**ጥንታዊ የኢትዮጵያ ትምህርት**

ሊቀ ሥልጣናት ሀብተ ማርያም ወርቅነህ።

**የአሳታሚው ማስታወሻ**

ይህ መጽሐፍ ለመጀመሪያ ጊዜ የኅትመት ብርሃን ያየው በ፲፱፻፷፪ ዓ.ም ነው። ይሁን እንጂ ከዚያን ጊዜ ጀምሮ ለሁለተኛ ጊዜ መታተሙን ምንም ዓይነት መረጃ ማገኘጥ አልቻልንም፣ ታትሞም ከሆነ ለስንተኛ ጊዜ እንደታተመ አላወቅንም (ምናልባት መረጃው ከተገኘ በቀጣዩ ዕትም እናስተካላለን)። በመሆኑም ይህን የመሰለ ለሀገር እና ለቤተ ክርስቲያን መተኪያ የሌለው አስተዋጽኦ ማበርከት የሚችል መጽሐፍ ለዓመታት ገበያ ላይ ሊገኝ ባለመቻሉ በተለይ ወጣቱ ትውልድ «ጥንታዊ የኢትዮጵያ ትምህርት» የሚባምል መጽሐፍ አለ/ነበረ እየተባለ በሥም ብቻ የሚያውቀው መጽሐፍ ሆኖ ቆይቷል። በዚህም ምክንያት የመጽሐፉ ወደ ኅትመት መምጣት የሚኖረውን ፈርጅ ብዙ ፋይዳ በመገንዘብ ብራና መጻሕፍት መደብር ከመጽሐፉ ደራሲ ሕጋዊ ወኪል (ቤተ ሰብ) ጋር በመነጋገር በዚህ መልክ በልዩ ሁኔታ ለማሳተም ችሏል። እንዲያ ከሆነ ይህኛው ዕትም ከቀድሞው ምን ማስተካከያ አድርጓል? ቢባል፦

**ከይዘት አንጻር፦** በመጽሐፉ ላይ ከይዘት ለወጥ ሊያመጣ የሚያስችል ምንም ዓይነት የተጨመረም ሆነ የተቀነሰ ነገር የለውም ይሁን እንጂ ተጨማሪ ማብራሪያ ቢታከልባቸው ለአንባቢው የበለጠ ጠቀሜታ ይኖራቸዋል ብለን ባሰብናቸው ጉዳዮች ላይ ማብራሪያ በማዘጋጀት በርከት ያሉ የግርጌ ማስታወሻዎች /footnotes/ በመጽሐፉ ግርጌ እንዲቀመጡ ተደርገዋል። እንዲሁም ቀጥታ ወደ መጽሐፉ ፍሬ ነገር ከመግባታችን አስቀድሞ ስለ መጽሐፉ እና ባለ መጽሐፉ አጠቃላይ መረጃ ይሰጣል ብለን በማሰብ «ማኅትው» የሚል ርዕስ በደራሴውና ተያያዥ ሥራዎች ዙሪያ በመ/ር በአማን ነጸር የተዘጋጀ ጽሑፍ ተካቶበት ቀሯብል።

**በአወቃቀር ረገድ፦** መጽሐፉ በዚህ ዕትም ላይ መሠረታዊ የሚባል የአወቃቀር /የአደረጃጀት ለውጥ ባይደረግበትም መጠነኛ የሚባል ማስተካከያ ተደርጎበታል። ይኸውም፦ በመጀመሪያው ዕትም በመጽሐፉ የመጨረሻ ገጽ ተደርጎ የነበሩት ምስጋናና ማውጫ በዚህኛው ዕትም በፊት ለፊት እንዲሆኑ ተደርገዋል፣ እንዲሁም የክፍሎች እና ምዕራፎች አቀማመጥ ማስተካከያ ተደርጎበታል።

**ከአርታኦት አንጻር፦** በቀድሞ ዕትም ይስተዋሉ የነበሩ የፊደላትና ቃላት ችግሮች ታርመዋል። ይሁን እንጂ አሁንም ቢሆን መስተካከል የሚገባቸው ግድፈቶች ሊኖሩ ይችላሉ፣ እነዚህን እና ሌሎች ከይዘት ባሻገር ያሉ ግድፈቶችን ደግሞ እናንተ አንባብያን በምትሰጡን አስተያየት በቀጣይ ዕትም የምናስተካክል መሆኑን በአክብሮት እንገልሳለን።

**ምስጋና**

ከሁሉ አስቀድሞ በጎውን ሁሉ ያልከለከለን፥ የመልካም ነገር ሁሉ ባለቤት የሆነው ልዑለ ባሕርይ ቅዱስ እግዚአብሔር የታላቁ አባት መጽሐፍ በድጋሚ በዚህ መልክ እንዲታተም ስለረዳን ስሙ ለዘለዓለም የተመሰገነ ይሁን።

አጠቃላይ የአርታኦት ሥራውን በማከናወን እና የመጽሐፉን ማኅትው በማዘጋጀት ደብተራ በአማን ነጸረ፥ የፊደል ለቀማ ስራውን በትዕግሥት በመወጣት አራጋው ብርሃኑ እና ዲ/ን መልካሙ አላምንህ የኮምፒዩተር ጽሑፍ ሥራውን በሚገባ ፍጥነትና ጥራት በማዘጋጀት ዲ/ን ሽመልስ መርጊያ የመጽሐፉን የውስጥ ገጽ ቅንብር ወ/ሮ ምሥጢረ ተመስገን የሽፋን ሥራ /ከቨር ዲዛይኑን/ በማሳመር ፍጹም ዓለማየሁ አስትዋጽኦዋችሁ ከፍተኛ ነውና የከበረ ምስጋና ይገባችኋል።

መጽሐፉን ለማሳተም ካሰብን ብዙ ጊዜያት ያስቆጠርን ቢሆንም የምናናግረው ሕጋዊ ወኪል በማጣት ተቀምጠን በነበርንበት ጊዜ በአጋጣሚ በእነሳ ውይይት ዲ/ን ገብረ ሕይወት ኅሉፍ እና ሀርነት ተክላይ ይኸን ኅላፊነት በመውሰድ ከሕጋዊ ወኪላቸው ጋር በማገናኘት መጽሐፉ በዚህ መልክ ታትሞ እንዲወጣ ድርሻችሁ የጎላ ነውና እንኳን ደስ ያላችሁ።

**ማኅትው**

**ገጸ ብዙ አባት ገጸ ብዙ መጽሐፍ፤**

በሀገራችን የጽሕፈት ሥራ በራሱ ገጸ ብዙ ነው። የጽሕፈቱ ዓይነት ይዘት የጸሐፊዎች መነሻ የጸሐፊዎች እይታ፣ የጽሕፈታቸው አቀባበል በካህናትና በሕዝባውያን መካከል የጸሐፊዎች ተዋጽኦ፣…. ብዙ የሚያመራምር፣ የሚያስጽፍ ሆኖ ይታያል። ኢትዮጵያ የመጻሕፍት ሀገር ናት። ማለትም ሕዝቡ የተጻፈ ሕግ ተሰጥቷቸው ከኖሩት ዕብራውያን ጋር የሚጋራቸው ብሉያት ታሪኮች ትውፊቶች ቁሳዊ ምልክቶች የአምልኮ ሥርዓታት መፈጸሚያዎችና ልማዶች አሉት። የክርስታንችን ገጽታ ከቤተ አይሁድ ከወጡ ቀደምት ከርስቲያኖች ጋራ ይመሳሰላል የሚለው ተደጋግሞ የሚነገር ነው። በድንጋይ ላይ ወይም በብራና ቢባል የጽሕፈት ነገር አዲሳችን አይደለም። የጽሕፈት ጥበቡ መስፋፋት በሁለቱም ወገን በቤተ መንግሥቱም በቤተ ክህነቱም ከላይ ወደ ታች ይመስላል። በቤተ ክርስቲያን የሥነ ጽሑፍ ታሪክ ስማቸው ከፍ ብሎ የሚጠራ አበው ጳጳሳት ነበሩ።

ይኸውም ከአቡነ ሰላማ ቀዳማይና አቡነ ሰላማይ ካልዕ (መተርጕም) ታሪክ ይታያል። ሆኖም ይህ አካሄድ በተለያየ ምክንያት ወደ ኋላ ላይ እንደ መደብዘዝ ይላል። በመንበሩ ኢትዮጵያውያን አበው ተተክተው የኢትዮጵያ ቤተ ክርስቲያን የራሷን ልጆች በመንበረ ፕትርክና ደረጃ ሹማ መተዳደር ስትጀምርም መጉላትና መቀጠል የነበረበት የሥነ ጽሑፍ ትሩፋት በጳጳሳቱ ዘንድ እንደሚፈልገውና እንደሚጠበቀው ቀጥሏል ለማለት ያዳግታል። ለዓይነት ለናሙና ለምስክር ያህል ግን አሉ። በሥነ ጽሑፍ ትሩፋት መነሻ በኩል የጳጳሳቱን ሱታፌ አብነታውያንና ደራስያን በማለት ልንከፍለው እንችላለን። በአብነቱ ወገን ያሉት ያንኑ ነባሩን «ከአባቶች ሲወርድ ሲዋረድ የመጣውን» በየጊዜው እንዲወጣ ያደረጉ ናቸው። በዚህ ረገድ ብፁዕ አቡነ ሚካኤል (መምህር ገሪማ) በመጽሕፈ ቅዳሴ ንባብና ትርጓሜ ዝግጅትና ኅትመት ብፁዕ አቡነ አብርሃም ቀዳማዊ በመጽሐፈ መነኮሳት ዝጅግትና ኅትመት ብፁዕ አቡነ ቴዎፍሎስ በመዝሙረ ዳዊት ንባብና ትርጓሜ ዝጅግትና ኅትመት ብፁዕ አቡነ ጴጥሮስ ዘጎንደር በቅዱስ ጳውሎስ በግብረ ሐዋርያትና በመልእክታት ዝግጅትና ኅትመት፣….. ስማቸው ይጠራል። እነዚህ አበው በራሳቸው ንባብ መጻሕፍትን እያሳመሩ በማንበብና በማመሥጠር ያዘጋጁ ሳይሆኑ ለአበው የተገለጠውን የትርጓሜ ምሥቲር በጉባኤ ወስነው የተቀበሉትን ሳይቀንሱ ሳይጨምሩ ለትውልዳቸውና ለትውልዳችን ያቀበሉ ናቸው። በሌላ በኩል በየጊዜው ከምዕመኑ ከሊቃውንቱ ከአጥኚዎች ከመናፍቃን እና ከታሪክ ተቀናቃኞች ለሚነሡ ጥያቄዎች ምላሽ ወይም መርሕ የሚሆኑ ጽሑፎችን ከየመጻሕፍቱ አውጣጠውና አጥንተው ያቀረቡና የሚቀርቡ ብፁዓን አበውም ነበሩ አሉ። በዚህ ረገድ አቡነ ጴጥሮስ (ሊቀ ሊቃውንት መሐሪ) ዘጎንደር አቡነ ፊልጶስ ዘኢየሩሳሌም አቡነ ማቴዎስ ዘኢየሩሳሌም ብዙነ መርሐ ክርስቶስ አቡነ ጎርጎርዮስ ካልዕ አብርሃም ዘሐረር፣ አቡነ ገብርኤል አቡነ ገሪማ አቡነ ቀውስጦስ አቡነ ማትያስ ዘካናዳ፣ አቡነ ኤጺፋንዮስ ዘምዕራብ ሸዋ፣…… እና አሁን የማነሳቸው ብፁዕ አቡነ መልከጼዴቅ ይጠቀሳሉ።

ብፁዕ አቡነ መልከ ጼዴቅ በሕይወታቸውም በአገልግሎታቸውም እንዲሁም በትምህርታና ጽሕፈት ዘርፋቸው ገጸ ብዙ አባት ናቸው። ያገለገሉበት የሥራ መደብ ተጠያቂነትን ለቤተ ክህነትም ለቤተ መንግሥትም የሚያደርግ ነበረ። በሊቀ ሥልጣናት የቤተ ክርስቲያን አስተዳዳሪነታቸው በቤተ ክህነቱ መዋቅር እናገኛቸዋለን፤ በሃይማኖት ጉዳዮች የካቢኔ ተጠሪነታቸው በቤተ መንግሥቱ ይገኛሉ። በየኔታ ሰይፈ ሚካኤል ጉባኤ ያገኛቸው አባ ሀብተ ማርያም የመጀመሪያው የቲዎሎጂ ምሩቅ መነኮስ ሆነው ግሪክ ላይ ይጠብቁናል። በጽሑፎቻቸው ይዘትም ይኸው ገጸ ብዙነት አለ። ዜና ቅዱሳንን ሲያነሳሱ «ዜና ሕይወቱ ለቅዱስ ጳውሎስ» ይላሉ ምዕመናንና ወጣቶችን ለመድረስ «እንጸልይ ክርስቲያናዊ ሥነ ምግባር……» ይላሉ ካህናቱን ለማትጋት «ትምህርተ አበ ነፍሰ የስብከት ዘዴ……» ሲሉ ይጽፋሉ በጥናት መልኩ «ጥንታዊ የኢትዮጵያ ትምህርት ቅዳሴያችን ማኅበራዊ ኑሮ በኢትዮጵያ The Teaching of EThioian Orthodox Churc…..» ሲሉ ይገኛሉ ለትጉሃን ደቀ መዛሙርት «ትምህርት ክርስትና አንደኛና ሁለተኛ መጽሐፍ የኢትዮጵያ ኦርቶዶክስ ቤተ ክርስቲያን እምነትና ትምህርት አንደነኛና ሁለተኛ መጽሐፍ» ን ይጽፋሉ፣ «የራሳቸውን የሕይወት ውጣ ውረድና እይታ «የቋሚ ምስክርነት ዜና ሕይወቱ ለብፁዕ አቡነ እምልከ ጸዴቅ - በጥያቄና መልስ በሊቀ ማእምራን አበባው ይግዛው አቀናባሪነት»…. ሌሎችም በቁትር ሃያ ሁለት የሚደርሱ መጻሕፍትን አበርክተውልናል። ቤተሰቦቻቸው እንደሚሉት ያልታተሙ አሥራ አንድ መጻሕፍት (ጽሑፎች) ተዘጋጅተው ተቀምጠዋል። በዚህም ከኢትዮጵያውያን የቤተ ክርስቲያን የቅርብ ዘመን አበው እጅግ ትጉህና ብርቱ አባት ሆነው እናገኛቸዋለን። ይህን ሁሉ መጽሐፍ ሲስፉ የነበረባቸውን አገራዊና መንፈሳዊ ሓላፊነት ከዜና ሕይወታቸውና በመንግሥታት መቀያየር ማግስት ያገኛቸውን ውጣ ውረድ ስናነብ ደግሞ መገረማችን ከፍ ይላል።

አቡነ መልከ ጼዴቅ ክርስትናን ለመኖር ሲሉ በሚያነቡም ሆነ ለማወቅ ለጠቅላላ እውቀት ያህል በሚያጠኑ ሊቃውንትም ዘንድ ተጠቃሽነታቸው ከፍ ያለ ነው። ከእነዚህ ተጠቃሽ ሥራዎች ይህ «ጥንታዊ የኢትዮጵያ ትምህርት» የተሰኘ ሥራቸው እግጅ ተጠቃሽ ሆኖ ይታያል። በአማርኛም ሆነ በእንግሊዝኛ በተዘጋጁ መዛግብተ ጥበባት (Encyclopedia) በብሔራውያን ሊቃውንት ከተዘጋጁት የመልከአ ብርሃን አድማሱ «ዝክረ ሊቃውንት» እና ከብላታ መርስዔ ኀዘን መጻሕፍት ጋራ በንጽጽር የሚቆም መሆኑን ማንም መዛግብቱን የሚመሰክረው ነው። ጥንታዊ የኢትዮጵያ ትምህርት የተጻፈው በ1960ዎቹ ትውልድ ትውፊትን በተፈታተኑበት ጊዜ በመሆኑ ለባህልና ለእምነት ከፍ ያለ ተቆርቋሪነትና አነሳሽነት አለበት። በይዘቱም፦ የአብነት መምህራን ፍቅር የእልጋሱ ሕዝብ ውለታ የተማሪውና የመምራኑ መከራ የጉባዔ ቤቱ የአብያተ ክርስቲያናቱና የገዳማት አደረጃጀት በተቋም ደረጃ በዝርዝር ይቀርብበታል። በትምህርቱ ይዘት የንባብ የፀዋትወ ዜማዎች የቅኔ የትርጓሜና ይቁጥር መሳሕፍት ከነይትበሃላቸው እየተራቀቁ ለዘመናዊ አጥኚ የሚመች ስልት ይቀርባሉ።

እንደ እውነቱ የቤተ ክርስቲያን ጉባኤያት በአንድ መድብል በማጥናት ብፁዕነታቸውን የሚተካከል ሰው እንደሌላ አለመናገር ንፉግነት ይሆናል። ጥቅል የአብነት ጉባኤያት ጥናት ወጣኒ አባት ቢባሉ ስለሚገባቸው ነው። አቡነ መልከ ጼዴቅ በዚህ መጽሐፍ አንዱን የአብነት ትምህርት ዘርፍ ሲያነሱ የትምህርቱን ዝርዝር መረጃ አገልግሎቱን የጉባኤውን ዝነኛ መገኛዎች ትምህርቱን የሚወስደውን ጊዜ የዚያ ትምህርት ተማሪዎችን መገለጫ ጠባይ የትምህርቱን ይትበሃል (አደራረስ)፣….. ተንትነው ብቻ አይቆሙም። በየመጨረሻ ምዕራፉ ዘመናውያን አጥኚዎች እንደሚያደርጉት «አስተያየት» በንሚል ንዑስ ርእስ መታረም ወይም መደረግ ያለብትንም በግልጥ ይጠቁማሉ። ከዜና ሕይወታቸው እንደምንረዳው አቡነ መልከ ጼዴቅ የሚያስቡትን የሚናገሩ የሚጽፉና ደግሞም የሚያደርጉት ናቸውና በዚህ መጽሐፍ የተጻፉ ይትበሃሎች በነቢብ የቀሩ ሳይሆኑ ጊዜና ወቅት በፈቀደላቸው ጊዜ ሲፈጽሟቸውና ሲያስፈጽሟቸው የነበሩም ናቸው። መጽሐፉ ለአጥኚዎች ብቻ ሳይሆን ለእርሳቸውም በሕይወታቸው ሁሉ ስንቅ እንደ ነበረ በተከታታይ ሥራዎቻቸው ተደጋግሞ በመጠቀሱ የምናረጋግጠው ነው። በመጽሐፉ መጨረሻ (በዚህ ዕትም ወደ ፊት እንዲመጣ ተደርጓል) በምንጭነት የጠቀሷቸው ታላላቅ አበው በዝግጅቱ የነበረባቸውን ድካምና ትጋት የሚመሰክሩ እንዲሁም የመጽሐፉን ዋጋ ከፍ የሚያደርጉና የእርሳቸውንም ብዙም ያልተነገረ ትሑት ስብእና የሚያንፀባርቁ ናቸው የጐደለውን በመሙላት የተራዷቸውን ታላላቅ ሊቃውንት ስም ጠርተው እውቅና ሰጡ እንጂ ሁሉን እኔ አውቃለሁ አላሉንምና። ይህም በመገሥጽነት በታወቀ የጎላ አፍኣዊ መገለጫቸው ውስጥ የተደበቀ ትሩፋት ነው። አቡነ መልከ ጼዴቅ ገጸ ዝቡ አባት ናቸው ብለናል ከገጾቻቸው አንዱም ይህ ስውር ትሕትና ነው። በዚህ መጽሐፍ ለኢትዮጵያ የአብነት መምህራንና የመምህራኑን ጉባኤ ለሚደግፈው አርሶ አደር ሕዝብ ያላቸው ጥልቅ የውለታ ምስጋናና የአገርና የትውፊት ፍቅር በእኔ ትውልድ ያልታየላቸው የስብእናቸው ገጽታ ይመስለኛል። በእርግጥም ጥንታዊ የኢትዮጵያ ትምህርት በዚህ ትውልድ ሊታይ ሲገባው ያልታየና ከዳግም ኅትመት ርቆ የሰነበተ የገጸ ብዙው አባት ዐቢይ ስጦታ ነውና ዳግም ታትሞ እጃችን በመግባቱ እድለኞች ነን እላለሁ።

የብፁዕነታቸው በረከት ይደርብን

መልካም ንባብ

በአማን ነጸረ

ደብተራ የሕግ ባለሙያ

**ግርማዊ ሆይ**

በሀገራችን ኢትዮጵያ ጥንታዊት ሀገር እንደመሆኗ በዘመን በዓይነት የተለያዩ ጥንታውያን የሆኑ ጥበቦችና የትምህርት ዓይነቶች አንድም አስደናቂዎች የሆኑ ቅርሶች አሏት፣ እነዚህም ጥበባት ሁሉ ዘመን ሲያንገላታቸው ጠላትም ለማጥፋት ሲታገላቸው ኑሮ በማቸነፍ ርዝራዣቸው ፈጽሞ ሳይጠፋ ሁሉም ከእኛ ዘመን የደረሱ ናቸው። ይኸንም ሐተታ ስንሰጥ የዘመኑን ርዝመት የችግሩን ብዛት ለመናገር ያህል እንጂ ታዛቢ ሳይኖራቸው ጥበቃም ሳይደረግላቸው ኖሮ በማለት ጥንታውያን አባቶችን ለመውቀስ አይደለም። እውነት ነው፣ ጥበቃም ቢሆን አስፈላጊውን ያህል አልተደረገላቸውም እንዲሁም በዕድላቸው ተገኙ ኖሩም ለማለት ያስደፍራል፣ ይሁን እንጂ ግርማዊነቶው ገና አልጋ ወራሽና ባለሙሉ ሥልጣን እንደሆኑ ነገሩ አስቸኳይ መሆኑን በማመንና ጊዜም ባለመስጠት ጥበቦቻችን ሁሉ በየደረጃቸው መልክ ባለው አኳኋን እንዲጠበቁ ለትውልድም እንዲተላለፉ ለማድረግ ጀመሩ። ስለዚህም በመጀመሪያ ሊቃውንቱን ሰብስበው እንዲማከሩ እንዲጽፉና እንዲተረጉሙ በጽሑፍም ወጥቶ ለልጅ ልጅ እንዲዳረስ የመወያያ የመሥሪያ በር ከፈቱላቸው።

ሊቃውንት ያሉት አገርና ሕዝብ ሁሉም ሊቅ እንደሆነ የታመነ ነው፣ ምክንያቱም ምንም ቢሆን ሊቃውንት ያሉት ሕዝብ ችግር አይፈጠርበትም ቁም ነገር አይጠፋበትም ለሁሉም ነገር ልክ መልክ ይሰጡታል። ስለዚህ በሠለጠኑት አገሮች ሁሉ ባለሥጣኖችም ሊቃውንቱን ዘመኑ በፈቀደው መልክ መንከባከብና መጠበቅ ተገቢ መሆኑን በማመን ለሊቃውንቱ ሕይወት፣ ለዕውቀታቸው መስፋፋት ለትምህርታቸው ሰጣጥ ያስባሉ ማለት ሊቃውንት በነፃ እንዲያስቡ በነፃም እንዲሠሩ ልዩ ርዳታ ያደርጉላቸዋል፣ ይንከባከቧቸዋል፤ በገንዘብም ቢሆን ከፍ ያለ ባጀት ይመድቡላቸዋል፣ ስለዚህም በነፃ ይሠራሉ ዕውቀታቸውንም ለሁሉ በተገቢው መንገድ ያድላሉ፣ ለተተኪውም ትውልድ ያስተላልፋሉ።

ይህ ሁሉ ነገር እንግዳ አልሆነብዎም ማለት ከላይ እንደገለጥኩት ሁሉ ከሊቃውንቱ ጋር ሁልጊዜ አብረው እንደመዋልዎ የጉባኤውም ሁሉ ተካፋይ እንደመሆንዎ የዐዋቂዎችን መጠን ለመገመት ችለዋል ጥንታውያን ጥበባትን ቀስመዋል ስለዚህ እነርሱም እንዳይቸገሩ ጥበባቸውም በሜዳ እንዳይቀር በማለት ዘመኑን የተከተለ ዕቅድ በማውጣት ሊቃውንቱን ሰብስቦ መያዝ አስፈላጊ መሆኑን አምነው ጀመሩ ይኸውም ብቻ ሳይበቃዎ ዕውቀታቸው በጽሑፍ እንዲቀረጽ ለማድረግ የመጀመሪያውን የማኅተም መኪና በግል ገንዘብዎ አስመጥተዋል በዚህም ምክንያት የመጀመሪያው የአማርኛ ሥነ ጽሑፋችን በር ከፋች ሁነውልናል። የዘመኑን ርኅቀት የችግሩን ብዛት የጥበባችንንም ዓይነት ስንመለከት ደግሞ ይኸን የመሳሰሉ ሌሎች የረቀቁ ጥበባት በጽሑፍ ሳይቀረጹ በሰውም እጅ ሳይደርሱ ከሊቃውንቱ ጋር አብረው ቀደም ብለው የተፉ እንዳሉ በቀላሉ ልንረዳ ችለናል።

በተደረገው ጥረት እንደሰት እንጂ በጠፋው ማሰባችን አይቀርም፣ ሆኖም በጠፋው ምርምር እንድናደርግ አሁንም ግርማዊነዎ የኢትዮጵያ ምርምር ጥናት ብለው በር ከፍተዋል።

በጠቅላላውም አስተያየት ግርማዊነትዎ የሊቃውንት ፈጣሪ ሁነው በመገኘትዎ በዘመንዎ ብዙ ጥበባት ሊታደሱ ችለዋል የጠፋው ተገኝቷል፥ የሞተው ተነሥቷል፣ የኢትዮጵያም ጥናት በሰፊው ተጀምሯል፣ የውጭ የውስጥ ሊቃውንት ተገናኝተው በነፃ የመወያየትን ዕድል ሰጥትወአል።

ግርማዊነትዎ የሊቃውንት ችግርና የዕርምጃቸው ተሳታፊ በመሆንዎ ደግሞ ዕውቀታቸውን በሰፊው ለማበርከት ችለዋል። ይኸን ከፍተኛ ጥረትዎን ያለው ትውልድ ቢያውቀውም መጭው ትውልድ እንዲገነዘበው ደግሞ በጽሑፍ ማስቀመጥ የሁላችን ግዴታ ነው፣ ከዚህም ጋር በዘመንዎ የተነሡትን ቀደም ብለው የነበሩትን የሊቃውንቱን ችሎታ የትምህርቱን ዓይነት የትምህርትም አሰጣጥ ዘዴአቸውን ሌላም ይኸንና ይኸን የመሰለውን ሁሉ ለመግለጥ «ጥንታዊ የኢትዮጵያ ሥርዓተ ትምህርት» በሚል አርእስት ጽሑፍ አዘጋጅቼ መታሰቢያነቱን ሕይወታቸውን ሙሉ ለዕውቀት ሰጥጠው ኢትዮጵያችን የዕውቀት ምንች ለአደረጉ መምህራን እንዲሆን በዚህም መልክ መጽሐፉ እንዲታተም እንዲፈቀድልኝ ከዙፋንዎ ሥር ወድቄ እለምናለሁ።

ትሑት አገልጋይዎ፣

ሊቀ ሥልጣናት ሀብተ ማርያም ወርቅነህ።

**ምስጋና**

አንድ ሥራ ለመሥራት ሲፈልግ የከፍተኛው የዝቅተኛም ሰው ርዳት በግድ ያስፈልጋል፤ ጥሩ ውጤትም የሚገኘው ብዙዎ ያስቡበት የተመካከሩበት እንደሆነ ነው። በዚህም መሠረት እኔ ይኸን ሥራ ልጀምረው እንጂ ብቻዬን ብሆን ልፈጽመው አልችልም ነበር፤ ነገር ግን እንደጠቀስኩት ሁሉ ስማቸው ከዚህ በታች የተዘረዘሩት ሊቃውንት በሰጡኝ ምክርና ርዳታ በቀላሉ ልወጣው ቻልኩ፣ ስለዚህ ስማቸውን በመጥራት ከፍ ያለ ምስጋናዬን አቀርብላቸዋለሁ።

**(በድጓ ጥናት ለረዱኝ)**

፩/ ለሊቀ ጠበብት አክሊለ ብርሃን ወልደ ቂርቆስ

፪/ ለአለቃ ጥበቡ መንግሥቱ

፫/ ለርእሰ ደብር መስፍን

**(በሥዕል ለረዱኝ)**

፩/ ለአቶ ሠረቀ የማነ ብርሃን ለአቶ አሰፋ የማነ ብርነን

**(በቅኔው መንገድ ፍለጋ እልረዱኝ)**

፩/ ለአለቃ ዕንባቆም (ቃለ ወልድ)

፪/ ለአለቃ ልሳነ ወርቅ

፫/ ለአለቃ ስተአ በረከት ጌጡ፣

**(በአቋቋሙማ በዝማሬ መዋሥዕት ለረዱኝ)**

፩/ ለቀኝ ጌታ ከብካብ

፪/ ለግራ ጌታ አሥራት

፫/ ለሊቀ ጠበብት አክሊለ ብርሃን

፬/ ለአባ ተክለ ድንግል በቍጥር ትምህርት ለረዱኝ

፭/ ለአለቃ ደስታ ሀብተ ገብርኤል በእርማት ለረዱኝ

፮/ ለወይዘሮ ሰብለ ወንጌል ጸጋዬ በታይፕ ጽሕፈት ለረዱኝ ምስጋና አቀርባለሁ።

እንዲሁም በአንዳንድ ሐሳብ አቀራረብና ልዩ ልዩ አስረጅ በመስጠት የረዱኝን ሁሉ ስማቸውን ባልጠቅስም ሁሉንም ከልብ አመሰግናለሁ።

**ማውጫ**

መቅድም………………………………………………………………….31

መግቢያ............................................................................................37

**ክፍል ፩**

**ፊደል ከንጓዙ።**

**ምዕራፍ ፩………………………………………………………………….40**

የፊደል ትምህርት..................................................................................40

፩ኛ የፊደል የትመጣ......................................................................40

፪ኛ የፊደል ቍጥር.......................................................................42

፫ኛ የፊድለ መለወጥ.....................................................................44

፬ኛ የአማርኛ ፊደል......................................................................46

፭ኛ የፊደሎች ድምፅ...................................................................47

፮ኛ የፊደል ትርጕም....................................................................48

፯ኛ ጥንታዊ የፊደል ቅጽ.............................................................50

፰ኛ የፊደል ሥርዓተ ትምህርት………………………………………51

**ምዕራፍ ፪............................................................................................52**

አቡጊዳ.................................................................................................52

፩ኛ የአቡጊዳ ትርጕም……………………………….......................52

፪ኛ የአቡጊዳ ፊደል አቀማመጥ፥.......................................................53

፫ኛ የአቡጊዳ ሥርዓተ ትምህርት፣.....................................................54

**ምዕራፍ ፫...............................................................................................57**

የሒሳብ ትምህርት፣....................................................................................57

፩ኛ የቍጥር ስልት..........................................................................57

፪ኛ በአሁኑ ፊደል ሲቄጠር...............................................................58

፫ኛ በአቡጊዳ ፊደል ሲቈጠር..............................................................58

**ምዕራፍ ፬...................................................................................................61**

ፊደለ ሐዋርያት ገበተ ሐዋርያት........................................................................61

፩ኛ ታሪኩ።.......................................................................................61

፪ኛ በብዛት የሚጠቀሙበት አገሮች፥........................................................62

**ምዕራፍ ፭፣....................................................................................................63**

የጽሕፈት ትምህርት፥.........................................................................................63

፩ኛ የፊደልን አቀማመት በመጠበቅ፥.........................................................63

፪ኛ የነጥቦችን አቀማመጥ በመጠበቅ.........................................................65

፫ኛ የጽሕፈት ተቃውሞ.............................................................................66

**ክፍል ፪**

**የሁለተኛ ደረጃ ትምህርት።**

**ምዕራፍ ፩………………………………………………………………..69**

የንባብ ትምህርት.................................................................................69

፩ኛ የንባብ መጽሐፍት................................................................69

፪ኛ የንባብ ዓይነት......................................................................69

**ምዕራፍ ፪.............................................................................................71**

ዳዊት መድገም........................................................................................71

፩ኛ የትምህርቱ ዓይነት.....................................................................71

፪ኛ ዳዊት ለደገመ የሚሰጥ ሽልማት..................................................73

**ምዕራፍ ፫፥................................................................................................74**

የሃይማኖት ትምህርት።.....................................................................................74

፩ኛ ሥነ ፍጥረት.................................................................................74

፪ኛ ፲ቱ ቃላተ ኦሪት..........................................................................76

፫ኛ ፮ቱ ቃላተ ወንጌል፣.........................................................................77

፬ኛ ፭ቱ አዕማደ ምሥጢር....................................................................78

፭ኛ የምግባረ ሠናይ ትምህርት።..............................................................81

**ምዕራፍ ፬.....................................................................................................83**

የቃል ትምህርት...............................................................................................83

፩ኛ ከበስመ አብ እስከ በሰላመ ቅዱስ ገብርኤል..........................................83

፪ኛ ከጸሎተ ሃይማኖት እስከ ጸሎተ እግዝእትነት ማርያም።.............................84

፫ኛ ውዳሴ ማርያም………………........................................................86

፬ኛ አንቀጸ ብርሃን………………………..............................................87

፭ኛ መልክአ መልክ……………………..................................................88

ልዩ አስተያየት………………………………………………….............................91

**ክፍል ፫**

**የዜማ ቃል ትምህርት።**

**ምዕራፍ ፩................................................................................93**

ዜማ በጠቅላላው.........................................................................93

፩ኛ የውዳሴ ማርያም ዜማ..............................................94

፪ኛ መስተጋብእ............................................................94

፫ኛ አርባዕት................................................................95

፬ኛ አርያም..................................................................97

፭ኛ ሠለስት................................................................100

፮ኛ ክሥተት…..........................................................104

**ምዕራፍ ፪...........................................................................105**

መወድስ..............................................................................105

፩ኛ ስብሐተ ነግህ.......................................................107

ምዕራፍ ፫............................................................................110

ምዕራፍ።.............................................................................110

**ክፍል ፬**

**ድጓ**

**ምዕራፍ ፩፥...............................................................................114**

የድጓ ትምህርት..........................................................................114

፩ኛ የድጓ ብሂል..............................................................114

፪ኛ የድጓ አስተጋባእያን.....................................................119

**ምዕራፍ ፪...................................................................................121**

ክፍለ ድጓ.....................................................................................121

፩ኛ ዮሐንስ.......................................................................121

፪ኛ አስተምህሮ....................................................................122

፫ኛ ፋሲካ……………………………………………………..122

፬ኛ የድጓው ዝርዝር…………………………………………….122

፭ኛ የድጓ ትምህርት በዘመናት፥……………………………………124

**ምዕራፍ ፫……………………………………………………………….127**

ጾመ ድጓ…………………………………………………………………127

፩ኛ መዝሙር ዘሰንበት፥…………………………………………….127

፪ኛ በዘወረደ የሚዘመረው……………………………………………128

፫ኛ የጾመ ድጓ ዝርዝር ቍጥር፥………………………………………130

**ምዕራፍ ፬…………………………………………………………………..132**

ክፍለ ዘመናት……………………………………………….......................134

፩ኛ ክረትም………………………………………………........134

፪ኛ መፀው………………………………………………...........134

፫ኛ ሐጋይ…………………………………………………........135

፬ኛ ፀደይ……………………………………………………......136

**ምዕራፍ ፮……………………………………………………………....137**

የድጓ ቤቶች……………………………………………………………..139

፩ኛ የግዕዝ አቡንና የመዝሙር ቤቶች፥…………………………….139

፪ኛ የአራራይ አቡንና የመዝሙር ቤቶች………………………....140

፫ኛ የዕዝል ቤት………………………………………………...141

፬ኛ የግዕዝ እስመ ለዓለም ቤት………………………………….143

፭ኛ የዓራራይ እስመ ለዓለም ቤት………………………………143

**ምዕራፍ ፯………………………………………………………………..144**

የግዕዝና የዕዝል ዘየዓርግና ዘይወርድ………………………………………..145

፩ኛ በልዩ ልዩ ጊዜያት………………………………………………145

፪ኛ ኪዳኑ……………………………………………………………146

፫ኛ የዋዜማ ግዕዝ……………………………………………………146

**ምዕራፍ ፰…………………………………………………………………….147**

የድጓ አድራሽ………………………………………………………………..147

ልዩ አስተያየት…………………………………………………………………149

**ክፍል ፭**

**ዝማሬና መዋሥዕት**

**ምዕራፍ ፩.........................................................................................151**

ዝማሬ................................................................................................151

፩ኛ የዝማሬ ታሪክ፥....................................................................151

፪ኛ የዝማሬ ክፍል.......................................................................152

**ምዕራፍ ፪.............................................................................................154**

መዋሥዕት...............................................................................................154

፩ኛ የቃሉ ትርጕም.........................................................................154

፪ኛ የመዋሥዕት ቍጥር..................................................................155

፫ኛ ደንበኛ ፍትሐት ለማድረስ.....................................................155

፬ኛ የጉዞ ፍትሐት...................................................................156

ልዩ አስተያየት.....................................................................................157

**ክፍል ፮**

**አቋቋም።**

ምዕራፍ ፩.............................................................................................159

የአቋቋም ሥነ ሥርዓት...............................................................................159

፩ኛ የአቋቋም ታሪክ......................................................................159

**ምዕራፍ ፪.............................................................................................165**

የአቋቋም ትምህርት ስልት.............................................................................165

ምዕራፍ ፫...............................................................................................168

ማኅሌት........................................................................................................168

፩ኛ የቃሉ ትርጕም...........................................................................168

፪ኛ ምልጣን......................................................................................170

፫ኛ አደራረስ፥.......................................................................................170

**ምዕራፍ ፬.......................................................................................................172**

ሥርዓተ አደራረስ፣..............................................................................................172

፩ኛ የመልክ አደራረስ ድርብ መረግድ............................................................172

፪ኛ የዚቅ አደራረስ…………………………………………………………….173

፫ኛ ሥርዓት አደራረስ ዘአንጋርጋሪ...........................................174

፬ኛ ሥርዓት አደራረስ ዘአርያም..............................................175

**ምዕራፍ ፭፥...................................................................................180**

የማኅሌት መሣሪያዎች........................................................................180

፩ኛ መቋሚያ።.....................................................................180

፪ኛ ጸናጽል..........................................................................182

፫ኛ ከበሮ............................................................................182

ልዩ አስተያየት..................................................................................183

**ምዕራፍ ፯**

**የቅዳሴ ትምህርት**

**ምዕራፍ ፩.................................................................................185**

የቅዳሴ ዜማ...............................................................................185

፩ኛ የቅዳሴ ታሪክ.............................................................185

፪ኛ ግብረ ዲቍና..............................................................187

፫ኛ ሰዓታት.......................................................................187

፬ኛ የሰዓታቱ ክፍል..............................................................189

**ምዕራፍ ፪.....................................................................................191**

መዝገበ ቅዳሴ.................................................................................191

ምዕራፍ ፫.......................................................................................192

አንቀጸ ቅዳሴ.....................................................................................192

፩ኛ አንቀጸ ዘኪዳን፥.................................................................192

፪ኛ ዘሊጦን...........................................................................193

፫ኛ ዘመስተብቍዕ....................................................................193

፬ኛ ዘይነግሥ.........................................................................193

፭ኛ ዘጸዋትው.........................................................................193

፮ኛ ዘሐዋርያት.......................................................................193

፯ኛ ዘቅዳሴ እግዚእ..................................................................194

፰ኛ ዘዮሐንስ..........................................................................194

፱ኛ ዘአባ ሕርያቆስ.....................................................................194

፲ኛ ዘግሩም...............................................................................195

፲፩ኛ ዘአትናቴዎስ፥…………………………………………………..195

፲፪ኛ ዘባስልዮስ..........................................................................195

፲፫ኛ ዘጐርጐርዮስ........................................................................195

፲፬ኛ ዘኤጲፋንዮስ.........................................................................196

፲፭ኛ ዘዮሐንስ አፈወርቅ.................................................................196

፲፮ኛ ዘቄርሎ................................................................................196

፲፯ኛ ዘዲዮስቆሮስ..........................................................................196

፲፰ኛ ዘያዕቆብ ዘሥሩግ...................................................................196

፪ኛ መንፈሳዊ አገልግሎትን ለመፈጸም የሚያስፈልገው………………….196

**ምዕራፍ ፬…………………………………………………………………….198**

በኅብስቱና በወይኑ መለወጥ…………………………………………...............198

፩ኛ ዘቅዳሴ ሐዋርያት………………………………………..............198

፪ኛ ዘቅዳሴ እግዚእ……………………………………….................198

፫ኛ ዘቅዳሴ ማርያም………………………………………...............199

፬ኛ ዘዮሐንስ ወልደ ነጐድጓድ…………………………………..........199

፭ኛ ዘዮሐንስ አፈወርቅ……………………………………………......200

፮ኛ ዘጎርጎርዮስ………………………………………………….......200

፯ኛ ቅዳሴ ዘ፫፲፰.........................................................................200

፰ኛ ዘኤጲፋንዮስ……………………………………………….........200

፱ኛ ዘዲዮስቆሮስ………………………………………………………201

፲ኛ ዘያዕቆብ ዘሥሩግ……………………………………………….....201

፲፩ኛ ዘባስልዮስ………………………………………………….........201

፲፪ኛ ዘአትናቴዎስ………………………………………………….......201

፲፫ኛ ዘቄርሎስ……………………………………………….............202

፲፬ኛ ዘጎርጎዮስ ዘአርማንያ…………………………………...............202

**ምዕራፍ ፭……………………………………………………………............203**

ቡራኬ ዘአፍአ ወውስጥ…………………………………………………...........203

፩ኛ ፍታቴ፣………………………………………………………........204

ልዩ አስተያየ……………………………………………………………...........205

**ምዕራፍ ፩.............................................................................................207**

የግሥ ትርጕም፣.....................................................................................207

፩ኛ የነጠላ ግሥ አወራረድ.............................................................209

፪ኛ አጭር አረፍተ ነገር መሥራት...................................................210

፫ኛ የአረፍተ ነገሮች ሞያ..............................................................210

፬ኛ ድርብ ግሥ..........................................................................211

፭ኛ የአእመረ አወራረድ................................................................212

**ምዕራፍ ፪.................................................................................................233**

የግዕዝ ቃላት ቍጥር......................................................................................233

**ምዕራፍ ፫....................................................................................................236**

ጉት፥............................................................................................................236

፩ኛ ጉት በስድ ንባብ...........................................................................236

፪ኛ ጉት በግጥም...............................................................................238

**ምዕራፍ ፬....................................................................................................241**

ቅኔ.............................................................................................................241

፩ኛ የቅኔ ትርጕም................................................................................241

፪ኛ የቅኔ ደራሲ..................................................................................242

፫ኛ የቅኔው ዓይነት፥.............................................................................246

፬ኛ የቅኔ ቤት፣.......................................................................................251

፭ኛ በቅኔ ውስጥ የሚገኙ ክፍሎች............................................................253

**ምዕራፍ ፭፥.......................................................................................................255**

የቅኔ መንገድ......................................................................................................255

ምዕራፍ ፮፥........................................................................................................288

ልዩ ማስረጃ.......................................................................................................288

ምዕራፍ ፯፥........................................................................................................291

ጠቅላላ አገባብ፥..................................................................................................291

፩ኛ ዓቢይ አገባብ፥.................................................................................291

፪ኛ ደቂቅ አገባብ፥.................................................................................292

፫ኛ ንዑስ አገባብ..................................................................................292

ልዩ አስተያየት……………………………………………………………………….293

**ምዕራፍ ፩.....................................................................295**

የትርጓሜ ስልት..............................................................395

፩ኛ የትርጓሜ ታሪክ............................................295

፪ኛ የትርጓሜ ስልት በጐንደር................................296

**ምዕራፍ ፪.....................................................................303**

የትርጓሜ ዓይነት..............................................................303

፩ የአንድም ትርጓሜ..............................................303

፪ኛ ነጠላ ትርጓሜ................................................304

**ምዕራፍ ፫........................................................................306**

የመጻሕፍት ትርጕም በአሁኑ ጊዜ..........................................306

**ክፍል ፲**

**የሕግ ትምህርት**

**ምዕራፍ ፩...................................................................311**

ሕግጋት በኢትዮጵያ.........................................................311

፩ኛ የሕግ ትርጕም................................................311

፪ኛ የሕግጋት መጻሕፍት ቍጥር.................................312

**ምዕራፍ ፪........................................................................317**

ፍትሐ ነገሥት.....................................................................317

፩ኛ መንፈሳዊ..........................................................317

፪ኛ ሥጋዊ................................................................319

**ምዕራፍ ፫............................................................................324**

የፍትሐ ነገሥት እውነተኛነት......................................................324

ልዩ አስተያየት.....................................................................326

**ክፍል ፲፩**

**የቍትር ትምህርት**

**ምዕራፍ ፩....................................................................................328**

የዘመን አቆጣጠር ስልት..................................................................328

፩ኛ የመጻሕፍት ቍጥር………………………………………….328

፪ኛ የትርጕም ስልት.............................................................329

፫ኛ የቍጥር ትምህርት ደረጃ..................................................330

**ምዕራፍ ፪......................................................................................331**

ባሕረ ሐሳብ.....................................................................................331

፩ኛ የቃላት ትርጕም..............................................................332

፪ኛ የባሕረ ሐሳብ ትምህርት.....................................................333

**ምዕራፍ ፫.......................................................................................334**

ሐሳበ ኦሪት......................................................................................336

፩ኛ ሱባዔ አዳም፥.......................................................................336

፪ኛ ሐሳበ ሂኖክ፥........................................................................337

፫ኛ ኢዮቤልዩ ዘሙሴ..................................................................337

፬ኛ ቀመረ ዳዊት.......................................................................338

፭ኛ ሱባዔ አብርሃም...................................................................338

፮ኛ ሱባዔ ኤርምያስ...................................................................338

፯ኛ ሱባዔ ዳንኤል.....................................................................339

፰ኛ ሱባኤ ዕዝራ.......................................................................340

**ምዕራፍ ፭.........................................................................................341**

አቡሻክር............................................................................................341

፩ኛ የዓመተ ዓለም መስፈሪያና መቍጠሪያ.....................................341

፪ኛ የአበቅቴና የመጥቅዕ አወታጥ.................................................342

፫ኛ የዕለታት ተውሳክ ማውጫ.....................................................343

፬ኛ የዘመነ ብሉይ አጽዋማትና በዓላት፥..........................................344

፭ኛ የቀመር አወጣጥ................................................................346

፮ኛ የአበቅቴና የፍሥሕ አወጣጥ.................................................350

፯ኛ የመጥቅዕ አወጣጥ................................................................352

፰ኛ አልቦና መጥቅዕ...................................................................354

፱ኛ የዕለታት ተውሳክ የት መጣ.....................................................355

**ምዕራፍ ፮............................................................................................356**

በዓላትና አጽዋማት…………………………………………………………….356

፩ኛ የዘመነ ሐዲስ አጽዋማትና በዓላት.............................................356

፪ኛ የዘመነ ብሉይ አጽዋማትና በዓላት............................................356

፫ኛ የታሕታይ ቀመር አወጣጥ፥......................................................367

፬ኛ የላዕላይ ቀመር አወጣጥ...........................................................358

፭ኛ የዘመነ ብሉይ አጽዋማትና በዓላት ኢይወርድ................................359

፮ኛ የጾመ አይሁድ ኢየዓርግ.........................................................360

፯ኛ የወንጌላውያን አወጣጥ፥.........................................................361

፰ኛ የጥንተ ዖን አወጣጥ.............................................................361

፲ኛ የሰንበተ ክርስቲያን ዕለት አወጣጥ...................................................361

፲፩ኛ የታሕታይ ቀመር አወጣጥ...............................................................362

፲፪ኛ የላዕላይ ቀመር አወጣጥ..................................................................362

፲፫ኛ ሱባዔ ወንጌላውያን.........................................................................362

ልዩ አስተያየት…………………………………………………………………………365

**ክፍል ፲፪**

**ኪነ ጥበባት**

**ምዕራፍ ፩..............................................................................367**

ሥነ ጽሑፍ..............................................................................367

፩ኛ የቁም ጽሕፈት ትምህርት............................................367

፪ኛ የጥቁር ቀለም አወጣጥ...............................................369

፫ኛ የብራና አወጣጥና የማውጫው መሣሪያዎች......................370

**ምዕራፍ ፪..................................................................................373**

ጥንታዊ የኢትዮጵያ ሥዕል.............................................................373

፩ኛ የሥዕል ታሪክ............................................................373

፪ኛ የሥዕል መሣሪያዎች.....................................................374

፫ኛ ዕቃዎች እንዴት እንደሚገኙ............................................375

፬ኛ ባህላዊ ዓሣሣል...............................................................376

፭ኛ የሠዓሊው ሁኔታ..............................................................377

**ምዕራፍ ፫ .....................................................................................379**

የድጉሥ ሥራ.......................................................................................379

፩ኛ የድጉሥ ጌጥ........................................................................379

፪ኛ የመድጐሥ ዓይነት ስምና ቍጥር…………………………………..380

**ክፍል ፲፫**

**የመምህራን ሕይወት**

**ምዕራፍ ፩......................................................................382**

የመምህራን ታሪክ..............................................................382

፩ኛ የዜማ መምህራን...............................................384

፪ኛ የቅኔ መምህራን................................................386

፫ኛ የትርጓሜ መምህራን...........................................388

**ምዕራፍ ፬..........................................................................390**

የትምህርት አሰጣጥ ዘዴ..........................................................390

፩ኛ የዜማ ትምህርት አሰጣጥ ዘዴ....................................390

፪ኛ የቅኔ ትምህርት አሰጣጥ ዘዴ......................................391

፫ኛ የመጻሕፍት ትምህርት አሰጣጥ ዘዴ...............................392

**ምዕራፍ ፫.................................................................................393**

መምህራን ይገኙባቸው የነበሩ ቦታዎች..............................................393

**ክፍል ፲፬**

**የተማሪዎች ሕይወት።**

**ምዕራፍ ፩.......................................................................................397**

የተማሪዎች ታሪክ።............................................................................397

፩ኛ ትምህርት የሚጀመርበት ጊዜ.................................................397

፪ኛ የተማሪው ምግብ.................................................................398

፫ኛ ልብሱ................................................................................399

፬ኛ የዜማ ትምህርት.......................................................................399

፭ኛ የቅኔ ትምህርት፣.....................................................................400

**ምዕራፍ ፪.............................................................................................401**

የተማሪዎች ችግር.......................................................................................401

፩ኛ ከወላጆች ዘንድ የሚደርሰው ችግር................................................401

፪ኛ ወላጆች ለራሳቸው ጥቅም ሲሉ.....................................................402

፫ኛ ፈሪ ይሆንብናል በማለት..................................................................402

፬ኛ ተማሪዎችን የሚያሰቅቅ ነገር ስለነበር..................................................402

፭ኛ የረኃቡና የጥሙ ብዛት…………………………………………………..403

፮ኛ እርስ በርስ በመጣላት.............................403

፯ኛ የትምህርቱ አሰጣጥ..................................404

**ምዕራፍ ፫................................................................405**

የተማሪዎች ዘዴኛነት.....................................................405

**ምዕራፍ ፬፣.............................................................................408**

የተማሪና የሕዝብ ግንኙነት፣..........................................................408

፩ኛ ተማሪ........................................................................408

፪ኛ ሕዝብ.......................................................................409

**ክፍል ፲፭**

**የኢትዮጵያ ካህናት የመዓርግ ስም**

**ምዕራፍ ፩.........................................................................................412**

የቤተ ክርስቲያን አገልጋዮች ማዓርጋት.................................................412

፩ኛ በገጠር ቤተ ክርስቲያን..................................................412

፪ኛ በደብር ቤተ ክርስቲያን..................................................413

፫ኛ በገዳም..........................................................................414

**ምዕራፍ ፬.......................................................................................416**

የካህናት የማዕርግ ስም...........................................................................416

የደብርና የገዳም አስተዳዳሪዎች የክብር ስም...............................................417

**ምዕራፍ ፭.............................................................................................419**

የአድባራትና የገዳማት የማዕርግ ስም...............................................................419

ማጠቃለያ.......................................................................................421

፩ኛ ዜማ.........................................................................................424

፪ኛ የቅኔ ግጥም...............................................................................425

፫ኛ የዘመን አቈጠጠር.........................................................................425

፬ኛ የቁም ጽሕፈት.............................................................................426

፭ኛ ቅርጻ ቅርጽ..................................................................................427

፮ኛ ድጉሥ..........................................................................................427

፯ኛ ሠንጠረዥ ጨዋታ………………………………………………………428

**መቅድም**

ኢትዮጵያ ጥንታዊት ሀገር እንደመሆኗ ጥንታዊ የሆነ ከማንም ሀገር ጋር ግንኙነት የሌለው ራሱን የቻለ ኢትዮጵያዊም የሆነውን ሁሉ የሚያኰራ ልዩ ጥናትንም የሚጠይቅ ከዚህ ቀደም ያልተደረሰበት ባህል አላት።

ይሁን እንጂ ቃል በቃል ከመተላለፉ በቀር ብዙውን ነገር በታወቀ መልክ ጽፎ ያስቀመጠው ለምርምርም በር የከፈተለት የለም፣ ይም ነገር አስፈላጊ መሆኑን አምነው ብዙ የውጭ ሊቃውንት ለማጥናት መሞከራቸው አልቀረም ቢሆብም የሚመለከቱት በራሳቸው አስተሳሰብ ብቻ ስለሆነ በኢትዮጵያዊ አስተሳሰብ ሳይሆን እንደመሰላቸው አድርገው ያቀርቡታል።

አንዳንዶች ደግሞ በቅን ልቡና ተመልክተው ለመጻፍ ሲነሡ እንደዛሬው የቋንቋ መገናኛ ስላልነበረን ቅን ልቡና ይኑራቸውና ሥራውን ይጀምሩት እንጂ ረዳት በማጣት እነርሱን እንደመሰላቸው ብቻ በግምት ጽፈዋል።

ጥልቅ ምርምር አድርገው አቃቂርም አውጥተው እውነቱን ፈልፍለው መነሻውንና መድረሻውን ለይተው ሊስፉ የሠነዘሩት ብዙዎች ነበሩ ነገር ግን አልሆነላቸውም። የችግሩም መነሻ ሆኖ የተገኘው የአገራችን ከሌላው ዓለም ተለይታ በመኖሯ ምክንያት እንደሆነ ተደርሶበታል ይኸውም ሊሆን የቻለው በጠላትና ልዩ ልዩ አስተሳሰብ ባላቸው ሕዝቦች በመከበቧ ነው፤ ኢትዮጵያም ከዓለም የተለየችውን ያህል ከብዙ ጥበባት ተለይታ ኑራለች።

ይኸንም ስንመለከት ያሳዝናል ማለት ታላቅ ርምጃ ያላት አገራችን በዓላት ብቻ በመወሰኗ ነው፤ ይሁን እንጂ ራሱ ችግሩ ቅሉ የተለየ ባህል የተለየ ሥነ ጥበብ እንዲኖረው የተለየም ጥናት እንድትወስድ አድርጓታል። ይኸም ሁናቴ በዚያን ጊዜ ይጉዳን እንጂ ለአሁን ጊዜ በጣም የሚያኰራ ባህልን ይዛ እንትገኝ አድርጓታል፣ ነገር ግን ይኸ ጥንታዊና የሚያስከብረን ባህላንች ጥበባችን በየመልኩ እንዲገኝ ያሰበበት ባለመኖሩ በየጊዜው ተከታትሎ በጽሑፍ ያስቀመጠው ባለመኖሩ ከማሳዘኑም ባላይ አሁን ተመልሶ ለኛው ሳይቀር መነሻውና መድረሻው ጠፍቶ ዕንቆቅልሽ መሆን ሲጀምር ይገኛል።

የሆነውንና የነበረውን በየጊዜው ተከታትሎ በየመልኩ በጽሑፍ ካላሰፈሩት በመዋልና በማደር የትመጣው ይረሳል፤ ነው ከማለት ይልቅ ነበር ወደ ማለት ያዘነብላል፥ ቆይቶ ደግሞ የትመጣው ፈጽሞ ጠፍቶ ተወዳጅነቱን አጥቶ ይቀራል።

ይኸንም በማመን የዓለም ሊቃውንት በሥነ ጽሑፍ አደባባይ ተሰልፈው ይኸንኑ ጥናት ለማድረግ ሲሽቀዳደሙ ይገኛሉ በዚህም መሠረት የአገራቸውን ባህል ይቅርና የሌላውን አገር ታሪክ በብዙ ጥረት ይጽፋሉ።

የባህሎቻችን ዓይነታቸውና ስማቸው ብዙ ሲሆን ከሌላው ዓለም የተለየ ሆኖ የሚያኰራን ጥንታዊ ሕዝብነታችንና ታሪክ ያለን ሕዝቦች መሆናችንን ከሚአይስረዱት ውስጥ፣

፩ኛ በቅርጻ ቅርጽ በሥዕል በሥነ ጽሑፍ፣ ረገድ ከማንም ያልተቀዳ ራሱን የቻለ ታላቅ ጥበብ ሁኖ ተጠብቆ የኖረ ነው።

፪ኛ ሥርዓተ ትምህርታችን መልክ ያለው አሰጣጥ ኑሮት ተጠብቆ መኖሩ ነው።

ኢትዮጵያውያን የትምህርት ሕዝብ ሁነው አገራቸውን የዕውቀትና የጥበባት አገር አስደርገውት አስከብረዋት ኑረዋል።

የትምህርቱ ሥነ ሥርዓትም መልክ ያለው ሆኖ እንዲሰጥ በማድረጋቸው ትምህርታችን ከሌላው ዓለም የትምህርት አሰጣት ያላነሰ ራሳችንንም የሚያስችል ከፍተኛም ዕውቀት አስደርገውት ኑረዋል።

ስለ ትምህርት ያለንን ባህል ትምህርት በሚለው ወስነን ተናገርነው እንጂ ለእያንዳንዱ ሞያ ራሱን ያስቻልነው እንደሆነ ከፍ ያለ ምሢር እናገኝበታለን ለምሳሌ በዜማ በቋንቋ በሥነ ጽሑፍ ይኸንም በመሳሰለ በሌላ ነገር ሁሉ ከፍተኛ ግምት የሚጣልበት ዕውቀት እንደነበረን የታመነ ነው።

በቋንቋ በኩል የሔድን እንደሆነ ግዕዛችን ቅዱስ ቋንቋ ሆኖ በሥነ ጽሑፍ ረገድ ቅዱሳት መጻሕፍት ተጽፈውበት ተተርጕመውበት ብዙ ሥራ ተሠርቶበት ይገኛል። በግጥም በኩል የሔድን እንደሆነ ብዙ ሊቃውንት የቅኔ አብነት በመሆን አዳዲስ ብዙ ቅኔዎች ተቀኝተውበት ብዙ ሥራ ሠርተውበታል እናገኘዋለን።

ይኸም ቋንቋ ውዳሴ ቅዳሴ የሚደርስበት ታላላቅ ቁም ነገር የሚጻፍበት ራሱን የቻለ ሕያው ቋንቋ ነው ተብሎ የውጪ ሊቃውንት ሳይቀር ተምረው በዩኒቨርሲቲያቸው እንደሚያስተምሩት የታወቀ ነው።

በዜማ በኩል የሔድን እንደሆነ ቤተ ክርስቲያናችን የምትገለገልበት ለእግዚአብሔር ምስጋና የሚቀርብበት ለደስታ ለኀዘን መግለጫ የሆነ ራሱን የቻለ ምልክት ያለው ደንበኛ መንገድን የተከተለ ዜማ አለን፤ እርሱም ልዩ የምስክር ቦታ ተወስኖለት ብዙ ደቀ መዝሙር ሲወጣበት የኖረ ነው።

በሂሳብም ትምህርት በኩሉ ራሱን የቻለ ትምህርትና የአቈጣጠር ስልት ነበረን፣ እንዲያውም እስከ ኮከብ መቍጠር የሚያደርስ የራቀ ወይም የረቀቀ መንገድ እንደነበረን ይነገራል ይሁን እንጂ እንዴት እንደነበረ እንዴትስ እንዳለ እስከ አሁን ቀዋሚ የሆነ ጥናት ስለአልወሰድንበት ባህላችን ለሌላው ቀርቶ ለእኛ አለመታወቁ ግልጥ ነው።

ሞያችንን አለማወቅ አለማወቅም አለመጣጣር ብቻ ሳይሆን ያደረብን ጥላቻ ስለሌሎች አስገራሚ ሳይሆን አልቀረም፤ ይኸም የሚሆንበት ምክንያት አንድ ሰው በሌላው ትምህርት ፍጹም ዕውቀት ኑሮት ይኸን ባህልና ሌላውን ይኸን የመሳሰለውን ሳያጣራና ሳያጠናቅቅ በመቅረቱ እንዳላዋቂ ያስገምተኛል በማለት አላዋቂ ሆኖ ከመገመት ይልቅ እኔ ካላወቅሁት ምን ያደርጋል ለምንስ አይጠፋም የሚል አስተያየትን ስለሚያቀርብ ነው።

ይኸም ነገር እርግጥ ሊሆንም ይገባዋል፣ ምክንያቱም ለማያውቁት ነገር አይጓጉለትም ያላቱትንም ነገር አይሹትምና ነው። ያስተማራቸው ያሰማቸው ያሳያቸው ስለሌለ፣ እንዲሁም ሊያውቁ ስለማይችሉ ጥሩእንቱን ወይም መጥፎነቱን ለይተው ሊያውቁት አልቻለም።

የትምህርታችን ሥርዓት በዘመኑ ወይም በጊዜው ልክ መልክ ያለው የታወቀ መነሻና መድረሻ ያለው መሆኑን ባለፈው ተናግረናል በመካከለኛው ዘመን ግን መልኩን ለውጦ በመገኘቱ የትምህርታችን ሥርዓት ተወዳጁ አስቀያሚ ሥርዓት ያለው ደግሞ እንዲሁ በዕድሉ የተገኘ መስሎ መታየቱ የታመነ ነው።

በዚህም ምክንያት የአሁኑ ሕዝብ እንደ ንቀት አድርጐ «የቄስ ትምህርት» እስከ ማለት ደርሶ ይናገራል። ይኸም ማለት አቅድ የሌለው መነሻ እና መድረሻው ያልታወቀ ዘላቂ ያልሆነ ዕውቀት እንደሆነ በመገመት ነው። ይሁን እንጂ የትምህርታችን ሥርዓት ከአሁኑ ሥርዓተ ትምህርት የበለጠ የተመጠነ የተለካ የማስተማሪያዎችም መጻሕፍት እንደየጊዜው ሁናቴ በደንብ የተዘጋጀ ሊቃውንቱም በዕውቀት የበሰሉ የትምህርት አሰጣጥን ዘዴ ያውቁ እንደነበሩ የማያብለው ታሪክ ያስረዳል።

እውነት ነው እየዋለ እያደረ ምክንያቱ ሳይታወቅ ትምህርቱ መልኩን እየለወጠ ሥርዓቱም እየጠፋ ሔዷል፣ ስለዚህም በውጭ አገር የትምህርት ሥርዓት ብቻ ስንጠቀም በመገኘታችን በአዲሱ ሕዝባችን ዘንድ ምንም የትምህርት ቅርስና ቀዋሚም ባህል ያልነበረን አድርጎ ሊያስገምተን ችሏል።

አሁንም አንዳንድ ጊዜ የዚህ ዓይነቱ ዕውቀት ሲነሣ እንደተናቀ ሰውየውም እንደ አላውቂ በመገመት ላይ እንደሆነ ጥርጥር የለውም እውነቱንና ሐሰቱን ለመለየት ግን አንብቦ መረዳት ያስፈልጋል።

ጥንታዊው ትምህርት በአሁንም ጊዜ በመጠኑ የሚሰጥ ቢሆንም ቅሉ በታም ቀዝቅዞ ይታያል ለወጥ ያለ መልክም የያዘ ይመስላል በዚህም ምክንያት የአንዳንድ ነገር የትመጣው በመጥፋቱ ከባድ ጥያቄን አስከትሏል፣ ጥያቄውንም ሁሉ በቀጥታ ለመመለስ የሚችሉ በቍጥር ያነሱ ከመሆናቸውም በላይ ለእነርሱም ቢሆን ልዩ ምርምር አስፈልጓል።

አንዳንድ የዩኒቪርሲቲ ተማሪዎችና የውጭ አገር ሊቃውንት በመጡ ጊዜ የሚመረምሩትና የሚጠይቁት ሁሉ በዚሁ መጽሐፈ የሰፈረውንና እርሱንም የመሰለውን ነው።

ስለዚህም ጉዳይ ከዚህ ቀደም በመጽሐፍ የቀረበ ነገር ባለመኖሩ ማንኛውንም ዝርዝር ነገር ለማስረዳት ችግር ሲፈጥር ቆይቷል።

አሁንም ቢሆን የየአንዳንዱ ትምህርት መምህራን ወይም ልዩ ዐዋቂዎች በመጠኑ ይገኛሉ ይሁን እንጂ ዕውቀቱ ሳያንሳቸው የአገላለጥ ችሎታ የሌላቸው ስለሆኑ በጥያቄው መሠረት ሊመልሱ ልቻሉም።

ይኸም ሁናቴ ዐዋቂዎችን እንደዐላዋቂዎች ከማስገመቱም በላይ ጥበቡ እንደጠፋ ዐዋቂም እንደሌለበት አስገምቷል።

በቅርብ በመገኘቱ እንዲሁም ቦታውን በመመልከት እንደሆነ አላውቅም ይኸን ጥያቄ በመያዝ ሁሉም ወደኔ ይመጣል እኔም በበኩሌ ተገቢውን መልስ ለመስጠት ማሰብና መዘጋጀትም ግድ ሆነብኝ፤ በጥያቄው ጊዜ የምትችለውን ብቻ በቀጥታ መልሼ ሌላውን ጥያቄ ወደሚመለከተው ሊቅ ሳስተላልፍ በጠያቂዎች ላይ የቅርታ መልክ ይታይባቸው እንደነበረ ተረድቻለሁ፤ ምክንያቱም በመልስ አሰጣጥ በኩል ሌሎች እንደማያጠቅቡን አውቀን ስንመጣ እንደምን ወደ ሌላ ትመራናለህ በማለት ነው።

በዚህም ምክንያት አንዳንዱ እኔ ራሴ የማውቀው ሲሆን ሌላውን ግን አስቀድሜ ከሌሎች ጠይቄ በመረዳት መልሱን አዘጋጅቼ ለማስቀመጥ ቁርጥ ሐሳብ አደረግሁና ይኸን ሁሉ ጽሑፍ ለመሰብሰብ ቻልሁኝ በዚህም መልክ በመሰብሰቡ የአሁኑን ቅጽ ይዞ መጽሐፍም ሁኖ ሊወጣ ቻለ።

ይኸንም ጽሑፍ ለማሳተም ሕሊናዬ ሲነሣሣ ሙሉ ዝግጅት ያለው እንደሆን ማስፈለጉን በመረዳት እንደገና ጥናቴን ለመቀጠል በልዩ ልዩ ቦታ ወደሚገኙ ሊቃውንት ጥያቄዬን በማቅረብ ብዙ ጊዜ አሳልፌአለሁ።

አንዳንድ ሊቃውንት ጥያቄውን የተከተለ መልስ በመመለስ ፈንታ ለፈተና ያዘጋጀሁት እየመሰላቸው የጥላቻ መልክ ያሳዩኝ ይገኛሉ አንዳንዶቹ ግን በሰፊው ርዳታቸውን አበርክተውልኛል ምስጋናቸውንም በሚያስፈልገው ቦታ ስማቸውን በመጥራት አነሣቸዋለሁ።

አንዳንድ ሊቃውንት ደግሞ ይኸ ጣንት ከዚህ ቀደም ያልተረደረሰበት እምሆኑንና ለጥናቱም ሰፊ ጊዜ ሊሰጠው የሚያስፈልግ መሆኑን ከመናገራቸውና ከማነቃቃታቸው ይልቅ የግል ሐሳባቸውን በመሰጠት የረዱኝ ብዙ ናቸው። «ችግርን የቀመሳት ችግርን ያውቃታል» እንደተባለው የእንደዚህ ያለው ጥናት አስፈላጊ መሆኑን ያወቁ ሁሉ ሥራዬን በሚገባ እድንቀጥል በየጊዜው ያተጋጉኝ ነበር እኔም ራሴ ከዚህ ቀደም ላይላዩን አጥንቼው የነበረውን ጠለቅ ብዬ ለመመርመር ዕድል ሲገጥመኝ ወደ ሥነ ጽሑፍ ስገባ ደግሞ እንደገና ተማሪ ቤት እንደገባውሁ ቄጥሬዋለሁ።

ይኸም ጽሑፍ እንደዚህ ከመረሳትና ከመጠየቅ እስኪደርስ ለትውልድ እንዲተላለፍ ሕይወታቸውን መሥዋዕት በማድረግ ያስተማሩ መምህራን ብዙዎች ከመሆናቸው የተነሣ ውኃ ቀጂው እንጨት ሰባሪው በቀላሉ ሊረዳው ይቻለው ነበር።

እኔም ችግሩን ሁሉ ባለመመልከት መምህራኑ ፈጽመው ሳይጠፉ ዛሬ ጥያቄው መልስ ያላገኘ መቼ ሊያገኘ ነው በማለት ባለመሰልቸት ጥያቄዬንና ምርምሬን የበለጠ ትጋት ለመቀጠል ተገደድኩኝ ምንም ከዚህ ቀደም ለመጻፍ የጀመርኳቸው ልዩ ልዩ ጥናቶች ቢኖሩኝ ለዚህኛው ቅድሚያ መስጠት ተገቢ መሆኑን በመረዳት እንደዚህ ያለ መልካም ፍሳሜን ለማስገኘት ረድቶኛል።

የሊቃውንቶቻችን ዕውቀታቸው ወደ ብርሃን እንዲወጣ ስማቸውም በአዲሱ ትውልድ ዘንድ እንዲታወቅ ለማድረግ ስጽፍ የዚህንም ጽሑፍ መታሰቢያነት ለነርሱ ሰጥቼአለሁ። ይኸንንም ለማድረግ ያነሣሣኝ ሊቃውንቶቻችን ብሔራዊ ስሜት የነበራቸው በዕውቀት ባሕር የጠለቁ ሁሉንም መርምረው ያወቁ ስለነበሩ፣ መታሰቢያቸው ዘለዓለማዊ እንዲሆን በማመን ነው።

ሊቃውንቶቻችን ችግራቸውን ሳያስቡ ከመሥራታቸው የተነሣ ኢትዮጵያን ከአፍሪካ ለይተው የዕውቀት ደሴት የቅኔ አደባባይ፥ የዜማ መዲና የንግግር ስልት መገኛ አድርገዋታል።

ምንም ዛሬ ከእኛ በሥጋ ቢለዩ በዓፀደ ነፍስ ሕያዋን ሁነው የሚገኙ ስለሆኑ ሁላችንም ልናስባቸው ይገባናል። እንዲሁም ጥንታዊ ጥበባችን ምን ዓይነት እንደ ሆነ ክፍል በክፍል ለመረዳት እንችል ዘንድ በዚህ መልክ አቀርባለሁ።

የጥናቴም መነሻ ያደረግሁት የትምህርቱን አሰጣጥ ደረጃ በመከተል ቅደም ተከተሉንም በመጠበቅ ከፊደል ወደ ከፍተኛ ክፍለ ትምህርት በመሔድ ሲሆን ክፍሉንም በ፲፭ ክፍል ከፍየዋለሁ። ስለዚህም ጥንታዊ ሥርዓተ ትምህርታችንን ዘርዝሬ ሳቀርብ አንባብያን ሁሉ ዋና ሐሳቡን ተረድተው የጥንተ ባህላችን ደጋፊዎች ይሆኑ ዘንድ አሳስባለሁ።

ይኸንም ጥናት በመጠኑ አጥንቼ ሳቀርብ ፍጹም ነው በማለት ሳይሆን ለወደፊት ጥናት መነሻ ይሆናል በማለት ነው።

ሊቀ ሥልጣናት ሀብተ ማርያም ወርቅነህ።

**መግቢያ**

ጥንታዊ የኢትዮጵያ ትምርህር በማለት መግለጫ የሰጠሁት ይኸ ጽሑፍ የጥንቱን ሁኔታ በታሪክ መልክ የሚገልጥ ሲሆን ለወደፊቱ ደግሞ ለጥናት መግቢያ በርን የሚከፍትና አሁንም ቢሆን እንዴት ልናጠናው እንደምንችል አቅዱን የሚያሳይ መጽሐፍ ነው።

ምክንያቱም እያንዳንዱ የትምህርታችን ዓይነት ጥንታዊ መልኩ ምን እንደነበር እንዴት ያስተምሩት እንደነበር ከተረዳን አሁን ካለው የትምህርት ይዞታችን ጋር በማነጻጸር ልንጠቀምበት እንችላለን። በዚህም ሁኔታ ታላቅነታችን ጥንታዊነታችን እንዴትስ ያለ የትምህርት አሰጣጥ እንደነበረን ልንረዳና የተሻለውን መንገድ በመያዝ ወደፊት ልንጠቀምበት እንችላለን።

እውነት ነው በዚህ አርእስት ከገለጥኳቸው የትምህርት ዓይነት ውስጥ ይበልጠው ነበር በማለት የሚተርክለት እንጂ ነው፣ በማለት የሚሰጠው አስረጂ በመጠኑ ነው።

የቀረው ቀርቶ አሁን እንኳን በቅርቡ ለጠያቂ መልስ የማይገኝለት መሆኑ የታወቀ ነው፣ ይሁን እንጂ በታሪካዊ መንገድ ለመጠቀም ከፈለግን በነበር መልክም ቢሆን ልናጠናው ይገባናል።

ይኸንም ጽሑፍ ሳዘጋጅ ጥንታዊ ትምህርታችን ምን ዓይነት እንደነበር በእንዴት ያለ መንገድ ይማሩት ያስተምሩት እንደነበር ለማስረዳት ስፈልግ በትምህርቱ ጥንታዊ መልክና በመሰል ሁኔታው ስለከፈልኩት፣ ራሱን የቻለው ብቻ ፲፭ ክፍል ሆኖ ይገኛል።

እያንዳንዱ የትምህርት ክፍል የተለየና ብዙ መልክ ስላለው ከፍ ያለ ጥናትን የሚጠይቅና ፩ኛው ብቻ እንኳን በሚገባ ቢሠራ ይኸን ያህል መጽሐፍ የሚወጣው መሆኑ የተመሰከረለት እውነት ነው፣ ይሁን እንጂ ፩ኛውን ክፍል ከፍ ሌላንም ደግሞ ዝቅ በማድረግ ሁሉንም በአስተዋጽኦ በመጥቀስ በዚህ አነስተኛ መጽሐፍ አጠቃልዬ አወጥቼዋለሁ።

በእያንዳንዱ ሞያ ችሎታ ያላቸው ሊቃውንት ለዚያው ለያዙት ሞያ ዋጋ ሰጥተው ቢጽፉት፣ አሁንም ከፍ ያለ የተጠናቀቀ ውጤትን እንደሚያቀርቡልን የታወቀ ነው፣ ይሁን እንጂ በዚህ በሀገራችን ሞያ የሠለጠኑ አባቶች በቍጥር ብዙዎች ሲሆኑ እነርሱም የቃል እንጂ በጽሑፍ የማቀናበር ልምድ ከጥንት ጀምሮ ስላልቆያችው በልባቸው ያለውን በጽሑፍ ሊያሠፍሩት አልቻሉም።

አሁን ግን ይኸን የመሰለውን ስሑፍ በመመልከት፣ ለካስ ይኸም አለ በማለት መንፈሳዊ ቅንዓት አድሮባቸው በዚህም መንፈስ ተነሣሥተው አስፋፍተው እንዲጽፉ በር ለመክፈት ያህል ይኸን ጽሑፍ አበረክታለሁ።

እንዲሁም የትምህርታችን ዘዴ ያልገባቸው ወገኖች በመንቀፍ ብቻ ስለሚገኙ ጥንታዊ የትምህርት አሰጣጡ ሁኔታ በምን መልክ እንደነበረ ለመገመት ለመቀበል እንዲችሉ ነው።

ማንኛውንም ነገር ለመውደድም ሆነ ለመጥላት ነገሩን አስቀድሞ ከሥሩ ከመሰረቱ ማወቅ ያስፈልጋል፣ እንዲሁም መጥላት እንዲሁም መውደድ ተእቢ አይደለም ስለዚህ ጥንታዊ ሞያችን ምን ያህል ክብር አንድም ደረጃ እንደነበረው በዚህ መልክ ዐውቆ ሊወዱትና ሊያጠኑት ያስፈልጋል የሚርቁትና የሚጠሉት ቢኖሩም ከዚህ የተነሣ መሆን አለበት ደኅና አድርጐ ቀምሶ ጣዕሙንም ዐውቆ መቅረብም መራቅም የዐዋቂቆች ፈንታ ነው።

ይኸንም የምንልበት ምክንያት የአሁኑ ወጣት እኛ ኢትዮጵያውያን ሁሉ አዲስ ትውልድ እንደሆን እንዴት እንደኖርን ያላወቀና ሥነ ሥርዓት የሌለን የትምህርትም ሥነ ሥርዓት አሁን የተጀመረ እየመሰላቸው ሞያችንን ንቀው አቅለው የሚመስለከቱት እንዲሁም የሚያነቡት አንድም የሚረዱበት ባለመኖሩ እንደሆነ የተመሰከረለት እውነት ነው።

በዚህ መልክና ይኸን በመሰለ መንገድ ቢዘጋጅ ግን የኛው ትውልድ ቀርቶ ሌላው ነገድ እንደሚያጠናው የተረጋገጠ ነው።

ስለዚህ ሁላችንን ወደ ጣንት የምትመራ ይኽችን ጽሑፍ ለተመራማሪዎችና ለደቀ መዛሙርት ሳበረክት በዚህ መነሻነት ሌላውንም ጠለቅ ብለን እንድንመራመር በማስገንዘብ ነው።

ደራሲው

**ክፍል ፩።**

**ፊደል ከነጓዙ።**

**ምዕራፍ ፩።**

**የፊደል ትምህርት።**

**፩ኛ የፊደል የትመጣ።**

ስለፊደላችን የትመጣና ብሂል በየጊዜው ብዙ ሐተታ ይሰጥበታል ይኸም ፊደል፣ ማለት ጽሑፍ ማለት ነው፣ ብለው «ፈደለ» ጻፈ የግዕዝ ቋንቋ የሚያወጡ አሉ።

እንደ ቤተ ክርስቲያናችን ትምህርት የሆነ እንደሆነ ደግሞ የፊደል ስልት አንድም አቅድ ተጀምረ የሚባለው በሄኖስ ዘመን ነው። ነቢዩ እግዚአብሔርን በማገልገል የታወቀ ደግ ስለ ነበር ለደግነቱ መታወቂያ ይሆነው ዘንድ በቅዱስ እግዚአብሔር ፈቃድ የሕግ መሣሪያ የሚሆነው ፊደል በጻፍጻፈ ሰማይ ተገልጦ ታይቶታል፤ ስለዚህ ከዚያን ጊዜ ጀምሮ ፊደልን ለሥነ ጽሑፍ በር መክፈቻ በማድረግ ተጠቅሞበታል፣ ስሙንም ጽሑፍ ለማለት ፊደል ብሎታል። ይኽስ እውነቱ ምን ያህል ያገለግላል?

በዚያ ጊዜም በጻፍጸፈ ሰማይ ታየ የሚባለው ፊደል የእብራይስጡ ፊደል እኛ አሁን አሌፋት እያልን የምንጠራው ነው።

ስለዚህም ይኸ ፊደል ከፊደልነት ጥቅሙ ጋር እንደ ኅቡዕ ስም ይገመታል፣ ይኸም ታሪክ ይኸም የስም አጠራር ቅሉ በእኛ ቋንቋ እንጂ በሌሎች አይደለም ስለዚህ እኛ የሥነ ጽሑፋችን በር መክፈትቻ የአሌፋቶችን ስም ፊደል ብለነዋል።

እንዲሁም ከዚያ ጊዜ አያይዞ ማንኛውም ነገር መጻፍ ለመጪውም ትውልድ መተላለፍ ስለነበረበት ራሱ ፊደሉ የሥነ ጽሑፍ መጀመሪያ ስለሆነ ጽሑፍ ለማለት ፊደል ተብሏል። አንዳንድ ሊቃውንት ግን ፊደል ማለት ፍጡር አንድም መፍጠሪያ ማለት ነው ብለው ይናገራሉ ቃሉም የወጣው ፊደል (አጥብቆ) ፈጠረ ብለው ነው ይኸንም ከግዕዝ ቋንቋ እንደወጣ አድርገው ይናገራሉ። ለአስረጅም ያህል ዛሬ በአማርኛችን አንድ ሰው ባልሠራው ነገር ሲከሰስ ሲወቀስ እንዲያው ነገሩን ፊድሎብኝ ነው እንጂ እኔ ሠርቼው አይደለም ይላል፣ ትርጕሙም እንዲያው ጥፎብኝ አንድም ለጥፎብኝ ነው እንጂ እኔ ሠርቼው አይደለም እንደማለት ነው። ይሁን እንጂ የሁለቱም ቃላት ትርጕማቸው አንድ ዓይነት ነው፣ ምክንያቱም ለክፉም ሆነ ለደግ ነገር መፍጠሪያው መጣፊያው ፊደል ስለሆነ ጻፈብኝ ለጠፈብኝ ፈጠረብኝ ብሎ ይናገራልና።

በደኅናውም ነገር ቢሆን ካለ ፊደል ሊነገር ሰለማይቻል ጻፈብኝ በማለት ፈንታ ጻፈልኝ ሊል ይችላላ ማለት ለክፉ ብቻ ሳይሆን ለደግም ነገር ሊሆን ይችላል።

ስለዚህም አባቶች ሲመስሉ «ዘእንበለ ፊደል ኢይትነገር ወንጌል» ይላሉ፣ ማለት ወንጌልስ ሳይቀር የምትጻፈው የምትተረጐመው በፊደል አማካይነት ነው። ከዚህ ሌላ ስለ ፊደል የሚሰጠውን ሐተታ በመጠኑ እንደሚከተለው እንገልጣለን።

፩ ፊደል ማለት መጽሔተ አእምሮ ማለት ነው ምክንያቱም ያለ ፊደል ምንም አይታወቅምና የአእምሮ መገመቻ የምሥጢር ማለት ነው።

፪ ፊደል ማለት ነቅዓ ጥበብ ማለት ነው፣ ምክንያቱም የጥበብ ሁሉ ምንጭ መገኛ ፊደል ናትና፤

፫ ፊደል ማለት መራሔ ዕውር ማለት ነው ምክንያቱም የሰው ልጅ ሁሉ ከድንቁርና አውጥቶ ወደ ብርሃን ይመራልና።

፬ ፊደል ማለት ጸያሔ ፍኖት ማለት ነው፤ ምክንያቱም ድንቁርናን ጠርጐ አጽድቶ ከፍጹም ዕውቀት ያደርሳልና፣

፭ ፊደል ማለት ርእሰ መጻሕፍት ማለት ነው፣ ምክንያቱም የመጻሕፍት ሁሉ ራስ አናት ፊደል ናትና።

ያለ ፊደል ማንኛውም መጽሐፍ ሊነገር አይቻልም «ኢተወልደ መጽሐፍ ዘእንበሌሁ ለፊደል» ይላልና። ሌላም ይኸን የመሰለ ልዩ ልዩ ሐተታ ይሰጣል ይሁን እንጂ በሌሎች ቋንቋዎች ሁሉ ፊደል የሚጠራው በዚያው በፊደሉ መጀመሪያ ነው፤ ለምሳሌ ፊደሉ ኤ ቢ ሲ ዲ፣ አንድም አሌፍ ቤት አንድም አልፋ ቤታ ያለ እንደሆነ ስሙም በየቋንቋው ሁሉ እንዲሁ ነው ግን በእኛ ቋንቋ ፊደሉ ሲጀመር ሀ ለ ሐ መ በማለት ሲሆን ስሙም እንደዚያው ሀ ለ ሐ መ በመሆን ፈንታ ፈደለ ይባላል። የግዕዝ ቋንቋ ከሴማውያን ቋንቋዎች ሁሉ ፩ኛው ያውም ጥንታዊ ስለሆነ ጥሩ የሆነ ቃል ከነፍቹ ይዞልን ይገኛል ስለዚህም በእርግጥም ፊደል የሥነ ጽሑፍ ሁሉ እናት አንድም መገኛ መፍጠሪያ ስለሆነ ራሱን ጽሑፍ በማለት ፊደል ብለውታል።

ሆኖም ጽሑፍ የማለትን ትርጉም ይያዝ እንጂ ፊደል እያልን በጠራን ቍጥር ራሱን ፊደሉን ብቻ መጥራታችን እንደሆነ ያለ ትርጕም የታወቀ ነው።

**፪ኛ ፊደል ቍጥር።**

ከሴማውያን ቋንቋዎች እንዲሁም ከአውሮፓውያን ፊደሎች ይልቅ የእኛ ፊደሎች ብዙ ቍጥር የተለየም ድምፅ እንዳላቸው አድርገው የሚናገሩ ወይም የሚገምቱ ብዙ ናቸው፣ እንዲያውም የሚገምቱ ብቻ ሳይሆኑ የሚጽፉ ብቻ ናቸው።

ስለዚህም የፊደሉን ቍጥር ፪፻፴፩ አድርገው ይጽፋሉ በአንድ በኩል ደግሞ እንደ ጀማሪ ሁነው ሲመለከቱት አሁንም በእውነት ፊደላችን የበዛ ይኸንም ያህል ቍጥር ያለው ያስመስላል፣ ምክንያቱም ከሀ - ፐ ያለውን የግዕዙንም የአማርኛውንም ፊደል በቍጥር ፴፫ የሆነውን በ፯ ድምፅ ሰጪ ሲያበዙት ፪፻፴፩ (ሁለት መቶ ሠላሳ አንድ) ቍጥር ይመጣል።

ነገር ግን ከልከኛ አቈጣጠር የመጣን እንደሆነ አንድም እንደርሱ መንገድ የሔድን እንደሆነ ፊደላችን ፳፮ ቍጥር ብቻ ያለው ሆኖ ይገኛል፣ ይኸውም እርግጠኛ የሆነውን የግዕዝ ፊደላችን ብቻ የቈጠርነ እንደሆን ነው። ይኸን ደግሞ በ፯ ያበዙት እንደሆነ ፩፻፹፪ ይሆናል ሌሎችን የግዕዙን ፭ ጊዜ ፬ = ፳ ይሆናል ከ፩፻፹፪ ላይ ፳ የደመሩ እንደሆን ፪፻፪ (ሁለት መቶ ሁለት) ይሆናል።

ነገር ግን ይኸ ሁሉ ድምፅ ሰጪ ይባላል እንጂ ፊደል አይባልም፣ ተማሪውም ፊደሉን ብቻ ያለ ድምፅ ሰጪ ሀ ለ ሐ መ እያለ ሊያስጠናው ይችላል ነገር ግን በኋላ እንደሌሎቹ ቋንቋዎች በንባብ ጊዜ እንዳይቸገር በማለት ድምፅ ሰጪዎቹን አብሮ በፊደል መልክ አንድም ከፊደሉ ጋር ሊማራቸው ግድ ይሆናል።

ይኸም ቢሆን የግዕዝ ፊድለ ብቻ የያዘ እንደሆነ ነው እንጂ በየጊዜው የተጨመሩትን የዐረብኛ አድንም የአማርኛ ፊደሎች የተባሉትን አንድም የነርሱን ዲቃላዎች ሁሉ አይዝም።

የግዕዝ ፊደል የሚባለው ጥንታውያን መጻሕፍቶቻችን ሁሉ የተጻፉበት ብዙ ድርሰቶች የተደረሱበት ፊደል ነው። አንዳንድ የውጭ ሊቃውንት ይኸንኑ ፊደል ብቻ ጽፈው የግዕዝ አንድም የኢትዮጵያ ፊደል ይሉታል ፪ኛውን ግን የዓረብኛ አንድም የአማርኛ ፊደል በማለት ስም ይሰጡታል።

ይኸም ሲሆን ፊደላችን በሁለት ክፍል ይከፈላል ማለት ነው ፩ኛው የኢትዮጵያ አንድም የግዕዝ ፊደል የተባለው ሲሆን እርሱም የሚከተለው ዓይነት ነው።

ሀ ሁ ሂ ሃ ሄ ህ ሆ

ለ ሉ ሊ ላ ሌ ል ሎ

ሐ ሑ ሒ ሓ ሔ ሕ ሖ

መ ሙ ሚ ማ ሜ ም ሞ

ሠ ሡ ሢ ሣ ሤ ሥ ሦ

ረ ሩ ሪ ራ ሬ ር ሮ

ሰ ሱ ሲ ሳ ሴ ስ ሶ

ቀ ቁ ቂ ቃ ቄ ቅ ቆ

በ ቡ ቢ ባ ቤ ብ ቦ

ተ ቱ ቲ ታ ቴ ት ቶ

ኀ ኁ ኂ ኃ ኄ ኅ ኆ

ነ ኑ ኒ ና ኔ ን ኖ

አ ኡ ኢ ኣ ኤ እ ኦ

ከ ኩ ኪ ካ ኬ ክ ኮ

ወ ዉ ዊ ዋ ዌ ው ዎ

ዐ ዑ ዒ ዓ ዔ ዕ ዖ

ዘ ዙ ዚ ዛ ዜ ዝ ዞ

የ ዩ ዪ ያ ዬ ይ ዮ

ደ ዱ ዲ ዳ ዴ ድ ዶ

ገ ጉ ጊ ጋ ጌ ግ ጎ

ጠ ጡ ጢ ጣ ጤ ጥ ጦ

ጰ ጱ ጲ ጳ ጴ ጵ ጶ

ጸ ጹ ጺ ጻ ጼ ጽ ጾ

ፀ ፁ ፂ ፃ ፄ ፅ ፆ

ፈ ፉ ፊ ፋ ፌ ፍ ፎ

ፐ ፑ ፒ ፓ ፔ ፕ ፖ

የኢትዮጵያ አንድም የግዕዝ ፊደል የተባለበት ምክንያት ከነዚህ ውጭ የሆነ የአማርኛ አንድም የዓረብኛ ፊደል አንድ እንኳን በግዕዝ ቋንቋ በግዕዝም ሥነ ጽሑፍ ውስጥ ገብቶ የማይገኝ ነው። ከጥንት ጀምሮ እስከ ፲፪ኛው መቶ ዘመን በዚህ መልክ በነዚህም ፊደሎች ብቻ ሲሠራ ቆይቷል እየዋለ እያደረ ግን የአማርኛ ቋንቋ ሲነግሥ የአማርኛም ፊደል ሊፈጠር ቻለ። የሆነው ሁኖ ከነዚህ ብዙዎች ፊደሎች ውስጥ ድምፃቸው ሴማውያን ከተባሉት በተለይም በዓረብ ስለሚገኙ ዓረቢ ወይም ዓረብኛ የሚል ስም ተሰጥቷቸው ይገኛሉ ይሁን እንጂ ወደ አማርኛችን ቋንቋ መቼ እንደገቡ እንዴትም እንደገቡ ሳይታወቁ ይኖራሉ። ዛሬ ግን የኢትዮጵያ ፊደሎች ሥር በቀል መስለው ጥንታዊ መልክን ይዘው ይገኛሉ ወጣቶችም እንደ ኢትዮጵያ ፊደል አድርገው ይማሯቸዋል።

**የግዕዝ ፊደል ዲቃሎች።**

ከላይ ከቈጠርናቸው ፊደሎች የተለዩ አንድም የተደቀሉ ፊደሎች አንድም ብትን ፊደሎች የተባሉ አሉ፣ እነርሱም ከዚህ ከናቱ ፊደል ስለተወለዱና ግዕዝነት ስላላቸው የግዕዝ ፊደል ይባላሉ ነገር ግን በደንበኛው መንገድ ስለማይሔዱ ደግሞ ዲቃሎች ይባላሉ እየራስም በግዕዙ ሥነ ጽሑፎች በብዛት የሚገቡ ሲሆኑ በአማርኛ ግን አብዛኞቹ ጨርሶ የሚያስፈልጉ ሁነው ተገኝተዋል ለመኪና ጽሑፍም በማስቸገራቸው ብዙዎቹ ከቦታቸው ወጥተው ይገኛሉ እነርሱም የሚከተሉት ናቸው።

ግዕዝ፣ ሣድስ፣ ሣልስ፣ ራብዕ፣ ሐምስ፣

ኰ ኵ ኵ ኳ ኴ

ጐ ጕ ጕ ጓ ጔ

ቈ ቍ ቍ ቋ ቌ

ኈ ኍ ኍ ኋ ኌ

**፫ኛ የፊደል መለወጥ።**

የእኛ ፊደል ምን ጊዜም ቢሆን ጥንትነቱን ሳይለቅ ከሌላም ፊደል ሳይዋስ ጥቂት በጥቂት ለውጥ እያደረገ የመጣ ነው፣ ምናልባት በግሪክ የሥልጣኔ ዘመን ኢትዮጵያ ከፍ ያለ ግንኙነት ስለነበራት፣ በዚያን ጊዜም የእኛ ፊደል ሰለተሻሻለ ከግሪክ የመጣ ነው ይባላል፣ ምናልባት ከቀኝ ወደ ግራ ማንበቡ ሌላም ይኸን የመሰለ ለውጥ በዚያን ጊዜ ተደርጐ እንደሆነ እንጂ የግሪክኛው ፊደል ከእኛ ጋር ምንም ግንኙነት የለውም ሆኖም ይነሱ እንጂ አንዳንድ ፊደሎች ከግሪክ መጡ ማለት ይቻል ይሆናል፤ ለምሳሌ በእኛ ለ ለ ፀ በእኛ ፀ የተባለው ፊደል ሲሆን ድምፁም መልኩም በግሪክኛው ጋር ይመሳሰላል፣ ይሁን እንጂ ከጥንት ከሳቢያቲክ የመጣ እንደ ሆነ የታወቀ ነው። ሌላ ግን መልኩ መስሎ ድምፁ ልዩ የሆነ በእርሱ ፈ የሚሉት በእኛ ግን ቀ የሚባለው ፊደል ነው። ከሁሉም ይልቅ እንዳለ ግሪክኛ የገባ በአኃዛችን አጻጻፍ ብቻ ነው፤

አኃዛችን በእኛም የጥንት ጽሑፋችን ዕዝልና ቅጥል ሳይኖርበት በዚህ መልክ ይጻፍበት እንደነበር የጥንት መጽሐፎቻችን ይመሰክራሉ አሁን ግን ዕዝልና ቅጥል ሳልደረግንበት የእኛ የግላችን አኃዝ አስመስለን ይዘነዋል፤ ለምሳሌ ፩ ፪ ፫ ፬ ፭ ፮ ፯ ፰ ፱ ፲ ሲል ዕስል ስላለበት ብቻ ከግሪክኛው ልዩ ይመስላል።

ከጥንት ፊደላችን ላይ በአጣጣል ቅጥሉንም ለመለወጥ በየጊዜው እስካሁንም ድረስ ቢሆን መሻሻሉ አልቀረም የየጊዜው ለውጥ ፊደሉ ሁሉ ይገኛል፣ የጥንቱንና የመካከለኛውን ዘመን ጽሑፍ ሲመለከቱት ብዙ ልዩነት ይገኝበታል። የሁሉም እንኳን ቢቀር የአንዱን ፊደል ለውጥ ለምሳሌ እገልጣለሁ የአሁኑ አጻጻፍ ሲሆን የጥንቱ አጻጻፍ በጣም ቀደም ያለ አጻጻፍ ነው። ለምሳሌ ያህል በሰ ብቻ ፊደል ገለጥን እንጂ በያንዳንዱ ፊደል ላይ በዚህ መልክ ብዙ ለውጥ መደረጉን መጻሕፍትን አገናኝተው ሲያነጋግሯቸው ይመሰክራሉ።

ሆኖም የቀረው የእኛ ፊደል ከውጭ ፊደል ተወስደው ከሚለው ይልቅ ከእኛ ፊደል ላይ ሌሎች እንደወሰዱ አንድም በእኛ ፊደሎች መልክ አሻሽሎ ተብሎ ይነገራል፤ ለምሳሌ የአርመን ፊደሎች በ፭ኛው መቶ ዘመን ከግዕዝ የተወሰዱ መሆናቸውን የሌኒን ግራንድ ዩኒቨርሲቲ ፕሮፌሰር ድሚትሪ አሌክሲቪች ኦልዶሮገ የተባለው ሊቅ ሰፋ አድርጐ ገልጧል። ከአርመን ፊደል ውስጥ በድምፅ የሚመሳሰሉ እንኳን ባይኖሩ በመልክ የሚመሳሰሉ ብዙ ፊደሎች ይገኛሉ።

**፬ኛ የአማርኛ ፊደል።**

የአማርኛ አንድም የዓረብኛ ፊደል የሚባሉ ከግዕዝ የተለዩ ፊደሎች ናቸው፣ እነዚህም የአማርኛ ፊደሎች የተባሉበት ምክንያት በግዕዝ መጻሕፍት የማይገኙና በጥንታዊ አነጋገርም የማይገቡ ስለነበርና በኋላ ዘመን የገቡ ስለሆነ ነው።

አሁንም ቢሆን በጥንተ ፊደል ሲያስተምሩ እነዚህን አይጨምሩም ይሁን እንጂ በአማርኛ ሥነ ጽሑፍ ስላስፈለጉ ወጣቶች ማጥናት ግድ ይሆንባቸዋል።

እነርሱም ድምፅ ሰጪአቸው ሳይጨመር በቍትር ፯ ናቸው፣ ነገር ግን እንደሌላው ግዕዝ ፊደል ድምፅ ሰጪ አላቸው። እነርሱም የሚከተሉት ናቸው።

ሸ ሹ ሺ ሻ ሼ ሽ ሾ

ቸ ቹ ቺ ቻ ቼ ች ቾ

ኘ ኙ ኚ ኛ ኜ ኝ ኞ

ኸ ኹ ኺ ኻ ኼ ኽ ኾ

ዠ ዡ ዢ ዣ ዤ ዥ ዦ

ጀ ጁ ጂ ጃ ጄ ጅ ጆ

ጨ ጩ ጪ ጫ ጬ ጭ ጮ

ከእነዚህ ሌላ በየጊዜው የተፈጠሩ ልዩ ልዩ ድምፅን የሚሠቱ አማርኛችን አንድም ጊዜያችን የፈጠራቸው ፊደሎች ይገኛሉ፣ ግን ሙሉ ፊደል ሙሉም ድምፅ አንድም ስም የሌላቸው ቆናጽል ፊደሎች ሆነው ይገኛሉ። አባቶች ከጊዜ ወደ ጊዜ በማሳጠር የሚጠቀሙበት ለመሻሻል ተብሎ የተደረገም ዘዴ ሳይሆን አይቀርም። ስለዚህ አልፈው አልፈው የሚገቡ ፊደሎች ይገኛሉ እነርሱም የሚከተሉት ናቸው።

**የአማርኛ ፊደል ዲቃሎች።**

አማርኛ ራሱን የቻለ ቋንቋ ሲሆን በዘመን ብቻ በድምፅ መስጠት ታስቦም ሳይታሰብም የገቡ ፊደሎች አሉ፣ እነርሱም የሚከተሉት ናቸው፦

ሏ ሟ ሯ ሷ ቧ ቷ ቿ ዟ ዷ ጧ

ጷ ኧ ጯ ጇ ቿ ኟ ፏ

እነርሱም በዐረፍተ ነገር ሲገቡ እንደሚከተለው ይሆናሉ።

ልቧ ሆዷ፣ ጧፍ፣ ሟች ዓይኗ፣ ፏፏቴ፣ ኧረ፣ እጇ እግሯ ርሷ አባቷ እንዲህ እያለ የሚሄድ ሲሆን እነዚህ ፊደሎች በዐረፍተ ነገርም ሊገቡ የሚችሉት በሩቅ ሴት በዝርዝር ሲነገር ነው።

እንዲሁም በተውላጠ ስም በቁሳቁስ ስም በመግባት ሊነገሩ ይቻላል። እንገር ግን የዚህ ዐረፍተ ነገር አገባብ በጣም ያልተለመደ በብዙዎች ዘንድ እንግዳ የሆነ ነገር ነው።

ከላይ እንደገለጥነው ለቅልጥፍና አንድም ለማሳጠር ተብሎ የገባ ይመስላል ምክንያቱም ልብዋ በማለት ፈንታ ባሏ ለማለት ለማሳጠር የገባ ነው።

በአሁኑ ጊዜ ግን ምንም ዝርዝር ፊደል ባይኖራቸው የቈጠርናቸውና ሌሎችም እነርሱንም የመሰሉ ሁሉ በየመጽሐፉ ይገባሉ በአዋጅም ከፊደል ጋር እየታተሙ መቅረብ ጀምረዋል።

**፭ኛ የፊደሎች ድምፅ።**

ፊደሎቻችን ቍጥራቸው ብዙ ቅርጻቸውም ልዩ ልዩ ነው፤ እነዚህም ፊደላት ለብዙ ዘመናት ያህል እንደ መልካቸው እንደ ድምጻቸው አኳኋን ሲሠራባቸው እንደቆየ ሴማውያንም ጠባይ ጠብቀው እንደኖሩ ታሪክ በሰፊው ይነግረናል፣ እየዋለ እያደረ ግን መልኩ ብዙ አይለውጥ እንጂ ድምፁ እንደ ጥንቱ የተጠበቀ አይመስልም።

ምክንያቱም መልካቸው የተለያዩ ፊደሎች መኖራቸው ሲታወቅ ድምፃቸው አንድ ዓይነት ሆኖ ይገኛልና በሌሎች ሴማውያን በሆኑ ቋንቋዎች ግን ተመሳሳይ ድምፅ ያላቸው ፊደሎች ለጊዜው መሰል ድምፅ ያላቸው ይምሰሉ እንጂ በጉረሮ በትጋና በምላስ በመነገር ከፍ ያለ ልዩነት እንዳለው በሰዋስዋቸው ይገልጣሉ።

በአሁኑ ጊዜ ያለው ፊደላችን ልዩ መልክ እንዲሁም ልዩ ልዩ ስም ይኑረው እንጂ በአነጋገር በልሳን በትናጋ በከንፈር ተከፍለው ሲረገጡ ይገኛሉ። ብዙ ጊዜ እንደሚነገረው በመላ የግዕዝ ፊደላችን ፳፮ቱ ብቻ ናቸው፣ እነኢህም ካለይ እንደገለጥነው በ፭ የድምፅ ደረጃ ይከፈላሉ።

፩ኛ/ በጉረሮ ብቻ የሚነገሩ ፊደሎች አሉ፣ እነርሱም ፭ ናቸው፣ ዝርዝራቸው ሀ፣ ሐ፣ ኀ፣ አ፣ ዐ።

፪ኛ/ በትጋና ፬ ገ፥ ከ፣ የ፣ ከ፣ ቀ።

፫ኛ/ በምላስ ፭ ደ፣ ሰ፣ ነ፣ ጠ፣ ተ።

፬ኛ/ በከንፈር ፮፣ በ ወ፣ መ፣ ፈ፣ ጰ፣ ፐ።

፭ኛ/ በጥርስ ፮፣ ዘ ሠ፣ ሰ፣ ጸ ፀ፣ ረ።

ከዚህ ሌላ የአማርኛ ፊደሎች የሚባሉ ፯ ይገኛሉ እነርሱም መደበኛውን የግዕዝ ፊደል ድምፅ ተከትለው የሚሠሩ ስለሆኑ ሌላ ድምፅ አልሰጠነውም።

የቀረው ቀርቶ ከግዕዙ እስከ ሳብዑ ያለው ሁሉ ትንሽ ለየት ያለ ድምፅ ያለው መስሎ ቢታይም ቅሉ መደቡን አይለቅም።

በሌሎች ቋንቋዎች ዘንድ በትጋና የሚነገሩ ፊደሎች የኛን ፊደል ድምፅ የመሰለ ክፍል አላቸው፣ ይሁን እንጂ እንደ ቀ ያለው ድምፅ ያስቸግራቸዋል፤ ማለት እንደ ከ የሚለው ቀ እያሉ ያነቡታል፤ እኛም ከ የሚለው ቀ እያልን የተረጐምነው ብዙ ነገር አለ።

**፮ኛ የፊደል ትርጕም።**

**ሀ. የግዕዙን በግዕዝ መተርጐም፤**

ፊደላችን ራሱን የቻለ ትርጕም አለው፤ ግን ይኸን ዓይነት ትርጕም የሚማሩት በዚህ በፊደል ትምህርት ጊዜ ሳይሆን በግዕዙ ትምህርት ጊዜ አለው።

በሴማውያን ቋንቋዎች ሁሉ እያንዳንዱ ፊደል ትርጕም አለው ለሕፃኑም አብረው ወዲያውኑ ትርጕሙን ከቅርጹ ጋር ያስተምራሉ። እንደ ግዕዙ ትምህርታችን የሆነ እንደሆነ ግን በግዕዙ ፊደል ብቻ የሚከተለው ትርጕም አለው።

ሀ፤ ብሂል «ሀልዎቱ ለአብ እምቅድመ ዓለም የአብ አኗኗሩ ከዓለም በፊት ነው።»

ለ፤ ብሂል «ለብሰ ሥጋ እምድንግል፤ ክርስቶስ፣ ከድንግል ሥጋን ለበሰ።»

ሐ፤ ብሂል «ሐመ ወሞተ ታመመና ሞተ።»

መ፤ ብሂል «መንክር ግብሩ ለእግዚአብሔር፤ የእግዚአብሔር ሥራው ድንቅ ነው።»

ሠ፤ ብሂል «ሠረቀ በሥጋ፤ በሥጋ ተገለጠ።»

ረ፤ ብሂል «ረዓግት ምድር በቃሉ ምድር በቃሉ ረጋች።»

ሰ፤ ብሂል «ሰብአ ኮነ እግዚእነ፤ ጌታችን ሰው ሆነ።»

ቀ፤ ብሂል «ቀዳሚሁ ቃል ቃል መጀመሪያ ነበር።»

በ፤ ብሂል «በትሕትናሁ ወረደ፣ ጌታችን በትሕትናው ወደኛ ወረደ።»

ተ፤ ብሂል «ተሰብአ ወተሰገወ ጌታችን ሰው ሆነ።

ኃ፤ ብሂል «ኃያል እግዚአብሔር እግዚአብሔር ኃያል ነው።»

ነ፤ ብሂል «ነሥኦ ደዌነ ወጾረ ሕማመነ ጌታችን ደዌያችንን ወሰደ።»

አ፤ ብሂል «አእኵቶ ወእሴብሖ ለእግዚአብሔር ጌታን ፍጸሜ አመሰግነዋለሁ።»

ከ፤ ብሂል «ከሃሊ እግዚአብሔር፣ ጌታችን ቻይ ነው።»

ወ፤ ብሂል «ወረደ እምሰማይ ጌታ ከሰማይ ወረደ።»

ዐ፤ ብሂል «ዓርገ ሰማያተ ወደ ሰማይ አረገ።»

ዘ፤ ብሂል «ዘኵሎ ይእኅዝ እግዚአብሔር ጌታ ሁሉን የሚይዝ።»

የ፤ ብሂል «የማነ እግዚአብሔር ገብረት ኃይለ የጌታችን ቀኝ ኃይልን አደረገች።»

ደ፤ ብሂል «ደመረ ሥጋነ ምስለ መለኮቱ ጌታ ሥጋችንን ከመለኮቱ ጋር አንድ አደረገ።

ገ፤ ብሂል «ገብረ ሰማያተ በጥበቡ ጌታ በጥበቡ ስማዮችን ሠራ።»

ጠ፤ ብሂል «ጠዐሙ ወታእምሩ ከመ ኄር እግዚአብሐኢር ጌታ ቸር እንደሆነ ቅመሱና እወቁ።»

ጰ፤ ብሂል «ጰራቅሊጦስ መንፈስ ጽድቅ፤ ጰራቅሊጦስ እውነተኛ መንፈስ ቅዱስ ነው።»

ጸ፤ ብሂል «ጸጋ ወክብር ተህበ ለነ፤ ጸጋና ክብር ተሰጠን።»

ፈ፤ ብሂል «ፈጠነ ሰማየ ወምድረ፤ ጌታ ሰማይንና ምድርን ፈጠረ።»

ፐ፤ ብሂል «ፓፓኤል ስሙ ለአምላክ ፓፓኤል ማለት የአምላክ ስም ነው።»

**ለ. ፊደል በቍጥር መልክ ሆኖ ሲተረጐም።**

ሀ - ማለት ፩ኛ አንድ

ለ - ማለት ፪ኛ ሁለት

ሐ - ማለት ፫ኛ ሦስት

መ - ማለት ፬ኛ አራት እንደዚህም እያለ እስከ ፐ ይደርሳል። እንደ ምዕራፍ ሁኖ የዐረፍተ ነገር መክፈያ፣ የኃይለ ቃል መጀመሪያ ሁኖ ሲገኝም ፊደል ያለ ጥርጥር ቍጥርን ያመለክታል፣ በቍጥርም መልክ ይተረጐማል ይኸም ዓይነት አቈጣጠር ጥንታዊ ይሁን እንጂ አሁንም እንደቀጠለ ነው።

**ሐ. ፊደል በሌላ ቍጥር መልክ ሲተረጐም።**

ሀ - ማለት አንድ ፩ኛ

ሁ - ማለት ሁለት ፪ኛ

ሂ - ማለት ሦስት ፫ኛ

ሃ - ማለት አራት ፬ኛ

ሄ - ማለት አምስት ፭ኛ

ህ - ማለት ስድስት ፮ኛ

ሆ - ማለት ሰባት ፯ኛ ማለት ይሆናል።

በዚህ መልክ እያንዳንዱ ፊደል እንዲሁ ሊሔድ ይችላል በዚህም መልክ ሲቈጠር ይችላል በዚህ መልክ ሊተረጐም ይችላል።

በተለይም በ፪ቱ መልክ ለመተርጐም የሚያሻው በሐሳበ ፊደል በኩል የሔደ እንደሆነ ነው፤ ሐሳበ ፊደሉን ለማወቅ የነዚህን የ፪ቱን ትርጕም መንገድ ደኅና አድርጐ ለይቶ ማወቅ ሊያስፈልግ ነው።

ስለዚህ ይኸን ዓይነት ጠንቅቆ ለማወቅ የተለየ ዕድል የተሰጣቸው ሰፊ አእምሮ ያላቸው ብቻ ነበሩ። በአሁኑ ጊዜ ግን ፫ቱን **ሀ ሐ ኀ** በ ፩ ቍጥር አናስገባም በማለት **ሀ ለ መ** እያሉ ይሄዳሉ፣ ሌላውንም እንደ **ሠ ሰ አ ዐ** ያሉትንም እየዘለሉ የሚሄዱ አሉ። ይኸም ልብ ወለድ መንገድ ከጥንታዊ ትምህርት አንድም የትርጓሜ አንድም የቍጥር ስልት የሚያፈናቅል መሆኑን በመላ የግዕዝ ሰዎች ሊያውቁት ይችላሉ።

**፯ኛ ጥንታዊ የፊደል ቅጽ።**

ይኽች ፊደል የምትባለው መጽሐፍ ከሌሎች ኢትዮጵያውያን መጻሕፍት ቅጽ የተለየች እንደ ጥንታውያን ነቢያት ጽሑፍ ነበረች፣ በሌላው ሀገር መጻሕፍት ሁሉ በእኛ እንዲሁ ይጻፍ እንደነበር ያስገምታል፤ ማለት ፊደሏ የምትታጠፍና የምትዘረጋ ነበረች፣ የፊደሏም ቁመት በግምት ፳፬ ሳንቲም ያህል ስትሆን ከታች ወደ ላይ የምትጠቀለልና ከላይ ወደ ታች የምትዘረጋ ነበረች ጽሕፈቱም ዝርዝር የሆነ በአንድ ባላ በሆነ በአነስተኛ እንጨት ተንጠልጥላ የምትያዝ በአስፈለገ ጊዜ የምትዘረጋ ነበረች።

ቅጹማ ለልጆች የሚመች አቅድ የተዘጋጀችና የተጻፈች ነበረች። ሌላ የድግምት መጻሕፍት ግን በዚህ ዓይነት እስካሁን ይጻፍ ነበር፤ ስለዚህም ይኸ ዓይነት አጻጻፍ ፊደል ይመስላል ይባላል።

የፊደልም ዋጋ ቀለል ያለ ማንኛውም ሊያገኘው በሚችል አቅድ የተዘጋጀ ነበር በክርታሱም ሆነ (አንድም) በእጁ ጽሕፈት ብዙ ዋጋ የማይከፈልበት እንዲሁ ደጋግ መምህራን ጽፈው ለተማሪዎች የሚሰጡት ስጦታ ነበር የማኅተም መኪና እስከመጣበት እስከኛ ዘመን ድረስ ፊደል በዚህ መልክ ሲሠራበት ቆይቷል።

**፰ኛ የፊደል ሥርዓተ ትምህርት።**

ተማሪው ፊደሉን ከግዕዙ እስከ ሳብዑ ማለት ከሀ - ሆ ያለውን እያንዳንዱን ስም ከመልክ በመለየት ፊደልን ይቈጥራል።

በዚህም መልክ ከሀ - ፐ ያለውን ዝርዝር ይቈጥራል ተማሪው ይኸን እየመላለሰ ከቈረጠ በኋላ የፊደሉን ቅርጽ ከድምፅ ጋር በሚገባ ሲለይ ግዕዙን ብቻ ለብቻ ከሀ - ፐ ወደ ታች በመውረድ ካዕቡንም እንዲሁ ከሀ - ፐ ሣልሱን እንዲሁ ከሂ - ፒ በዚያው መልክ ሌላውንም እስከ ሳብዑ የያንዳንዱን ድምፅ በመጠበቅ ያጠናል ይኸው ዓይነት ትምህርት የተለየ ዜማና የተለየ ድምፅ ያለው ነው።

የትምህርቱም አቅድ የተለየ ስም አለው፤ ይኸውም ቍጥር ይባላል፣ ትርጕሙም የየፊደሉን ስም ከመልክ በመለየት መቍጠር ማለት ነው። ተማሪውም ይኸን ዓይነት ትምህርት በሚገባ ሲጨርስ በሌላ ዜማ በሌላ ድምፅ ያንኑ ፊደል ከላይ በገለጥነው ዓይነት ይማረዋል።

ነገሩ እንደመቍጠር ሲሆን ሁሉንም በየስሙ እየጠራ ሲናገር የትምህርቱን ስም ግን ግዕዝ ይባላል፣ ትርጓሜውም ፩ኛ ማለት ነው፤ ነገር ግን ቍጥር የተባለው ያልተቈጠረ ሆኖ ግዕዝ ፩ኛ የተባለ ይመስላል፤ ሆኖም ግዕዝ ተባለና በግዕዝ ፊደል ይጀመር እንጂ ካዕቡንም ሣልሱንም እስከ ሳብዑ ድረስ በዚያው ግዕዝ በተባለው ድምፅ ይጨርሰዋል።

ስለዚህ ስሙም በዚህ ይጠራል፤ በዚህም ሁኔታ ከላይ ወደ ታች ከታች ወደ ላይ ከቀኝ ወደ ግራ በመስቀልያ ዓይነት ተምሮ የፊደልን ስምና መልክ ይለያል።

**ምዕራፍ ፪።**

**አቡጊዳ።**

**፩ኛ የአቡጊዳ ትርጕም።**

አቡጊዳ ማለት የጥንታዊ ፊደላችንን ስም የሚያመለክት ወይም የያዘ ነው፤ ይኸውም አ፣ በ፣ ገ፣ ደ፣ የተባለበት በግዕዝ ድምፅና በግዕዝ ቅርፅ ብቻ የተዘጋጀ በዚህም መልክ የሚሄድና ይኸንም በመሰለ መልክ ሌላው ሁሉ ይሔድ ስለ ነበረ ነው።

ይኽም ፊደል በግዕዝ ፊደል ብቻ በመሔድ ቋንቋው ሳይቀር ግዕዝ እንደተባለ ይነገራል፤ ይኸም ጥንታዊ ፊደላችን ከሴማውያን ጋር ግንኙነት ያለው ብዙ የተሠራበት ብዙም ድርሰት የተደረሰበት ፊደል ነበር ለምሳሌ የሌሎች ሴማውያን ቋንቋዎች ፊደል፣ አሌፍ ቤት ጋሜል፣ እንደሚል የኛም እንዲህ እያለ ይሄዳል በዚህም መሠረት ስሙም አቡጊዳ ተብሏል ይኸ አቡጊዳ በግዕዝነቱ ብቻ እንደ ጥንቱ ሳይጠበቅ ስሙም ሳይጠራ የዛሬ ልጆች ፊደልን ከተማሩ በኋላ የሚማሩት አቡጊዳ እያሉ ስለሆነ ስሙም በዚያው ተጠርቷል። በዚህ ፊደል አንድም በዚህ ዓይነት ትምህርት በሀገራችን መጠቀሙ ከክርስትና ዘመን አንሥቶ ተቋርጧል ይባላል፤ ምክንያቱም በእርሱ እግር **ሀ ለ ሐ መ** እያለ የሚሔደው የዛሬው ዓይነት ፊደል አንድም መንገድ ስለገባበት ነው፤ ይኸውም አክሱማዊ ለውጥ የተባለው የተደረገበት ነው፤አ ሁን ግን አቡጊዳ ከፊደሉ ጋር እየታተመ ስለሚወጣ እንደ ሁለተኛ መመሪያ የፊደል መለያ ሁኖ ይገኛል። በአንዳንድ ጠቅላይ ግዛቶች አሁንም ቢሆን ተማሪው ፊደል ከለየ ወደ ሌላ የመጽሐፍ ቍጥር በቀጥታ ያስገቡታል እንጂ ይኸን ደረጃ አይጠብቅም፤ ምክንያቱም አቡጊዳ የሚባለው መጽሐፍ ስለማይገኝ ነው። እንዲያውም አቡጊዳ የተባለው ትምህርቱ ብቻ ሳይሆን ስሙም ሳይቀር እንግዳ ሳይሆንባቸው የማይቀሩ አሉ አሉ አሁን ግን ከፊደሉ ጋር አብሮ ስለሚታተም ሁሉም በቀላሉ ሊያውቀው ችሏል። አንዳንድ ሊቃውንት ደግሞ አቡጊዳ ጥንታዊ የፊደል መንገድ ሳይሆን የአዲሱ ፊደል የማስተማሪያ ዘዴ ሁኖ ለዚሁ አሁን ለአልነው ፊደል ማስተማሪያ ሁኖ እንደወጣ ይናገራሉ፣ በክርስትናም ጊዜ ተለወጠ የሚባለው ከሳቢያቲክ የፊደል ዓይነት ወደ ዛሬው ፊደል እንጂ ከአቡጊዳ ወደ አሁኑ ፊደል አይደለም። የሆነው ሁኖ ከተራው መለያየት በቅር አቡጊዳ እያለ በሳቢያቲኩም በአክሱማዊውም አቅድ ከግዕዝ እስከ ሳብዑ ይዞ ይገኛል።

**፪ኛ የአቡጊዳ ፊደል አቀማመጥ።**

አቡጊዳ የተባለችው ፊደል ለጀማሪዎች ሁሉ የፊደል መለያ ሁና የተዘጋጀች ስትሆን በመዘበራረቋ ደግሞ ልጆች የምታስቸግር ሁና ተገኝታለች፤ ስለዚህም «አቡጊዳ የተማሪዎች ዕዳ» ብለዋታል።

ይኸ አቡጊዳ የተባለው ፊድለ ግን ጥንታዊ አቀማመጡ አንድም መልኩ እንዴት እንደነበረ ከሴማውያን ፊደሎች ጋር ምን ያህል ግንኙነት እንደነበረው እንዲሁም ከዕብራውያን ጋር የቀረው ቀርቶ ከጽርዕ ጋር ምን ያህል ይገናኝ እንደነበር በኛም ቢሆን ጥንት እንዴት እንደምንማረው ለመግለጽ ያህል ከዚህ እንደሚከተለው እናስቀምጣለን።

አ ቡ ጊ ዳ ሄ ው ዞ

በ ጉ ዲ ሃ ዌ ዝ ሖ

ገ ዱ ሂ ዋ ዜ ሕ ጦ

ደ ሁ ዊ ዛ ሔ ጥ ዮ

ሀ ዉ ዚ ሓ ጤ ይ ኮ

ወ ዙ ሒ ጣ ዬ ክ ሎ

ዘ ሑ ጢ ያ ኬ ል ሞ

ሐ ጡ ዪ ካ ሌ ም ኖ

ጠ ዩ ኪ ላ ሜ ን ሦ

የ ኩ ሊ ማ ኔ ሥ ዖ

ከ ሉ ሚ ና ሤ ዕ ፎ

ለ ሙ ኒ ሣ ዔ ፍ ጾ

መ ኑ ሢ ዓ ፌ ጽ ቆ

ነ ሡ ዒ ፋ ጼ ቅ ሮ

ሠ ዑ ፊ ጻ ቄ ር ሶ

ዐ ፉ ጺ ቃ ሬ ስ ቶ

ፈ ጹ ቂ ራ ሴ ት ኆ

ጸ ቁ ሪ ሳ ቴ ኅ ፆ

ቀ ሩ ሲ ታ ኄ ፅ ጶ

ረ ሱ ቲ ኃ ፄ ጵ ፖ

ሰ ቱ ኂ ፃ ጴ ፕ ኦ

ተ ኁ ፂ ጳ ፔ እ ቦ

ኀ ፁ ጲ ፓ ኤ ብ ጐ

ፀ ጱ ፒ ኣ ቤ ግ ዶ

ጰ ፑ ኢ ባ ጌ ድ ሆ

ፐ ኡ ቢ ጋ ዴ ህ ዎ

ይኸ ፊደል የአቀማመጡ ተራ ከመፋለሱ በስተቀር በአሁኑ ጊዜ ከምንጠቀምበት ፊደል በተለይም ከግዕዙ ፊደል ምንም ልዩነት የለውም፣ በቍጥር የሔድን እንደሆነ አንድ ሳይቀነስ ያንኑ ቍጥር ይሰጠናል።

ማለት ፳፮ ሁኖ እናገኘዋለን በድምፅ በኩል የሔድን እንደሆን እንደዚያው ፯ ድምፅ ሰጪዎች እንዳሉት ሁኖ እናገኘዋለን።

**፫ኛ የአቡጊዳ ሥርዓተ ትምህርት።**

ለአቡጊዳ እንደ አሁኑ ፊደል የቍጥር ትምህርት አለው፣ ማለት የፊደሎች ቅርጽ በተለያየ ቦታ ሲገኙ ተማሪው እንዴት ሊለያቸው እንደሚቻል ሆኖ የተዘጋጀ ስለሆነ ተማሪው አንድ በአንድ ፊደሎችን እየቄጠረ ከላይ ወደ ታች ከታችም ወደ ላይ ከቀኝ ወደ ግራ ከግራም ወደ ቀኝ እያለ እየመላለሰ ይማራቸዋል። በዚህም መልክ ከተማረ በኋላ ወደ ግዕዝ (ማጋዝ) ትምህርት ይገባል የግዕዝም ትምህርት ትርጕም ፩ኛ ማለት ሲሆን ከዚህ ላይ ደግሞ ዜማ ያለው ንባብ ማለት ነው። የዜማውም ዓይነት ልክ እንደ ፊደሉ ትምህርት ነው፤ በዚህም ድምፅ ልክ እንደ ቍጥሩ ከቀኝ ወደ ግራ ከግራ ወደ ቀኝ ከላይ ወደ ታች ከታችም ወደ ላይ በማለት ድምፁንና መልኩን እስኪለየው ድረስ ይመላልሰዋል።

ለማጋዝም እንዲመቸው ፪ቱን ፊደሎች ከአንድ ላይ እያገናኘ ያግዛል፣ እርሱም እንደሚከተለው ነው።

በማጋዝ ጊዜ አቡ ጊዳ፣ ሄው ዞሐ፣ ኀጠ የከ፣ ለመ፣ ነሠ፣ ዐፈ ጸፀ፣ ቀረ፣ ሰተ፣ ጰፐ፣ እያለ ነው።

ከዚህም ውስጥ

አ - ብሎ ግዕዙን።

ቡ - ብሎ ካዕቡን።

ጊ - ብሎ ሣልሱን።

ዳ - ብሎ ራብዑን።

ሄ - ብሎ ሓምሱን።

ው - ብሎ ሳድሱን።

ዞ - ብሎ ሳብዑን ያመለክታል።

ስለዚህም ስሙ ስይቀየር አቡጊዳ ይባላል። የቀሩት ፊደሎች ግን ይኸን ሁሉ አይጠብቁም፤ በግዕዝ ብቻ ይዘልቃሉ፤ ያለ ድምፅ ሰጪ አቡጊዳ ግዕዙ ብቻ ሲገኝ እንደሚከተለው ይሆናል።

**ግዕዙ** **ዕብራይስጡ** **ግዕዙ** **ዕብራይስጡ**

አ አሌፍ መ ሜም

በ ቤት ነ ኖን

ጊ ጋሜል ሠ ሳምኬት

ደ ዳሌጥ ዐ ዔ

ሀ ሄ ፈ ፌ

ወ ዋው ጸ ጻዴ

ዘ ዛይ ፀ ቆፍ

ሐ ሔት ቀ ሬስ

ረ ሳን

ጠ ጤት ሰ ታው

የ ዮድ ተ ቀ

ከ ካፍ ጰ

ለ ላሜድ ፐ

ይህ ከዚህ በላይ ያሳየነው ሰንጠረዥ ፊደላችን በተለይም አቡጊዳ ከዕብራይጥ ጋር ያለውን ተመሳሳይነትና የቍጥሩንም ልክ የሚያመለክት ነው።

ግን በአሌፋቱ አንድም በዕብራይስጡ ብዙኃን ኀ፣ ፀሐዩ ፀ ጰእንዲሁም ፐ የሌለበት ስለሆነ ከዕብራይስጡ ይልቅ የእኛ ፊደል የበዛ ነው ለማለት ይቻላል።

**ምዕራፍ ፫።**

**የሒሳብ ትምህርት።**

**፩ኛ የቍጥር ስልት።**

እንደ ዛሬው ሁሉ የመደመር የመቀነስ ወይም የ፬ቱ መደብ የሒሳብ ትምህርት በአሁኑ መልክ አንድም በድንበኛው መንገድ አይሰጥ እንጂ በመጠኑ ሕፃናት የቍጥርን ትምህርት ከፊደሉ ጋር አብረው መማር እንደ ነበረባቸው የታወቀ ነው።

ይኸውም ሊሆን የሚገባው ከፊደሉ ጋር አብሮ በመዝለቅ እየመላለሱ እንደፊደሉ የአኀዝን (ቍጥሩን) መልክና ቅርጽ ማጥናት ነበረባቸው። እንዲሁም ተማሪዎቹ በአኀዝ ብቻ ሳይወጡ በፊደልም መልክ ሒሳቡን ማጥናት መቍጠርም ነበረባቸው።

እንዲሁም ቍጥሩን በቍጥር መልክ በመግለጥ መማር ነበረባቸው ለምሳሌ የቍጥሩን አኀዝ በመግለጽ ሲማሩ ፩ ፪ ፫ ፬ ፭ ፮ ፯ ፰ ፱ ፲ ፳ ፴ ፵ ፶ ፷ ፸ ፹ ፺ ፻ ፼ በሚል መልክ ነበር ግን በመጨረሻ ጊዜ ምዕት እልፍ ብለው ግጥም በመግጠም «የመምሬን ጠላት አንቆ ለጉድፍ በመምሬ ጉሮሮ ጠጅ ይንቆርቆርበት በጠላታቸው ግን አጥንት ይሰንቀርበት» በማለት መምህራንን መውደድ ማክበር እንዲገባ አብረው ያስተምሩት ነበር።

የአኀዙ ቅርፃችን ከፊደላት የተለየ ፅርኣዊ መልክ ያለው ሁኖ ተገኝቷል ማለት ከአንድ ጀምሮ እስከ ፲ ያለው ቍጥር ምንም ለውጥ የሌለው ቅደም ተከተሉንም ሳይሳሳት የፅርዕ ፊደል ሁኖ ተገኝቷል፤ ይኸንም በገጽ ፵፩ ተመልከት፤ ሌሎች ግን አንዳንድ ቢመስሉ እንጂ ሁሉ አይደለም። ይኸንን ቍጥር በማብዛት እስከ ዛሬው ሚሊዮን ድረስ ያስተምሩት ነበር በአኀዝ ሲቈጥሩ ከላይ እንዳየነው ነው፤ ግን በአኀዝ ብቻ ሳይሆን በፊደልም ይቈጥሩት ነበር፣ በፊደልም ሲቈጠር በዚህ መልክ እንደነበር ይገመታል።

**፪ኛ በአሁኑ ፊደል ሲቄጠር።**

ሀ 1 ፩

ለ 2 ፪

ሐ 3 ፫

መ 4 ፬

ሠ 5 ፭

ረ 6 ፮

ሰ 7 ፯

ቀ 8 ፰

በ 9 ፱

ተ 10 ፲

እንዲሁም ራሱ ፊደሉ ከ፩ እስከ ፯ ድረስ ስለሆነ በቍጥር መልክ እንደሚከተለው ያስተምሩታል።

ሀ - ግዕዝ ሁ - ካዕብ፤ ሂ - ሣልስ፤ ሃ - ራብዕ፤ ሄ - ሐምስ፤ ህ - ሳድስ፤ ሆ - ሳብዕ፤ እያሉ የግዕዝ አቈጣጠርን በፊደል መጻፍን በአኀዝ መቍጠርን አብረው ይማሩ ያስተምሩም ነበር።

እንዲሁም

አሐድ አንድ አንደኛ

ካዕብ ሁለት ሁለተኛ

ሣልስ ሦስት ሦስተኛ

ራብዕ አራት አራተኛ

ሓምስ አምስት አምስተኛ

ሳድስ ስድስት ስድስተኛ

ሳብዕ ሰባት ሰባተኛ

ሳምን ስምንት ስምንተኛ

ታስእ ዘጠኝ ዘጠነኛ

አሥር አሥር አሥረኛ እያሉ ያጠኑት ነበር።

በተለይ ይኸ ዓይነት የአኀዝ መንገድ በሰፊው የሚጠናው በግዕዝ ትምህርት በተለይም በአገባብ ትምህርት ጊዜ ነው።

**ምዕራፍ ፬።**

**ፊደለ ሐዋርያና ገበተ ሐዋርያ።**

**፩ኛ ታሪኩ።**

ፊደለ ሐዋርያና ገበተ ሐዋርያት የተባሉት የትምህርት ዓይነቶች ከአቡጊዳ ቀጥለው የሚገኙ ሲሆኑ የመጠሪያ ስማቸው እንዲህ የተባለበት ምክንያት ምን እንደሆነ አይታወቅም በቤተ ክርስቲያን ግን የታወቀ ስማቸው መልእክተ ዮሐንስና ሌሎችም መልእክታት ናቸው።

ተማሪው እነርሱን የዘር መለያ የንባብ መማሪያ አድርጐ ከፊደል ዓልም እንደወጣ የሚቈጥርባቸው የመማሪያ ዘዴዎች ናቸው።

በዚህም መሠረት ዛሬም ቢሆን በሁሉም መልእክታት አይጠቀሙ እንጂ ፩ኛውን የቅዱስ ዮሐንስ መልእክት በተለይም መጀመሪያውን ምዕራፍ ከፊደልና ከአቡጊዳ ጋር አብረው አሳትመው ይማሩበታል ያስተምሩበታልም።

ተማሪውም የቀለሞችን አቀማመጥ የሚለይበት አፉንም የሚከፍትበት ይኸ ዓይነት ትምህርት ነው፤ ምክንያቱም አቡጊዳ የተባለው ምንም የፊደሎቹ አቀማመጥ ለየት ብሎ ከፊደል የቀረውን ቅርጽ ለይቶ ማወቂያ ወይም ማጣሪያ ቢሆንም ተማሪው የሚቄጥረው አሁንም ፊደል እንደሆነና በፊደልም መልክ ነው።

ይኸ ፊደለ ሐዋርያት አንድም ገበተ ሐዋርያ የተባለው ግን ራሱን የቻለ መጽሐፍ ስለሆነ ፊደሎችም ሌላ የአቀማመጥ ስልት ያላቸው በመሆኑ ተማሪው ጠንቅቆ አንድ በአንድ አንዲያጠናው አቀማመጣቸው ያስገድደዋል። ስለዚህም መልካቸውን ቅርጻቸውን በመለየት ጠንቅቆ ይቈጥራል፤ ያግዛል ውርድ ንባብም ያነባል፣ በጣም መለየቱ ሲታወቅ ደግሞ ቁም ንባብ ያስነብበዋል።

**፪ኛ በብዛት የሚጠቀሙበት አገሮች።**

በዚህ ዓይነት ትምህርት ከጥንተ ዘጅምሮ ኢትዮጵያውያን ሁሉ ሲጠቀሙበት እንዲኖሩ ይነገራል እየዋለና እያደረ ግን በትግሬና በሸዋ እንዲሁም በሰሜን ብቻ ይጠቀምባቸው ነበር።

እነርሱም ቢሆን በመጠኑ ነው እንጂ ለሁሉም የተዳረሰ አልነበረም ከዚያም በቀጥታ ወደ ልዩ ልዩ መጻሕፍት የሚሸጋገሩ ሁነዋል።

በታሪክ መልክ ግን ሲቀርብ የትምህርቱ ዘዴ እንዲህ እንደነበር ለማወቅ ያስችላል፤ ግን እንኳን በጥንት ዘመን ዛሬም ቢሆን በሁሉም ቦታ የታወቀ አይደለም፤ ማለት ፊደለ ሐዋርያ ከፊደሉ ጋር አብራ በመታተሟ ባይማሯትም ስሟን ያውቃሉ፤ ገበተ ሐዋርያ ግን እስካሁን ከነስሙ እንግዳ የሆነ እንገር ነው፤ እንዲያውም በአንዳንድ ቦታ ፊደል ሳይቀር ማግኘት ችግር እየሆነባቸው በፊደል ያልተማሩ የፊደልን አቀማመጥ እንኳን በድነቡ የማያውቁ ግዕዙን ካዕቡን ሣስልሱን ለይተው የማያውቁ ብዙዎች አንቸው።

ምክንያቱም እንዲሁ ትምህርት ሲጀምሩ በደንበኛው ፊደል ሳይሆን ከማንኛውም መጽሐፍ በቀጥታ ገብተው ቍጥር ይጀምራሉ በዚያውም ንባቡን ጀምረው ይዘልቃሉና።

**ምዕራፍ ፭።**

**የጽሕፈት ትምህርት።**

ጽሕፈት ለኢትዮጵያውያን ከፍ ያለ ሞያ ትልቅም ቁም ነገር ስለ ነበረ ተማሪው ፊደል እንደጀመረ ከፊደሉ ቍጥር ጋር ጽሕፈቱን አብሮ ያጠና ነበር፣ በዚህም ጊዜ ዳዊቱን እንደጨረሰ ከትምህርት ሲወጣ በጽሕፈት ሥር ገብቶ ሲያገለግል ችግር አይገጥመውም ነበር።

ከዚህም በቀር በቁም ጽሕፈት የሠለጠኑ እየሆኑና የዛሬውን ትውልድ ወደ አድናቆት የመሰሉትን ታላላቅ መጻሕፍት በቁም ጽሕፈት እየጻፉ ያቆዩና በዚህ መልክ የተማሩ ሁሉ ነበሩ። ብዙዎች መምህራን ከትምህርት ጋር ይኽንኑ አስገብተው ደረጃም ሰጥተው የፊደሎችን ቅርጽ በመጠበቅ ጽሕፈት ያስተምሩ ስለ ነበር ሁሉ ጸሐፊ ለመሆን በቃ።

ማንኛውም ጸሐፊ ሊጠነቀቅላቸው የሚገቡ ግድፈተ ጸሐፊ ሆነው እንዳይገኙ በጥብቅ የሚያሳስቧቸው ነገሮች የሚከተሉት ነበሩ።

**፩ኛ የፊደልን አቀማመጥ በመጠበቅ።**

የቁም ጽሕፈት ሲማሩ የብርዑን አጣጣል ማሳመር ብቻ ሳይሆን አርእስትን ኅዳግን ይጠነቀቃሉ ለምሳሌ፦

፩ - አርእስት የተባለው ነው፤ እርሱም የመጽሐፉ ራስ ያልተጻፈበት ቦታ ነው።

፪ - ኅዳግ የተባለው ነው፤ ይኸ ደግሞ በግርጌው ያለው ሲሆን ኅዳግ ማለት ያልተጻፈበት የተተወ ማለት ነው።

፫ - ግሌት የተባለው ነው፤ ይኸውም ወደ መጨረሻ ያለው ቦታ ነው፤

፬ - ሕላፍ የተባለው ነው፤ ይኸውም ወደ ጫፉ ያለ ቦታ አንዳንድ ጊዜ መመለስ እያቃታቸው አልፈው ስለሚጽፉበት ሕላፍ ተብሏል።

፭ - ዓምድ የተባለው ነው፤ ይኸውም በሁለቱ ጽሑፎች መካከል የማይጻፍበት ቦታ ነው። አሁን ግን ዓምድ የሚሉት በአንዳንድ ላይ ተለያይተው የሚገኙት የተጻፈባቸው ቦታዎች ናቸው፤ ግን ልክ አይደለም።

፮ - ወስፌው ያለፈበት ወይም መሥመሩ ነው፤ ይኸውም ሲራክ ይባላል፣

፯ - ምስማክ፤ ይኸውም በመሥመርና በመሥመር መካከል ያለው ቦታ ፊደልን በመጠበቅ የሚጻፍበት ነው።

፰ - ማኅፀን የተባለው ነው፤ እርሱም በፊደሉ መካከል የሚገኘው ቦታ ነው፤ ለምሳሌ ዓ መ ቀ ይኸንም የመሳሰሉ ናቸው።

፱ - ሕጽን የተባለው ነው፤ እርሱም በፊደሉ መካከል የሚገኘው ክፍት ቦታ ነው፤ ለምሳሌ በ ለ ሰ እነርሱንም የመሳሰሉ ናቸው።

፲ - ሕጽንና ማኅጸን በአንድ ላይ ሲገኙና ይኸንም የመሳሰሉ ሌሎች ይገኛሉ።

እንዲሁም ፊደልን በመጠበቅ ሲጻፍ ለምሳሌ ሀ - ሃሌታው ሀ እና ሐመሩ ሐ እንዲሁ በዝኃኑ ኃ፤ እንዳይጠፋ በማለት ለይቶ ጠንቅቆ ይጽፍ ነበር፤ እንዲሁም ንጉሡ ሠ እና እሳቱ ሰ አልፋው አ እና ዓይኑ ዐ ጻድቁ ጸ እና ፀሐዩ ፀ የዋሉበትን ወይም የሚሆኑበትንና እንደ ርሱም ያሉትን አሻሚ ፊደሎችን ሁሉ በመጠበቅ በቁም ጽሕፈት መጻፍ ነበረበት። ለምሳሌ ያህል እነዚህ ብቻ ተገለጡ እንጂ እነዚህ ፊደሎች ፩ኛው ሊውልበት የሚገባው ከኋላው ማንኛው ፊደል ሲከተለው በፊቱም ማንኛው ፊደል ሲቀድመው እንደሆነ እያተቱ ስለሚያስተምሩ ተማሪው ጽሕፈቱን በሚገባ ይከታተል ነበር፤ በተለይም በፊደሎች ውስጥ ግዕዙና ራብዑ ቅርፃቸው ልዩ ይሁን እንጂ በድምፅ ስለሚመሳሰሉ ለይቶ ለመጻፍ ያስቸግራሉ ለምሳሌ ሀ እና ሃ፤ ሐ እና ሓ ኀ እና ኃ፤ እንዲሁ አ እና ኣ፣ ዐ እና ዓ፤ እንዲሁም ካዕቡና ሳድሱ በድምፅ አንድ መስለው በቅርጽ የተለያዩ ናቸው። በምስጢሩም እንዲሁ የተለያዩ ናቸው። ሌላም ይኸን የመሰሉትን ያለቦታቸው እንዳይውሉ ማድረግ ቀዋሚ ትምህርት ነበር ለምሳሌ በሠ ፈንታ ሰ በሃ ፋንታ ኃ በሌላም ይኸን የመሰለ ችግር እንዳያጋጥመው ጠንቅቆ ያጠናል በዚህም መሠረት ይጽፋል።

ከዚህም በቀር ከመሥመር በላይ የሚውሉ ከመሥመር በታችም የሚወርዱ ፊደሎች ባይኖርንም እንኳ ሁሉም መሥመራቸውን ጠብቀው የሚሔዱ ቢሆኑም የያንዳንዳቸውን ቅርጽና አቀማመጥ ጠንቅቀው ይማሩ ነበር።

እንዲሁም ይኸን የመሰለውን ሁሉ በመጠበቅ እንከን ሳያገኝ የመጽሐፉ ውጤት እንዲያምር ያስተምራሉ።

**፪ኛ የነጥቦችን አቀማመጥ በመጠበቅ።**

የነጥቦች አቀማመጥ ደንበኛውን ቦታ ሲይዝ ለሥነ ጽሑፍ መልክ ከመስጠቱ በላይ ለንባብም ይቀናል። ነጥቦች ከአይደለ ቦታ የዋሉ እንደሆነ ለትርጓሜ ያስቸግራሉ፤ የቀረው ቀርቶ ለንባብ እንኳን በጣም ያስቸግራሉ ስለዚህ እንደ ግዕዙ ቋንቋ ትምህርት የሆነ እንደሆነ የነጥቦችም አቀማመጥ ብዙ ጥንቃቄ ሊደረግለት እንደሚገባ ያስተምራሉ። ይኸንም ለሚጠብቅ ከፍተኛ ግምት ይሰጠው ነበር የነጥቦች አቀማመጥና ስማቸውም የሚከትሉት እንደሆኑ በቁም ጸሐፊዎች ዘንድ የታወቀ ነው።

ነጥብ (፡) ነቍ ጥ (.) ነጠላ አንድም ንዑስ ሰረዝ (፣) ድርብ አንድም ዐቢ ዘረዝ (፤) ሙሉ (።) ናቸው።

እንደ ጥያቄ ምልክት የሚሆነው ግን ራሱን የቻለ ምልክት እንደነበረን የታወቀ ነው፤ እርሱም ኑ የተባለውን ፊደል ነው፤ በርሱም ሲጠቀሙ እንዲህ ይላሉ «ሕያውኑ አቡክሙ» አባታችሁ ደኅና ነውን «ዘመኑ መልክኡ» ቅርጹ የማን ነው የሚል ነበር።

በአማርኛ ቋንቋ ግን በ «ኑ» ፈንታ «ን» የተባለው ፊደል ተተክቶ ይገኛል ለምሳሌ ምንህን ያምሃል መጽሐፉ የማን ነነው ይኸንንም በመሰለ መንገድ ይሄድ ነበር።

ሊቃውንቱም ይኸን ሁሉ በመለየት ያስተምሯቸው ነበር፦ መጻሕፍቱም በዚሁ መልክ በብዛት ለመጻፍ ቻሉ ዛሬ ግን ፩ኛ የፊደሉን መልክ በመለየት ባለማስተማር ፪ኛም የጽሕፈትን ሥልት በሚገባ ባለማስተማር እንኳን ተማሪው አስተማሪው የሚጽፈው ከፊደልም ከነጥብም ውስጥ ማንኛውም ባለመጠበቁ ለአንባቢ ችግር ፈጥሮ ይገኛል። ይኸውም ሀብት በማለት ፈንታ ሐብት አንድም ኅብት ያለ እንደሆነ ለአዋቂ ሰው ማንበብ ያስቸግረዋል ምክንያቱም መጀመሪያውን ሀብት በማለት መጻፍ እንዳለበት ወይም እንደሚገባ አጥንቷልና። ሁኖም አሁን ሁሉም በመልኩና በአገባቡ ባለመማሩ ብዙ ሰው እንዳገኘ ከመጻፉ የተነሳ እንዳገኘ ሊያነበው ችሏል፣ ወቀሳም ከሰሳም ስለሌለ እንዲሁ ሊጽፈው ችሏል።

አንዳንዶች ግን የዚህን ሁሉ ችግር በመመልከት ሌላ የተሻለ መንገድ የተገኘ መሏቸው ፊደሉ ቢለወጥ ወይም ቢያጥር ሌላም ዓይነት ቅርጽ ቢያገኝ የተሻለ ነው፤ በማለት የተለያዩ ሐሳቦችን በየጊዜው ማመንጨታቸው አልቀረም።

ሐሳቡ መልካም ሲሆንና ሊደገፍም ሲገባ ችግሩ ያንንም ቢሆን በወጉ ካልተማሩት ውሎ አድሮ የበለጠ እንቆቅልሽ ይሆንና ከዚህ የበለጠ ችግር እንደሚፈጥር ጥርጥር የለበትም።

እንዲያውም አንዳንዶች ከጥንታዊው የጽሕፈት አጣጣል ያልተለየ አስተያየትን አቅርበዋል ይሁን እንጂ ከጥንት ሲወርድ ሲዋረድ በመጣው መሠረት ተማሪዎቻችንን አምስተማር ማሠልጠን የሁላችን ፈንታ በመሆኑ ሁላችን ልናስብበት የሚገባን በዚሁ በጥንታዊው ፊደል መሆን አለበት።

**፫ኛ የጽሕፈት ተቃውሞ።**

በጥንት ዘመን ሁሉም ጽሕፈት ይማሩ ነበር አልን እንጂ ጥቂቶች አስተማሪዎች ደግሞ የጽሕፈት ተቃዋሚ ሁነው ከትምህርት ቤታቸው ሲጽፍ ያገኙትን ተማሪ እንደ ነውር አድርገው ይቀጡት ከትምህርት ቤታቸውም ያስወጡት ነበር፤ ሌላውም እንዳይጽፍ ይከለክሉ ነበር ምክንያቱም ሲጠይቋቸው ርቀን አሰብን ብለው በሚመስላቸው መንገድ መልስ ይሰጣሉ የሚመልሱትም የጥንቁልና ሥራ እየተስፋፋ ስለአስቸገራቸው ተማሪው ሁሉ የእጁ መፍቻ ያደረገው የጥንቁልናን ሥራ በመሆኑ ነው፤ ይኸውም ሊተላለፍ የሚችለው በመጽሐፍ ስለሆነ ነው።

ስለዚህ ካህናት የሆኑ ሁሉ ጽሑፍ የጻፉ እንደሆነ ይጠነቁላሉ እየተባሉ በጣም ይፈሩ ስለ ነበር እንዳይጽፍ ወይም ጽሕፈት እንዳይማሩ ያደርጓቸው ነበር።

እንዲያውም ጽሕፈት የሚያውቅ እንዳይቀድስ ግዝት የሆነባቸው አብያተ ክርስቲያናት እስከ አሁን ይገኛሉ ለምሳሌ መካነ ኢየሱስ የተባለው ታላቁ ደብር (በጌምድር) ነው፤ እስካሁን ይኸ ነገር እንደ ትልቅ ሆኖ ይጠበቃል ማለት የሚጽፍ አይቀድም፦ በሌላም በብዙ አድባራትና ገዳማት እንዲሁ ነው። የሆነ ሁኖ በዚያ አገር ደግሞ የቁም ጽሕፈት በየደብሩ የተለየ ትምህርት ቤት ያለው ሆኖ እስከ አሁን ተማሪዎች ይማሩበታል ታላላቅ መጻሕፍቶችም የሚጻፉ በዚያው አገር ነው። በተለይም እንዳቤትና አፈር ዋናት በተባሉ አገሮች የፊደል ቅርጽ የሚጠበቅበት የቁም ጽሕፈት አቃቂር የሚያወጣበት ዘመናትን በመጠበቅ ልዩ ልዩ መሻሻል የሚደረግበት አገር ነው።

እንደዚህ ለመሆን የቻሉት ለልጆች አስቀድሞ ጽሕፈትን ከፊደሉ ትምህርት ጋር በማስተዋወቅ የጽሕፈትንም ትምህርት ስልት በማስተማር ነው።

**ክፍል ፪**

**የሁለተኛ ደረጃ ትምህርት።**

**ምዕራፍ ፩።**

**የንባብ ትምህርት።**

**፩ኛ የንባብ መጻሕፍት።**

ከዚህ በፊት በገለጽነው መልክ ተማሪው የፊደሎችን ቅርጾችና ስሞች እንዲሁም ጠባዮች በደንብ ከለየና ፊደለ ሐዋርያን ገበተ ሐዋርያንም በሚገባ ከአነበበ በኋላ ልዩ ልዩ መጻሕፍትን እያፈራረቀ ያነባል እንደ ዕድል ሁኖ ብዙ ጊዜ የቤተ ክርስቲያን መጻሕፍት የሚገኙበት በየመምህራኑ ቤት ስለሆነ በተአምሩ በድርሳኑ ይኸንም በመሳሰሉት መጻሕፍት ያለ ችግር ተማሪው ያነባል።

ነገር ግን ለንባብ መለያ ይሆናሉ ተብለው በቤተ ክርስቲያን የተወሰኑት መጻሕፍት አርጋኖን ውዳሴ አምላክ መጽሐፈ አርድዕት የተባሉትና ይኸንም የመሳሰሉት ሌሎች መጻሕፍት ናቸው። እነዚህም ለንባብ አስቸጋሪ እምስለው የተገመቱ ስለነበሩ ተማሪው እነዚህን መላልሶ እንዲያነብ ያደርጉታል። ይኸም የንባብ ክፍል እንደ ከፍተኛ ደረጃ ተቈጥሮ እገሌ ንባብ ገብቷል፤ ንባብም ይማራል ሲባል ከፍተኛ እንደደረሰ ከጀማሪነት ደረጃ እንደወጣ ይገመት ነበር።

**፪ኛ የንባብ ዐይነት።**

ንባብ የተባለው ትምህርት ፫ ዓይነት ዜማ አንድም መንገድ አለው፤ ይኸውም

**ሀ. ግዕዝ ንባብ አንድም ማጋዝ ይባላል**

ይኸ ዓይነት ትምህርት ከዚህ ቀደም በፊደል ትምህርት እንዳመለከትነው ሁሉ ፊደሎቹን በመቍጠር ያግዛል፣ ያግዛል ማለትም ይድኃል ይንኳተታል እንደማለት ነው፤ በተሻለ አገላለጥ ሲገለጥ ከቍጥር በተሻለ መንገድ ማጋዝ ይጀምራል ማለት ነው። ሆኖም ነገሩ እንደ ቍጥር ያለ ነው፤ ግን ዜማ ያለው ትምህርት ስለሆነና ከቍትርም ትንሽ ለቀቅ ያለ ስለሆነ ግዕዝ ተብሏል።

**ለ. ውርድ (ንዑስ) ንባብ**

እርሱም ዜማ ያለው ንባብ ሲሆን ይኸውም የኀዘን መልክ ያለው ነው፤ ስለዚህም የታላቁ የኀዘን ዕለት በዚህ ድምፅ አንድም ዜማ ይነበባል፤ - ለምሳሌ የስቅለት ዕለት ብዙ ጊዜ የሚነበበው ንባብ ሁሉ በዚሁ ዜማ ነው፤ - ፪ኛው ዓይነት የንባብ ስልት መሆኑ ነው።

**ሐ. ቁም (ዓቢይ) ንባብ**

ይኸውም ዓይነት ንባብ ቍጥሩን ማጋዙን ውርድ ንባቡን በደንቡ ከለዩ እብኋላ ያላንዳች ችግር በቀጥታ ማንበብ ማለት ነው።

ግዕዙም ውርድ ንባቡም እንደ መገርድፍ ሲሆን ቁም ንባብ ግን እንደመስለቅ እንደ ማላምም ይቈጠራል።

ስለዚህም ንባቡን አድርጐ ይሰልቀዋል፣ በሚገባም ያነበዋል፤ ከላይ የተገጡትን መጻሕፍት ተራ በተራ እያፈራረቀ ካነበበ በኋላ እገሌ ንባብ ዐወቀ ይባላል ለምልክቱም ያገኘውን መጽሐፍ ሁሉ ሳይቈጥርና ሳያግዝ በቀጥታ እንዳቀረቡለት ተነሺውን ወዳቂውን በመለየት ያለምልክት አቃንቶ ያነባል። ይኸ የንባብ ክፍል ከላይ እንደገለጥነው ሁሉ ከፍተኛ ስለሆነ ጀማሪው ሁሉ እገሌ ትምህርቱን ከምን እንደ አደረሰ ሲጠየቅ ንባብ ገብቷል ይባላል፣ በዚህም መሠረት ገና ንባብ ያልጀመረ ሰው ከትምህርት ቤት ገብቶ ድጓ ሲማሩ አይቶ ተማሪዎቹንም ሰው ሲያከብራቸው ተመልክቶ ስለ ድጓ ሲያስብ ምን ትማራለህ ብሎ ቢጠይቀው የድጓ ንባብ ሲል መለሰለት፣ ተመልካቹም እውነትህ ነው «ከነምልክቱ ድጓ መነበቡ» አለው ይባላል ይኸም ማለት።

ሀ/ የውሸት ምልክት ይኸ ነው ድጓ የንባብ መጽሐፍ መሆኑ፣

ለ/ ድጓው ንባብ ብቻ ሳይሆን ምልክቱ ሳይቀር ይነበባል በማለት እንደ መረገም ነው።

በዚህም መልክ ተማሪው የንባቡን ትምህርት እንደፈጸመ ወደ ዳዊት ይገባል።

**ምዕራፍ ፪።**

**ዳዊት መድገም።**

የዳዊት መድገም ከጥንት ዘመን ጀምሮ በኢትዮጵያውያን ዘንድ እንደ ከፍተኛ ትምህርት ተቈጥሮ በጣም የከበረ ሥርዓት ነበረው ስለዚህም ዳዊት የትምህርቱ መጨረሻ እንደሆነ ይገመት ስለ ነበረ ልጆቹ ሁሉ ከዚህ ለመድረስ ይኸንንም ደረጃ ለማለፍ የሚያደርጉት ጥረት በጣም ከፍ ያለ ነበር።

ዳዊት የተባለው መጽሐፍ ነቢዩ ወይም ንጉሡ ዳዊት የደረሰውና አይስደረሰው በኋላም እየመላለሰ ይዘምረው የነበረ ሲሆን ከርሱ ጊዜ ጀምሮ እስካሁን ድረስ በሀገራችን ይኸ መጽሐፍ ለጸሎትም ለትምህርትም ጊዜ ክብር ተሰጥቶት ሁሉ ይማረው ነበር። በዚህም ምክንያት ወንድ ሴት የጨዋ ልጅ ካህን ሳይል ሁሉም በጣኡት በማታ በመድገም ሲጠቀምበት ይገኛል። ስለ ጸሎትነቱ በዓለም ቤተ ክርስቲያን ሁሉ ተወዳጅነት ያለው በየጊዜው የሚደገምና የሚዘለቅ ልዩ ልዩ ቦታ ተሰጥቶት የሚጸለይ ነው።

**፩ኛ የትምህርቱ ዓይነት።**

ወጣቱ ተማሪ ምንም ቀደም ብሎ ልዩ ልዩ መጻሕፍትን ቢያነብ የንባብንም ስልት ጠንቅቆ ቢያውቅ ግዕዝ ንባብ ለመጀመሪያ ጊዜ ማንበብ አይቀርም ግን ግዕዝነቱ የተለየ ነው።

በዚህም መልክ እየመላለሰ አንዱን መዝሙር ከወጣው በኋላ እንደገና ውርድ ንባብ የተባለውን ፪ኛውን ዓይነት ትምህርት በዚያው መዝሙር ላይ ይቀጥላል እርሱንም በመመላለስ ከዘለቀ በኋላ ቁም ንባብ አንድም ዓቢይ ንባብ የተባለውን በቀጥታ ያነባል። ፪ኛ ከላይ በተገለጠው መልክ ፫ ጊዜ ይዘልቀዋል የዚህንም ውጤት መምህሩ ሲመለከት አስደሳች ሁኖ ያገኘው እንደሆነ ወደ ፪ኛውና ወደ ሚቀጥለው መዝሙር እንዲተላለፍ ያደርገዋል። በዚህ መልኩ ከፍካሬ እስከ ንዑስ አነ መቶ አምሳ አንዱን ዳዊት ያጠናል።

ከዚያም አልፎ ነቢያት የተባሉትን ለጸሎት የተውጣጡትን ከዳዊት ጋር ሁል ጊዜ የሚጠረዙትን መጻሕፍት ያጠናል።

እነዚህ መጻሕፍት በኢትዮጵያ ቤተ ክርስቲያን ሥርዓት ለጸሎት ተውጣጥተው ከዳዊት ጋር አብረው የተጠረዙ በመሆናቸው ዳዊት የደረሳቸው አንድም የዘመራቸው እንደሆነ ያመለክታል፣ ስማቸው እንደሚያመለክተው የተለያዩ ነቢያት በተለያየ ዓረፍተ ዘመን የደረሷቸው እንደሆነ ጥርጥር የሌለበት እውነት ነው።

ይሁን እንጂ በብራናውም እበትማቱም ጊዜ ሳይለዩ በመገኘታቸው ተማሪው እንደ ዳዊቱ በፊት አብሮ ይማራቸዋል በኋላም እንደ ዳዊቱ ጊዜ ወስኖ አብሮ ይጸልያቸዋል፤ እነርሱም የሚከተሉት ናቸው።

**መኃልየ ነቢያት።**

ጸሎተ ሙሴ ቀዳማይ

ጸሎተ ሙሴ ዳግም

ጸሎተ ሙሴ ሣልስ

ጸሎተ ሐና

ጸሎተ ሕዝቅያስ

ጸሎተ ምናሴ

ጸሎተ ዮናስ

ጸሎተ ዳንኤል

ጸሎተ ፫ቱ ደቂቅ

ኅበ ባረኩ አናንያ

ጸሎተ ዕንባቆም

ጸሎተ ኢሳይያስ

ጸሎተ እግዝእትነ ማርያም

ጸሎተ ዘካርያስ

ጸሎተ ስምዖን

ከዚህ በኋላ ፭ቱን የሰሎሞን መኃልየ መኃይልን በዚያው መልክ ያጠናል። እነርሱም የሚከተሉት ናቸው።

፩ - ይስዕመኒ በስዕመተ አፉሁ፤

፪ - ቃል ወልድ እኁየ

፫ - መኑ ይእቲ ዛቲ፣

፬ - ምንት ውእቱ ወልድ እኁኪ

፭ - መኑ ይእቲ ዛቲ እንተ ትኄውጽ ናቸው።

ውዳሴ ማርያምና አንቀጸ ብርሃን ሁልጊዜ ከዳዊት ጋር ይጣረዛሉ፣ ግን በትምህት ጊዜ ከላይ እንደገለጥናቸው ሁሉ አይማሯቸውም፤ የሚማሩበትም ጊዜው በዚያው ዳዊት በሚደግምበት ጊዜ ሲሆን ጥናቱ ግን ማታ ማታ እየሆነ በቃሉ ሰለሚያጠናው የቃል ትምህርት ተብለው ይጠራሉ፤

**፪ኛ ዳዊት ለደገመ የሚሰጥ ሽልማት።**

የዳዊቱን ትምህርት ከዚህ በላይ ነገለጥነው መልክ ከአጠናቀቀ በኋላ እገሌ ዳዊት ደገመ ይባላል ልዩ ግምት ይሰጠዋል፤ ማለት ትምህርት ጨረሰ እንደ ማለት ነው። ይኸም ማለት በዛሬው ጊዜ ፪ኛ ደረጃን እንዳጠናቀቀ ወጣት ይቈጠር ነበር፤ በዚህም ምክንያት እንደ ጊዜው ሁናቴ ከፍተኛ ሽላምት ከወላጆቹ ከዘመዶቹ ከክርስትና አባቱ ለተማሪው ይሰጠው ነበር። ለመምህሩም ቢሆን እንዲሁ ከፍተኛ ስጦታ ይሰጠው ነበር።

በቀለም ትምህርት ዳዊት መድገም እንደ መጨረሻ ሆኖ ብዙው ሰው በዚህ ሲወሰን ወደ ሥራም ሲሠማራ ከፍ ያለ ዕውቀት ለማግኘት የፈቀደ ግን ወደ ከፍተኛው ደረጃ ወደ ቃል ትምህርትና ወደ ዜማ ይዛወር ነበር።

ቀን ዳዊት እንደመድገሙ ማታ ማታ ወይም በቀኑ ሰዓት ተወስኖለት የሃይማኖትና የቃል ትምህርት ይማር ነበር።

**ምዕራፍ ፫።**

**የሃይማኖት ትምህርት።**

ኢትዮጵያውያን ከእምነት ውጭ የነበሩት ጊዜ ከቶ የለም ስለዚህም በጊዜው የተወሰነውን የሃይማኖት ትምህርት በልዩ ልዩ መልክ ማለት በስድ ንባብ በግጥም እንዲሁም በጥያቄና መልስ ዓይነት እያደረጉ ወጣቶችን ያስተምሯቸው ነበር።

ይኸውም በብሉይና በሐዲስ ዘመን የተወሰነ ትምህርት ሲሆን እንደ ግዴታ ሁኖ ሲሰጥ ቆይቷል እርሱም የሚከተለው ዓይነት ነው።

**፩ኛ ሥነ ፍጥረት።**

እግዚአብሔር በቸርነቱ ዓለምን እንደፈጠረ ዓለምን እንደመገበ ሁሉም በእግዚአብሔር ፈጣሪነት እንደሆነ ያለ እግዚአብሔርም ምንም የሆነ እንደሌለ ቅዱስ መጽሐፍ «እግዚአብሔር በመጀመሪያ ሰማይና ምድርን ፈጠረ» በማለት የየዕለቱን ፍጥረት ተራ በተራ በመዘርዘር የተናገረውን የእኛ ሊቃውንት አስፋፍተው ተርጉመው ሁሉንም በየወገኑ አድርገው ቈጥረው የሥነ ፍጥረት ክፍል ወይም ቍጥር ፳፪ እንደሆነ አምነው ያስተምራሉ።

ይኸንም ትምህርት ሲያስተምሩ ከቅዱስ መጽሐፍ ሌላ አስፋፍተው ተርጉመው የታወቀውን የቅዱስ ባስልዮስን አንድም የቅዱስ ኤጲፋንዮስን «አክሲማሮስ» የተባለውን መጽሐፍ በመከተል ነው።

አክሲማሮስ የተባለውም ኤክስ - ኤሜራስ የስድስት ቀን ፍጥረት ማለት ነው፤ እንደዚህም አገላለጥ በስድስት ቀን ብቻ ፍጥረቱ ሁሉ ተከናወነ ፍጥረቱ ሁሉ መልኩን፣ ቅርጹን ፆታውን ይዞ ተገኘ ማለት ነው። በስድስት ቀን የተፈጠሩት ፍጥረታት ሁሉ ፳፪ ዓይነት ናቸው። የሥነ ፍጥረትም ቍጥራቸውና ስማቸው ተራቸውም ከዚህ እንደሚከተለው ነው።

**ሀ) የዕለተ እሑድ ፍጥረት፣**

በዚህ ዕለት ስምንት ፍጥረት ተፈጥረዋል፤ እነዚህም ሰማይና ምድር ውኃና እሳት ነፋስ ሲሆኑ ፬ቱ ባሕርያት የሚባሉት ናቸው።

ከሰማይ ጋር ፭ ይሆናሉ፣ ብርሃንና ጨለማ መላእክትም ጭምር በዚሁ ዕለት ተፈጥረዋል ሁሉም ሲደመሩ ፰ ይሆናሉ።

አንዳንድ ሊቃውንት ግን ፯ ብቻ እንደሆኑ አድርገው ይናገራሉ።

**ለ) የዕለተ ሰኑይ፣**

በዚህ ዕለትም የዕለተ እሑድ ፍጥረት ተከናውኗል እነርሱም ዓለም ወጣ ገብ ስትሆን መልክ አግኝታበታለች፣ «ለይትጋባእ ማይ ውስተ ምዕላዲሁ» በማለት ባሕርን ከሦስት ከፍሎ አንዱ እጅ ጠፈር አድርጎታል፤ የብርሃን ፀሐይ መመላለሻ ነው፤ ተብሎ የተገመተው ነው።

አንዱን ብቻ በዓለም ዙሪያ ወስኖታል፤ ውቅያኖስ እየተባለ የሚጠራው ነው፤ አንዱን እጅ ግን መሠረተ ምድር አድርጎታል፣ ሐኖስ ይባልል እንዲህ አድርጎ ለዓለም ቅርጽ መልክ ሰጥቶታል፣ ግን ፍጥረቱ ወይም ሥራው አንድ ብቻ ተብሎ ይቈጠራል አንዳንዶቹ ግን ፪ ይላሉ።

**ሐ) የዕልተ ሠሉስ ፍጥረት፣**

በዚህ ቀን ፫ ፍጥረታት ተፈጥረዋል፤ እነርሱም በጥፍር የሚለቀሙ አትክልት፣ በማጭድ የሚታጨዱ አዝርእት በምሣር የሚቆረጡ ዕፅዋት ናቸው።

**መ) የዕለተ ረቡዕ ፍጥረት፣**

በዚህም ዕለት ፫ ታላላቅ ፍጥረቶች ተፈጥረዋል እነርሱም ፀሐይ ጨረቃ ከዋክብት ናቸው። ከዋክብትና ፀሐይ እንኳን ገና ቢሆኑ ጨረቃ የተባለችው የብርሃን መገኛ በዚህ በኛ ዘመን በሰው እጅ የተዳሰሰች ፕላኔት ሁና ተገኝታለች።

**ሠ) የዕለተ ኅሙስ ፍጥረት፤**

በዚህ ዕለት ፫ ታላላቅ ዓይነት ፍጥረቶች ተፈጥረዋል እነርሱም በባሕር ውስጥ የሚኖሩ ሲሆኑ በእግር የሚሽከረከሩ በክንፍ የሚበሩ በልብ የሚሳቡ ናቸው። እነዚህም ሁሉ በደመ ነፍስ ጸንተው ሕያዋን ሆነው የሚኖሩ ፍጥረቶች ናቸው።

**ረ) የዕለተ ዓርብ ፍጥረት፣**

በዚህ ዕለት ደግሞ ፬ ዓይነት ፍጥረታት ተፈጥረዋል እነርሱም ለምግብ የሚሆኑ እንስሳት ሲሆኑ በእግር የሚሽከርከሩ በክንፍ የሚበሩ በልብ የሚሳቡ ናቸው፤ እነርሱም ሁሉ በየብስ የሚኖሩ ናቸው፤ ፬ኛው ግን የዓለም ገዢ የሆነው ታላቅ ፍጥረት ሰው ነው።

በዚህ መልክ ሲናገሩት የሥነ ፍጥረትም ተራና ቍጥር ሲገለጥ ፳፪ ይሆናል። እግዚአብሔር ታላቅና ገናና እንደሆነ ሁሉን ለማድረግ ችሎታ ያለው እርሱ እንደሆነ ስለዚህም ሁሉን እርሱ እንደፈጠረ ያስተምሯቸዋል።

እነዚህም ሁሉ በእግዚአብሔር ፈጣሪነት መፈጠር ብቻ ሳይሆን በእርሱም መጋቢነት ጸንተው እንደሚኖሩ ያስተምራሉ በእግዚአብሔርም ፈጣሪነት እንደተፈጠሩ ያስረዳሉ፣ ሁሉም የእግዚአብሔር ፍጥረት ስለሆኑ ሁሉም ለከፍተኛ ዓላማ እንደተፈጠሩ በማመን የሰው ልጅ ሁሉ ለፍጥረቱ እንዲያዝን እንዲራራ በከንቱም እንዳያጠፋቸው ያስተምሯቸዋል። ይኸንንም እያንዳንዱን ፍጥረት በመዘርዘር ከፍ ያለም አገላለጥ በማድረግ ያስተምሯቸዋል።

**፪ኛ. ፲ቱ ቃላተ ኦሪት።**

በሥጋችን በነፍሳችንም በኩል ጸጋን ሰጥቶ ኑሮውን አቃንቶ ይኖር ዘንድ እግዚአብሔር ቅዱስ ፈቃዱ ሁኖ ለሰው ልጅ የሰጠው የመጀመሪያው ሕግ ፲ቱ ቃላት ናቸው። ይኸም ሕግ በኢትዮጵያ ከጥንት ጀምሮ ተከብሮ ይኖራል፣ ሊከበርም የቻለበት ምክንያት፤

ሀ) በጥንተ ዘመን የተቀበልነው ሕግ ስለሆነ በህዝቡ የደም ሥር ሠርጾ ስለሚገኝ የሕግ ሕዝብም በመሆኑ ነው።

ለ) ለተማሪዎች ከሕፃንነታቸው ጀምረው ዘርዝረው በማስተማራቸው ሕጉም አብሯቸው ሰለሚያድግ ነው። እነዚህ ፲ ቃላትም ከሁለት ይከፈላሉ፣ ይኸውም ፩ኛው ክፍል ለእግዚአብሔር የሚሆንና የእግዚአብሔርን ክብር የሚመለከት ነው። ፪ኛው ክፍል ግን ሰው ለሰው አንድም ባልንጀራ ለባልንጀራው ሊያደርገው ሊፈጽመው የሚገባው ነው፤ አንድ፣ ሰው ሊርቀውና ሊሸሸው የሚገባውን የሚገልጥ ነው።

ለአምላክ የሚሆኑ የመጀመሪያዎቹ አንቀጾች ፫ ናቸው እነርሱም ፩ኛ ከእኔ ከአምላክህ በቀር ሌላ ማላክ አይኑርህ ፪ኛ የአምላክህን ስም ከንቱ አታድርገው ፫ኛ የአምላክህን ሰንበት አክብር የተባሉትን ሲሆኑ የቀሩት ፮ቱ ግን የሰውን ነገድ ብቻ የሚመለከቱ ናቸው። ማለት አንዱ ለሌላው እርሱም ለመሰሉ ሊፈጽመው የሚገባው ነው፤ የ፲ቱ ቃላትም ተራ እንደሚከተለው ነው።

ባዕድ አምላክ አታምልክ።

የአምካህን ስም በከንቱ አታድርገው።

የአምላክህን ሰንበት አክብር።

አባትህንና እናትህን አክብር።

አትግደል።

አታመንዝ።

አትስረቅ።

በሐሰት አትመስክር።

የባልንጀራህን ሀብት አትመኝ።

ባልንጀራህን እንደራስህ አድርገህ ውደድ የሚል ነው።

ብዙ ጊዜ የታወቀ ተራ ይኸ ይሁን እንጂ በየጊዜው ተራቸው እየተለዋወጡ በየመጻሕፍቱ ይገኛሉ

**፫ኛ. ፮ቱ ቃላተ ወንጌል።**

በሐዲስ ኪዳን ውስጥ እግዚአብሔር ወገኖቹን እንደጐበኘና እንደጠበቅ ለማጠየቅ እንደገና ሐዲስ ሕግን ሰጠ ይኸውም ፲ቱ ቃላትን የሚያጸና አንድም የሚፈጽም እንጂ የሚቃወም አይደለም። ክርስቲያናዊ እምነታችን ፍጹም እንደ ሆነ ትምህርቱም አንድም ሕጉም ፍጹም እንደሆነ ለማጠየቅ ይኸን አስተማረን። አባቶቻችን፣ ይኸንኑ አምላካዊ ትእዛዝ ከሌለው ትምህርት አስቀድመው ለሕፃናት ያስተምሩት ነበር፣ ሕፃናትም ከልጅነታቸው ጀምረው ተምረውት ያደጉ ስለሆነ በልቡናቸው ተቀርጾ የሕግ ፈጻሚዎች ሁነው ይኖሩ ነበር።

**፮ቱ ቃላተ ወንጌል የሚባሉት የሚከተሉት ናቸው።**

፩ኛ/ በወንድምህ ላይ በከንቱ አትቆጣ።

፪ኛ/ ወደሴት ዓይተህ አትመኝ።

፫ኛ/ ያለ አንድ ምክንያት ሚስትህን አትፍታት።

፬ኛ/ ፈጽማችሁ አትማሉ።

፭ኛ/ ክፉውን በክፉ አትቃወሙ።

፮ኛ/ ጠላታችሁን ውደዱ የሚል ነው። (ማቴ ፭ ፳፩ - ፵፫)

እንደ ሊቃውንቱ አስተያየትና አነጋገር ፮ቱ ቃላተ ወንጌል የተባሉት እነዚህ ይሁኑ እንጂ ሕዝቡ የሚቀበላቸው ግዴታም አድርጎ እስካሁን የሚፈጽማቸው ሌሎች ናቸው፤ እነርሱም የሚከተሉት ናቸው።

፩ኛ/ ተርቤ አብልታችሁኛልና።

፪ኛ/ ተጠምቼ አተጥታችሁኛልና።

፫ኛ/ እንግዳ ሆእኜ ተቀብላችሁኛልና።

፬ኛ/ ታርዤ አልብሳችሁኛልና።

፭ኛ/ ታምሜ ጠይቃችሁኛልና።

፮ኛ. ታስሬ ወደኔ መጥታችኋልና የሚል መው። (ማቴ ፳፭፥ ፴፭)።

እነዚህም ቃላተ ወንጌል እንደ አጋጣሚ ፮ በመሆናቸው በተለይም በመጨረሻ ጊዜ አምላክ የሰውን ልጅ የሚጠይቅ እነዚህን ስለሆነ በእውነት ሕዝቡ አምኖበት በሥራ ሲፈጽመው በነገር ሲያወየው የኖረና ያለም ነገር ነው።

ሕዝባንንም ሰላማዊ ሕዝብ አድርጎ እርስ በእርስ በፍቅርና በመተባበር አስተሳሥሮ ያቆየው ቅሉ ይኸው አምላካዊ ቃል ነው።

**፬ኛ ፭ቱ አዕማደ ምሥጢር።**

፭ቱ አዕማደ ምሥጢር የተባሉት የኢትዮጵያ ቤተ ክርስቲያን የእምነት ውሳኔ የሚገለጥበት በረጅሙ ሆነ በአንድም በአጭሩ የተውጣጣ አዋቂም ልጅም የሚማርበት ከጥንት ዘመን ጀምሮ ሲወርድ የመጣ ዶክትሪን ነው። በዚህም ሃይማኖት ውሳኔ መሠረት ጠቅላላው ትምህርት ክርስትና እንደሚገለጥበት የታመነ ነበር። ስለዚህም የሕፃንነት ዕድሜ ያላቸውን ተማሪዎች ሳይቀር በጥያቄና በመልስ መልክ ያስተምራቸው ነበር። ፭ቱ አዕምደ ምሥጢር የሚባሉትም የሚከተሉት ናቸው።

**ሀ) ምሥጢረ ሥላሴ፣**

ምሥጢረ ሥላሴ በማለት የሚያስተምራቸው ትምህርት የሥላሴን ሦስትነትና አንድነትን ምልዓትን ስፋትን ርቀትን ዘርዝሮ የሚያስረዳ ትምህርት ነው።

ሥላሴ በስም በአካልም በግብር ሦስት ሲሆኑ በባሕርይ በህልውና በአምላክነት አንድነታቸውን ለማስረዳት እንደሚከተለው በጥያቄና በመስል መልክ ያስተምራሉ።

ጥ - ማን ፈጠረህ?

መ - ሥላሴ።

መ - አንድም ሦስትም ናቸው።

ጥ - አንድነታቸው እንዴት ነው?

መ - የባሕርይ በመንግሥት በሥልጣን አንድ ነው።

ጥ - አብ ማለት ምን ማለት ነው?

መ - አባት ማለት ነው።

ጥ - ወልድ ማለትስ?

መ - ልጅ ማለት ነው።

ጥ - መንፈስ ቅዱስ ማለትስ ምን ማለት ነው?

መ - ሠራፂ ማለት ነው።

ጥ - የሥላሴ ሦስትነታቸው እንዴት ነው?

መ - በስም በካላ በግብር ፫ ናቸው።

ጥ - የአብ ግብሩ ምንድን ነው?

መ - የአብ ግብሩ መውለድ ነው።

ጥ - የወልድስ ምንድ ነው?

መ - የወልድ ግብሩ መወለድ።

ጥ - የመንፈስ ቅዱስስ ግብሩ ምንድን ነው?

መ - የመንፈስ ቅዱስ ግብሩ መሥረፅ ነው።

ጥ - አብ ወልድን ከወለደ፥ መንፈስ ቅዱስ ካሠረጸ አይበልጣቸውም? አይቀድማቸውም?

መ - አይበልጣቸውም፤ አይቀድማቸውም ምክንያቱም ቅድምናቸው አንዲት ስለሆነች ነው። በዚህ መልክ ስለ ሥላሴ ያለው ምሥጢር ዘርዝረው ያብራሩና ያስረዱ ነበር።

**ለ) ምሥጢረ ሥጋዌ፤**

ምሥጢረ ሥጋዌ ማለት ሰው ምሥጢር ማለት ነው። አምላክ በቸርነቱ የሰውን ባሕርይ ገንዘብ እንዳደረገ ስለዚህም ፍጹም ሰው እንደሆነ የሚናገር ትምህርት ነው። በዚህም ውስጥ ስለ እግዚአብሔር ወልድ አምላክነት ማለት ስለ ፍጹም አምላክነቱ ስለ ፍጹም እውነቱ ከማስረዳቱ በላይ በወልድ ላይ ይተነሡትንም መናፍቃን በማውገዝ እንዳለፈው በጥያቄና መልስ መልክ ያስተምራሉ።

**ሐ) ምሥጢረ ጥምቀት፤**

በዚህም ትምህርት የሰውን ጥንተ ተፈትሮ የኋላውን በደል በጥምቀት ምክንያት የሚሠረየውን ኃጢአት በጥምቀት የሚገኘውን ልጅነት በጥምቀት የሚጠፋውን ፍዳ መርገም ገልጠው ያስተምሩ ነበር።

የዚህም ትምህርት አቅድ ከላይ እንደተናገርነው በጥያቄና መልስ መልክ ሲሆን ምሥጢረ ሜሮንንም አጠቃሎ የሚይዝ ነው።

**መ) ምሥጢረ ቍርባን፤**

በዚህም ምሥጢረ ካህኑ የሚፈትተው ኅብስተ ፍጹም የክርስቶስ ሥጋ የሚቀደው ወይን ደግሞ ፍጹም የክርስቶስ ደም እንደሆነ በቄሱ ሥልጣን በእግዚአብሔርም ቃል ኅብስቱና ወይኑ እንደሚለወጥ ያስተምራሉ።

የክርስቶስ ሥጋ ያልበላ ደሙንም ያልጠጣ ሕይወት እንደማያገኝ ስለዚህም የሰው ልጅ ሁሉ ከሥጋውም መብላት ከደሙም መጠጣት እንዳለበት ያስተምራሉ። እንዴት መቍረብ እንደሚገባ ለሚቆርበው ጥንቃቄን ምሥጢረ ንስሐን አስፋፍተው ይናገራሉ፣ እነማን መቍረብ እንደሚገባቸው ገልጠው ያስተምራሉ በምሥጢረ ቍርባንም አብረው ምሥጢረ ክህነትን ሲያስተምሩ ይኖሩ ነበር።

**ሠ) ምሥጢረ ትንሣኤ ሙታን፤**

በዚህ ትምህርት ውስጥ ፪ ነገሮችን ያስተምሩበት ነበር፤ ይኸውም ፩ኛ ሰው ከፈረሰ ከበሰበሰ በኋላ እንደ ገና አካል ገዝቶ ሕይወት አግኝቶ ከሙታን ተለይቶ ተነሥቶ እንደሚኖር ሲሆን ፪ኛው ደግሞ ስለ ዓለም ፍጻሜ ስለ ኢየሱስ ፪ኛ መምጣት ነው።

በዚህም ትምህርት የሰውን የመጨረሻ ዕድሉን ገልጠው ያስረዳሉ ማለት ሕይወትም ሞትም እንደሆነ የክብሩን ደረጃ በመዘርዘር ወይም የሐሣሩን ደረጃ በመከተል ያስተምራሉ።

በዚህም መልክ ፍጹም ክርስቲያናዊ እምነትን ሲያስተርሙ ኑረዋል፤ ይኸንም ዓይነት ትምርህት ያላወቀ ክርስቲያን አይባልም፤ ስለዚህ ከተግባረ ሥጋ አስቀድሞ ተግባረ ነፍስ ይማር ግዴታ እንደሆነ ከዚያውም ውስጥ የመጀመሪያው ፭ቱ አዕማደ ምሥጢር እንደሆኑ ይሰብካሉ ያስተምራሉ። ከዚህም ጋር ልዩ ልዩ የሆነ የእምነት ምዕላድን ያስተምራሉ፣ ለምሳሌ፦ መንገደ ሰማይ ሌላም ይኸን የመሰለ ሆኖም ግን በግልጥ የታወቀ ፭ቱ አዕማደ ምሥጢር የተባለው የእምነት ድንጋጌ ብቻ ነው።

**፭ኛ የምግባረ ሠናይ ትምህርት።**

ምግባረ ሠናይ ወይም ግብረ ገብነት እየተባለ የሚጠራው ትምህርት መንፈሳዊ ሕይወት በወጣቶች ላይ አድሮ ይኖር ዘንድ ልዩ ልዩ ምሳሌዎችንና ሕጎችን በመጥቀርስ ያስተምሯቸው የነበረ ትምህርት ነው፤ ከምሳሌዎችም ውስጥ የሲራክን የሰሎሞንን ምሳሌ በማስፋፋት ያስተምራቸው ነበር።

በዚያም ውስጥ ያለውን መንፈሳዊ ፍልስፍና ይገልጡላቸው ነበር፤ ከሕግጋትም ውስጥ የግብረ ገብነትና የእምነት አንቀጽ ያለበትን ዲዲስቅልያን ያስተምሯቸው ነበር። እነዚህ ትምህርቶች ግዴታ እንደ ነበሩና ሁሉም ሊማራቸው አስፈላጊ እንደ ነበር የሚያመለክተው አስረጅ «መቅድመ መሀርዎሙ ለውሉድክሙ መጽሐፈ ሲራክ፤ ወሰሎሞን ወመዝሙረ ዳዊት» ሲል የቤተ ክርስቲያናችን ሕግ ያውጃል። በዚህም መሠረት አባቶች መምህራን እነዚህን መጻሕፍት በብዛት ይጠቀሙባቸው ነበር፤ ሕዝቡም በግብረ ገብነት የታነፀ በሕግም የሚራመድ የነበረው ከልጅነቱ ከዚህ መልክ ቢማርና በዚህም መንፈስ ቢመራ እንደሆነ ሳይታለም የተፈታ ሳይነበብ የተተረጐመ ነው።

ይኸ ነገር ግን እየቆየ በተለይም በአሁኑ ጊዜ እየተዘነጋ የሔደ ይመስላል፤ ምክንያቱም በትእዛዙ መሠረት የሚማርም የሚያስተምርም የለምና፣ እንዲህ ነበር ወይም እንዲህ መሆን ይገባው ነበር በማለት ብቻ ይጠቀሙበታል።

**ምዕራፍ ፬።**

**የቃል ትምህርት።**

የቃል ትምህርት የሚባለው በቃል ብቻ የሚጠና በልብም የሚያዝ አስተማሪውም በቃል ብቻ የሚነገረው፣ ተማሪውም በዚህ መልክ ያለ መጽሐፍ በቃል የሚቀበለው የሚያጠናውም ትምህርት ማለት ነው።

ይኸንም እንዲሁ ብዙ ጊዜ ማታ ማታ መጽሐፍ በማይዘነጋበት ጊዜ በቃል ያስተምሩታል፣ ነገር ግን ለሁሉ የማታው ጊዜ የማይስማማ ስለሆነ ከሰዓት በኋላ ጊዜ ተመርጦለት ቃል ትምህርት ይሰጥ ነበር። የቃል ትምህርትም የሚባሉት ብዙዎች ሲሆኑ፣ እነርሱም የሚከተሉት ናቸው።

**፩ኛ ከበስመ አብ እስከ በሰላመ ቅዱስ ገብርኤል።**

**ሀ) በስመ አብ ወወልድ ወመንፈስ ቅዱስ አሐዱ አምላክ፤**

ይኸም ሁሉም ያጠናው የነበር ትምህርት ነው፤ ለማንኛውም ጀማሪ የሚሆን በማንኛውም ቤተ ክርስቲያን የሚባል ጸሎት ነው።

ይኸውም ቃል የጸሎት ሁሉ መጀመሪያ የድንገተኛም ነገር ሁሉ መግለጫ ነው፤ ትምህርቱም በመቀጠል «በቅድስት ሥላሴ እንዘ አአምን» እያለ ይሄዳል። ይኸ ፪ኛው አረፍተ ነገር ግን በኛ ቤተ ክርስቲያን ብቻ የሚባል ሲሆን ጸሎት በተደረገ ጊዜ ከመጀመሪያው እስከ መጨረሻው ሁሉም ይደገማል። ነገር ግን እንደደረሰው መቼስ እንደተደረሰ ግልጥ የሆነ ማስረጃ ያለም።

**ለ) ነአኵተከ እግዚኦ ወንሴብሐከ፤**

ይኸም ትምህርት ከበስመ አብ ቀጥሎ የሚጠና ሲሆን በኛ ቤተ ክርስቲያን ብቻ የሚጸለይ ነው፤ ስለዚህም በእኛ ቤተ ክርስቲያን ብቻ የሚያስተምሩት ሁኖ ይገኛል፤ እርሱም ልዩ ምስጋና የሆነ በጸሎት ጊዜያት የሚደገም ነው።

ይሁን እንጂ ይኸም ቢሆን ማን እንደደረሰው መቼ እንደተደረሰ አይታወቅም። (ከቅዳሴ ሐዋርያት እንደተወሰደ ይናገራሉ)።

**ሐ) አቡነ ዘበሰማያት፤**

(ማቴ ፮ ፱ - ፲፫) ይኸም ጸሎት በቤተ ክርስቲያናችን ትምህርት መሠረት የጸልቶ ሁሉ ማሠሪያ ስለሆነ በማንኛውም ጊዜያት የሚጸለይ ሁሉም የሚማረው ነው፤ እንዲሁም ከማንኛውም ቤተ ክርስቲያን ጋር የሚያስተባብር ጸሎት ነ።

**መ) በሰላመ ቅዱስ ገብርኤል መልአክ፤**

ይኸም ጸሎት ወይም የቃል ትምህርት ከአቡነ ዘበሰማያት ጋር በምንም ምክንያት በማንኛውም ጊዜ ሳይለይ የሚጸለይ ነው።

እርሱም ከቅዱስ ወንጌል የተውጣጣ መልኩ ቅዱስ ገብርኤል ቅድስት ማርያምን ያመሰገነበት አንቀጽ ነው (ሉቃስ ፩ ፳፮ - ፴፰) ለቅድስት ማርያም ምስጋና ለማቅረብ ከጌታ ጸሎት ጋር በማስተባበር ሁል ጊዜ እንዲደገም ቤተ ክርስቲያናችን የወሰነችው ጸሎት ነው። በብዙዎች አብያተ ክርስቲያናት ያልተለመደ ጸሎት ነው፤ ካቶሊኮች «አበ ማርያም» ከሚሉት ጋር የሚመሳሰል ነው። (በአፄ ዘርዓ ያዕቅብ ጊዜ እንደተወሰነ ይናገራሉ)።

**፪ኛ ከጸሎተ ሃይማኖት እስከ ጸሎተ እግዝእትነ ማርያም።**

**ሀ) ጸሎተ ሃይማኖት፤**

ይኸም ትምህርት ለጸሎትም ለሃይማኖትም መረጃ ጠቃሚ ስለሆነ ሁሉም ይማረዋል፤ እርሱም የኒቅያ ሲኖዶስ ውሳኔ ነው። ይኸም ትምህርት አንድም ይኸ ጸሎት የጸሎት ሁሉ ማሠሪያ ማጠቃለያ እንደሆነ በቤተ ክርስቲያናችን ይታመናል፤ ስለዚህም በጸሎት መጀመሪያ በጸሎትም መጨረሻ ይጸለያል።

ከዓለም ቤተ ክርስቲያን ጋር የሚተባበር ጸሎት ነው፤ እንዲሁም የክርስትና አባትና እናት ለመሆን የግድ ይኸን ማጥናት ያሻል፤ ሁሉ በክርስትና ጊዜ የሚደገሙት ነውና፤ ስለዚህም ሁሉም በደንብ በቃላቸው ያጠኑታል።

**ለ) ቅዱስ ቅዱስ ቅዱስ እግዚአብሔር ፀባዖት፤**

ይኸም የእግዚአብሔር ምስጋና በቃል ትምህርት መልክ በኢትዮጵያ ቤተ ክርስቲያን ብቻ የሚጠናና የሚጸለይ ነው።

ይኸም ትምህርት ከመጀመሪያው ግድም ከኢሳይያስ መጽሐፍ የተውጣጣ ይመስላል፣ (ኢሳ ፮ ፫) ሌላው ግን በሀገር ሊቃውንት የተደረሰና የተቀናበረ ነው፤ ግን መቼ ማን ደረሰው የሚለውን ጥያቄ አሁንም መልስ አያገኝም።

**ሐ) ስብሐት ለአብ፤ ስብሐት ለወልድ፣ ስብሐት ለመንፈስ ቅዱስ፤**

በማንኛውም ጊዜ የሚጸለይ በተለይም ከምግብ በኋላ የሚጸለይ ጸሎት ነው፤ ይኸውም በኢትዮጵያ ቤተ ክርስቲያን ብቻ የሚባል የምስጋና ጸሎት ነው፤ በቃል ትምህርት መልክ ሁሉ አብሮ ይማረዋል። ይኸም ድርሰት ማን እንደደረሰው መቼ እንደተደረሰ ግልጥ የሆነ አስረጂ የለውም።

**መ) ሰላም ለኪ፤ እንዘ ንሰግድ ንብለኪ፤**

ይኸ ጸሎት ስለ ቅድስት ማርያም የሚጸለይ ጸሎት ሲሆን የተለየ የቅድስት ማርያምንም ምስጋና የርሷንም አማላጅነት የሚገልጥ ጸሎት ነው። ይኸውም በኢትዮጵያ ቤተ ክርስቲያን ብቻ የሚጸለይ ጸሎት ነው።

ይኸውም ትምህርት በንባብ ብቻ ሳይሆን የዜማም መጀመሪያ ሆኖ ይገኛል፤ ማለት ዜማ የማያውቀውን ሰው ሲሰድቡት «ገና ሰላም ለኪ ይላል» ይሉታል ይኸም ማለት ዜማ ያላወቀ ማለት ነው፤ ዜማን የጀመረ ሁሉ እርሷን የማያውቅ የለምና። ይኸም ቢሆን ከላይ እንደተገለጠው ሁሉ ደራሲውና የተደረሰበት ጊዜ አይታወቅም።

**ሠ) ጸሎተ እግዝእትነ ማርያም፤**

ይኸም ትምህርት ከሰላም ለኪ ቀጥሎ በንባብ መልክ የሚያጠኑት ነው (ሉቃ ፩፥ ፵፯ - ፶፭) ሰላም ለኪ በዜማ ከተባለ በኋላ ጸሎተ እግዝእትነ ማርያም ሁልጊዜ በድጋም ብቻ የሚባል ጸሎት ነው፤ ጸሎቱንም የደረሰውችው ቅድስት ድንግል ማርያም ናት።

እነዚህ ከዚህ በላይ የተገለጡት የቃል ትምህርቶች ሁሉ በመጽሐፍ ቅዱስ ከተገለጡትና ከሰሎተ ሃይማኖት በቀር ማን እንደደረሳቸውና መቼ እንደተደረሱ ግልጥ የሆነ አስረጂ የለም የሚያስደንቀው ግን ከማንም ያልተወረሱ ኢትዮጵያውያን ድርሰቶች ሁነው በመላ ኢትዮጵያ ሕዝብ ኦርቶዶክስ እምነት ባለው ሁሉ በትክክል የሚጠኑ መሆናቸው ነው። እንደዛሬ ሳይሆን ትንሽ ቀደም ብሎ ክርስቲያኑ ሕዝብ ሁሉ እነዚህን ትምህርቶች ሁሉ ያጠናቸዋል፤ ያለመጨመርም ያለመቀነስም ዳር እስከ ዳር ሁሉም በዚህ መልክ ይምራቸው ይጸልያቸውም ነበር።

**፫ኛ ውዳሴ ማርያም።**

ይኸም ድርሰት የቃሉ ትርጕም እንደሚያስረዳው የቅድት ማርያምን ምስጋና የሚናገር ነው። ውዳሴ ማርያም የተባለውን ጸሎት የደረሰው ቅዱስ ኤፍሬም ሲሆን ሀገራችን የቅድስት ማርያም አሥራት እንደሆነች በማመን ክርስቲያኑ ሕዝብ ሁሉ ያመሰግናት ዘንድ ተተርጕሞ ለሁሉም ተዳረሰ።

ግን ማን ተረጐመው መቼ ተተረጐመ ለሚለው ጥያቄ አሁንም አጥጋቢ መልስ የለውም ይሁን እንጂ አሁን በዜማ በንባብ በትርጕም የሚደረስ የተከበረ ድርሰት ነው።

ይኸ ውዳሴ ማርያም የተባለ ድርሰት የቅዱስ ኤፍሬም ሲሆን በግጥም መልክ የተደረሰ ነበር፤ ወደ ግዕዝ ሲተረጐም ግን ግጥምነቱን አጥቷል።

በጥንት ጊዜ በጸሎት ሶርያውያን ይጠቀሙበት ነበር ይባላል፤ በአሁኑ ጊዜ ግን ከኢትዮጵያ ቤተ ክርስቲያን በቀር በጸሎት የሚጠቀምበት የለም ለትርጉሙ ግን ከኮፕት ወደ እንግሊዝኛ ተተርጉሞ ይገኛል።

ይኸም ውዳሴ ማርያም የተባለው ለጸሎት ለሃይማኖትም ተፈላጊ በመሆኑ ሁሉ ያጠናው ወይም ይጸልየው ዘንድ የተለየ የዕለት ጸሎት አለው። የየአንዳንዱ ቀንም ውዳሴ ማርያም በቍጥር የተለየ ነው ማለት ረጅምና አጭር አለው ለሁሉም የተወሰነ ቍጥር የለውም በያንዳንዱ ውዳሴ ማርያም መጨረሻ ግን ሰአሊ ለነ ቅድስት (ቅድስት ለምኝልን) የሚል መርገፍ አለው። ይኸውም መርገፍ የጸሎቱ ማሣረጊያ ወይም ማሠሪያ ነው። ይኸንም የመሰለ በዳዊት መዝሙር መጨረሻ ላይ ስብሐት ለአብ ወወልድ ወመንፈስ ቅዱስ የሚል መርገፍ ወይም ማሠሪያ አለው፤ ይሁን እንጂ ይኸን ሰአሊ ለነ ቅድስት የሚለውን ቃል ቅዱስ ኤፍሬም አልደረሰውም ለዜማ ስልት ለመስጠት ወይም ማስማሚያ ይሆነው ዘንድ ቅዱስ ያሬድ እንደደረሰው የሚናገሩ ሊቃውንት አሉ፤ እንዲሁም ደግሞ ስለ ቅድስት ማርያም ፍቅር በየመጨረሻው የኋላ ሊቃውንት አስማሙት የሚሉ አሉ።

የሆነ ሆኖ የሰባት ቀን ውዳሴ ማርያም የሚባለው ከዚህ የሚከተለው ነው፦

ሀ) የሰኞ ውዳሴ ማርያም ፱

ለ) የማክሰኞ ውዳሴ ማርያም ፲፭

ሐ) የረቡዕ ውዳሴ ማርያም ፰

መ) የኀሙስ ውዳሴ ማርያም ፯

ሠ) የዓርብ ውዳሴ ማርያም ፮

ረ) የቀዳሚት ውዳሴ ማርያም ፲

ሰ) የእሁድ ውዳሴ ማርያም ፱

ውዳሴ ማርያም ሁሉም ተጠቃሎ ሲደመር ፷፬ ይሆናል ይኸውም ቍጥር በቅድስት ማርያም ዕድሜ ልክ የተደረሰ መሆኑን ያመለክታል፤ በዚህም ቍጥር ልክ እመቤታችንን ለማመስገን የተወሰነ ጸሎት ነው።

ይኸ ጸሎት ግን የሚጸለየው እንደ ሰውየው ችሎታ ነው፤ ማለት የሰባቱን ዕለታት በአንድ ጊዜ የሚጸልይ ሰው አለ የየዕለቱን ብቻ የሚጸልይ አለ በጧትና በማታ የሚጸልይ አለ በትምህርት ቤት ግን ሁሉም ለያንዳንዱ የግሉ ሆኖ እንደተቻለው ይጸልይ እንጂ የማታው ጸሎት የግድ የማኅበር ጸሎት ሁኖ በዜማ ይደረሳል፣ ስሙም ማስታኮት (ማመስገን) ይባላል።

**፬ኛ አንቀጸ ብርሃን።**

አንቀጸ ብርሃን ማለት የብርሃን በር ማለት ነው፤ የእርሱም ቍትር ፲፪ የሆነ ቅዱስ ያሬድ ስለመቤታችን ምስጋና የደረሰው ድርሰት ነው። ፲፪ትም ቍጥር የሆነበት ምክንያት ቅዱስ ያሬድ በጥንተ ዘመን በአክሱም ቤተ ክርስቲያን ዐምድ ልክ ስለደረሰው ነው፤ በበሩም ቍጥር ስለደረሰው አንቀጸ ብርሃን ተብሎኣል የሚሉ አሉ።

ይኸን ሰሎት አንዳንዶቹ መምህራን ከውዳሴ ማርያም ቀጥሎ ያስተምሩታል ሌሎች ደግሞ በዚህን ጊዜ ያልፉትና በኋላ በምዕራፍ ትምህርት ጊዜ ከዜማው ጋር አብረው ያስተምሩታል ይማሩታል። በጸሎት ጊዜ ግን ምንም ቢሆን ከእሑድ ውዳሴ ማርያም አይለዩትም አብረውት ይጸልዩታል፤ አንድም የሰባት ቀን ውዳሴ ማርያም በአንድ ጊዜ ከተደገመ ይኸንም አይተውትም አብረው ይጸልዩታል።

፭ኛ መልክአ መልክ።

መልክአ መልክም፤ ማለት የአንዱን ቅዱስ አካል በመዘርዘር ምስጋና ማቅረብ ነው። የአንዱን ቅዱስ የራስ ጠጕር የእጁንና የእግሩን ጥፍር ሳይቀር እንዲሁም ንዋየ ውስጡን በመዘርዘር እየጠቀሱ ምስጋና ያቀርቡለታል፤ በዚህም መልክ የሚጸለየው ሁሉ መልክአ መልክ ይባላል።

ድርስትነቱም የኢትዮጵያውያን ነው፤ በዚህም መልክ የምትጠቀም የኢትዮጵያ ቤተ ክርስቲያን ብቻ ናት፤ ሌሎችም ቢሆን መልኩ ለውጥ ይበል እንጂ ስለ ጻድቁ ስለ ቅዱሱ ክቡር በሌላም መልክ ምስጋና ያቀርቡለታል፤ በኛ ቤተ ክርስቲያን ቅዱስ ተብሎ ስላት ተቀርጾለት ቤተ ክርስቲያን ታንፆለት ይኸ ዓይነት ምስጋና ያልተደረሰለት አይገኝም።

ሆኖም ደራሲው የተለየ ጊዜውም የተለያየ ነው፤ ለምሳሌ ያህል የሚከተለውን እንመልከት።

**ከአንገት በላይ ያሉትን ሕዋሳት የሚመለከት።**

ለዝክረ ስምከ።

ለሥዕርተ ርእስክ።

ለርእስከ።

ለገጽከ።

ለቀራንብቲከ።

ለአዕይንቲከ።

ለአእዛኒከ።

ለመላትሒከ።

ለአእናፊከ።

ለከናፍሪከ።

ለአፉከ።

ለአስናኒከ።

ለልሳንከ።

ለቃልከ።

ለእስትንፋስከ።

ለጉርዔከ።

ከአንገት በላይ ያሉትን ክፍሎች ምንም ሳይቀላቅል ለይቶ ተናገረ፣ ይኸም ክፍል የሰው ልጅ ሁሉ የማሰቢያው ክፍል ስለሆነ በፈላስፎችና በአዋቂዎች ይመሰላል።

**መካከለኛውን የአካል ክፍል በመለየት ሲናገር ደግሞ።**

ለክሳድከ።

ለመትከፍትከ።

ለዘባንከ።

ለእንግድዐከ።

ለሕጽንከ።

ለአእዳዊከ።

ለመዛርኢከ።

ለኵርናዕከ።

ለእመትከ።

ለእራኅከ።

ለአፃብዒከ።

ለአፃብዒከ።

ለአጽፋረ እዴከ።

ለገቦከ።

ይኸም ክፍል ደግሞ ኃይል የሚገለጥበት ሥራ የሚሠራበት ክፍል ስለሆነ በኃያላኑ ፍጥረታት ይመሰላል።

**ንዋየ ውስጥን በመለየት ሲነገር።**

ለከርሥከ።

ለልብከ።

ለሕሊናከ።

ለኀንብርከ፤ እያለ ይሄዳል።

ይኸ ክፍል ያልታወቀውን ያልተመረመረውን ዓለም የሚያመለክት ሁኖ ይገኛል

**ከሐቌ እስከ እግር ጥፍር ያለውን በመለየት።**

ለሐቌከ።

ለአቍያጽሲከ።

ለአብራኪከ።

ለአእጋሪከ

ለሰኰናከ።

ለመከየድከ።

ለአጻብዒከ።

ለአጽፋረ እግርከ። እያለ የሚሔድ ነው፤

ይኸ ክፍል ደግሞ ሠራተኛውን ዓለም የሚመለከት ሁኖ ይገኛል።

**ጠቅላላ አቋምና ሥነ ላህይን በመለየት።**

ለቆምከ።

ለመልክእከ።

ይኸ ክፍል ግን ከላይ በልዩ ልዩ ክፍል የገለጥናቸውን ሁሉ አንድ አድርጐ አጠቃሎ የሚያሳይ ነው።

ከየመልኩ ውስጥ አንዳንድ ለየት ያለ ይገኛል፤ ማለት የሚጨመርም የሚቀነስም አለ ሁኖ ክፍሉ ይኸን በመሰለ መንገድ የሚሄድ ነው።

ድርሰቱም ፍጹም ኢትዮጵያዊ የሆነ ከማንም ያልተቀዳ ነው።

**በትምህርት ቤት ግን ጠንቅቀው የሚያስተምሩት።**

ሀ) መልክአ ማርያምን።

ለ) መልክአ ኢየሱስን ብቻ ነው።

ሌላውን መልክአ መልክ ግን እያንዳንዱ ተማሪ እንደ ቅዱሱ ፍቅር በግሉ ያጠናዋል እንጂ በትምህርት ቤት አይማረውም።

በድጋም ወይም በንባብ መልክ ብቻ ማታ ማታ የሚጠናው የቃል ትምህርት አንድም የጸሎት ስልት በዚህ ይፈጸማል። ማንኛውም ሰው ሁሉ ስለ ቃል ትምህርት የሚወሰነው በዚህ ብቻ ነው፤ የቀረው ቀርቶ በጥንት ዘመን ዲቍና የሚቀበለው ወጣት እንኳን በቃል ትምህርትም በንባብም በጽሕፈትም እስከዚህ ከደረሰ በኋላ ነበር፤ ከዚህ ሳይደርስ ዲቍና እንዳይቀበል ፈተና ነበረበት፣ ስለዚህም ከዚህ ለመድረስ ታላቅ ጥረትን ያደርግ ነበር፤ ይኸን ከፈጸመ በኋላ ግን ወደ የግል ዕድሉ አንድም ወደ ልዩ ልዩ ሥራው ይሠማራ ነበር። በእርግጥም ትምህርታቸውን ለመግፋት ፍጹም ሊቅ ለመሆንም ዕድሜ ልካቸውን ከሀገር ወደ ሀገር እየተዘዋወሩ የሚያጠኑ ነበሩ በዚህም ብቻ ተወስነው የሚኖሩ እንደነበሩ የታወቀ ነው።

ልዩ አስተአይየት።

፩ - በቀንም በማታም ይማሩት የነበር ይኸ ትምህርት ከፍተኛ ተብሎ ይገመት ነበር ስለዚህም በጸሎት ጊዜ በቃል ትምህርቱም በዳዊቱም ተሳታፊ የማይሆን ሁሉ ያፍር ነበር።

፪ - ይኸን የመሰለ የጸሎት ስልት ለኢትዮጵያ ብቻ ነው። በቤተ ክርስቲያንም ቢሆን ደንበኛው ጸሎት ይኸ ሁኖ ሳይፈጸም የቀረ እንደሆነ ጸሎቱ እንደታጐለ ይገመታል።

**ክፍል ፫**

**የዜማ ቃል ትምህርት።**

**ምዕራፍ ፩።**

**ዜማ በጠቅላላው።**

ዜማ ማለት በጠቅላላ አነጋገር ጩኸት ድምፅ ማሰማት ማለት ነው፤ ከዚህ ላይ ግን ዜማ ባልን ጊዜ የምስጋና መዝሙር የደስታ ድምፅ ማለት ይሆናል።

ይኸውም ዘመረ አመሰገነ አዜመ ካለው ቃል ጋር ይመሳሰላልና። የሆነው ሁኖ ዜማ ማለት ለምስጋና ብቻ ሳይሆን የልቅሶ የቀረርቶ የሽለላ የፉከራ የኀዘን፥ የደስታ ይኸን የመሰለውን ስሜት ሁሉ መግለጫ የሆነ ድምፅ ነው፤

ለቤተ ክርስቲያን ማገልገያ ለእግዚአብሔር ምስጋና ማቅረቢያ የሆነው ይኸ ጩኸት አንድም ድምፅ ዜማ ነው።

የዚህም የቤተ ክርስቲያን ዜማ ደራሲው ቅዱስ ያሬድ የተባለ የኢትዮጵያ ሊቅ እንደሆነ የታወቀ ነው። እርሱም መጀመሪያ ዜማውን በአርያም ጀምሮ እንደነበር ራሱ ሲመሰክር «ቀዳሚ ዜማ ተሰምዐ በሰማይ» እያለ ይሄድ ነበር፤ በአሁኑ ጊዜ ግን የዜማው ትምህርት ሲጀመር በሰላም ለኪ አንድም በውዳሴ ማርያም ነው፤

ይኸም ለውጥ ከመቼ ጀምሮ እንደሆነ ለምን እንደተለወጠ አይታወቅም፤ ይሁን እንጂ ከዚህ ጀምሮ ያለው የዜማ ትምህርት ሁሉ የቃል ትምህርት ይባላል። የዚህም የአርያም ዜማ አደራረስ በዓራራይና በግዕዝ ሲሆን ስላም ለኪ ብሎ የመጀመሪያው ዜማ ግን ከሰኞ እስከ ቅዳሜ ያለው የውዳሴ ማርያም ዜማ ዕዝል ይሆናል፤ ከዚህ ከውዳሴ ማርያም በላይ ያለው ትምህርት ለምሳሌ፦ የመወድስ የምዕራፍ ዜማ ሁሉ የቃል ትምህርት ሲባል የዜማው ዓይነት ግን በ፫ቱም ዓይነት ዜማዎች ይደርሳል፤ ማለት የግዕዝም ዕዝልም ዓራራይም ይሆናል ቅደም ተከተሉ ግን የሚከተለው ነው።

**፩ኛ ውዳሴ ማርይማ ዜማ።**

የዜማ ቃል ትምህርት መጀመሪያ ውዳሴ ማርያም ነው፤ ይኸን ትምህርት ጀማሪዎች ሁሉ እርሱን በትጋት ካጠኑ በኋላ ወደ ሌላ ይተላለፋሉ። ውዳሴ ማርያምን በንባብ ከሚማሩትና ለጸሎት ከሚደግሙት ሌላ፦

ሀ/ በማስታኮት ጸሎት ጊዜ በዜማ ያደርሳሉ።

ለ/ በዓመት በዓል በተከበረበት አይራረስም በደረሰ ጊዜ እንደ አንድ የቤተ ክርስቲያን አገልግሎት ተቈጥሮ በዜማ ይደርሳል።

የዚህም ዜማ ደራሲ እንደ ሌላው ሁሉ ቅዱስ ያሬድ ሲሆን ንባቡን የደረሰው ግን ቅዱስ ኤፍሬም ሶርያዊ እንደሆነ የታወቀ ነው።

**፪ኛ መስተጋብእ።**

መስተጋብእ ማለት እስትጉቡእ (ስብስብ) የተከማቸ ማለት ነው፤ ይኸውም ከዳዊት መዝሙር ከ፩፻፶ው ውስጥ ከየዕለቱ ለጸሎትና ለዝማሬ ተስማሚ የሆነው እየተውጣጣ ለመዝሙር ተስማሚ የሆነው የተቀመረ ነው። የዚህም ዜማ ደራሲ ያው የታወቀው ታላቅ ሊቅ ቅዱስ ያሬድ ሲሆን እርሱም መስተጋብእን ሲጀምር «ወለቡ ጽራኅዮ» «ጩኸቴን ልብ አድርግ» ብሎ ይጀምራል።

ይኸንም ሁለተኛ የዜማ ትምህርት አድርገው ሊቃውንት ያስተምሩታል፤ ተማሪዎችም በዚህ መልክ ይማሩታል፤ ለአገልግሎትም ጊዜ ቢሆን በዓብይ ጾም ሁልጊዜ ከሰኞ እስከ ቀዳሚት ድረስ በጧት ይዘመራል፤ የቀድሞ አባቶች ግን የቅድስት ማርያምን ክብር ለመግለጥ ሲሉ በፍልሰታ ሶምም ይዘምሩት ነበር ይባላል።

ይኸም ዜማ ከሰኞ እስከ ቅዳሜ በየዕለቱ የተለየ የተወሰነም መዝሙር ስላለው የዕለቱ እየተለየ በየጊዜው ይዘመራል። ዜማውም በግዕዝና በዕዝል ብቻ ይወሰናል፤ ነገር ግን ከኅሙስ አንድ ከቅዳሜም አንድ ብቻ ዓራራይ ዜማ ይገኝበታል፤ ይኸውም ከኀሙሱ ውስጥ የሚገኘው «አንተሰ እግዚኦ ለዓለም ትነብር ወዝክርከኒ ለትውልደ ትውልድ» የሚለው ሲሆን ከቅዳሜ ደግሞ «መንግሥትከሰ መንግሥት ዘለኵሉ ዓለም ወምኵናኒከኒ ለትውልድ ትውልድ» የሚል ነው።

የመስተጋብእ ዜማ በመላ ከዳዊት መዝሙር የተውጣጣ ነው ብለናል። ነገር ግን አንድ ብቻ በመስተጋብእ መጨረሻ ላይ የሚገኝ ልዩ ድርሰት አለ፤ እርሱም ዳዊትን የማይነካ ሲሆን የሚከተለው ነው፤ «አድኅነነ ሕዝቦ በኃይለ መስቀሉ እስመ ብርሃን ሠረቀ» የሚል ነው። መስተጋብእ የተባለው የቃል ትምህርት ድምሩ ፩፻፹ ሲሆን በጠቅላላው የሚሰጠው አገላለጥ የአምላክን ምስጋና ለማቅረብ የሚደረስ መሆኑን ነው፤ ብዙ ጊዜም የሚነገረው የዳዊት ቃል ብቻ ነው።

መስተጋብእ የሚባሉበት ቀኖችና የዜማው ዓይነት የሚከተለው ነው።

**ቀኖች** **የዕዝል ቍጥር** **የግዕዝ ቍጥር**

ሰኞ ፲፩ ፳፬

ማክሰኞ ፲፩ ፲፰

ረቡዕ ፲፩ ፲፬

ኀሙስ ፲፩ ፲፮

ዓርብ ፲፪ ፲፭

ቅዳሜ ፲፩ ፳

**፫ኛ አርባዕት።**

አርባዕት ማለት አራት፣ አራተኛ ማለት ነው፤ ምክንያቱም በዳዊት መዝሙር በአራተኛው መሥመር ውስጥ እየገባ የሚዘመር ቅዱስ ያሬድ የደረሰው መዝሙርና ጸሎት ነው፤ ይኸው፣፤ «ቃልየ አጽምእ እግዚኦ ወለቡ ጽራኀየ፤ ወአጽምኒ ቃለ ስእለትየ ንጉሥኒ ወአምላኪየ» ብሎ አራቱን ቍትሮች አንድም ፬ቱንም መሥመሮች ዘምሮ ከፈጸመ በኋላ አርባዕት የተባለው የቅዱስ ያሬድ ድርሰት ይገባል ስለዚህ ስሙን አርባዕት ብለውታል።

አርባዕት ሲጀመር ቃልየ ከመ ያፈቅር ጐሥዓ ዓቢይ ተሠሃለኒ ብሎ ነው፤ እርሱም በግጥም መልክ የተቀመረ ነው፤ ለምሳሌ «ኮከብ መርሆሙ ቤተልሔም አብጽሆሙ ወቆመ መልዕልቴሆሙ ወዜነዎምሙ ዓቢየ ዜና ዘይከውን ሎሙ ነገሮሙ» እይሚል ነው።

እንዲሁም በስድ ንባብ የሆነ ይገኛል ይኸም ለምሳሌ አለው፤ አራት መዝሙር መሆኑ የ፬ቱ ኪሩቤል ምሳሌ ነው፤ በዳዊት መዝሙር እየገባ መባሉ ደግሞ ጌታ በዳዊት መዝሙርና ቃል ምስጋና ይገባዋል ለማለት ነው። የአርባዕትም እንዲሁ የተለየ ዜማ ግዕዝ ዕዝል ዓራራይ አለው፤ እንዲሁም የሚዘመርበት የተለየ ዕለት የተለየም በዓል አለው አርባዕት የተባለው ድርሰት ሲጀመር በዳዊት መዝሙር ይጀመር እንጂ በኋላ የቅዱስ ያረኢድ ድርሰት ይቀጥላል እርሱም በግጥም መልክ የተዘጋጀ ነው። ስሙና ቍጥሩ ግን እንደሚከተለው ነው።

የአርባዕት ስምና ቍጥር።

**የሰኞ፤**

፩ኛ/ አጥመቀ

፪ኛ/ ኮከብ መርሆሙ

፫ኛ/ ዘረሰዮ

፬ኛ/ እስመ አንተ ባሕቲትከ ንጉሥ

፭ኛ/ አፍቅር ቢጸከ

፮ኛ/ ዓርገ ሐመረ

**ማክሰኞ**

፩ኛ/ አምላከ አዳም

፪ኛ/ አንትሙ ውእቱ

፫ኛ/ ወይቤሎሙ ዮሐንስ ለሕዝብ

፬ኛ/ ሐጸቦሙ እገሪሆሙ

፭ኛ/ ሀቡ ስብሐተ

**የረቡዕ፤**

፩ኛ/ ተንሥኡ ንሑር

፪ኛ/ ኒቆዲሞስ አምጽአ

፫ኛ/ ዘመጽአ እምድኅረ

፬ኛ/ ብፁዕ አንተ ዮሐንስ

፭ኛ/ ዘመራህኮሙ ለሕዝብከ

፮ኛ/ ኃያላን ሰብእ

**የኀሙስ፤**

፩ኛ/ ዛቲ ዕለት

፪ኛ/ ሰንበት አሜሃ

፫ኛ/ ወይሡዑ ሎቱ መሥዋዕተ ስብሐት

፬ኛ/ ንልበስ ወልታ ዘብርሃን

፭ኛ/ ዘይገለብቦ ለሰማይ በደመና

፮ኛ/ ናሁ ሠናይ

**የዓርብ፤**

፩ኛ/ አብርህ ለነ

፪ኛ/ በከመ ይቤ

፫ኛ/ ለከ ስብሐት

፬ኛ/ ዘበዳዊት ተነበየ

፭ኛ/ ናሁ ብርሃናተ

**የቅዳሜ፤**

፩ኛ/ ብርሃን ዘይወጽእ

፪ኛ/ ሠርዓ ሰንበት

፫ኛ/ አፃብኢሁ ፍሑቃት

፬ኛ/ ዘጌሠ ኃቤሃ

፭ኛ/ ለቤተ ክርስቲያን የሚለው ነው።

የአርባዕት ጠቅላላ ድምር ፴፫ ይሆናል። ነገር ግን ትርፍ የተባሉትን ሰባቱን የጨመርን እንደሆነ ፵ ይሆናሉ፣ ትርፍም የሚባሉት የሚከተሉት ናቸው።

**የአርባዕት ትርፍ።**

ሐጸቦሙ እገሪሆሙ ተፈሥሒ ጽዮን ቅኔ ደብተራ አእትት እከየ ጸርኀ ኢሳይያስ ዓራራተ ነበረት ታቦት በመስቀልከ አብራኅከ ለነ እነዚህ ፯ቱ ትርፍ ናቸው።

አርባዕት የሚደረስበት ጊዜ ወይም የሚባልበት ቦታ መወድስ በደረሰበት ጊዜ በየሳምንቱ እሑድ ነው።

**፬ኛ አርያም።**

አርያም ማለት ልዑል አንድም ከፍተኛ ማለት ነው፤ እንገር ግን ከዚህ በላይ በአርያም የተሰማ ድርሰት ስለሆነ አርያም ተብሏል። ምክንያቱም ቅዱስ ያሬድ በተመስጦ ጽርኀ አርያም ወጥቶ መላእክት ቅዱስ ቅዱስ፣ ቅዱስ እያሉ ሲያመሰግኑ ሰምቶ ድርሰቱን በአርያም ጀምሯል፤ ስለሚባል አርያም ተብሏል ይባላል። እርሱም «ቀዳሚ ዜማ አንድም ቀዳሚሃ ለጽዮን ሰማየ ሣረረ» የሚል ነው፤ እንዲሁም ከመላእክት ሰምቶ ስለአመጣው በአርያም የተገኘ ዜማ ለማለት ስሙን አርያም ብለውታል። ይኸውም ሃሌ ሉያ ለአብ ሃሌ ሉያ ለወልድ ሃሌ ሉያ ለመንፈስ ቅዱስ ብሎ የግጥም መልክ ባለው አርያም በተባለው የጀመራል ምሥጢሩም ቅድመ ዓለም ለነበሩ ዓለምን አሳልፈው ለሚኖሩ ሥላሴ ምስጋና ይገባል የሚል ነው።

ይኸ አርያም የተባለው ድርሰት ከፍ ያለ የግጥም ሞያን የሚያሳይ ነው፤ ለምሳሌ «ኃላፊ ንብረት ከመ ጽላሎት ወከመ ልብሰ ኀሰት ዮምኬ ሰብእ ወጌሰመ መሬት» ይላል። እንዲሁም በድ ንባብ ደግሞ ይገኛል፤ ለምሳሌ «በዕንቁ ሰንፔር ትትሐነፅ ወበመረግድ፤ ሃሌ ሉያ ለአብ ሐፁር የዐውዳ ትበርህ እምከዋክብት ሃሌ ሉያ ለወልድ ሃሌ ሉያ ወለመንፈስ ቅዱስ ጽዮን ቅድስት ቤተ ክርስቲያን ደብተራ ፍጽምት» ሲል ይገኛል።

አርያም በዕለት የተለየ ግዕዝ ዕዝል ዓራራይ ዜማ ያለው ጸሎት ሲሆን የሚባልበት ጊዜ ደግሞ በጾም ጊዜ በጾመ ድጓው እየገባ ነው፤ በተለይም በክብረ በዓል ክሥተት አርያም ሲደረስ ይዘመራል።

**የአርያም ስምና ቍጥር።**

**የሰኞ፤**

፩ኛ/ ቀዳሚ ዜማ

፪ኛ/ ይገብሩ በዓለ

፫ኛ/ ቃለ ዓዋዲ

፬ኛ/ አክሊለ ሰማዕት

፭ኛ/ ተከሥተ አፉሁ

፮ኛ/ አዮሐንስ ስሙ

፯ኛ/ አጥመቆሙ ዮሐንስ

፰ኛ/ ዴግንዋ ለፍኖተ ሕይወት

፱ኛ/ እስመ በትሕትና

፲ኛ/ እስመ ዋካ ይእቲ

፲፩ኛ/ ለቅድስት ቤተ ክርስቲያን

፲፪ኛ/ ኃላፊ ንብረት

**ማክሰኞ፤**

፩ኛ/ ካህን ወነቢይ

፪ኛ/ ለዘገብርኤል

፫ኛ/ ተሰፍሐ ትፍሥሐት

፬ኛ/ ከመ ቀስተ ደመና

፭ኛ/ ነግዩ ለማልክ አማልክት

፮ኛ/ ትጉሃን እለ ኢይነውሙ

፯ኛ/ ዘልዑል እምሰማያት

፰ኛ/ ይትዓየን መልአከ እግዚአብሔር

፱ኛ/ ረኪቦሙ ሕፃነ

**ረቡዕ፤**

፩ኛ/ ተበሃሉ በበይናቲሆሙ

፪ኛ/ ይቤ እስጢፋኖስ አንሰ ርኢኩ

፫ኛ/ ለዘዓርገ ውስተ ሰማያት

፬ኛ/ አዋልደ ንግሥት

፭ኛ/ አክሊሎሙ ለሰማዕት

፮ኛ/ ፃኡ ተቀበሉ መርዓዌ

፯ኛ/ ወሰኑ ወሠርዑ ሃይማኖተ

፰ኛ/ ጽድቅ ውእቱ ስምከ

፱ኛ/ ዕዝራኒ ርእያ

**የኀሙስ፤**

፩ኛ/ ፀወንነ ወኃይልነ

፪ኛ/ ይቤልዎ ሕዝብ ለዮሐንስ

፫ኛ/ አረጋዊ አንግሃ ገይሠ

፬ኛ/ መስቀልከ እግዚኦ

፭ኛ/ በመስቀሉ አተበነ

፮ኛ/ ሚካኤል ብሂል

፯ኛ/ በመዳልወ ደለወ ዓለመ

**የዓርብ፤**

፩ኛ/ ለካህናት አሠርገዎሙ

፪ኛ/ ጸለየ ዓዛርያ

፫ኛ/ ባረኮ ለሕፃን

፬ኛ/ ኃረየ አሠርተ ወክልኤተ

፭ኛ/ ሕንፄሃ ውሱራሬሃ አዳም

፮ኛ/ አዳም ወሠናይት

፯ኛ/ ሕንፄሃ ወሱራሬሃ

፰ኛ/ ሥላሴ ዋሕድ

፱ኛ/ በእንቈ ሰንፔር

**የቅዳሜ፤**

፩ኛ/ ንሴብሕ ወንዜምር

፪ኛ/ ከሠተ ለነ

፫ኛ/ ዋካ ወብርሃን

፬ኛ/ እምጽዮን ነበበ

፭ኛ/ ተዘከርኩ በሌሊት

፮ኛ/ መስቀል ሞዓ ሞት ተምዓ

፯ኛ/ ይምጻእ ብርሃን

፰ኛ/ ሐዋዘ ብርሃነ

፱ኛ/ ብርሃን ትእዛዝከ

የአርያም ጠቅላላ ድምሩ ፶፮ ብቻ ነው፤ ነገር ግን ፬ቱ ትርፍ ሲደመሩ ፰ ይሆናል። የአርያም ትርፍ የሚባሉትም የሚከተሉት ናቸው፦

ዮሐንስኒ ሀሎ

ንዑ ንትፈሣሕ

ዮሐንስ እምከርሠ እሙ አእመረ

ዓቢይ ዜማ ተሰምዐ በሰማይ

**፭ኛ ሠለስት።**

ሠለስት ማለት ሦስት ሦስተኛ ማለት ነው፤ ምክንያቱም በዳዊት መዝሙር በሦስተኛው መሥመር እየገባ የሚዘመር ስለሆነ ነው፤ አንድም ፫ መዝሙሮች ብቻ የሚዘመሩለት ማለት ነው።

ይኸውም «ስምዐኒ እግዚኦ ጸሎትየ፣ ወይብጻሕ ቅድሜከ ገዓርየ፣ ወኢትሜጥ ገጸከ እምኔየ» ብሎ ከዘመረ በኋላ የያሬድን ድርሰት እያስገባ የሚሄድ ነውና። ሠለስት ሁል ጊዜ ሲጀመር ስምዐኒ ብሎ ነው ብዙ ሃሌታ አለው ብዙም በግጥም መልክ የሚዘመር ነው፤ ለምሳሌ «ተወልደ ኢየሱስ በቤተ ልሔም ዘይሁዳ አዋልደ ጢሮስ አሜሃ ይሰግዳ ሰብአ ሰገል አምጽኡ ሎቱ ጋዳ፤ ወይትሐሰያ አዋልደ ይሁዳ» እንዲሁም እያለ ይሄዳል። እንዲሁም በምዕራባውያን ግጥም መልክ የሚሄድ ይገኛል። ለምሳሌ፦ መርዓዊ ተቀበሉ……. ይላል። በስድ ንባብም ይገኛል። ለምሳሌ ጽጌ አስተርአየ በውስተ ምድርነ……. ይላል። ይኸ ሠለስት የተባለው ዜማ የሚደረስ በዋዜማ በስብሐተ ነግህ በአርያም በጾመ ድጓው ውሎ በአርያም በሰንበት በፍትሐት ጊዜ ነው።

የሠለስት ስምና ቍጥር የሚከተለው ነው።

**የሰኞ፤**

፩ኛ/ እስመ ተሐውር

፪ኛ/ ርእዩ በግዓ

፫ኛ/ ሠርዓ ሰንበት

፬ኛ/ ሶበ ይትነሣእ

፭ኛ/ በመንፈስ የሐውር

፮ኛ/ በከመ ሥምረቱ

፯ኛ/ ነያ ሀገር መድኅኒት

፰ኛ/ እስመ አልቦ ነገር

፱ኛ/ ባረከ እግዚአብሔር

፲ኛ/ ረከብናሃ በኦመ ገዳም

፲፩ኛ/ ዝንቱ ውእቱ ዮሐንስ

፲፪ኛ/ ለቅድስት ቤተ ክርስቲያን

**የማክሰኞ፣**

፩ኛ/ ማርያም ጽርሕ ንጽሕት

፪ኛ/ በጺሖሙ

፫ኛ/ ጾመ ሙሴ ፵ መዓልተ

፬ኛ/ ተወልደ ኢየሱስ

፭ኛ/ ወአንተሰ ብእሴ እግዚአብሔር

፮ኛ/ ደምፀ እገሪሁ ለዝናም

፯ኛ/ ይገንዩ አሕዛብ ለስምከ እግዚኦ

፰ኛ/ እደ ወአንሰተ ወሕፃናተ

፱ኛ/ መርዓዊ በጽሐ ተቀበሉ

፲ኛ/ ጽጌ አስተርአየ በውስተ ምድርነ

፲፩ኛ/ ጽጌ አስተርአየ

፲፪ኛ/ ጊዜ ገሚድ በጽሐ

**የረቡዕ፤**

፩ኛ/ አብ መርሆሙ ወልድ መገቦሙ

፪ኛ/ ሶፍያ ንግሥት

፫ኛ/ ወገብረ ንጉሥ መድቅሐ

፬ኛ/ ቅንዋተ እደዊሁ እመላእክት

፭ኛ/ ወሚካኤል አሐዱ እመላእክት

፮ኛ/ መዝራዕትየ ወኃይልየ

፯ኛ/ አጸውተ ሲኦል አድለው ሎቱ

፰ኛ/ ወበልዋ ለወለተ ጽዮን

፱ኛ/ ዝንቱሰ ብእሲ መምህርነ

፲ኛ/ በከመ ይቤ እግዚእነ በወንጌል

፲፩ኛ/ ዮምሰ ወለደት ቅድስት ድንግል

፲፪ኛ/ ወጸውኦ ሊቀ ምርፋቅ

**የኀሙስ፤**

፩ኛ/ ወመሀረ እስከ አመ ዓርገ

፪ኛ/ ወተቀበልዎ መላእክት

፫ኛ/ ሰብሑ ወዘምሩ

፬ኛ/ በከመ ይቤ ዕዝራ ነቢይ

፭ኛ/ ሰፍሐ እደዊሁ ቅዱሳት

፮ኛ/ በመስቀሉ ወልድ ቤዘወነ

፯ኛ/ ነገሩነ በእንተ ወልድከ

፰ኛ/ ዕቀብዋ ለዛቲ ቃል

፱ኛ/ ኢትርኃቁ እምኔሃ

፲ኛ/ ይእዜኒ ንዜንወክሙ

፲፩ኛ/ ዛቲ ዕለት ዓባይ ፋሲካ

፲፪ኛ/ ኅበሩ ቃለ

**የዓርብ፣**

፩ኛ/ ርግብየ ይቤላ

፪ኛ/ ማርያምሰ እሙኒ

፫ኛ/ ነጽረነ በአዕይንተ ምሕረትከ

፬ኛ/ ሖረ ኢየሱስ እምገሊላ

፭ኛ/ ዮሐንስ ስሙ ቅዱስ ውእቱ

፮ኛ/ ካህን ወነቢይ ድንግል ወሰማዕት

፯ኛ/ ካህን ወነቢይ ወሰማዕት

፰ኛ/ ሶፍያ ንግሥት

፱ኛ/ ነያ ደብተራ

**የቅዳሜ፤**

፩ኛ/ ኃይል ክርስቶስ

፪ኛ/ በለሰ ዘይቤ ቤተ እስራኤል

፫ኛ/ ገብርኤል መልአክ መጽአ

፬ኛ/ ዖፍ ፀዓዳ ትመስል

፭ኛ/ ወአመ ሰዱስ ነሥኦሙ

፮ኛ/ ወሪዶሙ እምደብር

፯ኛ/ አዋልደ ንግሥት

የሠለስት ጠቅላላ ድምር ፶፮ ነው፤ ነገር ግን ስድስት ትርፍ ስላለ እርሱ ሲደመር ፷፫ ይሆናል።

**የሠለስት ትርፍ የሚባሉትም የሚከተሉት ናቸው።**

ይትበደር ሰብእ

ትንሣኤሁ አግሀደ

ዘምሩ

በአይቴ እንከ ንረክብ

ከርሡ ሰሌዳ ከመ ቀርነ ነጌ።

ሮማይ ብእሲሁ

ትርፍ የተባሉት ሁሉ መቼ እንደገቡ ማን እንደደረሳቸው አይታወቅም።

**፮ኛ ክሥተት።**

«ክሥተት ማለት የቃሉ ትርጕምና የሥራው ዓይነት በትክክል ያልተያዘ ነው፤ ስለዚህም ቀጥተኛ ትርጕሙ እስካሁን አልታወቀም ሆኖም ግን በሰዓታተ መዓልት እግር የገባ እንደሆነ ሊቃውንቱ ይናገራሉ። የኢትዮጵያ ሥርዓተ ቤተ ክርስቲያን እንደሚያመለክተው በጾምና በበዓላት ጊዜ የሚባል የመዓልት ሰዓታት አለ ይሁን እንጂ ትልቅ በዓል ሁኖ በአርያም ቁመት ጊዜ ሰዓታቱን ማኅሌቱ ስለአስቀረው ክሥተት በርሱ ፈንታ ገብቶ ይዘመራል፤ ይኸም ይታወቅ ዘንድ «በሌሊት አንሥኡ እደዊክሙ በቤተ መቅደስ ወዘሕጐ ያነብብ መዓልተ ወሌሊተ ሌሊተ ተዛዋእኩ ምስለ ልብየ በቤተ መቅደስ ወዘሕጎ ያነብብ መዓልተ ወሌሊተ ሌሊተ ተዛዋእኩ ምስለ ልብየ ወአንቃሕክዋ ለነፍስየ» ሲል ይገኛል። የክሥተት ትምህርትም ሁል ጊዜ ፪ መዝሙር ብቻ ይዘምራል፤ ምሳሌውም ከላይ እንደተመለከተው ይሆናል። ክሥተት ብዙ ጊዜ የሚገባው ከዳዊት መዝሙር ነው፤ ነገር ግን በቀዳሚት ላይ የነቢያት መዝሙር ይገኝበታል ለምሳሌ፦ መኑ ይመስለከ እምነ አማልክት እግዚኦ ወመኑ ከማከ ስቡሕ በውስተ ቅዱሳን መገቦሙ ወመርሆሙ ወዐቀቦሙ ከመ ብንተ ዓይን…… ይላል።

እንዲሁም ከዳዊት መዝሙርም ከነቢያት ቃልም ያልሆነ ንጽሕ የቅዱስ ያሬድ ድርሰት እንደመርገፍ ሆኖ የገባ አለ፣ እርሱም «እስመ ኪያከ ይሴብሑ ኵሉ ኃይለ ሰማያት ወምድር» ብሎ መንግሥቱ እስከሚለው ድረስ የሚገኘው ነው። እርሱም ከምስጋና ቃልነቱ ጋር ዜማው ልብን የሚመስጥ ድርሰት ነው፤ ስለዚህም ሁል ጊኤ በትልቅ ዓመት በዓል ሁሉ ይደርሳል።

**የክሥተት ቀኖችና ቍጥሮች**

የሰኞ ፸፪

የማክሰኞ ፲፭

የረቡዕ ፲፭

የኀሙስ ፲፭

የዓርብ ፲፭

የቀዳሚት ፴

የክሥተት ጠቅላላ ድምር ፩፻፷፪ ነው። ነገር ግን የጥምቀተ ባሕር ክሥተት ለብቻው ፶፪ የሚሆን ስላለ ሁለቱም ዓይነት ሲደመር ፪፻፲፬ ይሆናል።

**ምዕራፍ ፪።**

**መወድስ።**

መወድስ ማለት ወደሰ አመሰገነ ካለው ከግዕዝ የወጣ ቃል ስለሆነ ምስጋና ወይም ማመስገኛ ማለት ነው፤ ይኸውም ከክሥተት ቀጥሎ የሚማሩት ራሱን የቻለ ትምህርት ነው።

እስከዚህ ያለው ትምህርት ሁሉ የቃል ትምህርት ይባላል፣ ከዚህ ጀምሮ እስከ ክሥተት ዓርያም ያለው ግን መወደስ ይባላል መወድስ የሚባለው ወይም የሚደረሰው በዕለተ ሰንበት ነው፤ ምክንያቱም መላእክት በዕለተ ሰንበት ሲፈጠሩ አንደበታቸው ከምስጋና ሳይለይ ቅዱስ ቅዱስ፤ ቅዱስ እያሉ እያመሰገኑ ተገኝተዋልና የዚያ ምሳሌ ነው ይባላል። ቅዱስ ያሬድም ከመላእክት ምስጋና ሰምቶ ይኸን መወድስን የዕለተ ሰንበት ማመስገኛ አድርጐ ሠርቶታል። በዕለተ ሰንበት የሚደረሰው ጸሎት የሚያድረው ማኅሌት ሁሉ በጠቅላላው መወድስ ይባላል ምክንያቱም ዕለተ ሰንበት የምስጋና መጀመሪያ ናትና።

በዚህም በመወድስ ጊዜ ቅኔ በብዛት ይደርሳል፤ የዳዊትም መዝሙር በልዩ ልዩ ዜማ ይደረሳል። መወድስ በመባል በአንድ ዕለተ ሰንበት የሚደረሰው ምስጋና በጠቅላላው በአንድ ላይ ሲደመር ፶፪ ይሆናል።

መወድስ የተባለው ድርሰት ስምና ቍጥሩ እንደሚከተለው ነው።

፩ኛ/ ጸሎተ አኰቴት

፪ኛ/ ይእቲ ማርያም

፫ኛ/ እግዚኦ ፀወነ ኮንከነ

፬ኛ/ እግዚኦ ኵነኔከ

፭ኛ/ ግነዩ ብሎ ዛቲ ዕለት

፮ኛ/ መስተብቍዕ እስከ ወገኑ

፯ኛ/ ምስባኩ ንዑ ንትፈሣሕ

፰ኛ/ መዝሙር ተቀነዩ

፱ኛ/ ዘአምላኪየ እስመ ከማሁ ይቤ

፲ኛ/ እግዚኦ ሚበዝኁ

፲፩ኛ/ ቃልየ አምጽእ አርባዕት

፲፪ኛ/ ጸኒሐ

፲፫ኛ/ ብፁዕ ዘይሌቡ

፲፬ኛ/ ከመ ያፈቅር

፲፭ኛ/ ፍታሕ ሊተ

፲፮ኛ/ እግዚኦ ሰማዕነ

፲፯ኛ/ ጐሥዐ

፲፰ኛ/ አምላክነሰ

፲፱ኛ/ ኵልክሙ

፳ኛ/ ዓቢይ

፳፩ኛ/ ስምዑ ዘንተ

፳፪ኛ/ አምላከ አማልክት

፳፫ኛ/ ተሣሃለኒ

፳፬ኛ/ ግነዩ ዛቲ ዕለት

፳፭ኛ/ ይኄይስ

፳፮ኛ/ እግዚአብሔር ነግሠ

**የሰንበት ስብሐተ ነግህ።**

፳፯ኛ/ ዕዝል

፳፰ኛ/ ንሴብሖ

፳፱ኛ/ አጽምዕ ሰማይ

፴ኛ/ እስመ እሳት ትነድድ

፴፩ኛ ጸንዐ ልብየ

፴፪ኛ/ አንሰ እቤ

፴፫ኛ/ እግዚኦ አኃዜ ኵሉ

፴፬ኛ/ ጸራኅኩ በምንዳቤየ

፴፭ኛ/ ይትባረክ ዘዳንኤል

፴፮ኛ/ ይትባረክ ዘሠለስቱ ደቂቅ

፴፯ኛ/ ይባርክዎ

፴፰ኛ/ እግዚኦ ሰማዕኩ

፴፱ኛ/ በሌሊት ትገይሥ

፵ኛ/ ተዐብዮ ነፍስየ

፵፩ኛ/ ይትባረክ ዘዘካርያስ

፵፪ኛ/ ይእዜ ትሥእሮ

፵፫ኛ/ ሰብሕዎ ለእግዚአብሔር እምሰማያት

፵፬ኛ/ ሰብሕዎ ለእግዚአብሔር ስብሐተ ሐዲስ

፵፭ኛ/ ሰብሕዎ ለእግዚአብሔር በቅዱሳኑ

፵፮ኛ/ እስመ ለዓለም

፵፯ኛ/ አቡን

፵፰ኛ/ ሠለስት

፵፱ኛ/ ሰላም

፶ኛ/ ክብር ይእቲ

፶፩ኛ/ ዝማሬ

፶፪ኛ/ ዕጣነ ሞገር

የዚህም ሁሉ ጠቅላላ ድምር ፶፪ ነው።

«፶ወ፪ ቅኔያቲሃ ለዕለተ ሰንበት» ያለው ስለዚህ ነው። ይኸ ሁሉ በአንድ ዕለተ ሰንበት ይዘመራል፤ ይጸለያል። አንዳንድ ሊቃውንት እንደሚሉት ግን ፶ወ፪ ቅኔያቲሃ ያለው ፫፻፷፭ቱን ቀን ለ፯ ሲያድሉት ፶፪ ደርሷቸው አንድ ይተርፋል፤ ይኸም ማለት የአንድ ዓመት መዝሙር በቄጥሩት ፶፪ ሁኖ ፩ ይተፋል፤ አንዱን የዘመን መለወጫ አድርጐ በ፶፪ እሑድ ውስጥ በያንዳንዱ መዝሙር ፶፪ ሥርዓት ይደርሳልና ፶ወ፪ ቅኔያቲሃ አለ ይላሉ።

**፩ኛ ስብሐተ ነግህ።**

ስብሐተ ነግህ ማለት የነግህ ምስጋና ማለት ነው፤ ምክንያቱም ሁል ጊዜ መዝሙሩ ምስጋናው በነግህ የሚባል ስለሆነ ነው። ስብሐተ ነግህም በ፯ ዓይነት ይከፈላል። ይኸውም፤

**ሀ/ የዘወትር ስብሐተ ነግህ ነው።**

እርሱም የሚከተለው ነው።

፩. ዕዝል

፪. መስተብቍዕ እንዘ ነአኵቶ

፫. አምላኪየ አምላኪየ

፬. ይኄይስ

፭. ለከ ይደሉ

፮. የነርሱ ምቅናዮች ፲፩ ይባላሉ።

፯. በእንተ ዱያን

፰. ተዐብዮ ነፍስየ እንደ በዓሉ ይባላል።

፱. በእንተ እለ ይነግዱ

፲. ይትባረክ እግዚአብሔር

፲፩. ይባርክዎ ለእግዚአብሔር

፲፪. ሰብሕዎ ለእግዚአብሔር እምሰማያት

፲፫. ሰብሕዎ ለእግዚአብሔር ስብሐተ ሐዲስ

፲፬. ሰብሕዎ ለእግዚአብሔር በቅዱሳኑ

፲፭. በእንተ ንጉሥ

፲፮. እስመ ለዓለም ሁለት

፲፯. አቡን አንድ

፲፰. ውዳሴ ማርያም

፲፱. ወንጌል

፳. ሠለስት

፳፩. ሰላም

፳፪. የስብሐተ ነግህ መርገፍ

፳፫. ሰላምታ

፳፬. ስብሕት ለእግዚአብሔር ኪያነ ዘፈጠረ ከመ ናምልኮ።

**ለ/ የዕለተ ሰንበት ስብሐተ ነግህ።**

እርሱ ደግሞ በገጽ ፻፮ እንደተመለከተው ነው።

**ሐ/ የዓበይት በዓላት ስብሐተ ነግህ።**

የዓበይት በዓላት ስብሐተ ነግህ እንደዘወትሩ ሁኖ ልዩነት በየዳዊቱ መጨረሻ ቅኔ ይገባበታል እርሱንም በገጽ ፻፸፭ ተመልከት።

**መ/ በዘመነ ጽጌ የሰሎሞን ስብሐተ ነግህ ተብሎ የሚደርስ ነው።**

**ሠ/ የተጽዒኖ ማግሥት የምህላ ሳኒታ የሚባለው ነው።**

**ረ/ በሰሙነ ሕማማት የሚደርሰው**

የግብረ ሕማሙ ሥራ እንደ ስብሐተ ነግህ ይቈጠራልና።

**ሰ/ የቅዳሜ ሥዑር ስብሐተ እንግህ ነው።**

ይኸውም የሚባለው በዘወትር በበዓላት በሰንበትም ቀን ነው። ስብሐተ ነግህም ሲጀመር አምላኪየ አምላኪየ ብሎ ነው፤ ምክንያቱም የቅዱስ ዳዊት መጀመሪያው ድርሰት አምላኪየ ብሎ ነውና የሚሉ አሉ። መምህራን ለተማሪዎቻቸው ስብሐተ ነግህ ሁል ጊዜ በጧት እንዲያደርሱ ይመክሯቸው ነበር፤ እነርሱንም እንዲህ ይሏቸው ነበር፦ «የክርስቶስን የሕይወት ታሪክ ሳትሰሙ በማየ ዮርዳኖስ ሳትጠመቁ የአበውን ሞት ሳትረዱ አትዋሉ።» ለምሳሌው ትርጕም ዮርዳኖስ የተባለ ማየ ገቦ ነው፤ የአበው ሞት የተባለ በስንክሳር ውስጥ የአሉቱ የቅዱሳን ዜና ነው፤ ኢየሩሳሌም የተባለች ቤተ ክርስቲያናት ናት፣ በቤተ ክርስቲያን ተገኝታችሁ ነግህ አድርሱ ስንክሣር አንብቡ ማለት ነው።

**ምዕራፍ ፫**

**ምዕራፍ።**

ምዕራፍ ማለት ማረፊያ ማለት ነው፤ ይኸ ስም በሌላ ቦታ ሲውል የመጻሕፍት ክፍል የኃይል ቃል መለያ ሆኖ አዲስ መሥመር በሚጀመርበት ጊዜ አዲስ ምዕራፍ ይከፈትለታል፤ ይኸም ምዕራፍ ይባላል። በዜማ ቤት እይሆነ እንደሆነ ግን ምዕራፍ ማለት በመላ ለኪ ሰላም ለኪ ጀምሮ የጾም ምዕራፍ እስኪፈጸም ድረስ ያለው ትምህርት ሁሉ ምዕራፍ ይባላል። ራሱንም የቻለ ምዕራፍ የተባለ መጽሐፍ አለ፤ እርሱም በቃል ትምህርት ጊዜ የተለየ ተራ ሲኖረው በመጽሐፉ አቀማመጥ ደግሞ የተለያየ ተራ ያለው ሆኖ ይገኛል። የሆነው ሆኖ ምዕራፍ ሲል ልዩ ልዩ ክፍል ያለው የታወቀ የዘወትር ምዕራፍ የጾም ምዕራፍ በመባል አንድ ላይ ሆኖ ነው።

ምዕራፍ በመባል በ፩ ስም የታወቀው ትምህርት በክፍል ግን የተለየ ስም አለው፤ ይኸውም ሰላም ለኪ ብሎ እስከ ክሥተት ድረስ ያለው የቃል ትምህርት ይባላል፣ እርሱም ከገጽ ፺፫ - ፻፲፪ ያለው መሆኑ ነው።

ከመወድስ ጀምሮ ምቅናዩን ጨምሮ እስከ እምሥራቀ ፀሐይ ድረስ ያለ ትምህርት ሁሉ ዳግም መወድስ ይባላል፤ እርሱንም በገጽ ፻፭ - ፻፯ ተመልከት። ከርሱ ቀጥሎ ያለው ትምህርት ደግሞ ክሥተት ዓርያም ይባላል እርሱም ተሣሃለኒ ብሎ ይጀምርና በእግዚአብሔር ነግሠ ይፈጸማል እርሱንም በገጽ ፻፸፭ - ፻፸፱ ተመልከት። እንዲሁም ቀጥሎ ያለው ዋዜማ ይባላል፣ እርሱም ሲጀመር ቅዱስ ብሎ እብኪዳኑ ይጀምራል፤ ዋዜማ የተባለው ትምህርት ደግሞ ፳፪ አርእስት አሉት እነርሱም የሚከተሉት ናቸው።

፩. ዋዜማ

፪. በአምስት

፫. እግዚአብሔር ነግሠ

፬. ይትባረክ

፭. ሠለስት

፮. ሠላም

፯. መዝሙር

፰. ዘአምላኪየ

፱. አርባዕት

፲. ሚበዝኁ

፲፩. ብፁዕ ዘይሌቡ

፲፪. መወድስ

፲፫. ኵልክሙ

፲፬. ዕዝል

፲፭. ማኅሌት

፲፮. ዘይእዜ

፲፯. ስብሐተ ነግህ

፲፰. እስመ ለዓለም

፲፱. አቡን

፳. ክብር ይእቲ

፳፩. ዝማሬ

፳፪. ዕጣነ ሞገር

ድምር ፳፪ ያልነው ይኸ ነው። የዜማም ሁሉ አርእስት ይኸ ነው፤ በአምስት የሚለው ትርጓሜ በዳዊት መዝሙር በ፭ኛው መሥመር የሚባል ስለሆነ ነው፤ ይኸውም

፩. ለእግዚአብሔር ምድር በምልዓ

፪. ዓለምኒ ወኵሎሙ እለ ይነብሩ ውስቴታ

፫. ወውእቱ በባሕር ሣረራ

፬. ወበአፍላግኒ ውእቱ አጽንዓ

፭. መኑ የዓርግ ውስተ ደብረ እግዚአብሔር

የሚለውና ይኸንም የመሰለ ነው፤ ከዚህ በላይ ግን ምዕራፍ ይገባል፤ ይኸውም በአምስቱ አዕማደ ምሥጢር ይመስላል። በጠቅላላው እስካሁን የዘረዘርነው የዜማ ትምህርት ሁሉ በስም ምዕራፍ ይባላል፤ እርሱም የዘወትርና የጾም ምዕራፍ በማለት ይከፈላል።

**ክፍል ፬**

**ድጓ።**

**ምዕራፍ ፩።**

**የድጓ ትምህርት።**

**፩ኛ የድጓ ብሂል።**

ድጓ ማለት ረቂቅ ማለት ነው፤ ይኸውም ከጽሕፈቱ ረቂቅነት፣ ከምልክቱ ብዛት የተነሣ የወጣለት ስም ሳይሆን አይቀርም፣ የማለት ግምት አለ። አንዳንዶችም ደግሞ ድጓ ማለት እስትጉቡእ ማለት እንደሆነ ይናገራሉ፤ ምክንያቱም የዓመቱ መዝሙራት ተውጣጥተው ተሰብስበው ይገኛሉና። ይኸ ስም በቅዱስ ያሬድ ጊዜ የወጣ አንድም በኋላ ጊዜ ይሁን ግልጥ ሆኖ አይታወቅም፣ ራሱ ቅዱስ ያሬድ ግን «ዋይ ዜማ» ሲል የዜማውን ስልት አንድም ስም ብቻ ተናገረ እንጂ ስለ መጽሐፉ ስም ከቶ የገለጠው ነገር እንደሌለ የታወቀ ነው። የኋላ ሊቃውንት ግን «ንጽሕፍት መጽሐፈ ድጓ» እያሉ የመጽሐፉን ስም ድጓ በማለት ያመለክታሉ፣ ግብሩንም ይገልጣሉ። ይኸም አገላገለጥ ቅሉ መቼ እንደተጀመረ ከቶ ግልጥ ሆኖ አይታወቅም፤ ነገር ግን ጾመ ድጓ ሲል በጾም ጊዜ የሚዘመር የጾም ማመስገኛ መሆኑ ከታወቀ ድጓም ማለት ዝማሬ መዝሙር ምስጋና ማለት እንደሆነ ግምት ቢሰጠው ስሕተት ነው ሊባል አይቻልም። እንዲያውም ዜማ ማለት ጩከት ማለት ሳይሆን አይቀርም የማለት ግምት ይሰጣል ስለዚህ ድጓ ማለት ሙሾ ዜማ ማለት እንደሆነ በሌላ በኩል ይነገራል። የሆነው ሆኖ ይኸ መጽሐፍ የታላቁ የቅዱስ ያሬድ ከፍተኛ ድርስቱ እንደሆነና የቤተ ክርስቲያንንም የዓመቱን መዝሙሩ አጠቃሎ የያዘ እንደሆነ የታወቀ ነው፤ ነገር ግን ሁሉም መቶ በመቶ የርሱ ነው ብሎ ለመቀበል በየድጓው መቅድም ላይ የሚጻፈው በጠቅላላው ድጓውን የቅዱስ ያሬድ ብቻ አድርጐ አያመለክትም፤ ምክንያቱም ግማሹ ከያሬድ ተያይዞ ዓረፍተ ዘመን ሳይገታው ሲወረድ ለብዙ ሊቃውንት ተዳርሷል፤ ከብዙ ሊቃውንትም ሲወርድ ሲዋረድ የመጣ ሲሆን ግማሹ ግን በኋላ ዘምን በተነሡት በአጼ ዘርዓ ያዕቆብ ጊዜ የተቀመረ እንደሆነ ያመለክታል። እርሱም ሲገለጥ «እስመ ለዝንቱ መጽሐፍ መንፈቁ ተረክበ እመጻሕፍተ ካህናት ቀደምት ወመፍነቁት ተጽሕፈ በማዕለ ዘርዓ ያዕቆብ ንጉሥ» ይላል (መቅድመ ድጓን ተመልከት)። ምናልባት መንፈቁ የሚለው አልፎ አልፎ የገቡትን አዋልድ የተባሉትን ይሆን? የሚል ግምት ይሰጣል፤ ወይም በእርግጥ ግማሹ በኋላ ተጽፎ የገባ እንደሆነ ግልጥ ሆኖ አይታወቅም። በቃል የሚነገረው ግን በመላ የዜማ ድርስት የተባለው ሁሉ በተለይም ድጓ የተባለው መጽሐፍ የቅዱስ ያሬድ ድርሰት እንደሆነ የታወቀ ነው። የምልክቱ ዓይንትም በርሱ ጊዜ ፰ ብቻ ነበሩ ይባላል፤ ሌሎች ግን የተቀመሩት በቅዱስ ያሬድ ደቀ መዛሙት በሐዊራ በሳዊራ በእስክንድራ በፖአስክንድራ፤ በአቢድራ ነው፤ የተቀሩትን ደግሞ የቀመሩ በአጼ ሠርጸ ድግንል ጊዜ የነበሩ አዛዥ ጌራና ራጉኤል የተባሉ የተድባበ ማርያም ሊቃውንት እንደሆኑ ይተከካል፤ እነርሱም ምልክቱን በብዛት ሊያደርጉ የተገደዱበት ዋናው ምክንያት በግራኝ ወረራ ምክንያት ሊቃውንት አልቀው የዜማው ስልት ለመጥፋት ስለቀረበ ለደቀ መዝሙር እንዳያስቸግር በማለት ነው።

ጥንታውያን የሆኑ አንድም በቅዱስ ያሬድ ጊዜ ነበሩ የሚባሉ የዜማ ምልክቶች ፰ ዓይነት የተባሉት እነዚህ ነበሩ፦ ይዘት ደረት፣ ድፋት፣ ሂደ፣ ቁርጥ፣ ርክርክ፤ ቅናት ጭረ፣ ናቸው። ይኸውም ቍጥር እንደ አውሮፓውያን የኖታ ምልክት ፰ ብቻ መሆናቸው ነው።

ነገር ግን ከዚህም ሌላ በኋላ ጊዜ «ድርስና አንብር» የተባሉ ፪ ምልክቶች ተጨምረዋል፤ ይኸም ሲደመር ፲ ይሆናል፤ የ፲ሩ አውታረ በገና ምሳሌ ነው። የኢትዮጵያ ሊቃውንት ግን ለዜማው ስልት በበለጠ ተብለው ከተጠቀሱት ምልክቶች ጋር ሌሎችም ብዙዎች ምልክቶች በየጊዜው ጨምረውባቸዋል። ሆኖም በዕዝልም በግዕዝም በዓራራይም ጊዜ ከዚህ በላይ ከተዘረዘሩት ጋር ሌሎችም እርስ በርሳቸው ቀለሞችን አዛምደው አንዱን ለአንዱ ምልክት አድርገው ወይም አንዱን ለአንዱ ሥረይ እያሉ ይሄዳሉ እንጂ በሕግ የታወቁት አሁንም ቢሆን እነዚሁ ናቸው፣ በየጊዜው የተጨመሩ አንድም የተሻሻሉ ምልክቶች በብዛት ይገኛሉ።

የድጓውም ዜማ ምንም ምልክት በየጊዜው ቢጨመርበት በላይ እንደገለጥነው ግዕዝ ዕዝል፣ ዓራራይ ብቻ ነው እንጂ ከዚህ የወጣ ዜማ ከቶ የለውም ምሳሌውም እንደሚከተለው ይሆናል።

ግዕዝ በአብ ዕዝል፣ በወልድ ዓራራይ በመንፈስ ቅዱስ ይመሰላል፣ ትርጉሙ ወይም ምሳሌው ግዕዝ ማለት ርቱዕ ማለት ነው፤ አብን ርቱዕ ሎቱ ነአኵቶ ለማለት ዕዝል ጽኑዕ ነው፤ ወልድ ጽኑዕ መከራን ተቀብሎ አዳምን ለማዳኑ ምሳሌ ዓራራይ ደግሞ ጥዑም ነው፤ ሀብተ መንፈስ ቅዱስን መቀበላችንን ለማጠየቅ ነው።

ግዕዝ በአብ ዕዝል በወልድ ዓራራይ በመንፈስ ቅዱስ ይመስላል፤ ሦስቱም የዜማ ዓይነቶች በአንድ ላይ ሲገኙና በአብ በወልድ በመንፈስ ቅዱስ ሲመሰሉ ሥርዓተ ቅዳሴውን ልንመለከት እንችላለን፣ ማለት አሐዱ አብ ቅዱስ ብሎ በግዕዝ አሐዲ ወልድ ቅዱስ ብሎ በዕዝል አሐዱ መንፈስ ቅዱስ ብሎ በዓራራይ ጽፎ አመልክቶም ይገኛል። እንዲሁም ከግዕዝ ዜማ ዓራራይና ዕዝል ሊወጡ ይችላሉ ይኸውም ምሳሌ አለው፤ ምሳሌውም ወልድ ከአብ የመወለዱ መንፈስ ቅዱስም የመሥረጹ ምሳሌ ነው።

የዜማ ትምህርት በግዕዝ በዓራራይ በዕዝል ይወሰናል፤ አልን እንጂ ፫ቱም ዓይነት በ፩ ዜማ ፪ቱም እየራሳቸው በአንድ ቀለም የሚገቡበት ጊዜ አለ ይኸውም የሚከተለው ነው።

**፩ኛ/ በግዕዝ፣ በዓራራይ፣ በዕዝል፤**

«ባሕረ ግርምተ ግብረ ዓረፍተ ወበውስቴታ አርአየ ፍኖተ በእደ መልአኩ ዓቀቦሙ በገዳም ለሕዝቡ አርብዓ ዓመተ ወሴሰዮሙ መና ኅብስተ ኪነ ጥበቡ ዘአልቦ መስፈርተ» ይኸ ቀለሙ አንድ ሲሆን በግዕዝም በዕዝልም፣ በዓራራይም፣ የሚዜም ነው፤ ይኸንም የመሰለ ብዙ ይገኛል።

**፪ኛ/ በዕዝልና በግዕዝ የሆነ፤**

«ኢትክል ተከብቶ እህገር፣ እንተ ተሐንፀት መልዕልተ ደብር ይእቲኬ ስብከታት ዘሐዋርያት ኢትክል ተከብቶ ሀገር» ይኸም ቀለሙ አንድ ሲሆን በዕዝልም በግዕዝም ሲባል ይታያል፣ ይኸንም የመሰለ ብዙ ይገኛል።

**፫ኛ/ ዓራራይና ዕዝል፤**

«ወአዘዘ ዱድያኖስ ንጉሥ አግበረ ሎቱ አሣዕነ ዘሐፂን ወአስተሰአንዎ ለቅዱስ ጊዮርጊስ ተመትረ ሥርዉ ወተክዕወ ደሙ ለቅዱስ ጊዮርጊስ ተመትረ ሥርው ወተክዕወ ደሙ፤ ወሶበ ስእነ ሠጊረ ድቡተ ሖረ ጸርሐ ጊዮርጊስ በዓቢይ ቃል ወይቤ እፎ ኢይሄሊ ከመ አምላኪየ ተሰቅለ ዲበ ዕፀ መስቀል» በዚህም መልክ ዓራራይና ዕዝል ሊባል ይችላል ቀለሙ ግን ይኸው ነው፤

**፬ኛ/ ግዕዝና ዓራራይ በአንድ ላይ ሲገኙ፤**

«ዘበዳዊት ተነበየ ወበዮሐንስ (እስከዚህ ግዕዝ ነው) ጥምቀተ ኃርየ በቃና ዘገሊላ ማየ ወይነ ረሰየ፣ መዓዛ ቃልከ ይትወከፍ ጸሎትየ» ይኸ ደግሞ ዓራራይ ነው።

**፭ኛ/ ግዕዝና ዕዝል በአንድ ላይ ሲገኙ ይኸ ዓይነት ነው፤**

ስምዓኒ እግዚኦ (ግዕዝ) ጸሎትየ ሃሌ ሉያ (ዕዝል) ወይብጻሕ ቅድሜከ (ግዕዝ) ገዓርየ ሃሌ ሉያ ወኢትሚጥ ገጸከ እምኔየ (ዕዝል) በዕለተ ምንዳቤየ አጽምእ እዝነከ (ግዕዝ ኅቤየ ሃሌ ሉያ (ዕዝል) አመ ዕልተ እጼውአከ ፍጡነ (ግዕዝ) ስምዓኒ ሃሌ ሉያ ለዓለም ወለዓለመ ዓለም (ዕዝል) ወአመ ሰዱስ ነሥኦሙ (ግዕዝ) ኢየሱስ ለጴጥሮስ ወለያዕቆብ ወለዮሐንስ ወአዕረጎሙ ደብረ ነዋሃ (ዕዝል) እንተ ባሕቲቶሙ ወተወለጠ አርአያሁ በቅድሜሆሙ።

ይኸም ድርሰት ዓመት እስከ ዓመት ሊዘመር የሚቻለውን ልዩ ዓይነት የመዝሙር ስልት በክፍለ ዘመናት በንዑስ ዘመናት በመክፈል በዓላትን አጽዋማትን በመከተል የተዘጋጀ ነው፡

ድጓ የተባለው ድርስት የመጀመሪያው የቅዱስ ያሬድ ድረሰት ከመሆኑም በላይ የግጥም መልክ ያለው የተመጠነ አንድም የተለካ አሰካክ ያለው ድርሰት ስለሆነ እውነተኛ መዝሙር እንደሆነ ያስረዳል።

እንኳን ድጓዋን ቅኔውን ሳይቀር የደረሰው ቅዱስ ያሬድ ነው እየተባለ ይነገርለታል፤ ይኸም የታመነ እውነት እንደሆነ ሊያረጋግጥለት የሚቸለው የድጓውን የቃል ትምህርቱንም ሁሉ በጥንቃቄ የተመለከትን እንደሆነ ነው። ለምሳሌ «ባሕረ ግርምተ ገብረ ዓረፍተ ወበውስቴታ አርአየ ፍኖተ በእደ መልአኩ ዓቀቦሙ በገዳም ለሕዝቡ አርብዓ ዓመተ ወሴሰዮሙ መና ኅብስተ ኪነ ጥበቡ ዘአልቦ መሥፈርተ» የሚል ሲሆን ከቃል ትምህርት ውስጥ ደግሞ በግጥም መልክ ሲገኝ «አጥመቀ ወተጠመቀ ለሊከ፤ ቃል ፈነወከ ነቢየ ልዑል ተሰመይከ» ይላል ሌላውም ብዙው በዚህ መልክ ይሄዳል። ከዚህ ሌላ ደግሞ ግማሹን በ፩ ቤት አድርጐ ፪ኛውን ፫ኛውን በሌላ ቤት ይፈጽማል፤ ግን የሚሔደው ግጥምነቱ ሳይለቅ ነው፤ ለምሳሌ «ሃሌ ሉያ ለአብ ሚካኤል ብሂል ዕፁብ ነገር ሃሌ ሉያ ለወልድ ገብርኤል ብሂል ወልደ እግዚአብሔር» እስከዚህ በአንድ ቤት ነው፤ «ሃሌ ሃሌ ሉያ ወለመንፈስ ቅዱስ ዓይኑ ዘርግብ ክነፊሁ ዘእሳት ወያሥተሰሪ ኃጢአተ ሕዝብ» ሲል ደግሞ በሌላ ቤት ይፈጽማል። (ዓርያም ዘኀሙስ) ሌላውንም ሁሉ ጠንቅቀን ብንመልከት ፩ኛ/ እንደስድ ንባቦ ሆኖ የቃሉ አሰካክ ግን የግጥም መልክ ያለው ሆኖ ይገኛል፤ ፪ኛው/ እንደ አውሮፓውያን ግጥም አንድ ቤት መትቶ በመካከሉ ሌላ ቤት ያገባና በኋላ ቆይቶ ያነኑ ቤት ይመታል፤ ይኸም የግጥም ዓይነት ነው፤ ፫ኛው/ ደግሞ ፪ ፪ ቤት እየመታ በተለያየ ቤት ይዘልቃል፤ ይኸንም ጠንቅቆ ቢከታተሉት ሁሉም ሊረዳው ይችላል።

ይኸን ዜማ ቅዱስ ያሬድ ይድረሰው እንጂ እርሱ ለነማን እንዳስተማራቸው ወይም እንዳስተላለፈው ተከታዮቹስ እነማን እንደነበሩ ግልጥ ሆኖ አልታወቀም፣ በአንዳንድ ታሪክ ብቻ መንክራ ሳዊራ፣ ሐዊራ፣ እስክንድራ፣ ፓእስክንድራ፣ አቢዳራ ተከተሉት ጻፉት አጠኑት ይባላል። ገድሉ የሚለው ግን ስሜን ተራራ በስሙ በተሰየመው ገዳም ከዘጋበት ቦታ ድረስ ካህናተ ስሜን እየሄዱ ይማሩ እንደነበረና ዜማው በመላ ኢትዮጵያ ደርሶ እንደነበረ ይነገራል። (ገልዱን ተመልከት)

በኋላ ግን በጉዲት ጥፋት ምክንያት ሊቃውንቱ ሁሉ አልቀው መጻሕፍቱም ተቆነጻጽለው ስለጠፉ በአጼ ዘርዓ ያዕቆብ ጊዜ እንደ ገና ለመሰብሰብና ለመወሰን በቃ ይላል። በሌላ በኩል ደግሞ የቅዱስ ያሬድ ተከታዮች ለቅኔውም ለድጓውም ሐዊራና መንክራ የተባሉ ወሳኞች እንደነበሩ ይተርካል፤ የኢትዮጵያ ቤተ ክርስቲያን ትምህርቱም ሥነ ሥርዓቱም ዜማው ከነሥልቱ የተወሰነ በዚያን ጊዜ ነው።

**፪ኛ የድጓ አስተጋባእያን።**

የድጓችን ዜማ እንደገና እስትጉቡእ ሆነ ማለት ተሰብሰበ፤ ነገር ግን ከያሬድ በኋላ በጉዲት ወይም ብዙ ዘመን ቆይቶ ይሁን ግልጥ ሆኖ ባልታወቀ ምክንያት ጠፍቶ ሲኖር የሰበሰቡትና መልክ የሰጡት የወሰኑም በአባ ጊዮርጊስ ሰብሳቢነት በአጼ ዘርዓ ያዕቆብ ተጠባባቂነት ነው ይባላል።

ስለዚህም ብዙዎች ሰዎች የዜማን ስልት ከአባ ጊዮርጊስ እንደተማሩ ድጓውም እንደገና መልክ እንዳገኘ ግልጥ ሆኖ ይነገራል፤ ይሁን እንጂ ይኸውም ቅምር በግራኝ ወረራ ምክንያት እንደገና የጠፋ የዜማውም ስልት እንደገና የተለወጠ ስለሆነ ሊቃውንቱ ሲጨነቁ በቤተ ልሔም ገዳም አባ ልሳነ ዕረፍት የተባለ መነኩሴ አብነት የሆነውና እንደገና ቀማሪ የሆነው ድጓውን ይዞ ስለተገኘ የ፫ኛው ዜማ ቀማሪ ተብሏል። ይኸውም በመጀመሪያ ጊዜ በአክሱም ቅዱስ ያሬድ ደርሶ ቀምሮ ያስተማረው በጉዲት ምክንያት ጠፋ ፪ኛም አባ ጊዮርጊስ ዘጋስጫ ሰብሰበው አስተጋባው የሚለው ነው። ፫ኛው ጊዜ ግን አባ ልሳነ ዕረፍት አብነት ሆኖ ተገኝቷል፤ ቤተ ልሔምም የድጓ የምስክር ቦታ ለመሆን የቻለችውም በዚህ መልክ ነው፤ እርሱም ልሳነ ዕፍረት መራሂ ዘቤተ ልሔም የተባለው ነው። የአሁኑ ዜማ ግን ከርሱ የተገኘ እሱ ያስተማረው ነው፤ እርሱም አባ ዘቃለ አብን አስተምሮ በእግሩ እንዲተካ አድርጓል።

ከዚያ በኋላ ግን ያለማቋረጥ ተያይዞ እስከኛ ዘመን ደርሷል፤ የዘር አወራረዱም እንደሚከተለው ነው።

አባ ዘቃለ አብም ቃለ ዓዋዲን አሠልጥኖ ተካ እርሱም የደብረ ሊባኖስ መምህር አንድም እጨጌ የሆነው ነው። የቤተ ልሔም አስተዳዳሪዎች ሁሉ እጨጌዎች እየተባሉ የድጓ ምስክር እንደነበሩ ታሪክ ይነግረናል፤ ለምሳሌ እጨጌ በትረ ጊዮርጊስን ሌሎችንም እንዲሁ እንመልከት፤ ቃለ ዓዋዲ እንደገና ሕፃን ሃይማኖትንና ተጠምቆ መድኅንን አስተማረ ሕፃን ሃይማኖትም ወልደ መለኮትን አስተማረ ወልደ መለኮትም ሠርፀ ማርያምን አስተማረ። ሠርፀ ማርያም ደግሞ ክንፈ ሚካኤልን አስተማረ። በዚህን ጊዜ የቆማው፤ የተጉለቴው የአጫብሬው የወንጨሬው፣ ዜማ የተለየ ሆኖ ሲቀር በቀር በኢትዮጵያ ውስጥ በብዙ ቦታዎች ድጓን ትምህርት ተዳረሰ። ለምሳሌ ቤጌምድርን አልፎ በትግሬ በደብረ ገሪማ በወሎ በደብረ ነጐድጓድ (ሐይቅ) በደብረ እግዚአቤር እንዲሁም በአትሮንስ ማርያም በተድባበ ማርያም እንዲሁም በመካነ ሥላሴ፣ በሸዋ ደግሞ በደብረ ሊባኖስ በሌላም ቦታ ተዳረሰ ቤጌምድር ግን ዳር እስከዳር የዜማ አብነት የድጓ ትምህርት ምንጭ ሆነች።

ከዚህ በኋላ ግን በሁሉም ዘንድ ተበተነና የድጓ ዜማ ለሁሉም ተዳረሰ። ክንፈ ሚካኤል የተባለው ሊቅ ደግሞ ለገብረ እግዚአብሔር (ለመሪጌታ ደርሶ) አስተማረ። ገብረ እግዚአብሔርም ለገብረ መድኅን (አለቃ መርሻ) አስተማረ ገብረ መድኅንም ለስብሐተ ማርያም (ለአለቃ አምሳሉ) አስተማረ። ከልሳነ ዕረፍት እስከ አለቃ አምሳሉ ድረስ ያሉ የቤተ ልሔም የድጓ ምስክሮች ፲ ብቻ ናቸው፤ እነዚህም በቤተ ልሔም የድጓ ምክስሮች ሆነው የኖሩት ናቸው።

ከትምህርታችን ውስጥ የዜማው ምስክር የታወቀው ቤተ ልሔም ስለሆነ የመምህራኑን ስምና ተራ በመጠኑ ለማወቅ ቅደም ተከተሉን ለመዘርዘር በቃን።

የአቋቋሙ የቅኔው የመጽሐፉ የሌላው ትምህርት ግን ትምህርቱነ እንዲሁ በየቦታው አስተምሮ መፍቀድ ብቻ ስለሆነ የመምህራኑ ተራ ሊጠበቅ ታሪኩም ሊታወቅ አልተቻለም።

አንዳንድ ጊዜ የእገሌ ደቀ መዝሙር ነኝ ሲል ወይም የእኔ አባት እገሌ አንቸው ሲል ተያይዞ ተከታትሎ ሲሔድ ብቻ ይታወቃል፤ ይሁን እንጂ ደቀ መዝሙሩ ከ፩ እና ከ፪ት ከዚያም ከበለጠ ጉባኤ መግባቱ ስለማይቀር እነዚያን ሁሉ ሊያስጠራ አይችልም፣ የድጓው ትምህርት ግን ይማር እንጂ ስክሩ አንድ ስለሆነ ለመቍጠር ተቻለ የምስክር ወረቀትም በትክክል የሚሰጥ በቤተ ልሔም ብቻ ነው፡

**ምዕራፍ ፪።**

**ክፍለ ድጓ።**

የድጓ መጽሐፍ በጥራዙ ብቻ ሳይሆን በኃይለ ቃሉ ታላቅ እንደመሆኑ ለዝማሬ ይመች ዘንድ በውስጡ ብዙ ክፍልን ይዞ ይገኛል። ስለዚህም በ፬ ታላላቅ ክፍል ይከፈላል፤ ይኸውም የ፬ቱ ወንጌላውያን ምሳሌ ነው።

ክፍሎቹም፦

**፩ኛ/ ዮሐንስ የተባለው ክፍል ነው፤**

የመጀመሪያው ክፍል ዮሐንስ ይባላል ምክንያቱም ዮሐንስ የብሉይና የሐዲስ መሸጋገሪያ አንድም የሐዲስ መጀመሪያ ነበርና የዚህ ምሳሌ ነው።

አንድም የድጓው መጀመሪያ ዮሐንስ ተባለ ስለዚህም ድጓው ብፁዕ አንተ ዮሐንስ ብሎ ይጀመራል።

በዜማውም ውስጥ የዮሐንስን የሕይወት ታሪክ ይተርክና ወደ ሐዲስ ኪዳን ይሻገራል። የዮሐንስም ፍጻሜ ስምዕ በዚሁ ዕለት ስለሆነ ዕለቱም ዘመኑም የድጓውም ክፍል ዮሐንስ ተብሏል። በዜማው ከባድነት በቍጥሩ ብዛት ከሁሉም ዮሐንስ ይባልጣል፤ በዮሐንስ ክፍል የሚዘመሩት ፫ሺ ፭፻፸፯ ሲሆኑ የእነርሱም ክፍል የሚባለው ከመስከረም ፩ - ፰ ድረስ ነው።

**፪ኛ/ አስተምህሮ የተባለው ክፍል ነው፤**

አስተምህሮም ማለት የጌታን ትምህርት የሚገልጥ ነው፤ ጌታም የአስተማረውን ይተርካል፤ ይህንንም በመከተል ይዘመራል። የአስተምህሮ ፍክል በ፩ ጊዜ የሚወሰን አይደለም በልዩ ልዩ ክፍለ ዘመናት ውስጥ ይገባል እየተመላለሰም ይዘመራል። ይሁን እንጂ በአስተምህሮ ውስጥ የሚዘመረው ፫ኛ ፬፻፸፬ ይሆናል።

**ጾመ ድጓ የተባለው ክፍል።**

ከዚሁ ከአስተምህሮ የሚቈጠር ነው፤ ይኸውም ክፍል የሚዘመረው በዓቢይ ጾም ጊዜ ብቻ ነው፤ ክፍሉም አንዳንዶች መምህራን ከአስተምህሮ ውስጥ ነው ይላሉ፣ እነዚህም የድጓውን ክፍል ፫ ብቻ የሚያደርጉ ናቸው፤ ይሁን እንጂ በግድ ራሱን የቻለ ክፍል መሆን እንዳለበት የታመነ ነው፤ የሆነው ሆኖ ራሱን የቻለ ክፍል ስላለው በገጽ ፻፳፯ ተመልከት።

**፫ኛ/ ፋሲካ የተባለው ክፍል ነው፤**

እርሱም ከትንሣኤ እስከ አባ ገሪማ የሚዘምረው ነው። በውስጡም የሚይዘው ፫ሺ ፬፻፷፱ ነው። ይኸም ክፍል እንደገና በአርእስት ይከፈላል፤ አርእስት የሚባሉትም ፳፪ ናቸው። የ፳፪ቱ ሥነ ፍጥረት ምሳሌ ነው፤ ይኸውም በገጽ ፻፳፪ የሚገኘው ነው፤ ምስጋና ወይም ትምህርት ማለት ነው።

**፬ኛ/ የድጓው ዝርዝር ቍጥርና የዘመኑ አከፋፈል።**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| ተራ ቁ | ዘዮሐንስ | ብዛት | ተራ ቁ | ዘአስተምህሮ | ብዛት | ተራ ቁ | ዘፋሲካ | ብዛት | ተራ ቁ | ማጠቃለያ | ጠቅላላ ድምር |
| 1 | ምስባክ | 19 | 1 | ምስማክ | 15 | 1 | ምስማክ | 22 | 1 | ምስማካት | 56 |
| 2 | ዋዜማ | 176 | 2 | ዋዜማ | 227 | 2 | ዋዜማ | 157 | 2 | ዋዜማዎች | 560 |
| 3 | በአምስ | 51 | 3 | በአምስት | 43 | 3 | በአምስት | 56 | 3 | በአምስት | 150 |
| 4 | እግዚአብሔር ነግሠ | 43 | 4 | እግዚአብሔር ነግሠ | 24 | 4 | እግዚአብሔር ነግሠ | 52 | 4 | እግዚአብሔር ነግሠ | 119 |
| 5 | ይትባረክ | 62 | 5 | ይትባረክ | 46 | 5 | ይትባረክ | 58 | 5 | ይትባረክ | 166 |
| 6 | ሠለስት | 321 | 6 | ሠለስት | 320 | 6 | ሠለስት | 579 | 6 | ሠለስት | 1220 |
| 7 | ሰላም | 460 | 7 | ሰላም | 591 | 7 | ሰላም | 579 | 7 | ሰላም | 1630 |
| 8 | መዝሙር | 46 | 8 | መዝሙር | 53 | 8 | መዝሙር | 72 | 8 | መዝሙር | 171 |
| 9 | አርባዕት | 247 | 9 | አርባዕት | 216 | 9 | አርባዕት | 289 | 9 | አርባዕት | 752 |
| 10 | ዕዝል | 195 | 10 | ዕዝል | 176 | 10 | ዕዝል |  | 10 | ዕዝል | 585 |
| 11 | ማኅሌት | 82 | 11 | ማኅሌት | 59 | 11 | ማኅሌት |  | 11 | ማኅሌት | 195 |
| 12 | ስብሐተ ነግህ | 39 | 12 | ስብሐተ ነግህ | 58 | 12 | ስብሐተ ነግህ |  | 12 | ስብሐተ ነግህ | 185 |
| 13 | ዘይእዜ | 4 | 13 | ዘይእዜ | 15 | 13 | ዘይእዜ |  | 13 | ዘይእዜ | 38 |
| 14 | ዘአምላኪየ | 1712 | 14 | ዘአምላኪየ | 17 | 14 | ዘአምላኪየ |  | 14 | በአምላኪየ | 48 |
| 15 | ዘናሁ ሰናይ | 415 | 15 | ዘናሁ ሠናይ | 4 | 15 | ዘናሁ ሠናይ |  | 15 | ዘናሁ ሠናይ | 16 |
| 16 | አርያም | 926 | 16 | አርያም | 252 | 16 | አርያም |  | 16 | አርያም | 667 |
| 17 | እስመ ለዓለም | 458 | 17 | እስመ ለዓለም | 909 | 17 | እስመ ለዓለም |  | 17 | እስመ ለዓለም | 2599 |
| 18 | አቡን | 3 | 18 | አቡን | 437 | 18 | አቡን |  | 18 | አቡን | 1324 |
| 19 | ህየንተ ቅኔዎች | 1 | 19 | ይህንተ ቅኔዎች |  | 19 | ህየንተ ቅኔዎች |  | 19 | ህይንተ ቅኔዎች | 3 |
| 20 | ምዕዋድ |  | 20 | ምዕዋድ | 5 | 20 | ምዕዋድ |  | 20 | ምዕዋድ | 7 |
|  |  |  | 21 | መወድስ | 3 | 21 | መወድስ |  | 21 | መወድስ | 4 |
|  |  |  | 22 | ክብር ይእቲ | 1 |  |  |  | 22 | ክብር ይእቲ | 1 |
|  |  |  | 23 | ዝማሬ | 1 |  |  |  | 23 | ዝማሬ | 1 |
|  |  |  | 24 | ዕጣነ ሞገር | 1 |  |  |  | 24 | ዕጣነ ሞገር | 1 |
|  |  |  | 25 | ምቅናይ | 1 |  |  |  | 25 | ምቅናይ | 1 |
|  |  |  |  |  |  | 22 | ሚበዝኁ |  | 26 | ሚበዝኁ | 1 |
|  |  |  |  |  |  | 23 | ብፁዕ ዘያሌቡ |  | 27 | ብፁዕ ዘይሌቡ | 1 |
|  |  |  |  |  |  | 24 | ኵልክሙ |  | 28 | ኩልክሙ | 1 |
| ድምር |  | 3577 |  | ድምር | 3474 |  | ድምር | 3469 |  | ድምር | 10.520 |

ዓመት እስከ ዓእምት የሚዘመሩት እነዚህ ከዚህ በላይ የተዘረዘሩት ሲሆኑ ከነዚህም ውስጥ ብዙዎቹ ተራ የማይደርሳቸው በአንዳንድ አጋጣሚ ብቻ ተፈልገው ይባላሉ እንጂ በተወሰኑ በዓላት የሚዘመሩት የተወሰኑ በመሆናቸው የዓመት በዓላት የዓመት መዝሙር፣ የዓመት አቡንና እስመ ለዓለም ተብለው ተለቅመው የወጡ የታወቁ ናቸው።

እነዚህም ፭ቱ ጸዋትወ ዜማዎች በሚለው መጽሐፍ ታትመው ይገኛሉ፣ ይሁን እንጂ አንዳንድ ድጓ በጉንጩ የሚባሉት ከታወቁት መዝሙሮች ሌላ ከባሕሩ ድጓ ገብቶ የዋኘ ያልታወቀውንም እስመ ለዓለም አቡን መዝሙር ፈልፍሎ ወይም አንዱን ወደ አንዱ በመለወጥ ያቀረበ እንደሆነ ነው።

**፭ኛ/ የድጓ ትምህርት በዘመናት፡**

ማንኛውም ትምህርት በኢትዮጵያ እየተሻሻለ እየተለዋወጠ አዲስም ነገር እየገባበት ሲሄድ ድጓው ከዘመን ወደ ዘመን ሲሸጋገር ምን ያሳየው ለውጥ የለም፣ ለምሳሌ የቅኔ ለውጥ የቅኔ ስልት ያው ጥንታዊ ይሁን እንጂ ሊቃውንቱ በተቀኙን ቍጥር ሁልጊዜ አዲስ ቅኔ መሆን ስላለበት አዳዲስ ቅኔ ይቀኝ ነበር፣

ስለዚህም መልካም እንደተባለ እንደተደነቀ ይኖራል ይኸም ሳይሆን እንደ ቅዳሴው ዘመናዊ ጥንታዊ እንደ ሰልኩላና ደብረ ዓባይ የተደረገ መሻሻል የለም ይኸን ሲመለከቱት የዜማ ትምህርት ባለበት ተቋርጦ ጥበብ እንደሆነ ሳያስገምት አልቀረም።

የቆሜው የአጫብሬው የተጉሌቴው ሌላም ይኸን የመሳሰለው ልዩነት ቢኖረውም ቅሉ ከቤተ ልሔም የበለጠ የአረጀ እንጂ የተሻለ ነገር የለውም፤ በዚያውም ላይ ከቆሜው በስተቀር ሌላውን ባለማወቅ በሚዜምበት ጊዜ እንደተያዙት ቀረ ይባላል እንጂ ለጥንታዊነቱ ከቶ አስረጅ የለውም እንዲያውም አሁን ሁሉም የያዘውን እየተወ ወደ ቤተልሔም ሲጓዝ ይገኛል።

የአቋቋም ትምህርት ከጊዜ ወደ እየተሻሻለ በአርባ አራቱ የጐንደር አድባራት ልክ ፵፬ ይትበሃል አንድም የአቋቋም ስልት ለመገኘት ቻለ። ከዚያውም ውስጥ በቅርቡ ጊዜ የተክሌ አቋቋም ሲወጣ እየተፈለፈለ እየታደሰ እንደሚሄድ ያስረዳል፣ ድጓ ግን በዚያው ባለህበት ሳይባል አልቀረም።

ይሁን እንጂ መሪጌታው ተራቃቂነት በዲስኩር ወይም በግሥ መልክ አዲስ ዜማ አዲስ ድርሰት ደርሶ መስጠት ይችላል።

በዚህም መልክ በድጓው መካከል አንዳንድ ዲቃላ (አዋልድ) እንዳለ ይነገራል። ይኸም ሆኖ ዲቃላው የትኛው እንደሆነ ወይም መቼ እንዴት እንደገባ አልታወቀም። ከዚህም ጋር የአንደኛው አስተያየት ለ፪ኛው እንግዳ ሳይሆንበት አልቀረም፣ በአንዳንድ በኩል ደግሞ ምልክቱም ከቀን ወደ ቀን አዲስ እየገባበት እየተጨመረበት እየተሻሻለ እንደሄደ እናገኘዋለን፣ ለምሳሌ አጥሩን ዘለሽ ግቢ።

የጐንደር ኢያሱ፣

ወርቅ ይዟል በራሱ፣

አይሸሽ አይዋጋ……

ይኸን የመሰለ ብዙ በጐንደር መንግሥት ጊዜ እየገባ እንደ አብነት የሆነ ምልክት እናገኛለን። ይኸም አዲስ ገብ ነገር አብሮ በቀል መስሎ እንደሌሎች ምልክቶች ሆኖ ይገኛል፤ የዓዋልድም መልክ የገባው የዳንኤል ድጓ የተባለው በፋርጣና በጋይንት ደጋ ለደጋ የሚገኙት ሊቃውንት የጨመሩት ብዙ አዋልድ ያለው ነው እየተባለ ይነገራል።

የምስክሩ ድጓ ሳይቀር በቤተ ልሔም በ፫ ይከፈላል ይኸውም ፩ኛ/ የዳንኤል ፪ኛ/ ጌታዩ እንግዳ አየሁ፣ ፫ኛ/ ብርሃነ ዓለም የሚባል ነው። ልዩነቱ ሲጠየቅ በዚሁ በአዋልድ ብዛትና ማነስ በምልክቱ ልዩነት እንደሆነ እንረዳዋለን። ከዚህም በቀር ሰንበት አምኜ የሚባል ከድጓው የተውጣጣ እስትጉቡእ አለ እርሱም የመሻሻል ምልክት እንደነበር ያመልክታል። ስሙ እንደሚያመለክተው ሁሉ በፍና ተሳልቆ የወጣለትና ሊቃውንቱ የማይስማማሙበት ቁንጽል ነገር እንደ ሆነ የሚገመት ነው። ከዚህም ጋራ ማን እንደ አስተጋባው መቼ እንደተበሰበ በአዋጅ ባለመታወቁ ተቀባይነትን ሳያገኝ ይኖራል፤ ሆኖም የጐንደር አቋቋም ተማሪ በመጠኑ አጥንቶ ለመውጣት ተፈላጊ የሆኑበትን የዓመት ቀለሞችን ሰለያዘለት ያወጣው ሳይሆን አይቀርም፣ የተወሰነውም በጐንደር መንግሥት ነው የሚሉ አሉ፣ ምክንያቱም የዓመት መዝሙሮችን እስመ ለዓለሞችንና አቡኖችን ሰብስቦ ስለያዘ ነው፤ አንዳንዶች ደግሞ የተሰበሰበው ወይም የተወሰነው በሸዋ ነው የሚሉ አሉ ምክንያቱም በብዛትም የሚጠቀሙት እነርሱ ናቸውና። ከነስሙም ሰንበት አምኜ ሳይሆን ትንሹ ድጓ ይሉታል፤ ይኸንም ብቻ ያጠናሉ ይላሉ። ይሁን እንጂ ሊሻሻል ከተፈለገ የሚያአስቸግር አለመኖሩ አንዳንድ መምህራን ድርሰት ደርሰው ምልክት አመልክተው እንደ ቅኔ ለትልቅ ሰው ሰጥተው ዋጋ አግኝተውበት ይኖራሉ። በመጠኑም ከዚህ የሚከተለውን እንመልከት። (መሪ ጌታ ጥበቡ መንግሥቱ)። በዚህ መልክ ዘመናዊ ድርስት ሊደርስ በዚህም መልክ ምልክት ሊያመለክት ይችላል።

**ምዕራፍ ፫**

**ጾመ ድጓ።**

ጾመ ድጓ ከድጓው ፩ኛ ክፍል የሆነ ለጾም ጊዜ አገልግሎት የተቀመረ ነው። መጀመሪያ በድጓው ክፍል በአስተምህሮ ውስጥ ይገኝ ነበር፤ ነገር ግን በአጼ ዘርዓ ያዕቆብ ጊዜ በደብረ ነጐድጓድ በደብረ እግዚአብሔር የነበሩ ሊቃውንት አባ ጊዮርጊስን ይዘው ከዚህ ክፍል አውጣጥተው ራሱን የቻለ ክፍል እንዳደረጉት ይነገርላቸዋል። አንዳንድ ሊቃውንት ደግሞ ዘመናትን በመክፈል ድጓውን የደረሰ ቅዱስ ያሬድ ስለሆነ ጾመ ድጓውንም ራሱን የቻለ ክፍል አድርጐ በዚያኑ ጊዜ ደረሰው የሚሉ አሉ።

የጾመ ድጓውም ዝርዝር ሁናቴ እንደሚከተለው ነው።

**ጾመ ድጓ**

በመኃትው ከዋዜማው በፊት ዘወረደ ብሎ ይጀምራል፤ ራሱ ዘወረደም መኃትው ነው፤ መኃትውም ማለት ከዋዜማ በፊት የሚባል አንድም የዋዜማ መግቢያ ማለት ነው።

«ቀጥሎም ኩኑ እንከ» በሚለው ዋዜማ ይጀምራል፤ ከዚያም ቀጥሎ በአምስት ይባላል። እንዲሁም እግዚአብሔር ነገሠ ይትባረክ ሠለስት ሰላም ይባላሉ፣ እነዚህ ሁሉ በ፩ ዋዜማ የሚባሉ ናቸው፤ ድምራቸውም ፰ ይሆናል።

**፩ኛ መዝሙር ዘሰንበት።**

በአንድ እሑድ የሚባለው ጾመ ድጓ ፳፩ ዓይነት ነው፤ እርሱውም የሚከተለው ነው።

፩. ተቀነዩ

፪. ዘአምላኪየ

፫. በአምስት

፬. አርባዕት

፭. በአስምት ፪

፮. አንድ እግዚአብሔር ነግሠ

፯. ዕዝል

፰. ማኅሌት

፱. ዘይእዜ

፲. ስብሐተ ነግህ

፲፩. አራት እስመ ለዓለም

፲፪. አንድ አቡን

፲፫. ሠለስት

፲፬. ሰላም

**፪ኛ. በዘወረደ የሚዘመረው።**

በ፩ ሳምንት ውስጥ ከሰኞ እስከ ቅዳሜ የሚባለው ጾመ ድጓ የሚከተለው ነው፤ በዘወረደ ሰኞ በነግሁ፦ ዕዝል ማኅሌት ስብሐተ ነግህ እስመ ለዓለም ቅንዋት አቡን የአርርቆት አርያም (ትርፍ አርያም) አቡን፥ አርባዕት፣ ሰላም ሲሆን ድምራቸው ይሆናል። በሠለስት ሰዓት ደግሞ፦ አርያም አቡን አርባዕት ቅንዋት ሠለስት ሰላም ይባላሉ ድምራቸው ፮ ይሆናል።

በስድስት ሰዓትም፦ አርያም አቡን ዘአምላኪየ ቅንዋት፣ ሠለስት፣ ሰላም ይሆናል፣ ድምራቸው ፮ ናቸው። በ፱ ሰዓትም፦ አቡ አርባዕት ቅንዋት ሠለስት ሰላም ይሆናሉ፣ ድምራቸውም ፮ ይሆናል።

በሠርክ ደግሞ፦ ዋዜማ በአምስት ፪ ጊዜ አንድ አርባዕት ሠለስት ሰላም ይሆናሉ፣ ጠቅላላው የውሎው ዜማ ፲፰ ይሆናል። የዋዜማው ስድስት ሲሆን በአንድ ቀን ብቻ ከነግህ እስከ ሠርክ የሚዘመረው ጾመ ድጓ ፴፬ ይሆናል። ይኸም ሲደመር የሚከተለውን ልክ ይሰጠናል።

የሰኞ ፴፬ የማክሰኞ ፴፬

የረቡዕ ፴፬ የኀሙስ ፴፬

የዓርብ ፴፬ የቅዳሜን ግን ለየት ያለው ሆኖ በነግህ ዕዝል ይጀምርና ማኅሌት፣ ስብሐተ ነግህ እስመ ለዓለም ፪ ጊዜ አቡን ሠለስት ሰላም ይደርሳል፣ ድምሩም ፰ ይሆናል።

በሠርክ፦ ዋዜማ በአምስት ፪ ጊዜ እግዚአብሔር ነግሠ ይትባረክ ሠለስት ሰላም ፯ ይሆናል። የቅዳሜ ደግሞ ከነግህ እስከ ሠርክ የሚዘመረው በጠቅላላ ፲፭ ነው።

በዚህ አኳኋን ከዘወረደ ቅዳሜ እስከ ቅዳሜ ሥዑር ያሉት የጾመ ድጓ ስምና ሥራ

፩/ ዋዜማ

፪/ በአምስት

፫/ እግዚአብሔር

፬/ ይትባረክ

፭/ ሠለስት

፮/ ሰላም

፯/ መዝሙር

፰/ ዘአምላኪየ

፱/ አርባዕት

፲/ መወድስ

፲፩/ ዕዝል

፲፪/ ዘይእዜ

፲፫/ ማኅሌት

፲፬/ ስብሐተ ነግህ

፲፭/ እስመ ለዓለም

፲፮/ አቡን

፲፯/ አርያም

፲፰/ ቅንዋት

፲፱/ ክብር ይእቲ

፳/ ዝማሬ

፳፩/ ዕጣነ ሞገር ከዚህ በኋላ ግን የተለዩ ናቸው፣ እነርሱም የሆሣዕና ምዕዋድ የሰሙነ ሕማማት አቡን እለ - ስምዕዎኬ - እለ - ሐዋርያቲሁ ከበእብ ዘየሐፅብ እለ - ንዜኑ - እለ ወጸቢሖ ዘቀዳም ሥዑር ከዕዝል እስከ ዕጣነ ሞገር የሚባለው ሁሉ ጠንቅቆ ቢቈጥሩ ገቢዓከ በል የሚለውንም ደምሮ ቢቈጥሩ ፩ሺህ ፩፻፸፪ ይሆናል።

ትርፍ ከቍትር ያልገባ ግን በጾመ ድጓው ተተክቶ የሚገባ ይህ የሚከተለው ነው።

የሐዋርያት ፰ የመጋቢት መስቀል ፰ የ፵ ሐራ ሰማይ ፲፭ የቴዎክሪቶስ ፰ የመጋቢት ማርያም ፰ የትስብእት ፳፩ ድምራቸው ፳፰ የሚሆኑ የሚዘመሩ አሉ።

ትርፍ በምስባክ ፋንታ እየገባ ህየንተ ጸልዩ ህየንተ አሌዕለከ የሚባሉ አሉ፣ ነገር ግን አርኅው ኆኅት መኑ ውእቱ ዝንቱ እግዚአብሔር አምላከ ኃያላን ክርስቶስ አምላክነ ንሰብሖ ኪርያላይሶን ለአምላክ ይደሉ ለመስቀል ንሰግድ ወወደዩ ግፍዖሙ አምንስቲቲ ንሴብሖ አመ ተንሥአ እመስቀሉ ክርስቶስ ይትነሣእ፣ ተዐወቀው ወዝኵሉ አልቦሙ ኁልቍ የግብረ ሕማማት ሥራ ናቸው፤ ጾመ ድጓው ይጽፋቸዋል እንጂ በወንበር ያስተምሯቸውም ምክንያቱም የግብረ ሕማማት ሥራ ስለሆኑ ነው።

በዓቢይ ጾም ያሉ ዕለታት ፶፭ ናቸው። የዘወረደ እሑድና ቅዳሜ ሲጨመሩ ግን ፶፯ ይሆናሉ ምክንያቱም የዘወረደ ቅዳሜ ዋዜማ ያለው ነው፤ እሑድም ምቅናይ ይጀምራልና። በየአንዳንድ ቀን የሚደርሰው ዜማ ከዚህ እንደሚከተለው ነው፤ ዕዝል፣ ማኅሌት፣ ስብሐተ እንግህ እስመ ለዓለም ቅንዋት፣ አርያም አቡን እርባዕት፣ ሠለስት ሰላም ዘአምላኪየ ዘይእዜ መዝሙር መወድስ ዋዜማ በአምስት እግዚአብሔር ነግሠ ይትባረክ ምህላው በሙሉ ክብር ይእቲ ዝማሬ ዕጣነ ሞገር ናቸው። የእነዚህን ሁሉ ቍጥር ከዚህ በሚከተለው ሠንጠረዥ ተመልከት።

**ሳምንቶች።**

**ዘወረደ** **ቅድስት** **ምኩራብ** **መፃጉዕ** **ደ. ዘይት** **ገ.ኄር** **ኒቆ.** **ሆሣዕና**

ቅዳሜ ፰ ፲፭ ፲፭ ፲፮ ፲፭ ፲፭ ፲፮ ፲፮

እሑድ ፳፩ ፳፩ ፳፩ ፳፪ ፳፪ ፳፬ ፳፩ ፳፰

ሰኞ ፴፬ ፴፪ ፴፪ ፴፪ ፴፪ ፴፪ ፴፪ ፬

ማክሰኞ ፴፬ ፴፪ ፴፪ ፴፪ ፴፪ ፴፪ ፬

ረቡዕ ፴፬ ፴፪ ፴፪ ፴፪ ፴፪ ፵፯ ፴፬

ኅሙስ ፴፬ ፴፪ ፴፪ ፴፪ ፴፪ ፴፪ ፴፬ ፭

ዓርብ ፴፬ ፴፪ ፴፪ ፴፪ ፴፪ ፴፪ ፵፩ ፳፬

የቅዳሜ ሥዑር ለብቻው ፲፫ ይሆናል፤ ነገር ግን ሁሉንም በመላ ሲደምሩት ፩ሺ ፩፻፸፪ ይሆናል። ጾመ ድጓው ከዚህ ሌላ ትርፍ ብዙ ይጽፋል፤ በአገልግሎት የሚባሉት በቍጥር የሚገቡት ግን እነዚህ ብቻ ናቸው።

**፫ኛ የጾመ ድጓ ዝርዝር ቍጥር።**

፩. አርያም ፩፻፲፪

፪. አርባዕት ፩፻፲፯

፫. ሠለስት ፪፻፪

፬. ሰላም ፪፻፮

፭. ዋዜማ የጾሙ ፵፱

፮. በአምስት ፩፻፲፬

፯. ይትባረክ ፰

፰. እግዚአብሔር ነግሠ ፲፮

፱. መዝሙር ፰

፲. ዘአምላኪየ ፵፫

፲፩. መወድስ ፪

፲፪. እስመ ለዓለም ፲፱

፲፫. ቅንዋት ፩፻፷፩

፲፬. አቡን ፩፻፷፭

፲፭. ዕዝል ፶፪

፲፮. ዘይእዜ ፲፩

፲፯. ማኅሌት ፶

፲፰. ስብሐት ነግህ ፶፱

፲፱. ክብር ይእቲ

፳. ዝማሬ

፳፩. ዕጣነ ሞገር በድምሩ ፲ ይሆናል፣ የምዕዋድ አቡን ፭ የሰሙነ ሕማማት አቡን ፬ የስቅለት መዝሙር ፭ የወንጌል መርገፍ እለ ወጸቢሖ ፲፯ በዕዝል ፈንታ የገባ ህየንተ ዕዝል ፯ በገብር ኄር የገባ ህየንተ አቡን ፳ በኒቆዲሞስ አቡን ሆኖ የገባ ዋዜማ ቤት ፮ በዘአምላኪየ ቦታ አርባዕት ፯ ነው በሠለስት ቦታ የገባ ነግሥ ፬ ነው፤ በጾም ውስጥ ያሉ የግዕዝ ዋዜማዎች ብቻ ፮ ናቸው።

ስብሐተ ነግሁ ዋዜማው ዘአምላኪየው ማኅሌቱ ሠለስቱ እየተመላለሱ ይባላሉ እንጂ በዝርዝር ቍጥር ይህን ያህል አይገኝም።

የምህላ ምስባክ ፫ መዝሙር ፫ ሰላሙ ፫ በጾም ውስተ ፫ት ህላ አለ፣ የሆሣዕና ይባእን መኑ ውእቱን የስቅለት ለመስቀልከ አምንስቲቲ ግፍዖሙ ክርስቶስ አምላክነ ንሴብሖ የቀዳም ሥዑር አመ ተንሥኦ እመስቀሉ ክርስቶስ ይትነሣእ ተዐውቁ እነዚህ ሁሉ አይቈጠሩም ምክንያቱም የግብረ ሕማማት ሥራ ስለሆኑ ነው።

**ምዕራፍ ፬።**

**የድጓ ይትበሃል።**

ይትበሃል ማለት በዚህን ጊዜ ይኸ ይባላል፣ እንደማለት ነው ግን ሥነ ሥርዓትም ማለት ይሆናል፣ ለምሳሌ የቤተ ክስቲያን ይትበሃል ስንል የቤተ ክርስቲያን ሥነ ሥርዓት አንድም በዚያን ጊዜ ይኸ ይባል ብላ የወሰነችው ሕግ እንደሆነ ይታወቃል።

በጠቅላላው የቤተ ክርስቲያን አገልግሎት ድጓውን ተከትሎ ስለሚሄድ የድጓውን ይትበሃል ጠንቅቀን ማወቅና መከተል ያስፈልጋል፣ እርሱም እንዲህ ሲል ይጀምራል፣ «ወግ ወሥርዓት እምዮሐንስ ዮሐንስ ወእም ዮሐንስ እስከ ዘካርያስ ዮሐንስ ይትበሃል፤»

እምዮሐንስ እስከ ዘካርያስ ፯ቱ ዕለታት ዮሐንስ ይባላል። በ፰ መስከረም ዘካርያስ ይትበሃል እምሳኒታ ዘካርያስ እስከ ሕንፀታ ፍሬ ይትበሃል። አመ አሡሩ ወ፮ሱ ሕንፀት ይትበሃል።

ከ፲፯ እስከ ጸዓተ ክረምት መስቀል ይትበሃል

ከ፳፮ እስከ አባ ዮሐኒ ጽጌ ይትበሃል፣

እምሳኒታ አባ ዮሐኒ ስብከት አስተምህሮ ርኁቀ መዓት መሐሪ ይትበሃል፡

ስብከት፦ ለእመ ኮነ ኤልያስ በሠሉስ አመ ፲ወ፫ ግበር በረቡዕ ለእመ ኮነ አመ ፲ ወሰኑዩ ግብር በኀሙስ ለእመ ኮነ አመ ፲ ወአሚሩ ግበር።

በዓርብ ለእመ ኮነ አመ ፲ሩ ግበር።

በቀዳሚት ለእመ ኮነ አመ ተሱዑ ግበር።

በእሑድ ለእመ ኮነ አመ ሰሙኑ ግበር።

በሰኑይ ለእመ ኮነ አመ ሰቡዑ ግበር።

ከስብከት እስከ ብርሃን ያለው ክፍለ ጊዜ ሁሉ በአንድ ስም ስብከት ይባላል።

ከብርሃን እስከ ኖላዊ ያለውም እንዲሁ ብርሃን ይባላል። ከኖላዊ እስከ ታኅሣሥ ፳፮ ያለው ኖላዊ ይባላል። ፳፯ኛው ቀን ግን ተለይቶ መርዓዊ ይባላል። ፳፰ኛው ቀን ደግሞ ጌና ወመርዓዊ ይባላል። በዓለ መርዓዊን ከልደት አስቀድሞ ማድረግ ተገቢ ነው። ይኸውም ፬ ቀን ነው፤ ከ፳፱ኛው ቀን ግን ልደትን ማድረግ ተገቢ ነው። በአንድ ሳምንት ውስጥ ግን ልደት ይባላል። ወበካልእ ሰንበት ዘውእቱ ናዝሬት ወሕፅነት ይትበሃል። እምገሃድ እስከ ቀበላ ጾም ተወልደ አንሶስወ አስተርአየ ይባላል። ከጥምቀት በኋላ ከእሑድ እስከ መርዓዊ ያለው ጊዜ ጥምቀት ከብካብ አዊኖተ ወይን ይባላል፣ እንደ ሰንበትም ይቈጠራል።

ከቅበላ እስከ ሆሣዕና ያለው ጊዜ ደግሞ ጾም ይባላል። ከሆሣዕና እስከ ፋሲካ ሐመ ይባላል።

በዓርብ ተሰቅለ ሞተ ይባላል። ከፋሲካ እስከ ዕርገተ ፋሲካ ትንሣኤ ይባላል፤ ሰንበት ነውና። የፋሲካ ማግስት ሰኞ ጸአተ ሲኦል ማዕዶት ይባላል። ማክሰኞ ደግሞ ቶማስ ይባላል። ረቡዕ አልዓዛር ኅሙስ አዳም ዓርብ ቤተ ክርስቲያን ቀዳሚት አስንት ይባላል። ከዕርገት እስከ አባ ገሪማ ዕርገት ይባላል። ከአባ ገሪማ እስከ በዓተ ክረምት አስተምህሮ ይባላል። አስተምህሮ በየቦታው ይገባል ያልነው ስለዚህ ነው።

ከበዓተ ክረምት እስከ ቂርቆስ ዘርእ ጊሜ ክረምት ይባላል። ከቂርቆስ እስከ ማኅብረ መብረቅ ባሕር አፍላግ ጠል ነጐድጓድ ይባላል። ከማኅበር እስከ አብርሃም ደስያት ዕጐለ ቋዓት ዓይነ ኵሉ ይባላል።

ከአብርሃም እስከ ዮሐንስ ጐኃ ጽብሕ ነግህ መልዓት ብርሃን ይባላል። በጳጉሜን ምጽአት ይባላል።

**ምዕራፍ ፭።**

**ክፍለ ዘመናት።**

**፩ኛ ክረምት።**

የቤተ ክርስቲያናችን ይትበሃል ለዘመናት ክፍል ስለሠራ ድጓውም ያንኑ ተከትሎ በ፬ ክፍል ከፍሎ እንደሚከተለው ያመልክታል፣ ዓመቱ በመላ ዓውደ ዓመት ይባላል፣ ዓውደ ዓመትም ፫፻፷፭/ ፫፻፷፮ ይሆናል።

በዘመነ ክረምትና በመፀው እንዲሁም በሐጋይና በፀደይ ዕለታት ጳጉሜን ትቶ በ፬ ዘመአንት ቤፍሉት ፺ ፺ ቀን ለአራቱ ይደርሳል፣ ይኸንም ለማስረዳት እንዲሁ ይላል።

ወለእመ ፈቀድከ ታእምር ክፍለ ዘመኑ ለክረምት ትዌጥን አመ ፳ወ፮ ለሰኔ ወትፈጽም አመ ፪- ወሐሙሱ ለመስከረም። ኁልቍ እሉ ዕለታት ተስዐ ውእቱ እምዝ ኢየሐፅፅ ወኢይትዌሰክ ወብውስቴቶሙ ሀለዉ ፫ቱ አዝማን ንዑሳን ዘመነ ዮሐንስ ወዘመነ ፍሬ ወዘመነ መስቀል ይላል።

በዝርዝር ለማስረዳት ደግሞ እንዲህ ይላል፣ ዘመነ ዮሐንስ ትዌጥን አመ አሚሩ ለመስከረም ወትፈጽም አመ ሰሙኑ ለመስከረም በዚህም ጊዜ «ነስሑ ወእመኑ እስመ ቀርበት ይእቲ መንግሥተ ሰማያት» እያለ አሕዛብን ስለ አስተማረና ፍጻሜ ስምዑም በዚህ ስለሆነ ክፍለ ዘመኑ ዮሐንስ ተብሏል። የነዚህም ዕለታት ቍጥራቸው ፰ ናቸው።

ዘመነ ፍሬ ትዌጥን አመ ተሱዑ ወትፈጽም አመ ፲ወ፮ ለመስከረም የእነዚህም ዕለታት ቍጥር ፰ ናቸው፤ ምክንያቱ ጌታችን ትምህርቱን በፍሬ እየመሰለ ለሐዋርያት የማስተማሩ ምሳሌ ነው። ዘመነ መስቀል ትዌጥን አመ ፲ወ፮ ለመስከረም ወትፌጽም አመ ፳ ወሐሙሱ ይላል። የነዚህም ዕለታት ቍጥር ፱ ብቻ ናቸው፤ ይኸንም ለማስረዳት «ኦ ካህን አእምር ጥንቁቀ እስመ ኢይውሕድ እምተሰዓቱ» ይላል። ይኸውም ምሳሌ አለው ምሳሌውም ፯ ዕለታት እሌኒ ምህላ አድርጋ መስቀሉን የማግኘቷ ሁለቱ ዕለታት የአጼ ዳዊትና የአጼ ዘርዓ ያዕቆብ የአባትና የልጁ መስቀሉን ወደ ግሸን ያስገቡበት ምሳሌ ነው።

ከዚህም ጋር «ወበከዊኖቱ ፱ተ መስቀለ ወጽጌ መኃትው» የሚል አብነት ይገኛል።

ክረምት የተባለው ክፍለ ጊዜ በዚህ ዓይነት ይፈጸማል፤ ስሙ ክረምት ተብሎ በአንድ ስም ተጠራ እንጂ በውስጡ የያዛቸው ብዙ ንዑሳን ዘመናት እንዳሉ ተረድተናል።

**፪ኛ መፀው።**

መፀው የተባለው ክፍለ ዘመን የነፋስ ዘመን ነው፤ እርሱም ከመስከረም ፳፮ ጀምሮ እስከ ታኅሣሥ ፳፭ ቀን ድረስ ያለው ጊዜ ነው። በርሱም ውስጥ ብዙዎች ንዑሳን ዘመናት ይገኛሉ፣ የቤተ ክርስቲያናችን ይትበሃል እንደሚመሰክረው ስለ መፀው እንዲህ ይላል ወለእመ ፈቀደከ ታእምር ክፍለ ዘመኑ ለመፀው ትዌትን አመ ፳ወ፮ ለመስከረም ወትፌጽም አመ እሥራ ወሐሙሱ ለታኅሣሥ ወኁልቍ እሉሰ ዕለታት ተስዓ ውእቱ እምዝ ኢየሐፅፅ ወኢትዌስክ። ወበውስቴቶሙ ሀለዉ ፭ቱ አዝማን ንዑሳን ዘውእቶሙ ዘመነ ጽጌ ወአስተምህሮ፣ ስብከት ብርሃን ኖላዊ ይላል። ዘመነ ጽጌ ትዌጥን አመ ፳ወ፮ ለመስከረም ወትፌጽም ሐሙሱ ለኅዳር ኁልቍ እሉ ዕለታት ፵ዓ ይላል።

ዘመነ አስተምህሮ ትዌጥን አመ ሰዱሱ ለኅዳር ወትፌጽም አመ ሰቡዑ ለታኅሣሥ ዓዲ አመ ፲ ወሰኑዩ ለታኅሣሥ ኁልቍ እሉ ዕለታት ፴፩። በኁልቍ ቀዳማይ በኁልቍ ደኅራይ ይከውን ፴ወ፯ እምዝ ኢየሐፅፅ ወኢይዌስክ፣ ወዝ ዘይከውን በአሥርቆተ ኤልያስ።

አስተምህሮ የተባለበትም ምክንያት እንደሚከተለው ነው፤ ጌታ እብባሕር በየብስ፣ በቤተ ሕሙማን ገብቶ አስተምሯል ለምጽ አንጽቷል ዕውር አብርቷል፣ ያንን ሁሉ ለማስታወስ አስተምህሮ ርኁቀ መዓት እየተባለ ይመሰገናል፣ ይዘመራል።

ዘመነ ስብከት ትዌጥን ድኅረ ፍጻሜ አስተምህሮ በሳኒታሁ ወትፌስም በ፯ ዕለት። ስብከት ማለት ከልደተ አብርሃም እስከ ልደተ ዳዊት ያለውን ፲፱ ትውልድ ነው፤ በዚህም ዘመን ሙሴ ኦሪትን ጽፎ ንሰብክ ወልደ፣ ተሰብካ በኦሪት እያለ አስተምሯል፣ ነቢያት ፯ ቀን ምህላ አድርገው ሙሴን ተከትለው መውረድ መወለዱን መሰቀሉን ተናግረዋልና ስለዚህ ያንን ሁሉ ለማስታወስ ስብከት ይባላል።

ዘመነ ብርሃን ትዌጥን ድኅረ ፍጻሜ ዘመነ ስብከት ይኸውን ከልደተ ዳዊት እስከ ፍልሰተ ባቢሎን ያለው ፲፬ ትውልድ ነው፤ በዚህም ዘመን ዳዊት ፈኑ ብርሃነከ ወስድቀከ በብርሃንከ ንርአይ ብርሃነ እያለ ተናግሯልና፣ ያንን ለማስታወስ ብርሃን ተብሏል፣ ብርሃንም የተባለው ጌታ ነው፣ ጌታ ሰው ሆኖ በዓለም የመታየቱ ምክንያት ምሳሌ ነው።

ዘመነ ኖላዊ ትዌጥን ድኅረ ፍጻሜ ብርሃን ኁልቈ ኖላዊ ይትረከብ ፯ተ ዕለተ አው ፯ተ ዕለተ ዓዲ ፭ተ ዕለተ አው ፬ተ ዕለተ ዓዲ ፫ተ ዕልተ አው ፪ተ ዕለተ አው አሐደ ይከውን። ኦ ካህን ለቡ ዘንተ በተጠናቅቆ ከመ ኢይምስልከ ዘመነ ኖላዊ ዘይትረከቡ ኵለሄ ፯ ዕለተ። እሥራኤል ጠባቂ እንደሌለው መንጋ ተበታትነተው ሲኖሩ ነቢያት ስለ ክርስቶስ መምጣት ተገልጦላቸው ጠባቂ መጣልን የእስራኤል ጠባቂ አንተ ነህ ኖላዊ ለእስራኤል አምጽዕ እያሉ ተናግረው ነበርና ያነን ለማስታወስ ኖላዊ አሉ። ኖላዊ የተባለው ስምንት ቀን ሲሆን ሁልጊዜ ልክ አይመጣም፣ አንድ ጊዜ ክፍ አንድ ጊዜ ዝቅ ይላል ምሳሌም አለው ይኸውም ዝቅ ማለቱ ኖላዊ ስለተመለሰ ክፍ ማለቱ ደግሞ ሥልጣነ መለኮት ሳይለየው ከድንግል የመወለዱ ምሳሌ ነው።

በዚህ መልክ ዘመነ መፀው ይሔዳል፣ በውስጡም ያሉ ንዑሳን ዘመናት ቢሆኑ በዚህ መልክ ይሄዳሉ።

**፫ኛ ሐጋይ።**

ሐጋይ ማለት ደረቅ ፀሐይ ማለት ነው እርሱም ከታኅሣሥ ፳፮ እስከ መጋቢት ፳፭ ድረስ ያለው ጊዜ ነው። ስለዚህም የቤተ ክርስቲያናችን ሥርዓት እንዲህ ይላል፦ «ወለእመ ፈቀድከ ታእምር ክፍለ ዘመኑ ለሐጋይ፣ ትዌጥን አመ ፳ወ፮ ለታኅሣሥ ወትፌጽም አመ ፳ ወሐሙሱ ለመጋቢት ወኁልቈ እሉ ዕለታት ተሰዓ ውእቱ ወእምዝ ኢየሐፅፅ በውስቴቶሙ ሀለዉ ንዑሳት አዝማን ፬ቱ ዘውእቶሙ ዘመነ ልደት፣ ዘመነ ናዝሬት ዘመነ ጥምቀት ወአስተርእዮ ወዘመነ ጾም። ዘመነ ልደት ትዌጥን አመ ፳ ወተሱዑ ለታኅሣሥ ወትፌጽም እስከ አሐቲ ሰንበት።

ዘመነ ናዝሬት ትዌጥን ድኅረ አሐቲ ሰንበት፣ ወበሳኒታሁ ሰኑይ ትዌጥን ወትፌጽም አመ ፲ ለጥር ዘውእቱ ጥምቀተ ገሃድ ለእመ ኮነ ልደት በሰኑይ ፭ቱ ዕለተ፣

በሠሉስ ለእመ ኮነ ፮ተ ዕለተ።

በረቡዕ ለእመ ኮነ ፯ተ ዕለተ።

በኀሙስ ለእመ ኮነ ፰ተ ዕለተ።

በዓርብ ለእመ ኮነ ፱ተ ዕለተ።

በቀዳሚት ለእመ ኮነ ፲ተ ዕለተ።

በእሑድ ለእመ ኮነ ፲ተ ወ፩ደ ትረክብ ናዝሬት። ለቡ ዘንተ በተጠናቅቆ ዘመነ ጥምቀት ወአስተርእዮ ትዌጥን አመ ፲ወ፩ ለጥር ወትፌጽም አመ ፴ሁ ለጥር ወኁልቈ እሉ ዕለታት ፳ ውእቱ ዘይከውን በርደቱ ለጾም ወለእመ የዓርግ ጾም ኅበ ላዕላይ ቀመር ዘመነ አስተርእዮ ይበጽሕ እስከ አመ ሠሉስ ለመጋቢት ወኁልቈ እሉ ዕለታት ፶ወ፫ ውእቱ እምዝ ኢየሐፅፅ ወኢትዌሰክ።

በዓለ መርዓዊ እምቅድመ ቀበላ ጾም ፯ተ ዕለተ ግበር። ዘመነ ጾም ለእመ ትዌጥን አመ አሚሩ ለየካቲት ወትፌጽም አመ ፳ ወኀሙሱ ለመጋቢት ወኁልቈ እሉ እለታት ፶ወ፭ቱ ወለእመ ይበውእ ጾም አመ ሐሙሱ ለመጋቢት ይትፌጸም አመ ፳ ወተሱዑ ለሚያዝያ ወኁልቈ እሉ ዕለታት ፶ወ፭። ወእምዝ ኢየሐፅፅ ወኢይውሕዽ ወኢይትዌስክ። አመ አሚሩ ለየካቲት እስከ ሐሙሱ ለመጋቢት የዓርግ ወይወርድ በዓተ ጾም።

**፬ኛ ፀደይ።**

ፀደይ ማለት ዘመነ ዘርእ በልግ ማለት ነው፤ እርሱም ከመጋቢት ፳፮ እስከ ሰኔ ፳፭ ድረስ ነው፤ እንደ ቤተ ክርስቲያናችን ሥርዓትም ስለ እርሱ እንዲህ ይላል፣ «ወለእመ ፈቀድከ ታእምር ክፍለ ዘመኑ ለፀደይ ትዌጥን አመ ፳ወ፮ ለመጋቢት ወትፌጽም አመ ፳ወ፭ ለሰኔ፣ ወኁልቈ እሉ ዕለታት ተሰዓ ውእቱ። ወሀለዉ በውስቴቶሙ ፬ቱ አዝማን ንዑሳን። ዘውእቶሙ ዘመነ ትንሣኤ ዘመነ ዕርገት ዘመነ ጰራቅሊጦስ ዘመነ አስተምህሮ ዘመነ ፋሲካ።

ዕርገተ ጾም ይከውን አመ ፳ወ፮ ለመጋቢት እስከ ፴ሁ ለሚያያ እምዝ ኢየዓርግ ወኢይወርድ። ወኁልቈ እሉ ዕለታት ፴ወ፭ ውእቱ በዝየ የዓርግ ወይወርድ ወይተመያየጥ።

ወለመ ኮነ በዓለ ፋሲካ አመ ፴ሁ ለሚያዝያ ዘመነ ጰራቅሊጦስ ይትፌጸም አመ ፳ወ፯ ለሰኔ ወአሜሃ አልቦ ዘመነ አስተምህሮ። ኢይትረከብ በላዕላይ ቀመሩ ለፋሲካ ባሕቱ እምክረምት አሐደ ዕለተ ታመጽእ ጰራቅሊጦስ። ወኁልቈ ዘመኑ ለትንሣኤ ፴ወ፱ ውእቱ እምዝ ኢየዓርግ ዘመነ ዕርገት እም ፵ ዕለት ትዌጥን ወትፌጽም በ፲ቱ ዕለት እምዝ ኢየሐፅፅ። ዘመነ ጰራቅሊጦስ ይይዌጥን በ፶ ዕለት ወትፌጽም ወትረ በእሑድ አመ ሰሙኑ ለእመ ረከብከ ዘመነ አስተምህሮ በዘመነ ዕርገት ጰራቅሊጦስ ምህላ ጰራቅሊጦስ ወአስተምህሮ ይገኛል። በዚህም ጊዜ ወትርብል ሠውር ወኁልቄ እሉሂ እምትንሣኤ እስከ ተፍጻሜተ ጰራቅሊጦስ ፶ወ፯ ውእቱ።

**ምዕራፍ ፮።**

**በድጓ ቤቶች።**

የድጓ ቤቶች ስንል በዚህ ምዕራፍ ስለ ትምህርት ቤቶች መናገራችን አይደለም። የድጓ ቤት፣ የቅኔ ቤት የመጽሐፍ ቤት ሲል በእርግጥም ትምህርት ቤቱን ያመለክታል፣ ከዚህ ላይ ግን የድጓ ቤቶች ስንል የድጓውን የዜማ ስልት አንድም ወገን ወገኑን የሚገልጥና የሚያስረዳውን መንገድ አንድ የሆነውን ነው።

ይኸን የመሰለውን መንገድ በድጓ ትምህርት ቤት ይሉታል፣ ዜማ ለመማርና የአንዱን ከሌላው ለመለየት መጀመሪያ ምልክቶችን ጠንቅቆ፣ መለየትና ማወቅ ያስፈልጋ፤ እንዲሁም በሁለተኛ ደረጃ ቤቶችን ለይቶ ማወቅ ተገቢ ነው፤ እንዲህ የሆነ እንደሆነ ደቀ መዝሙሩ ያለ ምንም ችግር የቀረበለትን ሁሉ ሊያዜም ይችላል፣ መምህሩንም ብዙ ጊዜ አያስቸግርም።

ድጓ እንዲሁ አገኝ አጣውን የተወሰነ ትምህርት አይደለም። ነገር ግን ንባቡ የተመጠነ የተለካ ትምህርት ነው፤ ስድ ንባብም ብቻ ሳይሆን የግጥም መልክ ያለው ከፍተኛ ድርሰት ነው።

ይኸን ምጣኔ አንድም የመንገድ ዓይነት ለመለየት ቤቶችን ለይቶ ጠንቅቆ ማወቅ በግድ ያስፈልገዋል፣ እያንዳንዱ ቤት በቃሉ አሰካክ፣ በሃሌታው በንባቡ በዜማው ተመሳሳይ የሆነ መንገድ አለው፣ እርሱንም ከዚህ እንደሚከተለው እንመለከታለን።

**፩ኛ የግዕዝ አቡንና የመዝሙር ቤቶች።**

**ምሕፃረ ቃል ሙሉ ንባብ**

ፌ ሐ ሐዳፌ ነፍስ

ጉሥ ለ ለንጉሥ

ማ መ ማይ ጥቀ

ዥ መ መዠሐት ሠርዓ ሰንበተ

ሰ ስ ሰብሕ

በ በ በዝንቱ ማይ

ባ ባኡ

ብ ብርሃነ ሕይወት

ቀ ቀ ቀደሳ

ሥ ነ ነገሥት

ነ ነአምን በአብ

ታ ኑ ኑታ መሰለ ምሳሌ

ግድ ን ሰግድ

ቡ አ አ ቡነ

ኪ አግድ አልጸቀ ጾም

እ አርእየነ

ሁ አንተ ኬንያሁ

ሚ አግዳሚ

ሐ አመ መድቅሐ

ሩ አእምሩ

ድም አቀድም

ቆ አልጺቆ

ቱ አንተ ውእቱ

ዓቢ ዓቢይ

ኝ አዝፋኝ

እፎ እፎ ተወልደ

ራኒ ዕዝራኒ ርእያ

ሮ አፍቂሮ

ሮ ኢተዘኪሮ

ፈ ክ ክነፈ ርግብ

ዶ ወ ወልዶ መድኅነ

ወብ ወብዙኃን

ኵ ወኵሉ ነገራ

ወበ ወበውእቱ መዋዕል

ያ ዘ ዘይቤ ሐዋርያ

የ ዘየአምን ብየ

ሮ ዘተናግሮ

ዘዮ ዘዮም መስቀል

ዕ ይስማዕ ሰማይ

ዎ ይትፌሣሕ ሰማይ

ዎ ይሰጠዎ

ደ ደ ደምረዎ

ዴ ዴግንዋ

ገሚ ገ ጊዜ ገሚድ

ግበ ግበሩ

ጸ ጸ ጸርሐት

**፪ኛ የአራራይ አቡንና የመዝሙር ቤቶች።**

**ምሕፃረ ቃል ሙሉ ንባብ**

ዝ ሐ ሐዋዝ

ገ ሐረገ ወይን

ሐጸ ሐጸበ እግረ አርዳኢሁ

ህ ህላዊ ዘአብ

ሐነ ሐነፀ

ድ መ መጽአ ወልድ

ጌል ሰ ሰባኬ ወንጌል

ያ ሰማያ አብርሃም

ቀዳ ቀ ቀዳሚ ዜማ

ምሙ በ በእንተ ዕበዮሙ

ረ በቀዳሚ ገብረ

ነዩ ተ ተቀነዩ

ዊ አ አረጋዊ

ታ ኑ ኑኑታ መሰለ ምሳሌ

ር እንዘ ይነብር

ር ዕጣነ ሞገር

ጣ እስመ ናሁ

ኒ እስመ ጽልመትኒ

እኅ እኅትነ ይብልዋ

ኩ ከ ኩኑ እንከ

ዋ ወ ዋዜማ

ወረ ወረደ ቃል

ዘል ዘ ዘልፈ ነአኵቶ

ሴ ዘሙሴ

ቦ ዘይገለብቦ

ኬ ዝኬ ውእቱ

ጣሴ ዝስኩሰ ሚካኤል

ሃ ይ ይገብር ነግሃ

ቲ ይእቲ ማርያም

**፫ኛ የዕዝል ቤት።**

**ምሕፃረ ቃል ሙሉ ንባብ**

ስቡ ሰ ስቡሕ በውስተ ቅዱሳን

በአ በአ በአማን ቃልከ

ጢ ተ ተመየጢ

ግድ ን ንስግድ

ኑ ንዜኑ

ጣ ዕ ዕጣነ ሞገር ወደሞ ክቡረ

ጸቀ አልጸቀ ሳውል

ብፁዕ ወብፁዕሰ

ድየ ወ ወሪድየ

ኩ ደ ድኩሌ

ገ ገ ገብርኤል አብሠራ

**፬ኛ የግዕዝ እስመ ለዓለም ቤት።**

**ምሕፃረ ቃል ሙሉ ንባብ**

ዕ ሰ ስማዕ ሰማይ

ቁ ቀ ቁም በዘሀሎከ

ቅል ቁም ዘኢያንቀለቅል

ቁሪ ቁም አንገርጋሪ

ልዎ ተ ተሰአልዎ

ጉ ትጉሀን

ሙ ነ ነግሮሙ በምሳሌ።

ኑ ንዜኑ

ግድ ንሰግድ

ነ አ አስተጋብዓተነ

ዮ አስተርእዮ

ሚ አግዳሚ

ቱ አንተ ውእቱ

ሪ አንገርጋሪ

ጺሪ አርዋፂ አንገርጋሪ

ዐቢ ዐቢይ

ዕፁ ዕፁብኒ

ኩ ከ ኵሉ ዘገብራ

ኮነ ኮነ

ው ወ ወድቅ

ፅ ዘ ዘየሐፅብ

ል ዘያንቀለቅል

ሉ ይ ይቤሉ

ይ ይትፌሣሕ

ገ ገ ገብርኤል መልአክ

ጾ ጾ ጾመ ሙሴ

**፭ኛ የዓራራይ እስመ ለዓለም ቤት።**

**ምሕፃረ ቃል ሙሉ ንባብ**

ህ ሀ ህላዌ ዘአብ

ቁራ ቁ ቁም ዓራራይ

ሮን በ በትረ አሮን

ነሥ ነ ነሥአ

ናሁ ናሁ

ብሖ ንሴብሖ

ጺራ አ አርዋፂ ዓራራይ

ቦ ዘ ዘይገለብቦ

ጥ ጠ ጥበብ

**ምዕራፍ ፯**

**የግዕዝና የዕዝል ዘየዓርግና ዘይወርድ።**

የኢትዮጵያ ዜማ በዕዝል እንዲሁም በዓራራይ የተቀመረ ለመሆኑ ቀደም አድርገን አስረድተናል ይኸም ማለት ሦስት ዓይነት የዜማ ስልት አለው ማለት ነው። እነዚህም የዜማ ዓይነቶች እያንዳንዳቸው የሚባሉበት የተወሰኑ ጊዜያቶች አሏቸው። እነርሱም አንዳንድ ጊዜ ክፍለ ዘመናቱን ይከተላሉ አንዳንድ ጊዜ ግን ልዩ ምክንያትን በመፈለግ በግዕዙ አንድም በዕዝሉ ሊዘመር ይቻላል። ስለ ዓራራይ ግን የተለየ አንድም የተወሰነ ጊዜ የለውም በዕዝሉም በግዕዙም ጊዜ ራሱን በመቻል አንድም በጣልቃ ገብነት ሊነገር ይቻላል።

ብዙ ጊዜ ይኸን ሥርዓት ሊያፋልሰው የሚችለው ለእመ ኮነው ነው። ስለማንኛውም አገልግሎት ይኸን የዕዝል ስልት የሚጠበቅ ሲሆን ይበልጡኑ ይኸ ነገር የሚጠበቅ በቅዳሴ ጊዜ ብቻ ነው። እንዲሁም አልፎ አልፎ በኪዳን ላይ እንዲሁም በዕጣነ ሞገር በጣም ይጠበቃል። ይኸውም ሁሉ ሆኖ ሊቃውንቱ ጠንቅቀው ክፍለ ዘመናትን በመከተል የወሰኑት ዘየዓርግና ዘይወርድ ከዚህ እንደሚከተለው ነው።

**፩ኛ በልዩ ልዩ ጊዜያት።**

በሚያዝያ ፴ ቀን ትንሣኤ የዋለ እንደሆነ እስከ ሰኔ ፯ ቀን ድረስ ቅዳሴው ዕዝል ይሆናል፤ ነገር ግን ከእርሱ ቀደም ብሎ ያለው ጊዜ ማለት ከጾመ ቅበላ ጀምሮ እስከ ሆሣዕና ዋዜማ ባለው ጊዜ ቅዳሴው ግዕዝ ግዕዝ ነው፤ ዕጣነ ሞገሩም እርሱን ይተከላል።

ከሆሣዕና እስከ ትንሣኤ ከትንሣኤም እስከ አባ ገሪማ ድረስ ዕዝል ይሆናል። ከአባ ገሪማ ሳኒታ እስከ መስከረም ፳፭ ቀን ድረስ ያለው ጊዜ ደግሞ ግዕዝ ይሆናል። ከመስከረም ፳፮ እስከ ኅዳር ፮ ድረስ ያለው ጊዜ ደግሞ ዕዝል ይሆናል። ከኅዳር ፮ ሳኒታ (አባ ዮሐኒ) ጀምሮ እስከ ስብከት ያለው ጊዜ ግዕዝን ይመለከታል። ከስብከት ጀምሮ እስከ ጾመ ቅበላ ያለው ጊዜ ግን ዕዝል ይሆናል። ከዚህም በቀር በግዕዝ ጊዜ ስቡሕ ከተባለ ምልጣንም ከተመለጠነ ዕዝል ይቀደሳል።

**፪ኛ ኪዳኑ።**

ኪዳን በሌሊት፣ በነግህ በሰርክ ሊደርስ እንደሚገባ ሆኖ በ፫ ዓይነት የተዘጋጀ ነው። እንዲሁም ኪዳን በግዕዝ በዕዝል፣ በዓራራይ፣ የሚደርስበት የተወሰነ ጊዜ አለው፣ ይሁን እንጂ ብዙ ጊዜ የሚደርሰው በዕዝል ነው። ፫ኛው ኪዳን ግን ሁል ጊዜም ዓራራይ ብቻ ነው፤ ነገር ግን ከዓመቱ ውስጥ ፲፬ ጊዜያቶች ብቻ ኪዳን በግዕዝ ይደርሳል። እነርሱም፦

፩/ በታኅሣሥ ፳፰ ቀን የአማኑኤል ዋዜማ፤

፪/ የገብር ኄ ሳምንት ከሰኞ እስከ ዓርብ በአሉት በአምስቱ ቀኖች፤

፫/ የሆሣዕና ዋዜማ፤

፬/ የዕርገት ዕለት፤

፭/ የደብረ ታቦር ዋዜማና ዕለት፤

፮/ ዮሐንስ፤

፯/ መስቀል፤

፰/ ኅዳር ሚካኤል፣ ሰኔ ሚካኤል፤

፱/ ስብከት።

በእነዚህ ዕለታት ኪዳን በግዕዝ ይደርሳል። በዚህ ጊዜ ግን ህየንተ ዕዝሉ በግዕዝ ይገባል፡

**፫ኛ የዋዜማ ግዕዝ።**

ዋዜማ የሚደረሰው ብዙ ጊዜ በዓራራይ ነው። ነገር ግን በዓመቱ ውስጥ ፲፬ ቀኖች ብቻ በግዕዝ ይደረሳል፣ እርሱም የቅዱስ ዮሐንስ የመስቀል የኅዳር፣ ሚካኤል፣ እይስብከት የአማኑኤል፤ የኒቆዲሞስ ሰኞ፣ ማክሰኞ፣ ረቡዕ፣ ኀሙስ፣ ዓርብ፣ ጰራቅሊጦስ የሆሣዕና፣ የዕርገት የሰኔ ሚካኤል ነው።

**ምዕራፍ ፰።**

**የድጓ አድራሽ።**

የድጓ ተማሪዎች በልዩ ልዩ ቦታ እየተዘዋወሩ ረኃቡን ጥሙን ታግሠው ከተማሩ ድጓውም መላልሰው ከዘለቁት በኋላ አመሉንም ከለዩት በኋላ ራስን ችሎ ለማስተማር ይቻል ዘንድ ድጓውን ለማስመስከር ወደ ቤተ ልሔም ይወርዳሉ። ቤተ ልሔም የተባለችው ቤተ መቅደስ በታሪኳ ጥንታዊት በሥራዋም አስደናቂ የሆነች በእርግጥም የሥነ ጥበብ ምንጭ የባሕል ምስክር ልትሆን የምትችል በቤጌምድር ውስጥ በጋይንት አውራጃ የምትገኝ ገዳም ናት።

ከግራኝ ወረራ በኋላ የተነሡ የድጓ መምህራን ሁሉ በዚች በተቀደሰች ቦታ የምስክርነት አብነት ሁነው ሰለሚያስተምሩ የድጓ አድራሾች ሁሉ በብዛት ወደ ርሷ ይጐርፋሉ። ተማሪዎችም ቤተ ልሔም ከገቡ በኋላ የድጓ አድራሾች ይባላሉ እንጂ ተማሪዎች አይባሉም።

በመጀመሪያ ጊዜ ተማሪው ድጓውን ለመማር ብዙ ዘመን ይፈጅበት በብዙ ቦታም ይዘዋወር ነበር። ነገር ግን ገና ተማሪ ሳለ ድጓውን ራሱ ጽፎ አመልክቶ ወደ ቤተ ልሔም ስለሚወርድ ምንም ችግር አይገጥመውም ነበር። ምክንያቱም የሚጠብቀው የወንበር ተራ እንጂ የመጽሐፍ ተራ አይደለምና፤ አንዳንዶች ደግሞ ራሳቸው ድጓውን በመጻፍ ፈንታ የሀገራቸውን የቤተ ክርስቲያን መጽሐፍ ተውሰው በዚያው ለማስመከር ይወርዳሉ።

አንዳንዶቹ ግን ይኸ ሁሉ ዕድል ሳይገጥማቸው ይቀርና ባዶ እጃቸውን ወደ ቤተ ልሔም ወርደው የወንበርም የመጽሐፍ ተራ በመጠበቅ ብዙ ዘመን ያሳልፋሉ። የታወቀ የድጓው ማድረሻ ጊዜ ፬ ዓመት ያህል ሲሆን አንዳዶች ፈጣን ተማሪዎች ግን ከዚህ በፊት ፈጽመው ይሔዳሉ፣ አንዳንዶች ደግሞ እስከ ፯ ዓመት ድረስ ይቆያሉ እነርሱም አንዳንድ ጊዜ ማድረስ ሳይችሉ በመቅረት ነው እንዲሁም ከአደረሱ በኋላ የሚቆዩ አሉ። የሆነ ሆኖ የድጓ አድራሽ ወደ ቤተ ልሔም ሲወርድ ደግሞ እርሱ የሚያስቀጻልቸው ለምነውም የሚያበሉት ወጥተው ወርደው የሚረዱት እስከ ፪ ተማሪዎች ፩ አድራሽ ይይዛል፤ የአድራሹንም ችሎታ የሚያውቁ የሚያስመሰግኑትም እነዚሁ ተማሪዎች ናቸው። መምህሩ ከሚሰጡት የምስክር ወረቀት ይልቅ ዐዋቂነቱ የሚታወቀው ተማሪ ሲከተለው ሲከበው ዐዋቂነቱንም ሲመስክርለት ነበር።

ይሁን እንጂ ድጓውን በተራ ጠብቆ መዝለቅ ባህሉንም ጠንቅቆ ማወቅ ስላለበት በዚህም መሠረት ሲፈጸም እንዲያስተምር የምስክር ወረቀት ይሰጠዋል። ከድጓውም ላይ ስለ ትክክልነቱ ማኅተም ይታተምለታል። ጽሑፍም ለተወለደበት ወይም ለሚቀጠርበት ደብር ይጻፍለታል።

ከዚህም ሁሉ ይልቅ የምስክሩ መምህር የልብ ጸሎት ያደርግለታል የልብም ምርቃን ይመርቁታል፣ መሪጌታም ብለው ይሰይሙታል፣ ይኸም ማለት የጓ መምህር እንዲሆን እንዲያስተምርም ዲግሪ ተሰጠው ማለት ነው። ድጓውን አስመሰከረ ከማለት ይልቅ አስመረቀ ይባላል፣ ምክንያቱም ከምስክሩ ወረቀት ይልቅ መርቀው ጸሎት አድርገው ይሰዱታልና። በፊት ተማሪ ተብሎ ተጠራ በኋላ ደግሞ አድራሽ ተብሎ ተሰየመ፣ ከዚህ በኋላ ግን ስሙ ይለወጥና ከተመረቀ ወዲህ መሪ ጌታ ተብሎ ይሰየማል። ወዲያው ተማሪ እንደ ንብ አውራ ይከበዋል፣ ያጅበዋ ዕልቱንም ወጠወቶ ከአደረበት ቦታ ያልታሰበ ተማሪ ይከበዋል። እርሱም በተማሪው መልክ እንዲያስተምር አደራ የተጣለበት የተመረቀበት በመሆኑ ልዋል ልደር ቤት ልሥራ ጐመን ልዝራ ሳይል ወዲያውኑ ማስተማር ይጀምራል።

በጥንት ዘመን በቤተ ልሔም አድራሻ እስከ ፴ ብቻ ይገኛል፤ የነዚህም ረዳቶች እንደ ጥንቱ ብዙዎች አይደሉም፤ ሆኖም አንዱ ሲወጣ አንዱ ሲገባ በመገኘቱ እስከ አሁን ጉባኤው ሳይፈታ በመቀጠል ላይ ይገኛል። ይኸም ሥነ ሥርዓት የሚፈጸመው በዜማ በቅዳሴ፣ በዝማሬ መዋሥዕት መምህርነት ብቻ ነው። እንደ ቅኔ እንደ መጽሐፍ እንደ አቋቋም ያሉት መምህራን ግን ሁሉም በየበኩላቸው እየመረቁ ደቀ መዝሙሩን ስለሚያወጡ ይኸ ሁሉ ወግ መዓርግ ለመምህራን አይደርሳቸውም በአሁኑ ጊዜም ምስክር የሚሆን ችሎታቸን የሚገልጥ የምስክር ወረቀት የላቸውም ቦታውም የዚህ ምስክር ተብሎ ዝናው አይነገርለትም። ሁኖም ለቅኔ ጐጃም ዋድላና ጐንደር፣ እንዲሁም ለመጽሐፍም ለአቋቋም ጐንደር ምስክር ናቸው እየተባሉ መነገሩ አልቀረም። ተማሪም በዚሁ መሠረት ወደነዚህ አገሮች መዝመቱን አላቋረጠም፤ ይሁን እንጂ ቤተ ክርስቲያን በአዲሱ አቅድ ወስና የምስክሩንወረቀት አዘጋጅታ ባለመስጠት ስንት ሊቃውንት በየዓመቱ እንደሚወጣ ልታውቅ አልቻለችም።

**ልዩ አስተያየት።**

፩. በጥንት ዘመን ድጓውን መማር ትልቅ ትግል ሲሆን የበለጠ ትግሉ ድጓውን መጻፍ ነበር ስለዚህም ብራናውን መሰብሰብ ብዙ ጊዜ አጥፍቶ ድጓውን መጻፍ ነበር።

ተማሪዎችም ከወጡበት ጊዜ አንሥቶ አስመስክረው እስኪመለሱ ብዙ ጊዜ ያጠፉ የነበር በዚህ ምክንያት ነው። ይኸም ሆኖ ሁሉም የመጻፍ ዕድል ስለሌላቸው እየተዋሱም ስለሚያስመሰክሩ የድጓ መጽሐፍ በየትም ቦታ አይገኝም ነበር። አሁን ግን በግርማዊ ንጉሠ ነገሥት ቀዳማዊ ኃይለ ሥላሴ መልካም ፈቃድ ከነ ምልክቱ ታትሞ በርካሽ ዋጋ ስለሚገኝ አስተማሪና ተማሪ ከተገኘ የመጽሐፉ ችግር ተወግዷል ለማለት ይቻላል።

፪. የቤተ ክርስቲያን ሥነ ሥርዓት የበዓላት የአጽዋማት ዘየዓርግና ዘይወርድ የሚጠብቀው በድጓ ትምህርትና በድጓ መምህራን ዘንድ ነው፤ እንዲያውም ቤተ ክስቲያን የምትከፈተው በድጓ መምህራን ነው ለማለት ይቻላል።

ብዙ ጊዜ እንደሚተቸው የኢትዮጵያ ቤተ ክርስቲያን በልዩ ልዩ ጥበብ ሳትራቀቅ የቀረችው በዜማ ተወስና ነው፤ ዜማ ቤተ ክርስቲያንን ገደል ይላሉ፣ እንደ እውነቱ ከሆነ ራሱ ዜማው አንድ ጥበብ ከመሆኑ ሌላ ለሌሎችም ጥናት በር ከፍቶ የሚሰጥ ይኸው ትምህርት ነው።

**ክፍል ፭**

**ዝማሬና መዋሥዕት።**

**ምዕራፍ ፩**

**ዝማሬ።**

**፩ኛ የዝማሬ ታሪክ።**

ዝማሬ ማለት ዘመረ አመሰገነ ካለው ከግዕዝ የወጣ ቃል ነው፤ ትርጕሙም ምስጋና ማለት ነው። ይኸ ቃል በግዕዝም በአማርኛም ምሥጢሩም ቃሉም የተያያዘ ነው፤ ይኸውም ብቻ ሳይሆን ሴማውያን በሆኑ ቋንቋዎችም ሁሉ ቃሉም ትርጕሙም እንደዚሁ ያለመለወጥ ይገኛል። በሌሎች ሴማውያን ቋንቋ ዝማሬ ለሌላም ጩኸት የሚሆን ቃል ነው፤ የሆነው ሆኖ ዝማሬ ማለት ዛሬ እኛ በአዲስ ዘመን የምንዘምረውን ሁሉ መዝሙር ዝማሬ እንደምንለው በዚያን ዘመን ይዘመር የነበረውን መዝሙር ሁሉ ዝማሬ ብለውታል።

ይሁን እንጂ ዝማሬ የተባለው ትምህርት በዚህ በያዝነው ክፍለ ትምህርት ውስጥ የተለየ ስምን የተለእይም ፍክልን ይዞ ይገኛል። ስለዚህ ዝማሬ የተባለው ማንኛውንም ምስጋና ሳይሆን በተለይ የታወቀውን የቅዱስ ያሬድ የሆነውን ፪ኛውን ድርሰት የሚያመለክት ስም ሆኖ ይገኛል።

ብዙ ሊቃውንት እንደሚሉት ቅዱስ ያሬድ ይኸን ዝማሬ የተባለውን ድርሰት የደረሰው ዙር አንባ በተባለው ገዳም ተገኝቶ ነው፤ እርሱም ከአጼ ገብረ መስቀልና ከአቡነ አረጋዊ ጋር በዚህ ቅዱስ ቦታ ተገኝቶ የደረሰውና ፫ ዓመት በዚህ ቦታ የአስተማሪው እንደሆነ ይናገራሉ።

ስለ ድርሰቱም የሆነ እንደሆን ምንም ጥርጥር የሌለበት የርሱ ልዩ ድርሰት እንደሆነ የታመነ ነው፤ ይኸንም ለመረዳት ስንፈልግ ድርሳነ ዑራኤልንና ክብረ ነገሥቱን ልንመለከት ይገባናል። እርሱም «ወመሀረ ባቲ ፫ተ ዓመተ በዝማሬ ቃሎሙ ለመላእክት» ሲል እናገኘዋለን። ይኸም ድርሰት ለአገልግሎት የሚውለው በቅዳሴ ጊዜ እንደ መልክአ ቍርባን ሆኖ ከክብር ይእቲ በኋላ ነው።

**፪ኛ የዝማሬ ክፍል።**

ዝማሬ ሁል ጊዜም ቢሆን በቤተ ክርስቲያን የሚደረሰው ስለ ቅዱስ ቍርባን ክብር እንደሆነ የታወቀ ሲሆን ክፍሉም ራሱን በቻለ ክፍል በአምስት ይከፈላል እነርሱም፡ የሚከተሉት ናቸው።

ሀ/ ኅብስት፣

ለ/ ጽዋዕ፣

ሐ/ መንፈስ፤

መ/ አኰቴት፤

ሠ/ ምሥጢር ናቸው።

ምሥጢር አኰቴት የሚባሉትን ክፍሎች ገባሬ ሠናዩ ቄስ በአንብሮተ እድ ጊዜ በመቅደሱ እንዳለ ሆኖ የሚዘምረው መዝሙር የሚጸልየው ጸሎት ነው፤ ለምሳሌ፣ «ለዝ ኅብስት ምስሐ በዓል ወለዝ ጽዋዕ ደመ ነበልባል፤ ሦዕዎ እሥራኤል በመልዕልተ ቅዱስ መስቀል» የሚለው ዓይነት ነው። ሌሎቹ ሦስቱ ግን ከመቅደሱ ውጪ በመዘምራኑ ብቻ የሚዘመሩ ናቸው።

አምስቱ ዓይነት ዝማሬዎች ሁሉ በ፩ ቀን ይባላሉ፣ የአባባላቸውም ዓይነት

ሀ/ አኰቴት የተባለው በቅዳሴው መካከል ላይ ሀበነ ሲል ይዘመራል።

ለ/ ኅብስት፣ ጽዋዕ፤ መንፈስ፤ የተባሉት ደግሞ ከቍርባን ቀጥለው ይዘመራሉ፣

ሐ/ ምሥጢር የተባለው ግን በዕጣነ ሞገር ጊዜ ይዘመራል፣ በጥንት ዘመን አምስቱም ክፍል በ፩ ጊዜ እንዲባሉ ያዝ ስለ ነበር በዚሁ መሠረት ይፈጸም ነበር፣ ግን አሁን አንድ ብቻ ይባላል።

ሁሉም በአንድ ጊዜ ሊባሉ እንዲገባም ከዚህ የሚከተለው ቅኔ ያስረዳል፣ «በምሥጢረ አምላክ ተክዕወ ደመ አኰቴቱ ለወልድ ጽዋዓ መንፈስ ይጸልል ወይምላዕ እንዘ ሆሣዕና ኅብስተ ነድ»። በዚህ በዝማሬ ውስጥ እንደሌላው ዜማ ሁሉ ሦስት የዜማ ዓይነቶች ግዕዝ፤ ዕዝል፤ ዓራራይ፤ የሚባሉት ሁሉ ይገኙበታል። የዓመት በዓላት፣ ክፍለ ዘመናት ሌሎችም ይኸን የመሳሰሉ ነክ የሆኑ ክፍሎችም ይገኙበታል። እንዲሁም ቅዱሳንን የሚመለከት ልዩ ልዩ ምሥጢር ይገኝበታል። የሆነ ሆኖ ጠቅላላው ከላይ የገለጥናቸው ፭ቱ ሲሆኑ በዝርዝር የሚከተሉት ናቸው።

**ሀ. ኅብስት፤**

ኅብስት የሚባለው ዝማሬ ልዩ ምልክቱ ወይም ሲጀመር «እስመ ለዓለም ምሕረቱ»ብሎ ነው። የሚገልጠውም ብዙ ጊዜ፣ ስለ ኅብስተ በረከት ነው፤ በጠቅላላውም ስለ ምሥጢረ ቍርባን ነው። የርሱም እንክ የሆኑ በግዕዝ በ፪፻፲፱ በዕዝል ፲፻፴፪ ሲሆን ድም ፫፻፶፩ ዝማሬ ይገኛል።

**ለ. ጽዋዕ፤**

ጽዋዕ የሚባለው ዝማሬ ሲጀመር «እስመ አልቦ ነገር ዘይሰዓኖ ለእግዚአብሔር» በሚል ነው። የሚገለጠውም ስለ ጽዋዓ አኰቴት ስለሆነ ብዙ ጊዜ የደሙን ነገር ይናገራል። የርሱም ነክ የሆኑ በግዕዝ ፪፻፳፭ በዕዝል ፵፰ ሲሆን ድምሩ ፪፻፸፫ ዝማሬ ይገኝበታል።

**ሐ. መንፈስ፤**

መንፈስ የሚባለው ሲጀመር «ሃሌ ሉያ» ብሎ ነው። የሚገልጠውም ከላይ እንደተናገርነው የስጋውንና የደሙን ነገር ሲሆን የዚህ ነክ የሚሆኑ በቍጥር ፵፭ ይገኛል።

**መ. ምሥጢር፤**

ምሥጢር የሚባለው በቀጥታ ቅዱስ ቍርባንን የሚመለከት ነው። በጠቅላላው እርሱን የሚመለከቱ ቍጥራቸው ግዕዙ ፪፻፬ ሲሆን ዕዝሉ ፶፫ ጠቅላላ ድምራቸው ግን ፪፻፶፯ ይሆናል።

**ሠ. አኰቴት፤**

አኰቴት፣ የሚባለው በቍጥር ፸፬ ሲሆን እንደ ክብር ይእቲና ዕጣነ ሞገር ያሉ ፮ ቍጥር ያላቸው አሉ። አዋልድም የሆኑ ፪ ይገኛሉ። በጠቅላላው ሁሉም በአንድ ሲደመር ፩ሺህ፰ ይሆናሉ። በዝማሬ ውስጥ የዓራራይ ዜማ ከኅብስት ፳፫ ከጽዋዕ ፲፤ ከመንፈስ ፲ የሚገኝ ሲሆን፤ ከዛማሬ ውስጥ የሚገኘው የዓራራይ ዜማ ያላቸው ቍጥራቸው ፵፫ ብቻ ናቸው።

ይኸንንም በጠቅላላው ለመማር በተለይም አስተማሪ ለመሆን የአንድ ዓመት ጊዜ ይፈጃል። ይኸም ሊሆን የሚችለው በጾመ ድጓና በሌላ በልዩ ልዩ ዜማ የበሰለ እንደሆነ ነው፤ ምክንያቱም በምልክቱ ሊረዳው ይችላልና። የሆነው ሆኖ ዝማሬ ራሱን የቻለ የዜማ ድምፅ ወዝና ስልት አለው፤ ራሱንም የቻለ የምስክር ቦታ አለው፤ ቦታውም ዙር አባ የተባለው ታላቁ ገዳም ነው።

**ምዕራፍ ፪።**

**መዋሥዕት።**

**፩ኛ የቃሉ ትርጕም።**

መዋሥዕት ማለት ቀጥተኛ ትርጕሙ አይታወቅም፤ ሥራው ግን እንደሚያመለክተን የሆነ እንደሆነ ለሙታን የሚደረግ የፍትሐት ጸሎት መሆኑ የታወቀ ነው።

ይኸም ጸሎት ወይም ዝማሬ ለቤተ ክርስቲያን አገልግሎት ለበዓላት ለአጽዋማት ይኸንም ለመሳሰሉ አገልግሎቶች የሚውል አይደለም። ይሁን እንጂ በዓመት አንድ ጊዜ ብቻ እንደ ቤተ ክርስቲያን አገልግሎት ተቈጥሮ የሚዘመርበት ጊዜ አለ፤ እርሱም የቀዳም ሥዑር ዕለት ነው፤ በዚያን ጊዜም ቢሆን ቅሉ በፍትሐት መልክ ይደርሳል እንጂ እንደ ሌላ የቤተ ክርስቲያን አገልግሎት ይቄጠራል ተብሎ አይደለም።

በዚህም ጊዜ ቢሆን የሚደርስበት ምክንያት የሙታን በኵር ሆኖ የተነሣው ክርስቶስ የቀዳም ሥዑር በከርሠ መቃብር እንደዋለ ስለሚታመን በሰው ልጅ መልክ ፍትሐት ለማድረግ የተሰጠ ውሳኔ ነው።

እንዲሁም ይኸን የመሰለ አገልግሎት አለ ይኸውም በሕማማት ሳምንት ለሙታን ፍትሐት የማይደረግ ስለሆነ በዚህም ዕለት ለሙታንም ለሕያዋንም የፍትሐት ጸሎት ለማድረግ ሲባል የገባ ጸሎት ነው። ይኸ መዋሥዕት የተባለው ጸሎት የቅዱስ ያሬድ ድርሰት እንደሆነ የታመነ ሲሆን ከዝማሬ ድርሰቱ ጋር አብሮ እንደደረሰው ይነገርለታል፤ ስለዚህም በትምህርት ጊዜ አብረው ያስተምሩታል። በሞያም ቢሆን ቅሉ የዚሁ ሞያ ያላቸው ሊቃውንት መዋሥዕቱን የሚያስመሰክሩ ዙር አባ የተባለው ገዳም ነው። በስምም ቢሆን ያለመለያየት ዋዌ እንኳን ሳይሻ ዝማሬ መዋሥዕት በማለት ይጠሩታል። ለሙታን መታሰቢያ ጸሎት በተደረገ ጊዜ እንደግንዘቱ ጸሎት ለሁሉም የግድ አስፈላጊ ሆኖ ከርሱ ጋር ጐን ለጐን ይደርሳል። ስለዚህም ለዕለት ፍትሐት ለሙት ዓመት መታሰቢያ በጠቅላላው ፍትሐት በተደረገ ጊዜ ሁሉ ይደርሳል። መዋሥዕት የኀዘን ዜማ ያለው ስለሆነ በእትለይ ድምፃዊ ካህን ተመርጦ በተመስጦ ይዘምረዋል። ይኸም ሳይደርስ የቀረ እንደሆነ የሙቱ ወገኖች ቅር ይላቸዋል።

የሚዘመረው የዳዊትን መዝሙር እየተከተለ በዓሉንም ነክ የሆነ አንድም የሙቱን የሕይወት ታሪክ ተከትሎ ነው። በዚህ መልክ ጥንትኑን የተዘጋጀ ስለሆነ፣ ምሥጢር የጠነቀቀ ደቀ መዝሙር ሲቃኘው ዕለት የደረሰው ድርሰት መስሎ ሲያስደንቅ ይታያል።

**፪ኛ የመዋሥዕት ቍጥር።**

መዋሥዕት ለጊዜው ለዘመኑ ተስማሚ ሆኖ የተሠራ ነው፤ አንድም የሙቱን የሕይወት ታሪክ የተከተለ ሆኖ ተሠርቷል። ብዙ ቍጥር የያዘውም ለሁሉ ነክ እንዲገኝለት በማለት ነው። ቍጥሩም የሚከተለው ነው፤ የመዋሥዕት ቍትር ፱፻፸፬ ብቻ ነው። ከዚህ ውስጥ ግዕዝ መዋሥዕት እናቱ ብቻ ፰፻፫ ሲሆን ምልጣኑ ፰፻፫ ይሆናል።

ከዚህ ትርፍ ፯ ይገኛል። ዕዝል መዋሥዕት ደግሞ ኣንቱ ፰ ሲሆን ምልጣኑ ፰ ብቻ ነው።

ዓራራይ መዋሥዕት ደግሞ እናቱ ፩፻፬ ሲሆን ምልጣኑ እንደዚያው ፩፻፬ የዚህ ሁሉ ጠቅላላ ድምር ከላይ እንደገለጥነው ፱፻፸፬ ሲሆን ይኸኛውም እናት እናቱን ብቻ ቈጥረን ነው። ሁሉም የሚጀምረው በዳዊት መዝሙር ነው፤ አንዳንድ ጊዜ ግን መጀመሪያውም መጨረሻውም የዳዊት መዝሙር ይሆናል፤ እንዲህ ያለው ከርሠ ዳዊት ይባላል።

**፫ኛ ደንበኛ ፍትሐት ለማድረስ።**

የመዋሥዕት ጸሎት ለማድረስ በመጀመሪያ ጸሎተ አኰቴት ይደረጋል፤ ቀጥሎም የዳዊት መዝሙር ይጸለያል፤ እንዲሁም ውዳሴ ማርያም ይደገማል፤ ከዚያ በኋላ ዕዝል ይመራና ይዘመማል፤ የመረገዳል፤ ይጸፋል፤ ቀጥሎ «እንዘ ነአኵቶ» ይደርስና አቡን ይመራል። ከዚያም በኋላ ፭ ግዕዝ መዋሥዕትና ፩ ዕዝል ደግሞም አንድ ዓራራይ ይደርሳል። ግዕዝ መዋሥዕት የሚደርሰው ሁል ጊዜ ከዳዊት መዝሙር ብቻ ሲሆን ዓራራይ ግን ከዳዊት መዝሙር ውስጥ «ሰብሕዎ ለእግዚአብሔር እምሰማያት ሰብሕዎ ለእግዚአብሔር ስብሐተ ሐዲስ ሰብሕዎ ለእግዚአብሔር በቅዱሳኑ» ከሚሉት ብቻ ይደሳሉ።

ከነቢያት ውስጥም ደግሞ «ይባርክዎ ኵሉ ግብረ እግዚእ ለእግዚአብሔር» የሚባለው ብቻ ይገባል በዕዝል መዋሥዕት ጊዜ ግን ነቢያት ሁሉ እየገቡ ይባላሉ። ከዚህ ሁሉ በኋላ ግን አቡኑ እንደ ገና ይዘመምና ይመረገዳል፤ ይጸፋል ከዚህም በኋላ እስመ ለዓለሞች ይገኛሉ። እነርሱም አንድ ሌጣ፣ አንድ ቅንዋት ነክ የሆነ ሁለቱም ይጸፋሉ። ከዚህ አያይዞ ደግሞ ሠለስት ቀጥሎም ሰላም ይደርስና የአንድ ሙሉ ፍትሐት ፍጻሜን ይሆናል።

**፬ኛ የጉዞ ፍትሐት።**

የጉዞ ፍትሐት የኾነ እንደሆነ አደራረሱ እንደ ደንበኛው ፍትሐት ከላይ ደንተናገርነው ሆኖ ልዩነቱ አንድ መዋሥዕት ተመርቶ በመካከሉ ዳዊትና ውዳሴ ማርያም ይደገማል፤ ሌላው አባባል ግን እንደዚያው ነው። ጉዞም የተባለበት ምክንያት ከቤቱ ከወጣ በኋላ አንዳንድ ምዕራፍ እያረፈ በ፯ቱ መንገድ ሰማያት ምሳሌ ይፈታልና። ደንበኛው ፍትሐት ለሁሉ ትክክል ሲሆን ስለፍሉ እንዲሞቅ ለቅሶው ወግ እንዲያገኝ ከእገሌ ይልቅ የእኔ ይብለጥ እያሉ ስለሚፈቱ ጉዞ ተብሏል።

አንዳንዶች ደግሞ የአድልዎ ሥራ እንደተደረገባቸው ለእገሌ እንዲህ አደረጉ ለእኔ ግን እንዲህ አላደረጉልኝም እያሉ ያማርራሉ፤ ይኸንም ለማለት የቻሉት ሁናቴውን በመመልከት ብቻ ነው።

ብዙ ጊዜ ፍትሐቱ ደምቆ የሚታየው ካህን በሞተ ጊዜ ነው፤ ምክንያቱም ካህኑ የነርሱ የቅርብ ወንድም በመሆን ከልብ ያዝኑለታል፣ ደንበኛም ጸሎት ያደርሱለታልና በዚያን ጊዜ አደራረስ ይደርሳል፤ ቅኔውንም ያጐርፉታል፤ ለተመልካችም ምነው እኔን ካህን ባደረገኝ ያሰኛል። በዚህም መልክ የተመለከተ ገጣሚ እንዲህ አለ ይባላል፦

ካህንና ዶሮ ሲሞት ነው ኵራቱ፣

በቁመናውማ ጥሬ ነው ራቱ።

ይኸም ማለት በሕይወቱ ያልነበረው ክብር ይሰጠዋል፤ ለማንም ያልተገባ ፍትሐት ይደርስለታል ማለት ነው።

**ልዩ አስተያየት።**

፩. ዝማሬ ማኅሌት ካልተቆመ ደብተራም ከሌለ አይባልም ምክንያቱም ቀሳውስቱ ሰልማያውቁት ነው፤ አንዳንድ ቀሳውስት በቃላቸው የያዙትን ከእንዘ ብዙኃኑ ጋር ይሉታል።

፪. መዋሥዕት፤ መሪ ጌታ በሌለበት ፍትሐት አይደርስም፤ ግንዘቱን ደግመው ሥርዓተ ቅዳሴውን ብቻ አድርሰው ይትውታል።

እነዚህ ነገሮች በቤተ ክርስቲያን ቋሚ የጸሎት ቦታ አልቸው ከተባለ በአስፈላጊነታቸውም ከታመነበት እንደ ቅዳሴው ትምህርት አብሮ መሰጠት አለባቸው፤ ያለዚያ ግን ጸሎቱ እንደ ታጐለ ያስገምታል።

**ክፍል ፮።**

**አቋቋም።**

**ምዕራፍ ፩።**

**የአቋቋም ሥነ ሥርዓት።**

**፩ኛ የአቋቋም ታሪክ።**

አቋቋም ማለት የመቆም ሥነ ሥርዓት የአቋቋምን ልክ መልክ የሚናገር ትምህርት ማለት ነው። ማኅሌቱ ተቁሞ በሚሠራበት ጊዜ የአገልግሎቱን ሥነ ሥርዓት የዜማውን ስልት የሚገልጥበት አቅድ ማለት ነው። ይኸውም አቅድ የተጀመረ ልክና መልክ የወጣለት ስሙም እንዲህ ሆኖ የታወቀው በጐንደር መንግሥት ጊዜ ነው፤ በተለይም በአጼ አድያም ሰገድ ኢያሱ ጊዜ እንደሆነ ይነገራል፤ እንዲሻሻል ያደርገው ሊቅ ግን ዕጨጌ ቃለ ዓዋዲ የተባለ የዜማ ሊቅ እንደሆነ የተመሰከረለት ነው።

የማኅሌቱ ሥነ ሥርዓት ጥንታዊ ሲሆን የተጀመረውም በቅዱስ ያሬድ ጊዜ ነው ይባላል፤ ጀማሪውም እርሱ ራሱ ነው። እርሱም በጸናጽልና በከበሮ ምስጋና ለእግዚአብሔር ያቀርብና ማኅሌትም ይቆም እንደነበር በታሪክም በሥዕልም ሁልጊዜ ይገለጣል ማለት አጼ ገብረ መስቀል በበትረ መንግሥታቸው ጫፍ እግሩን የወጉት በማኅሌት ተመስጠው እንደነበር ታሪክ ይነግረናል።

ይኸ አዲስ ነገር እንዴት እንደተጀመረ በምንስ ምክንያት ተጀመረ ብለን ጠለቅ በማለት የመረመርን እንደሆነ ግን አጥጋቢ መልስ አናገኝም፤ የሆነው ሆኖ እንደ ቆሜ፣ እንደ አጫብሬ እንደ ወንጨሬ፣ እንደ ተጉለቴ፣ እንደ ዋድሌ፤ ያሉት ሁሉ አሁንም የአቋቋም ሥርዓት ሳይኖራቸው ጥሬውን ዜማ ተከትለው እንደሚሔዱት ሁሉ የእኛውም እንደዚሁ ሳይሆን አይቀርም ተብሎ ያስገምታል። በጐንደር መንግሥት ግን የሁሉም ትምህርት አቅድ እንደ ወጣለት ሁሉ የማኅሌቱም ሥነ ሥርዓት መልክ ሊያገናኝ በአሁኑ አቅድ ሊሠራ ቻለ።

በሌላ መልክ ሲተረክ ደግሞ ለመጀመሪያ ጊዜ ተደረሰ የተባለበት ቦታ ሐመረ ኖኅ ሠለስቱ ምዕት ሲሆን ደራሲውም ባሕታዊ ኤስድሮስ የተባለ ሊቅ ነው፤ እርሱም ከዕጨጌ ቃለ ዓዋዲ በፊት ወይም በኋላ እንደሆነ ግልጥ የሆነ የዘመን ልዩነት የለውም እንዲሁም በአፍ ሲተረክ የመጣውን በመያዝ እንጂ እውነቱ ይኸ ነው በማለት የተወሳ ዓመተ ምሕረት ይዞ የሚሔድ ታሪክ የለም። ቀጥሎም ወደ ደብረ ገነት አጣጣሚ ቅዱስ ሚካኤል ተላለፈ ይባላል፤ ከዚያ ቀጥሎ ወደ ቅዱስ ሩፋኤል ደረሰ።

ከዚያም ቀጥሎ ፬ቱ እንስሳ ከዚያም በኋላ ወደ ደብረ መንክራት ቅዱስ ቂርቆስ ደረሰ። ከዚያም አልፎ ወደ ደብረ ኃይል በዓታ ገባና ወንበር ተዘረጋለት በአዋጅም ታወቀ ይባላል። ነገር ግን ይኸን የዛሬውን አቅድ ሊያገኝና በበለጠ ሊሻሻል የቻለው በአጼ ተክለ ሃይማኖት ዘመነ መንግሥት እንደሆነ ይነገራል።

ይኸንም እንደ አቀናበሩ የሚገመቱት ሊቃውንት ደግሞ ብዙዎች ሲሆኑ ከላይ ከገለጥናቸው ከሁለቱ ሊቃውንት በቀር ስመ ጥር በመሆን የታወቁት አለቃ ሎዜ ገብሩ የሸዋ ተወላጅና አለቃ ሐሤት የተባሉት የስሜን ተወላጅ ናቸው።

እንዲሁም ሖሜር የተባሉትም ጭምር ይገኙበታል፤ ይሁን እንጂ በዘመን ማን ቅድሚያ እንዳለው አይታወቅም። እየዋለ እያደረ ግን ከአንድ ይትበሃል ይልቅ ወደ ብዙ እየተከፈለ ስለ ሔደ በ፵፬ቱ ጐንደር አድባራት ልክ ፵፬ ይትበሃል ለመሆን ቻለ።

በሌላ መልክ ደግሞ በሚቀጥለው ዓይነት ይተረካል፤ የቋቋም ትምህርት መልክ ያገኘው በአጼ በካፋ ዘመነ መንግሥት ነው፤ ቀማሪውም አዛዥ ድሜጥሮስ የተባሉ ሊቅ ናቸው፤ ቦታውም በቅዱስ ሩፋኤል ቤተ ክርስቲያን ጐንደር ነው። መምህር ተስፋ ከዚያ ተምረው ደብረ መንክራት ቅዱስ ቂርቆስ ላይ ወንበር ዘርግተው አስተምረዋል። ከዚህም ሲወርድ ሲዋረድ ከሖሜር እሸቱ ደርሷል፤ ሖሜር እሸቱ ግን ለመሪጌታ ገብረ ዮሐንስና ለመሪጌታ ላቀው አስተምረዋል። ከዚህ በኋላ መሪጌታ ገብረ ዮሐንስ ለላይ ቤት አብነት ሲሆኑ መሪጌታ ላቀው ደግሞ ለታች ቤት አብነት ሁነዋል።

እነዚህ ፪ቱ የአንድ ቤት ተማሪዎች ሲሆኑ ወዝ በመለወጥ አንዳንድም ይትበሃል በማሻሻል ስለተለያዩ የላይ ቤት የሚለውን ስያሜና ለውጥ ሊያመጣ ችሏል።

የታች ቤት የሚባለው ከጃን ተከል ዋርካ በታች ያሉት ሲሆኑ የላይ ቤት የሚባለው ደግሞ ከጃን ተከል ዋርካ በላይ የሚገኙት አብያተ ክርስቲያናት ናቸው። የሆነው ኆኖ አሁን የሚታወቁት የአቋቋም ቤቶች ዋና ዋናዎቹ ፬ ብቻ ናቸው። እነዚህም፦ የላይ ቤት፣ የታች፣ ቤት፣ (በዓታ) የሳንኳ፤ የተክሌ ናቸው።

ሳንኳ የተባለችው ከጐጃም ጠቅላይ ሳንኳ ጊዮርጊስ ከተባለው እየተነሡ የመጡ ሊቃውንት የሠፈሩበት ቦታ ነው። ይኸ ዓይነት መዝሙር የሚዘምረውም በቍስቋምና ይኸንም በመሳሰሉት አድባራት ነው። በጥንት ዘመን ከሳንኳ የሚመጡት ሊቃውንት ቅባቶች ስለነበሩ የሚዘምረውም እምነታቸውን የመሰለ አንድም የተከተለ ነበር፤ ስለዚህ ይትበሃሉን እንደ ሃይማኖት አድርገው አጥብቀው ይይዙት ነበር፤ አሁን ግን ስሙ እንጂ ወንበር የለውም።

ከነዚህም ውስጥ ፩ኛ/ ጥንታዊውን አንድም ምልክቱን ተከትሎ የሚሔደው አቋቋም ታች ቤት አንድም በዓታ ተብሎ የሚጠራው ነው። አቅድ አግኝቶ መንገድ አውጥቶ በለቀቃ የሚሔደው ደግሞ የላይ ቤት የተባለው ነው።

የሳንኳ የተባለው ደግሞ እንዲሁ በቁም የሚዘመር ልዩ አካል ገዝቶ ብዙ ደቀ መዝሙር አውጥቶ ይገኝ የነበረ ከላይ የገለጥነው ነው።

ተክሌ የተባለው ግን ከዚህ ከላይ ቤት የወጣ በቅርቡ በኛ ዘመን አለቃ ገብረ ሐና ለልጃቸው ለአለቃ ተክሌ በሥውር አስተምረው ያወጡትና በእርሱ ስም የሚጠራ ነው። ተጀመረበት የሚባለውም ደብር ደብረ ታቦር ኢየሱስ ላይ ነው፤ የሆነ ሆኖ አሁን ከጐንደር አቋቋም ጋር ተክሌው የሚወዳደር ሆኖ ይገኛል፤ በተለይም በዝማሜ (ለዘንግ) ጊዜ ተክሌ ለጸናጽል ጊዜ ደግሞ ጐንደሬ የሚፈለግ እንደሆነ ደቀ መዛሙርቱ ተስማምተውበታል፤ በዚህም መልክ ደቀ መዛሙርቱ ማጥናት ጀምረዋል። የላይና የታች ቤት እየተባለ የሚጠራው ስም የመጻሕፍትን ትርጓሜ ስም ተከትሎ ነው እንጂ ለአቋቋም የወጣ አልነበረም፤ አሁን ግን የአቋቋሙም ትምህርት ይኸንኑ ስም የግሉ አድርጐት ስለሚገኝ በብዛት ይጠራበታል።

ከ፩ እስከ ፫ ዓይነት የሰጠነው አስተያየት በየቦታው በሚተረከው መልክ ስለሆነ የዚህኛው እውነት የዚያኛው ግን ሐሰት ነው ልል ባለመቻሌ ሁሉንም አመልክቻለሁ የተሻለውን መያዙ የደቀ መዝሙር ፈንታ ነው። ግን ዋና ዋና የአቋቋም ቤቶች እየተባሉ ይጠሩ የነበሩት ባህሉንም በየበኩላቸው ይዘው ይጠሩበት የነበር ከዚህ የሚከተሉት ናቸው።

፩. ደብረ ብርሃን ሥላሴ

፪. ደብረ ገነት አጣጣሚ ቅዱስ ሚካኤል

፫. እልፍኝ ቅዱስ ጊዮርጊስ

፬. መንበረ መንግሥት መድኀኔ ዓለም

፭. ቀሃ ኢየሱስ፥

፮. ደብረ ፀሐይ ቍስቋም

፯. ፋሲለደስ

፰. ዮሐንስ መጥምቅ

፱. ዳራ ገንዳ ኤዎስጣቴዎስ

፲. ወልደ ነጐድጓድ ዮሐንስ

፲፩. ደብረ ምጥማቅ

፲፪. ፊት አቦ

**የላይ ቤት።**

፩. ግምጃ ቤት ማርያም

፪. ቅዱስ ገብርኤል

፫. ዐቢየ እግዚአ

፬. ፊት ሚካኤል

**የታች ቤት።**

በዓታ

**ከላይ ቤት የተለዩ።**

፩. ሩፋኤል

፪. ፬ቱ እንስሳ

፫. ሠለስቱ ምዕት

፬. ደብረ መንክራት ቅዱስ ቂርቆስ

፭. ኤዎስጣቴዎስ ናቸው።

ከዚህ በላይ የተከፈሉት የአቋቋም ትምህርት ቤቶች በዜማ በይትበሃል ትንሽ ለወጥ ያድርጉ እንጂ በትምህርት አሰጣጥ በኩል ያላቸው ስልት ፩ ዓይነት ነው። ይኸውም እንደሚከተለው በ፭ ይከፈላሉ።

ሀ/ የዓመት በዓል፣

ለ/ መዝሙር

ሐ/ አርባዕትና ቅኔ፣

መ/ የወር በዓል፤

ሠ/ ጾመ ድጓ (ቅንዋት) ነው።

እነዚህን ሁሉ አጠናቀው ለማወቅ የተለየም ጥናት ለመውሰድ መምህራን ሆነው ለማስተማር የሚችሉ ናቸው። ራሳቸው በመጠኑ ዕውቅትን የሚገበዩ ግን የወር በዓላትንና የዓመት በዓላቱን በመጠኑ ይቀጥላሉ እንጂ ይኸን ያህል ርቀው አያጠኑም የሆነ ሆኖ አንድ ጊዜ መንገዱን ከዐወቁት ሌላውን ሁሉ በዚህ መንገድ ለመራመድ ይችላሉ። የ፭ቱም ዓይነት የትምህርት ክፍል እንደሚከተለው ይዘረዘራሉ።

**ሀ) የዓመት በዓል።**

የዓመት በዓል የሚባሉት የእያንዳንዱ ቅዱሳን የጌታም የእመቤታችንም የመላእክትም በዓላት ናቸው፤ በእነዚህ በታወቁት በዓላት የሚዘመሩት የዓመት በዓላት ቀለማት ይባላሉ። የዓመት ቀለማት ተብለው በአቋቋም መልክ የሚታወቁት በዘመናት የተከፈሉት ክብረ ቅዱሳን ነክ ያደረጉ ከፍ ባሉት በዓላት የሚዘመሩት ናቸው።

የሚጠኑትም እነዚህና እነዚህን የመሳሰሉ ናቸው። ስለዚህ በዓመት ውስጥ የሚገኙትን የቅዱሳን በዓል በመከተል ደቀ መዝሙሩ በዓመት ውስጥ ትምህርቱን ሊከታተል ይችላል።

**ለ) መዝሙር።**

መዝሙር የተባለው ትምህርት ራሱን የቻለ ትምህርት ነው፤ ይኸን ሁሉ አጠናቆ ስለሚያጠና እገሌ መዝሙር ቀጠለ ወይም ዐወቀ ተብሎ ይነገርለታል።

**ሐ) አርባዕትና ቅኔ።**

አርባዕትና ቅኔ የተባለውም እንዲሁ ራሱን የቻለ ትምህርት ነው፤ ይሁን እንጂ ይኸ ትምህርት በዳዊት መዝሙር መነሻነት የሚዘመረው የቅዱስ ያሬድ ድርሰት የሆነው ዜማ ሁሉ ነው። ለጊዜው የተደረሰውን ዜማ ብቻ ሳይሆን በየጊዜው የሚደረሰውን ቅኔውን ሳይቀር ያጠናዋል፤ በዚህም ጊዜ አርባዕትና ቅኔ የተባለውን ክፍል ጠንቅቆ ሊያውቅ ይችላል።

**መ) የወር በዓል**

የወር በዓል የተባለው ትምህርት ክብረ ቅዱሳንን ነክ የሆነ በየወሩ የሚዘመር ነው፤ እርሱም በገጽ ፻፷፱ እንደሚገልጠው በየወሩ ማኅሌት በተቆመ ጊዜ የሚዘመረውን አጠናቆ ያውቃል።

**ሠ) ጾመ ድጓ፤ ወይም ቅንዋት።**

ጾመ ድጓ ወይም ቅንዋት የተባሉት በዓቢይ ጾም ጊዜ የሚዘመሩና የሚዘመሩና የሚዘመሙ ናቸው፤ በአሁኑ ጊዜ ቅንዋትን አጠናቀው ይዘው የሚያስተምሩ በጣም በቍጥር ያነሱ ናቸው። ተማሪውም ብዙ አይከተልውም፤ ስለ ጾመ ድጓ በገጽ ፲፳፯ - ፻፴፫ እንደሚገልጠው ሁሉ በጾም ጊዜ የሚዘመረውን አጠናቆ የሚያስተምሩት ትምህርት ነው።

**ምዕራፍ ፪።**

**የአቋቋም ትምህርት ስልት።**

በአቋቋም ትምህርት ውስጥ ዝቡ ስልት አለው፤ ይሁን እንጂ በበዓል ጊዜ ሊባሉ የሚያስፈልጉ ነገሮች አሉ እነርሱም የሚከተሉት ናቸው።

**ሀ) ዝማሜ (ዘንግ)።**

ዝማሜ ማለት ከመቋሚያው ጋር መዝመምና ቀና ማለት ነው፤ መሪጌታው ዝማሜን በዘንግ እየቃኘ ከቀኝ ወደ ግራ ከላይ ወደ ታች ከወዘወዘው በኋላ ወደ መሬት እየመታ ይቃኘዋል፤ ያዜማል፤ ዝማሜም የተባለው ይኸ ዓይነቱ ሥራ ነው። ሰውየውም ከዘንጉ ጋር ሰውነቱ ይወጣል ይወርዳል፤ ቀኝ ግራም አብሮ ከዘንጉ ጋር ይወረወራል፤ ያረገርጋል።

ይኸም ዘንግ ቀድሞ ለመሪጌታው ብቻ እንዲመራበት የተፈቀደ ሌላው ግን አጃቢ እንደነበር እንጂ ሁሉ ዘንግ በመወርወር ሥነ ሥርዓቱን አያፋልስም ነበ፤ ከመዋሉ ከማደሩ የተነሣ ግን ሁሉ አቋቋም በመማሩ ወይም በውድድር መልክ ከማን አንሼ በማለቱ ሁሉም ባለ ዘንግ እንደሆነ ይነገራል። ነገሩም የሚመስል ነው፤ ዛሬ ባለ ሙዚቃው ወይም የሚዚቃው መሪ ብቻ በዘንግ እንደሚጠቅሳቸውና እንደሚመራቸው ሁሉ በዚያም ጊዜ እንዲሁ እንደ ነበር የሚያመለክት ነው።

**ለ) ንዑስ መረግድ።**

ንዑስ መረግድ የሚባለው መዝሙርም ይሁን ምልጣን በዘንግ ዝማሜውን ከጨረሰ በኋላ በጸናጽልና በከበሮ ብቻ በንዑስ አመታት የሚዘመር ነው። እርሱንም ከመጽፊያው ጀምሮ በአመላለስ ይዘመርና በኋላ ወደ መረግድ ያገባዋል። ንዑስ የተባለበትም በከበሮ አመታትም ሆነ በጸናጽሉ አወራረድ ብዙ መራቀቅ የሌለበት ሆኖ በቀላሉ ጥሬውን ዜማ አንድም ቁሙን መስሎ የሚዘመር ነው።

**ሐ) ዓቢይ መረግድ።**

ዓቢይ መረግድ ማለት ቁሙን ዜማ ለቀቅ አድርጐ በልዩ ዜማ የሚዘመረው ነው፤ ይኸ ዜማ በከበሮው ዓመታት በጸናጽሉም አወራረድ ቢሆን የተለየ መንገድ ያለው የአካልንም ንቅናቄ የሚጨምር መንገድ ነው። የሁለቱም መንገድ በዜማው ስልት ትንሽ ለየት ይበል እንጂ በአወራረዱ ወይም በቃለ እግዚአብሔር አባባል ልክ እንደ ንዑስ መረግድ ነው ማለት ንዑሱ ከአነሣበት ላይ መረግዱም ይነሣል፤ ንዑሱ ከአረፈበት ላይ መረግዱም ያርፋል።

የዚህም የዓቢይ መረግድ ድርብ መረግድ የተባለ በወረብ ወይም በመልስ አመላለስ ጊዜ የሚመረገድ አለው፤ ይኸውም ከቁሙ መረግድ ትንሽ ለየት ያለ መንገድ ነው፤

**መ) ድርብ መረግድ።**

ይኸውም በበዓል ጊዜ የሚደረብ በተለይም በወረብ ወይም በመልስ ጊዜ የሚዘምሩት ነው። በዓቢይ ሲያመረግድ ቆይቶ በድርብ ያስገባዋል፤ ይኸም ምሳሌ አለው፤ የጌታ ግርፋትን መደብደብን ያመለክታል።

**ሠ) ጽፋት።**

ጽፋት የተባለው ዜማ ደግሞ ከቁሙ ዜማና ከመረግዱ ለወጥ ያለ ፍጥነት ያለው ዜማ ነው፤ ጽፋት የተባለበትም ምክንያት ክርስቶስን በጥፊ እየመላለሱ የመቱትን ምሳሌና ስም የያዘ ሆኖ ይገኛል በግዕዝ ቋንቋ ጽፋት ማለት በጥፊ መምታት አንድም መመታት ማለት ነው።

የአካል ንቅናቄ የእጅም ፍጥነት በጸናጽሉ ላይ ከሌላው ጊዜ ይልቅ በዚህ በጽፋት ጊዜ ይታያል፤ የጽፋትም ዜማ ከዘመኑ መዝሙር ያልራቀ ሆኖ ለሁሉም የሚገባ መስሎ ይታያል።

**ረ) መልስ።**

መልስ ማለት ወዝ ባለው ድምፅ ከመጽፊያው ላይ መመለስ እየመላለሱም ማዜም ነው፤ ለዘብ ባለ መልክ መጽፊያውን እየመላለሰ ያለዝበዋል፤ ያዜመዋል፤ ስለዚህም መልስ በማለት ፋንታ ለዘብ የሚሉ አሉ ለዘብ ባለ ድምፅ በሚያስደስት አኳኋን ይዘምሩታልና።

**ሰ) ወረብ።**

ወረብ ማለት የተመረገደውን በመከተል ሌላም ዐረፍተ ነገር በመጨመር ወይም በመለወጥ መልስ የተባለውን የሚመስል ዜማ ይወርቡታል፤ ጨርሰውም ለውጠው ይሉታል፤ የእግሩን በራሱ የራሱን በእግር ያዛውሩታል፤ እየመላለሱም ይዘምሩታል። በዚህም በወረብና በመልስ ጊዜ መረግድም ጽፋትም ይገኝበታል።

**ምዕራፍ ፫።**

**ማኅሌት።**

**፩ኛ የቃሉ ትርጕም።**

ማኅሌት ማለት ኀለየ ዘፈነ ዘመረ አመሰገነ ካለው ከግዕዝ የወጣ ቃል ነው። ሥራውም ስሙ እንደሚያመለክተው ምስጋና ምስጋና ለእግዚአብሔር ማቅረብ ነው፤ የሆነ ሆኖ ማኅሌት ሲባል የተለየ ስም ያለው ከቤተ ክርስቲያን አገልግሎት ፩ኛው ክፍል ነው።

እሑድ የሚቆመው መዝሙር አንድም መወድስ ሲባል በየወር በዓላት በየዓመት በዓላት የሚደረግ የቤተ ክርስቲያን አገልግሎት ደግሞ ማኅሌት ይባላል፤ ስለ መወድስ በገጽ ፷፰ የተገለጠውን ተመልከት። መዝሙር ስለሚባለውም ይኸው መወድስ ሊያጠቃልል ይችላል፤ ምክንያቱም ከመዝሙር ጋር የሚደረስ ነውና፤ ሆኖም ከድጓው የሚወጣ በዓሉን ወይም ዕለቱን የሚነካው ተፈልጐ ይዘመራል፤ ይኸም መዝሙር ይባላል፤ ትርጕሙም እንደዚያው ምስጋና ዝማሬ ማለት ነው።

ማኅሌት የተባለው ግን ስቡሕ ወውዱስ በማለት ይጀመርና በንዑስ መረግድ እንዲሁም በዓቢይ መረግድ እያመላለሰ ከአመሰገነ በኋላ ወደ ፪ኛው ክፍል ይሔዳል፤ ይኸውም ክፍል ነግስ የተባለው ነው። ነግሥም በዘወትር የሚደረስ ልዩ ድርሰት ወይም ግጥም ሲሆን እንደ መልአክ መልክ ሆኖ የቅዱሳንን የመላእክትን የጻድቃንን በበለጠም የሥላሴን ምስጋና የሚናገር ግጥም ነው። በምን ምክንያት ነግሥ እንደተባለ ግን አይታወቅም፣ ይኸንንም የመሰለ መልአክ ጉባኤ የተባለ ሌላ ፍክል አለ የመልክእ መልክእ ስብስብ አንድም ጥርቅም ማለት ነው፤ ከዚያም ውስጥ ቢሆን የዓመት በዓሉን ነክ የሆነው ብቻ ተፈልጐ ይመረገዳል ከዚያ በኋላ ግን ወደ ፫ኛው ክፍል ይራመዳል፤ እርሱም መልክአ መልክ የተባለው ነው። ዕለቱ ወይም በዓሉ የሚመለከተው ቅዱስ መልክ ከላይ በተገለጠው አኳኋን ይመረገዳል። ነገር ግን በነግሥም በመልክአ መልክም እየገባ የሚመረገድ ሌላ ክፍል አለ እርሱም ዚቅ የተባለ ድርሰት ነው፤ ትርጕሙም ከያሬድ ድርሰት ዝቅ ያለ ማለት እንደሆነ ይነገርለታ፤ በእርግጥም ድርሰቱ የሌሎች ሊቃውንት ስልሆነ ይኸን ስም የሰቱት ይመስላል።

እርሱም አንዳንዱ ስድ ንባብ እያንዳንዱ የግጥም መልክ ያለው ሲሆን ደራሲው በትክክል ያልታውቀ ድርሰት ነው፤ የሆነ ሆኖ ከሚዘመረው ከሚዜመው ነገር ሁሉ እየተውጣጣ የገባ ነው። ለምሳሌ ከሰዓታት ከኪዳን ከመዋሥዕት ከዝማሬ ከድጓ ከሁሉም የተውጣጣና የተቀመረ ነገር ነው። ዚቅ የተባለው በጠቅላላው ቍጥር ፩ሺህ ፮፻፲ ሲሆን ፍጹም እውነተኛ ዚቅ የሚባለውና ይኸንም ቍጥር የያዘው የአባ ጃሌው መዝገብ የተአብለው አሁን ታትሞ የሚገኘው ነው፤ ግን ያልተወሰነ የበዛም የአነሰም መዝገብ ሊኖር ይችላል።

በጥሬ ዜማው ቀድሞ ግዕዝ አንድም ዓራራይ የተባለው ሁሉ ወደ ዕዝል እየተለወጠ ዚቅ ይሆናል፤ ወደ ዚቅም ይገባል፤ ለ፩ መልክ እስከ ፫ ዚቅ ይኖረዋል፤ ግን ነኩ ብቻ እየታየ አንዱ ይገባል። የላይ ቤት የታች ቤት ዚቅ እየተባለ ይጠራ እንጂ ሁሉም የሚያምንበት ዋና የሚባለው የአባ ጃሌው ነው፤ ከዚያም ውስጥ ነክ ሆኖ የተገኘው ይመረገዳል፤ እርሱንም አልፈው ከማኅሌተ ጽጌ ውስጥ ምሥጢር ያጋጠመውን አንድም ሁለትም አውጥተው ያመረግዳሉ፤ እንዲሁም ስንክሣር ተነቦ ከተፈጸመ በኋላ አርኬው በዓሉን ነክ ሆኖ ሲገኝ ሊመረገድ ይችላል፤ ነገር ግን የዚህ አርኬ ዚቅ የለውም ስለዚህም ሁልጊዜም አይመረገድም። ከዚህ በኋላ ወደ ሌላ ክፍል ይዛወራል፤ ማለት ምልጣን የተባለውን ክፍል ይይዛል፤ ይኸም ፍክል ፈጽሞ እስካሁን ከተገለጠው ክፍል የተለየ ነው፤ ስለዚህ ያለፈውን አንድ ወገን አድርጐ ይኸን ፪ኛ ለማለት ይቻላል፤ ምክንያቱም ከላይ የተገለጠውን ሁሉ ጥሬውን ዜማ ተከትለው የድጓ መምህራን ሁሉ ሊያደርሱት ይችላሉ፤ ይኸ ክፍል ግን ዝማሜ ያለበት የጸናጽልም አቋቋም የሚታይበት ፍክል ነው።

ዕገሌ ስቡሕ ይወጣል በቂ ችሎታም አለው የሚባለውም አቋቋም በመጠኑ ያወቀ ይትበሃሉንም የጠበቀ መሆኑንያስረዳል።

**፪ኛ ምልጣን።**

ምልጣን የሚባለውም እስመ ለዓለም ተቃኝቶ አንገርጋሪው ተመርቶ የሚዜመው የሚጸነጸለው በጠቅላላው የሚዘመረው ነው፤ በጠባብ አነጋገር ምልጣን የሚባል አንገርጋሪው ብቻ ነው፤ በሰፊው አነጋገር ግን እስመ ለዓለም አንገርጋሪው ሰላምሙ ይኸ ሁሉ በአንድ ላይ ምልጣን ይባላል። የመቋሚያው አነጣጠቅ የጸናጽሉ አወዳደቅ የቃለ እግዚአብሔር አደማመቅ የሚታየው በዚህ ምልጣን በተባለው ክፍል ነው።

የአቋቋም ትምህርትም ዋጋ የሚሰጠው በዚህን ጊዜ ነው፤ ማለት ዝማሜውም ጸናጽሉም በመፈራረቅ በቀኝና በግራ ይባላል፣ ድርብ አደራረስ ይባላል። የወር በዓል የሆነ እንደሆነ ግን ማኅሌቱ በዚህ ይፍጸማል፤ ሰላሙን እንደጻፉ ማብቂያው ይሆናሉ፣ አንድ አንድ ጊዜ በዓመት በዓለም ቢሆን ከዚህ ሳያልፉ ይቀራሉ፣ ምክንያቱም በመልክአ መልኩና በዚቁ መረግድ እንዲሁም በወረቡ በምልጣኑ አመላለስ ጊዜውን ስለሚፈጁት ነው።

አንዳንድ ጊዜ ግን አደራረስ የተባለውን ማኅሌት ለማድረስ ሲፈለግ መልክአ መልኩን እንዲሁ በቀላሉ ያልፉና ክሥተት አርያም አንድም ሙሉ አደራረስ ወደ ተባለው ይራመዳሉ።

**፫ኛ አደራረስ።**

አደራረስ የተባለው ክፍል ፈጽሞ ልዩ የሆነ ጥሬ ዜማን የሚጠይቅ ነው፤ እርሱም በ፫ ይከፈላል፤

፩ኛ. ክሥተት አርያም አደራረስ የተባለው ማኅሌት ነው፤ እርሱም በዓመት በዓል ይደርሳል።

ክሥተት አርያም አደራረስ የሚባለው አጀማመሩ ልክ እስመ ለዓለም እንደተፈጸመ የውዳሴ ማርያም ዜማ ይደርሳል፤ ቀጥሎም ይትፌሣሕ ልሳንየ ይልና ከዳዊት መዝሙር እየተውጣጣ ክሥተት ይደርሳል፤ ይኸም በጠቅላላው ሲሆን የተለየ በዓሉን ብቻ የሚመለከት ምስባክ የተባለው ይደርሳል፤ ይኸም ሲፈጸም የክስተት ምቅናይ የተባለው እስመ ኪያከ ይመረግድና መንግሥቱ ይባላል፤ ቀጥሎም ክሥተት አርያም ለማድረግ ተሣሃለኒ ብሎ መሪም ይጀምራል፤

የአርያም አደራረስ በጥንተ ዘመን ከምልጣን በፊት ነበር፤ ምክንያቱም በአርያሙ መካከል ምልጣን አለና፣ ዛሬም ቢሆን አልፎ አልፎ በዚህ መልክ በቤተ ልሔም ይደርሳል፤ ይኸም የሚሆንበት አብነቱ እንዳይተፋ ነው፤ በሌላው ቦታ ግን ጊዜውን በመከተሉ በመረግድና በወረብ ካሳለፉ በኋላ ክሥተት አርያም ይጀመራሉ፤ እርሱም የሚሆንበት ምክንያት፦

ሀ. በዓሉ ደመቅ እንዲል በከበሮው እንዲንጋጋ፤

ለ. ከጥሬው ዜማ የገፋው በማነሱ ነው፤ ምክንያቱም የአርያም አደራረስ ብዙውን ጊዜ ወደ ጥሬው ዜማ ያደላል። አሁን እንደ ደንብ ሁኖ የተጠበቀው ከምልጣን በኋላ መድረሱ ነው፤ ተጀምሮ ይቀራል፤ እንጂ የሚዘልቀው እንኳን የለም።

፪ኛ. ስብሐተ ነግህ አደራረስ የተባለው ነው፤ እርሱም በዘወትር ስብሐተ ነህ ጊዜ በሚደርሱት በዳዊ መዝሙሮች ልክ ቅኔ እየደረሰ በዘንግ እየተዘመመ በጸናጽል እየተጸነጸለ ይታለፋል።

ይኸውም በሌላ ቃል አነጋገር ዓቢይ ስብሐተ ነግህ ወይም የዓመት በዓል ስብሐተ ነግህ የሚባለው ነው።

፫ኛ. የመዝሙር አደራረስ የተባለው ነው፤ እርሱም በየሳምንቱ እሑድ ይደረሳል።

**ምዕራፍ ፬።**

**ሥርዓተ አደራረስ።**

አደራረስ ማለት የዜማው ልክ የአገልግሎት መፈጸም መድረስ ማለት ነው፤ በእርግጥም ለአንድ በዓል የተወሰነ የድጓ ዜማ ሁሉ በየዕለቱ እየገባ ይደርሳል፤ የዜማው ስልት ይታያል ይኸም ቀርቶ ቅኔው ማለት በቁሙ ሌላም ዳዊቱን የመስለ የቤተ ክርስቲያን ደንቦች ሁሉ ይደርሳሉና።

ግን በመረግዱም ቢሆን የአቋቋሙ አደራረስ የተለየ ስለሆነ የርሱንም አደራረስ ይመረምራል፤ እርሱም የሚከተለው ነው።

**፩ኛ የመልክ አደራረስ ድርብ መረግድ።**

ከቀኝም ከግራም ቢሆን መሪ ካለበት ወገን «ይሥቅየኒ» ብሎ አንድ ጊዜ ይዘልቃል።

አንሺ፤ ይሥቅየኒ ለለጽባሑ ፪ ጊዜ ብሎ ከመ ይሠቅዮን ፩ ጊዜ ሲል ይዘልቃል።

መሪ፤ ከመይሠቅዮ ብሎ ፩ ጊዜ ይዘልቃል።

አንሺ፤ ከመይሠቅዮ ብሎ ፩ ጊዜ ይዘልቃል።

መሪ፤ በመረግድ ይሥቅየኒ ፪ ጊዜ ብሎ ከመ ይሠቅዮ ውኂዝ ከመ ይሠቅዮ ውኂዝ ፪ ጊዜ ይልና፣ ወደኋላ ተመልሶ ይሥቅየኒ ፪ ጊዜ ብሎ፤ ከመ ይሠቅዮን ፩ ጊዜ ይዘልቃል።

አንሺ፤ በመረግድ ይሥቅየኒ ፪ ግዚኤ ብሎ ከመ ይሠቅዮ ውኂዝ ከመ ይሠቅዮ ውኂዝ ፪ ጊዜ ብሎ፤ ውደ ኋላ ተመልሶ ይሥቅየኒን ፪ ጊዜ ብሎ ከመ ይሠቅዮን ፩ ግዚኤ ይዘልቃል።

መሪ፤ በቁም ማርያም ድንግል ብሎ አንድ ጊዜ እስከ መጨረሻው ይዘልቃል።

አንሺ፤ በመረግድ ማርያም ድንግል ማርያም ድንግል ፪ ጊዜ ብሎ ለሳቢተ ዓቢይ ትእዛዝ ፩ ጊዜ ሲል።

መሪ፤ አንድ ጊዜ ለሳቢተ ዓቢይ ትእዛዝ ሲል፤

አንሺ፤ አንድ ጊዜ ለባሲተ ዓቢይ ትእዛዝ ይላል።

መሪ፤ ማርያም ድንግል ማርያም ድንግል ፪ ጊዜ ብሎ ለሳቢተ ዓቢይ ትእዛዝ ፩ ጊዜ ሲል፤

አንሺ፤ ይሥቅየኒ ብሎ ፩ ጊዜ ይዘልቃል።

መሪ፤ ሰላም ለዝክረ ስምኪ ብሎ እስከ መጨረሻው ይዘልቃል።

አንሺ፤ በመረግድ ሰላም ብሎ እስከ ቤት መምቻው ድረስ ፪ ጊዜ ይልና እምነ ከልበኔ ወቁስጥ ወእምነ ሰንበልት ምዑዝ ፩ ጊዜ ይላል።

መሪ፤ እምነ ከልበኔ እንደዚሁ ፩ ጊዜ ይላል፤

አንሺ፤ እምነ ከልበኔ እንደዚሁ ፩ ጊዜ ይላ

መሪ፤ ሰላም ሰላም ለዝክረ ስምኪ ብሎ ፪ ጊዜ ይልና እምነ ከልበኔ ወቁስጥን ብቻ ፩ ጊዜ ሲል፤

አንሺ፤ ወእምነ ሰንበልት ምዑዝ ብሎ ፩ ጊዜ ብቻ ይላል።

መሪ፤ ማርያም ድንግል ሰባሲተ ዓቢይ ትእዛዝ ፩ ጊዜ ይላል።

አንሺ፤ ይሥቅየኒ ብሎ ፩ ጊዜ እስከ መጨረሻ ይዘልቃል።

ይኽ ዓይነት አደራረስ የተጀመረው በጐንደር መንግሥት በተለይም በአጼ ኢያሱ አድያም ሰገድ ጊዜ ነው፤ ምክንያቱም የጐንደር ካህናት ንጉሡ ለዑደት እስኪመጡ ለመጠበቅ መልኩን ሲመላልሱ ቆይተዋልና።

**፪ኛ የዚቅ አደራረስ።**

መሪ፤ ይዌድስዋን በቁም ፩ ጊዜ ይዘልቃል።

አንሺ፤ በመደረግ ይዌድስዋ ፪ ጊዜ ብሎ ወይብልዋ በሐኪ ማርያም ሐዳስዩ ጣዕዋ ፩ ጊዜ ሲል፤

መሪ፤ ወይብልዋን ፩ ጊዜ ይላል።

አንሺ፤ ወይብልዋ ፩ ጊዜ ይላል።

መሪ፤ ይዌድስዋን ፪ ጊዜ እያለ ሔዶ ወይብልዋ ሲደርስ ፩ ጊዜ ይጨርሳል፤

አንሺ፤ በመረግድ ሰላም ብሎ እምነ ከልበኔ ወቁስጥ ወእምነ ሰንበልት ምዑዝ ፩ ጊዜ ብቻ ይልና ይዌድስዋን በመረግድ ፩ ጊዜ ብቻ ይዘልቃል።

መሪ፤ ማርያም ድንግል ለባሲተ ዓቢይ ትእዛዝ ፩ ጊዜ ይልና ይዌድስዋን በመረግድ ፩ ጊዜ እያለ ይዘልቃል።

አንሺ፤ ይሥቅየኒ ብሎ ፩ ጊዜ በቁም ዘልቆ ይጨርሳል።

**፫ኛ ሥርዓተ አደራረስ ዘአንገርጋሪ።**

መሪ፤ በቀኝም በግራም ቢሆን ይመራል፤ አሁን በቀኝ በኩል እንደሆነ ነው፤ በቁም መሪና ተመሪ ይዘልቃሉ፣ ፩ ጊዜም በዚያው ወገን ይዘመዋል።

በግራ፤ በቁም ፩ ጊዜ ይዘልቅና ፩ ጊዜ በዝማሜ ይለዋል። እንደገማ መሪ አመልጥኖና በቀኝ መንክር ስብሐተ ልደቱ ይላል።

በግራ፤ ያነሣና በዚያው አማን ብሎ ይዘልቃል፤

በቀኝ፤ በኩል ፫ኛው አንሺ ያነሣል፤ መክንረ ብሎ ይጨርሳል።

በግራ፤ ደግሞ አማን ብሎ ይዘልቃል።

በቀኝም፤ ደግሞ ፪ት ጊዜ አማን እያለ ይመላልሳል።

ዳግመኛ መሪ አመልጥኖ መስቀሉ ይገባል።

በቀኝ፤ አማን በአማን ካለ በኋላ ፪ ጊዜ መንክር ፪ት ጊዜ አማን በአማን ይላል። እንደገናም ፩ ጊዜ ዘልቆ ይተዋል።

በግራ፤ እንደገና መንክር ይላል።

በቀኝ፤ መንክር ይላል።

በግራ፤ ደግሞ አማን በአማን ይላል።

በ፬ኛው ጊዜ በቀኝ መንክር ብሎ ይጸፋል።

በግራ፤ መንክር ብሎ ይጽፋል።

ከዚህ በኋላ ግን አማን በአማን ብለው በኅብረት ያሸበሽባሉ። እስመ ለዓለሙንም እንዲሁ በቀኝና በግራ አዝማቹን በመክፈል ይዘምሩታል፤ ይጸነጸላል።

**፬ኛ ሥርዓተ አደራረስ ዘአርያም።**

ከዚህ ክፍል ሲደርስ መጀመሪያ ፩፻፶ ዳዊትና ውዳሴ ማርያም ይደገማል የኪዳን ሰላም ይባላል። ኪዳን ለከ እግዚኦ፤ አምላከ ብርሃን ንሤልስ ለከ፤ የተባሉት ብቻ ይባላሉ።

ከዚህ ቀጥሎ ግን «ይትፌሣሕ ልሳንየ» ን መሪው ይመራል ይኸም ይዘመማል አንሺ ወገን በቁሙ እንደገና ይልና ይዘመዋል ከዚህ በኋላ ግን ክሥተቱ በማስተዛዘል በግራና በቀኝ ይባላል፣ ምስባክም በዓሉን ተከትሎ ፫ ጊዜ ይባላል።

ይኸውም እንደተፈጸመ «እስመ ኪያከ» ን ፪ ጊዜ እየመላለሰ ይለዋል፤ ይኸውም ፩ ጊዜ በቁሙ፤ ፩ ጊዜ በዝማሜ ነው። በዝማሜ ከዘለቀ በኋላ መንግስቱ በጸናጽል ያነሣል እንደገናም ይኸንኑ አመርግዶ ይጸፋል፤ ይኸም ሲፈጸም መንግሥቱ የሚለውን ያለዝባል።

ከዚህ በኋላ፤ «ተሣኃለኒ» ን ይመራል፤ ወዲያውም ሚበዝኁ ቅኔ ይደርሳል። በሌላው በኩል ደግሞ «ናሁ ይባርክዎ» ን ደመራና መስተብቍዕ ይባላል፤ ቀጥሎም ፫ ጊዜ እግዚኦ መሐረነ በግዕዝ ይባላል ካህኑ «ጸጋ ዘአብ ኂሩት ዘወልድ» ብሎ ቡራኬ ይሰጣል።

ከዚህም በማያያዝ «የብቡ» ን ይደግማል፤ እንዲሁም «ንሴብሖ» ን ይላል፤ በዚህ ጊዜ አንሺ የለም እስመ በዛቲ ሰዓት የሚለውን በየበዓላቱ ይሉታል። እንደገና መሪ አርያም ሃሌ ሉያ ለአብ ቀዳሚ ክርስቶስ በማለት ይመራል፤ ቀጥሎም በእንተ ዕበዮሙ ይባላል፤ ወይም የመላእክት በዓል የሆነ እንደሆነ እስመ ተለዓለ ስሙ ፈራኀያነ እግዚአብሔር የሚለው ይባላል።

እንዲሁም ኵሎሙ ነደ እሳት እሙንቱ ይባላል፤ አንድ ሰው ደግሞ አንተ በሰማይ የሚለውን ይላል። አርያም ቀዳሚሁስ ለዘየአምን የሚለው ይባላል አሁንም በ፪ አቀድም አእኵቶቶ ይባላል፣ ይኸም ይመረገዳል፤ ይጸፋልም።

ከዚህ በኋላ ነቢያትን ለማድረስ ንሴብሖን ይመራና በቀኝ በግራ እያስተዛዘሉ «ማይሰ ሎሙ» ን በኅብረት ይሉታል፤ ይኸንም ሲፈጽም ካህኑ ስብሐት ለአብ ስብሐት ለወልድ ስብሐት ለመንፈስ ቅዱስ ይላል፤ ይሕ አሜን።

ከዚህ በኋላ ሥላሴ ቅኔ ይደርሳል፤ አንሺ ደግሞ «ቀዳሚ ዜማ» ን ይመራና አቡን ዓራራይ ይባላል፤ ይኸም ይመረገድና ይጸፋል፤ ምዕዛል ደግሞ አጽምዕ ሰማይ የተባለውን ያስተዛዝላሉ፤ ወአምዕኦሙ ለሕዝብ በዘኢይሌብው የሚለውን በኅብረት ይዘምሩታል። ካህኑ ስብሐት ለአብ - የሚለውን እንዳለፈው ይላል ሕዝቡም አሜን ይላሉ። ፪ኛ - ሥላሴ ቅኔ ይቀኛሉ ከዚህ በኋላ ፪ኛው አንሺ ይገብሩ በዓለ የተባለውን አርያም ይመራል፤ አቡንም በ፪ ግዕዝ ይባላል። ወአምዕኦሙ ለሕዝብ በዘኢይሌብው ብለው «እስመ እሳት» ን ያስተዛዝላሉ፤ ከዚህም በኋላ ስብሐት ለአብ ወወልድ ወመንፈስ ቅዱስ የሚለውን በኅብረት ይላሉ፣ በዚህን ጊዜ ግን ካህኑ ስብሐት ለአብ አይልም።

ሥላሴ ቅኔ ይቀኛሉ፣ ከዚህ በኋላ ግን ቃለ ዓዋዲ የተባለው አርያም ይመራል፤ አቡን ግዕዝ ይባላል። በቀዳሚ ዜማ በ፩ ይባልና በይገብሩ በዓለ በ፪ ብርሃነ ሕይወት ይባላል፤ በቃለ ዓዋዲ ከ፫ - ፰ ይባላል። በ፫ም በ፬ም በ፭ም በ፮ም ይባላል። በቀዳሚ ዜማ ብርሃን ከ፰ - ፫ ይባላል፤ በ፲ም በ፮ም በ፭ም በ፩ም በ፫ም ከተባለ በኋላ በይገብሩ በዓለ እንበለ ብርሃነ ሕይወት ሌላ ደግሞ ይቤ እስጢፋኖስ ትቤሎ ብእሲት የሚለውን ወይም የሚመስለውን ቁም ቤት ይላሉ። ኵሉ ዘገብራ ቤት ይባላል። ከዚህ በኋላ ግን ስብሐት ብሎ «ጸንዓ ልብየ» ን ያስተዛዝላሉ በአእምሮ ወበለዝዎ እግዚአብሔር የሚለው በኅብረት ይዘመራል። ሥላሴ ቅኔ ይደርሳል፤ አርያም አክሊለ ሰማዕት ይባላ፤ አቡን ኵሉ ዘገብራ ቤት በቁሙ ሃሌ ሉያ እየተባለ ይዘመራል። በአእምሮ ወበለብዎ እግዚአብሔር ብሎ አንሰ እቤን ያስገባል።

ግን በዚህን ጊዜ ማስተዛዘል የለም በቅድመ ቤተ እግዚአብሔር ላይ ሲደርስ አስቀድሞ ፫ ጊዜ እግዚኦ መሐረነ ክርስቶስ በዕዝል አያይዞም በቅድመ ቤተ እግዚአብሔር ይላል። ሥላሴ ቅኔ ይደርሳል፤ አርያም ተከሥተ አፉሁ አስተጋብአተነ ቤት አቡን ይባላል። ተከሥተ አፉሁ የሚለው ባይገኝ ሌላም ሊባል ይቻላል፣ በቅድመ ቤተ እግዚአብሔር ይባላል።

በቅድመ ቤተ እግዚአብሔር ብሎ እግዚኦ አኃዜ ኵሉ ዓለም ያስተዛዝላሉ እስመ ኪያከ ይሴብሑ የሚለውን ይዘምራሉ። ሥላሴ ቅኔ ይቀኛል፤ አርያም ዮሐንስ ስሙ የሚለው ይባላል፣ አቡን ተሰዓልዎ ንሰግድ ቤት ይባላል፤ እስመ ኪያከን ብሎ ጸራኅኩ በምንዳቤየ ያስገባል፤ ትብጻሕን ዘኅብረት ይላል። ሥላሴ ቅኔ ይደርሳል፤ አርያም አጥመቆሙን ይመራል፤ አቡን ደግሞ አስተርእዮ ቤትና ዓቢይ ቤት ይባላል።

ሥላሴ ቅኔ ይደርሳል፤ አርያም እስመ በትሕትና የሚለውን ይመራሉ አቡን እስመ ዋካ ቁም ቤት ይደርሳል። ወይም ናስተበቍዕ ትሕትናከ የሚለው ይመራል። ወይም ይኸን የመሰለው ከመካከሉ ሃሌታ ያለው ይባላል፣ በዚህን ጊዜ እስመ ለዓለሙ አቡን ነው።

ኃላፊ ዘኢያንቀለቅል ወይም ባኡ ቤት ይባላል። በካህን ስማዕ ሰማይን በል፣ በተሰፍሐ ትፍሥሕት ዓቢይ ቤት ኵሉ ዘገብራ በከመ ቀስተ ደመና ዘኢያንቀለቅል በግነዩ በትጉሃን፣ በዘልዑል ቁም ነገሮሙ ቤት ይትዐየን ውድቅ ቤት ነገሮሙ ቤት አስተርእዮ ቤት ይባላል፣ ምዕዛል ይቀጥልና ሥላሴ ቅኔ ይደርሳል። አርያም ረኪቦሙ ሕፃነ ይባላል።

አቡን አንገርጋሪ ቤት ይመራል በይቤ እስጢፋኖስ በተበሃሉ ትጉሃን ቤት ዓዲ በይቤ እስጢፋኖስ ትቤሎ ብእሲትን የመሰለ ይባላል፣ ቁም ቤት በተበሀሉ ኵሉ ዘገብራ ቤት ይባላል። ለዘርዓርገ፣ ዘየሐጽብ አግዳሚ ቤት፣ በአዋልድ በአክሊሎሙ ኵሉ ዘገብራ በፃዑ ንዜኑ ዕጹበኒ ቤት ይባላል፣ በወሰኑ ትጉሃን አስተጋብአተነ ይባላል በጽድቅ ውእቱ አዋርጺ አንገርጋሪ ይባላል በዕዝራኒ ርእያ እምነ በሐ ይኸንም የመሳሰሉት ይባላሉ ኵሉ ዘገብራ ሲያልቅ ትብጻሕ ጸሎትየ ብሎ ጸሎተ ዳንኤልን ያስተዛዝላል፣ ወበከመ ብዝኃ ምሕረትከ በኅብረት ይባላል።

ሥላሴ ቅኔ ይደርሳል፣ ከዚህም በኋላ ፰ ምዕዛሎች ይባላሉ ፀወንነ ይባላል መዝሙር ህላዌ ቤት ይዘመራል፣ ይትባረክ ይባላ ይኸም ሲፈጸም ፫ ጊዜ ይትባረክ እግዚአብሔር አምላከ አበዊነ ይባላል።

ዋዜማ ቅኔ ይደርሳል፣ አርያም ዓቢይ ዜማ ይባላል፣ አቡን ጸርሐ ይባላል ወይም ዘይገለብቦ ይባላል ወይም የ፮ቱን ሃሌታ ዋዜማ በቁም ይሉታል።

ይባርክዎ ይባላል፣ እርሱም ግዕዝ ነው፤ ማኅሌትም እየገባ ይደርሳል። ፫ ጊዜ እግዚኦ መሐረነ ክርስቶስ ይባላል። ከዚህ በኋላ ክብር ይእቲ ይደርሳል፣ ሰብሕዎ ለእግዚአብሔር በቅዱሳኑ እስከ ፍጻሜው ይገባል።

ከዚህ በኋላ እንዘ ንብል ኢንትኃጐል ይባላል፣ በበዓለ ማርያምና በበዓለ ወልድ እንዘ ንብል ኢንትኃጐል እምከብካብ ወልዳ ለድንግል ይባላል።

አጭር ዋዜማ ይቀኛል ከክብር ይእቲ በፊት ሐዋርያቲሁ ከበበን የመሰለ ክብር ይእቲ መቀኘት እንዲገባ የሚናገሩ አሉ፣ ከዚህ በኋላ አርያም ሕንፄሃ ይባላል። በበዓለ ሐዋርያት በሕንፄኃ ፈንታ ሐረየ ፲ ወክልኤተ ይባላል፤ አቡን ቅንዋት ቁራ ቤት ምዕዛል ወበከመ ብዝኃ ምሕረትከ ይባላል፣ ከዚህም በኋላ እግዚኦ ሰማዕኩን ያስተዛዝላሉ፣ ሥላሴ ቅኔ ይቀኛሉ አርያም መስቀልከ ይባላል አቡን ናሁ ቤት ይባላል። አርያም በመስቀሉ አተበነ ይባላል፤ አቡንም ነሥአ ቤት ይባላል፣ አርያም በመዳልው ደለወ ዓለመ ይባላል አቡን ጥበብ ቤት ይመራል።

በካህናትና በባረከ ወኀይዝተ ወንጌል በኀረየና በሕንፄሃ ቁራ ቤት በአዳምና በሥላሴ ዋሕድ እምሰማይ ርደትከን የመሰለ ዕጣነ ሞገር ይባላል። ምዕዛል ተዐብዮን ያስተዛዝላሉ ወፈነዎሙን በኅብረት ይሉታል። ሥላሴ ቅኔ ይደርሳል፤ አርያም ንሴብሕ ይባላል፤ አቡን በ፩ ይባላል፤ ወይም በ፪ ባዑ ቤት ይባላል ፍትሐት ያለ እንደሆነ ኃላፊ ኅብረት ይባላል ይኸውም ህየንተ ንሴብሕ ነው የሌለ እንደሆነ ንሴብሕ ባረከ አዳም ይባላል ሥላሴ ዋሕድ ይባላል። ከ፫ቱ በቀር ሌላ አይባልም፤ አቡን በ፪ እምሰማይ ርደተከን የሚመስል ዕጣነ ሞገር ቤት ይባላል። ወፈነዎሙ ብሎ ዘካርያስን ማስተዛዘል ነው፤ ግን ወአንተኒ ሕፃን ነቢየ ልዑል ከሚለው ሲደርስ በኅብረት ይባላል። በኢዝህ ያልቅና ሥላሴ ይደርሳል፤ መስቀል አብርሃ ናሁ ቤት አቡን ይባላል፣ አርያም ለዘገብርኤል ይባላል አቡን ፪ ጊዜ ይባላል በዚህን ጊዜ መዋሥዕት ይደርሳል።

በመጀመሪያ ፩ አቡን ከዚህ በኋላ ወአንተኒ ሕፃን ነቢየ ልዑል ትሰመይ ብሎ ይፈጸማል። በዜማ ስብሐት ለአብ ወወልድ ወመንፈስ ቅዱስ ለዓለም ወለዓለመ ዓለም አሜን ተብሎ ይፈጸማል።

አርያም ሃሌ ሉያ ንሴብሕ አበ ኪያሁ የሚለውን በኅብረት ይላሉ፣ ከዚህ በኋላ ዕጣነ ሞገር ቅኔ በሕንፄሃ መልከ ይደርሳል፣ ከዚህ በኋላም ዘይእዜ ይደርሳል፤ በበዓለ መላእክት የሆነ እንደሆነ ስብሐተ መንግሥቱ በንሴብሕ ፈንታ ይባላል፤ ዕጣነ ሞገር ሕንፄሃን ይቀኛል፤ እንዲሁም ይእዜ ትሥዕሮ ለገብርከ ይባላል። ይኸም ብዙ ጊዜ ከስብከት እስከ ቀበላ ይኸ ዓይነት ይባላል። ሃሌ ሉያ ሃሌ ሉያ ሃሌ ሉያ ይቤ ስምዖን ነቢይ ይባላል ወይም ወአንተኒ ሕፃን ብለው ሥላሴ ቅኔ የሚቀኙ አሉ።

አርያም ለዘገብርኤል ይባላል፤ አቡን ፪ ጊዜ ብሎ መዋሥዕት ይባላል፤ በቀዳሚ ግን አቡን ፩ ጊዜ ይባላል፤ ከዚህ በኋላ ግን ወአንተኒ ሕፃን ብሎ ዘካርያስን ይፈጽማል፤ ከዚያም አያይዞ በዜማ ስብሐት ለአብ ወወልድ….. ለዓለም ወለዓለመ ዓለም አሜን ብሎ በዓራራይ እንደ ጐሥዓ ይላል፤ ከዚህም አያይዞ ይእዜ ትሥዕሮ ለገርብከ ሃሌ ሉያ ሃሌ ሉያ ሃሌ ሉያ አድኅነነ በየማንከ እያለ በቀኝና በግራ ያደርሳል፤ ይኸውም ከስብከት እስከ ቅበላ አድኅነነ በየማንከን ትቶ ይቤ ስምዖን ዓቢይ በማለት ነው፤ በዚህም ጊዜ ሕንፄሃ ቅኔ በዕጣነ ሞገር መልክ ይደርሳል፤ አርያም ንሴብሕ አበ ኪያሁ በኅብረት ይባላል፤ አቡን በ፩ አድኅነነ እግዚኦ ይገባል። አርያሙንም አቡንም አይመሩም ምክንያቱም ነቢያት አይባልም፤ ቅኔም መቀኘት የለምና ስለ ቅኔ እንዲሆን ነው። በበዓለ ሚካኤል ማርያምና በበዓለ መስቀል የሆነ እንደሆነ ለማርያም ዘምሩ ይባላል፤ በበዓለ ሚካኤል እምላዕለ ተግባሩ ይባላል፤ በበዓለ ሐዋርያት ዘትክል ረድኦ ይባላል። የእስመ ለዓለም ወሰኑ ግን በግዕዝ ፪ እስመ ለዓለም በዓራራይ አርያም ፪ እስመ ለዓለም ይባላል፣ በሌላ አርያም ግን አቡም ቢባል በቁም ሃሌታ ቢባል ነውር አይሆንም። እስመ ለዓለም ከ፬ት አይወጣም፤ በሌላው በምህላ ግን ፮ እስመ ለዓለም ይደርሳል። ከዚህ በኋላ ሚካኤል ሊቀ መላእክት በዓራራይ ይባላል፤ ስሞዓኒ ይባላል፤ እግዚአብሔር ነግሠን እንደ መልክ ተራ አይቶ ይፈጽማል፤ ወይም የቀሩት ዕይተቀበሉ መሪ ብቻውን ሊል ይችላል። እርሱም ከበዓሉ አድርጎ ይተወዋል፤ በመላእክት ይፈጸማልና። መሪው ሚካኤል ሊቀ መላእክት ሲል ተቀባዮቹ አመ ዳግም ንፍሐተ ቀርን አመ ይትነሥኡ ሙታን ይላሉ መሪው እንደገና አመ ዳግም ንፍሐተ ቀርን አመ ይትነሣኡ ሙታን ሲል ተቀባዮቹ በፊት በዓራራይ ቀጥሎም በግዕዝ እስየነ የሚለውን እስከ መጨረሻው ይላሉ።

ከዚህ በኋላ ካህኑ ቡራኬ ሲሰጥ እንዲህ ይላል፤ «ዘዓይን ኢርእየ ወዕዝን ኢሰምዐ ውስተ ልበ ሰብእ ዘኢተሐለየ ዘአስተዳለወ እግዚአብሔር ለእለ ያፈቅርዎ ይእሰየኒ ይእሰይክሙ እግዚአብሔር» በማለት ይሰጣል፤ መዘምራኑም አሜን ይላሉ። ከዚህ በኋላ ስንክሣር ይነበባል፤ ውዳሴ ማርያም ይደረሳል።

በዜማ ተፈሥሒ ማርያም በግዕዝ ይባላል፤ ተአምር ይነበባል እንዲሁም ወንጌል ይነበባል። ከዚህ በኋላ ግን ኪዳን በዓራራይ ዜማ ጸጋ ዘእግዚአብሔር የሃሉ ምስሌክሙ በማለት ፫ቱን የነግሁን ብቻ ያደርሳሉ። በዚህን ጊዜ ሠለስት የለም፣ ዕዝልና ሰላም ግን ይባላል። እንዲሁም ፫ ጊዜ እግዚኦ መሐረነ ክርስቶስ ይባላልና ክርስቶስ ጋዳ ቅዱስ እግዚኦ መሐረነ ፫ ጊዜ ይባላል።

በመጨረሻ ስብሐት ለእግዚአብሔር ኪያነ ዘፈጠረ ከመ ናምልኮ ስብሐት ለማርያም እመ አምላክ እግዝእትነ ወመድኀኒትነ ስብሐት ለመስቀለ ክርስቶስ ዕፀ መድኀኒት ኃይልነ ወፀወንነ ጸሎተ ሃይማኖት በማሳረጊያ ጸሎተ ፍጻሜ ይሆናል።

**ምዕራፍ ፭።**

**የማኅሌት መሣሪያዎች።**

በዚህ ዓለም የሰው ልጅ ደስታ መግለጫ መዝሙር ዘፈን ነው፤ ለዚህም ማሣመሪያ ልዩ ልዩ መሣሪያዎች አሉት፤ የሰው ልጅ በሥጋዊም ብቻ ሳይሆን በመንፈሳዊም ለስሜቱ ማርኪያ እንዲሆን መዝሙር መዘመር የእግዚአብሔር ቅዱስ ፈቃድ እንደሆነ ለማጠየቅ ልዩ ልዩ መዝሙር አዳዲስ መዝሙር መዘመር እንዲገባ በቅዱሳን ነቢያት አናግሯል፤ በቅዱሳን መጻሕፍት አጽፏል፤ ራሱም በምሴተ ኀሙስ ከሐዋርያት ጋር ዘምሯል፤ አመስግኗል፤ ንባብም አንቧል (ማቴ ፳፮፥ ፴) መሣሪያዎቹም የተለዩ እንዲሆሙ በጽሑፍ ተገልጧል፤ እነርሱም የሚከተሉት ናቸው።

**፩ኛ መቋሚያ።**

መቋሚያ ማለት መቆሚያ መደገፊያ ማለት ነው፤ ምክንያቱም በጥንት ዘመን የቤተ ክርስቲያን አገልግሎት ሥርዓት ሁሉ ረጅም ስለ ነበር፤ በቤተ ክርስቲያን ውስጥ የማረፊያ ዘዴ እንደ ወንበር ያለ አንድ ሌላ መደገፊያ ስልነበረ ሥርዓቱ ሁሉ እስኪፈጸም ምእመናን ቁመው መቆየት ግድ ስለነበረባቸው በዚህ በመቋሚያው ይደገፉ ነበር፤ በደከሙ ጊዜ የሚጽናኑበት የሚደገፉት የሚቆሙበት ይኸ መሣሪያ በመሆኑ መቋሚያ ተብሏል። ሲደገፉትም እንዲመች ስለታሰበ እንደ ባላ ያለ የሚይጐረብጥ ቅርስ ያለው ሁኖ ተሠርቷል። ይኸን የመሰለ በምሥራቅ አብያተ ክርስቲያናትም እንዲሁ ወንበር ስለ ሌለ ደካማዎቹ የሚመረኮዙት የሚያርፉበት እስታሲዚያ የሚል ይገኛል፤ ይኸም ቃል የሚያመለክተን አንደኛ እንደ ዓረፍተ ያለ ከግንቡ ጋር አብሮ የተሠራ ያለዚያም በመቋሚያ ዓይነት ይተሠራ እንደነበራቸው ነው። ይኸም ዓይነት ነገር ጥንታውያን በሆኑ አብያተ ክርስቲያናት አሁን ድረስ ይገኛል፤ በኛም ቤተ ክርስቲያን ቢሆን ፪ቱ ዓይነት ይገኛሉ። መቋሚያው የሚሠራው ከእንጨት ነው፤ ይኸም ዘንጉም ላዩም እንጨት ሲሆን ነው፤ እንዲሁም ከብር ከወርቅ ከናስ ከመዳብ ከብረት ይሠራል አሁን ድረስ በሁሉም ዓይነት ይገኛል። አገልግሎቱ ግን ከላይ እንደተናገርነው ለመደገፊያው ብቻ ሳይሆን ለማኅሌቱ መምሪያ እምቃኛም ይሆናል። የማኅሌት መቆሚያ እንዲሁም የማኅሌቱ ሥነ ሥርዓት መምሪያ መቋሚያ ነው፤ ማኅሌቱ ሲቆም የሚዘመረው ወይም ሲደክሙ የሚደገፉት የሚቆሙበት በመሆኑ መቋሚያ ተብሏል። ይኸውም የዘመኑ የሙዚቃ መሪ እንደ መቋሚያ ያለ ዘንግ ይዞ ሙዚቃውን እንደሚቃኝ የእኛ የዜማ መምህራን ሁሉ መሪዎች እንደመሆናቸው የሚይዙት ዘንግ ነው።

መሪጌታው በዚህ በዘንጉ ስለሚቃኝና ስለሚመራ መሪጌታ ይሉታል፤ የሚመራና የሚቃኝ ጌታ ማለት ነው። እየዋለ እያደረ ግን ደብተራው ሁሉ በመምራትም በመመራትም ጊዜ ዘንግ እየያዘ ስለሚጠቀምበት መሪጌታው ለስሙ እንጂ በመቋሚያው ብቻውን የማይጠቀም ሁኗል፤ ሆኖም ለሁሉም የውዝዋዜ መጥቀሻ መቋሚያ ወይም ዘንግ ይባላል።

የመቋሚያና የዘንግ አሠራር ግን ትንሽ ለውጥ ያለው ነው፤ መቋሚያ የሚባለው የባላነት መልክ የመደገፊያነት አቅድ ሲኖረው ዘንግ የተባለው ግን የዘንግ ቅርጽ ሆኖ ራሱ ድቡልቡል የሆነ ነው። ስለዚህ በአቋቋም ትምህርት መቋሚያ በማለት ፈንታ ዘንግ ይሉታል በዚህም መልክ የመቋሚያ ጥቅሙ፦

፩ኛ. ለድካም መጽናኛ ነው፤ ምክንያቱም በአሁኑ ካህናት ብቻ ሳይሆን የወንድ መኳንንት የቤት ወይዛዝርት ሁሉ በቤተ ክርስቲያን አገልግሎት ጊዜ እንዳይደክሙ ይደገፉታል።

፪ኛ. ለዜማ መቃኛ ማስተካከያ መዝመሚያ ሆኖ ይገኛል። ስለዚህ የአቋቋሙን ዓይነት ለመለየት ዘንጉ ተክሌ ጸናጽሉ ጐንደሬ እያሉ ይወስናሉ፤ ይኸም የሚያመለክተው በማኅሌት ጊዜ መዝመም በተክሌ አቋቋም የበለተ ይታይበታልና።

በዘንግ አወራወር ወይም በዘንግ ዝማሜ ጊዜ የተክሌ አቋቋም በጣም ያምራል፤ እርሱም አለቃ ገብረ ሐና የሸንበቆውን ዝማሜ ወይም ውዝዋዜ በነፍሳ ኃይል የሚወዛወዘውን ዓይተው ከእርሱው ወስደው ለልጃቸው ለአለቃ ተክሌ እንዳስተማሩት ይነገራል። የሆነው ሆኖ ተክሌውም ጐንደሬውም አቋቋም የዘንግ ዝማሜ ወይም የዘንግ ዝማሬ ይገኝበታል።

የቤተ ክርስቲያን አገልግሎት በመቋሚያ ብቻ የሚፈጸም በአጽዋማትና በኀዘን ጊዜ ነው፤ በተለይም እንደ ዓቢይ ጾም ባለው ጊዜ ነው። መቋሚያውን ከቀኝ ወደ ግራ ከወዘወዙ ወይም ከዘመሙ በኋላ ወደ ላይ አንስተው ወደ ታች ይወረውሩታል፤ የዚህም ምሳሌ አለው፤ እርሱም አይሁድ ክርስቶስን ከሐና ወደ ቀያፋ ከቀያፋ ወደ ሐና ከአመላለሱት በኋላ በመስቀል ላይ እንደሰቀሉት ቀጥለውም ከመስቀል አውርደው እንደቀበሩት የሚገልጥ ትምህርት ነው።

**፪ኛ ጸናጽል።**

የቤተ ክርቲያን አገልግሎት ሁሉ ምልጣኑ መዝሙሩ ይኸን የመሰለው ቃለ እግዚአብሔር ሁሉ በዘንግ ወይም በመቋሚያ ከተዘመረ በኋላ ሁል ጊዜ ወደ ጸናጽል ይገባል። ጸናጽል የተባለው መሣሪያ ራሱ ያማረ ድምፅ ያለው ሁኖ መልኩም በልዩ ጌጥ የሚሠራ ነው፤ ተጀመረም የሚባለው በዕብራውያን ነው። እኛም ከዚያው ከዳዊት መዝሙር አግኝተን ከዕብራውያን ሥርዓት ጋር ተቀብለን እንዘምርበታለን፣ እናመሰግንበታለን እርሱም እንዲህ ይላል «ሰብሕዎ በጸናጽል ዘሠናይ ቃሉ» ይኸም ማለት ድምፁ ያማረ በሆነ በጸናጽል መሣሪያ አመስግኑ ማለት ነው። በዛሬውም ጊዜ ቢሆን ዘመናዊ የሆነ መሣሪያ በጸናጽል እግር እየባ አለ ምንም ቅርሱ ልዩ ይሁን እንጂ ድምፁ እንደ ጸናጽል የሚንሿሿ ነው። ይኸውም በሥጋዊ ሙዚቃ የሚጠቀሙበት መሣሪያ ነው። የጸናጽል አሠራር በቤተ ክርስቲያን አሁንም ሆነ ያው ዓይነት ሆኖ ከብር ከነሀስ ከብረት ይህንም ከመሳሰሉ መዓድኖች ነው፤ ባለ ወግና ባለመዓርግ የሆነ ግን ከብርና ከወርርቅ የተሠራ ጸናጽል ይይዛል። የሁሉም ድምፅ ለምስጋና በተቃኘው መዝሙር የሚወጣና የሚወርድ ሲሆን የሚንሿሿ ድምፅ ያለው ነው፤ የእርሱም አጣጣል ፩ኛ ንዑስ ፪ኛ ዓቢይ መረግድ ፫ኛ ለዘብ፣ አንድም መልስ ወረብ በተባለው ጊዜ የሚገባ መሣሪያ ነው። ጸናጽል ብዙውን ጊዜ የሚውለው ከከበሮ ጋር ነው እንጂ ብቻውን አይሆንም።

**፫ኛ ከበሮ።**

ከበሮ የሚባለው መሣሪያ በቤተ ክርስቲያን አገልግሎት የሚውል ልዩ ድምፅ ያለው ውስጡ የተፈለፈለ እንጨት ሆኖ በቆዳ የተጠፈረ ነው። እርሱን የመሳሰሉ አታሞ፣ ነጋሪት የተባሉ ለዘፈንና ለአዋጅ መንገሪያ ሁነው ይገኛሉ አሠራራቸውም ተመሣሣይ የሆኑ ናቸው። ልዩነታቸው ግን ከበሮው ፪ት አፍ ያለው ሲሆን ነጋሪቱና አታሞው ደግሞ አንድ አፍ ብቻ ነው፤ እንዲሁም አታሞው መጠኑ አነስ ያለ ሲሆን ነጋሪቱ ግን ሰፋ ተለቅም ያለ ነው። ሆኖም ለዜማ ለዘፈን ለሙዚቃ መሣሪያነት ሁሉ ይውላል። በሌላ አፍሪካ ሁሉ ይኸ ዓይነት መሣሪያ ይገኛል ጥቅሙ ግን በጣም የተለያየ ነው። ይኸም መሣሪያ በሀገራችን በመዝሙር አገልግሎት እንዲውል የሆነ የእሥራኤል እምነት ወደ ሀገራችን ከገባበት ጊዜ ጀምሮ ነው ለማለት ይቻላል፤ ምክንያቱም በዳዊት መዝሙር «ሰብሕዎ በከበሮ ወበትፍሥሕት» የሚል አገላለጥ ስለሚገኝ ይህንኑ በመከተል ጥንታውያን አባቶች ሲጠቀሙበት እንደነበር የታወቀ ነው። የከበሮው አመታት ጸናጽልን ተከትለው የሚሔድ ነው፤ እርሱም ብዙ ጊዜ ወደ ደስታ የሚያመራ ስለሆነ በታላላቅ አጽዋማትና በልዩ ኀዘን ጊዜ አይመታም፤ ከዚህ በላይ የገለጥናቸው የምስጋና መሣሪያዎች ሁሉ ብዙ ጊዜ የምንጠቀምባቸው እኛ ኢትዮጵያውያን ብቻ ነን፣ ሁኖም ዓይነቱ ለየት ይበል እንጂ ሌሎችም መሣሪያዎች አሏቸው፣ በኛም ቤተ ክርስቲያንም ቢሆን እነዚህን መሣሪያዎች ለምስጋና ብቻ እንጂ ለቅድሴ ተግባር አናውላቸውም፤ እንዲያውም በገዳም ጸናጽልና ከበሮ ለአገልግሎት ፈጽመው አይገቡም።

**ልዩ አስተያየት።**

፩. የአቋቋም የትመጣና መቼ ተጀመረ፣ የሚባለው አስተያየት ውሳኔ የሌለው ሐተታ ነው። ሆኖም ከግራኝ ወረራ በኋላ መሆኑንና በጐንደር ዘመነ መንግሥት መሆኑን የሚገልጥ አስረጅ ይኸ ሞያ ተስፋፍቶ የሚገኝ በጐንደርና በአካባቢው ብቻ ነው።

፪. ያቋቋም ሞያ ከምስጋናው ይልቅ የታይታ የጭፋሮ መልክ ይታይበታል፤ በዚህም ሞያ የሠለጠኑት የኩራት መልክ ይታይባቸዋል።

፫. ይኸ ዓይነት አገልግሎት በብዙ ገዳማት አይፈጸምም፤ አይፈለግም፤ ምክንያቱም ዓለማዊን ስሜት ስለሚያስከትል ነው።

**ክፍል ፯**

**የቅዳሴ ትምህርት።**

**ምዕራፍ ፩።**

**የቅዳሴ ዜማ።**

**፩ኛ የቅዳሴ ታሪክ።**

የቅዳሴ መጻሕፍት በየጊዜው የተደረሱና ደራስያኑም ልዩ ልዩ ሊቃውንት ሲሆኑ ዜማውን ያቀናበረው አንድም የደረሰው ቅዱስ ያሬድ የተባለው የዜማ ሊቅ እንደሆነ በቤተ ክርስቲያናችን የታመነ ነው።

በተለይም ቅዳሴ ማርያምን ንባቡን አባ ሕርያቆስ እየነገረው ዜማውን እርሱ ማይበላ በምትባለው አገር ደረሰው ይባላል። ስለዚህም ከሌሎች ቅዳሴዎች ይልቅ ሥረይ አንድም አንቀጽ በቅዳሴ ማርያም ይበዛል። ስለ ቅዳሴ ትምህርት ከቅዱስ ያሬድ ጀምሮ በመከታተል በየጊዜው የተነሡ የመምህራን ታሪክ ግልጥ ሆኖ አይነገርላቸውም፤ ሆኖም ግን በጥንተ ዘመን ከዝማሬ መዋሥዕት ጋር በዙራንባ ገዳም ያስተምሩት ያስመሰክሩትም ነበር፤ ስለዚህም የምክርነቱ ቦታ በዚያ እንደ ነበር ይተረካል። እየቆየ ግን የቅዳሴ ምስክር ቦታ ተብሎ ይነገርለት የነበረው በታሪክም ጐልቶ እስካሁን ድረስ የሚታወቀው ስለልኩላ የተባለው ገዳም ነው። የቅዳሴ ምስክር ቦታ በእርግጠኛው መቼ እንዴት ከዙራንባ ወደ ሰለልኩላ እንደተዛወረ አይታወቅም፤ በአፈ ታሪክ እንደተገለጠው የሆነ እንደሆነ ግን በግራኝ ወረራ ምክንያት የቅዳሴ ዜማ ጠፍቶ ሲኖር መንግሥት እንደተቋቋመ ሰለልኩላ ምስክር ሆናለች፤ ምክንያቱም መምህራኑ በዙራንባ ገዳም የተማሩ ከዙራንባ ገዳም ያስመሰከሩ ሁለት ደቀ መዛሙት ቅዳሴውን አጠናቀው ዐወቀው ሰለልኩላ ገብተው ሲያስተምሩ ስለተገኙ እነርሱው ምስክር እንዲሆኑ ተደርገዋልና። ከጥቂት ዓመታትም በኋላ ደግሞ ምስክርነቱ ዙራንባ እድነገና ገብቶ ወንበር ተዘርግቶ ሲኖር እንደገና ባልታወቀ ምክንያት በሌለው ቦታ ጠፋና በሰልኩላ ስለ ተገኘ ሰለልኩላ አሁንም የምስክር ቦታ እንድትሆን አፄ አድያም ሰገድ ኢያሱ ወሰኑ ይባላል። ስለዚህም የቅዳሴ ዜማ ሰለል ብላ ገባች ሲሉ ቦታዋንም ሰለልኩላ ብለዋታል።

ከዚያን ጊዜ ጀምሮ ግን እስካሁን ምስክር ሁና ትገኛለች። ምንም የቅዳሴው የምስክርነት ቦታ የተለየ ይሁን እንጂ እስካሁን ድረስ ዝማሬና መዋሥዕት ተምሮ ሲወጣ ቅዳሴም አብሮ ማስመስከር ግድ ስለነበረበት የዝማሬ መዋሥዕት መምህርን ሁሉ የቅዳሴ አዋቂዎችና ቅዳሴንም የሚያስተምሩ ነበሩ።

በቅርቡ በአፄ ምኒልክ ዘመነ መንግሥት ግን ከሰልኩላ ወደ ደብረ ዓባይ የምስክርነቱ ቦታ ተዛወረ። ይኸንም ስንል ሕዝቡ (ተማሪው) በራሱ ፈቃድ መረጠው እንጂ ሰለልኩላ አሁንም ቢሆን ምስክርነቱን አልተወችም፤ ጉባኤውም አልተፈታም፤ ሆኖም ከዚያ ተምረው የወጡትን መምህራን የሚቀበላቸው እምብዛም ነው። ሁሉም ከደብረ ዓባይ የወጡትን ይፈልግ ጀመር። ስለዚህም ተማሪው የደብረ ዓባይን ዜማ ይማር ጀመር፤ በዚህም ምክንያት ደብረ ዓባይ በቅዳሴ ዜማ የታወቀች የመነኰሳትም መሰብሰቢያ ሆነች።

በመጀመሪያ ደብረ ዓባይን የቅዳሴ ምስክር ቦታ ያስደረጉት መምህር ገብረ ኢየሱስ የተባሉ እምምህር ናቸው፤ እርሳቸውም ለመጀመሪያ ጊዜ ሰለልኩላ ተምረው ያስመረቁም በዚያው ነበር፤ ነገር ግን በጣም ድምፃዊ ስለነበሩ ራሳቸው ወዝ እየሰጡ ዜማውን እያስረዘሙ በዜማቸው ዜማቸው ተወዳጅ ሆነ። መምህር ገብረ ኢየሱስም አዲሱን ዜማቸውን እንዳጠናቀቁ ለመጀመሪያ ጊዜ የገቡት አክሱም ገዳም ነበር፤ ነገር ግን አክሱማውያን አናስገባም በማለት ስለከለከሏቸው ወደ ደብረ ዓባይ ገብረው ወንበር ዘረጉ፤ ዜማቸው ተወዳጅ በመሆኑ መነኰሳቱ ሁሉ ከበቧቸው፣ ከዚያን ጊዜ ጀምሮ መምህር ገብረ ኢየሱስ የቅዳሴ ምስክር ደብረ ዓባይም የምስክር ቦታ ለመሆን በቁ።

የሰለልኩላ ዜማ ግን እጥር ያለ የድጓውን ዜማ ተከትሎ የሚሔድ ሲሆን ድምፅ ላለው የሚወስነው በመሆኑ ሁሉም የደብረ ዓባይን ዜማ ይፈልግ ጀመር፤ የደብረ ዓባይ ምስክርነት የተጀመረው በቅርብ ጊዜ ሲሆን ጀማሪውም መምህር ገብረ ኢየሱስ እንደሆኑ ከላይ ተናግረነዋል፤ እርሳቸውንም የወረሱ ወይም በእግር የተተኩ አፈ መምህር ገብረ ኪዳን ሀብቱ የተባሉ ናቸው፤ አፈ መምህር ገብረ ኪዳን ግን አሁንም ድረስ ያስተምራሉ፤ ዕድሜያቸውም ፩፻፱ ዓመት ነው። ከዚያ ጊዜ ጀምሮ ግን በዚያ የሚያስተምሩ ሁሉ ብዙ መምህራን ይገኛሉ፣ ሁሉም በየበኩላቸው የምስክር ወረቀት ስለሚሰጡ አብነቱ እገሌ ነው ለማለት አይቻልም፤ ይሁን እንጂ አሁንም ደብረ ዓባይ ላይ የታወቁ ፫ አስተማሪዎች እንዳሉ ይነገራል።

**፪ኛ ግብረ ዲቍና።**

ቅዳሴ ለመቀደስ መጀመሪያ ዲያቆን መሆን ስላስፈለገ ዲያቅኑ አስቀድሞ የዲያቆኑን ሥራ ጠንቅቆ ማወቅና መሥራት ስላለበት የመጀመሪያው ትምህርት ግብረ ዲቍና ተባለ።

ብዙዎች ሰዎች ሙሉ ቅዳሴን መማር ሲያቅታቸው በአቋራጭ መንገድ ለመሔድ የዲያቆኑንና የሕዝቡን ድርሻ በአንቀጽ መልክ ያጠናሉ። እንደዚህ ያለው ትምህርት ወንበር የማይዘረጋለት ብዙ ጊዜም ያልታወቀ ነው፤ ይሁን እንጂ በየገዳማቱና በየአድባራቱ ጥሩ ቀዳሽ ጥሩ ዲያቆን ወይም ቄስ የሚባሉት በመጠኑ በዚህ ዓይነት የተማሩ ናቸው። ግብረ ዲቍና በሌላ ስም ደግሞ «ተሰጥዎ» ይባላል፤ ይኸውም ቄሱ ሲዘምር ዲያቆኑ ወይም ሕዝቡ የሚመልሰው መልስ የሚያዜመው ዜማ ማለት ነው።

በወንበርም ገብቶ ተምሮ ወይም ከድምፅ ሰምቶ ያጥናው እንጂ ይኸን ሳይማር ዲያቆኑም ቄሱም ሊቀድስ አይችልም። በአሁኑ ጊዜ ግን ይበልጠውን የመምህራኑም የሚያስተምሩት ልዑካኑም ራሳቸው የሚከታተሉት ይኸንኑ ተሰጥዎ የተባለውን ነው፤ እንዲያውም አሁን ከዲያቆናት ከቀሳውስት አልፎ የቅዳሴው መጽሐፍ «ይበል ሕዝብ» በሚለው መሠረት ሴቶችም ወንዶችም በጠቅላላው የጨዋ ልጅ ሁሉ ማጥናት ጀምሯል። ግብረ ዲቍና ወይም ተሰጥዎ የተባለው ሕዝቡ በሚፈልገው መልክ ተዘጋጅቶ ወጥቶ ይገኛል።

**፫ኛ ሰዓታት።**

ሰዓታት በጐላ የታወቀ የሌሊት ጸሎት እንደሆነ ነው፤ ነገር ግን ሰዓታት ራሱ በ፪ ይከፈላል፤ ይኸውም የመዓልት ሰዓታትና የሌሊት ሰዓታት በመባል ነው። የሰዓታትም ቀጥታ ትርጕም በየሰዓቱ የሚጸለይ ሰዓቶችንም ተመልክቶ የሚደርስ ጸሎት እንደነበር ክፍሉ ራሱ ያመለክታል፤ ይኸም ዓይነት ጸልቶ ከነስሙ በግሪክ ኦርቶዶክስ በካቶሊክ በአንግሊካን በሌሎችም እንዲሁ ይገኛል ስሙም «ኦሬስ፤ አዎርስ ይበሉት እንጂ ትርጕሙ ሰዓታት ማለት ነው። በእርግጥ ሰዓታት ስንል ሰዓት አይቶ ሰዓትም ለይቶ የሚደርስ እንጂ የመዓልት የሌሊት የሚል ውሳኔ የለውም ግን በሀገራችን በጠቅላላ የሚደረሰው በሌሊት ስለሆነ ሰዓታት ባልን ጊዜ የሌሊቱን ጸሎት እንደሆነ ሁሉ ሊረዳው ይችላል። በብዙ ገዳማትና አድባራት በዓቢይ ጾምና በፍልሰታ የመዓልት ሰዓታት ይቆማል በጥቂቶቹ ገዳማትና አድባራት ግን ዓመት እስከ ዓመት የመዓልትና የሌሊትም ሰዓታት ሳይቋረጥ ስለሚቆም ሰዓታት ሲል የሚያሻማ ስም ስለሆነ የመዓልቱና የሌሊቱ ተለይቶ ካልተነገረ ሌላው ሊረዳው አይችልም።

ሰዓታት በሀገራችን ተጀመረ እይሚባለው በአባ ጊዮርጊስ ጊዜ በ፲፭ኛው መቶ ዘመን ግድም ነው። በሌሎች ግን ጥንታዊ ጸሎት ሲሆን በእኛ እስከ አባ ጊዮርጊስ ዘመን ቆየ ለማለት አይቻልም፤ እንዲያውም ከሌሎች ዓለማት አስቀድሞ ገዳማት በሀገራችን ተስፋፍተው ሲቋቋሙ የሰዓታት ጸሎት ዘግይቶ እስከ ፲፭ኛው መቶ ዘመን ድረስ ቆየ ለማለት አስቸጋሪ ነው። ነገሩን መልክ ለመስጠት ያህል ሐተታ ያደረግን እንደሆነ ምናልባት አባ ጊዮርጊስ በማሳጠር በመጠቅለል ወይም በማስረዘም አሻሻሉት ወይም የጥንቱን ትተው ራሳቸው ደርሰው አቅርበው እንደሆና አልተለየም ገና ሰፊ ጥናት የሚጠይቅ ነገር ሆኖ ይገኛል። የዐረፍተ ነገሩ አሰካክ ትንሽ ይለያል እንጂ ከላይ እንደገለጥኩት በሌልቾ አብያተ ክርስቲያናት ቅደም ብሎም ተጀምሮ ይሠራል እንግዲህ በሁሉ አንድ የሆነው ጸሎት በኛው ብቻ ተቋርጦ ቆየ ለማለት አይቻልም። ይልቁንስ የጥንቱ ሰዓታት ሌላ ሁኖ ይኸ የአባጊዮርጊስ ይሆንን? ወይስ ይኸ የጥንቱ ሁኖ የአባ ጊዮርጊስ ድርሰት ሌላ ይሆንንን? ይኸ ሁለቱ አጠራጣሪ ወይም አሻሚ ነገር ነው።

ይሁን እንጂ የአባ ጊዮርጊስ ሰዓታት ተብሎ በስማቸው ከተጠራው ከገዳማቸው የተገኘው ሰዓታት አሁን ከሚደርሰው ሰዓታት ብዙ ለየት ያለ ነው፤ ምናልባት አባ ጊዮርጊስ የደረሰው ይኸ ሳይሆን አይቀርም የሚል ግምት አለ፤ ይኸውም በመንበረ ጸባዖት ገዳም ይገኛል።

**፬ኛ የሰዓታት ክፍል።**

የሌሊት ሰዓታት ክፍል ፫ ነው፤ ይኸውም፦

፩ኛ. «አአትብ ወእትነሣ» የሚለው፤

፪ኛ. «ሚካኤል ሊቀ መላእክት» ከሚለው ጀምሮ ያለው፤

፫ኛ. «ለኖኅ ሐመሩ» ከሚለው ጀምሮ ያለው ነው።

ከዚህ ውስጥ ግን ተለይቶ የአባ ጊዮርጊስ ድርሰት ይኸ ነው፤ የቀረው ደግሞ የባአ እገሌ ነው ተብሎ እንኳን ባይታወቅም ብዙ አዳዲስ ነገር በመካከሉ እንደገባበት የታወቀ ነው። ከዚህም ውስጥ በየምዕራፉ እየገባ የሚነገረው መስተብቍዕ የሐዋርያት መሆኑ የታወቀ ሲሆን ከሰዓታት ጋር በጣልቃ ገብነት ሁሉ ይጸለያል። እንዲሁም ዘይነግስ ዘቅዱስ ያሬድ በዚህ መልክ በጣልቃ እየገባ ይጸለያል። ከዚህም ጋር ሰዓሉ ለነ….. እያለ ከሚሔደው ላይ በየጊዜው ተጨምሯል፤ ይኸውም ይታወቅ ዘንድ በአንድ ቦታ የሚባለው ከሌላው የተለየ ሆኖ ይገኛል። ግልጥ ሆኖ የተገኘው መረጃ ግን ኵሎሙ ሠራዊተ መላእክት የሚለው ጸሎት ነው፤ ማለት ይኸ ጸሎት ቁጥሩ የበዛ በጊዜው እየተደረሰ ከመጨመሩ የተነሣ እንደሆነ ይገመታል፤ የአባ ጊዮርጊስ ኵሎሙ ግን ወባቲ የምትባለው ብቻ ናት።

ዜማውም ግዕዝ፣ ዕዝል፣ ዓራራይ፣ የተቀላቀለበት ይሁን እንጂ ይበልጠው ዓራራይ ነው። በየክፍሉ ስለ እመቤታችንና ስለ ጌታችን በሰፊው ሲገልጽ ስለ ቅዱሳንም እንዲሁ አማላጅነታቸውን በመግለጥ ይናገራል። በመላው ድርሰቱ የግጥም መንገድ ያለው ነው፤ አንዳንዱ እስከ ፪ት ሌላው ግን ከዚህም በላይ ቤት ያለው ግጥም ነው። ከሰዓታት ክፍሎች ውስጥ ከ፪ኛው ክፍል ሚካኤል ሊቀ መላእክት ከሚለው ጀምሮ የዘወትር ሰዓታት እንደሆነ ሊቃውንት ይናገራሉ፤ እስከርሱም መጨረሻ ድረስ ያለው ብቻ የአባ ጊዮርጊስ ድርሰት እንደሆነ ሲነገር ለኖኅ ሐመሩ ከተባለው ጀምሮ ተፈሥሒ ማርያም እያለ የሚሔደውና መልክአ ሥዕል መልክአ ውዳሴ ይኸን የመሰለው ድርሰት በየጊዜው የተደረሰና የገባ እንጂ የአባ ጊዮርጊስ አለመሆኑ ግልጥ ነው።

ስብሐተ ፍቁር የተባለው በእትለይም የእመቤታችን አፄ ልብነ ድንግል አንደደረሱት ይነገራል፤ ግን ከአባ ጊዮርጊስ ሰዓታት ጋር ተደምሮ ሊደረስ ቻለ። ለኖኅ ሐመሩን ተፈሥሒ ማርያምን ለአዳም ፋሲካሁን ኦ ርኅርኅተ ሕሊናን አፄ ልብነ ድንግል ደርሰዋል።

የቅዱሳን የመላእክት ስብሐተ ፍቅሩ ግን በየጊዜው እየተደረሰ የተጨመረ ነው። ከዚያም በኋላ ግን ኪዳን ይደርሳል፤ ኪዳን ጊዜ ጌታ የደረሰው ሲሆን ዜማውን ያቀናበረው ቅዱስ ያሬድ ነው፤ የኪዳንም ዜማ አንቀጽ የበዛበት በጣም ከባድ የሆነ ነው፤ በአንድ ቀን እስከዚህ ድረስ ይደርሳል።

ሰዓታት በኢትዮጵያ ቤተ ክርስቲያን ሁሉ ራሱን የቻለ አገልግሎት ስላለው ዲያቆናቱም ቀሳውስቱም እንደ ግብረ ዲቍናው አድርገው ይማሩታል፤ ያጠኑታል። ሰዓታት ብዙውን ጊዜ በየጠቅላይ ግዛቱ ባሉት አብያተ ክርስቲያንት የሚደርሰው አንድ ዓይነት ሲሆን ከአንዳንድ ቦታዎች ላይ በሚገቡ ጸሎቶች ብቻ ይለያያሉ። በአንዳንድ መጻሕፍት የብሉያት ንባብ በዛ ብለው ሲነበቡ ይገኛሉ ይኸም ከሌሎች አብያተ ክርስቲያናት ሰዓታት ጋር ተመሳሳይ መሆኑን ይገልጣል። አንዳንድ መጻሕፍት ደግሞ ብሉያትን ሳያበዛ ያገባና ምቅናይዎችን ያስገባል ይኸንን በደንብ ካልተማረው በድምፅ ሊያጠናው ከቶ አይችልም። በድምጫ ካጠኑት ይልቅ ሰዓታት የተማሩት ሁሉንም ሲያስቀኑ ደንበኛ ዲያቆናትና ቀሳውስት ሲባሉ ከሌላውም የተለየ ግምት ሊሰጣቸው ይገኛሉ።

ይሁን እንጂ ግብረ ዲቍናውንም ሰዓታቱንም በዲቍና ብቻ ለመወሰን የፈለገ ካልሆነ በቀር ሌላውን ጥሬውን ዜማ የቃል ትምህርቱንም ሳይማር ይኸን የተማረ እንደሆነ ይስቁበታል ሰሞነኛም ብለው ይሰድቡታል፤ ይኸንም የሚያስረዳ ብዙው በደንብ ከመማር ይልቅ በድምጫ ሰምቶ መቀደስን እንደሚመርጥ የታወቀ ነው፤ በዚህም ምክንያት ቀሳውስቱም ዲያቆናቱም የቅስናውንና የዲቍናውን ሞያ እንኳን በሚገባ ሳያጠናቅቁ ወደ ቅዳሴ አገልግሎት የሚገቡ ጥቂቶች አይደሉም፤ ምንም ከፍተኛ ሞያ መመሩ ምንም ታላቅ ሊቅ ቢባል ዋናው ዓላማ ለመቀደስ ለመወደስ ለመስበክ ነበር፤ ነገር ግን በዚህ አገልግሎት የሚውሉት ዝቅተኛ ዕውቀት ያላቸው ናቸው፤ ከፍተኛ ዕውቀት አለን የሚሉ ግን በሕገ ወጥነት የሚታዩ ከዚህ ከመንፈሳዊ አገልግሎት ውጪ ሁነው ይገኛሉ የሆነ ሁኖ ሰዓታትን ሁሉም አይሁኑ እንጂ በዚህ መልክ በሙሉ ይማራሉ።

**ምዕራፍ ፪።**

**መዝገበ ቅዳሴ።**

መዝገበ ቅዳሴ የሚባለው ከሥርዓተ ቅዳሴው ጀምሮ ያለው በመላም ፲፬ቱ የቅዳሴ ዜማ ነው፤ ከቅዳሴው ውስጥ በንባብ የሚባለው በጣም ጥቂት ከሆኑ ክፍሎች በቀር በሙሉ ይዜማል። መዝገብም የተባለበት በዚያ የተመዘገቡ አንድም የተጻፉ ቃላት ሁሉ ሰለሚዜሙ ከተመዘገበው ከተጻፈው አንድ ሳይቀር የሚዜም ስለሆነ ነው። የዚህም ቅዳሴ ዜማ ወዙ አንድም ለዛው ሌላ እምልክ ይፍጠር እንጂ ምልክቱ እንደ ድጓው ነው።

ቅዳሴ የሚማሩት ደቀ መዛርሙርት ብዙ ጊዜ ምልክቱን የማያውቁ ብዙ ዜማም ያልተማሩ ሲሆኑ የቅዳሴው ዜማ ቂንጥ ያለው ስለሆነ ይቀናቸዋል፤ ምልክቱንም በዚያው ያጠናሉ። የዜማው ሁሉ ምልክት አንድ ዓይነት ሲሆን የድጓው መምህርና የቅዳሴው መምህር በአንድ ዓይነት ምልክት አዚሙ ቢሏቸው የቅዳሴው መምህር በቅዳሴው ወዝ በቅዳሴውም መንገድ የድጓውም መምህር በድጓው ወዝ በድጓውም ዜማ ያዜማሉ፤ ማለት ምልክቱ ያው ሆኖ መንገዱ የተለያየ ነው።

ቅዳሴ የሚቀድሱ ብዙ ጊዜ መነኰሳት በመሆናቸው የቅዳሴውንም ዜማ የሚማሩትና መምህራንም የሚሆኑ አብዛኛውን ጊዜ መነኰሳት ናቸው።

**ምዕራፍ ፫።**

**አንቀጸ ቅዳሴ።**

ከዜማ ትምህርቶች ውስጥ አንቀጽ የሚበዛባቸው የቅድሴ ትምህርት የዝማሬ የመዋሥዕት ነው፤ ስለዚህ ምንም ደቀ መዛሙሩ በመዝገቡ ላይ ሁሉን ቢማር እንደገና አስተዋጽኦ የሆነ ስሙ አንቀጽ የተባለ ትምህርት አለ፤ እርሱን መማር ብቻ ሳይሆን ለብቻው ጽፎ ይይዛል፤ አንቀጽ የተአበልው ስረይ የበዛበት ድርብ ዜማ ያለበት እርክርክ እንዲሁ የበዛበት ለተማሪው አስቸጋሪ መስሎ የታየው ከሥርዓተ ቅዳሴው ጀምሮ እስከ ኪዳኑ በአጭር ተውጣጥቶ የተጻፈው ነው። እርሱን በመጨረሻ ጊዜ ያስተምሯቸዋል፤ በዚህን ጊዜ ዕገሌ አንቀጸ ቅዳሴ ይባላ፤ መምህርም ሁኖ ያስተምራል፤ እርሱም የሚከተለው ነው። ይኸም ለምሳሌ ያህል እንጂ በጠቅላላው አንቀጾችን ያሰፈርን አይደለም።

**፩ኛ አንቀጽ ዘኪዳን።**

ለከ እግዚኦ ለገባሬ ኵሉ ለዘኢታስተርኢ አምላክ ለጥበበ ኵሉ ኃያል ንሴብሐከ፤ ቃል ዘባሕቲቱ በቅዱሳኒሁ እሩፍ እምስብሐታት ዘኢያረምም ፈጣሬ ኅቡዓት ዘኢታስተርኢ፤ ጥበበ ኅቡዓት ቅድሳቲከ ኪያከ ንሴብሕ ዜናዊ በቋኤ ጸጋ መንፈስ ቅዱስ ኅበ ፃፄ ወቁንቅኔ፣ ማዕበላተ ውሂዛተ መናፍስት ዘነቢያት ወሐዋርያት ወለትውልደ ትልውድ ዘኢየኃልቅ ዓለመ ሐታሚ እምቅድመ ሕሊና ኵሉ የአምር ወዘእንበለ ንሰአሎ ንጉሥ ሠራዊተ ሰማያት ቃለ ዘኢያረምም ለሞት ዘለፎ ፀሐይ ዘኢየዐርብ ገባሬ መላእክት አበ ኵሉ ወበእንተ ዝንቱ ሕሊናተ ርቱዓተ እለ ውስተ ሞቅሕ አድኅን፣ እስመ ለከ እግዚኦ አምላክነ መንግሥት ቡሩክ።

ለከ ለአብ ዘኢይማስን ወመሠረተ ጥበባት ዓቃቤ አልባቢነ፣ ዓለም እንበለ ይትገበር፣ ምዕራፈ ስብሐተ ሃይማኖት።

**፪ኛ ዘሊጦን።**

እንዘ ነአኵቶ ስምከ ሕያው ዘኢይመውት ወረደ ላዕሌሆሙ።

**፫ኛ ዘመስተብቍዕ።**

ናስተበቍዕ ጸልዩ እግዚኦ ነጽር ላዕሌነ ወጥኢና ይረስየነ ለዱያን አኃው ዘአፍላግ ማያት ሀቦ አምላክ፣ አዕርፍ እግዚኦ እለ አዕረፉ ውስተ ሕፅነ አብርሃም ውስተ ብሔር ሥዑር ወኢይዓርግ።

**፬ኛ ዘይነግሥ።**

ነአኵቶ ወንሴብሖ፣ ሐዋፄሃ ለነፍስ፣ አብሁ፣ ዘ፴ ወ፰ ክረምተ ወአልዓዛርሃ ወለዘ፩ዱ ለእሙ ወለዘእንተ ደም ይውኀዛ፣ ወፈኑ በዋሕድ ወልድከ ወለዓለመ ዓለም ከመ አንተ በእሉኒ ወከመ በኵሉ ይስባሕ ለኵሉ እንስሳ ወባርክ ዓውደ ዓመት እስመ፣ አንተ መሴስይ ለተድላ ወለዳኅና ወተናገር ውስተ ልቡ አንተ ዘእምሰማያት ዘእንበለ ሙስና መሴስየ ኵሉ ዘሥጋ።

፭ኛ ዘጸዋትው።

ሃሌ ሉያ ይሰደድ እምቤተ ክርስቲያን ፩ዱ አብ ቅዱስ ፩ዱ ወልድ ቅዱድ ፩ዱ ውእቱ መንፈስ ቅዱስ ጸልዩ በእንተ እለ ያበውኡ መባዓ፤ ንሰግድ ለአብ ወወልድ ዘእግዚአብሔር ቃል ወሰባኬ ወንጌለ መንግሥትከ መጠነ ትምህርትከ፤ ኦ አምላክ እግዚእነ ንሑር በፍናዊሆሙ ወዕቀባ ለቤተ ክርስቲያንከ ቅድስት ወባርክ ወእለተኰነነ አመ ይትፈደይ ኵሉ ዘኢይጸመም ቃል ዘኢያረምም ፀሐይ ዘኢየዓርብ ተዘከር ካዕብ፣ ለእለ ቀደሙነ ነዊመ ወለከ ንፌኑ ቁሙ ወአምጽኡ ዜናሁ ወንጌል ቅዱስ ከበሮ፣ ወርኢነ ስብሐቲሁ ወምስለ ኵሉ ፍጻሜ ማኅበራ አግርር ወቀጥቅጥ ታሕተ ወንትመጦ ዘያስተርኢ ወዘኢያስተርኢ።

**፮ኛ ዘሐዋርያት።**

ወያዕቆብ ሐዋርያ፤ ሱራፌ ወኪሩቤል ወማእሠረ ሰይጣን ይብትክ ወቦቱ ረሰይከ ለነ ለተድላ ይረስዮ ለምልዓተ መንፈስ ቅዱስ ወየውሀተ ልብ ነጽር ቅድሳት ለቅዱሳን እግዚኦ መሐረነ እንዘ ንሴብሕ ይደልወነ ከመ ንሳተፍ ምስጢረ።

**፯ኛ ዘቅዳሴ እግዚእ።**

እመቦ ነውረ ሕሊና ዘቦ ድውየ ሕሊና ኢየሃሉ በዓመት ምስለ ካልዑ ንቅረብ ለመድኃኒተ ሕይወት፣ ወኵሉ ሕዝብ ዓጸፍተ ብርሃናት እምድንግል ተወሊዶ ፈቃደ አቡሁ ይፈጽም ወሕፃናተ ያልሕቅ ለዘባሕቲትከ ዘእምዓለም እምኵሉ ሕሊና ዘኢያሠምረከ ይደንግጽ ሞት፣ ወኢአሚን ይርኃቅ።

**፰ኛ ዘዮሐንስ።**

ኅቤከ አንቃዕዶነ ነገረነ በእንቲአከ እንበይነ እሪናክሙ ዘኢይበሊ ልዑላን በበጾታሆሙ ኪሩቤል በግርማሆሙ ይጼውዑ ከመ ይቀድስዎ ወከማሁ ንሴብሐከ ወተሐፀነ ከመ ሕፃን ጠብለልዎ በአጽርቅት አንሶሰወ ከመ ሰብእ ወይግበር ከመ ሞተ በፈቃዱ ከመ ያሕይዎሙ ለምውታን ያስተገብኦሙ ለዝርዋን ፈልፈለ ረባሕ ወነቅን ትንቢት ልብስ ዘኢተአንመ ሐመር ዘኢይሰበር ያረትእ እደ ይቡስ ያሰጥም መራእየ አኅርው በአጋንንተ ሌጌዎን ወአኮ ዕንቍ ክቡር ለዘያድኅኖሙ ማዕከለ መንስቱ በእንተ ኵሎሙ ሐዋርያቲከ እለ ሐረስዋ በእንተ መርዔትከ በሀርከ፤ እንዘ ይደውልወኒ ወበእንተ ኵሎሙ እለ አበሱ አንተ ከመ እግዚአብሔር ወለእለሂ ኢነአምር ዘበዓይሂ ኢይመውት ወከማሁ አስተጋብአነ ዘእንበለ ናፍቆ ለብርሃነ መንግሥተ ሰማያት ወዓይኑ ሠናይ ዓይኑ አኰቴት።

**፱ኛ ዘአባ ሕርያቆስ።**

ጐሥዓ ልብየ ቃለ ሠናይ በቃለ ዝንጋዔ በአማን እሳት ከመ ዘበደመ በግዕ ሐርጌ በእንተዝ ናፈቅረኪ ሊቃነ ጳጳሳት ትቶ ፊሊሞና ኦ መስተምህርት አንቲ በእንቲአሆሙ ኦ ምልዕተ ጸጋ ኦ ሙሐዘ ፍሥሐ ወፈነወ ኅቤኪ ወልዶ ዘያፈቅር ኦ ድንግል ምልዕተ ውዳሴ ዘእምኔኪ ለብሰ አማኑኤል ልብስተ ሥጋ ዘኢይተረጐም ወሰዋስዊሁ ለያዕቆብ ጽላት ዘሙሴ ጸምር ዘጌዴዎን እንበለ ሩካቤ ዘዳንኤል አኮ በፍትወተ ደነስ እምሰማየ ሰማያት ዘበሰለ እምሰማየ ሰማያት ዘተቀድሐ ተአቁረ ውስተ ማኅጸንኪ ወልድ ያጸሪ፣ ፩ዱ ገጸ እግዚአብሔር ዘበጸዳለ ብርሃኑ ወ፯ቱ መንጦላዕት እንዘ ንስቲት አባል አንቲ እንዘ ንእስት መርዓት አንቲ ኦ ከዊነ እም ወያመዓብሎ መዋግደ ወየዓይይ ለወድሶተ መጠነ ዕበዩ ግሩም ውእቱ ዘኢይደፈር ኦ እግዚኦ በከመ አሜሃ ዘንተ ኅብስተ ባርክ ወፈትት ከመ ዮሴፍ ወኒቆዲሞስ እለ ገነዝዎ አብጽሖ ካዕበ ኅበ ዘይዓቢ ሕሉና ሥላሴ ቃለ ቅዳሴሃ እስመ ወደሳ፣ ወማኅበረ ደናግል ወመነኰሳት ወምስለ ኵሉ ፍጻሜ ማኅበራ ታቦት ዘዶር እስመ ወደሳ እግዚእነ እንዘ ይብል ማርያምሰ ኅርየት መክፈልተ ሠናይ ወይእዜኒ ንሰአሎ ለጸጋዌ ጸጋም አስተማወቅዎ እስትንፋስ አድግ ወላህም ወኵሉ ዓጸባ ዘበጽሐኪ ምስሌሁ።

**፲ኛ ዘግሩም።**

ዘበጸጋሁ ተፈጥረ ለኵሉ ወእምቅድመ ግብረተ ሰማያት ወእምቅድመ ፍጥረተ መላእክት ወረከበ ፬ እንስሳ ዘጊዜ ወበዘከመዝ መዋዕል፣ አኮ ከመ ብእሲ ዘደክመ ወአመ ወለደ ኢተባሕተወ አኮ ዘአንሶሰውወ ከመ ያምጽእ አላ እመንበሩ ኢትሐውስ አላ ጸገዎሙ ንስቲተ እምዘዚአሁ ብርሃን ወዘኢያስተርኢ ወእሳተ ሲኦል አስተዳለወ ወአትረፈ ሰማኒተ ነፍስ ዘከመ እፎ ብሐኢሩ ወዘከመ እፎ ሀገሩ መንበሩ በእሳት ክሉል ወማኅደሩ በማይ ጥፉር ወዲበ ተድባበ ቤቱ ሕባበ ማይ ዘኢይትከዓው ከመ ቀስተ ደመና ዘክረምት መብረቅ ዓውዱ ህየ ሀልው አቤል ወሴት ወሂሀኖስ ያጸድቅ ለእመ ፈቀደ ወልብስ ዘንዝኅት በደመ ህየ ሀለዉ ጻድቃን ተዓቍረ ውስተ ማኅጸን አሜሃ ኢየሱስ ይቤ ገብረ ተማራተ ፲ወ፪ ሐዋርያት ወሊቃነ ካህናት ነበሩ ዓውደ ለኰኖቱ ኅበ መቃብረ እንግዳ ወቅንዋተ እደዊሁ ይረድ ወይምጻእ ሠራዕያነ ሕጋቲሃ ለአኃዜ ዓለም ዘውስተ ገጹ ለአዳም።

**፲፩ኛ ዘአትናቴዎስ።**

እለት እጋባእክሙ ከመ ሰይፈ እሳት ኦ ለይብሰት ወለዓለመ ዓለም። ዘእንበለ ዳዕሙ እንተ አቡነ አዳም በአምሳለ ዮርዳኖስ መሰንቆ ይእቲ ሃይማኖት እንተ ባቲ አኃዘ እግዚአብሔር ኢክረምት ወኢሐጋይ ወያወፊ አብ ለወልዱ ወኢተውላጠ ብእሲ እግዚኦ መኑ ይቀውም ቅድሜከ እመሰ ኃጢአተኑ ትትዓቀብ ወታንሰሐስሕ ኵሎሙ እለ የኃብሩ ወበል ኤልማስ ላማ በል አባ ወአቡየ እመልዕልተ መልዕልት ነዓኬ ወድሳሃ ለበኵረ በዓላት።

**፲፪ኛ ዘባስልዮስ።**

ገብረ ኵሎ እማይ ወእመንፈስ ቅዱስ ዘተእኅዘነ በምክንያቱ ዘመንገለ አረፍተ ለዓቂበ ትእዛዝ ወኵሎ እለ ውስተ ዝ ቅኔ ወጻድቅ አባ ቡላ እንድራኒቆድ ብንያሚ ያቃቱ ዮሐንስ።

**፲፫ኛ ዘጐርጐርዮስ፡**

የማነ እዴሁ ወኢነሢኦ ገጽ ወያቄርብ ለአብ ዕጣነ ኦ አምላክ ዘለዓለም ይገብር በከመ ሐለየ ወማየ ጐየት ሶበ ርእየት ጊዜ ይበውእ ሊቀ ካህናት ሆሣዕና በአርያም ሆሣዕና በአርያም ሆሣዕና በአርያም አቁመነ በየማንከ ሆሣዕና በአርያም ፫ ጊዜ።

**፲፬ኛ ዘኤጲፋንዮስ።**

አልቦ ሙስና ለመልክዑ ይትኃጐላ ሰማያት ወተከለ ከመ ወኢምንት ሐጸራ ለባሕር በአናቅጽ ወረሰየ ላቲ ደመና ልብሳ ወበጊሜ ወሤመ ውስቴታ ወየሐውር ወይሰጠዎ ዘንዘ ይብል ምንት ውእቱ ፀሐይ ዚአሁ ማይ ፈጠረ ጽርሑ ይገብር በከመ ሐለየ እስከ ደመ ዘካርያስ ወልደ በራክዩ ወያብእ ቅድሜሁ ወመኑ ዓርገ መልዕልተ ደመናት ይእቲ ትኄይስ ዲያብሎስ ወድቀ አርዌ ተከይደ ወከይሴ ተኃጕለ ተስፋ ጸንዓ ወንጌል ተሰብከ ዘቦቱ ማሰነ ሙስና።

**፲፭ኛ ዘዮሐንስ አፈወርቅ።**

ዘከመ እፎ ርደቱ ወዘከመ እፎ ልደቱ ተዓቍረ ውስተ ማኅጸነ ከለሜዳ ለተሣልቆ ለዘያለብሶሙ ዬ ዬ ዬ አውረድዎ እምዕፅ ወአምጽኡ አፈዋተ ከርቤ ኢይክል ሕሊና ልብ ኢዘቀዳሚ በልሰተ ዝንቱ ሥጋ መንስቱኬ ውእቱ ንቅረብ ለመድኅኒትነ።

**፲፮ኛ ዘቄርሎስ።**

ወእግዚአ አጋእዝት ወዘባነ አብሕርት ዓለም በሕፍኑ ወታነስኦ ለእለ በልየ ሥጋሆሙ ወዮሐንስ መጥምቅ ወኵሎሙ ሐዋርያት በእንተ ኵሉ መልአክ እንተ ተለክአቶ በምሳሊሁ በአኰቴቶሙ ለመላእክት ነጽሮ ኅርየቱ ንቡራን በኢቡዓዴ።

፲፯ ዘዲዮስቆሮስ።

በኃይለ መለኮቱ እግዚአብሔር በሥላሴሁ ሞተ ከመ ያሕይዎሙ ለምውታን።

**፲፰ኛ ዘያዕቆብ ዘሥሩግ።**

እንዘ ትዜከሮሙ ወወሀብኮ ወአኰነንኮ ኵነኔ ሰማያት ወኵሉ ስም፣ ሠራዊተ ሚካኤል በበነገዶሙ ንስቲት ወለት ወለቶሙ ገሊላዊት ሐቀፈተከ ሆሣዕና ዘምስለ አርዳኢከ ወበእንተ እሉ ፬ ወንጌላውያን አምሳለ መላእክት ይኩን ሚካኤል እግዚኦ ዘተአምር አንተ ረሲ ይሰጠም በአምሳለ መላእክት ነዓኬ ሊቀ ካህናት ሌሊተ ተኖለዎሙ ከመ ማየ ክረምት።

**፪ኛ መንፈሳዊ አገልግሎትን ለመፈጸም የሚያስፈልገው፤**

ቤተ ክርስቲያናችን የምትከፈትበት መንፈሳዊ አገልግሎታችንም የሚፈጸምበት ቅዳሴ ውዳሴ የሚደርስበት ይኸ የቅዳሴ ትምህርት ነበር፤ ነገር ግን እንደርሱ ሆኖ ደግሞ ዝቅተኛ ሞያ ተብሎ የሚቄተር ነገር የለም ይኸም ይታወቅ ዘንድ ሊቃውንቱ ሁሉ ሞያ ነው ብለው አይማሩትም፤ ቢማሩትም አያገለግሉበትም ስለዚህም ሁሉም ከመቅደስ ውጭ ሁነው ይገኛሉ። እንደ እውነቱ ከሆነ ግን የመንፈሳዊው ትምህርት ወይም የቤተ ክርስቲያን አገልግሎት መነሻውና መድረሻው ይኸው ቅዳሴው ስለሆነ ሁሉም አስቀድሞ ሊማረው በተገባው ነበር።

በሌሎች አብያተ ክርስቲያናት ግን የቅዳሴ ትምህርት ብለው የሚያስተምሩት ዜማውን ብቻ ሳይሆን፦

፩/ ሥነ ሥርዓቱን

፪/ ምልክቶንች (ሲምቦሊክ)

፫/ የአሠራሩን አቅድ ነው፤

በዚህ በእኛ ግን የቅዳሴውን ትርጕም የሚያውቀው ሥራውንም አንድም አቀዳደሱን አያውቁም አንድናድም ቢኖሩ በጣም ጥቂቶች ናቸው።

ይኸ ትምህርት በሥራው የተለየ መልክ ነበረው፣ ማለት አስተማሪዎች በትምህርት ገበታ ላይ ብቻ እንጂ በሥራ ተካፋይነት እምብዛም አይታይባቸውም ነበር፤ ከቅርብ ጊዜ ወዲህ ግን ለቅዳሴው የትርጕሙም የዜማውም መምህራን ብዙዎች ቀዳሾች ሠራተኞች ሁነው በመገኘታቸው ለቤተ ክርስቲያን መልክ ሰጥተው ያረጀውን አድሰው ይገኛሉ።

በዜማው ትምህርት ብዙ ሊቃውንት የሚገኙ ሲሆን ስለ ትርጕሙ በቅርብ ጊዜ ሞያ ብለው የደከሙበት ያስተማሩት በኋላም እንዲታተም ተርጕመው ያቀረቡት መምህር ክፍለ ገሪማ (አቡነ ሚካኤል) ናቸው።

**ምዕራፍ ፬።**

**በኅብስቱና በወይኑ መለወጥ ጊዜ።**

በኅብስቱና በሥጋው መለወጥ ጊዜ የሚጸለዩት ጸሎቶች በተለያዩ ሰዎች በተለያዩም ጊዜያቶች የተደረሱ ይሁኑ እንጂ የ፲፬ቱ ቅዳሴያት የጸሎቱ ዓይነት የኃይለ ቃሉም ግንኙነት ከውላጤው ጸሎት ላይ ብዙዎች ቅዳሴዎች ወደ ሥነ ፍጥረት ሲያደሉ ብዙዎቹ ደግሞ ወደ ዶክትሪን ሲስቡ ለጸሎተ ቅዳሴው ተስማሚ ሁነው እማሬውን ድማሬውን ጠብቀው የሚሔዱ ጥቄቶች ናቸው። ይሁን እንጂ በዚህ በውላጤው ጸሎት ላይ ሁሉም ይገናኛሉ እውነት ነው፤ ከአንድ ላይ ሩቅ በአንዱ ላይ ቅርብ አድርጎ ቢያሳይም ቅሉ ምሥጢሩና አላማው አንድ ነው። እንዲሁም ስለ ኅብስቱም ተናግሮ ስለ ወይኑ ሳይነገር ወከማሁ ብሎ ይተወዋል፤ ለምሳሌ የሚከተለውን እንመልከት።

**፩ኛ ዘቅዳሴ ሐዋርያት።**

በይእቲ ዕለት ባቲ አመ ያገብእዎ ነሥአ በእደዊሁ ቅዱሳት ወብፁዓት እለ እንበለ ነወር። አንቃዕደወ ሰማየ ኅቤከ ኅበ አቡሁ አእኰተ ባረከ ወፈተተ፣ ወወሀቦሙ ለእሊአሁ አርዳኢሁ ወይቤሎሙ ንሥኡ ብልዑ ዝ ኅብስት ሥጋየ ውእቱ ያነቅዖ ኵናት ለዘበእንቲአክሙ ይትፈተት ለኅድገተ ኃጢአት ወከማሁ ጽዋዕኒ አእኵቶ ባሪኮ ወቀዲሶ ወመጠዎሙ ለእሊአሁ አርዳኢሁ ወይቤሎሙ ንሥኡ ስትዩ ዝ ጽዋዕ ደምየ ውእቱ ለዘበእንቲአክሙ ይትከዓው ወለቤዛ ብዙኃን።

**፪ኛ ዘቅዳሴ እግዚእ።**

በይእቲ ሌሊት እንተ ባቲ አመ ያገብእዎ ነሥአ ኅብስተ በእደዊሁ ቅዱሳት ወብፁዓት ወንጹሐት እለ እንበለ ነውር፤ አእኰተ ባረከ ወፈተተ ወመጠዎሙ ለአርዳኢሁ ነጊሮ እንዘ ይብል ንሥኡ ብልዑ ዝ ኅብስተ ሥጋየ ውእቱ ለዘበእንቲአክሙ ይትፈተት ለኅድገተ ኃጢአት ወሶበ ዘንተ ትገብሩ ተዝካረ ዚአየ ግብሩ ወከማሁ ጽዋዓ ወይም ቶሲሐከ አእኵተከ ባሪከከ ወቀዲሰከ ወወሀብኮሙ በአማን ደመከ ዝንቱ በአማን ዘተክዕወ በእንተ ኃጢአትነ።

ከዚህ ላይ የሩቅና የቅርብ አስተያየት ይገኝበታል፤ ምክንያቱም ሐዋርያት በምሴተ ኀሙስ እንዳዩት አእኰተ ባረከ ብለው እስከ ፍጻሜው በሩቅ ተናገሩ በመጽሐፈ ኪዳን ግን በኅብስቱ ላይ አእኰተ አላና በሩቅ ተናግሮ በጽዋዕ ላይ ግን አእኵተከ ብሎ በቅርብ ተናገረ። ይኸም ቅሉ የቋንቋ ጉዳይ እንጂ ኃይለ ቃሉ በምንም ዓይነት አልተለያየም፤ አንድ ነው።

**፫ኛ ዘቅዳሴ ማርያም።**

አሜሃ ኢየሱስ ክርስቶስ ነሥአ ኅብስተ በእደዊሁ ቅዱሳት ወብፁዓት ወንጹሐት እለ እንበለ ርስሐት፣ አንቃዕደወ ሰማየ ኅበ አቡሁ ወአስተምሐረ ወላዲሁ ወአማኀጸነ አርዳኢሁ ከመ ይዕቀቦሙ እምኵሉ እኩይ። ባረከ እንዘ ቡሩክ ውእቱ ፈተተ እንዘ ቅዱስ ውእቱ ወወሀቦሙ ለአርዳኢሁ ወይቤሎሙ ንሥኡ በልዑ ዝ ኅብስት ሥጋየ ውእቱ ለዘበእንቲአክሙ ይትፌተት ለቤዛ ኵሉ ዓለም። ወከማሁ ጽዋዓኒ እምድኅረ ተደሩ አንፀረ ወይቤ ንሥኡ ስትዩ ዝ ጽዋዕ ደምየ ውእቱ ለዘበእንቲአክሙ ያነቅዖ ኵናት ወለዝ ሶበ ትገርብዎ ተዝካረ ዚአየ ግበሩ ወተዝካረ ሞትየ ወተዝካረ ትንሣኤየ ትዜንዉ።

አባ ሕርያቆስ ደግሞ ስለ ኅብስቱ ደኅና ይናገርና ወከማሁ ጽዋዓኒ ብሎ በጽዋው ላይ የሚሆነውን ቡራኬ ሳይናገር ይተወዋል፤ ይኸም ማለት በኅብስቱ የተናገረውን መልሶ እንደተናገረ ሰለሚቆጥረው ትቶታል።

**፬ኛ ዘዮሐንስ ወልደ ነጐድጓድ።**

ነሥአ ኅብስተ በእደዊሁ ቅዱሳት ወብፁዓት ሕፄሃ ለመርዓትከ ወሕዳጋቲሃ ለእንተ ኃደገ ምኵራባ፣ አእኰተ ባረከ ወፈተተ ወወሀቦሙ ለአርዳኢሁ ወይቤሎ ዝ ኅብስት ሥጋየ ውእቱ ዘበልዐሂ ኢይመውት ወዘነሥአሂ ኢይማስን ንሥኡ ብልዑ እምኔሁ ኵልክሙ ወከማሁ ሰብሐ ዲበ ጽዋዕኒ ወይቤ ዝ ጽዋዕ ደምየ ውእቱ ለኵልክሙ እለ ይሰግዱ ሎቱ ንሥኡ ስትዩ እምኔሁ ኵልክሙ መንክር ተአምር ውእቱ ለኵልክሙ እለ ይሰግዱ ሎቱ ዓውደ ሰቃልያን ዘተጽሕፈ በደሙ ወተዓቅበ በመስቀሉ ወተኃትመ በሰቅለቱ በእንተ ሕይወት ዘለዓለም በዘይትኀድግ ኃጢአቱ ወከመዝ ግበሩ ተዝካርየ።

ከዚህ በላይ ወልደ ነጐድጓድ ነሥአ ኅብስተ በእደዊሁ ብሎ ሕፄሃ ለመርዓትከ ይላል። ወደ አብ ማሰማቱ ነው፤ እንዲሁም ወከማሁ ዲበ ጽዋዕ ብሎ ቃሉን ይተዋል፤ እንደ ቅዳሴ እግዚእ የኅብስቱን ለጽዋዕ መናገር ነው።

**፭ኛ ዘዮሐንስ አፈወርቅ።**

ነሥአ ኅብስተ በእደዊሁ ቅዱሳት ወንጹሐት ወብፁዓት እለ እንበለ ርስሐት አንቃዕደወ ሰማየ ኅቤከ ኅበ አቡሁ እግዚአብሔር ወእግዚአ ኵሉ ወመልዕልተ ኵሉ አእኰተ ባረከ ወፈተተ ወወሀቦሙ ለአርዳኢሁ ወይቤሎሙ ዝ ውእቱ ሥጋየ መብልአ ጽድቅ ዘባማን። ዘበልአ እምኔሁ ለሕይወት ዘለዓለም ንሥኡ ብልዑ እምኔሁ ኵልክሙ ወከማሁ ጽዋዓኒ ቶስሐ ማየ ወወይመ አእኰተ ባረከ ወቀደሰ ወወሀቦሙ ወይቤሎሙ ዝ ውእቱ ደምየ ስቴ ሕይወት ዘበአማን ዘሰትየ እምኔሁ ቦ ሕይወት ዘለዓለም ንሥኡ ስትዩ እምኔሁ ኵልክሙ ተአምር ውእቱ ለክሙ ለእለ እምድኅሬክሙ ወከመዝ ግበሩ ተዝካርየ።

**፮ኛ ዘጎርጎርዮስ።**

ነሥአ ኅብስተ በእደዊሁ ዘተቀነወ ወበዘለሀኮ ለአዳም አቡነ ንጹሕ ውእቱ ዘእንበለ ርስሐት ወጽሩይ ውእቱ ዘእንበለ አእኵቶ ባሪኮ ወፈቲቶ ወሀቦሙ ለአርዳኢሁ ለእሊአሁ ወይቤሎ ንሥኡ ብልዑ ዝ ኅብስት ሥጋየ ውእቱ መብልዐ ጽድቅ ዘበአማን ሥጋየ ውእቱ ዘይትወሀብ ለመድኃኒተ ኵሉ ዓለም ዘይበልዕሂ ወየሐዩ ለዓለመ ዓለም። ወካዕበ አንጻረ ዲበ ጽዋዕ ማየ ሕይወት ምስለ ወይን አእኰተ ባረከ ወፈተተ ወቀደሰ ወወሀቦሙ ለአርዳኢሁ ወይቤሎሙ ንሥኡ ስትዩ ዝ ጽዋዕ ደምየ ውእቱ ስቴ ሕይወት ዘበአማን ዘስትየ እምኔሁ ቦ ሕይወት ዘለዓለም ንሥኡ ስትዩ ኵልክሙ እምኔሁ ይኩንክሙ ለሕይወት ወለመድኃኒት።

**፯ኛ ቅዳሴ ዘ፫፻፲፰።**

ወአንሶሰወ ምስሌሆሙ ወአርእዮሙ ሥርዓተ ምሥጢር ዘቍርባን ነሥአ ኅብስተ ወቅድሜሆሙ ባረከ ወፈተተ ወይቤሎሙ ንሥኡ ብልዑ ዝ ኅብስት ሥጋየ ውእቱ ዘበእንቲአክሙ ይትፈተት ለድኅገተ ኃጢአት ወከማሁ ጽዋዓኒ ባረከ ወይቤ ንሥኡ ስትዩ ዝ ጽዋዕ ደምየ ውእቱ ለዘበእንቲአክሙ ይትከዓው ለኅድገተ ኃጢአት።

**፰ኛ ዘኤጲፋንዮስ።**

በይእቲ ሌሊት ምሴተ ኀሙስ ለጸቢሐ ዓርብ አመ ረፈቀ ውስተ ቤተ አልዓዛር ዓርኩ ነሥአ በእደዊሁ ኅብስተ ሥርናይ ናዕተ እምዘ አምጽኡ ሎቱ ለድራር፤ አእኰተ ባረከ ወፈተተ ወወሀቦሙ ለአርዳኢሁ ወይቤሎሙ ንሥኡ በልዑ ዝ ኅብስት ሥጋየ ውእቱ ዘይትፌተት በእንቲአክሙ ወካዕበ ቶስሐ ጽዋዓ ማይ ምስለ ወይን አእኰተ ባረከ ወቀደሰ ወመጠዎሙ ለሐዋርያቲሁ ወይቤሎሙ ንሥኡ ስትዩ ዝ ጽዋዕ ደምየ ውእቱ ዘይትከዓው በእንቲአክሙ ወዝንቱ ሥርዓት ይኩንክሙ ለተዝካረ ሞትየ ወትንሣኤየ።

**፱ኛ ዘዲዮስቆሮስ።**

በይእቲ ሌሊት እንተ ባቲ አመ ያገብእዎ ነሥአ ኅብስተ በእደዊሁ ቅዱሳት ወብፁዓት እለ እንበለ ነውር አንቃዕደወ ሰማየ ኀበ አቡሁ አእኰተ ባረከ ወፈተተ ወወሀቦሙ ለእሊአሁ አርዳኢሁ ንጹሐን ወለሐዋርያቲሁ ቅዱሳን ወይቤሎሙ ንሥኡ ብልዑ ዝ ኅብስት ሥጋየ ውእቱ ለዘበእንቲአክሙ ይትፌተት ለኀድገተ ኃጢአት፤ ወከማሁ ጽዋዓኒ እምድኅረ ተደሩ ቶስሐ ማየ ምስለ ወይን አእኰተ ባረከ ወቀደሰ ወወሀቦሙ ለእሊአሁ ሐዋርያቲሁ ንጹሐን ወለአርዳኢሁ ቅዱሳን ወይቤሎሙ ንሥኡ ስትዩ ዝ ጽዋዕ ደምየ ውእቱ ለዘበእንቲአክሙ ይትከዓው ለኅድገተ ኃጢአት።

**፲ኛ ዘያዕቆብ ዘሥሩግ።**

ነሣእከ ኅብስት በእደዊሁ ቅዱሳት ከመ ተሀቦሙ ለአርዳኢከ ንጹሐን ዘአሜሃ ባረከ ባርኮ ይእዜኒ ለዝንቱ ኅብስት ዘአሜሃ ፈተትከ ፈትቶ ይእዜኒ ለዝንቱ ኅብስት ወካዕበ ቶሲሐከ ጽዋዓ ወይን ስምለ ማይ ከመ ተሀቦሙ ለሐዋርያቲከ ንጹሐን ዘአሜሃ ቀደስከ ቀድሶ ይእዜኒ ለዝንቱ ጽዋዕ ዘአሜሃ መጠውከ መጥዎ ይእዜኒ ለዝንቱ ጽዋዕ ዘአሜሃ ደመርከ ደምሮ ይእዜኒ ለዝንቱ ኅብስት ምስለ ዝንቱ ጽዋዕ ይኩን ሥጋከ ወደመከ።

**፲፩ኛ ዘባስልዮስ።**

ነሥአ ኅብስተ በእደዊሁ ቅዱሳት ወብፁዓት እንበለ ርስሀት ወንጹሐት ወማኀየውያት አሜሃ ነጸረ ውስተ ሰማይ ኅቤከ ኅበ አቡሁ እግዚአብሔር ወእግዚአ ኵሉ ፍጥረት። አእኰተ ባረከ ወፈተተ ወወሀቦሙ ለአርዳኢሁ ቅዱሳን ወለሐዋርያቲሁ ንጹሐን ወይቤሎሙ ንሥኡ ብልዑ እምኔሁ ኵልክሙ፤ ዝ ኅብስት ሥጋየ ውእቱ ለዘበእንቲአክሙ ይትፌተት ለኅድገት ኃጢአት ወከመዝ ግበሩ ተዝካርየ ወከማሁ ካዕበ ጽዋዓኒ እምድኅረ ተደሩ ቶስሐ ማየ ምስለ ወይን አእኰተ ባረከ ወቀደሰ ጥዕመ ወወሀቦሙ ለእሊአሁ አርዳኢሁ ቅዱሳን ወለሐዋርያቲሁ ንጹሐን ወይበሎሙ ንሥኡ ስትዩ እምኔሁ ኵልክሙ ዝ ጽዋዕ ደምየ ውእቱ ለዘበእንቲአክሙ ይትከዓው ለሥርዓተ ኃጢአት ወከመዝ ግበሩ ተዝካርየ እስከ ሶበ እመጽአ።

**፲፪ኛ ዘአትናቴዎስ።**

ነሣእከ ኅብስተ በቅድሜሆሙ አእኰትከ ባረከ ወፈተትከ ወወሀብኮሙ እንዘ ትብል ንሥኡ ብልዑ ዝ ኅብስት ሥጋየ ዘአልቦ ተሌልዮ እምኔሁ ወከማሁ ጽዋዐኒ ቶሳሕከ ማየ ወወይነ አእኰተከ ባረከ ወቀደስከ ወወሀብክሙ እንዘ ትብል ንሥኡ ስትዩ ዝ ጽዋዕ ደምየ ውእቱ ዘአልቦ ተፈልጦ እምኔሁ አምጣነ ትብልዕዎ ለዝንቱ ኅብስት ወትሰትይዎ ለዝንቱ ጽዋዕ ዜንው ሞትየ ወትንሣኤየ ወእመኑ ዕርገትየ ወዳግመ ምጽአትየ በስብሐት።

**፲፫ኛ ዘቄርሎስ።**

በይእቲ ሌሊት እንተ ባቲ አመ ያገብእዎ ነሥአ ኅብስተ ወእደዊሁ ቅዱሳት ወብፁዓት ወንጹሐት እንበለ ነውር አንቃዕደወ ሰማየ ኅቤከ ኅበ አቡሁ አእኰተ ባረከው እፈተተ ወይቤሎሙ ነሥኡ ብልዑ ዝውእቱ ሥጋየ ዘበእንቲአክሙ ይትፌተት ወይትወሀብ ለቤዛ ኵሉ ዓለም በዘይትኃደግ ኃጢአት ወካዕበ እምድኅረ ተደሩ ነሥአ ጽዋዓ አእኰተ ባረከ ወቀደሰ ወይቤሎሙ ለአርዳኢሁ ንሥኡ ስትዩ ዝ ጽዋዕ ደምየ ውእቱ ዘሐዲስ ሥርዓት ለዘበእንቲአክሙ ይትከዓው ለቤዛ ኵሉ ዓለም በዘይትኃደግ ኃጢአት።

**፲፬ኛ ዘጎርጎርዮስ ዘአርማንያ።**

ደምር እግዚኦ ትስብእተነ በመለኮትከ ዕበየከ በትሕትናነ ወትሕትናነ በዕበይከ ከመ ናቄርብ ለከ ዘንተ ቍርባነ ዘአንተ ወሀብከ ለአርዳኢከ እንዘ ትብል ንሥኡ ብልዑ ዝ ኅብስት ሥጋየ ውእቱ ለዘበእንቲአክሙ ይትፌተት ወይትወሀብ በዘይትኀደግ ኃጢአት ወበሕይወት ዘለዓለም ወከማሁ ዲበ ጽዋዕ ነገርኮሙ እንዘ ትብል ንሥኡ ስትዩ ዝ ጽዋዕ ደምየ ውእቱ ለዘበእንቲአክሙ ይትከዓው ወይትወሀብ በዘይትኃደግ ኃጢአት ወለሕይወት ዘለዓለም ወከመዝ ግበሩ ተዝካርየ ወትቤሎሙ አምጣነ ትበልዕዎ ለዝንቱ ኅብስት ወትሰትይዎ ለዝንቱ ጽዋዕ ሞተ ዚአየ ትዜንው ወበትንሣኤየ እንዘ ትትነሥኡ ወትትአመኑ ወግበሩ ተዝካርየ በስብሐት ወበውዳሴ በአኰቴት ወበዕበይ።

**ምዕራፍ ፭።**

**ቡራኬ ዘአፍአ ወውስጥ።**

በሥጋውና በደሙ ለውጥ ጊዜ አንድም በጠቅላላው በቅዳሴ ጊዜ ሊፈጸሙ የሚገባቸው ፵፬ ቡራኬዎች አሉ። እነዚህም የውስጥና የውጭ ቡራኬዎች ይባላሉ፤

ሀ/ የውስጥ ቡራኬዎች ፳፩ ናቸው። እነርሱም ቡሩክ እግዚአብሔር አኃዜ ኵሉ ሲል እጁን በኅብስቱ ራስ ላይ ያመለክታል። ወቡሩክ ወልድ ዋሕድ ሲል በእግሩ ላይ ይመለከታል። ወቡሩክ መንፈስ ቅዱስ ሲል ከግራ ወደ ቀኝ ያመሳቅላል። ይህ አንድ ቡራኬ ነው።

በጽዋው ላይ ደግሞ ልክ እንደዚሁ ያደርጋል፤ ደግሞም በአንድነት በኅብስትና በጽዋው ላይ ልክ እንዳለፈው እያለና አያደረገ ይባርካል፤ ሦስት ቡራኬ የተባሉት እነዚህ ናቸው።

በጸሎተ እፎራም ጊዜ እንደዚሁ ሦስት ጊዜ ይባርካል፤ ፮ ይሆናል። በጸሎተ ውላጤ ጊዜ አእኰተ ሲል አንድ ቡራኬ ባርክ ሲል አንድ ጊዜ ወፈትት ሲል አንድ ጊዜ ባርኮ በጣቱ የቀኖት ምልክት መውጋት ከራሱ ከእግሩ ከግራና ከቀኝ ፭ኛም ከጐድኑ ላይ ይወጋዋል። ቡራኬ ፫ ይሆናል። በጽዋው ላይ ደግሞ እንደዚሁ ሦስት ጊዜ ይባርካል ፮ ይሆናል። የቀድሞው ፮ ይሁኑ ፮ ሲደመሩ ፲፪ ይሆናሉ። ይረስዮ ሲል ደግሞ አንድ ከኅብስት አንድ ከጽዋዕ ሦስተኛውን ግን ከሁለቱ ላይ በአንድነት ይባርካል፤ ይህ ፫ ቡራኬ ይሆናል።

አአምን አአምን አአምን ወእትአምን ሲል ይኅትም ሥጋ በደም አንድ በኅብስት ይላል፤ በሥጋ ላይ ሦስት በደም ላይ ሦስት ይባርካል፤ ይህ ፮ ይሆናል፤ ይረስዮ ሦስቱና ፮ቱ ሲደመሩ ፱ ይሆናሉ። የቀድሞው ፲፪ አለ፤ ከዚህ ፱ ሲደመር ፳፩ ይሆናል፤ የውስጥ ቡራኬ ማለት በኅብስትና በጽዋ ላይ የሚሆን ይህ ነው። ፳፩ ጊዜ ቡራኬ የሆነበትም ምክንያት አለው፤ ምሳሌም አለው፤ እርሱም ኀሙስ ማታ ጌታን ሦስት ሰዓት አሳልፈው ይዘውታል፤ በ፬ኛው ሰዓተ ሌሊት መከራ ተቀብሎበታል፤ በመዓልት ቅድስት ነፍሱ ከቅዱስ ሥጋው እስክትለይ ፱ ሰዓት መከራን ተቀብሏል። ነፍሱ ከተለየች በኋላም በመስቀል ሁለት ሰዓት ቆይቷል። አውርደው እስከ ቀበሩበት ጊዜ፤ አንድ ሰዓት ይሆናል። ይህ ሲደመር ፳፩ ሰዓት ይሆናል። በ፳፩ዱ ሰዓት የተቀበለው መከራ ካሣ እንደ ተፈጸመ ዓለምም እንደዳነችና እንደተባረከች እንደተቀደሰች ለማጠየቅ ነው።

ለ/ የአፍኣ ቡራኬ የሚባሉትም እንደዚሁ ፳፩ ናቸው፤ እነርሱም አርኀቅ ሲል ፫ ግዚኤ በግትሐ ዘወልድ ጊዜ አግብርቲከ እለ ተልእኩ ሲል ፫ ጊዜ ቡራኬ፤ ወዕቀባ ሲል ፫ ጊዜ ሁሉም ሲደመር ዘጠኝ ይሆናል። በወንጌል ላይ ቃል ብቻ ነው፤ ወንጌል መባረክ አይገባም ይላሉና ከወንጌል በኋላ ግን ሁለት ጸዋትው አሉ በዚያን ጊዜ አንዳንድ ቡራኬ አላቸው ሁለት ቡራኬ ይሆናሉ በጠቅላላው እስከዚህ ፲፩ ይሆናሉ በጸሎተ ቡራኬ ጊዜ ሦስት በጸሎት ንስሐ ጊዜ ሦስት አለው፤ ፮ ይሆናሉ፤ እለ ጸዋዕከ ሲል ፭ አድኅን ሕዝበከ ሲል ፭ ሁሉም ሲደመሩ፤ ይሆናሉ፤ ነገር ግን እለ ጸዋዕከን የቈጠሩ እንደ እግዚአብሔር የሃሉ የሚለው ከቍጥር ውጭ ይሆናል። እግዚአብሔር የሃሉ የተቈጠረ እንደሆነ እለ ጸዋዕከ ከቍጥር አየገባም ይላሉ፣ ይህ ዓይነት ቡራኬ ግን በሕዝብ ላይ የሚሆን ነው፤ ይኸ ሁሉ ሲደመር ፵፪ ይሆናል።

**፩ኛ ፍታቴ።**

ይፍታቴውም መንገድ መጀመሪያ ከላይ ወደ ታች ይወርዳል፤ ከቀኝ ወደ ግራ ከግራም ወደ ቀኝ ያልፋል፤ እንዲሁም ዙሪያውን ይከባል በመጨረሻ ግን ወደ ላይ ይወጣል። መጀመሪያ ከ፪ት ያነቃዋል፤ ይኸውም የሥጋና የቃል ምሳሌ ነው።

ዘባኑም አይለየውም፤ ይኸም የተዋሕዶ ምሳሌ ነው። እንዲሁም የነፍስና የሥጋ ምሳሌ ይሆናል፤ ዘባኑ ግን የመለኮት ምሳሌ ነው፤ ከሁለቱም አልተለየምና ክፍዮችን የላዩን ወደታች የታቹን ወደ ላይ ያደርገዋል፤ አምላክ ሰው፤ ሰው አምላክ እንደሆነ ለመጠየቅ የቀኙን ወደ ግራ የግራውን ወደ ቀኝ ያዘዋውረዋል፤ ኃይሉ ድኩም ድኩሙ ኃያል የመሆኑ ምሳሌ ነው፤ እንደ ገና ሁሉንም እየቦታው ይመልሰዋል፤ ይኸም የተዓቅቦ ምሳሌ ነው።

**ልዩ አስተያየት።**

፩. የቅዳሴ ሞያ እንደ ቀላል ተቈጥሮ የሚማሩት ደካሞች የሆኑ መነኮሳት ናቸው። እነርሱም ዜማውን ብቻ እንጂ ምሥጢሩን አያውቁትም፤ ስለዚህ በየቤተ ክርስቲያኑ የሚታየው የአገልግሎት መዘበራረቅ ከዚሁ የተነሣ ነው።

፪. የቤተ ክርስቲያን አገልግሎት ዝቅተኛ ሞያ መስሎ የሚታየው ቅዳሴው ነው፤ ምክንያቱም ደብተራው ሁሉ ማኅሌቱን ከማታው ጀምሮ ሲያቀልጠው እያደረረ ሲነጋ ቅዳሴ ሲገቡ ጥሎት ወጥቶ ይሔዳል። አንድ ቄስ መቅሰሱ ካልቀረ ዜማውን ንባቡን ትርጕሙን ሥነ ሥርዓቱን አብሮ ጠንቅቆ ማወቅ ያስፈልገዋል።

**ክፍል ፰።**

**የግዕዝ ትምህርት።**

**ምዕራፍ ፩።**

**የግሥ ትርጕም።**

ግሥ ማለት ቀለም አገሥጋሽ ማለት ነው፤ ምክንያቱም ማንኛውም አረፍተ ነገር ያለ ግሥ የማይነገር የማይገሠግሥም ነውና፣ ዕርባታው ሁሉ ሲወርድ ግሥ ወረደ ይባላል።

የግዕዝ ትምህርት መጀመሪያው ግሥ ይባላል፤ ቅኔ ከመቍጠሩ በፊት ግሥ መግሠሥ ማውረድ ነው፤ ስለዚህ የግዕዝ ትምህርት ሁሉ ግሥ ለማለት ግዕዝ ተብሏል። ብዙዎች ሊቃውንት እንደሚሉት የሆነ እንደሆነ ግሥ ማለት ግዕዝ ካለው ቃል የተወረሰ እንደሆነ ይናገራሉ።

ግዕዝም ማለት ፊደሉ በግዕዝ ፊደል ብቻ የሚጀመር ስለሆነ ቋንቋውም ግዕዝ ተባለ፣ ስለዚህም የርሱ ቃላት ሁሉ ግሥ ተባለ የሚሉ አሉ። በቂ አስረጅ አለው በማለት ግን ጐላ አድርገው የሚናገሩት አገሯ ብሔረ አግዓዚት (ነፃ የወጣች አገር) ቋንቋውም ግዕዝ ተባለ ግዕዝም ነፃ ራሱን የቻለ ቋንቋ ሆነ ሰዎችም አግዓዝያን ነጻ የወጡ አንድም ነጻ የሚያውጡ እግዓዝያን እንደተባሉ ይናገራሉ። ስለዚህም በግዕዝ ግሥ ተባለ ሲሉ ያስረዳሉ። ግዕዝ የተባለው ቋንቋ ግን ለኢትዮጵያ ሕያው ቋንቋ ሆኖ ብዙ መጻሕፍት ተተርጕመውበት ብዙ ድርሰቶችም ተደርሰውበት ብዙም ሕጋዊ ሥራም ተሠርቶበት የቄየ ቋንቋ ነው፤ ከ፲፪ኛው መቶ ዘመን ወዲህ ግን በርሱ ቦታ አማርኛ ስለገባበት ግዕዝ የቤተ ክርስቲያን ቋንቋ ብቻ ሆኖ እስካሁን ሳይጠፋ ሲሠራበት ይገኛል፤ ይሁን እንጂ በቤተ ክርስቲያንም ቢሆን በንባብና በዜማ ካህናት ብቻ ይጠቀሙበታል፤ እንጂ ከንግግር አደባባይ ከወጣ ጊዜ ብዙ ጊዜው ነው። የቀረው ቀርቶ በካህናቱም ዘንድ የተነበበው ምን ማለት እንደሆነ የሚያውቁት ጥቂቶቹ ናቸው፤ እንዲያውም በአሁኑ ጊዜ ከቤተ ክርስቲያን ውስጥም ሳይወጣ አልቀረም፤ ምክንያቱም ብዙውን ጊዜ በከተማ ውስጥ ባሉት አብያተ ክርስቲያናት የሚጸለየው በአማርኛ ስለሆነ ነው።

ለሀገርና ለቤተ ክርስቲያን ግንኙነትና አንድነት ግዕዝ ብዙ ረድቶ ነበር፤ ምክንያቱም ማንኛውም ጐሳ ክርስቲያን ከሆነ ለንግግር የየራሱ ቋንቋ ይኑረው እንጂ በቤተ ክርስቲያን በኩል ግን ግዕዙን የወል ቋንቋ አድርጐ ሲጠቀምበት ቆይቷል፤ በአሁኑ ጊዜም ቢሆን አንድ የሚያስደስት ነገር አለ፤ እርሱም ግዕዝ በዩኒቨርሲቲ ውስጥ ከፈተና ውስጥ ማለፊያ አንድ በመሆኑ ወጣቶች እንደሚማሩት ሁኗልና።

ግዕዝ አንድም ግሥ የተባለው ትምህርት እንደዚህ ብሎ ይውጣ እንጂ ግሥ በሚለው ቃል ዛሬ በበዙ መልክ ይጠቀሙበታል።

ሀ/ የአረፍተ እንገር ማሠሪያ አንቀጽ በአማርኛ ቋንቋ ሳይቀር ግሥ የሚለው ቃል የአረፍተ ነገር ማሠሪያ አንቀጽ እንደሆነ ከግዕዙ ተወርሶ ይገኛል።

ለ/ አንድ ትልቅ ሰው በመጣ ጊዜ ካህናት ሲቀበሉት ግሥ ገሠው ግጥም ገጥመው ጥቅስ ጠቅሰው ነው፤ ይኸም ግሥ ይባላል ይኸም ከመጻሕፍት የተያያዙ ቃላ ሲገኙበት ነው። ስለዚህም እነ እገሌ እገሌን እንዲህ ያለ ግሥ ገሠው ተቀበሉት ይባላል።

ሐ/ መጽሐፍን ተንተርሶ ወይም ተመርኩዞ የሚቀኙት ቅኔ ግሥ ቅኔ ይባላል፤ ይኸም ማለት ግጥሙ ቅኔ ምሥጢሩ መጽሐፍ የሆነ ቅኔ ማለት ነው። ግሥ በዚህ መልክ የተለያየ ስም ስላለው ለማወቅ ያህል ዘርዝረነው እንጂ ግሥ በማለት በዚህ ክፍል የምናገረው ከግዕዝ ትምህርት ውስጥ ፩ኛውን ክፍል ነው።

ግዕዝ ጠቅላላ ስም ቢሆን የቃላቱን ዝርዝር ግሥና ነባር በማለት ይናገረዋል፤ ነባር የተባለው የማይወርድ የማይረባ የማይበዛም ቃል ሲሆን ግሥ የተባለው ግን በብዙ መልክ የሚወርድ የሚረባ ከአንድ ቃል ብዙ መልክ ያላቸው ቃላት ሊገኙበት የሚችሉበት ነው። ለመጀመሪያ ጊዜ ተማሪ ወደ ቅኔ ቤት ሲገባ ሊያጠናው የሚገባው ቃላትን ስለሆነ ቃላቱ ሁሉ ግሦች ወይም ግሥ ይባላሉ፤ እርሱንም ደረጃ በደረጃ የፊደልን ተራ በመጠበቅ ያጠናዋል። የግሥ አጠናንም ዘዴ በ፪ ዓይነት ይከፈላል፤ እርሱውም፦

ሀ/ ነጠላ ግሥ

ለ/ ድርብ ግሥ በማለት ነው። የያንዳንዳቸውንም አካሄድ ከዚህ እንደሚከተለው ተመልከት።

**፩ኛ የነጠላ ግሥ አወራረድ።**

ተማሪው የግዕዝን ስልት በሚገባ ለማወቅ ቃላት ማጥናት ስላለበት ነጠላውን ግሥና ኅብር ቃላትን ደረጃ በደረጃ እንዲሁም የፊደሎችን ተራ በመጠበቅ ያጠናል። የእርሱም መንገድ እንደሚከተለው ያለ ነው።

**ሀ/ የነጠላ ግሥ መንገድ፤**

ሎሀ ጻፈ

ለህሀ ቀዳ

ላህልሀ ራሰ

ለምሀ ለማ

ለስሐ አልጫ ሆነ

ለቅሐ አበደረ

ለብሐ ሠራ

ለትሐ ተጐነጨ

ለጥሐ ገበረ

ነጠላው ግሥ በዚህ መልክ ከሀ - ፈ ድረስ ይሄዳል፤ ለዚህም ዓይነት አወራረድ ደግሞ ነባር አለው፤ እርሱውም እንደሚከተለው ነው።

**ለ/ የነባር መንገድ፤**

ሮሐ የአገር ስም

በሀ እንዴት ዋልህ

ከሐ ወዲያ ከዚያ ወዲያ

ለሊሁ እርሱ ቅሉ

ምስሌሁ ከርሱ ጋር

ስማዚያሁ ስሚዛ

እንዲህ እያለ በዝርዝር የነጠላውን ግሥና ተራ ቅደም ተከተል ከነባሩ ጋራ ተማሪው ጠንቅቆ ያጠናል። ይኸንም ዓይነት ጥናት ከሀ - ፈ ድረስ ይሔደዋል። ተማሪው ግሡን ከነነባሩ በዚህ መልክ ከአጠናው በኋላ ቃላትን ለማያያዝ አረፍተ ነገርን ለመሥራት ይጀምራል። ግዕዙን ከነመልኩ ለማጥናት ሲፈልግ ግን ዕርባ ግሥ ወይም ድርብ አወራረድ የተባለውን ያጠናል።

**፪ኛ አጭር አረፍተ ነገር መሥራት።**

ተማሪው ቃላት ብቻ ማጥናት ጠቃሚው ስላይደለ ያጠናቸውን ቃላት በአጭር አረፍተ ነገር እንዲያውላቸው ይገደዳል። ለምሳሌ «በልዓ ኅብስተ» እንጀራን በላ «ስትኛ ማየ» ውኃን ጠጣ፤ «ተንሥአ እምንዋሙ» ከእንቅልፉ ተነሣ የሚልና በዚህ መልክ የሚሔድ ነው። ይኸንም በሚማሩበት ጊዜ ሊጠነቀቁ የሚገባቸው ነገሮች አንድም ሊርቋቸው የሚገባቸው ጸያፎች ይገኛሉ፤ እነርሱም የሚከተሉት ናቸው።

፩ኛ/ አንድና ብዙ

፪ኛ/ ገቢርና ተገብሮ

፫ኛ/ ሩቅና ቅርብ

፬ኛ/ ወንድና ሴት

፭ኛ/ ነባቢና ኢነባቢ

፮ኛ/ ቦታና ባለቤት

፯ኛ/ ስምና ግብር

፰ኛ/ ከአንቀጽ ወዲያ ቅጽል

፱ኛ/ ፍርቅ

፲ኛ/ ዝርው

፲፩ኛ/ ሳቢና ተሳቢ

፲፪ኛ/ የደቂቅ ድፋት

፲፫ኛ/ ያለ ወገኑ ተናባቢ

፲፬ኛ/ ሳድስ የሚያናግረው ግዕዝ ግዕዝ የሚያናግረውን ሳድስ ማናገር

፲፭ኛ/ ክፉና ደግ

፲፮ኛ/ ልጅና የልጅ ልጅ

ይኸንም የመሳሰሉ ብዙዎች ይገኛሉ ይሁን እንጂ ምንም ጀማሪ ተማሪም ቢሆን ከነዚህ ጸያፎች ብዙዎችን ጠንቅቆና ለይቶ ማወቅ ግዴታው ነበር።

**፫ኛ የአረፍተ ነገሮች ሞያ።**

ከላይ የገለጥናቸው አረፍተ ነገሮች በስልት በስልታቸው ለመግባት ምልክት ይሆን ዘንድ እያንዳንዱ ቃል መተንተንና ሞያ መስጠት በግድ ያስፈልጋል፤ እንደዚህም ያለው ጥናት ሞያ መስጠት ይባላል። በአንድ አረፍተ እንገር ውስጥ ሞያ ሲሰጥ መላው እንኳን ባይሆን ከሞላ ጐደል ከዚህ በታች የሚከተሉት ሞያዎች መገኘት አለባቸው።

፩ኛ/ ባለቤት

፪ኛ/ አንቀጽ (ማሠሪያ)

፫ኛ/ ሳቢ

፬ኛ/ ሰሚ ባለቤት

፭ኛ/ ቅጽል

፮ኛ/ ዘርፍ

፯ኛ/ ዘርፍ ደፊ

፰ኛ/ ቃለ አጋኖ

፱ኛ/ አንቀጽ አጐላማሽ

፲ኛ/ በቁም ቀሪ የተባሉትና እነዚህን የመሳሰሉ ናቸው።

**፬ኛ ድርብ ግሥ።**

ድርብ ግሥ የሚባለው በዝርዝር የሚረባው ግሥ ነው፤ ይሁን እንጂ ግሥ በመሠረቱ በ፶ ሠራዊት ተዘርዝሮ በ፰ አርእስት ተከፍሎ በ፭ አዕማድ ተጠቃሎ በዐቢይ አንቀጽ በንዑስ አንቀጽ በደቂቅ በባዕድ ቅጽል በመራሕያን በዝርዝር ቅጽል እየገባ በምልዓት የሚገሠሥ ዕርባታ አለው፤ በዚህ መልክ የሚሔድ ይኸንም የመሰለ ግሥን የሚመለከተው ትምህርት ዕርባታ ግሥ ይባላል። ዕርባ ግሥ የተባሉት ደግሞ በጠቅላላው በ፬ ክፍል ይከፈላሉ፤ እነርሱም፦

፩ኛ/ ስምንቱ አርዕስት ከሠራዊቶቻቸው ጋር ፩ ወገን በመሆን ፩ ይባላሉ።

፪ኛ/ አዕማደ የተባሉት አንድ ወገን ፩ ይባላሉ።

፫ኛ/ የአእመረ ጓዝና የይቤ ዕርባታ አንድ ወገን።

፬ኛ/ ተናባቢ ግሥና ምሳሌ ግሥ የተባሉት አንድ ወገን ሁነው ይቈጠራሉ፣ እነዚህም ሲደመሩ ፬ ይሆናሉ። እንደገና እነዚህም ፬ቱ በ፲፫ ታላላቅ ክፍል ይከፈላሉ፤ እነርሱም፦

፩ኛ/ ቀተለ

፪ኛ ቀደሰ

፫ኛ/ ገብረ

፬ኛ/ አእመረ

፭ኛ/ ባረከ

፮ኛ/ ሤመ

፯ኛ/ ብህለ

፰ኛ/ ቆመ

፱ኛ/ አዕማደ

፲ኛ/ የአእምረ ዕርባታ ጓዝ

፲፩ኛ/ የይቤ ዕርባታ

፲፪ኛ/ ተናባቢ ግሥ

፲፫ኛ/ ምሳሌ ግሥ ናቸው።

ምንም ብዙ ሕገ ወጥ ዕርባታዎች በግዕዛችን ቢገኙም ደንበኞቹ ግሦች እነዚህን ተከትለው የሚሔዱ ስለሆነ የጠበቀም የጠበቀውን መንገድ የላላውንም የላላውን ግሥ እየተከተሉ ይረባሉ እነዚህንም ይመስላሉ። ለእነዚህም መነሻና መድረሻ የተወሰነ ልክና መልክ አላቸው፤ መነሻቸውንና መድረሻቸውን የሚያመለክተው አንቀጽ «መራሁት» ተብሎ ይጠራል፤ ትርጕሙም መፍቻ አንድም መክፈቻ ማለት ነው። መራሁት የሚባሉ አንቀጾችም ግሦች የሚነሱባቸው ፭ አናቅጽ ናቸው፤ እነርሱም ግዕዝ ራብዕ፣ ሐምስ፤ ሳድስ፤ ሳብዕ ናቸው። የሁሉም መድረሻ ግን አንድ ብቻ ነው፤ እርሱውም ግዕዝ። በጠቅላላም መራሁት የተባለበት የግሥ መነሻ በር ከፋቾችም ስለሆኑ ነው። እንግዲህ በመላ የግዕዝ ግሦች በየቦታቸው በብዙ መልክ ይረባሉ፣ ይወርዳሉ፣ አንዱ እስከ ፬፻ ዘር አንድም ዘርፍ ያገኛል፤ ለምሳሌ አእመረን ተመልከት። ይኸንም የሚከተለው የግዕዝ መንገድ ሁሉ ዕርባታ ወይም አወራረድ ይባላል። ይኸም ዓይነት የአገባብ መንገድ በየቅኔ ቤቱ ፈጽሞ የተለያየ ነው፤ ሆኖም አማካዩን መንገድ ተከትሎ የተዘጋጀ ነው።

ምንም የአገባቡ ስልት በዚህ መልክ ቢሆን በትምህርት ቤት የሚገኙት ተማሪዎች ሁሉ በልዩ ልዩ ክፍል የመማር ዕድል የሌላቸው ነበሩ፤ ማለት ቅኔም ቢዘረፍ ግሥም ቢወርድ በአንድ ላይ ስለሚያጠኑ ጥሬና ብስል ይሆንባቸው ነበር። ይሁን እንጂ ጀማሪው ትማሪም የግሡን አወራረድ በዚህ መልክ ማጥናት ስላለበት ከሀ - ፈ ያለውን የግሥ አወራረድ የዘር አወታጥ የአረፍተ እንገር ጥናት ተስፋ ሳይቆርጥ በዚህ መልክ ለማጥናት ይቀጥላል፤ ስለዚህ ተማሪው በዚህ ደረጃ ድርብ ግሥ የተባለውን በደንብ ያጠናል። ይኸም ሲሆን ግሡ በዓመት ውስጥ ከ፭ እስከ ፯ ጊዜ ያህል ስለሚወርድለት ተማሪው ተቀኝቶ ከመውጣቱ በፊት የየዕለቱን እየተከታተለ በደንብ ስለሚያጠና ቃላት ጠግቦ ግዕዝ ዐውቆ ይወጣልና። የግሡም አወራረድ እንደቤቱ ይሁን እንጂ የግሥ ቤቶች ፯ ናችው፤ ሌላ ሕገ ወጥ ግሥም ቢኖር በእንርሱ አወራረድ ይሄዳል። ለምሳሌም ያህል ይኸን ኧውራረድ እንመልከት።

**፭ኛ የአእመረ አወራረድ።**

አእመረ አወቀ

የአምር ያውቃል

ያእምር ያውቅ ዘንድ

ያእምር ይወቅ

አእምሮ ማወቅ

አእምሮት ማወቅ

አእማሪ ያወቀ

አእማሪያን ያወቁ

አእማሪት ያወቀች

አእማርያት ያወቁ

እሙር የታወቀ

አእማሪ የሚያውቅ አዋቂ

ማእምር አዋቂ

አእምሮ እውቀት

በዚህ እምልክ እያንዳንዱን ግሥ ያወርዳል ወይም ያጠናል፤ ይሁን እንጂ ከዚህም በበለጠ ዝርዝር ዕርባ ግሥ የተባለውን እንደሚከተለው ያወርዳል፤ አንድም ያጠናል።

**፩ኛ/ የራቀው ወንድ ሲያውቅ፤**

አእመረ አወቀ

የአምር ያውቃል

ያእምር ያውቅ ዘንድ

ያእምር ይወቅ

**፪ኛ/ የቅርብ ወንድ ሲያውቅ፤**

አእመርከ አወቅህ

ተአምር ታውቃለህ

ታእምር ታውቅ ዘንድ

አእምር እወቅ

**፫ኛ/ የሩቆች ወንዶች ሲያውቁ፤**

አእምሩ አወቁ

የአምሩ ያውቃሉ

ያእምሩ ያውቁ ዘንድ

ያእምሩ ይወቁ

**፬ኛ/ የቅርቦች ወንዶች ሲያውቁ፤**

አእመርክሙ አወቃችሁ

ተአምሩ ታውቃላችሁ

ታእምሩ ታውቁ ዘንድ

አእምሩ እወቁ

**፭ኛ/ የሩቅ ሴት ስታውቅ፤**

አእመረት አወቀች

ተአምር ታውቃለች

ታእምር ታውቅ ዘንድ

ታእምር ታውቅ

**፮ኛ/ የቅርቢቱ ሴት ስታውቅ፤**

አአመርኪ አወቅሽ

ተአምሪ ታውቂያለሽ

ታእምሪ ታውቂ ዘንድ

አእምሪ እወቂ

**፯ኛ የሩቆች ሴቶች ሲያውቁ፤**

አእመራ አወቁ

የአምራ ያውቃሉ

የእምራ ያውቁ ዘንድ

ያእምራ ይወቁ

**፰ኛ የቅርቦች ሴቶች ሲያውቁ፤**

አእመርክን አወቃችሁ

ተአምራ ታውቃላችሁ

ታእምራ ታውቁ ዘንድ

አእመራ እወቁ

**፱ኛ/ አነ ያለው፤**

አእመርኩ አወቅሁ

አአምር አውቃለሁ

አእምር አውቅ ዘንድ

አእምር ልወቅ

**፲ኛ/ ንሐን ያለው፤**

አእመርነ አወቅነ

ነአምር እናውቃለን

ናእምር እናውቅ ዘንድ

ናእምር እንወቅ

**ንዑስ አንቀጽ።**

ናእምር ሲል ዘንድ እንጂ፤ ል፤ ሊ፤ ሊያ፤ ይሆናል። ይኸም እንደሚከተለው ይሆናል።

እንዲያውቅ እንዲያውቁ

እንድታውቅ እንድታውቁ

ሊያውቅ ሊያውቁ

ልታውቅ ልታውቁ እንዲህ እያለ ይረባል።

እስከዚህ መደብ ይባላል። ከዚህ ወዲህ ያለው ግን ዝርዝር ነው፤ ስሙም «የዋህት» ዕርባታ ይሉታል።

**የአንቀጽ ዝርዝር።**

ሳብዕ የሩቅ ወንድ ዝርዝር

ራብዕ የሩቅ ሴት

ነ አነ ያለው ነው።

**ሀ/ የሩቅ ወንድ፦**

**፩ኛ/ የሩቁን ወንድ በዝርዝር ሲያውቀው**

አእመሮ አወቀው፣ አወቀለት፣ አወቀበት፣ ሁሉም በዚህ መልክ ይሔዳል እንዲሁም እያለ ይረባል።

የአምሮ ያውቀዋል

ያእምሮ ያውቀው ዘንድ

ያእምሮ ይወቀው

**፪ኛ/ ቅርቡን ወንድ ሲያውቀው፤**

አእመረከ አወቀህ

የአምረከ ያውቅሻል

ያእምርከ ያውቅህ ዘንድ

ያእምርከ ይወቅህ

**፫ኛ/ ሩቆቹን ወንዶች ሲያውቃቸው፤**

አእመሮሙ አውቃቸው

የአምሮሙ ያውቃቸዋል

ያእምሮሙ ያውቃቸው ዘንድ

ያእምሮሙ ይወቃቸው

**፬ኛ/ ቅርቦቹን ወንዶች ሲያውቃቸው፤**

አእመረክሙ አውቃችሁ

የአምረክሙ ያውቃችኋል

ያእምርክሙ ያውቃችሁ ዘንድ

ያእምርክሙ ይወቃችሁ

**፭ኛ/ ሩቂቱን ሴት ሲያውቃት፤**

አእመራ አውቃት

የአምራ ያውቃታል

ያእምራ ያውቃት ዘንድ

ያእምራ ይወቃት

**፮ኛ/ ቅርቢቱን ሴት ሲያውቃት፤**

አእመረኪ አወቀሽ

የአምረኪ ያውቅሻል

ያእመርኪ ያውቅሽ ዘንድ

ያእምርኪ ይወቅሽ

**፯ኛ/ ሩቆቹን ሴቶች ሲያውቃቸው፤**

አእምሮን አወቃቸው

የአምሮን ያውቃቸዋል

ያእምሮን ያውቃቸው ዘንድ

ያእምሮን ይወቃቸው

**፰ኛ/ የቅርቦቹን ሴቶች ሲያውቃቸው፤**

አእመረክን አወቃችሁ

የአምረክን ያውቃችኋል

ያእምርክን ያውቃችሁ ዘንድ

ያእምርክን ይወቃችሁ

**፱ኛ/ እነ የሚለውን ሲያውቀው፤**

አእመረኒ አወቀኝ

የአምረኒ ያውቀኛል

ያእምረኒ ያውቀኝ ዘንድ

ያእምረኒ ይወቀኝ

**፲ኛ/ ንሕነ የሚሉትን ሲያውቃቸው፤**

አእመረነ አወቀን

የአምረነ ያውቀናል

ያእምረነ ያውቀን ዘንድ

ያእምረነ ይወቀን

**(ለ) ቅርቡ ወንድ፦**

**፩ኛ/ ሩቁን ወንድ ሲያውቀው፤**

አእመርኮ አወቅኸው

ተአምሮ ታውቀዋለህ

ታእምሮ ታውቀው ዘንድ

አእምሮ እወቀው

**፪ኛ/ ሩቆቹን ወንዶች ሲያውቃቸው፤**

አእመርኮሙ አወቅኻቸው

ተአምሮሙ ታውቃቸዋለህ

ታእምሮሙ ታውቃቸው ዘንድ

አእምሮሙ እወቃቸው

**፫ኛ/ ሩቂቱን ሴት ሲያውቃት፤**

አእመርካ አወቅኻት

ተአመር ታውቃታለህ

ታእምራ ታውቃት ዘንድ

አእምራ እወቃት

**፬ኛ/ ሩቆቹን ሴቶች ሲያውቃቸው፤**

አእመርኮን አውቅኻቸው

ተአምሮን ታውቃቸዋለህ

ታእምሮን ታውቃቸው ዘንድ

አእምሮን እወቃቸው

**፭ኛ/ አነ የሚለውን ሲያውቀው፤**

አእመርከኒ አወቅኸኝ

ተአምረኒ ታውቀኛለህ

ታእምረኒ ታውቀኝ ዘንድ

አእምረኒ እወቀኝ

**፮ኛ/ ንሕነ የሚሉትን ሲያውቃቸው፤**

አእመርከነ አወቅኸን

ተአምረነ ታውቀናለህ

ታእምረነ ታውቀን ዘንድ

አእምረነ እወቀን

**(ሐ) ብዙዎች ሩቆች ወንዶች፦**

**፩/ ሩቁን ወንድ ሲያውቅ፤**

አእመርዎ አውቁት

የአምርዎ ያውቁታል

ያእምርዎ ያውቁት ዘንድ

ያእምርዎ ይወቁት

**፪/ ቅርቡን ወንድ ሲያውቁት፤**

አእመሩከ አወቁህ

የአምሩከ ያውቁኻል

ያእምሩከ ያውቁህ ዘንድ

ያእምሩከ ይወቁህ

**፫/ ሩቆቹን ወንዶች ሲያቋቸው፤**

አእምርዎሙ አወቋቸው

የአምርዎሙ ያውቋቸዋል

ያእምርዎሙ ያውቋቸው ዘንድ

ያእምርዎሙ ይወቋቸው

**፬/ ቅርቦቹን ወንዶች ሲያውቋቸው፤**

አእመሩክሙ አወቋቸው

የአምሩክሙ ያውቋችኋል

ያእምሩክሙ ያውቋችሁ ዘንድ

ያእምሩክሙ ይወቋችሁ

**፭/ ሩቂቱን ሴት ሲያውቋት፤**

አእመርዋ አወቋት

የአምርዋ ያውቋታል

ያእምርዋ ያውቋት ዘንድ

ያእምርዋ ይወቋት

**፮/ ቅርቢቱን ሴት ሲያውቁት፤**

አእመሩኪ አወቁሽ

የአምሩኪ ያውቁሻል

ያእምሩኪ ያውቁሽ ዘንድ

ያእምሩኪ ይወቁሽ

**፯/ ሩቆቹን ሴቶች ሲያውቋችወ፤**

አእመርዎን አወቋቸው

የአምርዎን ያውቋቸዋል

ያእምርዎን ያውቋቸው ዘንድ

ያእምርዎን ይወቋቸው

**፰/ ቅርቦቹን ሴቶች ሲያቋቸው፤**

አእመሩክን አወቋችሁ

የአምሩክን ያውቋችኋል

ያእምሩክን ያውቋችሁ ዘንድ

ያእምሩክን ይወቋችሁ

**፱/ አነ ያለውን ሲያውቁት፤**

አእመሩኒ አወቁኝ

የአምሩኒ ያውቁኛል

ያእምሩኒ ያውቁኝ ዘንድ

ያእምሩኒ ይወቁኝ

**፲/ ንሕነ ያሉትን ሲያውቋችው፤**

አእመሩነ አወቁነ

የአምሩነ ያውቁኛል

ያእምሩነ ያውቁኝ ዘንድ

ያእምሩነ ይወቁን

**(መ) ቅርቦች ወንዶች፦**

**፩/ ሩቁን ወንድ ሲያውቁት፤**

አእመርክምዎ አወቃችሁት

ተአምርዎ ታውቁታላችሁ

ታእምርዎ ታውቁት ዘንድ

አእምርዎ እወቁት

**፪/ ሩቆቹን ወንዶች ሲያቋቸው፤**

አእመርክምዎሙ አወቃችኋቸው

ተአምርዎሙ ታውቋቸዋላችሁ

ታእምርዎሙ ታውቋቸው ዘንድ

አእምርዎሙ እወቋቸው

**፫/ ሩቂቱን ሴት ሲያውቋት፤**

አእመርክምዋ አወቃችኋት፤

ተአምርዋ ታውቋታላችሁ

ታእምርዋ ታውቋት ዘንድ

አእምርዋ እወቋት

**፬/ ሩቆችን ሴቶች ሲያውቋቸው፤**

አእመርክምዎን አወቃችኋቸው

ተአምርዎን ታውቋቸዋላችሁ

ታእምርዎን ታውቋቸው ዘንድ

አእምርዎን እወቋቸው

**፭/ ንሕነ የሚሉትን ሲያቋቸው፤**

አእመርክሙነ አወቃችሁን

ተአምሩነ ታውቁናላችሁ

ታእምሩኒ ታውቁኝ ዘንድ

አእምሩኒ እወቁኝ

**፮/ ንሕነ የሚሉትን ሲያቋቸው፤**

አእመርክሙነ አወቃችሁን

ተአምሩነ ታውቁናላችሁ

ታእምሩነ ታውቁን ዘንድ

አእምሩነ እወቁን

**(ሠ) ሩቂቱ ሴት፦**

**፩/ ሩቁን ወንድ ስታውቀው፤**

አእመረቶ አውቀችው

ተአምሮ ታውቀዋለች

ታእምሮ ታውቀው ዘንድ

ታርምሮ ትወቀው

**፪/ ቅርቡን ወንድ ስታውቀው፤**

አእመረተከ አወቀችህ

ተአምረከ ታውቅህ አለች

ታእምርከ ታውቅህ ዘንድ

ታእምርከ ትወቅህ

**፫/ ሩቆቹን ወንዶች ስታውቃቸው፤**

አእመረቶሙ አወቀቻቸው

ተአምሮሙ ታውቃቸዋለች

ታእምሮሙ ታውቃቸው ዘንድ

ታእምሮሙ ትወቃቸው

**፬/ ቅርቦቹን ወንዶች ስታውቃቸው፤**

አእመረተክሙ አወቀቻችሁ

ተአምረክሙ ታውቃችኋለች

ታእምርክሙ ታውቃችሁ ዘንድ

ታእምርክሙ ትወቃችሁ

**፭/ ሪቂቱን ሴት ስታውቃት፤**

አእመረታ አወቀቻት

ተአምራ ታውቃታለች

ታእምራ ታውቃት ዘንድ

ታእምራ ትወቃት

**፮/ ቅርቢቱን ሴት ስታውቃት፤**

አእመረተኪ አወቀችሽ

ተአምረኪ ታውቅሻለች

ታእምርኪ ታውቅሽ ዘንድ

ታእምርኪ ትወቅሽ

**፯/ ሩቆቹን ሴቶች ስታውቃቸው፤**

አእመረቶን አወቅሻቸው

ተአምሮን ታቃቸዋለች

ታእምሮን ታውቃቸው ዘንድ

ታእምሮን ትወቃቸው

**፰/ ቅርቦቹን ሴቶች ስታውቃቸው፤**

አእመረተክን አወቃቻችሁ

ተአምረክን ታውቃችኋለች

ታእርምክን ታውቃችሁ ዘንድ

ታእርምክን ትወቃችሁ

**፱/ አነ የሚለውን ስታውቅ፤**

አእመረተኒ አወቀችኝ

ተአምረኒ ታውቀኛለች

ታእምረኒ ታውቀኝ ዘንድ

ታእምረኒ ትወቀኝ

**፲/ ንሕነ የሚሉትን ስታውቃቸው፤**

አእመረተነ አወቀችነ

ተአምረነ ታውቀናለች

ተእምረነ ታውቀን ዘንድ

ታእምረነ ትወቀነ

**(ረ) ቅርቢቱ ሴት፦**

**፩/ ሩቁን ወንድ ስታውቀው፤**

አእመርኪዮ አወቅሽው

ተአምሪዮ ታውቂዋለሽ

ታእምሪዮ ታውቂው ዘንድ

አእምሪዮ እወቂው

**፪/ ሩቆቹን ወንዶች ስታውቅቸው፤**

አእመርኪዮሙ አወቅሻቸው

ተአምሪዮሙ ታውቂያቸዋለሽ

ታእምሪዮሙ ታውቂያቸው ዘንድ

**፫/ ሩቂቱን ሴት ስታውቃት፤**

አእመርኪያ አወቅሻት

ተአምሪያ ታውቂያታለሽ

ታእምሪያ ታውቂያት ዘንድ

አእምሪያ እወቂያት

**፬/ ሩቆቹን ሴቶች ስታውቂያቸው፤**

አእመርኪዮን አወቅሻት

ተአምሪዮን ታውቂያቸዋለሽ

ታእምሪዮን ታውቂያት ዘንድ

አእምሪዮን እወቂያቸው

**፭/ አነ የሚለውን ስታውቀው፤**

አእመርክኒ አወቅሺኝ

ተአምርኒ ታውቂኛለሽ

ታእርምኒ ታውቂኝ ዘንድ

አእምርኒ እወቂኝ

**፮/ ንሕነ የሚሉትን ስታውቃቸው፤**

አእመርክነ አወቅሽን

ተአምርነ ታውቂናለሽ

ታእምርነ ታውቂን ዘንድ

አእምርነ እወቂን

**ስ) ሩቆች ሴቶች፦**

**፩/ ሩቁን ወንድ ሲያውቁት፤**

አእመራሁ አወቁት

የአምራሁ ያውቁታል

የአምራሁ ያውቁት ዘንድ

ያእምራሁ ይወቁት

**፪/ ቅርቡን ወንድ ሲያውቁት፤**

አእመራከ አወቁህ

የአምራከ ያውቁኻል

ያእምራከ ያውቁህ ዘንድ

ያእምራከ ይወቁህ

**፫/ ሩቆችን ወንዶች ሲያውቋቸው፤**

አእመራሆሙ አወቋቸው፤

የአምራሆሙ ያውቋቸዋል

ያእመራሆሙ ያውቋቸው ዘንድ

ያእመራሆሙ ይወቋቸው

**፬/ ቅርቦችን ወንዶች ሲያቋቸው፤**

የአመራክሙ አወቋችሁ

የአምራክሙ ያቋችኋል

ያእምራክሙ ያውቋችሁ ዘንድ

ያእምራክሙ ይወቋችሁ

**፭/ ሩቂቱን ሴት ሲያቋት፤**

አእመራሃ አወቋት

የአምራሃ ያውቋታል

ያእምራሃ ያውቋት ዘንድ

ያእምራሃ ይወቋት

**፮/ ቅርቢቱን ሴት ሲያቋት፤**

አእመራኪ አወቁሽ

የአምራኪ ያውቁሻል

ያእምራኪ ያውቁሽ ዘንድ

ያእምራኪ ይወቁሽ

**፯/ ሩቆቹን ሴቶች ሲያቋቸው፤**

አእመራሆን አወቋቸው

የአምራሆን ያቋቸዋል

ያእምራሆን ያውቋቸ ዘንድ

ያእምራሆን ይወቋቸው

**፰/ ቅርቦቹን ሴቶች ሲያቋቸው፤**

አእመራክን አወቋችሁ

የአምራክን ያውቋችኋል

ያእምራክን ያውቋችሁ ዘንድ

ያእምራክን ይወቋችሁ

**፱/ አነ የሚለውን ሲያውቁት፤**

አእመራኒ እወቁኝ

የአምራኒ ያውቁኛል

ያእምራኒ ያውቁኝ ዘንድ

ያእምራኒ ይወቁኝ

**፲/ ንሕነ የሚሉትን ሲያቋቸው፤**

አእመራነ አወቁን

የአምራነ ያውቁናል

ያእምራነ ያውቁን ዘንድ

ያእምራነ ይወቁን

**(ቀ) ቅርቦች ሴቶች፦**

**፩ ሩቁን ወንድ ሲያቁት፤**

አእመርካሁ አወቃችሁት

ተአምራሁ ታውቁታላችሁ

ታእምራሁ ታውቁት ዘንድ

አእመራሁ እወቁት

**፪/ ሩቆቹን ወንዶች ሲያቋቸው፤**

አእመርክናሆሙ አወቃችኋቸው

ተአምራሆሙ ታውቋቸዋላችሁ

ታእምራሆሙ ታውቋቸው ዘንድ

አእመራሆሙ እወቋቸው

**፫/ ሩቂቱን ሴት ሲያውቋት፤**

አእመርሃክና አወቃችኋት

ተአምራሃ ታውቋታላችሁ

ታእምራሃ ታውቋት ዘንድ

አእምራሃ እወቋት

**፬/ ሩቆቹን ሴቶች ሲያቋቸው፤**

አእመርከናሆን አወቅችኋቸው

ተአምራሆን ታውቋቸዋላችሁ

ታእምራሆን ታውቋቸው ዘንድ

አእምራሆን እወቋቸው

**፭/ አነ የሚሉትን ሲያውቁት፤**

አእመረከናኒ አወቃችሁኝ

ተአምራኒ ታውቁኛላችሁ

ታእምራኒ ታውቁኝ ዘንድ

አእመራኒ እወቁኝ

**፮/ ንሕነ የሚሉትን ሲያቋቸው፤**

አእመርክናነ አወቃችሁን

ተአምራነ ታውቁኛላችሁ

ታእምራነ ታውቁኝ ዘንድ

አእምራነ እወቁን

**(በ) አነ የሚለው፦**

**፩/ የሩቁን ወንድ ሲያውቀው፤**

አእመርክዎ አወቅሁት

አአምሮ አውቀዋለሁ

አእምሮ አውቀው ዘንድ

አእምሮ ልወቅው

**፪/ ቅርቡን ውንድ ሲያውቀው፤**

አእመርኩከ አወቅሁህ

አአምረከ አውቅሃለሁ

አእምርከ አውቅህ ዘንድ

አእምርከ ልወቅህ

**፫/ ርቆቹን ወንዶች ሲያውቃቸው፤**

አእመርክዎሙ አወቅኋቸው

አአመሮሙ አውቃቸዋለሁ

አእምሮሙ አውቃቸው ዘንድ

አእምሮሙ ልወቃቸው

**፬/ ቅርቦቹን ወንዶች ሲያቃቸው፤**

አእመርኩክሙ አወቅኋቸሁ

አአመረክሙ አውቃችኋለሁ

አእምርክሙ አውቃችሁ ዘንድ

አእምርክሙ ልወቃችሁ

**፭/ ሩቂቱን ሴት ሲያቃት፤**

አእመርክዋ አወቅኋት

አአመራ አውቃታለሁ

አእመራ አውቃት ዘንድ

አእምራ ልወቃት

**፮/ ቅርቢቱን ሴት ሲያውቃት፤**

አእመርኩኪ አወቅሁሽ

አአምረኪ አውቅሻለሁ

አእምርኪ አውቅሽ ዘንድ

አእምርኪ ልውቅሽ

**፯/ ሩቆቹን ሴቶች ሲያውቃቸው፤**

አእመርክዎን አወቅኋችወ

አአመሮን አውቃቸዋለሁ

አእምሮን አውቃቸው ዘንድ

አእምሮን ልወቃቸው

**፰/ ቅርቦቹን ሴቶች ሲያውቃቸው፤**

አእመርኩክን አወቅኋችሁ

አእመረክን አውቃኋለሁ

አእምርክ ን አውቃችሁ ዘንድ

አእምርክን ልወቃችሁ

**(ተ) ንሕነ የሚሉት፦**

**፩/ ሩቁን ወንድ ሲያቁት፤**

አእምርናሁ አወቅነው

ነአምሮ እናውቀዋለን

ናእምሮ እናውቀው ዘንድ

ናእምሮ እንወቀው

**፪/ ቅርቡን ወንድ ሲያውቁት፤**

አእመርናከ አወቅንህ

ነአምረከ እናውቅሃለን

ናእምርከ እናውቅህ ዘንድ

ናእምርከ እንወቅህ

**፫/ ሩቆቹን ወንዶች ሲያውቋችወ፤**

አእምርናሆሙ አወቅናቸው

ነአምሮሙ እናቃቸዋለን

ናእምሮሙ እናውቃቸው ዘንድ

ናእምሮሙ እንወቃቸው

**፬/ ቅርቦቹን ወንዶች ሲያውቋቸው፤**

አእመርናክሙ አወቅናችሁ

ነአምረክሙ እናቃችኋለን

ናእምርክሙ እናውቃቸው ዘንድ

ናእምርክሙ እንወቃችሁ

**፭/ ሩቂቱን ሴት ሲያውቋት፤**

አእመርናሃ አወቅናት

ነአምራ እናውቃታለን

ናእምራ እናውቃት ዘንድ

ናእምራ እንወቃት

**፮/ ቅርቢቱን ሴት ሲያውቋት፤**

አእመርናኪ አወቅነሽ

ነአምረኪ እናውቅሻለን

ናእምርኪ እናውቅሽ ዘንድ

ናእምርኪ እንወቅሽ

**፯/ ሩቆቹን ሴቶች ሲያውቋቸው፤**

አእምርናሆን አወቅናቸው

ነአምሮን እናውቃቸዋለን

ናእምሮን እናውቃቸው ዘንድ

ናእምሮን እንወቃቸው

**፰/ ቅርቦቹን ሴቶች ሲያውቋቸው፤**

አእመርናክን አናውቃችሁ

ነአምረክን እናውቃችኋለን

ናእምርክን እናውቃችሁ ዘንድ

ናእምርክን እንወቃቸው

**ከመጀመሪያ ጀምሮ እስከዚህ ድረስ በሰማንያ ሠራዊት ይዘረዘራል፤**

አእምሮ አእምሮት ማወቅ

አእምሮቱ ማወቁ

አእምሮትከ ማወቅህ

አእምሮቶሙ ማወቃቸው

አእምሮትክሙ ማወቃችሁ

አእምሮታ ማወቋ

አእምሮትኪ ማወቅሽ

አእምሮቶን ማወቃቸው

አእምሮትክን ማወቃችሁ

አእምሮትየ ማወቄ

አእምሮትነ ማወቃችን

**ቦዝ።**

አእሚሮ አውቆ

አእሚረከ አወቀህ

አእሚሮሙ አውቀው

አእሚረክሙ አውቃችሁ

አእሚራ አውቃ

አእሚረኪ አውቀሽ

አእሚሮን አውቀው

አእሚረክን አውቃችሁ

አእሚርየ አውቄ

አእሚረን አውቀን

**ቅጽል።**

አእማሪ ያወቀ፣ የሚያውቅ፣ ያውቅህ፣ የምታውቅ፣ ያወቅህ፣ የማውቅ፣

አእማርያን ያወቁ፣ የሚያውቁ፣ ያወቃችሁ፣ የምታውቁ፣

አእማሪት ያወቀች፣ የምታውቅ፣ ያወቅሽ፣ የምታውቂ፣

**የብዙ ሴቶች**

አእማርያት ያወቁ፣ የሚያውቁ፣ ያወቃችሁ፣ የምታውቁ፣

ሳድስ ቅጽል፣

እሙር የታወቀ፣ የሚታወቅ፣ የታወቅህ፣ የምትታወቅ፣ የታወቅህ፣ የምታውቅ፣

እሙራን የታወቁም የሚታወቁ የታወቃችሁም የምትታወቁም

እምርት የታወቀች፣ የምታውቅ፣ የታወቅሽ፣ የምትታወቂ፣

**የብዙ ሴቶች፣**

እሙራት የታወቁ፣ የሚታወቁ፣

የታወቃችሁ፣ የምትታወቁ፣

**መስም ቅጽል**

ምእማር ማወቂያ፣ ማሳወቂያ፣

ምስትእማር መተዋወቂያ፣

**ሳቢ ዘር**

እምረት ማወቅ፣

የአእመረ ደንበኛ ዕርባታ በዚህ ዓይነት ሲሔድ ከ፬፻ - ፭፻ አረባብ አለው፣ አንዳንድ መምህራን ግን በዚህ በበለጠ ያረቡታል፤ እያንዳድኑም ግሥ በየቤቱ በየሠራዊቱ በዚህ መልክ ይወርዳል። የማንኛውም መምህር ዕርባታ ማስተማሪያ ሕግን ተከትሎ የሚሔድና ቀላል መንገድ ሆኖ አንድም መስሎ የተገኘው አእመረ ስለሆነ ጀማሪም የሚሔድና ቀላል መንገድ ሆኖ አንድም መስሎ የተገኘው አእመረ ስለሆነ ጀማሪም ቢሆን ይህንን ለማጥናት መሞከሩ አይቀርም ተማሪም እርስ በርሱ ሲሰዳደብ ይኸ «አእመረን አንኳን ያላረባ» ይለዋል፤ ፍቹም ግዕዝ የማያውቅ ማለት ነው።

**ምዕራፍ ፪።**

**የግዕዝ ቃላት ቍጥር።**

የግዕዝ ቋንቋ ጥንታዊና ራሱን የቻለ ነው፤ አንድ ቋንቋ ራሱን ለመቻል በብዙ ሺህ የሚቈጠሩ ቃላቶች የግድ ያስፈልገዋል። ስለዚህ ግዕዝም የአንድ ሕዝብ ቋንቋ ብዙ ሥራ የተሠራበት መጻሕፍት የተጻፉበት ስለሆነ ብዙ ቃላት አሉት፣ የቃላቱንም መጠን ለማወቅ የያንዳንዱን ቃላት ከዚህ መልክ እናሳያለን። እነዚህም ቃላት ከአንድ ግሥ የሚወጡትን ዘርፎች ቅጽሎች ሳይጨምር ራሱን ግሡንና ነባሩን ብቻ በመቍጠር ነው። የነዚህም ቃላት አቋጣጠር ተራቸው እንደሚከተለው ነው።

ድምር

ሀ የሀ ነጣላ ግሥ ፩፻፹

ነባር ፪፻፳፱ ፬፻፱

ለ የለ ነጠላ ግሥ ፩፻፺፫

ነባር ፫፻፷፯ ፭፻፰

መ የመ ነጠላ ግሥ ፩፻፳፫

ነባር ፪፻፹፰ ፬፻፲፩

ሠ የሠ ነጠላ ግሥ ፩፻፷፯

ነባር ፬፻፷፱ ፬፻፴፮

ረ የረ ነጠላ ግሥ ፪፻፷፪

ነባር ፬፻፶፱ ፯፻፳፩

ቀ የቀ ነጠላ ግሥ ፩፻፴፩

ነባር ፪፻፲፩ ፫፻፵፪

በ የበ ነጠላ ግሥ ፩፻፵፪

ነባር ፪፻፴፭ ፫፻፸፪

ተ የተ ነጠላ ግሥ ፩፻

ነባር ፭፻፲፱ ፮፻፲፱

ነ የነ ነጠላ ግሥ ፩፻፳፪

ነባር ፭፻፯ ፮፻፺፪

አ የአ ነጠላ ግሥ ፪፻፭

ነባር ፩፻፱ ፫፻፲፬

ከ የከ ነጠላ ግሥ ፶፬

ነባር ፻፳ ፩፻፸፬

ወ የወ ነጠላ ግሥ ፩፻፺፭

ነባር ፩፻፵፰ ፫፻፵፫

ዘ የዘ ነጠላ ግሥ ፹

ነባር ፩፻፱ ፩፻፹፱

የ የየ ነጠላ ግሥ ፫፻፱

ነባር ፪፻፴፩ ፭፻፵

ደ የደ ነጠላ ግሥ ፩፻፬

ነባር ፪፻፳ ፫፻፳፬

ገ የገ ነጠላ ግሥ ፶፱

ነባር ፩፻፲፱ ፩፻፸፰

ጠ የጠ ነጠላ ግሥ ፷፭

ነባር ፩፻፵፫ ፪፻፰

ጰ የጰ ነጠላ ግሥ ፳፬

ነባር ፴፩ ፶፭

ጸ የጸ ነጠላ ግሥ ፩፻፸

ነባር ፷፰ ፪፻፵፰

ፈ የፈ ነጠላ ግሥ ፺፱

ነባር ፩፻፶፭ ፪፻፶፬

ፐ የፐ ነጠላ ግሥ ፲፬

ነባር ፷፭ ፸፱

ጠቅላላ ድምር ፯ሺ ፯፻፯

ይኸንም አንቀጹን ከነባሩ ሲፈቱ ግሡን ሲያወርዱ በዓመት እንደ መምህሩ ነው እንጂ ከ፭ - ፯ ጊዜ የሚያወርዱ አሉ። አንዳንዶች በኢዝህ ልክ አንዳንዶች በዚህ ዝቅ አድርገው በዓመት ያወርዳሉ።

የግዕዝ ቋንቋችን ሕያውና ብዙ የተሠራበት ስለሆነ ይኸን ያህል ቃላት ይዞ ይገኛል። ይኸም ቍጥር አንዳንድ መምህራን እንደሚስማሙበት ነው እንጂ እንደ ጥቂቶቹን ግን ከዚህም ሊበዛ ወይም ሊያንስ ይችላል፤ ምክንያቱም ቃሉ ግዕዝ ከሆነ ነገሩ ሁሉ ግሥ አለው በማለት ነገሩን ግሥ እንዳለው እየቈጠሩ ያወርዱታል፤ ለምሳሌ «ተአበነ - ድንጋይ ሆነ» «አሶተ - እሳት ሆነ» በማለት «ዕብን - እሳት» ያለውን የነባር ቃል ሁሉ ግሥ ያወጡለታል። በዚህም ሁሉ ዘር ሲወጣ በጣም ብዙ የሆነ ቍጥር ይኖረዋልና። እንዲሁም የሌላውን ሕዝብ ቋንቋ በመቀላቀል ወደ ግዕዝ አግብተው ቍጥሩን ያበዙታል፤ እንዲያውም ነባር ናቸው የሚባሉት ከውጪ የተወረሱ ቃላት ናቸው።

በዚህም የቃላት አወጣጥ ውስጥ ሁለትና ሦስት ተመሳሳይ የሆኑ ፊደሎች አልገቡም፤ ለምሳሌ የሀ ፊደል ፫ ዓይነት ያለው ሲሆን የሚወርደው በመጀመሪያው ብቻ እንጂ ሌላው በዚያው እየገባ ይነገራል፤ ስለዚህ እንዲሁም ሲሆን ቁጥሩ በዛ ያለ ነው።

ግሡን እንዲህ አድርጐ እስኪያጠናው ድረስ ተማሪው ቅኔ መቍጠር ቀርቶ እስከ መዝረፍም ሊደርስ ይችላል ማለት ሁሉ ግልጥ ሆኖለት አንዱ ባለቅኔ የሚሔድበት መንገድ ወለል ብሎ ስለሚታየው ሁለተኛው ሊነጥቀው ይችላል፤ ለምሳሌ በአማርኛ ቋንቋ አንዱ ግጥም በመግጠም ላይ ሳለ ሌላው የሚሔድበትን ለማእቅ እንደሚችል ሁሉ በግዕዝም የበሰለ ሁሉ እንዲሁ ነው።

**ምዕራፍ ፫።**

**ጉት።**

ጉት የሚባለው ሥውር ነገር የምሥጢር መፍቻና የአእምሮ መገመቻ ነው፤ ይሁን እንጂ ጉት የሚባል ስም ከየት እንደ መጣ አይታወቅም፤ በሥራ ሲገለጥ ግን ከተራ አረፍተ ነገር የተለየ ሆኖ በጣም ኅብርነት ያለው አስተያየትን የያዘ ወይም ሥውር ምሥጢርን ያዘለ አረፍተ ነገር ሁኖ እናገኘዋለን። ግዕዝና አማርኛው ሁለት ዓይነት ፍቺ ያለው የቃል ብቻ ሳይሆን የምሥጢር ኅብርነት በምሥጢር ብቻ የተወሰነ ሳይሆን ደግሞ የቃል አስተያየት ያለበት ስልሆነ አንዳንዱን ጉት ተማሪው ቀርቶ መምህራንም የሚያውቁትና የሚያገኙት ይሆናል። ስለዚህ ቀላል ቀላሉን ጉት ብቻ በመጠኑ ተማሪው ሊረዳው የሚቻለውን ያህል መምህራን ያስተምራሉ። ጉትም በግጥም ወይም በስድ ንባብ ዓይነት ሊሆን ይችላል፤ እንዲሁም አንድ አረፍተ ነገር ወይም ሁለት ቤት ሊሆንም ይችላል።

**፩ኛ ጉት በስድ ንባብ።**

ጉት የተባለው ቅኔ መንገድ አንድ ቤት ወይም በልዩ ንባብ ሲገኝ እንደሚከተለው ይሆናል።

፩/ «አዕዱግ ፍኖቶሙ» እህዮች ጐዳ ናቸው። መንገዳቸው ያለ አስመስሎ ቀንድ የላቸውም ጐዳ ናቸው ማለቱ ነው።

፪/ «ሀገሮሙ ለሕፃናት» የሕፃናት ሀገራቸው ሲል ነው፤ አገርን ያለ መስሎ ሀ - የምትባለው ፊደል ለሕፃናት ገራቸው ቀናቸው ናት፤ በተሎ ያጠኗታል ማለቱ ነው።

፫/ «ሀለፈ ሰማዩ» ሰማዩ አለፈ ያለ አስመስሎ ሀ - ፈ ለተባለው ፊደል ሰማዩ ነው፤ ሩቅ ነው አለ።

፬/ «አኮ ዘተምህረ ይከውን መምህረ» እስከ አኮ የተማረ መምህር ይሆናል። መከራውን የታገሠ ትልቅ ይሆናል ማለቱ ነው።

፭/ «ሶበ ተሰቅለ አምላክ ፒሪልዩ» አምላክ በተሰቅለ ጊዜ ቀኑ ጠፋ፤ ፒሪልዩ የተባለው ስም ቀን ጠፋ የተባለ ዛፍ ነው፤ አማልክ በተሰቀ ጊዜ ቀን ጠፋ ማለትም ፀሐይ ጨለመ ማለት ነው።

፮/ «ሰብእ ይድኅን ዕብነ በተራክቦ» ሰው ድንጋይን በማገናኘት ይድናል፤ ያለ አስመስሎ በተራ ክቦ ድንጋይ ደርድሮ ምሽግ አድርጐ ይድናል አለ።

፯/ «በክረምት አእደውናሃ» በክረምት አሻገር - ናት። አሻ መሬት በክረምት ገርናት አለ።

፰/ «ጽመ ዕፅ ታፈርሆ ለነጋዴ» ነጋዴን የእንጨት ስም ታስፈራዋለች ማለት ቀረጥ ታስፈራዋለች ማለት ነው።

፱/ «ዘማ ቀነተት ሐቌሃ» ዘማዊት ሴት ወገቧን ታጠቀች ያለ አስመስሎ ዘ - እማ ወገቧን ታጠቀች ቅጥሏ ከወገቧ ላይ ሆነ ማለት ነው።

፲/ «አዛብ ትበልእ ደሮሆ» ዶሮ ጭራ ትበላለች፤ ማለት ዶሮ አዝማራ የላትም ጭራ ቆፍራ ትበላለች ማለት ነው።

፲፩/ «ሕፃናት ኖሙ ከመ ደብተራ» ሕፃናት እንደ ደብተራ ተኙ ያለ አስመስሎ ከመደበሉ ላይ ተራ በተራ ተኙ ማለት ነው።

፲፪/ «ካህን የኀደር በመቃብር» ካህን ጽፎ ደጉሶ በመቃ ብዕሩ ያድራል ያለ አስመስሎ በመቃብር ይኖራል ምውት ነው ማለት ነው።

፲፫/ «ቂርቆስ ኮነ ሐጋየ» ቂርቆስ በጋነ ሆነ፤ ማለት ቂርቆስ በጋን ተቀቀለ ማለት ነው።

፲፬/ «ባሕረ ኢያሪኮ ማይ በኤውስጣቴዎስ» የኢያሪኮ ባሕር በኤውስጣቴዎስ ውኃ ያለ መስሎ የኢያሪኮ ባሕር በኤውስጣቴዎስ ማይ አለ፤ ማለት መሐላ ማይ ተገዛች ማለቱ ነው።

፲፭/ «ሐወጸ ሰማይ ወምድር እሙንቱ» ጐበኙ ሰማይና ምድር አንቸው፤ ያለ አስመስሎ ሐ - ወ ጸ እያንዳንዳቸው ሩቅና ቅርብ ናቸው ርቀታቸውም ሰማይና ምድር ናቸው።

፲፮/ «ካህናት በጽድቆሙ» ካህናት በጽድ ስር ቆሙ ማለቱ ነው።

፲፯/ «ብእሲት መርድእ ፈትለ ወጸብሐ» ሴት ተማሪ ፈትሉንና ወጥን ሲል ስም አስመሎ ተናገረ እንጂ ተማሪ ብሎ ግሥ አድርጐ መናገሩ ነው።

፲፰/ «ማዕረረ ኅራሲ በቆለ ጠፋአ» የአራሺ አዝመራ በቅሎ ጠፋ፣ አዝመራው ከበቀለ በኋላ ጠፋ ወይም የአዝመራው ባለቤት በቅሎ ጠፋ ማለት ነው።

፲፱/ «ሰሎሜ ወዮሴፍ እምኔሁ በግብፅ» ሰሎሜና ዮሴፍ በግብፅ ከሱ ከርሱ ጋር ነበሩ፣ ያለ አስመስሎ የሚበሉት የሚጠጡት ስላጡ በግብፅ ከሱ ጠቆሩ አለ።

፳/ «በቅል ይበልእ ስመ ርእሱ» በቅሎ የራሱን ስም ይበላል፤ ማለት በቅሎው ሲነዳ መጭ ይባላል፤ መጭ ማለት የርሱ መነጃ ስሙ ነውና። ምግቡም መጭ የተባለው ቅጠል ነውና።

፳፩/ «እስማኤል ሀብተ ሥጋ ዘተወልደ እምአጋር» የሥጋ ሀብት እስማኤል ከአጋር የተወሰደ ማለቱ ብዙ ጊዜ ሀብት የሚገኘው በአጋር በወገን ነው ማለት ነው።

፳፪/ «ብእሲት ነሥአት ሊባኖስ» ሴት ደጋን ያዘች ሴት ደጋውን ነፋሻውን መንገድ ያዘች ሔደች፣ ያለ አስመስሎ መፍተያውን መንደፊያውን ደጋኑን ያዘች አለ።

፳፫/ «ስመ ኦፍ ያወርድ ሲኦል» ማማት ወደ ሲኦል ያወርዳል፤ ማማት የተባለ ወፍ አለና።

፳፬/ «ሕፃን ቀሊል አንሥአ ሣእረ» ሕፃኑ ፊደሉን ቀን ለማለት ሣርን አነሣ፤

፳፭/ «አጽነነት ወልድ በመልዕልተ መስቀል ሰሌዳ» ወልድ ት በመስቀል ሰሌዳ ላይ ራሱን አዘነበለ።

በሌላ መልክ ደግሞ ጉት ሲቀርብ አሰካክ እንደ ጉባኤ ቃላ ሆኖ ስልቱ ግን ወይም መንገዱ ጉት ሆኖ ኅብርነት ያለው እንደ ሁለተኛ ደረጃ ይገኛል።

**፪ኛ ጉት በግጥም**

፩/ ትቤላ በእግር ተክለ ሃይማኖት እኁየ።

ዳዕሙ በክንፍ የዐቢየኒ ኪያየ

«ላ»፤ ተክለ ሃይማኖት ወንድሜ ነው አለች፤ እግሩ ማጠሩን ነው ነገር ግን በክንፍ

ይበልጠኛል ማለት «ላ» ሌላ ቅጠል የላትምና።

፪/ ስተይ አጽንኖት ክሳድ ወርእስ።

እስመ በላዕሌኪ ተጽሕፈ ስመ ኢየሱስ ክርስቶስ።

ስ፤ ራስሽን ማዘንበል ተይ ቀጥተኛ ሁኝ፤ በአንች ላይ ኢየሱስ ክርስቶስም ስም ተጽፏልና።

፫/ ይቤሎ ለንጊኖስ ሐራ ሮምያ እኁየ።

በዓይኑ ዋሕድ እስመ ይመስል ኪያየ።

ሎ፤ ለንጊኖስን ወንድሜ ነህ አለው፤ አንድ ዓይና በመሆኑ እኔን ይመስላልና።

ለንጊኖስ አንድ ዓይና ነው፤ ሎም እንዲሁ ፩ ዓይና ነውና።

፬/ ኦ ሕፃን ጸረ ዚአከ ሐንካስ።

አምጣነ ዓይኖ አውጻእከ በሣእረ ገዳም ንዑስ።

ሕፃን ሆይ ጠላትን «ሐ» ን ካሳ ካስ፤ ዓይኑን በሣው አውጥተኸዋልና፤ ማለት

ጠንቁለኸዋልና፤

፭/ ወልድ እንከ ምጽንጋእ ዘወሀበተከ እም።

ሥጋ ወአጽመ እስመ ተፈጸመ ጾም።

ልጅ! ሆይ እናትህ የሰጠችህን ሥጋና አጥንት ጋጥ፤ የከብት በረት ጾሙ አልቋልና።

፮/ ቅድስተ ቅዱሳን ዘኮነት ቤተ ክርስቲያን ቅድስተ።

ካህናት ሳሙኤል አምጣነ ያፈቅር ዘንተ።

፯/ ሥጋ ለሞቱ ሕሙመ ፍቅረ ሰብእ እግዚእ።

ይሁዳ ደዌከ እስመ ውእቱ ጽኑእ።

የሰው ፍቅር ያሳመመሕ ጌታ ሆይ ሞትን ሥጋ (ፍራ) ደዌህ ይሁዳ ጽኑእ ነውና። አማርኛ በሠለጠነበት ጊዜ ግን የአማርኛ ጉት ደግሞ ተፈጠረ፤ ነገር ግን ብዙው በቀልድ መልክ የተከተለ ስለሆነ ለመጥቀስ ስላላስፈለገ ትቼዋለሁ። ከግዕዝም ቢሆን እንዲሁም በቀልድ መልክ የተዘጋጀው ብዙው ነው። እርሱንም ማወቁ መልካም ሲሆን የያዝነውን ሥራ ጸያፍነቱ እንዳያቀለው በማለት አልፈነዋል። ከአማርኛውም ውስጥ በመጠኑ እንደሚከተለው እንገልጣለን።

፩/ ራምኖን በክረምት ምን መስላ ከረመች፤

ዶግ በክረምት ምን መሰለች።

በማለት ጥያቄን ያቀርቡ መስሎ ዶግ ክረምት ስለተመቸው እንደ ም፤ ጐንጠፍ ዘርጋ ብላ ከረመች ይላል።

፪/ አንዲት እንጨት አለች ስሟ ቍጥር ምንጣፍ፤

እርሱና የተረጐመ ከሊቃውንት ይጣፍ።

ይኸ ማለት አንድ እንጨት ስሙ ቍጥርም ምንጣፍም የሆነች ሽነት የተባለች እንጨት ነበረች፤ ምንጣፍ ያለው ነት ነው (ጥ) ሺህ ያለው ደግሞ ቍጥር ነው።

፫/ በቀን ዓይታ ጆሮ አማራት፤ ይኸም ማለት በ፤ የተባለችው ፊደል ቀ ን ዓይታ እንደርሱ ለመሆን ጆሮ አማራት ማለት ነው።

በዚህ ጉት በተባለው መንገድ ብዙዎች መምህራን አይጠቀሙበትም እንዲያውም ተማሪዎች በቀልድ መልክ የሚያጠኑት ሆኖ ይገኛል። አንዳንዶች ደግሞ ተማሪዎች ዘይቤ ከልዩ ምሥጢር ከአደላደሉ በኋላ የሚያጠኑት እንደሆነ ይገመታል፤ አንዳንዶቹ ግን ከዚህ አንደጻፍነው ሁሉ ይህንኑ ደረጃ ጠብቀው የቅኔ መንገድ መልመጃ የአፍ መፍቻ አድርገው ያስተምራሉ።

**ምዕራፍ ፬።**

**ቅኔ።**

**፩ኛ የቅኔ ትርጕም።**

የቅኔን ትርጕም ሊቃውንት ሁሉ እንደመሰላቸው የቃሉን መሰልነት እየተከተሉ አንድም አየፈለጉ የሆነውንም ያልሆነውንም ትርጕም ሰጥተውት ይገኛል። እንደመሰላቸውም ይተረጕማሉ ለተባለው አስረጅ የሚከተለውን እንመልከት፤ ቅኔ አመልት «ቄነቆነ» ነቀዘ፤ ቁንቁን በላው ማለት ነው ብለው ቁንቁን እንጨት እንደሚባለው ቅኔም የሰውን አእምሮ ይባላል፤ በማለት ፈጽሞ ንባብ ከትርጕሙ ያልተስተካከለ አስተያየት ይሰጣሉ። ሌልቾ ደግሞ የተሻለ ትርጕም ሰጠን መስሏቸው «ተቀንየ» ተገዛ ከአለው ከግዕዙ የወጣ አገዛዝ ማለት እንደሆነ የሚተረጕሙ አሉ።

እውነተኛ ትርጕም ግን ቅኔ ማለት ግጥም አንድም የምስጋና ግጥም ማለት ነው። የጥንት ሕዝቦች በተለይም ዕብራውያን ግጥም እየገጠሙ ማለት ቅኔ እየተቀኙ አምላካቸውን አመስግነዋል፤ ከነዚያም ውስጥ በተለይ ነቢዩ ዳዊት ራሱ ግጥም ገጥሞ ፈጣሪውን ከማመስገኑ በላይ ሌላው ሰው ቅኔ እንዲቀኝ ምስጋናም እንዲያቀርብ ሲያዝ «ተቀነዩ ለእግዚአብሔር በፍርሃት» ሲል ዘምሮዋል ሌላውንም አዟል፤ በኋላም የኢትዮጵያ ሊቅ የዜማና የቅኔ ደራሲ ቅዱስ ያሬድ የተባለው «ተቀነዩ ለእግዚአብሔር በፍርሃት» ሲል ዘምሯል። ሌላውም እንዲቀኝ አዟል፤ ስለዚህ ቅኔ ማለት ምስጋና አድንም የግጥም ምስጋና ማለት ነው።

**፪ኛ የቅኔ ደራሲ።**

የቅኔው ደራሲ ቅዱስ ያሬድ እንደሆነ ሊቃውንቱ በብዛት ይስማማሉ፤ ነገር ግን ከያሬድ ቀጥሎ እገሌ ተብሎ የተማረና የታወቀ የቅኔ ደራሴ ባለመኖሩ አንድም ባለመጠቀሱ ከብዙ ዘመን በኋላ እየተነሡ ልዩ ልዩ ሊቃውንት ራሳቸው እንደደረሱ የሚገመቱ አሉ።

ይሁን እንጂ በአንዳንድ ታሪክ እንደሚገለጠው ሁሉ ከቅዱስ ያሬድ ቀጥሎ የተነሡና የቅኔ ሞያ ዐውቀው የተከተሉት ሐዊራ መንክራ አስክንድራ ፖእስክንድራ አቢዲራ የተባሉ ሊቃውንት እንደሆኑ ይጽፋሉ ይናገራሉም፤ እንዲያውም በቅኔ ግጥም ሳይቀር «ወጠፈረ እሉ አብያተ እስከነ ይእዜ ኢተነሥተ፤ ሐዊራስ ወመንክራ ዘተጋብዑ ድርገተ» ሲል ተቀኝቷል። - ይሁን እንጂ እነዚህም በአጼ እስክንድር ዘመን የነበሩ ሊቃውንት እንደነበሩ የሚናገሩ አሉ፤ በዚህም ሁሉ ምክንያት ሁሉም የተስማማሙበት እውነተኛውም አስተያየት ይህ ነው ተብሎ የሚገመተው የመጀመሪያው ደራሲ ቅዱስ ያሬድ መሆኑ ነው፤ ለዚህም አስረጅ የሚሆነው በመላ ድጓው በቅኔ መልክ የተደረሰ እንደ ሆነ ርሱም የራሱ ድርሰት እንደሆነ መገመቱ ነው፤ ስለ ቤቱ አገጣጠም ግን በዚያን ጊዜ ብዙ ጥንቃቄ ያልነበረበት እንደ ጉት ያለ እንደ ነበረ ይታመናል፤ የቅኔ ቤቱ የተወሰነው በአጼ እስክንድር ጊዜ እንደሆነ ሊቃውንት ይስማሙበታል። ዋድሎች ግን እንደሚሉት ቅኔ ጥንታዊ ፍልስፍና ነው ብለ ያምናሉ፤ ይኸንም ለማስረዳት ሲሉ ደራሲው ዮሐንስ ፍልሱፍ እንደሆነ ይናገራሉ፤ ይኸንም የመሰለ አስተያየተ ደግሞ ጐንጆች በበኩላቸው ሲሰጡ የቅኔ ደራሲ ተዋነይ የተባለው ሊቅ እንደሆነ ይናገራሉ በሌላ በኩል ደግሞ ደቀ እስጢፋ የተባለ ሊቅ እንደደረሰው ይናገራሉ፤ እርሱም ጽርዕ ድረስ ሔዶ ብዙ ጥበባትን ከቀመሰ በኋላ ሰባት ዓይነት የሚያስደንቁ ነገሮችን ይዞ ወደ አገሩ እንደተመለሰ ይናገራሉ። ይሁን እንጂ ስድስቱ ጥበባት የጥንቆላ ሥራዎች ስለሆኑ በአገሩ ላይ ተጠልተዋል፤ ተቀባይነትም አላገኙም ግን እስከ አሁንም ይሠራል በሥውር ከአንዱ ወደ አንዱ መተላለኡ አልቀረም።

ቅኔ ግን በግጥሙ በመሥመሩ በቃል አሰካክኩ ተወዳጅነትን ስለ አገኘ ሁሉም በግልጥ ይማረው ያስተምረው ጀመረ። ደቀ እስጢፋም ቅኔውን ከሌሎች ደቀ መዛሙርት ጋር ለአጼ እስክንድር አስተምሯል። የቅኔ ሥርዓት በዚያን ጊዜ የታወቀ የተወደደም ይሁን እንጂ ቤቱ ሐረጉ እንደዛሬው የተመጠነና የተለካ አልነበረም። አንዳንድ ጊዜ ግን ቤት ሲኖረው አንዳንድ ጊዜም እንዲሁ ያለ ቤት በጉት መልክ ሲቀኙት ኑረዋል። እርሱም እንደሚከተለው ያለ ነው፤ ጉት ቅኔ፤

«ኦ እግዚእየ ክርስቶስ ለአርእስተ ኃጣውዕ ሠለስቱ።

በሐቅለ ቆሮንቶስ ኢሞዕኮሙኑ አኮኑ ተአሥሩ ነገሥት ወርቀ መዝገብ የኅቡ።

መፍትሔ ሥራይሰ ለወርቅ ተአሥሮ በፈትለ ክርስቶስ ጥቀ።

አፍቅሮ ንዋይ ያጤይቅ ወርቀ ኤዶም በጎል ተወክፈ እምነ ነገሥት ሰገል። ይላል።

አንዳንድ ጊዜ ግን ደንበኛ ቤት ያለው ሁኖ እናገኘዋለን፤ ይሁን እንጂ ቤትም ቢኖረው ቅሉ ምን ቅኔ እንደሆነ ስም አልነበረውም፤ የተመጠነና የተለካ መንገድም አልነበረውም፤ እንዲሁ ግጥሙን መግጠም ብቻ ነበር፤ ይኸውም የሚከተለው ዓይነት ግጥም ነበር።

«ዓይቴ ኀለፈ ወልድ እኁኪ ንጉሥ ልብነ ድንግል።

ንኀሥሦ ምስሌኪ እመ ንረክቦ በኀቅል።

ሶበ ደቂቃ ይብልዋ በንባበ ሐዋዝ ቃል።

መካነ ሥላሴ ትጽርኀ ወትብል።

ወሪዶ ይርአይ አኮኑ ገነተ ጊዮርጊስ ዓፀደ ኮል።

ትረክብዎ በህየ በዘከመዝ አምሳል።

ቀይሕ ገጹ ወርእሱ ድሉል። የሚል ነበር።

ደቀ እስጢፋም ከንጉሡ ጋር ወዳጅነት ከፍ ያለም ባለሟልነት ነበረው፤ ነገር ግን በራሱ መጥፎ ሥራ የነበረውን ተወዳጅነት አጣ፤ ጥፋቱም የንጉሡን ሚስት ያወስልት ስለ ነበር ነው። በዚህም ሳይመለስ ጽርዕ ከተማረው በ፩ኛው ጥበቡ እንደመሠወር አድርጐ ይዞ ጠፋ፤ ሁሉም በነገሩ ሲጨንቁ ሲያዝኑም ሳለ ከሊቃውንቱ አንዱ ነገሩ ተገልጦለት «እይንጉሡ ሚስት እጅዋን ተሰብራ ከማሕሉ፤ ደቅ አለች አሉ። ብሎ ተቀኘ። በዚህ ጊዜ ንጉሡ እስክድንር ቅኔ ዐዋቂ ስለ ነበር ነገሩ ገባውና ደቅ ውስጥ መገኘቷን አረጋገጠ፤ ወዲአይውም ጉዞውን ጀመረና ሲገሠግሥ ደቅ ደረሰ። ደቀ እስጢፋም ከንግሥቲቱ ጋር በሰላም ተቀምጦ ሳለ ንጉሥ በድንገት ሰለደረሰበት ደነገጠና እየተርበተበተ ይኸንን ተቀኘ።

«ይቤ አጋግ ከመዝኑ ሞት መሪር።

በጊዜ ረገዞ ሳሙኤል መምህር።

ወሰራቄ ንግሥት አነ ደቀ እስጢፋ ኅሡር።

አንበሳ እስክድንር ዕጓለ አንበሳ እንዘ ትጥህር።

እምእርአይከ ተኀጠኒ ምድር» አለ።

ንጉሥ እስክንድር ለቅኔው አጸፋውን እንዲህ ሲል መለሰ።

«ምንት አገበረከ ቍንጽለ ገዳም አንተ ቤተ አንበሳ በዊአ።

ኢትሰምዕኑ ጥኅረቶ በአፍአ።

እስመ እምኔየሰ ተጋንዮትከ ጠፍአ።

አንበሳ በኃይሉ እምድኅረ ሞዓ።

ኅድግስ ዘለከ በጽአ።

ጽንሖ ለእሳት ከዊነከ ብርአ። ብሎ ከተቀመጠበት ቤት እሳት ለቀቀበት ይባላል።

ይኸ ዓይነት ግጥም ቅኔ ሲባል ወይ ሲሆን መንገዱ የጉት ዓይነት እንጂ የአሁኑን መንገድ አልተከተለም።

ይሁን እንጂ ደቀ እስጢፋም በዕፅ መሠውር ከጢሱ ጋር ንግሥቲቱን ይዞ ሳይቃጠል ጠፋ ይባላል። እስከ አሁንም አለ አልሞተም ተሠውሯል፤ እየተባለ እርሱም የአገሩ ሰዎችም ሳይቀሩ በተሠወረው ደሴት ውስጥ ይኖራሉ እየተባሉ በተረት መልክ ይተረካል። ይሁን እንጂ ከደቀ እስጢፋ ከተማሩት ብዙዎች ሊቃውንት ፩ኛው ተዋነይ ስለሆነ እርሱም የቅኔ ደራሲ ተብሎ በመገመት ይነገርለታል።

ሌላው አስተያየት ዳግም ቅኔን የደረሰው ዮሐንስ ገብላዊ የተባለው ሊቅ እንደሆነ ይነገርለታል፤ እርሱም እንደ ሌሎች በፍልስፍና መንገድ ሳይሆን ግብር ገብቶ ምሥጢር አቃንቶ እንደወጣና እንዳስተማረ ነው። የነበረበትም አገር በወሎ ጠቅላይ ግዛት በምትገኝ አማራ ሳይንት በተባለችው በዚያን ጊዜ ከተማው ደብረ ታቦር በተባለች ቦታ ነው። እርሱም ለብዙ ሰዎች አስተምሯል። ግን አብነት አድርጐ ያወጣው ወይም በእግሩ የተካው አባ ወልደ ገብርኤል የተባለውን መነኵሴ ነው። አባ ወልደ ገብርኤልም ለሠምረ ክርስቶስ አስተምሯል፤ ሠምረ አብም ይለዋል። ሠምረ አብም ጉባኤ አስፍቶ ደቀ መዝሙር አብዝቶ ያስተምር ነበር፤ የቀረው ቀርቶ ለንጉሡ ለአፄ በዕደ ማርያም አስተምሯል፤ ንጉሡ አፄ በዕደ ማርያም ቅኔ በማወቃቸው እንዲህ ሲሉ ተቀኙ ይባላል።

«ድኅረ ተሰብረ አጽንኦ ለሰብእናን ልሕኩት።

ለብሐዊ ክርስቶስ በማየ ሐዲስ ጥምቀት።

ይኸም ሠምረ አብ ለልሂብና ለኤልያብ አስተምሯል። ኤልያብም ለተዋነይና ለጽድቅ ወልደ ማርያም አስተማረ። ተዋነይ የጐንጅ መንገድ አባት ሆነ፤ ጽድቅ ወልደ ማርያም ደግሞ ለዋድላ መንገድ አብነት ሆነ። የቅኔ ቤት ወይም የመንገድ ልዩነት በዚህ ጊዜ ተጀመረ፤ ማለት ጊዜው የጦርነት ጊዜ ስለ ነእብረ የግራኝ ወረራ ሆነና በመካከል ብዙ መገናኘት መወያየት ጠፋ፤ ስለዚህ የተዋነይ ደቀ መዛሙርት ቅኔውን ከባድ አገባቡን እጥር አድርገው ይዘው ተገኙ። ጽድቅ ወልደ ማርያም ግን ጉባኤ ሳይፈታ አብነቱንም ሳያጠፋ ይዞ ስለ ተገኘ የቅኔ መንገድ የአገባብ ሥነ ሥርዓት ከነጠባዩ እከንይትበሃሉ ለመጠበቅ ቻለ። እርሱም በዚህ ስም የታወቀ በመሆኑ የእርሱን ሞያ የያዙ ሁሉ ጽድቅ እየተባሉ ወንበሩን ይዘው ሲያስተምሩ ኖረዋል፤ በዚህም ምክንያት የዋድላ ቅኔ ወይም አገባብ እየተባለ ሲመሰገን አገሩ ሳይቀር በነርሱ ሲጠራ ኖሯል። በዚህም መልክ በዋድላ መንገድ ሲያስተምሩ የነበሩ ፯ ጽድቅ እንደነበሩ ታሪክ ይናገራል።

ሆኖም የመጨረሻው ጽድቅ ለጽድቅ ወልደ ማርያም አስተማረ ጽድቅ ወልደ ማርያም ደግሞ ለማዕበል ወልደ ሕይወት ሜጫ አስተማረ ማዕበል ወልደ ሕይወት ለአለቃ ጌታሁን ጌቴ ገሞራ ሜካኤል ደብር አስተማሩ።

ከዚህ በኋላ ግን አንዱ መምህር የዋድላውን የጐጁን የዋሸራውን አገባብ ሁሉ በመቀላቀል ሁሉ አይቅረኝ በማለት እየቀዳ እየተቃዳ ተያይዞ የሚሄድ ሆኗል። ነገሩን እርቀን ስንመለከት ጠለቅም ብለን ስንመረምር የቅኔ ደራሽ በእርግጥ ቅዱስ ያሬድ መሆኑ አይጠረጠርም፤ እንገር ግን በመካከለኛው ዘመን ጠፍቶ ኖሮ በየቦታው አንዳንድ ሊቃውንት ተነሥተው ስለ አስፋፉት እነርሱ እንደረሱት ይተረክላቸዋል፤ ለምሳሌ በድጓው በኩል ብንመለከት ይኸን የመሰለ ነገር ያጋጥመናል ማለት የድጓ ደራሲ ቅዱስ ያሬድ ሲሆን ቤተ ልሔም ቆሜ ወንጨሬ አጫብሬ አዋድሌ፣ ተጉለቴ እየተባለ ሲነገር ይኖራል፤ ይኸን ሁሉ ሊያመጣ የቻለው የዘመን ብዛት በመካከሉም የተፈጠረ ጦርነት እንጂ ምልክቱ የድጓው ዘር አንድ ስለሆነ ደራሲውም ፩ እንደ ሆነ ያምለክታል፤ ይኸውም ቅዱስ ያሬድ መሆኑ ነው። የሆነው ሆኖ ቅኔ ከሌላው ሞያ ይልቅ በኢትዮጵያችን ብልጫ ያለው ዕውቀት ሆኖ ሲነገር ይኖራል፤ የቅኔውም ስምና ሞያ የቤቱ ልክና የሚባልበትም ጊዜ የያንዳንዱም ቅኔ ትርጕምና አስተያየት እንደሚከተለው ይሆናል።

**፫ኛ የቅኔው ዓይነት።**

**ጉባኤ ቃና ቅኔ፤**

ሀ/ ዕዝል ጉባኤ ቃና፤

ለ/ ግዕዝ ጉባኤ ቃና፤

ሐ/ አጭር ጉባኤ ቃና፤

መ/ ረጅም ጉባኤ ቃና የሚባሉ አሉ። ሁሉም ሁለት ሁለት ቤት ነው።

ይኸ ረጅምና አጭር ጉባኤ ቃና የተባለው ሐረጉ ይረዝማል፤ ወይም ያጥራል እንጂ ቤቱ ያው አንድ ዓይነት ነው፤ ማለት ሁለት ቤት ነው። ሁለት ቤትም የሆነበት ምክንያት የትስብእትና የመለኮት ምሳሌ ነው፤ በግዕዙም በዕዝሉም ጉባኤ ቃና ረጅምም አጭርም ይገኛል።

ይኸም ቅኔ በቤተ ክርስቲያን ውስጥ የሚባለው መወድስ የሚደረስበትም ጊዜ «አምላኪየ አምላኪየ እገይስ ኅቤከ» ተብሎ ከሌሎች ቅኔዎች በፊት ነው፤ ይኸውም ስብሐተ ነግህ በተቆመ ጊዜ ረቡዕና ዓርብ ሲሆን ነው፤ በዚያም ጊዜ ዕዝል ይሆናል፤ በዓቢይ ጾም ግን ግዕዝ ብቻ ይሆናል። እንዲሁም በታላላቅ በዓላት ስብሐተ ነግህ በደረሰ ጊዜ መጀመሪያ የሚደርስ ቅኔ ነው፤ በተለይም ስብሐተ ነግህ በተቆመ ጊዜ ረቡዕ ዓርብ ሲሆን ይደርሳል፤ ምክንያቱም ነገረ መስቀልን ይመልከታልና። ይኸ ቅኔ በትምህርትም ጊዜ የአፍ መፍቻ የስልት መልመጃ ነው፤ ምክንያቱም ቤቱ ሁለት ብቻ በመሆኑ ለጀማሪዎች በቀላሉ ለመግጠም ይረዳቸዋል።

ጉባኤ ቃና የተባለበት ምክንያት ግን በትክክል አይታወቅም በአንዳንድ አፈ ታሪክ እንደሚነገረው።

ሀ/ የቅኔ ቤት የቅኔም ትምህርት ተለካ ተዋጣለት ጉባኤው ተቃና ተጀመረ እንደማለት ነው ብለው ይገምታሉ፤ ይኸውም በቅዱስ ያሬድ ጊዜ እንደሆነና ቅኔንም የጀመረ እርሱው እንደሆነ ይናገራሉ።

ለ/ በሸዋ ጠቅላይ ግዛት ቃና በሚባል ሀገር የተደረገ ጉባኤ የተደረሰም ግጥም እንደሆነ ይናገራሉ። የሆነው ሆኖ ጉባኤ ቃና በሚለው ብንሔድ ለቅኔው ሁሉ መግቢያ ምቃኛ ሆኖ እናገኘዋለን።

**ዘአምላኪየ ቅኔ፤**

ዘአምላኪየ የተባለው ቅኔ ቤቱ ፫ት ነው፤ ይኸውም የሥላሴ ምሳሌ ነው፤ መካከለኛው ቤት መንደርደሪያ ይባላል፤ ዜማው ግን ሁልጊዜ ዕዝል ብቻ ነው። በቤተ ክርስቲያንም የሚደርሰው በዓቢይ ጾም መወድስ ሲቆምና በስብሐተ ነግህ አደራረስ ጊዜ በተለይም ሰኞ፣ ማክሰኞ፣ ኀሙስ፣ በሆነ ጊዜ ነው። ስሙም ዘአምላኪየ የተባለበት ምክንያት የቅኔው መጀመሪያ «አምላኪየ አምላኪየ እገይሥ ኅቤከ» የሚለው የዳዊት መዝሙር እየተዘመረ ስለሚደርስ ነው። የጉባዔ ቃና እንዲሁም ዘአምላኪየ መነሻቸው ይኸው «አምላኪየ አምላኪየ እገይሥ ኅቤከ» የሚለው መዝሙር ነው። የሚደረሱትም በመፈራረቅ ስለሆነ መነሻው አንድ ነው።

**ሚበዝኁ ቅኔ፤**

ሚበዝኁ ቅኔ ፫ ቤት ነው፤ ይኸውም የሥላሴ ምሳሌ ነው፤ እንደዘአምካኪየ ፪ኛው ቤት መንደርደሪያ ይባላል፤ ከዚህ በላይ ያለው ቅኔ ሁሉም ወይም ከጉባዔ ቃና በቀር መንደርደሪያ ያለው ነው። ዜማው ግን ሁል ጊዜ ግዕዝ ነው። ስሙ ሚበዝኁ የተባለበት እግዚኦ ሚበዝኁ በተባለው የዳዊት መዝሙር የሚነሣ ስለሆነ ነው። እርሱም በቤተ ክርስቲያን የሚደርስበት፦

ሀ/ ሁልጊዜ እሑድ በዓቢይ ጾምና በሌላው መወድስ በሚደረስበት ጊዜ ነው፤

ለ/ አደራረስ በሚደረስበት ጊዜ ከዘአምላኪየ ጋር በአደራረስ የሚፈራረቅ ቅኔ ነው።

**ዋዜማ ቅኔ፤**

ሀ/ ረጅም ዋዜማ፦ የርሱም ቤት ፭ ነው፤ ይኸውም የ፭ቱ አዕማደ ምሥጢር ምሳሌ ነው፤ ዜማው ግን ዓራራይ ነው።

ለ/ አጭር ዋዜማ፦ ቤቱም ፪ ነው፤ የትስብእትና የመለኮት ምሳሌ ነው። ዋዜማ ማለት ብዙ ጊዜ በበዓሉ ዋዜማ የሚደርስ ቅኔ ስለሆነ በዚያው ስም ተጠርቷል። ረጅም ዋዜማ ሁል ጊዜ በየታላላቅ በዓላት በዋዜማው ጊዜ የሚቀኙት ቅኔ የሚገጥሙትም ግጥም የሚያቀርቡትም ምስጋና ነው። ስለዚህም ዋዜማ ተብሏል፤ ረጅም ዋዜማ በዋዜማ ጊዜ ፫ ቅኔዎችን ይቀኛሉ፣ አጭር ዋዜማ ግን በቅኔው መንገድ ቦታውን ሰለያዘ ብቻ ዋዜማ አሉት እንጂ የሚደረሰው በመወድስ ጊዜ ነው፤ ከርሱም በፊት የሚዘመረው የዳዊት መዝሙር «ለእግዚአብሔር ምድር በምልዓ እግዚአብሔር ነግሠ» የሚል ነው። ይኸም ማለት እንደሌሎቹ ቅኔዎች የዳዊትን መዝሙር ወይም መነሻ አልተከተለም ስሙንም አልያዘም። ዋዜማ በአርያም አደራረስ ጊዜ ሁለት ይባላል፤ ይትባረኩ ማረፊያ የሆነ እንደሆነ ዋዜማ ይደረጋል፤ እርሱም እንደ «ነዋ በግዑ» ያለ ነው።

**ሥላሴ ቅኔ፤**

የሥላሴ ቅኔ ቤቱ ፮ ነው፤ ምሳሌውም የ፮ቱ ቃላተ ወንጌል ነው፤ ዜማው ግን ሁልጊዜ ዕዝል ነው፤ ይኸንም ቅኔ የሚቀኙት፦

፩ኛ/ በታላቅ በዓላት ዋዜማ ጊዜ ፩ ሥላሴ ሁል ጊዜ አለ፤

፪ኛ/ በክሥተት አርያም ጊዜ ነው። ይሁን እንጂ የሽማግሌዎች ወይም የአዋቂዎች ቅኔ ነው እየተባለ ስለሚገመት የሚሰጠው በዕውቀት ለበሰሉ ሰዎች ብቻ ነው። ሥላሴም የተባለበት ምክንያት «ይትባረክ እግዚአብሔር አምላከ አበዊነ» በሚለው በጸሎተ ፫ቱ ደቂቅ ድርሰት እየገባ የሚነገር ስለሆነ አምላከ አብርሃም አምላከ ይስሐቅ አምላከ ያዕቆብ እያለ ፫ትነትን የሚገልጠውን እየዘመሩ ስለሚጀመሩት ነው።

**ዘይእዜ ቅኔ፤**

ዘይእዜ ማለት «ይእዜ ትስእሮ ለገብርከ» በማለት የሚጀመር ስለሆነ ነው፤ ዘይእዜ የተባለው ቅኔ አጭርም ረጅምም አለው። የረጅሙ ዘይእዜ ቤት ፭ ነው፤ ያ፭ቱ አዕማደ ምሥጢር ምሳሌ ነው። ዜማው ግን ግዕዝ ነው፤ አሩ ዘይእዜ ቤት ፫ ብቻ ነው። ስሙም ሣህልከ ይባላል፤ ቅኔውም እንደሚከተለው ነው፤

«ፍትሐ ሞተ ኅርቃል ንጉሥ ዘተካፈሉ።

ወፍትሐ ኢንጉሥ ዮናታን ዘተካፍሉ በቃሉ።

ኢሀለዉኑ በኢትዮጵያ ሞተ ምኒልክ ከመ ያሰስሉ»።

ዜማውም ዓራራይ ነው፤ ስሙንም ሣህልከ እያሉ የሚጠሩት «ተሣሃለኒ እግዚኦ በከመ ዕበየ ሣህልከ» የሚለውን መዝሙር እየዘመሩ ስለሚጀምሩት ነው። ይኸውም ቅኔ ረጅምም አጭርም ቢሆን ብዙ ጊዜ የሚቀኙት ስለ ንጉሥ ክብር ነው። ስለዚህም የሚቀኘው ሰው በዕውቀት በዕድሜው ከፍ ያለ ምሥጢር ያደላደለ ታሪክ ያወቀ መሆን አለበት። ዘይእዜ የተባለበት ምክንያት «ይእዜ ትሥዕሮ ለገርብከ» የሚለውን የነቢዩን መዝሙር እየዘመሩ ስለሚጀምሩት ነው። ረጅሙ ዘይእዜ የሚደረሰው በታላላቅ በዓላት ዋዜማ ጊዜ ነው። እንዲሁም በስብሐተ ነግህ አደራረስ ጊዜ ይቀኙታል፤ ሣህልከ የተባለው ግን መወድስ በሚደረስበት ጊዜ ብቻ ነው።

**መወድስ ቅኔ፤**

መወድስ ቅኔ የተባለው ረጅም ቅኔ ደግሞ ፪ ዓይነት ነው፤ እርሱም፦

ሀ/ ፍትሐ ሊተ የተባለው ሲሆን ቤቱም ፰ ነው፤ የ፰ ብሔረ ኦሪት ምሳሌ ነው፤ ዜማው ደግሞ ዓራራይ ነው።

ለ/ ኵልክሙ የተባለው ሲሆን፤ ቤቱም ፱ ነው፤ የ፱ኙ ሐፀረ መስቀል ምሳሌ ነው። እንዲሁም አጭር መወድስ ወይም አጭር ኵልክሙ የሚባሉ አሉ። ቤታቸውም ሁለት ነው። ሁለቱም ወገን መወድስ የተባለበት ምክንያት አልታወቀም፤ የሚሰጠው ሐተታ ግን መወድስ የተባለው የቃል ትምህርት በደረሰ ጊዜ የሚቀኝቱ ቅኔ ስለሆነ ነው፤ ወይም ራሱ ቅኔ ማለት ምስጋና ማለት እንደሆነ ወደስ አመሰገነ ብሎ መወድስ ምስጋና በመሆኑ ነው ሲሉ የሚናገሩ አሉ። «ፍታሕ ሊተ» የተባለው በዳዊት መዝሙር በሚጀመርበት ስለ ተጠራ ነው፤ ኵልክሙ የተባለውም ደግሞ «ኵልክሙ አሕዛብ ጥፍሑ እደዊክሙ» የተባለለው መዝሙር እየተዘመረ ስለሚጀመር ነው። ሁለቱም መወድሶች በተለይም ኵልክሙ ለሽማግሌ ሰው ተመርጦ የሚሰጥ ቅኔ ነው፤ እንዲያውም አንዳንድ ጊዜ ወይም በተለይ በታወቀ በዓል ለቤተ ክርስቲያኑ አስተዳዳሪ (አለቃ) የሚሰጥ ቅኔ ነው።

**ክብር ይእቲ፤**

ክብር ይእቲ ቅኔ ሁል ጊዜ ነገረ መስቀልን የያዘ ስለሆነ እንደ መርዶ ይቈጠራል፤ ሲቀኝም በጣም በለሆሳስ መሆኑ ስለዚህ ነው፤ ይባላል። ክብር ይእቲ የሚባለው ቅኔም ፪ ዓይነት ነው፤ ይኸም፤

ሀ/ ግዕዝ ክብር ይእቲ ፬ ቤት ብቻ ነው።

ለ/ ዕዝል፤ ክብር ይእቲ ፬ ቤት ብቻ ነው።

ይኸም ቅኔ ሁልጊዜ የሚመለከተው ነገር መስቀልን ብቻ ነው። ስለዚህ ማንም ቢቀኝ ከዚህ አይወጣም፤ ስሙ ክብር ይእቲ የተባእልበትም «ክብር ይእቲ ዛቲ ለኵሉ ጻድቃኑ» የተባለው መዝሙረ ዳዊት ስለሚዘመር ነው። በእርሱ እግር የሚገቡ ቅዱስ ያሬድ የደረሳቸው በተለይ በዓቢይ ጾም መጨረሻ የሚባሉ እንደ ሐዋርያቲሁ ከእብበ እንደ ሕንፄሃ ይኸንም የመሰሉ ሌሎች ክብር ይእቲዎች አሉ፤ እነርሱም ሳይለወጡ ራሳቸው ይባላሉ፣ ወይም በነርሱ ልክ ግጥም (ቅኔ) ይቀኛሉ።

**ዕጣነ ሞገር ቅኔ፤**

ዕጣነ ሞገር የተባለው የቅኔ ዐይነት ፪ ነው። እርሱም፦

ሀ/ ግዕዝ ዕጣነ ሞገር ፯ ቤት፤

ለ/ ዕዝል ዕጣነ ሞገር ፲፩ ቤት።

ሁለቱም ዓይነት ዕጣነ ሞገር ትልልቅ የሆነ ፪ ክፍል አላቸው፤ ይኸውም እስከ መንደርደሪያው ያለው የሁለቱም ቅኔዎች ግጥም በዓሉን ወይም ዕለቱን የሚመለከት ሲሆን ከመንደርደሪያው ጀምሮ ያለው ግስ ስሙም አሠረ ንጉሥ ይባላል፤ የሚሰጠውም ለንጉሥ ክብር ብቻ ነው።

ይኸውም ማለት ምስጋና ታሪክ ሌላም ሁናቴ ቢሆን የንጉሥንና የታላላቅ ሰዎችን ሁናቴ የሚገልጥ ክፍል ነው። ይኸም ሲሆን ግዕዙ ዕጣነ ሞገር ፬ ቤት በዓሉን ወይም ዕለቱን ሲመለከት ፫ ቤት ግን አሠረ ንጉሥ ስለሆነ ለሰው ማመስገኛ የሚሰጥ ነው። ዕዝሉ ዕጣነ ሞገር ደግሞ ፮ ቤት ዕለቱን ወይም በዓሉን ሲመለከት ፭ ቤት ግን አሠረ ንጉሥ ስለሆነ ለሰው ልጅ ማመስገኛ ሆኗል፤ እንዲያውም በዚሁ ክፍል ሰውን ይሰድቡበታል፤ ወይም ይመርቁበታል። እንዲሁም ይረግሙበታል፤ የቅኔውን መልኩን አሳጥተውበታል። በጥንተ ዘመን ግን ለንጉሥ ብቻ ይሚሰጥ የክብሩ መግለጫ የቤተ ክርስቲያን አባልነት መብት መታወቂያ ነበር፤ ስለዚህም አሠረ ንጉሥ ይሉታል።

ዕጣነ ሞገር የተባለበትም ምክንያት የጸሎት፣ የማዕጠንት ማሳረጊያ መደምደሚያ ስለሆነ ነው፤ በእርግጥም ከዚያ በኋላ በቤተ ክርስቲያን የሚደረግ ሌላ አገልግሎት ሌላም መዝሙር የለም፤ ማሰናበቻው እርሱ ነውና፤ በግዕዙ ዕጣነ ሞገር ጊዜ በተወሰኑ ዓመታት ዕለታት ከሌላው ቅኔ ተለይቶ ቤቱን ሳይጠብቅ በግዕዝ ጀምሮ በሳብእ ይጨርሳል። ምሳሌ፦ ለ ሉ ሊ ላ ሌ ል ሎ፤ እያለ ሊሔድ ይችላል። ይኸም ሊሆን የሚችለው በተወሰኑት ዕለታ ብቻ ነው።

**፬ኛ የቅኔ ቤት።**

የቅኔ ትምህርት ቤት የቅኔ ቤት ይባላ፤ የቅኔ ቤት እንደ ማለት ነው። ከዚህ ግን የቅኔ ቤት ስንል የቅኔው ግጥም በመጨረሻ የሚገናኙትን ወይም የመሳሰሉትን ፊደሎች ማለታችን ነው። የቅኔ መልክ የሚታወቀው በአንድ ፊደል የጨረሰ አንድ ቤት ያለው እንደሆነ ነው።

በመጨረሻ የሚገጥመው ፊደል ቤት ይባላ፤ ማለት ተመሳሳይ ቃል መጨረሻው አንድ ዓይነት የሆነ ማለት ነው። እንኳን ለቅኔው ለሌላው መዝሙር ግጥም ወይም ዘፈን ይኸንንም ለመሰለው ሁሉ ቤት አለው ቤትም ይመታል፤ ቤት ይገጥማል ይባላል። ይኸንንም ለማስረዳት የቅኔውን ሁሉ ቤት ለቅመው፤ ደምረው ፸፰ እንደሆነ ይናገራሉ፤ እርሱም እንደሚከተለው ነው።

የቅኔ ቤቶች።

ጉባኤ ቃና………………………………………………..፪

ዘአምላኪየ………………………………………………..፫

ሚበዝኁ………………………………………………….፫

ዋዜማ…………………………………………………..፭

አጭር ዋዜማ…………………………………………….፪

ሥላሴ………………………………………………….፮

ዘይእዜ…………………………………………………፭

አጭር ዘይእዜ…………………………………………..፪

ሣህልከ………………………………………………….፫

የፍታሕ ሊተ…………………………………………….፰

የኵልክሙ……………………………………………….፱

ሕንፄሃ…………………………………………………..፪

ሐዋርያቲሁ ከበበ…………………………………………፪

ግዕዝ ክብር ይእቲ………………………………………..፬

ዕዝል ዕጣነ ሞገር………………………………………..፬

ግዕል ዕጣነ ሞገር………………………………………..፯

ዕዝል ዕጣነ ሞገር…………………………………………፲፩ ድምር ፸፰ ይሆናሉ።

የነዚህንም ድምር እርግጠኛነት ለማስረዳት ከዚህ የሚከተለውን ተቀኝተዋል።

«ደቀ እስጢፋ ጻድቅ ከመ እስክንድር፤

በመንፈስ ቅዱስ ነበበ ሐሳባተ ነቢይ ቅኔያት።

እምቅኔያቲሁ ለያሬድ ዘእንበለ ያትርፍ ምንተ።

ወከመ ኢይኅድሩ ውስጠ አፍአ ለቅኔያቲሁ ሐነፀ ዓብያተ ፸ ወሰማኒተ።

ወጠፈረ እሉ አብያተ እስከነ ይእዜ ኢተነስተ።

ሐዊራስ ወመንክራ ዘተጋብዑ ድርገተ።

ዘምስለ ብዑል እስክንድር አስተአብዑ ምሥጢራተ።

መንክራተሂ መተሩ ወተመሰሎ መጥባሕተ።

ለመጥባሕት እስመ ልማዱ ከፊሎተ ዋሕድ አርባእተ።

አንዳንድ ሊቃውንት እንድሚሉት ጥንቱን ለቅኔ ቤት አልነበረውም፤ በልዩ ልዩ ዓይነት ወይም ዘዴ ይሄድ ነበር እንጂ፤ እንዲሁም ተመሳሳይ ጠባይ ያለው ፊደል ማለት ራብዕና ራብዕ፤ ሳድስና ሳድስ፤ እንደዚሁም ሁሉ ሌላ መግጠሙ ብቻ እንጂ ተመሳሳይ ፊደል መኖር አስፈላጊ አለመሆኑ ይናገራሉ። ይኸም ሁናቴ በሌላው አገር ሁሉ አደረግ እንደነበረ የታመነ ነው፡

ቅዱስ ያሬድ ቅኔን ሲደርስ ቤት አለመሥራቱን ወይም ለቅኔ ቤት አለመኖሩን ለማስረዳት አንድ ሊቅ ይኸንን ቅኔ እንደተቀኘ ይጠቅሳሉ።

«ተትሕተ ያሬድ ዘኢተትሕተ፤

ለቅኔያቲሁ ደቂቅ እስመ ኢሐነፀ ቤተ»።

ፍቺው ያልተዋረደ ያሬድ ተዋረደ። ለቅኔዎች ልጆች ቤትን አልሠራምና ማለት ነው፤ ይኸም ቅኔ አጭር ዘይእዜ ይባላ፤ አሁን ድረስ ይቀኙታል። የሚባለውም በአማኑኤልና እርሱን በመሳሰሉት በዓላት ይትባረኩና ዘይእዜው ግዕዝ በሆነ ጊዜ ሰፊ ረጅሙን በኋላ አጭሩን ይሉታል። ይበልጠውን የቅኔ መልክ ይደረስ እንደነበር ባለፉት ምዕራፎች አስረድተናል። አሁንም ቢሆን ቤት የሚመቱ በየዓመቱ ሳይለወጡ እንደ ክብር ይእቲና እንደ ዕጣነ ሞገር ያሉ አሉ እነርሱም፦

ሀ/ «ሕንፄሃ ወሱራፊሃ አዳም።

እምአስካለ ወይን ጉርዔሃ ጥዑም»።

ለ/ «ሐዋርያቲሁ ከበበ።»

እግረ አርዳኢሁ ሐጸበ።

ኮኖሙ አበ ወእመ ወመሐሮሙ ጥበበ።» የሚል ነው።

ይኸንም የመሰለ የማይለወጥ ከጾመ ድጓው ውጽጥ አለ፤ ግን ቅኔም ቢሆን ብዙ ዓይነት ይገኛል፤ ለምሳሌ ዐይነት «እንከሰ ቀራንዮ ኢየሐውር እግዚእነ እስመ ቀራንዮ ምድረ ደመ ኮነ፤» እንዳለው ያለ ነው፤ ከነርሱም ውስጥ ብዙዎች ቤት ያላቸው ናቸው። የሚበልጡት ግን ያለ ቤት የውሩ ናቸው። በቤቱ አመታት ግን ዝቡ የተለያየ የሊቃውንት አስተያየት አለበት፤ ይኸውም አንዳንዶች «ሀ» ቤት መሆኑን እንጂ ሃሌታው ሐመሩ ወይም ብዙኃኑ «ሃ» መሆኑን አይጠበቅም። በተለይም የዚህ ተመሳሳይ የሆነው ፊደል ራብዑን ከግዕዝ ሳይለዩ በድምፅ «ሐ» ከሆነ ብለው የሚቀኙ አሉ። አንዳንዶቹ ግን ይኸን ሁናቴ ይቃወማሉ፤ ማለት ፪ ወይም ፫ ፊደል የሚገባበት ከሆነ ምንም ድምፁ አንድ ቢሆን ፊደሉ መልኩን ተራውን ከለወጠ ቤቱ እንደፈረሰ ይቈጥሩታል። እንዲያውም በመጀመሪያው ክፍል እንደተናገርነው የያንዳንዱ ፊደል የተለየ ድምፅ የተለየም ቍጥር የተለየም ትርጕም ያለው መሆኑ የታወቀ ስለሆነ፣ በቅኔ ቀርቶ በሌላም ጊዜ ሊለወጥ እንደማይገባ ይናገራሉ።

**፭ኛ በቅኔ ውስጥ የሚገኙ ክፍሎች።**

ከዚህ ቀደም በክፍል በክፍሉ እንደተናገርነው ሁሉ በዚህም ውስጥ ቅኔ ተብሎ ለያንዳንዱም ስም ቢኖረው ቅሉ በአንዱ ቅኔ ውስጥ ምን ክፍል እንዳለው እንናገራለን።

፩/ **ሐረግ** የሚባል አለ፤ ይኸውም ከአንዱ ቤት እስከ ሁለተኛው ያለው አረፍተ እንገር ነው።

፪/ **መንደርደሪያ** ይባላ፤ ይኸውም የዘየአምላኪየ ሁለተኛው ቤት የዋዜማው ሁለተኛው ቤት፤ የሥላሴም ሁለተኛው ቤት፣ የዘይእዜም ሁለተኛው ቤት የመወድስ ግን ሦስተኛው ቤት እንዲሁ የግዕዝ ዕጣነ ሞገር አራተኛው ቤት ሲሆን የዕዝል ዕጣነ ሞገር ግን ስድስተኛው ቤት ነው፤ የቀሩት ቅኔዎች ደግሞ መንደርደሪያ የላቸውም። ለምሳሌ እንደ ጉባኤ ቃና፤ እንደ ክብር ይእቲ።

፫/ **ቧሄ** ይባላ፤ ይኸውም የመወድስ አራተኛ ቤት ነው፤ ለመወድስ ብቻ እንጂ በሌሎች ቅኔዎች ቧሄ የላቸውም።

፬/ **ለዓለም፤** ይኸውም የመወድስ ስድስተኛው ቤት ነው፤ የሚገኘውም በመወድስ ብቻ ነው።

፭/ **መጽፊያ** ይኸውም የዋዜማ አራተኛው ቤት የሥላሴም አራተኛው ቤት የዘይእዜም አራተኛው ቤት ሲሆን የመወድስ ግን ዘጠነኛው ቤት ነው፤ የግዕዝ ዕጣነ ሞገር ደግሞ ሰባተኛው ቤት ሲሆን የዕዝል ዕጣነ ሞገር ግን ዘጠነኛው ቤት ነው። የቀሩት ቅኔዎች ደግሞ መጽፊያ የላቸውም ከላይ እንደገለጥነው ነው።

፮/ **ሆኛ** ይኸም ማለት ቤት ከመምታቱ በፊት የሚገኝ ቤት ወይም ሐረግ ነው። ይኸ ሐረግ በስድ ንባብ መሔድ ሲገባው ቤት የሚመቱ አሉ። ይኸ ሆኖ ጸያፍ ይባላል።

**ምዕራፍ ፭።**

**የቅኔ መንገድ።**

የቅኔዎች ዓይነትና ብዛት ከዚህ በፊት በምዕራፍ ፫ የተለገጡት ሲሆኑ መንገዳቸው ግን ብዙና ልዩ ልዩ ዓይነት ነው። ብዙዎች መንገዶች በሁሉ ዘንድ የታወቁ ሲሆኑ፣ ጥቂቶቹ ግን እንዲሁ በልዩ ቃል ብቻ ይኸን ያህል ቁጥር ማለት እንጂ አስረጂ አልተገኘውም። አንዳንዱ ደግሞ የመምህራኑ ቅኔ ለአስረጂ ያህል ቢገኝ ከአንድ ላይ ብቻ ነክ ቢኖረው ነው እንጂ ቅኔውን በመላ ጉባኤ ቃናም መወድስም ቢሆን አይዘልቀውም። የሆነ ሆኖ ለጊዜው የተገኙትን የቅኔ መንገዶች ብዛት ከነቅኔያቸው ከዚህ በሚከተለው መንገድ እጽፋለሁ።

**፩. ሰምና ወርቅ መንገድ፤ (ጉባኤ ቃና ከመሪጌታ አስካል)።**

ኢትኀዝኒ እንከ ጉባኤ ቃና ድንግል።

አምጣነ የአምር ለኪ ዘፈጠረኪ አስካል።

**፪. ስም ገፊ መንገድ፤ (ዋዜማ ከሊቀ ኀሩያን ዘገየ)።**

ኢየሱስ ገሊላዊ፤

ኅበ ገሊላ ዮሐንስ ወኀበ ዮርዳኖስ ሖረ።

ውእቱ እንዘ በተጠምቆ ኢየኃሥሥ ክብረ።

ጊዮርጊስኒ ኢይኅስስ ዮሐንስሃ ወባሕረ።

ዮሐንስሃ ረሰየ ርእሶ ምቱረ።

ወክሳዶ ዮርዳኖስ ገብረ።

**፫/ ተመኩሳይ መንገድ፤ (መወድስ ቅኔ የማዕበል ደሴ)።**

ኅቡዓ ቍረ ቃዴስ ባሕር ፍጽመ አቤግያ፤

ከዓዌ ኅብረ ወርቅ ዘሜዶን በዘዳንኤል ኀሠሣ።

እስመ በግበ ኀቅል ሰቄላቅ ውዋዔ ጌዶር አንበሳ።

ወኅልቅተ ወርቅ ይውህጥ፤ ነዊሃ አጽባእተ ሰሎሜ ዘሰሎሞን ዓሣ።

ወዕዋለ ዕድግት ዘኤፍታታ፤ በተኃይሎ ትጸውር ብዕለ ሳምናዊ አቢሳ።

አእዳውሂ ዘሰሎሜ ዘሥጋ ኤልያስ ለብሳ።

በዘርአ አልህምት ዘአብርሃም አራዊተ ሶምሶን ይጸንሳ።

ወአመ ፈድፈደት ግፍዕ ጥበበ ኦርዮ እምንእሳ።

ዓይነ አንበሳ ኅበ ዕድግት ወዓይነ ዕድግት ኅበ አንበሳ።

**፬/ ውስጠ ወይራ መንገድ፤ (ዋዜማ ቅኔ ዘዕቡይ ካሣ)።**

ኖትያ ባሕረ ብርት ቴዎድሮስ፤

እስኩ ተጸአን አሕማረ ከኢልቄዶን ኵሎ።

ከመ ትዕዱ ምልዓተ ዘርእየ ኢሳይያስ አውሎ።

ኢትግበርሰ እምሉ እንበለ ትግበር ተከፍሎ።

ጌራ ነገሥተ ፋርስ ወሜዶን ተቀጽሎ።

ጌራ ወርቅ በርእስከ ሀሎ

**፭/ አገናኝ መንገድ፤ (የመወድስ ለዓለም፤ ከመጋቢ ወልደ ማርያም)።**

ጸላእኩ ሰብአ እምነ ርእስየ፤

ዘትርጓሜሁ በቀል ወዘንባቡ ሐሰት።

እስመ እምልሳኑ ለሰብእ ዘይበልኦ መሬት።

ለፊት ትሕትና ወለፊ ትዕቢት።

ይወጽኡ በስብከት፤ እንዘ በላዕሌሁ ይሄሉ እንተ ኢይተርፍ ሞት።

**፮/ አታላይ መንገድ፤ (ጉባኤ ቃና)።**

ተለዓለት ጴጥሮስ እንተ በመስቀል ፍኖቱ።

አዕዋዱ ሥቃይ ጽኑዕ ለገላውዴዎስ ፍቅርቱ።

**፯/ ድርድር ውስጠ ዘ መንገድ፤ (ጉባኤ ቃና ከሊቀ ኅሩያን ዘገየ)።**

ሰማዕት ሶምሶን ቀታሊ ቀታሊ ቀታሊ ኃይላተ።

አክያ ኢዮአብ አንበሳ መልአከ ሐሰት ሞተ።

**፰/ ጽድቅ መንገድ።**

እኩያን አይሁድ ለእግዚኦሙ ሰቀለ።

ንባበ ኦሪት ቅድስት እስመ አጥፍአ በቃሉ።

**፱/ አንፃር መንገድ (ጉባኤ ቃና)።**

ጊዮርጊስ ሰማዕት ኢሳይያስሃ መሰለ።

በዘኢሳይያስ ግብር እስመ ጊዮርጊስ ወዓለ።

**፲/ ሙሻዘር መንገድ። (ጉባኤ ቃና ከአስተዓ በረከት ጌጡ)**

ላዕለ ሳሌም ግፍዕ ሀገረ ዳዊት ንጉሥ።

ሰሎሞን ወይን ንጉሠ ዳዊት በለስ።

**፲፩/ የምሥጢር ምርምር መንገድ፤ (መወድስ ቅኔ)።**

ምክረ ንጉሠ ቤቴል ሐልቀ በሕሊና ኬፋ፤

እንበለ መሳክው ትትገበር ስፍሐ መቃብር ንድቅ።

እስመ ይቤለነ ሄኖክ መቃብረ ድንግል ዕሙቅ።

ምዕራብ አይቴ ወአይቴ ምሥራቅ።

ወደብረ ሲና ኢትወድቅ፤ ልሳነ ዕፄ ወንጌል እንተ ነጸራ መልከ ጼዴቅ።

ካዕበሂ አመ ተአሥረ በጽዋዓ ወርቅ።

**፲፪/ ንጽጽር መንገድ፤ (ሥላሴ ቅኔ፤ ከራስ ወልድ ገብርኤል)።**

ዓለመስከ ጊዜሃ

በኅብለ ዝንጋዔ ትስሕበነ፤

ወታወርደነ ካዕበ ኀብ ዘቀዳሚ መርገም።

ለዘተወለድነ በሥጋ ወደም።

ዘአእመራሰ ጠቢብ ለባዊ ለኅልፈተ ዛቲ ዓለም።

ፍዳ ወይም ይስተይ ማየ ዝናም

ወህየንተ ልብስ ይትከደን ቄጽለ አዕዋም።

እስመ ዛቲ ጽላሎት ወሕልም።

**፲፫/ ኅብር መንገድ፤ (ጉባኤ ቃና፤ ከመ ጌራ)።**

ሰሎሜ ስመኪ ኢታኅስሚ ወኢትግሥሚ መሶበ።

እንበለ ፩ዱ ኅብስት አምጣነ አልቦ ዘቅርበ።

**፲፬/ ፀፀት መንገድ፤ (ሚበዝኁ)።**

በዘወልድ ስምዖን ወርኅ ለእመ ሀሎ ሰሎሞን እምኢሴጠ በኵረ ኵሉ።

በወርቅ ይሁዳ ወሳሌም ይሁዳ ብእሴ ላዕሉ።

አምጣነ ረሰየ ወርቀ አቤዝ ሰሎሞን ከመ ዕፀወ ሐቅል ኵሉ።

**፲፭/ ፈጠራ መንገድ፤ (ዋዜማ)።**

ስመ ኢተኃቡኒ፤

ወኢትበሉኒ በልዓ ሥጋ ዮሐንስ አዳም።

ይብለነ አፈ ጉባኤሃ ለዓባይ ገዳም።

እስመ ሥጋ ዮሐንስ ሐልቀ በዘእለ ዳንኤል ጾም።

**፲፮/ ምጸት መንገድ፤ (ሚበዝኁ)።**

ለምእዛረ ፀሐይ ሕዝቅያስ ዘውስተ ሕይወት ወሞት መሳክወ ንጉሥ ቤተ ሰላም።

አኅዞ በእድ ሕፃነ አእምሮ ሰናክሬም።

**፲፯/ ዝምዝም ወርቅ መንገድ፤ (ከአስተዓ በረከት)።**

ኃይለ ሥላሴ ፀሐይ ብርሃነ ዓለም

ኃይለ ሥላሴ ኮከብ ዘሠረቀ በጽባሕ።

ኃይለ ሥላሴ ናርዶስ ስጜ ደንጐላት ቀይህ።

በትረ ሃይማኖት ኃይለ ሥላሴ ዘታጸንእ መንግሥተ ነጋሤ ሰሎሞን መካህ።

አፈወ መንግሥት ኃይለ ሥላሴ፤ ኃይለ ሥላሴ ቀንሞስ ኃይለ ሥላሴ ሐረገ ንጽሕ።

ዕንቈ ክብርሂ ኃይለ ሥላሴ አምሳለ ፀሐይ ወወርኀ።

ባሕረ ጥበባት ኃይለ ሥላሴ ኃይለ ሥላሴ ሐመረ ኖኅ።

ኃይለ ሥላሴ ፈለግ ምቅድኅ ምሥጢር ብዙኅ።

ልደትከ ጣዕመ ወይን በማኅፀነ ጥበብ ለይትቀዳህ።

**፲፰/ የወርቅ ተነጻጻሪ መንገድ፤ (መወድስ ከአለቃ ይኩ. አም)።**

አርአያ ሰአሊ ይትዐወቅ በአርአያ ሥዕሉ፤ ሰአሌ ፍጥረታት ሰአለ በአርአያሁ ጥበብ።

እመኒ መንክር አምሳለ መልክዑ ረኪብ።

አኮ መንክር በዘሐታቲ ዕፅብተ ፍካሬ ንባብ ወብዙኅ ንባብ።

እስመ ኢያሥመረት ለልዑል፤ ዕበየ ቆሙ ለሳኦል ወዓርማ ርእየቱ ለኤልያብ።

ለረኪብሰ አምሳሊሁ ለእግዚአብሔር ቅሩብ።

ንኩን ቅዱሳን ዘከመ ቅዱስ ባሕርየ አብ።

እምከመ ሀሎ ኅቤሁ አፍቅሮተ ሰብእ ማኅየብ።

ዘእንበለ ክልዓት ንቅዳህ አምሳለ ጠፈር ማየ ናጌብ።

**፲፱/ የወፍ እግር መንገድ፤ (ዕዝል ዕጣነ ሞገር)።**

እግዚአብሔር ተወልደ እምነ ማርያም ወይን።

ዘአዕጹቀሃ ሰማዕት ወጻድቃን።

ወእግዚአብሔር ሠረገላ ቀሊለ ሩጸት ሥልጣን።

አቀሞሙ በየማን።

ለአእጋሪሁ ኤልያስ ወሙሴ ጽጌያት ኦሪት ሮማን።

**፳/ ስም ጥቅል መንገድ፤ (የመወድስ ለዓለም)።**

ለዳዊትሂ ዘወረደ ዕመቀ መደንግፅ ሥልጣን።

ደብረ ተዋርዶ በቅድመ ገጹ የዓርጉ ኃያላን።

እስመ ከመ ዐውሎ ረዊፅ መዓዛ ፈረሱ ሥሂን።

ወኵናተ መብረቅ በጊዜ ጸብእ አስካለ መጥባሕት ሐረገ ወይን ፡

**፳፩/ የኃዳሪና የማኅደር መንገድ፤ (የመወድስ ለዓለም)።**

ቅድመሰ ለእሥራኤል እንዘ ሰላማዊ ዘመን።

ዓለመ ተድላ ዘእሥራኤል ይትፌሥሑ ነዳያን።

እስመ ሐረገ ወይን ጥሉል ወአስካለ ጥሉል ወይን።

ኬብሮን በዳዊት ወዳዊት በኬብሮን።

**፳፪/ ሠረዝ መንገድ፤ (ዘአምላኪየ)።**

ደመና ዘቆመ ቅድመ ገጸ ሙሴ በሲና።

ወበታቦር ቅድመ ገጸ ወልድ ዘቆመ ደመና።

ምውቅ አኮ ጸዋሬ ምውቅ መና።

**፳፫/ ድርብ ሠረዝ መንገድ፤ (ሥላሴ ቅኔ)።**

አስተብጽኡ ነፋሳት /ነፍስተ/ ዓሣ፤

ኢየሱስ ወጴትሮስ ወሩፋኤል፤

ባሕረ ጥብርያዶስ አኮኑ አመ ኢየሱስ ወፈረ።

በሕዳጥ ዓሣ አጽገበ ማኅበረ።

ወእምከርሠ አሣ አውጽአ ጸባሕተ ቄሣር ዲናረ።

መሠግር ጴጥሮስ አመ አሥገረ።

ሩፋኤልኒ ሥራየ በዘአእመረ።

በዓሣሁ አኅየው ዕውረ።

**፳፬/ እጹብ ፍና መንገድ፤ (ከመሪጌታ ዓምደ ብርሃን)።**

ምሥጢረ ሥላሴ ማዕድ ለእመ ተሠርዐ፤

ዓምደ ብርሃናት ዳንኤል ጠቢብ ወመፈክር።

ዘዘእደ ቶማስ ቶማስ ዘዘደማስቆ መንበር።

ዘዕዝነ ባስልዮስ ባስልዮስ ለኪሶን ገሞራ ሶርያ ጠፈር።

ዘልቡና ቄርሎስ ቄርሎስ ዘዘኢሳይያስ ኄር።

ዘቴዎጐሎስ ሰማርያ ዘኃይለ አዴር ማኅደር።

ተጸንሰ ኢተጸንሰ ነጸረ ይኔጽር።

ኅብረ ቆመ ኢየኅብር።

ገሠሠ ገሠሠ ኢያእመረ የአምር።

**፳፭/ ጉት መንገድ፤ (ከሰይፈ ሥላሴ ዮሐንስ)።**

በዘእምዘ ኮነ ብሂለ ብሂል፤

ኃይለ ሥላሴ አብርሃም ደብረ ዘምድረ ከነዓን ሐዳስ።

ነሥአ ኢነሥኦ ለይስሐቅ ሞገስ።

ኃይለ ሥላሴ አብርሃም መንበረ ንግሡ መቅደስ።

ጽርሐ ቤተ ንጉሥ ኢዮስያስ።

ሀሎ ግእዛን ካህን መንፈስ።

ኢሀለው ግብርናት መብእስ

**፳፮/ ፍና ተሳልቆ መንገድ፤ (ጉባኤ ቃና ዘሊቀ ኅሩያን ዘገየ)።**

ለዋሕድ ወልድ እንተ አልቦቱ ዘቦቱ።

እመ ባሕርየ አብ አብ ግዘፈ ሥጋ አልቦቱ።

**፳፯/ አገባብ ድርድር መንገድ፤ (ጉባኤ ቃና ከሊቀ ኅሩያን ዘገየ)።**

ጠየቀ ጴጥሮስ እምነ እግዚኡ ዋሕድ።

ከመ ከመ ፀሐይ ወንጌል ወከመ ከመ ቅብዕ ካህድ።

**፳፰/ እርካብ መንገድ፤ (ጉባኤ ቃና ከሊቀ ኅሩያን ዘገየ)።**

ኢያሱ ኃይልከ ዘተጋድሎ ሱላሜ።

ቅጽረ ኑፋቄ ነሠተ ወልደ ኢየሉጣ ዘሮሜ።

**፳፱/ እርከን መንገድ፤ (ከሊ. ኅ. ዘገየ)።**

ኪሮስ እግር ዘተጋድሎ ኢያሱ።

ዘወንጌል ከነዓን በጽንፈ ቀኖና ያንሶሱ።

**፴/ አበላላጭ መንገድ፤ (መወድስ ዘመምህር ጽጌ)።**

ምስያጠ ዓመፃ ዓለም ሕጽጽተ አእምሮ’

ኢረከብነ ብኪ ረብሐ ሥጋ ወነፍስ።

አምጣነ ኅዳጥ ሴትኪ ወመድሎትኪ ንዑስ።

ዓዲ በላዕለ ዝንቱ ጥዒናኪ ደዌ ወፍቅርኪ ባዕስ።

እምዝኒ ዘይብዕስ፤ ዘረከበኪ ይጼአር አወዘኢረከበኪ ይጼነስ።

ንሕነሂ ኢንጸወን በደብረ ጽዮን ሐዳስ

ጽዮን ለርእሳ ጸወነ ተኃሥሥ፤

በውስተ ሰማይ ኢንግበር ማኅደረ ሥጋ ወነፍስ።

ሰማይ ለእርሱ ምስለ ምድር ይደመሰስ።

**፴፩/ ዘሎ ገባ መንገድ፤ (ጉባኤ ቃና፤ ከሊ. ኀ. ዘገየ)።**

ጸግበ ወልድ ከርሠ ማርያም ረኃብ።

ነጻሬ ተሰቅሎ መዓረ ጣዕመ ባሕርዩ ለአብ።

**፴፪/ ጭፍን መንገድ።**

ጠሜዎስ ሐንካሰ አዕይንት ክልኤቱ

እምነ ሐዊር ብርሃን በግበ ኢሐዊር የአቱ።

**፴፫/ ቅጽል አወዳደቅ መንገድ፤ (ጉባኤ ቃና)።**

ልሂቅ ጴጥሮስ ማእምረ ነሣኢ አዛበ።

ገብረ አብ ረድእ ንሥሐ ልቡና ጥበበ።

**፴፬/ አመጸኛ ዳኛ መንገድ፤ (ጉባኤ ቃና፤ ከሊቀ. ኀ. ዘገየ)።**

ማርያም ወይን ስኩራነ ነገሥት ሥላሴ።

ህልወ ፍቅረ ሰብእ ጣዕም ጥዕምተ ልሳን ውዳሴ።

**፴፭/ መደንግፅ ሥራና መንገድ፤ (ጉባኤ ቃና)።**

ሐና ድንግል ዘእምዘ ተረክበት ሐና።

ሥላሴ ቅድስት እምነ ቅዱስ ሕልቃና።

**፴፮/ ባዕድ መንገድ፤ (ጉባኤ ቃና)።**

ረኃብ ኪራም ዘገብሮ ለቴዎድሮስ ሕንባበ።

አእመሮ ለዮሴፍ ኬንያ ማርያምሃ ጥበበ።

**፴፯/ ጉበኛ መንገድ፤ (ጉባኤ ቃና)**

አመ ርእየ ሰይፈ እንተ ይከውን እራቆ።

ኢክዱነ አስናን ቶማስ ከመ ሕፃናት ሰሐቆ።

**፴፰/ የዘመድና ባዕድ ዝርዝር መንገድ፤ (አጭር ዋዜማ)።**

በዕፀ ገዳም ቀራንዮ እንተ ሐነፀ ማኅረ።

መለኮት አሐዱ ፈጠሮ ፍጡረ።

**፴፱/ ሥራና መንገድ፤ (ዘምላኪየ፤ ከሊ. ኀ. ዘገየ)።**

እግዚአብሔር እግዚእ ለእግዚአብሔር ኬፋ።

ስብሐት ማኅፄ ወሀቦ ለተስፋ።

አምጣነ ወሀቦ ስብሐተ ማዕዶ ዘመልአከ ሐሰት ገደፋ።

**፵/ ቅጽል ከምሳሌ መንገድ፤ (ከመሪጌታ ዓምደ ብርሃን)።**

ምናነ ማልኮስ ሰይፈ ተስፋ ሕፃናት፤

ኢትኅድጉ ሕዝብ ዕዝራ ወኤልያስ።

አኮኑ መጥባሕት ተስፋ ዮሐንስ፤ ትበቁዕ ለሥጋ ወዓዲ ለነፍስ።

ወይኤምኅዋ በጽባሕ፤ ሊቃውንት ዘደም አዕጋር ሕዝበ ቶማስ።

ትትረአይሂ እምርኁቅ ከመ ማኅቶት ሐዲስ።

ጳውሎስ ዘሠአላ ተመርትሮ ቤተ መቅደስ።

ወተሳለምዋ ይስሐቅ ወገላውዴዎስ።

በበዓለ ዮሐንስ ተጋድሎ ወበዓለ ዓቢይ ፋሲለደስ።

**፵፩/ ግሥግሥ መንገድ፤ (ዘአምላኪየ)።**

ለዘ ለዘ - ለሞት ሰሎሞን ወልደ ቤርሳቤሕ አንግሦ።

ዳዊት ይሁዳ መአብስ ሄሶ።

ናታን እድ ተግሣፀ ልቡና ሐንክሶ።

**፵፪/ የዘመድ ዳኛ መንገድ።**

በቀለ ኬፋ ወሳውል አሠረ ኑፋቄ ደምሰስከ።

አማኑኤል ሙሴ ዘጽድቅ ነሣእከ።

አኮኑ ግፉዓ ሃይማኖተከ ገሠፅከ።

**፵፫/ ገስጋሽ መንገድ፤ (ዘአምላኪየ)።**

አመ እንዘ ይሬኢ ሰይፈ አርዌ አመፃ ኃይሎ።

ጳውሎስ ፈራሀ ልቡና ለገጹ ከለሎ።

አንሥአ ጴጥሮስ ካልዑ በትረ ሃይማኖት ተሰቅሎ።

**፵፬/ አትሮንስ መንገድ፤ (ሚበዝኁ)**

ንጻሬ ዓይነ ጴጥሮስ ንስር ወንጻሬ ልዮን ቋዕ ነጸረ ኢነጸረ።

ተዋሕዶ ሥጋ ወቃል ወኩነተ ቋዕ ኅሡረ።

አኮኑ ይጸልእ ክልኤ ግብራተ ወኩነተ ንስጥሮስ ሠምረ።

**፵፭/ ሑረተ ንህብ መንገድ፤ (ሚበዝኁ፤ ከሊ. ኀ. ዘገየ)።**

ዓይነ ዘዘሖረ ነግህ ጰራቅሊቶስ ሄኖክ ዘእምዘ ሱቱኤል ንጽሕ።

ሀሎ ተንሥአ ኬፋ ገነተ በርህ።

አስተርአየ ሳውል ዕብራዊ ነጻሬ መልክአ ገሱ ለኖኅ።

**፵፮/ ዙር ተዛወር መንገድ፤ (ሚበዝኁ)።**

ርኅወ ሰማይ ጾላዕተ ጽርሐ ተጋድሎ ዳዊት እንተ ኢሐመ ዘሐመ።

አቤሴሎም ኢሮስ በዘተኀትመ ኀተመ።

አቤሴሎም ኪሮስ ዘበዘሀሎ ጾላዕት ቤተ መንግሥቱ ኢኖመ።

**፵፯/ ግጭት መንገድ፤ (ሚበዝኁ)።**

ዘመነ ዘመኑ ለናዖስ ዳዊት ሰሎሞን ዘመነ ሰሎሞን ተክለ አልፋ።

ነጻሬ ሳሙኤል አምላክ ሳሙኤል ዘመሴፋ።

ዘምወልደ ይስሐቅ ይስሐቅ ያዕቆብ ያንሥእ ተረፈ ፊንሐስ ሐገፋ።

**፵፰/ መከታ መንገድ፤ (ሚበዝኁ)።**

ገበረ መርዓዊ ዳዊት ኀዳጌ ጳውሊ ኢዮአብ ብእሲተ ምግብናሁ።

ወሐዳጌ ባዕድ ብንያም ፍትወተ ምልክናሁ።

ጳውሊ ኢዮአብ ፍቁረ ዮናታን ወልድ እንተ አፍቅሮሙ ናሁ።

**፵፱/ ወርቅ ፍስ መንገድ፤ (መወድስ ቅኔ፤ ከሰ. ሥላሴ ዮሐንስ)።**

ኵላ ብእሲት ከመ ብእሲት፤

እስከነ እንግዳ ይመጽእ ወየኅድር ውስት ቤት።

ወኵሉ ማኅፈድ እስከ ይመጽእ ክረምት።

እንግዳሰ ሶበ ተአንገደ ተኃፍር ብእሲት።

ዘአኮ ከመ ብእሲት ወሶበ ክረምት ይደምፅ ነውረ ማኅፈድ ይትከሠት።

ዘተንሂ ናስተሐይጽ እምትውልደ ዓለም እሉት።

ኵሉ እስመ ጻድቅ ወኵሉ ዘሃይማኖት።

እስከ ከመ ነግድ ይመጽእ ለአሥመሮ ጽድቅ መሥዋዕት።

ወርቀ ሃይማኖት ዘይፈትን ክርስቶስ እንደ እሳት።

**፶/ አረሳሽ መንገድ፤ (ሚበዝኁ፤ ከሊ. ኀ. ዘገየ)።**

ኅልወ ኤሊ ኤልያስ ቢጸ ቢጸ ሮሳ ለራሄል መርኬዛ ገብረ መርዓዊ

ሐና ሜልኮል ሳሙኤል አረጋዊ።

እስመ ነሥአ ራሄል ወሐና ዘነሥአ ፍዳ ሕይወቶን ማኅየዊ።

**፶፩/ እግር ብረት አታላይ መንገድ፤ (ከሊ. ኀ. ዘገየ)።**

ባህለ ዘዘሐማ ኢዩኤል ጸዋሬ ጸርወት አስዋከ ሐፃውንተ እለ ብርት።

ፆታ አጋግ ባኦስ ወኤሊ መስቀለ ሞት።

አልጸቀ በጽሐ አማኑኤል ናታን ጸዋሬ ፍትሐ ሞት ዳዊት።

**፶፪/ አጭር ግጭት መንገድ፤ (ሚበዝኁ)።**

መሐፔለ ፈርዖን ማይ ጋይደ ጋይዱ ለቂርቆስ መልአከ መላእክት ሐራ።

ዘመደ ዘመዱ ለሮቤል ሰዶም ወገሞራ።

ዮሴፍ ሎጥ መልአከ ማያት ዮናስ በምሕፃበ ደቂቅ ነከራ።

**፶፫/ ሰምና ወርቅ መጽሔት መንገድ።**

በሃሌ ብሂል እግዚእ አደወ ሞተ ቤተ ትእማን መሬታዌ።

መቃብረ ዮሴፍ ዮሴፍ ዘወጽአ እምህላዌ።

ወርቀ ፍስሐ ተረክበ ጊጋር ሰብእ በነጽሮ ኃይል ነነዌ።

**፶፬/ አሳላፊ መንገድ፤ (ሚበዝኁ)።**

ንግሠ ህላዌሁ ለኪሮስ ንግሠ ቃል ሰሎሞን ሰሎሞን አስተዳለወ።

ዳዊት ጳውሎስ ዘዘይጸልዓ ፈተወ።

እስመ በእግሩ ለይስሐቅ ወላዴ አብርሃም ወልደ ወልድ ወልደ ተባርኮ ሀለወ።

**፶፭/ ወጭ ወራጅ መንገድ፤ (ሚበዝኁ)።**

ተክለ ዕፀ ገነት ኤልያስ መዓዛ ወይኑ ለሴሬቅ ኤፍሬም አስካለ ኬፋ።

ፍና ኢያሪኮ ሐውልት ዕንባቆም ተክለ አልፋ።

ዘምነጽሮ ዓይን ወልብ ነጽሮተ እግሩ ይቀውም በፍኖተ ኤልያስ ተስፋ።

**፶፮/ የብሂል አደናገር መንገድ፤ (ሚበዝኁ)።**

በሃሌ ኩነቱ ለሰብእ ብሂል ገብርኤል አሳተ ኩነት ላዕላዌ።

መጽአ መጽአ ገብርኤል ላእከ ነነዌ።

ምሁረ ኢምሁር ዮሴፍ ብእሲ መዓተ ነገረ ብዙኅ ምንሳዌ።

**፶፯/ ዙር ተመለስ መንገድ፤ (ሚበዝኁ)።**

ሰይፈ መዓቱ ለአብ እንደ ዘዘሔራን ኢዮአብ ወሐማ ደቂቅ ነዌ።

መገብተ ጸዋሪ መስቀለ እሳት ጾረ ነነዌ።

መርዶክዮስ ዮናስ ተአዘዙ ገብሩ ደቂቀ ቤቱ ለአርዌ።

**፶፰/ ጠፊና አጥፊ መንገድ፤ (ዋዜማ፤ ከሊቀ. ኀ. ዘገየ)።**

ዜናከ ጼና ማይ፤

እስመ እንዘ ርእስከ ዳታን ቅኑተ ቅናት ፍቅር።

ልብስከ ቆሬ ነደ ነድ ባሕር።

እስመ ንብረክት ቅብዕ ፀሐየ ፀሐይ ቁር።

እምንብረት ቤቱ ለኢዮብ ምቱረ አእጋር።

አይሁዳዊ መሰግል ዘምድር።

**፶፱/ ሠረገላ መንገድ፤ (ዋዜማ)።**

ለብሰ ኢለብሰ፤

አርከ ልበ ቶማስ ቶማስ ሐዋርያሁ ለሙሴ።

ኤፍሬም ካልኡ ለኤፍሬም ምናሴ።

እንተ ኢየሐልቅ ጥቀ ትምህርተ ሕይወቱ ለአውሴ።

ወዘኢየሐልቅ ጸምረ ልብሰ ቅዳሴ።

ተአሚኖ በኄራን ሥላሴ።

**፷/ ተመላላሽ መንገድ፤ (ዋዜማ)።**

ፍቅርተ ላእከ ሞት ዘተጋድሎ፤

ዘዘቴዎድሮስ ኃይል እንተ ወልደ አዴር ሐማ።

ፈጸመ ፈጽሞ ፈጽሞ ፈጸማ።

ኢዮርብአም ባዕድ አምልኮተ ባዕድ ዘማ።

ኢያእመረ ሂኖክ መልአከ ራማ።

በየማኑ ልቡና ያቅማ።

**፷፩/ ተቀባባይ መንገድ፤ (ዋዜማ)።**

ተመይጠ በዘተመይጠ፤

ፍዳ ቤተ አርዌ ሶርሶር ክፍለ ስልምናሶር አርዌ።

ለኪሶን ይሁዳ ፍዳ አቤል ደዌ።

ሕፀፀ ሕፁፃን ዘልዮን ቤተ መራእዩ ለነዌ።

ሥጋ ወቃል ሕዥበ ምንታዌ።

እስመ ቆመ በዋሕድ ህልዌ።

**፷፪/ እግር በራስ መንገድ፤ (ሚበዝኁ ቅኔ፤ ከሰይፈ ሥላሴ)።**

እግረ ዘዘዮናስ ጴጥሮስ ግዱፈ ግዱፋን መስቀለ ማዕበለ ባሕር ቀራንዮስ።

ነገደ ጳውሎስ ፍቅር ወተስፋ መስቀል ርእስ።

ተገድፈ ወድቀ ዮናታን ይስሐቅ እሡረ ፍቅረ ቢጽ ነፋስ።

**፷፫/ የብሂል ሠረገላ መንገድ።**

ብሂል እያእመረ፤

ለትጹን ነቢይ ግብረ ሠናየ ዝክር ይሁዳ።

ወብሂል አእጹቀ ወይን ጽቡረ ኤዳ።

ብሂለ ኢለብሰ ባሕር ዘይመውቆ አነዳ።

ብሂለ ኢይለብስ ባሕር ከለሜዳ።

ኅበ ጸንዓ ማዕበል ፍዳ።

**፷፬/ የውስጠ ዘ አደናግር መንገድ፤ (ዋዜማ)።**

ከሃሌ ኢክሂል አክርጶታ፤

ለርስሐተ ሥጋ ጸሊም መሐፒለ ዕድ ሕንጶጴ።

በዘእምዘ አልቦ ዖዝያን ሐራጴ።

ዓይነ መርኬዛ ዘሮጌል አንቀጸ ቴዳ ኢዮጴ።

መሳክወ ቤቱ ለኢዮብ ከመ ሰራጴ።

ድኅረ ሄጳ መርዓዌ አክራጴ።

**፷፭/ ጭፍን መንገድ፤ (ዋዜማ)።**

ቶማስ እውረ እግር፤

እምረዊጽ መጥባሕት በዘባነ አእዱግ ወድቀ።

ወበልዮን ቢጹ ሐፊሮ ሰሐቀ።

ፍዳ ዘርእዮ ንስጥሮስ እንተ ለርእሱ ኢዖቀ።

ወበመሪሆቱ አዕዱግ እምትረት አልጸቀ።

በትንሣኤ ከመ ይኅሥሥ እርቀ።

**፷፮/ የዘ መከታ መንገድ፤ (ዋዜማ)።**

በዘእምዘ ቶማስ ኢያቡስቴ፤

ዘበዘከርካዕ ያዕቆብ ምዑዘ ምዑዛን እምርሄ።

በለስ ዕዝራ ወአውልእ ዮዳሄ።

ሠወራ ሠወረ ኑፋቄ ማኒ ሳቡሄ።

አልጸቀ በጽሐ ዘበ ዮፍታሔ።

አስተርአየ ጽጌ ወይን ስባሔ።

**፷፯/ አጥፊ ለሚ አልሚ መንገድ፤ (ዋዜማ)።**

ኮከብ አሕዛብ እሳተ ማይ፤

(እስመ) እንዘ ቂርቆስ ነድ ነፋስ ነፋስ ጢስ።

እሳት ዓይን (ኢየሉጣ) ጢሰ ጢስ ነፋስ።

ወለእመ ቂርቆስ ወርቅ እሳት እሳት ክርስቶስ።

ሃይማኖት ማይ ተክለ ተክል ሐዲስ።

ከመ ሙሴ፤ ዕብነ ዕብን ሐንካስ።

**፷፰/ ሥርጽ መንገድ፤ (ዋዜማ)።**

ግሩማን መላእክት፤

ባሕርየ ነፋስ ወነድ እስመ እንዘ ፍሉጥ ገዳሙ።

ለኪሩቤል ባሕርየ ሥላሴ ተፈልጦ አልቦሙ።

ድኅረ በዕዝራ ወሄኖክ ብሔረ ሕያዋን ተሰይሙ።

ወጠቢብ ሰሎሞን በኵረ ዚአሆሙ።

ኢያእመረ ኅዳጠ ግብሮሙ።

**፷፱/ ገስጋሽ ኅቡእ መንገድ።**

ገይበ ዘጳውሊ፤

መቃርዮስ ኮነ ዘእንጦንዮስ ባሕታዊ።

ገረመ ዘሙሴ ዮሐንስ ዜናዊ።

እስከ ከመ ኖኅ ተክፍለ ዘኢሳይያስ ሌዋዊ።

እምኅበ ሕይወት ወሞት ተፈናዊ።

ለጠይቆ ገጸ ሰብእ ሥጋዊ።

**፸/ አንቀጸ ድርድር መንገድ።**

ተሰብአ ተዋረደ፤

ዘዘኢያስተርአየ እንግሀ ኢያስተርአየ አግዘፈ።

መለኮት እስመ በዕድሜሁ ተዐውቀ ተጽሕፈ።

እመ ከማሁ ለሄኖክ ኢተዘከረ ኀለፈ።

ወለእመ ተንሥአ ወድቀ ተሰብሐ ተርፈ።

ድኅረ ጾረ ተተክበ ተገድፈ።

**፸፩/ ግጭት አታላይ መንገድ (ዋዜማ)።**

ለጊርሳም ተላዊሁ፤

ፍና ፍና ጌርሳም ጌርሳም ፍና ኀቅለ ጌርሳም ነፍሱ።

ለዘጌርሳም ዕፀ አስተፍሥሖ አርከ ዕፅ ያንሶሱ።

ሥርወ ሥርወ ግያዝ ግያዝ ሥርወ ተዋርዶ ሞገሱ።

በዘኀቅለ ጋቤር ጋቤር ማኅደር ንግሡ።

ኢገፍአቶ ገፍአቶ ኢያሱ።

**፸፪/ ስም ወራሽ መንገድ፤ (ሥላሴ መጽፊያ፤ ከሊቀ ኅሩያን ዘገየ)።**

ኅበ ገብረ ኢዮብ ከብካብ ደዌ።

ዘአፍኣ ይከውን ውስጣዌ።

ወዘውስጥ ይከውን አፍኣዌ።

**፸፫/ ሰንሰለት መንገድ፤ (ሥላሴ ቅኔ፤ ከሊቀ ኅሩያን ዘገየ)።**

በዘኮነ ቀራንዮ፤

ማዕከለ ትርብዕት ስቅለተ ሐማ፤

ስቁለ መርዶክዮስ አስቴር ወስቅለተ ስቅለት ዘሙሴ።

አርዌ ብርት አርዌ ዓምደ ብርት ምናሴ።

አቀብተ አቀብቱ ለኖኅ ሐመረ ተርሴስ ብናሴ።

እንዘቦ በአይኅ ዕብነ ቅዳሴ።

ፀሐየ ምልክና ባቢሎን ገጸ ሥላሴ።

እመ ኮነ በመስቀል ድምሳሴ።

**፸፬/ ተያያዥ አታላይ መንገድ፤ (ሥላሴ ቅኔ)**

ተረክበ ቃለ ብሂል፤

ይብል ዮሐንስ ልሳነ ወርቅ፤

ይብል ልዮን ነባቢ ጽእለተ ዲዮስቆሮስ ባዕድ።

ይብል ማኒ ዘአልቦ ዘመድ።

ይብል መርቅያን ሰማዒ ቃለ መቅዶንዮስ አብድ።

ይብል ንስጥሮስ መምህረ ካህድ።

ይብል ዮሐንስ መምህረ ውሉድ።

ኢተረክበ በድንግል ልማድ።

**፸፭/ ጉቶ መንገድ፤ (ሥላሴ ቅኔ)።**

በዘእምዘ ሀሎ ብሂል ብሂለ ብሂል ቴዎድሮስ፤

አቤሴሎም ገጽ ዘቴዎድሮስ ዳዊት።

ርእየ ኢርእዮ ለሰዶም ቀኖት።

ቴዎድሮስ ሎጥ ቴልጌልቴልፌልሶር ሞት።

ላእከ ሦርያ ነደ እሳት።

ተረክበ ራአሶን መልአከ ሐሰት።

ኢተረክበ ሕዝቅያስ ሰማዕት።

**፸፮/ ዛንጀር መንገድ፤ (ሥላሴ ቅኔ)።**

ኮነ አሜከላ፤

ነገሩ ለስምዖን መስግላዊ፤

ዘይመስል ዖፍ ጸዓዳ ዘውሳጤሁ ጽልመት።

ወጸሊመ ዓሣ ዘውስጡ ሞሠርት።

አመ ከማሁ ለሰዶም ዘኵለያቲሁ እሳት።

ልሳኑ በሊህ እንተ መጥባሕት።

አምጣነ ልቡ ጽኑዕ ዘአልቦ ፍርሃት።

ኢያእመራ ለናኦስ ኂሩት።

**፸፯/ ክፋይ ግጭት መንገድ፤ (ሥላሴ ቅኔ)።**

መአንሰስ መአንስሰ፤

ኢመአንሰስ መአንስሰ፤

መአንስስ ሞተ ኅብረ አቤል በለስ።

ሥርወ ደም ኢዮርጌ ደመና ነፋስ።

ኬፕሮ ኬፕሮ ጋውሎስ ዖቀ ኬፕሮ ጋውሎስ ክርስቶስ።

ኬፕርፕ ኬፕሮ ጋውሎስ ጋውሎስ።

ጋውሎስ ዖቀ በኤዶምያስ።

ኢመዋቲ ኤዶምያስ መርስ።

**፸፰/ ዘማች መንገድ፤ (ዘይእዜ ቅኔ)።**

ጌጳሁ ለአውናን ጌጳ አውናን፤

ጌጳ አውናን አውናን ጌጳ ጌጳ አውናን ጌጳ።

ጌጳ ጋዜር ጌጳ ኖኅ፤ ጌጳ ጌጳሆሙ ለዘቦ ምጉንጳ።

ምጉንጳ ጌጳ ጋይራስ ምጉንጳ ጋይራስ ቀለጳ።

ኀቅለ ቀለዮጳ በጋዜር ኅበ ኤርጳጳ።

አንስቲያ ታቦር ቃል ኅበ አክርጳት አግሪጳ።

ኅቅለ ቀለዮፓ በጋዜር ኅበ ኤርጳጳ።

**፸፱/ ጅብ ሲወጉ በአህያ ይጠጉ መንገድ፤**

**(የመወድስ ለዓለም፤ ሊቀ. ኅሩያን ዘገየ)።**

እመኒ አስተርእየ ጽጌ መቅደንዮስ ባእስ።

ምሉእ ምልዕት ተደንግሎ ማርያም መንፈስ ቅዱስ።

እንዘቦ ኢርእየ ገጸ ቄርሎስ ንጉሥ።

ምኑነ እንተ ፍቅር ሰሐብቶ አምላክነ ንስጥሶስ።

**፹/ እባብ ያየ ልጥ ይሸሻል መንገድ።**

አንተሰ ወልደ ዮና አስቀ አቤሜሌክ ወይን።

እስመ እምሐዊር ፍና ነጽሮ ሰማያ ሰማያት ፍኖተ ዓይን።

ወእምነ ሐዊር መስቀል ፍኖተ አማኑኤል ዕብን።

ዕውራን አእጋሪከ ወአዕይንቲከ ሐንካሳን።

**፹፩/ ልብሰ ውርቅ መንገድ፤ (የመወድስ ለዓለም)።**

እወልድሂ በድምፅ እንዘ ኢይዘርእ ዘርዐ።

እልፈ አራዊተ ወእልፈ አባግዐ።

**፹፪/ ጉበኛ መንገድ።**

ዘርአ ወራዙት ንባበ እመ ኢያጽምዓ ዕዝና።

እሳት ዘተአርቀ ለብሰ እምክዳና።

**፹፫/ ርቀት ልብሰ ወርቅ መንገድ፤ (የመወድስ ለዓለም)።**

በዝኃሂ ወፈድፈደ ንዴተ ወልዳ ስሉጥ።

ሰብአ ወአግማለ እስመ በዘሠምረ ይዌልጥ

ወእምነ ምስያጥ ኃይል ኢይትፈለጥ።

ያበውእ እንተ አፍአ ወያወጽእ እንተ ውስጥ።

**፹፬/ ስመ ረገፍ መንገድ፤ (የመወድስ ለዓለም)።**

አብርሃምሂ ብዝኃ አርምሞ እንተ ነበረ ምስሌሁ።

ወጽአ እምሀእሩ ወፍሉጥ እም አዝማዲሁ።

ሆሳዕና ዳዊት ይስሐቅ እንተ ፈድፈደ ጸጋሁ።

በያዕቆብ ዕብነ ደብር አምጣነ አኅደረ ቡራኬሁ።

**፹፭/ ሰላጢን መንገድ፤ (ከሊ. ኀ. ዘገየ)።**

በአስተዳልዎ ጥበበ ማዕድ ሥላሴ፤

ሊቀ ኀባዝያን አብርሃም ጠቢብ ወማእምር።

እንተ እንተ ፈቀደ ገብረ እግዚአብሔር።

እግዚአብሔር እንዘ ይብል፤ ትጥዕም እምኵሉ አእምሮ መዓር።

ጣዕማ ጣዕመ ሀሊብ ወልድ ነጐድጓድ ዳንኤል አልቦ በፍና ግብር።

ጥበብ ሕልመ ነጋሤ ኢየሐውር በእግር።

ከመ ናኦስ ተክለ አልፋ ሐዊረ ኢሐዊር ኢየሐውር።

ባሕረ ጥበባት ዮሴፍ እንዘ ፍሉጠ ባሕር ባሕር።

ወከመ ከመ ዕብን ኢለባዊ ሰሚዓ ኢሰሚዕ ኢትናገር።

**፹፮/ ፍና እቅፍት መንገድ።**

ባሕርየ ዘዘቦ ዘቦሙ እንተ ሀለወት፤

ዘቦ ዘቦሙ ድንጋሌ ድንግል ምልክና።

አጋእዝት ኪሩብ ኪሩቤል ንጽሐ መላእክት ሐና።

እምኤልሳዕ ካልዑ ኤልያስ ሕልቃና።

እሥራኤል ሕዝበ ዮና፤ ኤሊ ንጉሥ ገዓረ ቃለ ሙስና።

ሳሙኤል ቃለ ዓዋዲ እንተ ለሥጋሁ መነና።

ኃደገ ግብረ ሥጋ ወኃለፈ እምወሰና።

አምጣነ ገሠሦ መልአክ በሩጸተ አክናፍ ደመና።

ኢይንበር ምስለ ኤሊ ኤልያስ ዘውገ ዮና።

**፹፯/ እግር ብረት መንገድ፤ (ከሊቀ ኀ. ዘገየ)።**

ጸዋሬ ጽንሰ ባዕድ ቶማስ ጽንሰ ደመ ሰይፍ፤

ማኅፀነ ካህን ወርኀ ኮነ ወኢኮነ።

ጽንሰ መወልድ መዓልተ ዘዘአጽመ ሮቤል ኮነ።

ፀሐይ ጸዳለ መስቀል ዘኢኮነ ኮነ።

ጽንሰ ከዊነ ቃል ማሕምም፤ ወጸረ ፍትሐ ሞት ስምዖን ዘፍቅሩረ ኪራም ኮነ።

ወዮሐንስ አረጋዊ እንተ ከመ ኤርምያስ ኮነ።

ንባበ መወልድ አስቆሮታዊ ጸሎተ ዕንባዎም እመ ኮነ።

ወጸሎተ ዕንባቆም ግፍዕ አመ ቀራንዮስ ኮነ።

ፍዳ እንተ ቀድሐ ማየ ቃና ማየ ዕለተ ዓርብ እስመ ኮነ።

**፹፰/ ድርብ አሰናካይ መንገድ።**

እደ ቤተ ሦርሶር ስምዖን መሐፒለ ዘቦ፤

አድራማሌቅ ባኦስ ማኒ ዘእምዘ ሀሎ።

ወ….. ት ሜልኮስ መሐፒለ ሐፂን እብሎ።

ለኪሶን አክርጳተ ኤሊ ወፊንሐስ ጼተሎ።

ኢዮራም ኢዮርብአም ሮቤል ሄኖክ መሐፒለ ዮሀንስ እብሎ።

ሙሴ አምላከ ሙሴ መሐፒለ ቅብዕ ተከሎ።

ሎምና ፀሐይ ሎምና ፈለገ ኢያቤስ ዘተኃጕሎ።

እምተንከተመ አሴር አቤል አንጽሖተ አሴር ኵሎ።

ለተንከተመ ኖኅ ኢያቡስቴ ሠረገላ ኤልያስ ይመስሎ።

**፹፱/ ባዕድ አካሄድ መንገድ።**

ክብርተ ማርያም ሥዕል ፈጣሬ ሥላሴ፤

እንስሳ ወሰብእ እግረ አብ ዓፀደ ወይን።

ዘእምነባቤ አፍ ጴጥሮስ ገብረ መንፈስ ቅዱስ ዕዝን።

ጳውሎስ ልሳኑ ለዮሐንስ ዓይን።

ነጻሬ ኅቡዓት ይኔጽሮ፣ ለበልዓም ሄኖክ ሚጠተ ጼዋዌ እግረ ብርሃን።

ያከብሩ ማርያምሃ መካነ ጻድቃን።

እስመ ቃለ ወልድ አምጽኦታ ጽምምተ ዝናማት ልበ ዕብን።

ወኢኮነታ ድንግለ እጹተ ማኅጸን።

እስመ እመወሊድ ተክለ አልፋ ዘማዊተ ዓይን ትከውን።

**፺/ ቅጽል ድርድር መንገድ።**

ፀዳለ ብርሃኑ ለብርህ እንተ በርሀ በርህ፤

እንተ ዓይን ዓይኑ ለክብር እንተ ክብረ ክብሩ ለመአብስ።

አብርሃም መቃሪ መቃርዮስ ርእስ።

ሄኖክ አንጦንዮስ ኬፋ ዳንኤል ልብድዮስ ኢዮስያስ።

ሶፎር ኢያቡስቴ ሞተ እስጢፋኖስ ባእስ።

ምናሴ ሐረገ ወይን ይሁዳ አጽቀ በለስ።

ዕንባቆም ኤልሳዕ ወልደ ዘካርያስ መርስ።

ኤልያስ ተክለ አልፋ ተክለ ሃይማኖት ኢሳይያስ።

**፺፩/ የልጅ ልጅ መንገድ፤ (ሊቀ ኀ. ዘገየ)።**

ገባሬ ግቡር ሰማይ ጽርሐ ኢየሉጣ፤

እመ እመ ቂርቆስ ሲራክ ጥበብ ሠርጐ አሚን።

ዕዝነ ዕዝነ ሙሴ ባስልዮስ ወለተ አሜን።

ዕዝነ ዕዝነ እዝኑ ለስምዖን ሐጺን።

ሰሚዓ ኢሰሚዕ ቃለ ወለት፤ ጸጋመ ሕልመ ኖኅ ዮሴፍ ድንግል እድነ የማን።

ገብርኤል እግረ እግሩ ለሩጸተ ጤሜዎስ ዓይን።

ብርሃን ገጸ ፍና ሐንካሰ ሐንካስ ዕብነ ዕብን።

ነጻሬ ኢሐዊር ውርዙተ መሳክወ ኢዮብ ዕዝን።

ድምፀ ቃለ መብረቅ ወአነብሳ ኢሳይያስ ቃለ ቀርን።

**፺፪/ ተከታታይ መንገድ፤ (ከሊቀ ኅሩ. ዘገየ)።**

ሙሴ ወፈርዖን ከመ ተበአሱ፤

እመ ጸብአ ልብ አንሥአ በቤተ ሥላሴ መቅዶንዮስ።

ተክለ ሃይማኖት ወክሀ እንዘ ይለብስ።

ልብሰ ጸብዕ ቅዳሴ እስከ እግር እምርእስ።

ወለተራድኦ መርቆሬዎስ፤ ፈረሰ ዚአሁ ጸአነ ኅቤሁ ከመ ይጊሥ።

ይርዓይሂ ከመ ተዘርወ ቀትለ መቅዶንዮስ ባእስ።

ቆመ እምአንከሮ መልዕልተ አዕባን መንፈስ ቅዱስ።

እስመ እንዘ ይረውጽ ወድቀ ላዕለ አርዮስ ንዑስ።

ነፍሶ ዘኢያእመረ መቅዶንዮስ መአብስ።

**፺፫/ ውስጠ ዘ ተራ ቅጽል መንገድ።**

ሥርወ አጽቀ ዘግባ አብርሃም ወላዴ ውሉድ፤

ወላዴ መወልድ ውሉድ ገብርኤልሃ ዜናዊ።

ዕንባዎምሃ ሰማዕተ ተፈናዌ።

ዳዊት ለባዊ ሙሴሃ ለባዌ።

ይስሐቅ በኵረ ነዌ፤ ያዕቆብ ኮል አማኑኤል ዕፀ ዘዌ።

ዘበዘ መስቀል ጽላሎቱ ዘዓይነ አይሁድ አርዌ።

ደንገጸ ኢደንገፀ ምሳሌ አርዌ ብርት ሥነ ሥጋዌ።

አስተርአየ መጽአ በእግረ ዖዝያን ደዌ።

አስተርአየ መጽአ በእግረ ዖዝያን ደዌ።

ዘበዘ ኢሳይያስ ተናገረ አልጸቀ አዜባዌ።

**፺፬/ የደናግር ሰረዝ መንገድ፤ (ከሊቀ. ኅሩያን ዘገየ)።**

አብ ወወልድ ወመንፈስ ቅዱስ፤

አዳም ወአቤል ወምሳሌ ሔዋን እም።

እስመ እምወልዱ ለአብ ወልደ እንበረም።

አብ ወወልድ አሐዱ አቡሁ ለሴም።

ወመንፈስ ቅዱስ ወላዴ ካም።

እንዘ ጥበቡ ሐመር ምዕላደ አርዌ ወላህም።

ይትርፍሰ ከመ ተነግረ ምሳሌ ዚአሃ ለቅድም።

እምኤፍሬም ለምናሴ ማርያም ለማርያም።

መሰለታ ትኩን ፍሥሐ ኵሉ ዓለም።

እመኒ ኢይመስሎ ለአብርሃም አብርሃም።

**፺፭/ ራስ ከብዶ መንገድ፤ (አጭር ኩልክሙ፤ ከሊቀ ኅሩያን ዘገየ)።**

እግረ ጴጥሮስ ሮጸ እንበለ ዋሕድ ፈረስ።

በሩጸተ እግሩ ለሄኖክ ነፋስ።

**፺፮/ ዘመድ መንገድ (ሕንፄሃ)።**

በንጹሕ ድንግል ለእንተ ወለደታ ወልድ።

ማርያም አሐቲ - አፍቀረታ ባዕድ

**፺፯/ ዓይነ ውኃ መንገድ።**

ማርያም ከርካእ እንተ አሕመልመት ቈጽለ።

ጸገየት ድንጋሌ ወፈረየት ቃለ።

**፺፰/ የጋን መብራት መንገድ፤ (ዕዝል ክብር ይእቲ)።**

ወልደ ዘዘጴጥሮስ ዮናስ ነጻሪ መገብተ መስቀል ምናሴ።

አዕይንተ ፀሐይ ዖዝያን ወአዛርያን ብናሴ።

ተዐደወ ገብረ እግዚአብሔር ሙሴ።

ቆመ ገብረ እራቆ በጽንፈ ሀገር ሥላሴ።

**፺፱/ የንዑስ አንቀጽ ሰረዝ መንገድ፤ (ክብር ይእቲ ከሊቀ. ኅ. ዘገየ)።**

ቀዲሖተ እሳተ ማየ እንተ ዘለፋ ወጸዋሬ ዕፅ እሳተ።

ለባዊ ዮሐንስ ነጻሬ ነጽሮ ክልኤተ።

ከዊኖተ ምድር ሰማየ ወለቢሰ ብርሃን ጽልመተ።

ተሴስዮ ጠሊ ወአድግ አንበሳ ወቀኒተ በግዕ መጥባሕተ።

**፻/ የብሂል እግር በራስ መንገድ (ክብር ይእቲ)።**

ብሂለ ብሂለ ፀሐይ ሐዋርያ መዘምራን ሰብእ ሥላሴ።

ኢይሰምዕ ስመ ፍትሐ ግፉዓን ውዳሴ።

ኢሳይያስ ወርኀ ዘፍኖተ ኮከብ ድምሳሴ።

ኢየሐውር ሖረ በፍኖቱ ለመስተሣልቅ ምናሴ።

**፻፩/ ድርብ ወጭ ወራጅ መንገድ፤ (ክብር ይእቲ ግዕዝ)።**

ትርጓሜ ሕልመ ፈርዖን ፈርዖን ዘውገ ቤተ አብርሃም አብርሃም።

ላእከ ቤተ ይስሐቅ ይስሐቅ እደ ቤተ ዖዝያን ሴም።

ፀሐየ ፀሐይ ዳንኤል ዘእምዘ ኤርምያስ ካም።

ወርኃ ወርኃ ሮቤል ሕዝቅያስ ሮብዓም።

**፻፪/ ምንዝግዝግ መንገድ፤ (ሕንፄሃ)።**

ኬፋ ላዕለ አይሁድ እሳተ ረዋጼ ነፋስ።

ወአይሁድ በኬፋ አዕይንት ዘጢስ።

**፻፫/ አኀዝ አካሔድ መንገድ።**

ምሑረ ምሑራን ሰሚነቱ፤

አሥሩ ቃላት በወስኮ ሐምስ ሐምሳ።

ምዕተ እሥራ ወምዕተ ሠላሳ።

መምህረ ምሁራን ክብርት ዘትርጓሜ ሠላሳ ስሳ።

ለዘአዕይንታ አሥር ፍና ኃሠሣ።

እምአእሮ ሰሎሞን ኢሄሣ።

**፻፬/ የማስጠበቅ መንገድ፤ (ሕንፄሃ)።**

እንከሰ ቀራንዮ ኢየሐውር እግዚእነ።

እስመ ቀራንዮ ምድር ደም ኮነ።

**፻፭/ ግሥ መንገድ፤ (ዋዜማ ዘንቡረ ዕድ አበበ)።**

እምነ መጥቅዖሙ ለሠለስቱ፤

ይሁዳ ወፋርስ አመ ቃለ ገብርኤል ዖደ።

እሳት ዘመጠነ ደብር ውስተ ባሕር ወረደ።

ወጢሰ መዓቱ ዘዓርገ እምነ ቀላይ አሐደ።

ለፀሐይ ባቢሎን ከደና ገሃደ።

ወአትለወ ድኅሬሁ በረደ።

**፻፮/ ኩሸት መንገድ፤ (የመወድስ ለዓለም)።**

ዕፁብሂ ለሰማዒሁ በቢታንያ ዘኮነ።

ንጉሠ ዓለም ሆሣዕና በዲበ ዕዋል እስመ ተጽዕነ።

፻፯/ ስሚ መንገድ (ኵልክሙ፤ መሪጌታ ላዕከ ማር)።

ኒቆዲሞስ ሊቅ ወንጌለ መንግሥት፤

እመንፈሳዊት ተዓቢ እም ኦሪት እመ ሥጋከ።

ሕማመ ሙሴ ኦሪት ለእመ ሐመምከ።

በሌሊት አኮኑ ትገይሥ ኃቤከ።

ወንጌል እመ ነፍስከ፤ ለእመ ተሐውር ድኅረ ኦሪት ወላዲትከ።

ገነዝዋሂ ወቀበርዋ ለኦሪተ ሙሴ እምከ።

በሐዲስ ልብሰ ጸጋ ሐዋርያተ ወልድ አጻብኢከ።

ባሕቱ ኅዘን በከመ ጳውሎስ ለከ።

ለክልኤ እስመ ተከፍለ ኢሳይያስ ልቡናከ።

ዘመነ ምናሴ ነቢይ ፍቅሮተ ልብ አምለከ።

ለ፪ኤ እስመ ተከፍለ ኢሳይያስ ልቡናከ።

**፻፰/ ሙሉ ኅብር አማርኛ፤ (መወድስ፤ ከመሪ ጌታ መዝገቡ)።**

ረድኤት የራቀው ረኀብ የነዌ ተማሪ፤

የሚቆጣው ሰው ባይኖር የተማረውን መልክ አጠፋ።

ጠላት ነውና ለእህል አርሶ እንዳገባ ሲደፋ።

ደግሞም ተሐንፀት በመዝገብ እጅ፤ ዓምደ ወርቅ ቅኔ የካህን ደገፋ።

ደግሞ ያመጣል ጥቁር እንግዳ የተማሪ ልሳን እሳት ከአዳራሽ ሆኖ ሲያናፋ።

መዝገብሂ የዳዊት ሎሌ ከጐጃም ጦርነት ሲጋፋ።

ጉባኤ ቃና ሀብትሽ ይመር ተማርካ መጣች በዘረፋ።

ወጥመድ ናትና ለሰው ምንም ከዲያብሎስ ባትከፋ።

ፃእረ ሞት ጉባኤ ቃና በሥጋ የምታለፋ።

**፻፱/ እጥፍ ድርብ ኅብር፤ (ከመሪ ጌታ መርዓዊ)።**

የዘላን እመቤት ሥጋዬ ባልን የማታፍሪ፤

ጻድቃን ያበሉትን ያህል ዳዋውን ጠራርገሽ አንቺ አስወቃሽ።

አሁን ምን ዳኛ አለ ይሆን ይኸን ጉድጓድ መላሽ።

ደግሞም ባል ስትሸሪ አረሜን አይተሽ።

በተራ ወጥሽ ምነው ለእንግዳ፤ አሁን ዝግን ሁኖ ሊቀርብ አዳራሽ ተሠርቶልሽ።

ነፍስየሂ የሴት ወይዘሮ የምትሄጅው በሻሽ።

ያሳብሻል የማታ ራት መንገደኛውን ዓለማምነሽ።

ወመሬታዊ ሥጋየ ይኸንን ለም አገር ትተሽ።

እንዴት ይሄዳል ከተማ ሰው ካባ ጌጥ ብለሽ እንደኮራሽ።

**፻፲/ የፍየል ዓይን ወደ ቅጠል፤ የነብር ዓይን ወደ ፍየል መንገድ፤**

(መወድስ ቅኔ፤ አለቃ ኢሳይያስ፤ ጥንት የጐንደር ቅኔ)።

ሕዝብየ አሮን ልሙድ በዊዕ

ቅድመ ናቡቴ ግፉዕ ግፍዓ ናቡቴ ደብተራ።

አስቆቅዎትከ ምንት ሰቆቃወ ነቢይ ዕዝራ።

በእለ ይፈቅዱ መከራከ ወይፈቅዶሙ ለእሉ መከራ።

እምቅድመ ዝኒ እምብሔራ፤ ሶበ ወጽአ ሎጥ ዘመደ ናኮር ወታራ።

አኮኑ ለነነዌ ኅበ ኢተሳተፈ ግብራ።

ፈቃደ ገሞራ ኅበ ዝሙት ወፈቃደ እሳት ኅበ ገሞራ።

እመኒ ኀሬ ኅለፈ እንዘ ይጼንግዎ ሐራ።

ልበ ግብፅ መንገለ ኅሬ ወመንገለ ግብፅ ልበ ኤርትራ።

**፻፲፩/ አፍራሽ መንገድ፤ (መወድስ፤ ከአለቃ ዕንባቆም)።**

መድሎተ ፍጡራን መዓልት እንዘ ያጸንን፤

ሥእርት ይትበቀል ወኢይከውን በቀለ።

በእንተ አኃው ያውርድ ፍሬ ዕፀ ገዳም ቀትለ።

አቤሴሎም በሥእርተ ርእሱ አኮኑ ተሰቅለ።

ወኮነ ቀታሌሁ ለቀታሊ ነፍስ ሶምሶን ዘየዓቅብ መዋዕለ።

ይተኃጐልሄ ምሳሌ ዝንቱ በከመ ተኃጕለ።

በሥርዓተ ዕንባቆም መወድስ ዕንባቆም ተለዓለ።

ዕንባቆምሃ ይፈኑ አምጣነ ወኃበ ቃለ።

ሊቀ መላእክት ሀብተ ድንግል ዘይከይድ ነበልባለ።

**፻፲፪/ ትንቢታዊ መንገድ፤ (መወድስ እስከ ማንደርደሪያው፤**

**አለቃ አርያያ ወረታ)።**

ኃይለ ሥላሴ ኢታንክር እመ እቤለከ፤

ርኢኩከ አንሰ ታሕተ ዕፅ ሕረር ዓባይ።

ሀለወከ ትዕርግ መንበረ ምኒልክ ሰማይ።

ወብከ ዘተሐቱ በዕንቍ መንግሥተ አቡከ ሰሎሞን ባሕርይ።

**፻፲፫/ የዘመድ ጭውውት መንገድ፤ (የአቡነ አብርሃም መወድስ)።**

ትቤ ልብየ ብእሲተ ቴቍሔ፤

እግዚአ ኃያላን ፍቁር እግዚእየ አድኅነኒ።

እስመ ኅበ ቄድሮስ ሀብተ ቢጽ፤ ለአከት ምሳሌ ሀብትየ አቃኒ።

እምኵሉሰ ዘየዓቢ፤ ተፈልጦተ አኃው አርድእት በበጊዜሁ የኀዝነኒ።

እስርርሂ ወአእርፍ እምረኅበ ሥጋው ማሳኒ።

ክንፈ ከመ ርግብ መኑ ዘይሁበኒ።

ህላዌ ሥጋ ጳውሎስ እስመ ይቤለኒ።

እለ እስክድንሮስ ተሐምሞ ብዙኃ ሣቅየኒ።

**፻፲፱/ አጥላቂ መንገድ፤ (የራስ ወልደ ገብርኤል)።**

ሥነ ጽጌ ረዳ ዓለም እንተ ትትነገፊ፤

ወተኃልፊ ቅጽበተ አርአያ ጽላሎት ወሕልም።

እምነ አሐዱ አፉኪ አምጣነ ይወጽእ ዮም።

ለፌ ቡራኬ ወለፌ መርገም።

ወምንተ ይኤድም።

ዘመነነኪ ሖረ መንገለ አስቄጥስ ገዳም።

አነሂ አረማዊ እንዘ ክርስቲያናዊ በስም።

ለለ ጽባሁ በኃጢአት እነ ጽንዓ ኃይልየ አደክም።

ዘመንየ ኵሎ ፈጸምኩ እንበለ ጸሎት ወጾም።

መዓልተ በመብልዕ ወሌሊተ በንዋም።

**፲፲፭/ ምሳሌ መንገድ፤ (መወድስ፤ ራስ ወ/ ገብርኤል)።**

ኁልቈ ሕማማት እስፍንተ እዜንወክሙ፤

ኦ አኃው ዘትነብሩ ምስሌየ።

እስመ ከመ ርግብ እነብብ እመ እገብር ሥቃየ።

ወእሥነ ነጽሮተ ገጹ ለፀሐይ ዓይንየ።

ወእንዘ ኢይትቀነይ ለአምላኪየ።

ዘመንየ ኃልቀ ከመ ዕፀ ከንቱ ላዕሌየ።

ዮምሂ አመ ኃልቀ ዕፀ መከራ ሥጋየ።

በመንፈቀ ሌሊት ያውእዩኒ አሳታውያን ሕማማትየ።

ወእንዘ ኢየሐውር አንሰ ፍኖተ ወንጌል እምየ።

ወሪደ መቃብር ወሞተ ሥጋ ይቀድሙ ለዕድሜየ።

**፻፲፮/ ትችት መንገድ፤ (የመምህር ወሰኑ)።**

ኦ መሬት ዘመደ ሥጋየ፤

እመ አመ ተፈጠርኩ አንሰ በይነ ዘኮንከኒ ምስማከ።

ወህየንተ በላዕኩ እክለ እንተ በቆለ ዲቤከ።

ዕዳ ሞት ብዳ ኢይተርፍ ብከ።

ባሕጡ ኢትጐጕዕ እስመ ጊዜ ጽኑዕ ሞትየ ሲሳየ ዕለት እከውነከ።

ኅዳጠሂ ተዓገሠኒ እስከነ እመጽእ ለከ።

እስመ አንተ ዘዚአየ ወአነ ዘዚአከ።

ወበግብረ ብዙኅ ሥላቅ እመ ሀሎኩ ላዕሌከ።

ቀዳሚ በይነ ፆርከኒ ደኅሪ እፀውረከ፡

**፻፲፯/ ጉራማይሌ መንገድ፤ (ዘመሪጌታ አስካል)።**

ንዒ ንዒ ጉባዔ ቃና ድመት።

አምጣነ ተክዕወ ለኪ ልበ ተማሪ ወተት።

ከዚህም ሌላ የቅኔ መንገድ በብዙ መልክ ይገኛል። ለምሳሌም ያለ ቅኔው በጕት መልክ ብቻ የተገለጡትን ስሞች እንደሚከተለው እገልጣለሁ።

፩/ ተከታታይ ሠረዝ መንገድ፤

፪/ ውስጠ ሠረዝ መንገድ፤

፫/ የቅጽል መንታ ሠረዝ መንገድ፤

፬/ም ሌባ ሠረዝ መንገድ፤

፭/ የማኅበር ሳቢ ሠረዝ መንገድ፤

፮/ የከመ ሠረዝ መንገድ፤

፯/ ነጣቂ ነባር ሠረዝ መንገድ፤

፰/ የቦታ ደርዝ መንገድ፤

፱/ የስም ደርዝ መንገድ፤

፲/ የስም ደርዝ መንገድ፤

፲፩/ አጥፊ ደርዝ መንገድ፤

፲፪/ ነጣቂ ደርዝ መንገድ፤

፲፫/ የሠርፅ ደርዝ መንገድ፤

፲፬/ ጠቃሽ ደርዝ መንገድ፤

፲፭/ ፍና ድርሰት መንገድ፤

፲፮/ ፍና ሐዲስ መንገድ፤

፲፯/ ፍኖተ ሰርቅ መንገድ፤

፲፰/ ፍኖተ መንበር መንገድ፤

፲፱/ ነጠላ ውስጠ ወይራ መንገድ፤

፳/ እጽፍ ውስጠ ወይራ መንገድ፤

፳፩/ ያንድና የብዙ ውስጠ ወይራ መንገድ፤

፳፪/ የስም ውስጠ ወይራ መንገድ፤

፳፫/ የቅጽል ውስጠ ወይራ መንገድ፤

፳፬/ የጾታ ቅጽል ውስጠ ወይራ መንገድ፤

፳፭/ የአኃዝ ቅጽል ውስጠ ወይራ መንገድ፤

፳፮/ የወርቅ ውስጠ ወይራ መንገድ፤

፳፯/ የራሱ የሆነ አጥፊ መንገድ፤

፳፰/ ተመላሽ የሆነ አጥፊ መንገድ፤

፳፱/ ነጠላ እግር ብረት መንገድ፤

፴/ ድርብ እግር ብረት መንገድ፤

፴፩/ አፍዛዥ እጥፍ መንገድ

፴፪/ ዘማች መንገድ፤

፴፫/ ድርብ መንገድ፤

፴፬/ ሥሉጥ መንገድ፤

፴፭/ እግረ ፀሐይ መንገድ፤

፴፮/ ተመሳሳይ መንገድ፤

፴፯/ ሠርፅ ሂያጅ መንገድ፤

፴፰/ የወ ሠርፅ ተከታይ መንገድ፤

፴፱/ መንታ ዘርፍ መንገድ፤

፵/ የዘርፍ ዘርፍ መንገድ፤

፵፩/ ምፀት ቅጽል መንገድ፤

፵፪/ የስም ቅጽል ዘላይ መንገድ፤

፵፫/ የስም አነጻጸር መንገድ፤

፵፬/ ነጠላ ስም ቅጽል መንገድ፤

፵፭/ የስም ቅጽል መንገድ፤

፵፮/ የወርቅ ተራ ፍላፃ መንገድ፤

፵፯/ የስም ነጠላ መንገድ፤

፵፰/ የወርቅ ነጠላ መንገድ፤

፵፱/ የትርጓሜ የዘር ግጭት መንገድ፤

፶/ የዘ. አታላይ መንገድ፤

፶፩/ ወራሽ መንገድ፤

፶፪/ አረሳሽ መንገድ፤

፶፫/ የዘ. ገፊ መንገድ፤

፶፬/ ከጅ ልብስ ወርቅ መንገድ፤

፶፭/ የልብሰ ወርቅ ራስ ከብዶ መንገድ፤

፶፮/ የአጸፋ ልብስ ወርቅ መንገድ፤

፶፯/ ነጠላ ጠቃሽ መንገድ፤

፶፰/ የከመ መከታ መንገድ፤

፶፱/ አፍዛዥ ጠቃሽ መንገድ፤

፷/ የወ. መከታ መንገድ፤

፷፩/ የዘ. እርከን መንገድ፤

፷፪/ የአኮኑ እርከን መንገድ፤

፷፫/ የዘ. እርካብ መንገድ፤

፷፬/ የስም አነሣሽ መንገድ፤

፷፭/ አሳዛኝ መንገድ፤

፷፮/ ንባብ ለጋሽ መንገድ፤

፷፯/ ቱማታ መንገድ፤

፷፰/ ምሥጢር አሳላፊ መንገድ፤

፷፱/ ተደራቢ መንገድ፤

፸/ የገቢር ሥራ መንገድ፤

፸፩/ የተገብሮ ሥራና መንገድ፤

፸፪/ አሳይቶ ሂያጅ መንገድ፤

፸፫/ ተመላላሽ መንገድ፤

፸፬/ አሰናካይ መንገድ፤

፸፭/ አሰናካይ ማሣሪያ መንገድ፤

፸፮/ አስደንጋጭ መንገድ፤

፸፯/ የወርቅ ዘርፍ መንገድ፤

፸፰/ ረጅም ዘር ተከተል መንገድ፤

፸፱/ የስም ዘርፍ መንገድ፤

፹/ ረጅም ወጭ ወራጅ መንገድ፤

፹፩/ ተላላፊ መንገድ፤

፹፪/ የስም ፍላፃ መንገድ፤

፹፫/ አነሣሽ መንገድ፤

፹፬/ አለምላሚ መንገድ፤

፹፭/ የቅጽል ሥውር መንገድ፤

፹፮/ መንታ ሠርዝ መንገድ፤

፹፯/ የዘርፍ ወራሽ መንገድ፤

፹፰/ የስም ዘርፍ መንገድ፤

፹፱/ ጋራጅ መንገድ፤

፺/ ተዐጋሢ መንገድ፤

፺፩/ ድርብ ነፍስ መንገድ፤

፺፪/ ድርብ ቅናት መንገድ፤

፺፫/ ሥራና ሠረዝ መንገድ፤

፺፬/ የውስጠ ዘ ሠንጠረዥ መንገድ፤

**ምዕራፍ ፮።**

**ልዩ ማስረጃ።**

የቅኔ መንገዶች ከዚህ በላይ የዘረዘርናቸው ሲሆኑ ሌላም ይኸን የመሰለ ብዙ ዓይነት ይገኛል፤ ይሁን እንጂ ለጊዜው ለአስረጅ ያህል ይኸን ብቻ ጽፈናል። በቅኔ ቤት ሆነ ብለው መምህራኑ የሚያስተምሩት በተለይም ለጀማሪ የአፍ መፍቻ ለለዩት መቀኛ የሚያደርጉት ሰምና ወርቅ የተባለውንና እርሱን የመሳሰሉ ቀላል ዓይነቶች መንገዶች ናቸው። ተማሪው እንኳን ቅኔ ለመለየት ሲጀመር እገሌ ሰምና ወርቅ መትከል ጀምሯል ይባላል፤ በጣም ሲለይ ደግሞ ከርሱ ከፍ ያለ ጐዳና የተባለውን ቅኔ ይቀኛል። እነዚህ የቅኔዎች መንገዶች ሁለቱም በጣም ተወዳጅ የሆኑ ይበልም የሚያሰኙ ናቸው።

በሌላ ረገድ ጐዳና ቅኔ በውስጠ ዘ ይሒድ እንጂ አፈታቱ ከሰምና ወርቅ ምሳሌ አሰጣጥም ከዚያው አያልፍም፤ አንዳንድ ጊዜ ሰሙ ደክሞ ወርቁ ብቻ ደምቆ ሲገኝ ወርቃውርቅ ቅኔ ይባላል። አንዳንድ ጊዜ ደግሞ ኅብር ነው በማለት ወርቅንም ሰምንም የሚጠቀልልበት ጊዜ አለ፤ እንዲሁም ሰሙ ሳይለቅ ሲቀር ሰም ረገፍ ይባላል፤ አንዳንድ ጊዜም ጽድቅ መስሎ ኅብርነት ያለው፣ ወርቃ ወርቅ መስሎ ስምነት ያለው መንገድ አለ፤ ለምሳሌ «ዕፁብሂ ለሰማዒኢሁ በቢታንያ ዘኮነ። ንጉሠ ዓለም ሆሣዕና በዲበ ዕዋል እስመ ተጽእነ» ይላል። ይኸ ዓይነቱ መንገድ ግን ኅብርነት አለው፤ ደግሞም ጽድቅ ነው፤ ደግሞ ስመ ረገፍ መስሎ ይታያል፤ ጥንታዊ የቅኔ መልክ ይኸን የመሰለ ነበር፤ ማለት ጽድቅነቱን ሳይለቅ ኩሸቱ ሳይበዛ ምስጋናነት ያለው ነበር። ኅብርነት ያለ ቅኔ አንዳንድ ጊዜ ከግሥ ከመጽሐፍ ጥቅስ ጋር ይገኛል፤ አዋቂም የሚያሰኘው እንደዚህ አድርጐ አስተአብብሮ መቀኘት እንጂ ምሥጢሩን ሰውሮ ቤቱን ብቻ መግጠም እንደ ኅቡእ ስም መድገም ይመስላል። እንደዚህ ያለውን መንገድ ለይቶ ቤት ሞልቶ ሲገኝ እገሌ ተቀኘ ይባላ ግን እነዚህን መንገዶች ማወቅ ብቻ ሳይሆን በነዚህ ቅኔዎች ሁልጊዜ ሲቀኝ የነዚህም አባባል ለይቶ ሲያውቅና መዝረፍ ሲጀምር እገሌ ቅኔ አዋቂ ነው ይባላል።

ያ ቅኔ አዋቂ ነው የተባለው ሰው በመጠኑ ጐዳና የተባለውን ፪ኛውን ክፍል ማጥናት አለበት፤ በተለየም አታላይ መንገድ ዝምዝም ወርቅ እግር ብረት የተባሉትንና እነርሱንም የመሰሉትን ይቀጥል ነበር፤ በነዚህም የቅኔ መንገዶች አንዳንድ ጊዜ ሰዎችን ያስቸግሩበት ዕውቀታቸውንም ያስገምቱበት ነበር። በዚህ መልክ የሔድን እንደሆነ የቅኔ መንገድ ዋናው ፪ ክፍል ነው ለማለት ይችላል፤ ይኸውም፦

፩ኛ. ሰምና ወርቅ የተባለው መንገድ ነው። በርሱም ውስጥ፦

ሀ/ ሰምና ወርቅ

ለ/ ኅብር

ሐ/ ወርቃ ወርቅ

መ/ ሰም ረገፍ፤

ሠ/ ሰም ገፊ

ረ/ ጽድቅ፤

ሰ/ ግሥ ይኸንንም የመሳሰሉት ክፍሎች የሚገኙበት ክፍል ነው።

፪ኛ. ጐዳና የተባለው መንገድ ነው፤ በርሱም ውስጥ፦

ሀ/ ውስጠ ዘ

ለ/ አታላይ

ሐ/ እግር ብረት፤

መ/ ውስጠ ወይራ

ሠ/ አሰናካይ

ረ/ እግር በራስ፤ ሌሎችም ይህን የመሳሰሉ ናቸው።

ግዕዝም አማርኛም ቅኔ ቢሆን በነዚህ ጐዳናዎች ሊሔዱ ይችላሉ ስለዚህም የአማርኛ የግዕዝ ቅኔ ተብሎ ሊከፈል የይገባው የነበረውን የቋንቋ መለያየት እንጂ መንገዱ ከዚህ ስለማይወጣ መክፈሉን ያስቀርልናል።

እርግጥ ነው በአሁኑ ጊዜ ብዙ ሊቃውንት ለታላላቅ ሰዎች ቅኔ ሲሰጡ ከግዕዙ ይልቅ ወደ አማርኛው አመዝነዋል፤ አንዳንድ ሰዎች ደግሞ እኩል በኩል ግዕዝና አማርኛ እያደራረቡ ይሰጣሉ ጉራማይሌ አንድም ፍሩንድስ መንገድ ይባላል ይሁን እንጂ ይኸም ግዕዝ የመድከሙን አማርኛ የመንገሡን የቋንቋችን የመሸጋገሪያ ጊዜ መሆኑን በቀጥታ ያመልክታል እንጂ መንገዱ ፈጽሞ አልተለወጠም። በቤተ ክርስቲያን አገልግሎት ላይ ግን አሁንም ቢሆን ቅኔ የግዕዝን ቦታ እንደያዘ ነው። እንዲሁም ቅኔ የታወቀና የተመጠነ ሕግ ወግና ሥርዓት ያለው መሆኑን ስንናገር ጥቂቆት መንገዱን ሳይጠብቁ የሚሔዱ እንዳሉ ልናውቅ ይገባናል፤ እንዲህም ከሆነ በሕገኛ መንገድ በመሔድና በሕገ ወጥነት በ፪ ዓይነት ሊከፈል ይቻላል ማለት ነው። ሕገኛ ቅኔ የተባለው ከጉባኤ ቃና እስከ ዕጣነ ሞገር ያለው ሁልጊዜ የሚቀኙት ነው፤ ሕገ ወጥ የተባለው ግን በዓመት ሁለት ጊዜና ከዚያም ትንሽ በለጥ ባሉ ጊዜያት የሚቀኙት ነው፤ እነዚህም እንደ ሐዋርያቲሁ ከበበ፤ ሕንፄሃ ያሉ አጭር ዋዜማ ኵልክሙ ዘይእዜ ሌላም የመሳሰሉት ቅኔዎች ናቸው። እንደ ሐዋርያቲሁ ከበበና እንደ ሕንፄሃ ያሉት በክብር ይእቲ ፈንታ ይገባሉ፤ ሐዋርያቲሁ ከበበ በክብር ይእቲ ፈንታ እየገባ ሲሆን ቤቱም ፪ ነው። እነርሱም ሊገቡላቸው የሚያስፈልጉ የታወቁ ዕለታት የኒቆዲሞስ ስሞን ሰኞና ማክሰኞ ነው።

በነዚህ ዕለአት ጾመ ድጓው ዓራራይ ሲሆን ቅኔውም በዚሁ እንዲሔድ በማለት መንገዱ ተለውጧል፤ እንዲሁም ቅኔዎች በተለይም ዕጣነ ሞገሮች ቦታቸውን እየለዋወጡ የሚሔዱበት ጊዜ አለ፤ ይኸውም የመጋቢት መስቀል የእምጋቢት መድኀኔዓለም የመጋቢት በዓለ እግዚአብሔር ሲሆን በዋዜማቸው ዕጣነ ሞገሩ ግዕዝ በሚሆንበት ጊዜ ነው። ቤቱም ሲለውጥ በመ ጀምሮ እንደሆነ በሞ ይፈጽማል። ወይም በመ፤ በሰ፤ በቀ፤ በለ፤ ጀምሮ እንደሆነ በነርሱ ሳብእ ይፈጽማል። ይሁን እንጂ መስቀል በሚለው ፊደል ብቻ ይሔዳል እንጂ ከዚያ አይወጣም። በወግ በታሪክ በትምህርት መልክ ቅኔን እንዲህ አድርጐ ከነባህሉ ከነየትመጣው ተማሪው ያጠናል፤ በየደረሰበትም በዚህ መልክ ይቀኛል።

**ምዕራፍ ፯።**

**ጠቅላላ አገባብ።**

አገባብ ማለት የነገር አሰካክ አንድም አገባብ ማለት ነው። ይኸም ለግዕዝ ቋንቋ ንግግር ስልት አንድም ሞያ መስጠት ማለት ነው። በአሁኑ ዘመን አነጋገር ሰዋሰው እንደማለት (ግራመር) ነው። ምክንያቱም ግዕዝ ቋንቋ ራሱን የቻለ ከሴውማውያን ቋንቋዎች ፩ኛው ስለሆነ ለነገሩ አድንም ለንግግሩ ደንበኛ አሰካክ ደንበኛ አገባብ አለው። የዚህንም ቃል አሰካክ ወይም አገባብ በዚህ መልክ ቅምረው ያስተምሩታል፤ ስሙንም አገባብ ብለውታል፤ ይኸም ሊቃውንት ጠንቅቀው ደንቡንም ጠብቀው ይናገሩበት ያስተምሩበትም እንደ ነበር የሚያመለክት ነው።

ነገር ግን እየዋለና እያደረ የግዕዝ ቋንቋ ለንግግር አስቸጋሪ በመሆኑ ለቤተ ክርስቲያን መንፈሳዊ አገልግሎት ብቻ እንዲውል ሆኗል፤ ይሁን እንጂ በግዕዝ ትምህርት ውስጥ ከፍተኛው ክፍል የዚህ እርባ ቅምርና የጠቅላላ አገባብ ትምህርት ነው፤ ምክንያቱም አሁንም በቋንቋ መልክ እንነገገርበት ቢባል ለንግግር ስልት የሚሰጠው ሞያውን አሰካኩን አገባቡን የሚገልጥ ይኸው አገባብ የተባለው ትምህርት ነው። አገባብም የተባሉት ከግሥ በቀር በጠቅላላ የአረፍተ ነገርን አቀማመጥ የቃላቱንም አቀራረጽ መስጠት ሲሆን ሁሉም በጠቃላልው በ፫ ይከፈላሉ፤ እነርሱም፦ ዓቢይ አገባብ፤ ደቂቅ አገባብ፤ ንዑስ አገባብ፤ የሚባሉ ናቸው።

**፩/ ዓቢይ አገባብ።**

ይኸም አገባብ በነባር አንቀጽ፤ በዘማች አንቀጽ፤ በቀዳማይ፤ በካልዓይ በሣልሳይ እየገባ ይሠራል፤ አንቀጽም ያፈርሳል፤ ስለዚህ ዓቢይ ተብሏል፤ ለዚህም አስረጅ የሚሆን «ወርቀ አምጽኡ ሎቱ እስመ ንጉሥ ውእቱ እንዘባ ውስተ ማኅፀና እመንፈስ ቅዱስ፤ ይላል» በነባር አንቀጽ ሲገባ «ክርስቶስ ሞተ እስመ ለብሰ ሥጋ» ይላል፤ በቀዳማይ ሲገባ። «አመ ይመጽእ ወልድ በስብሐቲሁ» ይላል በካልዓይ ሲገባ። «እስመ ሣህልኪ ይኩን ላዕለ ኵልነ» ይላል፤ በሣልሳይ ሲገባ። ሌላም ይኸን የመሰለውን ሁሉ ያሳያል እንዲህም በአገባብ በአንቀጽ ባለቤት ላይ እየወደቀ ነጂም ተነጂም ይሆናል። ለምሳሌም «እስመ ጴጥሮስ ይሜህር በወንጌል ሕገ»፤ «እስመ በወንጌል ይሜህር ሕገ ጴጥሮስ» ማለቱን ያስያል።

**፪/ ደቂቅ አገባብ።**

ይኸም አገባብ እንደ ዓበይት አገባብ በዓበይት አናቅጽ እየወደቀ አንቀጽ ስላላስቀረ ደቂቅ ይባላል፤ ነገር ግን ዓበይት አገባብ ከአንቀጽ ላይ እንደወደቁ እርሱም በሰዋሰው ላይ እየወደቀ ማድረጊያ መነሻ፤ ተቀባይ ተሳቢ ስለሆነ አገባብ ይባላል። ለምሳሌም «ዲበ መንበረ ሙሴ ነበሩ ጸሐፍት» ይላል ማድረጊያ ሲሆን «ተውህበ ሕገ ለሙሴ» ይላል፤ አቀባይ ሲሆን «አብርሃም ወለዶ ለይስሐቅ» ይላል። ተሳቢ ሲሆን ሌላም ይኸን የመሰለ ነው።

**፫/ ንዑስ አገባብ።**

ንዑስ የተባለትም ቅጽል እየሆነ በመግባቱ ነው፤ ለምሳሌም «ዓይ» «ምንት» የሚለውንና ሌላ ይኸን የመሰለ ነው። ይኸውም በሞያ ሲውል ቅጽል ይሆናል፤ ቅጽልም ሲሆን አንድም በቅጽል ቦታ ሲገኝ «ዓይ ልሳን» «ምንት ነገር» ይላል። ይኸንም በመሰለ መንገድ ይሄዳል፤ በቂ ሲሆንም «አይ ወረደ» «ምንት መጽአ» ይላል። አገባብም የተባለበት እንደ ዓበይት አገባብ ከአንቀጽ በኋላ እየወደቀ አንቀጽ ሰለሚያስቀርና እንደ ደቂቅ አገባብም ከሰዋሰው ላይ ስለሚወድቅ ነው፤ ለምሳሌ «ይትርፍስ ፍቅረ ባዕድ» ይላል። አንቀጽ ሲያፈርስ ደግሞ «ዘመድኒ ኢይትአመን» ይላል፤ እንደዚያው ነው። በሰዋሰው ላይ ሲወድቅ ደግሞ «ይሙት አብድ እምይሙት ጠቢብ» ይላል። በመጻሕፍት ውስጥ ያሉትን ሕገ ወጥ አረፍተ ነገሮች በመዘርዘር ወይም ሕግ ያላቸውን እንደ አብነት አድርጐ በመጥቀስ ሁሉንም በቃላቸው ይዘው ያስተምሩ ነበር። ተማሪውም በሙሉ እንኳን ሳይሆን በመጠኑ እነዚህን መንገዶች ካልተመለከታቸው ግዕዙ በቀላሉ አያስኬደውም ነበር።

**ልዩ አስተያየት።**

፩. ግዕዝ ቋንቋነቱ ከቀረ ጀምሮ ብዙ ቃላት ሳይጠፉበት አልቀረም፤ ምክንያቱም ለአንዳንድ ነገር ቃል ሲፈለግ ግዕዝ ጠባብ አማርኛ ግን ሰፊ መስሎ ይታያል፤ ይኸም የሚያመለክተው የግዕዙን መድከም የቃሉን ማጠር ነው።

፪. የቅኔ መንገድ ብዙ ሲሆን በአሁኑ ጊዜ ከዚህ ከጻፍናቸው ያነሰ እንጂ የበለጠ የሚያውቅ ሊቅ አልተገኘም። በቃል እንደሚናገሩት የሆነ እንደሆነ እስከ ፬ሺህ ከዚያም በላይ እንደሆነ ይነገራል። ግን ይዞ የተገኘ ያለም። ከዚህም ከጻፍነው ውስጥ አብዛኛው የሊቀ ኅሩያን ዘገየ ነው።

**ክልፍ ፱።**

**የመጻሕፍት ትርጓሜ።**

**ምዕራፍ ፩።**

**የትርጓሜ ስልት።**

**፩ኛ የትርጓሜ ታሪክ።**

የመጻሕፍት አንድም ትርጓሜ ስልት በሀገራችን መቼ እንደ ተጀመረ እስካሁን ግልጥ ሆኖ አይታወቅም፤ ከዚህም ጋር ማን እንደጀመረው የትስ አገር እንደ ተጀመረ በሁሉ ዘንድ ግልጥ አይደለም። በግምት የሔድን እንደሆነ ግን መጻሕፍተ ኦሪት ከዕብራይስጥ ወደ ግዕዝ ሲተረጐሙ የርሱም ጥንታዊ የአንድም ትርጕም አብሮ እንደገባ ይታመናል፤ ከዚህም ሌላ ከሕገ ኦሪት ጋር ሊቃውንተ ኦሪት በንግሥተ ሳባ ጊዜ ከቀዳማዊ ምኒልክ ጋር አብረው ወደ ኢትዮጵያ ስለመጡ እነርሱ ሲተርጕሙት ኖረዋል፤ ማለት ግምት ይሰጣል። በእርግጥም ኦሪት በጥንት ዘመን ተተርጕማ በአገራችን ቋንቋ ይሠራበት ነበር የሚለው ታሪክ እውነተኛ ሁኖ ተቀባይነት ከአገኘ ሊቃውንተ ኦሪትም ወደ ሀገራችን መግባታቸው እርግጥ መሆኑን አምነን ከተቀበልን መጻሕፍትም ሲተረጐሙ መኖራቸው ከቶ የሚያጠራጥረን ሊሆን አይችልም። ይኸም ከሆነ ኦሪታውያን መጻሕፍት ቀደም ብለው ሲነበቡ በአንድም ትርጕም ስልት ሲተረጐሙ ኑረዋል፤ በኋላም በዚያው መልክ ቀጥለዋል፤ በክርስትና ጊዜ ደግሞ እንደገና መጻሕፍት ብሉያትና መጻሕፍተ ሐዲሳት ከጽርእ ወደ ግዕዝ በቀጥታ በተተረጐሙ ጊዜ የአንድም ትርጓሜ ስልት አብሮ ወደ አገራችን እንደገባ አንድም የትርጓሜውንም መጽሐፍ እንደ አብነት አድርገው አብረው እንዳስገቡት ይገመታል። ከዚያም አያይዞ ለቤተ ክርስቲያን አገልግሎት የሚውሉ ብዙ መጻሕፍተ ሊቃውንት ሲተረጐሙ የትርጓሜ ስልት የሆኑ መጻሕፍት ሁሉ ስያተረጐሙ አልቀሩም የሚል አስተያየት ይሰጣል፤ ይኸንም ለመረዳት ስንፈልግ ቅዱስ ያሬድ ጥበባት ሁሉ በመንፈስ ከእግዚአብሔር ከተገለጡለት ወዲህ የመጻሕፍትን ትርጓሜ ሁሉ ዐወቀ ይባላል፤ ይኸም ማለት እንደሌላው ድርሰቱ ሁሉ አዲስ ድርሰት ደረሰ ማለት ሳይሆን የጥንቱን መጽሐፍ በጥንቱ ትርጓሜ ስልት አጠና፤ አወቀ፤ መረመረም ማለት ነው። (ገድሉ ተመልከት)። ቅዱሳት መጻሕፍት ወደ ቋንቋችን የተተረጐመበት ጊዜ አይታወቅም አልን እንጂ የዮሐንስ አፈወርቅ የቅዱስ ባስልዮስ የቅዱስ፣ ኤፍሬም፤ እያቡ ፈረጅ እንዲሁም የሌሎች ሊቃውንት ትርጓሜዎች ወደ አገራችን ተተርጕመው እንደገቡ እስከ አሁንም እንደሚገኙ የታወቀ ነው፤ ዛሬም በየገዳማቱ በየአድባራቱ ግዕዙን በግዕዝ በአንድ ትርጓሜ ስለ የሚገልጡ ብዙ ዓይነት መጻሕፍት በልዩ ልዩም ደራስያን የተደረሱ አንድም በልዩ ልዩ ጊዜ የተተረጐሙ እንዳሉ የታወቀ ነው።

ይኸ ዓይነት ግምት የወል በመሆኑ እንደ እውነት ይቈጠራል፤ እንጂ በትርጓሜውም መጻፍሕት ቃል በቃል አጥንቶ ወይም ከሰው አግኝቶ ወይም ራሱ ተጣጥሮ እገሌ ደረሰው ጀመረው ሰለማይባል፤ ታሪኩም ከታሪክ ጋር ተያይዞ ስለአልመጣ ልብን አኩርቶ አፍን መልቶ እንዲናገሩ አያደርግም፤ ለምርምርም ክፍት በር አይገኝም፤ ስለዚህም እንደዚሁ ማለፍ ግድ ይሆንብናልል። የሆነው ሆኖ እውነቱን የተመረኮዘ አስተያየት ለመያዝ የፈለግን እንደሆነ ስለ ዘመኑ በአክሱም ዘመነ መንግሥት ተጀመረ ማላእት ግድ ይሆንብናል፤ ሆኖም ይኸ በቂ ሳይሆን በየክፍለ ዘመናቱ ሁሉ ሳያቋርጥ ሲወርድ ሲዋረድ ከቆየ በኋላ አካል ገዝቶ መልክ አግኝቶ ለመታወቅ የቻለው በጐንደር ዘመነ መንግሥት ነው።

**፪ኛ. ትርጓሜ ስልት በጐንደር።**

በጐንደር ዘመነ መንግሥት ጊዜ ጥበባት ሁሉ መልክ እንዳገኙ፤ እንደተወሰኑ ሁሉ የመጻሕፍትም ትርጓሜ መልክ አግኝቶ አደባባይ ወጥቶ፤ ብዙ ደቀ መዛሙርትም አግኝቶ፤ ይኸን የአሁኑን ፍለጋ ይዞ ለመስፋፍት ችሏል፤ ከዚያም ጀምሮ እስከ አሁን ለመሳተፍ በቅቷል፤ ብዙ መምህራንም ተነሥተዋል፤ ብዙም ደቀ እምዛሙርት አውጥተዋል። መምህራኑም ኢትዮጵያውያን ብቻ ሳይሆኑ ብዙ የውጭ ሊቃውንትም ይገኙበት እንደ ነበር የታወቀ ነው። ከነርሱም ውስጥ የታወቁት እነ ሙልአለም ጴጥሮስ (የጀርመን ተወላጅ) እነ ጳውሎስ ዝክሪን (የዓረብ ተወላጅ) የተባሉና ሌሎችም ነበሩ። በዚያን መልክ ሊተረክ ምንም ቀደም ያሉ ኢትዮጵያውያን ሊቃውንት ቢኖሩ ለአስረጂ ያህል ከቅርቡ ለመጀመር እንዲሁ ሲሉ ይተርካሉ፤ ጳውሎስ ዝክሪን አባ ጳውሊን አስተማረ። አባ ጳውሊም ሠርዌ ክርስቶስን አስተምሮ በእግሩ ተካ። ሠርዌ ክርስቶስም ጽጌ ድግንልን አስተምሮ ተካ። ጽጌ ድንግልም አባ ያዕቆብን አባ ያዕቆብም በትረ ክርስቶስን በትረ ክርስቶስም አለቃ ጓንጉልን አልቃ ጓንጉልም መምህር ኤስድሮስን በእግሩ ተካ። መምህር ኤስድሮስ ግን እንደ ገና ብዙ መጻሕፍትን በማንበብ የቀድሞውን ትርጓሜ አድሰዋል፤ ሰየው ዓይነ ሥውር ሲሆኑ ፫፻ መጻሕፍት እንዳነበቡ ይተረክላቸዋል፤ ብዙ ትርጓሜንም አቃንተዋል፤ ስለዚህም እስከ ዛሬ ድረስ የመምህር ኤስድሮስ ትርጓሜ እየተአብለ የጠመመው የቀናበት የጐደለው የሞላበት የርሳቸው ትርጓሜ ነው።

ሰውየው ከላይ እንደገለጥነው ሁሉ ዓይነ ሥውር ሲሆኑ በዕውቀታቸው ጥልቀት በምርምራቸው ብዛት አራት ዓይና ተብለው ይጥሩ ነበር። የሊቅነትም ምስክር መማር ብቻ ሳይሆን መመርመርም ነው፤ ለመመርመርም ማንበብ ያስፈልጋል፤ ስለዚህም ይኸን ያህል መጻሕፍት ለማንበብ በመንፈሳቸው ተገደዱ፤ እንዲያውም ቀደም ብለው ያወጧቸው ብዙ ደቀ መዛሙርት ነበሩ፤ እነርሱም በየሀገሩ ተበትነው ሲያስተምሩ ሳለ እርሳቸው መጻሕፍት ለማንበብ ወደ ጣና ደሴት ገቡና ከላይ የገለጥናቸውን ብዙ መጻሕፍትን አንብበው ምሥጢር በበለጠ አደላድለው ከተመለሱ በሃኡአል ደቀ መዛሙርቶቻቸውን የቀረን ነገር አለና ኑ እንደ ገና እንመርምር፤ እንማር ብለው ቢጠሯቸው ብዙዎች የመምህራን ቃል አክብረው ሲመጡ ጥቂቶቹ ግን «ንሕነሰ ኢተወለድነ እምዝሙት» እኛስ አንተ አባታችን ሳትሰስን (አዲስ ትርጉም ሳታመጣ) የተወለድን ነን፤ እንደገና ወደ ትምህርት ቤት አንገባም ሲሉ መለሱላቸው። ስለዚህ ብዙዎች በአዲስ አቅድ ሲያጠኑ ጥቄቶቹ ግን በዚያው ጸኑ፤ ስለዚህም ሁለት ዓይነት ትርጓሜ ቤት ሊፈጠር ቻለ፤ ይኸውም የላይ ቤትና የታች ቤት የተባለው ነው። የላይ ቤት የተባለው ትርጓሜ መምህራቸው ቢጠሯቸው አንመጣም ብለው ትርጓሜውንም አናሻሽልም እንደገናም አናጠናም ያልቱ መምህራን ትርጕም ነው፤ ይኸውም አብዛኛው የጐጃም ትርጕም የተባለው ባለብዙ ሐተታ ነው።

የታች ቤት ትርጕም የተባለው ደግሞ እንደገና ከመምህራቸው ጋር በመወያየት ትርጕም ያሻሻሉ ምሥጢር ያደላሉ ሰዎች ትርጕም ነው። እርሱም የጐንደር ትርጕም የሚባለው ነው፤ ዛሬ ጉባኤው ሰፍቶ የሚገኘው እርሱው ነው። መምህርት ኤስድሮስ በዚህ መልክ አስተምረው ሥነ ክርስቶስ የተባለ ደቀ መዝሙር አወጡ። ሥነ ክርስቶስም አለቃ ወልደ አብን አስተማሩ። አለቃ ወልደ አብ የተባሉት መምህር የሸዋ ተወላጅ የሆኑ በዕውቀታቸው እንዲሁ የትርጕም አባት ወይም ፈጣሪ የተባሉ ናቸው፤ ምክንያቱም የትርጓሜው ስልት ከርሳቸው ሲደርስ እንደገና መልክ አግኝቶ ስለ ተነሣ ነው፤ እርሳቸውም ከመምህራቸው ከአገኙት ዕወቀት ጋር ፮፻ መሳሕፍት አንብበው የትርጉሙን ስልት አሻሽለው ለደቀ መዝሙር እንዲመች አድርገው በማቅረባቸው እስከ አሁን ሲደነቅ ይኖራል።

እኒህም ሊቅ ከዚህ ደረጃ ሊደርስ የቻሉት በአገራቸው ሳሉ ከመበለት ጋር በማጫፈር ወደ መክፈልት ስለ ተጠሩ እንዴት የዓቃቢት ተጫፋሪ እሆናለሁ በማለት ተናደው ለትምህርት ወደ ጐንደር እንደሄዱ ይነገራል። ከዚያም እንደደረሱ ጊዜ ሳይወስኑ በትጋት ከመማራቸው የተነሣ የመጻሕፍት ትርጓሜ መምህር ሆነው ይኸን ስም ሊያገኙ ቻሉ። አለቃ ወልደ አብም ለራሳቸው ብቻ ሊቅ ሳይሆኑ አለቃ ወልደ ሚካኤልን አለቃ ገብረ ኢየሱስ የተባሉትን ደቀ መዛሙርት አስተማሩ።

አለቃ ወልደ ሚካኤል የተአብሉት መምህራቸውን አክለው መስለው ስለ ተገኙ ሊቃውንት ሁሉ እንደ ወንድማማች አድርገው ወልደ አብ ወልደ ሚካኤል እያሉ አሁን ድረስ ይጠሯቸዋል። የርሳቸውም ሀገር ስሜን ሲሆን ብዙ መጻሕፍትን በማንበብ በትርጕምም ስልት በመስጠት የታወቁ ሊቅ ነበሩ፤ ስለ ዕውቀታቸውም ፬ ዓይና እየተባሉ ይጠሩ ነበር። አለቃ ወልደ ሚካኤልም ጉባኤ አስፍተው በማስተማራቸው ደረስጌ ገብረ ማርያምንና መምህር ወልደ ሩፋኤልን አለቃ መንክር ዘአክሱምን መምህር ተክለ ማርያምን ኧልቃ ኅሩይንና አለቃ ወልደ አማኑኤልን መምህር ወልደ ጊዮርጊስን መምህር ወልደ ሚካኤልን የዜና ማርቆሱን አስተማሩ፤ ከዚህ በኋላ ግን የመጻሕፍት መምህራን በብዙ ሐረግ የሚቈጠር ስምን አግኝቷል፤ እንዲሁም የትርጓሜው ስልት እየተለያየ በመገኘት እስካሁን በዚሁ መልክ ይቀጥላል፤ እያንዳድኑ ደቀ መዝሙር እምምህሩን የመምህሩንም አባት አያት ቅድመ አያት ወደ ላይ ሲቈጥር ከዚህ ከቈጠርነው ሐረግ ይደርሳል፤ ከዚያም በላይ ሊወጣ ይችላል፤ የኛን ቤት በተለይም እኔን የሚመለከተውን በዚህ መልክ እንቈጥራለን፤ መምህር ወልደ ሚካኤል የዜና ማርቆሱ አቡነ አብርሃምን ተክተዋል። አቡነ አብርሃም ጉባኤ አስፍተው ደቀ መዝሙር አብዝተው በማስተማራቸው መምህር ሰይፈ ሥላሴን አቡነ ዮሐንስን አቡነ ሚካኤልን መምህር ፈንታን አለቃ ምኃን፤ መምህር ጥዑመ ልሳንን ተክተዋል። መምህር ሰይፈ ሥላሴ ደግሞ ጉባዔ አስፍተው በማስተማራቸው ከዚህ በታች ስማቸው የተጠቀሱትን ደቀ መዛሙርት አውጥተዋል። መምህር ቀጸላ ሰይፉን አባ ምክረ ማርያም ሰይፉን ንቡረ እድ አበበ ሻውልን፣ መምህር ዘወንጌልን፣ አለቃ ሀብተ ወልድን፣ መምህር ገብረ ሕይወትን፣ መምህር ገብረ ማርያም ወርቁን መምህር፣ አፈወርቅን፣ አለቃ ሲራክን፣ ሊቀ ሥልጣናት ሀብተ ማርያምን እድኒሁም በሞት የተለዩት አለቃ ዘመምር አለቃ ወልደ ዳዊት አባ ተክለ ሐዲስ አባ ገብረ ማርያም ናቸው። የሐዲስ ኪዳን በዚህ መልክ ሲሔድ የመጽሐፈ ሊቃውንት ትርጕም መምህራን ደግሞ እንደሚከተለው ነው። ከዚያም ውስጥ የፍትሐ ነገሥትን የትርጕም መምህራንን እንመልከት።

ጴጥሮስ ወልደ አብድል ሰይድ፤ ከዓረብ ወደ ግዕዝ መልሶ ለሐዋርያነ ክርስቶስ፣ አስተምሮታል፤ ሐዋርያነ ክርስቶስም ለሊቀ ካህናት ወልደዮና አስተምሯል፤ ከሊቀ ካህናት ወልድ ዮናም ከእጨጌ በትረ ጊዮርጊስ ደርሷል፤ ከእጨጌ በትረ ጊዮርጊስ ዐቃቤ ሰዓት ከብቴ ከዐቃቤ ሰዓት ከብቴ አለቃ ወልደ አብ፣ ከአለቃ ወልደ አብ አዛዥ ለሚህ ከአዛዥ ለሚህ ሙለጌታ ኪዳነ ማርያም ከሙሉጌታ ኪዳነ ማርያም በዛብህ ከበዛብህ እርቅ ይሁን ከእርቅ ይሁን አለቃ ዮሐንስ በአንድ ወገን ከእጨጌ በትረ ጊዮርጊስ ሲያያስ ጐሹ ሀቱ፣ ከጐሹ ሀብቱ አለቃ ውሂብ፣ ከአለቃ ውሂብ ከአለቃ የተመኙ ከአለቃ የተመኙ ሙሉጌታ ኪዳነ ማርያም፣ ከዚህ በኋላ ግን እንደቀደመው ይሔዳል። በብሉይ ኪዳን በሊቃውንት በመጻሕፍተ መነኰሳት በቍጥር መጻፍሕት የተለየ አቈጣጠር አለው።

እንደ ኢትዮጵያ ቤተ ክርስቲያን ትምህርት በመጻሕፍት ትርጓሜው ውስጥ ፬ ዓይነት ክፍል አለው፤ እነዚህንም ሞያዎች አጠናቀው የሚያውቁት ሊቃውንት ፬ ዓይና እየተባሉ ሲተሩ ይኖሩ ነበር፤ ፬ የተባሉትም የጉባኤ ዓይነቶች የሚከተሉት ናቸው።

**፩ኛ/ መጻሕፍተ ብሉያት።**

መጻሕፍተ ብሉያት በመላ እንደ አንድ ጉባኤ ተቈጥረው ይጠራሉ፣ ይኸንም አጠናቆ ያወቀ የብሉይ መምህር ወይም መጋቤ ብሉይ እየተባለ ይጠራል።

**፪ኛ/ መጻሕፍተ ሐዲሳት።**

መጻሕፍተ ሐዲሳት በመላ አንድ ጉባኤ ተብለው ይጠራሉ፣ በጉባኤው መልክ ግን በ፫ ይከፈላሉ፤ እነርሱም ወንጌል ፩ የጳውሎስ መልእክት ፪ ሌሎች በመላ ፫ኛ ክፍል ይሆናሉ። እነዚህም እያንዳንዳቸው በዓመት ፪ ጊዜ ይዘልቃሉ፤ ከሐዲስ ኪዳን ውስጥ አንድም ትርጕም ላይ ብዙ ጊዜ የሚወርደው እስከ ፲፮ ጊዜ ብቻ ነው። ይኸውም በዮሐንስ ራእይ ላይ የሚገኘው «ፈረስ ፀዓዳ» የሚለው ታላቅ አወራረድ ነው፤ እርሱንም ያወቀ ደቀ መዝሙር የሐዲስ መምህር ወይም መጋቢ ሐዲስ እየተባለ ይጠራል።

**፫ኛ መጻሕፍተ ሊቃውንት።**

መጻሕፍተ ሊቃውንትም የሚባሉት እንደ ፍትሐ ነገሥት ቄርሎስ ዮሐንስ፣ አፈወርቅ ሃይማኖተ አበው፤ መጻሕፍተ ቅዳሴያት ሌላም ይኸን የመሳሰሉ ናቸው። እነርሱም በመላ አንድ ጉባኤ ተብለው ይጠራሉ፤ ይኸውም ፫ኛ ጉባኤ ይሆናል ማለት ነው።

**፬ኛ መጻሕፍተ መነኰሳት።**

መጻሕፍተ መነኰሳት ለብቻው አንድ ጉባኤ ተብሎ ይጠራል፤ እርሱ ሲደርመር ፬ ይሆናል። ስለዚህም የ፬ ጉባኤ መምህር እገሌ ወይም ፬ ዓይናው እየተባሉ ሊቃንቱ ይጠራሉ። አንድ ጊዜ በቍጥር ትምህርት ፭ኛ ጉባኤ እንደነበር ይነገራል፤ አንዳንዶች ሊቃውንት ደግሞ ከሊቃውንት ጉባኤ ጋር በመጨመር ፬ ብቻ እንደሆነ ያጸናሉ። አንዳንዶቹ ግን እንዲያውም የቍጥርን ትምህርት ከዓይን መጻሕፍት ጋር ጨምረው ከቍጥር ውጭ ያደርጉታል። ስለዚህ በጉባኤ የታወቁት ከላይ የቈጠርናቸው ፬ቱ ክፍሎች ብቻ ናቸው። ኦሪትን በመላ ንባቡ ከነትርጕሙ ከነምሥጢሩ ይዞ እያስተማረ የሚኖር መጋቤ ብሉይ ተብሎ ከፍ ያለ ደረጃ እንደነበረ የታመነ ነው። እንዲሁም መጻሕፍተ ሐዲሳቱን በመላ ንባቡን ከነትርጕሙ ከነምሥጢሩ ይዞ መጋቤ ሐዲስ እየተባለ ተከብሮ ያስተምር እንደነበር ብዙ ደቀ መዛሙርትን እንዳስገኘ የታወቀ ነው። መጻሕፍተ ሊቃውንትም እንዲሁ ንባቡን ከነትርጕሙ ከነምሥጢሩ አስፋፍቶ ስለሚያውቅ ከፍ ያለ ክብር አግኝቶ ይኖር እንደነበር የታመነ ነው።

እንዲሁም መጻሕፍተ መነኰሳትን በዚህ መልክ ይዞ ሲያስተምር ይከበር ነበር። በተለይም ፬ቱን ሁሉ አንድ አድርጐ ስለያዘ በማድነቅ ብቻ ፬ ዓይና ይባል ነበር።

በዚህም ስም ይጠሩ የነበሩ ብዙዎች ናቸው፤ ለምሳሌ ከላይ ከቈጠርናቸው ሌላ እነ ዐቃቤ ሰዓት ከብቴ አራት ዓይና ጐሹ፣ ዓራት ዓይና ሙተሬ፣ ገብረ ማርያም እነርሱንም የመሰሉ ሌሎች ነበሩ ዛሬም በእኛ ጊዜ ፬ ዓይና የሚባሉ ሁሉንም የሚያውቁ አለቃ አየለ ዓለሙ በጐንደር ይገኛሉ። እርሳቸውም የመጀመሪያውን የካህን ዲግሪ የክብር ዶክተርነት በ፲፱፻፷ ዓመተ ምሕረት ከቀዳማዊ ኃይለ ሥላሴ ዩኒቨርሲቲ ያገኙ ናቸው።

በጥንት ጊዜ የነበሩ መምህራን ግን ሁሉም ፬ ዓይና እንደነበሩ እንረዳለን፤ ምክንያቱም ሊቃውንቱ ጥበብ በቃን የማይብሉ ከትምህርት ቤት ወደ ሀገራቸው ለመመለስ የማይቸኩሉ ነበሩና። በአሁኑ ጊዜ ግን እንደዚህ አይደለም፤ ምክንያቱም ፩ኛ. ትምርቱ በአጭር እንዲወሰን በማለት ደቀ መዝሙሩ የ፪ ሙያ ባለቤት ይሆን ዘንድ መምህራኑ አይፈቅዱለትም፤ እርሱም ዕውቀትን በቆሎ አይሸምትም፤ ፪ኛ. አማርኛውን ብቻ በመጠበቅ የትርጓሜውን አመል ለይቶ ለማወቅ ሲል ደቀ መዝሙሩም በ፩ ሞያ ብቻ መወሰን ግድ ይሆንበታል።

**ምዕራፍ ፪።**

**የትርጓሜ ዓይነት።**

በኢትዮጵያ ቤተ ክርስቲያን ራሱን የቻለ ቋንቋ ስላላት ራሱን የቻለ የትርጓሜ ስልት አላት። በነዚህም የትርጓሜ ትምህርት ከመምህራን አንደኛው ከሌላው የበለጠ አስተያየት አለው እየተባለ ሲገመትበት ዕውቀቱም ሲመዘገብለት ኖሯል። ልዩ ልዩ የትርጓሜ ዓይነቶች ወይም ስልቶች ሲኖሩን እነርሱም የሚከተሉት ናቸው።

፩ኛ. የአንድም ትርጓሜ።

የአንድም ትርጓሜ የሚባለው አንድ ጊዜ ከተተረጐመ በኋላ እንደገና አንድም እያለ እስከ አሥርና እስከ ፲፭ ጊዜ ድረስ የሚያወርዱት አወራረድ የሚሰጡትም ሐተታ ነው። ስለ አንድ ትርጕም በግዕዝ ቋንቋ አንድም በማለት ፈንታ አው፤ ቦ ይባላል። የዚህም ፍቺ ሌላም ይኸን የመሰለ ትርጕም አለው እንደማለት እንደማማረጥም ነው። በአማርኛ ግን ፪ኛ ወይም ፫ኛ አይልም እኒጅ አንድም እያለ እስከ ፲፮ ጊዜ ይወርዳል፤ ሆኖም ግን ፪ኛ ወይም ፫ኛ እንደ ማለት የሚያስቈጥር ነው። ይኸም አንድም ትርጕም አንድ ጊዜ የተወሰነ ስለሆነ ሊሻሻል ሊለወጥ ወይም ሊጨመርበት የማይቻል ሆኖ እስከ አሁን የቆየ ስለሆነ ደቀ መዝሙሩ ምንም መርማሪና አስተዋይ ቢሆን በዚሁ ብቻ መወሰን ግድ ይሆንበታል፤ በአንዳንድ ቦታ ላይ እንኳን ትንሽ ለውጥ ያደረገ እንደሆነ የቀረው ቀርቶ አማርኛውን እንኳን ያሻሻለ እንደሆነ የኔታ እገሌማ ትርጓሜውን ዘንግተውታል አማርኛውንም ረስተውታል፤ እየተባለ ብዙ ይነገርበታል። እንዲያውም ዋና ደቀ መዝሙር የሚባለው መምህሩ ከሚተነፍሱትን የተነፈሰ፤ ከሚያርፉበት ያረፈ በቀጥታ ያለ ምንም ለውጥ ወይም አስተያየት ያንኑ ይዞ የተገኘ እንደሆነ ነው። እንደዚህ ያለው ብቻ ለአብነትነት ሲፈለግ እንደ ትልቅም ሁኖ ሲቈጠር በመምህሩም እግር ሲተካ ቆይቷል። አንድም ብሎ ትርጕም የተረጐመ ብዙ ሐትታ አትቶ በቂ አስረጅ ያመጣ፤ የተደበቀው ያወጣ እንደሆነ መናፍቅ ይሉታል፤ ያልሆነውም ስም ያወጡለታል፤ ስለ ሊቅነቱም በማመስገን ፈንታ «ከመናፍቅ ትርጓሜ ከትንባሆ ልምላሜ» አይጠፋም፤ በማለት ስሙን ያጠፉት ነበር። እንዲሁም «የጦጣን ልጅ በዛፍ የመናፍቅን ልጅ በአፍ» ማን ይችላል ይሏቸዋል። ይኸን በምፍራት ደምጎ የተፈጥሮ ዕውቅት ያለው ታላቁ ሊቅ በምህርት ሊራቀቅ ሲችል ወደ ኋላ ይስበው ይጐትተው ነበር፤ ቢመረምርም ለራሱ ወይም ለግል ለሚወዳቸው ደቀ መዛሙርት ለብቻ ይነግር ነበር እንጂ በአደባባይ ሊያስረዳ አይችልም ነበር።

ይኸም ሁኖ አንዳንድ ሊቃንውት ከሌላው ተለይተው ከፍተኛ ግምት ይሰጣቸው ዝናቸውም ይነገርላቸው የነበር እንደዚህ ያለውን የልማድ መሣሪያ ዕይበጠሱ ስለሚገኙ ነው። የአንድም ትርጓሜ አገባብን በመጠበቅ ወይም እርሱን ሳይሻ ዘይቤን ብቻ በመጠበቅ ወይም ምሥጢሩን በመከተል ይተጕሙታል፤ ይኸም ከሆነ ልዩ ልዩ መንገድ አለው ማለት ነው፤ እንዲሁም አገባቡን በማውጣት ሲተረጕሙ «እስመ» ንና «ከመ» ን ለማውጣት ሲሉ በልዩ መንገድ ይተረጕማሉ። ዘይቤውን ሳይከእል ደግሞ ምሥጢሩን ብቻ በመከተል ሲተርጕሙ ይገኛሉ። ከዚህም ጋር ታሪክ በመተረክ፤ ምሳሌ በመመሰል ሐተታ በማተት ይተርጕማሉ። እያንዳንዱ ኃይለ ቃል ለምን እንደተነገረም ምክንያቱን ይሰጣሉ፤ ለዚያም አስረጅ ጥቅስ ይጠቅሳሉ፤ በጠቅላላው አንዱን ከአንዱ ጋር አፋጭተው ለሁሉም ሞያ ሰጥተው ሥውሩን ገልጠው፤ ምሳሌውን ፈትተው ያስረዳሉ፤ የአንድም ትርጓሜ ዓይነት ይኸን የመሰለ ነው።

**፪ኛ. ነጠላ ትርጓሜ።**

ነጠላ ትርጓሜ የሚባለው ዘይቤውን ብቻ በቀጥታ የሚተረጕም ምንም ሐተታ የሚያደርግ ፪ኛው የትርጕም ዓይነት ነው። እብዚህም ዓይነት ትርጕም ጥንታውያን የሆኑትን መጻሕፍት በተለይም ለዕለት አገልግሎት በጣም አስፈላጊ የሆኑትን ከውጭ ቋንቋ ወደ ግዕዝ ተርጕመዋል። ከግዕዝ ወደ አማርኛ ሲተረጕሙ ቆይተዋል፤ አሁንም በመቀጠል ላይ ይገኛሉ፤ ይሁን እንጂ ይኸ የአማርኛ ትርጕም ሊቃውንቱ አዲስ ሳይሆንባቸው አልቀረም፤ ምክንያቱም በመራቀቅ በአንድም ትርጕም ሰለኖሩ ነው። በዚህ ምክንያት የጥንቱ ሊቃውንት መጽሐፍ ቅዱስን ሳይቀር አንቀበልም ይሉ የነበረበት አስረጅ የሌለው ነጠላ ትርጕም ነው በማለት ነው። የአድንም ትርጕም በፈለጉት መንገድ ለመውሰድ ንባቡን ለማቅናት ምሥቲሩን ለማሸራሸት ይመች ነበረ፤ ይኸ ወይም ወደ ክህደት ያደርዳል፤ የሚል ፍርሃትም ነበር። በዚህም በነጠላ ትርጕም ውስጥ ፪ ዓየንት መንገድ ይገኝበታል፤ ይኸውም፦

ሀ) በቀጥታ ዘይቤ፦ ይኸም ማለት ከላይ እንዳተትነው ሁሉ የተነበበውን በቀጥታ መተርጐም ነው፤ ለምሳሌ፦ »ብለዋ

ለዛቲ ቁንጽል» ያችን ቀበሮ በሏት «አንተ ኰኵሕ» አንተ ድንጋይ ነህ፣ የሚል ነው። እውነተኛውና

ቀጥተኛውም ትርጕም ይኸ ዓይነት ነው፤ ምክንያቱም የአንድም ትርጕም በሆነ ጊዜ እንደ ትምህርቱ ሊቁ

ሊዋኝበት ይችላል፤ ሰፋ ያለ አስተያየት ይሰጣል ትርጉሙን ይለውጣል፤ በሌላም መንገድ ሊሔድ ይችላል።

ይኸን በመሰለ መንገድ በሔደ ጊዜም የመጽሐፉ ጠቅላላ ሐሳብ ሊጠፋ ይችላል። ቅዱሳት መጻሕፍት

በዓለም ብቻ በመተርጐማቸው ነው።

ለ) የምሥጢር ትርጓሜ፦ ይኸም ንባቡን ሳይሻ አገባቡን ሳይጠብቅ ምሥጢሩን ብቻ በመጠበቅ የሚተረጕሙት

ዓይነት ነው፤ ለምሳሌም «በልዋ ለዛቲ ቁንጽል» ሲል ሄሮድስን እንዲህ አሏት፤ «አንተ ኰኵሕ» ሲል

አንተ መሠረት ነህ፤ የሚል ነው። በዕድሜ ሽማግሌ በሐሳብም እንደዚያው የሆኑ ሁሉ የምሥጢሩን ትርጓሜ

ብቻ ይወዳሉ፤ ምክንያቱም ምሥጢሩን በአንድም ትርጕም ቀደም ብለው ሰለሚያቁት ያ መሆኑን

ስለሚረዱት ነው። ሌላ ቋንቃ ያጠኑ የሌለውን የትርጕም ስልት የተከታተሉ ግን የቀጥተኛውን ዘይቤ

ትርጕም ይመርጣሉ፤ ምክንያቱም ነጠላ ቀጥተኛ ትርጕም ከሆነ ያኑ የተነበበውን መተርጐም ስለ አለባቸው

ነው።

**ምዕራፍ ፫።**

**የመጻሕፍጥ ትርጕም በአሁኑ ጊዜ።**

በዚህ በያዝነው በ፳ኛው መቶ ክፍለ ዘመን ጥበባት እየሰፉ ዕውቀትም እየተሻሻለ ሲሔድ እኛም ከዓለም ጋር ለመራመድ እንችል ዘንድ መጻሕፍቶቻችን ሁሉ ከላይ በተናገርናቸው የትርጕም ዓይነቶች ተተርጕመዋል፤ መተርጐም ብቻ ሳይሆን እየታተሙም በየሰው እጅ እንዲገቡ ሁነዋል፤ የሊቃውንቱን ድካም በጣም አቃለዋል። ይኸን ከፍተኛ ዕድል ለሀገራችን በጠቃላልው በተለይም ለቤተ ክርስቲያናችን የሰጡ ታላቁ ንጉሠ ነገሥት ቀዳማዊ ኃይለ ሥላሴ ናቸው፤ እርሳቸውም ከሊቃውንቱ ጋር የኖሩ የጉባኤን ጣዕም ያወቁ በመሆናቸው ቤተ ክርስቲያን ብዙ ምሥጢር እንዳላት ሊቃውንቱም የተደበቀ ብዙ ዕውቀት እንድላቸው በመረዳት ይኸ ተጠብቆ የኖረ የዕውቀት ቅርስ በቀላሉ ለዓለም እንዲደርስ በሀገራችንም በብዛት እንዲታወቅ በማለት።

ሀ) ሊቃውንቱን ከያሉበት ሰብስበው ልብስ ጉርስ በመስጠት ከችግር እንዲያድኑ አድርገዋችዋል፤ ወዲያውም የማይተዋወቁት እንዲተዋወቁ ዕውቀት ለዕውቀት እንዲለዋወጡ ዕድል ሰጥተዋቸዋል፤ ምክንያቱም ሊቃውንቱ ተለያይተው የተማሩ ስለሆኑ የተለያየ ሐሳብ ነበራቸው፤ ስለዚህም ፩ኛው ሁለተኛውን ባለጋራነት ዓይን ይመለከተው ነበር። ስለዚህም የመጀመሪያው እርምጃ ሊቃውንቱ ኅብረት እንዲኖራቸው ሞያቸው መሥመር እንዲይዝ ረድተዋቸዋል። በዚህም መሠረት በጠቅላላ መጻሕፍቶቻችን ግማሹ በአንድም ትርጓሜ እንዲተረጐሙ ግማሾቹም በነጠላ ትርጕም እንዲተርጐሙ አድርገዋል።

ለ) በገንዘባቸውም የማኅተም መኪና ከአውሮፓ አስመጥተው የተተረጐሙትን መጻሕፍት በቅደም ተከተል አሳትመዋል፤ ታትመውም ለገዳማት ለአድራባራት ታድለዋል።

**ሀ) በአንድም ትርጕም ተተርጕመው የታተሙ፤**

፩/ ፬ቱ ወንጌላውያን።

፪/ መጻሕፍተ መነኰሳት፤

፫/ ፲፬ቱ ቅዳሴዎች በመላው

፬/ የዮሐንስ አፈወርቅ መጽሐፍ ፪ ክፍል።

፭/ ውዳሴ ማርያምና ቅዳሴ ማርያም

፮/ የፍትሐ ነገሥት መጽሐፍ

፯/ ሲራክና ሰሎሞን

**ለ) በነጠላ ተተርጕመው የታተሙ፤**

፩ኛ/ መጽሐፍ ቅዱስ በመላ

፪ኛ/ ፲፬ መጻሕፍተ ቅዳሴያት

፫ኛ/ የጸሎት መጻሕፍት

፬ኛ/ ዳዊት

፭ኛ/ ፍትሐ ነገሥት

፮ኛ/ ተአምረ ማርያም

ሌላም ይኸን የመሰለው ሁሉ ተተርጉሟል፤ ለሕዝብ ለአብያተ ክርስቲያናትም በለጋሥነት ታድሏል። ሌሎች ብዙ ደግሞ ተተርጕመው ለማሳተም ዕድል ያልደረሳቸው መጻሕፍት አሉ፤ እነርሱም ጊዚያቸውን ይጠብቃሉ፤ ከነርሱ ፩ዱ ፍትሐ ነገሥት ነው፤ በዚያን ጊዜ የታተመውን ጠላት ቢያቃጥለው ዕድል አግኝቶ ለመታተም በቅቷል።

**ሐ) የትርጕሙ ሊቃውንት፤**

በትርጕም ሥራ የግርማዊ ንጉሠ ነገሥት ሐሳብ ደጋፊ በመሆን ቅን አገልግሎታቸውን ያበረክቱ የኢትዮጵያ ሊቃውንት ብዙ ናቸው። የአሠራራቸውም አቅድ በዋሉበት ሞያ በተሠማሩበትም መሥመር ስለሆነ ብዙ ግዳጅን ፈጽመዋል። አንዳንድ ሊቃውንት ግን ፪ ወይም ፫ ዓይና በመሆናቸው በየችሎታቸው እየገቡ ሠርተዋል። እነዚህም ሊቃውንት ብዙዎች ሲሆኑ ስማቸው በሞያቸውና በሥራቸው የታወቁት የሚከተሉት ናቸው።

**መ) የአንድም ትርጕም ሥራ መምህራን፤**

፩ኛ/ አርባዕቱ ወንጌልን ተርጕመው ያቀርቡ፤ መምህር ወልደ ሩፋኤልና አልቃ ገብረ መድኅን ናቸው።

፪ኛ/ የቅዳሴ መጻሕፍትን መምህር ገሪማ (ብፁዕ አቡነ ሚካኤል)።

፫ኛ/ የዮሐንስ አፈወርቅን ድርሳኑንና ተግሣፁን ሊቁ ገብረ ክርስቶስ።

፬ኛ/ መጽሕፈ መንኰሳትን፦

አረጋዊ መንፈሳዊ መምህር ደስታ (ብፁዕ አቡነ አብርሃም)፤

ማር ይስሐቅን አለቃ ደስታ እሸቴ፤

ፊልክስዩስን አባ ገብረ ክርስቶስ።

፭ኛ/ መጽሐፈ ሲራክን ደቂቀ ነቢያትን አለቃ ኃይለ ሥላሴና መርስዔ ኀዘን ወልደ ቂርቆስ (ክብር ባልታ)።

፮ኛ/ መጽሐፈ ሰሎሞን አምስቱን ክፍል መልአከ ገነት ክፍሌ።

፯ኛ/ አለቃ ኪዳነ ወልድ ክፍሌ መጽሐፈ ሕዝቅኤልን።

፰ኛ/ መምህር ወልደ ጊዮርጊስ ዘራጉኤል ቅዳሴ ማርያምን።

፱ኛ/ መምህር ገሪማ በቅዳሴ ትርጕም የወጣ የቅዳሴ ማርያምን።

፲ኛ/ የተአምረ ማርያምን ነጠላ ትርጕም አባ ተስፋ ጊዮርጊስ።

፲፩ኛ/ አባ ተስፋ ጊዮርጊስ መዝሙረ ዳዊትን በነጠላ ትርጕም።

፲፪ኛ/ ኪዳንንና ትምህርተ ኅቡአትን አባ ኪዳነ ማርያም።

፲፫ኛ/ ፬ቱ ወንጌልንና ገብረ ሐዋርያትን በነጠላ ትርጕም ብላቴን ጌታ ኅሩይ ወ/ ሥላሴ ናቸው።

**ሠ) ተተርጕመው ሳይታተሙ የቀሩ፤**

፩ኛ/ ቄርስሎስን አለቃ በዛብህ፣

፪ኛ/ ሃይማኖተ አበውን ጌታ አለቃ ገብረ መድኅን፣

፫ኛ/ ፍትሐ ነገሥትን መንፈሳዊውን አለቃ ገብረ አብ፣ ሥጋዊውን አለቃ ጠብቄና ግራ ጌታ ወልደየስ ተርጕመዋል እርሱ ግን በኋላ ታትሟል።

**ረ) የመጽሐፍ ቅዱስን ነጠላ ትርጕም የተረጐሙ፤**

**ብሉይ ኪዳንን የተረጐሙ።**

፩ኛ/ መልአከ ገነት ክፍሌ፤

፪ኛ/ መልአከ ብርሃን ጽጌ፣

፫ኛ/ መምህር ተክሌ ዘመናገሻ፤

፬ኛ/ አለቃ ብሉይ ተክሌ ዘጐንደር፤

፭ኛ/ አለቃ ታመነ ዘአማራ ሳይንት፤

**ሐዲስ ኪዳንን የተረጐሙ።**

፩ኛ/ ንቡረ እድ ተክሌ (ሐዲስ ተክሌ)

፪ኛ/ አለቃ ኅሩይ ዘጐንደር፤

፫ኛ/ አለቃ ለማ ዘመካነ ሥላሴ፤

፬ኛ/ አለቃ ቀጸላ ዘእንጦጦ ማርያም፤

እነዚህ ሊቃውንት እንደ አንድ ቃል ተናገሪ እንደ አንድ ልብ መካሪ ሁነው በየክፍላቸው በቅንነት ሠርተው ያበረከቱ ናቸው። ሥራቸውም ቀዋሚና ዘላቂ ሁኖ የነርሱንና የንጉሠ ነገሥቱን ሥራ ሲያስታውስ ይገኛል።

**ክፍል ፰።**

**የሕግ ትምህርት።**

**ምዕራፍ ፩።**

**ሕግጋት በኢትዮጵያ።**

**፩ኛ የሕግ ትርጕም።**

ሕግ ማለት ሐገገ ሕግ ሠራ ከሚለው ከግዕዙ ቃል ነው። ቀጥተኛ ትርጕሙም መወሰን መግታት ማለት ነው፤ ምክንያቱም ሕግ የሰው ልጅ የኑሮው መመጠኛ የመብቱ መወሰኛ የማኅበራዊም ኑሮው መገኛ ነውና።

ይኸም ማለት አንድ ሰው እንደፈለገው ከሆነ እብድ ወይም ዘመናይ ተብሎ ከማኅበራዊ ኑሮ ውጭ ይሆናል እንጂ በዐዋቂ ሰው ደረጃ የሚገምተው የለም፤ ይኸም ከሆነ እርሱ የሰውን መብት የደፈረውን ያህል ሌሎችም እሱን ይደፍሩታል፤ ስለዚህ ሕግን ይወስናል አጥፊውን ይከላከላል፤ ከሕግ ውጭ ለሚሆን ሰው ለኑሮውም ልክ መልክ ሊኖረው አይችልም ማለት ነው። ሕግ በሚለው አንጻር ቀኖና የሚል ቃል ይገኛል፤ ጥንታዊ እይትመጣው ግን የጽርእ ነው፤ በዚያውም ቋንቋ ሲተረጐም ማሥመሪያ፣ መሥመር ልክ ማግቢያ ማለት ነው፤ በአንድ ወረቀት ላይ በትክክል ለመሥራት ለመኖር ለማኅበራዊ ኑሮም ሥርዓት ለሰው ልጅ ሁሉ ሕግ በግድ ያስፈልጋ፤ ሕግም በትክክለኛ መንገድ መሥመር ሆኖ ማንኛውም ሰው ከተፈለገው ግብ ያደርሳል። በዚህም መሠረት ኢትዮጵያ በሕግ ጸንታ ስትማር ስታስተምር ትኖራለች፤ ከሕግ ውጭ የሆነችበት ጊዜ ከቶ የለም፤ እንዲያውም ከጊዜ ወደ ጊዜ ሕግጋትን እያሻሻለች የሕግ ባለቤት ሁና እንደኖረች የታወቀ ነው።

**፪ኛ. የሕግጋት መጻሕፍት ቍጥር።**

ዘመናት አልፈው ዘመናት ሲተኩ ለሰው ልጅ ጊዜውን የመሰለ ሕግ ሊኖረው ያስፈልጋ፤ ስለዚህ ኢትዮጵያ በየጊዜው ያሻሻለቸው የሕግጋት መጻሕፍት አሏት። ተሻሽለው ከጊዜ ወደ ጊዜ የተወሰኑት ሕግጋትም ከዚህ የሚከተሉት ናቸው።

**ሀ. ኦሪታዊ ሕግ።**

ሀገራችን በመጀመሪያው ጊዜ ሕገ ኦሪትን እንደተቀበለች በሙሴ ሕግ ትመራ እንደነበረች የታወቀ ነው፤ እንዲያውም ከክርስትና በኋላም እስከ አሁን በፍትሐ ነገሥት ውስጥ ሳይቀር ይበልጠው ክፍል ያለው ኦሪታዊ ሕግ እንደነበር ጥርጥር የለበትም፤ ለምሳሌም «ዓይን ቤዛ ዓይን ስን ቤዛ ስን» የተባለ ሲፈረድ የቆየው በዚሁ መሠረት ነው። አሠርቱ ቃላት ኦሪታዊ ሕግ ሁኖ እንዲጸና በዚያውም እንዲሠራ ቤተ ክርስቲይናችን ስታስተምር ኖራለች፤ ግን እንደ አሁኑ የሕግ መጽሐፍ እይተለየ አንቀጽ ወጥቶለት የታወቀ አልነበረም፤ ግን በሃያምኖት መልክ ሲማረውና ሲያስተምረው በዚያውም መሠረት ሲጠብቀው የኖረ ነው። ይህንም ሕግ ሰው በተላለፈ ጊዜ መንግሥት ሲፈርድበት ቤተ ክርስቲያንም ስትደግፈው ኑራለች፤ ይኸም ሕግ ከጥንት ከሕገ ኦሪት የመጣ እንደ መሆኑ ኢትዮጵያ ሕገ ኦሪትን ስትቀበል አብራ የተቀበለችው እንደሆነ ይታመናል።

**ለ. ዲዲስቅልያ።**

ከዚህ ከኦሪታዊ ሕግ በኋላ ደግሞ ዲዲስቅልያ የተባለ የሕግ መጽሐፍ በሀገራችን እንደነበረ ሕዝቡም አክብሮ ተቀብሎ ሲማረውና ሲያስተምረው እንደኖረ የታወቀ ነው። ዲዲስቅልያም ማለት ቃሉ የጽርእ ቃል ሲሆን ትርጕሙ ትምህርት ማለት ነው። ቅዱሳን ሐዋርያት ከሐዲስ ኪዳን ለትምህርት ያውጣጡት ነው፤ አሁንም ቢሆን በሌሎች ቤተ ክርስቲያን ስሙ እንደሚያመለክተው ለትምህርት ተዘጋጅቶ ይገኛል፤ እንዲያውም ለትምህርተ ሕፃናት ጠቃሚ ሆኖ በመገኘቱ እስከ አሁን እንደሚጠቀሙበት የታወቀ ነው። በኛ ቤተ ክርስቲያን የሚገኘው ዲዲስቅልያ የተባለው መጽሐፍ ግን የተዘጋጀው ከትምህርቱ ይልቅ በሕግ መልክ ነው፤ ይኸም ማለት ወደ ሐዲስ ሕግ ስንዛወር የክርስቲያን ወገኖች ሁሉ ይማሩት እንደነበር የታመነ ነው። ችግሩ ግን ከመቼ ጀምሮ እስከ መቼ ተሠራበት የሚል ጥያቄን የሚያስከትል ሆኖ ይገኛል፤ የሆነው ሁኖ ለሞራል ሕግ ጠቃሚ በመሆኑ አባቶች በሥርዓተ ትምህርት ውሳኔ ውስጥ እንዳስገቡትና ሁሉም እንዲማሩት እንዳደረጉት «መቅድመ መሐርዎሙ ለውሉድክሙ መጽሐፈ ሲራክ ወሰሎሞን ወመዙረ ዳዊት ወዲዲስቅልያ ሲል እናገኘዋለን፤ እስከ ቅርብ ጊዜም በዚሁ መሠረት ይጠቀሙበት እንደ ነበር የታወቀ ነው፤ ይኸም መጽሐፍ ፵፫ አንቀጽ ያለው ሁኖ ይገኛል።

**ሐ. ቀሌምንጦስ።**

ቀሌምንጦስ የተባለው እንደ ሰብአ አርድእት የሚቄጠር የቅዱስ ጴጥሮስ ደቀ መዝሙር የሆነ በኋላም ጊዜ በሮም ኤጲስ ቆጶስ የተሾመ ሰው ነው። እርሱም በስሙ የጠሩ ፰ መጻሕፍት ጽፏል፤ ከነርሱም ውስጥ ፫ ብቻ እንደ ሕግ መጽሐፍ ተቈጥረው በሕግ መጽሐፍ ይጠቀሳሉ፤ ሌላው ግን ታሪክነቱን የያዘ ይመስላል፤ ይሁን እንጂ ሁሉም በቋንቋችን ተተርጕመው ከሕግ መጻሕፍት ውስጥ ገብተው ይገኛሉ።

የመጀመሪያው ቀሌምንጦስ ፸፩ ቀኖናዎችን ይዞ ይገኛል፤ የርሱም መሪ ምልክቱ ረስጣ ይላል። ሁለተኛው ቀሌምንጦስ ፶፯ ቀኖናዎች ይዞ ይገኛል፤ መሪ ምልክቱም ረስጠብ ይላል። ሦስተኛው ቀሌምንጦስ ፹፪ ቀኖና ብቻ አሉ፤ የርሱም መሪ ምልክት ረስጠጅ የሚል ነው።

እነዚህም ክፍሎች በአንድ ስም ሲጠሩ ቀሌምንጦስ ይባላሉ፤ በመሪ ምልክቶች ሲገኙ ግን ከላይ እንደገለጥነው ነው። በቤተ ክርስቲያናችን ሌላ ተጨማሪ ስም አላቸው፤ ይኸውም ትእዛዝ ግጽው፤ አብጠሊስ የሚል ነው። ፫ኛው መጽሐፍ ግን በግብፃውያን ዲዲስቅልያ በማለት የታወቀ ነው፤ እንዲሁም ትእዛዝ ግጽውን አብጠሊስን ፫ቱን አንድ አድርገው ፫ኛው ቀሌምንጦስ አለው እንጂ ሁሉም አንድ ነው የሚሉ አሉ።

**መ. ሲኖዶስ።**

ሲኖዶስ ማለት ጉባኤ የቤተ ክርስቲያኖች አንድነት ስብሰባ ማለት ሲሆን ውሳኔውም እንዲሁ ሲኖዶስ ይባላል፤ ከዚህ ላይ ግን ሲኖዶስ በማለት የሚነገረው ቃል የሲኖዶሶችን ውሳኔዎች ነው፤ ይኸም ከሐዋርያት ጀምሮ እስከ መካከለኛው መቶ ዘመን የተደረጉት የሲኖዶስ ውሳኔዎች ይዞ የሚገኝ መጽሐፍ በመሆኑ ይኸን ስም ወስዷል። ከውጭ የተተረጐሙ ብቻ አይመስልም ከኛም በየጊዜው ሳይጨመርበት አልቀረም። ለምሳሌ ፫ኛው ክፍል ላይ በ፲፭ኛው መቶ ዘመን የተወሰነውን ፈውስ መንፈሳዊን በከፊል አስገብቶት ይገኛል።

መጽሐፉም ፫ ክፍል ሲኖረው ግን እንደሰውበሰበው መቼ እንደተሰበሰበ ግልጥ የሆነ ማስረጃ የለውም፤ ይሁን እንጂ የዘመኑን ቅደም ተከተል ጠብቆ የተሰበሰበና በ፫ትም ክፍል የተከፈለ ስለሆነ ፩ኛውን በ፫ኛው መቶ ዘመን የነበሩ አባቶች ሰብስበው በ፩ ፍክል ያቆዩት ይመስላል። ፪ኛውን ክፍል ደግሞ ጉባኤዎቹ ከተፈጸሙ በኋላ በ፮ኛውና በ፰ኛው መቶ ዘመን ሰብስበው ከጥትኑ ጋር ያገናኙት ይመስላል። ፫ኛው ግን በጣም ቀረብ ያለ ዘመን ያለው ሲመስል ውሳኔውም ኢትዮጵያዊ ይመስላል፤ ምክንያቱም ቴዎድሮስ የተባለ የ፩ ገዳም መምህር ከጻፈው የተውጣጣና ከፈውስ መንፈሳዊ ውስጥ ብዙ የገባ ስላለበት ነው። ይሁን እንጂ ይኸ ሲኖዶስ የተባለው መጽሐፍ የዓለም አብያተ ክርስቲያናት ጉባኤዎችንና የብሔራዊ ቤተ ክርስቲያን ውሳኔዎችን ጠንቅቆ የያዘ እስትጉቡዕ ስለሆነ ለሕግ መጽሐፍ ምንጭነት ከፍ ያለ ጥቅም አለው። ማንኛውም የሕግ መጽሐፈ ቅጅ ሲሆን እርሱ ግን የሕግ ምንጭ የሕጋት እናት መሆኑ ነው። እርሱም በ፫ ክፍል ይከፈላል ስንል በአንዳንዱ ክፍል ምን ዓይነት ሕግ እንደሚገናኝና ቍትሩስ ስንት እንደሆነ በሚከተለው እንገልጣለን።

በክፍል ፩ ውስጥ ፲፫ ምዕራፎች ይገኛሉ፤ ይኸውም የሐዋርያ ቀኖና የተባለው ነው። ከ፩ኛ ክፍል ፸፩ አንቀጽ ይገኝበታል። በ፪ኛው ክፍል ፶፯ አንቀጽ ይገኝበታል። በ፫ኛው ክፍል ፹፫ አንቀጽ ይገኝበታል፤ በ፬ኛው ክፍል ፹፩ አንቀጽ ይገኙበታል። ይኸውም ክፍል የሐዋርያት ቀኖናዎች ትርጕም የሚገኙበት ክፍል ነው። በ፭ኛው ፍክል ፲ ትእዛዛት ይገኙበታል፤ ከነዚህም ውስጥ የመጨረሻዎቹ ትእዛዛት እንደገና ፲፭ ክፍሎችን ይዘው ይገኛሉ። በ፮ኛው ፍክል ፴ ትእዛዞች ይገኛሉ፤ በ፯ኛው ክፍል ፹፩ ምዕራፎች ይገኛሉ፤ እነዚህም የሐዋርያት ቀኖናዎች ሲሆኑ በ፬ኛው ተራ ቍጥር ከተገለጡት የተለዩ ናቸው። በ፰ኛው ክፍል አሥር አንቀጾ ይገኛሉ፤ ከእነዚህም በ፭ኛው ተራ ቍጥር ከተጠቀሱም የተለዩ ናቸው። ፩ኛው ክፍል ይኸን የመሰለ ዝርዝር ነገር ይግዞ ይገኛል፤

ሁለተኛውም ክፍል ደግሞ እንደሚከተለው ነው። በክፍል ፪ ውስጥ ፱ ምዕራፎች ይገኙበታል፤ በዚህም ውስጥ ፯ቱ የመጅመሪያዎቹ ጉባኤዎች ውሳኔው ይገኙበታል በዝርዝርም ሲገልጥ በ፩ኛው ክፍል ፳፬ቱ የአንካራ ጉባኤዎች ይገኙበታል። በ፪ኛው ክፍል ፲፬ቱ የኒዎቂሣርያ ቀኖናዎች ይገኙበታል። በ፫ኛው ክፍል ፭ የጋንግራ ቀኖናዎች ይገኙበታል። በ፬ኛው ፳፩ የሰርዲስ ቀኖናዎች ይገኙበታል። በ፭ኛው ክፍል ፳፮ቱ የአንጾኪያ ቀኖናዎች ይገኛሉ። በ፯ኛው ክፍል ፶፱ኙ የሎዶቅያ ቀኖናዎች ይገኛሉ። በ፰ኛው ፍክል ፹፬ቱ የኒቅያ ቀኖናዎች ይገኛሉ። በ፱ነኛው ክፍል በኒቅያ የተሰበሰቡ ፫፻፲፰ ታሪክና ስለ ቅድስት ሥላሴ ምሥጢር ስለ ገዳማት አስተዳደር የሚነገር ነው። ፪ኛው ክፍል ይኸን በመሰለው ሁኔታ ሲሄድ ፫ኛው ደግሞ የሚቀጥለው ነው።

በክፍል ፫ ውስጥ ፲፫ ምዕራፎች ይገኙበታል። በውስጣቸው የንስሐ የቤተ ክርስቲያን ሥነ ሥርዓትና ባህል ነክ የሆኑ ሕጐች ይገኙበታል። ከነዚህም ውስጥ የመጀመሪያው ምዕራፍ ፈውስ መንፈሳዊ ከተአበልው መጽሐፍ የተውጣጡ አንቀጾች ይገኙበታል። በ፪ኛው ምዕራፍ አባ ቴዎድሮስ የተባለእ ቆሞስ ክደረሰው ውስጥ የተውጣጡ ምዕዳኖችና ቀኖናዎች ይገኙበታል። በ፫ኛው ምዕራፍ ልዩ ልዩ ቀኖናዎች ንስሐን የሚመለከት ክፍል ይገኝበታል።

**ሠ. ቀኖና አቡሊድስ።**

ቀኖና አቡሊድስ የተባለ የሕግ መጽሐፍ ነበር፤ ይኸም የሮማ ሊቀ ጳጳስ አቡሊድስ የተባለ ሊቅ የጻፈው ነው። መጽሐፉ ጥንታዊ ሆኖ በዓለም ጠፍቶ ሲኖር የተገኘው በኢትዮጵያ ብቻ ነው። አሁን ግን በጀርመንኛ ተተርጉሞ ታትሞ ስለሚገኝ ሌሎችም አብያተ ክርስቲያናት ወደ ቋንቋቸው ለመተርጐም ችለዋል። እርሱም እንደዚሁ ከመቼ እስከ መቼ እንደተሠራበት በምን ምክንያት ደግሞ ወደ ኋላ እንደ ቀረ አይታወቅም እንጂ የሕግ መጽሐፍ ሆኖ እንደተሠራበት በሕግ መጽሐፍ አሁንም በመጠቀሱ ያስረዳል። ፍትሐ ነገሥቱ በደስ የሚል መሪ ምልክት ሲሰጥ አቡሊድስ መሆኑ ይታወቃል። እርሱም ፵፯ አንቀጽ ይዞ ይገኛል።

**ረ. ፈውስ መንፈሳዊ።**

ይኸ መጽሐፍ ደግሞ ማን እንደ ደረሰው መቼ እንደ ተደረሰ ግልጥ ሆኖ አይታወቅም። በኛ ቤተ ክርስቲያን እንደሚነገረው የሆነ እንደሆነ ፍትሐ ነገሥት ከመተርጐሙ በፊት በአፄ ዘርዓ ያዕቆብ ጊዜ እይተቀመረ እንደሆነ ነው፤ ይኸውም እርሳቸው ሊቃውንቱን አዘው የተዘጋጀ ነው። ከዚያን ጊዜ ጀምሮ ይሠራበት የነበረ ሕግ እንደሆነ ይነገርለታል፤ የውጪ ሊቃውንት እንደሚያስረዱት ደግሞ አፄ ዘርዓ ያዕቆብ ብሔራዊ የቤተ ክርስቲያንን ሥርዓት ለጊዜያቸው ተስማሚ በሆነ መንገድ ለመሥራት ተነሣሥተው በወሰኑ ጊዜ እንደ ዓላማቸው ለመምራት ይችሉ ዘንድ የወሰኑት ያጻፉት ሕግ እንደሆነ ይነገራል። የተውጣጣውም ከዚህ በላይ ከተነገሩት መድበሎች እንደሆነ ብዙው አንቀጽ ያስረዳል። ይኸም ከሆነ በ፲፭ኛው መቶ ዘመን የተወሰነ ሕግ እንደሆነ ይታወቃል፤ ነገር ግን አሁንም ቢሆን መነሻው ይታወቅ እንጂ መድረሻው እስከ መቼ እንደሆነ እስከ መቼስ እንደሠራ ግልጥ ሆኖ አይታወቅም።

ከዚህ በላይ የዘረዘርናቸው ሕግጋት ሁሉ ብዙውን ጊዜ የሚመለከቱት የቤተ ክርስቲያንን ሥነ ሥርዓት ነው እንጂ ስለ ሥጋዊ ሕይወት ሰፋ ያለ አስተያየት የላቸውም፤ ምክንያቱም ንጉሡ የሃይማኖትም የፖለቲካም መሪ እንደ ነበር ሕዝቡም በአንድ ሕግ ይተዳደር እንደ ነበር የሚያመለክተን ነው። ስለዚህ ሕግጋት አዋቂዎች ፈራጆች ይኸን ሁሉ ጠንቅቀው ማወቅና መፍረድ ለደቀ መዛሙርቱም ማስተማር ግድ ነበረባቸው፤ ይኸም መጽሐፍ ፴፬ አንቀጽ ያለው ነው።

ከነዚህ ሕግጋት ውስጥ ምንም ትርጕም ባይቃና ስለ ሥጋዊም ስለ መንፈሳዊውም አስተዳደር ሰፋ ያለ አስተያየትን ይዞ ሕዝብ ሲተዳደር የኖረው በፍትሐ ነገሥቱ ነው።

**ምዕራፍ ፪።**

**ፍትሐ ነገሥት።**

ፍትሐ ነገሥት ስሙ እንደሚያመለክተው የነገሥታት መጽሐፍ ወይም መፍረጃ ማለት ነው። ግን ሥጋዊ ሕግ ብቻ ወይም የነገሥታት ብቻ መፍረጃ አልነበረ፤ ነገር ግን መንፈሳዊና ሥጋዊ ክፍል ያለው ትልቅ መስሐፍ ነው። ፍትሐ ነገሥት በሚለው መጽሐፍ በሃይማኖትም በሥጋዊም የመጨረሻውን ፍርድ ይሰጡ ነበር። ፍትሐ ነገሥት ይሰጥ ይሠራ ይቀጣ የነበረው ንጉሡ ነውና ያን በመመልከት ፍትሐ ነገሥት ይለዋል፤ እንዲያውም መንፈሳዊ ያለው ቤተ ክርስቲያን ወይም ሃይማኖትን ሲመለከት ነው እንጂ፤ ሥጋዊ ክፍል ያለውና ብዙውንም የሥጋ ዳኝነት ይመለከታል። ፍትሐ ነገሥት በጠቅላላው በመንፈሳዊና በሥጋዊ ክፍል ይከፈል እንጂ አንቀጽ ከአንቀጽ በማያያዝ ያለማቋረጠ ሲቈጠር ፶፩ አንቀጽ እንዳለው የታወቀ ነው።

**፩ኛ መንፈሳዊ።**

መንፈሳዊ ክፍል የሚባለው ፳፪ አንቀጽ አለው፤ እርሱም ፍጹም የቤተ ክርስቲያን ትምህርት ሕግጋትን ስለያዘ መንፈሳዊ ክፍል ተብሏል።

**፩ኛ አንቀጽ፦** ስለ ቤተ ክርስቲያን መሠረት ይናገራል፤ የማንኛውም መንፈሳዊ አገልግሎት መሠረቱ ቤተ ክርስቲያን ነውና፤ በዚሁም አንቀጽ ቤተ ክርስቲያን ወይም ለቤተ ክርስቲያን የሚያስፈልጉትን ነገሮች ዝርዝር ያስረዳል።

**፪ኛ አንቀጽ፦** ስለ መጻሕፍት አምላካውያት ይናገራል፤ ይኸም ክፍል በመጀመሪያ ቅዱሳት መጻሕፍት እስትንፋስ እግዚአብሔር መሆናቸውን በመንፈስ እግዚአብሔር መጻፋቸውን ያስረዳ፤ ስማቸውንም መጻሕፍት ውኩፋት ወይም መጻሕፍት አምላካውያት ይላቸዋል፤ ከዚያም ቀጥሎ ቍጥራቸውንና ስማቸውን ይዘረዝራል።

**፫ኛ አንቀጽ፦** ስለ ጥምቀተ ክርስትና ይናገራል፤ ይኸም ክፍል በመጀመሪያ ጥምቀት ለትንሽም ለትልቅም ለወንድም ለሴትም በጠቅላላ ለሰው ልጅ የተሠራ መሆኑን ያብራራል። ቀጥሎም የጥምቀቱን ሥነ ሥርዓት ይደንግጋል።

**፬ኛ አንቀጽ፦** ስለ ሊቃነ ጳጳሳት ሹመት፤ ስለ ሥራቸው፤ ስለ ኑሯቸው በቅዱሳት መጻሕፍት የተገለጠውን በመጥቀስ ዝርዝሮ ያስረዳል። በ፪ ደረጃ በአስተያየት የተወሰነውን ሊሠሩት የሚገባቸውንም ይናገራል።

**፭ኛ አንቀጽ፦** ስለ ኤጲስ ቆጶሳት አመራረጥ ስለ አኗኗራቸው ይናገራል፤ ማለት በምርጫው ጊዜ ተገቢነቱን ወይም የማይገባ መሆኑን ልዩ ማስረጃ ያለው መሆኑን በሰፊው ዘርዝሮ ያስረዳል።

**፮ኛ አንቀጽ፦** ስለ ቀሳውስት ይናገራል፤ እርሱም መጀመሪያ የመመረጫቸውና ቀጥሎም የችሎታቸውን መጨረሻም የሥራቸውን ነገር ይናገራል።

**፯ኛ አንቀጽ፦** ስለ ዲያቆናት ይናገራል፤ እርሱም በጠቅላላ አሳቡ እንደ ቀሳውስት ነው።

**፰ኛ አንቀጽ፦** ስለ ንዑሳን መዓርጋት ይናገራል፤ እነርሱም ንፍቅ ዲያቆን አናጐንጢስ (አንባቢ) መዘምር አፄዌ ኆኅት ናቸው፤ እንዲሁም ስለ ደናግል፤ እነሱን ስለ መሳሰሉት ምርጫቸውን ይናገራል።

**፱ኛ አንቀጽ፦** ካህናት ሊሠሩት የሚገባውን ይገልጣል።

**፲ኛ አንቀጽ፦** ስለ መነኮሳ ይናገራል፤ እርሱም ወደ ምንኵስና ዓለም የገባ እንደሆነ የመነኮሳት ሥራ እንዴት እንደ ሆነ በዝርዝር የሚያስረዳ ነው።

**፲፩ኛ አንቀጽ፦** ሕዝባውያን ወይም ምእመናን ሊሠሩትና ሊፈጽሙት የሚገባቸውን ይናገራል።

**፲፪ኛ አንቀጽ፦** ስለ ቅዳሴ ይናገራል፤ ማለት የቅዳሴውን ሥነ ሥርዓት የመቀደሻውን ንዋያት ይናገራል።

**፲፫ኛ አንቀጽ፦** ስለ ቍርባን ይናገራል፤ ማለት የቍርባኑን ዓይነት ይናገራል።

**፲፬ኛ አንቀጽ፦** ስለ ጸሎት ይናገራል፤ ማለት የጸሎቱን ሥነ ሥርዓት የጸሎቱን ሰዓታትና ዓይነት ይናገራል።

**፲፭ኛ አንቀጽ፦** ስለ አጽዋማት ይናገራል፤ ማለት የአጽዋማትን ቍጥር የጊዜያቸውን ሁናቴ የሚከለከሉትን ነገሮች ሁሉ በሰፊው ያስረዳል።

**፲፮ኛ አንቀጽ፦** ስለ ምጽዋት ይናገራል፤ የምጽዋትን ትርጕም የምጽዋትን ዓይነት የምጽዋትን ጥቅም ይናገራል።

**፲፯ኛ አንቀጽ፦** በንዋየ ቅድሳት ላይ ስለሚሾሙ ምእመናን ይናገራል፤ ማለት የሹመቱን ዓይነት የሥራውን ዝርዝር ያመለክታል።

**፲፰ኛ አንቀጽ፦** ስለ አሥራት በኵራት ይናገራል፤ ማለት ምእመናን ሁሉ ከገቢያቸው መጀመሪያምው የደረሰውን ከሀብቱም ከ፲ አንዱን እንዲሰጡ ያዛል።

**፲፱ኛ አንቀጽ፦** ስለ በዓላት አከባበርና ስለ በዓላትም ይናግራል።

**፳ኛ አንቀጽ፦** ስለ ሰማዕታት ይናገራል፤ ማንም ሰው ምስክረንቱን መስጠትና ምስክርም ሁኖ መቅረብ እንደሚገባው ይናገራል።

**፳፩ኛ አንቀጽ፦** ሰል ድውያን ይናገራል፤ ማለት በሽተኞች በጸሎት ሊፈውሱ እንደሚችሉ ይናገራል።

**፳፪ኛ አንቀጽ፦** ሰለ ሙታን ይናገራል፤ ማለት ስለ ፍትሐቱ ስለ ልቅሶው ይናገራል።

**፪ኛ ሥጋዊ።**

ሥጋዊ ክፍል የሚባለው ፳፱ አንቀጽ አለው፤ በመንፈሳዊ ክፍል ስለ መንፈሳዊ የአስተዳደር ሥርዓት እንደሚያስረዳ በዚህም በሥጋዊ ክፍል ስለ ሥጋዊው የአስተዳደር ሥርዓት ይናገራል። የአንቀጹ አቈጣጠር ግን ከመንፈሳዊው ጋር ይያያዛል።

**፳፫ኛ አንቀጽ፦** ስለ መብል ስለ ልብስ ስለ ቤትና ስለ ተግባረ እድ እንዲሁም ክርስቲያን የሆነ ሁሉ ሊያደርገው ስለሚገባ ይናገራል ማለት እንዲህ ያለውን መብል ብሉ (አትብሉ) እንዲህ ያለውን ልብስ ልበሱ (አትልበሱ) እንዲህ ያለውን ቤት ሥሩ (አትሥሩ) እያለ ያስረዳል።

**፳፬ኛ አንቀጽ፦** ስለ ማጨት፤ ስለ መታጨት ስለ ማግባት ይናገራል፤ ማለት ወንድ ለሴት ማጫ መስጠትና ወንድ በስንት ዓመቱ ሴትም በስንት ዓመቷ ማግባት እንደሚገባት ያስረዳል። በመንፈሳዊና በሥጋዊ ተዛምዶ መካከል በስንተኛው ቤት መጋባት እንደሚቻል ቀጥሎም ጋብቻ በምን ዓይነት ነውር መፍረስ እንደሚቻል ይገልጣል ደግሞም የተቻለው ሰው ጋብቻን ሊተው እንደሚገባም ሲል ያብራራል።

**፳፭ኛ አንቀጽ፦** ዕቁባት ማስቀመጥ እንደማይገባ ይናገራል፤ ማለት ያገባም ሆነ ያላእባም በሕገ ወጥነቱ ዝሙት መሥራት ከሰማንያ ውጪ ዕቁባት ማበጀት በሕግ የተከለከ መሆኑን ይገልጻል።

**፳፮ኛ አንቀጽ፦** ስለ ስጦታ ይናገራል፤ ይኸ ክፍል በተወሰነ ጊዜ ስጦታ ማድረግና በተወሰነው ጊዜ ያለ አጠፌታ መቀበል እንደሚገባና ስለ ሰጪው፤ ሰለሚሰጠው ሰውና ሰለሚሰጠው ገንዘብ ያብራራል።

**፳፯ኛ አንቀጽ፦** ስለ ብድር፤ ስለ መያዛ ስለ ዋስትና ስለ ምግብና ይናገራል፤ ማለት ያለ አራጣ ማበደር የእግዚአብሔር ትእዛዝና ከምጽዋትም የሚቈጠር እንደሆነ ተበዳሪም ለመክፈል ማሰብ እንደሚገባው ይናገራል። ቀጥሎም ተበዳሪ መያዣ መስጠት ዋስ መጥራት እንደሚገባው ይገልጻል።

**፳፰ኛ አንቀጽ፦** ስለ ትውስት ይናገራል፤ ማለት የተውሶን ገንዘብ ወይም እንስሳ እስከ ተወሰነ ጊዜና እስከ ተወሰነ ቦታ ያለ መያዣ በኪራይ ማዋስ እንደሚገባ ያስረዳል።

**፳፱ኛ አንቀጽ፦** ስለ አደራ ይናገራል፤ ማእልት አደራ አስቀማች የሚያስቀምጠውን ነገር ለይቶ ማስቀመጥና አደራ ተቀባዩም ተግቶ መጠበቅ ከተቀበለው በኋላም በአደራው ዕቃ መጠቀምና ለሌላ አሳልፎ መስጠት እንደማይገባ ይናገራል።

**፴ኛ አንቀጽ፦** ስለ ምግብና (ሹመት) ይናገራል፤ ማለት አንድ ሰው በገንዘብ ላይ ታማኝ ሁኖ መሾም እንዲገባው ያብራራል።

**፴፩ኛ አንቀጽ፦** ስለ ነፃነት ስለ ባርነትና ስለ ነፃ አውጪዎች ይናገራል ይህ ክፍል አገልጋይ ምን ዓይነት ሥራ ለጌታው ቢሠራ ነፃ መውጣት እንደሚገባውም በንዑሳን ክፍሎች ይገልጻል። ቀጥሎም አንዱ ለአንዱ መገዛት በምን ምክንያት እንደመጣና ሁሉም በተፈትሮ እኩል መሆኑን ያስረዳል።

**፴፪ኛ አንቀጽ፦** ስለ ምግብና ይናገራል፤ አመልት አካለ መጠን ባልደረሱ ልጆችና አእምሮአቸውን ባጡ ሰዎች ላይ ደግሞም ወላጆች ባረጁ ጊዜ በነርሱ ላይ ልጆች እንደ ሞግዚት እንዲሆኑ ያብራራል።

**፴፫ኛ አንቀጽ፦** ስለ መሸጥና መግዛት ይናገራል፤ ይኸ ክፍል ሻጭና ገዥ እርግጠኛ በገንዘባቸው ላይ ባለመብቶች ካልሆኑ መሸጥ ወይም መግዛት እንደማይሉ፤ ቀጥሎም መሸጥ የማይገባው እንዳይሸጥ መሸጥና መግዛት የማይፈቀዳብቸውንና የሚፈቀድባቸውን ዕለታት ለይቶ በ፯ ንዑሳን ክፍሎች ያስረዳል።

**፴፬ኛ አንቀጽ፦** ስለ ሽርክና ይናገራል፤ ማለት ፪ና ፫ ሰዎች ወይም ከዚህ በላይ ሁነው ገንዘብ በማዋጣት ገንዘብ የሌለውም በጉልበት ከባለ ገንዘቦች ጋር በመሻረክ መነገድና ማትረፍ እንደሚችል ያብራራል።

**፴፭ኛ አንቀጽ፦** ስለ ማስገደንዳ ስለ መቀማት ይናገራል፤ ማለት አንዱ ሌላውን ስለ ሃይማኖት ቢያስገድደድው መታገሥና መከራ መቀበል እንደደሚገባው ቀጥሎም የማይገባውንና የተከለከለውን እንዲያደርግ ማስገደድ እንዳይገባ እንዲሁም አንዱ የራሱ ያይደለውን ቢቀማና ለራሱ ገንዘብ ቢያደርግ ስለማይገባ ያብራራል።

**፴፮ኛ አንቀጽ፦** ስለ ኪራይ፣ ስለ አከራይና ተከራይ ይናገራል፤ ይኸ ክፍል አንድን ነገር በሙሉ ወይም በከፊል ስለ ማከራየት ይገልጣል። ቀጥሎም መከራየት (ማከራየት) ስለሚፈርስበት ሠራተኛን ስለ መቅጠርና ስለመቀጠር ያስረዳል።

**፴፯ኛ አንቀጽ፦** ስለ ብድር ትርፍ የጋራ ይናገራል፤ ማለት ሁለት ሦስት ከዚህ በላይም ሁነው ቢሆንም ገንዘብ ተበድረው በትርፍ መጋራት እንደሚገባ የሚበደሩትም ገንዘብ በሚዛን በቍጥር ተለይቶ የታወቀ ካልሆነ ስምምነቱ እንደማይጸና ያብራራል።

**፴፰ኛ አንቀጽ፦** ስለ መታመን ይናገራል፤ ማእልት አካለ መጠን ያደረሰ አእምሮው ልክ የሚሠራ በሌላ ሰው ሥር ያይደለ ኃጢአት ስለ መናገርም ሆነ ስለ ገንዘብ ቢናገር ቃሉ ሊታመን እንዲገባ ያስረዳል፤ ቀጥሎም ከላይ ከተጠቀሱት ውጪ የሆነ ቢናገር ቃሉ ታማኝ እንደማይሆን ይገልጻል።

**፴፱ኛ አንቀጽ፦** ከጠፋ በኋላ ስለሚገኝ ነገር ይናገራል፤ ማለት አንድ ዕቃ ወድቆ ቢገኝ ወይም ልጅ እንስሳ ሲኮበልል ቢገኝ ባለቤቱ (ጌታው) እስከሚፈልገው ድረስ በጥንቃቄ ማስቀመጥና መጠበቅ እንዲገባ በሰፊው ያብራራል።

**፵ኛ አንቀጽ፦** በገንዘቡ ማዘዝ ሰለሚገባው ይናገራል፤ ይኸ ክፍል አንድ ሰው ገንዘቡን በጽሑፍ ወይም ያለ ጽሑፍ ለሌላ ማዘዝ እንደሚችል በሚሞትበትም ጊዜ ለወደደው ሊሰጥ እንደሚችል ይገልጻል። ቀትሎም ምንም ባለገንዘብ ቢሆን በሌላ ሥር ያለ አካለ መጠን ያላደረሰ፤ አእምሮው ልክ የማይሠራ በሽተኛ በገንዘቡ ማዘዝ እንደማይችል ያብራራል።

**፵፩ኛ አንቀጽ፦** ስለ ርስት ይናገራል፤ ይኸ ክፍል ውርስ የሚገባቸውም በአባት በኩል እስከዚህ በእናት በኩል እስከዚህ ትውልድ ያሉ ይውረሱ፤ ከዚያም ወንድ ይህን ያህል ሴት ይህን ያህል ትውረስ እያለ ስለ ውርስ በሰፊው ይገልጻል።

**፵፪ኛ አንቀጽ፡-** ስለ ዳኛ፤ ስለ ምስክሮች ይናገራል ማለት ዳኛ በግድ አስፈላጊ እንደሆነ፣ ዳኛ መሆን የሚገባው ምን ዓይነት ሰው እንደሆነና ስለ ሹመቱ ስለ አመራረጡ በሰፊው ይገልጻል። ቀጥሎም ማንኛውም ሰው ስለሚያውቀው ስለ ሰማው፤ ስለ አየው ምስክር መሆን እንደሚችል ምስክር ለመሆን የሚችል ምን ዓይነት ሰው እንደሆነ ያብራራል።

**፵፫ኛ አንቀጽ፦** ስለ ነገሥታት ይናገራል፤ ይኸ ክፍል የሚነግሠው ንጉሥ ከምን ወገን ስለሚመረጥ ሰለማያደርገው ነገር፤ ማድረግም ስለማይገባው ነገር በሰፊው ይገልጻል።

**፵፬ኛ አንቀጽ፦** ከብሉይና ከሐዲስ ተውጣጥቶ መነገር ስለሚገባው ይናገራል፤ ማለት እግዚአብሔር በኦሪት ለሙሴ የሰጠውን አሥሩን ትእዛዛትና ሌሎችንም ኋላ በሐዲስ ራሱ ጌታችን ክርስቶስ በተርራው ስብከቱ ላይ የተናገራቸውን ስድስቱን ትእዛዛትና ሌሎችንም በሰፊው ያብራራል። ቀጥሎም ከተከታዮቹ የተነገሩትን የምክር ቃላት ያስረዳል።

**፵፭ኛ አንቀጽ፦** አምላክን ስለ ሚክዱ ሰዎች ቅጣት ይናገራል፤ አመልት አምላክን ቢክዱ ምን ዓይነት ቅጣት እንደሚፈጸምባቸውና ለመካድ የሚያደርስ ልዩ ልዩ የባዕድ አምልኮት ዘርፍ የሆነውን መሥራት እንዳይገባ በሰፊው ያስረዳል።

**፵፮ኛ አንቀጽ፦** ስለ መግደልና ስለ ቅጣጡ ይናገራል፤ ማለት መግደል በሕግም ሆነ በፍትሐ ጠባይዓዊ ክልክል መሆኑንና የድርጊቱን ሁናቴ ማለት በስሕተት ወይም በቂም በዛቻ፤ በድፍረት ቢፈጽም ቀጥሎም ስለገዳይና ባለደም እርቅ፤ ስለ ገዳይ መጸጸት ያስረዳል።

**፵፯ኛ አንቀጽ፦** ስለ ዝሙት በመንፈሳዊና በሥጋዊ በኩል ስለሚደረገው ቅጣትም ይናገራል። ይህ ክፍል ሚስት ያገቡ በሚስት ላይ ያላገቡም በማግባት ፈንታ በሕገ ወጥነት ስለሚፈጽሙት የዝሙት ሥር ቅጣቱን ደረጃ በደረጃ ይሰጣል።

**፵፰ኛ አንቀጽ፦** ስለ ሌቦች ሥጋዊና መንፈሳዊ ቅጣት ይናገራል፤ ማለት ከቤተ ክርስቲያንና ከሌላ ቦታ ከሰረቀ፣ በቀን ከሰረቀና በሌሊት ከሰረቀ ሰው ቅጣት ከሕዝባዊና ሌባና ከካህን ሌባ ቅጣት ደረጃ እየሰጠ ያብራራል።

**፵፱ኛ አንቀጽ፦** ስለ ስካር ስለ አራጣ፣ ስለ ዓመፀኛ ልጅ፣ ስለ ነገር ሰብቅ በጠቅላላው ስለ ልዩ ልዩ ኃጢአተኞች ይናገራል። ይህ ክፍል ኃጢአት ሁኖ ሊያስቀጣና ከማኅበራዊ ኑሮ ውጭ ሊያደርግ የሚችለውን ነገር ከመፈጸም መከልከል እንደሚገባ ይገልጻል።

**፶ኛ አንቀጽ፦** ስለ ጸጉር ማሳደግ ስለ ግዝረት፤ ስለ መታመን፣ ደግሞም የጊዜው ሹም (አለቃ) እንደጊዜው እንደ ዘመኑ በተወሰነው ላይ መጨመር ከተወሰነው ላይ መቀነስ እንደሚገባው ይናገራል፤ ማለት ጸጉርን ማሳደግ ጸጉርን መላጨት መገዘርና አለመገዘር በቅዱሳት መጻሕፍት ውስጥ እንዴት እንደሆነ በሰፊው ያብራራል።

በመጨረሻም ከ፵፪ኛው አንቀጽ ጋር የሚመሳሰል በአንዳንድ የትውልድ ሐረግ የሚለይ ፩፻፵፩ ዓ.ም የእስክንድርያው ሊቀ ጳጳስ ቄርሎስ የጻፈው የመወራረስ አንቀጽ አለ። ይኸ ክፍል ወደ ላይና ወደ ታች ወደ ጐንና ወደ ጐን ትውልድን ሰፋ አድረጎ በመቍጠር ያወራረስን ነገር በሰፊው ያስረዳል።

**ምዕራፍ ፫።**

**የፍትሐ ነገሥት እውነተኛነት።**

ፍትሐ ነገሥት የሚባለው መጽሐፍ የ፫፻፲፰ ሊቃውንት ውሳኔ እንደሆነ በማመን በኢትዮጵያ ቤተ ክርስቲያንና መንግሥት ታላቅ ክብር ያለውና ቅዱስነትም የሚሰጠው ሕግ ነው። ከክብሩም ብዛት የተነሣ ማንም እየተነሣ አባላ እንዳይመታው ለተለዩ ሰዎች በትምህርት መልክ ብቻ ሲሰጥ ቆይቷል፤ ጉባኤውም የሚካሄደው በሰገነት ነበር፤ የሕግ ዐዋቂም ሰው ይከበርና ሊቄ የመባልም ማዕረግ ይሰጠው ነበር። ብዙ የምርምር ሰዎች ግን ፍሐት ነገሥቱ በሰገነት ይኬድ የነበረበት ምክንያት ከክብሩ ይልቅ ሁሉም የሕግ ሊቅ እንዳይሆን በምቀኝነት እንዲሰወር የተደረገ ዘዴ መሆኑን ይናገራሉ። ሌሎች ደግሞ ሁሉ ጥራዝ ነጠቅ እንዳይሆን ትምህርቱ ለሚከተትላቸው ደቀ መዛሙርት ብቻ ይሰጥ ስለ ነበር በሰገነት መሄድ ግድ ሆነበት ይላሉ። በዚያም ሆነ በዚህ ምክንያት በሰገነት መኬዱ ግልጥ መሆኑንና ሕግ ለሁሉም አለመዳረሱን ማመን ሲኖርብን ፍትሐ ነገሥት ግን ከፍ ያለ ክብርና ተፈላጊነትም እንደ ነበረው የታመነ ነው። መጽሐፉ በብዙ ሊቃውንት እጅ ባለመዋሉ ደግሞ ብዙ አቃቂር ሳይደረግበት ዕውነቱና ሐሰቱ ሳይገለጥበት ይኖራል፤ ማለት ሁሉም የ፫፻፲፰ ሊቃውንት ውሳኔ ሳይሆን በየጊዜው የተደረጉ የዓለም ቤተ ክርስቲያንና የብሔራዊ ቤተ ክርስቲያን ሲኖዶሶች ተገናኝተው የተቀመሩ መሆናቸውን የሚያውቁ በመጠኑ ናቸው። እንዲሁም ከጽርዕ የተተረጐመ እንደ መሆኑ አብርሃም ቀሲስ ወደ ዓረብኛ ሲተረጕም ከራሱ ስሜት እያወጣ የጨመረበት ብዙ ይገኛል፤ በዚህ አንፃርም ከቀድሞው ውሳኔ ያስቀረው ሊኖር ይችል ይሆናል። ፍትሐ ነገሥት የሚል ስም የተሰጠውም ወደ ግዕዝ ሲተረጐም ሳይሆን አይቀርም፤ ውሳኔው ሥጋዊና ሲሆን የነገሥት ፍትሕ መሆኑን ሲያመለክት የቤተ ክርስቲያን ድርሻ የሆነው ፍትሕ የረሳ ይመስላል፤ ነገር ግን ነገሥታቱ የሃማኖቱም የአስተዳደርም ሓላፊነት እንደነበራቸው ለማስታወስ ያህል ነው በማለት ፍትሐ ነገሥት ብለውታል። እንዲያውም ሊቃውንቱ እንደሚያትቱት ፍትሐ ነገሥቱ ሊተረጐም የቻለው አጼ ዘርዓ ያዕቆብ በተመኙት መሠረት መሆኑ እርግጥ ነው፤ ይኸውም አጼ ዘርዓ ያዕቆብ በመጀመሪያ መናኝ የነበሩ ፍጹም ነንፈሳዊ ንጉሠ ነገሥት ነበሩ፤ ከርሳቸው በፊት ያልነበረ ለጊዜው ተመሳሳይ ከሕዝብ ጋር የሚያስተሣስር ሕግ ለሀገራቸው እንዲታወጅ ያስደረጉትም ከእውነተኛነታቸው የተነሣ መሆኑ ግልጥ ነው፤ እንዲያውም ዘርዓ ያዕቆብ ከሚለው ስያሜ ሌላ ተሰምየ ቆስጠንጢኖስ የሚለውን የማዕርግ ስያሜ የተጸታቸው በዚሁ ሕግ ቀማሪነታቸው ነው፤ ምክንያቱምቆስጠንጢኖስ ፫፻፲፰ቱን ሊቃንት ሰብስቦ ለዘመኑ ተስማሚ የሆነ ሕግ እንዲሠሩለትና እንዲሰጡት እንደጠየቃቸው ሁሉ አጼ ዘርዓ ያዕቆብም ያገሩን ሊቃውንት ሰብስበው በዘመነ ወንጌል እየኖርኩ በሕጘ ኦሪት እፈርዳለሁ፤ ስለዚህ ብሔራዊ ሕግ ሊሆን የሚገባውን ሕግ ወስናችሁ ስጡሕ አሏቸው፤ እነርሱም የንጉሡን ቀና አስተያየት የሃይማኖቱን ፍጹምነት የሐሳቡን ቅዱስነት ተመልክተው ወዲያውኑ ተሰብስበው አሁን ፈውስ መንፈሳዊ እየተባለ የሚጠራውን ሕግ ወስነው አቅረቡለት ይባላል። ይኸም ሕግ ፍጹም መንፈሳዊ አመራርን ብቻ በተለይም ድርቅናን ያለ ሕግ እንጂ አህጉራዊ ፍትሕን የማይመለከት በመሆኑ ምኞቱ ያልተፈጸመለት መሆኑን በየጊዜው ይገልጥ እንደነበር ከኢትዮጵያውያን አልፎ ለግብፃዊው ጴጥሮስ አብደል ሰይድ እንደገለጠለት እንረዳለን። እርሱም ይህ ፍትሐ ነገሥት የተባለው መጽሕፈ በዓረብኛ እንደሚገኝና ቢተረጐም ጠቃሚ መሆኑን ምኞቱን እንደሚፈጸምለት ገልጦ ነገረው፤ እንግዲያውስ ከማንኛውም ሰው ይልቅ አንተው ሁለቱንም ዓይነት ቋንቋዎች ታውቃለህና ፈጽምልኝ ብሎ ስለጠየቀው ከዓረብ ወደ ግዕዝ ፍትሐ ነገሥትን ተርጕሞ እንደሰጠው በመቅደሙ ሊቃውንቶቻችን ያብራራሉ። እንግዲህ አጼ ዘርዓ ያዕቆብ በመጀመሪያ ሊቃውንቱን እንደ ፫፻፲፰ ሊቃውንት ብሔራዊ ሕግ እንዲሠሩለት ስለጠየቀ፤ ቀጥሎም የ፫፻፲፰ ሊቃውንት ውሳኔ በሀገሩ ቋንቋ ተተርጕሞ እንዲሠራበትና መንፈሳዊ አስተዳደር እንዲኖረው በመጣሩ የሕግ ሰው መሆኑን በግልጥ ለማስታወቅ ዘርዓ ያዕቆብን ቆስጠንጢኖስ ብለው ሰይመውታል፤ ስለዚህም ዘተሰምየ ቆስጠንጢኖስ ተብሏል።

በፍተሐ ነገሥቱት ላይ ከአበው ውሳኔ ጋር ግብፃውያን በተለይ ያስቀመጡት ዕዝል፤ ቅጥል «ወሰብአ ኢትዮጵያ ኢይሢሙ መምህራኒሆሙ» የሚል ይገኛል፤ ይኸም ከግል ፍላጎታቸው የተነሣ የደቀሉት ነው። እርሱም ሥርዋፅ በሚለው ትእምርተ ጥቅስ እንጂ በተለመደ አጠቃቀስ በአንቀጽ ውስጥ የገባ አይደለም። በዚህም መልክ ሥርዋፅ እያለ በየአንቀጹ መካከል የሚገባ ብዙ አለ፤ እርሱንም በጥብቅ ሲመረምሩት አብርሃም ቀሲስ በራሱ ፈቃድ ያስገባው ይመስላል፤ ትርጉሙም ሥርዋጽ ማለት «የጠመመ ማቅኛ የጐደለ መሙሊያ» ነው ይላሉ፤ ስለዚህም ያልተቃና ሐሳብ ባለበት ሁሉ የራሱን ፍላጎት ለማሟላት ሲል በየቦታው አስገብቶታል፤ ለማለት ይቻላል። ይኸም ዕንቅፋት የሆነ አንቀጽና ሌላም ይኸን የመሰለ አስቸጋሪ አንቀጽ እያለ በኢትዮጵያ ፍትሐ ነገሥት ቅዱስ ሕ እየተባለ ሲከበር ይኖራል። በቤተ ክርስቲያናችን አሁንም ቢሆን ሌላ ሕግ የለም ገናም አልወጣም ሆነም ቀረ የሚጠቀሰው ፍትሐ ነገሥቱ ብቻ ነው፤ ይኸም ማለት ክፉውንም ደጉንም እንዳዘለ ይዞ ይገኛል ማለት ነው። በመንግሥት በኩል ግን ፍትሐ ነገሥቱ የምንጭነት ሥልጣን ሳይነፈገው በሕግ በኩል ራሱን የቻለ ሌላ ሕግ ሠርቶ እርሱን በመድበልነቱ ብቻ ይጠቀምበታል። ፍትሐ ነገሥት በታሪክ በኩል ይኸን የመሰለ ዋጋ ሲኖረው ከላይ እንደገለጥኩት በቤተ ክርስቲያን አሁንም ገና የሕግነት ቦታውን እንደያዘ ይገኛል፤ ይሁን እንጂ በታሪክነቱም በሕግነቱም ቢሆን ብዙ ፈላጊ አለው፤ ስለዚህ በአንድምታ ትርጓሜ በነጠላ ትርጓሜ በነጠላ ትርጓሜ በእንግሊዝኛ ታትሞ ይገኛል። ወደ ፊት ግን ጊዜ ቢገኝ ግዕዙን አስተካክሎ መተርርጐም ሳያስፈልግ አይቀርም። ፍትሐ ነገሥቱ በሕግነት መልክ ባይሠራበትም ቅሉ ሁሉም ፍትሐ ነገሥት እንዲህ ይላል የሚለውን ጥቅስ ለመስማት ይጓጓል፤ ስለዚህ መጽሐፉን ለማንበብ ታሪኩን ለመስማት ምሥጢሩን ለመረዳት የሚፈልገው ብዙ ነው።

**ልዩ አስተያየት።**

፩/ በኢትዮጵያ የሕግ መጻሕፍት ብዙ መሆናቸውን ለመግለጥ ያህል ስማቸውን፤ ሁኔታቸውን በመግለጥ ጻፍን እንጂ፦

ሀ. አደባባይ ወጥቶ የሚታወቀው፤

ለ. በጉባኤ የሚኬድ (የሚተረጐም) ፍትሐ ነገሥቱ ብቻ ነው።

፪/ ሌሎች የሕግ መጻሕፍት የሕግ መጻሕፍታቸው በፍትሐ ነገሥቱ ስለተገለጠ የኛ ቤተ ክርስቲያን ቀርታ ሌሎች አብያተ ክርስቲያናት በሕግ መጽሐፍ ሊስት ላይ ያሰቀምጧቸዋል፤ በኛ ግን ዓይን ግን አንድም የንባብ መጽሐፍ ዋጋ የሚሰጣቸው ይመስላል።

፫/ ሁሉም ታትመው አንድም ተባዝተው በየእጁ ለሁሉ ስላልተዳረሱ የብዙዎች መጻሕፍት ስማቸው እንጂ ዝርዝር ነገራቸው ሙሉ አንቀጻቸው አይደለም።

**ክፍል ፲፩**

**የቍጥር ትምህርት።**

**ምዕራፍ ፩።**

**የዘመን አቈጣጠር ስልት።**

ኢትዮጵያ ራሳቸውን የቻሉ ብዙ ዓይነቶች ባህሎች እንዳሏት መላልሰን ተናግረናል፤ ከባህሎቿም ውስጥ ፩ኛውና በጣም ሁሉን የሚያስደንቀው ራሱን የቻለ የዘመን አቈጣጠር ስልት፣ ልዩም ስፍረ ሰዓት መኖሩ ነው። ማንኛውም ሕዝብ እምነት ያለው ሆኖ ከተገኘ እንደ ሕጉ ለማምለክ የተለየ የዘመን አቈጣጠር ስልት እንዳለው የታወቀ ነው። የኢትዮጵያ ግን ከዚያ ሁሉ የተለየ አኳኋና አለው፤ ማለት በእምነት አንድ ከሆኑት አንድም ጥንት የዚህ ዓይነት አቈጣጠር ነበራቸው ከተባሉት አብያተ ክርስቲያናት ውስጥ ሳይቀር ተለይታ አቅዱ ሳይተፋ ስልቱ ሳይለወጥ ሊቃውንቱም ታላቅ ዕውቀት አድርገው ከትውልድ ወደ ትውልድ ሲያስተላልፉ ሲሠሩበት መገኘቱ ነው። ይኸም ሁናቴ ሊቃውንቱን ከፍተኛ ግምት የሚያሰጣቸው ሆኖ ተገኝቷል።

**፩ኛ የመጽሐፍቱ ቍጥር።**

ስለ ዘመን አቈጣጠር ልዩ ልዩ መጻሕፍት በልዩ ልዩም ዘመናት ተጽፈዋል፤ እነርሱም የሚከተሉት ናቸው።

**ሀ/ አቡሻህር፦** ይኸ መጽሐፍ በደራሲው ስም የሚጠራ ነው፤ መጽሐፉም ትርጉም ሳይሆን አልቀረም፤ ምክንያቱም ስሙ እንደሚያመለክተው ከግብፅ ወይም ከምሥራቅ ዓለም የተወረሰ ይመስላል። መጽሐፉም በመጠኑ ከፍ ያለ ስለ ዘመናትም አቈጣጠር ራሱን የቻለ መንገድ ያለው ነው።

**ለ/ መርሐ ዕውር፦** ይኸ ድርስት ግን ኢትዮጵያውያን ሊቃውንት በአስተዋፅኦ የቀመሩት ይመስላል ስሙ እንደሚያመለክተው ከዚህም አውጥተው ሊቃውንት ቀመሩት ዕውሩ አንድም ደንቆሮው ማለት ያልተማረው ሳይቀር የሚሠራበት የቍጥሩን ስልት የሚያመለክት ስለሆነ መርሐ ዕውር ተብሏል።

**ሐ/ ባሕረ ሐሳብ፦** ይኸም ድርሰት ኢትዮጵያዊ ቅምር ይመስላል፤ ቃሉም ሥራውም ያመልክታል። የቃሉ ፍቺ የአሳብ ባሕር በማለት ሲነገር ብዙ መመርመር፤ ብዙም መራቀቅ እንዳለበት የሚጠይቅ ነው፤ በእርግጥም በመደመር በመቀነስ፤ እንዲሁም በማባዛት፤ በማካፈል ብቻ መድከም ሳይሆን ብተቱን፣ ስፍረ ሰዓቱን አዕዋዳቱን፤ ቀመሩን ሕፀፁን ይኸንም የመሳሰሉትን አንቀጾች ቦታ ሰጥቶ ሞያውን ለይቶ ማስቀመጥ በባሕረ ሐሳብ መዋኘት ነውና። ሥራውም ባሕረ ሐሳብ የሚባለው ከሌሎች መጻሕፍት ተውጣጥጦ በየዓመቱ በአጭር የሚታወጅበት አጽዋማት፤ በዓላት የሚታወቁበት ሁሉ የሚያውቀው ትምህርት ነው፤ ይኸንም ደረሰው የሚባለው ቅዱስ ድሜትሮስ ነው። መጻሕፍቱ ይኸን የመሰሉ ሲሆኑ ሌሎችም በደራሲዎች የሚጠሩ አሉ። እነርሱም ሰይድ ወልደ መጥሪቅ ወሐሎብ በብነጋዊ፣ ሰይዳውያን አይሁድ ድሜጥሮስ፤ ዮሐንስ አፈወርቅ፤ ቄርሎስ፣ ኤጲፋንዮስ፣ ዮሐንስ፣ ዘደማስቆ፣ ማርቆስ ወልደ ቀንበር፣ ጊዮርጊስ ወልደ አሚድ፣ አቡሻህር፣ ወልደ አቢል ህረብ የተባሉና ሌሎችም ናቸው።

**፪ኛ. የትርጕም ስልት።**

እነዚህንም መጻሕፍት እንደሌሎች መጻሕፍት ሁሉ የጉባኤ መጻሕፍት አድርገው ሊቃውንት ይተረጉሟቸው ያስተምሯቸውም ነበር። ቍጥራቸውን ግን አንዳንድ ሊቃውንት ራሳቸውን አስችለው፤ ፩ኛ የቍትር ትምህርት ብለው ሲሰይሙ አንዳንድ ሊቃውንት ደገም ከሊቃውንት መጻሕፍት ጋር አግብተው ይቈጥሩታል፤ የሆነ ሆኖ ትምህርቱ ጠቃሚ መሆኑ ታውቆ ራሱን የቻለ ጉባኤ ተሰጥቶት ሲፈተት፤ ሲተረጐም እንደኖረ የታወቀ ነው። ወደ አሁኑ ጊዜ ግን መጻሕፍቱ መተርጐማቸው ቀርቶ ወይም ራሱን የቻለ ጉባኤ መሆኑ ቀርቶ እገሌ አቡሻህር ዐዋቂ ነው፤ ወይም የቍጥርን መጻሕፍት ያውቃል፤ ብቻ ይባል ነበር። በአሁኑ ዘመን ግን እንዲያውም ፈጽሞ ጠፍቷል፤ የሆነ ሆኖ ስለዚህ ትምህርት በረጅሙም በአጭሩም ብዙ መጻሕፍት ተጽፈዋል፤ ሐተታም ተሰጥቷል፤ ይኸም ሁሉ ታትሞ ይገኛል። ስለዚህም ማንኛውንም ካህን በቀላሉ ሊያውቀውና አንዱን ከአንዱ አጋጭቶና አፋጭቶ ዘመናትን አጽዋማትን በዓላትን ስፍረ ሰዐትን ሊያገኝ ችሏል። ስለዚህም በየዓመቱ በዘመን መለወጫ ጊዜ በየቤተ ክርስቲያኑ ይነገራል፤ ይታወጃል። ሕዝቡም ይኸንን ለመስማት ወደ ቤተ ክርስቲያን በብዛት ይጐርፋል፤ ዛሬ ግን በየከተማው ስለ ዓመቱ የባሕረ ሐሳብ መንገድ እየታተመ ስለሚወጣ ብዙ መጓጓትና ለመስማት ወደ ቤተ ክርስቲያን መጕረፉን ቀንሶታል።

**፫ኛ. የቍጥር ትምህርት ደረጃ።**

የቍጥር ትምህርት በጥንት ዘመን እንደ አስትሮኖሚ ስለሚቈጠር ትልቅም ዕውቀት እንዳለው ስለሚገመት ለትምህርቱ ከፍተኛ ደረጃ ይሰጠው ነበር፤ ሊቃውንቱም እንደ አስትሮኖሚስት በጣም ይከበሩ ነበር። በእርግጥም እንደ አስትሮኖሚስቶች እየሆኑ ምሕዋረ ፀሐይን ክፍለ ዘመናትን የልዩ ልዩ ፕላኔቶችን አቀማመጥ ለይቶ ያለ ቴሌስኮፕ በልማድ ብቻ ዐውቅው ኤክሊፕስ የሚሆኑበትን ጊዜ ለይተው ይናገሩ፤ እንደ ሜትሮሊጂስቶችም የድርቁን የዝናቡን ጊዜ ለይተው ያውቁ ነበር፤ ይኸንም ለመመርመር ልዩ አቅድ ነበራቸው። አሁን ግን የነርሱን ጥናት ሲመለከቱት የትምህርታቸውም ዘዴ በጣም ከባድ እንደ ነበር ይታመናል። የጽሕፈቱንም አቀማመጥ ሲመለከቱት ሌላ ግምት የሚሰጠው ማለት እንደ ጠልሰም ያለ ነገር እንጂ ቁም ነገር መስሎ አይታይም። ብዙ ጥበባቸው ጥላ ጥሎበት ሲታይና ሳይታወቅ ይኖራል። የማንኛውም ነገር መፍቻው ቁልፍ ይኸው የቍጥር ትምህርት ነበር፤ ማለት ሱባኤው የሚገደፍ ምሕዋረ ፀሐይ፣ መሳክወ ፀሐይ ምዕዛረ ፀሐይ የሚለካው የሚታወቀው በዚህ ትምህርት ነበር። የዓመተ ዓለምና የዓመተ ምሕረት መሥፈሪያና መለኪያ የዘመኑ ቍጥር የሚታወቀው በዚሁ በቍጥር ትምህርት ነው። ስለዚህም ትምህርቱም ከፍተኛ ሊቃውንቱም ከፍ ያሉ እንደ ነበሩ ይገመታል። ሊቃውንቱም በመራቀቅ አንዱ ከአንዱ የተለየ መንገድ ነበራቸው፤ አሁንም ቅሉ የተለያየ አስተያየትን የያዘ መጻሕፍት ለመገኘት የቻሉት በዚሁ ምክንያት ነው። የፊደሎቻችን ሞያና ቍጥር የሚታወቀው በዚሁ በቍጥር ትምህርት ስልት ነው፤ የቀረው ቀርቶ ነገረ ደብተራው ሐሳብ ደብተራው የሚሠራበት፣ ኮከብ የሚቈጠርበት ዓውደ ነገሥት የሚገለጥበት ሁሉ በዚሁ ስልት ነበር።

ቄስ አፄ ገብረ መድኅን የተባሉ ሊቅ እንደ አስትሮኖሚስት የሚገመቱ ነበር። ምክንያቱም በዚሁ በቍትር ትምህርት የበሰለ ዕውቀት ስለ ነበራቸው ነው፤ ግን በዚህ አንጻር ደግሞ አውደ ነገሥት ዕዋቂ ነበሩ፤ የጥንቁልናም ሥራ ይሠሩ ነበር፤ ስለዚህም ከፍተኛ ግምት ተጥሎባቸው ነበር። ትምህርቱን ሊያዋርደው የቻለው ግን የቍትር ስልት ለሌላ ተግባር ማለት ለጥንቆላ በመዋሉ ነገረ ደብተራንም በመከተሉ ነው።

**ምዕራፍ ፪።**

**ባሕረ ሐሳብ።**

ባሕረ ሐሳብ የተባለው የቍጥር ትምህርት ከፍ ያለ የምርምር ዘዴ የሐሳብ ጥልቀት ስላለው የማይዋኝ በመሆኑ ባሕር ይባላል፤ እርሱንም ቀደም ስንል ገልጠነዋል። እንዲሁም ሰውየውን መርቶ ከአሰበው ግብ የሚያደርስ በትክክል እንዲመረምር መንገዱን ጥርጊያ አድርጐ የሚያሳይ መንገድ በመሆኑ መርሐ ዕውር ተብሎ ይጠራል፤ ይኸንም እንዲሁ በሰፊው ገልጠናል፤ በዚህም መሠረት ትምህርቱ መርሐ ዕውር ተብሎ ይጠራል። በዚህም መሠረት ሊቃውንቱ መርሐ ዕውር ሲባል የተለየ መጽሐፍ ያለው ልዩ ጉባኤ የሚደረግበት እንደሆነ አድርገው ሲገምቱ፤ ባሕረ ሐሳብ ግን ቀላል ትምህርት ሁሉም የሚያውቀው አድርገው የሚገምቱ አሉ። በአንድ በኩል እውነት ነው፤ ማለት በየዓመቱ የሚታወጀው በቀላሉ የዓመቱን፤ የዕለቱን፣ የአጽዋማቱን የበዓላቱን ቀመር የሚያወጡበት መንገድ ባሕረ ሐሳብ ይባላል፤ ነገር ግን እያንዳንዱ ዝርዝር ነገር የሚያስረዱ የቃላት መፍቻ የብተቱ ማግኛ የአቈጣጠሩን ስልት የሚናገር መርሐ ዕውር ይባላል። የሆነው ሆኖ ይኸ ትምህርት የአውራኅን ብተት የቀናትን መቍጠሪያ የበዓላትን ማክበሪያ የአጽዋማትን መቀበያና መግደፊያ ለይቶ የሚናገር የዕውቀት ዘዴ ነው። በውስጡ የሚይዘውን በመጠኑ ስንዘረዝር ቀመሮች እንዴት እንደሚገኙ ዓመታት እንዴት እንደሚመላለሱ የሰንበታት ክፍልና ሱባዔ ሰንበታት እንዴት እንደሚቈጠሩ ኢዮቤልዩ ማለት ምን ማለት እንደሆነና እንዴት እንደሚቈጠር አቅዱን እንዲክትዮንና ጳጉሜን እንዴት እንደሚዘዋወሩ ሐሳበ ሰማይና ሐሳበ ምድር እንዴት እንደሚገኙ ሐሳበ ፀሐይ እንደሚዘዋወሩ ሐሳበ ሰማይና ሐሳበ ምድር እንዴት እንደሚገኙ ሐሳበ ፀሐይና ሐሳበ ወርኅ አበቅቴ ፀሐይና አበቅቴ ወርኅ ዐለተ መጥቅዕ እንዴት እንደሚገኝ መነሻቸውንና መድረሻቸውን የሚያስረዳ ትምህርት ነው።

**፩ኛ የቃላት ትርጕም።**

ከዚህ በላይ የተዘረዘሩትን ሞያዎች በምንመረምርበት ጊዜ የቃላቶቹ ፍቺ፣ የአቀማመጣቸውም ስልት እንዳያስቸግሩትን አስቀድመን የቃላቱን ትርጕም እናስቀምጣለን።

ሀ/ ቀመር አቈጣጠር

ለ/ ሐሳብ አቈጣጠር

ሐ/ ዓውድ፣ አዕዋድ መሣፍት

መ/ አበቅቴ የሌሊት ሐሳብ ማውጫ

ሠ/ መጥቅዕ ደወል

ረ/ ተውሳክ የጾም ማውጫ

ሰ/ ሕፀፅ ጉድለት

ሸ/ እንዲክቲዮን የጳጉሜ ፭ኛው ቀን

ቀ/ ጥንተዮን የፀሐይ መገኛ

በ/ ሱባዔ ሰባት (ሰባተኛ)

ተ/ ኬክሮስ ስፍረ ሰዓት

ቸ/ ክንተሮስ ንዑስ ስፍረ ሰዓት

እነዚህ ቃላት ይበልጦቹ ግዕዝ አንድም ጥንታዊ አማርኛ እንደሆኑ ይገመታል፤ ስለዚህ ግዕዝ ለሚያውቁ ቀላል ሁነው ሲታወቁ፤ ለአንድ አንድ ሰው ግን እንደ ዕንቈቅልሽ ሆኖባቸው ባዕድ ነገር አድርገው ይመለከታል። ስለዚህ በመጠኑ መተርጐም በግድ አስፈለገ። አንድ አንድ ቃላት ግን የውጪ ቃላት እንደሆኑ የሚገመቱ አሉ፤ ለምሳሌ ዮን፣ እንዲክቲያን፣ ኬክሮስ፣ ክንትሮስ ሌሎችም እነዚህን የመሰሉ ናቸው። ብዙዎች ቃላት የኛው ሁነው በትክክል ሊቃውንቶቻችን ሲፈትቱት ሲታዩ ኢትዮጵያዊው ሥልጣኔ ቀድም ብሎ የገባ እንጂ ምንም የውጪ እጅ የገባበት ጥበብ አይመስልም፤ ከዚህም ጋር በዚህ ዓይነት ስልት የሚቈጥር ሀገር አሁን የለም። የውጪውን ቃላት ስንመለከት ደግሞ ጥበቡ የውጪ ሁኖ ወደኛ የተተረጐመ ትምህርት እንደሆነ ይጠይቃል፤ የሆነው ሁኖ በሀገራችን እንኳን ከገባ ብዙ ዘመናት አልፈውበታል። ስለዚህ ኢትዮጵያዊ ዕውቀት ሆነ ለማለት የዘመኑ ረጅምነት ሊያስደፍረውን ይችላል።

ከእንግዲህ ወዲህ እነዚህ ቃላት እየተመላለሱ የሚገጥሙን ስለሆነ እያንዳንዳቸውን የቃሉን ፍቺ ጠንቅቆ ማወቅ ይገባል።

**፪ኛ የባሕረ ሐሳብ ትምህርት።**

ባሕረ ሐሳብ አንድም መርሐ ዕውር የተባለው የዘመን አወጣጥ ስልት ቀደም ብሎ በኦሪት የነበረ በኋላም በሐዲስ ዘመን ከዚያው ያለማቋረጥ እስከ አሁን ድረስ ይህኑር እንጂ ሊቃውንት እንደሚያትቱት ባሕረ ሐሳብን የደረሰ ቅዱስ ድሜጥሮስ ነው ይላሉ። እርሱም በማርቆስ ወንበር ላይ የተቀመጠ በ፪ኛው መቶ ዘመን የነበረ ሊቀ ጳጳስ እንደሆነ ይናገራሉ፤ እርሱም ያገባ ግን ድንግል የሆነ ሰው እንደነበር የሕይወት ታሪኩን አስፋፍተው ይነግሩለታል። ስለ ሰውየው ታሪክ በሊቃነ ጳጳሳት ስም ተራ ይገኝ እንጂ ያገባ ወይም ድንግል እንደሆነ እንዲሁም ባሕረ ሐሳብን የደረሰ እንደሆነ አይነገርለትም። እንዲያውም እኛ የያዝነው የዘመን አቈጣጠር እስክድንርያዊ እንደሆነ ሲነገለት ድርሰቱ ጥንታዊ አንድም ኦሪታዊ እንደ ሆነ ይነገራል፤ ለምሳሌ ዘመን በመስከረም መለወጫችን ጥንታዊ ሕግ ዓለም የተስማማበት ነበር። ምንም እንኳን ምሥራቁ ዓለም ምዕራቡም ሳይቀር እንዲክቲዮን ብለው መስከረም ፩ ቀን የባጀት ዓመት አንድም መለወጫ ዓመት አድርገው ያከበሩት ነበር። እንዲሁም ጳጉሜንን ከወራቱ ትርፍ የሆኑትን ዕለታት ሰብስቦ አምጥቶ በዓመቱ መጨረሻ ላይ እንዲቈጥሩ የሆነው በዚሁ መሠረት ነው። በእስክንድርያ ላይ በጥሌሞሶች በነበሩት ጊዜ የነበረ የዘመን አቈጣጠር ስልት ይኸን በመሰለ መልክ ነበር፤ ራሱ ቃሉ ጳጉሜን የሚለው ጽርዐዊ እንደሆነ ኤፓጉሜን ማለት እንደሆነ የታወቀ ነው።

የሆነ ሁኖ ይኸ ቅዱስ ድሜጥሮስ የቀመረው ነው ብለን በየዓመቱ መጀመሪያ ላይ የምንናገረው ሐሳበ ድሜጥሮስ እንደሆነ የታወቀ ነው።

**ምዕራፍ ፫።**

**ሐሳበ ኦሪት።**

ስለ ዘመን አቈጣጠር በኦሪት ዘመን የተጀመረው ውጤት ሰጥቶ ነገሩ ተከብሮ ሲሠራበት እንደቆየ የታወቀ ነው። ዋናው ዓላማ ግን፦

ሀ/ በዓላትን፣ አጽዋማትን፣ በቀላሉ ለማውጣት።

ለ/ የክርስቶስን መምጣት፣ የሥጋዌን እርግጠኛነቱን ለማወቅ ነው።

**፩ኛ ኦሪታውያን አጽዋማትና በዓላት።**

በኦሪቱ ጊዜ አንዳንድ ታላላቅ ሥራ የተሠሩባቸውን አጋጣሚዎች እየጠበቁ በዓላቱን ሁሉ ያከብሩ አጽዋማቱን ይጾሙ ነበር፤ እነርሱም የሚከተሉት ናቸው።

፩ኛ/ በዓለ መጥቅዕ የተባለው በዓል ነበር፤ ይኸውም የዘመን መለወጫ ሲሆን ከጳጉሜ እስከ መስከረም አጋማሽ የሚውል የነበረው በዓል ነው።

፪ኛ/ ጾመ አይሁድ

፫ኛ/ መጸለት የተባለ በዓል ነበር፤ ይኸውም የቂጣ በዓል ማለት ነው።

፬ኛ/ ፍሥሐ፤ ይኸውም ከግብፅ ባርነት ነስጻ የወጡትበት ዕለት ነው።

፭ኛ/ ልበ ምድር፤ የኤርትራን ባሕር የተሻገሩበት።

፮ኛ/ በዓለ ሠዊት፤ አዝመራው እሸት የሚሰጥበት።

፯ኛ/ ጾመ አስቴር፤ ራሷ የጾመችበት ነው።

፰ኛ/ ጾመ ዮዲት፤ ራሷ የጾመች ነው፤

እነዚህ ስምንቱ በጥንቱ ጊዜ ይኑሩ እንጂ፤ አሁንም ሳይቀር የተከበሩ ናቸው። እነዚህም እንዴት እንደተጀመሩ ለማወቅ ስንፈልግ፤ መጥቅዕ የተባለው በኖኅ ጊዜ ተጀመረ ይባላል፤ ምክንያቱም ኖኅ እንስሳት አራዊት፣ ወደ መርከብ እንዲገቡለት መጥቅዕ ጠቃ ማለት ደወል ደወለ፣ በዚያን ጊዜ ተሰበሰቡለት፣ ስለዚህ የሰው ልጅ እንስሳት አራዊት የዳነበት ጊዜ የዘመን መቍጠሪያ መጀመሪያ ነው ብለው ያከብሩ ነበር። ይኸን ተአምር የተደረገበትን የመጥቅዕ ዕለት ክብር ሰጥተው ሲያከብሩት ይኖራሉ። «ክብሩስ ለዕለተ መጥቅዕ ቀዳሚ በኖኅ» ይላልና።

በዓለ መጸለት የቂጣ በዓል ማለት ነው፤ ይኸ ማለት ያልቦካ ቂጣ የሚበሉበት ጊዜ ነው፤ ፍሥሕ ከግብፅ ባርነት ነፃ የወጡበት መታሰቢያ ዕለት ነው። ፍሥሕም ማለት ፋሲካም ማለት ነው። ሌሎቹ ግን በአብርሃም ጊዜ ተጀመሩ ይባላል፤ ናእት በሚበሉበት ጊዜ የሚረጨው ደም (ንዝኅተ ደም) በግዓ ፍሥሕም በሙሴ ተጀመረ ይባላል። አጽዋማትም፦ ጾመ ነነዌ በነነዌ ጾም አስቴር በአስቴር (በሐማ ጊዜ) ተጀመረ፤ ጾመ ዮዲት በዮዲት ጊዜ ተጀምረ፤ የሆሎሆርኒስን አገት ባስቆረጠችው ጊዜ እነዚህንና እነዚህን የመሳስሉት ሁሉ በኦሪት ተጀምረው ኦሪታዊ መልክ ይዘው ሲኖሩ ወደ ኢትዮጵያ በጥንት ዘመን የገቡና አንዳንዶቹም እስከ አሁን ሳይለወጡ እንዳሉ፣ አንዳንዶቹም በእግራቸው ሌላ እየተተካባቸው መልካቸውን ለውጠው የሚገኙ ናቸው። በዚህም ሆነ በዚያ የዘመን አቈጣጠራችን ስልት ጥንታዊ የሆነ ከኦሪት ጋር የተያያዘ ነው።

**ምዕራፍ ፬።**

**ሐሳበ ነቢያት።**

ነቢያት ሁሉ ከአዳም ጀምሮ በየጊዜው እየተነሡ ትንቢት ሲናገሩ ሱባዔ ሲቈጥሩ የክርስቶስን ሰው መሆን፣ እንዲሁም ፪ኛ መምጣቱን ደጅ ሲጠኑ ኑረዋል፤ የአንዱ ነቢይ ከሌላው ነቢይ ጋር ያለው አስተያየት የአቈጣጠርም ስልት የተለያየ ነው፤ ማለት ዓላማው አንድ ይሁን እንጂ አቈጣጠር ስልታቸው የሱባዔ መንገዳቸው በጣም የተለያየ ነው። የትንቢት ተናጋሪው የሱባዔም ቆጣሪው የሁሉ አባት የሆነ አዳም ነው። እርሱም በሲኦል ሳለ ቅሉ ሱባዔውን ሲቄጥር ቀጠሮውን ሲያከብር ጌታ ያማያደርገውን አያናግር የተናገረውን አያስቀር እነሆ ጊዜው አሁን ነበር እያለ ሲያወጣና ሲያወርድ ጌታ «ሰላም ለኵልክሙ» ብሎ ከነልጅ ልጆቹ ነፃ አውትቶታል። የሱባዔ አዳም አቈጣጠር ብዙ ጊዜ እንኳን ግልጥ ባይሆንም ሊቃውንት የተስማሙበት ከዚህ እንደሚከተለው ነው።

**፩ኛ ሱባኤ አዳም።**

አዳም በገነት ሰባት ዓመት ከ፩ ወር ፲፯ ቀን በደስታ ከኖረ በኋላ ሕግ አፍርሶ፣ የፈጣሪውን ቃል ጥሶ ከገነት ወጥቷል። መልሶ ፈጣሪውን እንዲታረቀው ፴፭ ቀን ሱባዔ ገብቷል። በመጨረሻም «በኀሙስ ዕለት ወበመንፈቃ ለዕለት እትወለድ እምወለተ ወለትከ፣ ወእድኅክ ውስተ መርህብከ» ብሎ ተስፋውን ሰጠው።

በ፪ኛው ኢዮቤልዩ በሦስተኝው ሱባኤ ቃኤል ተወለደ፤ ከአዳም እስከ ኖኅ ፳፭ ኢዮቤልዩ ከኖኅ እስከ አብርሃም ፲፱ ኢዮቤልዩ ከአብርሃም እስከ ሙሴ ፭ ኢዮቤልዩ ከ፩ ሱባኤ ከ፪ ዓመት ይሆናል፤ በመላ ከአዳም እስከ ሙሴ ያለው ኢዮቤልዩ ግን ፵፱ ነው። በጠቅላላው አነጋገር ከአዳም ጀምሮ ዳንኤል ሱባኤውን እሰከተናገረበት ያለው ዘመን ፭ሺህ ከ፲፫ ዓመት ነው። በሱባዔ የሄድን እንደሆነ ግን ፯፻፲፭ ሱባዔ ከ፭ ዓመት ይሆናል። በኢዮቤልዩ የሔድን እንደሆን ደግሞ ፪፻ ኢዮቤልዩ ከ፲፪ ዓመት ይሆናል። ሱባኤውን ከጀመረበት እስከ ክርስቶስ ልደት ያለው ዘመን ደግሞ ፬፻፺ ዓመት ይሆናል ይኸም በሱባኤ ፸ ሱባዔ በኢዮቤልዩ ፲፫ ኢዮቤልዩ ነው። በጠቅላላው ከፍጥረተ ዓለም ጀምሮ እስከ ልደተ ክርስቶስ ፭ሺህ ፭መቶ ዘመን ይሆናል። ይኸም በሱባዔ ፯፻፹፯ ሱባኤ ከ፪ ዓመት በኢዮቤልዩ ደግሞ ፩፻፲፪ ኢዮቤልዩ ይሆናል። ዓለም ከተፈጠረ እስከ ዛሬ ድረስ ያለው መላው ዓመተ ዓለም ፯ሺህ ፬፻፷፪ ዓመት ነው። ይኸም በሱባዔ ፩ሺህ ፷፭ ሱባኤ ከ፮ ዓመት ነው። በኢዮቤልዩ ደግሞ ፩፻፶፪ ኢዮቤልዩ ከ፩ ሱባኤ ከ፯ ዓመት ነው። እያንዳንዱ ነቢይ የተናገረው ትንቢትና የቈጠረው ሱባኤ ግን ከዚህ እንደሚከተለው ነው።

**፪ኛ. ሐሳበ ሂኖክ።**

ሄኖክ የተባለው ነቢይ የአዳም ሰባተኛ ሲሆን የእግዚአብሔርን ቅዱስ ፈቃድ ለመፈጸም ቤቱን ንብረቱን ትቶ እግዚአብሔርን ሲያገለግል ኑሯል። ስለዚህም ብዙ ትንቢት ተናግሯል፤ ሱባዔም ቈጥሯል፤ በስሙም የተሰየመውን መጽሐፍ ጽፏል (ይሁዳ ፩፥ ፲፬)። ሐሳበ ሄኖክም የሚባለው በመስፈርት የቈጠረው ነው። መስፈርቱ ፴፭ ሲሆን ይኸንን እስከ ፲፱ የወሰዱት እንደሆነ ፮፻፷፭ ዓመት ይሆናል፤ ይኸንም እስከ ፲፪ ይወሰዱት እንደሆነ ፯ሺህ ፱፻፹ ዓመት ይሆናል። ይኸም ሐሳብ የሚያስረዳው ስለ ምጽአተ ክርስቶስ ነው።

ለ/ ሰንበተ ሄኖክ የሚባሉት ይቈጥባቸው የነበሩ የነበሩ ፲ ሰናብት አሉ፤ ይኸውም ፯፻ ዓመት ፩ ሰንበት ይሆናል።

**፫. ኢዮቤልዩ ዘሙሴ።**

ሙሴ ከእግዚአብሔር ሕግን የተቀበለና ለእሥራኤል ያስተላለፈ ትልቅ ነቢይ ሲሆን ትንቢት ተናግሯል፤ ሱባዔም ቈጥሯል። የእርሱም አቈጣጠር በኢዮቤልዩ ነው። የሙሴ ኢዮቤልዩም ፫ ነው፤ ፫ቱን እስከ ፲፱ ቢወስዱት ፶፯ ይሆናል። ይኸም እስከ ፩፻፵ ይሔዳል፤ ይኸም ሰባት ሺህ ፱፻፹ ይሆናል። ዋና ዓላማውም ስለ ክርስቶስ መምጣት ነው።

**፬ኛ ሱባዔ አብርሃም።**

አብርሃም የእግዚአብሔር ወዳጅ እንደ ተባለ ሁሉ በእርግጥም አርከ እግዚአብሔር በመሆኑ ትንቢት ተናግሯል፤ ሱባዔም ቈጥሯል። ትንቢቱ «በመዋዕልየኒ ትፌኑ ቃለከ ወሚመ ታርእየኒኑ ኪያሃ ዕለተ» ሲል የተናገረውን እንዳየና በጊዜውም እንደ ነበር አድርጎ ነቢይነቱን ክርስቶስ ሲመሰክርለት «አብርሃምኒ ተመነየ ከመ ይርአይ ዕለትየ ርእየሂ ወተፈሥሐ» ሲል መስክሮለታል። (ዮሐ ፰፥ ፶፯)። ችጉ ግን በየትኛው ሱባዔ አንድም ኢዮቤልዩ እንደተቈጠረ አለመታወቁ ብቻ ነው።

**፭ኛ. ቀመረ ዳዊት።**

ነቢዩ ዳዊት ልበ አምላክ እንደ መሆኑ የጌታ ሰው መሆን ተገልጦለት ትንቢት ተናግሯል፤ ሱባዔም ቈጥሯል። ይኸውም ቀመረ ዳዊት በሚለው ይታወቃል፤ ይኸም ማለት «እስመ አሠርቱ ምዕት ዓመት በቅድሜከ ከመ ዕለት እስንተ ትማልም ኃለፈት» ያለው ነው። ይከም ሴኢቈጠር ፩ሺህ ፻፵ ዓእምት ነው። ይኸን ሁሉ ዓመት ፩ ዕለት አለው። ይኸንም ቀመር ለ፬ ቢከፍሉት ፵፯ ዓመት ከመንፈቅ ይሆናል። ትርጉን ፵፯ ዓመት ከመንፈቅ ፩ ሰዓት በማለት ሲሆን በመላው ፳፬ ሰዓት ማለት ነው። ይኸም ፩ሺህ ፻፵ ዓመት የዘመን መስፈሪያ ነው። ሺህ ፻፵ ውን አመት እስከ ፯ መስፈሪያ ቢወስዱት ፯ሺህ ፱፻፹ ዓመት ይሆናል። የዚህም አቈጣጠር ዓላማ የክርስቶስን መምጣት የሚያመለክት ነው።

**፮ኛ ሱባዔ ኤርምያስ።**

ኤርምያስ ከዐበይት ነቢያት ውስጥ የሆነ ታላቅ ነቢይ ነው፤ አስቀድሞ «ቀደስኩከ እምከርሠ እምከ» (ኤር. ፩፥ ፭) እንዳለው አምላክ የመረጠው ሁሉም የተገለጠለት በመሆኑ ስለ ክርስቶስ መምጣት ትንቢት ተናግሯል፤ ሱባዔም ቈጥሯል። ትንቢቱም «እነሆ አምላክ የምላክ ልጅ ይመጣል፤ ፲፪ቱን ሐዋርያት ይመርጣል። ብሎ ተናግሯል። እርሱም የቈጠረበት አቅድ በዕለት ነው፤ ማለት ሰባቱን ዕለታት መወሰኛ መለኪያ በማድረግ ነው። የዚህ አቈጣጠር ዘዴ ከዕብራውያን የተገኘ ነው፤ ለአስረጂም «እስመ ኁልቈ ሳብእ ፍጹም ውእቱ በኀበ ዕብራውያን» ይላል። እኛ ዛሬ ስንቈጥር መስፈሪያ መወሰኛ፣ ፲ እንደ ሆነ እርሱም ዕለቱን ፩ እያለ እስከ ፯ ይቈጥራል። በዚህም ሳይወሰን ሰባቱን ፩ እያለ እስከ ፯ ቈጥሯል ፵፱ ይሆናል፤ እስከ ፲ም የቈጠረ እንደሆነ ፸ ይሆናል። ፸ውን ፩ እያለ ደግሞ እስከ ፯ የቈጠረ እንደ ሆነ ፬፻፺ ይሆናል። ፬፻፺ውን ዕለት እከ ፫፻፴፫ ሱባኤ ሲወስዱት ፲፮ አልፎ ከ፫ ሺህ ፻፸ ዕለት ይሆናል። ዕለቱን ደግሞ በወር ሲቈጥሩ ፭ ሺህ ፬፻፴፱ ወር ይሆናል። በዓመት ቢቈጥሩት ደግሞ ፬፻፵፯ ዓመት ከ፲፭ ዕለት ይሆናል። ፬፻፵፮ ነው ቢሉም ኤርምያስ ሱባዔውን ከጀመረበት ከሚያዚያ ፮ ቀን ጀምሮ እስከ ልደተ ክርስቶስ ያለው ዕለት ፪፻፷፬ ዕለት ነው። በዓውደ ኢዮቤልዩ ቢቈጥሩት ደግሞ ፫ሺህ ከ፫፻፴ ዓውደ ኢዮቤልዩ ይሆናል። ሱባኤውን የጀመረበት ራእዩን ያየበት፤ ትንቢቱን የተናገረበት ዘመን ዓለም ከተፈጠረ ከ፭ሺህ ፶፬ ዓመት ነው። ከዚህ የተረፈው እስከ ልደተ ክርስቶስ ያለው ዘመን ፬፻፵፯ ዓመት ነው። ይኸም ማለት ፱ኛው ቀመር በተጀመረ ፪፻፵፯ ዘመን ነው። ዘመኑም ማርቆስ፤ ወርኁ ሚያዝያ ዕለቱ ኅሙስ ይብታል፤ ፮ኛ ቀን ማክሰኞ ነው። ተቅላላም የዚህ ሱባኤ አቈጣጠር ጌታ የሚወለድበትን የሚመጣበትን ለማወቅ ነበር።

**፯ኛ. ሱባዔ ዳንኤል።**

ነቢዩ ዳንኤል እንዲሁ ቁጥሩ ከዓበይት ነቢያት ነው፤ እርሱም ስለ ክርስቶስ መምጣት ትንቢት ተናግሯል፤ ሱባዔም ቈጥሯል። ትንቢቱም፦ «ሰብአ ሰንበታተ አድሞሙ ለሕዝብከ» «እስከ ክርስቶስ ንጉሥ ትትሐነፅ መቅደስ ወእምዝ ትትመዘበር ሲል ተናግሯልና፤ ያቈጣጠሩም ስልት በዓመት ሲሆን ፯ቱን ዓመት ፩ እያለ ነው።

እንዲሁም በሱባዔ ቈጥሯል፤ ስለዚህ ሰንበታተ ዳንኤል እየተባለ ይነገርለታል። በዳንኤልም አቈጣጠር ፩ ሰንበት ሰባት ዓመት ነው። በዚህም አካሄድ መላው ሰንበታት አንድም ሱባዔያት ፫ ናቸው። በየ፲ሩ ሰንበታት ሰባት ፆታ አሏቸው፤ የ፲ሩ ሰንበታት ቍጥራቸው ፸ ዓመት ነው፤ ዳንኤል ትንቢቱን ከተናገረበት ዘመን ጀምሮ እስከ ልደተ ክርስቶስ ያሉት ሰንበታት ድምራቸው ፬፻፺ ናቸው። ሰንበታተ ዳንኤል በሱባዔ ሲቈጠር ፫ ሱባዔ ይሆናል። በ፪ኛ አቈጣጠር ፯ ሱባዔ እምዳንኤል ነቢይ በ፯ኛው ሱባዔ ኢየሩሳሌም በዘሩባቤል እጅ ተሠራች። ከዚህ በኋላ በስድሳ ሁለት ሱባዔ ጌታችን ኢየሱስ ከእመቤታችን ተወለደ። እምላው ሱባኤ ፬፻፹፫ ይሆናል። የዳንኤል አቈጣጠር እንደ ኤርምያስ ፯ቱን ፩ እያለ ነው፤ ይኸንም እስከ ፯ ቢወስዱት ፵፱ ይሆናል። እስከ ፲ ቢወስዱት ፸ ይሆናል። ፸ውን ሱባኤ አንድ እያሉ እስከ ፯ ቢወስዱት ፬፻፺ ይሆናል። «ሱባዔ ሰንበታት ስድሳ» የሚል አብነት ይገኛል። ይኸም የሚመለከተው ምጽአተ ክርስቶስን ነው። ይኸም ፯ሺህ ፱፻፹ ዓመት ነው።

**፰ኛ. ሱባዔ ዕዝራ።**

ዕዝራ የተባለው ነቢይ ብዙ ትንቢት የተናገረ፤ ሱባኤም የቈጠረ ነው፤ ቍጥሩም በሱባዔ ሲሆን ፭፻ውን አንድ እያለ ነው። ይኸንም ለማወቅ ፯ቱን ሺህ ዘመን በ፭፻ በ፭፻ ከ፲ የከፍሉታል፤ በዚህም ላይ ደግሞ የ፲ኛውን ክፍል ያህል ፭፻ ይጨምራሉ። «እስመ ለኀብ ፲ቱ ፍክል ተሠርዓ ዓለም፤ ወበጽሐ ኀአሥር፤ ወተርፈ መንፈቀ አሥር፤ እስመ ዓለም ብሂል ፯ቱ ዕለታት ወተውኅቦን ለዕለ አሐቲ በበ፲ቱ ምዕት ወበስሐ ኅበ አሥር» ማለቱ ግን ፭ሺህ ዘመን ተፈጽሞ ለክርስቶስ ልደት ፭፻ ዘመን ሲቀረው እንደሆነ ያስረዳል። እንዲሁም ስለሆነ የክርስቶስን መምጣት ፭ሺህ ዘመን በ፭፻ በ፭፻ ከ፲ ይከፍሉታል። የ፲ን ክፍል እኩሌታ ያህል ፪ሺህ ፭፻ ይጨምራሉ፤ በ፯ሺህ ላይ ፭፻ ይጨምራል ማለት ነው። ይኸም ስለ ክርስቶስ ፪ኛ መምጣት በቀመረ ድሜጥሮስ ይኸ ዓለም ከንዑስ ቀመር ወደ ማዕከላዊ ቀመር፤ ከማዕከላዊ ቀመር ወደ ዓቢይ ቀመር ሲመላለስ ኑሯል። አንዱ ንዑስ ቀመር ፬ ግዚኤ ሲመላለስ አንድ ማዕከላዊ ቀመር ይሆናል። ማዕከላዊ ቀመር ፯ ጊዜ ሲመላለስ ፩ ዓቢይ ቀመር ይሆናል። ዓቢይ ቀመር ፲፭ ጊዜ ሲመላለስ ፯ ሺህ ፱፻፹ ዓመት ይሆናል። በዚህ መልክ ነቢዩ ዕዝራ ዘመንን ሲቈጥር ሲያስቈጥር ኑሯል።

በዚህ ባነሳነው መልክ ነቢያት ትንቢት ተናግረዋል፤ ሱባኤም ቈጥረዋል። ግን በአሁኑ ጊዘ በጥንቱ መልክ የተከታተለው ስለሌለ ዕውቀቱ አጸጽ ሳይል አልቀረም። ከዚህ ላይ ግን እላብነት ያህል እልማሳየት ስሞክር ሁላችንም ተከታትለን ለማጥናት እንዲገባን በማለት ነው።

**ምዕራፍ ፭።**

**አቡሻክር።**

**፩ኛ የዓመተ ዓለም መስፈሪያና መቍጠሪያ።**

ይኸ ዓለም ከተፈጠረ ጀምሮ እስከ ዛሬ ድረስ ያለው ዘመን ቢቈጠር ፯ሺህ ፱፻፷፪ ዘመን ይሆናል። ይኸውም በዘመነ ማርቆስ ነው። ጌታችን ግን ከእመቤታችን ከተወለደ ጀምሮ እስካሁን በ፩ ሺህ ፱፻፷፪ ዘመን ይሆናል። ከጌታ ልደት በፊት ያለው ዘመን ፭ሺህ ፭፻ ዘመን ነው ይህ ዓመተ ፍዳ፤ ዓመተ ኵነኔ ይባላል። ከጌታችን ልደት ወዲህ ያለው ዘመን ደግሞ ዓመተ ምሕረት፣ አንድም ዓመተ ሥጋዌ ይባላል፤ መላው ግን ዓመተ ዓለም ይባላል፤ ለዚህም መስፈሪያ መቍጠሪያ የሚሆኑ ፯ አዕዋዳት አሉ፤ እነርሱም የሚከተሉት ናቸው።

፩ኛ/ ዓውደ ዕለት

፪ኛ/ ዓውደ ወርኅ

፫ኛ/ ዓውደ ጨረቃ

፬ኛ/ ዓውደ ዓመት

፭ኛ/ ዓውደ አበቅቴ

፮ኛ/ ዓውደ ማኅተም

፯ኛ/ ዓውደ ቀመር ናቸው።

ዓውደ ዕለት የተባሉ ከእሑድ እስከ ቅዳሜ ያልቱ ፯ቱ ዕለታት ናቸው። ዓውደ ወርኅ የተባለው ፴ው ቀን ነው። ዓውደ ጨረቃ የተባለውም ፫ ፻፶፬ ዕለት ነው። ዓውደ ዓመት የተባለውም ፫፻፷፭ አንዳንድ ጊዜ ፫፻፷፮ ዕለት ነው። እሊህ ፬ቱ አዕዋድ በዕለት ይቈጠራሉ፤ የቀሩት ግን የሚቈጠሩት በዘመን ብቻ ነው። ዓውደ አበቅቴ የተባለው ፲፱ኙ ዘመን ነው፤ በዚህም ፀሐይና ጨረቃ የተመደበላቸውን መንገዳቸውን እየፈጸሙ በተፈጠሩበት ኆኅት ይገናኙበታል።

ዓውደ ማኅተም የተባለው ፸፮ ዘመን ነው፤ በዚህም አበቅቴና ወንጌላዊ ይገናኙበታል። ዓውደ ቀመር የተባለእ ፭፻፴፪ ዘመን ነው፤ በዚህም ዕለት አበቅቴና ወንጌላዊ ይገናኙበታል። ቀመርን ነሥቶ (አውጥቶ) ለ፫ቱ ስም የሰጠን እንደሆነ ዓውደ አበቅቴ ንዑስ ቀመር ይባላል። ዓውደ ማኅተምም ማዕከላዊ ቀመር ይባላል። ዓውደ ቀመርም ዓቢይ ቀመር ይባላል። በዓውደ ማኅተም ቦታ ዓውደ ፀሐይ በዓውደ ፀሐይ ቦታ ዓውደ ማኅተም የሚል አብነት ገኛል። ከሁለቱ አድኑን የተው እንደሆነ ከዓቢይ ቀመር ገብቶ ይቈጠራል። ዓውደ ጸሐይ ደግሞ ፳፰ ዘመን ነው። በዚህም አቈጣጠር ዕለትና ወንጌላዊ የገኙበታል።

**፪ኛ የአበቅቴና የመጥቅዕ አወጣጥ።**

አበቅቴን መጥቅዕን ለማግኘት ስንፈልግ ፯ሺህ ፬፻፷፪ ዘመንን ለ፲፬ ወንበር ማካፈል ይኖርብናል። ስለዚህም ፭፻፴፪ ደርሶ ፲፬ ወርንበር ይተርፋል። ከዚህም አንዱን አትቶ (ቀንሶ) ፲፫ ወንበር ይተርፋል፤ ይኸም ወንበር አንድም አበቅቴ ይባላል። ፯ሺህ ዘመንን በ፲፬ መደብ ሲመድቡት ፭፻፴፪ ፭፻፴፪ ደርሷቸው ፲፬ ዓእምት ይተርፋል። ከዚህም አንዱን አትቶ ፲፫ ወንበር ይተርፋል ከዚህም አበቅቴን ለማግኘት ለ፲፫ ወንበር ፲፩ ፲፩ ዕለት ይሰጣል። አሥር አሥሩ መቶ ሠላሳ፤ አንዳንዱ ፲፫ መቶ ፵፫ ይሆናል። ፪፻፳ በአራት ፴ ገድፎ ፳፫ ይያዛል ይህ አበቅቴ ይባላል።

መጥቅዕን ለማግኘት ለመጥቅዕ ፲፱ ፲፱ ዕለት ይሰጣል፤ ፲ ፲ሩ መቶ ፴ ፱ ፱ኙ መቶ ፲፯ ይሆናል፤ ፪፻፵፯ ይሆናል። በ፰ ፴ ሲደገፍ ፯ ይተርፋል ይኸ መጥቅዕ ይሆናል።

አበቅኔና መጥቅዕ አንድ ሁነው ቢቈጥሩ ፴ ይሆናሉ ከ፴ አይወጡም ከ፴ አይወርዱም፤ «ወትረ ይከውኑ ፴ ኢየዓርጉ እም ፴ ወኢይወርዱ እም ፴» እንዲል።

ትርጓሜያቸውም አበቅቴ ማለት ተረፈ ዘመን ነው፤ «አበቅቴ ብሂል ተረፈ ዓመት» እንዲል መጥቅዕ ማለት በቁሙ መጥቅዕ ነጋሪት ማእልት ነው። እንዲህ ከሆነ ስለምን ዕለቱ መጥቅዕ ተባለ ቢሉ መጥቅዕና ነጋሪት በተመታ ጊዜ ሰው ሁሉ እንዲሰበሰብ ይኸም አጽዋማትን፣ በዓላትን ይሰብስባልና ስለዚህ ዕለቱ መጥቅዕ ተባለ። «ወብሂለ መጥቅዕሂ አስተጋባኢ ብሂል፣ እስመ ከመ መጥቅዕ ዘዕብን ወዘዕፅ ዘብርት ወዘሐፂን ያስተጋብዕ ኵሎ ሰብአ ውእቱኒ ከማሁ ያስተጋብዕ ኵሎ አጽዋማተ ወበዓላተ» እንዲል። አበቅቴ ከሕፀፅ ከሠርቀ ዕለት ጋር የሌሊት ማውጫ ነው። መጥቅዕ ከዕለታት ተውሳክ ጋር የአጽዋማት የበዓላት ማውጫ ነው።

**፫ኛ የዕለታት ተውሳክ ማውጫ።**

የዕለታት ተውሳክ በቅዳሜ ይጀምራል።

የቅዳሜ ተውሳክ ፰ ነው

የእሑድ ተውሳክ ፯ ነው

የሰኞ ተውሳክ ፮ ነው

የማክሰኞ ተውሳክ ፭ ነው

የረቡዕ ተውሳክ ፬ ነው

የኅሙስ ተውሳክ ፫ ነው

የዓርብ ተውሳክ ፪ ነው

የአጽዋማትና የበዓላት ተውሳክ ደግሞ ከዚህ የሚቀጥለው ነው። ለነነዌ ተውሳክ የለውም፤ ምክንያቱም መሠረቱ መጥቅዕ ስለሆነ ነው።

የበዓተ ጾም ተውሳክ ፲፬ ነው

የደብረ ዘይት ተውሳክ ፲፩ ነው

የሆሣዕና ተውሳክ ፪ ነው

የስቅለት ተውሳክ ፯ ነው

የትንሣኤ ተውሳክ ፱ ነው

የርክበ ካህናት ተውሳክ ፫ ነው

የዕርገት ተውሳክ ፲፰ ነው

የጰራቅሊጦስ ተውሳክ ፳፰ ነው

የጾመ ሐዋርያት ተውሳክ ፳፱ ነው

የጾመ ድኅነት ተውሳክ ፩ ነው

ከ፲፬ በላይ ያለ መጥቅዕ በመስከረም ይውላል፤ ከ፲፬ በታች ያለ መጥቅዕ ግን በጥምቀት ይውላል። ብተትን እንናገራለን በጥምቀት ሳኒታ የካቲት ይብታል፤ ከዚህ ላይ አጽዋማትን በዓላትን ለማውጣት ይቻላል። በ፲፱፻፷፪ ዓ.ም መስከረም ኀምሱ ባተ፣ መሰከረም ኀሙስ ጥቅምት ቅዳሜ ከቅዳሜ እስከ ቅዳሜ ፰ ይሆናል። ቅዳሜን ታግሦ ዓርብ ሰባት ጥቅምት ዕለተ መጥቅዕ ይሆናል። የዓርብ ተውሳክ ፪ ይሆናል፤ ፪ና ፯ ፱ ይሆናል። የጥቅምት ሳኒታ የካቲት እሑድ ይብታል። እሑድ ለእሑድ ፰ ሰኞ ዘጠኝ ነነዌ ትውላለች፤ ይኸውም መባጃ ሐመር ይባላል።

የበአተ ጾም ተውሳክ ፲፬ ይሆናል፤ ፲፬ትና ፱ ፳፫ ይሆናል፤ የካቲት ፳፫ ቀን በዓተ ዓቢይ ጾም።

የደብረ ዘይት ተውሳክ ፲፩ ነው፤ ፲፩ና ፱ ፳ ይሆናል መጋቢት ፳ ቀን ደብረ ዘይት ይውላል።

የሆሣዕና ተውሳክ ፪ ነው፤ ፪ና ፱ ፲፮ ይሆናል፤ ሚያዝያ ፲፩ ቀን ሆሣዕና ይውላል።

የስቅለት ተውሳክ ፯ ነው፤ ፯ና ፱ ፲፰ ይሆናል፤ ሚያዝያ ፲፯ ቀን ስቅለት ይውላል።

የትንሣኤ ተውሳክ ፱ ነው። ፱ኛ ፲፰ ይሆናል፤ ሚያዝያ ፲፰ ቀን ትንሣኤ ይሆናል።

የረክበ ካህናት ተውሳክ ፫ ነው፤ ፫ና ፱ ፲፪ ይሆናል፤ ግንቦት ፲፪ ቀን ረክበ ካህናት ይሆናል።

የዕርገት ተውሳክ ፲፰ ነው፤ ፲፰ና ፱ ፳፯ ይሆናል፤ ግንቦት ፳፯ ቀን ዕርገት ይውላል።

የጰራቅሊጦስ ተውሳክ ፳፰ ነው። ፳፰ና ፱ ፴፯ ሰኔ ሰባት ቀን ጰራቅሊጦስ ይሆናል።

የጾመ ድኅነ ተውሳክ ፩ ነው፤ ፩ና ፱ ፲ ይሆናል፤ ስኔ ፲ ቀን ጾመ ድኅነት ይሆናል።

**፬ኛ የዘመነ ብሉይ አጽዋማትና በዓላት።**

በዘመነ ብሉይ የተሠሩ አጽዋማትና በዓላት ፰ ናቸው፤ እነርሱም የሚከተሉት ናቸው።

፩/ መጥቅዕ

፪/ ጾመ አይሁድ

፫/ መጸለት

፬/ ፍሥሕ

፭/ ልበ ምድር

፮/ በዓለ ሠዊት

፯/ ጾመ አስቴር

፰/ ጾመ ዮዲት ናቸው።

ለመጥቅዕ ተውሳክ የለውም

የጾመ አይሁድ ተውሳክ ፱ ነው።

የመጸለት ተውሳክ ፲፬ ነው።

የፍሥሕ ተውሳክ ፲ ነው።

የልበ ምድር ተውሳክ ፫ ነው።

የበዓለ ሠዊት ተውሳክ ፴ ነው።

የጾመ አስቴር ተውሳክ ፳፩ ነው።

የጾመ ዮዲት ተውሳክ ፳፰ ነው።

ከፍሥሕ ግን ቢጀምሩት የልበ ምድር ተውሳክ ፳፫ ነው።

የበዓለ ሠዊት ተውሳክ ፳ ነው።

የጾመ አስቴር ተውሳክ ፲፩ ነው።

የጾመ ዮዲት ተውሳክ ፲፰ ነው።

ሌሊታቸውም የመጥቅዕ ፩ ነው።

የጾመ አይሁድ ሌሊት ፲ ነው።

የመጸለት ሌሊት ፲፭ ነው።

የፍሥሐ ሌሊት ፲፬ ነው።

የልበ ምድር ሌሊት በሚያዝያ የሆነ እንደሆነ ፯ ነው፤ በግንቦት የሆነ እንደሆነ ፰ ነው።

የበዓለ ሠዊት ሌሊት ፭ ነው።

የጾመ አስቴር ሌሊት ፳፯ ነው።

የጾመ ዮዲት በነሐሴ የሆነ እንደሆነ ፬ ነው።

በመስከረም የሆነ እንደሆነ ፳፱ ነው።

ከዚህም መጥቅዕ ጾመ አይሁድ፣ መጸለት ተለይተው በጥቅምትና በመስከረም ይውላሉ፤ ፍሥሕ በሚያዝያና በመጋቢት ይውላል። ልበ ምድር በግንቦትና በሚያዝያ ይውላል፤ በዓለ ሠዊት በሰኔና በግንቦት ይውላል። ጾመ አስቴርና ጾመ ዮዲት በጳጉሜንና በነሐሴን ይውላል። በ፰ በ፲ በ፲፪ በ፲፫ መጥቅዕ ጊዜ ጾመ ዮዲት ተለይቶ በመስከረም ይውላል። ግን ከ፲፩ አይወጣም።

የአይሁድ ጾማቸውን አንጾመውም፤ በዓላቸውንም አናከብረውም ነገር ግን ኦሪት ለወንጌል አምሳል መርገፍ እንደሆነች በዘመነ ብሉይ የተሠሩ አጽዋማት፣ በዓላትም በዘመነ ሐዲስ ለተሠሩ አጽዋማትና በዓላት አምሳል መርገፍ ስለሆነ እንቈጥራቸዋለን፤ እርሱም እንደሚከተለውን ነው።

በመጥቅዕ ዕለት ዮሐንስ ገብቶበታል።

በጾመ አይሁድ ጾመ ንስሐ ገብቶበታል።

በመጸለት ጥምቀት ገብቶበታል።

በፍሥሕ ፋሲካ ገብቶበታል።

በልበ ምድር ማዕዶት ገብቶበታል።

በበዓለ ሠዊት ጰራቅሊጦስ ገብቶበታል፡

በጾመ አስቴርና በጾመ ዮዲት ዓርብና ረቡዕ ገብተውባቸዋል።

**፭ኛ የቀመር አወጣጥ።**

የቀመር ሁሉ መጀመሪያ አልቦ ነው፤ ፍጻሜው ግን አበቅቴ ነው። ለአበቅቴ ፲፩ መንሣታችን ስለምን ነው? ያልን እንደሆነ ዓውደ ዓመት ፫፻፷፭ ዕለት ነው፤ ከዚህ ጨረቃ ፫፻፶፬ ዕለት ስታነሣለት ፲፩ ይተርፋል ለአበቅቴ ፲፩ መንሣታችን ስለዚህ ነው።

ልደተ አበቅቴን ኋላ እናመጣዋለን አዋጁ ግን እንዳየቅር ከነሐሴ ከ፰ በታች አይወርድም፤ ከጳጉሜን ከ፭ በላይ አይወጣም። ፯ኛው ጳጉሜን ከአበቅቴ ገብቶ አለመቈጠሩ ስለምን ነው? ያለን እንደሆነ ፬ቱ ወንጌላውያን በሰዓት በኬክሮስ ከአራት አድርገው ይካፈሉታል፤ እንጂ እንደ አምስቱ ጳጉሜን ለአንዱም ለአንዱም አይደርምና፤ ከአበቅቴ ገብቶ አለመቈጠሩ ስለዚህ ነው።

በአልቦ ጊዜ የጨረቃ ዓውደ ዓመት በመስከረም መባቻ ይጀምራል፤ ይኸውም በነሐሴ በ፳፬ በመፈጸሙ ይታወቃል። ከመሰረም እስከ ሐምሌ ፫፻፴ ይሆናል ፶፬ ለማድረግ ከነሐሴ ፳፬ ያመጧል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴ ፳፭ ይሆናል። ከነሐሴ ፮ ከጳጉሜ ፭ ፲፩ ይሆናል፤ ጥንተ አበቅቴ የተባለው ይኸ ነው። ከመስከረም እስከ ሐምሌ ፫፻፴ ይሆን ፫፻፴ና ፲፩ ሲደመሩት ፫፻፵፩ ይሆናል፤ ፶፬ ለማድረግ ከነሐሴ ፲፫ ማምጣት ያስፈልጋል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴ ፲፬ ይሆናል። ከነሐሴ ፲፯ ከጳጉሜ ፭ ፳፪ ይሆናል፤ የ፪ኛ ዓመት አበቅቴ የተባለው ይኸ ነው።

ከመሰከረም እስከ ሐምሌ ፫፻፴ ይሆናል። ፫፻፴ና ፳፪ ሲደመሩ ፫፻፶፪ ይሆናል፤ ፶፬ ለማድረግ ግን ከጳጉሜ ፪ ያመጧል፤ የጨረቃ ዓውደ ዓመት የተባለ ይኸ ነው፤ ያን ጊዜ ልደተ አበቅቴ በጳጉሜን ፭ ይሆናል። ከጳጉሜን ፫ ይተርፋል፤ የ፫ኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፫፻፴ና ፲፬ ሲደመር ፫፻፵፬ ይሆናል፤ ፶፬ ለማድረግ ግን ከነሐሴ ፲ ማምጣት ያስፈልጋል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴ በ፲፱ ይሆናል፤ ከነሐሴ ፲፪ ከጳጉሜን ፭ ሲደመር ፳፭ ይሆናል፤ የአምስተኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል ፫፻፴ና ፳፭ ሲደመር ፫፻፶፭ ይሆናል ፹፬ ለማድረግ ግን ከነሐሴ ፳፱ ማምጣት ያስፈልጋል። ፴ውን ቀን ወይም በሙሉ ነሐሴን ወር ብለህ ቍጠር ሠግር ብለህ ፴ውን ገድፈህ የጨረቃ ዓውደ ዓመት ብለህ ፫፻፶፬ትን ያዝ የጨረቃ ዓውደ ዓመት የተባለ ይህ ነው። ያን ጊዜ ልደተ አበቅቴ በነሐሴ አመ ፴ ይሆናል፤ ከነሐሴ ፩ ከጳጉሜን ፭ ሲደመር ፮ ይሆናል። የስድስተኛው ዓመት አበቅቴ የተባለው ይኸ ነው።

ከመሰክረም እስከ ሐምሌ ፫፻፴ ይሆናል፤ ፫፻፴ና ፮ ሲደመር ፫፻፴፮ ይሆናል፤ ፶፬ ለማድረግ ግን ከነሐሴ ፲፰ ማምጣት ያስፈልጋል። የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴ ፲፱ ይሆናል። ከነሐሴ ፲፪ ከጳጉሜን ፭ ሲደመር ፲፮ ይሆናል፤ የሰባተኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፫፻፴ና ፲፮ ሲደምር ፫፻፴፮ ይሆናል፤ ፶፬ ለማድረግ ግን ከነሐሴ ፯ ማምጣት ያስፈልጋል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴ በ፰ ይሆናል። ከነሐሴ ፳፫ ከጳጉሜን ፭ ፳፰ ይሆናል። የስምንተኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፫፻፴ና ፳፰ ሲደመር ፫፻፶፰ ይሆናሉ ፹፬ ለማድረግ ግን ከነሐሴ ፳፮ መምጣት ያስፈጋል፤ ፴ውን ወርኅ ብለህ ቍጥር ትርፍ ፴ውን ሠግር ብሎ ይገድፋል፤ ፫፻፶፬ ይሆናል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴት ፳፯ ይሆናል፤ ከነሐሴ ፬ ከጳጉሜን ፭ ሲደመር ፱ ይሆናል የዘጠነኛው ዓመት አበቅቴ ይኸ ነው።

ከመስከረም እስከ ነሐሴ ፫፻፴ ይሆናል ፫፻፴ና ፱ ሲደመር ፫፻፴፱ ይሆናል፤ ፶፬ ለማድረግ ግን ከነሐሴ ፲፭ መምጣት ያስፈጋል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴት ፲፮ ይሆናል፤ ከነሐሴ ፲፭ ከጳጉሜን ፭ ሲደመር ፳ ይሆናል፤ የ፲ኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፫፻፴ና ፳ ሲደመር ፴፻፶ ይሆናል፤ ፹፬ ለማድረግ ነሐሴ መላውን ከጳጉሜን ፬ ይመጣል፤ ፴ውን ወር ብሎ ይቈጥራል፤ ሠግር ብሎ ይደግፋል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በጳጉሜን በ፭ ይሆናል፤ ከጳጉሜን ፩ ይተርፋል፤ የ፲፩ኛውን ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ከ፫፻፴ ላይ አንድ ሲጨመር ፫፻፴፩ ይሆናል፤ ፶፬ ለማድረግ ከነሐሴ ፳፫ ያመጧል፤ የጨረቃ ዓውደ ዓመት የተባለ ይኸ ነው፤ ያን ጊዜ ልደተ አበቅቴ በነሐሴ ይሆናል፤ ከነሐሴ ፯ ከጳጉሜ ፭ ሲደመር ፲፪ ይሆናል፤ የ፲፪ኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፲፪ ሲደመር ፫፻፵፪ ይሆናል፤ ፶፬ ለማድረግ ከነሐሴ ፲፪ ያመጧል፤ የጨረቃ ዓውደ አመት የተባለ ይኸ ነው። ያን ጊዜ ልደተ በአቅቴ በነሐሴ ፲፫ ይሆናል፤ ከነሐሴ ፲፰ ከጳጉሜን ፭ ሲደመር ፳፫ ይሆናል፤ የ፲፫ኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፫፻፴ና ፳፫ ሲደመር ፫፻፶፫ ይሆናል፤ ፹፬ ለማድረግ ነሐሴን መላውን፣ ከጳጉሜን ፩ ያመጧል፤ ፴ውን ወር ብሎ ይቆጥሯል፤ ሠግር ብሎ ፴ውን ይገድፏል፤ የጨረቃ ዓውደ ዓመት የተባለ ይኸ ነው፤ ያን ግዚኤ ልደተ አበቅቴ በጳጉሜን በ፪ ይሆናል፤ ከጳጉሜን ፬ ይተርፋል፤ የ፲፬ኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፬ ሲጨመር ፫፻፴፬ ይሆናል፤ ፶፬ ለማድረግ ከነሐሴ ፳ ያመጧል፤ የጨረቃ ዓውደ አመት የተባለ ይኸ ነው፤ ያን ጊዜ ልደተ አበቅቴ በነሐሴ በ፳፩ ይሆናል፤ ከነሐሴ ፲ ከጳጉሜን ፭ ሲጨመር ፲፭ ይሆናል፤ የ፲፭ኛው ዓመት አበቅቴ ይኸ ነው።

ከመስከረም እስከ ነሐሴ ፫፻፴ ይሆናል፤ ፫፻፴ ፲፭ ሲደመር ፫፻፵፭ ይሆናል፤ ፶፬ ለማድረግ ከነሐሴ ፱ ያመጧል፤ የጨረቃ ዓውደ ዓመት የተባለ ይኸ ነው፤ ያን ጊዜ ልደተ አበቅቴ በነሐሴ በ፲ ይሆናል፤ ከነሐሴ ፳፩ ከጳጉሜን ፭ ፳፮ ይሆናል፤ የ፲፮ኛው ዓመት አበቅቴ ይኸ ነው።

ከመስከረም እስከ ሐምሌ ፫፻፴ ይሆናል፤ ፫፻፴ና ፯ ሲደመር ፫፻፴፯ ይሆናል፤ ፶፬ ለማድረግ ከነሐሴ ፲፯ ያመጧል፤ የጨረቃ ዓውደ ዓመት የተባለ ይኸ ነው። ያን ጊዜ ልደተ አበቅቴ በነሐሴ በ፯ ይሆናል፤ ከነሐሴ ፳፬ ከጳጉሜን ፭ ፳፱ ይሆናል፤ ይኸ ሕፁፅ ነው ይደገፋል አይቈጠርም፤ ፳፱ አበቅቴ ፩ መጥቅ የለም፣ ያን ጊዜ ሌሊት በሕፀፅና አልቦ በሆነ በሠርቀ ዕለት ብቻ ይወጣል።

በዓመቱ ፲፩ አበቅቴ ይገኛል።

በ፪ኛው ዓመት ፳፪ አበቅቴ ይገኛል።

በ፫ኛው ዓመት ፳፪ አበቅቴ ይገኛል።

በ፬ኛው ዓመት ፫ አበቅቴ ይገኛል።

በ፭ኛው ዓመት ፲፬ አበቅቴ ይገኛል።

በ፮ኛው ዓመት ፳፭ አበቅቴ ይገኛል።

በ፯ኛው ዓመት ፯ አበቅቴ ይገኛል።

በ፰ኛው ዓመት ፲፯ አበቅቴ ይገኛል።

በ፱ኛው ዓመት ፳፰ አበቅቴ ይገኛል።

በ፲ኛው ዓመት ፳ አበቅቴ ይገኛል።

በ፲፩ኛው ዓመት ፩ አበቅቴ ይገኛል።

በ፲፪ኛው ዓመት ፲፪ አበቅቴ ይገኛል።

በ፲፫ኛው ዓመት ፳፫ አበቅቴ ይገኛል።

በ፲፬ኛው ዓመት ፬ አበቅቴ ይገኛል።

በ፲፭ኛው ዓመት ፲፭ አበቅቴ ይገኛል።

በ፲፮ኛው ዓመት ፳፮ አበቅቴ ይገኛል።

በ፲፯ኛው ዓመት ፯ አበቅቴ ይገኛል።

በ፲፰ኛው ዓመት ፲፰ አበቅቴ ይገኛል።

ባለው አበቅቴ ላይ ፲፩ ሲጨምሩ የሚመጣው ፲፱ ቢጨምሩ ያለፈው ይታወቃል። ፳፪ ቢጨምሩ የሚመጣው የሁለተኛው ዓመት ፰ ቢጨምሩ ያለፈው የሁለተኛው ዓመት ይታወቃል።

**፮ኛ የአበቅቴና የፍሥሕ አወጣጥ።**

አበቅቴና ፍሥሕ ፩ ሁነው ቢቈጠሩ ቢያንሱ ፲ ቢበዙ ፵ ይሆናሉ፤ «አበቅቴ ወፍሥሕ እመ ይውኅዱ ፲ተ ወእመ ይበዝኁ ፵ዓ ይከውኑ» እንዲል።

በአልቦ ጊዜ ፍሥሕ በሚያዝያ በ፲ ይሆናል። እመ ይውኅዱ ፲ተ ያለው ስለዚህ ነው።

በ፲፩ አበቅቱ ጊዜ ፍሥሕ በመጋቢት በ፳፱ ይሆናል። እመ ይበዝኁ ፵ ይከውኑ ያለው ይኸ ነው።

በ፳፪ አበቅቴ ጊዜ ፍሥሕ በሚያዝያ በ፲፰ ይሆናል።

በ፫ አበቅቴ ጊዜ ፍሥሕ በሚያዝያ ፯ ይሆናል። እመ ይውኅዱ ፲ተ ይከውኑ ያለው ይኸ ነው።

በ፲፬ አበቅቴ ጊዜ ፍሥሕ በመጋቢት በ፳፮ ይሆናል። እመ ይውኅዱ ፲ተ ይከውኑ ያለው ይኸ ነው።

በ፳፭ አበቅቴ ጊዜ ፍሥሕ በሚያዝያ በ፲፭ ይሆናል እመ ይበዝኁ ፵ ይከውኑ ያለው ይኸ ነው።

በ፮ አበቅቴ ጊዜ ፍሥሕ በሚያዝያ በ፬ ይሆናል እም ይውኅዱ ፲ተ ይከውን ያለው ይኸ ነው።

በ፲፯ አበቅቴ ጊዜ ፍሥሕ በሚያዝያ በ፳፫ ይሆናል።

በ፳፰ አበቅቴ ጊዜ ፍሥሕ በሚያዝያ በ፲፪ ይሆናል፤ እመ ይበዝኁ ፵ ይከውኑ ያለው ይኸ ነው።

በ፱ አበቅቴ ጊዜ ፍሥሕ በሚያዝያ በ፩ ይሆናል፤ እመ ይውኅዱ ፲ተ ይከውኑ ያለው ይህ ነው።

በ፳ አበቅቴ ጊዜ ፍሥሕ በሚያዝያ በ፳ ይሆናል፤ እመ ይበዝኁ ፵ ይከውኑ ያለው ይኸ ነው።

በ፩ አበቅቴ ጊዜ ፍሥሕ በሚያዝያ በ፱ ይሆናል፤ እመ ይውኁዱ ፲ተ ይከውኑ ያለው ይኸ ነው።

በ፲፪ አበቅቴ ጊዜ ፍሥሕ በመጋቢት በ፳፰ ይሆናል።

በ፳፫ አበቅቴ ጊዜ ፍሥሕ በሚያዝያ በ፲፯ ይሆናል፤ እመ ይበዝኁ ፵ ይከውኑ ያለው ይኸ ነው።

በ፲፭ አበቅቴ ጊዜ ፍሥሕ በመጋቢት ፳፭ ይሆናል።

፳፮ አበቅቴ ጊዜ ፍሥሕ በሚያዝያ በ፲፬ ይሆናል፤ እመ ይበዝኁ ፵ ይከውን ያለው ይኸ ነው።

በ፯ አበቅቴ ጊዜ ፍሥሕ በሚያዝያ በ፫ ይሆናል። እመ ይውኅዱ ፲ተ ይከውኑ ያለው ይኸ ነው።

በ፲፰ አበቅቴ ጊዜ ፍሥሕ በሚያዝያ ፳፪ ይሆናል፤ እመ ይበዝኁ ፵ ይከውኑ ያለው ይኸ ነው።

ፍሥሕ ከመጋቢት ፳፭ አይወርድም፤ ከሚያዝያ ፳፫ አይወጣም። በአበቅቴ ፍሥሕ ይታወቃል፤ ከፍሥሕ ቀጥሎ ያለው እሑድ ትንሣኤ ነው።

በአልቦና በ፲፩ አበቅቴ፤ በ፳፪ አበቅቴ ተነሣ ወንጌላዊ በአንድ ንዑስ ቀመር ፭ ጊዜ ይመላለሳል። በ፫ አበቅቴ የተነሣ ወንጌላዊ በአንድ ንዑስ ቀመር ፬ ጊዜ ተመላልሶ በአምስተኛው አልቦን ይቀበላል። ባለው አበቅቴ ፲፬ ቢጨምሩ በ፬ በ፬ ዓመት የሚመጣው ወንጌላዊና አበቅቴ ይታወቃል።

**፯ኛ. የመጥቅዕ አወጣጥ።**

ለመጥቅዕ ፲፱ መንሣታችን ስለምን ነው? ቢሉ ኦሪት «አመ ርእሰ ሳብዕ ሠርቀ ወርኅ ግበሩ መጥቅዓ» ትላለች፤ እኛ ምንም እንደ አይሁድ በዓሉን ባናከብረው ዕለቱን መሠረት አድርገን አጽዋማትን በዓላትን እናወጣበታለን አንድም ለአበቅቴ ፲፩ ነሥቶ ለመጥቅዕ ፲፱ ካልነሡ አጽዋማት በዓላት ባልተገኙም ነበርና ለመጥቅዕ ፲፱ መንሣታችን ስለዚህ ነው። ዳግመኛም ካለፈው መጥቅዕ ሳኒታ ጀምሮ እስከሚመጣው መጥቅዕ ድረስ ቢያንስ ፲፱ ቢበዛ ፵፱ ዕለት ይገኛል። ፲፱ ቢገኝ ያለው ይይዟል፤ ፵፱ ቢገኝ ፴ውን ገድፎ ፲፱ኙን ይይዛል፤ «ማዕበል መጥቅዕ ዘኅልፈ ወማዕከለ መጥቅዕ ዘይመጽእ ቦ ጊዜ በበ፲ቱ ወ፱ቱ ወቦ ጊዜ በበ፵ ወ፱ቱ ዕለት ይትረከብ» እንዲል።

ማዕከል የተባለ ተረፈ መጥቅዕ ነው፤ ተረፈ መጥቅዕ ከ፲፱ በታች የሆነ እንደሆነ በ፲፱ ለማድረግ ከሚመጣው ዓመት ዕለታትን ያመጧል፤ ከ፲፱ በላይ የሆነ እንደሆነ ፵፱ ለማድረግ ከሚመጣው ወር ዕለት እያመጡ ይቈጥሯል።

በ፲፩ አበቅቴ ጊዜ መጥቅዕ በመስከረም በ፲፱ ይሆናል፤ ከወሩ ፲፱ ሲያነሡለት ፲፩ ይተርፋል፤ ተረፈ መጥቅዕ የተባለ ይኸ ነው።

ይኸን ፲፱ ለማድረግ ከጥቅምት ፰ ያመጧል፤ ከወሩ ፰ ሲያነሡለት ፳፪ ይተርፋል፤ ተረፈ መጥቅዕ የተባለ ይኸ ነው። ይኸን ፵፱ ለማድረግ ከመስከረም ፳፯ ያመጧል፤ ቦ ጊዜ በበ፵ ወ፱ቱ ዕለት ይትረከብ ያለው ይኸ ነው።

ከወሩ ፳፯ ሲያነሡለት ፫ ይተርፋል፤ ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከመስከረም ፲፮ ያመጧል፤ ቦ ጊዜ በ፲ቱ ወ፱ቱ ያለው ይኸ ነው።

ከወሩ ፲፮ ሲያነሡለት ፲፬ ይተርፋል፤ ተረፈ፤ መጥቅዕ የተባለ ይኸ ነው፤ ይኸንን ፲፱ ለማድረግ ከጥቅምት ፭ ያመጧል፤ ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፭ ሲያነሡለት በ፳፭ ይተርፋል፤ ተረፈ መጥቅዕ የተባለ ይኸ ነው። ይኸን ፵፱ ለማድረግ ከመስከረም ፳፬ ያመጧል፤ ቦ ጊዜ በበ፵ ወ፱ቱ ዕለት ይትረከብ ያለው ይኸ ነው።

ከወሩ ፳፬ ሲያነሡለት ፮ ይተርፋል ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፲፫ ያመጧል፤ ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፲፫ ሲያነሡለት ፲፯ ይተርፋል፤ ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፪ ያመጧል፤ ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፪ ሲያነሡለት ፳፰ ይተፋል፤ ተረፈ መጥቅዕ የተባለ ይኸ ነው፤ ይኸን ፵፱ ለማድረግ ከመስከረም ፳፩ ያመጧል፤ ቦ ጊዜ በበ፵ ወ፱ቱ ያለው ይኸ ነው።

ከወሩ ፳፩ ሲያነሡለት ፱ ይተርፋል፤ ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፲ ያመጧል ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፲ ሲያነሡለት ፳ ይተርፋል፤ ተረፈ መጥቅዕ የተባለ ይኸ ነው። ይኸን ፵፱ ለማድረግ ከመስከረም ፳፱ ያመጧል፤ ቦ ጊዜ በበ፵ ወ፱ቱ ዕለት ይትረከብ ያለው ይኸ ነው።

ከወሩ ፳፱ ሲያነሡለት ፩ ይተርፋል ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከመስከረም ፲፰ ያመጧል፤ ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፲፰ ሲያነሡለት ፲፪ ይተርፋል፤ ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፯ ያመጣል፤ ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፯ ሲያነሡለት ፳፫ ይተርፋል፤ ተረፈ መጥቅዕ የተባለ ይኸ ነው። ይኸን ፵፱ ለማድረግ ከመስከረም ፳፮ ያመጧል፤ ቦ ጊዜ በበ፵ ወ፱ቱ ዕለት ይትረከብ ያለው ይኸ ነው።

ከወሩ ፳፮ ሲያነሡለት ፬ ይተርፋል ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከመስከረም ፲፭ ያመጧል፤ ቦ ጊዜ በበ፲ቱ ወ፱ቱ ዕለት ይትረከብ ያለው ይኸ ነው።

ከወሩ ፲፭ ሲያነሡለት ፲፭ ይተርፋል፤ ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፬ ያመጣል፤ ቦ ጊዜ በበ፲ቱ ወ፱ቱ ያለው ይኸ ነው።

ከወሩ ፬ ሲነሣለት ፳፮ ይተርፋል፤ ተረፈ መጥቅዕ የተባለ ይኸ ነው፤ ይኸን ፵፱ ለማድረግ ከመስከረም ፳፫ ያመጧል ቦ ጊዜ በበ፵ ወ፱ቱ ዕለት ይትባረክ ያለው ይኸ ነው።

ከወሩ ፳፫ ሲያነሡለት ፯ ይተርፋል፤ ተረፈ፤ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፲፪ በበ፲ቱ ወ፱ቱ ያለው ይኸ ነው።

ከወሩ ፲፪ ሲነሣለት ፲፰ ይተርፋል፤ ተረፈ መጥቅዕ የተባለ ይኸ ነው፤ ይኸን ፲፱ ለማድረግ ከጥቅምት ፩ ያመጧል፤ ቦ ጊዜ በበ፲ቱ ወ፱ቱ ያለው ይኸ ነው። ለመጥቅዕ ፲፱ ማንሣታቸውን ስለዚህ ነው።

**፰ኛ አልቦና መጥቅዕ።**

በአልቦ ጊዜ ዕለት መጥቅዕ በመስከረም አመ ፴ ይሆናል፤ ያን ጊዜ አጽዋማት በዓላት በአመ ፴ው ዕለት ተውሳክ ይወጣሉ፤ ፩ መጥቅዕ በ፳፱ አበቅቴ የለም፤

በዓመቱ ፲፱ መጥቅዕ ይሆናል።

በ፪ኛው ዓመት ፰ መጥቅዕ ይሆናል።

በ፫ኛው ዓመት ፳፯ መጥቅዕ ይሆናል።

በ፬ኛው ዓመት ፲፮ መጥቅዕ ይሆናል።

በ፭ኛው ዓመት ፭ መጥቅዕ ይሆናል።

በ፮ኛው ዓመት ፳፬ መጥቅዕ ይሆናል።

በ፯ኛው ዓመት ፲፫ መጥቅዕ ይሆናል።

በ፰ኛው ዓመት ፪ መጥቅዕ ይሆናል።

በ፱ኛው ዓመት ፳፩ መጥቅዕ ይሆናል።

፲ኛው ዓመት ፲ መጥቅዕ ይሆናል።

፲፩ኛው ዓመት ፳፱ መጥቅዕ ይሆናል።

፲፪ኛው ዓመት ፲፰ኛው መጥቅዕ ይሆናል።

፲፫ኛው ዓመት ፯ መጥቅዕ ይሆናል።

፲፬ኛው ዓመት ፳፮ መጥቅዕ ይሆናል።

፲፭ኛው ዓመት ፲፭ መጥቅዕ ይሆናል።

፲፮ኛው ዓመት ፬ መጥቅዕ ይገኛል።

፲፯ኛው ዓመት ፳፫ መጥቅዕ ይገኛል።

፲፰ኛው ዓመት ፲፪ መጥቅዕ ይገኛል።

መጥቅዕ የተባለ ፯ኛው ጨረቃ ፯ኛው ሠርቀ ወርኅ ነው፤ እንዲህ ከሆነ ስለምን ነው ዕለቱ መጥቅዕ የተባለ ቢሉ ቀድሞ ሌዋውያን ዓመተ ኀድገትን ለመንገር ነጋሪት ይመቱበት ነበር። ስለዚህ ዕለቱ መጥቅዕ ተባለ ይኸውም ከመስከረም ፲፭ በታች አይወርድም ከጥቅምት ፲፫ አይወጣም፤ መመላለሻው በ፳፱ ይሆናል፤ በዚህ ሲመላለስ ይኖራል። እንዲህ ስለሆነ ግን መጥቅዕ የሚውልበት ዕለቱ ፲፱ ነው፤ ፲፩ዱ በመስከረም ነው፤ ፰ቱ በጥቅምት ነው።

ከመስከረም ፲፭ በላይ በ፲፯ በ፳ በ፳፪ በ፳፭ በ፳፰ በሊህ በ፭ቱ ዕለታት አይውልባቸውም፤ ከ፲፮ቱ ፭ ሲነሣለት ፲፩ ይተርፋል፤ በ፲፩ዱ በመስከረም መሆኑ በዚህ ይታወቃል። ከጥቅምት ከ፲፫ በታች በ፲፩ በ፱ በ፮ በ፫ በ፩ በ፭ቱ ዕለታት አይውልባቸውም። ከ፲፫ቱ ፭ ሲነሣለት ፰ ይተርፋል፤ ፰ቱ በጥቅምት መሆኑ በዚህ ይታወቃል።

ባለው መጥቅዕ ላይ ፲፱ ቢጨምሩ የሚመጣው ፲፩ ቢጨምሩ ያለፈው ይታወቃል። ፰ ቢጨምሩ የሚመጣው የ፪ኛው ዓመት ይታወቃል፤ ፳፪ ቢጨምሩ ያለፈው የሁለተኛው ዓመት መጥቅዕ ይታወቃል።

በዘመነ ብሉይ በተሠሩ አጽዋማትና በዓላት ላይ ፲፱ ቢጨምሩ የሚመጣው ይታወቃል፤ ፲፩ ቢጨምሩ ያለፈው ይታወቃል። ፰ ቢጨምሩ የሚመጣው የ፪ኛው ዓመት ይታወቃል፤ ፳፪ ቢጨምሩ ያለፈው የሁለተኛው ዓመት ይታወቃል።

**፱ኛ. የዕለታት ተውሳክ የት መጣ።**

ነነዌን ለማግኘትና የዕለታት ተውሳክ የመጣበትን ለማወቅ ዕለተ መጥቅዕ፦

በቀዳም የሆነ እንደሆነ ከሳኒታ መጥቅዕ ጀምሮ እስከ ነነዌ ድረስ ፩፻፳፰ ዕለት ይገኛል።

እሑድ የሆነ እንደሆነ ፩፪፻፳፯ ዕለት ይገኛል።

ሰኞ የሆነ እንደሆነ ፩፻፳፮ ዕለት ይገኛል።

ማክሰኞ የሆነ እንደሆነ ፩፻፳፭ ዕለት ይገኛል።

ረቡዕ የሆነ እንደ ሆነ ፩፻፳፬ ዕለት ይገኛል።

ኀሙስ የሆነ እንደሆነ ፩፻፳፫ ዕለት ይገኛል።

ዓርብ የሆነ እንደሆነ ፩፻፳፪ ዕለት ይገኛል።

ሁሉንም በ፴ በ፴ ገድፎ የተረፈው የዕለታት ተውሳክ ይሆናሉ።

**ምዕራፍ ፮።**

**በዓላትና አጽዋማት።**

**፩ኛ የዘመነ ሐዲስ አጽዋማትና በዓላት።**

በዘመነ ሐዲስ ለተሠሩት አጽዋማትና በዓላት መሠረታቸው ነነዌ ነው።

ከነነዌ ሳኒታ ጀምሮ እስከ በአተ ጾም ፲፬ ዕለት ይገኛል።

ከነነዌ ሳኒታ ጀምሮ እስከ ደብረ ዘይት ፵፩ ዕለት ይገኛል።

ከነነዌ ሳኒታ ጀምሮ እስከ ሆሣዕና ፷፪ ዕለት ይገኛል።

ከነነዌ ሳኒታ ጀምሮ እስከ ስቅለት ፷፯ ዕለት ይገኛል።

ከነነዌ ሳኒታ ጀምሮ እስከ ትንሣኤ ፷፱ ዕለት ይገኛል።

ከነነዌ ሳኒታ ጀምሮ እስከ ረክበ ካህናት ፺፫ ዕለት ይገኛል።

ከነነዌ ሳኒታ ጀምሮ እስከ ዕርገት ፩፻፰ ዕለት ይገኛል።

ከነነዌ ሳኒታ ጀምሮ እስከ ጰራቅሊጦስ ፩፻፲፰ ዕለት ይገኛል።

ከነነዌ ሳኒታ ጀምሮ እስከ ጾመ ሐዋርያት ፩፻፲፱ ዕለት ይገኛል።

ከነነዌ ሳኒታ ጀምሮ ጾመ ድኅነት ፩፻፳፩ ዕለት ይገኛል።

ሁሉንም በ፴ በ፴ ገድፎ የተረፈውን የአጽዋማት የበዓላት ተውሳክ ያደርጓል።

**፪ኛ የዘመነ ብሉይ አጽዋማትና በዓላት።**

በዘመነ ብሉይ ለተሠሩ አጽዋማትና በዓላት መሠረታቸው መጥቅዕ ነው።

ከመጥቅዕ ሳኒታ ጀምሮ እስከ ጾመ አይሁድ ፱ ዕለት ይገኛል።

ከመጥቅዕ ሳኒታ ጀምሮ እስከ መጸለት ፲፬ ዕለት ይገኛል።

ከመጥቅዕ ሳኒታ ጀምሮ እስከ ፍሥሕ ፩፻፺ ዕለት ይገኛል።

ከመጥቅዕ ሳኒታ ጀምሮ እስከ ልበ ምድር ፪፻ ዕለት ይገኛል።

ከመጥቅዕ ሳኒታ ጀምሮ እስከ በዓለ ሠዊት ፪፻፵ ዕለት ይገኛል።

ከመጥቅዕ ሳኒታ ጀምሮ እስከ ጾመ አስቴር ፫፻፳፩ ዕለት ይገኛል።

ከመጥቅዕ ሳኒታ ጀምሮ እስከ ጾመ ዮዲት ፫፻፳፰ ዕለት ይገኛል።

ከፍሥሕ ግን ቢነሱ እስከ ልበ ምድር ፳፫ ዕለት ይገኛል፤ እስከ በዓለ ሠዊት ፶ ዕለት፤ እስከ ጾመ አስቴር ፩፻፴፩ ዕለት እስከ በዓለ ዮዲት ፩፻፴፰ ዕለት ይገኛል። ሁሉንም በ፴ በ፴ ገድፎ የተረፈው የአጽዋማትና የበዓላት ተውሳክ ይሆናል።

**፫ኛ. የታሕታይ ቀመር አወጣጥ።**

መጥቅዕ ፲፭ ሆኖ ዕለተ መጥቅዕ ዓርብ የሆነ እንደሆነ ያን ግዚኤ አጽዋማትና በዓላት በታሕታይ ቀመራቸው ይሔዳል። የዓርብ ተውሳክ ፪ ነው፤ ፪ና ፲፭ ሲደመር ፲፯ ይሆናል፤ ታሕታይ ቀመር የተባለው ይኸ ነው፤ ያን ጊዜ ነነዌ በጥር ፲፯ ይሆናል። ከዚህ አይወርድም

የበዓተም ጾም ተውሳክ ፲፬ ነው፤ ፲፬ና ፲፯ ሲደመር ፴፩ ይሆናል፤ ፴ውን ገድፎ ፩ ይተርፋል፤ ያን ጊዜ በዓተ ጾም የካቲት መባቻ ይሆናል፤ ከዚህ አይወርድም።

የደብረ ዘይት ተውሳክ ፲፩ ይሆናል፤ ፲፩ና ፲፯ ሲደመር ፳፰ ይሆናል፤ ያን ጊዜ ደብረ ዘይት በየካቲት ፳፰ ይሆናል። ከዚህ አይወርድም።

የሆሣዕና ተውሳክ ፪ ይሆናል፤ ፪ና ፲፯ ሲደመር ፲፱ ይሆናል። ያን ጊዜ ሆሣዕና በመጋቢት በ፲፱ ይሆናል። ከዚህ አይወርድም።

የስቅለት ተውሳክ ፯ ይሆናል፤ ፯ና ፲፯ ሲደመር ፳፬ ይሆናል። ያን ጊዜ ስቅለት በመጋቢት በ፳፬ ይሆናል፤ ከዚህ አይወርድም።

የትንሣኤ ተውሳክ ፱ ነው። ፱ና ፲፯ ሲደመር ፳፮ ይሆናል፤ ያን ጊዜ ትንሣኤ መጋቢት ፳፮ ይሆናል፤ ከዚህ አይወርድም።

የረክብ ተውሳክ ፫ ነው፤ ፫ና ፲፯ ሲደመር ፳ ይሆናል። ያን ጊዜ ረክብ በሚያዝያ ፳ ይሆናል፤ ከዚህ አይወርድም።

የዕርገት ተውሳክ ፲፰ ነው፤ ፲፰ና ፲፯ ሲደመር ፴፭ ይሆናል። ፴ውን ገድፎ ፭ ይተርፋል፤ ያን ጊዜ ዕርገት በግንቦት በ፭ ይሆናል፤ ከዚህ አይወርድም።

የጰራቅሊጦስ ተውሳክ ፳፰ ነው ፳፰ና ፲፯ ሲደመር ፵፭ ይሆናል፤ ፴ውን ገድፎ ፲፭ ይተርፋል፤ ያን ጊዜ ጰራቅሊጦስ በግንቦት ፲፭ ይሆናል፤ ከዚህ አይወርድም።

የጾመ ሐዋርያት ተውሳክ ፳፱ ነው፤ ፳፱ና ፲፯ ሲደመር ፵፮ ይሆናል፤ ፴ውን ገድፎ ፲፮ ይተርፋል፤ ያን ጊዜ ጾመ ሐዋርያት በግንቦት በ፲፮ ይሆናል፤ ከዚህ አይወርድም።

የጾመ ድኅነት ተውሳክ ፩ ነው። ፩ና ፲፯ ሲደመር ፲፰ ይሆናል። ያን ጊዜ ጾመ ድኅነት በግንቦት በ፲፰ ይሆናል። ከዚህ አይወርድም።

**፬ኛ. የላዕላይ ቀመር አወጣጥ።**

መጥቅዕ ፲፫ ሆኖ ዕለተ መጥቅዕ በቀዳም የሆነ እንደሆነ ያን ጊዜ አጽዋማትና በዓላት በላዕላይ ቀመራቸው ይሄዳሉ።

የቅዳሜ ተውሳክ ፰ ነው ፰ና ፲፫ ፳፩ ይሆናል። ላዕላይ ቀመር የተባለው ይኸ ነው። ያን ጊዜ ነነዌ በየካቲት በ፳፩ ይሆናል፤ ከዚህ አይወጣም።

የበአተ ጾም ተውሳክ ፲፬ ነው፤ ፲፬ና ፳፩ ፴፭ ይሆናል፤ ፴ውን ገድፎ ፭ ይተርፋል፤ ያን ጊዜ በአተ ጾም በመጋቢት በ፭ ይሆናል፤ ከዚህ አይወጣም።

የደብረ ዘይት ተውሳክ ፲፩ ነው፤ ፲፩ና ፳፩ ፴፪ ይሆናል፤ ፴ውን ገድፎ ፪ ይተርፋል፤ ያን ጊዜ ደብረ ዘይት በሚያዝያ በ፪ ይሆናል፤ ከዚህ አይወጣም።

የሆሣዕና ተውሳክ ፪ ነው፤ ፪ና ፳፩ ፳፫ ይሆናል፤ ያን ጊዜ ሆሣዕና በሚያዚያ በ፳፫ ይሆናል፤ ከዚህ አይወጣም።

የስቅለት ተውሳክ ፯ ነው ፯ና ፳፩ ፳፰ ይሆናል ያን ጊዜ በሚያዚያ በ፳፰ ይሆናል። ከዚህ አይወጣም።

የትንሣኤ ተውሳክ ፱ ነው፤ ፱ና ፳፩ ፴ ይሆናል፤ ያን ጊዜ ትንሣኤ በሚያዚያ አመ ፴ ይሆናል፤ ከዚህ አይወጣም።

የረክብ ተውሳክ ፫ ነው፤ ፫ና ፳፩ ፳፬ ይሆናል፤ ያን ጊዜ ረክብ በግንቦት በ፳፬ ይሆናል፤ ከዚህ አይወጣም።

የረክብ ተውሳክ ፫ ነው፤ ፫ና ፳፩ ፳፬ ይሆናል፤ ያን ጊዜ ረክብ በግንቦት በ፳፬ ይሆናል፤ ከዚህ አይወጣም።

የዕርገት ተውሳክ ፲፰ ነው ፲፰ና ፳፩ ፴፱ ይሆናል፤ ፴ውን ገድፎ ፱ ይተርፋል፤ ያን ጊዜ ዕርገት በሰኔ በ፱ ይሆናል፤ ከዚህ አይወጣም።

የጰራቅሊጦስ ተውሳክ ፳፰ ነው፤ ፳፰ና ፳፩ ፵፱ ይሆናል፤ ፴ውን ገድፎ ፲፱ ይተርፋል፤ ያን ጊዜ ጰራቅሊጦስ በሰኔ ፲፱ ይሆናል፤ ከዚህ አይወጣም።

የጾመ ሐዋርያት ተውሳክ ፳፱ ነው ፳፱ና ፳፩ ፶ ይሆናል፤ ፴ውን ገድፎ ፳ ይተርፋል፤ ያን ጊዜ ጾመ ሐዋርያት በሰኔ በ፳ ይሆናል፤ ከዚህ አይወጣም።

የጾመ ድኅነት ተውሳክ ፩ ነው ፩ና ፳፩ ፳፪ ይሆናል። ያን ጊዜ ጾመ ድኅነት በሰኔ በ፳፪ ይሆናል፤ ከዚህ አይወጣም።

**፭. የዘመነ ብሉይ አጽዋማትና በዓላት አይወርድም።**

በዘመነ ብሉይ ለተሠሩ አጽዋማትና በዓላት ኢየዓርጋቸውም ኢይወርዳቸውም በደረቅ መጥቅዕና በተውሳካቸው ብቻ ይወጣሉ፤ ታሕታይ ቀመራቸው ፲፭ መጥቅዕ ነው።

የጾመ አይሁድ ተውሳክ ፱ ነው፤ ፱ና ፲፭ ፳፬ ይሆናል። ያን ጊዜ ጾመ አይሁድ በመስከረም ፳፬ ይሆናል፤ ከዚህ አይወርድም።

የመጸለት ተውሳክ ፲፬ ነው፤ ፲፬ና ፲፭ ፳፱ ይሆናል፤ ያን ጊዜ መጸለት በመስከረም በ፳፱ ይሆናል፤ ከዚህ አይወርድም።

የፍሥሕ ተውሳክ ፲ ነው፤ ፲ና ፲፭ ፳፭ ይሆናል፤ ያን ጊዜ ፍሥሕ በመጋቢት በ፳፭ ይሆናል፤ በዚህ አይወርድም።

የልበ ምድር ተውሳክ ፫ ነው፤ ፫ና ፲፭ ፲፰ ይሆናል፤ ያን ጊዜ ልበ ምድር በሚያዚያ በ፲፰ ይሆናል ከዚህ አይወርድም።

የበዓለ ሠዊት ተውሳክ ፴ ነው፤ ፴ና ፲፭ ፵፭ ይሆናል፤ ፴ውን ገድፎ ፲፭ ይተርፋል፤ ያን ጊዜ በዓለ ሠዊት በግንቦት በ፲፭ ይሆናል፤ ከዚህ አይወርድም።

የጾም አስቴር ተውሳክ ፳፩ ነው፤ ፳፩ና ፲፭ ፴፮ ይሆናል። ፴ውን ገድፎ ፮ ይተርፋል፤ ያን ጊዜ ጾመ አስቴር በነሐሴ ፮ ይሆናል፤ ከዚህ አይወርድም።

የጾመ ዮዲት ተውሳክ ፳፰ ነው። ፳፰ና ፲፭ ፵፫ ይሆናል። ፴ውን ገድፎ ፲፫ ይተርፋል፤ ያን ጊዜ ጾመ ዮዲት በነሐሴ በ፲፫ ይሆናል፤ ከዚህ አይወርድም።

**፮ኛ. የጾመ አይሁድ ኢየዓርግ**

የጾመ አይሁድ ኢየዓርግ እንደሚከተለው ነው፤

የጾመ አይሁድ ተውሳክ ፱ ነው፤ መጥቅዕ ፲፫ ይሆናል፤ ሲደመር ፳፪ ይሆናል፤ ያን ጊዜ ጾመ አይሁድ በጥቅምት በ፳፪ ይሆናል፤ ከዚህ አይወጣም።

የመጸለት ተውሳክ ፲፬ ነው፤ ፲፬ና ፳፯ ይሆናል፤ ያን ጊዜ መጸለት በጥቅምት በ፳፯ ይሆናል፤ ከዚህ አይወጣም።

የፍሥሕ ተውሳክ፤ ፲ ነው፤ ፲ና ፳፫ ይሆናል ያንጊዜ ፍሥሕ በሚያዝያ በ፳፫ ይሆናል፤ ከዚህ አይወጣም።

የልበ ድምር ተውሳክ ፫ ነው፤ ፫ና ፲፫ ፲፮ ይሆናል ያን ጊዜ ልበ ምድር በግንቦት በ፲፮ ይሆናል ከዚህ አይወጣም።

የበዓለ ሠዊት ተውሳክ ፴ ነው፤ ፴ና ፲፫ ፵፫ ይሆናል፤ ፴ውን ገድፎ ፲፫ ይተርፋል፤ ያን ጊዜ በዓለ ሠዊት በሰኔ በ፲፫ ይሆናል፤ ከዚህ አይወጣም።

የጾመ አስቴር ተውሳክ ፳፩ ነው፤ ፳፩ና ፲፫ ፴፬ ይሆናል፤ ፴ውን ገድፎ ፬ ይተርፋል፤ ያን ጊዜ ጾመ አስቴር በጳጉሜ በ፬ ይሆናል፤ ከዚህ አይወጣም።

የጾመ ዮዲት ተውሳክ ፳፰ ነው፤ ፳፰ና ፲፫ ፵፩ ይሆናል ፴፩ን ገድፎ ፲፩ ይተርፋል። ያን ጊዜ ጾመ ዮዲት በመስከረም በ፲፩ ይሆናል፤ ከዚህ አይወጣም።

**፯ኛ. የወንጌላውያን አወጣጥ።**

ዓመተ ወንጌላውያንን ለማወቅ ዓመተ ዓለምን ከአራት መክፈል ያስፈልጋል።

አንድ ዘመን ቢተርፍ ማቴዎስ ይባላል።

ሁለት ዘመን ቢተርፍ ማርቆስ ይባላል።

ሦስት ዘመን ቢተርፍ ሉቃስ ይባላል።

ቢተካከል (አራት ቢሆን) ዮሐንስ ይባላል።

**፰ኛ. የጥንተ ዖን አወጣጥ።**

ጥንተ ዖንን ለማወቅ ዓመተ ዓለምን ከአራት ይከፍሏል፤ በዚያ ላይ መጠነ ራብዕትን ይጭምሯል፤ ሁሉንም በ፯ በ፯ ገድፎ ከተረፈው አንዱን አትቶ የቀረው ጥንተ ዖን ይባላል። ጥንተ ዖንም ማለት ጥንተ ፀሐይ ማለት ነው። ጥንተ ዖን በረቡዕ ይጀምራል።

የረቡዕ ጥንተ ዖን ፩ ነው።

የኀሙስ ጥንተ ዖን ፪ ነው።

የዓርብ ጥንተ ዖን ፫ ነው።

የቀዳም ጥንተ ዖን ፬ ነው።

የእሑድ ጥንተ ዖን ፭ ነው።

የሰኞ ጥንተ ዖን ፮ ነው።

የማክሰኞ ጥንተ ዖን ፯ ነው።

**፱ኛ. የዕለተ ዮሐንስ አወጣጥ።**

ዕለተ ዮሐንስን ለማወቅ በጥንተ ዖን በወጣው ላይ ሁለቱን ዕለተ ጠቢባን ይጨምሯል፤ ሁሉንም በ፯ በ፯ ገድፎ ሳያትቱ የተረፈው ዕለተ ዮሐንስ ይሆናል።

፩ ቢተርፍ ዕለተ ዮሐንስ እሑድ ይሆናል።

፪ ቢተርፍ ዕለተ ዮሐንስ ሰኞ ይሆናል።

፫ ቢተርፍ ዕለተ ዮሐንስ ማክሰኞ ይሆናል።

፬ ቢተርፍ ዕለተ ዮሐንስ ረቡዕ ይሆናል።

፭ ቢተርፍ ዕለተ ዮሐንስ ኀሙስ ይሆናል።

፮ ቢተርፍ ዕለተ ዮሐንስ ዓርብ ይሆናል።

፯ ቢተርፍ ዕለተ ዮሐንስ ቀዳም ይሆናል።

**፲ኛ. የሰንበተ ክርስቲያን ዕለት አወጣጥ።**

የሰንበተ ክርስቲያንን ዕለተ በዓላትን ለማወቅ በያመቱ የሚገኘውን ጥንተ ዖን በየወርኁ የሚገኘውን አጽፈ አውራኅ አንድ አድርጐ ቆጥሮ ሁሉንም በ፯ በ፯ ገድፎ ሳያትቱ የተረፈው ሰንበተ ክርስቲያን ዕለተ በዓላት ይባላል።

፩ ቢተርፍ አሚር አሚሩ ይባላል።

፪ ቢተርፍ ሠኑዩ ይባላል።

፫ ቢተርፍ ሠሉሱ ይባላል።

፬ ቢተርፍ ረቡዑ ይባላል።

፭ ቢተርፍ ኀሙሱ ይባላል።

፮ ቢተርፍ ሰዱሱ ይባላል።

፯ ቢተርፍ ስቡዑ ይባላል።

**፲፩ኛ የታሕታይ ቀመር አወጣጥ።**

ታሕታይ ቀመር በአንድ ዓቢይ ቀመር ፬ ጊዜ ይመላለሳል።

፩ኛው ቀመር በተጀመረ በ፶፬ ዘመን ይሆናል።

፪ኛው ቀመር በተጀመረ በ፩፻፵፱ ዘመን ይሆናል።

፫ኛው ቀመር በተጀመረ በ፪፻፵፬ ዘመን ይሆናል።

፬ኛው ቀመር በተጀመረ በ፬፻፺፩ ዘመን ይሆናል።

ይኸውም በአበቅቴ በጥንተ ዖን ይታወቃል።

**፲፪ኛ. የላዕላይ ቀመር አወጣጥ።**

ላዕላይ ቀመር በአንድ ዓቢይ ቀመር ፬ ጊዜ ይመላለሳል።

፩ኛ ቀመር በተጀመረ በ፳፯ ዘመን ይሆናል።

፪ኛ ቀመር በተጀመረ በ፩፻፳፪ ዘመን ይሆናል።

፫ኛ ቀመር በተጀመረ በ፪፻፲፯ ዘመን ይሆናል።

፬ኛ ቀመር በተጀመረ በ፫፻፳፩ ዘመን ይሆናል።

ይኸውም በአበቅቴ በጥንተ ዖን ይታወቃል።

**፲፫ኛ. ሱባዔ ወንጌላውያን።**

፬ቱ ወንጌላውያን አንዱን ዓቢይ ቀመር ከ፬ አድርገው ቢካፈሉት በዘመን ፩፻፴፫ ፩፻፴፫ በሱባዔ ፯ ፯ ይደርሳቸዋል። ይኸውም ሰንበተ ማቴዎስ፤ ሰንበተ ማርቆስ፣ ሰንበተ ሉቃስ፣ ሰንበተ ዮሐንስ ይባላል።

ሰንበት ማለት ሱባዔ ማለት ነው።

አልቦን የሚቀበል ወንጌላዊ አራት አራተኛው ነው።

ከማቴዎስ ዮሐንስ፣

ከዮሐንስ ሉቃስ፣

ከሉቃስ ማርቆስ፣

ከማርቆስ ማቴዎስ ይባላል።

ከወደፊቱ ግን ሠገር አለና ከርሱ የሚቀበል ወንጌላዊ በ፬ኛው ቀን ይቀበላል። ሉቃስና ማርቆስ አርእስተ አናቅጽ የሆኑ እንደሆነ ቀመራቸውን በ፫ኛው ቀን ይፈጽማሉ። ከርሳቸው የሚቀበል ወንጌላዊ በ፬ኛው ቀን ይቀበላል። ዮሐንስ ቀመሩን በሳኒታ ይፈጽማል። ከሱ የሚቀበል ወንጌላዊ በ፫ኛው ቀን ይቀበላል።

ጥንተ ቀመር ማክሰኞ ነው፤ ማክሰኞ ማቴዎስ ፩ ማቴዎስ ፭

ዓርብ ማቴዎስ ፱

ረቡዕ ማቴዎስ ፲፫

ሰኞ ማቴዎስ ፲፯

ማክሰኞ ማርቆስ ፲፰

ረቡዕ ሉቃስ ፲፱ ፩ ንዑስ ቀመር ተፈጸመ።

ኀሙስ ሠግር ነው

ዓርብ ዮሐንስ ፩

ረቡዕ ዮሐንስ ፭

ሰኞ ዮሐንስ ፱

ቀዳም ዮሐንስ ፲፫

ኀሙስ ዮሐንስ ፲፯

ዓርብ ማቴዎስ ፲፰

ቀዳም ማርቆስ ፲፱ ዓእምት ፪ ንዑስ ቀመር ተፈጸመ።

እሑድ ሉቃስ ፩

ዓርብ ሉቃስ ፭

ረቡዕ ሉቃስ ፱

ሰኞ ሉቃስ ፲፫

ቀዳም ሉቃስ ፲፯

እሑድ ሠግር ነው።

ሰኞ ዮሐንስ ፲፰

ማቴዎስ ማክሰኞ ፲፱ ዓመት ፫ ንዑስ ቀመር ተፈጸመ።

ረቡዕ ማርቆስ ፩

ሰኞ ማርቆስ ፭

ቀዳም ማርቆስ ፱

ኀሙስ ማርቆስ ፲፫

ማክሰኞ ማርቆስ ፲፯

ረቡዕ ሉቃስ ፲፰

ኀሙስ ሠግር ነው።

ዓርብ ዮሐንስ ፲፱ ዓመት ፬ ንዑስ ቀመር ተፈጸመ።

ንዑስ ቀመር ፬ ሲሞላ አንድ ማዕከላዊ ቀመር ይሆናል፤ ማዕከላዊ ቀመር ፯ ሲሞላ ፩ ዓቢይ ቀመር ይሆናል፤ ጥንታት ፬ ናቸው። ምንና ምን ቢሉ ጥንተ ዓለም ጥንተ ቀመር፤ ጥንተ ፀሐይ ጥንተ ጨረቃ ናቸው።

ጥንተ ዓለም እሑድ ነው።

ጥንተ ቀመር ማክሰኞ ነው።

ጥንተ ፀሐይ ረቡዕ ነው።

ጥንተ ጨረቃ ኀሙስ ነው።

**ልዩ አስተያየት።**

፩/ የቍጥር ትምህርት የተባለው ማንኛውም እውነት በቍጥር ሚዛንነት ለማግኘት የተደረገ ሙከራ ነው። ስለዚህ የዘመኑ ቍጥር፤ የኮከቡ ቍጥር ሐሳበ ፊደሉ ሐሳቢ ዳዊቱ፤ ክፉውም ደጉም በዚሁ ይሠራ ነበረ።

፪/ የዘመኑ አቈጣጠር ኢትዮጵያዊ መልክ ይኑረው እንጂ በጥንት ዘመን ዓለም የተስማማበት በተለይም ምሥራቃዊው ዓለም የተስማማበት ነበር። አሁን ግን ኢትዮጵያዊ ባህል ሆኖ በጣም እንግዳ ነገር የሆነ የቍትር ስልት አለው።

፫/ በአሁኑ ጊዜ በኢትዮጵያ ብዙና ልዩ ልዩ አብያተ ክርስቲያን ይኑሩ እንጂ ይኸ ጥበብ የተጠበቀውም ጥንቱም የተያዘው በኦርቶዶክሱ ክፍል ብቻ ነው።

፬/ ስለዚህ ጥበብ አስረጂነት ያላቸው የኦርቶዶክስ ቤተ ክርስቲያን ካህናት ብቻ ናቸው።

**ክፍል ፲፪።**

**ኪነ ጥበባት።**

**ምዕራፍ ፩።**

**ሥነ ጽሑፍ።**

**፩ኛ. የቁም ጽሕፈት ትምህርት።**

ሥነ ጽሑፍ በኢትዮጵያ ከፍ ያለ ግምት የተሰጠበት ቋንቋው የተሻሻለበት የፊደል አጣጣልና የቁም ጽሕፈት አቃቂር በብዛት የታየበት ጥበብ ነው።

ነገር ግን ይኸ ሁሉ ሁኔታ የተስፋፋበት ጊዜ ከመቼ ጀምሮ እንደ ሆነ እንኳን እርግጠኛው ዘመን ባይታወቅም ከ፲፪ኛው መቶ ዘመናት ጀምሮ በየዘመናቱ አቅድን በመለወጥ ከአንደኛው ዘመን የሚለይበት ልዩ ምልክትን በመተው እያስፋፉ ሲጽፉ እንደመጡ መጻሕፍት ይመሰክራሉ። ከሳቢያቲክ ፊደል እንኳን ወደ ግዕዝ አንድም አሁን ወዳለበት የጽሕፈት ጠባይ ለመድረስ የተቻለው የቁም ጽሕፈት ሥራ በጣም የተስፋፋ በመሆኑ ነው። ምንም በአገራችን ብዙ ምርምር ተደርጐ ይኸ ዓይነት ጽሑፍ የዚህኛው መቶ ዘመን አቅድ ነው፤ ያኛው ግን የዚያኛው መቶ ዘመን ሥነ ጽሑፍ ስልት ነው ተብሎ ልክ መልክ ባይሰጠውም የኛም ሆኑ የውጭ መርማሪዎች ስለ ጥንትነቱ መታወቂያ ብቻ የሰጡት ማስረጃ ስላለ በልዩ ልዩ ዐረፍተ ዘመን እየተነሡ በልዩ ልዩ ስልት እንደተጻፉ የሚያስረዳ ትልቅ ምስክር ሆኖ ተገኝቷል። ይኸም ቁም ጽሕፈት የተባለው የፊደልን ጠባይ፣ የሥነ ጽሑፍን ስልት ጠብቆና ጠንቅቆ የሚሔድ የነጥቦችን አቀማመጥ የአረፍተ እንገርን አመራረጥ በጠቅላላም ቁም ነገር ያለው መጽሐፍ ሆኖ እንዲገኝ በጥንቃቄ መሠረቱ ነው።

**ሀ. በቁም ጽሕፈት የሚጻፉ መጻሕፍት።**

በዚህ በቁም ጽሕፈት የሚጻፉ መጻሕፍት በመጀመሪያው ደረጃ ቅዱሳት መጻሕፍት ሲሆኑ በ፪ኛው ደረጃ ደግሞ ልዩ ልዩ ለቤተ ክርስቲያን አገልግሎት የሚውሉ መጻሕፍት እንደ ገድለ ቅዱሳን ድርሳናት ተግሣጻት ዳዊት ናቸው። እንዲሁም በ፫ኛው ደረጃ የፍልስፍና የታሪክ መጻሕፍትና እነዚህንም የመሳሰሉት ናቸው፤ እነዚህም መጻሕፍት መዝገቡ ፩ ሲሆን ከአንዱ የተገኘውን ለሌላው ለማዳረስ ሲፈልግ የግድ በቁም ጽሕፈት ቀድተው መስጠት ሰለነበረባቸው ጸሐፊዎች ሁሉ ጊዜያቸውን ለዚህ ለተቀደሰ ተግባር ያውሉት ነበር። ሲጽፉ ዓመት የሚፈጅ መጽሐፍ ይገኛል፤ ነገር ግን በመጻፍና ብራናም በማውጣት ቀለም በመበጥበጥ ሌላውንም ሥራ ሁሉ በመሥራት ሳይሰለቹ ይሠሩ ነበር። በዚህም ምክንያት ገዳማት፤ አድባራትና ልዩ ልዩ ቦታዎች ሁሉ የታሪክ መደብር የሠን ጽሑፍ ምንጭ ሁነው ተገኝተዋል። በኛ በሀገራችን ቀርቶ ዛሬ በውጭ አገር ያሉ ዩኒቨርሲቲዎችንና ቤተ መጻሕፍትን መልተው የሚገኙ እንደዚህ ብለው የተጻፉ ናቸው።

**ለ. የሚያጽፏቸው።**

እነዚህን መጻሕፍት ጠቃሚነታቸውን በመረዳት የሚጽፉት፦

ሀ/ በልዩ ልዩ ዘመን የተነሡ ነገሥታት ነበሩ፤ በማንኛውም ገዳምና ደብር ስንሔድ የምናገኛቸው መጻሕፍት ብዙዎቹ በየዘመኑ የተነሡትን ነገሥታት የሚያወሱ ናቸው፤ ማለት «ተጽሕፎ በትእዛዙ ለንጉሥ ዕገሌ አንድም በአጥረዮ በንዋዩ አንድም በአጽሐፎ» የሚል እናገኝበታለን።

ነገሥታቱ በዚህ መልክ ሲያጽፉ ለጊዜው መጻሕፍቱ በብዛት እንዲገኙና ለአገልግሎት እንዲውሉ ረድተዋል፤ ለአሁኑ ጊዜ ግን ለታሪክ ምቹ ምዕራፍን ሰጥተው ይገኛሉ።

ለ/ መኳንንትና የሴት ወይዛዝርት፤ እነርሱም ቢሆኑ በነገሥታቱ መልክ ለጐለቱትና ለአስገደሙት አንድም ለተሣሉበት ታቦት በዚህ መልክ እያጻፉ ይሰጡ ነበር።

ሐ/ መነኰሳትና ባሕታውያን እነርሱም እንዲሁ ለአገልግሎት እንዲውሉ ቅዱስ ተግባር አድርገው ሕይወታቸውን ሁሉ ለዚህ አውለው ይጽፉት ነበር፤ ፪ኛም ሥራ እንዳይፈቱ በዚህ ተወስነው ይኸንም ሲሠሩ ይኖሩ ነበር።

**፪ኛ. የጥቁር ቀለም አወጣጥ።**

በኢትዮጵያ ብዙ ጥበባት ቀደም ብለው የተፈለሰፉ ይገኛሉ፤ ከነዚህም ውስጥ ልዩ ልዩ መልክ ያላቸው ቀለማትን ማውጣትና በልዩ ልዩ አገልግሎት የሚውሉትን መሣሪያዎች ራሳቸው ሠርተው ማውጣት ነበር፤ ይኸም ቅሉ ሲሆን የሚቻለው ፍላጐቱ ከማስገደዱ የተነሣ ነው፤ ለምሳሌ ጥቁር ቀለም ለማውጣት ከዚህ በታች በተዘረዘረው መሠረት ይሠራል።

**ሀ. ጥላሸትና ከከሰል።**

በመጀመሪያ ከልዩ ልዩ ዕቃዎች ጥላሸት ይሰበሰባል፤ እርሱም የምጣድ የድስትና የሌላም የማናቸውንም ይኸን የመሳሰሉ ከእሳት የሚደርስቱን ዕቃዎች ጥላት ነው።

፪ኛ/ የክትክታ ቅጠል አቃጥሎ ደቁሶ ከጥላሸቱ ጋር ይቀላቅለዋል።

፫ኛ/ የቀረጥን ቅጠል አቃጥሎ ከሰሉስ ደቁሶ ከጥላሸቱ ጋር ይቀላቅለዋል።

፬ኛ/ የቅርቅሐን ሸፋሽፎት (ልባሽ) አክስሎ ከጥላሸቱ ጋር የቀላቅለዋል።

፭ኛ/ የቀንጠፋን ቅጠል አስክሎ ከጥላሸቱ ጋር ይቀላቅለዋል።

፮ኛ/ የበጉን ቀንድ አቃጥሎ አሳርሮ ደቁቆ ከጥላሸቱ ጋር ይቀላቅለዋል።

፯ኛ/ የኑጉን ፍሬ አሳርሮ ቆልቶ በኋላም አንፈቅፍቆ አፍልቶ የላቦቱን ውኃ አጠራቅሞ እየጨመረ ማሸት፤

፰ኛ/ ማዋሐጃ የሚሆን የግራር ሙጫ ተጠራቅሞ ይጨመራል።

፱ኛ/ ይኸ ሁሉ ተጠራቅሞ ንጹሕ ቦታ ይዞ የተጠቀሱትን መቃስማት ሁሉ አልሞና አለስልሶ በአንድ ላይ ቀላቅሎ አንፈቅፍቆ በጠንካራ ዕቃ አድርጎ በየጊዜው እያሹ ማቆየት፣ በመቆየቱና በመታሸቱ ሲደርቅ ሐሩሩን እየጨመሩ ጠምዘዝ ባለ ጊዜ እንደገና ማሸት ነው።

**ለ. የሐሩር ዓይነት።**

ሐሩር የሚባለው ለቀለሙ ወዝ የሚሰጥ የእኽል ቅርጣን ነው፤ እርሱም ገብስም፤ ስንዴም እንክርዳድም ቢሆን እንደተገኘ ይሆናል፤ ግን ከተገኘ የዳጉሳ ሐሩር የበለጠ ይሆናል። እርሱንም ቆልቶ መቀቀል ነው፤ ከዚህም በኋላ የዚህ ውኃ በጣም ሳይቀጥን እየተዘፈዘፈ እየቆየ በየጊዜው ይጨምራል፤ ደኅና አድርጐ እንዲቦካም ሙቀት ቦታ ያስፈልጋል።

**ሐ. ቀለሙ ተፈላጊ ሆኖ የሚደርስበት ጊዜ።**

ቀለሙ በዚህ ዓይነት ሲቦካ ቆይቶ በተፈለገው መንገድ እንዲሠራበት ሲፈለግ የሚፈጀው ጊዜ እንዳስተሻሸቱ ይሁን እንጂ ቢቸኮል ፫ ወር ድረስ መቡካት አለበት፣ ያለዚያ ግን ፯ ወር ታሽቶ የወጣ እንደሆን ጥፋ ቢሉት የማይጠፋ መሠረት ያለው ቀለም ይሆናል። ከዚያ በኋላ ልጥልጥ አድርጎ ለብዙ ዘመን ሊያገለግል እንደሚችል በብዛት ከፍሎ ከፍሎ ያስቀምጠዋል። አንዳንዶች ይኸንኑ ሥራዬ ብለው እያወጡ ይሸጣሉ፤ ግን አስተማሪዎችና ተማሪዎች ከመግዛት ይልቅ ራሳቸው ቢያወጡት የቀለለ ስለሚሆንላቸው በየጊዜው ራሳቸው ይሠራሉ። ቀዩንና አረንጓዴውን ከአፈርና ከልዩ ልዩ ቅጠል በዚሁ መልክ ይቀምሙታል፤ ሌላው ግን እነዚህን ሁለቱን በማገናኘት እየበጠበጡ ሲሠሩበት ልዩ ልዩ ኅብር ያላቸውን ቀለማት ይሰጣል። በዚህ ሱሳን ወርድ ያወርዳሉ፤ ሐረግ ይጥላሉ ሥዕል ይሥላሉ። እንደዚህ ብሎ የወጣው ቀለም ብራናው ፈጽሞ ካላረጀና ካላለቀ አያረጅ አያፈጅ ወይም ብራናውን አይጐዳ አያበላሽ ተስማምቶ ይኖራል፤ አሁን የሚሠራበት የውጪ አገር ቀለም ግን ብዙ ዘይት ስላለበት ብራናውን ያበላሸዋል።

**መ. ተበጥብጦ የሚጻፍበት ጊዜ።**

ልጥልጥ አንድም እንክብል የነበረው ቀለም ሊጻፍበት ሲያስፈልግ በቀለም ቀንድ ይበጠበጣል፤ እርሱም ደኅና አድርጐ እንዲቦካ ፪ ቀን ያህል መዋል በግድ ያስፈልገዋል። የቀለም ቀንድ የተባለውም ከከብት ቀንድ የሚሠራ የቀዩና የጥቅሩሩ ቀለም ተለይቶ ተሠርቶ ቅርሱ አምሮ ለዚሁ ተግባር ብቻ ተዘጋጅቶ የሚገኝ ዕቃ ነው።

**ሠ. የሚጻፍበት ብዕር።**

የሚጻፍበትም ነገር ደግሞ በጥንት ጊዜ የዶሮ አንድም የአሞራ ላባ ነበር፤ አሁን ግን ሸንበቆ የሴት ቀስት ይኸንንም ከመሳሰሉት ዕፅዋት የሚገኝ ነው። ለዚሁም ምሳሌ ጠቀስ ንግግር ሲያደርጉ «ወካህን የኅድር በመቃብር» ይላሉ። ትርጕሙም ካህን የሚያድረው በመቃ ብዕር ነው ማለት ነው።

**፫ኛ. የብራና አወጣጥና የማውጫው መሣሪያዎች።**

ብራና ለማውጣት ብዙ ድካም ያለበት ብዙ ጊዜም የሚፈጅ ሥራ ነው፤ ሆኖም መምህራኑ አንድም ጸሐፊዎቹ ሁሉ ሳይሰለቹ በየጊዜው ሲያወጡና በዚያው ሲሠሩ ይኖራሉ፤ አወጣጡም እንደሚከተለው ነው።

፩ኛ/ ቆዳው ከውኃው ይነከራል፤ እስኪበሰብስም ይቆያል፤ ይኸም ቆዳ ተፈላጊ ጽዳት ያለው ነው ተብሎ የሚገመት የፍየል ቆዳ የሆነ እንደሆነ ነው፤ ነገር ግን የበግም ቆዳ ይሆናል። እንዲሁም የልዩ ልዩ እንስሳት ሳይቀር ሊሆን ይችላል፤ እንዲያውም በቀድሞ ጊዜ የፈረስና የአህያ ቆዳ ሳይቀር ብራና ይሆን ነበር እያሉ እንድ ተረት የሚያወሩ አሉ፤ ግን እውነት አይመስልም፤ ምክንያቱም እነዚህ እንስሳት ራሳቸው ርኩሳን ናቸው እየተባሉ ሲተሩ ቆይተው ሲሞቱ በቆዳቸው ቅዱስ መጽሐፍ ሊጻፍበት አይችልምና ነው።

፪ኛ/ ቆዳው ከላይ በተጠቀሰው መልክ ርሶ ሲወጣ እንደ አልጋ በተሠራ እንጨት ይወጠራል።

ሀ. ሥጋው ይፋቃል፤ ይታጠባል፤ ይራመማል፤

ለ. ሲደርቅ ጠጉሩ ይፋቃል፤ በሻፎ ድንጋይ ማለት ዓይን ዓይን ባለው ድንጋይም ይራመማል። በውስጡም በውጪውም ይራመማል፤ ይታጠባል ይጠራልም።

ሐ. ከጠራና ከነፃ በኋላ ሲደርቅ እንደ ቅጹ ዓይነት እየተቆረጠ እየተሠመረ ይጻፍበታል፤ ለዚህም የሚያስፈልጉ የተለየ መሣሪያዎች አሉት።

**ሀ. የብራና ማውጫ መሣሪያዎች።**

ብራና ለማውጣት ሲፈለግ ከዚህ የሚከተሉት መሣሪያዎች መኖር አለባቸው።

እነዚህም፦

፩ኛ/ ማፈፊያ (ካራ) የብረት ዓይነት ሞረድ የሚመስል ይሆንና የሥራው ዓይነት ስለቱ ዙሮ የገጠመ ሥጋውን የሚያስለቅቅበት መሣሪያ ነው።

፪ኛ/ መላጫ (መጥረቢያ) የተባለ ነው። ይኸውም የብረቱ ዓይነት እንደዚሁ ሲሆን፣ ሥራውም እንደዚሁ ጠጉሩን የሚላጭበት ነው።

፫ኛ/ መዋጠሪያ ይባላል፤ እርሱውም አራት መዓዘን ያለው እንጨት ብራናውን ቆዳውን የሚወጥርበት ነው።

፬ኛ/ መሠቆሪያ የተባለው ለበቅ (ዘንግ) ነው። ይኸውም በቆዳው እየገባ ከግንዱ ጋር የሚያገናኝ ነው።

፭ኛ/ መራመሚያ ድንጋይ፤ ይኸውም ዓይን ዓይን ያለው ሻፎ ድንጋይ ነው፤ እርሱም ጠጉሩን ከቆዳው ሥጋውንም የሚያስለቅቅ ለብራናውም ጥራትን የሚሰጥ ዕቃ።

፮ኛ/ ገምድ አንድም መወጠሪያ ነው።

፯ኛ/ ማስመሪያ መሳፍቻ (ወስፌ) ነው፤ ይኸውም መሥመሩን የሚያሠምሩበት መሣሪያ ነው።

፰ኛ/ መቍረጭት (መቀስ) እርሱም ብራናው በቅጽ በቅጹ መቍረጫ ነው።

፱ኛ/ መድመፅ እርሱ ደግሞ ለብራናው ለኸት የሚሰጥ ቀለም እንዲቀበል የሚያደርግ መሣሪያ ሲሆን ፪ ዓይነት ነው።

ሀ. የደቅ ሥራ ሸክላ፤ እርሱም ደግሞ ሥጋውን የሚዳምጹበት ነው።

ለ. ነጭ ሸክላ ነው፤ እርሱም ደግሞ በጠጉር በኩል ያለውን ችግር የሚያቃልል መሣሪያ ነው።

**ምዕራፍ ፪።**

**ጥንታዊ የኢትዮጵያ ሥዕል።**

**፩ኛ የሥዕል ታሪክ።**

የኢትዮጵያ የሥዕል ታሪክ መነሻ በጣም የራቀ ነው፤ የሥዕልና የቅርጽ ባህል መዲና ከሆነችው ከአፍሪካ ውስጥ ከቅርጽ ጋር ያልተቋረጠ ዝምድና የሥዕልም ባህል ያላት ኢትዮጵያ ነው።

ከልደተ ክርስቶስ በፊት ግብፅ የሥልጣኔ ብርሃን በወጣበት ጊዜ ኢትዮጵያም በኪነ ጥበብ መራመዷን የሚገልጽ በታሪክ ዓመድ ላይ ጉልህ የሆነ ማስረጃ በንግድ ስምምነት መሠረት ኢትዮጵያ የሥዕል ቀለማትን ለግብፅ ትልክላት እንደ ነበር የሚተርከው የሚያጠራጥር ነው።

ከልደተ ክርስቶስ በኋላ የኢትዮጵያ ሥዕል ከመካከለኛው ምሥራቅ የክርስትና ዓሣሣልና ከቤዛንቲን ሥዕሎች ጋር በመደባለቅ ምሥራቃዊ ቢመስልም፣ የጥንቱን የዓሣሣሉን መሠረት ሳይለቅ እስካለበት ዘመን በመድረሱ ኢትዮጵያ ራሱን የቻለ የሥዕል ባህል ባለቤት ለመባል ረድቷታል። የዓሣሣሉም መልክና የቦታ አቀማመጥ የሐሳቡ አገላለጥ ከማንም ቅጅ ያልሆነ ብሔራዊ ጥናት ብቻ እንደሆነ ታምኖበታል፤ እየዋለ እያደረ ግን የኛው ሥዕል መልክ ወደ ሌላው የሔደውን ያህል የኛም ከሌላ እያዩ እንደ ደባለቁበት ይታመናል።

**፪ኛ. የሥዕል መሣሪያዎች።**

ለሥዕል የሚያስፈልጉ ብዙ ነገሮች አሉን፣ እነዚህም ሁሉ ብሔራውያን በመሆናቸው ምንም ችግር ሳይጥሩ ሲሠራባቸው ቆይቷል፤ ለምሳሌ የሥዕል መሣሪያዎች ቀለማት በያይነታቸው እንዲሁም እንደ ብሩሽ፤ በሌለ ጨርቅ ከሰል ያሉት እንዲሁም ማጣበቂያዎች የሚሆኑት የስንዴ አንድም የቀይ ጤፍ ሙቅ ነበር፤ እንዲሁም ዕብነ በረድ፤ ሙቻ የቁርበት ማሸጊያ ዕንቁላልና ዕንቧይ ይኸንም የመሳሰሉ ሌሎችም ቢሆኑ በቅርቡ የሚገኙና በሁሉም ዘንድ የታወቁ ነበሩ፤ ስለዚህም ያለ ችግር ይሠራባቸው ነበር።

**ሀ. ቀለማት፦** ልዩ ልዩ ዓይነት ቀለማት የሚያስፈልጉት ለሥዕል መልክ መስጫ ሲሆኑ ኅብራቸው ብዙ እየሆኑ እንደ ቦታው አስፈላጊነት ይሰጡት ነበር እነዚህ ቀለማት በሀገረ ሰብእ ተሠርተው ስለሚቀርቡ ከቶ ችግር አልነበረም።

**ለ. ብሩሽ፦** ይኸም ቀለማቱን ለመቀቢያ በነርሱው ሠሪነት የተሠራ ነበር።

**ሐ. በሰሌ ጨርቅ፦** ይኸም መሣሪያ ለሥዕል ሙቁ ከአጣበቀው በኋላ ነጭ ቀለም ይቀባ የነበረው ጨርቅ ነው።

**መ. ከሰል፦** ለሥዕሎች መንደፊያ የሚሆን ቀለምነት ያላችወ እንጨቶች ቀምበጣቸው እየተቆረጠ ይከስልና በዚያ ይነደፍ ነበር።

**ሠ. የስንዴ ወይም የቀይ ጤፍ ሙቅ፦** ይኸም ጨርቁን ከግድግዳው ላይ ለመለጠፊያ የሚረዳ ነበር።

**ረ. ዕብነ በረድ፦** ጨርቁ ከተለጠፈ በኋላ ከንድፉ በፊት ለማለስለሻና በጣም እንዲነጣ የሚቀባ ነጭ ቀለም ነበር።

**ሰ. ሙጫ፦** ይኸም ለብራና ሥዕል አንድም ለሐረግ ቀለማት መበጥበጫና ወዝ መስጫ ነው።

**ሸ. የቁርበት ማሸጊያ፦** ይኸም ከዕንቁላል ጋር ተደባልቆ ለቀለማት መበጥበጫና ማድረቂያ የሚሆን ነበር።

**ቀ. ዕንቁላል፦** ለቀለማት መበጥበጫና ወዝ ለመስጫ ከማሸጊያ ጋር ሳያድር ለዕለት አገልግሎት የሚውል ነበር።

**በ. የዕንቧይ ውኃ፦** ይኸም ደምጎ ዝንቦችና ሌሎችም ተባዮች ቀለማትን እንደይበሏቸው ከቀለማት ጋር ተደባልቆ ለመከላከያ ያገለግል የነበረው ነው።

**፫ኛ. ዕቃዎች እንዴት እንደሚገኙ።**

**ሀ. የቀለማት** አወጣጥ፦ ቀለማት እንዴት እንደሚወጡ በገጽ ፫፻፸ ተመልከት።

**ለ. ቡሩሽ፦** ቡሩሽ ሲሠራ በመጀመሪያ እንጨት ይሾልና ያህያ ጋማ በክር ታስሮ በሰም አንድም በቁልቋል ደም ይጣበቃል፤ ከዚያም በኋላ ይሣልበታል።

**ሐ. በለሴ ጨርቅ፦** ጥጡ በቤት እመቤት ይፈተላል፤ ከዚያ በኋላ በታወቀ ሸማኔ ይሠራል።

**መ. የስንዴ** አንድም የቀይ ጤፍ ሙቅ፦ የስንዴ አንድም የጤፍ ሙቅ የእባለው ቀጠን ብሎ ይበእጥበጥና ይፈላል፤ በረድ እንዳለም ለማጣበቂያ ግድግዳውና ጨርቁ ይቀባል ይጣበቃልም።

**ሠ. ከሰል፦** ይኸም የክትክታና የወይራ ጭራሮች ተሰብሰበው ጉድጓድ ተቆፍሮ ይከስላል፤ ነዲዱ ካለቀለት በኋላ ጢሱ እንዳይወጣ አክንባሎ መሰል ደንጋይ ይደፉበታል፤ ተበረደ በኋላ አውጥቶ ይሠራበታል፤ ንድፍ ይነደፍበታል።

**ረ. ዕብነ በረድ፦** ዕብነ በረድም በእሳት አርሮ ይፈጭና በወንፊት ተነፍቶ በማሸጊያ ውኃ ተበጥብቶ ለጨርቅ መደብ መቀቢያ ይሆናል።

**ሰ. ሙጫ፦** የግራ ሙጫ ከውኃ ደባልቆ በፀሐይ አንድም በእሳት ቀልጦ ለብራና ሥዕል ከቀለማት ጋራ ይቀላቀላል።

**ቀ. የቁርበት ማሸጊያ፦** ማሸጊያ የተባለው የከብት ቆዳ በደንብ ይታጠብና ተተልትሎ በጋን ይቀቀላል ሲበስልና ቆዳው ጨርሶ ሲነፍር በማንጠሪያ ይጣራል፤ የተጣራው ውኃ በየዕቃው በቀዝቃዛ ቦታ ይቀመጣል፤ ከረጋ በኋላ በቢላዋ ይከፋፈልና ሣንቃ ላይ ተደርጎ ይደርቃል፤ ከዚያም በኋላ ለሥራ በተፈለገ ጊዜ በሚያስፈልገው መጠን እየተበጠበጠ ይሠራበታል፤ ማሸጊያው ሊውል እይሚችለው፤

፩ኛ/ ለሥዕል ጨርቅ ግድግዳ ላይ ለመለጠፊያ ከስንዴ ሙቅ ጋር ተደባልቆ መጣበቅ ይሆናል።

፪ኛ/ ለቀለም መሥሪያ ያገለግላል።

**በ. ዕንቁላል፦** የዕንቁላል አስኳል ከማሸጊያ ጋር ለቀለማት መበጥበጫ ከሰማያዊና ከነጭ ቀለም በስተቀር ይገባል፤ በሁለት ቀለማት የማይገባው እንዲያጠቁራቸው ነው።

**፬ኛ. ባህላዊ ዓሣሣል።**

የኢትዮጵያ ሥዕል ግቡ ታሪክን መተረክ ትምህርትን መስጠት ስለሆነ የቅርበትንና የርቀትን መጠን በጥንቃቄ ሳይከታተል ትምህርት ጠቀሰ ታሪካዊ መልኩን ሳይለውጡ አንድም ሳያስቀር በዝርዝር ይገልጻል። ትምህርታዊ መልኩንና የታሪኩን መልእክት ፍጹም ለማድረግ በማለት በሥዕሎቹ ብቻ ሳይወሰን በተጨማሪም የሥዕሎቹ መግለጫ ይጻፍበታል። የሥዕሎቹንም ጉላት ለማሳየት ማንኛውንም ዝርዝር ሥዕሎች በጥቁርና በከባድ ቀለማት ይነቀሳል፤ በኢትዮጵያ ባልህ ዓሣሣል ዋነኛው ሥራ መንፈሳዊ ሥዕሎች ስለሆኑ እነኝሁም ሥዕሎች እየተደጋገሙ በብዛት ከመሣላቸው የተነሣ የተወሰነ የማይለወጥ ባህላዊ ልማዶችና ደምቦች ወጥተውላቸዋል። ከነዚህም ውስጥ ዋና ዋናዎቹ ከዚህ በታች የተዘረዘሩት ናቸው።

ሀ. ጌታችንን ኢየሱስን የሰቀሉት አይሁድ አረማውያንና ዲያብሎስ እንዲሁም ሰይጣናት የሚባሉት በአንድ አቅጣቻ በአንድ መልክ በአንድ ዓይን ብቻ ይሳላሉ ቅዱሳን መላእክት ሌላም ሰው ቢሆን በሙሉ መልክ ከሁለት ዓይን ጋር ይሣላሉ። ለማንም አመልካች ሁሉ ባንድ ጐን አንድም አቅጣጫ ባንድ ዓይን የተሳለ ሁሉ የክፉ የኃጢአተኛም ምልክት ነው። በሙሉ መልክና ከነ ሁለት ዓይኑ የተሣለ ግን ቅዱስ መሆኑን በማእይት ባጭሩ ይረዳዋል።

ለ. በሥዕለ ስቅለት ላይ ሁልጊዜ ጌታችን ራሱን ወደ ቀኝ እንዳዘነበለ ይነሣል።

ሐ. ምስለ ፍቁር ወልዳም ሁልጊዜ ጌታ ከግራ ወደ ቀኝ ሆኖ እመቤታንም ራሷን ወደ ግራ አዘንብላ ትሣላለች።

መ. የኢትዮጵያ ኦርቶዶክስ ቤተ ክርስቲያን በቅኔ ማኅሌት በመቅደስና በቅድት የተከፈለ ሲሆን ሁል ጊዜ ሥዕሎች የሚሳሉት በመቅደሱ አራት ገጾች ላይ ነው፤ የማይለወጡም ባህላዊ አቀማመጥ እንደሚቀጥለው ይሆናል።

**፩. በምሥራቅ ገጽ፦** ነገደ ኢየሱስ ተብሎ የጌታችን የተአምራት ታሪኮች፣ የሐዋርያት ሥራና ተጋድሎ የኤፍሬም እመቤት የተባለችው ይሳሉበታል።

**፪. በምዕራብ ገጽ፦** ነገረ ስቅለትና የልደት የጥምቀት ሕማማት መስቀል፤ ትንሣኤ፤ ምስለ ፍቁር ወልዳና የቅዱስ ጊዮርጊስ ሥዕሎች ይሳሉበታል።

**፫. በሰሜን ገጽ፦** ነገደ ሰማዕታት ተብሎ የሰማዕታት ታሪክና እሞሙ ለሰማዕታት የተባለች የመቤታችን ሥዕሎች ይሉበታል።

**፬/ በደቡብ ገጽ፦** ነገደ ማርያም ተብሎ ከልደቷ እስከ ትንሣኤዋ ድረስ ያለው የእመቤታችን ታሪክና የምጽአት ታሪክ ይሣላል።

**፭/ ከምኋሩ በላይ፦** በምሥራቅ ዕርገት፤ በምዕራብ ቅድስት ሥላሴ በሰሜን ደብረ ታቦር፣ በደቡብ ደብረ ምጥማቅ ይሣሉበታል።

**፮. በመቅደስ በሮች፦** በምዕራብ የመቅደሱ መዝጊያዎች ላይ ቅዱስ ሚካኤል ፈርዖንን ከነሠራዊቱ እንዳሰጠመና ቅዱስ ሩፋኤል ዓሣ አንበሪውን እንደ ወጋ ይሣሉበታል።

**፯. በአራቱም ገጾች ደግሞ፤** ልዩ ልዩ የሆነ የመላእክት ቅድስናን የሚገልጡ ሥዕሎችና ሐረግ ይጣልበታል።

**፰. የቤተ ክርስቲያን ሥዕሎች፦** የሚያሥሉ ምዕመናን ተማኀጸንኩ እንዳሉ የሚዘክሩት ቅዱስ ሥር እንደ ወደቁ ይሣላሉ። በማንኛውም ቤተ ክርስቲያን ቢሆን ሥዕል የተሣለ ከሆነ የሚገኘው ይኸው ዓይነት አቀማመጥ ነው።

**፭ኛ. የሠዓሊው ሁኔታ።**

ሠዓሊው በኢትዮጵያ ኅብረተሰብ ውስጥ ምሁር በመሆኑና በሊቅነት ደረጃ ስለሚቄጠር ሁልጊዜ የሚጠራበት የማዕርግ ስም አለቃ የሚል ነው።

**ሀ. የሠዓሊ ዋጋ።**

የጥንት ሠዓሊ የተከበረ በመሆኑ በመንግሥት ታዞ ቢስልም ቅሉ ሥራውን ሠርቶ እስከ አስረከበበት ድረስ በየወሩ ሙክት ከ፫ እስከ ፭ ዳውላ እኽል ከ፩ እስከ ፪ ጉንዶ ቅቤ፣ ከ፩ እስከ ጉንዶ ማር የወር ወጪ ከ፲ እስከ ፳ ብር ይቅበል ነበር። በተጨማሪም በሚሥለው ደብር አጥቢያ ተዝካር የተደረገ እንደሆነ እንደደብሩ አለቅ ወግ ነበረው ይኸውም አንድ ሽንጥ ሥጋ ገንቦ ጠላና አሥር እንጀራ ይሔድለት ነበረ ባለ ተዝካሩ ሰው አስቦ ያላከ እንደሆነ ፲ ብር ዳፈን ይቀጣ ነበር።

ሠዓሊው ሥራውን ሲጨርስ የሥራው ዋጋ ከ፩ሺህ ብር በላይ ገንዘብ ተሰጥቶት ቀሚስና ድርብ ይሸለም መልከኝነትም ያገኝ ነበር።

**ለ. የሥዕል ቃላት።**

የኢትዮያ የሥዕል ባህል የብዙ ዘመናት ታሪክና የረቀቀ በመሆኑ ራሱን የቻለ አንቀጽ አለው ማለት ራሱን የቻለ ትርጕም ይገኝበታል። ከነዚሁም ቃላቶችና ትርጓሜያቸው በከፊል ከዚህ በታች ተዘርዝረዋል።

**ናዞርድ፦** የቀለም ስም ሰማያዊ መልክ ማለት ነው።

**ለሂ፦** ውበት መስጠት ማለት ነው፤

**ነጠብጣብ፦** ይኸም ማለት ጌጣጌጥ መስጠት ማለት ነው።

**ማዋዛት፦** አክላትን ጨርሶ መሳል ማለት ነው፡

**መንፈስ ያለው፦** ስሜት የሚሰጥ ሥዕል ማለት ነው።

**ሐረግ መጣል፦** ሐረግ መጣል መሥራት ወይም መሣል ማለት ነው።

ብሩህና ጥላ፦ የብርሃንን አቅጣጫ ተከትሎ የሥዕሎችን ክብነት የሚያሳይ ሥዕል።

**መደብ፦** ማለት ሥዕል ያላረፈበት ትርፍ ሰሌዳ ነው።

**የቁመት፦** ማንኛውንም ነገር በሙሉ አካል የሚያሳይ ሥዕል።

**አይር፦** ድብልቅልቅ ማለት ነው፤ ይኸም የቀለምን ዓይነት የሚያሳይ ማለት ነው። ለምሳሌ፦ ሰማያዊና ብጫ ሲታይ (ሲደባለቅ) አረንጓዴ ጥቁር ቀለም ይሆናል።

**ጉርድ፦** የአንድ አካል ወገብ ወይም ከአንገት በላይ የሚያሳይ ሥዕል ማለት ነው።

**ምዕራፍ ፫።**

**የድጉሥ ሥራ።**

**፩ኛ የድጉሥ ጌጥ።**

እንደ ሌላው ረቂቅ ጥበባችን ሁሉ የድጉሥን ሥራ በኢትዮጵያችን በጣም የተስፋፋ ነበር። የድጉሥ ሥራ ማለት በቆዳ ላይ የሚደረግ ጌጣጌጥና ሐረግ ነው፤ ይኸም ጌጥ ብዙ ጊዜ የሚታየው በመጻሕፍት ገበታና በመጻሕፍት ማኅደር ላይ ነው። ይሁን እንጂ በአንዳንድ ልብም ዕቃዎች ላይም መዋሉ አልቀረም፤ ለምሳሌ በጐራዴና በሰይፍ ለገባ (ማኅደር) በበቅሎና በፈረስ ዕቃ እንዲሁም በልዩ ልዩ የቤት ዕቃ ላይም እንዲሁ ይውል ነበር፤ የባሕር ዓረብ የለበሰው ዕቃ ሁሉ ጌጥ ይወጣለት ድጉሥ ይጣልበት ነእብር።

የድጉሡም ዓይነት እንደ ዕቃው ሁናቴ የጌጡም አገባብ ቦታ የነበረው እንጂ እንደ አገኘ አይጣልም ነበር፤ ማለት ለማንኛውም ጌጥ ስምና ቍጥር አለው። ከእገሌ ቀጥሎ እገሌ የገባ እንደሆነ ጌጡ ጎልቶ ጥልፉ ተለይቶ ታይቶ ያስደስታል፤ ከእገሌ በፊት እገሌ የገባ እንደሆነ ግን ሥራው ረቂቅ ይሆናል፤ ጥልፉም የጠበቀ ይሆናል በማለት ተራ እየትጠበቁ ይደጉሡ ነበር። የመድጐሡም መሣሪያ ብዙ ዓይነት ሲሆን በአንድ ሥራ ላይ ሁሉንም የሚያስገቡ አዋቂዎች ነበሩ፤ አሁን ግን ግማሹ እንኳን ቢገባ ነው እንጂ ሁሉም አይገቡም፣ ስለዚህም ለዓይን ሞቅ ደመቅ አይልም። የሆነው ሁኖ ጥበቡ ሳይጠፋ እስካሁን ድረስ በመሰራት ላይ የሚገኝ በመሆኑ ያስደስታል፤ የመሣሪያውም ዓይነ ፲፪ ሲሆን ስሙም እንደሚከተለው ልዩ ልዩ ነው።

፪ኛ. የመድጐሥ ዓይነት ስምና ቍጥር።

፩ኛ/ ርእሰ መድጐሥ

፪ኛ/ መርገጫ

፫ኛ/ መሳቢያ

፬ኛ/ ዓይነ ርግብ

፭ኛ/ የውኃ እናት

፮ኛ/ ቀርነ በግዕ

፯ኛ/ ባለዘንባባ

፰ኛ/ ባለ ገመድ

፱ኛ/ ፍየል ፈለግ

፲ኛ/ ትፍትፍ

፲፩ኛ/ ጥምዝ

፲፪ኛ/ - የዚህ ቍጥር ስሙ ጠፍቷል ከሥራም ውጪ ሆኗል።

ከላይ እንደተናገርነው ለአንድ ሥራ ሁሉም በአንድ ጊዜ ስለሚያስፈልጉም በጣም አስፈላጊና አድማቂ የሆኑትን መሣሪያዎች ብቻ በመከተል አንድ በአንድ እየተረሳ እንዳይሄድ ያሰጋል።

**ክፍል ፲፫።**

**የመምህራን ሕይወት።**

**ምዕራፍ ፩።**

**የመምህራን ታሪክ።**

ጥንታውያን የኢትዮጵያ መምህራን ክብር የሚገባቸው ቀዋሚ ታሪክ ያላቸው ናቸው፤ ስለዚህ ለአሉት ሽልማት ለሞቱትም የመታሰቢያ ሐውልት ሊቆምላቸው የበዓል ቀን ተለይቶ መታሰቢያቸው ሊከበርላቸው የሚገቡ ናቸው። አርቆ በሚያሳይ መነጽር የተመለከትን እንደሆነ እነዚህ ሊቃውንት ሁሉ ለሀገራችን ታላላቅ ሥራን የሠሩ ዕውቀትን በነፃ ያካፈሉ በሀገራችን ታላቅ ዝናን ያተረፉ ናቸው። ይኸን ሁሉ ሞያና የሀገር ባህል የጠበቁና ያስተላለፉ ሕዝባችን ሥልጣኔ ይዞ እንዲቆይ በቀላሉም ለመጪው ትውልድ ለማስተላለፍ የቻሉ እነርሱ በአስተማሩት ትምህርት ነው። ሕዝቡን ሕዝብ አድርገው ሐሞተ ቆራጥነት ደፋር አድርገው ለነፃነትና ለሃይማኖት ተጋዳይ እንዲሆን የሠሩና የአስተማሩ እነርሱ ናቸው። ሀገሩን አፍቃሪ ንጉሡን አክባሪ በጠቅላላም የያዘውን ሁሉ ጥቅሙንና ጉዳቱን ዐውቆ እንዲኖር ያደረጉና መምህራን መከራ የማያቸንፋቸው ማግኘትና ማጣት ቢፈራረቅባቸው ግምት የማይሰጡት በረኃብ የማይፈቱ፣ ማዕርጋቸውን እንጂ ሆዳቸውን የማይወዱ አባቶች ስለ ነበሩ ነው። አባቶቻችን ትልቅ ዕውቀት የነበራቸው ናቸው፤ ስለዚህም ባሕረ ሐሳብን በቀላሉ የሚዋኙ ለጥበብ በቃኝ የማይሉ ነበሩ፤ እነዚህ መምህራን ሞያችንና ሥልጣኔያችን እንዳይጠፋ በማለት ተርበው ከመማራቸው ይልቅ ተርበው ማስተማራቸው በሰፊው ይነገርላቸዋል። ግማሾቹ ደግሞ ራሳቸው እያረሱና እየቆፈሩ የሚያስተርሙ ነበሩ፤ እንዲያውም አንዱን ተማሪ ከምሥራቅ አንዱን ከደቡብ አንድኩና ሁለቱን ከርሻው መካከል እያደረጉ ሲያርሱ በተመላለሱ ቍጥር ያስተምሩ ነበር። ግማሾቹ ደግሞ እንደ ዕድል ሆኖላቸው በንግሡ፤ በመኳንንት በሴት ወዛዝርትም እየተደገፉ የሚኖሩና የሚያስተምሩ ነበሩ። ይኸም ሆነ ወይም ያ መምህራን በማግኘታቸው ወይም በማጣታቸው ቸል ሳይሉ ሲያስተምሩ የቆዩና ሀገራቸውን ከአፍሪካ ለይተው የዕውቀት ምንጭ፣ የነፃነት መዝገብ አድርገው መቆየታቸው የታወቀ ነው። ይሁን እንጂ ዛሬ ጠለቅ ብሎ ጥንታዊ ባህላችንን የሚመረምር ባለመኖሩ የሊቃውንቱን ዕውቀታቸውን መጠን የባህላችንን ሁኔታ ያወቀና ለመምህርነታቸውም ግምት ሊሰጣቸው የቻለ የለም። ዕውቀታችንም ከቀን ወደ ቀን እያደረ ወደታች ሲሔድ ሲዋረድ ይገኛል፤ በጥንት ዘመን የሆነ እንደሆነ ግን መምህራኑ በአንድ ዓይነት ዕውቀት ሳይወሰኑ የጠፋውን በመፈለግ፤ የደከመውን በማጽናት ከዕውቀት ወደ ዕውቀት ይራመዱ ነበር። እንዲያውም አንድ መምህር ከሁለትና ከሦስት ዓይነት ዕውቀት በላይ ስለአለው ያን ጊዜ በሕይወቱ ሳለ ለማካፈል ሲል ለሕይወቱ ሳያስብ ለተማሪ በሚመቸው ሀገር እየዞረ እየተንከራተተ ያስተምር ነበር፤ ተማሪው ለልመና በጠቅላላም ለሕይወቱ ከተመቸው መምህሩ እብቦታ አይወሰንም፣ እንዲሁ እንደዞረ ይኖር ነበር። ለማስተማር አሁን፣ ከኋላ ነገር በማለት ጊዜ ሳይወሰን በቀን በሌሊት እያለ ያስተምር ነበር። የቀረው ቀርቶ በትዳር ያለው ቀንም እንዲሁ ሲያስተምር ይውላል። ይኸም ሆኖ አይደክመውም ነበር፤ ቤትም ቢኖረው ቅሉ ከተማሪው የሚለየው ነገር ከቶ አልነበረውም። ለዚህ ሁሉ ድካሙ ዋጋ ሆኖ የሚከፈለው ነገር አልነበረውም። ሕዝብም ቢቀጥረው ቅሉ እርሻ ያርስለት አንድም ከአዝመራ ጥቂት ይሰጠው እንደሆነ እንጂ ለኑሮው በቂ የሚሆን ትዳሩን የሚያቸንፍበት ከፍ ያለ ነገር አይሰጠውም ነበር። ግን መምህሩ ሁሉንም ሳያስታውሰው በማስተማሩ ብቻ ተደስቶ መንፈሱ ጸንቶ ችግሩን አቸንፎ ይኖራል፤ የቀረው ቀርቶ በቤቱ ውስጥ እንኳ ልዩ ልዩ ፈተና ቢደርስበት ከቁም ነገር አይቆጥረውም ነበር። ስለዚህም አስረጂ አንድ ትዳር የያዘ መምህር ሁልጊዜ ለትዳሩ ሳያስብ ሲያስተምር በመዋሉና ሲያስተምር በማደሩ ሚስቱ ተናዳ ማታ ለራት ሲቀርብ በመሶብ ከድና ድጓውን አቀረበችለት ይባላል፤ ይኸም የሚያመለክተው ሥራህ ማስተማር ከሆነ ራትህም እርሱው ይሁን ማለት ነው። ለመምህራን ከቤት ሳይቀር እስከዚህ የሚደርስ ፈተና ነበረባቸው፤ የችግራቸውም ዓይነት ብዛት ይኸ ነው አይባልም ነበር። ብዙ መምህራን በተማሪነት ሳሉ ከተጐዱት ይልቅ በመምህርነታቸው የተጐዱት ይበልጣል። ስለዚህም ሕይወታቸው በበሽታ የተሰነካከለ ሆኖ የዕድሜ ልክ በሽታ የያዛቸው ሲሠቃዩም የኖሩ ብዙ ነበሩ፤ ከነዚህም ውስጥ ወዲያውም ተቀስፈው የሞቱ ብዙ ናቸው። በዚህም ሁሉ ምክንያት ብዙ ጥናት ያደረጉ መምህራን በየሀገሩ አይገኙምም በቍጥር ያነሱም ቢገኙ በጣም በተራራቀ ቦታ ነበር፤ የመምህራን ጠቅላላ ሕይወታቸውን ለማወቅ ስንፈልግ ግን የየአንዱንዱን ትምህርት መምህር ታሪክ መናገር በግድ ያስፈልጋል።

**፩ኛ. የዜማ መምህራን።**

የድጓው ትምህርት በገጽ ፻፲፬ - ፻፵፬ እንደተናገርነው ሲሆን በመጠኑም ከዚህ እንደሚከተለው እንገልጣለን።

**ሀ/ የድጓ መምህራን፤**

አንድ ሰው የድጓውን ትምህርት በጀመረ በ፯ ዓመቱ ድጓውን ሊያስመሰክር ይችላል፤ ከዚያም ግዚኤ ጀምሮ ዕድሜውን በሙሉ ያለ ምንም ቸልተኝነት ማስተማር አለበት። እርሱም ሲያስተምር የፊደልን ቅርጽ የጽሕፈትን ዘዴ፣ የቤተ ክርስቲያንን አገልግሎትና ሥርዓት ከዜማው ጋር ነው።

ይኸም ማለት ድጓውን ሲያስተምር ከፊደልና ከንባብ አስጀምሮ ድጓውን እስኪዘልቁ ድረስ እንጂ በድጓው ብቻ አይወሰንም ነበር። እርሱም ትምህርቱን ወይም ግዴታውን እንዲወጣ ማስተማር ሲጀምር እገሌ ወንበር ዘረጋ ይባላል። ሲሞት ወይም ሲታመም ወይም በልዩ ልዩ ምክንያት ማስተማሩ ሲቀር ወደ የእገሌ ወንበር ታጠፈ ይባላል። ይኸም የሆነበት ምክንያት ምናልባት በጥንት ዘመን መምህሩ በሚዘረጋና በሚታጠፍ ወንበር ይቀመጥ ኑሮ እንደ ሆነ ወይም የድጓው መዘርጊያ አትሮንሱ ስለሚታጠፉና ስለሚዘረጋ እንደሆነ አይታወቅም።

የድጓው መምህር ግብረ ገብነት ያለው፣ ለብዙ ነገር አብነት የሚሆን ብዙ ነገር የሚወስድበት ነበር። ብዙ ጊዜም ሥልጣነ ክህነትን የሚቀበል ውዳሴ ማርያም ደጋሚ፤ የትሩፋት ሁሉ ምሳሌ ስለሆነ ተማሪዎች ይኸን ሁሉ በመመልከት ይከተሉት ነበር። የድጓ መምህራን ጉባኤም አድርገው ስብከት አይስበኩ እንጂ ቤተ ክርስቲያን በማገልገል፤ በማስተማር ሥራቸውን ያከበሩና እነርሱም የተከበሩ ነበሩ። ድጓን ያህል ከባድ ነገር ዘሩን ከነምልክቱ በቃል ይዘው ሲያስተምሩ መኖር በጣም አስደናቂ እንገር ነው። ከዚህም በላይ ድጓን ያህል ነገር ከማስተማር ሥራው ጋር በየጊዜው ይጽፋል፤ ያመለክታል፤ ግን በሥራው ብዛት፤ በጫጫታው ምክንያት ከቶ አይሳሳትም ከጻፍኩ ሥራም ከያዝኩ ብሎ ከማስተማሩ ቸል አይልም ወይም ጩከቱን አይሰለቸውም ነበር፤ እንዲሁም ብሎ ሲሠራ ሲደርቅ ይኖራል፤ ግን በየቤተ ክርስቲያኑ በዝተው የሚገኙ በዝተውም የሚያስተምሩት ደግሞ የድጓን መምህራን አንድም የዜማ መምህራን ናቸው። የከማንኛውም ሞያ መምህር ይልቅ ሥርዓተ ቤተ ክርስቲያንን እንዲሁም የራሳቸውን ሞያ ከነ ይትብሃሉ ጠንቅቀው የሚያውቁና እይሚያስተምሩ የዜማ መምህራን ናቸው።

**ለ/ የጾመ ድጓ መምህራን፤**

ስለ ጾመ ድጓ በገጽ ፻፳፯ - ፻፴፩ የተሰጠውን ተመልከት፣ ሆኖም ጾመ ድጓ ሞያ ሆኖ ለብቻው ወንበር የለውም፤ ግን አንዳንድ ጾመ ድጓንና ምዕራፍን እናስተምራለን፤ እያሉ ጅማሮችን ከፊደል አንሥተው የሚራመዱ አሉ የማስተማር አቅዳቸው ግን ከላይ እንደገለጥነው እንደሌላው ዜማ መምህር ያለ ነው።

**ሐ/ የዝማሬና መዋሥዕት መምህራን፤**

ስለ ዝማሬ መዋሥዕት በገጽ ፻፶፩ - ፻፶፯ የተገለጠውን ተመልከት እነዚህም ትምህርቶች ትምህርታቸው ወይም ሞያቸው ራሳቸውን የቻሉ የተለየ የምስክር ቤት ያላቸው ሲሆኑ እነዚህን ብቻ ሞያ አድርጐ ለመውጣት ፪ ዓመት ያህል ይወስዳሉ፤ ብዙ ጊዜም ቅዳሴን አበው ያስተምሩ ስለ ነበር እንደዚሁ ቅዳሴ ማስመስከር ነበረባቸው። እርሱም የሚፈጀው ጊዜ አንድ ዓመት ነው፤ ስለሆነ በጠቅላላው ፫ ዓመት ያህል መማርና ማስመስከር ነበረባቸው። እነዚህም መምህራን በቀላሉ በትንሽ ጊዜ ሊከናወኑ የሚችሉት ሌላውን ዜማ አጥንተው ምልክት ለይተው የገቡ እንደሆነ ነው። እነዚህም መምህራን ሞያቸውን ከማስተማራቸው ሌላ ጀማሮችን ሳይቀር ይረዱ ያስተምሩ ነበር፤ በአሁኑ ጊዜ ግን ቅዳሴን ለይተው መነኰሳቱ በብዛት ስለወሰዱት ትምህርቱም ተለያይቶ የሚሰጥ ሁኗል። ቅዳሴ የሚያስተምሩ መነኰሳት ያንኑ ቅዳሴውን ብቻ ስለሚያውቁ ሌላ ስይጨምሩ ያስተምራሉ።

እስከዚህ የተናገርናቸው የዜማ መምህራን የተባሉት ሁሉ መንፈሳውያን ግብረ ገብነት ያላቸው፤ ሕሊናቸው የተሰበረ በእርግጥ ካህናተ እግዚአብሔር ሊባሉ የሚገባቸው ናቸው።

**መ/ የአቋቋም መምህራን፤**

ስለ አቋቋም ትምህርት በገጽ ፻፶፱ - ፻፹፫ ተመልከት። ሆኖም የአቋቋም መምህር ለመሆን ፬ ዓመት ያህል ይጠይቃል። ብዙ ጊዜ መምህራን የሚገኙት በከተማ በተለይም እንደ ጐንደር ባሉትና በሌሎችም ከተማዎች ስለሆነ የኩራት መንፈስ የሚታይባቸው፤ ሁሉን እናውቃለን የሚመስላቸው ናቸው፤ እንዲሁም መኅሌቱ የሚታወከው ደብተራው የሚሸበረው እነርሱ የገቡ እንደሆነ ነው፤ ስለዚህም ተመልካች ባለ ቅኔ ከዚህ የሚከተለውን በኀዘን መልክ ተቀኝቷል።

አሌ ለክሙ ካህናተ ዜማ ዘትገብሩ ማኅሌት በከበሮ ወጸናጽል።

እስመ ዘኵሉ ዕለት አስበ ማኅሌትክሙ ኮል።

ለጽድቅ አኮ ዳዕሙ ለኃጕል።

ወኢኮነ ለበዓል፤ ዳዕሙ ውእቱ ለአርዮ ሐዳስ ድንግል።

እመሰ ኢገደፍክሙ አርዑተ ዝንቱ አምሳል።

ትከውኑ ግዱፋን ውስተ ታሕቲት ግበ ሲኦል።

ወትከውኑ ዳግመ አምሳለ ፈረስ ወበቅል።

እለ ይትመየጡ ድኅሬሆሙ በልጓም ወበኀሣል

ሆኖም ማኅሌቱ ደግሞ ወገንና ሥርዓት ሊኖረው የሚችለው አቋቋም የሚያውቁ ግብረ ገብነት ያላቸው መምህራን የተገኙ እንደሆን ነው።

የአቋቋም መምህራን ብዙ ጊዜ ዜማ ያለዩትን ጀማሪዎችን አያስተምሩም፣ በገጠር የሚገኙ የአቋቋም መምህራን ግን ጀማሪዎችን ያስተምራሉ። የዜማ መምህራን ሁሉ ትዕግሥተኞች ሥልጣነ ክህነት ያላቸው ዓይነ አፋሮች ሲሆኑ የአቋቋም መምህራን ግን ትዕቢተኞች ቅሬዎች የአመንዝርነትም መልክ የሚታይባቸው ናቸው፤ እንደገማ ከእኛ በቀር ማንም አዋቂ የለም ባዮች ነበሩ፤ ለዚህም አስረጅ የተክሌ አቋቋም ጀማሪ የሆነው አለቃ ተክሌ የተባለው የአለቃ ገብረ ሐና ልጅና ተማሪ ደብረ ታቦር ኢየሱስ ወጥቶ ማኅሌት እንደተቆመ ከመካከል ገብቶ መበጥበጡ ብቻ ሳይበቃው የድጓ መምህራኑን ከቁም ነገር ሳይቈጥራቸው እንዲያውም ሲሰድባቸው «ለድፍን ፋርጣ እኔ ነኝ አክሊሉ» አለ ይባላል፤ ለድፍን ሲል ለመላው ያለ አስመስሎ ደንቆሮ ብሎ ሲሰድብ ነው። የአቋቋም መምህራን ብዙዎች ዘንግ መወርወርን ጸናጽል መጸንጸልን ብቻ እንጂ ከጥሬው ዜማ ላይ እምብዛም ናቸው፤ አንዳንዶች ግን ጥሬውንም ዜማ ቢሆን ደኅና አድርገው ከማወቃቸው ጋር ይትበሃሉን ሁሉ ጠንቅቀው ያውቃሉ እንዲያውም የአቋቋም ቁጥሩ ከዜማ ትምህርት ስለሆነ ዋና ባለሞያ ለመሆን አስቀድሞ ከጥሬው ዜማ በኋላ በዘንጉ ቀጥሎም በጸናጽል ያጠናዋል።

**፪ኛ. የቅኔ መምህራን።**

ስለ ቅኔ ሞያና ትምህርት ገጽ ፪፻፵፬ - ፪፻፺፫ የተገለጠውን ተመልከት። መምህራኑና የትምህርት አሰጣጣጨው ግን እንደሚከተለው ነበር። የቅኔ መምህራን በኢትዮጵያ ላይ በብዛት ይገኙ ነበር፤ ከእገሌም እገሌ ይበልጣል እየተባለ ይነገርላቸው የነበሩ ብዙ ናቸው። ትምህርቱም የዕውቀት በር መክፈቻ የአእምሮ መገመቻ የጥበባት ሁሉ መግለጫ ምንጭ የግዕዝ ትምህርት እንደሆነ በማመን ተማሪው በብዛት ወደ ነርሱ ይጐርፍ ነበር። ሆኖም ተማሪው እንደ ፈለገ ትምህርት እንዳይሰጠው መምህራኑ ዕውቀታቸውን የመሸንገል ዘዴ ነበራቸችው። ይሁን እንንጂ የኑሮ ደረጃቸው ዝቅተኛ ሕይወታቸውም ልክ እንደሌላው መምህራን ነው፤ ማለት ግማሹ ቤት ንብረት ይዞ እያሳረሰ ሲኖር ግማሹ እንዲሁ በልመና እንጀራ እየኖሩ ያስተማሩ ብዙ ናቸው። በጠባይ ግን ከዜማው መምህራን የተለየ ጉድለት ይታይባቸው ነበር። ስለዚህም ከትሕትና ይልቅ ኩራት ይታይባቸው የነበር በየቅኔ መምህራን ላይ ነው። እንኳን እነርሱ ተማሪያእችው ሳይቀር ምሥጢር ከለየ ቅኔ ከቈጠረ በኋላ ሰው ለማነጋገር ይቸግረው እንደነበረ የታወቀ ነው፤ ደበሎውን አዙሮ ወደ ኋላ ይለብስ ራቁቱንም ያሳይ የነበር ደበሎውን ወደ ፊት ከአፍንጫው ላይ ለማድረግ እንዲመቸው ነበር። መምህራን ለመምህራንም እኔ እበልጥ እኔ እበልጥ በማለት በውድድር መልክ ቅኔ ሲዛረፉ እንዲህ ተባባሉ ይባላል «ማዕበል ቅኔከ ለእመ ገፍዓኒ። ተንተነኩ ለወዲቅ ወእግዚአብሔር አንሥአኒ» ሲል ለአለቃ ካሣ በመመስከር አለቃ ዶሮ ተቀኙ ይባላል። አለቃ ካሣም «ዶሪ ዶሪ የቅኔ ፈጣሪ» ብለዋቸዋል።

እንዲሁም ደግሞ አገባብ ሲጠያየቁ ፈተና ሲፈታተኑ ይኖሩ ነበር፤ የተለዩ እማኞች ዳኞች እያወጡ ጥያቄ ይጠያየቁ ሊቅነታቸውንም ያጸድቁ ነበ፤ ለዚህም አስረጂ ሁለት የቅኔ መምህራን እኔ እበልጣለሁ እኔ እበልጣለሁ በማለት ባልተማሩ ሰዎች ዳኝነት ቆሙ አንዱ ጮሌነት የበዛበት ስለ ነበር፤ አሁን እኔ ስጠይቀው እንደ ዐመሉ ዳኝነት ቆሙ አንዱ ጮሌነት የበዛበት ስለ ነበር አሁን እኔ ስጠይቀው ልብ አድርጋችሁ ትርጕሙን በመንገር ፈንታ እንጃ ይለኛል፤ እንጂ አይመስልኝም ልብ አድርጋችሁ ስሙልኝ አላቸው። ሁለተኛውም የባልንጣውን አስረጂ ከሰማ በኋላ እንዴት እኔ መልሱን በትክክል እመልሳልሁ እንጂ እንጃ እላለሁ ብሎ ጥያቄውን ሲጠብቅ ሳለ ጮሌው መምህር ትርጕሙ እንጃ የሚያሰኘውን ግዕዝ «እንዳኢ» ማለት ምን ማለት ነው ሲል ጥያቄውን አቀረበለት ተጠያቂውም በመቸኮል «እንጃ» ሲል መለሰለት፤ ዳኞች ግን የሰጠው መልስ ትርጕም መሆኑን ሳያውቁ ለምን እንጃ ትላለህ መልስልን እንጂ ሲሉ አላዋቂነቱን በአደባባይ መሰከሩበትና ፈረዱበት ይባላል። እንኳን የቅኔ መምህራን ተማሪዎች ሳይቀሩ ከየኔታ እገሌ ይልቅ የኔታ እገሌ ይበልጣሉ እያሉ ሲያጣሉ፣ ሲያወዳደሩ ሲያፎካክሩ ይኖሩ ነበር።

የቅኔ መምህራንም ምንም በዕድሜ ሽማግሌዎች እንኳን ቢሆኑ የጠባይ ልጅነት ነበረባቸው፤ ስለዚህ ጠብን በመፈለግ ራሳቸው ሌሎች የቅኔ መምህራን ወደ አሉበት እየዞሩ አንዳንድ ጊዜ ተማሪ መስሎ በመቅረብ አንዳንድ ጊዜም ግልጥ በግልጥ ከመምህሩ ጋር ዘረፋ በመግጠም እንደ በግ አውራ ሲዋጉ ይታይ ነበር። የቅኔ መምህራን በዘርፋም ጊዜ ሆነ ወይም በቤተ ክርስቲያን በተቀኙ ጊዜ ከምስጋናው ይልቅ የምአቱን የጐዳናውን መንገድ በመፈለግ እንዳይመረመር እንዳይገኝ አድርጐ ሰድቦ መቀኘቱን ይመርጡ ነበር። በብዛት ያለውን ተናገርን እንጂ እንዲሁም ደግሞ ብዙ ቅዱሳን መምህራን እንደነበሩ፣ ዕድሜ ልካቸውን በተባሕትዎ እንዳሰለፉ የታወቀ ነው። የቅኔ ምትህርት መልኩ እንደ ቋንቋ ትምህርት ሲሆን መምህራኑ ግን ቅዱሳን ከመሆናቸው የተነሣ መንፈሳዊ ትምህርት ነው ብለው እንደ መንፈሳዊ ትምህርትም ቈጥረው ከእግዚአብሔር ዘንድ ዋጋ እናገኝበታለን፣ በነፍሳችን እንጠቀምበታለን ብለው ተግተው ከእግዚአብሔር ዘንድ ዋጋ ዕውቀትን እስከ አሁን ለማቆየት ቻሉ። እንዲሁም ለደቀ መዛሙርቱም ምሥጢሩን ገልጠው መንገዱን መርተው የሚያሳድጉ እነዚህ መምህራን ነበሩ። በእርግጥም መጻሕፍት ሁሉ የሚነበቡና የሚተረጐሙም የምስጋናውና የጸሎቱ የአገልግሎቱ ሁሉ ስልት የሚታወቀው ቅኔ በመቀኘት፣ ግዕዝን በመማር እንደሆነ የታወቀ ነው። ምንም ጥሬ ዜማ ቢያውቅ ምንም አቋቋም ከነባህሉ ቢያጠናቅቅ ቅኔ ካልተቀኘ ሰውየው እንደፈራ፣ እንደቀለለ ይኖር ነበር እንጂ በቂ ዕውቀት አለኝ ብሎ በያዘው ትምህርት አይኮራም ነበር። ቅኔ መምህራን ግን ይኸ ሁሉ በማወቅ ለኢትዮጵያችን ብርሃን ለመስጠት ሕይወታቸውን ሁሉ መሥዋዕት አድርገው ቆርጠው የተነሡና የሠሩ በመሆናቸው ኢትዮጵያን ለማብራት ችለዋል።

**፫ኛ የትርጓሜ መምህራን።**

የትርጓሜ መጻሕፍት መምህራን በቍጥር በጣም ያነሱ የሚገኙባቸውም ቦታዎች የተወሰኑ ስለ ነበር ደቀ መዛሙርትም በብዛት አይገኙም ነበር። የትርጓሜ ትምህርት አካዳሚ ስለሆነ በዕድሜው የበሰለ ምሥቲር ያደላደለ፣ ትሕትናንም ገንዘብ ያደረገ፣ የመናኝነት መልክ የሚታይበት ልታወቅ ልታይ የማይል ሽማግሌ ሰው ብቻ ቆርጦ ተነሥቶ ይማር ነበር። የመጽሐፍ ተማሪም የሚተረጕመው መጽሐፍ ራሱ በየጊዜው ስለሚወቅሰው የመጽሐፍ መምህር እንኳን እርሱ ተማሪው ሳይቀር ትዕግሥተኛ ሁሉን አመዛኝ ነበር። ጥበባት ሁሉ ከዚያ ስለሚገኙ ደግሞ አስተዋይም ነበር፤ የዜማው መምህራን የዜማ ምልክት ስለአለባቸው የቅነኢውም ትምህርት በመጀመሪያ አገባብ ሲማሩ እንጂ በኋላ ችግር አያጋጥማቸውም ጽፈው ደጉሰው ይይዙት ነበር። የመጽሐፍ መምህራን ግን ከዚህ በፊት የተጻፈ የትርጓሜን ልስልት የሚያሳይ ስለሌለ በፊት ሲማሩ በኋላም ሲያስተምሩ ትልቅ ችግር ነበረባቸው፤ ሰለዚህም ሁልጊዜ ዓይናቸው መጽሐፍ ከመመልከት አእምሯቸው ምሥጢር ከማንሸራሸት ተለይቶ አያውቅም ነበር። የትርጓሜ ትምህርት ምልክት ቢኖረው ቅሉ ራሳቸው በመጠኑ ያመልክቱ እንጂ ሙሉ ትርጕም ስላይደለ አማርኛ እንዳይለወጥ ምስጢሩ እንዳይፋልሰ ከፍ ያለ ጥንቃቄ ነበረባቸው፤ ከእነዚህ መምህራን ውስጥ አብዛኛዎች መጽሐፍ ከሚናገረው ይልቅ አብዝተውን እንሠራለን ትሩፋት እናሳያለን በማለት በጥብቅ ሰልሚሠሩ ሕይወታቸውን በትምህርት ያሳልፉት ነበር። ከሁሉ የላቀ ክብር ይሰጣቸው ነበር። ከሁሉም የላቀ አስተያየት ያላቸው በመሆናቸው ሁሉ ያከብራቸው ነበር። ሌሎችም ሊቃውንት ሁሉ ምንም ሁሉን ቢያቁት ትንሽም ትልቅም ክርክር በመካከላቸው የተነሣ እንደሆነ ከመጽሐፍ መምህር እንሒድ በማለት የነገሩ ማለቂያ የክርክሩ መብረጃ የሚሆነው የመጽሐፉ መምህር ነበር። የመጽሐፍ መምህራን እንኳን እነርሱ ተማሪዎቻቸው ሳይቀሩ የተለየ ክብር ነበራቸው ስለዚህም ልመና እንኳ እንዳይለምኑ ልዩ ልዩ አስተያየት ይደረግላቸው፤ መንደር ተለይቶ ይሰጣቸው ድርጐ ይታዘዝላቸው ነበር፤ በዚህም መልክ አጥንት የሚሰብረውን ትምህርት ጊዜ ሳይወስኑ እንሾምበታለን ቀለብም እናገኝበታለን ሳይሉ ለራሳቸው ዕውቀትና ለቤተ ክርስቲያን አገልግሎት እናውለዋለን፣ በማእልት ቆርጠው ይማሩት ነበር። የትርጓሜ ትምህርት መቼ እንዴት ወደ ሀገራችን እንደመጣ አያወቅ እንጂ ሞያው ተከብሮ ከመምህር ወደ መምህር እየተላለፈ ሳያቋርጥ እስከ አሁን ድረስ ይገኛል። የመጽሐፍ ትምህርትም የተወሰነ የመጨረሻ ጊዜ ነበረው ማለት ጉባኤው የሚዘልቅበት ደቀ መዝሙሩ የሚያጠናቅቅበት፣ ይሁን እንጂ ምሥጢር አልተከተተልኝም ትርጓሜው አልተሸራሸልኝም በማለት ዕድሜ ልካቸውን በጉባኤ የሚያሳልፉ ነበሩ።

**ምዕራፍ ፪።**

**የትምህርት አሰጣጥ ዘዴ።**

መምህራን በውድ ያለ ቀለብ በግድም በቀለብ ያስተምሩ እንጂ ሁለቱም ዓይነት የትምህርት አሰጣጣቸው ዘዴ የትምህርቱም ጊዜ አንድ ዓይነት ነበር፤ ቀለብ ያለውም ተቆጣጣሪ ሳይኖረው ቀለብ የሌለውም ምን አለብኝ ሳይል በፈቃድ ሰዓቱን አክብሮ ያስተምር ነበር። ዋጋውን ከተማሪው እቀበላለሁ እንዳይል ተማሪው ሲማር ኖሮ ሲሔድ እንኳን ደኅና ሁኑ እግዚአብሔር ይስጥልኝ ሔድኩኝ የሚል ድምፅ ሳያሰማ ጥሎ ይሔድ ነበር። ከሕዝቡ ዋጋ አገኛለሁ እንዳይል ሕዝቡ ስንት ልጅ አወጣህ? ስንት ቀን አስተማርህ? የሚል መቆጣጠሪያ ዘዴ አልነበረውም። ሆኖም መምህሩ እግዚአብሔርን ታዛቢ አድርጐ የራሱንም ችግር ተመልክቶ ተግቶ ነቅቶ ያስተምር ነበር። ይኸ አስተያየት ለልዩ ልዩ ትምህርት መምህራን ሲሆን የያንዳንዱ የትምህት ዓይነት መምህራን የትምህርት ዓይነት ዘአሰታጥ እንደሚከተለው እንመልከት።

**፩ኛ የዜማ ትምህርት አሰጣጥ ዘዴ።**

የዜማ ትምህርት ከሁለት ዓይነት ይከፈላል፤ ይኸውም፦

**ሀ) የቃል ትምህርት፤**

ይህ ትምህርት ስሙ እንደሚያመለክተው ንባቡን ወይም የዳዊቱን መዝሙር ተማሪዎች በቃላቸው ከያዙ በኋላ በማታና በሌሊት ይማሩታል፤ ለምሳሌ፦ ማታ ከ፩ እስከ ፫ ሰዓት ሲማሩ ያመሻሉ ሌሊትም እንዲሁ ከንጋቱ ፲ ሰዓት ጀምረው እስከ ፲፪ ሰዓት ከንጋቱ ድረስ መምህራኑ ደከመን ሰለቸን ሳይሉ ያስተምራሉ፣ አንድ አንድ ጊዜ ተማሪውን እየቀሰቀሱ ያስተምሩ ነበር።

**ለ) ድጓ፣ ጾመ ድጓ፤ ዝማሬ መዋሥዕት፤**

ቅዳሴ ሌላም ይኸን የመሳሰለውን ሁሉ ወንበር አዘርግተው አንዱን በቀኝ አንዱን በግራ አንዱን በፊት አንዱን በጀርባ አድርገው መምህራኑ አንድ ጊዜ ወደ አንዱ አንድ ጊዜ ወደ ሌላው ፊታቸውን በመመለስ ሲያዳምጡ ሲመልሱ ሲነጋገሩ አንድ ጊዜ እንኳን ሳያርፉ ከጧቱ ፫ ሰዓት የጀመሩ እስከ ፮ ሰዓት ተኩል ይቆያሉ። ከዚያም ከ፰ ሰዓት ጀምረው እስከ ፲፩ ሰዓት ሲያስተምሩ ይውላሉ።

**ሐ) አቋቋም፤**

የአቋቋም ትምህርት በዚሁ እምልክ ይሰጣል፤ ብዙ ጊዜ ጥሬውን ዜማ የሚከተል ስለሆነ የድጓውን ጊዜ ያመለክታል መቋሚያውና ጸናጽሉ ግን የቃል ስለሆነ የቃሉን ትምህርት ይከተላል። የአቋቋም መምህር ጀማሪዎችን የፊደልና የንባብ ተማሪዎችን ሳየቅር እንዲሁ በዙሪያቸው አድርገው ተወራጅ አስተማሪ ለየአንዳንዱ በማድረግ ያስተምራሉ። የዜማው ተማሪ በዕለቱ ሲማር የዋለው ባለወንበር ይባላል ሌሎች ተራ ያልደረሳቸው ወይም እርሱን ሲመለከቱ ይውላሉ ወይም የተዋረድ ሲያስተምሩ ይውላሉ እንደዚህ እያለ ለሁሉ ይዳረሳል። ተማሪ በብዛት የሚገኝበት በአስተማሪዎችም ችግር የሚፈጥርባቸው በዜማ መምህር ላይ ነበር። ይሁን እንጂ መምህሩ ደግሞ ተማሪ ስለበዛለት ጉባኤ ስለሰፋለት ደስ ብሎት ያስተምራል እንጂ አይሳቀቅም አይማረርም ነበር።

**፪ኛ. የቅኔ ትምህርት አሰጣጥ ዘዴ።**

የቅኔ ትምህርት የሚሰጠው ብዙ ጊዜ ቀንና ማታ ብቻ ነው፤ አንዳንድ መምህራን ብቻ ሌሊትም የሚያስተምሩ አሉ፤ ያውም ግሥ ማውረድ ቅኔ መዝረፍ ሞያውን መንገር ሲሆን ሌሊት ተማሪው የሚያጠናእብት ትምህርቱን የሚያንሸራሽበት ጊዜ ነው፤ ቀን ግን ራሱ ቅኔ ሲቈጥር፤ ራሱን ሲመረምር የሚውልበትና በተወሰነ ሰዓት በግምት ከአምስት ሰዓት ጀምሮ ሲቆጥር የዋለውን የሚነገርበት የነበረውን አሳርሞ የሚያጠናበት ጊዜ ነው። ይኸንም ሁሉ ሲሠራ መምህሩ ከተማሪው ጋር የሚደክም እንጂ የተለየ ዕረፍት የሚያገኝበት ጊዜ የለውም። ከዕለታት አንድ ቀን ዘመድ ለመጠየቅ አንድም በልዩ ምክንያት ወንበር ሳይዘረጋ የቀረ እንደሆነ፣ ከተማሪው ውስጥ ግማሹ ከድቶ ከትምህርት ቤት ወጥቶ ያገኘዋል፤ እርሱም ቢበላም ባይበላም ሳይርበው ክብር አንድም ሀብት ብሎ የያዘው ተማሪን ስለሆነ እንዳይበተንበት ዕረፍት ሳይሻ ፀጥታ ሳያገኝ እንዲሁ ሕይወቱን ያሳልፋል። በቅኔ ትምህርት ጀማሪም በጣም አብሮ መድከም አለበት እንጂ የተለየ ርዳታ ለጀማሪው አይሰጠውም፤ እርግጥ በተዋረድ ዘራፊ እንዳለ አንድም የተለየ ተማሪ እንዲረዳው እንዲያስቀጽለው ይሰጠዋል።

**፫ኛ. የመጻሕፍት ትምህርት አሰጣጥ ዘዴ።**

የመጻሕፍት ትምህርት እንደ ዩኒቨርስቲ ትምህርት በንግግር በዲስኩር መልክ አንድ ጊዜ ብቻ ተሰምቶ የሚያዝ እንጂ ቃል በቃል ከላይ እንደቈጠርናቸው ትምህርቶች በልዩ መልክ የሚነገር ትምህርት አይደለም፤ የጉባኤውም ዓይነት በመጽሐፉ ክፍል ብቻ ሳይሆን በሰዎች ልክ ይወሰናል። ሁልጊዜ በጧት የማይታጐሉ ጉባኤዎች አሉ እነዚህም አንዳንድ ጊዜ ደቀ መዛሙርቶች በትምህርት መልክ ይከታተሏቸዋል። ፪ - ፫ ጊዜ ሰለሚመላለሱ በቶሎ ያስቀሯቸዋል፤ እንዲህም እያለ በተዘለቀና በተከለሰ ቍትር ተከታትለው ሊያጠኑ ትርጕሙን ሊያስቀሩ ይችላሉ። አንዳንዶች ግን በትምህርቱ መልክ የያዙትን ብቻ እየተከታተሉ በቀን እስከ ፫ ጊዜ ከዚያም በላይ እየተሔደላቸው በቀን በቀን አንዳንድ ጉባኤ አጥንተው ለመዋል ይችላሉ፤ ከዚያም በላይ ሊኬድላቸው ይችላል፤ እነርሱም ከህ በላይ አጥንተው ሊውሉ ይችላሉ። እንደ ጉባኤው ስፋት መምህሩ ጊዜውን ሊወስን ይችላል፤ ይኸ ሁሉ የሚሆነው ከ፲፪ ሰዓት ከንጋቱ ጀምሮ እስከ ፮ ሰዓት ከቀኑ ከዚያም ከ፱ ሰዓት ከቀኑ ጉባኤውን ዘርግቶ ይውላል፤ ትምህርቱ ለመምህሩም ለተማሪውም አንድ በመሆኑ በቀን ብቻ ይማራሉ ያስተምራሉ እንጂ በሌሊት ጉባኤ የለም። ለተማሪዎች የሚኬደው ጉባኤ በጆሮ አንድ ጊዜ ሰምቶ ማስቀረት ከባድ ስለሆነ በየሰዓቱ ጆሮውን ቀቅሮ ዓይነ ልቡናውን ሰብስቦ መዋል ግድ ይሆንበታል ለምምህሩ የሚከብደው ለያንዳንዱ ተማሪ እንደ ጮኸ ለዚያም ሁሉ አማርኛው እንዳይለወጥ ምሥጢሩ የሚደብደው ለያንዳንዱ ተማሪ እንደጮኸ ለዚያም ሁሉ አማርኛው እንዳይለወጥ ምሥጢሩ እንዳይፋለስ እንደአገኘ እንዳይናገር ከፍ ያለ ጥንቃቄ ማድረጉ ነው፤ በዚህ መልክ የብሉያትን ሐዲሳትን የሊቃውንትን የመጽሐፈ መነኰሳትን ትርጕም ሲማሩና ሲያስተምሩ ኑረዋል። ተማሪዎች በዚህ መልክ ተምረው ምሥጢር አሸራሽተው አብነት ሆነው ወጥተው የሚያስተምሩ ነበሩ፤ የመጽሐፍ ትምህርትም በዚህ መልክ ሲተላለፍ እስከ አሁን ድረስ ቆይቷል፤ ግን አንዳንድ ደቀ መዛሙርት ከአንድ መምህር ዘንድ በዚህ መልክ ሲቀጽሉ ኑረው ወደ ሌላው ተዛውረው ያስፋፋሉ፤ አንዳንዱን ግን በዚያው በተማሩት ተመርቀው ማስተማር ይጀምራሉ።

**ምዕራፍ ፫።**

**መምህራን ይገኙባቸው የነበሩ ቦታዎች።**

የመጻሕፍት መምህራን በትምህርት ዓይነት የተለያዩ እንደ መሆናቸው የሚገኙበት ቦታም እንዲሁ የተለያየ ነበር፤ ማለት የዜማ መምህራን በተፈለገው ልክ በማንኛውም ቦታ የሚገኙ ሲሆን፣ ከዚያውም ውስጥ የአቋቋም የቅዳሴ፣ የዝማሬ መዋሥዕት መምህራን የተፈለገውን ያህል በየቦታው አይገኙም፤ እነዚህ መምህራን በመጠኑ እየተመረቁ ስለወጡ ይሆን? ወይም ሞያው ዝቅተኛ ሆኖ ብዙ ተማሪዎች ሳይከታተሉት ቀርተው ይሆን አይታወቅም፤ እንደፈለገው የሚገኝ ብዙውን ጊዜም ተማሪ ሰፍሮባቸው ቤተ ክርስቲያን ከብራባቸው የሚፈኙ የድጓና የቅኔ መምህራን ብቻ ነበሩ፤ ምክንያቱም ተማሪው ሁሉ በመጠኑ ዜማ ማወቅ ስለነበረበት ወደ ድጓው መምህራንም በብዛት ስለሚጐርፍ መምህራንም በብዛት ስለሚጐርፍ መምህራንም በብዛት ተመርቀው ይወጡና በየደብሩ ቀርቶ በየገጠሩ ስለሚቀጠሩ እብድጓ መምህራን በኩል ከቶ ችግር አልነበረም፤ ስለዚህ ለተማሪውም ችግር ሳይፈጥርበት ትምህርቱን በቀላሉ ማከናወን ስለ ነበረበት ራሱም የድጓ መምህራን ለመሆን ይጣጣር ነበር። የቅኔም መምህራን እንዲሁ በብዛት በየቦታው ስለሚገኙ ተማሪው ባይበዛም እንኳን በመጠኑ ለራሱ ቅኔ መቀኘት ግዕዝም ማወቅ ስለነበረበት መምህራንም በብዛት ተመርቀው ይወጡና በደብሩ ቀርቶ በገጠሩ በብዛት ስለሚገኙ ተማሪውም እንዲሁ በየትኛውም ቦታ በብዛት ይገኝ ነበር። ተማርዊም መምህራኑን እንደ ልቡ አግኝቶ ከመማሩ የተነሣ ትምህርቱን አከናውኖ ለአስተማሪነት በቶሎ ይመረቅ ነበር፤ በዚህ መልክ የሚመረቁ እንዲሁ በቍጥር ብዙ ነበሩ። የመጻሕፍት መምህራን ግን ምናልባት ጥንትም በአክሱም በኋላም በላሊበላ፣ ቀጥሎም በጐንደር አሁም በአዲስ አበባና በየጠቅላይ ግዛቱ ከተማዎችና በታላላቅ አድባራት ገዳማት ስመ ጥሩ በሆኑት ቦታዎች እንጂ እንዲሁ በማንኛውም ቦታ የማይገኙ ነበሩ። ከዚያውም ውስጥ የብሉያት ትርጓሜ መምህራን እየተቀነሱ ከመሔዳቸው የተነሣ ከነዚህም ከተማዎች በመጠኑ እንጂ በሁሉም የማይገኙ ነበሩ። የሊቃውንትም መምህራን እንዲሁ እያነሱ ከመሔዳቸው የተነሣ በቦታ መወሰኑ ቀርቶ በሰው ብቻ እገሌ አለ እየተባለ ይቈጥሩ ነበር፤ የመጻሕፍተ መነኰሳትም መምህራን እንዲሁ ነበሩ፤ ማለት በሰው እንጂ በቦታ የማይወሰኑ ነበሩ። የሐዲስ ኪዳን መምህራን ግን አሁንም ቢሆን በየትኛውም ቦታ በብዛት የሚገኙ ናቸው። አሁንም ቢሆን ለማንኛውም ጉባኤ መምህራን አሉበት ተብሎ የሚገመቱ ቦታዎች፤

**፩/ አዲስ አበባ ከተማ**

**፪/ በሸዋ**

ሀ) ደብረ ሊባኖስ

ለ) ዝቋላ

ሐ) አንኰበር

መ) አዲስ ዓለም

ሠ) ሌሎችም ልዩ ልዩ ገዳማትና አድባራት

**፫/ በወሎ**

ሀ) ደሴ

ለ) ላሊበላ

ሐ) ተድባበ ማርያምና

መ) ሌሎች ልዩ ልዩ አድባራትና ገዳማት

**፬) በትግሬ**

ሀ) አክሱም

ለ) ደብረ ዳሞ

ሐ) መቀሌ

መ) ጭሕ

ሠ) ሌሎች ልዩ ልዩ አድባራትና ገዳማት

**፭) በኤርትራ**

ሀ) አሥመራ

ለ) ደርበ ቢዘን

ሐ) ደብረ መርቆሬ

መ) ሌሎችም ልዩ ልዩ አድባራትና ገዳማት

**፮) በጌምድር**

ሀ) ጐንደር

ለ) ደብረ ታቦር

ሐ) መካነ ኢየሱስ

መ) ደረስጌ

ሠ) ዙራንባ

**፯) በጐጃም**

ሀ) ደብረ ማርቆስ

ለ) ሞጣ

ሐ) ድማኀ

መ) መርጡለ ማርያም

ሠ) ኤልያስ

ረ) ልዩ ልዩ አድባራትና ገዳማት

**፰) በሐረር**

ሀ) ሐረርጌ

ለ) ሌሎች ልዩ ልዩ ገዳማትና አድባራት

፱) ሌሎች ጠቅላይ ግዛቶችም እንዲሁ በየዋና ከተማሪዎችና በየአንዳንድ ገዳማት ሊገኝ ይችላል፤ ይኸውም በአሁኑ ዘመን መምህራኑ የዕለት ፍላጐታቸውን ለማርካት ሲሉ ሰለተበተኑ ብቻ ነው፤ በዚህም ምክንያት አሁን ግን የተፈለገው መምህር ሊገኝ የሚችለው ሆነም ቀረም በአዲስ አበበአ ከተማችን ብቻ ነው። ምክንያቱም፦

፩/ ቀለብ እንደ ልብ ስለሚገኝ፣

፪/ በደጅ ጥናት እንደ መጡ በዚሁ ስለሚቀሩ፤

፫/ በልዩ ትእዛዝ መምህራኑ ስለሚጠሩ ነው።

**ክፍል ፲፬።**

**የተማሪዎች ሕይወት።**

**ምዕራፍ ፩።**

**የተማሪዎች ታሪክ።**

በሀገራችን ስለ ትምህርት አሰጣጥና ስለ ተማሪዎች ሕይወት ጥናታዊ የሆነ ወግና ሥርዓት ነበርወ ማለት ትምህርቱም መልክና ልክ የነበረው የሚጀመርበትም ጊዜ የተወሰነ ሲሆን ትምህርቱንም የሚፈጸምበት ጊዜ እንዲሁ የተወሰነ ጊዜ ነበረው፤ ይኸም ብቻ ሳይሆን የትምህርቱም ዓይነት የተወሰነ ነበር፤ ነገር ግን ከዋለ ካደረ ዘንድ ሁሉም ቀለሙን እየለቀቀ መልኩን እየለወጠ በመሔዱ ብዙ ጊዜ ነበር እንጂ ነው የሚባለው እያነሰ ሔዷል። ትምህርታችንም ልክ መልክ የሌለው መስሎ በመታየቱ ለጠያቂዎች መልስ ለመስጠት ችግር ሆኗል፤ ስለዚህ የተማሪውን የሕይወት ታሪክ ተራ በተራ በነበር መልክ እንደሚከተለው ስንገልጥ ጥንታዊ ባህል የትምህርት ሥነ ሥርዓት የነበረን ሕዝቦች ሆነን በመገኘታችን ኩራት ሊሰማን ይገባል።

**፩ኛ/ ትምህርት የሚጀመርበት ጊዜ።**

ወላጆች ልጅ በወለዱ በ፬ ዓመት ከ፬ ወር ከ፬ ቀን ትምህርት እንዲጀምር ያደርጉ ነበር፤ ይኸም ሁናቴ በአንድ በኩል ትምህርት እንዲገባው የተደረገው የአምልኮት ነገርን የያዘ ይመስላል፤ በ፪ኛው በኩል ግን ሕዝባችን ከዛሬ ይልቅ የትምህርት ፍላጎት በይበልጥ በጥንት ጊዜ እንደነበረው ይጠይቃል። በዚህም ሆነ ወይም በዚያን ትምህርት የሚጀምረው በዚያን ጊዜ በዚህ ዕድሜ በዚህም መልክ ሲሆን ወጣቱ በ፯ ዓመቱ ትምህርቱን ይፈስም ነበር፤ ማለት ዳዊት ደግሞ ሽላምት ማግኘት ነበረበት። የታወቁ የትምህርት መነሻና መድረሻ የውል ውሳኔ ሁነው የኖሩት እነዚህ ነበሩ፤ ወጣቱም በተወሰነለት ጊዜ የተወሰነውንም ትምህርት አጠናቆ በመገኘቱ ፩ኛ/ ከወላጅ አባቱና ከእናቱ ፪ኛ/ ከክርስትና አባቱ፤ ፫ኛ/ ከአጐሩና ከአክስቱ ዘንድ ልዩ ልዩ ሽልማት ያገኝ ነበር። ከሽልማቱም በላይ እገሌ ዳዊት ደገመ እየተባለ ቃለ አጋኖ ይደረግለት ምስጋናም ይቀርብለት ነበር፤ በዚህም ምክንያት ብዙዎቹ ወደ ከፍተኛ ትምህርት ለመጓዝ መንገዳቸውን ያቀኑ፣ መንፈሳቸውን ያጸኑ ነበር። ይኸውም ትምህርት በቤታቸው ሳሉ በአካባቢው በሚገኘው መምህር ወይም ከቤት ተቀጥሮላቸው ለሚማሩ ወጣቶች ነበር እንጂ ለሁሉ ይኸ ዓይነት ዕድል አይሰጠውም ነበር። በዚህም ምክንያት ብዙዎች ተማሪዎች አገራቸውን ለቀው ቤታቸውን ጥለው ሩቅ አገር ድረስ ሔደው ስለሚማሩ ይኸ ዕድሜ አይገጥማቸውም፤ ይኸም አይነት ማዕርግ ወይም ሽልማት አይጠብቃቸውም ነበር። እንዲያውም ብዙ ጊዜ ሊቅም ሁነው የሚገቡት እንዲሁ ቤታቸውን ለቀው ከዘመድ ርቀው የሚማሩት ተማሪዎች ነበሩ። አንዳንድ ቤተሰብ ይኸን በመመልከት ለልጃቸው ስንቅ እየሰጡ እርቆ ሔዶ እንዲማርላቸው ያደርጉ ነበር፤ ግን ቀስ በቀስ ተማሪው ከነርሱ ጠፍቶ ያለበትን ቦታ ሰውሮ ጥበብን ሊሸምት አገር ለአገር ሲንከራተት ይኖር ነበር።

**፪ኛ. የተማሪው ምግብ።**

ተማሪው የላመ የጣመ ከቶ አያገኝም ነበር፤ እንዲሁ ውጥንቅጥ የተባለ በቆሎ የሔድን እንደሆነ ጥሬና ብስል በእንጀራ በኩል የሔድን እንደሆነ ለምለምና የነካካ፤ ጠቅላላውን የተመለከትን እንደሆነ ግን ልዩ ልዩ ነገር ተደባልቆ ይሰጠው የነበረውን ያመለክታል። የሚለምነውም ቤት ተለይቶ ስለሚሰጠው ባዕዶች ዘመዶች ሆነው እንደ ግብር አድርገው ማታ ማታ ሁልጊዜ ድርሻቸውን አዘጋጅተው ይስጡ እንጂ ለሰውነቱ ለጤንነቱ አስበው ተጠንቅቀው የሚያቆዩት ነገር አልነበረም፤ አንድም ተማሪውን የሚረዳ ሌላ ድርጅት ከቶ አልነበረም። በተማሪውና በባላገሩ ለማኝ መካከል ደግሞ ከፍ ያለ ልዩነት ነበረው፤ ማለት የባላገሩን ለማኝ ሕዝብ ስሙን ለማኝ ይለው ነበር፤ መለመንም የውርደት ስራ ሆኖ እገሌ ለማኝ ሆነ የተባለ እንደሆነ ከፍ ያለ ውርደት ይደርስበት ከወገንም መለእይት ነበረበት። ስለዚህ ማንም ሰው ሲለምን ከማይታወቅበት አገር ሔዶ ይለምን ነበር፤ ስሙ ግን አሁንም ለማኝ ነው። ተማሪ ግን ተማሪ ቁሟል፤ ተማሪ ይለምናል፤ ይባላል እንጂ ለማኝ አይባልም ነበር፤ ምክንያቱም ጥበብ ለማፍራት ዕውቀት ለማገብየት የፈቃድ ስደተኛ እንጂ አጥቶ ነጥቶ የተሰደደ አይደለምና። ተማሪውም ምንም ሩቅ አገር ቢሔድ መንገደኛም ቢሆን ወደ ማታ ጊዜ እንጂ ቀን አይለምንም ሲማር ወይም ሲዞር ውሎ እንደሆን የሚለምነው ማታ ነው። መንገድም ሔዶ እንደሆነ ከሚያድርበት ቤተ ክርስቲያን አካባቢ ይለምን ነበር በቀን ሲለምን ቢታይ ግን አሁንም እንግዳ እንደሆነና አዲስ ከአገሩ የውጣ እንደሆነ ይታወቃል ሕዝቡም በጣም ያዝንለታል።

**፫ኛ. ልብሱ።**

ተማሪው ምንም የባለ ጸጋ ልጅ ቢሆን ወደ ትምህርት ቤት የሚሔደው አገር ጥሎ ኮብሎ ስለሆነ ልብሱ ደበሎ ነው፤ አንዳንድ ጋቢ ለብሰው የሚማሩ ይገኛሉ፤ ግን በጣም ያነሱ ናቸው፤ እነርሱንም ሕዝቡ ገና አዲስ ጋጠ ወጥ (አዲስ ወጥ) እንደሆኑ ይገምታቸዋል። እንዲያውም በበለጠ ለማኝ እንጂ ተማሪ አይላቸውም፤ ስለዚህም ደንበኛውን የተማረውን ድርሻ ቍራሽ አይሰጣቸውም፤ በዚህም ምክንያት ተማሪዎች ከሀገራቸው እንደወጡ በቶሎ ደበሎ ማሰፋት ግድ ይሆንባቸዋል። አንዳንድ ከፍተኛ ዕውቀት ያላቸው ተማሪዎች ግን በሞያቸው የታወቁ በዚያው አገር ብዙ ጊዜ የኖሩ እንደሆነ በርኖስ ይለብሳሉ፤ ሰውም የተለያየ አስተያየት ያደርግላቸዋል፤ ከተማሪዎችም የተለየ ግምት ሰጥቶ ያከብራቸዋል፤ ያለዚያ ግን አሁንም በርኖስ ለብሶ ልመና ወደማይታወቅበት መንደር ቢሔድ ለማኝ ተብሎ ይሰደባል እንጂ ተማሪ የሚለው የለም። በጥንት ዘመን መማር ክብር ነው፤ ልብሱም ደበውሎ ጌት ነበር፤ ስለዚህ «የርሱ ዳባ ለኔ ይመስለኛል ካባ» ይሉት ነበር። ተማሪው ደበሎው ጋር ቀጭም ሱሪ ይታጠቅ ስለ ነበር ስሙን አሻል ይሉት ነበር። ስለ ጌጥነቱም ሲመክሩ «ለተማሪ ቀጭን ሱሪ» እያሉ ግጥም ይገጥሙለት ነበር። የተማሪው መለዮ ምልክት ደበሎው ሲሆን ካባ ከሆነ በኋላ ግን በርኖስ፤ ካባ ይደርብ ነበር። እንደዚህም ከሆነ ሀኋላ ራሱ የሚያስቀጽላቸው ተማሪዎች እየለመኑ ይመግቡት ነበር እንጂ እርሱ ወደ ልመና አይወጣም ነበር። ለመለኛውም እንጀራ መያዣው ኮፊዳ የተባለው ከሰሌን የተሠራ እንጂ ከረጢት ወይም አቁማዳ አይሆንም ነበር። ለማኞች ግን በማንኛው መቋጠሪያ ዕቃ ስለሚይዙ ለማኝነታቸውም ሊታወቅ የተማሪው መታወቂያ ይኸው ነበር። ተማሪው እንደዚህ ተብሎ የተወሰኑት ትምህርቶች በዚያው ማጠናቀቅ ስለ ነበረበት እያንዳንዱን ትምህርት በሚከተሉት ጊዜያቶች አጠናቆ ማወቅ ነበረበት።

ከፊደል እስከ ዳዊት መድገም በ፬ ዓመቱ የጀመረ እንደ ሆነ በ፯ ዓእምቱ ይፈጽማል በ፯ ዓመቱ የጀመረ እንደሆነ በ፲ ዓመቱ ይፈጽማል።

**፬ኛ. የዜማ ትምህርት።**

ከውዳሴ ማርያም እስከ መወድስ ፪ ዓመት ይፈጅበታል፤ ይኸውም ትጉህ የሆነ እንደሆነ ነው፤ የምዕራፍ ትምህርት ፪ ዓመት የጾም ምዕራፍ ትምህርት ፩ ዓመት ይወስድበት ነበር። የጾመ ድጓ ትምህርት በ፩ ዓመት ውስጥ ደኅና ለማወቅ ይችላል።

የድጓ ትምህርት በ፫ ዓመት ይዘለቃል፤ ይኸውም ደኅና አድርጎ ለማወቅ ነው። ለማስተማር ይቻል ዘንድ ግን አንድም ለማስመስከር ሲፈልግ እንደገና ፬ ዓመት ይጠበቅበታል ይኸውም ቀደም ብሎ ድጓውን የጻፈ እንደሆነ ነው። ዝማሬና ምዋሥዕት ለማወቅ ፪ ዓመት ይጠይቃል፤ ለማስመስከር ግን ፩ ዓመት ይጠበቅበታል በድምሩ ፫ ዓመት ይፈጃል። የቅዳሴ ዜማ ትምህርት ፩ ዓመት ይፈጃል፤ ደኅና አድርጐ ለማወቅና ለማስተማር ግን እንደገና ዓመት ይጠይቃል ድምሩ ፪ ዓመት ይፈጃል።

የአቋቋም ትምህርት ፩ ዓመት ይፈጃል መምህር ለመሆን ሲፈልግ እንደገና ፫ ዓእምት ይጠይቃል ስለዚህ በጠቅላላው ፬ ዓእምት ይፈጅበታል ማለት ነው።

**፭ኛ. የቅኔ ትምህርት።**

ቅኔ ለመቀኘት ፩ ዓመት ይጠይቃል፤ ደኅና አድርጐ ለማወቅ ግን ፪ ዓእምት ይፈጃል፤ ዘራፊ ለመሆን ደግሞ ፫ ዓመት ይፈጃል፤ ሙሉ አስተማሪ ለመሆን ከዚህ እብላይ ከተጠቀሱት ዓመታት ሌላ ፫ ዓመት ይፈጃል።

ይኸን ግምት የወሰድነው ማንኛውም ተማሪ ችግር ሳያገኘው ዙረትም ሳያበዛ ጠንክሮ የተማረ እንደሆነና ልዩም ስጦታ ያለው ብቻ በመመልከት እንጂ ከዚህ በላይ ብዙ ዘመን የሚፈጅባቸው ሕይወታቸውንም በዚሁ የሚያሳልፉ እንደነበሩ የታወቀ ነው። እነዚህን ሁሉ በመጠኑ ለማወቅና ራሱን ለመቻል የሚፈጅበት ጠቅላላው ዘመን ፲፬ ዓመት ነው። ይኸውም በዜማ ትምህርት ራሱን ከቻለና ምልክት ከለየ በኋላ ያለማቋረጥ የተማረ እንደሆነ ነው። ይኸን ዕውቀት በመጠኑ በዚህ መልክ ሸምተው በቶሎ ወደ አገራቸው የሚመለሱ ብዙዎች ነበሩ ሌሎች ግን የአንድ ትምህርት መምህር ብቻ ሳይህን የ፪ እና የ፫ ዓይነት ትምህርት አስተማሪ ለመሆን ረዘም ያለ እንዲያውም ያልተወሰነ ጊዜ ይወስዳሉ፤ በዚህም መልክ የተማሪነት መልካቸውን ለውጠው እስኪያረጁ ድረስ እየተማሩ በጣም ከሸመገሉ በኋላ በመምህርነት መልክ ይገለጣሉ።

**ምዕራፍ ፪።**

**የተማሪዎች ችግር።**

ትምህርት በኢትዮጵያ ይወደድ ሕዝቡም ትምህርት ቤት በኅብረት ይሠራ፤ አስተማሪም ይቀጠር እንጂ በተማሪዎች ላይ ስሙና ዓይነቱ ብዙ የሆነ ችግር ነበረባቸው ለምሳሌ ያህልም እንደሚከተለው በመጠኑ እንገልጣለን።

**፩ኛ. ከወላጆች ዘንድ የሚደርሰው ችግር።**

ይኸውም ወላጆች የልጃቸውን መማር በጣም ሲወዱም በዚያን ጊዜ የነበረው የትምህርት ቤት ሁሉ ሩቅ ስለሆነ ልጃችን ይጠፋብናል እንደወጣም ይቀርብናል በማለት በመፍራት ልጃችወን እንዳይማር የሚከለክሉ ጥቂቶች አልነበሩም። በእርግጥ ልጃቸው ሊማር እንደወጣ ሙቶ አንድም መንኖ የሚቀርባቸው ብዙዎች ናቸው። ተማሪውም በሞተ ጊዜ ዘመዶች ሳያውቁት ከቀብሩ ሳይደርስ ምን እንደሆነ ሳያውቁ ከነገ ዛሬ ተምሮ ይመጣል እያሉ በተስፋ ይጠብቁ ነበር፤ በዚህም ዓይነት ወላጆቹ አልቀው ወንድሞቹና እኅቶቹ እስኪያረጁ ወሬው ተረስቶ እይሚቀር አለ፤ ፈጽሞም እስከ ልጅ ድረስ ወሬው ጠፍቶ የሚቀር አለ። ለዚህም አስረጅ የሚሆን ተማሪ በሞተ ጊዜ ግጥም ሲገጥም። «ተማሪ በሞተ ጊዜ በ፯ ዓመቱ ተምሮ ይመጣል ትላለች እናቱ» ተብሏል። ስለዚህም ይኸን በመፍራት ወላጆች ልጆቻቸውን እንዳይማሩ ያደርጉ ነበር፤ የቀረው ቀርቶ ደጅም እንዲወጡባቸው ፈጽሞ አይፈቅዱም ነበር። ልጅ ደግሞ እንደምንም ብሎ ጠፍቶ ወይም አምልጦ ሔዶ መማር ግድ ስለነበረበት በዚያን ጊዜ የነበረው የተማሪው የመንፈስ ውጊያ ቀላል አልነበረም።

**፪ኛ. ወላጆች ለራሳቸው ጥቅም ሲሉ።**

ወላጆች ልጆቻቸውን ትምህርት ይከለክሉ ነበር፤ ወላጆች ልጆቻቸውን ከብት ይጠብቁልናል፤ አዝመራ ይንከባከቡልናል በማለት የትምህርቱን ጥቅም እያወቁ ለዕድላችወ አርቀው ያልተመለከቱ እንዲሁ ልጆቻቸውን ከትምህርት ይከለክሉ ነበር። ስለዚህም ተማሪዎች በበኩላቸው አምልጦ ለመሔድ የነበራቸው ችግር ከባድ ነበር፤ ወይም አምልጠው ከሔዱ በኋላም ይመጡና ይወስዱናል የሚል ችግር ነበረባቸው።

**፫ኛ. ፈሪ ይሆንብናል በማለት።**

ወላጆች ልጃቸው ወኔ ያጣብናል ፈሪ ይሆንብናል እያሉ ትምርህት የሚከለክሉ ነበሩ በእርግጥም ተማሪ ይፈራል ይባላል ምክንያቱም ሲጠየቅ ተማሪው የሚፈራው ሞተ ነፍሱን ስለ ዐወቀ ነው ተብሏል። ስለ ፍርሃቱም ግጥም ሲገጠም፦ «የተማሪ ወዳጅ ቢቀር ምናባቱ፤ ጐራዴ ሲመዙ ይላል በአዛኝቱ» ይባላል። ኢትዮጵያውያን የጐበዝ ወኔ ስለነበራቸው ፈሪ ሰው አይወዱም ነበር፤ በዚህም ምክንያት የተማረውን ሰው እንደፈሪ የቈጥሩት ነበር። ስለዚህ ልጆቻቸው እንዲማሩ አይፈቅዱም ነበር። ተማሪውም በዚህ መልክ እንዳይማር ከቤቱም እንዳይወጣ ሲታሠና ቤት ለቤት እንዲኖር ያደርጉት ነበር፤ እንገር ግን እንደማንም ብሎ ከቤቱ ወጥቶ አምልጦ ጠፍቶ ወደ ትምህርት ቤት መሔድ ግድ ስለነበረበት በዚያን ጊዜ ታላቅ የመንፈስ ውጊያ ችግርም ነበረበት። ዘመዶቹም እርሱን ለመፈለግ ሲሔድ እንዳያገኙት ከዚህ አገር ገቡ ሲሉት ወደሌላው አገር በመሔድ ሲዘዋወር ይኖራል። አንዳንድ ተማሪዎች በዚሁ ምክንያት እንዲሁ እንደዞሩ እግረ ተማሪ ብቻ ሁነው የሚቀሩ ነበሩ። ተማሪውም ስሙን እንኳን በየጊዜው ሲለዋውጥ የሚኖረው በዚህ ፍራቻ ማንነቱ እንዳይታወቅ ማድረጉ የታመነ እውነት ነው።

**፬ኛ. ተማሪዎችን የሚያሰቅቅ ነገር ስለ ነበር።**

ወላጆች ልጆቻቸው እንዲማሩላቸው ሲጥሩ ልጆች ደግሞ የማይፈቅዱ ነበሩ፤ በግድም ወደ ትምህርት ቤት ወላጆች ሲያስገቡአቸው ቀለብም ሲጭኑላቸው እንዲሁ ዕድሜያቸውን በከንቱ ሳይማሩ የሚፈጁ ነበሩ፤ ምክንያቱም ከትምርህት ወደ ኋላ የሚያስቀሯቸውና ካህን እንዳይሆኑ የሚያሳፍሩ ነገሮች ፩ኛ ከላይ የጠቀስናቸው ሲሆኑ ፪ኛው ደግሞ ተማሪውን ወይም ካህኑን ዕጣን እጥባሽ እያሉ በዚያን ጊዜ ይሰድቡት ስለ ነበር ልጁ ይኸን ስም ሁልጊዜ በመስማቱ እንዳይሰደብ ሊማር አይፈቅድም።

**፭ኛ. የረኃቡና የጥሙ ብዛት።**

ደኃም ባለ ጸጋም ብትሆን እናት ለልጅዋ የምትሰጠው ከቶ አታጣም ልጅም በቤተ ዘመዱ ዘንድ የተከበረ ሲሆን ወደ ትምህርት ቤት ከሔደ ጀምሮ ግን እየለመነ መብላት ግድ ስለሚሆንበት ደረቁ እንጀራ ያንቀዋል፤ ዘመድ ይናፍቀዋል ብዙም ቅር ይልዋል። ስለዚህ ተማሪው በጣም ይቸገር ነበር በተለይም ሁጊዜ ከውሻ ጋር መታገል ስለነእብረበት ውሻው ግቢውን ለማከበር እንግዳ ሰው እንዳይዞር በግድ መጮኽ መናከስም ነበረበት ተማሪው ደግሞ ቍራሽ እንጀራን በመፈለግ ቤት ለቤት መዞር መለመን ግድ ነበረበት ስለዚህ በተማሪውና በውሻው መካከል የነበረው ጥል በጣም የከረረና አሠቃቂም ነበር። ውሻ ከመናከሱና ከችግሩ ብዛት የተነሣ ተማሪው በእንጉሩጉሮ መልክ ሲገጥም «እናቴ ባየሽ እኅቴ ባየሽ በቍራሽ እንጀራ ሲያባርረኝ ውሻ» ሲል ገጥሟል። ተማሪው እንደዚህም ዙሮ ለምኖ ገና ሳይቀናለት ችግሩም ሳይወገድለት ይኖር ነበር፤ ተማሪው ስለ ችግሩ ብዛት ቅኔ ሲቀኝ «ረኃብሂ ገጸ ወጨፎ በገባ ጊዜ ከአንጀቴ ንዑ ክዳናትየ እናቴ ወአባቴ» ብሏል፤ ጸዋትወ መከራው ብዙ፤ ዓይነቱ የእትለያየ ሁኖ ሰለሚቸነቅ በፈቃዱ ማንሣት ችግሩንም መግለጥ ግድ ይሆንበታል። ከችግሩ ብዛት የተነሳ ተማሪውን ዳፍንት የተባለ የዓይን በሽታ ይይዘው ነበር፤ ይኸም በሽታ የታወቀው የተማሪ በሽታ በመባል ነበር ሕመሙ የሚነሣው ከችግር ብዛት ከሰውነት ጉዳት የላመና የጣመ ካለመቅመስ የተነሣ እንደሆነ ይታወቃል። ተማሪውን ይኸ በሽታ ከያዘው በኋላ ጀንበር ከገባች ጊዜ ጀምሮ በመሪ እንደሆነ እንጂ በእግሩ ሊራመድ ከቶ አይችልም፤ ስለዚህ በሔደበት ማደር ግድ ነበረበት፤ እንደዚህም እየሆነ አንድ ቀን ጦሙን ሲያድር አንድ ቀንም ሲቀምድ ተስፋ ሳይቆርጥ ይማር ነበር። ግን ትምህርቱን አያቋርጥ እንጂ የኀዘን ድምፅን ማሰማቱ አይቀርም፤ በተለይም ልመና ሔዶ ባዶውን ኮፋዳ ይዞ ሲመለስ እንዲህ ይል ነበር «ከአባቴም ከእናቴም ከእኅቶቼም መርዶ እጅግ ያሳዝናል የኮፋዳ ባዶ።»

**፮ኛ. እርስ በርስ በመጣላት።**

ተማሪ ለተማሪ ሲገናኝ መደባደብ በጩቤም መዋጋት ነበረበት። ዋናው የጥሉ ምክንያት ግን ይኸው የቁራሽ እንጀራ ነገር እንደነበር የታወቀ ነው፤ ማለት አንዱ የአንዱን ድርሻ ወይም ሰባካ ሲለምን የአገኘው ውንደሆነ በከፍተኛ ደረጃ ጥልን ያበቅሉ ነበር። እንዲሁም በትምህርት ምክንያት በመናናቅ ቅኔ መምህር ይበልጣል የኔ ይበልጣል በማለት ተማሪ ለተማሪ ይጣላ ነበር። ይኸውም «ይብራና ይብራ ተጣሉ በሰው ሸንኮራ» እንደተባለው በሚያገባቸው ጉዳይ በሰው ቤት እንጀራ እየገቡ መጣላት ነው። በዚህም ምክንያት የሞቱ አካላቸውንም ያጡ ብዙዎች ናቸው፤ ይኸም የተማሪ አንደኛው ችግር ነበር።

**፯ኛ. የትምህርቱ አሰጣጥ።**

ተማሪው አገሩን ዘመዶቹን ጥሎ የዕውቀትም ስደተኛ ሆኖ ሲኖር ትምህርት ግን እንደ ልቡ አያገኝም ነበር፤ ይኸውም የሚሆንበት ወንበር ይበዛና ተራ በመጠበቅ ብዙ ጊዜ ያጠፋ ነበር። ምክንያቱም ዝነኛ የሆኑትን አስተማሪዎች ተማሪ በብዛት ስለሚከባቸው ወንበር ለመዘርጋት ተራ ለማግኘት በቶሎ አይችልም ነበርና። ስለዚህ ያሰበውን ያህል ትምህርቱን በጊዜው ሊያጠናቅቀው አይችልም፤ ብዙ ጊዜ መፍጀትም ዘመን መቍተርም በግድ ነበረበት በዚህ ምክንያት ከእገሌ እገሌ ይሻል ይሆን በማለት ተማሪው ከሀገር ወደ ሀገር በመዘዋወር ይኖር ነበር፤ እግረ ተማሪም ሆኖ እንዲቀር ከሚያደርጉት ምክንያት አንደኛው ይኸ ነበር። ወይም ከመዞሩ የተነሣ በሽታ ሰርቆ ይሞታል፤ ወይም ዕድሜውን ልክ በሽተኛ ሆኖ ይቀራል። ከዚህም በስተቀር አስተማሪው ትምህርት በሸመገሉ አንዳንድ አስተማሪዎች ለተማሪ ጥበብ በመሠወር፤ ትምህርት ባለማስተማር ተማሪውን ያጉላሉት ያስቸግሩትም እንዳይበስል እየተመቀኙ ስትደርስበት ታገኘዋለህ የሚል እንዳያደላድል በዕውቀትም እንዳይበስል እየተመቀኙ ስትደርስበት ታገኘዋለህ የሚል መልስ ይሰጡት ነበር እንጂ ቀጥተኛ መልስ አይመልሱላቸውም ነእብር። አንዳንዶች መምህራንም አፍ አውጥተው እኛ ስንት ዘመን የደከምንበትን በአንድ ቀን ነጥቀህ ልትሄድ ነው እያሉ በቁታ ቃል ይናገሩ ተማሪውንም ያጉላሉትና ያስቸግሩት ነበር። ስለዚህም ለተማሪው ችግር ተጨማሪ ይሆኑበት ነበር ማለት ነው።

በተጫማሪው ላይ ይኸንንና የኸን የመሳሰሉ ሌሎችም ችግሮች ነበሩበት፣ ነገር ግን ግማሹ ይኸን ሁሉ ችግር አመለጥኩ መስሎት አገር ለአገር ሲዞር ሲንከራተትም ከላይ እንደገለጥነው እግረ ተማሪ ሆኖ የቀረ ብዙ ነው። አንዳንዱ ግን ጥራዝ ነጠቅ እየሆነ ጥልቅ ዕውቀት ሳይኖረው ከዚያም ከዚህም ነጥቆና ጅሮ ጠገብ በመሆን ብቻ እንዲሁ አፈ ተማሪ ሆኖ የቀረ አለ። አንዳንዱ ግን ይኸን ሁሉ ችግር በትዕግሥት አቸንፎ ልበ ተማሪ ሆኖ ከፍ ያለ ሞያ ይዞ ከፍ ያለ ማዕርፍ ያገኘ አለ። ከዚህ የበለጠ ግን እንዲሁ በከንቱ ሕይወቱን ያጣው አካሉ የጐደለው ጨርሶም ሞቶ የቀረው ብዙ ነው።

ይኸ ከዚህ በላይ ከተዘረዘረው መከራ ግማሹ በሌሎች ሲደርስባቸው የያሁት ሲሆን ግማሹ ግን በራሴም ላይ የደረሰ ያየይሁትም ዕውነት ነገር ነው። ሆኖም ሞያ ለመያዝ እንደዚህ ሆኖ መማር ግዴታ ነበር። ሊቃውንት የሚባሉትም ይኸን ሁሉ ጸዋትወ መከራ በትዕግሥት አሳልፈው ዕውቀትን በየዓይነቱ ገብይተው በመገኘታቸው ነው፤ ጥንታውያን ተማሪዎች እንዲህ ብለው ሲማሩ መከራም ሲገጥማቸው በችግር ሳይፈቱ ለጣንታቸው ዘመን ሳይወስኑ ዕድሜ ልካቸውን ለመማር ስለ ቆረጡ ዕውቀታቸው በጣም ጥልቅ የሆነ ነበር፤ እንዲያውም ከእገሌ ይልቅ እገሌ ያውቃል፤ ይበልጣል እያለ ሕዝቡ ያወዳድር ስለ ነበር በሕዝቡ ዘንድም ታላቅ ሚዛን የእውቀት መገምቻ ስለ ነበር ሊቃውንቱ ዝናን ለማትረፍ ከፍ ያለ ውድድር ያሳዩ ነበር፤ ችግሩን ቅሉ ያስረሳቸው የነበር ይኸ ዓይነቱ ውድድር ነበር።

**ምዕራፍ ፫።**

**የተማሪዎች ዘዴኛነት።**

በጥንት ዘመን ይማሩ የነበሩት ሰዎች ጥቂቶች በመሆናቸው እነርሱ ብቻ ዐዋቂዎች እነርሱም ብቻ ዘዴኛዎች እየተባሉ ይነገርላቸው ይከበሩም ነበር፤ ግን አሁንም ቢሆን ዘዴኛ የሚሆኑ የነገሩን መውጫውንና መግቢያውን የሚያውቁ የተማሩ ብቻ እንደሆኑ የታወቀ ነው። በቀድሞ ጊዜ ግን በእውር ዘንድ አንድ ዓይና ብርቅ ነው፤ እንደተባለው ሁሉ ባልተማረው ሕዝብ መካከል ብርቅና ድንቅ ሆኖ የሚታየው የሚነገረውም የተማሪዎች ጮሌነትና ዘዴኛነት ብቻ ነበር።

የዕረፍት ጊዜ ማሳለፊያ የተማሪዎች ቀልድ ነበር፤ ተረቱም ምሳሌውም የሚነገረው ስለ ተማሪዎች ብቻ ነበር፤ አንዳንዱን ራሱ ሕዝቡ የፈጠረው ሳይሆን አይቀርም፤ አንዳንዱ ግን በእርግጥም የሆነና የተሠራ ነው፤ ምክንያቱም ተማሪው ብዙ ነገር ስለሚማር ሁሉን ነገር እንደ ቀላል አድርጐ ይመለከተውና በሕዝቡም ላይ ይቀልድ ስለ ነበር ነው።

**ሀ/ በዐዋቂነቱ፤**

ተማሪዎች በጥንተ እመን ዐዋቂዎች ተብለው ይገመቱ ስለ ነበር ዐውደ ነገሥት ይገልጡልናል፤ ዕድላችንን ይነግሩናል፤ በማለት እንዲጠነቁላቸው ሰዎች ወደ ነርሱ በብዛት ይጐርፉ ነበር። ተማሪዎች ግን አለማወቃቸውን እያወቁ ለእንጀራ ማግኛ ብቻ ዘዴ ብለውም የያዙት ስለሆነ የጠየቋቸውን ሁሉ ያወቁ መስለው ይነግሩ ይሠሩም ነበር።

**ለ/ በመድኃኒት በኩል፤**

ተማሪዎች ዕፅዋትን ስማቸውን ከነተግባራቸው ያውቃሉና ያበጠውን አፍርጠው የጐረበጠውን ልጠው ሥር ምሰው ቅጠል በጥሰው ያድኑናል በማለት የሚጠብቁ ነበሩ። ተማሪዎችም ከዕፅዋቱ ቅመም በላይ ቀይ ወረቀት ነች ወረቀት በማለት የሐሰት ድግምት እየሰጡ ሕዝቡን ይገዙት ነበር፤ እንዲያውም የሰው ልጅ ሁሉ በሕይወቱ ሳለ ብቻ ሳይሆን በጊዜ ሞቱም አብሮት የሚቀበር ልፋፊ ጽድቅ የሚባል ጽሑፍ በአንገትህ እሠር ትድናለህ እያሉ ይሸጡ ስለ ነበር፤ ሕዝቡ በውድም በግድም ያንኑ ገዝቶ ያሥር ነበር፤ በዚህም ሁሉ ምክንያት ተማሪዎች ብዙ ገቢ ያስገቡ ነበር። በጠቅላላ በዚህ መንገድ የሆነውን ያልሆነውን እየሠሩ ለሌላውም ተማሪ እያስተማሩ በመስደዳቸው አንዳድኑ ትምህርቱን ትቶ በምትሐቱ አምኖበት ጊዜውን በጥንቆላና ስር በመማስ ቅጠል በመበጠስ ያሳልፈው ነበር። በዚህም መልክ የሐሰቱ ወይም የምትሐቱ ሥራ እየተስፋፋ እሳክሁን ድረስ ይገኛል ግን «የሚያድን ጠንቋይ መድኃኒቱ ለዋይ» እንደተባለው ሁሉ ድግምቱ እንኳን ሌላውን ሊያድን ራሱንም ሳያድን ኑሮው ሳይሻሻል እንዲኖር ያደርገዋል።

**ሐ/ በቀልድ በኩል፤**

ተማሪ ከጮሌነቱ የተነሣ ታላላቅ ቁም ነገር ይነገርለታል፤ በእርግጥም አድርጐት ይሆናል፤ ወይም ፈጥሮ አውርቶ ይሆናል፤ ወይም ሕዝቡ እየፈጠረ ጮሌነቱን ስላወቀ የተናገረው ዮናል፤ በተማሪ ላይ አንዳድንዱም ዝቡ ጸያፍ የሆነ አንዳንዱም ተረት ለበስ ቁም ነገር ይነገርለታል፤ ሕዝቡ ግን ለጊዜ ማሳለፊያ በማለት ሁሉንም ዓይነት ጸያፉንም ሳይጠብቅ ያወራል፤ ከዚህ ላይ ግን ለምሳሌ ያህል በቀልድ መልክ የሚወራለትን የተማሪውን ጮሌነት አስረጅ የሚሆን እገልጣለሁ። ከዕለታት በአንደኛው ቀን ተማሪው ራቅ ወደ አለ አገር ሔዶ እንደ ልማዱ ቁራሽ ሲለምን ሴትዮዋ ቁራሹን ልትሰጥ ይዛ ወጣች ተማሪው የተንከላተመ በመህኑ አሳዝኗት ቆም ብላ ተሜ አገርህ ወዴት ነው? አለችው እርሱም በተለምዶ ጮሌነቱ ትክክለኛውን አገር ሳያንገር ከእነማይ አላት እርሷም ቸኩላ ከሰማይ አለችው። አዎ እሜቴ ሲል መለሰላት፤ እርሷም ገርነት ያጠቃት ሰል ነእብረች አባባና እማማ ደኅና ናቸውን አለችው። እርሱም ከውሉ እንደገባችለት አየና ነገሩን በማጤን እውነተኛ መስሎ እንዲህ ሲል ይመልስላታል፤ አባትዎና እናትዎ በጤና በኩል በጣም ደኅና ናቸው፤ ነገር ግን ወደ ቤተ ክርስቲያን ሲሔዱ የሚለብሱት ልብሳቸው ስለ አለቀባቸው ተቸግረዋል፤ አንዳንድ ጊዜም በዚሁ ምክንያት ከቤተ ክርስቲያን ይቀራሉ አላት። በዚያን ጊዜ ወይም ዛሬ ቢሆን በባላገሩ ጥሩ ልማድ አለ፤ ይኸውም የቤተ ክርስቲያን መሳሚያ የወንዱም እይሴቱም የተለየ የማዕርግ ልብስ እንዳለው ነው። ዛሬ ግን ወደ ቤተ ክርስቲያን ሲገባ ፎጣ ተጠምጥሞ ብርድ ልብስ ተለብሶ በድፍረት ይገባል። ሴትዮዋ በዚህ ጊዜ ደነገጠችና አሁን ልብሱን ብሰጥህ ታደርስልኛለህ? አለችው፤ እርሱም ሳያሰብው ሙሉ ልስብ ሊያገኝ መሆኑን ተረድቶ በደንብ ነዋ እሜቴ አላት፤ እንግዲያውስ አሥሬ እስካመጣልህ ድረስ ከዚህ ቆየኝ ብላ ወደ ጓዳዋ ገባችና ለአባቷ የባሏን ሙሉ ልብስ ለኧናቷም የርሷን ሙሉ ልብስ አሥራ አደራህን አድርስልኝ ሰላምታም ንገርልኝ ብላ ሰጠችው። እርሱም እጅ ነሥቶ ተቀብሎ ትንሽ እልፍ እንዳለ የሴትዮዋ ባል ከሥራ ውሎ ገባ ሴትዮዋ ለባሏ እኽል ውኃ ላቅርብለት ሳትል የምሥስራች የአባባንና የእማማን ወሬ አገኘሁ በጣም ደኅና ናቸው። ነገር ግን ወደ ቤተ ክርስቲያን ሲሔዱ የሚለብሱት አልቆባቸው፤ ተቸግረዋል፤ ስለ አሉኝ የአንተን ሙሉ ልብስ ለአባባ የእኔን ሙሉ ልስብ ለእማማ ሰጥቼ ሰደድኩት በጣም ደስ ብሎኛል ስትል የርሷን ደስታ የባሏን ግን መርዶ አቆየችው። ባልየውም እውነት ነው ሰው ከፈረሰ ከበሰበሰ በኋላ ቤተ ክርስቲያን ይሄዳል ልብስ ያልቅበታል ትይኛለሽ፤ ቤቱን አዘርፈሽኛል ልብሴትን ገፈሽኛል በማለት እየተበሳጨ ደግሞስ ምን ጊዜ ነው መጥቶ የወሰደው አላት አንተ ልትመጣ ትንሽ ሲቀር ነው፤ እንዲያውም የሔደው በዚህ መንገድ ነው ብላ አመለከትችው እርሱም ተናዷልና በእግሬ ብሄድ አልደርስበትም በማለት ፈረሱን ጭኖ ሩጫውን ቀጠለ ጮሌው ተማሪ ግን የልብሱን ባለቤት በፈረስ መከተሉን አርቆ ተመለከተና ደበሎውን ገልብጦ ለብሶ የያዘውን ልብስ ከቁጥቋጦ ደብቆ ከአንድ ቁልቁለት አፋፍ ላይ ወደ ታች መሄዱን ትቶ ወደ አቀበቱ ሲወጣ ከባለቤቱ ጋር ተገናኙ ባለቤቱም ቸኮለና አንተ ተማሪ እንደምን አለህ? አንድ ልስብ የተሸከመ ሰው በዚህ ሲሄድ አላየኽም አለው፤ እርሱም አሁን ለትንሽ ይኸችን ቁልቁለት ወረደ አለው። አሁን እደርሰብት ይመስልኻል አለው እርሱም ኧረ ቅርብ ነው፤ ነገር ግን ገድሉና ቁልቁለቱ ለፈረስ አይመችምና እስኪያዘግሙ እንዳይቸገሩ እንጂ በእግርዎ ቢሆን ይደርሱበት ነበር አለው። እንግዲያውስ ወረታህን ስመለስ እከፍላለሁና ይኸን ፈረስ ይዘኽ ቆየኝ አለው፤ እርሱም የዕቃው መጫኛ የሚሆን ፈረስ ስላገኘ ደስ ብሎት እሺ ጌታዬ ይዤ እቆያለሁ አለው ስምህ ማን ይባላል ሲል ባለቤቱ ስሙን ጠየቀው ተማሪውም የአሁኑ ይባስ እባላለሁ አለው። በል እንካ ያዝልኝ እንዳገኘሁት እብቶሎ እመለሳለሁ ሲል ፈረሱን ሰጥቶ በእግሩ መንገዱን ቀጠለ ተማሪው ደግሞ ልብሱን ከአስቀመጠበት ቁጥቋጦ ያወጣና ፈረሱን ጋልቦ መንገዱን ለውጦ አመለጠ። የአሁኑ ይባስ እያለም ቢጣራ የውኃ ሽታ ሆነ ተማሪው ግን ሁለቱንም ሰዎች ማለት ገሩንም ጮሌውንም አታሎ አገሩ ገባ ይባላል። ያ ሰው ግን እያዘነ እይተከዘ ወደ ቤቱ ተመለሰ፤ ነገር ግን ሚስቱ እንድታውቅበት ስላልፈለገ ከደጅ ሲደርስ አሳቡን ለውጦ ስማሽ ወይ እኅቴ ያ የአልሽው ነገር እውነት ሆኖ አገኘሁትና ለዕቃ መጫኛ እንዲሆናቸው ፈረሱን ሰጥቼ መጣሁኝ አላት።

ይኸን የመሰሉ ተረቶች ስለ ተማሪው ይነገራሉ፤ ይኸም ሁሉ የሚተረክለት ተማሪው ጮሌንት ያበዛ ዘዴኛነትን ገንዘቡ ያደረገ ስለ ነበር ነው።

**እንዲህም ሲሉ ይገጥሙለት ነበር፦**

በተማረው ድጓ በጻፈው ግንዘት፤

ውረድ ውረድ አሉት ግባተ መሬት።

ተማሪ በሞተ በሰባት ዓመቱ፤

ተምሮ ይመጣል ትላለች እናቱ።

ካህን ሞተ ብሎ አይነግሩም አዋጅ፤

እንዲያው በየድበብሩ መላከ ነበር እንጂ።

እንዴት ካህን ይሙት ካህን ይቀበር፤

ጸናጽሉ የወርቅ መቋሚያው የብር።

እንግዲህ መቃብር ቶሎ ቶሎ ተማር፤

ድጓ ተሸክሞ መጣልህ መምህር።

አብ እሳት ወልድ እሳት መንፈስ ቅዱስ እሳት፤

እንዴት ካህን ይሙት ጐሣን የቀደሳት።

ይኸንም የመሳሰሉ ሌሎች ግጥሞች የኀዘን እንጕርጕርጎዎች ያቀርቡለት ነበር።

**ክፍል ፲፭**

**የኢትዮጵያ ካህናት የመዓርግ ስም።**

**ምዕራፍ ፩።**

**የቤተ ክርስቲያን አገልጋዮች መዓርጋት።**

የኢትዮጵያ ካህናት ሁሉ ከላይ በዘረዘርነው መልክ ብዙ ጊዜ በትምህርት ከደከሙና ልዩ ልዩ ሞያ ገብተው እንደመገኘታቸው መጠን ከፍተኛም ዝቅተኛም ዕውቀት ይኑራቸው እንጂ እንደ አቅማቸው የተወሰኑ አገልግሎት በቤተ ክርስቲያን እንዲያበረክቱ ይሰጣቸዋል። ስለዚህም ደግሞ አገልግሎታቸውን የመሰሉ አንድም የተከተሉ የማዕርግ ስሞች ይሰጣቸዋል። ይኸውም እንደሚከተለው ያለ ነው።

**፩ኛ በገጠር ቤተ ክርስቲያን።**

**ሀ) በልዑካን።**

ገጠር በሆነው በማንኛው ቤተ ክርስቲያን ሊገኝ የሚችል መዓርግ

፩ኛ/ ንፍቅ ዲያቆን - የዲያቆን ተወራጅ።

፪ኛ/ ዲያቆን - ሙሉ ዲያቆን

፫ኛ/ ቄስ

እነዚህ ዓየንት አገልጋዮች ከሌሉት ቤተ ክርስቲያን እንዳለ አይቆጠርም። ቅዳሴ አይቀደስም።

**ለ) በመዘምራን።**

፩ኛ/ ደብተራ፦ ሙሉ ችሎታ የሌለው ዘማሪ፤

፪ኛ/ መሪጌታ፦ ሙሉ ችሎታ ያለው አስተማሪ፣ የዜማ የቅኔ፣ የአቋቋም መምህር ሲሆን መሪጌታ ነው የሚባለው።

፫ኛ/ ገበዝ፦ የቤተ ክርስቲያን ውስጣዊ አገልግሎትና የቅዳሴ ሥርዓትን የሚጠብቅ ንዋየ ቅድሳትን ሌሎችንም ንብረቶች የቤተ ክርስቲያን ሀብት የሆኑትን ሁሉ የሚቆጣጠር ነው።

በማንኛው የገጠር ቤተ ክርስቲያን ከመሪጌታው በቀር ሁሉም ይገኛል፤ በግድም መገኘት አለባቸው። በአንዳንድ ገጠር ቤተ ክርስቲያን ግን በእርግጥ መሪጌታም ቢሆን ሊገኝ አስፈላጊ ስለሆነ ሕዝቡ በበጐ ፈቃድ መሪጌታውን ለመቅጠር ልዩ ልዩ የገንዘብ መዋጮ ያደርጋል፤ የተፈለገውን የትምህርት ዓይነት መምህር ይቀጥራል፤ ስለዚህም በገጠር ቤተ ክርስቲያን መርጌታ ሳይቀር በግድ ይገኛል። ከዚህ እብላይ እንደተገለጠው ከመሪጌታው በቀር ሁሉም ጥልቅ ዕውቀት አይኑራቸው እንጂ በመጠኑ የ፩ኛ ወይም የ፪ኛ ደረጃ ዕውቀት ይኖራቸዋል።

**፪ኛ. በደብር ቤተ ክርስቲያን።**

፩ኛ/ መጨኔ - የአንጋፋሪ ተወራጅ።

፪ኛ/ አጋፋሪ - የካህናት አስተባባሪ።

፫ኛ/ ግራ ጌታ - በግራ የሚቆምና በግራ በኩል የሚደረገውን የዜማውን ስልትና የማኅሌቱን ሥርዓት የሚጠብቅ ነው።

፬ኛ/ ቀኝ ጌታ - በቀኝ የሚቆምና በቀኝ በኩል የሚደረገውን የዜማ ስልትና የማኅሌቱን ሥርዓት የሚጠብቅ።

፭ኛ/ ርእሰ ደብር - የደብሩ ራስ ከመሪጌታው ቀጥሎ የሚያስተናብር።

፮ኛ/ ጸወነ ደብር - (በቆማ ፋሲለደስ) ብቻ የሚገኝ ስም።

፯ኛ/ ሊቀ ጠበብት

፰ኛ/ ሊቀ መዘምራን እነዚህ ሁለቱ ትክክል የሆኑ ማዕርጎች ናቸው፤

ስለዚህ አንደኛው ባለበት ኈልተኛው አይኖርም።

፱ኛ/ አፈ ሊቅ - በታዕካ ነገሥት ብቻ የሚገኝ።

፲ኛ/ መሪጌታ - በመላ ይትበሃልን ጠብቆ የመዝሙርን ዓይነት የማኅሌቱን ሥነ ሥርዓት የሚያስከብር ነው።

፲፩ኛ/ አለቃ - የደብር አስተዳዳሪ።

፲፪/ መምህር - የገዳሙ አስተዳዳሪ።

ከዚህ በላይ ከተዘረዘሩት ማዕርጐች ብዙዎች በነገሥታቱ በመሳፍንቱ የሚሾሙ ከፍ ያሉ ማዕርጎች ናቸው። የደቀ መዝሙሩ የትምህርቱና የድካሙ ውጤት የሚታወቀው በዚህን ጊዜ ነበር፤ ማለት እንደ ሞያው መጠን የክብርም ስም ሲሰጠው ሲሾም ሲሸለም፤ አንዳንዱ ግን በዚያው በደብሩ ማኅበር ፈቃድ ይሾሙት ነበር። ይሁን እንጂ በዚያም ደጅ ጠንቶ ብዙ አገልግሎት የሥራ ችሎታቸውን አሳይቶ መሾም ስለ ነበር ይኸ ሹመት ሲገኝ እንደ ቀላል ነገር አይቆጥሩትም፤ ነበር። እየዋለ እያደረ ግን በከፍተኛ ሥልጣን ላይ የሚገኝቱ ያልተማሩ በመሆናቸው ምክትል የሚሆናቸውና የሚሾሟቸው ሁሉ የነርሱ ተወራጆች እንዲሆኑ ያልተማሩ መሆን በግድ አስፈልገ። «ልጅህ ተምሯል ቢለው እንዳይሾም» አለው ይባላል። ስለዚህም ባለሙያዎቹ ቦታ አጡ እነርሱም በመጐሳቆላቸው ሞያውም ተጐሳቆለ ተከታይም እስከ መጥፋት ደረሰ።

፫ኛ. በገዳም።

፩ኛ/ አርድእት - ረዳቶች ወይም አገልጋዮች ማለት ነው።

፪ኛ/ ሊቀ አርድእት - የአገልጋዮች አለቃ።

፫ኛ/ እጓል መጋቢ - ምክትል መጋቢ ማለት ነው።

፬ኛ/ መጋቢ - የገዳሙ የንብረት ሹም

፭ኛ/ ጸሐፊ

፮ኛ/ ገበዝ

፯ኛ/ አፈ መምህር - የመምህሩ ወኪል ነው።

፰ኛ/ የዕቃ ቤት - ንብረቱን የሚጠብቅ የዕቃ ግምጃ ቤት ሹም።

፱ኛ/ መምህር - አስተዳዳሪ።

እነዚህ የገዳም ቀዋምያን ስሞች ናቸው፤ ነገር ግን በአንዳንዱ ገዳም ጥቂቶቹ ስሞች የተለያዩ ይሁን እንጂ ብዙው ተመሳሳይ ነው። እነዚህም ዓይነት ሰዎች ከሌሉት ገዳሙ ይፈሳል፤ አንድነቱ ይጠፋል።

በዚህም መልክ ባለመሠራቱ የአንዱን ገዳም አስተዳዳሪ ከአንዱ ሰው እጅ ብቻ በመጋብቱ ገዳሙ ሊደክም ሀብቱ ሊባክን ቻለ።

**ምዕራፍ ፪።**

**የካህናት የማዕርግ ስም።**

፩ኛ/ ዐፃዊ ኆኅት - የመቅደሱ በሩን ወይም መጋረጃውን የሚዘጋና የሚከፍት።

፪ኛ/ አናጐንስጢስ - በቅዳሴ ጊዜ ንባብ የሚያነብ።

፫ኛ/ መዘምር - በቅዳሴ ጊዜ ተሰጠዎ የሚቀበል።

፬ኛ/ ንፍቅ ዲያቆን።

፭ኛ/ ዲያቆን - ሙሉ ዲያቆን።

፮ኛ/ ሊቀ ዲያቆን።

፯ኛ/ ቄስ።

፰ኛ/ አቡነ ቀሲስ - የአቡን ጸሐፊ ወይም ጉዳይ ፈጻሚ።

፱ኛ/ ሊቀ ካህናት - የካህናት አለቃ (የአቡን ገጸ በረከት ሰብሳቢ)።

፲ኛ/ ቆሞስ - የቁምስና ማዕርግ ያለው መነኵሴ ቄስ።

፲፩ኛ/ ኤጲስ ቆጶስ - ጳጳስ።

፲፪ኛ/ ጳጳስ - ጳጳስ።

፲፫ኛ/ ሊቀ ጳጳስ - የጳጳስ አለቃ።

፲፬ኛ/ ሚትሮፖሊስ - የከተማ እናት ማለት ሲሆን በታላቅ ከተማ ለሚሾም ሊቀ ጳጳስ የሚሰጥ መዓርግ ነው።

፲፭ኛ/ ፓትረያርክ - ርእሰ አበው ማለት ነው።

ምንም ከቆሞስ በላይ የነበረው ማዕርግ በተወላጆቻችን ባይሰጣቸውና ቀደም ብሎም ባይታወቅ ስምነቱ የቤተ ክርስቲያን ማዕረግ መሆኑን ለማስረዳት ያህል ጽፈናል። ፓትሪያርክ የተባለው ማዕርግ ግን በተለይ በመጨረሻ እስኪሰጠን ድረስ ቀድሞ አልነበረም። ቢኖርም የአንድ ደብር አለቃ ስም ብቻ ሁኖ ነው የኖረው፤ ይኸውም የተድባበ ማርያም ደብር አለቃ ነው።

**የደብርና የገዳም አስተዳዳሪዎች የክብር ስም።**

፩ኛ/ ንብረ እድ - የአክሱም ጽዮንና የአዲስ ዓለም ማርያም አስተዳዳሪ በአንብሮተ እድ የተሾመ ሥልጣነ ክህነት ያለው።

፪ኛ/ እጨጌ - የደብረ ሊባኖስ ገዳም አስተዳዳሪ በመላም በኢትዮጵያ ገዳማት አስተዳዳሪ ሆኖ የኖረ።

፫ኛ/ ጸባቴ - የደብረ ሊባኖስ ምክትል አስተዳዳሪ።

፬ኛ/ ፓትረያርክ - የተድባበ ማርያም አስተዳዳሪ።

፭ኛ/ አለቃ - የብዙ አድባራት አስተዳዳሪ ስም።

፮ኛ/ ርዕሰ ርዑሳን - የመርጡለ ማርያም አስተዳዳሪ ስም።

፯ኛ/ መክብብ - የአሮንሰ ማርያም አስተዳዳሪ ስም።

፰ኛ/ ሊቀ ሊቃውንት - የታዕካ ነገሥት በዓታ ለማርያም አስተዳዳሪ ስም።

፲ኛ/ መልአከ መልአክ - የቀራንዮ።

ከዚህ ጀምሮ ወደ ታች ያለው ግን በጐንደሮች ጊዜ ወጥቶ አሁን ግን በብዙ ከተማዎች ያሉ አድብራት የሚጠቀሙበት የማዕርግ ስም ነው።

፲፩ኛ/ መልአከ ምሕረት

፲፪ኛ/ መልአከ ሣህል

፲፫ኛ/ መልአከ ፀሐይ

፲፬ኛ/ መልአከ ገነት

፲፭ኛ/ መልአከ ኃይል

፲፮ኛ/ መልአከ ብርሃን

፲፯ኛ/ ሊቀ ማእምራን

፲፰ኛ/ መልአከ ጽዮን

፲፱ኛ/ መልአከ ሕይወት

፳ኛ/ መልአከ ጽጌ

፳፩ኛ/ መልአከ አርያም

፳፪ኛ/ ሊቀ ኅሩያን

፳፫ኛ/ ቄስ አጼ

፳፬ኛ/ አፈ መምህር

፳፭ኛ/ አበ ምኔት የገዳም አስተዳዳሪ

፳፮ኛ/ እመ ምኔት የገዳም እናት (አስተዳዳሪ)

**ምዕራፍ ፫።**

**የአድባራትና የገዳማት የማዕርግ ስም።**

እያንዳንዱ ደብር እንደ ሰው ልጅ የክርስትና ስም አለው፤ ጸሎትም ሲደርስ ከቤተ ክህነትም ሲጻፍ የሚነሣው በዚህ ስሙ እንጂ ሕዝቡ በሚያውቀው በመጠሪያ ስሙ አይደለም። እንዲያውም ለአስተዳዳሪዎች የሚሰጠው የማዕርግ ስም ከዚሁ ጋር የተያያዘ ነው። ለምሳሌ ደብሩ ደብረ ሣህል ተብሎ እንደሆነ አስተዳዳሪው መልአከ ሣህል ይባላል፤ ደብሩ ደብረ ገነት ተብሎ እንደሆነ አስተዳዳሪው መልአከ ገነት ይባላል፤ ሌላውም እንዲሁ ነው። ለምሳሌም ያህል ከዚህ እንደሚከተለው እንመልከት።

፩ኛ/ ደብረ ጽዮን

፪ኛ/ መንበረ ጸባዖት

፫ኛ/ ታዕካ ነገሥት

፬ኛ/ መንበረ መንግሥት

፭ኛ/ ደብረ ፀሐይ

፮ኛ/ ደብረ ሣህል

፯ኛ/ ደብረ ኃይል

፰ኛ/ ደብረ ገነት

፱ኛ/ ሐመረ ኖኅ

፲ኛ/ መንበረ ልዑል

፲፩ኛ/ ማኅበረ ልዑል

፲፪ኛ/ ቀራንዮ

፲፫ኛ/ ደብረ አሚን

፲፬ኛ/ ደብረ ሃይማኖት

፲፭ኛ/ ደብረ ልዑል

፲፮ኛ/ ማኅደረ ማርያም

፲፯ኛ/ ደብረ ድማኅ

፲፰ኛ/ መካነ ኢየሱስ

፲፱ኛ/ ቅድስተ ቅዱሳን

፳ኛ/ ደብረ ጽጌ

፳፩ኛ/ ምስካየ ኅዙናን

፳፪ኛ/ መካነ ሥላሴ

፳፫ኛ/ ደብረ መንክራት

፳፬ኛ/ ደብረ ምጽላል

፳፭ኛ/ ስርሐ አርያም

፳፮ኛ/ መርጡለ ማርያም

፳፯ኛ/ ተድባበ ማርያም

፳፰ኛ/ አትሮንሰ ማርያም

፳፱ኛ/ ምስካበ ቅዱሳን

፴ኛ/ ደብረ ኖኅ

፴፩ኛ/ ደብረ ታቦር

፴፪ኛ/ መንበረ ብርሃን

፴፫ኛ/ ደብረ ሲና

፴፬ኛ/ ምጽላለ ማርያም

፴፭ኛ/ ቤተ ማርያም

፴፮ኛ/ ገነተ ማርያም

፴፯ኛ/ ደብረ ወርቅ

፴፰ኛ/ ደብረ ዕንቍ

፴፱ኛ/ ደብረ ነጐድጓድ

፵ኛ/ መካነ ሰማዕት

፵፩ኛ/ ደብረ ዓባይ

፵፪ኛ/ ደብረ ምጥማቅ

**ማጠቃለያ።**

ኢትዮጵያ ጥንታዊት ሀገር የሆነችውን ያህል ብዙ ጥንታዊያን ነገሮችም እንዳሏት በልዩ ልዩ ክፍልና ምዕራፎች የገለጥናቸው ጥበባት ምስክር ናቸው። ይሁን እንጂ በአረፍተ ዘመናቱ ተቀናቃኞችና ጠላቶች በርሷ ላይ በመነሣታቸው ጥንታውያን የሆኑ ነገሮችን ሁሉ እያደኑ እንዳጠፉ ጥርጥር ሳይሆን እውነት ነው። በታሪክ እንኳን ግልጥ ሁኖ የታወቃውን ፩ኛውን የጥፋት ጊዜ ብናነሣ በቂ ምሳሌ ይሆንብናል ይኸውም የጉዲት ወረራ ነው፡ የርሷም ጥላቻ በቤተ ክርስቲያንና በመንፈሳውያን ነገሮች ላይ በመሆኑ ተከታትላም ታጠፋውም የነበረው ይኸንና ይኸን የመሰለውን ነው። ደግሞም በዚያን ጊዜ ጥበባት ሁሉ ሊመነጩ ይችሉ የነበር በቤተ ክርስቲያን ነበር፤ ቁም ነገርነት ያላቸው የጥንት ቅርሶችም ይጠብቁ የነበር በቤተ ክርስቲያን ነበር፤ ቁም ነገርነት ያላችው የጥንት ቅርሶችም ይጠበቁ የነበር በቤተ ክርስቲያን ነበር። እንግዲህ በዚያን ጊዜ ያልጠፋ ምን ነገር ይገኛል? ሊቃውንቱ ታድነው ተገድለዋል፤ መጻሕፍቱ ተቆነጻጽለዋል፤ አብያተ ክርስቲያናትም ተቃጥለዋል፤ በጠቅላላም በአክሱም ጊዜ ተፈጥሮና ተፈልስፎ የየነበረውን ሁሉ በዚያን ጊዜ አጥፍታዋለች። ለልዩ ልዩ ጥናት መነሻና መድረሻ ይሆኑ የነእብሩ ጥበባት ሁሉ አብረው እንደጠፉ ዓይን ልቡና ያለው አይስተውም፤ ታዲያስ ተገነባ? ይኸ ደግሞ ራሱን የቻለ ከፍ ያለ ጥናትን ይጠይቃል፤ መልሱም ቀላል አይደለም፤ ሁሉም ነገር ተቋርጦ ጠፍቶ ኑሮ መጀመሩ የታውቀ ነው፤ ይሁን እንጂ የተገኘውን አሁን ያለውን ያህል ከመሬት በታች ሳይውልና ሳይጠፋ አልቀረም ለማለት እንችላለን። እንዲያውም የተገኘው ሳይቀር ከነመልኩ ጥንታዊ ባሕርዩ ጋር መሆኑን ቅሉ ያጠራጥራል፤ ምክንያቱም «ሥጋ ከመሬት ወድቆ አፈር ሳይዝ አይነሣም» ይባላል፤ ይኸ እርግጥ ሳይሆን አይቀርም፤ እንደህም ከሆነ ብዙ ጥበባት ፈጽመው ወድመውብን የተገኙትም ብዙ ለውጥ አግኝቷቸው ይሆናል። የብዙ ጥናቶች መግቢያቸው በሩ እየጠፋ የሚያስቸግረው የትመጣውም እየጠፋ መነሻ ያልታወቀ እየሆነ የሚያስችግርወና ጥያቄው ሁሉ ያለ መልስ እንዲሁ ተንጠልጥሎ የሚገኘው ስለዚህ እንደሆነ የታመነ ነው። ይሁን እንጂ የጠፋው መንግሥት እንደገና ሲቋቋም ቤተ ክርስቲያኗም አገልግሎቷን ስትቀጥል ክርስቲያናዊ ጥበባችን ከሞላ ጐደል ወዲያውን ቀጥሎ በዚህ መልክ ለመገኘት ችሏል።

ብዙ ነገር የተፈጠረበት ከዓለም ጋር ግንኙነት የነበረበት ጊዜ የአክሱም ዘመነ መንግሥት ነው፤ ብዙ ጥፋትም የደረሰውም በርሱ መንግሥት መጨረሻ ላይ ነው። ለምሳሌ በሥነ ጽሑፋችን ረገድ የተስፋፋ ድርጅት እንደነበር ሲታወቅ እርግጠኛውን ሁኔታ የሚያስረዳ በብራና ወይም በፖፒሩስ ወይም በሌላ ነገር ላይ ተጽፎ የተገኘ ነገር የለም ምናልባት ፈጽሞ ወድሟል፤ ወይም ከመሬት በታች ውሏል፤ ወይስ…….. ያልተብራራ ነገር አለ። እንደ አጋጣሚ ሁኖ በደንጊያውና በሐውልቱ ላይ የተጻፉትና የተቀረጹት ባይኖሩ እንዴት እንጽፍ እንደነበር ስውውር ሆኖ በቀረ ነበር፤ የቅርጻ ቅርጹም የፊደሉም ድምፅ የቋንቋውም ነገር በዚህ መልክ ሳይጠፋ አልቀረም እንዲያውም በቋንቋው በኩል የሐኢድን እንደሆነ ግዕዙ ጠፍቶ አማርኛ ሊፈጠር የቻለው በዚሁ ምክንያት እንደሆነ ይገመታል። አማርኛ መቼ ተጀመረ ሲባል በአክሱም በሥነ ጽሑፍም በኩል የፊደል ቅርስ ድምፅ ሊለወጥ የቻለው በዚያኑ ጊዜ ነው፤ ይኸ ዓይነት ጥፋት በግራኝ ሞሐመድ ጊዜ ተደጋግሞ ተደርጓል፤ ብዙ ነገሮች ከመሬት በታች ተደፍነው ቀርተው ብዙ መጻሕፍት ንዋየ ቅድሳት ተቃጥለዋል። በጠቅላልም ጥፋቱ ሁኔታ ተመሳሳይ ስለሆነ ታሪኩም ተመሳሳይ ሆኖ እናገኘዋለን። በፊተኛውም ሆነ በ፪ኛው ጥፋት ጊዜ እንዲሁም በሌላ አገር ውስጥ በየጊዜው በሚደረገው የርስ በርስ ግጭት የጠፋ ብዙ ጥበብ ሲኖር ሊቃውንቱ ግን ተስፋ ባለመቍረጥ በየጊዜው እየተነሡ ሕይወታቸውን ለጥበብ መሥዋዕት አድርገው ቢሰጡና በጥናት ቢወሰኑ ጥበባትን ለማስገኘት በመጠኑም ቦታ ለመስጠት መልክ ለማውጣት ችለዋል። ባለፉት የዘረዘርናቸው ልዩ ልዩ የትምህርት ዓይነትና ጥበባት የነርሱ ድካም ውጤት መሆኑን የሚዘነጋው የለም። አበው አልቀው ውሉድ ሲተኩ ይኸው ዓይነት ግዴታ እንዳለባቸው በመቍተር ስለሚያጠኑትና ለተተኪዎች ሰለሚያተላልፉት እስከኛ ለመድረስ ቻለ።

ይኸም ሁሉ ችግር እያለ ትምህርት በኢትዮጵያ የተወደደና ከፍተኛውን ደረጃ ይዞ ይገኝ እንደ ነበር የታወቀ ነው። የአገሯ ነፃእንት የሕዝቡም መብት ቅሉ ሊከበርና ወዲያው ሊቋቋም የቻለው በዚሁ ረገድ ነው፤ ማለት ሕዝቡ የራሱን ጥቅምና ጉዳት የለየ በመሆኑ ከሌላው ሥራ ይልቅ ሕይወቱን ለትምህርት የሰጠ በመሆኑ በኢትዮጵያ ጥፋት የደረሰ ብዙ ነገር የተቋረጠ ሳያስመስል ይዞ ይገኛል። ትምህርቱም ሲጠብቅና በሚገባው ሲካሔድ የነበረው ሕዝቡ መምህራኑን ጊዜው በፈቀደው መልክ ሲቀጥርና ሲረዳ፤ መምህራኑም በጸጋ ያገኙትን በጸጋ በከንቱ ሲያካፍሉ በመኖራቸው ነው። ተማሪዎቹም በመምህራኑ እግር ለመተካት የነበራቸው ጥረት እጅግ ከፍ ያለ ስለ ነበር ለሕይወታቸው ሳያስቡ የትምህርት ስደተኞች ሁነው የሚወስዱትም ጥናት እንዲሁ ከፍተኛ ስለ ነበር ነው።

ስለዚህም ይኸን ሁሉ ትምህርት እያንዳንዱ ደቀ መዝሙር በተወሰነው ግዚኤ ተምሮ አጥንቶ ከመሔዱም በላይ ራሱ ወደ ምርምር እየገባ ብዙ ጥበብ ይቀምር ለሌላውም ለማስተማር በጣም ይጥር ነበር። ይህ ሁሉ ብሔራዊ ዕውቀትም ለጊዜው ይገመት የነበረው መንፈሳዊ ተግባር አንድም መንፈሳዊ ግዴታ እንደሆነ ነበር፤ በ፩ኛው በኩል በጥንት ዘመን በየትኛውም ዓለም መንፈሳዊ ነገር ይከበር ስለ ነበር ክብርን በመሻት ሲሆን በ፪ኛው በኩል ደግሞ መንፈሳዊ ነገር በመሆኑ በምድር ባንጠቀም በሰማይ እንጠቀማለን የማለት ግምት ስለ ነበር ነው። መምህራኑ ቅሉ ራቡንና ጥሙን ታግሠው ያስተምሩት የነበር ተማሪዎችም ያለ አረፍተ ዘመን እንዲሁ የተቸገሩ ይማሩት የነበር የሃይማኖት ትምህርት አድርገው ከእግዚአብሔር ዘንድ በረክትን እናገኛለን የማለት ስሜት ስለ ነበራቸው ነው። በእርግጥም አምላክ ኃይሉን እየሰጣቸው ብዙ ጸዋትወ መከራን በቀላሉ እያሳለፉ ከሕማም ከኀዘን እየተጽናኑ ብዙ ዘመንም የሚፈጀውን ዕውቀት በቅርብ ጊዜ እንዲፈጽሙ ሲያደርጋቸው ይገኝ የነበር በዚሁ ስሜት በመነሣታቸው ነበር። ሕዝቡ ስሜቱ ሥራው መንፈሳዊ ነበር ውድድሩም መንፈሳዊ ተግባርን ለመስራትና ለመፈሰም ብቻ ነበር፤ ቢያጠፋም ቅጣቱ ከመንፈሳዊ ተግባር መለየት ነበር፤ ስለዚህ በጥዋት በማታ ዕረፍትን ሳይሹ በማስተማራቸው ተማሪዎችም ያለ ረዳት ችግሩን ሁሉ ተቋቁመው ያልፉት ነበር።

ሕዝቡም ተማሪዎችን በአንዳንድ ቦታ ይረዳቸው ይደግፋቸው የነበር እንዲሁ መንፈሳዊ አቅዋም ያለው በነፍስም በሥጋም የሚጠቅም መሆኑን በመመርመርና በማመን ነበር። ነገር ግን እየዋለ እያደረ ጊዜው የተለወጠውን ያህል ነገሩን መልኩን ለወጠ፤ በተለይም ከጠላት ወረራ ወዲህ ሕዝቡ የተለያየ አስተያእይት ሊያድርበት በመቻሉ ተማሪዎች የአስን ጥበብ ብቻ ፈላጊ እንደሆኑ የሚገመቱና የሚናገሩ የሚተቹም ብዙዎች ሆኑ ስለዚህ የተማሪዎቹ ቍጥር ቢያንስም ለነርሱ እንኳን የሚደረገው ርዳታ የሕዝቡ ስጦታ እየቀነሰ ከመሔዱም በላይ ትምህርቱ ሥጋዊ ዕውቀት ያውም የሕዝቡ እንጀራም የማያበላ ነው፤ እየተባለ በመገመቱ ተማሪዎች የማይማሩት መምህራንም የሚያስተምሩት ሁኖ ተገኝቷል፤ በዚህም ምክንያት ያ ሁሉን ያኮራ የነበረው ጥንታዊው ጥበባችን ለመውደቅ አዘንብሎ ይገኛል። ለማንኛውም ሞያ ዋጋ የሚሰጠው ሕዝብ ነው፤ የሚደግፈውም መንግሥት ነው፤ በየጊዜው መልክ የሚሰጡት ደግሞ ሊቃውንት ናቸው። ስለዚህ የነዚህ ሁሉ ድጋፍ የተለየውን ያህል ለመውደቅ አዘንብሎ ይገኛል፤ አሁን ግን ይኸ ሞያ በማንም ሳይደገፍ ባለቤት አጥጦ እንዲሁ ወድቆ ቢሰበር የደረሰበትም ጠፍቶ ቢቀር ተወቃሹ አሁን ያለው ትውልድ እንደሆነ መዘንጋት የለብንም። በየትኛውም ዓለም ቢሆን እንኳን የነበረውንና ያለውን ሊኖርም የሚችለውን ቀርቶ በነበር ብቻ የሚያገለግለው ጥበብ በመፈለግና በማጥናት ይገኛል፤ እንዲሁም ለወደፊት ሌላ ለመፈልሰፍ ከሕሊናው ጋር ይታገላል። ከዚህም ጋር የውጭ አገር ሊቃውንት ተራ እብተራ እንደጥናቸው ልዩነት በዚህ ጽሑፍ የሚገኙትን ዕውቀቶች ሁሉ ለማጥናት ሲታጣሩ በአንድ ቦታ እንኳን አጠቃሎ የሚነግራቸው ባይገኝ በየጠቅላይ ግዛቱ ሲሯሯጡ ይገኛሉ።

ጥበባችን ብዙ ዓይነቱም ልዩነት ሁኖ ለኛ ምንም ባይመስለን፤ ወይም ርዝራዡ ገና ያልጠፋ ሆኖ በየቤተ ክርስቲያኑ ያለ መስሎ ቢታየንም መሠረቱን ሲለቅ ከጥቂት ጊዜ በኋላ እንዳልነበር ሊሆን እንደሚችል የአሁኑ አያያዝ ያስገምታል። እስካሁን ከፍተኛ ጥበብ ተብሎ ከእመን ወደ ዘመን ሲሸጋገር የኖረው አሁንም በመጠኑ ያለው የመጀመሪያው ጥበብ የቅዱስ ያሬድ ድርሰት ዜማ የተባለው ነው።

**፩ኛ ዜማ።**

የዜማው ትምህርት ከፍ ያለ የፍልስፍና ዕውቀት ያለው አሁንም በብዛት ሁሉ ለጥናት የሚፈልገው ነው። የግጥሙም አሰካክ ከፍ ያለ ርቅት ያለው ብሔራዊ ሥልጣኔን በጐላ የሚመሰክር ነው። የዜማ መዝገቡ ድጓ ሲሆን ሌላውም ቢሆን በመላ የያሬድ ድርሰት ነው፤ በኋላም የተደረሱ አንዳንድ ቢኖሩ ያነኑ ተከትለው የሄዱ ስለሆነ ሁሉን ወደ አድናቆት የሚስብ ኃይል ያለው ትምህርት ሁኖ ተገኝቷል። እንዲሁም ሲሆን ጥቅሙን ዐውቆ ተከታትሎ ያሻሻለውና ብሔራዊ መልክ የሰጠው ባለመኖሩ ለዘመናዊው ትውልድና ለስሚው ሁሉ አስቸጋሪ መስሎ ይገኛል። ይኸ ጥበብ አሁንም የጠፋ መስሎ ይታይ አንድም ይገመት እንጂ የውጭ አገር ሊቃውንት ለጥናት በር የከፈቱበት ልዩም ወጭ ያደረጉበት ጊዜ ነው። የውጭ ሰዎች በሚፈልጉት መንገድ የሚፈልጥ በመጥፋቱ ግን በውጭ ያደርጉበት ጊዜ ነው። የውጭ ሰዎች በሚፈልጉት መንገድ የሚገልጥ በመጥፋቱ ወጭ ግን በውጭ ሰው የዜማው ስልት ይኸን ያህል ምሥጢር ያዘለ፣ ትርጕምና ምልክት ያለው መሆኑ ግልጥ የሆነ አይመስልም፤ የረቅወ ቀርቶ በኅብረት ሲባል የሚያምረው ዜማ ኅብረት አጥቶ ሁሉም እንዳገኘ ሲጮኸው እንኳን ለሰው ሀገሩ ለሀገሩም ተወላጅ እጅግ የሚይስቀይም ሆኗል። አሁንስ ባለቤቱ አንድም ኃላፊው ማነው? ሁል ጊዜም የሚጠፋው ባለቤት ያጣ ነገር ነው። ይኸን የመሰለው ጉዳይ ሁሉ የቤተ ክህነት ብቻ ወይም የመንግሥት ብቻ አይደለም፤ ሁሉም ቢያስብበት ሁሉም ኃላፊነት እንዳለበት ቢያውቅ ሊቃና በቻለ ነበር።

**፪ኛ የቅኔ ግጥም።**

የቅኔም ግጥም እንዲሁ እንደዜማው ተወዳጅና ተፈላጊ ነው፤ የአእምሮ መክፈቻ፤ የዕውቀት መገመቻ፤ ነግግር ስልት መልመጃ ሁኖ ከጥንት ጀምሮ በኢትዮጵያችን ተከብሮ ይኖር ነበር፤ የሊቃውንቱ ችሎታ የሚታወቀው ሥውሩ ነገር ሁሉ የሚገለጥ በዚሁ ነው። ቅኔ በኢትዮጵያ ታላቅ ፍልስፍና እንደሆነ በመታወቁ የማንኛውም ትምርህት ተማሪዎች ሁሉ በመጀመሪያ ወደዚያ እየሄዱ ይማሩት ነበር። በአሁኑ ጊዜም ቢሆን ቅኔ ራሱን የቻለ ሞያ ሁኖ ሌላውን የሚያብራራ ለሌላውም ምሥጢር ሁሉ ትርጕም የሚሰጥ ነው። በአሁኑ ጊዜ ግን ታላቁ ሞያ እንኳን ለሌላው ሊሆን ለራሱም ትርጕሙ እየጠፋ ከመሄዱ የተነሣ አዲሱ ትውልድ ከግዕዙ ቋንቋ ከቅኔውም ግጥም ይልቅ የውጭ ቋንቋ ማጥናት የውጭም ሥልጣኔን መከተል አስፈላጊ መሆኑ አምኖበታል። የመጽሐፉም ትርጕም ብዙ የረቀቀ አማርኛ የሚፈጠርበት የተሠወረው ምሥጢር የሚተረጐምበት አዳዲስ አስተያየት የሚፈጠርበት ትምህርት ሲሆን መምህራኑ እያለቁ ደቀ መዛሙርቱም ባለመተካታቸው ዕውቀቱ እየቀነሰ ክብሩ እየወሰነ ሔዷል። እውነት ነው የቅኔ ሞያ አፈላጊ መሆኑን ሁሉም ሳያምንበት አልቀረም፤ እንዲያውም ማንኛውንም የአማርኛ ግጥም ቅኔ እያሉ መጥራታቸውና የቅኔ ደራሲ እያሉ ሰዎችንም ማሞገሳቸው አልረቀም፤ ይሁን እንንጂ ያ ተስማሚ መንገድ አለው፤ ብዙ ምሥጢር ያዘለው የግዕዙ ጥንታዊ ቅኔ ቦታ የለውም። ቋንቋውም ቢሆን በየትኛውም ዓለም የታወቀ ብዙ ሥራ የተሠራበት መጻሕፍት የተጻፉበት ከሴማውያን ቋንቋዎች ጋር ዝቡ ግንኙነት ያለው ስለሆነ እንዲሁ እንደዋዛ ዕቃ ሊታይ የሚገባው አይደለም፤ ሁሉም እንዲማረው ደረጃ እንዲኖረው በር እንዲከፈትለት በግድ ያፈልጋል። ይኸ ሳይሆን ግን ስለ ኢትዮጵያ የሚደረገው ጥናት ሁሉ የዓይነ ሥውር ደበሳ ይመስላል፤ እንደርሱም ይቈጠራል፤ ስለዚህ ኢትዮጵያን በበለጠ ለማወቅም ለማሳወቅም ቢሆን ግዕዙን በሚገባ ማስተማር ይጠቅማል።

**፫ኛ የዘመን አቈጣጠር።**

የዘመን መቍጠሪያ የሰዓት መሥፈሪያ የነበረው ዕውቀት በኢትዮጵያ ብዙ ጊዜ የሠራ ቀደም ብሎም የታወቀ ጥበብ ነው። በአሁኑ ጊዜ ግን እየተቀነሰ በመሔዱ ዘመናት፤ በዓላት፣ ሥፍረ ሰዓት ሁሉ እንዴት እንደሚገኙ ለማውቅ በብዙዎች ዘንድ ችግርን ፈጥሯል። መምህሮቻችን ይኸን ሁሉ የፈለሰፉ፤ ይኸን ሁሉ ለትውልድ ያስተላለፉ ሲሆኑ በሞት ይለዩ እንጂ አሁንም ቢሆን ሕያዋን ናቸው። ሞቱ የሚባሉ ይኸ ዕውቀታቸው ተቀባይ አጥቶ ልጅ ሳይተካ የቀረ እንደሆነ ነው፤ እስካሁን ግን ሕያው ሥራቸው ለታሪክ ሰፊ ገጽ ሰጥቶ በጨለማው ላይ ሲበራ ይገኛል። የቍጥር ትምህርት የተባለው ለሞያም ሁሉ ለጥበባትም ሁሉ መልክን የሚሰጥ በዓላትን አጽዋማትን ለይቶ ቦታ ሰጥቶ የሚያስተምር ሞያ ከመሆኑ ሌላው ሥጋዊ ጥበብ ሁሉ በርሱ ይመጠን ይለካ ነበር፤ ለምሳሌ የኮከብ አቈጣጠር የትምህርት አመራር በዚሁ ይፈጸም ነበር።

የኢትዮጵያ መምህራን የቅለም ትምህርት ብቻ በማስተማር አልተወሰኑም ነበር፤ ነገር ግን ዘመናቸው የፈቀደውን አፈላጊም መስሎ የታያቸውን ትምህርት ሁሉ የሚገባ ያስተማሩ ነበሩ። የአሁኑ የቍጥሩ ስልት ቀ በቀስ እየጠፋ ሔዷል፤ በቅርብ ያለው በያመቱ የሚታወጀው የአጽዋማትና የበዓላት ማውጫ ብቻ እንጂ ረቂቁ ምርምር የምሕዋረ ፀሐይ፥ አቈጣጣር ቦታውን ለቆ ይገኛል። እርግጥ ነው ምናልባት በያንዳንዱ ገዳም የተለዩ መምህራን ይኖሩ ይሆናል፤ እነርሱን ሰብስቦ የነበርውን መጠየቅ እንዴት ሊስፋፋ እንደሚችል መረዳት መጽሕፉንም ሰብስቦ ማሳተም ተገቢ ነበር።

**፬ኛ. የቁም ጽሕፈት።**

አባቶቻችን ፊደሉን ቅርፅና ድምጽ በመጠበቅ በየጊዜው እያጻፉ ብዙ መጻሕፍት አቆየውናል። በየዘመኑ የተለያየ መልክ ያላቸው ጽሑፎች ሊያቆዩልን የቻሉ ዘመናቸውን ተከተልው ፍጹም ለውጥ እንኳ ባይኖረው የፊደሎችን አጣጣል መልካቸውንም ቢሆን በመለዋወጥ በቁም ጽሕፈት ጽፈው ያቆዩልን እነርሱ ናቸው።

አባቶችም የቁም ጽሕፈት ሲያስተምሩ ከርሱ ጋር በማያያዝ ቀለም መበጥበጥን ብራና መፋቅን አብረው ያስተምሩ ነበር፤ በዚህም ምክንያት እስካሁን ድረስ የቁም ጽሕፈት ዕውቀት ሳይቋረጥ የብራና ማውጣት ተግባር ሳይጠፋ ለመቆየት ቻለ። አሁንም ዓለምን ወደ አድናቆት የሚስብ በዘመን ጥንታውያን በሥራቸው ደግሞ አስደናቂዎች በብዛትም ከግምት በላይ የሆነ የብራና መጻሕፍት በሀገራችን ይገኛሉ። በአሁኑ ጊዜ የዚህን ሥራ የሚከታተሉ በቁጥር ያነሱ ናቸው፤ እነርሱም ሰለሞያቸው ፍቅር ሳይሆን የእንጀራ መፈለጊያ ብቻ በማድረግ ስለሚጽፉ በፊደሉ አቀማመጥ፤ በነጥብ አጣጣል፤ የጠበቀ ጽሑፍ ሊያቀርቡ አልቻሉም።

ከጽሑፉ ጋርም የሥዕል ሥራ በኢትዮጵያ የተወደደና ቅዱስም ተግባር ሆኖ ከዘመን ወደ ዘመን እየተሻሻለ የሄደ ጥበብ ነው፤ በመጽሐፉ ውስጥ በየገጹ እያስገቡ አንድም ልዩ ልዩ ታሪክ በሚጀምርበት ገጽ ሁሉ ይሞሉት ነበር። በአሁኑ ዘመንም በቍጥር ይነሱ እንጂ በተሻለ መልክ የሚሠሩ ሠዓሊዎች አሉን፣ ሁኖም የቀድሞውን መልክ ሳይጠብቁ ከውጭ ባህል ጋር የሚያደባልቁ ናቸው። የጥንት ሠዓሊዎች በቅዱሳን ይሥሉ ነበር፤ ስለዚህም የኢትዮጵያ ሥዕል የተለየ ጠባይ ያለው ሁኖ ይገመታል፤ ከማንም ያልተወረሰ ራሱን የቻለ የምርምር አርእስት ለመሆን የቻለ ጥበብ ነው። ሥዕልም የሚሥሳልበት ቀለም ብዙውን ጊዜ ብሔራዊ ስለሆነ በቀልሙ አገባብ በአርእስቱ አመራረጥ የነበራቸው ጥንቃቄና ችሎታ የአሁኖችን የሚያስንቅ ሁኗል። የሥዕሉም አቀማመጥ የአሁኑን ዘመን ሠዓሊዎች ወደ አድናቆት የሚስብ ሁኖ ይገኛል። ኢትዮጵያ ብዙ ጊዜ ብቸኛ ሁና የምትኖር አገር ስትሆን ከማንም ጋር ግንኙነት የሌለው ራሱን የቻለ ባሕል እንዲኖረው ያደረጉ የሣሉና ያስተማሩ መምህራን ብዙዎች ናቸው። የሚሥስሉትም በቤተ ክርስቲያን ብቻ ሳይሆን በመጻሕፍት ላይ በልዩ ልዩ ቤቶች ዕቃዎችና እዚህንም በመሳሰሉ ነገሮች ላይ ነበር። የሠዓሊዎች ሐሳብ በብዙ ሲገናኝ በብዙ ደግሞ ይለያይ ነበር፤ ይኸም ቅሉ አንዱ ከአንዱ ቅጅ ሊያደርግ አለመፈቀዱን ያመልክታል።

**፭ኛ ቅርጻ ቅርጽ።**

ኢትዮጵያውያን መምህራን ራሱን የቻለ የቅርጽ ሞያ ስለነበራቸው ሀገራቸውን በነዚሁ ቅርጾች አበልጽገው ይገኛሉ፤ ለምሳሌ እንደ መስቀል እንደ አይኮን፣ ያሉና ለልዩ ልዩ አገልግሎት የሚውሉ ከብረት ከእንጨት ከደንጋይ የተሠሩ ብዙዎች ይገኛሉ። ይኸም ሥራ በየቦታውና በልዩ ልዩ ሰዎች ቢሠራ ብዙ ጊዜ አንድም በብዛት የሚሠራው በገዳማት በመነኮሳት እጅ ነበር፤ አሁንም ቢሆን ርዝራዡ ሳይጠፋ ይገኛል፤ ለተማሪዎችም በማስተማር ከትውልድ ወደ ትውልድ ሊተላለፍ ሳይቋረጥ እስካሁን ይገኛል።

**፮ኛ ድጉሥ።**

ድጉሥ ማለት ለመጻሕፍት ጥራዝ መልክ መስጠት ገበታውን በቆዳ ጠርዞ ልዩ ልዩ ጌጥ መስጠት አንድም ማውጣት ነው። እርሱም ሐረጉ ልዩ ልዩ የሆነ በስሙ በመልኩ የቻለ ሞያ ነበር፤ በዚህም መልክ ሐረግ መሳብ፣ ሱሣን ወርድ ማውረድ ሌላም ልዩ ልዩ ጌጥ በዕቃው ላይ መጣል የተለመደ ነበር፤ ከዚህም ሌላ የጊዜ ማሳለፊያ የሚሆነውን ነገር ሁሉ ይሠሩት ያስተምሩትም ነበር። በገና! ማለት ነቢዩ ዳዊት ይደረድረው የነበር ለአምላክ ምስጋና ያቀርብለት የነበር መሣሪያ ነው። አሁንም የዜማው ቃል ልቡና የሚመስጠውን ምሥጢሩ ኅብረት ያለውን ግጥም በመግጠም ነው፤ ይኸንኑ በገና ይጠቀሙበት የነበር በጥንት ጊዜ ታላላቅ ሕዝቦች ሁሉ አንዳንድ በገና መች በቤታቸው ይዘው እነርሱም ይጫወቱ ሌላውንም እንዲጫወትላቸው ያደርጉ ነበር፤ እርሱም በዜማው ቃና ከማስደሰቱ ጋር ምሥጢሩ የዚህን ዓለም ጣዕም የሚለውጥ በመንፈስ የሚሰነፍጥ እገሌ ፈጸማት የማትባለውን የዓለምን ከንቱነት ያስረዳ ነበር። መኳንንቱና የሴት ወይዛዝርቱ እንደዛሬው ሁሉ ከዓለም ጋር በጣም አልተጣበቁም ነበርና ስለዚህ ይኸን የመሰለውን ነገር ሁሉ አተኩረው ይመለከቱት ነበር።

**፯ኛ ሠንጠረዥ ጨዋታ።**

ጥንታውያን ወገኖቻችን በቁም ነገር የተወሰኑትን ያህል የዕረፍት ጊዜያቸውን የሚያሳልፉበት እንዲሁ ከፍተኛ ጥበብ እየባለ ይገመት ወይም ይጠራ የነበረውን ይሠሩ በዚያውም ጊዜያቸውን ያሳልፉ ነበር። ይኸውም ሠንጠረዥ ጨዋታ እንዲጫወቱ ይገፋፉ እንዲያውም ያስተምሩ ነበር። ለምሳሌ ከቤተ ክርስቲያን መምህራን ውስጥ ብዙዎቹ ከስጋዊ ጥበብ አስፈላጊ ጥበብ አድርገው ሲገምቱ ሁሉም ሊሠራው እንደሚገባ አድርገው ከሥጋዊ ጥበብ ውስጥ ውኃ ዋና ሠንጠረዥ በገና፣ ፈረስ ግልቢያ ጸናጽል ከበሮ እርሻ ቁፋሮ፣ ጽሕፈት ድጕሠት፣ ሽለላ፣ ሙግት ሊማሩ ያስፈልጋል፤ በማለት ሲናገሩ፤ ተግባረ ነፍስን ደግሞ በመለየት የሃይማኖት ትምህርት ነው በማለት ሥነ ፍጥረትን ማወቅ ፲ቱ ቃላትን ፮ቱ ቃላትን ፭ቱ አዕማደ ምሥጢራትን መማርና ጠንቅቆ ማወቅ፤ በዚያውም መሰረት መሥራት ተገቢ መሆኑን በልዩ ልዩ ምዕዳናቸው ይነግሩ ያስተምሩም ነብር።

ከዚህ በላይ የተዘረዘሩትን ሞያዎች በከፊልም ሆነ በጠቅላላ የሚያውቅ ሰው ታላቅ ተብሎ ይገመት ከፍተኛም ማዕረግ ይሰጠው ነበር፤ ሌሎችንም ወደ ስደት ወደ ችግር በፈቃዳቸው ይሰዳቸው፤ አገር ለአገርም ያንከራትታቸው የነበር ቅሉ ፩ኛው ጥበቡን ማወቅ ሲሆን ፪ኛው ማዕርጉን ለማግኘት እንደነበር እይታወቀ ነው። እንደዚህ ብሎ የተማረውን በዕውቀትም የበሰለውን ሰው ሁሉ ይፈልገው ነበር። ሞያን በማፍቀር ብቻ ወገኑ ማን ሀገሩ የት ተብሎ አይጠየቅም ነበር፤ ስለዚህ ጐሣ ሳይለይ ሁሉም ይኸን ጥበብ ለመማር ኢትዮጵያዊ የሆነ ሁሉ ከሀገር ወደ ሀገር ይጐርፍ ነበር። በዚህ መልክ ጥበብ ከዘመን ወደ ዘመን ሊሸጋገር ቻለ። አሁንሳ ምን አቋረጠው? ያልን እንደሆነ፦

፩ኛ/ የተማሩት ሰዎች ቦታ የላቸውም ዋጋም አይከፈላቸውም፤

፪ኛ/ ትምህርቱ ከባድ ነው ጊዜ ይፈጃል፤

፫ኛ/ ዕውቀቱ ብሔራዊ ብቻ እንጂ ሌላ ሊተርፍ እንደማይችል ተገመተ።

እንግዲህ ይኸንና ይኸን የመሰለ ነገር ስለተፈጠረ ለሌላ ሊተርፍ የሚችለው ጥበባችን ለኛው እንኳን ሊጠፋ ተቃርቧል። ከዚህም ሁሉ ምክንያት ጋር የኛ ቤተ ክርስቲያን በመድከሟ ልትደግፈው አልቻለችም፤ ሌሎች አብያተ ክርስቲያን ደግሞ ሰውን እንጂ ባህሉን አይፈልጉም፤ እንዲያውም ባህሉን የጠበቀ የማይመስላቸው የማይከተላቸውም ስለሆነ አስቀድሞ ባህሉ እንዲጠፋ ልዩ ልዩ ፕሮፓጋንዳ ያደርጋሉ።