**የአማርኛ ሰዋሰው።**

ከብላታ መርስዔ ወልደ ቂርቆስ

ተጻፈ።

የመጀመሪያው ረቂቅ በ፲፱፻፲፪ ዓ.ም ተጻፈ።

አዲስ አበባ ፲፱፻፵፰ ዓ.ም

መቅድም።

ይህን ሰዋሰው ለመጻፍ ያሰብሁበት ምክንያት የሚከተለው ነው። ፲፱፻፲፯ ዓ.ም ሚያዝያ ፲፱ ቀን የተፈሪ መኰንን ተማሪ ቤት አዲስ አበባ ላይ መጀመሪያ ሲከፈት በግዕዝና በአማርኛ አስተማሪ ነበርሁ።

በተማሪ ቤቱ ደንብ የተወሰነውም የትምህርት ዓይነት እንግሊዝኛ ፈረንሳዊኛ፤ ግዕዝና፤ አማርኛ ደግሞ ሥዕል ጅምናስቲክ፤ ሌላም ተግባረ እድ (አናጢነትና ሸማኔነት……) ነበር። ለእንግሊዝኛውና ለፈረንሳዊኛው ትምህርት አስፈላጊ የሆነው መጽሐፍ ሁሉ በደረጃው ተሰናድቶ ቀረበ። ለሥዕልና ለሌላውም ተግባረ እድ እንዲሁም የሚያሻው መሣሪያ ተዘጋጅቶ ነበር። ስለ ግዕዝና ስለ አማርኛ፥ ትምህርት ግን የተሰበሰቡት መጻሕፍት አብዛኞቹ በጣም ታላላቅ የሆኑ የንባብና የትርጓሜ መጻሕፍት ነበሩ። የቀሩትም፤ ወንጌላውያን መምህራን ያስተሙአቸው አንዳንድ የግዕዝ ወይም የአማርኛ መጻሕፍት ነበሩ ፡

እንደ ተማሪ ቤቱ ደንብ ግዕዙና አማርኛውን በተወሰነው ሰዓት ማስተማር ጀመርሁ። ዳሩ ግን የማስተምርባቸው መጻሕፍት እንደ ሌላው ትምህርት በረድፍ በረድፉ ሆነው አልተሠሩምና ትምህርቱ ለልጆቹ ከባድ ይሆንባቸው ነበር።

ለትምህርቱ ሥራ በትጋት ይካሄድ ጀመር። ተማሪዎቹም ለእንግሊዝኛውና ለፈረንሳዊው ትምህርት ከሌላው ሁሉ ይልቅ ይጣጣሩለት ነበር። የተማሪ ቤቱ ሹም ክቡር ሐኪም ወርቅነህ (አሁን አዛዥ ወርቅነህ) «ልጆቻችን በአገራችን ትምህርት በግዕዝና በአማርኛ አስቀድሞ እንዲሠለጥኑ ያስፈልጋል» እያሉ በየጊዜው ያስገነዝቡኝ ነበር። እኔም ትምህርቱን በቀላሉ ለማስጠናት ስል በልዩ ልዩ ስልት እያሰናዳሁና በጥቁር ሰሌዳ ላይ እየጻፍኩ አስተምር ነበር። ዳሩ ግን እንደ አዲሱ ዘመን ትምህርት፣ ደረጃ በደረጃ ሆኖ የተሠራ እንዲያውም እንደመሰልቸት አሉትና በአማርኛው ሰዓት ሌላውን ትምህርታቸውን ለመቀጸል ይከጅሉ ነበር።

ይህን ሁሉ ከተመለከትሁ በኋላ አማርኛን ከማስተማር አስቀድሞ ማስተማሪያውን ማሰናዳት አስፈላጊ እንደሆነ ተረዳሁ አሰራሩም በአዲሱ ዘመን ትምህርት ዓይነት ቢሆን እንደሚሻል ተመለከትሁ። ለጊዜው ትምህርተ ሕፃናት የምትባል ትንሽ የማንበቢያ መጽሐፍ ጽፌ አሳተምሁ።

ከዚያም በኋላ የአማርኛን ሰዋሰው፥ ለመጻፍ አሰብሁ። ስለዚህም የአዲሱን ዘመን የትምህርት አካሄድ ለማወቅ ስል በትርፍ ጊዜያት እንግሊዝኛ ለመማር እጣጣር ጀመር። በዚህ ነገር ከአስተማሪዎችም ከተማሪዎችም መልካም እርዳታን አግኝቼ ነበር።

፩ ዓመት ያል ቆይቼ የአማርኛውን ሰዋሰው ለመጻፍ ጀመርሁ በአጻጻፍም የቋንቋውን ኃይል እስከፈቀደልኝ ድረስ የአዲሱን ዘመን ትምህርት አካሄድ ለመከተል ተጣጣርሁ። ዳሩ ግን ቋንቋ ለራሱ ነፃነት አለው። ምንም እንኳ የአከፋፈልንና የአካሄድን ምሳሌ ከሌላ ብንተከል፤ አማርኛ ለራሱ ሌላ ውሳኔ፣ ድንጋጌ፣ ብያኔ፣ የሚያስፈልገው ሆነ። ስለዚህም የቋንቋውን ባሕርይ በመመርመርና አማርኛውን ከግዕዙ ጋር በማስማማት ተጽፎ የመጀመሪያው ክፍል አለቀ። ወዲአይው በጥቁር ሰሌዳ ላይ ጥቂት በጥቂት እየተጻፈ ተማሪዎች ይማሩበት ጀመር። አካሄዱ ከአዲሱ ዘመን የሰዋሰው ትምህርት ጋር ስለተመሳሰለ በተማሪዎች ዘንድ የተወደደ ሆነ። ያ ሁሉ መሰልቸት ቀረና ተማሪዎቹ አነሰን ጨምርልን እያሉ ፋታ የማይሰጡኝ ሆነ። በየቀኑ የምሰጣቸውን የሰዋሰው ትምህርት ተማሪዎቹ በማጥኛ ደብተራቸው ላይ እየጻፉ እንደ መጽሐፍ አድርገው ይቀጽሉት ነበር። ምክንያት ሰዋሰው ከ፻፶ በሚበልጡ ተማሪዎች ዘንድ ተጽፎ ነበር።

ከዚህ በኋላ ጅምሩን ሰዋሰው ለክቡር አዛዥ ወርቅነህ አሳየኋቸው። ቀጥሎም በውጭ ቋንቋ የሚነገረው የመጀመሪያው ትምህርት ሁሉ ወደ አማርኛ ቢተረጐም ኖሮ ትምህርትን ለማፋጠን በረዳ ነበር ብዬ ምኞቼን ገለጥሁላቸው። እሳቸውም በዚሁ፥ ነገር ሲያስቡበት ቈይተው ኖሮ ከ፳ ዓመት በፊት ያስተረጐሙዋቸውን አንድ የቁጥር መጽሐፍና አንድ የዓለም ጅዖግራፊ አሳዩኝ። እኔም ጅዖግራፊውን ተመልክቼ በቶሎ ታትሞ ማስተማሪያ እንዲሆን ወተወትኋቸው። ዳሩ ግን በትልቁ ጦርነት ምክንያት ጅዖግራፊው ተለውጦ ነበርና እንደ ገና ለማረም አስፈላጊ ሆነ። በዚህ ምክንያት ጅዖግራፊውን አዛዥ ወርቅነህ ሲያርሙ እኔም ያለ ምንም መለየት በሥራው እረዳቸው ነበርና ጅዖግራፊ ለማጥናት የተመቸ ጊዜ ሆነልኝ። የማረሙ ሥራ ከተፈጸመ በኋላ ጅዖግራፊው ታትሞ በ፲፱፻፳ ዓ.ም ወጣ።

እኔም የጀመርሁትን ሰዋሰው ወዲያው ለማሳተም ምኞት ነበረኝ፣ ዳሩ ግን ጊዜው ባይፈቅድ ቄየ። በዚያን ጊዜ የጻፍሁት ሰዋሰው ከኔ ጋር ሊኖር ጠላት በወረረን ጊዜ ፲፱፻፳፰ ዓ.ም ተዘረፈብኝ። በዚህ እያዘንሁ ስኖር አቦሴ ዱፌራ የሚባል ቀድሞ በተፈሪ መኰንን ተማሪ ቤት ይማር የነበረ ልጅ በዚያን ጊዜ ጽፎት የነበረውን አንድ ግልባጭ አገኘልኝና በ፲፱፻፴፬ ዓ.ም ሰጠኝ። በዚህም አቶ አቦሴን አመሰግነዋለሁ። ከዚህ በኋላ የቀድሞውን መሠረት አድርጌ እንደገና እያረምሁ ጻፍሁት።

ይህን ሰዋሰዌን ስለ «ተፈሪ መኰንን ተማሪ ቤት መታሰቢያ ጽፌዋለሁ። ሥራውን ወደ ፍጻሜ ለማድረስና ለማስተም የረዱኝን የትምህርና የሥነ ጥበብ ሚኒስትር ክቡር አቶ መኰንን ደስታን አመሰግናቸዋለሁ። ዳግም በሥራ ላገዙኝ ወዳጆቼ ሁሉ ስምጋናን አቀርባለሁ።

ብላታ መርስዔ ኀዘን ወልደ ቂርቆስ።

**መግቢያ።**

ይህን ሰዋስው ለሚመለከቱ ሰዎችና ለአስተማሪዎች ማስታወሻ እንድትሆን ይህችን መግቢያ እጽፋለሁ።

**የሰዋሰው አከፋፈል።**

ሰዋሰው በ፪ ታላላቅ ክፍሎች ተከፍሎ ይመደባል። መጀመሪያው «የንግግር ክፍል» ፪ኛው «አገባብ» ይባላል።

**መጀመሪያው ታላቅ ክፍል።**

«የንግግር ክፍል» የተባለው መጀመሪያው ታላቁ ክፍል ከ፰ ላይ ተከፍሎ የቃላትን ንብረት እያደራጀ ይመድባል።

ስምንቱ ክፍሎች ስም - ተላጠ ስም - ቅጽል ግሥ ተውሣከ ግሥ፤ - መስተዋድድ፥ - መስተፃምር - ቃለ አጋኖ» የተባለው በአዲስ ውሳኔ ተመድበዋል። ከነዚህ ክፍሎች በ፩ኛው እንኳ የማይገኝ ቃል እንዳይኖር በሥርዓት ተደንግጎአል። «ግሥ፤ ቅጽል ቃለ አጋኖ፣» የተባሉት በግዕዝ ሰዋሰው ያለውን ስማቸውን እንደያዙ ገብተዋል። ነባር ዘር፤ ይባሉ የነበሩት አሁን «ስም» ተብለው ተሰይመዋል። የቀሩት አራቱ ክፍሎች ግን በአዲስ ስያሜ የተጻፉ ናቸው።

«ተውላጣ ስም» የተባለው በግዕዝ ሰዋሰው «አጸፋ ዝርዝር» ተብሎ በአርባ ቅምርና በንኡስ አገባብ በደቂቅ እርባታ በሌላም ክፍል የሚገኘውና እርሱን የመሰለ ሁሉ ነው። በግዕዙ ዋና ክፍል ሆኖ አይገኝም። አሁን ግን ቃላት በየወገናቸው እንዲጠቀለሉ ስለተፈለገ ራሱን ችሎ ፩ ክፍል ሆኖአል። - «ተውሳከ ግሥ» የተባለው በግዕዝ ሰዋሰው አብዛኛው በንኡስ አገባብና በተረፈ ግሥ የሚገኘው ነው። «መስተዋድድ» የተባለው በግዕዙ ሰዋሰው በግዕዙ ሰዋሰው ዐቢይ አገባብን ይመስላል።

በግዕዙ ሰዋሰው የተለመዱት ክፍሎች (ዐቢይ አገባብ ንኡስ አገባብ፤ ደቂቅ አገባብ) በዚያው በቀድሞው ስማቸው ጸንተው ባማርኛ ሰዋስዋችን እንዲገቡ ታስቦበት ነበር። ዳሩ ግን ከአዲሱ አሳብ ጋር አብዛኛው የማይገጣጠም ሆነና ተትቷል። ስለምን ማለት፤ በአገባብ ውስጥ አሁን የንግግር ክፍሎች የምንላቸው ዘንቅ ሆነው በአንድነት ተነግረዋልና እነሱን በየመደባቸው መለየት አስፈላጊ ስለሆነ ነው።

**ሁለተኛው ታላቅ ክፍል።**

«አገባብ» የተባለው ፪ኛው ታላቅ ክፍል ቃላት በዐረፍተ ነገር እና ተገኑ በተነገሩ ጊዜ የቃላት አሰካክ የሚደራጅበት ክፍል ነው። በመጀመሪያው ክፍል ከተነገሩት ከ፰ቱ ክፍሎች እየተጠቀሰ ትርጓሜያቸውና ሥርዓታቸው በዐረፍተ ነገርም እንዴት እንደሚሳኩ ይነገርበታል። አገባቡ በዚህ በአሁኑ መጽሐፍ በሙሉ ሆኖ አልተፈጸመም። ይሁን እንጂ ወደ ፊት አገባቡ በሰፊ ሆኖ እንዲወጣ ተስፋ አለኝ።

**ስለ ማጥበቅና ስለ ማላላት።**

ከቃላት ውስጥ ጽሕፈቱ አንድ ሆኖ ሳለ በመጥበቅና በመላላት ድምፅ፥ የሚለይ ነገር አለ።

**ምሳሌ፣** አስተማሪው ተማር አለኝ፤ (አላላ)

እኔ አንድ መጽሐፍ አለኝ (አጥብቅ)

እነሆ በመጀመሪያው ምሳሌ የተጻፈው «አለኝ» ላልቶ ይነበብና የመናገርን ምግባር ያመለክታል። በ፪ኛው ምሳሌ የተጻፈው «አለኝ» ጠብቆ ይነበብና የመኖርን ወይም የማግኘትን ምግባር ያመለክታል። ይህን የመሰለ ቃል በጣም ብዙ ነው። ይህንንም ለመወሰን አስበን በፊደሉ ራስጌ የማጥበቂያ ምልክት (ይዘት) አድርገን ነበር። ዳሩ ግን የፊደሉ ቅርጽ ካሁን በፊት በማተሚያ ቤት ስለሌለ፤ አዲስ ለማስቀረጽም ጊዜው ስላልፈቀደ ቀርቷል። ስለዚህም አስተማሪዎች የሚጠብቀውንና የሚላላውን ቃል ለይቶ ለማስረዳት ማስተዋልና መመርመር አለባቸው።

**ስለ ቃላት ውሳኔ።**

የአ ፊደል፤ የተከተለውን ቃል አናግሮ ራሱ ተውጦ እንደሚጠፋ በሰዋሰው ውስጥ በየስፍራው ተነግሮአል። ከዚህም የተነሣ ሥረ ቀለሙ እየጠፋ የቃላት ውሳነኢ ከመፋለስ ይደርሳል፤ ስለ አ ፊደል በየስፍራው ልዩ ልዩ ውሳኔን ማድረግ ባላስቸገረም ነበር። ዳሩ ግን የውሳኔ ብዛት ለተማሪ ብርቱ ሸክም ይሆንበታል።

የተለመደውን ንግግር በዚያው በልማዱ ብቻ ለመወሰን፤ ወይም አሻሽሎ ለመወሰን ከሊቃውንት ልዩ ልዩ አሳብ ተሰምቶአል። ምን ጊዜም ቢሆን ከሊቅ የሚገኝ አሳብ ባለ ማስረጃ ባለ ምክንያት ስለሆነ ሁሉም በየክፍሉ የተመሰገነ ነው። ዳሩ ግን ብዙዎቹን አሳቦች መርምሮ ጉባኤ ሊቃውንት በብያኔ ሊወስነው የሚገባ ነው።

የደራሲው ምኞት፤ ቃላት ሥረ ነገራቸውን ሳያፋልሱ እንዲጻፉ ነው። ይኸውም «ያንተን መጽሐፍ ወስጃለሁ» በማለት ፈንታ «የአንተን መጽሐፍ ወስጄአለሁ» እንዲባል ማለት ነው። ዳሩ ግን ይህ ሁሉ የሚጸናው ጉባኤ ሊቃውንት የሚስማማበት ከሆነ በኋላ ስለሆነ እስከዚያ ድረስ በሁለቱ ዓይነት ቢጻፍ ከጸያፍነት ሊቈጥረው የሚችል የለም።

**የፊደላት ተራ።**

ይህ ሰዋሰው የተጻፈው ተለምዶ በቄየው «ሀ ለ ሐ መ» በሚለው የፊደል ተራ ነው። ነገር ግን «አ በ ገ ደ» በሚል ተራ እንዲነገር አሳባቸውን ያቀረቡ ሊቃውንት አሉ። ይኸውም «አ በ ገ ደ» የፊደል ጥንታዊ መደቡ ስለሆነ የተወደደና የተመሰገነ አሳብ ነው። ስለ ፊደላት ሥርዓት ከደራሲው የተጀመረ ጽሕፈት ነበረ። ይሁን እንጂ በዚህ በአሁኑ መጽሐፍ ለመጨመር ስላልደረሰ ቈይቶአል።

ስለ ፊደላት ሥርዓት ሊቁ አለቃ ኪዳነ ወልድ ክፍሌ የጻፉትን መጽሐፍ መመልከት አስፈላጊ መሆኑን ለአስተማሪዎች እናስገነዝባለን።

**ሰዋሰውን ለመጻፍ የተመረጥው ንግግር።**

ይህ ሰዋሰው የተጻፈው፤ ከመምህራንና ከሊቃውንት አንደበት ከሚሰማው ንግግር በአብዛኛው ስፍራ፥ የተለመደውን መሠረት በማድረግ ነው። በልዩ ውሳኔ ካልሆነ በቀር ያልተማሩ ባላገሮች የሚናገሩበትን ቋንቋ መደበኛ አላደረግነውም። እነሆ በያገሩ ልዩ ልዩ ቃል ይሰማል።

ያንድ አገር ባላገሮች «ገብረ መድክን ሚሃኤል? እያሉ ሲናገሩ የዚያው አገር ተወላጆች የሆኑት ሊቃውንቱ ገብረ መድኅን ሚካኤል ይላሉ እንጂ እንደ ባላገሮቹ አይናገሩም። በሌላው ሀገር ደግሞ ባላገሮች «ጥጭትወረጨት» እያሉ ሲናገሩ፤ የዚያው ሀገር ተወላጆች የሆኑት ምሁራኑ «ጥቂት ወረቀት ቢሉ እንጂ እንደ ባላገሮች አይናገሩም። በየሌላውም ወረዳ ያልተማሩ ጨዎች የሚናገሩበት አንዳንድ የልማድ ቋንቋ መኖር የተረገጠ ነው። አሁን የያገሩን ጸያፍ ለመልቀም አስፈላጊ ስላልሆነ ትተነዋል። ስለዚህም ለዚህ ሰዋሰው የተመረጠውን ቋንቋ (በልዩ ውሳኔ ከተመደበው በቀር) በሊቃውንት አንደበት የተለመደው ንግግር ነው።

**ፊደላትን ስለ ማሻሻል።**

ፊደል የቋንቋ መሣሪያ ነው። መሣሪያ በየጊዜው እንዲሻሻል እንዲሳል፣ እንዲሰነገል፤ ፊደልም እንደዚሁ ተሻሽሎ ሊታደስ የሚያስፈልግ ነው። የአማርኛን ፊደል ለማሻሻል ከብዙ ሊቃውንት ልዩ ልዩ አሳቦች ቀርበዋል። የሁሉም አሳብ አነጋጋሪ ፊደል (በዋየል) ይነገር በማለት የተባበረ ሆኖአል።

(ሀ) መደቡ ግዕዝ ወይም ሳድስ ሆኖ በአ ፊደል አነጋጋሪነት እንዲነበብ አሳብ ያቀረቡ፥ አሉ። ደግሞ በአ ፊደልና በተመደቡ በሌሎች ፊደላት አናጋሪነት እንዲነበብ የወሰኑ አሉ። የሁሉም አሳብ የተመሰገነ ነው። ይኸውም ሲሆን የፊደላቱ ቅርጽ «ሀ ለ ሐ መ» ወይም አ በ ገ ደ በሚለው ቅርጽ እንዲጸና ወስነዋል።

(ለ) በአናጋሪ ፊደል እንዲነበብ አስፈላጊ ከሆነ፤ ፊደሉም በአዲስ ሥርዓት ካልቀረ ለሥራ እንዲቀና የላቲኑን ፊደል እንቀብለው ብለው የሚመኙ አሉ።

**ስለ አኅዝ።**

አውሮፓውያን ከዐረቦች ወርሰው በተሻሻለ ቅርጽ ያሰናዱት የአኅዝ፥ ፊደል ለሒሳብ የሚመች ስለሆነ። በአገራችን የተለመደ ሆኗል። ስለዚህም ይህን አኀዝ ተጨማሪ ፊደል አድርገን በዚህ ሰዋሰው ውስጥ አስገብተናል። አኀዙም ይህ ነው። «1 2 3 4 5 6 7 8 9 0» የሰዋሰው ተራ ቁትር በዚህ የአኀዝ ፊደል ተጽፎአል።

**መልመጃ።**

በየክፍሉ ወይም በየምዕራፉ መጨረሻ ለትምህርት ማስለመጃ የሚሆኑ፥ ቃላት ተጽፈዋል። «መልመጃ» ያልነው በግዕዙ ትምህርት ቤት «ቅጽል» ወይም «ክለሳ» የሚባለውን የመሰለ ነው። በየመልመጃው ውስጥ ለማስጠኛ የሚሆኑ ምንባቦች ተጨምረውበታል። ከምንባቦቹም በአንዳንዶቹ ላይ አቶ አርአያ ሥላሴ፥ ወረታ ከሰበሰቡት የመሳንፍት ታሪክ ባጭሩ እየተጠቀሰ ገብቶበታል።

አስተማሪው በየመልመጃ የሚገኙትን ጥያቄዎችና ምሳሌዎች መሠረት አድርጎ ሌላም ማስረጃ እያቀረበ እንዲያስተምር ሊሆን ይገባዋል።

**ምኅጻረ ቃል (የቃል ማሳጠሪያ)።**

በዚህ መጽሐፍ በምኅጻረ ቃል (በከፊል) ተጽፈው የሚገኙት ከዚህ። ቀጥሎ የተመለከቱት ናቸው።

መዋ = መስተዋድድ ተ.ግ = ተውሳከ ግሥ.

መፃ. = መስተፃምር እጅ = አስረጅ.

ቁ = ቁጥር እ.ማ. = እንደ ማለት.

ቃ. አ. = ቃለ አቅጋኖ እን. = እንስት.

ተ.ስ = ተውላጠ ስም. እን = እንስት

ተባ. = ተባት ሀ.ነ = ዐረፍተ ነገር.

ተገ. ግ. = ተገብሮ ግሥ.

ደራሲው

ብላታ መርስዔ ኀዘን ወልደ ቂርቆስ።

|  |  |  |
| --- | --- | --- |
| ተራ ቍጥር | አርእስተ - ነገር (ማውጫ) | ገጽ |
|  | መቅድም | ፫ |
|  | መግቢያ | ፯ |
|  | ምኅጻረ ቃል (የቃል ማሳጠሪያ | ፲ |
|  | አርእስተ ነገር፤ | ፲፩ |
|  | መጀመሪያ ታላቅ ክፍል |  |
|  | ምዕራፍ ፩ ንግግር ክፍሎች | ፲፯ |
| 1 | ጠቅላላ መግለጫ። | ፲፯ |
|  | ፩ኛ መልመጃ። (የዕንቍራሪቶች ምሳሌ)። | ፳ |
|  | ምዕራፍ ፪ ስሞች | ፳፩ |
| 10 | ክፍል ፩ የስም ዓይነቶች | ፳፩ |
| 11 | የተጸውዖ ስም። | ፳፪ |
| 17 | የወል ስም። | ፳፬ |
| 20 | የጥቅል ስም። | ፳፭ |
| 21 | የቈስቍስ ስም። | ፳፭ |
| 23 | የነገር ስም። | ፳፮ |
|  | ፪ኛ መልመጃ። (ምንባብ - የሸዋ ባላባቶች።) | ፳፯ |
| 25 | ከፍል ፪ የተፈጥሮ ጾታ። | ፳፰ |
|  | ፫ኛ መልመጃ። (ምንባብ - የሸዋ መሳንፍት።) | ፴ |
| 28 | ክፍል ፫ ቁጥር (አንድና ብዙ።) | ፴፪ |
|  | ፬ኛ መልመጃ (ምንባብ፣ - ነጋሢ ክርስቶስ።) | ፴፮ |
| 36 | ክፍል ፬ ሙያ። | ፴፯ |
|  | ፭ኛ መልመጃ። (ምንባብ ስብስትያኖስ።) | ፵ |
| 45 | ክፍል ፭ የስሞች ዝርዝር አፈታት። | ፵፩ |
|  | ምዕራፍ ፫ ተውላጠ ስም። | ፵፫ |
| 47 | መግለጫ። | ፵፫ |
| 49 | ክፍል ፩ ተውላጠ ስም ዓይነቶች። | ፵፫ |
| 50 | (ሀ) ምድብ ተውላጠ ስም። | ፵፫ |
| 53 | ድርብ ተውላጠ ስም | ፵፬ |
| 56 | መዘክር ተውላጠ ስም። | ፵፭ |
| 59 | (ለ) አመልካች ተውላጠ ስም። | ፵፮ |
| 66 | አጸፋ ተውላጠ ስም | ፵፰ |
| 75 | (ሐ) መጠይቅ ተውላጠ ስም | ፶፪ |
|  | ፮ኛ መልመጃ (ምንባብ - መርድ አዝማች አብዬ) | ፶፬ |
| 80 | ክፍል ፪ የተውላጠ ስም ዝርዝር አፈታት | ፶፭ |
|  | ምዕራፍ ፬ ቅጽል | ፶፮ |
| 81 | መግለጫ | ፶፮ |
| 85 | ክፍል ፩ የቅጽል አመሠራረት | ፶፯ |
| 97 | ክፍል ፪ የቅጽል አመሠራረት፣ | ፷፫ |
| 98 | (፩ኛ) የዓይነትና የግብር ቅጽል። | ፷፬ |
|  | የወገን ቅጽል። | ፷፬ |
| 100 | የግብር ቅጽል። | ፷፭ |
| 102 | የዓይነት ቅጽል። | ፷፮ |
| 103 | (፪ኛ) የአኀዝና የመጠን ቅጽል። | ፷፮ |
| 104 | የተወሰነ አኅዝ። | ፷፯ |
| 108 | ያልተወሰነ አኅዝ። | ፷፰ |
| 110 | (፫ኛ) አመልካች ቅጽል። | ፷፰ |
| 111 | የተወሰነ አመልካች። | ፷፱ |
| 112 | ያልተወሰነ አመልካች። | ፷፱ |
| 113 | ጠቃሽ አመልካች። | ፸ |
| 114 | አዛማጅ ቅጽል። | ፸ |
| 115 | ክፍል ፫ የማነጻጸር ደንብ። | ፸፩ |
|  | ፯ኛ መልመጃ። (ምንባብ - መ. አ. አምኃየስና. አስፋ ወሰን።) | ፸፪ |
|  | ምዕራፍ ፭ ግሥ። | ፸፬ |
| 119 | መግለጫ | ፸፬ |
| 122 | ክፍል ፩ የግሥ ጠባይና ዓይነት። | ፸፭ |
| 123 | ገቢር ግሥ። | ፸፭ |
| 125 | ተገብሮ ግሥ። | ፸፭ |
| 126 | ወላዋይ ግሥ። | ፸፮ |
| 129 | ተሻጋሪ ግሥ። | ፸፮ |
| 131 | የማይሻገር ግሥ። | ፸፯ |
| 132 | ነበር ግሥ። | ፸፯ |
| 132 | ፰ኛ መልመጃ። (ምንባብ - መ. አ ወሰን ሰገድ።) | ፸፰ |
| 138 | ክፍል ፪ አዕማድ። | ፸፱ |
|  | መግለጫ | ፸፱ |
| 142 | የአዕማድ ዓይነት። | ፹ |
| 148 | የአዕማድ ጠባይ። | ፹፩ |
| 151 | የአዕማድ ባዕድ መነሻ። | ፹፪ |
|  | ፱ኛ መልመጃ። (ምንባብ - ንጉሥ ሣህለ ሥላሴ) | ፹፫ |
| 153 | ክፍል ፫ የግሥ ረዳት። | ፹፬ |
|  | ፲ኛ መልመጃ። (ምንባብ - ኃይለ መለኮት።) | ፺፪ |
| 172 | ክፍል ፬ የእርባታ መሪዎች። | ፺፫ |
| 173 | የየዋህ እርባታ መሪዎች። | ፺፫ |
| 176 | ዝርዝር እርባታ መሪዎች። | ፺፬ |
| 178 | መስተዋድዳውያን የእርባታ መሪዎች። | ፺፰ |
|  | ፲፩ኛ መልመጃ። (ምንባብ - መሳፍንት በጎንደር።) | ፺፱ |
| 188 | ክፍል ፭ የግሥ ስልት ጊዜያት። | ፻፩ |
| 188 | መግለጫ። | ፻፩ |
| 191 | (ሀ) ዐቢይ አንቀጽ። | ፻፪ |
| 192 | (ለ) ትእዛዝ አንቀጽ። | ፻፪ |
| 193 | (ሐ) አዋዋይ አንቀጽ። | ፻፫ |
| 196 | (መ) ንኡስ አንቀጽ። | ፻፫ |
|  | ፲፪ኛ መልመጃ። (ምንባብ - አጼ ቴዎድሮስ።) | ፻፭ |
| 201 | ክፍል ፮ የግሥ አረባብ። | ፻፯ |
| 201 | የመሆን ግሥ እርባታ። | ፻፲ |
| 203 | የመኖር (የአለኝ ማለት፥) ግሥ እርባታ። | ፻፲፫ |
| 205 | ክፍል ፯ የግሥ ሙሉ እርባታ። | ፻፲፫ |
| 209 | የግሥ መፈለግ የዋህ እርባታ። | ፻፲፬ |
| 210 | የግሥ መፈለግ ዝርዝር እርባታ። | ፻፲፰ |
| 213 | ሕገ ወጥ የሆኑ ግሦች። | ፻፳፫ |
| 218 | የግሦች አስትግቡእ። | ፻፳፬ |
| 219 | የማያቋርጥ ግሥ። | ፻፳፭ |
| 220 | ሥሉጥ ግሥ። | ፻፳፮ |
| 221 | ሰያፍ ግሥ። | ፻፳፮ |
| 222 | የማለት ግሥ። | ፻፳፮ |
|  | የማለት ግሥ የዋህ እርባታ በአዎንታና በአሉታ። | ፻፳፰ |
|  | ፲፫ኛ መልመጃ። | ፻፴፪ |
|  | ምዕራፍ ፮ ተውሳከ ግሥ። | ፻፴፫ |
| 227 | መግለጫ። | ፻፴፫ |
| 228 | የተውሳክ ግሥ ክፍሎች። | ፻፴፬ |
| 229 | (ሀ) የዋህ ተውሳክ ግሥ። | ፻፴፬ |
| 230 | (ለ) መጠይቅ ተውሳክ ግሥ። | ፻፴፭ |
| 231 | (ሐ) ከቦዝ የሚገኝ ተውሳክ ግሥ። | ፻፴፮ |
| 232 | የማወዳደር ደረጃ። | ፻፴፮ |
| 233 | የተውሳክ ግሥ አመዳደብ። | ፻፴፮ |
|  | ፲፬ኛ መልመጃ። | ፻፴፰ |
|  | ምዕራፍ ፯ መስተዋድድ። | ፻፴፱ |
| 238 | መግለጫ አመዳደብ | ፻፴፱ |
| 239 | የመስተዋድድ አመዳደብ። | ፻፵ |
| 250 | የመተዋድድ ተሳቢዎች። | ፻፵፫ |
|  | ፲፭ኛ መልመጃ። | ፻፵፬ |
|  | ምዕራፍ ፰ መስተፃምር። | ፻፵፭ |
| 251 | መግለጫ። | ፻፵፭ |
| 253 | ወደረኛ መስተፃምር። | ፻፵፭ |
| 259 | ጥገና መልመጃ። | ፻፵፰ |
|  | ፲፮ኛ መልመጃ። | ፻፶፩ |
|  | ምዕራፍ ፱ ቃለ አጋኖ። | ፻፶፪ |
| 262 | መግለጫ። | ፻፶፪ |
| 263 | የቃለ አጋኖ ዓይነቶች። | ፻፶፪ |
| 267 | መጠይቃን ወይም ቃላተ ጥያቄ | ፻፶፬ |
| 268 | 1. ፊደላውያን መጠይቃን። | ፻፶፭ |
| 271 | (2) ድምፃውያን መጠይቃ። | ፻፶፮ |
|  | ፲፯ኛ መልመጃ። | ፻፶፯ |
|  | ሁለተኛ ታላቅ ክፍል አገባብ። |  |
|  | ምዕራፍ ፲ ዐረፍተ ነገር። | ፻፶፰ |
| 272 | መግለጫ። | ፻፶፰ |
| 274 | ባለቤትና አንቀጽ። | ፻፶፱ |
| 275 | ሐረግ። | ፻፷ |
| 277 | የዐረፍተ ነገር አመዳደብ። | ፻፷፩ |
| 277 | ነጠላ ዐረፍተ ነገር። | ፻፷፩ |
| 286 | ነጠላ ዐረፍተ ነገርን መተንተን። | ፻፷፭ |
| 289 | የመተንተን ሰሌዳ። | ፻፷፮ |
| 290 | ድርብ ዐረፍተ ነገር። | ፻፷፯ |
| 291 | ድርብርብ ዐረፍተ ነገር። | ፻፷፯ |
|  | ፲፰ኛ መልመጃ (ክፍለ አህጉር) | ፻፷፰ |
|  | ምዕራፍ ፲፩ የቃላት አገባብ። | ፻፷፱ |
| 293 | መግለጫ። | ፻፷፱ |
| 294 | ባለቤትና አንቀጽ። | ፻፷፱ |
| 299 | የባለቤት ዘርፍ ወይም ተቀጣይ። | ፻፸፩ |
| 302 | የአንቀጽ ተሳቢ። | ፻፸፪ |
| 304 | ተውላጠ ስም። | ፻፸፪ |
| 307 | ቅጽል። | ፻፸፬ |
| 311 | ተውሳከ ግሥ። | ፻፸፭ |
| 313 | ቅርብና ሩቅ። | ፻፸፮ |
|  | ፲፱ኛ መልመጃ። | ፻፸፯ |
| 315 | ምዕራፍ ፲፪ የቃላት መወራረስ። | ፻፸፯ |
| 316 | ምዕራፍ ፲፫ የቃላት ዝርዝር አፈታት። | ፻፸፱ |
| 316 | መግለጫ (የአፈታት አርእስቶች።) | ፻፸፱ |
| 326 | የአፈታት ምሳሌ። | ፻፸፱ |
| 327 | የአንቀጽ ተሳቢ ከባለቤት ሲቀድም። | ፻፺፭ |
|  | ፳ኛ መልመጃ። | ፻፺፮ |
|  | ምዕራፍ ፩ ባዕድ መነሻና ባዕድ መድረሻ። | ፻፺፰ |
| 328 | ክፍል ፩ ባዕድ መነሻና ባዕድ መድረሻ። | ፻፺፰ |
| 331 | ክፍል ፪ ከግዕዝ የተወረሱ ቃላት። | ፪፻ |
| 334 | ከውጭ ሀገር ቋንቋ የተወረሱ ቃላት። | ፪፻፮ |
| 335 | ክፍል ፫ ነጥቦችና ምልክቶች። | ፪፻፯ |
| 336 | ክፍል ፬ የአማርኛ መዝሙር። | ፪፻፰ |
| 338 | የዜማ ስልት። | ፪፻፱ |
| 339 | የአማርኛ ዘፈን። | ፪፻፱ |
| 340 | የአማርኛ መዝሙር። | ፪፻፲ |
| 341 | የዜማ ምልክት። | ፪፻፲፩ |
| 342 | የግጥም ዓይነቶች። | ፪፻፲፪ |
| 343 | ሰምና ወርቅ። | ፪፻፲፭ |
| 344 | የአማርኛ ቅኔ። | ፪፻፲፱ |
| 345 | ምሳሌ (ተረት)። | ፪፻፳፩ |
| 346 | ስለ ጽሕፈት። | ፪፻፳፪ |

የአማርኛ ሰዋሰው፤

መጀመሪያ ታላቅ ክፍል።

ምዕራፍ ፩ የንግግር ክፍሎች።

-1-

ጠቅላላ መግለጫ።

ሰው አሳቡን በንግግር የሚገጽልባቸው ቃላ በየወገን በየወገናቸው ሆነው ሲመደቡ በስምንት ታላአልቅ ክፍሎች ይከፈላሉ።

እነርሱም የሚከተሉት ናቸው።

፩ኛ ስም፤

፪ኛ ተውላጠ ስም፤

፫ኛ ቅጽል፤

፬ኛ ግሥ፤

፭ኛ ተውሳከ ግሥ፤

፮ኛ መስተዋድድ፤

፯ኛ መስተፃምር፤

፰ኛ ቃለ አጋኖ፤

-2-

ስም። ማናቸውም ነገር በተለይ ሆኖ የሚጠራበትና ለአንዱ ነገር ወይም ለአንዱ አይነት ይተሰጠው ስያሜ ስም ይባላል።

ምሳሌ አብርሃም አዲስ አበባ፤ ፈረስ፤ መጽሐፍ ሕልም።

እነሆ አሁን በተሰጠው ማስረጃ፤ «አብርሃም» የሰው ስም ነው «አዲስ አበባ» የከተማ ወይም የቦታ ስም ነው። «ፈረስ» የአንድ ዓይነት እንስሳ ስም ነው። «መጽሐፍ» የዕቃ ስም ነው። «ሕልም» ረቂቅ የሆነ የነገር ስም ነው።

ስለዚህ መጠሪያ የሆነ ማናቸውም ቃል ስም ይባላል። (ቍ 11 – 14 እይ)።

-3-

ተውላጠ ስም በስም ፈንታ ተተክቶ የሚገባ ቃል ሁሉ ተውላጠ ስም ይባላል።

ምሳሌ፤ እኔ፤ አንተ እርሱ፤ እርስዋ፤

አስረጅ እኔ እናቴን እወዳለሁ እርስዋም ትወደኛለች።

እነሆ «እኔ እርስዋ» የሚለው ቃል በስም ፈንታ ተተክቶ እንደገባ አስተውል።

ስለዚህም በስም ፈንታ ተተክቶ የሚገባ ቃል ሁሉ ተውላጠ ስም ይባላል። ትርጓሜው የስም ምትክ፤ ወይም የስም ልዋጭ ማለት ነው። በብዙ ቍጥር ሲሆን ተውላጠ ስም ወይም ተውላጠ ስሞች ይባላል።

-4-

ቅጽል። ዓይነትንና ግብርን መጠንንም ለመግለጽ በስም፤ ወይም በተውላጠ ስም ላይ የሚጨመር ቃል «ቅጽል» ይባላል። ስሙ እንደሚያመለክት ቅጽል ማለት ቅጥያ ወይም ተጨማሪ ማለት ነው።

ምሳሌ ጥቁር ፈረስ ብሩ ፈረስ አጭር ፈረስ።

እነሆ ቅጽል የተባሉት «ጥቁር ብርቱ አጭር ናቸው። ፈረስ የአንድ እንስሳ ስም ነው ጥቁር ፈረስ ሲል ዓይነቱን «ብርቱ ፈረስ» ሲል ግብሩን አጭር ፈረስ ሲል» መጠኑን የቅጽሉ ቃል ያስረዳል። ስለዚህም በስምና በተውላጠ ስም ላይ እየተቀጠለ ዓይነቱን ግብሩን መጠኑን የሚገልጽ ቃል ሁሉ «ቅጽል» ይባላል። (ቁ 97 – 102 እይ።)

-5-

ግሥ። የማድረግንና የመሆንን ስሜት፤ የሚገልጽ ቃል ሁሉ ጠቅላላ ስሙ ግሥ ይባላል። ግሥ የቃላት ማሰሪያና መሰብሰቢያ ስለ ሆነ ቃላት ያለ ግሥ እንደሚሰሙ ሆነው ለመሳካት አይችሉም።

ምሳሌ። ወደደ፤ አሰበ ሄደ፤ ተቀመጠ፤ ፈለገ።

እጅ ያዕቆብ ይማራል።

እነሆ የግሥ ቃል የተባለው ይማራል ነው። «ያዕቆብ» ብቻ ብሎ ቢቅር ኖሮ ያዕቆብ ምን እንደሆነ ወይም ምንን እንዳደረገ ለማወቅ ባልተቻለም ነበር። ነገር ግን የግሡ ቃል «ይማራል» የተጨመረበት እንደ ሆነ ያዕቆብ ምን እንዳደረገ ለማወቅ ይቻላል። ነገሩም ፍሬ የተምዋላ ሆኖ ይገልጻል።

ስለዚህም ንግግሮችን የሚሰበስባቸውና የሚፈጽማቸው ቃል ግሥ ይባላል።

-6-

ተውሳክ ግሥ። ከግሥ በፊት እየገባ የአንቀጽን ጠባይ የሚገልጽ ቃል «ተውሳከ ግሥ» ይባላል። ትርጓሜው በግሥ ላይ የሚጨመር ወይም የሚደረብ ማለት ነው። በብዙ ቁጥር ሲሆን ተውሳከተ ግሥ ያሰኛል። ወይም ተውሳክ ግሦች ይባላል።

እጅ ያዕቆብ ትምህርትን በታም ይወዳል። ወደ ትምህርት ቤትም ሁልጊዜ ይሄዳል።

እነሆ ከዚህ በላይ በተሰጠው ማስረጃ ተውሳካተ ግሥ «በጣም ሁልጊዜ» ናቸው። በቀላሉ ለመናግር ብንፈልግ ኖሮ፤ «ያዕቆብ» ትምህርትን ይወዳል፤ ወደ ትምህርት ቤትም ይሄዳል፤ ማለት በበቃ ነበር። ነገር ግን የአንቀጾችን ምግባር ለመግለጽ ሁለት ተሳካት ግሥ ተጨመሩ።

ስለዚህም በአንቀጽ ላይ እየተጨመረ የአንቀጹን ምግባርና ጠባይ እያጐላ የሚገልጽ ቃል ሁሉ ተውሳከ ግሥ ይባላል።

-7-

መስተዋድድ። በስምና በተውላጣ ስም ላይ በመነሻ ብቻ፤ ወይም በመነሻና በመድረሻ እየተጫነ እይንግግርን ዝምድና የሚያመለክት ቃል «መስተዋድድ» ይባላል። ትርጓሜውም የሚያስማማ ወይም አስማሚ ማለት ነው። በብዙ ቁጥር ሲሆን መስተዋድድን ያሰኛል። ወይም መስተዋድዶች ይባላል።

እጅ ያዕቆብ ከልጆቹ ጋር ወደ ግብፅ ሄደ።

እነሆ «ከ ጋር ወደ» መስተዋድዳን ናቸው። «ከ ጋር» የተባለው መስተዋድድ ልጆቹ የሚለውን ቃል ከመካከል አድርጎ በመነሻና በመድረሻ ላይ ተጭኖ ያዕቆብ ከልጆቹ ጋር እንደሄደ እንጂ ብቻውን እንዳልሄደ እየገለጸ፤ የቦታውን ንብረት ያመለክታል። «ወደ» የተባለውም መስተዋድድ ግብፅ በሚለው ስም ላይ በመነሻ ብቻ ተጭኖ ያዕቆብ የሄደበትን ሥፍራ ያመለክታል።

ስለዚህም በስምና በተውላጠ ስም፤ ወይም እነዚህን መስለው በሚገኙ እንገሮች ላይ እየተጫነ ገብቶ የንግግርን ዝምድና የሚያመለክት ቃል ሁሉ «መስተዋድድ» ይባላል።

-8-

መስተፃምር። በማሰሪያ አንቀጽ ላይ እየተጫነ የአንቀጹን ማሰሪያነት የሚያስቀርና ስምን የሚመስሉ ነገሮችን የኢያጫፍር ቃል «መስተፃምር» ይባላል። ትርጓሜው የሚያያይዝ ወይም አያያዥ ማለት ነው። በብዙ ቁጥር ሲሆን መስተፃምራን ያሰኛል ወይም መስተፃምሮች ይባላል።

ያዕቆብና ዮሐንስ ትምህርትን ስለወደዱ ወደ ትምህርት ቤት እየሮጡ ይሄዳሉ።

እነሆ በዚህ በሳየነው ዐረፍተ ነገር ውስጥ ሦስት መስተፃምራን አሉ። እነርሱም «ና ስለ፤ እየ» ናቸው «ና» ያዕቆብ ዮሐንስ በሚለው ስም መካለ ገብቶ ሁለቱን ስሞች አያይዟል። «ስለ» ወደዱ በሚለው ግሥ ላይ ተጭኖ፤ የአንቀጹንም ማሰሪያነት አስወግዶ ምክንያት ነጋሪ ሆኖአል። «እየ» ሮጡ በሚለው ግሥ ላይ ተጭኖ የአንቀጹንም ማሰሪያነት አስወግዶ ግብርን አመልካች ሆኖአል።

ስለዚህም በማሰሪያ አንቀጽ ላይ እየተጫነ አንቀጹን ማሰሪያነት የሚያስቀርና ስሞችን የሚያጫፍር ቃል ሁሉ «መስተፃምር» ይባላል።

-9-

ቃለ አጋኖ፤ በአገባብ የሚሰማ አንዳች ነገር በማጋነን ድምፅ የሚገለጽበት ከሌሎችም ቃላት ጋር ዝምድናን ሳያደርግ በገዛ ራሱ የሚፀና ቃል «ቃለ አጋኖ» ይባላል።

ምሳሌ ሆይ፤ አዬ፤ ጉድ እህህ፤ እኮ።

እጅ አምላኬ ሆይ፤ እባክህ ማረኝ፤ እህህ ከቶ፤ ምን ይሻለኝ ይሆን?።

ስለዚህም ነገርን በማጋነን ድምፅ የሚገለጽ ቃል ሁሉ ቃለ አጋኖ፥ ይባላል።

**፩ኛ መልመጃ።**

(ሀ) የንግግር ክፍሎች ስንት ናቸው? ስማቸውን ቁጠር። ስም አምለት እንደምን ያለ ነገር ነው? ተውላጠ ስም ፮ ግሦች ጻፍ። ከቀሩትም ክፍሎች ከያንዳንዳቸው ሦስት ቃላት ሳፍ።

(ለ) ተውሳከ ግሥ ትርጓሜው ምን ማለት ነው? መስተዋድድስ መስተፃምርስ ምን ማለት ነው?

(ሐ) ከዚህ በታች የተጻፉት ቃላት እያንዳንዳቸው በየትኛው የንግግር ክፍል እንደ ሆኑ እየለየህ አመልክት።

ያዕቆብና ውብሸት አንድ ቀን በኩሬ አጠገብ ሽር ሽር ሲሉ በውኃው ውስጥ እንቍራሪቶችን አዩ። ውብሸት ጨዋታን ይወድ ነበርና፤ እንግዲህ በእንቍራሪቶች እንጨዋትባቸው አለ። ወዲያውም ድንጋይ አንሥቶ ወረወረባቸው።

ትዕግሥተኛው ያዕቆብ ግን በእንቍራሪቶቹ ላይ ክፉ እንገርን አላደረገም። ቅልብልብ ባልንጀራውንም እንዲህ ብሎ መከረው።

«እንቁራሪቶች በዚህ በቀዝቃዛና በጐድጓዳ ስፍራ ሲኖሩ ሥራቸውን አያስታጕሉም። ሁል ጊዜ እየተንጫጩ በመዝሙራቸው እግዚአብሔርን ይለምናሉ። ንግግራቸውን ብናውቅ ኖሮ ብዙ ወሬ በሰማን ነበር። ምናልባት «ከቤታችን መጥቶ በኑሮአችን የሚያውከንን አግድልን» ይሉ ይሆናል። እንግዲህ በጩኸታቸው ለእግዚአብሔር ነግረው እንዳያስቀሥፉን ደንጊያ ልንወረውርባቸውና ልናስቸግራቸው አይገባንም» አለ።

ውብሸትም «ወዳጄ ሆይ እውነት ነው የእንቍራሪቆች ንብረት ምቾት አይመስለኝም። በዚህ ላይ ደግሞ እኛ ብናውካቸው ጩኸታቸው ይበዛል» አለ።

ከዚህም በኋላ ጓደኞች ደንጊያ መወርወርን ትተው ወደ ቤታቸው ተመለሱ።

**ምዕራፍ ፪ ስሞች።**

**ክፍል ፩ የስም ዓይነቶች።**

-10-

ሰው ወይም ሌላ ነገር የሚጠራበት ቃል ስም ይባላል። ስም ከዚህ በታች በተጻፉት በ፭ ዓይነቶች ይመደባል።

፩ የተጸውዖ ስም፤

፪፤ የወል ስም፣

(ሀ) ፫፤ የጥቅል ስም፤

፬፤ የቈሳቍስ ስም፤

(ለ) ፭፤ የነገር ስም፤

ከነዚህ የፊተኞቹ አራት ክፍሎች በግዙፍ ሆኖ የሚታይ ነገር የሚጠራባቸው ስሞች ናቸው። የመጨረሻው «የነገር ስም» የተባለው ግን በዓይን፥ የሚታይ፤ ወይም በእጅ የማይዳሰስ ረቂቅ የሆነ ነገር ወይም ግብር የሚጠራበት ስም ነው።

በዚህ ውሳኔ «ስም» ብለን የሰየምነው ቃል ሁሉ በግዕዝ ትምህርት ነባር ዘር፤ የሚባለው ነው።

-11-

**የተጸውዖ ስም።**

የተጸውዖ ስም የተባለው፤ ሰው፤ ወይም ሌላ ነገር በተለይ የሚጠራበትና ተለይቶ የሚታወቅበት ስሙ ነው። እነሆ ለምሳሌ ከዚህ ቀጥሎ በዓይነቱ ስፈን እናሳያለን።

የሰው ስም፤ - ሰሎሞን፤ ምኒልክ፣ መኰንን፤ የሺ እመቤት፤

የአገር ስም፤ - አፍሪካ፤ ኢትዮጵያ፤ ሸዋ፤ ጅሩ፤

የከተማ ስም፤ - አዲስ አባባ፣ ጎንደር፣ ሎንዶን፣ ፓሪስ፣

የተራራ ስም፤ - መቅደላ ራስ ዳሽን፣ ጅበላ፣ ኪሊማንጃሮ፤

የወንዝ ስም፣ - ዐባይ፣ ተከዚ፥ ሐዋሽ፣ ቀበና፣

የባሕሮችና የኩሬዎች ስም፣ - ኤርትራ፣ ጣና ዘዋይ ሐረማያ።

-12-

የተጸውዖ ስም በወል ስምና በወገን ቅጽል ደንብ ካልሆነ በቀር ብዛት የለውም።

ምሳሌ ሰሎሞን ምኒልክ ያለውን ሰሎሞች ምኒልኮች ብሎ አንዱን ሰው ለማብዛት አይቻልም። ነገር ግን በየወል ስም ደንብ ሆኖ «በኢትዮጵያ የነገሡ ምኒኮች ሁለት ናቸው ቢል። ወይም በወገን ቅጽል ደንብ ሰሎሞናዊ ምኒልካዊ ያለውን ሰሎሞናውያን ምኒልካውያን ብሎ ቢያበዛ አያስከለክልም።

-13-

በተጸውዖ ስም ላይ እየተደረቡ የሚገቡ፤ ለወንድም ለሴትም፤ የሚሆኑ ድብር ስሞች አሉ። እነርሱም የማዕርግ ስምና የአክብሮት ስም ናቸው።

(ሀ) የማዕርግ ስም ከቤተ መንግሥት፤ ወይም ከቤተ ክህነት በሹመት የሚገኝ ነው።

ምሳሌ፤ አጼ እቴጌ፣ እጨጌ፥ ጳጳስ፤ ኤጲስ ቆጶስ፣ ራስ፣ ደጃዝማች፤ ፊታውራሪ መልአከ ፀሓይ፤ ግራ ጌታ፣ ይህን የመሰለ ሁሉ ነው።

(ለ) የአክብሮት ስም የሚባለው በሹመት ሳይሆን በፈቃድና በልማድ የሚደረግ ስያሜ ነው። ለእርሱም ልዩ ልዩ ስልት አለው።

የአክብሮት ስም።

ተባዕት ጾታ፤ አቶ፤ ጌታ፤ የኔታ፣ አያ፤ ወይም አይዋ፤

እንስት ጾታ፣ ወይዘሮ፤ እመየቴ፣ ኔኔሆይ፤ እንኰዬ፤

የዘመዶ ስም።

የተባዕት ጾታ፤ አባባ፣ ጋሼ፣ አጐቴ።

እንስት ጾታ፤ እማማ እትዬ፤ አክስቴ።

-14-

ድርብ ስሞች፥ በተጸውዖ ስሞች ላይ ተደርበው ሲገቡ ክፍላቸው ከተጸውዖ ስም ነው። ተነጥለው ሲነገሩ ግን ክፍላቸው ከወል ስም ይሆናል። የሚከተለው ሲነገሩ ግን ክፍላቸው ከወል ስም ይሆናል። የሚከተለውን ተመልከት።

የማዕርግ ስም «አጼ» ምኒልክ የኢትዮጵያ ንጉሠ ነገሥት ነበሩ። (የተጸውዖ የኢትዮጵያ ንጉሠ ነገሥት «አጼ» ይባላል። (የወል።)

አቶ ብርሃኑ ባለቤቱን ወይዘሮ ተዋበችን ያከብራል። (የተጸውዖ)

አቶ የሚባል ወንድ ነው። «ወይዘሮ» የምትባል ሴት ናት (የወል)

-15-

በአማርኛ ቋንቋ የተጸውዖ ስም ከስም ክፍል ብቻ ሳይሆን ከተውላጠ ስምና ከቅጽል ከግሥና ከሌሎችም የንግግር ክፍሎች ጋር እየተቀላቀለ ወይም ሳይቀላቀል ይገኛል።

ከተውላጠ ስም «የኔ፣ ነህ፣ አንተን ይስጠኝ፤ እሱ እንዳለ»........

ከቅጽል «ኅሩይ፤ ሥዩም፣ መኰንን፣ ዐቢይ፣.........

ከግሥ «ከበደ ዘለቀ አየለ፣ ድፋባቸው ይጨነቁ ይጋርዱ ተዋበች፣ ፈለቀች፣ አየለ፣.........

-16-

በዕለተ ጥምቀት፥ ቀሳውስት የሚሰይሙት የክርስትና ስም ዓይነቱ ብዙ ነው፡

ሀ) የቅዱሳን ስም፥ በቁሙ መጠሪያ ይሆናል።

ምሳሌ፣ አብርሃም፣ ጴጥሮስ፣ ሚካኤል፣ አስቴር፣ ሣራ፣ እንደማለት ነው።

ለ) ወልደ፤ ወለተ፣ ገብረ፣ ተክለ፤ ኃይለ፣...... እነዚህን የመሰሉ፥ ቃላት የቅዱሳንን ስም ዘርፍ እያደረጉ ተገጣጥመው መጠሪያ ይሆናሉ።

ምሳሌ ወልደ ማርያም፤ ወለተ ሚካኤል፣ ገብረ ሥላሴ፣ ዓመተ ጻድቅ፤ ተክለ፣ ጻድቅ ተክለ ጊዮርጊስ፣ ገብረ ክርስቶስ ኃይለ ሥላሴ፣ እንደ ማለት ነው።

ሐ) ልዩ ልዩ የሆኑ የምሥጢር ቃላትን በመመርመር የተሰየሙ ብዙ ዓይነቶች ስሞች ይገኛሉ።

ምሳሌ፣ ሥምረተ አብ፤ ስርጉተ ማርያም፣ ሰዋሰው ድንግል፤ አርአያ ሥላሴ፥ አርአያ ዮሐንስ እንደ ማለት ነው።

ስለዚህ በዕለተ ጥምቀት የሚሰየሙ የክርስትና ስሞች ብዙ ዓይነቶች ናቸው።

-17-

**የወል ስም፥**

የወል ስም የተባለው ዓይነቱ አንድ ሆኖ የሚገኝ ነገር ሁሉ በጠቅላላ የሚጠራበት ስም ነው።

ምሳሌ፥ ሰው፤ አገር፤ ተራራ ባሕር፣ ወንዝ፣ መጽሐፍ፣ መሬት፣ ዝግባ፣ ጎመን፣ ስንዴ፣ ስንደዶ በግ፣ አንበሳ፣ እንደ ማለት፣

እነሆ ከላይ እንደ ተጻፈው ቃል «ሰው» በተባለው ጊዜ በጠቅላላ የሁሉ ስም መሆኑን ያመለክታል እንጂ «ሰሎሞን ምኒልክ» እንደ ማለት ለአንድ ሰው የሚሰጥ ልዩ ስም አይደለም።

አገር በተባለ ጊዜ ከዓለም ክፍል የሆኑ ቦታዎች የሚጠሩበት ስም መሆኑን ያመለክታል እንጂ «ኢትዮጵያ፣ ግብጽ፣ ሸዋ» እንደ ማለት ላንድ ቦታ ብቻ የተሰጠ ልዩ ስም አይደለም።

አንበሳ፣ በተባለም ጊዜ ከአራዊት ክፍል፣ የሆነ በያገሩ ያለው አንበሳ ሁሉ የሚጠራበት ጠቅላላ ስም እንጂ በተለይ ሆኖ ለምናየው ለአንድ አንበሳ ብቻ የሚሰጥ ስም አይደለም። እንግዲህ ሌላውን ሁሉ በዚሁ ምሳሌ መመርመር ነው።

-18-

ወል ማለት የጋራ «የጋር» ማለት ስለሆነ የወል በተባለ ጊዜ የጋርዮሽ ማለት ነው። ለዚሁም ማስረጃ ዳኛ የሁሉ ነው ሲባል «ዳኛ የወል፥ ምሰሶ የመኻል» ተብሎ ይተረታል።

-19-

የወል ስም በነጣላና ቁጥር ሊነገር ይቻላል።

|  |  |
| --- | --- |
| ነጠላ ብዙ | ነጠላ ብዙ |
| ሰው ሰዎች | ከተማ ከተሞች |
| አገር አገሮች | አንበሳ አንበሶች |
| ወንዝ ወንዞች | በግ በጎች |

የተጸውዖ ስም እንደ የወል ስም ይሆናል። ይህንንም በተ ቁ. 12 ተመልከት።

-20-

**የጥቅል ስም።**

የጥቅል ስም የሚባለው ብዙው የወል ስም ወደ አንድ ወገን ተጠቅልሎ የሚጠራበት የማኅበር ወይም የነገድ ስም ነው።

ምሳሌ፣ ፍጥረት ሠራዊት፣ መንጋ፣ እንጨት፣ እህል፣ እንደ አምለት።

እነሆ የፍጥረት ዓይነቱና ክፍሉ ብዙ እንደ ሆነ እናውቃለን። ነገር ግን ሁሉንም በአንድ ቃል ለመናገር ብንፈልግ ፍጥረት በማለት ሰብስበን በዘኅብረት እናንገራለን።

የእንስሳትም ዓይነታቸውና ስማቸው ብዙ እንደሆነ እናውቃለን። ነገር ግን አንድነት ተቀላቅለው በተሰማሩ ጊዜ በግ፣ ፈረስ በሬ፣ ብሎ በመጥራት ፈንታ መንጋ፣ ብለን በማኅበር ስማቸው እንናገራለን።

በግ ወይም በሬ በየስራው ያለ በግና፥ በሬ ሁሉ የሚጠራበት የወል ስም ነው። መንጋ የሚባለው ስም ግን ለበግ፥ ወይም ለበሬ ብቻ ላይ ሆነ እንስሳት ሁሉ በዘኅብረት የሚጠሩበት ስም እንደ ሆነ አስተውል።

-21-

**የቈሳቍስ ስም።**

የቈሳቍስ ስም የሚባለው ለሰው አገልግሎት የሚገባ የቤት ዕቃ ነው። ከማናቸውም ዓይነት የተሠራ ዕቃ፣ ወይም ሌላ ነገር ሁሉ ለሰው ጕዳይ የሚገባ ከሆነ ቈሳቍስ ይባላል።

ምሳሌ፣ ልብስ፤ አልጋ፣ ወንበር፣ ጫማ እንደ ማለት ነው።

-22-

የቈሳቍስ ስምና የወል ስም ይወራረሳሉ። ልዩነታቸውም የሚታወቀው በአነጋገር አገባብ ብቻ ነው እንጂ በተረፈ ልዩነት የለባቸውም።

ምሳሌ ዓሣ፣ ጨው፣ ብረት፣ ሥጋ፣ ስንዴ፣

|  |  |
| --- | --- |
| (ሀ) የወል ስም። | (ለ) የቈሳቍስ ስም። |
| «ዓሣ» በባሕር ውስጥ ይኖራል። | «ዓሣን» መብላት በብልሃት። |
| «ጨው» ከባሕር ይነጠራል። | «ጨው» ወጥን ያጣፍጣል። |
| ከሥጋ የተወልደ «ሥጋ» ነው። | «ሥጋን» የሚበላ ይጠነክራል። |
| አገሬ «ስንዴን» ያበቅላል። | «የስንዴ» ዳቦ ይጣፍጣል። |

እነሆ ከዚህ እብላይ እንዳሳየነው በ «ሀ» ክፍል የተጻፉት ሁሉ ለሰው ጉዳይ፤ ወይም ለቤት ጉዳይ የሚገቡ መሆናቸውን ንግግሩ አያመለክትምና «ዓሣ፣ ጨው፣ ሥጋ፣ ስንዴ» የተባሉት የወል ስሞች ናቸው። በ «ለ» ክፍል ግን ለሰው ጥቅም እንደገቡ ንግግሩ ያመለክታልና የቈሳቁስ ስሞች ይባላሉ።

ስለዚህም የወልና የቈሳቁስ ስም ልዩነት፤ በአነጋገሩ ምሥጢር ብቻ ነው።

-23-

**የነገር ስም።**

በዓይን የሚታይ በእጅ የማይዳሰስ ባሕርይንና ሥራን የሚያመለክት ቃል ሁሉ የነገር ስም ወይም የግብር ስም ይባላል።

ለምሳሌ፣ ንጽሕና፣ ጤና፣ ኃጢአት፣ ጽድቅ፣ ወዳጅነት፣ ጠላትነት፣ አሳብ፥ ድምፅ፣ ብርሃን፣ ጨለማ፣...... ይህን የመሰለ ሁሉ።

-24-

የነገር ስሞች በብዙ የሚገኙት ከግሥ ክፍል ነው። ስለዚህም አንዳንድ ጊዜ ግሣውያን ስሞች ይባላሉ። በቅኔ ትምህርት ቤት ግን ጥሬ ዘር አርእስት፣ የሚባሉት ናቸው። እነዚህም ሁሉ የግብር ስሞች ናቸው።

ምሳሌ፣ መፈለግ አፈላለግ፣ ፍለጋ፣ ፍላጎት መልበስ አለባበስ፣ ልብስ መልበሻ እንደ ማለት ነው።

ከነዚህም ሌላ፥ በቅጽል ላይ «ነት» የሚል ትርፍ ፊደልን እየጨመሩ የመሆንን ስሜት፥ የሚገልጹ የግብር ስሞች አሉ።

ምሳሌ፣ ቅጽል የግብር ስም።

ክፉ፥ ክፉነት።

ጨካኝ ጨካኝነት።

በደለኛ በደለኛነት።

**፪ኛ መልመጃ።**

(ሀ) የስም ዓይነቶች ስንት ናቸው? - ስማቸው ማን፣ ማን ይባላል? - የተጸውዖ ስም ማለት ምን ማለት? - የወል ትርጓሜ ምንድር ነው? - የጥቅል ስም የተባለበት ምክንያት ምድር ነው? - የቄሳቍስ ስም የተባለውስ ምን ዓይነት ነው? - የነገር ስም እንዴት ያለ ዓይነት ነው?

፮ የተጽውዖ ስሞች - ፬ የወል ስሞች ጻፍ። ከቀሩትም የስም ዓይነቶች ከያንዳንዳቸው ፭ ፭ ቃላትን ጻፍ።

(ለ) ከዚህ በታች ከተጻፈው ስሞችን በየዓይነታቸው እየለየህ አመልክት። (ምንባብ የግዕዝ ቃል ነው። ትርጓሜው ማንበቢያ ወይም ማስነበቢያ ማለት ነው።)

**ምንባብ።**

ከግራኝ ሽብር በኋላ ሸዋ፥ በብዙ ባላባት የተከፈለ አገር ነበር። ባላባቶቹም አንድ ዘር፥ አንድ ወገን ነበሩ። በየአገሩ የነበሩት ባላባቶች ከዚህ በታች ተመልክተዋል።

በአንጦኪያ፥ መርድ አዝማች ዘሚካኤል። - በኤፍራታ ወልደ ገብርኤል። - በግድም ለታ። - በመንዝ ከይጫ እስከ ጭማ ማማ ከሮይ እስከ አንጃትላ ባላምባራስ ላሉ። - በግሼ አውላብዮስ። - በዶባ ጌታቸው። - በምሑይ አዛዥ መኽዴ። - በመርሐቤቴ ወልዱ። - በሞረት ጥዱ። - በተጉለት ይገባዋል። - በወግዳ ሕርያቆስ። - በቡልጋ ቀይ አብዬ ጥቁር አብዬ። - በጠራ ሊቀ ሠረቄ ይበሉ ነበር።

እነዚህ ሁሉ በየራሳቸው በየወገናቸው ይኖሩ ነበር እንጂ በአንድ እባጋዝ ተጠቅልለው አይገዙም ነበር። የሆነ ሆኖ ለጎን ለሚመጣ ባለጋራ መለያየት አልነበረም።

**ክፍል ፪ የተፈጥሮ ጾታ።**

-25-

የሕይወት ነፍስ ያለው ፍጥረት ሁሉ፤ ሰውም እንስሳም ቢሆን በባሕርዩ የወንድነት ወይም የሴትነት መሰዮ ይገኝበታል። የሕይወት ነፍስ የሌለባቸው ፍጥረታት ግን የወንድነትና የሴትነት መለዮ የለባቸውም። እነዚህም ሁሉ በሰዋሰው ደንብ፥ የተወሰነ ስም አላቸው።

(ሀ) በተፈጥሮ ባሕርዩ ወንድ የሆነ ሁሉ «ጾታው ተባዕት» ነው ይባላል። የወንድ ወገን ማለት ነው።

(ለ) በተፈጥሮ ባሕርዩ ሴት የሆነ ሁሉ ጾታው «እንስት» ነው ይባላል። የሴት ወገን ማለት ነው።

(ሐ) የሕይወት ነፍስ የሌለው ፍጥረት ግን የወንድነት ወይም የሴትነት ባሕርይ የለውምና «ግዑዝ» ጾታ ይባላል። ነፃ የሆነ፣ ወይም ከሁለቱ የተለየ ወገን ማለት ነው።

በግዕዝ ተባዕት እንስት፤ የሚለው ቃል ወደ ቅጽልነት ሲለወጥ ተባዕታይ፣ እንስታይ፤ ያሰኛል፤ ተባዕታይ እንስታይ ማለት ከግዕዝ ቃል የተመሠረተ ነው። በአማርኛም ለከብቶች ብቻ ተባዕት እንስት ተብሎ ይነገራል። በአማርኛ ወንዴ ሴቴ የሚባል ቃል በእንጨቶች ላይ ሲነገር ይኖራል። ከዚህም የተነሣ ከሊቃውንት ወገን ወንዴ ጾታ፣ ሴቴ ጾታ ያሰኛል ብለው የበየኑ አሉ። ደራሲውም ይህን አሳብ በሙሉ ይቀበለዋል።

(መ) የሕይወት ነፍስ ያለው የፍጥረት ስም ወንድ፤ ወይም ሴት መሆኑን የማይለይ የሆነ እንደሆነ ጾታው «የወል» ነው ይባላል። ይኸውም ልጅ፤ አያት፣ አስተማሪ እንደ ማለት ነው። ወል አምለት ምን እንደሆነ ቁ. 18 ተመልከት።

-26-

ተባዕት ወይም እንስት ያልሆነ ስም ሁሉ በወንድ ወይም በሴት አንቀጽ ቢጠራ አያስከለክልም። ይሁን እንጂ እንደ ልማድ ሆኖ፤ በወንድ ስም የሚጠራ ነገር አለ።

ምሳሌ ነፋስ፣ ነፈሰ ዝናም፣ ዘነመ፣ ወንዙ ደረቀ ውኃው ደፈረሰ፣ ጎሕ ቀደደ፣ መከር ደረሰ፣ ገደል ተናደ ይባላል።

እንደዚሁም ደግሞ በሴት ስም የሚጠራ ነገር አለ።

ምሳሌ፣ ጨረቃ ወጣች፣ የአጥቢያ ኮከብ ታየች፣ ኢትዮጵያ እጆቿን ወደ እግዚአብሔር ታደርሳለች ይባላል።

-27-

ስሞች በተባዕትና በእንስት ጾታ ሲገቡ ልዩ ልዩ ጠባይ አላቸው።

ጠባያቸውም (ሀ) ቃል ለዋጭ፤ (ለ) ቅጽል ፈላጊ ተብሎ በሁለት አካሄድ ይመደባል።

ቃል ለዋጭ የሚባለው ለወንድ ስም በተነገረው ቃል አንጻር ስለ ሴት ስም የሚነገረው ቃል ግብሩ አንድ ሁኖ ሳለ በፍጹም ልዩ ሲሆን ነው።

ምሳሌ፣ ወንዱን አባት ብሎ በአንጻሩ ሴቲቱን እናት ይላል። ይህም በፍጹም የተለየ ቃል እንደሆነ አስተውል። እብዚህ ዓይነት የሆኑ ቃላት ብዙዎች አይደሉም።

ቅጽል ፈላጊ የሚባለው ወንድና ሴትን የማያስለይ ቃል ነው። ጾታው የወል ነው።

ምሳሌ፣ ልጅ አያት፣ አስተማሪ ሲባል፣ ወይም ሴት መሆኑን ለይቶ አያስታውቅም። ሴቶችም ወንዶችም ሊጠሩበት ይቻላል ማለት ነው። ነገር ግን ለይቶ ለመናገር ያሰብን እንደሆነ «ወንድ ወይም ሴት» የሚል ቃል እየጨመርን ወንድ ልጅ ሴት ልጅ ወንድ አያት ሴት አያት ወንድ አስተማሪ ሴት አስተማሪ እያልን እንናገራለን።

እጅ፤ ማናቸውም ሰው ሲሞት ወንድ ልጅ ባይኖረው ርስቱ ለሴት ልጅ ይለፍ። (ዘኁል ፳፮ ፰)።

ስለዚህም ወንድንና ሴትን የማያስለዩ ቃላት ቅጽል ፈላጊዮች ይባላሉ። በአማርኛ ቋንቋ በዚህ ደንብ የሚገቡ ቃላት ብዙዎች ናቸው።

እነዚህንም ሁሉ ከዚህ በታች ጽፈን እናመለክታለን።

(ሀ) ቃል ለዋጭ።

|  |  |  |
| --- | --- | --- |
| ተባ. ጾታ አን. ጾታ | ተባ. ጾታ. አን. ጾታ. | ተባ. ጾታ. እን.ጾታ |
| አፄ እቴጌ | ወንድም እኅት | ጐረምሳ ኰረዳ |
| አቶ ወይዘሮ | አጎት አክስት | ሎሌ ገረድ |
| ጌታ እመቤት | ወንድ ሴት | በሬ ላም |
| አባት እናት | ባል ሚስት | ወይፈን ጊደር |

ለ) ቅጽል ፈላጊዎች፣

|  |  |
| --- | --- |
| ስም ቀዳ. ጾታ እነ. ጾታ | ስም. ተባ. ጾታ. እን. ጾታ. |
| ልጅ ወንድ ልጅ ሴት ልጅ | ነብር ወንድ ነብር ሴት ነብር |
| ሞግዚት ወንድ ሞግዚት ሴት ሞግዚት | አንበሳ ወንድ አንበሳ ሴት አንበሳ |
| አስተማሪ ሴት አስተማሪ ሴት አስተማሪ | ወፍ ወንድ ወፍ ሴት ወፍ |
| አገልጋይ ወንድ አግልጋይ ሴት አገልጋይ | አጋዘን ወንድ አጋዘን ሴት አጋዘን |
| እሬት ወንዴ ሬት ሴቴ እሬት | አህያ ወንድ አህያ ሴት አህያ |

**፫ኛ መልመጃ።**

ሀ) የተፈጥሮ ጾታዎች ስንት ናቸው? ስማቸው ማን ማን ይባላል? ከተባዕት ጾታ ፭ ከእንስሳት ጾታ ፭ ከወል ጾታ ፭ ቃላት ጻፍ።

ለ) ከዚህ በታች የተጻፈውን ቃል በየጾታቸው ለይተህ ተናገር።

ላም፣ በሬ፣ አባት፣ ወይፈን፣ ጨረቃ፣

ሕዝብ፣ ተኵላ፣ አስተማሪ፣ ዝሆን፣ ጨለማ፣

ምድር፣ ቸርነት፣ አያት፣ ደመና፣ ጳውሎስ፣

ርግብ፣ ኃይል፣ አጎት፣ ጅብ፣ ጴጥሮስ፣

ሰማይ፣ ነብር፣ አክስት፣ ጌታ፣ ፀሐይ፣

ቀን፣ እናት፣ ወንድም፣ ጊደር፣ ፈረስ፣

ሐ) ከዚህ በታች ከተጻእው ምንባብ ስሞችን በየጾታቸው እየለየህ ተናገር።

**ምንባብ።**

በግራኝ ሽብር ኢዜ ከአጼ ልብነ ድንግል፤ ልጆች አንደኛው አቤቶ፥ ያዕቆብ በሽዋ ቀርቶ ነበር። እርሱም ገራም ፋሲልንና ግሥወ ቃል ይወልዳል። ገራም ፋሲል የሱስንዮስ አባት እንው። ገራም ፋሲል ሱስንዮስን የወለደው ከወግዳው ባላባት ከሕርያቆስ ልጅ ከወይዘሮ ሐመልማል ነው።

ሥግወ ቃል የሸዋ መሳፍንት አባት ነው። የምስፍናው ግዛት የተጀመፈውና እየጐሳም የሚነገረው ከነጋሢ ክርስቶስ ወዲህ ነው።

እነሆ ከሥግወ ቃል ጀምሮ ያሉትን የሸዋ መሳንፍት እንደ ትውልዳቸው ተራ ጽፈናቸዋል።

ግሥወ ቃል ወረደ ቃልን ይወልዳል። - ወረደ ቃል ልብሰ ቃልን ይወልዳል ልብሰ ቃል «ከወይዘሮ ሰንበልት ነጋሢን ይወልዳል። - ነጋሢ ስብስቴን ይወልዳል። - ስብስቴ መርድ አዝማች አብዬን ይወልዳል። መርድ አዝማች አብዬ (ስመ ጥምቀቱ ወረደ ቃል) መርድ አዝማች አምኃየስን ይወልዳል። - መርድ አዝማች አምኃየስ ከወይዘሮ ዕፁብና መርድ አዝማች አስፋወሰንን ይወልዳል። - መርድ አዝማች አስፋወሰን (ስመ ጥምቀቱ ቴዎድሮስ መርድ አዝማች ወሰን ሰገድን ይወልዳል። - መርድ አዝማች ወሰን ሰገድ (ስመ ጥምቀቱ ወልደ ጊዮርጊስ) ከወይዘሮ ዘነበ ወርቅ ንጉሥ ሣህለ ሥላሴን ይወልዳል። - ንጉሥ ሣህለ ሥላሴ ኃይለ መለኮትን ይወልዳል። - ኃይለ መለኮት ከወይዘሮ እግአየሁ አጼ ምኒልክን ይወልዳል።

የአጼ ምኒልክን አልጋ የያዙ በፊት የሴት ልጃቸው የወይዘሮ ሸዋረረድ ልጅ አቤቶ ኢያሱ ናቸው። በኋላም ሴቲቱ ልጃቸው ንግሥት ዘውዲቱ ምኒልክ ናቸው።

የተወዳጅ ንጉሣችን የአጼ ኃይለ ሥላሴ ትውልድ ከንጉሥ ሣህለ ሥላሴ ላይ ሲደርስ በአንደኛው ዘርፍ ይወርዳል።

ንጉሥ ሣህለ ሥላሴ ወይዘሮ ተናኘ ወርቅንና ሌሎችንም ይወልዳሉ። -

ወይዘሮ ተናኘ ወርቅ የዶባውን ባላባት ደጃዝማች ወልደ ሚካኤልን አግብተው ልዑል ራስ መኰንን ይወልዳሉ። - ልዑል ራስ መኰንንም ከወይዘሮ የሺ እመቤት ንጉሠ ነገሥት ቀዳማዊ አጼ ኃይለ ሥላሴን ወለዱ።

«አቤቱ ግዛትህን ለንጉሡ ስጠው ጽድቅህንም ለንጉሡ ልጅ።»

**ክፍል ፫ ቁጥር።**

-28-

አንድ ነገር በነጠላው በተነገረ ጊዜ ያ የተነገረው ቃል የአንድ ቁጥር፣ ወይም ነጠላ ቁጥር ይባላል። በነጠላ የተነገረውም ያ ቃል በብዙነት በተነገረ ጊዜ የብዙ ቁጥር ይባላል። ስለዚህም በስዋሰው ደንብ «ነጠላ» ማለት በአንድ ቃል የተነገረ «ብዙ» ማለት በብዙነት የተነገረ ማለት ነው።

ቁጥር በተባለው ክፍል የምናገኘው ጥቅም አንዱን ቃል ወደ ብዙ ተለውጦ ማየ ነው።

-29-

ከስሞች ክፍል የተጸውዖ ስም ብዛትን አይፈልግም፣ ሁልጊዜ በነጠላ ብቻ ይነገራል። ነገር ግን መደቡን ለቅቆ ከወል ስም መደብ የገባ እንደሆነ በብዙ መጠራት አለበት።

ምሳሌ በግብጽ ፲፯ ፈርዖኖች ነግሠዋል ይባላል። በዚህ ምሳሌ የተጻፈው የተጸውዖ ስም የነበረው ፈርዖን ወደ ወል ስም ተለውጦ እንደበዛ አስተውል።

የወል የቈሳቍስ የነገር ስሞች በነጠላም በብዙም ይነገራሉ።

ምሳሌ፣ ፈረስ፣ ፈረሶች፣ ቤት፣ ቤቶች፣ ብልሃት፣ ብልሃቶች፣ እንደማለት ነው።

-30-

የጥቅል ስሞች በነጠላ ወይም በብዙ ይነገራሉ።

ምሳሌ፣ መንጋ፣ መንጎች፣ ማኅበር፣ ማኅበሮች፣ ሠራዊት፣ ሠራዊቶች፣ እንደ ማለት ነው። ዳሩ ግን የጥቅል ስሞች ውስጠ ብዛት ያላቸው ስለሆኑ ቃላቸው ወደ ብዙነት ሳይለወጥ በአንድ ወይም በብዙ ቃል ቢነገሩ አያስነውሩም። ይህም እንደዚህ ነው። መንጋ ማኅበር የጥቅል ስም ነው። መንጋው ወይም ማኅበሩ ተሰበሰበ ቢል እንደዚሁም ደግሞ መንጋው ወይም ማኅበሩ ተሰበሰቡ ቢል፤ መንጎቹ ማኅበሮቹ ካላለ ተብሎ አያስነቅፍም ማለት ነው።

-31-

ለብዙ ቁጥር መደቡ ነጠላ ቁጥር ነው። ስለዚህም ብዙ ቁጥር ሁል ጊዜ ከነጠላው ቁጥር ይመሠረታል። ስሞችን ብዙ ለማድረግ ስንፈግል በነጠላው ስም ላይ የማብዣ ቅጥያ ዎች ወይም ች፣ እያልን እንጨምራለን። የአጨማመሩም ደንብ እንደሚከእትለው ነው።

(ሀ) መድረሻው ራብዕ ሳድስ፣ የሆነ ቃል የመጨረሻ ፊደሉን ሳብዕ አድርጎ ች ይጨመርበትና ብዙ ይሆናል። ምሳሌ ጌታ ጌቶች ሰው ሰዎችን እንደማለት ነው።

(ለ) መድረሻው ሳብዕ የሆነ ቃል የመጨረሻ ፊደሉ ሳይለውጥ ች ይጨመርበትና ብዙ ይሆናል። ምሳሌ በቅሎ፤ በቅሎች፤ መሰንቆ መሰንቆች እንደማለት ነው።

(ሐ) መድረሻው ካዕብ ሣልስ፣ ኃምስ፣ የሆነ ቃል መጨረሻ ፊደሉ ሳይለወጥ ዎች ይጨመርበትና ብዙ ይሆናል።

ምሳሌ ክፉ ክፉዎች፣ ፊታውራሪ ፊታውራሪዎች ገበሬ፣ ገበሬዎች፣ እንደ ማለት ነው።

ከሊቃውንት ወገን «ሐ» በሚል ክፍል ያሳየነውን ውሳኔ የማይፈቅዱ አሉ። እንዳለባቸውም ክፉ ክፎች ፊታውራሪ፣ ፊታውራሮች ገበሬ ገበሮች ያሰኛል ብለው ያውጃሉ። አንዳንዶቹ ደግሞ ማናቸውም ስም ብዙ ሲሆን የመጨረሻ ፊደሉ ሳይለወጥ ዎች ሊጨመርበት ያስፈልጋል ብለው አንድ ዓይነት የሆነ ውሳኔን ያበጃሉ። ይኸውም ክፉ ክፉዎች ፈሪ፣ ፈሪዎች፣ ጌታ ጌታዎች ገበሬ ገበሬዎች፣ በቅሎ በቅሎዎች እንደ ማለት ነው። ይህ ውሳኔ በአንድ ዓይነት ደንብ የተደነገገ ስለሆነ ለሕሊና የሚስማማ ነው።

(መ) የብዛት ደንብ በተውላጠ ስምና በግሥ በኩል ሲሆን የላይኛውን ውሳኔ «ች ዎች» የተባለውን አይከተልም። ለነርሱ ልዩ ልዩ ደንብ አላቸው።

ተውላጠ ስም በብዙ ሲነገር እኔ የሚለው እኛ አንተ የሚለው እነ አንተ ይሆናል። በግሥ በኩልም የብዛትን ምልክት የሚሰጥ የእርባታ መሪ የሚባለው ዝርዝር ነውና ከስፍራው ስንደርስ እንናገረዋለን። ቍ ፻፸፪ ፻፸፫ እይ።

-32-

ስሞች ብዙ የሚሆኑበት ውሳኔ ከዚህ በታች ተጽፎ ይታያል።

(ሀ) ደንበኛው የአማርኛ ቋንቋ «ች» ወይም «ዎች» እየተጨመረበት ብዙ ይሆናል። የሚከተለውን ተመልከት።

|  |  |  |
| --- | --- | --- |
| ነጠላ ብዙ | ነጠላ ብዙ | ነጠላ ብዙ |
| ብዙ፥ ብዙዎች፥ | አማራ፥ አማሮች፥ | ቤት፥ ቤቶች፥ |
| ክፉ፥ ኩሩዎች፥ | ወይራ፥ ወይሮች | ስም፥ ስሞች፥ |
| ኩሩ፥ ቀጣፊዎች፥ | ጋላ፥ ጋሎች፥ | ልጅ፥ ልጆች፥ |
| ቀጣፊ፥ ቀጣፊዎች፥ | ጌታ ጌቶች፥ | ፈረስ፥ ፈረሶች፥ |
| ሰውን አክባሪ ሰው፥ አክባሪዎች፥ | ገበሬ፥ ገበሬዎች፥ | በቅሎ፥ በቅሎች፥ |
| ፈሪ፥ ፈሪዎች፥ | አንካሴ፥ አንካሴዎች፥ | መሰንቆ፥ መሰንቆች፥ |
| ፊታውራሪ፥ ፊታውራሪዎች፥ | በሬ፥ በሬዎች፥ | ማነቆ፣ ማነቆች፥ |

(ለ) አማርኛ የወረሳቸው አንዳንድ የግዕዝ እንደ ግዕዙ ደንብ ይበዛሉ።

|  |  |  |
| --- | --- | --- |
| ነጠላ፥ ብዙ፥ | ነጠላ፥ ብዙ፥ | ነጠላ፥ ብዙ፥ |
| ሊቅ፥ ሊቃውንት፥ | ነፍስ፥ ነፍሳት፥ | ነቢይ፥ ነቢያት፥ |
| መልአክ፥ መላእክት፥ | ንጉሥ፥ ነገሥት፥ | ጻድቅ፥ ጻድቃን፥ |
| መኰንን፥ መኳንንት፥ | መጽሐፍ፥ መጻሕፍት፥ | ቃል፥ ቃላት፥ |
| መምህር፥ መምህራን፥ | ሐዋርያ፥ ሐዋርያት፥ | ልዑል፥ ልዑላን |

(ሐ) ፍጹም ግዕዝ ሳይሆን ከግዕዝ ጋር ዝምድና ያለው፥ የአማርኛ ቃል እንደ ግዕዝም እንደ አማርኛም ሊበዛ ይችላል።

|  |  |
| --- | --- |
| ነጠላ፥ | ብዙ፥ |
| ቄስ፥ | ቄሶች፣ ወይም ቀሳውስት፥ |
| መነኵሴ፥ | መነኵሴዎች፥ ወይም መከነኰሳት፥ |
| ገዳም፥ | ገዳሞች፥ ወይም ገዳማት፥ |
| ደብር፥ | ደብሮች፣ ወይም አድባራር፥ |

(መ) አንዳንድ ቃል መደቡ ግዕዝ ሆኖ ሳለ ብዛቱ በአማርኛ ደንብ ይሆናል።

|  |  |  |
| --- | --- | --- |
| ነጠላ፥ ብዙ፥ | ነጠላ፥ ብዙ፥ | ነጠላ፥ ብዙ፥ |
| እግር፥ እግሮች፣ | መሠረት፥ መሠረቶች፥ | ልብስ፥ ልብሶች፥ |
| ዓይን፥ ዓይኖች፥ | ጠረጴዛ፥ ጠረጴዞች፥ | እኅት፥ እኅቶች፥ |
| ፈረስ፥ ፈረሶች፥ | ባሕር፥ ባሕሮች፥ | ጾም፥ ጾሞች፥ |
| አንበሳ፥ አንበሶች፥ | ቤተ - መንግሥት፥ ቤተ - መንግሥቶች | ባሕርይ፥ ባሕርዮች፥ |
| ዕንቍ፥ ዕንቆች፥ | መሰንቆ፥ መሰንቆዎች፥ | ቤት፥ ቤቶች፣ |

-33-

ከዚህ በላይ በቁ. 32 «ለ» ያመለከትነውን ውሳኔ አንዳንድ ሊቃውንት፥ አይፈቅዱትም። እንደ አለባቸውም፤ ስሞች ሁሉ ወደ ብዙነት በተለወጡ ጊዜ ከግዕዝ ሳይደባለቁ በአማርኛው ደንብ ብቻ እንዲበዙ ይፈልጋሉ። ይኸውም እንደሚከተለው ነው።

ምሣሌ።

|  |  |  |
| --- | --- | --- |
| ነጠላ፥ ብዙ፥ | ነጠላ፥ ብዙ፥ | ነጠላ፥ ብዙ፥ |
| ሊቅ፥ ሊቆች፥ | ነፍስ፥ ነፍሶች፥ | ነቢይ፥ ነቢዮች፥ |
| መልአክ፥ መልአኮች፥ | ንጉሥ፥ ንጉሦች፥ | ጻድቅ፥ ጻድቆች፥ |
| መኰንን፥ መኰንንኖች፥ | መጽሐፍ፥ መጽሐፎች፥ | ቃል፥ ቃሎች፥ |
| መምህር፥ መምህሮች፥ | ሐዋርያ፥ ሐዋርያዎች፥ | ልዑል፥ ልዑሎች፥ |

ይህ አሳባቸው አንድ ውሳኔ ብቻ የሚያዝዝ ስለሆኑ፤ ለተማሪው ድካምን የሚያቀል ሊሆን በቻለ ነበር። ነገር ግን የአማርኛ ቋንቋዎችን በግዕዝ የተጌጠና፤ ከግዕዝ ጋር እይተሰባቀለ ስለሆነ አንዳንድ ጊዜ የግዕዙን ደንብ መከተሉ የማይቀር ነው።

-34-

ከግዕዝ የተወረሱ የብዙ ቃላት፤ አንዳንድ ጊዜ እንደ ልማድ ሆኖ፥ በጸያፍ አበዛዝ ይነገራሉ።

ምሳሌ፣ ጻድቃን የሚለውን ጻድቃኖች መላእክት፣ የሚለውን መላእክቶች፣ ካህናት የሚለውን ካህናቶች ቀሳውስት የሚለውን ቀሳውስቶች ኪሩብ የሚለውን ኪሩቤሎች፣…… እንደ ማለት ነው።

ይህን የመሰለውን የብዛት ደንብ ልማድዊ ጸያፍ እንለዋለን።፡

-35-

ማናቸውንም ነገር በየወገኑ ጠቅልሎ ለማናገር ባስፈለገ ጊዜ በአንዱ ስም ላይ «እነ» እየተጨመረ የብዙ ይሆናል።

ምሳሌ (ሀ) እነ በቀለ ወደ ተማሪ ቤት መጡ።

(ለ) እነ እርሱ፥ (እነርሱ) ሰዋሰውን ይማራሉ።

(ሐ) የትምህርት ጠላቶች እነ ስንፍና እነ ሀኬት፥ ናቸው።

ስለዚህ «እነ» የተባለው ቃል ወገን አብዢ፤ ወይም እጓዳኝ አብዢ፤ ተብሎ ይጠራል። እነ ከአ ፊደል በቀር ሌሎች ፊደላት ሲከተሉት በነጥብ ቢከፍል ጸያፍ አያሰኝም፤ የአ ፊደል ሊከተለው ግን በነጥብ አይከፈልም። ምክንያቱም የአ ፊደል ድምፁን ለተከታዩ ጥሎ እርሱ ራሱ መጥፋት ልማዱ ስለሆነና በዚያ ፈንታ የሚተካ ስለሆነ ነው።

**፬ኛ መልመጃ።**

(ሀ) በሰዋሰው ደንብ ስሞችን የምናበዛበት ክፍል ስሙ ማን ይባላል? ፭ ነጠላ ስም ፭ የብዙ ስም ጻፍ።

(ለ) ከዚህ በታች በነጠላነት የተጻፉትን ቃላት ወደ ብዙነት በብዙነት የተጻፉትንም ወደ ነጠላነት አዙራቸው።

ሀብት፥ መሳፍንት፥ ቄስ፥ አገሮች፥ ዳገት

ሃይማኖት፥ መላእክት፣ ባላባት፥ ኪሩብ፥ ገደል፥

ሊቃውንት፥ መዝሙር፥ ቤተ መንግሥት፣ ወንዝ፥ ጥበብ፥

ልብ፥ ሥራ፥ ተስፋ፥ ዓይን፥ ጫፎች፥

ሕግ፥ ርስት፥ ችንካሮች፥ ዛፍ፥ ጽጋግ፥

መንግሥታት፥ ርግብ፥ ኀዘን፥ የትምህር ቤቶች፥ ፍየል፥

(ሐ) ከዚህ በታች ከተጻፈው ምንባብ ስሞችን እየለየህ አመልክት። በነጠላ ቁጥር የተጻፈውን ወደ ብዙነት ለውጠው።

**ምንባብ።**

ነጋሢ ክርስቶስ የሚባል አንድ የሸዋ መስፍን ነበረ፡ አንዳንድ ጊዜም ዘርፉ ቀርቶ ነጋሢ ተብሎ ይጠራል። እርሱ በ፲፮፻፸፭ ዓ.ም ዓይኔ የምትባል ከተማውን መሠረተ። በከተማውም አንድ ቤተ ክርስቲያን በእግዝእትነት ማርያም ሠራ።

ከዚህም በኋላ ነጋሢ፥ በምሥራቅና በደቡብ ያለውን አገር እያቀና ምድርን በገመድ እየለካ ለሕዝቡ ያካፍል ጀመር። መሬትን በግብር እያደረገ ገባር፣ ግንደበል ቄስ፥ አወዳሽ እያለ፥ መትከል የጀመረ ነጋሢ ክርስቶስ ነው ይባላል።

በግራኝ ምክንያት ዋናው ቤተ መንግሥት ከሸዋ አልፎ ወደ ጎንደር ተዛውሮ ነበር። በዚያን ጊዜም የሸዋ መሳፍንት ከዋናው ቤተ መንግሥት ጋር የነበራቸውን ግንኙነት ይብዛ ይነስ እንጂ አልተውትም ነበር። ስለዚህም ነጋሢ ክርስቶስ በአድያም ሰገድ ኢያሱ ጊዜ ወደ ጎንደር ተጠርቶ ሄዶ ሳለ በ፲፮፻፺፬ ዓ.ም በዚያው ሞተና ፊት አቦ በሚባል ደብር ተቀበረ። አልጋውንም ልጁ ስብስቴ ወረሰ።

**ክፍል ፬ ሙያ።**

-36-

ስሞች ወይም ስሞችን መስለው የሚገኙ ቃላት በዐረፍተ ነገር ውስጥ ተገጣጥመው በተነገሩ ጊዜ የቃሉን ንብረት የምናውቅበት ክፍል ሙያ ይባላል። ይኸውም ስም (ሙያ) በቅኔ ትምህርት ቤት የታወቀና የተለመደ ነው።

-37-

የስሞች ሙያ እንደሚከተለው በ፫ ተመድቦአል።

(ሀ) ባለቤት።

(ለ) ተሳቢ። ተጠቃሽ ተሳቢ።

የመስተዋድድ ተሳቢ።

(ሐ) ዘርፍ።

ባለቤት የሚባለው አንቀጹ፥ የሚነገርለት ስም ነው። ተሳቢ የሚባለውም ስለ አንቀጹ የሚነገረው ነገር ነው። ዘርፍ የሚባለውም በባለቤት ወይም በተሳቢ ላይ ተጨምሮ የሚገባ ቃል ነው።

የተሳቢ ዓይነቱ ሁለት ነው። አንቀጹ ገቢር ሲሆን፥ ለአንቀጹ ቀጥተኛ ተገዥ የሆነው ቃል ተጠቃሽ ወይም ርቱዕ ተሳቢ ይባላል። ከመስተዋድድ ቃላ አንዳንዶቹን እያስከተለ በገቢር ወይም በተገብሮ አንቀጽ የሚገዛው ቃል የመስተዋድድ ተሳቢ ይባላል።

-38-

ባለቤትን ለማወቅ ብንፈልግ የተነገረውን የግሥ፣ አንቀጽ ይዘን ማን? ወይም ምን? ብለን በመጠየቅ ባለቤቱን እናገኘዋለን።

ምስሌ፥ ያዕቆብ ደከመ።

እነሆ በዚህ በተጻፈው ዐረፍተ ነገር የአንቀጹ ባለቤት ያዕቆብ ነው። «ደከመ» ብሎ ነገሩን ያቆመ እንደሆነ ማን? ወይም ምን? መጠየቅ አለብን፤ ከዚህም ጊዜ፤ እገሌ ወይም ያዕቆብ የሚል መልስ ለማግኘት እንችላለን ፡

ስለዚህም አንቀጹ የተነገረለትን ሰው ወይም ነገር የሚያስታውቀን ቃል ባለቤት ይባላል። እንደ ግብሩስ ቢሆን ስም ጠሪ ወይም ተገዥ ሊባል በተገባው ነበር። ነገር ግን «ባለቤት» የተባለው ቃል በቅኔ ትምህርት ቤት ተለምዶ የኖረ ስለሆነ በዚሁ አጽንተነዋል።

-39-

ስሞች በባለቤትነት የሚከተለውን ሙያ ይይዛሉ ፡

የአንቀጽ ባለቤት ሰሎሞን ነገሠ (አንቀጹ ተገብሮ ነው)

ሰሎሞን ቤተ መቅደስን ሠራ (አንቀጹ ገቢር ነው)

ሰሚ ባለቤት አባታችን ሆይ ስምህ ይቀደስ።

ዮሐንስ ትምህርትን አጥና (አንቀጹ ፫ኛ መደብ ሊሆን ያስፈልጋል)

-40-

ተጠቃሽ ተሳቢ፥ የተባለውን ለማወቅ ብንፈልግ የተነገረውን የግሥ፣ አንቀጽ ይዘን ማንን? ወይም ምንን? ብለን ስንጠይቅ ተሳቢውን ለማግኘት እንችላለን። እንደዚሁም የሚደረገውን አንቀጹ ሳቢ ወይም ገቢር የሆነ እንደ ሆነ ነው፡

ምሳሌ፥ ያዕቆብ ዮሴፍን መረቀው።

እነሆ በዚህ በተጻፈው ዐረፍተ ነገር የአንቀጹ ተሳቢ፥ ዮሴፍ ነው። ያዕቆብ መረቀ ብቻ ብሎ ነገሩን ቢያቆም፣ ምንን? ወይም ማንን? ብለን መጠየቅ ያስፈልጋል በዚህ ጊዜ እገሌን ወይም ዮሴፍን የሚል አንድ መልስ ለማግኘት እንችላለን።

ስለዚህ አንቀጹ የተነገረበትም ምክንያት የሚያስታውቀን ቃል ሁሉ ተጠቃሽ ተሳቢ ይባላል። ተጠቃሽ የተባለውም ቃል በቅኔ ትምህርት ቤት የተለመደ ነው።

-41-

ተጠቃሽ ተሳቢን ለማድረግ በስሞች ላይ የምንጨምረው ቃል «ን» ነው።

ስሞች፥ ከዚህ በታች እንደ ተጻፈው በተጠቃሽ ሙያ ይውላሉ ፡

ምሳሌ፥ ውብሸት አንበሳን ገደለ። (ተጠቃሽ ተሳቢ)

ከበደ የዱር አንበሳን ገደለ። (ባለዘርፍ ተሳቢ፥)

ዠማነህ አሮጌ አንበሳን ገድለ። (ባለቅጽል ተሳቢ፥)

በላይነህ መዝሙርን ዘመረ። (ዘመዳዊ ተሳቢ፥)

-42-

የመስተዋድድ ተሳቢ የተባለውን ለማወቅ ብንፈልግ የተነገረውን አንቀጽ ይዘን ለማን? በምን? ወዴት? ከየት? እስከየት? ከማን ጋር? ብለን ስንጠይቅ ምክንያቱን ለማግኘት እንችላለን።

እነዚህንም ሁሉ የሚያዋሕዱና የሚያስማሙ የመስተዋድድ ቃላት ናችወ።

ምሳሌ። ያዕቆብ በረከቱን ለዮሴፍ ሰጠ (ለ) ተቀባይ።

ጥሩነህ ተዋበችን በአለንጋ ገረፋት (በ) ማድረጊያ።

ጌታነህ ወደ ቤቱ ሄደ። (ወደ) መገስገሻ።

ከአብርሃም እስከ ዳዊት ፲፬ ትውልድ ነው። ከ እስከ መነሻና መድረሻ።

ያዕቆብ ከልጆቹ ጋር ተሰደደ። (ከ ጋር) ተጫፍሪ።

እነሆ ከዚህ በላይ በተሰጠው ምሳሌ «ተቀባዩ ዮሴፍ፥ ማድረጊያው አለንጋ መገስገሻው ቤት መነሻው አብርሃም ምድረሻው ዳዊት ተጫፋሪው ልጆች» የሚለው ቃል ነው።

-43-

ዘርፍ የሚባለው፤ በባለቤት፣ ወይም በተሳቢ ላይ እየተደረበ በመስተዋድድ ተዛምዶ ባለገንዘብን የሚያመለክት ቃል ነው። ዘርፍ አያያዡ፤ «የ» ነው።

በተጠቃሽ ተሳቢ ላይ ሴባ ግን የራሱን አያያዥ የ ን ውጦ የተሳቢዎቹን መስተዋድድ ተሸክሞ ይጓዛል።

ምሳሌ፥ የሳኦል ቤት ፈረሰ፤ (ባለቤት ዘርፍ።)

ሴዴቅያስ ለፋርስ ንጉስ ነበረ። (ተጠቃሽ ተሳቢ ዘርፍ።)

ኤልያስ በእሳት ሰረገላ ዐረገ። (ተቀባይ ተሳቢ ዘርፍ።)

ጥላሁን ወደ ጌታሁን ቤት ሄደ። (የማድረጊያ ተሳቢ ዘርፍ።)

ያዕቆብ ከፈርዖን አገር ደረሰ። (የመድረሻ ተሳቢ ዘርፍ።)

እነሆ ከዚህ በላይ በተሰጠው ምሳሌ የሳኦል ቤት ፈሰስ የሳኦልን መንግሥት ወሰደ ባለጊዜ ዘርፍ አያያዡ ምልክት «የ» አልጠፋም። በሌሎቹ ላይ ግን «የ» ተውጦ ጠፍቶ የመስተዋድድ ቃል ብቻ እንደቆመ አስተውል። ባጭሩም «ለየፋርስ ንጉሥ ገበረ። በየእሳት ሰረገላ ዐረገ፣ ወደ የጌታሁን ቤት ሄደ። ከየፈርዖን አገር ደረሰ። ከየግብጽ ሰዎች ጋር ኖረ።» አይባልም ማለት ነው።

-44-

ምሳሌ። ቤተ መንግሥት፤ ቤተ ክርስቲያ፤ ቤተ ክህነት፤ ሥነ በዓል፥ ቤተ መቅደስ እንደ ማለት ነው። እነዚህም እንደ ገና ዘርፍ ሆነው በሚገቡበት ጊዜ የአማርኛውን ደንብ ይከተላሉ። ይኸውም የቤተ ክርስቲያን ጕልላት የቤተ መቅደስ ሹም እንደ ማለት ነው።

**፭ኛ መልመጃ።**

(ሀ) ስሞች በዐረፍተ ነገር ውስጥ፥ የሚመደቡባቸው፥ ሙያዎች ስንት ናቸው?። ተጠቃሽ ተሳቢ፤ ምን ዓይነት ነው? ተሳቢ ምን ዓይነት ነው? ባለቤት ዘርፍ፤ የተባሉት ቃላት ዓይነታቸው እንዴት ያለ ነው?

(ለ) ከባለቤትና ከዘርፍ ፭ ፭ ቃላት ጻፍ ከተጠቃሽ ተሳቢ ፲ ቃላት ጻፍ። ከመስተዋድድ ተሳቢ ፲፭ ቃላት ጻፍ።

(ሐ) ከዚህ በታች ከተጻፈው ምንባብ ላይ የስሞችን ሙያ እየለየህ ተናገር።

**ምንባብ።**

ሸዋ ስብስትያኖስ የሚባል መስፍን ነበር። የቁልምጫ ስሙ ስብስቱ ይባላል። በ፲፮፻፺፬ ዓ.ም አባቱ ነጋሢ ክርስቶስ ጎንደር ላይ ቢሞት አልጋውን ወረሰና ወገኑንና ባላገሩን ሰብስቦ ስለ አባቱ ሞት ከአስለቀሰ በኋላ «እንግዲህ ስሜ መርድ አዝማች ነውና መርድ አዝማች በለህ ጥራኝ አለዚያ እቀጣሃለሁ» ብሎ ለሕዝቡ አስታወቀ። ስምን መልአክ ያወጣዋል!።

መርድ አዝማች ስብስትያኖስ ጋሎችን ወግቶ ከይፋት አስወጥቶአቸዋል። መላ ግዛቱ ፲፭ ዓመት ያህል ነው። ቆይቶም ልጁ አብዬ ሸፈተበትና ሾላ ሜዳ በሚባለው ስፍራ ላይ በ፲፯፺፱ ዓመተ ምሕረት በግንቦት ወር ተዋግቶአል። በዚሁም በውጊያው ላይ ስብስቴ ሞተ ይባላል። ከዚህ በኋላ ልጁ አብዬ አልጋውን ወረሰ።

**ክፍል ፭ የስሞች ዝርዝር አፈታት።**

-45-

በዐረፍተ ነገር ውስጥ የሚገኘው ቃል በየወገን በየወገኑ ተለይቶ ሙያው እየተነገረ በተፍታታ ጊዜ ተዘርዝሮ ተፈታ ይባላል። አሁንም የስሞችን ዝርዝር አፈታት ስናመለክት ዓይነታቸውንና ጾታቸውንና ሙያችወውን ለይቶ መናገር ያስፈልገናል።

-46-

ከዚህ በታች የተጻፈው ሠንጠረዥ ስሞች በያንዳንዳቸው የሚዘረዘሩባቸውን አርእስቶች ያመለክታል።

|  |  |  |  |
| --- | --- | --- | --- |
| ዓይነት | ጾታ | ቁጥር፥ | ሙያ፥ |
| የተጽውዖ፥ ስም፥ | ተባዕት፥ | ነጠላ፥ | ባለቤት፥ |
| የወል፥ ስም፥ | እንስት፥ | ብዙ፥ | ተሳቢ፥ |
| የጥቅል፥ ስም፥ | ግዑዝ |  | ዘርፍ፥ |
| የቈሳቍስ ስም፥ | የወል፥ |  |  |
| የነገር ስም፣ |  |  |  |

ምሳሌ፥ (ሀ) ልጆች ትምህርትን ይወዳሉ።

«ልጆች» የወል ስም የወል ጾታ፥ የብዙ ቁጥር፤ ሙያ ባለቤት፥ ባለቤትቱ ለአንቀጽ ይወዳሉ ነው።

«ትምህርት» የነገር ስም፤ ግዑዝ ጾታ ነጠላ ቁጥር፤ ሙያ ተሳቢ፣ ተሳቢነቱ የአንቀጽ ይወዳሉ ነው።

ን የገቢር ወይም የርቱዕ ተሳቢ ምልክት።

ይወዳሉ ገቢር አንቀጽ፣

(ለ) የጥሩነህ መጽሐፍ በወረቀት ተሸፍኖአል።

«የ» መስተዋድድ፤ ዘርፍ አያያዝ፤ ጥሩነህ የሚባለውን ዘርፍ አያይዞአል።

«ጥሩነህ» የተጸውዖ ስም ተባዕት ጾታ፤ ነጠላ ቁጥር፤ ሙያ ዘርፍ በመስተዋድድ፥ የ ተያይዞ ለመጽሐፍ ዘርፍ ሆኖአል።

«መጽሐፍ» የቈሳቍስ ስም፤ ግዑዝ ጾታ፤ ነጠላ ቁጥር፣ ሙያ ባለቤት፣ ባለቤትነቱ ለአንቀጽ ተሸፍኖአል ነው።

«በ» መስተዋድድ ሙያው ማድረጊ ወረቀት በሚለው ተሳቢ ላይ ገዥ ሆኖአል።

«ወረቅት» የቈሳቍስ ስም ግዑዝ ጾታ፤ ነጠላ ቁጥር ሙያ ተሳቢ በመስተዋድድ «በ» ተገዝቶ የማድረጊያ ተሳቢ ሆኖአል።

«ተሸፍኖአል» ተገብሮ አንቀጽ ነው።

(ሐ) ተዋበች፤ መጽሐፍዋን ይዛ ከጓደኞችዋ ጋር ወደ ትምህርት ቤት ሄደች።

«ተዋበች» የተጸውዖ ስም እንስት ጾታ፣ ነጠላ፣ ቁጥር ሙያ ባለቤት፣ ባለቤትዋ በአንቀጽ ሄደች፣ ነው።

«መጽሐፍዋን» የቈሳቍስ ስም ግዑዝ ጾታ ነጠላ ቁጥር ሙያ ተሳቢ፣ ተውሳክ ግሥ (ቦዝ አንቀጽ) «ይዛ» ስቦአታል።

«ይዛ» ተውሳክ ግሥ (ቦዝ አንቀጽ)

«ከጓደኞችዋ ጋር» የነገር ስም፤ የወል ጾታ የብዙ ቁጥር ሙያ ተሳቢ፣ በመስተዋድድ «ከ ጋር» ተገዝቶ የአንቀጽ ሄደች ተአቢ ሆኖአል።

«ወደ» መስተዋድድ ሙያው መገስገሻ ትምህርት ቤት በሚለው ተሳቢ ላይ ገዥ ሆኖአል።

«ትምህርት ቤት» የቈሳቍስ ስም ግዑዝ ጾታ ነጠላ ቁጥር ሙያ ተሳቢ መስተዋድድ «ወደ» ተገዝቶ የአንቀጽ «ሄደች» ተሳቢ ሆኖአል።

**ምዕራፍ ፫ ተውላጠ ስም።**

-47-

**መግለጫ።**

ተውላጠ ስም የሚባለው በስም ፈንታ እየተተካ የሚገባ ቃል ነው። የተነገረውን ስም እንዳይደጋገም ለማድረግ ብንፈልግ በእርሱ ስፍራ ሌላ ቃል እንተካለን። ይህም ተተክቶ የሚገባው ቃል ተውላጠ ስም ይባላል። ትርጓሜው የስም ልዋጭ፤ ወይም የስም ምትክ ማለት ነው።

ምሳሌ። «ዠማነሽ የዠማነሽ መጽሐፍ ትወዳለች። በመጽሐፉም የዠማነሽን ትምህርት ታጠናለች» በማለት ፈንታ «ዠማነሽ መጽሐፍዋን ትወዳለች፤ በእርሱም ትምህርትዋን ታጠናለች» ብለን እናንገራለን።

እነሆ «ዋ እርሱ ች» በስሞቹ በዠማነሽና በመጽሐፍ ስፍራ እንደ ተተኩ አስተውል።

-48-

ተውላጠ ስም በስም ስፍራ የሚገባ ስለ ሆነ የስም እከል፤ መሰል፣ ነው። ስለዚህም ጾታውና ቍጥሩ ምትክ የሆነበትን ስም እንዲመሰል ያስፈልጋል።

**ክፍል ፩።**

**የተውላጠ ስም ዓይነቶች።**

-49-

ተውላጠ ስም ከዚህ በታች በተጻፉት በ፫ ታላላቅ ክፍሎች ይከፈላል።

ሀ) ምድብ ተውላጠ ስም ምሳሌ። እኔ፣ አንተ፣ እርሱ፣

ለ) አመልካች ተውላጠ ስም ምሳሌ። ይህ፤ ያ ው፤

ሐ) መጠይቅ ተውላጠ ስም ምሳሌ። ማን፣ ምን፣ የቱ፣

ከነዚህም ሌላ ድርብ መዘክር፣ አጸፋ አገናዛቢ፣…… የሚባሉ ንኡሳን ክፍሎች አሉ። ሁሉም በየቦታቸው ይነገራሉ።

-50-

**(ሀ) ምድብ ተውላጠ ስም።**

ምድብ ተውላጠ ስም የሚባለው ከሶስት ላይ ተመድበው በሚነገሩት ሰዎች ስም እየተተካ የሚገባው ቃል ነው።

ራሱ ተናገሪ ሲሆን በ፩ኛ መደብ ያለ ሰው ይባላል። ይኸውም «እኔ፤ እኛ» የሚለው ነው።

በአጠገብ ሆኖ የሚነጋገሩት ሲሆን በ፪ኛ መደብ ያለ ሰው ይባላል። ይኸውም አንተ አንቺ እርስዎ እነ አንተ የሚለው ነው።

በሩቅ ሆኖ የሚነገርለት፤ ወይም የሚነገርበት ግን በ፫ኛ መደብ ያለ ሰው ይባላል። ይኸውም እርሱ እርስዋ እነርሱ እርሳቸው እነርእሳቸው የሚለው ነው።

-51-

ምድቦች የተባሉት ዋነኖቹ የስም ምትኮች ከዚህ በታች በዝርዝር የተጻፉት ናቸው። ከፊለ ቃል ተባ ማለት ተባዕት እን ማለት እንስት ማለት ነው።

|  |  |  |  |  |  |
| --- | --- | --- | --- | --- | --- |
| መደብ፥ | ጾታ፥ | ነጠላ፥ | ብዙ | የአክብሮት ቃል።  ነጠላ፥ ብዙ፥ | |
| ፩ኛ | ተባ. እን | እኔ | እኛ፥ | እርስዎ፥ | እነአንተ፥ |
|  | ተባ | አንተ፥ | እነአንተ | እርስዎ፥ | እነአንተ፥ |
| ፪ኛ | እን. | አንቺ፥ | እነአንተ፥ | እርስዎ፥ | እነአንተ፥ |
| ፫ኛ | ተባ. | እርሱ፥ | እነእርሱ፥ | እርሳቸው፥ | እነእርሳቸው፥ |
|  | እን. | እርስዋ፥ | እነእርሱ፥ | እርሳቸው፥ | እነእርሳቸው፥ |

-52-

ከዚህ በላይ በቁ. 51 እንደሚታየው አንተ ብሎ እነአንተ እርሱ ብሎ እነእርሱ ተብሎ እንደተጻፈ አስተውል።

የ«አ» ፊደል ሌላውን አናግሮ ራሱ ተውጦ የሚቀር ስለሆነ በተለመደው ንግግር እነእርሱ እነርሳቸው ተብሎ ይጻፋል። ነገር ግን የ፥ አ፣ ድምፅ ምንም እንኳ በንግግር ሊገለጽ የሚያስፈልግ ቢሆን በጽሕፈት ጊዜ ሥርወ ፊደሉ እንዳይጠፋ ለማድረግ ደራሲው ያስብበታል።

የአ፣ ፊደላት የሚቀሩበት፣ ወይም የማይቀሩበት ውሳኔ በየደጁ ይገኛል።

-53-

**ድርብ ተውላጠ ስም።**

ነገርን አስረግጦ ለመናገር ባስፈለገ ጊዜ ስለ አጽንዖተ ነገር በምድቦች ተውላጣተ ስም ላይ እየተደረቡ የሚነገሩ ቃላት አሉ። እነእርሱም «ራስ፤ በገዛ እጅ ቅል» ናቸው። በሰዋሰው ደንብ ድርብ ተውላጠ ስም ተብለው ይጠራሉ።

ድርቦች ተውላጣተ ስም በዋነኞቹ ተውላታተ ስም ደንብ እየተዘረዘሩ ይገባሉ።

ምሳሌ፣ እኔ ራሴ፥ አንተ፥ ራስህ ራስህ፣ በገዛ እጄ አንተ በገዛ እጅህ። እኔ ለቅሌ፣ አንተ ለቅልህ፥...... እንደማለት ነው።

-54-

«ቅሉ» ሳይዘረዝር አንተ ቅሉ እርሱ ቅሉ እያለ በገባ ጊዜ ክፍሉ፥ ከመስተፃምር ነው እንጂ ከተውላጠ ስም አይደለም። የትርጓሜውም ስሜት፥ ራስን ሳይለቅ እንኳ ማለት ነው።

ምሳሌ፥ «እኔ ቅሉ» ወይም «እኔ ራሴ እንኳ» ቢል አንድ ነው።

ከሊቃውንት ወገን «እኔ ቅሌ አንተ ቅልህ እርሱ ቅሉ፤ ከርስዋ ቅልዋ፤ እኛ ቅላችን እነአንተ ቅላችሁ» እነርሱ ቅላቸው እያለ በ፫ መደቦች ይዘረዘራል የሚሉ አሉ። ነገር ግን ደራሲው የሚያጸናው የላይኛውን ውሳኔ ነው።

-55-

ነገሩን በጣም ለማጠንከር በተፈለገ ጊዜ «እኔ ራሴ በገዛ እጄ እርሱ ራሱ በገዛ እጁ አንተ ራስህ በገዛ እጅህ» እያለ እየተደራረበ ይገባል። እንደዚህም ሲሆን እጽፍ ድርብ ተውላጠ ስም ይባላል።

-56-

**መዘክር ተውላጠ ስም።**

የተዘነጋ ወይም ያልተረጋገጠ ነገርን ለማስታወስ በስም ፈንታ እያስገባን የምንነጋገርበት ቃል መዘክር ተውላጣ ስም ይባላል። ትርጓሜው አስታዋሽ የስም ምትክ ማለት ነው። ይህንኑ በሚከተለው እናሳያለን።

|  |  |  |  |
| --- | --- | --- | --- |
| ዓይነት | ጾታ | ነጠላ፥ | ብዙ፥ |
| የሰው ስም፥ | ተባ፥ | እገሌ፥ | እነእገሌ፥ |
| መዘክር፥ | እን፥ | እገሊት፥ | እነእገሊት፥ |
|  | ተባ. እን፥ | እንተን፥ | እነእንተን |
| የነገር መዘክር፥ | ግዑዝ፥ | እንትን፥ | እንትኖች፥ |

ምሳሌ፥ «ያዕቆብ መጥቶ ነበር ለማለት አስቦ ሳለ ስሙ ለጊዜው የተዘነጋው እንደሆነ «እገሌ» መጥቶ ነበር ወይም «አንተን» መጥቶ ነበር ብሎ ስሙን እያሰላሰለ፥ ይናገራል። «አንተን» በማለት ፈንታ አንዳንድ ጊዜ «እንተና» ብሎ በማጋነን ይናገረዋል።

እንደዚሁም ደግሞ «መጽሐፉን ስጠኝ» ለማለት አስቦ ሳለ ስሙ ከአፉ የጠፋበት እንደሆነ «እንትኑን» ስጠኝ ይላል። የሚናገረው ስለ ቦታ ሲሆን ግን «እንትና» ይላል ይኸውም ወደ አንኮበር እሄዳለሁ በማለት ፈንታ ወደ «እንትና» እሄዳለሁ ይላል ማለት ነው።

-57-

«እገሌ» የሚለው ቃል በምድብ ተውላጠ ስም እየተመራ ስምሙ ላልታወቀ ሰው ሁሉ ዘመክር ሆኖ ስለሚገባ፣ «እኔ እገሌ ነኝ፥ አንተ እገሌ ነህ፥ እርሱ እገሌ ነው።...... እያለ በመሆኑ አንቀጽ ብቻ በ፫ቱም መደቦች ሊረባ ይቻላል።

በሌሎቹ አንቀጾች ግን ሰሚ ባለቤት ሲሆን በ፪ኛው መደብ በትእዛዝ አንቀጽ ይነገራል።

ምሳሌ «እገሌ ወይም አንተን ትምህርትን አጥና» ይላል። በዚህም ጊዜ ቃለ አጋኖ «ሆይ» ውስጠ ታዋቂ ሆኖ ተሠውሮ ቀርቶአል።

ሰሚ ባለቤት ያልሆነ እንደሆነ ግን በ፫ኛው መደብ በማንኛውም አንቀጽ ይነገራል። ይኸውም «እገሌ መጣ፤ አንተን መጥቶ ነበር ወይም ይምጣ» እንደ ማለት ነው።

«አንተን እነአንተን» በማለት ፈንታ «እንቶኔ እነእንቶኔ» ተብለው የሚነገርበት አገር አለ። «እነ» አጓዳኝ አብዢ ነው። (ተ.ቁ. 35 እይ።)

-58-

ምድብ ተውላጠ ስም እንደሌላው ስም ሁሉ ተጠቃሽ ተሳቢ ሀርፍ፣ የመስተዋድድ ተገዥ ይሆናል።

ተጠቃሽ ተሳቢ ሲሆን እኔን፥ አንተን አንቺን፥...... ይላል።

ዘርፍ ሲሆን እኔን፥ የአንተን፣ የአንቺን፥........ ይላል።

መስተዋድድ ተገዥ ሲሆን፣ ለእኔ ለአንተ፥ ለአንቺ፥...... ይላል።

የሌሎቹም መስተዋድድ በ ወደ ስለ፣ ከ - ጋር፣....... እንደዚሁ ይገባሉ።

-59-

**(ለ) አመልካች ተውላጠ ስም።**

አመልካች ተውላጠ ስም የሚባለው በፊት ወይም በኋላ፣ ለሚነገረው ስም አጸፋ የሚሆን ቃል ነው። በስተፊቱ ወይም በስተኋላው የሚገኘውን ስም አጸፋ ተቀባይ ይባላል።

-60-

አመልካች ተውላጠ ስም አንዳንድ ጊዜ አጸፋዊ ተውላጠ ስም ተብሎ ይጠራል። አጸፋ በብዙ ቃል ይተረጐማል። በዚህ ፍክል ግን ድጋሚ ማለቱ ነው።

-61-

በአመልካች ተውላጠ ስም ክፍል ከሚነገሩት ቃላት ዋነኞቹ እነዚህ የሚከተሉት ናቸው።

|  |  |  |  |  |
| --- | --- | --- | --- | --- |
| ጾታ፥ | ነጠላ፣ | | ብዙ፥ | |
| የቅርብ | የሩቅ | የቅርብ፥ | የሩቅ፥ |
| ተባ. | ይህ (ይኸ) | ያ፣ | እነዚህ፥ ወይም፣ | እነዚያ ወይም፥ |
|  | ይህች፣ | ያች፣ | እኒህ (እነይህ፥) | እኒያ (እኒያ) |
| እን. | ኛው፥ | ያች፥ | እሊህ፥ | እሊያ፥ |
| የወል፣ |  | ኛው፥ | ኞች፥ | ኞች፥ |

ከዚህ በላይ የተጻፉት ቃላት አመልካች ቅጽል ወይም አመልካች ተውላጠ ስም፥ ለመሆን ይችላሉ። (ቁ 110 – 113 እይ)። ልዩነታቸውም የሚታወቀው በአገባባቸው ነው።

ስምን ተከትለው በገቡ ጊዜ ክፍላቸው ከአመልካች ቅጽል ነው። ስምን ሳይከተሉ በቂ ሆነው በተነገሩ ጊዜ ግን ክፍላቸ ከአመልካች ተውላጠ ስም ይሆናል።

ምሳሌ «ይህ» መጽሐፍ የወብሸት ነው። (አመልካች ቅጽል።) የውብሸት መጽሐፍ «ይህ» ነው። (አመልካች ተውላጠ ስም።)

-62-

«ይህ ያ» ከመስተዋድዳን ጋር ሆነው በተጓዙ ጊዜ የግዕዙ ቃል «ዘ» ጥንታዊ ስፍራው ሲፈለግ ይታያል።

ምሳሌ። እንደዚህ ለዚህ፣ በዚህ ስለዚህ፥ እንደዚያ ለዚያ፥ በዚያ፥ ስለዚያ፥ ከላይ በቁ 61 የተጻፈው «ይህ ያ» የሚለው ቃል ወደ ብዙነት ሲለወጥ እነዚህ፣ እነዚያ እንዳሰኘ አስተውል።

አማርኛ ከግዕዝ የተወለደ ስለሆነ የግዕዙን ቃል አንዳንድ ጊዜ ጣልቃ አስገብቶ ይገኛል።

-63-

«ይህ፣ ያ፥» «እነዚህ እነዚያ፥......» በተባሉት አመልካቾች ተውላጣተ ስም ላይ በነጥብ «ኛው» እየተጨመረባቸው ይነገራሉ። በብዙ ሲሆን ግን «ኞች» ያሰኛሉ ወይም ያለ ምንም ተጨማሪ አጸፋ ይሆናሉ፤ ከዚህም ጊዜ የማረጋገጥን ምግባር ያመለክታሉ።

ምሳሌ። (ሀ) «ያኛው» መጽሐፍ የውብሸት ነው (አመልካች ቅጽል)

የውብሸት መጽሐፍ «ያኛው» ነው (አመልካች ተውላጠ ስም)

(ለ) አጋዘኖችና ላሞች ሁሉም እንስሳ ናቸው።

«እነዚያ» ወይም «እነዚያኞች» (አጋዘኖች) የዱር እንስሳ ይባላሉ ፡

እነዚህ ወይም እነዚህኞች (ላሞች) የቤት እንስሳ ይባላሉ።

-64-

ሁለት ነገሮች ተጫፍረው በተነገሩ ጊዜ፥ የሩቅ አጸፋ ለፊተኛው፤ የቅርቡ አጸፋ፥ ለኋለኛው፥ ስም አመልካች ይሆናል።

ምሳሌ። እኔ ዜማንና ቅኔን ተምሬአለሁ። ይኸኛውን (ቅኔ) ከጎጃም ያኛውን (ዜማ) ከቤገምድር ተማርሁት።

-65-

መደሻውን ሳድስ ከሚያደርግ ቃል በቀር የቀሩት ቃላት አንድ ዓይነት በሆነ ነገር በተነጻጸሩ ጊዜ «ው» የሚል ቃል ለዚያ ለተነገረው ስም ተተክቶ አጸፋ ይሆናል። መድረሻውን ሳድስ የሚያደርገውም ቃል ሳድሱ ወደ ካዕብነት ይለወጣል ወይም ሳድሱ ሳይለወጥ አጸፋ ይሆናል።

ምሳሌ። (ሀ) የቈላ አየር ከደጋው (አየር) ይልቅ ይቀዘቅዛል።

(ለ) የጨረቃ ብርሃን እንደ ፀሐይ (ብርሃን) አይደለም።

የፀሐዩ (ብርሃን) ይሞቃል፣ የጨረቃው (ብርሃን) አይሞቅም።

-66-

**አጸፋ ተውላጠ ስም።**

በግሦች ላይ እየተጫኑ የእርባታ መሪ የሚሆኑት ቃላት በግብራቸው ግሣውያን አጸፎች ይባላሉ። ክፍላቸውም ከአመልካች ተውላጠ ስም ነው።

እነዚህ ቃላት የባለቤት ዝርዝር የተሳቢ አጸፋ ተብለው ይመደባሉ። እንደ ግብራቸውስ ድርብ ባለቤት፣ ድርብ ተሳቢ መባል በተገባቸው ነበር።

ግሣውያን አጸፎች በጠቅላላ ከዚህ በታች የተጻፉት ናቸው።

|  |  |  |  |  |  |
| --- | --- | --- | --- | --- | --- |
| መደብ፥ | ጾታ፥ | የባለቤት ዝርዝር፥  ነጠላ፥ ብዙ | | የተሳቢ አጸፋ፥  ነጠላ፣ ብዙ፥ | |
| ፩ኛ፤ | ተባ. | ሁ፤ ኝ፣  ሀ፣  ሽ፣ | ን፣  (አ) ችሁ፣  (አ) ችሁ፣ | ኝ፣  ሀ፣  ሽ፣  ዎ፣ | ን፣  (አ) ችሁ፣  (አ) ችሁ፣  (አ) ችሁ፣ |
| ፪ኛ | ተባ፣  እን.  ተባ. እን | ግዕዝ ወይም፣ራብዕ | (ካዕብ) | ው፣ | (አ) ቸው፣ |
| ፫ኛ፣ | ተባ፣  እን፣ | (አ) ት፣ | (ካዕብ) | (አ) ት፣ | (አ) ቸው፣ |

ይህ (\*) ምልክት በተደረገበት መስመር ላይ የተጻፉት ቃላት በአክብሮት መንገድ ለወንድ ወይም ለሴት የሚነገሩ ናቸው።

በቅንፍ ተከበው የሚታዩት የ፣ «አ» ፊደላት በሥርወ ነገሩ እያሉ በንግሥግር፥ ልማድ ተውጠው የሚቀሩት ናቸው። ግዕዝ ካዕብ፣ ራብዕ ተብሎ ምልክት የተደረገባቸውም ስፍራዎች የየግሡን መድረሻ ከመለወጥ በቀር እንደሌሎች ልዩ ፊደል የሌላቸው ቃላት ናቸው።

-67-

ግሣውያን አጸፎች የግሥ እርባታ መሪ በሚሆኑበት በዚያው ጊዜ የአጸፋነት ግብራቸውን ይፈጽማሉ። የባለቤት ዝርዝር ወይም የተሳቢ አጸፋ የሚሆኑበትን ግብር ከዚህ በታች በእያንዳንዱ እየዘረዘርን እንገልጻለን።

-68-

የባለቤት ዝርዝር። ፈለገ በሚል አንቀጽ እያረባን እናሳያለን።

|  |  |  |
| --- | --- | --- |
| መደብ ጾታ፥ | ነጠላ፥ | ብዙ፥ |
| ፩ኛ፥ ተባ፥ እን፥ | ሁ፣ እኔ፥ (ፈለግሁ) | ን እኛ (ፈለግን) |
| ፪ኛ፥ ተባ፥  እን፥  ተባ፥  ፫ኛ እን. | ህ አንተ (ፈለግህ)  ሽ አንቺ (ፈለግሽ)  (ግዕዝ ይነገራል፤)  ች እርስዋ (ፈለገች፣) | እችው እነአንተ (ፈለጋችሁ)  እችው እነአንተ (ፈለጋችሁ)  (ካዕብ ይነገራል።)  (ካዕብ ይነገራል።) |

-69-

የባለቤት ዝርዝር የተባሉት ተውላጠ ስም «በመሆን፤» ግሥ ላይ ሲረቡ ጥቂት አመል ይለውጣሉ እነ እርሱም የሚከተሉት ናቸው።

|  |  |  |
| --- | --- | --- |
| መደብ፥ ጾታ፥ | ነጠላ፥ | የብዙ፥ |
| ፩ኛ ተባ፥ እን | ኝ እኔ (ነኝ፥) | ን እኛ (ነን) |
| ፪ኛ ተባ.  እን፥  ተባ፥ እን. | ሀ አንተ (ነህ)  ሽ አንቺ (ነሽ)  ዎ እርስዎ (ነዎ)፥ | አችሁ እነአንተ (ናችሁ)  አችሁ፥ እነአንተ (ናችሁ)  አችሁ፥ እነአንተ (ናችሁ) |
| ፫ኛ ተባ.  እን፣ | ው እርሱ (ነው)  (አ) ት እርስዋ (ናት) | (አ) ቸው እነርሱ (ናቸው፣)  (አ) ቸው እነርሱ (ናቸው፣) |

ከዚህ በላይ ያመለከትነው የመሆን አንቀጽ «ነ» ብቻ መሆኑ ነው። በእርሱም ላይ የእርባታ መሪዎች፥ እንደተጨመሩባቸው አስተውል።

-70-

**የተሳቢ አጸፋ።**

የተሳቢ አጸፋ ነገሩ አንድ ሆኖ ሳለ ሁለት ዓይነቶች አሉት። እነእርሱም በየግብራቸው (ሀ) የተጠቃሽ ተሳቢ አጸፋ (ለ) የተቀባይ ተሳቢ አጸፋ፥ ይባላሉ።

(ሀ) የተጠቃሽ ተሳቢ አጸፋ «ፈለገ» በሚል አቀጽ እያረባን እናሳያለን።

|  |  |  |
| --- | --- | --- |
| መደብ ጾታ፥ | ነጠላ፥ | ብዙ፥ |
| ፩ኛ ተባ፥  እን፥ | ኝ እኔን (ፈለገኝ)፥ | ን እኛን (ፈለገን)  አችሁ፥ አንተን (ፈለጋቸው) |
| ፪ኛ ተባ፥  እን፥ | ህ አንተን (ፈለገህ)  ሽ አንቺን (ፈለገሽ)  ዎ እርስዎን (ፈለገዎ)  ው እርሱን (ፈልገው) | አችሁ አንተን (ፈለጋቸው)  አችሁ አንተን (ፈለጋቸው)  አችሁ አንተን (ፈለጋቸው) |
| ፫ኛ ተባ፥  እን፥ | ት እርሱን (ፈለግሁት)  (አ) ት እርስዎን (ፈለጋት) | አቸው እነርሱን (ፈልጋቸው)  አቸው እነርሱን (ፈልጋቸው)  አቸው እነርሱን (ፈልጋቸው) |

(ለ) የተቀባይ ተሳቢ አጸፋ። (ሰጠ) በሚል አንቀጽ እያረባን እናሳያለን።

|  |  |  |
| --- | --- | --- |
| መደብ ጾታ | ነጠላ፥ | ብዙ፥ |
| ፩ኛ ተባ፥ እን | ኝ ለእኔ (ስጠኝ)  ሀ ለአንተ (ሰጠህ) | ን ለእኛ (ሰጠን)  (አ) ችሁ ለእናንተ (ሰጣችሁ) |
| ፪ኛ ተባ  እን፥  ተባ፥ እን፥ | ሽ ለአንቺ (ሰጠሽ)  ዎ ለእርስዎ (ሰጠዎ) | (አ) ችሁ ለእናንተ (ሰጣችሁ)  (አ) ችሁ ለእናንተ (ሰጣችሁ)  (አ) ችሁ ለእናንተ (ሰጣችሁ) |
| ፫ኛ ተባ፣  እን፣ | ው ለእርሱ (ሰጠው)  ት ለእርሱ (ሰጠሁት)  (አ) ት ለእርስዋ (ሰጣት) | (አ) ቸው ለእነርሱ (ሰጣቸው)  (አ) ቸው ለእነርሱ (ሰጣቸው)  (አ) ቸው ለእነርሱ (ሰጣቸው) |

ከዚህ ሕግ የሚረቡ ግሦች በጣም ጥቂቶች ናቸው። እነእርሱም የመስጠትን ግብር የሚያሳዩት ብቻ ናቸው። እንግዲህ ዝርዝሩን በግሥ ክፍል ተመልከት (ቁ 172 እይ)።

-71-

ማስገንዘቢያ። ከዚህ በላይ በ፸ ተ. ቁ. የተጻፉት የተጠቃሽና የተቀባይ አጸፎች የረቡት ከ፰ቱ የእርባታ መደቦች በአንደኛው «እርሱ» በሚለው መደብ ብቻ እንደሆነ አስተውል። የቀሩትም ፯ቱ መደቦች እንደ ሕጋቸው በዚሁ ዓይነት ይረባሉ።

-72-

በቁ 70 የተጻፉት አጸፎች ከመስተዋድዳን ክፍል «ለ፣ በ» እየተጨመሩላቸው ይዘረዘራሉ። ከእነእርሱም አብዛኞቹ ትራስ የሚሆናቸውን የኣ፣ ፊደላት እየቀጡና ድምፃቸውን እየወረሱ ይነገራሉ።

በ፩ኛ መደብ «ልኝ ብኝ፥ ልን፣ ብን» ይላል።

በ፪ኛ መደብ ልህ ልሽል ልዎ ብህ ብሽ፥ ብዎ፥ ባቸው ይላል።

በ፫ኛ መደብ ለት፣ ላት፣ በት፣ ባት፣ ላቸው ባችሁ፣ ይላል።

«ለ» የበጎ «በ» የክፉ መፍቻ ይሆናል።

ምሳሌ። ፈለገልኝ ስለእኔ ወይም ለእኔ ብሎ ፈለገ።

ፈለገብኝ በእኔ ላይ ወይም እኔን ለመጕዳት ብሎ ፈለገ። የቀረውንም ሁሉ በዚሁ አካሄድ መመልከት ነው።

-73-

በስሞች ላይ እየተጨመሩ ባለገንዘብን የሚጠቅሱ ተውላጣተ ስም አገናዛቢ አጸፋ ይባላሉ። ጥቂቶች ብቻ ሲለወጡ፤ የቀሩት በ፸ ተ. ቁ. የተጻፉት ናቸው። እነእርሱንም በሚከተለው እናሳያለን።

|  |  |  |
| --- | --- | --- |
| መደብ ጾታ፥ | ነጠላ፥ | ብዙ፥ |
| ፩ኛ፥ ተባ፥  እን፥ | ዬ የእኔ (ጌታዬ የእኔ ጌታ) | (አ) ችን የእኛ ጌታችን የእኛ ጌታ)  (አ) ችሁ እየነአንተ ጌታችሁ  (የእነአንተ ጌታ) |
| ፪ኛ፥ ተባ፥  እን  ተና.. እን. | ሀ የአንተ (ጌታህ የአንተ ጌታ)  ሽ የአንቺ (ጌታሽ የአንቺ ጌታ) | የእነአንተ ጌታ፣  የእነአንተ ጌታ፥  የእነአንተ ጌታ፥ |
| ፫ኛ ተባ፥  እን፥ | ው የእርሱ ጌታው የእርሱ ጌታ  ዋ የእርስዋ (ጌታዋ የእርስዋ ጌታ) | (አ) ቸው የእነርሱ ጌታቸው  የእነርሱ ጌታ፥  የእነርሱ ጌታ፥ |

-74-

በግዕዝ ቋንቋ «የ» የነበረው ቃል በአማርኛ «ዬ» ተብሎ ተለውጦአል። ይኸውም ቃል መድረሻው ሳድስ በሆነ ስም ላይ ሲገባ ራሱ ተውጦ፥ ሳድሱን ኃምስ ያደርገዋል።

ምሳሌ። «ቤትዬ ፈረስዬ፣» በማለት ፈንታ ቤቴ ፈረሴ ይላል።

እንደዚሁም ደግሞ በአ ፊደል የሚነሡት አገናዛቢዎች ድምፃቸውን፥ ለተከታዮቻቸው እያወረሱ ተውጠው ይቀራሉ።

ምሳሌ። «ጌታአችን ፈረስአችን፣ በማለት ፈንታ፤ «ጌታችን ፈረሳችን ይላል።

-75-

**(ሐ) መጠይቅ ተውላጠ ስም፥**

መጠይቅ ተውላጠ ስም የሚባለው አንዳች ነገር የሚጠየቅበት ቃል ነው። «መጠይቅ» ከግዕዝ የመጣ ቃል ነው። ትርጓሜው የሚያረጋግጥ ወይም አረጋጋጭ ማለት ነው።

-76-

መጠይቃን ተውላጣተ ስም እነዚህ ናቸው።

«ማን? ምን? የቱ?»

«ማን» ለሰው «ምን» ለነገር «የቱ» ለሰውም ለነገርም ጥያቄ መጠየቂያ ይሆናል። ሁሉንም ከዚህ በታች እንዘረዝራቸዋለን።

|  |  |  |  |  |  |  |
| --- | --- | --- | --- | --- | --- | --- |
| ዓይነት፥ | የሰው መጠየቅ፥ | | | የነገር መጠየቅ፥ | | |
| ነጠላ፥ | ብዙ፥ | | ነጠላ፥ | ብዙ፥ | |
| ባለቤት | ማን? | | እነማን? | ምን? | | ምኖች? |
| ተሳቢ | ማንን ማን? | | እነማንን እነማን? | ምንን ምን? | | ምኖችን? |
| አገናዛቢ | የማን? | | የእነማን? | የምን? | | የምኖች? |
| አማራጭ | የቱ? | | የትኞቹ? | የቱ? | | የትኞች? |

ከነዚህ ከተጻፉት ጥቂቶቹን በምሳሌ እንገልጻለን።

ከሰማይ ማን ወረደ?................ (የግሥ ባለቤት)

ምን ትላለህ፥..................... (የግሥ «አለ» ተሳቢ)

ነቢይ ስለማን ይናገራል?....................... (የመስተዋድድ ተገዥ)

ያ የማን መጽሐፍ ነው?....................... (አገናዛቢ)

ከእነዚህ ልጆች የቱ ይበልጣል?...................... (አማራጭ)

-77-

«ምን» የመሆን አንቀጽ ሲጨመርበት ፊደሉን ቀንሶ በመጠበቀ ድምፅ ይነገራል። ምነው? (ምን ነው?)

ምሳሌ፥ «ምንድን» ወይም «ምንድር» (ምን ነገር) በስም ላይ ተጭኖ ስለገባ በአመል ወደ ቅጽል ባላል።

-78-

«ማን? የቱ?» እንደ አመልካች ተውላጠ ስም «ኛው» እየተጨመረባቸው ማንኛው? የትኛው? ተብለው ይነገራሉ፤ በዚህም ጊዜ ግብራቸው አማራጭነት ነው።

-79-

«ምን» በማድነቅ አኳኋን ሲነገር የአንክሮ ተውላጠ ስም ይባላል። ምሳሌ፣ ምን ሰነፍ ልጅ ነው! ምነዋ ልጄ!

**፮ኛ መልመጃ።**

1. ተውላጠ ስም በስንት ክፍሎች ይከፈላል?

ምድብ ተውላጠ ስም የሚባለው እንዴት ያለ ነገር ነው?

(ሀ) የመጀመሪያውንና የሁለተኛውን መደብ የስም ምትኮች ንገረኝ።

(ለ) የሶስተኛውን መደብ ስም ምትኮች ጻፍ።

1. ድርብ ተውላጠ ስም የሚባለው ምን ዓይነት እንደ ሆነ ተናገር፣

ከድርብ ተውላጠ ስም ፬ ቃላት ጻፍ፣

1. መሆከር ተውላጠ ስም ምን ዓይነት እንደ ሆነ ንገረኝ።

ቃሉንም በያንዳንዱ ለይተህ አስታውቀኝ፣

1. ከአመልካች ተውላጠ ስም ክፍል ፲፪ ቃላትን ተናገር

(ሀ) «ይህ» «ያ» የተባሉትን በምሳሌ አድርገህ አስታውቅ፣

(ለ) ግሣውያን አጸፎች የተባሉትን ቁጠራቸው።

(ሐ) የባለቤት ዝርዝር ከተባሉት ላይ የግሥ ቃላትን እየጨመርህ አርባ።

(መ) የተጠቃሽ ተሳቢ አጸፎች በተባሉት፣ ላይ ፫ የግሥ ቃላትን እየጨመርህ አርባ። የተቀባይ ተሳቢ አጸፎች የተባሉትንም በ፪ ግሦች አርባቸው።

1. አገናዛቢ አጸፋ ምን ዓይነት እንደ ሆነ ግለጽ።

በ፭ ስሞች ላይ እየዘረዘርህ ምሳሌ ስጠኝ።

1. መጠይቅ ተውላጠ ስም የተባሉትን ቍጠራቸው። «ምን ማን የቱ» እንዴት እንደሚገቡ ፫ ምሳሌ ጻፍልኝ።
2. ከዚህ በታች የተጻፈው ምንባቡ በተውላጠ ስም ደንብ የሆኑትን ቃላት እየለየህ አስታውቅ።

**ምንባብ።**

የስብስቴን አልጋ የወረሰ ልጁ መርድ አዝማች አብዬ ነው። እርሱ ደጋ ደጋውን ለቤተ ክርስቲያን ርስት እያደረገ ቈላ ቈላውን ለባላገርና ለወታደር እየሰጠ አገሩን ያቀናው ጀመር።

በዘመኑ የነበሩት የጎንደሩ ንጉሥ የአጼ በካፋ፥ ልጅ ዳግማዊ ኢያሱ ነበሩ። እናታቸው እቴጌ ምንትዋብ የቋራ ባላባት ልጅ ስለሆኑ አንዳድ ጊዜ ቋረኛ ኢያሱ ይባላሉ። እርሳቸውም መኳንንቶቻቸውን ራስ ወልደ ልዑልንና ራስ ወዳጆን የጦር አዝማቾች አድርገው ጦር ላኩበት።

መርድ አዝማች አብዬ ዓይኔ የምትባለውን የነጋሢን ከተማ ምሽግ አድርጎ ቀያቸውንና ሁለቱን የጦር አበጋዞች ገጠማቸው። ራስ ወልደ ልዑል ድል ሆኖ ተማረከ። ራስ ወዳጆ ግን በጭንቅ አመለጠ።

በዚህ ጊዜ ብዙ የጎንደር ጭፍራ ተማረከና አገሩን አጥለቀለቀው። ከዚህ በኋላ የሸዋ ቤተ መንግሥት የጎንደር ሥነ ሥርዓት ተማረ ይባላል።

መርድ አዝማች አብዬ ንጉሥ ለመሆን ምን ማድረግ እንደሚገባ ምርኮኞቹን እየጠያየቀ ሥርዓቱን ደንቡን ይገነዘብ ጀመር። መርድ አዝማች እንዲህ አድርጎ ሀያ አምስት ዓመት ያህል እንደገዛ ሞተና በሐር አምባ ቅዱስ ሚካኤል ቤተ ክርስቲያን ተቀበረ። ልጁ አምኃየስ አልጋውን ወረሰ።

**\*\*\***

**ክፍል ፪ የተውላጠ ስም ዝርዝር አፈታት።**

-80-

ተውላጠ ስም እንደ ስም ተዘርዝሮ ይፈታል። በዚህም ጊዜ ዓይነቱን መደቡን ጾታውን፣ ቁጥሩን ሙያውን ለይቶ መናገር ያስፈልጋል።

ከዚህ በታች የተጻፈው ሠንጠረዥ ተውላጠ ስም የሚዘረዘርበት አርእስት ያመለክታል።

|  |  |  |  |  |
| --- | --- | --- | --- | --- |
| ዓይነት፥ | መደብ፥ | ጾታ፥ | ቁጥር፥ | ሙያ፥ |
| ምድብ፥ | ፩ኛ | ተባዕት፥ | ነጠላ፥ | ባለቤት፥ |
| አመልካች፥ | ፪ኛ | እንስት፥ | ብዙ፥ | ተሳቢ፥ |
| መጠይቅ | ፫ኛ | የወል፥ |  | ዘርፍ፥ |
|  |  | ግዑዝ፥ |  | አገናዛቢ፥ |
|  |  |  |  | አጸፋ፥ |

ምሳሌ፥ እኔ እናቴን እወዳለሁ እርስዋም ትወደኛለች።

«እኔ ምድብ ተ. ስ ፩ኛ መደብ የወል ጾታ፤ ነጠላ ቁጥር ሙያው ባለቤት ባለቤትነቱ ለአንቀጽ እወዳለሁ።

«እናቴን» (እናት፥ ዬ፣ ን) የወል ስም እንስት ጾታ፣ ነጠላ ቁጥር ሙያው፥ ተሳቢ ተሳቢነቱ የአንቀጽ እወዳለሁ።

(ዬ) አመልካች ተ. ስ ፩ኛ መደብ የወል ጾታ ነጠላ፥ ቁጥር ሙያው፥ አገናዛቢ እናት ከሚለው ቃል ጋር ተስማምቶ ሳድሱን፥ ኃምስ አድርጎ ውስጠ ቀሪ ሆኖ ባለገንዘቡን ያመለክታል። እናትዬ በማለት ፈንታ እናቴ ብሏል። «ን» አመልካች ቅጽል ነው።

«እወዳለሁ» «እወድ አለ፥ ሁ) ግሥ ገቢር አንቀጽ።

«ሁ» አመልካች ተ. ስ ፩ኛ መደብ የወል ጾታ፣ ነጠላ ቁጥር፥ ሙያው አጸፋ አጸፋነቱ ለባለቤቱ ለእኔ ነው።

«እርስዋም» «እርስዋ ም፥) ምድርብ ተ. ስ ፫ማ እምደብ እንስት ጾታ፥ ነጠላ ቁትር ሙያው ባለቤት ባለቤነቱ ለአንቀጽ ትወደኛለች ነው።

«ትወደኛለች» (ትወደ ኝ አለች) ግሥ ገቢር አንቀጽ፥

«ኝ» (እኔ) አመልካች ተ.ስ ፩ኛ መደብ የወል ጾታ ነጠላ ቁጥር ሙያው፥ ተሳቢ ተሳቢነቱ የአንቀጽ ትወድ አለች ነው። የወደኋላውን ፊደል ግዕዝ አድርጎ የወደፊቱን ፊደል አን፥ ውጦ ራሱ ኛ (ትወደኛለች) ተብሎ በራብዕ ተነገሮአል።

**ምዕራፍ ፬ ቅጽል።**

-81-

መግለጫ በስሞች ወይም በነገሮች ላይ እየተጨመረ ትርጓሜያቸውን የሚገልጽ ቃል ሁሉ ቅጽል ይባላል። በዐረፍተ ነገር ውስጥ አንዳች ነገር በተነገረ ጊዜ ምን ዓይነት? ስንት? የቱ? ወይም የትኛው? የሚል ጥያቄ ይገጥመን ይሆናል። ይህን የጥያቄውን ቃል ለመምላትም ሌላ ቃል እንድንጨምርበት ግድ ይሆንብናል። በዚህ ጊዜ እየጨመርን የነገሩን ትርጓሜ የምንገልጽበት ቃል ቅጽል የሚባለው ነው።

ምሳሌ መኰንን ፈረስ አለው።

ጥ. ስንት? ም አንድ ፈረስ

ጥ. ምን ዓይነት? ም. ቁጥር ፈረስ።

ጥ. የትኛው ነው? ም. ይኸኛው ፈረስ ነው።

እነሆ ከዚህ በላይ የተነገሩት «አንድ፤ «ይህ» ጥቁር» ቅጽሎች ናቸው። ስለ ፈረሱ አኳኋን ለተጠየቀውም ጥያቄ የሚያስፈልገውን ትርጓሜ እየገለጹ እንዳስረዱ አስተውል።

-82-

ቅጽል በስም ላይ ተጨምሮ በተነገረ ጊዜ ተከታይ ወይም ዘርፍ አስተኔ ይባላል። ይኸውም ጥቁር ፈረስ ነጭ፤ ልብስ እንደማለት ነው። ስምን ሳይከተል ለብቻው በተነገረ ጊዜ ግን በቂ ይባላል። በቂ መባሉም ለሚነገረው የግሥ ቃል ባለቤት ወይም ተሳቢ ሆኖ ሊገባ የሚችል ስለሆነ ነው። ይኸውም «ፈረሱ ጥቁር ነው፤ ክፉን በክፉ አትቃወሙት» እንደ ማለት ነው።

-83-

ቅጽል፤ ውስጠ፣ የ፣ ግልጸ የ፣ የሚባል አመል አለው። ውስጠ የ የሚባለው ግሣውያን መስተፃምራን «የ የ የሚ የማ» በንባብ ሳይጨመሩበት በምሥጢር ብቻ የሚገኙበት ቃል ነው። ግልጸ የ የሚባለው ግን «የ የም፥ የሚ የማ» በዐቢይ አንቀጽ ላይ እየገቡ የሚገኙበት ቃል ነው።

ምሳሌ፤

ጥቁር ፈረስ አለኝ፤ (ውስጠ የ፣)

ተከታይ የጠቆረ ፈረስ አለኝ፤ (ግልጸ፣ የ፣)

በቂ ቅጽል፣ ፈረሱ ጥቁር ነው፤ (ውስጠ የ፥)

ፈረሱ የጠቆረ ነው፣ (ግልጸ የ፣)

-84-

«የ» ዘርፍ፥ አያያዥ ሆኖ የሚገባበት ስም ወይም ነገር አንዳንድ ጊዜ ቅጽል ይሆናል። በንባብ ዘርፍ እየመሰለ በምሥጢር ግብርን ያመለክታል። ይህን የመሰለ ቃል ሁሉ ዘርፍ አስተኔ ቅጽል ተብሎ ተሰይሞአል።

ምሳሌ፥ «የዠማነህ ቤት» ትልቅ ነው (ዘርፍ)

«የግንብ ቤት፥» ብዙ ዘመን ይኖራል። (ዘርፍ አስተኔ ቅፍል)

እነሆ፥ «የዠማነህ ቤት» የሚለው ቃል የቤቱ ጌታ ዠማነህ መሆኑን፥ የሚያመለክት ዘርፍ ነው። «የግንብ ቤት» የሚለው ግን ቤቱ የተገነባ መሆኑን ነው እንጂ የቤቱ ጌታ ግንብ መሆኑን አያስረዳንም። ስለዚህም ይህን የመሰለውን ቃል ሁሉ ዘርፍ አስተኔ ቅጽል ተብሎአል።

**ክፍል ፩።**

-85-

ቅጽል ከስሞች ላይ ሊመሠረት ይችላል። እንደ ግዕዝ ደንብ ዊ፥ በስሞች ላይ በተጨመረ ጊዜ የወገን ውይም የግብር ቅጽል ይሆናል፤ ተባ ጾታ፥ በነጠላ ቁጥር ዊ፥ በብዙ ቁጥር ውያን፥ እን፥ ጾታ፥ በነጠላ ቁጥር ዊት፥ በብዙ ቁጥር ውያት ያሰኛል፣ ይኸውም እንደሚከተለው ነው።

|  |  |  |  |  |  |  |
| --- | --- | --- | --- | --- | --- | --- |
| ስም፥ | ተባ. ጾታ፥ | | | እን. ጾታ፥ | | |
| ነጠላ፥ | ነጠላ፥ | | ነጠላ፥ | ብዙ፥ | |
| ያዕቆብ፥ | ያዕቆባዊ፥ | | የዕቆባውያን፥ | ያዕቆባዊት፥ | | ያዕቆባውያት፥ |
| እስራኤል፥ | እስራኤላዊ፥ | | እስራኤላውያን፥ | እስራኤላዊት፥ | | እስራኤላውያት፥ |
| ኢትዮጵያ፥ | ኢትዮጵያዊ፥ | | ኢትዮጵያውያን፥ | ኢትዮጵያዊት፥ | | ኢትዮጵያውያት፥ |
| እንግሊዝ፥ | እንግሊዛዊ፥ | | እንግሊዛውያን፥ | እንግሊዛዊት፥ | | እንግሊዛውያት፥ |
| እንስሳ፥ | እንስሳዊ፥ | | እንስሳውያን፥ | እንስሳዊት፥ | | እንስሳውያት፥ |
| መጽሐፍ፥ | መጽሐፋዊ፥ | | መጽሐፋውያን፥ | መጽሐፋዊት፥ | | መጽሐፋውያት፥ |
| ብርሃን፥ | ብርሃናዊ፥ | | ብርሃናውያን፥ | ብርሃናዊት፥ | | ብርሃናውያት፥ |

ከዚህ በላይ የተጻፈው የቅጽል ደንብ በተጻፈው ስም ላይ ሲገባ የወገን ቅጽል ይሆናል። በሌሎቹ ስሞች ላይ ሲገባ ግን የግብር ቅጽል ነው።

-86-

የወገን ቅጽል በአማርኛ ደንብ ሲነገር እንደሚከተለው ይሆናል።

(ሀ) መድረሻው ካዕብ ወይም ሳብዕ የሆነ የቦታ ስም ዬ፥ እየተጨመረበት የወገን ስም ይሆናል።

(ለ) መድረሻው ሣልስ፥ ወይም ራብዕ፥ ወይም ሳድስ የሆነ የቦታ ስም የመድረሻ ፊደሉን ወደ ኃምስነት ለውጦ የወገን ቅጽል ይሆናል።

(ሐ) መድረሻው ኃምስ የሆነ የቦታ ስም ግን ምንም ሳይለወጥ ያው ራሱ፥ የወገን ቅጽል ይሆናል። ይህንንም ሁሉ በሚከተለው እናመለክታለን።

የቦታ ስም የገን ቅጽል።

የጁ፥ የጁዬ፥ (የየጁ ሰው)

ካዕብ፥ ጅሩ፥ ጁዬ፥ (የጅሩ ሰው)

ወሎ፥ ወሎዬ፥ (የወሎ ሰው፥)

ሣብዕ፥ ሲዳሞ፥ ሲዳሞዬ፥ (የሲዳሞ ሰው፥)

አሩሲ፥ አሩሴ፥ (የአሩሲ ሰው፥)

ላስታ ላስቴ፥ (የላስታ ሰው፥)

ሸዋ፥ ሸዌ፥ (የሸዋ ሰው፥)

ራብዕ፥ ቆማ፥ ቆሜ፣ (የቆማ ሰው ወይም ዜማ፥)

ቡልጋ፥ ቡልጌ (የቡልጋ ሰው፥)

ወግዳ ወግዴ፥ (የወግዳ ሰው፥)

መራቤቴ፥ መራቤቴ፥ (የመራቤቴ ሰው፥)

ኃምስ ሰላሌ፣ ሰላሌ፥ (የሰላሌ ሰው፥)

አጋሜ፥ አጋሜ፣ (የአጋሜ ሰው፥)

ግሼ፥ ግሼ፥ (የግሼ ሰው፥)

ሳድስ፥ ሆላንድ፣ ሆላንዴ፥ (የሆላንድ ሰው፣)

ሞረት፣ ሞረቴ፥ (የሞረት ሰው፣)

ተጕለት፥ ተጉለቴ፥ (የተጉለት ሰው ወይም ዜማ)

ጎንደር፥ ጎንደሬ፣ (የጎንደር ሰው፥)

ጎጃም፣ ጎጃሜ፣ (የጎጃም ሰው)

-87-

ከዚህ በላይ በአማርኛ ደንብ የተጻፈው የወገን ቅጽል በብዛት ጊዜ፥ እንደ ስም ደንብ ይበዛል። ይህም ጎንደሬ ጎንደሮች እንደ ማለት ነው። አመልካች ቅጽል ሳይጨመርበት በተነገረ ሁሉንም ጾታ ያስተባብራል። ይኸውም እገሌ ጎንደሬ ነው፤ እገሊት ጎንደሬ ናት፥ ያሰኛል ማለት ነው። ነገር ግን አመልካች ቅጽል የተጨመረበት እንደሆነ ጎንደሬው ጎንደሬይቱ እያለ ተባዕትና እንስት ጾታውን ይለያል።

-88-

የቦታን ስም ወገን ቅጽል ለማድረግ በተፈለገ ጊዜ ስሙ የአማርኛውን ወይም የግዕዙን ደንብ የማይከተል ሲሆን በዘርፍ አያያዥ ይነገራል።

ምሳሌ፥ ከፌ፥ ወይም ከፋዊ ብሎ በመናገር ፈንታ የከፋ ሰው ሊባል ይቻላል ማለት ነው። እንዲህም ሆኖ ሲገባ ዘርፍ አስተኔ ወገን ቅጽል ተብሎ ይጠራል።

-89-

የቦታ ስም፥ (አንዳንድ ጊዜም የጥቅል ስም) ኛ የሚል ቃል በተጨመረበት ጊዜ ቋንቋን ወይም የሀገርን ልማድና ባህል ያመለክታል። መድረሻው ካዕብ፤ ሣልስ፣ ኃምስ፣ ሳድስ፣ ሳብዕ የሆነ ቃል ሁሉ ፊደሉ ሳይለወጥ ኛ ይጨመርበታል።

ምሳሌ፤

የጁ፥ የጁኛ (የየጁ ንግግር ወይም ባህለ ሀገር፥)

ካዕብ ጅሩ ጅሩኛ፣ (የጅሩ ንግግር ወይም ባህለ ሀገር፥)

ሣልስ፣ አሩሲ፣ አሩሲኛ (የአሩሲ ንግግር ወይም ባህለ ሀገር፣)

አማራ፥ አማርኛ፣ (የአማራ ነገድ ቋንቋ፥)

ራብዕ፣ ወለጋ፣ ወለግኛ፣ (የወለጋ ንግግር ወይም ባህለ ሀገር)

ጋላ፣ ጋልኛ፣ (የጋላ ነገድ ቋንቋ)

ከምባታ፣ ከምባትኛ፣ (የከምባታ ሕዝብ ቋንቋ)

ኃምስ፣ ሱማሌ፣ ሱማልኛ፣ (የሱማሌ ሕዝብ ቋንቋ)

አደሬ፣ አደርኛ፣ (የአደሬ ሕዝብ ቋንቋ፣)

ሳድስ፣ አገው አገውኛ፣ (የአገው ሕዝብ ቋንቋ፣)

ዐረብ፣ ዐረብኛ፣ (የዐረብኛ ሕዝብ ቋንቋ፣)

ሳድስ፣ ሲዳሞ፣ ሲዳሞኛ፣ (የሲዳሞ ሕዝብ ቋንቋ፣)

ወላሞ፣ ወላሞኛ፣ (የወላሞ ሕዝብ ቋንቋ፥)

-90-

ቅጽል ከወል ስምና ከቈሳቍስ ስም ሊገኝ ይችላል። ቅጥያ የሚሆኑትም ፊደላት ኛ፣ ም፣ ማ፣ ናቸው። እነእርሱም በልዩ ልዩ አኳኋን እየገቡ ባሕርይን ወይም ግብርን ወይም ወገንነትን ያመለክታሉ።

ምሳሌ፥

ስም፣ ቅጽል፥

ተራራ፥ ተራራማ ወይም ተራራም፥ (ተራራ የበዛበት አገር፥)

ድንጋይ፥ ድንጋያማ፥ ወይም ድንጋያም፣ (ድንጋይ የበዛበት ስፍራ፣)

ቈላ፥ ቈለኛ፣ (በቈላ የሚኖር)

ደጋ፥ ደገኛ፣ (በደጋ የሚኖር፥)

ከተማ፥ ከተመኛ፣ (በከተማ የሚኖር፥)

ፈረስ፥ ፈረሰኛ፣ (ፈረስን መጋለብ የሚያውቅ፥)

ጦር፥ ጦረኛ፥ (የጦርን ሥራ የሚያውቅ፥)

ወንጀል፥ ወንጀለኛ፣ (ወንጀልን የሠራ ሰው፥)

በወል ስም ክፍል የሚነገሩ የአካላት ስሞችና ሌሎች አንዳንድ ነገሮች ጌ፣ የሚል ቃል እየተጨመረባቸው በተነገሩ ጊዜ አጠገብነትን እየገለጹ አመልካች ቅጽል ይሆናሉ።

ምሳሌ፣

ስም ቅጽል

ራስ ራስጌ፣ (በራስጌ በኩል ወይም በራስ አጠገብ ያለ፥)

እጅ እጅጌ፥ (በእጅ በኩል ወይም በእጅ አጠገብ ያለ፥)

አንገት እንገትጌ፥ (በአንገት በኩል የሚገኝ፥)

ወገብ ወገብጌ፥ (በወገብ በኩል ያለ)

ዳር፥ ዳርጌ፥ (በዳር በኩል የሆነ)

እነዚህን ቃላት በምሥጢር የቦታ ቅጽሎች ስለሆኑ ከዚህ ተናግረናቸዋል። ሌላው ስፍራቸውም በተውሳክ ግሥ ክፍል ነው።

-92-

ቅጽል ከነገር ስም ላይ ይመሠረታል። አብዛኛው የነገር ስም መሠረቱ፥ ከግሥ ቃል ስለሆነ፣ ከነገር ስም ላይ የሚገኘውም ቅጽል ግሣዊ ተብሎ ይጠራል።

ግሣዊ ቅጽል ተከታይ ወይም በቂ ሆኖ ሊገባ ይችላል። ተከታይ፥ ወይም በቂ ማለት እንዴት እንደሆነ ተ. ቁ. 82 ተመልከት።

ከአርእስት ላይ ሲመሠረት፥ መግደል ብሎ መግደያ፣ መግረፍ ብሎ መግረፍያ፣ ማንበብ ብሎ ማንበቢያ ይላል። ይኸውም ቦታን ወይም ዕቃን የሚያመለክት ነው።

ከጥሬ ዘር ላይ ሲመሰረት፣ ክፋት ብሎ ክፉኛ ወይም ክፋትም ነገር ብሎ ነገረኛ ቁመት ብሎ ቁመታም ብርሃን ብሎ ብርሃናዊ ይላል። ይኸውም ባሕርይንና ግብርን የሚያመለክት ነው።

-93-

ቅጽል ከግሥ ክፍል ይገኛል ውስጠ የ፣ ድጋፍ ፈላጊ ሳድስ ቅጽል፣ መስተፃምራዊ ቅጽል ተብሎ ይከፈላል። ውስጠ የ፣ እና ድጋፍ ፈላጊ ቅጽል የወንድንና የሴትን ጾታ ለይተው አያስታውቁም፤ የቀሩት ግን እየለዩ ያስታውቃሉ።

(ሀ) ውስጠ የ የሚባለው ቅጽል፤ አስተማሪ፤ ፈላጊ ጸሐፊ፣ አጥማቂ፣ ገዳይ እንጋሽ ጥቁር ቀይ...... ይህን የመሰለ ሁሉ ነው። ግሥ በአዕማድ መንገድ ውስጥ የ፤ ቅጽሎችን፣ ያስገኛል። ይኸውም «ፈላጊ አስፈላጊ፣ አፈላላጊ፣ አፋላጊ፣ ተፈላጊ፣ ተፈላላጊ ተፋላጊ» እንደማለት ነው።

(ለ) ድጋፍ ፈላጊ የሚባለው ቅጽል ገብ ወለድ፣ አደር፣ አበድ፣...... ይህን የመሰለ ሁሉ ነው።

ምሳሌ፣ «ውሃ - ገብ መሬት አለኝ»

ልብ - ወለድ ታሪክ ጽፌአለሁ።

ተማሪው ጦም - አደር ነው።

አውቆ - አበድ መነኵሴ ያታልላል» እንደ ማለት ነው።

እነሆ ውሃ፣ ልብ፣ ጦ፣ ዐውቆ፣ የተባሉት፣ ቃላት፣ ከወደኋላው፥ ተጭምረው ለቅጽሉ ድጋፍ እንደሆኑት አስተውል። ይህን የመሳሰለውም ቃል በንኡስ ጭረት ተጋጥሞ እንዲጻፍ ውሳኔ ተደርጓል። ንኡስ ጭረት የተባለውም (-) ነው።

(ሐ) ሳድስ ቅጽል የሚባለው አማርኛ ከግዕዝ የወረሰውና በአካሄድም የግዕዙን ደንብ የሚከተለው ቃል ነው።

ምሳሌ፥

|  |  |  |  |  |  |
| --- | --- | --- | --- | --- | --- |
| ተባ. ነጠላ | ክቡር፥ | ልዑል | ቅዱስ፥ | ብፁዕ፥ | ሕያው፥ |
| ብዙ | ክቡራን፥ | ልዑላን፥ | ቅዱሳን፥ | ብፁዓን፥ | ሕያዋን፥ |
| እን. ነጠላ | ክቡርት፥ | ልዑልት፥ | ቅድስት፥ | ብፅዕት፥ | ሕያውት፥ |
| ብዙ | ክቡራት፥ | ልዑላት፥ | ቅዱሳት፥ | ብፁዓት፥ | ሕያዋት፥ |

(መ) መስተፃምራዊ ቅጽል የሚባለው በዐቢይ አንቀጽ ላይ በኀላፊ የ፣ የአሁኑና በትንቢት፥ የም፣ የሚ፣ የማ፣ እየተጨመሩበት የሚነገረው ቃል ነው አንዳንድ ጊዜም በግብሩ ግልጸ የ፣ ተብሎ ይጠራል። ይኸውም እንደሚከተለው ነው።

በኀላፊ ሲገባ የ የመጣ፤ የሄደ፤ የለበሰ፥...... ይላል።

በአሁንና በትንቢት ሲገባ የም የምመጣ፤ የምሄድ፣ የምለብስ ይላል።

የሚ፣ የሚመጣ የሚሄድ፣ የሚለብስ፣ ይላል።

የማ፣ የማይመጣ፣ የማይሄድ የማይለብስ ይላል።

-94-

ከነገር ስምና ከግሥ፣ ክፍል የሚመሠረቱ ቅስሎች ተከታይ ወይም በቂ ሆነው ይቀጸላሉ። ተከታይ በቂ ማለት ምን እንደሆነ ካሁን በፊት በ82 ተ. ቁ አመልክተናል።

-95-

ቅጽል ከተውሳከ ግሥ ላይ በተዘዋዋሪ መንገድ፥ ይመሠረታል። ዘዋወሩም እንደሚከተለው ነው። በመጀመሪያ ተውሳከ ግሡ የነገር ስም ወደመሆን ይለወጥና በዚያ ላይ ቅጽሉ ይመደባል። ይኸውም የግብር ቅጽል ነው።

ምሳሌ፥

**ተውሳከ ግሥ፥** **የነገር** **ስም፥** **ቅጽል፥**

ጸጥ ጸጥታ፥ ጸጥተኛ፣

ዝም ዝምታ፥ ዝምተኛ፥

ዝግ፥ ዝግታ፥ ዝግተኛ፥

ከፍ፥ ከፍታ፥ ከፍተኛ፥

ዝቅ፥ ዝቅታ፥ ዝቅተኛ፥

አል፥ አሉታ፥ አሉተኛ፥

-96-

ቅጽል ከመስተዋድድ ከፍል ይመሠረታል። ይኸውም ቦታን ወይም ጊዜን የሚያመለክት የግብር ቅጽል ነው።

ምሳሌ፥

**መስተዋድድ፥** **ቅጽል፥**

ላይ፥ ላይኛ፥

ታች፥ ታችኛ፥

ፊት፥ ፊተኛ፥

ኋላ፥ ኋለኛ፥

መካከል፥ መካከለኛ፥

**ክፍል፥ ፪ የቅጽል ዓይነቶች፥**

-97-

ቅጽል ከዚህ በታች በተጻፉት በ፫ ታላላቅ ክፍሎች ይከፈላሉ እነርሱም ደግሞ በንኡሳን ክፍሎች ተከፍለው ይመደባሉ።

፩ኛ የዓይነትና የግብር ቅጽል፥

(ሀ) የወገን ቅጽል፤ ኢትዮጵያዊ፥ ጎንደሬ፣ አማርኛ፥

(ለ) የግብር ቅጽል፣ መልካም፤ ደግ፣ ቸር፣

(ሐ) የዓይነት ቅጽል፤ ቀይ፣ ጥቁር፣ ረጅ፣ አጭር፣

ቅጽሉን ለማግኘት ምን ዓይነት? ወይም እንዴት ያለ? ተብሎ ይጠየቃል።

፪ኛ የአኅዝና የመጠን ቅጽል።

(ሀ) የተወሰነ አኀዝ፥ አንድ ሁለት ሶስት፣ አንደኛ ሁለተኛ…..

(ለ) ያልተወሰነ አኀዝ፤ አያሌ፣ ጥቂት ሁሉ……

ቅጽሉን ለማግኘት ስንት? ወይም ምን ያህል? ተብሎ ይጠየቃል። \

**፫ኛ አመልካች ቅጽል።**

(ሀ) የተወሰነ አመልካች፥ ይህ፤ ያ፤ ይህች፣……

(ለ) ያልተወሰነ አመልካች፣ ው፣ ዋ፣ ዪቱ፣……

(ሐ) ጠቃሽ፣ አመልካች፣ ን፣……

(መ) አዛማች፤ ቅጽል፤ የ፤ የም፣……..

ቅጽሉን ለማግኘት የትኛው? ወይም ማንኛው? ተብሎ ይጠየቃል።

በአመልካች ቅጽል ክፍል ከተነገሩት ቃላት አብዛኞቹ በተውላጠ ስም ክፍል የተነገሩት ናቸው (ቁ. 59 – 65 እይ) ስለዚህም አንዳንድ ጊዜ አመልካች ቅጽል በመባል ፈንታ የተውላጠ ስም ቅጽል ተብሎ ይጠራል።

-98-

**፩ኛ የዓይነትና የግብር ቅጽል።**

(ሀ) የወገን ቅጽል።

የወገን ቅጽል የሚባለው በተጸውዖ ስም ላይ ዊ የሚል ባዕድ መድረሻ እየተጨመረበት ወይም መድረሽውን ኃምስ እያደረገ ወገንነትን የሚገልጽ ቃል ነው። ይኸውም ኢትዮጵያዊ፤ ያዕቆባዊ ጎደሬ ሽዌ እንደ ማለት ነው። (ቁ 85 – 86)

ኛ የሚል ባዕድ መድረሻ በተጽውዖ ስም ላይ በተጨመረ ጊዜ ቋንቋ ወይም ያገርን ባህል ያመለክታል። ይኸውም አማርኛ፤ ጋልኛ ጎንደርኛ እንደ ማለት ነው። በአንዳንድ የወል ስሞች ላይ ሲጨመር ግን ስፍራን አመልካች ይሆናል። ይኸውም ቈለኛ ደገኛ፤....... እንደ ማለት ነው።

-99-

በዘርፍ ደንብ፥ እየገቡ ወገንን፥ ወይም መኖሪያን የሚገልጹ የወል፣ ስሞች ዘርፍ አስተኔ ቅጽል ተብለው በወገን ቅጽል ክፍል ይነገራሉ። ምሳሌ የወርቅ ሰዓት፥ (ከወርቅ ወገን የተሠራ፣)

የአንኮበር ሰው (በአንኮበር የሚኖር)

የወንዝ ዓሣ (ከወንዝ የተገኘ።)

-100-

**(ለ) የግብር ቅጽል።**

የግብር ቅጽል የሚባለው የተነገረው ነገር በምን አኳኋን እንዳለ የሚያመለክት ቃል ነው። ስለዚህም አንዳንድ ጊዜ የባሕርይ ቅጽል ተብሎ ይጠራል።

የግብር ቅጽል በ፫ አካሄዶች ይመደባል።

(ሀ) ደንበኛው የግብር፥ ቅጽል ከግሥ ክፍል ይገኛል፤ ይኸውም ደግ ክፉ መልካም፣ መጥፎ፥ ኩሩ……. የሚለው ነው።

(ለ) ከተጸውዖ ስም በቀር በሌላው ስም ላይ ኛ፣ ም፣ ማ፣ ጌ፣ የሚል ባዕድ መድረሻ እየተጨመረበት የግብር ግጽል ይሆናል። (ቁ. 90 – 91 እይ።)

ኛ፤ (የሆነ ወይም ያለበት) ብልሃተኛ አመለኛ ወሬኛ.......

ም፤ (የሆነ ወይም ያለበት) ውሸታም ቅዠታም ድንጋያም፤........

ማ፤ (ያለበት ወይም የሞላበት) ድንጋያማ ተራራማ ውሀማ፥..........

ጌ፤ የሚጨመርበት ቃል በቅጽልም በተውሳክ ግሥም ክፍል ይነገራል። ይኸውም እጅጌ ራስጌ፥ ዳርጌ፣...... እንደማለት ነው። ትርጓሜው አጠገብነትን የሚገልጽ ነው።

(ሐ) አንዳንድ የግብር ቅጽል ድጋፍ ቃል እየተደረገለት ይነገራል። ይኸውም ልብ - ወለድ ሥራ - ፈት ዐውቆ - አበድ...... እንደማለት ነው። (ቁ 93 (ለ) እይ።)

-101-

መስልነትን የሚያመለክቱ ቃላት በግብር ቅጽል ክፍል ሆነው ይነገራሉ። እነሱም በደጊመ ቃል የሚነገሩት ቅጽሎችና ብጢ አስተኔ፥...... ናቸው።

(ሀ) በደጊመ ቃል የሚነገሩት አብዛኞቹ የዓይነትና የግብር ቅጽሎች ናቸው። እነርሱም መድረሻቸውን ሳድስ፥ አድርገው፥ በ፪ ወይም በ፫ ፊደላት፥ ይገኛሉ።

ምሳሌ፥ ቂል ሞኝ፥ ነጭ፣ ጅል፣ ቅጠል፣ የሚለውን ቃል ቂላቂል ሞኛሞኝ ቀያቀይ ነጫነጭ ጅላጅል፤ ቅጠላቅጠል እንደማለት ሁሉ ነው።

(ለ) ብጤ፥ በወል ስምና በነገር ስም ላይ እየተጨመረ ይገባል። ትርጓሜውም መሰል ወይም መሳይ ማለት ነው - አንዳንድ ጊዜ ጥቂትነት ስለሚያመለክት የመጠን ቅጽል ይሆናል።

ምሳሌ፣

አስተማሪው ወርቅ ብጤ ሰዓት፥ አለው።

አስተማሪው ሰነፍ ብጤ ነው። የግብር ቅጽል፥

ውብሸት የኔ ብጤ ተማሪ ነው።

በሳጥኔ ውስጥ ልብስ ብጤ አለኝ።

በስንዴው ውስጥ እንክርዳድ ብጤ አለበት። የመጠን ቅጽል

(ሐ) አስተኔ በማንኛውም ስም ላይ እየተጨመረ ይገባል። ትርጓሜው የሚመስል ወይም ያለበት ማለት ነው።

ምሳሌ፥

ብህ አስተኔ መሬት አታክልትን ያፋፋል።

ፈረሱ ቀይ አስተኔ ነው።

-102-

(ሐ) የዓይነት ቅጽል።

የዓይነት ቅጽል የሚባለው የተነገረው ነገር፥ የሚታወቅበትን ምልክት። የሚገልጽ ቃል ነው።

ምሳሌ፣ ጥቁር ቀይ፣ ነጭ፣ ረጅም፣ አጭር፣ ትልቅ፣ ትንሽ፣..... ይህን የመሰለ ሁሉ ነው።

አስተውል፤ ትልቅ ትንሽ፤ ረጅም፣ አጭር፣.... አይነት ቅጽሎች ናቸው፥ እንጂ፣ የመጠን አይባሉም። የዓይነትን ቅጽል ለማግኘት ጥያቄው ምን ዓይነት?? ወይም እንዴት ያለ? የሚል ነው። የመጠንን ቅጽል ለማግኘት ግን ጥያቄው ስንት? ወይም ምን ያህል? የሚል ነውና ልዩነቱን በዚህ ልትረዳው ትችላለህ።

-103-

፪ኛ የአኀዝና የመጠን ቅጽል፣

የአኅዝ ቅጽል የሚባለው ማናቸውም ነገር በተራ ወይም በመድብል ሆኖ ቁጥሩ ልኩ የሚታወቅበት ቃል ነው። ይኸውም «አንድ ሁለት ሶስት፥…… » እንደ ማለት ነው።

መጠን ማለትም ብዙ ወይም ጥቂት የሆነውን ነገር በመድበል የሚያስታውቅ ስለሆነ ወደ አኀዝ ደርበን መድበነዋል። ይኸውም «ሁሉ አያሌ፣ ነጠላ፣ እጥፍ፣…….» እንደ ማለት ነው።

የአኀዝ ቅጽል (ሀ) የተወሰነ (ለ) ያልተወሰነ ተብሎ በሁለት መደቦች ይመደባል።

-104-

የተወሰነ አኀዝ የሚባለው እርግጠኛ ቁጥር የሚያመለክት ቃል ነው። ከዚህ በታች በአኀዝና በዝርዝር የተጻፈው ቃል መደበኛ ቁጥር ይባላል።

፩ አንድ ፰ ስምንት ፶ ሃምሳ

፪ ሁለት ፱ ዘጠኝ ፷ ስሳ

፫ ሶስት ፲ አሥር ፸ ሰባ

፬ አራት ፲፩ አስራ አንድ ፹ ሰማንያ

፭ አምስት ፳ ሀያ ፺ ዘጠና

፮ ስድስት ፴ ሠላሳ ፻ መቶ

፯ ሰባት ፵ አርባ ሺ

ሚሊዮን……..

-105-

መደበኛ ቍጥር የብዙ ሆኖ ሳለ በልማድ የነጠላ ስም ቅጽል ይሆናል።

ምሳሌ፥

፳፭ ፈረስ ገዛሁ፤ (፳፭ ፈረሶችን ገዛሁ፤)

፪ ቤት አለኝ፤ (፪ ቤቶች አሉኝ፤)

፫ ልጅ ወልጃለሁ፤ (፫ ልጆችን ወልጃለሁ።)

ይሁን እንጂ በነገር ስምና በቈሳቁስ ስም ላይ የብዙ ቍጥር ለነጠላ፥ ስም ቢቀጸል ጸያፍ አይሆንም።

ምሳሌ፣

አምስቱን እንጀራና ሁለቱን ዓሣ፥ አንሥቶ ያዘ።

ሁለት ልብስ ያለው አንዱን ለሌላው ይስጥ፤

እስራኤል በግብጽ ፬፻፴ ዓመት ኖሩ።

ከአዲስ አበባ እስከ አክሱም ፲፭ ቀን ያስጕዛል።

-106-

በመደበኛው ቍጥር ላይ «ኛ፣ ያ» የሚል ባዕድ መድረሻ ሲጨመርበት ሕገኛ ቍጥር ይባላል። ይኸውም አንደኛ ሁለተኛ፣ ሶስተኛ፤……. ወይም አንድያ፣ ሁለትያ፣ ሶስትያ፣….. እንደ ማለት ነው። አንደኛ፤ ሁለተኛ በማለ ፈንታ መጀመሪያ ዳግመኛ፣ ተብሎ ይቆጠራል። ሕገኛን ቍጥር በዝርዝር ሳይሆን በአኀዝ ፊደል ለመጻፍ በተፈለገ ጊዜ ኛ፣ የሚል ቃል ብቻ ይጨመርበታል። ይኸውም ፩ኛ ፪ኛ፣ ይላል እንጂ ፩ደኛ ፪ተኛ አይባልም፥ ማለት ነው።

ቀዳማዊ ዳግማዊ፣ ሣልሳዊ፣…… የሚለው የግዕዙ ሕገኛ ቁጥር ስለ ነገሥታት ስም ተራ በአማርኛ የተለመደ ነው።

-107-

በመደበኛ ቁጥር ላይ እጅ የሚል ቃል ተጨምሮ በተነገረ ጊዜ የማብዛት ምግባር ይገለጥበታል።

ምሳሌ፣ አንድ እጅ ሁለት እጅ፣ ሶስት እጅ፤……. ይላል፤ ትርጓሜውም አንድ ጊዜ ሁለት ጊዜ ሶስት ጊዜ፥ ማለት ነው።

የመቀነስን ምግባር የሚያመለክቱ ሲሶ፥ እርቦ፣ እምሾ፣፤ ዐሥራት፣…… ተብለው የሚነገሩት ቃላት አሉ። ትርጓሜያቸውም ከ፫ ከ፩ ከ፬ ከ፭ ፩ ከ፲ ፩ ማለት ነው።

-108-

**(ለ) ያልተወሰነ አኀዝ።**

ያልተወሰነ አኀዝ የሚባለው በመድበል (ወይም በጅምላ) ሆኖ የሚነገረው ቁጥር ነው። ይኸውም «ብዙ ጥቂት፣ አያሌ ምንም፣ ሁሉ አንዳንድ መላው ገሚስ፣ እጥፍ ነጠላ» ይህን የመሰለ ሁሉ ነው።

እንደ እነዚህ ያሉት ቃላት የተነገረውን ነገር መብዛቱንና ማነሱን ያስታውቃሉ እንጂ በተለይ እርግጠኛ ቍጥሩን ስለማይገልጡ የመጠን አኀዝ ይባላሉ።

-109-

በተወሰነ አኀዝ ላይ ያህል የሚል ቃል በተጨመረበት ጊዜ ያልተወሰነ አኀዝ ይሆናል።

ምሳሌ፣ የሰዋሰው ደቀ መዛሙርት ፶ ናቸው፤ (የተወሰነ አኀዝ)።

የሰዋሰው ደቀ መዛሙርት ፶ ያህል ናቸው (ያልተወሰነ አኀዝ)።

-110-

**፫ኛ አመልካች ቅጽል።**

አመልካች ቅጽል እንደ አኀዝ ሁሉ «የተወሰነ ያልተወሰነ» ተብሎ ከሁለት ክፍሎች ይመደባል።

ማናቸውም ነገር በተለይ ተረጋግጦ «ይህ ሰው ያ ቤት» ተብሎ በተነገረ ጊዜ የቅጽሉ ቃል የተወሰነ አመልካች ይባላል።

በእርግጥ የታወቀ ሳይሆን «ሰውየው ቤቱ» ተብሎ በተነገረ ጊዜ ግን ያልተወሰነ አመልካች ቅጽል ይባላል።

-111-

**(ሀ) የተወሰነ አመልካች።**

የተወሰኑ አመልካቾች የሚባሉት ከዚህ ቀጥለው የተጻፉት ሩቅንና ቅርብን የሚያስታውቁ ቃላት ናቸው።

ምሳሌ፥

(ሀ) የቅርብ ቅጽል፣ የሩቅ ቅጽል፣

ተባ. ይህ ያ፣ ነጠላ፣

እን ይህች፣ ያች

ተባ. እን እነዚህ እነዚያ፣ ብዙ፣

እኒህ፥ እኒያ፣

እን. እሊህ፣ እሊያ

የመስተዋድድ ቃል ሲጨመርባቸው ዘ፣ የሚል ፊደል ይገኝባቸዋል።

ምሳሌ፣

(ለ) የቅርብ ቅጽል፣ የሩቅ ቅጽል፤

ተባ፣ እንደዚህ እንደዚያ ነጠላ፣

እን፣ እንደዚች (እንደዚህች)፣ እንደዚያች

ተባ፣ እን፣ እንደዚህ፣ እንደነዚያ፣ ብዙ

-112-

(ለ) ያልተወሰነ አመልካች።

ያልተወሰነ አመልካች የሚባሉት የሚከተሉት ናቸው። እነእርሱም የቅርቡን ወይም የሩቁን ሊያመለክቱ ይችላሉ።

ተባ፣ «ው ዮ፣ ዮው፣ ካዕብ ፊደል አንድ ማናቸው፤ ማንኛው ሌላ፥ እን፣ ዋ ዪት፣ ዮ፣ ዮዋ፣ ማንኛዋ ማናቸውዪቱ፣…….

ይህን የመሳሰለው ቃል በጣም ትንሽ ነው፤ አገባቡም እንደሚከተለው ነው።

ምሳሌ፣

ው «አንበሳው አገሣ»

ዮ፤ ወይም ዮው፣ «ጌትዎው ተቈጣ»

ካዕብ ፊደል «ወንዙ ደፈረሰ»

አንድ፣ «አንድ ይፈርድ አንድ ይቀድ»

ማናቸውም «ቀኑ ሲደርስ ማናቸውም ይፈጸማል።»

ማንኛውም ወይም ማንም፣ «ማንም ሊፈርድብኝ አይችልም»

ሌላ «በሌላ ቀን እመጣለሁ»

ዋ፤ ዪቱ፣ «ከተማዋ ወይም ከተማዪቱ ተደረጸች።

ዮ ዮዋ፥ «ሴትዮዋ የልብሱን ዘርፍ የዳሰስሁ እንደሆነ እድናለሁ ብላ አሰበች»

ማናቸውም ማናቸዪቱ ማንኛው ማንኛዪቱ ከ፲ቱ ቃላት ማናቸውዪቱ (ማንኛዋ) ትበልጣለች።

-113-

(ሐ) ጠቃሽ አመልካች።

ጠቃሽ አመልካች የሚባለው «ን» ነው፤ ትርጓሜው ያ ማለት ነው፤ ለገቢር አንቀጽ ተገዥ የሚሆነውን ተሳቢ ያመለክታል።

ምሳሌ፣ ልጆች ጨዋታን ይወዳሉ።

እነሆ ን ተሳቢውን ጠቅሶ እንዳመለከተ አስተውል።

-114-

**(መ) አዛማጅ ቅጽል።**

አዛማጅ ቅጽል የሚባለው መስተፃምሩ የ እሳቢው ግሥ ከስም ጋር የሚዛመድበት ቃል ነው። ስለዚህም አንዳንድ ጊዜ መስተፃምራዊ ቅጽል ተብሎ ይጠራል። (ቁ. 93 (መ) እይ)።

በኀላፊ አንቀጽ የ በአሁንና በትንቢት የም በስተ መነሻ ይወድቁበታል። በአ ፊደል የሚነሣ ግሥ ሲሆን መስተፃምሩ ራብዕ ይሆናል ይ ባለበትም ስፍራ ሣልስ ይሆናል።

ምሳሌ፣ ኀላፊ ያመነ የተጠመቀ ይዳን።

የምታደርገውን ፈጥነህ አድርግ።

ያሁንና ትንቢት የሚሞት ሽማግሌ አይርገምህ።

የማስተምርህን ስማኝ።

**ክፍል ፫ የማነጻጸር ደንብ።**

-115-

አንድ ነገር ከሌላው ጋር በተነጻጸረ ጊዜ አንደኛውን አብልጦ ወይም አሳንሶ ለመናገር ስንፈልግ የመስተዋድድ ክፍል የሆነውን «ከ - ይልቅ» እና ከተውሳክ ግሥ ክፍል የሆኑትን «እጅግ በጣም» በየቅጽሉ ላይ እየጨመርን ለማበላለጥ እንችላለን። ቅጽሉ በደጊመ ቃል ሲነገር አማራጭ ይባላል። ማነጻጸር ፈንታ! ማበላለጥ ያሰኛል የሚሉ አሉ። ደራሲው ግን አሳቡን በዚሁ ያጸናዋል።

-116-

«ከ - ይልቅ» ተነጻጻሪውን ቃል በመካከል አድርጎ ይገባል። ከማናቸውም ዓይነት ቅጽልና ስም ጋር እየተዛመደ አበላላጭ ይሆናል።

ምሳሌ፣ ውብሸትና ጌታሁን ይማራሉ።

ከውብሸት ይልቅ ጌታሁን ትጉህ ነው።

ውብሸት ከትምህርት ይልቅ ጨዋታን ይወዳል።

«ከ» ብቻውን ሆኖ ሲገባና፣ ሲያነጻጽር አብላጭ መባሉ ቀርቶ አማራጭ ይባላል። (ቁ. 118 እይ።)

-117-

«እጅግ በጣም» የተባሉት ቃላት ለየራሳቸው ተለይተው ሲገቡ አባላጮች ይሆናሉ። «እጅግ» ለሚለው የዓይነትና የግብር ቅጽሎች ይስማሙታ።

«እጅግ በጣም» ተብሎ በአንድነት ሲገባ አበላላጭ ሆኖ በ፫ ደረጃ ይነገራል። አበላላጭ ይባላል። ሁሉንም በሚከተለው ሰሌዳ ተመልከት።

|  |  |  |
| --- | --- | --- |
| ተጻጻሪ፣ | አብላጭ ደረጃ። | አበላላጭ ደረጃ። |
| ብዙ፥ | እጅግ ብዙ፥ | እጅግ በጣም ብዙ፣ |
| ጥቂት፥ | እጅግ ጥቂት፣ | እጅግ በጣም ጥቂት፣ |
| ረጅም፥ | እጅግ ረጅም፥ | እጅግ በጣም ረጅም፣ |
| ጥቁር፥ | እጅግ ጥቁር፣ | እጅግ በጣም ጥቁር፥ |
| ክፉ፥ | እጅግ ክፉ፣ | እጅግ በጣም ክፉ፣ |
| ብልሃተኛ፣ | እጅግ ብልሃተኛ፣ | እጅግ በጣም ብልሃተኛ፣ |
| ድንጋያማ፣ | እጅግ ድንጋያማ፣ | እጅግ በጣም ድንጋያማ፣ |

-118-

የቅጽል ቃል ተደጋግሞ በተነገረ ጊዜ አማራጭ ይባላል።

ምሳሌ፥ ትጉህ ትጉሁ ተማሪ፥ ጠንክሮ ይማራል። ሰነፍ ሰነፉ ይማግጣል።

የወይን ፍሬ ጥቁር ጥቁሩ ይጣፍጣል። ቀይ ቀዩ ይኮመጥጣል።

«ከ» ብቻውን ገብቶ አማራጭ ሲሆን እንደሚከተለው ሆኖ ይገባል።

ከመሞት መሰንበት ይሻላል።

ከመልካም ሽቱ መልካም ስም ይሻላል።

፯ኛ መልመጃ።

(ሀ) ቅጽል እንዴት ያለ ቃል ነው?

ቅጽልን ለማግኘት እንዴት ተብሎ ይጠየቃል?

ቅጽል ብቻውን ሆኖ ሲነገር ማን ይባላል?

በስም ላይ ተጨምሮ ሲነገርስ ማን ይባላል?

በቂ ማለት ምን ማለት ነው?

(ለ) ቅጽል ከምን ከምን ላይ ይመሠረታል?

ከም ላይ እንዴት እንደሚገኝ አስረዳኝ።

ከግሥ ክፍልም እንዴት እንደሚመሠረት አስረዳኝ።

(ሐ) የቅጽል ዓይነቶች ስንት ናቸው?

የዓይነትና የግብር ቅጽል የሚባለው እንዴት ያለ ነው?

የአኀዝና የመጠን ቅጽል፣ አመልካች ቅጽል የሚባለውስ እንዴት፥ ያለ ነው? ከያይነቱ ፭ ፭ ቃላት ጻፍ።

(መ) የማበላለጥ ደረጃ እንዴት እንደሆነ ዓይነቱን እየለየህ ንገረኝ?

ከያይነቱም ፬ ፬ ቃላት ማስረጃ ጽፈህ አስረዳኝ።

(ሠ) ከዚህ በታች ከተጻፉት ምንባቦች ቅጽሎችን እየለየህ በየስማቸው አስታውቅ።

በነጠላ ቁጥር የሆኑትን ቅጽሎች ወደ ብዙ እያዞርህና ከቃላት ጋር እያስማማህ አንብብ።

**ምንባቦች።**

**፩ኛ፥**

መርድ አዝማች አምኃየስ የመርድ አዝማች አብዬ ልጅ ነው። በምስፍናም ከንጋሢ ጀምሮ ፱ኛ ቁጥር ይሆናል። እርሱ፣ ከአባቱ የበለጠ ጀግና ነበር ይባላል። ከአባቱ ከተማ ከሐር አምባ ተነሥቶ ሄደና፥ አንኮበር የሚባለው ከተማ ቈረቁረ። ከ፲፯፻፴፫ እስከ ፲፯፻፷፯ ዓ.ም ሸዋን በምስፍና ፴፬ ዓመት ገዛ።

በዘመኑ አያሌ ወሰኑ የሚባል ከራስ ወልደ ልዑል ጋራ ተማርኮ የነበረው ሸፈተበት። ነገር ግን ባላገር ተሰብስቦ ያዘና ሰተው። አምኃየስ በጣም ደግ ሰው ስለሆነ ያገሩ ሕዝብ ቸር አምኃየስ ይለው ነበር። ፴፬ ዓመት ከገዛ በኋላ ሸምግሎ ሞተና አንኮበር ላይ በሠራው በቅዱስ ጊዮርጊስ ቤተ ክርስቲያን ተቀበረ። ምስፍናውንም ልጁ መርድ አዝማች አስፋ ወሰን ወረሰ።

**፪ኛ፥**

መርድ አዝማች አስፋ ወሰን የአባቱን፥ የአምኃየስ አልጋ ወርሶ ከ፲፯፻፷፯ እስከ ፲፰፻ ዓ.ም ድረስ ፴፬ ዓመት ያህል ሸዋን በምስፍና ገዛ። እርሱ በጣም የተማረ ቅኔ አዋቂም ነበር። በዚያን ዘመን ተነሥተው የነበሩት የኢትዮጵያ ባላባቶች ሁሉም ቅኔ አዋቂዎች ነበሩ ይባላል። ስማቸውንም ከዚህ ቀጥለን እናነሣዋለን።

በጎንደር አጼ ተክለ ጊዮርጊስ በትግሬ ደጃዝማች፥ ወልደ ገብርኤል በጎጃም፥ ራስ ኃይሉ፣ በላስታ፣ ደጃዝማች በተቱ፣ በሸዋ መርድ አዝማች አሰፋ፥ ወሰን ናቸው። እነዚህ ሁሉ በቅኔ እውቀት የተመሰገኑ ነበሩ።

መርድ አዝማች አስፋ ወሰን በአባቱ አልጋ ከተቀመጠ በኋላ ሶስት፥ ዓመት ያህል በአንኮበር ሆኖ ወዲያ ወዲህ ሳይል በእውቀትና በፈሊጥ ዝቡ አገር አቅንቷል። በኋላም የጎንደሩ አጼ ተክለ ጊዮርጊስ ከላይ የተጠሩትን የኢትዮጵያ ባላባቶች አስከትተው ወደ ሸዋ ዘመቱበት። ዳሩ ግን ገና ወሎ ላይ ሲደርሱ ታከቱና ዝቅጥቅጥ አሉ። የወሎንም ጋላ አልፈው ሸዋ ላይ ከመርድ አዝማች አስፋ ወሰን ጋራ ለመዋጋት እንደማይሳካላቸው ተረዱትና በየስፍራቸው ተመለሱ። ወዲያው ታላቅ ራስ ዓሊ ሸፍቶ ቄያቸውና ሁሉንም ብትንትን አደረጋቸው።

መርድ አዝማች አስፋ ወሰን ብዙ አብያተ ክርስቲያናት ተክሏል። ብዙ ገዳማትም አቅንቷል፤ ከዚህም በኋላ በ፲፰፻፩ ዓ.ም ኅዳር ፳፫ ቀን ሞተና በሠራው በአንኮበር ማርያም ቤተ ክርሲቲያን ተቀበረ።

**ምዕራፍ ፭።**

**ግሥ።**

-119-

መግለጫ

አንዳች ነገርን ለመናገር ወይም ለመጻፍ የፈለግን እንደሆነ አድራጊው፥ ምንን እንዳደረገ ወይም ምንን፥ እንደተደረገ፣ ልንናገር ግድ ይሆንብናል። ስለዚህም ግሥን የንግግር መፈጸሚያ አድርገን እንጨምራለን። የግሥ ቃል ቃል በተጨመረ ጊዜ የንግግሩ አሳብ ሙሉ ይሆንና አንድ ዐረፍተ ነገር ተብሎ ይጠራል።

-120-

የንግግር መፈጸሚያና ማሠሪያ፥ አድርገን የምንጨምረው ቃል «ግሥ» ወይም አንቀጽ ይባላል። ግሥ ጠቅላላ ስሙ፤ አንቀጽ የውስጥ ስሙ ነው።

አንቀጽ መባሉ በር፣ መወሰኛ መከልከያ፥ እንደሆነ ቃላትም በርሱ ይወሰኑበታልና ስለዚህ ነው። አንቀጽ ከግዕዝ የመጣ ቃል ነው ትርጓሜውም በር ማለት ነው።

ግሥ መባሉ ባለ ብዙ ጓዝ፤ ባለ ብዙ ሠራዊት፥ ስለሆነ ነው። ግሥ የብዛትን ነገር የሚያመለክት ቃል ስለሆነ «ሰማይ ከነግሡ ምድር ከነልብሱ» ተብሎ ይተረታል። ከሊቃውንት ወገን «ጌሠ» ያለውን የግዕዙን ቃል ይዘው ግሥ ማለት ገሥጋሽ ማለት ነው ብለው የሚተረጉሙ አሉ። አንዳንዶች ደግሞ «ግስንግስ» ያለውን አማርኛ ይዘው ጓዘ ብዙ ማለት ነው ብለው ይተርጉማሉ። ያም ሆነ ይህ ምሥጢሩ አንድ ዓይነት ነው።

-121-

የንግግርን አሳብ በግልጽ ለማሰማትና አንድ ዐረፍተ ነገር ለማድረግ ስንፈልግ እጅግ ቢያንስ ፩ ባለቤትና ፩ ግሥ ሊኖሩን ያስፈልጋል።

እጅ፣ ውሻ ጮኸ፥ ዝናም ዘነመ፣ አባት ልጁን ቀጣ፣

እነሆ በዚህ በተሰጠው ማስረጃ «ውሻ፣ ዝናም፣ አባት» የተባሉት ስሞች ብቻቸውን ተነግረው ቢሆን ኖሮ ምንን እንዳደረጉ ወይም ምንን እንደተደረጉ ለማወቅ ባልተቻለ ነበር። ነገር ግን የግሥ ቃል «ጮኸ፣ ዘነመ፣ ቀጣ» ሲጨመርባቸው ድርጊታቸው ወይም ሁኔታቸው ተገልሶ ይታወቃል።

**ክፍል ፩ የግሥ ጠባይና ዓይነት።**

-122-

(፩) የግሥ ጠባዮች።

ግሥ ፫ ጠባዮች አሉት። እነርሱም ገቢር ተገብሮ፤ ወላዋይ ናቸው።

-123-

**ገቢር ግሥ።**

ገቢር ግሥ የሚባለው ለአንቀጹ ርቱዕ ተሳቢ፣ (ወይም ቀጥታ ተሳቢ) የሚያሻ የሆነ እንደሆነ ነው። ርቱዕ ተሳቢ፣ የሚታወቀው በቃሉ መድረሻ ላይ ን የሚል የገቢር ምልክት፣ ሲጨመርበት ነው። (በ124 ቁ (ሀ ለ) ተመልከት።) በዚህ ጊዜ የአንቀጹ ጠባይ ገቢር ነው ይባላል። ን የገቢር ምልክት ያ ማለት እንደሆነ ከዚህ በፊት በ113 ቁ አሳይተናል።

-124-

ተሳቢው ባለዘርፍ ወይም ባለቅጽል በሆነ ጊዜ የገቢሩ ምልክት ን በዘርፍ ወይም በቅጽሉ ላይ ይውላል። (እጅ ሐ ተመልከት።) እንደዚሁ ደግሞ ዘርፉ ወይም ቅጽሉ ለራሱ ባለዘርፍ የሆነ እንደሆነ የገቢሩ ምልክት ን በዘርፉም በተሳቢውም ላይ ይውላል። (እጅ መ፣ ተመልከት።)

እጅ፥ (ሀ) ዳዊት ጎልያድን ገደለ።

(ለ) ዮሐንስ ልብሱን ቀደደ።

(ሐ) ያዕቆብ ፲፪ቱን ነገድ ወለደ።

(መ) አብርሃም የኢየሩሳሌምን ንጉሥ መልከጼዴቅን አገኘው።

-125-

ተገብሮ ግሥ የሚባለው ለአንቀጹ ርቱዕ ተሳቢ የማያሻው የሆነ እንደሆነ ነው። ተገብሮ ግሥ ያለምንም ተሳቢ ይነገራል። (አስረጅ ሀ ተመልከት።) ዳሩ ግን ኢርቱዕ ተሳቢን (ቀጥታ ያልሆነ ተሳቢን) ለማግኘት ይችላል። (አስረጅ ለ. ሐ ተመልከት።) ይኸውም ኢርቱዕ በመስተዋድድ የሚገዛ ቃል ነው።

አስረጅ፣ (ሀ) ያዕቆብ አረጀ።

(ለ) ያዕቆብ ወደ ግብጽ ወረደ።

(ሐ) ሰሎሞን በኢየሩሳሌም ላይ ነገሠ።

-126-

ወላዋይ ግሥ፥ የሚባለው አንቀጹ በግቢርም በተገብሮም ለማሰር (ለመሳብ) የሚችል የሆነ እንደ ሆነ ነው።

እጅ ውብሸት ወደ አገሩ ሄደ። አገሩን ሄደ፣

ውብሸት ወደ ቤቱ ገባ ወይም ቤቱን ገባ ይላል።

ዳሩ ግን ይህ ውሳኔ የሚጣስበት ስላለ የሚከተለውን ተ.ቁ 127 እይ።

-127-

ወላዋይ ግሥ የተባለውን ውሳኔ ከሊቃውንት ወገን የማይቀበሉ አሉ። ምክንያቱም ይህ ነው። «ውብሸት አገሩን ሄደ» ባለ ጊዜ ን ክፍሉ ከመስተዋድድ ነው እንጂ ከመስተዋድድ ነው እንጂ ከተጠቃሽ አመልካች አይደለም። ወደ ማለት ይሆናል ብለው ይወሰናሉ። ደራሲውም ይህን ውሳኔ ያመስነዋል።

-128-

(፪) የግሥ ዓይነቶች።

ግሥ በ፫ ታላላቅ ዓይነቶች ተመድቦ ይነገራል። እነርሱም ተሻጋሪ ግሥ፤ የማይሻገር ግሥ ነባር ግሥ፣ ይባላሉ።

እነዚህም ፫ ዓይነቶች ተመድቦ ይነገራል። እነርሱም ተሻጋሪ ግሥ፤ የማይሻገር ግሥ ነባር ግሥ ይባላሉ።

እነዚህም ፫ ዓይነቶች በቅኔ ትምህርት ቤት ገቢር፣ ተገብሮ በተባለው ክፍል ተጠቅልለው ይነገሩ ነበር። ባሁኑ ውሳኔ ግን የተለየ ነገር አለ። ልዩነቱንም በሚከተለው መመልከት ነው።

-129-

**ተሻጋሪ ግሥ።**

የአንቀጹ ግብር በአድራጊው ላይ ብቻ ተወስኖ ሳይቀር ወደ ተደራጊው ያለፈ እንደሆነ ግሡ ተሻጋሪ ይባላል። ጠባዩ ገቢርነት ነው።

እጅ አባት ልጁን አስተማረ።

ዳዊት ጎልያድን ገደለ።

-130-

ተሻጋሪ ግሥ አንዳንድ ጊዜ ድርብ ተሳቢን ይዞ ይገኛል። በዚህም ጊዜ፥ ገቢሩን ምልክት ን በመጀመሪያው ተሳቢ ላይ ብቻ ይሆንና ከ፪ኛው ላይ ይቀራል። ምሥጢሩ ሲመረመር ግን የመስተዋድድ ቃል ውስጠ ቀሪ ሆኖ የጐደለ ነው።

አስረጅ፤ አስተማሪ ልጁን ሰዋሰው አስተማረ (ለልጁ ሰዋሰውን አስተማረ።)

ኢየሱስ ውኃን ጠጅ አደረገ። (ውኃን ጠጅ እንዲሆን አደረገ።)

-131-

**የማይሻገር ግሥ።**

የአንቀጹ ግብር ወደ ሌላ ሳያልፍ በአድራጊው ላይ ብቻ ተወስኖ የሚቀር ሲሆን ግሡ የማይሻገር ይባላል።

ገቢርነት ወይም ተገብሮነት ይስማማዋል።

እጅ ውብሸት ልብሱን ለበሰ።

ሰሎሞን መንግሥትን ወረሰ። ገቢር

ያዕቆብ አርጅቶ ሞተ።

ውብሸት ወደ ቤቱ ሄደ። ተገብሮ

-132-

ነባር ግሥ።

እንደ ግሥ ደንብ ሙሉ እርባታ የሌላቸው ግሦች በግብራቸው ነባር፥ ግሥ ተብለው ይጠራሉ። ነባር ማለት ወዲያ ወዲህ የማይል ተቀማጭ ማለት ነው። እነዚህም ግሦች እንደሌሎቹ ሁሉ በአዕማድ ተዘርዝረው ሰለማይረቡ ነባር ተብለዋል። እንደዚህ ያሉት ግሦች ብዙ አይደሉም። ዋነኞቹም (ሀ) የመሆን ግሥ (ለ) የመኖር ግሥ ናቸው።

-133-

የመሆን ግሥ ነው ነበረ፥……. የሚል ቃልን እየወለደ ይረባል፥

የመኖርም ግሥ አለ ኖረ፣……. የሚል ቃልን እየወለደ ይረባል።

አለ፣ የሚለው ቃል ላልቶ ሲነበብ የመናገርን ምግባር ያመለክታል። ይኸውም «እግዚአብሔር ብርሃን ይሁን አለ» እንደ ማለት ነው። ጠብቆ ሲነበብ ግን የመኖርን ምግባር ይገልጻል። «በዚህ ተራራ ለአብ የሚሰግዱበት ጊዜ አለ። እንደ ማለት ነው።

-134-

ከዚህ በላይ የተነገሩትን የመሆንና የመኖር ግሦች በአንቀጽነታቸው ራሳቸውን ችለው በገቡ ጊዜ እንደ ደንብ በ፫ቱም መደቦች ሊረቡ ይችላሉ። ይኸውም ነበርሁ፤ ነበርህ፣ ነበረች፣ ነበረ፣ አለሁ፣ አለህ፣ አለች፣ አለ፣ እንደ ማለት ነው። ደግሞ ረዳት ሆነው በብዙ አንቀጽ ላይ እየተደረቡ በገቡ ጊዜ እንደሚከተለው ይሆናሉ። (ቁ 135 136 እይ።)

-135-

የመሆን ግሥ፥ «ነበረ፣ «መድረሻውን ሳድስ አድርጎ ነበር» ተብሎ በ፫ቱም መደቦች ይገባል። ይኸውም መጥቼ ነበር፤ መጥተህ ነበር፤ መጥታ ነበር፤ መጥቶ ነበር፣……. እንደ ማለት ነው።

-136-

የመኖር ግሥ «አለ» በነጠላ ቁጥር በ፩ኛ መደብና በ፫ኛ በእንስት ጾታ (መጥቼአለሁ» መጥታለች ብሎ የሚለወጥ በቀር፤ በሌሎቹ ላይ መድረሻውን ሳድስ አድርጎ አል ተብሎ ይገባል። ይኸውም መጥተህ አል፤ መጥተሽ አል፤ መጥቶ አል፤ መጥተን አል፣ መጥቼ አለሁ፤ መጥተው፣ አል፣ ይላል። ማለት ነው።

-137-

አ የተጠጋውን ፊደል አናግሮ ድምፁን አውርሶ መታጣት፣ ልማዱ፥ ነው። ስለዚህም ከዚህ በላይ በ136 ቁ፣ ያመለከትናቸው ቃላት «መጥታችሁ፤ መጥተሃል፣ መጥተሻል፣ መጥቷል፣ መጥታለች፣ መጥተናል፣ መጥታችኋል፣ መጥተዋል» ተብለው ይጻፋሉ።

**፰ኛ መልመጃ።**

(ሀ) ግሥ ስንት ጠባዮች አሉት? ግሥ ማለት ምን ማለት ነው?

በገቢር ግሥ የሚነገር ፩ ዐረፍተ ነገር ጻፍ።

በተገብሮ ግሥ የሚነገር ፩ ዐረፍተ ነገር ጻፍ።

የማይሻር ግሥ እንዴት ያለ ዓይነት ነው?

ከማይሻገር ግሥ ፭ ቃላትን ተናገር።

ከተሻጋሪ ግሥ ፮ ቃላትን ተናገር።

ወላዋይ ግሥ እንዴት እንደሆነ በምሳሌ አስረዳ።

ነባር ግሥ፥ የተባሉትን ቃላት ቆጥረቅህ አስታውቅ።

(ለ) ከዚህ በታች ከተጻፈው ምንባብ ግሦችን በየጠባያቸውና በየዓይነታቸው እየለየህ አስታውቅ።

**ምንባብ።**

መርድ አዝማች ወሰን ሰገድ በአባቱ በመርድ አዝማች አስፋ ወሰን ዘመን አበጋዝ ሆኖ በውሳጤነት ይገዛ ነበር። አባቱ ሲሞቱ አልጋውን ያዘ። ሰውየውም ኃይለኛና ስመ ጥር ጀግና ነበር ይባላል። በጋሻው ብዙ አገሮችን አቅንቷል። ከተማውን ከፍ ያለ ስፍራ አይቶ ቁንዲ ላይ አደረገው። ያጤ ዘርዐ ያዕቆብ ከተማ የነበረውን ደብረ ብርሃንን እንደገና የመሠረተ እርሱ ነው። ደብረ ሊባኖስንና ሌሎችንም አብያተ ክርስቲያናት ለመሥራት አስጀምሮ ነበር።

መርድ አዝማች ወሰን ሰገድ አንድ ጊዜ ሕዝቡን ሰበሰበና ሰሜን ራስ ብለህ ጥራኝ፣ አለዚያ እቀጣሃለሁ ብሎ አስገደደው። ከዚህ በኋላ ራስ ወሰን ሰገድ እየተባለ ይጠራ ጀመር። እያደረም ኃይል ተሰማውና ወደ ጎንደር ለመዝመት አስቦ በዚያ ዘመን ወደነበረው ወደ ራስ ጉግሣ እነሆ መምጣቴ ነውና ድልድል ስፍራ ይዘህ ጠብቀኝ ብሎ ላከበት ይባላል። ነገር ግን መኳንንቶቹ ወደ ጎንደር መዝመትን አልወደዱምና በአንድ ጠንቋይ ምክር ብርቱውን አሳቡን አደከሙት። ሲዝልም አይተው ሰኔ ፩ ቀን (ሰኞ) ፲፰፻፭ ዓ.ም በ፩ በባሪያው እጅ አስገደሉትና ባቀናው ከተማ በቁንዲን ተቀበረ። ራስ ወሰን ሰገድ የግዛቱ ዘመን ፬ ዓመት ተመንፈቅ ያህል ነው። ከዚህ በኋላ ልጁ ሣህለ ሥላሴ በዙፋኑ ተተካ።

**ክፍል ፪ አዕማድ።**

-138-

መግለጫ፣

አዕማድ የሚባሉት ለግሥ እርባታ መነሻ መቋቋሚያ የሚሆኑት ግሦች ናቸው። በነጠላ ቁጥር ወይም ዐምድ ይባላል። በብዙ ቁጥር ግን አዕማድ ወይም ዐምዶች ያሰኛል የዐምድ ትርጓሜው ምሰሶ ማለት ነው። ቤትን አጽንቶ እንዲያቆም በነዚህም ግሦች አንቀጾች ይቋቋሙባቸዋልና በዚህ ምሳሌ ተሰይሟል።

-139-

የአዕማድ ደንበኛ ቁጥራቸው ፭ ነው። እነርሱም አድራጊ አስደራጊ አደራራጊ ተደራራጊ፣ ተብለው ይጠራሉ። ከነዚህም አደራራጊና ተደራራጊ አንዳንድ ጊዜ ድርብ ዐምድ ይዘው ይገኛሉ። እንዲህም ሲሆን አዳራጊ፣ ተደራጊ ተዳራጊ፣ የሚባሉ ዘመዳም የሆኑ ሌሎች፣ ፪ አዕማድ ይጨመሩባቸውና የአዕማድ ቁጥር እስከ ፯ ይደርሳል።

-140-

ማናቸውም ግሥ የአዕማድን ደንብ በሙሉ ወይም በከፊል መፈጸም አለበት።

-141-

አዕማድ በ፫ኛ መደብ በሚነገረው ተባዕታይ፣ ጾታ ነጠላ ቁጥር በሆነው በኀላፊ የግሥ ቃል፥ ይነገራል። ይኸም ገደለ፣ አስገደለ፣ አገዳደለ፣ አጋደለ፣ ተገደለ፣ ተገዳደለ፣ ተጋደለ፣ እንደ ማለት ነው። የግሦች ሥር ከንኡስ አንቀጽ እንደሆነ በተገባ ነበር። ይኸውም መግደል ማስገደል፣ ማገዳደል፣ ማጋደል፣ መገደል፣ መገዳደል መጋደል፣ እንደ ማለት ነው። ዳሩ ግን በግዕዙ ትምህርት በኀላፊ የግሥ፥ ቃል እየተነገረ ስለተለእምዱ አሁንም በዚያው ልማድ ተጽፈዋል።

-142-

**አዕማድ ዓይነት።**

አዕማድ ጽኑዓን ድኩማን ተብለው በ፪ ዓይነት ይመደባሉ። ጽኑዓን የሚባሉት ከ፭ እስከ ፯ መደብ ለመድረስ የሚችሉት ናቸው። ድኩማን የሚባሉትም ከ፭ በታች የሚቀሩት ናቸው።

-143-

ከጽኑዓን ዐምዶች ገደለ፣ ፈለገ፣ ማለ፣ ገባ፣ ከድኩማን ዐምዶች ዘነመ፣ ተኛ፣ በተባሉት ግሦች የአመዳደባቸውን ምሳሌ እናያለን።

|  |  |  |  |  |  |  |  |
| --- | --- | --- | --- | --- | --- | --- | --- |
| የግሡ ሥር፥ | አድራጊ፥ | አስደራጊ፣ | አደራራጊ፣ | አዳራጊ፣ | ተደራጊ፣ | ተደራራጊ፣ | ተዳራጊ፣ |
| መግደል፣ | ገደለ፣ | አስገደለ፣ | አገዳደለ፣ | አጋደለ፣ | ተገደለ፣ | ተገዳደለ፣ | ተጋድል፣ |
| መፈለግ፣ | ፈለገ፣ | አስፈለገ፣ | አፈላለገ፣ | አፋለገ፣ | ተፈለገ፣ | ተፈላለገ፣ | ተፋለገ፣ |
| መማል፣ | አማለ፣ | አስማለ፣ | አማማለ፣ | - | ማለ፣ | ተማማለ፣ | - |
| መተው፣ | ተወ፣ | አስተወ፣ | - | - | ተተወ፣ | - | - |
| መዝነም፣ | አዘነመ፣ | አስዘነመ፣ | - | - | ዘነመ፣ | - | - |
| መተኛት፣ | - | አስተኛ፣ | - | - | ተኛ፣ | - | - |

-144-

አዕማድ መነሻቸውን በግዕዝ በራብዕ፣ በኃምስ በሳብዕ ፊደል ያደርጋሉ። ይኸውም ገደለ፣ ማለ፣ ሄደ፣ ቆመ፣ እንደማለት ነው። መድረሻቸውንም በግዕዝና በራብዕ ፊደል ያደርጋሉ። ይኸውም ፈለገ ገባ፣ እንደ ማለት ነው።

-145-

አዕማድ ከ፪ እስከ ፯ በሆኑ ፊደላት ይነገራሉ። ይኸውም አየ፣ ፈለገ፣ ተረጐመ፣ አፈገፈገ፣ አጉረመረመ፣ እንደ ማለት ነው።

-146-

ከአዕማድ ወገን በ፩ ክፍል ብቻ የሚነገር የለም። ዳሩ ግን ሻ የሚል አድራጊ ዐምድ በ፩ ክፍል ብቻ ሲነገር ይገኛልና ከርሱ በቀር ነው።

-147-

ሻ ስለሚለው ግሥ ነገር አንዳንድ መምህራን ና የመጣህ ትእዛዝ አንቀጽ እንደሆነ ሻ የፈለግህ ትእዛዝ አንቀጽ ነው ይላሉ ፡ እኛ ግን ከ ና ጋራ አናነጻጽረውም። ሻ ለፈልግህ ትእዛዝ አንቀጽ ከመሆኑ በላይ ራሱን የቻለ ድኩም ዐምድ ነው እንላለን። ምክንያቱም ና በ፫ቱ መደቦች ሊዘረዘር አይችልም። ሻ ግን ሻሁ፤ ሻህ፣ ሻሽ፣ ሻች፣ ሻ እያለ በ፫ቱ መደቦች እየገባ በ፫ቱ ጊዜያቶች ሊረባ ስለሚችል ነው።

የቃልን ሞክሼነት ለመለየት እሻ፣ ተብሎ ይጠራ ብለው የሚበይኑ መምህራን አሉ። ምክንያቱም እሽ፣ ሲል ግሥ፣ ሻ ሲል ተውሳክ ግሥ ይሆናል ብለው የሚከተለውን ማስረጃ ያቀርባሉ።

(ሀ) መጻሕፍትን እሻ መርምር። (ግሥ)

(ለ) የሰናፍጭ ምግብ ሆድን ሻ ያደርጋል። (ተውሳክ ግሥ፣)

-148-

**የአዕማድ ጠባይ።**

የአዕማድ ጠባያቸው ገቢር ወይም ተገብሮ ነው። የገቢር ጠባይ ያላቸው ዐምዶች አድራጊ አስደራጊ፣ አደራራጊ፣ ናቸው። የተገብሮ ጠባይ፥ ያላቸውም ተደራጊ፣ ተደራራጊ፣ ተዳራጊ፣ ናቸው። ዳሩ ግን ይህ አዋጅ የሚጣስበት ጊዜ አለ። እርሱንም በአገባብ ክፍል ይመለከቷል።

-149-

ከአዕማድ ውስጥ አድራጊ ወይም ተደራጊ ዐምድ አርእስተ አዕማድ፥ ተብለው ይጠራሉ። በነጠላ ቁጥር ርእሰ ዐምድ ያሰኛል። ትርጓሜው የአዕማድ ራስ ወይም ሥር ማለት ነው።

-150-

አድራጊና ተደራጊ፣ ዐምዶች የአዕማድ ራሶች፥ መባላቸው ማናቸውንም ግሥ በባዕድ መነሻ፥ ረዳትነት ከነሱ ስለሚመሠረት ነው። አድራጊና ተደራጊ ዕምዶች ግን ባዕድ፣ መነሻን አይሹም።

አድራጊ ዐምድ መሠረት ሲሆን ተደራጊውን ከዚያው ከርሱ ያስገኛል። ይኸም ገደለ ብሎ ተገደለ፥ ይላል ማለት ነው። ተደራጊ ዐምድም መሠረት ሲሆን አድራጊውን ከርሱ ያስገኛል። ይኸም መጣ ብሎ፣ አመጣ እንደ ማለት ሁሉ ነው።

-151-

**ባዕድ መነሻ፥**

አርእስት አዕማድ፥ ከሚሆኑት ግሦች በቀር ለአዕማድ ሁሉ ባዕድ፥ መነሻ፥ አላቸው። እነእርሱም አ አስ፣ አስተ፣ ተ ናቸው። በ አ ፊደል የሚነሣ ግሥ ሲገጥማቸው ራብዕ፥ ይሆናሉ። ይኸውም አሳ አስታ ታ፣ ይላል ማለት ነው። አስተ የሚለው መነሻ በጥቂቶች ግሦች ላይ ብቻ ይገኛል።

የአድራጊ ባዕድ መነሻ ይሆናል እጅ. መጣ ብሎ አመጣ ይላል።

አ የአደራራጊ ባዕድ መነሻ ይሆናል እጅ፣ ፈለገ ብሎ አፈላለገ ይላል።

የአዳራጊ ባዕድ መነሻ ይሆናል እጅ፣ ፈለገ ብሎ አፋለገ ይላል።

አስ የአስደራጊ ባዕድ መነሻ ይሆናል እጅ፣ ፈለገ ብሎ አስፈለገ ይላል።

አስተ የአደራራጊ ባዕድ መነሻ ይሆናል፣ እጅ፣ አወቀ ብሎ አስተዋወቀ ይላል።

ተ የተደራጊ ባዕድ መነሻ ይሆናል እጅ፣ ፈለገ ብሎ ተፈለገ ይላል።

የተደራራጊ ባዕድ መነሻ ይሆናል እጅ፣ ፈለገ ብሎ ተፈላለገ ይላል።

የተደራራጊ ባዕድ መነሻ ይሆናል እጅ፣ ፈለገ ብሎ ተፋለገ ይላል።

-152-

ጥንት ቀለማቸው በ አ በ ተ የሚጀመር የአዕማድ ሥሮች (አድራጊ ተደራጊ) በተነገሩ ጊዜ አ ተ ባዕድ መነሻ እንዳይባሉ እወቅ። አ ወይም ተ ጥንተ ቀለም የሚሆኑዋቸው የአዕማድ ሥሮች (አርእስት አዕማድ) በጣም ብዙዎች ናቸው። እነሆ ለምሳሌ ጥቂቶችን እንጽፋለን።

አ አየ አወቀ፣ አሰበ፣ (አድራጊ ርእሰ አምድ)

አበበ፣ አመለጠ፣ አፈጠጠ (ተደራጊ ርእሰ አምድ)

ተ ተረጐመ፣ ተለመ፣ ተወ፣ ተኰሰ፣ (አድራጊ ርእሰ አምድ)

ተነሣ፣ ተረፈ፣ (ተደራጊ ርእሰ አምድ)

አ፣ ተ ጥንተ ቀለም የሚሆኑአቸውን ግሦች፣ በልዩ ምልክት ለመወሰን አይቻልም። የሚሻለውም ምክር ቃላቱን በተለይ ማጥናት ወይም በመዝገበ ቃላት መመልከት ብቻ ነው።

**፱ኛ መልመጃ።**

(ሀ) የግሥ አዕማድ ስንት ናቸው? «ፈለግ አገኘ፣ ተቀመጠ፣ ረገመ መረቀ» በተባሉት ግሦች አዕማድ እየዘረዘርህ ተናገር።

ርእሰ አዕማድ የተባሉት እነማን ናቸው?

ርእሰ ዐምድ ከሆነው ከአድራጊ መደብ ፰ ግሦችን ለምሳሌ አምጣ።

ርእሰ ዐምድ ከሆነው ከተደራጊ መደብ ፰ ግሦችን ለምሳሌ አምጣ።

(ለ) ከዚህ በታች ከተጻፈው ምንባብ አዕማድ ደንብ እየዘረዘርህ ተናገር።

**ምንባብ።**

የራስ ወሰን ሰገድ ልጆች አቤቶ በኵሩና ሣህለ ሥላሴ ነበሩ። ታላቁ አቤቶ በኵሉ አበጋዝነት ተሾሞ በመርሐቤቴ ቈላ ይኖር ነበር። ራስ ወሰን ሰገድ በሞተ ጊዜ ወደ ቁንዲ እወጣለሁ ብሎ ቢነሣ የጅሩ ጋላ መንገድ አሳጥቶ አስቀረው። ስለዚህም ታናሹ ሣህለ ሥላሴ ከሰላ ድንጋይ ተጠርቶ መጣና በአባቱ በራስ ወሰን ሰገድ ዙፋን ላይ ተቀመጠ። ሣህለ ሥላሴ ወዲያው ንጉሠ ሸዋ ተብለው ይጠሩ ጀመር። ሽማግሌዎቻችን እንኳ ሲጫወቱ፣ «በታላቁ ንጉሥ ሣህለ ሥላሴ ጊዜ እንዲህ ሆነ ተደረገ» እያሉ የሆነውን ሁሉ ይተርካሉ። «ራስ ሣህለ ሥላሴ ንጉሠ ሸዋ» የሚልም ደብዳቤ ተገኝቷል። ደግሞ «ዝ መጽሐፍ ዘራስ ሣህለ ሥላሴ ንጉሠ ሸዋ ዝ ከበሮ ዘራስ ሣህለ ሥላሴ ንጉሠ ሸዋ» የሚል በየአድባራቱ በየስፍራው ይገኛል።

ሣህለ ሥላሴ በአንኮበር ላይ የቅዱስ ሚካኤልን ቤተ ክርስቲያን አሳንጸው አንጎለላንና ደብረ ብርሃንን ከተማ አድርገው ይኖሩ ነበር። በዘመናቸው ስመ ጥሩዎች ጀግኖች እነ አቶ መተኮ፣ እነ ቋንቁሬ ባቡ፣ እንደነበሩ ይተረካል። ሣህለ ሥላሴ በሕባቸው ዘንድ የተወደዱ ነበሩ። ፴፬ ዓመት ያህል እንደገዙ ታመሙና አልጋቸውን ለትንሹ ልጃቸው ለኃይለ መለኮት አውርሰው ደብረ ብርሃን ላይ ጥቅምት ፲፪ ፲፰፻፵ ዓ.ም ዐረፉ። ኋላም ልጃቸው ኃይለ መለኮት አንኮበር ወስደው በቅዱስ ሚካኤል ቤተ ክርስቲያን አስቀበሩዋቸው።

**ክፍል ፫ የግሥ ረዳት።**

-153-

የግሥ ረዳት የሚባሉት በቦዝ አንቀጽ፣ ላይ እየተጫኑ ከዋናው ግሥ፣ ጋር ተቀላቅለው ማሰሪያ አንቀጽ የሚሆኑት ቃላት ናቸው። እነርሱም በጠቅላላ የመሆንና የመኖር ግሥ፥ ተብለው ይጠራሉ። ማናቸውም ግሥ በአድራጊና በተደራጊ ወይም በገቢርና በተገብሮ የተመደበ ነው፥ ብለናል። ስለዚህም የመሆንና የመኖር ግሥ በማለት ፈንታ የመደረግና የማድረግ ግሥ ቢባል በቀና፥ ነበር። ዳሩ ግን ምሥጢሩን በመመልከት መሆን መኖር ተብሎ ተሰይሟል።

-154-

የመሆን ግሥ፥ በእርባታ ጊዜ «ነው፣ ነበር፣ ሆነ፣ አለ፥ (ላልቶ) ጀመረ፣ ቈየ፣ አገኘ፣ የሚባሉትን ቃላት በየስልቱ ይዞ ይገኛል፡) በግዕዝ ከዊነ ከዊኖት ይላል። ማናቸውም ተደራጊ ግሥ፣ በምሥጢር የመሆን ግሥ ወገን ነው።

-155-

የመኖር ግሥ በእርባታ ጊዜ «አለ፣ (ጠብቆ) ነበረ» የሚባሉትን ቃላት ይዞ ይገኛል።

መኖር የሚባለው ቃል በሁለት ትርጓሜ ይፈታል። አለኝታን ወይም አለኝ ማለትን የሚገልጽ ሲሆን ነባር፥ ግሥ ነው፣ በግዕዙ ቦ ነው። ሲዘረዘርም ብየ ብከ፣ ብኪ፣ ቦቱ፣....... ይላል። ቦ መኖር ሲሆኦን «እምኀበ ቦ ኅበ አልቦ» ይላል። የዚህም ትርጓሜው ከመኖር ወደ አለመኖር ወይም ከመገኘት ወደ አለመገኘት ማለት ነው።

መኖር የሚባለው ቃል የኑሮን ወይም የሕይወትን ምግባር የሚገልጽ ሲሆን ራሱን የቻለ ተደራጊ ግሥ ይሆናል። በግዕዝ ሐይው ሕይዎት ወይም ህልዎ ሀልዎት የሚለው ነው። ሀልዎ ሀልዎት ከነባሩ ግሥ ጋራ የሚስማማበት ጊዜያት አለና በጥንቃቄ መመልከት ያስፈልጋል።

-156-

በመሆንና በመኖር ግሥ ላይ እየተጨመሩ የሚነገሩት ቃላት ራሳቸውን ችለው፥ በተነገሩ ጊዜ ግሦች ተብለው ይጠራሉ። እንደሌላውም ግሥ ሊረቡ ይችላል። በኀላፊ ቦዝ ወይም በትንቢት ቦዝ ላይ እየተጨመሩ በገቡ ጊዜ ግን ረዳቶች ይባላሉ። ኀላፊ በዝና ትንቢት ቦዝ ምን እንደሆነ ወደፊት በስፍራው ይገኛል (ቁ 181 – 185 እይ።)

-157-

**ነው።**

ነው፣ ለመሆን ግሥ የእሁን ጊዜያት ነው። ሥረ ነገሩ ነ ነው። የእርባታ መሪዎች «ኝ ሀ ሽ፣ ዎ፣ ች፣ ው፣ ን፣ አችሁ አቸው» እየተጨመሩበት በ፫ቱም መደቦች በአሁን ጊዜያት ይረባል። እነሆ በአዎንታና በአሉታ እንዴት እንደሚረባ ከዚህ በታች እናመለክታለን።

|  |  |  |  |  |  |
| --- | --- | --- | --- | --- | --- |
| መደብ ጾታ፣ | አዎንታ፣ | | አሉታ፣ | | |
| ነጠላ፣ | ብዙ፥ | ነጠላ፣ | ብዙ፥ | |
| ፩ኛ የወል፣ | ነኝ፣ | ነን፣ | አይደለሁም፣ | | አይደለንም፣ |
| ፪ኛ፥ ተባ፣  እን፣ | ነህ፣  ነሽ፣ | ናችሁ፣  ናችሁ፣ | አይደለህም፣  አይደለሽም፣ | | አይደላችሁም፣  አይደላችሁም፣ |
| ፫ኛ፣ ተባ፣  እን፣ | ነው፣  ነች፣ (ናት፣) | ናቸው፥  ናቸው፥ | አይደለም፥  አይደለችም፣ | | አይደሉም፣  አይደሉም፣ |

-158-

**ነበረ።**

ነበረ፤ ለመሆን ወይም ለመኖር ግሥ ረዳት ይሆናል።

በመሆን ግሥ ክፍል ረዳት ሆኖ ሲነገር መድረሻውን ሳድስ አድርጎ «ነባር» ተብሎ በኀላፊ ወይም በትንቢት ቦዝ ላይ እየተጫነ ይረባል። በኀላፊ ቦዝ ላይ ሲገባ የሩቅ ኀላፊ በትንቢት ቦዝ ላይ ሲገባ አዋዋይ አንቀጽ ይሆናል።

በኀላፊ ቦዝ አንቀጽ ሲገባ እንደሚከተለው ይሆናል።

|  |  |  |  |  |
| --- | --- | --- | --- | --- |
| መደብ ጾታ፣ | አዎንታ፣ | | አሉታ፣ | |
| ነጠላ፣ | ብዙ፥ | ነጠላ፣ | ብዙ፥ |
| የወል፥ | መጥቼ ነበር፣ | መጥተን ነበር፣ | አልመጣሁም ነበር፣ | አልመጣንም ነበር፣ |
| ፩ኛ ተባ፣  እን፣ | መጥተን ነበር፣  መጥተሽ ነበር፣ | መጥታችሁ ነበር፣  መጥታችሁ ነበር፣ | አልመጣሁም ነበር፣  አልመጣሽም ነበር፣ | አልመጣችሁም ነበር፥  አልመጣችሁም ነበር፣ |
| ፪ኛ፣ ተባ፣  እን፣ | መጥቶ ነበር፣  መጥታ ነበር፣ | መጥተው ነበር፣  መጥተው ነበር፣ | አልመጣም ነበር፣  አልመጣችም ነበር፣ | አልመጡም ነበር፣  አልመጡም ነበር፣ |

የተለመደውን ንግግር በመከተል መጥቼ ነበር ያለውን በአሉታ አልመጣሁም ነበር ብለን ጽፈናል። ዳሩ ግን በጎጃም አማርኛ ከላይ የተጻፉት አሉታዎች «አልመጥቼም ነበር አልመጥተህም ነበር፣……» ተብለው ሲነገሩ ይሰማሉ። ይኸውም ቃል መጥቼ ነበር ከሚለው ከሥረ ነገሩ ጋር የተስማማ ስለሆነ መልካም ውሳኔ፣ መሆኑ አይጠረጠርም። ከመጣሁ አሉታ አልመጣሁም ሊሆን የተገባ ነው። የመጥቼ አሉታም አልመጥቼም ነበር ሲል ትክክለኛ መንገድ ነው።

-159-

በትንቢት ቦዝ ላይ ሲገባ እንደሚከተለው ይሆናል።

|  |  |  |  |  |  |  |
| --- | --- | --- | --- | --- | --- | --- |
| መደብ ጾታ | አዎንታ፣ | | | አሉታ፣ | | |
| ነጠላ፣ | ብዙ፣ | | ነጠላ፣ | ብዙ፣ | |
| ፩ኛ የወል፣ | እመጣ ነበር፣ | | እንመጣ ነበር፣ | አልመጣም ነበር፣ | | አንመጣም ነበር፣ |
| ፪ኛ ተባ፣  እን፣ | ትመጣ ነበር፣  ትመጪ ነበር፣ | | ትመጡ ነበር፣  ትመጡ ነበር፣ | አትመጣም ነበር፣  አትመጪም ነበር፣ | | አትመጡም ነበር፣  አትመጡም ነበር፣ |
| ፫ኛ ተባ፣  እን፣ | ይመጣ ነበር፣  ትመጣ ነበር፣ | | ይመጡ ነበር፣  ይመጡ ነበር፣ | አይመጣም ነበር፣  አትመጣም ነበር፣ | | አይመጡም ነበር፣  አይመጡም ነበር፣ |

-160-

ነበረ በረዳትነት ሲገባ የግሥ አመሉን ሳይተው ይረባል የሚሉ አሉ። ይኸውም «መጥቼ ነበርሁ፤ መጥተህ ነበርህ፣ መጥተሽ ነበርሽ፣....... አልመጣሁም ነበርሁ አልመጣህም ነበርህ፣ አልመጣሽም ነበርሽ፣......» ያሰኛል ማለት ነው። ይህ ንግግር ምንም እንኳ የተለመደ ቢሆን ደራሲው የላይኛውን ውሳኔ (ቁ. 159) በመምረጥ ያጸናዋል።

-161-

ነበረ፣ በመኖር ግሥ ክፍል ሲነገር የእርባታ መሪዎች፣ «ኝ፣ ሀ፣ ሽ፣ ው፣ ት፣ ን፣ አችሁ፣ አቸው፣» እየተጨመሩበት በኀላፊ ጊዜያት በ፫ቱም መደቦች ይረባል። እነሆ በአዎንታና በአሉታ እንዴት እንደሚረባ ከዚህ በታች እናመለክታለን።

|  |  |  |  |  |  |  |
| --- | --- | --- | --- | --- | --- | --- |
| መደብ ጾታ፣ | አዎንታ፣ | | | አሉታ፣ | | |
| ነጠላ፣ | ብዙ፣ | | ነጠላ፣ | ብዙ፣ | |
| ፩ኛ የወል | ነበረኝ፣ | | ነበረን፣ | አልነበረኝም፣ | | አልነበረንም፣ |
| ፪ኛ ተባ፥  እን፣ | ነበረህ፣  ነበረሽ፣ | | ነበራችሁ፣  ነበራችሁ፣ | አልነበረህም፣  አልነበረሽም፣ | | አልነበራችሁም፣  አልነበራችሁም፣ |
| ፫ኛ፣ | ነበረው፣  ነበራት፣ | | ነበራቸው፣  ነበራቸው፣ | አልነበረውም፣  አልነበራትም፣ | | አልነበራቸውም፣  አልነበራቸውም፣ |

-162-

**ሆነ።**

ሆነ መሠረቱ ከመሆን ግሥ ነው። ራሱን ችሎ እንደ ግሥ ደንብ፣ በየዋህም በዝርዝርም እርባታ ይረባል። በረዳትነት መልክ ሲገባ በትንቢት አንቀጽ ላይ እየተጨመረ በቁም ቀሪ ሆኖ ይረባል።

ይኸውም ይመጣል ሆነ ትመጣለች ሆነ፣ ትመጣለህ ሆነ ይመጣሉ ሆነ፥ ይላል ማለት ነው። በዚህም ጊዜ ሆነ ምክንያት ሰጭ ነው እንጂ ዋና ረዳት አይደለም። ምክንያቱም እነሆ ወይም ስለ በሚል አገባብ የሚተካ ስለሆነ ነው። ማሰሪያው የጥያቄ ወይም የአንክሮ አንቀጽ ነው።

አስረጅ ውብሸት ይማግጣል ሆነ፣ ምን ማድረግ ይሻላል?

(እነሆ ውብሸት ማገጠ ምን ማድረግ ይሻላል?)

(ውብሸት ስለማገጠ (ወይም የሚማግጥ ስለሆነ) ምን ማድረግ ይሻላል?)

-163-

**ይሆናል።**

ይሆናል በትንቢት አንቀጽነት በሁለት ወገን ያገልግላል፤ ለደንበኛው ግሥ ለመሆን ትንቢት አንቀጽ ነው።

ለነበሩ ግሥ ለመሆንም ትንቢት አንቀጽ ነው። በነርሱም መካከል ልዩነቱ ሊታወቅ አይቻልም።

የግሥ ረዳት ሲሆን በኀላፊና በትንቢት ቦዝ ላይ እየተጫነ ይገባል። ይኸውም መጥቶ ይሆናል ይመጣ ይሆናል እንደማለት ነው። በዚህ ጊዜ አጠራጣሪ አንቀጽ ተብሎ ይጠራል።

-164-

**አለ (በማጥበቅ ድምፅ።)**

አለ፣ በማጥበቅ ድምፅ ሲነገር ፩ኛ በመሆን ግሥ ፪ኛ በመኖር ግሥ፣ ክፍል ይገባል።

(፩ኛ) በመሆን ግሥ ክፍል ሲነገር እንደሚከተለው ይሆናል።

(ሀ) የእርባታ መሪዎች ሁ፣ ሀ፣ ሽ፣ ች፣ ን፣ አችሁ፣ አቸው። እየተጨመሩበት በ፫ትም መደቦች ይረባል። በዚህም ጊዜ ለመሆን ግሥ፥ የቅርብ ጊዜያት፣ ይሆናል። በአዎንታና በአሉታ እንደሚከተለው ይረባል።

|  |  |  |  |  |  |  |
| --- | --- | --- | --- | --- | --- | --- |
| መደብ ጾታ፣ | አዎንታ፣ | | | አሉታ፣ | | |
| ነጠላ፣ | ብዙ፣ | | ነጠላ፣ | ብዙ፣ | |
| ፩ኛ የወል፣ | አለሁ፣ | | አለን | የለሁም፣ | | የለንም |
| ፪ኛ ተባ፣  እን፣ | አለህ፣  አለሽ፣ | | አላችሁ፣  አላችሁ፣ | የለህም፣  የለሽም፣ | | የላችሁም፣  የላችሁም፣ |
| ፫ኛ ተባ፣  እን፣ | አለ፣  አለች፣ | | አሉ፥  አሉ፣ | የለም፣  የለችም፣ | | የሉም፣  የሉም፣ |

--165-

(ለ) የግሥ ረዳት ሲኦን በኀላፊና በትንቢት ቦዝ ላይ ተጭኖ እየገባ በሶስቱም መደቦች ይረባል። በኀላፊ ቦዝ ሲገባ ግሡን የቅርብ ኀላፊ ያደርገዋል። በትንቢት ቦዝ ሲገባ ግሡን የአሁን ጊዜያት ወይም ትንቢት ያደርገዋል። መድረሻውን ሳድስ አድርጎ «አል» ተብሎ በአንዳንድ ስፍራ ይነገራል። ይኸንንም በሚከተለው እናሳያለን።

|  |  |  |  |  |
| --- | --- | --- | --- | --- |
| መደብ ጾታ፣ | የቅርብ ኀላፊ ጊዜያት፣ | | የአሁንና የትንቢት ጊዜያት፣ | |
| ነጠላ | ብዙ፣ | ነጠላ፣ | ብዙ፣ |
| ፩ኛ የወል፣ | መጥቼአለሁ፣ መጥታችሁ | መጥተንአለን መጥተናል፣ | እመጣለሁ እመጣለሁ | እንመጣለን፣  እንመጣለን፣ |
| ፪ኛ ተባ፣  እን፣ | መጥተሽአል፣ መጥተሻል፣  መጥተሽአል፣ መጥተሻል፣ | መጥታችሁ አላችሁ፣  መጥታችኋል፣ | ትመጣአለህ ትመጣለህ  ትመጪአለሽ ትመጫለሽ | ትመጣላችሁ፣  ትመጣላችሁ፣ |
| ፫ኛ ተባ፣  እን፣ | መጥቶአል፣ መጥቷል፣  መጥታ፣ አለች፣ መጥታለች፣ | መጥተው አስመጥተዋል፣  መጥተው አስመጥተዋል፣ | ይመጣአል ይመጣል፣  ትመጣአለች፣ ትመጣለች፣ | ይመጡአሉ፣  ይመጣሉ፣ |

ከዚህ በላይ የተጻፈው እርባታ በአዎንታ መደብ ነው። በአሉታም ሲረባ «አልመጣሁ፣ አልመጣም፣……» ያሰኛል። «አለመጥጬም አልቀጥተህም» የሚለው የጎጃም አማርኛ ለሥረ ነገሩ የተመቸና የተስማማ ነው። አስተውል የአ ፊደል አናጋሪ ከመሆኑ የተነሣ መጥቶአል በማለት ፈንታ መጥቷል ተብሎ ይነገራል።

-166-

(፪ኛ) በመኖር ግሥ (ወይም በአለኝታ ግሥ) ሲነገር እንደሚከተለው ይሆናል። የእርባታ መሪዎች «ኝ ህ፣ ሽ፣ ው፣ ት፣ ን፣» አቸው እየተጫኑበት በ፫ቱም መደቦች ይረባል።

እነሆ በአዎንታና በአሉታ እንዴት እንደሚረባ ከዚህ በታች ጽፈን እናመለክታለን።

|  |  |  |  |  |  |  |
| --- | --- | --- | --- | --- | --- | --- |
| መደብ፣ ጾታ፣ | አዎንታ፣ | | | አሉታ፣ | | |
| ነጠላ፣ | ብዙ፣ | | ነጠላ፥ | ብዙ፣ | |
| ፩ኛ የወል፣ | አለኝ፣ | | አለን፣ | የለኝም፣ | | የለንም፣ |
| ፪ኛ ተባ፣  እን፣ | አለህ፣  አለሽ፣ | | አላችሁ (አለአችሁ፣)  አላችሁ (አለአችሁ፣) | የለህም፣  የለህም፣ | | የላችሁም፣  የላችሁም፣ |
| ፫ኛ ተባ፣  እን፣ | አለው፣  አላት፣ | | አላቸው፣ (አላቸው፣)  አላቸው፣ (አላቸው) | የለውም፣  የለህ፣ም | | የላቸውም፣  የላቸውም፣ |

-167-

**አለ (በማላላት ድምፅ)**

አለ በመላላት ድምፅ ሲነገር በሁለት ዓይነቶች ይተረጐማል። ሁለቱም ዓይነቶች በምሥጢር እንጂ፣ በጽሕፈት አይለያዩም።

የመናገርን ምግባር ሲገልጽ ራሱን የቻለ አድራጊ ዐምድ፥ ይሆናል። ትርጓሜው ተናገረ ማለት ነው። በኀላፊ ጊዜያት እንደሌላው ግሥ ሁሉ የራሱን ቦዝ ይዞ ይረባል።

(ሀ) በአሁን ጊዜያት በአዎንታና በአሉታ እንዴት እንደሚረባ ከዚህ በታች እናመለክታለን።

|  |  |  |  |  |  |  |
| --- | --- | --- | --- | --- | --- | --- |
| መደብ ጾታ፣ | አዎንታ፣ | | | አሉታ፣ | | |
| ነጠላ፣ | ብዙ፥ | | ነጠላ፣ | ብዙ፣ | |
| ፩ኛ የወል፣ | አለሁ፥ | | አልን፣ | አላልሁም፥ | | አላልንም፣ |
| ፪ኛ ተባ፣  እን፣ | አለህ፥  አለሽ፣ | | አልአችሁ (አላችሁ) | አላልህም፣  አላልሽም፣ | | አላላችሁም፣  አላላችሁም፣ |
| ፫ኛ ተባ፣  እን፣ | አለ፥  አለች፣ | | አሉ፣  አሉ፣ | አላለም፣  አላለችም፣ | | አላሉም፣  አላሉም፣ |

(ለ) በኀላፊ ጊዜያት እንደሚከተለው በአዎንታና በአሉታ ይረባል።

|  |  |  |  |  |
| --- | --- | --- | --- | --- |
| መደብ ጾታ፣ | አዎንታ፣ | | አሉታ፣ | |
| ነጠላ፣ | ብዙ፥ | ነጠላ፣ | ብዙ፣ |
| ፩ኛ የወል፣ | ብዬ አለሁ (ብያለሁ) | ብለን አለ፣ (ብለናል) | አላልሁም፣ | አላልንም፣ |
| ፪ኛ ተባ፣  እን፣ | ብለህ አል (ብለሃል)  ብለሽ አል (ብለሻል) | ብላችሁአል (ብላችኋል)  ብላችሁአል (ብላችኋል) | አላልህም፣  አላልሽም፣ | አላላችሁም፣  አላላችሁም፣ |
| ፫ኛ ተባ፣  እን፣ | ብሎ አል (ብሏል)  ብላ አለች (ብላለች) | ብለው አል (ብለዋል)  ብለው አል (ብለዋል) | አላለም፣  አላለሽም፣ | አላሉም፣  አላሉም፣ |

በጎጃሞች አማርኛ በአሉታው ጊዜ አልብሎም አብልዬም አልብለውም አልብለህም፥….. ተብሎ ይነገራል። ይኸውም ሥረ ነገሩን የተከተለና የተስማማ ስለሆነ ጸያፍ ሊባል አይቻልም።

-168-

አለ የመሆንን ምግባር የሚገልጹ ሲሆን ረዳት ግሥ ይባላል። በዚህም ጊዜ ከግብር ተውሳካት ግሥ፣ ለዚሁ የተመደቡትን ቃላት ይዞ ይገባል። ለምሳሌ፣ ዝም «ቁጭ ዱብ ዝቅ፣» እነዚህን የመሰሉ ብዙ ተውሳካተ ግሥ አሉ፣ እነሱም ብቻቸውን ሲነገሩ ምንም ስሜት የላቸውም። ከሌሎችም ግሦች ጋር ዝምድና የላቸውም። ግሥ አለ በተጨመረባቸው ጊዜ ግን ስሜታቸውን እያስጐሉ ማሰሪያ አንቀጽ ይሆናሉ።

አስረጅ «ዝም አለ ዝም ብሏል፣ ዝም ብሎ ነበር ዝም ይላል ዝም ማለት ዝም ብሎ፣» እንደማለት ነው። እንደ ግሥ ደንብ በሙሉ ሊረቡ ይችላሉ።

-169-

**ጀመረ።**

ጀመረ በግሥነቱ ሲነገር አድራጊው ዐምድ ነው። በዚያን ጊዜ «ጀመርሁ ጀመርሽ ጀመረ» እያለ እንደሌላው ግሥ ሁሉ በየዋህ በዝርዝርም እርባታ ይረባል።

በረዳትነት ሲገባ ግን መድረሻውን ሳድስ፣ አድርጎ «ጀመር» ተብሎ ይነገራል። በትንቢት ቦዝ ላይ እየተጫነ ይገባል። ይኸውም «እመጣ ጀመር፣ ትመጣ ጀመር ትመጪ ጀመር ይመጣ ጀመር» እንደ ማለት ነው። በዚህ ግዚኤ ክፍሉ ከመሆን ግሥ ነው። ይመጣ ጀመር ወይም ይመጣል ሆነ ቢል ምሥጢሩ ፩ ወገን ነው።

አንዳንድ መምህራን የግሥ ደንቡን ሳይለቅ ረዳት ይሆናል ብለው ይወስናሉ። ይኸውም እመጣ ጀመርሁ፥ ትመጣ ጀመርህ፣ ትመጪ ጀመርሽ፣ ይመጡ ጀመሩ፥…….» ይላል እንደ ማለት ነው።

-170-

ቈየ።

ቈየ በግሥነቱ ተደራጊ ዐምድ ነው። በዚያን ጊዜ «ቈየሁ ቈየሁ ቈየሽ፣ ቈየ፥......» እያለ እንደ ሌላው ግሥ ሁሉ በየዋህም በዝርዝርም እርባታ ይረባል።

በረዳትነት ሲገባ ግን በኀላፊው ቦዝ ላይ እየተጫነ ይገባና እንደ ግሥነቱ ደንብ ይረባል። ይኸውም «መጥቶ ቈየ ሄዳ ቆየች፣» እንደማለት ነው። በዚህ ጊዜ ምሥጢሩ ከመሆን ግሥ ይዛመዳል። የሆነ ሆኖ፥ ይህ ቋንቋ የሚነገረው በጥቂቶች አገሮች ላይ ብቻ ነው።

-171-

**አገኘ።**

አገኘ፣ በግሥነቱ ሲነገር አድራጊ ዐምድ ነው። በዚያን ጊዜ አገኘሁ፥ አገኘህ፣ አገኘሽ፣ አገኘ፤ «እያለ እንደሌላው ግሥ ሁሉ በየዋህም በዝርዝርም እርባታ ይረባል። በረዳትነት ሲገባ ግን በኀላፊ ቦዝ ላይ እየተጫነ እንደ ግሥነቱ ደንብ ይረባል። በምሥጢር የመሆንን ምግባር ያመለክታል።

አስረጅ፣ ብርሃኑ መጽሐፉን ለማምጣት ቢሄድ ጠፍቶ አገኘው (አጣው።)

ፈለቀ ወንድሙን ለማየት ቢመጣ ሄዶ አገኘው፣ (አጣው ወይም።)

ፈለቀ ወንድሙን ለማየት ቢመጣ ሄዶ ቈየው (ሳያገኘው ቀረ።)

እነሆ ከዚህ በላይ የተሰጡት ማስረጃዎች የማግኘትንና የመቈየትን ምግባር የሚገልጹ አይደሉም። ብርሃኑ መጽሐፉን ለማምጣት ቢሄድ ጠፍቶ አገኘው» እያለ ባለ ጊዜ ማጣቱን ነው እንጂ ከጠፋበት በኋላ ማግኘቱን አያስረዳም። እንደዚሁም ደግሞ «ፈለቀ ወንድሙን ለማየት ቢመጣ ሄዶ አገኘው ወይም ሄዶ ቈየው ባለ ጊዜ ሳያገኘው መቅረቱን ነው እንጂ ከሄደ በኋላ ማግኘቱን ወይም መቈየቱን አያስመለክትምና «አገኘ ቀየ» የግሥ ረዳት መባላቸው ስለዚህ ነው።

**፲ኛ መልመጃ።**

ሀ - የግሥ ረዳት የሚባሉት እነማን ናቸው?

የመኖር ግሥ፣ እንዴት እንደሆነ አስረዳኝ።

የመሆን ግሥ ምን ዓይነት፣ እንደሆነ ንገረኝ።

የግሥ ረዳቶች እንዴት እንደሚረቡ ምሳሌን ስጠኝ።

«አለ» የሚለው ቃል በመጥበቅና በመላላት ድምፅ ሲነገር ልዩነቱን በምሳሌ እያደረግህ ንገረኝ።

ለምሳሌ ያቀረብሃቸውን የግሥ፣ ረዳቶች ሁሉ ወደ አሉታ አዙራቸው። አዎንታና አሉታ እንዴት እንደሆነ በምሳሌ ተናገር።

ለ - ከዚህ በታች ከተጻፈው ምንባብ የግሥ ረዳቶች፥ እየለየህ አመልክት። በአዎንታ የተጻፈውን ወደ አሉታ፥ ለውጠው። በአሉታ የተጻፈውንም ወደ አዎትና እየለወጥህ አሳይ።

**ምንባብ።**

ሣህለ ሥላሴ፥ ከሞቱ በኋላ ልጃቸው ኃይለ መለኮት ወዲያው አልጋውን ወርሰው በሰላም ይገዙ ጀመር። ወዲያውም በሕዝብ አፍ አጤ ኃይሉ መባል ተለመደ። ኃይለ መለኮት ለነጋሢ ክርስቶስ ፰ኛ ትውልድ ይሆናሉ።

በነገሡ በ፬ኛው ዘመን ወደ አሩሲ ዘምተው ኖሮ ብርቱ ጦርነት፥ አግኝቷቸው ነበር ይባላል። ወዲያውም በዚያውም በዚያው ዘመን ቋረኛው ደጃች ካሣ አባ፥ ታጠቅ ጎጃም ላይ ትንሽ ራስ ዓሊን ድል አድርገዋቸው ነበርና ሸሽተው ወደ ሸዋ ሲመጡ ደራ ላይ ዋቂዲቦ የተባለ ባላባት አግኝቶ አሰራቸው።

ኃይለ መለኮትም ይህን ሰሙና ገሥግሠው ሄደው ዋቂዲቦን አሥረው ራስ ዓሊን ይዘው ተመልሰዋል።

ኃይለ መለኮት ልበ ሰፊ ጀግና ባለ አእምሮ ነበሩ፣ ይባላል። ስለዚህም አባታቸው ሣህለ ሥላሴ ታላቁ ልጅ አቶ ሰይፉ እያሉ አልጋውን ለኃይለ መለኮት ሰጥተው ሞቱ።

እንደዚህ አድርገው ለአገራቸው እየተከላከሉ ሲኖሩ በነገሡ በ፰ኛአው ዓመት አጼ ቴዎድሮስ ሸዋን ሊወጉ መጡ። ኃይለ መለኮትም ደብረ በግዕ በሚባል ሥፍራ ላይ በድንገት ታመው ኅዳር ፩ ቀን ፲፰፻፵፰ ዓ.ም ሞቱ። በዚህ ጊዜ የሸዋ ሙሉ ሁሉ የኃይለ መለኮትን ልጅ ምኒልክን ይዞ ሸሸ። አጼ ቴዎድሮስ ግን የኃይለ መለኮትን መቃብር ደብረ በግዕን አይተው ወደ አንኮበር ተመለሱ። ኋላም የሸዋ ሕዝብ መከረና የባላባቱን ልጅ አጼ ምኒልክን ይዞ ለአጼ ቴዎድሮስ ገባላቸው። አጼ ቴዎድሮስም ምኒልክን ይዘው ወደ ቤጌምድር ተመለሱ።

**ክፍል ፬ የእርባታ መሪዎች።**

-172-

የእርባታ መሪዎች የሚባሉት በየዋህ እርባታና በዝርዝር እርባታ ጊዜ፥ በድረሻ ወይም በመነሻ ላይ እየተጨመሩ ግሥ የሚረባባቸው ቃላት ናቸው።

የእርባታ መሪዎች በየዋህ እርባታ ጊዜ (ሀ) በመድረሻ ላይ የሚገቡት «ሁ፣ ህ፣ ሽ፣ ግዕዝ፣ ወይም ራብዕ ፊደል፣ ች፣ ን፣ አችሁ፣ አቸው» ናቸው። (ለ) በመነሻ ላይ የሚገቡት «እ፣ ት፣ የ፣ እን» ናቸው። የላይኞቹ በኀላፊ አንቀጽ ይገባሉ። የታችኞቹ በትንቢት አንቀጽ ላይ ይገባሉ።

ሀ.... የተባለው የእርባታ መሪ በዝርዝር እርባታ ጊዜ ወደ ግዕዝነት ሲለወጥ ኽ፣ ይሆናል። ይኸውም ፈለግህ፣ ብሎ ፈለግኸኝ ይላል። ማለት ነው። ሀ የግዕዝነት ድምፁ ስለ ጠፋ ኸ የሚል ፊደል በቅርቡ ዘመን ተፈጥሮአል። አንዳንድ ጊዜ ዐረቢውን ጐን ይወርሳል። ይኸውም ፈለግኋችሁ ይላል ማለት ነው።

-173-

**የየዋህ እርባታ መሪዎች።**

የየዋህ እርባታ መሪዎች ባለቤትን ስለሚያመለክቱ አንዳንድ ጊዜ የባለቤት ዝርዝር ይባላሉ (ቁ 68 እይ) በመሆን ግሥ ላይ ሲሆን መሪዎቹ ጥቂት ይለወጣሉ። ይኸውም «ኝ፣ ሀ፣ ሽ፣ ው፣ ት፣ ን፣ አችሁ፣ አቸው» ይላል ማለት ነው። (ቁ 157 እይ።)

የዋህ ማለት ቀላል ወይም ገር ማለት ነው። በዚህ መደቡ የሚነገረው እርባታ ቀላል ስለሆነ የዋህ ተብሎአል። የዋህ እርባታ በ፰ቱ ተውላጣተ ስም መደብ ይባላል። እርሱም ለዝርዝር እርባታ መሠረት ይሆናል። (ቁ 177 እይ።)

-174-

የየዋህ እርባታ መሪዎች በመድረሻ ላይ እየተጨመሩ ሲገቡ አረባባቸው፥ እንደሚከተለው ነው። ይኸንኑም «መፈለግ» በሚለው ግሥ እያረባን በአዎንታም፥ በአሉታም እናሳያለን።

|  |  |  |  |  |  |
| --- | --- | --- | --- | --- | --- |
| መደብ ጾታ፥ | አዎንታ፥ | | አሉታ፥ | | |
| ነጠላ፥ | ብዙ፥ | ነጠላ፣ | ብዙ፥ | |
| ፩ኛ የወል፣ | ፈለግ፣ ሁ | ፈለግ፣ - ን | አል - ፍለግ - ሁም | | አል - ፈለግ - ንም |
| ፪ኛ ተባ፣  እን፣ | ፈለግ ህ  ፈለግ ሽ | ፈለግ - አችሁ  ፈለግ - አችሁ | አል - ፈለግ - ህም  አል - ፈልግ - ሽም | | አል ፈለግ፣ አችሁም  አል ፈለግ፣ አችሁም |
| ፫ኛ ተባ፣  እን፣ | ፈለገ፣  ፈለገ፣ ች | ፈለጉ፣  ፈለጉ፣ | አል - ፍለጉ - ም  አል - ፈለጉ - ም | | አል - ፈለጉ - ም  አል - ፈለጉ - ም |

-175-

በዚህ ሠንጠረዥ ውስጥ «ፈለግ - አችሁ አልፈለጉአችሁም» የተባለው ቃል የአ ፊደል ተውጦ «ፈለጋችሁ አልፈለጋችሁም ተብሎ ይጻፋል።

|  |  |  |  |  |
| --- | --- | --- | --- | --- |
| መደብ ጾታ፣ | አዎንታ፣ | | አሉታ፣ | |
| ነጠላ፣ | ብዙ፣ | ነጠላ፣ | ብዙ፥ |
| ፩ኛ የወል፣ | እ - ፈልጋለሁ | እ - ንፈልጋለን፣ | አል - ፈልግም፣ | አን - ፈልግም፣ |
| ፪ኛ ተባ፣  እን፣ | ት - ፈልጋለህ፣  ት - ፈልጊያለሽ | ት - ፈልጋላችሁ፣  ት - ፈልጋላችሁ፣ | አት - ፈልግም፣  አት - ፈልጊ - ም | አትፈልጉም  አትፈልጉም |
|  | ይ - ፈልጋል፣  ት - ፈልጋለች፣ | ይ - ፈልጋሉ፣  ይ - ይፈልጋሉ፣ | አይ - ፈልግ - ም  አት - ፈልግ - ም | አይ - ፈልጉም፣  አይ - ፈልጉም፣ |

እነሆ በሥረ ነገሩ እፈልግአለሁ ያለኝ የነበረው «ኦ» ተውጦ እፈልጋለሁ፥ ተብሏል። የቀረውንም በዚሁ አካሄድ ተመልከት።

-176-

**የዝርዝር እርባታ መሪዎች።**

የእርባታ መሪዎች በዝርዝር እርባታ ጊዜ በመድረሻ ላይ ብቻ ይገኛሉ። እነርሱም «ኝ፣ ሀ፣ ሽ፣ ው፣ ት፣ አት፣ አችሁ፣ አቸው» ናቸው ዝርዝር እርባታ በየዋህ እርባታ ላይ ተመድቦ እየተዘረዘረ ይረባል።

የዝርዝር እርባታ መሪዎች (ሀ) የተሳቢነት ምግባር በሚያመለክቱበት ጊዜ የተጠቃሽ ተሳቢ አጸፋ ይባላሉ። ትጓሜው «እኔን አንተን እርሱን…..» ማለት ነው (ቁ 70 እይ።)

(ለ) የተቀባይነትን ምግባር በሚያመለክቱበት ጊዜ የተቀባይ፤ አጸፋ ይባላሉ። ትርጓሜያቸው ለእኔ ለአንተ ማለት ነው።..... (ቁ 70 እይ።)

-177-

ተሳቢነትን ምግባር የሚያመለክተውን ዝርዝር እርባታ ከዚህ በታች «መፈለግ» በሚለው ግሥ እናሳያለን። በየዋህ እርባታ ላይ እንዴት እንደሚመሠረትም እናመለክታለን። ዝርዝር እርባታ ቁጥሩ እስከ ፶፩ ደርሷል።

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| የዋህ እርባታ | ነጠላ ቁጥር፣ | | | | | | | የብዙ ቁጥር፣ | |  |
| ፩ኛ መደብ | ፪ኛ መደብ | | ፫ኛ መደብ | | | ፩ኛ መደብ | ፪ኛ መደብ | ፫ኛ መደብ |
| የወል ኝ | ተባ ሀ | እን ን | ተባ ው ት | | እን እት | የወል ን | የወል አችሁ | የወል አቸው |
| ፈለግሁ | - | ፈለግሁህ | ፈለግሁሽ | | ፈለግሁት | ፈለግኋት | - | ፈለግኋችሁ | ፈለግኋቸው |
| ፈለግህ | ፈለግኸኝ | - | - | | ፈለግህው | ፈለግሃት | ፈለግሽን | - | ፈለግሃቸው |
| ፈለግሽ | ፈለግሽኝ | - | - | | ፈለግሽው | ፈለግሽው | ፈለግሽን | - | ፈለግሻቸው |
| ፈለገ | ፈለገኝ | ፈለገህ | ፈለግሽ | | ፈለገው | ፈለጋት | ፈለገን | ፈለጋችሁ | ፈለጋቸው |
| ፈለገች | ፈለገችኝ | ፈለገችህ | ፈለገችሽ | | ፈለገችው | ፈለገቻት | ፈለገችን | ፈለጋችሁ | ፈለገቻቸው |
| ፈለግን | - | ፈለግንህ | ፈለግንሽ | | ፈለገችው | ፈለጋችኋት | ፈለጋችሁን | ፈለግናችሁ | ፈለጋችኋቸው |
| ፈለጋችሁ | ፈለጋችሁኝ | - | - | | ፈለጋችሁት | ፈለጋችኋት | ፈለጋችሁን | - | ፈለጋችኋቸው |
| ፈለጉ | ፈለጉኝ | ፈለጉህ | ፈለጉሽ | | ፈለጉት | ፈለጓት | ፈለጉን | ፈለጓችሁ | ፈለጓቸው |

-178-

የተቀባይነትን ምግባር የሚያመለክተውን ዝርዝር እርባታ ከዚህ በታች «ማደል» በሚለው ግሥ እናሳያለን።

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| ዝርዝር እርባታ። | | | | | | | | | | | | | |
| የዋህ እርባታ | ነጠላ ቁጥር፣ | | | | | | የብዙ ቁጥር፣ | | | | | | |
|  | ፩ኛ መደብ | | ፪ኛ መደብ | | | | ፫ኛ መደብ | | | ፩ኛ መደብ | | ፪ኛ መደብ | ፫ኛ መደብ |
|  | የወል ኝ | | ተበ ሀ | | እን ሀ | | ተበ ት ው | እን እት | | የወል ን | | የወል አችሁ | ይወል አቸው |
| አደለሁ | - | | አደለሁህ | | አደለሁኝ | | አደለሁት | አደልኋት | | - | | አደልኋችሁ | አደልኋቸው |
| አደለህ | አደለኽኝ | | - | | - | | አደለኸው | አደልሃት | | አደለኻን | | - | አደልገቸው |
| አደልሽ | አደልሽኝ | | - | | - | | አደልኸው | አደልሻት | | አደልኸን | | - | ደልካቸው |
| አደለ | አደለኝ | | አደለህ | | አደለኝ | | አደለው | አደላት | | አደለን | | አደላችሁ | አደላቸው |
| አደለች | አደለችኝ | | አደለችህ | | አደለችሽ | | አደላቸው | አደለቻት | | አደለችን | | አደለቻችሁ | አደሏቸው |
| አደልን |  | | አደልንህ | | አደልንሽ | | አደልነው | አደልናት | | - | | አደልናቸው | አድለናቸው |
| አደላችሁ | አደላችሁኝ | | - | | - | | አደላችሁት | አደላችኋት | | አደላችሁን | | - | አደላችኋቸው |
| አደሉ | አደሉኝ | አደሉህ | | አደሉሽ | | አደሉት | | አደሏት | አደሉን | | አደሏችሁ | | አደሏችሁ |

-179-

**በንኡስ አንቀጽ ክፍል የእርባታ መሪዎች።**

የእርባታ መሪዎች በንኡስ አንቀስም ክፍል ገብተው ይገኛሉ መድረሻው ግዕዝ የሆነ ግሥ ሁሉ ዓይነቱ አንድ ነው። እርሱንም «ፍለገ» በሚለው አድራጊ ዐምድ እናሳያለን። መድረሻው ራብዕ የሆነ ግሥ ግን በመድረሻው ላይ ተ የሚል ባዕድ ፊደል ይጨመርበታል። ይህንንም «ገባ» የሚል ተደራጊ ዐምድ እየአረባን ከዚህ በታች እናሳያለን። (ቁ 180 እይ።)

-180-

|  |  |  |  |  |
| --- | --- | --- | --- | --- |
| መደብ ጾታ፣ | ነጠላ፣ | ብዙ፥ | ነጠላ፣ | ብዙ፣ |
| ፩ኛ የወል | መፈለጌ፣ | መፈለጋችን | መግባቴ፣ | መግባታች፣ |
| ፪ኛ ተባ፣  እን፣ | መፈለግህ፣  መፈለግሽ፣ | መፈለጋችሁ፣  መፈለጋችሁ | መግባትህ፥  መግባትሽ፣ | መግባታችሁ  መግባታችሁ |
| ፫ኛ ተባ፣  እን | መፈለጉ፣  መፈለግዋ (ጓ) | መፈለጋቸው  መፈለጋቸው | መግባቱ፥  መግባትዋ (ቷ) | መግባታቸው፣  መግባታቸው፣ |

-181-

ቦዝ አንቀጽ በኀላፊውም በትንቢቱም እንደ ግሥ፣ ደንብ በየዋህም በዝርዝርም እርባታ ይነገራል። በየዋህ እርባታ ሲረባ፣ ከዚህ በታች እንደተጻፈው ነው። (ቁ 182 እይ።)

-182-

ኀላፊ ቦዝ በየዋህ እርባታ ሲረባ እንደሚከተለው ነው።

|  |  |  |  |  |
| --- | --- | --- | --- | --- |
| መደብ ጾታ፣ | ነጠላ፣ | ብዙ፥ | ነጠላ፣ | ብዙ፥ |
| ፩ኛ የወል | ገልጌ | ፈልገን፣ | ገብቼ | ገብተን |
| ፪ኛ ተባ፥  እን፣ | ፈልገህ፣  ፈለገሽ፣ | ፈለጋችሁ፣  ፈለጋችሁ፣ | ገብተህ፥  ገብተሽ፣ | ገብታችሁ፣  ገብታችሁ፣ |
| ፫ኛ ተባ፣  እን፣ | ፈልጎ፣  ፈልጋ፣ | ፈልገው፣  ፈልገው፣ | ገብቶ፣  ገብታ፣ | ገብተው፣  ገብተው፣ |

-183-

ኀላፊ ቦዝ ዝርዝር እርባታ ሲረባ እንደሚከተለው ነው። ይህንንም መፈለግ በሚለው ግሥ እናሳያለን።

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| የዋህ እርባታ | ዝርዝር እርባታ። | | | | | | | | |
| ነጠላ ቁጥር፥ | | | | | | የብዙ ቁጥር፣ | | |
|  | ፩ኛ መ | | ፪ኛ መደብ | | ፫ኛ መደብ | | ፩ኛ መ | ፪ኛ መ | ፫ኛ መ |
|  | የወል ኝ | | ተባ ህ | እን ሽ | ተባ ው ት | እን አት | ን | አችሁ | አቸው |
| ፈልጌ | - | | ፈልጌህ | ፈልጌሽ | ፈልጌው | ፈልጌአት | - | ፈልጌአችሁ | ፈልጌአቸው |
| ፈልገህ | ፈልገኸኝ | | - | - | ፈልገኸው | ፈልገሃት | ፈልገኸን | - | ፈልገሃቸው |
| ፈልገሽ | ፈልገሽኝ | | - | - | ፈልገኸው | ፈልገሻት | ፈልገሽን | - | ፈልገሻቸው |
| ፈልጎ | ፈልጎኝ | | ፈልጎህ | ፈልጎሽ | ፈልጎት | ፈልጓት | ፈልገን | ፈልጓችሁ | ፈልጓቸው |
| ፈልጋ | ፈልጋኝ | | ፈልጋህ | ፈልጋሽ | ፈልጋው | ፈልጋት | ፈልጋን | ፈልጋችሁ | ፈልጋቸው |
| ፈልጋን | - | | ፈልገንህ | ፈልገንሽ | ፈልገነው | ፈልገናት | - | ፈልገናችሁ | ፈልገናቸው |
| ፈልጋችሁ | ፈልጋችሁኝ | | - | - | ፈልጋችሁት | ፈልጋችኋት | ፈልጋችሁን | - | ፈልጋችኋቸው |
| ፈልገው | ፈለገውኝ | ፈልገውህ | | ፈልገውሽ | ፈልገውት | ፈልገዋት | ፈልገውን | ፈልገዋችሁ | ፈልገዋቸው |

በኀላፊ ቦዝ ዝርዝር እርባታ በዐቢይ አንቀጽነት ገብቶ ማሰሪያ ሲሆን ፈልጌህ አለሁ፣ ፈልጌህ ነበር፣ ፈልጌህ ይሆናል እያለ ረዳትነት እየያዘ ይነገራል።

-184-

ትንቢት ቦዝ፣ በየዋህ እርባታ ሲረባ እንደሚከተለው ነው።

|  |  |  |  |  |
| --- | --- | --- | --- | --- |
| መደብ ጾታ፣ | ነጠላ፣ | ብዙ፥ | ነጠላ | ብዙ |
| ፩ኛ የወል | እፈልግ፣ | እንፈልግ፣ | እገባ፣ | እንገባ |
| ፪ኛ ተባ  እን፣ | ትፈልግ  ትፈልጊ፣ | ትፈልጉ፣  ትፈልጉ፣ | ትገባ፣  ትገቢም | ትገቡ፣  ትገቡ፣ |
| ፫ኛ ተባ፣  እን፣ | ይፈልግ፣  ትፈልግ፣ | ይፈልጉ፣  ይፈልጉ፣ | ይገባ፥  ትገባ፣ | ይገቡ፣  ይገቡ፣ |

የትንቢት ቦዝ የዋህ እርባታ በዐቢይ አንቀጽነት ገብቶ ማሰሪያ ሲሆን እፈልግ ነበር እንፈልጋለሁ እፈልግ ይሆናል እያለ ረዳቶችን እየጨመረ ይነገራል።

-185-

ትንቢት ቦዝ በዝርዝር እርባታ ሲረባ እንደሚከተለው ነው። ይህንኑም መፈለግ በሚለው ዝርዝር እናሳያለን።

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| የዋህ እርባታ | ዝርዝር እርባታ። | | | | | | | |
| ነጠላ ቁጥር። | | | | | የብዙ ቁጥር። | | |
| ፩ኛ መ  የወል ኝ | ፪ኛ መደብ  ተባ ህ እን ሽ | | ፫ኛ መደብ  ተዛ ው ት እን እት | | ፩ኛ መ  የወል ን | ፪ኛ መ  የወል አችሁ | ፫ኛ መ  የወል አቸው |
| እፈልግ | - | እፈልግህ | እፈልግሽ | እፈልገው | እፈልጋት | - | እፈልጋችሁ | እፈልጋቸው |
| ትፈልግ | ትፈልገኝ | - | - | ትፈልገው | ትፈልጋት | ትፈልገን | - | ትፈልጋቸው |
| ትፈልጊ | ትፈልጊኝ | - | - | ትፈልጊው | ትፈልጊአት | ትፈልጊን | - | ትፈልጊአቸው |
| ይፈልግ | ይገልገኝ | ይፈልግህ | ይፈልግሽ | ይፈልገው | ይፈልጋት | ይፈልገን | ይፈልጋችሁ | ይፈልጋቸው |
| ትፈልግ | ትፈልጉኝ | ትፈልግህ | ትፈልግሽ | ትፈልገው | ትፈልጋት | ትፈልገን | ትፈልጋችሁ | ትፈልጋቸው |
| እንፈልግ | - | እንፈልግህ | እንፈልግሽ | እንፈልገው | እንፈልጋት | - | እንፈልጋችሁ | እንፈልጋቸው |
| ትፈልጉ | ትፈልጉኝ | - | - | ትፈልጉት | ትፈልጓት | ትፈልጉን | - | ትፈልጓቸው |
| ይፈልጉ | ይፈልጉኝ | ይፈሉህ | ይፈልጉሽ | ይፈልጉት | ይፈልጓት | ይፈልጉን | ይፍልጓችሁ | ይፈልጓቸው |

የትንቢት ቦዝ እርባታ በዐቢይ አንቀጽነት ገብቶ ማሰሪያ ሲሆን እፈልግ ነበር፤ እፈልግ አለሁ እፈልግህ ይሆናል፥….. እያለ ረዳትን እየያዘ ይነገራል። በአዋዋይ አንቀጽም ሲገባ እፈልግ ዘንድ እንድፈልግህ ልፈልግህ….. እያለ ይዘረዝረዋል።

-186-

ትእዛዝ አንቀጽ በየዋህ እርባታ ጊዜ መነሻውን በ፩ኛመደብ «ል እን» በ፫ኛ መደብ «ይ ት» እያደረገ ያለ ባዕድ መድረሻ ይነገራል። ይኸውም «ልፈልግ እንፈልግ ይፈልግ፣ ይፈልጉ ትፈልግ» እንደማለት ነው። በ፪ኛው መደብ መነሻ ወይም መድረሻ ሳይኖረው ይነገራል። ይኸውም «ፈልግ ፈልጊ ፈልጉ» እንደማለት ነው።

ትእዛዝ አንቀጽ እንደሌለው ሁሉ በዝርዝር እርባታ ይረባል። የእርባታ መሪዎቹም ካሁን በፊት የተናገርናቸው «ኝ ሀ ሽ፣ ው፣ ት፣ አት ን፣ አችሁ አቸው» ናቸው። (ቁ 176 እይ።) አዘራዘሩም ልፈልግህ ልፈልግሽ..... እያለ ስለሆነ አካሄዱ ካሁን በፊት እንደተነገረው አኳኋን ነው። (ቁ 183 እይ።)

-187-

**መስተዋድዳውያን የእርባታ መሪዎች።**

ከመስተዋድድ ክፍል የሆኑት «ለ፥ በ» በዝርዝር እርባታ ደንብ እየገቡ ሲረቡ ለ የበጎ በ ክፉ መክፈቻ ይሆናሉ። ካሁን በፊት ከነሥፍራው በጻፍናቸው ዝርዝር እርባታዎች በሁሉ ሊገቡ ይችላሉ።(ቁ 177 – 186 እይ።)

ለ፣ ዝርዝር እርባታ ሆኖ ሲገባ «ልኝ ልሽ፣ ለት፣ ላት፣ ልን፣ ላችሁ፣ ላቸው» ይሆናል። ይኸውም ፈለግሁልህ ፈለግህልኝ፥...... ይላል ማለት ነው።

በ፣ ዝርዝር እርባታ ሆኖ ሲገባ ቃሉ «ብኝ፣ ብህ፣ ብሽ፣ በት ባት፣ ብን፣ ባችሁ ባቸው» ይሆናል ይኸውም ፈለግሁብህ ፈለግህብኝ...... ይላል ማለት ነው።

**፲፩ኛ መልመጃ።**

(ሀ) የእርባታ መሪዎች የሚሉት እንዴት ያሉ ቃላት ናቸው?

የዋህ እርባታ በስንት መደብ ይረባል?

የየዋህ እርባታ መሪዎች እነማን ናቸው?

ዝርዝር እርባታ በስንት መደብ ይረባል?

የዝርዝር እርባታ መሪዎች እነማን ናቸው?

(ለ) በዝርዝር እርባታ ጊዜ የተሳቢነትን ምግባር የሚያመለክቱት የእርባታ መሪዎች ስንት ናቸው?

እነሱስ እነማን ናቸው? የተቀባይነትን ምግባር የሚያመለክቱት የእርባታ መሪዎች ስንት ናቸው? እነሱስ እነማን ናቸው? መስተዋድዳን የእርባታ መሪዎች እነማን ናቸው?

በ እንዴት ሆኖ ይገባል? ለ የምን መፍቻ (መተርጐሚያ) ይሆናል።

(ሐ) የየዋህና የዝርዝር እርባታ መሪዎች በኃላፊ በትንቢት፣ በትእዛዝ በቦዝ አንቀጽ ላይ እንዴት እንደሚገቡና እንደሚዘረዘሩ «ወደደ አስተማሪ» በሚባሉት ገምቶ አስረዳኝ።

የዋሁን እርባታ በ፫ቱም መደቦች እያረባህ እስከ ፰ ቁጥር አድርሰው።

ዝርዝሩንም እርባታ በ፫ቱ መደቦች እያረባህ እስከ ፶፩ ቁጥር አድርሰው።

(መ) ከዚህ በታች ከተጻፈው ምንባብ የእርባታ መሪዎች የሆኑትን እየለየህ አስታውቅ። የዋሁን እርባታና ዝርዝሩን እርባታ እየለየህ ጻፍ፣ በአዎንታ የተጻፈውን አንቀጽ ወደ አሉታ ለውጠው።

**ምንባብ።**

የጎንደር ቤተ መንግሥት ከደከመ በኋላ ዘመን ያነሳቸው ሰዎች በመንግሥቱ ላይ ሠልጥነው መሳፍንት እየተባሉ ነገሥታቱን በፈቃዳቸው እያነገሡና እየሻሩ ይገዙ ነበር። ከፍጻሜ መንግሥት ተክለ ጊዮርጊስ በኋላ ታላቁ ራስ ዓሊና ተከታዮቻቸው ፲፭ ዓመት ያህል ገዝተዋል። ከዚያም በኋላ የታላቁ ዓሊ የእኅት ልጅ ራስ ጉግሣ አልጋውን ወረሰ። እርሱም ከ፲፯፻፺፪ እስከ ፲፰፻፲፰ ዓ፣ም ፳፮ ዘመን በመስፍንነት የገዛ ነው። የራስ ጉግሣ ልጆች ራስ ይማምና ራስ ማርዬ ራስ ዶሪ….. ናቸው።

ራስ ጉግሣ ሲሞት ልጁ ራስ ይማም ወርሶ ፪ ዓመት ያህል ገዝቶአል። ከዚያም በኋላ ወንድሙ ራስ ማርዬ የራስ ይማምን አልጋ ወርሶ ፫ ዓመት ገዝቷል። በእርሱም ላይ የሰሜኑ ደጃች ውቤ እንደወትሮው ተነሥቶ ሸፈተና እንጨት ካብ በሚባል አገር ላይ ጦርነት ገጠመው። ደጃች ውቤ ድል ሆነና ተያዘ። ከዚህ በኋላ ደጃች ውቤ ወትሮ ድል መሆን ብቻ ሲሆንበት ጊዜ ተመረረና ለራስ ማርዬ ሎሌ ሆኖ ተቀመጠ።

በዚያ ዘመን ደጃች ሰብኣ ጋዲስ የሚባል የአጋሜ ገዥ ኃይል አግኝቶ በጋሎችም ላይ በርትቶ አልገዛም ብሎ ነበር። ስለዚህም ራስ ማርዬ ሰብእ ጋዲስን ለመውጋት ዘመተ። ሰብኣ ጋዲስ እዋጋለሁ እንጂ አልሸሽም ብሎ በደብረ ዐባይ በኩል ተከዚ ወይም ማይ እስላም በሚባል ስፍራ ላይ ገጠመውና ተዋጉ። ራስ ማርዬ ድል አድርገው ሰብአ ጋዲስ ተማርኮ ሳለ ደጃች ሐጎስ የሚባል የሰብአ ጋዲስ ልጅ አዘንግቶ ግዳይ የሚባል ወታደር መስሎ እየፎከረ ከራስ ማርዬ ዘንድ ቀረበና አረር በተለጐመ ነፍጥ ራስ ማርዬን ግምባሩን ፈጥርቆ ጣለው። የራስ ማርዬ አሽከሮች ደጃች ሐጎስን ወዲያው ተቀራምተው ገደሉት። በነጋታውም ደጃች ሰብአጋዲስ ተደበደበ።

ከዚህ በኋላ የራስ ማርዬ ወንድም ራስ ዶሪ በአልጋው ተቀመጠ። ራስ ዶሪ አጼ ሰሎሞንን አንግሦ ሶስት ወር ያህል እንደገዛ ወዲያው ሞተ።

ከዚህ በኋላ ከራስ ጉግሣ ወንድም ከደጃች አሉላ የተወለደው ትኩ የሚባል ሰው ትንሹ ራስ ዓሊ ተብሎ አልጋውን ያዘ። እርሱም በጎንደር የአጼ ተክለ ጊዮርጊስን ልጅ አጼ ዮሐንስን አንግሦ እናቱን ከአጼ ዮሐንስ ጋር አጋብቶ እቴጌ መነን አሰኝቶ ይገዛ ጀመር። አሁንም በዚህ ዘመን የትግሬውን የሰሜኑ ገዥ ደጃች ውቤ ሸፍቶ ተነሳና ወደ ራስ ዓሊ ዘመተ። እኒህም ሁለቱ መሳንፍት ውቤ ደብረ ታቦር ላይ ገጥመው ተዋጉ። ነገር ግን በ፩ ወገን ደጃችውቤ ድል ሆኖ ተያዘ። በ፩ ወገንም ራስ ዓሊ ድል የሆነ መሰልውና ሸሽቶ ወደ ዋድላ ተፈተለከ። ሆኖም ራስ ዓሊ አንሰራርቶ ወደ አልጋው እስኪመለስ ድረስ አሊጋዝ ብሩ የተባለ ስመ ጥር ጀግና ደጃች ውቤንና አልጋን ጨብጦ ቈየና ለራስ አሊ አስረከበ።

የትግሬውና የሰሜኑ ገዥ ውቤ በየጊዜው ይሸፍቱ የነበረበት ምክንያት ጋሎች የማይገባቸውን አልጋ ይዘው በመኖራቸው ተቈርቁረሮ ነው። ስለዚህም ለስብከት እንዲመቸኝ ብሎ ጳጳሱን አቡነ ሰላማን ይህ ተነሥቶ ነበር። በዚህ ቀን ጳጳሱ አቡነ ሰላማ በዓሊጋዝ እጅ ተይዘው ነበር። እንዲህ አድርጎ አልጋን መፈለግ ለገዦች ልማዳቸው ነው።

ራስ ዓሊ ከተመለሰ በኋላ ዓሊጋዝ ብሩ ያቄየውን እሥረኛ ደጃች ውቤን ፈትቶ ለቀቀው። የሰሜንም ባላገር ሁሉ የደጃች ውቤን ወንድም ደጃች መርሶን ይዞ ሸፍቶ ነበርና ደጃች ውቤን ወደ አልጋው አላስደርስም ብሎ አንገራጠጠ። ነገር ግን ዓሊጋዝ ብሩ እንደገና ጦር አስከትቶ ሄደና ደጃች መርሶን ወግቶ ድል ነሥቶ ደጃች ውቤን ከሹመቱ መለሰው።

ከዚህ በኋላ በጎጃም ደጃች ብሩ ጎሹ አልገዛም ብሎ ዐመፀና ራስ ዓሊን ወደ ጐጃም ዘምቶ ሳለ አባ ታጠቅ ደጃች ካሣ (በኋላ አጼ ተዎድሮስ የተባሉት) በራስ ዓሊ ላይ ሸፍቶ ራስ ዓሊን ለመውጋት ወደ ጎጃም ገሠገሠ። ራስ ዓሊም ድል ሆኖ ወደ ሸዋ ሸሽቶ አመለጠ። ከዚህ በኋላ የመሳፍንት ዘመን ተፈጸመ ይባላል።

**ክፍል ፭ የግሥ ስልት ጊዜያት።**

**መግለጫ፣**

ግሥ አራት ስልቶች አሉት፣ እነርሱም

(ሀ) ዐቢይ አንቀጽ፣

(ለ) ትእዛዝ አንቀጽ፣

(ሐ) አዋዋይ አንቀጽ፣

(መ) ንኡስ አንቀጽ፣

ተብለው ይጠራሉ። በግዕዝ ማሰሪያ፣ ለመሆን የሚችል ግሥ ሁሉ በጠቅላላው ዐቢይ አንቀጽ ይባላል። ከዚህም የተነሣ ትእዛዝ አንቀጽ በዐቢይ አንቀጽ ክፍል ሆኖ ይነገራል። አሁን ግን ትእዛዝ አንቀጽ ለብቻው፥ ሆኖ ተመድቦአል ምክንያቱም በአገባብ መመልከት ነው። አዋዋይ አንቀጽ የተባለውም በግዕዙ ሰዋሰው ዘንድ አንቀጽ ተብሎ የሚነገረው ነው።

-189-

**ግሦች የሚረቡባቸው ጊዜያቶች ሦስት ናቸው።**

ኀላፊ ጊዜያት ያለፈውን ነገር፥ የሚያመለክ ወደደ፣ ፈለገ፣..... እ፣ ማ፣ የአሁን ጊዜያት አሁን የተደረገውን የሚያመለክት። ይወድዳል ይፈልጋል፣..... እ፣ ማ፣

ትንቢታዊ ጊዜያት ወደፊት፣ የሚሆነውን የሚያመልክት። ይወድዳል ይፈልጋ፣...... እ፣ ማ፣

እነዚህ ደግሞ የዋህ የቅርብ የሩቅ፣.... የሚያሰኝ ንኡስ ክፍል አላቸው። የአሁንና የትንቢት ጊዜያት፣ «በመሆንና እባለኝ ማለት» ግሥ ካልሆነ በቀር በሌሎቹ ግሦች ልዩነት የለውም፣ ከላይ እንደተጻፈው በአንድ ዓይነት ቃል ይነገራል።

-190-

**ጾታ መደ ቁጥር።**

ግሥ እንደ ስም ሁሉ ተባዕትና እንስት፣ ጾታ የነጠላና የብዙ ቁጥር አለው። ደግሞም እንደ ተውላጠ ስም ፫ መደቦች አሉት። እነርሱም ፩ኛ ፪ኛ ፫ኛ ይባላሉ።

ምሳሌ፤ ፈለግሁ ፈልግህ፣ ፈልግሽ፣ ፈለገ፣ ፈለገች፣ ፈልግን፣ ፈለጋችሁ፣ ፈለጉ፣ ይላል ማለት ነው።

-191-

**(ዐ) ዐቢይ አንቀጽ።**

ዐቢይ አንቀጽ ለቃላት ማሰሪያና መፈጸሚያ የሚሆን ቃል ነው። እነሆ በ፫ቱ ጊዜያቶች እንዴት እንደሚገባ መፈለግ በሚል ግሥ በገቢርና በተገብሮ በ፫ተኛ መደብ፣ ተባ ጾታ፣ ነጠላ፣ ቁጥር እያረባን ከዚህ በታች እናያለን።

ኅላፊ ጊዜያት፣ ገቢር ግሥ፣ ተገብሮ ግሥ፣

የዋህ ኀላፊ ፈለገ፣ ተፈለገ፣

የቅርብ ኃላፊ ፈልጎአል፣ ተፈልጎአል

የሩቅ ኀላፊ ፈልጎ ነበር፣ ተፈልጎ ነበር፣

የአሁና የትንቢት ጊዜያቶች።

የዋህ ይፈልግአል ይፈለጋል፣

የቅርብ ሊፈልግ ነው፥ ሊፈልግ ነው፣

የቅርብ ትንቢት በተወሰነ አካሄድ ካልሆነ በቀር መደበኛነት የለውም።

-192-

(ለ) ትእዛዝ አንቀጽ።

የማዘዝን ምግባር የሚያመለክት ቃል ሁሉ ትእዛዝ አንቀጽ ይባላል። እርሱም እንደ ዐቢይ አንቀጽ ለቃላት ማሰሪያ ይሆናል።

የአሁን ጊዜያት፣ ይፈልግ፣ ይፈለግ

ትንቢታዊ ጊዜያት፣ እንዲፈልግ ይሁ፥ እንዲፈልግ ይሁን፥

ዋነኛው ትእዛዝ በአሁን ጊዘያት በ፪ኛው መደብ የሚነገረው ነው፤ ይኸውም «ፈለግ፣ ተፈለግ» የሚል ነው።

-193-

(ሐ) አዋዋይ አንቀጽ።

አዋዋይ አንቀጽ የተባለው ውለታን፣ ምክንያትን፣ ምኞችን፣ ጸጸትን፣ የሚገልጽ ቃል ነው። በግዕዙ ሰዋሰው «ዘንድ፣ አንቀጽ ወይም ሣልሳይ» ተብሎ ይጠራል። አሁን ግን በአዲስ ውሳኔ አዋዋይ አንቀጽ ብለን ሰይመነዋል።

-194-

አዋዋይ አንቀጽ «ምክንያታዊ ተምኔታዊ» ተብሎ በሁለት አካሄድ ይከፈላል።

«ምክንያታዊ» የተባለው ምክንያትን ይሰጣል እንጂ ማሰሪያ ለመሆን አይችልም፣ ዘንድ፣ ለ እንደ ቢ ኖር፣ የሚያሰኙ ቃላት በትንቢታዊ ቦዝ ከ (የ ለእንደሆነ) በኀላፊ ጊዜያት ላይ እየተጨመሩ ሲገቡ ምክንያት ገላጮች ይሆናሉ። ይኸውም ይፈልግ ዘንድ እንዲፈልግ ሲፈልግ፣ ቢፈልግ፣ ቢፈልግ ኖሮ ከፈለገ፣ የፈለገ፣ እንደሆነ እያለ ይረባል ማለት ነው።

-195-

«ተምኔታዊ» የተባለው የሚከተለው ነው። (ሀ) አኀላፊ አንቀጽ ላይ በ የሚል ፊደል በስተ መነሻ ሲጨመርበት ማሰሪያ ይሆናል። አዋዋይ መስተፃምር ቢ ቢ - ኖሮ ምክንያታዊ አዋዋይ ሆኖ ይከተለዋል። በዚህ ጊዜ የፀትን ወይም የምኞችን ምግባር ያመለክታል። ይኸውም በፈለገ ነበር። በገባ ነበር፤ ይላል ማለት ነው። (ለ) በትንቢት ቦዝ ላይ «ነበር» የሚል የግሥ ረዳት እየተጨመረበት ይነገራል። ይኸውም ይፈልግ ነበር፣ ይገባ ነበር፣ ይላል ማለት ነው።

-196-

(መ) ንኡስ አንቀጽ።

በንኡስ አንቀጽ ክፍል የሚነገሩት «አርእስት ቦዝ፣ አንቀጽ ግሣዊ፣ ቅጽል ዘር ናቸው»

አርእስት የተባለው መነሻው ሁልጊዜ «መ» በሚል ፊደል የሚጀመር የነገር ስም ነው። ግሥ ከእርሱ ስለሚመሠረት አርእስት ትብሎአል።

ምሳሌ፣ መፈለግ መግባት መሆን መኖር።

-197-

አርእስት በግብሩ የነገር ስም ነው፥ ብለናል። ይሁን እንጂ የብዙ ቁጥር ስለሌለው በዚህ መንገድ ልዩ ጠባይ አለው።

ምሳሌ፥..... መግባት መፈለግ፥...... የሚለው ቃል....... መግባቶች መፈለጎች ተብሎ ወደ ብዙ ቁጥር አይለወጥም። በምሥጢር አርእስትን የሚመስል ሳቢ ዘር የሚባል ቃል አለ። እርሱም አፈላለግ፣ አገባብ፣ እንደማለት ያለ ነው። ሳቢ ዘር ወደ ብዙ ቁጥር ሊለወጥ ይችላል ይኸውም አፈላለጎች አገባቦች ይላል ማለት ነው።

-198-

ቦ አንቀጽ በኀላፊና በትንቢት ጊዜያት ይነገራል።

ምሳሌ። ፈልጎ ገብቶ፣....... (ኀላፊ ቦዝ)

ይገልግ ይግባ፣....... (ትንቢታዊ ቦዝ፥)

ቦዝ አንቀጽ ከላይ እንደተጻፈው ብቻውን ሲነገር አንዳች የንግግር ስሜት አይገለጽበትም። ነገር ግን ከግሥ፣ ረዳቶች ጋር ሲነገር ኀላፊውም ትንቢቱም ማሰሪያ አንቀጽ (ዐቢይ አንቀጽ) ይሆናል። (ቁ 153 እይ።) ኀላፊ ይሆናል። ይህንንም ሁሉ በሚከተለው ምሳሌ እናስረዳለን።

ምሳሌ (ሀ) ማሰሪያ አንቀጽ እንደሚከተለው ነው።

ፈልጎአል፣ ፈልጎ ነበር፣ ገብቶአል ገብቶ ነበር።

ይፈልግአል፣ ይፈልግ ነበር፣ ይገባል ይገባ ነበር።

(ለ) ተውሳክ ግሥ ሲሆን እንደሚከተለው ነው።

ተማሪ መጽሐፉን ፈልጎ አገኘ።

ተማሪውን ከቤት ገብቶ አየሁት።

-199-

«ግሣዊ ቅጽል» በየዋህ ኀላፊ ጊዜያት «የ» በአሁንና በትንቢት ጊዜያት «የም የሚ፣» የሚል መስተፃምራዊ አገባብ እየተጨመረበት የሚነገር ቃል ነው። በግዕዝ ሰዋሰው ሣልስ ቅጽል ሳድስ ቅጽል ተብሎ ይጠራል።

ምሳሌ የፈለገ የገባ፣ የሆነ፣ የነበረ፥..... (ኀላፊ ግሣዊ ቅጽል)

የሚፈልግ የሚገባ የምሆን የምኖር፥...... (ትንቢታዊ ግሣዊ ቅጽል)

-200-

«ዘር» የሚባለው ከግሥ፥ ክፍል የሚገኘው ወይም ግሥን የሚያስገኘው የግብር ስም ነው።

ምሳሌ፥ ፍለጋ ፍላጎት ሁኔታ፣ አለኝታ ይህን የመሰለ ሁሉ ነው።

**፲፪ኛ መልመጃ።**

(ሀ) የግሥ ስልቶች ስንት ናቸው?

ዐቢይ አንቀጽ እንዴት ያለ ቃል ነው?

ዋነኛው ትእዛዝ አንቀጽ እንደምን ያለ ቃል ነው?

አዋዋይ አንቀጽና ንኡስ አንቀጽ እንዴት ያሉ ቃላት ናቸው?

ለነዚህ ለተጻፉት ጥያቄዎች ለያንዳንዳቸው ፭ ፭ ምሳሌ አምጣ።

(ለ) አርእስ የተባለውን በምሳሌ ንገረኝ።

ኀላፊ ቦዝና ትንቢታዊ ብዞ እንዴት እንደሆነ «መረቀ፣ ረገመ፣ ገደለ» በሚል ግሥ፣ አስረዳኝ። በዐቢይ አንቀጽ ክፍል «ኀላፊ የአሁንና ትንቢት፣» የተባሉትን ጊዜያቶች በነዚሁ ግሦች እያረባህ አስረዳኝ። ግሣዊ ቅጽል ዘር የሚባለውን በምሳሌ አስረዳኝ።

(ሐ) ከዚህ በታች ከተጻፈው ምንባብ ፬ቱን የነገር ስልቶችና ፫ቱን ጊዜያቶች እየለየህ በየወገኑ አመልክት።

**ምንባብ።**

ከመሳንፍት ዘመን በኋላ አልጋውን የያዙ አጼ ቴዎድሮስ ናቸው። አጼ ቴዎድሮስ የቀድሞ ስማቸው ካሣ ይባል ነበር። የትንሽ ራስ ዓሊን ልጅ ወይዘሮ ተዋበችን አግብተው ከራስ ዓሊ በታች በተራ ወታደርነት ሲኖሩ በኑሮአቸው ተመረሩና ሸፈቱ።

አማታቸው ራስ ዓሊ ወደ ጎጃም ዘምተው ሳሉ ከራስ ዓሊ እናት ከእቴጌ መነን ጋር ተዋጉ። እቴጌ መነንን ድል አደረጉዋቸውና ወዲያው ራስ ዓሊ ወዳሉበት ወደ ጎጃም ገሠገሡ። ጦርነት ገጥመው ከተዋጉ በኋላ ራስ ዓሊ ድል ሆኑና ሸሽተው ወደ ሸዋ ገቡ።

ቋረኛው ካሣ አባ ታጠቅ በያገሩ እየተዋጉ ሲያሳምኑ ፪ ዓመት ያህል ቈዩ። በ፲፰፻፵፰ ዓ.ም ወደ ሸዋ መጥተው የሸዋን ባለ አልጋ ምኒልክን (በኋላ አፄ ምኒልክ የተባሉትን) አግኝተው ይዘው ተመለሱ። አጼ ምኒልክ በዚያን ጊዜ የ፲፪ ዓመት ልጅ ነበሩ ይባላል። ከዚያም በኋላ አባ ታጠቅ፣ ካሣ ወደ ሰሜን ሄደው ደጃች ውቤን ወግተው ስሜን ላይ በጳጳሱ በአቡነ ሰላማ እጅ ተቀብለው አጼ ቴዎድሮስ ተብለው ነገሡ።

የአጼ ቴዎድሮስ የመጀመሪያ አሳባቸው መላ ኢትዮጵያን አስማምተው ሽፍታንና ወንበዴን አጥፍተው ለመግዛት ነበር ይባላል። በኋላ ግን በሕዝብ ጠባይ ተመረሩና የፊተኛው አሳባቸው እየጐደለ ሄደ። ከዚህም በኋላ ሊቃውንቱና ሕዝቡ አሲረው ከባዕድ ሰው ጋር አጣሉአቸው። መኳንንቱና ባላገሩም በያለበት ከዳቸው። በመጨረሻም ሰር ሮቤርት ናፒዬር የሚባል የእንግሊዝ የጦር አበጋዝ የህንድ ወታደሮችን ይዞ መጥቶ ከበባቸው። እርሳቸውም ብቻቸውን እንደቀሩ አይተው ወደ መቅደላ ገቡ። በዚያም የተቻላቸውን ያህል ከተከላከሉ በኋላ ጦሩ ገፍቶ ቢደርስባቸው አልማረክም በልው በገዛ እጃቸው ሕይወታቸውን አሳልፈው ሞቱ። ስለ አጼ ቴዎድሮስ ታሪክ ከፍ ያለ መጽሐፍ ይገኝ ይሆናል።

ከአጼ ቴዎድሮስ ሞት በኋላ የላስታው ባላባት ተክለ ጊዮርጊስ አጼ ተብለው አልጋውን ያዙ። እርሳቸውም ቀድሞ ከአጼ ቴዎድሮስ በታች በተገዥነት ሳሉ ወሎ ላይ በተደረገው ጦርነት ጀግነንታቸውን ስላሳዩ ተመስግነው ታፍረው ይኖሩ ነበር። አጼ ተክለ ጊዮርጊስ ተወላጅነታቸው ነገደ ዛጔ ከሚባለው ከአገው ላስታ ነው እንጂ ከሰሎሞን ዘር አይደለም። ስለዚህም ጎጃሞች በየጊዜው አንገዛም ስለአወኩዋቸው ወደ ጎጃም ዘምተው ነበር። በዚያም ድል አድርገው ደጃች ተድላን ይዘው አገሩን ለራስ አዳል ሰጥተው ተመለሱና ፫ ዓመት ያህል እንደገዙ በትግሬ አባ በዝብዝ ደጃች ካሣ ተነሡባቸውና ወደ፥ ትግሬ ዘመቱ በውጊያውም ላይ ድል ሆነው ተያዙና አባ ሰላማ በሚባል ስፍራ ታስረው ሞቱ።

ከዚያም በኋላ ደጃች ካሣ «አጼ ዮሐንስ ንጉሠ ነገሥት ተብለው ፲፰ ዓመት ገዙ። ከርሳቸውም ቀጥሎ የሸዋው ንጉሥ አጼ ምኒልክ ንጉሠ ነገሥት ተብለው ፳፬ ዓምት ገዙ። የእነዚህ የሁለቱ ታላላቅ ነገሥታት ታሪክ በሌላ መጽሐፍ ከፍ እያለ ተጽፎ ይገኛል።

**ክፍል ፮ የግሥ አረባብ።**

-201-

የመሆን ግሥ፥

የመሆን ግሥ እርባታ የሚከተለው ነው። እርባታውም በሁለት አካሄድ ይመደባል። ፩ኛው ሁኔታን ያመለክታል። ፪ተኛውም በስፍራው ላይ መገኘትን ወይም መኖርን ያመለክታል።

(ሀ) ዐቢይ አንቀጽ።

1 የአሁን ጊዜያት፣

ነጠላ ብዙ፥ ነጠላ፥ እኔ፥

፩ እኔ ነ፥ ፩ኛ እኛ፣ ነን ፩፣ እኔ አለሁ፣ ፩ እኛ፣ አለን፣

፪ አንተ፣ ነህ፣ ፪ እናንተ ናችሁ ፪ አንተ አለህ፣ ፪ እናንተ አላችሁ፣

አንቺ አለሽ፣

፫ እርሱ፣ ነው፥ ፫ እነርሱ ናቸው ፫ እርሱ ናቸው፥ ፫ እነርሱ አሉ፥

እርስዋ ነች (ናት እርስዋ አለች፣

ማስገንዘቢያ፥

የአማርኛ ግሥ እኔ፣ አንተ……. የሚለው ተውላጠ ግሥ ሳይጨመርበትም ሊረባ ይችላል።

2 ኀላፊ ጊዜያት፥

፩ ነበርሁ፣ ፩ ነበርን፥ ፩ ነበርሁ ፩ ነበርን፥

፪ ነበርህ ፪ ነበራችሁ ፪ ነበርህ፣ ፪ ነበራችሁ

ነበርሽ፣ ነበርሽ፣

፫ ነበረ፥ ፫ ነበሩ፣ ፫ ነበረ፣ ፫ ነበሩም

ነበረች፣ ነበረች፣

3 ትንቢታዊ ጊዜያት።

፩ እሆናለሁ ፩ እንሆናለን ፩ እኖራለሁ ፩ እንኖራለን፣

፪ ትሆናለህ ፪ ትሆናላችሁ ፪ ትኖራለህ ፪ ትሮራላችሁ፣

ትሆኛለሽም ትኖሪአለች፣

፫ ትሆናለህ ፫ ይሆናሉ ፫ ይኖራል፣ ፫ ይኖራሉ፣

ትሆናለች፣ ትኖራለች፣

(ለ) ትእዛዝ አንቀጽ፥

፩ ልሁን፣ ፩ እንሁን፣ ፩ ልኑር፣ ፩ እንኑር፣

፪ ሁን ፪ ሁን፣ ፪ ኑር ኑሩ፥

ሁኚ፣ ኑሪ፣

፫ ይሁን፣ ፫ ይሁን፥ ፫ ይሁን፥ ፫ ይኑሩ፥

ትሁን፥ ትኑር፣

(ሐ) አዋዋይ አንቀጽ።

፩ ምክንያታዊ አዋዋይ።

1. ኀላፊ ጊዜያት።

ነጠላ ብዙ፣

፩ ብኖን ኖር፥ ፩ ብንሆን ኖሮ፥

ብትሆን ኖሮ፣ ብትሆኑ ኖሮ፥

፪ ብትሆኚ ኖሮ፣ ፪ ብትሆኑ ኖሮ፥

ብትሆኚ ኖሮ፣

፫ ቢሆን ኖሮ፣ ቢኖኑ ኖሮ፣

ብትሆን ኖሮ፣

ነጠላ፣ ብዙ፥

፩ ኖሬ ቢሆን፣ ፩ ኖረን ቢሆን፣

፪ ኖረህ ቢሆን፣ ፪ ኖራችሁ ቢሆን፥

ኖረሽ ቢሆን፣

፫ ኖሮ ቢሆን፥ ፫ ኖረው ቢሆን፥

ኖራ ቢሆን፥

2 የአሁንና የትንቢት ጊዜያት።

፩ ብሆን ፩ ብትሆን፣

፪ ብትሆን ፪ ብትሆኑ፥

ብትሆኚ፥ ብትሆኑ፥

፫ ቢሆን፥ ፫ ቢሆኑ፣

ብትሆን፥

፩ እንሆ ዘንድ፥ ፩ እንሆን ዘንድ፥

፪ ትሆን ዘንድ፥ ፪ ትሆኑ ዘንድ፥

ትሆኚ ዘንድ፣

፫ ይሆን ዘንድ፥ ፫ ትሆኑ ዘንድ፥

ትሆን ዘንድ፣

፩ ብኖር፥ ፩ ብንኖር፥

፪ ብትኖሪ፣ ፪ ብትኖሩ፥

ብትኖሪ፣

፫ ቢኖር፣

ብትኖር፣ ፫ ቢኖሩ፥

፩ እኖር ዘንድ፥ ፩ እንኖር ዘንድ፥

፪ ትኖር ዘንድ፥ ፪ ትኖሩ ዘንድ፥

ትኖር ዘንድ፥

፫ ይኖር ዘንድ፣ ፫ ይኖሩ ዘንድ፥

ትኖር ዘንድ፥

ማስገንዘቢያ። ከዚህ ከላይ የተጻፈው ምክንያታዊ አዋዋይ «አንድ ል፣» የሚል ቃል እየተጨመረበት ይረባል። ይኸውም እንድሆን ልሆን እንድኖር፣ ልኖር….. ይላል ማለት ነው።

፪ ተምኔታዊ አዋዋይ።

1 ኀላፊ ጊዜያት።

፩ በሆንሁ ነበር ፩ በሆንን ነበር፥

፪ በሆንን ነበርሽ፥ ፪ በሆናችሁ ነበር፥

በሆንን ነበርሽ፥

፫ ነሆነ ነበር፥ ፫ በሆኑ ነበር፥

በሆነች ነበር፥

፩ በኖርሁ ነበር፥ ፩ በኖርን ነበር፥

፪ በኖርን ነበር፥ ፪ በኖራችሁ ነበር፥

በኖርሽ ነበር፥

፫ በኖረ ነበር፥ ፫ በኖሩ ነበር፥

በኖረች ነበር፥

ማስገንዘቢያ ከዚህ በላይ የተጻፈው እርባታ «ነበር» የሚለው የግሥ ረዳት ሳይጨመርበትም ብቻውን ይነገራል። ይኸውም «ቢሆኑ ቢኖሩ ያሰኛል ማለት ነው።»

2 የአሁንና የትንቢት ጊዜያት

ነጠላ፥ ብዙ፥

፩ እሆን ነበር፥ ፩ እንሆን ነበር፥

፪ ትሆን ነበር ፪ ትሆኑ ነበር፥

ትሆኚ ነበር፥

፫ ይሆን ነበር፥ ፫ ይሆኑ ነበር፥

ትሆን ንበር፥

፩ እኖር ነበር፥ ፩ እንኖር ነበር፥

፪ ትኖር ነበር፥ ፪ ትኖሩ ነበር፥

ትኖሪ ነበር፥

፫ ይኖር ነበር ፫ ይኖሩ ነበር፥

ትኖር ነበር

(መ) ንኡስ አንቀጽ።

አርእስት።

ሆኖ፥ ኖሮ፥

2 የአሁንና የትንቢት ጊዜያት፥

፩ እንሆ ፩ እንሆን፣

፪ ትሆን፥ ፪ ትሆኑ

ትሆኚ፥

፫ ይሆን፥ ፫ ይሆኑ፥

ትሆኑ፥

፩ እኖር፥ ፩ እንኖር፥

፪ ትኖር፥ ፪ ትኖሩ፥

፫ ይኖር፥ ፫ ይኖሩ፥

ትኖር፥

ግሣዊ ቅጽል።

ኃላፊ ጊዜያት። የነበርሁ የነበርህ፣ እያለ…. ይረባል።

የአሁን ጊዜያት። የአለሁ የአለህ እያለ፥…….ይረባል።

ትንቢታዊ ጊዘያት። የምሆን የምትሆን የምኖር የምትኖር፥ እያለ…… ይረባል።

ዘር።

ሁኔታ አኳኋን መሆን። ኑሮ አኗኗር መኖር።

-202-

የመሆን ግሥ ሕገ ወጥ ነው። ክፍሉም ከተደራጊ ዐምድ ስለሆነ ከላይ እንደተጻፈው በየዋህ እርባታ ብቻ ይረባል፥ እንጂ ዝርዝር እርባታ የለውም።

«የሆነ ነበር» የሚሉ ግሦች በነባሩ ግሥ «በመሆን» ውስጥ ጣልቃ ገብተው እንደተነገሩ አስተውል። ነገር ግን በግሥነት ደንባቸው ተለይተው ሲነገሩ ልዩነት እንዳላቸው ማወቅ የሚያስፈልግ ነው። በአገባብ ተመልከት።

-203-

የመኖር (ወይም የአለኝ ማለት) ግሥ።

የመኖር ግሥ የሚከተለው ነው። የመኖር ግሥ ሁለት ዓይነት ትርጓሜ አለው። አንደኛው በቦታው ላይ የመኖርን ወይም የመገኘትን ምግባር የሚያመለክተው ነው። የእርሱም መደቡ ከመሆን ግሥ ስለሆነ ከዚህ በላይ በቁ 202 አረባቡን አሳይተናል። አሁን ግን በልዩ መደብ የምንጽፈው «የመኖር ግሥ» የማግኘት ወይም የአለኝ ማለት ምግባር የሚገለጽበት ነውና ልዩነቱን በየስልቱ መመርመር ነው።

(ሀ) ዐቢይ አንቀጽ።

1 የአሁን ጊዜያት።

ነጠላ፥ ብዙ፥

፩ አለኝ፥ ፩ አለን፥

፪ አለህ፥ ፪ አላችሁ፥

አለሽ፥

፫ አለው፥ ፫ አላቸው፥

አላት፥

2 ኀላፊ ጊዜያት።

፩ ነበረኝ፥ ፩ ነበረን።

፪ ነበረህ፥ ፪ ነበራችሁ።

ነበረሽ፥

፫ ነበረው፥ ፫ ነበራቸው።

ነበራት፥

3 ትንቢታዊ ጊዜያት።

፩ ይኖረኛል፥ ፩ ኖረናል፥

፪ ይኖርሃ፣ ፪ ይኖራችኋል፥

ይኖርሻል፣

፫ ይኖረዋል፥ ፫ ይኖራቸዋል፥

ይኖራታል፥

(ለ) ትእዛዝ አንቀጽ።

፩ ይኑረኝ ፩ ይኖረን፥

፪ ይኖርሃል፥ ፪ ይኖራችኋል፥

ይኖርሻል፥

፫ ይኖረዋል፥ ፫ ይኖራቸዋል፥

ይኖራታል፥

ማስገንዘቢያ። እንዲኖረኝ ይሁን፣ እንዲኖርህ ይሁን፥ እያለም ይረባል።

(ሐ) አዋዋይ አንቀጽ።

፩ ምክንያታዊ አዋዋይ።

1 ኀላፊ ጊዜያት፣

ነጠላ፥ ብዙ፥

፩ ኖሮኝ ቢሆን፥ ፩ ኖሮን ቢሆን፣

፪ ኖሮህ ቢሆን፥ ፪ ኖሮአችሁ ቢሆን፥

ኖሮሽ ቢሆን፥

፫ ኖሮት ቢሆን፥ ፫ ኖሮአቸው፥ ቢሆን፥

ኖሮአት ቢሆን፥

2 የአሁንና የትንቢት ጊዜያት።

፩ ቢኖረኝ ፩ ቢኖረን፥

፪ ቢኖርህ፣ ፪ ቢኖራችሁ፥

ቢኖርሽ፥

፫ ቢኖረው፣ ፫ ቢኖራቸው፥

ቢኖራት፥

፩ ይኖረኝ ዘንድ፥ ፩ ይኖረን ዘንድ፥

፪ ይኖርህ ዘንድ፥ ፪ ይኖራችሁ ዘንድ፥

ይኖርሽ ዘንድ፥

፫ ይኖረው ዘንድ፥ ፫ ይኖራቸው ዘንድ፥

ይኖራት ዘንድ፥

ማስገንዘቢያ፥ ከዚህ በላይ የተጻፈውን ምክንያታዊ አዋዋይ «አንድ ል» የሚል ቃል እየተጨመረበት ይረባል። ይኸውም እንዲኖረኝ ሊኖረ፥…… ይላል፥ ማለት ነው።

፪ ተምኔታዊ አዋዋይ።

1 ኀላፊ ጊዜያት፣

፩ በኖረኝ ነበር፥ ፩ በኖረን ነበር፥

ጸጸትና ምኞት፥ ፪ በኖረህ ነበር፥ ፪ በኖራችሁ ነበር፥

በኖረሽ ነበር፥

፫ በኖረው ነበር፥ ፫ በኖራቸው ነበር፥

በኖራት ነበር፥

2 የአሁንና የትንቢት ጊዜያት።

ነጠላ፥ ብዙ፥

፩ ይኖረኝ ነበር፥ ፩ ይኖረን ነበር፥

ጸጸትና ምኖች፥ ፪ ይኖርህ ነበር፥ ፪ ይኖራችሁ ነበር፥

ይኖርሽ፣ ነበር፥

፫ ይኖረው ነበር፥ ፫ ይኖራቸው ነበር፥

ይኖራት ነበር፥

(መ) ንኡስ አንቀጽ

አርእስት።

መኖር ወይም አለኝ ማለት።

ቦዝ አንቀጽ፥

1 ኀላፊ ጊዜያት፥

ነበር፣ ኖሮ።

2 የአሁንና የትንቢት ጊዜያት፥

፩ ይኖረኝ ፩ ይኖረን፣

፪ ይኖርህ ፪ ይኖራችሁ፥

ይኖርሽ፥

፫ ይኖረው፥ ፫ ይኖራቸው፥

ይኖራት፥

ግሣዊ ቅጽል።

ኀላፊ ጊዜያት፥ የነበረኝ፣ የነበረ፥…… እያለ ይረባል።

የአሁን ጊዜያ፥ የአለኝ፣ የአለህ፥……. እያለ ይረባል።

ትንቢታዊ ጊዜያት የሚኖረኝ የሚኖርህ፥….. እያለ ይረባል።

ዘርና ላቢዘር።

አለኝታ ወይም አለኝ ማለት። መኖር፣ ንብረት።

-204-

የመኖር ግሥ፥ ከዚህ በላይ እንደተጻፈው በየዋህ እርባታ ብቻ ይረባል እንጅ ዝርዝር እርባታ የለውም። በንባብ ተገብሮን ሲመስል በምሥጢር ገቢር ነው። «መያዝ፣ ማግኘት» የሚሉት ግሦች ይዛመታሉ። እንደ ልማድ ሆኖ ገቢርን ሳይስብም ይነገራል፥ እንጂ መሳብ ይገባው ነበር። በግዕዙም ሰዋሰው «ቦ አልቦ» የሚለው የመኖር ግሥ በዱሮ ጊዜ ገቢርን ይስብ ነበር፥ ይባላል። ይኸውም «ሐመር፣ ሐዳስ፥ ዘአልብኪ ነውረ» በማለቱ ይታያል።

-205-

ግሦችን በየወገናቸው ለማርባት፥ እንዲመች የሚከተሉት ግሦች አለቆች ተብለው ይጠራሉ።

1) መፈለግ፣ መድረሻቸው ግዕዝ ለሆነ ግሥ (ለ ከሚሆን በቀር።)

2) መክፈል፣ መድረሻው «ለ» የሚል ግዕዝ ፊደል ለሆነ ግሥ።

3) መግባት፣ መድረሻው ራብዕ ለሆነ ለማናቸውም ግሥ።

4) መከተል፣ በመነሻው ተ የሚል ፊደል ለሚገኝበት ግሥ።

5) ማወቅ፥ መነሻው አ ዐ ለሆነ ግሥ።

6) መውደድ፥ በገዲም ለሚነገር ግሥ።

-206-

በደጊም የሚነገር ግሥ በእርባታ ጊዜ፥ በአንዳንድ ስፍራ ላይ ፩ኛው ቀለም ጠብቆ ፪ኛው ተውጦ ይነገራል። ይኸውም ወደደ ብሎ ይወዳል፥ ይላል ማለት ነው። ይሁን እንጂ በጽሕፈት ላይ የማጥበቂያ ምልክትና ገና ስላልተደነገገ ፊደሉ ሳይጐድል እንዲጻፍ ወስነናል።

ምሳሌ የመውደድ ግሥ ትንቢቱን ይወዳል በማለት ፈንታ ይወድዳል ማለት የመፍሰስ ግሥ፣ ትንቢቱን ይፈሳል በማለት ፈንታ ይፈስሳል ማለት የተሻለ ይሆናል።

-207-

መድረሻው «ለ» የሆነ የግሥ በእርባታ ውስጥ በአንዳንድ ስፍራ ላይ «የ» የሚል፥ ባዕድ መነሻን ሲያበጅ ይገኛል ይኸውም ገድያለሁ፣ ትገድያለሽ፣ ገድዬ፥...... ይላል ማለት ነው።

መድረሻው ራብዕ፥ የሆነ ግሥ በንኡስ አንቀጽ የ «ተ» ፊደል ይጨመርበታል። ይኸውም መግባት መብላት ገብቶ በልቶ «ይላል ማለት ነው።»

በመነሻ «ተ» የሚገኝበት ግሥ በአንዳንድ ስፍራ ላይ «ተ» ይዋጣል። ይኸውም ይከተላል ይቀመጣል፥ ይላል እንጂ ይትከተላል ይትቀመጣል አይልም ማለት እንው። ይህ ውሳኔ ለመላው አይደለም። «ተኛ ተለመ ተረጐመ» የሚባሉት ግሦች ይተኛል ይተልማል ይተረጉማል ሲያሰኙ ይገኛሉ።

-208-

የግሥ እርባታ ምንም እንኳ በአንዳንዶቹ ላይ ጥቂት ጥቂት ልዩነት ቢኖረው መደቡ አንድ ዓይነት ነው።

እነሆ «መፈለግ የሚለውን ግሥ በሙሉ እርባታ በየዋህም በዝርዝርም እያረባን እንገልጻለን። የዋህ እርባታ የምንለው እኔ፣ አንተ፣.... በሚያሰኘው የእርባታ መሪ እየተመራ በቀላሉ የሚረባው ነው። ይኸውም እፈልጋለሁ ትፈልግአለህ፣...... የሚለው ነው። (ቁ 209 እይ።) ዝርዝር እርባታ የሚባለውም እኔን አንተን የሚያሰኝ የተሳቢ አጸፋ በሚጨመርበት የእርባታ መሪ እየተመራ በሰፊው የሚዘረዘረው ነው። ይኸውም እፈልገዋለሁ፣ ይፈልገኛል፣...... የሚለው ነው (ቁ 210 እይ።)

-209-

የግሥ መፈለግ የዋህ እርባታ፥

(ሀ) ዐቢይ አንቀጽ፥

1 ኀላፊ ጊዜያት፣

ነጠላ፣ ብዙ፥

የዋህ ኀላፊ፣ ፩ ፈለግሁ፣ ፩ ፈለግን፥

፪ ፈልግህ፥ ፪ ፈላግአችሁ፥

ፈለግሽ፥

፫ ፈለገ፥ ፫ ፈለጉ፥

ፈለገች፣

የቅርብ ኀላፊ ፩ ፈልጌአለሁ ፩ ፈልገንአል፥

፪ ፈልገሀአል፣ ፪ ፈልግአችሁአል፥

ፈልገሽአል፣

፫ ፈልጎአል፣ ፫ ፈልገውአል፥

ፈልጋአለች፣

ማስገንዘቢያ። አ ተውጦ ፈልገሃል፣ ፈልገሻል፣….. እየተባለም ይነገራል።

የሩቅ ኀላፊ። ፩ ፈልጌ ነበር ፩ ፈልገን ነበር፣

፪ ፈልገህ ነበር፣ ፪ ፈልጋችሁ ነበር፣

ፈልገሽ ነበር፣

፫ ፈልጎ ነበር፥ ፫ ፈልገው ነበር፥

ፈልጋ ነበር፣

2 የአሁንና የትንቢት ጊዜያት፥

የቅርብ።

፩ ልፈልግ፣ ነው፣ ፩ ልንፈልግ ነው፥

፪ ልትፈልግ ነው፥ ፪ ልትፈልጉ ነው፥

ትልፈልጊ ነው፥

፫ ሊፈልግ ነው፥ ፫ ሊፈልጉ ነው፥

ልትፈልግ ነው፥

የዋህ።

፩ እፈልግአለሁ ፩ እንፈልግአለን፣

፪ ትፈልግአለህ፥ ፪ ትፈልጋላችሁ፥

ትፈልጊአለሽ፥

፫ ይፈልግአ፣ ፫ ይፈልጋሉ፥

ትፈልግአለች፥

ማስገንዘቢያ። (ሀ) አ ተውጦ እፈልጋለሁ፣ ትፈልጋለህ፥…… እየተባለ ይነገራል፥

(ለ) የጥርጥር ምግባር በሚነገርበት ጊዜያት እፈልግ ይሆናል፥

ትፈልግ ይሆናል ትፈልጊ ይሆናል እያለ ይረባል።

(ለ) ትእዛዝ አንቀጽ።

1 የአሁን ጊዜያት፥

ነጠላ፥ ብዙ፥

፩ ፈልግ፥ ፩ እንፈልግ፥

፪ ፈለግ፥ ፪ ፈልጉ፥

ፈልጊ፥

፫ ይፈልግ ፫ ይፈልጉ፥

ትፈልግ፣

2 ትንቢታዊ ጊዜያት።

፩ እንድፈልግ፣ ይሁን፣ ፩ እንድንፈልግ፣ ይሁን፥

፪ እንድትፈልግ ይሁን፥ ፪ እንድትፈልጉ ይሁን፥

እንድትፈልጊ ይሁን፣

፫ እንዲፈልግ ይሁን፥ ፫ እንዲፈልጉ ይሁን፥

እንድትፈልግ ይሁን፣

(ሐ) አዋዋይ አንቀጽ።

፩ ምክንያታዊ አዋዋይ።

1 ኀላፊ ጊዜያት፥

የዋህ ኀላፊ

፩ ብፈልግ ኖሮ፥ ፩ ብንፈልግ ኖሮ፥

፪ ብትፈልግ ኖሮ፥ ፪ ብትፈልጉ ኖሮ፥

ብትፈልጊ ኖሮ፥

፫ ቢፈልግ ኖሮ፥ ፫ ቢፈልጉ ኖር፥

ብትፈልግ ኖር፥

ማስገንዘቢያ፥ «ኖሮ» የሚለው ረዳቱ ግሥ ቀርቶ ብቻውንም ይነገራል። ይኸውም «ብፈልግ ብትፈልግ፣…… ይላል ማለት ነው። በዚህም ጊዜ ክፍሉ ከትንቢታዊ ጊዜያት ይሆናል።

የሩቅ ኀላፊ፣

፩ ፈልጌ ቢሆን ኖሮ፥ ፩ ፈልገን ቢኖን ኖሮ፣

፪ ፈልገህ ቢሆን ኖር፥ ፪ ፈልጋችሁ ቢሆን ኖሮ፥

ፈልገሽ ቢሆን ኖር፥

፫ ፈልጎ ቢሆን ኖሮ፥ ፫ ፈልገው ቢሆን ኖሮ፥

ፈልጋ ቢሆን ኖሮ፥

(ሐ) አዋዋይ አንቀጽ (ለጣቂ)

2 የአሁንና የትንቢት ጊዜያት።

ነጠላ፥ ብዙ፥

ውለተኛ ፩ እፈልግ ዘንድ፥ ፩ እንፈልግ ዘንድ፥

፪ ትፈልግ ዘንድ፥ ፪ ትፈልጉ ዘንድ፥

ትፈልጊ ዘንድ፥

፫ ይፈልግ ዘንድ፥ ፫ ይፈልጉ ዘንድ፣

ትፈልግ ዘንድ፣

ምክንያተኛ፣

፩ እንዲፈል፣ ፩ እንድንፈልግ፥

፪ እንድትፈልግ፣ ፪ እንድትፈልጉ፥

እንድትፈልጊ፣

፫ እንድትፈልግ፣ ፫ እንዲፈልጉ፥

እንድትፈልግ፣

ማስገንዘቢያ፣ «እንደ» በማለት ፈንታ «ለ» የሚል ቃል እየተጨመረ እንደዚያው ይረባል። ይኸውም «ልፈልግ፣ ልትፈልግ፥ ልትፈልጊ፣…… ይላል ማለት ነው።

፪ ተምኔታዊ አዋዋይ፣

1 ኀላፊ ጊዜያት።

ጸጸት ፩ በፈለግሁ ነበር፥ ፩ በፈለግን ነበር፥

ወይም ፪ በፈለግህ ነበር፥ ፪ በፈለጋችሁ ነበር፥

ምኞት በፈለግሽ ነበር፥

፫ በፈለገ ነበር፥ ፫ በፈለጉ ነበር፥

በፈለገች ነበር፥

2 የአሁንና የትንቢት ጊዜያት።

ጸጸት ፩ እፈልግ ነበር፥ ፩ እንፈልግ ነበር፥

ወይም ፪ ትፈልግ ነበር፥ ፪ ትፈልጉ ነበር፥

ምኞት፥ ትፈልጊ ነበር፥

፫ ይፈልግ ነበር፥ ፫ ይፈልጉ ነበር፥

ይፈልጉ ነበር፣

ማስገንዘቢያ፥ ከዚህ በላይ በኀላፊ ጊዜያት የተነገረው ቃል «ነበር» የሚለውም ሳይጨመርበት «በፈልግሁ በፈለግህ፥….. እያለ ይረባል። ይኸውም በኀላፊ ወይም በትንቢት እየገባ ጸጸትና ምኞትን የሚገልጽ ነው።

(መ) ንኡስ አንቀጽ።

አርእስት።

መፈለግ።

ቦዝ አንቀጽ።

1 ኀላፊ ጊዜያት፥

ነጠላ፥ ብዙ፥

፩ ፈልጌ ፩ ፈልገን፥

፪ ፈልገህ፣ ፪ ፈልጋችሁ፥

ፈልገሽ፥

፫ ፈልጎ፥ ፫ ፈልገው፥

ፈልጋ፥

2 የአሁንና የትንቢት ጊዚያት።

፩ እፈልግ፣ ፩ እንፈልግ፥

፪ ትፈልግ፥ ፪ ትፈልጉ፥

ትፈልጊ፣

፫ ይፈልግ፣ ፫ ይፈልጉ፥

ትፈልግ፥

ግሣዊ ቅጽል።

1 ኀላፊ ጊዜያት።

፩ የፈለግሁ፣ ፩ የገለግን፥

፪ የፈልግህ፥ ፪ የፈለጋችሁ፣

የፈለግሽ፥

፫ የፈለገ፥ ፫ የፈለጉ፥

የፈለገች፥

ማስገንዘቢያ። የሩቅ ኀላፊ ሲሆን «ፈልጌ የነበር፥ ፈልገህ የነበር እያለ ይረባል።

2 የአሁንና የትንቢት ጊዜያት።

፩ የምንፈልግ፣ ፩ የምንፈልግ፥

፪ የምትፈልግ፣ ፪ የምትፈልጉ፥

የምትፈልጊ፥

፫ የሚፈልግ፣ ፫ የሚፈልጉ፥

የምትፈልግ፣

(መ) ንኡስ አንቀጽ። (ለጣቂ)

ውስጠ የ፥

ነጠላ፥ ብዙ፥

መፈለጊያ መፈልጊያዎች፥

ዘርና ሳቢ ዘር፥

ፍለጋ፥ ፍለጋዎች፥

ፍላጎት፥ ፍላጎቶች፥

አፈላለግ፥ አፈላለጎች፥

-210-

የግሥ መፈለግ፥ ዝርዝር እርባታ።

የአማርኛ ሰዋሰው ዝርዝር እርባታው በጣም ብዙ ነው። ከዚህ በላይ በቂ 209 በየዋህ እርባታ የጻፍናቸው ቃላት እንደገና ዝርዝር አጸፋ እየተጨመረባቸው ይረባሉ። ይህንኑም በዐረፍተ ነገር እየሞላን ለማስረዳት ስንል ተውላጠ ስሞችን ባለቤትና ተሳቢ እያደረግን ጽፈናል ተ.ቁ 211 እይ።

የ አ ፊደል፣ ድምፁን ለተከታዩ አውርሶ እርሱ ራሱ እንደሚታጣ በየስፍራው ተናግረናል። ስለዚህም በሚከተለው እርባታ በአንዳንድ ስፍራ ላይ፥ «አ» እየተዋጠ መጻፉን አስተውል። ይኸውም «እፈልጋቸውአለሁ» ሊባል የሚገባው ቃል እፈልጋቸዋለሁ። እየተባለ ተጽፎአል ማለት ነው። እንገር ግን አ ሳይዋጥ ቢጻፍም ሥረ ነገሩ እንዲሁም ነውና ጸኡአፍ አያሰኝም።

የ ሀ ፊደል፣ የግዕዝነት ድምፁ በልማድ ጠፍቶ እንደቀረ ካሁን በፊት፥ ተናግረናል። (ተ. ቁ 172 እይ።) ስለዚህም የእርባታ መሪው ሀ ግዕዝ አናጋሪ ድምፅ በተከተለው ጊዜ ኸ ወደ መሆን ይለወጣል። ይኸውም «ፈልግህ» የሚለው ቃል ሲዘረዘር «ፈልግኸኝ» የሚለው ቃል ሲዘረዘር «ፈልግኝ ፈልግኸው፥..... ይላል ማለት ነው።»

|  |  |  |  |  |  |  |
| --- | --- | --- | --- | --- | --- | --- |
| ባለቤት፥  ተ.ስ | ተሳቢ  ተ.ስ | ዐቢይ አንቀጽ። | | | | ትእዛዝ፣  አንቀጽ |
| ኀላፊ ጊዜያት፥ | | | የአሁንና  የትንቢት  ጊዜያት፥ |
|  |  | የዋህ ኀላፊ | የቅርብ ኀላፊ፥ | የሩቅ ኀላፊ፥ | የአሁን  ጊዜያት፥ |
| እኔ፥ | እኔን፥  አንተን፥  አንቺን፥  እርሱን፥  እርስዋን፥  እኛን፥  እናንተን፥  እነርሱን፥ | -  ፈለግሁህ፥  ፈለግሁሽ፥  ፈለግሁት፥  ፈለግኋት፥  -  ፈለግኋችሁ፥  ፈልግኋቸው | -  ፈልጌሃለሁ፥  ፈልጌሻለሁ፥  ፈልጌዋለሁ፥  ፈልጌአታለሁ፥  -  ፈልጓአችኋል፥  ፈልጌአቸዋለሁ፥ | -  ፈለጌህ ነበር፥ፈልጌሽ፥ ነበር፥  ፈልጌው ነበር፥  ፈልጌአት ነበር፥  -  ፈልጌአችሁ ነበር፥  ፈልጌአቸው ነበር፥ | -  እፈልግሃለሁ፥  እፈልግሻለሁ፥  እፈልገዋለሁ፥  እፈልጋታለሁ፥  -  እፈልጋችኋለሁ፥  እፈልጋቸዋለሁ፥ | -  እፈልግህ፥  እፍለግሽ፥  ልፈልገው፥  ልገልጋት፥  -  ልፈልጋችሁ፥  ልፈልጋቸው፥ |
| አንተ፥ | እኔን፥  አንተን፥  አንቺን፥  እርሱን፥  እርስዋን፥  እናንተን፥  እናንተን፥  እነርሱን፥ | ፈለግኸኝ፣  -  -  ፈልግኸው፥  ፈለግሃት፥  ፈለግኸን፥  -  ፈለሃቸው፥ | ፈልገኸኛል፥  -  -  ፈልገኸዋል፥  ፈልገሃታል፥  ፈልገኸናል፥  -  ፈልገሃቸዋል፥ | ፈለገኸኝ ነበር፥  -  -  ፈልገኸው ነበር፥  ፈልገሃት ነበር፥  ፈልገሽን ነበር፥  -  ፈልገሃቸው ነበር፥ | ትፈልገኛለህ፥  -  -  ትፈልገዋለህ፥  ትፈልጋታለህ፥  ትፈልገናለህ፥  -  ትፈልጋቸዋለህ፥ | ፈልገን፥  -  -  ፈልገው፥  ፈልጋት፥  ፈልገን፥  -  ፈልጋቸው፥ |
| አንቺ፥ | እኔን፣  አንተን፥  አንቺን፥  እርሱን፥  እርስዋን፥  እኛን፥  እናንተን፥  እነርሱን፥ | ፈለገሽኝ፥  -  -  ፈልገሽው፥  ፈልገሻት፥  ፈልገሽን፥  -  ፈልገሽአቸው፥ | ፈልገሽኛል፥  -  -  ፈልገሽዋል፥  ፈልገሻታል፥  ፈልገሽናል፥  -  ፈልገሻቸዋል፥ | ፈልገሽኝ ነበር፣  -  -  ፈልገሽው ነበር፥  ፈልገሻት ነበር፥  ፈልገሽን ነበር፥  -  ፈልገሻቸው ነበር፥ | ትፈልጊኛለሽ፥  -  -  ትፈልጊዋለሽ፥  ትፈልጊአታለሽ፥  ትፈልጊናለሽ፥  -  ትፈልጊአቸዋለሽ፥ | ፈልጊኝ፥  -  -  ፈልጊው፥  ፈልጊአት፥  ፈልጊን፥  -  ፈልጊአቸው፥ |
| እርሱ፥ | እኔን፥  አንተ፥  አንቺን፥  እርሱን፥  እርስዋ፥  እኛን፥  እናንተን፥  እነርሱን፥ | ፈልገኝ፥  ፈለገህ፥  ፈለገሽ፥  ፈለገው፥  ፈለጋት፥  ፈለገን፥  ፈለጋችሁ፣  ፈለጋቸው፥ | ፈልጎኛል፥  ፈልጎሃል፥  ፈልጎሻል፥  ፈልጎታል፥  ፈልጓታል፥  ፈልጐናል፥  ፈልጓችኋል፥  ፈልጓቸዋል፥ | ፈልጎኝ ነበር፥  ፈልጎህ ነበር፥  ፈልጎሽ፥ ነበር፥  ፈልጎት ነበር፥  ፈልጓት ነበር፥  ፈልጎን ነበር፥  ፈልጓችሁ ነበር፥  ፈልጓቸው ነበር፥ | ይፈልገኛል፥  ይፈልግሃል፥  ይፈልግሻል፥  ይፈልገዋል፥  ይፈልጋታል፥  ይፈልገናል፥  ይፈልጋችኋል፥  ይፈልጋቸዋል፥ | ይፈልገኝ፥  ይፈልግህ፥  ይፈልግሽ፥  ይፈልገው፥ይፈልጋት፥  ይፈልገን፥  ይፈልጋችሁ፥  ይፈልጋቸው፥ |

|  |  |  |  |  |  |  |
| --- | --- | --- | --- | --- | --- | --- |
| ባለቤት፥  ተ.ስ | ተሳቢ፥  ተ. ስ | ዐቢይ አንቀጽ (ለጣቂ | | | | ትእዛዝ  አንቀጽ፥ |
| ኀላፊ ጊዜያት፥ | | | የአሁንና የትንቢት ጊዜያት |
|  |  | የዋህ ኀላፊ፥ | የቅርብ ኀላፊ፥ | የሩቅ ኀላፊ፥ | የአሁን ጊዜያት፥ |
| እርስዋ፥ | እኔን፥  አንተን፥  አንቺን፥  እርሱን፥  እርስዋን፥  እኛን፥  እናንተን፥  እነርሱን፥ | ፈልገችኝ፥  ፈለገችህ፥  ፈልገችሽ፥  ፈለገችው፥  ፈልገቻት፥  ፈልገችን፥  ፈለገቻችሁ፥  ፈልገቻቸው፥ | ፈልጋኛለች፥  ፈልጋሃለች፥  ፈልጋሻለች፥  ፈልጋዋለች፥  ፈልጋታለች፥  ፈልጋናለች፥  ፈልጋችሁአለች፥  ፈልጋቸዋለች፥ | ፈልጋኝ ነበር፥  ፈልጋህ ነበር፥  ፈልጋሽ ነበር፥  ፈልጋው ነበር፥  ፈልግጋት ነበር፥  ፍለጋን ነበር፥  ፈልጋችሁነበር፥  ፈልጋቸው ነበር፥ | ትፈልገኛለች፥  ትፈልግሃለች፥  ትፈልግሻለች፥  ትፈልገዋለች፥  ትፈልጋታለች፥  ትፈልገናለች፥  ትፈልጋችሁአለች፥  ትፈልጋቸዋለች፥ | ትፈልገን፥  ትፈልግህ፥  ትፈልግሽ፥  ትፈልገው፥  ትፈልጋት፥  ትፈልገን፥  ትፈልጋችሁ፥  ትፈልጋቸው፥ |
| እኛ፥ | እኔን፥  አንተን፥  አንቺን፥  እርሱን፥  እርስዋን፥  እኛን፣  እናንተ፥  እነርሱን፥ | -  ፈለግንህ፥  ፈለግንሽ፥  ፈለግነው፥  ፈለግናት፥  -  ፈለግናችሁ፥  ፈልግናቸው፥ | -  ፈልገንሃል፥  ፈልገንሻል፥  ፈልገነዋል፥  ፈልገናታል፥  -  ፈልገናችሁአለ፥  ፈልገናቸዋል፥ | -  ፈልገንህ ነበር፥  ፈልገንሽ፥ ነበር፥  ፈልገነው ነበር፥  ፈልገናት ነበር፥  -  ፈልገናችሁ ነበር፥  ፈልገናቸው ነበር፥ | -  እንፈልግሃለን፥  እንፈልግሻለን፥  እንፈልገዋለን፥  እንፈልጋታለን፥  -  እንፈልጋችሁአለን፥እንፈልገዋለን፥ | -  እንፈልህ፥  እነልግሽ፥  እንፈልገው፥  እንፈልጋት፥  -  እንፈልጋችሁ፥  እንፈልጋቸው፥ |
| እናንተ፥ | እኔን፥  አንተ፥  አንቺን፥  እርሱን፥  እርስዋን  እኛን፥  እናንተን፥  እነርሱን፥ | ፈልጋችሁኝ፥  -  -  ፈለጋችሁት፥ፈለጋችአት፥  ፈለጋችሁን፥  -  ፈለጋችሁአቸው | ፈልጋችሁኛል፥  -  -  ፈልጋችሁታል፥  ፈልጋችኋታል፥  ፈልጋችሁናል፥  -  ፈልጋችኋቸዋል፥ | ፈልጋችሁኝ ነበር፥  -  -  ፈልጋችሁት ነበር፥  ፈልጋችኋት ነበር፥  ፈልጋችሁን ነበር፥  -  ፈልጋችኋቸው ነበር፥ | ትፈልጉኛላችሁ፥  -  -  ትፈልጉኛላችሁ፥  ትፈልጓታላችሁ፣  ትፈልጉናላችሁ  -  ትፈልጓቸዋላችሁ | ፈልጉን፥  -  -  ፈልጉት፥  ፈልጓት፥  ፈልጉን፥  -  ፈልጓቸው፥ |
| እነርሱ፥ | እኔን፥  አንተን፥  አንቺን፥  እርሱን፥  እርስዋን  እኛን፥  እናንተን፥  እነርሱን፥ | ፈልጉኝ፥  ፈለጉህ፥  ፈለጉሽ፥  ፈለጉት፥  ፈለጓት፥  ፈለጉን፥  ፈለጓችሁ፥  ፈለጓቸው፥ | ፈልገውኛል፥  ፈልገውሃል፥  ፈልገሻል፥  ፈልገውታል፥  ፈልገዋታል፥  ፈልገውናል፥  ፈልገዋችኋል፥  ፈልገዋቸዋል፥ | ፈልገውኝ ነበር፥  ፈልገውህ ነበር፥  ፈልገውሽ ነበር፥  ፈልገውት ነበር፥  ፈልገዋት ነበር፥  ፈልገውን ነበር፥  ፈልገዋችሁ ነበር፥  ገልገዋቸው ነበር፥ | ይፈልጉኛል፥  ይፈልጉሃል፥  ይፈልጉሻል፥  ይገሉታል፥  ይገልጓታል፥  ይገልጉናል፥  ይገልጓችኋል፥  ይፈልጓቸዋል፥ | ይፈሉኝ  ይፈልጉህ፥  ይፈልጉሽ፥  ይገልጉህ፥  ይገልጓት፥  ይገልጉን፥  ይገልጓችሁ፥  ይገልጓቸው፥ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | | | (ሐ) አዋዋይ አንቀጽ። | | | | | |
| ምክንያታዊ አዋዋይ አንቀጽ። | | | | ተምኔታዊ አዋዋይ አንቀጽ | |
| ባለቤት  ተ.ስ | ተሳቢ  ተ.ስ | | ኀላፊ ጊዜያት፥ | የአሁንና የትንቢት ጊዜያት፥ | | | ኀላፊ ጊዜያት፥ | የአሁንና የትንቢት ጊዜያት፥ |
| እኔ፥ | እኔን፥  አንተን፥  አንቺን፥  እርሱን፥  እርስዋን፥  እኛን፥  እናንተን፥  እነርሱን፥ | | -  ብንፈልህ ኖሮ፥  ብንፈልግሽ ኖሮ፥  ብንገልገው ኖሮ፥  ብንገልጋት ኖሮ፥  -  ብንፈልጋችሁ ኖሮ፥  ብንፈልጋቸው ኖሮ፥ | -  እፈልግህ ዘንድ፥  እፈልግሽ ዘንድ፥  እፈልገው ዘንድ፥  እንፈልጋት ዘንድ  -  እፈልጋችሁ ዘንድ  እፈልጋቸው ዘንድ | | -እንድንፈልግህ፥  እንድንፈልግሽ፥  እንድንፈልገው፥  እንድንፈልጋት፥  -  እንድፈልጋችሁ  እንድፈልጋቸው | -  በፈለግሁህ ነበር  በፈልገሁሽ ነበር  በፈለግሁት ነበር  በፈለግኋት ነበር  -  በፈልገኋችሁ ነበር  በፈለግኋቸው ነበር | -  እፈልግህ ነበር  እፈልግሽ ነበር  እንፈልገው ነበር  እፈልጋት ነበር  -  እፈልጋችሁ ነበር  እፈልጋቸው ነበር |
| አንቺ፣ | እኔን  አንተን፥  አንቺን  እርሱን  እርስዋን  እኛን  እናንተን፥  እነርሱን፣ | | ብትፈልገኝ ኖሮ  -  -  ብትፈልገው ኖሮ  ብትፈልጋት ኖሮ  ብትፈልገን ኖሮ  -  ብትፈልጋቸው ኖሮ | ትፈልገኝ ዘንድ፥  -  -  ትፈልገው ዘንድ  ትፈልጋት ዘንድ  ትፈልገን ዘንድ  -  ትፈልጋቸው ዘንድ | | እንድትፈልገኝ  -  -  እንድትፈልገው  እንድትፈልጋት  እንድትፈልገን  -  እንድትፈልጋቸው | በፈለግኸኝ ነበር  -  -  በፈለግኸው ነበር  በፈለግሃት ነበር  በፈለግኸን ነበር  -  በፈለግሃቸው ነበር | ትፈልገኝ ነበር  -  -  ትፈልገው ነበር  ትፈልጋት ነበር  ትፈልገን ነበር፥  -  ትፈልጋቸው ነበር |
| አንቺ | እኔን  አንተን  አንቺን  እርሱን  እርስዋን  እኛን  እናንተን  እነርሱን | | ብትፈልጊኝ ኖሮ  -  -  ብትፈልጊው ኖሮ  ብትፈሊአት ኖሮ  ብትፈልጊን ኖሮ  -  ብትፈልጊአቸው ኖሮ | ትፈልጊኝ ዘንድ  -  -  ትፈልጊው ዘንድ  ትፈልጊአት ዘንድ  ትፈልጊን ዘንድ  -  ትፈልጊአቸው ዘንድ | | እንድትፈልጊኝ  -  -  እንድትፈልጊው  እንድትፈልጊአት  እንድትፈልጊን  -  እንድትፈልጊአቸው | በፈለግኸኝ ነበር  -  -  በፈለግሽው ነበር  በፈለግሻት ነበር  በፈለግሽን ነበር  -  በፈለግሻቸው ነበር | ትፈልጊኝ ነበር  -  -  ትፈልጊው ነበር  ትፈልጊአት ነበር  ትፈልጊን ነበር  -  ትፈግሊአቸው ነበር |
| እርሱ | | እኔ  አንተን  አንቺን  እርሱን  እርስዋን  እኛን  እናንተ  እነርሱ | ቢፈልገኝ ኖሮ  ቢፈልግህ ኖሮ  ቢፈልግሽ ኖሮ  ቢፈልገው ኖሮ  ቢፈልጋት ኖሮ  ቢፈልገን ኖሮ  ቢፈልጋችሁ ኖሮ  ቢፈልጋቸው ኖሮ | | ይፈልገኝ ዘንድ  ይፈልግህ ዘንድ  ይፈልግሽ ዘንድ  ይፈልገው ዘንድ  ይፈልጋት ዘንድ  ይፈልገን ዘንድ  ይፈልጋችሁ ዘንድ  ይፈልጋቸው ዘንድ | እንዲፈልገኝ  እንዲፈልግህ  እንዲፈልግሽ  እንዲፈልገው  እንዲፈልጋት  እንዲፈገን  እንዲፈልጋችሁ  እንዲፈልጋቸው | በፈለገኝ ነበር  በፈልገህ ነበር  በፈለገሽ ነበር  በፈለገው ነበር  በፈለጋት ነበር  በፈለገን ነበር  በፈለጋችሁ ነበር  በፈለጋቸው ነበር | ይፈልገኝ ነበር  ይፈልግህ ነበር  ይፈልገሽ ነበር  ይፈልገው ነበር  ይፈልጋት ነበር  ይፈልገን ነበር  ይፈልጋችሁ ነበር  ይፈልጋቸው ነበር |

|  |  |  |  |  |  |  |
| --- | --- | --- | --- | --- | --- | --- |
| ባለቤት  ተ.ስ | ተሳቢ  ተ.ስ | ምክንያታዊ | | | ተምኔታዊ አዋዋይ አንቀጽ | |
| ኀላፊ ጊዜያት | የአሁንና የትንቢት ጊዜያት | |  | የአሁንና የትንቢት |
| እርስዋ | እኔን  አንተን  አንቺን  እርሱን  እርስዋን  እኛን  እናንተን  እነርሱን | ብትፈልገኝ ኖሮ  ብትፈልግህ ኖሮ  ብትፈልግሽ ኖሮ  ብትፈልገው ኖሮ  ብትፈልጋት ኖሮ  ብትፈልገን ኖሮ  ብትፈልጋችሁ ኖሮ  ብትፈልጋቸው ኖሮ | ትፈልገኝ ዘንድ  ትፈልግህ ዘንድ  ትፈልግሽ ዘንድ  ትፈልገው ዘንድ  ትፈልጋት ዘንድ  ትፈልገን ዘንድ  ትፈልጋችሁ ዘንድ  ትፈልጋቸው ዘንድ | እንድትፈልገኝ  እንድትፈልግህ  እንድትፈልግሽ  እንድትፈልገው  እንድትፈልጋት  እንድትፈልገን  እንድትፈልጋችሁ  እንድትፈልጋቸው | በፈለገችኝ ነበር  በፈለገችህ ነበር  በፈለገችሽ ነበር  በፈለገችው ነበር  በፈለገቻት ነበር  በፈለገችን ነበር  በፈለገቻችሁ ነበር  በፈለገቻቸው ነበር | ትፈልገኝ ነበር  ትፈልግህ ነበር  ትፈልግሽ ነበር  ትፈልጊው ነበር  ትፈልጋት ነበር  ትፈልገን ነበር  ትፈልጋችሁ ነበር  ትፈልጋቸው ነበር |
| እኛ | እኔን  አንተን  አንቺን  እርሱን  እርስዋን  እኛን  እናንተን  እነርሱን | -  ብንፈልግህ ኖሮ  ብንፈልግሽ ኖሮ  ብንፈልገው ኖሮ  ብንፈልጋት ኖሮ  -  ብንፈልጋችሁ ኖሮ  ብንፈልጋቸው ኖሮ | -  እንፈልግ ዘንድ  እንፈልግሽ ዘንድ  እንፈልገው ዘንድ  እንፈልጋት ዘንድ  -  እንፈልጋችሁ ዘንድ  እንፈልጋቸው ዘንድ | -  እንድንፈልግህ  እንድንፈልግሽ  እንድንፈልገው  እንድንፈልጋት  -  እንድንፈልጋችሁ  እንድንፈልጋቸው | -  በፈለግንህ ነበር  በፈለግንሽ ነበር  በፈልግነው ነበር  በፈለግናት ነበር  -  በፈለግናችሁ ነበር  በፈለግናቸው ነበር | -  እንፈልግ ነበር  እንፈልግሽ ነበር  እንፈልገው ነበር  እንፈልጋት ነበር  -  እንፈልጋችሁ ነበር  እንፈልጋቸው ነበር |
| እናንተ | እኔን  አንተን  አንቺን  እርሱን  እርስዋን  እኛን  እናንተን  እነሱን | ብትፈልጉኝ  -  -  ብትፈልጉት ኖሮ  ብትፈልጓት ኖሮ  ብትፈልጉን ኖሮ  -  ብትፈልጓቸው ኖሮ | ትፈልጉኝ ዘንድ  -  -  ትፈልጉት ዘንድ  ትፈልጓት ዘንድ  ትፈልጉን ዘንድ  -  ትፈልጓቸው ዘንድ | እንድትፈልጉኝ  -  -  እንድትፈልጉት  እንድትፈልጓት  እንድትፈልጉን  -  እንድትፈልጓቸው | በፈለጋችሁኝ ነበር  -  -  በፈለጋችሁት ነበር  በፈለጋችኋት ነበር  በፈለጋችሁን ነበር  -  በፈለጋችኋቸው ነበር | ትፈልጉኝ ነበር  -  -  ትፈልጉት ነበር  ትፈግልጓት ነበር  ትፈልጉን ነበር  -  ትፈልጓቸው ነበር |
| እነርሱ | እኔን  አንተን  አንቺን  እርሱን  እርስዋን  እኛን  እናንተን  እነርሱን | ቢፈልጉኝ ኖሮ  ቢፈሉህ ኖሮ  ቢፈልጉሽ ኖሮ  ቢፈልጉት ኖሮ  ቢፈልጓት ኖሮ  ቢፈልጉን ኖሮ  ቢፈልጓችሁ ኖሮ  ቢፈልጓቸው ኖሮ | ይፈልጉኝ ዘንድ  ይፈልጉህ ዘንድ  ይፈልጉሽ ዘንድ ይፈልጉት ዘንድ  ይፈልጓት ዘንድ  ይፈልጉን ዘንድ  ይፈልጓችሁ ዘንድ  ይፈልጓቸው ዘንድ | እንዲፈልጉኝ  እንዲፈልጉህ  እንዲፈልጉሽ  እንዲፈልጉት  እንዲፈልጓት  እንዲፈልጉን  እንዲፈልጓችሁ  እንዲፈልጓቸው | በፈልጉኝ ነበር  በፈለጉህ ነበር  በፈለጉሽ ነበር  በፈለጉት ነበር  በፈለጓት ነበር  በፈለጉን ነበር  በፈለጓችሁ ነበር  በፈለጋቸው ነበር | ይፈልጉኝ ነበር  ይፈልጉህ ነበር  ይፈልጉሽ ነበር  ይፈልጉት ነበር  ይፈልጓት ነበር  ይፈልጉን ነበር  ይፈልጓችሁ ነበር  ይፈልጓቸው ነበር |

ማስገንዘቢያ ምክንያታዊ አዋዋይ አንቀጽ በኀላፊው ጊዜያት «ኖር» የሚለው ረዳቱ ግሥ ሳይጨመርበትም ይነገራል። ይኸውም ብንፈልግ ብፈልግሽ፥…….. እያለ ይረባል ማለት ነው «እንደ» በሚለው ፈንታ «ለ» ተተክቶ እንደዚያው ይረባል። ይኸውም ልፈልግህ ልፈልግሽ ይላል ማለት ነው።

(መ) ንኡስ አንቀጽ።

ከንኡስ አንቀጽ ክፍል ቦዝ አንቀጽ እንደሌላው ሁሉ ዝርዝር እርባታ አለው (ቁ 181 – 185 እይ) ግሣዊ ቅጽልም እንደዚሁ በዝርዝር እርባታ ይረባል።

አርእስት ግን የነገር ስም እንደመሆኑ መጠን በአገናዛቢ አጸፋ ብቻ ይዘረዘራል። ይኸውም መፈለጌ መፈለግህ፣ መፈለግሽ..... ይላል ማለት ነው። (ቁ 179 – 180 እይ)።

-212-

ከዚህ በላይ በየዋህና በዝርዝር እርባታ የተጻፈው ግሥ «መፈለግ» ሕገኛ ይባላል። እንደ እርሱ ሆነው ወይም ከጥቂት ጥቂት ልዩነት በቀር እርሱን መስለው የሚረቡ ግሦችም ሕገኞች ይባላሉ በእርሱ አካሄድ ለመርባት፥ የማይችሉ ግሦች ግን ሕገ ወጦች ይባላሉ።

-213-

ሕገ ወጥ የሆኑ ግሦች በአራት አካሄድ ይለያሉ።

(ሀ) በአዕማድ ላይ ቃላቸውን ይለውጣሉ።

(ለ) በንኡስ አንቀጻቸው ላይ ባዕድ ፊደልን ያመጣሉ።

(ሐ) በቦዝ አንቀጻቸው ላይ ፌላቸውን ይለውጣሉ ወይም ያጐድላሉ።

(መ) በእርባታ ላይ አዲስ ቃልን ይወልዳሉ።

-214-

በአዕማድ ላይ ቃላቸውን የሚለውጡ ግሦች ብዙዎች አይደሉም። ከእነርሱም ላይ ጥቂቶቹ ከዚህ ቀጥሎ የተጻፉት ናቸው።

ምሳሌ «አለ» ላልቶ ሲነገር የመሆንን ምግባር እየገለጸ በተደራጊነት ዐምድ የግሥ ረዳት ይሆናል። የእርሱ አስደራጊ «አሰኘ» ይላል። እንደዚሁ ደግሞ «ሆነ» ተደራጊ ዐምድ ነው። የእርሱ አድራጊ «አደረገ» የሚባለው ግሥ ስለሆነ አዲስ ቃል መገኘቱን አስተውል።

እጅ፤ ዝም አለ ዝም አሰኘ ድል ሆነ ድል አደረገ፣ እያለ ይረባል።

-215-

በንኡስ አንቀጻቸው ላይ ባዕድ ፊደልን የሚያመጡ ግሦች ብዙዎች፥ ናቸው። በአዕማድ ደንቡ መድረሻው ራብዕ የሆነ ግሥ ሁሉ በንኡስ አንቀጹ፥ የተ፣ ፊደል ይገኝበታል። መድረሻው ግዕዝ የሆነ አንዳንድ ግሥም እንደዚሁ ሲሆን ይገኛል።

እጅ «ገባ በላ፣ ቀረ፣ ቈየ፣» የሚለው ይግሥ ዐምድ በአርእስቱ «መግባት መብላት መቅረት፥ መቈየት፣» በኀላፊ ብዙ «ገብቶ በልቶ፣ ቀርቶ፣ ቈይቶ፣» ይላል። እንደዚሁ ደግሞ መነሻው ተ የሆነ አንዳንድ የግሥ፥ ዐምድ በአርእስቱና በትንቢታዊ ቦዙ ላይ ተ ይጠፋበታል። ይኸውም «ተከተለ፣ ተቀመጠ፣» የሚለው ግሥ «መከተል መቀመጥ፣ ወይም እከተል እቀመጥ፣» ይላል ማለት ነው። በሰጠነው አስረጅ «መትከተል መትቀመጥ እትከተል እትቀመጥ» አልተባለምና ተ እንደ ተፋ አስተውል።

-216-

በቦዝ አንቀጽ ላይ ፊደላቸውን የሚለውጡ ወይም የሚያጐድሉ ግሦች፥ ጥቂቶች ናቸው።

እጅ የማለት ግሥ ኀላፊ ቦዙን ብሎ ይላል።

የመተው ግሥ ኀላፊ ቦዝን ትቶ ይላል።

-217-

በእርባታ ላያ ዲስ ቃልን የሚወልድ የመምጣት ግሥ ነው። ይኸውም በትእዛዝ አንቀጹ በ፪ኛው መደብ ና ነዪ ኑ ሲል ይገኛል ማለት ነው።

-218-

**የግሦች አስትግቡእ።**

ከዚህ በታች የተሰበሰቡት ግሦች በአርእስት ደንባቸው ተጽፈዋል። «እስትግቡእ» ከግዕዝ የመጣ ቃል ነው። ትርጓሜው ስብስብ ወይም የተሰበሰበ ማለት ነው።

ይህ (\*) ምልክት የሚገኝባቸው ግሦች በአድራጊ ወይም በተደራጊ ዐምድ ሊነገሩ የሚችሉት ናቸው።

ምሳሌ፣ «መፈለግ» የሚለው ቃል ፫ኛ ፊደል ለ ጠብቆ ሲነገር የአድራጊው የፈለጉ ዐምድ ይሆናል። ፪ኛው ፊደል ፈ ጠብቆ ሲነገር የተደራጊው የተፈለገ ዐምድ ይሆናል።

\*መሰመን መልቀም \* መላክ መልፋት መሄድ ማለት፣

\*መመለስ መምሰል መማል መምታት፣ መሆን ማመን

\*መረጠጥ መርጠብ መራቅ መርታት መቆም ማረስ፣

\*መስግሰግ መስረቅ \*መሳም መስማት \*መሾም ማሰብ

\*መሸመት መቅበር መሻከር መቀጣት፣ መዞር ማሸት፣

\*መቅደስ መቅመስ \*መቃም መትጋት \*መፎከር ማቀፍ

\*መበተን መብረድ \*መባረከ መብሳት መትለም ማበድ

\*መነቅነቅ መንገር \*መናቅ መንቃት፣ መተርጐም ማነቅ፥

\*መከመር መከበድ \*መካድ መላላት \*መተኰስ ማከት

\*መወርወር መውደድ \*መዋጥ መራራት \*መተው ማወቅ

\*መዘወር መዝፈን \*መዛት \*መሳሳት መከተል ማዘን

\*መደመር መድከም \*መዳመጥ \*መታታት መሰማራት ማደር

\*መደገፍ መግደል \*መጋት \*መናኘት፣ መቀመጥ ማገም

\*መጠርጠር መጥረግ \*መጣፈጥ መቈየት መቀየም ማጠብ

\*መጨመር መጭመቅ \*መጫር መጫጫት መቀማጠል ማጨድ

መፈለግ መፍረስ፣ \*መፋቅ መፋፋት መገረም ማፈር

-219-

**የማያቋርጥ ግሥ።**

በአድራጊ ዐምድ አንዳንድ ጊዜም በተደራጊ ዐምድ ክፍል የሚነገር ግሥ ሁሉ ያለ ማቋረጥን ምግባር እየገለጸ፣ በ፬ቱም የግሥ ስልቶች እየገባ በሙሉ እርባታ ይረባል። በተሳቢው ላይ የከፊል አገባብ ከ በሚገኝበት ጊዜም የመምረጥንና የማሻሻልን ጠባይ ያመለክታል። (ሀ) ከመድረሻው በፊት ያለውን ፊደል በደጊም ያናግራል (ምሳሌውን ከዚህ በታች (ሀ) በሚለው ንኡስ ክፍል ተመልከች) (ለ) ግሡ በተውሳከ ግሥ የሚመራ ሲሆን ተውሳክ ግሡ በደጊመ ቃል ይነገራል። (ምሳሌውን ከዚህ በታች (ለ) በሚለው ንኡስ ክፍል ተመልከት)።

አስተማሪ ተማሪውን ያስተማምራል።

(ሀ) ተማሪው ትምህርቱን ይማማራል፣

ብልህ ልጅ የአስተማሪውን አርአያ ይከታተላል።

አስተማሪ ከተማሪዎቹ መካከል ያጠና ያጠናውን ይመራርጣል።

ውብሸት ባልንጀራውን ሲያይ ሳቅ ሳቅ ይላል።

እናት ልጅዋን ሳም ሳም ታደርጋለች።

(ለ) ትምህርትን ለማጥናት ቸል ቸል አትበል።

ልጆች በመስክ ላይ ቁጭ ቁጭ ይላሉ።

-220-

**ሥሉጥ ግሥ።**

ሥሉጥ ግሥ የሚባለው ከማንኛውም ግሥ እየተስማማ የሚገባና የሚነገር ቃል ነው።

እጅ መምሰል መፍቀድ፣ መጀመር፣ መፈለግ፣ መሻት፣ መቻል፣ መግባት፥...... ናቸው። ካሁን በፊት የግሥ ረዳት የተባሉትም በግብራቸው ሥሉጣን ናቸው።

-221-

**ሰያፍ ግሥ።**

ሰያፍ ግሥ የሚባለው እንደ ግሥ ደንብ በመደብና በጾታ በቁጥር ሳይወሰን ማሰሪያ የሚሆንና አሰይፎ የሚናገሩበት አንቀጽ ነው። ሰያፍ ማለት ቀጥ በቀጥ ያልሆነ ማለት ነው።

ሰያፍ ግሥ የሚባለው ተውላጠ ስም እርሱ የሚነገርበትን ትንቢታዊ አንቀጽ ወርሶ ይገኛል። ከመድረሻው በፊት የሚገኘውንም ራብዑን ፊደል ቧ ቷ ዷ ይነገራል። ይኸውም ይሏል፥ «ይወዷል ይታጠቧል፣ ይመለከቷል፣ ወይም ይልዋል ይወድዋል ይታጠብዋል ይመለከትዋል» ያሰኛል ማለት ነው። በምሥጢርም ከመሆን ግሥ ጋር የተመሳሰለ ነው።

ምሳሌ 1 ይወዷል ከልብ ይታጠቧል ከክንድ።

2 እውቀትን ለማስፋት መጻሕፍትን ይመለከቷል።

እነሆ ከዚህ በላይ ለምሳሌ የተሰጠው ቃል በመሆን ግሥ ቢለወጥ እንደሚከተለው ይሆናል።

1 ሊውድዱ ከልብ ነው፤ ሲታጠቡም ከክድን ነው።

2 እውቀትን ለማስፋት መጻሕፍትን መመልከት ነው።

በ፫ኛ መደብ የሚነገረውም አንቀጽ ሰያፍ ለመሆን ይችላል።

-222-

**የ ማለት ግሥ።**

ግሥ አለ ላልቶ በተነገረ ጊዜ የመናገርን ምግባር እንደሚገልጽ ካሁን በፊት አስታውቀናል። (ቁ 167 እይ)።

የ ማለት ግሥ ከሌሎቹ ሁሉ ተለይቶ በቃላት ላይ ልዩ ኃይል አለው። በግዕዙ ሰዋሰው፣ ይቤ የሚባለው ግሥ ነው።

-223-

ዐቢይ አንቀጽ የቃላት ማሰሪያና መፈጸሚያ ስለሆነ በሌላ አንቀጽ ሊገዛ አይችልም። የ ማለት ግሥ ግን ዐቢይ አንቀጽን እንደ ተሳቢ አድርጎ ሲገዛው ይገኛል። ይህንንም በሚከተለው ተመልከት።

ምሳሌ፣ «ሆነ - መጣ፣ - መሸ፣ - ገባ፣ - ፈለገ፣ - » እነዚህ ሁሉ በዐቢይ አንቀጽ ክፍል ያሉ ማሰሪያዎች ናቸው። ከነርሱ ሁለቱ ወይም ሶስቱ ቃላት በዐረፍተ ነገር ተገጣጥመው ቢነገሩ ሁሉም የየራሳቸውን ምግባር ይገልጻሉ፣ እንጂ አንቀጽ ሌላውን ተገዢ ሊያደርገው አይችልም።

እጅ፣ «አስተማሪ ጊዜው መሸ መጣ» ተብሎ ቢነገር መጣ የሚለው አንቀጽ ለዐርፍተ ነገሩ አንዳች ስሜቱን አያስተርፍለትም። ዳሩ ግን «አስተማሪ ጊዜው መሸ አለ» የተባለ እንደ ሆነ ግሥ አለ «መሸ» የሚለውን አንቀጽ ተሳቢ አድርጎ ዐረፍተ ነገሩን የተሟላ ያደርገዋል። ትርጓሜውም «አስተማሪ ጊዜው እንደመሸ (ወይም መሸ ማለትን) ተናገረ» ማለት ነው።

-224-

የ ማለት ግሥ አንዳንድ ጊዜ በምግባሩ የጥቅስ ወይም የትች ግሥ፣ ተብሎ ይጠራል። በአዕማድም ደንብ ግሥ አለ አድራጊ መደብ ነው። ተደራጊውም ተባለ ያሰኛል።

-225-

የ ማለት ግሥ እንደ ሌላው ግሥ ሁሉ በየዋህና በዝርዝር እርባታ በሙሉ ይረባል። የእርባታውንም አኳኋን ለማሳየት ከዚህ በታች በየዋህ እርባታ ብቻ በአዎንታና በአሉታ እያረባን እንገልጻለን (ቁ 226 እይ።)

የ ማለት ግሥ መነሻ ፊደሉ አ ስለሆነ መነሻው እየታጣ የሚነገርበት ጊዜ አለ። ደግሞ መድረሻው ለ ስለሆነ አንዳንድ ጊዜ የ ወደ መሆን ይለወጣል።

-226-

የ ማለት ግሥ የዋህ እርባታ ከዚህ ቀጥሎ የተጻፈው ነው።

**(ሀ) ዐቢይ አንቀጽ።**

የአዎንታ እርባታ። የዋህ ኀላፊ የአሉታ እርባታ፣

ኀላፊ ጊዜያት፣

ነጠላ፥ ብዙ፥ ነጠላ፣ ብዙ፥

፩ አለሁ፥ አለን፥ ፩ አላልሁም አላልንም፣

፪ አለህ፥ አላችሁ ፪ አላልህም አላላችሁም፥

አልሽ አላችሁ፣ አላልሽም፣ አላላችሁም፣

፫ አለ፥ አሉ ፫ አላለም፣ አላሉም፥

አለች፣ አላለችም፣

የቅርብ ኀላፊ።

፩ ብያለሁ ብለና ፩ አልብዬም፣ አልብለንም፣

፪ ብለሃል፣ ብላችኋል፣ ፪ አልብለህም፥ አልብላችሁም፣

ብለሻል፥ ብላችኋል፣ አልብለሽም፥

፫ ብሏል፥ ብለዋል፥ ፫ አልብሎም፥ አልብለውም፣

ብላለች፥ ብለዋል ፫ አልብላም፣ አልብለውም፥

የሩቅ ኀላፊ።

፩ ብዬ ነበር ብለን ነበር ፩ አልብዬ፣ በነበር፥ አልብልንም ነበር፥

፪ ብለህ ነበር፥ ፪ አልብለህም ነበር፥ አልብላችሁም ነበር፥

ብለሽ ነበር ፪ አልብለህም ነበር፥ አልብላችሁም ነበር፥

ብላችሁ ነበር፥ አልብለሽም ነበር፥

፫ ብሎ ነበር፥ ፫ አልብሎም ነበር፥ አልብለውም ነበር፥

ብላ ነበር፥ አልብላም ነበር፥

ብለው ነበር

ማስገንዘቢያ ከዚህ በላይ በቅርብና በሩቅ ኀላፊ በአሉታ የተጻፈውን የማይቀበሉ አሉ፣ እንደ አሳባቸውም በይዋሁ ኀላፊ የተጻፈውን አሉታ ይወስናሉ።

ዐቢይ አንቀጽ (ለጣቂ)

የአዎንታ እርባታ፥ የአሉታ እርባታ፥

ነጠላ፥ ብዙ፥

2 የአሁንና

የትንቢት ጊዚያት

፩ እላለሁ፥ እንላለን፥ ፩ አልልም፥ አንልም፥

፪ ትላለህ፥ ትላላችሁ፥ ፪ አትልም፥ አትሉም፥

ትያለሽ፥ አትዪም፥

፫ ይላል፥ ይላሉ፥ ፫ አይልም፥ አይሉም፥

ትላለች፥ አትልም፥

(ለ) ትእዛዝ አንቀጽ።

፩ ልበል እንበል ፩ አልበል፥ አንበል

፪ በል፥ በሉ ፪ አትበል፥ አትበሉ፥

በዪ፥ አትበዪ፥

፫ ይበል፥ ይበሉ፥ ፫ አይበል፥ አይበሉ፥

ትበል፥ አትበል፥

(ሐ) ትእዛዝ አንቀጽ።

፩ ምክንያታዊ አዋዋይ፥

1 ኀላፊ ጊዜያት።

፩ ብል ኖሮ፥ ብንል ኖሮ፥ ፩ ባልል ኖሮ ባንል ኖሮ፥

፪ ብትል ኖሮ፥ ፪ ባትል ኖሮ፥ ባትሉ ኖሮ፥

ብትዪ ኖሮ ባትዪ ኖሮ፥

ብትሉ ኖሮ፥

፫ ቢል ኖሮ፥ ፫ ባይል ኖሮ፥ ባይሉ ኖሮ፥

ብትል ኖሮ፥ ባትል ኖሮ፥

ቢሉ ኖሮ፥

ማስገንዘቢያ፣ ኖሮ የሚለው ረዳቱ ግሥ ቀርቶ ብቻውንም ይነገራል። ይኸውም ብል ብትል፥ ባልል ባትል፣..... ይላል፣ ማለት ነው።

እንደዚሁም ደግሞ የሩቅ ኀላፊ ለማድረግ ብዬ ብሆን፥ ኖሮ፣ ብለህ ቢሆን ኖሮ፣ አልል፣ ቢሆን ኖሮ፥ አትል ቢሆን ኖሮ፥…… እያለ በኀላፊ ቦዝ፥ አንቀጽ ላይ ቢሆን ኖሮ የሚል ቃል እየተጨመረበት ይረባል።

አዋዋይ አንቀጽ (ለጣቂ።)

የአዎንታ እርባታ፥ የአሉታ እርባታ፥

ነጠላ፥ ብዙ፥ ነጠላ፥ ብዙ፥

2 የአሁንና

የትንቢት ጊዜያት፥

፩ እል ዘንድ፥ እንል ዘንድ፥

፪ ትል ዘንድ፥ ትሉ ዘንድ፥

ትዪ ዘንድ፥

፩ እንድል፣ እንድንል፥ ፩ እንዳልል፥ እንዳንል፥

፪ እንድትል፥ እንድትሉ፥ ፪ እንዳትል፥ እንዳትሉ፥

እንድትዪ፥ እንዳትዪ፣

፫ እንዲል፥ እንዲሉ፥ ፫ እንዳይል፥ እንዳይሉ፥

እንድትል፣ እንዲሉ፥ እንዳትል፥

ማስገንዘቢያ እንደ በሚለው ፈንታ ለ፥ የሚል ተጨምሮ እንደዚያው ይረባል፥ ይኸውም ልል፥ ልትል፥ ላልል፥ ሳትል፥…… ይላል ማለት ነው።

፪ ተምኔታዊ አዋዋይ።

1 ኀላፊ ጊዜያት።

፩ ባልሁ ነበር፥ ባልን ነበር፥ ፩ ባላልሁም ነበር ባላልንም ነበር፥

፪ ባልህ ነበር፥ ባላችሁ ነበር፥ ፪ ባላልህም ነበር፥

ባልሽ ነበር

፫ ባለ ነበር፥ ባሉ ነበር፥ ፫ ባላለም ነበር፥ ባላሉም ነበር፥

ባለች ነበር ባለለችም ነበር

2 የአሁንና የትንቢት ጊዜያት።

፩ እል ነበር፥ እንል ነበር፥ ፩ አልልም ነበር፥ አንልም ነበር፥

፪ ትል ነበር ትሉ ነበር፥ ፪ አትልም ነበር፥ አትሉም ነበር፥

ትዪ ነበር፥ አትልም ነበር፥

፫ ይል ነበር፥ ይሉ ነበር፥ ፫ አይልም ነበር፥ አይሉም ነበር፥

ትል ነበር፥ አትልም ነበር፥

(መ) ንኡስ አንቀጽ።

አርእስት።

የአዎንታ እርባታ፥ የአሉታ እርባታ፥

ማለት አለማለት፥

ቦዝ አንቀጽ።

ነጠላ፥ ብዙ፥ ነጠላ፥ ብዙ፥

1 ኀላፊ ጊዜያት።

፩ ብዬ ብለን፥ ፩ አልብዬ፥ አልብለን፥

፪ ብለህ፥ ብላችሁ ፪ አልብለህ፥ አልብላችሁ፥

ብለሽ፥ አልብለሽ፥

፫ ብሎ ብለው፥ ፫ አልብሎ፥ አልብለው፥

ብላ፥ አልብላ፥

2 የአሁንና የትንቢት ጊዜያት።

፩ እል፥ እንል፥ ፩ እልል እንል፣

፪ ትል ትሉ፥ ፪ አትል፥ አትሉ፥

ትዪ አትዪ፣

፫ ይል ይሉ ፫ አይል አይሉ፥

ትል አትል፣

ግሣዊ ቅጽል።

1 ኀላፊ ጊዜያት።

፩ ያልሁ፥ ያልን፥ ፩ ያላልሁ፥ ያላልን፥

፪ ያልህ፥ ያላችሁ፥ ፪ ያላልህ፥ ያላላችሁ፥

ያልሽ፥ ያላልሽ፥

፫ ያለ፥ ያሉ፥ ፫ ያላለ፥ ያላሉ፥

ያለች፥ ያላለች፥

2 የአሁንና የትንቢት ጊዜያት።

፩ የምል፥ የምንል፥ ፩ የማልል፥ የማንል፥

፪ የምትል፥ የምትሉ፥ ፪ የማትል፥ የማትሉ፥

የምትዪ፥ የማትዪ፥

፫ የሚል፣ የሚሉ፥ ፫ የማይል፥ የማይሉ፥

የምትል፥ የማትል፥

2 ውስጠየ።

አዎንታ፥ አሉታ፥

አልሁ ባይ፣ አሉተኛ

4 ዘርና ሳቢዘር።

ማለት፥ አለማለት፥

ባህል፥ አባባል፥ አሉታ፥

፲፫ኛ መልመጃ።

1 አራቱን የግሥ ስልቶች በጥቁር ሠሌዳ ላይ እንደሚከተለው አድርገህ ጻፍ።

|  |  |  |  |
| --- | --- | --- | --- |
| ዐቢይ አንቀጽ፥ | ትእዛዝ አንቀጽ፥ | አዋዋይ አንቀጽ፥ | ንኡስ አንቀጽ፥ |
|  |  |  |  |

2 የግሥ ክፍል የሆኑትን ቃላት ከዚህ በታች፥ ከተጻፉት ዐረፍተ ነገሮች ውስጥ እየመረጥህ ተናገር። ክፍላቸውም ከየትኛው የግሥ ስልት እንደ ሆነ እያመለከትህ ከዚህ እብላይ በተመለከተው በየስልቱ እግርጌ ጻፋቸው። የትምርት ሰዓት ደረሰ፥ አስተማሪ መጽሐፉን ያዘ። ተማሪ ይማር ጀመር። መጽሐፉ ትልቅ ነበር። ትምህርት መልካም ነው። ሥራ ያስከብራል። ስንፍና ያስንቃል። አገርህን ውደድ። ንጉሥህን አክብር። ጠላትህን ድል አድርግ። አብርሃም ቢመጣ ኖሮ ይማር ነበር፣ እኔ ቀርቼ ቢሆን ኖሮ በተመታሁ ነበር። መሐንዲስ እንድሆን እመኛለሁ። ጅዖሜትሪ እማር ዘንድ አስባለሁ። አጥቶ ማግኘት ደስ ያሰኛል። አግኝቶ አምጣት ግን ያሳዝናል። መሻት ካለ ሁሉ ይገኛል። በጎ አድራጊ ዋጋውን ያገኛል። ክፉ ለክፉ ቀን ይሆናል። ከአነጋገር ይፈረዳል ከአያያዝ ይቀየዳል።

3 ከዚህ በታች የተጻፈውን እያነበብህ አንቀጾችን በየጊዜያቸው እየተለየህ ተናገር። ይኸውም «ሀላፊ የአሁን የትንቢት፥» ጊዜያት እያልህ ግልጽ ማለት ነው። ክፍላቸውም ከየትኛው ስልት እንደሆነ ተናገር።

ይግለጡ ቤትን ሠራ። ልጆች በመስክ ላይ ይጫወታሉ። ከብቶቹ በሜዳው ተሰማርተዋል። ጊዜው ሊመሽ ነው። እኔ በማለዳ እነሣለሁ። ወደ ቤት እንግባ። አንተ መጽሐፍን አንሣ። እርሱ እንዲከተሉን ይሁን። ትምህርት ተጀምሮ ይሆናል። ገበሬ እርሻውን ያለሰልሳል። ክረምት ሊመጣ ነው። ክረምቱ ገባ። መከር ደረሰ። እህሉ ይታጨዳል። የሰው ክፋቱ ከአንደበቱ ነው። ኃጢአት ባይኖር ሞት ባልነበረም። ከመሞት መሰንበት ይሻልላ። አንድ ይወልድ እንድ ይፈርድ።

**ምዕራፍ ፮ ተውሳክ ግሥ።**

-227-

**መግለጫ።**

ተውሳክ ግሥ የሚባለው ከግሥ በፊት እየገባ የአንቀጽን ጠባይ፥ የሚገልጽ ቃል ነው። ከዚህም የተነሣ ተውሳክ ግሥ ተብሏል። ትርጓሜው የግሥ ጭማሪ ማለት ነው። ዳሩ ግን የግሥን ጠባይ ብቻ ሳይሆን ከሌሎችም የንግግር ክፍሎች የአንዳንዶችን ጠባይ እየገለጸ ሲገባ ይገኛል። ይህንኑም በሚከተለው እናሳያለን።

(ሀ) በግሥ ላይ ሲገባ፥

ፈለቀ በትጋት (ወይም ተግቶ) ይማራል።

ፈለቀ ክፉኛ ታሟል።

(ለ) በቅጽል ላይ ሲገባ፥

የዠማነህ ልብስ ፈጽሞ ንጹሕ ነው።

እርሱ በጣም አጭር ነው።

(ሐ) በተውሳክ ግሥ ላይ ሲገባ።

አስተማሪ ሁልጊዜ ተግቶ ያስተምራል።

እንግዲህ በጣም እንተዋወቅ።

(መ) ከመስተዋድድ ጋር ሲገባ።

እርሱ በቀጥታ ወደ እኔ መጣ።

የዐባይ ወንዝ ልክ በሐምሌ ወር ይሞላል።

(ሠ) በመስተፃምር ላይ ሲገባ።

እውነተኛ ደስታ ጤንነት ሲገኝ ብቻ ነው።

-228-

የተውሳከ ግሥ ክፍሎች።

ተውሳክ ግሥ በ፫ ታላላቅ ክፍሎች ይመደባል።

(ሀ) የዋህ ተውሳከ ግሥ።

(ለ) መጠይቅ ተውሳክ ግሥ።

(ሐ) ከቦዝ የሚገኝ ተውሳክ ግሥ።

እነዚህ ደግሞ በልዩ ልዩ ንኡሳን ክፍሎች ይክፈላሉ። በተውሳከ ግሥ ክፍል የሚነገሩት ቃላት አንዳንዶቹ በመስተዋድድና በመስተፃምር ክፍል ይገኛሉ። ልዩነታቸውም የሚታወቅ የአገባባቸውን ስልት በማወቅ ነውና በየቦታው ጠንቅቆ መመልከት ነው።

-229-

(ሀ) የዋህ ተውሳክ ግሥ።

የዋህ ተውሳክ ግሥ «የጊዜ - የቦታ - የግብር - የቁጥር - የመጠን - የምክንያት - የአዎንታና የአሉታ» ተብሎ ይመደባል። የዋህ ማለት ገር ወይም ቀላል ማለት ነው ብለን ካሁን በፊት ተናግረናል። (ቁ 173 እይ።) በዚህ ክፍል የሚነገሩትም የተውሳክ ግሥ ቃላት በቀላል የሚታወቁ ወይም በግልጽ የሚታዩ ስለሆኑ በዚሁ ስያሜ ተሰይመዋል። ከነርሱም ዋና ዋናዎቹን ከዚህ በታች ለምሳሌ በየክፍሉ ጽፈናል።

1 የጊዜ ተውሳክ ግሥ።

«ዱሮ - ጥንት - ቀድሞ - አስቀድሞ - አሁን - በቅርቡ - በፍጥነት፥ -

እንግዲህ - ሁልጊዜ - ሁልቀን - ዕለት፥ ዕለት - በየዕለቱ - ትናንት፥ -

ዛሬ ነገ፥ - በነጋው፥ - በማግሥቱ፥ - በፊት - በኋላ - ወዲያው - ዕለቱን፥ - ቶሎ፥»

2 የቦታ ተውሳክ ግሥ።

«እዚህ - እዚያ - እዚያሃች፣ - ወዲህ፥ ወዲያ - ወዲያሃች፥ - በላይ - በታች - በራስጌ፥ - በግርጌ - በውስጥ፥ - በውጭ - ወዲያው፣ - በስቲያው፥

3 የግብር ወይም የዓይነትና የአኳኋን ተውሳክ ግሥ።

«እንግዲህ - እንዲያው - ድንገት፥ - ፈጽሞ - ከቶ - በቀጥታ፥ - ክፉኛ፥ - በዝግታ - በጸጥታ፥ - እርስ በርስ - ቀስ በቀስ - ላይ በላይ - ፊት ለፊት፥ - እንደ - ይመስል።»

4 የቁጥር ተውሳክ ግሥ።

«መጀመሪያ - ዳግመኛ - እንደገና - አንደዬ - ሁለተዬ - አንድ፥ በአንድ፣ - እያንዳንድ - በሁለት በሁለት፥ - በተለይ - ለብቻ - በዘኅብረት»

5 የመጠንና የማበላለጥ ተውሳክ ግሥ።

«እጅግ - በጣም - በብዙ፥ - በጥቂት፥ - በመጠን፥ - ፈጽሞ - በጭራሽ፥ - አንዳች፥ - አብዛኛው፥ - እምብዛም - እኩል በኩል፥ - መሳ ለመሳ - ግማሽ፥ በግማሽ - ጥቂት፥ በጥቂት፥ - በየጥቂቱ»

6 የምክንያት ተውሳክ ግሥ።

«ስለዚህ - እንደዚህ፥ - እንደ - መጠን፥»

7 የአዎንታና የአሉታ ተውሳክ ግሥ።

አዎን፥ - እሺ፥ - ባቦ - እውነት፥ - እርግጥ፥ እንኳን - እንቢ፥ - አሌ፣ - እንጃ፥

-230-

**(ለ) መጠይቅ ተውሳክ ግሥ።**

መጠይቅ ተውሳክ ግሥ የተባለው በተውሳክ ግሥ ክፍል ጥያቄን፥ ለማቅረቢያ የሚጠቅም ቃል ነው። ይህም እንደላይኛው በየክፍሉ ተዘርዝሮ ይነገራል።

1 የጊዜ ተ. ግ. «መቼ - ምንጊዜ - ምንዬ - ለምንጊዜው፥ - ተመቼው።»

2 የቦታ. ተ. ግ. «ወዴት - የት።».......

3 የግብር ተ. ግ. «እንዴት - እንደምን።»

4 የቁጥር ተ. ግ «ስንት ጊዜ፣ - ስንትዬ።»

5 የመጠን ተ. ግ. «ምን ያህል - የቱን ያህል።»

6 የምክንያት ተ.ግ «ስለምን - ለምን - በምን - ።»

7 የአዎንታና የአሉታ ተ.ግ በውኑ፤ እስቲ።

በመጠይቅ ተውሳክ ግሥ ክፍል ከሚነገሩት ቃላት በቃለ አጋኖ በሌላም ክፍል ይገኛሉ። ልዩነታቸውም የሚታየው በአረፍተ ነገሩ አኳኋን ነው።

-231-

**(ሐ) ከቦዝ የሚገኝ ተውሳክ ግሥ።**

ከግሥ ክፍል የሚገኝ ቦዝ አንቀጽ በተሳክ ግሥነት ይገባል። ዳመኛም ከመስተፃምር ክፍል የሚሆኑ ና - እየ - » በግሥ ላይ እየተጫኑ ሲገቡ የቦዝን ምግባር ይዘው በተውሳክ ግሥ ደንብ ይነገራሉ። እነዚህን ሁሉ በሚከተለው እናሳያለን።

እርሱ ፈርቶ ሸሸ።

እርሱ ፈራና ሸሸ፣

እርሱ እየሮጠ ሄደ (ሮጦ።)

-232-

**የተውሳከ ግሥ አመዳደብ።**

ተውሳከ ግሥ ባዕድ መነሻ ወይም ባዕድ ሲጨመርበት ከልዩ ልዩ ቃል ላይ ይመደባል። ይህንኑም በሚከተለው እናያለን።

ባዕድ መነሻ ተውሳክ ግሥ፥

ለ ለጊዜው፤ ለይስሙላ፥ ላመሉ፥ ለሳመት፥........

በ በፍጥነት፣ በድንገት፥ በግዴታ፣ በዝግታ፥ በራስጌ፥ በብዙ፥ በጥቂቱ፥

በየ በየስፍራው፥ በየጊዜው፥ በየቀኑ፥.....

በስተ በስተ፥ ላይ፣ በስተ ራስጌ፣ በስቲያው፥

እንደ፣ እንዲያው፣ እንደገና እንደተማላ እንደጊዜው፥

ባዕድ መድረሻ፥

ና ተማረና፣ ይማርና፥

ኛ ክፉኛ ሰው፣ ሰውኛ፥

ው ወዲያው፥ ለጊዜው፥

ን ዕለቱን፣ ያንጊዜውም፣ ማታውን፥

ኑ ያኔውኑ፥ ማታውኑ፥ ሌሊቱኑ፥

-234-

በተደጋገመዉ ወይም ተጫፍረው የሚነገሩ ቃላት በዐረፍተ ነገር ተገጣጥመው በተነገሩ ጊዜ የተውሳክ ግሥን መደብ ይይዛሉ።

ምሳሌ። ልጅ «ጥቂት በጥቂት» ያድጋል።

ባሕርዩ «በቀን በቀን» ይለዋወጣል።

ሽማግሌ «ቀስ በቀስ» ይጫዋታል።

ኃጥእ ሰው ክፋትን «በላይ በላዩ» ይጨምራል።

ተማሪዎች «ፊትና ኋላ» ይሄዳሉ።

«የማታ ማታ» ድሉ የኛ ነው።

ጥጋበኛ «ላይና ታች» ይረግጣል።

ሥራ ፈት «ወዲያና ወዲህ» ይዞራል።

ያገሬ ሜዳ «ቢሄዱት ቢሄዱት» አያልቅም።

የሳኦል ቤት «እያነሰ እያነሰ» ሄደ።

«ውሎ ውሎ» ከቤት «ኖሮ ኖሮ» ከመሬት ነው።

-235-

ከግሥ ክፍል የማይገኙ ወይም የሚገኙ ቃለ አጋኖች ከመሆን ግሥ ጋር እየተዋሐዱ ሲገቡ የተውሳክ ግሥነትን ምግባር ይይዛሉ።

(ሀ) ከግሥ ክፍል የማይገኙ የተባሉት፣ ለምሳሌ «ለጥ - ብቅ፥ - ቀጥ፥ ተግ - ቸል፣ ከች - ዝግ - ዱብ፥ - ጸጥ፥ - ፈቀቅ»... ናቸው። የመሆን ግሥ አዕማድ «አለ፥ አደረገ አሰኘ፥» በሁሉም ወይም በያንዳንዱ እየተጨመሩላቸው ግሥን አክለው መስለው ይወጣሉ።

እጅ፣ ቃለ አጋኖ፥ ግሥ፣ «እስ» ግሥ፥ «አደረገ» ግሥ «አሰኘ»

ለጥ ለጥ አለ፥ ለጥ አደረገ ለጥ አሰኘ፥

ብቅ ብቅ አለ፥ ብቅ አደረገ፥ ብቅ አሰኘ፥

ከፍ ከፍ አለ፥ ከፍ አደረገ፥ ከፍ አሰኘ፥

ዝግ ዝግ አለ፥ ዝግ አደረገ፥ ዝግ አሰኘ፥

(ለ) ከግሥ ክፍል የሚገኙ የተባሉት ለምሳሌ፥ - ላላ ሞቅ፥ - ሩቅ፥ - ሳብ፥ ሳቅ፥ - ቀመሰ፥ - ብትን - ትርፍርፍ፥ - ትኝት፥ - ትውት፥ ነቅነት፣ - ንቅንቅ፥ - ጨበጥ፣ - ጭብጥ፥» እነዚህን የመሰሉ ሁሉ ናቸው። በዚህ ዓይነት የሚነገሩ ቃላት በጣም ብዙ ናቸው። እነርሱም እንደላይኛው፥ ከመሆን ግሥ ጋር እየተዋሐዱ ይገባሉ።

እጅ ግሥ፥ ቃለ አጋኖ፥ ግሥ፥ «አለ» ግሥ «አደረገ» ግሥ፥ «አሰኘ»

መላላት፥ ላላ፥ ላላ አለ፥ ላላ አደረገ፥ -

መሞቅ፥ ሞቅ፥ ሞቅ አለ፥ ሞቅ አደረገ፥ -

መራቅ፥ ራቅ ራቅ አለ፥ ራቅ አደረገ -

መሳም ሳም፥ - ሳም አደረገ፥ -

መሳብ ሳብ፥ ሳብ አለ፥ ሳብ አደረገ፥ -

መተው፥ ትውት፣ - ትውት አደረገ ትውት አሰኘ፥

መኛት፥ ትኝት፥ ትኝት አለ፥ - -

-236-

ከዚህ በላይ ቁ 235 (ለ) የተነገሩት ቃላት የማብለጥና የማሳነስ ደረጃ፥ ይታይባችዋል። ይኸውም እንደሚከተለው ነው። አሳናሹ ደረጃ በአርእስት ላይ መስተዋድድ እንደ እየተጨመረበት ይገባል።

እጅ፥ ግሥ አብላጭ፥ አሳናሽ፥

መላላት፥ ላላ አለ፥ እንደ መላላት አለ፥

መሳቅ ሳቅ አለ፥ እንደ መሳቅ አለ፥

መሳብ፥ ሳብ አደረገ፥ እንደ መሳብ አደረገ፥

መተው፥ ትውት አደረገ፥ እንደ መተው አለ፥

የቀረውንም በዚሁ አካሄድ ይመለከቷል።

-237-

ና በል። እነዚህ ቃላት ለግስ መምጣትና ለግሥ ማለት ትእዛዝ አንቀጾች ናቸው። ዳሩ ግን አንዳንድ ጊዜ የግሥነት ጠባያቸውን እየተዉ በቃለ አጋኖ ወይም በተውሳክ ግሥ ደንብ ሲገቡ ይገኛሉ። በዚያን ጊዜም በትእዛዝ ስልት የቦታን ወይም የጊዜን አኳኋን ይገልጻሉ።

ምሳሌ፥ ና ሂድ፥ (ከዚህ ወግድ፥)

ና ግባ፥ (እሺ ግባ)

በል ሂድ፥ (አሁኑን ሂድ፥)

በል ግባ (እሺ ግባ፥)

**፲፬ኛ መልመጃ።**

ከዚህ በታች ከተጻፉት ዐረፍተ ነገሮች ውስጥ ተውሳከ ግሦችን እየለየህ አመልክት።

ሁልጊዜ እውነትን ተናገር፣ - ሐሰትን ፈጽሞ አትናገር - ዮሐንስ፥ ክፉኛ ታሟል - ዛሬ ከሆስፒታል ገባ፥ - ባልጋ ላይ ተኝት ብሏል - ሕመሙን ከቶ አላውቀውም - ሽማግሌ በዝግታ ይራመዳል። - ወጣት ዱብ ዱብ ይላል - ተግሣጽ ለጊዜው ያሳዝናል። - የኋላ ኋላ ደስ ያሰኛል። - ሥልቱን ልጅ እሺ በጄ ይላል። - ባለጌ እንቢ ማለትን ያዘወትራል። - ግብዝ ሰው ለይስሙላ ይናገራል። - ቃሉንም በቀን በቀኑ የልውጥአል። - መጽሐፍን እስቲ ስጠኝ? - እንኳን አልሰጥህም። - እባክህ አንደዬ ስጠኝ? እኔ በመጽሐፌ እያነበብሁ አጠናለሁ። - እሱ መጽሐፉን ገለጠና አነበበ። - መጽሐፉን ይግለጥና ያነብብ። - ትምህርቱን ቀስ በቀስ ያጠናል - ልጆቹ አንዳንድ እያሉ ተሰበሰቡ። - እርስ በርሳቸው ይጫወታሉ። - ወደየቤታቸው ያንጊዜውን ተመለሱ። - ነገ እግር መንገዴን አይሃለሁ። - በሽተኛውን በስቲያው እጐበኛለሁ - እንግዴህ በየቤታችን እንግባ - በል ደኅና እደር።

**ምዕራፍ ፯ መስተዋድድ።**

-238-

**መግለጫ፥**

መስተዋድድ በስም ወይም ስምን መስለው በሚገኙ ቃላት ላይ እየተጫነ ገብቶ በዐረፍተ ነገር ውስጥ የንግግርን ዝምድና የሚያሳይ ቃል ነው። የመስተዋድድ ትርጓሜ አስማሚ ወይም አዋዋጅ እንደ ማለት ነው።

ምሳሌ፥ እርሱ - በዱላ መታኝ።

እርሱ በወንበር ላይ ተቀመጠ።

እርሱ ከልጁ ጋር ይጫወታል።

እነሆ በዚህ በተሰጠው ምሳሌ መስተዋድዶቹ በ በ - ላይ ከ - ጋር ናቸው። የፊተኛው በመነሻ ብቻ የኋለኞቹ በመነሻም በመድረሻም ገብተው ተሳቢዎቹን ከአንቀጾቹ ጋር አስማምተዋቸዋል። መስተዋድዶቹ ሳይጨመሩ «እርሱ ዱላ መታኝ - እርሱ ወንበር ተቀምጧል፣ - እርሱ ልጁ ይጫወታል፥» ተብሎ ቢነገር ኖሮ ትክክለኛ ንግግር ሊሆን ባልቻለም ነበር። ስለዚህም መስተዋድድ የንግግርን ዝምድና የሚያሳይ ቃል ነው። መስተዋድድ የሚያርፍበትም ስም የመስተዋድድ ተሳቢ ወይም ተገኚ ይባላል።

-239-

**የመስተዋድድ አመዳደብ፣**

መስተዋድዶች በየሙያቸው ሲነገሩ እንደሚከተለው ይመደባሉ።

(ሀ) መነሻ። ከ

እጅ፥ ከጎንደር መጣ።

(ለ) መገስገሻ። ወደ እ……

እጅ፣ ወደ ቤቱ እሄዳለሁ። እቤቴ እሄዳለሁ።

(ሐ) መድረሻ። እስከ ድረስ። (ወይም እስከ፥……. ድረስ)…..

እጅ፣ እስከ መቼ (ወይም እስከ፥ መቼ ድረስ) እታገሣለሁ?

(መ) ማድረጊያ። በ

እጅ በዱላ መታኝ።

(ሠ) አጫፋሪ። ከ - ጋር

እጅ እርሱ ከልጁ ጋር ይጫወታል።

(ረ) ማንሰሪያ። እንደ

እጅ አገሪቱ መልካም ናት፣ ነገር ግን እንደ ግብጽ አይደለችም።

ማስገንዘቢያ። ከዚህ በላይ የተጻፉት ምዳቤዎች በቅኔ ትምህርት ቤት የተለመዱ ስለሆኑ የጥንቱን ለማሳየት ስንል ጽፈናቸዋል። ከነዚህም በቀር «ለ፥ አቀባይ - የ ዘርፍ፥ አያያዝ»….. የሚባሉ አሉ።

በአዲሱ አካሄድ ግን «የቦታ፥ - የጊዜ፥ - ምክንያት፥……» እየተባሉ ይመደባሉ። (በአገባብ ተመልከት።)

-240-

የመስተዋድድ ቃላት አብዛኞቹ ከዚህ በታች የተጻፉት ናቸው። በስተ መነሻ፥ የሚገቡት፥ - በ፣ - ተ፥ - ከ፥ - ወደ፥ - እ፥ - እስ፥ - ከ፥ - እንደ፥ - ስለ፥ - በስተ፥ - ያለ፥….. ናቸው።

ምሳሌ፥ መጽሐፉን ለ በቀለ ሰጠው።

ከ ጎንደር (ወይም ተጎንደር) መጣ።

ወደ ቤቱ (ወይም እቤቱ) ገባ።

እኔ እስከ ጎጃም እሄዳለሁ።

እናንተም እንደእኔ ቅዱሳን ሁኑ።

እርሱ ስለ አብ ይናገራል።

ፀሐይ በስተ ምስራቅ ትወጣለች።

ያለ አባቴ የሚያስብልኝ የለም።

-241-

ተሳቢውን ወይም ተገዢውን ቃል በመካከል አድርገው በመነሻና በመድረሻ የሚገቡ መስተዋድዶች ብዙ፣ ናቸው። በስተ መነሻ ከሚገኙት ዋናኞቹ፥ በ፣ ከ፥ ወደ ናቸው። ይህንኑም ለምሳሌ በሚከተለው እናሳያለን።

የቦታ መስተዋድዶች። (፨ ይህ ምልክት ያለባቸው ቃላት እንደዬ የቦታ፥ እንደዬ የጊዜ ለመሆን የሚችሉ ናቸው።)

በ…. ላይ ፨ ከ…. ላይ ፨ ከ…. በላይ ፨ ከ….. በስተ ላይ ወደ…. ላይ

በ…. ሥር፥ ከ፥…..ሥር ከ….. በታች ፨ ከ….. በስተ ታች፥ ወደ…. ውስጥ፥

በ… ውስጥ፥ ፨ ከ… ውስጥ ከ….. በውጭ፣ ከ…. በስተ ውስጥ፥ ወደ…. አጠገብ

በ…. ውጭ ከ….. ውጭ ከ….. በአፍአ ከ….. በስተ ውጭ፥ ወደ…. ዘንድ፥

በ….. አጠገብ ከ….. አጠገብ ከ…. በፊት ፨ ከ….. በስተ ፊት፥ ወደ…. ጋ፥

በ….. ዘንድ፣ ከ…. ዘንድ፣ ከ…. አስቀድሞ ከ…. በስተ ኋላ፥ ወደ…. ዳር፥

በ…. ጋ ከ….. ጋ፥ ከ….. በኋላ ፨ ከ…. በስተ ዳር፥ ወደ…. ማዶ

በ…. ፊት ከ…… ፊት፥ ከ…… በኩል ፨ ከ….. በስተ ማዶ፥ (ይህን የመሰለ ሁል)

በ….. ኋላ ከ…… ኋላ ከ…… ጎን ከ……. ጀምሮ፥

በ…. አቅራቢያ ከ….. አቅራቢያ ከ….. ባሻገር፥ ከ…… ቀጥሎ፥

በ…. መካከል ከ….. መካከል፥ ከ….. ማዶ ከ….. ለጥቆ፥

የምክንያትና የአኳኋን መስተዋድዶች።

ስለ….. ነገር ከ….. በቀር ከ….. ጋር፥

በ….. ነገር፥ ከ…… በስተቀር፥ ከ….. ሌላ፥

-242-

ከዚህ በላይ (ቁ 241) የተነገሩት መስተዋድዶች አንዳንድ ጊዜ መነሻቸው እየቀረ፥ በዘልማድ መድረሻቸው ብቻ ይነገራል።

እጅ፥ እርሱ አገሩ ላይ ተሾሞአል (በአገሩ ላይ)

እርሱ አባቱ ዘንድ ተቀመጠ (ከአባቱ ዘንድ)

ዛሬ ችሎት ላይ አየሁት (በችሎት ላይ)

ከ….. ጋር - የተባለው ቃል በግዕዙ ሰዋሰው ምስለ የሚባለው ነው፥ ወደ አማርኛም ሲገለበጥ ጋራ ይባላል።

እጅ፥ ኢትትዋነይ ምስለ ደቂቅ ከልጆች ጋራ አትጫወት አሁን ግን ጋራ የሚለው ጋር እንዲባል ወስነናል። ምክንያቱም ጋራ አንዳንድ ጊዜ በተራራነት ስለሚነገር ቃሉን ሞክሼነት ለመለየት ሲባል ነው።

-244-

ከወደ አቅጣጫን የሚያመለክት ድርብ የቦታ መስተዋድድ ነው። ትርጓሜው በኩል ወይም ዘንድ ማለት ነው።

እጅ ከወደ ጎንደር መጣ። ከጎንደር በኩል መጣ።

ሌሎችም መስተዋድዶች እንደዚሁ ተደራርበው ሲገቡ ይገኛሉ።

-245-

ጋ አጠገብነትን የሚያመለክት የቦታ መስተዋድድ ነው።

ትርጓሜው አጠገብ ወይም ዘንድ ማለት ነው።

እጅ እርሱ እዛፉ ጋ (እዛፉ አጠገብ ወይም ዘንድ) ተቀምጧል።

ጋ የተባለውን ቃል በንግግር የሚያዘወትሩ የሸዋ ባላገሮች ናቸው። ምሁራኑም እንደ ጸያፍ ያዩባቸዋል። ዳሩ ግን ጋ ጸያፍ ሊባል አይቻልም። «ራስጌ እግርጌ፥ አንገትጌ፥ ተብሎ በተነገረ ጊዜ ጌ አጠገብነትን የሚያመለክት እንደሆነ አሁንም «እዛፉ ጋ፥» ወይም «ከዛፉ ጋ» ባለ ጊዜ አጠገብነትን የሚያመለክት ነው።

-246-

ስሞች ወይም ስሞችን መስለው የሚገኙ ነገሮች የ በሚባል ቃል ተገጣጥመው ይነገራሉ። የ የሚወድቅበትም ቃል ዘርፍ፥ ተብሎ ይጠራል። (ቁ 43 እይ።)

እጅ፣ የሰማይ ኮከብ ያበራል።

የምድር ባቡር ፈጣን ነው።

የእንግሊዝ አገር ደሴት ነው።

-247-

ዘርፍ አያያዡ የ ሌሎች መስተዋድዶች በተደረቡበት ጊዜ ተውጦ ይቀራል።

እጅ ለሰማይ ኮከብ ሰገደ።

በምድር ባቡር ተሳፈረ።

ወደ እንግሊዝ አገር ሂደ።

ሌሎችም በመነሻ የሚገቡ መስተዋድዶች እንደዚሁ እየተደረቡ በገቡ ቁጥር የ ን ውጠው ያስቀሩታል። በዚህም ጊዜ የ ውስጠ ታዋቂ ተብሎ ይጠራል (ቁ 43 እይ።)

-248-

«ለ፣ ላ፣ ል፣ በ፣ ባ፣ ብ» በአጸፎች ተውላጠ ስም ላይ እየተጨመሩ በግሥ መድረሻ ላይ ይገባሉ። (ቁ 72 እይ።)

ለ የበጎ፣ በ የክፉ መፍቻ ይሆናሉ ። ሁሉም የምክንያት መስተዋድዶች ናቸው።

እጅ፣ መጣላት፣ መጣላት፣ መጣልኝ፣.......

መጣበት፣ መጣባት፣ መጣብን፥........

-249-

መስተዋድድና ተውሳክ ግሥ፥ ያው አንዱ ቃል እንደ መስተዋድድ ወይም እንደ ተውሳክ ግሥ ሆኖ ሲገባ ይገኛል።

እጅ፣ እርሱ ከአብርሃም በፊት ይሄድ ነበር፣ (መስተዋድድ)

እርሱን በፊት (ዱሮ) አላውቀውም ነበር፣ (ተውሳክ ግሥ)

-250-

**የመስተዋድድ ተሳቢዎች።**

መስተዋድድ ከስምና ከተውላጠ ስም ሌላ አንዳንድ ጊዜ ሌሎችንም የንግግር ክፍሎች ሲስብ ወይም ሲገዛ ይገኛል። በዚህ አኳኋን የሚነገሩትም ቃላት ስም መሰሎች ተብለው ይጠራሉ። ይህንኑም በሚከተለው እናሳያለን።

ቅጽል።

ክፉን በክፉ አትቃወሙት።

ላለፈ ክረምት ቤት አይሠራም።

ተውሳክ ግሥ።

ለሁልጊዜ አትለየኝ።

ለወደፊት እንተዋወቅ።

ግሥ።

በጠገብሁ (ጠገብሁ በማለት) ጠብ የለም።

በይመስላል (በይመስላል በማለት) አይፈረድም።

ሰው ሁሉ ለመስማት የፈጠነ ለመናገር የዘገየ ይሁን።

**፲፭ኛ መልመጃ።**

(ሀ) ከዚህ በታች ከተጻፉት ዐረፍተ ነገሮች ውስጥ መስተዋድዶችን እየለየህ አመልክት።

በወንበር ላይ ተቀመጠ። - መጽሐፉን ለልጁ ሰጠ። - በዱላ መታኝ። በዛፍ ሥር ዐረፈ። - ትምህርቱን በ፩ ወር ውስጥ እጨርሳለሁ። - ትምህርት በሰነፎች ዘንድ፣ የተጠላ ነው። - በዕውር ፊት ዕንቅፋትን አታድርግ። - ልጅ በአባቱ አጠገብ ይቀመጣል። - እወንዙጋ አይቼዋለሁ። - ቤቴ በገበያ አቅራቢያ ነው። - በሕዝብ መካከል ተናገረ። - ከመሬት ላይ ወደቀ። - ከእናቱ ዘንድ መጣ። - ከሰው በታች ሆነ። - ከራስ በላይ ነፋስ ነው። - እግዚአብሔርን የሚያምኑ ከሃይማኖት ከአፍኣ ያሉ ናቸው። - ከአብርሃም ፊት ቆሞ አየሁት። - ከ፩ ወር በኋላ እመለሳለሁ። - ከቤቱ ጎን ዛፍ አለ። - ከሕዝብ መካከል ተመረጠ። - ከወንዝ ባሻገር (ወይም ማዶ) መጣ። - ወንድሜን ከሸለቆው እብስተላይ አየሁት። - ገበየሁ ከቤቱ በስተ ውስጥ ነበረ። - እኔ ከአጀቡ በስተ ፊት እሄድ ነበር። - ከአንድ ዓመ ጀምሮ እንተዋወቃለን። - ከውብሸት ቀጥሎ ዠማነህ ቆሟል። - ከጅሩ ሰጥቆ ላምዋሻ ይገኛል። - ወደ ዛፍ ላይ ሲወጣ አየሁት፡ - ወደ እናቴ ዘንድ እሄዳለሁ። - ስለ ፈለቀ ነገር የማውቀውን ልንገርህ። - እርሱ በትምህርት ነገር ትጉህ ነው። ከዠማነህ በቀር የሚበልጠው የለም። - ከኃጢአት በስተቀር ሁሉን ፈጸመ። - ከተማሪው ጋር መጣ። - ከተማሪው ጋር መጣ። - ከዮሐንስ ሌላ ዘመድ የለውም።

(ለ) ከዚህ በታች በተጻፉት ዐረፍተ ነገሮች ውስጥ የሚገኘውን ባዶ ባዶውን ስፍራ በተስማሚው መስተዋድድ እየሞላህ ተናገር።

መኰንን። - ሎንዶን መጣ። ፈረሱ - ሜዳ፥ ይሮጣል። ፈረሱን - አለንጋ፥

መታው። እጁን - ጠረጴዛ - አኖረ። እኔ - አባቴ - እሄዳለሁ። ማታ፥ -

ቤቴ እመለሳለሁ። አስተማሪው - ኢትዮጵያ፥ - ይተርካል። እርሱ፥ - ተማሪዎቹ ሽልማትን ይሰጣል። ልጅ፥ - አባቱ - ይኖራል። ዕውር፥ - መሪው - አይሄድም። ለትጉህ ልጅ፥ - ፊት - ዳረጎት ይጨመርለታል።

**ምዕራፍ ፰ መስተፃምር።**

-251-

**መግለጫ።**

መስተፃምር የሚባለው ቃላትንና ዐረፍተ ነገሮችን ለማያያዝ ወይም ለማጣመር፥ የሚጠቅም ቃል ነው። መስተፃምር በአንቀጽ ላይ እያረፈ የአንቀጹን ማሰሪያነት ያስቀረዋል።

ምሳሌ። እርሱ ይጫወታል እርስዋም ትዘፍናለች።

(ሀ) ነገ ወደ ተማሪ ቤት እሄዳለሁ ወይም ከቤቴ እውላለሁ።

አባቴ ይቀጣኛል፥ ይሁን እንጂ በጣም ያዝንልኛል።

የመጣህ እንደሆን አብረን እንሄዳለን።

(ለ) ቢፈልግ ይስጠኝ ባይፈልግ ይተወው።

መጨረሻውን ላላይ አልቀየምም።

እነሆ፣ «ም፣ ወይም፣ ይሁን፣ እንጂ፣ የ - እንደሆነ ቢ፣ ባ፣ ሰ፣» የተባሉት ቃላት መስተፃምሮች ናቸው። በመጀመሪያው ክፍል (ሀ) በሚለው ላይ እንደተመለከተው በየራሳቸው ሲነገሩ የሚችሉትን ዐረፍተ ነገሮች መስተፃምሮቹ እንዲያያዙ አድርገዋቸዋል። (ለ) በሚለውም ክፍል እንደተመለከተው መስተፃምሮች በየአንቀጾቹ ላይ ተጭነው ማሰሪያነትን እያስቀሩ ዐረፍተ ነገሩን አያይዘውታል።

ስለዚህም መስተፃምር ቃላትንና ዐረፍተ ነገሮችን ለማጣመር የሚጠቅምና የአንቀጽን ማሰሪያነት የሚያስቀር ቃል ነው ብለን እንወስናለን፡

-252-

መስተፃምር በሁለት ክፍሎች ይከፈላል። እነርሱም የሚከተሉት ናቸው።

(ሀ) ወደረኛ መስተፃምር።

(ለ) ጥገኛ መስተፃምር።

እነዚህ ድግሞ እንደገና በንኡሳን ክፍሎች እየተከፋፈሉ ይነገራል።

-253-

**(ሀ) ወደረኛ መስተፃምር።**

ወደረኛ ማለት ተተካካይ ወይም ተመሳሳይ ማለት ነው። በዚህ ክፍል የሚነገረው ቃል ያለ መስተፃምር ቢነገር ኖሮ መደበኛውን ቃል በማዕርግ የሚተካከለው ስለሆነ ወደረኛ ተብሎአል። እነሆ ከላይ ቁ 251 (ሀ) ለምሳሌ የተጻፉት ዓረፍተ ነገሮች ያለ መስተፃምር ሲነገሩ እንደሚከተለው ይሆናሉ።

ምሳሌ። እርሱ ይጫወታል። እርስዋ ትዘፍናለች።

ነገ ወደ ተማሪ ቤት እሄዳለሁ። ከቤቴ እውላለሁ።

አባቴ ይቀጣኛል። በጣም ያዝንልኛል።

እነሆ እያንዳንዳቸው ራሳቸውን ችለው የዐረፍተ ነገርነትን ምግባር፥ እንደያዙ አስተውል።

-254-

ወደረኛ መስተፃምር በአራት አካሄድ ይመደባል።

1. አጫፋሪ ወይም አዳጋሚ።
2. አማራጭ ወይም አወላዋይ፥
3. አፍራሽ ወይም ተቃራኒ፥
4. ምክንያታዊ።

እነዚህንም በያንዳንዳቸው እየዘረዘርን እንጽፋለን።

-255-

(1) አጫፋሪ ወይም አዳጋሚ።

አጫፋሪ የተባለው አንዱንና ሌላውን ቃል የሚያጋጥም ነው። ይኸውም በግዕዙ ሰዋሰው ዋዌ የሚባለው ነው።

አዳጋሚ የሚባለውም ዐረፍተ ነገሩ አንድ ሆኖ፥ ሳለ በመስተፃምር ሲደገም ነው። ሁሉንም በሚከተለው እናሳያለን።

እጅ። «ና» - አብርሃና - አጽብሐ የአክሱም ነገሥታት ናቸው።

ማስገንዘቢያ። ከመምህራን ወገን እና፥ ተብሎ እንዲጻፍ ማለት ነው።

«ም» እርሱ ይወደኛል፣ ያከብረኛልም።

ጌታሁንና ተፈራ ውብሸትም ይጫወታሉ።

ነቢያት ስለክርስቶስ ትንቢትን ተናገሩ፣ ሐዋርያትም አስተማሩ።

«ም» - ም - እርሱም እኔም በአንድነት እንማር ነበር።

እርሱ ቄስም ደብተራም ነው።

«ደግሞ» - እርሱ ብልህ ነው አንተ ደግሞ፣

«እንደ» - ሁሉ ገብሬ እንደ ዘማነህ ሁሉ የተማረ ነው።

«በዚያው ላይ» - እኔና ፈለቀ ጓደኞች ነን፣ በዚያውም ላይ እንዛመዳለን።

«ከዚያውም ዘንድ» ኢትዮጵያዊ ነኝ፣ ከዚያውም ዘንድ ጎንደሬ ነኝ።

«ሳ፣ ስ» - ከበደ ወደ ተማሪ ቤት ይሄዳል፣ አንተሳ (አንተስ) ወዴት ትሄዳለህ?

ማስገንዘቢያ በዚህ ንግግር ጥያቄው «ወዴት» መሆኑንና «ስ ሳ» እንዳልሆኑ አስተውል። ትርጓሜያቸውም «ደግሞ» እንደ ማለት ዓይነት ነው።

-256-

**(2) አማራጭ ወይም አወላዋይ።**

በአንድ ነገርና በአንዳች ነገር መካከል የማማረጥ ወይም የማወላወል አኳኋን በተገለጠ ጊዜ መሰተፃምሩ አማራጭ ወይም አወላዋይ ይባላል።

እጅ። «ወይም» - ዛሬ ወይም ነገ እመጣለሁ። (አወላዋይ)

እርሳሱን ወይም ቀለሙን ስጠኝ (አማራጭ)

«ወይ፥ - ወይ» - ወይ ዛሬ ወይ ነገ እመጣለሁ።

ወይም እርሳሱን ወይም ቀለሙን ስጠኝ።

«ወይ፥ - ወይ፥ - ወይ» - እርሱ ወይ አልተማረ፣ ወይ አላረሰ ወይ አልነገደ፥

በምን ትዳር ሊኖር ነው?።

«ወይም» - ወይንም» - ትጉህ ተማሪ ዜማ፥ ወይም ቅኔ ወይንም ትርጓሜ ይማራል።

«አለዚያ፥ - አለበለዚያም» - ትምህርታችንን እናጥና አለዚያም (አለበለዚያም) እንጫወት።

«ሆነ» በሞት ሆነ በሕይወት የሰው ክብሩ አገሩ ነው።

«ይሁን» ወንድሜ ዛሬ ይሁን ነገ በባቡር ይመጣል።

«ቢሆን» ሕይውት ቢሆን ሞት ቢሆን የክርስቶስን ፍቅር የሚያስተወኝ የለም።

-257-

**(3) አፍራሽ ወይም ተቃራኒ**

አፍራሽ የሚባለው የነገሩን አኳኋን በአፍራሽነት ወይም በተቃራኒነት የሚገልጽ ቃል ነው።

እጅ፥

«ነገር ግን» - እኔና አብርሃም በውልደት እኩዮች ነን ነገር ግን አብርሃም በቁመት ይበልጠኛል።

«ግን እኔ አጭር ነኝ አብርሃም ግን (ወይም ግን አብርሃም) ረጅም ነው።

«ዳሩ ግን» - ብዙ መጽሐፍ አንብቤ ነበር፤ ዳሩ ግን አላስታውሰውም።

«ስ» - እውነት መናገር ያስከብራል፣ ሐሰትስ ያዋርዳል።

እርሱ ይመጣ አይመስለኝም ከመጣስ (ከመጣ ግን ወይም ነገር ግን ከመጣ) እቀበለዋለሁ።

«ይሁን እንጂ። ይሁንና። የሆነ ሆኖ። ቢሆንም.....» ሥራህን መልካም ትሠራለህ፣

ይሁን እንጂ (ወይም ይሁንና......) በሥራህ አትመካ።

«ግና ቢሆን» - እርሱ በደለኝ ይለኛል፣ ግና ቢሆን አልበደልሁትም።

«እንጂ» ወደ መከራ አታግባኝ ከክፉ አድነን እንጂ።

እድናለሁ እንጂ አልሞትም።

«ብቻ» «ብቻ» አይዞህ ገንዘብህን እከፍልሃለሁ ብቻ ታገሠኝ።

«ሆኖም ብሎም» - ዘለቀ ብስጩ ነው ሆኖም (ወይም ብሎም) ሆደ ገር ነው።

-258-

(4) ምክንያታዊ።

(ሀ) ምክንትን ሰጪ።

«ና» - ለሰው ትዕግሥት ይገባዋል፣ ክብር የሚገኝ በትዕግሥት ነውና፥

«ከዚህ የተነሣ» - ታደሰማ ዘለቀ ጓደኞች ናቸው። ከዚህም የተነሣ ይፋቀራሉ።

(ለ) ምክንያትን ተርጓሚ (ወይም ምኞትን ጸጸት)

«እንዲህ ከሆነ» ሕግን ያልጠበቀ ይፈረድበታል። እንዲህ ከሆነ ሕግን እንጠብቅ።

«እንግዲያ» ጊዜው መሽቶአል፤ እንግዲያ በየቤታችን እንግባ።

ታዲያ እኔ ማደሪያ የለኝም። ታዲያ ከምን ታድራለህ?

ማስገንዘቢያ እነዚህ ቃላት ስ የሚለው አፍራሹ መስተፃምር እየ፥ እየተጨመረላቸውና እያጋነናቸው ይነገራሉ። ይኸውም «እንዲህስ ከሆነ እንዲያስ» ይላል ማለት ነው።

«እንኪያ» እርሱ ብዙ መጽሐፍ አለው። እንኪያ ለምን አይማርም?

«እንግዲያማ» አሁን ገንዘብ የለኝም፤ እንግዲያማ እሰጥህ ነበር።

-259-

(ለ) ጥገኛ መስተፃምር።

ጥገኛ ማለት ራሱን ያልቻለ ወይም ከሌላው በታች ሆኖ የሚያድር፥ ማለት ነው። በዚህ ፍክል የሚነገረው የሰዋሰው ቃል ከመደበኛው ዐረፍተ ነገር እየተጠጋ የሚነገር ስለ ሆነ ጥገኛ ተብሏል።

ምሳሌ።

ጥገኛ፥ መደበኛ፥

ዓለም እንደ ተፈጠረ፥ በሃይማኖት እናውቃለን፥

አስተማሪውን ስለ ፈራ፥ ጠንክሮ ይማራል።

ገንዘቤን ቢሰጠኝ እቀበላለሁ።

ብወድቅም እንኳ እነሣለሁ።

ጥገኛ መስተፃምር ሁልጊዜ በአንቀጽ ላይ እየተጫነ መግባት አለበት። ካሁን በፊት በቅጽልና በአዋዋይ ክፍል ተነግረው ከነበሩትም ቃላት፥ አንዳንዶቹ በየጠባያቸው ከዚህ ይገኛሉ።

-260-

በጥገኛ መስተፃምር ክፍል ከሚነገሩት ቃላት ዋነኞቹ እንደ ስለ ሲ፣ ከ፣ መሆናቸው። በአ ፊደል የሚነሣ ቀለም በተከተላቸው ቁጥር መድረሻቸው ወደ ራብዕነት ይለወጣል።

**አንጻር ወይም ማንጸሪያ።**

እንደ ፈቃድህ በሰማይ እንደሆነ እንዲሁም በምድር ይሁን።

ዓለም እንደ ተፈጠረ በሃይማኖት እናውቃለን።

እንዲ፥ እንደ ሰማን ሁሉ እንዲሁ አየን፥

አባት ለልጁ እንዲራራ እግዚአብሔርም ለወዳጅጆቹ እንዲሁ

ይራራላቸዋል።

ክርስቶስ በምስጋና እንዲመጣ እናምናለን።

እንዳ፥ በዚህ ነገር እንዳልገባሁበት በእውነት እናገራለሁ።

ነገሩ ሳይገለጽ እንደማይቀር አምናለሁ።

**ምክንያትን አመልካች።**

ስለ አስተማሪውን ስለ ፈራ ተግቶ ይማራል።

አስተማሪውን ስለ ሚፈራ ቶሎ ቶሎ ያጠናል።

ና፥ ትምህርቱን ፈልጓልና ከተማሪው ቤት አይለይም።

ትምህርትን ይፈልጋልና ያጠናል።

ከ - ዘንድ ትምህርትን ከወደደ ዘንድ ማጥናት ይገባዋል።

**ሁኔታን አመልካች።**

እየ እያ፥ በየስፍራው እየ ቆመ ይሄዳል።

እየ ጮኸ፥ ይናገራል። እያ ነበበ ያጠናል።

ሲ፣ ስ፥ ሲማር ዋለ።

ስትማር ዋለች።

ከ፥ መጽሐፌን ከሰጠኝ፥ እርሳሱን እመልስለታለሁ፥

የሚ፥ ከ፥ መጽሐፌን የሚሰጠኝ ከሆነ

ቢ፥ መጽሐፌን ቢሰጠኝ፥

የሚ፥ ቢ፥ መጽሐፌን የሚሰጠኝ ቢሆን፥

ቢ - ኖር እዚህ ቢመጣ ኖሮ፥ እንጫወት ነበር።

ቢ - ሆን እዚህ ብትመጪ ኖሮ፥

**ድርድርን ሰጭ ወይም አወላዋይ።**

ብ፥ ነገ ብትመጣ እጠብቅሃለሁ።

እንደሆን፥ ትመጣ እንደሆን ልጠብቅህ።

ብ - ም ብመጣም ብቀርም ማስታውቅሀለሁ።

ቢ - ም ቢመጣም ቢቀርም እጠብቀዋለሁ።

ቢ - ስ ቢመጣስ (የመጣ እንደሆነ) እቀበለዋለሁ።

ወንድሜ ነገ ይመጣ አይመጣ አላውቅም።

ይብዛም ይነስ ግብዣ አደርጋለሁ።

ሆነ፥ ያም ሆነ ይህ ለኔ እኩል ነው።

ሆነ - ሆነ ያም ሆነ ያም ሆነ ለእኔ እኩል ነው።

**አጋናኝ።**

ምንም እንኳ፥ አባቴ ምንም እንኳ ቢመታኝ ይወድደኛል።

እንኳ፥ አባቴ ቢመታኝም እንኳ ያዝንልኛል።

ምንም፥ ምንም ብደኸይ ታማኝ ነኝ።

እኮ፥ ብወድቅም እኮ እነሣለሁ።

ብያ፥ ብወድቅም ብያ እነሣለሁ።

**ጊዜን አመልካች።**

እንደ፥ ደውሉ እንደ ተደወለ ደረስሁ።

ሲ፥ ደወለ ሲደወል አልነበርሁም።

ሳ፥ ባቡር ሲመጣ እሳፈራለሁ።

ስ፥ ባቡር ሳይመጣ እንሰነባበት።

እስከ - ድረስ፥ ስመለስ እጠይቅሃለሁ።

እስኪ፣ እስቲ። ሜልኮል እስከ ሞተች ድረስ አልወለደችም።

እስከ እስተ፥ ተማሪ ቤት እስኪከፈት (ወይም እስቲከፈት) አጠናለሁ።

እስቲ፣ እስት፣ ትምህርቴን እስክጨርስ (እስትጨርስ) እማራለሁ።

ከ፥ ይህ ቤት ከተሠራ ቆይቷል።

ሳለ፥ አባት ሳለ አጊጥ ፀሐይ ሳለች ሩት።

በ - ጊዜ፥ በተማርሁ ጊዜ (በምማርበት ጊዜ) አልጫወትም።

ከ - በኋላ፥ ከተማርሁ በኋላ እጫወታለሁ።

ከ - ጀምሮ፥ ከተወለድሁ ጀምሮ (ወይም አንሥቶ) ከዚሁ ነኝ።

ከ ጅብ ከሄደ (ከሄደ በኋላ) ውሻ ጮኸ።

**አመዛዛኝ።**

ከ ከተማረ የተመራመረ ይበልጣል (ይልቅ)

ኪ፥ ጅብ ኪበላህ (ከሚበላህ ይልቅ) ገድለኸው ተቀደስ።

ክ፥ እኔ ክሞት ጠላቴ ይሙት።

ከ - ይልቅ፥ ከአለፈው ይልቅ የሚመጣው ይበልጣል።

እንደ - መጠን፥ እንደ አሰብሁት መጠን ሳይሆንልኝ ቀረ።

በ - መጠን በተቻለኝ መጠን እረዳሃለሁ።

እንደ - ያህል፥ ያልተማረ ሰው እንደሞተ ያህል ነው።

ከ - ቁጥር፥ በሰው ላይ የዛተ ከአደረገው ቁጥር ነው።

-261-

**ግልጸ «የ» ቅጽል።**

በዐቢይ አንቀጽ ላይ እየተጨመሩ አንቀጹን ወደ ቅጽልነት የሚለውጡት «የ፥ የም» መደባቸው ከመስተፃምር ነው። እንደ ጊዜ ግብራቸውም እንደዬ ግሣዊ፥ ቅጽል በሌላም ጊዜ መስተፃምራዊ ቅጽል ተብለው ነበር ቁ 93 (መ) 199 እይ።) አሁን ደግሞ በደንበኛ ስፍራቸው ከዚህ ይነገራሉ። የአ ፊደል ሲከተላቸው ወደ ራብዕነት እየተለወጠ «ያ የማ» ይሆናሉ። ይ የሚል ፊደል ሲከተለው «የሚ» ይሆናል።

ምሳሌ። «የ» - የገደለ፣ የፈለገ፥

«ያ» - ያወቀ፣ ያደረ (የዐወቀ የአደረ።)

«የም» - የምትገድል፣ የምትፈልግ።

«የማ» - የሚፈልግ፣ የሚገድል፣ (የምይፈልግ፣ የምይገድል።)

«የማ» - የማይፈልግ የማይገድል፣ (የምአይፈልግ የማይገድል።)

**፲፮ኛ መልመጃ።**

(ሀ) ከዚህ በታች ከተጻፉት ዐረፍተ ነገሮች መስተፃምሮቹን እየለየህ፣ አመልክት።

እኔና እርሱ፥ እንጽፋለን፣ እርስዋም ታነባለች። እኔም እርሱም እርስዋም፣ እንማራለን፣ - አስተማሪው ይወድደኛል፣ ያዝንልኛልም፣ ይሁን እንጂ፥ ከትምህርት ስቀር ይገሥጸኛል። - ጨዋታን እወዳለሁ፣ ቢሆንም ትምህርቴን አጠናለሁ። - በፈተና ማን እንደሚበልጥ አላውቅምና፣ ወይ እኔ ወይ እርሱ እንሸለማለን። - ያም ሆነ ያም ሆነ ወደ ፊት ይታያል። - ጓደኛ ኪበልጥ ተግቶ መማር ይሻላል።

(ለ) ወደረኛ የተባለውንና ጥገኛ የተባለውን መስተፃምር በምሳሌ አመልክት። ፲፭ የመስተፃምር ቃላት ሳፍ። እነርሱንም በዐረፍተ ነገር እየሞላህ ተናገር።

**ምዕራፍ ፱ ቃለ አጋኖ።**

-262-

**መግለጫ።**

ቃለ አጋኖ ከሌሎች የንግግር ክፍሎች ጋር ግንኙነትን አያደርግም፣ በአሳብ የሚሰማ አንዳች ነገርን በማጋነን ድምፅ እየገለጸ በገዛ ራሱ ጸንቶ ይነገራል።

ስለዚህም ቃለ አጋኖ አንዳች ነገር በማጋነን ድምስጽ የሚገለጽበት ቃል ነው።

-263-

**የቃለ አጋኖ ዓይነቶች።**

የአማርኛ ቃለ አጋኖ፥ በጣም ብዙ ዓይነት ነው፣ አብዛኛውም የፊደል ምልክት ሳይኖረው በድምፅ ብቻ ስለሚሰማ ዓይነቱን ለመወሰን አስቸጋሪ ይሆናል። የሆነ ሆኖ ዋነኞቹን ክፍሎች ከዚህ በታች ጽፈን እንመድባለን።

የአክብሮ፥ «ሆይ! አቤቱ!»

መገረምና መደነቅ። «ሆሆይ!፣ ጉድ! ወዮ! ወይጉድ! እረጉድ! እረግኝ! ጉድ ነው! ግሩም ነው!»

ድንጋጤ። ! «ውይ! ወይኔ! ወይዛሬ!»

ደስታ። «እሰይ! እልል! እሰይ! እሰይ! እልል! እልል! እልልል…..

ትካዜ ወይም ኀዘን። «አዬ! አዬጉድ! እህህ!»

ጩኸትና ልቅሶ። «ኡኡ!.... እዬዬ! ውይ! ውይ!»

ዕረፍት። «እፎይ! - ተመስገን!»

ሰላምታ «ጤና ይስጥልኝ!»

መሳቅ «ህ ህ ህ ሀ ሀ ሀ!»

ትዝታ። «እኽ! እህ! እረግ!»

ዛቻ። «ቆይ! ቆይ ብቻ! ግዴየለም!»

ማጐላመስ። «ጐሽ! ውሸን! አበጀህ! ያሳድግህ!»

ማረጋገጥ። «እንዴታ! ለካ!»

ጥቆማ። «እነሆ! ይኸው! ይኸውና! ያውና!»

ማስፈራራት። «ዋ! ጉድ ፈላ! መጣልሃ! ይኸውልሃ!»

አጠራጣሪ። «እንጃ! ይሆናላ!።»

ንቀት ወይም ብስጭት። «ኤዲያ! (ወዲያ) ኤጭ! አይ! አይወዲያ!»

ጥሪ። «አሎ! አረበል! እረገሌ! (እገሌ ሆይ)።

የጥሪ መልስ። «አቤት! እሜት! (እመቤት)»

ከነዚህ የሚበዙ ሌሎች ቃሎች ይገኛሉ።

-264-

ቃለ አጋኖዎች እንደ ዐረፍተ ነገር የንግግርን ስሜት እየሞሉ ሊያስረዱ ይችላሉ። በዚህ ጊዜ - (ሀ) አንዳንዶቹ «ለ» የሚለውን መስተዋድድ ትራስ እያደረጉ፣ ወይም ሳያደርጉ እንደ ግሥ ደንበ በ፫ቱ መደቦች ሲዘረዘሩ ይገኛሉ። (ለ) አንዳንዶቹም ራሳቸው ሳይዘረዘሩ ሌላውን ተዘርዛሪ ቃል እያስከተሉ፣ ወይም እየተከተሉ ሲገቡ ይገኛሉ። (ሐ) የቀሩት ደግሞ የዝርዝርን ምግባር ሳይሹ በአማካይ ቃል ብቻ ይነገራሉ።

ምሳሌ፥ (ሀ) ወዮ። ወዮልኝ! ወዮልህ! ወዮላቸው!.....

እንጃ። እንጃልህ! እንጃለት! እንጃላቸው!.....

አይዞህ። አይዞሽ! አይዞአችሁ!......

ያውልህ! ያውልሽ! ያውላችሁ!......

ይኸውልህ! ይኸውልሽ! ይኸውላችሁ!......

(ለ) እንኳን ደኅና ገባህ! እንኳን ደኅና ገባችሁ!.....

ደኅና ሁን! ደኅና ዋሉ!.....

(ሐ) ሃይማኖት ያውርድ! ሹመት ያዳብር!......

ጉድ እኮ ነው! ይገርማል እኮ!.....

-265-

ሌሎቹ የንግግር ክፍሎች በዐረፍተ ነገር እየተሳኩ ተነግረው እንደ ነገሩ አኳኋን ቃለ አጋኖ ሲሆኑ ይገኛሉ። ከነርሱም አንዳንዶቹ ቃለ ጥያቄ እንዲከተላቸው ይፈልጋሉ። እነሆ! ሁሉንም በሚከተለው ምሳሌ እናሳያለን።

ስም። እናንት ሰነፎች የገላትያ ሰዎች! ለጽድቅ እንዳትታዘዙ ማን አታለላችሁ? ልጄ! ምነዋ?።

ተውላጠ ስም። ድሀው ሽማግሌ ከመንገድ ላይ ወድቋል እኔን! ወዴት ልሰደው ይሆን?

የዘመኑ ሰው ሲያቀርቡት ይርቃል ሲያፈቅሩት ይጠላል ወይ አንተ! ከቶ! ምን ማድረግ ይሻላል?

ግሥ። «ዐቢይ አንቀጽ»። አንዱን ሳይንዘው ክረምት መጣልሃ! እንግዲህ ምን ይበጀናል?

ተመስገን ጌታዬ፤ አንተ ታውቃለሃ!

«ትእዛዝ አንቀጽ፣ ራስን ማመስገን የሚገባ ከሆነ ራሳችንን ማመስገን እንጀምራ!

አሁን ምን በደልሁህ? - እግዚአብሔር ይይልሃ!

«ቦዝ አንቀጽ»። ጉድ ፈልቶ! አንተን ማን ጠየቀህ?

መስተፃምር። አንተም የመጣኸው ልትማር ነው? - እንዴታ!

ማስገንዘቢያ። ዐቢይ አንቀጽና ትእዛዝ አንቀጽ መድረሻውን ወደ ራብዕነት ለውጦ በተነገረ ጊዜ ቃለ አጋኖ ወይም ጥያቄ ይሆናል። ልዩነቱ የሚታወቀውም እንደ አነጋገሩ አገባብ ነው። አንቀጹ ጥንቱን በራብዕ የሚጨርስ ሲሆን ጥያቄነቱን ወይም ቃለ አጋኖነቱ የሚታወቀው በድምፅ ወይም በምልክቶች (!?) ብቻ ነው።

-266-

ከድምፅ የተነሣ ተመሥርተው፥ የሚነገሩ ቃላት ክፍላቸው ከቃለ አጋኖ ነው።

እጅ - ዥው፥ - ግው፥ - ድው፥ - ኳ፥ - ኳኳ፥ - እገጭ፥ - እምቦጭ፥ - እርጭ፥ - ጓ፥ - ጓጓ፥ - እኒህን የመሰሉ ሁሉ ናቸው። እንደነዚህ ያሉት ቃላት የመሆን ግሥን ተከትለው ሲገቡ እንደ ግሥ ሁሉ ይሆናሉ።

ምሳሌ፥ - ዥው አለ፥ - ግው፥ አለ፥ - እምቦጭ አለ፥ -….. እ. ማ. ነው።

ስለዚህም በድምፅ የሚታወቁ ነገሮች ሁሉ ብቻቸውን ሲነገሩ ቃለ አጋኖ ይባላሉ። ከመሆን ጋር ሲነገሩ ግን በግብራቸው ተውሳከ ግሥ፥ ወይም የግሥ ረዳት ይባላሉ። (ቁ 168 234 እይ)።

-267-

**መጠይቃን ወይም ቃላተ ጥያቄ።**

መጠይቃን የተባሉ የጥያቄ ቃላት አብዛኞቹ በየቦታው እንደ ጊዜ፥ ግብራቸው ተነግረዋል፣ ይሁን እንጂ ጠቅላላ መደባቸው ከዚህ ስለሆነ አሁን፥ ደግሞ በየስልታቸው እንጽፋቸዋለን።

መጠይቃን የተባሉት የጥያቄ ቃላት (1) ፊደላውያን (1) ድምፃውያን በ፪ ክፍል ይመደባሉ። ከአውሮፓውያን የወረስነው የጥያቄ ምልክት፥ (?) ለሁሉም ይደረግላቸዋል።

-268-

**(1) ፊደላውያን መጠይቃን፥**

ፊደላውያን የተባሉት የጥያቄ ቃላት ከዚህ በታች እንደተጻፈው፥ ይከፈላሉ።

(ሀ) በዐቢይ አንቀጽ ላይ የሚውሉ መጠይቃን «ን ወይ»

1. የክርስቶስን ፍቅር ማን ያስተወናል?

ኀዘን ነውን? - መከራ ነውን? መሰደድ ነውን??

ወይም ኀዘን ነወይ? - መከራ ነወይ? - መሰደድ ነወይ?

(2) ፈልጎ፣ ነበርን? - ፈልጎ ኖሯልን? - ይፈልጋልን? - ይፈልግን? ወይም ፈልጎ ነበር ወይ? - ፈልጎ ኖሮአል ወይ - ይፈልጋል ወይ? ይፈልግ ወይ?

ማስገንዘቢያ።

(ሀ) «ን ወይ» በስም ላይ ሲገቡ የመሆንን ግሥ ውስጠ ታዋቂ አድርገው ይነገራሉ። ቢሆንም ጥያቄነታቸው የሚታወቀው በድምፅ ምልክት ስለሆነ አዲሱ ምልክት (?) ሊኖርላቸው አስፈላጊ ነው።

እጅ፥ - ለመኖሪያህ የትኛውን ትመርጣለህ? - አንኮበርን ጎንደርን (አንኮበርን ነወይ ወይስ ጎንደርን ነወይ)

(ለ) ከመምህራን ወገን «ን ወይ» በሚገቡባቸው ቃላት አዲሱ ምልክት ?) ሊደረግባቸው አያስፈልግም እነርሱ ምልክቶች ናቸው ብለው የሚወሰኑ አሉ። ነገሩ እውነት ነው። ይሁን እንጂ ን በተጠቃሽነት፣ «ወይ» በመስተጻምርነት ከሌላ ጉዳይ የሚገቡበት ጊዜያት ስለሚገኝ በሞክሼ እንዳያሳስቱ ምልክቱ (?) ምንጊዜም እንዲደረግ ወስነናል።

-269-

በአዋዋይ አንቀጽና በንኡስ አንቀጽ ላይ የሚውሉ መጠይቃን። «ስ፥ ሳ፥ ቢመጣስ? ቢመጣሳ?»

መጥቶ እንደሆነስ? መጥቶ እንደሆነሳ?

ቢመጣ ኖሮስ? ቢመጣ ኖሮሳ?

እነዚህንም በዐረፍተ ነገር ስንገልጻቸው እንደሚከተለው ይሆናሉ።

እጅ፥ ትምህርት ሳናጠና አስተማሪው ቢመጣስ? (ቢመጣስ?)።

ወደ ጨዋታ እንሂድ አስተማሪው መጥቶ እንደሆነስ? (መጥቶ እንደሆነሳ?) ትናንት አላጠናንም ነበር፣ አስተማሪው ቢጠይቀን ኖሮስ? (ቢጠይቀን ኖሮሳ?)

ማስገንዘቢያ።

(ሀ) ስ፣ ሰ፣ ጥያቄ ከመሆናቸው በላይ የማጋነንም ጠባይ ይገኝባቸዋል፣ ይኸውም የሚታወቀው በአነጋገሩ ድምፅ ነው።

(ለ) አንቀጽን ሳይከተሉ በስም ላይ በገቡ ጊዜ የአዳጋሚነት ግብራቸውን ለይተው ጥያቄዎች ይሆናሉ። አንቀጹም ውስጠ ታዋቂ ሆኖ ይቀራል።

ምሳሌ አብርሃም የእግዚአብሔር ባለሟል ነው።

ይስሐቅ? - ያዕቆብስ?።

ወይም ይስሐቅሳ? - ያዕቆብሳ?።

እነሆ በዚህ አነጋገር «ስ ሳ» የተባሉት ቃላት፣ ሊነገር፥ የሚገባውን አንቀጽ ውስጠ ታዋቂ አድርገው አስቀርተው እነርሱ ተተክተዋል። ቢገለጽ ኖሮ ይስሐቅስ ያዕቆብስ ወይም ይስሐቅሳ፥ ያዕቆብሳ የእግዚአብሔር ባለሟል አይደሉምን?። የሚል ቃል ይጨመርበት ነበር። እንደዚህም ሆኖ ቢነገር ኖሮ «ስ ሳ» አዳጋሚ ይባላሉ እንጂ፥ ጥያቄ ባልተባሉም ነበር። (ቁ 255 እይ።)

-270-

በተውላጠ ስምና በቅጽል በተውሳክ ግሥ ላይ የሚውሉ መጠይቃን።

እነርሱም ማን ምን? የቱ? ስንት? እንዴት? ወዴት? ለምን?? ስለምን?..... እኒህን የመሰሉ ሁሉ ናቸው። እነዚህ ቃላት በዐረፍተ ነገር ተሳክተው ወይም በየራሳቸው ፀንተው ቢነገሩ ጥያቄ ይሆናሉ። (ቁ 76 229 እይ።)

-271-

**(2) ድምፃውያን መጠይቃን።**

ድምፃውያን የተባሉት የጥያቄ ቃላት ስለጥያቄው የፊደል ምልክት፥ የሌላቸውና በድምፅ ብቻ የሚታወቁ ናቸው።

እነሆ ከዚህ በታች ምሳሌውን በጥያቄና በመልስ እናሳያለን።

ጥ አገርህ የት እንው። ም አንኮበር፥

» መቼ መጣህ። » ትናንት፥

» ዝናም ዘነመ። » አዎን ዘንምሟል፣

» አባትህ ይመጣሉ፥ » እንኳን አይመጡም፥

እነሆ በሰጠውነ ምሳሌ የፊተኞቹ ሁለቱ ዐረፍተ ነገሮች «የት፥ መቼ» የሚል የጥያቄ ቃል ስላለባቸው፥ ጥያቄነታቸውን በገዛ ራሳቸው ያስረዳሉ። የታችኞቹ ፪ቱ ዐረፍተ ነገሮች ግን በድምፅ ብቻ (በዜማ በተነገሩ ጊዜ) ይታወቃሉ እንጂ በተረፈ ምንም ምልክት የለባቸውም። ነገሩን ለመለየት ብንፈልግ እንደሚከተለው ማድረግ አለብን።

ዝናም ዘነመ?። አባትህ ይመጣሉ?

ወይም ዝናም ዘነመ ወይ? አባትህ ይመጣሉ ወይ፥

ወይም ዝናም ዘነመን? አባትህ ይመጣሉን፥

ስለዚህም የጥያቄው ምልክት (?) በማንኛውም ጥያቄ ላይ ቢሆን እንዲደረግ ወስነናል።

**፲፯ኛ መልመጃ።**

(ሀ) ከዚህ በታች በጥያቄና በመልስ ከተጻፉት ዐረፍተ ነገሮች ቃለ አጋኖቹን እየለይ አመልክት።

ታደሰ! - አቤት! - ዛሬ ገና፥ ነው እኮ! - እረ! እውነትህን ነው? - ዛሬ ብዙ ጨዋታ አለን። ገና ጫወታ ታውቃለህ? - እንዴታ! - እንሆ! ልጆች ይጫወታሉ። - እሰይ እኔም ልጫወት፥ - አዬጉድ! ዱላዬን እረስቼዋለሁ። - ኤዲያ! የት ረሳኸው? - እዚህ ይሁን እዚያ አላውቀውም - ይገርማል እኮ! እንዴት አታውቀውም? - እስቲ ላስታውሰው? - እኸ! ከቤቱ ጓሮ ነው። - እንግዲህ እንጫወት። - ውብሸት ኳሷን አነጐዳት። - ሆሆይ! እግሬን ሊሰነክለኝ ነበር። - እፎይ እናቴ! ደከመኝ። - ሀ ሀ ሀ! መድከምህ ነወይ? - ለካ ሊደክመኝ ይብቃ። እንግዲህ በየቤታችን እንግባ። - ጤና ይስጥልኝ! - ደኅና እደር።

(ለ) በቃለ አጋኖ ደንብ የሚገቡ ፲፪ ቃላትን ጻፍ፣ - እነርሱንም በምሳሌ እያደረግህ አመልክት። - የጥያቄ ቃል እንዴት እንደሆነ አስረዳኝ። - ፊደላውያን መጠይቃን የተባሉትን ጻፍ። - ድምፃውያን መጠይቃን የተባሉትንም በዐረፍተ ነገር እየሞላህ አምስት ምሳሌ አምጣ።

**ሁለተኛ ታላቅ ክፍል።**

**አገባብ።**

**ምዕራፍ ፲ ዐረፍተ ነገር።**

-272-

**መግለጫ።**

ዐረፍተ ነገር ማለት የነገር ማሳፈሪያ ወይም ማቆሚያ ወይም መግቻ፥ ማለት ነው። ቃላት በየብቻቸው ሲነገሩ፥ የየራሳቸውን እንጂ የንንግሩ ስሜት ሊገልጹ አይችሉም። በዘኅብረት ተቀነባብረው ሲነገሩ ግን ንግግሩን ፍጹማዊ ያደርጉታል።

ስለዚህም የንግግርን ስሜት ፍጹም የሚያደርገው «የቃላት መተባበር፥ ሰዋሰው ደንብ ዐረፍተ ነገር ተብሎ ይጠራል።

እጅ፥ ፀሐይ፥ ወጣ።

ከበደ፥ ወደ፥ ቤቱ፥ ሄደ።

በከተማ፥ የሚሞር፥ ሰው፥ እንደ፥ ባላገር አይደለም።

እነሆ እነዚህ ቃላት በየብቻቸው ቢነገሩ ኖሮ የንግግሩ አሳብ ፍጹም፥ ባልሆነም ነበር፣ ነገር ግን በዘኅብረት ስለተነገሩ ንግግሩ ፍጹምነትን አግኝቷል።

-273-

ዐረፍተ ነገር በ፬ አካሄድ ልንለየው ወይም በ፬ ዓይነት ልንመድበው እንችላለን። ይኸውም እንደሚከተለው ነው።

(ሀ) ማናቸውም ንግግር በአዎንታ ሆነ፥ በአሉታ ቢነገር ንግግሩ በጥያቄና በትእዛዝ ወይም በማጋነን ድምፅ የማይነገር ከሆነ፥ ሐተታዊ ተብሎ ይጠራል። አንዳንድ ጊዜም ንበባዊ እንለዋለን። ትርጓሜው ነገርን አመልካች ወይም ተራኪ እ. ማ. ነው። አብዛኛው ንግግር ከሌሎቹ ይልቅ በዚህኛው፥ ክፍል ሲነገር ይገኛል።

እጅ፥ ከበደ ወደ ቤቱ፥ ሄደ፥

ነገ ትምህርትን እንማራለን አዎንታ፥

ከበደ ወደ ቤቱ አልሄደም፥ አሉታ፥

የትምህርት ሰዓት አልደረሰም

(ለ) የማዘዝ ወይም የመከልከል አኳኋን የሚነገርበት ሲሆን ትእዛዛዊ ዐ. ነ. ይባላል። የምኞትና የፍላጎት የልመናና የምልጃ አኳኋን የሚነገርበት ቃል ሁሉ ወደዚሁ ክፍል ተጠቅልሎ ይነገራል። የሆነ ሆኖ ሁሉም በትእዛዝ አንቀጽ እንዲነገሩ መሆን አለባቸው።

እጅ፥ ከበደ ወደ ቤቱ ይሂድ፣

አባትህና እናትህን አክብር፣

ገንዘብ አበድረኝ፣

አቤቱ ተነሥ፣ ጠላቶችህም ይበተኑ። አዎንታ፥

ሊሠራ የማይወድ አይብላ፥

ከበደ ወደ ቤቱ አይሂድ፣

ወደ ፈተና አታግባ፣ አሉታ፥

እንደ ግብዞች አትሁን።

(ሐ) የጥያቄ አኳኋን የሚነገበር ሲሆን ጥያቄው ዐ. ነ. ይባላል።

እጅ፥ ከበደ ወደ ቤቱ ሄደ ወይ?

ሥራውን ጨርሶአል ወይ? አዎንታ፥

ከበደ ወደ ቤቱ አልሄደም?

የሞተ ዳግመኛ አይነሣምን? አሉታ፥

(መ) በአሳብ የሚታወቅ የአንክሮ አኳኋን ሊነገርበት አጋናኝ ዐ. ነ ይባላል።

እጅ እንዴት ያለህ ሰነፍ ኖረሃል?

እንዱን ሳንይዘው ጊዜው አለፈሳ?

እነዚህም አራቱ ዓይነቶች አንዳንድ ጊዜ እንደ ንግግሩ አኳኋን እርስ በራሳቸው ሲወራረሱም ይገኛሉ።

-274-

**ባለቤትና አንቀጽ።**

ዐረፍተ ነገር ሁሉ በሁለት ነገሮች የተቋቋመ መሆኑን ማወቅ አለብን። እነርሱም ባለቤትና አንቀጽ ናቸው።

እነሆ «ከበደ ወደ ቤቱ ሄድ፣» ብለን ስንናገር በዐረፍተ ነገር የተቀነባበረና ሙሉ ስሜት ያለው አንድ ንግግር መናገራችን ነው። ይህንኑም ዐረፍተ ነገር ከሁለት ላይ ብንመድበው።

(ሀ) ከበደ የተባለው ስለ እርሱ የሚነገርለት ነው። እርሱም ባለቤት ተብሎ ይጠራል።

(ለ) ወደ ቤቱ ሄደ የሚለውም ቃል ስለ ከበደ የተነገረው ነው። እርሱም አንቀጽ ተብሎ ይጠራል።

ስለዚህ በዐረፍተ ነገር ውስጥ ከሚገለጸው ንግግር ፩ኛው ወገን፥ ባለቤት ፪ኛው ወገን አንቀጽ ተብሎ ይመደባል። ምንም እንኳ፥ ተሳሳቢ፥ በዝቶ ዐረፍተ ነገሩ፥ ቢረዝም ጠቅላላ ምዳቤው ከነዚህ ከሁለቱ አይወጣም።

-275-

**ሐረግ።**

በዐረፍተ ነገር ውስጥ ሐረግ፥ የሚባል አነስተኛ ክፍል እናበጃለን። ለእርሱም ደግሞ ዐቢይ ንኡስ፥ የሚል ደረጃ ይደረግለታል።

«ዐረፍተ ነገር» የንግግርን አሳብ በሙሉ መግለጫ ነው።

«ዐቢይ ሐረግ፥» የአንቀጽ ቃል የሚገኝበት የዐረፍተ ነገሩ ትንሽ፥ ክፍል ነው።

«ንኡስ ሐረግ» የአንቀጽ ቃል ሳይኖረው ትንሽ ንግግር፥ ያለበት፥ የዐቢይ ሐረግ ትንሽ ክፍል ነው።

ሐረግ የተባለው ስም በቅኔ ተማሪ ቤት ከቤት፥ መምቻ በፊት፥ የሚገናኝ የስንኝ መክፈያ መደልደያ ሆኖ በመኖር የታወቀ ቃል እንው።

ሐረግ እርስ በርሱ ተሳሳቢ እንደሆነ ንግግርም በዐረፍተ ነገር ውስጥ እርስ በርሱ፥ ይሳሳባልና በዚያው ተምሳሌት ሐረግ ብለን ሰይመነዋል።

-276-

ሐረግ ብለን፥ የሰየምነው የዐረፍተ ነገር ክፍል የአንቀጽ ቃል የማይገኝበት ሲሆን ንኡስ ሐረግ፥ ይባላል፣ የአንቀጽ ቃል የሚገኝበት ሲሆን ግን ዐቢይ ሐረግ ይባላል ብለናል። ስለዚህም ሁሉም ማሰሪያ አንቀጽ የሌላቸውና ንግግሩን ፍጹም የማያደርጉ ናቸው።

እጅ ንኡስ ሐረግ፥ ዐቢይ ሐረግ፥

በአሸዋ ላይ፥ በአሸዋ ላይ የተሠራ፥

ከብዙ ጊዜ በኋላ፥ ከብዙ ጊዜ በኋላ የመጣ፥

በክፉ ዘመን፥ በክፉ ዘመን የተገኘ፥

እነሆ ንኡስ ሐረግና ዐቢይ፥ ሐረግ እንዴት እንደሆኑ ምሳሌውን በቀላሉ አሳይተናል። ንኡስ ሐረግም ወደ ዐቢይ ሐረግነት እንደተጠቀለለ አስተውል። ዐቢይ ሐረግም እንዲሁ ወደ ዐረፍተ ነገርነት ይጠቀለላል። ይኸውም በአሸዋ ላይ የተሠራ ቤት ቶሎ ይፈርሳል፤ እ. ማ. ነው። አሁን የንግግሩ ስሜት፥ እንደ ተሟላ አስተውል።

-277-

**የዐረፍተ ነገር አመዳደብ።**

**ነጠላ ዐረፍተ ነገር።**

አንድ ባለቤትና አንድ፥ አንቀጽ ብቻ የሚነገሩበት ዐረፍተ ነገር ነጠላ፥ ይባላል። ምክንያቱም በአንድ ባለቤትና በአንድ አንቀጽ ብቻ የንግግሩን አሳብ በሙሉ የሚያስረዳ ስለሆነ ነው። በባለቤት ላይ የሚጨመር ዘርፍ ወይም ቅጽል እንደዚሁ ደግሞ የአንቀጽ ተገዥ የሆነ ተሳቢ ወይም የመስተዋድድ ተገዥና ተውሳክ ግሥ ተጨምሮ ቢነገር በነዚሁ ክፍሎች፥ ተጠቅልሎ ይነገራል።

እጅ፥ ፀሐይ ወጣ። - ዝናም ዘነመ።

ከበደ ወደ ቤቱ ሄደ። - ብርሃኔ ነገ ይመጣል።

አባት ልጁን ይወድዳል። - ላም ወተትን ትሰጣለች።

ፈሪ ሰው ምክንያትን ያበዛል።

የከበደ ቤት ትልቅና ሰፊ ነው።

-278-

ነጠላ ዐረፍተ ነገር የሚመደብባቸው ክፍሎች ዋነኞቹ አራት ናቸው። ቃሉ በሚፍታታበት ጊዜያት ግን እነርሱ እንደ ገና የውስጥ ክፍል ሲያበጁ፥ ይገኛሉ።

(ሀ) ባለቤት፥

(ለ) የባለቤት ዘርፍ፥ ወይም ተቀጣይ።

(ሐ) አንቀጽ፥ (አንዳንድ ጊዜ ማሰሪያ አንቀጽ ይባላል)።

(መ) የአንቀጽ ተሳቢ ወይም ተጨማሪ።

ከነዚህ ከአራቱ ክፍሎች መጀመሪያውና ሶስተኛው ክፍል (እነርሱም ባለቤትና አንቀጽ ናቸው) የዐረፍተ ነገር ምሰሶች ይባላሉ። ምክንያቱም ዐረፍተ ነገር ያለእነርሱ ሊቋቋም የማይችል ስለሆነ ነው። ፪ኛውና ፬ኛው ክፍሎች ግን የእነርሱ ተጨማሪዎች ናቸው።

አንቀጹ ገቢር ሲሆን ተሳቢ እንዲኖረው ያስፈልጋል። ተገብሮ ከሆነ ግን በባለቤትና በአንቀጽ ብቻ ቢነገር የንግግሩን አሳብ አያጐድለውም። ወይም የመስተዋድድ ተገዥ ይታከልለታል። ይኸውም - «ፀሐይ ወጣ።» ወይም «ፀሐይ በስተምሥራቅ ወጣ።» እንደ ማለት ያለ ነው።

-279-

(ሀ) ባለቤት።

ባለቤት ስለ እርሱ የሚነገርለት ስም ወይም ስምን አክሎ መስሎ የሚገኝ ማንኛውም ነገር ነው።

እጅ፣ ከበደ መጣ። (እነሆ ስለ ከበደ መናገራችን ነው)።

አንበሳው አገሣ። (እነሆ ስለ አንበሳው መናገራችን ነው)።

ነጋሪቱ ይጐሸማል። (እነሆ ስለ ነጋሪቱ አኳኋን መናገራችን ነው)።

-280-

በላቤት ከልዩ ልዩ ዓይነት የንግግር ክፍል ይገኛል። ይኸውም ከላይ እንደተባለው ስም ወይም ስምን አክሎ የሚገኝ ቃል መሆን አለበት።

እጅ፥ ስም። - እርሱ ይጽፋል።

ተውላጠ ስም። እርሱ ይጽፋል።

አርእስት። መቀመጥ ሰውን ያስለቻል።

ዘር። ሥራ ሰውን ያስከብራል።

በቂ ቅጽል፣ ቀይ ይደምቃል (ውስጠ የ)

በቂ ቅጽል፥ የሄደ አይመለስም (ግልጽ የ፥)

ማስገንዘቢያ እነሆ፥ «ቀይ» «የሄደ» ባለ ጊዜ «ሰው» የሚለው ቃል ውስጠ ቀሪ ሆኖ ሳይነገር ቀርቷል። ትርጓሜውም ቀይ ሰው የሄደ ሰው ማለት ነው። ውስጠ ቀሪ ነገሩ በአእምሮ ታውቆ በንግግር ሳይገለጽ የሚቀርና በ፩ ቃል ውስት ተሰውሮ ስሜቱን የሚያስታውቅ ማለት ነው። አንዳንድ ጊዜም ውስጠ ታዋቂ ተብሎ ይጠራል፣ ምስጢሩ ያው ነው።

-281-

(ለ) የባለቤት ዘርፍ ወይም ተቀጣይ።

የባለቤት አኳኋን ለመግለጽ የሚጨመረው ቃል ዘርፍ ወይም ተቀጣይ ይባላል። ይኸውም ቅጽል ወይም የቅጽልን ምግባር ይዞ የሚገኝ ማንኛውም ቃል ነው። ስለዚህም በጠቅላላው ቅጽል ተብሎ ሊጠራ ይገባዋል።

እጅ፣ 1 ስም።

የሳኦል መንግሥ ወደቀ። (አገናዛቢ ዘርፍ፣)

የከበደ መጽሐፍ አዲስ ነው። (አገናዛቢ ዘርፍ፣)

የዝሆን ጥርስ ባለ ብዙ ዋጋ ነው (አገናዛቢ ዘርፍ)

የወርቅ ሰዓት ይወደዳል። (ዘርፍ አስተኔ ቅጽል)

የግንብ ቤት ይጠነክራል። (ዘርፍ አስተኔ ቅጽል)

2 ተውላጠ ስም።

የእርሱ ልብስ ተቀደደ። (አገናዛቢ ዘርፍ፣)

ወንድምህ (የአንተ ወንድም) (አገናዛቢ ዝርዝር፣)

3 ቅጽል።

አጭር ፈረስ ፈጣን ነው። (ውስጠ የ ቅጽል፣)

እውነተኛ ሰው ይከበራል።

የአለፈ ነገር አይቈጭህ (ግልጸ የ ቅጽል)

የሚሞት ሽማግሌ አይርገምህ። (ግልጸ የ ቅጽል)

እነሆ ከዚህ በላይ ከተጻፉት ዐረፍተ ነገሮች ባለቤት የተባሉት፣ «መንግሥት - መጽሐፍ፣ - ጥርስ - ሰዓት፥ - ቤት፥ - ልብስ ወንድም፣ - ፈረስ - ሰው፥ - ነገር - ሽማግሌ፥» ናቸው። በስተግርጌ የጭረት ምልክት (መስመር) የተደረገባቸው ቃላት ባለቤቶች ላይ እንደተጨመሩባቸው አስተውል። እነርሱም የባለቤት ዘርፎች ወይም ተቀጣዮች የሚባሉት ናቸው፡

በአገናዛቢ ዘርፍና በአገናዛቢ ዝርዝር መካከል ያለው ልዩነት እምብዛም ሩቅ አይደለም። - እንደ ዘርፍ ደንብ፥ የ በግልጽ ሲጨመርበት (የእርሱ ልብስ) አገናዛቢ ዘርፍ ይባላል። በዝርዝር ሲነገር ግን (ወንድምህ) አገናዛቢ ዝርዝር ይባላል።

-282-

(ሐ) አንቀጽ፣

አንቀጽ የሚባለው ስለ ባለቤት የሚነገርና የንግግር አሳብ፥ የሚፈጸምበት ቃል ነው። ከዚህም የተነሣ አንዳንድ ጊዜ ማሰሪያ አንቀጽ ተብሎ ይጠራል።

ማሰሪያ የሚሆኑ የአንቀጽ ዓይነቶች የሚከተሉት ናቸው።

1 ከበደ መጣ። (መጥቷል - መጥቶ ነበር።)

ከበደ ይመጣል። (ሊመጣ ነው - ይመጣ ይሆናል።)

2 ትእዛዝ አንቀጽ።

ከበደ ይምጣ። (እንዲመጣ ይሁን።)

3 ተምኔታዊ አዋዋይ አንቀጽ።

ብልክበት ኖሮ ከበደ በመጣ ነበር፤ (ይመጣ ነበር።)

4 የመሆን አንቀጽ፡

ዮሐንስ አናጢ ነው።

-283-

የአንቀጹ ጠባይ ገቢርና ተሻጋሪ የሆነ እንደሆን አንቀጹ ተሳቢ እንዲኖረው በግድ ያስፈልጋል። አለዚያ ግን የንግግሩ አሳብ የተጓደለ ይሆናል።

እነሆ ለምሳሌ «ዳዊት ገደለ፣» ብለን ብንናገር ምንን? ወይም ማንን? የሚል ጥያቄ ይመጣብናል። ነገር ግን «ዳዊት ጎልያድን ገደለ፣» ያልን እንደሆነ የንግግሩ አሳብ የተፈጸመ ይሆናል።

ገቢር፣ ተሻጋሪ ማለት፣ ምን እንደሆነ ተ. ቁ. 122 128 እይ።

-284-

(መ) የአንቀጽ ተሳቢ ወይም ተጨማሪ።

ከላይ እንዳመለከትነው ሁሉ የአንቀጽ ተሳቢ፥ የሚባለው የአንቀጹን ተግባር ለመግለጽ የምንጨምረው ቃል ነው። የአንቀጽ ተጨማሪ የሚባለውም፥ በመስተዋድድ የሚያያዝ ማንኛውም ነገርና ተውሳክ ግሥ ነው።

የአንቀጽ ተሳቢ።

ስም፥ ዳዊት ጎልያድን ገደለ። (ያለ ዘርፍ)

ዳዊት የሳኦልን መንግሥት ወሰደ፥ (ከዘርፍ ጋር)

ተውላጠ ስም እኔ እርሱን ፈለግሁ። (ግልጽ ተ. ስ)

እኔ ፈልግሁት። (ት እርሱን) (ዝርዝር ተ. ስ)

ቅጽል እግዚአብሔር እውነተኛን ይወድዳል (በቂ፥)

እግዚአብሔር ያመነውን በረድኤት ይቀበላል (በቂ፥)

አርእስት ከመማገጥ ይልቅ መማርን እመርጣለሁ።

ዘር እርሱ ትምህርትን ወደደ።

ሳቢ ዘር፥ እሩ አነጋገርን ያውቃል።

-285-

**የአንቀጽ ተጨማሪ።**

የአንቀጽ ተግባር ለመሙሊያ የሚጨመረው ቃል ተውሳክ ግሥ ወይም ተውሳካዊ ግሣዊ መሙሊያ ተብሎ ይጠራል። ይኸውም እንደሚከተለው ነው።

እጅ፣ ተውሳክ ግሥ፥ ዮሐንስ ክፉኛ ታሟል።

ተውሳክ ግሣዊ ሐረግ። ዠማነህና ውብሸት ጎን ለጎን ይሄዳሉ።

ተውሳከ ግሣዊ ቅጽል። ፈለቀ ቀኑን ሙሉ ሲማር ዋለ።

መስተዋድዳዊ ሐረግ የዘመድ ጥል ቤት ለቤት ይቀራል።

ቦዝ ወይም የቦዝ ሐረግ ዳዊት ጎልያድን በድንጋይ መትቶ ገደለው።

አርእስታዊ ሐረግ፥ ለመስማት የፈጠንህ ለመናገር የዘገየህ ሁን፥

ስለዚህም የአንቀጽ ተግባር፥ የሚሟላበት ቃል ምንም እንኳ ከሌላ። ክፍል ሲሆን በግብሩ ተውሳክ ግሣዊ መሙሊያ ተብሎ ይጠራል።

-286-

**ዐረፍተ ነገርን መተንተን።**

ነጠላ፥ ዐረፍተ ነገር በየወገን በየወገኑ ሆኖ ይተነተናል። ዋነኞቹ መተንተኞች ከላይ የተነገሩት ፬ቱ ክፍሎች ናቸው። (ቁ 278 እይ) አንቀጽ ለተባለው ለሶስተኛው ክፍል እንደገና ንኡሳን ክፍሎች ተደርገውለታል። ይህንንም በሚከተለው የመተንተን ሰሌዳ ይመለከቷል። (ቁ 289 እይ።

-287-

በዐረፍተ ነገር ውስጥ የሚገኙ ቃላት በሰሌዳው ላይ በግብር በግብራቸው ተዘርዝረው ተገጽለዋል። ቁ 289 እይ። ይሁን እንጂ ለያንዳንዱ የንግግር ፍክል አንዳንድ ሠንጠረዥ ለማሰመር አስቸጋሪ ስለሆነ በግብር ወገናሞች የሆኑት ቃላት እንደሚከተለው ሥርዓት እየተጠቀለሉ እንዲሳፉ ይደረጋል።

(ሀ) የዘርፍ ዘርፍ ወይም የዘርፍ ቅጽል ወይም ቅጽል ዘርፍ በአድነት ይጸፋል (ለ) የግሥ ረዳት ከአንቀጹ ሳይለይ ይጻፋል። (ሐ) መስተዋድዳዊ ወይም መስተፃምራዊ ሐረግ «መሙሊያ» በሚለው ክፍል ይጠቀለላል። (መ) በአንቀጹ ላይ የሚውል የተውላጠ ስም ዝርዝር ስለ ባለቤት ወይም ስለ ተሳቢ ተተክቶ በተነገረ ጊዜ ከአንቀጹ ጋር በቅንፍ ተከብቦ ይጻፋል። (ይኸውም አሁን በሰሌዳው ላይ አተናተን ለማመልከቻ ብቻ ነው እንጂ ለሁልጊዜ እንደዚሁ ይደረጋል ማለት አይደለም) በአንደኛ ስፍራውም ያለቅንፍ ተጽፎ ይነገራል። (ሠ) በአንድ ዐረፍተ ነገር ውስጥ ከ፩ የሚበልጥ ተሳቢ ወይም ተጨማሪና መሙሊያ በተገኘ ጊዜ ብዛቱን ለማሳየት የአኅዝ ተራ በቅንፍ ይጻፍበታል።

ድርብ ወይም ድርብርብ ዐረፍተ ነገር በሚተነተንበት ጊዜ ግን ይህ ምዳቤ በቂ አይደለም።

-288-

የሚከተሉት ዐረፍተ ነገሮች በሰሌዳው ላይ (ተ. ቁ 289) የመተንተን ሥርዓት እንዲንታይባቸው የተጻፉት ናቸው።

1 ብልህ አስተማሪ ወጣት ልጁን ሰዋሰው በትጋት ያስተምራል።

2 የኢትዮጵያ ንጉሠ ነገሥት አጼ ምኒልክ ኢጣልያኖችን በአድዋ ላይ ድል ከነሱ በኋላ በሕዝብ አፍ ታላቁ ምኒልክ ተባሉ።

3 ለጌታው ታማኝ የሆኑ ሎሌ ከድካም የሚያርፍበትን የአገልግሎቱን ዋጋ ከጌታው ዘንድ ያገኛል።

4 አዲስዋ ኢትዮጵያ የሚያስከብራትን የነፃነት ዕድል በንጉሠ ነገሥትዋ በቀዳማዊ ኃይለ ሥላሴ መሪነት አገኘች።

5 የንጉሠ ነገሥታቸውን ትእዛዝ የሚፈጽሙ የኢትዮጵያ አርበኞች በየተራራውና በየሸለቆው ሆነ ፭ ዓመት ሙሉ ተዋግተው ነፃነታቸውን ለመድፈር የመጣውን ጠላታቸውን ድል አደረጉት።

6 ትናንትና ስፈልገው ዋልሁ።

|  |  |  |  |  |  |  |
| --- | --- | --- | --- | --- | --- | --- |
| ዐረፍተ  ነገር | (ሀ) ባለቤት፥ | (ለ) ዘርፍ ወይም  ተቀጣይ | (ሐ) አንቀጽ። | | | (መ) ተውሳከ ግሣዊ  መሙሊያ  (ለማሰሪያ አንቀጽ) |
| ማሰሪያ አንቀጽ | ድርጊቱ  የሚገለጽበት  ተሳቢ፥ | የቃል መግለጫ  ተጨማሪ፣ |
| (1) | አስተማሪ፥ | ብልህ፥ | ያስተምራል፥ | 1 ልጁን  2 ሰዋሰው | ወጣት፥ | በትጋት፥ |
| (2) | አጼ ምኒልክ፥ | ኢትዮጵያዊ ንጉሠ ነገሥት፥ | ተባሉ፣ | ታላቁ ምኒልክ |  | 1 ኢጣሊያኖችን በአድዋ ላይ ድል ከነሱ በኋላ፣  2 በሕዝብ አፍ፥ |
| (3) | ሉሌ፥ | ለጌታው ታማኝ የሆነ | ያገኛል፥ | የአገልግሎቱን ዋጋ | ከድካም የሚያርፍበትን፥ | ከጌታው ዘንድ፥ |
| (4) | ኢትዮጵያ፥ | አዲስዋ፥ | አገኘች፥ | የነፃነት ዕድል፥ | የሚያስከብራትን | በንጉሠ ነገሥትዎ በቀዳማዊ ኃይለ ሥላሴ መሪነት፥ |
| (5) | አርበኞች፥ | 1. የንጉሣቸውን ፈቃድ የሚፈጽሙ (2) ኢትዮጵያ | ድል አደረጉት | ጠላታቸው | ነፃነታቸውን ለመድፈር የመጣውን | 1 በየተራውና፥  በየሸለቆው ሆነው፥  2 ፭ ዓመት ሙሉ ተዋግተው፥ |
| (6) | ሁ (እኔ) |  | ዋል (ሁ) | ህ (አንተን) |  | ትናንት ከፈለግህ (ህ) |

-290-

**ድርብ ዐረፍተ ነገር።**

በአንድ ሙሉ ንግግር ውስጥ ከአንድ የሚበልጥ፥ የአንቀጽ ቃል የሚገኝበት ሐረጉ የረዘመ ሲሆን ድርብ ዐረፍተ ነገር ይባላል። ይሁን እንጂ የአንቀጹ ቃል በመስተፃምር ከማሰሪያነት የታገደ መሆን አለበት።

እጅ፥ - የዕሤይ ልጅ ዳዊት የእግዚአብሔር መንፈስ ያደረበትና ኃይል የተሰጠው ጀግና ስለ ነበረ ፍልስጥኤማዊዉን ጎልያድን በወንጭፍ ድንጋይ መትቶ ገደለው ራሱንም በሰይፍ ቆረጠው።

እነሆ በዚህ በተሰጠው ማስረጃ የነገሩ ፍሬ «ዳዊት ጎልያድን ገደለ፥ ራሱንም ቆረጠ» የሚለው ቃል ነው። የቀረው ግን ተሳሳቢና መሙሊያ ወይም ተጨማሪ ነው። ድርብ መባሉም ስለዚህ ነው።

-291-

**ድርብርብ ዐረፍተ ነገር።**

ተሳሳቢው ሲረዝምና ራሱን የቻለው ዐረፍተ ነገር በአጋዳሚ መስተፃምር እየተነባበረ በዋዌ እየተደጋገመ ሲነገር «ድርብርብ ዐረፍተ ነገር፥ ይባላል። ይሁንና የንግግሩ ባለቤት ያው የፊተኛው ሆኖ በዋዌ እንዲተላለፍ መሆን ይገባዋል።

እጅ፥ «የዕሤይ ልጅ ዳዊት በጐልማሳነቱ የበጎች ጠባቂ ሳለ እስራኤል በፍልስጥኤማውያን ጭፍሮች እንደ ተከበቡ ባየ ጊዜ የሚጠብቃቸውን በጎች ለሌላ ጠባቂ ትቶ ወደ እስራኤል ሰፈር ሄደ፣ በእስራኤል ንጉሥ በሳኦል ፊት የጀግንነት ቃሉን ከሰጠ በኋላም ፍልስጥኤማዊ ጎልያድ ምንም እንኳ ጥሩር ለብሶ የናስ ቍር ደፍቶ ሰይፍ ይዞ በቈየው የአሸናፊውን የእግዚአብሔርን ስም ጋሻ ከለላ አድርጎ በወንፍጭ ድንጋይ ከግምባሩ ላይ መታው፣ ሰይፉንም ከአፎቱ አውጥቶ ቸብቸቦውን ቆረጠው።

እነሆ በዚህ ዐረፍተ ነገር ፍሬ ነገሩ «ዳዊት ወደ እስራኤል ሰፈር ሄደ ጎልያድን በድንጋይ መታው፣ ቸብቸቦውን ቆረጠው» የሚለው ቃል ነው። የቀረው ግን ተሳሳቢና ተጨማሪ ነው፡

ስለዚህም ተሳሳቢና የአንቀጽ ቃል በዋዌ ተደጋግሞ በ፩ ባለቤት ሲነገር ድርብርብ ዐረፍተ ነገር ተብሎ ይጥራል።

-292-

ድርብና ድርብርብ ዐረፍተ ነገር በየሐረጉ እየተመደበ የመተንተን ሠሌዳ ይደረግለታል። የአተናተኑም ሥርዓት ካሁን በፊት ስለ ነጠላ ዐረፍተ ነገር ካሳየነው ምሳሌ፥ ይልቅ የተጠነቀቁና በልዩ ልዩ ምዳቤ የተጻፈ መሆን አለበት። የሕፃናትን አእምሮ እንዳያሰለች በማለት ሰሌዳውን አሁን በዚህች በትንሽዋ መጽሐፋችን ከመጻፍ ታግሠናል።

**፲፰ኛ መልመጃ።**

(ሀ) ዐረፍተ ነገር ምን ማለት ነው? የዐረፍተ ነገር ስልቱ ወይም ዓይነቱ ስንት ነው? ከያይነቱ ፬ ፬ ምሳሌ አምጣ።

(ለ) ዐረፍተ ነገር የሚሆነው እንዴት ያሉ ቃላት ሲገኙበት ነው? ባለቤት የሚሆነው እንዴት ያለ ቃል ነው? ባለቤት ለዐረፍተ ነገር ምን ሥራ ይይዝለታል? ለዐረፍተ ነገር የአንቀጽ ጥቅሙ ምንድን ነው?

(ሐ) ዐረፍተ ነገር እንዴት ሆኖ በንኡስ ሐረግ የተባለውን በምሳሌ አሳይ። ፲ ዐረፍተ ነገሮችን ለምሳሌ ጻፍ። እነርሱንም በዐቢይ ሐረግና በንኡስ ሐረግ ለመክፈል ይቻል እንደሆነ እየለየህ አመልክት።

(መ) ነጠላ ዐረፍተ ነገር እንዴት እንደሆነ ፭ ምሳሌ ጻፍ። እነርሱንም በመንተንተኛ ሰሌዳ ከየስፍራው እያገባህ ጻፍ። ድርብ ወይም ድርብርብ የሚባለው ዐረፍተ ነገር እንዴት እንደሆነ በምሳሌ አስረዳ።

(ሠ) ከዚህ በታች ከተጻፉት ዐረፍተ ነገሮች ባለቤትንና ዘርፍን ወይም ተቀጣይን እንደዚሁ ደግሞ አንቀጽንና ተሳቢን ተውሳክ ግሣዊ፥ መሙሊያ፥ የተባለውንም በየግብሩ እየለየህ አመልክት።

የሰው ልጆች የሚኖርበት ምድር በጠቅላላው ዓለም ተብላ ትጠራለች። ዓለም በ፭ ታላላቅ ክፍሎች ተክፈላለች። ከ፭ቱ የዓለም ክፍሎች አንደኛው አፍሪካ ወይም አፍሪቃ ይባላል። በአፍሪካ ምሥራቅ ኢትዮጵያ፥ የምትባል አገር ትገኛለች። በቀድሞ ዘምን ወርዷና ቁመቷ በጣም ሰፊ ነበር። ኢትዮጵያ በዱሮ ዘመን ባለ አርባ አህጉር ነበረች። በአጼ ካሌብ ጊዜ በ፴፮ አህጉር ተከፍላ ነበር። ኢትዮጵያ በአሁን ዘመን በ፲፪ ታላላቅ አህጉር ተከፍላለች። በዱሮ ዘመን የኢትዮጵያ የባሕር ጠረፎች ዋነኞቹ ምጽዋና ዘይላ ናቸው። በምጽዋ አጠገብ ቀድሞ ድኾኖ የሚባል ዋና ጠረፍ ነበር። የኢትዮጵያ ንጉሥ አጼ ካሌብ ወታደሮቹን ወደ የመን ግዛቱ ወደ ናግራን ከተማ ሲልክ የነበረበት ጠረፍ ይህ ድኾኖ ነው። አጼ ካሌብ መርከቦች ነበሩት ባሁኑ ዘመን ከ፲፪ የኢትዮጵያ አህጉር ሐረር የተባለው ክፍለ ሀገር በጣም ሰፊ ነው። በምሥራቃዊ ደቡብ በኩል ውጋዴን የተባለ ሰፊ አውራጃ ይገኝበታል። በውጋዴን ዕጣንና ከርቤ ሙጫ ከየዛፉ ላይ እየተቀረፈ ይለቀማል። ያገሩ ሰዎች በዘላንነት የሚኖሩ የውጋዴን ልጆች ናቸው። ከውጋዴን ስለተወለዱ ውጋዴኖች ይባላሉ። በውጋዴን ውስጥ ወልዋል ስፍራ ይገኛል። በርሱም ከመቶ የሚበልጡ የውሀ ጉድጓዶች ይገኙበታል። እነዚህ የውሀ ጕድጓዶች በዱሮ ዘመን የተቈፈሩት ናቸው። የጕድጓዶቹ ጥልቀት በአንዳንዱ ላይ እስከ ፻ ክንድ ይረዝማል። እነዚህ ጉድጓዶች ያስቄፈሩ ኢትዮጵያዊ ንጉሥ አጼ ዘርዐ ያዕቆብ ናቸው ብለው ባላገሮቹ ውጋዴኖች ይተካሉ። ወልዋል በኅዳር ፳፮ ቀን ፲፱፻፳፯ ዓ፣ም ለተደረገው ለኢትዮጵያና ለኢጣሊያ ግጭት ምክንያት የሆነው ስፍራ ነው። በወጋዴን ወንዝ በዋቢ ሸበል ዳር ለዳር በእርሻ የሚኖሩ ልዩ ዘሮች ይገኛሉ፣ እነርሱም በአጼ ዘርዐ ያዕቆብ ዘመን የተመሩ ገባሮችና ዘላኖች መሆናቸው ይተረክላቸዋል።

**ምዕራፍ ፲፩።**

**የቃላት አገባብ።**

-293-

**መግለጫ፥**

ቃላት በንግግር ተሰካክተው አንድ ዐረፍተ ነገርን ለመሆን እንዴት፥ እንደሚችሉ የምናስታውቅበት የሰዋሰው ክፍል አገባብ ይባላል።

በአገባብ ሦስት ዋኖች ነገሮች ይገኙበታል።

1 ተስማሚውን መወሰን፥

2 ተሳሳቢውን መወሰን፥

3 ቅደም ተከተሉን መወሰን፥

ተስማሚውን መወሰን፥ ማለት አንድና ብዙ ሴትን ወንድን፣ ሩቅና ቅርብን መለየት ነው። ተሳሳቢን መወሰን ማለት አንዱ ቃል በሌላው ላይ የሚሰለጥንበትን አኳኋን በየሙያው ማደራጀት ነው። ቅደም ተከተልን መወሰን ማለት ቃላትን በዐረፍተ ነገር ውስጥ የሚገኙበትን ስፍራንና ተራን መለየት ነው።

-294-

ባለቤትና አንቀጽ በቁጥርም በጾታም በመደብም መመሳሰል አለባቸው። (ሀ) ባለቤቱ ተባዕታይ ቢሆን አንቀጹም ተባዕታይ መሆን አለበት። ባለቤቱ እንስታይ ቢሆን አንቀጹም እንስታይ መሆን አለበት። (ለ) ባለቤት በነጠላ ቁጥር ቢነገር አንቀጽም በነጠላ ቁጥር መነገር አለበት። (ሐ) አንቀጹ በተነገረበት መደብ ባለቤቱም ተስማሚ መሆን አለበት።

እጅ፥ የታረመ ንግግር፥ ያልታረም ንግግር፥

ዠማነህ መጣ፥ ዠማነህ መጣች፥

ዠማነሽ መጣች፥ ዠማነሽ መጣ፥

ከበደ መጣ፥ ከበደ መጡ፥ (ተ. ቁ 306 እይ)

ከበደና ዠማነህ መጡ፥ ከበደና ዠማነህ መጣ፥

እኔ መጣሁ፥ እኔ መጣህ፥

አንተ መጣህ፥ አንተ መጣ፥

እርሱ መጣ፥ እርሱ መጣሁ፥

-295-

ባለቤት ከአንቀጽ አስቀድሞ ይገባል። አንቀጽም ከባለቤት በኋላ ይገባል። ይህንኑም በሚከተለው ምሳሌ እናያለን።

የታረመ ንግግር፥ ያልታረመ ንግግር፥

ዠማነህ መጣ፥ መጣ ዠማነህ፥

ባቡር መጣ፥ መጣ ባቡር፥

ዳዊት ጎልያድን ገደለ፥ ገደለ ዳዊት ጎልያድን፥

-296-

ባለቤት በግጥም ሆኖ ሲነገር ከአንቀጽ በኋላ ሲገባ ይገኛል።

እጅ፥

እባብ ሆነ ውቤ ሰውነቱን ትቶ፥

ስነክስ ነው አሉ ካቡን ተጠግቶ፥

እነሆ በዚህ በግጥሙ ቃል አንቀጹ፥ «ሆነ» ቀድሞአል ባለቤቱ ውቤ ከአንቀጽ በኋላ ገብቷል።

-297-

ባለቤት የሚገኝ ከስምና ከተውላጠ ስም ወይም እነሱን መስለው ከሚነገሩ ቃላት ነው። አንቀጽም በ፫ቱም መደቦች በየዋህ እርባታ እየረባ በተነገረ ጊዜ በገዛ ራሱ ዝርዝር ባለቤትን ያመለክታል። ባለቤት ቢኖረው አንቀጹ የሚያመለክተው ቃል ዝርዝር ባለቤትን ያመለክታል። ባለቤት ቢኖረው አንቀጹ የሚያመለክተው ቃል ዝርዝር ይባላል። ባይኖረው ግን ያው፥ ዝርዝሩ የባለቤት ምትክ፥ ይሆናል።

እጅ፥

እኔ ከቤቴ መጣሁ፥ (ለ) ከቤቴ መጣሁ፥

እርስዋ ወደ ቤትዋ ሄደች፥ ወደ ቤትዋ ሄደች፥

እኛ ምሳችንን በላን። ምሳችንን በላን፥

እነሆ (ሀ) በተባለው ማስረጃ ባለቤቶቹ «እኔ፥ እርስዋ፣ እኛ» የተአሉት ተውላጠ ስሞች ናቸው፥ በየአንቀጹ መድረሻ ላይ የተጨመሩት «ሁ» ት፣ ን» በዚህ ጊዜ ዝርዝርዝሮች ናቸው። (ለ) በሚለው ማስረጃ ግን ተውላጠ ስሞቹ «እኔ እርስዋ፣ እኛ» አልተነገሩም በዚህ ጊዜ ዝርዝሮቹ «ሁ፥ ች፣ ን» በተውላጠ ስሞች ምትክ ሆነው የባለቤትነት ሙያ ስለያዙ ባለቤቶች ይባላሉ።

-298-

ባለቤትን ለማወቅ የሚቻለው ለነተነገረው አንቀጽ ማን? ወይም ምን? የሚል ጥያቄን በማቅረብ ነው።

እጅ፣ «መጣ የሚል አንቀጽ የተነገረ እንደሆነ ማን? ወይም ምን? ተብሎ ይጠየቃል። በመልሱም ባለቤቱ ይታወቃል። ይኸውም ዠማነህ መጣ፥ ባቡር መጣ ይላል ማለት ነው።

-299-

**የባለቤት ዘርፍ ወይም ተቀጣይ።**

ዘርፎችና ተቀጣዮች ከባለቤት ይቀድማሉ። የማዕርግ ስሞችም ይህንኑ ደንብ ይከተላሉ። ይህንንኑም በሚከተለው ምሳሌ እናሳያለን።

የታረመ ንግግር። ያልታረመ ንግግር።

ዘርፍ። የሰማይ ወፍ በረረች፥ ወፍ እይሰማይ በረረች፥

የከበደ ልብስ ተቀደደ፥ ልብስ የከበደ ተቀደደ፥

ቅጽል። አጭር ፈረስ ጠንካራ ነው። ፈረስ አጭር ጠንካራ ነው።

ትጉህ ተማሪ ሰዋሰውን ይማራል። ተማሪ ትጉህ ሰዋሰውን ይማራል።

የማዕርግ ስም።

አጼ ዘርዐ ያዕቆብ፥ ዘርዐ ያዕቆብ አጼ፥

የአልጋ ወራሹ አስፋ ወሰን መንገድ፣ የአስፋ ወሰን አልጋ ወራሽ መንገድ፥

ደጃዝማች አፈወርቅ መንገድ፥ የአፈወርቅ ደጃዝማች መንገድ፥

አቶ አቦዬ፥ አቦዬ አቶ።

-300-

ተቀጣይ ወይም ዘርፍ ከአመልካች ቅጽል ጋር ሆኖ ከባለቤት በኋላ፥ በተነገረ ጊዜ ተጣማሪ ባለቤት ይባላል። ይኸውም እንደሚከተለው ነው።

ራስ መኰንን የጦር አበጋዙ በ፲፰፻፹፰ ዓ.ም ኅዳር ፳፰ ቀን አምባላጌ ላይ የጠላትን ጦር ድል አደረጉ።

የጎንደሩ ንጉሥ ኢያሱ፥ አድያም ሰገድ፥ በ፲፮፻፺፮ ዓ.ም ጨለንያንያ ጕድሩን እናርያንም አስገበሩ።

አቶ ዠማነህ አናጤው ወደ ቤንች መጣ።

-302-

**የአንቀጽ ተሳቢ፥**

የአንቀጽ ተሳቢ ሁል ጊዜ ከአንቀጽ በፊት ከባለቤት በኋላ ይገባል። ይኸውም «ዳዊት ጎልያድን ገደለ» ይላል ማለት ነው። ተሳቢ እንደ ባለ ቤት ሁሉ ዘርፍና ቅጽል እያስከተለ ሊነገር ይችላል። አገባቡም ከላይ ስለ ባለቤት እንደተነገረው ዓይነት ነው። (ቁ 299 እይ)።

ተሳቢው በገቢር አንቀጽ በሆነ ጊዜ «ን» የሚል መጥቀሻ ይጨምርበታል። ተሳቢውም ባለ ዘርፍ ወይም ባለ ቅጽል ሲሆን መጥቀሻው «ን» አንዳንድ ጊዜ በዋናው ቃል ላይ መሆኑ ቀርቶ በዘርፉ ወይም በቅጽሉ ላይ ይሆናል። ዘርፉ ወይም ቅጽሉ ሌላ ተቀጣይ ቢኖረው ግን መጥቀሻው «ን» በሁሉም ላይ ሲገባ ይገኛል። ሁሉንም በሚከተለው እናሳያለን።

እጅ፥ ዠማነህ ልብስን ለበሰ።

ዠማነህ ነጭ ልብስን ለበሰ።

ዠማነህ ነጩን ልብሱን ለበሰው።

ዠማነህ የከበደን መጽሐፍ ወሰደ።

ፈርዖን የያዕቆብን ልጅ ዮሴፍን አከበረ።

-301-

በነጠላ ቁጥር ሆነው ስም ወይም ተውላጠ ስም በዋዌ ተጫፍሮ በተነገረ ጊዜ ማሰሪያ አንቀጹ የብዙ መሆን አለበት። ይኸውም ያዕቆብና ዮሐንስ መጡ ቢል እንጂ ያዕቆብና ዮሐንስ መጣ አይልም ማለት ነው።

ከግብር ስሞች ወገን አንዳንዶቹ በዋዌ ተጫፍረው ሳለ በነጠላ አንቀጽ ሲነገሩ ይገኛሉ። ይሁን እንጂ በምሥጢር ተጫፋሪዎች አይደሉም። ለምሳሌ፥ «ተድላና ደስታ በቤታችን በዛ» ተብሎ በተነገረ ጊዜ ምሥጢሩ ተድላ፣ ከደስታ ጋር በቤታችን በዛ ማለት ነው።

-304-

**ተውላጠ ስም፥**

ተውላጠ ስም ምትክ የሚሆንለት ስም በጾታም በቁጥርም በመደብም መምሰል አለበት።

እጅ፣ በላይነህ ወዴት ነው? እርሱ ከቤት ነው።

ወርቅነሽ ምን ትሠራለች? እርስዋ ትማራለች።

ልጆች ምን ያደርጋሉ፧ እነርሱ ይጫወታሉ።

-305-

ተውላጠ ስሞች እርስ በርሳቸው ወይም ከስም ጋር በዋዊወ ተጭፍረው በተነገሩ ጊዜ አንቀጻቸው በሚከተለው ደንብ ይነገራል።

(ሀ) ከተጫፋሪዎቹ አንዱ የመጀመሪያው መደብ ተውላጠ ስም የሆነ፥ አንደሆነ አንቀጹ የመጀመሪያው መደብ የብዙ ቁጥር መሆን አለበት።

እጅ፣ እኔና አንተ (ወይም አንተና እኔ) ጓደኞች ነን።

እኔና እርሱ እንማራለን።

እኔና ከበደ እንጫወታለን።

(ለ) ከተጫፋሪዎቹ አንዱ የ፪ኛው መደብ ተውላጠ ስም የሆነ እንደሆነ (ነገር ግን የመጀመሪያው መደብ ተውላጠ ስም ባይኖር ነው) አንቀጹ የ፪ኛው መደብ የብዙ እንዲሆን ያስፈልጋል።

እጅ፣ አንተና እርሱ (ወይም እርሱና አንተ) ነገ እንድትመጡ።

አንቺና እርስዋ ትምህርታችሁን አጥኑ።

አንቺም እርሱም ወደ ቤታችሁ ሂዱ።

አንተና ከበደ ነገ ልብሳችሁን እንድታጥቡ ይሁን።

(ሐ) ተጫፋሪዎቹ በ፫ኛው መደብ ያሉት ተውላጠ ስሞች ወይም ስሞች፥ ብቻ የሆኑ እንደሆን ግን ያው የ፫ኛው መደብ አንቀጽ በብዙ ይነገራል።

እጅ፥ እርሱም እርስዋም የአንድ አገር ሰዎች ናቸው።

እርሱና ከበደ ጨዋታን ይወዳሉ።

-306-

የአክብሮት ቃል በሚነገበት ጊዜ «አንተ አንቺ» በማለት ፈንታ እርስዎ ይሏል። አንቀጹ ግን የሶስተኛው መደብ የብዙው ይሆናል። ይኸውም እርስዎ መጡ፥ ይላል ማለት ነው።

«እርሱ እርስዋ» በማለት ፈንታ ስለ አክብሮት እርሳቸው ተብሎ ይነገራል። አንቀጹም እንደፊተኛው የ፫ኛው መደብ የብዙው ነው። ይኸውም እርሳቸው መጡ ይላል ማለት ነው።

«እነርሱ» የሚለው ተውላጠ ስም በአክብሮት ሲሆን እነእርሳቸው ተብሎ ይነገራል። አንቀጹም እንደዚያው እንደፊተኛው ነው።

ማስገንዘቢያ፥ የአክብሮት ቃል በሸዋ አማርኛ ጥቂት ተለይቶ ይገኛል። ይኸውም በልማድ ምንም እንኳ ጸያፍ መስሎ ቢታይ ሥረ እንገሩን የተከተለ ስለሆነ አንዳንድ መምህራን ጸያፍ አይሆንም ብለው ይቀበሉታል። «አንተ አንቺ» የሚለውን አንቱ ይላል። አንቱታ የሚባለውም ሥረዩ ቃል ከዚሁ ይገኛል። አንቀጹም ያው የራሱ መደብ ይነገርለታል።

እጅ፣ አንቱ ምን ታደርጋለሁ። አንቱ መጽሐፉን አንሡ።……..

-307-

**ቅጽል።**

ቅጽል በባለቤት ወይም በተሳቢ ወይም በዘርፍ ላይ እየተጨመረ ይገባል። በቁጥር ከሚጨመርበት ቃል ጋር መመሳሰል ይገባዋል። በጾታ ግን ግሣዊ ቅጽል ወይም ግዕዝ ካልሆነ በቀር ባለቤቱን ለመምሰል ግዴታ የለበትም። ይኸውም ሴትንና ወንድን አይደለም ማለት ነው። ግዕዝ ቀመስ የሚባለው ከግዕዝ የተወረሰ ቃል ነው። ግዕዝ አስተኔ የሚባለው ግን ከግዕዝ የተገኘ ሳይሆን በግዕዙ ደንብ የሚነገር ሲሆን ነው።

እጅ (ሀ) የዓይነትና የግብር ቅጽል። እጅ፣ (ለ) ግዕዝ ጠቀስ ወይም (አስተኔ) ቅጽል፣

ነጠላ፥ ብዙ፥ ነጠላ፥ ብዙ፥

እን) ቀይ ሰፊ ቀዮች በሬዎች፣ ርኅሩኅ አባት፥ ርኁርኆች አባቶች፥

ተባ) እውነተኛ አባት እውነተኞች አባቶች፥ መንፈሳዊ ወንድም መንፈሳውያን ወንድሞች

እን) እውነተኛ እናት እውነተኛ እናቶች፣ መንፈሳዊት እኅት መንፈሳውያን እህቶች

ተባ) ክፉ ወንድም ክፉዎች ወንድሞች፥ እንግሊዛዊ ሐኪም እንግሊዛውያን ሐኪሞች

እን) ክፉ እኅት፣ ክፉዎች እኅቶች፣ እንግሊዛዊ ሐኪም እንግሊዛውያት ሐኪሞች

እነሆ ከዚህ በላይ (ሀ) በተባለው ማስረጃ የአማርኛው ቅጽል የሴትንና የወንድን ጾታ ሳይለይ ገብቷል። ይኸውም ቀይ በሬ ቀይ ላም ተብሏል ማለት ነው። አንዳንድ ሰዎች ጾታውን ለመለየት ቀዪት ላም ያሰኛል ብለው ይደነግጋሉ። ቢሆንም አብዛኛው ልማድ ሲያጸድቀው አይገኝም። (ለ) በተባለው ማስረጃ ግዕዝ ቀመስ የሆነው ቅጽል «መንፈሳዊት እያለ የሴትንና የወንድን ጾታ ለይቶ አሳይቷል።

-308-

ቅጽል የማነጻጸር ወይም የማወዳደር ደረጃ እንዳለው ካሁን በፊት፥ አስታውቀናል (ተ ቁ 117 እይ) ከእርሱም በቀር ሌላ ማነጻጸሪያ አለ። ይኸውም ክፉ ብሎ የክፉ ደግ ብሎ የደግ ፈጣን ብሎ የፈጣን ፈጣን ይላል።

የማማረጥንና የማመሳሰልን ግብር ለመግለጽ በተፈለገ ጊዜ ቀያይ ጥቋቍር አጫጭር ተብሎ ይነገራል። ይህን የመሳሰለው ቃል አማራጭ ይባላል፥ እንጂ አብዢ እንዳልሆነ ተመልከት።

እጅ፣ ቀይ በሬ፥ ቀዮች በሬዎች ቀያይ በሬ፥ ቀያዮች በሬዎች፣

ደግ ሰው፥ ደጎች ሰዎች፥ ደጋግ ሰው፥ ደጋጎች ሰዎች፥

አጭር ፈረስ፥ አጭሮች ፈረሶች፥ አጫጭር ፈረስ፥ አጫጭሮች ፈረሶች፥

«ቀያይ ደጋግ አጫጭር» እኒህን የመሰሉ ቃላት ምንም እንኳ፥ በዘልማድ የብዙ ቁጥር ቢመስሉ መደባቸው ከነጠላ ቁጥር መሆኑን እንወስናለን።

-309-

በልማድ የኖረው፣ አዲሱ ውሳኔ፥

ኢየሱስ በ፭ እንጀራና በ፪ ዓሣ ፭ ሺህ ኢየሱስ በ፭ እንጀሮችና በ፪ ዓሦች ፭ ሺህ ሰዎችን

ሰውን አጠገበ። አጠገበ።

፪ ፈረስ በ፵ ብር ገዛሁ፡ ፪ ፈረሶች በ፵ ብሮች ገዛሁ።

፪ ልብስ ያለው አንዱን ለሌላው ይስጥ። ፪ ልብሶች ያሉት አንዱን ለሌላው ይስጥ።

፪ እግር አለኝ ብሎ ከ፪ ዛፍ ላይ የሚወጣ የለም ፪ እግሮች አሉኝ ብሎ ከ፪ ዛፎች ላይ የሚወጣ

የለም።

ማስገንዘቢያ፥ አዲሱ ውሳኔ በወጣቶች ዘንድ እስኪለመድ ድረስ በልማድ እንደኖረው ሆኖ ቢጻፍ ከጸያፍ አይቈጠርም።

-310-

ውስጠ ብዛት ያላቸው ቅጽሎች ቃላቸውን ሳይለውጡ ለነጠላ ወይም ለብዙ ቅጽል እየሆኑ ይገባሉ። ከእነርሱም ጥቂቶቹን በሚከተለው እናሳያለን።

ሁሉ። እነሆ ዓለም ሁሉ ከተከተለው (ነጠላ ቁ.)

ሰዎች ሁሉ ለትምህርቱ ይሳሳሉ፣ (የብዙ ቁ.)

አንዳንድ አንዳንድ ልጅ ጨዋታን ብቻ ይወድዳል (ነጠላ ቁ.)

አንዳንድ ልጆች ለትምህርት ይተጋሉ። (የብዙ ቁ.)

-311-

**ተውሳከ ግሥ።**

ተውሳከ ግሥ አብዛኛውን ጊዜያት ከሚገልጸው ቃል ሳይርቅ በአጠገብ፥ እየሆነ ይገባል። ተውሳከ ግሥ የቁጥርና የጾታ ሥርዓት የለውም። ያው አንዱ ቃል ለወንድ ወይም ለሴት ጾታ፣ በነጠላ፣ ወይም በብዙ ቁጥር ለሚነገር አንቀጽ መግለጫ ይሆናል።

እጅ ከበደ ክፉኛ ታሟል፣

ተዋበች ክፉኛ ታማለች፣

ከበደና ተዋበች ክፉኛ ታመዋል።

-312-

**መስተዋድድ።**

መስተዋድድ በስሞች ወይም ስሞችን መስለው በሚነገሩ ቃላት ላይ፥ እየተጫነ በተነገረ ጊዜ ስሞችን ተሳቢ ወይም ተገዥ ያደርጋቸዋል። መስተዋድድ በሚገዛቸው ቃላት በመነሻ ወይም በመነሻና በመድረሻ እየገባ ይነገራል።

እጅ፣ እርሱ ወደ ጎንደር ሄደ፥

እርሱ በወንበር ላይ ተቀመጠ።

-313-

**ቅርብና ሩቅ።**

ቅርብና ሩቅ የሚባሉት አመልካቾቹ ቅጽሎች «ይህ ይህች፣ ያ፣ ያች» የሚገለጹባቸው ቃሎች ናቸው። «ይህ - ይህች፣» የቅርብ «ያች፣ ያች» የሩቅ ቅጽሎች (ወይም አገባቦች) ይባላሉ። እነዚህ ቃላት (ሀ) በባለቤት ላይ ሲቀጸሉ ወይም በቂ ሆነው በባለቤት ስፍራ ሲነገሩ ማሰሪያ አንቀጻቸው ከ፫ኛው መደብ ግሥ ይገኛል። (ለ) በተሳቢ ላይ ሲቀለጹ ወይም በቂ ሆነው በተሳቢነት ሲነገሩ ግን በማንኛውም የግሥ መደብ ያሳስራሉ። የሚተለውን ማስረጃ ተመልከት።

እጅ (ሀ) እጅ (ለ)

ይህ በሬ፥ ይህን ወይም ያን፥ መጽሐፍ፥ ተምሬአለሁ (ተምረናል)

ያ በሬ ይዋጋል፥ ይህችን ወይም ያችን ተምረሃል

ይህች ላም፥ ተምረሻል፥ ተምራችኋል

ያች ላም፥ አታዋጋም ተምሮአል፥

ተምራለች፥ ተምረዋል፥

እነሆ (ሀ) በተባለው ማስረጃ ማሰሪያ አንቀጹ የ፫ኛው መደብ ግሥ፥ ብቻ ሆኖአል። (ለ) በተባለውም ማስረጃ በማንኛውም የግሥ መደብ ሊያሳስር፥ እንደሚችል አስረድተናል።

-314-

ቅርብና ሩቅ፥ በአመልካች ቅጽል ክፍል ወይም አመልካቹ ቅጽል፥ በወደቀበት ቃል ላይ ብቻ ይታወቃል። በተውላጠ ስምና በግሥ መደቦች ላይ ግን ቅርብና ሩቅ የለም። በዘልማድ «አንተ አንቺ» የሚያሰኝ ተውላጠ ስምና የግሡ መደብ የቅርብ እርሱ እርስዋ የሚያሰኘው ተውላጠ ስምና የግሡ መደብ የሩቅ ተብሎ ይነገር ነበር። ዳሩ ግን እንዲህ አይደለም የቅርቡም የሩቁም «እርሱ እርስዋ» በሚያሰኘው በ፫ኛው መደብ ብቻ ይነገራል። ለዚሁም አጭር ማስረጃ «ይህ ሰው ሄደ ያ ሰው መጣ» ተብሎ በ፫ኛው የግሥ መደብ ይነገራል እንጂ «ይህ ሰው ሄደህ ያ ሰው መጣህ» ተብሎ በ፪ኛው የግሥ መደብ አይነገርም።

**፲፱ኛ መልመጃ።**

(ሀ) አገባብ የሚባለው ምን የሚደረግበት ክፍል ነው? በአገባብ እንዴት ያሉ ውሳኔዎች ይገኙበታል? ባለቤትና አንቀጽ እንዴት ባለ አኳኋን ይስማማሉ? ባለቤትን ለማግኘት ምን ዓይነት ጥያቄን ታቀርባለህ?።

(ለ) «እኔ እኛ» የሚለው ተውላጠ ስም ከሌላ ቃል ጋር በዋዌ ሲጫፈር ማሰሪያ አንቀጹ ከየትኛው መደብ ይሆናል? «አንተ አንቺ እናንተ» የሚለውስ ከሌላ ቃል ጋር ሲጫፈር አንቀጹ ከየትኛው መደብ ይሆናል? ለዚህ ነገር ማስረጃ የሚሆኑ ዐሥር ቃላትን አምታ። ስለ ባለቤትና ስለ ተሳቢ ስለ ዘርፍና ስለ ቅጽል ማስረጃ የሚሆኑ ፭ ቃላትን አቅርበህ ምሳሌውን እያሰናዳህ ተናገር።

**ምዕራፍ ፲፪።**

**የቃላት መወራረስ።**

-315-

በአንዱ ክፍል የተነገረው ቃል ደግሞ በሌላው ክፍል እየገባ ሲነገር ይገኛል። ይህንንኑም ለማስረዳት ጥቂቶቹን ከዚህ በታች በፊደል ተራ ጽፈን በምሳሌ እየገለጽን እናስረዳለን።

|  |  |  |
| --- | --- | --- |
| ቃሎች | የንግግር ክፍሎች | ማስረጃ |
| ሁሉ፥ | ቅጽል (የመጠን)  (ስለ ስም የገባ)  (ስለ ስም የገባ)  ተ.ስ | ዓለም ሁሉ ተከተለው፣ (የባለቤት ቅጽል)  ሁሉ የየራሱን ጉዳይ ያስባል። (በቂ ባለቤት)  ሁሉን መርምሩ የተሻለውንም አጽኑ (በቂ ተሳቢ)  ፈረሰኞችና እግረኞች ሲጫወቱ ውለው ሁሉ ሳይሸናነፉ ገቡ። |
| ሆነ፥ | ግሥ፥  መፃ (ወይም) | ዘንድሮ የአዝመራ ጊዜያት ሆነ።  ሕይወት ሆነ ሞት በእግዚአብሔር ፈቃድ ነው። |
| ሌላ፥ | መዋ. (በቀር)  ቅጽል | ከመኰንን ሌላ የሚበልጠኝ የለም።  ዛሬ ሌላ መጽሐፍን ተቀበልሁ። |
| ልክ፥ | ቅጽል፣  ተ. ግ | እርሱ ልክ ቃልን ይናገራል።  እኔና እርሱ ልክ ደረስን። |
| መጀመሪያ፥ | ቅጽል  (ስለ ስም የገባ)  ተ. ግ | መጀመሪያው ማዕርግ ክቡር ነው።  የጥበብ መጀመሪያ እግዚአብሔርን መፍራት ነው።  ሽማግሌ መጀመሪያ (በመጀመሪያ) ይናገራል። |
| ስለ፥ | መዋ.  መፃ. | አስተማሪው ስለ ኢትዮጵያ ይናገራል።  እርሱ ደኅና አድርጎ ስለተማረ ሽልማትን አገኘ። |
| በቀር | መዋ.  መፃ. | ከበሽተኛ በቀር ሁሉም ይሥራ።  ከብቶቼ ሲጠፉብኝ በቀር እኔ ደኅና ነኝ። |
| ብቻ፥ | ቅጽል፥  ተ. ግ  መፃ. | እኔ ትምህርትን ብቻ እወድዳለሁ።  ትጉህ ስለሆንህ በዚህ ብቻ ትበልጠኛለህ።  ለዛሬው ምሬሃለሁ ብቻ ለወደፊቱ ተጠንቀቅ። |
| ና፥ | ግሥ. (ትእዛዝ)  መፃ. (አጫፋሪ)  ተ.ግ (ቦዝ) | ወደዚህ ና።  ከበደ ና ዠማነህ ይጫወታሉ።  ቤቱን ከፈተና (ከፍቶ) ገባ። |
| ን፥ | ቅጽል (ጠቅሽ)  ተ.ስ  ተ.ስ  ተ.ስ  ቃለ ጥያቄ | ዳዊቱ ጎልያንድ ገደለ (ያን ጎልያድ)  ወደ ቤት ገባን (እኛ)  ወደ ቤቱ ወሰደን (እኛን)  መጽሐፉን ስጠን (ለእኛ)  ነገ ትመጣለህን? |
| አንዳች፥ | ቅጽል  ተ.ግ (ምንም) | ልጆቼ የምንበላው አንዳች እንጀራ አላችሁን?  በዚህ ነገር አንዳች አላውቅም፥ |
| አንድ፥ | ቅጽል (የተወሰነ)  (ያልተወሰነ) | አንድ ፈረስ አለኝ፥  አንድ አምስት ፈረሶች አሉኝ (ያህል) |
| እንደ፥ | መዋ.  መፃ. | እንደ አብርሃም ቸር የለም።  ዓለም እንደ ተፈጠረ በሃይማኖት እናውቃለን፥ |
| እንጂ፥ | መፃ.  መፃ.  ቃ. አ (እኮ) | ወደ ፈተና አታግባም ከክፉ አድነነ እንጂ፥  እድናለሁ እንጂ አልሞትም፥  ትናንት የመጣው እርሱ እንጂ ነው! |
| እጅ | ስም  ተ.ግ | እጅ ያለው ሠርቶ ይብላ።  ጻድቃን በመንግሥተ ሰማይ ፯ እጅ ያበራሉ። |
| ከ፥ | መዋ.  ተ.ግ | ከጎንደር መጣ፥  የማይሠራ ከሙት ይቈጠራል |
| ከ - ጀምሮ | መዋ.  መፃ. | ከጎንደር ጀምሮ ተከትሎኝ መጣ፥  ከመጣሁ ጀምሮ አላገኘሁትም፥ |
| የ፥ | መዋ (ዘርፍ)  መፃ. | የዳዊት ቤት እየሰፋ ሄደ፥  በአሸዋ ላይ የተሰራ ቤት ፈጥኖ ይፈርሳል። |
| ያህል፥ | ቅጽል፥  ቅጽል፥  ተ.ግ | አምስት ያህል መጽሐፍ ተምሬአለሁ፥  አንተን ያህል ልጅ ወልጃለሁ፥  ባልጀራህን የራስህን ያህል ውደደው፥ |
| ይልቅ፥ | መፃ. (ጥገኛ)  (ወደረኛ) | ከጨዋታ ይልቅ ትምህርትን እመርጣለሁ፥  ገንዘብ በማጣትህ አትዘን ይልቅ ጠንከረህ ሥራ፥ |
| ወደ | መዋ  መፃ. | ወደ አገሩ ሄደ፥  ነፋስ ወደ ወደደው ይነፍሳል፥ |
| ወዲያ፥ | መዋ.  ተ.ግ | ከወንዙ ወዲያ ዛፍ አለ፥  ከፊቴ ወዲያ ሂድ፥ |
| ጥቂት፥ | ቅጽል፥  ተ.ግ | ጥቂት ገንዘብ አለኝ፥  እባክህ ጥቂት ታገሠኝ፥ |
| ፈጽሞ፥ | ግሥ. (ቦዝ)  ተ.ግ | ጌታችን በ፯ኛው ቀን ሥራውን ፈጽሞ ዐረፈ፥  እናንተ ፈጽሞ አላውቃችሁም፥ |

**ምዕራፍ ፲፫።**

**የቃላት ዝርዝር አፈታት።**

-316-

**መግለጫ።**

በዐረፍተ ነገር ተቀነባብረው የሚገኙ ቃላት በየዓይነታቸው እየተፍታቱ የሚነገሩባቸው ዋና ዋናዎቹ አርእስት ነገሮች ከዚህ በታች በየክፍሉ ተለይተው ተጽፈዋል። በየአንጻሩም የየነገሩ ማስረጃ በምሳሌ እየተጻፈ ተገልጾበታል።

-317-

ማንኛውንም ነገር በተለይ ወይም በጥቅል አድርጎ ለመጥሪያ የሚሰየመው ስያሜ «ስም» ይባላል።

ስሞች ወይም ስሞችን የመሰሉ ነገሮች በሚከተሉት አርእስቶች ይፈታሉ።

|  |  |
| --- | --- |
| ጾታ ወገን | የስም ዓይነቶች። |
| 1 ተባዕት (ወንድ) አባት ወንድም በሬ። | 1 የተጸውዖ ስም (ይኸውም አንድ የታወቀ ነገር በልዩ የሚጠራበት ነው) እጅ ገበየሁ ጎበና፥ ውጋዴን፣ ግቤ፣ ጣና...... ድርብ የተጸውዖ ስም። (ይኸውም የማዕርግ ወይም የአክብሮት ስም ነው)። እጅ - አጼ፣ እቴጌ፣ ደጃዝማች፣ አቶ፣ አበባ፣ እማማ፣..... |
| 2 እንስት (ሴት) እናት 1 እኅት ላም። | 2 የወል ስም (ይኸውም ዓይነቱ ፩ የሆነ ሁሉ በዘኅብረት የሚጠራበት ነው።)  እጅ - አገር ወንዝ ተራራ፣ አንበሳ፣ ስንዴ፥....... |
| 3 የወል። (ወንድ ወይም ሴት) - ልጅ አያት አተማሪ። | 3 የጥቅል ስም (ይኸውም የማኅበር ወይም የነገድ ስም ነው።)  እጅ - ሠራዊት እንስሳ፣ እንጨት፣ እህል፣..... |
| 4 ግዑዝ። (ወንድ ወይም ሴት ያልሆነ) - ጠረጴዛ ቤት ኮከብ | 4 የቈሳቍስ ስም (ይኸውም ለሰው አገልግሎት የሚገባ የቤት ዕቃ ነው።)  እጅ - ልብስ፣ አልጋ፣ መጽሐፍ፣ ቤት፣ |
| ማስገንዘቢያ በወል ጾታ የሚነገር ስም ሁሉ በአፈታት ግዚኤ የአንቀጹን ጾታ መውረስ አለበት። እነሆ ለምሳሌ አስተማሪ ሴትም ወንድም የሚጠራበት ቃል ስለሆነ የወል ስም ተብሏል በንግግር ውስጥ ግን አስተማሪ ይናገራል የተባለ እንደሆነ አንቀጹ ተባዕት ስለሆነ ስሙም ተባዕት ይባላል። አስተማሪ ትናገራለች የተባለ እንደሆነም አንቀጹ እንስት ስለሆነ ስሙም እንስት ይባላል ማለት ነው። | 5 የነገር ስም። (ይኸውም የማይታይ ወይም የማይዳሰስ የነገር የግብር ስም ነው።)  እጅ - ብርሃን፣ ጨለማ፣ ክፋት፣ ደግነት ሕልም፣ |

|  |  |
| --- | --- |
| ሙያ፥ | ቁጥር  (አንድና ብዙ)፥ |
| 1 ባለቤት።  ሀ - የአንቀጽ ባለቤት። ከበደ ሄደ። ዠማነህ መጽሐፉን ያዘ።  ለ - ሰሚ ባለቤት። ከበደ ሂድ። አባታችን ሆይ ስምህ ይቀደስ።  ሐ - ተጣማሪ ባለቤት። አለቃ ምላት አንኮበሬው ስለጽዳት ይጠነቀቁ ነበር። | 1 ነጠላ። (አንድ ብቻ የሆነ) - ቤት ፈረስ፣ ጌታ። |
| 2 ተሳቢ።  ሀ - የአንቀጽ ተሳቢ። ዳዊት ጎልያድን ገደለ።  ተጣማሪ። ዳዊት ጎልያድን ፍልስጥኤማዊውን ገደለ።  ለ - የመስተዋድድ ተገዥ። እርሱ ከኢየሩሳሌም መጣ።  ተጣማሪ። እርሱ ከኢየሩሳሌም ከቅድስት ሀገር መጣ።  ሐ - ቤተኛ ተሳቢ። በራበኝ ጊዜ መብላትን እበላለሁ። | 2 የብዙ። (ከአንድ በላይ የሆነ) ቤቶች፣ ፈረሶች ጌቶች። |
| 3 ዘርፍ።  ሀ - የባለቤት ዘርፍ። የከበደ ልብስ ተቀደደ።  ተጣማሪ። የተማሪው የከበደ ልብስ ተቀደደ፥  ለ - የተሳቢ ዘርፍ። የከበደን ልስብ ቀደደ  ተጣማሪ። የተማሪውን የከበደን ልብስ ቀደደ። |  |

-318-

**ተውላጠ ስም።**

የስም ምትክ ሆኖ የሚነገር ቃል ሁሉ ተውላጠ ስም ይባላል። ተውላጠ ስም በሚከተሉት አርእስቶች እየተዘረዘረ ይፈታል።

|  |  |
| --- | --- |
| ጾታ፥ | የተውላጠ ስም ዓይነቶች። |
| 1 ተባዕት። (ወንድ) አንተ፣ እርሱ፣ እገሌ..... | 1 ምድብ ተ.ስ። መደበኛ ተ.ስ እኔ፥ አንተ እርሱ፣ እኛ....  ድብር ተ.ስ - እኔ ራሴ፣ አንተ ራስህ፣ እኔ በገዛ እጄ፣....  መዘክር ተ.ስ - እገሌ እገሊት፣ እንትን፣ እንተን.....  አጸፋ - ይህ ያ፣ |
| 2 እንስት። (ሴት) አንቺ፣ እርስዋ፣ እገሊት፣...... | 2 አመልካች ተስ. ዝርዝር ሁ፣ ህ፣ ሽ፣ ው፣.....  አገናዛቢ - ህ፣ ሽ፣ ዋ. (ቤትህ ቤትሽ....) |
| 3 የወል። (ወንድ ወይም ሴት) እኔ እኛ እናንተ፣ እነእርሱ. እርስዎ፣ አንተን፣  ማስገንዘቢያ የወል ተ.ስ ካሁን በፊት በስም ክፍል እንደተነገረው አኳኋን በአፈታት ጊዜ የአንቀጹ ጾታ ይወስዳል። | 3 መጠይቅ ተ.ስ - ማን ምን፣ የቱ፣ |

|  |  |  |
| --- | --- | --- |
| ሙያ፥ | ቁጥር፥ | መደብ |
| 1 ባለቤት፥  ሀ የአንቀጽ ባለቤት። «እርሱ» ሄደ። ልብስዋን ለበሰ «ች»  ለ ሰሚ ባለቤት። - አንተ ወደ ቤት ግባ።  ሐ ተጣማሪ ባለቤት እኔ ራሴ አይቼዋለሁ። | 1 ነጠላ። እኔ አንተ፣ እርሱ፣ እገሌ፣ እንተን፣ እንትን፣ | ፩ መደብ። እኔ፣ እኛ፥ |
| 2 ተሳቢ፥  ሀ የአንቀጽ ተገዥ። ከበደ «እኔን» ጠራኝ። ከበደ መታ «ኝ»። ተጣማሪ ተገዥ። እነርሱን ራሱን አይቼአለሁ።  ለ የመስተዋድድ ተገዥ። መጽሐፉን ለእኔ ለራሴ ሰጠኝ።  ሐ - ቤተኛ ተሳቢ። ልብስን ለበሰ (መልበስን ለበሰ) | 2 የብዙ። እኛ እናንተ፣ እነርሱ፣ እነእገሌ፣ እነእንትን፣ እንትኖች፣ | ፪ኛ መደብ እንተ፣ አንቺ፣ እናንተ፣ እርስዎ፣ እንተን፣ እንትን። |
| 3 ዘርፍ።  ሀ የባለቤት ዘርፍ። የእርሱ ቤት ታነጸ።  ተጣማሪ የባ፣ ዘ። - የእርሱ የራሱ ቤት ታነጸ።  ለ የተሳቢ ዘርፍ። ከበደ የእኔን መጽሐፍ ወሰደ።  ተጣማሪ የተ፣ ዛ። ከበደ የእኔን የራሴን መጽሐፍ ወሰደ። |  | ፫ኛ መደብ እርሱ፣ እርስዋ፣ እነርሱ እንተን እንትን፣ |

-319-

**ግሥ።**

የንግግር አሳብ የሚጠለልበት የማድረግና የመደረግ ምግባርም የሚገለጽበት ቃል ግሥ ይባላል። ግሥ በሚከተሉት አርእስቶች እየተዘረዘረ ይፈታል።

|  |
| --- |
| የግሥ አዕማድ፥ |
| 1 አድራጊ። (ራሱ የሚያደርግ) ገደለ፣ ፈለገ፣ ተወ፣ አዘነመ። |
| 2 አስደራጊ። (ሌላውን የሚያስደርግ) አስገደለ፣ አስፈለገ። |
| 3 አደራራጊ (ምክንያት ሆኖ አንዱንና ሌላውን የሚያደራርግ) አጋደለ፥ አፈላለገ፣ አማማለ። |
| 4 አዳራጊ። (ረዳት ሆኖ አንዱን ከሌላው ጋር የሚያዳርግ) አጋደለ፣ አፋለገ፣ አጋጠመ። |
| 5 ተደራጊ። (ራሱ የሚደረግ) ተገደለ፣ ተፈለገ፣ ማለ፣ ዘነመ፣ |
| 6 ተደራራጊ (እርስ በርስ መደራረግ) ተገዳደለ፣ ተፈላለገ፣ ተማለለ፣ |
| 7 ተዳራጊ። (አንዱና ሌላው መደራረግ) ተጋደለ፣ ተፋለገ፣ |

|  |  |  |  |  |  |  |
| --- | --- | --- | --- | --- | --- | --- |
| ስልት | ጊዜያት፥ | ቁጥር፣ | መደብ | ጾታ | ጠባይ | ዓይነት |
| 1 ዐቢይ አንቀጽ። ፈለገ ፈልጎአል። ፈልጎ ነበር፣ ይፈልጋል። | 1 ኀላፊ ጊዜያት የዋህ ኀላፊ። ፈለገ፣ ተፈለገ፡  የቅርብ ኀላፊ። ፈልጎአል። ተፈልጎአል።  የሩቅ ኀላፊ። ፈልጎ ነበር ተፈልጎ ነበር። | 1 ነጠላ። ፈለግሁ፣ ፈለግህ፣ ፈለግሽ፣ ፈለገ፣ ፈለገች። | ፩ኛ መደብ። ፈለግሁ፥ ፈለግን፥  ፪ኛ መደብ። ፈለግህ፥ ፈለግሽ፣ ፈለጋችሁ። (እርስዎ ፈለጉ) | 1 ተባዕት። (ለወንድ የሚነገር) ፈልግህ፣ ፈለገ፣ | 1 ገቢር። ፈለገ፣ አስፈለገ፣ አፈላለገ፣ አፋለገ። | 1 ተሻጋሪ። (ድርጊቱ ወደሌላ የሚያልፍ) ገደለ፣ ፈለገ፣ አስተማረ፣ |
| 2 ትእዛዝ አንቀጽ። ፈልግ፣ ይፈልግ። እንዲፈልግ ይሁን። | 2 የአሁን ጊዜያት። ነኝ ነህ፣ ነሽ፣ ነው። አለሁ፣ አለኝ፣.... | 2 የብዙ። ፈለግን፥ ፈለጋችሁ ፈለጉ። | ፫ኛ መደብ። ፈለገ፣ ፈለገች፣ ፈለጉ። | 2ኛ እንስት። (ለሴት የሚነገር) ፈለግሽ፣ ፈልገች፣ | 2 ተገብሮ። ተፈለገ፣ ተፈላለገ፣ ተፋለገ፣ | 2 የማይሻገር። (ድርጊቱ በራሱ የሚፋር) ሄደ ለበሰ፣ ወረሰ፣ |
| 3 አዋዋይ መስተፃምራዊ ቢፈግል ኖሮ ቢፈልግ፣ ቢኖን ኖሮ፣  ተምኔታዊ። ይፈልግ ነበር በፈለገ ነበር፣  ምክንያታዊ። ዘንድ አንቀጽ ለብቻው ተሠርቷል ቁ. 320 እይ | 3 የአሁንና የትንቢት፣ ጊዜያት፥  የዋህ። ይፈልጋል።  የቅርብ። ሊፈልግ ነው። |  |  | 3ኛ የወል። (ለሴትም ለወንድም የሚነገር) ፈለግሁ ፈልግን ፈልጋችሁ (ፈለጉ «ለአክብሮት») |  | የግሥ ረዳት። አል፣ ነበር፣ ተፋለገ። |
| 4 ንዑስ አንቀጽ (ለብቻው ተሠርቷል ቁ 321 እይ)። |  |  |  | 4ኛ ሰያፍ። (ጾታ ሳይለይ የሚነገር) ይፈልጓል፣ ይመለከቷል ይላል። |  |  |

-320-

**ዘንድ አንቀጽ፣**

ዘንድ አንቀጽ በአዋዋይ ክፍል። «ውለተኛ ምክንያተኛ» ተብሎ እንደ ሚነገር ካሁን በፊት አሳይተናል። (ገጽ ፻፳፮ እይ።) አሁንም ከግሥ የሚለይበትን ሙያ በሚከተለው እናሳያለን።

ዘንድ አንቀጽ የግሥ ወገን እንደ መሆኑ መጠን በአዕማድ በዓይነት፣ በጠባይ በጾታ፣ በመደብ፣ በቁጥር ከዋናው ከእናቱ ግሥ ልዩነት የለውም፣ ቃላትንም ሲስብ ይገኛል። ነገር ግን በሙያ የሚከተለውን ሥርዓት ይከተላል።

ዘንድ አንቀጽ በምሥጢር ከአርእስት ይተባበራል፣ በጠባይም ወደ ተውሳክ ግሥ የሚሳብበት ጊዜ ይገኛል።

|  |
| --- |
| ሙያ |
| 1 ውለተኛ።  «ዘንድ» ገበሬ ምግቡን ያገኝ ዘንድ (አገኝ ብሎ) ይሠራል።  ልብሴን አጥብ ዘንድ (አጥብ ብዬ) ሳሙና ገዛሁ።  2 ምክንያተኛ፣  «እንዲ»። ገበሬ ምግቡን እንዲያገኝ (ለማግኘት ሲል) ይሠራል።  «እንዳ»። ከጓደኞቼ እንዳላንስ (ላለማነስ ስል) አጠናሁ።  «አንድ» - አገሬን እንድሄድ (ልሂድ ብዬ) አጠናሁ።  «ሊ»። - እርሱ ታሞ ሊሞት በጭንቅ ዳነ።  «ላ»። - እርሱ በጭንቅ ታሞ ሳይሞት ዳነ።  «ል»። - ሥራህን ከጨረስህ ልትሄድ (መሄድን) ትችላለህ። |

-321-

**ንኡስ አንቀጽ።**

ከንኡስ አንቀጽ ክፍል ዘር የሚባለው በስም ደንብ ስለሚነገር ከዚህ አናነሣውም። አሁን የምንጽፈው (ሀ) ስለ «አርእስት» (ለ) ስለ ቦዝ። (ሐ) ስለ ሳቢ ዘር። (መ) ስለ ግሣዊ ቅጽል ነው።

**(ሀ) አርእስት**

አርእስት የግሥ ወገን እንደ መሆኑ መጠን በአዕማድ በዓይነት በጠባይ፣ ከናዋው ከእናቱ ግሥ ልዩነት የለውም። በግሥ ደንብ የሚነገሩት «ጾታ መደብ፣ ቁጥር ጊዜያት» በአርእስት ላይ አይገኙም። እንደ ግሡ ኃይል ቃላትን ይስባል።

አርእስት የነገር ስም እንደ መሆኑ መጠን የስም ሙያዎችን ይዞ ይገኛል። ስም እንደሚዘረዝርም ይዘረዘራል። ይኸውም መፈለጌ መፈልግህ መፈለግሽ፥...... ይላል ማለት ነው። ሙያውን በሚከተለው ተመልከት።

|  |
| --- |
| ሙያ |
| 1 የአንቀጽ ባለቤት። «ማየት» ከመስማት ይበልጣል።  ዝ.ክ «መሄድ» ሁሉን ያሳያል።  ዝ.ክ ክፉን «መስማት» ያሳዝናል።  2 የአንቀጽ ተሳቢ። - እርሱ ማስተማርን ይወድዳል።  ዝ.ክ የአባቱን መሞት ገና አልሰማም።  3 የመስተዋድድ ተገዥ። ለመስማት የፈጠንህ ለመናገር የዘገየህ ሁን።  ዝ.ክ በመቆም መሞት አለ።  ዝ.ክ መከራን በመታገሥ ክብር ይገኛል።  4 የአንቀጽ መሙሊያ - ባቡሩ እንደ መቆም አለና ተጓዘ።  ቀኑ እንደ መምሸት ብሏል።  ጠንክሮ እንደ መሥራት ይማግጣል። |

**(ለ) ቦዝ አንቀጽ።**

ቦዝ አንቀጽ የግሥ ወገን እንደ መሆኑ መጠን «በአዕማድ በዓይነት፣ በጠባይ፣ በጾታ፣ በመደብ በቁጥር፥ በጊዜያት፥» ከዋናው ከእናቱ ግሥ ልዩነት የለውም። አሁን የምናሳየው ሙያውን ብቻ ነው።

|  |
| --- |
| ሙያ |
| 1 የግሥ ረዳት (አል ነበር ጀመር..... ይጨመሩበታል።  በዚህም ጊዜ ማሰሪያ አንቀጽ ይሆናል።)  ፈልጎአል ይፈልግአል ፈልጎ ነበር ይፈልግ ነበር።  2 መሙሊያ - (በ፫ቱም መደቦች እየረባ ይገባል።)  ቤቱን ከፍቶ (ከከፈተ በኋላ) ገባ።  ቤቱን ከፍቼ (ከከፈትሁ በኋላ) ገባሁ፥  3 ምክንያትን ሰጭ (ይኸውም በ፫ኛው መደብ እርሱ በሚለው ብቻ ይነገራል።)  ሠርቶ መብላት (እየሠሩ መብላት) ያስመሰግናል።  እውነትን ተናግሮ (እየተናገሩ) ከመሸበት ያድሯል።  ለፍቶ ለፍቶ መና መቅረት ያሳዝናል። |

(ሐ) ግሣዊ ቅጽል።

ግሣዊ ቅጽል በሥረ ነገሩ የግሥ ወገን እንደ መሆኑ መጠን «በአዕማድ በዓይነት በጠባይ፣ በጾታ፣ በመደብ በቁጥር፣ በጊዜያት «ከዋናው ከእናቱ፣ ግሥ ልዩነት የለውም።

ግሣዊ ቅጽል በግብሩ የቅጽል ወገን እንደ መሆኑ መጠን የቅጽልን ደንብ ይከተላል። የመስተፃምር ቃል «የ» ስለሚጨምርበትም አንዳንድ ጊዜ መስተፃምራዊ ቅጽል ተብሎ ይጠራል።

ውስጠ የ የሚባለው ቅጽል የግሥ ወገን እንደ መሆኑ መጠን ተሳቢን ሲስብ ይገኛል። በአፈታት ግን የቅጽልን ደንብ ብቻ ይከተላል። ስለዚህም ውስጠ የ ከዚህ አልተነገረም። አሁን የምንጽፈው ግሣዊ ቅጽል የሚገባበትን አኳኋን ለማሳየት ብቻ ነው።

|  |
| --- |
| የአገባብ አኳኋን፥ |
| 1 ተከታይ። የአለፈ ክረምት አይመለስም።  ዝ.ከ የተጀመረ ነገር መፈጸም አይቀርም።  ዝ.ከ የሚሞት ሽማግሌ አይርገምህ።  2 በቂ። ውኃን የተጠማ (ሰው) መጥቶ ይጠጣ።  ዝ.ከ ብልህ ሰው ያለፈውን (ነገር) አይዘነጋም።  ዝ.ከ የሚሄድ (ሰው) ይሂድ፥  3 አረጋጋጭ። (ይኸውም በመሆን ግሥ የሚያሳስር ሲሆን ነው።)  ወደ ሰማይ ያረገው ከሰማይ የወረደው ነው። |

**(መ) ሳቢ ዘር።**

ሳቢ ዘር በሥረ ነገሩ የግሥ ወገን እንደ መሆኑ መጠን ተሳቢን ሲስብ ይገኛል። ነገር ግን «በአዕማድ በዓይነት በጠባይ፣ በጾታ፥ በመደብ፣ በጊዜያት» የግሡን ደንብ ፈጽሞ አይከተልም። በሌላውም ግብሩ የስም ወገን ነው። የአንድና የብዙ ቁጥር አለው። በሙያም እንደሚከተለው ሆኖ ይነገራል።

|  |
| --- |
| ሙያ፥ |
| 1 ባለቤት። የሽማግሌ «አካሄድ» በዝግታ ነው፥  2 ተሳቢ። ብልህ ሰው «አነጋገርን» ያውቃል፥  የጎንደር ደብተራ «ዚቅ አወራረድን» ያሳምራል።  3 ዘርፍ። ለካህናት «የአቋቋም» ተራ አላቸው።  የአጻጻፍ ሥርዓትን «ሰላሌ ላይ ተማርሁ።»  4 መሙሊያ። ለአካሄዱ ቄንጥ አለው።  ከአነጋገር ይፈረዳል፤ ከአያያዝ ይቀደዳል። |

-322-

**ቅጽል።**

በስሞች ወይም መስለው በሚነገሩ ቃላት ላይ እየተጨመረ የነገሩን ተግባርና ዓይነት የሚገልጽ ቃል «ቅጽል» ይባላል። ቅጽል በሚከተሉት አርእስቶች እየተዘረዘረ ይፈታል።

|  |  |  |
| --- | --- | --- |
| የአገባብ አኳኋን | ማወዳደሪያ ደረጃ | ዓይነት፥ |
| 1 ተከታይ፣ «እውነተኛ ሰው የተከበረ ነው።»  2 በቂ። «እውነተኛ ይወደዳል»  3 አረጋጋጭ። (በመሆን ግሥ የሚያሳስር ነው።)  «አባቴ ርኅሩኅ ነው»  «መጽሐፌ አዲስ ነው።» | 1 ተነጻጻሪ። (ቀላል ቅጽል) «ብዙ ጥቂት፥ ክፉ»  2 አብላጭ - እጅግ «ብዙ እጅግ ጥቂት እጅግ ክፉ»  ወይም «የብዙ ብዙ የጥቂት ጥቂት የክፉ ክፉ»  3 አበላላጭ - «እጅግ በጣም ብዙ እጅግ በጣም ጥቂት» ወይም «በጣም የብዙ ብዙ በጣም የጥቂት ጥቂት» | 1 የዓይነት ቅጽል ግብር «መልካም ቸር፣ ክፉ፣ እውነተኛ»።  ወገን - «እስራኤላዊ፣ ተጕለቴ፣ አማርኛ»  የተወሰነ አኀዝ። - «አንድ ሁለት ፩ኛ ፪ኛ»።  2 የመጠን ጥቅል።  ያልተወሰነ አኀዝ - «አያሌ፣ ጥቂት፣ ሁሉ»  የተወሰነ። - «ይህ ያ። ያሃች ይኸኛው፣ ያኛው።»  3 አመልካች ቅጽል።  ያልተወሰነ - «ምንም ማንኛውም አንዳች ሌላ»።  ጠቃሽ «ን» መጽሐፍን ያዝ።  መስተፃምራዊ - የወደቀ ሰው ይነሣል። |

-323-

**ተውሳክ ግሥ።**

በግሥና በቅጽል ላይ እየተጨመረ የንግግሩን ስሜት እያጐላ የሚገልጸው ቃል ተውሳክ ግሥ ይባላል። ተውሳከ ግሥ፣ በሚከተሉት አርእስቶች እየተዘረዘረ ይፈታል።

|  |  |  |
| --- | --- | --- |
| በአገብባቡ አኳኋን | ማወዳደሪያ ደረጃ። | ዓይነት |
| 1 ተከታይ፣ ክፉኛ ታሟል በእርግጥ አይቼዋለሁ፥ ፈርቶ ሸሸ።  2 አረጋጋጭ (በመሆን ግሥ፥ የሚያሳስር ነው።)  የምመሰክረው በእውነት ነው። የታመመው ክፉኛ ነው። | 1 ተነጻጻሪ። - (ቀላል ተ.ግ) ክፉኛ ታሟል። በዝግታ ይሄዳል።  2 አብላጭ። በጣም ክፉኛ ታሟል። በጣም በዝግታ ይሄዳል።  3 አበላላጭ። እጅግ በጣም ክፉኛ ታሟል። እጅግ በጣም በዝግታ ይሄዳል።  ማስገንዘቢያ አብዛኞቹ ተውሳከ ግሦች የመወዳደር ደረጃ፣ ሳይፈልጉ እንዲያው በቀላሉ ይነገራሉ። | 1 የጊዜ ተ.ግ። (ጊዜን የሚያመለክት) አሁን እንግዲህ ትናንትና  2 የቦታ ተ.ግ ። (ወዴትነትን የሚያመለክት) እዚያ፣ እዚያሃች፣ በላይ በታች፣  3 የግብር ተ.ግ። (እንዴትነትን የሚያመለከት)  በቀጥታ በዝግታ፣ ክፉኛ፣  4 የቁጥር ተ.ግ ። አንደዬ፣ ሁለተዬ፣ ዳግመኛ፣ በኅብረት በተለይ  5 መጠንና የማበላለጥ ተ.ግ ። እጅግ በጣም፣ በጥቂቱ፣ አንዳች።  6 የጥርጥር፣ ተ.ግ። ምናልባት እንደተቻለ፣ ያህል።  7 የአዎንታ ተ.ግ። አዎን በእርግጥ፣ በእውነት፣  8 ተ.ግ ። እንኳን እንቢ፣  9 ተጣማሪ ተ.ግ ። ቀስ በቀስ ጥቂት፥ በጥቂት ፊት ለፊት፣ መሳ፣ ለመሳ ግማሽ በግማሽ፣ ቀን በቀን፥...... |

-324-

**መስተዋድድ።**

ስሞችና ተውላጠ ስሞች ከሌላው ቃል ጋር የሚዛመዱበት ወይም የሚዋደዱበት ቃል መሰተዋድድ ይባላል።

መስተዋድድ በሚከተለው ዓይነት ይዘረዘራል።

|  |
| --- |
| ዓይነት |
| 1 የዋህ መዋ፥  ሀ መነሻ ከ  ለ መገስገሻ - ወደ እ፥  ሐ መድረሻ - እስከ፥  መ ማድረጊያ - በ  ሠ - ማንጸሪያ፥ - እንደ  ረ - አቀባይ - ለ  2 - ተደራራቢ  ሀ - በመነሻ የሚገባ - ከወደ  ለ - በመነሻና በመድረሻ የሚገቡ ከ - ጋር በ - ላይ....... |

-325-

**መስተፃምር።**

ሐረጎች ወይም ዐረፍተ ነገሮች የሚያያዙበት ቃል መሰተፃምር ይባላል። መስተፃምር በሚከተለው ዓይነት ይዘረዘራል።

|  |
| --- |
| ዓይነት፥ |
| 1 ወደረኛ መፃ. - «ም ና፣ ነገር ግን ወይም ይሁን እንጂ»  እጅ እርሱ ጎበዝ ነው፣ ይሁን እንጂ አቅድ አያውቅም፥  2 ጥገኛ መፃ. «ስለ፥ አንደ ከ፣ ቢ፣ ሲ፣ እስከ - ድረስ»  እጅ ተማሪ ቤት ስለከፈተ ደስ ብሎኛል፥ |

-326-

የአፈታት አኳኋን እንዴት እንደሆነ በሚከተለው ምሳሌ እናሳያለን።

(ሀ) በድቡሽት ላይ የተሠራ ቤት /ከባድ ዝናም ሲዘንም/ ወዲያው፣ በቶሎ ይፈርሳል።

በድቡሽ፥ (1) በ - ላይ ተደራራቢ መስተዋድድ ነው። ድቡሽት የሚለውን ስም ተገዥ አድርጎ በመካከሉ ይዞ ገብቶ «የተሠራ» ከሚለው ግሣዊ ቅጽል ጋር አዛምዷል።

(2) ድቡሽት፣ - የወል ስም ነው። ግዑዝ ጾታ ነጠላ ቁጥር፥ ነው። ሙያው ተሳቢ ነው። መስተዋድድ በ - ላይ በመነሻውና በመድረሻው ገብቶ ተገዥ አድርጎታል። «የተሠራ» ለሚለውም፥ ግሣዊ ቅጽል፣ «ኢርቱዕ ተሳቢ» ሆኖአል።

የተሠራ፥ ግሣዊ ቅጽል ነው በተባዕት፥ ጾታ፣ በነጠላ ቁጥር በኀላፊ ጊዜያት ተነግሮአል «ቤት» በሚለው ስም ላይ ተከታይ ውስጠ የ ሆኖ ተቀጽሎአል። «በድቡሽት ላይ» የሚለው፣ የመስተዋድድ ተገዥ ኢርቱዕ ተሳቢ ሆኖታል። - በግሥነት ባሕርዩም - ተደራጊ ዐምድ የማይሻገር ዓይነት ተገብሮ ጠባይ ነው።

ቤት፥ የቈሳቍስ ስም ነው። በግዑዝ ጾታ በነጠላ ቁጥር ተነገሮአል ሙያው ባለቤት ነው። ባለቤትነቱም ለማሰሪያ አንቀጹ፥ ለ «ይፈርሳል» ነው።

ከባድ፥ የግብር ቅጽል ነው። በነጠላ ቁጥር ተነግሮአል። ዝናም በሚለው ስም ላይ ተከታይ ውስጠ የ፥ ሆኖ ተቀጽሎአል። ቅጽል ተቀባይ «ዝናም» በወንድ አንቀጽ ከመነገሩ የተነሣ የቅጽሉ ጾታ ተባዕት ነው ይባላል።

ዝናም፣ የወል ስም ነው። በግዐዙ ጾታ በነጠላ ቁጥር ተነግሮአል። ሙያው ባለቤት ነው። ባለቤትነቱም መስተፃምር ለተጫነው «ይዘንም» ለሚለው ለቦዙ አንቀጽ ነው።

ሊዘንም፥ (1) «ሲ» (ስ) ጊዜን የሚያመለክት ጥገኛ መሰተፃምር ነው። ይዘንም በሚለው ትንቢታዊ ቦዝ ላይ ተጭኖ ገብቶአል፥ «ዝናም ይዘንም» የሚለውንና «ቤት ይፈርሳል» የሚለውን ሐረግ አያይዞአል። «ስ» የነበረው መሠረታዊ ቃሉ «ይ» የሚለውን የእርባታ መሪ ውጦ «ሲ» ተብሏል። ስለዚህም ስይዘንም በመባል ፈንታ «ሊዘንም» ተብሏል።

(2) «ይዘንም» ትንቢታዊ ብዞ ነው። በተባዕት ጾታ፣ በ፫ኛ መደብ በነጠላ ቁጥር ተነግሮአል። መስተፃምሩ «ስ» ወድቆበት፥ «ሲዘንም» ተብሎ ተነግሮአል።

(1) ወዲያው የጊዜ ተውሳክ ግሥ ነው። ተደራርቦ ተነግሮ የማሰሪያ አንቀጹ

(2) በቶሎ ይፈርሳልን ሁኔታ ገልጾአል።

ግሥ ነው። ተደራጊ ዐምድ፣ የማይሻገር ዓይነት፥ ተገብሮ፣ ጠባይ ነው። በተባዕት ጾታ በ፫ኛ መደብ፣ ነጠላ ቁጥር በአሁንና በትንቢት ጊዜያት የተነገረ ዐቢይ አንቀጽ ነው። «ቤት» ለሚለው ለዐረፍተ ነገሩ ባለቤት ማሰሪያ አንቀጽ ሆኖ ተነግሮአል። (ለ) ያለ ሀገር /ሕይወታዊ ኑሮን ማግኘትና/ ተጠቃሚ መሆን/ የማይገኝ መሆኑን ስንኳን እኛ /ሌላውም ቢሆን ሊያውቀው ይችላልና/ ስለ ሕይወት /ሕይወት ካልተሠዋ/ ሕይወት አይገኝም።

ያለ እህገር (1) «ያለ» የዋህ መስተዋድድ ነው፣ የአሉታ ምግባር ይገለጽበታል። «ሀገር» የሚለውን ስም «የማይገኝ» ከሚለው ግሣዊ ቅጽል ጋር አዛምዶታል።

(2) «ሀገር» የወል ስም ነው፤ - ግዑዝ ጾታ፣ - ነጠላ ቁጥር፣ ነው፣ ሙያው የመስተዋድድ ተገዥ፣ ነው። መስተዋድድ «ያለ» በመነሻ ወድቆበት ተገዥ አድርጎታል። «የማይገኝ» ለሚለውም ግሣዊ ቅጽል ኢርቱዕ ተሳቢ ሆኖ ገብቶአል።

ሕይወታዊ፥ ተከታይ የግብር ቅጽል ነው። - ተባዕት ጾታ፣ ነጠላ ቁጥር ነው። «ኑሮ» በሚለው የነገር ስም ላይ ተቀጽሎአል።

ኑሮን፣ (1) «ኑሮ» የነገር ስም ነው። - ግዑዝ ጾታ ነጠላ ቁጥር፥ ነው። ሙያው ተሳቢ ነው። «ማግኘት» ለሚለው የግሥ አርእስት ርቱዕ ተሳቢ ሆኖ ገብቷል። ርቱዕ ተሳቢ በመባልም ፈንታ አንዳንድ ጊዜ ቀጥተኛ ተሳቢ ይባላል።

(2) «ን»። በቅጽል ክፍል ጠቃሽ አመልካት ነው። «ኑሮ» በሚለው የነገር ስም መድረሻ ላይ ተጨምሮ ለግሡ አርእስት ለ «ማግኘት» ርቱዕ ተሳቢነቱን የሚያመልክት ሆኖአል አንዳንድ ጊዜም የገቢር ምልክት ይባላል።

ማግኘትና (1) «ማግኘት»። የግሥ አርእስት ነው። በግብሩ የነገር ስም ይባላል። «ና» የሚለው ወደረኛ መስተፃምር መሆን ከሚለው ከ፪ኛው ሐረግ ጋር አያይዞታል። ሙያው ባለቤት ነው። ባለቤትነቱም «የማይገኝ» ለሚለው ለግሣዊ ቅጽል ነው። በግሥነት ባሕርዩም አድራጊ ዐምድ ተሻጋሪ ዓይነት ገቢር፥ ጠባይ ነው። ስለዚህም «ሕይወታዊ ኑሮን» የሚለውን ቃል ቀጥተኛ ወይም ርቱዕ ተሳቢ አድርጎታል ፡

(2) «ና» ወደረኛ መስተፃምር ነው። በግብሩ አጫፋሪ ይባላል። «ማግኘት» የሚለውን የፊተኛውን ሐረግና «መሆን» የሚለውን የ፪ኛውን ሐረግ አያይዞአቸዋል። ይህም መስተፃምር በንባብ አጫፋሪ ሲመስል በምሥጢር አዳጋሚ ነው። ትርጓሜውም «ወይም» ማለት ነው። ምክንያቱም የቃሎቹ አንቀጽ በነጠላ ስለተነገረ ነው።

ተጠቃሚ፥ የግብር ቅጽል የግብር ቅጽል ነው። ውስጠ የ፣ የወል ጾታ፣ ነጠላ፣ ቁጥር፣ ነው፣ ሙያው ተሳቢ ነው። «መሆን» ለሚለው የግሥ አርእስት ርቱዕ ተሳቢ ሆኖ ገብቶአል። በቂ ሆኖ ተነግሮአል። ይኸውም «ተጠቃሚ ሰውን መሆን ሊል በተገባው ነበር ማለት ነው። የገቢሩ ምልክት «ን» ውስጠ ታዋቂ ሆኖ ቀርቶአል።

(ሰው) ተጠቃሚ በሚለው ውስጠ የ ቅጽል ላይ ውስጠ ታዋቂ ሆኖ ቀርቶአል።

መሆን የግሥ ሆነ አርእስት ነው። «ና» በሚለው ወደረኛ መስተፃምር «ማግኘት» ከሚለው ከፍተኛው ሐረግ ጋር ተጫፍሮ ተያይዞአል። ሙያው ባለቤት ነው። ባለቤትነቱም «የማይገኝ» ለሚለው ለግሣዊ ቅጽል ነው። በግሥነት ባሕርዩም ተደራጊ ዐምድ፣ የማይሻግር ዓይነት ገቢር ጠባይ ነው። ስለዚህም «ተጠቃሚ» የሚለውን በቂ ቅጽል ርቱዕ ተሳቢ አድርጎታል።

የማይገኝ፥ ግሣዊ ቅጽል ነው። በአሉታ ተነግሮአል። ግልጸ፣ የ፣ ተባዕት፣ ጾታ፣ ነጠላ ቁጥር ነው። ሙያው ተሳቢ ነው። «መሆኑን» ለሚለው የግሥ አርእስት ርቱዕ ተሳቢ ሆኖ ገብቶአል። በቂ ሆኖ ተነግሮአል። ይኸውም የማይገኝ ነገር ሊል»በተገባው ነበር፥ ማለት ነው። የገቢሩ፥ ምልክት «ን» ውስጠ ታዋቂ ሆኖ ቀርቶአል። በግሥነት ባሕርዩም፣ ተደራጊ ዐምድ የማይሻገር ዓይነት ተገብሮ ጠባይ ተባዕት ጾታ፣ ነጠላ፣ ቁጥር የአሁንና የትንቢት ጊዜያት ነው። ስለዚህም «ሕይወታዊ ኑሮን ማግኘትና ተጠቃሚ መሆን» የተባሉት በመስተፃምር የተያያዙት ፪ቱ የተሳቢ ሐረጎች፥ ባለቤቶች ሆነውለታል። «ያለ ሀገር» የሚለውም የመስተዋድድ ተገዥ ኢርቱዕ ተሳቢ ነው።

(ነገር) የማይገኝ በሚለው ግሣዊ ቅጽል ላይ ውስጠ ታዋቂ ሆኖ፥ ቀርቷል።

መሆኑን፣ 1 «መሆን» የግሥ ሆነ አርእስት ነው። በግብሩም የነገር፣ ስም ነው። በስም ደንብ፣ ስለተዘረዘረ ሳድስ የነበረው የቃሉ መድረሻ ካዕብ ሆኖአል። (ቁ 180) እይ። ገቢር የሚያደርገው ጠቃሽ፥ አመልካቹ «ን» ተጨምሮበታል። ሙያው ተሳቢ ነው። «ሊያውቀው» ለሚለው አዋዋይ አንቀጽ ርቱዕ ተሳቢ ሆኖ ገብቶአል። መስተፃምሩ «ና» (ይችላልና) ለሚያያይዘው ለዋናው ሐረግ ቀጥተኛ ተሳቢው ይኸው ቃል (መሆኑን) ነው የግሥነት ባሕርዩም ከላይ እንደተነገረው ነው። የግሥ ወገን ከመሆኑ የተነሣ፥ «የማይገኝ» የሚለው በቂ ቅጽል ከነጓዙ ተሳቢ ሆኖታል።

ስንኳን፥ የምክንያት ተውሳክ ግሥ ነው። ውስጠ ታዋቂ ሆኖ የቀረውን የአዋዋይ አንቀጽ ሁኔታ ይገልጻል። ይኸውም «ስንኳን እኛ ልናጣው» ያለኝ ነበር ማለት ነው።

እኛ፥ ምድብ ተውላጠ ስም ነው። የወል ጾታ ፩ደኛ መደብ፣ የብዙ ቁጥር፥ ነው ሙያው ባለቤት ነው። ባለቤትነቱ ውስተ ታዋቂ ሆኖ ለቀረው አዋዋይ አንቀጽ ነው። ይኸውም «ስንኳን እኛ ልናጣው» ያሰኛል ማለት ነው።

ልናጣው፣ ምክንያተኛ አዋዋይ ነው። ውስጠ ታዋቂ ሆኖ ቀርቷል። ይኸውም፣ «ሊያውቀው» በሚለው በተከታዩ ቃል ይታወቃል።

ሌላውም በዚህ ንግግር አምስት ቃሎች ይገኙበታል። (ሌላ - ው - ም (ሰው) ብ - ይሆን።)

ቢሆን፣ (ሀ) «ሌላ» አመልካች ቅጽል ነው። ብቻውን ስለተነገረ በቂ ሆኖአል ሙያው ባለቤት ነው። ባለቤትነቱ መስተፃምር ለተጫነው «ይህን» ለሚለው ትንቢታዊው ቦዝ ነው።

(ለ) «ው» ያልተወሰነ አመልካች ነው። ትርጓሜው ማንኛውም ማለት ነው። በቂ ሆኖ በተነገረው «ሌላ» በሚለው ላይ ተጭኖ ያልተወሰነ አመልካች ሆኖአል።

(ሐ) «ም» አዳጋሚ መስተፃምር ነው። በግዕዝ ሰዋሰው ትምህርት ቤት የተለመደው ስሙ ዋዌ ይባላል «እኛ» በሚለው በፊተኛው ቃል ላይ ይህ «ሌላ» የሚለው ቃል መደገሙን ያሳያል።

ሰው፥ (መ) «ቢ» (ብ) አጋናኝ መስተፃምር ነው። «ይሆን» በሚለው በትንቢታዊ ቦዝ ላይ ተጭኖ ገብቶአል። «ብ» ያሰኝ የነበረው መሠረታዊ ቃሉ «ይ» የሚለውን የእርባታ መሪ ውጦ ሣልስ ሆኖ «ቢ» ተብሏል። ስለዚህም ብይሆን በመባል ፈንታ «ቢሆን» ተብሎ ተነግሮአል። ይህ መስተፃምር አጋናኝ መባሉ በምሥጢር «እንኳ» የሚል ስሜት ስለሚገኝበት ነው። ይኸውም «ሌላውም ቢሆን እንኳ» ያሰኛል ማለት ነው። በዚህ መስተፃምር «ስንኳን እኛ» የሚለውና «ሌላውም ቢሆን» የሚለው ሐረግ ተያይዞበታል።

(ረ) «ይሆን» ትንቢታዊ ቦዝ ነው። በተባዕት ጾታ፣ በነጠላ ቁጥር በ፫ኛው መደብ ተነግሮአል። የግሥነት ባሕርዩም ከላይ «መሆን» ከሚለው ላይ እንደ ተነገረው ነው። «ሌላ» የሚለው በቂ ቅጽል ባለቤት ሆኖታል። መስተፃምሩ «ብ» ስለተጫነውም የእርባታ መሪው፥ ተውጦ «ቢሆን» ተብሎ ተነግሮአል።

ሊያውቀው፥ ምክንያተኛ አዋዋይ፥ ነው። በተባዕት ጾታ በ፫ኛ መደብ በነጠላ ቁጥር ትንቢታዊ ጊዜያት ተነግሮአል። በግሥነት ባሕርዩም አድራጊ ዐምድ፣ ተሻጋሪ ዓይነት ገቢር ጠባይ ነው። «ሌላ» የሚለው ቃል ባለቤት ሆኖታል። «የማይገኝ መሆኑን» የሚለውንም ቃል፣ ርቱዕ ተሳቢ አድርጎታል። የአገባቡ ሥርዓት በተውሳክ ግሥ ክፍል ስለሆነ ተሳቢዎቹን ጨምሮ «ይችላል» የሚለውን የአንቀጽ ተግባር ይገልጻል። «ው» የሚል የተሳቢ ዝርዝር ተጨምሮበታል። ዝርዝሩ የሚያሳየው ተሳቢውን «የማይገኝ መሆኑን» የሚለውን ቃል ነው።

ይችላልና፣ በዚህ ንግግር ፪ ቃሎች አሉ (ይችላል - ና)

(ሀ) ይችላል። በተባዕት ጾታ በ፫ኛ መደብ በነጠላ ቁጥር የተነገረው የአሁንና የትንቢት ጊዜያት አንቀጽ ነው። በአዕማድ መደቡም አድራጊ ዐምድ የማይሻገር ዓይነት፣ ገቢር ጠባይ ነው። «ሊያውቀው» የሚለው ምክንያተኛው አዋዋይ በተውሳከ ግሥ፥ ደንብ ገብቶ ተግባሩን ገልጾታል። «ና» የሚለውም መስተፃምር ስለወደቀበት ከማሰሪያነት ታግዶአል።

(ለ) «ና» ምክንያት መስተፃምር ነው። ትርጓሜው «ስለ» ማለት ነው (ይችላልና ስለሚችል) ይችላል በሚለው አንቀጽ ላይ፣ ተጭኖ ማሰሪያነቱን አስቀርቷል። ከዚህም በላይ ዐረፍተ ነገሮቹን እንዲያያዙ አድርጎአቸዋል። ይኸውም እንደዚህ ነው። (ሀ) ያለ ሀገር ሕይወታዊ ኑሮን ማግኘትና ተጠቃሚ መሆን የማይገኝ መሆኑን ስንኳን እኛ፣ ሌላውም ቢሆን ሊያውቀው ይችላል (ለ) «ስለ ሕይወት ሕይወት ካልተሠዋ ሕይወት አይገኝም» ተብሎ ቢነገር ኖሮ ፪ ዐረፍተ ነገሮች መነገራቸው ነበር። አሁን ግን መስተፃምሩ «ና» አያይዞ አንድ ዐረፍተ እንገር አድርጎታል።

ስለ፣ 1 «ስለ» ቀላል መስተዋድድ ነው። «ሕይወት» የሚለውን

ሕይወት፥ ቃል ቃል ተገዥ አድርጎታል። «ካልተሠዋ» ከሚለውም መስተፃምር ከወደቀበት ግሥ ጋር አዛምዶታል።

2 «ሕይወት» የነገር ስም ነው። ከግሡ ጋር በመስማማት፣ በተባዕት ጾታ፣ በነጠላ ቁጥር በ፫ኛ መደብ ተነግሮአል። ሙያው ተሳቢ ነው፣ በመስተዋድድ «ጽለ» «ተገዝቶ ካልተሠዋ» ለሚለው ተሳቢ ሆኖአል።

ሕይወት፥ የነገር ስም ነው። አዘራሩም እንደ ላይኛው ነው። ሙያው ባለቤት ባለቤትነቱ «ካልተሠዋ» ለሚለው ነው።

ካልተሠቀ፥ በዚህ ንግግር ፬ ቃሎች አሉ። (ከ - አል - ተሠዋ በቀር)፥

(ሀ) «ከ» ውለታን የሚያመለክት ጥገኛ መስተፃምር ነው። «አ» የሚል ፊደል በስተፊቱ ስለገጠመው «አ» ን ውጦ «ካ» ተብሎ ተነግሮአል። አልተሠዋ የሚለውንም የአሉታ አንቀጽ ከማሰሪያነት አግዶታል። «በቀር» የሚለው ጓደኛው ውስጠ ታዋቂ ሆኖ ቀርቷል። ይኸውም «ካልተሠዋ በቀር» ያሰኝ ነበር ማለት ነው። ይህ መስተፃምር ለየራሳቸው ሊነገሩ የነበሩትን ፪ ዐረፍተ ነገሮች አያይዞዋቸዋል። መሰተፃምሩ ባይኖር ኖሮ «ስለሕይወት ሕይወት አልተሠዋውም» «ሕይወት አይገኝም» በተባለ ነበር ማለት ነው።

(ለ) «አል» በግሥ ላይ የሚጨመር የአሉታ ባዕድ መነሻ፥ ነው። ተሠዋ በሚለው በአዎንታ አንቀጽ ላይ ተጨምሮ አሉታ፥ አድርጎታል።

(ሐ) «ተሠዋ» በተባዕታይ ጾታ በ፫ኛው መደብ በነጠላ ቁጥር የተነገረ ኀላፊ ጊዜያት ነው። በአዕማድ መደቡም ተደራጊ ዐምድ፥ የማይሻገር ዓይነት ተገብሮ ጠባይ ነው።

መስተፃምሩ ምክንያት ከአሉታው ደንብ የመድረሻው ቃል «ም» ጎድሎታል። ይኸውም «አልተሠዋም» ሳይባል ቀረ ማለት ነው። «ከ» የሚል ጥገኛ መስተፃምር ስላረፈበት ከማሰሪያነት ታግዶአል። «ሕይወት» የሚለው በአጠገቡ የሚገኘው ቃል የዚህ አንቀጽ ባለቤት ነው። በመስተዋድድ የተገዛው «ስለ ሕይወት» የሚለውም ቃል ተሳቢው ነው።

(በቀር) ውስጠ ታዋቂ ሆኖ ቀርቷል።

ሕይወት፥ የነገር ስም ነው። አዘራዘሩ እንደ ላይኛው ነው። ሙያው ባለቤት ነው። ባለቤትነቱ ለማሰሪያው አንቀጽ ለ «አይገኝም» ነው። በዚህ ዐረፍተ ነገር ዋናው ባለቤት ይኸው ብቻ ነው።

አይገኝም፥ ግሥ በአሉታ የተነገረ ዐቢይ አንቀጽ ነው። በተባዕት ጾታ በ፫ኛ መደብ፥ በነጠላ ቁጥር በአሁንና በትንቢት ጊዜያት ተነገሮአል። በአዕማድ መደቡም ተደራጊ ዐምድ የማይሻገር ዓይነት ተገብሮ ጠባይ ብቻ ነው። በዚህ ዐረፍተ ነገር ዋናው ማሰሪያ አንቀጽ ይኸው ብቻ ነው። ባለቤቱ በአጠገቡ የሚገኘው «ሕይወት» የሚለው ቃል ነው። በመስተፃምር የሚሳቡት «ይችላልና» «ካልተሠዋ» ከነተሳቢዎቻቸው ለዚህ ለማሰሪያ አንቀጹ «ለ» አይገኝም» መስተፃምራውያን መሙሊያዎች ሆነውታል።

-327-

አንቀጽ ተሳቢ የሚገባው ከባለቤት በኋላ ነው ብለን ጠቅላላውን ውሳኔ ተናግረናል፣ (ቁ 302 እይ። ይኸውም «ዳዊት ጎልያድን በወንጭፍ ድንጋይ ገደለ» ይላል ማለት ነው። ተውሳከ ግሥም ከሚገልጸው ቃል ሳይርቅ ይገባል ብለናል (ቁ 311 እይ።) ይኸውም «ወንድሜ ነገ ይመጣል» ይላል ማለት ነው።

ነገር ግን ይህ ውሳኔ የሚጣስበት ጊዜ ይገኛል። የንግግሩ ኃይለ ቃል በተሳቢው ወይም በተውሳከ ግሡ ላይ እንዲገለጽ በተፈለገ ጊዜ ተሳቢው ወይም ተውሳከ ግሡ ከባለቤት አስቀድሞ እየገባ ይነገራል። ይኸውም እንደሚከተለው ነው።

(ሀ) ቀጥተኛ ተሳቢ የኃይለ ቃል መግለጫ ሲሆን፥

«ጎልያድን ዳዊት በወንጭፍ ድንጋይ ገደለ።»

እነሆ በዚህ ንግግር ሲገለጽ የተፈልገው ኃይለ ቃል የጎልያድ መገደል ነገር ነው።

(ለ) የመስተዋድድ ተሳቢ፥ የኃይለ ቃል መግለጫ ሲሆን።

«በወንጭፍ ድንጋይ ዳዊት ጎልያድን ገደለ፣»

እነሆ በዚህ ንግግር ሲገለጽ የተፈለገው ኃይለ ቃል «በወንጭፍ ድንጋይ የመግደል ነገር» ነው።

(ሐ) ተውሳከ ግሥ፥ የኃይለ ቃል መግለጫ ሲሆን።

ነገ ወንድሜ «ይመጣል»

እነሆ በዚህ ንግግር ሊገለጽ የተፈለገው ኃይለ ቃል «ድርጊቱ ነገ የመሆኑ ነገር» ነው።

ስለዚህም ተሳቢና ተውሳከ ግሥ፥ ከባለቤት የሚቀድሙት የንግግሩ፥ ኃይለ ቃል በነሱ እንዲገለጽ በሆነ ጊዜ ብቻ ነው ብለን እንወስናለን።

**፳ኛ መልመጃ።**

የቃላት ዝርዝር አፈታት እንዴት፥ እንደሆነ፥ ከሚከተሉት ዐረፍተ እንገሮች አንዳንዶቹን እየዘረዘርህ አስረዳ።

ሀ - ቀላል ዐረፍተ ነገር።

1 አባት ልጁን ያስተምራል።

2 ትጉህ ልጅ ወደ ተማሪ ቤት ዘወትር ይሄዳል።

3 ዳዊት ጎልያድን ገደለ።

4 ትናንት ያየሁት ሰው ይህ ነው።

5 እርሱ በወንበር ላይ ተቀምጧል።

6 ክብር ያለ ነፃነት አይገኝም።

7 በጥቂቱ የታመነ በብዙም ይታመናል።

8 በትዕግሥት ሁሉ ይገኛል።

ለ- ድርብና ድርብርብ ዐረፍተ ነገር።

1 ክፉ ነገርን ሠርቶ ክፉ ነገር አያገኘኝም ማለት ትልቅ ስሕተት፥ ነው፣ እብክፉ ሥራቸው የጠፉ ብዙ ናቸውና።

2 መከራና ደስታ ለአንድ ሰው የተሰጡ ወይም በአንድ ሰው ብቻ የመጡ አይደሉም።

3 ደስ መሰኘትና መከፋት ሲዘዋወሩ ስለሚኖሩ ደስ ያለው እንደሚከፋው የከፋው ደስ እንደሚለው አይጠረጠርም።

4 በዕድሜ መሰንበትና ፈተናን ሁሉ አልፎ ወደ ደኅና ቀን መድረስ ብዙ ጊዜ መታደልና መከበር ነው።

5 በእናት ማኅፀን የተፀነሰ ፅንስ ቀኑ ሲደርስ በማኅፀን ታግዶ እንደማይቀር ሥራም በትጋት ከተጀመረ የሠራተኛው አሳብ ከወሰነው ጊዜ አያልፍም።

6 ፍልስፍና አድራሻ የለውም ያለ ዕረፍት ሲሄድ የሚኖር የምርመራ አሞራ ከመሆኑም የተነሣ ከሁሉ ይደርሳል።

7 ማወቅ ወጣም ወረደ ለመደነቅ ብቻ አይደለም ስሕተት የሌለበት ሙሉ ሰውን ለመሆንም ነው እንጂ።

8 ሥጋ በመንፈስ እየተንቀሳቀሰ መንፈስ በሥጋ እየተዳበሰ ግዙፍነትንና ረቂቅነትን ለመግለጽ መንፈስ ወደ መንፈሳዊነት ሥጋም ወደ ሥጋዊነት እያዘነበለ በአንድ ሰው አካል ሁሉት ኃይል ሲሠራ ይኖራል።

ከወልደ ጊዮርጊስ ወልደ ዮሐንስ (1 – 8)

9 ፈተናን ያላለፈና ወድቆ ያልተነሣ አንድ አገር፣ ትግሉ ተፈጽሞ ወደ ትክክለኛ አኗኗር ሲደርስ ለኑሮው የበለጠ ጣዕምን ያገኝለታል።

10 ሰው ሁሉ ምኞቱ ቢፈጸምለት ምኞትን ይተካል እንጂ ቀደም ብሎ፥ የነበረበትን አያስተውልም።

11 ሰው ከሰው ይበልጣል ማለት ነው ከሰው ያንሳል ማለት አይደለም።

12 ችግር በሥራ እንጂ በምኞት አይሸነፍም።

13 አይወድህም የሚሉህ አትውደደው ሲሉ ነው።

አምደ ሚካኤል ደስ አለኝ (9 – 13)

14 ሁሉ የሆነና የተመላለሰ ነው እንጂ አዲስ ነገር የለም ተብሎ እንደ ተነገረ አሁንም ሁሉ ተመላላሽና የሆነ ነገር ነው እንጂ ያልሆነ ነገርን የሚያሳይ ጊዜ እንዳልታየ ለአዲስዋ ኢትዮጵያ ለክብርዋ ማደሻ ሲሆን የተጀመረው ይህ አዲስ ዘመን ከመጀመሩ አስቀድሞ፥ ለክብርዋ መቀነሻ እንዲሆን ታስቦ የነበረው በ፲፱፻፳፯ ዓ.ም በሚያዝያ ፳፯ የዋለው ቀን ሲሆን ለክብርዋ ማደሻ ሆኖ የዋለው በ፲፱፻፴፫ ዓ.ም ሚያዝያ ፳፯ ቀን መሆኑን ሁሉም ያውቀዋልና ጊዜና ቀን ማንኛውም ዓይነት ቀለም እንደሚስማማው እንደ አዲስ ልብስ መሆናቸውን ሁሉም በየራሱ አሳብ ይመለከተዋል።

ዮፍታሔ ንጉሤ

**ምዕራፍ ፲፫።**

**ስለ ልዩ ልዩ ነገሮች።**

**ክፍል ፩።**

**ባዕድ መነሻና ባዕድ መድረሻ።**

-328-

መግለጫ።

ባዕድ መነሻ የሚባለው በሰተ መጀመሪያ እየተጨመረ የሚገባ ቃል፥ ነው። ባዕድ መድረሻ የሚባለውም በስተ መጨረሻ የሚገባ ቃል ነው። ባዕድ መነሻና ባዕድ መድረሻ በነጥብ ሳየልይ ከዋናው ቃል ጋር በአንድነት ይጻፋል።

በዚህ ክፍል «ባዕድ መነሻ ባዕድ መድረሻ» የተባለውን ቃል ከሊቃውንት ወገን «ሥረ ገብ ጫፈ - ገብ» ብለው የሚሰይሙ አሉ። አንዳንዶች ደግሞ «ቀድሞ ገብ ኋላ - ገብ» ብልወ ይሰይሙታል። የሁሉም አሳብ በምሥጢር የተባበረ ስለሆነ የተመሰገነ ነው።

እነሆ ከዚህ በታች ለምሳስሌ ያህል ጥቂቶችን እንጽፋለን።

-329-

(ሀ) ባዕድ መነሻ።

|  |  |  |
| --- | --- | --- |
| ባዕድ መነሻ፥ | ተግባሩ፥ | ማስረጃ። |
| ል | የእርባታ መሪ | ልፈልግ ልሂድ ልግባ፥ |
| መ | የግሥ አርእስት | መፈለግ መሄድ፥ መግባት  ማየት፥ ማወቅ (መአየት መዐወቅ) |
| ተ | የአዕማድ መነሻ፥ | ተገደለ፣ ተፈለገ ተገዳደለ፣ ተጋደለ። |
| ት | የእርባታ መሪ፥ | ትሄድ ትሄጂ፣ ትሄድ፣ (ትሄዳለህ ትሄጃለሽ።) |
| አ - ም | አሉታ፣ | አይሄድም አትሄድም አልሄድም አንሄድም። |
| አ | የአዕማድ መነሻ | አይሄድ አትሄድ አትሄጂ አልሄድ አንሄድ። |
| አ | የአዕማድ መነሻ | አረዘመ አፈሰሰ አረዛዘመ አገዳደል። |
| አስ | የአዕማድ መነሻ፣ | አስገደለ አስገባ አስቀመጠ። |
| አስተ | የአዕማድ መነሻ፥ | አስተዋወቀ አስታወቀ (አስተዐወቀ) |
| እ | የእርባታ መሪ | እሄድ እገባ እፈልግ (እሄዳለሁ እገባለሁ።) |
| እን | እርባታ መሪ | እሄድ እገባ እፈልግ፣ (እሄዳለሁ እገባለሁ።) |
| የም | ቅጽል | የምፈልግ የምሄድ (የእምፈልግ የምእሄድ)  የሚፈልግ የሚሄድ (የምይፈልግ የምይሄድ)  የማይፈልግ እይማይኂድ (የምአይፈልግ የምአይሂድ) |
| ይ | መሪ እርባታ | ይፈልግ ይፈልጉ፥ |

-330-

(ለ) ባዕድ መድረሻ።

|  |  |  |
| --- | --- | --- |
| ባዕድ መድረሻ | ተግባሩ፥ | ማስረጃ። |
| * ሁ | የእርባታ ዝርዝር | መጣሁ ፈለግሁ ገባሁ (እኔ) |
| * ህ | የእርባታ ዝርዝር | ፈለግህ ገደልህ ወደድህ መጣህ (አንተ)  ፈለገህ ገደለህ ወደደህ (አንተን) |
| * ህ | አገናዛቢ | ቤትህ አባትህ ወንድምህ (ያንተ) |
| * ማ | ተ.ግ | ንገረውማ፣ በለውማ ቈይማ (እስቲ) |
| ማ | ቅጽል | ድንጋያማ ተራራማ። ገብስማ ዛጐልማ። |
| * ም | ቅጽል | ድንጋያማ ክፋታም እስከካም ሀብታም። |
| * ሽ | የእርባታ ዝርዝር | መጣሽ ሄድሽ፣ ፈለግሽ (አንቺ)  አገኘሽ ፈለገሽ ተከተለሽ (አንቺን) |
| * ሽ | አገናዛቢ | ቤትሽ ልብስሽ አባትሽ (ያንቺ) |
| * ታ | ስም | ዝግታ፣ ቀጥታ፥ ጸጣ (ጸዋ ማለት) |
| * ቴ | ቅጽል | ቀያቴ ነጫቴ፣ |
| * ት | ስም | ክፋት ጠላት፣ ወጣት፣ መግባት፣ መብላት ማየት፣ |
| * ች | የእርባታ ዝርዝር | ፈለገች ዐወቁት ተከተሉት (እርሱን) |
| * ነት | ስም | ሰውነት ደግነት ክፉነት ትልቅነት (መሆን) |
| * ን | የእርባታ ዝርዝር | ፈለግን ገደልን መጣን (እኛ)  ፈለገን ገደለን ዐወቀን (እኛን) |
| * ኛ | ቅጽል፥ | እውነተኛ ኃጢአተኛ ወንጀለኛ ደመኛ፥ |
| * ኛ | ተ.ግ | ክፉኛ ሰው፣ ሰውኛ፥ |
| * ኝ | የእርባታ ዝርዝር | ፈለገኝ ፈለጉኝ ፈልገችኝ (እኔን) |
| * (አ) ት | የእርባታ ዝርዝር | ፈለጋት ፈለጓት፣ (እርስዋን) |
| * (አ) ቸው፥ | የእርባታ ዝርዝር | ፈለጋቸው ፈለግኋቸው (እነርሱን) |
| * (አ) ችሁ፥ | የእርባታ ዝርዝር | ፈለግአችሁ መጣችሁ (እናንተ) |
| * (አ) ቸው | አገናዛቢ | ቤታቸው በቅሎአቸው (የእነርሱ) |
| * (አ) ችሁ | አገናዛቢ | ቤታችሁ በቅሎአችሁ (የእናንተ) |
| * (አ) ችን | አገናዛቢ | ቤታችን በቅሎአችን (የእኛ) |
| * ዋ | አገናዛቢ | ቤትዋ ጌታዋ በቅሎዋ (የእርስዋ) |
| * ዊ | ቅጽል | ኢትዮጵያዊ ወንጌላዊ (ተባ. ጾታ፣ ነጠላ) |
| * ዊት | ቅጽል | ኢትዮጵያዊት ወንጌላዊት (እን ተባ፣ ነጠላ) |
| * ውያን | ቅጽል | ኢትዮጵያውያን ወንጌላውያን (ተባ. እን. የብዙ) |
| * ውያት | ቅጽል | ኢትዮጵያውያት ወንጌላውያት (እን፣ ጾታ የብዙ) |
| * ው | የእርባታ ዝርዝር | ፈለገው ዐውቀው ተከተለው (እርሱን) |
| * ው | አገናዛቢ፥ | ጌታው በቅሎው (የእርሱ) |
| * ዎች | ስም | ገበሬዎች በሬዎች (ለማንኛውም ጾታ የብዛት ምልክት) |
| * ያ | ተ.ግ | ገበሬዎች በሬዎች (ለማንኛውም ጾታ የብዛት ምልክት) |
| * ዬ | አገናዛቢ | ጌታዬ በቅሎዬ እማማዬ አባትዬ ወንድምዬ፥ (የእኔ) |
| * ዬ | ተ.ግ | አንደዬ ሁለተዬ ሁለዬ (፩ ጊዜ ፪ ጊዜ) |

**ክፍል ፪**

**ከግዕዝ የተወረሱ ቃላት።**

-331-

መግለጫ።

አማርኛ ከግዕዝ የተወለደ ስለ ሆነ ብዙዎቹን የግዕዝ ቃላት ወርሶአቸው ይገኛል። የአወራረሱም ዓይነት በ፪ አካሄድ ይመደባል።

፩ኛ የፊደላቸውን ዘር ሳይለውጥ አማርኛ በቀጥታ የወረሳቸው የግዕዝ ቃላት ይገኛሉ። ይኸውም «ዓይን እግር፣ ምድር፣ ቀደሰ፣ ተቀበለ፣ ተቀየመ።» እንደ ማለት ነው። ዳሩ ግን አንዳንድ ጊዜ ንብባቸው በማጥበቅና በማላላት ድምፅ ልዩነትን ሲያደርግ ይገኛል። እነሆ ለምሳሌ «ለጐመ ባረከ፣ ፈጠረ፣» እኒህን የመሳሰሉት ሁሉ በግዕዝ በአማርኛም የሚነገሩ ቃላት ናቸው። በማላሳት ድምፅ ሲነገሩ ግዕዝ ይሆናሉ። የመካከል ቀለማቸው በማጥበቅ ድምፅ ሲነገር ግን አማርኛ ይሆናሉ ፡

እጅ፣ ፈጠረ ዓለመ (ግዕዝ።)

ዓለምን ፈጠረ (አማርኛ።)

፪ኛ የፊደላቸውን ዘር ጥቂት ጥቂት እየለወጠ አማርኛ የወረሳቸው የግዕዝ ቃላት ይገኛሉ። ይኸውም «ሐመለ ያለውን ማለ - ኀደረ ያለውን አደረ፣ - እድ ያለውን እጅ» እያለ ወርሶታል ማለት ነው።

ይህንንም ሁሉ በምሳሌ ለማሳየት ከአይይነቱ ጥቂት ቃል በፊደል ተራ እንጽፋለን።

-332-

ንግግራቸው ሳይለወጥ አማርኛ በቀጥታ የወረሳቸው ቃላት ለምሳሌ ያህል፥ ከዚህ በታች ተጽፈዋል (\*) ይህ ምልክት የሚገኝባቸው ቃላት «በ፫ተኛው መደብ በተባዕት ጾታ በነጠላ ቁጥር» የሚነገሩት ግሦች ናቸው።

(ሀ) ሕይወት መንግሥት፥ ምዕራፍ፥

ሀገር ሕግ፥ መንፈስ፥ ምድር፥

ሀብት ሕፃን፥ መካን፥ ምግብ፥

ሁከት፥ (መ) መኰንን፥ ምጽዋት፥

ሃይማኖት፥ \* መለሰ፥ መኳንንት፥ \* ሞት፥

(ለ) መልሕቅ፥ መዐልት፥ ሞት፥

\*ለመደ፥ መልአክ መዓርግ፥ ሞገስ፥

\*ለቀመ፥ መምህር፥ መዝሙር፥ (ሠ)

\*ለበጠ, መሠረት፥ መዝገብ ሠራዊት፥

\*ለከፈ፥ መሥዋዕት፥ መድረክ፣ ሥልጣን፥

\*ለጐመ፥ \*መረገ፣ መድኃኒት፥ ሥርዓት፥

ሊቅ፣ መሪር፥ መጋቢት፥ ሥቃይ፥

ላህይ፥ መሬት፥ መጠን፥ ሥዕል፥

ሌሊት፥ \*መሰለ፥ ምግብ፥ ሥጋ፥

ልማድ፥ መሰንቆ፥ መጽሐፍ፥ (ረ)

ልብ፥ መስመር፥ መፀው፥ ረቂቅ፥

ልዑል፣ መስከረም ሚያዝያ፥ ረብዕ (ሮብ)

ልደት፥ መስኮት፥ ማኅሌት፥ \*ረኀመ፥

ልጓም፣ መስፍን፥ ማኅተም፥ \*ፈረደ፥

(ሐ) መሶብ ማኅበር ራቅዕ

ሐሜት፥ መቃብር፥ ማዕበል፥ ራዕይ፥

ሐምሌ፥ መቅሠፍት፥ ማዕድ፥ ርስት፥

ሐረግ፥ መቅድም፣ ምሕረት፣ ርጉም፣

ሐተታ፥ መቅድም፥ ምሥራቅ፥ ርግብ፥

ሐዋርያ፥ መበለት፥ ምራቅ፥ ሮማን፥

ሐዋርያ፥ መብረቅ ምሳሌ፥ (ሰ)

ሐውልት፥ መናፍቅ ምስል፥ \*ሰለበ፥

ሕልም፣ መንበር፥ ምትሐት፥ ሰማይ፥

ሕፃን፥ መንገድ፥ ምክንያት፥ \*ሰረቀ፥

ሕዝብ፥ መንፈቅ፥ ምዕራብ፥ ሰረገላ፥

ሰርክ፥ ቃል፥ ብርዕ፥ ኅሙስ፥

\*ሰበረ፥ ቅርፅ፥ ብያኔ፥ ኀዘን፥

\*ሰበከ ቅብዓት፥ ብፁዕ፥ ኅይል፣

ሰኔ፥ ቅናት፥ (ተ) ኃጢአት፥

ሰንበት፥ ቅንዓት፥ \*ተለመ፥ ኃጥእ

ሰኰና፥ ቅጽር፥ ተምኔት፥ ኅልፈት፥

\*ሰወረ፥ \*ቆመ፥ \*ተረጐመ፥ ኅብረት፥

ሰዋሰው፥ (ቈ) ተሳተፈ፥ ኅብስት፥

ሰይፍ፥ ቈላ፥ \*ተሳተፈ፥ ኅዳር፥

\*ሰደደ፥ ቍስል፥ ተስፋ፥ ኅዳግ፥

\*ሰገደ፥ ቍር፥ \*ተቀየመ፥ (ነ)

ሰፍነግ፥ ቍርባን፥ \*ተቃወመ፥ ነሐሴ፥

ሲሳይ፥ (በ) \*ተቀበለ፥ ነሐሴ፥

ስም በረከት፥ \*ተከለ፥ ነቀዝ፥

ስሕተት፥ በቀል፥ \*ተከዘ፥ ነበልባል፣

ስርየት፥ በትር፥ ተክሊል፥ ነባሪ፥

ስብከት፥ በክ፥ ተክል፥ ነባር፥

ስካር፥ \*በየነ፥ ተኵላ፥ \*ነደለ፥

ስደት፥ በድን፥ ተዋረደ፥ ነዳይ፥

ስግደት፥ ብሩክ፥ ተዋርዶ፥ \*ነገረ፥

ሶራ፥ ቡርክ፥ \*ተዘከረ፥ ነገር፥

(ቀ) ቡራኬ፥ ተገሠጸ፥ \*ነገደ፥

\*ቀለመ፥ ባሕር፥ ተግሣጽ፥ ነገድ፥

ቀለም፥ ባሕርይ፥ ተግባር፥ ነጐድጓድ፥

\*ቀሠፈ፥ \*ባረከ፥ ታቦት፥ ነጠብጣብ፥

\*ቀሠመ፥ ባዕድ፥ ታኅሣሥ፥ ነፀብራቅ፥

\*ቀሰመ፥ ቤት፥ ትልም፥ ነፋስ፥

ቀሳጢ፥ ቤተ መቅደስ፥ ትሑት፥ ነፋስ፥

ቀብር፥ ቤተ መንግሥት፥ ትሕትና፥ ነፍስ፥

ቀኖና፥ ቤተ ክርስቲያን፥ ትምክሕት፥ ኑዛዜ፥

\*ቀደመ ቤተ ጸሎት፥ ትርጓሜ፥ ናዘዘ፥

ቀጸላ፥ ቤዛ፥ ትንሣኤ፥ ንስር፥

ቁመት፥ ብሉይ ትዕቢት፥ ንብረት፥

ቂም፥ ብርሃን፥ ትዕግሥት፥ ንዋይ፥

ንዝህላል፥ ክሕደት፥ ደመና፥ ጥምቀት፥

ንዴት፥ ክረምት፥ ደም፥ ጥራዝ፥

ንጉሥ፥ ክራስ፥ ደረሰ፥ ጥር፥

ንግሥት፥ ክሳድ፥ ደከመ፥ ጥበብ፥

(አ) \*ክበብ ደወለ፥ ጥቅምት፥

ክቡር፥

አለላ፥ ክቡ፥ ደወል፥ ጥንቃቄ፥

አሕዛብ፥ ክንፍ፥ ደዌ፥ ጥንቃቄ፥

አሜን፥ ኮከብ \*ደፈረ፥ (ጰ)

አረር፥ (ኰ) ዲያቆን፥ ጳጳስ፥

አራዊት፥ \*ኰነነ፥ ድምር፥ ጰራቅሊጦስ፥

አርእስት፣ ኵነኔ፥ ድርሰት፥ (ጸ)

አስማት፥ (ወ) ድካም \*ጸለየ፥

አበሳ፥ \*ወለደ፥ ድጋም ጸሎት፥

አባል፥ \*ወለደ፥ (ገ) ጸጋ

አትሮንስ፥ ወርቅ፥ \*ገሠጸ፥ ጽንፍ፥

አንተ፥ \*ወገረ፥ ገባር፥ ጽድቅ፥

አካል፥ \*ወጠነ፥ ገነት፥ ጽጋብ፥

አክሊል፥ (ፀ) \*ገደፈ፥ ጾመ፥

አውሎ ዐሥራት፥ ገድል፥ (ፀ)

አዜብ፥ ዐረፍት፥ ገጽ፥ ፀሐይ፥

አየር፥ ዐቅል፥ ግብር፥ ፀዓዳ፥

አጽፍ፥ ዐውድ፥ ግንቦት፥ ፀደይ፥

አፍ፣ \*ዐጠነ፥ ግዝረት፥ ፀዳል፥

ኤጲስ ቆጶስ፥ ዐፀድ፥ ግጻዌ፥ (ፈ)

እልፍ ዓመት፥ ግጽው፥ ፈላስፋ፥

እመ ምኔት፥ ዓሣ፥ (ጐ) ፈረስ፥

እሳት፥ ዕረፍት፥ \*ጐለተ \*ፈረደ፥

እስከ፥ ዕንቍ፥ \*ጐደለ፥ \*ፈቀድ፥

እብነ በረድ፥ ዕጣን፥ ጐደሎ፥ \*ፈቃድ፥

እከይ ዕፃ፥ ጐደሎ ፈጠነ፥

እግር፥ (ዘ) ጐጻጕጽ \*ፈጠነ፥

እግዚአብሔር፥ \*ዘለፈ ጕልት፥ ፈጣሪ፥

(ከ) ዘለፋ፥ ጉሕሉት፥ ፈጣሪ፥

\*ከረመ \*ዘመረ፥ ጕድፍ፥ ፋሲካ፥

ከርሥ፥ ዘቢብ፥ (ጠ) ፍሥሓ፥

ከበሮ፥ \*ዘፈነ \*ጠረዘ ፍሬ፥

\*ከተረ፥ ዛጐል፥ ጠረጴዛ፥ ፍርድ፥

ከንፈር፥ ዜና፣ \*ጠየቀ፥ ፍትሕ፥

\*ከደነ፥ ዝማሬ፥ \*ጠፈረ፥ ፍትሐ ብሔር

\*ከፈነ፥ ዝናም ጠፈር፥ ፍትሐ ነገሥት፥

ከፈን፥ (ደ) ጣዕም ፍዳ፥

ኪዳን፥

ካህን፥ ደመረ፥ ጣዖት፥ ፍጥረት፥

-333-

የየፊደላቸው ዘር ጥቂት ጥቂት እየተለወጠ አማርኛ የወረሳቸው የግዕዝ ቃላት በጣም ብዙዎች ናቸው። ከነርሱም ጥቂቶቹን እነሆ ለምሳሌ ከዚህ በታች ጽፈናል። በአማርኛ ውስጥ ከመቶው ፳ ያህል የሚሆነው ቃል ከግዕዝ በቀጥታ ወይም በዘወርዋራ መንገድ የተወረሰ ነው ተብሎ በቅርብ ግምት ይገመታል።

ግዕዝ አማርኛ፥

ዐጓት፥ አጓት

ለብስ፥ ለበሰ፥

ላህም ላም፥

ላህብ፥ ላጨ፥

ለጸየ፥ ላጨ፥

ሎስ ላወሰ፥

ሐለመ አለመ፥

ሐመየ፥ አማ፥

ሐረሰ፥ አረሰ፥

ሐንከብ አነከሰ፥

ሐደሰ፥ አደሰ፥

ሐገመ፥ አገመ፥

ሕፍን፥ እፍኝ፥

መረ መረረ፥

መርሐ፣ መራ፥

መኑ ማን፥

መከየድ፥ መሄጃ፥

መዋድህ፥ ዋድያት፥

መዓር፥ ማር፥

መዝግሕ፥ መዝጊያ፥

መጽወተ፥ መጸወተ፥

ማእሰር፥ ማሰሪያ፥

ምቅዳህ፥ መቅጃ፥

ሣዓለ፥ ሣለ፥

ሢመት፥ ሹመት፥

ሤመ ሾመ፥

ሥርው ሥር፥

ሦክ እሾህ፥

ሦዐ ሠዋ፥

ረቀየ፥ ረጨ፥

ረድአ፥ ረዳ፥

ርጥበ፥ ረጠበ፥

ርኅበ፥ ተራበ፥

ርእስ፥ ሩስ፥

ሰሐለ፥ ሳለ፥

ሰሐቀ፥ ሳቀ፥

ሰዐመ፥ ሳመ፥

ሰራውር፥ ሱሪ፥

ሰአመ፥ ሳመ፥

ሰገኖ፥ ሰጎን፥

ሲበት፥ ሽበት፥

ሰንዳሌ፥ ስንዴ፥

ስዝር፥ ስንዝር፥

ቀሊል፥ ቀላል፥

ቀረመ፥ ቃረመ፥

ቀርብ፥ ቀረበ፥

ቀብዐ፥ ቃዐ፥

ቀይሕ፥ ቀይ፥

ቆቃሕ፥ ቆቅ፥

ቈስለ፥ ቈሰለ፥

በልዐ፥ በላ፥

በረቀ፥ ባረቀ፥

በርሀ፥ በራ፥

በቅል፥ በቅሎ፥

በቈለ፥ በቀለ፥

በዝኅ፥ በዛ፥

በጥሐ፥ በጣ፥

ቢረሌ፥ ብርሌ፥

ብሩር፣ ብር፥

ተመነየ፥ ተመኘ፥

ተመዝገነ፥ ተመሰገነ፥

ተንሥአ፥ ተነሣ፥

ተዐገሠ፥ ታገሠ፥

ተያፍን፥ ወይፈን፥

ተግህ ተጋ፥

ተጠበ፥ ተጠበበ፥

ተፍአ፥ ተፋ፥

ትንንያ፥ ትንኝ፥

ትያፕሮን፥ ትያትር፥

ነቅሐ፥ ነቃ፥

ነደ፥ ነደደ፥

ነድአ፥ ነዳ፥

ነግሠ፥ ነገሠ፥

ነጸየ፥ ነጨ፥

ነፍሐ፥ ነፋ፥

አምነ፥ አመነ፥

አብ፥ አባት፥

አኀዘ፥ ያዘ፥

አንጠረ፥ አነጠረ፥

ከየደ፥ ሄደ፥

ከፍአ፥ ከፋ፥

ኮር፥ ኮርቻ፥

ኵልያት፥ ኩላሊት፥

ኵልህ፥ ኵል፥

ወራሲ፥ ወራሽ፥

ወቅዐ፥ ወቃ፥

ወድቀ፥ ወደቀ፥

ወግዐ፥ ወጋ፥

ዋሕስ፥ ዋስ፥

ዐብደ፥ ዐበደ፥

ዐጠሰ፥ ዐነጠሰ፥

ዘርዕ፥ ዘር፥

ዘግራ፥ ዥግራ፣

ዘግባ፥ ዝግባ፥

ዝእብ፥ ጅብ፥

ደምሰሰ፥ ደመሰሰ፥

ደክመ፥ ደከመ፥

ደፍአ፥ ደፋ፥

ድኅነ፥ ዳነ፥

ዶርሆ፥ ዶሮ፥

ገፍዐ፥ ገፋ፥

ጊሜ፥ ጉም፥

ጋይሶ፥ ጋሻ፥

ግፍዕ፥ ግፍ፥

ጎር፥ ጎረቤት፥

ጠቀበ፥ ጠቀመ፥

ጠብሰ፥ ጠበሰ፥

ጠብሰ፥ ጠበሰ፥

ጠፍአ፥ ጠፋ፥

ጢስ፥ ጭስ፥

ጥዒና፥ ጤና፥

ጸልመ፥ ጨለመ፥

ጸረበ፥ ጠረበ፥

ጸድቀ፥ ጸደቀ፥

ጸጕር፥ ጠጕር፥

ጽሕም፥ ጺም፥

ጽርስ፥ ጥርስ፥

ጽፍር፥ ጥፍር፥

ፈሐቀ፥ ፋቀ፥

ፈትሐ፥ ፈታ፥

ፋጸየ፥ አፏጨ፥

ፍሕም፥ ፍም፥

-334-

**ከውጭ ቋንቋ የተወረሱ ቃላት።**

**መግለጫ፥**

በአሁኑ ዘመን ከልዩ ልዩ ቋንቋ የተወረሱ ቃላት በአማርኛ ውስጥ እየገቡ ሲነገሩ ይሰማሉ። ወደፊትም አዲሱ የሥልጣኔ ትምህርት በአገራችን ላይ እየሰፋ በሄደ ቁጥር ከውጭ ቋንቋ የሚወረሰው ቃል እየበዛ መሄዱ፥ የማይቀር ነው። ምክንያቱም ትምህርቱ የሚያስገኘው አዲስ አዲሱ ነገር ሁሉ ካሁን በፊት በሀገራችን ያልነበረና ስም ያልተስየመለት ስለሆነ ነው። አንዳንድ ሰዎች የውጭ ቋንቋ ከመደበር ይልቅ በቋንቋችን ረገድ ምንም እንክኗ ደስ የሚያሰኝ ቢሆን አሁን ለጊዜው በትምህርት እንዳንገፋ «ዳ» ያደርገናል። ስለዚህም አዲሱ ዘመን የወለዳቸውን የጥበብ ትምህርት ያለባቸውን ቃላት፥ ከውጭም ብንወርስ የሚጎዳ አለመሆኑን እንመለከታለን።

ዳሩ ግን አነጋገሩን በአንድ አይነት መወሰን የተገባ ነው። ማለት፥ ሁሉም በየፊናው በልዩ ልዩ የሚናገር የሆነ እንደሆነ ቅጥ አምላኩ የጠፋ እንዳይሆን ነው። እነሆ ለምሳሌ «ዲሬክተር» የተባለው ቃል በሀገራችን ከዛሬ ፳፯ ዓመት በፊት ጀምሮ ተለምዶአል። በመጀመሪያው ጊዜ በሕዝብ አፍ «ድልክቴር ድርክቴርም» ይባል ነበር። አሁን ግን ዲሬክተር በመባል የታወቀ ሆኖአል። እንግዲህ እንግሊዝኛ የተማረው «ዳይረክተር» እላለሁ ቢል ወይም ኢጣልያንና ዐዋቂው «ዲሬቶሪ» እላለሁ ቢል ተዘበራረቀ ማለት ነውና በ፩ ውሳኔ መጽናት አለበት።

ከውጭ ቋንቋ ልንበደራቸው የሚያስፈልጉትን ቃላት ሁሉ «የመዝገበ ቃላት ደራሲው» በየጊዜው እየወሰነ በፊደል ተራ ይጽፋቸዋል። ከየት እምጣውንና ትርጓሜውንም በየፊቱ እየገለጸ ይጽፈዋል። እንዲህ ከሆነ በኋላ ውሳኔውን ጠብቆ አለመናገር ተናጋሪውን ስሕተታም ያደርገዋል።

በአማርኛችን ተለምደው ከቆዩት ስሕተታም ከውጭ ሀገር ቃላት እነሆ ጥቂቶቹን ለምሳሌ ያህል ከዚህ በታቻ በፊደል ተራ ጽፈን እናሳያለን።

ሆስፒታል፥ ባንክ፥ ኢንዱስትሪ፥ ዩኒቤርስቲ፥

ሊትር፥ ቤንዚን፥ ኤሊስ፥ ዲሬክተር፥

ላጋር፥ ቦርጌስ፥ ኤሌክትሪክ፥ ዲፕሎማቲክ፥

ሌጋሲዮን፥ ቴሌፎን፥ ኪሎ ሜትር፥ ዶክተር፥

ሎተሪ፥ ቴሌግራም፥ ኪሎ ግራም፥ ጅዖሜትሪ፥

ሚኒስቴር፥ (ቤቱ) ራንስፖርት፥ ካሚዮን፥ ፊዚክ፥

ሚኒስትር፥ (ሹሙ) ቶርፔዶ፥ ካርቃ፥ ፋርማሲ፥

ማጆር፥ አልጄብራ፥ ካፒቴን፥ ፋብሪካ፥

ሜትር፥ አምባሳደር፥ ኬሚስትሪ፥ ፍራንክ፥

ሞተር፥ አናቶሚ፥ ኮሌጅ፥ ፓውንድ፥

ቪሊንግ፥ አይሮፕላን፥ ኮሚኒካሲዮን፥ ፖስታ፥

ብስክሌት፥ አዲሚኒስትራሲዮን፥ ኮር ዲፕሎማት ፕሬዝዳንት፥

**ክፍል ፫ ነጥቦችና ምልክቶች።**

-335-

ነጥቦች (፡ ፣ ፥ ፤ ።) የቃላችን ወሰን ድንበር በመለየት የሚያገለግሉ ናቸው። ምልክቶችም የቃላትን ተግባር በመግለጽ ያገለግላሉ። እነሆ ሁሉንም በሚከተለው እናሳያለን፤

|  |  |  |
| --- | --- | --- |
| ቅርፃቸው | ስማቸው | ሙያቸው፥ |
| ፡ | ነጥብ፥ | የቃል መለያ ነው። |
| ፣ |  |  |
| ፥ | ነጠላ ሠረዝ፥ | በዐረፍተ ነገር ውስጥ አነስተኛ የቃል መክፈያ፣ ማሳረፊያ ነው። |
| ፤ | ድርብ ሠረዝ፥ | በዐረፍተ ነገር ውስጥ ከፍተኛ የቃል መክፈያ፣ ወይም ማሳረፊያ ነው። |
| ። | ሙሉ ነጥብ | በሙሉ ቃል የሚነገር የዐረፍተ ነገር መግቻ ነው። አንዳንድ ጊዜ ፬ ነጥብ ይባላል። |
|  | ይዘት፥ | የከፊስ ቃል ነጥብ ነው። እጅ፤ ተ.ስ ተውላጠ ስም። በዜማ መጽሐፍ በስተራስጌ እየዋለ ልዩ ሙያ ይዞ ይገኛል። (በፊደላት ራስጌም እየዋለ የማጥበቂያ ምልክት እንዲሆን ሊቁ አለቃ ኪዳነ ወልድ ክፍሌ ወስነዋል።) |
| …… | ነጠብጣብ፥ | የተጀመረው ነገር መቀነሱን ወይም በውጥን መቅረቱን ያመለክታል። |
| ? | ትእምርተ ጥያቄ፥ | የጥያቄ ምልክት ነው |
| ! | ትእምርተ አንክሮ፥ | የአንክሮ ምልክት ነው። |
| I | ትእምርተ ሥላቅ | የነቀፋ ምልክት ነው |
| « » | ትእምርተ ጥቅስ፥ | ትች ወይም ጥቅስ ያለበትን ቃል ይገልጣል። |
| ( ) | ቅንፍ፥ | የነገርን ፍች ያመለክታል። |
| - | ጭረት፥ | በቃልና በቃል መካከል ሲገባ «እስከ» ማለት ይሆናል። በሠረዝ ላይ ተጨምሮ ሲገባ ግን ተከታይ ቃል መሆሩን ያመለክታል። በድጓ ደንብ ጭረት የሚባለው አፖስትሮፍን የመሰለ (‘) በስተራስጌ የሚውል ምልክት ነው። |
| - | ንኡስ ጭረት | ቃልንና ቃልን አጋጥሞ በአንድነት የሚናግር ነው። እጅ ልብ - ወለድ ልብ - ወለድ ሥራ - ፈት እ.ማ በዚህ ጊዜ ነጥቡ ከተጋጣሚው ቃል ላይ ይቀራል። |

የአገባባቸውን አኳኋን በሚከተለው ዓረፍተ ነገሮች ላይ ይመለከቷል።

**ማስረጃ።**

ከትዕቢተኛ ፈላስፋ ትጉህ ገበሬ ይሻላል። ማወቅ፥ ወጣም ወረደ ለመደነቅ ብቻ አይደለም፣ ስሕተት የሌለበት ሙሉ ሰውን ለመሆንም ነው። እንጂ። መንፈሳዊ ኃይልን የሚያደክሙት ሐሰተኛነት ዕብለተኛእንት ጨካኝነት አድላዊነት ናቸው። ሰው ከዕለት ጥቅም ይልቅ ለዘለዓለም ጥቅም ቢያስብ ኖሮ በተስፋ የተቀመጠውን ንዋየ ቅድሳት (የተቀደሰ ዋጋ) ሊያገኝ በቻለ ነበር። ትጉህ ገበሬ ሆይ! የአዝመራህን ወራት አትዘንጋ። ሥራን የሚዘነጋ ማነው? ራሱን የማይወድ ሥራ ፈት ይሆንላ «ጊዜ አይሥራብን ጊዜን ግን እንሥራበት» እንደተባለው ጊዜን የሥራ መሣሪያ ማድረግ አለብን።

ከወልደ ጊዮርጊስ ወልደ ዮሐንስ ተጠቀሰ።

**ክፍል ፬ የአማርኛ መዝሙር።**

-336-

**መግለጫ፥**

በግዕዙ የዜማ ትምህርት ደንብ መዝሙር የሚባለው ከቅኝቱ አንሥቶ፥ እስከ ጽፋቱ ድረስ በአሥሩ አውታረ መዝሙር ምሳሌ ፲ ጊዜ በዜማ የሚዘለቀው ምስጋና ነው። እርሱም «መዝሙር ዘሌሊት መዝሙር ዘአርያም፥» ተብሎ በሁለት መደቦች ይመደባል።

አሁንም «የአማርኛ መዝሙር» የምንለው የዜማው ባህል በመምህራን ብያኔ ተቀርጾ በሕግ በሥርዓት ተወስኖ በርጋታ በጸጥታ የሚነገረው ምስጋና ወይም ጨዋታ ነው። አዲሱ ዘመን ያስገኘው ይህ የሥልጣኔ አካሄድ በትምህርት ሚኒስቴር ትጋት እየተስፋፋ ሊሠራ ተጀምሮአል።

ጨዋው ጀግና ወኔው፥ እየቀሰቀሰውና ሲቃ እየያዘው በጉብዝና መንፈስ እየቀተራ በዜማ የሚገልጸው ቃል «ሽለላ» ወይም «ቀረርቶ» ይባላል። በትካዜ ወይም በደስታ ቀስ ቀስ እያለ የሚያዜመውም «እንጉርጉሮ» ይባላል።

እንዳገር ልማድ በእልልታ፥ በእስክስታ፥ በአታሞ በቻቻታ የሚዜመው ነገር «ዘፈን» ይባላል። ለእርሱም ልዩ ልዩ ስልትና ቤት አለው።

ጕልማሶች በገና ጨዋታና በሌላም በልዩ ልዩ ምክንያት በዜማ የሚጫወቱት ነገር «ሆታ» ይባላል። አጫዋች (ወይም አዝማሪዎች) በመሰንቆ በበገና በዋሽንት፣ በእምቢልታ፣ የሚገልጹት ነገር «ጨዋታ» ወይም «ምስጋና» ይባላል።

እነዚህም ሁሉ በጠቅላላ የአማርኛ መዝሙሮች ተብለው ይጠራሉ። እያንዳንዱም በየስልት በየስልቱ የግጥም ቃል እንደ ደንቡ ይገባለታል።

-337-

መዝሙር ወይም ዘፈን ማለት የጨዋታው ጠቅላላ ስም ነው። በየዘፈኑ ውስጥ እንደ ዚቅ የሚገባውና ቤት፥ እየተመታለት የሚነገረው ቃል «ግጥም» ይባላል። አብዛኛውን ጊዜ ግጥም በጐደሎ ቤት አይነገርም በ፪ በ፬ በ፮ በ፰፥….. ቤቶች ይነገራል። የቃል ማሳረፊያውና የዜማ መግቻው «ቤት» ይባላል። በመጀመሪያ የሚገኘው የግጥሙ ቤት «ቤት መምቻ……. ይባላል፣ የመጨረሻውም፣ «መድፊያ» ይባላል።

በግጥም ውስጥ ቃሎች ተሰካክተው የሚገለጹበት ምግባር «ስንኝ» ይባላል። ከየቤቱ በፊት የሚገኘው የስንኙ እኩሌታ «ሐረግ» ይባላል ይኸውም አነስተኛ የቃል መግቻ ነው።

የዘፈኑ ቀንቃኝ «አውራጅ» ይባላል። «መሪ» ቢሉትም የተመቸ ነው። ዘፈኑን እንደ ተሰጥዎ የሚቀበሉት ሰዎች «ተቀባዮች» ይባላሉ። አውራጅ በግጥም መግጠሚያ የሚያዘምተውና ቃሉን ሳይለውጥ የሚመላለሰው ቃል «አዝማች» ይባላል። ተቀባዮች በዘኅብረት የሚሉት ቃል «በዘይብል ወይም መቀበያ» ይባላል። ዘፈኑ ሲደምቅ በዘኅብረት ተደጋግሞ የሚዜመው ቃል «ቸብቸቦ» ይባላል የዚህን ምሳሌ «አይፈራም ጋሜ» በሚለው ዘፈን ይመለከቷል።

ስለ መዝሙሮች ሥርዓት አሁን የምንጽፈው ዓይነታቸውን ባጭሩ ለመግለጽ ብቻ ነው። ዝርዝር ሙያቸውን ግን ለመዝሙር ደራሲ ትተነው እናልፋለን።

-338-

**የዜማ ስልት።**

በሀገራችን እንደቆየው ትምህርት የዜማ ስልቶች ሶስት ናቸው እነርሱም (፩) ግዕዝ ዜማ፥ (፪) አራራይ ዜማ (፫) ዕዝል ዜማ፥ ይባላሉ። ምልክቶቻቸው ግን ብዙዎች ናቸው።

ከቅዱስ ያሬድ የተደረሱት የዜማ መጻሕፍት በነዚህ በ፫ቱ የዜማ ስልቶች ጣፍጠው ተቀምጠው ሲነገሩ ይኖራሉ። እነዚህም ሶስቱ የዜማ ስልቶች በያንዳንድ መዝሙር ላይ በተለይ ይነገራሉ። አንዳንድ ጊዜ ደግሞ በ፩ ዘይብል ላይ ተቀላቅለው ሲነገሩ ይገኛሉ።

-339-

**የአማርኛ ዘፈን።**

የአማርኛ ዘፈን ምንም እንኳ ዜማው በቅሬዎችና በደንገጥሮች በአረሆችም ቅቢጥነት ከወሰን ቢዘል ቢቀብጥ ቢሽቀረቀር መደቡ ከሶስቱ የዜማ ስልቶች አይወጣም። የዜማና የሙዚቃ ዲሬክሲዮን ካሁን እያሰናዳ ያወጣቸዋ ዘፈኖች በጣዕመ ዜማቸውና በሥርዓታቸው ውሳኔ የተመሰገኑ ሆነዋል። ወደፊትም እየተሻሻለ እንዲሠራ ዲሬክሲዮኑ አስቦበታል።

-340-

**የአማርኛ መዝሙር።**

የአማርኛ መዝሙሮች በሶስቱ የዜማ ስልቶች በግዕዝ በአራራይ በዕዝል፥ እየተዜሙ አዲሱን የሥልጣኔ አካሄድ መከታተል ጀምረዋል። የመጀመሪያዎቹ የአማርኛ መዝሙሮች በ፲፱፻፲፯ ዓ.ም በተፈሪ መኰንን ተማሪ ቤት የዜማ የተዘመሩት ናቸው። እነርሱም ከዚህ በታች መነሻቸውን ብቻ ጠቅሰን እናሳያለን።

መዝሙር ዘሥነ በዓል፣ (ሐምሌ (፲፮ ቀን ፲፱፻፲፯ ዓ.ም)

የኢትዮጵያ ብርሃን፥

ዘለዓለም ያኑርልን፣…….

መዝሙር ዘርእሰ ዐውደ ዓመት፥ (መስከረም ፩ ቀን ፲፱፻፲፰ ዓ.ም)

ለኢትዮጵያ እናታችን፥

ለነፃነት ትምክሕታችን፥……

መዝሙር ዘመስቀል (መስከረም ፳፱ ቀን ፲፱፻፲፰ ዓ.ም)

መስቀሉ የጌታችን፥

መታሰቢያው ያምላካችን፥……

መዝሙር ዘበዓለ ልደት፥ (ታኅሣሥ ፳፱ ቀን ፲፱፻፲፰ ዓ.ም)

ከሶስቱ አካል አንዱ አካል፥

መሬት ወርዶ ለኛ ሲል፥…..

የሚባሉት ናቸው።

ከዚህ በኋላ ግን በዳግማዊ ምኒልክ ትምህርት ቤትና በየሌላውም ተማሪ ቤት ልዩ ልዩ መዝሙር እየወጣ ይዘመር ጀመር። ይልቁንም ከአቶ ዮፍታሔ ንጉሤና ከአቶ መልአኩ በጎ ሰው የተዘመሩት መዝሙሮች በጣም የታወቁና የተመሰገኑ ሆኑ። በዚያውም ላይ የትምህርት ሚኒስቴር የዜማና የሙዚቃ ትምህርት እንዲስፋፋ የመዝሙሮች ዜማ በያይነቱ ይፈለሰፍ ጀመር።

የአማርኛ መዝሙሮች ከሶስቱ የዜማ ስልቶች በ፩ኛው ብቻ ወይም በሶስቱ ሁሉ እየተዜሙ ይነገራሉ። በግዕዝ በአራራይ በዕዝል፥ ከተዜሙት መዝሙሮች እነሆ ለምሳሌ አንዱን ጠቅሰን የንባቡን ስልት እንጽፋለን። ስለ ዜማውም ምልክት የተቀረሰ ፊደል ስለሌለ አሁን ለማሳየት አልቻልንም።

የሥነ በዓል መዝሙር። እንደ መፋቂያ፥…..

ሞት ቢፈረድባት፥ /ሔዋን እንደዋዛ፥

መጣ ተወለደ / የወገኑ ቤዛ፥ በአራራይ ዜማ፥

ሊያድን ወገኖቹን /ደሙን እየነዛ፥

እናት ኢትዮጵያ /ደስታዋ በዛ/ ደስታዋ በዛ፥

ያገሬ ጐበዝ ያ ክልፍልፉ ያ ክልፍልፉ፥ በግዕዝ ዜማ፥

እንደ መፋቂያ /ጦር ይዟል ባፉ፥

ሄሮድስ ሰማና /ጌታ መወለዱን፥

ከልደቱ ይልቅ /ጠላው መሰደዱን፥ በዕዝል ዜማ፥

ሳይፈረድበት /ተመልክቶ ፍርዱን፥

ፈርሶ ተልቶ ሞተ እያመመው ሆዱን፥ እያ ሆ።

ዮፍታሔ ንጉሠ ተዘመረ።

-341-

**የዜማ ምልክቶች።**

በሀገራችን የዜማ ምልክቶች አሉ። በዱሮ ዘመን ማንኛውም ዓይነት ዜማ ልዩ ቅርፅ ባላቸው በ፰ ምልክቶች ብቻ እየተቃኘ ይዜም እንደ ነበረ ይነገራል። በኋላ ዘመን ግን ደቀ መዝሙር፥ ለጥናት ማስታወሻ እንዲሆነው ከተመሳሳዮቹ ቃላት አንዱን ለሌሎቹ ምልክት እያደረገ ስለመደበው ምልክቶች እየበዙ ይሄዱ ጀመር። እነዚያም የጥንቶቹ ምልክቶች ተጨማሪ ሆነው አሁንም በአንድነት ሲያገለግሉ ይኖራሉ። እነሆ የስምንቱን ምልክቶች ስምና ቅርፅ በሚከተለው እናሳያለን።

ቅናት፥…… ጭረት፥……

ድፋት……. ቍርዕ፥…….

ደረት፥…… ርክርክ፥…….

ይዘት፥……. ሂድ፥ (መንገድ)……

ምልክቶች ሁሉ ከቃል በስተራስጌ እየእግቡ ይውላሉ። (ከሊቃውንት ወገን «ድርስ፣ እንብር» የተባሉትን ሁለት ምልክቶች ጨምረው የዱሮውቹ፥ ምልክቶች ዐሥር ነበሩ ብለው የሚተርኩ አሉ) እነዚህም ምልክቶች በግዕዝም በአራራይም በዕዝልም፥ የሚገቡ ናቸው።

ለአማርኛ መዝሙር ስለ ምልክቶች ነገር የሚታሰቡ ሁለት አሳቦች አሉ። (ሀ) የአማርኛ መዝሙር የድጓው ምልክት እንዲወርስ የሚፈቅድ አሉ። ምክንያቱም የድጓ ዜማ በአጼ ገብረ መስቀል ዘመን (በ፭፻፴ ዓ.ም ያህል) ከያሬድ ተጀምሮ በሀገራችን የኖረ የኵራታችን ምልክት ስለሆነ ነው ብለው ያስረዳሉ። (ለ) ለዘመኑ ሥልጣኔ እንዲስማማ ነገር ከአውሮፓውያን ዘመን የዜማ መጽሐፍ የሚገኘውን ምልክት (ኖታ) እንዲወርስ የበየኑ አሉ።

የሆነ ሆኖ ለዘመኑ አካሄድ የሚስማማውንና በአጭር መንገድ የሚታወቀውን ምልክት (ኖታ) ተቀብሎ ጣዕመ ዜማን ከድጓ መጥቀስና ማስማማት፥ እንደሚሻል የተገለጠ ነገር ነው። ይኸውም አሳብ በገቢር ሊገለጥ ተጀምሮአል።

-342-

**የግጥም ዓይነቶች።**

ግጥሞች ቤት እየሞቱ እንደሚነገሩ ካሁን በፊት ተናግረናል። (ቁ 337) አሁንም ዓይነታቸውን እንገልጻለን። የግጥሞች ስንኝ እንደ ተመደበለት ዜማ መጠን አንዳንዱ ረጅም አንዳንዱም አጭር ሆኖ ይገኛል። በዘር ባነበቡበት የሚመሳሰሉትን ሁሉ ወዳንድ ወገን እየጠቀለልን በሚከተሉት በስምንት መደቦች መድበናቸዋል።

(ሀ) የወል ግጥም (ተራ ወይም ደንበኛ ግጥም)

(ለ) ሰንጎ መገን፥ ቤት፣

(ሐ) ወዳጅ ዘመዴ ምነው ቤት፣

(መ) ኢዮሃ አበባዬ ቤት፣

(ሠ) ሆያሆዬ ቤት፣

(ረ) ቡሄ በሉ ቤት፥

(ሰ) የበገና ሰላምታ፣

(ቀ) ሕገ ወጥ ቤት፣

እነርሱንም ለማስረዳት ከያይነታቸው ጥቂት ምሳሌ እናመጣለን።

(ሀ) የወል ግጥም ቤት፣ የወል በማለት ፈንታም ተራ ወይም ደንበኛ ግጥም ሊባል ይቻላል። ይኸውም በሁሉ ዘንድ የተለመደውና ስንኙ ለብዙዎች ዘፈኖች ተስማሚ የሆነው ግጥም ነው።

እጅ፥ 1 አርበኞች መሞትን /ማን አስተማራቸው።

ታላቁ ጴጥሮስ ነው /ባርኮ የሰጣቸው።

ሚካኤል መንገዱን /ቀድሞ ቢመራቸው።

በጴጥሮስ ጐዳና /ብርሃን ወጣላቸው።

2 አይዞህ የኔ ጌታ፥ /ነገርህን አትርሳ።

አለስልሰህ ዝራ፥ /የስንዴውን ማሳ።

የተዘራው ዘር /ፈርሳና በስብሳ።

ታፈራለች ፍሬ፥ /ሙታ ስትነሣ።

በጊዜው የዘራ /መልካም ዘር አትርፎ።

ከገባሮች ጋራ፥ /ማታ ከጥላ አርፎ።

በቸርነት ታጥቆ፥ /በቅን ተሰልፎ።

ዳግም ዘሩን ዘራ /መከር አሳልፎ።

(ለ) ሰንጎ መገን ቤት። ስንኙ ከወል ግጥም ያንሳል። በዚህ መደብ፥ የሚነገረው ግጥም ተስማሚ በሚሆንበት በሌላም ክፍል ሲገባ ይገኛል።

እጅ፣ ገለል በሉለት፣ / እንደዜ ለሱ።

ግልግል ያውቃል /ከነፈረሱ።

በሻህ አቦዬ፥ /አባ ደፋር።

እያየህ ውጋ፥ / እያየህ ማር።

ከፈረሰኞች / አሉ በልዩ።

ማኻል አገዳ፥ /የሚለያዩ።

ከፈረሰኞች /የምናውቃቸው።

በሻህ አባዬ / ኃይሌ አንዳርጋቸው።

(ሐ) ወዳጅ ዘመዴ ምነው ቤት - የመሰንቆ ዜማ ነው። ቤቱ አጫጭር ነው፣ አንዳንድ ጊዜ ከበገና ግጥም ይተባበራል።

እጅ፥ ሠሪ ፍጥረቱን አታለለ

በኖራ ሠራሁ እያለ፥

አይፈረስም ነበር ቤታችን፥

እውነት ኖራ ቢሆን፣

(መ) ኢዮሐ አበባዬ፥ ቤት። ለመስቀል ድምር የሚዘፈን የጨዎች ዘፈን ነው። ሐረጉና ቤቱ አጫጭር ነው። ሐረጉ ቤት እየመታ ይሄዳል። ስለዚህም ሐረጉን ያልቆጠሩት እንደሆነ በ፩ ቤት የሚነገር ግጥም ይባላል። ሐረጉ ሲቆጠር ግን ፪ ቤት ይሆናል።

እጅ፥ አትኵራ ገብስ /ጎመን በወጣው ነፍስ።

አይዞሽ ነፍሴ /ደረሰልሽ ገብሴ።

(ሠ) ሆያሆዬ ቤት። ይኸውም ጐልማሶች በዘመን መለወጫ ላይ የሚጫወቱት ነው። ግጥሙ ከሰንጎ መገን ጋር አንዳንድ ጊዜ ይገጣጠማል።

እጅ፥ ለዝና ብሎ /የሰጠኝ ሙክት፥

በለጭማ ነው /ባለምልክት፥

መስከረም ጠባ /ያንን ሳንክት፥

አበባዬ ሆይ የተባለው የሴቶች ልጆች ዘፈን ከዚሁ መደብ ነው።

እጅ፥ ከአበባ ጋር /ስንጫወት ውዬ፥

የማታ ማታ /ንፍሮ ቀቅዬ፥

ላቶ ባለቤት /ብላ ብለው፥

ጕልቻ አንስቶ /ጐኔን አለው፥

ባልንጀሮቼ /ቁሙ በተራ፥

እንጨት ሰብሬ /ቤት እስትሰራ፥

እንኳን ቤትና /የለኝም አጥር፥

እንዲያው አድራለሁ /ኮከብ ስቆጥር፥

(ረ) ቡሄ በሉ ቤት። ይኸም ወንዶች ልጆች ለቡሄ የሚጫወቱት ነው። የግጥሙ ስንኝ አጫጭር ነው። አንዳንድ ጊዜ ሐረጉም ቤት እየመታ ይነገራል።

እጅ። በሉ /ልጆች/ ሁሉ

እዚያ ማዶ /ጭስ/ ይጨሳል።

አጋፋሪ /ይደግሣል።

ያንን ድግስ /ውጨ ውጨ።

በድንክ አልጋ /ተገልብጨ።

ያች ድንክ አልጋ /አመለኛ።

ያላንድ ሰው አታስተኛ።

(ሰ) የበገና ግጥም።

እጅ። በስመ አብ /ወወልድ ወመንፈስ ቅዱስ።

አሐዱ አምላክ /ብዬ ሰላምታ ላድርስ።

ለጌታዬ /ላንተ ለላይኛው ንጉሥ።

እስክትጠራኝ /መጥቼ እስካይህ ድረስ።

(ቀ) ሕገ ወጥ ቤት። - ይኸውም አካሄዱ ግጥም ሲመስል ቤት የሚያፈርስና የግጥሞችን ሕግ የማይጠብቅ ነው። እንደዚህ ያለው ግጥም በዱሮ ዘመን በባላገሮች ዘንድ ይነገር ነበር። ባሁኑ ዘመን ግን እንደ መሳቂያ ነው፥ ለሥራ አያገለግልም። ቢሆንም ለዝክረ ነገር ጥቂቶቹን እንጽፋለን።

እጅ። አትለውሞይ /ማጅር ማጅሩን፥

አንተ ምንቸገረህ /እሱን ታላመመው።

የማነው በሬ /እግዜር የማረው።

እቅብቅብ ገብቶ /ይነፈንፋል።

ከኔውም እንደሆነ /ተውቃቤዬ።

ሎሚ ስይዘው /ይሸትብኛል።

ያውና እዚያ ማዶ /ቃሪያ በርበሬ።

ባደረ እንጀራ /ቢኮሸኵሹት።

ዝናብ ዘንቦ ዘንቦ /ደጁ ጭቃ ነው።

ያን እያነሱ /እግድግዳ ልጥፍ።

እንዲህ ብታየኝ /መስዬህ ደኃ።

ያማቶቼ ቤት /ባለጕልላት።

የጦጣ ጅራት፥ /ከወደኋላዋ።

ሐሰቴም እንደሁ /ዞረህ እይብኝ።

አፋፍ ላፋ ስሄድ፥ /አገኘሁ ሚዳቋ።

ጅራቷን ብይዛት፥ /ዓይኗ ፍጥጥ አለ።

-343-

**ሰምና ወርቅ።.......**

የአማርኛ መዝሙር እንደ ግዕዙ ቅኔ በሰምና በወርቅ በኅብርና በአንጻር፥...... ይነገራል። ከዚያም የተነሣ የአማርኛ ቅኔ ተብሎ ይጠራል። የየስሞቹን ትርጓሜ በሚከተለው እናሳያለን።

ሰም፣ ማለት ለወርቁ መርገፍ ሆኖ የሚነገር ቃል ነው።

ወርቅ፥ ማለት ቅኔው የሚደርስበት ዋናው አሳብ ነው።

ስም ለበስ፣ ማለት የቅኔው ዋና አሳብ፥ (ወርቁ) ሳይገለጽ ምሥጢሩ በሰሙ ብቻ የሚታወቅ ነው።

ወርቃ - ወርቅ፣ ማለት ቅኔው ያለምንም ምሳሌ በግልጽ የሚነገር ነው።

ኅብር፥ የሚባለው አንዱ ቃል ሰሙንም ወርቁንም የሚያስተባብር ሲሆን ነው።

አንጻር፣ የሚባለው ለምሥጢሩ ተነጻጻሪ የሚሆን ሌላ ቃል የሚጠቀስለትና ምሳሌ ሆኖ የሚነገርለት ነው።

አፍራሽ፥ የሚባለው አስቀድሞ የተነገረውን አሳብ ተከታዩ የሚለውጠው ሲሆን ነው።

ውስጠ - ወይራ የሚባለው ኃይለ ቃሉ በሰሙ ተሰውሮ ለሕሊና የሚሰማ ሲሆን ነው።

የቅኔ መንገድ ከነዚህም ሌላ ልዩ ልዩ ስልቶች አሉት። ዳሩ ግን ውሳኔን ማብዛት ተማሪን ማታከት ይሆናልና እነዚሁ ይበቃሉ ብለን እናቆማለን። እነርሱም እርስ በርሳቸው እየተዛመዱ ሲገቡ ይገኛሉ። ይልቁንም ኅብርና ውስጠ - ወይራ ከሁሉ ይገኛሉ።

እነሆ ሁሉንም በሚከተሉት ማስረጃዎች እናሳያለን።

1 - ሰምና ወርቅ የአማርኛ ቅኔ።

(ሀ) ወላድ ኢትዮጵያ /ለልጆቿ ብላ፥

እጅግ ሳይጥሩባት፥ /ሳይዘሩዋት አብቅላ፥

ስንዴውን ጠብቃ /እንክርዳዱን ነቅላ፥

ስትመግበን አየን /በፀሓይ አብስላ።

ምሳሌ ዘር፥ ሀገራችን፥ (አዝማች)

ንጹሕ ዝናም መንግሥታችን፥

ዮፍታሔ ንጉሴ።

(ለ) ልጅነት የያዘው /ምላሳችን መንካ፣

ከቋንቋችን በፊት / ሌላ ቋንቋ አይንካ፥

ግእዝ ካማርኛ /አስተባብሮ ሲያውቅ፥

ከውጭ አገር ቋንቋ /ያንጊዜ ይንጠቅ።

አለቃ ኪዳነ ወልድ ክፍሌ።

2 - ስም ለበስ የአማርኛ ቅኔ፥

(ሀ) ሰፌድና ወንፊት /እያለ በጃችን፥

ያልተነፋ ዱቄት /ምነው ማቡካታችን።

አለቃ ኪዳነ ወልድ ክፍሌ።

(ለ) ያ፥ ማዶ ተራራ /ረጅም ነው በጣም፥

በከብት ነው እንጂ /በእግር አያስወጣም፥

ያ፥ ልጅ ተራራውን /ሊወጣ ያስባል፥

ዐዋቂ ሲያቅተው /ድኾ እንዴት ይዘልቃል።

ማኅተመ ወርቅ እሸቴ።

3 - ስም ለበስ ውስጠ - ወይራ የአማርኛ ቅኔ።

(ሀ) ተስቦ ገብቷል /ከቤታችን፣

መቼ ይወጣል /በሽታችን።

ዮፍታሔ ንጉሤ፥ (፲፱፻፴፫ ዓ.ም)

(ለ) እምቢልታ መለከት /የሚሰማው የት ነው።

አንዱም በስርርቆሽ በር /አንዱም በግቢ ነው።

ማኅተመ ወርቅ እሸቴ (፲፱፻፳፯ ዓ.ም)

(ሐ) ሰንበቴያችን ደርሶ /ድግስ አለበን

እንድትረጂን ይሁን /እህል ቅመሙን (ጥያቄ)

እሺ ምን ቸገረኝ /ያለኝ ጕልበቴን፥

ለምለም ወጥቤታችን /ታውቃለች ምጥን (መልስ)

እኛ ነጭ፥ አዝሙዱን /እንችላለን፥

አንተ ጥቁር ቅመም /አበሱዳን ሁን።

ዮፍታሔ ንጉሤ፥ (፲፱፻፳፩ ዓ.ም።)

4 - ወርቃ - ወርቅ የአማርኛ ቅኔ።

(ሀ) አጥንቱን ልልቀውመ /ከመቃብር ቆፍሬ፥

ጎበናን ከሸዋ /አሉላን ተትግሬ፥

ስመኝ አድሬአለሁ /ትናንትና ዛሬ፣

ተሰበሰቡና /ተማማሉ ማላ፥

አሉላ ተትግሬ /ጎበና ተጋላ።

ጎበና ሴት ልጁን /ሊያስተምር ፈረስ፥

አሉላ ሴት ልጁን /ጥይት ሊያስተኵስ።

አገሬ ተባብራ /ካልረገጠች እርካብ፥

ነገራችን ሁሉ /የእንቧይ ካብ የእንቧይ ካብ።

ትምህርት እንዲሰፋ /ጕልበት እንዲጠና፥

አራቱ ጉባኤ /ይነሡልንና፥

መኰንን ደረሶ /አሉላ ጎበና፥

አገራችን ትማር /አሁን እንደገና፥

ጎበና ከፈረስህ ጋራ ተነሥ እንደገና (አዝማች)

ዮፍታሔ ንጉሤ፥ (፲፱፻፳፮ ዓ.ም)

የወግዱ ጐበዝ በጦር ተማሪ ቤቱ በአደባባይ ዥረት የሚገጥመው ወርቃ ወርቅ ግጥም።

(ለ) ውረድ እንውረድ /ተባባሉና፣

አስደበደቡት /አፋፍ ቆሙና፥

የጥጃ ሣሩ /መምሬ ማምሻ፥

ወዲህ በዳዊት /ወዲህ በጋሻ

ፈሪ ፈራና /እጕድባ ቢኛ፥

ጆሮውን በላው /ያይጥ ቀበኛ፥

ቂጡን ደገመው /የእባብ ሸረኛ፥

(ሐ) በስም ብቻ መክበር /ሥራውን ሳይሠሩ፥

የግብጦች ዱለት ነው /መቼ የማኅበሩ።

በሀገራችንም /ነብሪድና እጨጌ፥

የጳጳስ ስም ነው /መቼ የባለጌ፥

ነፃነት ከሌላት /ክህነት በሀገሯ፥

ፍጹም አይባልም የነፃነት ክብሯ።

ንጉሥ ሳይኖራቸው /ሶርያና አርመን፥

መርጠው ይሾማሉ /በትረከና አቡን፥

ከወገኑ መርጦ /ጳጳስ የማይሾም፥

ከጦቢያችን በቀር /ሌላ ሕዝብ የለም፥

አለቃ ኪዳነ ወልድ ክፍሌ።

5 - ኅብር የአማርኛ ቅኔ፥

(ሀ) አሁን ምን ይጠቅማል /ሱሰኛ መሆን፥

ብዙ ቤት ፈረሰ /ትናንት በዚያ ቡን፥

ማኅተመ ወርቅ እሸቴ (፲፱፻፳፩ ዓ.ም)

(ለ) ቍርሳችን እንጦጦ /ምሳችን ዐባይ፥

ሻይ ግብዛችን ዳሞት /ቡሬ አደባባይ፥

ራታችን ጎንደር /አጣጣሚ ላይ፥

ኦቶሞቢላችን /ላንቻይደለሞይ፥

ዮፍታሔ ንጉሤ (፲፱፻፴፩ ዓ.ም)

(ሐ) እግረኛ እንዳይሆን /ይኸ ውጋዴን፥

ጊዜው ሳያልፍበት /በደጉ ዘመን፥

በሕግ ቤት ገብቶ /ምነው ቢወሰን፥

ደራሲው መ. ኅ. ወ. ቂ (፲፱፻፳፱ ዓ.ም)

6 አንጻር የአማርኛ ቅኔ፥

(ሀ) ወዳጅ ማለት አብሮ /ሲባክን ነው እንጂ።

እንደ ዓይን እንደ ጆሮ /እንደ እግር እንደ እጅ።

(ለ) የኔንም ጎጆ ቆጠሩሽ።

እንደ ሰው አዳራሽ።

7 - አፍራሽ የአማርኛ ቅኔ፥

(ሀ) ማሳለፍማ ታውቃለህ።

አትሰጥም እንጂ ከጠላህ።

ማኅተመ ወርቅ እሸቴ።

(ለ) እምዬ ምኒልክ /በቅሎ ስጠኝ ብዬ፥ እኔ አልለምንህም።

ካባ ስጠኝ ብዬ /እኔ አልለምንህም።

ብርም ስጠኝ ብዬ /እኔ አልለምንህም።

አምና ነበር እንጂ /እኔ አልለምንህም።

አምና ነበር እንጂ /ዘንድሮ የለህም።

ይህ ግጥም የተገጠመው የአጼ ምኒልክ መሞት ተደብቆ ሳለ በ፲፱፻፯ ዓ. ነው።

8 ውስጠ ወይራ የአማርኛ ቅኔ፣

(ሀ) ማሽላና ስንዴ /ባንድ አብረን ስንቆላ፣

እያረረ ሳቀ /የባሕር ማሽላ።

ከሰል የሚሆኑ ብዙ እንጨቶች ሳሉ።

ዝግባ ለምን ይሆን ይቈረጥ የሚሉ።

ዮፍታሔ ንጉሤ (፲፱፻፳፬ ዓ.ም)

(ለ) አብርሃም ቢጣላ /ከሣራ ከሚስቱ።

ባሪያውን አጋርን፥ /አስወጣት ከቤቱ።

በዚህም ተጣልተው /ወጡ አደባባይ።

ዳኛውም ፈረደ /በሁለቱም ላይ።

አንተም ሰርተህ ብላ /አንቺም ሠርተሽ ብዪ።

አላጋር እንጀራ /አይበላም ወይ።

ወልደ ጻድቅ ጋሼ፥ (፲፱፻፳ ዓ.ም)

-334-

**የአማርኛ ቅኔ።**

የአማርኛ ግጥም ወይም መዝሙር፣ «የአማርኛ ቅኔ» እንደሚባል ባለፈው አታውቀናል። ከዚህም በቀር በጉባዔ ቃና እስከ መወደስ ወይም እስከ ዕጣነ ሞገር ባሉት ክፍሎች ሁሉ እየገባ ሲነገር የአማርኛ ቅኔ ይባላል። አንዳንድ ጊዜ ግዕዙን ጣልቃ እያስገባ በመተባበር በመተሳሰር ሲነገር ይገኛል። አንዳንድ ጊዜም ከጋልኛና ከሌላም ቋንቋ ጋር እየተሰባጠረ ይነገራል። እነሆ ለምሳሌ ጥቂቶቹን እናሳያለን።

የአማርኛ ጉባኤ፣ ቃና። (ምሥጢሩ አጥፌ ሳለ ያላጠፋ አይጐዳ ማለት ነው።)

ልጆች ተማሩ /የፍርድን ሥራ ቀጥታ፥

አይጥ በበላ ስንዴን /አምጣነ ዳዋ ተመታ።

የአማርኛ ዋዜማ። (ምሥጢሩ መጠጥ ማብዛትን ስለ መንቀፍ ነው።)

(ሀ) ቆመ የስኳር ጠጅ

ውስተ ደብረ ማሕው ልብነ /ሀገረ ሥቃይ ወተድላ፣

ወወደይነ በበተራሆሙ አረቄ ወጠላ፣

ወበውስተ ቤርሜል ልብነ /ምስትገቡአ በቀል አተላ፣

እሳተ አራዳ ኰኛክ /እሷው ተቃጥላ፣

አውዐየታ ለባቢሎን ገላ።

ዮፍታሔ ንጉሤ (፲፱፻፴፭ ዓ.ም)

(ለ) የአንኮበር ደብተራ ለንጉሥ ሣህለ ሥላሴ የተቀኘው (በ፲፰፻፴ ዓ.ም ያህል።)

ግሩም እምግሩማን፥

ሣህለ ሥላሴ ያዕቆብ /እንተ ጸጎከ ልዕልና፥

ወዘኀረየከ መለኮት ፍና፣

እስመ አባ ዲና ሰሊከ /ወፈረሰ ዚአከ ዲና፣

በዲና ተኀጕሉ /ዘይቤሉ ዲና፣

ወኢተርፈ አሐዱ ለዜና።

የአማርኛ ሥላሴ ቅኔ።

(ሀ) የራንኤሉ ደብተራ ብርሌ ለጸሓፌ ትእዛዝ ገብረ ሥላሴ የሰጡት ቅኔ።

ዐምደ ቤት ገብረ ሥላሴ /ቅንቅን ሲበላህ የምትኖረው፥

አሰናብተኝና ልውረድ ጌታዬ /እድናለሁና ብሖር፥

ደግሞ ቆቅ (ቆቃ) አለ አሉ፥ /የሚያዝ ሲበር፣

አንድም ነት፥ አጥቼ ካንተ ቤት /እንዴት ወድቄ ልቅር፣

ከባዶ መሬት ስቆረቆር፣

ወእፎ ኢታገብዕ ሊተ /ለምድረ ጎንደር፣

ማኅፀተ ልቡናከ፥ ምድር።

(ለ) የአንኮበር ደብተራ ለወህኒ ቤት አዛዥ ወልደ ጻድቅ በጋልኛ የተቀኘው (ዘመኑ ፲፰፻፵፭ ዓ.ም) ያህል ይመስላል።

ናገርሲሲ ካራ ሐዘሎ /ዒጃ ምኒልክ ወልደ ጻድቅ፣

አኒ ቤኬ ኢንጅሩ ጎፍታኮ /ከራ ሐዘሎ ሁንዱማ፣

ዱቢን ኬቲ፣ ዳዲ /አፋን ኬቲ ደማ፣

ሌንጫ ጎፍታኮ /አርካ ምኒልክ ይልማ፣

ወረሞ አቡልቱ ስምለ ሲዳማ፥

ዒጃ ጎፍታ ኬኛ ኵኖቲ /ቢፍቱ ዲረማ፣

አዕይንተ ይሰብር በግርማ።

የአማርኛ መወድስ፥

(ሀ) ተነሳሒ ሰው የተቀኘው።

እግዚአብሔር አንተን በመበደል ጊዜ፥

የሚያህለኝ የለም እኔን /ከፈጠርኸው ሁሉ ፍጡር፣

እመስላለሁና መቼም /ይሁዳን ወንድሜን በግብር፥

ምንም ብበልጠው በጥበብ በነውር፥

ካባቴ ከነዌ ጋር፥

የተካከልሁ ነኝ እኔም /ወርርቅና ብርን በማፍቀር፥

እንብላ እንብላ ሲሉ ሰዎች /ሥጋ መልከኛው ቢቀር፥

ቆርጠው የሄዱ ብዙ ናቸው /እኔን ጨልሞኝ ስድበረበር፥

ከነጋም ወዲያ እንዳልሄድ /እኔያ በሄዱበት አገር፥

ይጠብቀኛል በኋላዬ፥ /የሁሉ ጠላት መቃብር።

(ለ) አቶ ዮፍታሔ ንጉሤ በ፲፱፻፴፩ ዓ.ም በካርቱም ሳሉ «የኢትዮጵያ ጉዳይ በጄኔብ ላይ ቀርቦ ነገ ተነገ ወዲያ እየተባለ በመዘግየቱ» እያዘኑ የዘረፉት መወድስ። ምሥጢሩ እሺ ነገ ወደ ጄኔብ ሄዳ አራይትና ቱሞሮን አፍተር ቱሞሮን» ወሰደች ማለት ነው። (እራይት እሺ ቱሞሮ ነገ አፍተር ቱሞሮ ተነገ ወዲያ።)

ምንተ ንግበር የዐመፅ ልጆች/

ለእመ ዐረፍት ይእቲ /ቃለ አፉነ ወስላታ፥

ወተድባበ ብሩር ልብነ /ስታጫውተን ጨዋታ፥

ንግበር ማዕዖሃ /ቃለ ጽድቅ ወቃለ ሐሰት ወአኮ ባሕቲታ፥

ወዲያና ወዲህም ሳትንገላታ፥

በየበራችን ለትቁም /የዝግባ ሣንቃ ይሉንታ፥

በጄኔቭሂ አመ ተፀንሰ /ዘኢትዮጵያ አለኝታ፥

የቱሞሮ እናት እሺ ነገ /ለብሂለ አራይት ወለደታ፥

ወእሺ ነገ እኅትነ /እድምኅረ ወለደት መንታ፥

ሕማማ ኢትዜከር /ወአፍተር ቱሞሮ ተቀበለታ፥

፩ ሺ በመከር፣ አንድ በወረወር፣

፪ ካያያዝ ይቀደዳል ካነጋገር ይፈረዳል፣

፫ ባንድ ራስ ሁለት መላስ፣

፬ ባፍ ይጠፉ በለፈለፉ፣

፭ ሳይፈድሉ ጎፈሬ ሳይስረግጡ ወሬ፣

፮ ዓሣ ጐርጓሪ ዘንዶ ያወጣል፣ የሰው ፈላጊ የራሱን ያጣል፣

፯ ለወሬ የለው ፍሬ ላበባ የለው ገለባ፣

፰ ደባ ራሱን ስለት ድጕሱን፣

፱ ተልጅ አትጫወት ይወጋሃል በእንጨት፣

፲ ተዋጊ በሬህን ተናካሽ ውሻህን (ያዝ)

፲፩ አንድ አይነድ አንድ አይፈርድ፣

፲፪ በፈሳ ይታፈሳል በነጠር ይመስላል

፲፫ የአባት ዕዳ ለልጅ የአፍንጫ እድፍ ለእጅ፣ (ቢወርስ ነው)

፲፬ ከኑግ የተገኘህ ሰሊጥ አብረህ ተወቀጥ፣

፲፭ የሌባ ዋሻ፣ የቀማኛ መሸሻ፣

፲፮ የሰው በልቶ አያድሩም ተኝቶ፥

፲፯ እንደ ልጅ በቀለበት እንደ ድመት በወተት፥

፲፰ እካስ ያለ ታግሦ እጸድቅ ያለ መንኵሶ፥

፲፱ ዳኛ ይመረምራል፣ ጣዝማ ይሠረስራል፣

፳ ተመርመር ይገኛል ነገር፥

፳፩ ተአፍ ከወጣ አፋፍ፥

፳፪ ውሻ በበላበት ይጮኻል፥

፳፫ ዋቢ ያለው ያመልጣል ዋቢ የሌለው ይሰምጣል፥

፳፬ የግፍ ግፍ፥ በዕንቅርት ላይ ጆሮ ደግፍ፥

፳፭ ሥራ ለሠሪው እሾህ ላጣሪ፥

፳፮ ለተዘጋ ቤቴ ከተዳፈነ እሳቴ፥

፳፯ ለንጉሥ ያልረዳ፥ ከባሕር ያልቀዳ፥

፳፰ አያባው ገብቶ እያወዛው ተቀብቶ፥

፳፱ አልሞት ባይ ተጋዳይ፥

፴ የሞተ አይከሰስ የፈሰሰ አይታፈስ፥

፴፩ የበላ ዳኛ፥ የወጋ መጋኛ፥

፴፪ ያልጠረጠረ ተመነጠረ፥

፴፫ አለውድ በግድ፥

፴፬ ንጉሥ አይከሰስ ሰማይ አይታረስ፥

-346-

**ስለ ጽሕፈት፥**

ቃል በብራና ወይም በወረቀት ላይ በቀለም ተቀርጾ ትምህርት የሚተላለፍበት እንደዚህ ደግሞ ከሩቅ ላለ ሰው በሩቅ ሆኖ አሳብን፣ ለማስረዳት የሚቻልበት ብልሃት «ጽሕፈት» ይባላል። ስለዚህም «በቃል ያለ ይረሳል በመጽሐፈ ያለ ይወረሳል» ተብሎ ይተረታል።

ለጽሕፈት መልኮችና ሥርዓቶች አሉት። አንድ ዓይነት ትምህርት ወይም አሳብ በጽሕፈት ተሰናድቶ ሲወጣ «መጽሐፍ» ይባላል። ለሰላምታ ወይም ለሌላ ጉዳይ የሚጻፈው የመልእክት ቃል «ደብዳቤ» ይባላል። መጽሐፍ በጥራዝ ይከፈላል። ጥራዝ አብዛኛውን ጊዜ በ፩ ጥራዝ አምስት ቅጠሎች ይገኙበታል። አንድ ብራና ወይም ወረቀት ለተፈለገው ጉዳይ፣ በልክ በመጠን ሆኖ ሲቀጻ «ቅጽ» ወይም «ቅጠል» ይባላል። ወረቀት ሲሆን ግን «ሉህ» የሚባል የትውስት ስም ተገኝቶለታል። አንዱ ቅጠል ወይም ቅጽ ታጥፎ ሲጠረዝ በጥራዝ የተከፈለውን እኩሌታውን፥ «ነጠላ ቅጠል» ማለት በተገባ ነበር ዳሩ ግን መታጠፉ ከቅጽ ተቆጥሮበት እርሱም እንደዚያው «ቅጠል» ይባላል።

የቅጠል አንደኛው ፊቱ «ገጽ» ይባላል። ስለዚህም አንድ ቅጠል፥ በጥራዝ ደንብ ሆኖ ሲታይ ሁለት ገጾች አሉት። በቅጽ ደንብ ሲታሰብም አራት ገጾች ይኖሩታል።

ቀለም የሚወድቅበት ሜዳው (ወለሉ) ከጽሕፈት በፊት ተዳምጦ ተሰምሮ ሲሰናዳ ሰሌዳ ይባላል።

ቀለም ከሚያርፍበት ከሰሌዳው በስተራስጌና በስተግርጌ በጐንና በጐን የሚገኘው ባዶው ስፍራ በጠቅላላ «ኅዳግ» ይባላል። ትርጓሜው የተተወ ማለት ነው። በዝርዝር ሲነገርም የላይኛው «እርእስት» ኅዳግ «የታችኛው »ግልየት ኅዳግ» ወይም «ኅዳግ» ብቻ በመገልበጫው በኩል የሚገኘው «ገጽ ኅዳግ» በመጠረዣው በኩል የሚገኘው «ምስማክ ኅዳግ» ይባላል።

በመቅድም ወንጌል የሚነገረው ውሳኔ ከዚህ ካህኑ ውሳኔ ጥቂት የተለየ ነው። «ማልየት ኅዳግ» ለሁሉም እየተሰጠ እንደዚህ ተብሎ ይነገራል ታችኛው «ግልቀት ኅዳግ ላይኛው ነው አርእስት ማዕዩት ኅዳግ ዳርና ዳሩ ምስማክ ማልየት ኅዳግ ተብሏል።

ቀለም የሚውልበቱ ስፍራ ዐምድ ይባላል። መጽሐፍ ወይም ጋዜጣ በ፩ ዐምድ ወይም በብዙ ዐምዶች እየተጻፈ ይወጣል። በዐምድና በዐምድ መካከል እንደ ድምበር ሆኖ የሚታየው ስፍራ «ሐውልት» ይባላል።

ለጽሕፈት መግቻ ወይም መወሰኛ የሚደረገው የመስመር ምልክት «ሲራክ» ይባላል። ቃሉ በቀለም ተቀርጾ የሚያርፍበት «መስመር» ይባላል። በፊደልና በፊደል መካከል የሚገኘው ስፍራ «ኆኅት» ይባላል። ይኸውም «ኆኅት» በአሁኑ ዘመን ኤስፓስ እየተባለ በማተሚያ ቤት ሠራተኞች ዘንድ በተውሶ ስም የሚጠራው ነው። በያንዳንዱ ፊደል መካከል የሚገኘው ስፍራ «ሕፅን» ይባላል። ለምሳሌ «ሐጠበ» በተባሉት ፊደሎች መካከል የሚታዩት ክፍሎቹ ስፍራዎች ሕፅኖች ናቸው። በያንዳንዱ ፊደል ውስጥ የሚገኘው ስፍራ (በቅርጽ የተከበበ ሲሆን) «ማሕፅን» ይባላል። ለምሳሌ «መቀፀ» በተባሉት ፊደሎች ውስጥ የሚታዩት እንደ ዓይን የመሳሰሉት ነጫጮች ስፍራዎች ማሕፀኖች ናቸው።

መጽሐፍ «በአንቀጽ በምዕራፍ በክፍል በቁጥር» ይከፈላል። አንቀጽ ከፍተኛ ምዕራፍ መካከለኛ ክፍል አነስተኛ መክፈያ ነው።

እነዚህ መክፈያዎች ንኡስ ምዕራፍ ንኡስ ክፍል እየተባሉ እንደገና በልዩ ልዩ አካሄድ ይደነገጋሉ። ቁጥር ከአንቀጽ ወይም ከክፍል እየተነሣ ዝርዝር ከፋይ ይሆናል። በአንዳንድ መጽሐፍ ይልቁንም በፍርድ መጽሐፍ ላይ ከሥር እስከ ጫፍ የሚዘራው ተራ ቁጥር «አንቀጽ» ይባላል። በመቅድመ ወንጌል ግን ይህን የመሰለውን ተራ ቁጥር ንኡስ ምዕራፍ አርእስተ ነገር ተብሏል።

ሰዋሰው ተፈጸመ።