**አውቀን እንታረም**

አቢይ አበበ

(ሌ/ጄነራል)

፲፱፻፶፭ ዓ.ም

አሥመራ በ «ኢል ፖሊግራፊኮ ሶ. አ.» ታተመ።

ሁለተኛ እትም ፲፱፻፷፯ ዓ.ም

አዲስ አበባ - ቼምበር ማተሚያ ቤት ታተመ።

በ፲፱፻፶፭ ዓ.ም በአሥመራ ከተማ የመጀመሪያው እትም ታተመ።

ሁለተኛው እትም በ፲፱፻፷፯ ዓ.ም

አዲስ አበባ በቼምበር ማተሚያ በኢት ታተመ።

**መቅድም።**

ሀገር ያለ ሰው ምድረ በዳ ሆና ትኖር ይሆናል። ሰው ግን ያለ ሀገር ሊኖር አይችልም።

ሀገር ምን እንደሆነች ሁላችንም እናውቅአለን ነገር ግን ሀገር የምትኖርበትን ዘዴ ገና አጥርተን ያወቅነው አይመለኝም። ስለእዚህም የአንድ ሀገር ስዎች መሆናችንን እንድናውቀውና ለአንድነታችን መጠጊያ የሆነችው እናታችን ኢትዮጵያን ለማገልገል ለማኖርና ለኑሮአችንም ለመሥራት የምንችለው በአንድ መንፈስ ስንሰለፍና በንጹሕ ሕሊና ፀንተን እንድራመድ ስለሚአሻ የየአንድ አንዳችን መንፈስ ከደካማነት ወደ ጽኑነት መለወጥ አለበት።

መተዛዘንን፣ መተሳሰብን፣ ጠንካራ መንፈስን ቅን ባሕርይን ፍቅርን እርስ በርሳችን መተዋወቅንና አለመናናቅን ማወቅ ይገባናል። ይህም በመሀከላችን ከሌለ ምንም ሊኖር አይችልም። ወደ መጥፎ መንፈስ የሚመራ ሁሉ መጥፎ ነገሮችን እያራባ ሌላውን ሁሉ ከትቦ እንዳይጐዳ ያሠጋናል በኑሮ ውስጥ ምን ምን እንዳሉ ተረድቶ ከአሁኑ መገታት ያስፈልግ ይመስለኛል።

በአጭሩ ከገለጥኩ በኋላ አስፋፍቶ ማተቱን የሚከተለውን የአንባቢዎች አእምሮ እንደሚሆን በማመን እንተወውአለሁ።

ለመልካም ሥራ ይውል እንደሆነ በማለት ተስፋ ይህን ትንሽ መጽሐፍ ለውድ ሀገሬ ሰዎች አበረክታለሁ።

**ዓለም።**

ዓለም ገና ልጅ ናት አውራጃዋም ደግሞ

አርጅቶ የሚሞተው ሰው ብቻ ነው ቀድሞ።

ብዙ አሳልፋለች ብዙዎች ተክታ

የሁሉንም ምግባር በየተራው አይታ።

ሁሌ ምጥ ምግባር በየተራው አይታ።

ሁሌ ምጥ ሲይዛት መውለዷም ሣይቀር

የእርሷ መገላገል ሰው ወልዶ መቅበር።

መሆኑን ስታውቀው በጣም ስረዳው።

እይዋት ስትቸኩል ወደ ሞት ስትነዳው

ሁሉም በበኩሉ እኔ አለሁ እያላት

መፋጀት በዛና በእዚህ ሰላም የላት።

አ.አ

**መነሻ።**

«ሰው የሴት ልጅ ጥቂት ቀን ይኖራል ሁከትም ጸገ

በ እንደ አበባ ይወጣል ከዚያ በኋላም ይረግፋል

እንደጽላም ይኰበልላል አይቆምም»

ኢዮብ ም. ፲፬

ብዙ ጊዜ ሰውነቴ ዕረፍትን ይሻል ሰውነቴና መንፈሴ ተለያይተው የሚፈልጉትን ለመረዳት አቃተኝ። ሌላ ተጨማሪ አእምሮ እንኳ ቢኖረኝ ልረዳው እችል አይመለኝም። እንደዚህም ስልአልኩ እንደ እንስሳ አትቍጠሩኝ በእናንተም ሆነ በሌላው ሰው ሊደርስ የሚችል ነገር ነውና።

አንዳንድ ጊዜ ሁሉን ሳመዛዝን ሳወጣ ሳወርድ እዚህ ምን አደርጋለሁ እስከመቸስ አለሁበት እቆያለሁ ጨረቃና ፀሐይ ሲፈራረቁ ማየት የሰው ልጅ ሁሉ ወግ ነው ዛሬን እስመሽቼ ነገን ማንጋቴን አላውቀውም በእዚህም ምክንያት ብተክዝና የአለኝን ጊዜ ንቄ ባሳልፈው አይሻልምን እላለሁ።

በሌላው ጊዜ ደግሞ ለምን እተክዛለሁ በአለሁበት ዓለም እምኖረው በጣም ለአጭር ጊዜ ነው ስለምን ደስ ብሎኝ አላሳልፈውም ለምንስ እንደሌላው ሁሉ አልሆንም! ስለ ሰውስ ብዬ እራሴን ለምን አስቸግራለሁ እኔ ባለሁበት ጊዜ ያሰኘኝን ሁሉ አድርጌ ማለፍ ነው። ሌላው የሚአደርገውን ሁሉ ለማድረግ እኔም ይቻለኛል ሰው መሬትን ያጣል እንጅ መሬት ሰውን አታጣም የእኔም ዕድል በግድ ከእዚሁ ጋር የተያያዘ ነው እያልኩ አስባለሁ።

እንግዲህ በየአይነቱ እየጠቀሰ ኑሮየን የሚአዘበራርቀውን ሕሊናየን የግል ጓደኛ አድርጌ መያዝ ግዴታ ሆኖብኝ እንደሌላው መሰሌ ሁሉ ይዤው እኖራለሁ።

ልዩ አስተያየቴን ይዤ እራሴን እራሴ በመራው ማስኬድ ስመኝና ሲገባኝ የአለ ስሜ እየጠሩኝ የአለ ሥራዬ እየቀባቡኝ ወገኖቸ መኖርን ስለአስጠሉኝ ሰው የሆነ ሰው እኔን ሌላውን ሰው በአሉባልታና በሽሙት በሐስትና በተንኰል ይህንን በመሳሰሉት ሁሉ በማስመረሩ ከሰው ተለይቶ መኖር ቢአቅተኝም ሰው መሐል ሆኜ ሰውነቴንና ሰውነትን ንቄ እስከ ጊዜ እንከረፈፍአለሁ።

ሰውነቴን ወይም ሰውነትን ስንቀው በአርዓያ ሥላሴ መፈጠርን ክጄ አይደለም። እንደሰው ሁሉ አስባለሁ ሰውነቴንም ይዤ እንከራተታለሁ የሚአየኝ ሁሉ ሰው ይለኛ እኔ ግን እምብዛም በሰውነቴ አልመካበትም።

ከብዙ ጊዜያት ጀምሮ ሰውንም ታዝቤውአለሁ አጥርቼም ተመልክቸ ተመራምሬውአለሁ ወደየትም እንደሚመራ የት እንደሚደርስም ተረድቼውአለሁ። የየራኡን ጉዞና ማረፊያውንም ሰው ሁሉ ያወቀዋል ግን አጥርቶ አይረዳውምና ሰው መሆኑን አክብሮ ለጊዜው ይኖራል።

ሰው ሆኖ መፈጠር ሰውነትን ለማከብርና ምድርን ለመሙላት ብቻ ሣይሆን ትእዛዛትን ለማክበርና ሕግጋትን ለመፈጸም እንደዚሁም እውነትንና ትክክለኛ መንገድን ተከትሎ ከልብ ለመፈቃቀርም በሆነ ነበር።

ግን ሰው ተብሎ እንዲፈጠርና በምድር ላይ እንዲኖር አስፈልጐ ተፈጥሮም መሬትን የሠፈረበት ሰው ደጉንም ክፉውንም ነገሮች ሁሉ አስከትሎ ዓለምን ወረራት። በጊዜአችን ሲደረግ የእምናየው ሁሉ ምድር ከተፈጠረች ጀምሮ እስከ አለንበት ጊዜ ድረስ የነበረውን እንጅ ብርቅ አድርገን የምንቆጥረው እምብዛም እንደሌለ እንመን።

በተቀደሰ መንፈስ ለተቀደሰ ሥራ የተፈጠረው ሰው በበኩሉ ክፉ ስራዎችንና ተንኰልን እራሱ ፈጥሮ ሲጨንቅና ሲንገላታ ሲበሳጭና ሲያማርር ሲአዝንና ሲተክዝ ሰውነቱን ሲጠላና የተወለደውበትን ቀን ሲረግም በወገኑ ላይ ሲያፌዝና ወንድሙን ሲገድል በጓደኛው መንገድ ላይ ወጥመድ ሲዘረጋ በጐሮቤቶቹ ሲቀና ሲመቀኝ የጊዜውንና የራሱን ጥቅም ብቻ ሲከእል ዝርያውን በሐስት ሲወነጅል የራሱን ሥራ ብቻ ሲያመሰግን ከአጠገቡ እራቅ የአለውን ሲያማና ሲነቅፍ እራሱን እያታለለ ሌላውን ሲአሳስት ተቆጥሮ የማያልቀውን ስንቱን ጉዳጉድ አመርቅዞና ደብቆ የያዘው ሰው እንደናንተም እንደ እኔም የአለ ነው።

ሰው የተፈጠረበትን ልዩ መብት የራሱ የረከሱ ጠባይና ተግባር ተንኩሰው ስለአናጉት መከራው እላዩ ላይ ተንዶበት ከእርሱም ላይ የሚነሡት እላዩ ላይ ተንዶበት ከእርሱም ላይ የሚነሡት ተወሳኰች ዝርያውን እየነደፉ አዳርሰውታልና ተጋቦቱም እስከ ዘለዓለም ተፈራራቂ ትውልዱ ይተላለፋል። ወድዶም ያደረገው ነገር ቢሆን ሳይወድ ጭንቅንና ፍርሃትን ተጐናጽፎ እስከ ተወሰነለት ጊዜ ድረስ እንዲዳክር ተፈርዶበታል።

ሰው ሁሉ ተገልጦ ከሚታይበት ሌላ የማይታይ ቁራኛ ጠባይ ስለ አለው ከዚያ ሊያላቅቀው የሚችል ነገር አይኖርም ስለ እዚህም የእራሱ ተገዥ ለመሆን ተገድዶ ይገኛል።

እያንዳንዱ ነገድ የተመራበት የዓለም ክፍል የሆነውን ምድር የሚአረኩ ሁለት ምንጮች ይገኛሉ እነዚህም የምሬትና የመጣፈጥ ጣዕምን የአፈልቃሉ። እንግዲህ በክፍለ ምድሩ የሠፈረው የሰው ዘር በማይታየው ቁራኛ ጠባይ እየተመራ በምሬትና በመጣፈጥ የተከፈለችውን ዓለሙን መፈንጫው አድርጐ አንድ ጊዜ ከመራራው አንድ ጊዜ ከጣፋጩ እየተጐነጨ እንደ ለማዳ አውሬ ሲቦርቅ ይገኛል።

በምሬትና በመጣፈጥ ስለተከፈለችው ዓለም ብዙውን ነገሮች ሌላውም ሁሉ ስለሚረዳው ለምሣሌ ያህል በጣም ትንሹን ልገልጠው እወዳለሁ።

ትላንትና ደስ ብሎህ ነበር አሳብህም ፍላጎትህም ምኞትህም ሆኖልሃል ከብዙ ዘመድ ወዳጆችህ ጋር ተገናኝተህ ስለደስታህም ስለሆነልህም ነገር በመፍለቅለቅ ውለህ አምሽተሃል። ፍንጠዛህም ከልክ አልፎ እምትጨብጠውን አሳጥቶህ የበለጠ ከምታፈቅረው ወይም ከማንም አብልጠህ ከምትወደው ገንዘብህ ላይ ቆንጥረህ ለደስታህ መታሰቢያ ሰውተህ ምግብና መጠጥ አዘጋጅተህ ጓደኞችህን ስታማታ ውለሃል። ምክንያቱ ምን ይሆን? ንግድህ ሆኖልህ ብዙ ገንዘብ አግኝተሃል ሥልጣን ላይ ወጥተሃል ልጅህን ድረሃል ወይም ሚስት አግብተሃል ወይም ልጅ ወልደሃል ልበል። ታዲያ በእዚህ ጊዜ የምትጐነጨው ከአንደኛው ወገን የሚአረካውን ጣፋጭ ነው።

ዛሬ ደግሞ እንደትላንትናው አይደለህም ሐዘን ተከናንበህ ትታያለህ ራስህንም ታማርራለህ ሰውነትክንም ንቀህ ያቅበጠብጥሃል እምትናገረውንም አታውቅ ጭንቅላትህን በሁለት እጆችህ ጨብጠህ አቅርቅረሃል የትላንትናው ቡረቃህ ትዝም አይልህ በትካዜ ተጨብጠሀል በእንባም ተጨማልቀህ ለገላጋይም አልመች ብለህ የመጨነቅህ ዝባት ያስጓራሀል ምን ይሆን? ከሥልጣንህ ወርደሃል ሐብትህ ተብዝብዟል ዘመድህን ተረድተሃል አለበለዚያም ሌላው የአንተ ቢጤ ሰው እንዲያውቅብህ እማትፈልገው ነገር ይደርስብህ ይሆናል ልበል።

አሁን ደግሞ ተገድደህ የምትጐነጨው ከሌላው ወገን በብዛት ከሚፈልቀው የምሬት ጣዕም ነው። ብዙዎቹም እማትፈቅዳቸው እማትመኛቸውና እማትወዳቸው ነገሮች ሁሉ ከእዚሁ ከመራራው ምንጭ ስለሚፈልቁ አብረህ ተጐንጭተሃቸዋልና ምሬቱ መቸም አይለይህ። ነገር ግን ለአፍህ ማጣፈጫ አልፎ አልፎ የምትጐነጨው ያ፣ የመጣፈጥ ክፍል አለና ምሬቱ ለጊዜው ያህል ይረሳህ ይሆናል።

ይህንንም ስልህ ሰውነትህን ላስጠላህ፥ አይደለም ከራስህም ከተለመደው ምኞትህና መጓጓትህ ላፈናቅልህ አልሞክርም ላድርግም ብል አልችልምና በአንተም በሌላውም በእኔም ያለ መሆኑን ለማስገንዘብ ያህል ሞከርኩ።

በሰው ላይ ያለ ስንቱ ሐተታ ምን ምን እንደሆነ ትረዳውአለህ የበለጠም ለማወቅና ለመመራመር ብዙ ጊዜያት እየሞከርክ እንደተውከው የማይካድ ነው። ይሁን እንጂ የምታስበው ግን የሚአስመርርህ አጋጣሚ በደረሰብህ ጊዜ ብቻ ነው። ስሜትህም በቶሎ ወደ ደስታ ስለሚለወጥ ምሬትክን ወዲያው እረስተህ ስትቦርቅ ሰውነትህ ያዘለውን ዕድፍና ጉድፍ ያራገፍክ ይመስልሃል ይህ እውነት አይምሰልህ። ጭነቱ ምንም ባይሰማህና ባይከብድህ አወዛውዞ የሚጥልህ የማይታይህ የራስህ ምግባር ሸክም እንደሆነ አትዘንጋው።

ሰውነቴን ንቄው አለሁ ካልኩህ ጀምሮ ከማሕበራዊ ኑሮ ስለአልተለየሁ የሰውን መልካም ጥበባትና ሥራዎች ማየቴና ማድነቄ አልቀረም። ብዙዎችም የማደንቃቸውና የማመሰግናቸው ሥራዎች አይቻለሁ የፈለሰሙአቸውም አርቅቀው የሠሩአቸውም ሊቆች ሰዎች መሆናቸውን አልክድም ነገር ግን ለደጋጉም ሆነ ለክፉው ሥራዎች የተደቀነው ያው ሰው ስለሆነ እየተፈራረቀ ምድርን አስጊጦም የቻለውን ያህል ሠርቶም ታያለህ ዳሩ ግን የሰውነት ጠባይ ብቻ አልሻሻል ብሎ የሠራውን ሲአፈርስና ያፈረሰውንም ደግሞ ሌላው ሰው ሠርቶ እንዲአፈርሰው ለማድረግ እየተጣጣረ አፈርሰው ፍራሽ ሥር ተቀብሮ ይቀራል። እንደዚህም እየሆነ ትውልድ ሲፈራረቅ ዛሬ እኛ ያለንባትን ምድር ነገ ባለተራው ይመራባታል።

እኛም ከተወሰነልን ጊዜ በላይ አንኖርምና በእግራችን የሚተኩት የሚአደርጉትን አናይም። ይሁን እንጅ አዲስ ነገር እንኳ ቢፈጥሩ አብዛኛውን እኛ ስናደርገው የነበረውን አድርገው እነርሱም እንደ እኛው ለሌላው ባለ ተራ ይለቃሉ።

በየአለንበት ሥፍራ ስንኖር ጥረን ግረን እንድንበላ ታዝዟል ይህንንም ስናደርግ እንታያለን ግን ድካማችንና መታከታችን ሁሉ ለምንድን ነው። ? ለማንስ ነው የድካማችንስ ፍሬ ምን ይሆን። ?

የተለመደውን ሐተታ በመያዝ ድካማችን ለሀገራችንና ለመጭው ትውልድ ነው የሚል ሞልቶ ይሆናል ይህንን መናገር የሚገባው በአንድ ትውልድ ዘመን አብሮት ላለው ጓደኛው የሚአስብ አእምሮ ያለው ሰው መሆን አለበት። እንድግዲያውስ እንደሚታየው ከሆነ ድካማችን ለየግል ፍላጐታችን ሆኖ የድካማችን ፍሬ በልቶ መሞት ብቻ ነው።

ሞታችብን ቅጣታችን ነው እስከዚያ ድረስ ግን ግምብ በሌለው ዘበኛ በማይጠብቀው ክፍት ወህኒ ቤት ውስጥ ሆነን እንደልባችን እየተቀናጣን ለምኞታችን እየተገዛን ምንም የሚደርስብን አይመስለንም። ጊዜው በደረሰ ጊዜ ግን አይተውነው የማናውቀው የብረት አጥር በዙሪያችን እንደነበረ ይከሰትልናል ትልቁም የብረት በር እፊታችን ተደቅኖ ይታያል መንጥቆ የሚአስወጣንም ዘበኛ ይገለጣል በአጠገባችንም ይንጐራደዳል እንደከብትም ስንታገድ ተኖርንባት እኛ ለማዳአዎቹ አውሬዎች የሰባንባት መሬት ተራዋን ልትበላንና ሰብታም ሌላውን ለመመገብ አፏን ከፍታ ትቀበለናለች ከእዚህም የሚአድነን የለም ተመልሰንም ለመምጣት አንችልምና የእኛ ተራ በእዚሁ ይወሰናል።

ትንሽም ቢሆን ደግ ነገር ሠርተን ካልተሸኘን እኛም የሚአስታውስ ምንም ምክንያት አይኖርም። ምናልባት እንኳ ወግ ባለ መቃብር ተቀብረን መቃብራችንም በእምነበረድ አጊጦ ስማችንም በላዩ ላይ ተቀርጾ ቢታይና ቢነበብ የሚአመለክተው የስም መቃብርነቱን ነው። አለበዘዚያ ግን የትም ዋሻ ውስጥ ተወርውረን አንድ ቀን መከረኛው አጽማችንም ከአፈር ውስጥ ብሎ ሲታይ የሰው አጥንት ተብሎ በተፈጥሮ ስማችን ብቻ ያስነሣን ይሆናል እንጅ የእገሌ አያሰኝም።

በላያችን ያለው እዳ በሥራችንም ያለውን ክፋት አስተካከለን ካሰብነውና ከተመራመርነው ክፉና ደጉን ለመለየት የተፈጥሮ መታችን ነው። የሌለብን ለመምሰል ውስጥ ውስጡን ቂማችን አመርቅዞ ላይ ላዩን ምላሳችን መሰሉን ሲሸነግል አንተፋፈርም። ክርክራችን ሁሉ የለብንም ተንኰልም አላደርግን የማለት ሲሆን ቅንና የዋህ ሆነን ለመደማመጥ እንሞክራለን ምን ይደረግ የአንዱን ውስጣዊ ምሥጢር ሌላው እንዳያቅበት አድርጐ እግዚአብሔር ፈጥሮታልና ነው።

ሁላችንም እንደዚሁ ስለሆንን የክፋትና የተንኰል ወይም የሰውነታችንን እርስኩስ ጠባዮች መደበቂያ ቀፎዎችን በውስጣችን ተሸክመን ደብቀን እንኖራለን። ታዲያ መስሎን ነው እንጅ አውጥተን ብንዘረግፋቸው ብዙዎች በእዚህ የከበሩ ስለአሉ የሚወድብን ባልነበረ።

ይህን ሁሉ እያወቅን ወደ ስሕተት የምነጕደው የምኞታችን ተገዥ በመሆናችንንና መጓጓታችንም መጠን ስለሌለው ነው እኔ ብቻ ስለምንል ይህም እድር ሆኖ እኛ ብቻ እንጅ ሌላ የአለ አይመለንም።

ሰው ሰው ሰው፥ የማትበለጠው የማትሸነፈው የማትደመሰሰው ስምህን አክብረህ ለመኖር የምትመኘው ሐብትህን ለምን ወይም ለማን የምታከማችበትን ምክንያት የማታውቀው ለጓደኛህ ውለታ የማትሠራ ሌላው ላደረገልህ ምሥጋና የሌለህ ወገንህን ወደ ወጥመድ የምትመራ ጠባይህን ሳታርም የሌላውን ጠባይ የምትነቅፍ በወንድምህ የምትቀና በሐሰት ጐዳና የምትጓዝ ከዓይንህ ጆሮህን የምታምን የሌላው ሥቃይና መከራ ደስ የሚልህ በራስህ ብቻ የምትመካ በእውቀትህ የምትራቀቅ የአሰኘኝን ሁሉ አደርጋለሁ አደርጋለሁ የምትል ሰው ሆይ መቸ ይሆን መታረሚያህ። ?

ከንቱ ነገሮችን የፈጠረ የሰው ከንቱ ጠባይ ስለሆነ ከንቱነት እየተስፋፋ በየአንዳንዱ ሰው አንደበት ተጠራቅሞ ከአፉ እያወጣ ሲዘራው ፍሬው ወዲያውኑ እየበቀለ መኸሩም ወደ ሌላው ሰው የነገር ጐተራ ገብቶ ይከማቻል። ከሰው ልጅም የማይለየው ጠንቀኛው የሐሰት ዘር እየበዛ ሰውን እራሱን የባሰ ወደ የሚያረክሰውና ወደ ሚአቀለው ሁኔታ ላይ ሲጥለው ይታያል።

ሰው የሚፈልገውን ሳያውቅ እየተቅበዘበዘ በየአለበት ሲባክን የልቡን ያደረሰ ይመስለዋል ለሚሠራው ክፋትና ተንኰል የእግዚአብሔር ፍርድ ከእርሱ በላይ እንዳለና አንድ ቀንም ደምስሶት እንደሚያልፍ አይገነዘበውም።

ሰው የአየውን ሲናገር አስተካክሎም ቢሆን የሰማውን ሲያወራ አጋንኖ ነውና በዓይኑ ለአየው እንኳ ምሥክርነቱ አጠራጣሪ ነው። ሰው ምኞቱ ለመከበር አሳቡም ለመግዛት የሚወጠንውም ተንኰል አግባብቶ ለመግፈፍ መስሎም ገብቶ ሰው የሆነውን ወገኑን ለማሳሳት ነው።

እንደተባለው ሁሉ የሰው የመጨረሻ ቅጣቱ ሞቱ ነውና የቀደማቸውን እንዳይሸታቸው ብቻ ያ ሁሉ ክብሩ ተዋርዶ ጉድጓድ ውስጥ ተወርውሮ በአፈር መደፈን ይሆናል።

የሰውነት ክፉ ጠባዮች ግን አብረው አይቀበሩምና ተለይተው ቀርተው እሌላው ላይ እየተጋቡ ሲወራረሱ ይኖራሉ የሰው ዘርም እንደዚሁ እየረከሰ ይዘዋወራል። የሕይወቱም ፍጻሜ በእዚሁ ዓይነት እንጅ ሌላ ዓይነት መጨረሻ አይኖረውም።

ጠዋት ተነስተህ ውለህ ዞረህ ስትገባ

ስትወጣ ስትወረስ ስትስቅ ስታነባ።

ስታይ ስትሰማ መስሎህ አትበለጥ

ስታሾፍ ስትቀልድ ነገር ካፍህ ሲያመልጥ።

ከዚያም ከእዚህ ብለህ ሁሉን ስትሰበስብ

ምኞት ስትገነባ ፍላጎትህን ስትክብ።

የኑሮህን መንገድ ይዘህ ስትጐተት

ላግኝ እንጂ አልታ ብለህ ስትሟገት።

የመጨረሻውን ቅጡንም ሳታውቀው

አለሁ የምትል ሰው ካፈር የምትወደቀው።

**ምዕራፍ ፩**

መቅድሙ ስለ ሀገር እንደጠቀሰው ሁሉ አንድ ሀገር ለተመራባት ሕዝብ ሰብሳቢ እናት ነች የልጆቿም ፍቅርና መተባበር ስለ እርሷም መኖርና መጠራት መታወቅና ማደግ መበልጸግና መሠራት እንዳትወረርም መከላከል የሕዝቧን አንድነትና ስለ እርሷም የሚገባውን ቅናትና ኩራት ይጠይቃል። ነገር ግን አንዲት ሀገር ልጆች መሀል ፍላጎታቸው ቅጥና ወሰን ሳይኖረው በቃኝ ሳይሉ ወይም እኔ ብቻ በማለት የሚኖሩ ከአሉ ለራሳቸው ብቻ ሣይሆን ንጹሕና የዋሕ ለሆነው ለአንዲት ሀገር ሕዝብ ማጥፊያ የተቀመሙ መርዞች ናቸው ማለት ይቻላል።

ሀገርስ ነፃነትስ የአንድ ሀገር ሰውነትስ ኑሮስ ሥልጣኔስ ምንድነው ያልን እንደሆነ በምድነው ብቻ የተቆላለፈ ጥያቄ ውስጥ ገብተን እየተራዘመ ከመሄዱ በስተቀር እያወቁ እንዳላወቁ በክርክር መራቀቅ ነውና በአጭሩ ቁርጥ ባለ አነጋገር ሀገርም ኑሮም ሥልጣኔም ነፃነትም የአንድ ሀገር ሰውነትም መብቴ ነው ብሎ አክብሮ ለሚይዘው ሁሉ የተሰጠው የተፈጥሮ መብቱ ነው።

ባለመብት በሆንባት ሀገራችን የበለጠ ባለመብት የሚያደርጉንን ነገሮች ሁሉ እንደዋዛ እየተውናቸው ስናልፍ ወይም በመናቅ አለበለዚያም በመሰለቸት ስንረሳቸው ለተወራራሽ ወገኖቻችን ምንም ሳናተርፍ ወይም ሀገራችንን በጊዜአችን ሳንጠቅም በምንቸገረኝነት ብቻ የሆነ ይሁን ብለን የምንዘነጋው ሁሉ በሆነ ይሁን ምክንያት እስከ ዛሬ የሆነ ሆኖ የቆየን ወደፊትም የሆነው ሆኖ ለሌላው ትውልድ ከመተላለፉ በፊት ሌላ ዓይነት የሀገር ጠንቅ ሊአፈራ እንደሚችል አስቀድሞ መገንዘብ ይገባል።

ኢትዮጵያ ትላንትና ወይም ዛሬ የተፈጠረች የተዘረጋች ምድር አይደለችም ከእኛም በፊት የነበሩባት ሰዎች ኖረውባት አልፈዋል። የኢትዮጵያና የኢትዮጵያውያን መሠረተ ታሪካችን ከጀመረበት ጊዜ አንስቶ በአሁኑ ትውልድ እስከ አለነው ድረስ በሀገሪቷና በሕዝቧ ላይ የደረሰውን በጥቂቱ በሕሊናችን ውስጥ ብናመላልሰው ለአለንበት ሁኔታ ምክንያት ሆኖ ወደ ኋላ ያስቀረንን በአጭር መንገድ ልንረዳው እንችላለን።

እነ ማን ነበሩ እነማን አሉ እነማንስ ይኖራሉ። የተወደዳችው ሀገራችን ግን ነበረች አለች የምትኖረው ግን እንድትኖር አድርገን ስንይዛት ስናገለግላት ነው እንጅ እንድትወድቅ ስናንገዳግዳት አይደለም። ለዘለዓለም ትኑር ማለትም በአፋዊ አነጋገር ሣይሆን ከእኛ ከልጆቿ የሚጠበቀው የሆነ ይሁን ማለትን ትቶ ሊሆን የሚገባውን መርጦ የሚበጀውን ማድረግ ብቻ ነው።

እርስ በእርሳችን በአለመስማማትና በመቀናናት አንዱም አንዱን ጥሎ የሚመኘውን ክብር ለመያዝና ለጊዜው ብቻ በጊዜው ለመታየት ወንድምና ወንድም እየተጋጩ በውስጣችን በደረሰው መጋደልና መዘራረፍ ከዘመን ወደ ዘመን እየተላለፈ የኢትዮጵያ ልጆች ደም የአለ ምክንያት በከንቱ እየፈሰሰ ሕዝቡም እየተቀነሰ መሬቱ ተራቁቶ ይገኛል።

ያለፈው አለፈ ደጉም ሆነ ክፉውም ሥራዎች ታሪክ ሆነው ስለሚገኙ ባለፈው ከመጸጸትና ባለፈ ነገር ላይ ከመተቸት ያለፈውን ክፉ ነገር ሁሉ የታረመ ትምህርት አድርጐ የዛሬዎቹ ኢትዮጵያውያን መጭውን በማመዛዘን የዛሬው ተሻሽሎ ለነገ ሊተካ በሚገባው ላይ መድከም ግዴታችን ነው።

የአንድ ሀገር ዕድገትና ልማት የሕዝቧም ብልጽግና የሚገኙት ሰላምና ፀጥታ ሲኖር ነው። የአንድ ሀገር ነፃነትም መብትም የሚጠብቀው በሕዝብ ሕብረት ነው።

ሕብረት ሰላም ዕድገት ፀጥታ ነፃነትም ሆኑ ብልጽና ከተፈጥሮ እውቀትና አስተዋይነት ብቻ የሚገኙ ሣይሆኑ ከትምህርት የሚወለዱ የጥበብ ዘሮች ናቸው። የእነኝህም የየአንዳንዱ ዘርፎች ሐተታዎቻቸው ሲተነተኑ እስከ በሌለው ነገር መተርጐም ሲቻል ለሰው ልጅ ዘር ማሕበራዊ ኑሮ መሠረታዊ መተዳደሪያው እነኝህ ናቸው ብየ ብል የተሳሳትኩ አይመስለኝም።

«የጥበብ መጀመሪያ እግዚአብሔርን መፍራት ነው» የተባለውን ጥቅስ ካመንን ወደ ጥበብ ጐዳና ገብተናል በምንልበት በአሁኑ ወቅት ፈሪሀ እግዚአብሔር እንዲአድርብን ያስፈልጋል።

ወደ ተሻሻለ ሥልጣኔ ለመግባት በተያያዝነው አመራር ቀጥለን እንሂድ ስንል መሠረታዊ የሆነውን የነበረንን የሀገራችን ሥልጣኔ እያሻሻልን የሚነቀፈውን ባህላችንን እያረምን የሚመሰገነውንም ቅርስ አኩርተን መራመድ ይኖርብናል።

ከሌሎቹ ከፍተኛ ሥልጣኔ ላይ ደርሰናል ከሚሉት አስፈላጊአችንንና ጠቃሚ የሚሆኑን ብቻ መቅሰምና ለሀገርና ለወገን መጠቀሚያ ማራባት ማትረፍ ማስተማር ተገቢ ሆኖ ሳለ አንዳንድ ሳይሰለጥኑ ሰለጠንን ከሚሉት መሐል ሆነው የሥልጣኔ ምልክት ያልሆነውን ሥራ ሲሰሩ አይቶ ያንንም ሳይመዛዝኑ ቀድቶ ከሰለጠኑ ሰዎች የቀሰምኩት ነው ብሎ ከባሕል ውጭ የሆነ ነገር ማሳያትና ለሌላው ልሰልጥን ባይ መግለጥ ንጹሕ ሕሊና የያዘውን ወገን ከማባለግ በስተቀር ትርፍ አይኖረውም እንዲያውም ከጥራዝ ነጠቅ ጥራዝ ነጠቅ ነጥቆ ጥራዝ ነጠቅ ማብዛት ይሆናል።

ሥልጣኔ ማለት ሀገርንና ወገን መናቅና መንቀፍ ወይም በሀገርና በወገን ማፈር አይደለም።

ሀገሩና ወገኑ ከተጐሣቆለ ድህነት ከችግር ከጭንቅና ከድንቁርና ሳይነሣ አለበት ደረጃ የደረሰ የለም ካለባቸውም ካልተሟላ የኑሮ ደረጃ ወደ ተሻለ እድገት ለመራመድ የሚደክሙ ገና ብዙዎች አሉ። ሀገራቸውም ገና በሙሉ ያልለማችና ያልተሠራች ሕዝቧም እሚገባው የኑሮ ደረጃ ላይ ያልደረሰ ሆኖ ሣለ የጥቂት አዋቂዎች የጥበብ ሥልጣኔአቸው የተራቀቀ ሆኖ ስለገፋ ለበለጠ ጥበብ ብቻ የሚሽቀዳደሙ ይገኛሉ። እኛም ሊሆን የሚገባውን ለማድረግ ከነበርንበት ተነስተን ለሀገራችን እንሥራ ማለታችንና ጉድጉድ ማለታችን ሣይቀር በአቅማችንም መጠን መሥራት እንዳለብን ሳይመዛዘን በምኞት ብቻ ወይም ለምን እንደዚህ አይሆንም በማለትና ሁሉን በመንቀፍ የምናተርፈው ምኞትና ነቀፌታን እንጅ ደምበኛ ውጤት ያለውን ሥራ አይደለምና ማስተዋል እንዳይጐድለን ያስፈልጋል።

ስለ ሀገሩ ተቆርቋሪ ያልሆነ ሰው ለሕጓ ተገዥ አይሆንም ድንጋጌዋንም የማያከብር አፉ ይዘልፋልታል አሳልፎም ለማይገባው ዘላፊ ይሰጣታል የሀገሩንም ክብር በከንቱ የሚዘልፍ ሰነፍ ብቻ ነው እርሱም የእራሱና የወገኖቹ ጠላት ሆኖ በሚነዛው መጥፎ ምሳሌ ብዙ ደቀ መዛሙርትን አስከትሎ የሀገርን ፍቅር መሠረት ለመናድ የተነሣሣ ነው ለማለት ይቻላል።

የሰው ጊዜአዊ ሕይወቱ ከሀገሩ ሕይወት ጋር የተያያዘ ስለሆነ እኔ ብቻ ወይም ለእኔ ብቻ በማለት በማታለል በማጭበርበር በመደለልና ወገንን ሀገርን በሚጐዳ ነገር በመስማማት ሀገርንና የሀገርን ክብር በሚአዋርድ ጉርሻና ጉቦ መሸነፍ ወይም ወገንን በሐሰት ወንጅሎ ዋጋ ለመቀበል መጓጓት አርቆ አለመመልከትና ደደብነት እንደሆነ ጥርጥር የለውም።

ሀገርና ወገን ማለት የተወለዱበት ቀበሌና የተወለዱት ዘመድ አዝማድ ብቻ ሣይሆን በጠቅላላው አንዲቷን ሀገርና የሕዝቧን አንድነት የሚገልጽ ነው።

ኢትዮጵያ የእራሷ የሆነ ሥልጣኔ የግሏም የሆነ የጨዋ ባልህ ይዛ የኖረችና አሁንም በዘመኑ ሥልጣኔ ለመግፋት የምትጣጣር ሀገራችን ናት። ሕዝቧም የጨዋነት ቅርሱንና መተዳደሪያዬ ብሎ ይዞት የቆየውን ባሕሉን ልማድ አድርጎ ቢይዘውም ከባሕሎቹና ልማዶቹ መሀል ሊነቀፉ የማይችሉ ለሌሎቹም እንኳ ምሣሌ ሆነው ሊጠቀሱና ሊያዙ የሚገባቸው ብዙ ደጋግ ነገሮች እንዳሉ ማመን ያስፈልጋል።

በእዚህም ዓይነት መሻሻልን አያረሙና እየታረሙ ለመሄድ ሲቻልና ይህንንም ለማድረግ ጊዜ ሲጠይቅ ከጊዜው በፊት ሆነን እንገኝ ብሎ መዘባረቅና ማዘበራረቅ ሀገርን ወደ ባሰ ጉዳት መምራት እንደሆነ መገንዘብ ይኖርብናል።

የሀገሩን እድገትና ሥልጣኔ የሕዝቡንም ደህንነትና ስለ ከፍተኛ ኑሮው ደረጃ ማደግ የማይመኝና የማያስብ በአሁኑ ጊዜ የአለ አይመለኝም ነገር ግን አንዳንድ በጐ አሣቢና ሁሉን ያወቅን ነን ባዮች ሌላውን ወገን ያላወቀና ያልገባው ተመቅኝና ልዩ አሳብ ያለው እንዲያውም የሀገሩ እድገት እንቅፋት ነው በማለት በሚአትቱት አሉባልታ የሚነዛው ዕድፍ እገባውም አልገባውም ላይ ማረፉ ስለማይቀር ለማንኛውም ወገን ሊበጀው አይችልም የእዚህም አይነት ሽሙጥና ማንኛውም አይነት አነጋገር ሁሉ ለሀገሪቷ ፈውስ የሚሰጥ መድኃኒት አይሆንም።

ጥንታዊቷንም የዛሬይቷንም ኢትዮጵያችንን የወደፊትም እንድትሆን ካስፈለገ በቅን መንፈስ በፍቅርና በመተባበር ደግፈን እናዘልቃታለን ብለን ካልተነሣን በቀር በአሉባልታና በመነቃቀፍ በሐሰት በመነዳትና በወሬ በመሰልጠን በንጹሑና በተባረከውም ሕዝቧ ተንኰል በመዝራት እንደዚሁም በሰው ሀገር ጉዳይ ውስጥ እየገቡ አሳቢ በመምሰል የሕዝቧን መነጣጠል ለሚገፋፉ ባዕዶች ደጋፊና ተባባሪ ሆኖ በመገኘት ጥቅም ይገኛል ብሎ የሚአስብ ቢኖር በተሳሳተ መንገድ መሄዱን ይረዳው። ከእንደዚህ ያሉም ሰባኪያን መራቅ የማንኛውም ሀገሬን እወዳለሁ የሚል ሰው ጥንቃቄ መሆን አለበት።

ለአንዲት ሀገር ከልጆቿ የበለጠ አሳቢና ደጋፊ ሊኖራት አይችልም። አሳቢ መስለው ልጆቿን በመለያየት የሚጠቀሙ እነማን እንደሆኑና የመለያየት ትርፉም ምን እንደሆነ ሀገራቸውን ወዳድ የሆኑ ሰዎች ሁሉ አእምሮ በቀላሉ ሊመዝነው ይችላል።

የራሳቸውን መስፋፋትና ወይም የራሳቸውን ጥቅም በሰው ሀገር ላይ ለመዘርጋት በሰው ሀገርና በሕዝቧም መለያየት መጠቀም የሚፈልጉ ሁሉ ጠቃሚ መስለው ውስጥ ውስጡን ሲመርዙ ሕዝቡም መንግሥቱን እንዲጠላ ሲገፋፋ ያልሆነ ሐሰት ሲሰብኩ የእነርሱ አዳናቂ ሆኖ አብሮ መጨፈር ካለማመዛዘን የተነሣ የባዕድ መሣሪያነትን መምረጥ ይባላል።

የሥልጣኔ መሪዎች የሆኑ ወይም ነን የሚሉ ስለሀገራችን አለመሰልጠንና ስለ ሕዝቧም አለመማር ሲወቅሱንና በየጊዜውም በየምክንያቱ ሲዘልፉን ሲአሳጡንና ሲወነጅሉን ይገኛሉ፣ ተችሎን ቢሆን ኖሮ እነርሱ እደረሱባት ለመድረስ ለዘመናዊ ሥልጣኔስ መቸ ዋጋ ሳንሰጠው እንቀር ነበር? ጨቁኖስ ለእዚህ ያደረሰን ማን ነው? ጊዜ ሠርቶብን ከሚሰለጥነው ዓለም ተለይተን በብዙ ምክንያቶች መንገድ ተዘግቶብን በእዚህም ላይ ደግሞ አፍሪካን ለመካፈል እንደዚሁም የሥልጣኔ ደረጃቸው ደከመ ብሎ የታዩትን አህጉሮች ለመውረርና ለመግዛት ብዙዎች ሠለጠንን የሚሉት በጊዜው የነበሩት ይሻሙና ይሽቀዳደሙ ስለነበር ኢትዮጵያ የመጨረሻው ጉርሻ እንድትሆን ዙሪያዋን እያካበቡ አፍነው ስለ አቆዩአት ከሌላው ከሠለጠነው ዓለ ተለይታ የራሷ በሆነው የሥልጣኔ ቅርስ ስትታገል ቆየች። ወሰኗንም እያላፉ ሊናጠቁዋት መጥተው የነበሩትን በተቻላትና በነበራት አቅም ስትተናነቅ እንደነበረ እርግጥ ነው።

ናፒር በኢትዮጵያ ላይ በዘመተ ጊዜ ያንን ያህል መሰናዶ ድርጅት ተደርጐለት ሲመጣ አጼ ቴዎድሮስ የአሰሩዋቸውን የውጭ ዜጐች አስፈትቶ ለመሄድ ብቻ ኖሩዋልን? ወይስ ሀገሪቷንም ለመውረር ታዝዞ ኖሮ ይሆን። ? የእዚህን ትክክለኛ መልስ ለመስጠት ይችሉ የነበሩት የናፒር ጦር ከፍ ባለ ኪሣራ ከያለበት አግዘው ያሠማሩ ባለ ጊዜዎች አሁን የሉምና መመራመር ያሻ አይመስለኝም። በየታሪኩ መጽሐፍ ላይ እንደተተቸው ግን የናፒር ዘመቻ በኢትዮጵያ ላይ ሳይሆን በአጼ ቴዎድሮስ ላይ ብቻ የተሠነዘረ መሆኑ ተገልጿል ይህም የተደረገበት ምክንያት ቆንሲልና ሌሎች የውጭ ሀገር ዜጐች አለአገባብ በመታሠራቸው በኋላም የታሠሩትን ለማስፈታት መልክተኛ ሆኖ የተላከውም በተጨማሪ በመታሠሩ የታሠሩትን ለማስፈታትና ለመመለስ ነበር ተብሏል። እርግጥ ሊሆን ይችል ነበር ምክንያቱም ትልቋ ብሪታንያ የገነነች መንግሥት እንደነበረችና አሁንም እንደሆነች ሁሉ በዜጐጇ መታሠር ምክንያት የትልቅነቷ ክብር የተነካ መስሎ ቢታያትም ለሁለት ዜጐቿ ስትል ብቻ ያንን ያህል ከሣራ ያስወጣ ጦር አዘጋጅታ ላከች ብየ አልገምትም። ይህንንም ለምሣሌ ያህል ለመጥቀስ እንጅ ለወቀሳ ወይም ታሪክ ለመጻፍ ስላአልተነሣሁ ከእዚህ በላይ ለመዘርዘር አልመኝም። እንዲያውም ለእግሊዝ ሕዝብ ያለኝ ከፍተኛ አስተያየትና አድናቆት እጅግ የላቀ ነው፣ ስለ ኢትዮጵያም ነፃነት በተደረገው ተጋድሎ ስለ እኛ የተሰውትን የጀግኖች ደም አልዘነጋውም በበኩሌም የማይረሳ ውለታ አድርጌውአለሁ የሀገሬም ስዎች በእዚሁ እንደሚተባበሩ እመኛለሁ።

እንደዚሁም የአድዋን ጦርነት እናስበው ለመውረር በታቀደ አሳብ የተነሣ አልነበረንም በጊዜውስ አፍረው የተመለሱት ጠላቶቻችን ወዲያው ተወዳጅተው የወዳጅ ጠላት ሆነው እንደገና ሀገራችንን ወረዋት አልነበረምን በወረራቸውስ አጭር ጊዜ ውስጥ የግፍ ደም በማፍሰስ ወገኖቻችንን በከንቱ በመጨፍጨፍ የተረፈውንም ከራሳችን ምድር ገጽ ላይ ለመፋቅ ያደርጉት የነበረው የግፍ ድርድር ይሰሩበትስ የነበረው የፈሪ መሣሪያ አይታወሰንም። ?

«ከእናት ትሻል ሞግዚት» እንደተባለው ስለ እራሳችን ጥቅምም ሆነ በደል ከእኛው ከራሳችን የበለጠ አሳቢና ተቆርቋሪ እንደሌለን አውቀን የነገረ ሰሪዎችን ምላስ በማዳመት ሁላችንንም ወደ ጥፋት ከሚመራን ተንኰን ለመሸሽ ንቁዎች ሆነን መገኘት አለብን፣ ባልታመነም ተስፋ አንጠመድ።

ከሁሉ የባሰ አንድ ሀገርንና ሕዝቧንም ወደ ከንቱ ምሳሌ የሚመራው ያልታመነ ተስፋ ነው። ውሻን - «ሙዳ ሙዳ ሥጋ ተቆራርጦ የተበተነበት የወተት ባሕር አለ» ቢሉት የትነው ሣይል ጅው ብሎ እሮጠ ይባላል። ስለ ምሳሌው ይቅርታ እየለመንኩ ያልታመነ ተስፋን ከእዚህ ዓይነት ምሣሌዎች ጋር አመሳስለው አለሁ።

ያሳለፍነው ችግርና ጭቆና ጥሰን የሥልጣኔን ጣዕም ለመሳተፍ ወደ ሌላው ምዕራፍ በተዛወርንበት በአሁኑ ጊዜ መተባበርና ለሥራም መሽቀዳደም እንዳለብን ሳይታወስ በጠላት ተወርረን ብዙ ጊዜ ቆይተን ቢሆን ኑሮ ይህን ጊዜ እተሻለ ሥልጣኔ ደእርጃ ላይ በደረሰን ነበር የሚሉ ባዕድ ሰው ሠርቶ ይጠቅማቸው የመሰላቸው አንዳንድ ሰነፎች ሲተቹ ስምቼአለሁ። ግን ከፍ ያለ ስሕተት መሆኑን ሊረዱት ይገባል ምክንያቱም የኖረ የከፍተኛ ሥልጣኔ ርዝራዥ ከነበራቸው አንዳንድ አህጉሮች በስተቀር በባዕድ ተወርረው በቅኝ ተይዘው ሲገዙ ከነበሩት አህጉሮች ከኢትዮጵያ የበለጡት የትኛዎቹ ናቸው። ?

ከተማወቻቸውን ያደመቋቸው ሕንፃዎች መሬቶቻቸውን ያስጌጡአቸው ተክሎች፣ ሰብሎቻቸውን የሚዘረግፉት እርሻዎች ማዕድኖች፣ የሚተፉት አዘቅቶች፣ ልዩ ልዩ ሸቀጦች የሚሠሩት ፋብሪካዎች ሌሎችም እነዚህን የመሳሰሉት ሁሉ በእነማን ይሆኑ። ?

ይህንንም ስጠቅስ ሌሎቹን ወገኖቻችንን ለማሸሟጠጥ ሣይሆን ባለፈውም ሆነ በአሁኑ ለወደፊቱም አንድ ዓይነት ችግር እንደነበረብን እንዳለብንና እንደሚኖርብንም ለማስገንዘብ ያህል ብቻ ነው።

ዛሬም ቢሆን ዓለም ወደ መግባባትና መቀራረብ ላይ ደርሷል ወይም ሞክሮአል በሚባልበት ወቅት ብዙም በቀኝ ተይዘው የነበሩ አህጉሮች ነፃ እየወጡ በሄዱበት ጊዜ ነፃም ወጥተዋል ተብሎ ራሳቸውን ለማስተዳደር ሃገራቸውንም ወደ ተሻሻለ የሥልጣኔ እርምጃ ለመምራት በሚጥሩበት ሰዓት ጣልቃ ገብ የሚሆኑትን አንዳንድ አስቸጋሪ ጠንቆች የሚፈጥሩባቸው የሚፈጥሩብን ሰብአዊ ዕድገታችንን የማይወዱት መሆናቸው አያጠራጥርም።

ዘመኑ አስገድዶ ሁሉም የነፃነት ፋና ይዞ ጥበብን ሲፈልግ የሚአጋጥሙት ችግሮች ብዙዎች ናቸው ጥበብና ሥልጣኔም የሚመጡትና በሀገራችን ሊደረጁ የሚችሉት ከወዲያ ነው ብለን ካመንን ዘንዳ አሁንም ወደዚያው ማስተዋላችን አይቀርምና ለትክክለኛው እርምጃችን ትዕግሥትና መግባባት ያስፈልገናል። ዘመን ተልውጧል ዘመንም ይተካል የተለወጠውም ዘመን የተለወጠ ነገር አሳይቷል የሚለወጠው ዘመን ደግሞ የሚያስከትለውን ለወጥ አናውቅምና ወቃሾቻችንን ብቻ ሣይሆን አንከብካቢዎቻንንም ማዳመጥ ግዴታችን እናድርገው።

የምሸምተው የሥልጣኔ ቅርስ ከጀኦግራፊ አቀማመጣችን በወጣ ወይም በራቀ ገበያ ስለሆነ ለምንፈልጋቸው ጥበቦችና ሸቀጦች ፍላጎታችን አስገድዶን የምንሻውን ሁሉ ለመቅሰምና ለማግኘት የምናደርገው መጣጣር ፖለቲካ ውስጥ ገብተን እንድንታሽ አድርጐናል። ይህም የዓለም ሕዝብ ማሕበራዊ ኑሮ የሚጠይቀው ነገር ስለሆነ ከእዚህ ሸንጎ መውጣት አይቻልም።

ፖለቲካ ማለትም አንድ ራሱን የቻለ የጠቅላላው አነጋገር ትርጉም ቢኖረውም አንዳንድ ቅርንጫፍ ትርጉም የሆኑትን በአጭሩ ስገልጣቸ ፖለቲካ ማለት የግርግር የሽብርና የነገር መገበያያ አለበለዚያም የእራስን ጥቅም ለማደርጀት በብሩህ አእምሮ ባስል መሳል የሚተቹበት ወይም ተሽረዳደው የሚወዳጁበት ካልተግባቡም የሚለያዩበት በአንድ በኩል ለማሕበራዊ ኑሮ የሚአገለግል መሣሪያ ሲሆን በሌላው በኩል ደግሞ እርስ በእርስ ለመተዳደር የሚበጅ የሚከተሉትንም መንገድ አሥምሮ የሚያስይዝ ዘዴ ነው። በሌሎችም ብዙ መንገዶች ስለሚፍታታ በእዚህ መነታረክ እንዳይሆን የተገለጠውን አጭር ምሣሌ አጠቃልዬ ፖለቲካ ማለት ለክፉም ሆነ ለደግ ነገር የሚውል ጠንካራም ደካማም ሆኖ እንደያዙት አይነት ሊጠቀሙበት ወይም ሊጎዱበት የሚአስችል የብልህ መሣሪያ ነው። በምይዘው ፖለቲካ ወዳጅም ጠላትም ማፍራታችን የማያጠራጥር ነውና ከልኩ አልፎ እስቲደፈረስ ድረስ ጠላትንም እንደ ወዳጅ ማየት ፖለቲካ ይባላል።

የሚበጀንን የውጭ ፖለቲካ ከመከተላችን በፊት የሚበጀንን የውስጥ ፖለቲካችንን ማደራጀት የሚገባን እኛው ነው። የውስጥ ፖለቲካው ያልደረጀ ሕዝብ ብዙውን ጊዜ ሊከተለው የሚገባውን የሌላውን ሀገር ፖለቲካ አጥርቶ ሊያውቅና ሊጠቀምበት አይችልም። የአባቶች ምሣሌ «የቆጡን አውርድ ብላ የብብቷን ጣለች» ይላል።

በአለንበት ትርምስ ንትርክ ውስጥ ገበያው ደርቶ ያም ያም ልዩ ትችቶችና ልዩ ልዩ አሳቦች ማሰማት ወድዶ ወይም አለይበሉኝ ለማለትና ሁሉንም መስሎ ለመገኘት ነገር ሲያማቱና ሲያዘበራርቁ መገኘት ማሰማትና መታየት ያለውን እስከ ማጣት ያደርስ እንደሆነ እንጅ የሚአሻሻል ነገር ይኖራል መገመት አያስችልም።

እንግዲያውስ የውስጥ ፖለቲካችንን መሠረት እናጥብቀው ያልን እንደሆነ ከሁሉ በፊት ልናውቀው የሚገባን ወደየት ወደምን እንደምንመራው አጥርቶ መገንዘብ ይሆናል ይኸውም ሲነገር እንደቆየው ወደ ሥልጣኔ ወደ መሻሻል መመራታችን የማይካድ ነውና ማንኛውንም ለእዚህ ጉዳይ የሚአገለግሉንን መሣሪያዎች በመልክ በመልኩ ማደራጀትና ማደርጀትም ይኖርብናል።

በአንዳንድ ነገሮች እርቀንና ተራርቀን ስንገኝ በአንዳንድ ነገሮች ደግሞ እነበርንበት ሆነን ስንል ኰሰኰስ እንታያለን ይህ ከሁለት አይነቶች አሠራር የተቀስመ በመሆኑ ምክንያት ልሆን ይችል ይሆናል። ከእዚህም ሌላ ሁለት አይነት እድሮች ስለአሉም ነው በለጥ ያለው የእድር ወገንና አነስተኛው የእድር ወገን ለሁለት ተከፋፍለው ስለሚገኙ አነስተኛውም የእድር ወገን ካለመብዛቱ የተነሣ ተሰሚ ድምፅ ስለሚያገኝና ቢጮህም ስለማይሰማ ምንም ማድረግ ባለመቻሉ የምንቸገረንና የምንአለብኝ ቆስቋሽ ሆኖ ውስጥ ውስጡን እሳቱን ያቀጣጥላል። አብዛኛው የእድር ወገን ደግሞ ያለውን ልማድና የራሱን ባሕል ቅርጽ እያቆሻበለ መኖር ስለሚፈልግ በመሰለውም አይነት አምኖ ስለሚመራ ወደ ፊት ምን እንደሚጠብቀው እንኳ ቢረዳ የጊዜውን ሁኔታ ላለመለወጥ ሳይመኝ የቀረ አይደለምና ያለበትን ኑሮ ይወደው ይሆናል።

ዞሮ ዞሮ ጥቅሙን የሚጠላ ስለሌለ መሠረትን በማይፈርስ ድርቅ ባለ ለውጥ ተለወጥ ብሎ ያልተረዳውን በግድ አሳምናለሁ ብሎ ከመነሣት በለሰለሰ ምሳሌ ማስረዳት የሀገሪቷን ጥቅም፣ እድገትና የሕዝቧንም መተባበር የመጀመሪያ ቅድሚያ ስለሚሰጠው የውስጥ ፖለቲካችንን የሚያጠነክረው ዋና መነሻ ሁለቱን እድሮች አስተባብሮና አስታርቆ እንዲግባቡም አድርጐ መምራቱ መሆኑን ተረድቶ ወደ ሌላው ሥራ ማለፍ ነው፣ ይህም ትልቅ መዳኛና ፈውስ ለመሆኑ አያጠራጥርም።

እንግዲህ የውስጥ ፖለቲካችንን ለማደራጄትና ለማደርጀት ስንመኝ እነኝህ ሁለት እድሮች እነማንንና እንዴት እንደሆኑ በቀላሉና በአጭሩ ልንረዳቸው ይገባልና።

እንደሚታወቀው ሁሉ ሁለት ክፍሎች አሉ፣ እነዚህም የተማረውና የመሀይም ክፍል መቅደሙን ለራሱ ብቻ ሳያደርገው ላልደረሰውም መሀይም እንዴት አድርጐ ሊደርስ እንደሚችል መሪ በመሆኑ እንኳንስ አሠራሩና አመራሩ ቀርቶ አነጋገሩ እንኳ ቢሆን የተመዘነና ትሕትና የለበሰ እስትንፋስ ሆኖ ደግ ሥራን ደግ ምኞትን፣ የታረመም ምክርን የሚሰጥ ቃል መሆን ይገባዋል እንጅ፣ አንዳንድ አሳሳቾች የመሀይም ወገን የተባለው የሚበሳጭበትን ተበሳጭቶም ለማንም ሊጠቅም የማይችል ጕድለት እንዲያደርግ መገፋፋት ትልቅ ስሕተት ነው። ሰውን በተቻለ መጥቀምና የሚጠቀምበትንም ዘዴ ማስተማር ካልሆነ በቀር በሰው መጠቀም ወይም እጠቀማለሁ ብሎ ሰውን ወደ አላሰበበት ተንኰል መምራት፣ የተፈጥሮ መብቱ ጓደኛ ያደረገውን አካል በብልጠት ከበለጥኩት ብሎ መናቅ ማለት ነው። ሰው ወይም ሕዝብ መጫወቻና ለግል ጥቅም ማዳበሪያ ለሥምም ማስጠሪያ መሳሪያ መሆን የለበትም፣ ሕዝብን ከማወናበድ ከመስመሩ እንዲወጣ አድርጐ ተንኰል ማስተማር ወደ ክፉም መምራትና መገፋፋት የሀገርና የሕዝብ ጠላትነት ነው። ሕዝብ ስለ ሀገሩ እንጅ እራሳቸው ላበጠ ጉጉዎች መስዋዕት መሆን የለበትም።

ሁልጊዜ ሕዝብ ማመሃኛ ሆኖ ስለ ሕዝብም እየተባለ በሚነገረውና በሚሰራው ምንም ዓይነት የሕዝብ ጥቅም አለመሠራቱን የአሁኑ ጊዜ የበለጠ አሳይቷል። ይሁን እንጂ የቀድሞው ጊዜ ስለ ሕዝብ ማሰብ ግን ብዙ ለውጥንና ብዙም የሕዝብን እድገት አሻሽሎ ቢገኝም በእዚህ ዓላማ ተነሣሥተው የነበሩት ጥንታውያን መሪዎች ስለ ሕዝብ ያሻሻሉት ነገር ኖሮ ተጠቅመውበትም ሀገራቸውንና ሕዝባቸውን ጠቅመው አደርጅተውት ስለአለፉ፣ ወደ ከፍተኛም የኑሮ ደረጃ የአደረሱት ሕዝባቸው ተወራርሶ እየተሻሻለ ኑሮ ላይ ስለደረሰ ጥቅሙን የጋራ አድርጐ በመተባበር ሲኖር ይታያል። ስለእዚህም ክፉውን ትቶ ደጉን ብቻ አይቶ በቅን ተመርቶና መርቶ የሚገባውን እየቀዱ በማድረግ ፋንታ ዘመን አመጣሽና ብርቅ የሆነባቸው አንዳንድ ሰዎች ግን በማገለባበጥና በሕዝብ በማሰብ በሕዝብም ደም መበጫወት ሥልጣን ላይ ለመውጣት የሚያደርጉት ሙከራ ሁሉ በሕዝብ አጋዥነት ወይም ደጋፊ አቸው በሆነው ባልሆነው ኃይል እየሆነ ሥልጣን ከጨበጡ በኋላ ሕዝብን ከመጨቆን በስተቀር ስለ ሕዝብ የሚያደርጉት ነገር የለም። ምናልባትም ወደ ሁላ የቀረውን ሀገርና ሕዝብን በመጨቆንና በጥብቅ ሥነ ሥርዓት ይዞ ወደ ከፍተኛ የኑሮ ደረጃ ለማድረስ ይቻላል ብለው እንኳ የገመቱና በእዚህም መንፈስ ሠርተው ከጊዜ ብዛት እናሻሽለዋለን የማለት አቅድ ኖሯቸው የሞከሩ ቢኖሩም ሕዝባቸው ተጨቍኖ መድረሻ እስኪያጣ ድረስ ሆኖ ነው፣ ሌላ ዓይነት ለውጥ ወይም ከጥቂት ጊዜም በኋላ የእነርሱ ቢጤው ሌላው ባለኢዲወሎዥ ሲነሣ ደግሞ ሥራቸውን ሲያገላብጠው ይገኛል። ይህም በዚያው መንፈስ የተንሥሳሣ ሲሆን አሁንም ያው የቀድሞውን ጨቋኝ የደገፈው ሕዝብና ኃይል ይህንንም የሚያደርግ መሆኑ አያጠራጥርም። እግንዲህ የሕዝብ ጥቅም የትኛው ላይ ይሆን? ሕዝብስ ስለራሱ ጥፋት ለምን ይስለፋል? በመገልባበጥ የአንድ ሀገርና የሕዝቧስ እድገት እንዴት ሆኖ ሊሠምር ይችል ይሆን? በዚህ ጉዳይ ጠቃሚና ተገቢ ነው ብሎ የሚከራከር እንደማይጠፋ አምናለሁ። ነገር ግን በበኩሌ ስለ እማላምንበት አልደግፈውም። እንደዚህ ያለውም ብልግና በሀገራችን ቢለመድ ጥፋትን እንጅ ልማትን እንደማያስከትል መረዳት ያስፈልገናል። ስለዚህም ከእንደዚህ ያለው ስሕተት እርቆ መተባበርንና ተገላልጦ መነጋገርን፣ መመካከርን፣ መወያየትንና መግባባትን ተመርኩዞ መሥራት የበለጠ ውጤቱ መስጠቱን በማመን መራመድ ይኖርብናል።

**ምዕራፍ ፪**

የፖለቲካ ተቃዋሚ ወገን የሌለው መንግሥት ሥራው አይሠርምለትም፤ ቢሠምርለትም ከመወቀስና ከሕዝብ ማልጐምጐም አይድንም፣ እንዲያውም ወደ መዋለልም፣ ወደ መንገድገድም ያደርሰዋል። ብዙ የፖለቲካ ወገን ያላቸውም አህጉሮች ሲተራመሱ ይታያሉ፣ ይህም ጥሩ አይደለም። አንድ የፖለቲካ ወገን የሚከተሉ አህጉሮች ደግሞ ሳይዝናኑ ይኖራሉ፣ ይህም ተገቢ አይደለም። ምንም የየአንዳንዱ የፖለቲካ መሪ ልሁን ባይ አሳብ የተለያየ ሆኖ ተገኝቶ ሁሉም በየበኩሉ እኔ እኔ ሲል የሀገርንና የሕዝብን ኑሮ ሲያመሳቅል ከመገኘት እንደምንም ተዋህዶና ተግባብቶ ሁለት የፖለቲካ ወገን ክፍሎች መኖርና መደርጀት ለአንድ ሀገር እድገትና ስለ ሕዝቡም መልካም አመራር በቂ ይመስለኛል፣ ይህም አዲስ ነገር ሳይሆን ተደርጐ የታዬነውና ልዩ ማስረጃ አያሻውም።

ተግባብቶም በእዚህ ላይ መሠረት ለመጣል መቻል ትልቅ ዕድል ነው፤ ይህም መሆን አለበት አሠራሩ ቅጥና ወግ እንዲኖረው እንዲሠምርና እንዲለመድ ሆኖ ከተያዘ ፍሬው ወዲያው እንኳ ባይገኝ መሸጋገሪያ ሆኖ ከተዘረጋ በኋላ ጠቃሚነቱ እያደረ እንደሚገለጥ ስለማያጠራጥር ወደ እምንፈልገው ግብ በቀላሉ አስተካክሎ ሊመራንና ሊአስተባብረን ይችላል።

ሰው በራሱ ከተመካና ስለ እራሱ ብቻ ካሰበ ከውው ጋር ሊኖር አይችልም። የእራሱን አሳብ ብቻ ተርጓሚና እኔ ያልኩት ብቻ ይሁን የሚል ከሆነም የማኅበራዊ ዕድገት አይስፋፋም። ስለዚህም ማንኛውንም ሁሉ የጋራ ጉዳይ በማድረግ ተመልክቶ አጣርቶና ተባብሮ ለሚበጀው ነገር ብቻ መጠመድ ፍቅርን ስለሚጠይቅ አንተ ትብስ፣ አንተ ትብስ፣ ተባብሎ መፎካከር ቅን መንገድን ይመራልና በእዚህ ዓይነት መጓዝ ግዴታ ነው።

የሚመሰገኑና የሚነቀፉ ባሕሎቻችንን ለይተን አውቀን የምተውወውን ትተን የምንይዘውን ማዳበር አለብን። በየጐራው፣ በየሸንተረሩ፣ በየመንደሩና በየጐጡ በየጐሣውና በየክፍሉ በየሃይማኖቱ፣ ከመመካት ለአንዲት ኢትዮጵያ ብለን የምንሠራው ሁሉ የጠቅላላው መደርጃ ጥቅም መሆኑን ብቻ እንመንበትና እንነሣ።

ሥልጣን የሌለው ሥልጣን በያዘው አይመቅኝ፣ ያልተገባም ሐሜትና አሽሙር ዘለፋም አያድርግበት፣ «ከበሮ በሰው እጅ ያምር ሲይዙት ያደናገር» እንደተባለው ይሆናልና እንደዚሁም አንዱ ከሥልጣን ሲወርድ የሚተካው ባለሥጣን ትጋቱና የአሠራሩን ቅልጥፍና ያሳይ።

ከአዳማጭ የሚፈጠሩትና የሚፈልቁት ወንድምና ወንድም ማለያያዎች ሕዝብና መንግሥትን አጣይዎች የሆኑ የአለአዋቂ ስሕተቶችና አሉባልታዎች ሁሉ ኅብረትን የሚያጠፉ መሆናቸውን መገንዘብና የወሬ ንግድን ማስቀረት ያስፈልጋል። ይሁን እንጅ ሀገርን የሚያጠፋ የሕዝብ ክብር የሚያጓድል ነገር እሚደርስ ቢሆንና ሳይታወቅም ሊደርስ እንዳይችል የተረዳ የሰማ ቢኖር አስቀድሞ መግለጥ ማንኛውም ሀገሩን የሚወድ ንጹሕ ኢትዮጵያዊ ሁሉ ሊያደርገው የሚገባ ይሁን።

ሕግ እንዲከበር እንዲጸና አዋጅም እንዲሠራ አድልዎና ልዩ አስተያየት የሚባሉት ይፋቁም ሥልጣንም ማዕርግም ለግል ጥቅምና መከበሪያ አይሁን፣ ማንኛውም የሀገር ሰው በችሎታውና በሥራው ብቻ ይመረጥ እንጅ በወገንና በባለወገንነት አይደገፍ። በጥፋት የተገኘ ባለሥልጣንም ሆነ ተራ ሠራተኛ በሚገባ ተመርምሮ ከተፈረደበት ወይም ከተቀጣ በኋላ ተመልሶ ሥራ እንዳይዝ እንዲያውም ስለ ጥፋቱ ለሕዝብ ተገልጦ ይነገርበት።

አንዱ በአንዱ አላፊነትና ሥራ ውስጥ አይገባ፣ ሥነ ሥርዓትም ይኑር፣ ከሕግ ውጭ ይደረግልን ለሚል ሁሉ ያለ ሥጋትና ትልቅ ትንሽ ሳይባል አይቻልም ይበለው።

ከመንግሥቱ ገቢ አብዛኛው ለትምህርትና ለልማት ለጤና ጥበቃ እንዲውል ይደረግ፣ ሕዝቡ ራሱ የየክፍሉን ፀጥታ እንዲያከርብና እንዲያስከብር በየጊዜው ይነገረው፣ ይመከር። የበለጠ ወደ ኋላ የቀረን ሕዝብ ማሠልጠኛ ዘዴ ማሳየት ብቻ ስለሆነ ማንኛውንም ሁሉ ለማሳየትና ለመምራት የሚያስችሉትን መሣሪያዎች እናብዛ ቅንነትም እንጨምርበት።

የኢትዮጵያ መሬቶች መሐል ሀገሮች ብቻ አለመሆናቸውን ተረድቶ እነዚያ ላይ ብቻ ከመራኰት ሌሎችም ክፍሎች የሚለሙበትንና የሚሠሩበትን ድርጅት ማድረግ አስፈላጊ ይሁን።

ወጣቶች ወንድሞቻችንና ትጉኃን ተማሪዎቻችን ቅጥ ይኑራቸው፣ በአስተያየት ብቻ በአንድ ሌሊት ወደ እሚመኙት ግብ ተለውጦ ማደር አለመቻሉንና በልዩ ልዩ አሳብም የኢትዮጵያ ዕድገት ችግር የሚከናወን አለመሆኑን ይረዱትና እርዳታቸው ተምሮ ማስተማር ይሁን።

ጽኑ መንፈስ ትክክለኛ ለሕግ ተገዥነትና የጋራ ጉዳይ ብሎ መሥራት በአሳባችን ይደር።

የምናየው ሁሉ አያስቀናን፣ ደህነታችንንም ነውር አድርገን ሳንቆጥረው ለመሻሻል ብቻ አንተባበር፣ ሲሆን ካለመሥራት በስተቀር ድህነት እንደ ሌለብን እንረዳው፣ የባሱ ደሀ የሆኑ አህጉሮች ያልሠለጠኑና ወደ ኋላ የቀሩ ክፍሎች እንዳሉ እንመን፣ እነማን እንደሆኑ እዚህ ላይ መዘርዘር ባያሻም እግር አድርሷቸው የተመለከቱት ሁሉ ራሳቸው ይፍረዱት። መንፈሳችንን ዝቅ አድርጐ ለማሳየትና ለምቀኝነት ሲሉ አጐሣቍለው ወይም አክፋፍተው የሚአሳጡንን አስተያየት ተከትሎ እራሱን የሚጠራጠር አይኑር፣ - በዚያም የተነሣ የመንፈስ ዝቅተኛነት አይደርብን።

እራሳችንን ቀና አድርገን ወደፊታችን ከተመለከትን የማንደርስበት ነገር የለም፣ የሰው ዘር እንኳንስ በመፈጠር በአስተያየት በአእምሮም አይበላለጥም ነገር ግን አእምሮ እንዲታነጽ ሳያደርግና በራሱ ግል ጠባይ እራሱን ከሚያስነቅፈው ነገር ባለመራቁ ከሌላው መሰሉ ያነሰ መስሎ ይገመት ይሆናል እንጅ።

ትምህርት የማይለውጠውና የማያሻሽለው ሥልጣኔም ያማያስከብረው ሕዝብና ሀገር ሊኖር አይችልም፣ ነገር ግን ይህንን ሁሉ ለማድረግ በቀደምትነት የእነዚህን ፋና ይዞ የሚመራ ሁሉ እራሱን መስዋዕት አድርጐ ለሌላው ምሳሌ ካሆነ በስተቀር በጥቂት አዋቂዎች ያውም ከተማ ውስጥ ብቻ ሆነን እንተች በሚሉ ሀገር ልትለማ ሕዝብም ሊያድግ አይችልም። እስከመጨረሻውም ድረስ መስዋዕተንትን አሣምሮ በአጭርም ታጥቆ ስለ ሀገር ትቕም የሚነገረውን ሁሉ በአሠራር ካላሳዩ ካልደከሙ መሻሻልን ማየት አሻሽሎም ለሚአሻሽል ማስተላለፍ አይቻልም።

የሚጠየቀው መስዋዕተንት ምንድን ነው ያልን እንደሆነ የከተማን ኑሮ ማጣት ብቻ እንጅ ከእዚህ በላይ ችግር አይኖርም፣ ቢኖርም በእባብ ተነድፎ ወይም በወባ ተለክፎ መሞት ይሆናል። ነገር ግን ላይቀር እንዳይደርስብኝ ብሎ በመሥጋት ለመርዳትና ለመሥራት ሀገርንም ለማገልገል የሚቻልበትን ጊዜ በከተማ ፍቅር ብቻ ማሳለፍ የሚወድ ሁሉ የግል ጥቅሙን መስዋዕት አድርጐ ተምሮ ካላስተማረ፣ ሠርቶ ካላሠራ፣ አይቶ ካላሣየ በስተቀር የሚሠለጥን ተወራራሽ ትውልድ የምትበለጽግና የምታድግ ሀገር አለችኝ ብሎ ባይገምትና በመንቀፍ ብቻ ተነቃፊ ሆነው በሚጥሩት ትከሻ ላይ በመጨፈር ሊኖር አለመቻሉን እንዲረዳው ያስፈልጋል።

የሀገር አስተዳደር የተወሳሰበ ፈትል ነው። በተለየም ብዙ ልማድና ብዙ ዓይነት ባሕ ብዙ ዓይነትም ስሪትና ብዙ ዓይነትም ጠባይ ባለው ሕዝብ ላይ ሲሆን፣ የባሰ ውስብስብ ያለ ነው። ይህንንም ለማፍታት ችግሩ የተወሳሳቢውም የአወሳሳቢውም ሆኖ መፍትሄውም የጋራ መሆን ሲኖርበት አንዱ ሲቸገር ሌላው ለመርዳት አይሞርክም፣ አንዱ ሲነቅፍ የሚነቀፍበትን ነገር ሳይረዳው ተነቃፊውም ምክንያቱን ሳያውቀው እየሆነ መነቃቀፍ ብቻ የሥራና የመሻሻል መዝጊያ ሆኖ ቀርቷል።

ጕድለቶች እንዳሉ አይካድም፣ ጕድለትም ከማኅበራዊ ኑሮ አይለይም ሰውም ይህነኑ አስተውሎ ለማኅበራዊ ኑሮ ዕድገት ሕግጋትን አደራጅቶ እራሱ በሠራው ሕግ ሥር ተዳዳሪ ሆኖ ለሠራውም ሕግ ተገዥነቱን አክብሮ የሚኖረው ስለራሱ ሰብአዊ መብቱ ነው። ጕድለትም ሲገኝ በለዘብታ፣ በማረም ይራመዳል እንጅ በአንድ ጊዜ አሻሽላለሁ በማለት ግን አፍርሼ ጥሼ፥ ልውጣ በሚልበት ጊዜ ዝብርቅርቅን ፈጥሮ በገዛ እጁ ሲያዘበራርቀው ጥፋቱ የማን ይሆን? የማይፈልጉትስ ጕድለቶች እየጐሉ ሊሄዱ አይደለምን?

በአሁ ጊዜ ኅብረት እንጅ የአሳብ መነጣጠል ለሀገሪቷ አይጠቅምም ደግሞ በተለዬ ጥቃትና ጭቆና የማይወደው የሀገራችን ሕዝብ የሚተባበረው መከራ ሲደርስበት ብቻ ነው። ይህ ለምን ይሆናል? አንድ ክፉ ነገር በሀገሪቷ ላይ ከመድረሱ በፊት የሚደረገው መተባበር እንጅ ከደረሰ በኋላ በመቆጨት አይዞህ ወንድሜ መባባሉ ዋጋ አይኖረውም።

ዛሬ የተያዘውና የሚታሰበው መነቃቀፍ ብቻ ሆኖ ይገኛል፣ መነቃቀፍም አርቆ ማስተዋል የሌለበት የአለ ይበሉኝና የወሬ ማዳነቂያ መደብር ሆኖ ከመገኘቱ በስተቀር ፍሬ አፍርቶ አልታየም።

ሰው በግል ቂሙ እንዴት የሌላውን ስም አጥፊ ይሆናል፣ ስለ ራሱስ ጥቅም ስለምን የማኅበራዊውን ጥቅም ይሰዋል?

የማይሠራ የሚሠራውን ባያማና ለመሥራት ቢጣጣር እንዴት መልካም በሆነ ነበር።

በመመቀኛኘትና በመቀናናት መንገድ ከተሄደ በጐ ነገር አይገኝም፣ እንደምንም ብሎ በጐ ሥራዎችን ካተረፉም በኋላ ሁለቱ ተንኰሎች ከመሐል ስለማይጠፋ የዕድገት እንቅፋቶች ሆነው ዘወትር ይገኛሉ። ከእነዚህም ሌላ ለእኔ ብቻ በማለት ንዋይን ከልክ አሳልፎ ማፍቀር ጕዳት ላይ ይጥላል፣ ጕዳቱም ለባለሀብቱ ብቻ ሳይሆን ማኅበራዊ ኑሮን ይዞ የሚጠፋ የማይጠገን ስሕተት እስከ መሆን ይደርሳል። በተለምዶና ዕድር ሆኖ በቆየን ባሕል የሁሉም ምኞት ባልሥልጣንን ደጅ ጠንቶ፣ ሹመት አግኝቶ፣ በተቀበለው አላፊነት ላይ ተዘፍዝፎ ለመኖርና እያሠራ ለመብላት ከሆነ ስሕተቱ ገና አልታረመም ማለት ይቻላል፣ ዕድገታችንም ሊሠራ አይችልም። ሲወርድ ሲዋረድ በመጣው በእዚሁ ዓይነት ባሕ መኖር የሚመኙ ቢኖሩ ከሹማምንት እስከ ተራው ሠራተኛ ድረስ ይህንኑ ቢመኝ ምን ያስደንቃል? እንደሚመስለኝ የቀድሞው ገባር መግዛትና ሁሉም በየአቅሙ ባለትዳር ሆኖ መኖር ምኖት ወይም እያንዳንዱ ገዥ ሆኖ መኖርን መምረጥ አለበት ለዚያም በማንኛውም ዓይነት ማግበስበስ መበልጸግና ከፍ ከፍ ብሎ መታየት በሁሉም ዘንድ ገና ተቀርጾ ስለሚገኝ ትንሹም ትልቁም ያገኘውን ዓይነት ሥራ መሥራቱን ነቅፎ በየመሥሪያ ቤቱ ደጃፍ እየተሰበሰበ የመንግሥት ሥራ ሲጠይቅ ሥራ የያዘውም የደመወዝ ዕድገትና የማዕርግ ከፍተኛነት ይሰጠኝ ሲል ይሰማል፣ ምናልባትም ከመቶ አቤቱታዎች መሃል ዘጠና ዘጠኙ ይኸው እንደሆነ አያጠራጥርም። እንግዲህ የመንግሥቱ መሥሪያ ቤት ብቻ የመተዳደሪያ ጓዳ ሆኖ ከተገኘና ከታዬ ሁሉስ ለምን ጠያቂ ሊሆን አይገባውም? ይህንን የሚፈጥረው ዓይን አፋርነትና በተለይም ወገንን ብቻ ለመጥቀም በሚደረገው አንዳንድ ጊዜም ይሉኝታ በሌለበት አሠራር የአማላጆችም ከመንገድ በወጣ ማስቸገር ይህን ሁሉ ሊያደርስና ሊፈጥር ሊያስፋፋም ችሎአል ለምን፣ ይኸ ይደረጋል ያልን እንደሆነ ያው የነበረብን ልማድ ገና ስለአልተየን ሠርቶ መብላትን ሳይሆን አሠርቶ መብላትን ብቻ ስለምናስብ ነው። ይኸ ሲዘልቅ እማይችል ስሊሆን የማይገባው ነገር ሁሉ ተቀጭቶ ወድቆ ሠርቶ መብላትን ሠርቶ መከበርንና መክበርን ማወቅ ግዴት መሆን አለበት፣ የድብስብስም የቅሚያም የዘረፋም ሆነ የማጭበርበር ሃብት ከሕዝብ የሚአለያይና ሀገርን የሚያጠፋ ተባይ መሆኑ አንዘንጋው።

የአንድ ሀገር ሕዝብ የማይጠቅም ባሕል በአንድ ጊዜ ለማስጣል ባይቻል እንኳ በመጠኑ መንገድ ለማይስያዝና ገሥግሶም ከፍተኛ ደረጃ እንዲደርስ ለመምራት ይህንን ያህል አዳጋች አይሆንም ነገር ግን የሁሉም ለእዚህ ጉዳይ መተባበር ከሌላ ምንም ጊዜ ቢሆን ወደ እሚታሰበው መሻሻል ዓላማ መድረስ ቀርቶ መቃረብም አይቻል ይሆናል።

ተደጋግሞ የሚነገረው «መተባበር» ግዴታ ሊጠቀስ የሚገባው ቃል ሆኖ በመገኘቱ እየተደጋገመ ሊጠቀስ የአስፈለገው መተባበር ማለት ለሰው ልጅ ኑሮ ለዕድገቱ ለምኞቱ ለፍላጐቱ ለሀገሩ ጥቅምና ይህንን የመሣሰሉትን ለሕዝብ ጠቃሚ ሆነው ይገኛሉ የሚባሉትን ጕዳዮች ሁሉ አጠቃሎ የያዘና ሊአሠራም የሚችል መሣሪያ እርሱ ብቻ መሆኑን የሚገልጽ ስለሆነ ነው። መተባበር ከሌለና ማንኛውንም የጋራ ጕዳይ አድርገው ካልያዙት እያንዳንዱ በየፊናው የሚሠራው ወይም የሚአደርገው የጊዜውን የግል ጥቅም ይሸፍን እንደሆነ ነው እንጅ ለማኅበራዊ ኑሮ የተደላደለ ጥቅም እንደማይሰጥ እስከ አሁን የተደረገው ሊአስረዳ ይችል ይሆናል እንዲያውም ያም ለግል ጥቅም ተብሎ የተሠራውም ቢሆን ምቀኛንና ቀናተኛን ከማበርከት ሌላ የሰጠው ፍሬ ይኖራል ተብሎ ሊገመት አይችልም።

የግል ጥቅምን መውደድ ባለማውቅም ሊሆን ይችላል ወይም በንፉግነት ባለማወቅ ከሆነ ምናልባት ሊሻሻል ይችል ይሆናል በንፉፍነት ከሆነ ግን የግል ጥቅምም ቢሆን ሳይዳብርና ለግልም ሳይሆን ለሌላው እንዲያው ባክኖ የሚቀር ትርፍ ለመሆኑ አያጠራጥርም። የግል ጥቅሙን ብቻ የሚመለከተውን ደግሞ የአንድ ሀገር የእውነተኛ ተወላጅ ነው ብሎ መገመቱ ያስቸግራል።

ሰው በሀገሩ ይከበር በሀገሩም ይኩራ እንጅ በሀብቱና በግል ጥቅሙ ከተመካ ሀገሬ፣ ወገኔ፣ ባይል ይሻለዋል። በሀብቱ የሠፋና የታወቀም ሰው ቢሆን መከበሪያው ሀገሩ ነው፣ ስለዚህም በማሰብ ወገኑንና ሀገሩን ባለመዘንጋት ሀብቱን አሥፋፍቶ ለሀገሩ ዕድገት መሳተፊያ ካላደረገው ወገኑን ረድቶ ከችግር እንዲወጣ ካልደገፈው በሀብቴ ኰርቼ እኖራለሁ የሚል ቢገኝ እንዴት እንደሆነ በሃሣቡ መጨነቅ የእርሱ ፋንታ ነው። የግል ጥቅም አሳቢዎች ሲባል የንዋይ ፍለጋ የሚአንቀዠቅዣቸውን ያልዘሩትን ማጨድ የሚፈልጉትን በሆነውም ባልሆነውም ሌላውን ወገናቸውን እየገፈፉ የዕለት ሆዳቸውን መሙያና የማጭበርበር ሀብት ማጠራቀም የሚፈልጉትን ልክስክሶች ብቻ ሳይሆን በሌላም መንገድ እራስን ብቻ በመውደድ ሐሰትና ተንኰል እየዘሩ፣ ወንድምና ወንድምን የሚአፋልሱ አፈ ጮሌዎችንም ይጨምራል። እነኝህም የሚናገሩትን የማይገምቱና ወይም ሌላው የተናገረውን ቀልበው ሳይመዛዝኑ አዋቂ ሆኖ ለመታየት ነገርን እየተቹ ልዩ ልዩ መልክ የሚሰጡ ሁሉ መቅሰፍቶች ናቸው።

አንድ ሰው ደግሞ ልሥራ ማኅበራዊውን ኑሮም ልጥቀም ብሎ በሚነሣበት ጊዜ የምቀኝነትና የቅናት መንፈስ ያዘሉ አሽሙሮች ሲያሰሙት መልካም አሳቢነቱ ስግጥጥ ብሎ ወደ ኋላ ሲል ተስፋ ቆርጦ የሚገኝም አይጠፋም፣ ይህስ ለምን ይደረጋል? ለምንስ ይበጅ ይሆን?

ይሁን እንጅ በንጽሕና ሠርቶ ደክሞም ባገኘው ሀብት ወገኑንም ጠቅሞ እራሱን ቢጠቅም ምንም የሚያስነውር ነገር አይኖርም፣ ነገር ግን እራስን ብቻ መውደድ በየአንዳንዱ ላይ ሲታይ ብዙ እራስን ወዳድ ማፍራት ይሆናልና፣ እራስን መውደድ በመጠኑ ቢሆን ይሻላል። «እኔ ከሞትኩ ሠርዶ አይብልቀል» ከሆነ ግን ተወራራሹ ሁሉ እንዲሁ ማለቱ አይቀርምና የኑሮን ደረጃ ማሻሻል፣ የሀገርን ዕድገት ማየትና ማግኘት አይቻልም በልቼ ልሙት ነውና ሁሉም በልቶ መሞትን ከመመኘት በስተቀር ሌላ የተሻለ አሳብና አሳቢነት ይኖረዋል ለማለት ያዳግታል።

ኧረ ለመሆኑ በሀገራችን አሉ የሚባሉት ከበርቴዎች ወይም ሀብታሞች እነማን ይሆኑ? በሀብታቸውስ የሚቀናባቸው እነርሱም ሀብታሞች ንነ ብለው በሀብታቸው የሚኰሩ እነማን ናቸው? የሶስት ጐጆዎች ባለቤት፣ የአንድ ጋሻ መሬት ባለ እርሻዎች ያውም ከእግር እስከ ራሳቸው በዕዳ የተነከሩ የባለ ሽህ ብር ደመወዝተኖች ወይም በዱቤ በተገዙ ተሽከርካሪዎች ተንፈላሳሾች አለበለዚያም በማጭበርበር የሚያገኙት ኩንስንሶች ይሆኑ?

ይኸ ሁሉ እንኳንስ ሀብት መተዳደሪያ እንኳ ሆኖ ሊጠራ አይገባውም፣ ይህንንም ስል እራስን መውደድ ከማስጠላት አላማዬ ሳልዛባ፣ አሁን የሚቀናበት ሀብት ያለው ኢትዮጵያዊ አለመኖሩን ወደፊት ሲኖር ግን ምን ሊባል ይሆን? ብሎ ለማሳሰብና የየአንዳንዱ ሰው ሀብት በበዛ ቍጥር የሀገሪቷ ሀብትና የሕዝቧም ሀብት ሆኖ መገኘቱን ለማስገንዘብ ያህል ነው፤ ሀብት ያለው ሰው ሀብቱን አሥፋፍቶ ከሠራበትና ሌላውም በመጠኑ በአቅሙ ሠርቶ እንዲተዳደርበት ካደረገ ንፉግ ወይም እራስን ወዳድ ሊያሰኝ አይችልም፣ ልዩ ልዩ ሰብዓዊ እርህራሄ ያላቸው ከሀብታቸው ቆንጥረው ለልዩ ልዩ መረዳጃዎችና ለሰብዓዊም አገልግሎቶች ለበጎ ድርጊቶች የሚሰጡም እንዳሉ ማወቅና የሌላውንም ሀገሮች ሀብታሞች ዝና መረዳትና መከተል ይገባል ስለዚህም በእውነት ሠርቶና አሠርቶ በወዙም ደክሞ ለሁሉም ለአገሪቷም ለመጥቀም በሚችል ሰው ላይ ነቀፌታንና ቅናትን ማውረድ ተገቢ አይሆንም።

ሀገራቸውን ንቀውና ነቅፈው በእውቀታቸው ተመክተው ደሀ ወገኖቻቸውን መርዳትና በተለየም በአሁን ወቅት ሀገራቸውንም ማገልገል ሲገባቸው ለራሳቸው ምቾትና ለግል ጥቅማቸው ብቻ በመጓጓት አንድ አንድ ሀገራቸውን ትተው የሚገኙ ሁሉ እንደዚሁ ራሳቸውን ወዳድ ከመባል ሌላ ሰነፎችም ተስፋ ቢሶችም ናቸው። በእነርሱም ላይ «በሰው ሀገር ያጌጠና ዱር ገብቶ የዘፈነ አንድ ነው» የተባለው ምሣሌ አይፈጸምባቸውም።

**ምዕራፍ ፫**

ሀገራችን ደሀ አይደለችም የሕዝቧም እሩህሩህነት ችግረኛ ወገኖች በረሀብ እንዲሞቱ አያደርግም፣ በዚያችው ባለው መሣሪያ አርሶም ይሁን ቆፍሮ የበእነ ይነስም ይብዛም የተረጋገጠ መኸር ያገኛል፣ ነገር ግን መሬት ላይ ተቀምጦ መሥራትን የማይወድ ሁሉ ችግረኛ ሆኖ ይገኛል። የሀገራችን ዋናው ሞያ እርሻ እንደመሆኑ መጠን ይህ እየተዳከመ የሚሄድ ከሆነና ሁሉም የሞያተኛ ልዩ ልዩ ሥራዎች ፈላጊ ሲሆን በልዩ ልዩ ሥራዎች በመጠመድ ሠራተኛው ብዙ ገንዘብ ለማትረፍም ቢችል በገንዘብ ገዝቶ ሰውነትን ሊቀልቡ የሚችሉት ሁሉ ካልተገኙና ካልቀረቡለት በስተቀር ገንዘብ ስንቅ ሆኖ ስለማይገኝ ይህም ሁናቴ ችግረኛን እንደሚያበዛ አያጠራጥርም ስለእዚህም አራሽ ገበሬዎች የሚያበረታቱትንና አሠራራቸውንም የሚአሻሽሉበትን ምርታቸውም ገበያ የሚአገኝበትንና የውስጥ መገናኝ መንገዶች ማደራጀት ግዴት ይሆናል፣ ይህም በማስረዳትና በማሳየት ሊፈጸም ይቻላል።

በቀድሞ ጊዜ ስለ አንበጣ መፈልፈልና ሰብልን ስለ ማጥፋት ሲነገር፣ አንበጣ እህል አጠፋ ተብሎ ከተነገረ በኋላ ስለ ረሀብና ችግር እምብዛም ተሰምቶ አያውቅም። በአሁኑ ጊዜ ግን ከአንበጣ መፈልፈልና ሰብል ከማጥፋት በኋላ ረሀብና ችግር ማስከተሉንና የአራሹም ወገን ሥጋት ይሰማል ይሁን አንጅ ቀድሞ ይመጣ የነበረውና አሁንም የሚመጣው አንበጣ አበላሉ እኩል ሊሆን ይችላል፣ ነገር ግን አስተራረሱ እኩል ስለአልሆነ ደግሞ በአንድ በኩል አራሹም ስለ ተቀነሰና በላተኛው ሕዝብ ከቀድሞው ጊዜ የበዛና የበለጠ በመሆኑ ከአንበጣው መንጋ አጠፋፍ የተረፈው ሰብል ለበላተኛው የማይበቃ ሆኖ መገኘቱ የተረጋገጠ ይመስለኛል።

ከሞላ ጐደል የሕዝቡ ጤና ተጠብቋል፣ ዛሬ መድኃኒት ገዝቶ የማይውጥ የለም የዘርን ማብዛት ጠንቅ ሆኖ ይገኝ የነበረውም የ…… በሽታ በጣም እይተቀነሰ ሄዷል የቀድሞዎቹ የልጆች አስተዳደግና የዛሬው ምንም በሙሉ ባይዳረስ ትልቅ ልዩነት አሳይቷል፣ ይህም እየቀጠለ መሄዱ ስለማያጠራጥር የወደፊት የልጆች ዕድል የበለጠ እየተቃናና ከዓመት ወደ ዓመት እየተሻሻለ መሄዱ አያጠራጥርም በእዚህ ዓይነት ሲቀጥል ሕዝቡ እየበዛ ይሄዳል፣ ሕዝብም በበዛ ቍጥር ችግሩ እየበዛ መሄዱ እርግጥ ነው የሚታሰብበትም ጊዜ ከአሁኑ ጀምሮ ስለሆነ ይህንን ሁሉ ለማድረግ ለመሥራትና ለመደርጀት የሚቻለው በሕብረት ሲታሰብበትና ሁሉም ለመሥራት ታጥቆ ሲነሣ እንጅ በምኞትና ለምን አይሆንም በማለት የእራስንም ምቾት መርጦ አንድ ቦታ ላይ ተቀምጦ በመተቸት ብቻ አይደለም።

እንሥራ ካልን ለመሥራት እንችላለን፣ ሁላችንም የፊት የፊታችንን ለነገ ሳንል ከገፋነው የበታችም ኃላፊነቱን አውቆ እንዲመራ ከሆነና በበላዩ በማመሀኘት ለከፍተኛ ባለሥልጣን አድርሼአለሁ እያለ ከመለገም ከወጣ ከፍተኛ ባለሥልጣንም ምን ላድርግ በማለት ካላፌዘ የጋራ ኃላፊነትን ይዘን በመተማመን ከሄድን የማይሠራ ነገር ሊኖር አይችልም።

የአንድ ሰውን የሥራ ትጋት የሚቀጩና ተስፋ የሚአስቆርጡ ነገሮች ሊደርሱ ይችሉ ይሆናል፣ ይሁን እንጅ ሃሳበ ጽኑ ከሆነና ሀገሩንም ካፈቀረ ማንም ወደ ኋላ ማለት አይገባውም አለበለዚያ በእዚህ ዓይነት ተስፋ መቍረጥ የሚከማቸው ዘርፍ የልግም ቀለብተኛ ሆኖ ከመቀመጥ በስተቀር ሀገሩን ሊረዳ አይችልም ከምወቀስም አይድንም።

የተፈጥሮ ሕግ ሆኖ ሰው ሁሉ የእኩልነቱን መብት ሳይለቅ አንዱን አስተዳዳሪ አድርጐ በሽምግልናውም ቢሆን መርጦ አለበለዚያም አንተ ትብስ ትሻል ወይም ታውቅ ብሎ በመከባበር አስተዳድረን ምራን ዳኘን ብሎ ይመርጠዋል፣ ይህም የትህትና ፍሬ ስለሆነ ነው። ከእዚሁ ከተፈጥሮ መብት ጋር የተያያዘው የያንዳንዱ መብት ሲወርድ ሲዋረድ መጥቶ ማሕበራዊ ኑሮን ለመመሥረት ሕግጋት ስለአስፈለጉ ከጊዜ ወደ ጊዜ የተሻሻሉ ሕግጋትና የጠቅላላውን ሰብአዊ መብቶች የሚጠብቁ እድሮች እየተሠሩ ሄደው ይኸው በሕግጋት ሥር ተዳድረን እንገኛለን እንግዲህ የሰው መብት በተፈጥሮም በሕግም እኩልነት እንዳለው የተረጋገጠ ነው።

የተፈጥሮ መብቶችን ምንም ነገር ሊለውጣቸው አይችልም፣ ሕጋዊ መብቶችን ግን ብዙ ጊዜ ቅጣት የማያስከትል ትሕትና ሲጥሳቸው ይታያል፣ ትሕትናም ለሰው ልጅ ጠቃሚና በተለየም የጨዋነት ምግባር ስለሆነ አንዱ ለአንዱ በትሕትና መንገድ የሚአሳየው መልክ ወይም ሁናቴ ግዴታን ያስከተለ መስሎ መገመት አይኖርበትም ትሕትና የተደረገለት ስለተከበረ ወይም ከፍ ስለአለ አድርጐ ቢቆጥረው ተሳስቶአል ትሕትና አድራጊውም ስለ ትሕትና ብሎ ያድርገው እንጅ እራስን ዝቅ አድርጎ በማየት የበታችነት ተሰምቶት አይሁን። ለሰው ልጅ መከባበር መወዳጀት አንተ ትብስ አንተ ትብስ መባባል አፋቃሪ መሣሪያ መሆኑ አይካድም ይህም ከተፈጥሮ ሕግ የወረደ ለመሆኑና በመጽሐፍትም የታዘዘ ስለሆነ ከጉዳቱ ጥቅሙ ስለሚያመዝን ሁላችንም እንጠቀምበታለን።

በተለየም በሀገራችን ትሕትና የላቀና የነገሠ ሆኖ ሣለ እየቀዘቀዘ ሲሄድ መታየቱ አሳዛኝ ነው። ትሕትና ጥሩ ነው፤ ትሕትና አከባባሪና አፈቃቃሪም ነው፤ ይሁን እንጅ ትሕትና ከልክ ያለፈም ሲሆን አያስደስትም ከልክ ያለፈ ትሕትና ማለትም ለምሣሌ ያህል ጫማ መሣም ወይም እስከ መሬት ዝቅ ብሎ ግምባር ምድር እስቲነካ ድረስ እጅ መንሣት ዝቅተኛነትን ማሳየት ይባላል እንጅ ትሕትና አይደለም ወይም መሸርደጃ መለማመጫ ሆኖ ይገመታል። ይህንን አደራረግ ትሕትና ነው ወይም የጨዋ ባሕላችን ነው ብሎ የሚገመት ቢገኝ ዘመኑ ያለፈበት ባሕልና ትሕትና መሆኑን ማወቅ አለበት።

ትሕትና ሲጠፋም ሲጐድልም መልካም አይደለም፣ ቅደም አንተ ተቀመጥ መባባል፣ ወይም ለሽማግሌ መነሳት፣ ሽማግሌን ማክበር፣ ታላቅን ማክበር የትልቅና የትንሽነት የበላይና የበታች የባለሥልጣንነት መባባልም ሣይሆን እኩል ትሕትና መለዋወጥ ጨዋነት ነው ስለእዚህም አግቦ ሽርድ መለማመጫ ጠቅላላውን ዋጋ ቢስ ትሕትና ከማድረግ አለማድረጉ የተመረጠ ነው የእውነተኛ ትሕትና ፍቅርን ስለሚአተርፍ በእውነተኛ ትሕትና መገናኜት ይገባናል።

ደግሞ አንድ የግብር ይውጣ ወይም የለበጣ ሣይሆን በአዛዥና በታዛዥ መሀል ወይም በሹምና በበታች መሀል ዘወትር ጉልህ ሆኖ የሚታይ መሽቀርቀር አለበለዚያም የአይን ማፈር ነገር አለ። ለምሣሌ ያህል ከአንድ ባለሥልጣን ጋር ወይም ከአንድ የተከበረ ሰው ጋር አንድ ሌላ ሰው ሲገናኝ ወይም ሲነጋገር የመሽኰርመም የመቅለስለስ የማፈር ነገር ያሳያል ወይም ይታበያል ቁጭ በልም ሲሉት ወንበሩን ሳብ እራቅ አድርጐ ያለመዝናናት ይቅመጣል፣ ይህ አደራረግ ትሕትና አይደለምና ዝቅተኛነትን ማሳየት እንዳይሆን ትሕትናን ለብሶ ከማንም ጋር ሲገናኙ ሲነጋገሩም ቢሆን ሰብአዊ መብትን እኩል አድርጐ ቆጥሮ መገኘት ይገባል። በእዚህ አገላለጤ ላይ ትሕትና ይቅር ትሕትና ይጉደል ማለቴ ሣይሆን ትሕትና ይጉላ ይኑር ነገር ግን ከመንገድ የወጣ ትሕትና ሣይሆን ሁሉም በሚገባው መንገድ ይደረግ ብዬ ለማሳሰብ ያህል ነው። በሀገራችን ትሕትና እየቀዘቀዘ ሄደ ስል ደግሞ ብዙ ትሕትና የጐደላቸው አሰራሮችና አነጋገሮች እየጐሉ መሄዳቸውንና ሊታረሙ የሚገባእችው መሆኑን ለማስገነብ ነው።

የሀገራችን ሰው በተፈጥሮው ሰው አክባሪ እንግዳ አስተናጋጅ በተለየም ችግረኛ ረጅና ለወገኑ አሳቢ እንደሆነ አያጠራጥርም ይሁን እንጅ ዛሬ ወደ መቅረቱ እያለ ሲያዘግም የሚታየው ጨርሶ ሊጠፋ ላይተካ ይችላልና በጊዜው ተረዳድተን ትሕትናንና፣ ለሰው ቅን መስራትን የመሳሰሉትን ሁሉ ሳያመልጡን ጨብጠን መያዝ ያስፈልገናል።

አንዳንድ ጊዜ የሚደርሰው የሚታየው የሚሰማው የሚአማርር ነገር የሰውን አንጀት የሚአሻክር ነው። በጠቅላላው አነጋገር ትሕትና ለትልቅ ለንትሽ ለባለሥልጣን ለሹማምንት ለበላይ ለበታች ሳይባል ለትሕትና ብሎ ስሙም ተሠርዞ እንዳይቀር ትሕትና እንዲኖር ትሕትናም እንዲሠራበት አስፈላጊ ነው።

«መታዘዝን ያላወቀ ማዘዝ አይችልም» እንደ ሚባለው የማዘዝና የመታዘዝ ነገሮች በማሕበራዊ ኑሮ ያሉና የማሕበራዊም ኑሮ የፈጠራቸው የሰው ልጅ መተዳደሪያ ሕግጋቶች እንጅ ሰው አዛዥና ታዣ ሆኖ ተፈጥሮ አይደለም፣ ይህንንም ካወቅንና ከተረዳነው ዘንዳ ስለራሳችን ስለ ማሕበራዊም ኑሮአችን እራሳችን ባበጀናቸው በአቋቋምናቸው ሕግጋት ሥር ተገዥ ሆነን እንድንተዳደር አድርገናልና አዛዥና ታዛዥነታችን ለእኛው ደምበኛ መተዳደሪያ መሆኑን አጥብቀን መረዳት አለብን። አንዳንድ ሰዎች ሲተቹ እገሌ የተፈጠረው ለማዘዝነው ወይም እኔ የተፈጠርኩት ለማሽቆጥቆጥ ነው ይላሉ ይህም የተሳሳተ ግምት መሆን አለበት አዛዥነትም ታዛዥነትም በሕግና ስለ ሕግም ነው ከእዚህም አልፎ ተርፎ ብልህነትንና ዕድልን ይጠይቃል ስለእዚህም ማዘዝና መታዘዝ ሁለቱ ምን እንደሆኑና ለምንስ እንደሚጠቅሙ አጥርቶ ማወቅ የበለጠ ብልህነትና ስለ አንድነትም ፍቱን መሣሪያ መሆናቸውን አጥብቆ መገንዘብ ነው። ማዘዝም መታዘዝም በትሕትና ከሆነ ደግሞ ውጤቱ ያማረ መተባበር እንደሚያፈራ አያጠራጥርም።

የሰው እውቀቱና ብልህነቱም ከሀገሩ ባሕልና ልምድ ጋር ተያይዞ የሚሠራ መሆን አለበት በእዚህም ዓይነት አሠራር የአንድ ሀገር እድገትና ለውጥ እየተሻሻለ እንደሚሄድ ጥርጥር የለውም ግን በአየሁትና በሰማሁት አይነት በአንድ ጊዜም አደርገዋለሁ ብሎ መነሳት ቀርቶ ማሰብ እንኳ ትልቅ ስሕተት ይሆናል ይህንንም ማድረግ የሚቻላቸው ቢኖሩ የእኔ አስተያየት እንቅፋት ሊሆናቸው እንደማይችል እመኝላቸዋለሁ ደግሞ እሚሆን ከሆነ ከእዚህ የተሻለ ምንም ሁሉን አስደሳች ነገር ሊኖር አይችልም። ብዙ ምሣሌዎች ስምተናል ብዙ ታሪኮችም ሰምተናል ብዙ ታሪኮችም ተከትለናልና መዘርዘር አያሻም እንግዲያውስ ይህ ከሆነ እራሳችንን ከእኩዮቻችን ጋር እያወዳደርን አመራራችንና ፍላጎታችንን እየተረዳን እንደግ እንጅ ከብዙ ጊዜ በፊት አድገው ደርጅተው ተስፋፍተውና ተራቅቀው ጨረቃን እንዳስ ከሚሉት ጋር ምኞታችንን እያወዳደርን በስፍናና በተስፋ መቁረጥ የእኛ ነገር እያልን በራሳችን ትዳርና ኑሮ ስናፌዝ ከተገኘን ውለን አድረንም እዚያው ላይ እንደምገኝ አይካድም።

ሁላችንም ወቃሽና ነቃፊ ከሆንን ዘንዳ ደግሞ ተወቃሹና ተነቃፊው ማን ሊሆን ይሆን። ? ይህንንም ስል ጽሑፌ ማሳሰቢያ እንጅ ወቃሽ ሆኖ እንዳይገመት እየለመንኩ ነው።

እንግዲህም መግባባት መተባበር መተዋወቅም ካደረብን ድካማችን የጋራ እንዲሆን ትግል ይኖርብናል ይህንንም አውቀን የምናደርገው ከሆነ እምብዛም ችግር አያጋጥመንም። ተባብረንም በአንድ መንፈስ በአንድ መልክ በአንድ አካልነትም እንሥራ ሀገራችንንም በእውነት በቅንነት እናገልግል ስንል የአሠሪውም የሠሪውም መሣሪያ የሆነው ነገር ከወዴት የሚል ስሜት በየአንዳንዳችን መታሰቡ መነገሩ አይቀርም ይሁን እንጅ አስቀድሞ ሊታሰብበት የሚያስፈልገው ለመሥራት ታጥቆ የመነሣቱ፥ ዓላማ መሆን አለበት ባይ ነኝ። ስለ ሌላውም ቀጥሎ ይታሰባል።

ዛሬ ሁሉም ሠራተኛ ሁሉም ደከመኝ ባይነው እርግጥ ሠራተኛም አለ ብዙ የተሠሩም ነገሮች ይኖራሉ ግን መልክ የያዙ አይደሉም። ደከመኝ ባይም የድካምና የመሥራት ፍላጐት መቀነስ ሳይሆን የቅጥ ማጣትና የአሠራሩ መንገድ አለመያዝ ብቻ አስንፎት የአንጐል መወሳሰብ ያንንም ያንንም ስለሚያስዳስሰውና የመዳሰሱም ፍሬ ዝብርቅርቅ ሆኖ ስለሚታየው ወደ መሰልቸት ያዘነብላል። ይህንንም ሊአስቀር የሚችለው ሥራን በወጉና በቅጡ በጊዜውም እንደአስፈላጊነቱ በማደራጀት ሲመሩት ነው እንጅ በምንቸገረኝነት ከያዙትና አልፎ አልፎ የሚከሰተውን አለበለዚያም ብልጭ የሚለውን ብቻ እየጠብቁ ሠራሁ ቢሉት ሊሠራ የሚገባው ታልፎ ጠቃሚነቱን ገና የሚሆነው አለጊዜው ጐልቶ ይገኛል አስፈላጊ የሆነውን ደግሞ ለመሥራት ሲታሰብ እንደገና ወደ ኋላ መመለስ ይሆናል ይህም አሠራር እየካቡ ማፍረስ እንደሚሆን ጥርጥር የለውም ስለእዚህ ለአሠራር ቅጥና ወግ ማስፈለጉ እርግጠኛ ለመሆን ብቻ ሣይሆን ተገቢም ነውና የአሠራርን ዘዴና ትልም ወግና ቅጥ ሁላችንም በየግል ሥራችንም ቢሆን ማወቅና መልመድ አለብን፣ እንደዚህ ያለውንም ሥርዓት ከለመድን ዘንዳ ሐብታንንም ሆነ ጉልበታችንም ሊአስብ ይችላል፣ ደከመኝ ማለትም መሰልቸትም ይቀንሣሉ የጀመርነውንም መጨረስ መቻል እናውቃለን።

የሕብረት ሥራ ቁምነገር ቁምነገርም ለማፍራት ያስችላል ስለእዚህም ተባብሮ መሥራትን አዋጥቶ ለሥራ ገንዘብ መመደብን ከለመድንና መረዳዳትን ካመንበት እርስ በርሳችንም ከተመማንን ልንሠራ የማንችለው ነገር አይኖርም።

መሻሻል በጣም አስፈላጊ ነው፤ ስለእዚህም በመሻሻል መንገድ ላይ ገብቶ የሚጓዘው ሕዝብ የመሻሻሉ ዘዴ በሚገባ እንዲሆን ሊአሳዩት ሊመሩት የተገባቸው ወገኖች የራሳቸውን መሻሻል ብቻ ተገን አድርገው ስለሌላው አለመሻሻል ቢናገሩት ቢተቹት ዋጋ ሊኖረው አይችልም መሻሻልም ማለት በአለባበስና በመሽኰርንተር አነጋገር በማሳመር ስለ ሌላው ሀገር ሥልጣኔና ዕድገት በመናገር አይደለም ነገር ግን ለእዚያ ለእውነተኛው ባላገር የእውነተኛ የእርሱ መሻሻል ምን ቢያደርግ እንደሆነ ግልጥ ባለ በሚገባው አነጋገር ቢአስረዱት ሊጠቀምበት እንደሚችል አያጠራጥርም ቅን መንፈስ ያለን ብንኖር በወር አንድ አንድ ቀን እንኳ የዕረፍታችንን ጊዜ ሰውተን በቅርብ በሚገኘው አገር ቤት አንዱን ትንሽ መንደር መርጠን የቤት ጽዳትና አያያዝ የንጽሕናን ኑሮ የሌላውንም የመሻሻልን ጣዕም ደጋግመን ብናሳይና ብናስተምር ስለ ወገንም ፍቅር ብለን ብንደክም በእዚህ ዓይነትም ይህንን የመሳሰለ ነገር እየተስፋፋ ቢሄድ ለእዚህም አይነት ሥራ ብዙ ደጋፊዎች ቢገኙ በትንሹ የተጀመረው ተቀጣጥሎ የማይዳረስ ይሆንን? ምሣሌነቱስ እየተስፋፋ የማይራባ ነውን? አንዱስ ከአንዱ እያየ መሻሻል ለብዙው ሳይዳረስ ይቀራልን? አንዱን ሰው ካሳዩት በመንፈስም ከአጽናኑት ከአመለካከቱና ከኑሮ ጋር እንዲተዋወቅ ካደረጉት የሚአስረዱትን ሁሉ ሊቀበል እንደሚችል አይጠረጠርም ይህንንም ለማድረግ ብዙ ነገር ብዙም ወጭ አይጠይቅም አንድ ባላገር ለጊዜው እንኳ የተደላደለ ትዳር ባይኖረው በዚያው ባለችው ጸድቶና አጽድቶ እንዲገኝ ለማድረግ ምክርና ማስረዳት ብቻ ነው የሚጠይቀው ሌላውን የሚሠራው ግን እርሱ ነው፣ ይህም ቀላልና በጣም ትንሽ ምሣሌ ለመግለጥ ያህል ተጠቀሰ እንጅ እንደዚህ ያሉ በቀላሉ ሊሠነዘሩ የሚችሉ ብዙ ነገሮች መኖራቸውና በቀላሉ ሊፈጸሙ የሚገባቸው ስለአሉ አሁንም ያዬ ሁሉ ለማሳየት ታጥቆ መነሣት አለበት፣ አይሆንም የሚባል ከሆነ ግን እነ ሸክስፒየርን እነ ቪክቶር ሒጐን የመሳሰሉትንና የሄድሮዤንን ጨረቃ ላይ የመውጣትን ውይይቶች ከግብዣ ቤት ጓዳ ውጭ የማያልፉትን ጉዳዮች ብቻ በመነታረክ ጊዜውን ማሳለፉ ይጠቅማል ከተባለ ሥልታኔውም እስከዚሁ ድረስ ከበቃና በተስፋ መቁረጥ ከተሄደ ነገሩ ሁሉ እዚሁ ላይ ያልቃልና ነገ እንምራህ የሚባለው ሕዝብ ሊአግድ ይችላል የአሁኖቹም ወጣቶች ሌላ ወጣት ሲመጣባቸው ተነቃፊነታቸውና ተጠይነታቸው እንደ አሁኒ ተነቃፊዎችና ተጠይዎች እንደሚሆኑ አይካድም።

ጊዜና ትውልድ የአቀራረባቸው በአንድ ገበታም ትምህርት የተሳተፉ ጓደኞች ይተዋወቃሉ ስለእዚህም መተዋወቅና ጓደኝነት አስተሳስሮአቸው ስለሚገኝ በሚሠማሩበት በየክፍል ስራቸው በሚኖሩበት ጊዜ መወያየትና መጠያየቅ አሳብ ለአሳብ መለዋወጥና መተዋወቁ ሲአገናኛእው ይኖራል። በመተማመንም በሕብረትም ሊሠሩ ይችሉ ይሆናል፤ ነገር ግን ከእርሱ በኋላ ከሚወጡት ጓደኞችና ወገኖች ጋር የሚአቀራርባቸውና የሚአስተዋውቃቸው በአንድ አሳብም እንዲመሩና እንዲሰለፉ የሚአደርጋቸው አገናኝ ጥርጊያ ከሌላ ከፍ ብሎ እንደተጠቀሰው ያለ ጉድለት ማስከተሉ ስለማይቀር የሚታሰብበት እንዲሆን ያስፈልጋል አለበለዚያ የጥላቻ መወራረስ ሆኖ መሻሻል የለም።

መሻሻል ማለት በጥቂቶች ላይ ተወስኖ የሚቀር ማለት አይደለም ከእስከ ሣይሆን ለሁሉም መዳረስ ይኖርበታል ለሁሉም በተዳረሰ ጊዜ ደግሞ የየአንዳንዱ የኑሮ ደረጃ ከፍ ባለ ቍጥር መሻሻሉ ያለ ድካም አውቆ ይመጣል የየአንዳንዱ የኑሮ ደረጃ እንዴት ከፍ ሊል ይችላል የሚል አሳብ ላይ እንወቅ ይሆናል፤ እርግጥም አስቸጋሪ ጥያቄ ነው ይሁን እንጅ የሕዝቡን የኑሮ ደረጃ ለማሳደግ ማድረግ የሚአስፈልገው ሙከራ ለጊዜው የማይጠቅሙትን የቅንጡ ሥራዎችን አግዶ ለአስፈላጊዎቹ ሥራዎች ቅድሜያ ሰጥቶ መሥራቱ ጠቅላላ መልስ ይሆናል ብዬ አምናለሁ።

መሻሻል ማለት ከባሕልና ከልማድ አርቆ መለየት ማለት አይደለም፤ ወይም በሰው ሀገር ባሕልና ልማድ ሰልጥኖ ሌላውም በዚያው ዓይነት ልማድና ባህል ካልተመራ አልተሻሻለም ብሎ መገመትና ዝቅም አድርጐ ማየት አይደለም፣ መሻሻልም የጋራ ካልሆነ ለሁሉም በመጠኑ ካልተዳረሰ የጥቂቶቹ መሻሻል ብቻ በብዙው ባልተሻሻለው ጥላ ሥር ሲገኝ ባባዕድ ተመልካች ዘንድ ማንም የተሻሻለ እንደሌለ እርግጥ ነው ስለእዚህም ተሻሻልን የሚለው ወገን ገና ያለሻሻለው መሻሻል ነው ብሎም የማያምንበትን ከባሕሉ ውጭ የወጣ ነገር አድርጐ ማሳየት በተደረገውም ባህል ወጥ ጉዳይ ነቃፊ ሲገኝ የት ይገባዋል ገና ደንቆሮ ነው ወደ ኋላ የቀረ ነው ብሎ ከማለት ይልቅ ነቀፌታውን አዳምጦ አሰድቶ ማሳመን ወይም ተረድቶም እንደሆነ መታረም ይገባ ይመስለኛል፡

ከባሕላችን ውጭ የሆኑ ይጠቅሙናልም ብለን የማንገምታቸው ያልታረሙ የውጭ ባሕሎች ወደ ሀገራችን ዘምተው መግባታቸው አይካድምና ጠቃሚዎች የሚሆኑትን ብቻ መርጠን መያዝ አለብን።

«የተናገሩት ከሚጠፋ የወለዱት ይጥፉ» ሲባል ስንሰማው የነበረ የቃልን ማክበር ምሣሌ በአሁኑ ጊዜ ሰልስሎ በመንገዳገዱ እጅግም ሲተቀስ አይሰማም ይህም የሚአስገነዝበው ቃል ማክበርና በቃልም መገኘት እየወደቁ መሄዳቸውን ነው እንደ ምሣሌው ከባድነትና አስገንዛቢነት ልንረዳው የሚገባን ከወልዱት ይልቅ የተናገሩትን ማክበር ነው፤ በቃልም መገኘት ከሁሉ የበለጠ ቁም ነገር ነው ማለት ነውና የቃል ማክበር ነገር ቅድሚያ ተሰጥቶት አብሮ እንዲሰለጥን መድከም የሕዝብን ጽኑ መንፈስ ዕድገት ማነጽ መሆኑን ማመን ነው።

እንግዲህ ከነካ ነካ ይጠቅማሉ ብዬ የገመትኳቸውን ማሳሰቢያዎችና በጣም ትንሽ የሆኑትን ምክሮች በእዚህ ውስጥ አሳርፌአለሁ። የመሰለኝ ለጊዜውም ይጠቅም ይሆናል ብዬ የገመትኩትን በአጭሩና በቶሎ ለማቅረብ በመገደዴ አነጋገሬ መልክ አልያዘ ይሆናል፤ ይሁን እንጅ ምን እንደሚል ይገልጻል ብዬ አምናለሁ።

ዋይ ዋይ ከማለት በፊት መወያየት ቢቀድም ብዙ ክፉ ነገሮች አይደርሱም እርስ በእርስም መግባባት ከኖረ በሕብረት ለመሥራት አያዳግትም።

ምቀኝነት፣ ቅናት፣ ተንኰል፣ ሐሰት፣ ጉቦ፣ እምነት ማጉደልና አድሎ እነዚህ ከቀሩ ማንኛውም ነገር ሁሉ ቀጥ ብሎ በንጹሕ መንገድ ሊሄድ ይችላል፣ እነዚህን ደግሞ ለማስቀረት የሚችለው ንጹሕ ሕሊና ብቻ ስለሆነ ሕሊናችንን ለማንጻት እንታገል።

**ምዕራፍ ፬**

እስከ አሁን እየተራመድንም እየዘለልንም አልፈን ይሆናል አሁን ግን መሸጋገሪያ ድልድያችንን አጥብቀን መገንባት አለብን ይህንንም ለማድረግ የየአንዳንዳችን እርዳታና ቆራጥነት ይጠይቃል እርዳታና ቆራጥነትም መብትን ማወቅ ስለሚጠይቁ ምንም ሁላችንም መብታችንን ብንረዳውና ብናውቀውም ሥራ ላይ ውሎ እንዲገኝ ለማድረግ ሞክረንም አልሞከርንም ይሆናል የሆነ ሆኖ የያንዳንዱ መብት በሥራ ላይ እንዲውል ለማደረግ መልሶ መላልሶ መሞከር አለብን ይገባልም መብት ከተጨበጠ ከተከበረና ከኖረ የመሸጋገሪያው ድልድይ ተመሠረተ ማለት ነው፤ የሚጐድለው እየተሞላ ሲሄድ ደግሞ አሁንም ድልድዩ ተገነባ ቅርጹን መልኩ ተሰጥቶ የመሸጋገሪያው ወገን ከተዘረጋ በኋላ መሸጋገር ቻልን ማለት ነው ይህም ከሆነ ሁሉም በሥነ ሥርዓት ይተላለፋል ይሸጋገራል እንጅ ከሥነ ሥርዓት ውጭ ልሄድ የሚለው ሊታገድ ይችላል። የመብትም ልኩ የት ድረስ እንደሆነ ሲታወቅ ሁሉም መብት መስሎት ይገምት የነበረው ሁሉ የመብቱን ወሰን ሲረዳው አውቆ ይገታል። እምብዛም የጐደሉ መብቶች ባይኖሩ ወግና ቅጥ ስለአልያዙ ያሉት የተሠሩት ሊደረጉ የሚገባቸው ሁሉ ተበታትነው በመገኘታቸው ሰብስቦ እንዲሠምሩ የሚአደርጋቸው አካል በመላላቱ እንደሌሉ ተቆጥረው ሁሉም በየበኩሉ በመሰለው በየዓይነቱ ሲተችባቸውና ሲነቅፋቸው ይሰማል። ሰውነትን የሚያንቀሳቅሰው የሚመራው ትክክለኛ አቋም እንደሆነ አይካድም ይህም ትክክለኛ አቋም የመሪዎች አንድ አካል ሆኖ መገኘት አለበት።

የመሪዎች አለመተባበርና አለመግባባት ለአንድ ጕዳይ መሰለፋቸውን አለማወቅ እየሆነ መተማመናቸው እያጠራጠራቸውና እርስ በእርሳቸው እየተመከኛኙ የግብር ይውጣ በሆነ ነገር ሲነታረኩ ሲታይ «ድንጋይ ምን ያጮህሃል ድንጋይ» እንደሚባለው ዓይነት እየሆነ የሥራው ፍሬ እያዘቀጠ አይገኝም እዚህም ላይ ጐድሎ የሚታየው ያው ያለመተባበር ስሕተትና ለጕዳዩ ሰብሳቢና ኃላፊ አካል መሆንን አለማወቅ ነው፤

እንግዲህ ይህንን ለማድረግ ምንድነው የጐደለን ወይም ያቃተን ያልን እንደሆነ እያወቁ እንዳላወቁ እያሰቡ እንደማያስብ ሆኖ መገኘታቸው ብቻ ነው ከእዚህም ሌላ ሁሉም ቅን አሳቢ የሆነ እየመሰለው በየበኩሉ የሚፈጥረው የሃሣብ ልዩነትና በተለየም የእውነተኛን ቅን አሳቢዎች ስሜት ያልተረዳ ሆኖ የራሱን አስተአይየት ቅን አሳብ ብሎ ይዞ የሌላውን መንገድ በክፉ የሚመለከትና ወይም ክፉ ቢመስል ሳይወድ በየዋህነት የሌላውን ወገን ነቃፊና አጭበርባሪ አድርጐ በመገመትና በማየት ሲያሳጣና ሲያጣላ ይገኛል። እንደዚህ ያለውም ከፍተኛ ስሕተት ከዚያው ትክክለኛ ካልሆነው ያለመተባበር ጉድለት ሞልቶ ተርፎ የሚፈስ ለመሆኑ አያጠራጥርም። እኛው ለእኛው በምሠራው ነገር መለገም አይኑርብን እራሳችንም አስተካክለን ለመምራት ስናውቅና በአለንም አቅም መተዳደርና በዘዴም መሻሻል ስንችል ዓይኖቻችን እያዩ ጆሮቻችንም እየሰሙ ሁላችንም በምንቸገረኝነት የምናሳልፋቸው ጊዜዎች እንደገና እየሠሩብን አሁንም ከድንቁርና ማጥ ሳንወጣ ያንኑ እየባከን ስንዳክር ከተገኘን ካለመግባባትም የተነሣ የሚፈጠረው ተውሳክ የሀገርና የሕዝብ ማጥፊያ ጠንቅ አስከትሎ ያንኑ የጠላነውንና ወደ ኋላ አስቀረን የምንለውን የእርስ በእርስ መፋጀት አድሶ የሰው እንጅ የሀብትና የመሬት አድርጐ እንዳያስቀራት ያሠጋል፤ ይህም ብቻ ሣይሆን የባዕድ ሲሣይ ለመሆን መጋለብ ይቅር አሳበ ጽኑም እንሁን የሀገራችንንም ጕዳይ በቀደምት እንመልከት እንጅ ሆነ ተብሎ የሚፈጠሩትን ማለያያዎች እያጎላላ በሕዝቡም ዘንድ ተሰራጭተው ሰላም እንዲነሡና ዕረፍት እንዲያሳጡ እያደረግን የምንነዛቸው ሐሰቶችና ቅጠቢስ ዝናዎች ሁሉ የእራሳችን መጉጃ መሣሪያዎች መሆናቸውን እንወቅ። በተለየም የባዕድ አንደበቶች የሚተፏቸውን ውሸቶች በየመጽሔቱ መመልከትና ያንንም አምኖ እያበዙ በመተረክ እራስንም በመጠራጠር ውስጥ እያስዋኙ መገኘትና መወላወል ያልሆነውንም የማይረባ ነገር እያረቡ በተንኰል ተመርቶ፤ ሀገርን ሕዝብን ወደ ውርደት መገፋፋት፣ ያንኑ ያለውን የየግል ትዳር እንደዚሁም የማኅበራዊ ዕድገትና ኑሮን ለማፍረስ መጣጣር ከአእምሮአችን ውስጥ ይሠረዝ። በሥልጣን ላይ የሚገኝ ሁሉ የገባበትን ቃል ኪዳን አክብሮ አስታውሶም ሀገሩንና ሕዝቡን ማኅበራዊ ኑሮን እንጅ ክብሩንና ሥልጣኑን አገልጋይ አይሁን።

ቀደም ካለው ትውልድ የምመጣ ስለሆንኩ በሀገራችን የሆኑትንና ያለፉትን የደረስኩባቸውን አጥርቼ ስለምረዳው የነበረውንና ያለውንም ሳመዛዝነው እደረስንበት ሥፍራና ደረጃ እንደምን እንደሆነ በበኩሌ ደህና አድርጌ እገነዘበዋለሁ።

ይኸውም የሀገር ፍቅር አቃጥሎአቸው ደማቸውን ባፈሰሱት ብዙሀን ትጋትና ዕውነተኛ መስዋዕትነት መሆኑ አይካድም። ባለታሪክ የሆኑት አባቶቻችን የነበረባቸውን ትግልና ድካም የውስጥ ተቃዋሚ ወገንንና የውጭ ጣልቃ ገብ የባዕድ ፖለቲካ በትዕግሥት አልፈው የገነቧትን ሀገራችንን በቅርቡ ተወልደው ደርሰው፣ ያዩአት እንዲሁ ሆና የቆየች ትመስላቸው ይሆናል። የደረሰበትንም እንደአቅሙ የተደላደለ ጊዜ ከመንቀፍ በፊት፣ እንዴት ኖሯል፣ ብሎ ወደ ኋላ የነበረውን ጠይቆ፣ ተረድቶ፣ ያለውን አመስግኖ ስለመጭው መሻሻል ትጋትን አሳይቶ የአሳብ ተካፋይና የሥራ እረዳት ሆኖ በትጋት ማከናዎን የእያንዳንዱ ኢትዮጵያዊ ፈንታ ስለሆነ ማንኛውም የሀገሪቱ ዜጋ በተሠማራበት የሥራ መስክ ዕውቀትና ጉልበቱን መስዋዕት ማድረግ ይኖርበታል።

መሥራት አስቸጋሪ ነው ማፍረስ ግን በጣም ቀላል ነው። የፈረስን ደግሞ መልሶ መሥራት ከሁሉ የበለተ አስገቸጋሪ ነው ያንን የተከፋፈለ አሳብ ያንን የተወሳሰበ መጥፎ ልማድ ያንን የተጨቆነ የሕዝብ መብትና ነፃእንት ያንን የተናቀ የገዥና የተገዠንት መንፈስ ለማጥፋት እንደዚሁም ፈርሳና ወድቃ የነበረችውን ውድ አገራችንን እንደገና ለማቋቋምና ከነፃ አህጉሮች ጐን እንድትሰለፍ ያደረጓት ሁሉ ባለውለታዎች ናቸው። በእዚህ በአጭር አነጋገር ሊመዘገብ የማይቻለው ሰፊ ታሪካቸው የቱን ያህል እንደሆነና በኢትዮጵያችን ተወራራሽ ትውልድ ዘንድ ሲአስመሰግናቸው እንደሚኖር አያጠራጥርም።

ስለእዚህም በዕድሜ ዘመናችን ዓይናችንን ከከፈትነው አንዳንዳችን ያልተደረገውን ወደሌላ በመተርጐምና ውለታ ቢሶች ሆነን ከመገኘት እርቀን ለሁላችንም ለሀገራችንም የሚበጄውን ብቻ በፍቅርና በኅብረት አስማምተን ተደጋግፈንም እፊታችን የተደቀነውን የትዬሌሌ ተያየዘን በጊዘአችን ልናደርገው የምንችለውን ያህል እንወጣው።

ስለ ሀገራችን ክብር የተሰውትንም አጽማቸውም በያለበት የረገፈውን ደጅግኖቻችንን ሁልጊዜ እናስታውሳቸው ስማቸውም በታሪክ ጐልቶ እንዲኖር እናድርግ ውለታቸውም ይወሳላቸው፣ ምንም ጀግናን የሚፈጥረው ጊዜና የጊዜ ሁናቴ ነው ቢባልም፣ አዲሱ ጊዜ የሚፈጥረው ጀግና የቀድሞው ጊዜ ጅግና ስምና ታሪክ መነሻና መቀስቀሻ እንደሚሆነው አያጠራጥርም።

እንግዲህ ከዚያም ከዚያም ጠቅሼ ያደረደርኳቸው እዚህ ጽሑፍ ውስጥ የሠፈሩት አነጋገሮች ሊነቀፉም ሊያስንቅፉም ሊያከራክሩም ይችሉ ይሆናል ነገር ግን በማንኛውም ዓይነት ይሁን በንጹሕ ሕሊና ብቻ በመመራት ወደፊትም የሚጠብቀንን በመገመት ማንኛችንም ተባብረን ለውድ ሀገራችን የእውነት አገልግሎት ማበርከት እንዳለብን ማሳሰቤ ነውና «አውቀን እንታረም»።

**መድረሻ።**

በመነሻው ከሞላ ጐደል እንደገለጽኩት ሁሉ እንግዲህ የእኛ እገር «ዞሮ ዞሮ ከቤት ኖሮ ኖር ከመሬት» እንደሆነ ደህና አድርገን እናውቃለን፣ ስለዚህም ዞረን ዞረን የምንገባባትን ሀገራችንን ቤታችንን ኖረን ኖረን የምንቀርባትን መሬታችንን እንደዋዘ አንያት። ሁላችንም ነገ ጥለነው ለምንሄደው ነገር አንጓጓ፣ ሀገራችን ካልን የሃገራችን ነገር ከሁሉ በፊት ይቅደም ሃገራችን ካልን የሃገራችን ነገር ከሁሉ በፊት ይቅደም ሃገራችንን ካልን ደግሞ ይዘን እናሸጋግራት፣ እንጠብቃ፣ ከልብም እንውደዳት፣ አንድነትም ሆእነን እናገልግላት፣ ከእኛ በኋላ ለሚመጡትም ሀገራቸው ሆና እንድትቆይ እንድትወራረስም አድርገን እንያዛት።

ሰው በሰው ክፉ መሆን አይገባውም በተለየም የአንድ ሀገር ሰዎች የአንድ እናት ልጆች ማለትነንና መተዛዘንን መተሳሰብንና መፈቃቀርን ማወቅ ግደኢታችን አድርገን አንያዘው።

ወንድም በወንድሙ ላይ በከንቱ አይነሣ፣ የከንቱ ነገርንም ምጮች አይቆፍር። እያንዳንዱም ሊቅ አፉን ይክፈት፥ በጎ ምግባርንና የሀገር ፍቅርን ከመናገር ከመስበክ አይቦዝን።

ሁላችንም እናልፋለን፣ ይህንን የማያምን ቢኖር የነበሩ እነማን አሉ? ማለፋችንን ካመንን ስለምን በቀና መንገድ አንሄድም? ስለምን ቅን ሠርተን አናልፍም?

ይኸ ሁሉ ከንቱ ይኽ መውጣት መውረድ

በዓለም ላይ ነኝ ብሎ ተዝናንቶ መራመድ

እነ መንፈላሰስ እነምን አለብኝ እነ መቀባረር፣

ሁል ጊዜ እሸት ሆነው ሁል ጊዜ አዲስ ነገር

ሲቀርቡት ሲታዩት ሰው ሁሉ ሲሻቸው

ግማሹ ሲቀበል ሌላው ሲሸኛቸው

ብርቅ መስለው ሲመጡ ሲመላለሱ አይቶ፣

መስገብገብ መሻመት ለሚሄዱት ትቶ፣

ለምኞት መገዛት ላልታመነ ተስፋ

ለሚበን አዋራ ታይቶ ለሚጠፋ።

አ.አ