ኤርትራ ኩሪ፤

ዕድሜ ለተፈሪ።

አበባዬ ፍቅሬ።

ገጽ ፳፯ ተመልከት።

ይህ መጽሐፍ ዋናው ዓላማው ኢትዮጵያ ኤርትራን ላገኘችበት ቀን

መታሰቢያ እንዲሆን ነው።

ተጻፈ።

ከም ፲ አለቃ እሸቴ ደምሴ።

የጦር ሠራዊት ባልደረባ።

አዲስ አበባ ፲፱፻፵፱ ዓ.ም

በተስፋ ማተሚያ ቤት ታተመ።

በሥራ ለደከሙልኝ ለአቶ ደሳለኝ ሐራ   
ሚካኤል ምስጋናዬን አቀርባለሁ።   
ም ፲ አለቃ እሸቴ ደምሴ።

መግቢያ።

የዚች ትንሽ መጽሐፍ ስም ኤርትራ ኩሪ እድሜ ለተፈሪ ይባላል።

እነዚሁም የተጻፉት በመዝሙር ሲሆን በዝግታና በእርጋታ ለተመለከተው ምሥጢሩ በምሳሌ እየሆነ ብዙ ነገሮች ይገኙባቸዋል ይለቅልኝ በማለት በችኰላ ለሚገሰግሱ አንባቢዎች ግን ምሥጢሩ ምን እንድሆነ ለማወቅ ጥቂት ያዳግትቸዋልና በእርጋታ እንዲያነቡት አሳስባለሁ።

መጽሐፉንም ለማሳተም ያሰብኩበት ምክንያት እነሆ ግፈኛው ጠላት ሀገራችንን ኢትዮጵያን በግፍ ወሯት እኛንም፤ ያለ ኃዘኔታ በግፍ ሲቀጠቅጠንና ሀሰት የመላበትን ፖለቲካ ሲነዛ ትምህርት አስተምራለሁ እያለ የጭካኔ ሥራውን ሲያስተምረን ቆይቶ እንዲሁም የሰውን ደም በከንቱ ከማፍሰስ እንዲወገድ ድል አድራጊው ንጉሠ ነገሥታችን ቀዳማዊ ኃይለ ሥላሴን በሚያስደስት ግርማ ስለመለሰልን ለቸሩ አምላካችን የጋለ ምስጋናችንን እያቀረብን ከዚያ ከጭንቅ ወጥተን ትምህርት በያይነቱ እየተማርን ጥበብ ከመገብየት ላይ ሆነን ሣለ ዳግም ከብዙ ጊዜ በፊት በባዕድ እጅ ተወስዳ ከባድ ቀምበር ተጭንዋት የነበረችውን ውዲቱን ኤርትራን በነፃነት ከእናቷ ከኢትዮጵያ የቀላቀሏት ንጉሠ ነገሥታችንን ዕድሜ ያርዝምልን እያልን የማያቋርጥ ጸሎታችንን ለልዑል እግዚአብሔር ማቅረባችን ግልጽ ሲሆን አንዳንድ ጊዜም መስሎ የታየንን የልባችንን ሐሣብ በጽሑፍ ልንገልጸው የሚገባን ስለሆነ እነሆ እኔም እንዳቅሜ መስሎ የታየኝን የልቤን አሣብ የውዲቱን ኤርትሪያን ከእናት አግሯ መቀላቀል ምክንያት በማድረግ ከደስታዬ ብዛት የተንሣ ይህችን ትንሽ ድርሰት ለክቡራን አንባቢዎች ሳቀርብ በችኰላ የጻፍኩትን በእርጋታ እንድትመለከቱልኝና እንዲሁም ይህ የመጀመሪያ ድርሰቴ ስለሆነ አንዳንድ ያልተባበሩ ንግግሮች ቢገኙበት የጐደለውን ሞልታችሁ የበዛውን ቀንሳችሁ እንድታነቡልኝ እለምናለሁ።

ግርማዊ ሆይ።

እነሆ ለምለሟ ሀገራችን አምስት ዓመት ሙሉ በግፈኛው ፋሽስት እጅ ተወራ እኛም በግፍ ስንደበደብና ስንቀጠቀጥ ቤታችን ሲቃጠል ከብታችን ሲታረድ ዘመዶቻችንም ቤት እየተዘጋባቸው ሲቃጠሉ ይህን የመሳሰለ ልዩ ልዩ ስቃይ ስንቀበል ቆይተን ድል አድራጊ ግርማዊነትዎን አምላክ ስላመጣልን ያለቁትም አልቀው የተረፍነውንም ከዚያ፥ ጭንቅ አውጥቶን ይኸውና ዛሬ ነፃነታችንን ለብሰን በትምህርት በዕውቀትና በልዩ ልዩ ጥበብ እንድንጐለምስ የሚያደርጉት ድካምና የሚያወጡት ገንዘብ ብዛቱ ይህ ነው ተብሎ ለመገመት የሚያዳግት ከመሆኑም በላይ በየጊዜው በየትምህርት ቤቶቹ እየሄዱ ለተማሪዎችና ላስተማሪዎች የሚሰጡት ምክር ለሰሚዎችና ለተመካሪዎች እንደ ጥሩ ምግብ ልብ የሚያወፍርና ወጣት የሚያጐለምስ ለሕዝብ ሁሉ ሙሉ ተስፋ በየልቦናው የሚያሳድር ሲሆን በየአውራጃውና በየግዛቶቹ የትምህርት ቤቶች አቁመውልን፥ የሀገራችንን ቋንቋ ትምህርት እንድንማር ከማድረግዎ በላይ የውጭ አገር ቋንቋ ትምህርትና ልዩ ልዩ ጥበብ እንድንማርልዎ እልፍ፥ አእላፍ ወርቅ እያወጡ አስተማሪ ቀጥረውልን ሳለ ተግቶ መማርና ጥበብን፥ መገብየት የእኛ ፈንታ መሆኑ አይዘነጋንም።

ዳግም ከብዙ ዓመት በፊት ከእናት አገርዋ፥ ከኢትዮጵያ ተለይታ የነበረችውን ውዲቱን ኤርትራን ዛሬ መልስው ስለቀላቀልዋት ደስታችን ወሰን የሌለው ነው። ስለዚህ ከላይ የተጠቀሱትን ውለታዎች እይዋሉልንን ንጉሠ ነገሥታችንን ዕድሜ አርዝሞልን ወደፊትም ያሰቧቸውን አሳቦች ከመልካም ፍጻሜ እንዲያደርሱና ሌሎቹንም በባዕድ እጅ ያሉትን ጠፈሮቻችንን እንደ ኤርትሪያ መልሰው ከእናት አገራቸው ከኢትዮጵያ እንዲያቀላቅሉዋቸውና ከመከራ ቀምበር እንዲያወጡአቸው ሺህ ዓመት ያንግሥዎች እያልን እያንዳንዳችን ኢትዮጵያዊ ሁሉ የማያቋርጥ ጸሎታችንን ለልዑል እግዚአብሔር ማቅረባችንን ግርማዊነትዎም የማይዘነጋው ሲሆን አንዳንድ ጊዜም ምስጋናዎንና ታሪክዎን መጻፍ የእያንዳንዳችን አገልጋይዎችዎ ተግባር ስለሆነ እኔም ይህችን አነስተኛ መጽሐፍ ሳይረዝም ባጭሩ ሳይበዛ በጥቂቱ አሳትሜ ለግርማዊነትዎ ሳበረክት በታላቅ ትሕትና ነው።

ወጣት አገልጋይዎ ም/ ፲ አለቃ እሸቴ ደምሴ።

\*\*\*

ጠቅል፤ ኤርትራ እስከ ዛሬ ነፍሰ ጡር ነበርሽ

ይመስገን ፈጣሪ ነፃነት ወለድሽ፥

እመቤቴ ማርያም እንኳን ማረችሽ፥

እናትሽ ኢትዮጵያ የምታርስሽ

አረንጓዴ ብጫ ቀይ ሐር አልብሳሽ

በጠቅል ዘውድ ሥር ለብሰሽ ተምነሽነሽ

ይገባሻልና ስለአራስ ጥሪሽ፥

መነን ጥበብ ኩታ ያውልሽ ልበሽ፥

ኤርትራ ልጄ ሆይ ይብዛ ደስታሽ

ተቀመጭ ባልጋ ላይ ከእኔ ቤት ገብተሽ

አይዞሽ አታስቢ እኔ አለሁልሽ።

እንኳንስ ላንችና ለራሴ ወጣት፥

ለሰው እበጃለሁ እኔ ያንች አባት

እንግዲህ በነፃ ያላንዳች ሥጋት

ኑሪ ለዘለዓለም ሆነሽ መሠረት።

ኤርትራ፤ ጠቅል የኔ ጌታ መጣሁ እኔ አገርህ

እግዚአብሔር ይመስገን ገብቻለሁ እጅህ።

እስከ ዛሬ ድረስ ተጠምጄ ነበር

ባልተለበለበ በመከራ ቀንበር።

ከመከራ ወጣሁ ዕድሜ ለተፈሪ

ግዛኝ ለዘለዓለም ታጠቅ ድርብ ሱሪ።

በያይነቱ ጥበብ ብዙ ኩታ አለኝ

ጠቅለህ በምድር ተፈሪ ግዛኝ።

ከሌላ ከመኖር ደልቶኝ በጌትነት

እመርጣለሁ በጣም ካንተ ጋር ድህነት

ዳሩስ ምን ጠፋና ከጠቅል ቤት

የሚገኘው ጥበብ ልዩ ልዩ ዓይነት

ብዙ እምቦቀቅላ ሚሊዮን ወጣት

ጠዋትና ማታ የሚፈልቅበት

መልካሚቱ እናቴ ኢትዮጵያ ናት

ቸሩ መድኃኔ ዓለም በጣም ጠብቃት

አደራ ጌታዬ፥ ክፉ አታስነካት

በጣም አጥባቂ ነች ዘወትር ጸሎት

ውዲቱ ኢትዮጵያ ቅድስት የእኔ እናት

በክፉ የሚያይሽ ጨካኙ ጠላት

አፈር ሆኖ ቀረ ገባ ከመሬት።

ቢመካ በጉልበት በብዙ መሣሪያ

አንች ድል ነሣሽው ከጸሎትሽ ጋራ።

ከጠላት መሣሪያ ከብዙ ጉልበት

ትበልጣለች ያንች ትንሽዋ ጸሎት።

ኢትዮጵያ፤ ሰላም ላንች ይሁን ኤርትራ ልጄ፤ ሆይ

እንደምን ከርመሻል በደህና፤ መጣሽ ወይ።

ኤርትራ፤ አዎን ደህና መጣሁ መልካሚቱ እናቴ፤

ዕድሜ ለተፈሪ ለጀግናው አባቴ።

ኢትዮጵያ፤ አንችም ስትናፍቂኝ እኔም ስናፍቅሽ

እስከ ዛሬ ድረስ ነበር ስጠብቅሽ

ነይ ጠጋ በይና አጥብቄ ልይሽ

ከደረቴ አቅፌ ስሜ ልጥገብሽ

እኔን አገኘና አንችን ስላጣሽ

አሁን ደስ ብሎታል መጥተሽ ስላየሽ፤

ከመከራ ቀምበር አምላክ ካወጣሽ፤

በጠቅል ብርታት ለዚህ ከበቃሽ

እኔን ደስ ብሎኛል እንኳን ደስ ያለሽ

ሊባል ያስደፍራል ሞተሽ ተነሣሽ

ከመቃብር አፈር ከጕድጓድ ወጣሽ

እንግዲህ ግድ የለም አያስብ ልብሽ፥

የሚነካሽ የለም በእጄ ከገባሽ።

ኤርትራ፤ ዕድሜ ለተፈሪ ገባሁኝ ከቤቴ

ተለይቼ ስኖር ከመልካሟ እናቴ

ገና ትንሽ ሆኜ በሕፃንነቴ።

እናቴ ኢትዮጵያ አለሽልኝ ወይ፥

ውዲቱ ደጊቱ አበባዬ ሆይ፥

ሳልበላ እጠግባለሁ አንችን አንችን ሳይ

ለምለሟ እመቤቴ ኢትዮጵያ ሆይ።

ጥንትም ክርክሩ በከንቱ ነው እንጅ፥

እንዴት ትለያለች ከእናት ሕፃን ልጅ።

ይገርማል በብርቱ ይደንቃል በጣም

ከእንግዲህስ ወዲያ ከእጅሽ፤ አልወጣም።

ለልዑል እግዚአብሔር ጸሎት አቀርባለሁ፥

ከውድ እናቴ ጋር ተገናኝቼአለሁ፥

አንበሳውን ንጉሥ ጠቅልን ይዣለሁ፥

ቁመቴም ይረዝማል እንግዲህ አድጋለሁ።

እስከ ዛሬ ድረስ ታስሬ በገመድ፥

ዓይኔ ሲንከራተት ሲናፍቀኝ ዘመድ።

መጣሁ እኔ ልጅሽ ገመዱን በጥሼ

ሌት ከቀን ሳልተኛ በፍጥነት ገስግሼ፥

እንግዲህ ልሳምሽ መልሼ መልሼ።

አይዞሽ ኢትዮጵያ መጣሁ እኔ ልጅሽ፥

እንግዲህ እቀፊኝ ገብቻለሁ ከጅሽ።

የበዛ ምስጋና ለጠቅል ይሁን፥

በስንት ዓመታችን ዛሬ አገናኘን፥

ይመስገን ፈጣሪ እሱን የሰጠን

የነፍሳችን ጌታ የሕይወታችን፥

አንበሳው ተፈሪ ውድ ጌታችን

ባለም አላየሁም የሚያህል እሱን።

አምላክ ይጠብቀው በሰማይ በምድር

አያልቅም ተጽፎ የሠራው ታምር።

ኢትዮጵያ፤ መቸም አያልቅበት ቅዱስ መለኮት

ኤርትራን ከኔ ጋር አቀላቀላት፥

ማድረግ ይገባኛል ዘወትር ጸሎት።

ሕዝብ፤ እሰይ የምሥራች ኤርትራ መጣች፥

ከውዲቱ እናቷ ተቀላቀለች።

እስከ ዛሬ ስትኖር እየናፈቅች፥

ወይ እናት ወይ አባት ወይ እኅት እያለች፤

ይኸው ዛሬ መጣች ከአገርዋ ገባች።

ኢትዮጵያ እናታችን እንኳን፤ ደስ ያለሽ

ስለመጣችልሽ ውዲቱ ልጅሽ።

ጠቅልም ጌታችን እንኳን ደስ ያለህ

የታሰበው ሁሉ ተፈጸመልህ።

በያይነቱ ምግብ ሞልቶ ከቤትህ

ዘወትር ዳዊት ነው ምሣና እራትህ።

ከሃምሳ ዓመት በፊት የተዘጋው በር፤

ተከፈተ ዛሬ ዕድሜ ለጠቅል።

ተዘግቶ የነበር ውሉ ጭላንጭሉ፤

ዕድሜ ለተፈሪ ተከፈተ በሩ።

በአሥራ ዘጠኝ መቶ ሠላሳ ሦስት

ለምለሟን ኢትዮጵያን ከጭንቅ፤ አዳንካት

ይኸው ደግሞ ዛሬ በያዝነው፤ ዓመት

ውዲቱ ኤርትራን ነፃ አወጣሃት፥

ተፈሪ አባ ጠቅል ያንተ ታምራት፥

በጣም ያስገርማል ይደንቃል በውነት፥

ጠላት ድል አድራጊ ገዳይ በጸሎት፥

ፍቅርህ የሚጣፍጥ ከማር ከወተት፥

የሕዝብ ተስፋ ነህ፥ የብዙ ወጣት፥

አሣቢ ለሀገር ማታና ጠዋት፥

አንበሳችን ጠቅል የእኛ እናት አባት፥

የሠራህ ነህና ብዙ ጀግንነት፥

መሥራት ይገባናል ካለህ በሕይወት።

ላንተ መታሰቢያ የወርቅ ሐውልት፥

ሁላችን ተባብረን ሆነን ባንድነት።

ተከራካሪ ነው ፍርድ አስተካካይ፥

አንበሳው ተፈሪ የኢትዮጵያ ፀሐይ።

ለምለሟ ኤርትራ እንኳን ደስ ያለሽ፤

በመቀላቀልሽ ከውድ፥ እናትሽ፥

አረንጓዴ ብጫ ቀይ ሐር ኩታሽ፥

ጥበብ ነፃነት ነው ደግሞ ቀሚስሽ፥

ምስጋና አቅርቢለት በውነት ከሆድሽ፤

ለኃይለ ሥላሴ ነፃ ላወጣሽ።

፲፪ቶቹ አውራጃዎቻችን፥

እሰይ የምሥራች መጣች እኅታችን፥

ተለይታ ስትኖር ከመካከላችን።

በጣም በዝቶ ነበር እኛም፤ ናፍቆታችን፤

እንግዲህ ከመጣች ካየናት ባይናችን

ይመስገን ፈጣሪ ይብዛ ደስታችን።

ውዲቱ ኢትዮጵያ እናታችን ሆይ፥

እንዴት ትደሰቺ ኤርትራን ስታይ።

ከብዙ ዓመት በፊት ካንች ተነጥላ፥

ስትቀበል ኑራ አያሌ መከራ።

ተመስገን እግዚአብሔር ቸሩ ፈጣሪያችን፥

ዘለዓለም አኑረን በነፃነታችን

ማመስገን ይገባል ዘለዓለም አንተን

ለምለሟን ኤርትራን አመጣልህን፥

ከውድ እናታችን ቀላቀልክንልን፥

በጣም ጠብቅልን ንጉሣችንን

ውድ አባታችንን ኃይለ ሥላሴን፥

ነፍስዎን ይማረው ራስ መኰንን፥

ለኢትዮጵያ ፀሐይ ያፈለቁልን፤

እንዲህ መኖራችን ነፃነት ለብሰን፤

እሱን ቢሰጠን ነው ቸሩ አምላካችን፣

የአስፋው ወሰን አባት የነመኰንን

አንተን፤ ያኑርልን ለባንዲራችን፥

ጥበብ እንዲማሩ ወጣቶቻችን፤

እንድንተባበር እኛ ሁላችን፥

አረንጓዴ ብጫ ቀይ ሐር ለብሰን፥

ምኞታችን ሁሉ እያንዳንዳችን፥

ጠቅል ያንተን ዕድሜ እንዲያረዝምልን

ዘላለም አይጠፋም ከልቦናችን፥

በባዕድ እጅ ያሉት ጠረፎቻችን

እንዲቀላቀሉ ከመሐላችን።

ጠቅል፤ እሺ የእኔ ልጆች ተባበሩ እናንተ ነፃነት ልበሱ

አሁን ይመጣሉ አይቀሩም እነሱ፥

ያውም በችኰላ እየገሰገሱ

አረንጓዴ ብጫ ቀይ ሐር ሊለብሱ።

ኤርትራ፤ አሥራ ሁለቶቹ የእኔ ወንድሞች፥

ያንበሳው ተፈሪ የጠቅል ልጆች፥

ለምለም አበባዎች ወጣት ወጣቶች።

እስከ ዛሬ ድረስ ከተለያየን፥

እንደምን አላችሁ በጣ፣ ብዙውን።

ለእኔ ስታስቡ በብዙው አዝናችሁ፥

ቸሩ መድኃኔ ዓለም መልካም አሳያችሁ፥

ተቀላቅያለሁ ከመካከላችሁ።

አምላክን በብርቱ አመሰግናለሁ፥

ከውድ እናቴ ጋር ተቀላቅያለሁ፥

አረንጓዴ ብጫ ቀሚስ ለብሻለሁ፥

እንግዲህ በነፃ ኰርቼ እኖራለሁ፥

ዕድሜ ለተፈሪ ማንን እፈራለሁ።

ደራሲ፤ ከተፈጸመልኝ ተስፍና ሐሳቤ፥

ኰርቼ እኖራለሁ ከነቤተ ሰቤ።

ያንን ሁሉ ጭንቀት ጥዬ ከመሬት፥

ለብሼ መኖሬ ሙሉ ነፃነት፥

አንተን፥ ቢሰጠኝ ነው ቅዱስ መለኮት።

ሕመምተኛም ዳነ እልል እንበል፥

ኤጄርሳ ጎሮ ላይ ፈለቀ ጠበል።

ኤጀርሳ ጎሮ ላይ ይተከል ሀውልት፥

ለኢትዮጵያ ብርሃን ፀሐይ የወጣበት።

እንዳንተ አላየሁም የንጉሥ ረቂቅ፥

ጠዋትና ማታ ቀን የምትናፍቅ፥

ከአልማዝ የምትበልጥ ከነጠረው ወርቅ።

በሐምሌ ተወልዶ በጥቅምት የነገሠው፥

እንደሱ አላየሁም ባለም ተፈሪ ሰው፥

ቸሩ መድኃኔ ዓለም ሺህ ዓመት ያንግሠው።

ሳይርበኝ መብላቴ ሳይበርደኝ መልበሴ

በነፃነቴ ነው በኃይለ ሥላሴ።

በዓለም መንግሥታቶች ተሰምቷል ዝናህ፥

ዕድሜህን ያርዝመው ልዑል አምላክህ።

ዕድሜህ በጣም ይርዘም ተፈሪ ጌታችን

ከአምላካችን ጋር አንተነህ መኩሪያችን።

ዝሆንም ነብርም ጐሽም ክፉ አውሬ ነው

ከሁሉም አንበሳ ባለም ተፈሪ ነው።

አሞራ ልትበላን ከፍታ ነበር አፏን፥

ተፈሪ አንበሳችን ገነጠላት ክንፏን።

በዚያ ክፉ ቀን በአምስቱ ዓመት

ጨልሞብን ነበር ቀኑ እንደ ሌሊት

ዕድሜ ለተፈሪ ወጣን ከጭንቀት።

ሶላቶ ሲረግጠን ባገራችን ላይ

ተመስገን አምላኬ ወጣን ከስቃይ።

ድንገት የፈለቀው ከኤጄርሳ ጎሮ፤

ከጅብ አፍ አወጣን ከዘንዶ ጉሮሮ።

እንዳንተ ያለ ንጉሥ የድሀ ቀኝ እጅ

ንግግርህ ጣፋጭ ከወተት ከጠጅ፥

አንተን ያመነ ሰው አይወድም ከደጅ።

የኢትዮጵያ ንጉሥ ላደረገህ ጌታ፥

ምስጋና አቀርባለሁ ጠዋትና ማታ፥

በልቼ ማደሬ በሰፊ ገበታ፥

አንተን ቢሰጠኝ ነው አምላክ የኔ ጌታ።

እናትና አባቴን ትቼ መጥቻለሁ፥

እንደቸሩ እግዚአብሔር አንተን አምኛለሁ።

ካገሬ ስወጣ ትቼ እናት አባት

ስፈልግ ነውና መልካሙን ትምህርት

ፍለጠኝ ቁረጠኝ ግረፈኝ በውቀት

ግዛኝ ለዘለዓለም ንገሥ ሺህ ዓመት

ቀኑ ለምለም ይሁን የነገሥክበት

ደግሞም ኤጄርሳ ላይ የፈለቅህበት፥

ማክበር ይገባናል ሳንወጣ ከቤት፥

በሱ ነው የቆመው ይኸ ነፃነት፥

ይገባናል ማድረግ ዘወትር ጸሎት

ያንግሥህ ዘለዓለም ቅዱስ መለኮት።

ሺህ ብር የሚያወጣ ጥበብ ኩታ አለን

አንሸጥም ለሌላ ተፍሪን ግዛን፥

ኤጄርሳ ጎሮ ላይ የወጣው ፀሐይ፥

የዘለዓለም ብርሃን በኢትዮጵያ ላይ።

ኢትዮጵያ አገራችን የያዝሽው ንጉሥ፥

ጠላት የሚበትን እንዳውሎ ንፋስ

ጣልያንን አረገው ያንድ ሰዓት ቁርስ።

ትምህርት አፍቃሪ ነው ለዕውቀት ተጣጣሪ፥

በሰማይም ቢሆን ይማራል ተፈሪ።

የጥበብ ምንጭ ነው የውቀት መደብር፥

ተማሪ ነውና በሰማይ በምድር።

ይመስገን ፈጣሪ አንተን የሰጠን

ጠላትን በጸሎት ድል አድራጊውን።

ቦላሌ መግዛቴ ማን ሊታጠቀው ነው፥

እኔ የምለብሰው ተፈሪ ሱሪ ነው።

ተፈሪ ሱሪዬ እንዳያልቅብኝ

ዘላለም ካልጋ ላይ አይውረድብኝ።

ዕድሜሽን ያርዝመው ቸሩ ፈጣሪያችን

የመኰንን እናት ያልጋ ወራሻችን፥

የቀኝ ዓይናችን ነሽ የእኛ ብርሃናችን፥

ሺህ ዓመት ያኑርልን ቸሩ ፈጣሪያችን።

ቤትህን ስትሠራ የሀገሬ ሰው

አስፋው ግድግዳውን እንዲረዝም ዕድሜው

ሁልጊዜ ገና ነው ሁልጊዜ ዕንቁጣጣሽ፥

ዕድሜ ለአስፋ ወሰን ለደጉ አልጋ ወራሽ።

አንተን የፈጠረ ልዑል አምላካችን፥

ይመስገን በብዙ ቸሩ ፈጣሪያችን፥

ዕድሜ ለመኰንን ዕድሜ ለአስፋ ወሰን፥

ኰርተን እንኖራለን ነፃነትን ለብሰን።

በመኰንን ነበር ጥንት የምትገዛው፥

ሐረር ዕድለኛ ዛሬም አለች በዚያው።

የሐረር ከተማ ይመር ዕድልሽ፥

ዘላለም መኰንን የሚኖርብሽ፥

ምስጋና አቀርባለሁ ለደጉ አምላክሽ፥

በውነት አስቦልሽ፥ እሱን ለሰጠሽ።

ደስ ደስ ይለኛል፥ ስገባ እቤትህ፥

አባት ታቅፋ ሳይ በለቤትህ።

እግዚአብሔር አስታቀፈህ በወጣትነህ።

አበባ አስታቀፈህ በወጣትነት።

የማይወድህ የለም የማያፈቅርህ፥

በሁለቱም እጅህ አበባ፥ ይዘህ።

ምንኛ ደግ ነው ልዑል እግዚአብሔር፥

አንተን የተከለ ለሐረር ደብር።

በደሴ በወሎ አንተ አስፋው እሰን

በሐረር አውራጃ ልዑል መኰንን።

ግርማዊት እቴጌ ስም ማውጣት ያውቃሉ

ዳር እስከ ዳር አስፋው መኰንን ይላሉ።

እባክህ መኰንን ኩታ ሥራልኝ፥

በያይነቱ ጥበብ ታውቃለህ አሉኝ።

ልዑል አልጋ ወራሽ ኩታ ይወዳሉ

በጥበብ ላይ ጥበብ ለብሰው ይውላሉ።

ልዕልት ፀሐይም ውዲቱ እኅታቸው፥

ጥበብ ብቻ ነበር በመላው ልብሳቸው።

አስቋጥረው ነበረ ከሸማኔ ቤት፥

ብዙ ጥበብ ኩታ ልዩ ልዩ ዓይነት።

ገንዘቡንም ከፍለው ለብሰው ሳይጠግቡት፥

በድንገት ተነስተው ሄዱ ትተውት።

በጥቅምት በኅዳር በትሣሥ ፀሐይ ነው፥

በነሐሴ መሸና ጨለመብን ምነው።

በጥቅምት በኅዳር በትሣሥ የሞቅሽኝ፥

ምነው በነሐሴ ሆዴን አቃጠልሽኝ።

ሐረርም ጐጃምም ደሴም ጀምበር ወጣች

ምነው ነቀምቴ ላይ ፍጹም ፀሐይ ጠፋች

ፀሐይ ወጣች ብለን ደስ ደስ ሲለን

ምነው በነሐሴ ጠለቅችብን።

አንቺ እቴጌ መነን የሕግ ወርቅሽ፥

ተናኘ በብዙ ሞላ በጣትሽ።

ሳላይሽ ነበረ ጥንት ልብሳችን፥

ዛሬስ በኢትዮጵያ ተናኘ መነን።

አዲስ አበባ ላይ ዝናብ ጥሎ ነበር፥

በነፋሱ ብዛት ተናኘ እስከ ጎንደር።

በረዶ ነበረ ያለም ዝናብ ሁሉ፥

በኢትዮጵያ መሬት ዘነበ ወርቅ አሉ።

አዲስ አበባ ላይ ትልቅ ዝናብ ጥሎ

ምነው ቸኰለና አባራ በቶሎ።

የኢትዮጵያ ወታደር መላው ሠራዊት

ጠንክረን እንማር የጦር ብልሀት፥

ሊያጠቃም ቢመጣ እንዲያፍር ጠላት።

ምስጋና አቀርባለሁ ላገሬ ወጣቶች

ለኢትዮጵያ ጀግኖች ለጦር ሠራዊቶች፥

የእኛ ጦር ሠራዊት ባለቁምጣ ሱሪ፥

ጠላትን ድል አድራጊዎች ምቀኛ አሳፋሪ፥

ወገኑን አስመስጋኝ አገር አስከባሪ፥

የምቀኛን መንፈስ በጸሎት ሰባሪ።

እንኳን በምድርና በሰማይ ቢመጡ

ይመልሱዋቸዋል ተስፋ እያስቆረጡ፥

እጅና እግራቸውን እየቆራረጡ

በዲሞትፈር ጥይት እየለመጠጡ፥

እንዳይመለሱ ዳግመኛ እንዳይመጡ።

ማመስገን ይገባል በውነት እነሱን፥

መከታችን ናቸው ዙሪያ ጠረፉን

እንዲህ መኖራችን በነፃ ኰርተን፥

እግዜር ቢሰጠን፥ ነው ብውነት እነሱን፥

በጣም ያርዝምልን ሕይወታቸውን።

አደራ ጌታችን በጣም ጠብቃቸው፥

ዘላለም መኩሪያችን መመኪያችን ናቸው።

ተምሮ ሲያስተምር ሲያካፍል ዕውቀት

በጣም ያስደስታል ያገሬ ወጣት፥

ተማሪው ሲቀበል ሲባል እንደሸት

ተመልካቹ ሁሉ ማታና ጠዋት፥

ሲደሰት ይውላል ይኸን በማየት፥

መጣጣር ዛሬ ነው በወጣትነት፥

ካረጁማ ወዲያ ካወጡ ሽበት፥

ሚስት ካገቡና ከያዙ ንብረት፥

አይገኝም ጊዜ ተግቶ ለማጥናት፥

በጊዜ አትተኛ ተንሥ በጠዋት፥

ገስግስና ግባ ከተማሪ ቤት፥

ቁጭ ብለህ አጥና መልካሙን ትምህርት፥

ጠጣው እንደ ወተት ብላው እንደ እሸት።

አይዞህ ያገሬ ልጅ የኔ ወንድም በርታ፥

አጥና ትምህርትህን ጠዋትና ማታ።

የሀገሬ ወጣት ስማኝ ልምከርህ፥

በወጣትነትህ ሁሉን ተምረህ፥

ልዩ ልዩ ጥበብ ሥራ ላገርህ፥

ኩራ ደስ ይበልህ በነፃነትህ፥

ዕድሜ ለተፈሪ ለደጉ ጌታህ።

ኢትዮጵያ፤ እናንተ ወጣቶች ሎንዶን ላይ ያላችሁ፥

እንደ ትኩስ ወተት ዕውቀት የጠጣችሁ፥

እስከ ዛሬ ድረስ ከዚህ ከሄዳችሁ፥

እጅጉን ብዙውን እንደምንድናችሁ፥

አደራ ልጆቼ ስለ ትምህርታችሁ፥

በርቱ በታም ትጉ ለራስ ለራሳችሁ፥

እንድትመጡልኝ ጥበብን ለብሳችሁ።

ወጣቶች፤ ኢትዮጵያ እናታችን ዓለሚቱ ሆይ፥

ከጠቅል ጋራ አለሽልን ወይ።

የእኛ እመቤታችን ውዲቱ ደጊቱ፥

የማትጠገቢው ዘላለም ወርቂቱ፥

ለሕዝብሽ አሣቢ አጥብቀሽ በብርቱ፥

ለሕዝብሽ አሣቢ አጥብቀሽ በብርቱ፥

ላንቺ እንዲሆንልን ሙሉ ጤንነቱ፥

እንለምናለን አምላክን በብርቱ።

ደራሲ፤ የሀገሬ ጀግና ስማኝ ልምከርህ

በሙሉ ልቦናህ ሥራ ላገርህ፣

ጠንክር በጀግንነት እንደ ፊተኛህ

ብትሞትም አይቆጭህ ለነፃነትህ፥

ዋጋህን አታጣም ከደጉ ጌታህ፥

በወርቃዊ ቀለም ተጽፎ ስምህ፥

ታትሞ ይገኛል ከነታሪክህ።

ያገሬ ወጣቶች እናንት ጀግኖቹ፥

ጠንክራችሁ ሥሩ እንደፊተኞቹ።

ጠንክራችሁ ሥሩ ብዬ ስላችሁ፣

እናንተን ማዘዜ እንዳይመስላችሁ።

ጠንክረን እንሥራ እኛ ሁላችን

በፍቅር ተባብረን ለሀገራችን

ዕድሜ ለተፈሪ ለንጉሣችን፥

እንሳፍ ምስጋና እያንዳንዳችን፥

ለዚች ለለምለሟ ለባንዲራችን።

ለሀግሬ ጀግኖች ሰላምታ አቀርባለሁ

ለሞቱት አርበኞች በጣም አዝኜአለሁ።

እናንት ብትሞቱ አልሞተም ስማችሁ

ታንጾ ተቀምጦአል ከነታሪካችሁ።

ከመካከላችሁ አንዱ ደልጋ አንበሳ፥

የራስ ደስታ ሰው ፊታውራሪ ካሣ።

ገና ትንሽ ሆኖ በወጣትነቱ

ይወራረድ ነበር ተኩሶ ላይስት።

አይመታም ነበረ ደግሞ እሌላ ላይ፥

ወይ ከጉልበት በታች ወይ ካንገት በላይ፥

እያደራረበ አንዱን ባንዱ ላይ።

በሀገራችን ላይ ሲገባ ጠላት፥

ጦር አበጋዝ ሆኖ ቀድሞ እፊት እፊት፥

ሲዋጋ ሰንብቶ በቆራጥነት

ሲቆላው ሲጠብሰው በመውዜር ጥይት

እንደዚህ ሲዋጋ በወጣትነት፥

ሀገሩ ሲረዳ በቆራጥነት፥

ያሳዝን ነበረ ለመላው ፍጥረት፥

ወሀ ጠማኝ ሲለው ያገሩ ጠላት

ሲያጠጣው ዋለና የመውዜር ጥይት

ጠላትም ሊሸነፍ ሲቀረው ጥቂት

በድንገት ተመታ እጁን በጥይት።

ቆስሎ በጠላት እጅ መማረክን ጠልቶ

በገዛ እጁ ዐረፈ ሽጉጡን ጠጥቶ።

ገና ወጣት ነበር ለጋ ጽጌ ረዳ፥

ሞተ ካሣ አግለው አገሩን ሲረዳ።

ጀግና የጀግና ልጅ መዋጋት እንዲህ ነው፥

ብትሞት ለባንዲራህ ለነፃነትህ ነው።

ወንድምህ ደምሴ አዝኖ ላንተ ብዙ

ቀይ የነበረው ሰው ጥቁር ሆኗል ወዙ።

አትነሣም እንጂ ብታየው መጥተህ፥

አታውቀውም ነበርው እንድሜ ብለህ።

ሐዘንም አታብዛ እያደርክ እርሳው

አምላክ መጥኔ ይስጥህ ደምሴ አግለው።

እንዲህ ያለ ጀግና ቀረ በወጣትነቱ

ምስጋናው ታሪኩ አያልቅም በጥቂቱ።

እጽፍለት ነበር ታሪኩን በዝርዝር

ጊዜ ስላጠረኝ ትቼዋለሁ ይቅር።

ቢሞት በጀግነት አፈር ቢጫነው

ዘለዓለም አይሞትም ታሪክ ያለው ሰው።

ይማራቸው እንጂ በሰማይ እግዜር፥

ከሱ ጋር የሞቱት የሆኑት አፈር

እጽፋቸው ነበር ሁሉን በዝርዝር

ጊዜ ስለሚፈጅ ይሁን በምድር።

ከጅብ አፍ አውጥቶኝ ለዚህ ካበቃኝ

ሀገሬን ላመስግን እንደሚቻለኝ፥

እኔስ ደስ ብሎኛል ተነሣሽ ቢሉኝ

ያገሬ ባንዲራ ለዘለዓለም ጽኝ።

ትጣፍጭኛለሽ ከማር ከወተት፥

አገሬ ኢትዮጵያ ሁኝ መሠረት

እንደ እናት እንጐቻ እንደ ልጅነት፥

ቅር ቅር የምትል ኢትዮጵያ ናት።

ለእግዚአብሔር ምስጋና እናቀርባለን፥

ከዚያ ጭንቅ አውጥቶ ይህን ለሰጠን።

በዚያ በአምስት ዓመት ሲገዛን ፋሽስት

ጨልሞብን ነበር ቀኑ እንደ ሌሊት።

ተመስገን ጌታችን ከጭንቅ ያወጣኸን

ያን መከራ ወስደህ ይህን የሰጠኸን

ጌታችን አደራህ ልዑል አምላካችን፥

ይንገሥ ለዘለዓለም ጠቅል አንበሳችን

ተፈሪ ነውና ለእኛ ቀኝ እጃችን፥

አረንጓዴ ብጫ ቀይ ሐር ባንዲራችን

የጀግኖች ተስፋ ናት የወጣቾቻችን

እሷን ያኑርልን ዘለዓለም ጌታችን፥

እናቅርብ ምስጋና ለቸሩ አምላካችን።

የሰው አገር አትክልት ደርቆ እንደገለባ

በኢትዮጵያ መሬት አለ አዲስ አበባ፥

ያውም የደመቀ ካበባም አበባ።

የጠገበ ፈረስ ገብቶ ሀገራችን

በእግሩ እየረገጠን ከወደ ኋላችን፥

ተፈሪ አባ ጠቅል ደጉ ንጉሣችን፥

ከሎንዶን ገሥግሦ ደርሶ በነፍሳችን

ጋማውን መልምሎ እዚህ እፊታችን

ባውራሪስ ሲገርፈው አየነው ባይናችን፥

በኢትዮጵያ መሬት መች በደህናው ገባ፥

አምላክ ፈርዶበት ነው እጕድጓድ ሊገባ።

እግዚአብሔር ሲቆጣው ከሀገሩ ወጥቶ፥

አፈር ሆኖ ቀረ በሰው አገር ገብቶ።

ቢቀር ይሻል ነበር እንደኔ ቢሆን።

በሰው አገር ገብቶ አፈር ከመሆን።

በደህናህ አይደለም ያቅነዘነዘህ፥

ተሮማ ተነስተህ እዚህ መምጣትህ።

ደምህ ሊፈስ ነው ሊረግፍ አጥንትህ።

ደግሞ ሕዝባችንን ባሰት ሲያታልለው

አንዱን ሳርጃ ማጆር አንዱን ሹምባሽ አለው

የማይሆንላትን ይች የሮማ አሞራ

ደግሞ ጠብ ማብቀሏ ካንበሳችን ጋራ።

የሚካኤል ለታ በየካቲት ወር፥

ቦንብ ተተኩሶ ሆኖብን ሽብር

በጣም በዝቶ ነበር ሆኖ ግርግር፥

የዚያ ለት የሞተው ያለቀው ፍጡር

ይኸ ነው ተብሎ የለውም ድምር፥

ሊገመት አይችልም እንኳን በዝርዝር፥

ይቅር አይወራ የያኔው ታምር።

እንደዚሁ ደግሞ ብዙውን ፍጥረት፥

በሳት ሲያቃጥሉት እየዘጉ ቤት፥

የተረፈውንም ከዚያ ከጭንቀት፥

ወደ ደናኔ አገር ሄዱ ይዘውት፥

እርጉዝ ስታቃስት ሲጮህ ሕፃናት፥

ሽማግሌ አሮጊት ሲሉ አቤት አቤት።

ሃምሳ ሃምሳውን ሰው አብረው አፍገው፥

እንዲሁም የሞተው ብዙ ሕፃን ነው።

አበባዬ ፍቅሬ።

አንድ ንጉሥ ወልዶ ሁለት ልጆች

አንድ ወንድ አንድ ሴት ቆንጆ ቆንጆዎች

እንዲሁም ሴቷ ልጅ በጣም ቀይ ነች፥

እንደ አልማዝ እንደ ወርቅ ያብረቀረቀች

ፍጥረት የቀናባት ውበት የሆነች፥

እንደ ጽጌ ረዳ የለሰለሰች።

እጅግ ያለመጠን አባቷ ወዷት

ከፍተኛ ፎት ቤት አሠርቶላት፥

የቄስ አስተማሪ ቀጥሮ አምጥቶላት፥

እንድትማርለት መልካሙን ትምህርት፥

እያበረታታ ማታና ጠዋት፥

አይዞሽ በርቺ ልጄ ጠንክሪ እያላት፥

ወደ መንገድ ሲሄድ ተነሥቶ ድንገት

እስክመጣ ድረስ ከምሄድበት፥

እንዳቦዝኚ ለያዝሽው ትምህርት

እመጣለሁና ቶሎ በፍጥነት።

አይዞሽ የኔ አበባ ቅርም አይበልሽ፥

ፍጥነን እንመጣለን እኔና እናትሽ፥

ቄሱም ደህና ሰው ነው ያንቺ አስተማሪሽ፥

እነግርልሻለሁ እንዲያስተምርሽ፥

በጣም እንዲያስጠናሽ እንዲገልጽልሽ

ደጃዝማችም አለ ቅርም አይበልሽ፥

ጭራሽ አታስቢ አይፍራ ሆድሽ፥

እንዳትባልጊ ሰው እንዳይሰድብሽ፥

በጣም አጥብቄ ነው አደራ ስልሽ።

ቄሱንም ሄደና የልጄን ነገር፥

አደራ በሰማይ አደራ በምድር፥

እንድትማር ይሁን እንድትጠነክር።

ደጃዝማቹ ደግሞ እንግዲህ አደራ፥

ልጄን ጠብቅልኝ ከመምሕሩ ጋራ።

ባንተ ላይ ጥያለሁ አደራ የቤቴን፥

የትዳሬን ነገር የመላ ንብረቴን።

እኔ መሄዴ ነው ለብርቱ ነገር፥

ድንገት ተነስቼ ወደ ውጪ አገር

አደራ ጥያለሁ በሰማይ በምድር

እንዳልሰማ ክፉ የልጄን ነገር።

ብሎ ወዲያውኑ ጉዞውን ቀጠለ፥

ቄሱም ያለመጠን ደስ ብሎት ዋለ

ወዲያውም ጠየቃት እንደዚህ እያለ።

አብረን እንተኛ ቆንጅት እባክሽ

ሁሉን በያይነቱ እንዳስተምርሽ፥

ለሰውም አልነግር በፍጹም ጭራሽ፥

አይሾሽ ግድ የለሽም አይፍራ ሆድሽ

እንዲህ ስለምንሽ እኔን ታሳፈርሽ

እንኳን ላስተምርሽ ዛሬም አላይሽ።

ብሎ ቢጠይቃት ልጅቱ ደንግጣ፥

ታለቅስ ጀመረች በመስኮት ተቀምጣ።

ደግሞ ደጃዝማቹ መጣና ከቤት

ይለምናት ጀመር እንዲህ በማለት

ብቅ ብለሽ ሳይሽ እኔ በመስኮት

እደነግጣለሁ እህቴ በውነት

አጥብቄ እመኛለሁ ማታና ጠዋት፥

አንድ ቀን ካንቺ ጋር ለመገናኘት፥

እንዳታሳፍሪኝ ፍቅሬ የኔ እኅት።

ይኸንን ስትሰማ አካላቷ አለቀ፥

ያስለቅሳት ጀመር እያንሰቀሰቀ።

ቄሱም ደጃዝማቹም ደፍረው ቢናገሯት

ሕይወቷ ያለፈ የሞተች መሰላት።

ትናደድ ጀመረ እነሱን ስታይ

በፍጹም መሰሏት ያባቷ ገዳይ።

ወዲያውም ልጅቷ መለሰችለት፥

እያስተዛዘነች እንዲህ በማለት

እኔ ያንተ ልጅ ነኝ አንተ የኔ አባት፥

ፍጹም አንተና እኔ ለመገናኘት፥

ኵነኔ ያመጣል በላይኛው ቤት።

አዝናለሁ በብዙ ባንተ በራስህ

እንዲህ ያለ ነገር በመናገርህ።

ትልቅ ሰው መስለኸኝ አከብርህ ነበር

ለካስ ትንሽ ልጅ ነህ ገና እምር ታህል።

ጥንት ትልቅ ነበር በጣም እራስህ

እያነሰ ሄደ እየቅለለህ፥

ለአንተ ባይታይን ባይታወቅህ

በግልጽ ይታየኛል እኔ ልንገርህ።

ይኸንን ሲሰማ እየተናደደ፥

ምንም ሳይናገር ወደ ቤቱ ሄደ

ጨሶ ተቃጠለ አንጀቱ ነደደ፥

እንደሰከረ ሰው ጭራሽ እንደባዳ፥

ያስኬደው ጀመረ እያንገደገደ።

እንዲሁም አባቷ ሆነው ካሉበት

አልችልህ ብለውት የእሷን ናፍቆት፥

ልጃቸውን አሉት ሄደህ ጠይቃት።

ልጁም እሺ ብሎ እየገሠገሠ፥

ከዚያው ካለችበት በፍጥነት ደረሰ።

ወዲያው ተገናኝተው ከደጃዝማች ጋራ፥

ይጠይቀው ጀመር ያባቱን አደራ።

ደጃዝማችም አለው ቤቱ ደህና ነው፥

ልጅቷ ብቻ ነች የባለገችው

በጭራሽ ግቢውን ያበላሸችው፥

ሥራዋ በሙሉ የሚያሳዝን ነው።

መኳንንቱን ሁሉ እየሰደበች

ትልልቁን ሰዎች እያዋረደች፥

ለግድያ ደርሰው ብዙ ጐረምሶች

በጭራሽ ሸርሙጣ እብድ ሆናለች።

ልጁም ደነገጠ ይህን በመስማት፥

በውነት ያደረገች የሠራች መስሎት፥

ተመልሶ ሄደ ወደ መጣበት።

ላባቱ ነገረው ዘርዝሮ ሁሉን

ወዲያውም ሲሰማ አባቷ ይኸን።

ልጅየውን አለው በቶሎ ሄደህ፥

እሷን እረድና ሥጋዋን ቀብረህ፥

አምጣልኝ ከደሟ በጠርሙስ ቀድተህ።

ልጁም እሺ ብሎ እንደታዘዘው፥

ትእዛዙን ሊፈጽም አባቱ እንዳለው፥

ሲገሰግስ ሄደ ደረሰ ወዲያው።

ድንገት ደረሰና ካለችበት ቤት፥

ወዲያው ተነሽ ብሎ ሄደና ይዟት

እዚያው አጠገቡ ቁጭ በይ ብሏት

ጉድጓዱን ሲቆፍር አርዶ ሊቀብራት፥

ስለ ደከመና ስለ አሳዘናት፥

ትጠይቀው ጀመር እንዲህ በማለት።

ምነው የእናቴ ልጅ ፍቅሬ ወንድሜ ሆይ፥

እናትና አባቴ ደህናም አይደሉ ወይ።

ወይ አባቴ ሞተ ወይንስ እናቴ፥

እባክህ ንገረኝ ወንድሜ በሞቴ።

ብላ በማሳዘን ጋሽዬ እያለች፥

ቃሏን በማለስለስ እያለቀሰች፥

ላቡን በመሐረብ እየጠረገች።

መልሳ ቀልሳ ስለጠየቀችው፥

በጣም ያለመጠን ስለ አሳዘነችው።

እንግዲህ እህቴ ልንገርሽ አላት፥

የሠራሽው ሥራ ባባታችን ቤት፥

እየተሳደብሽ ብዙ መኳንንት

ሽርሙጥነት ይዘሽትተሽ ትምህርት፥

ይኸን ነገር ሰምቶ ደግሞ የእኛ አባት፥

ተናዶ ተቃጥሎ ደርሶ ለመሞት፥

እኔንም አዘዘኝ እንዲህ በማለት።

እሷን እረድና ሥጋዋን ቀብረህ፥

አምጣልኝ ከደሟ በጠርሙስ ቀድተህ።

እኔም ተቆጥቼ በጣም ተናድጄ

አባቴ እንዳዘዘኝ ልቀብርሽ አርጄ

ነበር የመጣሁት መሞትሽን ፈቅጄ።

አሁን ግን በለቅሶሽ ባጠያየቅሽ፥

እንባሽ አሳዘነኝ እንኳንስ ደምሽ፥

ብትሞችም በመንገድ ጅብም ቢበላሽ

ቸሩ መድኃኔ ዓለም ባወጣ ያውጣሽ፥

ጥፊ ካጠገቤ ዓይኔም አይይሽ።

ብሎ እያለቀሰ ሆዱን አጥናናና

አንዲት የበግ ግልገል ከቤት አወጣና፥

በሰላ ቢላዋ እሷን አረደና፥

ሬሳውን ቀብሮ ከደሟ ቀዳና፥

ሰጠው ለአባትየው አረድኳት አለና።

ሰጠው ለአባትየው አረድኳት አለና።

አባቷም ደስ ብሎት ደሟን በማየቱ

ወዲያውም ጠጣና ነገራት ለሚስቱ።

እኔና አንች ድንገት ወደዚህ ብንመጣ

በጣም ተበላሽታ ልጃችን ሸርሙጣ።

መኳንንቱን ሁሉ እየሰደበች፥

የቤት አሽከሮቹን እያዋረደች፥

ትምህርቷንም ትታ ስለባለገች፥

ደሟንም ጠጣሁት እሷም ታረደች።

እናቷም መለሰች እንዲህ እያለች

እንዲህ ያለ በደል በእውነት ከሠራች

ሙሉ ፈቃዴ ነው እንኳን ታረደች፥

ጭራሽ ክጃታለሁ ልጄም አይደለችም።

ብላ ተናገረች እናቷ ተናዳ

ባንድ በኩል ደግሞ አልችል ብሏት ሆዷ

ታለቅስ ነበረ ገብታ ወደ ጓዳ።

እናትና አባቷ ተነስተው ወዲያው

ግስጋሴ ያዙ ወደየቤታቸው፥

ከደጃዝማቻቸው ጋር ተገናኝተው፥

ይጠይቁት ጀመር ስለአደራቸው።

ደጃዝማቹም ደግሞ እንደለመደ፥

ይዋሽ ነበረ እየጐማመደ።

የርስዎ ልጅማ የሠራችው ሥራ፥

ብተወው ይሻላል ጭራሽ ባይወራ፥

አዳርዋ ውሎዋ ከጐረምሶች ጋራ።

ሸርሙጥነት ይዛ ቀረና መማርዋ፥

ትልቅ ሰው ስትሰድብ ደግሞ አለማፈርዋ።

እኔ እንኳ እራሴ ቀርቤአት ስታይ፥

ትሰድበኝ ነበረ እንደ አንድ አገልጋይ።

አለና ቢነግረው ላባቷ በውሸት

ጭራሹን ሆነበት በንዴት ላይ ንዴት።

ወዲያውም ሲጐበኙ ግቢዎችን ሁሉ

ያለቀሰችበት ያች ልጅ በሙሉ፥

በጣም የሚያስደንቅ ስለ አበቃቀሉ።

በመኖሪያ ቤትዋ ከግድግዳው ስር፥

በብዙ ቀጤማ አብቅሎ ነበር።

እናትና አባቷ ወዲያው እሱን አይተው፥

እየተገረሙ በጣም ተመልክተው

ደጃዝማቻቸውን ወዲያው አስጠርተው፥

ይጠይቁት ጀመር በብርቱ አጥርተው፥

ደጃዝማቹም ደግሞ እንደዚህ አላቸው።

ልጅቷ ዘወትር ማታና ጠዋት፥

አረቄና ጠጁን ስታፈስባት፥

ቀጤማ አበቀለ ይኸውም መሬት።

እናትና አባቷም እየተናደዱ፥

ብለው አዘዙና በሉ አሁን እጨዱ፥

እሱን አለፉና ወደሌላ ሄዱ

ደግሞ እንደ ታዘዙ አሽከሮቹ ሲያጭዱ፥

መልሶ በቀለ ከስሩ ሳይሄዱ፥

እናትና አባቷም ምን ይባላል ጉዱ፥

በሉ ድገሙና አሁንም እጨዱ፥

ብለው አዘዙና ወዲትም ሳይሄዱ፥

እዚያው አጠገቡ ቆመው አሳጨዱ፥

አሁንም መልሶ ደግሞ እንደ ልማዱ፥

በቀለ ቀጤማው አላለቀም ጉዱ።

እናትና አባቷም ገርሟቸው ነገሩ፥

ንቀሉልን አሉ በጭራሽ ከሥሩ።

ወዲያው አሽከሮቹ እንደታዘዙት፥

ቆፍረው ከሥሩ ነቃቅለው ጣሉት።

ይህችም ቆንጆ ልጅ የተበደለች፥

በበረሃ ስትሄድ እያለቀሰች።

ጠፍታ ስትኰበልል በቆራጥነት

አንዲት ልጅ አገረድ አግኝታ ድንገት።

እባክሽ አንች ልጅ የምለምንሽን

አውልቂና ስጭኝ የውስጥ ልብስሽን።

ልጅቷም ሰጠቻት ቀሚሷን አልውቃ፥

በድንገት መጥፋቷን መኰብለሏን ዐውቃ

ወዲያውም ሸኘቻት መንገድ አሳይታ።

እሷም ደስ ብሏት ቀሚስ በማግኘቷ

የለበሰችውን ስትወጣ ከቤቷ፥

ሐር ስለነበር ያሰፋው አባቷ።

ያንን ሐር ቀሚስ አውልቃ ጠቅልላ፥

ጉዞዋን ቀጠለች በትከሻዋ አዝላ።

ስትሄድ ቆይታ ችጋር ቢይዛት፥

ምንተ ማርያም ብላ ገባች ከንጉሥ ቤት።

ንጉሡም አዩና ቆማ ስትለምን

ቶሎ ስጡአት አሉ መብል ምናምን።

ወዲያውም አንዲቷ የንጉሡ ገረድ፥

እንጀራ ልትሰጣት ይዛ ስትሄድ።

አንችስ መላክ እንጂ ሰውስ አይደለሽም

እንደለማኝ ምግብ ፍጹም አልሰጥሽም

ብላ ተመለሰች እህሉንም መልሳ፥

ለንጉሡ ነገረች ቃልዋን አለስልሣ።

ያች የቆመች ልጅ ከዚህ ከኛ ደጅ፥

ሰው አትመስለኝም መልአክ ነች እንጅ።

ንጉሡም መለሱ ነይ ግቢ በያት፥

ምን ሰው እንደሆነች አጥብቄ ልያት።

ገረዷም አለቻት ንጉሥ ይጠሩሻል

በተቻለ ፍጥነት ነይ ግቢ ይሉሻል።

እሷም ሄደችና ወደ ንጉሡ ፊት፥

ይጠይቋት ጀመር እንዲህ በማለት።

ያፈራ ብርቱካን ይመስላል ጉንጭሽ፥

ደግሞም ሰውነትሽ ዓይንና ጥርስሽ፥

የመልክሽ ቁንጅና ከነቅላትሽ

የትስ ትሄጃለሽ ከየትስ መጣሽ፥

እባክሽ ንገሪኝ እናት አባትሽ

በሕይወት እያሉ እንዴት ለቀቁሽ።

ልጅቷም መለሰች ውሀ ጥም ይዞኛል፥

ሰውነቴን ደግሞ ድካም ተሰምቶኛል፥

እንደዚሁም እራብ በጣም በዝቶብኛል፥

መናገር አልቻልኩም በጭራሽ ደክሞኛል።

ንጉሡም አዘዙ እንጀራ ስጧት፥

ትብላ ትጠጣና እንድትጫወት

ሥራም አታሠሩዋት ትቀመጥ እቤት፥

ጭራሽ አትዘዙዋት አትናገሩዋት።

እንደዚሁም ደግሞ የሳቸውም ልጅ

በሽተኛ ነበር አይወጣም እደጅ።

ጤንነቱን አጥቶ ሆኖ ሕመምተኛ

ሰባት ዓመቱ ነው ባልጋ ላይ ከተኛ።

ይህም በሽተኛ እንጀራ ሲበላ፥

አይውጥም ነበረ ካንድ ጉርሻ ሌላ።

ደግሞ ይኽን ምግቡን የምትሠራለት

ገረድ ነበረችው ልጅነት ያላት።

ከዕለታት አንድ ቀን ድስት ስትሠራ፥

ድስቱን እንደ ጣደች ገና ስታቁላላ።

ሎጋው ሽቦ እያለ ሠርገኛው ሲሄድ፥

ልታዳምጥ ሄዳ ቆማ ከመንገድ።

ወዲያውም ያች ልጅ ከቤት ተቀምጣ

ሲቃጠል ብታየው አሮ እየተንጣጣ።

ድስቱን ሠራችና እንደሚገባው፥

አውጥታ አስቀመጠች እዚያው እቦታው፥

ሠርገኞቹም ሄደው ሲጨልም ጊዜው

መጣች ገረዲቷ ድስቱን አስታውሳው፥

ወጡንም ተሠርቶ ስላገኘችው፥

ብላ ጠየቀቻት ማነው የሠራው።

ልጅቷም መለሰች እኔ ነኝ እቴ ሆይ፥

ይቅርታ አድርጊልኝ አጥፍቼ ይሆን ወይ።

ገረዷም መለሰች እንኳን የሠራሽው

በደንቡ ከሠራሽ በስሎ ካወጣሽው።

ወዲያው ደረሰና የምግቡ ሰዓት፥

ይኸ ሕመምተኛ ስጡኝ አለ እራት።

እራቱም ቀረበ እንደተለመደው፥

አንድ ጊዜ ጐርሶ ወጡንም ወደደው።

አለና ጠየቀ ዛሬ ይህን ወጥ፥

የሠራችልኝ ሴት የትኛዋ ናት

ገረዷም መለሰች ያጠፋች መስሏት፣

ይች ልጅ ነበረች እኔ ሳላያት፥

እሱም ጥሪያት አለ ቶሎ በፍጥነት፥

እሷም ትጠሪያለሽ ብላ ብትላት፥

በጣም ደነገጠች ለቁጣ መስሎአት

ልጁም እንዲህ ብሎ እሷን ጠየቃት፥

የሠራሽው ዛሬ አንቺ ነሽ ወይ ድስት፥

እስዋም አዎን አለች ሆዷን ሲጨንቃት፣

ሊቆጣኝ ነው ብላ ወድቃ በፍራት።

እሱም በነገሩ እየተገረመ፥

በልቶ የማያውቀውን ጭራሽ ከታመመ።

አንድ አንጀራ በልቶ ያውም ሳይጠቅመው፥

እናቱን ጠራና እንዲህ አላቸው

ይገርማል ይደንቃል የዛሬውስ ጉድ ነው፥

አንድ እንጀራ በላሁ ምሕረትን ላገኝ ነው።

ከዛሬም ጀምሮ የምበላውን

የምታሰናዳ ይች ልጅ ትሁን፥

እኔ አልፈልጋትም የፊተኛዋን።

እናትና አባቱ በጣም ደስ አላቸው፥

ምግቡን እንድትሠራ ሆነ ፈቃዳቸው

እስዋም እየሠራች ስትመግበው

ልክ በሳምንቱ ሆነ ደህና ሰው።

በአሥራ አምስተኛው ቀን ሆኖ በፈረስ

ሄዶ ተመለሰ ብዙ አገር ድረስ።

እንዲሁም ሲሆነው አንድ ወር ከሳምንት

አምላክ ስለሰጠው ሙሉ ጤንነት

አስበው አባቱ እንዲያገባ ሚስት፥

አጥብቀው ጠየቁት እንዲይዝ ንብረት።

እሱም ተናገረ ሚስት አግባ ካሉኝ፥

ያችን ቀላቢዬን በሕግ ይዳሩኝ፥

አለስዋ አላገባም እሞታለሁኝ።

አባቱም መለሱ ጠይብ ትሁን ቡዳ፥

የት ብሎ ያውቃታል

ዘርዋ ሳይታወቅ እንዴት ያገባታል።

እስዋን አያገባም ሌላ እድረዋለሁ፥

የመኳንንት ልጅ አጭቸለታለሁ።

እሱም ተናገረ ሌላም አላገባ፥

ስጡኝ ጠመንጃዬን ጭራሽ ውድማ ልግባ።

አባቱም መለሰ ከወደዳት ሆድህ፥

አግብተህ ተቀመጥ ሁን እንደፈቃድህ።

ወዲያውም ለእናቱ ነገሩን አጫውተው፥

የማይቀር መሆኑን ገልጸው አሰድተው

ድግሱን ጀመሩ ሁሉን አዘጋጅተው።

እንደዚሁም ደግሞ ድግሱ ሲደርስ፥

በልኳ አሰፍተው የሐር ቀሚስ፥

ኩታም አሠሩና፥ ሰጥዋት እንድትለብስ።

ሠርጉም ጥሩ ነበር ከልክ የተረፈ፥

ያለቅጥ ያማረ ከመጠን ያለፈ።

የሠርጋቸውም ቀን ሲቀረው ጥቂት፥

አዘጋጅተውለት የሙሽራ ቤት፥

አብረው የነበሩት ሆነው ባንድነት

ልጆችም ነበሩ ካለችበት ቤት፥

እስዋም ተናገረች እንዲህ በማለት።

እንግዲህ አደራ በሰማይ በምድር፥

አትናገሩብኝ ይኸንን ነገር።

ብላ ወዲያውኑ ተናግራ ይህን

አባቷ ልጅ ሁና ያሰፋላትን

በወርቅ የነደደ ሐር ቀሚሷን።

ይዛ ነበረና በጨርቅ ጠቅልላ፥

አውጥታ ለበሰች ይግረማቸው ብላ።

ተሞሸረችና ብቅ ብትል ለብሳ፥

ቤት የተቃጠለ እሳት የተነሣ።

ይኸ ሐር ቀሚስ ከቅላቷ ጋራ

አስመሰለው ቤቱን ኤሌክትሪክ የበራ።

ይገረም ነበረ በመላው ፍጥረት፥

እንደዚህ ያማረች የሆነች ውበት።

አላየንም እኛ ከቶ ባለም ላይ፥

ቅላቷ የሚያበራ እንደ ቀን ፀሐይ።

እያሉ ያስቡ ነበር በልባቸው፥

የዚች የልጅ ፍጥረት እየገረማቸው።

በታላቅ ደስታ ሠርጉም አለፈና፥

ወንድ ልጅ ወለደች ዓመት ቆየችና።

ደግሞ ቆየችና አንድ ሁለት ዓመት፥

አሁንም ወንድ ልጅ ወለደችለት፥

በጣም የተዋበ የቆነጀ ውበት።

ወዲያው ቆየችና እናትና አባቴን፥

እባክህ አሳየኝ እንሂድ አብረን፥

ብላ ጠየቀችው በማስተዛዘን።

እሱም መለሰላት ከሆዱ በውነት

እሽ ምንቸገረኝ እንሄዳለን

እናትና አባቴ ከፈቀዱልን።

ወዲያውም ለአባቱ ሄዶ ቢነግራቸው፥

አይቻልም አሉት ጨክኖ ሆዳቸው።

ቡዳ ትሁን ጠይብ ሳታውቅ አግብተህ፥

ደግሞ አብረሃት ስትሄድ ብትቀርብኝ ወድቀህ

ብለው ከለከሉት ጨክነው አባቱ፥

እሱም እያዘነ ይኽን በመስማቱ፥

ሄደና ነገራት ለመልካሟ ሚስቱ፥

እሷም በጣም አዝና በኚሁ ባባቱ።

ምን ይሻላል ታዲያ አለችው መልሳ፥

እያስተዛዘነች ቃሏን አለስልሳ፥

ስለጠየቀችው መልሳ መልሳ።

አንቺ በፊት ሂደሽ አባትሽን አይተሽ፥

አትቆይ በፍጥነት ቶሎ ተመለሽ፥

አብረን እንሄዳለን ቆይተን ትንሽ።

ብሎ ወታደሮች አሽከር አስከትሎ

በጣም የሚያምነውን ደጃዝማች ጨምሮ።

የሚቀጥለውን አደራ ጭምር፥

አደራ በሰማይ አደራ በምድር፥

የልጆቼንና የሚስቴን ነገር።

አደራዬን ሁሉ ባንተ ላይ ጥያለሁ፥

እንደ መድኃኔ ዓለም አንተን አምኛለሁ።

ብሎ ለመነና አጥብቆ በብርቱ፥

ሚስቱን ተሰናብቶ ቀረ ወደ ቤቱ።

እሷም ስትሄድ ውላ ታጅባ ባሽከር፥

ቀኑ ስለመሸ ብለው እንደር፥

ድንኳን ተከሉና እልም ባለ ዱር፥

ዙሪያውን ዘብ ቆሞ ብዙ ወታደር።

አልጋ ተነጥፎላት በድንኳኑ ውስጥ፥

ልጆቿን ታቅፋ ተኝታ ጥቂት፥

ደጃዝማቹ ገብቶ እንደዚህ አላት።

ያሉትን አይነሳ መቸም እግዚአብሔር፥

እስከ ዛሬ ድረስ ሳስብሽ ስኖር

አገናኘን ዛሬ ወይ ያምላክ ነገር፥

እንግዲህ እኅቴ አብረን እንደር፥

ልጆችሽ ይውረዱ ይተኙ ከምድር፥

እንተኛ አንችና እኔ በመፈቃቀር።

እሷም በዚህ ጊዜ በብዙ ደንግጣ፥

ካንተ ጋር አልተኛም ነፍሴ ብትወጣ።

ባሌም አንተን አምኖ አደራ ሲልህ፥

አዝናለሁ በውነቱ በመዘንጋትህ፥

እንዲህ ያለ ነገር በመናገርህ።

እሱም መለሰላት እንተኛ ይልቁን

ልጅሽን አርደዋለሁ ይኸንን ትልቁን።

ሆድህ ከጨከነ እረደው እፊቴ

ካንተ ጋር አልተኛም ሳለሁ በሕይወቴ፥

ጥንትም እንደዚሁ በሕፃንነቴ

ስለይ ጨክኜ ከእናቴ ካባቴ።

በዚሁ ነገር ነው ስወጣ ከቤቴ።

እሱም ጨከነና እምቢ በማለቷ

ልጅዋን አረደባት ወስዶ ከደረቷ

ደግሞ እሬሳውንም ዘረጋው እፊቷ።

ስታለቅስ አድራ ሲነጋ ሌሊት፥

ጉዞዋቸውን ያዙ ደግሞ እንደ ትላንቱ።

ሲሄዱ ዋሉና ስለመሸ ቀኑ፥

እንደር አሉና ድንኳኑን ተከሉ።

ወዲያው ሰዓት ሲደርስ ጊዜ የመኝታ

አላት እንተኛ በፈጠረሽ ጌታ።

ይህንን ስትሰማ እንዲህ አለችው

ከኔ ጋር መኝታ ፍጹም ዘበት ነው

ልብህም ማሰቡ በውነት ጨካኝ ነው።

እሱም መለሰና እንደዚህ አላት።

በጭካኔ ሆዱ እያስፈራራት።

ትናንት አረድኩብሽ ትልቁን ልጅሽን፥

ዛሬ ልደግመው ነው ደግሞ ትንሹን።

እሷም ተናገረች እንደፈቀደህ

ካልሳሳህ እረደው ከፀና ሆድህ፥

ከኔ ጋር መኝታ አያስብ ልብህ።

እስኪወጣ ነፍሴ አፈር እስክሆን፥

ካንተ ጋር አልተኛም ከቶ ምን ቢሆን።

ወንድሜ ልንገርህ የሆዴን በውነት፥

በጭራሽ አታስብ ከኔ ለመኛት፥

በሕይወቴ ሳለሁ፣ ለመገናኘት።

አንተ አብደህ እንደሆን አላበድኩም እኔ፥

በጣም እፈራለሁ በሰማይ ኵነኔ።

ይህንን ሲሰማ በጨከነ ሆዱ፥

ልጅዋን አርዶ ጣለው ደግሞ እንደ ልማዱ፥

ሌሊቱም ሲነጋ ተነሥተው ሲሄዱ

ቀኑ ስለመሸ ደግሞ እንደ ልማዱ።

ተቀምጠው ሳለ ድንኳን አስተክለው

ይጠይቃት ነበር እንደሚቀጥለው።

ከትላንት ወዲያና ትላንትና ማታ፥

ልጆችሽ ታረዱ ያለሐዘኔታ

ዛሬ አብረን እንደር በፈጠረሽ ጌታ፥

እሷም ተናገረች ከእኔ ጋር መኝታ

ልብህ እንዳያስብ ትላንትና ማታ፥

አጫውቼሃለሁ ሁሉን በዝግታ፥

የሆዴን ዘርዝሬ ሳልቸኩል በርጋታ።

ምን ያደርግልሀል በከንቱ ምኞት፥

የሕልም እንጀራ ነው ከኔ ጋር መኛት።

ለምን አይገባህም ሰው የሚነግርህ

መልሰህ ቀልሰህ ትጠይቃለህ

አልገባህ እነሆን ደግሞ ልንገርህ፥

ከኔ ጋር ለመኛት አያስብ ልብህ፥

ልጆቼን አርደሐል ደግሞ ምንቀረህ

አንተ በውነተኛው አረመኔ ነህ፥

እንደዚያ ለምኖ አደራ ሲልህ

ምን አደራ በላ ጨካኙ ሰው ነህ፥

ከሰዎቹ ሁሉ አንተ ተመርጠህ፥

ለዚሁ ነበር ወይ አደራ ያለህ፥

ምንኛ ጨካኝ ነው ከቶ ልቦናህ፥

እንደምን ቢጠና ቢጨክን ሆድህ

ለእንዲህ ያለው ነገር ሰው ትገድላለህ።

እሱም መለሰላት ውድ እህቴ ሆይ

እግዜር ቢኰንናት ነፍሴን በሰማይ፥

ካንች ጋር መኝታ ጽድቅ አይደለም ወይ።

ላጠፋሁት ሁሉ ንስሐ እገባለሁ፥

ዛሬ ግን ካንች ጋር ላድር ቆርጫለሁ፥

እምቢ ብትይኝም ላርድሽ ታጥቄአለሁ፥

ከኔ ጋር በፍቅር አብረሽ ከምታድሪ፥

ምረጭ ከነፍስሽ ታርደሽ ከምትቀሪ

በውነቱ ከመጣህ ጨክነህ በራሴ

አብረን እናድራለን አይብስም ከነፍሴ።

አደራ ከማጕደል እርኩስ ከመሆን

ቢቀር ይሻል ነበር እንደኔ ቢሆን።

የማይቀር ከሆነ ከቶ ያሰብከው

የቆሙትን ዘቦች ትእዛዝ ስጣቸው

አማን ነው አገሩ ተኙ በላቸው።

እሱም ደስ ብሎት እውነቷን መስሎት

ዘቦቹን ሰብስቦ ሁሉን ባንድነት

ይሰብካቸው ጀመር እንዲህ በማለት።

ተኙ ሁላችሁም እንደፈቃዳችሁ

አማን ነው አገሩ አያስብ ልባችሁ

በጭራሽ አትፍሩ አይሥጋ ሆዳችሁ።

እያለ ሲናገር ይኸ ደጃዝማች

ልጅቷ ባንድ ወገን ጠፍታ አመለጠች።

ወዲያው ተመልሶ ሊተኛ ቢመጣ

ባዶ ድንኳን እንጅ በውስጡ ሰው አጣ፥

ያለቅጥ ደንግጦ ቢገባ ቢወጣ፥

ቢጨነቅ ቢፈልግ ቢነድ ቢቆጣ፥

አንድ ጊዜ ሄዳ ከየት አገር ትምጣ።

ዘቦቹን ጠራና እውነት አስመስሎ

ይናገር ጀመረ እንዲህ አሳምሮ።

አባቱ ሲቆጡት ሲመክሩት ጥንቱን

ቡዳ ትሁን ጠይብ ሳታውቅ ዘርዋን

እንዴት ታገባለህ ሲሉት ዱሮውን፥

እምቢ ብሎ አግብቶ እብራሱ ሥልጣን

ሽማግሌ ያለው አይቀር ምን ቢሆን፥

ሁለቱን ልጆቿን በላች ሰሞኑን፥

የምትበላው አጥታ ጠፋች ጭራሹን

እንሂድ ተነሱ ወደ ቤታችን፥

እንደዚሁ ገልጸን እንናገራለን

ብሎ ሰበከና ጨረሰ ውሸቱን፥

ጉዞአቸውን ያዙ ነቅልወ ድንኳኑን።

ሲጓዙ ሰንብተው ሲደርሱ ከቤት፥

ለባሏ ነገረው እንዲህ በማለት

ሐሰቱን በሙሉ አስመስሎ እውነት፥

ለካስ ቡዳ ኖራ ያንተ ባለቤት።

ሁለቱን ልጆቿን ሰሞንን በላች

ደግሞ በማግሥቱ እራሷ ጠፋች፥

እንደዱር አራዊት ከጫካ ገባች።

ባሏም ይኽን ሰምቶ በጣም አዘነና

ልብሱን ሁሉ አውልቆ ከል ነከረና

ባዘን ተጨበጠ እውነት ነው አለና፥

ምነው በቀረብኝ ካችን መጋባቴ

እንደከለከሉኝ እናትና አባቴ።

በቀረብኝ ኖሮ ዓይኔ ባላየሽ፥

የሕይወቴ ጌታ አለኝታዬ ነሽ።

ይገባኛል ማልቀስ ይገባኛል ማዘን፥

አበባዋ ሚስቴ ሆንሽብኝ ሰቀቀን፥

እምን ቦታ ገብተሽ ወዴት ወድቀሽ ይሆን፤

ይመጣል በሕልሜ ዓይንና ጥርስሽ

ዳግም ትሕትናሽ የቁም ነገርሽ፥

አይጠፋም ከሆዴ ከቶ ምን ቢሆን፥

እስከ ዘለዓለሙ ያንች ሰቀቀን።

ወይ እኔ ዘንድሮ ምነው በዛ ጉዴ፥

አንጀቴ ነደደ ተቃጠለ ሆዴ።

አወይ የአምላክ ቁጣ አወይ የእግዜር ቁጣ

ምነው በቀረብኝ ከቤቴ ሳትወጣ

ልጆቼ ሳይሞቱ እሷንም ሳላጣ።

እንደዚህ እያለ ሲጨነቅ በብዙ፥

ቀይ የነበረው ልጅ ጥቁር ሆነ ወዙ።

ወዲያውም ያች ልጅ ጠፍታ ስትሄድ

አንድ ሽማግሌ ቆመው ከመንገድ

እየተገረሙ በዚች በልጅ ጉድ

ያደንቁ ነበረ እያሉ ወይጉድ።

ያች ልጅ ቆንጆ ነች እንደ መላእክት፥

በልሜ ነው በውኔ አሁን የማያት።

ወደኔ ብትመጣ እጅ ብትነሳኝ

እንዴት ዋሉ ብላ ብታናግረኝ።

ሰላምታ ብትሰጠኝ ተናግራ እንደሰው

ንብረቴን በሙሉ በወሰደችው

እያሉ ሲያስቡ በልቡናቸው

ልጅቷ ተጠጋች አጠገባቸው

እጅ ነሳቻቸው ቀርባ እፊታቸው።

እሳቸውም አሏት እንዴት ዋልሽ እኅቴ

በልሜ ነው በውኔ የቆምሽው እፊቴ፥

እባክሽ ንገሪኝ አንቺ ልጅ በሞቴ።

ከየት አገር መጣሽ አትደብቂኝ

እባክሽ ንገሪኝ አታስጨንቂኝ።

እስከ ዛሬ ድረስ ስኖር ባለም ላይ

አንዳች ያለ ቆንጆ አለሁኝ ሳላይ፥

ከፀጉርሽ የሽንጥሽ ከዓይንሽ የጥርስሽ

ደግሞ ያካሄድሽ ያረማመድሽ።

እንዲሁም ንገሪኝ የምታስቢውን፥

እኔ እሰጥሻለሁ የምትፈልጊውን

ልጅቷም መለሰች የምፈልገውን

ከሰጡኝ በሙሉ ልቤ ያሰበውን

ያውልቁና ይስጡኝ ሱሪና ኮትዎን።

እኛም ሽማግሌ ገረማቸውና

ሱሪና እጀ ጠባብ ከቤት አመጡና

ያውልሽ ልጄ ሆይ ውሰጂው አሉና

ሰጡዋት ለልጅቷ በጣም አዘኑና፥

እሷም ተቀብላ በታላቅ ምሥጋና

የሐር ቀሚሷን አወለቀችና፥

እንደወጉ ሱሪ ኮት ለበሰችና፥

ጉዞዋን ቀጠለች በታላቅ ጐዳና።

ስትሄድ ቆይታ በዚያው በመንገድ፥

አንድ ሰው አገኘች ዕቃ ሲነግድ።

ብላ ጠየቀችው አሳድረኝ ዛሬ፥

ዘመዶችም የሉኝ እሩቅ ነው አገሬ፥

ስገሠግሥ መጣሁ እንደመራኝ እግሬ፥

እንዳላጫውትህ ብዙ ነው ታምሬ።

እሱም መለሰና እንደዚህ አላት

ያውም እየማለ ከሆዱ በውነት።

እዚህ ተቀምጬ የምነግደው፥

ወድጄን አይደለም ተቸግሬ ነው፤

ምሳዬን አንድ እንጀራ ራቴም ያው ነው

ደግሞ እኔ ቤት አድረህ ምን ልትበላ ነው

ልጅቷም መለሰች ምንም አልፈልግ፥

ተጠግቼ ልደር ከዚህ ከቤት ጥግ።

እሱም ተናገረ ላንድ ቀን አዳር፥

በል ጠጋ በልና ተኝተህ እደር።

ወዲያውም ሲበላ አምጥቶ እራቱን

ያንን አንድ እንጀራ በፊት ያለውን፥

ቆረስና ሰጣት ለእሷ ግማሹን።

እዚያው አደሩና ሲነጋ ሌሊቱ

ትሄዳለች ብሎ ሲአያት ባለቤቱ።

ጭራሽ ጠየቀችው እንደዚህ ስትል፥

እባክህ ጌታዬ ካንተ ጋር ልሁን።

እሱም መለሰላት ምን ልትሰራልኝ፥

ለእኔውም ለራሴ በቂ ንግድ የለኝ

ዛሬን ባሳድርህ እንድታጸድቀኝ።

ልጅቷም መለሰች ጌታዬ ግድ የለም፣

ወይ ትከበር ይሆናል ሰው እንዳይሆን የለም፥

አንተም አባቴ ነህ ልጅህ ነኝ እኔም፥

ካለሁ በሕይወቴ ካንተ አልለይም።

ሰውዬም አላት ከኔ ለመኖር፥

ፈቃድህ ከሆነ እንሁን አብረን፥

በል ተቀመጥና የሆነው ይሁን

እንነግዳለን ገዝተን ምናምን።

ብሎ በማለስለስ ስለነገራት፣

እጅግ ያለመጥን በጣም ደስ አላት፥

ይነግዱ ጀመር ሻይና ብስኩት፥

ወዲያውም ሰንብተው ቆይተው ጥቂት፥

ብዙ ትርፍ አገኙ በሀብት ላይ ሀብት።

እንዲህ ሲነግዱ እስከ ዓመት ድረስ

በሀብት በገንዘብ በለጡ ከንጉሥ።

ልጅቷም አለችው እናሠራ ቤት፥

ይኸን ሁሉ ገንዘብ የምንከትበት

ድግሥ እንደግሥ ብዙ ብዙ ዓይነት፥

ከግራ ከቀኝ እንጥራ መንግሥት፥

እንድንተዋወቅ ብዙ መኳንንት።

እሱም መለሰላት እሺ የኔ ልጅ፥

ብታስተዋውቀኝ ከብዙ ወዳጅ፥

እንዴት እጠላለሁ እወዳለሁ እንጅ።

ወዲያው ተደግሦ ቤት ሙሉ ድግሥ

ከግራና ከቀኝ ተጠራ ንጉሥ።

እነዚህ ንጉሦች ግራና ቀኝ ያሉት፥

አንዱ የባሏ አባት አንዱም የሷ አባት፥

ተጠርተው ሲመጡ ከዚያ ከሰው ቤት፥

አብረውም ነበሩ ብዙ መኳንንት፥

ደጃዝማች ቀኛዝማች ብዙ ሠራዊት፣

እንተኛሽ ያሏትም ጥንት አባቷ ቤት፥

ቄሱም ደጃዝማቹም ነበሩ አንድነት።

ደግሞ ልጆቿንም አርዶ የጣላቸው

ተቀምጦ ነበር አንድነት አብሮዋቸው

የመጡት በሙሉ እንደሚገባቸው፥

ተጋብዘው ሲያበቁ በየበኩላቸው።

እንደዚህ አለችው ልጅቷም እሱን

ከተጋበዙልን እንግዶቻችን

እንግዲህ በላቸው ትንሽ አጫውቱን።

እነሱም አናውቅም ቢሉህ ምናልባት

በያይነቱ ያውቃል የእኔ ልጅ ተረት።

ነገር ግን ሲጫወት እሱ ተረቱን

የሚያቋርጠው ሰው ያንን ጨዋታውን

ሺህ ብር እንዲከፍል ያጠብቃል ውሉን

ብለህ ንገራቸው ዘርዝረህ ሁሉን።

እሱም እሺ ብሎ ሄዶ ነገራቸው

እስኪ ትንሽ ተረት አጫውቱን አላቸው።

እነሱም መለሱ አንተ አጫውተን እንጅ፥

ካንተ በጣም እኛ እንሆናለን ልጅ።

ጨዋታ የሚያውቀው የዱሮ ሰው ነው፥

አሁም እራስህ አጫውተን አንተው።

እሱም ተናገረ እናንተ ስሙ እንጅ

በያይነቱ ተረት ያውቃል የኔ ልጅ።

ነገር ግን ሲተርት እሱ ሲጫወት፥

የተናገረ ሰው ባንድ ምክንያት

ሺህ ብር ይቀጣዋል የለውም ምሕረት።

በማለት ተናግሮ ልጅቷን ጠራና፥

በል ተጫወት አላት በሩን አዘጋና።

እስከ ዛሬ ድረስ ሲኖሩ አንድነት

ብሎ አልጠረጠረም ከቶ ሴት ልጅ ናት

ልጅቷም ቀጠለች በሰው አስመስላ

ትናገር ጀመረ ታሪኩን ዘርዝራ፥

የደረሰባትን ያን ሁሉ መከራ

እንደዚህ ብላ ነው ዳግም ስታወራ።

**\*\*\***

አንባቢ ሆይ።

እዚህ ላይ ቃሉ ስለተደጋገመ ሳት ሰለች ፍሬ ነገሩን እስከ መጨረሻው ተመልከት።

አበባዬ ፍቅሬ።

አንድ ንጉሥ ወልዶ ሁለት ልጆች፥

አንድ ወንድ አንድ ሴት ቆንጆ ቆንጆዎች፥

እንዲሁም ሴቷ ልጅ በጣም ቀይ ነች፥

እንደ አልማዝ እንደ ወርቅ ያብረቀረቀች

ፍጥረት የቀናባት ውበት የሆነች፥

እንደ ጽጌ ረዳ የለሰለሰች።

እጅግ ያለመጠን አባቷ ወዷት፥

ከፍተኛ ፎቅ ቤት አሠርቶላት፥

የቄስ አስተማሪ ቀጥሮ አምጥቶላት፥

እንድትማርለት መልካሙን ትምህርት

እያበረታታ ማታና ጠዋት፥

አይዞሽ በርቺ ልጄ ጠንክሪ እያላት፥

ወደ መንገድ ሲሄድ ተነሥቶ ድንገት

እስክመጣ ድረስ ከምሄድበት

እንዳትቦዝኚ ለያዝሽው ትምህርት፥

እመጣለሁና ቶሎ በፍጥነት።

አይዞሽ የኔ አበባ ቅርም አይበልሽ፥

ፈጥነን እንመጣለን እኔና እናትሽ

ቄሱም ደህና ሰው ነው ያንቺ አስተማሪሽ

እነግርልሻለሁ እንዲያተምርሽ

በጣም እንዲያስጠናሽ፥ እንዲገልጽልሽ፥

ጭራሽ አታስቢ አይፍራ ሆድሽ፥

እንዳትባልጊ ሰው እንዳይሰድብሽ፥

በጣም አጥብቄ ነው አደራ ስልሽ።

ቄሱንም ሄደና የልጄን ነገር፥

አደራ በሰማይ አደራ በምድር፥

እንድትማር ይሁን እንድትጠነክር።

ደጃዝማቹ ደግሞ እንግዲህ አደራ

ልጄን ጠብቅልኝ ከመምሕሩ ጋራ።

ባንተ ላይ ጥያለሁ አደራ የቤቴን

የትዳሬን ነገር የመላ ንብረቴን።

እኔ መሄዴ ነው ለብርቱ ነገር፥

ድንገት ተነስቼ ወደ ውጪ አገር

አደራ ጥያለሁ በሰማይ በምድር

እንዳልሰማ ክፉ የልጄን ነገር።

ብሎ ወዲያውኑ ጉዞውን ቀጠለ

ቄሱም ያለመጠን ደስ ብሎት ዋለ፥

ወዲያውም ጠየቃት እንደዚህ እያለ።

አብረን እንተኛ ቆንጅት እባክሽ፥

ሁሉን በያይነቱ እንዳስተምርሽ፥

ለሰውም አልነግር በፍጹም ጭራሽ፥

አይዞሽ ግድ የለሽም አይፍራ ሆድሽ፥

እንዲህ ስለምንሽ እኔን ታሳፈርሽ፥

እንኳን ላስተምርሽ ዞሬም አላይሽ።

ብሎ ቢጠይቃት ልጅቱ ደንግጣ፥

ታለቅስ ጀመረች በመስኮት ተቀምጣ።

ደግሞ ደጃዝማቹ መጣና ከቤት፥

ይለምናት ጀመር እንዲህ በማለት፥

ብቅ ብለሽ ሳይሽ እኔ በመስኮት፥

እደነግጣለሁ እህቴ በውነት፥

አጥብቄ እመኛለሁ ማታና ጠዋት፥

አንድ ቀን ካንቺ ጋር ለመገናኘት

እንዳታሳፍሪኝ ፍቅሬ የኔ እኅት።

ይህን ስትሰማ አካላቷ አለቀ፥

ያስለቅሳት ጀመር እያንሰቀሰቀ።

ቄሱም ደጃዝማቹም ደፍረው ቢናገሯት

ሕይወቷ ያለፈ የሞተች መሰላት።

ትናደድ ጀመረ እነሱን ስታይ፥

በፍጹም መሰሏት ያባቷ ገዳይ።

ወዲያውም ልጅቷ መለሰችለት

እያስተዛዘነች እንዲህ በማለት

እኔ ያንተ ልጅ ነኝ እንተ የኔ አባት፥

ፍጹም አንተና እኔ ለመገናኘት፥

ኵነኔ ያመጣል በላይኛው ቤት።

አዝናለሁ በብዙ ባንተ በራስህ

እንዲህ ያለ ነገር በመናገርህ።

ትልቅ ሰው መስለኸኝ አከብርህ ነበር

ለካስ ትንሽ ልጅ ነህ ገና እምር ታህል።

ጥንት ትልቅ ነበር በጣም እራስህ

እያነሰ ሄደ እየቀለለህ፥

ላንተ ባይታይህ ባይታወቅህ

በግልጽ ይታየኛል እኔ ልንገርህ።

ይኸንን ሲሰማ እየተናደደ

ምንም ሳይናገር ወደ ቤቱ ሄደ፥

ጨሶ ተቃጠለ አንጀቱ ነደደ

እንደ ሰከረ ሰው ጭራሽ እንዳበደ፥

ያስኬደው ጀመረ እያንገደገደ።

እንዲሁም አባቷ ሆነው ካሉበት፥

አልችልህ ብለውት የእሷን ናፍቆት፥

ልጃቸውን አሉት ሄደህ ጠይቃት።

ልጁም እሺ ብሎ እየገሠገሠ፥

ከዚያው ካለችበት በፍጥነት ደረሰ።

ወዲያው ተገናኝተው ከደጃዝማች ጋራ፥

ይጠይቀው ጀመር ያባቱን አደራ።

ደጃዝማችም አለው ቤቱ ደህና ነው፥

ልጅቷ ብቻ ነች የባለገችው፥

በጭራሽ ግቢውን ያበላሸችው፥

ሥራዋ በሙሉ የሚያሳዝን ነው።

መኳንንቱ ሁሉ እየሰደበች፥

ትልልቁን ሰዎች እያዋረደች፥

ለግድያ ደርሰው ብዙ ጐረምሶች

በጭራሽ ሸርሙጣ እብድ ሆናለች።

ልጁም ደነገጠ ይህን በመስማት፥

በውነት ያደረገች የሠራች መስሎት

ተመልሶ ሄደ ወደ መጣበት።

ላባቱ ነገረው ዘርዝሮ ሁሉን

ወዲያውም ሲሰማ አባቷ ይኸን።

ልጅየውን አለው በቶሎ ሄደህ

እሷን እረድና ሥጋዋን ቀብረህ፥

አምጣልኝ ከደሟ በጠርሙስ ቀድተህ።

ልጁም እሺ ብሎ እንደታዘዘው፥

ትእዛዙን ሊፈጽም አባቱ እንዳለው

ሲገሰግስ ሄደ ደረሰ ወዲያው።

ድንገት ደረሰና ካለችበት ቤት

ወዲያው ተነሽ ብሎ ሄደና ይዟት፥

እዚያው አጠገቡ ቁጭ በይ ብሏት

ጉድጓዱን ሲቆፍር አርዶ ሊቀብራት፥

ስለ ደከመና ስለ አሳዘናት፥

ትጠይቀው ጀመር እንዲህ በማለት።

ምነው የእናቴ ልጅ ፍቅሬ ወንድሜ ሆይ፥

እናትና አባቴ ደህና አይደሉም ወይ።

ወይ አባቴ ሞተ ወይንስ እናቴ፥

እባክህ ንገረኝ ወንድሜ በሞቴ።

ብላ በማሳዘን ጋሽዬ እያለች፥

ቃሏን በማለስለስ እያለቀሰች፥

ላቡን በመሐረብ እየጠረገች።

መልሳ ቀልሳ ስለጠየቀችው፥

በጣም ያለመጠን ስለ አሳዘነችው።

እንግዲህ እህቴ ልንገርሽ አላት፥

የሠራሽው ሥራ ባባታችን ቤት፥

እየተሳደብሽ ብዙ መኳንንት፥

ሸርሙጥነት ይዘሽ ትተሽ ትምህርት፥

ይኸን ነገር ሰምቶ ደግሞ የእኛ አባት

ተናዶ ተቃጥሎ ደርሶ ለመሞት፥

እኔንም አዘዘኝ እንዲህ በማለት።

እሷን እረድና ሥጋዋን ቀብረህ

አምጣልኝ ከደሟ በጠርሙስ ቀድተህ።

እኔም ተቆጥቼ በጣም ተናድጄ፥

አባቴ እንዳዘዘኝ ልቀብርሽ አርጄ፥

ነበር የመጣሁት መሞትሽን ፈቅጄ።

አሁን ግን በለቅሶሽ ባጠያየቅሽ

እንባሽ አሳዘነኝ እንኳንስ ደምሽ፥

ብትሞችም በመንገድ ጅብም ቢበላሽ፥

ቸሩ መድኃኔ ዓለም ባወጣ ያውጣሽ፥

ጥፊ ካጠገቤ ዓይኔም አይይሽ።

ብሎ እያለቀሰ ሆዱን አጥናናና፥

አንዲት የበግ ግልገል ከቤት አወጣና፥

በሰላ ቢላዎ እሷን አረደና፥

ሬሳውን ቀብሮ ከደሟ ቀዳና፥

ሰጠው ለአባትየው አረድኳት አለና።

አባቷም ደስ ብሎት ደሟን በማየት

ወዲያውም ጠጣና ነገራት ለሚስቱ።

እኔና አንች ድንገት ወደዚህ ብንመጣ

በጣም ተበላሽታ ልጃችን ሸርሙጣ።

መኳንንቱን ሁሉ እየሰደበች፥

የቤት አሽከሮቹን እያዋረደች

ትምህርቷንም ትታ ስለባለገች፥

ደሟንም ጠጣሁት እሷም ታረደች።

እናቷም መለሰች እንዲህ እያለች

እንዲህ ያለ በደል በእውነት ከሠራች

ሙሉ ፈቃዴ ነው እንኳን ታረደች

ጭራሽ ክጃታለሁ ልጄም አይደለች።

ብላ ተናገረች እናቷ ተናዳ፥

ባንድ በኩል ደግሞ አልችል ብሏት ሆዷ

ታለቅስ ነበረ ገብታ ወደ ጓዳ።

እናትና አባቷ ተነሥተው ወዲያው፥

ግስጋሴ ያዙ ወደቤታቸው

ወዲያው ከመንገዱ በደህና ደርሰው

ከደጃዝማቻቸው ጋር ተገናኝተው

ይጠይቁት ጀመር ስለ አደራቸው።

ደጃዝማቹም ደግሞ እንደለመደ

ይዋሽ ነበር እየጐማመደ።

የርስዎ ልጅማ የሠራችው ሥራ

ብተወው ይሻላል ጭራሽ ባይወራ፥

አዳርዋ ውሎዋ ከጐረምሶች ጋራ።

ሸርሙጥነት ይዛ ቀረና መማርዋ፥

ትልቅ ሰው ስትሰደብ ደግሞ አለማፈርዋ።

እኔ እንኳ እራሴ ቀርቤአት ስታይ

ትሰድበኝ ነበረ እንደ አንድ አገልጋይ።

አለና ቢነግረው ላባቷ በውሸት

ጭራሹን ሆነበት በንዴት ላይ ንዴት።

ወዲያውም ሲጐበኙ ግቢዎችን ሁሉ፥

ያለቀሰችበት ያች ልጅ በሙሉ

በጣም ያሚያስደንቅ ስለ አበቃቀሉ።

በመኖሪያ ቤትዋ ከግድግዳው ስር፥

በብዙ ቀጤማ አብቅሎ ነበር።

እናትና አባቷ ወዲያው እሱን አይተው

እየተገረሙ በጣም ተመልክተው፥

ደጃዝማቻቸውን ወዲያው አስጠርተው

ይጠይቁት ጀመር በብርቱ አጥርተው

ደጃዝማቹም ደግሞ እንደዚህ አላቸው።

ልጅቷ ዘወትር ማታና ጠዋት፥

አረቄና ጠጁን ስታፈስባት፥

ቀጤማ አበቀለ ይኸውም መሬት።

እናትና አባቷም እየተናደዱ

ብለው አዘዙና በሉ አሁን እጨዱ

እሱን አለፉና ወደ ሌላ ሄዱ፥

ደግሞ እንደ ታዘዙ አሽከሮቹ ሲያጭዱ

መልሶ በቀለ ከስሩ ሳይሄዱ

እናትና አባቷም ምን ይባላል ጉዱ፥

በሉ ድገሙና አሁንም እጨዱ

ብለው አዘዙና ወዲትም ሳይሄዱ፥

እዚያው አጠገቡ ቆመው አሳጨዱ

አሁንም መልሶ ደግሞ እንደ ልማዱ፥

በቀለ ቀጤማው አላለቀም ጉዱ።

እናት አባቷም ገርሟቸው ነገሩ

ንቀሉልን አሉ በጭራሽ ከሥሩ።

ወዲያው አሽከሮቹ እንደታዘዙት

ቆፍረው ከሥሩ ነቃቅለው ጣሉት።

ብላ ስትናገር የገዛ ጉዷን

እየገረማቸው እናት አባቷን።

ጉዱ የራሳቸው መሆኑን አውቀው

እንዳይናገሩም መቀጫ ፈርተው

ያዳምጡ ነበር በጭራሽ ፈዘው።

ወንድሟንም ደግሞ አላስችል ቢለው

የሆነበት ሥፍራ እንደዚህ ያለው

እባክህ ንገረኝ ወዴት አገር ነው።

ልጅቷም አለችው ይቅርታ ወንድም

ውለታ አድርጌአለሁ ከዚህም ቀደም።

አሁን ቶሎ ብለህ ያለግርግር፥

በውሉ መሠረት መድብ ሽውን ብር።

እሱም እሺ ብሎ ብሩን መደበና

ያዳምጥ ጀመረ ምን ጉድ ነው አለና።

ልጅቷም ቀጠለች እንዲህ እያለች

ይህችም ቆንጆ ልጅ የተበደለች

በበረሃ ስትሄድ እያለቀሰች።

ጠፍታ ስትኰበልል በቆራጥነት

አንዲት ልጅ አገረድ አግኝታ ድንገት።

እባክሽ አንች ልጅ የምለምንሽ፥

አውልቂና ስጭኝ የውስጥ ልብስሽን።

ልጅቷም ሰጠቻት ቀሚሷን አውልቃ

በድንገት መጥፋቷን መኰብለሏን አውቃ

ወዲያውም ሸኘቻት መንገድ አሳይታ፥

እሷም ደስ ብሏት ቀሚስ በማግኘቷ

የለበሰችውን ስትወጣ ከቤቷ

ሐር ስለነበር ያሰፋው አባቷ።

ያንን ሐር ቀሚስ አውልቃ ጠቅልላ

ጉዞዋን ቀጠለች በትከሻዋ አዝላ።

ስትሄድ ቆይታ ችጋር ቢይዛት

ምንተ ማርያም ብላ ገባች ከንጉሥ ቤት።

ንጉሡም አዩና ቆማ ስትለምን

ቶሎ ስጡአት አሉ መብል ምናምን።

ወዲያውም አንዲቷ የንጉሡ ገረድ፥

እንጀራ ልትሰጣት ይዛ ስትሄድ።

አንችስ መላክ እንጂ ሰውስ አይደለሽም

እንደለማኝ ምግብ ፍጹም አልሰጥሽም።

ብላ ተመለሰች እህሉንም መልሳ።

ለንጉሡ ነገረች ቃልዋን አለስልሣ።

ያች የቆመች ልጅ ከዚህ ከኛ ደጅ፥

ሰው አትመስለኝም መልአክ ነች እንጅ።

ንጉሡም መለሱ ነይ ግቢ በያት

ምን ሰው እንደሆነች አጥብቄ ልያት።

ገረዷም አለቻት ንጉሥ ይጠሩሻል፥

በተቻለ ፍጥነት ነይ ግቢ ይሉሻል።

እሷም ሄደችና ወደ ንጉሡ ፊት

ይጠይቋት ጀመር እንዲህ በማለት።

ያፈራ ብርቱካን ይመስላል ጉንጭሽ

ደግሞም ሰውነትሽ ዓይንና ጥርስሽ

የመልክሽ ቁንጅና ከነቅላትሽ፥

የትስ ትሄጃለሽ ከየትስ መጣሽ

እባክሽ ንገሪኝ እናት አባትሽ፥

በሕይወት እያሉ እንዴት ለቀቁሽ።

ልጅቷም መለሰች ውሀ ጥም ይዞኛል፥

ሰውነቴን ደግሞ ድካም ተሰምቶኛል

እንደዚሁም እራብ በጣም በዝቶብኛል፥

መናገር አልቻልኩም በጭራሽ ደክሞኛል።

ንጉሡም አዘዙ እንጀራ ስጧት፥

ትብላ ትጠጣና እንድትጫወት፥

ሥራም አታሠሩዋት ትቀመጥ እቤት፥

ጭራሽ አትዘዙዋት አትናገሩዋት።

እንደዚሁም ደግሞ የሳቸውም ልጅ፥

በሽተኛ አይወጣም እደጅ።

ጤንነቱ አጥቶ ሆኖ ሕመምተኛ

ሰባት ዓመቱ ነው ባልጋ ላይ ከተኛ።

ይህም በሽተኛ እንጀራ ሲበላ፥

አይውጥም ነበረ ካንድ ጉርሻ ሌላ።

ደግሞ ይህን ምግቡን የምትሠራለት

ገረድ ነበረችው ልጅነት ያላት።

ከዕለታት አንድ ቀን ድስት ስትሠራ፥

ድስቱን አንደ ጣደች ገና ስታቁላላ።

ሎጋው ሽቦ እያለ ሠርገኛ ሲሄድ፥

ልታዳምጥ ሄዳ ቆማ ከመንገድ።

ወዲያውም ያች ልጅ ከቤት ተቀምጣ

ሲቃጠል ብታየው አሮ እየተንጣጣ።

ድስቱን ሠራችና እንደሚገባው

አውጥታ አስቀመጠች እዚያው እቦታው

ሠርገኞቹም ሄደው ሲጨልም ጊዜው

መጣች ገረዲቷ ድስቱን አስታውሳው፥

ወጡንም ተሠርቶ ስላገኘችው፥

ብላ ጠየቀቻት ማነው የሠራው።

ልጅቷም መለሰች እኔ ነኝ እቴ ሆይ፥

ይቅርታ አድርጊልኝ አጥፍቼ ይሆን ወይ።

ገረዷም መለሰች እንኳን የሠራሽው፥

በደንብ ከሠራሽ፥ በስሎ ካወጣሽው።

ወዲያው ደረሰና የምግብ ሰዓት

ይኽ ሕመምተኛ ስጡኝ አለ እራት።

እራቱም ቀረበ እንደተለመደው

አንድ ጊዜ ጐርሶ ወጡንም ወደደው።

አለና ጠየቀ ዛሬ ይህን ወጥ፥

የሠራችልኝ ሴት የትኛዋ ናት፥

ገረዷም መለሰች ያጠፋች መስሏት፥

ይች ልጅ ነበረች እኔ ሳላያት

እሱም ጥሪያት አለ ቶሎ በፍጥነት፥

እስዋም ትጠሪያለሽ ብላ ብትላት

በጣም ደነገጠች ለቁጣ መስሎአት

ልጁም እንደዚህ ብሎ እሷን ጠየቃት

የሠራሽው ዛሬ አንቺ ነሽ ወይ ድስት

እስዋም አዎን አለች ሆዷን ሲጨንቃት

ሊቆጣኝ ነው ብላ ወድቃ በፍራት።

እሱም በነገሩ እየተገረመ

በልቶ የማያውቀውን ጭራሽ ከታመመ።

አንድ እንጀራ በልቶ ያውም ሳይጠቅመው

እናቱን ጠራና እንዲህ አላቸው

ይገርማል ይደንቃል የዛሬው ጉድ ነው

አንድ እንጀራ በላሁ ምሕረት ላገኝ ነው።

ከዛሬ ጀምሮ የምበላውን

የምታሰናዳ ይች ልጅ ትሁን፥

እኔ አልፈልጋትም የፊተኛዋን።

እናትና አባቱ በጣም ደስ አላቸው፥

ምግቡን እንድሠራ ሆን ፈቃዳቸው

እስዋም እየሠራች ስትመግበው

ልክ በሳምንቱ ሆነ ደህና ሰው።

በአሥራ አምስተኛ ቀን ሆኖ በፈረስ፥

ሄዶ ተመለሰ ብዙ አገር ድረስ።

እንዲሁም ሲሆነው አንድ ወር ከሳምንት

አምላክ ስለሰጠው ሙሉ ጤንነት

አስበው አባቱ እንዲያገባ ሚስት

አጥብቀው ጠየቁት እንዲይዝ ንብረት።

እሱም ተናገረ ሚስት አግባ ካሉኝ፥

ያችን ቀላቢዬን በሕግ ይዳሩኝ።

አለስዋ አላገባም እሞታለሁኝ።

አባቱም መለሱ ጠይብ ትሁን ቡዳ የት

ብሎ ያውቃታል፥

ዘርዋ ሳይታወቅ እንዴት ያገባታል።

እስዋን አያገባም ሌላ እድረዋለሁ፥

የመኳንንት ልጅ አጭቸለታለሁ።

እሱም ተናገረ ሌላም አላገባ፥

ስጡኝ ጠመንጃዬን ጭራሽ ውድማ ልግባ።

አባቱም መለሰ ከወደዳት ሆድህ

አግብተህ ተቀመጥ ሁን እንደፈቃድህ።

ወዲያውም ለእናቱ ነገሩን አጫውተው፥

የማይቀር መሆኑን ገልጸው አስረድተው

ድግሱን ጀመሩ ሁሉን አዘጋጅተው።

እንደዚሁም ደግሞ ድግሱ ሲደርስ

በልኳ አሰፍተው የሐር ቀሚስ፥

ኩታም አሠሩና ሰጥዋት እንድትለብስ።

ሠርጉም ጥሩ ነበር ከልክ የተረፈ፥

ያለቅጥ ያማረ ከመጠን ያለፈ።

የሠርጋቸውም ቀን ሲቀረው ጥቂት፥

አዘጋጅተውላት የሙሽራ ቤት

አብረው የነበሩት ሆነው ባንድነት፥

ልጆችም ነበሩ ካለችበት ቤት

እስዋም ተናገረች እንዲህ በማለት።

እንግዲህ አደራ በሰማይ በምድር፥

አትናገሩብኝ ይኸንን ነገር።

ብላ ወዲያውኑ ተናግራ ይህን፥

አባቷ ልጅ ሁና ያሰፋላትን

በወርቅ የነደደ ሐር ቀሚሷን።

ይዛ ነበረና በጨርቅ ጠቅልላ፥

አውጥታ ለበሰች ይግረማቸው ብላ።

ተሞሸረችና ብቅ ብትል ለብሳ

ቤት የተቃጠለ እሳት የተነሣ።

ይኸ ሐር፤ ቀሚስ ከቅላቷ ጋራ፥

አስመሰለው ቤቱን ኤሌክትሪክ የበራ።

ይገረም ነበረ በመላው ፍጥረት፥

እንደዚህ ያማረች የሆነች ውበት።

አላየንም እኛ ከቶ ባለም ላይ፥

ቅላቷ የሚያበራ እንደ ቀን ፀሐይ።

እያሉ ያስቡ ነበር በልባቸው

የዚች የልጅ ፍጥረት እየገረማቸው።

በታላቅ ደስታ ሠርጉም አለፈና፥

ወንድ ልጅ ወለደች ዓመት ቆየችና።

ደግሞ ቆየችና አንድ ሁለት ዓመት፥

አሁንም ወንድ ልጅ ወለደችለት፥

በጣም የተዋበ የቆነጀ፥ ውበት።

ወዲያው ቆየችና እናትና አባቴን

እባክህ አሳየኝ እንሂድ አብረን፥

ብላ ጠየቀችው በማስተዛዘን።

እሱ መለሰላት ከሆዱ በውነት፥

እሺ ምን ቸገረኝ እንሄዳለን

እናትና አባቴ ከፈቀዱልን።

ወዲያውም ለአባቱ ሄዶ ቢነግራቸው

አይቻልም አሉት ጨክኖ ሆዳቸው።

ቡዳ ትሁን ጠይብ ሳታውቅ አግብተህ

ደግሞ አብረሃት ስትሄድ ብትቀርብኝ ወድቀህ፥

ብለው ከለከሉት ጨክነው አባቱ፥

እሱም እያዘነ ይህን በመስማቱ፥

ሄደና ነገራት ለመልካሟ ሚስቱ፥

እሷም በጣም አዝና በኚሁ ባባቱ።

ምን ይሻላል ታዲያ አለችው መልሳ

እያስተዛዘነች ቃሏን አለስልሳ፥

ስለጠየቀችው መልሳ መልሳ።

አንቺ በፊት ሂደሽ አባትሽን አይተሽ

አትቆይ በፍጥነት ቶሎ ተመለሽ፥

አብረን እንሄዳለን ቆይተን ትንሽ።

ብሎ ወታደሮች አሽከር አስከትሎ

በጣም የሚያምነውን ደጃዝማች ጨምሮ።

የሚቀጥለውን አደራ ጭምር

አደራ በሰማይ አደራ በምድር፥

የልጆቼንና የሚስቴን ነገር።

አደራዬን ሁሉ ባንተ ላይ ጥያለሁ፥

እንደ መድኃኔ ዓለም አንተን አምኛለሁ።

ብሎ ለመነና አጥብቆ በብርቱ፥

ሚስቱን ተሰናብቶ ቀረ ወደ ቤቱ።

ብላ ስትናገር የራሷን በራሷ

እሷም በገዛ አፏ በገዛ ምላሷ።

ባሏም ነበረና እፊቷ ተቀምጦ

ከል እንደለበሰ ባዘን ተጨብጦ፥

ይህንን ንግግር ሲሰማ ደንግጦ።

አለና ጠየቀ ታሪኳ ይገርማል፥

ከሆነስ ሆነና ስሟ ማን ይባላል?።

ልጅቷም መለሰች ወንድም ይቅርታህን

አስቀምጥ አውጥተህ አሁን ሺህ ብርህን

ወደፊትም ደግሞ ይህን ጥያቄህን

እንዳታቀርብልኝ ሙሉ ይቅርታህን

እለምንሃለሁ ወንድም አደራህን።

ይንን ተናግራ ወዲያው ቀጠለች

የሚቀጥለውን እንዲህ እያለች።

እሷም ስትሄድ ውላ ታጅባ ባሽከር

ቀኑ ስለመሸ ብለው እንደር

ድንኳን ተከሉና እልም ባለ ዱር

ዙሪያውን ዘብ ቆሞ ብዙ ወታደር።

አልጋው ተነጥፎላት በድንኳኑ ውስጥ፥

ልጆቿን ታቅፋ ተኝታ ጥቂት

ደጃዝማቹ ገብቶ እንደዚህ አላት።

ያሉትን አይነሳ መቸም እግዚአብሔር

እስከ ዛሬ ድረስ ሳስብሽ ስኖር፥

አገናኘን ዛሬ ወይ ያምላክ ነገር፥

እንግዴህ እኅቴ አብረን እንደር፥

ልጆችሽ ይውረዱ ይተኙ ከምድር

እንተኛ አንቺና እኔ በመፈቃቀር።

እሷም በዚህ ጊዜ በብዙ ደንግጣ

ካንተ ጋር አልተኛም ነፍሴ ብትወጣ።

ባሌም አንተን አምኖ አደራ ሲልህ፥

አዝናለሁ በውነቱ በመዘንጋትህ

እንዲህ ያለ ነገር በመናገርህ።

እሱም መለሰላት እንተኛ ይልቁን

ልጅሽን አርደዋለሁ ይህንን ትልቁን።

ሆድህ ከጨከነ እረደው እፊቴ፥

ካንተ ጋር አልተኛም ሳለሁ በሕይወቴ፥

ጥንትም እንደዚሁ በሕፃንነቴ፥

ስለይ ጨክኜ ከእናቴ ካባቴ፥

በዚሁ ነገር ነው ስወጣ ከቤቴ።

እሱም ጨከነና እምቢ በማለቷ፥

ልጅዋን አረደባት ወስዶ ከደረቷ

ደግሞ እሬሳውን ዘረጋው እፊቷ።

ስታለቅስ አድራ ሲነጋ ሌሊቱ፥

ጉዞዋቸውን ያዙ ደግሞ እንደ ትላንቱ።

ሲሄዱ ዋሉና ስለመሸ ቀኑ፥

እንደር አሉና ድንኳኑን ተከሉ።

ወዲያው ሰዓት ሲደርስ ጊዜ የመኝታ፥

አላት እንተኛ በፈጠርሽ ጌታ።

ይህንን ስትሰማ እንዲህ አለችው፥

ከኔ ጋር መኝታ ፍጹም ዘበት ነው፥

ልብህም ማሰቡ በውነት ጨካኝ ነው።

እሱም መለሰና እንደዚህ አላት፥

በጭካኔ ሆዱ እያስፈራራት።

ትናንት አረድኩብሽ ትልቁን ልጅሽን፥

ዛሬ ልደግመው ነው ደግሞ ትንሹን።

እሷም ተናገረች እንደፈቀደህ

ካልሳሳህ እረደው ከፀና ሆድህ፥

ከኔ ጋር መኝታ አያስብ ልብህ።

እስኪወጣ ነፍሴ አፈር እስክሆን፥

ካንተ ጋር አልተኛም ከቶ ምን ቢሆን።

ወንድሜ ልንገርህ የሆዴን በውነት

በጭራሽ አታስብ ከኔ ለመኛት፥

በሕይወቴ ሳለሁ ለመገናኘት።

አንተ አብደህ እንደሆን አላበኩም እኔ፥

በጣም እፈራለሁ በሰማይ ኵነኔ።

ይህንን ሲሰማ በጨከነ ሆዱ፥

ልጅዋን አርዶ ጣለው ደግሞ እንደ ልማዱ፥

ሌሊቱም ሲነጋ ተነሥተው ሲሄዱ

ቀኑ ስለመሸ ደግሞ እንደ ልማዱ።

ተቀምጠው ሳለ ድንኳን አስተክለው፥

ይጠይቃት ነበር እንደሚቀጥለው።

ከትላንት ወዲያና ትላንትና ማታ

ልጆችሽ ታረዱ ያለ ሐዘኔታ፥

ዛሬ አብረን እንደር በፈጠረሽ ጌታ፥

እሷም ተናገረች ከእኔ ጋር መኝታ፥

ልብህ እንዳያስብ ትላንትና ማታ፥

አጫውቼሐለሁ ሁሉን በዝግታ፥

የሆዴን ዘርዝሬ ሳልቸኩል በርጋታ።

ምን ያደርግልሀል በከንቱ ምኞት፥

የሕልም እንጀራ ነው ከኔ ጋር መኛት።

ለምን አይገባህም ሰው የሚነግርህ፥

መልሰህ መልሰህ ትጠይቃለህ፥

አልገባህ እንደሆን ደግሞ ልንገርህ፥

ከእኔ ጋር ለመኛት አያስብ ልብህ

ልጆቼን አርደሃል ደግሞ ምን ቀረህ፥

አንተ በውነተኛ አረመኔ ነህ፥

እንደዚያ ለምኖ አደራ ሲልህ፥

ምን አደራ በላ ጨካኙ ሰው ነህ

ከሰዎቹ ሁሉ አንተ ተመርጠህ

ለዚሁ ነበር ወይ አደራ ያለህ

ምንኛ ጨካኝ ነው ከቶ ልቦናህ

እንደምን ቢጠና ቢጨክን ሆድህ

ለእንዲህ ያለ ነገር ሰው ትገላለህ።

እሱም መለሰላት ውድ እህቴ ሆይ

እግዜር ቢኰንናት ነፍሴን በሰማይ

ካንቺ ጋር መኝታ ጽድቅ አይደለም ወይ።

ላጠፋሁት ሁሉ ንስሐ እገባለሁ፥

ዛሬ ግን ካንቺ ጋር ላድር ቆርጫለሁ

እምቢ ብትይኝም ላርድሽ ታጥቄአለሁ።

ከእኔ ጋር በፍቅር አብረሽ ከምታድሪ

ምረጭ ከነፍስሽ ታርደሽ ከምትቀሪ።

በውነቱ ከመጣህ ጨክነህ በራሴ።

አብረን እናድራለን አይብስም ከነፍሴ።

አደራ ከማጕደል እርኩስ ከመሆን፥

ቢቀር ይሻል ነበር እንደኔ ቢሆን።

የቆሙትን ዘቦች ትእዛዝ ስጣቸው

አማን ነው አገሩ ተኙ፥ በላቸው።

እሱም ደስ ብሎት እውነቷን መስሎት፥

የማይቀር ከሆነ ከቶ ያሰብከው፥

የቆሙትን ዘቦች ትእዛዝ ስጣቸው፥

አማን ነው አገሩ ተኙ በላቸው

እሱም ደስ ብሎት እውነቷን መስሎት፥

ዘቦቹን ሰብስቦ ሁሉን ባንድነት፥

ይሰብካቸው ጀመር እንዲህ በማለት።

ተኙ ሁላችሁም እንደ ፈቃዳችሁ

አማን ነው አገሩ አያስብ ልባችሁ

በጭራሽ አትፍሩ አይሥጋ ሆዳችሁ።

እያለ ሲናገር ይኸ ደጃዝማች

ልጅቷ ባንድ ወገን ጠፍታ አመለጠች።

ወዲያው ተመልሶ ሊተኛ ቢመጣ

ባዶ ድንኳን እንጅ በውስጡ ሰው አጣ፥

ያለቅጥ ደንግጦ ቢገባ ቢወጣ፥

ቢጨንቅ ቢፈልግ ቢነድ ቢቆጣ፥

አንድ ጊዜ ሄዳ ከየት አገር ትምጣ።

ዘቦቹን ጠራና እውነት አስመስሎ

ይናገር ጀመረ እንዲህ አሳምሮ።

አባቱ ሲቆጡት ሲመክሩት ጥንቱን

ቡዳ ትሁን ጠይብ ሳታውቅ ዘሩዋን

እንዴት ታገባለህ ሲሉት ዱሮውን

እምቢ ብሎ አግብቶ በራሱ ሥልጣን፥

ሽማግሌ ያለው አይቀር ምን ቢሆን፥

ሁለቱም ልጆቿን በላች ሰሞኑን

የምትበላው አጥታ ጠፋች ጭራሹን

እንሂድ ተነሱ ወደ ቤታችን

እንደዚሁ ገልጸን እንናገራለን፥

ብሎ ሰበከና ጨረሰ ውሸቱን፥

ጉዞአቸውን ያዙ ነቅለው ድንኳኑን፡

ሲጓዙ ሰንብተው ሲደርሱ ከቤት

ለባሏ ነገረው እንዲህ በማለት፥

ሐሰቱን በሙሉ አስመስሎ እውነት፥

ለካስ ብዳ ኖራ ያንተ ባለቤት።

ሁለቱን ልጆቿን ሰሞኑን በላች

ደግሞ በማግስቱ እራሷ ጠፋች

እንደ ዱር አራዊት ከጫካ ገባች።

ባሏም ይኽን ሰምቶ በጣም አዘነና

ልብሱን ሁሉ አውልቆ ከል ነከረና

በኃዘን ተጨበጠ እውነት ነው አለና።

ምነው በቀረብኝ ካንች መጋባቴ

እንደ ከለከሉኝ እናትና አባቴ።

በቀረብኝ ኖሮ ዓይኔ ባላየሽ፥

የሕይወቴ ጌታ አለኝታዬ ነሽ።

ይገባኛል ማልቀስ ይገባኛል ማዘን፥

አበባዋ ሚስቴ ሆንሽብኝ ሰቀቀን፥

እምን ቦታ ገብተሽ ወዴት ወድቀሽ ይሆን።

ይመጣል በሕልሜ ዓይንና ጥርስሽ፥

ደግሞ ትሕትናሽ የቁም ነገርሽ።

አይጠፋም ከሆዴ ከቶ ምን ቢሆን፥

እስከ ዘለዓለሙ ያንቺ ሰቀቀን።

ወይ እኔ ዘንድሮ ምነው፥ በዛ ጉዴ፥

አንጀቴ ነደደ ተቃጠለ ሆዴ።

አወይ የአምላክ ቁጣ አወይ የእግዜር ቁጣ

ምነው በቀረብኝ ከቤቴ ሳትወጣ፥

ልጆቼ ሳይሞቱ እሷንም ስላጣ።

እንደዚህ እያለ ሲጨነቅ በብዙ፥

ቀይ የነበረው ልጅ ጥቁር ሆነ ወዙ።

ወዲያውም ያች ልጅ ጠፍታ ስትሄድ፥

አንድ ሽማግሌ ቆመው፥ ከመንገድ፥

እየተገረሙ በዚች በልጅ ጉድ፥

ያደንቁ ነበረ እያሉ ወይጉድ።

ያች ልጅ ቆንጆ ነች እንደ መላእክት

በልሜ ነው በውኔ አሁን የማያት።

ወደኔ ብትመጣ እጅ ብትነሳኝ፥

እንዴት ዋሉ ብላ ብታነጋግረኝ።

ሰላምታ ብትሰጠኝ ተናግራ እንደሰው

ንብረቴን በሙሉ በወሰደችው፥

እያሉ ሲያስቡ በልቦናቸው

ልጅቷ ተጠጋች አጠገባቸው

እጅ ነሳቻቸው ቀርባ እፊታቸው።

እሳቸውም አሏት እንዴት ዋልሽ እኅቴ

በልሜ ነው በውኔ የቆምሽው እፊቴ፥

እባክሽ ንገሪኝ አንቺ ልጅ በሞቴ፥

ከየት አገር መጣሽ አትደብቂኝ፥

እባክሽ ንገሪኝ አታስጨንቂኝ።

እስከ ዛሬ ድረስ ስኖር ባለም ላይ፥

እንዳንች ያለ ቆንጆ አለሁኝ ሳላይ።

ከፀጉርሽ የሽንጥሽ ከዓይንሽ የጥርሽ፥

ደግሞ ያካሄድሽ ያረማመድሽ።

እንዲሁም ንገሪኝ የምታስቢውን

እኔ እሰጥሻለሁ የምትፈልጊውን

ልጅቷም መለሰች የምፈልገውን

ከሰጡኝ በሙሉ ልቤ ያሰበውን

ያውልቁና ይስጡኝ ሱሪና ኮትዎን።

እኛ ሽማግሌ ገረማቸውና፥

ሱሪና እጀ ጠባብ ከቤት አመጡና፥

ያውልሽ ልጄ ሆይ ውሰጂው አሉና፥

ሰጡዋት ለልጅቷ በጣም አዘኑና፥

እሷም ተቀብላ በታላቅ ምሥጋና፥

የሐር ቀሚሷን አወለቀችና፥

እንደ ወንድ ሱሪ ኮት ለበሰችና

ጉዞዋን ቀጠለች በታላቅ ጐዳና።

ስትሄድ ቆይታ በዚያው በመንገድ፥

አንድ ሰው አገኘች ዕቃ ሲነግድ።

ብላ ጠየቀችው አሳድረኝ ዛሬ፥

ዘመዶችም የሉኝ እሩቅ ነው አገሬ፥

ስገሠግሥ መጣሁ እንደ መራኝ እግሬ፥

እንዳላጫውትህ ብዙ ነው ታምሬ።

እሱም መለሰና እንደዚህ አላት፥

ያውም እየማለ ከሆዱ በውነት።

እዚህ ተቀምጬ የምነግደው

ወድጄን አይደለም ተቸግሬ ነው፥

ምሣዬ አንድ እንጀራ ራቴም ያው ነው፥

ደግሞ እኔ ቤት አድረህ ምን ልትበላ ነው።

ልጅቷም መለሰች ምንም አልፈልግም፥

ተጠግቼ ልደር ከዚህ ከቤት ጥግ።

እሱም ተናገረ ላንድ ቀን አዳር

በል ጠጋ በልና ተኝተህ እደር።

ወዲያውም ሲበላ አምጥቶ እራቱን

ያንን አንድ እንጀራ በፊት ያለውን፥

ቆረሰና ሰጣት ለእሷ ግማሹን።

እዚያው አደሩና ሲነጋ ሌሊቱ፥

ትሄዳለች ብሎ ሲአያት ባለቤቱ።

ጭራሽ ጠየቀችው እንደዚህ ስትል፤

እባክህ ጌታዬ ካንተ ጋር ልሁን።

እሱም መለሰላት ምን ልትሠራልኝ፥

ለእኔውም ለራሴ በቂ ንግድ የለኝ፥

ዛሬን ባሳድርህ እንድታጸድቀኝ።

ልጅቷም መለሰች ጌታዬ ግድ የለም፥

ወይ ትከብር ይሆናል ሰው እንዳይሆን የለም፥

አንተም አባቴ ነህ ልጅህ ነኝ እኔም፥

ካለሁ በሕይወቴ ካንተ አልለይም።

ሰውዬውም አላት ከእኔ ለመኖር።

ፈቅድህ ከሆነ እንሁን አብረን

በል ተቀመጥና የሆነው ይሁን፥

እንነግዳለን ገዝተን ምናምን።

ብሎ በማለስለስ ስለነገራት፥

እጅግ ያለመጥን በጣም ደስ አላት፥

ይነግዱ ጀመር ሻይና ብስኩት፥

ወዲያውም ሰንብተው ቆይተው ጥቂት፥

ብዙ ትርፍ አገኙ በሀብት ላይ ሀብት።

እንዲህ ሲነግዱ እስከ ዓመት ድረስ፥

በሀብት በገንዝብ በለጡ ከንጉሥ።

ልጅቷም አለችው እናሠራ ቤት፥

ይኸን ሁሉ ገንዘብ የምንከትበት፥

ድግሥ እንደግሥ ብዙ ብዙ ዓይነት

ከግራና ከቀኝ እንጥራ መንግሥት፥

እንድንተዋወቅ ብዙ መኳንንት።

እሱም መለሰላት እሺ የእኔ ልጅ፥

ብታስተዋውቀኝ ከብዙ ወዳጅ፥

እንዴት እጠላለሁ እወዳለሁ እንጅ።

ወዲያውም ተደግሦ ቤት ሙሉ ድግሥ፥

ከግራና ከቀኝ ተጠራ ንጉሥ።

እነዚህ ንጉሦች ግራ ቀኝ ያሉት፥

አንዱ የባሏ አባት አንዱ የሷ አባት

ተጠርተው ሲመጡ ከዚያ ከሰው ቤት፥

አብረውም ነበሩ ብዙ መኳንንት

ደጃዝማች ቀኛዝማች ብዙ ሠራዊት፥

እንተኛሽ ያሏትም ጥንት አባቷ ቤት፥

ቄሱም ደጃሽማቹም ነበሩ አንድነት።

ደግሞ ልጆቿንም አርዶ የጣላቸው፥

ተቀምጦ ነበር አንድነት አብሮዋቸው

የመጡት በሙሉ እንደሚገባቸው

ተጋብዘው ሲያበቁ በየበኩላቸው።

እንደዚህ አለችው ልጅቷም እሱን

ከተጋበዙልን እንግዶቻችን

እንግዲህ በላቸው ትንሽ አጫውቱን።

እነሱም አናውቅም ቢሉህ ምናልባት

በያይነቱ ያውቃሉ የእኔ ልጅ ተረት።

ነገር ግን ሲጫወት እሱ ተረቱን

የሚያቋርጠው ሰው ያንን ጨዋታን

ሽህ ብር እንዲከፍል ያጠብቃል ውሉን፥

ብለህ ንገራቸው ዘርዝረህ ሁሉን።

እሱም እሺ ብሎ ሄዶ ነገራቸው

እስኪ ትንሽ ተረት አጫውቱን አላቸው።

እነሱም መለሱ አንተ አጫውተን እንጅ

ካንተ በጣም እኛ እንሆናለን ልጅ።

ጨዋታ የሚያውቀው የዱሮ ሰው ነው፥

አሁንም እራስህ አጫውተን አንተው።

እሱም ተናገረ እናንተ ስሙ እንጅ

በያይነቱ ተረት ያውቃል የኔ ልጅ።

ነገር ግን ሲተርት እሱ ሲጫወት፥

የተናገረው ሰው ባንድ ምክንያት

ሽህ ብር ይቀጣዋል የለውም ምሕረት።

በማለት ተናግሮ ልጅቷን ጠራና፥

በል ተጫወት አላት በሩን ዘጋና።

እስከ ዛሬ ድረስ ሲኖሩ አንድነት፥

ብሎ አልጠረጠረም ከቶ ሴት ልጅ ናት።

ብላ ስትናገር ሰውየው ደንግጦ፥

እንዲህ ሲል ጠየቃት ዓይኖቹን አፍጥጦ።

ምነው ልጄ ዛሬ ምነው ምን ሆነሀል

የሆነ ያልሆነ ያስቀባጥርሀል።

ልጅቷም መለሰች አልቀባጥርም፥

ነገሬም እውነት ነው ውሸት አይደለም።

አሁንም ቆይ እዚህ ብላ ሄደችና

ከመኝታ ቤቷ ቶሎ ገባችና፥

እሱንም ጠራችው ቶሎ አለችና።

ወዲያው ነገረችው እንደዚህ ስትል፥

እኔ ያወራሁት ይህ ሁሉ ታምር

የኔ የራሴ ነው የሰውም አይደል

አንተም አትደንግጥ አይበልህም ቅር።

እኔም ሴት ነኝ እንጅ አይደለሁም ወንድ

ይህንንም ገንዘብ ለራስህ ውሰድ፥

ያፈራነውንም አብረን ስንነግድ፥

ጭራሽ አልፈልግም አንዱም አልወስድ።

የመጡትም ሰዎች እነዚህ እኛ ቤት

አንዱም የባሌ አባት አንዱ የኔ አባት፥

ቁጭ ያሉትም ሴቶች አንድነት ያሉት

እንዷም የባሌ እናት አንዷም የኔ እናት።

አንደኛው ቄስ ደግሞ ሻሽ የጠመጠመው፥

አባቴ ቤት ሆኜ ልተኛሽ ያለኝ ነው፥

ይህ ቀይ ልጅ ደግሞ የእኔ የሚመስለው

የእናት የአባቴ ልጅ ታላቅ ወንድሜ ነው፥

ይህም ከል ለብሶ የተቀመጠው

የልጆቼ አባት ነው ያ የምወደው፥

ደጃዝማቹ ደግሞ በስተቀኝ ያለው፥

ሁለቱን ልጆቼን አርዶ የጣለው

ደግሞ በስተግራ የተቀመጠው

አባቴ ቤት ሆኜ ልተኛሽ ያለው

ሁለቱ ጨካኞች እነዚህ ናቸው።

አንተ ግን ቁምና አይ ጉዳቸውን

የነዚህን ሰዎች መጨረሻቸውን።

ብላ ሄደችና ካልጋዋ ትራስ

ያንን ወርቀ ዘቦ የሐር ቀሚስ።

ፀጉርዋን አበጥራ ለባበሰችና፥

ወደ ሰዎቹጋ ወዲያው ሄደችና

ትናገር ጀመረ እንዲህ አለችና።

አባቴም አንተ ነህ፤

እናቴም አንች ነሽ።

ወንድሜም ይኸ ነው፥

ቄሱም እኚህ ናቸው።

እነዚህም ደግሞ የባሌ እናት አባት፥

አማቾቼ ናቸው።

ከል የለበሰውም ባሌ ነው ልጃቸው፥

ይህ ደጃዝማች ደግሞ እንደዚያ ጨክኖ

ልተኛሽ ያለኝ ነው አባቴ ቤት ሆኖ።

ደግሞ ይኸኛው ነው ልጆቼን ያረደ፥

በማላውቀው አገር እኔን ያሰደደ።

ብላ ስትናገር ወንድሟ ፎክሮ

ቄሱን በጐራዴ ጣለው አሽከርክሮ።

ያንንም ደጃዝማች ደገመው ወዲያው

እንዳረረ ሆዱ እንደ ነደደው።

አውራሪሱን መዞ ባልዋ ተነሣና፥

ጣለው ያን ደጃዝማች አንገቱን አለና።

እናትና አባትም እያለቃቀሱ

ይስሟት ጀመረ እየመላለሱ።

እየተገረሙ ሁሉም በዚህ ነገር፥

ተመልሰው ሄዱ ወደአሉበት አገር።

እስዋም ከባልዋ ጋር ሄዳ ወደቤትዋ፥

ወንድ ልጅ ወለደች ደግሞ በአንድ

ዓመትዋ።

ደግሞ ከባልዋ ጋር በመፈቃቀር፥

ሲኖሩ ቆይተው በመተባበር።

እንደዚህ ቆይተው ኖረው ብዙ ዓመት

ሞተች ያች ቆንጆ ታማ በድንገት።

ይማራት በእማይ እግዚአብሔር ነፍስዋን

በምድር አይገኝም የሚያህል እስዋን።

ፍጹም ያሳዝናል የሠራችው ሁሉ፥

በቃ ተፈጸመ ታሪኳ በሙሉ።

ኤርትራም እንዲሁ ብዙ ዓይነት መከራ፥

ያለ ኃዘኔታ ስትቀበል ኖራ።

ይኸውና ዛሬ ገባች ከሐገርዋ፥

ነፃነት ለበሰች ደመቀ ምግባርዋ።

**\*\*\***

ምክር።

በተስፋ ከጸኑ አምኖ በእግዚአብሔር፥

ያሰቡት ነፃነት ምን ጊዜም አይቀር።

በእግዚአብሔር ያመነ በተስፋው የጸና፥

በሰማይ ይማራል እንኳን በምድርና።

የሀገሬ ሰዎች ስሙኝ ልምከራችሁ፥

ባዛዣችሁትና በበላዮቻችሁ

ፍጹም አታስገቡ ቅናት በልባችሁ፥

በውነት ከሠራችሁ በተስፋ ጸንታችሁ፥

ከነሱ ይበልጣል ወደፊት ክብራችሁ።

እገሌ በለጠኝ ብሎ ከመቅናት

በውነቱ ይሻላል ተመስገን ማለት፥

ያለመወላወል በተስፋው መጽናት።

ጥንት እበልጠው ነበር ዛሬ ቢበልጠኝ።

በምን ምክንያት ነው እሱ የሚያዘኝ።

እያሉ ዘወትር ከመቅናት በበላይ

ይሻል ይመስለኛል መትጋት በሥራ ላይ።

ሹመትና ማዕርግ ገንዘብና ወርቅ፥

በመልካም ከሠሩ ምን ጊዜም አይርቅም።

ከተጋን በሥራ እኛ ሁላችን፥

ምን ጊዜም አናጣ እንደ እድላችን፥

ካለልን ተፈሪ ደጉ ጌታችን

የነፍሳችን አባት የሕይወታችን፥

ከዚያ ከመከራ ከጭንቅ ያወጣን፥

ዕድሜውን ያርዝመው ቸሩ አምላካችን፥

እንደዚህ ተቀጣሁ ብሎ ከማዘን፥

በብርቱ ማክበር ነው አጥብቆ ሕግን።

በጣም ካከበሩ ሥነ ሥርዓትን፥

ሊያገኘው አይችልም ማንም ሰው ቅጣትን።

በሥራ ከተጉ ከተጠነቀቁ

ሥነ ሥርዓትና ሕግን ከጠበቁ፥

በደል እንደሌለ በፍጹም እወቁ።

ነገር ግን አንድ አንዴም እግዚአብሔር

ሲቆጣ

ያልታሰበ አደጋ በድንገት ቢያመጣ።

እያጉረመረሙ ከማማረር ፈንታ፥

ሁል ጊዜ ዘወትር በሳቅ በደስታ

ተመስገን ብንለው ደጉ የኛ ጌታ፥

ምሕረት ልማዱ ነው ዘለዓለም ይቅርታ።

ከፍ ያለ ምሕረቱን የተለመደውን፥

ይሰጠናልና የማይዛባውን።

እናቅርብ ምስጋና በመደጋገም፥

ለቸሩ ጌታችን ለመድኃኔ ዓለም።

ይክበር ፈጣሪያችን በጣም እጅጉን

በሥራው የተጋ ያመነ ጌታን።

አያጣም ዘላለም ከፍተኛ ዋጋ፥

ምን ጊዜም አትርቀው የእግዚአብሔር ጸጋ፥

ትመጣለታለች በነጋ በነጋ፥

ያለበትን ስፍራ እራሷ ፈልጋ።

ስለዚህ አደራ አንባቢዎች ሁሉ

እንትጋ በሥራ ሁላችን በሙሉ።

ንብ አይተህ ተገዛ እንደሚባለው፥

እኛም ለንጉሣችን ለምንወደው፥

ለኃይለ ሥላሴ ለድል አድራጊው፥

በቅን እናገልግል እንደሚገባው።

እንሥራ ጠንክረን ለውድ አገራችን፥

ደግሞ እንተባበር አንድነት ሁላችን፥

ሆዳችን ይራራ ለእናት ለአባታችን

ለመላ ቤተ ሰብ ለዘመዶቻችን።

አባትን አባባ እናትን እማዬ፥

እኅትን አበባ ወንድምን ጋሺዬ፥

አዛዥን ጌታዬ አያትን እምዬ።

እያልን ሁል ጌዜ በመተባበር፥

እንኑር ዘላለም በመፈቃቀር።

ዕድሜ ለግርማዊነታቸው፥

ከነመላው ቤተ ሰባቸው፥

እኔ ነኝ እሸቴ ቅን አገልጋያቸው።

**\*\*\*\***