**ደጃዝማች ክንፉ ኪዳኔ**

1884 – 1964

(የሕይወት ታሪክ)

**ኢንተርፕረነርነት በአንጥረኝነት**

**መታሰቢያ**

ይህ መጽሐፍ መታሰቢያነቱ ዛሬ በሕይወት ለሌለችው ለትሑቷ፤ ለታጋሿ እና ለደጓ እናቴ ለወይዘሮ ዋጋዬ ገብረ ሚካኤል ይሁልኝ።

**ምስጋና**

በመጀመሪያ ደረጃ ምስጋና እና ክብር ለመድኃኒ ዓለም ይሁንልኝ። አባቴ በየወሩ እና በየዓመቱ የሚዘክሩትና የሚታጠቁለት አምላክ የእርሳቸውን የሕይወት ታሪክ እንድዘግብ አነሳስቶ ጽሕፉን ፋጻሜ እንዳደርስ ፈቃዱ ሆኗልና።

በሁለተኛ ደረጃ አባቴን ደጃ/ ከንፉንና ፕሮፌሰር ኤል ፕላንቴን ላመሰግናእው እወዳለሁ። አባቴ ከልጅነቴ ጀምሮ የሕይወቴ ሂደት ቀና እንዲሆን እንደተንከባከቡኝ ከጀርባዬ ሆነው እንደጀመሩኝና እንደ ገሠጹኝ ሁሉ አሁንም በማከናወናቸው ተግባራት ሁሉ ከኋላም ቆመው ያሉ ይመስለኛል። He is a person whose presence you cannot escape even if he is not there.

ፕሮፌሰር ፕላኒት፣ የአሜሪካ ማኔጅመንት አካዳሚ አባል፣ በአ.አ ዩኒቨርሲቲ የቢዝነስ ኮሌጅ ዲን ሆነው ኮሌጁን መሥርተው ለዕድገት ያበቁ ሰው ናቸው። እኔም ከእርሳቸው ጋር ም/ዲን ሆኜ ስሰራ በሰጡኝ ምክርና መመሪያ መሠረት እስከ ዶክትሬት ማዕርግ ድረስ ለመማር በቅቻለሁ። ሁለንተናዊ ስብዕናዬን ሞርደውልኛል የማቀርብላቸው ምስጋናዬ የላቀ ነው። እነዚህ ሁለቱ ሰዎች ተመራማሪ ባሕሪይ እንዳብር ሁለንተናዊ ስብዕናዬን እንዳሳድግ ወሳኝ ሚና ተጫውተውልና ክብር ምስጋና ይገባቸዋል።

በዚህ አጋጣሚ እናቴን ወሮ ዋጋዬ ገ/ ሚካኤልን (የእናቴና የአባቴ ስም በአጋጣሚ አንድ ነው) በጽሑፌ ላይ ብዙም ባላወሳቸውም ላስታውስቸው እወዳለሁ። በጽሑፉ ያላወሳኋቸውም በወንድ ትምክሕተኝነት ምክንያት አይደለም። እኔ እንደማስታውሳቸው እናቴ በኢትዮጵያ ሴቶች ሁሉ የሚንጸባረቀውን ጭቆናና ጫና በአርያነት የተሸከሙ ልበ ስፊ ቻይ፣ የሚደቀንባቸውን ጋሬጣ እና ግፊት ሁሉ በፍቅርና በርኅራኄ ለመመለስ የሚመክሩ ፊታቸው የሚያበራ ሴት ነበሩ።

ዛሬ ሳስባቸው እናቴ ባደረባቸው ተጽእኖ ምክንያት ሊያበረክቱ የሚገባቸውን ያህል ባለመስጠታቸው ታግደው የኖሩ መስለው ይታዩኛል። ከዚህ የጭቆና ቀንበር ሳይወጡ መሞታቸውም በልቤ እንደጠባሳ ሆኖ የሚኖር ነው። ለሥርዓተ ፆታ የአለኝም አመለካከትና አስተአየይት ከዚሁ የመነጨ ነው።

እናቴን ሳስታውስ እናት ኢትዮጵያ የሚለው የሜትር አርቲስት አፈወርቅ ተክሌ ሥዕል እፊቴ ይደቀናል። ይህን ሥዕል በአየሁ ቍጥር የእናቴ ሁለንተናዊ ገጽታ ይታሰበኛል፤ ለእኔ ሥዕሉ የሚያሳየኝ እናቴ እናት ኢትዮጵያ የአላትን ሰፊ ልቦናና ርኅራኄ መያዟን ነው። እንደለበሰችው ጋቢ የተትረፈረፈ ፍቅሯን አይበታለሁ። ለማቀፍ የሚችል በጎ ፈቃድ ርኅራኄ የሚንጸባረቅባት ነገር ግን እንደ ፍላጎትና ምኞቷ ሳይሆን ባለባት የገነነ ተፅዕኖ እንደ ትንሽ ልጅ ብቻ ታቅፋ በአትኩሮት እየተንከባከበች የገነነ እንዳለች ይታየኛል። ከዚህ የበለጠ ኢትዮጵያ ሴቶች ድርብ ድርብርብ ሸክም ተምሳሌት ከየት ይምጣ? ስለዚህ ለእኔ ለልጇ እንዲሁም ለመላው ቤተሰቧ ስላደረገችው በጎ ተግባር ምስጋና ይገባታል።

ከዚህ ቀጥሎ ምስጋና የሚገባቸ ተማሪዎቼና አስተማሪዎቼ ናቸው። «አንተ ማነህ? ከየት መጣህ? ኢትዮጵያዊ ነህ ወይስ…..?» እያሉ ደግመው ደጋግመው ማንነቴነ ይጠይቁኝ ነበር። አንዳንድ ጊዜ እንዲያውም ከሕዋ የተወረወርኩ የመጣሁ የተለየ ፍጡር አድረገው የሚቆጥሩኝም ነበሩ፤ የኢትዮጵያ ቡቃያነቴን የሚጠራጠሩ ጥቂት አልነበሩም፤ ለእነዚህ መልስ ለመስጠት ማንነት መፈተሽና መለስ ብዬ ራሴን ማየት ነበረብኝ። እናም እነዚህ ሰዎች ራሴን እንዳውቅ ስለረዱኝ በአዎንታዊ መልኩ ምስጋና ይገባቸዋል። በተለይ ደግሞ ላንድ ማርክ ፎረም (Land Mark Education Forum) የተባለ ዓለም አቀፍ ድርጅት ለመጀመሪያ ጊዜ በኢትዮጵያ ባካሄደው ዓውደ ትምህርት (ወርክሾፕ) ከተሳተፍኩ በኋላ ማንነቴ ለመፈተሽ በቅቻለሁ። የአባቴን ማንነት እና የቤተሰቦቼ ሁኔታ ምን እንደ ነበር ለመረዳት የጠቀመኝ ትምህርት በመሆኑ በወቅቱ የአባቴን የሕይወት ታሪክ እንድጽፍ ምክንያት ሆኖኛል። ይህ በመሆኑም ለፎረሙ ምስጋንዬን ልገልጽ እወዳለሁ።

ይህ ዓውደ ጥናት የተካሄደው በእነ ዶክተር ሰላማዊት አክሊሉ እና Imagine one day የሚባል በጎ አድራጎት ድርጅት አማካይነት ነው። በጎ አድራጎት ድርጀት ወደ ኢትዮጵያ እንዲመጣ የሚጠየቀው ከፍተኛ ወጪም በካናዳዊ ቢሊዮነር ሚስተር ቺፕ በአዳማ ከተማ በእትካሄደው በ April 2013 ለአምስት ተከታታይ ቀናት በአዳማ ከተማ በተካሄደው ዓውደ ጥናት ከሁለት መቶ በላይ ኢትዮጵያዊያን ተሳትፈው እንደ ነበር አስታውሳለሁ።

ቀጥሎም በቀጥታም ይሁን በተዘዋዋሪ መንገድ ይህን መጽሐፍ እንድጽፍ በጊዜም፤ በማቴሪያልም በተረጋጋ መንፈስ እንድሠራ አመቺ ሁኔታ ለፈጠሩልኝ ለሼህ መሐመድ ሁሴን አል - አሙዲን የላቀ ምስጋናዬን አቀርባለሁ።

በአላቸው ጊዜ ሁሉ ደከመኝ ሰለቸኝ ሳይህሉ የተወሰነውን የመጽሐፍ ክፍል በኮምፒዩተር ትየባ ለተባበሩኝ ለወይዘሮ ጌጤነሽ ግዛው የላቀ ምስጋናዬን አቀርባለሁ። በተጨማሪም ለመጽሐፉ ግብዓተ ቃለ መጠይቅ ያቀረቡልኝን እና የአርትአቱን ሥራ ለሠሩልኝ ለጋዜጠኛ ደረጀ ትዕዛዙ ከፍተኛ ምስጋና ሳቀርብ በታላቅ ትሕትናና አክብሮት ነው።

**ማውጫ**

መግቢያ……………………………………………………1

**ምዕራፍ አንድ**

ውልድትና ዕድገት............................................................5

**ምዕራፍ ሁለት**

የባለጸግነት ጅማሬ............................................................8

ኤግዚቢሽግን..................................................................13

ሀብትና ዝና......................................................................15

**ምዕራፍ ሦስት**

ሕዝባዊ አገልግሎት.............................................................22

አገራዊ ክብር....................................................................30

**ምዕራፍ አራት**

ስብዕና..............................................................................33

ማህበራዊ ሕይወት...............................................................34

ቤተሰባዊ ሕይወት.................................................................38

የደጃዝማች ትውልድ ሰንሰለት................................................52

**ምዕራፍ አምስት**

የእምነት ጽናት በተግባር.........................................................72

**ምዕራፍ ስድስት**

የወግ ዕቃዎችና ቅርስ ሰብሳቢ.................................................76

የአክሱም ጥንታዊ ገንዘቦች ሰብሳቢና ታሪክ አጥኚ…..................85

**ምዕራፍ ሰባት**

ዜና ዕረፍት.........................................................................88

ምዕራፍ ስምንት

እማኝነት............................................................................99

**ምዕራፍ ዘጠኝ**

ቅርሱን የአዲስ አበባ ዩኒቨርስቲ ስለ መረከቡ..............................116

ቅርሱ ዛሬም በጥንቃቄ ይጠበቃል.............................................118

እንደ መደምደሚያ................................................................120

የመረጃ ምንጭ.....................................................................122

**መግቢያ።**

የሰው ልጅ በዚህች ዓለም በተፈቀደለት ጊዜ ውስጥ ሲኖር ትቶት የሚያልፈው አሻራ ብዙ ነው። በበጎም ሆነ በመጥፎ ስሙን ሲያስነሳው የሚችል አያሌ ነገሮችን ከውኖ ያልፋል። በተግባራቸው ከኖሩበት በአካባቢ ማህበረሰብ አልፎ በአገር ብሎም በዓለም ደረጃ ስማቸው ገና የሚታወቁ ሰዎች የታደሉ ናቸው። በአሉታዊም ሆነ በአዎንታዎ ጎን ከውነው ያለፏቸው ነገሮች ለማንነታቸው ጎልቶ መታወቅ ምክንያት ይሆናቸዋል። መታደላቸው ግን ታሪካዊ ለትውልድ ይተላለፍ ዘንድ ሲጽፍላቸው ነው።

ከዚህ እሳቤ በመነሳት ይህ መጸሐፍ የአንድ ባለ ታሪክን ሁለንተናዊ ማንነት ሲቃኝ ተግባራዊ ለትውልድ ይተላለፍ ዘንድ በማሰብ ነው። ባለ ታሪኩ ደጃዝማች ክንፉ ኪዳኔ ይባላሉ። መጽሐፉ ደጃዝማች ማናቸው? ምን ሠሩ? ተግባራቸው ለአካባቢያቸውና ለአገራቸው ምን ፋይዳ ነበረው? ስብዕናቸው እንዴት ነው? የሕይውታቸው ውጣ ውረድ ምን ይመስላል? ለሚሉና ለሌሎች ተዛማጅ ጥያቄዎች ምላሽ ለመስጠት ይሞክራል። ሂደተ ሕወታቸውንም ያሳያል።

ይህን ለማድረግ መዝገበ ታሪኮችን ከተለያዩ አቅጣቻዎች መፈተሽ ግድ ይላል። ይህ ኃላፊነት የሚወድቀው ደግሞ በአመዛኙ በታሪክ ጸሐፊው ላይ ነው። የአንድ የሕይወት ታሪክ ፀሐፊ እውነታውን ሳይበርዝ ሳይከልስ እንደ ነበረ ማቅረብ ሙያዊ ኃላፊነት ይጠበቅበታል። ከዚህ አንጻር ይህ የደጃዝማች ክንፉ ታሪክ ምን ያህል የተሳካ ነበር የሚለውን ቀድሞ በተለያየ መልኩ እሳቸውን ያውቋቸው ለነበሩ ሰዎች መተው ምንም አማራጭ የሌለው ጉዳይ ነው። ጸሐፊው ከሕሊና እዳ ነፃ ለመሆን ግን እውነታውን በተለያየ አቅጣጫ አጥርቶ መነገር የሚገባውን እንዲህ አቅርቦታል።

በዚህ የጽሑፍ ሂደት ከጊዜው ቆይታና ከሁኔታዎች አለመመቸት ጋር ተያይዞ የዓይን ምስክሮችን እንዲሁም የሰነድ ማስረጃዎችን በተፈለገው መጠን ማግኘት ባይቻልም በተገኘው መረጃ መሰረት የባለ ታሪኩን ታሪክ ለማቆየት ጥረት ተደርጓል።

በአገረ ኢትዮጵያ በተለይም በኤርትራ ውስጥ ለአንጥረኝነትን ተግባር ፈር ቀዳጅ ናቸው የሚባሉት እኚህ ሰው ታሪካቸው ተድበስብሶ ሊያልፍ ጥቂት ሲቀረው በሕይወት ያሉ ልጆቻቸው ዘመዶቻቸው እና ሌሎች የሚያቋቸው ታሪካቸው እንዲጻፍ መረጃዎችን እና ማስረጃዎችን በማቅረብ ከፍተኛ ጥረት አድርገዋል። እናም እነሆ……

ከኤኮኖሚያዊ ዕድገትና ከሀገር ሁለተናዊ ሥልጣኔ ጋር ተያይዞ የሚነሱ ጥያቄዎች ብዙ ናቸው። ጉዳዩ ወደ ግለሰብ ሲወርድ ደግሞ የማንነት ጥያቄ ጎልቶ ይወጣል። «እኔ ማነኝ» ለሚለው ጥያቄ መልስ ይገኝ ዘንድ የኋላ ታሪክን መመርመር ይመጣል። ያኔ የአያት ቅድማያት ማንነት ይፈተሻል። ቀድሞ በወጉ ያልተያዙ ክዋኔዎች የስሚ ስሚ ሆኖ ታሪክ እንዳይፋለስ ለመጠንቀቅ መሳቀቅ የሚመጣው እዚህ ጋር ነው። የዓይን እማኝ /eye witness/ ወይም የመጀመሪያ ምስክር /first hand information/ ትልቅ ዋጋ እንደሚኖረው የሚታወቀው ያኔ ነው።

የዕለት ወሎ /diary/ መመዝገብ ባልተለመደበት እንኳንስ የቤተሰብ ማንነት፣ የሚነግር አገራዊ ይዘት ያለውን ታሪክን በአግባቡ መዝግቦና ጠብቆ ማቆየት ባልተለመደበት ሀገራችን የአያሌ ታሪክ ሠሪዎች ማንነት ሳይታወቅ፤ ተግባራቸውም ከትውልድ ወደ ትውልድ ሳይተላለፍ ባክኖ ቀርቷል።

የሰው ልጅ ፍላጎት ወሰን የለውም። የተፈጥሯዊ ባሕርይ ሆኖ ቀድሞ ያሻውን ሲያገኝ ሌላ ይመኛልና እነዚህ ባክነው የቀሩ ታሪኮችን የሚፈልጉበትና የሚፈለፈሉበት ጊዜ ይመጣል። በዚህ ጊዜ የቀደመውን ትውልድ እየወቀሱ ለቀጣዩ ትውልድ የተሸራረፈውን ታሪክ ለማኖር መትጋቱ አይቀሬ ይሆናል። ይህ እሳቤ ነገ ገኖ እንደሚወጣ ጥርጥር የለውም። እዚህ ላይ ወደ ቀዳሚው ምዕራፍ ከማለፋችን በፊት፣ ስለ ሰው ልጅ ባሕርያት የስነ ሰብ አጥኝዎች ያስቀመጡት ጥቂት ቁም ነገሮች ማካፈሉ ተገቢ ይሆናል።

የሰው ልጅ ባሕርይ ወይም ገጸ ባሕርያት እንዴት ይከሰታሉ? ምክንያቶቻቸውስ ምንድን ናቸው? የትውልድ ዘር ሐረግ የአስተዳደግና የአካባቢ ሁኔታ ይወስናቸዋል ወይ? በሚሉ ጥያቄዎች በአውሮፓና በአሜሪካ ብዙ ተመራማሪዎችና ምሁራን ሲያጠነጥኑ ቆይተዋል። በርካታ ጽሑፎችንም ጽፈዋል።

አንዳንዶቹ የዘር ሐረግ እና የአስተዳደግ እንዲሁም የአካባቢ ሁኔታ በቤተሰብ ለሚከሰተው ገፀ ባሕርይ ወሳኝ ነው ሲሉ ሌሎቹ ደግሞ የሰው ልጅ ማንነት የሚከሰተው በትውልድ ዘር ሐረግ መነሻ በሕይወት ጎዳና ማን እንዲሆን ባደረገው ትግል ነው ይላሉ።

What determines character is not where you come from but what you have made yourself to be.

ከዚህ እሳቤ በመነሳት የሰው ባሕርይ በግላዊ ጥረቱ ወይንም በኢንተርፕረነርሽፕ ፅንስ ሀሳብ እይታ አንፃር በተለይ ሲከሰት እንደሚችል ፀሐፊዎች ይተነትናሉ። ኢንተርፕረነርሽፕ የሚወሰነውም በሦስት ዋና ዋና ነጥቦች መሆኑንም ይዘረዝራሉ፤

ሀ) በግል ባሕርይ (personal character)

ለ) በማኔጅመንት ክህሎት (managemenet skill)

ሐ) በሚያበረታታ የተፈጥሮ አካባቢ Enabling environment)

ይህንን ፅንስ ሐሳብ አንግበን የእኚህን ሰው የሕይወት ጉዞ ለመመርመር ያነሳሳን ከመወለድ ጀምሮ አድጎ ወደ ከፍተኛ ኢንተርፕረነርነት አቅም ገንብቶ እስከ አገራዊ ክብር ደረጃ (ደጃዝማችነት) ማዕረግ መድረሳቸውን መመልከት አስተማሪም አወያይም ሊሆን ስለሚችል ነው።

**ምዕራፍ አንድ**

**ውልደትና ዕድገት።**

በአብላጫ የዕድሜ ዘመናቸው «አዝማች» በሚል ማዕረግ የሚጠሩት ደጃዝማች ክንፉ ኪዳኔ ሰኔ 5/1884 ዓ.ም ነው። ከእናታቸው ከትርፌ ካሕሳይ እና ከአባታቸው ከገብረ ሚካኤል ረምሃ ትግራይ ውስጥ ዛና በሚባል የገጠር መንደር ሲወለዱ ነገ ምን ዓይነት ሰው እንደሚሆኑ፣ በምን ዓይነት የሕይወት ውጣ ውረድና ፈተና ውስጥ እንደሚያልፉ የሚያውቀው ፈጣሪ እግዚአብሔር ብቻ ነበር። በግብርና ሥራ ይተዳደሩ የነበሩት አባታቸው በሕፃንነታቸው ስላረፉም የወላጅ አባትን ፍቅርና ከበረኢታን ለማየትና ለማግኘት አልታደሉም ነበር።

ካሕሳይ ጥቁር ወይንም ካሕሳይ ባለ «አስተር በትሪ»….. በሚል ቅጥያ የሚታወቁት የእናታቸው የወይዘሮ ትርፌ አባት አቶ ካሳዬ ቦኩ የዛና ምስለኔ ነበሩ። ዕድሜያቸው አራት ሲሞላ አጎታቸው ኪዳኔ ገብረ ሚካኤል የአሳዲነቱን ኃላፊነት ወስደው በወቅቱ ይኖሩበት ወደነበረው አክሱም ከተማ ወሰዷቸው። እዚያም ሥራ እየተለማመዱ ለ10 ዓመታት ቆዩ።

በዚህ የብላቴና ዘመናቸው መልካም የሕይወት አቅጣጫ ጠቋሚ የሆኗቸው ገብረ እግዚ ህዱግ የተባሉ አንጥረኛ ናቸው። እርሳቸው የሚሠሯቸውን መስቀሎችና ጌጣጌጦች መማርና መሥራትን ተያያዙት። ከዚያም ቀጥሎ እነዚህን ሥራዎችና ሌሎች ለንግድ የሚሆኑ ቁሳቁሶች እየያዙ በእግር በመጓዝ አሥመራ ድረስ ሄደው ይሸጡ እንደ ነበር ሁኔታውን የሚያውቁ ይናገራሉ። በዚያን ወቅት የመስቀል ሥራ ወስፌ፣ ወለባ እና ወረንጦ ይዘው በሰራዬ አድርገው መንደፈራ ከዚያም አሥመራ ድረስ በመሄድ የንግዱን ሥራ አጠናከሩ።

ደጃዝማች ቀስ በቀስ ንግዱን እያጠናከሩ አሥመራ ውስጥ ከተሙ። እዚያም የኑሮ መሠረታቸው ያደረጉት ደጃዝማች ክንፉ፣ መተዳዳደሪያቸውም አክሱም ሳሉ የጀመሩትን አንጥረኝነት፤ የወርቅና ብር ሥራና ንግድ ቀጠሉ። በእዚያም መጀመሪያ የመሳእም ማለትም አነስተኛ የትናንሽ መስቀሎች ሥራና የጌጣጌጥ ሱቅ ከፈቱ።

ከልጅነት ዕድሜያቸው ጀምሮ በአስተዋይነታቸውና በንቃታቸው የሚታወቁት ደጃዝማች ክንፉ አሳዳጊ አጎታቸውን በሥራ እያገዙ እሳቸውም ሙያውን እየተማሩ በሥርዓት አደጉ። ዘመናዊ ትምህርት ባልተጀመረበት በዚያን ወቅት የቄስ ትምህርትን በመከታተል ማንበብና መፃፍን ተማሩ። በተለይ ግዕዝን ጠንቅቀን ስለ ተረዱ ጥንታዊ የቤተ ክርስቲያን መጽሐፍትን ማንበብ ቀላል ሆነላቸው። በሐይማኖታቸው ጠነከሩ፤ በምግባርም ጎለበቱ።

በዚያ በልጅነት እድሜያቸው በተለይ ከአክሱም እስከ አሥመራ በሚደረግ እግር ጉዞ የተለያዩ ሸቀጦችን እየተሸከሙ መድከምን መታገሳቸው የጥንካሬያቸው መሠረት እንደሆናቸው ይነገራል። አቶ ኪዳኔ የልጅ አስተዳደግ ሥርዓትን የሥራ ክቡርነትን ጥሮ ግሮ ለቁም ነገር መብቃትን የአስተማሯቸው በምክርና በተግሳጽ ብቻ ሳይሆን በተግባርም ጭምር በመሆኑ በቀጣይ ሕይወታቸው በራስ የመተማመን ብቃታቸው አጎለበቱ።

የሕይወት ጉዞ ገደብ አለውና አሳዳጊ አጎታቸውም አረፉ። ያኔ በዋናነት እንደ ውርስ የተቀበሉትን የአንጥረኝነትን ሙያ ቋሚ መተዳደሪያቸው በማድረግ ቀስ በቀስ መበልፀግ ጀመሩ። በዚህ ሂደት ውስጥ የእህቶቻቸውና የአጎቶቻቸው ቤተሰቦችና ሌሎች ዘመዶቻቸውን ሥራ በማስለመድ አብረው ማደግን ቀጠሉ። ቀስ በቀስም በአሥመራ ውስጥ በሀብታቸው ገነው ከሚታወቁ ጥቂቶች ውስጥ አንዱ ለመሆኑ በቁ።

**ምዕራፍ ሁለት**

**የባለጸግነት ጅማሬ**

ሰው ተግቶ ከሠራ፤ የልፋቱን ዋጋ ያፍሳል። ለውጤት የሚበቃውን መሰመር ይዞ በጽናት ከተጓዘ የአሰበውን ያሳካል። በእንዲህ ያለ መንገድ ተጉዘው ውጤታማ ከሆኑ ዕድላሞች ውስጥ በዋናነት የሚጠቀሱት ደጃዝማች ክፍኑ ኪዳኔ ለታላቅ ክብርና ማዕረግ ያበቃቸውን ሀብት ያካበቱት በቀላል አይደለም፤ በከፍተኛ ትልግና ጥረት እንጂ።

አንጥረኝነት የዝቅተኛ ማኅበረሰብ መገለጫ ተደርጎ በሚታሰብበት ሙያው የተናቀና ተግባሩም የተንቋሸሸ እንደሆነ በሚታመንበት ሕብረተሰብ የእጅ ጥበብ ባለሙያዎች «ቡዳ» እየተባሉ በማህበረሰቡ በሚጣጣሉበትና በሚገፉበት በዚያን ዘመን /በ1900ዎቹ/ ሙያቸውን መከበሪያ ያደረጉት ደጃዝማች ክንፉ የአንጥረኝነ ሙያቸው ክብር አጎናጽፋቸዋል። በወርቅ በብርና በነሐስ ዘውድን ጨምሮ ሌሎች ለቤተ መንግሥት የሚሆኑ ውድ ስጦታና ጌጣጌጦችና ሲያቀርቡ፤ ለቤተ ክርስቲያን ደግሞ የታቦተ ሕጉ /ጽላት/ መሸፈኛና የወርቅ መስቀልን ጨምሮ ጽንአ፣ ድባብ፣ አክሊል እና ሌሎች ነዋየ ቅዱሳትን አበጅተው ሲያበረክቱ ውዳሴና ክብርን ተቀዳጅተዋል።

ባህላዊ የእደ ጥበብ ሙያ ኢትዮጵያ ውስጥ የተጀመረው ከ17ተኛው ክፍለ ዘመን በፊት መሆኑን ዕውቁ የታሪክና የማህበረሰብ ጥናት ተንታኝ ፕሮፌሰር ሪቻርድ ፓንክረስ በሰላም መጽሔት ቁጥር 4 በ1998 ዓ.ም ዕትም ላይ /Ethiopian’s historical handicraft workers/ በሚል ርዕስ በሰጡት መጣፋቸው አስፍረዋል።

ከፍየል ወይንም ከበግ ቆዳ በሚሠራ አየር ማጠራቀሚያ ወናፍ /ፊኛ መሰል ነገር/ እይከሰል ፍምን እያብጁ ብረትን እያጋሉ የሚሠሩት ማረሻ፤ ቢላ እና ሌሎችም የብረት ውጤቶች ለማህበረሰቡ ጥቅማቸው ከፍተኛ መሆኑ እየታመነበት መጣ።

በዚህ ሙያ የተሰማሩ የተናቁና በማህበረስቡ ውስጥ የበታች ሆነው ይታዩ እንደ ነበር ያታቱት ፕሮፌሰ ሪቻርድ «ቡዳ» /evil eye/ የሚባል መጠሪያ እንደነበራቸውም ይገልጻሉ። በሂደት ግን ሙያው እየተለመደ እየተወደደና ለቤተ መንግሥትም ሆነ ለቤተ ክርስቲያን መገልገያ የሚሆኑ እየተወደደና ለቤተ መንግሥትም ሆነ ለቤተ ክርስቲያን መገልገያ የሚሆኑ ንዋየ ቅድሳት መሥራት ስለሚያችሉ ተፈላጊነታቸው እየጨመረ መምታቱን ገልጸው ሙያው ወደ ዘመናዊነት ማድረጉንም ይተነትናሉ።

በዚህ ሂደት ውስጥ ያለፉት ደጃዝማች ክንፉ፣ ሙያውን ካስከበሩት ውስጥ ቀዳሚነት አላቸው። በአገረ ኢትዮጵያ በተለይም በኤርትራ በአንጥረኝነት ወይንም በወርቅ ጌጣጌጦች ሥራና ንግድ ዝርፍ /goldsmith/ ዘመናዊ ማድረጋቸውና ፈር ቀዳጅ መሆናቸው የሚነገርላቸው ደጃዝማች፤ ተግባራቸው ከሀገር አልፎ በአውሮፓ በተለይም በኢጣሊያን ከፍተኛ እውቅና አቀዳጅቷቸዋል።

እንዲህ ዘርፉን የማግነን ተግባራቸውን ሲወጡ በተጓዳኝ ያለው የሀብት መገኛ ምንጫቸው እየሰፋ መምጣቱ አልቀረም። በንግዱ ዘርፍም ከሌሎች አገር ዜጎች ጋር ያላቸው ግንኙነት ለሀብታቸው መስፋፋት ዓይነተኛ ምክንያት እንደሆነ ነው የሚታመነው።

ከጣሊያኖች ከአረቦች፣ ከጀርመኖች፣ ከእንግሊዞችና፣ ከፈረንሳይዎች፣ ጋር በጋራ ጥቅም ላይ የተመሠረተ የንግድ ግንኙነት ሲፈጥሩ የወደፊት ግባቸውን እያሰቡ ነበር። ወርቅን ጨምሮ በተለያዩ ማዕድናት የተሠሩ እንዲሁም የባህል እቃዎችና ሌሎች ጌጣጌጦችን ለእነዚህ ዜጎች እያቀረቡ በምትኩ የወርቅ መሥሪያ ኬሚካሎችን ወደ ሀገር ውስጥ በማስገባት ደጃዝማች ክንፉ ኬሚካሎቹን ለሌሎች ተከታይ የወርቅ ስራ ላይ ለተሰማሩ ሁሉ በመትረፍ በሽያጭ ይጠቅሟቸው፤ እርሳቸውም ይብለፅጉበት እንደ ነበርም ይነገራል።

በእነዚህ ዘመን በአገሪቱ ለመጀመሪያ ጊዜ ዘመናዊ የወርቅ መሥሪያ ማሽን ያስገቡ ሲሆኑ፣ በሂደትም ለሌሎች ወርቅ ሠሪዎች ማሽኑን /sheeting writing machine/ ከውጭ በማስመጣት ቴክኖሎጂው እንዲስፋፋ የራሳቸውን አስተዋጽኦ አበርክተዋል።

ስለ ደጃዝማች ክፍኑ የተገኘ መረጃ እንደሚያመለክተው፤ የሥራ ማሺኖች (መሣሪያዎች) - ለብርና ለወርቅ ሥራ የሚገለግሉ የሥራ ማሽኖችና ልዩ ልዩ መለዋወጫ ያላቸው ቁሶችን በኢትዮጵያ ለመጀመሪያ ጊዜ ያስመጡት ከጣሊያን አገር ነበር።

ማሽኖቹ በተለያዩ ውፍረት ጠፍጣፋ ብርና ወርቅ የሚያወጣ - ሺቲንግ ማሽን (sheeting macine) እና በተለያዩ ውፍረት ያለው በዘንግ መልክ አስረዝሞ የሚያወጣ ማሽን (lengthening machine) ናቸው።

እነዚህ ማሽኖች ለራሳቸው ሥራ ወይም ለሌሎች ሰዎች በክፍያ አገልግሎት የሚሰጡ ነበሩ። እነዚህ መሣሪያዎች በልጅ ልጆቻቸው እጅ አሁንም በአገልግሎት ላይ ይገኛሉ ፡

የውጭ ሰዎቹም ለሽቶ ኢንዱስትሪያቸው የሚጠቅማቸውን እንደ ጥሪኝ ዝባድ እንዲሁም ስብርባሪ የዝሆን ጥርስ የመሳሰሉትን ከደጃዝማች ክንፉ በመግዛት ትስስራቸውን አጠበቁት። በዚህ ሂደት ደጃዝማች ሱቃቸውን በማጠናከር ከሱቃቸው ጀርባም አነስተኛ ኢንዱስትሪ /workshop/ በማቋቋም ከራስ አልፎ ለሌሎች የስራ ዕድል መፍጠርን ቻሉ። እናም ቀስ በቀስ አሥመራ ዋና ከተማ አባ ሻውል ውስጥ በከፈቱት ትልቅ ሱቅ 20 እስከ 30 የሚደርሱ አንጥረኞችን በመቅጠር በኮንትራት /out sourcing/ በከበሩ ማዕድናት የሚመረቱና ቅርፅ የሚወጣላቸው ጌጣጌጦች እያሠሩ ንግዱን ማካሄድ እንደተያያዙት ታሪካቸው ያመልክታል።

በእርግጥ ይህ አነስተኛም ቢሆን አነስተኛ ኢንዱስትሪን የሚያክል የጌጣጌት ማምረቻ ሲቋቋም የጥሬ እቃው መገኛ ከየት ነው የሚል ጥያቄ መነሳቱ አይቀርም።

ከልጆቻቸውና ተቀምጦ ከተገኘ ሰነድ መረዳት እንደሚቻለው ደጃዝማች ክፍኑ ቸግራቸው ጌጣጌጣቸውን ከሚሸጡ እየገዙ ጌጣጌጡን አቅልጠው እንደ ገና በመሠራት ልዩ ውበት በመስጠት በተሻለ ዋጋ ለገበያ በማቅረብ እንዲሁም ጣሊያኖች በሰጧቸው ፈቃድ ጥሬ ማዕድን ከተለያዩ የምርቱ መገኛ ቦታዎች ከሚያቀርቡ ነጋዴዎች እየገዙ ለገበያ ማቅረብም በሌላው ዘዴያቸው እንደነበር መረዳት ተችሏል።

በተፈጥሮ የታደሉትን አሰዋይነትና ብሩህ አዕምሮ በመጠቀም ዕድገትን የሚሹ ደጃዝማች ከውጭ አገር ሰዎች በሚያደርጉት የንግድ ግንኙነት ውስጥ ከእነሱ የተማሩት ብልጠታቸውን ብቻ ሳይሆን ቋንቋቸውንም ነው። መፃፍን ማንበብን ባይችሉም ኢጣሊያኒኛና አረብኛ መስማትና መናገር እንደሚችሉ የቤተሰቦቻቸው እማኝነት ማረጋገጫ ነው።

መረጃዎች እንደሚያመለክቱት በተለይ አሥመራ ከተማ ከታወቁ የኢጣሊያ ተወላጆች ነጋዴዎችና የሙስሊም ነጋዴዎች ጋር የቅርብ ግንኙነት ነበራቸው። ጥቂቶቹን ለመጥቀስ ያህል የሚከተሉት ይገኙበታል።

ደንቪኒዮቲ፣ ኮኪያፓሻ፣ ፊልኒ፣ ባሁሻባ፣ አቮካቶ ቪታለሪ (ጠብቃቸው)፣ መሎቲ ባሽሙሽሙሽ፤ ሾራብ በጎፍር፣ በሃጂ አብዱ ቤተሰቦች።

ከሀገር ውስጥ ነጋዴዎች ደግሞ የጎንደሩ አቶ ፈረደ አንዱ ሲሆን ለጊዜው ስማቸውን መጥቀስ ያልተቻለ ከጎጃም፣ ከወሎ ከቢኒማአር በርካታ ወዳጆች እና የንግድ ሸሪኮች ነበሯቸው። ከጎረቤት አገራት ከየመን እና ከሱዳን የንግድ ግንኙነት ብቻ ሳይሆን ወዳጅነትም የነበራቸው በርካታ ሰዎች ነበሩ። በተለይ በሱቃቸው ውስጥ ተቀጥሮ የሚሰራ አንድ ሱዳናዊ እንደ ነበረ ልጆቻቸው ዛሬም ያስታውሳሉ።

**ኤግዚብሽን**

ቀደም ብሎ እንደተጠቀሰው ደጃዝማች ክንፉ ከሀገር አልፎ በውጭ ሀገራት ሳይቀር የአገሪቱን ሀብትና ድንቅ የዕደ ጥበብ ሙያን አስተዋውቀዋል። ከ1920 ዓ.ም ጀምሮ በተለያዩ መድረኮች የወርቅ፣ የብር፣ የነስና፣ የመዳብ ጌጣጌጦች ሥራን በማሳየት ለዕደ ጥበብ ሙያ ክብር እንዲሰጥ ከፍተኛ አስተዋጽኦ ያበረከቱ ደጃዝማች ክፍኑ በፈረንጅ አቆጣጠር በ1927 በኢጣሊያ ሮም፣ በ1931 ደግሞ በብራሰልስ እና በኔፕልስ ከኤርትራ ኢትዮጵያን ወክለው የንግድና የዕደ ጥበብ ኢግዚብሽኖች ላይ በመሳተፍ የሀገራቸውን የሀብትና የእደ ጥበብ ምትቀት የአሳዩ ብቸኛው የመጀመሪያው ሰው ናቸው።

መረጃዎች እንደሚያመለክቱት ኢትዮጵያውያን «ለኢጣሊያ አንገዛም ብለው የአርበኘነቱና የእንቢተኝነቱ ቅዋሜ ከተለያየ አቅጣጫ ቢነሳም ጣሊያኖች በቀኝ ግዛታቸው ውስጥ ያሉ ሀገራት ያላቸውን የሀብት መጠንና ዓይነት እንዲሁም ጥበባቸውን ለሀገራቸው ዜጎችና ለሌሎችም ለማሳየት ሲሉ ያንን ኤግዚቢሽን እንዳዘጋጁ ይታመናል።

የሆነው ሆኖ ደጃዝማች ክንፉ በአገሪቱ ዜጎች እንኳን ሳይቀር መጠየፍ ይደርስበት የነበረው ሙያ ክብር ሲያስጡት፣ አሠምራ እና አዲስ አበባም በተመሳሳይ ሁኔታ በተደረጉ የሀገርህን እወቅ ዓውደ ርዕይ ላይ ተሳታፊ በመሆንም ነው።

ኤግዚብሽኑ ላይ ስላቀርቧቸው የእደ ጥበብ ውጤቶች በወቅቱ የነበሩ ሚዲያዎች ከመዘገባእውም በላይ፤ ስለ ሁኔታው የሚገልጹ ሰነዶችም ብዙ ናቸው። ሁኔታዎች ተመቻችተው እነዚህን ሰነዶች በሚፈለገው መጠን ማግኘት ባያልም፤ ኢጣሊያ አገር የሚገኘው /mostra ineternatioanle d’arte colonial/ ሞስትራ የተሰኘው የቅርስና የባህል ማዕከል የተገኘው መረጃ ስለ ሁኔታው አንዳንድ ገለጻዎችን አስፍሯል።

በዚህ ሰነድ ላይ የተገኘው መረጃ እንደሚያመለክተው በፈረንጆቹ አቆጣጠር በ1928 ቱሪን ከተማ ውስጥ በተዘጋጀው ኤግዚቢሽን ደጃዝማች ክንፉ የወርቅና የብር ጌጣጌጦች በማቅረብ የወርቅ ሜዳሊያ እና የዕውቅና ሰርተፍኬት ተሸላሚ ሆነዋል። በእዚህ ወቅት ረመዳን ሃጂ ፌሬጅ ተመሳሳይ ሽልማት እንዳገኙ ሰነዱ ያትታል። በተመሳሳይ ሁኔታ በ1931 ሮም በተዘጋጀው ኤግዚቢሽን ደጃዝማች ክንፉ ገብረ ማሪያም ካሳ እና ስዩም ረመዳን የተባሉ አንጥረኞችም ምስጋናና ሽልማት ተቀዳጅተዋል። በ1914 በኔፕልስ በተካሄደው ኤግዚቢሽን በአንጥረኞች የደጃዝማች ክንፉን ጨምሮ የቀረቡት የወርቅና የብር ጌጣጌጦች ከ100 ዓይነ ይበልጡ ነበር። በጀርመንኛ (በጣሊያንኛ) በተጻፈው በዚሁ ሰነድ በገጽ 182 እና 183 ላይ እንደተመለከትነው ደጃዝማች ክንፉ ወደ 30 የሚጠጉ የጌጣጌጥ ዓይነቶችን አቅርበዋል። በዚህ መጽሐፍ ሽፋን ያለው የደጃዝማች ክንፉ ፎቶ ግራፍ በናፖሊ በ1920 ዓ.ም የተነሡት መሆኑ በዕጃቸው ጽፈው ያኖሩት ማስታወሻ ይናገራል። ፎቶው ቆፍጣና የወጣትነት ዘመናቸውን ያሣያል።

**ሀብትና ዝና**

ደጃዝማች ክንፉ ለሀብት መንደርደሪያ የሆኗቸው የከበሩ ጌጣጌጥ ሥራና ንግድን ወደ በለጠ ደረጃ ሲያመሯቸው መመጻደቅና መኩራትን ባሕርያቸው አላደረጉም ነበር።

በዚህ የጌጣጌጥ ሥራቸው በተጓደኝ በወቅቱ ከመንግሥት በስጦታ ባገኙትና በገዙት የእርሻ መሬት ላይ የተለያዩ የእርሻ ልማት ላይ ተሰማርተው እንደ ነበር የሕይወት ታሪካቸው ያስረዳል። በተለይ በጊንዳ እና በራማ ባሉ ሰፋፊ መሬቶቻቸው ላይ አትክልትና ፍራፍሬ እያለሙ ምርቱ ከቤተሰብ ፍጆታ አልፎ ለሌሎችም የሚተርፉበት ሁኔታ እንደነበረ ይነገራል። በእህል ሰብል በኩልም በጪሰኞቻቸው አማካኝነት ከፍተኛ ምርት ያገኙ እንደነበር ይታወቃል።

ሌላው ውጤታማ የሆኑበት የቤት ልማት /realestate/ ዘርፍም መሰማራታቸው ነው። በተግባራቸው በተለያየ መልኩ የሚሰጣቸውን ወይንም የሚገዟቸውን የከተማ መሬት ላይ ሕንፃዎችን በመገንባት፣ ለመኖሪያ ለቢሮ እንዲሁም ለንግድ ቤቶች ኬራይ አውለው ነበር። ምንም እንኳን ማድረግ የሚፈልጉትን ቤተሰቦቻቸውን የማማከር ባሕርይ ባይኖራቸውም አንድም ጊዜ ለኪሳራ የሚዳርግ ስሕተት ፈጽመው እንደማያውቁ ነው የሚነገረው። በዚያን ዘመን ከአንድ ነጥብ ሦስት ሚሊዮን ብር በላይ ከመሬትና ከቤት ልማት አካብተው እንደነበር ይነገራል።

ቤት ልማቱ ዘርፍም ከተለያዩ ከምፓኒዎች ጋር ሽርክና በመግባት በአክሲዮን የባለቤነት ድርሻቸውን እያጎለበቱ የመጡ ደጃዝማች ክንፉ ‹በቃኝ የሚገባኝ የሀብት ደረጃ ላይ ደርሻለሁ› የሚል አመለካከት እንዳልነበራቸው ተግባራቸው ይነገራል።

በተለያየ የገንዘብ መጠን ሽርክና ገብተው ሀብታቸውን ካሳደጉባቸው የንግድ ተቋማትና ፋብሪካዎች ውስጥ የኤርትራ ሲሚንቶ ፋብሪካ ቃጫ ፋብሪካ፣ ሚስማር ፋብሪካ፣ ጫማ ፋብሪካ፣ ጨርቃ ጨርቅ ፋብሪካ፣ ጥጥ ፋብሪካ፣ አዲስ አበባ ባንክ፣ ባንኮ ዲሮማ፣ ወንጂ ስኳር ፋብሪካ፣ ኮካኮላ ፋብሪካ እና ሳታዬ አውቶብስ ትራንስፖርት አገልግሎት መስጪያ ካምፓኒ ናቸው።

Dejazmatch kinfu when he died had 13 childern 9 of them were from his firs legal wife Woiz. Wongai Ghebramiichael who died on 19 september 1974 G.C at the time of hid death he was survived by 9 offspring and 45 grand Children.

His wealth was determined to be several Ethiopian millions, out of which 1.35 m was in lad building 784.750 in stoks and shares (Investment at par value). And oger 200.000 in cash on hand bank. From detail of investments in shares see attached list.

Kinfu’s Investments in equity shares at per values.

**Total**

Eriterean Cement Factory 599 shares at Birr 100 59.900

Banco di Roma 210 shares at Birr 1000 21.000

Jute Factory 12 shares at Birr 100 12.000

Nails Factory 160 shares at Birr 100 16.000

Shoe Factory 50 shares at Birr 100 5.000

STATE (Bus Trasnsport) 533 shares at Birr 50 26.000

Ethiopian Industrial Flannel Factory 21 shares at Birr 100 2.100

Addis Ababa Bank 400 shares at Birr 25 10.000

Coka Cola 145 shares at Birr 100 14.000

Baratolo Cotton Factory 87 shares at Birr 1000 87.000

Wonji Sugar Co. 510 shares at Birr 60 30.600

Asmara Bus Co. 400 shares at Birr 1000 400.000

Masswa Bus Co. 200 shares at Birr 200 100.000

3627 785.750

የእዚህ ገንዘብ መጠን በአሁኑ ወቅት ከአለው የገንዝብ ዋጋ ጋር ሊነፃፀር የሚችል አይደለም። የዋጋ ግሽበቱ የገንዝቡን መጠን አሳንሶ እንጂ በወቅቱ እጅግ በጣም የገንዘብ መጠን እንደሆነ መረዳት ይቻላል።

ደጃዝማች ክንፉ በአሥመራ ከተማ የተንጣለለ ግቢያቸው ውስጥ የአሰሩት መኖሪያ ቤታቸው በወቅቱ ዘመናዊ ነበር። ከዚህም ሌላ በአክሱም ከተማ ያሰሩት ቤታቸው ዛሬ ለቅርስነት የተከለለ ቦታ ሆኖ በመንግሥት ልዩ ትኩረት እየተደረገለት ይገኛል። ይህ ቦታ የጋብቸው ቻጉላ ቤት እንደነበር ሁለት የመጀመሪያ ሴት ልጆቻቸው የተዳበሩ መሆኑ ይነገራል።

በተለያየ ዘመን የገዟቸው መኪናዎች ዘመናዊ ነበሩ። በአንድ ወቅት ወደ አራት የሚሆኑ መኪናዎች እንደነበሯቸውም ከቤተሰቦቻቸው የተገኘ መረጃ ያረጋግጣል። እነዚሁ ላንድ ሮቨር፤ ማርቸዲስ ሬኖልት፣ እና ፒክአፕ መኪኖች መኪኖች የየራሳቸው ተግባራት ነበሯቸው። ወደ ገጠር እርሳቸውን ለመጎብኘት ሲወጡ ላንድሮቨሯን ፍሬድሪኮ በተባለ የተባለ የኢጣሊያ ክልስ ሾፌራቸው ያስነዱ ይሄዱ ነበር። ይህ ታማኝ ሾፌራቸው በከተማ ውስጥ ለሚያደርጉት እንቅሳቃሴ ሁሉ ይታዘዛቸው እንደነበርም ነበር።

ኢትዮጵያ ውስጥ የቴሌቪዥን ስርጭን ባልተጀመረበት በዚያን ወቅት ቴሌቪዥን በቤታቸው ያስገቡ ቀዳሚው ቱጃር ደጃዝማች ክንፉ ነበሩ። ያኔ ቃኘው ስቴሽን ከሚባለው ማሰራጫ ከአሜሪካን ሀገር የሚገላለፉ ፊልሞችንና ሌሎች መረጃዎችን ማግኘጥ ይቻል ነበር። በዚያን ወቅት መብራት በአሥመራ ከተማ እንደ ልብ ስለ ነበር የደጃዝማች ክንፉ ቤት ምሽት ላይ የደመቀ ብርሃን እንደነበረውም ይነገራል።

የአሥመራ ከንቲባ ከነበሩት ደጃዝማች ሐረጎት አባይ ጋርም ቀድሞ በጣሊያኖች ተይዞ የነበረውን የአውቶብስ ኩባንያ በሽርክና ገዝተው የተከማዋን ሕዝብ ለበርካታ ዘመናት ሲያገለግሉ እንደነበረም የታሪክ ጥናቶች ያመለክታሉ። በእነዚህ ኩባኒያ ወደ 20 የሚሆኑ አውቶብሶች ሲኖሩ ለበርካታ የከተማው ነዋሪዎች የሥራ ዕድል ፈጥረው ነበር። ይህ ኩባንያ ከአሥመራ ወደ ምፅዋ እንዲሁም ደቀ መሐሪ በሚወስደው የጉዞ መስመር አገልግሎትም የሚሰጥ ነበር።

ይሁንና ከኤርትራ ፌዴሬሽን በኋላ ይኸው አውቶብስ ካምፓኒ ችግር ገጥሞት ነበር።

እንደተጠቀሰው ይህ ኩባንያ የሚሰጠው አገልግሎት ለአሥመራ ከተማ ሕዝብ ብቻ ሳይሆን ከአሥመራ ወደ ተለያዩ ገጠራማ አካባቢዎች ለሚመላለሱ የህብረተሰብ ክፍልም ነበር። ይሁንና እንዲህ ዓይነት ሰፊ ሕዝብ አገልግሎት የሚሰጥ ካምፓኒ በሁለት ባለሀብቶች ብቻ በሞኖፖል መያዙ ከሕዝብ ጥቅም አኳያ «ትክክል አይደለም» የሚሉ ተቀናቃኝ ወገኖች ተነሱ። ጥያቄውና ተቃውሞው እየከረረ በመንግሥት ድርጅት /public Enterprise/ መልክ መዛወር አለበት በሚል ትልቅ እንቅስቃሴ ተካሂዶ ነበር።

ነገሩ ብዙ ካነጋገረና ብዙ ውጣ ውረድን ካለፈ በኋላ ባለመፈታታ ጉዳዩ ንጉሡ ዘንድ ቀረበ። ንጉሡም ሁለቱን ባለሀብቶች አስጠርተው የሰጡት ምክር አዘል ዙፋናዊ ውሳኔ (ብይን) በጣም አስደናቂ ነበር። «እናንተ ባለሀብቶች ከኩባንያው የተወሰኑ አክሲዮኖችን በፈለጋችሁት ዋጋ ለመሸጥ ለህዝቡ ይፋ አድርጉና ‹እችላለሁ› ያለ ባለሀብት መጥቶ ይግዛችሁ» የሚል ነበር።

በዚሁ መሠረት በይፋ ለሽያጭ የቀረበውን አክስዮን ለመግዛት የቀረበ ማንም ሰው ስላለነበረ ኩባንያው በሁለት ባለሀብቶች ባለቤትነት መቀጠሉን ዛሬም ስለ ሁኔታው የሚያውቁ አረጋውያንና ቤተሰቦቻቸው ይናገራሉ። ደጃዝማች ከሌሎች ነጋዴዎች ያላቸው ወዳጅነትና ሽርክና ዕውቀትና ብቻ ሳይሆን የበለጠ ሀብትም እንዲያካብቱ ረድቷቸዋል። የታሽጉ የጣሊያን ምግቦችና መጠጦች አስመጪና አከፋፋይ ከነበሩት ከደርቪኒዮኒቲ እና የሕንፃ ተቋራጭ ከነእብሩት ከኢንጂኒየር ኤልሚ ጋር የቅርብ ግንኙነት ነበራቸው።

ብዙ የውጭ ሀገር ሰዎች ወዳጆቻቸው እንደ ነበሩ ቀደም ሲል ተጠቅሷል። የደጃዝማች ክንፉ የግል ጠበቃ ጣሊያንዊ ኦቮካቶ ፈታረሊ ነበሩ። እኚህ ነገረ ፈጅ ደጃዝማችን ከብዙ ችግር ታድገዋቸዋል። ለዚህ ውለታቸውም እርሳቸው የነገር አባት ሆነው አበሻ ሚስት ድረዋቸዋል።

**ምዕራፍ ሦስት**

**ሕዝባዊ አገልግሎት**

ደጃዝማች ክንፉ ያለ አግባብ የሰውን ሀብት እንደማይፈልጉ ሁሉ፣ ሌሎችም ከእርሳቸው ያለ አግባብ ጥቅም ሊፈልጉ ሲመጡ አምርረው ይቃወሙ ነበር። ይህ አቋማቸው ይታወቅ ስለ ነበር ሕዝብን በቅንነት ያገለግላሉ በሚል የአሥመራ ከተማ አስተዳደር ምክር ቤት አባል እስከመሆን ደርሰው ነበር።

በዚህ ጊዜ ጸሐፊ ትዕዛዝ አክሊሉ ኃብተወልድን ጨምሮ ከሌሎችም ከፍተኛ የአገሪቱ ባለሥልጣናት መኳንንትና መሳፍንቶች ጋር ስለ አሥመራ እድገትና ብልፅግና ጉዳይ መክረዋል።

በእምነታቸው ጥንካሬና ለቅድስት ቤተ ክርቲያን ካላቸው የመቆርቆር ስሜትም በመነሣት በርካታ ተግባራትን ከውነዋል። ልስግናቸው ፊት ለፊት ስለማይታይ ባይነገርላቸውም፤ ምእመናን ይህ ሁኔታቸውን ያውቁ ነበር። የአሥመራ ከተማ ቅድስ ማሪያም ቤተ ክርስቲያን አስተዳደር ኮሚቴ አባልነትም መርጠዋቸዋል። በወቅቱ ቤተ ክርስቲያኒቱ የምትተዳደረው በምእመናን ስለነበር ከተመረጡት ሦስት አባላት ውስጥ እርሳቸው አንዱ ሆነው ለበርካታ ዓመታት ማገልገላቸው በታሪክ ድርሳን ውስጥ በክብር ሰፍሮ ይገኛል።

ሌላው አሠምራ ውስጥ በድህነት ምክንያት አሳዳጊ የአጡ ሕፃናትን ሰብስቦ የማሳደግ እና የማስተማር ዓላማው ከነበራቸው ጥቂት የእጓለማውታን መስራች በጎ አድራጊዎች እርሳቸው አንዱ ነበሩ። በርካታ ሕፃናት አድገው ለቁም ነገር እንዲበቁ በተደረገው በዚህ የበጎ አድራጎት ሥራ እርሳቸውና መሰሎቻቸው ስማቸው ሁሌም ሲጠራ ይኖራል።

ትግራይ ውስጥ በተወለዱበት መንደር የዛና አቡነ አብየ እዝጊ ቤተ ክርስቲያን ሲታነጽ ከሌሎች በጎ አድራጊዎች ጋር በመሆን የበኩላቸውን አበርክተዋል። መዳረሻ መንገድ አሠርተዋል፤ ለድኩማን ሰብአዊ ደጋፊም አድርገዋል።

ስለ ሕዝባዊ አገልግሎታቸውና ልግስናቸው በወቅቱ የነበሩ የመገናኛ ብዙሃን ይዘግቡ ነበር። ከአለፉም በኋላ ግን ተግባራቸው መወሳቱ አልቀረም።

የአክሱም ልማት ማህበር ያሳተመውና በ1966 ዓ.ም ሐዳር 6 ለኅትመት የበቃው «ማኅበር ልማዕት አክሱምን ከባቢኣን» የሚለው ልዩ መጽሔት አስተዋፅኦ አትቷል። መጽሐኢቱ እንደሚያትተው በቅድስት ማሪአይም ጽዮን ጽላት ቤት ውስጥ አፄ ዮሐንስ አራተኛ በንጉሠ ነገሥትነታቸው ይጠቀሙባቸው የነበሩ ዕቃዎችና ሌሎች ከውጭ አገር መንግሥት ጋር ውል የተዋዋሉባቸው ዶክሜንቶች በርስነት ተጠብቀው የሚገኙ ናቸው። የብራና እንዲሁም የፀሎት መጽሐፍቶችና ሌሎች ንዋየ ቅድሳትም አሉ።

ከነዚህ መጽሐፍት በብራና አጽፍወና አባዝተው በወርቅና በብር ለብጠውም በቅርስነት እንዲቆይ ካደረጉት ሰዎች አንዱ ደጃዝማች ክንፉ ናቸው። መሰቀል፣ ዣንጥላ፣ ስጋጃ፣ ምንጣፍ፣ እና ሌሎች ነዋየ ቅድሳትን በስጦታ ለቤተ ክርስቲያኒቱ ካበረከቱት ሰዎች መካከል ደጃዝማች ክንፉ መኖራቸውን መጽሔቱ ያትታል።

ሌላው በታሪክ መዝገብ ምን ያህል ይታወቃል የሚል ጥያቄ ሆኖ ለቀዳማይ ወያኔ ትግል መጠናከር ሚና ከነበራቸው የወቅቱ ተሰሚ ሰዎች መካከል ደጃዝማች ክንፉ አንዱ መሆናቸው ይነገራል።

«ሁኔታውን ደጃዝማች ኃይለ ሥላሴ ጉግሳ የመጀመሪያ ልጅ አሰፋ፤

ኃይለ ሥላሴ ሰማሁ» በማለት ታሪኩን የሚያወጉ የዛሬው የዕድሜ ባለፀጋ ኢንጂኒየር ገብረ መስቀል ተስፋዬ ናቸው።

ታሪኩ እንደዚህ ነው። ምሥራቅ ትግራይን ሲያስተዳድሩ የነበሩት መስፍን ደጃዝማች ኃይለ ሥላሴ ጉግሳ ናቸው። በ1928 ዓ.ም በኢጣሊያ ኢትዮጵያን በሰሜን ግንባር ገፍቶ ሲመጣ ደጃዝማች ኃይለ ሥላሴ መካከል አልፈለጉም። ያላቸውን ጥቂት ጦር ጨምረው ለኢጣሊያ እጃቸውን ሰጡ። ለዚህም የራሳቸው ምክንያት ነበራቸው።

እንደ ኢንጂኒየር ገብረ መስቀል ገለጻ፤ ቀደም ሲል የንጉሡ ሁለተኛ ልጅ ልዕልት ዘነበ ወርቅን አግብተው ነበርና በወሊድ ምክንያት መቀሌ ሞቱ። በዚህ ምክንያት ከንጉሡ ጋር የመረረ ቅራኔ ውስጥ ገቡ። በዚህ ቅሬታ ውስጥ እንዳሉም ደጃዝማች ኃይለ ሥላሴ የዘውድ ይገባኛል ጥያቄን በማንሣት ተገዳደሩ። ‹ልዑል› ‹ራስ› ልባል ይገባኛል የሚል ቁጭትም ስለነበራቸውና ያም ስላልተሳካላቸው በንጉሡ ላይ አመፃ ጀመሩ። ስለዚህም ነው ለኢጣሊያ ያደሩት። በመጨረሻ ጣሊያን ተሸንፎ ከሀገር ሲወጣ ኤርትራ ውስጥ በእንግሊዞች ጥበቃ ስር ዋሉ።

በዚያ ኤርትራ በእንግሊዝ ሞግዚትነት በምትተዳደርበት ወቅት ኢትዮጵያ ውስጥ ያልጠነከረ መንግሥት ነው የነበረው። ምክንያቱም ጣሊያን አገሩን ለቆ እንደወጣ ንጉሥ ኃይለ ሥላሴ የተደላደለ መንግሥት አላቋቋሙም ነበርና ነው። ቀደም ሲል መቀመጫቸው መቀሌ ሆኖ የምሥራች ትግራይ ገዢ የነበሩት ደጃዝማች ኃይለ ንጉሡን በመቃወም ንቅናቄ ጀመሩ። ያኔ የደጃዝማች ኃይለ ሥላሴ የመጀመሪያ ልጅ አቶ አሰፋ የ11 ዓመት ልጅ ናቸው። ይህንን ለኢንጂኒየር የነገሩት በአባታቸው ዕቅፍ ውስጥ ሆነው ያሰዋሉትን ነበር።

እናም እንደ አቶ አሰፋ ትውስታ በንጉሡ ጥላቻ ያደርባቸውን መኳንንትና ሹማምንት እንዲሁም ሌሎች ወገኖችን ትግሉ ውስጥ ለማስገባት በህቡዕ የሚያደርጉት እንቅስቃሴ ተቃውሞ አዘል የወረቀት መልዕክቶችን በመለዋወጥ ነበር። በዚህ የሚጻጻፍቱና የሚበትኑት የተቃውሞ ፕሮፓጋዳ ሕዝቡ በማዕከላዊ መንግሥት ላይ እንዲነሣ፤ ላለመገዛት እንዲያምፅ እና አሻፈረኝ እንዲል የሚገፋፋ ነበር። በዚህ ንቅናቄ ውስጥ ትልቅ ሚና የነበራቸው በወቅቱ ማዕረጋቸው አዝማች የነበረው ደጃዝማ ክንፉ ኪዳኔ ነበሩ።

በወቅቱ ይጻፉትና ለዝሕብ ያደርሱት የነበረው የቅስቀሳና ፕሮፓጋንዳ ጽሑፍ ማይጨው አካባቢ ይኖሩ የነበሩት ባላባት ፊታዋራሪ አድሃና ባይሩ እና ኃይለ ማሪያም አርአያ ከሚባሉ አዛውንት ጋር ይገኝ እንደነበር እንደሚያውቁ ኢንጂኒየር ይናገራሉ።

ይህ ሁሉ ሆኖ ጷግሜ 1935 ዓ.ም የመጀመሪያው የወያኔ ትግል በምሥራቅ ትግራይ ተቀጣጠለ። የቀዳማይ ወያኔ መነሻም ይህ ነው።

«በተወሰነ መልኩ ትግሉ ፍሬ ቢያስገኝም መጨረሻ ግን እንደታሰበው ሳይሳካ ንቅናቄው ከሸፈ» ይላሉ ኢንጂኒየር ዛሬ በሕይወት ከሌሉት አቶ አሰፋ የሰሙትን ሲያወጉ።

«ይህ ሲሆን ግን ንጉሡ ዝም አላሉም፤ በኅቡእ የነበረው የተቃውሞ እንቅስቃሴያቸውን ደርሰውበት ኖሮ «ኃይለ ሥላሴ ጉግሳን አስሬ ካላስቀመጥኩት አያስቀምጠኝም» በማለት የእንግሊዝ መንግሥት አሳልፎ እንዲሰጣቸው ወይም ዞር እንዲያደርግላቸው ጠየቁ። የእንግሊዝ መንግሥት ሲጨንቀው ልጃቸውን፣ አሽከራቸውን ንስሐ አባታቸውን እና ሌሎች ቤተሰንቦቻቸውን ጭምር ወደ በሀገረ ሲሸልስ /Seychelles/ አስቀመጣቸው። በዚህ ጊዜ ትንሽ እፎይ ያሉ ቢመስሉም አንድ ሁኔታ ተከሰተ።

ይኸውም በፈረንጅ አቆጣጠር 1946 የእንግሊዝ ቀኝ ግዛት በነበረችው ፍልስጤም ታላቅም ፖለቲካዊ እንቅስቃሴ መጀመሩ ነው። በዚህ ጊዜ እንግሊዝን በመቃወም እነ ሌሄ እና ኢግኖርን የመሳሰሉ አርበኞች ተነሱ። ቦምብ እያፈነዱም የኪንግ ዴቪድ ሆቴልን ጭምር አጋዩ። ይህን ያደረጉት የፅዮናዊ መንግሥት ለማቋቋም ነበር። በዚህ ጊዜ እነዚህን ጅግኖች ጨምሮ 480 አርበኞችን የእንግሊዝ መንግሥት አሰረ። ፍርድ ሳይሰጥ በቀኝ ግዛት በያዛቸው ሰሜን ኬኒያ ውስጥ ጊልጊል በምሥራቅ ሱዳን እና በኤትራ ውስጥ (ሰንበል አካባቢ) በታትኖ አሰራቸው።

በእነዚህ ጊዜ አሥመራ ውስጥ ከነበሩ በርካታ ጣሊያኖችና በደም ትስስር እስራኤላዊ የሆኑ ዜዎችም ነበሩበት። እስረኞቹ ከእነዚህ ጋር በመተባበር ብዙ ጊዜ ከዚሁ ኤርትራ ውስጥ ካለው ሰንበል እስር ቤት ለማምለጥ ሞክረዋል።

ታዲያ የተወሰኑት በአለባበሳቸው የአረብ ሴቶችን በመምሰል አይነ እርግብ በማድረግ አምልጠው ወደ ትግራይ ይገባሉ። በዚህ ጊዜ በኢትዮጵያ መንግሥት ይያያዛሉ። አፄ ኃይለ ሥላሴ እንዲታሠሩ ያደርጋሉ። በዚህ ጊዜ ነው የእንግሊዝ መንግሥት ንጉሡን የተመፀኑት ያመለጡ እስረኞቹን አሳልፈው ስጡን በማለት። ይሄኔ ንጉሡም እንዲያው ኃይለ ሥላሴ ጉጉሳን አሳልፋችሁ ስጡኝ የሚል የመደራደሪያ ጥያቄ አቀረቡ። ተሰጣቸው። እርሳቸውም የተባሉትን ፈስጸሙ።

እንግሊዞችም በተስማሙት መሰረት ከሺሰልስ በአይሮፕላን ደጃዝማች ኃይለ ሥላሴን እና መላው ቤተሰቦቻቸው አዲስ አበባ አመጧቸው። ሀገራቸው እንደገቡም በሀገር ክህደት ወንጀል ተከሰው የሞት ፍርድ ተደፈረደባቸው። ይህንን ፍርድ የሚያፀኑት አፄ ኃይለ ሥላሴ በመሆናቸው ጉዳዩ እርሳቸው ዘንድ ቀረበ። ንጉሡም የሞት ፍርዱን በዕድሜ ይፍታ ቀይረውላቸው ኤሉባቦች ጎሬ እንዲታሰሩ ተደረገ። እስከ ንጉሡ የሥልጣን ዘመን መጨረሻ ድረስም እዚያው ቆይተው ደርግ ሥልጣን ሲረከብ ለስልጣኔ ያሰጋኛል ያሳምፅብዓል ብሎ በመስጋት አምቦ በግዞት እንዲቀመጡ አደረጋቸው። ደጃዝማች ኃይለ ሥላሴም በእርጅና ዘመናቸው በግዞት እየኖሩ ሕይወታቸው አለፈ።

በዚህ ጊዜ ደጃዝማች ክንፉ ኪዳኔ ምንም አልተደረጉም። ምናልባት እንቅስቃሴው ኅቡእ ስለነበረ አልተደረሰባቸው ይሆናል የሚል ግምት ያሳድራል፤ ምክንያቱም ኋላ ላይ የደጃዝማችነት ማዕርግ የሰጧቸው ይህንን ባያውቁ ነው የሚል ግምት መውሰድ ይቻላል።

ደጃዝማችነት ሹመት ሲሰጣቸው በመኳንንቱ፣ በመሳፍንቱ፣ በአርበኞች በነጋዴው እና በሌሎችም የህብረተሰብ ክፍል መነጋገሪያ ሆኖ ነበር። ንጉሡ ይህን ማዕርግ ሲሰጡ ግን ብዙ አስበውበት እንጂ በብታዊነት የፍጸሙት እንዳልነበረ ብዙዎች ይስማማሉ። ኢንጂኒየር እንደሚሉት እርሳቸው ደጃዝማች ክንፉን በልጅነታቸው አንድ ሁለቴ ከአባታቸው ደጃዝማች ተስፋዬ መደባይ ጋር ቤት ውስት ስያወጉ የነበረውን ሁኔታ እንደ ህልም ያስታውሳሉ። ደጃዝማች ክንፉ ባርኔታ የሚያደርጉ፣ ጠይም ዘለግ ያለ ደልዳላ ሰውነት ያላቸው፣ ሲናገሩ ድምጻቸው ወፍራም መሆኑንም ያስታውሳሉ።

ስለ እርሳቸው የሚያስቡትን በአጭር ቃል ሲገልጹ «……የዕደ ጥበብን ሙያ ከጊዜው በፊት አክብረው የወጡ ፈር ቀዳጅ ታዋቂና የተከበሩ ሰው ናቸው። የገነነ ብሔራዊ ስሜታቸው ለሌሎችም አርአያ ሆኑላ። ለሀገራቸው እና ለወገናቸው ይበጃል ያሉትን መልካም ነገር አቆይተው አልፈዋል። ተፈጥሯዊ ግዴታ ቢሆንም እንደሳቸው ያሉ ሰዎች በበረቱ ዕድሜያቸው ባያልፉ ነበር?» ነው ያሉት።

**ሀገራዊ ክብርና ማዕረግ**

የክብር ዘመናቸውን መጀመሪያ ፊታውራሪ፣ በኋላም አዝማች በሚል ማዕረግ የሚታወቁት ክንፉ፣ ጣሊያን ተባሮ ሀገር ከለቀቀም በኋላ አፄ ኃይለ ሥላሴ ስያሜያቸውን አጽንተውላቸው ቆይቷል። በመጨረሻም የዕድሜ ዘመናቸው አካባቢ ማለትም በ1960ዎቹ መጀመሪያ አፄ ኃይለ ሥላሴ ደጃዝማች የሚል ማዕረግ ሰጥተዋቸዋል።

በሙያቸው፣ በበጎ አድራጎት ተግባራቸው እና ለእህገር አንድነት በመትጋታቸው እንዲሁም ለሀገር ብሎም ለወገን ያበረከቱትን በጎ አስተዋፅኦ ተረድተው ያጎናፀፏቸው ይህ ማዕረግ እስከ ህልፈውታቸው መከበሪያቸው ሆኗል።

በጉሥ ኃይለ ሥላሴ ዘንድ የደጃዝማች የዕደ ጥበብ ሙያ የሚከበር መሆኑን ብዙ ማሳያዎች አሉ። ለአብነት ንጉሡ ከስደት መልስ በመረብ በኩል ወደ አገራቸው ሲገቡ ወይም ኤርትራ ከኢትዮጵያ በፌደሬሽን ስትቀላቀል በአክሱም አድርገው ወደ ኤርትራ ሲገቡ አሁንም የሀገሪቱ ገዢ እርሳቸው መሆናቸውን ለሕዝብ ለማሳየት የተለያዩ ዘዴዎችን ይጠቀሙ ነበር።

በዚያን ወቅት የአክሱም ገዢ መሆናቸውን ለማሳየት የተመረጠው ዘዴ በዚያው አገር ትወላጅና ታዋቂ የዕደ ጥበብ ሙያተኛ የተሠራ የወርቅ ጫማ እንዲያደርጉ ማድረግ ነበር። ለዚህ ሥራ የተመረጡት ታዲያ ደጃዝማች ክፍኑ ነበሩ። በወቅቱ የሕዝቡና የከተማው ማዘጋጃ ቤት አዋጥቶ ያሰራላቸው የወርቅ ጫማ የንግሥናቸውን ክብር ከፍ አድርጎት ነበር። በዚያው መጠን ደጃዝማችም በሕዥቡ ዘንድ ተቀባይነታቸው ጎልቷል።

በተለያዩ አጋጣሚዎ ከውጭ አገር እንግዳዎች ሲመጡ ለሚሰጡ ስጦታዎች አማካሪ ወይም አዘጋጅ እንዲሆኑ ደጃዝማች ተጠይቀዋል። እርሳቸውም ለጥያቄው በጎ ምላሽ በመስጠታቸው ውዳሴ፣ ምስጋናና ሀገራዊ ክብርን መጎናፀፋቸው አልቀረም።

ከዚሁ በተጓዳኝ ደጃዝማች ክንፉ በጣሊያን ሀገር በተካሄደ ኤግዚቢሽን ባሳዩ የነቃ ተሳትፎ የወርቅ ሜዳሊያና ዲፕሎማ ከሀገሪቱ መንግሥት ተቀብለዋል። በተለያዩ ጊዜያትም የነሐስ ሜዳሊያና ሰርተፍኬት እንዳገኙ ቀደም ሲል ተገልሷል።

ከዚህም ሌላ በተለያዩ ዘመናት ለሀገርና ለወገናቸው ባበረከቱት አስተዋፅኦ ከኢትዮጵያ መንግሥት ንጉሠ አፄ ኃይለ ሥላሴ የሚከተሉትን ሜዳሊያዎች ተቀበላል።

* የኢትዮጵያ የፈረሰኛ ኮከብ ሜዳሊያ
* የነሐስ ሜዳሊያ
* የወርቅ ሜዳሊያ

በተለያዩ ወቅቶች አዲስ አበባ እና አሥመራ በተዘጋጁ ኤግዚብሽኞች ደጃዝማች ያላቸውን ቅርሶችና ጥንታዊ እቃዎች ስብስብ ወይም የወርቅና የብር ሥራዎቻቸውን እንዲያሳዩ ቦታ ይሰጣቸው ነበር። እርሳቸው ሳይመቻቸው ወይም ማሳየትን ሳይችሉ ዝግጅቱን ያዘጋጀው የመንግሥት አካል የቅርስጽ ዕቃዎቻቸውን በውስተ ወስደው ለማሳየት ይለምኗቸው ነበር። ጥያቄው አስገዳጅነት ባይኖረውም ደጃዝማች ክንፉ ሁኔታውን ሲያምኑበት ቅርሱን ያውሷቸው ነበር።

**ምዕራፍ አራት**

**ስብዕና**

ደጃዝማች ያለ አግባብ ገንዘብም ሆነ ሌላ ጥቅም ለሰው አሳልፎ መስጠት ፍፁም የማይፈልጉ እንደሆኑ ቢታወቅም የላቀ ስብዕና እንዳላቸው ተግባራቸው ምስክር ይሆናል። ለሰው ክብር ይሰጣሉ፤ እርሳቸውም መከበርን አብዝተው ይሻሉ። ሰው ቤታቸው ሲመጣ ይደሰታሉ። ብዚህም ብዙውን ጊዜ እንግዳ በቤታቸው አይጠፋም። ቤታቸው ሁሌም ሙሉ ስለሆነ በማናቸውም ጊዜ እንግዶች በአግባቡ ይስተናገዳሉ። ሰው በቤታቸው ሲበላ ሲጠጣ የሚጠግብ አይመስላቸውም ነው የሚባለው። ያልተገባ ጥቅምን ለሌሎች ባለመስጠታቸው ንፉግ የሚል ቅጥያ በአንዳንዶቹ ዘንድ ቢሰጣቸው በሌላ ሚዛን ደግሞ ለጋስ እንደሆኑ የሚያውቋቸው ይናገራሉ።

በማህበረሰቡ ውስጥ ሲኖሩ መጠቃትን አይወዱም። እርሳቸው የትግራይ ተወላጅ ሆነው ሳለ ኤትራ ውስጥ ሃብትና ንብረት ማፍራታቸው የሚያናድዳቸው አንድ አንድ ግለሰቦች በተለያዩ መልኩ ነቀፌታ ቢያሳድሩባቸውም በብዙዎች ግን ተወዳጅነትና ከበር ነበራቸው። እርሳቸውም የኤርትራን ሕዝብ በተለይም የአሥመራን ነዋሪዎች በእጅጉ ይወዳሉ ያከብራሉም። ለዚህም ነው፤ በተለያዩ ሕዝባዊና መንግሥታዊ ተቋማት ላይ በኮሚቴ አባልነት ሲመረጡ በቅንነት ያገለገሉት።

**ማሕበራዊ ሕይወት**

ከቤተ ዘመድና ከጎረቤት መቀራረብ የሚጀመረው ማኅበራዊ ሕይወታቸው ሀገራዊ ይዘት ነበረው። ከጓደኞቻቸውና ከንግድ ሥራቸው ጋር በተገኘ የሚቀርቧቸው የሀገር ውስጥና የውጭ ዜጎች ባሕርያቸውን ወዲያው ተላምደው ደንበኝነታቸውን ያፀኑታል። ከአፋር ከቢኒ አመር፣ ከጎንደር ከየጁ፣ ከራያና ከሌሎችም የአገሪቱ ክፍሎች ወደሳቸው የሚመጡ የግረ መንገዳቸውን ማር፥ ዕጣን፣ ጤፍ እና ሌሎችንም እርሳቸው ይፈልጋሉ ብለው ያሰቡትን ሁሉ ይዘውላቸው ይመጡ ነበር። ከንግዱ ሽርክናቸው በተጓደኝ ያዳበሩትን ማኅበራዊ ትስስርን በቤተዘመዶቻቸውም ይወደድላቸው ነበር።

ለጥበብ ክብር አላቸው። ብቁ ችሎታ ያላቸው ሠዓሊዎች ማድነቅ ብቻ ሳይሆን ሥዕሎቻቸውን ይገዛሉ። አንዳንዴም ለቤት ወይም ለቤተ ክርስቲያን እንዲሥሉላቸው ይኮናተሩ ነበር። በተለይ ለጋማ ሥዕል ልዩ አድናቆትና ክብር ነበራቸው። ከጠላፊዎችና ከሽማኔዎች ልብስ መግዛት ብቻ ሳይህን በቋሚነት ለእርሳቸው የሚሠሩእብትን ሁኔታም ይፈጥሩ ነበር። ደጃዝማች ልብስ ሰፊ፣ አዝማሪና ጠጉር አስተካካይ እንዲሁም ሌሎች ጥበብና ክህሎት ላላቸው ከበሬታቸው ላቅ ያለ ነበር።

አክሱም እና አሥመራ ባሉ መኖሪያ ቤታቸው ጣሪያ ላይ ያሳሏቸው ሥዕሎት አንዱ ማሳያ ነው። በተለይ አሥመራ ያለው ሥዕል በእንጨት ላይ በተለበጠ ጨርቅ የተለያዩ የእንስሳት ዝርያዎች ሥዕል እና ሌሎችም ሃይማኖታዊ ነክ ሥዕሎች እንደነበሩ እንደሚያስታውሱ ዛሬም ድረስ ልጆቻቸው ይናገራሉ። ከእነዚህ በአለፈ ግን በግል ደረጃ ለጸብ የሚጋብዛቸውን በቸልታ አይመለከቱም። አንድ ጊዜ አንድ ግለሰብ ቡዳ ብሎ ስለሰደባቸው ፍርድ ቤት ድረስ ከሰው እየተመላለሱ ያስቀመጡበት ሁኔታ እንደነበረ የሚያውቋቸው ይናገራሉ።

እንግሊዞች በሀቦች ላይ የሚፈጽሙት ኢ - አግባባዊ ተግባር አምርረው የሚኮንኑት ደጃዝማች በአንድ ወቅት በኅቡዕ ድርጅት መስራች አባልነታቸው ተከሰው እርሳቸው ሀገር ፍቅር ማኅበር ለስብሰባ ሄደው ሳለ የእንግሊዝ ወታደሮች በቤትዎ ሽፍታ ሸሽገዋል ብለው ፍተሻ ሊያደርጉ ቤታቸው ይመጣሉ። በዚህ አጋጣሚ ቤቱን ከሚፈትሹት ወታደሮች አንዱ የባለቤታቸውን ጌጣጌጦች ሰርቆ ወስዶ ኖሮ ተበሳጭተው ጌጡን ለማስመለስ ከፍተኛ ጥረት እዳደረጉም ነው ዛሬ በሕይወት ያሉት ልጆቻቸው የሚያወሱት።

ደጃዝማች በተለይ በእድሜያቸው አመሻሽ የታመመ ጠያቄ የተጣላ አስታራቂ ነበሩ። ሰዎች ስለ እርሳቸው ባላቸው አክብሮት ለሽምግልና ሲያጫቸው እርሳቸውም ተገቢውን ግሳጼ በመስጠት ሰላም እንዲወርድ ይጥሩ፣ ይሳካላቸውም ነበር።

ስለ ደጃዝማች መልካምነት በህልፈታቸው ማግስት ኤርትራ ውስጥ ይታተም የነበረው ኢትዮጵያ የተሰኘው ጋዜጣ እንዲህ አስፍሮ ነበር።

«የተከበሩ ደጃዝማች በኤርትራ ክፍለ ግዛት ለ68 ዓመታት ያህል ሲኖሩ ‹ብላዕ በሐፈ ገፅከ› በተባለ መሰረት በሥራ የበለጸጉ በጠባይ የተወደዱ፤ በሀብት እጅግ የከበሩ በአሥመራ ከተማ ውስጥ አሉ ከሚባሉት ታላላቅ አዛውንቶች አንደኛው ነበሩ… የተከበሩ ደጃዝማች እንኳስን ላሳደጉትና አዛውንቶች አንደኛው ነበሩ…… የተከበሩ ደጃዝማች እንኳስን ላሳደጉትና ላሳደጋቸው የሥመራ ከተማ ሕዝብ በመላው ኢትዮጵያ ለሚገኘውም ሕዝብ በደስታው ጊዜ አብረውት ያልተደሰቱ፣ በኃዘንም ጊዜ ያላጽናኑትና ያላስተዛዘኑት የለም።….. የተከበሩ ደጃዝማች ሰውን የሚያሳዝን ኃይለ ቃል ወይም ቁጡ ነገር፤ ያልሆነ አሉባልታ ምን ጊዜም ከአንደበታቸው አይወጣም ነበር። ሃብታም ድኻ ከበርቴ፣ ታላቅ ታናሽ፣ ሹም - ሽር ሁሉ በእርሳቸው ዘንድ ልዩነት የላቸውም። አንደበታቸው የታረመ በአነጋገር የተከረከመ ከበርቴነታቸው በትህትና የተሰወረ ውስጣዊ ልስናቸው በእግዚአብሔር ዘንድ የታወቀ ከሰው ዓይን የተደበቀ ነበር»

ይኸው ጋዜጣ ሲቀጥል «በኢትዮጵያ ውስጥ ብዙ ሃብታሞች ቢኖሩ፣ ሃብታቸው ሁሉ በሓፈ ጻማ የተገኘ እንከን ያልተቀላቀለበት በምክንያት እንበለ ምክንያት ያልተሰበሰበ ሰለሆነ ከሌሎች ሃብት የበላይነት አለው ቢባል ማጋነን አይሆንም። ይህም ሆኖ ሳለ ‹ሀብት አለኝ ይበቃኛል ዐርፌ ተኝቼ ልብላ› ሳይሉ ጠዋት ተነስተው እንደ ማንም ሠራተኛ በሥራ ተጠምደው ይታዩ ነበር። ምናልባት ሥራን ቢፈቱ የተጣሉትን ለማስታረቅ፤ የሞተን ለመቅበር፣ ያዘኑትን ለማፅናናት ማኅበራዊ ጉዳይ በሚፈጽሙበት ስብሰባ ለመገኘት ካሆነ በስተቀር ጊዜያቸውን በከንቱ የሚባክኑ በሠርቶ በላነት የከበሩ ታላቅ ሰው ነበሩ» ይላል።

ደጃዝማች ክንፉ የታረዘና የተቸገረን ማየት አይወዱም። ሠርቶ መኖር እንደሚቻል ይምክራሉ። በዝክር ጊዜ ነዳያን ቤታቸው ውስጥ በክብር እንዲመገቡ ያደርጋል።

ከዚህም ሌላ ከዘመድ ወዳጆቻቸው ጋር በፍቅርና በመከባበር ይኖሩ እንደነበር ነው ዛሬም በሕይወት ያሉት ጎልማሶቹ ልጆቻቸው ወይዘሮ አዜብ እና ፕሮፌሰር ዮሐንስ የሚናገሩት።

ከደጃዝማች ጋር በጣም የቅርብ ወዳጅነት የነበራቸው ደጃዝማች ሐረጎት አባይ እና ደጃዝማች ተስፋ ሚካኤል ወርቄ ሲሆኑ፤ በኤርትራ የትምህርት ሚኒስቴር ቺፍ ኦፊሰር የነበሩት መምህር ይስሐቅ እና ጠበቃቸው አቶ ቢነጋ ፀሐይ ሌሎቹ የቅርብ ወዳጆቻቸው ነበሩ።

አባ አጣ፣ የሳታየ ማኅበር ዳይሬክተር ሱና ባራ፣ የአክሱም ንብረዕድ የነበሩት ቄስ ዲሜጥሮስም አዘውትረው ወደ ቤታቸው በእንግድነት የሚመጡ የቅርብ ወዳጆቻቸው ነበሩ። በተለይ ከፍተኛ የሥነ ጽሑፍ ፍቅር እና ፖለቲካዊ ዕውቀት ያላቸው ደራሲ ጎርፉ አብርሃም ከደጃዝማች ጋር ሲያወጉ ውለው ሲያወጉ ቢያመሹ የማይሰለቻቸው እንደ ነበር ሁኔታቸውን የሚያውቁ ዛሬም ያስታውሳሉ። ሁለቱ በተገናኙ ቁጥር ከፍተኛ የሆነ የሐሳብ ፍጭት እና ፀብ አልባ የአመለካከት አተካሮ ይገጥሙ እንደነበርም ይነገራል። ጉዳያቸውን ሀገራዊና ዓለም አቀፋዊ አድርገው በፖለቲካው በሃይማኖቱና፣ በሥነ ጽሑፋዊ ጉዳዮች ላይ ሲለዋወጡና ሲከራከሩ የሁለቱንም የሐሳብ ምጥቀትና ቀናኢ አስተሳሰብ ምን ያህል የገዘፈ እንደነበር ዛሬም ቤተሰቦቻቸው ያወጋሉ።

ከደጃዝማች ቤት ጠላ እና ጠጅ በምንም ምክንያት አይጠፋም፣ ለዘመናዊ እንግዶቻቸውም ውስኪ ይቀርባል። በጨዋ ደንብ የመስተናገዱ ቁም ነገርን እይደጃዝም እንግዶች ሁሉ ይረዱ ነበር።

**ቤተሰባዊ ሕይወት**

ደጃዝማች በዕድሜ ዘመናቸው ከስድስት የተለያዩ የትዳር አጋሮቻቸው አስራ ሦስት ልጆችን ወልደዋል። ከመቶ በላይ የልጅ ልጆችን ያፈሩ ሲሆን፣ ያላይዋቸው ከሠላሳ በላይ የልጅ ልጅ ልጆችም እንዳሏቸው የተገኘ መረጃ ያመለክታል።

አክሱም ውስጥ በታላቅ ክብር ጋብቻ ፈጽመው ለበርካታ ዓመታት አብረው ከኖሩ በኋላ በ1939 ዓ.ም በሞት የተለይዋቸው የመጀመሪያ ባለቤታቸው ወይዘሮ ዋጋዬ ገብረ ሚካኤልም ለደጃዝማች ልዩ ክብር ነበራቸው። በሀብት ማፍራት ቤተሰብን በማፍራትም ሆነ በችግርና በደስታ ወቅት አብረዋቸው ስለ ነበሩ አክብሮትና ፍቅራቸው የተለየ ነበር።

ደጃዝማች ክንፉ ከወይዘሮ ዋጋዬ በቅደም ተከተል የወለዷቸው በየነችን ማንጠግቦሽን፣ አረፈ አይኔን፣ ለተንኪኤል አሰፋሽን፣ አበባን በላይነሽን ዮሐንስም እና ርሻንን ሲሆን፣ ከጋብቻ ውጪ ከገኟቸው ትዕበ ፍቃዱ ወልደዋል። ያይኔን ወልደዋል። ከዚያም ወይዘሮ ለተማሪም ዕቁባይን ወልደዋል። ወይዘሮ ዓይናለም ገብረ ማሪያም ደግሞ አዜብና ፈትየንን ወልደዋል።

የሚከተለው ሰንጠረዥ የደጃዝማች ክንፉ ኪዳኔን የትውልድ ሰንሰለት በመጥኑም ቢሆን

|  |  |  |  |
| --- | --- | --- | --- |
|  | | የኔነሽ ክንፉ  ተወለደች ሞተች | ትኳበ ገብረየሱስ |
| ማንጠግቦሽ ክንፉ  ተወለደች ሞተች | ተስፋልደት ተስፉ  ገብረ ሚካኤል ተስፉ  አብርሐት ተስፋ  ሐረጉ ተስፋ  ዓእልም ሰገድ ተስፋ |
| አረፋይነ ክንፉ  ተወለደ ሞተ | ኃይለ አረፋይነ  ሰብለ አረፋይነ  ሙሉጌታ አረፋይነ  ፋሲል አረፋይነ  ይልማ አረፋይነ  ብሩክ አረፋይነ |
| ለተኪኤል ክንፉ  ተወለደ |  |
| አሰፋሽ ክንፉ | ታደሰ ኢያሱ  ብስራት ኢያሱ  ተክለ ኢያሱ  ሕይወት ኢያሱ  ሰሎሞን ኢያሱ  ኢሳይያስ ኢያሱ  ሳሙኤል ኢያሱ  ፀሐይነሽ ኢያሱ |
| ክንፉ ኪዳኔ  ተወለዱ ፭ ሰኔ ፲፰፻፹፬ ኢት ዓ.ም  ፲፱፻፷፪ ኢት ዓ.ም |  | አበባ ክንፉ  ተወለደች |  |
|  | ኢትዮጵያ በርሄ  አማኑኤል በርሄ  አብርሃጽዮን ተክለ ማርያም  ኪሮስ ተክለ ማርያም |
| በላይነሽ ክንፉ  ተወልደች |  |
|  | ኪዳነ ማርያም ተክለ ማርያም  መብራህቱ ተክለማርያም |
| ዮሐንስ ክንፉ  ተወለደ | ካሌብ ዮሐንስ  ዋጋዬ ዮሐንስ |
| ርሻን ክንፉ  ተወለደ | ነጋ ተስፋይ  ዓለም ባይከዳኝ  አጸደ ባይከዳኝ |
| ያይነ ክንፉ  ተወለደ | ረምሃ ያይነ  አልጋነሽ ያይነ  አማኑኤል ያይነ  ትብለጽ ያይነ  አስቴር ያይነ  ፀሐዬ ያይነ  ባስልኤል ያይነ  ሰሎሞን ያይነ  ፍሬወይን ያይነ  ገነት ያይነ |
|  | ትዕበ ፈቃዱ | አዜብ ክንፉ  ተወለደች | ሃና መዝገበበ |
| ዓይናለም ገብረ ማርያም | ፈቴን ክንፉ  ተወለደች | እስጢፋኖስ አማረ  ኤርምያስ አማረ |
| ጀምበር ደርሶ  ታደለች ገብረ እግዚአብሔ  ወለተ ማርያም | ዕቁባይ ክንፉ  ተወለደ |  |

የደጃዝማች ቤተሰባዊ ሕይወትን በተመለከተ ከቤተሰቦቻቸው የተገኘ መረጃ እንደሚያመለክተው ከሦስተኛ ባለቤታቸው ወይዘሮ ዓይናለም ገብረ ማሪያም አዜብን እና ፈትየን ሲወልዱ፣ ከአራተኛዋ የትዳር አጋራቸው ወይዘሮ ጀምበር ደርሶ እና ከአምስተኛዋ ባለቤታቸው ወይዘሮ ታደለች ገብረ እግዚአብሔር ምንም ልጆች አልወለዱም።

የደጃዝማች ያልተጻፈ ቤተሰባዊ ሕግ ልጆቻቸው በቶሎ ማግባት እንዳለባቸው የሚደነግግ ነው። በተለይ ሴት ልጆቻቸውን ለመዳር የግድ ለዓቅመ ሄዋን መድረስ አለባቸው የሚል መስፈርት የለም። ሁሉም ሴት ልጆቻቸው የተዳደሩት 13 ዓመት ሳይሞላቸው ነው። ወንዶቹም ለዓቅመ አዳም ሲደርሱ ራሳቸውን አስችለው እንዲያገቡ ማድረጋቸው በርካታ የልጅ ልጆችን በቶሎ አንዲያዩ አስችሏቸዋል።

አሥመራ ከተማ በሚገኘው በተንጠላለው ሰፊ ግቢያቸው ለወቅቱ ዘመናዊ የሆነ ቤታቸው ያማረ ነበር። ሳሎኑ ሰፊ ነው። መመገቢያ የእንግዳ ማረፊያ እና የአዋቂዎች እምተኛ እና መታጠቢያ ቤት ያለው ነው። የልጆችና የሰራተኞች ቤት ለየብቻ አለ። ምግብ ማዘጋጃው እህል ማከማቻው፤ ጠላና ጠጅ መጥመቂያው እና ሌላ ሌላ ተግባር መከወኛው ብዙ ነው።

ደጃዝማች ክንፉ የቤተሰብ ዓምድ ነበሩ። በአባወራነታቸው የቤተሰቡ አስተዳዳሪነታቸው ከታላቅ ጋር ነው። የደጃዝማች ተክለ ሰውነት ደልደል ያለ ነው። ብዙውን ጊዜ ነጭ ነጭ ይይዛሉ። እጀታው በዝሆን ጥርስ ያጌጡ በትር እና ባርኔጣቸው ልዩ መለያቸው ነበሩ። አለባበሳቸው አነጋገራቸው አካሄዳቸው እንው ሁለንተናዊ ማንነታቸው በጥንቃቄና በክብር የታጀበ ነበር።

እዚህ ላይ ኢትዮጵያ ፎቶ ግራፎች /Ethiopian photography/ በሚል ርዕስ ፕሮፌሰር ሪቻርድ ፓንክረስት እና ዴኒስ ግሬድ የተባሉ ጸሐፊዎች ባተዘጋጁትና የቀደመው የክብር ባህላዊ አለባበስ ቅርሶችን ጌጣ ጌጦችን እና ሌሎች ታሪኮችን በሚያትተው መጽሐፋቸው ውስጥ የደጃዝማችን አለባበስ በምሳሌነት ማሳየታቸው ለአለባበስ ምን ያህል ክብር እንደሚሰጡ አንዱ ማሳያ ሊሆን ይችላል።

በዚህ መጽሐፍ ገጽ 121 ላይ ደጃዝማች ነጣ ያለ ተነፋነፍ ሱሪ አጥልቀው፤ ጥቁር ካባ ደርበው፣ ብትር ይዘው ሸንቀጥ እንዳሉ የሚያሳይ ፎቶ ግራፋቸው ከ1867 እስከ 1935 ዓ.ም የነበሩ መኳንንቶችን አለባበስ የሚወክል ነው። ከፍቶ ግራፋቸው ጎን የሰፈረው የእንግሊዝ ጽሑፍ ደጃዝማች በወቅቱ ፊታውራሪ እንደሆኑና ከፍተኛ የወርቅ ሥራ ባለሙያ እንደነበሩ ይገልጻል።

ከእነዚህ የደጃዝማች ግርማ ሞገስ ከሩቅ ይማርካል። ወፈር ያለ ድምፃቸውም ጀግና ያርዳል። ሲቆጡ አያድርስ ነው። የቤቱ ማህበረሰብ መግቢያ ቀዳዳ ያጣል።

ደጃዝማች ለጥፋት ምሕረት የላቸውም። የቤተሰብ አስተዳደራዊ ሕጋቸው /princeple/ ጥብቅ ነው። ሁሉም ነገር በሥርዓት መፈጸም እንዳለበት ነው ባልተጻፈው ሕጋቸው የደነገጉት። ይህንንም የቤተሰቡ አባላት ተቀብለው በአግባቡ ተፈጻሚ ያደርጋሉ። አለባበስ፣ አመጋግብ አነጋገር፤ አረማመድ ሌላው ቀርቶ እንግዳ አቀባበል እንኳን ልዩ ሥርዓት አለው።

ደጃዝማች ከሥራ ወይም ከመስክ ወደ ቤት ሲመጡ ሁሉም ብርክ ይይዘዋል። «ምን ጥፋት ይገኝብኝ ይሆን?» በማለት ሁሉም እራሱን አሸማቆ ይገኛል። የመኪናቸው ጥሩንባ ከውጭ ሲሰማ ደርዘን የሚሞሉት ልጆቻቸው የዋናው ሳሎን መግቢያ በር ላይ ግራና ቀኝ ተሰልፈው በመቆም እጅ ይነሣሉ። ይህ ተለምዷዊ ሥርዓት በምንም ምክንያት የሚስተጓጎል አይሆንም።

እርሳቸውም ለተደረገላቸው አባታዊ ክብር መስግነው ወደ ቤት ሲዘልቁ ልጆች ወደየክፍላቸው ወይም ወደ ቀደመ ሥራቸው ይሄዳሉ። መንጫጫት የለም። ሌላው ቀርቶ ጮኽ ብሎ መናገር እንክሏኳ ክፉኛ ያቀጣል።

በባለቤታቸው ወይዘሮ ዋጋዬ በኋላም በሌሎች ባለቤቶቻቸውና በታላቅ ልጃቸው ማንጠቅቦሽ ተሰናድቶ በሥርዓቱ የሚቀርበው መአድ ላይ ልጆች አይቀርቡም። እነሱም ሌላ መዓድ ይዘጋጅላቸዋል።

በቤተ ዘመንድ ሰው የሞተ ማእዱ ጥቁሬ ከፈን (እንደኪ) ለብሶ ነው የሚቀርበው። የዓመት በዓል ወይም የድግስ ወቅት ደግሞ ማእዱ በቀይ ልብስ (እንድኪ) ተሸፍኖ መቅረቡ የቤተሰቡ ደንብ ነው።

የደጃዝማች ቤት ሁሌም ሙሉ ቢሆንም የዓመት በዓል ዕለት ደግሞ ድምቀቱ ይጎላል። ደጃዝማች ፀአዳ የሀገር ባህል ልብሳቸውን ለብሰው፣ ጭራቸውን እየንሰነሱ በሰፊው ግቢያችወ ሲንጎማለሉ ወዳጅ ዘመድና ጎረቤቶች እንኳን አደረሳችሁ ለማለት በነፃነት ወደ ግቢው ሲዘልቁ ልጆችና የቤቱ አገልጋዮች የተገዛላቸውን አዲስ ልብስ ለብሰው በስርዓት ሲቦርቁ የነበረውን ሁኔታ ማስታወስ ልዩ ትዝታ እንደሚያሳድርባቸው ዛሬም በሕይወት ያሉ ልጆቻቸው ያወሳሉ። አዲስ ዓመት ሲመጣም ልዩ የቤቱ ደንብ አለ። ቅዱስ ዮሐንስ ከመድረሱ አስቀድሞ ደጃዝማች ጷግሜ ውስጥ ለሰባት ተከታታይ ቀናት በልዩ ልዩ ቅጠላ ቅጠል በተዘፈዘበት ውሃ መላው ሰውነታችን ይታጠባሉ። ቤተሰቡም ይህን እንዲያደርግ ይደረጋል። ይህ ባህላዊ ወግና ልማድ እንጂ ከእምነትና ሃይማኖት ጋር ምንም ትስስር የለው ነው። አዲስ ዓመትን ነፅቶና ፀድቶ መቀበል ይገባል ከሚል እሳቤ የተነሳ ይህን እንደሚያደርጉ ይገመታል።

ድርቀትን ይከላከላል ከሚል እሳቤም በዓላትን አስታከው ቢያንስ በዓመት ሦስት ጊዜ እናታቸውን ለጋ ቅቤ መቀባትም ሌላው ልምዳቸው ነበር። ድርቀትን ይከላከላል ነው ብለው ስለሚያምኑ ነው ያን መድረጋቸው።

የዶሮ ብልቶችን ጠንቅቀው የሚያውቁት ደጃዝማች በማእዱ ከቀረበው የዶሮ ብልት አንዱ እንኳን ጎድሎ የተገኘ እንደሆነ ቤቱ ይቃጠላል። ሠራተኞች በምግብ አቅርቦትና አሠራር ላይ ተሳትፎ እንዲያደርጉ አይፈለግም። በእነሱ ተግባር ድጋፍ መስጠት ነው። መክተፍ እና መላጥ ወይ ማብሰል እንጂ ሁለ ነገሩ የሚዘጋጀውና የሚቀርበው በመጀመሪያ ባለቤቶቻቸው ነበር። እርሳቸውም ካረፉ በኋላ ይህ የሚከወነው በመጀመሪያ ሴት ልጃቸው ሆነ። ያ ካልሆነ ግን ምግቡን ንክች አያደሩትም ነበር።

የእርድ ስርአቱም ወግ አለው። በግ ወይም ሲታረድ ደንብና ሥርዓት እንዲሁም በጥንቃቄ መፈጸሙ ክትትል ይደረጋል። ሲታረድ ማን እንደባረከው መታወቅ አለበት። ይህም ማለት ንፁህ ክርስቲያን መሆን ግድ ይላል ማለት ነው።

በደንቡ መሠረትም ለእርድ የቀረበው እንስሳ ሲባረክ ቢላዋው በተገቢ ቦታ ላይ ማረፉ ይታያል። ቆዳ የመግፈፍ፤ ብልት የማውጣት ሂደትን አልፎ አልፎ ደጃዝማች ራሳቸው ቍጥጥር ያደርጋሉ።

ይህንን ሥርዓት ተከትለው እርዱን የሚያከናውኑት የተለያዩ ሰዎች ክህሎት ያላቸው ናቸው። እንዲያውም በቋሚነት እንደ አንድ የቤተሰብ አካል የሚታዩ ታማኝ አገልጋዮች ናቸው። ከእነዚህ ውስጥ ዛሬም ድረስ በደጃዝማች ልጆች የማይረሱት አቦይ ገብረ አናኒያ ሲሆኑ እኚህ ሰው እስከ ሕልፈታቸው ከቤተሰቡ አልተለዩም ነበር፡

በደጃዝማች ቤት የጥጃ ሥጋ አይበላም። ይኸውም የሆነበት ያልደረሰ ከብት መብላት ደም እንደመብላት ይቆጠራል ከሚል አስተሳሰብ የመነጨ ነው። ይህንን አስተሳሰብም ደጃዝማች ብቻ ሳይሆኑ የእህቶቻቸው ባለቤት አቶ ተክሉም ይጋሩት ነበር።

በቤቱ ቤተኛ የሆኑ አገልጋዮች ጥቂት አልነበሩም። በተለያዩ ወቅቶች የተወሰነ ጊዜ አገልግለው ቢሄዱም ጎኦይ፣ ትካቡ፣ አብረኸት በላይነሽ፣ ግደይ እና አማኑ የተባሉት የማይረሱ እንደሆኑ ልጆቻቸው ያወሳሉ። ከቤት ጽዳትና ጥበቃ ጀምሮ ጠመቃውን የፕሮቶኮሉን ጉዳይ እና ሌሎቹንም የቤቱን ሁለንተናዊ ደህንነት በከፍተኛ የኃላፊነት መንፈስ ጠብቀው የኖሩ ነበሩና።

የፕሮቶኮሉን ጉዳይ መከታተል የታጠበ ልብስ ወደ ቁም ሳጥን መክተት፤ አልጋን ማንጠፍ፣ የተወለወለን ጫማ በሥርዓቱ ማስቀመጥ፣ መኝታ ቤትን ማጽዳት፣ የውስጥ ገመናዎችን የመሸፈን ኃላፊነት የተጣለው ወደ መጨረሻ ለተወለደችው ለዛሬዋ የዕድሜ ባለ ጸጋ ለወይዘሮ አዜብ ነበር።

ደጃዝማች ልጆቻቸውን በጣም ይወዳሉ፤ ነገር ግን በቤተሰቡ ሥርዓት ውስጥ እንደ አባትና ልጅ የመቀራረብ መንፈስ እንዲሰፍን አላደረጉም። እንደ አባት ልጆቻቸውን እየሳሙ፣ እያሻሹ እያሞላቀቁና እያቀናጡ አላሳደጓቸውም። ልጆቻቸውም አባታቸውን ከማክበርና ከመፍራት ውጪ እንዲህ ይደረግልኝ የሚል የልጅ መብት ጥያቄን ሳያነሱ የልጅነት አምሮታቸውን ሳይወጡ ነው ያደጉት። «ልጅ አይራበው፤ አይጥማው፤ የሚለብሰው አይጣ አንጂ ሌላ አያስፈለውም» የሚል አመለካከት የአላቸው ደጃዝማች ይህ አመለካከታቸው በቤተሰቡም ሆነ በሌሎች ቤተ ዘመዶች የተወደደላቸው አልነበረም። እንዲያውም ፊውዳላዊ ወይም አምባገነናዊ /autocratic/ የሚል ቅጥያ እንዲሰጣቸው አድርጓል።

ይህ ቁጡነታቸውና የአስተዳደግ ሥርዓታቸው በአንድ በኩል የልጆቸውን ግላዊ ነፃነት የነፈገና እንደ ልጅ ሆኖ የማደግን ፀጋ የነፈገ ሲሆን፣ በሌላ በኩል የጥሩ ሥነ ምግባር እንዳደረጋቸው ልጆቻቸው ይናገራሉ።

ደጃዝማች ክንፉ በሕይወት ሳሉ ካይዋቸው የልጅ ልጆቻቸው ውስጥ ወይዘሮ አስቴር ያይኔ አንዷ ናቸው። አባታቸው ከወለዷቸው ዘጠኝ ልጆች ውስት አምስተኛ የሆኑት ወይዘሮ አስቴር ስለ አያታቸው የሚያስታውስቱን እንዲህ ያወጋሉ።

«አሥመራ ውስጥ ሕፃን ሳለሁ አያቴን የማታውስበት የተወሰነ ነገር ትዝ ይለኛል። አባታችን ለዓመት በዓል ጊዜ፣ ለመድኃኒዓለም እና ለሌሎችም ቤተሰባዊ ጉዳዮች አያታቸን ጋር ይዞን ይሄድ ነበር። ያኔ ጉልበት ስመን፣ ተሳልመን እጅ ነስተን ከአበቃን በኋላ እርሳቸውም ይስሙናል። ያናግሩናል። አባቴ ከአያቴ ጋር ቅርበት እንደነበረው አውቃለሁ። ይህ የሆነው ደግሞ አውቶብሶቻቸውን በበላይነት እንደ ሥራ አስኪያጅ የሚቆጥረው እርሱ ስለነበር ነው። በአውቶብሶቹ ሽርክናም ነበረው። ይህ ከመሆኑ ቀደም ብሎ ግን አባቴ እንደ አያቴ ወርቅ ሠሪ ነበር። በዚህም ሙያውን አስተምረውታል። ወደ አውቶብሶቹ አገልግሎትም ላይም ሴምጣ ውጤታማ ነበር። ስለ አያቴ አብዛኛውን የሰማሁትን ከሚነገረው ነው። ታታሪ ሥራ ወዳድ፣ ሃብታም፤ ንቁ እንደነበሩ እሰማ ነበር። ከሁሉም የሚገርም ግን ምንም ሳይማሩ መጽሐፍ መጻፋቸው ነው። ብሩህ አዕምሮ የአላቸው ነበሩ። በንግድ ዓለምም ስንትና ስንት ኪሎ ሜትር እያቆራረጡ መነገድ ማለት ብርታታችውን የሚያሳይ ነው። አያቴ ባለ ብዙ ገንዘብ ብቻ ሳይሆን ባለ ብዙ ዝናና ክብርም ነበሩ። እንዲሁም አያቴ ካለፉ በኋላ አባቴ የመድኃኒዓለም ዝክራቸውን ያወጣላቸው እንደነበር አስታውሳለሁ»

ደጃዝማች እይሚጋፋቸውን አይወዱም። የውርስና የርስት ጉዳይ ሲነሣ አይመቻቸውም። ሁሉም በላቡ ባፈራው ሀብትና ንብረት እንጂ በሌላው መመካትና መኩራት እንደሌለበት የጠነከረ እምነት ነበራቸው። እባንድ ወቅት ይህን እምነታቸውንና ባሕርያቸውን ያጎላ አንድ ክስተት ተፈጥሮ እንደነበር ልጆቻቸው ያስታውሳሉ።

በወቅቱ ዓለም ተስፋ የተባለ የወይዘሮ ማንጠግቦች ልጅ (የልጅ ልጃቸው ማለት ነው) «አልወረስኩም» የሚል ርዕስ ያለው መጽሐፍ አሳትሞ ለንባብ አበቃ። የመጽሐፉ ይዘት ይዘት ልቦለድ ቢሆንም «ውስጠ ወይራ ነው» ብለው የጠረጠሩት ደጃዝማች ግን ሁኔታውን በቀላሉ አልተመለከቱም።

«በቁሜ ልትውርሰኝ ፈልግህ?» በማለት ቁታ እንዳነሱ በዚህም በሁለቱ መካከል ቅያሜ ተፈጥሮ እንደነበር ይነገራል።

ደጃዝማች ከሚታወቁባቸውና ልዩ ባሕሪያቸው እንደሆነ ከሚገለጽላቸው አንዱ አደን መወደዳቸው ነው። በአሥመራ እና በምፅዋ መካከል ከሚገኘው ማይ ዉኡይ ከሚባል ሞቃታማ አካባቢ ቢያንስ በዓመት አንድ ጊዜ ለ15 ቀናት ተቀምጠው አደን ላይ ይሰማሩ ነበር።

በዚህ ጊዜ በተለይ ከቤተሰቦቻቸው እና ቀኝ አዝማች ተስፋ ሚካኤል ወርቄ ከሚባሉ የቅርብ ወዳጃቸው ጋር በሚያደርጉት የአደን ጉዞ ይናፈቅ ነበር። ለዚህ ጉዞ ስንቅ እና ትጥቅ ቀድሞ ይዘጋጃል። ለአደን የሚያገለግል ጠመንጃ፣ ጥይት ምግብ እና ለጊዜያዊነት መጠለያ የሚያገልግለው ድንኳንም ይያያዛል።

በአብዛኛው የሚታደኑት እንስሳት ከርከሮና ሚዳቋ ሲሆኑ ቆቅና ጅግራ ለምግብነት ይውሉ ነበር። ሥጋቸው ለመድኃኒት ነው፤ በሽታን ለመከላከል ይረዳል፤ ተብሎ ይታሰብ ስለነበረም ቤተሰቡ ሁሉ እንዲበላ ይገደድ ነበር፤ቆዳቸውም ለጌጣጌጥ መስሪያም ይውል ነበር። የእንስሶቹ ቆዳም ይህንን ለሚሠሩ የውጭ ባለሙያዎች /Taxidermists/ ተሰጥቶ ቀድሞ የያዙትን መልክ ሳይለውጥ እንደነበሩ ሆነው ያበጇቸው ነበር።

**የደጃዝማች ትውልድ ሰንሰለት**

ቀደም ሲል በመጠኑም ቢሆን የደጃዝማችን ቤተሰባዊ ሕይወትን እና ስለ ልጆቻቸው የትዳር ሕይወትም በመጠኑ ለመቃኘት ተሞክሯል። በዚህ ንኡስ ርዕስ ደግሞ የትውልዳቸውን ሰንሰለት እና ማንነታቸውን በጥቂቱ ለመቃኘት ይሞከራል።

የደጃዝማች አመጣጥ የዘር ሐረግ (tree) በዛፍ መልክ በተዘጋጀው የትውልድ ሐረግ እንደሚያሳየው ደጃዝማች የተወለዱት ከከንፉ፣ ረምሃ እና ገብረ ሚካኤል ሥርወ ግንድ እንደመጡ ነው። ከዚያም ቀጥሎ በቀለበት ክብ መልክ (ring cycles) የተዘጋጀው ሥዕል ደግሞ የደጃዝማች ቀጣዩ ትውልድ ትውልደ ትውልድ መስክ ያሳያል።

እንደሚታወቀው «ብዙ ተባዙ ምድርንም ሙሏት» በሚለው የመጽሐፍ ቅዱስ ቃል መሠረት የሰው ልጆች የትውልድ ሰንሰለት እየተቀጣጠለ ለዘልዓለም ይዘልቃል። እግዚአብሔር አምላክ ይህንን የመዛባት ፀጋ የሚሰጠው ለፈቀደውና በፈቀደው ጊዜ ነው። ዘራቸውን ሳይተኩ የሚያልፉ ጥቂቶች አይደልሙ። ብዙ ልጆች አፍተው የኢምያልፉ እድላሞችም በርካቶች ናቸው።

ደጃዝማች ዘራቸው ብዙ ነው። ከተለያዩ የትዳር አጋሮቻቸውና ከትዳር ውጪም ያፈሯቸው ልጆች ጥቂት አይደሉም። አብዛኞቹ ልጆቻቸው ወልደው ከብደው፤ ለቁም ነገርም በቅተው የልጅ ልጅም አይተው አልፈዋል። በሕይወት ያሉትም በመልካም ሁኔታ ላይ ይገኛሉ። ከዚህ ቀጥሎ ደጃዝማች የወለዷቸው ልጆች እና የልጅ ልጆቻቸውን የትውልድ ሰንሰለት ያሳያል፤ ስለ እያንዳንዱም ተወላጅ አጭር ገለጻ ይሰጣል።

1. ወይዘሮ በየነች ክንፉ፦ የደጃዝማች የበኩር ልጅ ናቸው። ትኳቦን የምትባል ልጅ ከባለቤታቸው አቶ ገብረ ኢየሱስ አብራ ወልደው በአፍላ ዕድሜያቸው ሞተዋል። ትኳቦም ሁለት ሴት ልጅ ወልደው ሲያልፉ፣ እነዚህን ልጆች ወልደው ከብደው ዛሬም በሕይወት አሉ።
2. ወይዘሮ ማንጠግቦሽ ክንፉ፦ የደጃዝማች ሁለተኛ ልጅ ሲሆኑ፣ ከትዳር አጋራቸው ከአቶ ተስፋ ወልደ ማርያም አምስት ልጆች ወልደዋል። አቶ ተስፋ አሥመራ ወርቅ ቤት ከፍተው ሲሠሩ ኖረው አልፈዋል።

ወይዘሮ ማንጠግቦች እናታቸው ከሞቱ በኋላ በደጃዝማች ቤት በበላይ ኃላፊነት ሲቆጣጠሩ ከቆዩ በኋላ በሕመም ምክንያት ሞተዋል። በዚህ ጊዜ ልጆቻቸው ተስፋ ልደት እና ገ/ሚካኤል አጎታቸው አቶ አረፋይኔ ጋር አዲስ አበባ እየተማሩ አድገዋል። ሁለቱ ሴት ልጆቻቸውም አግብተው ኑሯቸውን አዲስ አበባ አድርገዋል። የወይዘሮ ማንጠግቦች ልጆች ከሚከተሉት ናቸው።

* + ተስፋ ልደት ተስፋ (በአሁኑ ጊዜ በሕይወት የሌሉ)
  + ገ/ ሚካኤል ተስፋ - (ሦስት ወልደው ልጆቻቸው በተለያዩ አገሮች ይኖራሉ)
  + አበርኸት ተስፋ - ከቤታቸው አቶ ገብረ ሥላሴ ሁለት ሴት ሦስት ወንዶችን ወልደው ሴቶቹ ትዳር መሥርተው ልጅ ወልደዋል።
  + ሐረጉ ተስፋ - አንድ ሴትና አንድ ወንድ ልጆች ወልደዋል።
  + ዓለም ተስፋ - አምስት ልጆችን ወልደው በካናዳ ይኖራሉ።

3. አቶ አረፋይኔ ክንፉ፦ በወንዶች በኩል የበኩር ልጅ ሲሆኑ በአጠቃላይ ግን ሦስተኛ ልጅ ናቸው። አዲስ አበባ ውስጥ በቀዳሚነት የወርቅ መሥሪያና መሸጫ ሱቅ የከፈቱት አቶ አረፋይኔ ናቸው። ከአባታቸው የወረሱትን ሙያ በአግባቡ ገቢራዊ አድርገአል የሚባልላቸው አቶ አረፋይኔ፣ ከጊዮርጊስ ቤተ ክርስቲያን ወረድ ብሎ ከአቡነ ጴጥሮስ ሐውልት ፊት ለፊት ዝነኛ የሆነ ዘመናዊና ባሕላዊ የወርቅና የብር ሥራ ጌጣጌጥ መሸጫ ባለ ሁለት ደጃፍ ሱቅ ከፍተው ሲነግዱ ለበርካታ ዘመናት ኖረዋል። በዚያን ጊዜ በተደረገው የወርቅና የብር ኢዮቤልዩ ታላቅ ኤግዚቢሽን እና ከዚያ ወዲህ በተደረጉ የኢትዮጵያ የወርቅና የብር እጅ ጥበባት ኢግዚቢሽኖች ላይ ሥራቸውን አቅርበው ከመሳተፋቸውም በላይ በዚህም ልዩ ልዩ ሽላምት አግኝተዋል። አቶ አረፋይኔ በአዲስ አበባ በወርቅ ሥራና ንግድ በቅድሚያ ይታወቁ ከነበሩት ከአቶ አስፋው ገ/ሕይወት እና ከአቶ ተክሉ ደስታ ጋር በቀዳሚነታቸው ይጠቀሳሉ።

አቶ አረፈ አይኔ አዲስ አበባ ውስጥ ወልደው ከብደው ከአባታቸው ደጃዝማች ክንፉ ቀድመው በ1960ዎቹ መጀመሪያ አልፈዋል። ልጆቻቸውም የየራሳቸውን ቤተሰባዊ ህይወት መስርተዋል። እዚህ ላይ መጠቀስ ያለባቸው ወይዘሮ ሰብለ ናቸው። ትምህርታቸውን ጨርሰው በቡና ገበያ መስሪያ ቤት ለበርካታ ዓመታት የሰሩ ሲሆን አቶ ታደሰ በቀለ የተባሉ የሂሳብ ባለሙያን አግብተው በሞቅ ትዳር ውስጥ ሶስት ልጆችን አፍርተዋል። በሬስቶራንት ሥራ የሚታወቁት እኚህ ታታሪ ቤተ ዘመድ ሰብሳቢም ናቸው። የእናታቸውን እንደ አባታቸው እንዲሁም እና አያታቸው እማሆይ እህተ ተግባር ሁሉ ቀና ነገሮችን የሚከውኑ ናቸው። ውለታ ባለ አደራ ጠባቂ ሆነው በሐዘን በደስታ ሁሉ ቤተሰብ ሰብሳቢ እና አስታዋሽ ሆነው ሰፊው ተግባራቸውን ሲወጡ ይታያሉ። ወንድና ሴት መንትያዎችና አንድ ወንድ ልጅ ወልደዋል። ስለመንትያዎቹ መወለድ ሲነሳ በደጃዝማች ቤተሰብ በአራት ልጆቻቸው ተከስቷል። በወ/ሮ አሰፋሽ፣ ወ/ሮ አዜብ እና በፕሮፌሰር ዮሐንስ።

በአሁኑ ወቅት ወይዘሮ ሰብለ አረፋይኔ የእናት ልጃቸው ከሆነው ከአቶ ቴዎድሮስ ተካ ጋር ሆነው በሽርክና ወይዘሮ ሰብለ ቀድሞ የጀመሩትን ሆቴልና ሬስቶራንት በጥሩ ሁኔታ እያካሄዱት ነው።

አቶ አረፋይኔ ከጋብቻ ባለቤታቸው ከወይዘሮ አስካለ ማርያም ገብረ መስቀል አልወለዱም። ነገር ግን ሙሉጌታን እንደራሳቸው አድርገው አሳድገውታል። እንዲሁም በአግባቡ ረድተዋል።

በአጠቃላይ አቶ አረፋይኔ ስድስት ወንዶችንና አንድ ሴት ልጅን ወልደው አልፈዋል። ልጆቻቸውም፦

* አቶ ኃይለ አረፋይኔ - ከወ/ሮ አረጋሽ የሚወስዱ ሁለት ልጆችን አፍርተው ከዚህ ዓለም በሞት ተለይተዋል።
* ሰብለ አረፋይኔ - ከወ/ሮ እንግዳጌጥ ደጉ የሚወለዱ ሁለት ወንዶችና አንድ ሴት አፍርተዋል።
* ፍቅረ አረፋይኔ - ከወ/ሮ እንግዳጌጥ ደጉ የሚወለዱ ሦስት ወንዶችን አፍርተዋል።
* ሙሉጌታ አረፋይኔ (ከሌላ የሚወለዱ) - አንድ ሴት ልጅ ወልዶ በአሜሪካ ይኖራል።
* ይልማ አረፋይኔ - ከወ/ሮ እንግዳጌጥ ደጉ የሚወለድ
* ብሩክ አረፋይኔ - ከወ/ሮ እንዳጌጥ ደጉ የሚወለድ አንድ ሴት ልጅ ወልዷል፤ በአሜሪካ ይኖራል።
* ፋሲል አረፋይኔ ከወይዘሮ እንግዳ ጌጥ የሚወለድ አንድ ወንድ ልጅ የወለደ ሲሆን ከዚህ ዓለም ተለይቷል።

4. አቶ ያይኔ ክንፉ፦ ከባለቤታቸው ግደይ ገብርሄት አግብተው ሲኖሩ ትዳራቸውን አጥባቂና አክባሪ ነበሩ። በአነጋገራቸው ጠንካራና ግልጽ ሲሆኑ አስፈላጊውን መልስ ለመስጠት ወደ ኋላ አይሉም። ስለሆነም ደጃዝማችን በቀጥታ ማነጋገር ሆነ ሀሳብ መስጠት የሚችሉ እርሳቸው ብቻ ነበሩ። በዚህም ደጃዝማች በጣም የሚያምኗቸው እና የሚይቀርቧቸው እንደነበሩ ይነገራል።

አቶ ያይኔ ከወይዘሮ ግደይ ገብርሄት ጋር ትዳር መስርተው በመጀመሪያ አሥመራ ከሚገኘው ከአባታቸው ወርቅ ቤት ሲሠሩ ከቆዩ በኋላ ቀጥሎ በሽርክና ከሌላ ዘመዳቸው ጋር ሆነው ጣሊያኖች ከሚኖሩበት ሠፈር መኻል አሥመራ ከተማ ውስጥ የደራ ሱቅ ከፍተው ኑሯቸውን ሕይወታቸውን በመምህራት በጥሩ ኑሮ ውስጥ ንብረ አፍተዋል።

ከዚህ ሁኔታ ውስጥ እያሉ ለደጃዝማች ባላቸው ቀረቤታና ታማኝነት የአሥመራ አውቶብስ ድርጅት ውስጥ በም/ሥራ አስኪያጅነት እንዲሠሩ ሆነ።

ከዚያ ጊዜ ጀምሮ እስከ ህልፈተ ሕይወታቸው ድረስ በአገልግሎታቸው ዘልቀዋል። ይህ የአሥመራ አውቶብስ ድርጅት በእለያዩ መንግሥታት ማለትም በንጉሡ ጊዜ፣ በደርግም ዘመንም ሆነ በኢህአዴግ መንግሥትም ከደጃ/ሐረጎት ቀጥለው ድርጅቱን በኃላፊነት ሲመሩ ቆይተው ከዚህ ዓለም በሞት ተለይተዋል።

የአሥመራ አውቶብስ ድርጅት ምንም እንኳን በደርግ በይፋ ባይወረስም ገቢው ግን በልዩ እይባንክ አካውን በደርግ ቁጥጥር ስም የቀመጥ ነበር። በዚህ ቀውጢ ጊዜ አቶ ያይኔ ተግባራቸውን በደንብ ተወጥተዋል። ደጃዝማች ከሞቱ በኋላ ደግሞ ጠቅላላ የደጃዝማች ቤት ንብረትና ሃብት በሙሉ ዋና ተጠሪ አስተዳዳሪ፣ ጠባቂ ሆነው ወራሾችን በሙሉ አገልግለዋል። በኤርትራ ከኢትዮጵያ ስትገነጠልም አቶ ያይኔ ከጥቂት ልጆቻቸው ጋር የኤርትራ ዜግነት እንዲቀበሉ ሁኔታው አስገድዷቸው ነበር። ይህ ሁኔታ በየደጃዝማች ቤተሰብ በሰፊው ተንፀባርቋል።

የአቶ ያይኔ ሁለት ወንድ ልጆች በሰፊው ማለትም ረምሃ እና አማኑኤል በድንገተኛ አደጋ በልጅነታቸው ነው የተቀጩት። ረምሃ በፍሎሪዳ በድንገት ሞቶ ሲገኝ፣ አማኑኤል ደግሞ በአሥመራ ሳባ ስታዲየም የተደረገውን እግር ኳስ ግጥሚያ ለማየት ሄዶ በተመልካቹ ዘንድ በተፈተረው ረብሻና ግርግር በሚጋፋና በሚረበሹ በርካታ ሰዎች ተረግጦ መሞቱ ነው የተሰማው። ሴት ልጆቻቸውን በሙሉ ግን በወግ በባህል ተድረው አሁንም በሕይወት ይገኛሉ ፡

አቶ ያይኔ አምስት ወንዶችንና አምስት ሴቶችን ወልደው በ2002 ሞተዋል። ከጋብቻ ባላቸው የሚከተሉትን ልጆች ወልደዋል።

* አልጋነሽ ያይኔ - ከጋብቻ ባለቤታቸው ከወ/ሮ ግደይ ገ/ሕየት የምወለድ አምስት ልጆች ወልደው ለትምህርት ለሙያና ለትዳር አብተዋል።
* ረምሃ ያይኔ - ከወ/ሮ ግደይ ገ/ሕይወት የሚወለድ - በአሜሪካ ፍሎሪዳ ሞቶ ተገኝቷል።
* አማኑኤል ያይኔ - ከወ/ሮ ገ/ሕይወት የሚወለድ በአሥመራ ሞቷል።
* ትብለፅ ያይኔ - ከወ/ሮ ግደይ ገ/ሕይወት የምትወለድ በአሜሪካ ትኖራለች።
* አስቴር ያይኔ - ከወ/ሮ ግደይ ገ/ሕይወት የምትወለድ ሁለት ወልዳ ለትምህርት ለማስተማር በቅታለች።
* ገነት ያይኔ - ከወ/ሮ ግደይ ገ/ሕይወት የምትወለድ ሁለት ወልዳለች።
* ፍሬሕየት ያይኔ - ከወ/ሮ ግደይ የምትወለድ በኢጣሊያ አገር ትኖራለች።
* ሰለሞን ያይኔ - ከወ/ሮ ግደይ ገ/ሕይወት የሚወለድ - በአሜሪካ ይኖራል።
* ባስልኤል ያይኔ - ከወ/ሮ ግደይ ገ/ሕይወት የሚወለድ በእንግሊዝ ይኖራል።

5. ወይዘሮ ለተንኪኤል ክንፉ ከአቶ ፀጋይ ዮሓንስ ጋር ትዳር መሥርተው በአሥመራ ከተማ ሲኖሩ ነበር። ባላቸው በብር ሥራ በተለይ የተለያዩ መስቀል ቅርጻ ቅርጽ ሥዕል ነድፈው በሰም ቀርጸው በጭቃ መርገው ብር አቅልጠው አፍሰው የሚያወጡ የታወቁ ባለሙያ ነበሩ።

እኚህ የዕደ ጥበብ ባለሙያ የንድፍ ሥዕሎቻቸው በመላው ወርቅ ሠሪዎች ዘንድ የሚደነቁ ነበሩ። የሚሠሩትም በኮንትራት እንጂ በችርቻሮ አልነበረም። በጸባያቸው ዝምተኛ ለብቻቸው ተቀምጠው ለብዙ ሰዓታት መሥራት የሚችሉ ነበሩ። ሆኖም በዚህ ዓለም በሞት ሲለዩ አልወለዱም። በዚህም ኀዘን ወይዘሮ ለተንኬኤል አቀርቅረው ኖሩ። አዝነውም ሌላ ሳይገቡ የባላቸውን ወንድሞች በማሳደግና በማስተማር ሰብሳቢ በመሆን እግዚአብሔር እስከፈቀደው ጊዜ ኖረው አለፉ።

6. ወይዘሮ አሰፋሽ ክንፉ፦ ባለቤታቸው አቶ ኢያሱ አሰፋሃ ጋር ለረጅም ጊዜ በጋብቻ ቢኖሩም ባለቤታቸው በነበራቸው የሥራ ባሕርይ ምክንያት ከአጠገባቸው ይለይዋቸው የነበረው ጊዜ በርካታ ነበር። አቶ ኢያሱ የጣልያን ትምህርት ያላቸው ሲሆኑ በተለያዩ የቢሮ ሥራ የጣሊያን ድርጅት የቢሮ ሥራን ይሠሩ ነበር። ስለሆነም ወይዘሮ አሰፋሽ ወርቅ ቤት ተከፍቶላቸው በተቀጣሪ ሠራተኞች የወርቅ ቤቱን ሥራ ይመሩ ነበር። አቶ ኢያሱ ለበርካታ ጌዜ የቢሮ ሥራ ከሠሩ በኋላ አዲስ አበባ መጥተው በፒያሳ አካባቢ የሚገኘውን ጽጌረዳ ሆቴን ገዝተው ቤተሰቦቻቸውን ሰብሰውብ የሆቴሉ ባለቤትና አስተዳዳሪ ሆነው ከቆዩ በኋላ በዕድሜ መግፋትና ህመም ሰበብ ሞቱ።

ከዚህ በኋላ ታላቁ ልጃቸው አቶ ታደሰ ኢያሱ ድርጅቱን በወይዘሮ አሰፋሽና በወንድሞቹ ስም ባለቤትነት የተዘዋወረውን ድርጅት በአስተዳዳሪነት እያገለገለ ይገኛል። ወይዘሮ አሰፋሽም በአሁኑ ጊዜ በጾም ጸሎት የአዛውንትነት ዕድሜያቸው እየገፋ ነው፡

ወይዘሮ አሰፋሽ ክንፉ ከጋብቻ ባለቤታቸው ከአቶ ኢያሱ አሰፋሃ ስድስት ወንድና ሦስት ሴቶች ልጆችን ወልደዋል። እነርሱም፦

* ታደሰ ኢያሱ - አምስት ወልደው። ለትምህርት ለትዳር አብቅተዋል።
* ብስራት ኢያሱ - ሦስት ወልደዋል።
* ተክለ ኢያሱ - አንድ ወልደዋል።
* ኢሳይያስ ኢያሱ - አንድ ወልደዋል።
* ዮናታን ኢያሱ - አንድ እልደዋል።
* ሳሙኤል ኢያሱ - አላእባም፤ አልወልድም በአሜሪካ ይኖራል።
* ሰሎሞን ኢያሱ - ሦስት ወልዷል፤ ትዳር መስርቶ በአሜሪካ ይኖራል።
* ሕይወት ኢያሱ - ሁለት ወልደዋል፤ በጀርመን ይኖራሉ።
* ፀሐይ ኢያሱ - አግብተው አንዲት ወልደው አልፈዋል።

7. ወይዘሮ አበባ ክንፉ፦ ከጋብቻ ባለቤታቸው አቶ ገሠሠው ተድላ አልወለዱም። በሃይማኖታዊ ጋብቻ ጸንተው ኖረው ሁለቱም ከዚህ ዓለም በሞት ተለይተዋል። ባለቤታቸው አቶ ገሠሠው አዲስ አበባ መጥተው ከአቶ አረፋይኔ ወርቅ ቤት በእርባን ሥራ ሲሠሩ ከዚያም ደግሞ በንግድ ዓለም በተለይ በወርቅ ሥራ ንግድ ተሰማርተው በአጠቃላይ በወርቅና ብር በሚመለከት ገዢና ሻጭ በማገናኘት ምክር በመስጠት በማስማማት (ኮሚሽን ኤጀንት) ሆነው አገልግሎት ሲሰጡ ነበሩ እንጂ የራሳቸው ሱቅ ቤት አልከፈቱም።

ወይዘሮ አበባ ርህሩህ፣ ጠባየ ሸጋ፣ ቂም በቀል የሚባል ነገር የማያውቁ ሰው አፍቃሪ ነበሩ። ስለሆነም አንድ የዘመድ ልጅ (ሳራ) ሌላ ደግሞ (አፀደ) አሳድገው ለትዳር አብቅተዋል። አፀደ ወይዘሮ አበባን እና አቶ ገሠሠውን እንደ እናቷና እንደ አባቷ ጦራ አስታማ እየተንከባከበች እስከ ዕለተ ሞታቸው ግዴውታዋን ተወጥታለች። አሁን ሁለት ወልዳ አሜሪካ ትኖራለች።

8. ወይዘሮ በላይነሽ ክንፉ መጀመሪያ የትዳር ባለቤታቸው አቶ በርሄ ገብርሄት በአሥመራ ከማግባታቸው በፊት እንደ ሌሎች በቤት ያደጉ እህቶቻቸው እይደጃዝማችን ሕግና ደንብ ጠብቀው፣ የተሰጣቸውን ኃላፊነት ከልጅነታቸው ጀምረው ተጠንቅቀው በፍርሀት የሚፈጽሙ ነበሩ። እንደሚታወቀው ሁሉ ደጃዝማች ቤት ሴቶች የቤት ሥራ መልመድና መሥራት ሁሉ በደጃዝማች ቤት ሴቶች የቤት ሥራ መልመድና መሥራት ግዳጃቸው ቢሆንም ከቄስ ትምህርት በላይ መማር አይጠበቅባቸውም ነበር።

ኋላ ኋላ ከትንንሾቹ ከአዜብና ከፈትዬን በስተቀር ወንዶች ሁሉ ወርቅ ቤት የሚሰጣቸው ግዳጅና ሥራ ድርሻ ነበር። ከተወሰኑ ሠራተኞች ጋር ተመድበውም የወርቅ ሥራውን መማር ነበረባቸው። ስለሆነም ወይዘሮ በላይነሽ መጀመሪያ የተሰጣቸው ኃላፊነት በዕድሜ ትንሹን ዮሐንስ ወደ ትምህርት ቤት ይዞት የሚሄደውን ምግብ ማዘጋጀት ልብሱን ማጠብ ከትምህርት ቤት ሲመለስ መክሰሱን ማሰናዳት ነበር። ይህንን ግዳጅ በጥንቃቄ መፈጸማቸውን ዛሬም ዮሐንስ (ፕሮፌሰር) ያስታውሳሉ ፡

ወይዘሮ በላይነሽ በአሥመራ ከተማ የመጀመሪያ የትዳር ባለቤታቸው አቶ በርሔ ገብረ ሕይወትን (የአቶ ጳውሎስ ባራኪ ቤተሰብ) አግብተው በአሥመራ ከተማ ሲኖሩ ነበር። እሳቸው የቤት እመቤት ሲሆኑ አቶ በርሄ ደግሞ ወርቅ ቤት ከፍተው ይነግዱ ነበር። ከጊዜ በኋላ ወደ አዲስ አበባ መጥተው አቶ አረፋይኔ ወርቅ ቤት በተለያዩ የወርቅ ሥራዎችን ሲሰሩ በቆዩበት ጊዜ ሁለት ልጆች ወልደው ከዚህ ዓለም በሞት ተለይተዋልም።

ወይዘሮ በላይነሽ ከአቶ በርሄ ሞት በኋላ አዲስ አባባ ልዩ ልዩ የቤት ባልትና ውጤቶችን ሲነግዱ ቆይተው በአባታቸው ደጃዝማች ግፊት ቀኛዝማች ተክለማሪያምን አግብተው አክሱም ሲኖሩ ቆይተው ቀኛ ተክለማርያም ይሞታሉ። ከእርሳቸው 4 ልጆች ወልደዋል።

ወይዘሮ በላይነሽ፣ ብርቱ ጠንካራ ሴት ኑሮን ለማሸንፍና መብት ለማስከበር ወደ ኋላ የማይሉ ግጽ ሴት ነበሩ። ምንም እንኳ መደበኛውን ትምህርት በአግባቡ ባይማሩም በንጉሡ ጊዜ እና በደርግም ሆነ በኢህአዴግ ሁሉ የፖለቲካ ሲፈጠር ነገሮችን ተቋቋመው ልጆቻቸውን ለማሳደግ ለማብቃት ለቁም ነገር ለማብቃትና ትዳር ለማስያዝ የሚታጣጣሩ ሴት ነበሩ።

ወይዘሮ በላይነሽ በትግራይ (አክሱም ሽሬ፣ አድዋ፣ ራማ፣ ዛና) የነበረውን የደጃዝማች ክንፉ ንብረት በሙሉ አስከባሪ፣ ጠባቂና ወኪል የሆነው የደጃዝማች ቤተሰብን በሙሉ ንበርት ቅርስና ውርስ በየፍርድ ቤት ቆመው አስከብረው ያቆዩ እና አሁንም በኃላፊነት ወኪል ሆነው የሚጠብቁ ናቸው። ልጆቻቸው አቶ አበበ እና አቶ ኪሮስም ጥሩ የቤተሰብ ኃብትና ውርስ ስከባሪዎች ናቸው።

ከወይዘሮ በላይነሽ ልጆች ዘራቸውን ያበዙት ወይዘሮ አብርሃጽዮን ናቸው። ከባላቸው ከአቶ ተክሉ በርሄ ዘጠኝ ልጆች ወልደው በመቀሌ የሚኖሩ ሲሆኑ፣ አብዛኞቹ ሴት ልጆቻቸው በትምህርት ጎብዘው፣ በሥራ ጠንክረው ሰላማዊ ሕይወታቸውን እየመሩ ነው። ወንዶች ልጆቻእችውም ትዳር ይዘው ወልደው፣ ከብደው ይገኛሉ።

ወይዘሮ በላይነሽ በአጠቃላይ አራት ወንድና ሁለት ሰኢቶችን ወልደዋል። ልጆቻቸውንም የሚከተሉት ናቸው።

* ኢትዮጵያ በርሄ - ከመጀመሪያ የጋብቻ ባለቤታቸው አቶ በርሄ የምትወለድ እርሷም ትዳር መሥርታ ልጆች ወልዳ አዲስ አባባ ትኖራለች።
* አማኑኤል በርሄ - ከመጀመሪያ የጋብቻ ባለቤታቸው አቶ በርሄ የሚወለድ እሱም አንድ ልጅ ወልዶ ሞቷል።
* ኪሮስ ተ/ማርያም ከሁለተኛ ጋብቻ ባለቤታቸው ቀኛዝማች ተ/ክለማርያም የሚወለድ ሦስት ልጆች አሉት። እንዲያውም ለትዳር አብቅቶ ለልጅ ልጅ ለማየት ችሏል።
* አበበ ተ/ማሪአይም - ቀኛዝማች ተ/ማርያም የሚወለድ ሦስት ልጆች አሉት።
* ኪዳኔ ተ/ማርያም ከቀኛዝምች የሚወለድ አላገባም።
* አብርሃጽን ተ/ማርያም - ከቀኛዝማች ተክለማሪያም የሚወለዱት ስድስት ሴቶችና ሦስት ወንዶችን ወልደው በመቀሌ ይኖራሉ። የልጅ ልጅም አይተዋል።

9. ዮሐንስ ክንፉ፦ ደጃዝማች ከሁሉም ልጆቻቸው የሚወዱት ነበር ይባላል። ያደርጉለት የነበረው እንብካቤ ለሌሎች ልጆቻቸው ከሚያደርጉት የበለጠ ከመሆኑም በላይ ግርፊያ ተግሳጽ ሳይደርስበት ያደገ ነበር። ምናልባት ይህ የሆነው በልጅነቱ ብዙ ይታመም ስለ ነበር ይሆናል። ደጃዝማች ለእርሱ ልዩ ትኩረት ይሰጡት ነበር። ስለ ጋብቻ እንኳ ሲነሳ ስለ እርሱ ጋብቻ አይወራም። ደጃዝማች «እርሱ ተምሮ ነው የሚዳረው» ይሉ ነበር። ዮሐንስ በዘመናዊ ትምህርት በአሥመራ በካርቱም እና በካይሮ የመጀመሪያና የሁለተኛ ደረጃ ትምህርቱን ከመማሩ በፊት በልዩ ሁኔታ አስተማሪ ተቀጥሮለት በቤት ውስጥ ግዕዝና አማርኛ እንዲማር ተደርጎ ነበር። ከዚህም ጎን ለጎን ባካቶሊክ ኪዳነ ምሕረት ት/ቤት በቄስ ትምህርት ቤት፣ በዕረፍት ጊዜ ደግሞ በፕሮቴስታንት ት/ቤት በቄስ ትምህርት ቤት በዕረፍት ጊዜ ደግሞ በፕሮቴስታንት ት/ቤት እና በአሥመራ የኦርቶዶክስ ቅድስት ማርያም ት/ቤት ተምሯል። በዚህም የቀለም ትምህርቱን እና ሃይማኖታዊ ዕውቀቱን አዳብሯል።

ከዚያም ኤርትራ በእንግሊዝ ኮሎኒያል አስተዳደር በነበረች ጊዜ በኤርትራ በሶማሊያ በሱዳን የነበሩትን የላባት ልጆች ካርቱም እና ካይርኖ ለማስተማር በወጣው ፕሮግራም ተሳታፊ ሆኖ በ14 ዓመቱ ከደጃችና ከቤተሰቡ ተለይቶ ወደ ካርቱም ለትምህርት ሄደ።

ከዚያም የዛሬው ፕሮፌሰር ዮሐንስ በእንግሊዝ አገር በኢትዮጵያ ቀ.ኃ.ሥ ዩኒቨርሲቲ ኮሌጅ እና አሜሪካን አገር ተምረዋል። ከአሜሪካን በአካውንቲግ ትምህርት የዶክትሬት ዲግሪያቸውን ይዘው ወደ አገራቸው በመመለስ በአዲስ አበባ ዩኒቨርሲቲ በዚሁ የትምህርት መስክ ለረጅም ዘመናት አስተምረዋል። በአካዳሚክ አስተዳደርም ሰርተዋል። በስራቸው በዩኒቨርስቲውም ሆነ በአገሪቱ ደረጃ የአካውንቲንግ አባት እየተባሉም ይጠራሉ።

ፕሮፌሰር ዮሐንስ በፍረንጆች አቆጣጠር በ1974 ሚስ አንመሪ ወልተክ የተባሉ የጀርመን ተወላጅና የአሜሪካ ዜጋ የሆኑትን አግብተው አንድ ወንድ እና አንዲት ሴት ልጆችን አፍተዋል። ልጆቻቸው 5 እና 6 ዓመት እስኪሆናቸው በኢትዮጵያ ኖረዋል። በዘመነ ደርግ እናታቸው ልጆቹን ይዘው ወደ አሜሪካ ተመለሱ። ቀጥሎም ትዳሩ በሕግ ሲፈርስ ልጆቹ የአሜሪካን ዜጎች ሆነው፣ ትምህርታቸውን ጨርሰው በስራ ተሰማርተው በአሁኑ ጊዜ በኒዮርክና በካሊፎርኒያ ግዛት ይኖራሉ። እነዚሁ የፕሮፌሰር ዮሐንስ ልጆችም የሚከተሉት ናቸው።

* ወንዱ ካሌብ ዮሐንስ፣ የፋይናንስ ትምህርት ጨርሶ ጥሩ ስራ ይዞ፣ ትዳር ይዞ አንድ ልጅ ወልዷል።
* ሴቷ ዋጋዬ ዮሐንስ፣ የሶሻል ሳይንት ትምህርቷን ጨርሳ በስራ ላይ ነች።

እናታቸው ወይዘሮ አንማሪም እ. ኤ. አ 2014 ከዚህ ዓለም በሞት ተለይተዋል።

10. ወይዘሮ ርሻን ክንፉ፦ የፕሮፌሰር ዮሐንስ ታናሽ እህት ሲሆኑ ከወይዘሮ ዋጋዬ የሚወለዱ ናቸው። ርሻን ገና በልጅነታቸው ነወ ለአቶ ተስፋዬ አብርሃ በትዳር የተሰጡት። እዚህ ላይ ፕሮፌሰር ዮሐንስ የሚያስታውሱት አላቸው።

ያኔው ወጣት ዮሐንስ ከአንድ ዓመት የካርቱም ቆይታው በኋላ ሲመለስ እኚህ እህቱ ተድራ ነው የቆየችው በዚያ ጊዜ ወይዘሮ ርሻን ግፋ ቢል 15 ወይም 16 ዓመት ቢሆናት ነው። ያኔ ዮሐንስ ተናደደ። በልጅነቷ ሳወድ በግድ የመዳሯ ነገር አንገበገበው። በደጃዝማች እርምጃ በብዙ የተቆጣው ዮሐንስ «ለምን!» የሚል ጥያቄን በድፍረት አነሳ። ከደጃዝማች ጋር ከፍተኛ ግጭት ውስጥ የገባውም ያኔ ነበር። ሌሎች የቤተሰብ አባላትም ቢሆኑ በርሻን ያለ ዕድሜዋ የመዳር ሁኔታ ተበሳጭተው ደጃዝማችን በብርቱ ነቅፈው ነበር። ይሁንና ከትዳር ባለቤቷ ብዙ ሳትቆይ አንድ ወልዳ ሁለት ዓመት በማይሞላ ጊዜ ውስጥ ከባለቤቷ ተፋታች። ያኔ በደጃዝማችና ይወይዘሮ ርሻን ባለቤት ከአቶ ተስፋዬ በተፈጠረው የጋብቻና የትዳር ማመፅ ጉዳይ ከፍተኛ አለመስማማት ተፈጥሮ እንደነበር ፕሮፌሰር ያስታውሳሉ።

ከዚህ በኋላ ርሻን ከደጃዝማች ቤት ተመልሰው ሲቀመጡ ያልተጠእብቀ በሽታ ይዟቸው ሲታከሙ ቆይተው ሲሻላቸው አቶ ባይከዳኝ እይተባሉ የአዲግራት ሰው እንዲያገቡ ተደረገ። ወይዘሮ ርሻን ከሁለት ባሎቻቸው ሦስት ልጆችን ወልደው ከዚህ ዓለም በሞት ተለይተዋል። ልጆቻቸውም፦

* ነጋ ተስፋዬ - ከመጀመሪያ የጋብቻ ባለቤታቸው የሚወለድ፤ አግብቶና ወልዶ በአሜሪካ ይኖራል።
* ዐፀደ ባይከዳኝ - ከሁለተኛ የትዳር ባለቤታቸው የምትወለድ ሲሆን ሁለት ሴት ልጆችን ወልዳ ልጆቿን ብቻዋን አሳድጋ ከፍ ላለ ሥራ አብቅታ በአሜሪካ ትኖራለች።
* ዓለም ባይከዳኝ - ከሁለተኛ የትዳር ባላቸው የሚወለድ ሲሆን፣ ከመሞቱ በፊት ሦስት ልጆች ወልዷል።

11. አቶ ዑቁባይ ክንፉ፦ አቶ ዑቁባይ ሰውነተ ደንዳና ጎበዝና ብርቱ ሠራተኛ ሲሆኑ፣ «ደከመኝ» የማያውቁ ሌት ተቀን የሚለፉ እንደነበሩ ዛሬም በሕይወት ያሉት ቤተ ዘመዶቻቸው ይመሰክራሉ። በደጃዝማች ወርቅ ቤት ከአደጉ በኋላ በወጣት ዕድሜያቸው ከቤተሰብ ተለይተው የራሳቸውን ኑሮ የተያያዙ ሰው ነበሩ። መጀመሪያ የጣሊያኖች የከባድ የጭነት መኪና ረዳት ሹፌር ሆነው እየሠሩ መኪና ጥገና ዕውቀት እና የከባድ መኪና ማመላለሻ መሥመር የሥራ ዘዴን ቀስመዋል።

ከዚያም በግላቸው በከባድ የጭነት መኪና ትራንስፖርት ዘርፍ ይሰማራሉ፤ ቀጥለውም የራሳቸው ንብረት የሆኑ ሦስት የከባድ ተሽከርካሪዎችን (አንድ ቦቴ እና ሁለት የጭነት) ከነተሳቢዎቻቸው ገዝተው ራሳቸው እየነዱ አሰብ ሰቲት ሁመታ ጂቡቲ እና ሌሎች ረጃጅም መሥመሮች ላይ እየሠሩ ቆይተው ባደረባቸው ሕመም ምክንያት በ2002 ዓ.ም ይህችን ዓለም በሞት ተሰናብተዋል። ከሴቶች ልጆቻቸውም አንዷ አግብታ የወለደች ሲሆንም ሁለቱ ተምረው ሥራ የያዙ ሲሆኑ አንዱ ወንድ ግን ገና በተማሪነት ደረጃ ያለ ነው። በአጠቃላይ ዑቁባይ ክንፉ ከባለቤታቸው ወይዘሮ ገነት አራት ሴቶችንና አንድ ወንድ ወልደዋል። እነርሱም፦

* አድሃነት ዑቅባይ - ከባለቤታቸው ወ/ሮ ገነት የምትወለድ አግብታ ልጅ ወልዳ ትኖራለች።
* ሰምሃል ዑቅባይ - ከባለቤታቸው ከወ/ሮ ገነት የምትወለድ አላገባችም፤ ትምህርቷን ጨርሳ እየሠራች ትኖራለች።
* ሳምራዊት ዑቅባይ - ከባለቤታቸው ከወ/ሮ ገነት የምትወለድ አላገባችም።
* ጽጌረዳ ዑቅባይ - ከባለቤታቸው ከወ/ሮ ገነት የትምወለድ አላገባችም።
* ይከአሎ ዑቅባይ - ከባለቤታቸው ከወ/ሮ ገነት የሚወለደው በትምህርት ላይ ነው

12. ወይዘሮ አዜብ ክንፉ፦ የወይዘሮ አዜብ የመጀመሪያ የቃል ኪዳን ባለቤታቸው አቶ መዝገበ ሲሆኑ በወግ ማዕረግ ተጋብተው ሃና የምትባል አንዲት ሴት ልጅ ከወለዱ በኋላ ከባለቤታቸው ጋር በተፈጠረው አለመግባባት ምክንያት ትዳራቸውን ጠልው ልጃቸውን ይዘው በቆራጥነት ራሳቸውን የሚያስተዳድሩበት ሥራ ፈጠሩ። በዚህም በሴቶች የልብስ ስፌትና ከውጭ የሚመጡ ልብሶች ሽያጭ ማዕከል ሱቅ እየሠሩ ልጃቸውን ማሳደግ ጀመሩ። ከጊዜ በኋላ ልጃቸውን ወንድማቸው ከአቶ የይኔጋ አሠምራ አስጠግተው ሳንታ ፋሚሊ የካቶሊክ ት/ቤት አስገብተው ወደ ጣሊያን አገር ሥራ ፍለጋ ሄዱ። በኢጣልያንም ቋንቋ ተምረውም ልዩ ልዩ ልብስ ቅድ ስፌት ዲዛይን ሙያ አዳብረው እየሰሩ ልጃቸውን ሃናን ማሳደግና ማስተማር ቀጠሉ። በዚያም እንዳሉ ነው በሮማ ከተማ በዓለም የምግብ ድርጅት /FAO/ ይሰሩ ከነበሩት ከአቶ እሸቱ ተ/ጻዲቅ ጋር ተገናኝተው ለትዳር በቁ። አቶ እሸቱ የዕውቀቱ ኢትዮጵያዊ የታሪክ ጸሐፊ አቶ ተክለ ጻዲቅ መኩሪያ ልጅ ናቸው።

ከዚህ በኋላ ወይዘሮ አዜብ ከባላቸው ከአቶ እሸቱ ጋር ወደ አንጎላ ሄደው ሲኖሩ ሲኖሩ ጴጥሮስና ጳውሎስ የሚባሉ መንትዮች። አቶ እሸቱ ከአንጎላ በጡረታ ከሥራ ሲሰናበቱም በአፍሪካ አገር ለመኖር በወሰኑት መሠረት በዚምባብዌ ቤት ንብረት ገዝተው በሃራሬ ከልጆቻቸው ጋር ሃናን ጨምረው በሰላም ይኖሩ ነበር።

አቶ እሸቱ በዚምባብዌ ሲኖሩ ባደረባቸው ሕመም ምክንያት ከዚህ ዓለም በሞት ይለያሉ። ወይዘሮ አዜብ አሁንም እዚያው ቢምባብዌ ይኖራሉ። ሃናም ተምራ በሮም ከተማ ኢትዮጵያ አየር መንገድ ቅርንጫፍ መሥሪያ ቤት ትሠራለች። አቶ ሚካኤል ደርቤ ሥነ ጊዮርጊስ የሚባሉ ኢትዮጵያዊም አግብታ ማርታና አይዳ የሚባሉ ልጆች ወልዳ እዚያው ሮም ይኖራሉ። የአቶ ሚካኤል አባት የዕውቁ አቶ ደርቤ ሥነ ጊዮርጊስ የፔፕሲ ኢንተርናሽናል ምሥራቅ አፍሪካ ኃላፊ ሲሆኑ ኦርቶዶክስ ሃይማኖትን አክባሪና አገር አፍቃሪ ፈርሃ እግዚአብሔር ያደረባቸው ሰው ናቸው። ወይዘሮ አዜብ ከአቶ እሸቱ የወለዱት ጳውሎስ ደግሞ ነጭ የደቡብ አፍሪካ ተወላጅ አግብቶ በኬፕታውን ይኖራሉ። ጴጥሮስ ደግሞ የማሌዚያ ተወላጅ አግብቶ በአሜሪካ ይኖራል።

13. ወይዘሮ ፈትየን ክንፉ፦ የወይዘሮ አዜብ ታናሽ እህት ሲሆኑ በወግ በማዕረግ ተድረው ከቃል ኪዳን ባለቤታቸው አቶ አማረ ጋር በአሥመራ ከተማ ሲኖሩ አራት ልጆች ወልደዋል። ባለበኢታቸው አቶ አማረ በሕመም ከተለይዋቸው በኋላ በኤርትራ በተፈጠሩ ሁኔታ ልጆቻቸውን ሰብስበው ለማሳደግ ብዙ ችግር ብቻቸውን አሳልፈዋል። በዚህ አስቸጋሪ ሁኔታ እያሉ ነው የልጃቸው የኤርምያስን ሞት የተቀበሉት። ሌሎች ልጆቻቸው ግን እዚያው አሥመራ ከእርሳቸው ጋር ይኖራሉ።

ፈትያን ክንፉ አራት ወንዶች እና አንድ ሴት ከባለቤታቸው ከአቶ አማረ ወልደዋል። እነርሱም፤

* ሰላማዊት አማረ - አንድ ልጅ ወልዳ በእንግሊዝ አገር በስደት ትኖራለች።
* እስጢፋኖስ አማረ - አንድ ወልዶ በአሥመራ ይኖራል።
* ኤርምያስ አማረ - ከዚህ ዓለም በሞት ተለይቷል።
* ፋኑኤል አማረ - በአሥመራ ይኖራል።

**ምዕራፍ አምስት**

**የእምነት ጽናትና በተግባር**

በእምነትና በሃይማኖት ሥርዓት ድርድር የላቸውም። ፈጣሪ አምላካቸውን እንደለመኑ፣ እንዳመሰገኑ፣ በቅድስት ድንግል ማሪያም አማላጅነት ያላቸው እምነት እንዳፀኑ ኖረዋል። ለቅድስት ቤተ ክርስቲያን እና ለሕዝበ ክርስቲያኑ በኅቡእ ብዙ ድጋፍ ቢያደርጉም ሰው እንዲያውቅባቸው አይፈልጉም።

አንዳንዶች በንፉግነታቸው ቢነቅፏቸውም እርሳቸው ግን ለአሥመራ ቅድስት ማሪያም ቤተ ክርሲያን በአስተዳደር ጉባኤ አባልነታቸው ከከወኑት ተግባር በዘለለ ሌሎች አብያተ ክርስቲያናት እንዲሁም በጎ አድራጎቶችን በገንዘባቸው ሲደጉሙ እንደ ነበር የታሪክ ድርሳናት ይመሰክራሉ። በዚህ ጉዳይ ታኅሣሥ 4/1964 ዓ.ም የሕይወት ታሪካቸውን ይዞ የወጣው ኢትዮጵያ የተሰኘው ጋዜጣ እንዲህ ይላል።

«….የተከበሩ ደጃዝማች ክንፉ ገንዘባቸውን ሥጋዊና መንፈሳዊ ዓላማ ለሌለው ተግባር የሚባክኑ በመሆናቸው በለጋስነታቸው የሚጠራጠሩ አንዳንድ ሰዎች ቢኖሩ በአስመራ ውስጥ በሚገኙ አብያተ ቤተ ክርስቲያናት በልዩ ልዩ ቦታ ከሚገኙ ርዳታ ፈላጊ በጎ አድራጎት ድርጅቶች እየሄዱ መዝገባቸውንና ደረሰኞቻቸውን ቢመለከቱ ክርስቲያናዊ በጎ አድራጊነታቸውን ሊረዱ ይችላሉ። ስለዚህ እጃቸውን የዘረጉላቸው የበጎ አድራጎት ድርጅቶች ሃይማኖትና ሰብአዊ ርህራሄ ነክ ረድኤቶችና አብያተ ክርስቲያናት ብዙዎች ናቸው። በየ መዝገቦቻቸውም ሲያስታውሷቸው ይኖራሉ…..»

በቤታቸው ውስጥ በየወሩ መድኃኔሃለምን ይዘክራሉ። መጋቢት 27 በሚውለው ዓመታዊ የንግሥ በዓልም በቤታቸው ከፍተኛ ድግስ ይደርጋል። በዚህ ዕለት እንደ አሥራ ሁለቱ ሐዋርያት ሁሉ በቁጥራቸው አሥራ ሁለት የሆኑ የቅርብ ጓደኞቻቸው ይመጣሉ። ካህናት የንስሐ አባታቸው እና ሌሎች ጎረቤቶች ዘመዶች እና ተጋባዦች ቤታቸውን ያጣብቡታል። ይህን በዓል አስመልክቶ ሦስት ቀን ሙሉ በቤታቸው ድግስ ይሆናል።

ጠላው በገፍ ይቀዳል፤ ጠጁ ይንዶቆዶቃል፤ ቁርጡ ይቆረጣል የተለያዩ የምግብ አይነቶችም ይቀርባሉ። ለዚህ ድግስ ቅድመ ዝግጅት የሚጀምረው ከጥር ወር አንስቶ ነው።

በግብዣው መርሐ ግብር መሠረት በመጀመሪያው ቀን ነዳያን በግቢው ይገበዛሉ። በሁለተኛው ቀን ካህናት አባቶች ይስተናገዳሉ። በሦስተኛው ቀንም ጎረቤቶች እና ቤተ ዘመዶች ድግሱን ይታደማሉ። ይህ ለአንዴም ተስተጓጉሎ የሚያውቀው ተግባራቸው እስከ ደጃዝማች ሕልፈት የዘለቀ ነበር።

በዚህ ጊዜ ምግቡ በካህናት ሳይባረክ እንዴት ነዳያን ቀድመው ይበላሉ? የሚል ጥያቄ ተነስቶ ነበር። በጉዳዩ ውይይት ከተደረገበት በኋላ ካህናቱ ምግቡን ባርከው በመጀመሪያው ቀን ጠዋት እንዲመገቡ፣ ከዚያም ነዳያን፣ ቀጥሎም ቤተ ዘመድና ሌሎች ጥሪ የተደረገላቸው እንግዶች የሚስተናገዱ ሥርዓት ተፈጥሮ ነበር።

ከቤተሰቦቻቸው የተገኘ መረጃ እንደሚያመለክተው በዚህ ዓመታዊ ክብረ በዓል የቤተሰቡ አባላት ሁሉ የተገዛላቸውን አዲስ ልስብ የልብሳሉ፤ እንደየ ደረጃቸውም እንግዶቹን ያተናግዳሉ።

በነዳያን የግብዣ ዕለት ከምግቡና ከመጠጡ ሌላ ነዳያኑ በጉጉት የሚጠብቁት ተለምዷዊ ስጦታ አላቸው። ይኸውም ስጦታ በሰፊው ከቀረበው አቡጀዲ ጣቃ እየተረተረ ለየአንዳንዳቸው እንደ ነጠላ እየተቆረጠ የሚሰጣቸው ጨርቅ ነው።

የአክሱም ጽዮን ንግሥም ከመድኃኔዓለም ቀጥሎ ለደጃዝማች ሌላ ግብት ማውጫ ቀናቸው ነበር። ያኔ ቀደም ብለው በላንድ ሮቨር መኪናቸው ከአሥመራ አክሱም ወደሚገኘው መኖሪያቸው ያቀናሉ። ከንግሡ ቀድመውም መዘጋጀት ያለበትን እንዲያዘጋጁ ለአገልጋዮቻቸው ትዕዛዝ ያስተላልፋሉ፤ ከአሥመራ ተዘጋጅቶ የሚሄድ ምግብና መጠጥም አለ።

ከነገሡ በኋላ ዘመድ አዝማድ ብቻ ሳይሆን ማንም ምዕመን ጎራ እያለ ጠበል ጻዲቁን ይቋደሳል። ደጃዝማችም እበር ቆመው እንግዶቻቸውን ይቀበላሉ። ያን ሰሞን የአክሱሟ ባለ አንድ ፎቅ የደጃዝማች የጫጉላ ቤት የዘመድ አዝማድ ማረፊያ ትሆናለች።

ደጃዝማች ለጸሎት የተጉ፣ የማስቀደስና ወንጌል መስማትን እንዲሁም ሥጋ ወደሙ መቀበልን የሐይማኖት ቀዳሚ ተግባራት እንደሆኑ የሚያምኑ ክርቲያን ነበሩ።

ቤተ ክርስቲያን መሄድ ሳይችሉ ሲቀርም በቤታቸው ጸሎት ሲያደርሱ የቤተ ክርስቲያንን ሥርዓት በማክበርና በመከተል ጭምር ነው። በቤታቸው ሳሎን አንድ ጥግ እንደ ጸሎት ቤት የሚጠቀሙባት ስፍራ ስለቻቸው፤ ነጠላቸውን አጣፍተው መቋሚያ የሚይዙበትም ሁኔታ አለ። ሌላው ቀርቶ በጸሎት ጊዜ በቤተ ክርስቲያን ወንጌል የሚቀመጥበት ዓይነት በብረት የተሠራ አትሮኖስ በቤታቸው አለ።

ፆም ጸሎት ከክፉ ይጠብቃል፤ የሚል እምነትና አመለካከት የነበራቸው ደጃዝማች ሁሌም ለፈጣሪያቸው ታማኝ መሆንን ይመኛሉ፤ ይህንም ለመጠበቅም ይተጉ ነበር።

ሌላው ቀርቶ በዘመኑ ዘመናዊ የአኗኗር ሁኔታዎች ውስጥ አሉ የሚባሉት ያላቸው የድምፅ ማጫወቻ ግራማፎን፣ ሸክላ፣ በኋላም የመጣው ቴፕ ለደጃዝማች የቅዳሴና የትምህርተ ወንጌል ማዳመጫዎች እንጂ እየዘፈንና የቀረርቶ ማዳመጫ አልነበሩም።

**ምዕራፍ ስድስት**

**የወግ ዕቃዎችና ቀርስ ሰብሳቢ**

ደጃዝማች ክንፉ ለታሪክ ለባህል ለቋንቋ እና ለሃይማኖት የሚሰጡት ክብር ታላቅ መሆኑን እስካሁን በተጻፈው መገንዘብ ይቻላል። የማህበረሰባቸውም ሆነ የኢትዮጵያዊያን የማንነት መገለጫዎች እንዳይጠፉ ነባር ይዞታቸው እንዳይበረዝ፤ እንዳይከለስ የራሳቸውን ጥብቃ ያደርጉ ነበር። በተለይ ቀደምት ባህላዊ የወግ ዕቃዎች እና የአክሱም ዘመን መገበበያ ሳንቲሞችን ሰብሰበው በማሰቅመጥ ለትውልድ እንዲተላለፉ የፈፀሙት ተግባር ክብር አሰጥቷቸዋል።

እንዲሁም፤ ባለቅኔው ደጃዝማች ተሰማ እሸቴ ለመጀመሪያ ጊዜ ድምፃቸው የተቀረፀበት ሸክላ ደጃዝማች ክንፉ ጋር በክብር ተቀምጦ ለትውልድ ተላልፏል።

የጀርመን አገር ስሪት የሆነው ፓራላፎን በተሰኘ ሸክላ የተቀረፀው የመጀመሪያው የኢትዮጵያ ኦርቶዶክስ ተዋህዶ ቤተ ክርስቲያን ሥርዐተ ቅዳሴን በቅርስነት ያስቀመጡትም ደጃዝማች ናቸው። በውርስ የተቀበሉት ልጃቸው ፕሮፌሰር ዮሐንስ ክንፉም ይህንኑ ታሪካዊ የእምነት ቅርስ አሁንም እቤታቸው በአግባቡ አኑረውት ይገኛሉ። በሸክላው ላይ የተገኘ እንዳመለከተው ቅዳሴውን የሚመሩት መምሬ ሰይፈ ሲሆኑ፣ ዲያቆናት በከበሮና በጭብጨባ ደግሞ ደብተራ መለስ፣ ደብተራ ክፍሌ አጅበዋቸዋል። ቅዳሴው የትና መቼ እንደተቀረፀ የሚገልፅ አስረጅ በሸክላው ላይ ባይገኝም ቅጂው ከመቶ ዓመታት በላይ እንደሆነው ግን ከሁኔታዎች መገመት ይቻላል።

ምናልባትም ግራማፎን ከተባለው የድምፅ መቅረጫና መስሚያ በኋላ የመጣ የመጀመሪያው የሸክላ ቴክኖሎጂ ይሆናል የሚል ግምት የሚያሳድረው ይህ ሸክላ ከበድ ወፈር ያለ ሲሆን በሁለቱም አቅጣጫ የሚያጫውት ነው።

በላይ ካሳ እና ፈረደ ጎላ የተባሉ አዝማሪዎች የፍቅር ግጥም የየጁ ዘፈንና ዘለሰኛ የተጫወቱበት ሸክላም ሌላው ደጃዝማች ያኖሩት ቅርስ ነው። እነዚሁም አዝማሪዎች ለጣሊያኖች ለጦር አዛዡ ለዱቼ እና ለእንደራሴዎቹ የተጫወቱት ሙገሳ እና ምስጋና በማሲንቆ በኮማንደር ኬኪያ ተቀርፆ የተቀመጠ ታሪካዊ ቅርስ መሆኑን የደጃዝማች ክንፉ ስብስብ ከሆነው ሸክላ ላይ የተፃፈው ማስታወሻ ላይ ይነበባል።

«የወይን አባባዬ» የተሰኘው የታዋቂው አዝማሪን ንጋቷ ከልካይ የሰርቅ ዜማም በደጃዝማች ክንፉ ተጠብቆ የኖረ ሲሆን ዛሬም በፕሮፌሰር ዮሐንስ ክንፉ እጅ ይገኛል። ከፊሉ ደግሞ በአዲስ አበባ ዩኒቨርሲቲ ጥናትና ምርምር ኢንስቲትዩት በአደራ ተቀምጦ ይገኛል። ለሠርግ ለግብዣና በተለያዩ አጋጣሚዎች የሚለብሱ የክብር ካባዎች ሰብሳቢም ነበሩ። እነዚህን የተለያዩ ካባዎች ውጪ ያሉ የንግድ ሸሪኮቻቸው ያመጡላቸው ሲሆኑ በአንድ ወቅት እስከ 30 የሚደርሱ ካባዎች በቤታቸቸው አከማችተው ለአገሬው በውሰት ይሰጡ እንደነበር ለማውቅ ተችሏል። በዚህ ልግስናቸውም በማኅበረሱ ያላቸው ክብር ከፍ ብሎም እንደነበር ነው የሚታወቀው።

ለባህላዊ ሕክምና የሚያገለግሉ ዕፅዋቶችን መሰብሰብም ሌላው የደጃዝማች ተግባር ነበር። በተለይ ሱዳን እና የመን ካሉ የንግድ ሸሪኮቻቸው የሚመጡላቸውን ልዩ ልዩ የዕፅዋት ዘሮች ሰብስበው ለዚሁ ማስቀመጫነት በተበጀ የላም ቀንድ ውስጥ አሰቀምጠው ለህመማቸው ፈውስን ለሚሹ ይሰቱ እንደነበርም ነው እየማኞች ቃል የሚያስረዳው። ቀንዱ ውስጥ እፅዋቶቹ የመቀመጫቸው ምክንያት ዕፅዋቶቹ የያዙት ንጥረ ነገርና ተፈጥሯዊ ባሕርያት እንደጠበቀ ስለሚቆይና የመፈወስ ዐቅማቸውን በዚያው መጠን ስለሚጠበቅ መሆኑን ባደረጉት የራሳቸው ጥናት ውጤት መሠረት ተግባራዊ እንዳደረቱትም ነው የሚነገረው። ለራስ ምታት ለሆድ ቁርጠት፣ ለቁስል ለጭነቅትና፣ ለሌሎችም በሽታዎች ፈውስን የሚሰጡ ዕፅዋቶች እንደ አስፈላጊነቱ በክፍያም ሆነ በነፃ ለፈላጊዎች ይሰጡ ነበር።

የሚያማምሩ የቤት ውስጥ ምንጣፎችም ሌላው የደጃዝማች ስብስቦች ናቸው። በ1960 መጀመሪያ ዓመታት ከ60 በላይ የተለያዩ የሚያማምሩ ምንጣፎች በዕቃ ግምጃ ቤታቸው ውስጥ ተከማችተው እንደነበር ልጆቻቸው ያስታውሳሉ። እነዚህ ምንጣፎች ከውጭ ከፓኪስታን እና ከሕንድ ወዳጆቻቸው የሚያመጡላቸው ነበሩ።

ደጃዝማች ልጆቻቸውን ሲድሩ ከእነዚህ ምንጣፎች ሦስት ሦስቱን እንደ ስጦታ የማበርከት ልምድ ነበራቸው። እንደ ካባው ሁሉ ውሰት ለፈለገ የአካባቢ ሰውም ምንጣፎቹን ያበድሩ ነበር። ቋሚ ተግባራቸው ባይሆንም አንዳንዴ ምንጣፎቹን እንደ አስፈላጊነቱም ይሸጡ ነበር። የንግድ ሸሪኮቸአቸው እነዚህ የተለያዩ ቁሶች ሲያመጡላቸው በምትኩ ከእርሳቸውም ባሕላዊ የወግ ዕቃዎችን ይወስዱ ነበር።

በተመሳሳይ ሁኔታ ከወደ አረብ አገራት ወዳጆቻቸው የሚያደርሷቸው የዘመኑ ብርቅ የእጅ ማስታተቢያዎች እርስቸውጋ በብዛትና በክብር ተጠብቀው የቆዩ ቅርሶች ናቸው። ጀበና መሰል ቅርጽ ይዘው ከታች ሰፋ፤ ከወደ አንገታቸው ረዘም ቀጠን ያሉት እነዚህ የብረት ማስታጠቢያዎች ወይም ኩስኩስት የዘመኑ ብርቅ ዕቃዎች ነበሩ።

ጥንታዊ የኢትዮጵያዊያን ሥዕሎች /Gama Paintings/ በደጃዝማች ቤት ውስጥ ውድ ቅርሶች ናቸው።

ከዚህ መለስ ደጃዝማች ከሀገራችወ አልፈው የሌሎችን አገራት ታሪከኛ ባሕል ለማወቅ የራሳቸውን ጥረት አድርገዋል። እግዚአብሔር አምላክ የተወለደባት ቅድስት እየሩሳሌምን ደጋግመው አይተዋታል። ቱሪስት በመሆንም የተለያዩ የዓለም ድንቅ አገራትንም ጎብኝተዋል። በተለይ ዕድሜያቸው ከገፋ በኋላ።

ከቅርብ ወዳጃቸው ከመምህር ይስሐቅ ተወልደ መድህን ጋር ሆነው ዓለምን የዞሩበት ሁኔታ ነበር። ይህም ብዙዎችን አስገርሞ ነበር።

ይህ የሆነው ደግሞ በተለይ ደጃዝማችን ገንዘብ የማይወጡ ቁጥብ ናቸው ተብለው ስለሚታሰቡ ነው። «አሁን ገና ገንዘባቸውን ተጠቀሙበት» ያስባለላቸው ይህ የቱሪስትነት ጉዟቸው አፍሪካን፣ መካከለኛ ምስራቅን ህንድን ቻይናን፣ አሜሪካንና አውሮፓን ያካተተ ነበር።

በወቅቱ ሁለት አዛውንቶች ለጉዞ ሲነሱ አሸኛኘት ያደርጉላቸው የአሥመራ ከንቲባ ደጃዝማች ሐረጎት አባይ ውፍረታቸውና ዕድሜያቸውን በማጤን «ማንን ማን ሊደግፍ ነው» የሚል ቀልድ ጣል ማድረጋቸው ይነገራል።

በዚያን ወቅት እግረ መንገዳቸውን አሜሪካን አገር በትምህርት ላይ የነበረውን ልጃቸው ዮሐንስ /የዛሬው ፕሮፌሰር/ ጠይቀው የነበረበት ሁኔታና አገሩ ለልጃቸው እንደሚስማማው ያረጋገጡበት አጋጣሚ ነበር።

እዚህ ላይ መምህር ይስሃቅ ማን ናቸው? የሚል ጥያቄ ቢነሳ መመለሱ ተገቢ ይሆናል። መምህር ይስሐቅ በሀገራችን ቀደምት ተማሪዎችና ሊቆች እንዲሁም ሀብታሞች ከሚባሉት ሰዎች ውስጥ አንዱ ናቸው። በዚህ በእንግሊዝ /የኤርትራ/ የመጀመሪያው ኤጁኬሽን ኦፊሰር ሆነው ተሹመውም አገልግለዋል። በቤሩት ከተማሩት የመጀመሪያዎቹ ኢትዮጵያውያን አንዱም ነበሩ። እኚህ መምህር የብላቴን ጌታ ኤፍሬም ተወልደ መድኅን ታላቅ ወንድም ናቸው። ዛሬ በሕይወት ባይኖሩም የልጅ ልጆች አፍርተው የትውልዳቸውን ቀጣይነት አረጋግጠዋል።

**የአክሱም ጥንታዊ ገንዘቦች ሰብሳቢና ታሪክ አጥኚ**

ደጃዝማች ክንፉ ዘመናዊ ትምህርት ባይቀሰሙም፤ ዕውቁ ጣሊያናዊ የታሪክ ጸሐፊው በአንዛኒ ስለ የአክሱም የጥንት ገንዘቦች የጻፈውን ታሪክ ተርጉመው በመጽሐፍ መልክ በማዘጋጀት ለንባብ አብቅተዋል። እንደ ሥራ ፈጣሪነታቸው ሁሉ በዚህ ተግባራቸውም ግንባር ቀደምነታቸው በታሪክ መዝገብ ሰፍሯል።

«የአክሱም ጥንታዊያን ገንዘቦች እና የአሠሯቸው ነገሥታት» የሚል ርዕስ የሰጡት ይህ መጽሐፋቸው 50 ገጽ ሲኖረው በሽፋኑ እና በውስጡ የገንዝቦቹን ዓይነት እና ታሪካቸውን የሚያስታውሱ ሌሎች ፎቶግራፎችን ያካተተ ነው።

በ1960 ዓ.ም አሥመራ ውስጥ በትሪንጋሊ ማተሚያ ቤት ነው የታተመው። መታሰቢያነቱም ለቀዳማዊ ኃይለ ሥላሴ 37ኛ የንግሥና ዘመናቸው እንደሆን በመጽሐፉ ሰፍሯል።

ንጉሡም በመጽሐፉ መግቢያ ላይ ቅላቸውን እንደሚከተለው አስፍረዋ፤

«…..አክሱም ሥልጣኔ የገባባት ታላቅ የኢትዮጵያ በር ናት። የፊደላትና የቅርፃቅርፅ ዕቅድ የተገኘው በአክሱም ዘመነ መንግሥት ነው። አክሱም የግሪክና የባቢሎን ሥልጣኔ ከኢትዮጵያ ሥልጣኔ ጋር በመቀነባበር ዕውቀትን በሰፊው የተሸመተባት ቦታ ናት። አክሱም የሃይማኖት መዲና በመሆንዋ ያለ ማቋረጥ ሕገ እግዚአብሔር የተነገረባት ከተማ ናት። አክሱም የክርስትና ፀሐይ የወጣበት የኢትዮጵያ ምሥራቅ ናት። አክሱም በኦሪትም በሀዲስም ተከብራ የኖረች የኢትዮጵያ ነገሥታት ታላቅ ሥራቸውን የሠሩባት ግዳጃቸውን የፈጸሙባት ህያው ታሪክ ያላት ታላቅ ሀገር ናት።.....»

ይህ መጽሐፍ ከታተመ በርካታ ዘመናት ቢሆነውም አሁንም መጽሐፉ በጥቂት ታሪክ አጥኚዎች እንዲሁም በቤተ መጽሐፍት ማግኘት አንደሚቻል ታውቋል።

እዚህጋ መጽሐፉ ደግሞ የሚታተምበት ሁኔታ ቢመቻች መልካም ነደሆነ በመጠቆም ዘመናዊ የቀለም ትምህርት ባልቀመሱት ደጃዝማች ከተጻፈው ትርጉም መነጨ ወይንም ፈለቀ አይባልም። የመጽሐፉ መቅድም እና መደምደሚያ የሰፈረውን ጥቂት ነጥብ እንደሚከተለው መጥቀስ ደግ ይሆናል።

ደጃዝማች በመቅድሙ እንዲህ ይላሉ «…..ይህ መጽሐፍ የተጻፈው በ1956 ዓ.ም ነው። ከዚያም ወዲህ ብዙ ገንዘቦች መገኘታቸውና ብዙዎቹም ሊቃውንት በጣም ከፍ ያለ ቁም ነገር ያላቸውን ጥናቶችና ምርምሮች ማድረጋቸው የሚታወስ ነው። እኔም አቅሜ በሚፈቅድልኝ መጠን ይህን አቅርቤያለሁ። ከተባለው ዓመት ወዲህ የተገኘውንና ሌላም ይህን የመሳሰለ ታሪካዊ ጥቅም ያለውን ማስረጃ ማቅረብ ግን ከእኔ ይልቅ የተሻሉ የሊቃውንት ፈንታ ነውና በበለጠ ጥንቃቄና በተከናወነ አጻጽፍ አዘጋጅተው እውቀትን ለሚጓጓው ለአዱሱ ዘመን ትውልድ እንደሚያበረክቱለት ባለ ሙሉ ተስፋ ነኝ»

ደጃዝማች በመደምደሚያውም ደግሞ «…..ለእኛ ብዙዎች የአውሮፓና የአሜሪካን ሊቃውንቶችና መርማሪዎች ብዙ የጥንት ገንዘቦቻችንን ከያለበት ሰብስበው መርምረው በፍፁም ትጋትና ጥንቃቄ ቆጥረው ቀምረው በሕብና በግል የድሮ ዘመናት እቃ ማከማቻዎች ውስጥ አስቀምጠው፣ በክብር ይዘዋቸው እንደሚገኙ ማሳሰብ ይበቃል።….. የውጪ አገር ሰዎች ስለኛ አገር ይህን ያህል አድካሚ የሆነ ምርመራና ጥናት ሲአይደርጉ እኛ የራሳችንን ጥንታዊ ታሪክ ለማጣራትና ለማወቅ አለመትጋታችን እጅግ የሚያሳዝንና በተመልካች ዘንድ የሚያስፍር ነው…. «ካሉ በኋላ፣» በዚህ መጽሐፍ ውስጥ ስላገኛችኋቸው ስህተቶች ይቅርታን እየጠየቅሁ፤ የተሳሳተውን አርማችሁ የተዘናበለውን አስተካክላችሁ፣ የጎደለውን አሟልታችሁ በመፃፍ ከዚህ የበለጠ አዘጋጅታችሁ እውቀትን ለሚጠሙት ታቀርቡላቸው ዘንድ ማነቃቂያ እንዲሆንላችሁ በማለት እንጂ እኔ አውቃለሁ በማለት አይደለምና ይህንን ማድረጌ ከድፍረት እንዳትቆጥሩብኝ አደራ እላለሁ» በማለት ትህትናቸውን አሳይተዋል።

በአጠቃላይ መጽሐፉ በዋናነት ስለ አክሱም ገንዘብ አሠራር ስለ ገንዘቦቹ፣ ጽሑፎች፣ ስለ ገንዘቦቹ ዓይነት ስለ ገንዘቦቹ መጠን አመዳደብ እና ገንዘቦቹን ያሠሩት ነገሥታትን ስም ዝርዝር ያትታል። ታሪክን መለስ ብሎ ለመቃኘት ለሚሻም ሆነ ለአጥኚዎች ጥሩ የመረጃ ምንጭ ሆኖ በማገልገል ላይ እንደሚገኝም ለመረዳት ይቻላል።

**ምዕራፍ ሰባት**

**ዜና ዕረፍት**

እግዚአብሔር አምላክ ፍጡራንን ወደ እዚህ ዓለም ሲያመጣ በምክንያት ነው፤ በእርሱ ፈቃድ የሚኖሩትን ዕድሜውም ኖረው ማለፋቸው በሕጉ የተደነገገ ነው፤ በኖሩበት ዘመናት የሠሩት ክፉም ሆነ ደግ ነገርም በመንግሥቱ ተጠያቂ ወይም ተመስጋኝ ያደርጋቸዋል።

ደጃዝማች ክንፉ ኪዳኔ በዚህ ዓለም ለ80 ዓመታት ኖረው ያለፉት በምኞታቸው መሰረት ነው። ሕመማቸው ሳይሰማ ስቃያቸው ሳይበረታ ከሦት ቀን ቀላል ሕመም በኋላ ዕልፈታቸው ተሰማ።

ብርቱ ሐመም የማይውቃቸው ሁሌም በጸሎታቸው «እግዚአብሔር አምላክ ስትወደኝ ስቃይና ሕመም አታሳየኝ «ቀኔ በደረሰ ጊዜ ሹልክ አድርገህ ውሰደኝ» እያሉ ይለምኑት እንደ ነበር ቤተሰቦቻቸው የሚናገሩላቸው ደጃዝማች አርብ ታኅሣሥ 5 ቀን 1964 ዓ.ም ለአፈር በቁ፡

ከሕፃን እስከ አዋቂ ከንትሽ እስከ ትልቅ ከአገር አስተዳደር ተወካዮችና ከፍተኛ ባለሥልጣናት እስከ በታች ሹማምንት፣ ከሃይማኖት መሪዎች እስከ እጅ ባለሙያዎች በአጠቃላይ በከፍተኛ አጀብና ሕዘን የቀብራቸው ሥርዓት የተፈጸመው ቤተ ክርስቲያን ስትታነጽ የኮሚቴ አባል በነበሩበት በአስተዳደር እና በሌሎች አገልግሎቶች ብርቱ ተሳትፎ ሲያስደርጉባት በነበረችው የአሥመራ ቅድስት ማሪያም ቤተ ክርስቲያን ነው። የቀብራቸው ሥነ ሥርዓት በከፍተኛ ሃይማኖታዊና አገራዊ ክብር ሲፈጸም የሚያውቋቸው ሁሉ እንባቸውን አፍሰዋል። አስከሬናቸውን የያዘው መኪና በባንዲራ ተሸፍኖ ብረት በያዙ ፖሊሶች ታጅቦ ልብሰ ተክህኖ በለበሱ ካህናት ተክቦ የእምቢልታ እና ጥሩምባ ድምፅ ብዙዎች እጀባ ከተማዋ ስትጨናነቅ ክብራቸው ምን ያህል ከፍተኛ እንደነበር ታይቷል።

በሥርዓቱ ላይ ይደግፏቸው የነበሩና እጓለማውታ ያድጉና ይማሩ የነበሩ ሕፃናት በክብር ሰልፍ ወጥተው ኀዘናቸውን መግለጻቸውም ለኢላይ በቀብር ሥርዓቱ የተስተዋለ ትዕይንት ነበር።

በቀብር ስርዓቱ ላይ በመቶ ሺህ የሚገመት ሰው እንደተገኘም ኢትዮጵያ የተሰኘው ጋዜጣ በታኅሣሥ ዘጠኝ ዕትሙ አትቷል። ከሃይማኖት መሪዎችም የወቅቱ ትግራይ ጠቅላይ ግዛት ሊቀ ጳጳስ ብፁዕ አቡነ ዮሐንስ እና የኤርትራ ጠቅላይ ግዛት ረዳት ሊቀ ጳጳስ ብፁዕ አቡነ ሚካኤል እንደተገኙም በጋዜጣው ተገልጿል። ከመንግሥት ሹማምንትም የትግራይ ጠቅላይ ግዛት ገዢ የነበሩት ልዑል ራስ መንገሻ ሥዩም፣ የዘውድ ምክር ቤት አባል የነበሩት ብላቴን ጌታ ኤፍሬም ተወልደ መድኅን በጠቅላይ ሚኒስቲር ሚኒስትር የነበሩት ክቡር ዶክተር ሥዩም ሐረጎት፣ ክቡር ደጃዝማች ተስፋ ዮሐንስ በርሄ የኤርትራ ጠቅላይ ግዛት ምክትል እንደራሴ ክቡር ንቡረዕድ ኤርሚያስ ከበደ የአክሱም አውራጃ ገዢ፣ ክቡር መምህር ተወልደ ብርሃን የደብረቢዘን ገዳም አበምኔት በሥርዓቱ ላይ ተገኝተዋል።

በወቅቱ ይህን አይነት የቀብር ሥርዓት ከንጉሥ ኃይለ ሥላሴ ልጅ ልዑል መኮንን የቀብር ሥርዓት በኋላ ታይቶ እንደማይታወቅ ይነገራል።

ሰፍፊ ድንኳኖች ተጥለው ለሰባት ቀን ያህል ለቅሶ ደራሹ ኀዘንተኛ ቤተሰባቸውን ሲያጽናና ሰንብቷል። በቀርን እስከ አራት ጊዜ ፍትታ ተደርጓል። ቤተሰቦቻቸው የአገሩን ባህልና ወግ ካልጠበቅን ብለው «አሻፈረኝ» በማለትችወም ብዙ አልቃሽ ቆመው ደረት ተመቶ ተሸኝተዋል። በወቅቱ ካህናትና አንዳንድ የቅርብ እዳጆቻቸው «ደጃዝማች ይህን አይነት አሸኛኘት አይፈልጉም፣ አይሆንም» ብለው መሟገታቸውን ዛሬም ድረስ ሁኔታውን የሚያስታውሱ አረጋውያን ያወሳሉ።

ከቀብር ሥርዓቱ በኋላ የሕይወት ታሪካቸው የተነበበው በቅርብ ወዳጃቸውና የንግድ ሸሪካቸው በአሥመራ ከተማ ከንቲባ በደጃዝማች ሐረጎት አባይ ነበር። እኚሁ ወዳጃቸው ሲገልጿቸውም የሚከተለውን ብለዋል።

«…..የተከበሩ ደጃዝማች ክንፉ ኪዳኔ ከህፃንነታቸው ጀምሮ ሥራ ወዳድና ታታሪ ስለ ነበሩ በልዩ ልዩ የሥራ ድርጅቶች እየተዘዋወሩ ለራሳቸውና ለወገኖቻቸው የሚጠቅም ሥራን እያበረቱ የንግድና የዕውቀትን ተሞክሮ አትርፈው ጌታችን ኢየሱስ ክርስቶስ ‹እሹ ታገኛላችሁ፤ ደጅ ምቱ ይከፍትላችኋል› እንዳለው ሆኖ ከብዙ ድካምና መጣጣር በኋላ ከታላላቆቹ ነጋዴዎች አንድ በመሆን ታላቅ ባለ ጸጋ ለመሆን በቁ።

የተከበሩ ደጃዝማች ክንፉ ኪዳኔ ኤርትራን ከእናት አገሯ ኢትዮጵያ ጋራ ለማቀላቀል ፖለቲካዊ ተጋድሎ ሲጀመር ስለ አገራቸውና ስለ ወገናቸው ተቆርቋሪ ስለ ነበሩ ኤርትራን ከባዕድ አገዛዝ አውጥቶ ከኢትዮጵያ ጋር ለማዋሃድ ሳይወላውል የአገር ፍቅር ማኅበርን ከመሠረቱት አንዱ በመሆኑ መጀመሪያ ግዴታቸውን ለመፈፀም ዝግጁ መሆናቸውን ስለ ገለፁ የመካከለኛው ኮሚቴ ሆነው ተመረጡ። ማኅበሩም በጉልበታቸውና በገንዘባቸው በተመሰገነው ችሎታቸውና ቆራጥነታቸው በግልፅም በስውርም ረድተዋል።

የተከበሩ ደጃዝማች ክንፉ የከተማው ታላላቅ አዛውንቶች ውስጥ ስለ ነበሩ ከ1934 ዓ.ም ጀምረው አሥመራ የሚገኘው እንዳ ቅድስት ማሪያም ቤተ ክርስቲያን ሽማግሌ በመሆን ተመርጠው ለአገር የሚጠቅም ምክርና አገልግሎትን በማበርከት ከሥራ ጓደኞቻቸው ጋር እየተስማሙ እስከ ዕለተ ሞታቸው ቀን አገልግሎታቸውን ያበረከቱ ታላቅ ሰው ናቸው።

በቅድስት ማሪያም ዓውደ ምህርት ውስጥ ተቋቁሞ ለብዙ ወጣቶች ጊዜያዊውን ዕውቀት በማበርከት የሚገኘው ትምህርት ቤት የተከበሩ ደጃዝማች ክንፉ ከሥራ ጓደኞቻቸው ጋር የደከሙበትንና የጣሩበት ስለሆነ ቋሚ ሀውልት ሆኖ የሚኖር ነው።

በንግድ በኩል ከፍ ያለ ችሎታና ዕውቀት ስለ ነበራቸው የኢትዮጵያዊያን ወንድሞቻቸው ኩራት የሆነው ከከፍተኛ ደረጃ ለመድረስ በቅተዋል። ለዛ ያለው አነጋገርና ችሎታና ቅን አስተሳሰብ ስጦታቸው ስለ ነበረ የተጣሉትን በማስታረቅ በሰዎች መካከል ሰላም እንዲሰፍን በማይደረግ አገልግሎታቸውን ያበረክቱ ቅን ሰው ነበሩ።

ደጃዝማች አሟሟታቸው እድለኝነታቸውን እንደሚያሳይ ብዙዎች ይናገሩላቸዋል። ወታደራዊው የደርግ መንግሥት ወደ ሥልታን ሳይመጣ፣ መሬት ላራሹ ሳይውጅ ትርፍ መሬት እና ቤት ሳይወርስ በመሆኑ ክፉውን ነገር አላዩም። ለብስጭት አልተዳረጉም።

የሆነው ሆኖ ከርሳቸው ዕልፈት በኋላ የደጃዝማች ቤት እንደ ድሮው የመድኃኒዓለም ዝክር ባይዘርከርበትም እንግዶች ባይበዙበትም ግርማው እንደ ነበረ ቆይቷል። ልጆቻቸውም የየራሳቸውን ኑሮ ሲኖሩ ቢበታተኑም ታሪካቸው አልደበዘዘም። የአባታቸው ታሪክ ግን እስከዛሬ ሲነገር ይኖራክል።

እዚህ ላይ አንድ ነገር ማንሣት ግድ ነው። በዕልፈታቸው የሆነ ሰሞን በብዙዎች ደጃዝማች ውልደታቸው ትግራይ ውስጥ ሆኖ ሳለ፤ ሀብትና ንብረት ያፈሩበት፣ ክብርን የተጎናፀፉበት እንዲሁም በመጀመሪያ ትዳር ወግ ማዕረግ ያዩበት አክሱም ሆኖ ሳለ ስለምን አሥመራ ውስጥ ተቀበሩ? የሚል ጥያቄ መነሣቱ አልቀረም።

እግዚአብሔር አምላክ የሰውን ልጅ ከየት አንሥቶ የት እንደሚያስቀምጥ የሚያውቅ ከቶውንም ማንም የለም። እንደዚሁ ሁሉ እርሳቸውም ይህን ሁሉ ዝናና ክብር አግኝተው ሲኖሩ ዕልፈታቸው የት ሊሆን እንደሚችል አያውቁም ነበር። ይሁንና ምኞታቸውና ኑዛዜያቸው ግን «ሥጋዊ ዕረፍቴ ክብርና ዝና እየተጎናፀፍኩበት አሥመራ ውስጥ ይሁን» የሚል ነበር፤ ይህንኑ የልብ መሻታቸውን እግዚአብሔር ፈጽሞላቸዋል።

ደጃዝማች አለፉ ግን ይህ የከበረ ስማቸው ከዕልፈታቸው በኋላም ተከትሏቸው እየተጓዘ ነው። ዛሬ አሥመራ ውስጥ ሰል ቀደሙ ሰዎች ታሪክ ሲነሣ ደጃዝማች ክንፉ ይጠራሉ። ስለ ማዘጋጃ ቤት አስተዳደርና ስለ ከተማው ዕድገት ሲወሳ የእርሳቸው ስም በቀዳሚነት ይነሣል። ስለ ወርቅ ሥራና ኢንተርፕረነርሺፕ ጅማሬ ሲወሳ ደጃዝማች የግድ ይወሳሉ። እንደ አሥመራው ባይሆንም አክሱም ውስጥም በተመሳሳይ መልኩ ስማቸው መነሣቱ አልቀረም።

ቀብራቸው እንደ አሥመራ ሁሉ አጎበር ተሰርቶ አክሱም ውስጥም ሕዝቡ በለቅሶና በኀዘን እንደሸኛቸው በወቅቱ የነበሩ የእማኝነት ቅላቸውን ይሰጣሉ።

የደጃዝማች ማንነት በብዙ ኢትዮጵያዊያን ዘንድ ባይታወቅም በተግባራቸው ስማቸው ከአገር አልፎ ዓለም አቀፍ ዕውቅና እንዳለው ከአንዳንድ ሰነዶች መመልከት ይቻላል። ለዚህም በቅርቡ ለኅትመት የበቃውን የሀንቡርግ ዩኒቨርሲቲት ኢንሳይክሎፒዲያ ኢቶፒካ ቮልዩም አምስትን ለዋቢነት መጥቀስ ይቻላል።….. ይህ መጽሐፍ ታሪካቸውና ማንነታቸው በሌሎች አገር ዜጎች ጭምር እንዲታወቅና ስለ እርሳቸው ተጨማሪ ጥናትና ምርምር ለማድረግ እንደሚረዳ ይታመናል።

**ምዕራፍ ስምንት**

**እማኝነት**

ደጃዝማች ክንፉ ከሞቱ አርባ ዓመታት ሆኗል። ብዙዎቹ በእርሳቸው ዘመን የነበሩ ሰዎች አልፈዋልና ስለ እርሳቸው እማኝነት ሊሰጡ አልቻሉም። ሰልሆነም ይህ መጽሐፍ የተመሰረተው ልጆቻቸው እንዲሁም በሰሚ ሰሚ የሚያውቁትን የነገሩን ሌሎች ዘመዶቻቸው በሰጡን መረጃ ነው።

አብዛኛውን የደጃዝማች ታሪክ መረጃ የሰጡት ከደጃዝማች የመጀመሪያ ባለቤት ከወይዘሮ ዋጋዬ ገብረ ሚካኤል የተወለዱት ሰባተኛ ልጃቸው ፕሮፌሰር ዮሐንስ ክንፉ ናቸው። ፕሮፌሰር ከራሳቸው ሕይወት እና ከሌሎች ጉዳዮች ጋር አያይዘው የተናገሩትን በቀደሙት ምዕራፎች ያልተዳሰሱ ሀሳባቸውን በዚህ ምዕራፍ ሰፍረዋል። ሌሎችም የቤተሰቡ አባላት ስለ ደጃዝማች ያላቸውን አስተያየት ገልጸዋል።

በሙያቸው «በኢትዮጵያ የአካውንቲንግ አባት» የሚል ስያሜ የተሰጣቸው ፕሮፌሰር ዛሬም በሙያቸው እየገለገሉ ይገኛሉ። ዓለም አቀፋዊ ይዘት ባላቸው በተለያዩ የጥናትና ምርምር ወረቀቶቻቸው እንዲሁም ለሙያው መጎልበት ባደረጉት አስተዋፅኦ የሙያው አባትነና ማንነታቸውን በተግባር ያሳዩት ፕሮፌሰር ዛሬም በንቃት ሙያዊ ተግባራቸውን እየተወጡ ይገኛሉ።

ቀደም ባለው ምዕራፍ እንደተቀሰው ፕሮፌሰር ለአቅመ ትምህርት ከደረሱ ጀምሮ ምንም በቤተሰብ ውስጥ አላደጉም። አንደኛና ሁለተኛ ደረጃ ትምህርታቸውን ሱዳን ኮንቦኒ ትምህርት ቤት ከዚያም በኢትዮጵያ ኮተቤ፣ ቀጥሎም አዲስ አበባ ዩኒቨርሲቲና አሜሪካን አገር የከፍተኛ ትምህርታቸውን ሲከታተሉ አልፎ አልፎ ትምህርት ሲዘጋ ለእረፍት ወደ ቤተሰቦቻቸው ከመሄድ ውጪ ተረጋግተው ከቤተሰብ ጋር የመኖር ዕድል አላጋጠማቸውም። ይህ በመሆኑም ለበለጠ ዕድል አብቅቷቸዋል። በተጨማሪ ዛሬ ለአሉበት ከፍተኛ የዕውቀትና የፕሮፌሰር ማዕረግ እንዲበቁም ሆኗል።

ደጃዝማች ክንፉ ከልጆቻቸው ውስጥ ከልጅነታቸው ጀምሮ በትምህርት ገፍተው ለክብር እንዲበቁ ያደረጉት ፕሮፌሰር ዮሐንስን ብቻ ነው። ሌሎች ልጆቻቸው በጊዜ ተድረው ኑሯቸውን እንዲመሩ፣ በእጅ ጥበብ ሙያና በሌሎች ሥራ ዘርፎች ጠንክረው እንዲዘልቁ ሲያደርጉ ፕሮፌሰርን ግን ከትምህርት ውጪ ሌላ ነገር እንዳያስቡ አድርገው አሳድገዋቸዋል።

ፕሮፌሰር እንደሚሉት ከአባታቸው ከደጃዝማች ክንፉ ጋር በአስተሳሰብና በአመለካከት እጅግ የተቃረኑ ናቸው። ከልጆቻቸውም አፈንጋጭ እርሳቸው ብቻ ናቸው። ብዙውን ጊዜ አባታቸውን ደፍረው የሚናገሩትና «ተሳስተዋል» የሚሏቸው ፕሮፌሰር ዮሐንስ ስለ ምን ይህን ድፍረት አመጡ የሚል ጥያቄ ቢነሳ ምናልባት ዘመናዊ ትምህርት የመቅመሳቸውና ከሌሎች የተጋሯቸው የሕይወት ልምዶች ደፋር አድርጓቸዋል የሚል ግምት ያሳድራል።

ደጃዝማች ወይዘሮ አዜብንና ሌሎች ታናናሽ እህቶቻቸውን ገና በልጅነታቸው ሲድሯቸው አምርረው የተቃወሙት ፕሮፌሰር ዮሐንስ ናቸው። በዚህም ለረጅም ጊዜያት ተኳርፈውም ነበር።

ቀደም ሲል ደጃዝማች ከለሊቱ ዘጠኝ ሰዓት ለቅዳሴ ወደ ቤተ ክርስቲያን ሲሄዱ የያኔው ብላቴና ዮሐንስ ተከትሏቸው ይሄድ ነበር፤ ትምህርቱን እየተማረ ከውጭ አገር በአንድ የእረፍት ወቅት ወደ ቤተሰቡ ሲመጣ ይኸው የቀደመ ሥርዓት ጠበቀው፣ እናም ደጃዝማች ለሊት ተነስተው ለመውጣት ሲዘገጃጁ ዮሐንስም እንዲነሳ ጉሮሯቸውን በመጠራረግ የ «ተነሳ» አይነት መልዕክት አሰሙ፣ ዮሐንስ ግን መልዕክቱ ቢገባውም ሳይነሳ ቀረ፣ ዝም! አለ።

በሁኔታው የተናደዱት ደጃዝማች ቀስቅሰውት አብሯቸው እንዲሄድ በቁጣ ትዕዛዝ ሰጡ። ይሄኔ ዮሐንስ «እግዚአብሔርን ለማመስገንና ለመለመን ማነው በዘጠኝ ሰዓት ተነሡ ያለው?...... ሲነጋ መሄድ ይቻልል» የሚል መልስ ሰጠ። ይሄኔ አገር ቀለጠ። «ተደፈርኩ» በማለት። ዮሐንስ ገና ለገና የፈረንጅ አገርን ትምህርት ተማርኩ በማለት ያመጣውን ፈሊጥ አምርረው በመኮነን ወደ ቀደመ ሥርዓቱ እንዲመለስ አስጠነቀቁ። በቤተሰቡ እንዲመከርም አደረጉ። የያኔው ብላቴና ዮሐንስ ግን በራሱ እምነትና አስተሳሰብ በመጽናት እንዲያውም ደጃዝማች በሌሎች ጉዳዮችም ያላቸውን ከፍተኛ የበላይነትና የሀስባ ጫና ሊቀንሱ እንደሚገባ በድፍረት ከመናገር ወደ ኋላ አላለም።

ደጃዝማች ልጃቸው ወደ ቀልቡ እንዲመለስ ለመኑት። ሃሳባቸውን ከተእቅበለ የሚፈልገውን ነገር እንደሚያደርጉለትም በሌሎች በኩል ሲያሳውቁት እርሱ ግን እጅግ ውድና ዘመናዊ መኪና ካልተገዛልተ በኃይልና በከፍተኛ ጫና ቤተሰቦቻቸው ላይ የሚፈጥሩትን አስተዳደር ካልቀነሱ ከእርሳቸው ጋር እንደማይስማማ ተናገረ። ደጃዝማች ይህን ሲሰሙ ንዴታቸው ናረ። ከዚያን ጊዜ ጀምሮ ግን የሃሳብ ተቃርኗቸው ስለ ጠነከረ ብቻውን መቀመጥም ሆነ ማውራት እንደማይችሉ ታመነ። እናም ሌሎች የቤተሰብ አባላት ከሌሉ ሁለቱ ለብቻቸው መአድ አይቀርቡም፤ ወግም አይቋደሱም።

«ያኔ ምናልባት የእድሜ ጉዳይ ወይ የትምህርቱ ተፅዕኖ ካልሆነ በስተቀር አባቴን ደፍሬ ልናገረው አይቻለኝም ነበር፤ በሌሎች የተፈሩና የተከብሩ ቢሆኑም እኔ ግን ተቃርኖ ሃሳቤን በግልፅ እናገር ነበር። ያንን ማድረጌ ዛሬ ይገርመኛል። ይሁንና ባቴን በጣም ከሚያከብሯቸውና ከተግባራቸው ከሚያደንቋቸው ሰዎች አንዱ እኔ ነኝ» ይላሉ የዛሬ አዛውንት ፕሮፌሰር ዮሐንስ።

«ደጃዝማች ቤተሰባዊ አስተዳደራቸው ወግና ሥርዓትን የሚተብቅ፣ አምባገነናዊ ቢሆንም በውስጣቸው ሰብአዊ ርህራሄ ነበራቸው» ይላሉ።

ይህንንም በምሳሌ ሲናገሩ፣ «ከእናታቸው ከወይዘሮ ዋጋዬ ዕልፈት በኋላ ይሰማቸው የነበረው ጥልቅ ኀዘንና ይታይባቸው የነበረው የልብ ስብራት ከፍተኛ ነበር» ይላሉ። ያኔ የልጆቻቸው የመሳሳት ባሕርይ እና ፍፁማዊ ፍቅር ይሰጡ እንደነበርም ያወሳሉ።

ይህ ስብእናቸው በውጫዊ ተግባራቸው ጎልቶ ባይታይም በውስጣቸው የፀና መሆኑም ይናገራሉ።

«አንድ ጊዜ…..» አሉ፤ ፕሮፌሰር ዮሐንስ፣ ወደ ልጅነታቸው ትውስታ ዘልቀው።

«….አንድ ጊዜ የማስታውሰው፤ ልጅ እያለን ግቢ ውስጥ ከእህት እና ከወንድሞቻችን ጋር እንጫወታለን፣ በዚህ ጊዜ ደጃዝማች መምጣታቸውን፣ የሚያበስረው የመኪና ጥሩምባ ከደጅ ተሰማ፣ ይሂኔ ተሯሩጠን በመሄድ እጅ ወደምንነሳበት የቤቱ ዋና መግቢያ በር ላይ ተሰልፈን» በዚያ ወከባ ጊዜ የሆነ ቢላ እግሬ ላይ ወግቶኝ ክፉኛ እደማ ነበር። ሥርዓቱን አክብሬ እደፉ ላይ ቆሜያለሁ። እርሳቸው እግሬን ያዩታል ብዬም አልገመትክሙ ግን አይተው ኖሮ ክፉኛ በመደንገት ጸጸት ውስጥ እንደገቡ ዛሬም ድረስ ይታወሰኛል። አባብለው ቶሎ እንድታጠብና እንድታከም እንዳደረጉም አይዘነጋኝም። በወቅቱ ያ ርህራሄ በውስጣቸው ያለባቸው አይመስለኝም ነበር። እና የአባቴ ደጃዝማች ባሕርይ አንዳንዴ ዝብርቅርቅ /paradox/ ይሆንብኛል።

**«አባታችን በጣም ይወደናል፤ ፍቅሩን ግን**

**በማሞላቀቅ አይገልጸውም»**

**ወይዘሮ አዜብ ክንፉ /ልጅ/**

ወይዘሮ አዜብ ክንፉ ከደጃዝማች ሦስተኛ ባለቤት ወይዘሮ ዓይናለም ገብረ ማሪያም የወለዱ 12ኛ ልጅ ናቸው። ከሁለተኛ ባላቸው ከታሪክ ጸሐፊው የተከበሩ አቶ ተክለ ጻዲቅ መኩሪያ ልጅ እሸቱ ተክለ ፃዲቅ የወለዷቸው ሁለት ልጆች አሏቸው። ከመጀመሪያ ባለቤታቸው በሥርዓተ ቁርባን ቢጋቡም ከስድት ዓመት በላይ መኖር ሳይችሉ ተለያዩ። በአሁኑ ወቅት የሚኖሩ ብዙ ዓመት በኖሩበት ሀብትና ንብረት ባፈሩበት ልጆቻቸውን ወልደው ባሳደጉበት አገር ዚምባብዌ (ሀራሬ) ነው። ይህንን አገር እንደ ሁለተኛ አገራቸው ነው የሚያዩት። ይወዱታል።

ዛሬ የዕድሜ ባለ ጸጋ የሆኑት ወይዘሮ አዜብ እንደ ሌሎች እማኞች ሁሉ ሰል አባታቸው እይሰጡት አስተያየት እና መረጃ በዚህ መጽሐፍ ለተቀመጠው ታሪካቸው ከፍተኛ አስተዋፅኦ አለው። ባለፉት የተለያዩ ምዕራፎች እንደ አስፈላጊነቱ የእርሳቸው ቃል በተዘዋዋሪም ቢሆን ሰፍሯል።

የወይዘሮ አዜብ ቀሪ እማኝነት ይቀጥላል። እንደወረደ ቢቀርብ መልካም መሆኑ ተመርጧል። እንደ ሃስቡ ተዋረድ አስተያየታቸው በሥርዓተ ነጥብ እየተለየ እነሆ እንዲህ ይነበባል። «….እኛ ልጆቻቸው ደጃዝማችን አንቱ ነው የምንላቸው ለእርሳቸው ያለን አክብሮት ልዩ ነው፤ የልጅ አስተዳደግ ሥርዓታቸው ከሌሎች አባቶች የተለየ ነው። ኃይለኛ ነበሩ፤ ማንም ቀና ብሎ አያያቸውም ግርማ ሞገሳቸው ቀና ብሎ ለማየትም ሆነ ለማናገር አያስችልም። በእርግጥ ልጆቻቸው እንደመሆናችን እንደሚወዱን እናውቃለን፣ ግን የአባትና የልጅ ስሜት አልነበረንም። ሁሉም ነገር በሥርዓት ነው። ከቤት እንግዶች ሲመጡ ደስ ይላቸዋል። ደግ ቢሆኑም የሰው ምክር የማይቀበሉ በራሳቸው መንገድ ብቻ የሚሄዱ አምባ ገነን አይነት ባሕርይ ነበራቸው።

«እኔን በአሥራ አራት ዓመቴ ሲድሩኝ ቤተሰቡም ሆነ ቤተ ዘመዶች ተቃውመው ነበር፤ ሆኖም በእንቢተኛ ‹ሳታገባ እኔ የሞትኩ እንደሆነ ጥሩ አይሆንም› ብለው ዳሩኝ። ዛሬ ላይ ሆኜ ግትርነታቸውን ሳስበው ጥንካሬና ጽናት እንዲኖረኝ፤ በራስ የመተማመን መንፈስ እንድፈጥርና በትዳሬ እንድመካ መንገዱን ሊያሳዩኝ የሆነ ይመስለኛል። ‹ሴት ልጅ ትንሽ ፊደል ከቆጠረች ይበቃታል› የሚለውን አመለካከታቸውን ግን አልቀበለውም ነበር።

«በሠራተኞች የታጠቡ ልብሶቻቸውን እና መኝታቸውን የማስተካክለው እኔ ነበርኩ። ትንሽ ቆሻሻ ከታጠበው ልብስ ላይ ከተገኘ ጉድ ይፈላ ነበር። ለፅዳት መኝታ ቤታቸው የምገባው እኔ ብቻ ነበርኩ።

«ሥራ ውለ ወይም መስክ ቆይተው ሲመለሱ መኪናቸው ከሩቅ ትሰማለች፤ ያኔ እጅ ለመንሳት እንሰለፋለን፤ ጉልበት እንስማለን። እርሳቸውም ከተጎነበስንበት ብድግ ያደርጉናል። ይህ የዘወትር ደንብ ነበር።

«ለጥፋት ምህረት አያውቁም። ለሁላችንም ለልጅ ልጆቻቸውም ጭምር በስማቸው የሚቀጥ ጉማሬ አለ። ጥፋትን ሌሎች እንዲደብቁልን አይፈልግም። ትንሽ ጥፋትም ብናጠፋ ይነገራቸዋል፤ ያኔ በይ ኩርማጅሽን (ጅራፍ) አምጪ ወይም አምጣ ይባላል። አጥፊው ራሱ ያቀርባል። ከዚያ መገረፍ ነው።

«አንዳንዴ እንግዳ ካለ ምሕረት ይደረግልናል። እንጀራ እናታችን ልጆቼ ከሚቀጡ ምነው እንግዳ ይዘው በመጡና ምሕረት በወረደ ይሉ ነበር። በአጋጣሚ እንግዳ ከምጣ በእንግዳው ዋስነት ቅጣቱ ይቀራል። ያለበለዚያ ግርፋቱ ተከናውኖ፤ ለተጨማሪ ቅጣት ከመጽሐፍ ቅዱስ የተወሰነ ክፍል በቃላችን ይዘን መፈተን ነበረብን። ዛሬ ላይ ሆኜ ሳስበው ይህ የቅጣት ደንባቸው ሁላችንም በልጅነታችን መስሐፍ ቅዱስን እንድንረዳ እግዚአብሔርንም እንዲያውቅ አስችሎናል ብዬ አምናለሁ።

«አጥፍቼ የተቀጣሁባቸው ሁለት አጋጣሚዎች እስከ ዛሬ አይረሱኝም። አንዱ ጥፋቴ መውደቄ ነው። በእርሳቸው ህግ እምውደቅም ጥፋት ስለሆነ ያስቀጣል።

«ለምን ወደቅሽ?» አሉኝ።

«ዝም ብዬ ወደቅኩ» አልኳቸው።

«በትክክል አስተውለሽ ስላልሄድሽ ነው እንጂ አትውድቂም ነበር» ብለው ቅጣቴን አቀመሱኝ።

«ይወደቅኩት ዘልዬ ነው ብላቸው ‹ለምን ዘለልሽ› ብለው ቅጣቴን ያከብዱታል ብዬ ደብቅኳቸው፤ እሳቸው ግን ምክንያቴን ስለሚያውቋት ገረፉኝ።

«ሁለተኛው ጥፋቴ ደግሞ ቀን የለበስኩትን ልብስ አድርጌ በመተኛቴ ነበር። በመኝታ ቤታችን በኩል ሲያልፉ ድንገት ለብሼው እንደተኛሁ አዩ «ለምን ይህ ይሆናል?» ብለው እንደተለመደው ምህረት የለሽ ቅጣታቸውን ወረዱብኝ።

«በአጠቃላይ አባታችን ከወግና ከሥርዓት አጥባቂነታቸው ውጪ፣ የሚያስፈልገንን ሁሉ የሚያሟሉና በሥርዓት አድገን ከወግ እንድንደርስላቸው የሚሹ መልካም አባት ነበሩ። እኔ ሳስባቸው እድለኛም ናቸው። ከደርግ መንግሥት መግባት በፊት ነው ያለፉት። ደርግ ንብረት የሚወርስበት ዘመን ላይ ቢደርሱ ኖሮ ጥሩ አይሆንም ነበር። ያንን ሳያዩ ማለፋቸው ነው እድለኝነታቸው።…..»

**«ጎረቤታቸው ብሆንም ልጨብጣቸው ዕድሉን**

**አላገኘሁም»**

**አቶ ይትባረክ ግደይ**

አቶ ይትባረክ ግደይ የሰባት መጽሐፍቶች ደራሲ ናቸው። ለኅትመት ካበቃቸው የታሪክና የልብ ወለድ መጻሕፍት ውስጥ የአጼ ዮሐንስ የሕይወት ታሪክ እና የመኪኖች የውስጥ ዕቃዎች በገፍ ስለሚቸበቸብበት መንደርን የሚገልጽ «ቻው ሶማሌ ተራ» የሚሉ መጻሕፍቶች ይገኙባቸዋል።

አቶ ይትባረክ ከ1960 ዓ.ም ጀምሮ ለአሥር ዓመታት አሥመራ ኖረዋል። በወጣትነታቸው የልማት ባንክ ሙያተኛ ሆነው ሲሰሩ ይኖሩ የነበረው ደጃዝማች ክንፉ ኪዳኔ መንደር የአንድ የግል ቤት ተከራይተው ነበር።

በዚያን ዘመን ስለ ደጃዝማች ክንፉ የነበራቸው አስተውሎት ዛሬም ድረስ ውስጣቸው ቀርቷል። «በዘመናቸው ካከናወኑት ተግባራት ውስጥ ለአሥመራ ከተማ ዕድገት ያበረከቱት አስተዋፅኦ ቀዳሚ አስመስጋኝ ሥራቸው ነው» ይላኡ። ይህንንም ዘርዘር አድርገው በማውጋት ወደ ሌላ ማንነታቸው ወደ መግለጽ ሲሻገሩ እንዲህ ይላሉ።

«ከእርሳቸው ጋር ለጉርብትና የሚያበቃ ደረጃ የለኝም። በወቅቱ ዕርሳቸው በጣም የተከበሩ ነበሩ። እንዲሁም ከሩቅ ከማየትና በአቅራቢያዬ ሲያልፉ እጅ ከመንሳት ባለፈ የመጨበጥ ዕድልን እንኳን አላገኘሁም። በዕድሜም ወጣት ስለ ነበርኩ መቅረብ አልችልም ነበር። ይሁንና ስለ ማንነታቸው በቅርብ ዐውቅ ነበር። በተለይ ለአሥመራ ከተማ ዕድገትና ጽዳት እርሳቸውና ሌሎች መሰል ወዳጆቻቸው ያደረጉት አስተዋፅኦ ከፍተኛ ነበር። ለዛሬዋ አሥመራ ከተማ በመጠኑም ቢሆን መሠረት የጣሉ ናቸው ሊባል ይችላል። በተለይ ደጃዝማች ሐረጎት በዚህ በኩል የላቀ ሚና ነበራቸው።

«….ቀደም ሲል አሥመራ ውስጥ ጥሩ አካባቢ ተብሎ የሚታወቀው ኮምሽታቶ። ኮምበሽታቶ ነበር። ሀብታሞች እና ጣሊያኖች ነበሩ የሚኖሩበት። አባ ሻውል አክሪያ፣ ገዛ ብርሃኑ፣ ሰኒታ፣ የሚባሉ ሌሎች መንደሮምች ሆኑ መንገዶ መጸዳጃ ያልነበራቸው፤ ንጽሕናቸውም የተጓደለ ነበር። በደጃዝማች ክንፉ እና በመሰሎቻቸው አስተባባሪነት ግን እነዚህ የተረሱ አካባቢዎች እንዲፀዱና ደረጃቸው እንዲሻሻል ተደርጓል። ደጃዝማች ተሰሚነት ስለ ነበራቸው ነጋዴዎችን ባለ ርስቶስችን መኳንንቶንች፣ ባለ ርስቶችን በማስተባበር ከተማውና ሲውለጧት አይቻለሁ። የሚገምርመው ‹እኔ የአክሱም ሰው ነኝ› ብለው ራሳቸውን ሳይቆጥቡ ላልተወልዱባት ከተማ ልማትና ዕድገት ይተጉ የነበሩ ሰው መሆናቸውን አይቻለሁ።…….»

አቶ ይትባረክ ስለ ሀትና ዝናቸው መግነን ምክንያት ሲናገሩ የገንዘብ ጥቅምንና አጠቃቀምን አውቀው መረዳታቸውን ይጠቅሳሉ። «አንድ ጊዜ» አሉ አቶ ይትባረክ።

«…..አንድ ጊዜ ጫማቸውን በሊስትሮ አስጠርገው ሲያበቁ ስሙኒ ሰጥተውት አሥራ አምስት ሳንቲም መስል እንዲሰጣቸው ሊስትሮውን ጠየቁ። ሊስትሮው ከእርሳቸው ሀብትና ዝና አንፃር ያንን መጠየቃቸው አስገርሞትም ሆነ አበሳጭቶት ንፉግነታቸውን በሰፊው አወራ። ለእርስቸው ግን ያ ሐሜት ምንም አልመሰላቸውም። ያ ሁኔታ ሌሎችም የእርሳቸውን ልምድ መከተል እንዳለባቸው ከመምከር አልገታቸውም። ሊስትሮውንም «የሰው ገንዘብ አትመኝ፣ የራስህን ገንዘብ እንዲባረክልህ ለራስህ ታማኝ ሁን» ብለው እንደመከሩት ሰምቻለሁ»

ደጃዝማች ይህን አይነት የኑሮ መመሪያ ባይኖራቸው ክብርን ባለተረፉ ነበር። ገንዘብ አለኝ ብለው ያለ አግባብ ቢያበክኑ ኖሮ ይህ በሀትና ዝና የገነነ ማንነታቸው ባልታወቀም ነበር።

እንደ አቶ ይትባረክ ትውስታ ንፉግነታቸውን አጥብቀው የሚናገሩና በሀብታቸው የሚመቀኙ አንዳንዶች ስማቸውን ያጎድፉ ነበር። በሕይወት ካለፉም በኋላ ይህንኑ ቀጥለዋል።

ደጃዝማች ክንፉ ካረፉ ከሳምንት በኋላ ሁለት ሰዎች ያደረጉትን እንዲህ ያስታውሳሉ።

«ቀብራቸው ላይ ተገኝቼ ነበር፤ የአሥመራ ከተማ ህዝብ ግልብጥ ብሎ ነው የወጣው። የተእቅበሩት እንዳ ማሪያም ነበር። እነዚህ ሁለት ሰዎች ታዲያ ከቀኑ 6 ሰዓት ላይ መቃብራቸው ላይ ሆነው አምርረው ጮኹ።

‹እኔ ክንፉ ነኝ፣ መሬት አልቀበልም አለችኝ። መሬት ተፋችኝ› እያሉ። ይህን ብለውም ከአካቤው ተሰወሩ። ወሬው በአንዴ በከተማው ተዳረሰ። ይሄኔ ሰው እውነት መስሎት ግልብጥ ብሎ ወደ መቃብሩ ተመመ። እኛም የልማት ባንክ ሰራተኞ በላንድ ሮቨር ተጭነን ሄድን። ስንደርስ ምንም የለም። በኋላ ነገሩ ሲጣራ የእሳቸው ጠላቶች መሆናቸው ታወቀ። ይህ የማይረሳኝ ነገር ነው። በአጠቃላይ ግን ለአራት ዓመታት እርሳቸው ይኖሩ ከነበረበት አካባቢ ስለኖርኩ ማንነታቸውን በመጠኑም ቢሆን ላውቀው ችያለሁ፣ መልካም ሰው እንደነበሩ አውቃለሁ።

**«በአያቴ ዘመን ብኖር ኖሮ ብዬ እመኛለሁ»**

**አቶ ተክለማርያም /የልጅ ልጅ/**

ወጣት አበበ ተክለ ማሪያም የደጃዝማች ክንፉ ኪዳኔ የልጅ ልጅ ነው። ነዋሪነቱ አክሱም ከተማ ሲሆን በንግድ ሥራ የሚተዳደር ነው። የአያቱ ትጋት እርሱም ውስጥ እንዳደረ ያምናል። ዛሬም በሕይወት ያሉት እናቱ ወይዘሮ በላይነሽ ስለ አያቱ የሚነገሩት ታሪክ ይገርመዋል ይደንቀዋል። ስለ ደጃዝማች ክንፉ ታዋቂነትን ብልህነትን ታታሪነትን አርቆ አስተዋይነትና ለጋስነት ሲተነትን እናቱን ዋቢ እያደረገ ነው።

«የእድሜ መራራቅ በመኖሩ አያቴ ደጃዝማች ክንፉን በአካል ለማየት አልታደልኩም። ሆኖም እናቴ ስለ አያቴ ስትነግረኝ በጥሞና አደምጣታለሁ፣ እሷም ስለ እርሳቸው ስትናገር ደስ ይላታል። እናቴ እንደገረችኝ ደጃዝማች ልጆቻቸው ትዳራቸውን እንዲያከብሩ ግዳጅ ይጥሉባቸዋል። ሴቷ ከባሏ ተጣልታ ወደ ቤት ብትመለስ ደጃዝማች ወደ ትዳሯ እንድትመለስ ያደርጋሉ።

«እኔ ባልኖር የት ልትሄጂ ነበር፤ ትዳርሽን አክብሪ፣ ለባልሽ ተገዢ» ይሉ እንደነበር እናቴ ታጫውተኛለች። ይህ የዘመኑ ሰዎች አስተሳሰብ የሚያንጸባርቅ ሰው ሁሉ የተቀበለው ነበርና ሐሳባቸው በሌሎችም ይደገፍ ነበር። ሌላው ደጃዝማች በቤት አስተዳደራቸው ልዩነትን አያደርጉም ነበር። የቤት ልጆችም ሆኑ የቤት ሠራተኞች ልብስ ሲገዛላቸው አንድ ላይ ነው። አንድ ዓይነት ጣቃ ጨርቅ ተገዝቶ ጨርቅ ሰፊው የልብስ መስፊያ መኪናውን ቤት ድረስ ይዞ መጥቶ እየተተረተረ ለሁሉም በና ዓይነት ስፌት ይሰፋ ነበር፡

ሌላው የሚገርመኝ፤ የንግድ ሥራቸውን ሲያካሂዱ የነበረው ከአክሱም አሥመራ እየተጓዙ ወረንጦ ለሹሩባ መሥሪያ ኪሮሽ እና ለሰፌድ መስሪያ ወስፌ በበቅሎና በአህያ እያጓጓዙ ነበር። በምትኩም ከአሥመራ አረቂ እና ሌሎች ሸቀጦችን ይዘው ይመለሱ ነበር። በዚህ የንግድ እንቅስቃሴያቸው መንገድ እያደሩ፣ የገብስ ቂጣ ‹ኩብርኩታ› ድንጋይ ላይ ጋግረው እየበሉ ችግርን ይገፉ እንደነበር እናቴ ነግራኛለች። ደጃዝማች ካደጉና ከበለፀጉ በኋላም በየመገዱ በንግድ ከሚያውቋቸው ሰዎች ጋር መልካም ግንኙነታቸውን ጠብቁ ከብት ገዝተው ይሰጣቸው እንደነበርም ሰምቻለሁ»

አበበ እናቴ ነገረችኝ ብሎ እንደሚያወሳው ደጃዝማች ሀብት ቢያከማቹም ለሥልጣን የሚቋምጡ አልነበሩም። ደጃዝማች ሐረጎት የአሥመራ ከንቲባ ከመሆናቸው አስቀድሞ አንድ ከፍተኛ የሸዋ መኳንንት አሠምራ ከተማ መጥተው ከደጃዝማ ክንፍ ጋር ሲወያዩ፤ «እርስዎ ዓቅም ስላለዎት ለምን የከተማው ከንቲባ አይሆኑም?» ብለው ጠየቋቸው፤ ይሄኔ ደጃዝማች «አይ እንኳንስ ሕዝብን ልመራ ከብቶችንም መርቼ አልጨረስኩም» ብለው በትህትና እንደመለሱላቸው ይነገራል።

ለሥራ የሚተጋን ሰው ያቀርባሉ። በዚህም ከልጆቻቸው አብልጠው የሚይቀርቧቸው ሁለት ሰዎች፤ እንደነበሩም ይነገራል። እነዚህ ሰዎች ተክሉ ደስታ እና ብርሀነ ገብረ ሕይወት የሚባሉትን ሲሆን ሀብታቸውን የሚያስተዳደሩ የንብረታቸው ጠባቂና የቅርብ ወዳጅ እንዲሁም ታማኞቻቸው ነበሩ። እንደ ልጆቻቸው አብዝተው ይወዷቸው እንደነበረም ነው የአበበ እናት ለልጅጆቻቸው የነገሯቸው። እዚህ ላይ ተክሉ ደስታ በስመ ሞክሼ እንጂ አዲስ አበባ በወርቅ ሥራ ይታወቁ የነበሩት ሰው እንዳልሆኑ አንባቢያን እንዲረዱት ያስፈልጋል።

ደጃዝማች አጥፊዎችንም ሲቀጡ አይምሬ ነበሩ። ወይዘሮ በላይነሽ አንድ ጊዜ ቤታቸው የሆነውን ለልጃቸው አበበ ሲነገሩ፣ መጠጥ መጠጣት ለሴት ልጆች አይፈቀድም። ታዲያ ደጃዝማች ከወልቃይት አስመጥተው በቤታቸው ያኖሯቸው የነበሩ አመተ ማሪያም የሚባሉ አጥፊና አስቸጋሪ ሴት ነበሩ። የተወለደች ደግሞ አስቸጋሪነቷ ከእርሳቸው የባሰ ሆነ። እናም ‹ባሰች› የሚል ስያሜ ተሰጣት።

ታዲያ በአንዱ አጋጣሚ በማጀት አካባቢ በታማኝነታቸው አደራ ከተቀበሉት የእበበ እናት (ወይዘሮ በላይነሽ) አመተ ማሪያም ቁልፍ ይቀበሉና ለልጃቸው ይሰጣሉ። ይህች ልጅ የተቆለፈበትን ጠጅ ከፍታ ከልክ በላይ ትጠጣና ትሰክራለች። ያደረገችውን ቤተስብ አያውቅም ነበርና ልዩ ባሕርይ ስታሳይ በሥራ ምክንያት ደክሟት ይሆናል ተብሎ እንድታርፍ ይደረጋል። ደጃዝማችም እንዲሻላት «አትክልት ስጧት ይሻላታል» ሲሉ ተሰጣት። ይሄኔ የጠጣችው ሲያስመልሳት ጠጅ እንደጠጣች ታወቀ። መስከሯ ተጋለጠ። በዚህ ጥፋቷ ብዙ ተገረፈች። ቅጣቷ በርትቶ ሦስት ቀን ከቆየች በኋላ በደጃዝማች ወዳጆች አማላጅነት ምህረት ሊደረግላት ቻለ። በዚያን ወቅት በቤቱ «ምራት ሌባ ልጇ ሌባ» ተብሎ ተተርቶ ነበር።

አበበ «ስለ አያቴ ዛሬም እናቴ እርጅና ውስጥ ሆና የምታስታውሰውን ታጫውተኛለች፤ ታሪካቸውን ስሰማ ምነው በዚያን ዘመን በኖርኩኝ ያሰኘኛል» ነው ያለው።

**«እግዚአብሔር ሁሉንም አሟልቶ የሰጣቸው ሰው**

**ናቸው»**

**አቶ ታደሰ እያሱ (የልጅ ልጅ)**

አቶ ታደሰ እያሱ ስለ አያታቸው ስለ ደጃዝማች ማንነት ለመናገር ጊዜም ሆነ ሃሳብ አያጥራቸውም። «የእናቴ እናት ወይዘሮ ዋጋዬ ስለ ደጃዝማች ማንነት ብዙ ብዙ ነግረውኛል፤ እኔም በልጅነቴ ለአንድ ዓመት ያህል ከነደጃዝማች ልጆች ጋር ስለኖርኩ በወቅቱ አስተዋልኩት አይዘነጋኝም። ደጃዝማች አዕምሯቸው ክፍት የሆነ በትግል ብዙ ነገሮችን ያለፉ፣ በማኅበራዊው በፖለቲካዊውም ሆነ በኢኮኖሚያዊው ዘርፍ ማንነታቸው ገኖ የወጣ ዕድለኛ ሰው ናቸው። እግዚአብሔር እንደ እርሳቸው ሁሉንም አሟልቶ የሰጠው ሰው ያለ አይመስለኝም» ይላሉ።

«…..ትዝ የሚለኝ ያኔ ምናልባት አምስት ዓመት ሲሆነኝ መኻል አሥመራ ያለው ሱቃችን እሄድ ነበር፤ ታዲያ ደጃዝማች ያስተዋልኳቸው በሱቃቸው በኩል የሚያልፈውን ነገር ሁሉ ሲገዙ ነው። በተለይ መጽሐፍና ቅርሳ ቅርስ አያሳልፉም ነበር። በዚያን ጊዜ የቢዝነስ ካርድ እንደነበራቸው አስታውሳለሁ። ዙሪያውን ስድስት ኮከቦች እንዳሉት እና ክንፉ ኪዳኔ የሚል ጽሑፍ የሰፈረበት እንደነበር አስታውሳለሁ። በወፍራም ድምፃቸውም «ኤርትራ የኢትዮጵያ ነች» እያሉ እየተከራከሩ በኅቡእ ከተደራጁት ጋር የሚወግኑ ነበሩ።

አቶ ታደሰ ትዝታቸውን ሲቀጥሉ «….ያለ ዕቅድ ጊዜያቸውን ሆነ ገንዘባቸውን አያባክኑም ነበር። ከእናቴ እንደሰማሁት በ1933 ዓ.ም አክሱም ውስጥ ያሰሩት ባለ አንድ ፎቅ ቤታቸው ለመጀመሪያ ትዳራቸው ጫጉላ የወጡበት ነበር። በዕድሜና በአያያዝ ቢደካክምም ይህ ቤት ዛሬም አለ። ሰውም ይኖርበታል። 99 በመቶ ንብረታቸው አሥመራ እንዳለ አውቃለሁ። መንግሥት ንብረታቸውን እንዳልነካባቸው እና ልጆቻቸውንም ‹ኑና የውርስ መብታችሁን አስከብሩ፣ ለትግራልችን የሚፈልግባችሁን አበርክቱ› ይሉ እንደነበርም ሰምቻለሁ። ንብረታቸው ሳይወረስ ማለፋቸውም ዕድለኛ ናቸው። እዚህ አዲስ አበባ ትልቁ አጎቴ አረፋይኔ ጋር ሲመጡም ጉዳያቸውን ቶሎ ከውነው ወደ አሥመራ ሲመለሱ አስታውሳለሁ።

….ደጃዝማች በሕይወታቸው መጨረሻ ሰው አስታራቂ፣ ቤተ ክርስቲያን አዘውታሪ አስቀዳሽ ነበሩ…..»

**«የተቀደሰች ፍሬ ዘልዓማዊ ናት»**

**አቶ ተወልደ ኪዳነ ማርያም /ዘመድ/**

አቶ ተወልደ ኪዳነ ማርያም ኑሯቸውን አውሮፓ ካደረጉ 30 ዓመታት አልፏቸዋል። የቅርብም ባይሆን የደጃዝማች ክንፉ ዘመንድ ናቸው። ደጃዝማችን የሚያስታውሷቸው በበለጠ ቤተሰቦቻቸው ከነገሯቸው ታሪክ ቢሆንም በልጅነታቸው ካዩት የሚያስታውሱትን እንዲህ ሲሉ ያወጋሉ።

«እኔ ከረን ነው የተወለድኩት። ክረምት ግን አሥመራ ደጃዝማችን አያቸዋለሁ። ፊታቸው ክብ ይመስለኛል። ክብ ባርኔጣ ያደርጋሉ። በጊዜው ውድ የነበረውን ማርቼዲስ መኪናም ይይዛሉ። አንዳንዴ የጣሊያን ክልስ ሾፌራቸው እያስነዱ ከተማና ገጠር ይጓጓዛሉ።

ታላቅ ሥራ ሠርተው ታሪካችወ ሳይነገርላቸው እና ሳይጻፍላቸው ቀርቷል። ብዬ ከምቆጭባቸው ሰዎች አንዱ ደጃዝማች ክንፉ ናቸው። ‹የተቀደሰች ፍሬ ዘልዓለማዊ ናት፤ ሽታዋ በኢትዮጵያ በሰፊው ተሰራጭቷል› የሚለው የመጽሐፍ ቅዱስ ጥቅስ የአዝማች ክንፉን ተግባር የሚገልጽ ይመስላል። እኔ ብቻ ሳልሆን ስለ እስቸው የሚያውቁ ሁሉ የሚያከብሯቸው ሰው ነበሩ።

አባቴ ወርቅ ሠሪ ነበር። ያንን ሙያ ያገኘውም በቀጥታ ሆነ በተዘዋዋሪ ከአዝማች ክንፉ ነው። ደጃዝማች ክንፉ ከአባቴ ይልቅ በጅሮንድ ከነበሩት ከአያቴ ጋር የቀረበ እንደነበራቸው ሰምቻለሁ።

አባቴ እና ደጃዝማች ክንፉ በተለያዩ ማህበራዊ ጉዳዮች ሕዝብን ይጠቅሙ ነበር። ለምሳሌ የአውቶቡስ አገልግሎት ይሰጡ ነበር፤ በዚህም ገጠሩን ከከተማ አገናኝተዋል። ምንም እንኳን በሽርክና ቢሆንም ሃሳባቸው የሚደነቅ ነው። በወቅቱ ከአሥመራ ምፅዋ የነበረው እርቅት መቶ ኪሎ ሜትር ከአሥመራ ደቀ መሐሪ ስልሣ ኪሎ ሜትር ነበር። ያንን መንገድ አውቶቡስ እንዲጓጓዝበት በማስቻላቸው ሕዝቡ በንግድም ሆነ በማህበራዊ መስክ እንዲቀራረብ አድርጓል።

እኔ እስከማውቀው ድረስ የአዝማች ቤት ለማንኛውም ችግረኛ ገብቶ ጉዳዩን ለማስረዳት ለሚፈልግ ክፍት ነው። እኔ የማንደንቃቸው በሃብታቸው ብቻ ሳይሆን በሕዝብ ወዳድነታቸው ነው። በኀዘንና በደስታ ወቅት ከሰው የማይለዩ በዝናቸው በክብራው የማይመፃደቁ በመሆናቸው ነው። አገራዊ ቅርስን ጠብቀውና ተንከባክበው ማቆየታቸውም መልካም አሳቢነታቸውን ያሳያል።

**«የዛሬው የልጅ ልጃቸው ሀብት መሠረት**

**እርሳቸው ናቸው»**

**ወይዘሮ አስቴር /የልጅ ልጅ/**

‹አያቴን በአባኛው የማውቃቸው በታሪክ ነው፤ በልጅነቴ ግን አባታችን ለዓመት በዓል እና ለአንዳንድ ድግስ ቤታቸው ይዞን ሲሄድ ትዝ ይለኛል። መልካቸውን አስታውሳለሁ። እጅ ነስተናቸው፤ ስመውን አንጋበዝ ነበር። አባቴ ንግድ የጀመረው ከአያቴ ወርቅ ሥራ ልምድ ወስዶ ነበር። በኋላ ላይ ግን አያቴ አውቶቡስ ካምፓኒ ሥራ አስኪያጅነት ሆኖ ተቀጥሮ ያስተዳድርላቸው እንደነበር አውቃለሁ። አባቴ ከአያቴ በታም ቅርበት ነበረው። ሥራ ዋእዳድ እንደሆኑት ከላባቸው ውጪ የሰው አትፈልጉ እንደነእብር ይነግረን ነበር። እርሳቸውም ከራሳቸው ሃብት ውጪ የሌላን አይመኙም ነበር።

….እኔ አያቴን የማንደንቃቸው ትምርት ባልተስፋፋበት ዘመን መጽሐፍ መጻፋቸው ነው። ነጋዴ ቢሆኑም በንግድ ዓለም ቢሰማሩም፣ ተረጋግተው መጻፍ መቻላቸው ያስገርመኛል። ታሪክ ማስቀመጣቸውም የሀገር ባለ ውለታ ያስብላቸዋል። ሌላው የማይረሳኝ የመድኃኔዓለም ዕለት የሚያደርጉት ታላቅ ግብዣ ነው። በዚህ ዕለት የማይጠራ ሰው የለም፣ ዛሬ የልጅ ልጆቻቸው ሀብትና ንብረት እንዲሁም ዕውቀት መሠረት የሳቸው መሆኑ ይሰማኛል። እሳቸው መልካም ሰው ነበሩ»

**ምዕራፍ ዘጠኝ**

**ቅርሱን የአዲስ አበባ ዩኒቨርሲቲ ስለመረከቡ**

የታሪክ ሠሪን ታሪክ ለቀጣዩ ትውልድ ማስተላለፍ ያስመስግናል። ደጃዝማች በዚህች ዓለም በቆዩባት ጊዜ አንድም ሰከንድ ያለ አግባብ እንዳላባከኑ ከተግባራቸው መረዳት ይቻላል።

የሥራ ትጋትን ብቻ ሳይሆን በራስ ጥረት ትልቅ መሆንን የአስተማሩና፣ ታሪክና ቅርስን ለቀጣዩ ትውልድ ለማስተላለፍ ሲጥሩ የነበሩትን የእኚህን ታላቅ ሰው ታሪክ ለቀጣዩ ትውልድ ለማስተላለፍ ቤተሰባዊም ማኅበረሰባዊም አገራዊም ኃላፊነት አለብን።

ይህንን ኃላፊነት በቀዳሚነት የተወጡት ቤተሰቦቻቸው ከደጃዝማች ዕልፈት አንድ ዓመት በኋላ በሕይወት ሳሉ ይጠቀሙባቸው የነበሩትን የወግ ዕቃዎች፣ በቀላሉ ሊገኙ የማይችሉ አገራዊ ቅርሶች እና ጥንታዊ ገንዘቦች በአደራ እንዲቀመጡ ለወቅቱ ለቀዳማዊ ኃይለ ሥላሴ ዩኒቨርሲቲ በአደራ አስረክበዋል።

በወቅቱ ዶክተር በዛሬው ፕሮፌሰር ዮሐንስ ክንፉ ሀሳብ አመንጪነት ሚያዝያ 3 ቀን 1965 ዓ.ም ልጆቻቸው ለዩኒቨርሲቲው ምክትል ፕሬዝዳንት ቁሶቹን ሲያበረክቱ ተተኪው ትውልድ የደጃዝማች ክንፉ ኪዳኔን ተግባርና ማነንት እንዲረዳ ብቻ ሳይሆን እርሳቸው በግላቸው የአሰባሰቧቸው ቁሶችም በቅርስነት ተመዝግበው በዩኒቨርስቲው በአደራ እንዲቀመጡ ነው።

ይህንኑ በሚመለከት አዲስ ዘመን ጋዜጣ በሚያዝያ 5 ቀን 1965 ዓ.ም ዕትሙ በፊት ለፊት ገጹ ባሰፈረው ዜና ላይ የዩኒቨርሲቲው ጥናትና ምርምር ማዕከል ከደጃዝማች ልጆች በአደራ ከተረከባቸው ቅርሶች መካከል በሦስተኛውና በአራተኛው መቶ ክፍለ ዘመናት መካከል አገልግሎት ላይ ውለው የነበሩ ከወቅና ከነሐስ የተሠሩ የጥንታዊ አክሱም ነገሥታት ገንዘቦች እንደሚገኙ አትቷል።

በሸክላ ላይ የተቀረፁ ጥንታዊ የኢትዮጵያ ዘፈኖች የማዕረግ ልብሶችና ቆቦች፣ እንዲሁም ሟቹ ደጃዝማች ክንፉ ስለ ጥንታዊ የኢትዮጵያ ገንዘቦች ታሪክ የጻፉት መጽሐፍ ቅጂዎችንም የምርምር ድርጅቱ በአደራ መረክቡን አስፍሯል።

በዚህ ወቅት በደጃዝማች ክንፉ ኪዳኔ ወራሾች ስም አቶ ያይኔ ክንፉ ያስተላለፉት መልዕክት እንዲህ የሚል ነበር «እኛ የደጃዝማች ክንፉ ልጆች ከአባታችን ያገኘናቸውን እነዚህን የኢትዮጵያ ጥንታዊ ገንዘቦችና ሌሎችንም ቅርሶች ተከፋፍለን የአባታችንን ጥረትና ትጋት በከንቱ እንዳናጠፋውና የኢትዮጵያ ታሪክ መረጃ ለብዙ ሰዎች እጅ ተበታትኖ በደንቡ ሳይከማች የሚገባው ጥንቃቄና ቦታ ሳይደረግለት እንዳይቀር በማሰብ እንዲሁም የኢትዮጵያ ጥናት ኢንስቲትዩት የኢትዮጵያን ታሪክና ባህል ለመጠበቅ ያለበትንም አደራ በምረዳት እነዚህን አባቶቻችን ያቆዩልንን የክብር ዕቃዎች ለዚህ ኢንስቲትዩት እንድናስረክብ ወንድማችን ዶክተር ዮሐንስ ክንፉ ባሰሰባን መሠረት ለጥናትና ምርምሩ ድርጅት ለማስረከብ ፈቅደናል።»

አደራውን የተረከቡት የወቅቱ የዩኒቨሲቲው ምክትል ፕሬዝዳንት ዶክተር ሙሉጌታ ወዳጆም ባስተላለፉት መልዕክት፣ ክንፉ ቤተስቦች በገንዘብ የማይገኙና በፍለጋ የማይደረስባቸውን ታሪካዊ ቅርሶች በሕዝብ እንዲታዩ ወደ ተገቢው ቦታ በማምጣት ለሀገር ቅርስ መካበት ከፍተኛ አስተዋጽኦ እንዳደረጉ ተናግረዋል። የአባታቸው ከፍተኛ ሙያ ተሸሽጎ እንዳይቀርና ሲታወቅ እንዲኖር በማድረጋቸውም ልጆቻቸውን አመስግነዋል።

**ቅርሱ ዛሬም በጥንቃቄ ይጠብቃል።**

ይህ ቅርስ ርክክብ ከተፈጸመ 40 ዓመት በኋላ የደጃዝማች የአደራ ቅርሶች አያያዝና አጠባበቅ ምን እንደሚመስል ለመቃኘት እኔ ጸሐፊው ፈቃድ ጠይቄ ለማየት ችዬ ነበር።

በቅርስ መዝገብ ቁጥር አራት ገፅ 34 ላይ የሰፈረው የስጦታ ዝርዝር ያኔ በተጻፈው የእጅ ጽሑፍ ዛሬም ደምቆ ይነበባል።

በዚህ ዝርዝር መሠረት ሁለት የመኳንንት የክብር ካባ፣ ሠላሳ ሰባት የድምፅ እና የሙዚቃ ሸክላዎች አምስት የተለያዩ ሜዳሊያዎች (ሦስት የወርቅ ሁለት የነሐስ) አምስት የወርቅ የአስኩም ጥንታዊ ገንዘቦች እና የወርቅ ቅቦች የብር ብሮንዝ ገንዘቦች አንድ የኢዮቤልዩ ኒሻን፣ ዘጠኝ የነሐስ የአክሱም ገንዘቦች (አንዱ የተሰበረ) እንደ ቅርስ ተይዘዋል።

አንዱ ካባ በከፋይ ጨርቅ የተሠራ ሆኖ በወርቀዘቦ ያጌጠ ነው፤ በሙካሽ ሥራ ተጠልፎ የተበጀ የማዕረግ ካባም በቅርስ ማስቀመጫ ውስጥ በክብር ተቀምጧል። ሌላኛው በሙዚየሙ ከሌሎች የማዕረግ ልብሶች ጋር ለሕዝብ ዕይታ እየዋለ ነው። በመጠን አስነስተኛ የሆኑና ብዙም የክብ ቅርጻቸውን ያልጠበቁት የአክሱም አክሱም ገንዘቦቹ ሥሪታቸው የወርቅ ይሁን የብር በቀላሉ መለየት አይቻልም። ባለሙያና በልዩ መነፅር ግን ማወቅ ይቻላል። እነዚህ የደጃዝማች ስጦታዎች ከሌሎች ተመሳሳይ ለጋሾች ከሰጧቸው ገንዘቦች ጋር በቅርስ ማስቀመጫ ተቀምጠው ለማየት ተችሏል።

የተወሰኑ ሸክላዎችም እንዲሁ ዩኒቨርሲቲው በአደራ ማቆየቱን በዕይታ ለማረጋገጥ ችያለሁ።

የአዲስ ሸክላዎችም እንዲሁ ዩኒቨርሲቲው በአደራ ማቆየቱን በዕይታ ለማረጋገጥ ችያለሁ።

የአዲስ ኧብባ ዩኒቨርሲቲ ጥናትና ምርምር ተቋም የበርካታ ታሪኮችና ቅርሶች ስብስብ ማዕከል ነው። የንጉሣን፣ የታዋቂ ሰዎች የጀግኖች አርበኞች እና የሌሎችም የአገር ባለውለተኞች የአደራ ዕቃዎች እየተቀበለ በአደራ በማስቀመጥ ለቀጣዩ ትውልድ ያስተላልፋል። ይህ ደግሞ ለአገሪቷና ለሕዝብ ታሪክ አጥኚዎችና ተመራማሪዎች ትልቅ ጠቀሜታ አለው። ዘመናት በገፉ ቁጥር በአደራ የሚቀመጡ ቅርሶች ለብልሽት እንዳይዳረጉ በዘመናዊ መንገድ በጥንቃቄ መጠበቅ አለባቸው። እስካሁን ያለው አያያዝ መልካም ቢሆንም ሊታሰብባቸው የሚገባ የአያያዝ ሥርዓቶች እንዳሉ መጠቆም ግን ተገቢ ይሆናል።

**እንደ መደምደሚያ።**

እነሆ የደጃዝማች ታሪክ በዚህ መልክ ተጠናቋል። በመረጃ ውስነንት የተነሳ ታሪካቸውን ዘርዘር አድርጎ ለማቅረብ አልተቻለም። ሆኖም በተገኘው መረጃ መሠረት ታሪካቸው ጠቅለል ባለ መልኩ ቀርቧል። ይኽም ሆኖ ያሁሉ የደጃዝማች ሀብትና ቅርስ እንዲሁም ውርስ የት ገባ? ምንስ ሆነ? ተብሎ መጠየቁ አይቀርምና የሚከተለውን ማካፈል እወዳለሁ።

መቼም የመንግሥት ለውጥ ሲመጣ የውርስና ቅርስ አሰተዳደር ጥብቃ አይቀርም። በዚህ መልኩ የደጃዝማች ቤተሰቦች የአባታቸው ሀብት ቅርስና ውርስ ጠብቀው ተንከባክበው ለማቆየት በተቻላእው መጠን ጥረዋል።

ሆኖም ከ1983 ዓ.ም የመንግሥት ለውጥና ኤርትራ በሪፈረንደም ከኢትዮጵያ ከመገንጠሏ በኋላ በደጃዝማች ንብረትና ሀብት አያያዝና አጠቃቀም ላይ ችግር መከስቱ አልቀረም። እስከ ዛሬም በእንጥልጥል ያሉ ጉዳዮች አሉ።

በንጉሡ ጊዜ ደጃዝማች ከሞቱ በኋላ ቤተሰቡ በጋራ ስምምነት የደጃዝማች ቋሚ ንብረት ቤትና መሬት እንዳለ በሙሉ በስማቸው ተመዝግቦ ሳይከፋፈል፤ ትራስቲ (trustee) ተሰይሞለት ወራሾቻቸው በዓእምት አንዴ ተሰብስበው እንደ ባለ አክሲዮኖች (ባለ ድርሻ አካላት) የገቢና የወጪ ሪፖርት ቀርቦላቸው የተገኘው ትርፍ ለአሥራ ሦስቱ ልጆቻቸው እንዲከፋፈል ይደረግ ነበር። ይህ አሰራር እስከ ደርግ ጊዜ ቀጥሎ ደርግ ሥልጣን ከያዘ በኋላ አቶ ያይኔ እና አቶ ገ/ሚካኤል የቤተሰቡ ባለ ሙሉ ሥልጣን ተወካዮች ሆነው ተሰየሙት። አላቂ ዕቃና ንብረት ግን (አክሱም ያለውም ተጨምሮ) ለሁሉም ወራሾች እኩል ተከፋፈለ።

ደርግ ባወጣው ፖሊሲ መሠረት ቤትና ቦታ የመንግሥት ተወርሶ ከአንድ ቤት በላይ ያለ ንብረት እንደትርፍ ተቆጥሮ ለመንግሥት መሰጠት ሰለ ነበረበት፣ ቤተሰቡ ባወጣው መሠረት አሥራ ሶስት ወራሾች ወይም ወኪሎቻቸው በዕጣ ቤትና ቦታ ተከፋፍለው እያንዳንዳቸው የያዙትን ቤት ለመኖሪያ አስመዝግበው የተቀረውን በትርፍ ቤት አስመዝግበው ለመንግሥት ማስረከብ ነበረባቸው። እስከ ዛሬ በእንጥልጥል ያለው ጉዳይም ይኸው ነው። ከደርግ መንግሥት መወገድ በኋላ ግን የደጃዝማች ንብረት በስማቸው እንዲመለስ ሲደረግ ለእያንዳንዱ ወራሽ ሳይከፋፈል ነው ያለው።

በተለይ የኢሕአዴግ መንግሥት ሥልጣን ሲይዝ፣ የኤርትራ ነሳ መውጣትን ተከትሎ በኢትዮጵያና በኤርትራ ጦርነት ሲካሄድ፣ ነገሮች ተወሳሰቡ።

በአዲስ አበባ የነበሩት የደጃዝማች ወራሾች ኤርትራ ባለው ንብረታቸው ምትክ ሌላ እንዲሰጣቸው ወይም በአዲስ አበባ የተከራዩት ቤት አሥመራ ባለ ንብረታቸው በለውጥ እንዲጸድቅላቸው ቢጠይቁም ጥያቄው እስከ ዛሬ ድረስ ውሳኔ ሳይሰጥበት ቆይቷል።

የኢሕአዴግ መንግሥት መጀመሪያ በሰጠው ምላሽ እዚያው ኤርትራ ሄዳችሁ ንብረታችሁን አስከብሩ እንጂ በለውጥ ምትክ አይሰጥም የሚል ነበር። ቆይቶ ደግሞ «በተፈጠረው የኢትዮጵያ - ኤርትራ ጦርነት ምክንያት ለተባበሩት መንግሥታት አቤቱታ ቀርቦ እስኪወሰን መጠበቅ እንጂ መፍትሔ የለውም» የሚል መስል በመስጠቱ ጉዳዩ ዛሬም ተንጠልጥሎ ቀርቷል።

በአጠቃላይ የደጃዝማች ሀብትና ንብረት ምን ሆነ? የሚለው ጥያቄ ምላሽ ከላይ የተጠቀሰው ነው።

መጀመሪያ ላይ እንደተወሳው በዚህ መጽሐፍ ስለ ደጃዝማች ክንፉ ኪዳኔ ማንነትና ስለ ተግባራቸው በዝርዝር ለመተንተን አልተቻለም። ምናልባት ሌሎች የታሪክ ጸሓፊዎችና የሕይወት ታሪክ አጥኚዎች ይህን መጽሐፍ እንደ መነሻ አድርገው የበለጠ የተሟላ ታሪክ ይጽፉ ይሆናል የሚል ተስፋ አለን።

**የመረጃ ምንጮች**

* ማኅበር ልምዓት ኣክሱምን ከባቢኣን «ቀዳሞት ተበግሶታት ልምዓት ኣኽሱም» ህዳር 1966 ዓ.ም
* «ኣክሱም የታሪክና የቅርስ ማህደር» ሙሉ ወርቅ ኪዳነ ማርያም፣ ሳባ ኮሌጅ 1996 ዓ.ም
* «የኣክሱም ጥንታዊያን ገንዘቦች እና የአሠሯቸው ነገሥታት» ደጃዝማች ክንፉ ኪዳኔ 1960 ዓ.ም
* ኢትዮጵያ ጋዜጣ ታኅሣሥ 9/1964 ዓ.ም
* Catalgo I mostra international d’arte colonial, Roma 1931
* ‘Ethiopia’s Historical Handcraft Workers’ ሰላምታ መጽሔት፤ ሪቻርድ ፓንክረስ 1996 ዓ.ም
* Ethiopian photographed, pro Richard Pankhurst and Denis Gerard. 1996 kigan poul international.
* ‘Gama Axumite traditional paintings of weeding portraits’ pro, Johannes Kinfu. International research paper. AAU 2013.
* Ethiopian Encyclopedia. 2015 Hamburg.