ኢትዮጵያና ምዕራባዊ

ሥልጣኔ

ከከበደ ሚካኤል።

አዲስ አበባ ፲፱፻፵፩ ዓ.ም

ተኅትመ ዝንቱ መጽሐፍ በ፲ቱ ወ፱ቱ ዘመነ መንግሥቱ፥

ለቀዳማዊ ኃይለ ሥላሴ ንጉሠ፥ ነገሥት ዘኢትዮጵያ።

በብርሃንና ሰላም ማተሚያ ቤት ታተመ። ፴ - ፮ - ፵፩ ቁ ፩ሽ ፷፩

ግርማዊ ቀዳማዊ፥

አፄ ኃይለ ሥላሴ፥

ንጉሠ ነገሥት ዘኢትዮጵያ፥

በደግነታቸው፥

መልካም ፈቃዳቸው ሆኖ፣

ይህን መጽሐፍ እንዲቀበሉት፣

ጥልቅ በሆነ፥

ትሕትና እየለመነ

ደራሲው ያመለክታል፥

ይህን መጽሐፍ ሲጽፍ የደራሲው ዋና አሳብ ባገራችን ሰዎች ዘንድ የምዕራባውያን ሕዝቦች፥ ሥልጣኔ፥ ምን እንደ ሆነ ማነኛውም ተራ አንባቢ የሆነ ሰው ሁሉ እንዲያውቀውና የውጭ አገር ሰዎችም አዲሲቱ ኢትዮጵያ በንጉሠ ነገሥቷ በግርማዊ ቀዳማዊ ኃይለ ሥላሴ መሪነት ወደ ሥልጣኔ ለመራመድ የምታደርገውን መጣጣር ለመረዳት እንዲችሉ ይህ መጽሐፍ ብርሃን እንዲሆንላቸው ነው።

ማውጫ።

ገጽ።

የመጀመሪያዎቹ ሰዎች፥…………………………………………….፲፬

የመንግሥታት መቋቋም፥………………………………………..…፲፯

የባርነት ትርጕም…………………………………………………፲፱

እስራኤላውያን፥…………………………………………………..፳፫

ሆሜር፥…………………………………………………………..፳፭

ትልቁ እስክንድር፥……………………………………………….፳፱

የግሪክ ፈላስፎች፥………………………………………………..፴፩

ባሮች በግሪኮች ዘንድ፥…………………………………………..፴፰

የሮማውያን፥….…………………………………………………፵፩

ባሮች በሮማውያን ዘንድ፥……….……………………………….፵፬

የሮማ መውደቅ፥…………………………………………………፵፮

የግሪኮችና የሮማውያን እምነት፥…………………………………..፵፰

የክርስቲያን ሃይማኖት፥……………………………………………፶

መካከለኛው ዘመን፥……………………………………………….፶፫

ባርነት በመካከለኛው ዘመን፥………………………………………፶፯

ዳግም ልደት፥……………………………………………………፷

ባሮች ባሜሪካ አገር፥……………………………………………፷፭

የሄዱበት ሁኔታ፥……………………………………………….፸፩

ባርነትን ለማስወገድ የተደረገ የመንፈስ ትግል፥…………………..፸፬

ሊንኮልን፥……………………………………………………..፹፫

መሠረት የሌለው ክስ፥…………………………………………፹፯

ባለፈው ዘመን ጕዳዩ ስላለመፈጸሙ፥…………………………….፺፩

ባርነት ባፄ ኃይለ ሥላሴ ስለመወገዱ፥…………………………..፺፭

ግ. ቀ. ኃይለ ሥላሴ የፈጸሙዋቸው የሥልጣኔ ሥራዎች፥………፻፭

የሁከት ዘመን፥………………………………………………፻፲፱

የፋብሪካ ጥበብ፥……………………………………………..፻፴

ታላላቅ የጥበብ ሰዎች፥………………………………………፻፴፰

መደምደሚያ፥………………………………………………፻፵፯

**ማረሚያ።**

በገጽ ፳፯ በ፲፬ኛው መስመር «ይህን በደል ለመቀበል» የሚለውን ቃል «ይህን በደል ለመበቀል» ብሎ ማንበብ ነው።

በገጽ ፵፫ - በ፲ኛ መስመር «አቴንና» የሚለውን ቃል» አቴናን» ብሎ ማንበብ ነው።

በገጽ ፸፩ - በ፳፫ኛ መስመር «በጭራሽ ስለሚያስቡላቸው የሚለውን «በጭራሽ ስለሚያስቡላቸው» ብሎ ማንበብ ነው።

በገጽ ፻፳፰ - በ፳ኛ መስመር «አይጠረጥርም» የሚለውን «ይህም ሁኔታ ስናስተውለው ሞንቴኪየ፥….» ብሎ ማንበብ ነው።

በገጽ ፻፵፰ - በ፲፩ኛ መስመር ካናል ደ. ሱዌዝ የተከፈተበትን ዘመን» በ፲፰፻፷፱ ዓ.ም» ብሎ ማንበብ ነው።

**ማሳሰቢያ።**

፩ኛ በዚህ መጽሐፍ ውስጥ ስለሚገኝ የዘመን ቍጥር በውጭ አገር ስለሆነው ነገር ሁሉ እንደ አውሮፓ የዘመን አቆጣጠር በኢትዮጵያ፥ ውስጥ ስለ ተደረገው እንዳገራችን የዘመን አቆጣጠር መሆኑን እናሳስባለን።

፪ኛ የትሮይ ከተማ ስለጠፋችበት ዘመን በገጽ ፳፯ ስለተነገረው የዘመን ቍጥር «ስለ ዓለም ታሪክ ንግግር» የተባለውን የቮሱዬን መጽሐፍ መመልከት ነው።

፫ኛ «የፋብሪካ ጥበብ» በተባለው አርእስት ውስጥ ስለሚገኘው ሐተታ «ካፒቴኖች መናፍቃንና ሽፍቶች» የተባለውን ከፈሎፕ ሚለር የተጻፈውን መጽሐፍ በተለየ መመልከት ይቻላል።

፬ኛ በገጽ ፻፴፰ ስለ ሙዚቃ የተጠቀሰው በሻኬስፒር ቴአትር ውስጥ የሚገኝ ቃል ሎሬንዞ ለዤሲካ የተናገረው ቃል ነው። ነገር ግን ላገራችን አንባቢዎች እንዲመች በማለት ለብዙዎች እንደ ተነገረ ተነግሯል።

**መቅድም።**

በግርማዊ ቀዳማዊ ኃይለ ሥላሴ መሪነት ኢትዮጵያ ወደ ሥልጣኔ የምታደርገው እርምጃ ባሁኑ ጊዜ ለኢትዮጵያ ሕዝብ ከፍ ያለው አና ጕዳዩ በመሆኑ ኢትዮጵያውያን ሁሉ ጥቅሙንና ዋጋውን ዐውቀው በመንፈሳቸውና በዕለታዊ ተግባራቸው መተባበርና መሥራት እንደሚገባቸው ተረድተውታል። ይህም አስተያየትና አያያዝ የተሟላ እንዲሆን ንጉሠ ነገሥታችን ኢትዮጵያ እንድታገኘው የሚጥሩበት ሥልጣኔ ምን እንደ ሆነ ከምናውቀው አብልጠን ለመረዳት መመራመር ያሻናል።

ኢትዮጵያ ከዓለም ሕዝቦች ጋር ሳትገናኝ ተለይይታ መንገዱ ታጥሮባት የዓለምን ሕዝቦች ዘመናዊ ሥልጣኔ ለመካፈል ሳትችል ብዙ ዘመን ከቈየች በኋላ ያውሮፓ ሕዝቦች ኃይላቸውና ሥልጣኔያቸው ተስፋፍቶ የሱዌዝም የባሕር በር ተከፍቶ ቀይ ባሕር የህንድ መንገድ መሆን ሲጀምር ኢትዮጵያ ከዓለም ሕዝቦች ጋር ተቀራርባ መገናኘት ጀመረች።

ይህም ስለተባለ ካናል ደሱዌዝ በመከፈቱ ኢትዮጵያ ልትጠቀምበት ይገባት የነበረውን ያህል እንዳልተጠቀመች መዘንጋት አይገባም። ምክንያቱም ከባሕር ጋር የሚያገናኘት ጠረፍ ዙሪያውን በሦስቱ ያውሮፓ መንግሥታት ማለት በእግሊዝ በፈረንሣይ በኢጣሊያ ስለተያዘባት ካለም ጋር ለመገናኘት የማትችል በሩ የተዘጋባት እሥረኛ በመሆኗ ነው። ለወደፊቱም ቢሆን ይህ ሁኔታ ካልተሻሻለላት፥ ኢትዮጵያ ወደ ሥልጣኔ የምታደርገው እርምጃ አይቃናላትም። ስለዚህ ይህን ያህል ጊዜ በታላላቆች መንግሥታት ዘንድ፥ ችላ የተባለው ይህ ችግርዋና ጉዳቷ አሁን በሚደረገው ያለ መንግሥታት ጉባኤ ተጠንቶ እንዲታወቅላትና ጥያቄዋ የሚገባውን ፍጻሜ እንዲያገኝ ሙሉ ተስፋ አለን።

ሕዝብን ከፍ የሚያደርገው ሥልጣኔ መሆኑን በመመልከት ኢትዮጵያ የዓለም ሕዝቦች ያደረጉትን የጥበብ እርምጃ፥ ለመከተል ስታስብ የሥልጣኔን መንፈስ ለመቀበል ባለበጎ ፈቃድ ለመሆኗ ማስረጃ አድርጋ እንድትፈጽም የአውሮፓ መንግሥታት መጀመሪያ የጠየቋት ባርነትን ካገርዋ እንድታጠፋ ነው። ኢትዮጵያም ይህንኑ አሳብ በመልካም አስተያየት ተቀበለች። በየጊዜውም ከዓለም መንግሥታት ጋር ውል ተፈራረመች ነገር ግን በመላው ዓለም ልማድ ሆኖ ከብዙ ዘመን ጀምሮ የሚኖረው ባርያ የመግዛትና የመሸጥ ንግድ በድካሙም በተገኘው ፍሬ የመጠቀምን ግፍ ለማስወገድ ቀላል ነገር አልነበረም።

አውሮፓውያን ባርነትን ያስወገዱት በረጅም ዘመን በሥልጣኔ መንፈስ ካደረጉት እርምጃ የተነሣ አእምሮዋቸው በጕዳዩ ብዙ ከሠራበትና ከታገለበት በኋላ ነበር። ኢትዮጵያ ግን ይህን በተጠየቀች ጊዜ ሌሎች መንግሥታት በብዙ ዘመን የፈጸሙትን ሥራ እሷ በቶሎ እንድትፈጽመው ስለ ተጠየቀች ይህን አስቸጋሪ የሆነ ሥራ ለመፈጸም አቅቷት በሁከት ላይ ሳለች ግርማዊ ቀዳማዊ ኃይለ ሥላሴ አስደናቂ የሆነ ትጋታቸውንና ለዘመኑ ትግል አስፈላጊ የነበረውን ቈራጥነታቸውን ይዘው ደረሱላት።

ዛሬ ሲመለከቱት ባርነት ከኢትዮጵያ በመወገዱ የተሠራው ሥራ ምንም ያህል የሚያስደንቅና ዋጋ ያለው ነገር መስሎ ለብዙ ሰዎች አይታያቸውም ይሆናል። ነገር ግን ይህ ጉዳይ ስንት ታላላቅ ሰዎች ዕድሜያቸውን ሙሉ የደከሙበት ያሜሪካ ሕዝቦች እርስ በርሳቸው ትልቅ ጦርነት የተዋጉበት በአሮፓም የብዙ ታላላቅ ሰዎች አንጐል ከደከመበትና ከታገለበት በኋላ እንዲወገድ በተደረገ ጊዜ ትልቅ የመንፈስ (ሬቮሊሲዮን) መለዋወጥ የተፈጸመበት ሊንኮልንን የመሰለ ትልቅ የሰውም ሕይወቱ የሰዋበት ጉዳይ መሆኑን ስናስታውሰው ዓለም ከድንቁርና ወደ ሥልጣኔ በተራመደችበት ጊዜ ስለ ሰብዓዊ መብት የተፈጸመው አንዱ ዋና ሥራ ሆኖ እናገኘዋለን።

ግርማዊ ቀዳማዊ ኃይለ ሥላሴ ባርነትን ከኢትዮጵያ ለማጥፋት በተነሡ ጊዜ የገጠማቸው ችግር ታላቅ እንደነበረ ከፍጻሜ በማድረሳቸውም ለአገራቸውና ለሕዝባቸው ከፍ ያለ ውለታ እንደሠሩላቸው በሙሉ ለመረዳት የምንችለው የባረንት ጉዳይ በዓለም ላይ የነበረውን ሁኔታ ስንረዳውና ስናስተውለው ነው። ብዙ ታላላቅ ሰዎች ባርነት እንዲወገድ በመከራከራቸው ወይም አሳቡን ከፍጻሜ በማድረሳቸው ስማቸው በታሪክ ለማስጠራት የበቃ ሥራ ሆኖ ተቆጥሮላቸዋል። ግርማዊ ቀዳማዊ ኃይለ ሥላሴ ግን ባርነትን ካገራቸው ማስወገድ ብቻ ሳይሆን ሕዝባቸው ሥልጣኔ የሚያገኝበትን ብዙ ሥራ ሠርተዋል። አሁንም በመሥራት ላይ ናቸው።

ባርነት ከኢትዮጵያ ከተወገደ ብዙ ጊዜ ነው። ግርማዊ ቀዳማዊ ኃይለ ሥላሴ የመንግሥቱን ሥልጣን ወዲያው እንደያዙ ከፈጸሙዋቸው የሥልጣኔ ሥራዎች አንዱ ባርነትን ማስወገዳቸው ነው። እንግዲህ ስለ ባርነት ጉዳይ በዚህ መጽሐፍ ውስጥ በሰፊው የምንናገረው በታሪክ አኳኋን ነው እንጂ የዕለት ጉዳያችን ሆኖ አይደለም። ባጭሩ በጠቅላላው በዓለም ላይና እንዲሁም በኢትዮጵያ ባርነት እንዴት እንደተወገደ ታሪኩን ለመመልከት ስንል ብቻ ነው። ስለዚህ ይልቁንም የውጭ አገር ሰው የሆነ አንባቢ ባርነት አሁንም በኢትዮጵያ ገና ያጠፋ እንዳይመስለው ስለ አላፊ ነገር የምንናገር መሆናችንን አስጠነቅቃለሁ።

ግርማዊ ንጉሠ ነገሥት በሚናገሩት ዋና ዋና ዲስኩር ለሕዝባቸው የሚመኙለትና የሚደክሙለት ዋናው ጉዳይ በትምህርት እንዲራመድ ለማድረግ መሆኑን ከመግለጥ አላቋረጡም። ከዋናው ተግባራቸውም አንዱ ትምህርት ቤቶችን ማስፋፋትና ተማሪዎችን መጐብኘት ማበረታታትም ነው።

እንግዲህ ለሕዝባቸው የሚሿት ይህች ሥልጣኔ ምንድነች? ከወዴት መጣች? ጠባይዋና ግብሩዋ ምንድነው? እነሆ የእነዚህን ጥያቂዎች መልስ ለማወቅና ለመረዳት በጣም የተጣጣርን እንደሆነ የንጉሠ ነገሥታችንን አሳብና ምኞት ተካፍለን የተለሙልንን መንገድ ተከተልን ለማለት እንችላለን።

የእነዚህን ጥያቄዎች መልስ መፈለግና መስጠት ቀላል ነገር አይደለም። እኔም በዚች ታናሽ መጽሐፍ እሞክራለሁ እንጂ ልፈጽመው አልችልም። የበለጠ ሌላ አስተዋይ ሰው ደግሞ ብዙ የጐደለ ነገር ይሞላታል። የሆነው ሆኖ ዋናው ጉዳይ ይህንኑ ለማወቅና የሥልጣኔን እውነተኛን መንገድ ለመያዝ የኢትዮጵያውያን መንፈስ የተነሣ ሆኖ ሲጓጓ መታየቱ ነው።

በግርማዊ ቀዳማዊ ኃይለ ሥላሴ መሪነት ሥልጣኔ ወደ ኢትዮጵያ ስትገባ በማየታችን እኛ ኢትዮጵያውያን የሆንን ሁሉ ታላቅ ደስታ ሊሰማን ይገባል። በሁሉም ረገድ ታሪኳ የሚያኮራት አገር የሆነችው ኢትዮጵያ የጐደላትን ሥልጣኔ ባገኘች ጊዜ ትልቅ መንግሥት እንደምትሆን የማይጠረጠር ነው። ነገር ግን ይህ ታላቅ ዓላማ ፍጻሜ እንዲያገኝ ልጆቿ ጥበብን ለማግኘት ሌት ከቀን መጣር አለባቸው።

ሥልጣኔ እውነት ነው ውብ ነገር ነች። ነገር ግን ብዙ መሥዋዕት ትጠይቃለች። ከፍ ያለ ዋጋ ያለው ነገር ሁሉ በብዙ ድካም ካልሆነ አይገኝም። ስለዚህ ኢትዮጵያዊ የሆነ ሰው ሁሉ ለዚህ የጋራ ተግባር እያንዳንዱ በግል ጥረቱ ምን እንደፈጸመ ሕሊናውን መጠየቅ አለበት። እንደዚሁም ደግሞ ተግባሩን በተሰጠው ስጦታ እያቃና በቀን በቀኑ ጥበብን በመሻትና ዕውቀትም በመጨመር ራሱን ማሻሻል አንዱ ዓይነተኛ አገልግሎት ነው።

ክብሩንና ነፃነቱን ጠብቆ ለመኖር የሚቻልበት መንገድ በጥበብ ዘዴ ብቻ በመሆኑ ሕዝብ ሁሉ ከጐረቤቱ በታች እንዳይሆን ሌት ከቀን የሚታገልበት በአሁኑ ሰዓት ኢትዮጵያን የመስለ ለነፃነቷ ቀናተኛ የሆነች አገር ልጆችዋ ሊነቁ ይገባል።

እንግዲህ ይህ መጽሐፍ የተጻበትን አሳብ ስናጠቃልለው ባርነት እንዴት እንደተወገደና ሥልጣኔ ምን እንደሆነች ለመረዳት በየዘመኑና በየሕዝቦች ዘንድ ያደረገችውን እርምጃ እየተከተልን የዓለምን ታሪክ አሁን እስካለንበት ጊዜ ድረስ ለማስተዋል ነው። በዚህ ምክንያትም የባርነትን ጉዳይና የሥልጣኔን ዜና በዓለም ታሪክ ውስጥ አድርገን እንመለከተዋለን።

ባሮችን ነፃ ለማውጣትና የባርያንም ደንብ ለማሻሻል በየጊዜው ባገራችን ስለወጡት አዋጆች እንደዚሁም ደግሞ በገርባርና ባገረ ገዢዎች መካከል ስላለው ሁኔታ በቸገረኝ ነገር ሁሉ ሙሉ እርዳታቸውን ስላደረጉልኝ ለክቡር አቶ ገብረ ወልድ እንግዳ ወርቅ ምስጋናዬን እገልጣለሁ።

ይህ መጽሐፍ በፈረንሣይና በእንግሊዝ ቋንቋ ሲተረጐም የረዱኝ ሙሴ ማርሴል ሃሲድ፥ ምስተር ሉሲያን ማትና ምስተር ክላረንስ ዤ ፔሪን አመሰግናለሁ። ይልቁንም ሙሴ ማርሴል ሃሲድ መጽሐፉ ሲታተም የማተሚያ ቤቱን ጣጣ ስለ ረዱኝ ልዩ ምስጋና ይገባቸዋል።

**የመጀመሪያዎቹ ሰዎች።**

እግዚአብሔር አዳምና ሔዋንን ሲፈጥራቸው በምድረ ገነት አስቀምጧቸው ነበር በኋላ፥ ግን ስለ በደሉት ሳይሠሩና ሳይደክሙ በደስታና በሲሳይ ከሚኖሩበት የጸጋ ቦታ አስወጥቶ ባባረራቸው ጊዜ መራብና መጠማት መታረዝና መታመም መጨነቅና መሞት ደረሰባቸው። በዚህ ዓለም ላይ የሚኖሩትን ፍጡሮች ሁሉ ስንመለከት ሁሉም ረግተው ይኖራሉ። ለምሳሌ እንስሳትን ስናስተውል ከምግባቸው በቀር ሌላ ምንም አይፈልጉም። ግማሾቹ ሣር ቅጠል ተመግበው ግማሾቹም ሥጋ በልተው ውሃ ጠጥተው ሲኖሩ ሌላ፥ ምንም የሚፈልጉትና የሚያምራቸው ነገር የለም።

ሰው ግን ሲፈጠር ከእንስሳት ይልቅ የተጐዳ ሆኖ ይወለዳል። ይኸውም በልብስ ረገድ ነው። እንስሳት እግዚአብሔር የፈጠረላቸው ቆዳ ብርድ የሚያስገባ በመሆኑ አንድ ዕዳ ወርዶላቸዋል ለልብስ አያስቡምና ሰው ግን አካሉን ከብርድ የሚጠበቅበት ጠጕር ስለሌለው ለልብሱ ማሰብ አለበት።

ስለዚህ የጥንት ሰዎች የልብስ ዘዴ ተገኝቶ ሰውነታቸውን እስኪሸፍኑ ድረስ ብዙ ዘመን ተቸግረው ኖረዋል። የመጀመሪያ ልብሳቸውም ቅጠልና ያውሬ ቆዳ መሆኑ የታወቀ ነው። እክዚህ ሌላ ደግሞ አራዊት እንዳይበሏቸው ይፈራሉ ደካማ ናቸውና በታመሙም ጊዜ ለመታከም ዕውቀት ስላልነበራቸው በሽታ ሲይዛቸው ወይም ሲቈስሉ ሥቃያቸው ይበዛ ነበር።

አውሬ አድነው ለመመገብ ዕንጨጥ ለመቈረጥ ሰው የሚጣላ አውሬ በመጣባቸው ጊዜም ለመከላከል የሚችሉበት መሣሪያ አልነበራቸውም። መጀመሪያ መሣሪያ የሰሩት ድንጋይ እየጠረቡ ነው። ቋንቋ እስኪፈጠርም ድረስ እርስ በራሳቸው የሚናገሩት በድምፅና በምልክት ብቻ ሳይሆን አልቀረም። ቤት ለመሥራት ዕውቀት እስኪያገኙ ድረስ የሚኖሩትም በየዋሻው ውስጥ ነበር።

የቀድሞ ሰዎች እንዴት ይኖሩ እንደ ነበር ባሁን ዘመን ያሉ ሊቃውንት ለማወቅ አስበው ይኖሩበት የነበረውን ዋሻ ሲመረምሩ በአጥንት በዝሆን ጥርስ፥ በቀንድ ስባሪ ላይ የልዩ፥ ልዩ አውሬ ስዕል ተስሎ እያገኙ በዚህ ነገር በጣም ይደነቃሉ። የሚደነቁበትም ምክንያት በዚያን በድንቁርና ዘመን የነበሩ ሰዎች የኪነ ጥበብ ፍቅር ተሰምቷቸው ስዕል ለመሳል በማሰባቸው ነው። ስለውት በተገኘውም ስዕል ላይ የዓሣ የፈረስ የበሬ፥ የሌላም የልዩ ልዩ አውሬና እንስሳ መልክ ይታያል።

የጽሕፈት ዘዴ የተገኘው ይህን በመሰለ መንገድ ነው። ከጥንት ሕዝቦች መካከል የጽሕፈትን ዘዴ በስዕል መንገድ አግኝተው የሠሩበት ግብፆች ስለሆኑ የጽሕፈት ጥበብ በእነሱ ነው የተገኘው እየተባለ ዛሬ ይታሰባል። ምክንያቱም «ሂየሮግሊፍ» የተባለው የእነሱ የጥንት ፊደል በዕጽዋት በእንስሳትና በልዩ ልዩ ዕቃ እየተሳለ ስለሚገለጥ ነው። የዚህ አጻጻፍ ምሥጢር በሊቃውንት መርማሪነት ታውቆ ፍቺው ተገኝቶ ለማንበብ እስቲቻል ድረስ ብዙ ዘመን አስፈልጎታል።

ስለዚህ ሰው ለኑሮው የሚያስፈልገውን ነገር ለማግኘትና ለመሥራት እስኪችል ድረስ በዕውቀቱና በጉልበቱ ብዙ እንደ ደከመ አይጠረጠርም። ምግቡን የሚያበስልበት ልዩ ልዩ የሸክላ ዕቃ ለመሥራት እስኪችል ድረስ እንኳ ብዙ ዘመን ፈጅቶበታል። ሰው በዚህ አካሄድ ያደረገውን እርምጃ መከታተልና መመርመር ልዩ ዕውቀትና ልዩ ትጋት የሚያስፈልገው ለብቻው ራሱን የቻለ አንድ ትልቅ ጥበብ ስለሆነ ብዙ ሊቃውንት ይህንኑ እየተከታተሉና እየመረመሩ በየጊዜው ብዙ አዲስ ነገር ይገልጣሉ።

አንዳንዶቹም ታሪክ መርማሪዎች ሲናገሩ ከታሪክ በፊት የነበሩ ሰዎች ይኖሩበት ከነበሩት ቦታ በመቃብራቸው በቤት ዕቃቸው ዓሣ በሚያጠምዱበት አውሬ በሚያድኑበት መሣሪያቸው በኪነ ጥበብ ሥራቸው የተገኘውን ማስረጃ መሠረት አድርገን ዕውቀታቸውን ስንገምተው ከቀድሞ ጀምሮ ብልሆች እንደ ነበሩ እንረዳዋለን። የብልህነታቸውም ደረጃ እስከዚህ ድረስ ነበር፥ ብሎ ለመናገር ገና አልተቻለም ይላሉ።

የሰው ዘር ካዳምና ከሔዋን ወጥቶ እየተባዛና በመሬት ላይ እየተበታተነ ከሄደ በኋላ ሕዝቦች በየበኩላቸው መንግሥት መሠረቱ። የሰዎች ታሪክም በትክክል ለመታወቅ የተቻለው መንግሥት ከመሠረቱና የሠሩትንም ሥራ በጽሕፈት በሐውልት በኪነ፥ ጥበብ እየገለጡ ለትውልድ ማስተላለፍ ከቻሉ በኋላ ነው። እስከዚያ ድረስ የነበረው ግን ጨለማ የሸፈነው ስለሆነ የተረጋገጠ ታሪክ አይደለምና ከታሪክ በፊት የነበረ ዘመን ተብሎ ይጠራል።

የሆነው ሆኖ ሰው ራቁቱን ወደዚህ ዓለም ከመጣ በኋላ የሚበላውንና የሚጠጣውን የሚለብሰውንም ሠርቶ በማግኘት ብቻ ሳይወሰን አሳቡ ከፍ ያለ ሥራ ለመፈጸም ከመመኘት አለማቋረጡና ረቂቅ የሆነ ነገር ሁልጊዜ ሲፈልግ መታየቱ በተፈጥሮው መሠረቱ የተከበረ መሆኑን ያስረዳናል። አንድ ትልቅ ሊቅ ሲናገር «ሰው የተሰደደ፥ የተጋዘ አምላክ ነው» አለ። አምላክ ሲል ሥነ ፍጥረቱ ከሌሎች ፍጡሮች የበለጠ በታላቅነቱም ያምላክ ጠባይ ያለው ለማለት ነው። እግዚአብሔር በአምሳላችን ሰውን እንፍጠር ብሎ ሰውን ሲሰራ ጭቃ አድበልቡሎ ካበጀ በኋላ እፍ ብሎበት ነፍስ ሰጠው፣ ሲል መጽሐፍ ቅዱስ ይናገራል። እንግዲህ ሰው ከእግዚአብሔር ትንፋሽ የወጣና በሱ አምሳል የተሠራ በመሆኑ በዚህ ዓለም ላይ በሚያገኘው ነገር አሳቡ ጠግቦ አያውቅም።

እንግዲህ ከውኃ ጥፋት በኋላ ነው ሰዎች በዓለም ላይ ተበታትነው በየበኩላቸው መንግሥት የመሠረቱት። ከሁሉም አገር አስቀድሞ ኑሮን በማሻሻል በሥልጣኔ ረገድ ቀድምትነቷ የታወቀ ግብፅ ነች። ነገሥታቶቿ የፒራሚድን ሐውልቶች ሠርተው ይኸው ብዙ ሺ ዓመታት ኖረው እስከ ዛሬ ሳይፈርሱ ቆመው ይታያሉ።

የግብጽ አገር ሰዎች በእርሻና የመቅደስ ሕንፃ በመሥራት ሕዝብን በመልካም ሕግ በማስተዳደር ቀደምትነት ነበራቸው። የቀን መቁጠሪያም ደንብ ነበራቸው። ከሁሉም ይልቅ ደግሞ የሥዕል ፊደል አውጥተው ታሪካቸውን በመጻፋቸው ይመሰገናሉ።

ከግብጾች በኋላ የሰለጠኑ በሚዞጶታሚያ ይኖሩ የነበሩ የአሦርና የባቢሎን ሕዝቦች ናቸው። እነሱም ግብጽንና እስራኤላውያንን ገዙ። በአስትሮኖሚና (በከዋክብት ዕውቀት) በሂሣብ (ማቴማቲክ) ከፍ ያለ ዕውቀት ነበራቸው። ቀጥሎ የፋርስ መንግሥት ተነሥቶ ባቢሎናውያንን ገዛቸው።

በሶርያ አገር በሜዲቴራኔ ባሕር ጠረፍ ላይ ፊንቄ በሚባለው አገር የሚኖሩ በመርከብ እየዞሩ የሚነግዱ ሕዝቦች ነበሩ። እነሱም የፊደልን ጥበብ አውጥተው ሠሩበት። በኋላም ለግሪኮች አውርሰው ግሪኮችም ለሮማውያን ሮማውያንም ለአውሮፓ አስተላልፈው ይኸው እስከ ዛሬ በእነሱ ፊደሎች አውሮፓውያን ይጽፉበታል። ይሁን እንጂ እነዚህ ፊደሎች ካንዱ ወደ አንደኛው ሕዝብ በተላለፉ ቁጥር ተቀባዩ እያረመ ያሁኑን መልክ እስኪይዙ ድረስ ብዙ ጊዜ ተሻሽለዋል። ቀጥሎ የግብጽም የሜዞጶታሚያም ሥልጣኔ ወደ ግሪኮች ተላለፈች። ግሪኮች ግን ጥበብን በየቅርንጫፉ እያስተፋፉ ስለሄዱ ሥልጣኔ ከፍ ካለ ደረጃ አደረሷት።

ወደ ፊት እንደምንመለከተው ጦርነት ሥልጣኔ ሀብት፥ እነዚህ ሶስት ነገሮች የሕዝብ ትልቅነትና ሕይወት የሚመሠረትባቸው መደቦች ናቸው።

አንድ ሕዝብ በጀግንነት እየተከላከለ ነፃነቱን ጠብቆና ያገሩን ጠረፍ አስከብሮ ይኖራል። ነገር ግን በሥልጣኔ የሚበልጠው ሌላ ሕዝብ በተነሣበት ጊዜ የልብ ድፍረትና የጀግንነት ወኔ ከጥበብ ጋር ሊቋቋም ስለማይችል ይሸነፋል። ይኸውም በግሪክና በፋርስ መካከል የሆነው ማስረጃ ይሆናል።

እንደዚሁም ደግሞ ሀብት ያለው ሕዝብ ጀግንነት ከሌለው ኃይለኛ ሕዝብ በመጣበት ጊዜ ገንዘቡንም ቀምቶ እሱንም ባርያ ያደርገዋል። ሀብት ከሌለው ደግሞ ሥልጣኔውን ለማስፋፋትና ኃይሉን ለማጠንከር አይችልም። ስለዚህ እነዚህ ሦስት ጸጋዎች ላንድ መንግሥት መሠረቱ ናቸው። በእነዚህም በሦስት ምክንያቶች ሕዝቦች ከፍና ዝቅ እያሉ ገዢና ተገዢ እየሆኑ ይኖራሉ።

በጦርነት ድል እየሆነ ሕዝብ የባርነት ቀንበር ይወድቅበት ነበር ሲባል ባርነት ማለት ምንድነው። ?

**የባርነት ትርጕም፤**

ሰው እንደ እሱ በአርአያ ሥላሴ የተፈጠረውን ወንድሙን ባርያ አድርጐ መግዛት እንዴት ደግሞስ መቼ እንደ ጀመረ ታሪክ ምንጩን አይነግረንም። በመጽሐፍ ቅዱስ ላይ ብቻ ኖኅ ለወንድሞችህ ተገዛ ብሎ ልጁን ካምን እንደ ረገመውና አብርሃምም አጋር የምትባል ባርያ እንደነበረችው እናውቃለን። ነገር ግን የኖኅ እርግማን በካም ዘር ላይ የደረሰው መቼ በምንስ አኳኋን እንደሆነ አናውቅም።

ይሁን እንጂ ይህን ዝርዝር ነገር ትተን በጠቅላላ አስተያየት ታሪክ ስንመለከት በጣም ከራቀው ከጥንት ዘመን ሕዝቦች አንስቶ ባርነት እንደነበረ እንረዳዋለን። በግብጾች በእስራኤላውያን በግሪኮች በሮማውያን በሌሎችም ሕዝቦች ዘንድ ባሮች ነበሩ። የባርነት እቅንበር የሚወድቅባቸውም ሰዎች በልዩ ልዩ አኳኋን ነው።

ባርነት የሚመጣባቸው ልዩ ልዩ ምክንያቶች ቀጥሎ የተመለከቱት ናቸው።

ከዘር ማለት ከባርያ በመወለድ አንዳንድ ሰዎች ለገንዘብ ሲሉ ልጆቻቸውን ይሸጣሉ። አንዳንድ ጊዜ ደግሞ አንዳንድ ሰዎች ችግር ሲበዛባቸው ራሳቸውን ይሸጣሉ። እንደዚሁም ደግሞ፥ ገንዘብ ተበድሮ መክፈል ያልቻለ ለአበዳሪው ባሪያ ሆኖ ይገዛ ነበር።

በጦርነት ላይ ማራኪው ተማራኪውን ለሕይወቱ ምሕረት ሲያደርግለት ባርያ ያደርገዋል።

ሰው እያፈኑ ባርያ በሚያደርጉ ሰዎች ማለት በባርያ ፈንጋዮች እጅ የወደቀ ባርያ ሆኖ መሸጥና መለወጥ ይደርስበታል። በዙውን ጊዜ ግን ባሮች የሚሆኑ በጦርነት የተሸነፉ ሕዝቦች ናቸው ብዙ የባርያ ነጋዴዎች ከጦር ሠራዊት ጋር ወደ ጦርነት ቦታ አብረው እየሄዱ የጦር ምርኮኞችን ከድል አድራጊዎች ላይ በጅምላ እየገዙ ወስደው በየአገሩ በዝርዝር ይሸጡዋቸው ነበር። በብዙም አገሮች ባሮቹ እየተዋለዱ ሲባዙ አንዳንድ ጊዜ ቍጥራቸው ከቀረው ሕዝብ የበለጠ ሆኗል። የባርነት ቀንበር የወደቀባቸው ሰዎች ሁልጊዜ ከባድ ሆኖባቸዋል።

ሠርተው በድካማቸው ያፈሩትን ወይም በውርስ ያገኙትን ወይም በስጦታ የተቀበሉትን ገንዘብ ሁሉ የሚሰጡት፥ ለጌታቸው ነው እንጂ ባሮች በማናቸውም አኳኋን በምንም ነገር ላይ ባለቤትነት ሊኖራቸው ዘንድ አይፈቀድላቸውም። እስከ ብዙ ጊዜ ድረስም ጌታ ባርያውን ለመግደል ሥልጣን ነበረው። በጠቅላላው በሕዝብ መተዳደሪያ ሕግ ፊት ባሮች እንዳልተፈጠሩ ያህል ሆነው ነበር የሚታዩት። ከዚህም የተነሣ ይህን ከባድ የሆነ የተገዢነት ቀንበር ከጫንቃቸው ለማስወገድ ሲሉ ባሮች በሮማውያን ዘንድ አድማ አድርገው እየተነሱ ብዙ ጊዜ በብርቱ እንደተዋጉ በታሪክ እናገኘዋለን። አንድ ጊዜማ ስፓርታኩስ በሚባል ሰው መሪነት ሰባ ሺ ባሮች ተነስተው ባደረጉት ውጊያ ሮማን ሊያጠፉዋት ምንም ያህል አልቀራቸውም ነበር።

ነፃነት ካገኙም በኋላ ከጨዎች ልጆች እኩል ይቆጠሩ ዘንድ መብት ስላልተሰጣቸው የሚጠሩት በጌታቸው ስም ሆኖ በእሱ ውስጥ እየሠሩ ይኖሩ ነበር እንጂ ሙሉ ነፃነት አልነበራቸውም። በመንግሥት ውስጥም ማዕርግ ያለው ሥራ ለመሥራትና ከጨዎች ልጆች ጋር ለመጋባት አልተፈቀደላቸውም።

እንግዲህ ባርያ ማለት የተናቀ የተዋረደ የሰው መብት የሌለው ማለት ነው ከዚህም የተነሣ ባሮች ለሰው ልጅ በመሬት ላይ ከተሰጠው ከማናቸውም ደስታ እንዳይካፈሉ የተከለከሉ ፍጡሮች ሆነው ኖረዋል። በሕይወታቸው የሚደርስባቸውም ልዩ ልዩ ግፍና መከራ የጸና በመሆኑ እንደ ኢዮብ የተወለዱበትን ቀን ከመርገም አላቋረጡም፣ ይህንኑም ወደ ፊት ታሪክ እያመሳከርን በምንመለከተው እናገኘዋለን። በመሬት ኑሮ መከራ ስለጸናባቸው ሰዎች አንድ ባለቅኔ፥

ለናንተ ሆናለች ፀሐይዋ ጨለማ፤

የኃዘን ልቅሶ ነው የወፎቹም ዜማ።

መሪር ነው ለናንተ የማሩ ወለላ፥

ደስታም የላችሁ ከመከራ ሌላ።

እጣችሁ ሲወሰን በተራ እያለፈ፣

ለጭንቅ ነውና ጥንቱን የተጻፈ።

ብሎ የተናገረው ስለ ባሮች እድል መሆኑ አይጠረጠርም፤ ይልቁንም በሮማውያንና በአሜሪካኖች ዘንድ ባሮች አሳራቸው የበዛ በመሆኑ የወደቀባቸውን ከባድ ቀንበር፥ ለማቅለል ሲሉ ራሳቸውን መግደል የሚጽናኑበት ልማድ፥ አድርገው ነበር።

ስመ ጥሩው ፈላስፋ አርስጣጣሊስ ሲናገር ባርያ፥ ማለት ሕይወት ያለው ዕቃ ነፍስ ያለው ገንዘብ ወይም ርስት ማለት ነው ይላል። ወይም ደግሞ ባርያ ማለት ሕያው የሆነ መሣሪያ ነው። መሣሪያ ደግሞ ሕያው ያልሆነ ባርያ ነው ሲል በፍልስፍና አነጋገር ይገልጽልናል። በማስተዋል ነገሩን ስንመለከተው ደግሞ እግዚአብሔር አዳምና ሔዋንን ከምድረ ገነት አስወጥቶ መሬት ስለናንተ የተረገመች ትሆናለች እሾህ አሜኬላ ታበቅላለች ብሎ ረግሞ ከግንባሩ ላይ ጠርጎ እንዲበላ አዳምን አዞታል። እንግዲህ በእርግማን የመጣ በመሆኑ ሥራ የተጠላ ነገር ነው። ከዚህም የተነሣ ሰው የተቻለውን ያህል መሥራትና መድከም ቢቀርለት ይወዳል። ነገር ግን ካልሠራ ለመኖር ስለማይችል ይህን ሁኔታ የሚያሻሽልበት ዘዴ ፈለገ። ወንድሙን ጨቁኖ በባርነት እያሠራ ከሥራው የተገኘውን ፍሬ ለራሱ በማድረግ ሳይሠራ ለመኖር የሚችልበትን ብልሀት አገኘ።

ሰዎች አእምሮ አግኝተው የባርነትን ልማድ እስኪያስወግዱ ድረስ ብዙ በክርስቲያን ሃይማኖትና በሥልጣኔ ምክንያት ነው።

**እስራኤላውያን።**

ከሶርያ ደቡብ ከሜዴቴራኔና ከዮርዳኖስ ወንዝ መካከል በምትገኘው ፓሌስቲን በምትባል አገር እስራኤላውያን የሚባሉ ሕዝቦች ነበሩ። ታሪካቸው በመጽሐፍ ቅዱስ ውሥጥ የሚገኘው ነው። ትክክለኛ ሰው በመሆኑ በእግዚአብሔር ፊት የተወደደ አብርሃም የሚባል ሰው ነበር። እግዚአብሔርም ዘርህን እንደ ባሕር አሸዋና እንደ ሰማይ ከዋክብት ብዙ አደርገዋለሁ የትልቅ ሕዝብ አባት ትሆናለህ ብሎ ቃል ኪዳን አደረገለት። ዮሴፍ በወንድሞቹ ተሸጦ ወደ ግብጽ አገር ስለ ሄደ ረሀብ በሆነ ጊዜ አባቱ ያዕቆብ ከነልጆቹ ከግብጽ አገር ሄዶ ኖረ። በኋላ ግን ፈርዖኖች እስራኤላውያንን ባሮች አድርገው መንገድና ፒራሚድ ያሠሩዋቸው ጀመር፥ ጨርሰው ሊያጠፉዋችውም አሰቡ። ስለዚህ እግዚአብሔር ሙሴን አስነሥቶ፥ ከፈርዖን ቀንበር አወጣቸው።

አርባ ዓመት በበረሀ ከተጓዙ በኋላ እግዚአብሔር ቃል ኪዳን ገብቶላቸው ከነበረው ከከንዓን ምድር ደረሱ። በምን ምክንያት ነው እግዚአብሔር የረዳቸው ቢባል እስራኤላውያን ሃይማኖት ጠብቀው የኖሩ ሕዝቦች በመሆናቸው ነው። ከዚህም የተነሣ እግዚአብሔር ሙሴን ቃል ለቃል አነጋግሮት የሚተዳደሩበትን የአሠርቱን ቃላትን ሕግ ሰጣቸው።

እውነተኛውን ንጹሕ ሃይማኖት፥ በመከተላቸው እስራኤላውያን ትልቅ ዋጋ እንደ ነበራቸው የምንረዳው ወደ ፊት እንደምናየው ከጥንት ሕዝቦች ሁሉ በሥልጣኔ ከፍ ብለው የነበሩ ግሪኮችና ሮማውያን በሃይማኖት በኩል በጣም የተሳሳቱ እንደነበሩ ስናስተያየው ነው። ግብጾችማ የፈረንሣዩ ሊቅ ቦሱዬ እንደተናገረው «ከግብጽ አገር ከሱ ከራሱ ከእውነተኛው አምላክ በቀር ሌላው ነገር ሁሉ አምላክ ነበር» በፀሐይ በተኵላ በበሬ በድመት በአዞ፥ ያመልኩ ነበርና።

እውነተኛ ሃይማኖት የምትገኝ በእስራኤላውያን ዘንድ ብቻ ነበር። ስለዚህ እግዚአብሔር ሕዝቤ እያለ ሲጠራቸው ኖረ። በበደሉትም ጊዜ አባት የሚወደውን ልጅ እንደሚቀጣ፥ ይቀጣቸው ነበር። ነገሥታቶቻቸውም ዳዊትና ሰሎሞን የእግዚአብሔር አገልጋዮች ነበሩ። በሰሎሞን ዘመን ንግሥተ ሳባ የምትባል የኢትዮጵያ ንግሥት ወደ ኢየሩሳሌም ሄዳ ከጥበበኛው ንጉሥ ጋር ተዋውቃ ስትመለስ፥ ቀዳማዊ ምኒልክን ወለደች። ንግሥተ ሳባ ኢየሩሳሌም ደርሳ በመመለሷ ምኒልክን ብቻ አልነበረም ያተረፈችው ነገር ግን የኢትዮጵያን ታሪክ የጻፈ አንድ የፈረንሣይ ደራሲ እንደተናገረው በማህፀኗ ምኒልክን በልቧ የእውነተኛውን ሃይማኖት ዜና ይዛ ተመለሰች። እንጂ።

የሕዝቦችን ታሪክ ለማያያዝ እንዲመቸን ሆሜር የሚባለው የግሪኮች ትልቁ ባለ ቅኔ የነበረው ሰሎሞን በነገሠበት ዘመን አቅራቢያ ነው። ወደ እስራኤላውያን ታሪክ እንመለስና በኋላ በምርኰኝነት ወደ ባቢሎን ሄዱ። ኋላ ግን ቂሮስ የፋርስ ንጉሥ ድል አድርጐ ባቢሎንን በያዘ ጊዜ ወደ ኢየሩሳሌም እንዲመለሱ ፈቀደላቸው። በመጨረሻም ከሮማውያን ቀንበር ውሥጥ ገብተው ሲኖሩ በአውግስጦስ ቄሣር ዘመን ጌታችን ኢየሱስ ክርስቶስ በቤተ ልሔም ተወለደ።

**ሆሜር።**

ከክርስቶስ ልደት ዘጠኝ መቶ ዓመታት በፊት የነበረው ሆሜር የሚባለው የግሪክ ባለ ቅኔ «ኢሊያድ» እና «ኦዲሴ» የተባሉ ሁለት የቅኔ መጻሕፍት ጽፏል። በማነኛውም ሕዝብና በማናቸውም አገር በማናቸውም ዘመን ከተነሡት ባለቅኔዎች ሁሉ ሆሜር ይበልጣል። ከዚህም የተነሣ የባለ ቅኔዎች መሥፍን ተብሎ ይበልጣል። ከዚህም የተነሣ የባለ ቅኔዎች መሥፍን ተብሎ ይጠራል። ቮልቴር ሲናገር «ድርሰት (ሊቴራቴር)የሌለው ሕዝብ ሕዝብ አይደለም።» አለ።

የጥንቲቱ ግሪክ ታላቅነት ዛሬ የለም። ዓለም በድንቁርና ተኮንኖ ሲኖር ብቻዋን በሥልጣኔ ጸድቃ ትኖር የነበረችው ግሪክ ውበቷን የሚመሠክሩ ሕንጻዎቿ ዛሬ ፈርሰዋል አርበኞቿም ረግፈዋል የሆሜር ቅኔ ግን እስከአሁን ድረስ ቆይቶ ግሪክ ምን አንደ ነበረች ይገልጣል፤ ያስተምራል፤ ይናገራል።

እርግጥ ነው የግሪክን ዝና ለማወቅ ከሆሜር ቅኔ፥ ይልቅ ብዙ ታሪክ ጸሐፊዎች የጻፉትን ማንበብ ይቻላል። ነገር ግን የሆሜር ቅኔ ግሪኮች ጠባያቸው የታረመ ስሜታቸው የተራቀቀ አስተያየታቸው ጥበብ የሞላበት አሳባቸውም በጣም ከፍ ብሎ የሚመለከት መሆኡን ስለሚገልጥ፥ ተነቦ አይጠገብም። ሰው የሚያስደንቅ ጀግንነት ቢኖረው ታላላቅ ሕንፃዎች ቢያቆም አያሌ ሀብት ቢያከማች ጥልቅ የሆነ ዕውቀት ቢመረምር ጠባዩ፥ ክቡርነት አእምሮውም (ሞራል) መልካም አብነት ከሌለው የቀረው ሥራው ሁሉ ምንም ዋጋ የለውም።

በሆሜር ቅኔ ውስጥ ዋና ትምህርት ሆኖ የሚገኘው የጀግንነት ያገር ፍቅር ጉዳይ ነው። ነገር ግን ይህ ዋናው ማኅደር ሲሆን በውስጡ አንድ ነገር ሳይጐድል ሁሉ ነገር ይገኝበታል። ማናቸውም ሕዝብ ወይም ማንኛውም ሰው ስለ ግል ጠባዩ የሚያስፈልገውንና የሚወደውን ለሥልጣኔ የተስማማ የሆነውን ትምህርት ይቀዳበታል።

ነገር ግን በሆሜር ቅኔ ውስጥ ለእኛ ላሁኖቹ ሰዎች፥ ጥቂት ግራ ሆኖ የሚታየን አንድ ነገር አለ ይኸውም ያማልክትና የሰዎች ሥራ ተቀላቅሎ ስለሚገኝበት ነው። ዳሩ ግን እኛና ሆሜር ዘመናችን ልዩ መሆኑን አለመዘንጋት ይገባል። እኛ ክርስቲያኖች ነን ሆሜር ግን አረመኔ ነበር።

አረመኔ ስንል ባማርኛችን ትርጉሙ ሁለት ነው። ባንድ ወገን ጨካኝ ርኅራኄ የሌለው ማለት ይሆናል። ባንድ ወገን ደግሞ በእውነተኛው አምላክ ያላመነ ለጣዖት የሚያመልክ ማለት ይሆናል። ስለዚህ ሆሜር አረመኔ ነበር ስንል በመጀመሪያው ሳይሆን በሁለተኛው ትርጉም ነው።

የጥንት ግሪኮች የሚያምኑት በብዙ አማልክት ነበር። የእሳት አምላክ፥ የባሕር አምላክ እያሉ ለያንዳንዱ ተግባርና ለያንዳንዱ ነገር አንዳንድ አምላክ ያደርጉለት ነበር። ከዚህ ሌላ ደግሞ ሴቶች አማልክት አሉ። የጥበብ አምላክ ሴት ነች እሷም አቴና ትባላለች። የውበት አምላክ አለች እሷም አፍሮዲት ትባላለች። ወንዶቹም ሴቶቹም አማልክት ብዛታቸው ተቆጥሮ አያልቅም። ወንዶች አማልክትም ሚስቶች አሉዋቸው። ከሁሉም በላይ ጁፒቴር (ዜውስ) የሚባል አለ። እሱም ያማልክት ሁሉ አምላክ ሁሉን የሚገዛና በኃይሉ ሁሉንም የሚደመስስ ነው። ያማልክት ሁሉ አባትና ጌታ ነው ብለው ያምኑበታል። ቲታኖችን ድል አደረገ። አባቱን ሳቱርንን አሸንፎ ዙፋኑን ነጠቀው። ለወንድሙ ለኔፕቱን ባሕርን ፕሉቶን ለሚባለው ላንደኛው ወንድሙ ደግሞ ገሃነምን ሰጥቶ የሲኦል ንጉሥና የሙታን አምላክ አደረገው። እሱ ራሱ ጁፒቴር ግን ሰማይንና መሬትን ያዘ ይላሉ። ያማልክቶቻቸው ታሪክ በሚቶሎዢ መጽሐፍ ውስጥ ተጽፎ ይገኛል።

ሰው ደግ ወይም ክፉ ሥራ ሲሰራ መልአክ ቀረበው ወይም ሰይጣን ተጠጋው እንደምንለው ሁሉ ግሪኮች ደግሞ ሰው ጀግና ሲሆን ጁፒቴር ደገፈው አጵሎን ረዳው ተመልካች ሲሆንም የጥበብ አምላክ አቴና መከረችው ይባላል።

ጀግኖች የሆኑትንም ሰዎች ወይም በአባታቸው ወይም በእናታቸው ካምላክ ይወለዳሉ ብለው ያምኑ ነበር። በትሮይ ከተማ ጦርነት ላይ አማልክት ከሁለት ተከፍለው ግማሾቹ ከስፓርት ሰዎች ግማሾቹም ከትሮይ ሰዎች ጋር ሆነው ተዋግተዋል። የሆሜር ቅኔ የሚናገረው በስፓርት ሰዎችና በትሮይ ሰዎች መካከል ስለተደረገው ጦርነት ነው።

ታሪኩም እንዲህ ነው። ፕሪያም የሚባል የትሮይ ንጉሥ ነበር። ልጁ ፓሪስ ወይም አሌክሳንድር የሚባለው በእንግድነት ወደ ስፓርት ከተማ ሄደ። የስፓርት ንጉሥ ሜኔላስ የሚባለው ፓርሲን አክብሮ ተቀብሎ አስተናገደው። ፓሪስ ግን ውብ የነበረችውን የሜኔላስን ሚስት ሄሌን ይህን በደል ለመቀበል የትሮይን ከተማ ሊወጋ የጦር ሠራዊቱን በመርከብ አስከትቶ ዘመተ። የትሮይ ከተማ ተከባ ውጊያው አስር ዓመት ቆየ። በመጨረሻ ትሮይ በዚሁ ውጊያ ጠፋች የተፋችውም እስራኤላውያን ከግብፅ አገር በወጡ በ፫፻፰ ዓመታት የውሀ ጥፋት በሆነ በ፲፩፻፷፬ ዓመታት ነው። የሆሜር ቅኔ የሚናገረው በዚህ ውጊያ ውስጥ የተሠራውን የጀግንነት ሥራና የሆነውንም ነገር ሁሉ ነው።

እንግዴህ የሃይማኖታቸውን ጣጣ፥ ለብቻው አድርገን በውስጡ ያለውን መልካም ምሳሌና ትምህርት የሚሆነውንም ነገር ስንመለከት የሆሜር ቅኔ መሰል የሌለውና ውብ የሆነ ያንድ ዓለም ዜና የያዘ ሰፊ ታሪክ ሆኖ እናገኘዋለን።

ከሆሜር ቀጥሎ ሌሎች የግሪክ ባለ ቅኔዎች ነበሩ። ኤቪል የሚባለው ዘጠና የቴአትር ድራማዎች ጽፏል። ሶፎክል የሚባለውም መቶ ሃያ ሶስት ድራማዎች ጽፏል። ኤቪል ራሱ ሲናገር «ታላቅና ሰፊ ድግስ በሆነው በሆሜር ቅኔ የኔ ቴአትር የጉሮሮ መክፈቻ ሆና የምትቀርብ ታናሽ ምግብ ነች» ሲል በትህትና የሆሜርን ሥራ ከፍ የራሱን ዝቅ አድርጐ መስክሮዋል።

ረናን የሚባለው የፈረንሣይ ሊቅ ሲናገር ካንድ ሺ ዓመት በኋላ ወደ ፊት እውቀት እየሰፋ ሲሄድ አሁን በዓለም ላይ ያሉ መጻሕፍት ሁሉ ተንቀው የሚያነባቸው፥ ይጠፋል፤ ሁለት መጻሕፍት ብቻ ምንጊዜም ቢሆን ስለማይረክሱ መታተማቸውና መነበባቸው ይቀጥላል። እነዚሁም፣ መጽሐፍ ቅዱስና የሆሜር ቅኔ ናቸው አለ።

**ትልቁ እስክንድር።**

የግሪክ አገር በብዙ ከተሞች የተከፋፈለች ሆና እያንዳንዱም ከተማ ለየብቻው መንግሥት ነበረው ከነዚሁም ዋኖቹ አቴናና ስፓርት ነበሩ። የፋርስ መንግሥት በጣም የተፈራና የገነነ ስለ ነበር የግሪክን አገር ሊያስገብር አስቦ ብዙ ጊዜ ወጋት። ግሪክ ግን የሠለጠነች ስለ ነበረች የፋርስን ጦር ድል እያደረገች ብዙ ጊዜ መለሰችው።

በአቴናና በእስፓርት መካከልም የመናናቅና የመቀናናት መንፈስ ስለ ነበረ ጠላት ከውጭ ሲመጣ አንድነት ተባብረው እየመከቱ የጋራ ጠላታቸውን ሲመልሱ ቆዩ። የውጭ ጠላት በሌለ ጊዜ ግን እርስ በራሳቸው እየተዋጉ ስለ ተዳከሙ የመቄዶንያ መንግሥት በፊልጶስና በእስክንድር ዘመን ገዛቸው።

ግሪክ እየደከመች በሄደችበት ጊዜ ትልቁ እስክንድር ሕይወት ሰጥቷት ቆይታ ነበር። እሱም ትልቅ ጦረኛ ስለ ነበረ ሶርያን ግብፅን ፋርስን፣ በክትሪያን፣ ይዞ እስከ ሕንድ አገር ድረስ ዘለቀ። ከሱም በፊት ሕንድን እይረገጠ አውሮፓዊ አልነበረም።

ትልቁ እስክንድር የግሪክን አገር አንድ አድርጐ ከያዘ በኋላ በፋርስ ላይ ሲዘምት ሰላሳ ሺህ ወታደሮችና አራት ሺህ አምስት መቶ ፈረሰኞች ብቻ ነበሩት። የፋርስ ንጉሥ ዳርዮስ ግን ከእስክንድር ጋር ሁለት ጊዜ ሲዋጋ በመጀመሪያ ስድስት መቶ ሺህ ወታደሮች በሁለተኛው፣ ጊዜ አንድ ሚሊዮን ሁለት መቶ ሺህ ወታደሮች ነበሩት። ይሁን እንጂ የግሪክ ጦር የሠለጠነ ስለ ነበር ዳርዮስ ሁለቱንም ጊዜ ተሸነፈ፣ እስክንድርም በፋርስ መንግሥት ዙፋን ላይ ተቀመጠ።

በእስክንድር ምክንያት የንግድ ሥራና የመርከቦች በባሕር ላይ መዘዋወር ተስፋፋ። የጥበብ (ሲያንስ) የቴክኒክ የኢንዱስትሪ እርምጃ ተፋጠነ። ብዙ ያልታወቁ አገሮች ተከፈቱ። የግሪክና የእስያ ሕዝቦች ተቀላቀሉ። ከዚህም ሁሉ የተነሣ የዓለም ታሪክ ሁኔታ ተለወጠ። ስለዚህ ትልቁ እስክንድር በዓለም ላይ ከተነሡት ታላላቆች ሰዎች አንዱ ሆኖ ይቆጠራል።

ከዚህ ሌላ ደግሞ አርስጣጣሊስን በመርዳቱ ለሥልጣኔ የሰጠውን ጥቅም ወደ ፊት እናገኘዋለን። አስተምሮ ያሳደገው ይህ ትልቁ ሊቅና ፈላስፋ (አርስጣጣሊስ) ስለሆነ ትልቁ እስክንድር መንፈሱ በግሪክ ሥልጣኔ የታነፀ ሰው ነበር። ግዛቱን እያስፋፋ ሲሄድ አሳቡ ተገዢዎቹ የሚያደርጋቸው ሕዝቦች የግሪክን ቋንቋ እንዲማሩና ከተሞቻቸውን በግሪክ ፕላን እንዲሠሩ በማድረግ የግሪክን መንፈስና ሥልጣኔ ለዓለም ለማውረስ ነበር። ነገር ግን ብዙ ታላላቅ ሥራ ሊሠራ ለማውረስ ነበር። ነገር ግን ብዙ ታላላቅ ሥራ ሊሠራ አሳቡን በሰፊው ሲያዘጋጅ በባቢሎን ከተማ ሃሙራቢ በሚባለው ንጉሥ ቤተ መንግሥት ውስጥ በድንገት ታሞ በሰላሳ ሶስት ዓመቱ አረፈ። ትልቁ እስክንድር ወዲያው እንደ ሞተ የጦር አበጋዞቹ መንግሥቱን ተከፋፈሉት።

**የግሪክ ፈላስፎች።**

ትልቁ የፋርስ መንግሥት ግሪክን የቅኝ አገር አድርጎ ሊገዛት አስቦ በተነሣ ጊዜ የስፓርትና የአቴን ከተማዎች በመካከላቸው የነበረን የመቀናናትና የመነቃቀፍ የመናናቅንም ቂም አስወግደው የጋራ ጠላታቸውን ለመከላከል ሲሉ ተስማሙ። የፋርስ መንግሥት ምንም እንኳ በዚያን ዘመን በእስያ ከሚገኙት መንግሥታት ሁሉ የበለጠ ኃይለኛ ቢሆን ሥልጣኔው አሮጌ ነበር። ግሪክ ግን ምንም እንኳን መንግሥቷ ጠባብ ሕዝቧም ቍጥሩ ያነሰ ቢሆን ሥልጣኔዋ አፍላነት ነበረው።

በዚህ ስለ ጋራ ጉዳይ ባደረጉት ጦርነት ስፓርት እግረኛ የጦር ሠራዊት ስታቀርብ አቴና የጦር መርከብ ሰጠች። ከጦርነቱ በኋላ መርከቦቿን የንግድ መርከቦች አድርጋ ስለ ሠራችባቸው በዚያን ዘመን በዓለም ላይ በንግድ ከሠለጠኑት ሕዝቦች ጋር ጥቅምና ሀብት ተካፋይ ሆነች።

ስፓርት ሕዝቧ የሚኖሩት በርሻ ስለሆነ ከዓለም ተለያይተው ቀሩ። መንፈሳቸውም አንቀላፋ። የአቴና ከተማ ግን መርከቦች የሚወጡባትና የሚገቡባት ንግድም የሚከናወንባት ገበያ ስለሆነች በዓለም ላይ ከሚኖሩ ከልዩ ልዩ የሕዝቦች ነገዶች የሚመጡ ባህላቸውና ጠባያቸው ሃይማኖታቸውና መንፈሳቸው የተለያየ ካራቱ ማዕዘን የተጠራቀሙ፥ ሰዎች ስለሚሰበሰቡባትና ስለሚገናኙባት አሳብን የምትቀሰቅስ መመርመርና ማስተዋል የምትሰጥ ከተማ ሆነች።

ብዙ የተለዋወጠ አሳብ ያለበት አሳብ ካንደኛው እየተቃወሰ ስለሚፈርስ ሕጎችና ልማዶች እርስ በርሳቸው ይጥፋፋሉ ብዙ ኃይማኖቶች ባሉበት ስፍራ ሰው ሁሉንም ንቆ በማንኛውም ላይ እምነት የሌለው ተጠራጣሪ ከመሆን ይደርሳል። ከዚህም የተነሣ መጀመሪያ ሃይማኖትን ነቃፊዎች የሆኑ ሰዎች ምናልባት ነጋዴዎች ሳይሆኑ አይቀሩም። ብዙ አገር ከመዞርና ብዙ ነገር ከመመርመር የተነሣ። ሃይማኖታቸው እየላላ ስለሄደ በሰዎች ዘንድ የሚገኘውን ትምህርት ሁሉ ከስህተትና ከመታለል ይቆጥሩታልና። ሀብት እየበረከተ ሲሄድ፥ ሕዝብ ለማሰብና ለመመራመር የሚችሉበት መልካም አኗኗርና ጸጥታ ሊያገኙ ቻሉ። ንግድ በጣም እየበረከተ ሲሄድ የሂሣብ ትምህርት አብሮ ሠለጠነ። የመርከቦችም ሥራ ሲስፋፋ የከዋክብት ትምህርት (አስትሮኖሚ) ትልቅ እርምጃ አደረገ። ቀድሞ ከዋክብት የሚጠቅሙት ለመርከቦች መሪ በመሆን ነበር። በኋላ ግን ሰዎች ከዚህ አልፈው ተርፈው በፍጥረተ ዓለም ላይ ተሰውረው የሚኖሩትን ብዙዎች ነገሮች ምሥጢራቸውን በከዋክብት ውስጥ መርምረው ሊያገኙ ማሰብ ጀመሩ። በዚህም ምክንያት (አስትሮሎጂ) የሚባል ጥበብ ተወለደ። ከሰው ሃሳብ በላይ የሚገኙትን የማይመረመሩና የማይገለጡትን አያሌ ነገሮች ሰው በተፈጥሮ ጠባይ መንገድ እየተመራ ትርጉማቸውንና ምሥጢራቸውን ለማግኘት፥ ስለደፈረ ጥበብ (ሲያንስ) ተወለደችና የፍልስፍናም ትምህርት አብሮ ተጀመረ።

ፍልስፍና መጀመሪያ የጀመረው በፊዚክስ ነው። ፊልስፍና በተወለደችበት በአቴና ከተማ ይህ የምናየውና የምንነካው ዓለም ምንጩና መሠረቱ ፍጻሜውስ ምን፥ ይሆን? የሚል ጥያቄ መጣ። «በእውነቱ በዓለም ላይ የሚገኙት ኦቶሞችና ቦታ ብቻ ናቸው።» ሲል ዴሞክሪት የሚባለው ፈላስፋ መልስ ሰጠ። እንግዴህ አቶም ጥንትም በግሪኮች ዘንድ የታወቀ እንጂ አዲስ ነገር አይደለም ማለት ነው።

በኋላ ግን ፍልስፍና በጣም የተስፋፋው እየዞሩ ጥበብን የሚያስተምሩ ሶፊስቶች የተባሉ መምህራን በተነሱ ጊዜ ነው። እነሱም ያልተመረመሩትና ያልተከራከሩበት ፍልስፍናን የሚጠቅስ ጉዳይ አይገኝም ለማለት ያስደፍራል። ስለ ዓለም ጉዳይ ብዙ ልዩ ልዩ ጣይቄ ያቀርቡ ነበር። ፖለቲካና ሃይማኖት የሚነካ ነገር እየተገኘባቸው ብዙ ጊዜ ሲከለከሉ አይሰሙም ነበር።

እነሱም በፖለቲካ ረገድ በሁለት ክፍል ተከፈሉ። አንዱ ክፍል እንደ ሶሩ የተፈጥሮ ጠባይ መልካም ነው። ሥልጣኔ ግን የክፋት ምንጭ ነው። በተፈጥሮ ጠባይ ሰዎች ሁሉ እኩል ናቸው። ሰዎችን የበላይና የበታች ያደረጉዋቸው በሕዝብ መካከል የማዕርግ ደእጃን የመሠረቱ ሰው ሰራሽ የሆኑ ሕጎች ብቻ ናቸው እያሉ ያስተምሩ ነበር።

ሁለተኛው ክፍል ደግሞ እንደ ጀርመኑ ፈላስፋ እንደ ኒች ተፈጥሮ ጠባይ ከደግነትና ከክፋት በላይ የሆነ ነገር ነው። በተፈጥሮ ጠባይ ረገድ ከደግነትና ከክፋት በላይ የሆነ ነገር ነው። በተፈጥሮ ጠባይ ረገድ ሁሉ የተለያዩ ናቸው። ሞራል (አእምሮ) የሚባለው ኃይለኞችን ለማገድና ለማስታገስ ደካሞች የፈጠሩት ነገር ነው። ኃይለኛነት ከፍ ያለ ጠባይና ሰው ሁሉ የሚጓጓለት ትልቅ ምኞት ነው። (በኦቶክራሲ) ሥልጣን የሚመራ መንግሥት ከሌላው ሁሉ የተሻለና የተገባ ነው የሚሉት ወገን ነበር።

ይህንንም አሳብ የሚደግፉ በአቴና የሚገኙ የሀብታሞች ወገኖች የሆኑ የመንግሥቱ ሥልጣን ለመያዝ የሚፈልጉ ዴሞክራሲ ችሎታ የሌለው አታላይ አሳብ ነው የሚሉ ጥቂቶች የሆኑ ሰዎች ነበሩ። ይሁን እንጂ የዴሞክራሲ መንግሥት በአቴና ሕዝብ ዘንድ የተመረጠና የተወደደ ሆኖ በሚያስመሰግን አኳኋን ተቋቁሞ መኖሩ አልቀረም። በስፓርትና በአቴና መካከል ወደ ሰባ ዓመት በሚጠጋ ጊዜ ውስጥ ጦርነት በተደረገ ዘመን በአቴና ሥልታኑን የያዙ የዴሞክራሲ ወገኖች ስለ ሆኑ መንግሥታችሁ ደካማ ነው፥ በማለት እየነቀፉ ሥልጣኑን እንዲለቁላቸው የሀብታሞች ወገኖች ከመዝለፍ አላቋረጡም ነበር።

ከዚህም የተነሣ የእነዚህ ወገኖች መሪዎች ከሆኑት ብዙዎቹ ተጋቡ። በኋላ ግን ስፓርት ድል ባደረገች ጊዜ መጀመሪያ ባቀረበችው አሳብ ግዞተኞቹ ነፃ እንዲለቀቁ ነው። ስለዚህ ግዞተኞቹ በተመለሱ ጊዜ በጦርነቱ ዘመን፥ ሥልጣኑን ይዘው በነበሩት ሰዎች ላይ ተነሡባቸው። ነገር ግን ይህ ያነሱት (ሬቮሊሲዮን) አልያዘላቸውም። በውጊያው ላይ መሪያቸው የነበረው ክሪዚያስ የሚባለው ተገደለ፡ እሱም ከሠላሳዎቹ አባይ ገነኖች አንዱ የሚባለው ነው።

ክሪዚያስ የሚባለውም የሰቅራጥስ ተማሪ የፕላቶን አጐት ነበር። ሰቅራጥስ (ሶክራት) የሚያስተምረው በቃሉ ብቻ ስለ ነበርና መጽሐፍም ስላልጻፈ ትምህርቱና ፍልስፍናው ለዓለም እንዲገለጽና ለትውልድ እንዲተላለፍ ያደረጉ ፕላቶንና ክሴኖፎን ናቸው። ብዙ ወጣቶች እየተከተሉትና አብረውት እየዋሉ ጊዜያቸውን ከሱ ጋር በማሳለፍ ቃሉንም እየሰሙ ፍልስፍናን ይማሩ ነበር። እነዚሁም ፕላቶንና አልሲቢያድን አንቲስቴኔንና አሪስቲፖን የመሰሉ ናቸው።

በአሁኑ ዘመን ሕዝብ የሚታመስበትና የፖለቲካ ሰዎችም ፍጻሜ በሌለው ክርክር የሚጨቅጨቁበት ዋና ዋና ጕዳይ ሆኖ የሚታይ ነገር ሁሉ በእነሱም ዘመን ይነጋገሩበትና ይከራከሩበት ነበር። እነሱም ከመምህራቸው ከሰቅራጥስ ጋር ሰው ባሳቡ ካልተመራመረ በቀር ሕይወት አለኝ ለማለት አይገባውም ብለው የሚያስቡ ሰዎች ነበሩ። ስለዚህ የማሰብ ትምህርት ቤት የተከፈተው በእነሱ ዘመን ነው ምንጩና መሠረቱም እነሱ ናቸው ቢባል የተገባ ንግግር ነው።

መምህራቸው ሰቅራጥስ ሥራ አይሠራም ነበር ለነገም ብሎ አያስብም ነበር። ተማሪዎቹ ሲጋብዙት እየሄደ አብሮዋቸው ከቤታቸው ይባላል። ተማሪዎቹም ይወዱት ነበር፥ የሚወዱትም በጥበቡ ውስጥ ትህትና ስለ ነበረው ነው። የጥበብ ወዳጅ እንጂ የጥበብ መምህር ሆኖ አይታይም ነበር «አንድ ነገር ብቻ ነው እኔ አጥርቼ የማውቀው ይኸውም ምንም አለማወቄን መረዳት ነው።» እያለ ይህንን ለትምህርቱ መሠረት አድርጎ መናገር ይወድ ነበር።

ፍልስፍና የሚጀምረው ሰው ራሱ ስለሚያምንባቸው ነገሮች ስለሚያስተምራቸው ትምህርቶች ስለተረዳቸውና እውነቶች ናቸው ብሎ ስለተቀበላቸው ዕውቀቶች መጠራጠርን በተማረ ጊዜ ነው። ሰው ራሱ የሚያምናቸው እምነቶች በራሱ ዘንድ እርግጠኛ ሆነው ይቆተራሉ። የሚመኛቸውንም ነገሮች ያሳብ ቅርፅ የሰጣቸዋል። ስለዚህ ሰው የገዛ ራሱን መልሶ ካልመረመረ እውነተኛ ፍልስፍና አትገኝም በማለት ሰቅራጥስ ሲናገር አስቀድመህ «ራስህን እወቅ» ይላል።

እርግጥ ነው ከሱ በፊት እንደ ጣሌስና እንደ ሄራክሊት ያሉ ሰዎች እንደነፓርሜኒዴ ያሉ ብልሆች እንደነፒታጐርና ኤምፔዶክል ያሉ ትንቢት የሚናገሩ ፈላስፎች ተነሥተዋል። ነገር ግን እነዚህ ሁሉ አብዛኞቹ እውቀታቸው በፊዚክስ በኩል ነው። ይህም ማለት ስለሚዳሰስውና ለለሚሠፈረው ከሰው ውጭ ስላለው ዓለም ጕዳይ አዋጅ በመስጠትና ሥነ ፍጥነቱን በመመርመር በኩል ነበር። ሰቅራጥስ ግን ይህ ሁሉ ነገር መልካም ነው። ነገር ግን ከምትመረምሩባቸው ዛፎችና ድንጋዮች ሌላውም ሁሉ ቀርቶ ከከዋክብቶች ይልቅ በፈላስፎች ዘንድ ይበልጥ የከበረ ሆኖ የሚገኝ አንድ ነገር አለ። እሱም የሰው ናላ ነው ይል ነበር። ሰው ምንድነው? ምንስ ለመሆን ይችላል? እነሆ የሰቅራጥስ ጥያቄዎች እንደዚህ ያሉ ነበሩ። ይህን ጥያቄ መሠረት አድርጎ መላ በመምታትና በመሠረታዊ ነገሮችም ላይ በመከራከር ሰቅራጥስ የሰውን ነፍስ ጠልቆ ሲመረምር ይኖር ነበር። ሥልጣኔን ላውሮፓ ያወረሱ የግሪክ ሊቃውንት ጥበብን መመርመር እንዴት እንደ ጀመሩ ጥቂት ከተመለከትነው ከእንግዲህ ወደ ባርነት ጉዳይ እንመለስ። ግሪኮች በጣም የሰለጠኑ እና ብዙ መርከቦች የነበሩዋቸው ሀብታሞች ሆነው ሳሉ ባቴና ከተማ የሚኖሩ ሕዝቦች ቁጥራቸው አራት መቶ ሺህ ሰዎች ሲሆኑ በእነዚህ ውስጥ የባሮቹ ቁጥር ሁለት አምሳ ሺህ ይሆን ነበር። እነዚህም በፖለቲካ ሆነ በዜገኛነት ረገድ ምንም መብት አልነበራቸውም። መብት የሌላቸው ሲባልም ምን ማለት መሆኑን ትርጉሙን ወደ ፊት እናገኘዋለን «The Story of Philisophy» የተባለውን የዊል ዱራንትን (መጽሐፍ ተመልከት።)

የሰቅራጥስ ተማሪ ፕላቶን (አፍላጦን) ነው። የፕላቶን ተማሪ ደግሞ አርስጣጣሊስ ነው። ፕላቶን አእምሮ በሕዋሳት ላይ መንፈስም ምድራዊ በሆነ ነገር ሁሉ ላይ ያላቸውን የበላይነት ገለጠ። በዓይን የማይታይ ሌላ ዓለም መኖሩንና ይኸውም የማይታይ ዓለም ለነፍሳችን እውነተኛው መኖሪያ አገርዋ መሆኑን ዘለዓለማዊ እውነት የምትገኝበትም አምላካዊው ዓለም ጥላና እድፍ የማይነካው ፍጹም ደስታም የሚገኝበት መሆኑን አስረድቶ ነፍሳችንም ከሥጋ ጋር ከሚያቆራኙዋት ግንኙነቶች ተለያይታ ደስታን ከዘለዓለማዊ ሕይወት ጋር እንድትጋገኝ ልትሻ ያስፈልጋታል ሲል አስተማረ። የፕላቶን ፍልስፍና «ከሰው መንፈስ የተገኘ የወንጌል መቅድም» ተብሎ ተሰየመ። ፕላቶን ለክርስቲያን ሃይማኖት መንገድ ያዘጋጀ ፈላስፋ ነው።

አርስጣጣሊስ ፍልስፍናን ብቻ ሳይሆን ጥበብ የሆነውን ሁሉ በመልክ በመልኩ እየመረመረ አቅድ ሰጠው። አርስጣጣሊስ የጻፋቸው መጻሕፍት ወደ አራት መቶ ይጠጋሉ። አንዳንዶቹም ሰዎች አንድ ሺህ ይሆናሉ ይላሉ። እነዚህም መጻሕፍት ስለፊዚክ ስለ ሰማይ፣ ስለ መስፋፋትና ስለ መፍረስ ስለሜትሮሎዚ፣ ስለ ሥነ ፍጥረት፣ ስለ ሰው ነፍስ ባህሪ ስለ እንስሳት ትውልድ ስለ ሬቶሪክ ስለ ቅኔ ስለ ፖለቲክስ ስለ ሜታፊዚክና እነዚህንም ስለ መሰሉት ብዙ ልዩ ልዩ ጠብባት የሚናገሩ ናቸው።

በፊት የዓረቦች ሊቃውንት ኋላም አውሮፓውያን ከእነዚህ መጻሕፍት ለትውልድ ተላልፈው የደረሱትን እየተረጐሙ ብዙ ትምህርት አግኝተውባቸዋል። አርስጣጣሊስ ይህን ሁሉ ሥራ ለመሥራት የቻለው ከሌሎቹ ፈላስፎች የበለጠ መልካም ዕድል በማግኘቱ ነው። ስመ ጥሩውን ንጉሥ ትልቁ እስክንድርን አስተምሮ ያሳደገ እሱ ነውና ብዙዎች የዓለም ሊቃውንትና ፈላስፎች አሳባቸውንና መርምረው በትምህርት የተረዱትንም ዕውቀት በሥራ ለመግለጥና ተረድቶ ለማስረዳት የሚችሉበት እድል አላገኙም።

ትልቁ እስክንድር ግን መምህሩ አርስጣጣሊስ ጥበብን በማስረጃ እያጣራ እንዲገልጥ በግሪክ አገርና በእስያ ውስጥ የእንስሳትና የዕጽዋትን ዘሮችና ዓይነቶች ከያገሩ እየሰበሰቡ የሚያቀርቡለት አንድ ሺህ ሰዎች የሚሆኑ ታዘው እንዲረዱትና እንዲያገለግሉት አድርጐለት ነበር። እነዚህም አዳኞች ደን ጠባቂዎች አታክልተኞች፣ አሣ፣ አጥማጆች ነበሩ። በዚህ ምክንያት አርስጣጣሊስ በያይነቱ የእንስሳትና የዕጸዋት ሥነ ፍጥረት የሚገኝበት በዓለም ላይ ታይቶ ያልታወቀ ትልቅ የዞኦሎዢክ አታክልት አቋቋመ።

ከዚህ ሌላ ደግሞ ትልቁ እስክንድር ለሥራው ማከናወኛ የሚሆን በዛሬው ዘመን ሸረፋ ወደ አሥር ሚሊዮን የኢትዮጵያ ብር የሚጠጋ ገንዘብ ሰጥቶት ነበር ይባላል። ስለዚህ አርስጣጣሊስ ይህን ያህል አያሌ መጻሕፍት ለመጻፍና ብዙ ጥበባትን ለመመርመር እንደቻለ ይህ ያስረዳናል። እንግዴህ አርስጣጣሊስ ማለት ማን እንደሆነ ካወቅነው ይህ ታላቅ ሊቅ ስለ ባርነት ጕዳይ አሳቡን እንዲገልጥ በተጠየቀ ጊዜ ባርያ በዓለም ላይ ሊኖር የተገባ ነው ብሎ ያጸድቅ ነበር። በምን ምክንያት ነው ይህ ማለቱ? አርስጣጣሊስን የመሰለ ሊቅ ባርያ የመግዛትና የመሸጥ ልማድ በሕግ ረገድ ግፍ በአእምሮ በኩል አስቀያሚ መሆኑን አጥቶት ነውን? መልሱን ወደ ፊት ስለምናገኘው አሁን የታሪክን እርምጃ ወደ መከታተል እንመለስ።

**ባሮች በግሪኮች ዘንድ።**

በግሪኮች ዘንድ ሰው ለሕይወቱና ለንብረቱ የሚያስፈልገውን ነገር እየሠሩ የሚያቀርቡና ሥራ የተባለውን ነገር ሁሉ የሚያከናውኑ ባሮች ነበሩ።

ዳቦ የሚጋግሩ ለከተማው የሚያስፈልገውን መብራት የሚሆነውን ጧፍ የሚያበጁ ወጥ የሚያሰናዱ ልብስ የሚሰፉ፤ የአናጢነት ሥራ የሚያከናውኑ ወርቅና ብር እያነጠሩ ጌጥ የሚሠሩ ትምህርት፣ የሚያስተምሩ የግብርናና የባላገር ሥራ የሆነውን ሁሉ የሚችሉ በመደብር ዕቃ፣ የሚሸጡ የማዕድንና የእንዱስትሪ ሥራ የሚሠሩ በጠቅላላው ማነኛውንም ሥራ የሚያደራጁ ባሮች ነበሩ፥

ጌቶቻቸው ግን በየአደባባዩና በየገበያው እየተሰበሰቡ ስለ ፖለቲክ ጕዳይ ሲከራከሩ ይውላሉ። ወይም ደግሞ የነኤሼል የነ ሶፎክል፣ የነ ኧሪፒድ ቴአትር ወደሚታይበት ቦታ ይሄዳሉ። ይህም ስለ ተባለ ግሪኮች ለባሮቻቸው እንደ ሮማውያን ጨካኞች አልነበሩም። ሮማውያን ሌላው ቀርቶ ባሮቻቸውን ለአራዊት እየሰጡ የሚያስበሉበት ጊዜ ነበር።

ግሪኮች ግን ሕዝብ ያለ ሥራ ሊሠለጥን ስለማይችል ጨዎች የሆኑ ሰዎች ደግሞ ተዋርደው መሥራትን ስለማይፈቅዱና ሌላ ብዙ ከፍ ያለ የአንጐልና የመንፈስ ሥራ ስላለባቸው ባሮቻቸውን የሚገዟቸው በሥራ በኩል ያለውን ጣጣ እንዲችሉላቸው ነው እንጂ እንደ ሮማውያን ሰዎች መሆናቸውን ረስተው እንደ ከብት አይቆጥሩዋቸውም ነበር። ነገር ግን በመንግሥት ዘንድ ባሮቻቸው በፖለቲካ ጉዳይ ድምፃቸውን ማሰማት አይፈቅድላቸውም። ይህ ለጨዎች ሰዎች ብቻ የተወሰነ መብት ነበር።

የትሮይ ሰዎች የሜላስን ሚስት ሄሌንን እንዲመልሱልንና ነገሩ በእርቅ እንዲያልቅ ብንጠይቃቸው የተሻለ ነው ሲል ኦዱሴውስ የሚባለው አስተዋይ የሆነ ሰው ምክር አመጣ። በዚህም የተነሣ ለንጉሡ ለሜኔላስ እንዲህ ሲል ነገረው። «አንተ የስፓርት ንጉሥ ሆይ፣ አድምጠኝ። ላንተ ለሄሌን ባል ተባብረን ልንከላከልልህ ቃል ገብተንልሃል ቃላችንንም እንፈጽማለን። ይሁን እንጂ ለጦርነት ታጥቀን ከመነሣታችን በፊት ሄሌንን በስምምንት መንገድ እንዲመልሱልን መሞከር አይገባም ወይ? ጦርነት ክፉ መዓት ነው። ከተሞች ያቃጥላል መርከቦች ያጠፋል ብዙ ሺህ ሰዎች ይፈጃል ቤተ ሰቦችም ወጣቶችና ጐበዞች የሆኑ አርበኞቻቸው ሲሄዱ አይተዋቸው የሚመለስላቸው ግን መርዶ ነው። ድል የሆኑት ሕዝቦችም ባሮች ይሆናሉ። ሰዎችም እንደ ከብት ሲሸጥዋቸውና ሲለውጧቸው ይኖራል።»

ይህ ጥቅስ በጥንት ዘመን ዋናው የባርያ ምንጭ ጦርነት እንደ ነበረና ጦርነትም በሆነ ቁጥር ሰዎች አንዱ የሚፈሩት ዋና ነገር ከባርነት ቀንበር መግባትን እንደ ነበር ይገልጥልናል።

ከሰቅራጥስ ተማሪዎች አንዱ ስመ ጥሩው ፈላስፋ ፕላቶን (አፍላጦን) ወንድ ሆኜ እንጂ ሴት ሳልሆን ነፃ ሰው ሆኜ እንጂ ባርያ ሳልሆን ግሪክ ሆኜ እንጂ ሌላ ያልሰለጠነ ሰው ሳልሆን በመወለዴ የፈጠረኝን አመሰግነዋለሁ። ከሁሉም ይልቅ ደግሞ አምላኬን የማመሰግነው በሰቅራጥስ ዘመን ስለፈጠረኝ ነው።» ብሎ ስለ ዕድሉ የተናገረውን የማይረሳ ቃል ተጽፎ በታሪክ ውስጥ እናገኘዋለን።

ነገር ግን ፕላቶን በዚያ ሁሉ እውቀቱ ባርያ ባለመሆኑ እየተመካ በተናገረው ቃል ተሳሳተ። በነፃነቱ እንዳለ ሕይወቱን ሳይፈጅ ባርያ ሆኖ ተሸጦ ከተማሪዎቹ አንዱ ኢኔሴሪስ የሚባለው የተሸጠበት ዋጋ ለገዛው ሰው ከፍሎ ነፃ አውጥቶታልና። ፕላቶንን የመሰለ ትልቅ ሰው ከባርነት በማውጣት የሚገኘውን ከፍ ያለ የደስታ ክብር ለማሻማት ሲሉ የፕላቶን ወዳጆች ከሆኑት ከአቴና ሰዎች መካከል ብዙዎች የከፈልከውን ገንዘብ እናግባልህና ክብሩና ደስታውን ለእኛ ሳልፍልን ሲሉ አኒሴሪስን ለምነውት ነበር። አኒሴሪስ ግን ፕላቶንን ከባርነት በማውጣት ያገኘሁትን መልካም ዕድል ለገንዘብ ተበልጨ አሳልፌ የምሰጥ ሰው አይደለሁም ሲል እምቢ አላቸው።

የሰው ዕውቀት ዞሮ ዞሮ ጐደሎነት ስለማያጣ ፕላቶን ባርያ ባለመሆኑ በከንቱ ተመካ። ጊዜ የሚያመጣውንና ዕድሜ የሚያቆየውን ነገር ዘልቆ ለማወቅ የሚችልበት ጥበብ ቢኖረው ኖሮ ይህን ቃል አይናገርም ነበር። ይሁን እንጂ ፕላቶን በዚህ መሳሳቱ በጣም የሚያስደንቅ ነገር አይደለም። ይህንንም አሁን የጠቀስኩበት ምክንያት የፕላቶንን ስሕተት ለማሰብ ሳይሆን በጥንት ዘመን ሰው በነፃነቱ በጣም ሊተማመንበት እንደማይችልና ከነፃነት ወደ ባርነት ለመውደቅም ቅርብ ነገር እንደ ነበረ ለማስገንዘብ ብቻ ነው።

**ሮማውያን።**

ከእስክንድር በኋላ ሌሎች ኃያላን ሕዝቦች ተነሡ። እነሱም ሮማውያን ናቸው። ታሪካቸውም እንዲህ ነው።

የትሮይ ከተማ ስትጠፋ የንጉሡ የፕሪያም ዘመድ የሆነ ኤኔ የሚባል መሥፍን ሸሽቶ ተሰደደ። ከተማዋ ስትጠፋ ሸሽተው የተረፉትን ሰዎች አስከትሎ ካርር አገር ከተንከራተቱ በኋላ ዛሬ የሮማ ከተማ ከምትገኝበት አቅራቢያ ሰፍረው ከብዙ ትውልድ በኋላ ሮማ ተመሠረተች። ከዚያም ኃይል እያገኙና ስማቸው እየገነነ ሔደ።

ሮማውያን ከሌሎች ሕዝቦች ሁሉ የተሻለ መልካም ሕግና የተመሠገነ አስተዳደር ነበራቸው። ዋና ሙያቸው ጀግንነት ነበር። በጦርነትም ላይ ሊመክትላቸው የሚችል ሌላ ሕዝብ አልተገኘም። ሁለት ዋና ጠባይ ነበራቸው ይኸውም ባለ መልካም ምግባር መሆንና ክብር ያለው የጅግንነት ሥራ መሥራት ነበር።

የሚተዳደሩትም የሴና ምክር ቤት በሚወስነው ሕግ ሆኖ ሕግ ፈጻሚዎችና ነፃነታቸውንም ከማናቸውም ነገር ይልቅ አብልጠው የሚወዱ ነበሩ።

ባጭሩ ሕዝብን ትልቅ የሚያደርግ ብዙ መልካም ጠባይ ነበራቸው። ራሳቸውንም ከሌሎቹ ሕዝቦቹ ሕዝቦች ሁሉ በላይ አድርገው ስለሚመለከቱ ዓለምን ለመግዛት አስበው ተነሡ።

እውነትም በዚያን ዘመን የታወቁትን በዙሪያቸው የነበሩትን ሕዝቦች ድል አድርገው ገዟቸው።

ቪርዢል የሚባለው የእነሱ ትልቁ ባለ ቅኔ ስለ ሮማውያን ሲናገር እንዲህ ይላል።

«እኔ በበኩሌ እንደሚመስለኝ ሌሎች ሰዎች አብልጠው ሥራ መሥራትና ንብረትንም በጥበብ ማንቀሳቀስ ያውቁበታል።

በእብነ በረድ ውስጥ ሕይወት ያላቸው የሚመስሉ የሰው፥ መልኮች እየቀረጹ ያወጣሉ።

የሰማይን ክበብ በእርሳስ ይነድፋሉ። የከዋክብትንም መነሣት ይናገራሉ።

አንተ ሮማዊ የሆንክ ሰው፥ ግን ሥራህ በግዛትህ ውስጥ ሕዝቦችን ማሰለፍ መሆኑን አትዘንጋ። ያንተ ጥበብ የሰላምን ሕግ መስጠት የተገዙልህ ሕዝቦች ዕረፍትን እንዲያገኙ ማድረግና ኃያላንን ማስገበር ነው።

ሮማውያን ሌላውን ሕዝብ የማስገበርን ሥራ ከቀረው ሙያ ሁሉ በላይ አድርገው እንደ ነበር እነሆ ይህ ጥቀስ ያስረዳናል። በዚህ አሳብ መሠረት ዓለምን ሲገዙ ኖሩ።

እስፓኝን፤ ዛሬ ፈረንሣዊ በዚያን ጊዜ ጐል የምትባለውን ግብፅን፣ እንግሊዝን መቄዶንያን ግሪክን ትንሹ እስያን የሰሜን አፍሪካን ጠረፍ እነዚህን ሁሉ አገሮች ከቀንበር ስር አገቧቸው። ሮማውያን የግሪክን አገር ድል አድርገው በያዙ ጊዜ ጥበብና ፍልስፍናን ከግሪኮች ላይ ዘርፈው ወደ ሮማ ወሰዱ። ግሪኮችም ለገዢዎቻቸው ለሮማውያን መምህራን ሆነው ሥልጣኔን ያስተምሩዋቸው ጀመር።

ለምሳሌ ሲሲሮን የሚባለው የሮማ ሊቅ ትምህርቱን ሊያጠራ ወደ ግሪክ አገር ሄዶ ንግግርን የማሳመር ጥበብ (ኤሎካንስ) ሲማር በኖረበት ጊዜ ካንደበቱ የሚወጣውን ቃል በመስማት የትምህርት ጓደኞቹና መምህራኖቹ እጅግ አድርገው እየተደነቁ ያመሠግኑት ነበር።

ከግሪኮች መካከል አፖሎኒውስ የሚባል ሰው ብቻ ሲሴሮን ሲናገር በሰማ ቁጥር እንደ ሌሎቹ በማመስገን ፈንታ አንገቱን ወደ መሬት አቀርቅሮ ይተክዝ ነበር። ይህንኑ የሱን ሁኔታ ያስተዋለ አንድ ሰው በምን ምክንያት እንደሚተክዝ አንድ ቀን ጠየቀው።

«ምስኪንነቱ ግሪክ ከቀሩት ሕዝቦች በላይ ከፍ ያለ ክብር የሚሰጣትን የበላይነቱን ደረጃ ይዛ እስከ ዛሬ የኖረችበትን የንንግርን ጥበብ ይህ ሰው ወደ ሮማ ሊወስደው ሲዘርፈን እያየሁ ምነው አላዝን ምነው፣ አልተክዝ» ብሎ አፖሎኒውስ መለሰለት።

ሮማውያን ከግሪኮች ላይ ያልቀዱት ጥበብ የለም። ቪርዢል የሚባለው ትልቁ ባለ ቅኔአቸው የሆሜርን አሳብ ተከትሎ «ኤኔኢዴ» የሚባለውን የሮማውያንን ጀግነንትና ትልቅነት የሚያመሰግንበትን ቅኔ ጻፈ። ሌላው ቀርቶ ሮማውያን ዜውስን ጁፒቴር፣ አቴንና ሚኔርቭ አፍሮዲትን ቬኑስ እያሉ ባዲስ ስም እየጠሩ የግሪኮችን አማልክት ወስደው አመለኩባቸው። በዚህም አኳኋን ሮማውያን ከግሪኮች የተቀበሉትን ሥልጣኔ ለዓለም እንዲዳረስ አደረጉ።

**ባሮች በሮማውያን ዘንድ፤**

ሮማውያን ከሜዲቴራኔ ዙሪያ ያሉትን አገሮች ሁሉ ድል አድርገው ከተገዢነት ቀንበር ሲያገቧቸው የሚማርኳቸውን የጦር ምርኮኞች ባርያ እያደረጉ ይሸጧቸው ነበር። ለተሸነፈ ሰው ምንም ርኅራኄ አልነበራቸውም።

ካርታጐን ድል አድርገው ካጠፉዋት በኋላ ሴቶቹንና ሕፃናቶቹን ባርያ አድርገው ሸጡዋቸው። የግሪክ የመቄዶንያ፣ የእስፓኝ፣ የሶርያ፣ ሕዝቦች የሮማ ተገዥዎች ከሆኑ በኋላ ሁከት ባነሡ ቍጥር ሮማውያን ሲወጓቸው ምርኮኞቹ የባርነት ቀንበር ወድቆባቸው።

በሮማውያን ዘንድ ሴናተሮች፣ (የሴና አማካሪዎች) ዤኔራሎችና ሀብታሞች ሰዎች ገንዘባቸውን የሚሠሩበት ርስትና ባርያ በመግዛት ነበር። ድል አድርገው በሚይዙት አገር ሁሉ ርስት ገዝተው ባሮቻቸውን እያሠሩ ርስታቸውን ለማማትና ሰብሉን እየሸጡ ገንዘብ ለመሰብሰብ ይጣጣራሉ። ለባሮቻቸውም ምንም ርኅራኄ ስላልነበራቸው ከድካም የተነሣ እየሞቱ ያልቁ ነበር። ነገር ግን የሮማ ግዛት እየሰፋ የጦር ምርኮኞችም በባርነት የሚሸጡበት ገበያ እየበዛ ስለሄደ በሚሞቱት ባሮች እግር ሌሎች ባሮች በርካሽ ዋጋ እየገዙ መተካት ቀላል ነገር ነበር።

በሮማውያን ዘንድ ሕንፃዎች ሲሠሩ በማዕድንና በኢንዱስትሪ ይልቁንም ደግሞ በእርሻ ሥራ የሚፈልጉት ባሮች ነበሩ።

በሮማ ባርያ የሚሸጠው ብዙውን ጊዜ በሐራጅ ነበር። ከገበያ እያወጡ ሰው ሁሉ እንደ ልቡ እንዲመለከታቸው ተብሎ ባሮቹን ከትልቅ ድንጋይ ላይ ያቆሟቸዋል። ገዢዎች የሆኑ ሰዎች ባሮች ከአካላታቸው ላይ ነውርና ጉድለት የሆነ ነገር አለባቸው እንደ ሆነ ለማወቅ ስለሚፈልጉ ለዚህ ተብሎ እየቀረቡ በግልጥ በዓይን ለማየት ወይም በእጅ ለመዳሰስ እንዲመቻቸው እርቃነ ሥጋቸውን ነበር የሚቆሟቸው። በአንገታቸውም ላይ በማተብ የተንጠለጠለ ጠባአያቸው በዝርዝር የተጻፈበት ትንሽ ሰሌዳ ታሥሮላቸው ገዢ የሆነ ሰው ያንን ካነበበ በኋላ የሚስማማውን ባርያ መርጦ ይገዛል።

ከባሮቹም የሚፈለገው ዋና ዓይነተኛ ጠባይ ሙሉ ጤንነት ያለውና ይልቁንም ደግሞ ባርያ የሚጥል በሽታ የሌለበት የማይሰርቅ ራሱን ለመግደል የማያስብ የማይኮበልል እንዲሆን ነበር። ባርያው ከተገዛበት ቀን አንሥቶ እስከ ስድስት ወር ድረስ ጠባዩ በሰሌዳው ላይ እንደ ተመለከተው ሳይሆን ቀርቶ መጥፎ ነገር ቢገኝበት የሸጠው ሰው መልሶ ይወስዳል። ወይም ደግሞ በጉዳቱ መጠን ባርያው ላጠፋው ጥፋት ካሣ ይከፍላል። በሮማውያን ዘንድ በባላገር የእርሻ የአታክልት የከብት፣ ማርባት ሥራ በከተማና በቤት ውስጥ ዳቦ የመጋገር ወጥ የመሥራትና ሌላም ይህን የመሰለውን ጥቃቅን ሥራ የሚሠሩ ባሮች ነበሩ። አንድ መኳንንት ከሃያ እስከ አሥር ሺህ ባሮች መካከለኛ ጌታ ሰው ከሁለት እስከ አራት ሺህ ባሮች ይገዛ ነበር። አንድ መኰንን ወደ ግዞት ቦታ ሲሄድ በአውግሥጦስ ቄሣር ዘመነ መንግሥት እስከ ሃያ ባሮች ድረስ ይዞ ለመሄድ ይፈቀድለት እንደ ነበረ በታሪክ ተጽፎ እናገኛለን። ከባሮች መካከል ብዙዎቹ እንደናርሲስ በየጊዜው ለሮማ ቄሣሮች ባለሟሎች ለመሆን በቅተዋል። አንዳንዶችም ደግሞ እንደነ ኤዞፕና እንደነ ፌድር ያሉ ሊቃውንት ወጥቷቸዋል። ሆራስ የሚባለው ትልቁ ባለ ቅኔ አባቱ ነፃ የወጣ ባሪያ ነው። አናክሲላውስ የሚባለው የሬጂዎም ንጉሥ ሲሞት ሚሴት የሚባለውን ባርያውን ለልጆቹ ሞግዚት ለመንግሥት ጠባቂ አድርጎት ሞተ። ሜሴትም ላገሩ ጥቅምና ለሕዝብ ክብር የሚሆን ልዩ ልዩ ሕግ መሥርቶ በሚያስመሰግን አኳኋን አገሩን ባስተዋይነት እያስተዳደረ ከቆየ በኋላ ያደራውን ሥራ ሲጨርስ ያለ ሁከት በሰላምና በታማኝነት መንግሥት ላልጋ ወራሹ አስረክቦ ሥልጣኑ ለቋል።

**የሮማ ውድቀት፤**

ሮማውያን ምንም ኃይለኞች ቢሆኑ ጀግንነታቸው ወሰን ነበረው። ጀርመኖች ስላቮችና ታርታሮች አልተገዙላቸውም ነበርና።

ስለዚህ ይልቁንም ከእስያ በኩል ታርታሮች የሚባሉት ሕዝቦች በየጊዜው እየተነሡ አንዱ አንዱን እየወረረ ሲገፋው ይህ ግፊያ ከጀርመኖች ላይ ደረሰ። ጀርመኖች ደግሞ ድንበር አልፈው ሮማውያንን ሲገፉዋቸው በዚህ ምክንያት ከሆነው መናወጥ የተነሣ የሮማ መንግሥት ተናጋ። የተናጋውም መንግሥቱ በደከመበት ሰዓት ነው።

ዤነራሎቻቸው መንግሥቱን በማስፋፋትና በማጽናት ወይም በየጊዜው የመጣውን ጠላት በመመለስና በመደምሰስ አገልግለው ሥልጣን ሲጨብጡ በመቀናናትና በመታበይ የርስ በርስ ውጊያ እያበቀሉ ወገን በመለያየታቸው የሬፑብሊኩን መንግሥት አፈረሱት።

በማሪውስና በሲላ፣ በጁሊስ ቄሣርና በፖምፔ፣ በአኦክታቭና በአንቷን መካከል የሆነው ጠብ የመንግሥቱን ኃይል እንደ ነቀዝ ውስጥ ውስጡን እያሰለሰለ የሕዝቡንም ጠባይ አበላሽቶት ነበር።

እንደ ኔሮንና እንደ ካሊጉላ ያሉ ሰዎች በነገሡማ ጊዜ ቀድሞ የነበራቸው የትልቅነት ጠባይ ሁሉ ጨርሶ ጠፍቶ ለድሎትና ለጌጥ፣ ለግልሙትናና ለጭካኔ ሥፍራ ለቆ፣ ነበር። ስለዚህ መልካም ጠባይ በነበራቸው ጊዜ አኒባልን፣ የመሰለ ብርቱ ጠላት እስከ ሮማ በር ድረስ ደርሶ ሊያጠፋቸው ሳይችል ጠባያቸው በተበላሸ ጊዜ ግን በብዙ ጀግንነትና በረጅም ዘመን የተቋቋመውን መንግሥታቸውን ሌሎች ኃይለኞች ሕዝቦች መጥተው ሲያናውጡት እንደ አሮጌ ሕንፃ ተንዶ ወደቀ።

የመንግሥቱን ጠረፍ ለመጠበቅ አቅም ባነሳቸው ጊዜ የምሥራቅና የምዕራብ መንግሥት ብለው መንግሥቱን ከሁለት ከፈሉት።

በየጊዜው የመጡባቸውንም ወራሪዎች ሕዝቦች አገር እየሰጧቸው የሮማን መንግሥት እያገለገሉ እንዲኖሩ በስምምነት መንገድ ሞክረው ነበር። ነገር ግን ይህ ሁሉ ዘዴ ደካማነታቸውን ለጊዜው የሚያሻሽል ነበር እንጂ መንግሥቱን ሊያድነው አልቻለም።

መጀመሪያ የጀርመን ሕዝቦች የምዕራቡን መንግሥት አጠፉት። በኋላ ደግሞ ቱርኮች የምሥራቁን መንግሥት አፈረሱት።

ቪዚጎቶች የሚባሉ ከጀርመን ዘር የሆኑ ሕዝቦች ተነሥተው አላሪክ በሚባለው ሰው መሪነት ሮማን ወረርዋት። ሮማውያንም እንደ ተሸነፉ ሲረዱት ከተማቸውን እንዳይወርባቸው አላሪክን ለምነው የምትፈለውን ሁሉ እንሰጥሃለን አሉት። እሱም አምስት ሺህ የወርቅ ገንዘብ ሠላሳ፣ ሺህ የብር ገንዘብ አራት ሺህ፣ የሐር ቀሚስ ሦስት የግምጃ ጨርቅ ጣቃ አንድ ሺህ አምስት መቶ ኪሎ የሚመዝን ቍንዶ በርበሬ ተቀብሎዋቸው ተመለሰ።

ካንድ ዓመት በኋላ እንደ ገና ተመልሶ ሮማን ከበባት። በዚህ ጊዜ ግን ማናእችውንም ሀብት ቢሰጡት አልገላገልም ብሎ ድል አድርጐ ገብቶ ወታደሮቹ ከተማይቱን እንዲበዘብዟት ካደረገ በኋላ አቃጥሏት ሄደ። ቀጥሎ ደግሞ የቫንዳሎች ንጉሥ ዤንሴሪክ የሚባለው ከሮማ ድል አድርጐ ገብቶ ወታደሮቹ ከተማዋን አሥራ አራት ቀንና አሥራ አራት ሌሊት እንዲበዘብዟት ፈቀደላቸው። ቫንዳሎችም ጨካኞች ስለ ነበሩ ብዙ አገር አጥፍተዋል። ከዚህም በኋላ ሮማ በተራዋ የተገዢነትን ቀንበር ተሸክማ ብዙ ዘመን ኖረች።

**የግሪኮችና የሮማውያን እምነት።**

ፉስቴል ደ ኩላንዥ የሚባለው ትልቁ የፈረንሣይ ታሪክ፣ ጸሐፊ የግሪኮችና የሮማውያን እምነት ገልጦልናል።

ባለፉት ክፍሎች እንደ ተመለከትነው ግሪኮችና ሮማውያን ያን ያህል ታላቅ ሕዝቦች ሆነው ሳሉ በጣዖታት የሚያምኑና በሃያምኖት በኩል የተሳሳቱ ሕዝቦች ነበሩ።

ይሁን እንጂ ከጥንት ጀምረው ሰው ከሞተ በኋላ ሌላ ሕይወት እንዳለው ያምኑ ነበር እንጂ ሞት ለሰው ሕይወት መደምደሚያ ነው ብለው አያስቡም ነበር። ነገር ግን ነፍስ ከሥጋ ከተለየች በኋላ ከመሬት ርቃ ሳትሄድ እዚሁ ትኖራለች ብለው ያምኑ ነበር። እንዲያውም ከሥጋ ሳትለይ አብራ ተቀብራ የምትኖር ይመስላቸው ነበር። ከዚህም የተነሣ በየጊዜው ከዚህም ለሞተ ሰው ምግብና መጠጥ እየወሰዱ ዘመዶቹ ከመቃብሩ ላይ ያፈሱለታል ከሞተ በኋላም የሚበላና የሚጠጣ ይመስላቸው ነበርና።

እንደዚሁም ልብሱን መሣሪያውንና የሚያስፈልገውንም ልዩ ልዩ ዕቃ አብረው ይቀብሩ ነበር። ከዚህም ሌላ በመሬት ላይ ይጠቅሙት የነበሩ ከሞተ በኋላ ደግሞ በመቃብር ውስጥ እንዲያገለግሉት በማለት እንስሳትንና ባሮችን ከመቃብሩ ላይ ያርዷቸው ነበር። በዚህ ምክንያት የንጉሡ የፕሪያምን ልጅ ፓሊክሴን የምትባለውን እያሺል ምርኮኛ በመሆኗ በአሺል መቃብር ላይ አርደዋታል።

ከሞተ በኋላ ሬሳው ሳይቀበር የቀረ ሰው ነፍሱ ማረፊያ አጥታ ስትንከራተትና ስትቅበዘበዝ ትኖራለች ብለው ስለሚያምኑ ከሞት ይልቅ የሚፈሩት ሳይቀበሩ መቅረትን ነበር። ከዚህም የተነሣ የሞተን ሰው እንደ ሕጉ በሚገባ አቀባበር በመቅበር ትልቅ የሃይማኖት ጉዳይ ነበር። ይሁን እንጂ ሰው ከሞተ በኋላ በወዲያኛው ዓለም ደስ የሚያሰኝ ምንም ነገር ያገኛል ብለው አያምኑም ነበር።

በአዲሴ ውስጥ ይሊስ በአስማት ከሞቱት ጓደኞቹ ጋር በተገናኘ ጊዜ ከአሺል ጋር ባደረገው ንግግር።

«ቀድሞም በሕይወት ሳለህ እኛ አርዢየኖች እንደ አማልክት እናክብርህ ነበር። እሁንም ደግሞ ያለ ጥርጥር በሙታን ላይ ነግሠሃል። አሺል ሆይ ስለዚህ በመሞትህ አትዘን» ሲል አጽናናው።

አሺል ግን «ምንም በማይጠቅሙት በሙታን ላይ ከመንገሥ ቅርጽ ለሌለው መናጢ ደሃ ገባር ሆኜ መሬት ማረስን ለጌታ መገዛትን፤ እመርጣለሁ። ስለዚህ በመሞቴ አታጥናናኝ» ሲል መልሶለታል። ይህም ደግ ቢሠሩም ክፉ ቢሠሩም ከሞቱ በኋላ ደስ የሚያሰኝ ምንም ተስፋ እንዳልነበራቸው ያስረዳናል። በኋላ ግን ክፉ የሠሩና ደግ የሠሩ ሰዎች እንደ ሥራቸው ዋጋቸውን ያገኛሉ አንዳንድ ባለ መልካም ምግባር የሆኑ ሰዎችም ፍጹም ደስታ ከሚገኝበት ያማልክት መኖሪያ ከሆነው ኤሊዜ ከሚባለው ቦታ ይገባሉ ብለው ያምኑ ነበር።

**የክርስቲያን ሃይማኖት።**

ባለፈው ታሪክ እንደተመለከትነው ግሪኮች በጥበብ ሮማውያን ሕዝቦች በማስተዳደር ናላ ሆነው ዓለምን ሲመሩ ከኖሩ በኋላ ሁለቱ ሲወድቁ በዓለም ላይ ያልሠለጠኑ ሕዝቦች ኃይላቸው ስለ ገነነ ዓለም ተመልሳ ወደ ድንቁርና ልትወድቅ የሚያሰጋት በሆነበት ሰዓት የክርስቲያን ሃይማኖት ብርሃን ይዛ ደረሰች።

ይህም ሥልጣኔ እልም ድርግም ብላ ልትጠፋ ያስፈራችበት የሁከትና የጦርነት የድንቁርናና የጨለማ ጊዜ መካከለኛው ዘመን ይባላል።

ክርስቲያን ሃይማኖት ይህ ዓለም ለኋለኛው ዓለም መሰናጃ ሆኖ የሰው ፍጻሜ ወይም የማያልቅ ደስታ ያለበት መንግሥተ ሰማያት ወይም የማያልቅ ስቃይ ያለበት ገሃነም መሆኑን ሰዎች ሁሉ ወንድማማቾች መሆናቸውን በእግዚአብሔር ፊት አለመበላለጣቸውን የዓለም ክብርና ሀብት ከንቱነቱን ውርደትና ድኅነት መልካም ምግባር መሆናቸውን ገልጦ ባስተማረ ጊዜ የዓለምን ክብር ዋና ነገር አድርገው በሚቆጥሩበት ቄሣሮችም በየመቅደሱ እንደ አምላክ ይሰገድላቸው በነበረበት ባሪያ እንደ ከብት በሚታይበት መንግሥት ዘንድ ይህ እውነተኛ ሃይማኖት የሚያስተምረው ትምህርት ሲሰማ በዚያ ለነበሩት ሰዎች ለመንፈስ ግራ የሆነ ነገር መስሎ ታያቸው። እውነተኛውን የእግዚአብሔርን መንገድ በመፈለግ ነፍሳቸው ተጠምታ የነበሩ ሰዎች ግን የክርስቲያንን ሃይማኖት ትምህርት ሲሰሙ የአእምሮ ዓይናቸው ተከፈተ።

ለምሳሌ የክርስቲያን ሃይማኖት በእንግሊዝ አገር በገባበት ጊዜ አንድ መሥፍን ከኖርዘምቤርላንድ ንጉሥ ኤድዊ ከሚባለው ጋር ሲጫወት እንዲህ አለው ይባላል።

«ንጉሥ ሆይ፤ በክረምት ወራት አንዳንድ ጊዜ የሚደርሰውን ነገር ሳታስታውሰው አትቀርም። ከካፒቴኖችህና ከጦር ሰዎችህ ጋር ከገበታ ላይ ተቀምጠህ ጥሩ እሳት ነዶ፣ ቤቱ ሞቆ ከደጅ ግን ሲዘንብ በረዶ ሲጥልና ነፋስም ሲነፍስ አንዲት ትንሽ ወፍ እየበረረች በቤቱ ውስጥ ታልፋለች፣ ባንዱም በር ገብታ ባንደኛው በር ትወጣለች በቤቱ ውስጥ የምታልፍበት ጊዜ ለሷ የደስታ ጊዜ ነው፥ ዝናብና ነፋስ አያገኛትምና። ነገር ግን ይህ ጊዜ አጭር ነው ወፍዋ በቅጽበተ ዓይነ ከክረምት ወጥታ ወደ ክረምት ተመልሳ ትገባለችና ሰዎችም በዚች መሬት ላይ የሚያሳልፍዋት ሕይወት እንደዚሁ መስሎ ይታየኛል።

ከኋላና ከፊት ያለውንም የዘመን ረጅምነት ሲያስተያዩት የሕይወት ጊዜም የዚያኑ ያህል አጭር ነው። ከሕይወት ኋላና ፊት ያለው ጊዜ በጨለማና በሥጋት የተሸፈነ ነው መርምረን ልናውቀው ባለመቻላችን ሲያስጨንቀን ይኖራልና። ስለዚህ ይህ አዲሱ ሃይማኖት ጥቂት መሠረት ያለው ነገር ሊያስተምረን የሚችል ከሆነ ልንከተለው ዘንድ የሚገባ፥ ነው።»

ለዓለም ክብርና ደስታ ይገዙ የነበሩ ሰዎች ግን የክርስቲያን ሃይማኖት የሚያስተምረውን ትምህርት ሲሰሙ ቍጣቸው ነደደ። ከዚህም የተነሣ በኔሮንና በሌሎቹም ነገሥታት ጊዜ ክርስቲያኖች መሰደድና መገደል መወረስና መታሠር ደረሰባቸው። ይልቁንም ደግሞ የክርስቲያን ሃይማኖት ወደ ዓለም የመጣው የሮማ መንግስት ሊወድቅ በተቃረበበት ጊዜ ስለ ነበረ የክርስቲያን ሃይማኖት በመምጣቱ ምክንያት አማልክቶቻችን እንደ ተለመደው የሚያከብራቸውና የሚሰግድላቸው እየጠፋ ስለተረሱና ስለተናቁ ነው መንግሥታችን የደከመውና የፈረሰው የክርስቲያን ሃይማኖት መአት አመጣብን እያሉ ዘለዓለም ያለ ገዢዎች ሆነው ይመስላቸው የነበሩ ሮማውያን ጥፋቱን በክርስቲያኖች ላይ ጣሉባቸው።

ይሁን እንጂ የሮማ መንግሥት የወደቀው ባለፉት ገጾች እንዳየነው በክርስቲያን ሃይማኖት ምክንያት ሳይሆን ያስተዳዳሪዎቹ ጠባይ በመበላሸቱ ነው። ይልቅስ መንግሥቱ ባሸናፊዎቹ እጅ በወደቀ ጊዜ ቤተ ክርስቲያን አሸናፊዎች ሆነው የመጡትን አረመኔዎች በመገሠጽና በማስተማር እውቀትንና ጥበብን በየገዳሙ በያብያተ ክርስቲያናት እየሰበሰቡ በማኖር የትምህትና የበጐ መንፈስ አድባር ሆና የሕዝቡን መንፈስ መምራት ሥልጣኔ ጨርሳ ውድም ብላ እንዳትጠፋ አዳነቻት።

**መካከለኛው ዘመን።**

የመካከለኛው ዘመን የሚባለው የሮማ መንግሥት ከሁለት ከተከፈለበት ጊዜ አንሥቶ ፫፻፺፭ ዓ.ም ቱርኮች የቍስጥንጥንያን ከተማ (ከያዙበት ፲፬፻፶፫ ዓ.ም) ማለት የምሥራቁ የሮማ መንግሥት እፈረሰበት ድረስ ያለው ዘመን ነው።

ባለፈው ታሪክ እንደተናገርነው የሮማን መንግሥት ባጠፉት ልዩ ልዩ ሕዝቦች ምክንያት አውሮፓ በጦርነት ስለ ተበጠበጠች ጥበብ እየጠፋች ሄደች። ይልቁንም አቲላ የሚባለው ከእስያ የመጣ ጨካኝ ጦረኛ በረገጠው ቦታ ሁሉ እያቃጠለና እያዘረፈ ሕዝቡን በጭካኔ እየገደለ ብዙ አገር አጠፋ። (ፈረሴ ባለፈበት ቦታ ሁሉ ሣር አይበቅልበትም) እያለ ይናገር ነበር። በጭካኔው ምክንያት አውሮፓውያን የእግዚአብሔር መቅሠፍት ብለው ጠሩት።

ከጌታ ልደት በኋላ በ፭፻፸ ዓ.ም ደግሞ መሐመድ የሚባለው ሰው በዓረብ አገር በመካ ከተማ ተወለደ። እሱም የእስላም ሃይማኖት መሥርቶ ዓለምን በሰይፍ ለማስለም ስላሰበ በዚህ የተነሣ ብዙ ዘመን ዓለም በእስላሞች ጦር ተበጠበጠች።

ከመሐመድ በኋላ የተነሡት ወራሾቹ የሆኑ ከሊፋዎች ሶርያን ግብፅን ፋርስን አሰለሙዋቸው። ቀጥሎ በምሥራቅ በኩል እስከ ሕንሽ በምዕራብ በኩል የአፍሪካን የሰሜን ጠረፍ ይዘው እስከ እስፓኛ ዘለቁ።

አውሮፓን በእስላሞች እጅ ልትወድቅ አስፈርቷት ነበር። ጌታችን ኢየሱስ ክርስቶስ የተወለደበትንና ወንጌል ያስተማረበትን የሞተበትንና የተቀበረበትንም ቅድስት አገር ሊሳለሙ ወደ ኢየሩሳሌም የሄዱትን ክርስቲያኖች እስላሞች ኢየሩሳሌምን ከያዙ በኋላ ስላጉላሉዋቸውና ግፍ ስለሠሩባቸው በዚህ የተነሣ የአውሮፓ ክርስቲያን መንግሥታትና እስላሞች ብዙ ዘመን ተዋጉ። ይኸውም የመስቀል ጦርነት ይባላል።

በኋላ ግን እስላሞች የጌት የደስታና የምቾት አኗኗር የስንፍናም ፍቅር ስላደረባቸው እየደከሙ ሄዱ።

የእስላሞች ኃይል እየደከመ መሄድ በጀመረበት ጊዜ፣ ለምሳሌ በደማስቆ ከሊፋ ቤተ መንግሥት ውስጥ ከመጠን ያለፈ ምቾትና ጌጥ ይታይ ነበር። እዚያ ሄዶ የነበረ አንድ የግሪክ አምባሳደር ያየውን ሲናገር ቀጥሎ ያለውን ዝርዝር ሰጠ። በቤተ መንግሥቱ ውስጥ ሠላሳ ስምንት ሺህ ስጋጃዎች ይነጠፋሉ። ከእነዚሁም አሥራ ሁለት ሺህ አምስት መቶ በሐር የተሠሩና በወርቅ የተጠለፉ ናቸው። ሃያ ሁለት ሺህ ለእግር መርገጫ የሚሆኑ ናቸው። ከሊፋው መቶ አንበሶች አሉት። ለያንዳንዶቹም አንዳንድ ጠባቂ ሰው ተደርጎላቸዋል። ከሚታዩትም የጌጥ ዕቃዎች መካከል በወርቅና በብር የተሠራ አንድ ዛፍ ካዳራሹ ውስጥ ነበር። ይኸውም ዛፍ፣ አሥራ ስምንት ትልልቅ ቅርንጫፎች አሉት። በእነዚህም ቅርንጫፎችና በታናናሾቹም ቅርንጫፎች ላይ በያይነቱ ወፎች፣ ይታያሉ። የዛፉ ቅርንጫፎችና ቅጠሎች ወፎቹም የተሠሩት በወርቅና በብር ነው።

ዛፉ ነፋስ እንደሚያወዛውዛቸው እንደ ጫካ ዛፎች እየተወዛወዘ በላዩ የሠፈሩት ወፎች በልዩ ልዩ ድምፅ ሲጮሁ (ዚዘፍኑ) ይሰማሉ። በዚህ ሁሉ ጌጥ መካከል አምባሳደሩ በቪዚሩ መሪነት ወደ ከሊፋው ዙፋን ቀርቦ ተናኘ።

በእስፓኛ አገር የነበሩት እስላሞች ደግሞ በመጨረሻው ጊዜ ከዚህ የባሱ እንጂ የተሻሉ አልነበሩም።

ትልቁና ሦስተኛው አብዱልራህማን የሚባለው ሡልጣን ከኮርዱ ከተማ አጠገብ ለሚወዳት ሚስቱ ቤተ መንግሥትና የአትክልት ቦታ የሚገኝበት ዘኅራ የምትባለው ከተማ ሰራላት። ለዚህም ዘጠኝ ሚሊዮን ስቴርሊንግ የሚሆን ገንዘብ አወጣ። ሥራውም ያለውቀው በሃያ አምስት ዓመት ነው። በዚያን ዘመን የታወቁትን ዋና ዋናዎቹን ሐውልት የሚቀርፁ ሰዎችና (የአርሺቴክቱር) መሐንዲሶች አስፈልጎ ለዚሁ ሥራ ከቍስጥንጥንያ አስወሰዳቸው።

ለቤተ መንግሥቱ ምሰሶና ጌጥ የሚሆኑ አንድ ሺህ ሁለት መቶ የእብነ በረድ ዓምዶች ከእስፓኛ ከአፍሪካ ከግሪክ፣ ከኢጣሊያ አገሮች አስወሰደ። የእንግዳ መቀበያው አዳራሽ በወርቅና በፈርጥ ጌጥ የተሸለመ ነበር። ሚስቶቹ ቅባቶቹ ሻንቅሎች ስልቦች ቁጥራቸው ሦስት መቶ ይሆን ነበር።

አብዱልራህማን ከሞተ በኋላ በእጁ የጻፈው አንድ ማስታወሻ ተገኘ። በዚሁም ማስታወሻ ላይ ከዚህ ቀጥሎ ያለው ቃል ይነበብበት ነበር።

«አሁን እነሆ ከአምሳ ዓመት በላይ ሁልጊዜ ድል አድራጊ ሆኜ ወይም በሰላም አርፌ በንጉሥነት ኖርኩ። ዜጐቼ ይወዱኛል። የምመኘውን ያህል ሀብትና ክብር ኃይልና ደስታ አገኘሁ። ለደስታዬ በመሬት ላይ ምንም የጐደል ነገር ያለ አይመስለኝም። በዚህ ምክንያት ድርሻ ሆነው የተሰጡኝን የደስታዬን ቀኖች በጥንቃቄ ቆጠርኳቸው። እነዚሁም የደስታዬ ቀኖች ከአሥራ አራት ይደርሳሉ።….. ሰው ሆይ፤ ተስፋን በዚህ ዓለም ላይ አታድርግ።»

ይህን የመሰለ ትርፍ የሌለው ደስታ ሀብታቸውንና ጊዜያቸውን በከንቱ እያባከኑ እስላሞች ኃይላቸውና ሥልጣኔያቸው እያደገ በመሄድ ፈንታ ባጭርት ተቋረጠ።

እስፓኝን ይገዙ የነበሩ እስላሞች ድል ሆነው ውብ የሆነችውን ግረናድ የምትባለውን ከተማ ለቀው ሲወጡ፥ ንጉሥ ኦአብዲል ወይም አቡ አብዱላህ የሚባለው ከተማዋን እያየ አለቀሰ። እናቱም ይህን ተመልክታ «በወንድነት ተከላክለህ ለማዳን ያልቻልከውን አገር እንደ ሴት አልቅስለት» አለችው ይባላል።

የሆነው ሆኖ በፍልስፍና በሕክምና በሥነ ፍጥረት ጥበብ፣ በሂሣብ ትምህርት ይልቁንም በአልዤብር የሠለጠኑ ነበሩ።

እንደዚሁም በኢንዱስትሪ በኩል የሱፍና የሀር በያይነቱ ጥሩ ጥሩ ጨርቅ ይሠሩ ነበር። ዛሬ አውሮፓውያን የሚሠሩበትን የቍጥር አኀዞች የወሰዱት ከአረቦች ነው።

ታሜርላን (ቲሙርሌንግ) የሚባል ደግሞ ሌላ ትልቅ ጦረኛ ሰው ተነሥቶ በሞንጐል አገር መንግሥት ከመሠረተ በኋላ እስላሞች ኃይል አግኝተው ዓለምን ባስጨነቁበት ዘመን ባያዜት ከሚባለው ከኦቶማን ንጉሥ ጋር ተጋጭተው የኦቶማን ንጉሥ አራት መቶ ሺህ ወታደሮች የሞንጐሉ ንጉሥ ስምንት መቶ ሺህ ወታደሮች ይዘው ባደረጉት የሚያስፈራ ውጊያ ሦስት ቀን ሙሉ ከተራረዱ፥ በኋላ የኦቶማን ንጉሥ ባያዜት ተማረከ። እሱም በክርስቲያኖች ላይ ብዙ የጭካኔ ሥራ የሠራ ሰው ስለ ነበር እግዚአብሔር በዚህ ቀጣው ብለው ክርስቲያኖች በጣም ደስ አላቸው። ታርሜላን (ቲሙርሌንግ) ጨካኝ ሰው ስለ ነበር በእስላሞች ከተማ በባግዳድ ድል አድርጐ ሲገባ ሰማኒያ ሺህ ሰዎች አረደ። ጭንቅላታቸውንም ሰብስቦ እንደ ድንጋይ እየቆለለ ፒራሚድ የሚመስሉ መቶ ሐያ ሐውልቶች ሠራበት። ቱርኬስታን ፋርስ፣ ሜዞጶታሚያ አርሜንያ፣ መስኮብ፣ ፖሎኝ እነዚህ አገሮች ሁሉ በዚህ ጨካኝ ጦረኛ እጅ ወድቀው ብርቱ ጥፋት አግኝቷቸዋል።

**ባርነት በመካከለኛ ዘመን።**

ሮማ ግዛቷን በዓለም ላይ ለማስፋፋት ጦርነት ታደርግ በነበረችበት ዘመን ባለፈው ታሪክ፣ እንደ ተመለከትነው ድል የሆኑትን ሕዝቦች ባሮች ታደርጋቸው ስለ ነበር ባርያ መግዛትና መሸጥ የተለመደ ነገር ሆኖ ይኖር ነበር። በኋላ ግን ምዕራባዊው የቄሣር መንግሥት ከመውደቁ በፊት በነበሩት ሦስት መቶ ዓመታት ውስጥ ባርነት እየቀረ ሄዷል። ይህም የሆነበት በክርስቲያን ሃይማኖት የሰዎች አእምሮ እየታደሰ በባርነት የሚኖሩትም ሰዎች እንደ ሌላው ሰው ሁሉ የሰዎች ሁሉ አባት ከሆነው ካዳም የተፈጠሩት በመሆናቸው ወንድሞችነታቸውን እያሳሰባቸው እንደ ከብት ወይም እንደ ዕቃ መቆጠራቸው ቀርቶ ለሰው ሁሉ የሚገባው የነፃነት መብት ሊሰጣቸው አስፈላጊ መሆኑን ዓለም አስለተገነዘበው ነው። ባንድ በኩልም ደግሞ ሮማ ድል እያደረገች አገር የመያዟ ሥራ ስለ ቀረ ነው። በጥንት ዘመን ባርነት እንዲቀር የተከራከሩ ሴኔክን የመሰሉ ሰዎች ተነሥተዋል።

የሞንጎል ጦር ተነስቶ አውሮፓ ዳር ባለው በምሥራቅ ደቡብ በኩል የሚገኙትን አገሮች እየተመላለሰ ከግብፅ ጀምሮ እስከ መስኮብ አገር ድረስ በወጋበትና በወረረበት ዘመን ብዙ የጦር ምርኮኞችና ሰደስተኞች ሰዎች በቱርኮች እጅ ወድቀዋል። እነሱምከጥቁር ባሕር ዳር ከሚገኙት ገበያዎች እየወሰዱ ሸጠዋቸዋል። ከዚያም ያውሮፓ ሰዎች ከሜዴቴራኔ ወደቦች ላይ እየወሰዱ በውድ ዋጋ ይሸጧቸው ነበር።

እየገዙ ይነግዱባቸው ከነበሩት አብዛኞቹ የቬኒሲያና የዤኖቫ ሰዎች ነበሩ። እነዚህም ባሮች የአርመን የሶርያ የቡልጋርያ የሴርቢያ ሰዎች የመስኮብ ታርታሮችም ነበሩ። በዚህም አቅራቢያ የአረብ ነጋዴዎች የሱዳንን ጥቁሮች በሰሃራ በረሃ በኵል ወስደው ወደ ማሮክና ወደ እስፓኝ እያስተላለፉ ሸጠዋቸዋል። በክርስቲያኖችና በእስላሞች መካከል ስለ ኢየሩሳሌም ጉዳይ በረጅም ዘመናት ውስጥ በተደረጉት የመስቀል ጦርነቶች ምክንያት ቱርኮች በጦርነት ላይ የማረኳቸውን ሮፓውያን ባሮች አድርገው ያኖርዋቸው ነበር።

ከዚህም የተነሣ በእስላሞች ዘንድ ነጭ ባርያ መግዛት ተለመደ። ኋላም ለሞሪታኒያ አገር እስላሞች የቬኒሲያ ሰዎች ከአድሪያቲክ ባሕር ጠረፍ ከሚዋሰኑት አገሮች የሚገኙትን የእስላቭ ዘር የሆኑት ነጮች እያፈርኑ ይሸጡዋቸው ነበር። ብዙ ጊዜም ራሳቸው እስላሞቹ በሜዴቴራኔ ባሕር ጠረፍ ላይ ከሚገኙት ሕዝቦች በየጊዜው አፍነው እየወሰዱ ሲገዟቸው ኖረዋል። ይህንንም የባርያ ፈንጋይነት ሥራ እስከ ቅርብ ዘመን ድረስ ይሠሩት ነበር።

ወደ ፊት እንደምናገኘው የአሜሪካ አገር ተገኝቶ ሮፓውያን የቅኝ አገሮች መያዝ በጀመሩ ጊዜ ስለ ባርያ ጉዳይ በዓለም ላይ አዲስ የሆነ ልዩ ሁኔታ ተፈጠረ። ዓለም በሥልጣኔ መንፈስ ይህን ጉዳይ የማሻሻሉን ሥራ ትቶ ብዙ መንግሥታት በአሜሪካ አገር በተገኙት ልዩ ልዩ የቅኝ አገሮች ያላቸውን ጥቅም ለማስፋፋት ሲሉ እንደ ገና ወደ ኋላ ተመልሰው የግፍ ሥራ ይሠሩ ጀመር። በአሜሪካ አገር የነበሩት ዘራቸው የግፍ ሥራ ይሠሩ ጀመር። በአሜሪካ አገር የነበሩት ዘራቸው ሕንድ የሆነ ያገሩ ተወላጅ ሮፓውያን አገራቸውን በያዙባቸው ጊዜ የእርሻና የቁፋሮ ሥራ ሊያሠሩዋቸው ጀምረው ነበር። ነገር ግን በመለገም ወይም ጉልበታቸው ለዚህ ሥራ ያልተሰተ በመሆኑ ይህን በመሰለው ድካም ደስ በማያሰኝ አኳኋን ሊሠሩላቸው ሳይችሉ ቀሩ።

ከዚህ ሌላ ደግሞ ካውሮፓ እየተሰደዱ ወደ አሜሪካ አገር ይሄዱ የነበሩ ድሆች ሠራተኞች ከመንገዳቸው ከሣራ የሚከፍሉት ገንዘብ ስላልነበራቸው እየሠሩ እንዲከፍሉ በሚዋዋሉት ውል መሠረት ይህንኑ የአትክልት ሥራ ያሠሩዋቸው ነበር። ይህም የተባለው የአታክልት ሥራ ያገሩ ዋና ሀብት የሆኑትን የሸንኮራ አገዳ ጥጥ መትከል ነበር። ዳሩ ግን ከዚህ በላይ በተዘረዘሩት ሁኔታዎች የተገኙት ሠራተኞች ቁጥራቸው ያነሰና ሥራቸውም የማያጠገብ ሆኖ ባለቤቶቹ በሚፈሉት መጠን የበቃ ጥቅም ስላላገኙበት የጥቁር ባርያ ጉዳይ ባዲስ ሁኔታ ተወለደ።

ባርነት የነበረው በሕዝቦች ሁሉ ዘንድ ስለሆነ ስለ ሰው ዘር ክብር የሚደረገው ይህ ከፍ ያለ የአእምሮ አስተያየት በሰዎች መንፈስ ተቀርጾ ፍሬ እስኪሰጥ ድረስ ብዙ ዘመን አስፈልጎታል። ለምሳሌ በመስኮብ አገር ባሮች ነፃነት ያገኙት በቀዳማዊት ኒኮላ ዘመነ መንግሥት ነው። ፲፰፻፳፭ - ፲፰፻፶፭ ዓ.ም።

ያውም ቢሆን በባርነት ስም የሚቀበሉት ከባድ የሆነው የጭካኔ ቀንበር ቀርቶላቸው ብዙ ነገር ተሻሻለላቸው እንጂ ባገልጋይነት ለጌቶቻቸው እየሠሩ መኖራቸው አልቀረም ነበር። ሙሉ ነፃነት የተሰጣቸው ግን በ፲፰፻፷፩ ዓ.ም በዳግማዊ አሌክሳንደር ዘመነ መንግሥት ነው።

**ዳግም ልደት።**

የሥልጣኔ ምንጩ ግሪክ ነች፣ ብለናል እንግዲህ አሁን ስልጣኔ ወደ አውሮፓ እንዴት እንደተሸጋገረች እናስተውል። ግሪክና ሮማ ሲወድቁ ዓለም አንድ ሺህ ዓመታት የሚሆን በድንቁርና ካንቀላፋች በኋላ የሥልጣኔ መንፈስ እንደ ገና ለምልሞ አበበ። ይህም የሆነበት ጊዜ «ዳግም ልደት» ተባለ። (ትርጉሙም እንደ ማለት ያህል ነው።) ይህ የሆነውንም ባሥራ አምስተኛው መቶ ዘመን ውስጥ ነው። ምክንያቶቹም ቱርኮች ቁስጥንጥንያን ሲይዙ በዚች ከተማ የነበሩ የግሪክ ሊቃውንት ወደ አውሮፓ ተሰደው ገብተው ለአውሮፓውያን ጥበብን በማስተማራቸው የመርከብ አሠራር ጥበብም በጣም ተሻሽሎ በመስፋፋቱ የማተሚያ ጥበብም ተገኝቶ መጻሕፍት በብዙ እየታተሙ ለሕዝብ በመዳረሳቸውና ዕውቀት ለሰዎች በመገለጡ ከላበት ኃይል የሚገኘውም አገልግሎት በመታወቁ ነው።

ቀድሞ መጽሐፍ ብርቅ ነበር። የሚጻፈውም በእጅ ስለ ነበረ ለመግዛት የሚችሉ ብዙ ገንዘብ ያላቸው ሰዎች ብቻ ነበሩ። የማተሚያ ቤት ጥበብ ሲገኝ ግን መጻሕፍት በብዙ እየታተሙ ሰዎች በርካሽ ዋጋ ገዝተው ትምህርት ለማግኘት ጥበብ ለመመርመር ቻሉ።

ለመርከበኞች መሪ የሚሆን የቡሶል ዘዴ በመገኘቱ መርከቦቹ እንደ ልብ በባሕር ላይ ሊመላለሱ ቻሉ።

ባሩድም ስለ ተገኘ የመድፍና የጠመንጃ መሳሪያ ተሰራ፣ በሚከተለው አርዕስት እንደምናገኘው ሳይታወቅ ይኖር የነበረ በአሜሪካ አገር ተገኘ። በመስቀል ጦርነቶች ምክንያት አውሮፓውያን ሀብት ከአውሮፓ ውጭ ሄደው ለመፈለግ አሣባቸው ተነሣሣ። ፈረንሣይና እንግሊዝም ከሮማ ቀንበር ወጥተው ነፃነታቸውን ካገኙ በኋላ እንግሊዞች ከፈረንሣይ አገር ገብተው የመቶ ዓመት ጦርነት የሚባለውን ተዋጉ። ከዚህ በኋላ ሁለቱም ተዳክመው ስለ ነበር ቀስ በቀስ እያሉ በኃይል በሥልጣኔ፣ በሀብት ደረጁ። ሊቃውንቶቻቸውም ከቍስጥንጥንያ ከመጡት ከግሪክ መምህራን ዘንድ እየተጠጉ የግሪክ ቋንቋ ተምረው የጥንቱን ዕውቀት ይመረምሩ ጀመር። በዚህ ምክንያት ዕውቀት ለሰዎች ተገለጠላቸው።

ሮጀር ቤከን በፍልስፍና ሌዎናርዶ ዳ ቪንቺ ሰፊ በሆነ ልዩ ልዩ ጥበብ ኮፔርኒክና ጋሊሌዎ በከዋክብት ጥበብ (አስትሮኖሚ) ጃልበርት በማኜቲስምና በኤሌስትሪሲቴ አንድሬቬዛል በአናቶሚ፣ ሃርቬ በደም መዘዋወር ምርመራ ጥበብን እየመረመሩና እየገለጡ ሄዱ። ከዚህ በኋላ ሊቃውንት ጥበብን መጻሕፍትን በመመልከትና በፍልስፍና በመመራመር በመከራከርም ጊዜን ማሳለፍ የማይጠቅም ሆኖ ስላገኙት የሰው ድካምና ችግር በጥበብ እየተሻሻለና እየቀለለ እንዲሄድ ለማድረግ የሚችሉበትን መንገድ ይፈልጉ ጀመር። ከዚህም የተነሣ የመኪና ጥበብ ተገኘ።

ሮጄር ቤከን ይህንኑ ስለተገነዘበው «የጥበብና የሥነ ፍትረት (ናቱር) የተሠወሩ የምሥጢር ሥራዎች» ብሎ በሰየመው መጽሐፍ ውስጥ እንዲህ ሲል አስቀድሞ ተናግሮዋል። ያለ ሰው በራሳቸው ብቻ የሚንቀሳቀሱ አንድ ሰው ብቻ እየመራቸው ብዙ ቀዛፊዎች ከሞሉባቸው መርከቦች ይበልጥ ፍጥነት ያላቸው መርከቦች መሥራት ይቻላል። በዚሁ ዓይነት ደግሞ ሠረገላዎች በከብቶች መጐተታቸው ቀርቶ መጠን በሌለው ፍጥነት እንዲሮጡ ተደርጎ መሥራት ይቻላል።

አንድ ሰው በመኪናው ውስጥ ተቀምጦ እየዘወረና እየመራው እንደ ወፍ አየሩን ሰንጥቆ በአየር ላይ የሚያንዣብብ መኪና መሥራትም ይችላል» እነሆ በእንደዚህ ያለ ንግግር ቤከን የሰው መንፈስ በመመርመር ብዛት ልዩ ልዩ አገልግሎት የሚሰጡ መኪናዎች ለመሥራት የሚችል መሆኑን ገለጠ። ነገር ግን በሱ ዘመን ይህን የመሰለ ምኞች በሰዎች ዘንድ እንግዳ ነገር ስለ ነበረ ደፍሮ ይህን በመናገሩ እንደ ጠንቋይ ቆጠሩት። በኋላ ግን ብዙ ዘመን ቆይቶ ስቴፈንስን ተወልዶ ባቡር በመሥራቱ ቤከን የተናገረውን ትንቢት በሥራ ፈጸመው።

ሰዎች ጥበብን በመመርመር የሰውን ችግርና ድካም ለማቃለል የሚቻልበትን ጥቅም ያለውን አገልግሎት ለማግኘት እንዴት እንደተጣጣሩ ባጭሩ እንመልከተው።

አርኪታስ የሚባለ የፒታጐር ተማሪ የፕላቶን ወዳጅ የነበረ ፈላስፋ ወደ ሰማይ በርራ ብዙ ሰዓት በአየር ላይ ስታንዣብብ የምትቆይ አንዲት ርግብ ሠርቶ ነበር።

ትልቁ አልቤር የሚባል በ፲፩፻፺፫ ዓ.ም ተወልዶ በ፲፪፻፹ ዓ.ም የሞተ አልሺሚ የሚመረምር መነኩሴ በቤቱ ውስጥ ማነኛውንም ሥራ እየሠራና ሲያናግሩትም መልሶ እየተናገረ እንግዳ ከውጭ መጥቶ በር ሲመታ በሩን ከፍቶ እንግዳውን ተቀብሎ ከማረፊያ ቤት የሚያስቀምጥ በመኪና የሚንቀሳቀስ አሽከር ሠርቶ ነበር።

ሬጂዎሞንታኒስ የሚባል ሊቅ እየበረረች ተነሥታ በቤቱ ውስጥ ከዞረች በኋላ ተመልሳ መጥታ እጁ ላይ የምትቀመጥ ዝንብ ሠርቶ ነበር። ባሮን ኬምፕለን የሚባል ሰው ሠንጠረዥ የሚጫወት የመኪና ሰው ሠርቶ ነበር። ይኸውም የመኪና ሰው በ፲፰፻፱ ዓ.ም ሸንብሩን በሚባለው አገር ከናፖሊዎን ጋር ሠንጠረዥ ተጫውቷል።

ቮኮንሶን የሚባል የፈረንሳዊ ተወላጅ የሆነ ሜካኒሲያን ልዩ ልዩ ዘፈን በዋሽንት የሚጫወት ሰው በመኪና ሰርቷል። እንደዚሁም በውሃ ላይ የምትዋይ የምትበላ የበላችውም ምግብ በአንጀቷ ውስጥ ተዋህዶ ገላ የሚሆናት አንዲት የመኪና ዳክዬ ሠርቶ ነበር።

ይህች ዳክዬ በአይናቸው ካዩዋት ሰዎች መካከል አንዱ ተመልካች እንዲህ ሲል ጽፏል። «ዳክዬይቱ በእግሮቿ ቆማ መንቀሳቀስ ትጀምራለች ጥቂት ከሄደች በኋላ ቆማ እግሮቿንና ክንፎቿን ራሷንም ታንቀሳቅሳለች ከዚያም እንደገና መሄድ ትጀምርና የምትበላው ጥራጥሬ ትፈልጋለች። አንገቷንም ወደ ላይ መዛ ወደ ውሃ ውስጥ በርራ ትገባለች ከዚያም እየዋኘች ወደ ውስጥም እየጠለቀች ውሃ እየጠጣች ዓሣ እየያዘች በውሃው ውስጥ ትንደፋደፋለች። በኩሬው ውሃ ውስጥ እንደዚህ እያደረገች በሁሉም በኩል ተመላልሳ ካዳረሰችውና ነፍስ ያለት እውነተኛ ዳክዬ የምታደርገውንም ነገር ሁሉ ካደረገች በኋላ ወደ ኩሬው ዳር ተጠግታ ከውሃው ውስጥ ትወጣለች። ክንፎቿንም አራግፋ ጥቂት ትሄድና ትቆማለች። ባንድ እግርዋ ብቻ ቆማ ሁለተኛው እግርዋን ወደ ላይ ታነሣና ክንፎቿን ታካለች። ከላባዋም አንዳንዱ ሲወድቅ ይታያል። ከዚያም እየሄደች የሚበላ ነገር ትፈልጋለች። የፈሰሰላት ጥራጥሬ ካለበት ቦታ ስትደርስ እየለቀመች ከዋጠች በኋላ ግማሹን እየተዋሃዳት ከሆዷ ውስጥ ሲቀር የቀረው ኩስ ሆኖ ይወጣል።»

እነዚህ ኦቶማቶች ምንም እንኳ እንደ መጫወቻ የሚቆጠሩ ነገሮች ቢሆኑ የሰው አሳብ በጥበብ ሊመራ የጀመረበትን አዲስ መንገድ የሚያመለክቱ በመሆናቸው ዋጋ አላቸው።

እንደዚህ ያለውን ነገር ስንመለከት ባገራችን አንዳንድ ሰዎች የፈረንጅ ቋንቋ መናገር ብቻ ምን ይጠቅማል ሌላው ቀርቶ ክብሪትና መርፌ እንኳ ሰርታችሁ አላሳያችሁንም እያሉ የተማሩትን ሰዎች ሲወቅሱ የምንሰማው የተገባ ሆኖ እናገኘዋለን። ባለፈው ጊዜ የኢትዮጵያ ሕዝብ ኑሮውን የሚያሻሽልበት የመኪና ዘዴ ለመሥራት ሲያስብ ታይቶ አልታወቀም። አሁን ግን የእጅ ጥበብ ሥራ ትምህርት ቤት እንደ «ተግባረ እድ» ያለ እየተጨመረ ሄዶ ባገራችን የመኪና ጥበብ እንዲለመድና እንዲስፋፋ ተስፋ አለን።

ይህም ስለ ተባለ አንዳንድ ሰዎች ፋብሪካ ማቋቋም ቀላል ነገር ይመስላቸዋል። ነገር ግን ብዙ ሃብት እንደሚያስፈልግ ማወቅ ይገባል።

ለምሳሌ በፈረንሳይ አገር ቤንዚን የሚያነጥር አንድ ፋብሪካ ለማቆም ግማሽ ሚሊያርድ ማለት አምስት መቶ ሚሊዮን ፍራንክ ፈጅቷል። ይሁን እንጂ ማነኛውም አገር እንዳቅሙ መጠን ኢንዱስትሪ ሊኖረው ስለሚችል ሕዝባችን መንፈሱ ወደ መኪና ጥበብ እንዲሳብ ማድረግ ዋና ጉዳይ ነው።

የመኪና ጥበብ እየተስፋፋ ሲሄድ ፋብሪካ ተወለደ። በእንዴት ያለ እርምጃ ተከናውኖ አሁን ካለንበት ዘመን እንደደረሰ ወደ ፊት በሚገኘው አርእስቱ እናስተውለዋለን።

**ባሮች በአሜሪካ አገር።**

ክሪስቶፍ ኮሎምብ ያሜሪካንን አገር ካገኘ በኋላ ይህንኑ አገር መጀመሪያ እስፓኝ ስትገዛው ቆየች። በኋላ ቀጥሎ ግማሹን አገር እንግሊዞች ያዙት። እንግሊዞች ከሰሜን በኩል ያለውን አገር ሲይዙ እስፓኛ በደቡብ በኩል ከሚገኙት አውራጃዎች ይዛ ነበር።

ክሪስቶፍ ኮሎምብ የሚባለው ሰው ዓለምን በመርከብ ለመዞር አስቦ ከፖርቱጋልና ከእንግሊዝ መንግስት እርዳታ ቢጠይቅ የሚሰማው አጣ። እስላሞች ተሸንፈው ከወጡ በኋላ የነበረችው የእስፓኝ ንግሥት ኢዛቤል የምትባል ደግና ብልህ ሴት ስለ ነበረች መርከብና ጭፍሮች ስንቅም ሰጥታ ረዳችውና ወደ አሰበው መንገድ እንዲሄድ ፈቀደችለት።

ክሪስቶፍ ኮሎምብ ብዙ አስቦ ከመረመረ በኋላ ዓለም ክብ መሆኗን በማስተዋል በምዕራብ በኩል ዞሮ ከሕንድ አገር ለመድረስ እንደሚቻል ተረዳ። አንድ ወር ካስራ አምስት ቀን ከተጓዘ በኋላ ካላሰበው አገር ደረሰ። ይህም አዲስ ዓለም ተብሎ ተጠራ። ክሪስቶፍ ኮሎምብ ግን የደረሰው ከሕድን አገር መስሎት ነበር። በኋላም ለዚሁ አገር አሜሪካ የሚባል ስም ተሰጠው፥ በዚህ የተነሣ አገሩን የእስፓኛ መንግሥት ይዞት ብዙ የቅኝ አገሮች መሠረተበት። አገሩም ብዙ ወርቅና ብር ስለሚገኝበት እስፓኝ ሀብታም ሆና ብዙ መርከቦች እየሠራች ኃይሏ ከፍ ከፍ አለ። እንግሊዞች ግን የእስፓኛ መርከብ ወርቅና ብር ጭነው ሲመጡ እየጠበቁ ይዘርፏቸው ጀመር።

የእስፓኝ መንግሥት ክሪስቶፍ ኮሎምብን በመርዳቱ ካሜሪካ አገር የተገኘውን ሀብት ቢወስድ የተገባ ነገር ነበር። ነገር ግን ብቻውን እንዲበላ ዘንድ ሌሎቹ በሰላም ሊተውት አልፈቀዱም።

በመጨረሻ ከእንግሊዝ ጋር የመርከብ ጦርነት አድርገው በውጊያው ሰዓት ትልቅ ማዕበል ተነሥቶ አርማዳ የሚባሉትን በዚያ ዘመን በጣም ይፈሩ የነበሩትን የእስፓኝን የጦር መርከቦች አጠፋቸው። በዓለም ላይ ክብሩዋ ከሁሉም በላይ ከፍ ብሎ ይታይ የነበረው የእስፓኛ አገር ቅስሟ ተሰብሮ እንግሊዝ ግን ከዚያን ጊዜ ጀምሮ ከፍ ከፍ እያለች ሄዳ አሁን ካለችበት ደረጃ ደረሰች።

ያውሮፓ መንግሥታት በአሜሪካ አገር ቅኝ አገሮች ከያዙ በኋላ በአንቲይና በብሬዚል አገሮች በሰፊው እንዲሠራ ለታቀደው የጥጥና የሸንኮር አገዳ አታክልት ሥራ በቂና ብርቱ የሆኑ ሠራተኞች ማግኘት አስፈላጊ ሆነ። ስለዚህ በአንቲይና በብሬይል ኋላም በሰሜን አፍሪካ ክፍል በሚገኙት የእንግሊዝ የቅኝ አገሮች ጥቁሮች ባሮች ከአፍሪካ ወደ አሜሪካ እያሻገሩ ለማሠራት ይወስዷቸው ጀመር። ከአፍሪካ ወደ አሜሪካ ባሮች የሚያስተላልፉባቸውም ብዙ መንገዶች ተከፈቱ ከጊኔ ወደ ፖርቱጋል ከዚያም ወደ እስፓኛ አገር እያዘዋወሩ ባሮች የሚሸጡ ብዙ ነጋዴዎች ተነሡ።

በአፍሪካ የባሕር ጠረፍ ላይ ከሚገኙት አገሮች እየመጡ የአፍሪካን ሰዎች በሰንሰለት እያሠሩ ወስደው ባሮች ማድረግ የጀመሩ የፖርቱጋል ሰዎች ናቸው። ከዚህም በኋላ እንግሊዞች ፈረንሣዮች የእስፓኝ ሰዎች በጠቅላላውም ባለ መርከብ የሆኑ የአውሮፓ ሕዝቦች ሁሉ ይህን መጥፎ አብነት ተከተሉ። በዚህም ምክንያት ሕዝቡ ከባሕር ጠረፍ አቅራቢያ ከሚገኘው አገር እየለቀቀ ወደ ውስጥ ርቆ ተቀመጠ። ይሁን እንጂ ባርያ ፈንጋዮች ከገቡበት ቦታ እየገቡ ሕዝቡን በባርያ ፈንጋይነት እያፈኑ ለመውሰድ አላገዳቸውም።

በጣም የሚያስገርመው ደግሞ የጦር ምርከኞችና መርከበኞች የሆኑት ያገሩን ሕዝብ ለአውሮፓውያን ባሮች እያደረገ ሊሸጥ ይችላል። አውሮፓውያንም ለዚህ ዋጋ የጌጥ ዕቃ ይሰጣሉ የሚል የንግድና የሰላም ስምምነት የተባለ ውል በመፈራረም በአውሮፓውያንና በአፍሪካ ሕዝቦች መካከል ለባርያ ንግድ መሠረት የሆነ ግንኙነት ተበጀ።

ከዚህም የተነሣ ብዙ ባርያ ለማግኘት ሲባል ሰውን ከወንጀለኛ የሚያቈጥረው ጥፋት በእነዚያ አገሮች የበዛ ሆነ። ወንጀለኛ የተባለውም በወንጀሉ ሥራ ብቻውን መቀጣቱ ቀርቶ በቤተ ሰቡ ውስጥ የሚገኙት ሁሉ አብረው ተቀጪዎች እየሆኑ ይሸጡ ጀመር። ያገሩ ሹሞች አረቄና ሌላም ልዩ ልዩ መጠጥ ሲያምራቸው ላውሮፓውያን ባሮች እየሸጡ ለማግኘት ሲሉ ሕዝባቸውን በግፍ ጥፋተኛ በማድረግ እያፈሱ ይሸጧቸዋል። ከአፍሪካ እየወሰዱ ጥቁሮችን ባሮች ወደ አሜሪካ አገር እያስተላለፉ በመሸጥ አውሮፓውያን የሠሩት የባርያ ንግድ ሥራ በዚህ ምክንያት እየተስፋፋ ሄደ። በ፲፯፻፷፰ ዓ.ም ከአፍሪካ የወጡት ባሮች መቶ አራት ሺህ ናቸው። በተከተሉት አምስት ዓመታትም ውስጥ ይህንኑ ያህል መሆናቸው ተግምቷል።

ቫርልከ ወይም ቫርል አምስተኛ የሚባለው የእስፓኛ ንጉሥ በ፲፭፻፲፩ - ፲፪ - ፲፫ ዓመተ ምሕረት በሦስቱ ዓመታት እየታደሱ ተከታትለው በወጡት አዋጆች በአሜሪካ አገር ከሚገኙት ሃይቲ፣ ኩባ፣ ጀማይካ፣ ፓርቶሪኰ ወደሚባሉት የእስፓኛ ግዛቶች ባመት ባመቱ አራት ሺህ ጥቁሮች ባሮች እያገባ እንዲሸጥ ላ ብሬዛ ለሚባል የፍላንድር አገር ሰው ፈቀደለት። ከእስፓኝ አገር ወደ ሃይቲ፥ ጥቁሮች ባሮች መግባት የጀመሩት ከዚህ ቀደም ብሎ በ፲፭፻፩ ዓ.ም ነው። በመጀመሪያ የባርያ ንግድ ሞኖፖል የያዘች እስፓኛ ነበረች። ቀጥሎ የፖርቱጋል መንግሥት ባንድ ወገን ውስጥ የባርያ ንግድ ሲከናወን ከነጋዴዎች ላይ በያንዳንዱ ባርያ ቀረጥ እየተቀበለ ባንድ ወገን ደግሞ እነዚህ ባሮች ባሜሪካ አገር ሲገቡ ያገሩ ተወላጅ የሆኑት ሕንዶችን በእነሱ እግር ጥቁሮች ስለ ተተኳልቸው ገንዘብ እያስከፈለ ስለሆነ ነፃ የሚለቃቸው በዚህ ሥራ ተጠቅሞበት ነበር። በዚህ ላይ የቅኝ አገሮቹን የሚያለማለት ከመሆኑ በላይ ባሮች የሚገዙትን ባለርስቶች ባንዳንድ ባርያ ከሠላሳ ዱካ በላይ ቀረጥ ያስከፍላቸው ነበር። በአንቲይና በብሬዚል የሽንኮር አገዳ አትክልት ሥራ እየተስፋፋ ሲሄድ የባርያ ንግድ በዚያ መጠን እየበዛ ሄዷል። ከዚህም የተነሣ የሸንኮር አገዳ በገባበት አገር የባርያ ንግድ ይከተላል እየተባለ ተተርቷል።

በዚህ ምክንያት ያውሮፓውያን የቅኝ አገሮች በአሜሪካ አገር እየጨመረ የሸንኮር አገዳ የመትከል ሥራም እየተስፋፋ ሲሄድ የባርያ ንግድ ጕዳይ ባውሮፓ ዋና እንገር ሆነ። ብዙ ነጋዴዎች ከእነዚሁ የጀርመንና የጀኖቫ አገር ሰዎች የሆኑ ከፖርቱጋል መንግሥት ያለ ስለ ባርያ ንግድ ልዩ ልዩ ውል እየተዋዋሉ ይነግዱ ነበር፤ በኋላ ግን ፖርቱጋሎች ብዙ ጥቅም ያለው ንግድ መሆኑን እየተረዱት ስለ ሄዱ ሞኖፖሉን ራሳቸው ይዘው ይሠሩበት ጀመር። ይሁን እንጂ ባለ መርከብ የሆኑ በአትላንቲክ ውቅያኖስ ላይ የሚዘዋወሩ ሕዝቦች ከእነዚሁም ፈረንሳዮች እንግሊዞችና ሆላንዶች ግማሾቹ በወምበዴነት ግማሾቱ በኮንትረባንድ፣ ብዙዎቹም በደንብ ከመንግሥት ጋር እየተዋዋሉ በአሜሪካ አገር ወደ ሚገኙት ግዛቶቻቸው እየወሰዱ ባሮች ይሸጡ ጀመር። ብዙ ጊዜ ደግሞ ለምሳሌ እንግሊዞች ጃማይካ በምትባለው ደሴት ያደርጉት እንደነበረው የእስፓኛ የቅኝ አገሮች ከሆኑት አጠገብ የሚውስዷቸውን ባሮች አከማቸችተው እያቆዩ ኋላም ከእስፓኛ የቅኝ አገሮች ውስጥ እያእቡ ይሸጧቸው ነበር።

የኢጣሊያ ትሬካኒ ኤንሲክሎፔዲያ ከዚህ ቀጥሎ ያለውን ስታቲስቲክ ይሰጠናል ናትን ከምትባለው የፈረንሳዊ ወደብ ብዙ መርከቦች መጠጥና ጨርቃ ጨርቆች ሌላም ይህን የመሰለ ርካሽ የሆነ ሸቀጥ ጭነው በአፍሪካ ውስጥ ከሚገኘው ጊኔ ከሚባለው አገር አግብተው ይህን ወደ አሜሪካ አገር ይወስዷቸዋል እዚያም በአንቲይና በብሬዚል ከሚገኖሩ ነጋዴዎች ጋር ተስማምተው ይሸጧቸውና ስለ ዋጋው ስኳርና ትንባሆ ተቀብለው ወደ ናንት ይመለሳሉ። እብዚህ የባርያ ንግድ የሚያገኙት ጥቅም ብዙ ነበር ለምሳሌ በጊኔ አገር አንዱን ባርያ በዕቃ ለውጥ ሲገዙት ከአርባ እስከ ሃምሳ የሆላንድ ፍሎሪን ይከፍሉበታል አሜሪካ አገር ሲገቡ አንዱን ባርያ ከሁለት መቶ እስከ ስምንት መቶ ፍሎሪን ይሸጡታል የሚቀበሉትም ስኳርና ትንባሮ ስለሆነ አውሮፓው ወስደው ሲሸቱት ብዙ ያተርፉበት ነበር።

ከ፲፮፻፶፭ ዓ.ም ድረስ ባራቱ ዓመታት ውስጥ ከናንት ወደብ ወደ አሜሪካ አገር በድምሩ ባመት ባመቱ ሠላሳ ሦስት መርከቦች ዘጠኝ ሺህ ባሮች ወስደው በመሸጥ ተመላልሰዋል። ይህ ባንዲት የፈረንሳይ ወደብ ብቻ የሆነ ነው። በቀሩት በፈረንሳይ ወደቦችና በሌሎችም አገሮች የተደረገው ደግሞ ከዚህ ይበልታል።

እንግሊዝ ደግሞ በኡትሬክ (Utrecht) ላይ በፈረንሳይ በእንግሊዝ በእስፓኛና በሆላንድ መካከል የተፈረመው ውል በሰጣት የጥቅም መብቶች መሠረት ወደ ቅኝ አገሮቿ ከምትልካቸው ባሮች ሌላ ወደ እስፓኛ የቅኝ አገሮች እየወሰደች ትሸጥ ስለ ነበር በሰላሣ ዓመት ውስጥ አንድ መቶ አርባ አራት ሺህ ባሮች ሸጣለች። የሰሜን ባሕር ኩባንያ የሚባል የንግድ ማኅበር ሞኖፖሉን ወስዶ ሐያ አምስት ዓመት ሙሉ ነግዶበታል። የሚበልጠውንም አክሲዮን በዚህ ንግድ ውስጥ የያዙት የእስፓኛ ንጉሥና የእንግሊዝ ንግሥት ነበሩ። ከሁለት መቶ ዓመት በላይ የእንግሊዝ መንግሥት በባርያ ነግዷል። በ፲፯፻፴፱ ዓ.ም ይህ ሞኖፖል ቀርቶ የእንግሊዝ ዜጎች ሁሉ የባርያ ንግድ በነፃ እንዲነግዱ ስለተፈቀደላቸው የባርያ ንግድ ይበልጥ እየተስፋፋ እንዲሄድ ለማድረግ በጣም አድርጎ ረዳ።

መጀመሪያ ብሪስቶል ከሚባለው የእንግሊዝ ወደብ የባርያ ንግድ በሰፊው መሠራት ጀመረ በኋላ ግን ሊቬርፑል የሚባለው ወደብ በዚህ ንግድ የበለጠ ደረጃ አገኘ በ፲፯፻፸፩ ዓ.ም ከሊቬርፑል ብቻ መቶ ሰባት መርከቦች ሐያ ስምንት ሺ አምስት መቶ ባሮች ጭነው ወደ አሜሪካ አገር ወስደዋል። በዚሁ ዓመት ከብሪስቶል ባሮች ጭነው ወደ አሜሪካ አገር ወስደዋል። በዚሁ ዓመት ከብሪስቶል ባሮች ጭነው አሜሪካ አገር የሄዱ መርከቦች ቍጥራቸው ሃያ ሦስት ከሎንዶን አምሳ ስምንት ናቸው።

በሰሜን አሜሪካ በሚገኙት የእንግሊዝ የቅኝ አገር ግዛቶች ውስጥ በ፲፯፻፲፭ ዓ.ም የነበሩት ጥቁሮች ባሮች ቍጥራቸው ስድሳ ሺህ ሲሆን በ፲፯፻፶፬ ዓ.ም ከሁለት መቶ ስድሳ ሺህ በ፲፯፻፸፬ ዓ.ም ከሰባት መቶ አምሳ ሁለት ሺህ ስድሳ ዘጠኝ ደርሷል። በአሥራ ስምንተኛው መቶ ዓመት ማለቂያ ላይ ከአሜሪካ አገር ገብተው ሊሸጡ የተወሰዱት ባሮች ቍጥራቸው ከሦስት ሚሊዮን በላይ ሆኗል። ከእነዚሁ መካከል በየመንገዱ የሞቱት ሁለት መቶ አምሳ ሺህ መሆናቸው ተገምቷል። በሦስት መቶ ዓመታት ውስጥ በባርያ ፈንጋይነት ካገራቸው በግድ ተይዘው እየወጡ አሜሪካ አገር የተሸጡት ባሮች ምንም እንኳ ጠቅላላ ድምራቸው ባይታወቅ ከዚህ ቍጥር በላይ መሆኑ የተረጋገጠ ነው።

እነዚህን ጥቍሮች በምን አኳኋን ካገራቸው እያወጡ እንደወሰዷቸው ስንመለከተው እጅግ የሚያሳዝን ነው።

ብዙ ጊዜ ባርያ ፈንጋዮች ሌሊት ባገሩ ተወላጆች መንደር ገብተው ቤታቸውን እሳት እየተኮሱበት ሸሽተው ከቤታቸው ሲወጡ እያባረሩ ያድኗቸዋል፣ ሰውነቱ ብርቱ ሆኖ የሚታይ እስከ ሐያ ሊብር ስቼርሊንግ ይሸጥ ነበር። ለእምጠበቅና በመንጋ ለመንዳት እንዲመቻቸው ብዙዎቹን ባሮች በረጅም ሠንሰለት አንድነት አያይዘው በባሕር ጠረፍ አጠገብ ይነዷቸዋል፣ ሕጻናቶችንም ከወላጆቻቸው ጋር እግራቸው እየተቃጠለ ደም ሲያዘንብ ያለ ርኅራኄ አንድነት ይነዷቸዋል ብዙዎቹም እየደከሙ በየመንገዱ ስለሚሞቱ አፅማቸው እየተከሰከሰ ባለፉት መንገድ ላይ ምልክት ሆኖ ረፍፏል፣ የተረፉትም እስከ ባሕር ጠረፍ በብዙ ልዩ ልዩ መከራ ተጉዘው ይደርሱ ነበር። ከዚያም ሦስት መቶ ጥቁሮች ትንሽ በሆነች መርከብ ተፋፍገው እየተጫኑ የበቃ ምግብ ሳያገኙ እየተራቡ ውሃ ብቻ እየጠጡ ማናቸውም የጤንነት ጥበቃ ሣይደረግላቸው እየቀረ ብዙዎቹ በየመንገዱ ይሞታሉ የተረፉት ደግሞ ከአሜሪካ አገር ሲገቡ በሥራ ብዛት ከመጐዳትና ከአየሩም አለመስማማት የተነሣ ከመካከላቸው ብዙዎቹ ሞተዋል የአታክልቱንም ሥራ የሚአሠሩዋቸው ሰዎች የተቻላቸውን ያህል በድካማቸው እንዲጠቀሙ ከመጣጣር በቀር ለጤንነታቸውና ለኑሮአቸው በጭራሽ ስለሚያስቡላቸው በፈቀዱት አኳኋን እንደ ከብት ያሠሩዋቸዋል እንጂ መንግሥት በማነኛውም ረገድ የሚሠራባቸውን ግፍ ለመጠባበቅ በሕግ ወይም በዳኝነት ረገድ አይቆጣጠራቸውም ነበር። ብዙዎቹ ባሮች ከመካከላቸው ከመከራቸው ጽናት የተነሳ በእጃቸው ሞተዋል ግማሾቹም እየጠፉ ግማሾቹም አንገዛም እያሉ በጌቶቻቸው ላይ እያመጹ በየጊዜው ሁከት አንሥተዋል። ይህን የመሰለው ነገር ብዙ ጊዜ የሚደርሰውም አዲሶች ባሮች ካገራቸው እየተያዙ ገና ሲደርሱ አሜሪካ አገር ቀድመው ከእነሱ በፊት የቆዩዋቸው ባሮች የሚሰራባቸውን ግፍና ባኗኗራቸውም ያለባቸውን ልዩ ልዩ መከራ ሲያጫውቷቸው በነፃነት ይኖሩ ከነበሩበት አገራቸው ወጥተው የሚጠብቃቸውን ከባድ የሆነ የመከራ ቀንበር ሲረዱት ከሚሰማቸው ሐዘንና ተስፋ መቁረጥ የተነሣ ነበር።

ባሮች ግፍ ሲበዛባቸው ከጌቶቻቸው ዘንድ እየኰበለሉ ስለሚጠፉ ባርያ ከቤቱ አስገብቶ ያሳደረ የሚበላውና የሚጠጣው የሰጠ ወይም በማንኛውም አኳኋን እርዳታ ያደረገለት ሰው የሚቀጣ መሆኑን የሚያሳስብ አዋጅ ወጣ። እንደዚሁም ደግሞ ገንዘብ እየተቀበሉ የኮበለለ ባርያ ተከታትለው የሚይዙና ይህንኑ ሥራቸው አድርገው የሚኖሩ ሰዎች ነበሩ። እነሱም ብዙ ጊዜ የሚያደርጉት መጥፎ ልማድ ነበራቸው። እልዚሁ ሥራ ያሥሰለጠኑዋቸው ውሾች ስላሉዋቸው በጠረን እየፈለጉ የኮበለለውን ባርያ ይይዙታል። አንዳንድ ጊዜ ሰዎቹ ቶሎ ደርሰው ያላስጣሉዋቸው እንደሆነ ውሾቹ ባሮቹን ገነጣጥለው ይበሏቸዋል።

በአሜሪካ አገር ይልቁንም የባርያ ዋና ገበያ በመሆኗ በታወቀችው ባዲሷ ኦርሊያን ከተማ የሚሸጡ ባሮች የሚከማቹበትን መጋዘን የጐበኘ ሰው ብዙ የሚያሳዝን ነገር ያይ ነበር። ላንድ ጌታ የተገዙ ባሮች ተጋብተው ልጆችም ወልደው ሲኖሩ ጌታቸው ሲሞት ወራሾቹ ብዙ ጊዜ ይሸጡዋቸዋል። አንዳንድ ጊዜ ደግሞ ጌታቸው ይከሥርና ዕዳ ሲገባ ወይም ገንዘብ ሲቸግረው ከባሮቹ ሕፃኖቹ ልጆች ከናታቸው ባል ከሚስቱ እየነጠሉ ብዙ ጊዜ ይሸጣሉ። የባርያ ነጋዴ የሆነ በጅምላ እየገዛ ብዙ ዋጋ እንዲያወጡለት ከቀለባቸው በኋላ ከገበያ ያወጣቸዋል። እስኪሸጡም ድረስ ከመካከላቸው (ሙዚቃ የሚጫወትና ዘፈን የሚያውቅ ፈልጎ እንዲዘፍኑና እንጨፍሩ ያደርጋቸዋል። ባሮቹም ያልተጫወቱ እንደሆነ መጥፎ ጠባይ ያላቸው ናቸው ተብለው የሚገዛቸው ሰው ጠፍቶ ጨካኝና ኃይለኛ ከሆነ ሰው እጅ እንዳይገቡ መልካም ጌታ ለማግኘት ሲሉ መከራቸውን ማሰብ ትተው ያለውዴታ ይጫወቱ ነበር።

**ባርነት ለማስወገድ የተደረገ የመንፈስ ትግል።**

ዓለም ወደ ሥልጣኔ ተራመደች ተብሎ በሚታሰብበት ዘመን በሰው ልጆች ላይ ይህን የመሰለ ግፍ በመሠራቱ ባውሮፓ ብዙ ሰዎች እየተቃወሙ ለታሪክ እድፍ ሆኖ የሚኖረው ይህ መጥፎ ሥራ ሊወገድ የሚያፈልግ መሆኑን በጽሕፈትም ሆነ በንግግር ለሕዝብም ለመንግሥትም መግለጽ ጀመሩ።

ነገር ግን ባሜሪካ አገር የቅኝ አገሮች የነበሩዋቸው መንግሥታት በንግድ በኩል የሚያገኙት ትርፍ በየጊዜው እየጨመረ በመሄዱ በጣም ስለተጠቀሙበት የዚህም ንግድ ዋናው ዓይነተኛ ሸቀጥ ካታክልት ሥራ እየተገኘ ከሸንኮር አገዳ የሚወጣው ስኳር ቡና፣ ጥጥ፣ ትንባሆ ስለሆነ ይህም የሚገኘው ከጥቁሮች ባሮች ድካም ነውና ባርነት እንዲወገድ ለማድረግ ስለሰው ነፃነት መብት ተከራካሪዎች የሆኑት ሰዎች የሚናገሩት ንግግር ምንም የተገባ ቢሆን ሰሚና ተቀባይ ተገኝቶለት የተሻሻለ ነገር ለማድረግ የሚፈቅድ መንግሥት እስከ ብዙ ጊዜ ድረስ አልተገኘም። ይህ የልማድ እድፍ ከሕዝቦች ታሪክ ጨርሶ እንዲፋቅ በፈረንሳዊ አገር ሬቮሊሲዮን በእንግሊዝ አገር ባለ መልካም አእምሮ የሆኑ እንደ ዊልቤርፎስ ያሉ ሰዎች እባሜሪካ አገር ሊንኮልን በኢትዮጵያ ከዙፋን ላይ ወዲያው እንደተቀመጡ ባርነትን ያጠፉ ግርማዊ ቀዳማዊ ኃይለ ሥላሴ እንዲነሱ ያሻ ነበርና። በባርያ ንግድና ባሮችን ያላገባብ በማሠራት የተጠቀሙት ሰዎች ብዙ ስለነበሩ እነሱም የገንዘብ ኃይል ስለነበራቸው በዚህ ላይ ደግሞ በዚህ ሥራ ምክንያት እላይ እንዳመለከትነው የሚመላለሱት መርከቦችና መርከበኞች ቁጥራቸው እየበዛ ስለሄደ መንግሥት ራሱ የቅኝ አገሮቹን የሚያለማለት ዘዴ ሆኖ ስላገኘው እያበረታታ ለመሄድ እንጂ አስገዳጅ የሆነ የጥቅም ጕዳይ እስኪመጣ ድረስ በአእምሮ መንገድ ነገሩን አመዛዝኖ ባርነት ለማስወገድ ማነኛውም መንግሥት ቢሆን አልፈቀደም።

በዘመን ብዛት ግን የኤኮኖሚ ትምህርት ለሰዎች ዓይን እየከፈተላቸው ሄደ። ይህም እንዲህ ነው ባርያ ለመግዛት የሚሄዱ መርከቦች በአፍሪካ ወደቦች ላይ ሥራቸው እስኪከናወን ድረስ ብዙ ጊዜ መቆየት ግዴታ ስለሆነባቸው ብዙ ጕዳት አስከተለ መርከበኞቹንም ብዙ ልዩ ልዩ በሽታ ያገኛቸው ጀመር ብዙዎችም ዜግነታቸውን እየለዋወጡ ወይም ቤተሰባቸውን ትተው ሳይመለሱ እየቀሩ በብዙ መንግሥታት ዘንድ ይህ ሁኔታ ጕዳት የሚያመጣ ሆኖ ተገመተ። የሚያደርጉትም ወጭ ከሚያአገኙት ትርፍ እየበለጠ ስለሄደ የባርያ ዋጋ ተወደደ፣ ከሚሰጠው ጥቅም ጋር ሲያመዛዝኑትም ለገዢዎቹ ትርፍ ያለው መሆኑ የሚያጠራጥር ሆነ ይህ ሁሉ ጥቃቅን ነገርና ከሁሉም ይልቅ ደግሞ ከሰሜን አሜሪካ አሥራ ሦስቱ የቅኝ አገሮች ነፃነታቸውን ስላገኙ ይህ ሁሉ ምክንያት ተደምሮ ስለ ባርያ ነፃነት ተከራካሪዎች የሆኑ ሰዎች ድምፃቸው እንዲሰማ ለማድረግ በታም ረዳ።

ለምሳሌ ላፋዬት የሚባለው የፈረንሣይ ዤነራል ስለዚህ ጉዳይ በተቀዋሚነት ሲናገር «ከጥቁሮቹ ባሮች ሁሉ የተናቀ የሆነው የመጨረሻ ተራ ባርያ ከነጮች ሁሉ የበለጠ የሆነውን የተከበረ ዋና ሰው እኔም እንዳንተ ሰው አይደለሁም ወይ? ወንድምህ አይደለሁምን? ብሎ ሊጠይቀው ዘንድ መብት ያለው መሆኑን አንዘንጋ» ሲል አሳሰበ።

በፈረንሣይ አገር ባርነት ከዓለም እንዲወገድ ለማድረግ ከተነሡት ከብዙዎቹ ተከራካሪዎች ዋኖቹ፣ ሞንቴሰኪያ ዣንዣክ ርስ ቦልቴር፣ ፊላንጄሪ፣ ሬናል፣ ናቸው። በዚህም ምክንያት የባሮች ሁኔታ በየጊዜው እየተሻሻለ ከሄደ በኋላ በ፲፰፻፵፰ ዓ.ም በፈረንሣይ አገር ባርነት ጨርሶ የሚያስወግድ አዋጅ ወጣ። በአሜሪካ አገር ባርነት ለማስቀረት ዊልያም ኤለሪ ቻኒንግ የሚባል ሰው በሚያመሰግነው አኳኋን በመከራከሩ ስሙ በታሪክ የታወቀ ሆኗል።

ባርነት ቢቀር የማይፈቅዱ ሰዎች ለክርክራቸው መደገፊያ የክርስቲያን ሃይማኖት ባርያ ለጌታው እንዲገዛ ያዛል እንጂ አይከለክልም። ስለዚህ እግዚአብሔር የፈቀደውን መሻር አስፈላጊ አይደለም ሲሉ ብዙ ጊዜ ተሰምተዋል። ነገር ግን እግዚአብሔር ለሰው መልካምና ክፉን የሚለይበት ዕውቀት የሰጠው እድሉን እያሻሻለ እንዲሄድ ነው። ምን ጊዜም ቢሆን ሰው መልካምን እንጂ ክፉ ሥራ እንዲሠራ እግዚአብሔር የፈቀደውን መሻር አስፈላጊ አይደለም ሲሉ ብዙ ጊዜ ተሰምተዋል። ነገር ግን እግዚአብሔር ለሰው መልካምና ክፉን የሚለይለት ዕውቀት እይሰጠው እድሉን እያሻሻለ እንዲሄድ ነው። ምን ጊዜም ቢሆን ሰው መልካምን እንጂ ክፉ ሥራ እንዲሠራ እግዚአብሔር አልፈቀደለትም። ደካማነቱን እያየ የሚያሳልፍለት አንዳንድ ነገር ቢኖርም ሰው ጥቅሙንና ጉዳቱን እያመዛዘነ በተቻለው መጠን ከክፉ ለመራቅ በመጣጣር ፈንታ በስሕተቱ ጸንቶ ዘለዓለም ሊኖር ማሰብ አይገባውም። ለምሳሌ በጦርነት ስለ አገሩ መጋደል እግዚአብሔር አልከለከለም ተብሎ ሰው በተቻለው መጠን የጦርነትን ጉዳት እንደመሸሽና የተቻለውን ያህል እንደማስወገድ ሁሉ ሕግና ልማድ አድርጎት ሊኖር ይገባዋልን? ስለዚህ ይህን የመሰለ ሰበብ መሠረት ያለው ሊሆን አይችልም።

በዓለም ላይ የነበሩት ባሮች በብዙ ሚሊዮን ይቆጠሩ በነበሩት በቀድሞ ዘመን በቤተ ክርስቲያን ስም ሆኖ ቅዱስ አውጉስጢኖስ ሲናገር፣

«እግዚአብሔር ሰውን ባለ አእምሮ አድርጎ በራሱ፥

«አምሳል ሲፈጥረው ዕውቀት የሌላቸውን ፍጡሮች፣

«እንዲገዛቸው ፈቀደ እንጂ፥ ሰውን ሰው ባርያ፣

«አድርጎ እንዲገዛው አላዘዘም» ብሏል።

ምንጊዜም ቢሆን ሰው ክፉና መልካም የሆነውን ነገር ለይቶ ለማወቅ ከፈለገ ዕውቀት አያንሰውም ትልቅ ጭንቅ የሚሆንበት ግን እግዚአብሔርም ሆነ ሰው የሚጠላበትን እንገር ለበጎ ምግባር ሲል ጥቅሙን ንቆ ለመፈጸም ባሰበ ጊዜ ብቻ ነው። የእግዚአብሔርን ነገር በእውነት ካሰብንማ ባንተ ላይ ቢያደርጉብህ የማትወደውን በሌላ ሰው ላይ አታድርግ ብሎ ጨርሶ የለምን? የባርነት ቀንበር ቢወድቅበት የሚወድ ሰው ይገኛልን? ብለው የባርነት ተቃዋሚዎች ሲመልሱላቸው ይህን አሳብ ለክርክራቸው መሠረት ለማድረግ የሚያስቡት ሰዎች የሚመልሱት አያገኙም።

ሰው ከዘመን ወደ ዘመን በመተላለፍ እውቀቱ እየዳበረ ወደ ሥልጣኔ ደረጃ ሲደርስ በልማድ መጋረጃ ተሸፍነው ከሚኖሩት ስሕተቶች አንዱ የባርነት ጉዳይ መሆኑን በቶሎ ሊረዳው ዘንድ የማይቀር ነገር ነበር። እነሆ በዚህ ምክንያት የባርነት መወገድ መጀመሪያ ከተፈጸሙት የሥልጣኔ ሥራዎች አንደኛው ሆነ። የአእምሮ ዓይናቸው የራሳቸው ጥቅም ከሆነው ነገር በቀር ሌላውን ከፍተኛ የሕሊና ጉዳይ የማይመለከትላቸው አንዳንድ ሰዎች ምንም እንኳ የክርስቲያን ሃይማኖት ባርነትን የሚፈቅድ አስመስለው ቢተረጉሙት እውነተኛው የታሪክ ማስረጃ ግን ለሰው ልብ የጠባይ አልማዝ የሆነውን የርኅራኄ፣ የፍቅርና የመተዛዘንን ስሜት በመፍጠሩ የባርነት ግፍ ካለም ላይ እንዲወገድ ለማድረግ ዋና የረዳ የክርስቲያን ሃይማኖት እንደሆነ በግልጥ ይመሰክራል።

በፍልስፍና ክፍን የሰው መንፈስ ሊደርስበት ከሚችለው ከመጨረሻው ያሳብ ከፍተኛ ደረጃ የደረሱት ከጥንቱ የግሪክ ፈላስፎች ዋና ዋናዎቹ እንደነ ፕላቶንና አርስጣጣሊስን የመሰሉት ያልመረመሩትና ያላጠኑት ያለም ጉዳይ ስለሌለ የባርነትንም ጉዳይ በሰፊው ተከራክረውበታል። ነገር ግን አብዛኞቹ ከነዚሁም ከላይ የጠራናቸው ሁለቱ ፈላስፎች የሚገባ ነገር አድርገው አጸደቁት እንጂ ነውርነቱ አልታያቸውም።

ይሁን እንጂ ይህን በማድረጋቸው አይፈረድባቸውም። የሰይጣን ተንኰል የሆኑት ቍጥራቸው የበዛ አማልክቶቻቸው እነ ጅፒቴርና እነ አጵሎን ሌሎችም ሁሉ አሳብ የሚያባክን ፍሬ ቢስ የሆነ ተረታዊ   
ጨዋታ ሲፈጥሩላቸው መንፈስን ከቁም ነገር የሚያውል እንደ ዐሥርቱ ቃላት ያለ ወይም ፍቅርና ርኅራኄን የሚያስተምር እንደ ወንጌል ያለ ጠቃሚ የሆነ ፍሬ ነገር ያለው ሕጋዊ ትምህርት፥ አላስተማሩዋቸውም። ቅዱስ ጳውሎስ ፍቅር ከሌለ ሁሉም ነገር ከንቱ፥ ነው እንዳለው የግሪክ ፈላስፎች በዚያ ሁሉ ዕውቀታቸው ሃይማኖታቸው ፍቅር ስላላስተማራቸው ለዚህ ትልቅ ጕዳይ የሚገባውን አስተያየት ሊሰጡት አልቻሉም። መንፈሳቸው፥ በክርስቲያን ትምህርት የተቃኘ ሊቃውንት በተነሡ ጊዜ ግን የተሸፈነበትን የልማድ መጋረጃ ቀደደው የባርነትን ነውር በሕሊና አደባባይ እርቃነ ሥጋውን ገልጠው ለዓለም አሳዩ። ሌላው ሁሉ ቀርቶ «የአንክል ቶም ጐጆ» በሚል ስያሜ ባርነትን ተቃዋሚ ከሆነች ካንዲት ያሜሪካ ሴት የተጻፈው ደራሲዋን መላው ዓለም ያመሰገነበት መጽሐፍ ባርነትን ለማስወገድ የክርስቲያን መንፈስ ምን ያህል እንደረዳ የበቃ ማስረጃ ነው።

ባለቤቱ ያረከሰውን አሞሌ ባለዕዳ አይከፈለውም እንደ ሚባለው ተረት ሰው እንደ እሱ በአርአያ ሥላሴ የተፈጠረውን የተቀደሰ ፍጡር ባርያ አድርጎ እንደ ከብትና እንደ ዕቃ ሲሸጠውና ሲለውጠው በአእምሮ አስተያየት ውርደቱን ተካፋይ እሱው ራሱ መሆኑን ለመረዳት ትልቅ ዕውቀት የሚያሻ አይደለም።

ይሁን እንጂ ባርነት እንዲቀር ሥልጣኔና አእምሮ የሚያዙት ነገር መሆኑን ሰዎች ከተረዱት በኋላ በሥራ የመፈጸሙ ጕዳይ የሚያዳግት ጭንቅ ሆኖባቸው ሲኖር አብነቱ በምን አኳሆን እንደ ተሰጠ ያፈጻጸሙ ታሪካዊ ሥራ ሊያስታውሱት የሚገባ ነው።

ሰው በሕሊናው ክፉና ደጉን እያመዛዘነ ከማስተዋሉ የተነሣ ማነኛውም ሰው ቀለሙ ነጭ ወይም ጥቍር ወይም ብጫ ቢሆን ፍጡርነቱ እኩል ስለሆነና ሁሉም የክብር ስሜት ስላለው ይህ ከሥነ ፍጥረቱ ያገኘው ሰብአዊ መብቱ በሌሎቹ ዘንድ የሚገባውን አስተያየት ሊያገኝ እንደሚያስፈልገው የሠለጠኑ ሕዝቦች ሁሉ በሙሉ የተረዱበት ዘመን ከደረሰ በኋላ ይህ እስከ ዛሬ ድረስ ዓለም የሚታወክበትና የሚበጠበጥበት ጕዳይ ባሳብና በትምህርት ብቻ ተወስኖ የሚኖር እንጂ በሥራና በአድርጎት ሊፈጸም ዘንድ ከቶ የማይቻል ነገር መስሎ እየታየ ሲኖር የፈረንሣዊ ሬቮሊሲዮን የተፈጻሚነቱን ብሥራት ለዓለም ያሰማ መለከት ሆነ።

የፈረንሣዊ ሬቮሊሲዮን ባርነትን ካስወገደ በኋላ ይህ ብቻ የማይበቃ መስሎ ስለታየው በስንት ዶሚንግ ቅኝ አገሩ የሚኖሩት ሻንቅሎች ወኪሎቻቸውን እንዲልኩ አድርጎ በኮንቫንሲዮን መንግሥት ጉባኤ ላይ ትልቅ የክብር አቀባበል ተደረገላቸው።

የካቲት ፲፫ ቀን ፲፯፻፺፬ ዓ.ም የጥቍሮች ሕዝብ ዋና መልክተኛ ከሕግ መወሰኛ ጉባዔ ዘንድ ቀርቦ የወንድማማችነትን መፈስ ለመግለጥና በጥቍሮችና በነጮች መካከል ያለው ልዩነትም የተደመሰሰ መሆኑን በጉልህ አብነት ለማስረዳት ሲል የኮንቫሲዮን ፕሬዚዳንት ተነሥቶ የጥቍሩን መልክተኛ በሳመው ጊዜ የደስታና የመደነቅ መንፈስ ጉባዔውን አናወጠው።

በዚሁም ጊዜ ሮቤስፒዬር በአፈ ጉባኤ መንበር ላይ ወጥቶ ክቡር ፕሬዝዳንት ሆይ «በጉባዔው አዳራሽ በመጀመሪያው ግንባር ከሕዝቡ ጋር የተቀመጠች የጥቊር ተወላጅ የሆነች አንዲት አሮጊት ይህን የተፈጸመውን ነገር አይታ ከደስታዋ ስሜት የተነሣ አዙርዋት ከመቀመጫዋ ላይ ወደቀች። ይህ ነገር ሳይረሳ በታሪክ የዘላለም ሕይወት አግኝቶ እንዲኖር ለማድረግ በፕሮቶኮል መዝገብ ላይ እንዲጽፉት የጉባዔውን ጸሓፊዎች እንዲያዟቸው አሳስባለሁ» ብሎ ከፍ ባለ ድምፅ ተናገረ።

ሮቢስፒየር በተናገረው በዚህ ማሳስቢያ ቃል መሠረት ነገሩ በመዝገብ ከተጻፈ በኋላ ፕሬዝዳኑ ተነሥቶ «በፈረንሣዊ ሬቮሊሲዮን ስም ሆኜ በመላው የፈረንሣዊ ግዛቶችና ግዛቶችና በቅኝ አገሮቿም ሁሉ ባርነት ለዘለዓለም የተወገደ መሆኑን አስታውቃለሁ።» ብሎ በተናገረ ጊዜ በጉባዔውና በሕዝቡ ዘንድ ታላቅ ደስታ ሆኖ ተጨበጨበ።

እነሆ ይህን የመሰለ ሥራ፥ ለሥልጣኔ ከፍ ያለ ክብር ይሰጣታል። የዓለም ሕዝቦችም ከሥለጠኑት መንግሥታት የሚጠብቁት የመንፈስ ትልቅነትና የትክክለኛ ፍርድ አሳብ የሚገኝበትን ይህን የመሰለውን ሥራ እንዲፈጽሙላቸው ነው። አለዚያማ ሥልጣኔ ትርጉም የሌላት ባዶ ቃል ትሆናለች።

ምንም እንኳ የፈረንሣዊ ሬቮሊሲዮን ሰዎች ይልቁንም በሃይማኖት ላይ ብዙ ስሕተቶች ቢሠሩና በመቅደሱ ቦታ የ፥ «አእምሮ» ምስል ቢተኩ ናፖሌዎን ተነሥቶ ቤተ ክርስቲያንንና የፈረንሣዊን መንግሥት እስካስታረቀበትም ጊዜ ድረስ የቤተ ክርስቲያንን ገንዘብና መብት ቢቀሙ ባርነት የማይገባ ልማድ መሆኑን በማስተዋል ይህን ከፍ ያለ ትክክለኛ ፍርድ ሥራ ለመፈጸም የቻሉት ከክርስቲያን ሃይማኖት ባገኙት የፍቅርና የርኅራኄ ትምህርት ነው እንጂ በሌላ እንዳልሆነ አይጠረጠርም።

የባርነት ልማድ የማየባ ግፍ መሆኑን ብዙ ሰዎች ተረድተውት መቃወም ከጀመሩና ፈረንሣዮች በሬቪሊሲዮን ካስወገዱት በኋላ በእንግሊዝ አገር ይህ ጉዳይ ከፓርለማ ሊቀርብ የቻለውና የተፈቀደው ከሃምሳ ዓመት በኋላ ቆይቶ ነው። ዊልያም ዊልቤርፎርስ የሚባለው የፓርለማ አባል ባርነት እንዲወገድ በመከራከር ሕይወቱን ሙሉ አሳለፈ። በ፲፯፻፹፱ ዓ.ም ባርነትን በመቃወም የመጀመሪያውን ትልቅ ዲስኩር ተናገረ። ነገር ግን በባርያ ንግድ የሚጠቀሙ ሰዎች ብዙ ስለ ነበሩ የሚሰማው አላገኘም። አንዳንዶቹም የፓርለማ አባሎች ባርነት በመጽሐፍ ቅዱስ የተፈቀደ ነው ሲሉ ተከራከሩ። ሻንቅሎች በባርነት ቢሸጡና ቢለወጡ ጥቅሙ ለራሳቸው ነው ሲሉ ደፍረው በመናገርም የባርነትን ጉዳይ ከፓርለማ አስወገዱት።

ከዚህ በኋላ ቆይቶ በ፲፰፻፯ ዓ.ም ባርያ መሸጥና መግዛት በእንግሊዝ ግዛት ሁሉ ተክልክሏል ሲል ፓርለማ ስላወጀ የዊልቤርፎርስ አሳብ ፍሬውን ሰጠ። ይሁን እንጂ ይህ አዋጅ ወደ ፊት የባርያ ንግድ እንዳይቀጥል የሚከለክል አዋጅ እንጂ በቀንበር ውስጥ የገቡትን ባሮች ነፃ የሚያወጣቸው አልነበረም።

የዊልቤርፎርስ ወዳጅ የሆነ ቶማስ ፋዌል በክስተን የሚባል የፓርለማ አባል በእንግሊዝ የቅኝ አገሮች ውስጥ ያሉ ባሮች ሁሉ ነፃ እንዲለቀቁ ይደረግ ሲል በ፲፰፻፳፫ ዓ.ም ለፓርለማ አመለከተ። ነገር ግን ይህን ሐሳብ ፓርለማ አንቀበልም ብሎ መለሰው።

በዚህ ጊዜ በአሜሪካ አገር በእንግሊዝ ቅኝ ግዛቶች ውስጥ ያሉ ባሮች ስለ እነሱ የሚከራከሩ ሰዎች መኖራቸውን ሲሰሙ አድማ አድርገው ሥራ አንሠራም አሉ። የእንግሊዝ ንጉሥ ነፃነት ሰጥቷችኋል የሚል ሐሰተኛ ወሬ ስለተወራ፥ ይልቁንም የገፋፋቸው ይህ ነው። ባሮች ያሏቸው ሰዎች ወታደሮች አስመጥተው ግማሾቹን ባሮች በጥይት አስገደሏቸው ግማሾቹንም ሰቀሏቸው አንዳንዶቹንም ደግሞ እየገረፉ ገደሏቸው በመጨረሻ በ፲፰፻፴፰ ዓ.ም በእንግሊዝ ዶሚኒዮች ሁሉ ባሮች ነፃ እንዲወጡ ፓርለማ ወሰነ። ባሮች ላሏቸው ሰዎችም የሚከፈል ሐያ ሚሊዮን ሊብር ስቴርሊንግ መንግሥት ወጭ እንዲያደርግ ፓርለማ ተስማምቶ ነሐሴ ፳ ቀን ፲፰፻፴፬ ዓ.ም ይህ አዋጅ የጸና ሆነ።

በእንግሊዝ አገር ባሠራ ዘጠነኛ መቶ ዓመት ላይ ባርነትን ለማስወገድ ይህን ያህል ክርክርና ሁከት ካፈለገና ጕዳዩም ፍጻሜ ያገኘው ከብዙ ጊዜ በኋላ ከሆነ በኢትዮጵያ አፄ ምኒልክ ወይም አፄ ዮሐንስ ባርነትን ሊያስወግዱ ሳይችሉ ቢቀሩ የኢትዮጵያ ከሳሾች ምን የሚያስደንቅ እንገር ሊያገኙበት ይገባ ኖርዋል? ግርማዊ ቀዳማዊ ኃይለ ሥላሴም ጕዳዩን በመፈጸማቸው ከፍ ያለ ምስጋና ሊሰጧቸው አይገባቸውምን?

ከሁሉ አስቀድሞ በፈረንሣይ አገር በሆነው ሬቮሊሲዮን ምክንያት ስለ ባርያ ነፃነት በ፲፯፻፺፩ ዓ.ም አዋጅ ወጣ ቀጥሎ ደንማርክ ፲፯፻፺፪ ዓ.ም በእንግሊዝ አገርና በተባበሩት የአሜሪካ መንግሥታት በ፲፰፻፯ ዓ.ም በሆላንድ በ፲፰፻፲፬ ዓ.ም በሱዊስ በ፲፰፻፲፭ ዓ.ም በፖርቱጋል በ፲፰፻፴ ዓ.ም በመርከብ ይደረግ የነበረው የባርነት ንግድ እንዲቀር፥ አስታወቁ። በኋላም በ፲፰፻፵፱ ዓ.ም እንግሊዝ ፈረንሣይ መስኮብ፣ ነብሳንና ፕሩስ ባደረጉት ስምምነት በአፍሪካ አቅራቢያ ባሉት ባሕሮች ላይ ሲዘዋወሩ የሚገኙ፥ መርከቦቻቸው ባሮች ጭነዋል ተብለው ቢጠረጠሩ አንዱ ያንደኛውን መርከብ ሊፈትሽ እንዲችል ተስማሙ።

ስለ ባርያ ነፃነት እንግሊዝ ከሁሉም አስቀድማ በ፲፰፻፴፬ ዓ.ም ባወጣችው አዋጅ መጀመሪያ አብነት ሰጠች ቀጥሎ ፈረንሣይ ሆላንድ፣ የተባበሩት ያሜሪካ መንግሥታት እስፓኛ እንደዚሁ ሲያደርጉ ብሬዚል ብቻ ይህ አሳብ የአትክልቶቿን ሥራ የሚያበላሽባት መስሎ ስለታየት እንቢ ብላ ስትኖር በ፲፰፻፹፰ ዓ.ም እንደቀሩት አደረገች። ከሬቮሊሲዮን በኋላ መልሳ በማፍረሷ ተቀደመች እንጂ ከዚህ በፊት እንዳየነው አብነት በመስጠት እብታሪክ የቀዳሚነቱን ቦታ የያዘች ፈረንሣይ ነች።

ከዚህ በኋላ አውሮፓውያን በውስጣቸው የነበረውን የባርነት ነገር አስወግደው በቀረውም ያለም ክፍል ሁሉ እንዲቀር ለማድረግ በየጊዜው ልዩ ልዩ ስምምነት አደረጉ። በ፲፱፻፳፮ ዓ.ም በዠኔብ ከተማ በዓለም መንግሥታት ማኅበር ዘንድ የባርነት ንግድ ባለም ላይ ፈጽሞ እንዲቀር መንግሥታትን ሁሉ የሚያስገድድ ስምምነት ቀርቦ ይህንኑ ውል ሠላሳ ስምንት መንግሥታት ተፈራርመውበታል።

**ሊንኮልን።**

ባሮችን ነፃ በማውጣት ስሙ በታሪክ ሲመሰገን ስለ ሚኖረው ስለ አብርሃም ሊንኮልን ስንናገር ይህ ጉዳይ ምክንያት አድርገን በተባበሩት የአሜሪካ መንግሥታት ውስጥ በሱ ጊዜ የነበረውን የሕዝብና የአኗኗርና ያገሩን ታሪክ ባጭሩ እንመልክተው።

በአሜሪካ አገር ብዙ ቅኝ አገሮች ያሏቸው እንግሊዞች ነበሩ። በኋላ ግን አሜሪካኖች ከእግሊዝ ጋር ጦርነት ተዋግተው ዋሽንቶን በሚባለው ሰው መሪነት ነፃነታቸውን አገኙና የተባበሩት ያሜሪካ መንግሥታት ብለው የሬፑብሊክ መንግሥት አቆሙ። አገሩም በጣም ሀብታምና ሰፊ ስለሆነ አሜሪካኖች የሕባቸው ቍጥር እየበረከተና ኃይላቸው እየገነነ ከመሄድ አላቋረጠም። ከዚህም የተነሣ ዛሬ በሕዝብ ብዛት በእንዱስትሪ ሀብት በጠቅላላው በማናቸውም ረገድ ከመስኮብ ጋር ለምወዳደር የሚችሉ እነሱ ብቻ ናቸው።

በ፲፰ኛው መቶ ዓመት ላይ የሕዝባቸው ቍጥር አራት ሚሊዮን ብቻ ነበር። በኋላ ግን ከአውሮፓ እየተሰደዱ የሚሄዱት ሰዎች ቍጥራቸው ከመበርከቱ የተነሣ እስከ መቶ ሚሊዮን ደረሰ። ከ፲፰፻፳ እስከ ፲፱፻ ዓ.ም ድረስ ከሐያ ሚሊዮን የሚበልጡ አውሮፓውያን ከአሜሪካ አገር ገብተዋል። ከእነዚሁም የሚበልጡት እንግሊዞችና የእስፓኛ ሰዎች ናቸው፤ ቀጥሎ ጀርመኖችና እስካንዲናቦች ናቸው። በኋላ ደግሞ የኢጣሊያኖች ቍጥር ከሁሉም የበለጠ ሆኗል። ቀጥሎም የሚበዙት የሆንግሪያና ከነምሳን የሰለቮች መስኮቦችና የፖሎኝ ሰዎች ናቸው።

ሕዝቡም አብዛኛው የከተማ ኗሪ ስለሆነ በዚያን ጊዜ ከአምሳ የሚበልጡ ከተሞች ይገኙ ነበር። በአሜሪካ አገር ከጥንት ጀምሮ በሰሜንና በደቡብ ሕዝቦች መካከል የመነቃቀፍ መንፈስ ነበር። የሰሜን ወገኖች የፖለቲካቸው አስተያየት ወደ ዴሞክራሲ መንፈስ ሲያደላ የደቡብ ወገኖች ዋና ሥራቸው አትክልት የሆነው አሳባቸው ወደ «አሪስቶክራሲ» ያደላል።

ዋና የአሳብ መለያየትን በመካከላቸው የፈጠረባቸው የባርነት ጉዳይ ነው። የሰሜን ወገኖች ባርነትን ማስወገድ ሲሹ በደቡብ ያሉት የአገሩ አየር ሞቃት ከመሆኑ የተነሣ ሥራ ለመሥራት ላውሮፓውያን ሰዎች ያልተመቸ በመሆኑ ባሮቻቸውን ነፃ ለመልቀቅ አልወደዱም።

ሊንኮልን ባርነትን የሚቃወም ሰው ነበር። ኒው ኦርሊያን በምትባለው ከተማ አንድ ቀን ሊንኮልን በልጅነቱ ሰዎች በሐራጅ ባርያ ሲሸጡ አይቶ በዚህ ነገር በጣም አዘነ። ይህ የማይገባው ነገር በመንፈሱ ብርቱ የሆነ የተቃዋሚነት አሳብ ስላሳደረበት በአሜሪካ አገር ባርያ እንዲቀር ለማድረግ ዕድሜውን ሙሉ ከመታገል አላቋረጠም። ከድህነት ተነሥቶ በድካሙና ባገልግሎቱ ማዕርግ እየጨመረ ሔዶ የተባበሩት የአሜሪካ መንግሥታት ፕሬዚዳንት ለመሆን እስከ ደረሰ ድረስ በሕዝብ ፊት ወይም በመንግሥቱ መማክርት ጉባዔ ላይ ሊንኮልን በተናገራቸው ዋኖች ዲስኩሮች ሁሉ የባርነት ሥራ፤ ከመቃወምና ከመንቀፍ አልቦዘነም። «ነፃ በሆኑ አዲሶች መንግሥታት ዘንድ ድሆች የሆኑ ሰዎች ሕይወታቸውን የሚያሻሽሉበት ቦታ ነው» እንጂ ባርያ ሆነው ሊገዙበት የሚገባ አይደለም ይል ነበር። እንዲሁም ከዚህ ቀጥሎ ያሉት የሊንኮልን ቃሎች በታሪክ ሲጠቀሱ የሚኖሩና የማይረሱ ናቸው። «በውስጧ እርስ በርሷ የተከፋፈለች ንብረት ዕድሜ የላትም። ስለዚህ ግማሹ ነፃ ግማሹ፥ ባርያ ሆኖ የሚኖር ከሆነ ይህ የእኛ መንግሥት የሚዘልቅ አይመስለኝም።»

የባርነት ጉዳይ ሥር በሰደደበት በአሜሪካ አገር ሊንኮልን የተከተለው ይህ አሳብ ያለፈውን ስሕተት በማረም ወደ ፊት ይመጣል ብሎ ዓለም የሚመኘውን የሥልጣኔ ዘመን መልካም ምሳሌ ሆኖ የአዲሱ ትውልድ መንፈስ ስለ ነፃነት አሳብ ወደሚዘጋጅበት መንገድ የሚመራ መሆኑን በመገንዘብ በሰሜን ሕዝቦች ዘንድ ብዙ ደጋፊዎችና ረዳቶች ሲያገኝ በደቡብ አሜሪካ ተቀዋሚዎች ተነሡበት።

ባርነት እንዲቀር የሚፈቅዱት አብዛኞቹ በመሆናቸው ሊንኮልን በድምፅ ብልጫ ፕሬዝዳንትነት ተመርጦ ስለ ተሾመ በደቡብ አሜሪካ ያሉ ብዙ ሰዎች ከላይ እንዳመለከትነው በባርያ ንግድና በባርያ ድካም የሚያገኙትን ጥቅም መተው ከባድ የሆነ ጉዳት መስሎ ታይቷቸው የደቡብ አሜሪካና የሰሜን አሜሪካ እንዲለያዩ አደረጉ። ከዚህ የተነሣ የደቡብ ካሮሊን ሚሲሲፒ፣ ፍሎሪድ አላባማ ዤዎርዢ፣ የሚባሉት አገሮች ካንድነታቸው ኮንፌዴራሲዮን ወጡ። ይህም አሳብ በአሜሪካኖች መካከል ጠብን ፈጥሮ የእርስ በርስ ጦርነትን አስነሣ ይሁን እንጂ ምንም እንኳ ብዙ ሰዎች አንድ መንግሥት በታሪክ ፊት ያለበትን ኃላፊነት ዘንግተው ለራሳቸው ውስጥ ጦርነት እስከ መፍጠር ቢደርሱ ሊንኮልን መንፈሱ የሚወላውል ሰው ስላልነበረ በዚህ ምክንያት የሚፈሰውን ደም ለማስቀረት ሲል ዕድሜውን ሙሉ የተከተለውን አሳብ ለመሻር ሳይቃጣ ነገሩን እስከ መጨረሻው ወደ ፊት ገፋበት።

በ፲፰፻፷፩ ዓ.ም ጦርነቱ ተጀመረ። በመጀመሪያ ጊዜ የሰሜን ጦር መሪዎች የሆኑት ተሸነፉ፥ ነገር ግን በሁለተኛው ዓመት ማለቂያ ላይ የሰሜን ወገኖች በረቱ። በ፲፰፻፷፫ ዓ.ም የሰሜን አሜሪካ ድል አድራጊነቱ ተረጋገጠ። በ፲፰፻፷፬ ዓ.ም ለባርነት ተቃዋሚነት መንፈስ መሪ የሆነው ሊንኮልን ሁለተኛ ጊዜ ፕሬዝዳንት ተመረጠ። እሱም በደቡብ ላይ የሚደረገው ድል አድራጊነት ሙሉ እንዲሆንና የባርነት ጉዳይ ፍጻሜ እንዲያገኝ ዋና ሃሳቡ መሆኑን ስለ ገለጠ የጦር ሠራዊቱ በደቡብ አገሮች ሁሉ ውስጥ ገብቶ የድል አድራጊነቱን ሥራ በሙሉ ፈጸመ። ሊንኮልን እንደዚህ አድርጎ አሳቡን ከፍጻሜ ከደረሰና በ፲፰፻፷፪ ዓ.ም በወጣው አዋጅ ባሮች ሁሉ ነፃ እንዲወጡ ካደረገ በኋላ የባርነትን ልማድ ደጋፊ ከሆኑት፥ አንድ የደቡብ አሜሪካ ሰው በ፲፰፻፷፭ ዓ.ም በሽጉጥ አቍስሎት ሞተ። ይሁን እንጂ ሊንኮልን አሳቡን በመልካም መሠረት ላይ ስላቋቋመው የባሮች ነፃነት ጉዳይ የተፈጸመ ሆነ እንጂ ወደ ኋላ አልተመለሰም። የተባበሩት ያሜሪካ መንግሥታት ፕሬዚደንት ሊንኮልን ይህን በመሰለ አደጋ በሞተ ጊዜ በጣም የተወደደና የተመሰገነ ሆኖ የስመ ጥሩነት ዝና አግኝቶ ስለ ነበር የአሜሪካ ሕዝብ በሞላው ከዚያን በፊት ታይቶ ያልታወቀ የሐዘን አገላለጥ አደረገለት። በአሜሪካ አገር ብቻ ሳይሆን የዓለም መንግሥታት ሁሉ ጥልቅ የሆነ ሐዘን ተካፋዮች መሆናቸውን በልዩ አኳኋን ለአሜሪካ ሕዝብ ገለጡ።

**መሠረት የሌለው ክስ።**

ግርማዊ ቀዳማዊ ኃይለ ሥላሴ ስለ ሥልጣኔ ጉዳይ ዓለም በሚስማማበት ሥራ ሁሉ አገራቸው ኢትዮጵያ ከቀሩት መንግሥታት ጋር አሳብ ተካፋይ ሆና የመገኘቷን አስፈላጊነት ከመገንዘብ የተነሣ ባርነት በኢትዮጵትያ እንዲቀር አዋጅ አውጥተው ይህንኑ ለማስፈጸም በትጋት አስበውበት ደክመውበታል። በራሳቸው ሮማውያን የሠሩት ከዚህ በላይ ባጭሩ የተመለከትነው የመጨረሻ ግፍ በኢትዮጵያ ካለው ከባሮች ሁኔታ ጋር ሊያመሳስሉት በፍጹም የማይቻልና በጣም ይተራራቀ መሆኑን ባለመገንዘብ ወይም እያወቁ ያላወቁ በመምሰል እነሱም ባርነትን እስኪያስወግዱ ድረስ ብዙ ጊዜና ብዙ ድካም እንዳስፈለጋቸው ባለማስታወስ የኢትዮጵያ ባርነት ባገርዋ በመኖሩ ትልቅ አመፅ አድርገው እያሳዩ በዓለም መንግሥታት ፊት እንድትነቀፍበት ለማድረግ ሲጣጣሩ ባለፈው ጊዜ መታየታቸው በጣም ያሳዝናል። ከወቀሳቸውም ብዛት የተነሣ በዓለም ላይ ታይቶና ተሰምቶ የማይታወቅ በኢትዮጵያ ብቻ የሚሠራ ነውር ያስመስሉት ነበር። ከዚህም አልፈው ተርፈው ነፃነት የማይገባት አገር አድርጎ በዓለም ፊት እንዲያስቆጥራትና ልዩ ኃጢአት ሆኖ እንዳይታይባት ለማድረግ አልተመለሱም። ይሁን እንጂ ብዙዎች ደግሞ ነገሩን ባመዛዛኝነትና በትክክለኛ ፍርድ እየተመለከቱ የግርማዊ ቀዳማዊ ኃይለ ሥላሴን ትጋት ገልጸው ለዓለም በማስረዳት የኢትዮጵያ ሊንኮልን ብለው፥ በእውነተኛ መልክ ሠይመዋቸዋል።

በጠቅላላው የታሪክ አስተያየትም ቢሆን ልንዘነጋው የማይገባ አንድ ነገር አለ። ጥንት በሮማውያን ዘንድ የነበሩ ባሮች ኋላም አውሮፓውያን ወደ አሜሪካ እየወሰዱ ያሠሩዋቸው የነበሩት የጥቍር ባሮች ታሪክ ሲመረመር፥ የወደቀባቸው ቀንበር ከባድ ነው። በቲዮጵያ የሚገኘው የባሮች አገዛዝ ሲመዛዘን ግን ቀንበራቸው በጣም የቀለለና ገዢዎቻቸውን የሚያስመሰግን መሆኑ በታሪክ የተረጋገጠ ነው።

ኢጣሊያ በየጋዜጣውና ለፕሮፓጋንዳ በምታሳትማቸው ጽሑፎች ባርነት ከኢትዮጵያ እንዲተፋ ያደረገች ኢጣሊያ ነች እያለች ኢትዮጵያን በያዘችበት ዓመታት ውስጥ ትፎክር ነበር።

የዚህን አነጋገርዋ ትርጕሙ ባርያ ባገራችሁ ስላላጠፋችሁ ባሮች ላደርጋችሁ ዘንድ መብት አለኝ እንደ ማለት ያህል ነው። ይህም ሮማ ካርታጐን ባጠፋች ጊዜ የተደረገውን ፍርድ የመሰለ ግሩም የሆነ ሮማዊ ፍርድ ነው። ኢጣሊያም ሆነች ማነኛውም ወቃሽ የሆነ መንግሥት ድምፃቸው ተሰሚ የሚሆነው ኃይለኞች በመሆናቸው ብቻ ነው እንጂ በእውነት ነገር ተከራካሪዎች ሆነ አለመሆኑን ታሪክ ይመሰክራል። በላይኛው ክፍል እንዳመለከትነው የቀሩት መንግሥታት ያገኛቸው ችግር ሁሉ ኢትዮጵያንም ገጥሟታል እንጂ ይህን የሥልጣኔ ሥራ ለመፈጸም በጎ አሳቧን የገለጸችውማ ከብዙ ጊዜ በፊት ነው።

**ባለፈው ዘመን ጕዳዩ ስላለመፈጸሙ።**

የባርያ ንግድ እንዲቀር ለማድረግ በአፄ ዮሐንስና በእንግሊዝ ንግሥት ቪክቶሪያ መካከል ከዚህ በታች ያለው ውል ተፈርሟል።

ግርማዊት የታላቋ ብሪታንያና የዩናይትድ ኪንግደምና የአየርላንድ ንግሥ የሕንድ ንግሥተ ነገሥትና ግርማዊ አፄ ዮሐንስ ንጉሠ ነገሥት ዘኢትዮጵያ ሥዩመ እግዚአብሔር የባርያ ንግድ እንዲከለከልና ጨርሶም እንዲቀር ለማድረግ አስበው ስለዚሁ ጕዳይ ውል ለማዋዋል ስለ ፈቀዱ ይኸው ውል በራሳቸውና በወራሾቻቸው ላይ ይጸናል። ለዚሁም በምሥራቅ የሕንድ አገር የግርማዊት የጦር መርከቦች አዛዥ የሆኑት ሪየር አድሚራል ሰር ዊሊያም ሔዊት በግርማዊት የታላቋ ብሪታንያና የአየርላንድ ንግሥት ነገሥት ስም ሆነው አፄ ዮሐንስ የኢትዮጵያ ንጉሠ ነገሥት በራሳቸው ስም ሆነው ከዚህ ቀጥሎ በተመለከቱት አንቀጾች ተስማምተው ተዋውለዋል።

**አንደኛ አንቀጽ።**

ግርማዊ ንጉሠ ነገሥት በግዛታቸው ውስጥ ባርያ እንዳይገዛና እንዳይሸጥ በተቻላቸው መጠን ሊከለክሉና እንዲቀር ሊያደርጉ ተስማምተዋል።

**ሁለተኛ አንቀጽ።**

ግርማዊ ኃይለ ሥላሴ ባርያ ከውጭ እየተገዛ ወደ ግዛታቸው እንዳይገባ ወይም ካገራቸው እየተሸጠ ወደ ውጭ አገር እንዳይወጣ ባላቸው ሥልጣን ሊከለክሉና ሊያስወግዱ ተስማምተዋል።

**ሦስተኛ አንቀጽ።**

ግርማዊ ንጉሠ ነገሥት ባላቸው ሙሉ ሥልጣናቸው ነፃ የወጡትን ባሮች ሊጠብቋቸው ሊበድላቸው፥ ወይም ደግሞ እንደ ገና ከባርነት ሊመልሳቸው የሚሞክር ሰውም ቢገኝ በብርቱ እንዲቀጣ ሊያደርጉ ውል ገብተዋል።

**አራተኛ አንቀጽ።**

ግርማዊት የብሪታንያ ንግሥት በባሕር ላይ በሮች እያሣፈሩ የሚዘዋወሩትን የማናቸውንም የሌሎች መንግሥታት የሆኑትን መርከቦች የግርማዊት የመርከብ ሹማምንቶች እንዳይዟቸው የሚፈቅዱላቸው ውሎች ስላሏቸው የግርማዊት የመርከብ ሹማምንቶች በሚይዟቸው መርከቦች ላይ የግርማዊ ንጉሠ ነገሥት ዜጎች የሆኑ ሰዎች በባርነት ስም ተይዘው ቢገኙ ነፃ እንዲለቀቁ ሊያደርጉና እነዚህንም ዜጎች ወደ ግርማዊ ንጉሠ ነገሥት ግዛት እንዲመለሱ ለማድረግ አስፈላጊውን ነገር ሊፈጽሙ ውል ገብተዋል።

**አምስተኛ አንቀጽ።**

ይህ ውል እንዲጸድቅ ይደረጋል። ካጸደቁትም በኋላ በተቻለው መጠን መፍጥነት ወደ አድዋ ተመልሶ ይላካል።

ለዚሁ ማረጋገጫ ሪየል አድሚራል ሰር ዊሊያም ሂዊት በታላቋ ብሪታኒያና በአየርላንድ ንግሥት በሕንድ ንግሥተ ነገሥት ስም ሆነው አፄ ዮሐንስ የኢትዮጵያ ንጉሠ ነገሥት በራሳቸው ስም ሆነው በውል ላይ ፈርመውበታል ወይም ማኅተማቸውን አትመውበታል። ተጻፈ በአድዋ ሰኔ ፬ ቀን ፲፰፻፹፬ ዓ.ም (እንደ አውሮፓ አቆጣጠር) ግንቦት ፳፯ ቀን ፲፰፻፸፮ ዓ.ም (እንደ ኢትዮጵያ አቆጣጠር።)

የኢትዮጵያ ንጉሠ ነገሥት ማኅተም

ፊርማ ዊሊያም ሔዊት።

ይኸው ውል ከግርማዊት የእንግሊዝ ንግሥት ዘንድ ቀርቦ ካጸደቁ በኋላ ሐምሌ ፲፪ ቀን ፲፰፻፹፬ ዓ.ም የጸና ሆኗል።

አፄ ዮሐንስ ይህን ውል ሲፈራረሙ ባርነትን ከኢትዮጵያ ለማስወገድ በጎ ፈቃድ እንደ ነበራቸውና ባሳባቸው እንደ ቆረጡ ግልጥ ነው። ነገር ግን ጊዜው ስላልፈቀደላቸው ሊፈጽሙት አልቻሉም። ቀጥሎ ባለው ክፍል እንደምንመለከተው አፄ ምኒልክም አሰቡት እንጂ አልሆነላቸውም።

ባርነትን ከኢትዮጵያ ለማጥፋት አፄ ቴዎድሮስ ሞክረው ነበር። ነገር ግን ጊዜው ስላልፈቀደላቸው አልተቻሉም። ኋላም አፄ ዮሐንስ፣ ቀጥሎም አፄ ምኒልክ ባርነትን ለማስወገድ አስበውበት ነበር። አፄ ምኒልክ ኢትዮጵያ የሥልጣኔ ብርሃን ወደ አገርዋ እንዲገባ ሙሉ ፈቃደኛ መሆኗንና ስለ ሥልጣኔ ጉዳይ የቀሩት የዓለም መንግሥታት የሚስማሙበትን አሳብ ሁሉ ለመካፈል መመኘቱዋን እየገለጹ ባንድ ዓይነት ቃል የተጻፈ ደብዳቤ ለአውሮፓ መንግሥታት ሁሉ ሲልኩ በፍቼ ከተማ ሆነው ኅዳር ፳፰ ቀን ፲፰፻፸፰ ዓ.ም (እ. አ. አ.) ለኢጣሊያ ንጉሥ በላኩት ደብዳቤ ውስጥ ስለባርያ ጉዳይ የጻፉት ቃል እንዲህ ይላል።

«ባርነት ለማጥፋት ክርስቲያኖች በሆኑት መንግሥታት መካከል የተደረገውን ስምምነት ስለ ሰማሁና እኔም ስለ ሰው ዘር ነፃነት ከሚሠራው ከዚህ ስምምነት መለየት ስላልፈቀድሁ በጋሎች ላይ ባደረግሁት ዘመቻ በየጊዜው ወታደሮቹ እየማረኩ አንድ ጊዜ ሃያ አንድ ጊዜ አምስት ሺህ ባሮች ሲያመጡ ነፃነት እየሰጠሁ ወደ አገራቸው ተመልሰው እንዲገቡ አድርጌአለሁ። ነገር ግን ከቀይ ባሕር፣ ማዶ ያሉት ሕዝቦች ባገሬና በጋሎችም አገር እየገቡ ልጆች ሰርቀው እየወሰዱ በዓረብ አገርና በየባሕሩ ጠረፍ ላይ ከመሸጥ በቀር ሌላ ሥራ የላቸውም።»

ከዚህ በኋላ ደግሞ ጥቅም ፲፩ ቀን ፲፰፻፹፩ ዓ.ም ደብረ ብርሃን ሳሉ ለኢጣሊያ ንጉሥ በጻፉት ደብዳቤት ውስጥ ስለ ባርያ ጉዳይ ቀጥሎ ያለው ቃል ይገኝበታል።

«እንደዚሁም ደግሞ አንድ ሌላ ሥራ ጀምሬአለሁ ይኸውም በከፋ በኩል የሚመጣውን የባርያ ንግድ እንዲወገድ ማድረጌ ነው። ደግሞም የባርያ ነጋዴዎች ባገሬ ውስጥ እንዳይተላለፉ ከልክያለሁ።»

ቆይቶ ደግሞ ግንቦት ፪ ቀን ፲፰፻፹፱ ዓ.ም አፄ ምኒልክ ከኢጣልያ መንግሥት ጋር በተፈራረሙት የውጫሌ ውል ውስጥ በአሥራ አራተኛው አንቀጽ የባርያን ንግድ ካገራቸው ሊያስወግዱና በግዛታቸውም ውስጥ የባርያ ነጋዴዎች እንዳይተላለፉ ሊከለክሉ ተዋውለዋል። ደግሞ ባርነትን ለማጥፋት የዓለም መንግሥታት በብሩኬሴል ከተማ ባደረጉት ውል ውስጥ አብረው ተስማምተዋል።

**ባርነት ባፄ ኃይለ ሥላሴ ስለ መወገዱ።**

ከብዙ ዘመን ጀምሮ በልማድ ሰንሰለት ከትውልድ ወደ ትውልድ እየተላለፈ ተያይዞ የመጣውን ባርያ የመግዛትን ልማድ እንዲቀር ለማድረግ ብርቱ የሆነ አዋጅ በማወጅና በቁርጠኛ አሳብ በመሥራት ካልሆነ በቀር ያዝ ለቀቅ በማድረግ የማይፈጸም ስለ ሆነ አፄ ዮሐንስም ሆኑ አፄ ምኒልክ በቃል ወይም በወረቀት ተዋዋሉበት እንጂ ከፍጻሜ ሊያደርሱት ስላልቻሉ የኢትዮጵያ ሊንኮልን የሆኑት ግርማዊ ቀዳማዊ ኃይለ ሥላሴ እስኪነሡ ድረስ ይህ ጉዳይ ሊፈጸም አልቻለም። የባርያ ነፃ ዳኛ በአዲስ አበባ ከተማና በያውራጃው ቆሞ የፈቀደ ባርያ ሁሉ ነፃነቱን በዳኛ ፊት እያረጋገጠ ነፃ እንዲወጣ በተደረገ ጊዜ ሕዝቡ በኤኮኖሚ ረገድ የሚያገኘውን ጥቅም ባለማስተዋልና ከዚህም የበለጠ ደግሞ ኢትዮጵያ ይህን የመሰለ የሥልጣኔ ሥራ በመፈጸሟ በዓለም ፊት የምታገኘውን ከፍ ያለ አስተያየት ባለመገንዘብ ርስቱን እንደተነቀ ያህል ቅያሜ ገብቶት እንደ ነበረ ሁላችንም እናስታውሰዋለን።

በቀሩት አገሮች የተደረገውን ስንመለከተው ሕዝቡም ቢሆን ይህን በማድረጉ አይፈረድበትም በኤኮኖሚም ሆነ በትምህርት ረገድ ይህንን ጥቅሙን ስለ ሥልጣኔ ብሎ መሥዋዕት ለማድረግ የተዘጋጀ አልነበረም። እንግዲህ ይህን በመሰለ አስቸጋሪ በሆነ ሁኔታ ውስጥ አሳቡን ከፍጻሜ ለማድረስ የሚችል ከንጉሠ ነገሥቱ ትጋትና ያሣብ ጽኑነት ነበር። በየጊዜው ስለዚሁ ጉዳይ ከወጡት አዋጆች ለምሳሌ ያህል ከዚህ ቀጥሎ አንዱን እንጠቅሳለን።

**የባሮች ነፃነት የታደሰበት የደንብ ጭማሪ።**

ስለ ባሮች ነፃነትና አስተዳደር ከዚህ ቀደም በመጋቢት ፳፪ ቀን ፲፱፻፲፮ ዓመተ ምሕረት በተጻፈው ደንብ በ፵፭ኛው ቁጥር ይህ ደንብ ወደ ፊት እየታየ ይታደሳል ስለ ተባለ አሁን በሐምሌ ፰ ቀን ፲፱፻፳፫ ዓመተ ምሕረት ከዚህ ቀጥሎ እንደ ተሳፈው ተጨምሮዋል።

**መጀመሪያ።**

በ፯ኛው ቁጥር ከአዋጅ አስቀድሞ የተገዙ ባሮች ጌቶቻቸው የሞቱ እንደ ሆነ ጌቶቻቸው በኑዛዜም ነፃ ባያወጡዋቸው ጌቶቻቸው ከሞቱበት ቀን ጀምሮ እስከ ሰባት ዓመት የጌቶቻቸውን ቤት እየጠበቁ ቆይተው ከሰባት ዓመት በኋላ ነፃ እንዲወጡ ተፈቅድዋል የሚለው ቃል ቀርቶ ጌቶቻቸው ሲሞቱ ወዲያው ነፃ እንዲወጡ ተፈቅድዋል።

ጌቶቻቸው ሲሞቱ ወዲያው ነፃ ይወጣሉ፥ ስለ ተባለ ግን ምናልባት ለወራሾቻቸው የሚያረካክቡት ገንዘብና ሥራ እንዳለ እስከ አንድ ዓመት ጨርሰው አስረክበው የነፃነታቸውን ወረቀት ተቀብለው ይሄዳሉ።

ስለ አኑዋኑዋራቸውም ከዚህ እንደሚከተለው ተደንግጓል።

፩ኛ ሥራ ለመሥራት የሚችሉ ትልልቆች ባሮች ጌቶቻቸው ሞተው ወዲያው ነፃ ሲወጡ የነጻነታቸውን ወረቀት እየተቀበሉ ቢፈቅዱ፥ በየሀገረ ገዥዎች እጅ ወደ ሀገራቸው እየተመለሱ የወደዱትን ሥራ እየሰሩ እንዲኖሩ ተፈቅድዋል።

፪ኛ ሥራ ለመሥራት የማይችሉ እጅግ የሸመገሉ ወይም መግቢያና መውጫቸውን የማያውቁ በጣም ገልቱ ባሮች ሰብሳቢና ረዳት አጥተው የትም ወድቀው እንዳይ ቀሩ የነፃነታቸውን ወረቀት ከተቀበሉ በኋላ ተጠይቀው ቢፈቅዱ ደመወዝ እየተቀበሉ ከእመቤታቸው ወይም ከጌታቸው ልጆች ጋር እንዲኖሩ ተፈቅደዋል።

፫ኛ ጌቶቻቸው ከሞቱ በኋላ ወዲያው ነፃ የወጡ ባሮች ምናልባት በዕድሜ ታናናሾች ሆነው ወደ ሀገራቸው ለመግባት ሥራም ለመሥራት አባትና እናታቸውም ለመጠበቅና ለማሳደግ የማይችሉ የሆነ እንደ ሆነ መንግሥት በተለየ ለዚሁ ባቆመው ትምህርት ቤት እየገቡ እየተማሩ እንዲያድጉ ተፈቅዶላቸዋል።

፬ኛ የባርያ ነፃ ዳኝነት ጽሕፈት ቤት ወደ ሀገራቸው የተመለሱትን ትልልቆች ባሮችና ወደ ትምህርት ቤት እይገቡትን ትንንሾች ባሮች ቁጥር በየዓመቱ ማስታወቂያ (ራፖር) እየጻፈ ለሀገር ግዛት ሚኒስቴር ያስታውቃል።

**ሁለተኛ።**

በ፰ኛው ቍጥር ከአዋጁ አስቀድሞ የተገዙ ባሮች የነፃነታቸውን ጊዜ እስቲያገኙ ድረስ እነዚያኑ ጌቶቻቸውን ብቻ ያገለግላሉ እንጂ በዋጋም አለዋጋም ቢሆን ለዘመድም ለባዕድም አሳልፎ መስጠት ተከልክለዋል። ለሌላ ሰውም አልፈው የተሰጡ ባሮች የተገኙ እንደ ሆነ ግን ነፃ እንዲወጡ ተፈቅድዋል በሚለው ላይ ከአዋጅም አስቀድሞ የተገዙ ቢሆንም ለሌላ አሳልፎ የሚሰጥ ዕጩም ተቀባዩም በባርያ ፈንጋይ ቅጣት ይቀጣሉ የሚል ቃል ተጨምሮበታል።

**ሶስተኛ።**

በአስራ አምስተኛው ቍጥር ከአዋጅ አስቀድሞ በየዳር አገሩ ባላገሮች እርስ በርሳቸው እያጋቡና እያዋለዱ የሚያኖርዋቸውን ባሮች ሁሉ አገረ ገዥውና ለዚሁ ሥራ፥ የተሾሙ ዳኞች እያስቆጠሩ በየስማቸውም በመዝገብ እያስጻፉ በጌቶቻቸው ቤት እንዲኖሩ ያደርጉዋቸዋል። ከውስጣቸውም አንዱ የሞተ እንደ ሆነ ዕለቱን ለዳኛ አስታቀው መሞቱን በመዝገብ ያጽፉ። መሞቱን እልዳኛ ሳያስታውቁና እመዝገብ ሳያስጥፉ የቀሩ እንደ ሆነ ግን በባሪያ ፈንጋይ ቅጣት ይቀጣሉ በሚለው ላይ ባሮች በመሸጥ በየሚጠረጠሩ አገሮች ውስጥ የሚኖሩ ሰዎች ወንዱም ሴቱም ሕፃናቱም በሙሉ ተቆጥረው በመዝገብ እንዲጻፉ ከተጻፉም በኋላ ያውራጃው ሹምና ጭቃ ሹም ለዚሁም በተለየ የታዘዝሰው ቆጣሪ በመዝገቡ እየፈረመ ለዋናው አገረ ገዥ እንዲያስረክቡ አገረ ገዥውም አንድ ግልባጭ በትልቁ አውራጃ ጽሕፈት ቤት አስቀርቶ ዋናውን መዝገብ ላገር ግዛት ሚኒስቴር እንዲልክ። ከተቆረጠና በመዝገብም ከገባ በኋላ ባምስት ባምስት ዓመት እንደ ገና እየተቆጠረ የተወለደውና የሞተው እንዲታወቅ እንደፊተኛወ የተቆጠረበት መዝገቡ ወደ አገር ግዛት ሚኒስቴር እንዲላክ ደንብ ተደርጓል ተብሎ ታድስዋል።

**አራተኛ።**

ወደ ፊት ባርነት በጭራሽ እስከሚጠፉበት ዘመን ድረስ ባሮች ነፃነት የሚያገኝበት ድነብ እየታየ እንዲሻሻልና እንዲታደስ ተፈቅዷል።

ሐምሌ ፰ ቀን ፲፱፻፳፫ ዓመተ ምሕረት።

ይሁን እንጂ ምን ጊዜም ቢሆን አዋጅ ማውጣት ብቻ አይበቃም እምቢተኛ በተገኘ ጊዜ አዋጁን መፈጸም ደግሞ ለብቻው አንድ ሌላ ጉዳይ ነው። ለምሳሌ አፄ ምኒልክ ባንድ በኩል የአውሮፓ መንግሥታት ባርነትን እንዲያጠፉ ሲያስቸግሩዋቸው ባንድ በኩል ደግሞ ሕዝቡ በማነኛውም ረገድ ያልተዘጋጀ በመሆኑ አዋጁን አልፈጽምም ብሎ ስላወካቸው ያወጡት አዋጅ ቃል ይህን ያሉበትን አስቸጋሪ ሁኔታ በትክክል ይገልጣል። ቃሉም ቀጥሎ ያለው ነው።

«የባርያ ነገር አትሽጥ አትግዛ ብዬ ከዚህ ቀደም፥

«ባዋጅ አስከልክዬ ነበር። አንተ ግን ውስጥ ለው

«ስጥ መሸጥክን መግዛትህን የማትተው ሆንክ። ይል

«ቁንም በዳር በዳር ያለው ሚስቱንም ልጁንም

«ይሸጥ ጀመር ማለት ሰማሁ። አሁንም በዳር አገ

«ርም በሌላም አገር ቢሆን ባርያ መሸጥና መግ

«ዛትክን ተወኝ እንጌህ ግን ባርያ ስትሸጥ ስት

«ገዛ የተገኘህ ሰው እስከ ዘመድህ እያሰርኩ ሥራ

«ለሚያሠራ ሰው እሰጥሃለሁ።

አፄ ምኒልክ ለማስፈራራት ያህል ይህን ተናገሩ እንጂ ይህን አዋጅ ለማስፈጸም እንዳልቻሉ ግልጥ ነገር ነው።

አፄ ኃይለ ሥላሴ ግን አሳቡን ከፍጻሜ ለማድረስ ዋናው ነገር አዋጁን በሥራ መፈጸም መሆኑን አስተውለው እንዴት እንደሠሩ ለምሳሌ ያህል አጭር መግለጫ፥ እንሰጣለን።

በኢትዮጵያ የባርያ ንግድ ይሠሩ የነበሩ ሰዎች ባለፉት አርእቶች እንደተመለከትነው በሌላው አገር የግብር ጓደኞቻቸው እንደሚያደርጉት ያህል ሳይሆን ይህን አመፀኛ ሥራቸውን ለመፈጸም አንዳንድ የጭካኔ ሥራ ከመሥራት አልተመለሱም።

ይልቁንም መንግሥት በጠበቀ አዋጅ ካልከለከለ በኋላ ባርያ ፈንጋዮች ብዙ ባሮች ይዘው ለመሸጥ ካንዱ ወደ አንዱ አገር ሲዘዋወሩ ብዙውን ጊዜ የሚሄዱት ሌሊት ስለ ሆነ እንዳይያዙ ሁልጊዜ በፍጥነት መገሥገሥ ነበረባቸው። በዚህም ምክንያት ባሮች ሲደክሙባቸው እንዳይያዙ ሲሉ የሸመገለውን ወይም በጣም የደከመውን ከመካከላቸው መርጠው በቀሩት ፊት ይገድሉት ነበር። ሌሎቹም ይህንን በማየት ፍርሃት ኃይል እየጨመረላቸው በግሥገሣ ይነዱላቸዋል።

አንዳንዶቹም ባርያ ፈንጋዮች ባርያ በሚያደርጓቸው ይልቁንም በየዳር አገሩ በሚገኙት ሕዝቦች ላይ በቤታቸው ውስጥ አደጋ እየጣሉ ግማሾቹን ገድለው የተረፉትን ይወስዷቸዋል።

ግርማዊ ቀዳማዊ ኃይለ ሥላሴ ብዙዎቹን ዐመፀኞች የሆኑ ባርያ ፈንጋዮች በሞት ፍርድ ስለ ቀጧቸው አዋጁ እንደቀድሞው በቃል ብቻ መሆኑ ቀርቶ መንግሥት በቁርጥ አሳብ የተነሣበት ጉዳይ መሆኑን ዐመፀኞቹ ስለ ተረዱት የባርያ ንግድ በቶሎ ለመጥፋት ቻለ። ለምሳሌ፣ ፩

፩ ሐምሌ ፪ ቀን ፲፱፻፲፱ ዓ.ም ሺፈራው የሚባል ሰው በሽፍትነትና ይልቁንም በባርያ ፈንጋይነት ተይዞ ግርማዊ ቀዳማዊ ኃይለ ሥላሴ አልጋ ወራሽ በነበሩ ጊዜ ከችሎት ቀርቦ የሽፍትነት ሥራ መሥራቱንና አምሳ ባሮች ከወላሞ አምጥቶ መሸጡን እንደዚሁም ደግሞ አሽከሮቹ እሱ በተያዘበት ጊዜ ሌሎች አምሳ አምስት ባሮች ሊሸጡለት ወደ ጨርጨር መሄዳቸውን ስላመነ ሊሰቀል ተፈርዶበት ተሰቀለ።

፪ ወልደ ማርያም የሚባል ሰው በባርያ ፈንጋይነት ኅዳር ፪ ቀን ፲፱፻፲፭ ዓ.ም ከአፈ ንጉሥ ከተማ ችሎት ቀርቦ አርባ ጅራፍ ተገርፎዋል። እንደዚሁ ደግሞ በዚሁ ዓይነት ብዙ ሰዎች በሞትም በግርፍም ተቀጥተዋል።

፫ ወልደ ሥላሴና ቦርጋኔ ባርያ ፈንግለው ለመሸጥ ሲሄዱ ሐር አምባ እመበረት ላይ ሲደርሱ ተያዙ አንያዝም በማለት ተታኩሰው ሰው ስለ ገደሉና ባርያ ስለፈነገሉ የሞት ፍርድ ተፈርዶባቸው በ፲፱፻፲፬ ዓ.ም ተሰቅለዋል።

፬ ባቲ የሚባል ባርያ እየፈነገለ ይሸጣል ቤት እያቃጠለው ሰው ይቀማል ተይዞ ይህንንም ማድረጉን አገረ ገዢው መስክሮበታልና ከምባታ ወርዶ ይሰቀል ተብሎ በ፲፱፻፲፭ ዓ.ም ተፈርዶበታል። እንደዚሁም በዚሁ ዓመት ውስጥ፣

፭ አብችና ኩማ የሚባሉ ባርያ ፈንግለው መሸጣቸውንና ሰውም ገድለዋል ተብሎ ስለተመሰከረባቸው የሞት ፍርድ ተፈርዶባቸዋል።

፮ ባላምባራስ ድረሴ ባርያ ፈንግሎ ሸጧል ተብሎ ስለተመሰከረበት እስከ ዕድሜ ልኩ ይታሠር ተብሎ ተፈርዶበታል።

ግርማዊ ቀዳማዊ ኃይለ ሥላሴ በዚሁ አዋጅ ባርነትን ከኢትዮጵያ በማስወገዳቸው ለኢትዮጵያ ታላቅ ሥራ እንደሠሩላት በሙሉ ለመገንዘብ ሁለት ነገሮች ማሰብ አለብን።

አንደኛ የቀሩት መንግሥታቸው ይህንኑ ጉዳይ ከፍጻሜ ለማድረስ የገጠማቸውን ችግር ማስተዋል። ሁለተኛ በሥልጣኔ ረገድ ይህ ጉዳይ እንዴት ያለ ታላቅ ሥራ እንደሆነ መረዳት። የባርነት መወገድ በኤኮኖሚ ረገድ ጥቅም ያለው መሆኑ የተረጋገጠ ነው።

የባርያ ነፃነት በአውሮፓ ቅኝ አገሮችና በአሜርካኖች ዘንድ ከታወጀ በኋላ ሠራተኛ ሁሉ በደመወዝ እንዲሠራ በተደረገ ጊዜ በአሜሪካ አገር ከእርሻና ከአታክልት የተገኘው ሀብት ቀድሞ ባሮች በሚሠሩበት ጊዜ ይገኝ ከነበረው የበለጠ መሆኑን የኤኮኖሚ ኤክስፔሮች መስክረዋል። ይህም የሆነበት ምክንያት ምንም እንኳ በኃይል ጨቁነው ባሮቹን ቢያሠሩዋቸው ምንም ቢሆን ሰዎች ናቸውና መንፈሳቸው ስለማይገዛ የተቻላቸውን ያህል እየለገሙ በነፃነት መንፈስ የሚሰሩትን ያህል ስለማይሰሩ ነው። ደግሞም ይህ ብቻ አይደለም ባሮች ምን ጊዜም ቢሆን የተመቸ ጊዜ ሲያገኙ በጌቶቻቸው ላይ ክፉ ሥራ ለመሥራት አይመለሱም። ምክንያቱም ተንቀውና ተጠቅተው በመኖራቸው በልባቸው ውስጥ ቂም ስለሚያሳድሩ ነው።

ግርማዊ ቀዳማዊ ኃይለ ሥላሴ ባርነት ካገራቸው እንዲጠፋ በማድረግ በውስጥም ሆነ በውጭ ፖለቲካ ረገድ ትልቅ ጥቅም ያለው ሥራ ለሕዝባቸው ከመሥራታቸው በላይ ባዋጁ እንዳየነው ነፃ የወጡት ባሮች የሆኑ ሕፃናት እየሠሩ ሕይወታቸውን ለማግኘት እንዲችሉ ከትምህርት ቤት ገብተው እንዲማሩ አድርገውላቸዋል። እልዚሁ ማሳሰቢያ እንዲሆኑ የዚሁኑ የትምህርት ቤት ፎቶ ግራፎች ከዚህ አግብተናቸዋል።

በጠቅላላው የቀሩት ሕዝቦች ካገራቸው ባርነትን ለማጥፋት የደረሰባቸው ችግር ሁሉ በኢትዮጵያም በባሰ አኳኋን ደርሶበታል። ጉዳዩም ፍጻሜ ለማግኘት የቻለው በንጉሠ ነገሥቷ ትጋት ብቻ ነው። ከዚህ በላይ እንደተናገርነው ሁሉ ይህ ልማድ የሚቀረው መጀመሪያ በአእምሮ አስተያየት ሰው ወንድሙን እንደ ከብት ወይም እንደ ዕቃ ሲገዛው ነውርነቱ ባርያ ለሆነው ሰው ብቻ ሳይሆን የሰውን ዋጋ ዝቅ ባለ አስተያየት በማስገመቱ በጠቅላላው ለሰው ዘር ሁሉ የሚተርፍ ውርደት መሆኑን በማመዛዘን። ሁለተኛ በኤኮኖሚ በኩል የሚያመጣውን ጉዳት በመረዳት ስለሆነ ይህን አመዛዝኖ ከሚያስተውልበት የሥልጣኔ ደረጃ ሕዝብ ሳይደርስ በሕግ ኃይል ብቻ ለማስገደድ ላንድ መንግሥት ምን ያህል የሚያውክ ሥራ መሆኑን አስተውለው፥ ያውሮፓ ከሳሾችና ወቃሾች እውነተኛን ፍርድ የሚከተሉ ቢሆኑ ኖሮ ግርማዊ ቀዳማዊ ኃይለ ሥላሴ የተወጡትን ችግር አውቀውላቸው ሊያመሰግኗቸው እንጂ ኢትዮጵያን ከብዙ ጊዜ በፊት በተደመሰሰና በተወገደ ጉዳይ ሊከሷት ባልተገባቸው ነበር።

በጣም የሚያስደንቅ ደግሞ አንድ ነገር አለ። ሮፓውያን ባንድ መንግሥት በባርያ ጉዳይ ተከሶ ሲሰሙ ኃጢአቱ በጣም የበረታ የሚያደርጉበት ምክንያት ራሳቸው የሰሩት ነውረኛ የሆነ ሥራ ሁሉ ትዝ እያላቸው በዚያው ዓይን ስለሚመለከቱት ይመስላል። ነገር ግን ቅሉ ባርነት ቢኖር እንኳ እነሱ ይሠሩት ከነበረው ግፍ ጋር የማይመሳሰል ሁኔታው በጣም የተሻለ መሆኑን ቢያውቁት ኖሮ ይህን ያህል ባላስቆጣቸው ነበር። ግርማዊ ቀዳማዊ ኃይለ ሥላሴ ባርነትን ለማስወገድ ሕዝቤ የእናንተ ሕዝቦች ከደረሱበት የሥልጣኔ ደረጃ እስኪደርስ ድረስ ጊዜ ስጡኝ ብለው ለማለት መብት ነበራቸው። ነገር ግን ሰዎች ሁልጊዜ እንደዚህ ናቸው። ራሳቸው የሌላቸው መልካም ምግባር በሌሎች ዘንድ እንዲኖር ይፈልጋሉ።

በእውነተኛው ነገር የሆነ እንደ ሆነ በኢትዮጵያ እንደ ጌታው መብት መጠን ባርያ ባኗኗሩ ይደላው ነበር። ባሮች ባገራችን ከጌቶቻቸው ወይም ከሌላ ሰው ላይ በውርስ ወይም በስጦታ ገንዘብ ከብትም ይቀበላሉ። በጌቶቻቸው ቤት ሆነው ሠርተው ነግደው ያተረፉትን ገንዘብ ይጠቀሙበታል። ለጌቶቻቸው ገንዘብ የሚያበድሩ ብዙ ባሮች ነበሩ። ጌቶቻቸው ሲሞቱ እየተናዘዙላቸው ገንዘባቸውንና ርስታቸውን ከዘመዶቻቸውና ከልጆቻቸው ጋር የሚካፈሉበትም ጊዜ ነበር ብዙ ባሮችም ከጨዎች ልጆች ጋር ይጋቡ ነበር። ምን ጊዜም ደግሞ በኢትዮጵያ በድብቅ እንጂ በይፋ ካደባባይ የባርያ ገበያ ቆሞ ነበር ሲል ታሪክ አይናገርም። ምክንያቱ ምንም ሕግ ባይከለክል ሕዝባችን በሕሊናው ይህን ዐመፅ ሁልጊዜ ነውር አርጎ እንደ ትመለከተው ያስረዳል። ክፉ ሥራ መሥራት ምን ጊዜም ቢሆን ከሰው ላይ የማይታጣ ጠባይ ነው፤ ከሰው ባሕሪ የወጣ ሆኖ የሚገኝ ግን ነውር የሆነው ነገር ለሰው ሳይሰማው ሲቀር ነው። ምን ግዜም ደግሞ መንግሥታችን ባርያ ነግዶ አያውቅም።

የሆነው ሆኖ በዚህ ጉዳይ ለመጣው ክስ በላይኛው ክፍል እንደ ተመለከትነው የኢትዮጵያ መንግሥት አስፈላጊውን መልስ ወዲያው ሰጥቷል። ኢትዮጵያ በአዋጅም በሥራም ዕድሜ ለቀዳማዊ ለኃይለ ሥላሴ የሚገባትን ስለ ፈጸመች በዚህ በኩል የምታፍርበት ነገር የለም። ነገር ግን አያ ጅቦ ሳታመካኝ ብላኝ እንደሚባለው ተረት እኛስ የምንፈራው ለምሳሌ እንደ ታላላቆች መንግሥታት ባመት ባመቱ አምስትና አራት ሺህ አኤሮፕላኖች የሚሠሩት ፋብሪካዎች የሌሉዋቸው አገሮች ነፃነት አይገባቸውም የሚል ወይም ሌላ ይህን የመሰለ፥ ነገር እንዳይመጣብን ነው። ይህም ቢደረግ ደግሞ አያስደንቀንም። ኢጣልያ በኢትዮጵያ ላይ የአጥቂነት ጦርነት ባነሣች ጊዜ ይህንን አሳብ መሠረት በማድረግ ካልሆነ ሌላ ምን የበቃ ምክንያት ኖሮዋታል?

**ግርማዊ ቀዳማዊ ኃይለ ሥላሴ የፈጸሙዋቸው**

**የሥልጣኔ ሥራዎች።**

አሁን ግን ግርማዊ ቀዳማዊ ኃይለ ሥላሴ የሕዝቡን አስተዳደር ለማሻሻል በትጋት ለተነሡበት አሳብ ባርነትን ከኢትዮጵያ ማስወገድ ብቻ ሳይሆን የገባርንም ሁኔታ እንዳሰቡበት ሌላም ብዙ ሥራ እንደ ሠሩ እንመልከት።

ይህንኑም ለመረዳት በየጊዜው ስለዚህ ጕዳይ የወጡትን፣ ከዚህ በታች የተመለከቱትን አንዳንድ አዋጆች ማስታወስ ይበቃል።

፩፤ ሻለቃ (አገረ ገዢ) ወይም ምስለኔ ሌሎችም ይህን የመሰሉ የመንግሥት ሹሞች ካንዱ አገር ወደ አንዱ አገር በተዘዋወሩ ጊዜ ገባር አንድ ገንቦ ጠላ አሥር እንጀራ ለበቅሎ፤ ወይም ለፈረስ አንድ ወይም ሁለት ቁና ጥሬ እህል (ገፈራ) አንድ ሸክም ሣር ወይም ገለባ አንድ ሸክም እንጨት ይሰጣል። የዚህም ደንበኛ ስም መጥን ይባል ነበር። በኋላ ግን ግርማዊ ቀዳማዊ ኃይለ ሥላሴ የኢትዮጵያ አልጋ ወራሽና እንደ ራሴ ሆነው ሳለ መጥን እንዲቀር ትእዛዝ ሰጥተው ቀርቷል።

፪ የመንግሥት ወይም ያገረ ገዝ (ሻለቃ) ስንቅ ካንዱ ወዳንዱ አገር ሲዘዋወር ገባር እስከ አገሩ ወሰን ድረስ ይሸከማል። የዚህም ስም እልፍ ይባል ነበር። በኋላ ግን ግርማዊ ቀዳማዊ ኃይለ ሥላሴ የኢትዮጵያ አልጋ ወራሽና እንደራሴ ሆነው ስለ እልፍ እንዲቀር ትእዛዝ ሰትተው ቀርቷል።

፫ አገረ ገዥ ሲሾም ወይም ይህን የመሰሉ ልዩ ልዩ ሹሞች ከመንግሥት ወይም ከአገረ ገዥ በተሾሙ ጊዜ ምንም በቅርብ ቀን ቢለዋወጡ አንድ ገባር ፩ ፩ ብር ወይም የብር ግማሽ ጭሰኛ ትዳር ያለው የብር ሩብ ይከፍላል። የዚህም ስም መሾሚያ ይባል ነበር። ነገር ግን ግርማዊ ቀዳማዊ ኃይለ ሥላሴ የኢትዮጵያ አልጋ ወራሽና እንደ ራሴ ሆነው ሳለ በቅርብ ቀን ሹም ሽር የተደረገ እንደ ሆነ የመሾሚያ አይቀበል ብለው አዘው ከሁለት ዓመት ወዲህ በአገሩ ላይ ሹም ሽር ቢደረግ የእጅ መንሻ እንዳይቀበል ተደርጓል። ይህንኑም አፈጻጸም ለማጥበቅ ለተሿሚው እየተደጋገመ ትእዛዝ በደብዳቤም በቃልም ይሰጠው ነበር።

፬፤ ከአገረ ገዥና ከሹም በታች የሚገኙ ሹሞች በተሸለሙ ጊዜ፣ ወይም ወንድ ልጅ ሲወለድ እንደዚሁ ለመሿሚያ በተመለከተው መሠረት የሽልማት ወይም የደስ ደስ እየተባለ ይከፈል ነበረ።

በኋላ ግን ግርማዊ ቀዳማዊ ኃይለ ሥላሴ የኢትዮጵያ አልጋ ወራሽና እንደ ራሴ ሆነው ሳለ ምንም አገረ ገዥ የሽልማት ወይም የደስ ደስ እንዳይቀበል ታዞ ቀርቷል።

ይህ ከዚህ በላይ የጠቀስኳቸው አዋጆች ኢትዮጵያ አጥቂ በሆነው የጠላት ጦር ከመወረርዋ በፊት የወጡ ናቸው።

የኢትዮጵያ ነፃነት ከተመለሰ በኋላ ደግሞ የገባርን ኑሮ፥ ለማሻሻል ታስቦ ያለፈውን የሕዝቡን ጉዳትና ችግር በመመልከት የአሥራቱ ገቢ በእህል የሆነ እንደ ሆነ ጐተራም አጥርም እስኪሠራ ድረስ ይልቁንም ክረምቱ ተጫጭኖ ሳለ ሕዝቡ የአሥራቱን እህል ጭኖ ሊገባ ሲመለስ ዝናቡና ጭቃው ውሀ ሙላቱ በጣም ስለሚያውከውና ስለሚያስቸግረው ብዙ ጊዜም ስለሚፈጅበት እህሉም ከተሠራው ጐተራ ከደረሰ በኋላ በብዙ ድካምና ችግር ጭኖ የመጣውን እህል እስኪያስረክብ ድረስ የእርሻ ጊዜውን በከንቱ እንዳያባክን የአሥራቱ ገቢ በእህል መሆኑ ቀርቶ በገንዘብ እንዲሆን ግርማዊነታቸው ስላዘዙ በ፲፱፻፴፬ ዓ.ም ይህንኑ የሚወስን የክቡር ገንዘብ ሚኒስቴር ሕግ ደንብ አወጣ።

ይኸው አሳብ መሠረት እንዲያገኝ ግርማዊ ቀዳማዊ ኃይለ ሥላሴ በሕገ መንግሥታችን በቍጥር ፱ - ፲ ና ፲፩ የተጻፈውን ተመልክተን ለመንግሥት ጥናት ላገር ልማት ለሕዝቡም ምቾት የሚገባውን ሥራ ለማከናወን ግብር መቀበል የተገባና አስፈላጊ መሆኑን ተረድተን ባለፉት አምስት ዓመቶች በአገራችንና በሕዝባችን የደረሰውን መከራና ችግር አስተውለን የኢትዮጵያ ሕዝብ ሁሉ በሕግ ፊት ትክክልነት ያለው ሁሉ ተመልክተን ሕዝባችን ወደ ከፍተኛ ደረጃ እንዲመራ ብለን ያደራጀንለንት ያዲሱን አስተዳደር ደንብ መሠረት አድርገን ስለ ርስት ግብር ነገሩን እንዲያጠኑት በተለይ የታዘዙት መርማሪዎች ያቀርቡትን አሳብ አይተን በጥቅምት ፳፫ ቀን ፲፱፻፴፬ ዓ.ም የወጣውን አዋጅ ተመልክተን የሚኒስትሮችን ምክር ቤት አሳብ ተመልክተን ከዚህ ቀጥሎ ያለውን አውጀናል በሚል ቃል የሚጀምረውን «ስለ መሬት ግብር የወጣ አዋጅ» ተብሎ የሚጠቀስ በ፲፱፻፴፬ ዓ.ም አወጡለት።

ለሕዝቡም ጥቅም ታስቦ የወጣ አዋጅ መሆኑን ለማስረዳት እንዲመቸን ያዋጁን መጀመሪያ ቃል ጠቅሰነው እንጂ አዋጁን በሙሉ ከዚህ ለማስገባት ምክንያቱና ሥፍራው አልፈቀደልንም።

ከዚህ በላይ እንደተመለከትነው የመንግሥቱን ሥልጣን ከያዙ ጀምሮ የሕዝባቸውን አስተዳደር ሥልጣኔ በሚፈቅደው አኳኋን ለመስራት ጥንታዊ ሕግ ከማሻሻልና ይልቁንም በባላገሩ ሕዝብ ላይ ከባድ ሆኖበት የተገኘውን ግብር ከማቃለል አላቋረጡም።

ይህን በመሰለው ሥራ ያወጡዋቸውን ለምሳሌ የተዝካርን ልማድ እንደ ማሻሻልና የሌባሻይን ደንብ እንደማስቀረት የመሰለ ደንቦችና አዋጆች ሁሉ በሙሉ የመዘርዘሩን ሥራ ለታሪክ ጸሐፊ ትተን ከዚህ አሁን ለመጥቀስ የምንፈልገው የተነሣንበት አርእስት ስለ ባርያ ታሪክ ጉዳይ ስለሆነ፥ የባርያና የገባር ታሪክ በሁለት ነገሮች የተሳሰሩ መሆናቸውን ስናስገነዝብ የተሻሻለውንም ደንብ ለምሳሌ ያህል በጥቂት ለመጥቀስ ብቻ ነው።

**ባርያና ገባር የሚመሳስሉትም እንዲህ ነው።**

አንደኛ አንዳንድ ገባሮች ሊከፍሉ የሚገባቸውን የመሬት ግብር በልዩ ልዩ ምክንያት መክፈል ሲያቅታቸው ለግብሩ ዋጋ ለውጥ ልጆቻቸውን ባርያ አድርግወ ይሰጡ፥ እንደ ነበረ የታወቀ ነገር ነው።

ሁለተኛ፣ ብዙ ጊዜ ግብር የሚቀበሉት ሹሞች በመንግሥቱ ሕግ ውስጥ የሌለውን ግብር እየጨመሩ ባላገሮቹን በማስጨነቅ ይበድሉዋቸዋል። ከዚህም የባሰ ደግሞ መብት የማይሰጠውን ልዩ ልዩ ሥራ እንደ ባርያ እያሠሩ ግፍ ይውሉባቸው ነበር።

ከዚህም የተነሣ ብዙ ባላገሮች በየሹሙ ቤት እንጨት ቆርጠው እየፈለጡና ከብቶች፣ እየጠበቁ ፈረስና በቅሎ ጭነው እየተከተሉና ሌላም ይህን የመሰለውን ጥቃቅን የቤት ሥራ በማይገባ አኳኋን ሲሰሩ ይታዩ ነበር።

እውነት ነው ይህን የመሰለ ግፍ ሲሠሩበት ባላገር ከዳኛ ላይ ቀርቦ ፍርድ ለማግኘት ይችላል። ነገር ግን ፍርድ እስቲያገኝ ድረስ ያለንበትን ድካምና ችግር እያመዛዘነና ከገዢዎቹ ጋር ግጭት ማድረግን እየፈራ ብዙ ጊዜ በደሉን ተቀብሎ መቅረትን ይመርጥ ነበር።

ብዙ ገባሮች ደግሞ ግብር መክፈል ሲያቅታቸው እንደ ጭነት ከብት እህል ተሸክመው ከሲዳሞ አዲስ አበባ ድረስ በመምጣት ያላገባብ የግብሩን ዋጋ በጉልበታቸው ይከፍሉ ነበር። ይህን በመሰሉ ምክንያቶች ባርያና ገባር የግፍ ጓደኞች ሆነው ኖረዋል።

ግርማዊ ቀዳማዊ ኃይለ ሥላሴ ይህን ሁኔታ በማስተዋል ባርነት ሲያስወግዱ የገባርም ጉዳይ ተሻሽሎ ባላገር ለመንግሥት ብቻ ግብር እንዲያስገባና የመንግሥት ሠራተኛ ሁሉ በደሞዝ እንዲያድር ሆኖ አስገባሪ በገባር ላይ የነበረውን ለተቆጣጣሪ አስቸጋሪ የነበረ ሥልጣን ለማስወገድ ኢትዮጵያዊ የሆነ ሰው ሁሉ ሊያገኘው የሚገባውን የነፃነት መብት ሲፈጽሙለት መጋቢት ፳፩ ቀን ፲፱፻፴፬ ዓ.ም ስለ መሬት ግብር የወጣውን አዋጅ ወሰኑለት።

በቀድሞው ጊዜ አገረ ገዢዎች በሚገዙት አገር ውስጥ ግብሩን ራሳቸው ከሕዝቡ ላይ ተቀብለው በገቢው ገንዘብ ያገርና የወታደር ማስተዳደሪያ ያደርጉ ነበር። ግብሩን እየተቀበሉ ወይም ገባሩን ለሹምና ለወታደር እያከፋፈሉ ገንዘቡን በእጃቸው አድርገው ያዙበት ነበር። ብዙውንም ጊዜ እንኳንስ ለመንግሥት ገቢ ሊሰጡ አገሩን ለማስተዳደር አነሰን እያሉ ገንዘብ እንዲሰጣቸው ከመንግሥት ይጠይቃሉ ወይም ከባንክ ይበደሩ ነበር።

አገረ ገዢውም ሆነ ወይም በውስጡም ያሉ ሹሞች ገባሩን ከሕግ በላይ ግብር አምጣ በማለት ነጋዴውንም ከፍ ያለ ብዙ ቀረጥ ያላገባብ በማስከፈል እንደዚሁም ደግሞ ባላገሩን ለራሳቸው ትርፍ ሥራ እንዲሠራላቸው በማስገደድ በሕዝቡ ላይ የሚሠሩበትን ግፍ ለመቆጣጠር ለመንግሥት አስቸጋሪ ሥራ ሆኖበት ይኖር ነበር።

ስለዚህ ግርማዊ ቀዳማዊ ኃይለ ሥላሴ ይህንን ሁኔታ ያሻሽል ለሥልጣኔ ዘመን የሚስማማ ደንብ አውጥተው በሕዝቡ ጫንቃ ላይ የወደቁትን ጉዳት ለማቅለል ከቀድሞ ጀምሮ ዋና አሳባቸው ስለ ነበረ ጠላት ኢትዮጵያን ከመውረሩ በፊት ጨርጨር፣ ባሌ፣ ሐረ፣ ማጂ፣ ወለጋ፣ ጂማ፥ ጎጃም፣ በእነዚህ አውራጃዎች ያሉ አገረ ገዢዎች ደሞዛቸውን ከመንግሥት እንዲቀበሉ ባላገሩ ግን ለመንግሥት ብቻ የተሰነለትን ግብር እንዲያገባ ተደርጎ ነበር።

ሠራተኞቻቸውም የተወሰነ ደሞዝ እየተቀበሉ እንደ ዛሬው አገዛዝ ሰፊ ደንብ ተሰጥቷቸው አገሩን ያስተዳደሩበት ነበር። ደንቡም የተሰጠበት ጽሑፍ እስከ ዛሬ ድረስ ላስረጅነት ይገኛል።

በቀሩትም በኢትዮጵያ አውራጃዎች ይኸው ደንብ እንዲጠናና በሙሉ ኢትዮጵያ እንዲሠራበት ታስቦ ነበር። ግርማዊነታቸው የወጠኑዋቸው ዋና ዋና ሥራዎች በጠላት፥ ምክንያት እንደ ተቋረጡ ሁሉ ይህም አሳብ አብሮ ተቋረጠ እንጂ ከጠላት ወዴህ የተጀመረ አዲስ አሳብ አለመሆኑን ያስረዳናል።

እንደዚሁም በሠለጠኑ ሕዝቦች ዘንድ በሚደረገው የሥልጣኔ ሥራ ኢትዮጵያም ተካፋይ እንድትሆን የሚያስፈልገውን ፈጽመዋል።

ከትልቁ ያለም ጦርነት በኋላ በዓለም መንግሥታት መካከል በየጊዜው የሚነሣው ጠብና ክርክር በጦርነት መወሰኑ እንዲቀር ለማድረግ በዓለም ላይ የሚገኙ አገሮች ስለ ተስማሙበት ያለም መንግሥታት ማኅበር ተብሎ የሚጠራ የመንግሥታት ጉባዔ በዠኔብ አቁመው ማኅበረተኞች ሆኑ። ግርማዊ ቀዳማዊ ኃይለ ሥላሴ ከዚህ ከፍ ያለ የሥልጣኔ መንፈስ በያዘ ድርጅት ውስጥ ኢትዮጵያ አብራ እንድትገኝ በብዙ ደክመው ማኅበረተኛ እንድትሆን አደረጉ።

ነገር ግን ይህ ማኅበር የጦርነት መቆስቆሻ የሆነውን የጦር መሣሪያ ታላላቆች ያለም መንግሥታት እንዳይሠሩ ለመለክከል ወጥኖት የነበረውን አሳብ ሳይፈጽመው በመቅረቱ፥ ጃፓንና በሺና መካከል የተነሣውንም ጦርነት ማስወገድ የሚገባው ሆኖ ሳለ ባለመቻሉ ጀርመንና ጃፓን ከማኅበሩ በመውጣታቸውና ወደ ፊት ለሚነሱት እምቢተኞች በር በመክፈታቸውና ማኅበሩ የተቋቋመበት መሠረት ዋዠቀ። በመጨረሻም ኢጣሊያ፥ ኢትዮጵያን ስለ ወረረች ያለም ሕዝቦች ሁሉ ግፈኛዋ ኢጣሊያ መሆኗን እየተረዱትና ነገሩም ግልጥ ሆኖ እየታየ ማኅበሩ በጥፋተኛዋ ፋሽስታዊ ኢጣሊያ ላይ የሚገባትን ቅጣት ሳይፈጸም በመቅረቱና ጦርነቱም እንዲቆም ለማድረግ ባለመቻሉ ተደረጎበት የነበረው ተስፋ ከንቱ ሆኖ ታየ። ያለም ሰላም በግፈኞች መንግሥታት የሚበጠበጥበት ጊዜ ሰለ መጣ የመሥዋዕትነት ጽዋ ለመቀበል ተቀዳሚነቱ እጣ በኢትዮጵያ ላይ ደረሰባት። ምንም እንኳ እሷ ተቀዳሚ ብትሆን የጽዋው ተራ ለሁሉም አልቀረለትም። ይሁን እንጂ የመንግሥታት ማኅበር በኢጣሊያ ላይ የጦር መሣሪያና የቤንዚን (አምባርጐ) ስላደረገባት በዓለም መንግሥታት ማኅበር ላይ ተደርጎ የነበረው ተስፋ ጨርሶ ከንቱ ሆኖ አልቀረም።

ደግሞም እንደዚሁ በሠለጠኑ ሕዝቦች መካከል ጦርነት የመብት ማጥኛና የፖለቲካ መሣሪያ መሆኑ ቀርቶ ማነኛውም ጠብና ክርክር በሰላማዊ መንገድ እንዲፈጸም ታስቦ ባሜሪካ መንግሥት አነሳሽነት በሺ፱፻፳፱ ዓ.ም ብዙ መንግሥታት የተፈራረሙበት የኬሎግ ውል ተብሎ የሚጠራው ስምምነት ተደረገ። ይህ ውል የሥልጣኔ አሳብ የሚገኝበትና ያለም ሰላም የሚጠበቅበት መሆኑን በማስተዋል ግርማዊ ቀዳማዊ ኃይለ ሥላሴ ኢትዮጵያም በዚህ ውል ውስጥ ከቀሩት መንግሥታት ጋር አብራ እንድትፈራረም አደረጉ።

ግርማዊ ቀዳማዊ ኃይለ ሥላሴ ለኢትዮጵያ በዘመነ መንግሥታቸው ታላላቅ ሥራዎች ስለ ሠሩላት እንደ ብዙዎቹ ታላላቅ ነገሥታት ስለ አገራቸው እንደ ተናገሩት ሁሉ «እኔ ትንሽ ሆነሽ ነበር ያገኘሁሽ አሁን ግን ትልቅ አደረግሁሽ» ለማለት ይችላሉ።

የአእምሮ ዓይን ያለው ሰው ሁሉ ግርማዊ ንጉሠ ነገሥታችን ለኢትዮጵያ የሠሩላትን ታላላቅ ሥራ ከታሪክ ጋር እያመዛዘነ በሙሉ ዋጋው ሊገምተው ይችላል። የዓለምን ታሪክ ከነሐተታው ጠንቅቆ ያላወቀ ግን በሙሉ ሊረ ዳው ባለ መቻሉ የተጐዳ ነው። ኢትዮጵያ ከብዙ ሺህ ዓመታት ጀምራ ነፃነትዋን ጠብቃ የምትኖር አገር በመሆኗ ምንጊዜም ቢሆን ትልቅነቷን እንዳላጣች ማንም አይስተውም።

የአውሮፓ መንግሥታት ዛሬ ያልሰለጠነ ሕዝብ በዓለም ላይ ሊኖር አይገባውም በማለት አሳብ ያደረባቸው ይመስላሉ። ባንድ በኩል አልሠለጠኑም እያሉ እኛንና ሌሎችንም ደካሞቹን እየወነጀሉ ባንድ በኩል ደግሞ ለሥልጣኔ በምናደርገው መጣጣር ተሰናክለን እንድንወድቅ ያደናቅፉን ነበር።

አንዳንድ ጊዜ ደግሞ የበጎ አሳብ ምልክት እያሳዩ አብዛኛውን ጊዜ የሚሠሩት ግን የተንኮልና የሸር ሥራ ስለሆነ በእውነቱ ነገር ኃይለኞቹ መንግሥታት በደካሞቹ አገሮች ላይ ምን ሥራ ለመሥራት እንደሚያስቡ በትክክል ለማወቅ አልተቻለም ነበር።

እነሱ ብዙውን ጐሣ እየተሰበሰበ መንግሥት ሆኖ እንዲኖር ሲጣጣሩ የኛን አገር እንድትለያይ ለማድረግ በመጣጣራቸው ለመግዛት መከፋፈል ያሻል የተሻለው እንዲሞላ ለማድረግ መሆኑ ግልጥ ነገር ሆኖ ሲታይ ቆይቷል። በውጭ ፖለቲካ በኩል ኢትዮጵያ እስከ ዛሬ የገጠሟት ሁኔታዎች ግን ለወደፊቱ ኢትዮጵያ ለመሠልጠን የምታደርገው መጣጣር የተቃና አካሄድ እንዲያገኝ ከልብ ከሆነ የመረዳዳት አሳብ ላይ የተመሠረተ ሥራ እየሠሩላት ባሳብም በሥራም ይደግፉዋታል ስንል በጣም እንመኛለን።

ኢትዮጵያ በጥንት ዘመን ባሕርን በመርከብ እየተሻገረች ቅኝ አገሮች እየመሠረተች ሕዝቦች እያሠለጠነች ሐውልት እያቆመች ዓለም ከድንቁርና ወደ ሥልጣኔ እንዲራመድ የረዳች መንግሥት ስለ ሆነች አሁን ደግሞ በተራዋ ዓለም ሊረዳት ይገባል።

የኢትዮጵያ ዕድል ሁልጊዜ በነጻነቷ ጸንታ ራሷ እየተጣጣረች የመሠልጠን ሥራዋን እንድትፈጽም ስለሆነ ይህ፥ ሁኔታ ከፍ ያለ ክብር እንደ ሰጣት ማንም አይስተውም።

ለምሳሌ በቦሱዬ የታሪክ መጽሐፍ ውስጥ እንደሚገኘው ስልመናስር የአሶር ንጉሥ እስራኤላውያንን በወጋቸው ጊዜ ሳባኰን ወይም ሶዋ (ሳውስ) የሚባል ትልቅ ጦረኛ የሆነ፥ የኢትዮጵያ ንጉሥ ግብፅን ወርሩዋት ነበር። በዚያን ጊዜ የነበረው የእሥራኤል ንጉሥ ሆሼአ የሚባለውም ከዚሁ ከኢትዮጵያ ንጉሥ እርዳታ ይደርስልኛል ሲል ተስፋ አድርጎ ነበር። ይህንኑ የኢትዮጵያ ንጉሥ መጽሐፍ ቅዱስ ሶዋ የግብፅ ንጉሥ ይለዋል መጽሐፈ ነገሥት ካልእ ም. ፲፯ ቍ ፬። ሌላም ይህን የመሰለ የኢትዮጵያን ትልቅነት የሚገልጥ ብዙ ነገር በጥንት ታሪክ ውስጥ ይገኛል። ነገር ግን አሁን የተነሣንበት ጉዳይ ሌላ ስለሆነ የኢትዮጵያን ትልቅነት ለመግለጥ ሌላ ምክንያት እናገኛለን ስንል ተስፋ እናደርጋለን።

አሁን ግን የተራሮች ምሽግነት ዋጋ ባጣበት ቃል ኪዳን በሚያስተማምንበት ካህጉሮች መራራቅ የተነሣ የነበረውን ችግር ፈጣን መርከቦችና አኤሮፕላኖች እንዲወገድ ባደረጉትበት ባሁኑ ዘመን ጐረቤቶቹ በልጠውት የተገኘ ሥልጣኔ የሌለው ሕዝብ ነፃነት አለኝ ለማለት አልቻለም። በሥልጣኔ እንደ እኛ ወደ ኋላ የቀረ ሕዝብ ሁሉ ነፃነቱን አስከብሮ ለመኖር ቢፈልግ አውሮፖች ወደ አራት መቶ ዓመታት በሚጠጋ ረጅም ዘመን ባደረጉት እርምጃ ከደረሱበት የሥልጣኔ ደረጃ ጥሮ ግሮ በጥቂት ጊዜ ውስጥ መድረስ አለበት። ግርማዊ ቀዳማዊ ኃይለ ሥላሴ ለእንደዚህ ያለው የመንፈስ ተጋድሎ ላለበት ዘመን እግዚአብሔር በጥበቡ መርጦ ላገራችን ኢትዮጵያ የሰጣት ንጉሥ በመሆናቸው በቶሎ እንድትሠለጥን አስፈላጊ የሆኑትን ነገሮች ሁሉ አልነሷትም። በሥልጣኔ በኩል ከግርማዊ ቀዳማዊ ኃይለ ሥላሴ በፊት ኢትዮጵያ ምን ኖርዋታል? ዛሬ ግን እነሆ ፓርለማ አላት ከዓለም ነገሥታት ጋር ጉባኤ ተካፈለች የተማሩ ወጣቶቿ ከትልቅ ወይም ከትንሽ መወለዳቸው ሳይታይ ሃይማኖት ሳይለይ እንደ እውቀታቸውና እንደ ሙያቸው መጠን ከከፍተኛ ማዕረግ ይደርሳሉ። ይህንንም ዋና የዲሞክራሲ መሠረት የሆነው መብት ለማግኘት የቀሩት አገሮች ምን ያህል ብርቱ ትግል እንደ ፈጀባቸው የታሪክን እርምጃ የተከታተለ ሰው አይስተውም፤ በጅሮንድ ተክለ ሐዋርያትም ፓርለማ በተከፈተ ጊዜ በተናገሩት ዲስኩር በሰፊው ገልጸውታል።

የትምህርት ቤቶችም በቀን በቀኑ እየተስፋፋ ያድራሉ። ኡኒቬርስቴም ለማቆም አሳቡ ተጠንቶ ተዘጋጅቷል። የኢትዮጵያ ወጣቶች እውቀት እየጨመሩ የሚያድሩበት የማታ ትምህርት ቤቶችና የመጻሕፍት ቤቶች ተቋቁመዋል። ከፍ ያለ ትምህርት ለመማር ብዙ ሕፃናት ወደ ውጭ አገር ሄደው በትምህርታቸው ተመስግነዋል። ይህም ሁሉ የሥልጣኔ መሠረት ነው። ግርማዊ ቀዳማዊ ኃይለ ሥላሴ የሚጐድላቸው አንድ ነገር ብቻ ነው፤ ይኸውም የወጠኑትን ሥራ ሁሉ ከፍጻሜ ለማድረስ የሚችሉበት በቂ የሆነ የሰላምና የፀጥታ ጊዜ ማግኘት ነው። ያለ ጊዜ ምንም ሥራ ለመሥራት አይቻልም።

ኢትዮጵያ ንጉሠ ነገሥቷ ያቋቋሙላት የሥልጣኔ መሠረቶች ከእነሱ የሚጠበቀውን ፍሬ እንዲሰጡ ሕዝቧ ተስማምተው በመኖርና ተባብረው በመሥራት ውስጣዊ ፀጥታን ልታገኝ ያሻታል። ከውጭም እንደዚሁ የሥልጣኔ እርምጃዋን የሚያሰናክል ምቀኛ የሆነ ጠላት እንዳይነሳባት ያስፈልጋል።

አንድ መንግሥት ባምስትና ባሥር ዓመት ሊሠለጥን አይችልም፤ እንገር ግን ረጅም የሰላምና የጸጥታ ዘመን ያስፈልገዋል።

ሙሴ ዣንዴስም የሚባሉ የፈረንሣዊ ተወላጅ የሆኑ ደራሲ አሁን በቅርብ ጊዜ አገራችን ሲመጡ የመንግሥትን ልዩ ልዩ መሥሪያ ቤቶችና በመንግሥትም የተቋቋሙትን ዋና ዋና ሥራዎች ከጐበኙ በኋላ «ባሁኑ ጊዜ፥ አውሮፓ ከወደቀችበት የጥፋት ሁኔታ አንሰራርታ እንድትነሣ ለማድረግ እኛ ራሳችን አውሮፓውያን እንዴት ያለ ብርቱ ችግር እንዳለብን ማሰብ አለብን። ግርማዊ ቀዳማዊ ኃይለ ሥላሴ በጥቂት ጊዜ ውስጥ ይህን ያህል ሥራ በመሥራታቸው ሁላችንም ልናደንቃቸውና በተቻለ መጠን ልንረዳቸው ይገባናል» ብለው አጫወቱን።

እኒህ ሰው ከዚህ ቀደም ብዙ ጊዜ ወደ ኢትዮጵያ ስለ መጡ ኢትዮጵያም አጼ ኃይለ ሥላሴ ሥልጣን ሳይዙና እንዲሁም ደግሞ ከጠላት ወረራ በፊት የነበረችበትን ሁኔታ ባይናቸው ያዩ ምስክር ስለሆኑ እውነተኛ አሳባእውን ሲገልጡልን ከንጹሕ ሕሊና የመነጨ መሆኑን ያስረዳ ነበር። አገራቸውም ከገቡ በኋላ ስለ አዲሲቱ ኢትዮጵያና ስለ ግርማዊ ቀዳማዊ ኃይለ ሥላሴ ድካም ያላቸውን ይህንኑ እውነተኛ ስሜት በየጋዜጣው በሚስፉት አርእስት እየገለእ አንባቢዎቻቸው እንዲረዱት ከማድረግ አልቦዘኑም።

ከዚህ ቀጥሎ ኢጣሊያ በምቀኝነት ያነሣችው ጦርነት ሥራቸውን ሁሉ እንዳሰናከለባቸው አንዘነጋውም። ለዚህ ሁሉ ሥራ የኢትዮጵያ ሕዝብ ሊሰራ የሚገባው የውለታ መላሽነት ሥራ ምንድን ነው?

ማናቸውም ሕዝብ ቢሆን ባሁኑ ዘመን ነፃነቱ የተረጋገጠ እንዲሆን በሥልጣኔ መንገድ ሕዝቦች በሚያደርጉት እሽቅድምድም እንዳይበለጥና የሰነፈ ሆኖ እንዳይገኝ የትምህርቱን እርምጃ ማፋጠን ግዴታ አለበት ብለናል። ከዚህ በቀር ሌላ መድኃኒት የለምና። ይህም ሲሆን ኢትዮጵያ በጥንታዊነቷና በክርስቲያንነቷ ሕዝቧ ያገኘው አዲስ የተቋቋመው ሕዝቦች ሊያገኙት የማይችሉት የትልቅ ሕዝብ ጠባዮች ፈሊጦች እንዳይመሰሉ መጠንቀቅ ይገባል።

ለምሳሌ ኢትዮጵያውያን በተፈጥሮ ያላቸው የተመልካችነት የትዕግሥተኛነት የሰው አክባሪነት የርኅሩኅነት የወታደርነት ከሁሉም ይልቅ ደግሞ የማይናወጠው በእግዚአብሔር ላይ ያላቸው እምነት ትልቅ ሥልጣኔ ያላቸው ሕዝቦች በብዙ ትምህርት ሊያገኙ ስለማችይችሉ ይህ ሁሉ ሊበላሽ አይገባም። ስለዚህ ይህን የመሰለውን ከፍ ያለ ያለው ያንድ ሕዝብ ትልቅነት የተመሰረተበት ዋና ዋና የሆነ ጠባይ እየተሻሻለና ይበልጥ የጠና እየሆነ እንጂ፥ እየጠፋና እየተረሳ በነዚሁም ቦታ የማይረባ ጠባይና አመል እየተተካ እንዳይሔድ መጠባበቅ ተምረናል የሚሉ ኢትዮጵያውያን ሊያስቡበትና ሊደክሙበት የሚገባ ዓይነተኛ ተግባር ሊሆን ያሻል።

ለምሳሌ በሠለጠኑ በብዙ አገሮች ዛሬ የሃይማኖት ነገር እየተናቀና እየተነቀፈም ሄዷል። ብዙ ሰዎችም ጥልቅ ትምህርት ያላቸው ለመምሰል ሃይማኖትንና እግዚአብሔርን ሲነቅፉ ይታያሉ። አንዳንድ ፈላስፎችና (የሲያንስ) ሊቃውንት የሚመጡት ጥርጣሬና መመራመርን በማይሆን መንገድ የሚወስድ አሳብ ሃይማኖትን ከመንቀፍ ያደርሳል። በእውነቱ ተመልካች የሆነ ሰው ግን የእነሱ ጥበብ በእግዚአብሔር ቦታ ሊተካ የሚችል ፍሬ ነገር እንደማይሰጥ በቶሎ ሊረዳው ይችላል።

ስለዚህ ትምህርትና ሥልጣኔ ወደ አገራችን ሲገቡ በሌሎች ዘንድ ያእልውን መልካሙን ጠባይ እንድንቀስምና በውስጣችን የሚገኘውንም ጕዳት የሆነብንን መጥፎ አመል እንድናስወግድ ሊሆን ያሻል።

በዓለም ላይ ታላላቅ እውቀት እየገለጡ ለሥልጣኔ ብዙ ጥቅም ያለው ሥራ ከሠሩት ሊቃውንት አንዱ ኒውተን ነው። ኒውተን ከማቴማቲክ በፌዚክ በአስትሮኖሚ (የከዋክብ ጥበብ) በፍልስፍና የተመሰገነና በጣም የተከበረ የእንግሊዝ ተወላጅ የሆነ ሊቅ ነው።

ገና በልጅነቱ ኧክሊድ የሚባለው የዦሜትሪ ሊቅ የሆነው የግሪክ መምህር የገለጠውን የሒሳብ መንገድ መርምሮ በሚያስደንቅ አኳኋን በጥቂት ጊዜ ውስጥ ደረሰበት። ወዲያውም ደግሞ ብዙ ነገር ከራሱ አመንጭቶ ሠራ። ለምሳሌ በነፋስ የሚንቀሳቀስ የወፍጮ መኪና ሰው ሳይመራው በራሱ ብቻ እየተንቀሳቀሰ የሚሄድ ሠረገላ እና በውሃ የሚሄድ ሰዓት ገና በልጅነቱ ሰርቶ ነበር። ስለ መሬት ሥነ ሥርዓት ስለ ብርሃን ጠባይ ስለ የቴሌስኮፕን አሰራር ስለ ማሻሻል ስለ ባሕር መሙላትና መሸሽ ስለ ቀስተ ደመና ምሥጢር፥ ኒውተን ብዙ ነገር ገልጧል። እሱ በገለጠው ዕውቀት ጠባብ የነበረው የሰዎች አሳብ ሰፊ አስተያየት ሊያገኝ ቻለ። ስለ ብርሃን ጠባይ ያደረገውን ምርመራና የገለጠውን አዲስ ዕውቀት ከመመልከት የተነሣ የእንግሊዝ ባለ ቅኔና ፈላስፋ የሆነ ፖፕ የሚባለው እንዲህ ሲል ጻፈ ከብዙ የጨለማ ዘመን በኋላ፤

እግዚአብሔር አለ «ኒውተን ይሁን» ብርሃንም ሆነ።

ላይብኒትዝ የሚባለውም የጀርመን ፈላስፋ እንዲህ ሲል ስለ ኒውተን ተናገረ። «ኒውተን ብቻውን በማቴማቲክ የሠራው ሥራ ተሰብስቦ ባንድ በኩል ተደርጎ ከሱ በፊት ዓለም ከተፈጠረ ጀምሮ እስከ እሱ ዘመን ድረስ በዓለም ላይ የነበሩት የማቴማቲክ ሊቃውንት የሠሩት ሥራ ሁሉ አንድነት ተከማችቶ ቢመዛዘን ኒውተን ብቻውን የሠራው የበለጠ ሆኖ ይገኛል» እነሆ ኒውተን በዕውቀቱ እስከዚህ ድረስ የሚገመት ሰው ነው። ይህን ሁሉ ዕውቀት እንደምን አገኘኸው ብለው አንዳንድ ሰዎች በመደነቅ ሲጠይቁት «ምንም አይደለም እኛ ከትልቁ የእውነት ባሕር ዳር ሆነው ጠጠር እየለቀሙ እንደሚጫወቱት ሕፃናት ነን» ብሎ ኔውተን በትሕትና ይመልስላቸው ነበር።

ትልቅ የቴሌስኮፕ (መነጥር) ሠርቶ ከዋክብትን ይመረምር ነበር። ፕላኔቶች በፀሐይ ዙሪያ የሚዞሩ መሆናቸው መቸም ከኮኔርኒክ ጀምሮ የታወቀ ነገር ነው። ኒውተን ግን ከዚህ ዘመን የበለጠ ሌላ አዲስ ነገር አገኘ። ይኸውም እንዲህ ነው ፕላኔቶች በፀሐይ ዙሪያ ስለሚዞሩ ፀሐይ የፍጥረት ዓለም እምብርት ነች ተብሎ ይታመናል። እንገር ግን ኒውተን የኛዪቱ ፀሀይ በሌላይቱ ፀሀይ እንደምትዞር ያች ደግሞ ከብዙ ሚሊዮን ከዋክብቶች ጋር በሌላ ፀሐይ ዙሪያ በበኩሏ እንደምትዞርና እንደዚህም እያለ አንዷ ፀሐይ ባንዷ ዙሪያ በመዞር ቍጥራቸው እየቀጠለ እንደሚሄድና ፍጻሜውም የማይደርስበት ሆኖ ያንድነት ሥራት እንዳላቸው ተመለከተ። ይህንን አዲስ የሆነ ነገር በተመለከተ ጊዜ ሰውነቱ በመደነቅ ተሸበረ። ከዚህም የተነሣ ይህን ወሰን የሌለውን ዓለም የሠራ ጌታ እንዴት ያለ ታላቅ ቢሆን ነው በማለት ስለ እግዚአብሔር ልዩ የሆነ የአክብሮትና የትሕትና ስሜት በልቡ አድሮበት በማነኛውም ምክንያትና በምንም ቦታ ቢሆን በንግግሩ ውስጥ ስለ እግዚአብሔር ነገር በተናገረ ቍጥር ሁልጊዜ ባርኔጣውን ከራሱ ላይ ሳየነሣ ምንም ቢሆን የእግዚአብሔርን ስም ደፍሮ አይጠራም ነበር።

ስለዚህ ዕውቀት ሰውን ይልቁንም በእግዚአብሔር ፊት የበለጠ ትሁት እንጂ ባለጌ ወይም አጉል ደፋር ሊያደርገው አይገባም። ያገራትን ሰዎች ሥልጣኔን ሲጀምሩ ይህን የመሰለውን አብነት እንዲከተሉ እንመኛለን።

**የሁከት ዘመን።**

ብዙዎች አገሮች የሥልጣኔ እርምጃቸውን የፈጸሙት በተመቸ ጊዜ ነው። ኢትዮጵያ ግን ሌሎች ከሷ በሥልጣኔ በጣም አልፈው በተራመዱበትና ዓለም በታወከበት ዘመን ከሥልጣኔ ጋር ስለ ተገናኘች ሌሎቹ ያልደረሰባቸው ችግር ደርሮበታል። አሁን ዓለም ያለችበት መጥፎ የሁከት ዘመን ነው። ይህንኑም ለመረዳት በየጋዜጣው የሚጻፈውንና በየራዲዮኑ የሚነገረውን መገንዘብ ይበቃል። የዛሬውን ዘመን ሁኔታ የተመለከተ አንዱ ሰው በጻፈው መጽሐፍ ውስጥ የባቤል ዘመን ብሎ ሰይሞታል። በመጽሐፍ ቅዱስ እንደተነገረው የባቤልን ግንብ (ጥቅመ ሰናዖር) ለመሥራት አስበው ሰዎች በተነሡ ጊዜ እግዚአብሔር ተቆጥቶ ቋንቋቸውን ለዋወጠባቸው። አንዱ ጓደኛውን አፈር አቀብለኝ ሲለው ድንጋይ ይሰጠዋል። ውሃ ስጠኝ ለሚለውም እንጨት ያቀብለዋል። ደራሲው ሲናገር ዛሬ በጊዜያችን በመንግሥትና በሕዝቦች መካከል የሚሠራው እንደዚያው ያለ ነው ይላል። ከጧት እስከ ማታ ራዲዮ ከአራቱ የዓለም ማዕዘን ሲለፈልፍ ይውላል። ስፍር ቁጥር የሌላቸው ጋዜጣዎች እየታተሙ ለዓለም ሕዝቦች ይታደላሉ። ይህም ሁሉ መደረጉ የዓለም ሰዎች አሳብ ለአሳብ እየተከፋፈሉ እንዲስማሙ ነበር። ነገር ግን ስምምነት ከመቸውም ይልቅ ዛሬ ከሰዎች መካከል ጠፍታለች። ቋንቋ በጣም በተጣራበትና በሠለጠነበት ባሁኑ ሰዓት ስምምነት እየጠፋ ሁከት በመብዛቱ የባቤል ዓይነት ነገር በጊዜያችን ደረሰ ቢባል ጥርጥር የለውምና ደራሲው ደኅና ተመልክቷል። ይህም የሆነበት ዋናው ምክንያት ሰዎች ምድራዊ ጥቅማቸውን በመፈለግ ከእግዚአብሔር መንገድ በመራቃቸው መሆኑ ግልጥ ነው። ክርስቲያኖች የሆኑ ሕዝቦችም ከክርስቲያን መንፈስ ርቀዋል መሠረቱ የሆነው የወንጌል ቃል ተረስቷል።

Dans tout ce grand eclat d’un siècle eblouissant

Une chse o Jesus en secet m’epouvante

C’est L’echo de ta voix qui va s’affaiblissant.

ብሎ ቢክቶር ሂጐ የተናገረው ቃል አሁን ላለንበት ዘመን ሊሰጥ የተገባው ነው። ትርጕሙም እንዲህ ማለት ነው «ይህን ያል በታላቅ አኳኋን በሚያንጸባርቀው ደማቅ በሆነው ዘመን ውስጥ ክርስቶስ ሆይ እኔ በልቤ ውስጥ የሚያሸብረኝ አንድ ነገር አለ። ይኸውም ድምፅህ እየደከመ ሲሄድ በመታየቱ ነው።»

በእውነት እንዳሁኑ ዘመን የክርስቶስ ቃል መቸ ቀዝቅዞና ተረስቶ ያውቃል። ሰው በሁለት ነገር ይሞታል፥ ወይም በረኃብ ወይም በቁንጣን። እኛ የሥልጣኔ ችጋር ይዞናል እያልን ስናዝን አውሮፓ ደግሞ ከግዙፍ አካል የተገኘ የሥልጣኔ ቁንጣን ይዟት ልትሞት ታጣጥራለች። ስለዚህ ከኛ ሁኔታ የሷ የከፋ ሆኖ ይታያል። ከራበው ለጠገበ አዝናለሁ የሚለው ያገራችን ተረት እንዴት ያለ ትልቅ ምሥጢር ይዟል።

የሕዝቦችን ዕድል የሚመሠርቱ ነገሥታትና የሕዝብ መንፈስ የሚመሩ ሰዎች ናቸው። ሕዥብ በእንቁላል ሊመሰል ይችላል። እንቁላል ካላስታቀፉት በቀር አይፈለፈልም። ሕይወት አያገኝም። ሕዝብም እንደዚሁ በእውቀት ካልቀሰቀሱት በቀር ዓይን አይከፍትም። እንደ እንቁላል ተደፍኖ ይኖራል እንጂ። ይህም ተደፍኖ የሚኖርበት ሁኔታ የአእምሮ ሰመመን የመንፈስ እንቅልፍ ድንቁርና ይባላል። በፈረንጆች ልዩ ቃል አለው «lethargie apathie, stagnation» ይሉታል። ሕፃን ልጅ እንዳስተዳደጉ ጥሩነትና መጥፎነት አመሉ መልካም ወይም መጥፎ እንደሚሆን ሁሉ ሕዝብም ከድንቁርና እንቅልፉ ከቀሰቀሱት ሰዎች የተቀበለው መንፈስ ይመራል። ይህንኑም የሚያገኘው ከልብ ወልድ ታሪክ ከቴአትር ከቅኔ መንፈሱ በሚመገበው የሞራል ትምህርት ነው። አንዳንድ ጊዜም ሕዝብ በጦርነት ምክንያት ከመፍዘዝ ይነቃል።

ሩሶ፤ ሾፕንሃውር፣ ስፔንሰር፣ ዳርዊን ቮልቴር፣ ቢባሉ ድርሰታቸውና ፍልስፍናቸው ለሞራል ታላቅ ጉዳት ያመጣበት ዞሮ ዞሮ የሰውን መንፈስ ከሃይማኖት መንገድ የሚያርቅ በመሆኑ ነው። እነሱንም ስሕተት መቃወም የሚቻለው መጽሐፍ ቅዱስና ወንጌልን በማስተማር ብቻ አይደለም።

ነገር ግን ከክርስቲያን ሃይማኖት የበለጠና የተሻለ ሕግ ለሰው ልጅ እንዳልተሰጠው የወጣቶች መንፈስ እንዲረዳው በማድረግ ነው።

በዚህ በተራቀቀው ባሁኒ ስልጣኔ ዘመን ስምምነት ጠፍቶ ዓለም ወደሚያስፈራ ነገር ሲጓዝ የሚታየው ለምንድነው?

አሁን ያለንበት የዓለም ሁኔታ በሁለት አስተያየት የሚጠቀልል ይመስላል። አንደኛ አንዳንዶቹ ሰዎች ሲናገሩ ማናቸውም ደስታ ቢሆን ያለ መከራ አይገኝምና እንደ ደስታው ታላቅነት መጠን መከራው ይበረታል። ሴት ወንድ ልጅ በወለደች ጊዜ በምጥ የተቀበለችውን ሥቃይ በደስታዋ ምክንያት ትረሳዋለች ተብሎ በወንጌል እንደተነገረው ይህ አሁን በዓለም ላይ የመጣው መከራ ለመላው ዓለም ደስታ የሚሆን ለሕዝቦችም በሰላም በፍቅር ተስማምቶ መኖርን የሚያስገኝላቸው አንድ ትልቅ መልካም ነገር ሳይወለድ አይቀርም በማለት ተስፋ ይተነብያሉ።

ሁለተኛ አንዳንዶቹ ደግሞ ይህ እየተባበረ በዓለም ላይ የመጣውን መከራና ፈተና በወንጌል የተጻፈው የታላቁ ሁከት ዘመን እንደ ተቃረበ የሚያስረዳን ምልክት ነው። ለዚሁም አንዱ ምልክት በኢየሩሳሌም የተነሣው ብጥብጥ ነው። በትንቢት ተነግርዋልና ይላሉ። አንዳንዶችም የቦምብ አቶሚክና በየቀኑም የሚሆነው ልዩ ልዩ ሁከት የፍጻሜ ሰዓት መድረሱን ያሳያል እያሉ ተሸብረው ያሸብራሉ።

የእነዚያም መልካም ነገር አጉል መጓጓት፣ የእነዚህም ሽብር የማይገባ ተስፋ መቁረጥ መስሎ ሲታይ መጠነኛ ግምት ማግኘት ከሁሉም የተሻለ አስተያየት ሳይሆን አይቀርም።

በዓለም ላይ ዛሬ ሁከት የሆነበት ዋና ምክንያት በመስኮብ የተነሣ ሆኗል። አንዳንድ ሰዎች መስኮብ ከምዕራባውያን መንግሥታት ጋር የምትጋጨው ኮሚኒስት ስለሆነች ብቻ ይመስላቸዋል። እንደዚሁም ኃይል ያገኘችውም የሠለጠነችውም ኮሚኒስት በመሆኗ መስሎ ይታያቸዋል። አንዳንዶቹም የኮሚኒስት ሕግ ለሕዝብ የተመቸ በመሆኑ መስኮብ ጀርመንን ድል ለማድረግ ችላ ዛሬም ለቀሩት አገሮች የምታስፈራ ሆና የተገኘች ይመስላቸዋል።

መስኮብ ከትልቁ ጴጥሮስ ጀምሮ ወደ ሥልጣኔ ከመራመድ አላቋረጠችም። መስኮብ የሕዝቧ ብዛት ያገርዋ ስፋት፣ የመሬቷ ሀብት ታላቅ መንግሥት ስላደረጋት የሕዝባቸው ቍጥር ላነሰው አገር ለጠበባቸው ድህነት ላጠቃቸው ላውሮፓ አገሮች ሁሉ ምን ጊዜም ቢሆን የምታስፈራቸውና የምታሰጋቸው ሆና ከመታየት አልዘለለችም። ይህ ከፍ ብሎ በጕልህ የሚታየው ብልጫ ሚዛን አግኝቶ የኖረውም መስኮብ በሥልጣኔ ወደ ኋላ በመቅረቷ ምክንያት ብቻ ነበር ለማለት ይቻላል።

አለ መጠን የወፈረ ሰው የገዛ ሥጋው ሸክም ሆኖበት እንደ ልቡ እንዳይቀሳቀስ እንደሚያስቸግረው ሁሉ መስኮብም የገዛ ትልቅነቷ አሥርዋት የግዙፍ ደካማ አድርጓት ይኖር ነበር። ነገር ግን ይዋል ይደር እንጂ ከሮፓ ደጅ ሆና መሠልጠኗ እንደማይቀር ሳይታለም የተፈታ ነው።

ኢቫን ፫ኛ፤ የሚባለው ንጉሥ የመስኮብን መንግሥት ከሞንጐሎች ተገዥነት ቀንበር አውጥጦ ሞገደኛው ኢቫን የሚባለው በመጀመሪያ ጊዜ ትሳር ተብሎ ተጠርቶ የመስኮብን መንግሥት ሲመሠርት ለመንግሥቱ አርማ የሮማ አርማ የነብረውን ቀድቶ አንዱ ራሱ ወደ ምሥራቅ (እዚያ) ሁለተኛው ራሱ ወደ ምዕራብ (አውሮፓ) የሚመለከቱ ሁለት ራስ ያለው የንሥር ስዕል አሠራ። ይኸውም መስኮብ የእስያና ያውሮፓ ገዢ ትሆናለች ለማለት ነው።

በሥልጣኔ ወደ ኋላ በመቅረቷ ተንቃ የነበረችው መስኮብ ዛሬ ሠልጥና በጣም ከፍ ብሎ የሚታይ ኃይል አግኝታለች። ምክንያቱም ብልጠቷ ከብልሆቹ ከእስያ ሕዝቦች ጦረኛነቷ ከኃይለኞቹ ከሞንጐል ሕዝብ ሥልጣኔዋ ካውሮፓ በመሆኑ ይመስላል።

ያኃይልዋም ዋናው መሠረት ካፈጠጠሩዋ ባሕርይ የተገኘ ነው። ባውሮፓ ጦርነት በሆነ ቍጥር በመጨረሻው የድል አድራጊነትን ሚዛን እሷ ወደ ወደደችበት በኩል እንዲያዘነብል የማድረግ ችሎታ በመስኮብ እጅ ሆኖ የተገኘው ዛሬ አይደለም ቆይቷል። በካቴሪና ዘመን መስኮብ ትልቅ አልነበረችምን?

«የሰሜን ሴሚራሚስ» የተባለችው ይህች ታላቅ ንግሥት የፖሎኝን አገር በግፍ ከፍሬዴሪክ ጋር እየቆራረጠች ተከፋፍላ ስትጨርሰው ማነው ሊከለክላት የቻለ በአውሮፓ የካቴሪና ክብር ምን ያህል የገነነ እንደ ነበረ ለመረዳት ቮልቴር የተናገረውን የምስጋና ቃል መጥቀስ በቂ ነው። ቮልቴር ስለ እሷ እንዲህ ይል ነበር። «ካውሮፓ ነገሥታት ሁሉ የላቀች ናት። የአሥራ ስምንተኛውን መቶ ዓመት ዘመን የወርቅ ዘመን አደረገችው። አውሮፓና እስያ አሳባቸው አንድ ዓይነት ቢሆን ኖሮ ዳግማዊት ካቴሪና በመላው ዓለም ላይ ተንግሥ ነበር።»

ከዚያም ወዲህ መስኮብ ገነነች እንጂ አልደከመችም። ያውሮፓ መንግሥታት በናፖሊዎን እግር ሥር ወድቀው፥ ሲሰባበሩ እንግሊዝም፣ ናፖሊዎን ከዛሬ ከነገ ይወረኛል እያለች ስትሸበር፣ ናፖሊዎንና እንግሊዝ የመስኮብን ወዳጅነት ለማግኘት ሲሉ ንጉሡን ቀዳማዊ እስክንድርን ይለማመጡት ነበር። የእንግሊዝ መንግሥት ናፖሌዎን የመስኮብን ንጉሥ ልብ ለማግኘት የቻለ እንደሆን ለእንግሊዝ ወዮላት በማለት በሁለቱ መካከል አለመስማማትን በተንኮል እንዲፈጠር ለናፖሌዎን የውጭ ጉዳይ ሚኒስቴር ለከዳተኛው ታሌራ ወርቅ ያፈስለት ነበር። የናፖሌዎን የፖለቲካ አቅድ የተበላሸው በታሌራ የክሕደት ሥራ መሆኑን ታሪክ አጣርቶታል። ናፖሌዎንም እንግሊዝን ለማጥፋት አጭር ነገር አድርጎ ይገምተው ነበር። መስኮብ ግን ብወንድነት ዓይን ልትታይ የሚገባት ኃይለኛ መንግሥት ስለ ሆነች ከሷ ጋር ከመጋጨት ይልቅ ዓለምን አብሮ መካፈልን ይመርጥ ነበር። ይህም ለመስኮብ የተሰጣትን አስተአይየት ይገልጥልና።

እንግዲህ ምንም እንክኗ መስኮብ መሠልጠን የጀመረችው በጴጥሮስ ዘመን ቢሆን ከሱ በኋላ ቆይቶ የመስኮብን ታሪክ ብንመለከት ካቴሪና ምንም ፈላስፎችን የምታፈቅርና የምትረዳ ጥበብንም የምትወድ ስመ ጥሩ መንግሥት ብትሆን ለሕዝቧ ምንም ያሻሻለችለት ነገር የለም። እንዲያውም ባሮችና ባላገገሮች ይበልጥ እንዲጨቆኑ አድርጋለች። ስትናገርም እንዲህ ትል ነበር «እኔ በዙፋኔ ላይ እስካለሁ ድረስ የመስኮብ መንግሥት እንደ ነበረ ሆኖ ሳይለወጥ ጸንቶ ይቆያል። ለኔ የተሰጠኝ አደራ» ያብሶሊቲስም» ስልጣን አጽድቄ ማቆየቴ ነው ለሕዝቤ የሚስማማው ያስተዳደር ሕግ ይህ ነውና»

ይህንን ምክንያት አድርገን የጀርመንንም ታሪክ ጥቂት እንመልከተው። የጀርመንን ሕዥብ ከእንቅልፉ እንዲነቃ ያደረገው ናፖሌዎን መሆኑን አንዘንጋው። ከዚያን በፊት የጀርመን አገር ተከፋፍሎ ይኖር ነበር። ባንዳንድ በጀርመን መሳፍንት ላይ የበላይነትን እየያዘ አገራቸውን ተገዢ በማድረጉና የጀርመንን አገር ጨቁኖ ይዞት ይኖር የነበረውን የነምሣን መንግሥት በማድከሙ ይልቁንም ደግሞ በድል አድራጊነት የቤርሊን ከተማ በናፖሌዎን ተይዛ መቆየቷ ከብዙ ዘመን ጀምሮ ያንቀላፋውን የጦር ወዳጅነት ስሜታቸው በልባቸው ውስጥ ቀስቅሶ ያንድነታቸው አስፈላጊነት እንዲሰማቸው አደረገ። እንደዚሁ የጀርመን ሕዝብ የናፖሌዎንን ሥራ በማየት ኃይል ሁሉን ለማድረግ እንደሚችል አስተማራቸው። ጀርመን ከሥር ከመሠረቱ ያንን ኩሩ የነበረውን የሮማ የናደ ጦርነት አፍሪቃ የሆነ አገር ነው። ቢስማርክ ተነሥቶ «የጀርመን አንድነቷ የሚፈጸመው በዲስኩርና አብዛኛው ሕዝብ በሚወስነው የድምፅ ብልጫ አይደለም። ነገር ግን በብረትና በደም ነው።» እያለ ፈዞ የነበረውን የትዕቢታቸውን መንፈስ በጦር እሳት አቆሙ ስላጋለለው ጀርመኖች አንድ ቀን የዓለም ገዢዎች በመሆን የሚያገኙትን ክብር በምኞትና በተስፋ ብቻ እየተመገቡ መራብና መጠማት መቸገርና መሞት የማይታክታቸው ጦረኛ ሕዝብ ለመሆን በቁ። ይህም ነገር ለዓለም ያስከተለበት ጠንቅ አሁንም ገና አላለቀም። በኛም በኩል ስናመዛዝነው አፄ ቴዎድሮስ የኢትዮጵያን አንድነት በጭካኔ ጦርነት መሥርተው የጦር መሣሪያ ፋብሪካም በኢትዮጵያ ለማቋቋም በብዙ መጓጓታቸው ከእንግሊዝ ጋር ጠብ ማብቀላቸው ላንድ መንግሥት ነፃነቱን የተረጋገጠ ለማድረግ ከሁሉም የተሻለ ዘዴ የጦር ኃይል ማግኘቱ ሆኖ እንደ ገመቱትና ያገራቸውም አንድነቷ ተጠብቆ የሚኖረው በደምና በእሳት መስሎ ይታያቸው እንደ ነበረ ታሪካቸው ይገልጽልናል። በዚህም በኩል አሳባቸው ከቢስማርክ ጋር ይመሳሰላል። አፄ ቴዎድሮስ የኢትዮጵያን አንድነት መሥርተው ከሞቱ በኋላ ነው ቢስማርክ የጀርመን አንድነት ያቋቋመው። ታላላቆች መንግሥታት እንኳንስ ኢትዮጵያ ባገርዋ የጦር መሣሪያ እንድታቆም ሊፈቅዱላት ይቅርና ፋሽስቷ ኢጣሊያ በግፍ በወጋቻት ጊዜ ለመከላከያ የሚሆናት የጦር መሣሪያ እንዳገዛ እንደ ከለከሏት እናስታውሰዋለን። አሁንም ቢሆን አንድ መንግሥት ነፃነቱን ለመጠበቅ መከላከያ የሚሆነውን የጦር መሣሪያ ማግኘት በግድ የሚያስፈልገው ስለ ሆነ ኢትዮጵያ ይህን መብት እስክታገኝ ድረስ ብዙ ችግርና ትግል እንደሚገጥማት አይጠረጠርም።

ኢትዮጵያ ወደ ሥልጣኔ እንዳትራመድ እንቅፋት የሆኗት ዋኖች ነገሮች ነገሮች ሁለት ናቸው። እነዚህም ባለፉት ዘመናት ሥልጣኔ የሚያካፍሏት ጐረቤትች አለመኖራቸው እና ባሁኑ ጊዜ ደግሞ ከዓለም ጋር እንደ ልብ ለመገናኘት የምችልበት የባሕር በር መከልከሏ ነው። ማነኛውም ሕዝብ ሥልጣኔ ከውጭ ካልተቀበለ በቀር በራሱ ችባ ሊሠለጥን እንደማይችል የታወቀ ነገር ነው።

ፈረንሣዊ ካሌ የሚባል ወደቧ በእንግሊዞች እጅ በተያዘበት ጊዜ ምን ያህል ረጅም ዘመን እንደተዋጋች ማሰብ ነው። የመስኮብ ነገሥታት ይልቁንም ትልቁ ጴጥሮስና ትልቋ ካቴሪና በውጭ ፖለቲካ ድካማቸው ሁሉ ስለ ባሕር ተረፍ በሮቻቸውን ማስፋፋት ሆኖ ይገኛል። ይህንንም በማድረጋቸው ታሪካቸው ከፍ ያለ ነው። ይህም መሆኑ ላንድ፥ አገር የባሕር በር ማግኘት ዋና ጉዳይ በመሆኑ አይደለምን? ያውም ደግሞ ፈረንሣይም ሆነች መስኮብ ከባሕር ጋር የሚያገናኛቸው ሰፊ አገሮችና ብዙ ወደቦች እያላቸው ነው። እንግዲህ ኢትዮጵያ እግዚአብሔር ሲፈጥራት ከእነሱ የሰፋ እንጂ ያነሰ ከባሕር የምትገናኝበት አገር አልነሣትም ነበር። ነገር ግን ስንት ባሕር ቆርጠው የመጡ ሕዝቦች ነጥቀዋት አንድ በር እንኳ ተከልክላ የእመቤት ደሃ ሆናለች። ሥልጣኔ እንዳታገኝ እንደ ዋና ዓይነተኛ ዘዴ ተደርጎባት ይኖራል። ይህንንም ችግርዋን ለዓለም ከአፄ ምኒልክ ጀምራ በየጊዜው እያመለከተች ምንም ነገር አልተደረገላትም።

ዛሬ በዓለም ላይ በቃል ሳይሆን በሥራ የተገለጠ አንድ እንገር አለ። የሚገባውን መብት ለማግኘት የሚፈልግ ሕዝብ ኃይል አለው እንደ ሆነ እብግድ ይንጠቅ ኃይል ከሌለው ግን ከአፉ ይዝጋ እንደ ማለት የመሰለ ነው። ኢትዮጵያ ግን በእግዚአብሔርና በእውነተኛ ፍርድ የተማመነች ስለሆነች የዓለም መንግሥታት በፍርድ ይሰጡኛል በማለት ተስፋዋ ከመቼውም ይልቅ ዛሬ የተጠነከረ ነው።

ባሁን ጊዜ ማንኛውም መንግሥት በሱ ላይ ፍርድ ሲጐድልበት ከዓለም ላይ እውነት በመጥፋቷ ይገርመዋል። ዳሩ ግን እሱ ራሱ በሌሎቹ ሕዝቦች ላይ የሚሠራውን ግፍ ሲያነሱበት በዓይኖቹ ጨፍኖ ጆሮዎቹንም ይዘጋል።

በዓለም ላይ የልቡን ለመሥራት የሚችልና ሌሎች ግፍ እንዳይውሉበት የማይሠጋ ኃይል ያለው ሕዝብ ብቻ የሚመስላቸው ሰዎች ይገኛሉ። ነገር ግን ይህ ትልቅ ሞኝነት ነው። እግዚአብሔር በማይመረምር ጥበቡ ሰዎች ከውነት መንገድ ርቀው የኃይልን መንገድ ሲከተሉ የሚያመጡት ጠንቅ በኃይለኞች ላይ የሚያደርሷቸው ፋት በደካሞች ላይ ከሚደርስባቸው ይልቅ ሺህ ጊዜ የከፋ እንዲሆን አድርጎታል። ስለዚህ ኃይለኞች በኃይላቸው ተመክተው ምንም የሚያተርፉት ነገር የለም። ታላላቆች መንግሥታት ያሉበት ሁኔታ በእርግጥ ይህ ከመሆኑ የተነሣ «አሁንም ደግሞ አንድ ጊዜ ድል አድራጊነት ሲገኝ እኔ ጨርሼ እጠፋለሁ» ብላ ሥልጣኔ እንዲ ፒሩስ ለመናገር ከሚገባት ሰዓት ላይ ደርሳለች። መንግሥት በታሪክ ፊት ትልቅነትን የሚያገኙት በኃይላቸው ወይም በግዛታቸው ሰፊነት አይደለም። ነገር ግን ስለ ትክክለኛ ፍርድ በሚፈጽሙዋቸው ሥራዎች ነው።

ሕዝብ ወደ ሥልጣኔ የሚመራበት ዋናው መንገድ ትምህርት መሆኑን በማስተዋልና ይኸውም ከፍ ያለ ጉዳይ መሆኑን በመረዳት ግርማዊ ንጉሠ ነገሥታችን ለክቡር የትምህርትና የሥነ ጥበብ ሚኒስቴር በየጊዜው ልዩ አሥተያየት እየሰጡ ተጠባባቂነት ሥራው እንዲካሄድ ማድረጋቸው ከፍ ያለ ጥቅም የሚሰጥ መሆኑኡን ማንም አይስተውም።

ምንጊዜም ቢሆን የትምህርት ጉዳይ ሲነሣ ከፊታችን አንድ ዋና ጉዳይ ይደቀናል። ይኸውም ያማርኛ ቋንቋ ነው። ያማርኛ ቋንቋ ካልሠለጠነ ሕዝባችን እውነተኛውን የሥልጣኔ መንገድ ሊያገኝ አይችልም። ቋንቋችን የሚሠልጥነውም ለትምህርት ቤቶች የሚያስፈልጉና ጠቃሚነታቸውም በመላው ዓለም የታወቀ ዋና ዋና የሆኑ መጽሐፍት ወደ አማርኛ ሲተረጐሙ የልብ ወለድና የቴአትር መጽሐፍም ሲበዙና ሲለመዱ ነው። ይህን በመሰለ ቋንቋ ካልተሠራበት ሊጣራ አይችልም። ሕዝብም በዓለም ጥበብ ባገሩ ቋንቋ ካልገለጡለት የሥልጣኔ አሳብ ተካፋይ የሚሆንበት መንገድ አያገኝም። ለምሳሌ ባገራችን የተማሩ መቶ ሺህ ሰዎች ከጥቂት ጊዜ በኋላ ቢገኙ እነዚህም ትምህርታቸው በባዕድ ቋንቋ ሲሆን ያማርኛ ቋንቋ ሠልጥና የጥበብንና የሥልጣኔ መንፈስ እየገለጠ በተማሩት ሰዎች ደራሲነትና ተርጓሚነት ለሕዝብ ካላሰማቸው የመቶ ሺህ ሰዎች መማርና መሠልጠን አሥራ አምስት ሚሊዮን ለሚሆነው የኢትዮጵያ ሕዝብ የሚጠቅም ሊሆን አይችልም። በተማሩት ሰዎችና በሕዝቡም መካከል ትልቅ ያሳብና የጠባይ የምኞትና የማስተዋል ልዩነት ይፈጠራል። ያማርኛ መጻሕፍት ከዚህ በላይ በተዘረዘረው አኳሆን ሊሠራበትና መጻሕፍት ሲጻፉ ግን በተማሩት ሰዎችና በሕዝቡ መካከል የመንፈስ ሕብረት ይመሠረታል።

ተማሪዎችም ዛሬ የመጀመሪያውን ደረጃ ትምህርት፣ ባማርኛ ቋንቋ በተተረጐሙ መጻሕፍት መማራቸው ከፍ ውዳለ ዕውቀት በቶሎ እንዲራመዱ ረድቷል። በዚህም አሳብ ዋናው ነገር ከዚህ ቀደም ከጠላት በፊት በግርማዊ ጃንሆይ አስተዋይነት ታውጆ የነበረውን ንባብና ጽሕፈት ሕዝብ ሁሉ እንዲያውቅ የሚያስገድደውን አዋጅ እንዲጸና ለማድረግ መታሰብ ብዙ ፍሬ የሚሰጥ መሆኑ አይጠረጠርም።

በቀድሞ ጊዜ በኢትዮጵያ ታሪክ ጐጃምና ጐንደር፣ የሊቃውንት አገሮች ሆነው እንደኖሩ አዲስ አበባ በዘመኗ የነሱን ክብር እንድትወርስ የግዕዝና የአማርኛ ቋንቋ እየተደጋገፉ የዘመናችንን የሥልጣኔ መንፈስ ለመቅዳትና ለመግለጥ የሚችሉበትን መንገድ የሚያዘጋጁላቸውን እንደ ኡኒቪርስቲና እንደ አካዳሚ ያሉ ሊደራጁላቸው ያስፈልጋል።

ኢትዮጵያ ሕዝቦቿ ልዩ ልዩ ቋንቋ የሚናገሩ ስለሆኑ ቋንቋዋን ካሰለጠነች በዙሪያዋ ያሉትን ሕዝቦች በምን አኳኋን ወደ ሥልጣኔ ትመራዋለች። የውጭ አገር መምህራን እየቀጠረች የባዕድ ቋንቋ ማስተማር ነውን?

ኢትዮጵያ ሰፊ የሆነች በሁሉም ረገድ ትልቅነት ያላት ቋንቋቸውና ሃይማኖታቸው የተለያየ ሕዝቦች የምታስተዳድር የንጉሠ ነገሥት አገር ስለ ሆነች ይህንኑ የተሰጣትን ከፍ ያለ አደራ በሥልጣኔ ረገድ ለመፈጸም ትልቅ የመንፈስ ዝግጅት ያስፈልጋታል። በዚህ ረገድ የቋንቋዋ ጕዳይ ከመቼውም ይልቅ ዛሬ ዋና ነገር ሆኖ ይቀርባል።

ለምሳሌ አውሮፖች ባሠለጠኑዋቸው አንዳንድ ሕዝቦች ዘንድ ዛሬ እንደሚታየው ሕዝቡ የሠለጠነው በገዢው መንግሥት ቋንቋ እንጂ በራሱ ቋንቋ ባለመሆኑ ሆነ በግድ ነፃነት ቢሰጠው እንኳ ከገዢው መንግሥት ጋር ተሳስሮ መኖር ግዴታ ሆኖበታል።

የጋዜጣ ሥራ ደግሞ በጣም ሊሻሻል ያስፈልጋል። ጋዜጣ በዛሬው ዘመን የሚሰጠው ጥቅም ከጦር መሣሪያ አያንስም። ስለዚህ መንፈሳቸው ከሙሉ ልብ በሆነ በንጉሠ ነገሥታቸው ፍቅር የጋለ ሰዎች ተመርጠው በተለየ የጋዜጠኝነት ትምህርት እንዲማሩ ማድረግ በብዙ ይጠቅማል።

በዛሬ ዘመን የማነኛውም ሕዝብና የማነኛውም መንግሥት አሳብ በዓለም ፊት የሚገለጠው በጋዜጦች ነው። ለሕዝብም የጥበብና የሥልጣኔን መንገድ እያመለከቱ ትልቅ ጥቅም ያለው አገልግሎት የሚሰጡ ጋዜጦች ናቸው።

ይሁን እንጂ ከማንኛውም የብልጠት አካሄድና ከማንኛውም የተራራቀ የፖለቲካ ስልት ሁሉ የሚሻለውና የሚበልጠው የእግዚአብሔር ኃይል ስለ ሆነ እስከ ዛሬ ድረስ ጠብቆ ያኖራት ጌታ አሁንም ወደ ፊትም ኢትዮጵያንና ንጉሠ ነገሥቷን እንዳይለያያቸው መጸለይና መለመን ከሁሉም ነገር ይበልጣል።

አሁን ወደ ባርነት ጕዳይ እንመለስ። ባርነት እንዲወገድ የረዳ አንድ ሌላ ምክንያት አለ ይኸውም የመኪና ዘዴ መገኘቱና መስፋፋቱ ነው።

**የፋብሪካ ጥበብ።**

በኤኮኖሚ ረገድ ስናመዛዝነው ባርነት እንዲቀር የተደረገበት አንዱም ምክንያት የፋብሪካ ጥበብ በመስፋፋቱ ነው፣ ብንል ስሕተት አይሆንብንም። የላቦት ምሥጢር ተገኝቶ ፋብሪካዎች እንዲያንቀሳቅስ ማድረግ በተጀመረ ጊዜ በዓለም ትልቅ መለዋወጥ ሆኗል። በመኪና ጕልበት የሰው ሀብት ወሰን በሌለው አኳኋን እያደገ እንደሚሄድ ከማንኛውም አገር በፊት አስቀድሞ የተረዳቸው እንግሊዝ ነች። በ፲፯፻፴፰ ዓ.ም ሉዊስ ፖል የሚባል የእንግሊዝ ተወላጅ የሆነ ሰው ሱፍ የሚፈትል የመኪና ሠርቶ የምስክር ወረቀት በተቀበለው ጊዜ ዶክቶር ጄምስ የሚባል ሰው ሲናገር «ፖል ቢፈቅድ በአሥር ሺህ ስቴርሊንግ ብቻ ሥራውን ጀምሮ በዚህ አዲስ ባወጣው መኪና በጥቂት ጊዜ ውስጥ በሎንዶን ውስጥ ያለውን ሲቲ የተባለውን መንደር በሙሉ ለመግዛት የሚችልበት በቂ የሆነ ገንዘብ ለማግኘት ይችላል» ብሎ ትንቢት ተናገረለት።

እንግዲህ እንግሊዝ ባርነትን ያስወገደችው የፋብሪካ ጥበብ ጥቅም ከታወቀ ከመቶ ዓመት በኋላ ቈይቶ መሆኑ ነው።

እውነትም ከዚህ ጊዜ ጀምሮ ፋብሪካ ያቆሙ ሰዎች፥ ልክ የሌለው ሀብት አገኙ። ለምሳሌ አክራይት የሚባል ጠጕር ቈራጭ የሆነ አንድ ሰው በዚሁ ዘመን አቅራቢያ በግንሊዝ አገር ይኖር ነበር።

እሱም ምንም እንኳ መሃይምን ቢሆን ምኞቱ ሁሉ ሀብታም ለመሆን ብቻ ስለ ነበር የንግድ ጥበብ በልቡ አደረበት። አንድ ተራ ሠራተኛ የሆነ ሰው የፈትል መኪና በጥበብ ሠርቷል የማለት ወሬ ስለ ሰማ አለበት ቦታ ድረስ ሄዶ ፈልጎ አገኘውና ሕይወቱን ሁሉ ባጠራቀመው ገንዘብ የፈትሉን መኪና ገዝቶ በራሱ ስም አጽፎ የምስክር ወረቀት ተቀበለበት። አክራይት ከአስር ዓመት በኋላ በዚህ በፈትል ፋብሪካ ግማሽ ሚሊዮን ስቴርሊንግ አትርፎበት ሞተ። ይህም ገንዘብ ለዚያን ዘመን በጣም ብዙ ነበር።

በዚሁ ዘመን አቅራቢያ ኤድሞንድ ካትራይን የሚባል ባለ ቅኔ የሆነ ሰው አንድ ቀን ከስዎች ጋር ሲጫወቱ የፈትል ፍብሪካ ተገኝቷል። ይኸውም በሰው እጅ ከሚሠራው ይበልጥ በብዙ ይሠራል ብለው ስለነገሩት የጨርቅ ፋብሪካ ሊሠራ አሰበ። ካንድ አናጢና ካንድ ብረት ቀጥቃጭ ጋር ተስማምቶ አሳቡን እየሰጣቸው መኪና አቋቋመ። አራት ዓመት ሙሉ እየመረመረ በማሻሻል ራሱ ፈትሎ ጨርቅ የሚሰራ ኦቶማቲክ መኪና አበጀ።

ከዚህ በኋላ ፋብሪካ በመላው አውሮፓ ይልቁንም ደግሞ በእንግሊዝ አገር በጣም እየተስፋፋ ሄደ። በጥቂት ዓመታትም ውስጥ ጥጥ ከቀድሞው ይልቅ ኀምሳ ጊዜ አብልጦ ተፈለገ። ከዚያን ጊዜ በፊት እንግሊዝ ከሕንድ አገር ጨርቅ እየገዛ ትወስድ ነበር። በኋላ ግን በእንግሊዝ አገር ብዙ ጨርቅ ፋብሪካ ስለሚሠራ እንግሊዝ እንኳንስ ከውጭ ልታመጣ ጨርቆቿን ለሕንድ አገር በብዙ ትሸጥ ጀመር።

ከዚህም የተነሣ ብዙ ሰዎች አለመጠን ገንዘብ አገኙ። በ፲፯፻፺፪ ዓ.ም አንዱ ሰው ይህንኑ ሁኔታ ሲገልጥ «በትልቋ ብሪታንያ ውስጥ የንግድ ነፃነትና የኢንዱስትሪ ሥራ የሕዝቡ ሀብት አለመጠን እያደገ ተቀማጭ የሆነው ገንዘብም (ካፒታል) እየብረከተ እንዲሄድ ስላደረጉለት ዛሬ ማንኛውም ተራ ሰው ወይም የንግድ ማኅበሮች ሥራ ቢጀምሩ እንከሥራለን ብለው ሊሠጉ አይችሉም።

የሕዝባችን ጥበበኛነት ሠራተኛነት፣ ባለሙያነት፣ ትጉህነት እጅግ ከፍ ያሉ ሆነው ስለተገኙ በማናቸውም የዓለም ክፍል ቢሆን ያለ ሥጋት ነግደው ሊያተርፉ ሊከብሩ ይችላሉ» ብሎ ተናገረ።

እነሆ በዚህ አኳኋን በፋብሪካ ምክንያት የሀብትና የሲሳይ ዘመን ለሰዎች ተከፈተላቸው።

በኋላም የፋብሪካ ጥበብ በቀን በቀኑ ይበልጥ እየተራቀቀ ስለ ሄደ በየፋብሪካው የሚሠሩት፣ ሠራተኞች የማያስፈልጉ ከመሆናቸው የተነሣ ቍጥራቸው እየቀነሰ ስለ ሄደ ሥራ ፈቶችና ጦም አዳሪዎች በዙ። ከዚህም የተነሣ የንግሊዝ ንጉሥ አንድ መዘውር ሲነኩ ለመንግሥታቸው አስፈላጊዎች የሆኑት ነገሮች ሁሉ ተዘጋጅተው በቅጽበት ከፊታቸው እንዲቀርቡ ማድረግ የሚቻልበት ጊዜ ይመጣል። ነገር ግን ይህ ሲሆን ዜጎቻቸው ሠርተው መብላት የማይችሉ ሆነው በረኃብ ይሞታሉ» ብሎ ተናገረ።

ስለዚህ ይህን በመሰለው በዛሬው የሥልጣኔ ዘመን ፋብሪካ እህል ዘርቶ ያጭዳል ወቅቶ ያበጥራል፣ ጥጥ፣ ፈትሎ ልብስ ይሠራል ጨርቅ ቀዶና ቆርጦ ልብስ ይሰፋል። ብረት ቀጥቅጦና አንጥሮ የጦር መሣሪያና ልዩ ልዩ ዕቃ ይሠራል። በውነተኛው ነገር የሆነ እንደሆነ በእንደዚህ ያለው ዘመን ባርያ ቢኖርስ ለምን ይጠቅማል? ፋብሪካ ከመጣ ወዲህ ሰው ሥራ አጥጦ ተራበ ተጠማ፣ ታረዘ እያሉ በብዙ አገሮች ሕዝብ እንጀራ የሚያገኙበት ሥራ በማጣታቸው ፋብሪካውን ሲሰብሩና የፋብሪካውን ባለቤት ሲገድሉ አልታዩምን?

ከሁለት መቶ ዓመት ወዲህ ፋብሪካዎች እየተሻሻሉ በመሄዳቸው ሰው ይሠራው የነበረውን ልዩ ልዩ ሥራ ያከናውናሉ። ከሳቦት ቀጥሎ የኤሌክትሪክ ጥበብ በመገኘቱ የኢንዱስትሪ ሥራ ይበልጥ የቀለጠፈ ሆነ። በዓለም ላይ ዛሬ የፋብሪካ ሥራ ለሰዎች የሰጣቸውን አገልግሎት ምን ያህል ታላቅ እንደ ሆነ ለመገንዘብ ባጭሩ ቀጥሎ ያለውን ማስተዋል ይበቃል። በዓለም ላይ ያለውን ለሰው አስፈላጊ የሆነውን ልዩ ልዩ ነገር ዛሬ የሚሰራው ፋብሪካ ነው።

ነገር ግን ይህ አሁን በዓለም ላይ የሚገኘው ለሰው አስፈላጊ የሆነ ልዩ ልዩ ነገር የሚሠራው በፋብሪካ መሆኑ ቀርቶ በሰው እጅ ቢሆን ኖሮ በዓለም ላይ የሚኖሩ ሁለት ሚሊያርድ የሚሆኑት ሕዝቦች ዕድሜያቸውን ሙሉ መሥራትና መድከም የለባቸውንም ማንጠፍጠፍ እንደነበረባቸው የኤኮኖሚን ሥራ የሚመረምሩ ሰዎች ገምተውታል። ፋብሪካዎች ሁለት ሚሊያርድ ሠራተኞች ወይም ባሮች የሚሠሩትን ሥራ ይሠራሉ ማለት ነው።

በጥጥ እርሻ ውስጥ የሚሠሩ ጥጥ የሚለቅሙና የሚሰበስቡ መኪናዎች ቀድሞ በሰባ ሰባት ሰዓቶች ይሠራ የነበረውን ሥራ እነሱ ዛሬ በሦስት ሰዓት ይጨርሱታል። አንድ የሸክላ ፋብሪካ ባንድ ቀን ለቤት መሥሪያ እይሚሆን አራት መቶ ሺህ ሸክላዎች ይሠራል። በአሜሪካ አገር አንድ ባቡር እስከ ሰባ ቫጐን (ጋሪ) ይዞ ይሄዳል። ተሸክሞት የሚሄደውም ጭነት ሰባት ሺህ ግመሎች የሚችኑትን ያህል ነው። አንድ የፈትል መኪና ባንድ ቀን አርባ ሺህ ሴቶች የሚፈትሉትን ያህል ይፈትላል። በዓለም ላይ የሚገኙ ፋብሪካ የሠራቸው ኦቶሞቢሎች ቍጥራቸው ሀያ አራት ሚሊዮን ይሆናል ይባላል። የኤሌክትሪክ ቅዛዝ የሚሠራ አንድ ፋብሪካ እንደዚሁ በቀን ስድስት መቶ ኀምሳ ሺህ ቅዛዞች ይሠራል። በተባበሩት በአሜሪካ መንግሥታት አገሮች በስምንት ዓመት ውስጥ ሁለት ሚሊዮን ቤቶች ተሠርተዋል፡

ነገር ግን በጥንት ዘመን ወደነበሩት የሠለጠኑ ሕዝቦች ተመልሰን ብንመለከት ነገሩ ሌላ ነው። በግብፅ አገር የፒራሚድ ሐውልቶች ሲሠሩ ድንጋይ፣ ለማጋዝና መሬት ለመቆፈር የፈርዖኖቹንም ጐተራዎች እህል ለመሙላት ወርቅና ሀብትም እንዲያገኙ ለማድረግ የተቻለውን በባሮች ድካም ነው። የግሪክ አገርም ያን ሁሉ ሥልጣኔ ለማግኘት የቻለችው በሀብት ነው። ሀብቱ ከወዴት መጣ ቢባል አሥራ ሁለት ሚሊዮን ባሮች ላባቸውን እያፈሰሱ በሰጡት የድካም ፍሬ ነው። የሮማ ትልቅነት የተገኘው እንደዚሁ በባሮች ድካም ነው።

ዛሬ ግን ከዚህ በላይ እንደተመለከትነው የሠለጠኑ ሕዝቦች ፋብሪካዎች ስላሏቸው የሰው ድካም ምንም አይጠቅማቸውም። ይልቅስ ባነስተኛ ገንዘብ እየተቀጠሩ ለመሥራት የገዛ ሕዝቦቻቸው ሲፈልጉ ሥራውን ሁሉ ፋብሪካ የሚሠራው በመሆኑ ሥራ አጥተው ተቸግረዋል።

ነገር ግን አንድ ሌላ ነገር አለ፤ ፋብሪካ በሰው ጉልበት ተተክቶ ማናቸውንም ሥራ የሚያከናውን ሲሆን በፋብሪካ ለሚሠራው ዕቃ የሚሆነውን እንደ ጥጥ፣ ብረታ ብረትና፣ ሌላም ይህን የመሰለውን የመሬት ሀብት ማግኘት ለሠለጠኑት ሕዝቦች ችግር ሆነባቸው። ስለዚህ የቅኝ አገር እየያዙ ሕዝቡን ባገሩ መሬት ላይና በመሬቱም ውስጥ ያለውን ሀብት ይወስዱበታል። ስለዚህ ባርነት በቅኝ አገር ተለወጠ ብንል ስሕተት አይሆንም። ምንም እንኳ ባሁኑ ሥልጣኔ የሰው መብት የተከብረ ሆኖ ቢታይ የፋብሪካ ጥበብ ባይገኝ ኖሮ ባሮች ነፃነት ያገኙ ነበር ብሎ ለማመን ያጠራጥራል።

አርስጣጣሊስ ባርያ ሊኖር ይገባል እያለ ባርነትን የሚደግፍ ሰው ነበር ብለናል። ይህን የምትልበት ምክንያቱ ምድነው ተብሎ ሲጠየቅ እንዲህ ሲል ይመስል ነበር። «የሥራ መሣሪያ የሆነ ሁሉ ሲታዘዝ ያለ ሰ ብቻውን ሥራውን ዐውቆ የሚሠራ ቢሆን ኖሮ ለምሳሌ የሸማኔ መወርወሪያ የሸማኔ እጅ ሳይነካው ብቻውን ወዲያና ወዲህ እየተወረወረ ሸማ ቢሠራ፣ ወይም ያዝማሪ መሰንቆ የሰው ጣት ሳይነካው ብቻውን ድምፅ ቢሰጥ ኖሮ የሰው እጅ ለማንኛውም ሥራ ወይም ለማንኛውም ጥበብ የማያስፈልግ በሆነ ነበር። ሕንፃ የሚሠራ መሐንዲስም አናጢዎችና ልዩ ልዩ ሠራተኞች ባላስፈለጉት ነበር። ባለቤት የሆነ ወይም የቤተ ሰብ አባት የሆነ ሰውም አገልጋዮችና ባሮች ሊኖሩት ዘንድ የሚያሻ ባልሆነ ነበር።» እንዲህ አርስጣጣሊስ እንዲህ ብሎ ከተናገረ የሸማኔ እጅ ሳይወረውረው የሸማኔ መወርወሪያ ብቻውን ሸማ የሚሰራው መሬት በመቆፈር ግንብ በማፍረስ ድንጋይና፣ አሸዋ ሲሚንቶም በማቀበል ሕንፃ የሚሰራ መሐንዲስ የሠራተኞቹን አገልግሎት ከመኪና የሚያገኝበት በጠቅላላው የዛሬው የፋብሪካ ጥበብ የሚሰጠው አገልግሎት ሁሉ በጥንት ዘመን ታውቆ ምናልባት ሳይለወጥ አይቀርም ኖርዋል?

ይህን አስተያየት ማምጣታችን ባርነት የተወገደው የሰውን መብት አክብረው ባርነት ካለም ላይ እንዲፋቅ የተከራከሩና የተሟገቱ ሰዎ ባደረጉት ትግል መሆኑ ቀርቶ፥ የፋብሪካ ጥበብ በመገኘቱና የሰው አገልግሎት የማይጠቅም ሆኖ በሠለጠኑት ሕዝቦች ዘንድ በመታየቱ ነው ለማለት አይደለም። ይህ እንዳይባልማ ሰለ ሰው ልጅ ነፃነት የተከራከሩ ሰዎች ያደረጉትን ትግልና ያስገኙትንም ፍሬ ገልጠነዋል። ነገር ግን የፋብሪካ ጥበብም ባርነት እንዲወገድ ለማድረግ ሳይረዳ እንዳልቀረ ለማስታወስና ፋብሪካ ባላቸውና በሌላቸው ሕዝቦች መካከል ያለውንም የኤኮኖሚ ልዩነት ለማሳሰብ ነው።

የፋብሪካ ጥበብ የባርያ አገልግሎት እንዴር ለመርዳቱ ደግሞ ሌላ የበለጠ ግልጥ የሆነ ማስረጃ ብንፈልግ ጆን ጉተርን የሚባል የአሜሪካ ተወላጅ በጻፈው (በተባበሩት ያሜሪካ መንግሥታት ዘንድ) በተባለው መጽሐፉ ውስጥ ስንመለከት ቀጥሎ ያለውን ቃል እናነባለን።

«የእርሻ ሥራ በመኪና በመሠራቱ ምክንያት የደቡብን አገር እየለቀቁ የሚወጡት ጥቁሮች ቍጥራቸው እየበዛ ሄዷል።

ስለዚህ የኤክስፔርት ሰዎች እንደሚናገሩት በደቡብ ክፍል ከሚሰሩት ሰባት ሚሊዮን ተኩል ከሚሆኑት ጥቁሮች ወደ ፊት በጥቂት ጊዜ ውስጥ በዚያ አገር (ለእርሻ) ሥራ የሚፈለጉት አራት ሚሊዮን ብቻ ይሆናሉ። እንግዲህ አሁን ባገሩ ውስጥ በሚገኙ ላይ ሦስት ሚሊዮን ተኩል ጥቍሮች ሲጨመሩ እነዚህን መመገብ መኖሪያ በኢት መስጠትና ወደ ትምህርት ቤት እምላክ እንደምን ይቻላል ሲል የሰሜን ክፍል አሳብ ገብቶታል።

እነሆ የፋብሪካ ጥበብ ይህን ያህል ከፍ ያለ ጥቅም በመስጠቱ ላሁኑ ሥልጣኔ ሲረዳ ኤንዱስትሪ ባላቸውና በቂ የሆነ ኤንዱስትሪ በሌላቸው ሕዝቦች ሀብትና በጦር መሣሪያ በጠቅላላውም በኤኮኖሚ ረገድ ኃይላቸው ስፍር ቍጥር በሌለው አኳኋን እየጨመረ እያደገ ሲሄድ ትልልቅ ኤንዱስትሪ የሌላቸው ሕዝቦች ቀድሞ በነበሩበት እንዳሉ በመቅረታቸው መጠን በመካከላቸው ያለው ልዩነት ይበልጥ እየተራራቀ ሄዷል።

ይህም ሁኔታ ሞንቴስኪየ «ዛሬ በመንግሥታት መካከል ያለው የኃይል ልዩነት አለመጠን የተራራቀ በመሆኑ ማነኛውም አንድ ትንሽ መንግሥት እግዚአብሔር ከወሰነለት ከትንሽነቱ ቦታ በራሱ አቅም ብቻ ተጣጥሮ ለመነሣሣትና ለመውጣት ፈጽሞ አይችልም የሚያሰኝ ነው።» ሲል የተናገረው ቃል ትዝ ይለናል።

ይሁን እንጂ ይህች በኤንዱስትሪ ኃይል የተገኘች የግዙፍ አካል ሥልጣኔ እውነተኛዋ ሥልጣኔ ነች ብለን ከማመንና ከማሰብ ልንጠነቀቅ ዘንድ ይገባል። የዛሬዎቹ የሠለጠኑ ሕዝቦች ምንም እንኳ (በሲያንስ) ጥበብ እጅግ ቢራመዱ በሰብዓዊ ጠባይና ባሕሪ በኩል ከቀድሞዎቹ ሰዎች ምንም ያህል አይሻሉም ብንል ስሕተት አይሆንብንም። የሰውን መንፈስ በማደሱ ምንም እንኳን የክርስቲያን ሃይማኖት በብዙ ቢረዳ ይህ ሃይማኖት ከሚያስተምረው ትምህርት ሰዎች እየራቁ በመሄዳቸው በአእምሮ በኩል በመሻሻል ፋንታ ወደ ኋላ ተመልሰዋልና። በጥንቶቹ ሮማውያን ዘንድ የነበረው ጨካኝነት በማነኛውም ዓይነት ልዩ አደራረግ ቢሆን ዛሬ በሠለጠኑት ሕዝቦች ዘንድ አይገኝም። የዛሬው የሥልጣኔ ዘመን ሰው ከቀድሞዎቹ ሰዎች የበለጠ ደግነት ርኅራኄና ትክክለኛእንት አለው። በዛሬው የሥልጣኔ ዘመን ያሉ መንግሥታትም የግል ጥቅማቸው ሲሉ የሚሠሩት ተንኮና የውሸት ሥራ ለምሳሌ ከጥንቱ ከሮማዊ መንግሥት የተሻለ ነው ሲል የታሪክ ማስረጃ እየሰጠ የሚያስረዳን ሊቅ እናገኛለንን? እኔ እንደ ራሴ የሚገኝ አይመስለኝም። ስለዚህ የእውነተኛዋን ሥልጣኔ መንገድ ዓለም ገና አላገኘውም።

የኢትዮጵያ ሕዝብ ምንም እንኳ በኤንዱስትሪና በግዙፍ አካል በኩል ባለው (በሲያንስ) ጥበብ በሚገኘው ሥልጣኔ ገና ቢሆን በአእምሮ ሥልጣኔ ከማንኛውም ሕዝብ ይበልጣል እንጅ አያንስም። የኢትዮጵያ ሕዝብ እንግዳ ተቀባይ በመሆኑ ያለ መልካም ባሕሪ ጠባየ ትልቆች የነበሩትን የሆሜርን ሰዎች ይመስላል።

የኢትዮጵያ ሕዝብ ሩኅሩኅ ነው። ቀድሞ ባፄ ምኒልክ ኋላም አሁን በግርማዊ ቀዳማዊ ኃይለ ሥላሴ ጊዜ በኢትዮጵያውያን እጅ የወደቁት የኢጣሊያ ምርኮኞች በማነኛውም በሌላ በሠለጠነ ሕዝብ ዘንድ የሚያገኙትን የምሕረትና የትዕግሥተኛነትን አያያዝ በማራኪዎቻቸው ዘንድ አግኝተዋልና።

የኢትዮጵያ ሕዝብ ወዳጁን በእውነተኛ ፍቅር የሚመለከት እውነተኛነትና የትልቅነት ጠባይ ያለውን ነገር ሁሉ የሚወድ በእሙንነቱ ጸንቶ የሚገኝ ሕዝብ ነው።

ነገር ግን እውነተኛ ሥልጣኔ በግዙፍ አካል ላይ የሚፈጸም አለመሆኑ ያልተረዱና የኢትዮጵያን ሕዝብ እውነተኛ ጠባይ ደኅና አድርገው መርምረው ያላወቁ ብዙ የውጭ አገር ሰዎች በየጋዜጣውና በየመጻሕፍት ላይ ስሕተተኛ ፍርድ ይጽፋሉ።

**ታላላቅ የጥበብ ሰዎች።**

ሥልጣኔ የተከበረችና የተወደደች ሰውም የምታኮራ ውብ የሆነች ነገር ሆና ስናያት በድካማቸውና በትጋታቸው ሠርተው ያፈሩዋትን ሰዎች በየሙያቸው ሳናነሣቸው ልናልፍ አይገባም። የሚያምር ወይም በጠባዩ የሚያመሰግን ልጅ ተመልክቶ አባቱ ማነው? ተብሎ ሳይጠየቅ አይታለፍም።

ሥልጣኔ ለመገኘት የበቃችው በጥቂት ሰዎች ዋጋና ድካም ነው። እነሱም በየዘመኑ ዕውቀትንና ጥበብን በየቅርንጫፉ ሁሉም እንደ ስጦታቸውና እንደ ሙያቸው መጠን መንገዱን ተልመው ስለ ሰጡ ሰዎች በዚያን እየተመሩ ሊያስፋፉት ቻሉ።

በሥልጣኔ ውስጥ ሙዚቃ ሥዕል መሣል፣ ምስል መቅረጽ፣ ድርስት ቅኔ እነዚህ ሙያዎች በጣም ከፍ ያለ ደረጃ እንዳላቸው የታወቀ ነገር ነው።

«የቪኒስ ነጋዴ» በተባለው ቴአትሩ ውስጥ ሻኬስፒር ስለ ሙዚቃ ሲናገር እንዲህ ይላል። «ዟሪዎች የሆኑ መንጋ አውሪዎች ወይም ያልተገሩ ወጣቶች ፈረሶች ሲሄዱ ተመለከቱዋቸው። የደም ፍላት እያነሣሳቸው ይፈረጥጣሉ፤ ያስካካሉ። ነገር ግን በድንገት የጥሩምባ ድምፅ በሰሙ ጊዜ ወይም ማነኛውም የሙዚቃ ድምፅ ከጆሮዋቸው በደረሰ ጊዜ ሁሉም ቀጥ ብለው ሲቆሙ ታስተውላላችሁ ቅብዝብዝ የነበረው አስተያየታቸውም ከሙዚቃ ድምፅ ከሚገኘው ደስታ፥ የተነሣ በትካዜ ስሜት ይፈዛል። ምንም ጨካኝ ምንም ጠንካራ ምንም ኃይለኛ ቢሆን ሙዚቃ ጠባዩን ጥቂት ጊዜ የማይለውጠው ፍጡር አይገኝምና። በሰውነቱ ውስጥ የሙዚቃ ፍቅር የሌለው ውብ የሆነ የሙዚቃ ልብን የማይቀሰቅሰው ሰው ክሕደት ተንኰልና ቀማኛነት አያጣም። የነፍሱ ሕዋሳቶች እንደ ሲዖል የጠቆረ ነው ከእንደዚህ ያለ ሰው ተጠንቀቁ።»

በጥንት ዘመን እንኳ በሺና አገር ከክርስቶስ ልደት አምስት መቶ ዓመታት አስቀድሞ የተወለደው ስመ ጥሩው ፈላስፋ ኮንፋሲውስ ሙዝቃ በጣም ይወድ ስለ ነበረ ላንዱ ተማሪው ሲነግረው «አንድ ሕዝብ ትልቅ እንደ ሆነ ለማወቅ ብትፈልግ ሙዚቃውን ስማ።» አለው ይባላል።

ቅኔ ከጥንት ዘመን ጀምሮ የተወደደና የተከበረ ነው። አልሲቢያድ የሚባለው የሰቅራጥስ ተማሪ የግሪክ ዤነራል በልጅነቱ ከትምህርት ቤት ገብቶ ንባብና ጽሕፈት ከተማረ በኋላ መምህሩ የሆሜርን ቅኔ ስጠኝ አለው። መምህሩ ግን ሆሜርን በጭራሽ ስለሚያውቀው ቅኔውንም ስላነበበ የማያውቅ ማነው? ብሎ መለሰለት። አልሲቢያድ ሆሜርን የማያውቅ መምህር በማግኘቱ ተናዶ በጥፊ መታው ይባላል።

ሕዝብ ከትልቅ ሥልጣኔ ደረጃ ሲደርስ ታላላቅ ባለ ቅኔዎች ያገኛል። በመሠልጠናቸው ግሪኮች ሆሜርንና ኤቪልን ሮማውያን ቬርዢልንና ሆራስን እንግሊዞች ሻኬስፒርና ሚልተንን ፈረንሳይዎች ኮርኔይና ራሲንን ጀርመኖች ገትና ሺለርን፤ መስኮቦች ፑስኪንን አፈሩ።

ቀዳማዊ ናፖሌዎን ቅኔን አፍሪቃ በመሆኑ ትልቁ የፈረንሳዊ ባለ ቅኔ ኮርኔይ የተፈጠረው በኔ ዘመን ቢሆን ኖሮ የመስፍን ማዕርፍ እሰጠው ነበር አለ ይባላል።

ነገር ግን በዓለም የሚኖሩ አብዛኞቹ ሰዎች የጥበብ ዋጋ ምን እንደ ሆነ ስላማያውቁት የጥበብ ሰዎች ብዙ ጊዜ መናቅና መረሳት እየደረሰባቸው ዓለምን ድንቁርና ሲያጠቃት ይኖራል።

ኒውተን ሁልጊዜ አሳቡ ጥበብን በመመርመር ተጠምዶ የሚኖር ሰው ስለ ነበረ ለጨዋታና ለቧልታ ጊዜ አልነበረውም። ከዚህም የተነሣ የሕይወቱን ታሪክ የጻፉ ሰዎች ሲናገሩ ኒውተን አለ አንድ ቀን በቀን ከት ብሎ ሲስቅ አይታወቅም። ይኸውም ጅል የሆነ አንድ ሰው የኸሊድን ትምህርት ለምን ይጠቅማል ብሎ ሲናገር የሰማ ጊዜ ነው ይላሉ።

በዓለም ላይ የጥበብ ዋጋ በሚገባ ካለመታወቁ የተነሣ ሊቃውንት ሕይወታቸውና ሥራቸው በችግርና በመከራ እየተሰናከለ ጥበብ ልታደርገው ትችለው የነበር እርምጃ ወደ ኋላ አፈግፍጓል።

ጥበብን የገለጡ ሰዎች አሳባቸውና ስሜታቸው ምኞታቸውና ትጋታቸው በጥበብ ፍቅር ብቻ የተጠመደ ብዙ ጊዜም ከምድራዊ ሕይወት ርቀው ባሳባቸው ውስጥ በፈጠሩት ልዩ በሆነ ዓለም ውስጥ የሚኖሩ ሰዎች ናቸው። የሚመለከቱትም ከዕለት ጥቅማቸውና ክብራቸው ይልቅ ጥበብን መውደድ ብቻ ሆኖ የቀሩትም ሰዎች እንዲወዷት ለማድረግና እነሱም ካለፉ በኋላ ለዓለም አውርሰዋት የሚሄዱት የጥበብ ቅርስ በታሪክ ፊት በቂ ሆኖ እንዲገኝ ነው።

አብዛኞቹም ትሑቶች ሰውን አፍቃሪዎችም ጠባየ ልስልሶች ሰላማዊዎች፥ ሰውን ከመደብል ይልቅ ግፍ መቀበልን የሚመርጡ ዓለምን የናቁ ናቸው። የሚበልጡትም ወይም ሙያቸው በምቀኞችና በክፉዎች ሰዎች ምክንያት እየተናቀና እየተዘነጋ ወይም ያሉበት ዘመን የድንቁርና ጊዜ በመሆኑ ሥራቸውን ገምቶ የሚያውቀው ሰው ባለመኖሩ ወይም አሳባቸውና ሥራቸው እጅግ የረቀቀ ከመሆኑ የተነሣ በጊዜያቸው ያሉት ሰዎች ምንም እንኳ ጥበብን የሚወዱ ቢሆኑ ሊረዱት ሳይችሉ እየቀረ ወይም ራሳቸው ዓለምን በመናቃቸው ከሰው እየራቁ ይህን በመሳሰለ ምክንያት ሕይወታቸውን በድህነት በችግር ፈጅተውት አልፈዋል።

ክራቴስ የሚባለው የዲዎጋን (ዲዎዤን) ተማሪ የነበረ ፈላስፋ ጥበብን ለመመርመርና አሳቡንም በዚህ ተግባር ላይ ብቻ ለማዋል እንዲመች ሲል በእጁ የነበረውን ገንዘብ ሁሉ ከባሕር ውስጥ ጨመረውና፤ (እነሆ እንግዲህ አሁን እኔ ሙሉ ነፃነት አገኘሁ» ብሎ ተናገረ።

ትልቁ እስክንድር ይህን ፈላስፋ በጣም ይወደውና ያደንቀው ስለ ነበር ክራስቴ የተወለደባት አገሩ የነበረችውን ቴብ የምትባለውን ከተማ እስክንድር አጥፍቷት ስለ ነበር ለሱ ሲል መልሶ ሊሠራት ፈቃዱ መሆኑን ገለጠለት።

ክራቴስ ግን «ብትሠራት ወይም ባትሠራት ለኔ ምኔም አይደለም። አንተ ብትሠራ ደግሞ ሌላ እስክንድር ተወልዶ እምስሎ ያጠፋታልና። ለነኢ እውነተኛዋ አገሬ ፍልስፍና ነች። እሷንም ተለዋዋጭ የሆነችው ያለም አዱኛ ምንም ልታደርጋት አትችልም።» ሲል መልሶለታል።

አሁን ባለንበት ዘመን ሲኒማ ተጨዋቾች የሆኑ አርቲስቶች ሀብታሞች ሆነው በገንዘብ ሲጫወቱ ሞሊየርን የመሰለ ተወዳዳሪ የሌለው የቴአትር ሊቅ ሞዛርን የመሰለ የሚያስደንቅ ስጦታው ዓለምን ያፈዘዘ ሙዚቀኛ ሲፕኖዛን የመሰለ በጥቂቶች ሰዎች ብቻ አሳቡ ሊገመት የሚቻል ጥልቅ ፈላስፋ በእንዴት ያለ ችግርና ድህነት ዕድሜያቸውን እንዳሳለፉ ስናስበው ዓለም ምን ያለች ውለታ ቢስ እንደሆነች እንረዳዋለን።

የጥበብ ሰዎችን የሚረዳ ብዙ ነገሥታት በየዘመኑ ተገኝተው ቢሆን ኖሮ ሥልጣኔ ካሁኒ የበለጠ ሰፊ እርምጃ ታደርግ ነበር። ነገር ግን በየዘመኑ የተነሡት ሊቃውንት የሚረዳቸውና የሚደግፋቸው ባለማግኘታቸው ትልቅ ጉዳት ሆኗል። እንደነ አውጉስጦስ ቄሣር ሻርለማኝ ቀዳማዊ ፍራንሷ ንግሥት ቪክቶሪያ ሉዊ አሥራ አራተኛ ትልቋ ካቴሪና ያሉ ነገሥታት ሊቃውንትን በመርዳታቸውና ጥበብ አፍቃሪዎች ከፍ አድርጎ ይጠራዋል።

ነገር ግን እነዚህን የመሰሉ ነገሥታት ቁጥራቸው በጣም ያነሰ ስለሆነ የሚበልጡት ሊቃውንት ከነገሥታት እርዳታ የማግኘት መልካም ዕድል ሊደርሳቸው አልቻለም። ስለዚህ ሕይወታቸው የጭንቅና የስንክሳር የሆነ ሊቃውንት ቁጥራቸው አያሌ ስለሆነ እዚህ ልንዘረዝረው ዘንድ ቦታም አይበቃንም ምክንያቱም አይፈቀድልን። ግን ለምሳሌ ያህል አንዳንዶቹን ብቻ እንጠራቸዋለን።

ጋሌዎን ዓይነ ስውር ሆኖ በችግር ውስጥ ነው የሞተው። «የኢየሩሳሌም ነፃ መውጣት» የተባለውን ቅኔ የጻፈ ታሶ የጥንቶቹን የቅኔ ድርሰቶች ሊወዳደር የሚችል ሥራ በኋለኛው ዘመን የሠራ ሰው እሱ ብቻ ሆኖ ሳለ ሙያውን የሚያውቅለት ሰው ባለማግኘቱ በችግርና በብስጭት በወህኒ በመታሰር በመፈታት በመሰደድ በመራብ ዕድሜውን ፈጀው።

በመጨረሻ ለሮማ ሊቀ ጳጳስ ክሌሜንት ስምንተኛ ዋጋውን መስክረውለት የሚገባውን ክብር ሊያገኝ ወደ ሮማ ሲጠሩት በጭንቁና በመከራው ሰዓት አልመጣም ብሎ እምቢ ያለው ሞት አጣድፎ ክብሩን የመቀበያ ጊዜ ሳይሰጥ የዋዜማው ዕለት ሞተ።

ሰማዕትነት የሞላበት የስንቱ ሊቅ ታሪክ ተጠርቶ ያልቃል። ሚኬላንጄሎ ቤቶቫን ሌዎፓርዲ ጉኖድ ሹማን፣ ኒች፣ ሄን፣ እነዚህ አብደው ወይም ደዌ አድሮባቸው ነው የሞቱት። ዶስቶዬቭስኪ ሕይወቱን ሙሉ የኖረው በሕመምና በችግር በግዞት በመከራ ውስጥ ነው። ጥበብን ለመመርመር ዕድሜያቸውን በመከራና በችግር ያሳለፉ ሊቃውንት ቁጥራቸው ብዙ ነው። የሚበልጡት ታላላቆች የጥበብ ሰዎች ሕይወታቸው በመከራ ነው ያለፈችው።

ሰቅራጥስ ጠላቶች ተነሥተውበት ስለተከሰሰ የሞት ፍርድ ፈርደውበት መርዝ ጠጥቶ እንዲሞት ታዘዘ። በእሥር ቤት ሳለ ወዳጆቹ ሸሽቶ እንዲያመልጥ ርዳታቸውን ሊያደርጉለት ተዘጋጅትው በቀረቡ ጊዜ ሰቅራጥስ ምንም እንኳ ተፈረደብኝ በግፍ ቢሆን ያገሬን ሕግ ማክበር ግዴታ አለብኝ በማለት እምቢ ብሎ መልካም አብነት ለመሆን እስከ መጨረሻው ሰዓት ፍልስፍናን እያስተማረ የተፈረደበትን መርዝ ጠጥቶ ሞተ።

ያሜሪካን አገር ያገኘ ክርስቶፍ ኮሎምቦስ ምቀኞች ሰዎች ተነስተውበት ከስፓኛ ንጉሥ ገር ተጣልተው ታሰረ። ምንም እንኳ ነገሩ ቢገለጥና ንጽሕናው ቢታወቅ ትክክለኛውን ፍርድ ሳያገኝ ስለ ሞተ የታሰረበት ሰንሰለት አብሮ ከሱ ጋር እንዲቀርብ ለምኖ አረፈ።

ብዙ አብያተ ክርስቲያናትን በምስልና በሥዕል ያስጌጠ ሚኬላንጄሎ የሚባለው ሰው ምስል በመቅረጽና ሥዕል በመሳል ሙያ ተወዳዳሪ መሰል የሌለው ነው። ገንዘብ የማይፈልግ አጭር ወገቡ ጐባጣ ነበር። ሚኬላጄሎ ገንዘብ የማይፈልግ ክብርን የማይሻ ዕድሜውን ሙሉ እንደ ባሕታዊ ንብረት ሳይዝና ሚስት ሳያገባ ጥበብን ብቻ በመውደድ ዕድሜውን ፈጀ።

ሞዛር ያደገው የጀርመን ንግሥት በነበረችው በማርያ ቴሬዛ ቤተ መንግሥት ነው። እሷም ባገራችን በሚገኘው የማሪያ ቴሬዛ በር በሚባለው ገንዘብ ላይ መልኳ የሚታየው ነች። የምትወደው ደግና ብልህ ሴት ነበረች። ደሆች ልጆች ከቤተ መንግሥቷ እየወሰደች ጡቷን እያጠባች ታሳድግ ነበር ይባላል። እሷ በሞተች ጊዜ አንድ ትልቅ ሰው፤ «(ጥቍር) የኀዘን ቀለም ባውሮፓ ካርታ ላይ ፈሰሰበት።»

ሞዛር ገና በሕፃንነት በስምንት ዓመቱ ፒያኖ ሲጫወት ለትንግርት ይታይ ነበር። ንግሥቲቱም የሞዛርን ሙዚቃ ስሰማ ሰው መሆኔን እረሳዋለሁ ትል ነበር። በጣም ስለምትወደው በቀልድም ይሁን በውነት ልጁዋን ልዕልት ማሪያ አንቷኔትን እድርሃለሁ ትለው ነበር። ሞዛር ግን እኔ ደሀ ነኝ እሷ ግን ልዕልት ናት ይህ እንደምን ይሆናል? ሲል አንተም የሙዚቃ ንጉሥ ነህ ብላ ትመልስለት ነበር።

ይሁን እንጂ ሞዛር በኋላ ደጓ ንግሥት ሞታ ማሪያ አንቷኔትም የፈረንሳዊ ንጉሥ ሉዊ አስራ ስድስተኛን አግብታ የፈረንሳይ ሕዝብ ሬቮሊሲዮን በነሣ ጊዜ ከንጉሡ ጋር ተገደለች። ሞዛርም በድህነት የኖረ የሳል በሽታ ይዞት በሠላሳ ስድስት ዓመቱ ሞተ። ከመሞቱም በፊት ጥቂት ጊዜ አስቀድሞ አንድ ቀን አንድ የተሰወረ ማን መሆኑ የማይታወቅ ሰው አጠገብ ቀርቦ ለፍታትህ እንዲሆን «ሬኩዬም» የሚባለውን የኀዘን ዜማ እንድትጽፍ ብሎት አዘዘውና ሄደ።

ሾፕን የሚባለውም ዕድሜውን የፈጀው በድህነት ነው። ልብሱ መናኛ ጤንነቱ የተበላሸ በሽተኛ አኗኗሩ ሁልጊዜ በችግር ነበር። ከጌትነትም ይልቅ ድኅነትን ይወድ ነበር። አንዳንድ ሰዎች ዕውቀቱን እያደነቁ በገንዘብ ሊረዱት ሲፈልጉ ሙዚቃ ከሰማይ የተገኘች ጸጋ ስለሆነች በምድራዊ ገንዘብ ልትለውጥና ልትገመት አይገባትም እያለ አይቀበላቸውም ነበር።

ሁልጌዜ የሚያስበው ጥበብንና ሞቱን ብቻ ስለሆነ ዘለዓለም ከትካዜ አልወጣም። አንድ ትልቅ ሰው ሲናገር «ሾፐን ዕድሜውን ሙሉ ሞቶ የኖረ ሰው ነው።» ይለዋል።

ቬቶቨንም እንደዚሁ ሕይወቱን የፈጀው በችግርና በብስጭት ነው። ይልቁንም ግማሽ ዕድሜውን ጆሮው ደንቁሮ አልሰማ ስላለው ዕድሜውን ሙሉ ኀዘን አልተለየውም። ከብስጭቱ የተነሣ ብዙ ጊዜ ራሱን ለመግደል እስከ ማሰብ ደርሷል። ይሁን እንጂ ሙያው ይበልጥ ገነነ እንጂ በዚህ በሽታ ምክንያት አልደከመም።

ቬቶቨንም እንደ ሞዛር ትልቅ ስጦታ ነበረው። ሙዚቃ ሲቀኝም ከሰማይ ድምፅ የሚያበቅለው መንፈስ አለ እንደ ሆነ ነው እንጂ ያን የመሰለውን አንድ ጊዜ በሰው ልብ ውስጥ ፍርሃትንና ሽብር እየነዛ አንድ ጊዜም ደግሞ ሃሳቡን በትካዜ እየጨበጠና እየዋጠ አንድ ጊዜም የሰውን መንፈስ ወደ ሰማየ ሰማያት እያነሣ አንድ ጊዜም ደግሞ ስም በሌለው ስሜት የሰውን አእምሮ እየበጠበጠ የሚጫወትበትንና ሲሰራ ሲያፈርሰው የሚውልበትን ድምፅ ከወዴት እንደሚያፈልቀው ለማወቅ የማይቻል ትልቅ ምሥጢር ነው። አንድ ሙዚቀኛ ሰው ሲናገር የቤቶቨን ሙዚቃ መንግሥተ ሰማያትና ገሃነም ለቅሶና እልልታ ሕይወትና ሞት ሆኖ እየመጣ ይህን የማይገናኝና የማስማማ እርስ በርሱ ተፈራራሽ የሆነ ነገር በሚያስደንቅ ጥበብ እያዛመደ አዋሕዶ ውበትና ግርማ እንዲያገኝ ለማድረግ የሚቻልበትን ልዩ ውበትና ግርማ እንዲያገኝ ለማድረግ የሚቻልበትን ልዩ ስጦታ ከእግዚአብሔር የተቀበለ እሱ ራሱ ቬቶቨን ብቻ ነበር ይላል። «ሙዚቃ የነፍሴ አየር ነች» ይል ነበር።

ይህ ሁሉ ሲሆን ቬቶቨን መልኩ የማያምር ልብሱ ሁልጊዜ አሮጌ ኑሮው የተጐሳቆለ ዘላለም ችግረኛ ሰው ነበር። በኢቶቨን በኑሮው በጣም ችግር ስለ ነበረበት አንድ ጊዜ ጫሞቹ አለቁበትና ያለ ውዴታ ከቤቱ ሳይወጣ ብዙ ቀን ሰነበተ። ወዳጁ የሆነ አንድ ሰው አገኘውና ምነው ይህን ሰሞን አላየሁህም አሞህ ኖርዋ ወይ? ብሎ ጠየቀው። ቬቶቨንም እኔስ ደኅና ነኝ የታመሙት ጫሞቼ ነበሩ ገምቶ የሚያውቅ ስለ ነበረ ብዙ የሥራ ፍሬ ለመተው ከመሥራት አልቦዘነም። ለምሳሌ ቬቶቨን እንዲህ ይል ነበር። «ገትና እኔ ቁሻሽ የሆነው የዚህ ዓለም ነገር ሁሉ የማይነካው ከፍ ያለ መንፈስ ያለን ሰዎች ነን። እንደ እኛ ያሉ ሁለት ታላላቅ ሰዎች ባለንበት ቦታ ሌሎቹ ሰዎች የኛ ትልቅነት ሊሰማቸው ይገባል። ገትና እኔ ላገራችን ለጀርመን ክብርዋ ነን።»

ኢትይጵያ ወደ ሥልጣኔ የመጀመሪያ እርምጃዋን በምታደርግበት ባሁኑ ሰዓት ግርማዊ ቀዳማዊ ኃይለ ሥላሴን የመሰለ ጥቅሙን በመመልከት ብቻ ሳይሆን ከልብና ከተፈጥሮ ጠባይ በፈለቀ ስሜት ጥበብን የሚወዱ ንጉሥ በማግኘቷ የታደለች ነች። የዕውቀት ጥበብ የማይገባውና የጥበብ ፍቅር ያላደረበት ንጉሥ ሲነሣ ላገር ትልቅ ጉዳት መሆኑ በሌላ ዘንድ ሳይሆን በሠለጠኑት ባውሮፓ ሕዝቦች ታሪክ ውስጥ ስፍር ቁጥር የሌለው ማስረጃ እናገኛለን።

ግርማዊ ቀዳማዊ ኃይለ ሥላሴ ግን ምንም እንኳ ኢትዮጵያ ሙሉ የዕውቀት ሙያ ያላቸው ሰዎች ለማፍራት ከምትችልበት የሥልጣኔ ደረጃ ላይ ገና ባትደርስ በዘመናቸው ለተገኙ ሰዎች ባደረጉት ርዳታ ጥበብን ደጋፊ ለመሆናቸው ግልጥ ሆኖ የሚታይ ብዙ ማስረጃ ሰጥተዋል። አሁን በቅርብ ዘመን ባፄ ምኒልክ ጊዜ የዕውቀት ጥቅም ባለመታወቁ በትምህርቱ ከሚኒስትርነት ማዕርግ የደረሰ ሰው በኢትዮጵያ አልነበረም። ባፄ ኃይለ ሥላሴ ዘመን የተማሩ ሰዎች ዋጋቸውን እንዳገኙ የተገለጠ ነገር ስለሆነ ይህንን መናገር የሚያስፈልግ አይደለም። ብቻ ለምሳሌ ያህል ክቡር ብላቴን ጌታ ኅሩይ ትልቁ የኢትዮጵያ ደራሲ በግርማዊ ቀዳማዊ ኃይለ ሥላሴ ዘንድ ያገኙት ክብርና ማዕርግ ትልቁ የጀርመን ሊቅ ፈላስፋና ባለ ቅኔ የሆነ ገት ቫርል አጉስት በተባለው የቬማር መስፍን ዘንድ አግኝቶት እንደነበረው የመሰለ ከፍ ያለ የክብር ዋጋ መሆኑን ማሳሰብ ይበቃናል። በዚህም በኩል ደግሞ ግርማዊ ቀዳማዊ ኃይለ ሥላሴ የዕውቀት ደጋፊዎችና የጥበብ ወዳጆች የሆኑ ነገሥታት በታሪክ ፊት የተቀበሉትን ክብር ይካፈላሉ።

ደራስያን ሥዕል ሣሊዎችን ሌሎችንም ማነኛውም ዓይነት የጥበብ ሙያ ያላቸውን ሰዎች ሁሉ መርዳት ማበረታታት የዕለት ተግባራቸው ስለሆነና ይህንኑም ማንም ሰው የሚያውቀው በመሆኑ ይህ ንጉሣዊ ችሮታ የተደረገላቸውን ሰዎች በዝርዝር ልንጠራቸው ዘንድ አስፈላጊ አይደለም።

**መደምደሚያ፤**

ይህ ንጉሠ ነገሥታችን የኢትዮጵያን ሕዝብ ወደ ዘመናዊ ሥልጣኔ ለመምራት ያላቸው ትጋትና ከፍ ያለ ጠባይ የኢትዮጵያ ወጣቶችም የሚያሳዩት የትምህርት ፍቅር መልካም ፍሬ እንዲያገኝ ኢትዮጵያ ሰላምን ልታገኝ ያስፈልጋታል።

ኢጣሊያ ኤትራን ከያዘች ጀምሮ ኢትዮጵያ ሰላምን አላገኘችም። ይልቁንም አሁን በመጨረሻው ጦርነት ኢጣሊያ አምስት ዓመት ኢትዮጵያን በያዘችበት ጊዜ የተማሩትን ወጣቶቿን ስለፈጀቻቸው ዋና አሳቧ የኢትዮጵያን ሕዝብ በድንቁርና ጨቁና ለማኖር መሆኑን ሥራዋ መስክርዋል። የውጭ አገር ቋንቋ በማወቃቸውና ባውሮፓ ተምረው በማደጋቸው ይኸው ከኃጢአት ተቆጥሮባቸው በጥይት የተደበደቡ ኢትዮጵያውያን ቍጥራቸው ብዙ ነው። እንደዚሁም በዚሁ በኢጣሊያ ይዞታ ጊዜ ኢትዮጵያውያን ትምህርት ጨርሰው መከልከላቸውና የትምህርት ቤቶች ሁሉ በኢጣሊያ መንግሥት ትእዛዝ መዘጋታቸው ግልጥ ነገር ነው። ሌላው ሁሉ ቀርቶ በቤቱ ውሥጥ በውጭ አገር ቋንቋ ማለት በእንግሊዝ ወይም በፈረንሣይ ቋንቋ የተጻፉ መጻሕፍት የተገኘበት ኢትዮጵያዊ ሰው በኢጣሊያ ባለሥልጣኖች ዘንድ እስከ ሞት ፍርድ የሚያደርስ ኃጢአት ሆኖ ይቆጠርበት ነበር። እንግዲህ ኢጣሊያ ይህን በመሰለ አሳብ የምትመራ ሆና ሳለች እንደገና ወደ ኤርትራና ወደ ሱማሌ ግዛቶቿ እንድትመለስ ያለም መንግሥታት ጉባዔ ቢፈቅድላት በኢትዮጵያ ላይ ሦስተኛውን ጦርነት እንድታነሳ የምትዘጋጅበትን መንገድ መክፈትና ኢትዮጵያውያም ምዕራባዊን ሥልጣኔ እንድታገኝ ተቀናቃኝ የሆነች ምቀኛ ጠላቷ ወደ ሥልጣኔ እንድትራመድ በልዩ ልዩ መሰናከል የምትሆንበትን ዘዴ መፍጠር ይሆንበታል።

ኢትዮጵያ ከባሕር ጋር የሚያገናኟትን ያገር ክፍሎች የወሰዱባት መንግሥታት ቢመልሱላት ለእነሱ ምንም አይጐዳቸውም። ምክንያቱም ኢትዮጵያ ሥልጣኔን ለማግኘት የምትጣጣር ሁልጊዜ ሰላማዊ የሆነችና ይልቁንም ደግሞ በሁለቱም ያለም ጦርነት ላይ የጦር ጓደኞችን አሳብ ደግፋ ኃይልና ግፍን መሣሪያ አድርገው የተነሡት ጥጋበኞች የሆኑ መንግሥታት ዓለምን ወደ ባርነት እንዲያገቡ በተደረገው የጋራ ትግል እርዳታዋን የሰጠች ነች።

ነገር ግን የባሕር ጠረፎቿ በመያዛቸው ምክንያት ብዙ ጉዳት ሲያገኛት ይኖራል።

«በ፲፱፻፷፱ ዓ.ም በሱዌዝ የባሕር መንገድ በመከፈቱ ምክንያት ቀይ ባሕር ከሁሉም የበለጠ ዋና መመላለሻ ጐዳና ለመሆን በቃ። ወዲያውም ደግሞ በኤንቴርናሲዮናል በኩል ኢትዮጵያ ያገኘችው ዋጋ እያገደ ከመሄድ አላቋረጠም። ባንድ የፈረንሣዊ ሰው ዕውቀት ወደ ተከፈተው ወደ ሺና ፖሲፊክና፣ ወደ ህንድ ውቅያኖስ ባሕሮች በሚወስደው አዲስ መንገድ ላይ የከሰል ማከማቻ የሚሆን ቦታን ለኃይል ድጋፍ የሚሆን ስፍራ ለማግኘት ሲሉ ያውሮፓ መንግሥታት ሲሽቀዳደሙ ታዩ። በዚህም አኳኋን ኢትዮጵያ ከባሕር ካለም እንድትገናኝ የሚያደርጋት የመሬት መቀነት ቀስ በቀስ እያለ ዙሪያዋን ከበባት።»

ሲል ፒየር አሊፕ የሚባለ ፈረንሣዊ የጻፈው ቃል በኢትዮጵያ ዙሪያ የቅኝ አገሮች ያሏቸው ያውሮፓ መንግሥታት ኢጣሊያ እንግሊዝና ፈረንሣይ ተሻምተው የኢትዮጵያ ያገኛትን ጉዳት ይገልጣል።

ይልቁንም ኢጣሊይና ኤርትራ ሱማሌን የምትፈልጋቸው በኢትዮጵያ ላይ ያላት ክፉ ምኞት ለመፈጸም የጦር ሠፈር እንዲሆኗት ብቻ ነው። ኢትዮጵያን ለመግዛት ከቶ የማትችል መሆኗን በትክክል የምትረዳው ብትሆን ግን ኢጣሊያ እነዚህ ሁለቱን ግዛቶቿን በጠብና በክርክር ሳይሆን በልመና ለኢትዮጵያ ለቃላት በሄደች ነበር።

ስለዚህ ያለም መንግሥታት ጉባኤ ይህን የመሰለ ግልጥ የሆነ ነገር ይሳተዋል ብለን አንጠረጥርም። ወደ ፊት ያለ ሰላም የምትበጠበጥበትን ምክንያት መፍጠር የሚችለውን ስህተት እያስወገደ አገራችን ኢትዮጵያ ሰላምና ጸታን አግኝታ ወደ ሥልጣኔ የምትመራበትን መንገድ እንድታገኝ ይረዳታል ስንል ሙሉ ተስፋ እናደርጋለን።

**ተፈጸመ።**