ድብልቅልቅ

ከጳውሎስ ኞኞ

የተላከ ከጳውሎስ ኞኞ

ይድረስ ከመጽሐፌ አንባብቢዎች፤

፪ኛ /ተሰሎንቄ ፫/ ፲፯/

አጫጭር ታሪኮች በብዙ ሀገር ጸሐፊዎችና አንባቢዎች ዘንድ የተለመዱና የተወደዱ ናቸው፤ እኔውም ብሆን እኔው እራሴ በዚችው ባለችኝ ጭንቅላቴ አጭር ታሪክ ማንበቡ ደስ ይለኛል። ለምን እንደሆነም ይገባኛል።

ይቺን መጽሐፌን ስጽፋት ተጨንቄአለሁ፤ አጨናነቄ ላሳምራት ላስቀረቅርት ብዬ አይደለም። ሰው እንደ ቤቱ እንጂ እንደ ጐረቤቱ አይኖርምና እንደ ጭንቅላቴ እጽፋለሁ ብዬ ቆርጨ ነው የተነሣሁት።

ይተጨነቅሁት እያንዳንዱ ታሪክ ይረዝምና ስልቹ አንባቢዎች ያስለችብኝ ይሆን? ያጥርና ያሳቅቅቸው ይሆን? አይጥማቸው ይሆን? እያልኩ ነው፤ አሁንም አላወቅሁትም፤ የምታውቁት እናንተ ወይም እርሶ ራስዎ አንባቢው ነዎት።

አንዳንዶች «ጥሩ የምክር መጽሐፍ ለምን አትጽፍም» ይሉኛል፤ እውነታቸውን ነው፤ ግን ደግሞ የማምንበት አንድ ዓላማ አለኝ፤ ልጅ ነኝ ብዬ ባልመካም በሠላሳ ዓመት ዕድሜዬ ምን ብዬ ማንን ነው የምመክረው? ከዚህ ከጮርቃ አእምሮ የሚፈልቀው ምክርስ ማንን ነው የሚጠቅመው?

ሳላር ስበስል ብጽፈው ያምርበኛል፤ ተርፎ ከሚቀር ዕድሜ አይንፈገኝ የምጽፈው ብዙ አለኝ።

ይቺ መጽሐፌ የውሸት አጻጻፍ ናት፤ ልብ ወለድ ናት ማለቴ ነው፤ ታሪኮቹን ሁሉ ፈጠርኳቸው እንጂ ተፈጥረው አላገኘኋቸውም፤ እርግጥ አሁንም ደግሞ ውሸት እንዳላበዛ አንዳንድ በየሰው አፍ የሚነገሩትን ቀልዶች ጨምሬአለሁ።

እኔ ራሴ በተፈጥሮዬ ቀልድ የማላውቅ ሞዛዛ ችኮ ቢጤ ስለሆንኩ የመጽሐፍቱ አቀላለድ የቸከ ደረቅ አቀላለድ ይሆንብኝ ይሆን ብዬ ሰግቻለሁ፤ ያላችሁትን በሉኝ እንጂ ሳልፈራ በድፍረት አቅርቤላችኋለሁ።

«ይምስለ አይምስለ የጠይብ እጅ ከከሰል» እንደሚባለው እጄ እንደልማድ ሆኖበት መሞጫጨርን ይወዳል፤ ያን ሟጫራዬን ደግሞ ካነበብኩ ቀጄ መጣል ነው፤ ይሰለቸኛል፤ እጠላዋለሁ፤ ስለዚህ አንድ ጊዜ በማርቀቅ የጻፍኳትን እንድትታተም እፈርድባታለሁ። ምናልባት አባጣ ጐባጣ ሆኖ አላስኬድ የሚል ገደላገደል ቢያጋጥማችሁ በደምዳሜ እመር እያላችሁ አላፉት።

የተራቀቀ የጽሑፍ አቀራረብ በመብራትም ብትፈልጉ አታገኙባት፤ የመንደር ወሬ አወራር ዓይነት ናት፤ ብዙ ጊዜ ከብዙ ሰው ጋር የማልገናኝ ሽጉራ ቢጤ ሆኜ ሳለሁ የመንደሩ ወሬ አወራር እንዴት አድርጌ እንዳጠናሁት እኔንም ገርሞኛል። ሻምበል አፈወርቅ ዮሐንስ አንዳንድ ነገሮችን ስለነገረኝ ባለውለታዬ ነው።

በደህና እንክረም ከማለቴ በፊት ይቺን መጽሐፌን «ድብልቅልቅ» ያልኩበት ምክንያት የተደበላለቀ ታሪኮች ስላሉበት ነው ልላችሁ ፈለግሁ።

በደህና እንክረም።

ሊቁ።

የተማረ ነው፤ አስቦ መመለስ ይችላል፤ ሳያስብ እንኳ የሚሰጠው መልስ ቅመም ነበርም ይሉታል፤ ይሔው የሕዝብ ውደሳ ነው ሽመልስን ሳያስበው ሊቅ አድርጎት ያስገኘው።

አንዳንድ ጓደኞቹ ዘመዶቹ በሙሉ ሊቁ ይሉት ስለ ነበረና አንዳንድ ነገርም ያደንቁለት ስለ ነበር ሽመልስ ጢሙን ማሳደግ ጀመረ፤ በዓይኑም ላይ ቀጭን ነጭ የሊቃውንት መነጥር ማድረግ ጀመረ።

በውነትም ሊቅ ነው፤ የሽመልስን ሊቅነት ማንም ቢሆን የሚመሰክርለት ነው። የሊቅነት ጉዞውን ከመያያዙ በፊትም የመሥሪያ ቤቱን ሒሳብ የያዘው እንደሆነ ማንም የለፋበትን ስንቱ አዋቂ ራሱን ያዞረበትን ሽመልስ ባንዴ ነው ቁጭ የሚያደርገው።

የመዝገብ አያያዙም ቢሆን ሽመልስ ወዲያ የተባለለት ነው፤ አለቃው ሽመልስን እንድወንድማቸው ነበር የሚያዩት እንዲ እንደአለቃቅው አልነበሩም፤ ወይም በሌላ አነጋገር ሽመልስን እንደ አለቃ ያዩት ነበር እንጂ አለቃ ነኝ ብለው አያበሳጩትም ነበር። ይኸ ሁሉ ታዲያ በሥራው ነው እንጂ ሽመልስ በተፈጥሮው ኩሩ ስለሆነ እጅ ነስቼ ተለማምጨ የሚባል ነገር አያውቅም ነበር።

እናቱ የሞቱት ሽመልስ ገና ከስምንተኛ ክፍል ሆኖ ነው፤ እናቱ በሞቱ ባመታቸው ነው ሽመልስ ሽማግሌ አባቱን ለመርዳት ብሎ ሥራ የያዘው።

አጎቱ አቶ ለማ ከልጅነቱ ጀምረው ሽመልስን ተንከባክበው ይዘውት ነበርና በኋላ በጣም ይወዱታል፤ አቶ ለማ መሐን ስለሆኑ ላለ ሀብታቸው ወራሼ ቆራሼ ሽመልስ ነው ብለው በቁማቸው ተናዘውለታል።

ሽመልስ ሥራ ከያዘበት ጊዜ ጀምሮ ሽማግሌ አባቱ የልጄን ደስታ ባይኔ ልየው እያሉ ልጃቸው ሚስት እንዲያገባ ፈልገው ነበር፤ ሽመልስ ገና ነኝ ልደላደል ትምህርቴንም ውጥኔንም ላገባደው እያለ እንቢ ብሏቸዋል፤ ሽማግሌ አባቱም ጧትና ማታ በየቤተ ክርስቲያኑ እየሮጡ ፈጣሪዬ እባክህ ልጄን ውሀ አጣጪውን አጋጥመው እያሉ ይጸልዩለታል።

የሽመልስ አባት ስለ ሽመለስ ማግባት የሚጨነቁት አንድ ልጃቸው ስለሆነ ፍሬ እንዲተካላቸው እንጂ ሽመልስ ባለጌ ወይም አሳሳቢ በዋለበት የሚያድር ሆኖ አይደለም። ጨዋ ነው፤ ከቤት ሲገባም ከመጽሐፍ ጋር መታገል ነው፤ ሲበላ እንኳ መጽሐፉን አምኖ አይለየውም።

አባቱ የልጄን ደስታ እንዳሉ ሚስታቸው እመት ልኬለሽ በሞቱ በአራተኛ ዓመት የልጃቸውን ደስታ ሳያዩ ሞት ቀደማቸው፤ ነገሩን እንጃ እንጂ በፍርድ ነው የሞቱት፤ ሽመልስ አባቱን በጣም ይወድ ነበርና እጅግ አድርጎ አዘነላቸው ይባላል።

የሽመልስ ሊቅነት ይታወቀና የለየለት አባቱ በሞቱ በሁለተኛው ዓመት ነው። ያኔ ነው ጢሙን ማሳደግና ነጭ መነጥር ማድረግ የጀመረው፤ ከዚያ ጊዜ ጀምሮ ነው በሕዝብ አፍ መወደስ የጀመረው።

ሽመልስ ከወርዋ ጭራ እወርዋ ቀንድ ድረስ ከሥራ መግባቱን ተወ፤ ፒፓውን ይለጉምና ዶለዝ ከዘራውን ይይዝና ጠጉሩን ያንጨፈርርና ቀጥ ግትር ድርቅ ብሎ በአራዳው መሐል መዞርን ጀመረ።

ከዚያ ጊዜ ጀምሮ ነው አቶ ለማ ሽመልስን አብዷል ያሉት፤ እንዲታሠርላቸው ለፖሊስም አመልክተው ነበር፤ ፖሊሶቹን ግን የሽመልስን ሊቅነቱን እንጂ አለማበዱን አረጋግጠው የአቶ ለማን ሐሳብ አልሞሉላቸውም።

ሽመልስ ርቆ ነው የሚያስበው፤ እጅግ በጣም ብዙ ርቋል፤ አንዳንዴ ከትርያኖን ቡና ቤት በራፍ ላይ ይቀመጥና አንገቱን ቶሎ አይመለስም፤ ባንድ በማይታወቅ ሚስጢር ይጫወታል፤ ሌላውን ሊገባው የማይችል ምርምር ይመራመራል።

ከየቡና ቤቱ በር ይቀመጥና ሲያስብ በአጠገቡ ከበውት «ነገ የሚወጣ ሎተሪ ይግዙ፤ ጥሩ ምላጭ፤ ናሳምር፧ ንቦርሽ? ምን ይምጣሎት?» የሚሉትን ሁሉ አይሰማም።

ብዙዎቹ ዘንድ ሽመልስ አንድ ጥሩ ፈላስፋ እንደተገኘ ተቆጠረ፤ ዕድል አግኝተው ወይም አጋጥሟቸው ከሽመልስ ጋር የተነጋገሩ ሁሉ ስለ ሽመልስ ይደነቁ ነበር፤ አንዳንዶቹ አዬ ጉድ እንዲህ ይበላሽ አያሉት ያልፉ ጀመር።

አንድ ቀን ወደ ማታ ገደማ ከስድስት ኪሎ ካለው መናፈሻ ብሔድ ሽመልስ ካንድ ዛፍ ሥር ካለ የድንጋይ ወንበር ላይ ቁጭ ብሎ ሲያነብ አገኘሁት።

እንዲያንጋግረኝ ብሞክር እያየኝ ዝም አለኝ፤ በሐሳብ መመሰጡ ገባኝና አላውከውም ብዬ ሽርሽሬን ቀጠልሁ፤ ጥቂት ተዘዋወርሁና ተመልሼ ከሽመልስ አጠገብ ስመጣ አሁንም ሽመልስ ሲያስብና ሲያሰላስል አገኘሁት።

መዞሩ ደክሞኝ ነበርና ካጠገቡ ቀስ ብዬ ቁጭ አልኩ፤ ጥቂት ቆይቶ «ታዲያስ» አለኝ።

«አለሁታ» አልኩትና «ለምን ሥራን ተውክ?» አልኩት።

«ተውኩ» አለኝ

«ለምን?» አልኩት፤

«እሠራለሁ አልተውኩም» አለኝ፤

«የት?»

«ከዚህም» አለኝ

«ከዚህ ምን ትሠራለህ?» አልኩት፤

«እመራመራለሁ» አለኝ፤

«እየተመራመሩ የሚለብሱትንና የሚቀምሱትን ማግኘት ያስፈልጋል» ብለው ሽመልስ ከዘራውን ተመርኩስዞ በሩቁ እያየ «እንደኔ አባት እኮ አዋቂና ታላቅ ሰው አልነበረም» አለኝ።

«እንዴት?» አልኩት፤

«በምን እንደሚሞትና የሚሞትበትንም ቀን ለይቶ ያውቀው ነበር» አለኝ፤

«ነቢይነት ወይስ ወልይነት ነበራቸው?» ብለው

«አይደለም» አለኝ፤

«እንግዲያ እንዴት ሊቃውቁት ቻሉ» አልኩት፤

«ሰኔ ፭ ቀን በስቅላት እንዲሞት ተፈርዶበት ስለ ነበር ነው» አለኝና እንደ ፈዘዘ ቀረ።

ሲጃራውን አንድ ሁለቴ ምጎ ጭሱን አቦነነና «የሚገርመኝ አንድ ትልቅ ነገር አለ» አለኝ፤ እግሬን አነባብሬ እድንጋዩዋ ወንበር ላይ እንደተቀመጥሁ «ምንድነው እሱ?» አልኩት» ይኸ ሕዝብ ለሀብት ብቻ የሚስገበገብ አውሬ ሕዝብ ነው» አለኝ፤

«አዎ» አልኩትና «ሀብት እኮ እጅግ በጣመረ ጥሩ ነገር ነው» ብለው ከፊቴ ቆም አለና በሚያሽሟጥጥ ዓይኑ እያየኝ «ስለ ሀብት ምን ታውቃለህ?» አለኝና እግሩ ሥር የነበረችውን ድንጋይ በእግሩ ከነባበለና ቀስ እያለ መንጎራደድ ጀመረ።

ካቅሜ በላይ ተነፈስሁና «ሀብት ካለህ እንደ ልብህ ትሆናለህ፤ እንዳስፈለገህ ትሠራለህ፤ እንደተመኘኸው» ስል አቋረጠኝና «ተወኝ ጠባብ አስተያየትህን፤ ባድናቆት ይሻለኛል፤» አለኝና «እኔ አንድ ጊዜ የሆንኩትን ታውቃለህ?» አለኝ።

«ድሬደዋ ልወርድ በባቡር ተሳፈርኩ፤ ለሣጥኔ አልከፈኩም ነበር፤ ውልንጪቲን እንዳለፍን አንድ የባቡር ዘበኛ መጣና ይህ ትልቅ ሳጥን ሊከፈልበት ይገባል አለ።

«መልስ የሚሰጠው ስላጣ የማነው? ብሎ ጮኸ፤ ዝም አልነው፤ እኔም ሁኔታውን እየታዘብሁ ዝም አልኩት፤ ዘበኛው እንደ ገና ጮኸ፤ የኔ ነው አልኩት ይክፈሉ አለኝ፤ ገንዘብ አልያዝኩም ነበርና የምከፍለው የለኝም አልኩት።

«ሳጥኔን ሊጥል ጎተተው፤ ሳጥኔን ይዤ ወደ ኋላ ጎተትሁ፤ በኋላም የሚያደርገውን ልይ ብዬ ለቀቅ ባደርግለት አሽቀንጥሮ ጣለው፤ እንደሚመስለኝ እንጃግራንጃዬ አሰልችቶት ይሆናል።

«በሳጥኔ መውደቅ በጣም አዘንሁ፤ ጭው ካለው በረሃ፤ እንኳን የሰው ዘር የወፍ ዘር በሌለበት ዱር ነበር ሳጥኔን የጣለው» አለና ፍዝዝ ብሎ ባንድ አቅጣጫ አተኩሮ እያየ ቆመ።

«ታዲያ ስለሀብት ያለህ ፍልስፍና ይሔ ነው?» በልው ከፈዘዘበት ሐሳቡ ተመለሰና ካጠገቡ አንድ ቅጠል ቀንጠብ አድርጎ እንደ ገና ወደ ፊቱ በረቀቀ አስተያየት እያየ «እኔ ሳጥኔነ ከድሬዳዋ ባላገኘው ኖሮ እነሱ ግን ስለገንዘብ የነበራቸው ጉጉት የሚያገርም ነው» አለኝ።

«በረሃ ነው ዱር ንወ ብለሃል፤ እንዴት ሳጥኑን አገኘኸው? እንዴትስ ድሬድዋ ድረስ መጣልህ? ወይስ ደግሞ ባቡርን አስቁመህን ወርደህ ነው ያመጣኸው?» ብለው እንዳዘነና እንደ ተከዘ «አይደለም፤ አይደለም ወዳጄ» አለኝ።

«ታዲያ እንዴት ነው?» አልኩት፤

«በምሥጢር ነው፤ የድብቅ ዕቃ ነው?» አለኝ፤

«ኮንትሮባንድ ነው?» ብለው፤

«ነው፤ ሳይሆንም አይቀር» አለኝ።

«ኮንትሮባንዱስ ምንድነው? ሳጥንህን ያመጣልህ ማነው?» አልኩት፤

«አንዲት ጩሎ ናት» አለ።

«ዘበኞች» አለኝ፤

«የምን ዘበኞች?» ብለው፤

«የባቡሩ» አለኝ፤

«እንዴት?» ብለው

«ጩሎዋ ገንዘብ አልከፈለችም ነበር፤ ደብቀኝ ብትለኝ ሳጥኔው ውስጥ ደበቅኋት ሳጥኔን ሲጥሉ ጩሎዋ ከውስጡ እንዳለች አብረው ነው የጣሏት፤ እሷ ነች ሳጥኔን ይዛልኝ ድሬዳዋ ድረስ የመጣችው፤ አየህ ለሠራሁለት ውለታ ሲሸቅል ከርሞ የመለሰውን ወሮታ» አለኝ።

ሳቅሁበት፤ «ሳታመዛዝን አትሳቅ» አለኝና «በዚህ ዓለም ላይ ስንት አስደናቂ ነገር ያለ ይመስልሃል?» ብሎ ከአጠገቤ እያዘነ ቆም አለ።

«አዎ አለ» አልኩት፤

«ለምን አለ? አለኝ፤

«ለምሳሌ ከሚያስደንቁኝ መሐል አንዱ ያንተ ነው» አልኩት፤

«ፍልስፍናዬ ወይስ ምኔ?» አለኝ፤

«ምንህም ያስደንቀኛል» አልኩት፤

«እንደሌሎቹ አንምተ እንደእብድ ታስበኛለህ» አለኝ።

«አላስብህም» ብለው፤

«ታዲያስ? አለኝ፤

«ሊቅ ነህ» አልኩት፤

«አበድክ ይሉኛል» አለኝ፤

«አይዞህ፤ አይክፋህ ዲዎጋንም በዘመኑ እብድ ይባል ነበር፤ በፍልስፍና ጥናትህ በርታበት» ብለው ሽመልስ ሳቅ አለና «ከዶሮ ጭንቅላት የሚሻል ናላ አለህ» አለኝና

«ስማ ሲጃራ ማጨስን ለመተው ዘዴው በጣም ቀላል ነው» አለኝ።

የሲጃራ ሱስ የሚያጠናብረኝ ሰው ነበርኩና የመተውያውን ዘዴ ለማግኘት ጓጉቼ «እንዴት ነው ዘዴው?» ብለው «እኔ ለምሳሌ መቶ ጊዜ ትቻለሁ» አለኝ። «ታዲያ ይሔ አሁን የያዝከው ሲጃራ አይደለሞይ? ከተገናኘን ጀምሮ ሦስት አራቴ አቀጣጥለሃል፤ መተው ማለት የቱ ነው?» ብለው «አዋቂ እንህ በማለቴ ተሳስቻለሁና ይቅርታ አድርገልኝ» አለኝ

«እንዴት?» አልኩት፤

«ተወው ነገሩ አልቋል» አለኝ፤

«እኮ እንዴት?» ብለው፤

«መቶ ጊዜ ትቻለሁ ማለት አሁንም አልተውኩም ማለት ነው፤ መተው አንዴ ነው» አለኝና ከተቀመጠበት ተነሥቶ ይንጎራደድ ጀመር።

ሽመልስ በእርግጥ የፍልስፍናን ምርምር የያዘ ሰው ነው አልኩ፤ ከኛ የተለየ ነገርና ሐሳብ ስለሚያመጣ ሰዎቹ ያበደ መስሏቸው ይሆን? ወይስ በአካባቢው አለ ማወቅ ይሆን እንደ ዕብድ የተቆጠረው? እያልኩ ሳስብ ሽመልስ እጆቹን ከወደኋላው ደራርቦ ከፊቴ እየተንጐራደደ «ስማኝ አንዴ» አለኝ።

«በጄ አልኩ፤

«ድሮ ወታደር ነበርኩ፤ ባንድ ጦር ሜዳ ላይ ዘምቻለሁ፤ በጦሩ ሰፈር ለሁለት ወር ቆየሁ፤ በኋላ ሚስቴ ናፈቀችኝ፤ ከአዛዣችን ዘንድ ቀርቤ ሚስቴ ናፍቃኛለችና ፈቃድ ተሰጥቶኝ ወደ ከተማ ልመለስ አልኩት፤ አዛዣችን ትኩር ብሎ ተመለከተኝና ሕዝቡ ሁይሉ ለሀገሩ ሲያስብ አንተ እንዴት ለሚስትህ ታስባለህ? አለኝ።

በሚፈለግብኝ የወታደር ሥነ ሥርዓት ቆሜ ኮሎኔል እኔነም ፈቃድ ያስጠየቀኝ ይሔው ነው አልኩት ኮሎኔል እዛፍዋ ሥር እንደ ቆመ ቀና ብሎ አየኝና እንዴት? አለኝ፤ ለሚስቴ የማስብላት እኔ ብቻ ስለሆንኩ ነው አልኩት፤ ባንተ ሐሳብስ አመላለሴ ምን ይመስልሃል?» አለኝና ሽመልስ ቆም ብሎ ተመልክቶኝ እንደ ገና በዝግታ ይንጎራደድ ጀመር።

ሽመልስ የጠየቀኝን መልስ ብሰጥ እንደገና ደግሞ ችሎታዬን በሱ ዘንድ ማስገመት ይሆንብኛል ብዬ በጠቅላላው «ሁሉም በወግ ነው» ብዬ መለስኩለት።

ሽመልስ ተክዞ የጠለቀችው የማታይቱ ጀንበር የጋመችውን አየር እየሞቀና በአበባዎቹ መሐል እየተንጎራደደ ለጥቂት ጊዜ ቆየና «ታውቃለህ አንድ ጊዜ የሆንኩትን» አለኝ።

«ምን ሆንክ?» አልኩት፤

«ያባቴ አንድ ቁራጭ መሬት ነበረችኝ፤ ከወረስኳት በኋላ ባላንጣ ተነስቶብኝ ከሰሰኝ፤ በቀጠሮ ብዙ ተጉላላሁ፤ ከጠበቃዬ ጋር ተማከርንና ሁለት መቶ ብር ጉቦ ቢጤ ለዳኛው ሰጠሁት፤ በቀጠሮው ቀን ዳኛው ፈረደብኝ።

«ያንለታውኑ ማታ ከጠበቃዬ ጋር ከዳኛው ቤት ሔድን፤ ለምን እንደፈረደብኝ ጠየቅነው፤ ዳኛው ሲነግረኝ ባላንጣህ ሁለት መቶ ሃምሳ ብር ሰጥቶኝ ነበር፤ እኔ ግን በማግሥቱ ሃምሳንው ብር ለባላንጣህ መለስኩለት ነገሩን እንዳጠናሁት ያ መሬት ለባላንጣህ የሚገባ ስለመሰለኝ ነው የፈረኩብህ፤ አለኝና ሔድን፤ ባንተ አስተያየት ዳኛው ጥፋተኛ ነው አይደለም? አለኝ።

«ዳኛው ጥፋተኛ ነው» አልኩ

«እንዴት?» አለኝ፤

«ከበፊቱ ባልተቀበለህ፤ ከተቀበለህ ወዲያ ደግሞ ሊፈርድልህ ይገባው ነበር» አልኩት።

«ተሳሳትክ» አለኝ፤

«እንዴት?» አልኩት፤

«ዳኛው አዋቂ ሰው ነው፤ ከሁለታችንም እኩል ገንዘብ መቀበሉ በትክክል ለመፍረድ ነው፤ በአስተአይየቱ ፍርድን አላዛባም፤ ጥቅሙንም አላጣም፤ ይኽወልህ ይህን የመሳሰሉ አዋቂዎች በሀገራችን ሞተዋል» አለኝ።

«ታዲያ አንተ ይግባኝ አላልክምን? ብለው፤

«የዳኛው አዋቂነት ተስማምቶ ስለገባኝ ይግባኝ አላልኩም» አለኝ።

«እንግዲህ ሽመልስ ብርድ ተነሣ» አልኩትና ከተቀመጥኩበት ብድግ ስል «እንሒድ ማለትህ ነው?»

አለኝ «አዎ» አልኩትና እያዘገምን ቁልቁል ወረድን።

መንገድ ለመንገድ እያወራን ስንሔድ አንድ እግሩ ተቆርጦበት በእንጨት ላይ ዡል እያለ የሚሔድ ሰው አጋጥሞን ምፅዋት ለመነን፤ አምስት ሳንቲም ሰጠሁትና አለፍን «ደግ አረግህ» አለኝ ሽመልስ።

«ምኑን» አልኩት፤

«መመጽወቱን» አለኝና «ዛሬ ጧት በመንገድ ሳልፍ አንድ ጠረንገሎ ምጽዋት ለመነኝም ቆም ብዬ ሁኔታውን ባየው ፍጹም ጤነኛ ነው። ነደደኝና እንዲህ ጤነኛ ሆነህ ለምን ትለምናለህ ብለው ለማኙ ሲመልስልኝ ምን እንዳለኝ ታውቃለህ? ጌታዬ ሳለምን የወሰድኩትማ ስድስት ወር አሳሰረኝ ቢለኝ ተገርሜ አለፍኩት አያስገርምህም?» አለኝ።

«እንዴት ነው ሳይለምን የወሰደው?» ብለው፤

«ሰርቆ ነዋ!» አለኝ።

ከሚያዝያ ፳፯ አደባባይ (፬ ኪሎ ድረስ) ደርሰን ከመብርትዋ ሥር ቆም ብለን ስንለያይ «ለመሆኑ አባትህ ደኅና ናቸው?» አለኝ። «ምነው እሳቸውማ ከሞቱ ቆይተው የለ» ብለው «ይቅርታ ተሳስቼ ነው፤ መሞታቸውን አውቃለሁ ዛሬም እዚያው እመቃብራቸው ውስጥ ነወይ ያሉት ማለቴ ነው» አለኝና ተሰናብቶኝ ሄደ፤

እነኝህ ሊቆች አንዳንዴ ይቀባዥራሉ እንዴ! አያልኩ እኔም ወደ ቤቴ ሄድሁ።

አንድ ቀን አጎቱ አቶ ለማ አገኙኝና «አባክህ ሽመልስን ወደ ጠበል ወይም ወደ ሐኪም እንውሰደው» አሉኝ» «ምን ሆነና» ብላቸው «አብዷል» አሉኝ። «የለም አላበደም፤ በኔ አስተያየት ሽመልስ ለመመራመር ብሎ እንዳልነበር ሆነ እንጂ እብድ አይደለም» አልኳቸው።

«ለይቶለት እየቀባጠረ!» አሉኝ።

«ምን አጠፋ? ፍልስፍናውን ይሆናል ቀባጠረ የምትሉት» ብላቸው «የለም ለይቶለታል» አሉኝና «በቀደም ከፎቅ ላይ ወድቆ» ሲሉኝ ደነገጥሁና ጉንጮቼን በእጆቼ ይዤ «ከየትኛው ፎቅ?» ብላቸው፤ «ከአዛዥ ተፈሪ» ብለውኝ ወዲያው በመቀጠል «ሰው ሁሉ ተደናግጦ ተሰበሰብና እንዲጠጣው ውሀ በብርጭቆ ቢሰጡት አንድ ብርጭቆ ውስኪ ለማግኘት ከስንተኛው ፎቅ ላይ መውደቅ ያስፈልግ ኖርዋል» አለ፤ ታዲያ እንዲህ ዓይነቱን ነው አላበደም የምትለው» አሉኝ።

«አላበደም» አልኳቸው። «ምን መሆንህ ነው?» ብለው ተቆጡ። «የለም አይቆጡ፤ ሽመልስ የዚያን ጊዜ አንድ ሐሳብ ይዞት ሳያስበው ይሆናል የወደቀው ምናልባትም ስለ ውስኪ ያስብ ይሆናል፤ ስለዚህ በማናውቀው ነገር አንፍረድ ሽመልስንም እንደ ዕብድ አይቁጠሩት» አላቸው፤ ሳናስበው ሽመልስ ከመሐላችን ተደባለቀ።

ዝም ብሎን በመደባለቁ አቆ ለማ «ያውልህ እንግዲህ አሁንም አታምንም?» አሉኝ። «አላምንም» አልኳቸው። «ሰው ከሰው ሲገናኝ አንደላም ከተቀላቀለ ወዲያ ሰው ብቻውን ካወራ ወዲያ ብቻውን ሆኖ የሚታኙኝ ነገሮች አሉ እያለ ከነሱ ጋር ከተነጋገረ ወዲያ ጤናማ ይባላል?» አሉኝ። «እንዲህ ይላላ እንዴ?» ብላቸው፤ «አትጠይቀውም?» አሉኝ።

ወደ ሽመልስ ዞር አልኩና «ሽመልስ? አንድ ክፍል ውስጥ ብቻህን ስትሆን ካጠገብህ ሰው ሳይኖር ድምፅ ይሰማሃል?» ብለው «አዎ! ውሾችም ዶሮዎችም ከሩቁ ሲጮሁ እሰማለሁ» አለኝ።

የኮቱን ኮሌታ እየነቃቀስኩለት «ምንም ዓይነት ድምፅ ከማይሰማበት ጭር ካለ ቦታ ካንድ ክፍል ቤት ውስጥ ሲዘጋብህስ?» ብለው፤ «አዎ! ይሰማኛል» አለኝ

ደነገጥ አልኩና «እንዴት ዓይነት ድምፅ ይሰማሃል?» ብለው፤ «የሰው ንግግር» አለኝ። «ከየት የመጣ ድምፅ ይመስልሃል የሚሰማህ?» ብለው፤ «ስልክ ይጮሃል ሳነሳው የማላየው ሰው ማን ልበል ጌታዬ ይለኛል» አለንና ተለየን።

አቶ ለማ ስለ ማበዱ፤ እኔ ሰለ ማበዱ ጥቂት ተከራከርን። በፍልስፍና ዓለም ውስጥ ያሉ ሰዎች እንደዚሁ መሆናቸውን ገለጽኩላቸው። አቶ ለማ ግን «በየትኛው ጭንቅላት ነው የሚፈለሰፈው? ማበዱ ነው! ያኑ አጀማመሩ ወፈፌነት ነው» አሉኝ።

በምንም ዓይነት መንገድ ባስረዳቸው ሽበቶው አቶ ለማ ፈጽመው የማይሰሙኝ ሆኑ። እስተነአካቴው «ተወኝ ይህን የማይረባ ፈሊጣችሁን! ኧረ ሊቅነት እንዲህ አይደለም! ኧረ ስንት ሊቆች የፈለቁበት አገር ናት ስንቶቹን አይተናል! ተወኝ የናንተን ፈላስፋነት!» አሉኝ።

ካቶ ለማ ጋር ብዙ ተከራከርን። ሽመልስ ለማበዱ ብዙ ማስረጃ ማግኘታቸውን ነገሩኝ። በመጨረሻው ከቤታቸው አብረን እንድንሄድና የሽመልስን ማበድ በማስረጃ ሊያስረዱኝ ፈለጉ። በዚሁ ተስማምተን ካቶ ለማ ቤት ሔድን።

ካቶ ለማ ቤት ሆነን ሽመልስን ስለምንፈትንበት ጉዳይ ተማከርንና ሽመልስን ጠራነው። ወዲያውኑ አንድ መዶሻና ሚስማር ሰጠነው ሚስማርዋን ከግድግዳው ላይ እንዲመታት ነገርነው። ሽመልስ «እናንተ የሌላ ጉልበት የሚጥማችሁ!» አለንና ሚስማርና መዶሻውን ይዞ ወደ ግድግዳው ሔደ።

አትኩረን ስንመለክተው የሚስማርዋን ጠፍጣፋ ጫፍ ወይም ጭንቅላትዋን ከግድግዳው ላይ አድርጎ ሹልዋን ወደ መዶሻው መምቻ አደረገ፤ ይህን ስናይ አቶ ለማ ጐንተል አደረጉኝ፤ እኔም ቀስ ብዬ በጆሮአቸው «እውነትም ራሱ ዞርዋል» ብላቸው «ራሱማ በመዞሩ ነው ሚስማሩን ያዞረው» ብለው ሹክ አሉኝ።

ሽመልስ ጥቂት አሰበና ወደ ኋላው ዞር ብሎ ሚስማሩን ከግድግዳው ላይ ሳያነሳ የኋላውን ግድግዳ አየ፤ ወዲያውኑ «ይህ ሚስማር የተሠራው ለወዲያኛው ግድግዳ ነው» አለና ከወደ ጀርባው ወደ ነበረው ግድግዳ ሚስማሩን እንደያዘ ሔዶ በሚገባ በደንብ ሊከነችረው ሲል አቶ ለማ ግድግዳቸው እንዳይበላሽ ተወው ይቅር ብለው መዶሻውን ተቀበሉት።

«ይሔውሎት አለበደም» ብላቸው «ወይድልኝ ወዲያ፤ አሁንስ አንተም አብደሃል፤ አሁን ሽመልስን ነው አላበደም የምትለው? ጨርቁን መጣል ነው የቀረው፤ ይልቅስ ነገ ናና ከሐኪም ቤት እናስመረምረው» አሉኝና እሺ ብያቸው ሔድሁ።

ሌሊቱኑ ስለ ሽመልስ ሳስብ አደርሁ፤ አሁን ምን ቸገራቸው ባያበሳጩት? ለምንስ እብድ እብድ ይሉታል? ለምንስ ሐሳቡን ያሰናክሉታል? ለምንስ እንደ ፍላጎቱ አይፈፅሙለትም? ታዲያ ገና ብቅ ሲሉ አበዱ እያልን ካሳበድናቸው ምን ተስፋ አለ? አሁን ሽመልስ ምኑ ነው የማበዱ ምልክት? ጥሩ፤ አሁን ሐኪሙ አትንኩት አክብራችሁ ያዙት ሲላቸው ይረዱት የለ? አዎ ሐኪሙ ያውቃል ይነግራቸዋል፤ ፍጹም ያላበደ ፈላስፋ ነው ሲላቸው ያርፉታል ስል አደርኩ።

በነጋታው አቶ ለማና እኔ ሽመልስን ይዘነው ከአእምሮ ሐኪም ዘንድ ወሰድነው፤ ሐኪሙ የምርመራ ሥራውን እንደ ጀመረ ሽመልስ ሐኪሙን «እስቲ አንድ ሲጃራ ይስጡኝ» አለው፤ ሐኪሙም የሚመጣትን ሲጃራ ከመኩስትሪያው ላይ አጠፋና ከሲጃራ ፓኬቱ አንዱን ሲጃራ አውጥቶ ለሽመልስ ሰጠው።

ከሽመልስ የሲጃራውን ወረቀት ተረተረና ትንባሆንው በእጁ ላይ አድርጎ ባንደኛ እጁ እየቆነጠረ አፍንጫው ውስጥ ጨምሮ ደመደመው፤ አተኩሮ ይመለከተው የነበረው ሐኪም ራሱን ነቀነቀና «በውነቱ ልረዳህ የሚገባኝ ሰው ነኝ» አለው።

ሽመልስም ወንበሩ ላይ ተቀምጦ ከፊቱ የቆመውን ሐኪም አሻቅቦ ትኩር ብሎ እየተመለከተ «አዎ ዶክተር ሊረዱኝ ይገባልና በክብሪት ያያይዙልኝ» አለው።

እምብዮ።

ወይዘሮ ደብሪቱ አቶ ካብትህ ይመር ለብዙ ጊዜ ባበልና ሚስትነት አብረው ኖረዋል፤ በመንደራቸው በአካባቢያቸው ሕዝብ ዘንድ በጠባያቸውና በማንኛውም ተግባራቸው ተወደውና ተከብረው ይኖራሉ።

አንድ ልጅ ነው ያላቸው፤ ወይዘሮ ደብሪቱ ገና በኮረዳነታቸው ጊዜ ከእኝሁ ካቶ ካብትህ ይመር የወለዷት ሴት ልጃቸው ከሞተች በኋላ የወር እልፊት እንኳ ሳይውቃቸው ኖረዋል፤ እንደሚወራው ልጃቸው የሞተች ጊዜ በጣም አዝነው ልጃቸውን ላስቀብር ብለው በመቃብሩ ላይ ሲንከባለሉ ያኔ ነው አሉ ማኅጸናቸውን የተጠናወታቸው።

በእስተእርጅና ጊዜያቸው የወይዘሮ ደብሪቱ ጠጉር ገብስማ፤ ያቶ ካብትህ ይመር ጠጉር ንድፍ ጥጥ በመሰለበት ዘመን ነው ያሁኑን ልጃቸውን አድማሱን የወለዱት።

ቢሆንም አቶ ካብትህ ይመር የሚኒሊክ ዘመን ጎረምሳ ወይዘሮ ደብሪቱ የዘውዲቱ ጊዜ ኮረዳ ስለ ነበሩ ያኔ የበሉት ጮማ የዛሬውን የእርጅና ጊዜ ቆዳቸውን ያወዛላቸዋል።

በስተእርጅና ያገኙትን አንድ ቅንጣት ልጃቸውን አድማሱን አንከባክበው አሳደጉት፤ በመብልና በልብስ አይጎዳ እንጂ አቶ ካብትህ ይመር ቀጥ አርገው ይቀጡታል፤ አቶ ካብትህ ይመር አንኳን የራሳቸውን ልጅ የጎረቤትም ቢሆን ሲማግጥ ሲባልግ የማይወዱ ናቸው፤ የማንም ልጅ ቀጪ ናቸው።

አድማሱንም ደህና አድርገው እየቀጠቀጡና እየቀጡ አሳድገውታል፤ ሲገርፉት ሲመቱት የወለዱት አይመስሉም፤ ይልቅስ ወይዘሮ ደብሪቱ ገርና የዋህ በመሆናቸው በአንድ ልጃቸው በአድማሱ የማይጨክኑት እሳቸው ነበሩ፤ ካቶ ካብትህ ይመር ጋርም ሁልጊዜ የሚፋጁት በዚሁ በስተእርጅና ባገኙት ባንድ ቅንጣት ልጃቸው ነው።

ወይዘሮ ደብሪቱ «የተባረከ የተቀደሰ ልጅ ስጠኝ ማለት ነው እንጂ እግዜር ያልባረከውን ዱላ አይመልሰውም» የሚሉት ዘዬ ስላላቸው ይሄንኑ ሁል ጊዜ ላቶ ካብትህ ይመር ይነግሯቸዋል። አቶ ካብትህ ይመር ደግሞ «እግዚአብሔር እርዱኝ እረዳችኋለሁ ብሏልና ከኔ የተረፈውን እግዜር ያብጀው እንጂ መቅጣቴን አልተውም» ይላሉ።

ሆነ፤ አድማሱ እያደገ ሔደ፤ ጎረመሰ፤ ዓይነውሃው አላምር ስላላቸው አድማሱ በቶሎ ሚስት እንዲያገባ ፈለጉ፤ እውነታቸውን ነው፤ አዳምሱ ከሥራ አመሸሁ ጉዳይ አግኝቶኝ አመሸሁ እያለ ከበረሃም ከቁጭራም ከጣሊያን ሠፈርም ማመሻሽት ጀምሮ ነበር።

ለአድማሱ የታጨችለት ልጅ ሐረገ ወይን ናት፤ ሐረገ ወይን የባሻ አራምዴ የልጅ ልጅ ናት። ባሻ አራምዴ ከጎራው ገበየሁ ጋር አድዋ ዘምተው የሠሩት ጀብዱ በብዙ ይወራላቸዋል፤ በዱላ ዘምተው ሦስት ጠመንጃ ይዘው የተመለሱ ናቸው ይሏቸዋል።

ባሻ አራምዴ ዛሬ አርጅተው ከቤት ውለዋል፤ ዓይናቸው እርጅና ይከልለው እንጂ ልባቸው ብዙ ያያል የውለዷቸው ልጆች ብዙዎች ስለሆኑ ባሻ አራምዴ በሚገባ ተይዘው የሚጦሩ ናቸው። ስድስቱ ልጆቻቸው ቀድመዋቸው ባይሞቱባቸው ኖሮ ባሻ አራምዴ ዛሬ የአሥራ አራት ልጆች አባት ይሆኑ ነበር፤ ዓይናቸውንም የተተናኮላቸው ይሔው የልጆቻቸው ኅዘን ጠንቅ ሆኖ ነው ይባላል።

ባቶ ካብትህ ይመር በኩል ለአድማሱ የተደረገለት የጋብቻ ምርጫ ደስ የሚያሰኝና የሚያኮራ ነበር፤ ሁለት የምኒልክ ጊዜ ነፍጠኞች ሁለቱም ስለ አደዋ ያዩትን ለመናገር የሚችሉ ሁለቱም ስለ ጮማ አቆራረጥ ስለ ጠጅ አወራረድ ስለ ግብር አበላል ስለ ጐራዴ አስተታጠቅ አለ ጠመንጃ አያያዝ ስለ ፈረስ ግልቢያ አለ አሽከር ማሳመር ሊያወሩና ሊተርኩ የሚችሉ ሰዎች በጋብቻ መተሣሠር የሚያኮራቸው ነበር።

የአቶ ካብትህ ይመር ልጅ የልጅ ልጃቸውን መጫቱን ከሰሙ በኋላ ባሻ አራምዴ «ክብርህ ይስፋ ጸጋህ አይጓደል ዛሬን እንደ አብርሃም ዘር የምትጠብቅልኝ አምላክ የተባረክ ነህ» እያሉ በነግህና በምሽት ቁጣሮአቸው ያመሰግኑ ጀመር።

ዛሬ የሁለቱም ቤት አያወላዳም፤ ቅዳው ስጠ፤ ጣለው እረደው ቸአብላው ለማለት አልቻሉም፤ እንዲያውም እንዲህ አብላው ለማለት አልቻሉም፤ እንዲያውም እንዲህ ዓይነቱን ነገር በሕልማቸው ቃዥተውት እንደባነኑ ቆጥረውታል፤ አንድ ሰው አንድ ሰሀንና አንድ እንጀራ ይዞ ብቻውን መብላት ከጀመረ ወዲህ ጊዜው ሞልቷል ብለዋል፤ ባሻ አራምዴማ የእምም ዘመን ብለውታል።

በልጆቻቸው ጋብቻ ከተስማሙ በኋላ ዘመኑ እንደሚፈቅደው ዓይነት ጋብቻ ልጆች እንዲተዋወቁና እንዲፈቃቀዱ ተባለ፤ በዚህ ጊዜ ነው ባሻ አራምዴ ብልጭ ያለባቸው «ወይ ማርጀት ወይ እንደገና ልጅ ሆን አቅም ማጣት» አሉ ባሻ አራምዴ፤ «ወየው ደጉ ዘመን፤ ወየም የጨዋዎቹ ጊዜ እኔ ልኬለሽን ሳገባት ዓይንዋን ሳላይ ነው የጫጉላው እለት ነው ያወቅኋት፤ ኧረ የዕድሜ መርዘም እምኑ ላይ አደረሰኝ? ይሁን መቼም እንደ ጊዜው ነውና እንድፍጥርጥራቸው አሉ» አሉ።

ሐረገ ወይን ጠይም ናት፤ እንደአንዳንዶቹ አያስቀይምባትም እንጂ ቀጭን ናት፤ ታምራለች። የጥርስዋ ፍንጭት ለጠምነት ውበቷ አስዋቢዋ ነው። እንደ ሌሎቹ አብቻው የምትቅለበለብ አይደለችም። ረጋ በማለትዋ ተቀጥታ ማደጉዋንና የጨዋ ልጅነትዋን ትመሰክራለች። እስተነአካቴው ትመለኩሳለች ሲባልላት የኖረች ነች።

አድማሱም ቢሆን ራሱን የሚሸከምለት አንገት ያለው ነው። እርግጥ በደሞዙ ዝቅተኛ ነው የሚሉት ሴቶች አሉ። አድማሱ ግን ባላቸው ገቤው ቤቱን አሸንፎ ይኖራል እንጂ እንዳንዳዶቹ ከቤቱ ጋር ግብግብ ገጥሞ ፈጥኖ የወደቀ ያራዳ ልጅ አይደለም። ቢሆንም ታዲያ የአህያ ውሀ ጠጪ ነው እንጂ አመንዝራነት አያጣውም።

አድማሱና ሐረገ ወይን በግል እየተገናኙ ስለ ወደፊት ኑሮአቸው ይወያዩ ጀመር። በገፈርሳም በሾላም በኩል እየሄዱ እየተንሸራሸሩ ውለው ይመለሱ ጀመር።

ሐረገ ወይን የምትጠላው አግብቶ መፍታትን በመሆኑ በዚህ በኩል ያላትን ቅሬታ ለአድማሱ ነግራዋለች። አድማሱም እንደ እሷው መፍታት የማይወድ መሆኑን ነግሯታል። እንዲያውም የጋብቻ ውላቸውን በማዘጋጃ ቤት ሊፈጽሙ ተስማሙ። በማዘጋጃ ቤት ተዋውለን ከተፈራረምን መፋታት የለም ብለው ነው እውነታቸውን ነው፤ መፋታትን መጥላት ይገባቸዋል። ወላጆቻቸው ሳይቆርቡ እንደ ቆራቢ የኖሩ ናቸው። እነአድማሱም እንደ ወላጆቻቸው መሆን ፈልገው ነው በማዘጋጃ ቤት እንዋዋል ያሉት።

በየሣምንቱ እሁድ በሽርሽር ይውሉ ጀመር። ሐረገ ወይን ጨዋ ትሁን እንጂ ቅንጡ የጌታ ልጅ በመሆንዋ ምናልባት በትዳር ጊዜ ችግር ትፈጥርብኝ ይሆናል በማለት አድማሱ በእግርም በጋሪም ይዟት ይዞር ነበር። ደግሞም አንዳንድ የቀራት የአራዳ ቂንቂንነት እንዳያመልጣት ስለሚፈልግ፤ በየአራዳው ይዟት ሲንከራተትና ሲያስጠናት ከረመ። የአድማሱና የሐረገ ወይን ጋብቻ የተወሰነው የገብረ ወልድ ሕንፃ በተሠራበት ጊዜ በመሆኑ ትዝ ይለኛል።

የዚያን ጊዜ የገብረ ወልድ ሕንፃ ገና አዲስ መሠራቱ ነበር። ያን ጊዜ ሰማይ ጠቀስ ብለው ጋዜጦች ያወሩለት ሕንፃ ሁላችንም እያየን እንደምንደነቅበት ሁሉ አድማሱም ስለ ሕንፃው አሠራር ለማየት ሄዱ። ከሥሩ ቁመው አሻቅበው ሲመለከቱ፤ ገንቢዎቹ በተቀጣጠሉ አጣናዎች ላይ ሆነው ሲሠሩ አዩ።

አዳማሱ ስለ ሕንፃው ተገርሞ «ይገርማል!» አለ።

«በውነቱ በጣም ይገርማል! አየህልኝ የሰዎቹን ተንጠላጥሎ መሥራት?» አለች ሐረገ ወይን።

«አየሁት!» አለ አድማሱ።

«በውነቱ ይህን ዓይነቱ ሰዎች ተንጠላጥለው የሚሠሩት ሥራ በሕግ ሊከለከል ይገባል» አለች ሐረገ ወይን።

«ሰዎቹ በመወጣትና በመውረድ ይደክማሉ ብለሽ ነው ያሰብሽው?» አለና አድማሱ ሐረገ ወይንን ጠየቃት።

ሐረገ ወይን ለአድማሱ ጥያቄ ስትመልስ «ኖ አይደለም» አለችው። «ታዲያስ?» አላት አድማሱ። «እንዴ ምን ማለትህ ነው? አሁን እኛ በዚህ ከበታቻቸው ስናልፍ እላያችን ቢወድቁብንስ?» አለችው ሐረገ ወይን በኢዝህ ነው ጋብቸው የተወጠነው የገብረ ወልድ ሕንፃ ይሠራ በነበረበት ጊዜ መሆኑን የማስታውሰው።

የሐረገ ወይንና የአድማሱ ወላጆች ድል ያለው ድግስ ደግሰው አድማሱንና ሐረገ ወይንን በማዘጋጃ ቤት አዋውለው ዳሩዋቸው። እመት ዓመቴ «በዕድሜዬ ድግስ ያየሁት አንዴ ብቻ ነው» እያሉ እስከ ዛሬ ድረስ የሚያወሩት የያኔውን የሐረገ ወይንን ሠርግ ነው።

ሐረገ ወይን ወዲያውኑ ቅሪት ሆነች። ከስድስት ወር በኋላ አድማሱ ያቺን የድሮ ማምሸቱን ስለ ጀመረ አንድ መስቅል እንኳ ሳይተኩሱ ይነዛነዙ ጀመር።

አድማሱ ሐረገ ወይንን ያበሳጫታል። የሚያበሳጫትም እያመሸ ነው። ሐረገ ወይንም አድማሱን ለመቆጣጠርና ጠባዩን ለማስጣል ያህል በባለገ ቁጥር ትነዘንዘው፤ ትጨቀጭቀው ጀመር። በዚህ ምክንያት አድማሱ ሚስት ማግባት ወህኒ መግባት ነው ይል ጀመር።

ለጓደኞቹም ሁሉ ስለ ሚስቱ ጨቅጫቃነት ያወራ ጀመር። ግን ጠባዩን የሚያውቁት በትዳራቸው ላይ ጭቅጭቅ የፈጠረው እሱ እንጂ እሷ አለመሆንዋን ያውቃሉ።

አንድ ቀን አመሸና ገባ። ለምን አመሸህ? ብትለው «እንግዲህ ጀመርሽኝ!» ሰው ከጓደኞቹም ጋር ሲጫወት አያመሽ? እባክሽ ቅናትሽን በልኩ አድርጊው!» አላት። ሐረገ ወይን ሆድውና እንዳንዘረጠጠች ጠጋ አለችውና «ይቺ የየትኛው ጓደኛህ ጠጉር ናት?» ብላ ከኮቱ ትከሻ ላይ ረጅም የሴት ጠጉር አነሣችና እያሳየችው ጠየቀችው።

አድማሱ ከኮቱ ኮሌታ ግድም የተነሳችውን ጠገሩ ከሐረገ ወይን እጅ ተቀበለና እየሳበ ሲያይ «እኮ ተናገር» አለችወ፤ አድማሱ ድንጋጤውን ውጦ «የፈረሱ ነዋ» አላት።

«የምን ፈረስ?» አለችው ሐረገ ወይን

«ቀን በጋሪ ስሔድ የደነበረው ነዋ» አላት አድማሱ

«ታዲያ የጋሪ ፈረስ ፋንዶ እንጂ ሽቶ ይቀባል?» ብትለው «አንቺ ሴት አትልከፊኝ ልተኛበት፤ ለራሴ ደክሞኛል» አለና እራቱን ሳይበላ አኩርፎ ተኛ።

በማግሥቱ ወደ ማዘጋጃ ቤት ሔዶ ከጋብቻ መዝጋቢው ሹም ዘንድ ቀርቦ እጅ ነሳ፤ ለምን እንደ መጣ ቢጠይቁት «አንድ ሰው» አለ አዳምሱ «አንድ ሰው በስህተት ሳያውቅ ተደናግሮ ገንዘብ የከፈለ እንደሆነ ይመለስለታል አይመለስለትም?» አላቸው።

ሹሙ ጠረጴዛቸውን ደገፍ ብለው እንደ ተቀመጡ ለአድማሱ «በሚገባ እንጂ» አሉትና «ሳያውቅ ሳያስብ ወይም ተደናግሮት በስህተት አላግባብ የከፈለው ገንዘብ ከሆነ መመለስ አለበት» አሉት።

አድማሱ ከተቀመጠበት ብድግ ብሎ ቆመና እጁን ወደ ጋብቻው መዝጋቢ ሹም ዘርግቶ «እንግዲያውስ ሚስቱን ላገባ ለማዘጋጃ ቤቱ የከፈልኩትን ገንዘብ ይመልሱልኝ» አላቸው

ሹሙ ወደኋላቸው ለጠጥ አሉና በፈገግታ «ለምን?» ቢሉት «ሳላውቅ በስህተት ሳገባ የከፈልኩት ነው» አላቸው፤ ሹሙ ከት ብለው ሳቁ።

አድማሱ «ለምን ይስቁብኛል?» ብሎ ጠየቃቸው «ቀልደኛ ስለሆንክ ነው» አሉትና አድማሱ እየተናደደ ሔደ፤ አድማሱ ሐረገ ወይንን እንዳይፈታት ከሐረገ ወይን በኩል የሚቀርብለት መጥን አጓጓው።

እውነት አለው፤ በጎ በየሳምንቱ እየተሳበ የመጣል፤ ድልሁ በገንቦ ሽሮው ይጋዛል፤ አሻሮ አይቀርም፤ ጌሾው የሚመጣው እየተወቀጠ ነው፤ ሲሳይ ሞልቶል ዓለም ነው፤ ያ ባይሆንማ ኖሮ የአድማሱ ደሞዝ ከምኑ ጠብ ልትል?

እሱ ዘፍኖባት ለቤት ተሰጥታ ለውሀ መግዣ ሆና ከምን ልትበቃ? አድማሱም ይሔው ያውቃል፤ የሐረገ ወይን ወላጆች ቤት የተባረከ ቤት ነው፤ የአብርሃም ቤት ነው፤ ሚስቱ ደሞዙን አትጠይቀውም አንዳንዴ እሱው ሽቶ ገዝቶ ያመጣላት እንደሆነ እንጂ ገንዘቡን በየት አዋልከው አትለውም።

ይህን ጓደኞቹም ዘመዶቹም ያውቃሉ፤ ጠገብ እያለ ልፍታት ሲልም ገጨት የሚያደርጉት እነሱው ናቸው፤ ሐገረ ወይን ልጅዋን በወለደች በሦስት ወርዋ ያን ደም የሆነ ልጅዋን ይዞ ወደ ቤቶችዋ ዘንድ ሔደች።

አድማሱ የተገላገላት መስሎት ላገር ለሽማግሌ አስቸግሮ አልታረቃትም አለ፤ ቢሉት ቢያባብላት እምቢ አለ፤ ሐረገ ወይን ከቤቶችዋ ዘንድ ሔዳ በመቀመጥዋ አድማሱ ዓለሙን እንደ ልቡ ለመጥገብ ያራዳዎቹን ሲያማርጥ ከረመ።

አሥራ አምስት ቀን በማይሆን ጊዜ ውስጥ ኪሱ ተራቆተ፤ ቤቱም እኩል ተራገፈ፤ የሚቀመስ የሚላስ ጠፋ፤ ራት ምሳውንም ከወላጆቹ ዘንድ ይበላ ጀመር፤ የመንደሩ ሽማግሌዎች ሰብስቦ ወደ ሚስቱ አማላጅ ልላክ ቢል አማላጆቹ «በፊት እኛ እናስታርቃችሁ ብለን ብንይዛችሁ እምቢ ብለኽናልና አንሔድልህም» አሉት።

አጠፋሁ ማሩኝ በደልኩ ይቅር በሉኝ ብሎ አማላጆቹን ላከ፤ ሐረገ ወይን ደግሞ እምቢ በማለት አስቸገረች፤ ሽማግሌዎቹ ሁሉ ቆመው ራሱ አድማሱ እግርዋ ላይ ወድቆ ተለመነችና የምትፍራቸው አያትዋም ስለተቆጡ እሺ ብላ ታረቁ፤ ሲሳዩ እንደ ነበር ሆነ።

ከዚያን ጊዜ ጀምሮ አድማሱ ሐረገ ወይንን እንደ ጦር ይፈራት ያከብራት ጀመር፤ ያለ እሷ መቆም እንደማይችል የተገነዘበው ያኔ ነው። አድማሱ ሐረገ ወይንን ይፍራት እንጂ ጠባይ ሁና የተፈጠረችበትን የአመንዝራነት ባሕርዩን አልተው አለ።

የዚያን ጊዜ ሲታረቁ ዳግመኛ የአመንዝራነት ነገር ቢሰማት ፈጽመው ሊፋቱና ለመንግሥት የሺህ ብር መቀጫ ሊከፍል ገደብ ገብቶ ነው። ከዚያን ወዲህ አድማሱ ለጥ ሰጥ ብሎ መኖርን ጀመረ።

አንዳንድ አሳባቂዎች ወይም ደግሞ የነ አድማሱን ትዳር ለመበጥበጥ የፈለጉ ሰዎች ለሐረገ ወይን የአድማሱን የዕለት ሁኔታ ያቀርቡላት ጀመር፤ ሰዎቹ እውነታቸውን ነው፤ ያላደረገውን ያልሠራውን ዓይነግሯትም፤ ሐረገ ወይን እንዲህ እንዲህ ሠርተሃል ብላ የነገሯትን ስትጠይቀው «ሐሰት ነው፤ እንደኔ ጨዋ፤ የለም ግን እንደ ዕድል ብሎልኝ ሐሜት ይወደኛል፤ ዛሬ ልብ ገዝቻለሁ፤ ድሮ የልጅነት ጠባይ ይዞኝ ነው፤ ዛሬ ግን ሌላ ነገር አደርግ እንደሆነ እግዚአብሔር ይፍረድብኝ እመኝኝ» ይላታል።

በዚህ ዓይነት ሁኔታ አድማሱም ታማኝነቱን በመሐላ እየገለጸ ኖቱ፤ ሐረገ ወይንን ካላት ጠባይ ሁሉቀናተኛ ናት፤ አጥብቃ ትቀናለች፤ ስለዚህ ነው በቤታቸው የዘወትር ጭቅጭቅ የተፈጠረው።

ቅዳሜ ዕለት ካንድ ትልቅ ግብዛ ሁለቱም ተጠሩ፤ ሐረገ ወይን ልጅዋን አሞባት ነበርና መቅረቱን ሳትወደ ለልጅዋ ስትል ቀረች። አድማሱ ግን ከግብዣው ቦታ ሒደ። ሐረገ ወይን ልጅውና ስላመመው እያለቀሰ አቸግሯት ነበርና እንደምንም ስታባብለው አምሽታ በግድ በመከራ ተኛላት። እሷም እስከ ውድቅት ድረስ አድማሱን ስትጠብቀው ቆየችና ጋደም እንዳለች በዚያው አሸለባት።

አድማሱ ከግብዣ ቦት ሲጫወት አመሸና ወይም እንበለው አደረና ከለሊቱ አሥር ሰዓት ሲሆን ከቤቱ ገባ፤ ሐረገ ወይን ከመኝታዋ ተነሥታ ራትህን ብላ ብትለው ውስኪ የቦረቦረው አንጀቱ ጩርር እያለ ተይው ይብቃኝ አለ፤ ሐረገ ወይን ግን እንደራበው በሁኔታው አውቃ ገረዷን ጥርታ እራት እንዲቀርብለት አዘዘች።

አድማሱ ራቱን እስኪበላ ድረስ ሐረገ ወይን አጠገቡ ካለው ካንደኛው ወንበር ላይ ቁጭ ብላ «ታዲያስ ግብዣው ጥሩ ነበር ወይ?» አለችው።

«ኡ በጣም ጥሩ ነበር» አለ አድማሱ

«ዳንሱሳ ተሟሙቆ ነበር?» አለችው

«በጣም እንጂ እነ ሐሊማ የለሊቱ ኮከብ ሆነው ነበር» አላት

«ኦኬስትራው የማ ነበር?» አለችው

«አንቺ ኦኬስትራ ትያለሽ እረ ሌላ ጨዋታ ነበረ» አላትና የጎረሰውን ዋጠ።

«ምን ምን ጨዋታ ኖርዋል?» አለችው

«ብዙ ዓይነት ነበር፤ ግን ከሁሉም» ብሎ አላምጦት የነበረውን ዋጠና «ከሁሉም ያስደሰተኝ ሦስት ዳኞች ተመርጠው ወጡና ከፊታቸው አንድ ሙሉ ሻምፓኝ እንደታሸገ ተቀመጠ፤ በኋላ የ አክሊሉ ነበር ምሕረት በሚስቱ ላይ ማለት ሚስት እያለችው ከሌላ ጋር ያልባለገ ሰው እንዳለ ከመሐላችሁ ይወጣና ይህን ሻምፓኝ ይሸለም አለ፤ መቼም በዚያን ጊዜ የነበረው ሳቅ እንዲህ አይምሰልሽ» አላትና ጠቅልሎ አሰናድቆ ይዟት የነበረችውን ጉርሻ ጐረሰ።

ሐረገ ወይን ጠረጴዛውን ተደግፋ እንደተቀመጠች «ታዲያ ማን ተሸለመው ሻምፓኙን?» አለችው።

«ማንም አልተሸለመም» አላት።

«የወጣም ሰው የለ? ሚስቶቻቸውን እንኳ አፍረው የወጡ የሉም?» ብላ ሐረገ ወይን ጠየቀች

«እሱማ አሉ» አላት

«ታዲያ እንዴት አልተሸለሙም?» አለችው

«እባክሽ ያስቃል አላት፤

«እንዴት?» አለችው፤

«እንግዲህ ጨዋ ነም ይሉና ብቅ ሲሉ ከዚያው ከተጋባዡ መሐል የሚያቋቸው ይነሱና ጉዳቸውን ሲዘከዝኩባቸ ሰውየው ላይ የነበረው እፍረትና በሰው ላይ የሚታየው ሳቅ ለጉድ ነበር፤ መቼም እኔና ወንድምሽ ጌታቸው ልባችን ውልቅ ሲል አመሸ» አላት።

ሐረገ ወይን ወደ ኋላ ለጠጥ ብላ ወንበርዋን ተደገፈችና «ታዲያ አንተ ጨዋ ነኝ ትል የለም እንዴ? ለምን ለውድድሩ አልወጣህም ነበር?» አለችው።

አድማሱ ጠግቦ ነበርና የመጨረሻውን ጉርሻ ጎርሶ «በእርግጥ ለመሸለም እችል ነበር፤ እንኳን ሰው ሰይጣንም አይመሰክርብኝ፤ ግን አልወጣሁም» ብሎ እጁን ሊታጠብ ሔደ። ሐረገ ወይን አድማሱ የበላበትን ሳህን እያነሳሳች ጮክ አለችና «አንተ አታላይ ጨዋ ብትሆን ኖኦር አትወጣም ነበር?» ብትለው አድማሱ ከመታጠቢያ ሆኖ እየተጉመጠመጠ «ኖ ለሱ አይደለም» አላት «ታዲያስ?» ብትለው «ሻምፓኝ ስለማልወድ ስጦታውን ንቄው ነው» አላት።

አድማሱና ሐረገ ወይን በማነህ ማነህ ስድስት ዓመታ ያህል ኖሩ፤ ከመጀመሪያ ልጃቸው ከአረጋ ቀጥለው ወርቁንና አበባየሁን ወለዱ፤ የሦስት ልጆች አባት እናት ሆኑ።

ከጐረቤታቸው ያለችውን ሐመልማልን አድማሱ ወዳጅነት ይዟል እየተባለ በሰፊው ተወራ፤ ሐረገ ወይንም ይህንኑ ነገር ሰማታ ለመጣላትም ሆነ ለመቆጣቱ ደንበኛ ማስረጃ እስክታገኝ ድረስ ትጠብቅ ጀመር።

ከሐመልማልም ጋር ሳትቀያየም እንደወትሮዋ ጓደኝነታቸውን አጸናች፤ በምንም ነገር ያልሰማች መስላ ታየች፤ ግን በልዩ ልዩ ዘዴ መረጃ የምታገኝበትን መንገድ ስትፈልግ ከረመች፤ ልፋትዋ ሁሉ ከንቱ ሆነ እንጂ የውጪው ሰው አድማሱ ሐመልማልን ይዙላ እያለ እንደሚያቦካው ሳይሆን ቀረ።

አንድ ቀን ነገሩን ፈራርጣ ጠየቀችው፤ አድማሱ ብዙ ተቆጣ፤ እንዴት እንደ እህቴ በማያት በሐመልማል ትጠርሪኛለች፤ ምንስ ብታስቢ አገኘሽው? እውነት አድርጌው እንደሆነ እግዚአብሔር ይፈርድብኝ ብሎ የተለመደ መሐላውን ማለ።

በማግሥቱ የአድማሱ ሦስት ልጆች ከነሐመልማል ቤት ሔደው ከሐመልማል ልጅ ከጥበቡ ጋር ከሳሎን ይጫወታሉ፤ ሐመልማል ከትልቁ ፎቴ ላይ ቁጭ ብላ ጥልፍ ትጠልፋለች፤ እነ አረጋና እነ ጥበቡ በሜዳው ላይ ፈስሰው በምድር ላይ ኳስ እያንከባለሉ ይጫወታሉ።

በድንገት ሳይትሰብ አድማሱ ዘው አለና ከመልማል ጋር ጨዋታ ጀመሩና «አንቺ? ሐረጓ እኮ ነገሩን ሰምታ ጠየቀችኝ» ቢላት ሐመልማል ደነገጠችና የምትጠልፈውን ጨርቅ ወርውራ «ወይ አፈር በሆንኩኝ» አለች።

አድማሱ የጀመረን ነገር ለማብረድ ብሎ «ኖ የለም ምዬ ስነግራት ጊዜ ዝም ብላለች» አላት፤ ሐመልማል መለሰችና «ምን ብለህ ነው የማልከውን?» ብትለው «ፈጽሞ አላደረኩም እንደ እህቴ ነው የማያት ብዬ ነው» ቢላት ሐመልማል ሳቅ አለችና «አፈር ብላ እቴ» አለችው።

ጥቂት ከተቀላለዱ በኋላ አድማሱ እስቲ ሳሚኝ ብሎ ጉንጩን ወደ ሐመልማል አስጠጋ፤ ሐመልማል እንደ ቀልድም እንደመቆጣትም ብላ «ወይድ ወዲያ» አለችና በጥፊ ለኮፍ አደረገችው። በዚህ ጊዜ አረጋ ጨዋታውንም ተወና ከቤት ውስጥ ወጣ።

ሐመልማል የአረጋን መውጣት ዓይታ ይናገራል ብላ ሰግታ ነበር፤ አድማሱ ግን «ልጄ የተቀጣ ነው፤ ነገር ግን ማወሳሰብ አያውቅም፤ ሲርበው እንኳን እንደ ልጅ ራበኝ አይልም፤ ደግሞ ምንም ነገር ቢያይ ያወራል ማለት ዘበት ነው እንዲህ አይምሰልሽ ጥሩ ጉጭማ ነው» አለና አበራረዳት።

አንድ አሥራ አምስት ቀናት ያህል ቆይታ የአረጋ ስድስተኛ የልደት በዓሉ የሚከበርበት ቀን ስለ ነበር የአረጋ ጓደኞችና ወላጆቻቸው ሌሎችም ሰዎች ሁሉ ለአረጋ የልደት በዓል መከበሪያ ዕለት ተጠርተው ነበር።

ሃያ ያህል እንግዶች ገብተው ሰላሣ ያህሎቹ ገና ሲጠበቁ ሐመልማል አንዲት በጣም ጥሩ በሆነ ወረቀት የተጠቀለለች ስጦታ ይዛ መጣችና ከበሩ ላይ ሁነው የተቀበሏትን አድማሱንና ሐረገ ወይንን ሰላም ካለች በኋላ እናትና አባቱ ሥር ተወሽቆ የተቀመጠውን አረጋን በርከክ አለችን ያመጣችለትን ስጦታ ሰጥታው «እስቲ ሳመኝ» ብትለው አራጋ ጉንጮቹን ነፋና «እምብዮ አባዬ ሊስምሽ ሲል በጥፊ እንደመታሺው እንድትመቺኝ ነው?» አላት።

ሰውዬው።

ሰነፍ ነው፤ ሥራ ሲሉት ሳይሠራ ይደክማል፤ መብላትን እንኳ እንደ ሥራ ይቆጥረዋል። ብላ ከሚሉት ተጫወት ቢሉት ይወዳል። እየዞርክ ወሬ እይ ቢሉት ደስ ይለዋል። አጎቴም «ሰነፍ የሰነፍ መጨረሻ ነው» የሚሉት በዚሁ ነው። እንግዲያውማ የታላቅ ወንድማቸው ልጅ አልነበረም?

ዘር ከልጓም ይስባል የሚባለው ተረት በሰውየው ላይ አልዋለም፤ ሐሰት ነው። እውነትም ተረት ነው። እንግዲያውማ በምን አነሣኸኝ አይበሉኝና እንደሱ አባት ቆፍጣና፤ ታታሪ ሠራተኛ ነበር? የታወቁ ናቸው ስፌቱን የያዙት እንደሆነ፤ አንቱ የተባለ መሶብና መሶብ ወርቅ የሚሰፉ ናቸው። የዛሬን አያድርገውና የባላቸውን አርባ ክንድ መቀነት የሚፈትሉ ነበሩ። በእርሻውስ ቢሆን! በጉልጓሎው፤ በአረሙ ማን ነበር ከእርሳቸው ወዲያ ሲተ?

ልጅ እንደ ወላጆቹ አይወጣም። አባ «የእሳት ልጁ አመድ» የሚሉት እውነታቸውን ነው። ቢወጣማ ኖሮ ቢያደርግለትም ኖሮ እኒያን ሰው ልጅ መች እንዲህ ይሆን ነበር? ሁን ያለው አይቀርምና ሆነ። አጎቱ «እንዲህ ዓይነት ሟላጣ በዘራችን የለ፤ እንዲያው በማን ይሆን የወጣው?» እያሉ የሚናገሩት መች ሐሰት ነው፤ ቤቱ የጀግና የጎበዝ ቤት ነው።

እንደ ምንም ተረድቶ ሥራ ይዟል። ሥራ መያዙ ሊሠራ ሳይሆን ለኑሮው መደገፊያ እንዲያገኝ ነው። ፊታውራሪ ናቸው የትም ወድቆ ይቀራል ብለው ደመወዝ የሚከፈልበትን ሥራ ለደመወዝ ያስያዙት።

መቀለድን፤ መሳቅን፤ ማሳቅን፤ መዞርን ይወዳል። በዚህ በኩል ችሎታ ያለው ይመረጥ ቢባል ማነው እሱን የሚቀድመው? ያውቃል፤ ያሳምራል፤ ማማት፤ መተቸት ሞያው ነው። አይሠራም እንጂ የተሠራውን ለመንቀፍ ማን ብሎት? ማንስ ቀድሞት?

ሞያው የሚታወቀው ከመጠጥ ቤት ወይም ከየሴቱ ቤት በየአምባው ነው። ሠራውሁ፤ ፈጠርሁ ያለኔ ምን ሰው አለ! ሲል የሚሰሙት ሁሉ፤ ሰማይን በጫንቃው ተሸክሞ ያቆመው ይመስላቸዋል። ትልቅ ነገር ተሠራ ሲሉ የሰማ እንደሆነ እኔም አለሁበት ይላል።

እሱ የማያውቀው ወይም ከመሥሪያ ቤቱ ጋር የማይንገናኝ መሠራቱን እያወሩ ሰዎች ሲያንደንቁ የሰማ እንደ ሆነ ማንኳሰስ ማበሻቀጥ ሞያው ነው።

በጠቅላላው ሰነፍ ብቻ አይደለእም። ምቀኛም ሳይኖ አይቀርም። ኮሎኔል ሲያወሩ «እኔ ብቻ ነኝ አዋቂ የሚልና ራሱን አኩርቶ ሌላውን የሚያንኳስስ ሁሉ ተንኮልና ምቀኝነት አያጣምና አትጠጉት ይላሉ። እውነታቸውን ነው።

በየሰበቡ ፈቃድ ጠይቆ መውጣትን ይወዳል። ለወጉ ጧት ከሥራው ይገባል። አንድ ዶሴ ብጤ ይዞ ካንዱ ክፍል ወደ አንዱ ክፍል ላንድ አፍታ ይዘዋወርና ባንደኛው ቢሮ ሾልኮ ይጠፋል። ዓመሉ ይኸው ነው። ሁሉም አውቆበታል።

ከእሱ ጋር ያልተጣላ አለቃ የለም። እሱን ያልወቀሰ ያልመከረ አለቃና ሠራተኛ የለም። እሱን የሚወዱት የመሥሪያ ቤቱ ተላላኪዎች ብቻ ናቸው። ምክንያቱም ፈጽሞ ሰለማያዛቸው ነው። አለቆቹ ከሥራ እንዳያስወጡትም በገንዘብ እንዳይቀጡትም ያዝኑለታል። ብልት ብጤ በመሆኑ ለመላላክ ታዛዣቸው ነው። ተለማማጭ ነው። ድግስ የተደገሰ እንደ ሆነ ከእሱ እኩል አሳላፊ፤ አስተናባሪ ዘፋኝ ለዘበት ነው። ተፈልጐም አይገኝ፤ እሱው ነው ያለው።

አይብዛ እንጂ የደመወዝ ጭማሪም አያልፈውም፤ አለቆቹም ይኸንኑ የመላላኩና በየድግሳቸው መገኘቱ እንደ ውለታ እየቆጠሩለት ከሥራው እንዲወጣ በደመወዙ እንዲቀጣ አይፈርዱበትም።

ከሥራው የሚቀርበትን ፈቃድ ለመቀበል ምክንያት አያጣም፤ አባቱ ሞቱ ብሎ የሦስት ቀን ፈቃድ ወስዷል። ባልሞቱት በእናቱ አመካኝቶ ሦስት ቀን የኅዘን ፈቃድ ተቀብሏል፤ ያላገባትን ሚስቱን ሞታለች ብሎ አሁንም የሦስት ቀን ፈቃድ አግኝቷል። ያልወለደው ልጁ ሞተብኝ ብሎ የሦስት ቀን ፈቃድ ወስዷል። እነዚህ የሦስት ቀን ፈቃድ ያስገኙለት ናቸው። አንዴ አባቴ ሞተዋል ብሎ ፈቃድ ቢጠይቅ «ምነው ከዚህ ቀደም አባቴ ሞተዋል ብለህ አልተሰጠህም?» ቢሉት እንደ ገና ደግሞ በመጠየቁ ደንገጠና «የለም የክርስትና አባቴ ናቸው» ብሎ አጭበረብረ።

ከሥራው ለመቅረት እያለ ያልሞቱትን ዘመዶቹን ሁሉ ሞተዋል እያለ ጨርሷቸዋል። አለቆቹም እየታዘቡት «እንዲያ ያንተ ዘመዶች ሞተውም አያልቁ?» ሲሉት «ከትልቅ ወገን መወለድ ጣጣ ነው» ይላቸዋል፤

የሚወደው በደመወዝ ሰሞን ቀን ከሲኒማ ቤት፤ ማታ ከበረሃው መጨፈርን ነው። ኳስ ጨዋታማ ነፍሱ ነው። ከኪሱ ምንም ባይኖረው እንኳ በከተማው መዞርን እንጂ ከቢሮ መቀመጡ እንቅልፍ ያመጣበታል።

በደመወዝ ሰሞን ወደ ማታ ገደማ ያየው ሁሉ ወሩን ሙሉ ላንድ ቀን ደስታ ወደ በረሃ ወይም ወደ ቁራጭ ብቅ ያለ ከራኔ ይመስላል። ማጌጥ መድከም ነው። ተብሎለት ያለቀ ነው። አንዱም በአለቆቹ ዘንድ የሚያስወድደው ይኸው ንጽሕናውና መሽቀርቀሩ ነው።

ክራባትና ሸሚዝ ከማንም ጋ የለም። ቀስቶ ጫማው መሬትን የሚረግጥበት አይመስልም። በጠቅላላው ሸክ በማለቱ ሴቶችን ቀርቶ ወንዶችን የሚያስደነግጥ ቀልብ ያለው ልጅ ነው።

አንድ ቀን ከመሐል ከተማ አገኘሁትና «ታዲያስ እንዴት አለህ?» ብለው፤ «እባክህ ተቸግሬአለሁ» አለኝ።

«ምነው ምን ሆንክ?» አልኩት።

«ታምሜአለሁ» አለኝ።

«ምነው ምንህን ነው?» ብለው፤

«አሁንም የምሔደው መድኃኒት ልገዛ ነው» አለኝ።

«ምንህን ነው ያመመህ? አልኩት፤

«እባክህ ስተኛ ማቃዠትና ማኩረፍ ጀመረኝ» አለ

«ታዲያስ» አልኩት፤

«ተቸግሬአለሁ» አለኝ።

«ችግሩ ምንድነው?» ብለው፤

«ይኸን የሚያስኮርፈኝንና የሚያስቃዠኝን ነገር የሚያስጥለኝ መድኃኒት ማግኘት አለብኝ» አለኝ።

«ብታኮርፍስ ብትቃዥስ ምን ቸገረህ ባንተ አልተጀመረ» አልኩት።

«እሱስ በኔ አልተጀምረም» አለ።

«ታዲያ ምን ቸገረህ?» ብለው፤

«በየተቸገርኩበትማ ዋናው ምክንያት የቢሮዎቹ ሰዎች እባክህ አታደንቁረን እያሉ ስለሚቀሰቅሱኝ ነው» አለኝ።

እውነቱን ነው፤ ወንበሩ አልጋው ነው፤ ወንበሩ አልጋ የሚሆንለት ከሥራ ቦታ እንጂ ከሌላ ዘንድስ ወንበር ወንበሩ ነው እንጂ አልጋ አይሆንለትም። የሥራ ጓደኞቹም የእሱ ነገር በቅቷቸው ትተውታል። አምነው የሥራ አደራ አይጥሉበትም። ታዲያ ወዶ አይደለም። አንዴ ስንፍና ስለለመደና ባሕርዩ ስለ ሆነ ያን ልማዱን ለማስጣል አልተቻለም። እሱም አልሞከረም፤ ቢሞክርም አይሆንለትም።

ሐሙስ ዕለት ከአለቃው እንድ ቀረበና «አያቴ ስለ ሞቱ እንድቀብራቸው ፈቃድ ይሰጠኝ?» የሚል ማመልከቻውን አቀረበ። አለቃውም «አሁን እውነትህን ነው?» ቢሉት፤ «በእርግጥ እውነቴን ነው» አለና ማለቃቀስ ጀመረ።

«ቀብሩ ከየት ነው?» ቢሉት፤

«ከመድኃኔ ዓለም ነው» አላቸው።

«እንግዲህ እኛም ከቀብሩ እንመጣለንና በል ሂድ» ብለው ፈቀዱለት።

ፈቃድ የተቀበለው የዚያን ዕለት ባዘቦቱ የጊዮርጊስና የመቻል ቡድን ይጋጥሙ ስለ ነበረ ነው። የትም ሲዞር ዋለና ልክ ሰባት ሰዓት ሲሆን ከኳስ ሜዳ ከስታዲዮም ሔደ።

ከስታዲዮም ሆኖ ለሚደግፈው ቡድን እየረደ ሲጮህ ዋለ። ጨዋታው ከማለቁ በፊት ድምፁ በጩኸት ብዛት ተዘጋ። ድምፁ ስለሰለሰለበት የሚወደውን ቡድን የሚደግፍበት ድምፅ አጣ። ካጠገቡ ወደ ተቀመጠው ሰው ዞር አለና በዚያው በለሰለሰው ድምፁ «ድምፄ ጠፋ» አለው። ዳኛው በጩኸቱ ሲቸገር ቆይቶ የነበረው «አልጠፋም! ሁሉም ከጆሮዬ ገብቶ አደንቁሮታል» አለው።

በነገታው ዓርብ ከመሥሪያ ቤቱ ገባ። አለቅዬው የሰውዬውን የክፍል ሹምና ፔርሶኔሉን ከቢሮአቸው አስጠርተው ከተሰበሰቡ በኋላ እሱ ተጠራና ገባ። እንደገባ «ትናንት የት ነበርክ?» አሉት አለቅዬው።

«እቀብር» አለ።

«መጥቼ አላጣሁህም?» አሉ።

«የለም ጌታዬ ሳለቅስ ነው የዋልኩት» አለ።

«ቀጣፊ ፈጽሞ አልነበርክም» አሉ አለቅዬው።

«ድምፄ እንኳ ይተዘጋው ከዚያው ሳለቅስ ነው» አለ

«ኳስ ሜዳ አልነበርክም?» አሉት አለቃው።

«አልነበርኩም» አለ።

«ከኔ በታች ተቀምጠህ ትጮህ አልነበረም?» ብለው አለቃው ቢቆጡት አፈረና ራሱን አካከከ። ወዲያው የፔርሶኔሉ ክፍል ሹም ሊደግፈው ፈልጎ፤ «ጌታዬ ዛሬ እንደሚያውቁት የስፖርት ፍቅር ተስፋፍቷልና አንፍረድበት ኳስ ጨዋታ ለማየት ብሎ ይሆናልና የሸዋው ይቅርታ ይደረግለት» አለ።

አለቅዬው እንደተናደዱ «እኔን እኮ ያናደደኝ አያቱን ሳይቀብር ኅዘኑን ትቶ ኳስ ሜዳ መሔዱ ነው» አሉ። የፔርሶኔሉም ሹም ወደ አለቅዬው ቀና ብሎ «በእርግጥ አያቱ ሞተዋል እንዴ?» ጠየቀ።

አለቅዬው ሲመልሱ «እኔ እሱን እሰልላለሁ ብዬ ከቤተ ክርስቲያን ብሔድ አንድ ሬሳ ታጅቦ ሲገባ ደረስኩና ብጠይቅ፤ የሞቱት የእሱ አያት መሆናቸን ነገሩኝ። ከለቀስተኛው መሐል ፈልጌ ስላጣሁት አንደኛውን ኅዘንተኛ ይህንኑ ጉድ ለምን ከቀብሩ እንደ ቀረ ብጠይቀው፤ ከባድ ሥራ ስላለብኝና በብርቱ ስለታዘዝሁ ቢሮ እሔዳለሁ ብሎን ሔደ። የመንግሥት ሥራ መቸም እናት አያስቀብርም አለኝ። በኋላ ወደ ኳስ ሜዳ ጨዋታውን ለማየት ብሔድ፤ ከዚያ ሲያናፋ አየሁት» ብለው ተናገሩና «አሁን መቀጣት አለበት» አሉ።

ይህስ ከሆነ ብለው ሁሉም ሊፈርዱበት ቃጡ። እሱ ግን «ጌታዬ ኳስ ሜዳ ሔደሃልና ተቀጣ ከተባልኩ እንደኔው የሔዱ ሁሉ ይቀጡ» ብሎ በገደምዳሜ ተናገረ። በዚህ ምክንያት ነገሩ ተድበሰበሰና ከአለቃው ቢሮ ወጣ። ከዚያ ቀን ጀምሮ ውልፍት እንዳይል አለቅዬው ወጥረው ያዙት።

ባይሠራም ከቢሮው እየገባ ሲያንቀላፋ ይውል ጀመር። ወሬ በማውራትም የሠራተኞቹን የሥራ ጊዜ ያጓትት ጀመር። ሐምሌ ሰባት ቀን ከአለቃው ቢሮ ገባና «የሁለት ወር ፈቃድ ይሰጠኝ» የሚል ማመልከቻውን አቀረበ።

አለቅዬው «ምን ያደርግልሃል የሁለት ወር ፈቃድ» አሉት።

«የዘንድሮው ክረምት በጣም ብዙ ብርድ ይኖረዋልና ክረምት እስኪወጣድ ወባ ስላለብኝ ይፈቀድልኝ ብዬ ነው» አለ ሲመልስ።

አለቅዬው የቀረበላቸውን ማመልከቻ አስቀመጡና ደንገጥ ብለው «ክረምቱ ብዙ ብርድ እንደሚኖረው ማን ነገረህ?» አሉት።

«ማንም አልነገረኝ» አላቸው።

«ከጋዜጣ ነው ያነበብኸው?» አሉት።

«የለም አላነበብኩም» አለ።

«በራዲዮ ተነገረ እንዴ?» ቢሉት፤

«የለም አልተነገረም» አለ።

«ታዲያ ብርድ እንደሚሆን በምን አወቅህ?» ቢሉ

«አውቀዋለሁ» አለ።

«እንዴት ነው የምታውቀው?»

«እቤት ያለቸውን ከሰል ሌባ ስለ ወሰደብኝ ነው» አላቸውና ተቆጥተው አባረሩት።

ፌዘኛ ነው፤ መቀለድን መቀባጠርን ይወዳል። ያንኑ ቅብጥርጥሩን እውነት አስመስሎ ማቅረብንና ማወናበድን አወናብዶ ማሸነፍን እንደ ጀብዱ ይቆጥረዋል።

መተኛት ይወዳል፤ ተኝቶ ለሀብት መመኘት ማኦያው ነው፤ ሰማይ ተከፍቶ ከሰማይ የሚወርድ መልአክ የኔቱን ጣሪያ ቀዱ ብዙ ብር ካልጋው ላይ እንዲዘረፍለት ይመኛል። መልአኩ ይህን በሚያደርግለት እንኳ ሰብስቦ ከሣጥን መክተቱ የሚያደክመው ሥራ መሆኑ ይሰማዋል። ባጭሩ ገንፎ ከሰማይ ቢዘንብ ሰሀን ይዞ አይቀበለውም።

እሱ ብቻ አይደለም፤ ገረዱም ያው ነች፤ አንድ ቀን ከቤቱ ጋደም ብሎ ጋዜጣ ሲያነብ በጋዜጣው ላይ የሎተሪ ዕድል የደረሳቸውን ሰዎች ታሪክ የሚዘረዝረውን ሲያነብ ገረዱ ሰማችና «ለኔም አንድ ቀን ሳይወጣልኝ አይቀርም» አለች።

«አንቺ የሎተሪ ትኬት ገዝተሽ አታውቂ፤ እንዴት ይወጣልሻል?» አይ ባኮቴ እግዜር ካለው አይቀርም» አለች፤ ከቤታቸው ነው፤ ከምሰሶዋቸው ነው።

ማላገጡን አበዛው፤ አልመለስ አለ፤ ድሮ ያስቅለት የነበረው ቅልድ እያስከፋበት ሔደ፤ አትሟዘዝብን ይባል ጀመር፤ መለማመጡም የውሻ ሆነበት፤ በሁሉ ዘንድ እንደ አሮጌ ቁና ወይም በመንገድ ላይ እንደወደቀ አንደናቃፊ ጣሳ የሚገፋ ሆነ፤ አታደናቅፈን ባዩ በዛ።

የመሥሪያ ቤቱ ኮሚቴ ነበር ዶሴውን አገላብጦ አይቶ ለሥራ የማይጠቅም መሆኑን ስለፈረደበት ከሥራ እንዲወጣ ተወሰነ፤ በማግሥቱ እንዲለቅ በማግሥቱ እንዲለቅ የተጻፈለት ማዘዣ ደረሰው ጊዜ በጣም አዘነ፤ ክፉኛ ሲያዝንና ሲደነግጥ የመጀመሪያ ጊዜው ነው።

ራሱን በራሱ አታለለና ተፅናና «ሹፌርነት ተምሬ ሴይቼንቶ ብነዳም ይሆናል» አለ «ያለዚያም ካንዱ ፈረንጅ ሱቅ ተቀጥሬ ሸቀጣ ሸቀጥ ሻጭ ልሆንም እችላለሁ» አለ እነኝም ነገሮች የሚያደክሙት መሰለው።

«ግድ የለም ቀላል ሥራ ሞልቷል» አለ «አዝማሪነት ብቀጠርም ይሆናል፤ እሱም ደግሞ ዜማና ግጥም ማጥናቱ ልብ ያወልቃል» አለ «ደላላ ብሆን ይሻላል? አዎ ሳይሻል አይቀርም» ብሎ የደላላነት ሥራ ጀመረ። ከፒያሳ ይቆምና የሚደልለውን ነገር ሲፈልግ ይውል ጀመር፤ እሱ የሚያበስለው ፈላጊዎችን እንጂ ተፈላጊው የት እምኑጋ እንደሚገኝ አላጠናውም።

«ደህና የሚሸጥ ሽጉጥ ፈልገን» ይሉታል «ኡ እሱማ ከከዋጃ ሱቅ ሞልቷል፤ ከዚያ በርካሽ የፈለጉትን ዓይነት ሊገዙ ይችላሉ» ይልና የድካሜን ዋጋ ስጡኝ ይላል፤ «ሱቁንማ እኛስ መች አጣነው» ብለውት ያልፋሉ። እንኳን በቀን በሳምንት ቤሳም የሚያገኝ ደላላ ወጣው።

ተመረረ፤ ተበሳጨው፤ «ፈጣሪዬ እንዴት ፈጥረህ እንዳልፈጠርኸን ታረገኛለህ? አሁን ምን ቸገረህ እኔንም ከሰው እኩል ብታረገኝ?» ይላል እውነቱን ነው፤ ኑሮው ሁሉ ከሰው በታች ነው፤ ያለቸውንም ዕቃውን ቸብችቦ ጨርሷል፤ ልብሶቹም አለቁ፤ ደህና ደህናዎቹም የትርፍ ትርፍ ለማግኘት ከጨርቅ ተራ እየተንጠለጠሉ ይውሉ ጀመር።

አንድ ዘዴ አገኘ፤ «የተከበሩ ጌታዬ ሆይ፤ ያለ የሌለኝን ሀብቴን ሌባ ዘርፎኝ እንደሚያዩኝ ሆኘሎታለሁ ስለ ጭንቅ አማላጅዋ ስለ ተሰቀለው ጌታ ብለው የተቻሎትን ያህል እንዲመጸውቱኝ በወንድ ልጅ አምላክ ይዤዎታለሁ» የሚል ደብዳቤ ጽፎ ይዞ ላላፊ ላግዳሚው ልስብ እያ ያስነብብ ጀመር፤ መጀመሪያ ለጥ ብሎ እጅ ይነሣል፤ እንዴት ዋልክ ሲሉት ወረቀቷን ይሰጣል፤ ያዘነ ሲሰጠው ሲሰጠው ሌላውም ወይድ ባክህ እያለ ሲያልፍ ቢከፋውም ደስ ቢለውም «ጌታዬ ወረቀቷን ይመልሱልኝ» ማለትን ፈጽሞ አይረሳም።

አንድ ቀን ከድሮ ጓደኞቹ አንዱ አገኘውና አዘነለት፤ ጠቅላላ ሁኔታውንም ጠየቀው «እህል ከቀመስሁ ሦስት ቀኔ ነው» ስላለው ጓደኛው አዘነለትና ከሆቴል ቤት ወስዶ ምሳቸውን አብረው በሉ።

ከሆቴል ቤቱ ይበሉ የነበሩ ሁሉ ቆሻሻ በተንጨፈረረ ጠጉር፤ ኮት ያልደረበ በተቀዳደደ ሸሚዝ በክር በተጠቃቀመች ሸራ ጫማ ከፊትና ከኋላው በተቦጨቀ ቦላሌ ሱሪ አመድ መስሎ በገረጣ ቆዳ ያጌጠ ሰው በመሃላቸው በመገኘቱ ተጠየፉ ከዚያን ቀን ወዲህ እንኳን የሆቴል ቤቱ ደንበኞች ተቀነሱ።

ጓደኛው ምሳውን አበላውና ከበረንዳ ላይ አንዳንድ ቢራ ይዘው ሲጫወቱ ጓደኝዬው ድህነቱንና ያለበትን መከራ ሁሉ ከሰማ በኋላ እጅግ በጣም አዘነለት፤ በየወሩ እንኳ ሊረዳው ፈልጎ ነበር፤ ግን ለልጁ እናት ቀለብ ስለሚያሰፍርና በቤቱም ብዙ ወጪ ስላለበት ሊረዳው ባለመቻሉ አዘነ።

ጓደኛው ለጥቂት ጊዜ ተክዞ ቆየ፤ ወዲያውኑ ሰውዬው ከቢራው ጎንጨት አለና «ታውቃለህ? ዱሮ እንዲያ ያልተጫወትኩበትን ያህል አንድ ብር ለማግኘት እንደ ሰማይ ራቀኝ» አለው፤ ጓደኛውም ከተከዘበት መለስ ብሎ ለመቀለድ ያህል «አሁን እጅህን ከኪስህ ስትከት አሥር ብር ብታገኝ ምን ትላለህ?» ቢለው «የሌላ ሰው ልብስ አሳስቼ ለብሼ ነው እላለሁ» ብሎ መለሰለት፤ ከዚህ በኋላ ለእራቱ መብያ ሃምሳ ሣንቲም ከእጁ ላይ አደረገለትና ተለያዩ።

አንድ ቀን የድሮ ጓደኞቹ ከሥራ ወጥተው በወደማታው አየር እየተናፈሱ በፒያሳ ሲያልፉ ሰውዬው ማስታወቂያ እየተለጠፈበት አንዳንድ ልጆች እየተሸከሙ የሚያዞሩትን ካርቶን ከጀርባና ከፊቱ በጠፍር አንጠልጥሎ ሲዞር አገኙት። በካርቶኑ ላይ የተጻፈበት ወይም የተለጠፈበት ማስታወቂያ አልነበረም፤ ፍጹም ነፃ የሆነ ባዶ ካርቶን ነበር።

ጓደኞቹ ለጥቂት ጊዜ ቆም ብለው አዩትና «ምነው ባዶ የማስታወቂያ ማዞሪያ ካሮትን ተሸክመህ ትዞራለህ? ይህንንስ እንድታዞር ማነው በዋጋ የተዋዋለህ ሞኝ» ቢሉት «ሞኝ ተግኝቶ የሚዋዋለኝ አላገኘሁም« አላቸው «እንግዲያውስ እንዴት ነው? ቢሉት «ሥራን ልልመድ ብዬ ነው» አላቸው።

መቶ ሽህ ብር?

አቶ ዠማነህ ከማህል አራዳ አገኙኝና «ብርቱ ጉዳይ ስላለኝ እቤቴ ድረስ እንድትመጣ፤ በብርቱ ነው የምፈልግህ» ስላሉኝ ረቡዕ ዕለት ከሥራ እንደወጣሁ በቀጥታ ካቶ ዠማነህ ቤት ሔድሁ።

ምሳ በልተን ቡና ስንጠጣ የተፈትለግሁበትን ጉዳይ ያወሩልኝ ጀመር፤ ለልጃቸው ለሣራ ባል መምጣቱን ነገሩኝ፤ የመጣውንም ባል አውቀው እንደ ሆን ጠየቁኝ እንደማላአውቀው ነገርኳቸው፤ ሁኔታውን እንዳጣራላቸው ለምነውኝ ተለያየን።

አውቃለሁ፤ አቶ ጀማነህ አንዲት ቅንታት ልጃቸውን ለማንም የአራዳ ወጣት የሚሰጡ አይደሉም፤ ብዙዎች ናቸው ሣራን ለማግባት እየጠየቁ ሳይሳካላቸው እየቀረ የተው፤ አጥንት ያስፈልጋል፤ የማነህ ሲሉት የእከሌ ነኝ በማለቱ ብቻ እንዲታወቅ ያስፈልጋል የእከሌ ነኝ ብሎ እከሌ የማነው እንዲባል አያስፈልግም።

«ጋብቻዬ የሚሆነውን ባቋቋሙ ነው የማውቀው» ይላሉ፤ ደፍሮ የሚጠይቅ የለም እንጂ ከጠየቀ ሣራን ለማግባት የሚቀርብለትን ፈተና ሁሉ ማለፍ ይኖርበታል፤ ኋላማ እንደ ሣራ ማማር ፳፮ ዓመታት ሙሉ መች ባል ሳታገባ ትኖር ነበር?።

የሰው ልጅ በእውቀቱ እንጂ በትውልድ አያድግም የሚለውን ዘመን አመጣሹን የንግግር አቃቂር አቶ ዠማነህ አያምኑበትም፤ እምነታቸው በዘራቸው የታወቁ ሰዎች በታወቀ ቦታ መዋል አለባቸው ነው።

በዚህ ምክንያት ነው ሣራ ባል ሳታገባ ሐያ ስድስት ዓመታት ሙሉ ከእናት ካባትዋ ጉያ የኖረችው አባዋ የዋዛ ሰው አይደሉም፤ ለልጃቸው ለሣራ የሚመጣለት እጮኛ በዘሩታላቅ እንዲሆንና ሀብቱም አንፍጫው አጠገብ ባይደርስ እንኳ አገጩ ገደማ የደረሰ እንደሆን ይፈልጋሉ፤ ስለዚህ ነው ያቺን የመሰለች ቀዘባ ባል ሞቶ ተትረፍርፎ አጥታ የኖረችው።

ካቶ ዠማነህ በተላየየን በስምንተኛው ቀን ተገናኘንና «ታዲያስ ያልኩህን እንዴት አደረክ?» አለኝ «አጣሁት» አልኳቸው፤ «ማወቅማ እኔማ አላወቀውም ሁሉንም ነገር የነገረችኝ ሣራ ነች እኔም እሺ እጣራለሁ ነው እንጂ ያልኳት ሌላ አላልኳትም እስቲ ለሁሉም እሱዋን እንጠይቃት» አሉና በአውቶሞቢላቸው ወደ ቤታቸው ሔድን።

ምሳ ከበላን በኋላ ከእልፍኝ ሆነን ስናወራ አቶ ዠማነህ በተለያየን በስምንተኛው ቀን ተገናኘንና «ታዲያስ ያልኩህ እንዴት አደርክ?» አሉኝ «አጣሁት» አልኳቸው «ማወቅማ እኔማ አላወቀውም ሁሉንም ነገር የነገረች ሣራ ነች እኔም እሺ አጣራለሁ ነው እንጂ ያልኳት ሌላ አላልኳትም እስቲ ለሁሉም እሱዋን እንጠይቃት» አሉና በአውቶሞቢላቸው ወደ ቤታቸው ሔድን።

ምሳ ከበላን በኋላ ከእልፍኝ ሆነነ ስናወራ አቶ ዠማነህ ለጠጥ ብለው ተቀመጡና ሣራን «እስቲክ የዚያን ሰው ሁኔታ አጫውቺኝ» አሏት።

«ምን መሳይ ነው?» ብላት ጣቶችዋን ጋር አቆላልፋ ዓይኔን እያየች «ጠይም ነው» አለችኝና ፈገግ አለች።

«የማን ልጅ ነው? አባቱ የታወቁ ናቸው እንዴ?» አልኳት፤ ሣራ መልስ ልትሰጠኝ ስትሰናዳ እናቷ ወይዘሮ ሙላቷ በመሐላችን ጣልቃ ገቡና «ዛሬ እኮ ዘር ቀርቷል፤» ብለው ሳጨርሱ አቶ ዠማነህ አቋረጧቸውና «ይቺ ሴት ጤናማ አይደለች? ይሔን ጥልቅ ማለት ተይ አላልኩሽም? አንቺ አሁን ስለ አደባባዩ ሁኔታ ምም ታውቂና ነው?» ቢሏቸው ወይዘሮ ሙላቷ እንደማኩረፍ ብለው «እኔ ምንቸገረኝ እንደፈቃዳችሁ፤ በኋላ ዲቃላ ማሳደጉ ብቻ እንዳይቸግረን» እያሉ ወደ አንደኛው ክፍል ገቡ።

«ልጁ እንኳን» ሲሉ አቶ ዠማነህ ጀመሩ፤ «ልጁ እንኳን በዘሩ ምንም አይል፤ ባሻ መሸሻም አጫውቶኛል፤ ጠባዩም ደህና ነው አሉ፤ ቢሆንም ማን እንደራስ ይሆናልና አንተ ብታጣራው ይበጃል በመቶ ሺህ ብር የሚገመት ሀብት አለው ይላሉ፤ ከሰው የሰየሙትን ይዘው ነው እንዴት የመቶ ሺህ ብር ሀብት ሊኖረው ይችላል ብዬ ነው፤ ወርሶ እንደሁ አላውቅም፤ ከወረሰም ማለፊያ ነው፤ ቢወርስም ልጅ ነውና እንዴት መቶ ሺህ ብር ሊያኖር አለ እላለሁ፤ ከቻለ በውነት ጨዋ የዛሬ ልጅ ይሄን ያህል ሀብት ካጠራቀመ ወይም ያገኘውን ካስቀመጠ በውነቱ ክፍል የተገኘ ጥሬ ነው ልንለው ይገባል ሳላወላውልም ልጄን እድርለታለሁ፤ ብቻ ለሁሉም ነገር እኔ አልመሰለኝምና ይሔ የሰው ሀይሀይታ ስለማያዋጣኝ አንተ አጥራልኝ» አሉኝ።

በዝምታ ካዳመጥኳቸው በኋላ ወደ ሣራ ዞር ብዬ «ታዲያ እንዴት ነው እናንተ የተነጋገራችሁት?» ብዬ ጠየቅኋት ውሸቷን ሳቅ አለችና ተቅለሰለሰች፤ አባትዋን አፍራ ነው፤ አስትውቆባታል እየተሸኮረመመች አቀርቅራ አባትዋን ታይ ነበር። እሳቸውም በመሆኑ ገብቷቸዋል፤ «እስቲ እናንተ ተጫወቱ፤ እኔ የቀን እንቅልፍ ተቸግሬአለሁ፤ እንግዲህ አይምሰልህ ከበደ፤ ተቸግሬልሃለሁ» አሉና አቶ ዠማነህ ወደ መኝታ ቤታቸው ሔዱ።

«አየህ ጋሽ ከበድዬ» አለኝ ሣራ «ልጁ ደህና ልጅ ነው መረተም በቀደም ሁሉንም ነግራኛለች ሐመረእንኳ ደህና የተማረ ልጅ ነው ብላኛለች፤ ደሞም ታጋሽ ነው፤ ነገሩን ከጀመርነው ዓመት አልፎአል ግን እኔኑ ይጠብቃል፤ እሺ ሌላ ሰው ቢሆን ይህን ያረጋል? አያረግም ውሸት ምን ያረጋል።

«አየህ ብቻ በቂ የቃል ንግግር አላደረግንም እንጂ ብዙ ደብዳቤዎች ተጻጽፈናል የኛን ቤት እንደምታውቀው ከሱ ጋር ሳወራ ያዩኝ እንደሆነ ቁም ሥቃዬን ነው የሚያሳዩኝ እናትዬ።

«እሱም ይህንኑ አውቆ ተጠግቶ ሊያወራኝ አይፈልግም፤ ይሔም ራሱ አንድ ጭዋነት ነው፤ ማለቴ እንደ ሌሎቹ ደፋር ባለመሆኑ ነው፤ ታውቃቸዋለህ የዛሬዎቹ መገለጢጦች እንዴት እንደሚሆኑ በመንገድ እንኳ አላሳልፍ አይደል እንዴ የሚሉት» አለችኝ።

ጉልበቶቼን ተመርኩዤ ፈዘዝ እንዳልኩ «ደመወዙስ?» ብዬ ሳልጨርስ ሣራ አቋረጠችኝና «በቂያችን ነው፤ አየህ የዘመኑኡን ነገር እንደምታውቀው በወገን ሆኖ ጨቈውት ነው እንጂ በሥራው የተወደደና የተመሰገነ ነው፤ እሱም ጐበዝ ነው፤ እንደሰማሁትና እንደሰማኸው መቶ ሺህ ብር የሚያወጣ ሀብት አለው፤ አሁን ደሞዙ ፫፻፶ ብር ነው፤ ታዲያስ በቂ ነው።

«የቤት ኪራይ የለበት፤ እህል አይገዛ፤ ደሞዙ የሚስ ገንዘብ መሆኑ ነው፤ ጥሩ ቪላ ነው አሉ ያለ ከደመወዙ ሌላ የመቶ ሺህ ብር ሀብት እንዳለው ነግረውኛል፤ ይሔ ደሞ እውነት ነው፤ እትዬ ልኬለሽም ይህንኑ አጣርታ ነግራኛለች፤ ላባባም ነግራዋለች፤

«እንግዲህ እሺ እሱ ቢዋሽ እትዬ ልኬለሽ ትዋሻለች? ለማን ብላ ነው የምትዋሸው? ማን ሊቀርባት? እሱ ሲቀር የሚቀር ባዕድ ነው፤ እኔ አይደለሁም እህቷ እንዴ? ከደህና ሰው ነው ያጣራሁት ብላለች።

«በውነቱ ጋሽ ከበድዬ የጻፈልኝልን ደብዳቤ ባሳይህ ታዝናለህ፤ ማለቴ እንዲያው ምን ልበልህ አንድ ፍርድ ትወስደብታለህ፤ አሁን እንዳላሳይህ መኝታ ቤት ነው፤ አባዬ ተኙ እንጂ አሳይህ ነበር፤ ምን ልበልህ ተራቆ ነው የጻፈልኝ ደሞዝ የቃል አወጣጥና አሰካክ እማንጋ አለ ልሙትልህ ጋሽ ከበድዬ እንደ ሌሎቹ አበድኩ ሞትኩ ከነፍኩ አላለም እቅጯን ነው የተናገረው፤ ያ ጋሽ ጥበቡ ያመጣው ዛላውን አሳምሮ እንዲህ ብሎ አልቀረም? የጻፈልኝን አንብበኸዋል፤ ምየልህ ጋሽ ከበድዬ እነኝህ ሞትኩ ከነፍኩ የሚሉ ሁሉ ውሸታሞች ናቸው፤ ላያገቡ ነው አገባሻለሁ የሚሉት ተዋወቅን» አለችኝ።

«ታዲያ አሁን እንዴት ነው? ብላት «አባባ ይሔ ሰውዬ መናጢ ነው እያሉልህ እንቢ አሉ፤ ውቃቢዬ ነግሮኛል ይሉልሃል፤ ወፋብኮ አይደሉ፤ ሁሉም ቢነግሯቸው አላምንም ብለዋል፤ ቆይ ታያለህ አንተም አሁን እውነቱን ስትነግራቸው ኤድልኝ አትረባም ነው የሚሉህ።

«እሺ ጋሽ ወልደ ሰማዕትን ያህል ሰው ለሳቸው ብሎ እሳቸውን ፈርቶ ነገሩን አጣርቶ ሁሉም ነገር እውነት መሆኑን ቢነግራቸው የለም አላጣራኸውም አሉትና ቁጭ፤

«ጋሼ ወልደ ሰማዕትን ነገር ታውቀዋለህ፤ ለራሱ ቁጡ ነው፤ አይ እንግዲህ ቅዱስ ገብርኤል መጥቶ ያጣራሎት አላቸውና ውልቅ አለ፤ ባል አልተፋ፤ አንቺ ምረጭ ይሉኛል፤ ስመርጥ ደግሞ የማያውቁትን አይረባም መናጢ ነው ይሉልሃል፤ እንዲያው እንዴት መሰለህ።

«አየህ፤ ደሞ ሰው ዕድሜዬን እየቆጠረ ቆማ ቀረች ይለኛል» ስትል አቋረጥኳትና «እሱን እንኳን ተይው፤ ቢሉሽ ምንቸገረሽ» አልኳት፤ ሣራ አዘን አለችና «እሱስ ግድ የለኝም፤ ብቻ አየህ ወይኒቱን አሁን የስንት ጊዜ ታናሼ ነች፤ ሁለት ወልዳ የለ» አለች።

«ይሔን አትበይ» ብላት

«ሰው እኮ ይሔን ነው የሚያመዛዝንልህ» አለች፤

«የሰውን ነገር ተይው፤ አሁን የወይኒቱ ባል መሆኑ ነው?» አልኳት

«እሱስ እወንትህን ነው» አለችኝ፤

«ይሔ ለራሱ ሰካራም፤ እንዴት አደርክ ሲሉ ደህና አምሹ የሚል ባል ነው? ያኔ አጎትሽ አኩለው ነው የዳርዋት፤ መቼም ወልዳለችና ምን እናድርግ ብሎ ነው ዘመድ ሁሉ ዝም ያለው፤ መጣራተጉ እንኳ አይከፋም» አልኳት።

«መች ክፉ ነው አልኩ፤ ግን ጋሻ ወልደሰማዕት፤ እትዬ አስካለ፤ አበባ ይፍሩ፤ እትዬ ልኬለሽ እነኝህ ሁሉ ሰልለው አጣርተው ነገሩዋቸው፤ እሳቸው ብቻ የለም ልክ አደላችሁም ይሏቸዋል፤ ስድስተኛ ነህ ሰባተኛ ነው አሁን አንተን አጣራ የሚሉት» ስትለኝ አቶ ዠማነህ ከመኝታ ክፍላቸው መጡ።

አቶ ዠማነህም ከእልፍኙ መውጫ በር ላይ እንደ ቆሙ ካፖርታቸውን እያስተካከሉና እየነቃቀሉ ከኋላቸው ለቆምኩት «እንግዲህ ሁሉንም ነገር አንተ አጣራው፤ ጮሌ ነህና እንደማይመልጥህ አውቃለሁ፤ ይሔን የዘመኑን ልጆች አነጋገር እምብዛም እምነት አልትልበትምና አንተ አጣራልኝ፤ አማላጆቹንም በዚሁ አቆይቻቸዋለሁ» ሲሉ በነገራቸው መሐል ጣልቃ ገባሁና «አማላጆቹ ስለ ጠባዩ ምን አሉ?» ብላቸው «ጠባዩ ጥሩ ነው ብለውኛል፤ ስለ ሌላው ነገር ግን ምንም አልጠየኳቸውም፤ እንደሰማሁት ሰውዬም ቢሆን ለጋብቻው የሚቸኩል አይመስለኝምና ጊዜ አለህ» አሉኝና አብረን ሔድን።

ትልቅ አደራ ነው፤ አቶ ዠማነህ ቢቀየሙ የሚጎዱ ናቸው፤ በእሳቸው ዘንድ ልክስክስ ሆኖ መገመቱ ከንድፍ ይልቅ የቀለሉ ሆኖ መገኘት ነው ልጅ ሽብሩ አንድ እቅን በቀላመደ ነው እስከ ዛሬ ጠምደው የያዙት፤ በዚሁ ነው ለየሰው ሁሉ የማያድግ ነው እያሉ የሚያወሩት፤ ማጣራት አለብኝ በእርግጥ ጥሩ አድርጌ ማጣራት አለብኝ፤ መጀመሪያ የነገሩን ፍንጭ ለማግኘት ያህል ከወየሮ ልኬለሽ ዘንድ ሔድሁ፤ እግዚአብሔር ያክብራቸውና ያን ሁሉ ሥጋችወን እንደ ተሸከሙ እበር ድረስ ወጥተው ተቀበሉኝ፤ ዋ አንዱን ጥሎ አንዱን አንጠልጥሎ ሆነ እንጂ ወይዘሮ ልኬለሽ እኮ ትናንት እርም ታህል የነበሩ ልጅ ነበሩ፤ ምናላቸው ይባልላቸዋል፤ እርግጥ ነው ቆዳቸው ይመሰክራል፤ የውፍረት ይሁን የበሽታ እንጃ እንጂ ከጊዜ በኋላ ነው አሉ እግራቸው የተድበለበለው።

ስለ ሣራ እጮኛ ብጠይቃቸው እርግጥ ልጁ ብዙ ሀብት ያለው መሆኑንና የጨዋ ዘር መሆኑንም ነገሩኝ።

«እንዴት ይህን ለማወቅ ቻሉ?» ብላቸው፤

«ለገሠን አጣራ ብዬው ነበር፤ ነገሩን መርምሮ እንዳገኘው ልጁ ምራቁን የዋጠ ጨዋ ነው ብሎኛል» አሉ።

«ይሔስ የመቶ ሺህ ብር ያህል ሀብት አለው የሚባለውስ» ብላቸው

«እርግጥ ነው አሉ፤ አለው አሉ» አሉኝ።

ሌላ አልጠየኳቸውም፤ የተሰጠችኝን ውስኪ ጨልጪ ወጣሁ፤ ወይዘሮ ልኬለሽ እንኳን እንዳጫውታቸው ፈልገው ነበር፤ እግረ መንገዳቸውንም ስለ ሚስቴ ጉዳይ አንስተውብኝ ነበር፤ እኔ ግን ቸኩዬ ነበርና ነገሩን ቸል ብዬው ሔድሁ።

አቶ ወልድ ሰማዕትም ዘንድ ሔድሁ፤ እሳችወም እንደ ወይዘሮ ልኬለሽ ነገሩኝ፤ የወሬ አባታቸውም ያው ለገሰ መሆኑን ነገሩኝ፤ ወይዘሮ ምንትዋብ ዘንድ ሔድሁ፤ እሳቸውም ልክ እንደ አቶ ወልደ ሰማዕት ነገሩኝ፤ ወሬውንም ያጣርላቸው ሾፌራቸው እጅጉ መሆኑን አጫወቱኝ፤ ወይዘሮ አስካለ ዘንድ ሔድሁ፤ እሳችወም ልክ እንደ ወይዘሮ ምንትዋብ ነገሩኝ፤ የወሬ አባታቸው የወይዘሮ ምንትዋብ ሾፌር እጅግ ነው አሉኝ።

ከዚህ የበለጠ ምስክርነት አያፈልግም፤ አቶ ወልደ ሰማዕትም ቢሆኑ ጠጉራቸውን ሽበት የወረረው በራ በመሆናቸው የሚታመኑ አረጋዊ ናቸው፤ ሁሉም የማይዋሹ ቤተሰቦች ናቸው፤ ከዚህ ወዲያ ነገር አያብዙ ብዬ አቶ ዠማነህን ልቆጣ ወደ ቢሮአቸው ሒሀድሁ ግን ሳያቸው ሳይቆጡኝ ደነገጥሁ፤ የአስደንግጥ አዚም አለባቸው።

ነገርኳቸው፤ «ከነሱ ወዲያ ምስክር መፈለግ አፍን ማበላሸት ነው» አልኳቸው። «እባክህ ተውኝ» አሉኝ «ሰንፈህ እንደሆን ንገረኝ እንጂ እኔ እነሱን አላመንኳቸውም፤ የት ተዟዙረው ስገናኙ ነው? የሰ ወሬ የዘው ነው የሚከተፍሱት» አሉኝ።

«ታዲያ አንተው አጣራ ነው የሚሉኝ?» ብላቸው «አዎ አንተ ሁልገብ ስለሆንክ ነገር አያመልጥህም፤ እውነቷን ልታገኝ የምትችለው አንተ ነህ» አሉኝ።

«እኔም ልክ እነሱ እንዳሉት ሆኖ ባገኘውስ?» ብላቸው፤

«እደርስበታለሁ» አሉኝና «አንተ ቦርቡረህ ውስጡን አውቀህ ልክ መሆኑን ከነገርከኝ እድራታለሁ፤ ግን ተጠንቀቅ» አሉኝ፤ እሺ ብዬ ተሰነባብተን ተለያየን።

አሰበሁ፤ በእንዴት ዓይነት ዘዴ ለማጣራት እንደምችል አሰላሰልሁ፤ ያልወጠንኩት ያላሰላሰልኩት ሐሳብ የለም ከሁሉም የተሻለ ሆኖ ያገኘሁት ከሰውዬው ጋር ጓድ መሆንን ነው።

አንዱ ችግር ደግሞ ከሰውዬው ጋር መተዋወቁ ነው፤ ሣራ ሰውዬው ጋዜጠኛ መሆኑን ነግራኝ ነበር፤ በሚኒስቴሩ ውስጥ ተቀጥረው የሚሠሩ ጋዜጠኞች የሱ መሳይ ስም እንደ ሌላቸው ተረዳሁ በየጋዜጦቹ ላይ አንዳንድ ድርሰቶችን ስለሚጽፍ ይመስለኛል ሣራ ጋዜጠኛ ነው ያለችኝ።

ሣራ ከተማሪ ቤት ስትመለስ ከመንገድ ላይ ተገናኝተው ሲነጋገሩ በሩቁ እየኋቸውና ሰዬን አወቅሁት፤ ሣራም እሱው መሆኑን ነገረችኝ፤ አሁንም ችግሩ ከሰውዬው ጋር መተዋወቁ ነው።

የሀገር ቤት ሰዎች አይደለንም፤ ወይንም ያንዲት መጠነኛ መንደር ነዋሪዎች አይደለንም፤ ሁለታችንም የአዲስ አበባ ነዋሪዎች ነን፤ ባሕር ነው፤ ውቅያኖሳችን ነው፤ የቅርብ ጎረቤቶች እንኳ የማይተዋወቁበት ከተማ ነው፤ ሁሉም ተኳርፎ የሚተላለፍበት ነው፤ እንዲያው ደርሶ ከመንገስ እንዴት ዋልክ ቢሉት የት ታውቀኛለህ? ተብሎ የሚጠየቅበት ነው፤ ባጭሩ አዳሜ በሙሉ የሚተረማመስበት ከተማ ነው።

እዚህ መሐል እዚህ ሁሉ ግርግር መሐል ባሕር ላይ እንደ ወደቁ ሁለት የዝናብ ጠብታዎች የሆነው እኔና ሰዬው የት ተገናኝተን እንዴትስ እንተዋወቃለን? እንዴትስ ባጭር ጊዜ ውስጥ አፍ ያልን ሚስጢር ተካፋይ ጓደኞች እንሆናለን? ለየትኛው ታቦት ቢሳሉ ነው የልቤን ዘክዝኬለት የልቡን የሚዘከዝክልኝ? ጭንቅ ነው፤ አይተውት ነገር ያቶ ዠማነህ ትእዛዝ ነው።

መሥሪያ ቤቱን አወቅሁት፤ ሁልጊዜ ማታ ማታ ከሥራው ሲወጣ እከተለዋለሁ፤ ግን ልጁ አንገተ ሰባራ ጨዋ የጨዋ መጨረሻ በመሆኑ በቀጥታ ከቤቱ ይገባል፤ የትም ውልፍት አይልም፤ ይሔም አስቸገረኝ፤ ከማያውቁት ቤት፤ ቡና ከተጋበዙበት ቤት ወይም መጠጥ ከማይሸጥበት ቤት እንዴት እንዲያው ዘው ይባላል?

አንድ ቀን ከሰዓት በኋላ ከሥራው ወጥቶ ሲሔድ እንደ ተለመደው ተከተልኩት፤ ፒያዛ ደረስን፤ ከጓደኛው ጋር ከቼንትሮ ቡና ቤት በራፍ ላይ ተቀመጡ፤ ባንደኛ አገጠባቸው ካለው ጠረጴዛ እኔ ተቀመጥሁ፤ እኔም እንደነሱው ቡና አዘዝሁ።

አሁንም አንድ አስቸጋሪ ነገር ነበር፤ ከማያውቁት ሰው ጋር እንዲያው ዘው ብሎ ጭውውትን መክፈት አስቸጋሪ ነው፤ ሰካራም ሆኖ መገኘት ያስፈልጋል፤ ያም ቢሆን ጥፊ ይከተላል።

የምፈልገው ጥቂት ሰበብ ነው፤ የዝንብ ማንኮሻኮሽ ሊስትሮዎች፤ ሱቅ በደረቴዎች ሁሉ ሰበብ ሊሆኑኝ ይችላሉ፤ አዎ ሆኑኝ።

«ረፍት ፈልጎ ከዚህ ያረፈ ሰው አልገዛም አላስጠርግም በማለት ልቡ ሊወልቅ ነው፤ ከቅድም እስካሁን ለስንቱ መልስ ሰጠን» ብዬ ፈገግ አልኩና ከበስተግራ ከበራፍዋ አጠገብ ለተቀመጡት ነገርኳቸው።

«አዎ በጣም ችግር ነው» አለኝ ሰውዬው «ምነው ማዘጋጃ ቤት አንድ መፍትሔ ቢያደርግ?» አለና ሁሉም እንደ ልቡ ሳይፈራ የሚያማውን ማዘጋጃ ቤትን አማልኝ፤ ወሬው እንዳይቋረጥም ገፋገፋ አደርገው ጀመር፤ በዚያው እያራዘምን እግረ መንገዳችንን ወሬውን እያበዛን ሔድን።

በኋላም እየቆየን ተላመድንና ባንድ ጠረጴዛ ዙሪያ ተቀመጥን፤ ቶሎ በቶሎ እንድንግባባ በማለትም ገፋ ገፋ እያደረግሁ ጋበዝኳቸው፤ ከቡና ቤቱ ገባን፤ ከዚያም ቢራችንን እየቀዳን ወሬአችንን እንቀዳ ጀመርን።

እኔም ብሆን ለጓደኝነት የምፈልገው ወጣት ነኝ፤ አለባበሴ ከማንም ሊያቃርበኝ የሚችል ነኝ፤ እንዳያስገምተኝ አነጋገሬን አስቤ የምጥል ነኝ፤ አረማመዴም ቢሆን በሕግና በወግ በመሆኑ ማንም ለጓደኝነት የሚመርጠኝ ነኝ፤ እንኔ ከቤ ራሴን የማውቅ ራስ ያለኝ ነኝ፤ እነሱም ቢሆኑ ተደስተው ቶሎ ያስጠጉኝ በዚሁ ነው። ስሜ ከበደ መሆኑን ነግሬው ስሙ እሸቴ መሆኑን ነግሮኛል።

ከዚያን ዕለት ጀምሮ አዘውትረን የምንገናኝ ጓደኛሞች ሆን፤ ለሦስት አራት ቀናት ያህል ከቤቴ እየወሰድኩት ጋበዝኩት፤ ቅዳሜ ከሰዓት በኋላ ከቤቱ ወሰደኝ፤ ቤት ያፈራውን ጋበዘኝ።

ቤቱ እጥር ምጥን ያለች ትሁን እንጂ የዕቃዎቹ አቀማመትና ንፅሕና አበበ ጎጆውን አሸንፎ የሞኖር ሰው መሆኑን ይመሰክሩለታል፤ ገረዱ ተዋበች አልስማማ ብላው ማባረሩና በሆቴል ተመጋቢ መሆኑን ነገረኝ።

«ለምን ሚስት አታገባም?» አልኩት፤

«አገባለሁ» አለኝ።

«አጭተሃል ወይ?» ብለው ራሱን አካከከና ቅር እያለው «አዎ አጭቻለሁ» አለኝ።

«ምነው ቅር አለህ?» ብለው

«ከልጅቷ ጋራ ተስማተን ነበር» አባትዬው ግን በቂ ሀብት ጠያቂ እየሆኑ አስቸገሩ» አለኝ።

«እንዴት?» አልኩት

«በአጥንት በኩል ያለውን ፈተና አልፌዋለሁ፤ አባትዬው ብቻ አንጃ ግራንጃ ያበዛሉ» አለኝ።

«ታዲያ ሌላ ትለውጥም?» ብለው አሁንም ራሱን አካከከና «አለውጥም፤ እከካም አግብቼ ሳክ ከምኖር እሷኑ ማግባት እመርጣለሁ» አለኝ።

«እንዴት?» ብለው፤

«የትልቅ ሰው ልጅ ናት፤ አባትዋ መከታ የሚሆኑ የስሚንቶ ግምብ ናቸው» አለኝ።

«ሀብታቸውን ነው የምትለው?» አልኩት

«አዎ ሀብታቸውም ቢሆን ቢያዳልጥ የማይጥል ነው» አለኝ።

«አንተ ሀብት የለህም እንዴ?»

«አለኝ»

«ለምሳሌ ምን ያህል እንዲኖርህ ይፈልጉብሃል? አንተስ ምን ያህል አለህ?» ብዬ ጠየኩት።

«የዛሬው ጋብቻ ያስቸገረው ወላጆች በነገሩ መሐል እየገቡ ነው?» አለኝ።

«ወላጆች ወልደው መጣልን ስለማይፈልጉ» አልኩት እኔ ደሞ «ወላጆች ወልደው መጣልን ስለማይፈልጉ ነገሩን ቢያጣሩ አያስከፋም፤ እኔም እንደዚሁ እንዳንተው አጭቼ ነበር፤ ምን ይሆናል ታዲያ ደሀ ነው ብለው ከለከሉኝ፤ አንተ ግን ሀብት ስላለህ ልታገባ ትችላለህ።»

«ማግባትስ እችላለሁ» አለኝ እሱ ደሞ «ግን» አለና አቅማማብኝ

«ቆይ እንግዲህ መቼም ጨዋታ ነውና ምን ያህል ሀብት ቆጥረህላት ነው ማግባት የምትችለው?» አልኩት።

«ልጅቷ እርግጥ ወዳኛለች፤ ደግሞም ማግባት አለብኝ፤ ይህም ብቻ ሳይሆን በእርግጥ እሷን ማጋብት አለብኝ» አለኝ።

«አንተ በቂ ሀብት ካለህ ምን ያለማምጥሃል?» ብለው፤

«አዎ»አለና «ቢሆንም» አለኝ።

«ቆይ ለምሳሌ» አልኩት «ለምሳሌ አባትዬው ያለህን ሀብት ቁጠር ቢሉህ ልትቆጥር የምትችለው ምን ያህል አለ?»

«እችላለሁ፤ ብቻ በስሜ እስካዛውረውና እስክደላደል ቃል ገብተው ቀለበት አሥረን ለጋብቻ ጊዜ ይስጡኝ እንጂ በሚገባ እቆጥርላቸዋለሁ፤ ማጨቴም በዚያው ተመክቼ ነው» አለ።

«ለምሳሌ በኔ የደረሰ ፈተና እንዳይደርስብህ ስትደላደል ምን መቁጠር ትችላለህ?» አልኩት «አንተ ምን ዓይነት ፈተና ነው የደረሰብህ» አለኝ።

«ይሔማ መንገድ ልመራህ ነው» አልኩትና ወዲያው ደግሞ «ያንተን ከነገርከኝ በኋላ የኔን እነግርሃለሁ፤ መቼም ጨዋታ ነው፤ ፊልምም አልሔድንምና ቀኑ እንዲመሽልን በሰፊው እንጫወት» አልኩት።

«ደኅና ነው በል ያናተን አውራልኝ» አለኝ።

«ኖ በፊት እንደጀመርክ ያንተ ጨርስ» አልኩት

«የኔን ነግሬሃለሁ፤ ሀብቴን ቆጥሬ ማግባት ነው» አለኝ።

«ልክ በኔ የደረሰ ፈተና እንደሚያጋጥምህ ይሰማኛል፤ ካሁኑ ማጥናት ያስፈጋል፤ ቆይ ምን ትቆጥርለህ?» አልኩት።

«በጠቅላላው ቢበዛ በመቶ ሺህ ብር የሚገመት ቢያንስ ሃምሳ ሺህ ብር የሚገመት ሀብት አለኝ» ሲለኝ ደነገጥሁ፤ «በጣም ጥሩ» ብዬ ሳልጨርሰው አቋረጠኝና «እመነኝ ደግሞ እንደ አራዳዎቹ ልጆች የምዋሽ አይደለሁም፤ ልጅቱም ታውቃለች፤ በሰፊው ስላስወራሁት አባትዬውም ቢሆኑ ሰምተውታል። ብቻ ጥቂት ጊዜ እንዲጠብቁኝ ያስፈልጋል» አለኝ።

«በውርስ የምታገኘው ነው?» አልኩት

«እናት አባቴ በልጅነቴ ነው የሞቱት» አለኝ።

«ወርሰሃል ማለት ነዋ» አልኩት።

«አልወረስኩም» አለኝ።

«ታዲያ ባንተ ዕድሜ እንዴት የመቶ ሺህ ብር ሀብት ለማጠራቀም ቻልክ» አልኩት።

«ቀላል ነው» አለኝ፤

«እንዴት?» አልኩት፤ ሻይ የጠጣንበትን ፍንጃል ከፊታችን እያነሳሳ «በመጀመሪያ ቀለበቱን ልሠር እንጂ የሀብት ነገር ሞልቷል» አለኝ።

«አሁን ለቀለበቱ ጊዜ አለኝ የምለውን ሀብት ልትቆጥር ትችላለህ?» ብለው ከተቀመጥኩበት ከፊቴ ትንሿ ጠረጴዛ አጠገብ ቆሞ ቁልቁል እያየኝ «አይገባቸውም እንጂ እችላለሁ» አለኝ።

«እንዴት አይገባቸውም? ካለህ አለህ ማለት ነው» አልኩት፤

«አንጃ ግራንጃ ያበዛሉ» አለኝ፤

«ምንድነው አንጃ ግራንጃው?» ብለው

«የተጨበጠ ማስረጃ ይፈልጋሉዋ» አለኝ።

«አንተ የተጨበጠ ማስረጃ የለህም እንዴ?» ብለው፤

«አለኝ» አለና ፈገግ ብሎ ከኪሱ ቦርሳውን አውጥቶ «ይሄ ደሞ ሁሉ የማረገው ነው» እያለኝ ከቦርሳው ውስጥ የብሔራዊ ሎተሪ ቲኬት ሙሉ ሴሪ አሳየኝ።

ለ፳፬ ሰዓት

በልጅነቱም ሥራ ይወድ ነበር፤ የአስተማሪዎቹን ቤት ጠርጎ የትምህርት ቤቱን ግቢ ሁሉ ሳይታዘዝ ያጸዳ ነበር፤ በእረፍት ቀኑ በየጫካው እየዞረ እንጨት መቁረጥ፤ ድንጋይ መፍለጥ ይወድ ነበር፤ በጠቅላላው መቀመጥ የማይወድ ቱን ቱን ባይ ነበር።

እናቱ እማሆይ አመተየስ እንደዛሬ ሳይመለኩሱ «ጧሪዬ ልጄ አሸናፊ ነው፤ ሌሎቹስ ፈሎም የላቸው» ይሉ ነበር፤ እውነታቸውን ነው፤ የአሸናፊ እኅቶች እነ መዓዛ እነ በለጠች ከልጅነታቸው ጀምረው የሚወዱት ሻሽ ማሠር፤ ጠጉር ማበጠር፤ መሽቀርቀር ነበር፤ ያው ያደጉበት ሆኖ ነው በለጠች አሁን ከበረሃው የምትኖረው የአሸናፊ ታላቅ ወንድም ኃይሉም ቢሆን ማላጋ ማጋጣ ነበር፤ አሁን ያው ነው።

ኮስታራው አሸናፊ የሆነ እንደሆነ ሳይቆነጠጥ እንደ ተቆነጠጠ ሆኖ ያደገ ነው፤ ከልጅነቱም ጀምሮ ሐሳቡ ራሱን የሚችልበትን በሞያው ከጓደኞቹ የሚበልጥበትን መንገድ ማሰላሰል ነው።

አድጎ ሥራ ከዚያም በኋላ በሥራው በሞያው ተወደደ አሸናፊ ሥራው ብቻ ሳይሆን አመሉ ጠባዩ ሰው የማይነካ ቢያነጥፉት የማይቆረቁር በመሆኑ የመሥሪያ ቤቱ ሠራተኞች በሙሉ ይወዱታል፤ ከበደ እንኳ

«ክንፍ ያላበቀለ መልአክ ነው፤ እያለ የሚያወራለት በዚሁ በጠባዩ ነው።

ላለቆቹ መታዘዝንና ካለቆቹ ጋር መግባባትን ይወዳል፤ አሸናፊ ከውዝፍ ሥራዎቹ ጋር መግባባትን ይወዳል፤ አሸናፊ ከውዝፍ ሥራዎቹ ጋር የተጋጠመ እንደሆነ አፈር ድቤ ያስግጣቸዋል፤ በዚሁ ሥራ በመወደዱና በመሥራቱ ነው አንዴ ባንድ ጊዜ የመቶ ብር ጭማሪ ያገኘው።

አለቃው አቶ ዱባለ አሸናፊ ካለ እያሉ የመኩበታል፤ እውነት አላቸው እንዴ ከበላይ አንድ አስቸኳይ ሥራ ታዘው የሚሠራልኝ አሸናፊ ነው ብለው እንደተመኩበት ባንዴ አከናውኖ አስደስቷቸዋል።

ባዘዙት ቦታ የሚውል ሠራተኛ ነው፤ መፎካከር መስነፍ አይወድም፤ እነ እከሌ እያሉ ምነው እኔ ብቻ የሥራ ሸክም በእንጉብዴ የምሸከመው አይልም፤ በላይ በላዩ የሚጨመርለትን ሥራ በደስታ ይቀበላል፤ የራሱ ጨርሶ የሌሎቹን ፈንታ የሚያካሒድ ሠራተኛ ነው።

በዚሁ በሥራ ወዳድነቱና በሥራው ከለቃው ካቶ ዱባለ ጋር ተስማምቶና ተዋዶ ይኖራል፤ ለጥቂት ዓመታት ያህል በዚህ ዓይነት ሲሠሩ ኖሩ፤ በኋላ የቅያሬ ተራ ደረሰና አቶ ዱባለ ወደ ሌላ መሥሪያ ቤት ተዛወሩ። ባቶ ዱባለም ቦታ አቶ መኮንን ሆኑ።

እነ አበበ የዚህን ጊዜ የመግቢያ ቀዳዳ መኮንን ገና የተሾሙ ዕለት እነ አበበ ባለሟሎቻቸው ሆኑ፤ ወዲያውም በመሥሪያ ቤቱ ስላሉት ሠራተኞች ስለ እያንዳንዳቸው ላቶ መኮንን ማስጠናት ጀመሩ።

ባቶ ዱባለ ጊዜ እነ አበበ በስንፍናቸውና በለጋሚነታቸው ታውቀው ሁልጊዜ የሚቀጡ ነበሩ፤ አቶ ዱባለም ይህንንኑ የሚሠሩ መሆናቸውን አወቀውባቸው ለማንኛውም ሥራ አይጠሩዋቸውም ነበር፤ ፈጽመውም አያዟቸውም ነበር፤ በጠቅላላው ያለ ዕድሜያቸው የሚጦሩ የመሥሪያ ቤቱ ጡረተኞች ነበሩ።

የሹማምንት መለዋወጥ ለአባይ ያመቻልና እነ አበበ ካቶ መኮንን ጋር ልጥፍ ብለው የሚወዱትን እያስወደዱ የሚጠሉትን ያስጠሉ ጀመር፤ በዚህ መሐል በደሞዝም በአሠራርም ይበልጣቸው የነበረውን አሸናፊን ሲመቀኙት ኖረው ነበርና ባቶ መኮንን ዘንድ እንዲጠላ አደረጉት።

አቶ መኮንንም የነ አበበን ሰምተው አሸናፊን ስለ ጠሉት ይወቅሱትና ያኳስሱት ጀመር፤ አሸናፊ የሚሠራው ሥራ ሁሉ አቶ መኮንንን ያስጠላቸው ጀመር፤ ለፊርማ የሚያቀርቡላቸውን ሁሉ ይቆይ እያሉ ያቆዩና ከነ አበበ ጋር ተማክረው ፈጽሞ የማይረባ ሥራ መሆኑን ይረዱና የሱን ቀደው እነሱ እንዲሠሩ ያደርጓቸው ጀመር።

እየቆየ አሸናፊ ምንም እንደማያውቅና እንደማይሠራ ያህል ስለታሰበ ተራ ደረሰበትና በተራው የመሥሪያ ቤቱ ተጧሪ ሆነ፤ ደደብ ነህ ደደብ ነህ ስላሉትም አሸናፊ ደደበ፤ እነ አበበም ቀስ በቀስ ካልቃው ጋር ይብስ ያቃቅሩት ጀመር፤ አሸናፊም ሲጠሩት የማይሰማ ሲነገሩት የማይገባው ሆነ።

አንድ ቀን አቶ መኮንን ከነ አበባ ጋር ስለ አሸናፊ ሲያወሩ «ሲጠሩት የማይሰማ ሲነግሩት የማይገባው ምን ደደብ ነው» ቢሉ አበበ ፈጠን አለና «ጌታዬ ተፈጥሮው ነው» አላቸው።

«ታዲያ እንዴት ይህ ሁሉ ደሞዝ ተቆለለበት?» አሉ አቶ መኮንን፤

«በዘመድ ነው» አላቸው አበበ፤

«ድሮም ደንቆሮ ነበር ወይስ አሁን ብቻ ነው?» አሉ፤

«ድሮም ደንቆሮ፤ ነው» አላቸው አበበ፤

«እንግዲያማ ደንቆሮ ከሆነ» አሉ አቶ እምኮንን «ከፔርሶኔል ክፍል ይዛወር» ቢሉ ዓለሙ ቀበል አደረገና «ጌታዬ ሥራን ያበላሸዋል፤ እሱ እንደሁ አይሠራ» አላቸው።

«ባይሠራም» አሉ አቶ መኮንን «ከሥራ ጠያቂዎች ጋር ይስማማልና ከዚያ ሆኖ ይደናቆር» አሉና የመዛወሪያ ማዘዣ ተጻፈ፤ አሸናፊም ማዘዣው እንደ ደረሰው በቀጥታ ወደ ፔርሶኔል ክፍል ተዛወረ።

አሸናፊ የጁን አገኘ ይባል ጀመር፤ የሚሠራው ነገር ስላጣ እየተበሳጨም እየተናደደም የሌለበትን ዓመል ሲጃራ ማጨስን ጀመረ፤ ለስድስትው እራት ያህል እንዲህ ሆኖ ከኖረ በኋላ አቶ እምኮንን እንዲለወጡ ማዘዣ ደረሳቸው ባቶ መኮንንም ፈንታ አቶ ልኬለህ መጡ፤ አቶ መኮንንና አቶ ልኬለህ ሲረካከቡ አቶ መኮንን ሠራተኞቹን ሁሉ ካቡና አሸናፊን እንደ ተረሳ ዕቃ ረሱት።

አሸናፊ በተፈጥሮው መለማመጥ አይወድም፤ ካለቆቹ ጋር ሲገናኝ የሚፈለግበትን ሳይሆን ተገቢውን ሰላምታ ይሰጣል። እጅ እነሳሱም ካንገቱ ቀልበስ ማለት ብቻ ስለሆነ አብዛኛውን ካለቆቹ ጋር የሚያጣላው ይሔው ነው።

አቶ መኮንን ሥራችወን ላቶ ልኬለህ ሲያስረክቡ አሸናፊን ከነዶሴው አስረክበውለታል፤ ጥሩ አልነበረም፤ ዶሴው የበከተ ነው፤ ብዙ ወንጀል ተጽፎበታል፤

የማይሠራ መሆኑን ይናገርበታል፤ በተለይም ወደ ፔርሶኔል ክፍል ሲዛወር የተጻፈበት ቀላል ደብዳቤ አልነበረም።

አቶ መኮንን በቃልም ደኅና አድርገው አስጠንተውለት ስለ ነበሩ አቶ ልኬለህ አሸናፊን በዘመድ የገባ ሸክም ይሉት ጀመር፤ ለነ አበበ እንደ ገና ካቶ ልኬለህ ጋር ስለ ተወዳጁ አሸናፊ አሁንም የመውደቂያው ነገር እንጂ የመነሻው የማይታሰብለት ሆነ።

እንደ ገና በየዕለቱ ስሙን የሚያጠፉ ደብዳቤዎች ይጻፉለት ጀመር፤ ያላሰበው ነገር ሁሉ ወንጀል እየሆነበት ተገኘ። ለሚረባውም ለማይረባውም ነገር በቃል ጥያቄ ለሚፈጸመው ሁሉ ደብዳቤ ይጻፍለት ጀመርየግል ማኅደሩ እንደ ገና ብሶ በከተ፤ የሚፈልገውም ይሄው ነበር፤ ሆነ።

እየተበሳጨና እየተናደደ እንደ ገና በሲጃራው ዓመል ላይ የመጠጥ ዓመል ተጨመረበት፤ ፌዘኛና አልምጥ ሆነ፤ ሚስቱ አስካለም ዘወትር በትመክረውና መበሳጨቱን እንዲተው ብታባብለውም የማይበገር ሆነ።

በዚሁ በመስከሩ በመሥሪያ ቤቱ ተወነጀለና ተሰሰሰ፤ የአሸናፊንም ክስ የሚመለከተው ኮሚቴ ተቋቋመ። «በመሥሪያ ቤቱ ሥራ የለውም፤ ከዚህም ሌላ ሰካራም ሆኖ ከተገኘ ከሥራው ይወጣል» ሲሉ ግማሾቹ ፈረዱበት።

አሸናፊ ደግሞ ከኮሚቴው ቀርቦ «ሰክሬ ስሠራ አልተገኘሁም፤ በቢሮም አልረበሽሁም፤ ምንጊዜም ቢሆን ሰክሬ ከቢሮ አልገባሁም ሥራ የተባልኩትን እሠራለሁና ጥፋተኛ አይደለሁም» ሲል እከራከረ። «ምንም እንኳን ሰክረህ በቢሮ ባትረብሽም መስከርህ ራሱ ኃጢአት ስለሆነ መቀጣት ይገባሃል» ብለው ኮሚቴው አቶ ወርቁ ፈረዱ።

አሸናፊ ሲመልስ «ስካር ኃጢአት ነው ለሚባለው ባዩ በስማይ ያለው ይቅጣኝ፤ በታችኛው በናንተ ቤት ግን አያስፈርድብኝም፤ መሥሪያ ቤቱ የሚሰጠኝን ደሞዝ ለፈለሁት ላውለው መብት አለኝ፤ ለተወሰነ ነገር አውጣ የሚለኝ ሕጝ የለምና አልቀጣም» አለ።

የኮሚቴው ዳኞች ማጣፊያው ስላጠራቸውን አሸናፊን ላይቀጡት ተስማምተው ነበር፤ አቶ ልኬለህ እንደሚቀየሙዋቸው ስላወቁ አሸናፊ ከሥራ መውጣጡ ቀርቶ በሃምሳ ብር ቅጣት እንዲታለፍ ወሰኑ፤ አሸናፊም የማንገራገሪያው መንገድ ስለታጠረበት ሳይወድ በግድ አሜን ብሎ ቅጣቱን ተቀበለ።

አሸናፊ ተንኮለኛ ሆነ፤ ካለቃውም ጋር ብሶ ተቃቃረ፤ ሲያገኛችወ እጅ መንሳቱንም ተወ፤ አለቃውን እጅ እንዲነሳ የሚያግባቡትም ሰዎች ለምን እጅ አትነሳቸውም? ሲሉት «ጧት ጧት ቅቤ እየጠጣሁ ስለምወጣ ጎንበስ ስል ፍልቅ እንዳይልብኝ እየሰጋሁ ነው» ይላቸዋል።

አቶ ገብሬም አሸናፊን ካቶ ልኬለህ ጋር ለማግባባት ሞክረው ነበር፤ አቶ ልኬለህ «ጠግቧል ፍጹም የሥራ ሰው አይደለም፤ እሱው ራሱ በጥጋብ ተጣላኝ እንጂ እኔ አልበደልኩትም» ብለው ላቶ ገብሬ ይነግሩዋቸዋል፤ አሸናፊን ደግሞ ሲጠይቁት «ተበደልኩ እንጂ አልበደልኩም» ስለሚል አቶ ገብሬ ነገሩ ትተውታል።

አቶ ልኬለህና አሸናፊ በተንኮል እምገድ ይፈላለጉ ጀመር፤ አየለ የአያቱን አርባ ደግሶ የመሥሪያ በቱን ሠራተኞች በሙሉ ጠርቶ ነበር፤ በእርግጥ ጥሩ ድግስ ደግሶ ነበር፤ አየለ ከመኳንንት ቤት ያደገ በመሆኑና አያቱንም በጣም ስለሚወዳቸው ድል ያለ ድግስ ደግሷል።

የተጠራው ካህናት ብዙ ነው፤ ጠፍ ያለለት ጮማ ይቆረጣል፤ ጠጅ በብርጭቆ እንደ ጠላ ይቀዳል፤ ሞልቷል፤ ይበላል ይጠጣል ድግሱ ተረፍረፍ ያለ ነው፤ አሳላፊዎቹ አስተናባሪዎቹ ተጋባዦቹ እንዲደስት የሚያስቡ ናቸው በዚሁ ነው ሞቅ ያለው አሳላፊ የበዛው፤

ምሳ ተበልቶ ገበታው ከፍ ካለ በኋላ አቶ ልኬለህ አንድ ሁለቷን ስበው ኖሮ አፋቸው ነጠቅ ነጠቅ ይል ጀመር፤ ሌላ ሰው ባያወራና እሳቸው ብቻ ቢያወሩ ወደዱ፤ ስለሠሩት ሥራ ሊሠሩ ስላቀዱት ፕላን፤ እንዴት ተመስጋኝ ሰው እንደሆኑ መሥሪያ ቤታቸው ቀርቶ ዓለም ሁሉ ባጭሩ አዳሜ በሙሉ በሥራችወ የሚደነቅ ስለመሆኑ ነበር አቶ ልኬለህ የሚያወሩት።

ቢሆንም ወሬአቸው እንደ ድሮው አልነበረም ነጠቅ ያደርጋቸዋል፤ ምላሳቸው ተያይዞ ኮልተፍተፍ ይላል፤ ሰዓት ደረሰና ወደ ሥራቸው ለመሔድ ሲነሱ ጠረጴዛውን ነኩትና ከብርጭቆዎቹ መሐል አንዱ ወድቆ ተሰበረ፤ ሲወጡም ጥንጁት በመሰለው ዓይናቸው መንገዳቸውን እያዩ ወልገድገድ አያሉ ሔዱ፤

«እማኞቼ ናችሁ» አለ አሸናፊ «በኋላ በነፍሳችሁ ነው የምመጣው መስከራቸውን እወቁልኝ። ልብ ብላችሁ እዩልኝ» አለና ከበደን ተፈሪን፤ ገዛኸኝንና ራሱንም አበበን አሳመነ፤ ወዲያውኑ በዘጠኝ ሰዓት ከሥራ ሲገባ የክስ ደብዳቤውን ጽፎ ያኔ ለሱ ስካር ጊዜ የተመረጡት ኮሜቴ አባሎች አቀረበ። «እኔ ሳይመሰከርብኝ ትሰክራለህ ተብዬ ሃምሳ ብር ከተቀጣሁ አቶ ልኬለህ ግን በኛ በሠራተኞቻቸው መሐል ሰክረው ተገኝተዋል፤ ስካሩ ሳይበርድላቸውም ከቢሮ ገብተው የመንግሥቱን ሥራ ሲያበላሹ ውለዋል፤ ለዚህ ሁሉ ምሥክሮች አሉኝና ይቀጡልኛል» ሲል ማመልከቻውን ጽፎ በግልባጭ ለበላይ መሥሪያ ቤት አሳወቀ።

ቢልም ቢለፋም አለቃውን ሊያስቀጣ አልቻለም፤ ከበላይም ዘንድ ለዚሁ ብሎ ቢመላለስም አቃተው፤ እንዲያው የቀረበው ክስ የራሱን ሞያ የሚያጠፋበት በመሆኑ የበላዮች ታዘቡት እንጂ ፋይዳ አልሠሩለትም፤ ቀርቦም ቢጠይቅ ታዘብንህ» አሉት። «ለምን/» ቢል

«ነግ በኔ» አሉት፤ እስተነአካቴው የበላዩን የሚደፍር በመሆኑ ለሁለተኛ ጊዜ እንዳይደግም ማስጠንቀቂያ ተጻፈለት፤

በኋላም ሽማግሌዎች በነገሩ መሐል ገቡና ፈፅመው በተንኮ ላይፈላልጉ ቃል አስገብተው አስታረቋቸው፤ አሸናፊም እስከ ጭራሹ ትቷት የነበረችውን ያቺኑ የድሮ እጅ አነሳሱን ጀመረ፤ አቶ ልኬለህም አሸናፊን ለመግዛት ያህል አልፎ አልፎ እጁን በሰላምታ ይጨብጡት ጀመር። ሁለቱም ካንገት በላይ ለመተላለል ያህል ተግባብተው የሚሠሩ አለቃና ጭፍራ መሰሉ።

አሸናፊ «አባትህ በጠና ታመዋልና በነፍስ ድረስ» የሚል ቴሌግራም ከሐረርጌ ደረሰው፤ እውነት ነው፤ አባቱ ታመውበት ነበር፤ አሸናፊ ቴሌግራሙ እንደ ደረሰው እኒያ ድሃ አባቱ በደደር ውርጭ ከዚያች ደሳሳ ጎጆአቸው ድፍት ብለው ታዩት፤ የጠፍር አልጋቸው ቁርቋሬ፤ የአገልጋያቸው የእንኮዬ ደማሜ ንትርክ፤ የገበሬያቸው የአልዩ ለጋሚነት የፋጤና የአሻ ደባድባሳነት ሁሉ ከፊቱ ተደቅኖ ታየው። ባባ፤ የአባቱ ናፍቆት ሆዱን አሸበረው።

ራሱን የደረሰውን ቴሌግራም ይዞ ማመልከቻውን ጻፈና የስምንት ቀን ፈቃድ ለመጠየቅ ካቶ ልኬለህ ቢሮ ገባና ከወትሮ አብልጦ እጅ ነሣና ማመልከቻውን ሰጣቸው።

«ሥራ በዝቶብናልና አይቻልም» አሉት።

«ጌታዬ የአባት እንገር ነውና እባክዎ ይፍቀዱልኝ» አላቸው አሸናፊ፤

«እኔ አልፈቅድልህም የምችለው ለአንድ ቀን ነው፤ ከዚያ በላይ አልችልም» አሉ አቶ ልኬለህ።

ካቶ ልኬለህ ጠረጴዛ ፊት የቆመው አሸናፊ «በሊቶሪን ድሬዳዋ ደርሼ ለመመለስ እንኳ ጊዜው ብቻ ሁለት ቀን ይፈጅብኛል፤ ካባቴ ጋር ያንድ ቀን መተያየት ይበቃኛልና እባክዎ የሦስት ቀን ፈቃድ ይስጡኝ» አላቸው።

ጠረጴዛውን ተደግፈው የተቀመጡት አቶ ልኬለህ ፈገግ አሉና «አይሆንም እንጂ ከሆነማ ምንቸገረኝ ነበር፤ ከፈልግህ ያወም ላንተ ሥል ነው ያንድ ቀን ፈቃድ እሰጥሃለሁ» አሉት። አሸናፊ ለጥቂት ጊዜ ተክዞ ቆየና መልሰው የሰጡትን ማመልከቻውን እንደገና አቅርቦ «እባክዎ ጌታዬ የዛና ይለመኑኝ» ቢላቸው አቶ ልኬለህ ማመልከቻውን ከአሸናፊ እጅ ነጠቁና «ስነግርህ አትሰማም?» አሉና ለመገላልገህ ያህል በንዴት «ለ፳፬ ሰዓት ብቻ ፈቃድ ተሰጥቶታል፤ ከዚያ ቢያልፍ ደሞዙ ተመላሽ ይሁን» ብለው ጻፉና ፈረሙ።

እሮብ ዕለት ፈቃዱን ተቀብሎ በማግሥቱ ሐሙስ ወደ ድሬደዋ ሊወርድ ተነሳ፤ እላጋር ድረስ ጓደኞቹ ሸኙት ከሸኝዎቹ መሐል ኃይሉ «አትሒድ ይቅርብህ ለነገ ጧት ሥራ ልትደርስ አትችልምና እባክህ አትሒድ» አለው፤ አሸናፊ ግን የለም እሔዳለሁ አለ።

ዘለቀም «ሰውዬው ሰበብ ነው የሚገልጉብህ ደሞዝህን ይቆነድዱሃል፤ ወይም ደግሞ ከሥራ አይገባምና ከሥራው ይወገድ ይሉሃል» ቢለው አሸናፊ ነደድ አለውና «እስከ መቼ ነው አለቆቻችንን እንደ ፈጣሪያችን የምናያቸው? መቼ ነው እነሱን ይጎዱናል እያልን ከማሰብ የምንድነው? ኧረ እንዲያው መቼ ነው እንዴ ምን ማለታችን ነው? እኔም እኮ መብት አለኝ አላቸው።

«ተው እንደሱ አትበል› አለ ዘለቀ «አፍህን ሰብስብ እርግጥ መብት አለህ፤ ግን ካንተ ይልቅ አለቆችህ ይሰማሉ፤ ስለዚህ እነሱን ከመለማመጥ ሌላ የሚያዋጣ የለንም እባክህ ቅር» አለው አሸናፊ ግን «እሔዳለሁ» አለ።

ባላገሩ ሜዳ ላይ እየተንጎራደዱ «አባትህም በጎ ሳይሆኑ አይቀሩም ቶሎ እንድትሔድላችወ ይሆናል በነፍስ ድረስ ያሉህ» ሲለው አሸናፊ ነጠቅ አደረገና «እግዜር ይመስገን ትናንት ማታ ከራሚስ የመጣ ሰው እግኝቼ በጎ መሆናቸውን ነግሮኛል» አላቸው ለጓደኞቹ።

«እንግዲያውስ» አለ ኃይሉ «አትሒድ ከዚህ ሞዛዛ ሰው ጋርም አጉል ጠብ አትጫር ደህና የታረቃችሁትን እንደ ገና አታበላሽ ለሱም መንገድ አትስጠው፤ በሥልጣኑ እንዲሠራብህም መንገድ አትክፈትለት» ቢለው «የለም እሔዳለሁ» ሲል አሁንም መለሰ

«ለጠብ ፍለጋ?» አለ ዘለቀ

«ለሰላም ነው» ሲል መለስ አሸናፊ

«እንዴት ሰላም ይሆናል? የተቀበልከው ያንድ ቀን ፈቃድ ነው፤ የምትሔደው ይደር ነው፤ ሊቶሪን ነችና ዛሬ ማታ በኩፌራ ይደር ትደርስ ይሆናል፤ ያውም ቀርሳ ላይ ያለው መንገድ ጭቃ ሆኖ ያልያዛችሁ እንደሆነ ነው፤ ፈቃድህ ያንድ ቀን ነው፤ ነገር ከሥራህ መግባት አለብህ፤ ታዲያ እንዴት ለሥራህ መድረስ ትችላለህ?» አለው ታዲያ እንዴት ለሥራህ መድረስ ትችላለህ?» አለው ዘለቀ።

ኃይሉ ደግሞ ቀጠል አደረገና «እውነትህን ነው የሰውየው ፈራረም ለተንኮል ነው፤ እንግዲያውማ ጨለንቆ ነው የተወለድሁት ይል የለ፤ ያውቃል፤ ባንድ ቀን ደርሶ መልስ የማይገባበት ሀገር መሆኑን ያውቃል ለተንኮል ነው ላንድ ቀን ብሎ የፈረመልህ ብትቀር ሊቆነድድህ ወይም ሊያስወጣህ ነው፤ ብሏልም ከማመልከቻህ ላይም ጽፏል፤ ቢቀር ደሞዙ ይመልስ ብሏላ ከሔድህ በውሳኔው መሳማምትህ ነው፤ ልቀጣ ብለህ ነው? እባክህ ቅር» አለው።

«የፈለገው ይሁን እንጂ አልቀርም» አለ አሸናፊ ዘለቀ ደግሞ «ቅር ነው የምንልህ አሁን ደህና መሆናቸውን ሰምተሃል ቀስ ብለህ እነጋሽ ለማን አማላጅ ልከህ የስምንት ቀን ፈቃድ ተቀብለህ ብትሔድ ይሻልሃል» አለው።

«ለኔ ብላችሁ እንደምትመክሩኝ አውቃለሁ» አለ አሸናፊ ሲመለስ «ግን እሔዳለሁ ብዬ ፈቃድ ተቀብያለሁና መሔድ አለብኝ ውሸታም አልሆንም» አለ።

«ከመጣላት ብትቀር ይሻልሃል» ዘለቀ ሲለው ቲኬት ማስቆረጫው በር ስለተከፈተ አሸናፊ ፈጥኖ ሔደ፤ ኃይሉና ዘለቀም ቆርጦ ነበርና ሳያመነታና ሳያወላውል ቲኬቱን አስቆርጦ ተሳፈረ።

ኃይሉና ዘለቀ ከመሬት ሆነው በሊቶሪናዋ መስኮት ብቅ ያለላቸውን ጓደኛቸውን አሸናፊን እንዲቀር ያባብሉት ጀመር፤ በመጨረሻም ተስፋ ስለ ቆረጡ፤ «የማዝነው ቃሌን ባለመስማትህ ነው፤ ዛሬ ድሬደዋ ገብተህ ነገ ብትመለስ እንኳ የፈቃድህ ቀን ባንድ ቀን እልፊት ያልፋል፤ እምቢ ብለኸኛልና የሚደርስብህን መከራ ያሁኑ ያስታውስሃል» እያለ ኃይሉ ሲነግረው ሲቶሪናይቱ ጉዞዋን ጀመረች። አሸናፊም በፈገግታ ራሱን እያወዛወዘ ምንም አልደረግ እያለ ተሰናብቷቸው ተጓዘ።

አሸናፊ ይግረማቸው ብሎ ሐሙስን አርብን ቅዳሜን ካባቱ ዘንድ ከረመና እሑድ በማታ ባቡር ወደ አዲስ አበባ ተመለሰ ሰኞ ልክ ስድስት ሰዓት ላይ ወደ መሥሪያ ቤቱ ሔዶ ካለቃው ቢሮ ገባ።

ወዲያውኑ እጅ ነሳና «ጌታዬ የፈቃደኢን ጊዜ ጨርሼ በደህና ተመለስኩ» አላቸው አቶ ልኬለህ አገጫቸውን በእጃቸው ደግፈው እንደተቀመጡ «ጥሩ ነው፤ የፈቃድህማ ጊዜ ሐሙስ ዕለት አልቋል» አሉ፤

«የለም ገና አሁን ማለቁ ነው» አላቸው፤

«የሰጠሁህ ላንድ ቀን ነው» አሉት፤

«አይደለም» አላቸው፤ አቶ ልኬለህ አሸናፊን ገላመጡትና «ነው እንጂ ደሞ ውሸታም ልታደርገኝ ነው?» ቢሉት አሸናፊ በለሆሳስ አተርኩሮ እያያቸው «አይደለም» አለ።

«ነው» አሉት።

«አይደለም» አለ

«ምን መሆኑ ነው?» አሉ፤

»ምንም አልሆንኩ» አለ፤

«ስትክደኝ» አሉ፤

«አልካድኩም» አለ፤

«የሰጠሁህ ያንድ ቀን ፈቃድ ቀን አይደለም?» ብለው ጠየቁት፤

«አይደለም» አላቸው፤

«ጤናም አይደለህ? ዓይን ባይን ትክዳለህ?» አሉት

«አልካድኩም» አለ፤

«ኋላ ምን ማለትህ ነው?» ብለው አቶ ልኬለህ ጠየቁት።

«አለመካዴ ነው» አላቸው።

«የሰጠሁህ ያንድ ቀን ፈቃድ ነው አይደለም?» ቢሉት።

«አይደለም» አላቸው፤ አቶ ልኬለህ በስጨት አሉና በንዴት ደወል ደወሉ፤ ተላላኪው ሲገባ «የአሸናፊን ዶሴ አምጣ» አሉትና ሔደ፤

ዶሴው እስኪመጣ ድረስ ከአሸናፊ ጋር ይወዛገቡ ጀመር፤ «ኧረ ለመሆኑ ምን ያልኸው አባይ ነህ» ምስክር ያለውን ነገር ትክደኛለህ» ቢሉት አሸናፊ እጆቹን አጣምሮ እንደ ቆመ «አልካድኩም» አለ።

«አይ እንግዲያው እኔ ከፈረምኩ በኋላ ከመዝገብ ቤቶቹ ጋር ተስማምተህ የአምስት ቀን ፈቃድ ብለህ ደልዘህ እንደሆነ አላውቅም፤» ቢሉ «አልደለዝኩም» አለ።

«ካልደለዝከው ታዲያ የፈረምኩልህ እኔ አይደለሁ?»

«ነዎት»

«ታዲያ እንዴት ዓይንህን ጨፍነህ ትዋሻለህ?»

«አልዋሸሁም» አለ።

ወዲያው ተላላኪው ዶሴውን ስላመጣ አቶ ልኬለህ እንደተናደዱ በኃይል ገለጥ አደረጉና «ታዲያ ይሔ አይደለም?» አሉና አንዴ ወረቀቱን በቃርያ ትፊ መትተው በአሸናፊ ላይ አፈጠጡበት።

አሸናፊ ረጋ እንዳለ «ምን ይላል?» አላቸው፤

«ለ፳፬ ሰዓት ብቻ ነዋ» አሉ፤

«ታዲያ ምን አጠፋሁ» አለ፤

«ደሞ አሁንም እኮ አያምንም» ቢሉ፤

«አምኛለሁ» አለ፤

«ከተሰጠህ ፈቃድ በላይ መቆየትህን አመንህ?» ቢሉት

«አላመንኩም» አላቸው

«ምን ይመናቸካል» አሉና «እንዴት ነው ያላመንከው?» አሉ።

«ያስቡታ ጌታዬ» አላቸው፤

«እንዴት አስበዋለሁ ሃያ አራት ሰዓት አንድ ቀን ነው» አሉት፤

«የሰጡኝ ፈቃድ ለ፳፬ ሰዓት ከሆነ ልክ ቅድም እዚህ ስደርስ የፈቃድ ሰዓቴ አለቀ» አላቸው።

«ባንተ ቤት ፳፬ ሰዓት ማለት አምስት ቀን ማለት ነው?» አሉ፤

«አይደለም» አላቸው

«ታዲያስ?» ቢሉት፤

«ሊፈቅዱልኝ የሚችሉት በሥልጣንዎ ሥር ለምሆንበት ሰዓት ብቻ ነው፤ የፈቀዱልኝ የ፳፬ ሰዓት ፈቃድ ልክ ዛሬ ሰኞ በስድስት ሰዓት ላይ ያልቃል»

የጌታቸው ሚስቶች

ከጳውሎስ ኞኞ

ይቺን መጽሐፍ ለዘመኔ ላሉ ኢትዮጵያውያን ዘፋኞችና ሙዚቀኞች መታሰቢያ አድርጌአታለሁ።

ከታተመችበት ወር አንሥቶ ላንድ ዓመት የመጽሐፌ መብት የግሌ ነው፤ ከአንድ ዓመት በኋላ መብቱ የማንኛውም ኢትዮጵያዊ ይሁን፤ ከወሰንኩት ጊዜ በኋላ አሳትሞ ለመሸጥ የፈለገ ሁሉ ከድርሰቴ ሳይቀንስም ሆነ ሳይጨምር ሊያራባው ይችላል።

ስሜን ሳይሰርዝ «አሳታሚን እገሌ» ብሎ ማንም ኢትዮጵያዊ ከፈለገ እንዲያራባት የደራሲነት መብቴን ለቅቄአለሁ፤ አሳታሚው የግሉን የመግቢያ ሐተታ በስሙ ቢጽፍ እኔም ሆንኩ ወራሼ አንቃወምም።

የተላከ ከጳውሎስ ኞኞ

ይድረስ ከመጽሐፌ አንባቢዎች

እንዴት ናችሁ? ደህና መሆናችን መልካም ነው። «ከሴቶቹ አምባ» መጽሐፌ ቀጥዬ «የአራዳው ታደሰን» አቅርቤላችኋለሁ፤ አሁን ደግሞ ይህን «የጌታቸው ሚስቶች» ያልኩትን አቀረብኩላችሁ።

ይህችኛዋንም መጽሐፌን እንደ አራዳው ታደሰ መጽሐፌ የማውቀውንና የሰማሁትን ታሪክ እያራባሁና እያበዛሁ ጻፍኩት፤ ከማራባቴ በስተቀር ሁሉም የተደረገ እውነተኛ ነገር ነው።

ሥራዬ ለጋዜጣ ወሬ ማቅረብ በመሆኑ «ተበደልን» እያሉ ወሬ የሰጡኝን ሴቶች ታሪክ አጠራቅሜ ለወጉ ታደሰን ቀንደኛ በማድረግ በአራዳው ታደሰ መጽሐፌ ገለጥሁ፤ በየችሎቱ እየተካሰሱ የሰማሁትንና አንዳንድ ወንዶችም ሚስቶቻቸውን ያደረጉባቸውን ወሬ የሰጡኝን አከማችቼ በዚህኛው መጽሐፌ ገለጥኩት።

ባለ ጉዳዮቹ ያወሩልኝ በጋዜጣ እንዲገለጥላቸው ነበር፤ ያገራችን ጋዜጦች ግን ለእንዲህ ዓይነቱ ነገር እምብዛም ዓምድ እንዲሰጠው ስለማይፈቀድና ደግሞ የግል የንግድ ጋዜጣ ስለሌለ በዚያ የማይሆን በመሆኑ ይመከራል ያጫውታልም በሚል ዓላማዬ በዚች ቅፅ አሳተምኩት።

አድርጐቱ ብቻ እርግጠኛ ይሁን እንጂ ስላጻጻፉ እንዳሻኝ በመሰለኝ መንገድ መርቼዋለሁ። በተለይም እውነተኛ ታሪክ የሚገኘው በያንዳንዱ ምዕራፍ ውስጥ ሁለት ዘንጋ ዘንጎች (-//-) ካሉበት ግርጌ ነው፤ በዚያውም ቢሆን ታሪኩን ሳልጥል አጻጻፌን በሚስማማኝ አስኪጄዋለሁ የባለታሪከኞቹ ስም ግን የኔው ፈጠራ ነው።

ታሪኩን ራሱ እንዲያወራ ያስደረኩት ጌታቸውም ቢሆን በመጽሐፌ ውስጥ የሌት ኮከብ እንዲሆን መላውን ታሪክ ደፈደፍኰብት እንጂ ይህ ሁሉ እይሚስት ፍዳ በአንዱ ሰው በሱ ላይ ብቻ የደረሰበት አይደለም።

መጽሐፌ እያንዳንዱን ታሪክ በሚገባ አትተነትንም፤ መንተንተን ቢያስፈልገኝስ ኖሮ ያንዲቱ ዓይናማ ታሪክ በሞላው ነበር፤ ያ እንዳይሆን ቀንድና ጭራውን ብቻ አስፍሬዋለሁ፤ እኔን ይከፋኝና በዚህ የሚከፋችሁ አይመስለኝም።

በመጽሐፌ ውስጥ ካሉት ስሞች መሐል ጥቁቶች ብቻ የኔው ፈጠራ ሲሆኑ ሌሎቹ ግን ከነግብራቸው እርግጠኞች ናቸው፤ ከነዚህም ስሞች መሐል ግማሾቹ የቅርብ እውቂያ ያለን ሲሆን ሌሎቹ ደግሞ ባንድ ቀን መተያየትም ብቻ ሥራቸው ለመጽሐፌ የሚስማማ እየሆነ ስላገኘሁት አገባሁት፤ ለምሳሌ ከሲስተር ብስኩት ጋር ምንም እውቂያ የለንም፤ አንድ ቀን ስሟ ሲጠራ በመስማቴ ብቻ ለመጽሐፌ ተጠቀምኩባት፤ ይህን በመሰለው አጻጻፌ ስማችን ተጠራ ባዮች ባይቀየሙኝ እወዳለሁ።

ብዙዎቹ ወዳጆቼ ፍላጎታቸውን ሲያወሩ እሰማ ነበርና ያን የሚገልጉትን ልሰጣቸው የማልችል ምስኪን ፍቱር ሆኜ ሳለሁ በመጽሐፌ ውስጥ ግን ፍላጎታቸውን ሰጠኋቸው። በዚህም በኩል አንድ ምሳሌ ከውጽቱ ላውጣ፤ አዳነች ልጅ ለመውለድ ያላትን ጉጉት ስለማውቅ በመጽሐፌ ውስጥ ሴት ልጅ ወልዳ እልል ተብሎላት አርጋ የማታውቀውን በአራስ ወግ ገንፎ እንድትበላ አድርጌአታለሁ። ይህ ሁሉ አያስወቅሰኝም ባይ ነኝ፤ በዚህ የተነሳም በመጽሐፌ ውስጥ የተጠሩት ሁሉ ባያኮርፉኝ ደስ ይለኛል።

በመጽሐፌ በጉልምስና ወራታቸው አጥር ዘለው ላደጉ ላሁኖቹ አዛውንቶች ደስ አታሰኛቸው ይሆናል፤ ይህም ያለማስደሰቷ አያስከፋኝም፤ የጉልምስናና የእርጅና ወራት ለየቅል ነው፤ አጻጻፌ የሚያስከፋቸው ባለገብስማ ጠጉሮቹ ዕድሜያቸውን ያርዝመውና ባይረግሙኝ እወዳለሁ።

መቼም የሚያጣላን ብልግና የሚባለው ነገር ነው፤ በውነቱ አያጣላንም፤ ኢትዮጵያውያን አንባቢዎች

እንደሌላው ዓለም አንባቢዎች ሁሉ የሚፈልጉትን ንባብ ማግኘት ስላለባቸው ሌላዎቹ ያን መሳዩን ሲጽፉ እኔው ደግሞ ይህን መሳዩን ጻፍኩ።

አንዳንድ ሸበቶዎች «ምክር ለምን አትጽፍም?» ብለውኛል፤ አሁንም እንደገና ዕድሜያቸውን ያርዝመውና ስመልስላቸው መምከር እንደ ዕድሜ ነው እላቸዋለሁ፤ እሳት በሆነው በጉርማሳነት ወራቴ የኔው አመካከር «ያዛት ተከተላት ክበባት ጥለፋት፤

ያቺን ሞንዳላ ልጅ ውሰዳት እቀፋት» ነበር፤ እኔው ግና በይሉኝታም በመሽኮርመም «ነበር» ብዬ ተውኩት፤ ምክርም በወግና በፈሊጥ እንጂ በመነዝነዝ አይደለም ብዬ የማምን የስምንተኛው ሽህ ጐረምሳ ነኝ፤ በትዳር መሐል ወይም ልበለው በመጋባት መሐል ላለው ዝባዝንኬ ነበር «የአራዳው ታደሰ» መጽሐፌ የማይመከረው ወንዶችን ነው፤ ለወንዶቹ ፈንታ ደግሞ ይህቺን መጽሐፍ ከዚያኛው ካስቀደምኩት አስከተልኳት፤ በደረቁ ለመምከር መጽሐፍ ቅዱስ ይበቃናል፤ የኔዎቹ ግን የኔው የጳውሎስ ኞኞ አጻጻፍ እንጂ የሟቹ ጳውሎስ መልእክቶች አይደሉም።

በ «በአራዳው ታደሰ» መጽሐፌ ባለጌ ነህ ያሉኝ አሉ፤ ፍረዱኝ እናንተ የተማራችሁ የስምንተኛው ሺህ ወጣቶች!! ምንኝው ላይ ባለግሁ? መሳሳም በፊደል ነውር ነውን?

በድርሰት ሥራዬ አንድም ባለ ውለታ የለብኝም እርግጥ እኔና መጽሐፌ ውለታ ያደረብን ያቶ ለማ ፈይሳ ነው፤ አቶ ለማ የነ አፍንጮ ተርጓሚ መልካም ደራሲ ናቸው፤ በዚች መጽሐፌ መታተም ዘመን ደግሞ የብርሃንና ሰላም ማተሚያ ቤት ሥራ መሪ (ዲሬክተር) ስለ ነበሩ በመታተምዋ በኩል ያደረጉልኝ ወሮታ ውለታ ነው።

ጐረምሳ በመሆኔም እንደሁ እንጃ እንጂ ዘፈን እውዳለሁ ለብስጭት ራስ ምታቴ መልካም አስፕሮ ሆኖ ያገኘሁት ዘፈንን ነው፤ አጻጻፌም የሚመራው ወይም የሚካሔደው በዘፈን ነበር። የመንፈሴ ሥራ መሪ የሆኑት ያገሬ ዘፋኞች እየዘፈኑልኝ ይቺን ድርሰቴን ስላከናወንሁ ዘፋኞች ባለውለታዎቾ ናቸው። በኔ ዕድሜ የተጀመረው የኢትዮጵያ ዘመናዊ ሙዚቃ ደስ እያለ ጊዜ አለጊዜ ሁሉ ለሥራዬ መተካዣ እያልኩ ሳዘፍናቸውና ውሀ የማይጠጣ በኤሌክትሪክ የሚንቀሳቀስ ጉሮሮአቸውን ስላደረቅሁት ይቺን መጽሐፌን በዘመኔ ለነበሩ ኢትዮጵያውያን ተጫዋቾች መታሰቢያ ያደረኳት።

ስለዚህ ነው። መታሰቢያነቱ ለባለ ክራሩም ሆነ ለባለ ጊታራው፤ ለባለ ማሲንቆውም ሆነ ለባለ ቫይለኑ ልዩነት የለውም።

እንግዲህ የምልክላችሁ ደብዳቤ እዚህ ላይ አለቀች፤ አሁን እንግዲህ ጌታቸው ታሪኩን እንዲያወራላችሁ አድርጌ ማስጀመሬ ነው፤ ብትወዱልኝ «እስየው» እላለሁ ብትጠሉብኝ መቼስ ምን አደርጋለሁ «አፍራለሁ»።

በደህና እንሰንብት።

ምዕራፍ ፩።

እርግጥ ነው ቆንጆ ነች፤ ሳያት ደስ አለችኝ፤ በዳሌዋ ማረከችኝ፡፤ በሽንጥዋ ጣለችኝ፤ በጡትዋ በሽተኛ አደረገችኝ፤ ብታየኝ ገደለችኝ፤ ብትስቅ ቀበረችኝ፤ ድምፅዋን ብሰመ ትንሣኤ ዘሙታን ሆነና አይኔን ገለጥሁ።

አንድ ቀለታ ካቶ ኃይሉ ጋራ እናትዋ ቤት ሔድን፤ ማርታ ቁጭ ብላ ምሥር ትለቅም ነበር፤ ቡናው እንደከተመ አቶ ኃይሉ ለማርታ እናት ለእመት ሙሉነሽ ጉዳይ አለኝ ብለው ይዘዋቸው ወጡ፤ በዚያ ቤት እኔና ማርታ ብቻ ቀረን፤ «ወደድኩሽ» አልኳት «ከምኔው» አለችኝ፤ «ካሁኑ» ብላት «ቸኮልክ» ብትለኝ እፍር አልኩ።

እናትዋ እመት ሙሉነሽ ጠላ ሻጭ ናቸው፤ አባትዋ አቶ አውግቼው ግን በምን አነሳኸኝ አይበሉኝና የሐጂ አብደላን ሸእቅጥ መኪና ላይ ሲጭኑ ቦንዳ ወድቆባቸው ሞተዋል አሉ።

ማርታ ለወጉ ተማሪ ቤት ገብታለች፤ ዕድሜዋ ግን ፲፱ ዓመት ነው፤ ያለችው ደግሞ ገና ፬ኛ ክፍል ነው።

የማርታ አለባበስ እንደ ነገሩ ነው፤ ያሏት ሦስት ቀሚሶች ናቸው። እነሱም ቢሆኑ ሱቲዎች ናቸው፤ ከሦስቱ ቀሚሶች አንደኛው ከቤት የምትለብሰው የሥራ ልብስዋ ነው። ዝንጉርጉሩን ቀሚስ ደግሞ አቶ ኃይሉ በአራት ብር እንደገዙላት ነግረውኛል።

ማርታ የሰው ሥራ ድሀ ብትሆንም በእግዚአብሔር ሥራ ግን የበለጸገች ቆንጆ ነች፤ ማርታን በልብስ የሚበረግጉ የአዲሳባ ጐረምሶች እየናቋት ቆይታለች፤ ማርታም ብትሆን እንደሌሎቹ መሆኑ እያማራት የጨዋ ልጅነቷ ለጉሟት ኖርዋል።

ማርታን ወድደድኳትና ላገባት ወሰንኩ፤ ልብስዋን ሁሉ አለባብሼ አሳመርኳት፤ አንድ ቀን ወደ ኮተቤ ይዣት ሔድሁ ካቶ ማሞ ቤት ጓሮ ከጫካው ውስጥ ሆነን «ማርታዬ? አታገቢኝም?» ብላት «አንተሳ?» አለችኝ

«አገባሻለሁ»

«አገባሃለሁ»

«የኔ ነሻ»

«አንተሳ?»

«ያንቺ»

«እኔም ያንተ»

ከማርታ ጋር ለመጋባት ጨረስን፤ ቤተ ሰቦቼም ጓደኞቼም አወቁልን፤ ከጓደኞቼም መሐል እነ አበበ፤ እነ ደበበ እነ በለጠ ሁሉ አንዳንድ ነገር እየነገሩኝ ሸክ ገባኝ፤ ሐሙስ ለታ ከዘውዴ ጋራ ቼንትሮ ቡና ቤት ተገናኘንና «ይቺን ልጅ ልታገባት ቆርጠሃል?» ቢለኝ «አዎ አልኩት፤ «ይሁና» ብሎ ዝም አለኝ።

«ምነው ምን ሰማህ?» ብለው «ሚስት አትሆንህም አጉል አትክሰር፤ በገዛህላት አልጋና ቁም ሣጥን መኝታ ክፍሏን አጋጊጣ የማንንም ጎረምሳ ታማርጣለች» አለኝ «እንዴት?» ብለው «አይ እኔ ብቻ ያየሁትን ነገርኩህ» አለኝ።

ተበጠበጥሁ፤ በማርታ ላይ የነበረኝ ፍቅር ቀነስ አለ፤ ይነደኝም ጀመር፤ አንድ ቀን ከቤት አመጣኋትና «ሌላ ወደሻል አሉ» ብላት «እኔ?» አለችኝ።

«አዎ»

«የነገው ሚካኤል ገላዬን ይገልብጠው»

«በውሸትም ትምያለሽ አሉ»

«ኧረ እንዲያውም የቁልቢው ገብርኤል ይሰነጣጥቀኝ»

«አልቀየምሽምና ተሳስተምሽ እንደሁ ንገሪኝ»

«ስማ ጌታቸው፤ ሰበብ እንደሁ የምትፈልገው ተወኝ፤ እኔ ግን ባልሠራሁት ሥራ፤ ብቻ እግዚአብሔር ይፍረደው» ብላ ማልቀስ ጀመረች፤ በሴት ልጆች የሚጨክን አንጀት የለኝምና ሌላውን ትቼ አባበልኳት፤ ይቅርታ ጠይቄአት ላባብላት ተኛን።

ሰሞኑን በኔና በማርታ መሐል እየገቡ ብዙ ወሬ ያወሩኛል ብዙ ናቸው፤ እማሆይ ጌጤ እንኳን ቆባቸውን ረስተው «ተው ልጄ ተው» ሲሉኝ ከረሙ፤ እኔ ግን ሟቹ ጳውሎስ በድንገት ያገኘው ክርስቶስ በነገረ ቃል እንዳመነው ማርታን በምትነገረኝ ቃሏ አመንኳት፤ እነ አበበ ግን የውስኪ ማወራረጃ አርገውን ነበር።

ቅዳሜ ወደ አበበ ቤት ሔድሁና ገረዱ ያቀረበችለትን ምሳ ሲበላ ደረስኩበት፤ እንደደረስኩ «አንተ ቀጣፊ? ይህን ሐሰት ነገር መቀባጠሩን ምነው ብትተው?» አልኩት፤ አበበም እንዳቀረቀረ አንድ ጉርሻ ጐርሶ እያላመጠ ቀና ብሎ አየኝና «ትበላ እንደሁ ተቀመጥ» አለኝ፤ «አፈር ብላና ከእንዳንተ ዓይነቱ ወለወልዳ ጋር ምን ይበላል?» አልኩት እሱም አፉን ጭኑ ላይ በነበረው ፎጣ እየጠራረገ «እውነተኞቹ እኔ ወይስ ማርታ?» ቢለኝ ዓይኔን አፍጥቼ በኃይል «ማርታ» አልኩት።

«ማርታ ጨዋ ነች ነው የምትለው?» ቢለኝ

«በቄንጥ ነዋ አልኩት

«እርግጥ በገንዘብ ቄንጠኛ ከመሆንዋ በፊት ጨዋ ነበረች»

«አሁንሳ»

«ባልጋለች»

«በሞቴ አበበ፤ እባክህ ያሆነና ያላየኸውን አታውራ»

«ዓይቻለሁ፤ ሆኗልም»

«ቆይ እሺ ከኔና ካንተ ለማርታ ማን ይቀርባል?»

«አንተ»

«ታዲያስ?»

«ከብት ነሃ»

«እንዴት»

«ሰው ብትሆንማ እኔ ያየሁትን ታይ ነበራ»

«አበበ በጠበጥከኝ»

«ስማ ጌታቸው፤ እኔኮ ስለምወድህ ነው እንጂ ብትፈልግ አሁን አግባት ያ የግል ምርጫህ ነው»

«አበበ አልቀየምህም ብቻ የምልህ»

«የምትለኝ»

«ምን ማስረጃ ታቀርብልኛለህ?»

«ጥሩ ብለሃል ጌታቸው፤ ማርታ እኔን አታውቀኝም፤ አይደለም?»

«ነው»

«ደብዳቤ ልጻፍላትና የምትሰጠኝን መልስ ላሳይህ?»

«ጥሩ፤ በጣም ጥሩ»

«ለመሆኑ ያን ሮዙን ሹራብ ከየት አመጣሁት አለችህ?»  
 «በሰጠኋት ፖኬት መኒ ገዛችው፤ ይሔ ደሞ እርግጥ ነው»

«ቡሽ ጫማውስ?»

«እሱም እንደ ሹራቡ ነው»

«ብራስሌቷስ?»

«ኦ አበበ በሱ አትመን፤ እኔ እራሴ ባለሁበት ምን እኔ ብቻ ለማም አለዪ - አክስቷ ወይዘሮ አጠደ ግብዣ የጠሩን ለታ እጃቸው ላይ አርገውት ማራታ አይታ አማረኝ ብትላቸው በኔው ፊት ነው ፈተሸ ውሰጂ ያሏት።»

«ዱሮ የሺሊንግ ሻሽ ያልቸሯት አሁን ምን ዓይተው የወርቅ ብራስሌት ሰጧት?»

«ኖ ይሔን አትበል አበበ - አየህ ሲያገኙ መውደድ ሲያጡ መጥላት የሰው ባሕሪ ነው፤ ስለዚህ»

«አሁን ጌታ ነች ማለትህ ነው?»

«በደንብ ነዋ»

«ሁሉም ይሁን» አለኝ አበበ «በል ደብዳቤውን እንጻፍ» ብሎኝ እየተዳዳን በወረቀት ለሚያብዱ ጨርቅ የሚያስጥል ጻፍን፤ ከደብዳቤው ጋር የሚሰጣትም የወርቅ አምባር ገዝቼ ሰጠሁት።

አበበ ሁሉንም መስጠቱን ማክሰኞ ማታ ለኔ ለጌታቸው ነገረኝ፤ ረቡዕ መልሱን ጠይቋት አላሰናዳሁም ማለቷን ነገረኝ፤ ሐሙስ ማታ እቤቱ ብሔድ የሰጠችውን ደብዳቤ ሰጠኝ፤ አከነብኩትና «እህእ አበበ ታዲያ አላፈርክም?» ብለው ብለው ሲጃራውን ለኮሰና «ውሸቷን ነው» አለኝ፤

«እንዴት?» ብለው ከፎቴው ላይ ቁጭ ብሎ እግሩን አጣመረና ለጠጥ ብሎ «ስትግደረድደር ነዋ» አለኝ፤ እፊቱ እንደ ጅብራ ተገትሬ «ሰያን ነህ» አልኩትና «እንድንጣላልህ ትፈልጋለህ» በለው የአፉን ውስጥ ጭስ ወደ ጣሪያው እፍ ብሎ ፈገግ አለና» ደሞ ልጻፍላትና?» በለኝ «በደስታ! ብትፈልግ ደግሞ የምትሰጣት ሌላ ስጦታ ገዝቼ እሰጥሃለሁ» ብዬ በማርታ መኩራቴን በግንባሬ ላይ አስነበብኩት።

አበበ ወረቀት ሲያመጣ ወደ ጽሕፈት ቤቱ እየሔደ ከምግብ ቤቱ ሲደርስ ዞር አለና «መልካም፤ ማርታን ከቤቴ አምጥቼ እዚያች አጠገብ እተቀመጥኩባት ፎቴ ላይ እንገቷን አቅፌ ተቀምጩ ባላስላይ ምን አለ አበበ በለኝ» አለኝና እንደ ዛተብኝ ሔዶ ወረቀትና ብዕር ይዞ ተመለሰ።

ለደብዳቤዋ መልስ ለሁለት ቃሉን እያዋጣን ጻፍንላትና አንዲት ጥሩ ሰዓት ገዝቼ እንዲሰጣት ሰጠሁት፤ ለሁሉም መስጠቱን ነገረኝ።

መልሱዋ በሦስተኛው ቀን መጣ፤ ደብዳቤዋን አንብቤ «አሁንስ አልተረታህም» ብለው ሲጃራውን እያቦነነብኝ «ውሸቷን ነው» አለኝ፤ «አንተ ሰው ምን ማለትህ ነው?» ብለው የማገውን የትንባሆውን ጭስ አንገሩን አቀርቅሮ እግሮቹ መሐል ከነፋ በኋላ እንዳቀረቀረ «እኔን አስጠልቷት እንደሁ እንጂ አንጃ ከዚያ ከለቦጫም ጋር እንኳ በታኑስ መኪናው ሽር ትል ነበር» አለኝና እንዳቀረቀረ ሠርቆ አይቶኝ ቀና ብሎ ቁጭ አለ።

«የቱ ለንቦጫም በል?» ብለው ሳቅ አለና እግሩን አነባብሮ «ወንድ ወሰን» አለኝ፤ ግንባሬን ኮስትሬ የቀኝ እጄን የሌባ ጣት እየወዘወዝሁ «ፈጽሞ አሁን ደግሞ የባሰ ዋሸህ» አልኩት አበበ በፎቴው ላይ ጋደም ብሎ ያነባበረውን እግሩን እያወዛወዘ «አንተ ዋሸህ የምትለኝ የወንድ ወሰንን ነው፤ ኃይሉስ ቢሆን ምኗ መሰለህ?»

አለኝ፤ ጐብደድ ብዬ ባንድ ጐኔ ተቀመጥሁና «ዓይነ ሽንጋራው?» ብለው ዓይን ዓይኔን እያየኝ «ታዲያሳ» አለኝ።

እንደ ገና ተመቻችቼ ሙሉ ለሙሉ ተቀመጥሁና «ኦ አበበ ልክ አይደለህም - አንዴ እንኳ ሰናይት ፓርቲ ላይ አይታው ይሔ ሰውዬ ያቅለሸልሸኛልና ባንተ ከለላ ልሠወር ብላኛለች» አልኩት፤ አበበ ትንባሆውን ማገና «አያሌውስ?» ቢለኝ «የቱ አያሌው?» አልኩት፤ ተንጠራራና ሲጃራውን ከመኮስተሪያው ላይ እያጠፋ በተጨነቀ አስተነፋፈስ እየተነፈሰ «የፊታውራሪ ሰጠኝ ልጅ» አለኝ፤

እንደ ጦጣ ሽፋሌን አሻቅቤ «ሽሉ?» ብለው «ባንተ ሲጫወትብህ ምን ሽል ነው» አለኝ፤ ነደደኝና ከመቀመጫዬ ብድግ ብዬ «አበበ አንድ ቃል ልንገርህ» ብለው አቋረጠኝና እንደተቀመጠ አንጋጦ እያየኝ «ምን ትለኝ?» አለኝ።

ሁለቱንም እጆቼን ከኪሶቼ ከትቼ «ከዛሬ ጀምሮ በኔና በማርታ ጉዳይ አትግባ፤ ልታገባት ከጅለህ እንደሆነ» እንዳልኩት አበበ አሁንም አቋረጠኝና አሻቅቦ እያየኝ «ይቺን ሸርሙጣ ምን አገባታለሁ፤ ላንተው ሲነደኝ» አለኝ፤ የቀኝ እጄን ከኪሴ አውጥቼ ሊባ ጣቴን እየወዘወዝኩበት «ሁለተኛ ደግሞ አትስደባት፤ ብትፈልግ ጓደኝነታችንን ልንሰርዝ እንችላለን፤ እንዲያውም ደህና ሁን» ብዬው በንዴት እየተራመድሁ ቤቱን ጥየለት ወጣሁ።

**//-----//**

ረቡዕ ዕለት እባንክ ገብቼ ካቶ ማርቆስ ደስታ ጋር ተጨዋውቼ ብቅ ስል ባንዲት ሸቭሮሌት መኪና አንድ ለንቦጩ ረዘም አፍንጫው ደፍጠጥ ማጅራቱ አበት ያለበት ሽንብራ ጠጉር ጥላሸት ቆዳ ወጣት ካንዲት ሽክ ካለች ወጣት ጋር እያወራ ሲያልፍ አየሁ።

መቸም ዘማች ባለው ነውና የሚሰለፈው በሴይቼንቶ ሾፍሮሌታቸው መከተል ጀመርኩ፤ ደረስኩ፤ ለተንኮሉ የሴይቼንቶው ነጂ ለጉራ አልተሳሳትኩም፤ እኔም ደንገጥሁ እስዋም አመድዋ ቡን አለ፤ ብቻ የነሱ መኪና መስተዋቱ ተዘግቶ ነበርና ቡን ያለው አመድዋ አልደረሰብኝም።

እቤቴ ሔጄ ተኛሁ ተቃጠልኩ፤ ደበንኩ በጠቅላላው እርር ክስል ብቅት አልኩ፤ ኪዎስክ መክፈቱ ያልተስማማት ደህና ገረድ ተገኝታ ብታያይዘኝ ከአልቦ እስከረጃው ቡና የማስከትም ይወጣኝ ነበር።

«የለም እንዴ?» ስትል የማርታን ድምፅ ሰማሁ ላብ አሰመጠኝ፤ ፈላብኝ፤ ልቤ አለመጠን ከረቦ ይመታ ጀመር፤ ሰልፈኛ ቢያገኝ ላንድ ሻለቃ ጦር ማራመጃ ይበቃ ነበር ከመኝታ ክፍሌ ስትገባ ሽፍንፍን አልኩባት ካልጋዬ ላይ ቁጭ ብላ «ጋሽ ጌቱ? ጌትዬ? ስማ እንጂ» ብትለኝ ብርድ ልብሴን እንደተሸፈንሁ «ዞር በይ አንቺ ሸርሙጣ» አልኳት።

ጋደም እንደማለት ብላ ክንብንቤን ገልታ በሁለት እጅዋ አንገቴን አቅፋ ቀና አድርጋ ግንባሬን ሳመችኝ፤ እኔም ፊቴን እንዳስከፋሁ ዓይኗን ሳላይ «ያን ጥልማኮስ ሌንቦራም በሳምሺበት አትሳሚኝ» ብላት ጉንጩዋን ነፋ አድርጋ ድምፅዋን አጐርንና «ኧረ አበስኩ ገበርኩ በል እቴ ምኔ መሰለህ» አለችኝ።

ዓይኔን አቅንቼ እያየኋት «ምኔ ነው ልትይ ነው?» ብላት ግንባርዋን ኮስተር አድርጋ «እንግዲህ እናንተ ወንዶች ሁለን መጠርጠር ነው?» ብላ ራስዋን ነቀነቀች እኔም በመቆጣቴ ላሳያት ግንባሬን ኮስትሬ «ምንሽ ነው?» አልኳት፤ እስዋም አልጋውን ተመርኩዛ ጉንጯን ደግፋ «ለመሆኑ ጌቱዬ? ስንቱን መሐላ ምየልህ ትጠረጥረኛለህ» እልችኝ አሁንም ግንባሬን እንደኮሰተርኩ «ሰውዬው ምንሽ ነው?» አልኳት ማርታም የራሴን ላይ ጠጉር እየነቃቀሰች በለሰለሰ አንደበት «ለምን አታምነኝም?» አለችኝ አሁንም እንደነበርኩት ሆኜ ያንኑ ቃል ደግሜ «ሰውዬው ምንሽ ነው?» አልኳት።

ማርታ ጠጉሬን መነቃቀስዋን ትታ በሁለት እጅዋ ሁለቱን ጉንጮቼን ይዛ በአዘነ አነጋገር «በቀደም እማማ እንኳ አልነገረችህም?» አለችኝ ቀና ብዬ ዓይኗን አየሁና «ምን ብለው?» ብላት እንደ ነበረች ሁና ጉንጩን እንደያዘች ራስዋን እየነቀነቀች «ወንድማችን ከውጭ አገር ገባ አላለችህም?» ብልተኝ በቅያሜ አነጋገር «ታዲያስ» አልኳት «እሱ ነዋ» አለችኝ «ትምያለሽ?» ብላት «ኧረ ያጥፋኝ እቴ» ብላ ቀና አለች፤ እኔም ዓይን ዓይኗን እያየሁ «ለምን ታዲያ በትምህርት ሰዓት ወጣሽ?» ብላት ጉንጯን ነፍታ በኩርፊያ አነጋገር «የትዬ ወይኒቱን ቤት አያውቀው ስለ ነበር አሳዪኝ ብሎኝ ነው፤ አሁን እንኳን ከዚህ ያደረሰኝ እሱው ነው፤ እሺ ሌላ ነገር ቢሆን ከዚህ ያመጣኝ ኖርዋልን? ተው ኧረ ተው ተው ጌታቸው?» አለችኝ ራስዋን እየነቀነቀች።

እንዳትቀየመኝ በልቤ እየሠጋሁ ፈገግታና ኩርፊያ በተቀላቀለበት ሁኔታዬ «ስሙ ማነው?» ብላት በፈጠነ አመላለስ «ከበደ» አለችኝ «ወንድምሽ ነዋ?» ብላት «ሙት ስልህም አታምነኝም እንዴ?» ብላ ቆጣ አለች። አሁንም እንዳትቀየመኝ እየሰጋሁ ፈገግ ብዬ «ጠረጠርኩሽ» አልኳት ማርታ ፈገግታዬ ዕጥዋን መልሶላት እንደ መሳቅ እየከጀላት እንደልፊያም እየሞከረችና «ይልቅ አትጨቅጭቀኝ፤ እልፍ በልና ልተኛበት ለራሴ ደክሞኛል» አለችኝ፤ በውነቱ ከሴት ተጣልቶ መታረቅ እንደ አዲስ ያረጋልና ልቤ የደስታ ድልቅታውን እያደመቀ «ከወዲያ ወገን እለፊና ተኚ» አልኳት።

ከማርታ ጋር ተራረቅን፤ በከንቱ መናደዴም ቆጨኝ፤ ማርታም ከከበደ ጋር አስተዋወቀችኝ፤ እኔ ሥራ በሚበዛብኝ ጊዜም ከበደ ከተማሪ ቤትዋ እቤትዋ ያመላልሳት ጀመር።

አለቆቼ አዘዙኝና ወደ ጐፋ ሔድኩኝ፤ የጐፋ ጉዞዬ ሁሉ የኅዘን ነበር፤ እንኳን የምበላውን የምጠጣውንም አላውቀውም ነበር፤ ጉሮሮዬ እንኳ የምጠጣውን ውሃ አላወርድ ብሎ ተዘጋ፤ ውሀ በጠጣሁ ቁጥርም እንደ ዶሮ ለማንጋጠጥ ጥቂት ቀረኝ።

ከማርታ ጋር በጣም እንዋደዳለን፤ ማርታ የፍቅር ከረጢት ናት፤ ማርታ ታይታ የማትሰለች የባሕር ላይ ጨረቃ ናት፤ ማርታ የማትጠገብ የወደማታ ፀሐይ ናት፤ ማርታ የሰውነቴ ማንቀሳቀሻ ደሜ ናት፤ ማርታ የምታጓጓ የገደል ላይ እንኮይ ናት፤ ማርታ በሐሳብ አብራኝ የምትጓዝ የስንቄ ከረጢት ናት።

ስናፍቃት ከረምሁ፤ ውል ስትለኝ ከረመች፤ ሥራዬን እንደ ነገሩ አደፋፍቼ በቶሎ ወደ አዲስ አበባ ለመሔድ ተነሣሁ፤ መንገዱ እራቀኝ፤ እስታያት ቸኮኩ፤ እስታገኛትም ብርክ ያዘኝ።

አዲስ አበባ ገብቼ ከአውቶቡስ ላይ ልወርድ ስል ያ ቀልቃላ ሰይጣን አበበ ግጥም አለኝ፤ የአበበን ጓደኝነት ካንጀቴ ቆርጨ ትቼዋለሁና ላነጋግረውም አልፈለግሁም።

ጠጋ አለኝና ባዘነ ወይም ባኮረፈ መልክ «እንኳን ደህና መጣህ» አለኝ፤ በፊቴም በልቤም ያለችው ማርታ በመሆንዋ ነገር አዋሻኪውን አበበን ላናግረው አልፈለግሁም፤ ማርታን ደስ ለማሰኘት ከጐፋ ያመጣሁላትን የባሕል ዕቃዎች የያዘውን ሻንጣዬን ይዤ ስወርድ አበበ ቀበል አለኝና «ቁርጡን ተረዳኸው አይደል?» አለኝ፤ «የምኑን?» ብለው «የማርታን» አለኝና በጐድን አሻቅቦ አየኝ፤ «ምን ሆነች?» ብለው «አገባቻ» አለኝ።

በነገሩ ፍጹም አለማመኔን ላሳየው አፍንጫዬን አኮማትሬ «ወይድ አንተ መናጢ» ብዬ ወደ ማዶ አይ ጀመር፤ በግራ እጁ የያዘውን ሻንጣዬን ከመሬት አሳረፈና «አልሰማሁም እንዳትለኝ ብቻ» ቢለኝ «የምኑን» አልኩት፤ እስክስታ እንደሚወርድ ትከሻውን መታና «ቂል የማግባታዋን ነው» ብሎ አንገቱን አወላግዶ በጮለጮለ አስተያየት አየኝ እኔም እሱው እንደሆነው ሆኜ «የምትለኝ አልገባኝም» አልኩና አንገቴን ወደ ጐን ሸቆርኩት።

ከዚያ በኋላ የመርካቶ ሊስትሮዎችና ኩሊዎች ሽቃዮች ሁሉ ከበውን ለጉድ እስቲያዩን ድረስ እንለፋለፍ ጀመርን፤ «የምልህ አገባች ነው« ቢለኝ «ሙት በለኝ» አልኩት።

«ሙት»

«ሙት?»

«ሙት»

«ሙት?»

«እስቲ እንዲያው ሙት በለኝ»

«ሙት»

«ሙት?»

«አበበ በጄ በልተሃል እስቲ ሙት በለኝ»

«ሙት አልኩህ»

«ማንን»

«ከበደን»

«ከበደን?»

«አዎ ከበደን»

«ወንድሟን»

«የመቼውን»

«ምነው ወንድሜ ነው ብላኝ»

«ስታታልልህ ነዋ»

«ሙት በለኝ»

«ሙት»

«መቼ»

«ትናንት»

«ሙት በለኝ?»

«ሙት»

«ወይኔ ጌቱ»

«እኔኮ ሰምተህ የመጣህ መስሎኝ ነበር»

«በቃ ተወኝ»

ከአበበ ጋር በቀጥታ ከነ ከበደ ቤት ሔድን፤ ግርግር በዝቷል፤ ጥቋቁር ሱሪ ታጥቀው በነጫጭ ሸሚዝ ብቻ የሆኑ ጐረምሶች ወጣ ገባ ይላሉ፤ ፈረስ የሚያስፈትን ዳስ ተጥሏል፤ የዳሱን ውጪና ግቢ በአበባ አምሮአል።

እንደደረስን ዘበኛውን «አቶ ከብደ አለወይ?» አልን፤ «አሉ» አለን፤ «እባክህ ጥራልን» ብንለው ሳቀና «ታሾፋላችሁ መሰለኝ» አለን፤ ደሜ ፈላ፤ ነደደኝ አወቅሁት፤ ገባኝ ተረዳሁት አበበ መለሰና ለዘበኛው «ምነው ደህና አይደለሞይ?» ቢለው «ዛሬ ሙሽራ ናቸው» አለን።

ዓይኔን ጠበብ አደረኩና ጭንቅላቴን አዝምሜ በንቀት «ማንን ነው የሚያገባው» ብለው ዘበኛው ጉርጥርጥ ዓይኑን እያጉረጠረጠብኝ፤ «ወይዘሮ ማርታን» አለኝ፤ አበበ ቀበል አለና «ማራታ የማልጅ ናቸው?» ቢለው ዘበኛው እንደ ማፈር አንገቱን አቀርቅሮ ቀና አለና አበበን «በጣም የታወቁ የትልቅ ሰው ናቸው» አለው፤ ደሜ ፈልቶ ቆጣ አልኩና «የአባትዋ ስም ማነው?» ብለው «አጉቾ ነው መሰለኝ» አለኝ።

ምንም ሳልናገር ወደ ኋላዬ ምልስ ብዬ ከመጣንበት ከአበበ መኪና ልገባ ስል አዎ እዚህ ድረስ ይታወሰኛል ከዚያ በኋላ ልሙት፤ ልኑር ልሂድ፤ ልቀመጥ ሰው ልሁን ድመት፤ ማርታን ልግደል ከበደን ልደብድብ አላውቅም

//=//

ሲስተር ብስኩት በፎጣ ውሀ እየጨመቀች ግንባሬ ላይ ታደርጋለች፤ አንደኛው እጅጄ በጠፍጣፋ እንቸጥ ላይ ታብቶ በጠርሙስ የተሰቀለ ውሀ (ግሉኮስ) በመርፌ በክንዴ ይንቆረቆራል።

እናቴ፤ አበበና ሌሎችም አሉ፤ ማርታ የለችም አበበን ብጠይቀው አሁን ሔደች አለኝ፤ ሲሻለኝም በጥሞና ሁሉንም ነገር አስረዳኝ፤ ነገሩም ገባኝ፤ ከሆስፒታልም ወጣሁ፤ ስለደረሰብኝ ታሪክ ጓደኞቼ ሁሉ አበራረዱኝ፤ ለማረሳሻም በማርታ ቦታ የሻረግን ተኩልኝ፤ ማርታን ረሳ አደረኳት፤ የሻረግ ባስለጣጠኗ ባለባበስዋ ደስ ብትለኝም የምታ ባለቀይ መብራት በመሆንዋ ቅር ትለኝ ነበር፤ በቅጠሉም በገለባውም ብላ መቼም ማርታን አስረሳችኝ።

አንድ ቀን ማታ ተኝቼ የማርታ ነገር ታወሰኝ፤ ወረቀት ልጽፍላት ብዬም አልጋዬ ላይ እንደሆንኩ በግራ ጐኔ እንደተጋደምኩ ጻፍኩላት፤ «……ዛሬ ማርታ እልሻለሁ፤ ወይዘሮ ግን አልልሽም……ከዳሺኝ……ከምስር መልቀሚያ ሰዴድሽ እንዳነሳሁሽ ረሳሽኝ……አታለልሺኝ…….መስሎኝ እንደ ነበር ወንድምሽን አገባሽው…….ምነው ያን ጊዜ አበበ አንባር ሲሰጥሽ ለምን ጌቱ ነው ወርቄ አልሽው?......ሰዓት ሲሰጥሽ የቀን መቁጠሪያዬ ጌቱ ነው ለምን አልሺው?.......ከዳሺኝ ማርታ……ከዳሺኝ በእርግጥ ከዳሺኝ ምነው በአበበ ጊዜ በቀጨሽ፤……ይድላሽ…….የፍቅር አማልክቶች ይፍረዱ……ውሻ ነሽ…….ጠላሁሽ፤ እስስት ነሽና ቀፈፍሺኝ…….» የሚሉ ቃላት በላኩላት ደብዳቤ ላይ ነበረበት። እውነትም የወደድኳት ያህል ጠልቼአታለሁ፤ ያምረኝ የነበረው ሁኔታዋም አስቀይሞኛል።

አንድ ቀን ደብዳቤ ደረሰኝ፤ ፖስታውን ብቀደው የማርታ ጽሑፍ ነው፤

«……ወዳጄዋ መሠልጠን ነው፤ እስክወድህ ወደድድኩህ፤ ስጠላህ ብጠላህ አትፍረድብኝ…….በዚህ ጊዜ አንተም ብትሆን ልትለውጠኝ ትችል ነበር፤ ነገር ግን ሳታረገው አረኩት፤ በዚህም አይክፋህ፤ ሁሉም መብት አለው፤ ነፃ ነን።»

«…….ባልከኝ ሁሉ አጥቼብህ ይሆናል፤ አንተም በአበበ ስትፈትነኝ አጥፍተሃል፤ አበበ ጓደኛህ መሆኑን አውቅ ነበር፤ ልታታልለኝ እንደሞከርክ ቃሌን በጓደኛህ በአበበ ላኩልህ፤ እርሳኝ።»

«……..ከበደም ካጨኝ ቆይቷል፤ ካንተ እኩልም ያስጌጠኝ ነበር፤ አየሁ እሱ ደግሞ የትላልቅ ሰዎች ወገን ነው፤ ብዙ መንጠላጠያ ያለው ወርካ ነው፤ እርሳኝ፤ ሚዛን ሆኜ ወደ ከበደ ደፋሁ፤ መልካሟን እንዲያጋጥምህ እመኝልሃለሁ።

ምዕራፍ ፪።

«የባልና የሚስት መሸመቻው ፒያሳ ነው» ሲሉ እሰማ ነበር፤ በእርግጥም ፒያሳ የደራ ገበያ ነው፤ የፒያሳ ገበያ የሚደራው ከአሥር ሰዓት ተኩል ጀምሮ ነው።

እኔም ገበያው ከደራበት ሚስት መሸመቱ የተሻለ መሰለኝ፤ በውነትም ጥሩ ሐሳብ ነው፤ ስለዚህ ገበያተኞቹ በሚበዙበት ጊዜ እኔም እንዳቅሜ እንደሌሎቹ ሁሉ ሽክ እልና ብቅ እል ጀመር፤ አንድ ቀን ለታካንድ ሱቅ ገብቼ ስወጣ ሦስት ሆነው ሲቀሽሩ ከፊቴ አየኋቸው።

እነሱ ሲሔዱ እኔም ስከተል አራዳውን አራት አምስቴ ያህል ዞርነው፤ ፓሪ ሞድ የለበሰችው ከወደኋላዋ አጐንድራ ደስ አልልህ አለችኝ፤ ደግሞ ያደረገችው ሹል ጫማ ስለ ነበረ ጉልበትዋ እጥፍ እጥፍ እያለባት ቃሊብዋ (ፎርሟ) አስቀየመኝ፤ ከጉልበትዋ በላይ ዝንጉርጉር ቀሚስ የለበሰችው ቋንጃዋ አመድ መስሎ ስላየሁት ናቅኋት፤ ደግሞም ያ ሁሉ ቅልጥሟ ባዶ በመቅረቱ ምን ልበል ብቻ አንድ ነገር መሰለችኝና ጠላኋት፤ ያንደኛይቱ አካሔድ ግን ገና ሰበር ሰካ ነው፤ እንደገመትኳት የከተማው እንግዳ መጤ ናት።

ሦስቱም አጊጠዋል፤ በነሱ ቤት አምረዋል፤ ተውበዋል ይህ ሁሉ ሲሆን አመራረጤ ከወደኋላቸው ብቻ ስለ ነበር ፊታቸውን ለማየት ፈለግሁ፤ ፈጠን እያልኩ ተራምጄ አለፍ አልኳቸና ሰው እንደሚጠብቅ ቆሜ ሳሳልፋቸው ባያቸው ባለፓሪ ሞዷ አፍንጫዋ ድፍጥጥ ያለ፤ ከንፈርዋ ከጉርሻ የሚተርፍ ሆኖ በዚያ ላይ አፈጭቃ፤ ግንባርዋ ያፈጠጠ፤ ዓይንዋ ያጐረጠ፤ ጡትማ ለምልክት አልሠራባት፤ እንዲያውም ከኔው እኩል ሳይሆንም አይቀር ዋሸህ አትበሉኝና ባፍንጫዋ ቀዳዳ ጉሮሮዋ ወለል ብሎ ይታያል።

ያቺ ደግሞ መንቃራዋ ከአፍዋ ቀድሞ የዝሆን ኩንቢ የመሰለ፤ ከንፈርዋ የሳሳ የውሻ ምላስ የመሰለ፤ ደሞ እኔ እንጃላት እናትዋ በዘነዘና ብላታለች መሰለኝ ግንባርዋ ላይ ያለው ጉድጓድ የሺሊንግ ጠላ ያቁራል፤ እግረ መንገዱንም አሣ እንኳ ቢያረቡበት ያረባል፤ ሆድዋ ዝርጥጥ ብሎ ሦስት ያረገዘች ድርስ እርጉዝ ትመስላለች፤ ብቻ እርጉዝ ሳትሆን አትቀርም፤ ታዲያ ቢረገዝስ ያን ያህል ሆድ ምን ይሠራል? ልጆቹ ሲወጡስ ምን ይሞላል? ጤፍ እንጀራ ወይስ ጭድ?

ያቺ ደግሞ ቀረፈፍዋ ባላገር ቢጤ ገና ስታየኝ ፍዝዝ አለችና በሁኔታዋ ልሙትብህ አለች፤ እኔ ደግሞ የምትወደኝን እንጂ የምትሞትብኝን ስለማልፈልግ ተወት አደረኳት ከጓደኞቹ እስዋ ትሻላለች፤ የፒያሳው ዕቃ እንዲህ ዓይነት በመሆኑ ገረመኝ።

ካለፉኝ በኋላ አበባ ከሚሸጥ ሱቅ ገባሁና አንዲት ጽጌረዳ ገዛሁ፤ ቶሎ ብዬም እነኛው ልጆች ላይ ደረስኩባቸው፤ ግሪክ ቤተ ክርስቲያን አጠገብ ስንደርስ ደብለቅ አልኳቸውና በድንገር «ይቺን አበባ ማናት በስሟ የምትለውጠኝ?» አልኳቸው።

ያቺ ባለ ፓሪ ሞድዋ ቶሎ አለችና «አልማዝ እባለሁ» ብላኝ አበባይቱን ተቀበለችኝ፤ እኔም በሆዴ «መልከ ጥፉን በስም ይደግፉ የተባልሺው አንቺ ነሽ?» አልኩና ጭጭ አልኩ።

ጆን ሜሊ መንገድ ስንደርስ አልማዝ ከኈልቱ ጓደኞችዋ ተለይታ አቀበቱን ከኔ ጋር ተያያዝነው፤ መቼም በአዲስ አበባ በፍቅር ርካሽ ነውና ወዲያው ተዋደድን፤ ትኩር ብዬ በጣለብኝ ፍቅር ዓይን ባያት ኩንስንስ ያለች ሞንዳላ ልጅ ኖራለች፤ የአፍንጫዋ ማስደሰት የከንፈርዋ ማማር፤ የዓይኗ የብር ጓል የመሰለ ድንቡሽቡሽ ያለች ልጅ ናት። እንዲያውም የሐረርጌ ቆቱዎች «ትንቡሼ ገላ ነይ» እያሉ የሚዘፍኑላት እስዋ መስለችኝ፤ ጥሩ ሸንቃጣ ወገብ እንዝር ልጅ ነች።

አንገቷን አቀርቅራ ጣትዎችዋን እያሻሸች «እንዲህ አብረን ስንሔድ ስሜ ይጠፋል» ብትለኝ ኮራ ብዬ ወደ ቀኜ እያየኋት ፈገግ አልኩና «እንዳይጠፋ በመሐረቤ እቋጥርሻለሁ» ብያት እየተሳሳቅን ጥቂት ሔድንና ዝም አልን።

ቀና ብላ ዓይታኝ ተሽኮርምማ አቀረቀረችና በጐለደፈ አነጋገር «ስሜን እንደወሰድክ ስምህን ስጠኝ» አለችኝ አሁንም ፈገግ ብዬ ኪሶቼን በእጆቼ እያራገፍሁ «ላለመውሰዴ ልመርመር» አልኳት፤ እግርዋን ከመሬት ጋር እየተጐተተችና አካሔድዋን ወደ ፊትዋ ደፋ ደፋ እያደረገች በዕረፍት አነጋገር «ጠበቃ ገዝተን ሳንጣላ መስማማት ብትፈልግ ላዋሰኩህ ስሜ ስምህን ክፈለኝ» ብትለኝ የግራ እጅዋን እጄ ጨበጥ አድርጌ «ካሳሽን አልችለውምና እናቴ የሁሉም ሁሉ አንተ ነህ ጌታቸው ብለውኛል» አልኳት።

ፈገግታ ባለው አስተያየት ቀና ብላ እያየችኝ «በኔው ነው እንዴ ጌታ የሆንከው?» ብትለኝ «ኖ አይደለም፤ በብር» አልኳት፤ እስዋም በማሽሟጠጥ «ዲንቄም እቴ» ብላኝ አፍንጫዋን አጨማዳ ፊትዋን ወደ ቀኟ አዙራ መለሰችው።

የደከማት መሰለኝና «ሶሪ አልሙ አደከምኩሽ» ብላት «ልቤን አወለከው እንጂ» አለችኝ።

«ዋሸሽ እንጂ ደረትሽን እንኳ አልቀደድኩትም»

«ያልቀደድከው ስላልፈቀድኩልህ ነው፤ ግን ተሰውረህ ገብተህበታል»

«ልውጣልሽ?»

«ተቀመጥበት አከራይቼሃለሁ»

«ኪራዩሳ»

«መሳ ለመሳ»

«አንድ ነገር አልሙ - የጣሳ ምግብ ልግዛልሽ?»

«አብረን ልንበላው ምን ከፋኝ»

«ድፍን ወይስ ክፍት?»

«ማንም እንዲከፍተው ስለማልፈልግ ድፍን?»

«ድሮ ልጆች ሆነን ኩኩሉ እንጫወት ነበር፤ አንቺሳ»

«እኔም»

«እምዬ ማርያም ላይ ትተኚና ምን እንቁላል? ሊሉሽ ምን ትይ ነበር?»

«ድፍን»

«ልክነሻ»

«በደንብ ነዋ»

«ልጅዬ ይሄ የያዝሺው ቦርሳ ይከፈተአል?»

«ቁልፉን ላገኘ ነዋ»

«ከየት?»

«ከልቤ»

«ቁልፉ ደም ነው ማለትሽ ነው»

«ለተዘጋ ነገር ደግሞም ለታሸገ - ባክህ አታድክመኝ»

ከአልማዝ ጋር ብዙ እየተነጋገርን አራዳውን ዞርነው፤ በኋላም ለቅዳሜ ፱ ሰዓት እዚያቹ ቦታ እንድንገናኝ ቀጠረችኝና ዱካ ሱቅ በራፍ ላይ ተለያየን።

//=//

«አልማዝ ቀልዱን ተይውና እውነቱን ንገሪኝ ብላት የውስጥ ልብስዋን እንደለበሰች ከፊት ቆመችና «በፈጠረህ ጌታ ይሁንብህ፤ ለዚህ ሁሉ ሕዝብ መሳቂያ አታድርገኝ» አለችኝ።

በክፉ ዓይን እያየኋት ግንባሬን ኮስትሬ «ይሔን ክሽክሽ ተይውና ተናገሪ እዛሬይቱ ቀን ከመድረሳችን በፊት እንኳ ምን ያህል እንድከሰርኩልሽ ታውቂያለሽ እስከ ቅድም አልቆጨኝም፤ አሁንም አልማዝ» ብዬ ገና ሳልጨርሰው ከጉልበቴ ሥር በርከክ አለችና ራስዋን አቅንታ እንባ ባቀረረ ዓይን እያየችኝ «የኔ ጌታ አፈር ድሜ ስበላልህ» አለችኝ።

በጉልበቴ ደረቷን ብዬ ፈነገልኳትና «ያኔ ነበር መለማመጥ ማነው ነው የምልሽ?» ብዬ ዓይንኔ ባፈጥባት ከዚያው ከተጋደመችበት ቀና ብላ በግራ ክርንዋ መሬቱን ተደግፋ እያለቀሰች «እባክህ ሰው ይሰማሃል ቀስ በል» ብላኝ ብድግ ብላ ቆመች፤ እኔም አፌን አጣምሜ በቁጭት «ገና አውጅልሻለሁ» ብዬ በግራ እጄ በቃሪያ ጥፊ አንዴ ብለትማት ጮኸችና እግሬ ሥር ክብልል አለች፤ ወዲያውኑ ፩ኛ ሚዜ ያደረኩት ወልዱ ከጭፈራውና ከዘፈኑ መሐል ወጥቶ ከኛ ክፍል ጥልቅ አለና ዓይኑን አፍጦ እጆቹን ዘርግቶ «ምነው ምን ነካህ» ቢለኝ፤ እኔም ዓይኔን አፍጥጬ በኃይል ሲቃ እንደያዘኝ «ተወኝ ተወኝ፤ ብቻ» አልኩት ወልዱም ጉዳዩ ገባውና ከጀመሪያው ሁኔታው መለስ ብሎ «ታዲያ ቢሆንስ ሰው ትገላለህ እንዴ?» ቢልኝ አልማዝን እስሬ እንደ ተኛች አንዴ በርግጫ ደለዝኳትና «ድብን ትበል ይቺ መንቃራ ጋለሞታ አልኩት።

ወልዱ ነገሩን ለማብረድ ብሎ እጄን ሳብ አደረገኝና በለስለሰ አነጋገር «በል ና አሁን እንውጣና ዘፋኞቹ ዘንድ ሔድን እንጫወት» አለኝ፤ የያዘኝን እጄን እንደያዘው በረጋ ሕሊና «ወልዱ በናትህ በእማሆይ አመተ ማርያም ይሁንብህ፤ ባባትህ በደጃች አመዴ አጥንት ይዤሃለሁ፤ አንተ ብቻ ከዚህ ክፍል ውጣ» ብለው።

«ለምን?» አለኝ

«ይቺን ሐርሎት ላሳያት»

«ድሮ የቀረውን?»

«ለምን ይቀራል?»

«ቀራ»

«ይሔ የናንተ ወሬ ነው፤ እነሱ የትም እሽክም እያሉ ይከርሙና አንገታቸውን ቅልስልስ እያረጉ በቧል አግባኝ ይላሉ፤ ታዲያ ከሥሬ እፍታዬ ተበልቶ እንዲያው እንዲያው እንዲችው ዓይኔን አፍጥጩ ልቅር?» ብለው አንገቱን ወደኔ ዞር አድርጐ «ታዲያ ምን ትሆን» አለችኝ።

«ሰውዬውን ትንገረኝ» ብለው

«ብትነግርህ ምን ይሆናል» አለኝ።

«ይሄን ዶሮ የሚፈጀውን የመንደር ምጥማጥ ማወቅ እፈልጋለሁ»

«እባክህ ጌታቸው ይቅርብህ»

«ስማኝ ወልዱ - እዚህ ላለው ዘፋኝና አጨብጫቢ ሁሉ በአዋጅ ተናግሬ ቁጭቴን ተወጡልኝ ነው የምለው፤ የምትነግረኝ ከሆነ በጨዋ ደንብ ያው ባንተ ፊት ትንገረኝ እምቢ ካለች ያው ነው» አልኩት።

ባፈር በመሬት ትርበትበትና ወልዱ ከኋላው እየተርበተበተች ወደ ቆመችው አልማዝ ዞር አለና «የምትጐጂበት ነገር የለምና ንገሪው» ቢላት ያን ለንቦጭዋን ቁልቁል ለቃ ጣቶችዋን በጣቶችዋ እያፍተለተለች አቀርቅራ፤ «ጋሼ ወልዱ፤ አንተ አትሒድ እንጂ እነግረዋለሁ» አለች።

«በይ እሱው ባለበት ንገሪኝ» ብላት

«ዕድሜዬ እኮ ትልቅ ነው» አለችኝ

«ታዲያስ?»

«ጠፋአ»

«ማን አጠፋው?»

«አውቆ ነዋ»

«እኝኝዋ አውቆ ነዋ ትላለች፤ የነማን አውቆ እንደጠፋ ያንቺ ይጠፋል? ትናገሪ እንደሆነ እውነቱን ተናገሪ» ብዬ እቅጭዋን ነገርኳት።

«እሺ እናገራለሁ» አለችኝ

«እንዲያውም በይ ማይ»

«ምን ብዬ?»

«ውሸት ብናገር ጊዮርጊስ አይለመነኝ በይ»

«አይለመነኝ»

«ቃል ለምድር ለሰማይ በይ»

«ቃል ለምድር ለሰማይ»

«ሚካኤል አከላቴን ይገልብጠው በይ»

«እንዴ - ምነው ይሔን ያህል?»

«ይቺ መናጢ አትይም እንዴ» ብዬ በጥፊ ብስታት ከጥፊዬ እንዳጐነበሰች ቶሎ ብላ «ይገልብጠው» አለች።

«ማነው?»

«አክሊሉ ነው»

«የቱ አክሊሉ?»

«የደጃች አረሩ ልጅ»

«ባለ ኦፔሉ?»

«አዎ»

«እንዴት አርጎ?»

«እህእ፤ እንዴት ልበል»

«የት አግኝቶሽ?»

«አገባሻለሁ ብሎኝ»

«ታዲያ ለምን ተወሽ?»

«እናቴ ድሀ አታግባ ብለውኛል አለና» ብትለኝ ጣቶቼን እርስ በራሳቸው እያላጋሁ በማስጮህ «ወይኔ ጌቱ፤ የሀብታም ልጆች እንዲህ ይጫወቱብኝ?» ብዬ የአፍንጫዬን ቆዳ አኮማትሬ «ታዲያ ለምን አልከሰሺውም?» ብላት አቀርቅራቅ የጥፍርዋን ዕድፍ በጥፍርዋ እያወጣች «እናቴ ልትከሰው መጥሪያ ብትወስድለት ሦስት ቀን ታሥራ ባማላጅ ተፈታች ነገሩን እንኳ አባባ ሣህሌን ብንጠይቅ የትልልቅ ልጆች ሲከሰሱ ደንቡ ይኸው ነው አሉንና ተውነው» አለችኝ።

«በኋላሳ»

«በኋላ ደሞ ጋሽ አማረ ነው»

«የጐረቤት ልጅ ነው»

«የማን ልጅ»

«ቀን እኛ ቤት ምሳ ስንበላ ለኛ ያሳልፍ የነበረው ጠይሙ ልጅ ነው»

«ያ ብርጭቆ የተሰበረበት?»

«አዎ»

«ለምን እሺ አልሺው?»

«ልጅ ሆነን ሁሉ የከንፈር ወዳጄ ነበር»

«ታዲያስ»

«ታዲያ ስወድሽ ልታመልጪኝ ነው ቢለኝ አሳዘነኝ»

«መቼ ነው?»

«ቆይቷል»

«ይሔ መናጢ የለማኝ ልጅ፤ ያለ ጠረጴዛችን ላይ ጠላ ያፈሰሰው ልጅ ምንሽ ነው?»

«የቱ?»

«አበባውን እንኳ ከፊታችን አንሥቶ የወሰደው»

«አንድ ቀን ከተማሪ ቤት ሲመጣ እናቱ ምሳውን ስጪልኝ ብለው ገበያ ሔደው ነበርና ምሳንው ስሰጠው በግድ ያዘኝ»

«ይዞሽስ?»

«ያዘኛ»

«እኮ ይዞሽስ?»

«እኔ እንኳ ብታገለው አሸነፈኝ»

«አሸንፎሽስ?»

«ልጮህ ስል እንኳ አፌን ያዘው»

«ይዞሽስ»

«በቃ ታዲያ ግፍርት ቢያደርገኝ ወደቅሁ»

«እምን ላይ?»

«በቃ ታዲያ የናቱ መኝጣ አጠገቤ ነበርና እንዲያው ዝርር አልኩ»

«ዝርር ብለሽስ»

«እናቱ እንኳ በኋላ መጡና አልጋው ላይ አርጌው የነበረውን ጌዞ ምን አፈሰሰው አሉ»

«ማን አፈሰሰው አልሻቸው?»

«ድመቷ»

«የምን ድመት?»

«የነማማ ዘብይደሩ ናት»

«የቷ ናት ዘብይደሩ?»

«የጋሽ ለማ እናት»

«እሱስ ምንሽ ነው?»

«ማ? ድመቱ?»

«ኧረ ለማ»

«ታዲያ አንድ ቀን ብቻ ነዋ»

«ምን ያለው?»

«ለዛን ለታው እንኳ እህቱ ትርንጐ አይታን ከረሜላ ገዛላትና አትናገሪ አላት»

«ታዲያ አልተናገረችም?»

«ምነው የእነታባ ማርያም ለታ ለጋሽ መንግሥቱ አልነገረችውም?»

«ምን ብላ?»

«ጋሽ መንግሥቱ እንኳ ታዲያ እንዲህ ሆነሽ ነው የጨከንሽብኝ? አላለኝም?»

«ምን ሆነሽ ማለቱ ነው?»

«ምነው? በቃኝ»

«መብረቅ ይሰነጣጥቅሽና ደሞ በቃኝ ትላለች፤ ተናገሪ» ብዬ በወልዱ እግር ሥር አሳልፌ አንዴ በእርግጫ ለኮፍ ባደርጋት «አትማታ እንጂ» አለችኝና በቀኝ እጁ አገጩን ደግፎ የቆመውን ወልዱን የሙጥኝ ብላ ለንቦጭዋን አለንቡጫ በጐንዋ አየችኝ፤ እኔም ሽቅብ ቁልቁል እያየሁ እንደተናደድሁ «ንፍጣም ሌባ ተናገሪ» ብላት «ምን ልናገር» አለችኝ።

«ብሎሽስ?»

«ማ?»

«መንግሥቱ»

»እህቱ ቤት ወሰደኛ»

«እህቱ እንኳ እነዚያው እድግሱ ላይ ስለነበረች ቁልፍ ተቀብሎ ነው የሔድነው»

«ሔዳችሁስ»

«ከእቱ ቤት ስንወጣ አሰፋና መንግሥቱ ተደባደቡ»

«በምን ምክንያት?»

«በኔ»

«አንቺ ምን አረግሽና»

«አሰፋ ዘሎ መንግሥቱን በጥፊ አለው»

«ለምን?»

«ቀናና ነዋ»

«በማ»

«ምንሽ ኖሮዋል»

«አስተማሪዬ ነበር»

«በኋላስ»

«ፖሊስ ጣቢያ ሔዱ»

«ታዲያ እንዴት ሆኑ?»

«እኔም ተጠርቼ ሔድኩ»

«ምን አሉሽ»

«አሳደሩኝ»

«ማ»

«መቶ አለቃው»

«የት?»

«እቤታቸው»

«ሚስቱስ?»

«አላገባሁም ብለውኛል»

«ከየት አስተኛሽ?

«እኔን እንኳ ላግባሽ ቢሉኝ አንተ ስለ በለጥህብኝ እንቢ አልኳቸው»

«ምነው ባገባሽና በገላገልሽኝ ኖሮ»።

ምዕራፍ ፫

«ወይሳ ሹታ ቦላን አወይታይ ጊን አዋ ሆአይስ» የሚለውን የወላምኛ አተራረት አንድ ጊዜ ያጐቴ ልጅ ወይዘሪት እጅጋየውሁ ነግራኝ አልረሳሁትም።

ቅቤ ብሆንላቸው ድንጋይ ላይ እንዳሰጡኝ ስላወቅሁ አላገባም ብዬ ማልሁ፤ እንዳጋጣሚ ለማታ ፓርቲ ተጠርቼ ነበር፤ ልክ ቅዳሜ በ፱ ሰዓት ማጌጥ የጀመርሁ ከምሽቱ ፩ ሰዓት ላይ አጋጌጤን ፈጸምኩ፤ ከዚያ በኋላ በየፒያሳአው ላይ ከነተረፈ ጋር ስጫወት አመሻሽቼ ወደ ተጠራሁበት ወደ ሀገር ፍቅር ማኅበር ክበብ ስሔድ አባባ ቶኪቻው አገኙኝና ከኪንግ ጆርጅ ቡና ቤት ገብተን ሚስታቸው ወይዘሮ መደምደሚያ ስለሚያበሳጯቸው ነገር ሲያወሩልኝ፤ ውርዴ ለውርዴ በጨዋታ ስለሚጣጣም በአባባ ቶኪቻው ወሬ ፈዝዤ የተጠራሁበትን ሰዓት አሳለፍኩት።

አባባ ቶኪቻውን ቶኪቻው የምንላቸው አንድ ዓይናቸው ዕውር ሆኖ ለም ከጠፍ በመሆናቸው ነው እንጂ ስማቸውስ ገብረየስ ነው፤ ስታዩዋቸው ሁለት ዓይን ያላቸው ይመስሏችኋል፤ ግን ሲያታልሏችሁ ነው እንጂ አንዱ የማያይ የበግ ዓይን ነው።

ከአባባ ቶኪቻው እንደ ተለያየን ወደ ፓርቲዬ ወደ ሀገር ፍቅር ማኅበር ሔድሁ፤ ዳንሱ ድምቅ ብሎ መላቅጡ መላ ቅጡ ጠፍቶታል፤ የአዳራሹ መብራት ደብዘዝ ብሏል፤ በከፍተኛ ቦታ የተቀመጡት የቀ. ኃ. ሥ ቲያትር ሙዚቀኞች አለመጠን አድምቀው ሙዚቃ ያሰማሉ። እነሱም እንኳ እየጨፋፈሩ መላ ቅጥ ጠፍቷቸዋል፤ እኔ በደረስኩበት ጊዜ በመሐሉ ሜዳ ላይ ደናሾቹ ቻቻ ይደንሱ ነበር፤ በዚያ ትልቅ አዳራሽ ብዙዎቹ ወንዶች ትከሻ ላይ ተጋድመዋል፤ ከወንዶችም ሴቶችን ተደግፈው የፈዘዙ አሉ።

በዚያች ምሽት በዚያ አዳራሽ ስለ ፖለቲክ፤ ስለ ድህነት ስለ አስተዳደር፤ ወይም ስለ ግብርና ወይም ደግሞ ስለ ነጋዴዎች ወይም ስለ ሊስትሮዎች ማስቸገር አይወራም። በጠቅላላው የጠቅላላው ተጋባዥ ወሬ «ፍቅር» ብቻ ነበር፤ ለድንገተኛ ደራሽ ክርስቶስ «እርስ በራሳችሁ ተዋደዱ» ያለውን ቃል የፈጸሙ መናንያን የሰፈሩበት ገዳም ይመስላል።

ለጥቂት ጊዜ ቆሜ ቦታ ሳማርጥ ይህን ታሪክ ካየሁ በኋላ ዳንሱ ሲያቆምና ደናሾቹ ሥፍራቸውን ሲይዙ ካልተያዘ ባዶ ቦታ የውስኪ ብርጭቆዬን እንደጨበጥሁ ተቀመጥሁ።

እኔ ካለሁበት ሶፋ ራቅ ብሎ ሦስት ሴቶች ካንድ ወንድ ጋር ተቀምጠዋል፤ ፈዘዝኩባት፤ ፍጹም ደስ አለችኝ፤ እሱዋም ብትሆን ዓይኗ ተነቅሎ እስቲበር ድረስ ዓይታኛለች፤ በኋላም እየሠረቀች ታየኝ ነበር።

ፈጽሜ ዓይኔን ከፊትዋ ላይ ሳላነሳ አየኋት፤ በኔና በሷ መተያየት መሐል አንድ የማሪንጌ ዳንስ አልፎ ሌላ ማሪንጌ ተተካ፤ ለሴት ልጆች የሚገባ ክብሯን ሳልነፍጋት እንደንድስ ጠየቅኋት፤ ተነሥታ ተቀምጣበት የነበረው ቀሚሷን ካስተካከለች በኋላ ድነሳችንን ጀመርን፤ የዳንስ አምሮት ያለቀቃቸው ወጠጤዎች ማሪንጌውን ሲውረገረጉበት እኔው ግን እግሬን ጠብቄ እንዳቀፍኳት መደነስን ጀመርሁ፤ በትንሹ በአዳራሹ ሜዳ እንደንስ የነበርነው አሥር ጥንድ ሳንሆን አንቀርም።

ይርበተበቱ የነበሩት ልቦቻችን ተገናኝተው እንዳይጨባበጡ ሸፋፋው አወላካፊ የደረት አጥንት ገደብ ቢሆንም በጐድንና በቆዳ እየተፈታተግን በእግራችን ዳንስ፤ ባፋችን ወሬ ቀጠልን።

«ለምን አየሺኝ»

«አንተስ ለምን አየኸኝ»

«ደስ ስላልሺኝ ነዋ!»

«ታዲያ እከለከላለሁ እንዴ!»

«ይሔ ጉጭማ ምንሽ ነው»

«የቱ?»

«አብሮሽ ያለው»

«የሂሩት ፓርትነር ነዋ!»

«የቷ ነች ሂሩት?»

«ጐኔ የነበረችው»

«አንቺ ከማ ጋር መጣሽ?»

«ከሷ ጋር»

«ያቺኛዋሳ»

«የቷ»

«አብራችሁ ያለችው»

«አቤት ወንዶች - ምን አጠያየቀህ?»

«ለማወቅ ብቻ ነው»

«ጠርተህ ጠይቃት»

«አንቺ አትነግሪኝም»

«ለሷ ጠበቃ አይደለሁም»

«ስምሽ ማነው?»

«የማ?»

«ያንቺ»

«ሉሊት ነው - ያንተሳ?»

«ጌታቸው»

«ኤይ ውሸትህን ነው»

«ያጥፋኝ ጌታቸው ነው»

«ከዚያች ልጅ ጋር ትደንስና ጉሮሮህን ነው የማንቀው»

«ከየቷ?»

«አሁን ከጠየቅሀት ጋር»

«ለምን»

«እንጃልህ»

«ምናለበት»

«አላቅልህም»

ሙዚቃው አለቀና በየቦታችን ሔድን፤ ደናሹ ተዳክሞ ስለ ነበረ ቀጥሎ የተሰማው ሙዚቃ ለስላሳ ሆነ፤ የተለወጠው ሙዚቃው ብቻ ሳይሆን የዳንሱም ደንብ ነበር፤ የሴቶች ምርጫ እንዲጀመር ተለፈፈ፤ ወንዱ ሁሉ በያለበት መቁነጥነት፥ ማነቆውን ማስተካከል ሴቶቹን ለመሳብ ያህል ጣርያ ጣርያውን ማየት ጀመረ።

ውሸት ምን ያደርጋል እኔም ብሆን ደንግጫለሁ፤ መራጩ ማንኛይቱ አፎዶ ትሆን ይሆን እያልኩ አስቤአለሁ፤ ባንድ በኩልም እስከ ጭራሹ ባልመረጥ እንደምናደድ አስቤአለሁ፤ ግና የሴቶቹን ምርጫ መብት የፈቀደው ገና ተናግሮ ሳይጨርስ ሉሊት አይታኝ ሳቅ ብላልኝ ነበርና በተስፋዋ ኮቻለሁ።

ልክ ነው፤ አልተሳሳትኩም፤ ባጠገቤ ካሉ አራት ጐረምሶች መሐል ሉሊት እኔ እንዳዳንሳት ጠየቀችኝ፤ ተነሣሁ መሐል ገብተን እንደ ተለመደው በእግራችን ዳንስ በአፋችን የቁም ነገር ወሬ ጀመርን።

«ስኩዊዝ ሚ አር ዩ ባችለር»

«ዋት አባውት ዩ»

«ነኝ»

«እኔም ነኝ»

«አዬ?»

«ሙት»

«ለምን አታገቢም»

«ምን እባክህ የሚረባ ወንድ አይገኝም»

«የምትረቡት እኮ ስታገቡ ነው»

«ኖ አይሚን አባውት - አባውት - አየህ ጠባዩ ጥሩ የሆነ ወንድ የለም»

«ብታገኚስ?»

«አይገኝም እንጂ»

«ታገኛለሽ አልኩሽ»

«ታገኘሁማ አገባዋለሁ»

«ምን ዓይነት ወንድ ትፈልጊያለሽ?»

«ሐንድሰም»

«ፎር ኤግዛምፕል - እኔን ስንት ጊዜ የሚያህል»

«ጀስት አዝዩ»

«ኦራይት እንግዲያውማ አለሁ»

«ዋት አባውት ዩን ካራክተር»

«ዩ ሲ ዋት ካን አይ ሴይ አባውት ማይ ካራክተር»

«አየህ ዋናው ነገር ዱ ዩ ላቭ ሚ»

«የስ - በጣም እንጂ ሉሊት»

«ኦራይት ዩ ካን አስክ ማይ ፋዘር»

«ሁ ኢዝ ዩር ፋዘር»«

«አባ ኃይለየስ ናቸው»

«አንቺ ፈቅደሺኝ የለ»

«በደንብ ነዋ»

«እንግዲያውስ ለመጀመሪያ ጊዜ በከንፈር እንፈራረም?»

«እንዴት?»

«የከንፈሬ አሻረ ከንፈርሽ ላይ፤ የከንፈርሽ አሻራ ከንፈሬ ላይ እንዲገኝ እናድርጋ»

«ኡ - ሰው ያየናል»

«በዚህ መብራት እንዴት ይታያል»

«ኧረ ባክዎት ይታያል - ኧረ ባክህ ተው - ኡ አዩን»

//=//

ሚስት ካለህ ሰዎች መሐል እኔ፤ ክፍሌ ፤ ገበየሁ ተሾመ፤ አበበ ሆነን ከወንደላጤዎች ደግሞ ገብረ ማርያም፤ ግርማ፤ ሸንካፋው ዓለሙ፤ ኩሩሩዋ አበራ ሆነው ባንድ ቡና ቤት ስንጫወት በጨዋታው ጉዞአችንን ከሚስት ወግ ላይ ደረስን።

እኛ ባለ ሚስቶቹ ወንደላጤዎቹን ለምን ሚስት አታገቡም ብንላቸው ሽንኬው ዓለሙ «ታማኝና ጥሩ ሴት አትገኝም» አለን። ገብሬም «አዎ» አለ ካገባሁ ስድስት ወር ሆኖኛልና ስለ ሚስቶች ላስረዳ «እርግጥ በሚስት በኩል መልካማቱን ለማግኘት ችግር ነው፤ መልኳማ ባልባሌ ቦታ ትገኛለች፤ እኔም እንደናንተው እንዲሁ ስል ከርሜ አሁን እግዚአብሔር ድካሜን ቆጥሮ ቅድስቷን አጋጥሞኛል» እንዳልኩ የምድር አጫዋቹ ኩሩሩው አበራ «ሉሊትን ነው» ቢለኝ «አዋ» አልኩት።

ለማሽሟጠጥ በጐን አስተያየት አይቶኝ ፊቱን ከኔ መለሰና «ሴትን ቅድስት ናት ብለህ አትመካ» አለኝ፤ ከግራና ከቀኝ ያለውን የወንበሩን ብረት መደገፊያ ለብጩ ጐብደድ አልኩና «ሌሎቹን ልትል ትችላለህ፤ ሉሊትን ግን አትንካብኝ» ብዬ በአነጋገሩ መናደዴን በአተናፋፈሴ ገለጽኩለት፤ አበራ በንቀት ዞር ብሎ አየኝና «እሷስ ብትሆን ሴት አይደለችም?» ቢለኝ እንደተልካሻአዎቹ አይደለችማ» አልኩት።

አበራ የቀኝ እጁን እጐኑ ወዳለሁት ወደኔ አራገበና «እባክህ ተወኝ ጃል» አለኝ፤ እኔም ወንበሬን ተደግፌ እግሮቼን አነባበርኩና ኮራ ብዬ «በውነቱ በሉሊት እመካባታለሁ» ብለው ከመቅጽበት ወደኔ ዞሮ በተናደደ አነጋገር እየቸኮለ «ኧረ ባክህ ተወኝና ሌላ እንጫወትበት?» ቢለኝ እንደሱ ሳልናደድ በረድ አልኩና ሲጃራው መኮስተሪያው ላይ ያሉትን አመዶች በክብሪት እንጨት እየጫጫርኩ «አንተኮ ነህ ሉሊትን እንደ ሌሎቹ ሴቶች ቆጥረህ ያናደድከኝ» ብለው «ልክ ነው» አለና ቱግ አለ።

«ተሳስተሃል» አልኩት፤

«አትቀየመኝም?» ብሎ ጠየቀኝ፤

«አልቀየምህም» ብለው።

«እንግዲያውስ ካንድ ሆቴል ተቀመጥና ሉሊትን ልወዳጃት ይዣት እመጣለሁ» አለኝ።

«አንተ!?»

«አዎ እኔ»

«አንተ?»

«አዎ እኔ»

«አንተ እኮ አጭር ነህ»

«ብሆንሳ»

«የእኔን ሽንጥ የለመደች ሉሊት ትንቅሃለቻ»

«ፈጽሞ አንተ ብቻ አትቀየመኝ እንጂ አሳይሃለሁ»

«እምቢ ብትልህ ምን ትከፍለኛለህ?»

«የወር ደሞዜን ፬፻፶ ብር እለቃለሁ»

«በቃ እሺ»

«አንተስ ምን ትከፍላለህ?»

«እኔማ ሚስቴን ስሰጥህ ምን ልክፈል»

«እሺ አሳይሃለሁ»

በዚህ ተስማማንና ተለያየን፤ ልክ በስምንተኛው ቀን እሑድ ለታ ከአበራ ጋር ተገናኘንና «ታዲያስ» ብለው «እንግዲህ አንተ ለስምንት ቀን ታዝዤ መሔዴ ነው ብለህ ከአዲስ አበባ የወጣህ ምሰል» አለኝ። «ለዚህ አትቸገር ማዘዣውን ነው የማሳያት» ብዬው ተለያየን።

ከመሥሪያ ቤቴ ለስምንት ቀን ወደ ጠቅላይ ግዛት ሔጄ እንድሠራ የታዘዝኩበትን ማዘዣ አስመስዬ አወጣሁ፤ ማታውኑ ለሉሊት መሔዴ ነው ብዬ ማዘዣውን አሳየኋት፤ አዘነች፤ ተከዘች፤ «እስክትመጣ እንዴት እሆናለሁ?» አለች አፅናናኋት፤ አበራትቼአትና ከቤት እንዳትወጣ አደራ ብዬአት ተሰናበትኳት።

ደብረ ዘይት ሆቴል ከፎቅ ላይ ሆኜ በመስኮት ስመለከት በሩቅ የአበራ ታኑስ መኪና ስትመጣ አየኋትና ከተቃጠርንበት ክፍል ገብቼ ከቁም ሳጥኑ ውስጥ ቆሜ በላዬ ላይ ዘጋሁበት፤ አበራ እንደገባ ቁም ሣጥኑን ቆለፈብኝ።

«ግቢ የኔ ዓለም ሲል ተሰማኝ፤ ከብብቴ የመነጩት ላቦች ጣቴን ወንዝ አርገው ወረዱ ምን እንድትጠጣ ቢጠይቃት «ኦራንጅ ጁስ» አለችው፤ ቦዪ መጠጡን አምጥቶላቸው ሲወጣ አበራ በሩን ቆለፈው ከዚያ በኋላ ቁም ሣጥኑ አጠገብ ካለው አልጋ ላይ ተቀምጠው ወሬ ጀመሩ።

«ባልሽ የት ነው የሔደው?»

«ጐጃም»

«ለምን»

«ለሥራ»

«ትወጂዋለሽ» ደንገጥሁ

«በደንብ ነዋ» - አንጀቴ ቡጥ ቡጭ አለ።

«እኔንስ» - መልሼ ደንገጥሁ

«አንተንም እወድሃለሁ» - ክፉኛ ተናደድሁ

«ከኔና ከሱ ማን ታስበልጫለሽ?»

«እሱንማ እንደባልነቱ አንተንም ወድሃለሁ»

«ጌታቸው እኮ ጓደኛዬ ነው»

«አዬ»

«ሙች»

«ታዲያ ለምን ከዳኸው?»

«አንቺ ለምን እሺ አልሺኝ»

«አንተ ለምን ለመንከኝ»

«ወንድ ስለሆንኩ አማርሺኝ»

«ታዲያ አሁን ይቅርብና»

«ምኑ»

«የመጣንበቱ» - አንቀጠቀጠኝ፤ እንደ ላም አርጄ ብበላት ወደድሁ፤

«አዬ ይሔማ ነውር ነው፤ ብቻ በፊት እናውራ እንጠጣ»

«ለመሆኑ የት ነው ያየኸኝ»

«ምነው አንድ ቀን ጌታቸው አላስተዋወቀንም»

«አዎ አዎ እውነት ነው ልጅዬ»

«ያን ለታ አልጣልኩሽም»

«ወይድ እኔ ልጅት? - አንተ ነህ እንጂ እንዲያው ዓይነህን አፍጠህ ያየኸኝ»

«ምነው አንቺስ ብትሆኝ»

«ኧረ ወይድ»

«አትዋሺ ደስ ብዬሻለሁ»

«ደስ ማለትማ ብለኽኛል» - ይህን ስሰማ ሚስቴን ወንድ ፊት ላላቀርብ ማልሁ።

«ጌታቸው ሲመታ ትከለክይኛለሽ?»

«ምን?»

«ምንም»

እንደጊዜው አመቻቸት እያየን ነዋ»

«ጌታቸው ቅንዝረኛ ነው ወይስ ጨዋ?» - እሳጥኔ ውስጥ እንደሆንኩ በሆዴ ትሩ ጥያቄ ነው አልኩ።

«ብቻ አየህ ወንዶች አይታመኑም እንጂ እንደሚምልልኝና እንደሚለኝ ጌቱ ጨዋ ነው»

«አንቺሳ»

«እኔም ጨዋ ነኝ»

«የዛሬውስ?»

«ከድምር አይገባም»

«ለምን»

«ኢት ኢዝ ፎር ዋን ዴይ»

«ዱ ዩ ብሊቭ ጌታቸው አዝ ዱ አዝ ዩ ዱ?»

«የስ አይ ብሊቭ»

«አትፈቺውም?»

«ኋይ»

«ቢኮዝ አይ ዎንት ቱ ሜሪዩ»

«ኖ ዚስ ኢዝ ኖት ፖሲብል»

«ኋይ»

«የጌታቸው ባልነት ጥሩ ነው»

«እኔ መጥፎ ነኝ?»

«አልወጣኝም፤ - ብቻ አየህ መፍታት ነውር ነው»

«ወድሻለሁ፤ ታዲያ እንዴት ፍቅራችንን እንጨርሳለን?»

«እንዲያልቅ አልፈልግም»

«እንግዲያሳ»

«እያለሳለስን እናዘግምበታለን»

«እንዴት?»

«ጊዜ አለን»

ራሴ ዞረ ተበጠበጥሁ፤ የመኖር ሕይወቴ ተሳተኝ፤ የቁም ሳጥኑን መዝጊያ በኃይል ገፋሁት ልከፍተው ግን አልቻልኩም፤ የመሯሯጥ ሁካታ ተሰማኝ፤ በዚያው በሣጥኔ ውስጥ እንደሆንኩ አለመጠን በሚወርደኝ ላብ እየታጠብሁ የሚያየኝ ላይኖር ዓይኔን አፍጥጩ «ሉሊት እኔ ጌታቸው ነኝ!! ብምርሽ እግዚአብሔር ነፍሴን አይማራት!!» እያልኩ ጮኩኝ።

ካንድ ሩብ ሰዓት የቁም ሣጥን ውስጥ ርብትብቴ በኋላ አበራ የቁም ሣጥኑን ቁልፍ ከፍቶልኝ እንደ እብል ዘልዬ ወጣሁ፤ በዓይኔ ሉሊትን አጥቼ አበራን አንቄ እገላለሁ ስል እነ ገብረ ማርያም፤ እነ ገበየሁ እነ ዓለምሙ እነ ተሾመ ጠፍረው «ዝም በል - እንዲህ መሆንህን ስታወቅ ዱሮውኑ ለምን ፈቀድክለት?» እያሉ በምክርም በተግሣጽም አበረዱኝ፤ «እስዋን አሳዩኝ» ብላቸው ከለከሉኝ፤ መብረድ አይቀርምና እንደ ነገሩ በረድ አልሁ፤ እየማልሁ የሉሊትን ዓይን እንዲያሳዩኝ ብለምናቸው ጠፋችብን አሉኝ።

ምዕራፍ ፬

እርግጥ ነው ሚስት ለማግባት ያደረኩት ድካማ ቀላል አይደለም፤ እኔ ሳገባቸው እነሱ እየፈቱኝ ስላናደዱኝ አሁንም እንደ ገና መልሼ ላላገባ ማልሁ፤ ለጥቂትቅ ጊዜ ያህል ያለ ሚስት በወንደላጤነት ኖርኩ።

ሚስት ምንድን ናት? የሚል ፍልስፍና አደረብኝ፤ አዘውትሬም «ለእግዚአብሔር እግዚአብሔር ይስጠውና ሜዳው ሁሉ ሴት ነው» እል ጀመር።

ለማ ከሀገር ቤት መጣና እኛ ቤት ሠፈር ለእንግድነቱ የአንድ ብር ጠጅ አስገዛሁለትና እራት ከበላን በኋላ እየጠጣን ወሬ ጀመርን፤ በወሬአችንም መሐል ስለ ሚስት ነገር ቢያነሳብኝ ተንገፍግፌ በደሌን አጫወትኩት።

ለማ በደሌን ሁሉ የሚክስ ዳቦ ወሬ አወራልኝ፤ ለማ እንዲህ አለኝ፤ «እናንተ ያዲሳባ ልጆች ቂንቂኑን ታበዛላችሁ፤ ፈረንጅ እንሁን እያላችሁ እንኳን ፈረንጅ ምንም አልሆናችሁ እኛ ድሮ አንዲት ልጅ ለማግኘት ዓመት ሁለት ዓመት ደጅ እንጠና ነበር፤ እናንተ ግን አዲሶቹ ሱልጡኖች እንዳስቀመጣችሁት ዕቃ ወጣ ብላችሁ አንስታችሁ ትመለሳላችሁ፤ እናንተ ወንጋሮች ሴቶቻችሁ መንቃሮች ስለሆናችሁ መንቃራና ወንጋራ አልወሀድ አለ።

«አንዲት ብጫቂ ጨርቅ ካንገታችሁ ካሠራችሁ ካለ እናነተ ሰው ያለ አይመስላችሁ፤ ፈሎ ከሌላት ጨርቃችሁ የኛ ቀጭን አምተብ ትበልጥ ነበር፤ በኛ ጊዜ ሴት ልጅ ተረከዝዋን ካሳየች ማመንዘር አምሮዋት ነው ይባል ነበር፤ አዲሶቻችሁ ተረከዛቸውን አልፈው ባታቸውን ከፍ ብለው ጭናቸውን ምን ምኑ ይቀራል ሁሉም አሳዩዋቸው፤ እናንተም እንደ ጳጉሚት ውሾች የሴት ጭራ ስትከትሉ ዕድሜያችሁን ፈጃችሁ፤ እኛ የገጠሬዎቹ ምን መሆናችሁን ለማውቅ ተቸግረናል» ቢለኝ ፍዝዝ እንዳልኩ «እናንተ ዘንድ ይሔ የለሞይ?» አልኩት።

ለማ የተንዘረፈበትን ጋቢውን አጣፍቶ እየለበሰ «እኛጋ ወዳጄ አንዴ ካገባች መፍታት አታቅ፤ ደጅ መያዝ አታቅ፤ ባይኗ ገበያተኛውን ሁሉ መያዝ አታቅ፤ ግን ግን የናንተ በሽታ ይሔ የያዛችሁን ልክስክስ ጠባይ እንደ ተስቦ እንዳይዘምትብን እንሰጋለን፤» አለኝ።

«ከእናንተጋ ሚስት አገኛለሁ?» ብለ «ሞልቶ» አለኝ።

«እንግዲያስ ፈልግልኝ»

«ምን ዓይነቷን ትፈልጋለህ»

«ቆንጆ»

«የእንትናን ልጅ አለች»

«የማ?»

«የአጐናፍር - በዘርርዋ በሀብቷ፤ በጨዋነቷ የታወቀች ነች፤ የአብዬ ኃይሉ ልጅ እንኳ አገባታልሁ ይል ነበር፤ ሳይተዋትም አይቀር»

«አየህ ጋሼ ለማ - ሰው የያዛትን መውሰድ ነውር ነው፤ እኔም የምናደደው በዚሁ ነው»

«የለም አልያዛትም - ልጁ መሸተኛ ቢጤ ሆኖ በጅም አላሉት»

«እንግዲያውስ ትሁን»

በዚህ ሁኔታ ከጋሼ ለማ ጋር ተነጋግረን ጨረሰን ልጅቷን ለማየት ተያይዘን ሀገር ቤት ሔድን ሞያ ሊያም ነች ጠጉርዋ ደግሞ ሹርባ ተሠርቶ ቅቤ ብቻ ነው፤ ቀሚስዋ የጐፋን ብልኮ ያህላል፤ የተረከዝዋ ስንጥቃት አይጥ ይከታል፤ ደረቷ ላይ ያለው ጭቅቅት በመሰቅሰቂት ቢያነሱት ይነሳል፤ ሰው ስታይ ደግሞ እንደ አውሬ ትበረግጋለች፤ የፈጨችበት ነው መሰለኝ እጅዋ የወፍጮውን መጅ መስሏል፤ ስትሄድ ደግሞ ገርደፍ ገርደፍ ትላለች፤ ደስ ታልም እንጂ ታምራለች።

መቼም ሚስት ፈላጊ ነኝና ትሁን ትሆነኛለች፤ ብዬ ላገባት ጨረስኩና በሁለተኛው እገሬ አገባኋት፤ ወሬ አይደበቅምና ሳላገባት በፊት አክስቷ እመት አይችሉሽም የቀለሟን እግር በእበት እያጀሉ ቆዳውን በማላላት ሞያሌዎችውና ሲደነቁሩላት እንደ ከረሙ ካገባኋት በኋላ ሰማሁ፤ ቅር አላለኝም።

መጀመሪያ በየሱቲው አሳመርኳት በሸራ ጫማም አረጋገጥዋን ዳንኪራ ከመርገጥ አወጣኋት፤ ገረድ ተዋበች መልካም አድርጋ አከላትዋን በፍልውሀ አጥባታለች ከእጸ ገነት የጠጉር መሥሪያ ቤት ወስዳት እንዳራዳዎቹ ልጆቻችን አስተኮሰቻት፤ ገረዴ ተዋበች እንደ እናትዋ ሆና ከሸነቻት እኔም የቀለሟን መቀነት ፈታሁላት።

ቀለሟ ቆነጀት፤ አሉ ለሚባሉት ለአዲስ አበባ ቆንጆዎች ንግሥት ሆነች፤ በልቤም ውስጥ ዙፋንዋን ዘረጋች፤ አሰልጣኟን ተዋበችን ከቤቴ ካልሔደች ብላ ካባረርናት ቆይተናል።

ስድስት ወር አብረን ስንቀመጥ አንድ እቅን ብቻ አናዳኝ አናድጃታለሁ፤ ወዳታለሁ፤ ትወደኛለችም፤ ለሊት ተኝተን እንቅልፍ ከወሰዳት በኋላ አተኩሬ ስመለከታትና በእግዚአብሔር ጥበባዊ ሥራ ስደነቅ ሳላስበው ያሸልበኛል፤ እርስዋም ብትሆን እንደኔው ናት።

ቀለሟ ከአዲስ አበባ ልጆች እንዳታንስ አስተምሬአታለሁ፤ እስዋም ልበ ብሩህ ናትና በጥቂት ጊዜ በእንግሊዝኛ ከከባድ አረፍተ ነገሮች በስተቀር በጥቂቱ መናገር ችላለች፤ በየተማሪ ቤቱና በየጐረቤቶቻችን ካሉት ልጃገረዶች ጋር ጓደኝነት ይዛለች፤ የእነሱን ምክርም እንዳትሰማ አዘውትሬ እየመከርኳት እሺ ትለኛለች፤ እስተናካቴው ሁሉንም እርግፍ አርጋ ከዘውድነሽ ጋር ብቻ ጓድ ሆናለች።

ዘውድነሽ የባላምባራስ ክፍሌ ልጅ ናት፤ ዕድሜዋም ቢሆን ፳፱ ዓመቷ በመሆኑ ነፍስ አውቃለች፤ ዘውድነሽም ባል አላገባም ብላለች እየተባባሉ የምትኖረው ከወላጆችዋ ጋር ነው፤ ዘውድነሽ እንደ ቀለምዬ መቀነቷን ያልፈታችና ገና ልጃገረድ ናት አሉ።

//=//

እሑድ ለታ ደስ አልልህ ብሎኝ ከቤት ተኝቼ ልውል ቆረጥሁ እስከ ፭ ሰዓት ከቀለምዬ ጋር ተኝተን ዋልን፤ ቁርስ ይሁን ምሳ ምድቡ ያልታወቀለትን ምግብ ከበላን በኋላ «እባክህ ከዘውድነሽ ጋር ልሒድ ፍቀድልኝ» አለችኝ።

«ወዴት?» ብላት

«እህቷ እታገኝ ታማለች ስላሉ እኔም ልጠይቃት»

«ትቆያለሻ?»

«አልቆይም ቶሎ እመጣለሁ»

«እሺ»

ቀለሟ ወትሮ ወደ ውጭ ስትወጣ ከምታጌጠው ይበልጥ አጌጠች፤ ሽፋልዋን ተኳለችው፤ ባትዋን በቅባት ባሸሸችው ጊዜ ሆዴን ነደድ አለኝ፤ «ማዳለጥዋ ማንን ለመጣል ይሆን» አልኩ፤ ሔደች።

ልክ ፲፪ ሰዓት ተኩል ሲሆን ተመለሰች፤ ከእልፍኝ ሆኜ መጽሐፍ አነብ ነበርና የቤታችንን በር ስትገባ «እህህ» «ምን ሆንሽ?» ብዬ ብጠይቃት «ምን ሆንኩ» ብላ ጠየቀች።

ተክዛ ተቀመጠች፤ «እታገኝ ደህናም አይደለች?» ብላት «ምን ትሆናለች?» ብላ ጠየቀችኝ፤ «ዘውድነሽ አስቀየመችሽ እንዴ?» ብዬ ብጠይቃት «ምን አረኩና» ብላ መልሳ ጠየቀችኝ፤ የዋለችበትን ጉዳይ ስጠይቃት ያልዋልኩበትን ስለምትጠይቀኝ መልስ እያጠረኝ ተውኳት።

ሳንነጋገር አመሸን፤ ሳናወራ እራት በላን፤ ሳንጭወት ተኛን፤ ሳልቆጣት፤ አኮረፈችኝ፤ ሳላስቀይማት፤ ጠላችኝ፤ ሳከብራት ናቀችኝ፤ ተኛን ለወትሮው ታቅፈኝ የነበረችው ፊትዋን ዞራ ተኛች፤ «ምነው» ብላት «ምኑ» አለችኝ።

«ለምን ዞረሽ ተኛሽ?»

«አሞኛል»

«ምንሽን?»

«ሁለመናዬን»

«ዱሮ ሲያምሽ ደረቴ ላይ አልነበር የምትተኚው?»

«ዛሬ ደሞ እንዲህ አሰኘኛ»

«ለምን»

«እንዲሁ»

«ዛሬ ምን ነካሽ?»

«አላቅልህም ትተኛ እንደሁ ተኛ አለዛ አልጋውን ትቼልህ እሔዳለሁ» አለችኝ፤ ተውኳት፤ ሌላ መውደድዋን አወቅሁባት፤ ከዋለችበት እንደቀናት ገባኝ ነደደኝ አንገበገበኝ ልማታም ከጀልሁ ሰው ናት ብዬ ያገባኋትን ሚስቴን አህያ አድርጌ አልደበድባትም ብዬ ተውኳት።

ነጋ፤ ማለዳ ተነሳች በሦስት ሰዓት ተነሳሁ፤ የለችም፤ ገረዴን ወለቱን የት እንደሔደች ብጠይቃት «ቤተ ክሲያን ብለው ሔዱ» አለችኝ ወደ ሥራዬ ሔድሁ በሰዓት ስገባም አልተመለሰችም፤ ጦም ቀን ነበርና ልታስቀድስ ቆይታ ይሆናል ብዬ ምሳዬን በልቼ ወደ ሥራዬ ሔድሁ።

ማታም ሳትመጣ ቀረች በነገታውም ውላ አደረች፤ ጠግባ እንደ ሔደች ጠግባ ትመለስ ይሆናል ስልቀረች፤ ቀረች።

የምወዳት ሚስቴ ቀለሟ፤ ከቤተ ክርስቲያን ስብከት ሰምታ ትመንን - ከበረሃ ትግባ - ወይም እንደ ኤልያስ በእሳት ሠረገላ ታርግ - ወይም እንደናዳብና አቢሁም ከሰማይ የወረደ እሳት ይብላት - ወይም ደግሞ እንደ ቆሪና እንደ ዳታን መሬቲቱ ተከፍታ ትዋጣት - ወይም እንደ ሮብዓም እጅ ተገትራ ትቅር - ወይም ደግሞ ንጉሥ ሰሎሞን ልቡ ጥፍት ብሎላት «…….አንቺ ሙሽራ ከኔ ጋር ነይ እቴ ሙሽራዬ ልቤን ማረክሺው፤ ፍቅርሽ ከወይን ይበልጣል፤ ሽታሽ ከሽቱ ሁሉ ይበልጣል፤ ከንፈርሽ የማር ወለላ ያንጠባጥባል፤ የተቆለፈ ገነት፥ የተዘጋ አትክልት የታተመ ምንጭ ነሺ……የሚላት አክናፊ አጋጥሟትም እንደሁ እንጃላት ጠፋችብኝ።

ምዕራፍ ፭

ፊታውራሪ ገበየሁ የእናቴ ታላቅ ወንድም ናቸው፤ እኔን አፈር ይብላኝና ፊታውራሪ ገበየሁ እንደ ዛሬ ጥርኝ አፈር ሳይሆኑ የዚያን ጊዜ የ፷፪ ዓመት አዛውንት ነበሩ፤ በምን አነሳኸኝ አይበሉኝና ፊታውራሪ ገበየሁ በኛ በዘመዶቻቸው መሐል ብቻ ሳይሆን በሠፈራችንም በሌላም ቦታ የተከበሩና የተፈሩ ሰው ነበሩ።

የዛሬ አያርገውና የፊታውራሪ ገበየሁ ፊታውራሪነት የጫካ ነበር፤ በፋሽስት ዘመን የመትረየሱ ቃታ ግሎ እጃቸው እስቲመላለጥ የተኰሱ ለታ ከባላምባራስነት ፊታውራሪ ተባሉ አሉ።

ፊታውራሪ ገበየሁ ብዙዎቹን አጋብተው ዛሬ ሁሉም ወልደው ከብረው ተዋደው ይኖራሉ፤ የአክስታችን ልጅ ሙሉ እመቤት ጠላ ትሸጥ አግኝትወአት ለክብር ዘበኛው ተራ ወታደር ለዋቅቶላ ድረዋት ዛሬ ፫ ወልዳለት በሀብቱም በኩል እንደ ስሟ ሆናለች፤ ዋቅቶላም ሻምበል ሆንዋ፤ በጠቅላላው ፊታውራሪ ያጋቧቸው ባልና ሚስቶች ከመውለድና ከመክበር በስተቀር መፋታት የሚባለውን ነገር እንደማያውቁ እኔም እራሴ አውቃለሁ።

ፊታውራሪ ስለኔ ሚስቶች ሁልጊዜ ይበሳጫሉ፤ «ለኔ አጋቢነት ፋንታ ስጠኝ» እያሉኝም በጅ ሳልላቸው ከርሜአለሁ፤ በዚሁ ምክንያት ፊታውራሪ «እንደፈለጋቸው ይጨማለቁበት» ብለው ተወት አድርገውኛል፤ ፊታውራሪ በማጋባቱ በኩል ይተውኝ እንጂ የእኅታቸው ልጅ በመሆኔና አንዳንዴም እቤታቸው እየሔድሁ ሳጫውትቸው ስለምውል ይወዱኛል።

አዳነች ምጥ ይዟት ሁላንም ተጠርተን ከቤትዋ አምሽተን ነበር፤ ፊታውራሪ ለጥቅምት ብርድ ካፖርታቸውን ለብሰው ጠጉር የሌለበት መላጣ ራሳቸውን በሻርፕ አስረው ከሣሎን ተቀምጠን ስንጫወት ዕልል ተባለ፤ እናቴም ከጓዳ መጡና «ባምላካችሁ ሴት ወለደች!» አሉ፤ ብዙዎቹ ደስ አላቸው፤ እኔ ግን ያደጉት ሲያስቸግሩ ሌላ አስቸጋሪ ደግሞ በመወለዷ ከፋኝ።

እማዬ አበበችን ገንፎ አሲዘው መጡና ከኛ ጋር ሆነው ስንበላ አንድ ጉርሻ ገንፎ ከቅቤው ነክረው ጐረስ አደረጉና «ፊታውራሪ? ምነው የጌታቸውን ነገር ቸል አልከው?» ቢሏቸው፤ ፊታውራሪ እገንፎው ላይ እንዳጐበደዱ ገንፎ ገንፎውን እያዩ «የምኑን?» አሏቸው። እማዬ እንደ ተከዙ በገንፎው ላይ አቀርቅረው የሚጐርሷትን እያስተካከሉ ለዘብ ባለ አነጋገር «ምነው ብትድረው?» ቢሏቸው፤ ፊታውራሪ ወደ ኋላቸው ደገፍ አሉና የጐረሱትን እያጣጣሙ «እምቢ አለኛ» አሏቸው።

«ኧረ እምቢ አይልህም ፊታውራሪ»

«ብሎኛል እንጂ - እኔንም አታምኚ»

«ኧረ አይወጣውም»

«ጠይቂው»

«ይሁን በጄ - ያለፈው ይቅርና በል አሁን ዳረው» ቢሏቸው ፊታውራሪ በእጃቸው የያዙትን ገንፎ እንደያዙ ቅቤውን እያንጠባጠቡ «እሱ እኔው ተነጋግሬ ልጨርስ ይላል» አሉና ጐረሱ፤ እማዬ አጠገባቸው ከነበረው ሰሃን ውስጥ ቅቤ በጭልፋ ጨልፈው ወደ ገንፎው ጨመሩና እያስተካከሉ «አይልም» አሏቸውና ጭልፋውን ከሰሃኑ ውስጥ አስቀመጡት።

ፊታውራሪ እንደ ገና አጐብድደው ከገንፎው ቆርሰው እያንከባከቡ «ልጅሽ ነው የማይፈልገው ራሱን የቻለ ነው» ብለው አንጋጠጡና የያዙትን ገንፎ አፋቸው ውስት አስቀመጡት፤ እማዬ ልብሳቸውን ቅቤ እንዳያበላሸው እጆቻቸውን አንዘርፈው አጣምረው ተቀመጡና አንገታቸውን ቀለስ እንዳደረጉ ወደ ፊታውራሪ እያዩ «እንዲህ አትበል ወንድሜ - እሱ ልጅ ነው፤ አባት ይለው አባቱም፤ አጐቱም አንተው ነህ የሱን ነገር ሳትዘክር አሁን በል አጋባው» አሏቸው።

ፊታውራሪ እናቴን ገርምመው «በጅም አይል ስልሽ» ቢሏቸው እማዬ አንገታቸውን ዘንበል አድርገው አቀረቀሩና በኃዘን «ኧረ ይላል ፊታውራሪ» ቢሏቸው ፊታውራሪ ከነወገባቸው ወደኔ ዞር አሉና በኮራ አስተያየት እያዩኝ «ጌታቸው ልዳርህ?» ቢሉኝ ፎቶዎቹ ጠበውን የተቀመጥኩት ቀዩዋ ቡፌት ላይ ነበርና ገንፎ የበላሁበትን እጄን እየጠራረግሁ ፈገግ ብዬ «ምን ከፋኝ» አልኳቸው።

«ምን ዓይነቷን ነው የምትፈልገው?»

«ቆንጆ»

«ቆንጆ አትውደድ»

«ለምን»

«አንተ እንደትወዳት የሚወዳት ይበዛል፤ የሚወዳትም ሲበዛ ጠላትህ እየበዛ ይሔዳል»

«ኋላስ»

«ጐመድ ያለችው የኔ ቢጤ ትሻልሃለች»

«ይሁና»

«በሀብትሳ እንዴት ነው ሐሳብህ»

«ከያይነቱ አግብቼ አልበረከቱልኝም፤ ቢሆንም ጌታ ትሻላለች»

«ጥሩ ነው» አሉኝ ፊታውራሪ «አየህ ጌታቸው እንዳተ ባላውቅ እንደኔ መናጢ ደሀን ማግባት ዝርያዎችዋን መርዳቱ ሥርህን ይነቅላል፤ የድሀ ልጅ ጥጋብም አይቻልም፤ የሀብታም ልጅ ማግባትም ቂሎች አባቶች ባሎችን እንደ አሽከሮቻቸው ይቆጥራሉ፤ ልጅቷም ትንቀባረርብሃለች፤ ያባትዋን ቤት ዘበናይነት ካንተ ትፈልግብሃለች፤ የሀብታም ዘመድ ብዙ ነውና ዘመንድ መጠየቁም ሥራ ያስፈታሃል፤ ለጠበልም ሆነ ለጠዲቅ ትንሽ አይበቃህም፤ ሌላው ይቅርና ከሚያልቀው አዝማድ ብዛት የተነሣ ዘፈን የምትሰማበት ጊዜ እንኳ አታገኝም፤ ለድሆች እንደሚመስላቸው ሳይሆን የሀብታሞች ኑሮ በሕሊና በኩል ሲኦል ነው፤ ወህኒ ነው፤ ዘብጥያ ነው፤ ከርቸሌ ነው፤ ላግባ ካልክ የባሻ አጥናፉ ልጅ አለችልህ፤ አባቷም ምራቁን የዋጠ ነው፤ ጥርሱን ነክሶ ልጁን እስከ ስምንተኛ ክፍል አስተምሯታል፤ እናቷም ብትሆን ደኅና አድርጋ የቤት ሞያ አስተምራታለች፤ የልጅነቱን ጨዋነት ዓለም መስክሮላታል። ሠፈር በሙሉ መለኩሲቱ ነው አሉ የሚሏት ታገባ እንደሆነ ልነጋገርልህ» አሉኝና ነገራቸውን በዚህ አቆሙት።

ደስ አለኝና ፈገግ ብዬ «ማን ትባለለች?» ብላቸው ፊታውራሪ የጭናቸውን ጉያ ማከክ ስለሚወዱ እንደ ተለመደው እያከኩ «እታገኝ ይሏታል፤ እንዲያውም ብዙ ሰው በቁልምጫ እታቱ ነው የሚሏት» አሉኝ።

//=//

እንደ ዕድል ብሎልኝ ሥራዬ ሁልጊዜ ወደ ውጭ ያስወጣኛል፤ አንድ ጊዜ ባንድ ሥራ ታዝዤ ወደ ፈረንጅ ሀገር ሔድሁ ስሔድም ሚስቴ እታገኝ በምንም ሁኔታ እንዳትቸገርና እንዳታዝን፤ እንዳትበሳጭም በማለት ሁሉን ነገር አሟልቼላት ሔድሁ።

ከመሔዴ በፊት መሰንበቻችንን ስለ መለያየታችን ተጨንቀን ስንወያይ ስናዝን ከረምን፤ በመጨረሻይቱ ዕለት ያ - የሰማይ መርከብ ያ - ጆፌ አሞራ ጥንቦቹ አርጎ ሊጐርሰን ወደ ሚያርፍበት ሜዳ ከእታገኝ ጋር አብረን ሔድን፤ በዚያም ጊዜው ደርሶ ተጐርሰን እስትንበር እኔና እታቱ ከተለየ ቦታ ሆነን ያን ሁሉ ሽብርና ትርምስ ከመጤፍ ሳንቆጥረው ስናወራ፤ በእታቱ ጉንጮች ላይ ከእታቱ ዓይኖች የሚፈሱት የሐምሌ ውሀዎች ደረቷን እየገመሱ ሲያልፉ እኔንም ቢሆን እንደ መስከረም ዝናም ዧ መንዧ ያደርጉኝ ነበር።

የዚያን ለታዋም የአዲስ አበባዋ ፀሐይ ከድሬ ዳዋ ጨረቃ እኩል የማትሞቅ ስለ ነበረች ብርድ፤ ፍቅር፤ ዕንባ፤ የመለያየት ትውስታ ተደራርበውን ነበር።

እታቱን የሚያስበረግጋት ስሜ፤ የምኮራበት ስሜ፤ በሬዲዮ ተጠርቶ ቦታህን ያዝ ስባል አንጀቴን ቡጭቡጭታ ኮቴን እየገፈተረው አዝራሮቼን ሊበጥስ ምንም ያህል አልቀረው እታቱም ብትሆን ንፍጥና ዕንባዋ ተቀላቅሎ የለበሰችው የሀገር ልብስ ያ ባዘቶ ፈትል ርሶ እስቲጨመቅ ሳልሞት ለቁመናዬ አለቀሰችልኝ።

የመጨረሻውን መሳም ስስማት የእታቱ፥ ዕንቦች ለመታሰቢያ ያህል በኮቴ ትከሻና በሸሚዜ አንገት ላይ ተርከፍክፈው ቀሩ፤ እታቱ በላዬ ላይ ተጠምጥማ ስታለቅስ ጉዳዩ የሚያገባቸው የእታቱ ጓደኞች እነሰብለ ወንጌል ሁሉ ሊረዷት አለቀሱላት፤ ተሰናበትኳት፤ የእታቱን ፎቶ ግራፍ አቅፋ የያዘችውን መጽሐፌን ጨብጩ በሆዴ እያለቀስሁ ከጆፌው ሆድ ውስጥ ገብቼ ካንጀት ጉበቱ አጠገብ ሥፍራ ያዝሁ።

በጭላንጭል እታቱን ሳያት ዕንባ ያራሰውን መሐረብዋን እያውለበለበችልኝ መልሳ ዕንባዋን አጋሰስ ለሰው ዕንባ ቁብ የሌለው በደዊ በድን አንጠልጥሎኝ አየር ላይ ከነፈ፤ ልቤነታቱ ዘንዳ አስቀምጩ በሳንባዬ ብቻ እየተነፈስሁ እንደ ቅዱስ ሚካኤል ወይም ከሳጥናኤል ጭፍሮች አንዳንዱ ከምድር በላይ ከሰማይ በታች እንደ ቅዱስ ገብርኤል ሰይፍ እያንዣበብሁ በረርሁ፤ ከእታቱ ጋር በሳቅ ተጋብተን በለቅሶ ተለያየን። ተጉዤ ካይሮ እንደደረስሁ በፒራሚድ ፎቶ ግራፍ ጀርባ ላይ

«የፍቅር እመቤቲቱ፤

ደኅና ሁኝ እታቱ፤

የሰማይ አሞራ

ለየኝ ካንቺ ጋራ፤

አሞራው በሮ

አደረሰኝ ካይሮ፤

ሳሚልኝ ከንፈርሽን

የጥርሶች መዝጊያሽን፤

እታቱ ቆንጅዬ

እንዴነሽ እምዬ

ደህና ሁኝ እታቱ

አለፈ ሰዓቱ፤

በደኅና ሰንብቺ

እበረታለሁ በርቺ» የሚል ቃል ጽፌ ፖስታ ቤት አገባሁላት፤ አሁንም ተጉዤ ያን ጨለማ ባሕር እንደ ዮናስ ፈርቼ ከዓሣ ሆድ ሳልሸሽግ ለዓሣዎችና ለባሕር ውስጥ ሠራዊቶች መልአክ ሆኜላቸው ካለፍኩ በኋላ አቴን ስደርስ «በመረረ ጉዞ

ልቤ ተመርዞ

በፍቅር ተይዞ

በናፍቆት ተክዞ፤

ከአቴን ደረስኩ

አንቺን እያሰብኩ፤

ታቱ እወድሻለሁ

እናፍቅሻለሁ፤

አለቅስልሻለሁ፤

ደህና ሁኝ

እስትንገናኝ» የሚሉ ቃላት የአቴን አካደሚ ሥዕል ባለበት ጀርባ ላይ ጽፌ በፖስት ቤት ላኩላት፤ ከምሔድበት ሀገር ደርሼ ያንድ ሦስት ወር እንግዳ እንደሆንኩ ከአዲስ አበባ በየጊዜው ከሚያደርሱኝ ፖስታዎች መሐል ከሳሙኤል ዘንድ አንድ አሳዛኝ ደብዳቤ ዓርብ ዕለት ደረሰኝ፤ አነበብኩት፤ አዘንኩ፤ ሴትን የፈጠረን እግዚአብሔርን አማሁት፤ ምድር ምድር በዳ ሆና እንዳትቀር ብሎ በመፍጠሩም መልሼ ስቡሕ ተሰብሐ አልኩት።

በደብዳቤው የሰማሁትን ነገር ለእታገኘሁ ጻኩላት፤ በደብዳቢዬም ላይ አለፍ አለፍ እያልኩ እንዲህ አልኳት…….እታቱ አዘንኩብሽ፤ እኔ ያንቺን የቅድስቲቱን ጭን አደረሺው አሉ፤…….እታቱ? ምነው ሌሎቹን በሆነ? እወድሻለሁና ያሉኝን አልደበቅሽም፤ ዘውዴ ኦፔሉን ለቆልሽ ዝነጣ ይዘሻል አሉ፤ በሞንዳላ አቃብጢዎች ሳለውጥሽ ለወረት ሸጥሺኝ እታቱ፤ አዘንኩብሽ፤…….እታቱ በመኝታዬ ላይ ሌሎችን አስተኛሽበት? ጠረኔ ይፋረድሽ ክንዴ ይጣልሽ…….አናደሽኛል ብዬ ዛሬ እንደነበርንበት ጊዜ እታቱ እልሻለሁ ግን እታቱዬ ለወጥሺኝ……

በፖስታ ቤት ወዲያውኑ ላኩላት፤ ለካሉላት ፲፭ ቀናት ያህል ቆይቶ በደረሱኝ ፖስታዎች መሐል የእታቱን ጽሑፍ አውቄው ከሌሎቹ መርጩ በቀደምት አንቬሎፑን ቀድጄ አነበብኩት፤ አልፎ አልፎም «……ጌቱ አትስማ……በኔና ባንተ ፍቅር ቀንተው ሊያጣሉን የሚሞክሩ ሰይጣኖች ናቸው፤......ቢሉህ ቢሉህስ እንዴት ከዘውዴ ጠረጠርከኝ?.......ያን ለታ ተኝጠን ምን ተነጋገርን?......እመነኝ ባታምነኝም የልቤን የሚያውቅልኝ ኢየሱስ ስለሆነ በምንም ነገር ሳላፍር እኖራለሁ፤ አንተ ግን የሰው ነገር በመስማትህ አፈርኩብህ፤ ቀንና ሌት በናፍቆትህ ከማልቀስ በስተቀር ምን ጊዜ ደልቶኝ ነው ከሌላ ጋር የምዳራው?.......እኔ ለራሴ ወንዱም ወንድ አይመስለኝም፤ በአዲስ አበባ አንድ ነበርክ፤ አንተው ሔድክ፤…….በሃይማኖቴና በእምነቴ ጸንቼ እጠብቅሃለሁ…….» የሚሉ ቃላት አሉበት።

የተወሰነልኝን ጊዜ ጨርሼ ወደምወዳት ሚስቴ ወደ ናፈቀችኝ ሀገሬ ተመለስኩ፤ እንኳን ሚስቴ እታገኘሁና ጥላሸት ቆዳ ያላቸው የምጣድ ጀርባ መሳዮቹም ናፍቀውኛል፤ ለሁሉም ደረስኩ፤ በሰላም ተቀብላኝ በዓለም በደስታ አብረን ከረምን።

አንድ ቀን ወደ ስራዬ ሔጄ እንዳጋጣሚ በድንገት ከቤት ብመለስ ከቤት አንድ መልከ መልካም ዛውላና ቁመቱ የሚያምር ሎጋ ክብር ዝበኛ ተቀምጦ ከእታገኘው ጋር ሲያወራ አገኘሁት፤ ወዲያውኑ እንደገባሁ እታቱ «ከወንድሜ ከመለስ ጋር ተዋወቁ» ብላ አስተዋወቀችኝ፤ ከዚያም በፊት ለምን እንዳላስተዋወቀችኝ ብጠይቃት «በሥራ ምክንያት ወደ ውጪ ሔዶ ነበር» ብላ መለሰችልኝ፤ እሱም «አዎ፤ ወደ አሜሪካ ለትምህርት ሔጄ ነበር» ብሎ አረጋገጠ።

ከመለስ ጋር ወዳጅ ሆን፤ ራቱንም ሆነ ምሳውን ከኛው ቤት ይበላ ጀመር፤ እኔ ቀድሜ ከሥራ ወደ ቤት በምገባበት ጊዜ «መሰለ ሳይመጣ» እያለች ምሳችንን ሳንበላ እንጠብቀዋለን፤ መሰለንም እታቱ እንደ እናቷ ልጅ አዘውትራ ትጋብዘዋለች፤ እኔመ አይደንቀኝም።

አንድ ቀን ጓደኞቼ መሰለ የእታገኘሁ ውሽማ መሆኑን ነገሩኝ፤ አለመሆኑን በብዙ መንገድ ብከራከራቸው መሆኑን በብዙ ጐዳና አስረዱኝ፤ እኔም እንዲህ ዓይነቱን ዕድል የሰጠኝን አምላክ አማረርኩት፤ ሴቶቹ ብቻ ሳይሆኑ ወንዶቹም ጭምር ረክሰው በማርከሳቸው አዘንሁ፤ ሆኖም ከጆሮ ይልቅ ዓይን ይቀርባልና በወሬ ሳልፈታና ሳልፈታት ወደ ጅማ ለመሔድ ተነሳሁ።

ቅዳሜ ለታ ማለዳ አውቶብስ ተሳፍሬ የጅማ ጉዞዬን ቀጠልኩ፤ ከወሊሶ ወርጄ ስጫወት ውዬ ወደ አዲስ አበባ ተመለስሁ፤ ከምሽቱ በ፬ ሰዓት ወደ ቤቴ ብሔድ መሰለ ከሳሎን ተቀምጦ በጭላንጭል አየሁ፤ ግራ እጁን እታገኝ ትከሻ ላይ አድርጓል ሁለት ፍንጃል ሻይ ከነማቅረቢያው ጀበና ጋር እፊታቸው አለ።

ቅናት ልቤን መታኝ፤ ሕሊናዬን ሰወረው ወዲያውኑ ተጽናናሁ፤ ላይሆንም ይችላል፤ ወንድምም እህቱን ሊያቅፍ ይችላል፤ መረጃው ሌላ ነው ብዬ ወደ ኋላዬ ተመለስሁ፤ ያን የምወደውን ከንፈሯን ሲስማት ካላየሁ አላምንም አልኩ፤ በስውር ተመልሼ በስውር ቦታ አመሸሁ፤ ልክ ከለሊቱ ስድስት ሰዓት ሲሆን ወደ ቤቴ እንደገና ተመለስኩ።

መብራቱ ጠፍቷል፤ ጨልሟል፤ ባላየውም አጋንንቶች የሚኖሩበትን ሲኦል መስሏል፤ ቤቴ ቀፈፈኝ ቤቴን ፈራሁት፤ የቤቴ መዝጊያ የሌላ መሰለኝ የደጃፌ አታክልቶች አይተውኝ የታዘቡኝ መስለኝ የዛፎቼ ሽውሽውታ «ዓይተንሃል አንተ አታላይ» የሚለኝ መስለኝ፤ በደህና መሐል ያለፈችው ጨባሳዋ ጨረቃ «እይቼሃለሁ ጌታቸው፤ ሥራህም ነውር ነው፤ ሚስትህን በክፉ አትፈትና፤ ብታደርገውም ዝለላት» እያለችኝ መሰለኝ፤ ወደ ኋላዬ ምልስ አልኩ፤ አዘገምኩ ጨክኜ ሔድኩ፤ ከሆቴል ተከራይቼ ተኛሁ።

እንቅልፍ አልወሰድ አለኝ፤ ስድቻ መታኝ፤ እንደ ገና ተነስቼ በድፍረት ወደ ፈራሁት ቤቴ ሔድሁ፤ ደጄን በጄ መታሁት፤ ደበደብኩት፤ የመስኮት ቃቃታ ሰማሁ፤ ዞሬ ስደርስ መሰለ በርሮ አመለጠኝ፤ ብገባ እታገኝን አጣኋት ሔዳለች እንደወጣች ቀረች።

ከብዙ ቀናት በኋላ ተገናኘን፤ ያለፈውን ረስተን ሰላምታ እንሰጣጥ ጀመርን፤ በሰማይ ያሉት የሁለቱም ክፍል መላእክት ይመስክሩብኝ እታገኘሁ እንደ እቴ መስላ ታየችኝ፤ እያደር ይቆጨኝ ጀመር፤ ከብት መሆኔ የላይ ጥርሶቼን አስወልቆ ሳር ሊያስበላኝ በማድረሱ ተጸጸትሁ፤ ጅላጅል እበት ወንድ በመሆኔ አዘንሁ።

የነበርሁበትን ቤት ለቅቄ ከሠራሁት አዲስ ቤት ስገባ ከእታገኘውሁ ዘንድ ሔጄ «እባክሽን የቤቴን ዕቃዎች አሰናጂልኝ» አልኳት እሷም በእህትነቱ ኮርታ ከበቱ መጥታ ዕቃዎቼን ስታዘጋጅ ውላ አመሸች ልሒድ ብትለኝም አብረን እንድናድር አደረኩ ሌሊቱንም እንዳትሞት እንዳትሽር አድርጌ ከገረፍኳትና ጠጉርዋን በደረቁ በሰንጢ ከላጨኋት በኋላ ልክ እኩለ ለሊት ላይ በመኪና ወስጄ እዘመዶችዋ ደጅ ጥያት ተመለስሁ።

በነጋታው ጀግኖችም ዘመዶችዋ ከሥራዬ ቦታ መጥተው ግሥላ እየሆኑ ሁኔታውን ቢጠይቁኝ ሳልናደድ በጥሞና ታሪኩን ዘርዝሬ አጫወትኳቸው። እነሱም መልካም አዛውንቶች በመሆናቸው እንዳመጣጣቸው ሳይሆኑ በርደው «ያለመግደልህም የዛሬ ዘመን ልጅ ሆነህ ነው» ብለውኝ በፍቅር ተለያየን።

«ባንተ ምክንያት ተገረፍኩ» ብትለው የዋሁ ዘውዴ እንደ ልጃገረድ ጋብቻ አስደግድሶ በልጃገረድ ወግ በጉርድ ቧል አገባት፤ እኔም አልቀናሁም፤ ከሦስት ወር በኋላ ሌላ በመያዝዋ ዘውዴም ፈታት።

ምዕራፍ ፮።

ይሔን ያህልም ቆንጆ ናት ተብላ አይደነቅላትም እንጂ ደማም ነች፤ ወላጆችዋ ግን ውቢቱ ብለዋታል፤ እንያንዳንዶቹ ሴቶች እንኳ በቄዋን ባትማርም የትልልቅ ሰዎች ወገን በመሆንዋ እንደ ድሆች ልጆች ሳትለፋ ከገንዘብ ሚኒስቴር ሥራ ይዛለች።

ደሞዝዋም ቢሆን የማይገባት ሲሆን ለወላጆችዋ ክብር ሲባል የሚገባት ሆና ተገኝታለች፤ ዕድሜዋም ወደ ፴ ዓመቱ ነው።

«ልጃገረድ ነኝ» አለችኝ፤ «የሚያመሽና የሚሰክር ወንድ አልወድም» ትብለትኝ «ይህን መሳይ እጥባይ የለኝም አልኳት፤ «ደግሞ የሚያበሳጨኝና እስከ ዛሬም አላገባም ብዬ የቆየሁት ወንዱ ላያት ሁሉ ሞትኩ ሲል በማየቴ ነው፤ ሚስታቸውን እያስቀመጡ ከሌላ ሴት ሲሔዱ እያየሁ እንደነደደኝ ነው» አለችኝ። ይህን መሳይ ጠባይ እንደሌለብኝና እንደማላደርገው ቃል ገባሁላት።

ምንም እንኳን እኔና በስዋ ነገሩን ብንጨርሰውም ለወጉ ያህል ለከበሬታም ለወላጆችዋ አማላጅ ላክሁ፤ እንደ ሕጉና እንደ ወጉ አማላጆቹ እሑድ ጠዋት ግን ገደማ ሔደው ወደ ሰዓት በኋላው ገደማ ተመለሱ፤ እነሱም ነገሩ እንዳልሆነላቸው አጫወቱኝ፤ ሻለቃ አክሊሉ «ነገሩ አልሆነልህም፤ ስላንተ ያቀረብላቸው ማስተዋወቂያ ሁሉ ካንጀታቸው ጠብ የማይል ሆነ» አለኝ።

ነገሩ እንዴት እንዲህ እንደሆነ ብጠይቀው ባሻ ዱባለ «ምን ያስደባብቃል የሚቆጠር አጥንት የለህም» አሉኝ፤ ብገሸለጥ ጐድኔን ብገፈፍ ሠረሰሬን ለማስቆጠር የምችል መሆኔን ሳውቀው አባቴ የጫካም ሆነ የከተማ ማዕረግ ስላልነበራቸው ከውቢቱ ጋራ ያሰብነውን ጋብቻ ውሾችን ይመስል አጥንት አጣላን።

ይህንኑ የማይጐረደም ወይም የማገሸለጥ ወይም እንደ አኒሳ የማይመጠጥ አጥንት ያመጣውን ጠብ ለውቢቱ ብነግራት ውቢቱ በአጥንት ነገር ክፋት ወላጆቿንም ለኔ ለጌታቸው አማችልኝ፤ ወቀሰቻቸው ከነሱ በመወለደዋም ከፋት፤ እግዜርንም አማረረችው።

«አጥንት ለውሾች እንጂ ለኔው ለውቢቱ አይበጀኝም» አለችኝ፤ «እንግዲህሳ» ብላት «ባለው አጥንት አገባሃለሁ» አለችኝ፤ ስለወላጆችዋ መቀየም፤ ከነሱም ተቀያይሞ ስለሚያዘው ትዳር፤ አባት በወላጅነታቸው ስለሚያመጡት ጉራ ከረዩ፤ የናትዮዋ የባላቸውን መገፋፋት፤ ውቢቱ ከነሱ ተለይታ ለመኖር አለመቻልዋን ሁሉ አስብኩት፤ መረመርኩት፤ አጠናሁት፤ መሰንበቻዬንም አንዳንዴ ብቻ የውቢቱ አሳሳም ቢያስረሳኝም ነገሩን ሳወጣና ሳወርድ፤ ስጥልና ሳነሣ ከረምሁ።

እርግጥ ውቢቱ እንደምትለኝ ባደርገው ጊዜ ያነሣቸው አባትዋ ከጀርባዬ የነሱልኛል እያልኩ ሰጋሁ፤ ፖሊሶችም ቢሆኑ ያባትዋ ትእዛዝ አስበርግጓቸው ያን ጨለማ ሲዖላቸውን እንዳያሳዩኝ ፈራሁ፤ የውቢቱ በሕግ ትዳኛለህ ማለትም የሕጉ አሠራር አልገባህ ብሎኝ ከረምሁ፤ በኔና ባባትዋም መሐል ሕግ ሲያቆራረኝን እንደማይችል ሳሰላስል ሰነበትሁ።

ይሁን አልኩ፤ ይሁን እንዳሻው ባቦ አልኩኝ፤ ደፈርኩ፤ ማመንታቴን በተንሁት፤ ፍርሐቴን በውሀ አለቅልቄ ከበቀና ወንዝ ውስጥ ጨምሬ በሌት ሰው ለመምታት ለሚያደቡ ጉዴላዎች ተውኩት፤ ሥጋቴን በጨርቅ ቋጥሬ በድቅድቁ ጨለማ ቤት ሠርስረው ለመግባት አንካሴ ለሚተክሉ ወንዶች ሰጠኋቸው፤ የፖሊሶችን ማስደንገጥ እጣቢያቸው ደጅ ድንጋይ ላይ አደረኩላቸው፤ የአባትዋን ከበሬት እኪሳቸው አደረኩላቸው፤ በናትዋ የያዘኝን ይሉኝታ እዚያው በቀሚሳቸው አስታቀፍኳቸው።

ውቢቱ የልብ ልብ አስበቃችኝ፤ የሚርበተበተውን ልቤን በሰቋ አሠረችኝ፤ ፈሪውን ልቤን አጐበዘልኝ፤ የሚንቦጫቦጭ አንጀቴን በተግሳጽዋ አረጋችልኝ፤ በቁጣዋ አበረታችኝ፤ በተግሳፅዋ አጐበዘችኝ፤ በምክርዋ አግባባችኝ፤ በል እንዳለችኝ አልኩት፤ ከቤቴ አገባኋት፤ አገባኋት።

ያ ሁሉ ጭንቅ ያ ሁሉ ፍርሃት፤ ያ ሁሉ መርበድበድ ያ ሁሉ ውቢቱን መሆን ውቢቱን ያለ ወላጆችዋ ፈቃድ ለመግባት ነበር፤ እርግጥ ነገሩ ያን ሁሉ ያስደርጋል ድረ ገብ ሆና ያልጐለመተችውን የሰው ልጃገረድ ከወላጆችዋ ዘንድ ስቦ መውሰድ ቀላል ነገር አልነበረም፤ ካገባኋት በኋላ ቢሆን ቀንዶዎችን ባየሁና በዩኝ ቁጥር እበረግግ ነበር ፖሊሶች ሲያወሩ ነገር ያለበት ሰው ሲበረግግ ይይዛል ሲሉ እሰማ ነበርና እየተበራታሁ ጨዋ እመስላቸው ነበር፤ ያን ሰሞንም ትዝ ሰሞንም ትዝ የሚለኝ ግጥም ድሮ በልጅነቴ ሴተኛ አዳሪዎች ክራራቸውን በጐናቸው ሸጉጠው እያሳበዱት፤ «ካፒቴን ለገንዘብ ቦርጌስ ለጨዋታ ምን ያንቀረፍፈዋል ቀንዶን ወደ ማታ» የማለት መሰንበቻዬን ትዝ ሲለኝ ከረመ፤ ነገር ያለብኝ ሰው በመሆኔ ለወትሮው ልብም የማልላቸው ፖሊሶች ያን ጊዜ በሠፈሬ መዟዟር አብተው ይታዩኝ ነበር።

የውቢቱ ወላጆችም እግዚአብሔር የገነት ሰው ያርጋቸውና «ከሆነ ወዲያ» ብለው ታርቀውኝ ወዳጅ ሆን፤ እኔም ብሆን ዝተው ከሚተው ልበ ገር አዛውንቶች ጋር በመገናኘቴ ደስ ብሎኛል። ከውቢቱ ወላጆች ጋር ቂም በቀል ሳንያያዝ ካንጀት ተራቀርቀናል። ለመታረቃችን ምሥክር የሚሆነኝም ለዚያን ጊዜው ፋሲካ አንድ ወደል ሙክት ካንድ ኩንታል የነጭ ጤፍ ዱቄት ጋር የስቅለት ለታ ልከውልን የማዕዶት ለታ ደግሞ አንድ ታናሽ፤ አንድ ሽንጥና አንድ ቤተሳልገኝ ልከውልናል። ይህ እኔ ማድረግ የሚገባኝን የተደረገልኝ እኔና ውቢት በተጋባን በሁለት ወር ከአሥር ቀናችን ላይ ነበር።

በኋላም ከውቢቱ ጋር በወግ በማዕረጉ ተፈራርመን የጋብቻውን ወግ አድርሰነዋል፤ ውቢቱም ከገንዘብ ሚኒስቴር ወጥታ ከሌላ መሥሪያ ቤት ሥራ ያዘች፤ የገንዘብ ሚኒስቴሩ ደሞዝ ረብ የለውም ተባለ።

//=//

ይህ ጐደሎ የጦም ቀን ረቡዕ አይሆነኝም፤ ከብቅ ጥልቆቹ ጦሞች ዓርብ ጥቂት ሲሻለኝ ሮብ ግን ፈጽሞ አይሆነኝም፤ ለየጥቃቅኑ በሽታ ሁሉ መታመምንና መቆላበስን ስለምወድ ጉንፋን ያዘኝና መኳንንት ይመስል ለጉንፋን ከቤቴ ተኝቼ ዋልኩ፤ ደግሞም የፋሲካ ሰሞን በመሆኑ የበላሁት ቅባት ሁሉ አልስማማህ ብሎኝ ነበር።

ረቡዕ በመኳንንት ወግ ተኝቼ አረፈድሁ፤ ውቢቱ ወደ ሥራዋ በመሔድዋ ቤቱ ጭር ብሎ ቤት አልመለስ ስላለኝ ሸክላ ላዘፍን ሬዲዮን ከፈት ሳደርግ ከማዘፈኛው ላይ አንድ የተጣጠፈ ወረቀት አየሁ፤ ሸክላዎቹን ደራቤ ከማዘፈኛው ከከተትኩ በኋላ ፓትቡን «አይአም ኢን ላቭ አጌይን» የሚለውን ዘፈኑን ሲዘፍን ወረቀቱን ማንበብ ጀመርሁ።

«……በከሳሹ ባቶ ለገሰና በተከሳሹ ባቶ ሰለሞን መሐል ስላለው ክርክር ለምስክርነት ስለምንፈልግዎት ሚያዝያ ፳፭ ቀን ከጠዋቱ በ፫ ሰዓት እፍርድ ቤቱ እንድቀርቡ……..» የሚል ለውብቱ የተጻፈላት መጥሪያ ሆኖ አገኘሁት።

ውቢቱ እንደ መጣች በ፯ ሰዓት ተኩል ላይ ስለ መጥሪያው ብጠይቃት «ሰዎቹ የኛ ሠራተኞች ናቸው፤ አንድ ቀን በመሥሪያ ቤቱ እስጥ ተደአብድበው ስለ ነእብረ ለነሱ ምስክርነት ነው» አለችኝ። በነገሩ አዘንኩ፤ ሚስቴም በየአደባባዩ በመጠራትዋ ተበሳጨሁ፤ ሆኖም የመንግሥቴን ሕግ ለማክበር ብቻ ሳይሆን የሚከተላትን መዘዝ ስለማውቅ በቀጠሮ ቀን እንድትሄድ ፈቀድኩላት።

የዕለቱ ዕለት በጠዋት ተነሥተን አብረውን ወደ ፍርድ ቤት ልንሔድ ስንል «አንተ ተመለስ» አለችኝ፤ «ለምን?» ብላት «ምን ትፈጥራለህ? እኔ የምሔደው ለምስክርነት ነው፤ አንተም ወደ ሥራህ ሒድ» ብትለኝ ሚስቴን ብቻዋን ወደ ፍርድ ቤት አልሰዳትም ብዬ አብሬአት ልሒድ ቆረጥሁ፤ እንዲያውም ሴት በመሆንዋ ችሎቱ ያስደነግጣታል፤ ደግሞ ቅሪት ነኝ ብላኝ ነበርና ለልጅ ሰለምጓጓ ብትደነግጥ ዓይናማው ትንቡሼው ያንድ ወር ልጅ ያስወርዳታል በማለት እስዋ ሳትወድ ተከትያት ሔድሁ።

ከችሎቱ ደርሰን የኛዎቹ ሰዎች ተራ እስኪደርስ ካንዳንድ ስዎች ጋር ሆእነን በሽምግልና የያዝናቸው፤ ለገሰና ሰሎሞን ግን እየተጋጋሉ ሔዱ እንጂ የእርቁ መንገድ የማይሆን ሆነ፤ በኋላም የችሎቱ ጠሪ ጠራቸውና ከሳሽ ተከሳሽ ገቡ፤ ጥቂት ቆይቶ ውቢቱ መስካሪዎች ከሚቆሙበት ሳጥን ውስጥ ቆማ ቀኝ እጅዋን መጽሐፍ ቅዱስ ላይ አድርጋ በውነት ልትመሠክር ማለች።

የመሐሉ ዳኛ በሐኪም ምርመራ ባልገዙት መነጥራቸው አናት ዓይናቸውን ሸንጉረው ውቢቱን እያዩ «እነዚህን ሰዎች ታውቂያቸዋለሽ?» ቢሏት እኔ አልደንግጥላትና ውቤት በውስጡ የቆመችበትን ሣጥን በእጅዋ እያሻሸች አቀርቅራ «አዎ» አለች፤ ዳኛው ከተሸጐረች ዓይናእው አንዲቱን ከድነው ባንዲቱ እያዩዋት፤ «የትኞቹን ነው? እግርሽ ሥር ነው እንዴ ያሉት?» ቢሏት የቀኙ ዳኛ የኮታቸውን ቁልፍ እየቆለፉ ከንፈራቸውን ወደ ታች ስበው «ልጅ አይደለች» አሉ፤ ቀችኑ ረጅሙ ሽማግሌው የግራው ዳኛ «አየሽ እቱ፤ በመጀመሪያ ሰዎቹ የትኞቹ እንደሆኑ እያቸውና ታውቂያቸው እንደሁ ተናገሪ» ቢሉ የመሐሉ ዳኛ ወደ ግራቸው ዞር አሉና «ማወቅማ ሁለቱንም ታቅ የለም፤ ዕውቀቱ ቆይቷል» አሉና «መዘዘ» አሏት።

የቀኙ ዳኛ ከፊታቸው ያለውን ጠረጴዛ ደገፍ ብለው «የተከሰሱበትን ነገር ታውቂያለሽ?» ቢሏት የመሐሉ ዳኛ ወንበራቸውን ተደግፈው ለጠጥ አሉና እየሳቁ «መች አጣችው» ሲሉ በዚያ ያለው ጠበቃና አድማጭ ሁሉ ሳቀ፤ እኔ ግን ሚስቴ ውቢቱ መቀለጃ በመሆንዋ ነደደኝ።

ሳቁ ሲያባራ እኛው የቀኙ ዳኛ «ታዲያስ እቱ» አሏት፤ እስዋም ስትመልስ «አላውቀውም» አለች፤ የመሐሉ ዳኛ ለጠጥ እንዳሉ እግራቸውን በጠረጴዛው ሥር ደራርበው ዘረጉና ወደ ውቤቱ እያዩ «ይነበብልሽ?» ቢሏት ውቢት እንዳቀርቀረች «እኔ ምናውቃለሁ» አለች።

ሸበቶው ራሰ በራ የመሐሉ ዳኛ መነጥራቸውን አውልቀው አስቀምጠውት ስለ ነበረ ከተለጠጡበት ተመልሰው መነጥራቸውን አደረጉና ዶሴውን አስጠግተው የክሱን ምክንያት አነበቡት።

ዳኛው ወረቀቶቹን እንድ ነበሩ መለሱና በንቀት አስተያየት ወደ ውቢቱ እያዩ «ታዲያ? አንቺ አይደለሽ?» ቡሏት ውቢቱ አቀርቅራ ፊትዋ ላይ ላብዋ ችፍ እንዳለበት «አይደለሁም» አለቻቸው፤ የቀኙ ዳኛ «እቱ አትፍሪ፤ ተናገሪ ደሞም ምለሻልና አትዋሺ፤ አለዛ መሐላው ከዚሁ ከፊታችን ያዋርድሻል» ቢሏት ውቢቱ እንዳቀርቀረች ዓይንዋን ወደ ግንባርዋ ሸጉራ በድንጋጤ ተመለከተችና «ምኑ?» አለቻቸው።

«ማላው»

«ታዲያ መቼ ዋሸሁ»

«ማስጠንቀቃችን ነው»

«የተጣላሁት ባንቺ ነው አይደለም»

«ነው»

«ሁለቱንም ባንድ ቀን ነው በየተራ?»

«በሌላ ቀን ነው»

«ምኑ»

«ስለምን ከሥራ ላይ ይዞኝ ሔደ»

«ወዴት»

«ገፈርሳ»

«ለምን?»

«ልንጫወት»

«የመንግሥቱን ሥራ እየተዋችሁ?»

«ታዲያ እሱ አለቃየ ነው»

«እሺ በኋላስ»

«ልክ በ፯ ሰዓት እቤቱ አደረሰኝ፤ በ፱ ሰዓት ሥራ እንደ ገባሁ ደግሞ አብረን ሔድንና በ፲፪ ሰዓት ተሩብ ከቤቴ መለሰኝ።»

«አንቺ ልትሸረሙጪ ነው ሥራ የገባሽው?»

«አይደለም»

«ታዲያስ»

«ደሞዝ እናስጨምርልሻለን ያለዚያ እናስወጣሻለን እያሉኝ ነው»

«ተጨመረልሽ?»

«አዎ»

«ማንኛው ጨመረልሽ?»

«ሰለሞን ነው»

«ለገሰስ?»

«ለገሰ ደግሞ ሁልጊዜ እቢሮዬ እየመጣ ያሳስቀኛል፤ ያቃልደኛል፤ በኋላም የዚሁኑ ነገር ቢያነሳብኝ ነውር ነው አልኩት፤ አንድ ቀን ከቢሮዬ ገባና በሩን ዘግቶ ጡቴን ጭምድድር አድርጎ ይዞ በኃይል ሳመኝ፤ ብቆጣው ጊዜ እንደ ገና ደገመና እንቅ አድርጐ ሳመኝ ከዚያ ቀን በኋላ ተዋደድን»

«ሌላ ቦታ አልተገናኛችሁም?»

«ከማ»

«ከለገሰ»

«ፈለቀች ምሳ ጋብዛኛለች ብዬ ከቤቴ የቀረሁ ለታ እሱ ቤት ነበር የሔድኩት»

«በጄ»

«ይሔው ነው»

«ታዲያ ለምን ተደባደቡ?»

«እንግዲህ እኔ ሰለሞንን አልወደውም፤ አለቃዬ ስለሆነ ነው እንጂ አልወደውም»

«ለምን?»

«በሱ ክፍል ካለነው አንድ ተሾመ ብቻ ወንድ ሲገኝበት የተቀረው በሙሉ ሴቶች ነን፤ ታዲያ ሁላችንንም ተራ በተራ ከቢሮው እየጠራን አጫውቱኝ ይለናል፤ አንዳንዴም ከጭኑ ላይ ያስቀምጠንና ሳሙኝ ይለናል፤ ሰው እንዳይታዘበው ወይም እና እንዳናውቅበት ብሎ ይመስለኛል ወደ ቢሮው ሲጠራን የየግል ሥራችንን አምጡልኝ እያለ ነው። ግን ገብተን ሠርተን ስለማንመለስ ሁላችንም የምንጠራበትን እናውቀዋለን»

«አትቀናኑም»

«አንቀናናም»

«ለምን»

«እኛ የምናየው ደሞዛችንን ነው፤ እሱን ግን እንደ አሻንጉሊታችን አድርገነዋል» ስትል ሰለሞን ከተቀመጠበት ብድግ አለና «ጌታዬ ትሰድበኛለሽና ትታገትልኝ» አለ፤ የመሐሉ ዳኛ ቅልድ ይወዳሉና «አሁን አልሰደበችህ አንተ አሻንጉሊት የሆንካቸው ያን ስለ ነበር ያኔ መጫወቻችን ነበር ነው የምትልህ» አሉትና አወደ ውቢቱ ዞር ብለው «እቱ በይ ቀጥይ» አሏት፤ ውቢቱ ደግሞ «ምን» አለቻቸው።

«ከዚያ በኋላስ»

«ከምኑ በኋላ»

«አለቃችን አሻንጉሊት ነበር አይደል ያልሺው?»

«አዎ»

«በኋላስ»

«ከምኑ በኋላ»

«ካሻንጉሊቱ»

«እሱማ አሻንጉሊት ነበር ብያለሁ»

«እስኪደባደቡ አሻንጉሊት ነበራ?»

«አዎ»

«አይ ለገሰ እግዜር ይይልህ፤ አሁን የልጆች መጫወቻ ባታበላሽ ምን ቸገረህ?» አሉትና ሰውን ሁሉ አሳሳቁት። የቀኙ ዳኛ ከሳቸው ሲያባሩ ወደ ውቢቱ ዞር አሉና «ሰማሽ ማሚቱ፤ ታዲያ እንዴት ተደባደቡ?» ቢሏት «በቦክስና በጥፊ ነዋ» አለቻቸው፤

«አይደለም፤ አየሽ ውቢቱ፤ ነገር እንዴት ተነሣ ነው የምንልሽ»

«ሰለሞን በጥፊ አለው፧»

«ቆይ እንደሱም አይደለም»

«ከዚህ በፊት ተሾመንም መቶታል»

«ማ»

«ሰለሞን»

«ስለምን»

«በናንተው?»

«አዎ በኤልሣ ነው፤ ተሾመ ታዲያ ፈርቶ ዝም አለ፤ እኛም ናቅነው፤ ከያም ወዲህ ከኛ ጋር ተጫውቶም አያቅ፤ ለምን አልመታኸውም? ብንለው ለደሞዜ ነው አለ»

«ሁላችንም ለደሞዛችሁ አወቃችሁበታላ?

«አዎ»

«እሱ ይቆይና የሰለሞንና የለገሰ ጠብ እንዴት ተጀመረ?»

«ተው እቢሮዬ አትምጣ እያልኩ ሁልጊዜ እነግረው ነበር»

«ለማን»

«ለለገሰ»

«ለምን?»

«ጋሽ ሰለሞን ይቆጣል»

«እሱስ ምን ይሻላል?»

«ማ»

«ለገሰ»

«ለገሰማ ባልሽ አይደለ ምናባቱ ቆርጦት ይከለክለኛል ይለኛል»

«ታዲያስ?»

«ታዲያ ያን ቀን ቀን መጣና ስንጫወት ሰለሞን መጣና ምን ታደርጋለህ? ቢለው ለገሰ ሰለሞንን ምን አገባህ አለው፤ አንዳንድ ሲሉ ተደባደቡ»

«መጀመሪያ የተማታው ማነው»

«ሰለሞን ነው»

«በምን?»

«በቦክስ»

«ማን አሸነፈ?»

«እንዴ ሰለሞን እኮ ጋንግ ነው» አሁንም የመሐሉ ዳኛ ትኩር ብለው እያዩዋት «ለመሆኑ አንቺ በሥሪያ ቤት ማደባደብ ወግ ነው?» ቢሏት «እኔ ተደባደቡ አልኳቸው እንዴ» አለቻቸው፤ አሁንም የመሐሉ ዳኛ እንደ ነበሩ ሆነው አተኩረው እያዩዋት በኃዘኔታ «እቤትሽ አቅቀጥሪያቸውም ነበር?» ቢሏት

«እንዴ ጋሽ ጌታቸውሳ»አለቻቸው።

የመሐሉ ዳኛ አውልቀውት የነበረውን መነጥራቸውን መልሰው አደረጉና በብዕራቸው ጠረጴዛውን እየቆረቆሩ «ምንሽ ነው?» ቢሏት «ማ» ብላ ጠየቀቻቸው።

ዳኛውም አይኖቻቸውን ጥብብ አድርገው በትዝብት እያዩዋት «ጌታቸው» ቢሏት ውቢቱ ለጥቂት ጊዜ ተክዛ ስታመነታ ቆየችና እንዳቀረቀረች በእረፍት አነጋገር ቃሏን አለስልሳ ቀስ ብላ «ባሌ ነዋ» አለቻቸው።

«ዓውድ ይጣልሽ» አሏት የመሐሉ ዳኛ፤ ወዲያውኑ «ለመሆኑ ይህን ጉድ ያውቅቃል?» ቢሏት «መቼ?» አለቻቸው፤ ዳኛው መነጥራቸውን አውልቀው ጠረጴዛው ላይ ወረወሩና ወደ ኋላቸው ደገፍ ብለው «ድሮስ ሆነ አሁን?» ቢሏት ውቢቱ እንዳቀረቀረች ሰርቃ አይታው «አያቅ ይሆናል» አለቻቸው።

የቀኙ ዳኛ በቀኝ እጃቸው ጉንጫቸውን ደግፈው ጠረጴዛው ላይ እንደተመረኮዙ አዝነው «ለመሆኑ አሁን የት ነው ያለው?» ቢሏት ውቢቱ ቀና ብላ አይታቸው «አለ» አለቻቸው፤ የግራው ዳኛ የአፍንጫቸውን ቆዳ አጨማደው በክፉ አሰተያየት ሲያዩዋት የመሐሉ ዳኛ ደግሞ በእግራቸው መሬቱን እየቆረቆሩ ሲተክዙ የቀኙ ዳኛ እንዳዘኑ «የት ነው?» ቢሏት ከነበርኩበት መቀመጫዬ ከሕዝቡ መሐል ተነስቼ ከረባቴን አስተካከልኩና በዚያ ሁሉ ባፈጠጠብኝ ዓይንና ምን ሊናገር ተነሳ ብሎ አፍ አፌን በሚጠባበቀው በችሎቱ ሕዝብ መሀል «እዚህ ነኝ» ብዬ ተዋወኳቸው።

ምዕራፍ ፯።

መፈጠሬን ጠላሁ፤ ወንድ ልጅ ተወለደልን ብለው የምሥራች የነገሩበትን ቀን ረገምሁ፤ ከተማ ተወልጄ እንዳድግ ያደረገኝን አምላክ አማሁት፤ ደበሎ ለብሰው አሹቅ እየገተሙ በጎች እየጠበቁ በባላገር አድገው በዚያ ተጋብተው ከኖሩት ሰዎች እንደ አንዱ ያላደረገኝን እግዜርን አማረርኩት።

ተማሪ ቤት ግባ ብለው እናቴ የተናገሩበትን አፋቸውን ጠላሁት፤ ደብተር የገዙልኝን ዘመዶቼን አሽጓጠጥኳቸው፤ ፊደል ቁጠር ብለው እጄን የመሩኝን መምህር ረገምኳቸው፤ ካጭበርባሪዎች ጋር አጭበርባሪ በመሆኔ መፈጠሬ ስለቸኝ፤ መወለዴም አንገፈገፈኝ፤ መረረኝ፤ ትዳር የሚባል ቃል ስሰማ እንባዬ ያቀር ጀመር፤ የትዳር ሱስ ጸናብኝ የፍቅርን አቦል እንጂ እስከረጃው የሚዘልቁ በማጣቴ በፍጡሮች አዘንኩባቸው፤ ፈጽሜ ላላገባ ቆረጥሁ፤ ግና ሕሊናዬ በትዳር ፍቅር ተመርዞ ጸጥታ ነሳች፤ መበሳጨት በዛብኝ፤ ኑሮዬ ቀፈፈኝ፤ ገረዶች እያሽኮረመሙኝ መኖሩም ሲኦል መሰለኝ። የገረዶቼ ግብዣም ሱሪ መታጠቄን አስጠላኝ።

አቶ በላቸውም መልካም መካሪዬ ሆነኝ፤ እኔም እሱም እማማ የምንላቸውን እማማ በላይነሽን እንዳገባቸው መከረኝ፤ ጠላኋቸው፤ ናቅኋቸው፤ እማማ በላይነሽ ቤቴን አከራይቼ የተከራየሁት ቤት ባለቤት ናቸው፤ ባላቸውን ቀኛዝማች ካብትህ ይመርን ከፊቱ ሦስት ዓመት ሆኗቸዋል። እማማ በላይነሽ ብዙ ሀብት እንደ አላቸው አውቃለሁ።

አንድ አሽከር ላንድ ጌታ በበቃበት እመን እማማ በላይነሽ ከዘበኛው ሌላ አራት ጠርንገሎ አሽከሮች አሏቸው፤ እማማ በላይነሽ ረዘም ወፈር ያሉ ጠይም አሳ መሣይ ናቸው፤ እማማ በላይነሽ አዘውትረው የአበሻ ቀሚስ ስለሚለብሱ ደበክበክ ያሉ ወይዘሮ ናቸው፤ የእማማ በላይነሽ ዓይኖች ትልልቆች በመሆናቸው በጥርሳቸው ስቀው በዓይናቸው ሲቃኙ ደስ ይላሉ።

ከእማማ በላይነሽ ጋር መቃለድ ጀመርኩ፤ እየተጠራሁ ራት ለመብላትም በቃሁ፤ ውስኪም እጋበዝ ጀመር፤ አልረሳውም ሦስት እንቁላልና ሁለት መላላጫ የበለሁበት ማታ ከሳሎን ቁጭ ብለን ውስኪ እንጠጣ ጀመርን።

እማማ በላይነሽ እያሳሳቁኝ ሦስት ብርጭቆ ውስኪ ጠጣሁ፤ እግሬ እግራቸውን ነካ ባደርጋቸው አንገቴን ሳብ አድርገው እጉያቸው ጨመሩኝና በኩርኩም ገጨት አደረጉኝ፤ ደስ አለኝ፤ የሴት የቀለዶ አመታት እንደሚያደርገው ሁሉ የደስታ ትኩሣት ተሰማኝ፤ አላበኝ ልቤ ድው ድው ይል ጀመር።

ከእማማ በላይነህ ጋር ጨዋታ ጀመርን፤ «እማማ በላይነሽ ደግ ኖት እኮ» ብላቸው «አዎ» አሉኝ

«ቆንጆ ኖትኮ»

«አውቃለሁ»

«ግዙፍ ሁኑ እንጂ ልጅ ኖትኮ»

«መች አጣሁት»

«ለምን ባሎን ፈቱ?»

«ጠላኛ»

«እርስዎን?»

«አዎ»

«ለምን»

«እንጃባቱ»

«አሁን ለምን አያገቡም?»

«ታመጣልኛለህ?»

«መቼስ ስሜት ነው»

«ምኑ?»

«ልክ ነው፤ ሁሉም ነገር በስሜት ነው»

«የምኑ»

«የውስኪው»

«ሱሰኛ ነህ?»

«ኖ የስሜት ነው»

«የውስኪ ስሜት?»

«የሰው ቢሆን ይሆናል»

«እንዴት ያለ ሰው»

«ለምሳሌ እኔ እማዬን እወዳቸዋለሁ»

«እናትህን?»

«እህቶቼንም»

«የተወለዱህን?»

«ባይወለዱም ስሜት ነው»

«እንዴት ነው ስሜት»

«ለምሳሌ ጊደሪቱን በሬው ያጠቃታል»

«ታዲያስ?»

«ወጠጤውን ደግሞ እናቲቱን ፍየል»

«የቱ ፍየል?»

«ያቶ ዱባለ»

«የቱ ዱባለ?»

«አዎ የጋሽ ዱባለም ቢሆኑ ትልቅ ናቸው»

«ምናቸው?»

«ሴተዮዋቸው»

«የቷ ሴትዮ?»

«ስልሳ ዓመት ይሆናል»

«የምኑ?»

«የስሜት ነው»

«ሰከርክ?»

«ምነው እማማ በላይ እርሶዎ ጋብዘው»

«ታዲያ ስሜት ስሜት ብቻ ትላለህ»

«ይሄ ትቤቶ ስንት ክፍል ነው»

«ስምንት»

«ይሔ በር ወዴት መሔጃ ነው?»

«ወደ መጻሕፍት ቤት»

«ቀጥሎስ?»

«ወንዳንደኛው ሳሎን»

«ቀጥሎስ?»

«ወደ መልበሻ ቤት»

«ማጌጥ አልፈልግም በዚህስ?»

«ወደ መኝታ ቤት»

«እማማ በላይነሽ አሁን ብሰክርስ?»

«አስተኛሃለሁ»

«አሽከሮቾ እየሳቁብኝ?»

«ማንም ሳያይ»

«እንዴት አድርገው?»

«ሰክረህ እየኝ»

«ጥዋት ብንን ብል ደነገጥሁ፤ ባስታውስ አስታወስሁ፤ በዚያ ሰፊ አልጋ ላይ ቀኝ ክንዴ ላይ ዘፍ ወዳለው ሞንዳላ አንገት ላይ ከበላይነሽ ጋር ዓይን ለዓይን ግጥም አልን፤ «ሳትሞኝ ጸድቀሻል» ብል «አንቺ ሆንኩ?» አለችኝ።

//=//

ፊታውራሪ አውግቸው፤ አቶ ይልማ፤ ግራዝማች ገብሬ ባሉበት ተፈራርመን ከበላይነሽ ጋር ተጋባን። ከዚያው ቤት ልወጣ ያንድ ወር ረፍት እንዳደርግ ማዘዣ ደረሰኝ፤ በትእዛዝ ያንድ ወር ረፍቴን ተሞሸርኩበት፤ አማርረው የነእብርኩትን አምላክ እንደ ገና ክብርህ ይስፋ እያልኩ እመርቀው ጀመር።

እየቆየሁ የታሠርሁ መሰለኝ፤ ከምድረ ግቢውም እንዳልወጣ ተከለከልኩ፤ ለጦርነት ቀን እንዲዋጋ ታፍኖ እንደሚቀለብ ፈረስ ሥራዬ መቀለብና መተኛት ሆነ። እንኳን ሴቶች ወንዶች ካጠገቤ እንዳይደርሱ አደረገች፤ ስሳሳትም በጥፊ ትለኝ ጀመር። ልፊያዋም ስለቸኝ፤ ከሷ ጋር የምናደርገው ጨዋታ መላ ቅጥ ስላጣ አንገሸገሸኝ።

ከምድረ ግቢይቱ የመውጫ ቀኔ በየሳምንቱ ቅዳሜ አምቦ ወይም ቦሾፍቱ በመኪናዋ ወርደን የምናደርገው ብቻ ነው፤ ሻንቅላ የነበረ ቆዳዬ ፈጐ ቀይ ዳማ ሆንኩ፤ ግን ፍጹም ነፃነት የለኝም ነበር፤

በውጪ እንደፈለጋቸው የሚራወጡት ወንዶች አስቀኑ፤ የድሮው ኑሮዬ ብናፍቀው የማይገኝ ሆነ፤ ያሁኑ የምግብ ዓይነት ጎተራነቴን በድሮው ረሃቤ፤ ልለውጥህ በልው አልገኝ አለ፤ ያቺ ባንድ መጠነኛ ክፍል የተወሰነችው አልጋዬ ናፈቀችኝ፤ እኔ አለሁ፤ የምናፍቀው ግን የለም።

ልለቀቅ ስል ከበላይነሽ የሚደርስብኝ ቁጣና ዛቻ ያስደነግጠኝ ጀመር፤ አዘውትራም ካልፈታሁህ ልትፍታኝ አትችልም ትለኝ ጀመር፤ በላይነሽን ስመኢት እንው እያለች የለፈለፈችላትን ምላሴን እነክሳት ጀመር፤ እንዳልቆጣትም እንዳልንተአብተብ ሰጋሁ፤ መብሌ ሁሉ ሬት ሆነብኝ።

ፍጹም ለማዳ ሆንኩ፤ ሁሉን ነገር ረሳሁ፤ በላይነሽን እንደ አምላኬ ተንበረከኩላት በሀባቷም ገብቼ መቆጣጠር ጀመርሁ፤ ስታጠፋም እገስፃት ጀመር፤ አምቦ ያለውን ቤቷን እየወረድን አሠርተን እንደ ጨረስን የቢሾፍቱውን ተመላልሼ አሠራሁላት፤ እንደ ወንድነቴ ልፈታሽ እምብት አለኝ ማለቴን ረስቼ በተኛን ቁጥር እንድንቆርብ እጠይቃት ጀመር፤

በላይነሽን ደስ ይላት ጀመር፤ ለበላይነሽ እውነተኛ ባሏ እንደሆንኩላት እሷም ሆነችኝ፤ ግና የእኩልነቱ ቀርቶ ባሎች ለሚስቶች የሚሰጧቸውን መብት ሩቧን ያህል እንኳ ተነፈግሁ።

ልክ ከበላይነሽ ቤት ገብሬ ከሥራዬ በወጣሁ በምንተኛው ወሬ በላይነሽ አምቦ እርዳ እስክትመጣ አንድ ደብዳቤ ጻፍኩ፤ «ዛሬ ፈታሁሽ፤ ደህና ሁኝ፤ ምንም ሳልነካብሽ በነፃ እንደ ገባሁ በነፃ ወጣሁ፤ ተገላገልኩሽ» እነዚህ ቃላት ያሉበትን ወረቀት አጣጥፌ ዘወትር ስትገባና ስትወጣ ከመታየው መስተዋት ላይ አጣብቄላት ሾከክ አልኩ።

ደብረ ብርሃን ሔጄ ከአክስቴ ከወይዘሮ ንጋቷ ዘንድ በተቀመጥሁ በ፲፭ኛው ቀን በዘበኛ ተይዤ አዲስ አበባ ገባሁ፤ አዲስ ኧብባ በገባሁ በስምንተኛው ቀን በማላውቀው ነገር ተፈርዶብኝ አቃቂ ወህኒ ቤት ተላክሁ፤ ከሚደላኝ ወህኒ ቤት ወጥቼ ከማይደላኝ ወህኒ ገባሁ።

የኔዎቹ ገረዶች

ከጳውሎስ ኞኞ

የተላከ ከጳውሎስ ኞኞ

ይድረስ ከመጽሐፌ አንባቢዎች።

፪ ተሰሎንቄ ፫/፲፯

ይቺን መጽሐፌን ደግሞ አቀርብኩላችሁ፤ ስለ ገረዶች ታወራለች፤ አወራርዋ እንደ ገረዶች በመሆኑ ምናልባት ለተራቃቂው አንባቢ አትጥመው ይሆን ይሆናል።

እግዚአብሔር ሰው አድርጎኝ ተቀጥሬ ለገረድ መቅጠር ከበቃሁበት ጊዜ ጀምሮ የቀጠርኳቸው ገረዶች ሁሉ አብሽቀውኛል፤ አንዲቱም በሰላም ከቤቴ አልሔደችም፤ ሰድበውኝ፤ አታለውኝ፤ አናደውኝ፤ ሔደዋል። እንደመልካቸው ብዛት ጠባያቸው ያንኑ ያህል ሆኖብኛል። ወይም ደግሞ አብሻቂው ፍጥረት እኔው ራሴ እሆን ይሆናል፤

የምታውቁት እንደምታውቁት ሁሉ ደራሲ ለመባል ወይም ደግሞ ከደራሲዎች ደረጃ መጽሐፍ የምጽፍ አይደለሁም። ከልጅነቴ ጀምሮ ደብዳቤ መፃፍ እወድ ነበር ያው ልምድ ሆኖብኝ አሁንም መሞጫጨር እወዳለሁ።

የምሞጫጭረው መሞጫጨር ሳላስበው አንድ አጭር ታሪክ ቢጤ ይፈጥርልኛል፤ አንድ ላይ ሳጋጨው አንድ መጽሐፍ ቢጤ ይሆናል፤ ይታተማሉ ብትወዱም ባትወዱም ከገበታችሁ ላይ አቀርበዋለሁ።

እኔን የሚያደክመኝ ይሔን ብል እንዲ ብለው ይተረጉሙብኛል፤ በዚያኛው ዓይነት አጻጻፍ ብመራት የፈተናውን ቦታ አትወጣውም፤ ያን የፈተና ተራራ ወጥታስ ለአንባቢ የምትደርሰው በምንኛው ቀላል አጻጻፍ ነው? የሚለው ሐሳብ ነው።

ስለዚህ ነው በየእንቧጮውና በየቀጨሞው የአጻጻፌን ዓላማ የምመራው፤ የመርማሪው ጓድ በተሰጠው የመጻሕፍት መመርመሪያ ደንብ ሾኬዋን (ደስታ) ከትቦ ካልወጣላት ማንኛይቱም መጽሐፍ ካለችበት መቆም አለባት። አማሮች «ሁሉን ቢያወሩት ሆድ ባዶ ይቀራል» ይላሉ።

«የኔዎቹ ገረዶች» መጽሐፌ ቡዝም የምታስደስት አይመስለኝም ያን ብልም «ቂጥኝን መጫወት ከወርዴ ጋር ነው» እንደሚባለው በገረድ የተገሩ የስምንተኛው ሺህ ሰዎች ቁስላቸውን ትነካቸው ይሆናል አንድ የገረድ አምጪዬ የሆኑት ባልቴት «በስምንተኛው ሺህ ቀጣሪም ተቀጣሪም ወፈፌዎች ናቸው፤ መቻቻል ነው» ብለውኛል። ደግሞም «በስምንተኛው ሺህ ሰው በረከሰበት፤

እኔውም እብድ አንቺን ያመንኩበት» የሚለውን ግጥም አዝማሪዎች ሁሉ ይጠቀሙበታል። እኔም እናንተም እንግዲህ የስምንተኛው ሺ ሰዎች ነን።

ነቃዎች ሞልተዋል፤ አመስጋኞችም ብዙዎች ናቸው፤ ሁሉን አጠቃሎ ማስደስት አይቻልም፤ እግዚአብሔር አላደረገውም፤ በተለይም ባገራችን ልቅ ነን የሚሉ በሞሉበት ባሁኑ ዘመን በነቃፊዎች አንደበት መነቀፉ እምብዛም አያስደነግጥም።

ሁሉም ይሁን፤ አረረም መረረም «የኔዎቹ ገረዶች» አቀረብኩላችሁ፤ ልብ ወለድ ናት፤ የምታስፈልጋችሁ ቢሆን አንብቧት፤ ባትወዷት ከመጽሐፍ ማኖሪያ ዘረንጋችሁ አኑርዋት።

ደህና እንሁን

ምዕራፍ ፩

«በሥራዬ በጠባዬ የታወቅሁ ነኝ፤ ስለ ጠባዬ ማንም ይመሰክራል» አለችኝ በመዝጊያው አጠገብ ቆማ በእግርዋ ጣት ሳንቃውን እያሻሸች።

ከፎቴዬ ላይ ተቀምጩ እጆቼን ግራና ቀኝ ከደፎቹ ላይ አድርጌ «ታዲያ ለጊዜው አሥራ አምስት ብር ይሁንልሽ፤ ባይሆን ሥራሽ እየታየ ይጨመርልሻል» ብላት ካቀረቀረችበት ቀና ብላ «ስለ ሥራዬ ወለቱም ታውቃሉ» ብላ መልሳ አቀረቀረችና «ከሃያ ብር ወርጄም አላውቅም» አለችኝ።

እንደዚያው እንደነበርኩበት ሁኔታዬ ሆኜ »በሥራሽ ካስደሰተሽኝ ሃያ ብር ሩቅ አይደለም» ብላት እንዳቀርቀረች ጣቶችዋን በጣቶችዋ እያፍተለተለች «በፊት እኮ ደመወዜ ሐያ አምስት ብር ነበረ፤ እንዴት አሥር ብር ልቀንስ» አለች።

ወደ እመት ወለቱ ዞር አልኩና «አይ እንግዲህ» ብዬ ስጀምርላቸው አቋረጡኝና ወዳመጧት ገረድ ዞር ብለው «አይ እንግዲህ ትገቢ እንደሁ ግቢ፤ ባታይው ነው እንጂ እሱ ልጅዬ አስተካከልሽልኝ አይበለኝና ልክ እንደ ቅዱስ ሚካኤል ደግ ነው፤ ቤቱም ይሔው እንደምታይው ነው አሽከሩና እሱ ብቻ ናቸው፤ በነገራችን ላይ፤ ያቺ አበበች ካንተ ቤት በመውጣቷ እስታሁን ታለቅሳለች፤ ጠግባ የወጣችው፤ ደሞ ላንተ ቤት፤ አሁንም አንቺ ጣጣ አታብዢ፤ አርፈሽ ግቢና ጓዳሽን ተረከቢ፤ ገንዝበ ምንድን ነው? ዋ ኧረ ሰው ይበልጣል ነጭናጫ ሆኖ መቶ ብር ምንሽ ነው? ዋናው ዓመል ነው፤ አንቺም ደህና ልጅ ነሽ፤ ዓመልሽን አሳምረሽ ተቀመጪ ደስ ካሰኘሽው እንኳ ሃያ ብር ሐያ አምስትም አይቆጨው፤ ሠላሳስ ቢሆን ደግሞ ለሱ ደግነት ዋ እቴ ጎረቤት ይመስክር፤ የሁሉ ኪስ ነው፤ አሁንም አርፈሽ በይ በዚያው እሱ ባለሽ በአሥራ አምስት ብር ግቢ «ብለው ቢቆጧት አንገትዋን እንደ ደፋች ቀስ ብላ» እሺ እርሶ ካሉ» አለች።

አገጨን ይዤ የእመት ወለቱን ንግግር ካዳመጥኩ በኋላ አገጩን ለቅቄ ተዝናናሁና «አዎ ሁሉም ይደርስበታል፤ ለመሆኑ ጠላ መጥመቅ ታ» ብዬ ሳልጨርስ እመት ወለቱ ጣልቃ ገቡና ወደ እመጡዋት ገረድ ትኩር ብለው እያዩ «አዎ ቤቱ የእንግዳ ቤት ነው እሱም ቢሆን እንደ ዘመኑ ልጆች ሳይሆን ጠላ ይወዳልና ኩስትር የዶሮ ዓይን የመስለ ጠላ እየጠመቅሽ ማቆየት አለብሽ» አሏት።

አዲሲቱ ገድ ሳቅ ብላ ወደ እመት ወለቱ እያየች፤ «ለሱስ ግድ የለም፤ ምነው እማማ ወለቱ ያውቁት የለም እንዴ?» ብትላቸው እመት ወለቱ እተቀመጠበት ፎቴይ ላይ ቆነጥነጥ በልው ወደዳርዋ ወጥተው ተቀመጡና «ለካ እቴ ለካ፤ አውቀዋለሁ» አሉና ፊታቸውን ወደኔ ዞር አርገው «በዚህ ሐሳብ አይግባህ፤ ቁንዶ ናት» አሉኝ።

አሁንም እንደ በፊቱ ሁኔታዬ ሆኜ «አዎ ደሞ ዋናው ነገር ወጥ» ብዬ ስጀምር እመት ወለቱ አቋረጡኝና «እንዴታ፤ ነው እንጂ በፊትም፤ ነገሬሻለሁ፤ ቆፍጣና ነው፤ እንዲህ አይምሰልሽ ቅድም ስንመጣም ነግሬሻለሁ፤ ያቺ ገረድህ ማነው እቴ ስሟ - ካለ ጠባይዋ ሁሉ ወጥ አታበስልም ነበር፤ እይው እሱ ኩስትር ያለች ወጥ ዓይነቷ በርከት ያለች - ሆድ የለው - ምን ሆድ አለውና - ዋቴ ቢበላ ኖሮ መች እንዲህ ይሆን ነበር። - ዋ - ብቻ ያቺው ክትን ጥፍጥ ብስል ብላ እንደትቀርበልት ያስፈልጋል» አሏትና ወደኔ ዘወር ብለው «ለዚህ እንኳ ልጅቱ ሞያ አላት» አሉኝና እንደ ገና ወደ ገረዲቱ ዞር ብለው «እይው ብቻ እሱ እንደ ዘመኑ ልጆች አይደለምና ይኸን ባስታሹጣ ነው ምንድነው እምትሉት አይወድም» አሏት።

በእመት ወለቱ ንግግር መሐል ጣልቃ ገብቼ «አዎ ቢሆንም አዩት አንዳንዴ» ስል እመት ወለቱ አቋረጡኝና «እሱማ ነው፤ ላይነት - ምግብ አልበላ ሲልማ ይደረጋል፤ ብቻ ሽንኩርቱም ቅመሙም ሳይበዛ ጭዋንም በልኳ አድርጐ ይሠራል - አይ ልጅቱ እንኳ በዚህ ሞያ አላት ቅመም ናት» አሉኝ።

የእመት ወለቱ ጣልቃ መግባት ቢያስከፋኝም ቢያስደስተኝም ከገረድ ጋር ያለንን ውል ለማስተካከል ወደ ኋላዬ ለጠጥ ብዬ ከፎቴው ተደገፍኩና «አዎ ደሞ ዋናው ነገር ፅዳት ብዬ ስጀምር ገና ሳልጨርሰው እመት ወለቱ አሁንም አቋረጡኝና «ነው እንጂ - ይሔንንማ እሷስ መች አጣችው» አሉኝና ወደ ገረዲቱ ዞር ብለው «እዩው እሱ ንጹሕ ነው፤ ንፅሕና ይወዳል፤ ጥርግ ጥርግርግ መሬቷን ውልውል፤ አሽከሩን መቆጣጠር ጉድፍድፉን ሁሉ ብድግድግ እንዲያው ሣር - ሣር አልኩሽ ጠብ ብትል ብድግ» አሉዋትና ወደኔ ዘወር ብለው «ልጅቷ እንኳ በዚህ በኩል እውቅ ሹር ነች፤ አታየውም ልብሷን፤ ንጽሕናስ እሷም ትወዳለች ትእዛዝም አትሻ» አሉኝ።

የእመት ወልቱ ጣልቃ መግባት ጊዜ ቢወስድም ከአዲሲቱ ገረዴ ጋር የግድ የወደፊት የኑሮአችንን ሁኔታ መነጋገር ስላለብኝ እንደ ገና ደሞ «ደሞ ዋንው እንገር የመንደር ወሬ» ብዬ ሳልጨርሰው እመት ወለቱ አቋረጡኝና «የምን ወሬ - ወሬቱ - ወሬስ እንዲያውም አልወድ - ኧረ አልወድም እዪው ይሔ የመንደር ሴት መገናኘት - እንዴ ክፉ ነው፤ እሳት እንጭራለን ብለው ይመጣሉ፤ ሰፌድ፤ ሙቀጫ፤ ወንፊት አውሱኝ ብለው ይጠጛሉ፤ ለሰበብ እኮ ነው እዪው አንቺም እንዲያው ምን ልበልሽ - እንዲያው አንዲት ሴት ወር ትልና - አንቺም እቤትሽ ቁጭ - እንዲይው ብቅ ትይና - ያው ገበያ ብቻ ትሔጃለሽ - ከዚያ እቤትሽ ክትት - ደሞ ወሬ - የምን ወሬ እቴ» አሏትና ወደኔ ዞር ብለው «አይ ለዚህስ ልጅቱ ምሥጉን ነች ጭምት ነች» አሉ።

ገረዲቱም ፈገግ ብላ «ዋ - ሁሉንስ እማማ ወለቱ ያውቁት» ብላ ሳትጨርስ እመት ወለቱ አቋረጧትና «እንዴታ በሚገባ ነው - አውቃታለሁ - ቢሆንም እኔንም እንዳታሳፍሪኝ - አውቄሽማ ነው እጨዋ ቤት ያገባሁት፤ እኔም እጨዋ ቤት ገብቻለሁ፤ እንዳታሳፍሪኝ አደራ፤ እሱ እንደሁ ልጃችን ነው፤ የኛው ነው፤ ዋ ዛሬ ስታይው ትልቅ ሽማግሌ ይምስልሽ እንጂ ምናለውና ነው? እርምታህል ነው - እኛ እናውቀዋለን፤ እንግዲህ ደሞዝሽ በአቦ ይታሰብልሻል» አሉና ብድግ ሲሉ እኔም ልሸኛቸው ብነሳ «ተቀመጥ እኔ ጓዳውን ላሳያት ብለው ይዘዋት ገቡ።»

ከዚያም ሲመለሱ ተሰናብተውኝ ሲሔዱ ገረዲቱ ልትሸኛቸው ብትል «የምን መሸኘት - በኔው ጀምሪ 0 በይ ቅሪ - አሮጊት ልጅ ነገር ያመጣል» አሉና መለሷት።

ገረዲቱም ስትመለስ «ስምሽ ማነው እቱ» ብላት እየተቅለሰለሰች ቆም አለችና «አበበች ነው» ብላኝ ወደ ጓዳ ገባች።

የመድኃኔ ዓለም ዕለት ከደብደን ለምሳ ጋበዝኩትና እቤት ሔደን ላንድ እኩል ሰዓት ይህል ከእልፍኝ ተቀምጠን ስንጫወት ቆየን፤ የምግብ ቤቱ ጠረጴዛ አልተሠራም፤ ገረዶችን ተቆጣጥሮ ማዘዙ እረፍት ስለሚመስለኝ ዝም ብዬ ተበቅን።

በኋላ የመጥሪያ ደወል ብደውል የሚመጣ ጠፋ፤ ተነስቼ አበበችን ስጣራ ከውጪ መጣች፤ «ምነው ምሳ አታቀርቢም?» ብላት እሺ ብላኝ ገባ እንደ ነገሩ በልተን ተጋባዤ ሳይደሰት ሔደ።

ማታ ካልጋዬ ላይ ጋደም ብዬ መጽሐፍ ሳነብ አበበች ከመኝታ ቤት በር ላይ ቆመችና «የሥጋ መግዣ» አለችኝ።

«ጥዋት የሰጥሁሽስ»

«ሠራሁታ»

«የአምስት ብር ሥጋ?»

«አይ አይደለም»

«ታዲያስ»

«ግማሹን ነው»

«ግማሹስ»

«ውሻ ወሰደው»

«የማ ውሻ»

«የአባ ጆቢር»

«በየት ገባ»

«በበሩ»

«ለምን አልዘጋሺውም»

«እትዬ አምሳለ ቤት ሔጄ ነው»

«ለምን ሔድሽ»

«ሰፌድ ልዋስ»

«የኛስ ሰፌድ»

«ለእትዬ አልማዝ አውሼ ነው»

«አውሰሽ ልትዋሽ?»

«አዎ»

«ከውጭ ላትዞሪ ውል አልነበረንም?»

«ታዲያ እኔ ምንላድርግ»

«እንዴት»

«ከሰው ሳልገናኝ እሠራለሁ - ኦ ኦ ኦ»

«ምን ያገናኝሻል»

«አይ እኔ እናትዬ ነገር አልችልም፤ ቢስጡኝ ስጡኝ፤ ባይሰጡኝ እኔ ከየት አምጥቼ እሠራለሁ፤ ጆሮዬን አልጨምርበት፤ እጄን ቆርጨ አልሠራውም አለችና ትመልሳ ስትሔድ «እንዴት ዓይነቱ ቤት ገባሁ እቴ» አለች።

ወር ከአሥራ አምስት ቀናት ያህል ከቤቴ እንደኖረች እሁድ ዕለት ጥዋት ከመኝታ ቤቴ መጥታ ከበራፉ ላይ ቆማ «ዛሬ ፈቃድ ይስጡኝ» አለችኝ፤ «እንግዶች ይመጣሉና ነገ ትሔጃለሽ» ብላት «አይ እኔ ወንድሜ ታሞብኛልና እሔዳለሁ ጠይቄው እመጣለሁ» አለችኝ አይሆንም አልኳትና እያጉረመረመች ካጠገቤ ሔደች።

ከሲኒማ ቤት ዋልኩና ማታ ከቤቴ የጋበዝኳቸው እንግዶች ስለ ነበሩ በአሥራ ሁለት ሰዓት ከቤቴ ገባሁ፤ ዝግጅቱን ልጠይቅ አበበችን ብጣራ አሽከሬ ከበደ ምነው ጥዋት ሔዳ አለኝ።

ምዕራፍ ፪

ደላላው ወርቁ ገረድ እንዲያመጣልኝ ነገርኩት፤ የሻነሽን ይዞልኝ መጣ፤ የድካሙንም ዋጋ ሁለት ብር ሰጥቼው ሔደ።

የሻነሽን በቀጠርኳት በሦስተኛው ዕለት ማታ እራቴን በልቼ ከዚያው ከምግብ ቤት እንደ ተቀመጥሁ ከመዝጊያው አጠገብ ፊትዋን ዞራ የቆመችውን ገረዴን ከዚህ በፊት ከየት ነበርሽ? ብላት መሬቱን እያየች ካንድ ትልቅ ሰው ቤት ነበርኩ አለችኝ።

«ለምን ወጣሽ?» ብላት «መቼም መልከ ቀና መሆን መጥፎ ነገር ነው» አለችኝ።

«ማነች እምልከ ቀናዋ?»

«እነኢው ነኛ እሷማ ጉምድምድ ያለች ናት»

«ማነች ጐመድማዳዋ?»

«ያቺው የቀጠረችኝ ሴትዮ»

«ታዲያ ምን አጣላችሁ»

«ቀናችብኝ»

«ለምን?»

«እንግዲህ ባልየው ዓይናቸው አያርፍም፤ ቅልብልብ ናቸው፤ ታዲያ በቃ ሚስትየዋ ታንቄ እሞታለሁ አለች፤ ሰውዬው ደግሞ በኔ የሙጥኝ አሉ፤ አንድ ቀን ድብልቅልቅ ብለው ሲጣሉ ሴቲዬይቱ ሒጂ፤ ወንድየው አትሔድም እያሉ ሲፋጁብኝ ጊዜ አይ እኔናቴ የሰው ትዳር አላፈርስም ብዬ ወጣሁ።

«መቼም ሴትይቱ ዋና የአህያ ውሀ ጠጪ ናት ስንቱን ጐረምሶች ይዛለች ሰዓት እስኪደርስ ድረስ የትም ስትዞር ትውልና በዓት ብቅ ትላለች፤ የማቀርብላቸው ሽሮ ነበር፤ ኡ እንዲያው ያስኮንናሉ እሳቸው ደግሞ ግድ የላቸውም፤ የሰጧቸውን በልተው ዝም ነው፤ አፈር ይብላኝ።

«በስማምቴ - አንዴ ከወንድ ጋር ስትጫወት እሳቸው ቢመጡ ዕቃ ቤት ውስጥ አስገብታ ቆእለችበት፤ ከእሷስ የኪዎስኮቹ ይሻላሉ፤ ሰውዬው የእግዚአብሔር ሰው ናቸው፤ ታዲያ ሁልጊዜ እቆጭ እናደድ ነበር፤ ምን ያደርጋል በወንድ ልጅ መጫወት - ጡር ነው፤ እግዜርም አይወደው፤ ይጥላል» እያለች ስታወራልኝ፤ ደከመኝና ልተኛ ወደ መኝታ ቤቴ ሄድሁ።

አንድ ቀን ጥዋት ወደ ሥራዬ ልሄድ ስነሳ የሻነሽ ከኋላዬ ተከተለችኝና «ሽሮውም አልቋል» አለችኝ «ስንት ይበቃሻል» ብላት «በርበሬም በቤቱ የለ» አለችኝ ከእልፍኝ ባለው መስተዋት እያየሁ ከረባቴን እያስተካከልሁ «እኮ ለሁሉም ታዲያ ምን ያህል ይበቃሻል» ብላት «የዱቄቱም ዕቃ ባዶ ነው፤ በቤትዋ ያለችው የተቦካችው ብቻናት» አለችኝ።

ወደሱ ዘወር አልኩ ና «እንዴ ምነው ይሄ ሁሉ ጣጣ በቀደም ተገዝቶ አልነበረም ከምኔው አለቀ?» ብላት «እጅዎ ይጣለኝ - ከቤቱ ምንም የለ እየገዛች ለጐረምሳ አብልታ ይሆናል፤ የዛሬ ገረዶች ምስጦች ናቸው ወይም ቀነጫጭባ ገዝታ ይሆናል፤ አፈር ይብላኝ የወንድ ነገር - እርሶማ ምኑን ያውቁታል» ስትለኝ «አይ አንቺም ጨዋ ከሆንሽ ጥሩ ነው፤ በይ አሁን ስንት ልስጥሽ ብላት» «ሃምሳ ብር ይበቃኛል» አለችኝ።

ግንባሬን ኩስትር አድርጌ ዓይን ዓይንዋን እያየሁ «ሃምሳ ብር?» ብላት መሬት መሬቱን እያየች «አብቃቃታለሁ» አለችኝ፤ ፈገግ አልኩና «እኔ እኮ የምልሽ በዛ ነው» ብላት «አፈር ይብላኝ - አይ ጌታዬ ምን አላት መሰሎት? ጣጣው ስንት መሰሎት» አለችኝ፤ እኔም ወደ ሥራዬ ልሄድ ከበርዋ ላይ ስደርስ «ታዲያ ልጅዬ በየሶስት ቀን ሃምሳ ብር አውጥቼ የምዘልቅ ይመስልሻል?» አልኩና ለሳሳ ብር አውጥቼ ብሰጣ እያቅማማች ተቀበለችኝ።

በማግሥቱ «እባክዎ ፈቃድ ይስጡኝ» አለችኝ «ለምን?» ብላት «ከነበርኩበት ቤት ስወጣ ደመወዜን አልተቀበልኩምና ተቀብዬ ልምጣ» አለችኝ ፈቀድኩላት፤ ቀን ለምሳ ስመጣ አዲስ ቀሚስ ለብሳ አየኋት፤ ምሳ ስበላ «ዛሬ ይቅርታ ያድርጉልኝ ያን ደሞዜን እንደተቀበልኩ ይቺን ቀሚስ ልገዛ ብዬ መርካቶ ስለቆየሁ ምሳዎን በደንብ አላዘጋጀሁም» አለችኝ፤ «ግድ የእልም እንዳይደገም፤ እንጂ የዛሬውስ አንዴ ሆኗል» አልኳት።

አንድ ስምንት ቀናት ያህል እንደ ቆየን ጧት ወደ ሥራዬ ልሄድ ስል ከኋላዬ እየተከተለች «የቤት ወጪ ያስፈልገኝ ነበር» አለችኝ፤ ዞር አልኩና «በቀደም የሰጠሁሽስ» ብላት «እኔም ይሄን እንደሚሉኝ እየፈራሁ ነው የጠየኮት - ዛሬ እናትዬ ገበያው ውድ ሆኗል ሁለት ራስ ሽንኩርት ናት በአሥር ሣንቲም የሚሸጡት - ያንለታም ቢሆን ገንዘቡ አንሶኝ ስለ ነበር አብቃቃኋት እንጂ እንደ ልቤ አልገዛሁም» አለችኝ።

ሆቴል መብላትን እንደ ነውር ስለምቆጥረው አሁንም እንደ ገና «ስንት ይበቃሻል» አልኳት ከፊት አቀርቅራ ቆማ «ይሄ ቁጥ ቁጡ እርባናም የለው፤ አንዱን ሳይዙት ያልቃል እኔንም እጀ ሰባራ ያድርጋል፤ አንዴ ሰጥተውኝ አንዴ ብገዛዛና ጓዳውን ብሞላው ይሻላል» አለችኝ።

እንደ ገና ወደ መኝታ ቤቴ ተመልሼ ሄድኩና «ሰባ ብር እሰጥሻለሁ፤ ሁለተኛ ያለ ወር እንዳትጠይቂኝ» አልኳት እያቅማማች እጅ ነስታ ተቀበለችኝ በሦስተኛው ቀን «ፈቃድ ይስጡም» አለችኝ «የት ትሔጅ?» ብላት «በፊት ከነበርኩበት ቤት ደሞዜን ልቀበል» አለችም።

«ምነው በቀደም ተቀብዬ መጣሁ አልላሽኝም።»

«እሱማ አዎ»

«ታዲያስ፤»

«ዛሬ ደግሞ ከፊታውራሪ ቤት ነዋ።»

«ለምን ሳትቀበይ መጣሽ?»

«እኔ ለገንዘብ ግድ የለኝም፤ ለጊዜው ይነደኝና እወጣና ለሁም ጋ በኋላ ነው የምቀበለው»

«ሌላ ብዙ አትሔጅምና ዛሬ ጣጣሽን ጨርሰሽ እንድትመጪ» ብያት ሄድሁ በሰዓት ስመጣ የለችም፤ ማታ ስመለስ ከቤት አገኘኋት፤ «ምነው ቀን የት ጠፋሽ ምሳስ ለምን አላዘጋጀሽም ነበር?» ብላት «እንዲያው ጌታዬ እኔም ሳዝን ነው የዋልኩት - ደሞዜን ተቀበልኩና ገንዘቧ ሳትጠፋብኝ ካንድ ነገር ላይ ላውላት ብዬ ከመርካቶ ሔጄ አንድ ያበሻ ቀሚስ ገዛሁና ሳሰፋ ሰዓት አለፈብኝ» አለችኝ፤ «ሁለተኛ እንዳይለምድሽ» ብያት እራቴን በልቼ ተኛሁ።

በሦስተኛው ቀን እሑድ ጧት እያለቃቀሰች መጣችና ከመኝታ ቤቴ በር ላይ ቆመች፤ እንደ ተኛሁ «ምን ሆንሽ ብላት «እኅቴ ታማ በነፍስዋ ድረሽ የሚል መልእክት ደረሰኝ» አለችኝ፤ «ማን አመጣልሽ» ብላት እያለቃቀሰች ንፍጥዋን እየጠራረገች «ጧት የኛ ሠፈር ሰው መጥጦ ነበር፤ እርሶ ተኝተው ስላረፈዱ ቸኩሎ ሔደ እኔም ሳላስፈቅዶት አልሄድም ብዬ ከጧት ጀምሬ እንዳለቀስኩ ነኝ» አለችኝ።

«አሁን ታዲያ ምን ትፈልጊያለሽ» ብላት «እንዲያው ሳትሞት የኅቴን ዓይን ልያት ብዬ ነው፤ የዛሬን አዳሬን ፈቃድ ይስጡኝ» አለች፤ እኔም በለቅሶዋና በሁኔታዋ ደንግጩ ነበርና ሁለት ብር ከራስጌ ኮመዲኖ ላይ አንሥቼ ሰጠኋትና «በይ ሂጂ እስቲ እግዚአብሔር ይማርልሽ» አልኳት።

እሑድ የሄደች ሮብ ድረስ ሳትመጣ ቀረች፤ ዓርብ ዐልት ካቶ ጅማ ቤት ለቅሶ ለመድረስ ጣልያን ሠፈር ከሚባለው አምባ ከምሽቱ ሁለት ሰዓት ገዳማ ስናፍል ባንዲት ኪዎስክ ውስጥ ቀይ መብራት በርቶ ካልጋዋ አጠገብ ካለች አንዲት የእንጨት ወንበር ላይ ቁጭ ብላ ኮቴ ስታዳምጥ የሻነሽን አየኋት።

ምዕራፍ ፫

ቂን ቂን ማለትዋን ንጽሕናዋ እሰው ፊት ብትቀርብም የማታሳፍር ስለ ሆነች በየወሩ አሥራ አምስት ብር ልከፍላት ቀጠርኳት፤ ወርቂቱ አፍንጫዋ ጐመድ ያለ ቢሆንም ቅብርብር ያለች መግላሊት ቢጤ ደስ የምትል ጐማዳ የገረድ አማሪነት ነች።

ጥሩ ስትሰራ ከረመች፤ በሥራዋም አስደሰተችኝ። ገረዶች ሲለዋወጡ፤ በወረት በአፍላው በአዲስነታቸው ቅንብርብር አድርገው ይሠራሉ። ብዙ ትእዛዝ አይፈልጉም፤ ለሁሉም ነገር አዋቂ ሆነው ይገኛሉ፤ መስለው መታየትንም ይወዳሉ።

ወርቂቱ በቤት አያያዝዋና በወጥ ቤት ሥራዋ አንዱን ወር ሙሉ ደስ አሰኘች፤ የመጀመሪያ ወር ደሞዝዋን ስከፍላት ሁለት ብር ጨምሬ ሰጠኋት፤ ሁለቱ ብር በጉርሻ መልክ ነው።

በወር ከአሥራ አምስት ቀንዋ ገደም «ሴት ሆኜ ሴትን ማየት ደስ አይለኝም» አለችኝ፤ ሳቅ አልኩና ያቀረበችልኝን ሻይ ፉት ብዬ «ለምን?» ብላት «አልወድም፤ ሴት ካለችበት ቤት የማልቀጠረውም በዚሁ ነው፤ ጌቶች እንኳ ሃያ አምስት ብር አደርግልሻለሁ ሲሉኝ እንቢ ብዬ ወጣሁት በዚሁ ነው፤ ሚስትዮዋ እንኳ ከኔ የማትሻል ውዳቂ ሆና ተመስገን ብላ እንደ መብላት ትቀናባቸዋለች፤ ሰውዬው ደግሞ ይገርሞታል ያላንቺ ሌላ ሴት የታለና ብለው ድርቅ አሉብኝ፤ እንጃ እንዲያው ከዕድሌ ነው መሰለኝ ወንዶቹ ሁሉ ድርቅ ይሉብኛል» አለችና እንደመሽኮመም ብላ አቀርቅራ አየችኝ።

የቁርስ ዳቦዬን ጐርሼ እያላመጥሁ «ነውር አይደለም እንዴ! እንዴት የቀጠረችሽን የመቤትሽን ባል ትነጥቂያለሽ?» ብላት ቆጣ ብላ ግንባርዋን ኮስትራ ቀና ብላ አየችኝና «እ! ደሞ እሷ ብሎ እመቤት! እባክዎ እቴ ጊዜ ጥሎን ነው እንጂ እኛም እመቤት ነበርን! «ስትለኝ፤ አቋረጥኳትና «ቀጥረሽ ታሠሪ ነበር እንጄ?» «አልኳት»

«መቅጠር ምን ዋጋ አለው፤ ጊዜ ነው፤ ቤቶቼ ስንት አሽከር ነበራቸው አሉ፤ እኔስ ብሆን መቼ እንዲህ ወድቄ እቀር ነበር፤ አመል ነስቶኝ ነው እንጂ አባቴ ለአገር አበዳሪ ናቸው፤ የሳቸውን እንጀራ የማይበላ የለም፤ አዎ ብቻ ምስክር በሌለበት ቢያወሩት ሁሉም ውሸት ይመስላል፤ እየመጡስ ይጠይቁኝ የለ - ባይሆን እንደ ሴቶቹ እንኳ ነግጂ ብለው የስጡኝን ገንዘብ ለማይረብ አጠፋሁት፤ አጉል ባልንጀራ ምን ያረጋል ገደል ይሰዳል በኔ ገንዘብ እንኳ ዛሬ ስንቶቹ ናቸው ጌታ የሆኑት - አንድ ለማጣ የሆነ ሰው ወዳጅነት ያዝኩና መቼም ወንዱ ሁሉ እኔ አላቅም አበድኩ ነው የሚለኝ ይሄንኑ ዕድል ብሎልኝ ነው መሰለኝ፤ እሱ ነው ለዚህ ያበቃኝ» አለችኝ።

ነገር ብቀጥል በወሬ ከሥራዬ እንደምታስቀረኝ ስላወቅሁ ኮቴን ለብሼ ወደ ሥራዬ ሄሁ፤ በምሳ ሰዓት ጥሩ ምግብ አዘጋጅታ ቆየችኝ፤ ደስ እንዲላት ብዬ «ጥሩ ምግብ ነው ያዘጋጀሽው?» ብላት ቀለስለስ ብላ እየተሽኮረመመች «ዋ! ለሞያውማ - እኔ አልነበርኩም ወይ ምንትሱ አለች አለ ሴትይዮዋ - እባክዎ እቴ ጊዜ ጥሎን ነው ለግርድና የበቃነው!» አለችና የበላሁበትን ሰሃን አነሳስታ ሄደች።

ማታ ስገባ አጋጊጣ ከእልፍኝ ተቀምጣ አገኘኋት ከወገብና ካንገትዋ ተውነጥንጣ «ኖሮ እንኳን ደህና መጡ» አለችና ብድግ ብላ ቆመች፤ «በግዜር እሜቴ ይቀመጡ» አልኳትና በእጄ የያዝኩትን መጽሐፍ እንደያዝሁ ቁጭ ብዬ ማንበብ ስጀምር እጫማዬ ድረስ ተጠግታ ከፊት ለፊቴ ቆመችና እየተውረገረገች «ሻይ ወይስ ቡና» አለችኝ፤ «ይቆይ» አልኳት፤ እንደ ገና ደግማ «ጠላ ወይስ ጠጅ አለችኝ፤ ከፎቴው ላይ ጋደም እንዳልኩ በማነባት መጽሐፍ አናት ላይ እየኋትና «ጠጅ ጠምቀሻል እንዴ» ብላት «ብገዛሎትስ» አለችኝ።

መጽሐፌን እያየሁ የማነብ መስዬ «ገንዘብ ከየት አገኘሽ?» ብላት እንደ መጀመሪያ ሁኔታዋ ከቆመችበት እየተውረገረገች «ለእርሶ ሕይወቴንስ ቢሆን - ለጥምቀት ያልሆነ ቀሚስ ይበጣጠስ ተብሏል - የሚሉኝን ሁሉ ልፈጽም ዝግጁ ነኝ፤ እርሶ ያለብዎት ማዘዝ ነው፤ እኔ ያለብኝ እሺ ማለት ነው፤ ይዘዙኝ፤ ልታዘዝ» አለችኝ።

ነገርና ሁኔታዋ ቢገባኝም እንዳልገባኝ መስዬ «ቆይ አሁን መጽሐፍ ማንበብ ይዣለሁ» ብላት «ሲጨርሱ እታዘዛለሁ» ብላ ወደ ጓዳ ገባች፤ ምን ላንብብ ከምን ልድረስ አላውቀው አንብቤ እየጨረስሁ ገጾችን እገለብጣለሁ፤ ምን እንዳነበብሁ አላውቅም፤ መጽሐፊቱም ምን እንደምትል አልገባኝም፤ ዓይኔ ፊደላቱን ይቆጥርል፤ ልቤ ስለ ወርቂቱ ሁኔታና አባባል ያውጠነጥናል፤ አንዳንዴ እናደዳለሁ፤ አንዳንዴም እገረማለሁ፤ ለምን ተደፍሬም እላለሁ፤ መጽሐፊቱን አንብብቤ እመጨረሻይቱ ገጽ ደረስሁ፤ ለመጨረሻ ጊዜ የመሐፊቱን የመጨረሻ ወፍራም ሽፋን ገልብጩ ስከድናት አስደንጋጭ መብረቅ ጮሆ ዝናቡ ከበፊቱ ጨምሮ በኃይል መዝነም ጀመረ።

እራቴን ስበላ አንድ ጠርሙስ ሳባ ጠጅ አቀረበችልኝ፤ «ለምን ገዛሽ?» ብላት «ምነው ጠላ ይጠጡ የለ እንዴ» አለችኝ፤ «ጠላ እጠጣለሁ ግን ጠጅና አረቄ አልጠጣም» አልኳት።

ከቀዳችለት ብርጭቆ ላይ ወደ እጅዋ አፍስሳ ከእፍኝዋ ቀመሰችና «ዛሬ ይቺን ባይጠጡ ጠብ ነው፤ እኔ ለርሶ ብዬ ካለችኝ ገዝቼ መጠጣት አለቦት፤ ፈጽሞ አይቀርም አለችኝ፤ ለጊዜው እንደመናደድም እንደመደሰትም አደረገኝና ከመኝታ ቤቴ ገብቼ ተኛሁ፤ ወርቂቱ የመኝታ ቤቴን በር ከፍታ ገባችና ቆመች፤ ምነው? ብላት «እግርዎን እንዳጥብ ብዬ ነበር» አለችኝ፤ «አልታጠብም» አልኳትና ቅር እያላት ወጣች፤ እኔም መጽሐፍ አነብ ጀመር።

ጥቂት ቆይታ እንደ ገና ተመልሳ መጣችና አሁንም ከመሐል ሜዳ ቆመች፤ ዓይኔን ከማነበው መጽሐፍ ላይ ላላነሳ ምነው? ብላት «የነገ ወጪ እንዲሰጡኝ ብዬ ነበር» አለችኝ፤ «የነገውን ነገ ጠይቂኝ» ብላት አሁንም ቅር እያላት እያዘገመች ስትወጣ በሩን ሳትዘጋው ሄደች።

እንደ ገና ደግሞ ጥቂት ቆይታ ተመልሳ መጣችና በፊት ከቆመችበት ቦታ ቆመች፤ አሁንም ዓይኔን ከማነበው መጽሐፍ ላይ ሳላነሳ እንደ በፊቱ ሆኜ ምነው አልኳት፤ «ተልኬ ነው» አለችኝ፤ የማነባትን መጽሐፍ ከዓይኔ ላይ አንስቼ ወርቂቱን እያየሁ «ማን ላከሽ?» ብላት «አቶ አበበ ናቸው» አለችኝ፤ ከወገቤ ቀና አልኩና «መጥቷል እንዴ» ብላት «አዎ ቀን መጥተው ነበር» አለችኝ።

ተመልሼ ተኛሁና መጽሐፌን ለማንበብ ጀምሬ «ምን አለሽ» ብላት «ዛሬ አይመቸኝም፤ ጧት እመጣለሁ ብለው ነው የሄዱት» አለችኝ፤ «ደህና ነው» ብዬአት መጽሐፌን ማንበብ ስጀምር «የከሰል እሳት ላምጣሎት?» አለችኝ፤ ቀና ብዬ አየኋትና «ለምን» ብላት «እንዴ በዚህ ክረምት በዚህ በሰፊ ቤት ብቻዎን ሲያድሩ ይበርዶታል» አለችኝ፤ ከቤቴ የገቡት ገረዶች ሁሉ እንደዚህ ዓይነት ነገር በየነበሩበት ቤት የደረሰባቸውን ታሪክ ሲያወሩ እሰማ ነበርና ይህቺም በየደረሰችበት የኔን ስም ታጠፋለች ብዬ አሰብኩ።

ዓይኔን ከመጽሐፌ ላይ ሳላነሳ «አይበርደኝም፤ ለምጀዋለሁ፤ ይልቅስ መዝጊያውን ዝጊልኝና ሄደሽ ተኚ» ብላት በቁጣ አረማመድ እየተራመደች ስትወጣ መዝጊያውን በኃይል ዘጋችው፤ ከቆየን ዘንዳ ሌላ ነገር እንዳይከተል ስለ ሰጋሁ በሬን ቆልፌ ተኛሁ።

ጧት ከመኝታዬ ተነስቼ የለሊቱን ልብሴን እንደ ለበስሁ ስወጣ ከመኝታ ቤት በራፍ ላይ አገኘኋት ገና ስታየኝ ግንባርዋን ኩስትርትር አደረገችና «ደሞዜን» አለችኝ፤ ቆም አልኩና ትኩር ብዬ እያየኋት «የምን ደሞዝ» ብላት «የሠራሁበትን» አለችኝ።

እኔም ተወት አድርጌያት ወደ ፊት እየሄድሁ «ወርሽ ገና ነው፤ የምከፍልሽ ወር ሲሞላ ነው» ብላት ፊትዋን ወደ እኔው አዙራ ከእግር እስከ ራሴ ገላምጣ አይታኝ «አይ እኔ ይከፍሉኝ እንደሆነ ይክፈሉኝ» አለችኝ።

ከምሄድበት ቆም አልኩና መለስ ብዬ «እንዴ ምን ሆንሽና ነው» ብላት በክፉ አስተያየት እያየችኝ «እሱን እንኳ ይተውት» አለች።

«ምን አደረኩሽ»

«እባክዎቴ እሱን አያንሱት»

«ምን ተነካሽ»

«አሁን ጭቅጭቅ ብናበዛ ምን ያደርጋል፤ ብቻ ስጡኝና ልሂድ።»

«እንግዲያስ ደሞዜን ስቀእብል እከፍልሻለሁ።»

«አይ ጌታዬ ብንጣላ ምን ያደርጋል፤ ይልቅ ይስጡኝ»

«የለኝም»

«አሎት»

«አይ እንግዲህ የለም ብየሻለሁና የለም»

«እሱን ይተውትና ይክፈሉኝ እሄዳለሁ»

«ሂጂያ»

«ክፈሉኛ የድሀ ጉልበት ምን ያረጋል»

«ለምን ትሔጃለሽ»

«በቃኝ»

«ለምን»

«በቃኝ»

«ምን ተበደልሽ?»

«ማ ከማን ያንሳል - እባክዎን ያናግሩኝ»

«ንገሪኝ»

«እሄዳለሁ፤ ባዩት እቴ ስንቱ ነው የሚያባብለኝ»

«እኔ ምን በደልኩሽ?»

«እባክዎ እቴ ማን ከማን ያንሳል»

«ምን አደረኩሽ?»

«ምነው ጣጣ ባናበዛ እባክዎት ከስንቱ ጋር ነበርን?»

«ሁሉም ይሆናልና በይ አርፈሽ ሥራሽን ሥሪ»

«ምን ያደርጋል አጉል ሐተታ»

«አይ እንግዲህ ነግሬሻለሁ፤ አርፈሽ ሥራሽን ሥሪ» ብዬ በቁጣ ስናገራ ተሽኰርምማ ፈገግ አለችና ሆሆይ ብላ ወደ ሥራዋ ሄደች። የቀን ወጪ ይስጡኝ ብላኝም አስምት ብር ሰጠኋት።

ምሳዬንም እራቴም በጥሩ ሁኔታ በላሁ፤ ማታ የሌሊት ግብዣ ስለ ነበረብኝ ከግብዣዬ ቦታ ሄጄ ስጫወት ነጋ፤ በማግሥቱም ከዚያው ካደርኩበት ቁርሴን ቀምሼ ወደ ሥራዬ ሄድሁ፡

ለምሳ ከቤቴ ብሄድ ቤቱ ጭር ብሎ ዕቃው ሁሉ ተተረማምሶ አገኘሁት፤ ብጣራ የለችም፤ ጓዳ ብገባ በሜዳው ላይ ሹሮው፤ በርበሬው፤ ዱቄቱ ሁሉ ፈስሶ አየሁት፤ የዕቃ ማስቀመጫውን ቁም ሣጥን ብከፍተው ሁሉም ተሟጧል፤ ተግዟል የለም።

ምዕራፍ ፬

«ይኸን ከመንደር ሴቶች ጋር የያዝሺውን የቡና ማኅበርተኛነት ተይ አይሆንም ያጣላናል» ብላት ተዋበች ከግድግዳው ማዕዘን መሐል ተወሽቃ «ታዲያ እንዴት ላድርግ እነሱ ሲጠሩኝ መቼስ እንቢ አልል» አለችኝ።

ከዚያችው እልፍኝ ፎቴዬ ላይ እግሬን አጣምሬ እንደ ተቀመጥሁ «ግርግዳው በጣትሽ አትሸላልሚው እጅሽ ጥላት እንዳለበት ግርግዳው ይቆሽሻል በቡና ወንፈል ብዙ ነገር እንደሚመጣ አንቺም ያላየሽውን ያልሰማሽውን እያወራሽ ነገር ይመጣልና፤ ስላት አቋረጠችኝና እጅዋን በእጅዋ እያፍተለተለች፤ «እነሱ ናቸው እንጂ እኔ እንዲያውም አላወራቸውም» አለችኝ።

«ምን ይሻላል?»

«እትዬ ጥሩነሽ ሁኔ የምታወራው ስለ ባሏ ነው»

«ምን እያለች»

«እሱ የትም ሲተፋ እያደረ እኔን ችጋር ፈጀኝ በሁለት በሦስትቅ እን አንድ ብር ይጥልልኛል፤ ደግሞ ይግረምሽ ይልና ማታ ማታ እየሰከረ ይደልዘኛል፤ ያንቺን መንቃራ ወፍ እግር ከወሸመ ወዲህ እሷም እንዳቅሟ ስወጣና ስገባ ባግቦ ትሰድበኛለሽ፤ እኔ እንኳ» ብላ ሳትጨርስ አቋረጥኳትና «የት ነች መንቃራዋ?» ብላት «ይቺ ከነሱ ቤት በላይ ያለችው ባለኪዎስኳ» አለችኝ። «እኔ አላአውቃትም?» ብላት «ምነው በቀደም እንኳ እርሶ ሲያልፉ ውሃ ልትረጭቦት እግዜር አወጣኝ አላለቾትም?» አለችኝ።

«እኔ አላውቃትም» ብላት

«እርሶስ ያውቋታል» አለችኝ

«የማወቁ ነገር ይቆይና ታዲያስ?» ብላት «እንዲሁ እያልን ነው የምናወራው - ብቻ ሁልጊዜ ያንቺ ጌታ ደግ ናቸው ይሉኛል፤ ጓዳሽ የሞላ ነው አይቸግርሽም፤ እግዜር መርቆሻል፤ አንቺም ደግ ሰው ብትሆኝ ነው እሳቸው ላይ የጣለሽ፤ ይሉኛል፤ ጌታሽ እንዲህ እያማሩ ጨዋ ናቸው፤ ምነው ለኛ ባሎች ከእሳቸው ጠባይ ጥቂት ባደላቸው? ይላሉ እንጂ እንዲያውም ሰው አናማም» አለችኝ።

«ጥሩነሽስ ቢሆን ባሏን ማንሳትዋ ስለሱ መጥፎ ሥራ ማውራትዋ ማማትዋ አይደለም?» ብላት «እሱ ሐሚታ አይደለም፤ ሁሉም ያወራሉ፤ እትዬ ቆንጂትም ያወራሉ፤ ባሌ ያቺን ቋንጣ በባልዋ ላይ መያዙን ሰማሁና እኔ ደግሞ ባሏን ጠበስኩላት ቢሉ እትዬ ዘቢደሩ ያን አስቀያሚ እንዴት አርገሽ እቴ ቢሏቸው እኔ ምን ቸገረኝ ቁጭቴን ልወጣ እንጂ፤ እሱስ ቢሆን ያቺን አመድማዶ ደረቅ አይደለ የያዘው ሲሉ ጊዜ እትዬ ጥሩነሽ እንዴት አርገሽ አገኘሽው ልጅዬ፤ እሱ ሰው አያናግር ቢሏቸው አይምሰላችሁ ያህያ ውሀ ጠጪ ነው፤ ቀስ እያልሁ በፈገግታ ሳግባባው ጊዜ ደብሪቱን ላከብኝ፤ እኔም ለመግደርደር አይሆንም ሰው ይሰማብናል ብዬ ላክሁበት፤ በኋላ አንድ ቀን ተገናኘንና እራሱ በቃሉ ቢጠይቀኝ ጠበስኩታ አሉን» አለችኝ።

«እንግዲያው ልጅዬ ይህን ሁሉ ከማን ቤት ነው የምታወሩት?» ብላት «ከሁሉም ቤት ነው» አለችኝ።

«ምሳ ምን ጊዜ ትሠራላችሁ?» ብላት «ምን እንዴ ይደርሳል፤ እትዬ ሙላቷ እንኳ ከትናት ወዲያ ባላቸው የመታቸው ምሳ ሳይሠሩ ቀርተው ነው፤ እሳቸውም አበዙት፤ በስማም እቴ - እንዴት ልወንድ ልጅ አይታሰብም? ጋሽ ለማ ያንድ ብር ጠጅ ቢገዛ እሱን ሲጠጡ ሰዓት ደርሶባቸው ነው» አለችኝ።

«አንቺ ያለሽው ከዚህ፤ የባልየውን ማናደድስ የሳቸውንስ መናደድ ምን ታውቂያለሽ?» ብላት «እሳቸው ናቸው ያወሩልኝ» አለች፤ «ምን ብለው» ብላት «በቀደም ለታ ሁለት መቶ ብር በሎተሪ ቢደርሳቸው ሻሽ እንኳ ሳይገዙላቸው አጨበጨቡበት አሉ፤ ደሞ ለሳቸው ሞያ» ብላ ሳትጨርስ «በይ ይብቃን» አልኳትና ተነስቼ ወደ መኝታ ቤቴ ስሄድ «ለመሆኑ አንቺስ ምን እያልሽ ነው ስለኛ የምታወሪላቸው?» አልኳት።

ከወደ ኋላዬ እየተከተለችኝ «ለእርስዎ ደግሞ ምን ይወጣሎታል፤ ያው እነሱም ደግ ኖት ነው የሚሉት፤ እኔ የነገርኳቸውን ይዘው ነው፤ ደሞ ለእርሶ ደግነ» አለችኝ ቆም አልኩና መለስ ብዬ «እንዴት ነው ስለኔ ደግነት የምታወሪላቸው» አልኳትና ከመኝታዬ ቤት ስገባ ከኋላ እየተከተልችኝ የመኝታ ቤቱን በር ደገፍ አለችና «ወጪ እንደ ልብ ይሰቱኛል፤ መቆጣጠር የሚባል ነገር አያውቁም እንደፈለግሁ በባላና ብጠጣ ግድ የላቸውም ቤቴን በሙሉ ለኔው ለቀውልኛል፤ ይውዱኛል» ስትል አቋረጥኳትና «እንዴ በምን ዓይነት መውደድ ነው የምትነግሪያቸው?» ብላት በመሽኮርመም እየተቅለሰለሰች ሳቅ አለች፤ «በይ በቃ ሂጂ» አልኳትና ወደ ሥራዋ ሄደች።

እሑድ እዚያ ይልማ ሠርግ ላይ ብዙ አመሸሁና ሰኞ ከሥራ ብገባ እንቅልፉም ራስ ምታቱም ተደራርቦ አላሠራ አለኝ፤ ወደ ቤቴ ሄጄ ልተኛ አልኩና ወደ አምስት ሰዓት ገደማ ወደ ቤቴ ሄድሁ፤ በድንገተኛ ከቤቴ ዘው ብል በክፍሉ ያሉት ፎቴዎች ጠበው ግማሾቹ ከመሬት ተቀምጠዋል።

እንደ ገባሁ ሁሉም ደነገጠ፤ ግማሿ ሲኒውን ግማሿ ብርጭቆውን አንዳንዶቹም በእጃቸው የያዙትን ሰሐን እየያዙ ቆሙ፤ ተዋበች ከመሐል ሜዳ ተንዘራፍጣ እንደ ተቀመጠች ፈጥና አነሳለሁ ስትል ከትሪው ላይ ያሉትን ሲኒዎች ብትንትናቸውን አወጣቻቸው።

ለሁለት ደቂቃዎች ያህል መግቢያ አጥቼ ቆምኩ፤ ሽብሩ ሲረጋጋና ስላች መንገድ ስትገኝ በየሥሬ እየተሽሎከለኩ ከሚወጡት ሴቶች ጋር እየተጋፋሁ ወደ መኝታ ቤቴ ገባሁና ልብሴን አወላልቄ ተኛሁ።

የምሳ ሰዓት ደረሰና ተዋበች ከመኝታ ክፍሌ ግድግዳ አጠገብ ሆና መልኳን ሳታሳየኝ «ምሳ እሱጋ ላምጣ እንዴ» አለችኝ፤ ጠራኋትና ከክፍሉ ስትገባ ሁለተኛ እንዲህ ዓይነት ነገር እንዳታደርግና በቤቴም ሴትም ሆነች ወንድ ካለኔ ፈቃድ አንድም ሰው እንዳይገባ አስጠንቅቄ ነገርኳት። እሷም ሁለተኛ እንደምታደግመውና አሁንም በወር አንድ ጊዜ ብድር መክፈልዋን ነግራኝ ይቅርታ ጠየቀችኝ።

በእርግጥ ጥፋት ማጥፋታዋ ቢታወቅም ገረድ መለዋወጡ ሰልችቶኝ ነበርና ታገስኳት፤ በተለይም ያስመረረኝ አንዳንድ ሰዎች በማያገባቸው እየገቡ ምን አረመኔ ቢሆን ነው ገረድ የማያኖረው? ይሉኝ እንደ ነበረ ስለማውቅ በዚህ ሁሉ ይሉኝታ ትሁን እስቲ መንፈቅ እንኳ እያባበልኳት ትድፈን ብዬ ተውኳት።

አንድ ቦታ እገዛለሁ ብዬ ብድር ለመጠየቅ ከባንክ ብሔድ ለዋስትና የምታሲዘውን ካርታ አምጣ አለኝና አወደ አሥር ሰዓት ገደማ ላይ የቦታ ካርታዬን ልወስድ ከቤት ብሔድ አሁንም ደግሞ ከዚያ በፊት እንዳየሁት የሴት ብዛት አላስገባ አለኝ። የማላውቃቸውም ተጨምረዋል፤ ቤቱ በጠጅ የተወለወለ ይመስላል ያውዳል። አሁንም እንደተለመደው ሲሸባበሩ ተዋበች ምን ዕዳ ነው እቴ ስትል ተሰማኝ።

ከቁም ሣጥኑ ውስጥ ካርታዬን ይዤ ተመልሼ ሔድኩ፤ ስመለስ እንኳን እንደ በፊቱ አይብዙ እንጂ ከቤት ውስጥ የማላውቃቸው ሴቶች አልጠፉም ነበር፤ ገባኝ፤ ብዙ ነገር እንዳባከነብኝ ተገዘብሁ፤ በእርግጥ ደግ ሰው ናቸው ልባል ይብቃ አልኩ።

በየቀኑ የምሰጠው የቤት ወጩ ለጠጅ መግዣ መሆኑን አወቅሁ፤ ምግቤም ትርፍራፊ መሆኑ ተሰማኝ፤ የብዙ ሰዎች ስም ከቤቴ ውስጥ ሲወስድና ሲኮስስ እንደሚውል አወቅሁ።

እኔውም ብሆን እኔው ራሴ በራሴ ግብዣ ስታማ እንደምውል ገባኝ፤ በተለይም ለማየትም ሆነ ለማነጋገር የምንቃቸውና በሩቅ የምጠላቸው የመንደር ምላሰኛ ሴቶች በቤቴ ውስጥ ባለቤት ሆነው በመገኘታቸው ነደደኝ ቆጨኝ፤ አንገበገበኝ። ማታ ከቤቴ እያዘንሁ ስመለስ አንድም ሰው ሳላገኝ በቀጥታ ከመኝታ ክፍሌ ገባሁ፤ ጥቂት እንደ ቆየሁ ተዋበች መጥታ «ሻይ ላምጣ» አለችኝ፤ የሆዴን በሆዴ እሺ አልኳት።

ሻዩን ሰጥታኝ ልትመለስ ስትል «ዛሬ ጌቶች ተቆጡኝ መስለኝ» አለችኝ፤ እኔም ያልተናደድሁ መስዬ «የለም አልተቆጣሁም፤ በደሞዝሽ ባደረግሽው ነገር ምን ያስቆጣናል» አልኳት፤ ተዋበች ደስ ብሏት ሔደች፤ ሽር ጉድ ብላ እራቴን አብልታኝ ተኛሁ፤ ጧት በማለዳ ተነስቼ ቁርሴን ከበላሁ በኋላ፤ «በይ ሳልሔድ ልብስሽን ይዘሽ ውጪ» አልኳት፤ ምነው? አለችኝ፤ ምንም አይደለምና ብቻ ውጪ ብያት አንድ ብርድልብስና አንሶላውና ከፊቴ አራግፊው ብዬ አራግፋው ሔደች፤ ጐረቤቶቼ እየገቡ የሚወጡትን የገረዶቼን ብዛት እየቆጠሩ እንደሚታዘቡኝ አውቃለሁ፤ ይሁን ስለኔ የማውቀው እኔ ነኝ።

ምዕራፍ ፭

የገረድ ችግር እያስቸገረኝ ከረመ፤ እንደ አጋጣሚ ሆኖ ብፈልግም ባስፈልግም ላገኝ አልቻልኩም፤ የምጠይቃቸው ሁሉ የቡና በጠራ ጊዜ ነው ይሉኛል። መገኘት አይቀርምና የቆየሁትን ያህል ቆይቼ አንዷን ደግሞ አገኘሁ፤ እንዳገኘሁም ሰዎቹ አንተ ገረድ አልበረክትልህ የሚልህ ሁሉ ሥልጣን እየሰጠኋቸው ነው አሉኝ።

እንደ በፊቱ ፉር ላለቃቸው በሆዴ ለሆዴ ማልሁ፤ አዲስቱን ገረድ አስናቀችን «እንግዲህ የቤቱ ጠቅላይ ገዥና አስተዳዳሪ እኔ ስለሆንኩ እንደፈለግሁ የማዝሽ እኔ ነኝ» አልኳት «እሱንማ አውቃለሁ፤ ብቻ በሥራዬ ላይ እንደ ልቤ መሆን አለብኝ» አለችኝ።

«እሱን ተይውና የምልሽን ስሚ» አልኳት «በመሥሪያ ቤቴ በሥራዬ ላይ አለቃ አለኝ፤ አለቃዬ ሁሉዋን ነገር ጨብጠው ይዘው እኔ እንዳልኩ ብቻ ሥራ ይሉኛል፤ እኔም ለማደሪያዬ ብዬ እንዳሉኝ እሠራለሁ፤ ተው ያሉኝን እተዋለሁ፤ ተቀመጥ ሲሉኝ እወዘፋለሁ እንጂ ካልሔድሁ ብዬ አልጋተርም፤ አትለፍልፍ ሲሉኝ አልጮህም በመሰላቸው መንገድ ሥራ ሲሉኝ እንደሚመስላቸው አድርጌ እሠራለሁ፤ ዘባራቂ ነህ ሲሉ አለመሆኔን ባውቀውም አዎን ብዬ አምናለሁ፤ ለእንጀራ ስል ነው፤ ባፈነግጥ አስፈንግጠው ይጥሉኛል» ስላት «አይቆጡኝና አንዴ ልጠይቆት» አለችኝ።

«አለቃዎ ብሥራዎ ቢገቡ ሥራውን ያውቁት ይሆናል፤ የእርሶ በሥራዬ መግባት ሥራዬን አያበላሽምን» አለችኝ፤ «የፈቀደው ይሁን» አልኳት እኔ ደግሞ «በመሰላቸው እንደሚያሠሩኝ በመሠለኝ መሥራት አለብሽ ያለ ጌሾ ጠላ ጥመቂ ብልሽ መጥመቅ ነው፤ እኔ እንደማደርገው ሁሉ አንቺ ማየት ያለብሽ ደምወዝሽን ነው፤ እንደወላድ ቀንሽን መቁጠር ነው፤ ደሞዝ ቢጨመርልኝ ይጨመርልሻል፤ ቢቆረጥብኝ ይቆረጥብሻል፤ ቢቀጡኝ እቀጣለሁ፤ ቀጥሬሻለሁና ንዴቴን ሁሉ እወጣብሻለሁ» አልኳት።

«ታዲያ ካሁኑ ጀምረን የተጨቅጨቅን እንዴት እንዘልቀዋለን?» አለችኝ፤ «ሕግ ነው፤ ለደሞዝሽ ስትይ መቻል አለብሽ ላፈንግጥ ብትይ አስፈንግጩ እጥልሻለሁ፤ ጥፊም አለብሽ፤ ለዚህ ሁሉ እንዳንበቃ እኔ እንዳልኩሽ መኖር አለብሽ» አልኳት «ይሁን» አለችኝ እንደተከዘች «ንግግር አልወድምና እንዲሰድቡኝ ብቻ አልፈልግም ብትለኝ «ሕግ ነው» አልኳት።

ነጠላዋን አጣፍታ እንደ ቆመች አንገቷን አወላግዳ እያየችኝ «እንዴ? ተሳደቡ የሚል ሕግ አለ እንዴ?» አለችኝ፤ «የለም፤ ግን አለቆቼ በየአእምሮአቸው የደነገጉት በመሆናቸው እኔም አሜን ብዬ የተቀበልኩት ነውና አንቺም እኔን በቦርሳው እምጀን ብለሽ መቀበል አለብሽ» ብላት «ይሁን እስቲ እንሞክረው» ብላኝ አንገቷን አቅለሰለሰች፤ «ድሮም የምቀጥራቸው ከሙከራው ጊዜ አያልፉም ቢያባብሏችሁም ባያባብሏችሁም ያው ናችሁ፤ በይ አሁን ግቢና ሥራሽን ጀምሪ» አልኳት።

አስናቀች ሁለት ወር ደህና አድርጋ ሠራች በኔም ተቆጣጣሪነት ሥር ሆና ቁጣዬንም ግልምጫዬንም ችላ ኖረች፤ በእርግጥ ገረዶችን ተቆጣጥሮና ተቆጥቶ ማስተዳደሩ ጥሩ የአስተዳደር ችሎታ መሆን ተገንዘብኩት።

ላለፉት ገረዶቼ የዋህ መሆኔም ካለፈ በኋላ ቆጨኝ፤ አስናቀች ብልጥ ናት፤ በብልጠጧም የምላትን ነገር ሁሉ እንዳልኳት ትሠራለች፤ ከክንፈ ጋር ከበኢት የመጣን ዕለት የገረዴን የአስናቀችን አሰለጣጠን ለክንፈ ለማሳየት ያህል ጠላ የጠጣሁበትን ብርጭቆ አስናቀችን እርቼ እንቺ ስበሪው ብላት ወዲያውኑ ተቀብላኝ ከበረንዳው ላይ ሰባብራ ጥላ ተመልሳ እጅ ነሥታኝ «ድሮውንም ይህን ብርጭቆ አልወደም ነበር» ብላኝ ወደ ጓዳ ገባች ክንፈም ገረዴን እንዴ እንዳሰለጠንኳት ገርሞት እርሱም ከኛ በኢት አጥንቶ ገረዱን ሊያሰለጥን ሔደ።

አስናቀችን በቀጠርኳት በሦስተኛው ወር ላይ የሦስተኛ ወር ደሞዝን በከፈልኳት ማግስት «ያሰናብቱኝ» አለችኝ «ለምን» ብላት «በቃኝ» አለችኝ።

«ምን ተበደልሽና ትሔጃለሽ»

«አልተበደልኩም ብቻ በቃኝ»

«ምን ተነሻክና፤»

«አልተነካሁም ብቻ በቃኝ፤»

«ምክንያቱን ካልነገርሽኝ አትሔጅም፤»

«ምን ያደርግሎታል፤»

«መንገር አለብሽ»

«ሌላ ጋ በተሻለ ደሞዝ ሥራ አገኘሁ፤»

«ፈጽሞ መሔድ የለብሽም፤ አሰልጥኜ አሰልጥኜ አለቅሽም፤»

«ቦታው እንኳ እርሶ ላሰለጠኑኝ ሞያ የሚሆን አይደለም»

«የት ነው»

«መጠጥ ቤት ለመክፈት ነው፤ እስቲ ልሞክረው ብዬ ነው»

«እንግዲህ የናንተ ዕድገት መጠጥ ቤት መክፈት ነው?»

«ሌላ ምን እንሥራ? እሱው ነው ተስፋችን»

«አያዋጣሽምና ይቅርብሽ»

«ልሞክረው»

«ትከስሪያለሽ»

«ከከሰርኩም እንደ ገና ደግሜ እቀጠራለሁ»

«ስትመላለሺ ልትኖሪ»

«ምን ይደረግ»

«ተይ ቅሪ»

«እኔስ እሔዳለሁ»

«መሔድ የለም አርፈሽ ሥራሽን ሥሪ»

«እሔዳለሁ ብያለሁና መሔድ አለብኝ»

«ስትሔጂም ብያለሁና መሔድ የለብሽም»

«አልኩና ገላምጫት በቁጣ እየተራመድሁ ወደ ሥራዬ ሔድሁ በሰዓት ከቤቴ ብመጣ ቤቱን ጥላልኝ ሔዳ አገኘኋት።

ከሰዓት በኋላ ለመሥሪያ ቤቴ ተላላኪ ለበለጠ ገረድ እንዲፈልግልኝ ነግሬው በማግሥቱ ወለተ መድኅንን አመጣልኝ፤ ወለተ መድኅን ድሮ የፊታውራሪ አካሉ ስለ ነበረች ደህና ሞያ ያላት ናት፤ ነፃ ከመውጣትዋ በፊት እመቤትዋ ወይዘሮ ለወጓ እየገረፏት ደህና አድርገው እንዳስለጠኗ አጫውታኛለች።

ጌታዋን ፋሽስቶች ገድለውባታል፤ እመቤትዋን ደህይተው ጠላ መሸጥ ሲጀምሩ በአሻሮ ምች የተነሣ መሞታቸው ሁሉ አጫውታኛለች፤ ካቶ በላይነህ ቤት ተቀጥራ በስምንት ዓመትዋ መውጣቷንም ነግራኛለች። የወጣችበትም ምክንያት አቶ በላይነህ ደብሪቱን ስላገቡና ደብሪቱ ገና ልጅነቷን ያልጨረሰች በመሆንዋ መሆኑንም አውርታልኝለች፤ ብቻ በጠቅላላው ጠቅላላው ምክንያት ወለተ መድኅን ካቶ በላይነህ ቤት የተባረረችው በሴት ነገር ነው።

ከቤቴ ከገባች በወርዋ አንድ ጠና ያለ ሰው አየሁባት፤ ምናልባት ዘመድዋ ይሆን ይሆናል፤ እያልኩ ተወት አደረኳት፤ ነገር እየበዛ ስለ ሔደ አንድ ቀን ከእልፍኝ ጠራኋትና «ይኸ ሰውዬ ምን ያመላልሰዋል፤ ምን ጉዳይ አለው» ብላት «ኧረ ባክዎቴ ያስቸግረኛል» አለችኝ።

«ምንድነው የሚያስቸግርሽ»

«ኧረ ባክዎት እኔ እየፈራሆት ነው እንጂ እሱስ የሚለው ሌላ ነው»

«ምንድነው የሚለው»

«ኧረ ባክዎትን ጉድነው ምን ዘመን ላይ ደረስኩ»

«ምንድነው እሱ»

«ኧረ ባኮት አይ ስምንተኛው ሺ»

«ምንድነው የሚልሽ?

«አይ ጊዜ - ምነው ሞቼ ባረፍኩት»

«ተናገሪ እንጂ»

«ምን እባክዎ የቀፈፈ ነገር ነው»

«ምንድነው»

«እሱ የወይዘሮ በላይነሽ አሽከር ነው»

«የቷ በላይነሻ»

«እኒያ ባላቸው በመኪና የሞቱባቸው»

«ታዲያስ»

«ታዲያ እንዲያው ዝም ብሎ ይመላለሳል ይመላለሳል - ስንቴ መሰሎት ያስቸገረኝ»

«ላግባሽ ነው የሚልሽ»

«እሱማ ቢሆን ወግ - ድሮም ወንድ ሴትን መለመኑ እውቅ ነው»

«ታዲያ»

«ምን ባኮት ንገሪኝ ይለኛል»

«ለማን»

«ለእርሶ»

«ምን»

«ስለ ወይዘሮ በላይነሽ ነዋ»

«ምን ሆኑ»

«ምን ይሆናሉ - ኧረ ባኮት ያሳፍራል»

«ምንድነው»

«እንግዲህ ወይዘሮ በላይነሽ ወደርሶ ይልኩታል - አገናኚኝ ከጌቶች ጋር ይለኛል - ታዲያ ፈራሁ»

«ምን ያስፈራሻል? ምን ያገባሽና ነው የምትከለክይው?»

«እሱስ ነው - ብቻ ነገሩ አያምርም»

«ሰምተሽዋል እንዴ?»

«ኋላ ጉዱ የት ሆነሎት - ባልስማማ ምንቸገረኝ»

«ምንድነው»

«ላግባቸው ይላሉ»

«ማ»

«በላይነሽ»

«ማንን»

«እርሶን»

«ታዲያ ምን ያስፈራል» ብላት «እንግዲያው ነገ ሲመጣ አገናኞታለሁ» አለችው ወደ ጓዳ ወደ ሥራዋ ሔደች በላይነሽ ደስ የምትል ቆንጅዬ ልጅ መሆንዋን አውቃለሁ ላገባትም እየከጀልሁ ባሏ ሞቶባታልና ምናልባት እሺ አትለኝም በማለት ቆይቻለሁ፤ ደፍራ ላግባህ ብላ በመላክዋም ደስታም ኩራም ተስማኝ።

አሽከርዋን ገብሬንም አነጋግሬ ላገባት ደስተኛ መሆኔን ነግሬዋለሁ፤ ገብሬም ሁል ጊዜ እየተምላለሰ መልእክቷን ነግሮኝ መልእክቴን ይዞላት ይሄድ ጀመር፤ ከምሰጠ ጉርሻ ሌላ ከኔም ቤት ቤተኛ ሆነ፤ ከበላይነሽ ጋር አገናኝቶኝ ቃል በቃል እንድንነጋገር እንዲያደርግ ብጠይቀው «የባላቸው መንፈቅ ስለ ደረሰ የባልዮው ዘመዶች ከቤት ስላሉ ይህን ነገር በጥርጣሬ አውቀዋልና ይጣሉኛል እያሉ እሜቴ ስለ ሰጉ ነው እንጂ እሳቸውም ለመነጋገሩ ይፈልጉ ነበር» አለኝ።

«እንግዲያውስ ለምን ከኔ ቤት አትመጣም» ብለው «ከቤት አይወጡም ቢወጡም ከባላቸው ዘመዶች ጋር ስለሆነ ነገሩ አስቸግሮ ነው፤ አይ ጌቶች - እኔስ ብሆን ይህን ሁሉ የማላስብ ይመስሎታል» አለኝ።

ታሪኩን አላራዝመው፤ ባጭሩ ይቀጭ፤ ባጭሩ እኔና በላይነሽ ተጋባን፤ ወደድኳት እሷም ብትሆን ወዳኝና መርጣኝ ደግሞም ሳትታጭ አጭታኝ ያገባችኝ በመሆንዋ እንደምትወደኝ ይገባኛል፤ አዘውትራም ስለምትላፋኝና እንድቃለዳት ስለምትፈልግ በእርግጥ እንደምትወደኝ አውቃለሁ፤ አንዳንዴም ታጭቼ የተገባሁ በመሆኔ ለመኩራትም ይቃጣኛል፤ ያም ቢሆን እወዳታለሁና ፍቅር ኩራቴን ያሸንፈዋል።

በጊዜ ገብቼ ካልጋዬ ላይ ጋደም ብያለሁ፤ በላይነሽ ከወገቤ አጠገብ ካልጋው ላይ ተቀምጣለች፤ የቀልድ ጭውውቶች ተጫውተን፤ «ለመሆኑ» አልኳት «ምንምኔ ቢጥልሽ ነው ላግባህ ብለሽ የላክሽብኝ» ብላት «እኔ ልጅት፤ አንተ ነህ እንጂ የመግባቢያና የመውጫ ጊዜ አሳጥተኸኝ ካላገባሁሽ ብለህ ያገባኸኝ፤ ደሞ ምንህ ይለመናል፤ ደሞስ እኔ ነኝ ላግባህ ብዬ የምለምንህ» ብላ ዓይንዋን እንዳፈጠጠችብኝ አገጭዋን በእጅዋ አስመርኩዛ ታየኝ ጀመር።

እንደመደንገጥም ብዬ ግንባሬን ኮስተር አደረኩና «ወይጅ ባክሽ ወሬ ለውጭ» ብላት «መች የሚለወጠውን ጀመርክና - ለመሆኑ እስከ ዛሬ ተለምኜ የተገባሁ ነኝ ትል ነበር እንዴ» አለችኝ።

«አዎ» አልኳት

«እንዴት ብለህ?» አለችኝ

«ላግባህ ብላ ለምናኝ አገባችኝ እያልኩ ነዋ» አልኳት

«ምነው አንተው አይደለህ እንዴ አበድኩ፤ - ሞትኩ ካላገኘሁሽ ነፍሴ ይወድቃል በልህ ፎክረህ ኅዘኔን ሳልጨርስ ያገባኸኝ! አይ ወድኖች ደሞ ተለምኜ ነው ይባልልኛል» አለችኝ።

«ምስክር አለኮ» ብላት

«ይኑራ እስቲ ይመስክር - ማነው እንዲያው በላይነሽ ለምናው አገባችው የሚል? ሰይጣንም አይመሰክር፤ እርግጥ አንተ ማስቸገርህን ይመሰክሩብሃል» አለችኝ፤ እንግዲያውስ ገብሬ ይጠራ አልኩና ግብሬ ተጠርቶ መጣ፤ ከውገቤ ቀና ብዬ ቁጭ አልኩና በላይነሽ በእጅዋ አገጭዋን አንደተመረኮዘች አፍጣ ገብሬን ስታየው «ያኔ ምንድነው ያልከኝ?» ብዬ ብጠይቀው ገብሬ አተኩሮ እያየኝ «መቼ» ብሎ ጠየቀኝ።

«እኔና በላይነሽ ሳንጋባ በፊት» ብለው

«ምን አልኩ» አለኝ።

«እሜቴ እርሶን ካላገባሁ እያሉ አስቸግረውኛል እያልክ አልነገርከኝም?» ስለው በላይነሽ ከተለመደው በርከት አድርጋ ተንፍሳ የተመረኮዘችውን እጅዋን ለቃ ሁለቱንም እጅዎችዋን ወደ ኋላዋ ዘርግታ አልጋውን ተመርኩዛ ለጠጥ ብላ ተቀመጠችና ገብሬን አተኩራ ትመለከተው ጀመር።

ገብሬም ወደ ኋላው አፈገፍጐ ግድግዳውን ተደግፎ ቆመና «አዎ ብያለሁ» አለ፤ በላይነሽ ተቆጥታ ቀና ብላ ቁጭ አለችና «እኔ?» ብትለው «አይ እርሶ አይደሉም» አለ፤ «እንዴ ያኔ እሜቴ ካልገብሁት ብለዋል እያልከኝ ታስቸግረኝ አልነበረም» ብለው «አዎ» አለኝ።

በላይነሽ በጐን አስተያየት እያየችው «ኧረ እንዲያው ምንጊዜ ነው እንዲህ ብዬ የላኩህ?» አንተ ቀጣሪ» ብትለው «ብለውኝም አያውቁ» አላት፤ «እንግዲህ አትቃዥ» አልኩት፤ «ትናገር እንደሆነ እውነቷን ተናገር፤ እኔ ስጠይቅህ አዎ እሷ ስጠይቅህ አዎ ማለቱ አያዋጣም» ብለው እራሱን አካከከና «እስቲ ለሁሉም ነገር ወለተ መድኅንን ትጠየቅ» አለ «በል ጥራት» አልኩት ሊጠራት ሄዶ አምስት ደቂቃ ያህል ቆይቶ አብረው መጡ።

«በይ ወለቱ ያኔ ገብሬ ምን ነበር የሚለኝ?» ብላት

«ምን አለ» አለችኝ

«እመቤቴ ጌታሽን ካላገባሁ ብለው አስቸግረኛል አላልሽም» ብላት «ማለቱንማ ብሎኛል» አለችኝ ገብሬ ወደ ወለቱ እያየ «እኔ ነኝ በፊት ያልኩሽ» ቢላት ወለቱ ገብሬን ገርምማው አንገቷን ጠምዛ በጐን እያየችው «አሁን አትዝረጥረጥ ምንድነው ሽሙጥሙት ሽሙጥሙጥ ማለት፤ ነውር ነው፤ አላጠፋን፤ አልሰረቅን፤ የምን መርበድበድ ነው» አለችውና ፊትዋን ወደኛ አዙራ «ውሸት መናገር ኃጢአት ነው» አለችውና አባ ተክለየስም ይህን ሁሉ ሲናገሩ ጆሮዬ ሰምቷል፤ ያጋባናችሁ በውሸት ነው» አለች።

«እንዴት ነው ውሸቱ?» ብላት «እርሶም አልተናገሩም፤ እሜቴም አልተናገሩም፤ ሁሉን ያወራነው እኔና ገብሬ ነን» አለች በላይነሽ አሁንም ካቅሟ በላይ ተነፈሰችና እግርዋን አደራርባ ተቀምጣ «ለመሆኑ እንዴት ወጠናችሁት» ስትል እኔ አቋረጥኳትና በጀርባዬ ተንጋልዬ «ሥራው ጥሩ ነው፤ የኃጢአተ አይደለም፤ ለመሆኑ እንዴት እንዳስባችሁ እስቲ ንገሪን» አልኳት።

ወለቱ ሁለቱንም እጆችዋን እያሠራች «ገብሬ እኔን አስቸግሮ ያዘኝ» ስትል በላይነሽ አቋረጠቻትና «ምን ብሎ ነው ያስቸገረሽ» አለቻት «ቆይ አታቋርጫት» ብል «እየተጣራ እንስማው እንጂ» አለች በላይነሽ።

«ገብሬ ያስቸገረኝማ» ስትል ወለቱ ወሬዋን ጀመረች «ልወዳጅሽ እያለኝ ነው፤ የማይሳሳት የለምና ተሳስቼ ከገብሬ ጋር ተወዳጀን፤ ተዋደድን፤ ብዙ ጊዜ አዳሩ ከኔ ጋር ሆነ፤ አንዳንዴም ጌቶች ያዩት ጀመር በኋላ እስተምልክቱ ጌቶች ያቺን ቀይ መጣፍ ሲያነቡ ይሄ ሰውዬ ለምን ይመጣል አሉና ጠየቁኝ ደነገጥሁ የምሰጣቸው መልስ አጣሁ፤ ጌቶች ቢያጣድፉኝ ለጊዜው ለመውጫዬ ብዬ እመቤቱ እርሶን ላግባ እያሉ እየላኩት ነው ብዬ ተነፈስሁ፤ ደንግጩ ነው እንጂ ገብሬም አልነገረኝም።»

«በኋላ ለገብሬ ነገርኩት» ስትል አሁንም በላይነሽ አቋረጠቻትና «ምን ብለሽ» አለቻት፤ «ገብሬ? ጌቶች እንዲህ ብለው ቢጠይቁኝ እንዲህ አልኳቸው ምን ይሻላል ብለው እኔ ምን አውቃለሁ አለኝ፤ እንግዲያውስ እኔም አንተም እንድንኖር በነገሩ እንግፋበት ብለው እንዴት አርገን አለኝ አንተ ለእመቤትህ ሰውዬው አስቸገረው ይልኩኛል እያልክ እያሳመርክ ንገር፤ እኛጋ ስትመጣ ደግሞ እሜቴ እንዲህ ብለዋል እያልክ ንገር አልኩት፤ ውሸት ምን ያደርጋል በዚህ መሐል እኛ ሳንለያይ ፍቅራችንን እንጨርሳለን ብለን ነበር እንጂ ያሰብነው እውነት ትጋባላችሁ አላልንም ነበር፤ የእግዜር ነገር ታምር ነው ተጋባችሁ» አለች፡

እኔ ጥያቄና ነገር ላበዛ ነበር፤ በላይነሽ ግን «ግሩም ነው» አለችና በይ በቃችሁ ሒዱ አለቻቸውና ገብሬም ወልተመድኅንም ወደ ማድቤታቸው ሄዱ፤ እኔና በላይነሽም የጠብ ሳይሆን በነገር ማውጠንጠን ተኳርፈን ራት በላንና ተኛን።

በላይነሽ ልትተኛ ልብስዋን ስታወላልቅ «እነኝህ በሀሰት ሰውንም ያጋድላሉ» አለችና «ቆይ እኔ አይደለሁም» ብላ ዝታ ተኛች፤ በማግሥቱም ከሥራ ስመለስ ገብሬንም ወለቱንም ማባረርዋን ነገረችኝ።

ምዕራፍ ፮

ከበላይነሽ ጋር ሆነን ሦስት ገረዶች አሰናበትን፤ የበላይነሽም ሆነ የኔ ዓመል ለገረዶች የማይስማማ ሆነ፤ የገረዶቹም ዓመል ለኔም ሆነ ለበላይነሽ አልስማማችሁ አለን።

ከበቡሽ ለሦስት ወራት ያህል ጥሩና መካከለኛ ገረድ ሆና ኖረች፤ ሦስተኛው ወር እንዳለቀ መለገም ጀመረች፤ ሲጠሯት የሚስማውን ጆሮዋን እንደማይሰማ አደረገችው፤ ከእልፍኝ እስከ ማድቤት ያለው መንገድ ራቃት፤ መመላለሱም ሰለቻት፤ ስትታዘዝም ማጉረምረም ጀመረች።

አንድ ቀን በላይነሽ ስትጠራት ከጠሪና ከተጠሪዋ አማሃይ ቦታ ያለሁት ስሰማ «እንግዲህ ጀመረች ይቺ ቆፍቋፋ አሮጊት ውጋት ይመስል ቀስፋ ትይዛለች ይቅሰፍሽ» አለችና «እመት» አለቻት፤ የበላይነሽን ልጅነት አውቅ ነበርና ስድቡ ፍሬ የሌለው ነው።

እንለፈው ብዬ እንዳልሰማሁ ሆኜ ዝም አልኩ፤ አንድ ቀን ድግሞ እኔ ካንዱ ክፍል ሆኜ በላይነሽ ከበቡሽን ያዘዘቻትን አላውቅም በመተላለፊያዋ ስታልፍ «የምን መጨማለቅ ነው፤ እፉኝት፤ ከርሳም የሰው ከርሳም እያለች እያጉረመረመች ስታልፍ ሰማኋት።

አሁንስ ነደደኝ ግልፍ አለኝና ከበቡሽን ጠራኋትና በሦስተኛው ጥሪዬ ሰምታኝ መጣች፤ «ለምን ትሳደቢያለሽ ብላት «መቼ ተሳደብሁ» አለችኝ፤ «አሁን ስትሳደቢ አልሰማሁሽም» ብላት «አይ እኔ አናቴ ለራሴ በበሽተኛ ጐኔ ጭቅጭቅ አልችልም» አልችና ልትሄድ ስትል ከወደኋላዋ የማጅራቷን ቀሚስ ይዤ ስቤ መለስኳትና ፊትዋን ስታዞር አንዴ በጥፌ አልኳት።

በጩኸት መንደራችንን እያሸበረች ሄደች፤ በላይነሽ መጥታ «ምነው ምንሆናችሁ» ብትለኝ «ስትሰድብሽ ሰምቼ መታኋት» አልኳትና ጥቂት ቆይቼ ወደ ሥራዬ ሄድሁ በሰዓት ወደ ቤቴ ስመለስ ከበቡሽ ከመንገድ ላይ ጠብቃኝ የፖሊስ ጣቢያ መጥሪያ በእጅዋ ይዛ እንኩ በማለት ፈንታ እንካ አለችኝ «ወይጅ ጨምላቃ የምን መጨማለቅ ነው» ብያት ሳልፍ «ልብ አርጉልኝ እንደ ገና ደግሞ ሊሰድበኝ፤ የግራውም የቀኙም ልባርጉልኝ ብቻ፤ በሕግ በተቀባው ንጉሥ እንካ ተቀበለኝ» አለችኝ።

አንድ ሳያብድ ያበደ የሚመስል ሽበት የወረረው ቢጤ «ምንድነው አንቺ ወልዶ አላሳድግ አለ እንዴ አላትና ወደኔ እየተመለከተ «ድሮውኑ አለመጠጋት ነበር እንጂ ያንተን ዲቃላ እሷ በምንዋ ታሳድገው፤ ክፈል» አለና አለፈ።

ከበቡሽ ምን ይሄ ደሞ ይዘባርቃል ስትል የሰማት ጉጭባ ጐረምሳ «አልከፍል አለ? ከኪሱ ሳይኖረው ለምን ጠጣ? ባብዬ ደህ» አለ፤ ለጐረምሳው መልስ ለመስጠት ስሰናዳ አንዱ ጫማ ጠራጊ ደግሞ «አንቺ ሱፍ የለበሰ ሁሉ ጌታ መስሎሽ ነው በዱቤ የሰጠሽው? ኧረ ያንተን እልም ያርገው» አለችው፤ ያው ጫማ ጠራጊ መለሰና «ዓይንሽ ይጥፋና ደግሞ ትሳደቢያለሽ?» ብሎ ሲጠጋት «በሕግ አትጠጋኝ» አለችው።

በነሱ ግርግር መሐል መንገዴን ልጀምር ስል «በሕግ አምላክ አንተ ሰውዬ እንካ ተቀበለኝ አንተ ሰውዬ እንካ ተቀበለኝ አለችኝ፤ ከቦ የሚያየንና የሚያዳምጠን ወሬኛ ሁሉ «ባንድ ቃል» አይቀበላትም እንዴ? ሱፍ የለበሰ እንደሆን ምን መስሎታል» እያሉ አውካኩብኝ።

ለመሔድም ሆነ በሰላም ቆሞ ለመነጋገር ስላልቻልኩ በቀሪው ላይ ፈርሜ መጥሪያውን ተቀበልኳት ወዲያውኑ ያ ሁሉ አጀብ ሄ - ሆ ይሮ እያለ አወካ፤ ሌባ ይመስል በመሐላቸው ሾልኬ አለፍኩ፤ አጀቡ ከከበቡሽ ጋር አያውካካ ሔደ።

መጥሪያው በጠራኝ መሠረት በዘጠኝ ሰዓት ወደ ፖሊስ ጣቢያው ሄድሁ፤ ቃሌን ሊቀበለኝ የተሰናዳው ፖሊስ «ትልቅ ሰው ሆነው እንዲህ ይሠራሉ ወይ?» አለኝ? «ምን ሠራሁ?» አልኩት «ነውር ነው፤ ድሆች ወዴት ይግቡ ነው የምትሉት?» ሲል ግድግዳውን ተደግፋ እጆችዋን ወደ ኋላዋ ግርግዳው ላይ ለጥፋ የቆመችው ከበቡሽ «መግቢያ አጣን፤ ማንም እየተንሳ ይደበድበን ጀመር፤ ምንስ» ብላ ልትቀጥል ስትል እወረቀቱ ላይ ብዕሩን አሳርፎ ጽሑፉን ያሳምር የነበረው ፖሊስ ቀና ብሎ እያያት «ዝም በይ! መላሰኛ! ይሄው መላሳችሁ ነው ሰውን ወንጀል የሚያሠራው» አላትና አቀርቅሮ መጻፉን ጀመረ።

የወንጀለኛ አጠያየቅ ስነ ሥርዓታቸው በሚፈቅድላቸው መሠረት እንደመስለው ጠይቆኝ እንደሚመስለኝ መለስኩለት።

«መተዋታል?»

«አዎ»

«ለምን»

«ስላናደደችኝ»

«እንዴት አናደደችዎት?»

«ሚስቴን በመስደብዋ»

«ከሳሽዋ ሲመቱኝ ማንም አልነበረ ብላለች፤ ታዲያ» ብሎ ሳይጨርስ ከበቡሽ ጣልቃ ገባችና «አዎ ጌታዬ እመኝታ ቤታቸው በር ላይ ነው የመቱኝ» አለች፤ ለፖሊሱ ሳቅ አለና «የመኝታ ቤቱን ነገር አቆይው» ብሎ አቀርቅሮ መጻፉን ጀመረና «እንግዲህ ዝም በይ እንሥራበት» አላት።

«እሺ ጌታዬ ይቀጥሉ» አለኝ

«ምን ልቀጥል» አልኩት

«ለምን መቷት»

«አናዳኝ»

«በምን ምክንያት አናደደችዎት?»

«ሚስቴን ሰድባብኝ ብያለሁ»

«ታዲያ ብትሳደብ ትከሰሳለች እንጂ ትመታለች?»

«አዎ»

«ሕግ አይፈቅድማ»

«ሕግ በኋላ ነው፤ ነደደኝ መታኋት»

«ቢናደዱም መታገስ ነበረቦት»

«መታገስ አቃተኝ መታኋት»

«እሺ እሱ ይሁን፤ አሁን በደረሰባት ጉዳት ሊያሳክሟት ይፈቅዳሉ?»

«ምን ሆነችና»

«የተመትችው»

«አንድ ጥፊ»

«አዎ ጉዳት ደርሶብኛል ትላለች» ብሎ ፖሊሱ ቀና አለና በብዕሩ ከንፈሩን እየደበደበ ተክዞ ቢያይት ከበቡሽ «አዎ አለሜ ጆሮዬ አልሰማ ብሎኛል - እው እያለ ይጮህብኛል» ብላ የግራ ጆሮዋን እየሳበች አሳየች።

ፖሊሱ እንደ ገና ሊጽፍ አቀረቀረና «እው ካለ መስማቱ ነው፤ ወይጅ ባክሽ» አላት ለጥቂት ጊዜ ተክዞ ቆይቶ «እስቲ ውጪ» አላትና ከበቡሽ ስትወጣ ፖሊሱ ለብቻዬ «ምን ያረግሎታል ከዚች ጋር አፍ መካፈት? ለሱ ክብርዋ ነው፤ ደሞ ልጅቱ ምላሰኛ ቢጤ ነች፤ እንዲህ ዓይነት ሰው ስም ያጠፋል፤ ያልሆነውን ሁሉ አስመስሎ ያወራል ደሞ ያመለከተችው አለ፤ ከባድ ነገር ነው» አለኝ።

«ምንድነው» ብለው «እቤታቸው ብዙ ሰዎች እየተሰበሰቡ የሚሠሩት ሥራ አለ እኔም የተመታሁት እግርግዳ ሥር ተደብቄ የሚማከሩትንና የሚማማሉበትን ሳዳምጥ በድንገት ደርሰውብኝ ነው ብላለች፤ ሴትዮዋ ባመለከተችው እኔ ሀገሬንና መንግሥቴን የምወድ ስለሆኑንኩ የሚል ቃል ይገኝበታል ለእቂም መበቀያ ብላ እንዳመለከተችው ይገባኛል ቢሆንም አለ።

እኔም ጠረጴዛውን በክርኔ ተመርኩዤ በመዳሬ አገጩን ደግፌ «ሐሰትዋን ነው፤ ሀሰት መሆንም ልታውቁት ትችላላችሁ» ስለው ፖሊሱ አቋረጠኝና «ይቆዩ ይስሙኝ፤ ሐሰት መሆኑ እውነት እስኪጣራ እርሶ መጉላላትዎ አይቀርም፤ እርግጥ ሀሰት ይሆን ይሆናል፤ ብዙ ሰዎች ከሰው ጋር ሲጣሉ የሚጎዳበትን መንገድ ይፈልጋሉ፤ ይህን እናውቃለን፤ ቢሆንም ገና ለገና ይህ ይደረጋል ብለን ያገኘነውንም ፍንጭ ዝም አንለውም» አለ።

«በዚህ በኩል ተጠርጣሪ ሆኜ እርምጃ ሊወስድብኝ የሚገባ ሆኜ ከተገኘሁ ደስ በሚያሰኛችሁ መንገድ ደስ የሚያሰኛችሁን ልታደርጉ ትችላላችሁ» ብለው ፖሊሱ ባርኔጣውን እያስተካከለ «ይሄ አይባልም፤ ላልሆነ ነገር በምን ምክንያት ይጉላላሉ» አለኝ።

«እንግዲያውስ እንዴት ላርግ?» ብለው «ጥቂት ገንዘብ ይስጧት ይታረቁ» አለኝ፤ እየነደደኝ በእርቁ መንገድ ተስማማሁ፤ ከበቡሽ ተጠርታ ገባች፤ እዚያችው ቦታ ከመዝጊያዋ ጥቂት ከፍ ባል ግድግዳዋን ተደግፋ ቆመች።

ፖሊሱ አካሉን ወደ እሷ አቅጣጫ መልሶ እግሩን አነባብሮ ተቀመጠና «አንቺ ባለጌ ነሽ፤ ነገሩን ሁሉ መርምረን እንዳገኘነው ውሸታም ነሽ» ሲላት ከበቡሽ አቋረጠችውና «ንዴ መመታቴ ነው? ሳልመታ ተመታሁ እላለሁ እንዴ» ብትል ፖሊሱ «ዝም በይ! አተልፍልፊ፤ ይቺን ምላሽን ይዘሻት ብትኖሪ ይሻላል» ሲላት አሁንም ከበቡሽ አቋረጠችውና «ጉዳዩ እንዲህ ከሆነ የድሀ ዕንባ ጠባቂ ለሆነው የበላይ አቤት እላለሁ፤ መቼስ ምን አረጋለሁ» ብላ መዝጊያውን ልትከፍት ስትል «አንቺ ሴትዮ ዛሬ ጤናም አልያዘሽ? አርፈሽ ቁሚ» አላት ፖሊሱ - ከበቡሽ መዝጊያውን ለቃ መለስ አለችና «እንዴ ታዲያ እርሶ ለእሳቸው ሲያግዙ ምን ላርግ» አለች፤ ፖሊሱ ልማድ ሆኖበታል መሰለኝ ማጅራቱን አከከና ባርኔጣውን እያስተካከለ «አሁን አንቺም ዕዳ እንዳትገቢ ይቅርብሽ» አላት።

ከበቡሽ ግንባርዋን ኮስትራ አይንዋን አጮለለጮለችና «ምኑ» አለች፤ ፖሊሱ በቁጣ «ነገሩ ነዋ» አላት፤ «ለምን ብዬ? በምን ምክንያት» አለችው፤ «ዕዳ ትገቢያለሽ አላት ፖሊሱ - «የምን ዕዳ» አለችው ከበቡሽ።

«ሰው በሀሰት ከሰሽ በነፃ አትለቀቂም በዘዙ ረጅም ነው፤ እኔ መክሬሻለሁ ነገሩ እንዳየሁት አያዋጣሽም ቢላት «አይይ ለምን አያዋጣኝም ያዋጣኛል» ብትለው ፖሊሱ ኮስተርተር አለና «አትታረቂም?» አላት።

«እሺ በምን ዓይነት ነው ዕርቁ» አለች ከበቡሽ።

«ለተበደልሽው ሁሉ ትካሻለሽ« አላት ፖሊሱ

«እሺ እንዴት ነው» አለሽ ከበቡሽ

«እስቲ አንዴ ውጪ ቆዪ» አላት ፖሊሱ

ከበቡሽ ከክፍሉ ስትወጣ ፖሊሱ ወደኔ ዞር አለና «ጥቂት ገንዘብ ይስጧት ወዲያ መገላገል ነው» አለኝ፤ «ስንት ልስጣት» ብለው «ሠላሳ ብር የብቃታል፤ እንቢ ብትል እቆጣታለሁ በዚህ ከተገላገሉ የዱላዋ ካሣ መሆኑ ነው፤ የሌላው ወንጀል መቅረቱም አንድ ግልግል ነው፤ የዛሬ እንገር አንዴ ከተንጠለጠለ አይበጠስም፤ ወዲያ መገላገል ነው» አለኝ።

ፖሊሱ ስላደረገው የሽምግልና ተግባር አመስገንኩትና በኪሴ ከነበረች አርባ ብር ሠላሳውን ሰጥቼ አሥርዋን ከተትሁ፤ ወዲያውኑ «እርሶ ይሂዱ እኔ ነገሩን እጨርሰዋለሁ» ስላለኝ ከጣቢያው ወጣሁ።

በማግሥቱ ከበቡሽ ዘንቢ ይዛ ካንድ ጠረንገሎ ቢጤ አሽከር ጋር ስትሄድ አየኋት ወደኔም ጠጋ ባላ «በአሥር ብቻ ሆነ የኛ ግልግል» ብላኝ እየሳቀች እየተውረገረገች አለፈችኝ፤ «ለጤና ይበልላችሁ» ብያት ከሴይቼንቶ ተሣፈርኩ።

ምዕራፍ ፯

ሚስቴ በላይነሽ ስለ አዲሲቱ ገረዳችን ስለ አሰለፈች በየማታው ብዙ ነገር ታወራልኝ ጀመር፤

«እንዲህ አትምሰልህ ቆንጆ ናት፤ ልስብ አጠባ የጀመረች እንደሆነ አፈርድቤ ታስግጠዋለች፤

እማድ ቤት የገባች እንደሆነ በትንሽ ነገር ብዙ ትሠራለች፤ አሁን የቀኑ ምሳችን አንድ ብር ሰጥቻት ነው ያን ሁሉ ዓይነት የሠራችው፤ ባለ ሞያ ነች፤ እንዲህ አትምሰልህ፤ ጠላም ጠንስሳለች አታየውም የቤቱንስ ዕቃ አቀማመጥ» አለችኝ።

«ተይ የፊት አመስጋኝ ለኋላ አሜታ ያስቸግራል፤ ገረዶች ሁሉ በፊት ባለ ሞያ መስለው ለመታየት ሲገቡ ደህና አድርገው ይሠራሉ፤ በኋላ ግን መጐተት ያመጣሉ፤ ይሰለቻሉ፤ ማስጋናሽን ሳተበዢ በኋላ የምታመጣውን ልግም አስቢ» አልኳት።

በላይነሽ ግራ ክንዷን ካንገቴ ሥር ወሰደችና በጀርባዋ ተንጋላ «እሷ ልጅዬ እንደነኛ ጋጠ ወጤዎች ዓይነት አይደለችም፤ በፊትም ከነበረችበት ቤት እንዲሁ ነበረች፤ አሉ፤ ታዲያ ምን ያደርጋል፤ በችጋር ስለቆሏት አልፈግልም ብላ ወጣች፤ ስምንት ዓመት አብራቸው ኖራለች አሉ» አለችኝ።

«ስምንት ዓመት መኖርዋን ማን ነገረሽ» ብላት

«እሷው አጫወተችኝ አለችኝ በላይነሽ፤

«እሷው ተመስጋኝ እሷው መስካሪ?» ብላት፤

«ለምን ብላ ትዋሻለች» አለችኝ በላይነሽ

«ለመኖር ብላ»

«አይ እባክህቴ» ተከናንባ ፊትዋን ዞራ ተኛች

እውነትም አሰለፈች መሰንበቻዋን ሁሉ በመልካም ትሠራ ጀመር፤ የሞያዋአን ልክና ምን ያህልም ተወዳጅነት እንዳላት ስትነግረን ከረመች፤ «መለገም አላውቅም፤ ለማን ብዬ እለግማለሁ፤ ምስጥ ለሚበላው ጉልበት? በስማም እቴ።

«በስመ ገረድ ገረዶች ሁሉ ስማችንን ያጠፉታል፤ አያርፉም፤ ክስክሶች ናቸው፤ መቆነጣጠር ይወዳሉ፤ እናውቃለን፤ ይሉና ሥር ሲሏቸው ማጣፊያው ያጥራቸዋል።

«የእፍፍ ኰሌጅ ልጆች ሁሉ ቡና በጠራው ሲቆም በየሰው ቤት ይቀጠሩና እየተጉደፈደፉ የገረድ ስም ያጠፋሉ። እነሱ ምን ቸገራቸው ቡና ብጠራ ሲጀመር ተመልሰው ይሔዳሉ።

«ለቤቱ አያስቡ፤ ለስማቸው አይቸገሩ፤ ወድምድም ያረጓትና ሾለክ ይላሉ፤ ደሞ አያርፉ ከጐረቤት አንድ ኩሊ ቢጤ ይወሽሙና ለሱው ማጐብደድ ይወዳሉ፤ አፈር ድቤ ይበላ! እግዜርም አይወደው፤ ምን ያረጋል በንጹሕ ሲሠሩት ነው እግዜርም የሚባርከው።

«እሜትዬ ይሙቱ አልሎትም እኔ ልሙትሎት ስንቶቹ መሰሎት የሰው ቆሽት የሚያበግኑ? እንደሚያዩኝ ነው፤ አልወድም ምናባቱንስና መጥቶስ ምን ሊደግፍ?

«በንጹሕ ሠርቶ አስደስቶ ደሞዜን ጨምሩልኝ ማለት ያኮራል፤ እግዚአብሔርም ይወደዋል፤ አንድ የኛ ጐረቤት ሰውዬ ገረድ ነበረች፤ የበጉን የኋላ እግር ወርቹን አውጥታ ለውሻ ስትሰጠው አይቼ ምነው እሳቸውን ባትፈሪ እግዜርን አትፈሪም? ምናልባት እኮ እሳቸው ባያዩሽ እግዜር ያይሻል ብላት ምናገባሽ ታዲያ እኔ ከዚህ ከገነቸረ ሥጋ ጋር ልገናቸርልሽ ነው አለችኝ።

«ጡር ነው፤ ደግ አይደለም፤ እጅ ይጥላል፤ ወንድ ልጅ ለራሱ ምን ያውቃል ከብት ነው። እንስሳ ነው፤ አፈር ይብላኝ? ታዲያ አይቀር፤ እግዜር ያይ ያይና ይጥላል፤ ይኸ ሁሉ ገረድ ስንኩልኩል በሽተኛ የሚሆነው ለምን መሰሎት? በዚሁ ነው፤ እየተልከፈከፉ ነው፤ አበስኩ ገብርኩ እቴ» ባል ጣትዋን ነከሰች።

ይህ አንድ ዕለት ማታ አሰለፈች ያወራችልን ነው፤ ይህን በመሳሰለው ቃልዋ አሰለፈች በቤታችን ታማኝና ተወዳጅ ሆኖ ለስድስት ወር ቆየች፤ አስለፈች ምንም ታማኝ ብትሆን ሚስቴ በላይነሽም ጥንቁቅ ነበረችና ማድቤቱ ከተቆለፈ በኋላ የማድቤቱን ቁልፍ የማታሳድረው ከእስዋ ዘንድ ነበር፤ አንዳንዴ» አሰለፈች ማድቤቱን ቆልፋ ትመለስና መፍቻውን ከጠረጴዛው ላይ ወርወር ስታደርገው በላይነሽ ከመተኛትዋ በፊት የማድቤቱን መፍቻ ስጪኝ ብላ ትቀበላታለች እንጂ ፈጽማ አትረሳውም።

ገረዳችን አሰለፈች በማለዳ ተነሥታ የመኝታ ቤታችንን በር ቆርቁራ ቁልፉን ትቀበልና በላይነሽ እስክትነሣ ድረስ ቡና አፍልታ ቁርስ አሰናድታ ትጠብቃለች።

አንድ ዕለት ማታ ከሥራዬ ገባሁና ከእልፍኝ ቁጭ ከማለቴ በላይነሽ መጣችና ካጠገቤ ቁጭ ብላ «ዛሬ ተጨንቄ ዋልኩልህ» አለችኝ።

«ለምን» ብላት

«አሰለፈች ስታለቅስ ጊዜ»

«ምን ሆና»

«አባትዋ ተመሙባትና በነፍስ ድረሺ የሚል መላክተኛ ተላከባት»

«አባት አላት እንዴ»

«ከላ ልጅዬ ኖርዋታል»

«የት ሀገር?»

«ከአላባ ቁሊቶ»

«ታዲያስ»

«አሁን ልትሔድብኝ ነው»

«እስቲ ጥሪያት» አልኳትና በላይነሽ አሰለፈችን ጠራቻት፤ አሰለፈች እያዘነች መጣችና ከእልፍኝ ግድግዳዋን ተደግፋ ቆመች።

«አባትሽ ታመሙብሽ አሉ» ብላት

«አዎ» አለችኝ ጣቶችዋን በጣቶችዋ እያፍተለተለች፤

«ልጅ ናቸው አርጅተዋል?»

«ያኔ ሲነግሩኝ የግሥጋሴ ጊዜ ነው የተወለድኩት አሉ ይሉ ነበር»

«የመቼው ግሥጋሤ»

«የትግሬ ግሥጋሤ ጊዜ»

«አድዋ»

«ነው መሰለኝ»

«አሁን ምናቸውን ነው የታመሙት»

«እኔ ምን አውቄ - ብቻ በነፍስ ድረሺ አሉኝ፤ ሞተውስ እንደሁ እኔ ምናውቃለሁ አለችና ለማልቀስ ሞካከራት።

«አይዞሽ አታልቅሺ ምናልባት ናፍቀውሽ ቶሎ እንድትሔጂላቸው ይሆናል በነፍስ ድረሽ ያሉሽ»

«አይ አይመስለኝም»

«አሁን አታልቅሺ ዝም በይ» ብላት እያለቀሰች ወደ ጓዳ ሔደች።

ደሞዝዋን ሁሉ ከፈልን ለመሳፈሪያና ለስንቋም በገንዘብ ረዳትና ለመጨረሻ ጊዜ ስንሰነባበት በቅርብ ጊዜ ተመልሳ መጥታ ሥራዋን እንደምትጀምር ነገረችኝ።

ለሊቱን ለበላይነሽ ስለ ገረዳችን ነገርኳት፤ ውሸቷን ነው አልኳት፤ ውሸቷን ላለመሆኑ በላይነሽ ተከራከረችኝ፤ እኔ እርግጠኛ መሆኔን አረጋገጥኩላት፤ ሊነጋጋ ሲል ገረዳችን አሰለፈች የመኝታ ቤታችንን በር አንኳኳች ምነው ብላት ቁልፉን ነው አለችኝ።

«ማታ ዕቃሽን ሁሉ አሰናድተሻልና አንነሳም አልኳት።

«እረስቸው ነበር» አለች

«አይ የቀረው ይቅር ስትመጪ የት ይሔድብሻል»

«ለመንገዴ የሚያስፈልገኝ የሥራ ልብስ ነበር»

«የለበሽውን ለብሰሽ ሒጂ» አልኳት፤ ለጥቂት ጊዜ ድምፅዋን ሳልሰማ ቆየሁ፤ እንደ ገና ደግሞ መዝጊያውን ቆረቆረች፤ ምነው ብላት «ሻሼን እማድቤት ረስቼው ነበርና ቁልፉን ነበር» አለች፤ በላይነሽ ካንገትዋ ገና አለችና «እባክህ ልስጣት ትውሰደው» አለች አርፈሽ አርፈሽ ተኚ ብዬ ተቆጣኋትና ለአሰለፈች ደምጎ አንነሳም ብዬሻለሁ አልኳት።

ለጥቂት ጊዜ ቆየችና እንደ ገና መዝጊያውን ቆረቆረችና ምነው ብላት «የተዋስኩትን የወይዘሮ ዘቢደሩን ዕቃ መልሼ ልሒድ ብዬ ነው፤ ቁልፉን ነበር» አለች፤ የምን ዕቃ ነው ብላት »መሰለቂያዋን ነው» አለች፤ «በኋላ በላይነሽ ትመልስላታለች፤ አያስቸግርም» አልኳት።

የአሰለፈች መወትወት ስለ እብዛ ከወትሮአችን ይበልጥ ተኝጠን አረፈድን፤ በኋላም በላይነሽ ስትነሣ የማድቤቱን ቁልፍ እንደያዝሁ ተኛሁ፤ በላይነሽ አሰለፈችን ተቆጣቻትና አሰለፈች እያጉረመረመች ሔደች።

ከመኝታዬ ተነሥቼ አሰለፈች ይህን ያህል የተቸገረችበትን በማድቤት ያስቀመጠችውን ዕቃዋን ለማየት ከበላይነሽ ጋር ብንገባ ባንድኒት ቁጭ በሉ ጣሳ ሙሉ ድልህ - ባንድ ከፍ ባለ ጣሳ ሙሉ ቅቤ - በደህና ከረጢት ሁለት ኪሎ ቡና - ባንድ ጨርቅ የተቋጠረ አሥራ አምስት ኪሎ የሚሆን የጤፍ ዱቄት - እንደ ገና ደግሞ በየሥርቻው ስንፈልግ ባንድ ጨርቅ የተቋጠሩ ቅመማ ቅመሞችና ባንድ ጨርቅ የተቋጠረ ሽንኩርት አገኘን።

ምዕራፍ ፰

«አይሆንም ይህ ለገረዶች ፊት መሰጠት አይበጅም፤ እኔ የብዙ ጊዜ ልምድ አለኝ፤ አሁንም ይቺን ልጅ እንደበፊተኞቹ ጐሽ ጐሽ አትበያት» አልኳት ለበላይነሽ።

«ያው ናቸው» አለችኝ በላይነች «ቢያመሰግኗቸው ባያመሰግኗቸው እነሱ እንደ ሆነ ያው መቀነጣጠባእውን አይተው፤ ይቺም ደግሞ እስቲ ትሞከራለች፤ ደሞም እኮ ጐሽ ካላሏቸው አይሠሩም አለች።

«እንዳልሽው ይሆናል» አልኳት «የገረዶችን ዓመል ጠንቅቄ አውቃለሁ የሚል ቢኖር ይዋሻል፤ እንደ መልካቸው ነው፤ ብዙ ጠባይ አላቸው፤ ያም ቢሆን አጋማሹንም ቢሆን ማወቁ ይበጃል፤ እንዳልሽውም ሲያመሰግኗቸው ይወዳሉ ይሠራሉም፤ ደሞም አይምሰልሽ በሁሉ ነገር ስታመሰግኛቸው ትገመቻለሽ፤ በገረዶች ዘንድ መገመትሽም ያቀልሻል፤ በየገባችበት ቤት ሁሉ የወሬዋ መቅድም ታደርግሻለች» አልኳት።

«ነው፤ ያልከውም ይሆናል፤ ግን በደንብ አልገባኝም» አለች «በሁሉ ነገር ጐሽ ጐሽ ብትያት ያለማወቅሽን ታገምቻለለሽ» አልኳት።

«ታዲያ እንዴት ይሁን ትለኛለህ» አለችኝ «ከአቅሟ በላይ አትዘዣት፤ ልትሠራ የምትችለውን ነገር ሁሉ አሠሪያት፤ ብዙ ልብስ ስታጥብ ውላ እንደሆነ ደርበሽ ምጣድ ጣጂ አትበያት ልብሱንም ቢሆን ሳይበዛ አሳጥቢያት እንጂ ባንዴ አትቆልይባት በትንንሹ ያሳጠብሻት እንደ ሆነ ሌላውንም ከበድ ያለ ሥራ ደርባ ልትሠራልሽ ትችላለች።

«አንቺ ሴት ነሽና አንዳንዴ እርጃት ለየጥቃቅኑ ሁሉ እሷን አትፈልጊ፤ በሆነ ባልሆነው ሁሉ አትነዝንዣት፤ ሁለት ቅጣት የለምና ከተቆጣሻት ላጠፋችው፤ ነገር በደሞዝዋ አትቅጫት፤ ዕቃም ብትሰብር ዋጋዋን ከደሞዝዋ እንደትከፍል ንገሪያት።

«በሆድዋ አትበድያት፤ ትብላ፤ ይህን ብልሽም የአበላልዋ ሚዝና ከኛ አበላል እንዲበልጥ አያስፈልግም፤ አንችልም፤ እንዳሻት አትልቀቂያት፤ ሥልጣኑ ያንቺ መሆኑን አሳውቂያት ተቆጣጠሪያት» አልኳት።

በላይነሽ ይዘፍን የነበረውን የቴፕሪኮርድ ክር (ቴፕ) እየለወጠች «እንዲያው ከደምክ እንጂ እነሱ እንደሆነ ቢያባብሏቸውም ቢያበሻቅጧቸውም ያው ናቸው» አለች።

ሐሙስ ዕለት መሰንበቻውን ስለብሰው የከረምኩትን ልብሴን ለውጬ ወደ ሥራዬ ሄድሁ፤ በመሰንበቻው ኮቴ ውስጥ የነበሩትን ዕቃዎቼን ወደ ለወጥኩት ኪስ ሳላዛውር ረስቼው ሄሁ።

በሰዓት ስመጣ ኮቴን ካስቀመጥኩበት ቦታ አገኘሁት፤ በውስጡ ያሉትን ዕቃዎች ሳወጣ በኪሴ ውስጥ ከነበሩት አንድ ቅጠል ባለ ሀምሳ ብርና ሦስት ዝርዝር ብሮች መሐል ሃምሳውን ብር አጣሁት።

በላይነሽን ጠርቼ ወስዳ እንደሁ ብጠይቅ ያለመውሰዷን አረጋገጠችልኝ፤ እስተነአካቴው ወደ መኝታ ቤት ፈጽማ ሳትገባ መዋልዋንና በዝቶባት የነበረውን ሥራዋን ስታከናውን መዋሉዋን ነገረችኝ፤ ያልጋውም አለመነጠፍ ያላየችው በዚህ ምክንያት መሆኑን ነገረችኝ።

ገረዳችንን ብርቅነሽን ጠርቼ «ለምን አልጋውን አላነጠፍሽም» ብላት «ዛሬ በዝቶበን ነበርና ከማድቤት ስንደፋደፍ ፈረደብኝ» አለችኝ «ማን ነበር ከመኝታ ቤት የገባው» ብላት «እኔ ለራሴ ሥራዬን ከመሥራቴ ሌላ ምንም አላየሁም አለችኝ።

እንዳትበረግግና እንዳትጠፋ ብዬ የብሩን ነገር ሳላነሳባት ዝም አልኩ፤ ነዶኛልና ምሳዬን ሳልበላ ወደ ፖሊስ ጣቢያ ሄድኩ፤ የፖሊስ ጣቢያው ፖሊስ ለዚህ ዓይነቱ ነገር የሚሻሉትን ፖሊሶች ነገረኝና ወደዚያ ሄድሁ።

አመለከትሁ፤ ማመልከቻ ጽፈው ያቅርቡ ተባልኩ ማመልከቻዬን ጽፌ ቀረብሁ፤ መርማሪ ወይም አጣሪ ፖሊስ ታዘዘልኝና ቃል መስጠት ጀመርሁ።

«በኪስዎ የነበረው ስንት ብር ኖርዋል»

«ሃምሳ ሦስት»

«ስንቱ ጠፋ»

«ሃምሳው»

«ስላጠፋፉ የሚያውቁት ነገር አለ»

«የለም»

«ገንዘቡን ለምን በኪስዎ ጥለው ሄዱ»

«እረስቼው ነው»

«እንዴት ገንዘብ ይረሳል»

«አዎ ሊረሳ አይገባውም ነበር ግን ስለ ቸኮልኩ ነው»

«እሺ አሁን ገንዘቡ በምን ዓይነት ዘዴ የሚገኝ ይመስሎታል?»

«ዘዴውማ ከናንተ ነው»

«ደህና፤ ገንዘቡ ከኪስዎ ለመኖሩ ምን ምስክር አሎት»

«ምስክር የለኝም»

«ማስረጃስ»

«የለኝም»

«ለምን እርሶ ይህን ያህል ገንዘብ በኪሶ ያዙ»

«ተከልክሏል እንዴ»

«የለም ምክንያቱን ማወቅ አለብን»

«ምክንያት የለውም ያዝኩ»

«ዕቃ ሊገዙ ካልሆነ ወይም ላንድ ሰው ሊሰጡ ካልሆነ በምን ምክንያት ያዙት»

«ገንዘቤ ነው ኪሴ ነው፤ የራሴን ገንዘብ በራሴ ኪስ አስቀመጥኩት»

«ይሄ አይደለም፤ ይሁን፤ አሁን ተወሰደብኝ የሚሉትን ገንዘብ ማን የወሰደብዎት ይመስልዎታል»

«ገርዴ»

«ማን ትባላለች»

«ብርቅነሽ»

«ብርቅነሽ ማ»

«ያባቷን ስም አላውቅም»

«ያባትዋን ስም ሳያውቁ ነው እንዴ የቀጠሯት»

«እንኳን የአባቷን እሷንስ የት አውቃት ነበር»

«ይሁን - ብርቅነሽን የሚጠረጥሩበት ምን ምክንያት አለዎት»

«በቤቱ ሌላ ሰው የለማ»

«እርሶና ብርቅነሽ ብቻ ናችሁ»

«ሚስቴ አለች»

«ማን ይባላል»

«በላይነሽ»

«ይሔ ጠፋ የሚሉት ብር ከሦስታችሁ መሐል ነዋ የጠፋው»

«አዎ»

«ታዲያ ገረድዎ ለመስረቅዋ ምን ማስረጃ አለ»

«ሠረቀቻ»

«አይደለም - ለመስረቋ ማስረጃ ያስፈልጋል»

«ማስረጃማ ካለ እኔው እይዛታለሁ»

«እንደሱ አይደለም - አዩት አድን መጨበጫ ያስፈልጋል»

«መጨበጫውማ በቤቱ ያለችው እሷው ነች»

«ባለቤትዎስ አሉ አይደለ»

«ሚስቴ ሠረቀች ለማለት ነው»

«ማን ያውቃል»

«አይሆንማ የገዛ ገንዘብዋን»

«አሁን ታዲያ በምን ዓይነት ዘዴ ገንዘብዎን ልናስገኝሎት የምንችል ይመስሎታል።»

«መርምሯታ??

«ማንን»

«ብርቅነሽን»

«ምን ብለን»

«ወስደሻል ወይ ነዋ»

«እርሶ ገንዘቡን በኪስዎ አላስቀመጡት እንደሆንስ»

«አስቀምጫለሁ እንጂ»

«ምን ማስረጃ አለዎት»

«መቼም ምሥክር እየቆጠርኩ አላኖር - አስቀምጣጣለሁ አስቀምጣለሁ»

«ይሄ እንዴት ይቻላል»

«ለምን»

«አዩት ምናልባት እርስዎ ገረድዎን ለመጉዳት ብለው ያልጠፋብዎትን ጠፋብኝ ብለው አመልክተው ይሆናል ደሞም እር........

«ለምን ብዬ? ካናደደችኝ አላባርራትም እንዴ»

«ይችላሉ ግን አንዳንድ ሰዎች.......

«ኖ እኔ አንዳንድ ሰዎች አይደለሁማ»

«ያስጨርሱኝ፤ አንዳንድ ሰዎች ቅድም እንዳልኰት ያረጋሉ»

«አኔ አላደርግማ»

«በምን እናውቃለን»

«እንዴ ፖሊሶች ናችኋ»

«ፖሊስ ነቢይ ወይም ወልይ አይደል»

«መሆን አለበት»

«ሆኖ አልተገኘማ»

«ይሔ ስንፍና ነው»

«ማንም ጐበዝ በራሱ ኃይል ነቢይ አልሆነም»

«አሁን በቃ ምንም ተስፋ የለኝ?»

«አለዎት»

«መቼ»

«አይቸኩሉ»

«ገንዘቡ ሳይጠፋ መቸኮ አለብኝ»

«አልጠፋም እንዴ»

«ጠፍቷል»

«ታዲያ ለምን ሳይጠፋ ይላሉ»

«ሳይባክን ሳይመነዘር ማለቴ ነው»

«አይቸኩሉ»

«መቸኰል አለብኝ»

«ለምን»

«ለገንዘቤ»

«ምርመራው ይጣራል»

«መቼ»

«ቀስ ብሎ፤ በብልሃት፤ በዘዴ፤ በመግባባት»

«እንዴት?»

«በመስማማት»

የአራዳው ታደሰ

ከጳውሎስ ኞኞ

ይህችን መጽሐፌን ለተወለኩባት ለቁልቢ፤ ላደግሁባት ለድሬዳዋ፤ በጠቅላላው ለሐረርጌ ጠቅላይ ግዛት መታሰቢያ አድርጌአታለሁ።

ከታተመችበት ወር አንሥቶ ላንድ ዓመት የመጽሐፌ የግሌ ነው ከአንድ ዓመት በኋላ መብቱ የማንኛውም ኢትዮጵያዊ ይሁን፤ ከወሰንኩት ጊዜ በኋላ አሳትሞ ለመሸጥ የፈለገ ሁሉ ከድርሰቴ ሳይቀንስም ሆነ ሳይጨምር ሊያራባው ይችላል።

ስሜን ሳይሰርዝ «አሳታሚው እገሌ» ብሎ ማንም ኢትዮጵያዊ ከፈለገ እንዲያራባት የደራሲነት መብቴን ለቅቄ አለሁ፤ አሳታሚው የግሉን የመግቢያ ሐተታ በስሙ ቢጽፍ እኔም ሆንኩ ወራሼ አንቃወምም።

የተላከ ከጳውሎስ ኞኞ

ይድረስ ከመጽሐፌ አንባቢዎች።

እንዲህ ሆነ፤ ይህችን መጽሐፌን በተወለድኩ በ፳፰ኛው ዕድሜዬ በ፲፱፻፶፬ ዓ.ም አዘጋጀኋት፤ ብዙ አልለፋሁባትም፤ አልተራቀቅሁባትም፤ ያን ኮፋሽ ማዕረግ «አዋቂ» እሰኝባታለሁ፤ ብዬ አልከጀልኩባትም፤ ደራሲዎችን ልወዳደርባት ከገበያ አላዋልኳትም፤ «የዘመኔ ሴቶች ትልክስክሶች ናቸው» ልልባት አላሰናዳኋትም፤ ደስ የሚያሰኙኝ «የሀገሬ ሴቶች እጅግ ጨዋዎች ናችወ» አላልኩባትም፤ ወንዱን ልነቅፍባት ብዬ አልተነሣሁም፤ ግና «ልብ የሌላቸው አሉ ለምን ከቄራ ሔደው ልብ አይገዙም» ልልባት ያሰብኩ መሰለኝ። ነው፤ ሳይሆንም አይቀር።

መጽሐፌን ያዘጋጀኋት ሚስት የሌለኝ የሚስት ደሀ ሆኜ ነው፤ በድብቁ ጨለማ በር በላዬ ተዘግቶ ጭር ባለበት ክፍሌ የአዲስ አበባ ውርጭ ተጨምሮበት የውሻ አፍንቻ ከሆነው መኝታዬ ላይ እንቅልፍ አልወስድ እያለኝ ግርመኛውን ሌሊት ስታገለው ይህችኒ ድርሰቴን አልጋዬ ላይ ተከዝኩባት።

በድርሰቴ ውስጥ የፈጠርኳቸው ሰዎች ልሙጭ ያሉት ባለጌዎች ናቸው፤ ብልግናቸውም እኔን ጨዋውን እንኳን አባለገኝ፤ ያየሁባቸውን ሁሉ አወራሁላችሁ፤ አፈጻጸሜ አይቅፈፋችሁ፤ ብልግና የምንላቸው ነገሮች በሀገራችን ስነ ጽሑፎች እጅግ ያልተለመዱ በመሆናቸው እኔም መቼም እንደእናንተው ጨዋ ነኝና ዓይናፋርነቱን እያበዛሁት «ተኝተው ያደሩበትን ሌንሶላ ገረዱ ብርቅነሽ አጠበች……እንደዜ ብቻ ዋይ ብላ ዝም አለች…….ከንፈሬ አበጠብኝ እኮ ብትለው የኔ ይበልጥልሻል አላት…….መሐረቤን ፍራሹ ሥር ረስቼው ስለ ነበር……ሩብ ሰዓት ተኝተው…….ደሜን እያዘራሁ» እነዚህን የመሳሰሉ ንግግሮች እየተሽኮረመምኩ አግብቻለሁና ስታነቡ አደራ እያፈራችሁ የባሰ እንዳታሳፍሩኝ።

ለኔ በሕይወቴ ለጋብቻ የጠፋብኝን ሴቶች ቆንጆዋንም፤ ፉንጋዋንም፤ ደሀዋንም፤ ሀብታሟንም ልጃገረዷንም፤ ፊቷንም ብልጧን፤ ቂሏንም፤ ሞያሌያሟንም፤ ይቺንም፤ ይቺንም ፈጥሬ ፈጥሬ በድርሰቴ ውስጥ ሞጀርኳቸው። የማዝነው የነዚህ ሁሉ ፈጣሪ ሆኜ የሚስት ደሀ በመሆኔ ነው፤ ብቻ ብልግናቸው እያናደደኝ ጠላኋቸው እንጂ ባጣ ባጣ ቂልና ሞያሌም አላጣም ነበር።

መጽሐፌን ስታነቡ የብዙ ሰዎችን ስም ታገኛላችሁ፤ በስሞቹም ማንንም ባለ ስም በሞክሼነታቸው ይቅርታ አልጠይቅም፤ አባት ለልጁ ደስ ያለውን ስም ይሰይማል። እኔውም በድርሰቴ ውስጥ ላሉ ሰዎች ደስ ያለኝን ስም ሰይሜላቸዋለሁ።

ፈጣሪዬ ሥላሴ ናቸው ለመጽሐፌ ፈጣሪዋ ደግሞ እኔ ነኝ፤ ሥላሴ ባፈጣጠራቸው ደህና ሀብታም፤ በሽተኛና ጤናማ ጨዋና ባለጌ እንዲሁም የለባቸውም፤ ያስፈለጋቸውን በማድረጋቸው ወቃሽና ከሳሽ የለባቸው፤ ወቃሽ ቢኖርም አይሰሙትም። መጽሐፌን ፈጠርኳት፤ እንዳፈጣጠሬም በመጽሐፌ ውስጥ ላሉ ሰዎች ፈላጭ ቆራጩ ባለሥልጣን እኔ አቶ ጳውሎስ ኞኞ በመሆኔ አንዱን ደሀ፤ ሌላውን ሀብታም፤ ይቺኛዋን እንዲህ፤ ያቺኛዋንም እንዲያ በማድረጌ የድርሰቴ ሰዎች አይከሱኝም አይወቅሱኝምም፤ ቢወቅሱኝም አልሰማቸው።

መጽሐፌ ፍጹም ልብ ወለድ ናት፤ ነገር ግን ያጻጻፌን ዓላማ ብዙ ጊዜ የምሰማውንና የማውቀውን እንዳጫጭር ታሪክ እያረኩ ጻፍኩት። አነሳሴም ላገባ በገበያ የምስማማቸውን ሚስቶች እንደ ታደሰ ዓይነቱ ጩልፋት እያደናቀፈ ስላስቸገረኝ ነዶኝ ነው፤ ቢሆንም ጽሑፌ ፋይዳ አይኖራትም።

ተተብትቦ መቻ በጠፋው ኑሮአችን እየተግተለተልን ትዳር ሳንይዝ ወንዶችም ሴቶችም ባንድ አረጀን፤ ፍቅር በወረቀት የሚለጠፍ ቴምብር ሆነ፤ መዋደድ በከንፈር አለቀ፤ ተሸማማች ሞልቶ ደላላዎች የትዳርን ገበያ በተኑት፤ ጩልፋቶቹ አላሻምት አሉ። ነዶኛል እንደ አነዳዴም የሥላሴን ፍጡር ገድዬ ከምገደል እራሴ እየፈጠርኩ መግደሉ ፋታ የሚሰጠኝ መሰለኝ።

ባለትዳሮች፤ ጥሩ ሚስት ያገኛችሁ ወንዶች እግዚአብሔር አድሏችኋልና ተመስገን እያላችሁ ኑሩ፤ መልካሙን አባወራ ያገኛችሁ ሴቶችም ደላላዎችን ሳትሰሙ ለት ሰጥ ብላችሁ ኑሮ፤ መበሳጨቱን፤ መናደዱን፤ አልጋ መደብደቡን፤ ትራስ አቅፎ ማደሩን፤ ከገረዱ ጋር አብሲት መቆጣጠሩን እኛ የትዳር ምስኪኖች ወንዶች እንችልላችኋለንና የተጋባችሁ በፈጠራችሁ ይሁንባችሁ እንዳትፋቱና በውጭ እንዳትሞቱ።

ትዳር የሚያንገሸግሻቸው መኖራቸውን አውቃለሁ፤ በዚች አባባሌም እንደሚነቅፉኝና ያልሠለጠነው ጅላጅል እንደሚሉኝ እተነባለሁ፤ ግና ክብድ የለኝም፤ አፈጣጠራችን ለየቅል ነውና ነው።

ምዕራፍ ፩

ጣይቱን አባቷ ብቻ አይከፋባትም፤ እናቷ ወይዝሮ ጣዲቄም ያው ናቸው፤ ደጋን አያያዝ እወቂ እያሉ አጉብጠዋታል፤ ንደፊ እያሉ ነድፈዋታል፤ አክርሪው በማለት አክረዋታል፤ ፍተይ እያሉ አፍተልትለዋታል፤ ዶሮ ሥሪ እያሉ ፍቀዋታል፤ ቡና አፍሊ በማለት አጥቁረዋታል፤ አብሲት ጣይ እያሉ አመድማዶ አድርገዋታል፤ በርበሬ ቀንጥሽ እያሉ ለብልበዋታል፤ እሳት እንድጂ እያሉ አንድደዋታል።

ከዚሁ ሁሉ ጣይቱን የሚያናድዳት የሚያበሳጫት ነፃ ሆነው ነፃነት እንዳላቸው ሴቶች ሁሉ ፉር ያለመለቀቋ ነው፤ ለሁል ጊዜም ባይሆን ያልፎ አልፎውን ትመኛለች፤ ግና የአቶ አጎናፍርና የወይዘሮ ጣዲቄ ልጅ ነች።

አንድ ቀለታ አቶ አጎናፍር ወደ ሥራቸው ወይዘሮ ጣዲቄ ደግሞ ገረዳቸውን በላይነሽን አስከትለው የታመሙ እኅታቸውን ወይዘሮ ትደነቂያለሽን ጥየቃ ሄዱ፤ ጣይቱ ግን ለምሳ የሚሆን ወጥ ትሠራ ነበረች፤ እጅና እግሯ ምድጃው አጠገብ ቢድበሰበሱም ጣይቱ ግን በዚያ እንጨትና የማድ ቤት ዕቃ ብቻ በታጎረበት ማድ ቤት ውስጥ አልነበረችም።

አንድ እጅግ አስጨናቂና አፈኛ የሆነ ኃይል ደቁሶ ይዟታል፤ ያም የሰረጸባት ኃይል አላስተነፈሳትም፤ ቆየትየት እያለች ያፈናትን ኃይል በኃይል ኡህ ትለዋለች፤ ሆኖም ጨርሶ አይወጣላትም፤ ጣይቱን ያስጨነቃት አንድ ኃይለኛ ኃይል አለ፤ ጣይቱ በምንም መንገድ በምንም ዘዴ በምንም ምክንያት በምንም ሁኔታ ያን ኃይለኛ ኃይል ልታስወግደው ወይንም ልትተነፍሰው ወይንም ደግሞ ልትተወው ወይንም ከኃይሉ የበለጠ ኃይል ልታገኝ አልቻለችም።

ጣይቱ ጉንጯን እየደፋች ዓይኗን እንዳፈጠጠች ሥራሥሮችዋን እንዳገታተረች ጡንቾቿን እንዳስቆጣች ከልቧ ትርግታ ጋር እየተናዘረች ከቧንቧው በጣሳ ውሃ ቀድታ ከማድ ቤት ገባ እንዳለች «የአየር ዝንባዝንቦች፤ በክንፍ በራሪዎች፤

አውሱኝ ነፃነት፤

አልሙት በባርነት» አለች፤ ቀጥላም ኃይሏን በኃይል ተነፈሰች፤ ግና አልወጣላትም፤ ወጡን እያማሰለች፤ «ጊደር ዕድለኛ ነች፤ በፈቃድዋ እናትዋን ተከተላለችና» ብላ ተከዘች።

ከጎረቤታቸው አሮጊቷ እመት ሙሉነሽ እንዴት አደራችሁ ቢሉ «ደህና» የሚል መልስ ብቻ አገኘ በሆዷም «አሮጊት ባልቴቶች ዕድሜያቸውን የፈጁ፤ ደግሞ ልጅ መልሰው የጃጁ» ስትል እመት ሙሉነሽ ከጣይቱ ዘንድ ገብተው እሜቴ ወዴት እንደ ሔዱ ጠይቀው ሲመጡ ሰላምታ እድትነግርላቸው ለጣይቱ ነግርወ ተሰናብተዋት ሔዱ፤ ጣይቱም ከዚያው ሥፍራዋ ተቀምጣ «በውኑ ታድለዋል አምላክ አፍቅሮአቸው፤

የኔው ዓይነት ኑሮ ሕጉን ገፎላቸው

ተቆጣጣሪ የለ ቢገቡ ቢወጡ

ማንም ምን ቢሆን በምንም አይለማመጡ

የሰው ልጅነቴ አፈነኝ በሲቃ

ተጨነቅሁኝ

ማሰንሁኝ

ለፋሁኝ

ይብቃ»

እንጨት ቆስቁሳ «እርግማን ምንድነው ትርጉሙስ እንዴት ነው? ረጋሚውስ ማነው? እናንተስ ብትሆን? ኧረ አባትስ ቢሆን? ምንድነው? ለምን ነው? ኧረ ለምን ነው ጭንቁ? በኔ ጊዜ፤ በኔ ዘመን፤ በኔ ወጣትነት፤ በኔ አፍላነት እናቴ የልጅነቷን ረሳች፤ በሱ ጊዜ በሱ ዘመን፤ በሱ አፍላነት፤ አባቴ አልፎት የመጣውን ልጅነት ዘነጋው፤ ለምን? በምን? ስለምን? መሆን አይገባውም» አለችኝ፤ ከዚያም ለጥቂት ጊዜ ከንፈሯን አለንቡጫ ቆየች።

ድስቱን አውጥታ ካስቀመጠች በኋላ «አባቴ ለናቴ የዚያን ጊዜ እንዲያ፤ በንዲያ፤ ስለንዲያ ለንዲያ እወድሽ ነበር ይላታል። እናቴም አባቴን በልጅነቴ የእንዲህ ጊዜ፤ በእንዲህ ስለንዲህ፤ ለእንዲህ እወድ ነበር ትለዋለች። እኔስ? የ - በ - ለ - ስለ ለምን ይነፈጉኛል? በምን ምክንያት? አልቻልኩም አቃተኝ ተሸነፍኩ ደከመኝ፤

በምን የተነሣ ለምን ነው የሚያመኝ?

ሰዎች ከሰው ጋር እንኑርስ ቢሉ

ለእኔ እንደሚሉት ለእንቶኔም ይበሉ። ያለዚያስ ሰው ከሰው ጋር ተዋዶ የሚኖርበት ምንድነው ምክንያቱ? መከባበሩስ ለምን ነው? በምን ይሆናል? በምን የተነሣ? በምን ምክንያት? በምን ሰበብ? አይገባኝም።

ሰው ለሰው መውደዱ ለምንድን ነው? ሰው ለሰው መሽቆጥቆቱስ የምን ዘዬ ነው? አባቴ ማነው? እናቲስ ደሞ ማናት? ልጃቸው ነኝ፤ አሞኛል፤ የባሰውን በሽታ ሆነብኝ ከብዶኛል፤ እነሱ ተጨማሪ ሸክም ሆኑብኝ፤ ልቤ ጠፍቷል፤ የለም የለም፤ ወላጆቼም ሊያገኙልኝ አልቻሉም! አቀቃታቸው!! ሰነፉ! የአባቴ አባት መሪጌታ ደሳለኝ ልጅ አላስወለዱም የእናቴ እናት እምዬ ሙላቷም ጭንጋፍ ወልደዋል፤ የሰው ልጅ ሰው ሆኖ ሰውን ካልወለደ

አንዱ በማያውቀው ባዱ ከፈረደ፤ ኑሮ እንዴት ሊሆን ይችላል? አይሆንም፤ ወደድኩት፤ አፈቀርኩት፤ አሻፈረንኝ፤ እምብዮ ከሁሉ አስበልጪ ወደዋለሁ፤ ወደድኩት! ወዶኛል፤ አፍቅሮኛል፤ ታዲያስ? የነሱ መጨቆን ምን ይባላል? ትርጉሙስ ለማን ይገብዋል? ይገባናል የሚሉ ቢኖሩ እታዘባቸዋለሁ።

«ለእግዚአብሔር ሁለት ልመና አቀርብለታለሁ፤ ከሁለቱ አንዱን እንዲፈጸምልኝም እማጸንበታለሁ፤ ይግደለኝ፤ አለዚያም ባፈር በገለባም ብሎ ከታደሰ ጋር ያገናኘኝ፤ ወዴንና ውዱንም ያዋጣልን፤ የማይሆን ከሆነ ሞት! መሞት! ሞት ይምጣ፤ ይገባኛል መሞት፤ በእርግጥም ያስፈልገኛል» አለች።

ከቤት ብትወጣ ከአጥር ውጪ ታደሰን አየችው፤ ደንገጠች፤ ፈራች፤ ብርክ ያዛት፤ እንደ መሽኮርመምም አለች።

የታደሰ ጥርሶች ያማምራሉ፤ ጉንጮቹ በምላጭ አልተፈተጉም፤ ሲያያት ሳቅ በማለት ለሳቅ ንግግሩ ስቃ አነጋገረችው፤ ወዳጥሩ ተጠጋች፤ በዚያም ከታደሰ ጋር እጅግ አወሩ፤ ብዙም ተጫወቱ፤ ወዲያውም በአጥሩ ሾልካ ከታደሰ ጋር ሔደች፤ ጠፋች፤ አቶ አጎናፍርና ወይዘሮ ጣዲቄ ማንን ያናድዱ ይሆን?

//=//

ታደሰ ጣይቱን አገኛት፤ ደግሞም አገኛት ጣይቱም ታደሰን አገኘችው፤ ደግማም አገኘችው፤ «ስዎች ሰው የሚሆኑት ከሰው ጋር በተገናኙ ጊዜ ነው» አለች፤ ማለቷንም ቀጥላ «ይህ ቀን ይህ ሰዓት ይህ ጊዜ በጠቅላላው ይህ ሁኔታ እንደወይት ይገኛል እያልኩ ናፍቄው ነበር፤ አገኘሁት፤ ያ - የሐሳብ የረዘመብኝ ጊዜ አሁን ሆነ፤ ይሆን ተፍቆ ሆነ ተተካ፤ ይደንቀኛል» አለች «ደግሞም» ብላ ወሬዋን ስትቀጥል ታደሰ አቋረጣት።

«ሰላቢ ነሽ በዓይንሽ ስለበሽኛልና» አላት፤ ወዲያውም ደግሞ እየተንጎራደደ ጥቂት ካሰላሰለ በኋላ እጁን እያሻሸ «የሴት ልጆች ውበት የወንዶች ማሠሪያ

«እህሁ ወዲያ፤ ወዲያ፤» አለና ወደ መስኮቱ ጠጋ ብሎ ውጪውን እያየ ተከዘ፤ ወዲያውኑም ዞሮ ፈገግ ብሎ «አሁንም ይደንቀኛል፤ ደግሞም ይገርመኛል፤ አሁንም እንደ ገና ይደንቀኛል፤ መልሶም ይደንቀልኛል» ብሏት ፊቱን ዞሮ በመስኮት ወደ ውጪ ያተኩር ጀመር።

ጣይቱ በምቹው ወንበር ላይ እንደ ተቀመጠች የታደሰን ጀርባ እያየች «ፍቅር አስጨነቀህ፤ አስጠበበህ፤ አምላክ ፈርዶብህ በውዴ ማቀቅህ፤ ታዱ? ታድዬ? በምን ሁኔታ ባስደስትህ ትደሰታለህ? ታዱዬ ንገረኝ እኮ? አውጋኝ» አለችው።

ታደሰ ውጪ ውጪውን እያየ በስተጀርባው «ያም ይሆናል፤ ደግሞም አዎን፤ ምን ልበል? በወኑ ውድሽ ያስጨነቀኝ ይመስልሻል? ፍቅር ቶሎ ግሎ ሲሆነው ገልጃጃ፤ ትርጉሙ ምንድነው? እንጃ እንጃ» አላት፤ ጣይቱ የመገረም መልክ ታየባትና «ያሁነኛው ንግግርህ ያስገርመኛል» ካሉት በኋላ መልሳ ደግሞ «እንጃ እንጃ፤ ያልከው ለምንድነው ታዱ?

ውቃቢህ ምን ይሻል፤ ምንድን ነው ልማዱ? ደግሞሳ ታደሰዬ? ባለፈው ጊዜ መገናኛ አጥተን» ብላ ሳጨርስ ታደሰ አቋርጧት ወደ ኋላው ይናገር ጀመር። «ያንን ተይው፤ አልፏልና - ያልነበርሺውን አሁን ከውጪ እንደማያው፤ አልፏልና፤ ያልነበርሺውን አሁን ከውጪ እንደማያት እንደዚያች ቢራቢሮ አደረኩሽ፤ ግና ምን ልበልሽ? ኧረ ምን - ምን - ልበልሽ?» አላት።

ጣይቱ ጥቂት ሴኮንዶች አመንትታ «ምን ትለኝ?» አለችው «አንድ ኃይል አፍኖኃል፤ አይደለም? ነው በለኝ፤ ከራስህ የሜበልጥህ ማንም ሆነ ምንም የለም፤ ጠላኸኝን?» አለችው።

ታደሰ ወደ ውጪው እያየ ሳቅ አለና በቀኝ እጁ የመስኮቱን መጋረጃ እየነቃቀሰ «በውነቱ ሰቶች ነቢይነትም አላቸው እወድሽ እንደ ነበረ እናውቃለን፤ እንደማውቅሽ ቆንጆ ነሽ፤ እንደምናውቀውም ውብ ነኝ። ታዲያ ብንጋባ የምንኳኳን ይመስልሻልን?» አላት።

ጣይቱ ባለችበት ምቹ ወንበር ላይ እግሮቿን አነባብራ በግራ ጐንዋ ጋደም ብላ በመደገፊያው ላይ እጅዋን አድርጋ በግራ እጅዋ ግራ ጆሮ ግንዷን ደገፍ ካደረገች በኋላ ላላት ማለቷን ቀጠለች «በእርግጥ ልጆች ያቦኩት ለራት አይበቃም የሚባለው እርግጥ ነው፤ ደግሞም እርግጥ ነው፤ ፍጹምም እውነት ነው፤ የጥምቀት ለታ ጃንሜዳ ተገናኝተን ከረሜላ ገዝተህልኝ ለብቻችን ተቀምጠን የፈረስ ላይ ገና የሚጫወቱት ስናይ ያልከኝን ዘነጋኸው? ያ - አረንቻታ የገዛኸው ልጅ ዛሬ አይገኝም እንጂ በመስከረ ነበረ» አሻቅባ «ሃሌ ሉያ የነበርክ አምላክ ሆይ!!» አለችና እንደገና የታደሰን ጀርባ እያየች «ያልከኝን ታውቀዋለህ፤ አውቀዋለሁም፤ ምናልባት ረስተኸው፤ ይሆናል፤ በርግጥም ረስተኸዋል፤ አዎን ዘንግተኸዋል ደግሞስ የቃና ዘገሊላ ለታ የካ ከእናቴ ጋር አግኝተኸኝ ከእናቴ እንድነጠል አስደረገህ ከቤተ ክርስቲያኑ በስተ ጀባ ባለው ጫካ ውስጥ ስናወጋ ምን አልከኝ? ኧረ ምን ነበር የተናገርከኝ? ረሳኸው?» ራስዋን ቀና አድርጋ «ኤሎሄ የሰው ልጆችን ልቦና የፈጠርክ አልፋ ኦሜጋ ሆይ መንበርህ ወዴት ነው?» አለች።

ጋደም ካለችበት ተቀምጣ «የሰው ነህ አልኩህ አይደለም አልከኝ፤ ወደድኩህ አልኩህ፤ ጠላሁሽ አልከኝ፤ ክብሬን፤ ክብሬን ማዕረጌን መከበሪያዬን መወዳጃዬን ገፈፍህ፤ ቅድስት የምባልበትን አረከስህ፤ እንደገናም ደግሞ» ብላ ሳትጨርስ ታደሰ እጆቹን ወደ ኋላ ደራርቦ ወደ መዝጊያው ዘንድ እየተራመደ ላለችው ሲል ጀመረ።

የቂሎች መሞኛ የሞኞቹ ወሬ

ክብሬ ክብሬ፤ ክብሬ፤ ክብሬ፤ የሚባልበት ፍቼ አይገኝም» ተመልሶ ወደ መስኮቱ እየተራመደ «ምናልባት ይገባኛል ትይ ይሆናል፤ ባለመግባታችንም አይከፋኝም፤ ነሽ ነኝና፤ ሆነ በሁለት መንገድ ነፃ አወጣሁሽ፤ አሁን ግን ክብሬ አልሽ፤ የኔሳ? ኧረ የዚያን ጊዜሳ? የካን ካመጣሽው ዘንዳ አንቺስ ከጫካው ምን አልሺኝ? ተናገሪ የአንዱን ጉድ የሚያወራ የራሱን ሰውሮ ነው፤ መታደስን እንድንሻ አባቴ አቶ ወልደ ማርያም ታደሰ አሉኝ፤ ጣይቱ ነሽና በጸሐይነትሽ ለሁሉ ብታበሪ ምን አለበት?»

ወደ መዝጊያው እየተመለሰ «የሚደንቅሽ ብዙ እንዳለ አውቃለሁ፤ እንዳለኝም እወቂ፤ ስላልኩ ተባልኩ በይ፤ ተባልኩን ብቻ አታዘውትሪ ወደድኩሽ፤ መልሼም ደግሞ ጠላሁሽ፤ እንዳልሽውም፤ ልበል» ልጆቹና ፊቱን ወደ ሰማይ አሻቅቦ «አቤቱ የሴቶችን ልብ የፈጠርክ ሆይ ምን ቻይ ነህ?» አለ።

ጣይቱ ስትመለስ «ፈጣሪ የሁሉንም ሁሉ ይስማ፤ እናት አባቴን ከዳኋቸው፤ ካንተ ዘንድ እመጣሁ እዛሬው ስምንተኛው ቀን ደስ አልተያየንም፤ ያለሁበትንም አያውቅም» አይኗን አሻቅባ ባለአክናፍ አማልክቶች ሆይ፤ ስለኔው ምን መከራችሁ? ምንስ ተባባላችሁ? ባለ ጥቁሮቹ ጭራ መላእክቶች ሆይ ምንኛውን ብቅል ጠነሰሳችሁብኝ» አለችና ተከዝ ብላ «ስማኝ ታደሰ፤ ወዴት ልሒድ? ቦታውን ምራኝ፤ የምገባበትንም ቀዳዳ አሳየኝ» ብላ አዝና አቀረቀረች።

«ላልሽው ልበል» አላት ታደሰ «ሁሉንም ተይው፤ እርሺው፤ አታስታውሺውም፤ ደግሞም አታልቅሺ፤ ማንባትሽ ልነግርሽ» ብሎ አንዱን እግሩን ከምቹው ወንበር ላይ አድርጓል ጉልበቱን በክንዶቹ ተመርኩዞ ጎበጥ አለና «ያሰብኩትን ነገር ሁሉ አስጠፋኝ፤ አይዞሽ አትባቢ፤ የሴት ልጆች እንባ ቅርብ ነው ላይ ናቸው፤

በቶሎ ለማልቀስ ተሰጥዎ አላቸው፤ ከዚያም ሌላ ደግሞ ሴቶች ልጆች» እግሩን አውርዶ ወደ መስኮቱ እየሔዱ «በመባባታቸው የወንዶችን ልብ ለመስበር እንደሚችሉ አውቃለሁ፤ እርግጥ እንው» የመስኮቱን መጋረጃ በግራ እጁ ገልጦ ይዞ ወደ ውጪ እያየ «ሆኖም ደግሞ በእርግጥ ለመባባታቸው ምንም ዓይነት አስረጅ አይገኝላቸውም»

«በድንገት ወደ ጣይቱ መለስ ብሎ «አሁን መቶ ብር እሰጥሻለሁ፤ ሦስት ወር ድረስም ከሰላሳ ብር ያልበለጠ የቤት ኪራይ እከፍልልሻለሁ፤ ይህም በውነቱ ላንቺ ብቻ ያደረግሁት ከፍተኛ ዕርዳታ ነው» ፊቱን ወደ መስኮት ዞሮ ውጪ ውጪውን እያየ «ይህንንም ያናገሩኝ መናፍስት አስደነቁኝ፤ ለሴት ልጆች ኑሮ ሰፊ ነው አዲሳባ፤

ለምን ነው ጣይቱ ሆድሽ የሚባባ፤ በውነቱ በፍጹም ሊባባብሽ አይገባም፤ ታዲያ ባልኩሽ ትስማሚያለሽ? የማትስማሚ ቢሆን ብዙም መንገድ ነፃ ያወጣሁሽ ነኝና ደግመሽ ደግሞ በነፃ ልትሔጂ ትችያለሽ፤ ያለዚያም ደግሞ ጓድ እንደምትሆኝያቸው ዓይነት ይታሰብልኝ የምትይም ቢሆን ዛሬ ሰባት ቀንሽ ነው፤ በከፍተኛ ሒሳብ በሰላሳ አምስት ብር ልንለያይ እንችላለን፤ እወቂ የደንበኝነት ሂሳብ አልተቀነሰለትም» ብሎ ፈገግ አለና የኋሊት ሰርቆ አያት።

ለዚህ መልስ ጣይቱ እንደ ተከዘች «ይሁና» አለች። ጣይቱ ታደሰ የሰጣትን ገንዘብ ይዛ ከቤቱ ወጣችለት፤ ታደሰት ሁለቴ ተገላገላ፤ ፍቅሯ ያስጨነቀውን አግኝቶ ያን ጭንቁን ተገላገለ ወዶ የጣላት ጣይቱ ከቤቱ ስለሔደችለት እንደገና ተገላገለ፤ ታደሰ አረፈ፤ ጣይቱ ከርታታ ልትሆን ሔደች።

ምዕራፍ ፰

ፊታውራሪ ደባልቀው ሀብታም ናቸው፤ ሚስታቸው ወይዘሮ እጅጋየሁ የደጃች ከበደ ልጅ ቢሆኑም ፊታውራሪ ደባልቀውም በዘራቸው እንደ ብርሌ የጠሩ ጨዋ የጨዋ ልጅ ናቸው፤ በዚህ ምክንያት እልፍነሽ የታላላቅ ስዎች ልጅና የልጅ ልጅ በመሆኗ ተከብራና ተፈርታ ትኖራለች፤ ፊታውራሪ ደባልቀው ከእልፍነሽ ሌላ ልጅ አልወለዱም፤ ብቻ አንድ ጊዜ በልጅነታቸው ከባላምባራስ ጉለቻ አርግዘው የ፯ ወር ጽንስ ተጠናውቷቸዋል።

እልፍነሽ የጌታ ልጅ በመሆኗ ያሻትን ታገኛለች፤ ይሔም ያንቀባርራታ፤ እልፍነሽ ለወላጆችዋ እሷው ብቻ በመሆንዋ ፊታውራሪ ደባልቀው ትከሳብኛለች እያሉ ተቆጥተዋትም አያውቁ፤ ወይዘሮ እጅጋየሁም ከተወለደች ጀምሮ አልቆነጠጧትም።

ወይዘሮ እጅጋየውሁ ልጃችን ቶሎ ባል ታግባ እያሉ ቢተውትም ፊታውራሪ ደባልቀው ግን እኩያዬን እፈልጋለሁ በማለትን አቆይተዋታል፤ እልፍነሽ እያደገች አይልኩም፤ የትልልቅ ሰዎች ልጆችም እየናቁ ላግባ ባይ ታጣ፤ እልፍነሽ ግን እያደገች ታሳጣ ጀመር።

እልፍነሽ ፳፭ኛዋን ስትይዝ መማርዋን ትታ ሥራ ለመያዝ ፈለገች፤ ስለዚህ ምክንያት ቤት መማር እንዳለባት አወቀች፤ አውቃም ገባች፤ እየተመላለሰችም፤ ታይፕና ሾርት ሐንድ ታጠና ጀመረች፤ የእልፍነሽ ዕድሜ የተማረ የተማረችበትን ጊዜ ያብዛባት እንጂ እልፍነሽ ለትምህርት ግድ የሌላት በወላጆችዋ ሀብት ተመኪ ነበረች፤ ጓደኞቿም »ብላክ ስቶን» እያሉ በደደብነቷ ያሟት ነበር። እልፍነሽ የወር አውቶብስ ቲኬት አስቆርጣ ከንግድ ትምህርት ቤት እስከ ጉለሌ እየተመላለሰች ትማር ጀመር። አንድ ቀን ለታ እልፍነሽ በ፫ ቁጥር አውቶብስ ሽቅብ ስትሄድ በዚያ ግፊያ መሐል አንድ መልከ መልካም ዛላውና አለባበሱ የሚያምር ወጣት እንደተገፋ አስመስሎ በእልፍነሽ እጅ ውስጥ አንድ ፖስታ አስጨበጠ እልፍነሽም ዞር ብላ ብታየው ሳቅ አለላት፤ ለጊዜው እልፍነሽ ለመናገር የአውቶብሱ ውስጥ ሰው ብዛት አሳፍሯት ዝም ብትልም በቁታ አስተያየት ያን ወጣት ገርምማው ፊቷን አዞረች።

እልፍነሽ በቁጣ ፊቷን ብትመልስም ወጣቱ የሰጣትን ወረቀት አልመለሰችለትም፤ ምናልባት ወረቀቱን ስትመልስ ሰው ያየኛል በማለት ፈርታ ይሆናል። ወይንም ደግሞ በዚያ ሁሉ ሳተና መሐል በሷ ምክንያት ጠብና ሳቅ እንዳይፈጠር ይሉኝታ ይዟት ይሆናል።

አውቶብሱ ጊዮርጊስ ሲደርስ እልፍነሽ ወረደች፤ ወጣቱ ግን በአውቶብሱ እንደሆእን ተመለሰ፤ እልፍነሽ ፩ ቁጥር አውቶብስን ልትጠብቅ ሔደች፤ የወጣቱንም ወረቀት ከቦርሳዋ ከተተች።

እልፍነሽ ከቤትዋ ገብታ ወጣቱ የስጣትን ወረቅት ከነበበች ወረቀቱም አልፎ አልፎ «……መውደድ አዲስ ነገር አይደለም፤ የኔው ግን በሰው ላይ ያልደረሰ ፍቅር አብሮኝ ሸክሙ አጎበጠኝ……..ፍቅሬ ሳልሞት…….ፍቅሬ……አድኚኝ……ብሞት ሥጋሽ በሕየትሽ በጸጸት ይጋያል………ፍቅርዬ ያቺ አንቺን የያሁባት ቀን ጨልማ ቢሆንስ ኖሮ ያሁን ሥቃይ ባልደረሰብኝ ነበር…….ውድዬ……..ልሞት ነውና አትግደይኝ……..እንደ ክርስቶስ ሙት ማስነሳትንሽ ስለምተማመን ሙትሽ ነኝና ከግንዛቴ ፍቺኝ……..አትጨክኝ…….መልሱን እጠብቃለሁ……ለመልካም መልስሽ ባለ ተስፋ ነኝ።

በፍቅርሽ የጋየው ታደሰ ወልደ ማርያም» በማግሥት እልፍነሽ በ፫ ቁጥር አውቶብስ ሰንጋ ተራ ላይ ስትሳፈር ታደሰ ጠብቋት ተከታሏት ተሣፈረ። እንዳጋጣሚ አውቶብሱ በሰው አልተመላም፤ መቀመጫ ሞልቷል፤ ታደሰም እንደ ገባ ደስ አለው፤ ከእልፍነሽ አጠገብ ተቀመጠ፤ በስተቀኙ እያያትም ፈገግ ሣቅ አለ።

እልፍነሽ በፈገግታው ፈገግ ብላ ቀኝዋ በመስኮት ውጪውን አየች፤ ታደሰ ተመቻችቶ ተቀመጠና ፈገግ አለ፤ አውቆብሱ ሽቅበቱን ሊያያዘው እስቲጀምር ድረስ በመተያየትና በመሽኮርመም ዘገዩ።

እደገቱ ጉዞ ላይ ታደሰ ወደ ቀኙ ዞር ብሎ «መልሳችንሳ» የሚል ቃል ጣል አደረገ፤ እልፍነሽ ግን «ሆሆይ» ብላ ፊቷን ወደ ቀኝዋ ዞራ ዝም አለች፤ ታደሰ «በውኑ ለሞተ ሰው አይታዘንለትም» ቢል «የምሔድው ከል ልገዛ ነው» የሚል መልስ ከእልፍነሽ አገኘ።

ነገሩ አያስቅም ታደሰ ግን የቸከ አሳሳቅ ሳቀ፤ ቆየት ብሎም ወደ ቀኙ ዞር አለና «አውሪኝ» አለ፤ እልፍነሽ ፈገግ ብላ ዝም አለችው፤ ጥቂት ቆይቶ «ኧረ ሞቻለሁ አነጋግሪኝ» አለ፤ የዚህን ጊዜ እልፍነሽ «ሕያውና ሙታን እንዴት ሊያወራ ይችላል» አለችው።

ይህን የመሰለ አያወሩ ተጉዘው አውቶብሱ የዳግማዊ ምኒልክን ሲዞር እልፍነሽ በታደሰ እጅ ላይ ፖስታ ጣል አደረገችለትና ሲቆም ወረደች ታደሰም ተከትሏት ወረደ፤ አብሯት ሊሔድ ሲፈልግ «ክብሬን የምጠብቅ ክብር ያለኝ ልጅ ነኛን ተመለስ» ብትለው ታደሰ ክው ብሎ ተመለሰ፤ ከረቦ ከሚመታው ልቡ ጋር እየተርበተበተ ቁልቁል ወረደ።

ከልዑል ራስ መኮንን ቡና ቤት ገብቶ አንድ ሲናልኮ አዞ ተቀመጠ፤ ማንበብም ጀመረ «……ከመቃብር አልገባሁም እንጂ ሞትህ ገሎኛል - ውበቴ እንዳስደነገጠህ ሁሉ ሽቅርቃሮትህና ውብትህ አስደንግጦኛል፤ - ስታየኝ እንደ ቆየህ እጅግ ቀናት እኔም አይቼሃለሁ - አንተ በኔ ሞተሃል እኔ ደግሞ በአንተ ሞቻለሁ - የምታድነን ብትሆን አድንሃለሁ፤ - ውድዬ ያደረብህንና ያደረብኝን ጭንቀት በምን እንወጣዋለን? - እንደፈቀድከኝ ፈቅጄሃለሁና ማንኛውንም ነገር በጋብቻ እንፈጽመው - በሌላ በኩል ግን አልስማማም፤ - አየህ ታደስዬ ብዙዎች ላግባሽ ብለውኛል፤ እኔ ግን እንደ አንተ አልወደድኳቸውምና አልፈቀድኩም - አንተን እወድሃለሁ - ሽታዬ እንዴት ልሁንልህ - ታዱዬ ምን ትመክረኛለህ? - የምትፈቅድስ ቢሆን ካንድ ስውር ቦታ ተገናኝተን ቃል በቃል እናውጋ - መልስህን ጠባቂ ነኝ።

የፍቅርህ እሥረኛ እልፍነሽ ደባልቀው። ታደሰ ደስ ብሎት ወደ ቤቱ ሔደ፤ ለሊቱን መልሱን ጽፎ በነጋታው አውቶብሱ ላይ ሰጣት፤ በደብዳቤው ላይ «…….እቤት ወስጄሽ እንነጋገር - » ብሎ ከሌላ ዘንድ እንሒድ - » የሚል መልስ በሁለተኛው ደብዳቤ ላይ አገኘ።

ሐሙስ ለታ አውቶብስ ላይ ተገናኝተው በሚቀጥለው እሑድ ወደ ሾላ ሔደው ለመነጋገር ተስማሙ፤ እሑድ ደረሰ፤ ተገናኝተውም በ፮ ቁጥር አውቶብስ ወደ ሾላ ሔዱ በዚያም ስለ ጋብቻቸው ስለ ወደ ፊት ሰፊ ኑሮአቸው ሰፊ ንግግር ሲለዋወጡ ዋሉ።

በ፲፩ ሰዓት ገደማ በአውቶብስ ወደ ከተማ ተመለሱ፤ ሾላ ነበሩበት ጊዜ እልፍነሽ የታደሰን ቤት ዓይታ ስለ ኑሮው አያያዝ እንድትገምት ተስማምተው ነበርና ከሾላ መልስ ሠራተኛ ሠፈር ካለው ከታደሰ ቤት በቀጥታ ሔዱ።

ታደሰ ዘመናዊ ወጣት ስለሆነ የቤቱ አያያዝ ያስደስት ነበር፤ በዚህም ምክንያት እልፍነሽ ራሱን የቻለና ለኑሮው ታታሪ ወጣት በማግኘቷ ደስ አላት፤ ሲላፉና ሲያወሩም መሸ፤ በልመናም በማስገደድም አሳደራት፤ በማግሥቱም ከሥራ ሳይሔድ አብሯት ከቤት ዋለ፤ ተኝተው ያደሩበትንም አንሶላ ገረዱ ብርቅነሽ አጠበች።

በመጨረሻው ታደሰ ባደረገው ጥፋት ለፊታውራሪ ደባልቀው አማላጅ ሊልክና ከእርቅ በኋላ ሊጋቡ ተስማ፤ ስምንት ቀናት ያህልም ታደሰ ጨዋ ሰው በመፈለግ ላይ ነኝ እያለ አማላጅ ሳይልክ እልፍነሽን ከቤቱ አከረማት።

እልፍነሽ ታደሰ ቤት ከመጣች አሥራ አምስት ቀን ሆናት፤ ታደሰ የእልፍነሽን መጠለፍና በቅርብ ቀንም አማላጅ እንደሚልክ በደብዳቤ ጽፎ በፖስታ ቤት ለፊታውራሪ ደባልቀው ልኮ ነበርና የእልፍነሽ ወላጆችም «ምን ዓይነት ሰው ይሆን?» ከማለትና አማላጆቹን ከመጠበቅ በስተቀር በመክረሟ አልተጨነቁም ነበር።

//=//

እልፍነሽ ታደሰ ቤት በገባች በ፫ኛው እሑድ ቁርስ በልተው ጨዋታ ጀመሩ፤ ብዙ ከተጫወቱም በኋላ፤ «ምነው የአማላጆቹን ጉዳይ ቸል አልከው» ብትለው ታደሰ ቀና ብሎ ዓይቷት ፈገግ አለና «ምን አስቸኮለሽ? ማግባት ማለት ምን በቃ አለው» አላት።

ዓይን ዓይኑንን ታየው የነበረችው እልፍነሽ አንገቷን ቀለስ አድርጋ «አንተ ትቀልዳለህ መሰለኝ፤ እኔ ለራሴ ጨንቆኛል» አለች፤ ታደሰ አንድ መጽሔት አንስቶ ብድግ አለና መጽሔቱን እያገላበጠ እያየና የሚወዱ ነፃ ውጪያቸውን ይጋፋሉ፤ አንቺም እንደነኚያ መሰልሺኝ፤ ወላጆችሽ በባርነት ጨቁነው እንደያዙሽ አትርሺ፤ ነፃ ማውጣቴንም» ብሎ ሳይጨርስ እልፍነሽ ጣልቃ ገብታ «ምም ልትል ነው? ደነገጥሁ አያያዝህ ያስደነግጣል፤ አባባልህም ያስደነብራል» አለች።

«እንደ እንግዳይቱ በቅሎ ቅድመሽ ደነበርሽ» አላትና ታደሰ ዞር ብሎ አተኩሮ እያያት «ለነኛ ለጨቋኝ ወላጆችሽ ምን አማላጅ መላክ ያስፈልጋል? አንቺ በገባ ምን የምጠቀም ይመስልሻል? ብታገቢኝስ ምን ፋይዳ አለሽ? አንቺን፤ ይቺን ያቺን የመሳሰሉት ሁሉ፤

ጋብቻ ጋብቻ ለምን ነው የሚሉ። አይዞሽ አትተክዥ፤ ከፋሽን?» ብሎ ወደ ግራው ዞሮ ፈገግ ብሎ ገረመማት።

«እግዚአብሔር ይፍረድብህ» ብላ እልፍነሽ እያለቀሰች ተናገረች «አናንተ ወንዶች እናንተ ጊዜ የረዳችሁ፤ በተላይም አንተ፤ ምን ተባብለን ምን ትለኛለህ? በውኑ ያ - ቃልህ በዚይ ይለወጣልን? ወንድ ነህ አልኩህ፤ እንደ መንደረተኞቹ ሴቶች ወሽክተህ ታዱ እህል ነበር፤ ዛሬ ግን ታደሰ ልበልህ፤ እንዴ» ብላ ሳትጨርስ አቋረጣት።

ይንጎራደድ የነበረው ታደሰ ወንበር ስቦ ከተቀመጠ በኋላ «ይብቃሽ ፌንጣ ብትቆጣ እግሯን ታስቆርጣለች፤ ያንቺም፣ መናር ልበ ቢስ ያሰኝሻ፤ ባለ ውለታሽ ነኝ፤ ከነኛ ጨቁነውና አፍነው ከያዙሽ ወላጆሽ ብለይሽ ዛሬ መወቀስ አለብኝ? በውኑ የምትመዝኝበት ሕሊና የምታስቢበት ልቦና የለሽም? ስወድሽ ባገባሽ፤ ላስጠሽ ብተውሽ ነውሩ እምን ላይ ነው? ኩሊሽ ሆኜ መንገድ በጠረግሁ እወቀሳለሁ?» አላት።

«እንደምትለው ይባል ይሆናል» ብላ እልፍነሽ ልትነግረው ስትጀምር ታደሰ እግሩ አነባብሮ «ሴቶች ታስቃላችሁ ለግል ጥቅማችሁ በግል ሐሳባችሁ ትነሱና» ብሎ ሳይጨርስ እልፍነሽ አቋርጣው ከደረቷ ወደ ታደሰ ጠጋ ብላ ጉብደድ አለችና «ምን ልትል ነው? አንተ አረመኔ፤ በውኑ ለግል ጥቅሜ ነው? ነውን ታደሰ? ንገረኝ» ብትል ታደሰ «ኋላማ ለግሌ ነውን?» ብሎ ተነስቶ ይንጎራደድ ጀመር።

«ተው ታደሰ» አለችው እልፍነሽ «ያኔ ምን አልከኝ? እንዴትስ አባበልከኝ? እንዴትስ እግ» ብላ ሳትጨርስ ታደሰ ቴፕ ሬኮርዱን ከፍቶ እስቲግል ድረስ ባጠግቡ ቆሞ ይመለከተው ነበርና አንገቱን ወደ ቀኙ በጥቂት ዞር አድርጎ «አድምጪ እልፍነሽ» አላት «እንደወንድነቴ በመጀመሪያ ወደድኩሽ አላምንህ ብትይኝ መኝታ ቤት ግቢና ከኮሞዲኖው ውስጥ የጻፍሽልኝን ወረቀቶች ተመልከች፤ አሁን ዘፈን ልስማበት አታደንቁሪኝ» ሲላት ሁለት ዘለላ እንባዎች በእልፍነሽ ሁለት ጉንጮች ላይ ወረዱ።

(አንደዜ ታደሰ ለእልፍነሽ በጻፈላት ደብዳቤ ላይ አችን ጥሩ ነበርሽ ወዴት ይዤሽ ልጥፋ» ብሎ ጽፎላት ስለ ነበር እሷ ደግሞ አበኩ፤ ሞትኩ፤ ተቀበርኩ የሚለውን ግጥሟን ከደረደረች በኋላ «- አለባበስህ ተውሳክ ሸሚዝህ ጉዳይ ሽቅርቃሮትህ ጦር ነው ልብ አመሳቃይ

ሞታለች ሰቀለኝ ከረባትህ ላይ - » ብላ ጽፋለት ስለ ነበረ አሁን የተናገራት ያን አስታውሶ ነው መሰለኝ።)

በታደሰ አነጋገር እልፍነሽ አገጯን ተመርኩዛ ተከዘች፤ ባባች፤ ሆድ ባሳት፤ እንዲወርዱ ያልፈቀደችላቸው እንቦች እየተንቆለቆሉ ቀሚሷ ላይ ተንጠባጠቡ፤ ታደሰ ከሳሎን ከረጅሙ ፎቼ ላይ እጆቹን ተንተርሶ እግሮቹን አርግቶና አነባብሮ በጀርባው ጋደም አለ፤ ቴፕ ሬኮርዱ «ኡኡታ አያስከፋም ሲለዩ ተዋዶ» የተሰኘውን ዘፈን ይዘፍናል፤ እልፍነሽ በቁጣ ተነሥታ ወጣች፤ ታደሰ እንደተጋደመ ሳቅ አለ፤ እልፍነሽ እንደ ገና ልጃገረድ ልትሆን ሔደች እኔም አልተከተልኳትም።

ምዕራፍ ፫

አንድ ቀን ማታ ከእናቴ ከወይዘሮ በለጥሻቸው አንዳርጌ ጋር ተቀምጠን ስለ ዱሮ ወይዘሮዎች መዋረድ ስናወራ በጨዋታ ጨዋታ የተነሣ እናቴ ወይዘሮ አሰገደችን ያውቋቸው ኖር ስለ እሳቸው አጫውተውኛል።

ወይዘሮ አሰገደች ጣሊያን ሀገራችን ከመግባቱ በፊት የነጋድራስ ወልደ ሒሮስ ሚስት ነበሩ፤ ነጋድራስ ወልደ ኪሮስ የአራ ኬላና የአሥር አንድ ገበያ ነጋድራስ ስለ ነበሩ በዚያ ዘመን የነበራቸው ሀብት አለመጠን በመሆኑ ወይዘሮ አሰገደች በሚኖሩበት ሀገር እጅግ የተከበሩ ሀብታም ጨዋ ሴት ነበሩ።

ወይዘሮ አሰገደች ከነጋድራስ ወልደ ሒሮስ አንድ ልጅ ወልደዋል፤ በ፲፱፻፴ ዓ.ም በነጋድራስ ቤት እጀታዋ በዝሆን ጥርስ የተሠራች የወገባቸው ሽጉጥ ስለተገኘባቸው አራዳ መሐል በጥይት ተደብድበው ሞቱ፤ ልጃቸው ወንድወሰንም ለኢጣሊያኖች ተቀጥሮ ባሊላ ተብሎ ስለ ነበረ የደረሰበት አይታወቅም፤ ወይዘሮ አሰገደችም እንደ ሞተ ያህል ቆጥረውታል፤ እርማቸውንም አውጥተዋል።

ወይዘሮ አሰገደች እጅግ አለመጠን የተከበሩትን ያህል ደህይተው ጠላ ይሸጣሉ፤ በተከበርኩበትና በታወቅሁበት ሀገር አዲሳባ ተዋርጄ ከመኖር ብለው ወደ አሰበ ተፈሪ ወርደው ተቀምጥዋል፤ በአሰበ ተፈሪ ከተማ ሁነው ጠላ ሲሸጡ ካንድ ከማይረባ ጠላ ጠጪ ሰው አንድ ሴት ልጅ ወልደዋል፤ ስሟንም ትዕግሥት ብለዋታል።

ወይዘሮ አሰገድች መኮንን ሜዲ ከተሰኘው መንደር ደስ ያለችውን ሣር ቤት በወር ሺሊንግ ተከራይተው ልጃቸውን ትዕግሥትን አሳደጉ የአሰበ ተፈሪን ልጆች እግር ሙጃሌ ስለሚያጠቃቸው የትዕግሥትም እግሮች በሙጃሌ ተተብትበው ነበር፤ አንዳንዴም እናቷ ወይዘሮ አሰገደች ከየእጁዋ ላይ እንኳ ሙጃሌዎች ያወጡላት ነበር አሉ።

ትዕግሥት እንዳቅሟ ተማሪ ቤት ገብታለች፤ ከተማሪ ቤት ስትመለስ በቤት ውስጥ እናትየዋን ሥራ ተረዳለች፤ ከመንደሯ ልጆች ጋር ልጫወት ብትል እንኳ ልጆቹ እየናቋት ያባርሯታል፤ ወደ ማታ ገደማ የሚሸጥ እንጀራ ከጉልት ወስዳ ትሸጣለች የጠጅ ሻጪ ልጅ አሰለፈች እንኳ እንዳቅሟ ትዕግሥትን አዘውትራ «አንቺ እንጀራ ሻጭ የእንጀራ ጋጋሪ ልጅ» ታልት ነበር፤ የሷን ተከትለው ትንንሾቹ ልጆች ሁሉ ትዕግሥትን ይሰድቧታል።

አንድ ጊዜ እኔ ወደ አሰበ ተፈሪ ወርጅጄ ነበር፤ ካረፍኩበት ሆቴል ቤት ከጀግኖች ማኅበር ፎቅ ላይ ሁኜ ወደ ማታው ገደማ የሚተረማመሰውን መንገደኛ ቁልቁል ስመለከት ትዕግሥት በሰፌድ እንጀራዋን ተሸክማ አንድ አዳፋ ነጠላ ሸፍናው የተቀዳደደ ቀሚሷን ለብሳ ሸፈፍ ሸፈፍ እያለች ወደ ገበያ ስትሔድ አየኋት፤ ልጅቷ ደመ ግቡ ስለ ነበረች መልኳ አስደነገጠኝ።

ወዲያውኑ ከፊት ለፊት ካለው የእስላም ሆቴል ቤት እንጀራዋን ሽጣ ስትመለስ ተከተልኳት፤ አብሬአት ከቤትዋ ገብቼ አንድ ጣሳ ጠላ አስቀድቼ በኩራዝ መብራት ስናወራ አመሸንና ለናትየዋ አምስት ብር ሰጥቻቸው ተመለስሁ፤ ትዕግሥት ደስ ብላኝ ወድጃት ነበር፤ ካረፍኩበት ሆቴል ለማውቃቸው ሰዎች ባማክራቸው «ዘረ ቆማጣ ና፤ የዓረቡ ሁሉ መጫወቻ ና፤ ሥራው በየሻዩ ቤት መደፋት ነው፤ ሊስትርዎ ሁሉ ወዳጅዋ ነው» እያሉ ጣጣዋን ስላበዙብኝና ያሏታ ሁሉ ሐሰት መሆኑ ቢሰማኝም ልቤ እየወደዳት በይሉኝታ ተውኳት።

//=//

አዲስ አበባ በመጣሁ ልክ ፪ ዓመቴ የሚካኤል ለታ እንዳለፈ ከፒያዛ ካለው ከአንድ ከወዳጄ መድኃኒት መሸጫ ቤት ተቀምጬ ስናወጋ ተረከዘ ክፍቱን ነጭ ቡሽ ጫማ ያደረገች ቡናማ መልክ ያለው ፓሪ ሞድ የለበሰች፤ ትልቁን ባለ ማንጠልጠያ ነጭ ቦርሳ የያዘች፤ ዞማው ጠጉርዋ አለ መጠን ያስዋባት ልጅ ከሱቄ ገብታ ሞዴስ (MODESS) ይስጡኝ አለች፤ ወሬአችን ሳናስበው ተቋረጠ፤ ሁላችንም ፈዘን አየናት፤ አብሶማ እኔ ድርቅ አልኩባት፤ ሻጩ እንኳ ሞዴሱን ሲሰጣት ፈገግ ያሰኘው አንድ አዚም የነካው መሰለን።

ሞዴሱን ገዝታ ስትመለስ ዓይታኝ ሳቅ አለች፤ አጥንቴ አልተገነጣጠለም እንጂ ካለሁበት ቦታ ፍርክስክስ አልኩ፤ ጠጋ ብላ ጤና ይስጥልኝ ብትለኝ ምላሴ እንደ እግሬ ተብረከረከ፤ ላብ አሰመጠኝ፤ ብብቶቼ ጋሉ፤ ትኩሳት ተነሳብኝ፤ «አውቅሃለሁ» ባል የት እንደምንተዋወቅ ብትነግረኝ የአሰበ ተፈሪዋ ትዕግሥት ሆና አገኘኋት እዚያ መሐል መጫወቱን ጠልታና ጠልቼ ይዣት ወጣሁ፤ አብሬአትም ጥቂት አዘገሁ።

ቡና ቤት ቡና ልጋብዝሽ አልኳት፤ እሺ ብላኝ ገባን፤ ከዚያም ሆነን እንዴት ከዚህ እንደደረሰች አጫወተችኝ፤ «ሥራ አልያዝኩም» አለችኝ፤ «ሥራ በምጠይቅበት መሥሪያ ቤት ሁሉ በደስታ ይቀበሉኝና የምቀጠርበትን ደሞዝ ነግረውኝ ሥራውን እንድንሰጥሽ ጉቦ ስጪን ይሉኛል» ብትለኝ «ታዲያ ለምን አትሰጪያቸውም» አልኳት ፍዝዝ ብላ ወደ ውጭ እያየች «አይይ» አለች፤ ያው ድህነቷ ስላለቀቃት ገንዘብ አጥታ ይሆናል ብዬ «ገንዘብ ይቸግርሽ እንደሆነ እኔ ልርዳሽና ስጫቸው» ብላት «ገንዘብ አይቸግረኝም፤ ጋሽ ደበበ ለማዬ ፵ ብር ለኔ ፴ ብር ይሰጠናል፤ እንቀርሻለን የሚሉኝ ገንዘብ የሚፈልጉ ቢሆኑ ኖሮ ይቻልኩትን ያህል በሰጠኋቸው እነሱ ግን ጌቶች........» አለችኝ።

ይህን ዓይነቱን የቀጣሪዎች ተግባር ከዚህ በፊት ያልሰማሁ ስለ ነበርሁ ደነቀኝና ጥቂት ካሰላሰልሁ በኋላ «ልጃገረድ ነሽ እንዴ?» አልኳት «የለም ጋአሽ ደበበ ከልጅነቴ ጀምሮ እየረዳኝ ስላስተማረኝ ዛሬም የተቀመጥኩ በሱ ሒሳብ ነው» አለችኝ፤ «ታዲያ ምን አሰጋሽ?» ብላት «ጋሽ ደበበ ለዚህ ያበቃኝ እኔ ያሰበ ተገሪዋ ትዕግሥት ያሁኗን የአዲስ አበባዋን ትዕግሥት አልሆንም ነበር፤ ጋሽ ደበበ ባለውለታዬ ነው፤ እወደዋለሁ፤ እሱም ያምነኛ፤ እግዚአብሔር ባለ ጊዜ ስራ ያሰጠኝ እንጂ ታማኝነቴን አላፈርስም፤ አንተም የአሰበ ተፈሪው ባለውለታዬ ነህና እስቲ በናንተም መሥሪያ ቤት ሆነ በሌላ ዘንድ ሥራ ፈልግልኝ» ብላኝ እየደለች እንድታስታውሰኝ የስልክ ቁጥር ሰጥቻት ተለያየን።

//=//

አንድ ሁለት ውር ያህል ሥራ ስፈልግላት ከረምሁ እሷም፤ ስልክ እየደወለች ታስታውሰኝ ነበር፤ ሥርውን በምጠይቅላት ቦታ ሁሉ «መታ ትንገረ፤ እኛም እንያት» የሚሉኝ ጥቂቶች አልነበሩም፤ በኋላም እግዚአብሔር ይስጠውና አቶ ለማ ሊቀጥራት ተስማማንና ትዕግሥትን ብፈልግ ጠፋችብኝ።

ቤትዋን አላውቀውም አድራሻዋንም አልነገረችኝም ነበር፤ ፲፭ ቀናት ሙሉ ፈልጌ ስላጣኋት ያለመገኘቷን ላቶ ለማ ብነግረው «ቅላ ገብቼልሃለሁና መሰሏን ቆንጆ ሴት በቦታዋ አስገባ» አለኝ። «ኧረ አላገኝም» ብለውም «ላንተ ስል የመጡትን ሁሉ መልሼ አሰናክለሃልና አሁንም አንተው ፈልገህ ማምጣት አለብህ» አለኝ።

ባስታውስ የአክስቴ የወይዘሮ ትደነቂያለሽ ልጅ አልማዝ ታወሰችኝና ባመጣለት «ይቺ እነቅልፍ የምታስመጣ አስቀያሚ ናትና አልቀጥራትም» አለኝ። ስለሚስትነት ያጫኋትን ደመ ግቡ ለሥራ ስፈልግ ከረምሁ።

ሰባት ወራት ያህል ከትዕግሥት ጋር ሳንገናኝ ከረምን፤ የጥምቀት ለት ጃን ሜዳ (ዝሆን ሜዳ ጃን ማለት በአማርኛ ዝሆን ማለት ነው) እየተዘዋወርኩ ዘፈንና ቆን ሳማርጥ ትዕግሥት ግጥም አለችኝ ለጊዜው ረስቻት ደንገር አለችኝ፤ በኋላ ግን ሳቅ ስትል በጥርሷ ፍንጭት አወኳት።

ጉስቁልቁል ብላለች፤ ልብሷም አልባሌው ሱቲ ነው፤ ጫማዋም እንደ ነገሩ ነው፤ ጠጉርዋን በሻሽ ሸፍናዋለች፤ መልኳ ገርጥቷል፤ ፊቷም ነብዟል፤ ከቁጭምጪምቷ እስከ ቋንጃዋ በላይ አመድ መስሏል፤ ክርንና ክንዷ ውርጭ ያደረበት ይመስላል፤ በጠቅላው ያዲሳባዋ ትዕግሥት እንደ አሰበ ተፈሪዋ ልትሆን መንሻፈፍ ቀርቷታል።

«ምን ሆንሽ?» አልኳት፤ «ደህና ነኝ» አለችኝ፤ «ስራ አልያዝሽም?» ብላት «ይዣለሁ» አለችኝ «ከየት» ብላት «እንዲህ ወደ ታች ነው» አለችኝ፤ «ከየትኛው መሥሪያ ቤት?» ብላት «ከትራፊክ ክፍል ገቢና ወጪውን ሒያጅና ተመላሹን ሁሉ መዝጋቢ ሆኛለሁ» አለችኝ፤ «ይህ ምን ዓየንት አዲስ ሥራ ነው?» ብላት «ሥራው ኗሪ ነው፤ ብቻ የኔ ታሪክ በቀላሉ አያልቅም፤ እንዳጫወትህ ብትፈልግ ከዚህ ከግርግሩ መሐል እንውጣ» አለችኝ፤ እኔም መቼም በሴት ልጆች አልጨክንምና ባገኝ እጠልፋለሁ ባጣ እመለሳለሁ ብዬ የሔድኩበትን ጉዳይ ትቼ ከትዕግሥት ጋር ወዳንዱ ድንኳን ገብተን ምሳዋን ገዝቼላት በላን፤ ቢራምን ጠጣንና ወጣን፤ ከዚያም በኋላ ከወደታች ካለው አጥር አጠገብ ሔደን ከዛፎቹ ጥላ ሥር አርፈን እኔ ክንዴን ተመርኩዤ ገደም አልኩ፤ ትዕግሥት ቀሚሷን ጎዝጉዛ ካጠገቤ ቁጭ አለች፤ ለጊዜው የገዛሁላትን ከረሜላና መስቲካ እየበላች ወሬ ጀመረችልኝ።

«ያን ጊዜ አንተን ካገኘሁህ ወዲህ አንድ ጋሽ ኃይሉ የምንለው ሰውዬ ሥራ ወዳለበት መሥሪያ ቤት ወሰደኝ፤ ከዚያም ከሹሙ ጋር ተገናኘሁና በአቀባበላቸው ደስ አሰኙኝ፤ የሥራ ችሎታዬን ሳይጠይቁኝ የወር ደሞዜ መነሻ ፩፻፸፭ ብር እንደሚሆን ነገሩኝ ደስ አለኝ፤ ነገ ተመለሺ ብለውኝ ሔድኩ በነጋታው ያለ ምን ሐተታ ተቀጠርኩ።

«በተቀጠርኩ በ፰ኛው ቀን አለቃዬ ማንትስ ከሚባል ሆቴል ቤት እሑድ እጠብቅሻለሁና እንድትመጪ አሉኝ፤ ምን አረጋለሁ? ብላቸው አዝዤሻለሁ፤ አሉኝ ነገሩን ለጋሽ ደበበ ባማርከው በእረፍ ቀንሽ ሊያዝሽ አይችልምና አትሒጂ አለኝ ሰኞ ለታ አለቃዬ ተቆጡኝ ከደሞዜ ፲፭ ቀን እንዲቆረጥ ማዘዣ ጻፉ።

«በሳምንቱ ቅዳሜ ጧት ደግሞ «ነገ ካልኩሽ ቦታ ድረስ ባትመጪ ወዮልሽ» ብለው ሔዱ ለጋሽ ደበበ ነገርኩት የተቆረጠብኝን ገንዘብ በአጠፌታው ፴ ብር አርጎ ሰጠኝ፤ እንዳልሔድም አስጠነቀቀኝ፤ ሰኞ ዕለት አለቃዬ በጣም ቢቆጡኝ «እናቴ ታማብኝ ነው የቀረሁት» ብያቸው ሳይቆጡኝ ቀሩ።

«ማክሰኞ ለታ «ሥራ ስላለ በሰዓት ወደ ቤትሽ እንዳትሔጂ» አሉኝና ዋልን፤ በስምንት ሰዓት ላይ እንሒድ ብለው ስንወጣ ላድርስሽ አሉኝና በቮልስ መኪናቸው ይዘውኝ ከነገሩኝ ሆቴል ቤት ወሰዱኝ ለግዜው ባቅማማም አለቃዬ ስለሆኑ አላንገራገርኩም፤ በዚያም ሆቴል ቤት እስከ ፲ ሰዓት ድረስ ዘገየንና ስንመለስ ሆቴሉ ቤት በነበርን ጊዜ መሐረቤን ከቦርሳዬ አውጥቼ ፍራሹ ሥር ረስቼው ስለ ነበር እንደ ገና ለመሐረቡ ሥል ተመለስንና እስከ ምሽቱ ፩ ሰዓት ድረስ አመሸን።

«እቤት ስገባ ጋሽ ደበበን አገኘሁት፤ እናቴም ተጨንቃ ደረስኩባት፤ «የት ውለሽ አመሸሽ?» ቢሉኝ «የይልፋሸዋ ማኅበር ዛሬ ስለነበር ምሳም እዛው በላን ማታ ደግሞ እንዳትቀሩ ብላን ነበርና ከጓደኞቼ ጋር ሔጄ አለቅ ብላ አስመሸችኝ አልኳቸው።

«ጋሽ ደበበ ሳይቆጣኝ ሔደ፤ ለሊት ከእናቴ ጋር ተኝተን ጉዳዩን ባጫውታት አዘነች፤ ደበበ እንዳይሰማና እንዳያይም አስጠነቀቀችኝ፤ ሆኖም እኔ ልጅዋ ለዚህ በመብቃቴም ደስ አላት፤ «ገና እስተዋንዮው ትደርሽበታለሽ አለችኝ»።

«አለቃዬ ወደዱኝ፤ እኔም ወደድኳቸው፤ አንዳንዴም በቢሮ ውስጥ መሳሳም ጀመርን፤ አንድ ቀን ለታ እንኳ ያ ገብረ ወልድ ደብዳቤ ሊያስፈርማቸው ዘው ቢል እላያቸው ላይ ተቀምጬ አየን፤ ለካንስ በሩን ረስተን አልቆለፍነውም ኖርዋል።

«አንድ ቀን ለታ ማታ እስተምልክቱ የእስጢፋኖስ ለታ ከለመድንበት ሆቴል ቦት ስንገባ ብርድ ልብስ የተከናነበው ዘበኛ ለት ብሎ እጅ ነሳን፤ እሳቸውም አንድ ብር አውጥተው ሰጡት፤ እኔ ግን ሰው እንዳያየኝ ሮጪ ገባሁ፤ ከምሽቱ ፫ ሰዓት ላይ ስንወጣ አይው ዘበኛ እንደ ገና እጅ ነሥቶ ጥቂት ሸኘንና መኪናችን አጠገብ ልንደርስ ስንል ተመልሰ፤ መኪና ውስጥ ልንገባ ስንል ዘበኛው እየሮጠ ተመልሶ መጣና፤ «እሜትዬ አንዴ እፈልጐታለሁ» አለኝ «ለምን?» ቢሉት «የረሱት ዕቃ አለና ገብተው ይውሰዱ» ቢለኝ ደንግጬ ስሮጥ ገባሁ።

«በአልጋው ስር አጎንብሼ ስፈልገ ዘበኛው መጣና «አጡት እንዴ» አለኝ፤ «አዎ አልኩና ዞር ስል ባየው ብርድ ልብሱን ተገለጠ፤ አለመጠን ደንግጬ ወደቅሁ በኋላ ነፍሴን አውቄ ተንሰራርቼ ስነሳ ካጠገቤ አጣሁት።

«አለቃዬ ከበኢቴ አደረሱኝ፤ እቤትም እንደ ገባሁ እናቴ «ይህን ብርድ ልብስ ደበበ ስጫት ብሎኛል» ብላ ሰጠችኝ፤ ባየው ጋሽ ደበበ ዘበኛ እምስሎ ካስተናገደኝ በኋላ «አጡት እንዴ? ብሎኝ ሲገለጥ ያወቅሁት ጊዜ ለብሶት የነበረ ዝንጉርጉር ብርድ ልብስ መሆኑን አወቅሁና አለቀስሁ፤ እናቴም አፅናናቺኝ እግዚአብሔር ሲከስትብኝ ያን ለታ ብቻ ቀበጥ አርጎን ማታ ሔድን እንጂ ለወትሮአችን በሥራ ሰዓት ነበር የምንሔደው።

«በነገታው ጉዳዩን ለአለቃዬ ዘርዝሬ ነገርኳቸው፤ ደበበ ቢቀር ምንም ዓይነት ችግር እንደማይደርብኝ ነገሩኝ፤ ሊረዱኝም ቃል ገቡልኝ ሚስታቸው ሊያረጉኝም ተስፋ ሰጡኝ፤ ጋሽ ደበበን ናቅሁት፤ እስተመፈጠሩም ረሳሁት፤ አለቃዬን አግብቼ ያለቃዬን ሥልጣን የጨበጥሁ መስለኝ፤ ጋሽ ደበበ «ለዚህ አበቃሁሽ፤ የነጠቀኝ ያዛልቅሽ፤ ከኔ የበለጠብሽ ያኑርሽ ለብዙ ግዜ ሳልንቅሽ በጥቂጥ ቀን ናቅሺኝ፤ ልቤን ሰጥቼሽ አፍ በልጦብሽ ተውሺኝ፤ ደህና ሰንብቺ የሚሉ አነጋገሮች ያሉበት ደብዳቤ ጻፈልኝ፤ ከበርደም ላረኩት እስተነአካቴው ነዶኝ ላለቃዬ ብነግራቸው ተናደው ዛቱበት።

«ካለቃዬ ጋር ነፈስሁ፤ ደበበ እግረኛ ነበር፤ አለቃዬ ግን መኪነኛ ናቸው፤ በውነቱ አብሮ እንትን ማለት ያናንቃል እንደሚባለው አክብራቸው የነበሩትን አለቃዬን ናቅኋቸው፤ ከጋሽ ደበበ ጋር ከተለያየን ከ፪ ወር በኋላ በማይረባ ነገር ከአለቃዬ ጋር ተቀያየምን፤ ካንገቴ በላይ ላኮርፍ ብቃጣ አምርረው አኮረፉኝ፤ እንደናቅኋቸውም ናቁኝ፤ ፊት ነሱኝ በተኳረፍን በስምንተኛው ቀን ከሥራ የተሰናበትኩበት ማዘዣ ሳላስበው ደረሰኝ፤ ለግዜው ሳልደነግጥ ተናድጄ እየተሳደሁ ሥራዬን ለቀቅሁ፤ በኔም ቦታ ፈትለ ወርቅ የተባለች ልጅ ተቀጠረች፤ እሷም እንደኔው ሆና ወጣት ከሷ በኋላ የተቀጠረችው አበበች አንድ ቀን ተገናኝተን ስታወራልኝ እንደኔው ሆኑ መሰለህ።

«እኔም ሥራ ብፈልግና ባፈላልግም አጣሁ፤ የነበረኝ ቅርስ አለቀ፤ ከእናቴ ጋር የምንሆነው ስለጠፋን ከቁራጭ አንድ በኢት በ፳ ብር ተከራይቼ ቀይ መብራት በማብራት የእግረኛ ትራፊክ ሆኛለሁ።

«በዚያ በቁራጭ ጋሽ ደበበ በመኪና ሲያልፉ ሁሌ ያየኛል፤ አያነጋግረኝም፤ ስለቅለትም ዝም ብሎኝ ያልፋል ታሪኬ ይሔ ነው፤ ይህ አሁን የጀመርኩት ሥራ እማያዋጣኝና እማልዘልቀውም ነውና እባክህ ካንተም ቤት ቢሆን ቅጠረኝ» አለችኝ።

«እኔም እንዲች ዓይነትዋ ሴት ከቤቴ ብትገባ ዓመሏን ለዛሬ ታጋባለች ብዬ ጠላኋት፤ እይሚያምረውም መልኳ አስቀየመኝና «ወይ ሰው ዓይኗ ጥርሷ ተረከዝ መልካም

ይሉሽ የነበረ፤

መልክ እንዲህ ይጠፋል ዓመል ካላማረ፤

እንዲህ ውብ ልጅ ሆኖ መልክ ከማማር

ግማሹ ቁም ነገር ቢሆን ምን ነበር»

ብዬ እናቴ ይነግሩኝ የነበሩትን ግጥሞች ገጣጥሜላት «እንዳልቀጥርሽ አዲስ ባለሞያ ገረድ አሁን በቅርብ ቀጠርሁ፤ ቀላቢዬም እናቴ ናቸው፤ ከጎረቤት የሆቴል ተቀላቢዎች ወንደላጤዎች ስላሉ ምናልባት ቢፈልጉ እጠይቅልሻለሁ» አልኳት።

«እንግዲያስ እየመጣሁ እንድጠይቅህ ቤትህን አሳየኝ» ብትለኝ «እኔ እግረኛ አንቺ የእግር ትራፊክ ዘበኛ እንዴት ልንዛመድ እንችላለን? ብቻ በመላው ቤትሽን አውቄዋለሁና ሳገኝልሽ ብቅ ብዬ እነግርሻለሁ» አልኳት

ትዕግሥት ሳታስበው እንባዋ ዱብ ዱብ ዱብ «ይህ ሁሉ የጋሽ ደበበ ጡር ነው» አለችኝ፤ «ይህን በፊት ብታስቢው ጥሩ ነበር» አልኳትና «ለመሆኑ አለቃሽ ማን ይባሉ ኖርዋል?» ብላት ከሜዳው ሥራ አንዷን ረዘም ያለችዋን ነጨት አድርጋ በትርሷ እየከረታተፈች «አቶ ታደሰ ወልደ ማርያም ይባላሉ» አለችኝ።

ምዕራፍ ፬

የአባቴ እህት እመት አባይነሽ አቶ ገብረ ጊዮርጊስን አግብተው ጉለሌ ይኖሩ ስለ ነበረ፤ እሳቸውን ለመጠየቅ ወደ ጉለሌ ስመላለስ ተዋበችን አውቃታለሁ፤ የአክስቴ የእመት አባይነሽ ልጅ በለጠ የተዋበች ጓደኛ ስለ ነበር ስለ ተዋበች ሁልጊዜ ያጫውቱኝ ነበር፤ አክስቴ እንኳን ተዋበችን እንጭልህ ብለውኝ የበለጠ የከንፈር ወዳጅ ስለ ነበረችኝ ነገሩን ሳልገልፅ በደፈናው እንቢ ብያቸዋለሁ።

ተዋበች የተወለደችው አዲሳባ ከተማ አራት ኪሎ ነው፤ ለጥቂት ጊዜ ቀበና ኖራለች፤ በቀዳማዊ ኃይለ ሥላሴ ፩ኛ ደረጃ ትምህርት ቤት እስከ ፲ኛ ክፍል ተምሬአለሁ ትላለች፤ የተዋበች ወላጅጆች ብዙ ልጆች ወልደዋል፤ ከወለዷቸውም ልጆች መሐል ተዋበች ብቻ ሻል ያለች ቆንጆ ነች፤ ተዋበች በዝርዋ የጠራች የጨዋ ልጅ ነች።

የተዋበች ወላጆች ተዋበችን ስለሚያከብሯት ዘለዘል አድርገዋታል፤ የምትሠራውም መጥፎ ነገር ሁሉ ጥሩ ይመስላቸዋል፤ ተዋበችን አታውቋትም፤ መሰለኝ ተዋበች አጭር ናት፤ ቀልቃላ ናት፤ አንዳንዴ እንኳ የወንድ ሱሪ ትታጠቃለች የተዋበች ፊት እንደኳስ የተድበለበለች ትንሽ አንት፤ ተዋበች ጠይም ናት፤ አፍንጫዋ አጭር ናት፤ ተዋበችን ስታይዋት ደስ ትላችሁና ብልግናዋ ያስጠላችኋል፤ ዘሮችዋም በብልግናዋ የሚደሰቱ ስለሆኑ፤ እሷም ጥፋቷ አይታወቃትም።

ተዋበች መሳቅ መሽኮርመምና መገርመም ታበዛለች፤ ይህም ቢሆን ተዋበች ከትምህርት ቤት ከንፈር ወዳጆችዋ ጋር መሳሳምን ትወዳለች እንጂ እስከ ፲፬ ዓመቷ ጥንቁቅ ነበረች። አሳሳም እንኳ ስለማታውቅበት ወንዶቹ ልጆች የከንፈር ወዳጅ ነገር አንስተው ሲያወሩ በተዋበች አሳሳም ይስቁባት ነበር፤ ከትምህርት ቤቱ ልጆች መሐል የተዋበች የከንፈር ወዳጅ ያልሆኑ ጥቂቶች ናቸው፤ ታዲያ ከሁሉም ልጆች አብልጦ የሚወዳትና አሳሳሟም ልቡም የሚያጠፋው ገብረ ሥላሴ ነበር፤ አገባሻለሁ ብሎ እንኳን ተፋ ሰጥቷት ነበር።

ታደሰ ለሽርሽር ወደ ጉለሌ ሲሔድ ተዋበች ሜዳ ላይ ስትዘል አያት፤ ደስ አለችው ደንገጠባት፤ ሁኔታዋንም ጠይቆ ተረዳ፤ ታደሰ ከተዋበች አባት ካቶ የተመኙ ጋር ተዋወቀና ተወዳጃቸው። ታደሰ እተዋበች ቤት እየሔደ ኮርኒስ በሌለው ቆርቆሮ ጣርያ ሥር ካቶ የተመኙ አልጋ አጠገብ ካለችው ሣጥን ላይ ቁጭ ብሎ ይውል ጀመር፤ የታደሰ ቮልስ ዋገን ከደጅ መቆምም የተዋበችን ወላጆች አስኮራቸው።

አንድ ቀን የተዋበች ወላጆች ችግር ገጥሟቸው ወደ ጎንደር ሔዱ፤ ቤታቸውን ለታደሰ አደራ አሉት፤ ለልጆቹ ምግብ አብሳይ ወልተ ሒሮስን ገረድ ቀጥረው ሔዱ፤ ታደሰ ደስ ብሎት አደራውን ተቀበለ፤ ሁለት ቀናት ያህል ያቶ የተመኙን ማቲዎች ታደሰ ሲያንሸራሽር ዋለ በ፫ኛው ቀን ታደሰ ተዋበችን ይዟት ወጣ፤ ብስኩት ገዛላት፤ ተዋበችም ደስ አላት።

ታደሰ ተዋበችን «እወድሻለሁ እኮ» ቢላት ተዋበች ቀለስለስ ብላ «ኡ የኔን ያህል አትወደኝም» አለችው፤ ታደሰ በቀጥታ ወደ ቤቱ ወስዶ ጋበዛትም ጥቂት ሲሳሳሙ አመሹ፤ ያልሠለተነው የተዋበች አሳሳም ታደሰን ልቡን አጠፋው ከመኝታ ቤት ይዟት ገባ፤ ተኙ፤ ከጥቂት ጊዜ በኋላ ተዋበች አንደዜ ዋይ ብላ ዝም አለች በነገታው እንደነበረች አልብሶ እንደነበረች ሳትሆን ወደ ቤትዋ ወሰዳት ወለተ ሔሮስ ጉዳዩ ቢገባትም ዝም አለች የአፍ መለጎሚያም አገኘች። ገረዲቱ ወለተ ሒሮስ ለእመቤቷ ለተዋበች እመቤት ሆነች።

የተዋበች ወላጆች መጡ፤ ሳይሰሙ ቆዩ፤ ተዋበች አረገዘች፤ ወላጆችዋ አሰቡ እንጂ አልደነገጡም፤ ተዋበች «ጋሽ ታደስ እንዲህ አረገኝ» ብላ ነገረቻቸው፤ ሳይነዳቸው ታደሰን ከሰሱት፤ በሽማግሌ እርቅ ጠየቀ፤ ለጊዜው ሃምሳ ብር ሰጣቸው፤ የተዋበች ወላጆች ተደስተው ተመለሱ።

የተዋበች ሆድ እየገፋ ሔደ፤ ተዋበች ዘጠኝ ወር ሞላት ከልዕልት ጸሐይ ሆስፒታል ገብታ ወንድ ልጅ ወለደች፤ ታደሰ ሁለት ቀን ያህል ተመላልሶ ጠየቃትና የአምስት ቀን የሆስፒታል ሂሳብ ከፍሎላት «ከእንግዲህ ወዲህ እንደፈለግሽ ሁኝ» አላት፤ ተዋበች የምትከፍለው ስለሌላት በስድስተኛው ቀን ከሆስፒታሉ ቤቶቿ ሳይሰሙ ወጣች፤ ልጅዋን ከታደሰ የወለደችውን ታደሰ ሊያሳድገው ያልፈለገውን ይዛ ከሠፈርዋ መግባት ስለ ፈራችና ስለጠላች፤ ከዱር ትታው ስትሔድ የልጁ ዋይታ እያባባት ስትመለስና በላዩ ላይ ሆና ስቅስቅ ብላ ስታለቅስ የመንደርዋ የጉለሌ ሰዎች አዩዋት፤ ከነልጅዋ ይዘው ወደ ቤትዋ ወሰዷት፤ ተዋበችን ታደሰ መቅኖ እንዳሳጣት ልጅዋም በተወለደ በሦስት ወሩ ሞተ።

ላልሰማው መታፈሪያ ልጃገረድ ናት ተብላ ቀለበት አድርጋ በሠርግ ተዳረች፤ ያዳቆነ ሠይጣን ሳያቀስስ አይተውም እንደሚባለው ተዋበች ከመታፈሪያ ጋር በአምስት ወር የጋብቻ ዕድሜያቸው አሥራ አራት ጊዜ ተጣልተው በ፲፭ኛው ጥቅምት ፱ ቀን ተፋቱ ዛሬም ተዋበች በልጃገረድ ስም ቤት ተከራይታ ተቀምጣለች።

ምዕራፍ ፭

ኃይለ ማርያም በአገር ግዛት ሚኒስቴር ውስጥ ይሠራል ኃይለ ማርያም በየወሩ ፫፻፶ ብር ያገኛል፤ ኃይለ ማርያም አጠር ያለ ቀይ ዳማ ነው፤ የኃይለ ማርያም አንፍጫ አጠር ያለ ቢሆንም የደስ ደስ ያው ደማም ነው፤

ኃይለ ማርያም በጄነራሉ ዊንጌት ትምህርት ቤት የሁለተኛ ደረጃ ትምህርቱን አከናውኖ የተመረቀ ነው፤ ኃይለ ማርያም በአገር ግዛት ውስጥ ለ፰ ዓመታት ያህል አገልግሏል፤ የኃይለ ማርያም ባሕርይ የነጠረ በመሆኑ ከተላላኪ ጀምሮ እስከ ዋናው ሚኒስትር ድረስ ይወዱታል።

ኃይለ ማርያም ቤቱ ጉለሌ ነው፤ ኃይለ ማርያም ቦታው የጭሰኝነት ሆኖ መልካም ቤት ሠርቷል። የኃይለ ማርያም ቤት አጠር ባለ የግንብ አጥር የተከበበ ነው፤ በግንቡ ላይ ፍርግርግ የብረት አጥሮች አሉ፤ በግቢው እጅግ ብዙና በአስተካከላቸው የሚያማምሩ አበቦችና መስኮት አሉ፤ በመስኮቶቹና በአበቦቹ እምሐል አንዲት የአየር መቀበያ ግድግዳ የሌላት ሣር ቤት አለች፤ በዚያችም ቤት ኃይለ ማርያም ከሚስቱ ከአስቴር ጋር ሲጫወቱና ሲወያዩ ያመሻሉ።

አስቴር የደስ ደስ ያላት ፉንጋ ናት፤ ቁመቷ ረዘም ያለ በመሆኑ ሽንጣማና ዳሌያም ናት፤ አስቴር ያያት ወንድ ሁሉ የማይወዳት ነብረች፤ ኃይለ ማርያም ግን ትዳር ፈላጊ በመሆኑ «ትሆነኛለች» ብሎ አግብቷት ሁለት ወንዶች እና አንዲት ሴት ልጅ ወልዳለታለች።

አስቴርና ኃይለ ማርያም እጅግ በጣም ይዋደዳሉ፤ ማታ ተኝተው መብራት አያጠፉም፤ አስቴር ስታየው ዓይኗን ደክሟት ያሽልባታል፤ ኃይለ ማርያምም በስልምልም ዓይኑ እንዳያት ሳያውቀው ያንቀላፋል፤ ጎህ ሲቀድ ነቅተው የማታ ቁራጭ ወሬአቸውን ይቀጥላሉ፤ አብዛኛውን ጊዜ የነግህ ወሬአቸው «ኃይልዬ በሕልሜ ካንተ ጋር እንዲህ እንዲህ ስናደርግ አየሁ» ስትለው እሱም ደግሞ «እኔም አስቴርዬ በሕልሜም ካንቺው ጋር አደርኩ» የመሳሰሉ ነበር።

በነግህ ከሕልም ውይይታቸው በኋላ አስቴር ዘዬ ብላ የያዘችው ካንገቷ ቀና ብላ ቁልቁል እያየችው «ኃይልዬ? እኔ እኮ በሕልሜ ስትስመኝ አይቻለሁ፤ አሁን በላ» የሚሉትን አነጋገሮች ነበር፤ ኃይለ ማርያም የአስቴር የነግህ ትንፋሿ መዓዛ አያስቀይመውም፤ ልጋጓ የወረደበት የአስቴር የጧት ፊት አይቀፈውም ይወዳታል።

አስቴርም ብትሆን የሲጃራ ጠጪው ባሏ የጧት ትንፋሽ አይከረፋትም፤ በከንፈሩ ላይ ሰፍረው የምታያቸው የሞቱ ቆዳዎች አያስቀይሟትም፤ ታፍኖ ያደረው የብብቱ መዓዛ አይቀረናትም በስተቀኝ ፊቱ ካፉ ጀምሮ የተሰመረው ነጭ መስመር አስቴርን አያቅለሸልሻትም፤ የዓይኑ ላይ ቅምጦች አያስከፏትም፤ ትወደዋለች።

አስቴር የምትሠራው ውጪ ጉዳይ ሚኒስቴር ነው፤ ማለዳ ተነስተው ፊታቸውን ታጥበው ልብሳቸውን ለብሰው ቁርሳቸውን በልተው ባለቻቸው ታኑስ መኪና ሦስቱን ልጆቻቸውን ከኋላ አድርገው ኃይለ ማርያም እየነዳ አስቴር ከጎኑ ተቀምጣ መጀመሪያውን ናዝሬት ተማሪ ቤት ይሔዱና ሦስቱንም ልጆቻቸውንም ሳስመው ከተማሪ ቤቱ ትተዋቸው ወደ ውጪ ጉዳይ ሚኒስቴር ይሔዳሉ፤ ከዚያም ከግቢው ውስጥ አስቴር ከመኪናው ልትወርድ ስትል ማንም ቢያያቸው ሳያፍሩ ከንፈሮቻቸውን አጋጥጭው ይለያያሉ፤ የአስቴር ጓደኞችም እየቀኑበት «እንዲያው ልጅዬ፤ መች ይሆን ሲሏት ደስ እያላት ትኮራለች፤ ፬ ዓመታት ሙሉ የመመላለሳቸው ተግባ ይሔ ነው።

አሰላ ከተማ ያሉት የኃይለ ማርያም እናት ታመው ኃይለ ማርያም ተጠርቶ ሔደ፤ አስቴር እንኳን እሔዳለሁ ብላ አስቸግራ ለልጆቹና ለቤቱ ስትል ቀረች።

ኃይለ ማርያም መኪናውን ይዞ በመሔድዱ ልጆቹን ወርቁ የተባለው አሽከር ቦርሳቸውን ጀመር አስቴርም ከጉለሌ ፒያዛ ድረስ በ፮ ቁጥር ከዚያም ውጪ ጉዳይ ሚኒስቴር ድረስ በ፱ ቁጥር አውቶብሶች ትመላለስ ጀመር።

አንድ ቀን ለታ በ፯ ሰዓት አስቴር ከ፮ ኪሎ በታች ውጪ ጉዳይ ሚኒስቴር ፊት ለፊት ቆማ አውቶብስ ትጠብቃለች፤ ታደሰ በተዋበች ምክንያት ከፍተኛ ፍርድ ቤት ውሎ ለተዋበች አባት ላቶ የተመኙ ሃያ ብር ሰጥቶ ተገላግሎ ሲመለስ አስቴርን ቆማ አያት፤ መኪናውን ካጠገቧ አቁሞ ጤና ይስጥልኝ ቢላት ሰድባ አዋረደችው፤ አስቴር ለባሏ ታማኝ ናት፤ አስቴር እንደ ጓደኞቿ አይደለችም፤ አስቴር ጨዋ ናት፤ አስቴር ባሏን አኩሪና አስከባሪ ናት፤ አስቴር ትዳሯን ወዳድ ናት፤ አስቴር ከኃይለ ማርያም ሌላ ወንድ ያለ አይመስላትም፤ ኃይለ ማርያም ዕድለኛ ነው።

ያን ለታ ታደሰ አፍሮ ሔደ፤ ልክ ለዘጠኝ ሰዓት ሩብ ጉዳይ ሲሆን ከውጪ ጉዳይ ሚኒስቴር በር ላይ በእግሩ ቆሞ ሲጠባበቅ ሳለ፤ አስቴር ካውቶብስ ስትወርድ አያት፤ ስትገባም ተከትሏት ከቢሮዋ ገብቶ ባለ ጉዳይ መስሎ በሐሰተኛ ጉዳይ አስቴርን ሲያለፋት ዋለ፤ አስቴር እርግጠኛ ባለ ጉዳይ መስሏት ካንዱ ቢሮ ወዳንዱ ቢሮ እየተዘዋወረች የታደሰን ጉዳይ ስትጠይቅለት ዋለች፤ ፯ ሰዓት ሲሆን ታደሰ ስለ ደከሙልኝ ብድር መላሽ ያርገኝ ብሎ ሔደ።

በ፱ ሰዓት መጥቶ ተላመዳ፤ «ስለ ቀኑ ልፋትዎና ሰጣት፤ አስቴርም አመስግና ተቀበለች። ታደሰም ዝም ብሎ ሔደ። በነጋታው አር ዕለት በ፯ ሰዓት ላይ አስቴር አውቶብስ ስትጠብቅ አገኛት፤ ሰላምታ ከቤትዋ አደረሳት፤ መለማመድ በረከተ።

ቅዳሜ ዕለት ደግ አሁንም ፯ ሰዓት ላይ ወደ ቤትዋ ልትሔድ አውቶብስ ስትጠብቅ ታደሰ ደረሰና ላድርሶት ቢላት አስቴር ከጓደኝዋ ከአልማዝ ጋር አብረው ገቡ፤ መጀመሪያ ከሠራተኛ ሠፈር አልማዝን አደረሰና አስቴርን ይዟት በቀጥታ ወደ ገፈርሳ ሔደ፤ አስቴር እንኳን ቤትዋን ስታልፈው ለግዜው አልሔድም ብላ ነበር፤ ታደሰ ግን «ምናለበት? በጣም ጥሩ የሆነ አዲስ ሆቴል ቤት ተከፍቷልና ምሳ በልተን መልሶታለሁ» ብላት ገብ አለች።

አስቴር ሰው ያየኛል እያለች ብትፈራ ታደሰም ፈሪ መስሎ «ኧረ እኔም ክብሬን ማስነቀፍ ይሆንብኛል» ብሎ በሆቴል ጓሮ በር ገቡ። አንድ ሰፊ አልጋ ሰፊ ካለበት ክፍል ሆነው ምሳ አዘዙ፤ ታደሰ ሴኮንዶሚስቶ አዘዘ፤ አስቴር ደግሞ ዶሮ ጥብስ አዘዘች፤ በመጠጥ በኩልም ሁለት ቢራ አዘው በሉና ጠጡ፤ ለመብሉ ማሸራሸሪያ፤ ብሎ ውስኪ እንዲመጣላቸው አዘዘ፤ አስቴር አልጠጣም አለች፤ ታደሰ ግን ለመብሉ መድኃኒት ነው ብሎ አስመጥቶ አስጠጣት።

በልመናም በማስገደድም አስቴርንን ሁለት ብርጭቆ ውስኪ አስጠጣት፤ ሦስተኛ ተቀድቶ ተቀመጠ፤ አስቴር የተቀመጠችው ቁም ሣጥኑ አጠገብ ካለው ወንበር ላይ ነው፤ ታደሰ የተቀመጠው አልጋው ላይ ነው፤ እመሐላቸው የበሉበትና የሚጠጡበት ጠረጴዛ አለ፤ ታደሰ «ሆዴን ነፋኝ እስቲ ለወስ ልወስ ልበልበት» ብሎ ከመቀመጫው ተነሣ፤ ሁለቴ ያህል ሔድ መለስ ካለ በኋላ በድንገት የአስቴርን አንገት እቅፍ አድርጎ ያዛት፤ አስቴርም በጣም ታገለችው፤ ቧጠጠችው። አስቴር ጥፍሯ ረጃጅም ስለ ነበረ እጁን ሁሉ አደማችው ታደሰ ግን አልተሰማውም።

እንደ ምንም እየሳባት አልጋው ላይ ጣላት፤ አስቴር ከሥር ሆነች፤ ታደሰ ከላይ ሆነ አስቴር ከሥር ብትሆንም ታደሰን አንገቱን ፊቱን ቦጫጭራዋለች፤ ቢብስበት «ምን ላደርግሽ መስሎሽ ነው?» ቢላት «ታዲያ ልቀቀኛ» አለችው፤ «እኔ ሌላ ምንም አልፈልግም፤ ብቻ አንዴ ሳሚኝ» ቢላት «ልጮህ ነውና ትለቀኝ እንደሆነ ልቀቀኝ» አለችው፤ «የታለልሽና» ብሎ ሲታገላት ልትጮህ ስትል በከንፈሩ አፈናት፤ ለጊዜው አስቴር አፏን ወደ ግራ ወደ ቀኝ እያለች አስቸገረች፤ ታደሰ ነዶት ስለ ነከስ ቢያደርጋት ረጋች። ሳማት አስቴርም እየቆየች ላላ አለችለት፤ ጥቂት ቆይታም፤ «እባክህ ከፍነሬ እኮ ያብጥብኛል» ብትለው «እንግዲያውስ የኔ ይበጥልሽ» አላት፤ ጥቂት ቆይታም «እግሬ መሬት አልደርስ ስላለ ወገቤ እኮ ተቆረጠ» ብትለው ቀና ብሎላት እግሯን አልጋው ላይ ሰበሰበች፤ አስቴር የለበሰችው የሀገር ልብስ ስለ ነበር ነጠላዋን ጠቅላ ወንበሩ ላይ ልታስቀምጥ ስትወረውረው ጠረጴዛው ላይ ያለውን የውስኪ ብርጭቆ ስለነካው ወድቆ ተሰበረ፤ ውስኪውም ፈሰሰ፤ ቦዩ እንኳን ሊገባ መዝጊያውን ገፋ ቢያደርግ ስለተቆለፈበት ተመለሰ።

፲ ሰዓት ተኩል ሲሆን አስቴር ከቤትዋ ደረሰች። ለሦት ቀናት ያህል አስቴር ከታደሰ ጋር በየረፍት ጊዜዋ ከነፈች፤ ማክሰኞ ፱ ሰዓት ተኩል ገደማ ኃይለ ማርያማ ከአሰላ እቤቱ ገባ፤ ወዲያውኑ ስልክ ደውሎ መምጣቱን ለአስቴር ነገራት አላስችል ብሎትም ሊያያት ወደ ውጪ ጉዳይ ሚኒስቴር ሔደ፤ ከቢሮዋም ገብቶ አስቴርን ተገናኛት።

አስቴር ተለውጣለች፤ አስቴር አለ መጠን አጊጣለች፤ አስቱእር አኩርፋለች፤ የአስቴር ፈገግታ ከመቶው አሥሩ ነው የቀረው አስቴር በሆድዋ ነዷታል፤ ኃይለ ማርያም ሞኝ ነው፤ አልገባውም «ምን ሆንሽብኝ?.....አላት፤ «ምን ሆንኩኝ» አለችው፤ «እኔ የቆየሁት እምዬ ስላልተሻላቸው ነው፤ ተቆጣሽኝ እንዴ» አላት፤ «ሳይድኑ ምን አስቸኩሎ መጣህ?» ለመሆኑ የናት ውለታ ይሔው ነው? አይ ወንዶች፤ አፈር ይብላኝ ዋ ሴት ልጅ ብትሆን» አለችው «አሁንማ ድነዋል፤ ትናንት እንኳን እታባ ቤት ውሰደኝ ብለውኝ ወስጃቸው ሲጫወቱ ዋሉ፤ ዛሬም ድኛለሁና ሒድ ቢሉኝ ነው የመጣሁት እንዳልከርምም ልጆቼም አንቺም ናፈቃችሁ» አላት፤ «በልደህና ነው፤ አሁን ሥራዬን ልሥራ፤ ማታ እንጫወታለን» ብላው ኃይለ ማርያም አከላቱን ሊታጠብ ወደ ቤቱ ሔደ።

አስቴር ስልክ ደውላ የባሏን መምጣት ለታደሰ ነገረችው፤ ምንም መቸገር እንደማይገጥማቸው አስረዳችው፤ አስቴር ረቡዕን ሐሙስን ተመላልሳ እንደ ሠራች ታምሜአለሁና ፈቃድ ይሰጠኝ ብላ የአሥራ አምስት ቀን ፈቃድ ተቀበለች፤ ኃይለ ማርያም አያውቅም፤ ጧት በሦስት ሰዓት ውጪ ጉዳይ ሚኒስቴር ድረስ ባሏ ኃይለ ማርያም ያደርሳታል፤ እሷም በቢሮዋ በየጓደኞችዋ ዝነት ትግባባና «ቀዳማዊ ኃይለ ሥላሴ ሆስፒታል ልታከም መጥቼ እግረ መንገዴን ልጠይቃችሁ መጣሁ» ብላ ትወጣለች፤ ማርያም ቤተ ክርስቲያን አጠገብ ታደሰ ጋር ተያይዘው ይሔዳሉ።

ሰባት ሰዓት ሲደርስ ማርያም አጠገብ ካለው መጠምዘዣ ላይ ባሏን ጠብቃ አብረው ይሔዳሉ፤ ኃይለ ማርያም የመጀመሪያው ዕለት «ምነው ያለወትሮሽ ከዚህ ትጠብቂኛለሽ?» ቢላት «በውስት ወደ ፓስፖርት ክፍል ተዛውሬ ስለምሠራ ከሣህሊቱ ጋር በእግሬ እዚህ ድረስ እየተጫወትሁ መጥቼ ነው፤ እስከ ፲፭ ቀንም ድረስ እዚሁ ስለምሠራ እዚሁ ጠብቀኝ» ብላዋለች፤ በ፱ ሰዓት ውጪ ጉዳይ ሚኒስቴር ጓሮ ካለው ፓስፖርት ክፍል ያደርሳትና ወደ ሥራው ሲሔድ ታደሰ ተቀብሏት ወደአሻቸው ይሔዳሉ።

በውነቱ ታደሰ አስቴርን ወደዳት፤ ከሷም ሌላ የሚወዳት ፈፅሞ እንደማያገኝ አወቀ፤ ስለዚህ እንዲጋቡ ጠየቃት፤ አስቴርም ጋብቻውን በደስታ ፈቀደችለት፤ ኃይለ ማርያምንም ፍታኝ አለችው፤ «ልጆቻችንስ» ቢላት «እንደፈለግህ አርጋቸው» አለችው፤ ሽማግሌዎቹም የሰጠችው መልስ ፣‹እናቱ ሳይታመሙ ታምሜአለሁና ናልኝ እያሉ ያቃጥሩታል ደግሞም አንድ ልጅ አጭተውለታልና በላዬ ሳያገባ ይፍታኝ ብቻ» የሚል ሆነ።

ብትለመንም ብትባበልም ኃይለ ማርያምም አላረኩትም ብሎ ቢምል ቢገዝትም አሻፈረኝ አለች፤ ኃይለ ማርያም ነገር ያሳመረ መስሎት «ከተጋባን ጀምሮ በ፮ ዓመታችን ውስጥ አንድ ጊዜ ብቻ ከ፪ ዓመት በፊት ቀብጪ ካንድ ሴት ዘንድ ደርሻለሁ እንጂ እንኳን ሌላ ሚስት በላይዋ ላጭና አሁን ካልኳት በስተቀር ሔጄ እንደሆነ ሰማይና መሬት ይደፋብኝ፤ የውስጥ አከላቴን ይገልብጠው» ብሎ ማለ።

አስቴር አለቀሰች፤ «እኔን ከቤት እየጎለተ እሱ ከማንም ሸርሙጣ ዘንድ መዋሉ እየመሰከረ ደሞ ታረቂ ትሉኛላችሁ፤ ብቻ እግዚአብሔር ይፍረደው፤» አለች፤ አባቷ ባላምባራስ አበበም ተናደው «ምነው ይሔ ጨምላቃ የኔ ልጅ መጫወቻህ ነች» ቢሉት ደንግጦና ነዶ ያለ ሀብታቸውን ተካፍለው ተለያዩ፤ የጉለሌው ቤት ግን በኃይለ ማርያም ደረሰው፤ ኃይለ ማርያም ለሊቱንና መሰንበቻው ሲጨነቅና እንቅልፍ አጥቶ ከረመ። በተለየም ልጆቹ «እማዬ ምነው ጠፋች?» እያሉት ስላስቸገሩት፤ ኃይለ ማርያም ሚስቱን እስቲረሳትና ልጆቿም እስቲረሷት ድረስ ትልቅ ፈተና ሲፈተን ከረመ።

//=//

አስቴር የተፋታች ዕለት ብቻ ከአባቷ ቤት አደረች፤ ከዚያ በኋላ ዓይኗንም አላዩዋት፤ ከታደሰ ቤት ገባች፤ ከሥራዋም ውጪ ብሎ አስወጣት፤ አስቴር ልጆችዋን ላባታቸው አስታቅፋ እሷ የታደሰ ዘበናይ ሆነች፤ ልጆቿ አይናፍቋትም፤ ኃይለ ማርያም አይታወሳትም፤ በዚያ በግቢያቸው በአበቦቹ መሐል መስኮቶቹ ላይ በደረታቸው ጋደም ብለው ልጆቻቸው ዙሪያውን ሲቦርቁ እነሱ ደስ የሚል ምኞት ያወጉ የነበሩበት እንኳን ትዝ አይላትም።

እሑድ ዕለት ታደሰ ለምሳው መጣና ቢቀርብለት አልበላም አለ፤ «ምነው ታዱዬ ምን ነካህ?» ብትለው «አንቺ ሸርሙጣ ባልሽን የልጆሽን አባት የከዳሽ ለኔ ትሆኝኛለሽ? አሁን ብቻ ሰው ሳይሰማ ከቤቴ ውጪ» አላት።

«እንዴት» ብትለው «እንዲሁ ነዋ» አላት፤ አስቴር ጦሙን በዋለው ሆድዋ ድብን አለችና «ከባሌ አጣልተኸኝ፤ ከሥራዬ አስወጥተኸኝ፤ ከልጆቼ ለይተኸኝ መጨረሻውን ለኔ ለትናንቱ ብለሽ ከዳሽው፤ አንቺ እኔማ ባገባሽ ብታርጅኝም አላሳዝንሽም፤ በኔስ ላይ ቢሆን ነገ እንደዚሁ ልታደርጊ አይደለም? አሁን ብቻ ሳትዋረጂ ሾለክ በይ» አላት።

«ሀብቴሳ? ይሁን በጄ ዕቃዬን ስጠኝና እሔዳለሁ» ብትለው «ወንዱን ልጅ አታለሽ ያመጣሽውን አባት ተረክቦልሻል፤ ሌላ ምን ትፈልጊያለሽ? እኔስ አልሞኝልሽምና ውጪ አባትሽን ነበር አርባ መግረፍ፤ ዘለዛላ የዘልዛላ ልጅ ዘረ ዘልዛላ አሁን ትወጪያለሽ አትወጪም?» ብሎ ከመቀመጫው ብድግ ቢልባት የሥራ ልብሷን እንደ ለበሰች ሾለክ አለች።

አስቴርን ኃይለ ማርያም ታወሳት፤ አስቱ ሲላት ጆሮዋ ላይ ተሰማት፤ ኑኑዬ የምትላት ልጅዋ አቴ ብላ ስትጠራት ሰማቻት፤ አስቴር ቦርሳዋን ይዛ ከኃይለ ማርያም ጎን ሆና ግቢውን ስትገባ ልጆቿ እየተሯሯጡ መጠው እጉያዋ ሲገቡ ታያት፤ ኃይለ ማርያም ኑኑዬን አቅፎ ኑኑይዬ እያለ ከምግብ ቤት ሲገባ በትዝታ አየችው «እባክህ ወንበሯ ላይ አስቀምጣትና ትብላ ሸሚዝህን ታቆሽሽብሃለች» ትለው ተሰማት፤ «አስቴርዬ እባሽን ደክሞኛልና እንተኛ ሲላት ሰማችው፤ «አስቴር ተኝታለችና አትንጫጩ ብሎ ሲቆጣ ሰማች፤ በትንሿ መኪናቸው እጐኑ ተቀምጣ ሽርሽር ስትሔድ አየች፤ በጫካ ውስጥ በእግራቸው ሲዘዋወሩ ቀሚሷን ጋሬጣ ሲይዝባት ሲያስለቅቅላት አየችው፤ «አስቴርዬ በግቻ ሣር ውስጥ መሔድ ባትሽን ይቧጥጠዋል፤ ነይ ከዚህ እንውጣ ሲላት ሰማችው፤ «አስቱዬ እማማ እኮ ሳምልኝ ብለውኛል፤ ልሳምሽ ሲላት «አሞኛል ያለችውን ሰማች።

አስቴር ብቻዋን እያየችና እየሰማች በቀጥታ ተጉዛ ከድሮ ቤትዋ ኃይለ ማርያማ ዘንድ ሔደች፤ አጥሩ አጠገብ ስትደርስ ልጆችዋ ሲንጫጩ ሰማች፤ ሆድዋ ተንቦቻቦጨ፤ በግንቡ ላይ በብረቶቹ ውስጥ አሾልካ ብቃይ ኃይለ ማርያም በሰፊው መስክ መሐል ከትልቁ ጥድ ሥር አበቦቹ መሐል ድሮም አስቴርና እሱ ጋደም ብለው ይጫወቱበት ከነበረው ሥፍራ ሸሚዙን ለብሶ በደረቱ ተኝቷል፤ ጀንበሯ ለመጥለቅ የቀርበች የ፲፩ ሰዓት ደብዛዛ አንት፤ ሦስቱም ልጆቹ ሦስት ትራስ ይዘው ይደበድቡታል፤ ኃይለ ማርያም ደግሞ ዱዱ የሚለውን መሐከለኛውን ወንድ ልጁን አስተኝቶ «አንተ ደካማ አንተ ፈሪ እኔን ነው የምትደበድበው» እያለ ይኮረኩረዋል፤ ኑኑዬ ካባቷ ጀርባ ላይ ተቀምጣ በትራስ የአባቷን ራስ እየደበደበች «በልኮ ወንድሜን ልከክ» ትለዋለች፤ ትልቁ ልጁ ካሡ ደግሞ «ወንድሜን ካለከክ ዛሬ ገደል ነው ምቸምልህ» እያለ የአባቱን እግር ይስባል፤ ዱዱዬን አባቱ በደረቱ ታቅፎ ስለሚኮረኩረው ባለ ኃይሉ እየጮኸ ይስቃል፤ አስቴር ባለችበት አለቀሰች፤ ወዲያውኑ ስታይ ኃይለ ማርያም ዱዱዬን ለቆ ኑኑዬ እንዳትወድ በጁ ደግፎ ቀስ ብሎ በጀርባው ገልበጥ አለና ኑኑዬን ይዞ ያስጮሃት ጀመር ኑኑዬም « ኡ - ኡ - ፖሊስ - ፖሊስ - ና - ና - አባዬ ገደለኝ» ስትል ካሡና ዱዱ ደግሞ «ልከክኮ» እያሉ በትራስ እየደበደቡ አሳመሙት፤ ኃይለ ማርያም ዱላው ሲበረክትበት ጊዜ «መዓዛ! ኧረ አስጥይኝ ልጆቼ ገደሉኝ» ብሎ ጮኸ።

ወዲያውኑ አንድ አጠር ያእልች መልከ መልካም ሴት ቀይ ሹራብና ቢጫ ቀሚስ የለበሰች ለእድፍ መከላከያ ጌጣማ የሆነች አጠር ያለች ሰማያዊ መልክ ሐር ሽርጥ ሸብ ያደረገች ከቤት ብቅ ብላ «ልጆቼ አትተውም?» ብትላቸው ኑኑዬ ትራስዋን እንደያዘች ዞር ብላ ግንባሯን ኮስትራ ቆጣ አለችና «በኛ አባባ ምን አገባሽ?» አለቻት፤ መዓዛም መልሳ «ጠላችሁ? ብለው ሦስቱም ተሯሩጠው ሔደው ዙርያዋን አቀፏት ወዲያውኑ ልጆቹን ይዛ ገባች።

ሳያዩዋት የምታያቸው አስቴር ብሳ አለቀሰች፤ አዘነች፤ ደነገጠች፤ ለመግባትም ፈራች በቦታዋም ሌላ ስላየች ወደ ኋላዋ ምልስ አለች፤ መዓዛ የልጆቹ ሞግዚት ናት፤ ለኃይለ ማርያም ምኑም አይደለች፤ ግና ቅጥሩ ናት።

ምዕራፍ ፮

ከበደ ደሀ ነው ከተወለደ ፳፱ ዓመቱ ነው፤ የሚኖረው ዱከም ከተባለችው ከተማ ነው፤ ዱከም ከአቃቂ በሰቃ በታች ያለች የባቡር ጣቢያ ናት፤ ከበደ በዱከም ከተማ ውስጥ የተጨበጠና የሚተማመንበት ሥራ የለውም፤ ከበደ ገንዘብ የሚገኝባቸው ከሆኑ ማንኛዎቹንም ሥራዎች ሳይሰንፍ ይሠራቸዋል። ከሀገር ቤት ለሚመጡ ሰዎች ማመልከቻም ሆነ ሌላ ነገር እየጻፈ ፶ ሣንቲም ሒሳብ ይቀበላቸዋል፤ ከበደ የአማርኛ ትምህርት የተማረው ድሬ መድኃኔ ዓለም ነው።

ከበደ አንዳንዴ ሸንኮራ በትከሻው ብርቱካን በቁና እየያዘ በመኪናም ሆነ በባቡር ለሚተላለፉ መንገደኞች ይሸጣል። በሽንብራ እሸት ወራት በእንጉብዱ ተሸክሞ ሸንኮራ እሸት በመሸጥ ሞያው የታወቀ ነው።

ከበደ አንዳንድ ጊዜ የሚመች ሥራ ሲያገኝ ነጋዴዎች በባቡርም ሆነ በመኪና እህል ሲያስጭኑ መቶ መቶ ኪሎ እየተሸከመ በመጫን ይውላል፤ በዚህም ቀን ከበደን ደስ ብሎት ይውላል፤ ከበደን ደስ የሚያሰኘው ድካሙንና ላቡን ሳያስብ ሥራው ካለቀ በኋላ አንድ ብር እስከ አንድ ብር ከሃምሳ የሚያገኛት ገንዘብ ናት።

ከበደ የርሻ ወራት በሚሆንበት ጊዜ የቀኛዝማች አባውቃውን ኮትቻ መሬት ሲያርስ እየዋለ ለውሎው ሰባ አምስት ሣንቲም ያገኛል አንዳንዴ የቀኛዝማች አባውቃው ወኪል ሲያዝንለት አንድ ብር ሞልቶ ይሰጠዋል። ይህ ሁሉ ሲሆን ከበደን አይከፋው፤ «ተመስገን» ይለዋል።

ከበደ ጥሩ ሚስት አለችው፤ ከበድ ባለሞያ ሚስት አለችው፤ የከበደ ሚስት ሰነፍ የማታስገባ ናት አይከፋትም፤ አትመረርም፤ ከብደን አታበሳጨውም ከበደ ከሚያዝንባት እሷ ብታለቅስ ትወዳለች፤ የከበደ ሚስት ጥሩነሽ ትባላለች፤ ከተወለደችም፤ ፳፭ ዓመቷ ነው። ጥሩነሽ ቆንጆ ናት፤ ዘወትር የማይኳለው የጥሩነሽ ዓይን ወንዶችን በሽተኞች ያደርጋል፤ እግዚአብሔር የሚሰጠው ሳይቸግርወ ዞማውን ጠጉር ለሷ ሰጥቷታል፤ ቀለም የማይለቀለቀው ከንፈሯ ሲታይ ሌሎችን የፈጠረ እግዚአብሔር የፈጠራት አትመስልም በጠቅላላው ጥሩነሽ ስትታይ ሁለት እግዚአብሔሮች ኖረው ባፈጣጠር ተወዳድረው እሷን የፈጠረ እግዚአብሔር ፩ኛ የሆነ ይመስላል። በሀብታሞች ቤት እንደ ጥሩነሽ ያለ ውብ «ለሞት መድኃኒት» ቢባልም አይገኝ ጥሩነሽ ውብ ናት፤ ጥሩነሽ ደሀና የደሀ ዘር ናት።

የጥሩነሽ እናት ወይዘሮ መደምደሚያ ዓይናቸውን ተተናኩሏቸው ነበርና ከዙቃላ ዱከም መጥተው በባቡርና በመኪና የሚተላለፉትን ሰዎች ገንዘብ ሲለምኑ አንድ ቀን የባቡር (የፉርጎ) መውጫ ገፍትሮ ገደላቸው፤ ያን ጊዜ ጥሩነሽን አዝለዋት ነበር፤ በታላቅ ተአምር ዳነች፤ የጥሩነሽ አባት አቶ ጭቋላ ጥሩነሽን በተወለደች በሁለት ወር ዝቋላ ተራራ ላይ እንጨት ሊሰብሩ ወጥተው የረገጡት ድንጋይ ተፈንቅሎ ገደል ገብተው ሞተዋል፤ ጥሩነሽ ወላጆችዋን የጨረሰች ገፊ ሆና አይደለም፤ ድሆችን መጨቆን የሚያውቀው እግዚአብሔ ጥሩነሽን ሥቃይ ለማሳየት አውቆ ፈጀባት።

ጥሩነሽ በተወለደች በሃያ ዓመቷ ከበደ አገባት፤ ከተጋቡም ፭ ዓመታትቸው የመጋቢት አቦ ዕለት አለፈ፤ ጥሩነሽ ለከበደ ስባት ልጆች ወልዳለታች፤ ሁለቱ ልጆችዋ ልክ የታኅሣሥ ሐና ዕለት አራት ዓመታቸው ነበር። የጥሩነሽ ሰባተኛ ልጅዋ ገና የሁለት ወር ጨቅላ ነው፤ አንድ ጊዜ ጥሩነሽ ለማና ይፍሩ የተባሉትን ልጆችዋን መንታ ስትወልድ ልትሞት ደርሳ በስንት ድካም ከበደ ለፍቶ እግዝትነ ማርያም ረድታት ወለደች።

ጥሩነሽ ቆንጆ ናት ብያችኋለሁ፤ ባለሞያም ናት ብያችኋለሁ፤ ጥሩነሽ ከከበደ ጋር ስትኖር በባቡርና በመኪና ለሚተላለፉ ሰዎች ለሊቱን ስትጋግር ያደረችውን ኅብስትና ዳቦ ቆሎ ስትሸጥ ትውላለች፤ ጀንበሯ ልትጠልቅ ዘቅዘቅ ስትልላት ደግሞ ጋግራ ያሳደረችውን እንጀራ ጉልት ወስዳ ትሸጣለች፤ ጥሩነሽ የሴት ቁንጮ ናት ማታ ማታ ከባሏና ከልጆቿ ጋር ራታቸውን ምድጃው ዳር ተቀምጠው እሳት እያነደዱ ከበሉ በኋላ የባሏን እግር ታጥባለች፤ የልጆችዋን እግር ሁሉ ትለቃልቅና መኝታቸውን አነጣጥፋ ታስተኛቸዋለች፤ አንዳንዴ እንኳ አልማዝ የምትላት ልጅዋ ልትረዳት ትሞክራለች፤ ግን አቅም የላትም።

ባሏ ከበደ ጠላ እንዳያምረው ሁል ጊዜ እየጠመቀች ከቤትዋ አታጠፋምና ከብደ ራቱን ሲበላ ይጀርምና ተኝቶ እስቲያንቀላፋው ይጠጣል፤ ጥሩነሽ ሁሉን ነገር አከናውና ልጆችዋ ሲተኙላት አንድ ፋሽኮ ጠላ ከከበደ ራስጌ ታደርግለትና ለነገ ገበያዋ የሚሆናትን መሥራት ትጀምራለች።

መጀመሪያ ኅብስቷን ባንድ ምድጃና የገበር ምጣድ ላይ ጥዳ ያ እስቲበስል ድረስ በሌላ ምድጃ የእንጀራ ምጣድዋን ጥዳ እንጀራው እስቲበስል በምታገኘው ፋት ድስቷን ትሠራለች፤ ማታ የሠራቸው ወጥም እስተነገው ማታ ድረስ ይበቃታል።

ድስቷን ካወጣች በኋላ ያቦካችውን ሊጥ ጋግራ እስክትጨርስና ኅብስቱም (ጥቢኛ) እስቲበስል ድረስ በድስቱ ምትክ ዳቦ ቆሎ መቆራርጧን ትተካለች፤ ወዲያው በሰማው ምጣድ ዳቦ ቆሎዋን ቆላልታ ሲበስል አውጥታ ዘይትና በርበሬ አዋህዳ ካሸችው በኋላ ከድና ታኖረዋለች፤ የነገረው ገበያ ተያዘ።

ጥሩነሽ ጠቀም ያለ ትርፍ የምታገኘው ከካቲካላ ንግድ በመሆኑ በየሳምንቱ ጥዳ ውዥሞውን ተክላ በ፫ኛው ምድጃ እሳት ታነድበትና አረቄዋን ደርባ ስታወጣ ታመሻለች።

ቅዳሜ ጧት ዝነኛው የጥሩነሽ ካቲካላ ረፋድ ላይ ተሽጦ ያልቅላታል።

ጥሩነሽ የሴት ቁንጮ ናት ብያችኋላሁ፤ ጥሩነሽ የእኩልነት መብት ይገባታል፤ የምትባል ሴት ናት፤ እሷ ግን ይህን ሁሉ አታውቅም፤ ፊደል የቆጠሩ ሠለጠንን የሚሉ ሴቶቻችን በወለም ዘለም የእኩልነት መብት ይሰጠን ብለው ሲከራከሩ እንደ ጥሩነሽ ዓይነቷ ከልክስክስ ወንድ የምታስመርጠው ሴት ያ መጨቃጨቅ ባሏን ትረዳለች፤ ታስደስታለችም፤ እኔም ብሆን ኮስታራ ያለች አስደሳች ታማኝ ሚስት ባገኝ የባልነት መብቴን በሚስትነት መብቷ በለወጥኳት ነበር። የጥሩነሽ ልፋት በዛ።

ቅዳሜ ቀን ጥሩነሽ ኅብስትና ዳቦ ቆሎ ይዛ ከመኪና መንገዱ ዳር ተቀምጣለች፤ ታደሰ ከጎኑ ሥርጉተን አስቀምጦ ወደ ቢሾፍቱ (ደብረ ዘይት) ሲያልፍ ጥሩነሽን አያት፤ ጥቂት አለፍ ካለ በኋላ መኪናአውን አቆመ፤ ከብደ ሸንኮራውን አንግቦ መንደሪውን በቀለምሺሽ (ትንሽ ቁና) ይዞ ወደ መኪናው ሮጠ፤ እነ ጌታቸው እነ አወቀ ሁሉ እንደዚሁ እየያዙ ሮጡ፤ ጭቋላ እንኳ ሲሮጥ የአውራ ጎዳና መሥሪያ ቤት ላንድ ሮበር ሊድጠው እግዚአብሔር አወጣው።

በግራም በቀኝም «የኔን ግዙ ጌቶች፤ እሜትዬ ይህን የመሰለ የትም አያገኙም» እያሉ አዋከቧቸው፤ ሥርጉተ አንድ ቀለምሺሽ መንደሪን ገዝታ መኪናው ውስጥ ዘረገፈች፤ ታደሰ ግን «ዳቦ ቆሎ ነው የምፈልገው ብሎ ለፈፈ፤ ከበደ ቶሎ ብሎ «ጥሩነሽ ቶሎ በይ!» አላት፤ ጥሩነሽ ጭኗ ላይ ያጋደመችውን የ፪ ወር ልጅዋን አንስታ እስክትታቀፍ ድረስ እነ ጫልቱ እነ አበበች ዳቦቆሎአቸውን እያያዙ ሮጡ፤ ከመኪናው አጠገብ ደርሰውም «ይሕሄው ጌታዬ» ቢሉ ታደሰ ቀምሶ ሳያጣጥም «አይጣፍጥም» አላቸው።

ከበደም «አይዞሽ ቶሎ በይ ጥሩነሽ!» አላት ጥሩነሽም ባንድ እጅዋ ልጅዋን በአንድ እጅዋ ዳቦቆሎውን ይዛ የልጅዋን መታቀፊያ ጨርቅ እየጎተተች ደረሰች፤ ታደሰ የጥሩነሽን ፊት እያየ፤ «የኋላውን በር ከፍተሽ ጋዜጣው ላይ ዘርግፊ» አላት ዘረገፈች መዝጊያውን እንኳ መክፈት አጥታበት ከበደ ነው ሸንኮራውን እንደ ታቀፈ የከፈተላት።

ይሔ ሁሉ ሲሆን ታደሰ ጥሩነሽን በማየት ልቡ ተሸብሮበት ነበር፤ በኋላም ዋጋውን ሳይጠይቅ ሦስት ብር ሰጥቷት ሕሄደ፤ የጥሩነሽ ዳቦ ቆሎ ቢቸረቸር ኖሮ የሚጣራው ፶ ሣንቲም ብቻ ነበር።

ታደሰ ቅዳሜ ዕለት ሥርጉተን ይዞ ወደ ቦሾፍቱ ሲሔድ የተነጋገሩት አድረው እሑድ ማታ ወደ አዲስ አበባ እንደሚመለሱ ነው፤ ታደስና ሥርጉተ ቢሾፍቱ እንደ ደረሱ ሆቴል አረፉ፤ አንዳንድ ቢራ ጠጥተው ደክሞኝላ አንቀላፍቶኛል ተባብለው ተኙ፤ ሩብ ሰዓት ያህል እንደ ተኙ ታደሰ «የነበረብኝን ቀጠሮ ረስቼው ነውና የመጣሁት አሁን በ፱ ሰዓት አዲሳባ መድረስ አለብኝ፤ ብሎ ከመኝታቸው ተነሥተው ወደ አዲስ አበባ መልስ ሆነ። የጥሩነሽ ዳቦ ቆሎ አንዷ ስንኳ አልተበላችም ነገር ግን ተፈሳሶ ከጋዜጣው ላይ አልቋል።

ዱከም ሲደርሱ ታደሰ ዝግ ብሎ እያየ አለፈ፤ ጥሩነሽ የለችም፤ ከበደ ግን ሸንኮራውን ይዞ ቆሞ ነበርና ለጥ ብሎ እጅ ነሳው፤ «የዳቦ ቆሎዋ ሴት የት ሔደች?» ብሎ ታደሰ ቢጠይቀው «ልታሰናዳ ከቤት ሔዳለች» ሲል ከበደ መለሰለት፤ ታደሰም በሆዱ «ምነው ቅድም ባልገዛኋት ኖሮ ብሎ ምንተ እፈረቱን ለከበደ «ጥሩ ዳቦ ቆሎ ታሰናዳለች» አለውና ሥርጉተን እንደያዘ አዲሳባ ገባ።

ታደሰ ሥርጉተን ከቤትዋ አድርሶ ሲመለስ አክሎግ የተባለ ጓደኛውን ከፒያዛ አገኘው፤ በታደሰ መኪና ሁነው ሲንሸረሸሩ አክሎግ ለታደሰ ሲያወራ «ለማ ወርቅ ቤት ሔደን እንጫወት ናፍቃሃለች ቢለው ታደሰ ሲመልስለት «ጠልቻታለሁ» አለው፤ ጥቂት እንደ ቆዩ ጠቅላዩ ፖስታ ቤት በራፍ ሲደርሱ አክሎግ እንዲህ አለው «በቀደም መዓዛን አግኝቻት ምነው ጠፋችሁ? ብላ ወቀሰች፤ እስቲ አሁን እንሒድ ቢለው «ያ ልፋጭ ወንድሟ ይርጉ እያፈጠጠ ከሷ ቤት መሔዱን ጠልቼዋለሁ።

እንዳቅሙ ደግሞ እየተቆጣጠረ ሊጠብቃት ይከጅላል፤» አለ ታደሰ ሲመልስ።

አታክልት ተራ ሲደርሱ «አዜብ እኮ በጣም ትወድሃለች፤ ለምን አጠይቃትም? እስቲ አሁን እንሒድና እንዴት ነሽ እንበላት» ቢለው አክሎግ «ወይድ እባክህ ይቺን ቆፈቆፍ አሮጊት? አለው ታደሰ አቡነ ጴጥሮስ ሐውልት አጠገብ ሲደርሱ «እስቲ እዚህ ከደረስን ጸሐይን እንጎብኛት?» ቢለው ታደሰ ሲመልስ «እሷን ልጅ እኮ እወዳት ነበር፤ እንደት ትወደኝ ነበር መሰለህ ብቻ ያኔ ያንን መናጢ ጭባ አክሊሉን ከያዘች ወዲህ እርግፍ አርጌ ተውኳት» አለው።

ፈረሰኛው ጊዮርጊስ ቤተ ክርስቲያን አጠገብ ደርሰው የፈረሰኛው የምኒልክን ሐውልት ሲዞሩ ሐመልማል ፫ ቁጥር አውቶብስ ስትጠብቅ ታደሰ አያትና ለአክሎግ «እያት ያቺ መናቲ ደሀ፤ ላግባሽ ብላት ተግደርድራ ያ ድሀ ባሏ በአውቶብስ ያስፏድዳታል» ቢለው «አመዳም እድሏ መች ለመኪና አላት» አለ አክሎግ ሲመልስ።

ፈረሰኛው ጊዮርጊስ ቤተ ክርስቲያን አጠገብ ደርሰው የፈረሰኛው የምኒልክን ሐውልት ሲዞሩ ሐመልማል ፫ ቁጥር አውቶብስ ስትጠብቅ ታደሰ አያትና ለአክሎግ «እያት ያቺ መናቲ ደሀ፤ ላግባሽ ብላት ተግደርድራ ያ ድሀ ባሏ በአውቶብስ ያስፏድዳታል» ቢለው «አመዳም እድሏ መች ለመኪና አላት» አለ አክሎግ ሲመልስ።

«ይልቅስ» አለና ታደሰ «ከተማው ሰልችቶኛልና ወደ ውጪ አየር እንቀበል» ብሎ ከአግሎግ ጋር በቸርቸል ጐዳና ተዘቀዘቁ፤ ላጋር ሲደርሱ ወደ ግራ ተመዘዙ፤ መሿለኪያ ሾለኩ፤ የመኪናው ፍጠንት ፷ መታ ዮሴፍን አለፍ ሲሉ በ፸ እና በ፷ መሐል መላለስ የነበረ የፍጥነት መለኪያ በ፺ እና በ፹ መሐል ዋለ፤ አቃቂ በሰእቃን አለፉ፤ ዱከም ደረሱ፤ የመኪናው ፍጠንት ፳ ሆነ ዘግይቶም በ፲ ረጋ።

ጥሩነሽ ዳቦ ቆሎና ጥቢኛ ይዛ ተቀምጣ ታደሰ አያት፤ ከሷ አለፍ ብሎ መኪናውን አቆመ፤ እነ አበበች ዳቦ ቆሎአቸውን እነ ጌታቸው መንደሪንና ብርቱካን እየያዙ ሮጡ፤ ካጠገቡ ደርሰው ግን ደንግጠው ተመለሱ፤ የጥሩነሽ ባል ከበደ የባቡር መግቢያ ሠዓት ስለ ነበረ የሚሸከመው ፍለጋ ስለ ሔደ በዚያ ቦታ የለም።

ሊሸጡ የመጡት እያጉረመረሙ ተመለሱ፤ አበበች እንኳን እያሽሟጠጠች፤ «ጢሩነሽ ሰውዬሽ መቶሊሻል፤ ነያ ሺጪ!» አለቻት፤ ጥሩነሽ ይሉኝታም ይሁን እፍረት ይዟት ዝም ብላ ቁጭ አለች፤ ታደሰ የመኪናውን ጥሩና ነፋ ጌታቸው ጥሩነሽ ስለ ጠራት ጥሩነሽ ባንድ እጅዋ ልጅዋን ባንድ እጅዋ ዳቦ ቆሎዋን ተሸክማ ደረሰች፤ «ተቀበለና ገልብጦ» ብሎ ታደሰ አክሎግን አዘዘው፤ ዳቦ ቆሎው ተገለበጠ።

ታደሰ ጥሩነሽ «ስንት ዓመትሽ ነው?» ቢላት «ምን ካልኩ?» አለችው።

«ከተወለድሽ

፳፭ ነው መሰለኝ

ባል አለሽ?

አዎ፤ ጋሽ ከበደ ነው፤

ወልደሻል?

አዎ

ስንት?

ሰባት

እንዴት ይሔን ሁሉ ልጅ ስትወልጂ ለምን ዝም አልሽ?

ምን ልበል?

ታደሰ አጠያየቁ ለራሱ ገርሞት ሳቅ አለና «በይ ደህና ኑሮሽ እንዴት ነው? አላት «እንደሚያዩኝ ነው» አለችው።

ባልሽን ትወጅዋለሽ?

አዎና

እንዲህ እያረገሽ ምኑን ትወጂዋለሽ፧

አዎና

እንዲህ እያደገሽ ምን ትወጂዋለሽ

እሱ ምን ያርግ እግዜር ነው፤ እሱም ይለፋል፤

እኔም እደክማለሁ አልሞላ አለን።

ገዳችን እኮ ባይስማማ ነው

እኛስ ተስማምተናል።

ምኑን ተስማማችሁ እያደኸያችሁ

ያ ሌላ ጉዳይ ነው ጌታዬ።

አትፈቺውም?

አበስኩ ገበርኩ ይበሉ ጌታዬ

እንግዲህ እናንተ ባላገሮች እኮ ችኮዎች ናችሁ፤

አይ ጌታዬ መሰደብ የለብኝም ሒሳቤን ከፍለው ልሒድ፤

ምን ሒሳብ ነው ያለኝ?

ሁለት ዶልቼና አንድ ድንቡሎ ነው።

ከዚህ ኑሮ ከተማ ሔደሽ ግርድና አትቀጠሪም?

በይ እኔ ልቅጠርሽ፤

ልጆቼ ይሞቱብኛል፤

ገንዘብ እያገኘሽ ብትረጃቸው አይሻልም፤ ይልቅ እሱማ ነው፤ ብቻ እስቲ ለሁሉም ከጋሼ ከበደ ጋር ልሞክር፤

ምን ያማክርሻል? አንቺው ቁረጪበት እንጂ፤ ደህና ነው እስቲ አስባለሁ።

ታደሰ ፈገግ ብሎ ፊቱን ወደ ቀኙ ዞሮ ለአክሎግ «አየህ እስቲ ይቺን የመሰለች ልጅ እዚህ ባላገር ጭርንቁስ ሆና ትቅር?» ቢለው አክሎግ ሲመልስ «ይቺ እንዲህ ጭቅቅታም ሆና ስትቀር ታሳዝናለች፤ አሁን ይቺን አዲሳባ ብትሔድ እንዴት በሆነች» አለ።

ታደሰ ወደ ጥሩነሽ ዞር ብሎ «በይ እንግዲህ ነገሩን ቁረጪና ነገ በዚሁ ሰዓት ጠብቂኝ» አለና አንዱን አሥር ብር ሰጣት፤ ጥሩነሽ አይታ የማታውቀውን አሥር ብር ባንዴ በማግኘቷ አእምሮዋ ዞሮ እንዳልነበረች ልትሆን ጥቂት ቀራት ታደሰም ከአክሎግ ጋር ወደ ቢሾፍቱ ወረደ።

ጥሩነሽ ደስ እንዳላት ከቤትዋ ገባች ጥሩነሽ ነገሩን አሰበችው፤ ሁሉንም አሰላሰለችው ጥሩነሽ ሁሉ ነገር መስሎ ታያት፤ ቤትዋን ጠላችው፤ ምድጃዋን ናቀችው፤ የአረቄ ማውጫ እንሥራዋ አስጠላት የዳቦ ቆሎ መሸጫ ቁናዋ አስቀየማት፤ ከከበደና ከልጆችዋ ጋር የምትተኛበት የጠፍር አልጋዋ ቀፈፋት፤ ብታየውም ቆረቆራት፤ አመድ ብቻ የሆነ ምድጃዋ መፈጠርዋን አስጠላት፤ «ወይኔ ጥሩነሽ ወይ ልጅት» ብላ ዛተች፤ መሐከለኛ ልጅዋ አልማዝ እያለቀሰች ስትሮጥ መጣችና የቆመችውን ጥሩነሽን ሁለት ጉልበቶች ታቅፋ አሻቅባ እያየች «እማዬ እምይዬ? ስሚኝ ስሚኝ እንጂ፤ ይቺ ቻልቱ መቻወቻዬን ወሰደችብኝ መልሽ በያት» ብትላት ጥሩነሽ ዓይኗን አፍዛ ከሔደችበት ዓለም መለስ ብላ «ምናባቷ ትለናለች? አመዳም የአመዳም ልጅ ገደ ቢስ መናጢ» አለችና እጅዋን መንጭቃ ጣለቻት።

ጥሩነሽ የኖረችበት ቤቷ ላንድ ቀን አዳር ስለቀፈፋት ከቤትዋ በላይ ሔዳ ከብሳናዋ ሥር ቁጭ ብላ ተከዘች፤ ዳመኖችን አልፋ አየች፤ አየሩን ሰንጥቃ ተመላከተች፤ ሰው ሳይኖር ተነጋገረች፤ ብቻዋን ሆና ብቻዋን ተጫወተች፤ « - እግዚአብሔር አሳምሮ ፈጥሮኛል - ቆንጆ ነኝ - ነኝና - ዛሬ አዲሳባ ያለች መንቃራ ሁሉ ተሽቀርቅራ ደስ ብሏት ስትኖር ምን በወጣኝ ልቆራመድ? - አላቅም - በቃ - ታዲያስ - እንዴ እኔ ምን ቸገረኝ - ነውና - ልክ ነው - ኧረ ወዲያ እቴ - ምን በወጣኝ - ሆሆይ - አዎ - ይሁና - እኮ - ለምን ተብሎ ይቀርብኛል - እንደፈለጉ - ባክህ ወንድሜ እልፍ ካላሉ አያልፍም ተብሏል - ሆሆይ - ቢሆንስ - ለምን ተብሎ? - አቤትቴ - ጉድነው - ኤጭ - » እያለች ስትናገር ሰማኋት፤ ግማሹን በሆዷ የጻፍኩትን ጮሀ ተናገረች።

ታደሰና አክሎግ ቢሾፍቱ ወርደው ከነእታገኘሁ ጋር ሆቴል አደሩ።

//=//

ታደሰ ጥሩነሽ ከአዲስ አበባ ከቤቱ አስገባት፤ ገላዋን ተጣጥባ ጸዳች፤ አዳዲስ ልብሶች ለባብሳ አማረች፤ ጠጉርዋን ተተኩሳ ድንቀኛይቱ ውብ ሆነች፤ ሰማንያ ባይኖራትም ለታደሰ ሚስቱ ሆና ተቀመጠች፤ ታደሰ አሥራ ሁለት ቀናት ያህል ጨዋ ሆኖ በጊዜ ቤቱ ይገባ ጀመር፤ እየቆየ ማምሸት ቢጀምርና አንዳንዴ ከውጪ ቢያድር ጥሩነሽ የገባችበትን ዓለም እንጂ ታደሰ የሚፏልልበትን ዓለም አላቄረችውም አንድ ቀን ታደሰ ሰናይትን ይዞ ከቤት መጣ፤ ከጥሩነሽ ጋርም እህቴን እወቂ ብሎ አስተዋወቃት፤ ጥሩነሽም እህቱ መስላት ጠብ እርግፍ ብላ ጋበዘቻት፤ ታደሰ ወደ ሽንት ቤት ገባ አለ፤

ሰናይት ቅናትዋ ገንፍሎባት «መኪና ተፋሽ ባላገር» ብላ ጥሩነሽ ሰደበቻት፤ ጥሩነሽ ከተማ ባለማደጓ ሰባራ ብትንሆም የሰናይት ስድብ አናዷት «መንቃራ ወፍ እግር፤ የሉካንዳ ውሻ» አለቻትና የኋሊት ገርምማ አይታት ወደ ጓዳ ገባች። ወዲያውኑ ታደሰ ስለ መጣ ሰናይት እሔዳለሁ ብላ ስለተቆጣች ታደሰ ነገሩ ሳይከር ቶሎ ይዟት ወጣ።

ጥሩነሽ እያደር ይከነክናት ጀመር፤ ይቆጫታል ያንገበግባታል፤ የታደሰም ተግባር እየበዛ ስለሄደ ያስለቅሳት ጀመር። ከፋት፤ ከታደሰ ጋር ትተኛበት የነበረውን አልጋዋን በዕለት ባለ ተራዎች እየለቀቀች ከሳሎኑ ፎቴ ላይ ብቻዋን ማደርዋም አንገበገባት፤ ታደሰ ይዟቸው ከሚመጡት ጋር ሲዳራ ማየቷም አበሳጫት፤ መታዘዟም ቆጫት አንድ እቅን ብሶትዋን ሰማንያ ለሌለው ባሏ ለታደሰ ብትነግረው ከምድረ ግቢው አስወጥቶ ዘጋባት።

ጥሩነሽ የሰማንያ ባሏ ከበደ ታወሳት፤ ልጆችዋም ናፈቋት የዱከም ትዳሯ ትዝ አላት፤ ትንቀባረር የነበረት የዱከም የድህነት ጎጆዋ አባባት፤ እንዳትሔድ አፈረች፤ እንዳትቀር መጠጊያ አጣች፤ በመጨረሻው ከመንገድ ዳር ተቀምጣ ስታለቅስ ወደሬ አግኝታት ደጃው ውቤ ሰፈር ለሚያስነግዱት ለወይዘሮ ውብነሽ አሻሻጭነት ተቀጠረች።

ምዕራፍ ፯

«……..ወንድሜ……ወንድም ጋሼ…….እህት አለችኝ ብለህ ለሰዎች አታውራ……ትመካብኝ የነበረውን ያህል እፈርብኝ……ጨዋ ናት ትለኝ የነበረውን ያህል ባለጌ ናት በለኝ…..ወንድም ጋሼዬ፤ እኔን እህትን እንደሞትኩ ቁጠረኝ፤ እህቴ የናቴ ልጅ ወይኒቱ ሞተች ብለህ ከል ልበስልኝ - አንት ወንድሜ ባጠገቤ ባለመኖርህ ተጠቃሁ፤ ልበደል የማይገባኝን በደል ተበደልኩ፤ - እያለህ እንደሌለህ ተጠቅቻለሁና ከእንግዲህ ወዲያ ያለህባትንና ያለባትን ዓለም ልተዋት ነኝ - ይስፋችሁ - ወንድም ጋሼ ታደሰ ወልደ ማርያም ባንተ እውቂያ አሳቦ ክብሬን ገፈፈኝ - በጓደኞቼም ዘንዳ መዛባበቻ አደረገኝ - እህትህ የናትህ ልጅ እመካበት የነበረውን ክብሬን አብረሃም ይመጣልና እንቀበለው ብሎ ከተማሪ ቤት አውጥቶ አስገደደኝ ተሸነፍኩ - ዛሬ በማልቀስ ላይ ነኝና ከል ለብሰህ እዘንልኝ - ደሜን እያዘራሁ ታግሎ የጣለኝ ታደሰ ሲነሣ ስቆብኝ ሔደ…..» የሚሉ ቃላት ያሉበት ደብዳቤ ድሬዳዋ ላለው ለአብረሃም ደረሰው።

«ባልደርስልሽ የሞተው የእናታችን ማኅፀን ይታዘበኝ፤ ያባታችን አጥንት እሾህ ሆኖ ይውጋኝ» የሚል ቴሌ ግራም አዳሪ ተማሪ ቤት ላለችው ለወይኔቱ ደረሳት።

«……ታደሰ ብምርህ ፈጣሪ ነብሴን አይማራት - እህቴን የናቴን ልጅ አስነውረሃታልና አስነውርሃለሁ - የደበዘዘውን ልብህን ድምጥማጡን አጠፋዋለሁ - ሕይወትሕን በሕይወቴ እገዛታለሁ፤ በሕይወቴ የምገዛትን ሕይወትህን ከምድረ ገጽ አጠፋታለሁ - እህቴን እንዳስለቀስካት በድንህን አስቅበታለሁ - ወንድ ሆነህ ኖረሃል፤ ወንድ ሆኜ እመጣብሃለሁ፤ ወንድ ሆነህ ጠብቀኝ……» የሚል ቃሎች የሰፈሩበት ደብዳቤ ሐሙስ ዕለት ለታደሰ ደረሰው።

ታደሰ ለግዜው ሲያነበው ቀልድ በመሆኑ አልደነገጠም፤ እያደር ግን ከነከነው፤ ተጠራጠረ፤ ይፈራ ጀመር፤ የጻፈለትን ሰው ለማወቅ ፈለገ፤ ግና የማንኛዋ ወንድም እንደ ሆነ ለማወቅ አቃተው፤

ታደሰ ጥሩነሽ ከቤቱ ካባረረ በኋላ የሻረግ ጌጤን፤ በለጠችን፤ ወይኒቱን አገባችኋለሁ እያለ እያባበለም እያስገደደም መከበሪያ ክብራቸውን ገሶ እንዳባረራቸው ያውቃል፤ እነኝህ ሁሉ ወንድሞች እንዳሏቸውም ያውቃል።

ታደሰ እነዚህን ብቻ ሳይሆን ሌሎችን ሁሉ አስቧል፤ የተዋበች ወንድሞች እንኳን ትዝ ብለውት ልቅሞቃሞች መሆናቸውን አውቋል፤ ስለዚህ «አንድ ያልታወቀ የደሀ ልጅ ሲያላግጥብኝና ሊያስፈራራኝ ሲሻ ነው» የሚል ሐሳብ አደረበት፤ ነገሩንም ፈጥኖ ረሳው፤ እንዳል ነበር ሆኖ የነበረው ታደሰ እንደ ነበር ሆነ።

አብረሃም ከድሬዳዋ መጥቶ አዲስ አበባ ነው፤ ወይኒቱ እዚያው ተማሪ ቤትዋ ናት፤ አርብ ከተማሪ ቤት ወጥታ ቅዳሜና እሑድን ከወንድሟ ከአብርሃም ጋር ስትጫወት ከርማ ተመልሳለች፤ አብርሃም ታደሰ የሚጠመደብትን ዘዴና ቦታ ይፈልጋል ታደሰ በየመሸታ ቤትም ሆነ በየሴተኛ አዳሪዎች ቤት ገብረ ማርያም በሚባል ዘበኛ ከመጠበቁም ሌላ አሽከሩ ወርዶፋ ሰንጋ የማይመልሰው ጠረንገሎ ነው፤ በማንኛውም መንገድ አብርሃም አልሳከለት ብሎ እንደነደደው ደሙን እንዳፈላው ጥቂት ቀናት ከረመ።

ማክሰኞ ፭ ሰዓት ገደማ ላይ ሲሆን አንድ ቦስጠኛ ወርዶፋን አስፈርሞ አንድ ፖስታ ሰጠው፤ ታደሰ ራሴን አሞኛል ብሎ ተኝቶ አርፍዶ ነበርና የተቀበለውን ፖስታ ከመኝታ ቤት ገብቶ ለታደሰ ሰጠው።

«……ያንለት የሴትነት አእምሮዬ ገንፍሎብኝ ስላስቀየምኩህ ይቅርታ አድርግልኝ……ለመሆኑ ብቆጣህስ ጨክነህ ዝም ማለት ይገባህ ኖርዋል? እኔስ ታዘብኩህ…….ዘወትር ትመጣለህ እያልኩ በየአሩ ቀዳዳ ሳይ የለህም፤ የመኪና ጥሩንባ በሰማሁ ቁጥር እወጣለሁ፤ አላገኝህም……ምነው ጋሽ ታደሴ መጨከንህ?......አዘንኩ፤ ለመሆኑ በናፍቆትህ ስማቅቅ አታዝንልኝም?......ይህ ደብዳቤ እንደደረሰህ ናልኝና ዓይንህን እንኳን አይቼው ተመለስ…..

በፍቅርህ እጅግ የተሰቃየችው ወይኒቱ መኮንን» የሚል አነጋገር ታደሰ በደረሰው ደብዳቤ ላይ አነበበ፤ ወዲያውኑ ልብሱን ለብሶ ወደ ተማሪ ቤቱ ሔዶ ከአጥር ውጪና ግቢ ሆነው ታደሰና ወይኒቱ አወሩ፤ እጅግ አድርጋ የመውደዷን ነገር ወይኒቱ ለታደሰ ነገረችው እንባዋንም ኮለል አድርጋ አሳየችው፤ ፍቅሩ እንዳስለቀሳትም ገለጸችለት፤ ታደሰ የእተርበተበተ ተሰናብቷት ሔደ

እሑድ ራቀበት፤ ቅዳሜም ቆየበት፤ ታደሰ በተኛ ቁጥር ስለ ወይኒቱ ፍቅር ፍራሹን እየደበደበ ከንፈሩን ሲነክስ ከረመ፤ ሐሙስ ዕለት ወይኒቱ ስልክ ደውላ «ነገ ማታ እመጣለሁና ጠብቀኝ» አለችው ታደስ ወይኒቱ በስልኩ ውስጥ ዓይቶና ስሞ አዝኖ ተሰናበታት።

አብር ዕለት ወይኒቱ ከወንድሟ ከአብርሃም ዘንድ ሔዳ ጥቂት ከተጫወተች በኋላ ወደ ታደሰ ቤት በሴይቼንቶ ሔደች፤ ታደሰ በሕልሙ እንጂ በውኑ አልመሰለው፤ አቅፎ ቢስማት ሳመችው፤ ወደ መኝታ ቤት ቢጎትታት እንቢ አለችው፤ ቢያባብላት «ሰበታ እንሒድ» አለችው ሔዱ ሰበታ ሲደርሱ ከምሽቱ ፪ ሰዓት ስለሆነ ወይኒቱ ወደ ቤታችን እንመለስ ስላለች ከመኪናዋ ሳይወርዱ በቀስታ ጉዞ ሬዲዮ እየሰሙ በጨረቃዋ ብርሃን እየተደነቁ ወደ አዲስ አበባ ተመለሱ።

ግራሮቹ ዛፎቹ ካሉበት ሜዳ ላይ ሲደርሱ ወይኒቱ «መኪናዋን አቁምና ሽንቴን ልሽና» አለችው፤ አቆመላት ወይኒቱ ከመኪናዋ ስትወርድ «አውሬ እንዳያስደነግጥሽ እንቺ ሽጉጥ ያዢ» ብሎ ሽጉጡን ሰጣ፤ ይዛ ወረደች፤ ከመኪና መንገዱ ፊት ራቅ ብላ ሔደች፤ ወዲያውኑም ጮኸች «ጋሽ ታደሰዬ አድነኝ! ተበላሁ» አለችው፤ ታደሰ ሮጦ ደረሰላት፤ ተያዘ።

በትንንቁም ጊዜ «……እቴን የናቴን ልጅ ወይኒቱን አባብለህ አስነወርካት፤ በሌሎች ስታዘብህና ስቆጭ ቤቴ መጣህባት፤ ጓዴ ሆነህ የምወዳትን ሚስቴን ቀለመወርቅን እንዳፍታኸኝ አስታውስ ባንተ ሰበብም እናት ያጣውን ልጄን በኩረ ጽዮንን አዲሳባ ቀበርኩት፤ ባንተ ሰበብ አገሩን ትቼ ድሬዳዋ ሔድኩ፤ ድርብ ግፍ ስትሠራብኝ እቴን ወይኒቱን ተጫወክባት፤ እኔ የቀለመወርቅ ባል የነበርኩት አብርሃም ነኝ፤ እኔ የወይኒቱ ታላቅ ወንድም አብርሃም ነኝ፤ ዛሬ እንገላገላለን፤ ባንተም በመናደድ አንዘልቅም፤ ኃጢአት ሠራሁ ብዬም አልጸጸትም» የሚል ቃል ተሰማ።

በነገታው የደሰ መኪና በርዋ እንደ ተከፈተ መንገድ ዳር ቆማ መኪነኞች ሁሉ እያዩዋት አለፉ፤ ውላ አደረች፤ በእንደገናው ነጋታ መንደረተኞቹ ለዳኛ ነግረው ዳኞችና ፖሊሶች መጥተው መኪናዋን ተረከቡ፤ አባ ቶላ የተባሉ አዛውንት አሻግረው ቢመለከቱ በግራር ዛፍ ላይ ጨርቅ ሲወዛወዝ አዩ፤ ከዳኞቹ ጋርም ተሯሩጠው ቢሔዱ ታደሰ ተሰቅሎ አገኙት፤ ሸቶአል ከርፍቷል፤ ተነፋፍቷል፤ አብጧል፤ እመት ሐዋ ብቻ ለጊዜው «አፈር በሆንኩት!!» በልው ጮሁ እንጂ ሌሎቹ ምንም አልተናገሩም ሽማግሌዎቹና ፖሊሶቹ ሁኔታውን ሲያጣሉ፤ «በዚች በማትረባ ዓለም ላይ ሰዎች በሰው ልጅ ላይ ግፍ ሲሠሩ ማየትን ነፍሴ ስለተጠየፈችው መኖርን ጠልቼ ራሴን በራሴ ገድየዋለሁ፤ በኔም አሟሟት መንደረተኛውንም ሆነ ማንንም አታጉላሉ» የሚል ቃል የተጻፈበት ወረቀት በኮቱ ላይ በስፒል ተያይዛ ተገኘች።

ሸበቶው አቶ መርኔ ንባቡን ከሰሙ በኋላ «አይ የዛሬ ልጆች! ተማርን ይላሉ መንጠልጠል! አሁን እስቲ ምን አጣና ነው? ደሞ ዓለም ሰለቸችኝ ይባልልኛል! ከሰለቸችው ገዳም አይገባም» አሉ። ወይዘሮ ድንቄም «ኧረ ምንኛው ጊዜ ላይ ደረስን ባካችሁ? እንኳን መሐን የሆንኩት! ምነው ይሔን ሲያዩ ባይወለድስ እቴ? አበስኩ አበስኩ……» እያሉ አፍንቻቸውን እንደያዙ ወደ መኪናው መንገድ ሲሔዱ እንቧይ ቀሚሳቸውን ቢይዛቸው ወታደር ደምሴ አስለቀቀላቸው።

እንኮዬ አመተ ማርያም አፍንጫዋን እንደያዘች ሁለት ዘልላ እንባ አወረደችለት፤ ይህ እንኳን በዛበት ብለው እመት ይገስግሱ «ጨምላቃ ደሞ ለማነው የምታለቅሺው?» ቢሏት «ቀሬቴስ ሀጋ መላ ነዓይ ዋኒዲ ሀይቅ ዴስ? አዬ ዲኤሻ - ተነአይ ሀገዳ ሀኒዳኮ ኦኒ በኤዳይ?» አለቻቸውና አፍንጫዋን እንደያዘች ራቅ ብላ ቆመች።

አቶ ጉርሙ ጋቢያቸውን አስቀምጠ ዛፉ ላይ ወጥተው ታደሰ የተሰቀለበትን ገመድ ሲፈቱ ከሥር ሆነው አፍንጫቸውን በየቅጠሉ ወትፈው ሬሳውን ለያዙ ስዎች «ጊዜ አተሚን ኑቱዱፌ ጀረና፤ ፈኒፈሙ ማልቱ አገር ሲሴ? ፈረንጂንን ስኚን ኢሳ ሀበዱ - ኦቶ ነቢራ ዱፌ ሲላ ገበሬ ጉዳ ሞቲ - » ብለው ሳቁናስ እውን ሁሉ አሳቁት፤ እመት አይችሉሽም መኪናው መንገድ ዳር አፍንጫቸውን በነጠላቸው አፍነው እንደ ተቀመጡ እየተነፋነፉ «ነበራ እቴ ነበራ» አሉ።

የታደሰ ሬሳ ተመርምሮ በሞተ በ፭ኛው ቀን በዮሴፍ ቤተ ክርስቲያን ተቀበረ፤ የታደሰ ታሪክም በየጋዜጦች ላይ «በገዛ እጁ ተሰቅሎ የሞተ» በሚል አርእስት ባጭሩ ሲወራለት ከረመ።