ስሞተኛው

እና

ሌሎች አጫጭር ልቦለዶች

ከዳግላስ ጴጥሮስ

ሰኔ 1981

አዲስ አበባ

መውጫ

አርዕስት ገጽ

1. የቀለበት ስንብት..............................................................................7
2. አፈር እንደዋዛ................................................................................38
3. የማለዳ ጥላ....................................................................................52
4. ባላገሩ............................................................................................94
5. ፍሬ...............................................................................................108
6. ስሞተኛው........................................................................................133
7. ልክፍተኛዋ.......................................................................................157
8. የቃተተ ብዕር.....................................................................................185

\*\*\*

1. የገፀ - ባሕሪው ግጥሞች....................................................................222

ደራሲው

…….በየዘመናቱ ብዕሩ የህያውነትን እስትንፋስ እንዲተነፍስ የሚሻ የልቦለድ ደራሲ በቅድሚያ ገፀ - ባህርያቱን ህያው ያደርጋቸው። እንዲያ ሲሆን የፈጠራ ፅሁፉም ሆነ የደራሴው የህይወት ታሪክ አሻራ ቶሎ አይደበዝዝም።

የልቦለዱ ሤራ (ፕሎት) ከሌሎች) ዘመነ አቻዎቹ ወይንም አንጋፋዎቹ ጋር ሊመሳሰል ይችል ይሆናል፥ ልቦለዱ የሚያነሣው ማህበረሰባዊ ጉዳይም በዘመን ጉዞ ተሸርሽሮ ሊዘነጋ ይችላል እንበል፥ የደራሲው ፈሊጣዊና ዘይቤአዊ የቋንቋ አጠቃቀምም ጊዜው ያለፈበት ሊሰኝ ይችል ይሆናል…….

የገፀ - ባህርያቱ የሰው ሰውነት ሰብዓዊ ቅመሞች በደራሲው በሚገባ ከተቀመሙ፥ አሳማኝ የማህበርሰቡ አይነት ሰዎች ከሆኑና ውክልናቸው የጠበቀ ከሆነ ግን ዛሬም ነገም ሲታወሱ ይኖራሉ። ገፀ - ባህርያቱም ብቻ ሳይሆኑ ፀንሶና አምጦ እስትንፋስ የዘራባቸው ፈጣሪያቸው ደራሲውም ጭምር።

…….እያሉ ያስተምሩን ነበር እያስተምሩንም ነው የሥነ - ፅሁፍ መምህራኖቻችንና ጉዳዩ የሚጠቅሳቸው ባለሙያዎችና በመሰል አርእስት ላይ የተጻፉ መጻህፍት።

የእኔም ሀሌታ የአጫጭር ልቦለድ ስብስብ ታሪኮች ገፀ - ባህርያት በሕይወት ውጣ ውረድ አቀበትና ቁልቁለት ሽንፈትና ብርታታቸውን ሳይደብቁ ያወጉናል። ተማሩብን ወይንም እንማርባቸው እያሉ - ያወሩናል፥ ያጫውቱናል።

እንግዲህ አንባቢያን ከገፀ - ባህርያቶቼ ከኢዮብ፥ ከናዶስ ከቢሻው ክብሩ፥ ከፍስሃ ሞገስና ከሌሎቹም ጋር እንድትወያዩ ጅምር ሥራዬን «እነሆ!» እያልኩ የሕይወታቸውን እንቆቅልሽ (ህ) ምስጢር እንድትከታተሉላቸው ቢያሻም እንድትፈቱላቸው - እጋብዛለሁ ይጋብዟችኋል።

የቀለበት ስንብት

ፈገግታዋ የቀድሞውን ሕይወት ተላብሶ ባለማግኘቴ የእኔም የውስጥ ስሜት ናፍጣው እያለቀ እንደሚሄድ ኩራዝ ሲደበዝዝ ታወቀኝ። «ግዴለም!» በማለት ራሴን አፅናንቼ ልገምተው እንኳ ጫፍ ያጣሁለትን የይሆናል የሃሣብ ሀረግ መምዘዝ ጀመርኩኝ።

«ምን ብትጠረጥር? ምንስ ቢያስከፋት?» ለሚለው የዕንቆቅልሽ ፍች ግን መልሱን ልደርስበት አልቻልኩም በእርጋታ ላውጣጣት ብሞክርም።

«ናርዶስ በምን አሳዝኜሽ ነው በምዐት ሣቅ የምትለበልቢኝ? ያለወትሮው ‹ሆይ ጉድ› ብቻ የሆነበት ምክንያቱ ምንድን ነው? እባክሽ ከአሁን ቀደም እናደርግ እንደነበረው በግልፅ እንወያይበትና በውስጥሽ ያረገዝሽው የቅይማት ችግኝ አድጐ የአድባር ዛፍ ሳያህል ነቅለን እንጣለው? ወይንም ሳላውቅ የበደልኩሽ በደል ካለም ስለ ፍቅር ብለሽ ከልብ የሆነ ይቅርታሽን አትንፈጊኝ?» በማለት መማፀኔንና ምልጃዬን ሣልጨርስ……

ከት - ከት - ከት - ከት - ብላ በመሣቅ ይበልጥ የውስጥ ስሜቴን አጠለሸችው።…… «ምን ብበድላት?» የሚለውን የምርምር አድማስ ትቼ ስለ እንግዳው መጤ የሣቋ ባህሪ መፈላሰፍ ጀመርኩ።

መለዋወጫ ያለው ይመስል የዕለቱ ሣቋ አንዴ የፌዝ ሲለዋ የለበጣ ሲያሻው የምፀት ሲጠነክር የንዴት…… እየተለዋወጡ ከልቧ ሳይሆን ከጥርሷ ላይ መፈራረቃቸው አስደነቀኝ።

ግንባሯ ተሸብሽቦ ዓይኖቿ ሰርጉደው ጉንጮቿ ፍም መስለው ከንፈሮቿ እየተንቀጠቀጡ በውስጧ ስታልጐመጉም ላስተዋላት መበደሏን ሳይሆን ለመበቀል ማሰፍሰፏን በሚገባ ይመስክርባት ነበር።……

«ናርዶድ የሆንሽው ነገር ካለ ግለጭልኝ ሳላው በድየሽም ከሆነ ልወቀውና ተናዝዤ ምህረትሽን በመማፀን ለካሣ ልዘጋጅ፤ መስሎሽ ወይንም ጥርጥር አስበርግጎሽ ከሆነም ልብሽ እንዲረጋጋ ሀቁን ልተንፍስልሽ። ያለበለዚያ ከኅሊናዬ ውስጥ ዘልቆ የሚገባውን ይህን የተበከለ የወፈፍታ ድርጊትሽን ወዲያ ግቺው…….

«…….እቱ ላልገባኝና እውነታው ላልተከሰተልኝ በደሌ ከዚህ የበለጠ ለይቅርታ የማጐነብስበት ለምህረት የምንበረከክበት የፀፀት ጉልበት የለኝም። ዳሩ ያልተረዳሽው አንድ እውነታ ስላለ እንዳታውቅሽ ብትፈቅጅልኝ?.......

«……አየሽ! ዛሬ ዝግጁ ሆኜ ብሶትሽ ውሎ ሳያድር እንድትገልጪልኝና በጋራ መድኃኒት እንድንፈልግለት እየተልማመጥኩና እየተሽቆጠቆጥሁ ብማፀንሽም መልስ ነፍገሽኛል።…..

«…..ይህ የቅሬታ እርሾ ነገ ሕይወትሽንና ሕይወቴን ካቆመጠጠ በኋላ መሰማቱና መወራቱ ስለማይቀር በይደር ለማስተላለፍ መሞከርሽ የሰላም እንቅልፍ ለማጣትና የውስጥ ቅንቅን ለማራባት ካልሆነ በስተቀር የእኔውስ ጆሮ ከአንቺም ሆነ ከሌላው አፍ እውነቱን ነገ ማድመጡ አይቅርም። አመሰግናለሁ ደህና ዋይ!......» ብዬ ልወጣ ስንደረደር……

ይበልጥ ኃይል ባለው የምፀት ሣቋ ስሜቴን ስባ ዞር አስደረገች።……

«ጥሩ!» በማለት አንጀቴ እየደበነ ወደ ፊት ራመድ ስል፤

«ሰማህ ከመሄድህ በፊት ጥቂት ምክር ስላለኝ ጆሮህን ብታውሰኝስ?» ስትል በሚገባ የሰለጠነችበት በሚመስለው በለበጣ የሣቅ ዜማ የታጀበውን ዲስኩሯን ቀጠለች

«ሁለት እግር አለኝ ብሎ……አሉ አባቶች ሲተርቱ እውነታቸውን መሰሉ ‹ሁለት እግር አለኝ ብሎ ሁለት ዛፍ አይወጣም።› ገባህ?»

«የገባኝስ ያፈጀው የአበው አባባል እንጂ በውስጥሽ የታመቀው የእብሪትና የትዕቢት ድፍን እንቁላል አይደለም። ይልቅስ ለምዐትሽ ማጐልበቻ የተረት ድጋፍ ከምትፈልጊ ‹እንዲህ በደልከኝ› ብለሽ መናገሩ አይቀርም ነበር?.......

«……ምን አስቸኮለህ ‹ተሸፋፍነው ቢተኙ……» ሲሉስ አልሰማህም?»……

«……መስማቴን አታረጋግጪ ስምቻለሁ።……እንዳንቺ የታጨቀ የተረትና ምሣሌ መድበል ባይኖረኝም አንቺስ፤

«……በሽታውን የደበቀ ሀኪም ያጣል!› ሲሉ አድምጠሽ አታውቂም?»

«……ይቅርታ አንተን መሰሉን አዋቂና ታማኝ ሰው እኔን መሳይ ምስኪን ሊያርመው ባይችልም አሁን የተረትከውን ተረት ስለሰበርከው ብጠግንልህስ?»

«እንዴታ! እሺ የእኔ እመቤት አቃኚው! አቃኚው ፈቅጄልሻለሁ……..»

«እንግዲያውስ ለእርምቱ ከተፈቀደልኝ ዘንዳ ትክክለኛ የተረቱ ቅንብር ‹በሽታውን የደበቀ ሀኪም አያገኝም› ነውና ፈቃድህ ከሆነ ብታርመው?»

«የእኔስ እህት የተረትና ምሣሌ መድበል መሆንሽን ቀድም ሲል የመሰከርኩልሽ ስለሆነ መድገሙ ጊዜዬን ይሻማል። ቅር የሚልሽ ከሆነ ግን ‹የተረት ግን ‹የተረት ሊቅ ነሽ!› እያልኩ እዘምርልሻለሁ። ተባባን?.......»

«የተግባባነው እንኳ በፈሊጥ አዋቂነቴ ስለተቀበልከኝ ሳይሆን ናርዶስ አትሰማም አታይም ብለህ ስውር አጋጣሚን ተገን በማድረግ የሠራኸው ድርጊት እንዳይገኝ ለዕብል ልታድበሰብሰው ስትወራጭ ስለያዝኩህ መውጫው ጠፍቶብህ ስትዘላብድ ነው።……

«……ለማንኛውም ምክሬ የሚታኘክልህ ከሆነ ዋጠው ወይም ቢያሻህ አጣጥመው አለያም ጉላንጆ ከሆነብህ ትፋው። እኔ ግን ከኅሊናዬ ወቀሳ ነፃ ለመሆን ስለፈለግሁ ከመለያየታችን በፊት ያለኝን ጥቂት ምክር እቸርሃለሁ።…….

«……አየህ! ሁለት እግር አለኝ ተብሎ የበሰሉ ፍሬዎች ለማውረድ ሁለት ዛፍ አይወጣም። ቢሞከርም እንኳ ትርፉ አንድም መውደቅ ካልሆነም መሰንጠቅ ከለቀቀም ከተመልካቾች ዘንድ የስግብግብነት ቅሌ ማትረፍ ነው።……

«በተመሳስሎ ባህርይ ስናነፃፅረው የአንተም እሽቅ ድምድም የሁለት ፈረሶችን ርካብ ተቆናጠህ ሁለት የበሰሉ ፍሬዎችን ለመግመጥ እያጋለብህ ነውና በጀርባቸው ላይ የተቀመጥኸው ሁለት ፈረሶች ተጋጭተው ከአንዱም ሳትሆን እንዳትቀር ተጠንቀቅ……

«……ከፈረስ ጀርባ ላይ ተፈናጥሮ የሚወድቅ ጋላቢ ቢያንስ መረገጡ ከጠናም መላላጡ አይቀርምና ይህን መሰሉ አሰቃቂ አደጋ እንዳይገጥምህ የጨበጥከውን ድብቅ የውንብድና ልጓም ገታ ብታደርግና ይበልጥ ወደ ተመቸህ ፈረስ ጀርባ ብትዛወር ይከፋ ይመስልሃል?.......

«……ስለሆነም አንዲቱ መጋለቢያ ፈረስህ ከዛሬ ጀምሮ አንተን የምትሸከምበት ጀርባዋ ስለተላጠ አሻፈረኝ መለቷን እንድትገነዘብና ሌላይቱም ባዝራ መሰሪነትህ ገብቷት አሽቀንጥራ እስክትወርውርህ ድረስ እሷው ጀርባ ላይ እየፈነጨብህ ብትልከሰከስ ሣይሻል ይቀራል ትላልህ?.......

«……በስውር ስትበደል የኖረችውና አይታም አትሰማም ተብላ የተገፋቸው ፈረስ ግን የተሸበበችበትን ልጓም ከአፏ ማውጣት ስላለባት ከዚህን ሰዓት ጀምሮ ቃል ኪዳኗን ብትሰብር ይፈረድባታል?......

«…….ጌታው ይቅርታ ከመንገድህ አዘገየሁህ መሰለኝ? ጥቂት ተጨማሪ ደቂቆች ብትታገሰኝ……»

በማለት እየተንደረደረች ሄዳ ለሠርጋችን ያሣተምነው የጥሪ ካርድና እኔና እርሷ በደህናው ቀን የተነሣቸውን ፎቶ ግራፎች ከሌሎች ሰዎች ጋር ለመታሰቢያ እንዲሆን የተነሣሁትንም ጨምራ ከአልቡም ውስጥ አንድም ሳታስቀር ሰብስባ አምጥታ ከእቅፌ ውስጥ ዘረገፈችው።

«ምን እየሠራሽ እንደሆነ ታስተውያለሽ ናርዶስ? የምታወሪውና የምትሰሪው እስኪገባኝ ድረስ ምናለ ረጋ ብለሽ ብታስረጂኝና መንፈስሽን ብታቀዘቅዢው?» ብዬ ብለምናትም መች አድምጣኝ።

«……እውነት ነው የራስህን የፍቅረኛ መመዘኛ ሕልም እውን ለማድረግ መሞከርህ በአጥፊነት ላያስወነጅል ይችል ይሆናል። የሚያስፈርድብህ እኔን የመመዘኛ ኪሎ አድርገህ የጐደለኝን የምታሟላዋን ሌላዋን ፍለጋ መርመጥመጥህ ብቻ ነው።……

«……ይህም ቢሆን ማንም ለራሱ በጐ ስለሚያስብ የከረፋው ድርጊትህ ላያስወቅስህ ይችላል። ብዙ የለፈለፍኩብህ መሰለኝ? ሌላውን በሌላ ጊዜ ብናደርገው ምን ይመስልሃል? ኪ……ኪ……ኪ…..።» የለበጣ ሣቅ።

«ናርዶስ ቀጠሮ ተይዞ በይደር ይተላለፍ የሚባለው እኮ ሁለት ባለ ጉዳዮች ጊዜ ወስደው ነገሩን አብላልተው ከተሻለ ውጤት ላይ እንዲደርሱ ይመስለኛል።

«…..አንቺ ለእኔ የምታወሪው ሁሉ ግን ‹ምን እንቁላል ድፍን…..› እያሉ ሕፃናት እንደሚጫወቱት ኩኩሉ ነው የሆነብኝ። ምናለ እውነቱን ብትገልጪልኝና አቆሰልከኝ ለምትይው የልብ ቁስል መፈወሻውን ብፈልግልሽ?......

«….እስቲ አንቺው ፍረጂኝ ናርዶስ ላልገባኝ ጥፋት ምን ብዬ ልፀፀት? እኮ እንደምን በደለኛ ነኝ ብዬ ምህረት ልጠይቅሽ?......» በማለት ቀዝቀዝ ብዬ ላውጣጣት ብሞክርም

«ተወኝ ኢዮብ! ውሸቱና መዘላበዱ ይብቃህ! ምን አለ ሀቅን በሸፍጥ እንቆቆ ለውሰህ የማያሽር የነገር ኮሶ ባትግተኝ? ተወይ ኢዮብ ተወኝ! እውነት አለህ ኢዮብ ይገባሃል…..ሙሉ ሰው በማግኘትህ እኔን ‹ድኩም› ብለህ የፈረድክብኝን የዋህ ፍጥሩ አታለልከኝ።……

«……እናስ የበደልህ ጫና የልብ ጫንቃዬን ቁልቁል ተጭኖ ቢያጐብጠኝና ወዮልኝ አሰኝቶ አንገቴን በሳቅና በእፍረት ቢያስደፋኝ አጥፊ እሰኛለሁ?......

«……እባክህ ከአሁን በኋላ ብዙ አንመላለስ? ቢቻልህ ግን በቀሪው ዕድሜአችን በያለንበት በሰላም ለመኖር እንድንችል ታሪኬ ከታሪክህ ጋር አንድ ሰሞን ገጥሞ ነበርና ስለዚያ ያለፈ በጎ ትዝታ ስትል በንፁህ ፍቅር ውደደኝ ያም አልሆንን ካለህ የእህትህን ሥፍራ አትንፈገኝ አይ ይሄ ክብር ለአንቺ ለወራዳዋ ምን ሲደረግ ይሰጣል የምትልም ከሆነ እባክህ ፍጡር ነኝና የሰውነት ፀጋ አትንፈገኝ……

«……ይብቃን ኢዮብ! አንተ በድብቅ በታሽኝ ናቅሁሽ ብልትም እኔ ምላሹን በአደባባይ እስክሰጥህ ድረስ ታገሰኝ። እስከዚያው ግን በቃሽኝ ላልከው በቃ - ኸ - ኝ ኢዮብ በ - ቃኸ - ኝ።……

«……ከዚያ በፊት ግን አንድ ትልቅ ቁም ነገር

እንድትውልልኝ ብጠይቅህስ ይቻልሃል?......

«አታለኸኝ የወሰድኸውን የጣቴን ቀለበ ልትመልስልኝ ቃል ግባልኝ?..... ኢዮብ በቅኸ - ኝ! በቃኸኝ!.....»

«ናርዶስ እባክሽ ነፍሴን አታስጨንቂአት መቼ ነው በቃሽኝ የሚለው ቃል ከአፌ የወጣው? ቀለበቱንም እኮ ያዋስኩት ለ…..»

«……በቃኝ ለማን እንደሰጠኸው አይደለም የምጠይቅህ። እሺ እመልስልሻለሁ የሚለውን ፈቃድህን ብቻ ግለፅልኝ?»

«……እሺ ናርዶስ እመልስልሻለሁ ግን……»

«ደህና ዋል ኢዮብ……»

«ቆይ እንጂ ናርዶስ እውነቱን ልግለፅልሽ……»

«የለም የነጠረችውን እውነት የምታውቃት ስላልመሰለኝ ለምትቀባዥረው አርቲፊሻል እውነት ደንታ የለኝም። ደህና ሁን ኢዮብ!.....»

«ከመሰለሽ ደግ ደህና ዋይ ናርዶስ።» ያስታቀፈችኝን ሸክም እያመቻቸሁ አንድ ብዬ መራመድ ስጀምር፤

«አዎን! ብዙ ጊዜ ይህንን ቃል ከአፌ እንዳወጣ ትመኘው ነበር አይደል? የልብ አውቃ እንደምትለኝ እርግጠኛ ነኝ። ደህና ሁን ኢዮብ! መልካም ፍቅር ይሁንላችሁ።»

«ከማን ጋር ናርዶስ? ከማን ጋር!......»

«ማረጋገጥ ያስፈልገኛል ኢዮብ? በቃ ተሰነባብተን እኮ! ደህና ሁን!......»

«እንዴት ሳይገባኝ ልሰናበትሽ ናርዶስ?......»

በእንዲህ አይነት ሁነታ በመለያየት ነበር ከናርዶስ ጋር የነበረን የአምስት ዓመት የቃል ኪዳን ብርሃን ያጨለምነው።

ከናርዶስ ከተለየሁ በኋላ ቤቴ እስክደርስ ድረስ የተለዋወጥነውን ንግግር ሀረግ በሀረግ ስንኝ በስንኝ አንቀጽ በአንቀጽ ላውጠነጥን ሞከርኩ። የማስታወሻ ኃይሌን ሁሉ ንዴት ስለተቆጣጠረው ሃሣቤን ላሰባስብ ባለመቻሌ በአንደበቴ ልናገር የቻልኩት «ሆይ ጉድ!» ን ብቻ ነበር። በማወቅም ባለማወቅም።

ከቤት እንደ ደረስኩ ሃሳቤንም በድኔንም የተቀበለኝ አልጋዬ ነበር። እፎይ ብዬ የታመቀ አየር ብተነፍስም ከጭንቀቴ ቅንጣቢ ጥቂት እንኳ በንኖ ሊወጣ ባለመቻሉ ውስጤ በንዴትና በእልህ ይጋይ ጀመር።

የምሰርው ቢጠፋኝ ናርዶስ ያሸከመችኝን የሠርግ መጥሪያ ፊቴ በመከመር ለማንበብ አንደኛውን ገለጥ ሳደርግ፤

«ለአቶ ይህኔ አራጋው» የሚለውን የአለቃዬን ስም በማየቴ «የታዳሚዎቹን ዝርዝር ለመሙላት ምን አጣደፋት? ያልታደለች!» ብዬ በቁጭት ፈገግታ ፈገግ በማለት ሌላስ እነማንን ለመጥራት አስባ ነበር? ብዬ በቁጭት ፈገግታ ፈገግ በማለት ሌላስ እነማንን ለመጥራት አስባ ነበር? ብዬ እያንዳንዱን ካርድ በመግለጥ ተራ በተራ ማንበቡን ተያያዝኩት።

አንድ ሃያ ያህሉን እንደተመለከትሁ ‹ለወ/ት ትዕግሥት ዘውዱ› ከሚለው ሥም ላይ ዓይኔ አረፈ……

ኦ ትዕግሥት! - ይገርማል - ከእኔ ጋር ከተዋወቅን ሁለት ዓመት ያህል ቢሆነንም ከናርዶስ ጋር ካስተዋወቅኋችሁ ግን ዓመትም የሚሞላ አይመለኝም።

ከትዕግሥት ጋር ልንተዋወቅ የቻልነው አንድ ጓደኛዬ ባገባ ዕለት ነበር። ሁለታችንም አጃቢዎች ሆነን አብረን ከሙሽሮቹ ጋር ለሽርሽር እንደወጣን ጨዋታ ጀመርን ተግባባን። እናም ስልኬን ወሰደች እኔም ስልኳን መዘገብኩ።

ከዚያ ወዲህ ነው ንፁህ እህትነቷ ግልጽ ባሪዋ አርቆ አስተአይነቷ ማርኮኝ የቅርብ ጓደኛዬ እንድትሆን ያስጠጋኋት። እሷም በመመዘኛዎቿ ስፍራ የቀረበችኝ።

ለምን እንደሆነ ባይከሰትልኝም ከናርዶስ ሕይወት እኒህን መሰል ሰብአዊነት ቅመሞች ባለማግኘቴ በውጤ ባዶነት እየተሰማኝ ልቤን እየጨመቅሁ በማዘን በምርጫዬ ልዘን እንጂ በስሜቴ ግፊት ከትዕግሥት ጋር የፈፀምኩት አንዳችም ድርጊት አልነበረም።

ትዕግሥት የዋህም ነች።

በተለይም ፍቅረኛዋ ለትምህርት ከሄደበት ባዕድ ሀገር አንዲት ቬትናማዊት ወዶ እርሷን ገሸሽ በማድረጉ ጨሳና ከስላ የተስፋዋን አመድ ከበተነች በኋላ ነው «እፎይ መሪር ሕይወት የአባቴ አጥንት እሾህ ሆኖ ይውጋኝ ሁለተኛ ለወንዶች ፍቅር!።» ብላ ለፍቅር መፆሟን አጫውታኛለች።

ከእኔ ጋር ልንቀራረብ የቻልነውም «ይህን መሰሉን የመሃላ ግርግዳ ጥሼ ነው የቀረብኩህ።» ብላ አንድችም ሳትሸሽግ እርሷነቷን ከተረከችልኝ በኋላ ነው።

ስለዕውነት ከሆነ ትዕግሥትም በሌላ ሳይሆን በርግብ ባሕርይዋ እጅግ ወድጃታለሁ። ለዚህም ነው እኔም የሕይውቴን ገበና ሳልደብቅ ገላልጬ ያስተናገድኳት።

ግንኙነታችንንም ሳልሸሽግ በየዋህነት ለናርዶስ ዘክዝኬ ከነገርኳት በኋላ ነው «እኔም ልተዋወቃት እፈልጋለሁ።» ብላ የተዋወቀቻት።

\*\*\*

ከአሥር ቀናት በፊት ትዕግሥት ቢሮ ደውላልኝ የእኔንና የናርዶስን የጣት ቀለበት እንዳውሳት ጠየቀችኝ።

«ትዕግሥት ለምን ቀለበታችንን ፈልግሽው?» ብዬ ጥያቄ ከማቅረቤ በፊት ግን፤

«ኢዮብ የእናንተን ቀለበት ልዋስ የፈለግሁበት ምክንያት ለራሴ ቀለበት ለማሰራት ስላሰብኩ የጌጡ ዲዛይን ለማማረጥና ልኬ የሚሆነኝንም እግረ መንገዴን ለመሞከር ነው።»

በማለት ቀድማ መልስ ሰለሰጠችኝ «ምን ልታደርግ አስባ ይሆን?» የሚል ምንም ዓይነት ጥርጣሬ አላንዣበበብኝም።

ቀለበቱን ከናርዶስ ተቀብዬ ከእኔም ጣት አውልቄ ከሰጠኋት በኋላ ግን እጅግም አልተገናኘንም። ብቻ አንድ ቀን ደውዬላታለሁ ልበል? የዚያን ዕለትም ቢሆን ብዙ መጫወቻችንን አላስታውስም። በቀልዷ ተሳስቀን መለያየታችን ግን አልተዘነጋኝም።

ቀለበቷ ተሠርቶ እስኪያልቅ ድረስ የእኔና የናርዶስን ቀለበት እያፈራረቀች ስትዘንጥበት እንደከረመችና የእርሷን ቀለበት በመሆኑ አመስግና እንደመለሰችላት የእኔን ደግሞ ከቤት ስላስቀመጠች ለእርሷ ልትልክልኝ ያለመቻሏን ሁሉ ገልጻልኛለች።

እንዲያውም ናርዶስን «ጥቂት አብረን እንቆይ» ብትላትም «ራሴን አሞኛል» በማለቷ ወዲያው እንደተለያዩ አልደበቀችኝም።

ተሽሏት እንደሆነም ጠይቃኛለች። ለእኔ ግን ታምሜአለሁ ብላ ለምን እንዳልነገረችኝ አልገባኝም። ያው ልማዳዊ የሴቶች ጊዜያዊ ሕመም ሆኖ ይሆናል እንጂ ጠንከር ቢል ኖሮማ……በቃ ከዚህ ሌላ ያነሣነው ሌላ ጉዳይ መኖሩን አላስታውስም። በዕለቱ ሥራ በዝቶብኝ እየተጣደፍኩም ነበር።

\*\*\*

አይ ናርዶስ ታዲያ ቀለበቱን ከትዕግሥት ታዲያ ቀለበቱን ከትዕግሥት ከተቀበለች ምን ይሁን ብላ ነው «አታለህ የወሰድከውን ቀለበቴን መልስልኝ» ብላ ቃል ያስገባችኝ?።

ሳታስተውል በጠየቀችኝ ጥያቄ ብስጭት ብልም «የተናደደ ሰው ብዙም ሊናገር ይችላል» በማለት ራሴን በራሴ አፅናናሁ።

የሠርጋችን መጥሪያ ለነማን እንደተዘጋጀ በበድን እጂና በደነዘው አእምሮዬ እያገላበጥሁ ላንብብ እንጂ ሃሳቤ ያጠንጥን የነበረው ከናርዶስ ጋር የተመላለስነውን የእንካ ሰላንትያ አተካራ ነበር።

የመጨረሻውን የሠርግ መጥሪያ ገልበጥ አድርጌ «ለተከበሩትና ለተወደዱት የወደፊቱ ውድ ባለቤቴ የእኔው አቶ ኢዮብ አስራት» ብላ ለቀልድ ያዘጋጀችልኝን መጥሪያ ሳነብ አንዳች ነገር አስገዝፎ ሲያነዝረኝ ተሰማኝ።

«…..ናርዶስ ምን ነበረበት ውጥኑን ክቡር ዓላማ ባልተለፀልኝ ጥርጥር ባትሰነክይ?» በማለት ቁጭትና እልህ የተቀላቀለበት ትንፋሽ አፈለቅሁ።

ይበልጥ ሠርጋችን አርባ ሁለት ቀን ብቻ እንደቀረው ሳስብ ደግሞ «ያልታደለ ቃል ኪዳን» እያልኩ ሳላስበው ዕንባዬ ዱብ ዱብ ብሎ ጉንጩን አረጠበው።

ካርዶቹን ወዲያ ከበተንኩኝ በኋላ የመለሰችልኝን ፎቶ ግራፎች ደግሞ አንድ ባንድ እየመረመርኩ ማገላበጡን ተያያዝኩት። «ይገርማል…..» በማለት ሌላ የፍልስፍና ምርምር በማውጠንጠን ከናርዶስ ድርጊት የሃሳብ ማዕበል ትንሽም ቢሆን እረፍት አገኘሁ»።

«ይገርማል! የሰው ልጆች ፎቶ ግራፍን ያህል ሕያው ቅርስ ለዘመዶቻቸው ለወዳጆቻቸውና ለታሪክ ትተው ባያልፉ ኖሮ የዋሉት ቁም ነገርም ይሁን እኩይ ተግባር ምን ያህል እነሱነታቸውን አግዝፎ ይገልፅ ነበር?......»

ብዙ ከጭንቀቴ በፊት እረፍት አላገኘሁም። ከሚዳሰሱት ፎቶ ግራፎች ባሻገር በሃሣብ ተሰውሬ የናርዶስን ኃላፊ የእንቅስቃሴ ትዝታ ፊልም በሃሣብ እያነሣሁ እያጠቆርኩትና እያተምሁ እሷነቱን በሚገባ በውስጤ ሣልሁ።

የሚገርመው ነገር «ከአሁን በፊት የከረረ መመላለስም ሆነ ጥል ጭራሽ ተጋርተን ስለማናውቅ ይህንን የዛሬውን የመሰለ የተሸሸገ ባሕርይ እንድታወጣ ወይንም እንድትገልጥ ምን ገፋፋት?» ለሚለው ጥያቄ የገመትኩትን ሁሉ ፍፁም ለጠባችን መንስዔ ሊሆን ይችላል ብዬ ለመጠራጠር አላስደፈረኝም።

ሌሊቱንም ያነጋሁት በድኔ ለእንቅልፍ ኃይል ተንበርክኮ የሰላም እረፍትን ተላብሼ ሳይሆን ለምን እንደሆነ ምክንያቱ ባይገኝም የቤት ዕቃዎቼን ስቆጥር ነበር።

ቆጠራውን ስጨርስ ደግሞ ሳይታወቀኝ እየተዟዟርሁ ግርግዳ ላይ እየተንጠለጠሉትን ጥቅሶስ ማንበብ ጀመርሁ። ለምን እንደሆነ አላውቅም ጠጣር መልዕክት ያዘሉ ጥቅሶች ካየሁ አላልፍም። በጥሩ የእጅ ጽሁፍ ፅፌም ሆነ አፅፌ በግርግዳዬ ላይ እለጥፋለሁ።

የሳሎኑን ጥቅሶች ጨርሼ ወደ መኝታ ቤቴ ስዘልቅ የቴሌቪዥን መስታወት በሚያህል ፍሬም ቆነጃጅቶ ከመኝታዬ ከፍ ብሎ የተንጠለጠለውን የሶቅራጠስ ጥቅስ ነው የሚባለውን የአማርኛ ትርጉም አየር ሳደርግ ከሌላ ጊዜ የበለጠ የሞራል ፍች ስለሰጠኝ እንደ አስርቱ ቃላት ደጋግሜ ከላለስኩት፤

«ሰዎች በሀሰትም ሊወቅሱን ስለሚችሉ ከሰዎች ነቀፋ ነፃ ለመሆን የምናደርገው ጥረት ሁሉ ሙሉ በሙሉ ዋጋ ሊኖረው አይችልም። ሕሊና ግን በሀሰት ስለማይወቅሰን በዕምነትና በቅንነት ብቻ ከኅሊና ወቀሣ ነፃ ልንሆን እችላለን።»

\*\*\*

የሚለውን አንብቤ ቀና ስል የውስጥ እፎይታ ስለተሰማኝ የተጨማደደው ልቤና ፊቴ ፈካ ብሎ ዘና ሲል ታወቀኝ። ቢሆንም ግን ብዙ አልቆየሁም አንዳች ነገር ሲወረኝ ይሰማኛንል።

«ምናለ ናርዶስ ይህንን ንፁህ ልቤን ባታደሚብኝ ኧረ እንደዱሮአችን!» ብዬ ሙሾ አይሉት ዘፈን ቅኝት በሌለው ዜማ የሀዘን እንጉርጉሮ ቢጤ ቃጣኝ።

በማግስቱ ረፈድፈድ አድርጌ ነበር ቢሮ የገባሁት ጥቂት አረፍ ብዬ ሥራ ልጀምር ፋይሎችን ገልበጥበጥ እያደረግሁ ሳለሁ ስልኬ «መልዕክት!» ብሎ አቃጨለ።

«ማን ልበል?»

«ኢዮብ ሰላም!»

«ናርዶስ ጤና ይስጥልኝ……»

«ቢቻልህ ቅዳሜ በስምንት ሰዓት ለሚዜዎችንና ለቅርብ ጓደኛህ ለትዕግሥትም ነግረህ ሻይ ልጋብዛችሁ ስላሰብሁ ብትገኙልኝ? ጋሼም ይገኛል ብዬ እገምታለሁ» (ጋሼ ወንድሟ መሆኑ ነው)

«እሺ ምን ከፍቶኝ። ናርዶስ ከዚያ ወዲህ ግን መቼ እንገናኝ?.....»

«ይቅርታ ሰሞኑን በጣም ቢዚ ስለሆንኩኝ ቀጠሮ ባልሰጥህ?»

«ለምን እኔ ቤት አታመሺም ወይንም አንቺ ቤት አልመጣም?»

«አዝናለሁ እስከ ዓርብ ፈቃድ ወስጄ……»

«የት ልትሄጂ ናርዶስ?»

«የሚጠቅምህስ እንኳ አልመሰለኝም። ለማንኛውም ግን ፈቃድ ወስጄ ወደ አንድ ቦታ ስለምሄድ አታገኘኝም።»

«እኮ የት ልትሄጂ አሰብሽ።» ልቤ በቅንአት ሲጨስ ይታወቀኛል።

ከተቻለህ የወንድ ሚዜዎቼ ላልካቸው ሁሉ በጥሪዬ ላይ እንዲገኙ ደዋውለህ ብትነግርልኝ?»

«እሱስ ይሁን ግን የት ለመሄድ አስበሻል? ከዚያ ወዲህስ የእኔና የአንቺ መገናኘት አስፈላጊ አይመስልሽም?»

«አልኖርም እኮ አልኩህ። በል እሺ ከትዕግሥትም ጋር መገናኘትህ ስለማይቀር አደራ እንዳትረሳ?»

«ናርዶስ ካልደወልኩላት በስተቀር የት ያገኛታል ብለሽ ነው?»

«እህ - ህ - ህ - ህ - (የምፀት ሣቅ) በል እሺ አንተ የማታገኛት ከሆነ እኔም ብሆን ደውዬ እነግራታለሁ።»

\*\*\*\*

ለእርሷ ያጋራሁት ልቤም ስሜቴም ፍቅሬም አብሮ ድርግም ጭልም ብሎ ሲዘጋ ታወቀኝ። ለመጀመሪያ ጊዜ «ምስኪን!» የሚል የስድብ ቃል ከአፌ ሲወጣ ተሰማኝ። የተሻለ ስድብ ለጊዜው ስላልመጣልኝ እንጂ የትኛውንም የስድብ ዓይነት ብሳደብ ይፀፅተኛል ብዬ አልገመትኩም።

እንቆቅልህ አርግዤ እህህ ለምለው ለእኔ የቅዳሜ መድረስ እንደ ቦይ ውሃ ዝግምተኛ ይሁን እንጂ የቀናቱ ጀንበር ከተለመደው ዐውድ የተዛነፈ ሆኖ አልነበረም።

ያም ሆነ ይህ በጉጉት የሚጠበቀው ቅዳሜ መድረሱ አይቀርምና ጉዞዬን ወደ ናርዶስ ቤት ላደርግ ጠረጴዛዬ ላይ የተበታተኑትን ወረቀቶች አዘግጅቼ ተፍተፍ ካልኩ በኋላ……

……ሁልጊዜም ጥሩ ነገር ጓጉቼ ልጨብጠው ስል ለምን መሰናክል እንደሚጋረጠኝ አይገባኝም?..... ከቢሮ ወጣ እንዳልሁ አለቃዬ ከተል ብለው «ና እባክህ ከመሄድህ በፊት አንድ መሥሪያ ቤት አብረን ደረስ ብለን እንመለስ። ሰሞኑን ኦዲት ለማድረግ የምንሰማራው እዚያ ስለሆነ ቀደም ብለው እንዲዘጋጁ ማሳወቅ ስላለብን ለዚሁ ጉዳይ ብቻ ስለምንሄድ በቁማችን እንመለሳለን ቶሎ በል!.....»

ልቅር እንዳልል ምን ተደርጐ? ሌላ ቀጠሮ አለብኝ እንዳልልም «ከሥራህ የሚበልጥ» ሊሉኝ ይህን መሰሉ እንቅፋት ውስጤን ቢጓጉጠውና ቆሽቴን ቢያደብነውም እንደምንም ችዬው ከተባለው መሥሪያ ቤት ሄድን።

ተፈላጊው ሰው ቢሮ ስንደርስ ግን «ስብሰባ ላይ ናቸው» የሚል መልስ ስለተሰጠን ደስታዬ በአለቃዬ እስኪታወቅብኝ ድረስ ፊቴ ፈካ አለ።

ከዚያማ ምን ይጠየቃል አለቃዬን ደህና ዋሉ እንኳን ሳልል ከግቢው ወጥቼ መብረሬ ነው ትዝ የሚለኝ።

ከታክሲ ታክሲ በመዝለል እያቆራረጥሁ ቤት ከደረስኩኝ በኋላ ልብሴን ቀያይሬ ፀጉሬን እንኳ ከሚዶ ሳላዋድድ ወደ «ሻይ ግብዣዬ» ወደ ናርዶስ ቤት ተጣደፍኩ።

ሃያ ደቂቃ ያህል በማርፈዴ ይቅርታ ጠይቄ ተጋባዦቹን ሁሉ ሰላምታ ከሰጠሁኝ በኋላ የሽርጉድ ባይዋን የናርዶሴን ግንባር እንደወትሮው ከእጅ ሰላምታ በኋላ ሳም ላደርጋት ጐንበስ ስል ፊቷን አጥቁራ ዞር ስላለችብኝ የውስጥ ስሜቴ እንደሞገድ ሲነዋወጥ ተሰማኝ «ምስኪን!» በማለት በለሆሳስ ድምፅ በስድብ ብሶቴን ገለፅሁ።

እንግዶቿ ሁለት ሦስት እየሆኑ ያወራሉ ይሣሣቃሉ ይጫወታሉ።

በመምጣቴ ደስ የተሰኘችው ትዕግሥት ግን ከመቀመጫዋ ብድግ ብላ አጠገቤ በመቀመጥ ጥቂት ከአዋራችኝ በኋላ እንደ ገና ተፈናጥራ በመነሣት ናርዶስን ለመርዳት ወደ ጓዳ መዝለቋን አይቻለሁ። ስትመለስ ፊቷ ለምን እንደ ዳመነ አልገባችም እንጂ።

ግብዣው ተጀምሮ እንፋሎቱ ትንን የሚል ሻይና ብስኩት በታዳሚዎቹ እንግዶቹ ፊት መደርደር ተጀመረ።

አንድ ብስኩት አንስቼ ወደ አፌ በማስጠጋት ቀመስ ላደርግ ስሞክር ነገር በሆዴ ገብቶ ኖሮ የብስኩቱ ቅንጫቢ አልዋጥልህ ብሎኝ በአፌ ውስጥ ተንቀዋለለ።

«ምስኪ!» የሚለውን ስድስብ ጮክ ብዬ ለሁለተኛ ጊዜ ከአፌ ማውጣቴን አስታውሳለሁ።……. ሁሉም ሁኔታዬና የስድቤ ቋንቋ ገርሟቸው ነው መስለኝ ዞር ዞር እያሉ ሲያዩኝ በእፍረት ሳይሆን በትዕቢት የቁጭት መልክ እራሴን በመነቅነቅ ጐንበስ አልኩኝ……

«ጠጡ እንጂ ብሉዋ!» የሚለው የማዕድ ቋንቋ ገና ከመጀመሩ ናርዶስ ብድግ ብላ ጉሮሮዋን በሣል ቢጤ በማፅዳዳት፤

«እናንት የግብዣዬ ታዳሚዎች! ጥሪዬን አክብራችሁ በመምጣታችሁ ለእኔ አይላችሁን አክብሮት ስለሚያሳየኝ እጅግ በጣም ሳላመሰግናችሁ አላልፍም…….» ብላ ንግግሯን ከመጀመሯ ሞቅ…..ሞቅ ፈጠን…… ፈጠን ማለት ጀመረች።

በማያያዝም «እየጠጣችሁ…… በተለይም በዚህች በዛሬዋ ዕለት ለብዙ ወራት ሲፈፀምብኝ የኖረውን የማታለል ውንብድና እንደማያውቅ ሆኜ በመከታተል በብርቱ ጥረቴና በስውር ቅኝት፤ በቂ መረጃዎችን በመሰብሰብ እውነቱን እስክጨብጥ ድረስ በመታገስ አጋጣሚ ሳመቻች ከቆየሁ በኋላ በቅርቡ እጠረጥረው የነበረው ክፉ ድርጊት ነፍስ ዘርቶ ፊት ለፊቴ ስለተጋፈጠኝና ከመረቤ ውስጥ ስለገባ ይህንኑ ውጤቴን ከነሕይወቱ ለእናንተ ለወዳጆቼ እንድትገመግሙትና የፍርድ ወሳኔአችሁን እንድትሰጡበት ሳቀርብላችሁ የራሴን ‹ረቂቅ ትዕግሥትም› እያደነቅሁ ጭምር ነው።……

«…….ብዙ መናገር አልፈልግም - የተፈጸመብኝ ድርጊት ራሱ አንደበት ስላለው ድርጊቱ ቢናገር ይሻላል።

«እንዲህ ብዬ ብጀምርስ፤ ፊታችሁ ከተኮፈሰው ከዚህ የትናንቱ እጮኛ ተብዬ ባለቃልኪዳኑ ኢዮብ ጋር ከአምስት ዓመት ባላነሰ ጓደኝነትና እጮኝነት አብረን ወለም ባለ ልብ ስናዘግም ዓመታት ቆጥረናል። አስቆትረናልም።….

«…….አልተሳሳትኩም አይደል ኢዮብ?......› ያኔ ምንም ተስፋ የምንጥልበት ንብረት ባናፈራም እሱም በተማሪነቱ ሳያፍር እኔም በሠራተኛነቴ የበላይነት ሳይሰማኝ ፍቅራችን ሁሉን ሸፍኖልን እየተሳሰብን ዓመታት አሳልፈናል።…….

«……ከጥቂት ወራት ወዲህ መሆኑ ነው፤ ከዚህች ከምታዩዋት እህቴ ከትዕግሥት ጋር እፍ…… ብን ያለ ፍቅር ላይ በመውደቃቸው ከፊታችን ተደቅኖ ለሚጠብቀን ክቡር የጋብቻ ዕለት ደንታ በማጣት በእኔ የወደፊት ሚስት ተብዬዋ ላይ ደባ ሲሰራብኝ ኖሯል……»

እሷ ይህንን በምትናገርበት ጊዜ በእኔና በትዕግሥት ላይ ከግራ ከቀኝ ይወረወር የነበረው የግልምጫ ወጨፎ አንገታችንን ደፍተን እንድንተክዝ ተጭኖ ቢያስጐነብሰንም ጉጉቴ የነበረው የተጠናቀረውን ተጨባጭ መረጃ ከአሁን አሁን ሰምቼ የሚል ነበር። በኋላ ነበር ከትዕግሥት ጋር ስንወያይ የእሷም ስሜት ይኸው እንደ ነበር የገለፀችልኝ።

ናርዶስ ንግጓን ቀጥላለች፤ «……ወንድሞቼና እህቶቼ ይህንን የጣቴን ቀለበት ታዩታላችሁ? ትምህርቴን እንደ ጨረስሁ ነበር ይህ ወንድሜ ጋሼ በስጦታ መልክ ያበረከተልኝ።

«……አይደለም ጋሼ?።» ጋሼ የምትለው ወንድሟ በአወንታ ጭንቅላቱን ነቀነቀ።

«……የድፍረቱ ድፍረት ስሙን መጥራት ቢሰቀጥጠኝም ለአንዴና ለመጨረሻ ጊዜ ኢዮብ ብዬ ልጥራውና ቀለበቴን አታልሎ ከጣቴ ላይ በመውሰድ በትዕግሥት ጣት ላይ በማጥለቅ ማንም እኩይ ፍጡር ሊሠራ የማይደፍረውን ግፍ ዋለብኝ።…….

«……እውነት ተሰውራ ለሁልጊዜ አትኖርምና ተቀብይዋን ሲያጋልጣት በጣቷ ላይ ሰክታ ስትውረገረግ እጅ - ከፍንጅ ያዝኳት! እኔስ ማን ሆኜ!።……

«……እረፍት የሚሉትን ባህል ጥቂት እንኳ ባከበረችና ድንጋጤ ባሳየች ደግ። ይብስ ብላ ‹ይኸውልሽ በቀለበትሽ ስዘንጥ ከረምኩኝ› በማለት ዓይኗን በጨው አብሳ እኔንም እርረት ላይ ጣለችኝ።……

«……ከዚህ በላይ መናገር አልፈልግም…..እኮ ምን ትላላችሁ?» ብላ ጥያቄ በመሰንዘር መንታ መንታ ሆኖ እየወረደ አላናግር ላላት እንባ ተሸንፋ እየተነፋረቀች ወንበሩ ላይ ራሷን ወረወረች።

ለጥቂት ጊዜ ዝምታ ከሆነ በኋላ ወንድሟ ጋሼ ብርሃነ መስቀል ከተቀመጠበት ብድግ ብሎ፤

«ኢዮብ በድርጊትህ ለዘለዓለም እያፈርሁ እንዳልሳቀቅ ዛሬ አንዴ ቀበርሁህ።……

«…..ለዚህች ምስኪን ትዕግሥት ግን አግኝታ በማጣት እንዳትፀፀት ለጥቂት ጊዜ የተደሰተችበትን ቀለበት ለሁልጊዜ እንዲሆናት ሸልመናታል።……

«……ሁለት የቁም ሙታን!»…..ቀለበቱን ከናርዶስ እጅ ተቀብሎ ለትዕግሥት ከወረወረላት በኋላ ቁና ተንፍሶ ተቀመጠ።

ትዕግሥትም በእፍረት እንዳቀረቀረች እጇን ዘርግታ የተመፀወትችውን ቀለበት ከአነሳች በኋላ «አመሰግናለሁ አቶ ብርሃነ!....» በማለት ተዝናንታ ተቀመጠች።

የሚቀጥለው ተረኛ ተናጋሪ እኔ መሆኔ የገባኝ ጉባኤው ሁሉ አሰፍስፎ ዓይን ዓይኔን በማየቱ ነበር።

እናም ብድግ በማለት «ምስኪን» ብዬ በመተንፈስ ዘና ብዬ እስክቆም ድረስ ጥቂት ሰኮንዶች በማባከን «የናርዶስንም ሆነ የጋሽ ብርሃነ መስቀልን ያልተጨበጠ ጥርጥር እኔም ሆንኩ እንግዶቻችን ልናወግዘው ይገባል…..» ብዬ ገና ንግግሬን ሳልጨርስ……

ትዕግሥት ብድግ ብላ በመሃረቧ ዓይኗን እያበሰች ሄዳ የናርዶስን ጉንጭ በመሳም እዚያው በቆመችበት «በቅድሚያ እህት ናርዶስ ከጥቃቅን ስህተቶች ባርምሽ ፈቃደኛ ትሆኛለሽ?»

«አዎ!» በሚል አስተያየት ቀና ብላ አየቻት።

«…..ናርዶስ ለመሆኑ እመቤትሽ ድረስ ጠርተሽ ሰውን መሳደብ ተገቢ ይመስልሻል?.....

«……ለማንኛውም ከኢዮብ ይልቅ በደለኛዋ እኔ ነኝና በቅድሚያ ተናዝዤ ያሳዘንኩትን ሁሉ እግር ለመሣም ጐንበስ ብል ይሻላል። ይህንን መሰሉን ስህተት ዳግመኛ እንዳትፈጽሚ እንጂ ተሳስተሻል እንደማልባል ርግጠኛ ነኝ።»

ሁሉም አፍጥጠው እያፈራረቁ እኔንና እርሷን ያስተውሉን ጀመር። ግማሹ በትዕቢት ከፊሉ በንቀት ጥቂት በንድጋጤ ናርዶስ በፈገግታ……

«አያችሁ ወገኖቼ»…..ትዕግሥት ነች። «አያችሁ ወገኖቼ ኢዮብ የናርዶስ እጮኛ መሆኑን አላጣሁትም። ለሠርጋቸው ሽር ጉድ እንደሚሉም አልጠፋኝም።…..

«…..ግና ሰው ነኝና እኔም የሰዎችን ባሕርይ ሁሉ ተላብሻለሁና እስቲ እናንተው የበደሌን ዋጋ ገምቱ? ኢዮብን በጣም ስለምወደው……»

«ወይ እቺ ዘላባጅ ልጅ! ምን የተረገመ ቀን ነው። ያልጠበቅሁትን የማስመሰያ ጉድ እንዳትተነፍስ! እሺ ማን የልብ ሰው ተብሎ ይታመን! ኧረ አደራዋን!»……

በቆምኩበት ቦታ ብርክ ስለያዘኝ ተንጋድጄ ከወንበሬ ላይ ተቀመጥሁኝ።

«…..ውድ ናርዶስንም እንዲሁ እንደ አህቴ ስለምሳሳላት ሰው ነኝና የሰውን አምሣል ተላብሻለሁና……»

ምነው አፍሽን በዘጋው። ገና ለገና ምን የቅጥፈት ወሬ ታወራ ይሆን በማለት በሆዴ ረገምኳት። ልውጣና ልሩጥ ይሆን የሚልም ድፍረት ተናነቀኝ። ግን ምን ስላጠፋሁ?......

«…..ሰዎች ለሚወዱትና ለሚያፈቅሩት ሰው የመውደድ ስሜታቸውን መግለጽ አለባቸውና……እኔም አንድ ሰሞን አፍቅሬና ተፈቅሬ የእጮኝነት ጣዕሙን አውቀው ስለነበር።……»

«ሆይ ጉድ! ምናለበት ትዕግሥት መቀባጠሩን ትተሽ ብትቀመጪ።» ብዬ ገና ከመናገሬ ሁሉም በምክር ያደረጉት ይመስል ዞር ዞር ብለው እረፍ ለማለት በግልምጫ ላጡኝ። ንግግሯን እንድትቀጥልም በጉርምርምታ አስታወቁ።……

«……ደግሜ ይቅርታ ልጠይቅህና ኢዮብ ትንሽ ብትታገሰኝ? የሠራሁት በደል በይቅርታ እንዲታጠብልኝ እፈልጋለሁ።……

«…..እናም የኢዮብና የናርዶስ ሠርግ መድረሱን በጉጉት እከታተል ስለ ነበር፤ ለእነኢህ ወዳጆቼ ጐጆ መስርተው ሳይቀድሙኝ በፊት የልብ ወዳጅነቴን ፍቅር በምን ልግለፅና ወዳጅነታችንን አጥብቄ ላስተሣስር በማለት ብዙ ቀናት ክተጨነቅሁ በኋላ፤ ከናርዶስ እንደጠቀሰችሁ አንድ ነገር ለማድረግ ወሰንሁ።......

«……የሁለቱም ቀለበት ኢዮብ እንዲያመጣልኝ ዋሽቼ የማይሆን ምክንያት ከሰጠሁት በኋላ በናርዶስና በኢዮብ በራሳቸው ቀለበት ልክ እነዚህን ሁለት ቀለበቶች የራሳቸውን ስም የመጀመሪያ ሆሄያት አስቀርጬበት በማሠራት በስጦታ መልክ እነሆ አዘጋጅቼላቸዋለሁ።……

«…..ናርዶስም የዚያን ዕለት ያገኘችኝ ከወርቅ ሠሪው ቤት ሄጄ ቀለበቶቹን ተረክቤ ስመለስ የእርሷን የቀድሞ ቀለበት እንዳደረግሁ ነው።…..

«…..ስለዚህ ሁለቱ ሙሽሮች ፈቃደኛ ከሆኑ የእኔን የቀበጧን ውለታ ከኩነኔ የቆጠረችው ናርዶስና ውድ ኢዮብ በእናንተው ፊት ከጣታቸው ላይ እንዲያጠልቁት በዛሬው ሳይሆን በቀድሞው ወዳጅነታችን ስም እጠይቃለሁ።» ብላ ንግግሯን እንደጨረሰች፤ «መልካም ጋብቻ» የሚል ፅሁፍ የሚነበብበትን ስጦታ ለየግላችን በሁለታችን ፊት በነጭ መሃረብ እንደተጠቀለለ አስቀመጠች።

በቤቱ ውስጥ የተነሣው የሹክሹክታ ድምፅ ደረጃ በደረጃ ከፍ እያለ ወደ መጯጯሁ ሲደርስ «በጣም አመሰግናለሁ ትዳራችሁ የአብርሃም እና የሣራ እንዲሆን ምኞቴ ነው ደህና ዋሉ!» ብላ ትዕግሥት ብድግ ስትል ናርዶስ ተንደርድራ በትዕግሥት ጉልበት ላይ ተጠመጠመች።

ቢሆንም ግን ጨብጦ የያዛትን የናርዶስ እጆች በኃይል መንችቃ በማላቀቅ «አዝናለሁ……» ብላ ተንደርድራ ከቤት ስትወጣ…..

እኔም «መልካም ሕይወት ይግጠምሽ ናርዶስ!» ብዬ ተከትያት ስወጣ ጋሽ ብርሃነ መስቀልና ሌሎችም ተባብረው ሊገቱኝ ቢሞክሩም ሊቋቋሙኝ ስላልቻሉ ትተውን በራፉ ላይ ቆሙ።

ናርዶስ እየሮጠች ብትማፀነንም መች ተሰምቶን፤

«ትጊ…..ትጊ! ትጊዬ….. እህህ - እህህ!

…..ኢዮብ ኧረ ትጊ!.....ኢዮብ አንዴ አድምጡኝ! ትዕግሥት……ኢዮብ…..»

አላስችል ብሎኝ ዞር ብዬ አየኋት። ናርዶስ የስልክ እንጨት ታቅፋ ትንሰቀሰቃለች ሚዜዎቻችን ተበታትነው ቆመው ይተክዛሉ እነህን ትዕይንቶች ዞር ብዬ ሳስተውል ነው በሃሳብ ሰምጬ የዋለልኩ»

አናስገባም ሠርገኛ እደጅ ተኛ።

…..ሠርገኛ እደጅ ተኛ።

የሚዜ ፈዛዛ የለውም ለዛ…..»

የሠርግ ዘፈን ሲዘፈን በውስጤ እያደመጥሁ በሃሳብ በመወራጨት ኋላ ኋላ እል ኖሮ «ና እንጂ ኢዮብ ፈጠን እንበል!» ብላ ትዕግሥት ጐተት ስታደርገኝ ከሃሳቤ ነቅቼ ቸኮ ቸኮል እያልኩኝ ተከተልኳት፤

ለመጨረሻ ጊዜ መለስ በማለትም «ምስኪን!» ብዬ በፎይታ በመተንፈስ ልቤንም ፊቴንም አዞርኩ።

«አፈር እንደዋዛ»

ብዙውን የልጅነት ገጠመኝ የጉልምስናና የእርጅና ሹም ሽረቶች ለምን እንደማይለውጡት ማሰብ ብቻ ሳይሆን ያስደንቀኛልም።

በተለይማ በዓመታት ሂደት ውስጥ የገጠመች ዐውድ ተሽከርክሮ በተመሳሳይ ሁኔታ እንደ ገና ከተፈጸመማ ሊፋቅ በማይቻል የትዝታ ማኅተም ከልብ ላይ ተቀርጾ ይቀራል። እኔን ስለገጠመኝ ይህንን አልኩ…… የሌሎቹንም ትዝታ ለመማረክ።

………….

ይህን ያህል ይሆናል ብዬ የዓመታቱን ቀመር በእርግጡ ባልናገርም ብቻ ከህፃንነት ክልል ወጥቼ ‹ነፍሱን አውቋል› በምባልበት የልጅነት ወራቴ የተፈጸሙትን አንዳንድ እኔን ጠቀስ ጉዳዮችን አልረሳኋቸውም።

\*የባህል ሚኒስቴር በ1978 ባዘጋጀው ሃገር አቀፍ የሥነ - ጽሑፍ ውድድር የወጣ አጭር ልቦለድ።

የአባቴ አባት ትልቁ አባቴ እየተጦረ የሚኖረው ከእኔ እናትና አባት ከእርሱ ልጅ ቤት ስለ ነበር ብዙ ታሪኮች ይነግረን ነበር - ይሄው አያቴ።

\*\*\*

«አባባ እግርዎን ምን ቆረጠው?» - የሁሉም ልጆች የውይይት መጀመሪያና የተዘወተረ ጥያቄ ነበር።

«ነፃነቴ»

«አባባ ነፃነት ማለት ምንድነው?» ከጓደኞቼ አንዱ የሚጠየቅ ሁለተኛ ጥያቄ ነው።

«ሃገር።» ይመልሳል አበባ።

«ሃገር ምንድን ነው?» አባባ?

«ይሄ አፈር።»

«የቱ? ይሄ አፈር? ይሄ እኛ የምናቦነው?»

«የምናቦነው አላችሁ ልጆቼ? አዎ! እሱ እንደዋዛ የምታቦኑት አፈር።

«ታዲያ አፈር እንዴት እግር ይቆርጣል አባባ? አሁን ይሄ አፈር የእኛን እግር ይቆርጣል?» ትልቁ አባባ በጥያቄያችን ጋጋታ ይደነቅና ያለመግባባታችንን ሲረዳ

«አዎ ይሄ አቧራ እግራችሁን እንዳይቆራርጣችሁ ማታ ማታ ሳታጠቡ እንዳትተኙ» በማለት ውይይታችንን በዘዴ ሊገታው ይሞክራል።

እኛ ግን መች እንበገርና «አባባ የእርስዎ እግር የተቆረጠው ማታ ማታ ስለማይታጠቡ ነው?»

ይስቅብንና የሚመልስን ሲያጣ «ነገ ልጆች! ነገ…..ነገ….. ደግሞ ነገ እንጫወታለን» ብሎን መርኩዙን አንስቶ በአንድ እግሩ እንጥር እንጥር እያለ እኛም እየተንቻጫን ከቤት እስኪገባ ድረስ ሸኝተነው ሁላችንም ወደየመሥፈሪያችን እንለያያለን።

የእኛና የአበባ ሙግት ነገርም ተነገወዲያም ያው ቢሆንም «አባባ እግርዎ ለምን ተቆረጠ?» ለሚለው የእኔና የጓደኞቼ ጥያቄ መልስ ያገኘነው በዕድሜ ከፍ ከፍ ካልን በኋላ ኢጣሊያ ሀገራችንን በ1928 ዓ.ም በእብሪት በወረረችበት ወቅት «እንቢ ለነፃነቴ!» ብሎ ሲፋለም እንደ ነበር ታላላቆቻችን ከነገሩን በኋላ ነው።

ዛሬ በጉልምስናዬ አእምሮ ሳስታውሰው ከንግግሮቹ ሁሉ የማይረሳኝ ደጋግሞ የሚናገረው፤

«……አዎን እሱ እንደዋዛ የምታቦኑት አፈር!......» የሚለው ብቻ ነው።

ይህ ንግግር የተዘወተረ አባባሉ ነበር። በቀን ውስጥ ሳይናገረው የማይውለው።

አፈር ለትልቁ አባባ ከፍተኛ ምሥጢርን ያዘለ ትርጉም ነበረው - ሁሉን የሚመስለው በአፈር ነው።

«አፈር ነፃነት ነው።» ይለናል።

«አፈር ህልውናችን ነው።» ይለናል።

አፈር ለአበባ «ሰንደቅ ዓላማው» ነበር።

በተለይማ «አፈር ለእኔ በደሜ ውስጥ የተብላላ ፍቅረኛዬ ነው።» የሚለው ዘይቤ ብዙ ያስጠይቀኝ ነበር - እንቆቅልሹ እስከተፈታልኝ ቀን ድረስ።

\*\*\*

ህጻን ሆኜ ከጓደኞቼ ጋር «አፈር!» ተብሎ ከልቤ ውስጥ በአባባ የተዘራብኝ ዘር በቅርቡ የዘለዓለም ውርሴ ሆኖ ከእኔም ደም ጋር የተብላላው በዋዛ የሚሻር ሆኖ አላገኘሁትም።

ዛሬ ትልቁን አባባ እርጅና ተጫጭኖት ከመኝታው ቢያውለውም «ከአፈር ጋር የተፈጣጠመውን የፍቅር ኪዳን» ግን በጭራሽ ሊፈታው አልቻለም።

\*\*\*

የኖረ የቤተሰባችን ልማድ በመሆኑ ማታ ማታ ሁላችንም ስንሰባሰብ እናቴ «ቡና - ጠጡ!» ማለቷን አንድም ቀን አሰልሣው አታውቅም።

ያኔ ነው ይበልጥ የቤተሰብ ጨዋታው የሚደራው።

ልማድ ይሁን ባህል ምኑም ባይገለጽልኝም ብቻ እማዬ የቡና ረከቦቷን ካቀረበች በኋላ ማንም የግሉን ሥራ እንዲሠራ አትፈቅድም።

«የቡና አጣጪ ጀማ ዙሪያውን ተቀምጦ ካላየሁ የጠጣሁ አይመስለኝም።» የሚሉትም ፈሊጥ አላት። ዛሬም ቢሆን።

ጀማ የምንባለው ደግሞ እኛው ልጆቿ ነን።

ቁጣዋ ስለሚያስፈራን የቤተሰብ ጨዋታውም ስለሚጥመን እኛም ልማዷን አጽድቀን እማማ ገና ቡናዋን መቁላት ስትጀምር ነው ከየክፍላችን ተጠራርተን የምንሰባሰበው።

አስቀድሞ ያለመኖሩን ካላስታወቀ በስተቀር ማንም ቡና አጣጭ የቤተሰባችን አባል እንደ ፈለገ መቅረት አይፈቀድለትም - ይህም የአማዬ ሁለተኛው ፅኑ ሕግ ነው።

ትዝ ይለኛል አንድ ቀን «አንቺ እማማ ምንድነው እስከ ሦስተኛ በሚፈላ የቡና ሰበብ ጊዜያችንን ያለዋጋ የምናሳልፈው» ብሎ ታናሽ ወንድሜ ተቃውሞ ብጤ ቢያቀርብ እማዬ አኩርፋን ሳምንት ያህል ሳታናግረን ጾማለች።

ከዚያ ወዲህ ነው የእማማ ባህርይ ያስፈራንና መቅረታቅችን እርሷን የሚያሳዝናት ከሆነ መቸስ ምን እናድርግ በማለት የቡናዋን ሥነ - ሥርዓት በሚገባ አክብረን መገኘት የጀመርነው።

ይህ በሁላችንም እንደ ባህል የተቆጠረው የሁልጊዜ «ቡና - ጠጡ!» ልማዷ አንድ ምሽት በሕይወታችን ውስጥ ከፍተኛ ለውጥ የሚያመጣበት አጋጣሚ ተፈጠረ - በተለይም በእኔ ሕይወት።

እማማ በእለቱ ያፈላችውን ቡና አቅርባ የቡና ቁርሱን ምራቂ ቆሎም በሳህን አዘጋጅታ «ግብዛው» በታናሽ እህታችን አስተናጋጅነት ከነ አባባ ትልቁ ጀምሮ ለእያንዳንዳችን ታድሎ እንዳበቃ፤

እኔ ገና ከመጀመሪያው ጭብጥ ቆሎ አንዴ ቃም አድርጌ ማላመጥ ስጀምር የሆነ ነገር ተቀላቅሎ ኖሮ ቋቅ አሰኝቶኝ ስተፋ ሁሉም አትኩሮታቸውን ወደ እኔ አደረጉ።

«እኔን!» በማለት የመጀመሪያ ድምፅ ያሰማችው ግን እማማ ነበረች። - ደጓ ወላጄ።

«ምን ሆነ» አለኝ ትልቁ አባባ።

«አይ! አፈር ብጤ ከቆሎው ጋር ተቀላቅሎ አብሮ ስለፈጨው ነው።» በማለት እናቴ ተሽቀዳድማ መልስ ሰጠች።

ወላጅ አባቴ በተፈጥሮው ረጋ ያለ ቀዝቃዛ በመሆኑ ለጨዋታ እጅግም አንደፍረውም።

ደግሞም የወታደር ሕይወት ነውና አብዛኛውን ጊዜውን የሚያሳልፈው ግዳጅ ላይ ስለሆነ በእንዲህ ዓይነቱ አጋጣሚ እንኳን በመሃከላችን ከተገኘ ቀረቤታችን ውሱን ስለሚሆን ሁላችንም የምንፈራው በተመሳሳይ ደረጃ ነው።

«ታዲያ አፈር ቢሆን ሰው ፊት ነው የሚተፋው ዞር አይባልም?» - ሲለኝ ከድንጋጤዬ የተነሣ ቀና ብዬ አይናቸውን ለማየት ብርታት አጣሁ።

«እህ!» ብሎ ንግግሩን በመጀመር «ምንድነው የበላው አላችሁልኝ ልጆቼ?» ሲል ትልቁ አባባ ለጋራ የሚሆን ጥያቄ እንደ ገና ቢያቀርብም፤

አሁንም ፈጣን መስል የሰጠችው እማማ ነበረች። «ምን እባክዎን ቆሻሻውን አፈር በቅጡ መልቀም አቅቷቸው እነ አጅሪት አብረው አምሰው አቀረቡልና።» በማለት የጥፋቱን ምክንያት በእህቶቼ ላይ ጫነች።

«ምን አልሽ የእኔ ልጅ……ቆሻሻ አፈር አልሽ?.....ቆሻሻ አፈር አልሽ?......አዎን ቆሻሻ አፈር አልሽ?......» በማለት ትልቁ አባባ የእማዬ ንግግር ሲደጋገም ምን ማለቱ ነው በማለት ሁላችንም ተያየን።

አባቴ ግን በአባባ ትልቁ ንግግር እጅግም የመገረም ምልክት ሳይታይበት «አዎን ባለሙያዎቹ ልጆቼ አፈርና ስንዴ ቀላቅለው ‹የቆሎ ፍሪዳ› ጣሉልን - መቼስ እየተጠነቀቅን እንቃም እንጂ አይደፋ ነገር።» ብሎ በንግግር ቢያቋርጠው

«አዎን! ቆሻሻ አፈር አልሽ የእኔ ልጅ? - እንደዋዛ ቆሻሻ አፈር…..

«…..ትሰሙኛላችሁ ልጆቼ.....» በማለት ከራስጌው ቀና ብሎ ያንን በልጅነት የዘራብኝን «የዋዛ አፈር» ምስጢር ይፈታ ጀመር።

«ልጆቼ አያችሁ…..ይሄ ዛሬ አፈር እያልን የምንጠራው የዘበት ስም እንዲህ በቀላሉ የሚታይ አይደለም። ይህ የሀገራችን ክቡር አፈር ብዙ ምስጢር አቅፎ የያዘ ነው። የእኔም አንዱ እግር አፈር ውስጥ ‹ተደብቋል›…… ዋ! የስንቱ አርበኛ ደምም አይደል ከዚህ አፈር ውስጥ ፈሶ የተቀላቀለው።……

«……ልጆቼ ስንቱ ግፈኛ ወራሪ ጠላትስ የዚህ ክቡር አፈር ወዝ አጓጉቶት አይደል በየብስና በባህር ተጉዞ በየዘመናቱ ድንበራችንን የደፈረው ቀያችንን የበዘበዘው? በረታችንን የገለበጠው?......

«ለዚህ ለተቀደሰ አፈራችንም አይደል ብዙ መስዋዕትነት የተከፈለው።…..

«……ልጆቼ ምነውሳ እናንተውስ ብትሆኑ ‹አብዮት!› ብላችሁ የምስፍናን የዘውድ ታዛ ወዲያ ያሽቀነጠራችሁት ይህንን አፈር ለባለሃገሩ አፈር ገፊ ለገባሩና ለጪሰኛው እኩል ለማደላደልም አይደል?.......

«……ኧረ ለመሆኑ ልጆቼ እንማራለን የምትሉትስ ይሄ የሃገራችን አፈር የደበቀውን ሀብት ፈልፍሎ በማውጣት ወገናችሁ የሰው እጅ የማያይበትን ኑሮ ለመፍጠርም አይደል?!......

«……ልጆቼ አባታችሁ ለምን ይመስላችኋል ‹ጎጆውን በጦር ሜዳ ያነፀው?......አፈሩን……ሰንደቅ ዓላማውን…..ድንበሩን…..ከእብሪተኞች ለመከላከልና ለመጠበቅ አይደለ? ኧረ ተዉ ልጆቼ አስተውሉ እንጂ?

«…..ይህ ሁሉ ወገናችን በረሃብ አለንጋ ተገርፎ የበለጠጉትን እርዱን እያልን የምንማጠነው ያ! ወዛም አፈር ከበረከቱ በመንፈጉም አይደል?......

«……የሁሉ መገኛ ምንጭ አፈር ነው። እንዴት ይህን የአበውን የአደራ አፈር ‹ቆሻሻ› ብለን እንጥራው? ታሪክ እንዳያኮርፈን እፈራለሁ። እንዲህ እንዳሁኑ ቅንጣትም ቢሆን ቆሻሻ አይባልም።

«…..ምሣሌውን አልሰማችሁም? አጤ ቴዎድሮስ ናቸው ወይስ ይዮሐንስ? ‹ፈረንጆቹ ይህን የተቀደሰ አፈሬን አገራቸው ይዘው አይገቡም።› በማለት ሃገራቸው ለመመለስ ጉዳያቸውን ጨርሰው ሊሰናበቷቸው ሲሉ እግራቸውንና መጫሚያቸውን በሎሌዎቻቸው ያሳጠቡትና መርከባቸው ላይ ይሳፈሯቸው?......

«……ታዲያስ? ይህ አፈር ክቡር መሆኑን ቢረዱትም አይደል? ግራ ቀኝ አጢኑ እንጂ፤

……የምንመገበውን

……የምንለብሰውን

……የምንጠለልበትን

……የምናጌጥበትን ሃብት ሁሉ ከአፈር እኮ ነው የምናገኘው….. በሉአ ሃሰት ከሆነ ገበሬውን ጠይቁ ሸማኔው ይመስክር አናጺው ይፍረዳ አንጥረኛው ይናገር። ውሸት ነው ልጆቼ?»

«ውሸት አይደለም አባባ እውነት ነው።» በህጻንነቴ ወራት የሰማሁትን የአፈር ምስጢር ስለተፈታልኝ የማረጋገጫ ቃሌን የሰጠሁት እኔ ነበርኩ።

«ጋሼ አዎን እውነትህን ተናገርክ እኔስ በመለዮዬ የማልኩት በቀበቶዬ ወገቤን የጠፈርኩት ለአፈሬና ለህዝቤ ነፃነት መከበር ቃል ኪዳን ስለገባሁ አይደለም ‹ከህዝቤና ከሃገሬ በፊት ያስቀድመኝ!› ብዬ ስለማልሁ።

…..አፈር - ሕዝባችን አፈር - እስትፋሳችን አፈር ነፃነታችን ነው። እውነትህን ነው - ጋሼ አልተሳሳትህም። - » አባዬ ነበር ይህንን የተናገረው።

እማዬም በችሎታዋ አቅም «እውነትዎን ነው! ሌላው ቢቀር እንኳን ይህንን ቡና ለመጠጣት የቻልነው አፈሯ ስላበቀለች አይደል? እውነት ተናገሩ።» በማለት አማኝነቷን ሰጠች።

ታናሽ ወንድሜ ግን ለአባባ ትልቁ ንግግር መልስ የሰጠው ከአንደበቱ ይልቅ በእንባው ነበር። ያለቅሳል - ሳቅ እየተናነቀው ያለቅሳል መሬት መሬት እያየ - እየተከዘ። ብዙ ነገር ትዝ ያለው መሰለኝ።

ይህ ታናሽ ወንድሜ ለጥቂት ወራት ያህል ተለይቶን ስለ ነበር የሰሞኑ እንግዳችን ነው። ለድርቅ ጉዳተኛ ወገኖቻችን መጠለያ ለማነጽ ወደ ጋምቤላ የሠፈራ ጣቢያ በኮሌጅ ተማሪነቱ ዘምቶ ነበር።

እና «ይሄ ይሆን ትዝ ያለው?» ብዬ እራሴን ስጠይቅ እውነትም ካቀረቀረበት ቀና ብሎ፤

«አባባ ይህ የእኛ አፈረ የጀግኖች አባቶቻችንን አጽም ብቻም አይደለም በአደራ አቅፎ የያዘው - ከሰባት ሚሊዮን የሚበልጡ ወገኖቻችን በረሃብ የረገፉበትን ምስጢርም ሰውሮ ይዟል። ብዙ ረሃብተኛ የፍጡራን አጽሞችንም ከልሏል። ስለዚህም ይህ አፈር በረከቱን ነስቶ ወገኖቻችንን ለዕልቂት ዳርጓልና የወገኖቼ ነፍስ ተጠያቂም ይመስለኛል።

«…..በሌላ ገጽታው ሳየው ደግሞ የጥፋቱን ገበና በእቅፉ ውስጥ ሰውሮ በመሸሸጉም ሳያውቀው ያደረገው ይመስለኛል።…..እኔ ተቸግሬአለሁ አባባ! ለም አፈር ፍለጋ ደረቅ ቀዬውን ትቶ አይደል ወገናችን ወደ ሠፈራ ጣቢያዎች በጣር ላይ የደረሰችውን ህይወቱን ለማዳን የሸሸው ‹አፈር› ፊቱን ስላጠቆረበት። አፈር ምሥጢር ነው - አበባ።» ብሎ የእህልና የቁጭት ንግግሩን እንዳበቃ ትልቁ አባባ ቀጠል አድርጐ……

«የእኔ ልጅ የተናገርከው እውነት ነው - እስቲማ ረጋ ብለህ አድምጠኝ። አዎን አፈር ምሥጢር ነው። ‹……ወንጀለኛ ነው› በማለትህ ግን አልስማማም። የኔ ልጅ ወንጀለኛው ሰው ነው። የእኛው ሰው።……

«……አፈሩን አጐሳቁሎ ደኑን ጨፍጭፎ ለዘመናት እዚያው ሥፍራ ያለማሰለስ ሲጭረው ለምን አይከፋው? ኧረ ለምንስ አያዝን? ለሙ አፈር እንዲሸረሸረ ለአጥቂ ካጋለጠው እንዲመክን ከረሳው ለምን አፈሩን አይከፋው? አንደኛው ህይወት ቢኖረው አይደል ህይወት መስጠት የቻለው? ስለዚህ ይከፋውል - ያዝናልም።…..

«….ጐበዝ ካገኘም ምርት ያስታቅፈዋል ነዋይ ያሳፍሰዋል - ወይ ነዶ!..... ወይ ጦቢያን!......ለምለሟ ተራበች ተጠማች ታረዘች ማለትን በዕድሜዬ መጥለቂያ ጀንበር ማታ ልስማ? ምኑን በሽበቴ ደስ አለኝ ወይ ነዶ!.....ምነው ያ! ያኮበሌነት ዘመኔ ለአፍታ ተመልሶ እንደ ገና የለሙ አፈር ሽታ በማሳዬ ላይ እንዴት እንደሚሸት ከበሬዎች ጋር ባስመሰከርኩ! ወይ ነዶ!.....ሲያልቅ አያምር ኡፍ.ፍ.ፍ.ፍ……።»

«አይ እንግዲህ ሙግቱ ይብቃ - እራትም ይበላ!» ብላ እማዬ ውይይታችንን ባታቋርጥም ስለ አፈር እንዴት ብዙ እውቀት በሰበሰብሁ ነበር።

የአባባ ትልቁ ንግግር እረፍት ነሳኝ - ከህፃንነቴ ጀምሮ እየተከተለ ያቃጭል የነበረው የአፈር አደራ በጉልምስና እድሜዬም መደወሉን አልተው በማለቱም ገረመኝ።

ዋ! ለካስ «አፈራችን» - ኢትዮጵያችን ናትና

ድንበሩን የጀግኖች አጥንት ያጠረው…..

እናም ህልውናችን…..

አርማችን……

ኩራታችን……

እስትንፋሳችን……

የብልጽግና መገኛ - ሀብታችን።

የአጽማችን ማረፊያ - ርስታችን።

ውርሳችን።

ይህ እንደዋዛ የምናየው አፈራችን እኛነታችን ነውና?

ሳላውቀው - ሳናውቀው።

አፈር - ቴክኖሎጂና ሳይንስ።

አፈር - ግብርና።

አፈር - ዳር ድንበር።

አፈር። «አ.ፈ.ር» አ.ፈ.ር

«አ-ፈ-ር»……

የማለዳ ጥላ

ጨለማንና ብቸኝነትን ለምን አጥብቆ እንደሚፈራ ለእርሱም ቢሆን ምክንያቱ በውል አልተገለጠለትም።

በተለይም ከመሸ በኋላ አጋጣሚ ሆኖ የኤሌክትሪክ መብራት ከተቋረጠ ወይንም ሻማ የሚበራና ብቻውን የሚሆን ከሆነ ፍርሃቱ ይበልጥ ስለሚጨምር በጭንቀት ቱሻ መተብተብ ይጀምራል።

በእንዲህ አይነቱ አጋጣሚ የቤቱ ቁሳቁሶች ጥላ እንደተሰባሰቡ የጣዕረ ሞት ጭፍሮች ጥርሳቸውን አግጠው ሊያስፈራሩት የመጡ ስለሚመስለው ሁሉም ነገር ያስበረግገዋል።

«እያደር የሚተው ነው።» በማለት ያማከራቸው የሥነ አእምሮ ሀኪም ጉጉቱን ባያሟጥጡበት ኖሮ እስከ መጨረሻው ድረስ በህክምና ለመታገዝ ቆርጦ ነበር።

«ትቢያ!» በማለት ራሱን መርገም የሚጀምረው የተረታለት የፍርሃት ወረራ ጥቃት ሲደርስበት ነው።

«እኔ ምንድ ነው?..... ህይወት ያለው ሸክላ?..... ኖ!..... ኖ!..... ሸክላማ ትልቅ ሥራ ይሠራል። ምግብ ያበስላል። ለጌጥና ለውበት የሚሆን የክብር ዕቃ መሆንም ይችላል። ታዲያ እኔ ምን እሰኛለሁ?...... ሁለት እግራም እንስሳ?......አይደለሁም። እነሱም ይበልጡኛል። አያስቡም - አይጨነቁም።

«……ግን ደመ ነፍስ እንስሳት ረጅም ህይወትን የሚማፀኑትና ከችግርና ከመከራ የሚያወጣቸው ተራዳኢ እንዲደርስላቸው ፀሎት የሚያደርሱት ወደ ማን ይሆን?..... ምናልባት ‹በአምሣሉ የሠራን ፈጣሪ ይኖር እንደሁ?› ብለው ያስቡ ይሆን? ማን ያውቃል።

«የሚታዘዙለት የቅርብ አለቃስ ይሆናቸው ይሆን?.....ግን ቢኖራቸው ምን ፈፅመው እንዲውሉ ይሆን ተግባር ስምሪት የሚያከፋፍላቸው?...... እልቅናውን አክብረው አለቃችን የሚሉት ይታዘዙለት ይሆን?..... ሊሆንም ላይሆንም ይችላል። ኤዲያ ከንቱ ምርምር ትቢያ!›….. ታዲያ እኔ ከእነርሱ በምን እበልጣለሁ?.....»

ይስሃቅ ሹምዬ፤ ስለ ፍርሃት መንስዔና መፍትሔው ማብሰልሰል ከጀመረ አእምሮው ታከተኝ ብሎ እረፍት አይጠይቀውም።

ያወጣል - ያወርዳል - ይጥላል - ያነሣል - ይከንፋል - ይሮጣል - ብቻ ከሃሳቡ የዕልባት ጫፍ ደርሶ የፍልስፍናውን ጥብጣብ በድል አድራጊነት ባይበጥስም ሁሌን እንዳሰበ ነው። ደግሞም እንደተመራመረ።

ይፈራል - ያስባል - መፍትሔውን ግን አይደርስበትም። ሁልጊዜ እንደዚሁ - እንዲሁ - አድጐበታል።

ምናልባት የሰባት ዓመት ልጅ በነበረበት ጊዜ የተፈፀመ የአንድ ድርጊት ጥላ ሳይሆን አይቀርም በውስጡ ተቀርፆ እየተከተለ በፍርሃት ጦር ወኔውን የሚያስፈታው።

……

……………………

…………………………………..

……………………………………………………

ወዳጃው ደርቷል። እግዚኦታው ዙሪያውን ያስተጋባል። የአባ ዋሪ መንፈስ ያለ ወትሮው ተቻኩሎ የሠፈረ መሆኑ ያስታውቃል፡

ያጓራል - ያቅራራል - ይፎክራል - ።

«ማነው ፈረሴን እየናቀ የሚተናኮለው? አለሁ እኔ ነኝ በለኝ እንጂ?......» ይጠይቃል «መንፈሱ።»

«እኔ ባሪያ ነኝ ጌታዬ። ተሳስቼ በድፍረት ሳይሆን ባለማወቅ ያጠፋሁት ነው።…..

«……የጌታዬ ልጅና የእኔው ብላቴና ድንገት ተጣልተው፤ ቆሜ እዚያው አይኔ እያየ ተው፥ እያልኩት ገፍትሮኝ አልፎ የልጄን አናት በዱላ ሲለው ወርዶ ፊቴ ተዘረረ።…..

«…..እኔም አባት ነኝና ከፊቴ የተዘረረው ልጄና የሚጐርፈው ደሙ የምታገስበትን ትዕግስቴን ስላስጨረሰኝ በደመፍልነቴ ተገፋፍቼ ባለማወቅ….. የጌታዬን ልጅ በለበቅ ብጤ ሾጥ አድርጌዋለሁ።……መቼ ይህን ሁሉ መዘዝ ያመጣብኛል ብዬ አሰብኩ ጌታዬ!.....

«……ልጅ ለልጅ ይጋጫል - አዋቂም የእከሌ ተከሌ ልጅ ሳይል አጥፌውን ይቆነጥጠዋል።…..

«…..ተጐጂው ልጅ ስለሆነ ብቻ ሳይሆን የጌታዬም ልጅ ባልወልደውም ልጄ ነውና ወንድምህ ነው ለምን እንዲህ ደሙን ታፈሰዋለህ?» ብዬ ነው ተቆጥቼ በአርጩሜ ሸንቆጥ ያደረግሁት።

«ጌታዬም ይህንን እንደ ሰሙ ሲንደረደሩ መጥተው አዋረዱኝ - ሰደቡኝ - ተፉብኝ…..»

«ዝም በል! ምላስህ ከትናጋህ ይጣበቅና! ፈረሴ ጌታህ ነው እኔም ፈጣሪህ ነኝ። እኮ ምን ብትንቀን ክብራችንን ዝቅ ብታደርግ ታዋርደናለህን?!.....»

«……ከደካማ ሰው ስህተት መች ይጠፋል? እግዚኦ ጌታዬ! ማረው። እግዚኦ! ህፃኑንም ድፍን ቅል ይዞ ፊትህ ቆሟልና ተለመነን!.....»

ለወዳጃው የተሰበሰበው ሁሉ ምህረት እንዲወርድ ከተበዳዩና ከተደብዳቢው ነገር ግን ጥፋተኛ ተብሎ የቅስፈት ውሳኔ ከሚጠብቀው የአስር አመት ልጅና ከአባቱ ጋር እግዚኦታውን ሲያዥጐደጉደው የሰሙት የይስሃቅ ሹምዬ እናት ወይዘሮ ማንልክሽ ባንጀው የስዕለት ቋጥረው ያስቀመጧትን እፍኝ ቡና ከጉሽጉሽት ውስጥ አውጥተው ነጠላቸውን እንኳን በቅጡ ሳይለብሱ እንደነገሩ አጣፍተው - የመብል ዘይትና ምራቃቸውን አዋህደው እግራቸውን በማባበስ፤

«ሆይ ጉድ! የዛሬው ወዳጅ ደግሞ ምን አዲስ ነገር ቢፈጠር ነው እንዲህ ያለግዜው ፀሐይ ሳትጠልቅ የተጀመረው?.....

«…..ይስሃቅ የጌታዬን ደጃፍ ረግጩእ ስለምመለስ እንዳትፈራ አሁን መጣሁ።» በማለት ካስተኙት በኋላ እያጉተመተሙ በሩን ከውጭ ቆልፈው በሱክ ሱክ አይነት ርምጃ የሻሻቸውን ጠርዝ በሁለት እጆቻቸው ሸጐጥ እያደረጉ ወጥተው ሄዱ።

\*\*\*

ጭል - ጭል - የንምትለው ኩራዝ ከትራስጌው ተቀምጣ ለቤቱ ከፊል የብርሃን ፀዳል አርብባበታለች።

ይስሃቅ እንቅልፍ ካልሰበርኳችሁ እያለ በሚታገላቸው አይኖቹ ነበልባሉን ያስተውላል። አንዴ ፈካ - አንዴ ደብዘዝ እያለች በማባበል አይነት እንቅስቃሴ ስለምታጫውተው ከፊል ልቡን ሰጥቷታል።

ጆሮውም ከቤታቸው በላይ የሚጐሰመውን የአባዋሪን ድቤ ስለሚያዳምጥ ብቻውን በመሆኑ እጅግም የፍርሃት ሃሳብ አልገባውም።

ደግሞም የአብር አርብ ብቸኝነትን ወትሮም የለመደው ነው።

«ምስጋና አይጓደልበት!» ይላሉ ወይዘሮ ማንልክሽ የአባ ዋሪ ስም በተነሣ ቁጥር።

………….

እንደ አንዳንዶቹ እንኳ «የአባ ዋሪ መንፈስ ይህንን ተአምር ሰርቶ እንዲህ ፈውሶ…… ብለው የመንፈሱን ገድል ባይተርኩም «ሆ. ሆ! ኧረ መጀን በእርሱ……!» በማለት ብቻ ነው ምስክርነታቸውን የሚያረጋግጡት።

አይነት ባይለውጡም በየሳምንቱ የሚወስዷት የስሙኒ ቡና ስለትም አትቋረጥም።

በአባ ዋሪ መንፈስ ተሸካሚ በቀኛዝማች ይግዛው ዘሩ ያልተበደለ አንድም ባላገር አይገኝም።

ከብቱ አይኑ እያየ ያልተነዳበት…..

አዝመራው ከማሣ እንዳይነሣ ማዕቀብ ያልተጣለበት…..

ሚስቱ ለቀኛዝማች ቡና እንድታፈላ ያልተፈረደባት…..

ልጆቹ ከብቶች እንዲጠብቁ ያልተበየነባቸው ምኑ ቅጡ….

ለምን እንዲህ ይሆናል? ብሎ ለሚጠይቅ «ደፋር» የሚሰጠው የዘወትር መልስ፤ «መንፈሳቸው ወዶታል» የሚል ነው።

ክርር ብሎ «ለምን እንዲህ ይደረጋል?» ብሎ የተከራከረም በቅስፈታዊ ሳይሆን በፅልመታዊ መቅሰፍት ከመናፍስት ሳይሆን ከሰው አጋንንት እስትንፋሱን መነጠቁ አይቀርም።

ውስጥ ውስጡን ተብላልቶ ሳይፈርጥ በመቅረቱ እንጂ የይስሃቅን አባት ሹምዬ ይሄይስንም ለሰለባ የዳረጋቸው የቀኛዝማች ይግዛው ሤራ እንደሆነ «መጀን በእርሳቸው!»ን እየተማጠነ የሀገሩ ሰው ሁሉ አውርቶ ጨርሶታል።

ሹምዬም ቢሆኑ ገና ያንን ሀገር ከረገጡ ጀምሮ በይፋ በአደባባይ!

በቃልቻ አትመኑ!....

እሱም እንደኛው ሰው ነው።

ደግሞ እሱን ብሎ ቀኛዝማች!?.....

መቼና የት ነው የቀኛዝማችነት የማዕረግ ካባ ያጠለቀው?....» እያሉ ይፋ ማወጃቸውን ሰው ሁሉ አልወደደላቸውም ነበር። አፈሩ ይቅለላቸውና።

…….

……………………

……………………………………

…………………………………………………….

የኩራዟ ብርሃንም ሆነ የወዳጃው የከበሮ ድምፅ ይስሃቅን ጥቂት ያመሻሹት እንጂ እናቱ እስኪመለሱ ድረስ ግን እንቅልፉን አላራቁለትም።

ሰመመን ድብት ወደሚያደርግ እንቅልፍ አሸጋግሮት ተረትቶ አሸለበ። እንዳያስብና ኣንይፈራ ከገሃዱ አለም ሀቅ ለጥቂት ሰዓታትም ቢሆን ተሰወረ……

ያች የምሽት ጓደኛው ኩራዝ ግን ይስሃቅን አባብላ ብታስተኛውም የእርሷ ነበልባላዊ ላንቃ ግን አልከሰመም። እድነ አታላይ ሌባ ያዘናጋችው መች ለዋዛ!?

በእንቅልፍ ልቡ ሲወራጭ ድንገት ነካ ቢያደርጋት ክንብል ብላ አንገቷን ወደ ብድር ልብሱ ጫፍ ቀለስ ብታደርግ የሚቀጣጠል አጋዥ ኃይል በማግኘቷ ቤቱ ሁሉ በብርሃን ደመቀ።

በእሳት የተለበለበው የግራ እጁ ጥዝጣዜና ጭሱ አፍኖ ሲያስጨንቀው አይኖቹ በእንቅልፍ እንደከበዱ በድንጋጤ ከአልጋው ላይ ተፈናጥሮ ባይወድቅማ ከሃያ ሦስት ዓመት በፊት የነበረ ይስሃቅ በተባለ ነበር።

እናቱ ወይዘሮ ማንልክሽ ይወዳጃውን ጉባኤ አጠናቀው የደረሱት መቀጣጠል የጀመረው አልጋ እየጋመ - እየጋለ የእሣቱን ወላፈን ወደ ሌላ ሊያዛምት ሲንጠራራ ባይሆን ኖሮ ይፈጠር በቁጥጥር ባያውሉት ኖሮ በዚያ ሰዓት ምን ነገር ይፈጠር እንደ ነበር በዛሬው አእምሮው ሲያሰላስለው ይዘገንነዋል።

ወይዘሮ ማንክልሽ እቤት ደርሰው በአፈሩም በውሃውም እሳቱን ለማጥፋት በሚያደርጉት ሩጫ መሃል የወሰኑት ውሣኔ ግን እንደፀና ቀረ።

«ዳግም ለራሱ ለማያውቅ ድቤ ቀጥቃጭ ቃቻ ከገበርኩ እርም የእናቴን ሥጋ። እኔ ከቤቴ ሄጄ ሳጐበድድለት ልጄንና ቤቴን ያልጠበቀልኝን መንፈስ ምን ይፈይድልኛል ብዬ ነው የማመልከው?......

«…….ከዚህች ደቂቃ ጀምሮ የአባ ዋሪ ነገር ባፍንጫዬ ይውጣ። ደግሞ እርሱን ብሎ ተመላኪና!? ሰው የነገረኝን አልሰማ በማለትና ልቤ የውሸት መቅሰፍት ፈርቶ እንጂ የሹምዬ አሟሟትስ መች የእግዜር በሽታ ነበር?...... እመቤቴ እግዚትነ ማርያም ልጄን አድነሽልኛልና ገለታ ይግባሽ፤ ለእስካሁኑ ጥፋቴም ይቅር በይኝ።» ንስሃቸውን ሳያጥፉ በመሃላቸው እንደፀኑ ቀሩ።

…………………..

……………………………………..

………………………………………………………..

የይስሃቅ ሹምዬ ስሜት በፍርሃት የተሰለበውም ከዚያች የቃጠሎ ምሽት ጀምሮ ነው፡

ጭለማን አጥብቆ መፍራት……..

ብቻውንም ሲሆን መፍራት…….

መብራት ከጠፋ በኋላም ተገልጦ ለማየት መፍራት…….

በእንቅልፍ ልቡም ሲያቃዠው የሚቀባጥረው ስለ ቃጠሎ….. አደገበት።

ለወደፍቱስ? ማን ያውቃል……

………………

ይስሃቅ ተወልዶ ያደገው በጅባትና ሜጫ አውራጃ በጀልዱ ወረዳ ነው። የአካባቢያቸው መጠሪያ ኮሉ ቢርቢርሣ ይሰኛል።

ነፍጠኛ አባቱ አቶ ሹምዬ ከትውልድ አገራቸው ፈልሰው ኑሮአቸውን በዚያ የመሠረቱት በመተዳደሪያ ርስት ስም ከቀኛዝማች የተጐራበተ ኩርማን ጋሻ መሬት ተሰጥቷቸው አካባቢውን እንዲያቀኑ ጭምር ነበር። «የሃገር ባለውለተኛነታቸው ተቆጥሮላቸው።»

«ባለ መሬት» የተባሉት ግን ለስድስት አመታት ብቻ ነው። ሞቱ….. አረፉ….. ተገላገሉ።

ማንልክሽም ሀዘኑ ጠንቶባቸው ብቸኝነቱ ሰለተጫጫናቸው የመከራ ልብሳቸውን የለወጡት እንደ ወጉ የባላቸውን የሙት ዓመት መታሰቢያ ቁርባን ካስቆረቡ በኋላ አልነበረም። ተጨማሪ መንፈቅ መርቀዋል።

….

…………………

………………………………….

…………………………………………………..

«ልጄ ያለኸኝ አንድ አንተ ነህ። መተኪያ ዘር ሳታበቅልልኝ ሞቴን አያስቀድመው» እያሉ እናቱ ገና ከልጅነቱ ጀምሮ ነጋ ጠባ የዘርን ምኞት በልቡ ቢዘሩም የይስሃቅ ስሜት ግን ይህንን የጉጉት ፍሬ ለማምከን አያሌ ጊዜያት ተፈታትኖታል።

ይስሃቅ ሹምዬ የአንደኛ ደረጃ ትምህርቱን የተከታተለው ጀልዱ እየተመላለሰ…… ሁለተኛውን……. ደረጃ ደግሞ ጊንጪ ከጓደኞቹ ጋር ቤት ተከራይተው ነበር።

የንግድ ሥራ ትምህርቱን በአዲስ አበባ ንግድ ሥራ ኮሌጅ ተከታትሎ የባንክ ባለሙያነቱን ወንበር ይዞ ራሱንና እናቱን መርዳት እስከጀመረበት ጊዜ ድረስ ተቀምጦ የተማረው ግን ከአባቱ ታናሽ እህት ከእርሱ አክስት ቤት ነበር - አዲስ አበባ።

ይስሃቅ ከእናቱ ጋር ይገናኝ የነበረው ትምህርት ቤት ተዘግቶ ለእረፍት ሲሄድ ካልሆነ በስተቀር በትምህርት ላይ እያለ ዋናው አማካይ መንገዳቸው በተመላላሽ ነጋዴዎች የደብዳቤ መልዕክት በመላላክ ነው።

የነጋዴዎቹ ፖስተኝነት ይስሃቅን እጅግም አያስደስተውም ነበር።

የማንልክሽ መጥፎ ልማድ ደብዳቤ አሲዘው የሚልኳቸውን ነጋዴዎች የደብዳቤውን መልዕክት እንደ ገና በቃል እየደጋገሙ በመናገር አደራውን ማጥበቃቸው ነው።

«የልጄን አይን ሳታዩ እንዳትመጡ አደራ! አደራ! እዚያው ኮሌጁም ድረስ ቢሆን ሄዳችሁ እንዲህና እንዲህ ብላችሁ ንገሩት።» እያሉ።

ይሄ ልመናቸው ደግሞ ለመልዕክት አድራሾቹ ችግር እንደሚፈጥባቸው ተደጋግሞ ሮሮው ደርሶታል - ለይስሃቅ ሹምዬ።

ለእርሱውም ቢሆን ብዙ ጊዜ በቃል የተነገረውና በደብዳቤው ላይ የተፃፈው መልዕክት ሁለቱም አንድ ስለሚሆኑበት መልዕክት አድራሾቹ ደብዳቤውን ያነቡት ይሆን በማለት አንዳንዴ ከልብ ያልሆነ ጥርጣሬ ሽው ይልበታል።

እቤት ድረስ ሄደው ሲያጡት የግድ መልዕክታቸው በእጅ ማድረስና አይኑን ማየት ስላለባቸው ‹አዳፋ ለባሾቹ ባላገር ነጋዴዎች› ወይም ከክፍል እያስጠሩት አሊያም በት/ቤት መውጫ ሰዓት እየጠበቁ ስለሚያገኙት ይስሃቅን ለክፍል ጓደኞቹ ትችት አጋልጦታል።

ይህም ሁኔታ ብዙ ጊዜ ያበሳጨዋል። ቢሆንም ግን ከአዳፋ ለባሾቹ ታማኝ ባላገሮች የተሻለ ዘዴ ስላልነበሩ «ሌላ አማራጭ እስካልተገኘ ድረስ ምን አደርጋለሁ ብሎ ትቶታል።

አሮጌ ካፖርትና ቦት ጫማ ለብሶ ከመውጫው በር ላይ የቆመ ሁሉ የይስሃቅ ዘመድ እየመሰላቸው የክፍል ጓደኞቹ «ዘመድህ አጎትህ ከበር ላይ እየጠበቀህ ነው።» በማለት ከምራቸው ይነግሩታል። ወይንም ፈገግ እንዲያሰኛቸው ያስሮጡታል።

ይህም ተደጋጋሚ ድርጊት ለይስሃቅ ተጨማሪ መብሸቂያና ማፈሪያው ነበር።

ማንልክሽን አክብረው አፍ አውተው አንላክም አይበሏቸው እንጂ ነጋዴዎቹም የራሳቸው ምሬት ነበራቸው።

ይስሃቅን ቤት ካላገኙት የንግድ ተማሪ ቤቱ ድረስ መሄድ ነበረባቸው።

መውጫ ሰዓቱም ካልደረሰ መጠበቅ። የትራንስፖርት ወጪ። ሸቀጥ የሚገዙበትን ጊዜያቸውን ማቃጠላቸው….. ይሄ ሁሉ ይሰማቸዋል።

ደግነቱ ይስሃቅም ለምናልባቱ ደብዳቤ ይዞኝ የመጣ ነጋዴ ካለ በማለት በየጊዜው ቀድሞ በመውጣት መውጫው በር አካባቢ ቃኘት ስለሚያደርግ ነጋዴዎቹ እንደማያጡት ሙሉ እምነት ያሳድራሉ።

አሁንማ የኮሌጁን ትምህርት ጣጣ ስለጨረሰ እፎይ ማለቱ አልቀረም - ነጋዴዎቹም ከድካም።

በአክስቱ በኩል የደረሰው የአንድ እለቱ ደብዳቤ ግን ከሌሎቹ የአደራ ደብዳቤዎች ሁሉ የተለየ መልዕክት ይዞለት መምጣቱ በቅድሚያ ራሱን ቀጥሎም እናቱን እስከመርገም የደረሰበት ነው - ይስሃቅ ሹምዬ።

«……ይስሃቅ ኮሌጁን ፈጥመህ የመጣህ እለት ፈርቼህ እንጂ ልነግርህ እንኳ ዳር ዳር ብዬ ነበር። እባክህ የእኔ ልጅ - ፤ ቅርሴ ከየትም ይሁን ከየት አንድ ፍሬ አፍራልኝና ዘርህን አይቼ ልሙት…..

«…..አባትህ ምትኩን እንጂ ምትክህን ሳያይ አለፈ። እኔስ ይስሃቄ እንዴት ‹እማማ!› የሚለኝ የአንዱን የአንተን የልጄን ዘር ሳላይ ልሙት?.....

«…..እንደ አህያ ጡት ሁለት ፍሬዎች ከማህፀኒ በቅላችሁ። ወንድምህ በእንቡጥነቱ ሲቀጭ አንተን ግን አንድዬ ባረከልኝ። እርጅናውም እየተጫጫነኝ እድሚየም እየተንሸራተተ ስለሆነ ልጄ! ልጄ! አደራህን ከየትም ይሁን ከየት ‹የወለድኩት ልጅ ነው› ብለህ ፍሬህን አስታቅፈኝ……

«…..ለአንተውም ቢሆን እኮ ወንድ ከሆነ ወንድም ሴት ከሆነች እህት ይሆኑልሃል…..» ደብዳበኢውን አንብቦ መጨረስ አልቻለም።

«…..እማማ የሰው ልጅ እጆ ማሳ ላይ ተዘርቶ አይበቅልም። ለምን ነፍሴን የሚያስጨንቅ - ደሜን የሚያረጋ ትዕዛዝ ታሸክሚያኛለሽ።……..

«……እማማ ልክ አይደለሽም። ከተመረቅሁ ገና ስምንት ወሬ ሚስቲቱስ ከየት ትገኛለች ዘሩስ እንዴት ያእል ጊዜው ይበቅላላ?..... እማማ ልክ አይደለሽም! ልክ አይደለሽም! እማማ!.....»

«ል - ክ - አይ - ደ - ለሽም እ.ማ.ማ.!» ቤቱ መሶ ጩኸቱን በማስተጋባት አላቀሰው - ተባበረው።

«ልክ አይደለሽም እማማ!»

ጭ - ው - ው - ው - ይልበታል ጆሮው፤ «ልክ አይደለሽም»ን እየደገመበት።

«ልክ አይደለህም ይስሃቅ» ውስጡ የሚቃረነው መሰለው።

እናም የውስጥ ስሜቱንም ከእናቱ ጋር ያበረ ስለመሰለው ባዕድነት ተሰምትቶት በቆመበት እንባውን አዘራ።

«…..እማማስ ትሁን የራሴ ስመኢት እንኳ ችግሩን እያወቀ ያብርብኝ?...... እማማም ስሜቴም ልክ አይደሉም!

«ጭ - ው - ው - ው - ው» አንዳች ያልጠራ የስልክ ቶን የመሰለ ጩኸት ደግሞ በጆሮው ውስጥ አንሾካሾከበት።

«እማ ልክ አይደለሽም!......»

«ይስሃቅ ልክ አይደለህም!!......» የውስጥ ስሜቱንም ደገመው - እናም የሚያሾፍበት መሰለው።

«እንኳን!» አለ ድምፅ አውጥቶ።

«እኔ ይስሃቅ ሳልሆን የሞትከው ራስህ ነህ!» እስኪበቃው ድረስ በዛቻ አጅቦ የውስጥ ስሜቱን ልክ ልኩን ነገረው።

«ይስሃቅ!» እያለ በመጣራት እንደ ተፀፀተ ወዳጅ በለሆሣስና በማባበል የሚጠራው ይመስለዋል - የውስጥ ስሜቱ።

«አላውቅልህም!» ይስሃቅ አፍ አውጥቶ ይመልስለታል።

«ይስሃቅ!» አሁንም - አሁንም።

ይመስለዋል - ይመስለዋል።

«አትጥራኝ!!» ይስሃቅም ይመልስለታል - ይመልስለታል - ይመልስለታል።

«ዘር! ያንተን ዘር!» የውስጥ እሱነቱ አንደበቱ የፈታ የመሰለው። ከእናቱ ጋር ግንባር ፈጥሮ።

«አላውቅም!! ድኩም ነኝ!.... ነኝ!..... ብዬሃለሁ ነኝ!» ይስሃቅም በሙግት አልተረታም።

…………………………………………..

………………………….

……….

«……ድንቄም ወንድነት! ፍዳ ያበላንን ወንድነትህን ምን ገደለው ታዲያ?!...... እንደ ወንዶቹ ሁሉ ሱሪ ታጥቀህ የለ እንዴ? ምነው!......

«…..ዱሮም ለምላስህ ጀግንነት ተረትቼ እንጂ የስሜትህን በራድነት ባውቅ ኖሮ ለእንዲህ መሰሉ ቅሌት ራሴን ለድርድር አላዘጋጅም ነበር።…..

«……የሰውን ስሜት አውቆ አጋግሎ ወዴት ወዴት! የምን መልፈስፈስ ነው?.....

«……ወንድ ትመስል የለ እንዴ?..... እኔን ወንድ ያድርገኝ። ቱፍ!..... ስንኩል!..... ባዶ!......»

አፍንጫዋን የተፀዳዳችበትን ወረቀት እንደተኛ ፊቱ ላይ በንቀት ወርውራ የተከራዩትን አልቤርጎ በርግዳ ወጥታ ስትሄድ ሁሉ ይስሃቅ ቀና ብሎ ይቅርታ ሊጠይቃትም ሆነ ሊመልሳት ኃይል አልነበረውም - ዮዲት አብሽሮን።

«ዮዲት ስሜቴ ሊሞት የቻለው እኮ መብራቱን አታጥፊ እያልኩሽ ስላጠፋሽ ነው። ስላልነገርኩሽ እንጂ መብራት ጠፍቶ ጭለማ ሲሆን እፈራለሁ ዮዲት!.....

«…..መብራት ሲተፋ ስሜቴም አብሮ ይጠፋል። ጥፋተኛው እኔ ሳልሆን አንቺ ነሽ። ምክንያቱን አትጠይቂኝም ነበር?! ጭለማና ብቸኝነት ያስፈሩኛል - ያስፈሩኛል…..

«……በፈጠረሽ ዮዲት ችግሬን ተረጂልኝ።…… ዮዲት! ዮዲት! ዮዲት!!.....»

ዮዲት ላትመለስም ዳግም ላታየውም ወስና ርቃለች። ምህረትም - ምልጃም - ብሶቱንም - ችግሩንም ይነግራታል። ይማፀናታል። እሷ በሌለችበት።

በውስጥ ሱሪው ብቻ ከአልጋው ላይ ወርዶ ተክዞ - ኩርምት ብሎ ከጠርዝ ላይ እንደ ተቀመጠ።

የምናቡ ውላጃና ጥለዋ ሴት እንጂ እውነተኛ ዮዲት ግን ከራቀች ቆይታለች።

……..

…………………….

………………………………………..

………………………………………………………..

አራት ወር ሞላው ስሜቱ ከዮዲት ጋር ካቆራረጠው…….

«እማማ ልክ አይደለሽም!»

«ዘር የማፈራልሽ በየትኛው ስሜቴ ነው?.... ዮዲት እንኳን እንደዚያ አበሻቅጣ አዋርዳ የቀጣችኝ ስሜቴ በድን ስለሆነባት አይደል። ታዲያ ይሄ ችግር አይገባሽም እማማ…..»

«……ቱፍ! አንተን ብሎ ወንድ።»

ዮዲት ትዝ አለችው።

«እማማ ዮዲት እኮ ያዋረደችኝ የዘር ማፍሪያ ስሜቴ በጭለማ ገዳይነት ስለሞተባት ነው።……ቱፍ! ብላ ንቃኝ ወጣች እኮ እማማ! አንቺም እናቴ አታዝኚልኝም?.....»

የዮዲትን የዚያን እለት ድርጊት በሃሳቡ እየከለሰ ለእናቱ ደብዳቤ ለማሳበቅ ሞከረ።

ዮዲትም ሆነች እናቱ አንዳቸውም በአጠገቡ አልነበሩም።

የዮዲት መጥፎ ትዝታና የእናቱ ደብዳቤ መልዕክት ግን ሁለቱም ተቀላቅለው በልቡ ውስጥ ተፅፈዋል።

ሌላ አመት ከመንፈቅ……

«ለምን ሴቶችን ትሸሻለህ ይስሃቅ? የምስለኛል የሴቶች ንቀት አለብህ።» እልፍነሽ ተርፋሣ ነች።

ከይስሃቅ ሹምዬ ጋር የአንድ አካባቢ ሠፈረተኞች ናቸው።

ደግሞም የአክስቱ የክርስትና ልጅና ቤተኛ ነች - እልፍነሽ።

ይስሃቅንም በደንብ ነው የምታቀርበው - ገና ተማሪ እያለ ጀምሮ።

«እውነትሽን ነው እልፍነሽ ሴቶችን እንቃለሁ። ከሴቶች ጋር መኖርም አለመኖርም የሚቻል አይደለም። ቢሆንም ግን ሴቶችን መናቅ ተገቢ ነው።»

«ኧከ! ኧከ! ኧከ! ፈላስፋው ይስሃቅ ምን አሉ? መናቅ የሚገባቸውስ እንደ ሻኛጨው ልባቸውም የተቀደደው ወንዶች ናቸው። አንተን መሰሉ ልበ ሊማሊሞዎች።»

«ታዲያ ምናለ አንቺም እኔን ናቂ እኔም አንቺን - ምን ይቸግራል ብለሽ ነው።…..እኔ ግን አንቺ እማማና እትዬ ብቻ ስትቀሩ የተቀሩትን የሄዋን ዝርያዎች በሙሉ እንደናቅሁ በቬርባሌ አፅድቄያለሁ።

«…..አንቺም ከፈለግሽ እኔንና ሌላም የምታክይው ወዳጅ ካለሽ ከምትንቂያቸው ወንዶች ቁጥር ውስጥ ሳትከችን የተቀሩትን በሙሉ ለመናቅ መብትሽ ነው።»

«ይስሃቅ ቀልዱን ተወውና ለምን እንዲህ ልትወስን ቻልክ?»

«በሴቶች ላይ ቂም ስላለኝ።»

«አንቺስ ለምን በወንዶች ላይ የመጥፎ ውሳኔ ካቴናሽን አጠበቅሽ?......»

«ወንዶች ሁሉ የተፈጠሩበት ዋነኛ ቅመም ትዕቢት ስለሆነ ስቀርባቸው ይከረፉኛል።»

«ሥነ ሥርዓት የእኔ እህት!»

«የተገፋን ሰው ቀን ይጉደልበት እንጂ ብሶቱን ለማወጅማ እንደበተ ስል ይመስለኛል።»

«ትክክል! ወንዶችም ለሴቶችም እንዲሁ - እኔ ላንቺ ለእኔ ግን - ከዚህ ውጭ።»

«አንተም ትክክል!»

ተሳሳቁ - የሆነ ነገር በየልባቸው አወሩ - ተጠራጠሩ - የተግባቡም መሰሉ።

በማግሥቱ……

እሁድ ነው። የሬዲዮኑን ድምፅ ከፍ አድርጐ በረንዳው ላይ ተቀምጧል - ይስሃቅ ሹምዬ።

ባል ሚስትና ልጅ ስለ ኑሮአቸው ጣጣ ይነታረካሉ - አዝናኝ የሬዲዮ ድራማ መሆኑ ነው።

ይስሃቅ ጆሮውን ወደ ራዲዮኑ አቅጣጫ አስተካክሎ ያዳምጣል - ግን አይስቅም። ቀጥሏል ድራማው…..

«ደፍ! ደፍ! ደፍ!.....» ድንገት ካጠገቡ ድምፅ ሰማ።

እናም ከሬዲዮኑ ሞገድ ላይ ጆሮውን ነቅሎ አጠገቡ ለሚከናወነው ትዕይንት ልቡን ሰጠ።

አንድ ወሰራ አውራ ዶሮ ነው…. ልበ ወርቅ ቄብ የሚያሽኮረምመው።

«…..ደፍ! ደፍ! ደፍ!» እላዩዋ ላይ እመር ይልና ማጅራቷን ጠብቅ አድርጐ በመያዝ ክንፉን ዘርግቶ ይሸፍናታል።

እና የሆነ ነገር አድርጐ ከላዩዋ ላይ ይወርዳል።

ደግሞ «ኩ. ኩ.ኩ…..» እያለ በመጣራት አንዲት ጥሬ በአፉ እያነሣ እየጣለ «ነይ ብይ!» በሚል አይነት አስተያየት ይጋብዛታል።

......ቄቧ ትሽኮረመማለች፤ «ደግሞ ከአንተ አፍ ወስጄ ልበላ» እንደማለት እያለች ፊቷን ታዞርበታለች።

«ኩ. ኩ. ኩክ….» አውራውም ተስፋ አልቆረጠም። ባፉ ጥሬዋን እያመለከታት ክንፉን በማርበትበት ያስፈራራታል።

እሷም ወይ ግብዣውን አትቀበል ወይ አትርቅ ዙሪያውን እየተሽከረከረች ትገረምመዋለች።

«ኩ - ኩኩኩ - ኩክ» ብሎ የሆነ ነገር በመናገር በመንቁሩ የሚያንከባልላትን አንዲት ጥሬ ወደ አፉ በመወርወር ተፈንጥሮ በመሄድ እላይዋ ላይ ጉብ ብሎ ለሁለተኛ ጊዜ…..

የሁለተኛው ድሪያቸው ሁለቱንም ያረካቸው ይመስላል።

አውራውም ቄቧም በግብግቡ ወቅት የለበሱትን አቧራ በክንፎቻቸው መታ መታ በማድረግ የየግላቸውን አቅጣጫ ያዙ

......ሌላ ትዕይንት…….

የሚርመሰመስ የውሻ መንጋ ንፋስ የገነጠለውን የቆርቆሮ አጥር ጥሶ ወደ ይስሃቅ አቅጣቻ ተግተልትሎ መጣ።

ፊት መሪዋ ሴት ውሻ ስለምታለከልክ እንደደከማት ታስታውቃለች።

ጐበዛዝቱ ወንድ ውሾች ግን የተባዕትነት ቁጡ ስሜታቸው ገንፍሎ በድካም ስሜታቸው ላይ ተፅእኖ ያሳደረ ይመስላል። ስላልዛሉ።

አንዱ ውሻ ሌላውን እየገፋ……አንዱ አንፍዱን እየቀደመ ሴቷን ውሻ ለማጥመድ ርኩቻው ተፋፍሟል።

ፊት መሪዋ ሴት ውሻ ግን ጥብጣቡ አጠገብ እንደ ተቃረበ ማራቶኒስት ወደ ኋላዋ ገልመጥ እያለች ሽሽቷን ወደ ፊቷ ተያይዛዋለች።

«አትሄዱም! አትጠፉም!» ይስሃቅ ከተቀመጠበት ተነስቶ እጁን በማንጨፍረር ወደ መጡበት ሊመልሳቸው ቢሞክርም አልቻላቸውም። ሰውነቱ አልከበዳቸውም ወይንም ንቀውታል።

አልፈውት በመሄድ ከኩሽናው በስተጀርባ ማንጐ ዳጐድ ጀመሩ። ድምፅ እንጂ ድርጊቱ አይታየውም።

አልፎ አልፎ አንዱ ውሻ ሌላውን በዛቻ ሲያስፈራራውና……የሴቷን ውሻ የሰለለ ድምፅ ሽው ይሉበታል።

ቀስ እያለ…… ርምጃውን እየቆጠረ ወደ ጓሮ ዞሮ ትዕይንቱን ይከታተል ጀመር። ሴቷ ውሻ በአስገዳጆቿ ተከባ ተኝታለች። የስሪያ ድካም። እረፍት።

«ተነሽ!» እንደማለት ይላል አንዱ ውሻ - በፊት እግሮቹ ተራ በተራ ነካ - ነካ እያደረጋት።

«እምምም!.....» እያለ በመፎከር ሁለተኛው ውሻ በኋለኞቹ እግሮቹ መሬቱን እየጫረ ይፎገላል።

ሦስተኛው እያነፈነፈ ይጐነታትላታል።

አንድ ሁለቱ ለቃፊርነት የተመረጡ ይመስል ራቅ ብለው በመቆም ሁኔታውን በአይነ ቁራኛ ይከታተላሉ።

ሌሎች ሁለቱ ደግሞ ጠብ አንስተው ጥርሳቸውን በማግጠት ተፋጠው እንካ ሰላንቲያ ገጥመዋል - በቋንቋቸው።

ይስሃቅ አመልካች ጣቱን አንፍጫው ላይ ደግኖ በአውራ ጣቱ አገጩን ደግፎ በሦስት ጣቶቹ አፉን አፍኖ እንቅስቃሴያቸውን በሚገባ ይከታተላል።

ውሾቹ በድርጊታቸው እንዳፈሩ ሁሉ ይስሃቅን ሲያዩ ድንገት ፈትለክ ብለው አሁንም ወደ እርሱ አቅጣጫ ሮጡ። በመጡበት አኳኋንና መንገድ ሊመለሱ።

ይስሃቅም ነጠላ ጫማው እያደናቀፈው ከፊት ፊታቸው ሮጠ። ፈርቶ - ወይንም ድርጊታቸው አሳፍሮት። ወይንም ሴቷ ውሻ «ሙጥኝ - አስጥለኝ!» ብላ አንዳትማፀነው።

አንድ ደንደን ያለ ጥቁር ሶሎግ ውሻ ዱካቸውን ተከትሎ ሲበር መጣ። አምስቱ ተጠቃቅሰው በንክሻ ተቀበሉት። እና እያለቀሰ እያላዘነ «……ለፈጣሪያቸው አሳቅሏቸው» ጥሏቸው ሄደ።

……ጭለማ - ፍቅር - ጭለማ - ስሜት……

…….እኔ ግን ያልታደልኩ ድኩም - ጭለማ - የስሜት በድን - ጭለማ - ለእኔ ውርደት።.....ፖ! ትቢያ!

«ይስሃቅ ገብተህ ቁርስህን ብላና ቡና ጠጣ።» የአክስቱ ሠራተኛ ነች።

«ወንበር አውጭልኝና እዚሁ እበላለሁ።»

«ኧረ ፀሐይ ላይ ደግሞ አይደል ይስሃቅ ያማታሃል!»

«ኦፍ አምጪ ብዬሻለሁ አምጪ….. ለመብላት ለመጠጣት መከለል….. ከብርሃን መሸሽ። ልብስ ለመለወጥ ከብርሃን መሰወር…… ትቢያ!»

«እኔ ምንቸገረኝ የምቺው ጦስ ለራስህ!» ሠራተኛዋ የፍልስፍናውን ዲስኩ አስጨርሳዋለች።

«ምቺስ ፀሐይ አይደለም ጨለማ ነው - ዳፍንት» በምድር በሰማይም ስም ተራገመ።

በሌላ ቀን…..

«…..እና ይስሃቅ ሴቶች ሁሉ ደመኞች ናቸዋ?»

«አዎን አንቺ ስትቀሪ ተባብለን ከስምምነት አልደረስንም!»

«አፍህ እንጂ ልብህማ ከጾታ አቻዎቼ ጋር ቀላቅሎኛል።»

«አልወጣኝም።»

«ምን ዳር ዳሩን ያስኬድሃል አውጣው።»

«እኔ ያላሰብኩትን ካላሰብክ፥ እኔ ያልወጣችን ካልወጣህ ብላ ስላስገደደችኝ ከዛሬ ጀምሮ ዮዲት አብሮሽ….. ይቅርታ! ትልቅ ይቅርታ! ማለቴ እልፍነሽ ተርፋሣም እንደ ሌሎቹ ሴቶች ደመኛዬ ነች ብዬ ስወስን በባለጉዳይዋ ተገድጄ መሆኑ እንዲታወቅልኝ። አሁንስ?»

«አሁንማ የሰባ ጮማ ምሥጢር ከአፍህ ስላመለጠ ባስቸኳይ ገሃድ እንዲወጣ?»

«ምንድን ነው የሰባው ጮማ ምሥጢር አልገባኝም?»

«ይግባህ እንጂ። ለመሆኑ ዮዲት አብሽሮ ማናት? የትነች? ወይንም ነበረች? ከአንተ ጋርስ የነበራት የግንኙነት ድንበር ስፋት ምን ያህል ነው? አሁንስ የጓደኝነታችሁ ጤንነት ምን ይመስላል? ሌላም ሌላም ያልጠየቅሁት ታክሎ እንዲመለስልኝ?» እልፍነሽ ይስሃቅን በጥያቄ ተብትባ አላላውስ አለችው።

«አልገባኝም የቷ ዮዲት ነች?»

«ለጊዜው እኔ የጠየቅሁህ ምላስህ ላይ ጆሮ ከፍንጅ የተያዘችውን ዮዲትን ሲሆን፤ ይሄ ግዴታህ ነው፤ ሌሎችም ካሉ አጣምረህ ምሥጢሩን መግለጥ ግን መብትህ ይሆናል።»

«የሚመለከትሽ አይመስለኝም።»

«ሊመለከተኝም ይችል ይሆናል እህትነቴን ካልካድህ በስተቀር»

«የእህትነቱን የመብት ጋሬጣ እንኳ እርሺውና እንዴት ይመለከትሻል እመቤቲቱ?»

«ተወዉ! ተወዉ! ምሥጢሩ ተገልጦኛል። ለካንስ ሴቶች ሁሉ ጥፍራም ሰይጣን ናቸው ብሎ በይስሃቅ ሹምዬ የፍልስፍና አስተምህሮ ሊያስገዝተን የቻለው የዮዲት አብሽሮ ድርጊት ነውና?»

«በምን አወቅሽ?»

«ተገለጠልኝ።»

«ግሩም ነብይ!»

«ትክክል።»

የልብ ቁም ነገር - የአንደበት ሽሙጥ - የይምሰል አተካራ - የውስጥ ስሜት - የአንደበት አርቲፊሻል ቅብ። ተወያዩ - ተገማመቱ - ተዋወቁ - ተነቃቁ - ተቀራረቡ……

በሣምንቱ…..

«…..ይስሃቄ የላክህልኝ ገንዘብ ደርሶኛል። መቼስ የበለጠ እንጀራ ይውጣልህ እንጂ ምን እላለሁ። ልጄ ልጄ እኔማ ደስ የሚለኝ ከገንዘብ ይልቅ ዘሬን ታቅፌ ‹የይስሃቁ ፍሬ ነው› የሚለውን ወግ እንዳይ ነበር። ጉዳዩ የፈጣሪ ሆነና ዝም ብዬ ማየቱን ፈቅጄአለሁ።…..

«….ይስሃቄ ከተቻለህ ከታናሼ ጋር ለሥራ ጊዮርጊስ ንግስ ብቅ ብለህ አብረን እንድንውል። ልጄ ልጄ ስለምጠብቃችሁ እንዳትቀሩ። ባይሆን ለአለቆችህ ስትላቸው የሥራ ጊዮርጊስ በዓል በሀገሬ የተከበረ ስለሆነና እናቴም ብቻዋን እንዳትውል ፍቀዱልኝ በላቸው።…..»

«አይ እማማ የልብሽን የዘር ፍሬ ሃሣብ በመርፌ ተከትቤ ምኞትሽን አልፈፅምልሽ እህህ እያልሽ እንደ ቃተተሽ ኑሪ እንጂ። ልጅሽ ይስሃቅ ሹምዬ የወንድ ፆታን እንጂ የወንድነቱ ስሜት መክኖበታል። ጭለማ - ዳፍንት - ሲኦል።»

……መከነ ህይወት…..

«……ወይንም እንደ ሰቆቃወ ኤርሚያስ - ትቢያ በእናቴ ላይ ነስንሼ - ማቅ ለብሼ - ደንጊያ ተንተርሼ አሌፍ፣ በቁጣው በትር መከራ ያየ ሰው እኔ ነኝ። ብርሃን ወደ ሌለበት ወደ ጨለማ መርቶ ወሰደኝ። ቀድሞ ሞተው እንደ ነበሩ በጨለማ አኖረኝ። ጋሜል እንዳልወጣ በዙሪያዬ ቅጥር ሠራብኝ ሰንሰለቴን አከበደብኝ። በማለት በ‹ኤሎሄ! ኤሎሄ!› አዝማች እያጀብኩ ለፈረሰው ስሜቴ የማንሰራሪያ ትንሳኤ አልማፀን ነገር…..»

የእናቱ ደብዳቤ እንደ ሣማ ልምጭ ቀድሞ እያመረቀዘ ያስቸገረውን የውስጡን ጠባሳ እየሸነቆጠ ጥዝጣዜ አክሎበት እሱነቱን ሲቀጣው ይታወቀዋል።

ደብዳቤው ወደ ኩሽና ይዞ እምግባቱ ይታወሰዋል። ሴት ያልነበረበት ኩሽና…..ኦና። ስሜት ያልነበረበት አካል….. ባዶ….. ጭለማ።

«እፍፍ! እፍፍ!......» በትንፋሹ የእሣት ብልጭታ ጠራ። ፍም የሌለው ረመጥ ከአምድ ውስጥ ብቅ እያለ ብልጭ እያለ……ያሾፍበት ጀመር። «እፍፍ! እፍፍ!.....» ደብዳቤውን በሁለት እጆቹ ጭምድድ አድርጐ በረመጡ ላይ ወረወረው።

የእናቱ ተስፋ ጨሰ…..ጨሰ…..እፍፍ! እያለ ሊያያይዘው ሞክረ። ተስፋው በእሣቱ አልተቀጣጠለም……ዘገየ፤ ይጨሳል……ይጨሳል…..የተጨረማመተው ወረቀት - ስፋው። ጨሶ…..ድንገት አንዲት ነበልባል ከረመቱ ውስጥ ተፈናራ ብትወጣ አካባቢውን በብርሃኗ አድምቃ በቅፅበት ወረቀቱን በማኘክ የከሰሉን አጥንት ትታ ተሰወረች።

የከሰለው…..የጠቆረው ወረቀት ቅርፅ…..ተስፋ…..ኮሸሸሽ እያለ…..ብዞቱን እየተናገረ ከአመድ ከፍ ብሎ እንደጐላ አሸለበ።

………………………

«ጌታው ብለህ ብለህ ደግሞ ኩሽና ውስጥ ትርመጠመጥ ጀመር? ምን ታደርግ ሴቶችን የናቀ ሰው የሴቶችንም ሥራ ከወዲህ መለማመድ አለበት»

«አይኑን ትክ ብላ አየችው……ቅንድቡና የአይኑ ሽፋል በአመድ ቡናኝ ነጥቷል። የፀጉሩ ጫፍ ጫፍም የቡናኙ ረድኤት ደርሶታል።

«እትዬን ልርዳ ብዬ ነዋ! ስትመጣ ቡናውንም መክሰሱንም አዘጋጅቼ እንድቆያት።»

«ጐሽ የእኛ ባለሙያ…..

……ለመሆኑ እትዬ የት ሄደች?» እልፍነሽም የክርስትና እናቷን እትዬ ነው የምትል።

«ምን እባክሽ ከመሸ በኋላ ሾላ ገበያ ጤፍ እንገዛለን ብለው ከሠራተኛዋ ጋር አብረው እንደሄዱ አልተመለሱም።»

«የማታ ገበያ እኮ ጥሩ ነው። ገዥዎችን እያማረጠ ሲቀናጣ የሚውል ነጋዴ በርካሽ ዋጋ የተጀነነበትን ሸቀጡን የሚጥለው አመሻሽ ላይ ነው።»

«እትዬም ይሄንኑ ቀመር በተግባር ልትፈትን ነዋ!» መለሰላት።

«እውነት ይስሃቅ ኩሽና ውስጥ ምን ነበር የምትሰራው?» እልፍነሽ ማታ ማታ ከሥራ ስትመጣ እትዬን ሰላም ብላ ነው የምታልፈው።

«የእማማን ተስፋ እያቃጠልኩ ነበር።» ፍርጥም ብሎ እውነቱን ነገራት።

«ያንተ ቀልድ ማብቂያ የለው - ደግሞ የምን ተስፋ ነው የምታቃጥለው?»

«የእማማን የዘር ተስፋ።» ግራ እንደተጋባች አትኩራ ተመለከተችው። እና አመዱን አራገፈችለት…… ከአይኑ….. ከፀጉሩ ላይ።

«ምን እንዳቃጠልክ ለምን ራሴው አልመለከትም።» ገባች ወደ ኩሽና።

ተቃጥሎ የከሰለው ወረቀት እንደ ዝዋይ ኩይሣ በአመዱ ላይ ተኮፎስ ተቀምጧል።

ለማንሳት ሞከረች...... አመድ ሆነባት። ለሦስተኛ ጊዜ ጐንበስ ብላ የወረቀቱን ከሰል ለማንሳት ስትሞክር ከእሣት ላንቃ ተሸሽጋ ያመለጠች ትንሽ ቁራጭ አገኘች።

«…….እኔም ደስ የሚለኝ ከገንዘቡ ይልቅ ዘሬን ታቅፌ…..» ከእሣት የተረፈችው ወረቀት የያዘችው መልዕክት ይህንኑ ነው። ደጋግማ አነበበችው….. አነበበችው…….አነበበችው።

«ማነው የፃፈልህ ይስሃቅ?»

ዝም።

በአካል እንቅስቃሴ ተግባብተው ከእርሱ መኝታ ክፍል ተያይዘው ገቡ።

«ይስሃቅ ለምን አትነግረኝም?»

«እማማ ነች የምታሰቃየኝ ዘር! ዘር! የአንተን ዘር! እያለች። የዘር ልክፍት ተጠናውቷል። ፍሬ! ፍሬ! ትለኛለች። መምከኔ ከቶ አልገባት። ኦፋ!..... ትቢያ!»

«የምን ዘር ነው?»

«የእኔን ዘር»

«አሃ! አሃ! ልጅ ወልደህ አስታቅፈኝ ነው።»

ሀዘኑ እንደተጋራችለት በፊቷ መኰማተር እያስነበእብችው የቁራጯን ወረቀት መልዕክት ደግማ መረመረች።

እሱ አልጋው ላይ……እሷም አልጋው ላይ ተያዩ……ተያዩ……ተያዩ።

«እትዬ የት ነው ሄደች ያልከኝ?»

«ሾላ ገበያ»

«እፍፍ!.......» ቀረብ ብላ የቦነነበትን አመድ ከፀጉሩ ላይ ለማረገፍ ሞከርች። ትንፋሿ ወደ አፍንጫው ግድም ኮርከም ሲያደርገው ታወቀው።

«ታዲያ ምን ችግር አለ ይስሃቅ ወልደህ አስታቅፋቸዋ!.....ግን ከዚያ በፊት በሴቶች ላይ ያሳደርከውን ንቀት ከልብህ ውስጥ አሟጠህ ልታስወግድ ይገባሃል።»

ዝም።

«አትሰማኝም እንዴ?»

ተንጠራርታ ፀጉሩን ሣብ አድርጋ ወደ ራሷ ዞር አደረገችው።

«እሰማሻለሁ ተጫወቺ»

እልፍነሽ አወራች……አወራች…..አወራች።

ይስሃቅም አዳመጣት። ሁሉንም።

«እትዬ የት ሄደች ነው ያልከኝ?»

«ሾ…..ላ…..ገ……በያ» በተቆራረጠ ድምፅ። ለብ ባለ ስሜት። ተቀራረቡ……ተሳሰቡ……ተጠጋጉ።

«ኤጭ!» ይስሃቅ ተፈናጥሮ ተነሣ።

«ምን ሆንክ?»

«ምንም»

«አመመህ እንዴ?»

«አዎን አሞኛል።»

«ምንህን?»

«ስሜቴን……ጭለማ……ድኩም» ንግግሩ አልገባትም።

«አይዞህ! አይዞኝ በል እጅኒ ይስሃቅ?»

«ችግሬን ማድመጡ ለምን ይረባሻል። በቃ ጭለማን እፈራለሁ። ጭለማውም ስሜቴን ይገድለዋል።»

«አልገባኝም ይስሃቅ?»

የውጭው በር ተንኳኳ። እልፍነሽ ሄዳ ከፈተች። ይስሃቅ ፈጠን ብሎ ወደ ሣሎን በመሄድ መፅሐፍ ይገላልፅ ጀመር።

«ይስሃቅ ታላቄ ደህና ነኝ አለች? ቅድም እኮ

ሳታነብልኝ ቸኩዬ ሄድኩ።»

«አዎን! ደህና ነኝ ብላለች። ለሥራ ንግሥ እንዳትቀሩ ተብለናል።»

«ይሁን እስቲ»

«እትዬ እኔ ግን ስለማልሄድ አንቺ ተዘጋጅ።»

«ለምን ልጄ?»

«የመሥሪያ ቤቴን ጣጣ እያወቅሽ……

«……የለ ይስሃቅ ይህን መሰሉ ችግር ሳይኮሎጂካል ፕሮብሌም እንጂ በሽታ እንኳ አይደለም። ለምን ጭለማን ትፈራለህ? የራስህን ስሜት እንዴት ራስህ በፈጠርከው ፍርሃት ትገድላለህ? መፃህፍትን አንብብ……ከሴት ጓደኞችህ ጋር ስለ ችግርህ በግልፅ ተወያዩበት። ነፃ ሁን ራስህን አዝናና።……» ሌላም ሌላም ምክር ሐኪሙ መክሮታል።

ለይስሃቅ ግን የሐኪሙ ምክር ከልቡ ጠብ አላለለትም። አማራጭ ስለሌለው ምን ማድረግ ይችላል። መሞከር ነው። ጭለማ……በድን ስሜት……

ይስሃቅ አክስቴን ወደ እናቱ ከሸኘ ሁለተኛ ቀኑ ነው። ሠራተኛዋም የሦስት ቀን ፈቃድ አግኝታ ወደ ቤተሰቦቿ ሄዳለች።

ባዶ….. ኦና ቤት፡

በቁርስና በምሳው ቢጐዳ እኒ ለእራቱ እንኳ እልፍነሽም አልጣለችውም።

አንድ ቀን….. ሁለት ቀን…… ሦስት ቀናት እልፍነሽ በተደጋጋሚ አማሽታዋለች።

«ይስሃቅ ያን ዕለት የተናገርከው እኮ አልገባኝም?»

«የቱ?»

«ስሜቴ ታመመ ያልከኝ? እህትህ ነኝ ለምን ትጠራጠረኛለህ? ለምንስ አትነግረኝም?»

«እልፍነሽ ጭለማን እፈራለሁ…… ፍርሃቴ ደግሞ የወንድነቴን ስሜት ይገድለዋል።»

«እስቲ አብራርተህ ሁሉንም አንድ ባንድ ንገረኝ?»

«ነገራት….. ተረከላት….. አወራት...... መልሶ አፈራት።

«ታዲያ ምን ችግር አለው አይዞህ!»

ተበረታታ ይስሃቅ…… በአክስቱ የክርስትና ልጅ።

ቅዳሜ ዕለት…..

ከሥራ መልስ……. እረፍት…… ድፍረት…..

መጀመሪያ እሱ ፊቱን አሰገገ። እልፍነሽም ፊቷን መለስ አድርጋ በከንፈሯ ተቀበለችው። ጉልበቷና ጉልበቱ ተጠጋጉ……

……አክስቱ ከእናቱ ጋር ሥራ ጊዮርጊስን ያነግሣሉ። ሠራተኛዋ በፈቃዷ ሁለት ቀናት ጨምራ የቤተሰቦቿን ናፍቆት ትወጣለች።……

…….የይስሃቅ እናት ለባላቸው እህት ለታናሼ የልጃቸውን ነገር እያነሱ ስሞታ ይናገራሉ።……

…………………………….

እልፍነሽ የመብራቱን ማጥፊያና መብሪያ ልትጫነው ስትል ይስሃቅ ተሽቀዳድሞ አስጣላት።

«አይዞህ ይስሃቅ ነፃ ሁን! ነፃ ሁን! እኔ እህትህ አይደለሁም…… እኔን ትፈራኛለህ……»

የቤቱ ጠረን እድነ ሰባ ሰገል ከርቤ ሽቱ፥ ሰንደል….. በመዓዛ ታጥኖ ወደ ገነት የመጠቁ መሰላቸው። አካባቢው ሁሉ በምስራች እርችት ፏ! ብሎ የደመቀ ይመስላቸዋል።

ጭለማ የፍርሃት መናፍስትን ከኋላ አስከትሎ ጭራውን በመሸጐር እግሬ አውጭኝ ብሎ ሲሸሽ ይስሃቅ በልቡ እያየው ፈገግ አለ።

ልቡን…… መላ ሰውነቱን….. ለብ ያለ ሙቀት ተሰማው።

«በረታህ ይስሃቅ?»

«ደህና ነኝ?»

ክንዷን ከአንገቱ ሥር አውጥታ ፀጉራኡን በሦስት ጐነጐነች። እንደ ገና አንተራሰችው….. እሱም ፊቱን ወደ እርሷ አዞረ።

ደግሞ ጠፉ። አንዱ ባንዱ ውስጥ ተሸጓጎጡ። ትንፋሻቸው ተቀላቀለ። ከናፍሮቻቸው አንድ ሆኑ። እሱ በሷ ውስጥ እሷ በሱ ውስጥ ቀለጡ….. ብዙ አልቆዩም ተመለሱ። ደክመዋል። የአይናቸው ቆብ ለሞብጩን ጥሏል። ጉልበታቸው ታከተኝ ብሎ ስሞታ በመናገሩ እጥፍ ዘርጋ እያደረጉ ያዝናኑታል። እጆቻቸው ተዘርግተዋል። ልባቸው ትር….. ትር…… ትር…… ትር….. እያለ ፍጥነቱን በመጨመር ሥራ እንደበዛበት ያሳብቃል።

…….ዘሩ የጠወለገውን ሊያለመልም ነጐደ ሊያፈራ ሊያብብ

ጭለማው ተረታ….. ተፈታ።

…………………………

እትዬ የጉዞአቸውን ሪፖርት አስመልክተው አንድም ሳያስቀሩ አጫውተውታል። የወቀሣ አደራቸውንም አድርሰዋል፤ ለወንድማቸው ልጅ ለይስሃቅ ሹምዬ።

ሠራተኛዋም አሰብ የነበረው ወንድሟ ይዞላት የመጣውን ሸራ ጫማ……. የጡት መያዣ….. ከውስጥ የሚለብሱ በርከት ያሉ ግልገል ሱሪዎችንና ስድስት ሜትር የቀሚስ ጨርቅ በእግዚቢትነት አቅርባ ለምን ከፈቀደላት ቀናት ውጭ ልትቆይ እንደቻለች ማሳመኛ አቅርባለች።

ቀናት በወራት ደልበው…..

«በጄ ይስሃቅ አይነ…… ጥላህን ምን ገፈፈው ታዲያ?»

«ርስዎ መድኃኒቴ»

«እናስ ሴቶች ሁሉ……»

«ሴቶችማ ሁሉም መድሃኒቶች ናቸው። ዮዲት አብሽሮን ሳይጨምር።»

«እሷም ልትወቀስ አይገባትም።»

«ለምን ቢባል?»

«አንተን ለእኔ በአደራ ስላስቀመጠችልኝ ነዋ!»

«ምስጋና አቅርቢላት»

«እኔ እምልህ አሁን እንዴት ልናደርግ ነው? አራት ወራት……. 120 ቀናት መሆኑ እንዳይረሣህ።» «ችግሩ እኮ ለእትዬ እንዴት ይነገር የሚለው ነው።»

«እንደተነጋገርነው ለማድረግ ማሰባችንን ለሽማግሌዎች ገልጠን መላክ ነዋ»

«ለእማማስ?»

«አትቸኩል።»

«እንቆቅልሽ?»

«አትቀልድ ቁም ነገር ነው የያዝነው።»

«በሞቴ እንቆቅልሽ?»

«ኤዲያ ምን አውቅልህ…..»

«የጭለማን ተራራ ትንሽ ብርሃን ናደው።»

«ድንቄም እንቆቅልሽ።»

«ለእማማ እኮ ብልክባት ደስታውን አትችለውም።»

«አትቸኩል።»

«ሁሉ ድብቅ….. ኑሮአችን ድብቅ….. ህይወታችን ድብቅ…… እፍን ሽፍንፍን»

«አትቸኩል ሁሉም ለራሱ ተገቢ የሆነ ጊዜ አለው።»

«ጥሩ!»

«ግን እማማ ይህን የምሥራች ስትሰማ ምን የምትል ይመስልሻል?»

«አትቸኩል አላልኩህም ይስሃቅ አሁንም እኮ ተስፋው እውነት እስኪሆን ድረስ ጊዜ ይጠብቃል።»

………..

…………………………

…………………………………………

………………………………………………………………..

«ተይ…… ተይ…… እልፍነሽ እንደሱ እያልሽ አታስፈራሪኝ። የእማማ ተስፋ እኮ ምሥጢር አለው። የምትጓጓው ለራሷም ለእኔም ነው። እኔ ዘር እንድተካ እርሷ ስሟ እንዳይጠፋ……. ዘር…… ዘር…… ሰው ነው ተስፋዋ! የእማማ!»

«ዘር አልከኝ ይስሃቅ?»

«አዎን እልፍነሽ ዘር……ፍሬ! ይህ ነው የእማማ ህልም።»

«እናፈራለን አይዞህ!»

«እስቲ ይሁን!»

ባላገሩ

«……ሰውዬ ሰልፍህን ጠብቀህ ቁም! ሰው ላይ ምን ያተሻሽሃል? ኤዲያ ምን ጅል ባላገር ነው።»

አይኗን ወደ እርሱ ተክላ እየገላመጠችው በእጇ የተራ ማስከበሪያ ካርድ ታድላለች - አስተናባሪዋ።

ባላገሩም ዝም ብሎ አዳመጣት። «እህ!» እያለ ተገርሞ።

ቢሆንም ገጠመኙን በትዝብት ብቻ አላለፈውም አይኑ እንባ አቅርሮ ስሜቱ ተነዋውጦ በሃሣብ ሞገድ እየተላጋ ለአንድ አፍታ ግን ለብዙ ዓመታት በሚቆይ ቅይማት በልቡ ማለ።

«……ህ! እኔም የምከበርበት ቀኤ እንዳለኝ ማን በነገረሽ። ነዎሩ እየተባለ ከወንበር ከፍ እንደሚባልልልኝ። ግና የሰው ሕይወት በወራጅ ውሃ ስለሚመሰል ግድ አይለኝም።…..

«……የወንዝ ውሃ በአንድ አካባቢ ለመጠጥ ይውላል። ተጉዞ ሌላ አካባቢ ሲደርስ ደግሞ የሰውነት እድፍ ማራገፊያ ወይንም በመስኖ ተጠልፎ የሰብል ማልሚያ አልያም የእንስሳት መንቦጫረቂያ……ግዴለም! እኔም እንዲሁ ሌላውም ሰው እንዲሁ……»

«……ሰውዬ መጀመሪያ ወደ ሆስፒታል ከመምጣትህ በፊት የልብስህን ጭቅጭት ማጠብ ነበረብህ!» የሆስፒታሉ አስተናባሪ አይኗን ከርሱ ሳትነቅል ጮኸችበት።

ዳግመኛው ጩኸታኡአ ከሃሳብ ሽልብታው ባያባንነው ኖሮ ባላገሩ እንደ ችሎታው በብዙ የፍልስፍና ዘርፎች ላይ ብዙ ሊራቀቅ በቻለ ነበር።

ስድቧ ስብዕናውን ነክቶ ውስጡን ውስጡን በመቆንጠጥ ስለ ራሱ ብቻ እንዲያብሰለስል ባያደርገው ኖሮ።

«የለ እመቤቴ…..»

«ሰውዬ መለፍለፉን ተወዉና ከአሁን በፊት ካርድ አውጥተህ ታውቃለህ?» ትጠይቀዋለች አስተናባሪዋ።

«ምን አሉኝ? ከየት ነው የሚወጣው?»

«ኤዲያ ልፍድድ!»

«ለመሆኑ ሜዲካል ነህ?» ጥያቄዋ አላቋረጠም።

«ምን አሉኝ?» ባላገሩም ግራ መጋባቱን ሳይሸሽግ ከፊቴ ላይ እያስነበበ መልስ ይጠይቃታል።

«ክፍት አፎ! ሜዲካል ነህ ወይ?......»

«ቋንቋው የት ገብቶኝ?» አገጩንና ጡንቻዎቹ እንደ ንዝረት ቃጣቸው።

«እንግዲያውስ ካልገባህ ተገትረህ ዋል።» በንቀት ሽሙጥ ፊቷን አዞረችበት።

«ምን አልሽ?......»

«የበሽታህን ዓይነት ካላወቅህ ተገትረህ ዋል ነው የምልህ ክፍቶ……. ኩ. ር. ር. ር. ር…..» ምሥጢር እንደሚያወራ ሰው ከጆሮው ሥር ደርሳ ስድቡን አንቆረቆረችለት ወረፋ ጠባቂዎችንም አሳቀችበት….. አንዴ ሳይሆን ደጋግማ።

……………………

እናቱ ወይዘሮ ዙሪያሽ ወርቅ አዳፍሬ ያወጡለት ስም ተገኔ ሆኖ ሳለ የፀደቀለት ስም ግን ዋግምት የሚለው በአካባቢው ነዋሪዎች እንደ ዋዛ የተሰየመለት የቅፅል ስም ነው።

ዋግምት በልጅነቱ ገንጋኝ ሞገደኛ እንደነበር ብዙዎች ጠባዩን ያውቁታል።

ዱላ ምክቶሽ ትግል፤ አብሽቅነት ይዋጡለት የነበረው ገና ልጅ እያለ ጀምሮ ነበር።

ዛሬ እንኳ 27 ደመራ ስለተኮሰ ምራቁን ዋጥ ወደ ማድረጉ እየቀረበ ነው።

እኒህ ሁሉ ተዳምረው ነው ተገኔ የሚለውን የቁምነገር ስሙን ወደ መቀለጃው ቅፅል ስሙ እንዲለወጥ አረጉት።

«ለውጋት ዋግምት!» ይሉታል አብሮ አደጐቹ - ሲያበሽቁት።

እሱም ቢሆን ገና ስሙ ሥር ሳይሰድ «ዋግምት እንዳትሉኝ!» እያለ ቢተናኮላቸውም እያደር ግን ሲጠሩት አቤት! በአምለቱ ስሙ በቋሚነት እንዲፀድቅ ለጠሪዎቹ የልብ ልብ የሰጣቸው ራሱ ነው።

..............

በአናቱ ላይ የሚጠመጥማት አዳፋ ነጭ ሱቲ የተለያዩ ቀለማት ባላቸው እራፊ ጨርቆች የተጣጣፈው ሰፊ ቦልቧላ ቁምጣውና ከተለያዩ የሱፍ ክፎች በራሱ እጅ ሥራ የሠራው ዝንጉርጉር ጉርድ ሹራብ ግማሽ የሆዱን ክፍል ቢያጋልጥም የክትም የዘወትርም ልብስ ስለሆኑ እጅግም አይጠነቀቅላቸውም።

....................

ፍርጥም ጉች ብሎ የተጠማዘዘ የሚመስለው የእግር ባቱና ያወለወለው ጥቁር ፊቱ ግን ኑሮ እንደተመቸው ሰው ያሳጡታል።

በእሳት ለብልቦና በሞራ አሽቶ አብረቅራቂ ወዝ የሰጣትን የወይራ ብትሩን ራቅ ራቅ አድርጐ በቆዳ ያጀላት ሲሆን በቀኝ ትከሻው ላይ ጣል ያደርጋትና በግራ ትከሻው ደግሞ አሮጌ ጋቢ ቢጤ እንደ መደላድል አጣጥፎ በማስቀመጥ በቀጨሞ መፋቂያ ጥርሱን እያጫወተ ሲሄድ ልብ ብሎ ላስተዋለው ትክክለኛ የመንዜ ቃንቄ እንደሆነ ለመገመት አያዳግትም።

አይነ ጥላ አለብኝ ብሎ ትምህርቱን ተወው እንጂ ከሦስተኛ ክፍል ገፋ ቢያደርግ ኖሮ ላለው ተፈጥሮአዊ በሣል አስተሳሰቡ ጥሩ ድጋፍ ይሆነው ነበር።

.......................

«ኧረ ክፍት ያድርግሽና ክፍትስ አንቺ አያ! ባገሬ ወንድ ልጅ ክፍት ተብሎ አይሰደብም ወጊጅ ከፊቴ!.....» ብሎ ያቺን ሽምልመሌ በትር አዙሮ አንዴ ወደ ቂጧ ግድም ሲያሳርፍባት ነው ተሳዳቢዋ አስተናባሪ አደብ የገዛችው።

ዋግምት ከመጣበት የሐኪም ቤት ጉዳይ «በአስተናባሪዋ ተመስሎ አንዳች ነገር ለጦስ ሊዳርገኝ ነበር ‹ኮ!› እያለ የንዴት ወላፈን በውስጡ እየቆሰቆሰ የሀኪም ቤቱን በር ወጥቶ ሄደ።

«ያዙት! ያዙት! አላስተረፋትም እኮ! ምኑ ባለጌ ነው!» በባላገሩ የዱላ አሰነዛዘር የበሸቁት አንድ ጠና ያሉ ወረፋ ጠባቂ ሴት ናቸው......

«እውነት አለው እንኳን አቀመሣት!» ሌላኛዋ ድርጊቱን ትደግፋለች።......

«ኧረ እርሷውም ምላሷን ቀደም ቀደም አድርጋ ነበር።» ለመታከም ከመጡት መካከል ልጅ እግር ብጤ የሆነው ነው።......

«ይሄ አፍለኛ የገብስ እንጀራ ያሳበጠው ባላገር......» አንድ አዛውንት ሽማግሌ ነበሩ ሳል ቁርጥ ቁጥ እያደረጋቸው አስተያየት የሰጡት።

«ጐሽ ጀግና ነው! እናቱ ወንድ ወለደች»

እርሱም እንደ ዋግምት በግልምጫዋ አርጩማ ሸንቆጥ እየተደረገ ወረፋ ጠባቂ ህመምተኛ ነው።

«ሂ! ሂ! ሂ!..... ያ ረጅም ምላስ የት ገባ?.......» ቀደም ሲል አስተያየት ከሰጡት መካከል አንዷ ነች በለሆሣስ ሣቅ በታጀበ ምፀት የተናገረችው።

«ለፖሊስ ነግሮ ማስጠፈር ነበር።» የመጀመሪያዋ አስተያየት ሰጭ ናቸው ሃሣባቸውን ያጠናከሩት።

«ሄደ እኮ..... ግቢውን ወጥቶ ሄደ። ገልመጥም አላለምኮ......» ወንድሙን ደግፎ የመጣ ወጣት ነው።

«ውይ እናቴ ሳይታከም መሄዱ እኮ ነው።» ውይይቱ ደርቷል።

«ገድሎኝ ሲሄድ ዝም ብላችሁ ትለቁታላችሁ! ይሂ ክፍት አፍ ባላገር። ሰብሮኛል እኮ......»

«ለምን አንቺ ባለጉዳይዋ ከተል ብለሽ ለዘብኞቹ አትናገሪም ነበር። ኧረ አሁንም ይህን ክፍት አፍ ስድብሽን ተይ?......» ሁኔታውን ዝም ብሎ ሲከታተል የነበረ ወጣት ነው።»

«ሴትየዋ አሁንም አልታረመችም። ሂ..... ሂ...... ሂ......» ለወረፋ ጥበቃ ከተደረደሩት ታካሚዎች የሚሰነዘሩት አስተያየቶች አልተቋረጡም። ደብዳቤውን በመንቀፍም በመደገፍም። ዋግምት ግን እየራቀ ነው።

እያቃሰተ የመጣው በሽተኛ እንኳን ሳይቀር የዋግምት ድርጊት አንቅቶትና ከበሽታው ፋታ ሰጥቶት አስተያየት ከመሰንዘር አልቦዘነም።

«እናቱ ወለድኩ ትበል!»

«የለ ይሄ እኮ ጉብዝና ሳይሆን ጅልነት ነው!» አስተያየቶቹ አላበቁም። ዋግምት ግን ርቋል።

«አሁን ምን አልኩት በፈጠራችሁ? ቀስ በል አትጋፋ ማለት ያዠልጣል? እድሌ ነው የማንንም ክፍት አፍ እጅ የሚያሰነዝርብኝ..... የስንቱን በሽተኛ ትንፋግ የሚያሸትተኝ።......» ተደብዳቢዋም ጉዳቷን ደጋግማ ከመግለፅ አልታቀበችም።

«ወዴት ወዴት ኧረ እረፊ ሴትዮ ይኼው ክፍት አፍ ስድብን የተጠናወተው ምላስሽ ነው የጧት ሲሳይ ያሰጠሽ.....» ድምፁ ጐላ ያለ ታካሚ ነው።

«ምን አለ እናንተም ለዚህ ጅል ቅቅቅታም ባላገር ተደርባችሁ ስደቡኝ...... ስደቡኝ...... ምናለ እናንተ ሳትሆኑ እድሌ ነው የሚያሰድበኝ......» እያለቀሰች ብሶቷን ትተርካለች።

«ኧረ አሁንም አደብ ግዥ ተመልሶ ሊመጣ ይችላል ሂ. ሂ. ሂ.....።» ከልጅ እግሮቹ መካከል ጮሌ ብጢው ነው ለማብሸቅ እያለ የሚኮረኩራት።

ምልልሱ ደርቷል። ዋግምት ግን ርቋል።

እሱ ልቡ እየደማ፤ ተመቺዋ ደግሞ ዱላውን ያስተናገደውን የሰውነቷን ሰንበር እያሻሸች።

ሁለቱም በልባቸው ያወራሉ። ተመልካቹ በአፉ ያወራል።......

ዋግምት ጥርሱን በመፋቂያ ነካ ነካ እያደረገ ምራቁን አስር ግዜ ጢቅ እያለ ነጐደ። በልቡ እያወራ በልቡ እየደበደባት።

የሆስፒታሉ አስተናባሪም እያጉተመተመች በልቧ እየተቀበለችው በሃሣብ ተከተለችው።

......በፖሊስ ተቀፍድዶ ከርቸሌ ሲወርድ እንዴት እንደ ደበደባት ለሲስተርዬ ተናግራ በሙያቸው ሲበቀሉላት ከሆስፒታሉ ምግብ ቤት ውስጥ ለሚሠራው ወዳጇ የተሠራችውን ጉድ ነግራው ቁጭቷን ሲወጣላት...... ይህን ሁሉ ታስባለች።......

.......ደግሞ በሴት አቅሟ በንክሻም በጥፊም በቡጭራም እሷም እልኳን እየተወጣች በሃሳቧ ተበቀለችው - ባላገሩን።

ባላገሩን ዋግምት በስንዘራው አልረካም። በልቡ እየዠለጠ ይደጋማታል።

«......ቂጧን ሳይሆን አናቷን ነበር።...... እንዴት እኔን ወንዱን ክፍት ትበለኝ?...... ጉልበቷን እንክት አድርጐ ዶሮ ጠባቂ ማድረግ ነበር።...... ክፍትስ እሷ አያ!..... ያከርፋትና።»

..........................

መላ ሰውነቱን ግለት ግለት ተሰማው። ወደ ማጅራቱ ግድም ለብ ሲለው ይታወቀዋል። አፉንም እንደ መምረር አለው። ደግሞ ደጋግሞ ግን አስተናባሪዋን በሃሣቡ ይነርታታል።

...............................

«ወይኔ ባይተዋርነት!» - በልቡ ይቆጫል።

የሱሪውን አዝራር እየፈታታ ሳያስበው ወደ አንድ ጥግ ቦታ ቆም ብሎ ሽንቱን መሽናት ጀመረ።

«ክፍትስ እንዳንቺ አይነቱ። ረኸጥ!» - አንዴ በሃሣቡ አቀመሣት።

«......እንዴ እንዴ!......» የአድናቆት ሲቃ እየተናነቀቅ ለብቻው ሣቀ....... በጥርጣሬ አይነት አስተውሎት።

ቁልቁል ወደ እግሩም ወደ ሱሪውም አዝራርም ደጋግመው ተመለከተ።

«እንዴት!......እውነት መሽናቴ ነው?» ራሱን በራሱ ይጠይቃል። ደግሞ ይስቃል። ይስቃል። ተደንቆ።.......

አዘቅዝቆ መሽኒያውንም ሽንቱም ፈተሸ..... አስተናባሪዋን በሃሣብ ከመደብድብ ፋታ ያገኘው በዚህን አጋጣሚ ነበር።

«እንዴ! አላሸና እያለ የሚያስቸግረኝንና ብልቴን የደፈነውን የበሽታ ውታፍ ምን ከፈተው? በቃ ልድን ነው ማለት? እውን እንደ ቀድሞው ልሸና?...... ተመስገን አንድዬ!..... ተመስገን!...... ምን መድኃኒት ይሆን ያሸናኝ?.......»

በግራ መጋባት አይነት ለጥቂት ሰኮንዶች ያህል ቅዝዝ ብሎ ከቆየ በኋላ አንድ ነገር ትዝ እንዳለው ሁሉ ከመቅፅበት ተነቃቅቶ፤

«......ኧረግ! ኧረግ!..... ዱላዬ ናትና መድኃኒት የሆነችኝ። ያብርክሽ አቦ!.....» በፍቅር አትወሎት እያያት እያሻሻት ለበትሩ ምስጋናውን አቀረበ።

«......ያቺን እርጉም አንዴ በመዠለጤ የተፈወስኩ ብደጋግማትም ለዘለአለሜ መድኃኒት ትሆነኝ ነበር።

«ሆ!» በራሱ የሃሳብ ቀልድ ጥርሱን ፈገግ አሰኘ።

ባላገሩ የልቡን ቂም ረስቶ ለተወሰኑ ቀናት አላሸከለው የበሽታ ጭንቅ መፈእሰው ብቻ እያብሰለሰለ ከቅዱስ ጳውሎስ ሆስፒታል ፒያሳ እስኪደርስ ድረስ የመንገዱ ርቀት አልተሰማውም።

«ፓስተር! ጳውሎስ! ዊንጌት!......»

«.......አራት ኪሎ! ሾላ! ኮተቤ!......» ይጮሃሉ የታክሲ ረዳቶች።

«ልወዝወዘው በግሬ ልወዝወዘው በግሬ

ልወዝወዘው በግሬ፥

ሸበል ነው ሀገሬ፥

ሸጌ ልወዳጁ ሎሚ ይዟል በእጁ።»

..............................

«ኧረ ደሴ ደሴ ደሴ ደረቅ ወይራ

ገራዶ ገራዶ፥

አለቀልሽ ልቤ ተንዶ ተንዶ።»

«እየቆረቆረኝ ከልቤ ሳወጣሽ

ደግሞ ባይኔ ደግሞ ባይኔ

ደግሞ ባይኔ መጣሽ።»

......................

ባሻገር ካሉት የሙዚቃ መደብሮች የድምፅ ማጉያ አሸንዳዎች ድብልቅልቅ ያለ የዘፈን ጩኸት ያስተጋባል፥ ያንባርቃል ይዥጐደጐዳል....... ከቆዩትም ከዘመነኞቹም ዘፈኖች እየቀላቀለ.....

......የመሰንቆውና የክራሩ ሙዚቃ ባላገሩን ነሸጥ ያደረገውና ጆሮውን ሙሉ ለሙሉ ሰጥቶ ሊያዳምጥ ሲል የጃስና የጊታሩ ኳኳታ መሃል እየገባ ሲረብሸው......

አንዳንዴም እሱ የሚያሾረው የዋሽንት ድምፅ አይነት ሙዚቃ በጆሮው ላይ ሽው እያለ ሲቀልድበት......

ወዲያው ደግሞ የአዲስ አበባው የፈረንጅ ሙዚቃ መሣሪያ ድምፅ ሲደነፋ......

በዚህን መሰሉ የዜማ ትርምስምስ ውስጥ የዋግምት የሙዚቃ ስሜት ተቀስቅሶ በውስጡ እስክስታ ሲረግጥ.....

በአራራይ የዜማ ስልት አንድ ሸምገል ያሉ አዛውንት የመፅዋቶችን እጅ ሲማፀኑ እንደመጠ፥

«እናት ትወልዳለች አርጋ ሙሉ ገላ

እያደር ይመጣል ጭንቅና መከራ።

.................

«እምዮቼ ስለ አይነ ብርሃን አግኝቼ ያጣሁ።»

ከኪሱ አምስት ሣንቲም አውጥቶ በአክብሮት ሰጣቸው።........

የመኪናው ውርውር የአካባቢው ጩኸትና ግርግር ሌላም ያራዳ ትርምስምስ ህይወት እያስደነቀው ግራ ቀኝ በማማተር ርምጃውን መጥኖ ሲጓዝ ድንገት ከሚላፉ ሊስትሮዎች ጋር ሲጋጭ ነበር ከሚዋኝበት የሃሣብ ባህር ቀዝፎ የወጣው።

.......................

..............................................

....................................................................

«.......ደሞ ክፍት አፍ! ክፍትስ አንቺ አያ!» ኃይሉን በአንድ አስተባብሮ አስተናጋጇን ለአንዴና ለመጨረሻ ጊዜ በሃሳቡ ነረታት።

«......አሁን በርግጡ ጭራሹኑ እድን ይሆን?» በልቡ ጠየቀ ባላገሩ - ዋግምት። ቂሙና ደስታው እየተደበላለቁበት።

ፍሬ

«.......ግርማዬ የወር አበባዬ ከቀረ ሁለት ወር ሆነው እኮ!.....

«.....አረገዝኩ ማለት ነው?........

«......ምነው የዚያን ዕለት ቤትህ እንዳልሄድ እግሬን በሰበረው። ወየው የወደፊቱ ዕድሌ ሰባራነት......»

«ምን አልሽ ሰዓዳ?.....» ንግግሯን ሳላስጨርስ ነበር የነጠቅኋት።

«አረገዝኩ ነው የምልህ!»

«ምንድን!.....»

«ኦፋ አላውቅም! አላውቅልህም! አረ - ገዝኩኝ አረገዝኩኝ ነው የምልህ።»

«ምንድን ነው ያረገዝሽው?»

«እኔ ምን አውቃለሁ..... እኔ ምን አውቃለሁ..... ብቻ አረገዝኩኝ ግርምዬ!..... ወየው ጉዴ! ወይኔ ልጅቱ!»

ሰዓዳ መንታ መንታ ታነባለች የእንባዋን አንኳርም በጣቶቿ ነካ ነካ እያደረገች በማልመዝመዝ ታደርቀዋለች።

ሰው የሚያረግዘው የሰውን ዘር - ሰዓዳም ያረገዘችው የእኔንው የዘር ፍሬ። ይህንን ሁሉ አመዛዝኖ ለማሰብ ግን የተሰባሰበ አእምሮ አልነበረኝም።

ምን አረገዝሽ ማለቴ ይሁን እንዴት አረገዝሽ ወይንም ለምን አረገዝሽ..... አሁን አሁን ሳስበው በወቅቱ ያንን ጥያቄ መሰንዘሬ ምን መልስ ለማግኘት አስበኢ እንደ ነበር አይታወሰኝም።.......

..............................

ከአራት አመት በፊት የሚባልለትንና የትዕይንቱ መጋረጃ የተዘጋበትን የመሸበት የትናንት ትናንት ትዝታ ለምን ዛሬ እንደተቀሰቀሰብኝ አልገባኝም።

በምን ነበር ትዝ ሊለኝ የቻለው?..... ቆይ!..... ቆይ..... በምን ነበር?..... ምን ነበር አስብ የነበረው?.....

እህ! እህ! ታወሰኝ በብሩኬ ልቅሶ ነው። ብርኬ የኔው።

ወጉ አይቀርም አይደል። የአባት ስም ግርማዬ። የእናት ስም ሰዓዳ። የግርማዬ አባት መምሬ ደምሴ የሰዓዳ አባት ሀጂ ሀቢብ ሱሌይማን መኑር። የመስጊድ ካህን ወይንም ቋሚ የቤተ ፀሎት አገልጋይ የልጅ ልጅ ነው - ብሩኬ ግርማዬ ደምሴ።

ሀጂ ሀቢብ የቅድመ አያታቸው ስም ተቀንሶ ሲጠራ በጣም ይከፋቸዋል ብላ ሰዓዳ ትነግረኝ ነበር።

ለእኔ ግን የሚገባኝ የስም ዲሪቶ መሆኑ ብቻ ነው «እንዲህ ነበርኩ ከእንዲህ አይነቱ ዘር ነው የበቀልኩት - ብሎ ልብን ከማሞቅ በስተእቅ ከራስ እውነታ አይለውጥ ምን አደከማቸው?.....» እያልኩ ትንሽ ስብከት ብጤ እሰጣ ነበር - ለሰዓዳ።

እንድትነግራቸው - ወይንም እንድታውቀው።

ለነገሩማ አያታቸው ቀኛዝማች መኑርም ዋዛ ሰው እንዳልነበሩ ይተረክላቸዋል። ምኒልክን በፖለቲካና በሃይማኖት ይሞግቷቸው ነበር ይባላል። ነበር መሆኑ ደግ።

እንደሚወራውማ ቀኛዝማች መኑር በምኒልክ ዘንድ «የተወደዱና የተከበሩ» የሚል አመኔታም ያተረፉ የሀገር ሽማግሌ ነበሩ። ይህንን ሁሉ ያጫወተችኝ ሰዓዳ ነች። ሌላም ሌላም አውርታኝማለች…..

ከሀጂ ጋር የተያየነው አንዲት እለት ብቻ ነው። ለያውም ቆይታችን በደቂቃ የሚቆጠር ነበር።

ያጋጣሚ ነገር ሆኖ ከሰዓዳ ጋር አብረን ውለን እቤት ድረስ ሸኝቻት ልመለስ ስል ባያገኙኝ ኖሮ እስከወዲያኛው የምንተያይ አይመስለኝም ነበር።

ሰዓዳ በነገረችኝ ዝናቸውን ክብራቸው ብቻ አግዝፌ በማየቴ ነበር ሀጂን በአእምሮዬ አክብጄ የሳልኳቸው። እውነትም ሰዓዳም ግምቴም አልተሳሳቱም።

\*\*\*

«አንቺ ዘላን የሴት ወሮበላ ትምህርቱስ ተውሽልኝ?» ከሰላምታ በፊት ነበር ሀጂ ግሳጼው የቀናቸው።

«ፈተና ስለጨረስን እረፍት ላይ ነኝ ብዬ ነግሬህ የለ አባባ!።» ድንጋጤዋ ያስታውቅባታል።

«ጐሽ! ጐሽ!......» ማነህ ደም አንተ?» መልስ አልሰጠኋቸውም።

«አባባ ነግሬህ የለ ያን እለት እኮ የተረፍኩት አሱ ስላስጣለኝ ነው።»

«ጐሽ! ጐሽ!...... እህ አንተ ንህና። አላህ እኮ ትረፊ ሲላት ነው በኪነ ጥበቡ ያዳናት። ሁሌም ታጫውተኛለች። አላህ ዳኚ ሲላት አንተን አገጣጠማት። ጐሽ! ጐሽ!..... በሉ ግቡና ሻሂ በይው።»

«አባባ ስለምቸኩል ዛሬ አልገባም እግዜር ይስጥልኝ ባይሆን ሌላ ቀን መጥቼ እጫወታለሁ።……»

ምክንያቴን ሊያዳምጡ ግዜ አልነበራቸውም። «እኮ ግባ!.....» በማለት ምክንያቴን በትዕዛዛዊ መመሪያ ፉርሽ አደረጉት።

እኔውስ ምን ብዬ እኒያን ለምድር ለሰማይ የከበዱ አዛውንት አሻፈረኝ ልበል። እንጄን ወደ ኋላ አጣምሬ ተከተልኳቸው። ሰዓዳ ግን በአጋጣሚው ደስ መሰኘቷን አጫውታኛለች።

የሀጂ ጢም በሂና ርዳታ ቀልቶ ካልሆነ በስተቀር ተፈርጥሮ እንዲህ አይነቱን የወርቅ መርገፍ የመሰለ ጢም በነፃ መለገሷን እጠራጠራለሁ።

በጣቶቻቸው ላይ የሰኳቸው የወርቅና የብር ቀለበቶች ብዛትም ለውበት ሳይሆን ለናሙና የተደረደኡ አስመስሏቸዋል።

በጫት የበለዘው ተፈጥሯዊው ጥርሳቸው ብቻ ሳይሆን የወርቅ ጥርሳቸውም ጭምር ጉዳተኛነቱን አልሸሽግም።

ጀለብያቸውም ተፈጥሯዊ ግዝፈታቸውን ይበልጥ ስለሚያጐላው ጥላቸው ይከብዳል።

በተለይማ «ጐሽ! ጐሽ!» በሚለው ፈሊጣቸው ንግግር ከጀመሩና ወርቅ ጥርሳቸውን ብልጭ ካደረጉ በቀጥታ ምፀት መናገር ፈልገው እንደሆነ ማንም ያውቅባቸዋል።

ቤት ውስጥ ከገባሁ በኋላ ጭራሹን ኩስምን ብዬ አየሩ እንደ ወጣለት ባሎን የራሴን ሰውነት ሲላላ ታውቆኛል።

ደግነቱ የሰላት መስገጂያ ሰዓት ስለደረሰባቸው ሀጂ ከእኛ ጋር አልቆዩም።

«ሰዓዳ አጫውችው።» ብለው ነበር የተለዩን።

ከአጠገባችን ዞር ማለታቸውን እኔም ወድጄዋለሁ።

ግን ወደ ቤት ውስጥ ሲዘልቅ ከእነ ጫማ ይገባ ጫማ ተወልቆ ይሁን ስርዓቱን መች አውቄ፤ ብቻ ሰዓዳ «ግርማዬ ግባ! ግባ!» እያለች ከፊቴ ክው ክው ብላ ስትዘልቅ ነበር ድፍረት አግኝቼ ተከትያት ወደ ሣሎን የዘለቅሁት።

በኋላ ግን ድንጋጤዬ ገለል ሲልልኝ የሳሎን መግቢያ ነጠላ ጫማዎች ከበሩ ላይ ተኮልኩለው ያየሁት።

የሳሎኑ ምንጣፍ የኮርኒሱ ውበትና፥ የግርግዳ ላይ ጌጦቹ በአንድነት ሲታዩ እንደ ወርቅ ምርት ያብረቀረቃሉ።

ግን! ግን! እንዴት ከሳሎን ውስጥ የማረፊያ ወንበር ይጠፋል? ሶፋ የለ በርጩማ የለ - ከዳር እዳር የተነጠፈው ወርቀ ዘቦ ምንጣፍ የተከናነበ ፍራሽና ትራስ ብቻ ነው።

እኔ ግርማ የለመኩት በልጅነቴ ብርኩማ ላይ ከፍ ካልኩም በኋላ ባለ አራት እግር ደረቅ ወንበር ላይ….. ከዚህ የተሻለ ልምድ ቢኖረኝ በእንግድነት በሄድኩባቸው ቤቶች ውስጥ ለሰዓታት የተቀመጥኩባቸው ሶፋ ወንበሮች ብቻ ናቸው። ግራ መጋባት ይነሰኝ!

«ግርማዬ ጫማህን አውልቅና ፍራሹ ላይ ቁጭ በል - ጫማህን አውልቀው - አምጣው!» እያለ ስታዋክበኝ የባሳ ተደነባበርኩ። ጐረምሣ ቡ ጣጣ አለበት - በተለይም ተንከባካቢ የሌለው ወንደ ላጤ ላብ ይኖራል ካልሲ ላይታጠብ ይችላል…… ስንት ነገር አለ። አውልቅ በተባለ ብቻ ጫማ አይወለቅ። ሆ!..... ሆ!

ብቻ ግዴታዊ ትዕዛዟን ለመፈጸም ስል እንዳዘዘችኝ አደረግሁ። ሻዬን በስቅቅ ጠጥቼ ግቢው ውስጥ፥ ከሚርመሰመሰው አንድ ባታሊዮን የቤተሰቡ አባላት ጋር ተዋውቄ ለእናቷ እጅ ነስቼ….. ያቺን እለትና ግቢዋን ላልደግማት «እርም» ን ምዬ ነው የተገላገልኩት።

ከዚያም ወዲህ ቢሆን ሰዓዳ በኢት ካልሄድን ማለቷ አልቀረም። ግን ምኔ ሞኝ። አርፎ መቀመጥን የመሰለ እያለ ለመሳቀቅ ሆ! ሆ! ምን ይባላል ምን ይሉናል የማይባልበት መገባበዣ ቦታ ሞልቶ! ምን ቅብጥ?!

\*\*\*

ይሄን ሁሉ ያለፈ ትዝታ የሚቀሰቅስብኝ ይሄ ቀሪ ሀብቴ ብሩኬ ነው። ብሩኬ አራተኛ አመቱን ሊያከብር የቀሩት ጥቂት ቀናት ብቻ ናቸው።

ያኔ መፀነሱን ስሰማ ሞቱን እንዳልተመኘሁለትና በተለያዩ የውርጃ ሙከራዎች እናቱ ገላፈቻ እንድትለው ያልገፋፋኋትንና ዘሬን ለማምከን ስንቱን እንዳልቀበጣጠርኩ ዛሬ ደርሶ «ሳላየው ከዋልኩ የቁም ቅዠት ያቃዠኛል አንድ ነገር የሆነ ይመስለኛል።» የሚለው ፈሊጤ መልሶ እኔኑ የሚታዘበኝ እየመሰለኝ በፍሬዬ ላይ የወስንኳቸው የሞት ፍርዶችና ያለፈው ድርጊቴ ያፀፅቱኛል።

ብሩኬ እውነትም የተባረከ ነው። ሥራ ውዬ ስገባ ገና ድምፄን ከመስማቱ፤ የሚጫወትበትን ትርኪ ምርኪ ቅራቅንቦ በኪሱም በሸሚዙም እየከተተና እየታቀፈ ሮጦ ይመጣና የጥያቄውን አሸንዳ መክፈት ይጀምራል።

«አባባ ብኩት ገታህ!»

«አዎን ብሩክዬ ብስኩት ገዝቼልሃለሁ። ወይንም አልገዛሁልህም።»

«አባባ!»

«ወዬ የእኔ ጌታ!»

«ከሜላ ግታልኝ?»

«የከረሜላ እናት ስለሞች ለቅሶ ውዬ ነው የመጣሁት ነገ ግን እገዛልሃለሁ።»

«አባባ ኳሽ ግታልኝ?»

«እሺ ደመወዝ ስቀበል ቆንጆ ኳስ እገዛልሃለሁ።»

«አባባ ደሞት ምንድን ነው?»

«ደሞዝ ብር ነው ብሩክዬ?»

«የታለ ደሞት?»

«ገና ከመሥሪያ ቤት አልተቀበልኩም ጌታዬ!»

«አባባ!»

«ወዬ!»

«……አንተ ስላ ስትሄድ እነዚህ እነ ውሎ ይደበድቡኛል።»

«ቆይ ይህቺን ውሮ የሚሏትን አስቸጋሪ እኔ ነኝ ግርፍ የማደርጋት።»

«ደሞ እማማ ሞተች ይሉኛል እማማ ሙትት ብላለች አባባ?......»

ይሄን ግዜ ነው ብሩኬ ልቤን በኮልታፋ አንደበቱ ጦ የሚሸቀሽቀው።

እሱ እንደሆነ ክፉ ደግ ያለየ ዱዳ ህፃን፣ በምን ይሸነግሉታል? አዎ ሞታለች እንዳልለው የህፃን አንጀቱን ላሳርረውና ትንሹን ልቡን የሀዘን ቱቢት ላለብሰው ሆነ። የለም ሰዓዳ ኮብልላ ሳውዲ ገብታለች እንዳልለውም መኰብለል ምን እንደ ሆነ አይገባውም፤ ወይንም እሷ ዘንድ ውሰደኝ ሊለኝ ሆነ፤ ብሩኬን ሞግቶ መርታት የሚይቅተኝ እንዲህ ይሄኔ ነው።

«……ብሩክዬ አይዞህ እኔ ኳስ እገዛልሃለሁ፥ መጫወቻ ከቢሮዬ አመጣልሃለሁ አንተ ጐበዝ ልጅ ነህ እሺ? በል አሁን ‹ያ.ያ.ያ.ያ! እያልክ ዝፈንልኝ?» በማለት ልሸነግለውና ላታልለው ዘዴ ስቀይስ…..

«አባባ እማማ የት ነች? ሞተች? እማማ ጋ ውሰደኝ…..» በማለት የፈራሁትን ጥያቄ ሰንዝሮ አሸማቀቀኝ - ብሩኬ። «እማማ!?...... ደግሞ ከምቼ ጀምሮ ብሩኬ?» ምላሽ አገኘ ይመስል።

ትኩር ብዬ አየሁት እየቆዘምኩ። እንባ አይኔ ላይ ችፍፍ ብሎ ወረድኩ እያለ ሲያስፈራራኝ በአመልካች ጣቴ ነካ እያደረኩ ለማለዘብ ስታገል ይሄንን የስሜቴን መለዋወጥ ያስተዋለው ብሩኬ እሪ በማለት ከእኔ ቀድሞ እንባውን ዱብ ዱብ እያደረገ፤

«እማምይይዬ ቶሎ ነይልኝ!» በማለት ያመቀውን ብሶቱን በእንባ አጀብ ይፋ ገለጠው።

«ዝም በል አንተ ጨምላቃ! ምን ልሁን ብለህ ነው የምትነፋረቀው!?» ጠበቅ ባለ ቁንጥጫ ድብን አደረግሁት። በእጄ ቁንጥጫ አጠገቤ ያለውን ብሩኬን በልቤ ቆመጥ ደግሞ ሳውዲ ያለችውን ሰዓዳን እየቀጣሁ።

እሱ እርር እያለ ጉዳቱን ገለጠ። ሰዓዳም ካለችበት ሆነ ስትማፀነኝ ተሰማኝ - በሃሣብ።

ቁንጥጫዬ ለብሩኬ ምክንያት ሆኖት፤ «……እማምይዬ ሸዓድይይዬ!.....» እያለ በትንሹ ልቡ ሰውሮ የያዘውን የእናቱን ስም ደጋግሞ እየጠራ አለቀሰ።

እኔንም ማስለቀ ሳይሆን አንሰቀሰቀኝ። እያለቀስኩ አባበልኩት። ብሩኬ ግን እያለቀሰ በማስለቀስ አስክሬን አልባውን ሙሾ አደመቀው።

ለመጀመሪያ ጊዜ የልብ ስብራት የሚሉት ስሜት ሲያጠላብኝ ተሰማኝ።

ብሩኬ ለካስ ምሥጢር መያዝ ይችላልና? በየእለቱ ሳሞኘው እሱም በልቡ «ውሸታም ነህ ምሥጢሩን መች አጣሁት!» እያለ አልጋጦብኝ ኖሯልና። እንደ አዋቂ አፈርኩት - አይኔንም አሰበረኝ - የእኔው ብሩኬ።

«በቃ ዝም በል!» እያልኩ እንደማባበልም እንደ መቆጣትም በማለት እንባውን በመሃረብ ስጠራርግለት ስሜቱ ትንሽ እንደ መመለስ አለና እንደ ገና አገርሽቶበት፤ «ህእ! ህእ! ህእ!.....» ብሎ ስቅስቅ አየለ ተርገፈገፈ።

«ብሩክዬ ና ሸምሱ ሱቅ እንሂድና ከረሜላ ልግዛልህ። በቃ ዝም በል። ጐሽ የእኔ ልጅ…… እንካ ፍራንክ።…… እንካ እስኪሪብቶ…… ቡ.ሩ.ኬ ግ.ር.ማ ብለህ ፃፍ….. መልክህን በመስታወቱ ውስጥ አየኸው። አቤት ስታለቅስ ማስጠላትህ!......»

ለቅሶውን ላስተወው ብዙ ምክንያቶች ደረደርኩ ብሩኬን ግን የትኛውም ምክንያቴ ሊያሞኘው አልቻለም።

«ሸአድይይዬ….. እማ - ምይዬ….. ነይልኝ!......» ቢቸግረኝ ሰዓዳ ከሳውዲ በቅርቡ የላከችለትን አዲስ ሙሉ ልብስ ከደበቅሁበት ቦታ ውስጥቼ ስሰጠው ያ ሁሉ ሀዘኑ፥ ያ ሁሉ ልቅሶው እንደ ጉም በንኖ ትንሹ ክብ ፊቱ እንደ ማለዳ ጀንበር ፏ ብላ ደመቀች።

ይስቃል - ያስካካል - ይቦርቃል - አዲሱን ልብሱን ያቅፈዋል - ይስመዋል - ሱሬውን ይለካዋል - የጃኬቱን ቁልፍ ይስባል - የአዲሱ ልብስ ደስታ የሚያደርገውን አሳጣው።

አይ የልጅነት ስሜት ወዲያው ይቆስላል ወዲያው ይጠግጋል ዘመነ ርግብነት።

ከሳውዲ የተላከው ስጦታ ለብሩኬ ብቻ ሳይሆን ለእኔም ነበር። ነገር ግን ስጦታውን በስጦታነቱ አክብሮ መቀበል ለሰዓዳ እኩይ ድርጊት ይቅርታ ማድረግ ስለመሰለኝ ከፖስታ ቤት ከተቀበልኩ ጊዜ ጀምሮ አሽጌ ነበር ያስቀመጥኩት።

ለብሩኬም ቢሆን ከእናትህ የተላከልህ ስጦታ ነው ብዬ ማሳየቱን አልወደድኩም። እኔም ብሆን ከላከችልኝ ቆንጆ የአይን መነፅር በስተቀር በአንዱም እንደማልጠቀም መወሰኔ ልብሱን በለበስኩ ጊዜ ሁሉ እንዳላስታውሳት ስለፈለግሁ ነው። እንዲህ የብሩኬ የአንባ ጉልበት ሃሣቤን ባያሽረኝ ኖሮ።

«አባባ አንተ ኮንጆ!» ብሎ ጉንጩን ሳም አደረገው።

«ብሩክዬ አንተም ቆንጆ!» አፀፋውን መለስኩለት።

«አባባ ሸዓዳዬም ኮንጆ!» አፌን አይኔንና አዲሱን ልብሱን ተራ በተራ ሳም ሳም ካደረገ በኋላ ያው ሞገደኛ የስሜቱ ማዕበል መነዋወጥ ስለጀመረ ቅዝዝ ፍዝዝ ብሎ ጀርባውን ሰጥቶኝ ቆመ።

«እንግዲህ ብሩኬ አትጨማለቅ። አኮርፋለሁ አለቅሣለሁ - የምትል ከሆነ ልብሱን ነው ወስጄ የምሸጥብህ። እረፍ! ና ሳመኝ! ትወደኛለህ?......»

«አባባ አንተንም ሸዓድዬንም ውድድድ አደርጋችኋለሁ።» እያለ እንቅ አድርጐ እያገላበጠ ሳመኝ።

ምነው መቅናቴ ቢገባው? የሰዓዳን ስም እየጠራ በሙሉ የልጅነት ስሜት ሲስመኝ እሷን የሚስም እየመሰለኝ ልቤን ክፍት አለው። እሱ ግን ስሜቴና ስሜቱ ስላልተገናኙ ሊረዳኝ አልቻለም። ስሟን ደጋግሞ እየጠራ - አየሩን እንደማቀፍ እያለ - ልብሱን እያስመሰለ በልቡ ሲስማ ታየኝ። እኔም በቁጭት አስተዋልኩት።

ብሩኬ አንዴም ሲያለቅስ ወዲያው ሲስቅ ሲሮጥ ሲዘል ከቆየ በኋላ ድክም ብሎት ስለ ነበር እንቅልፍ ሲያጐላጅጀው ስላየሁ ወስጄ አስተኛሁት።

እሱ ፈገግ እንዳለ በእንቅልፍ ተረታ እኔ ግን ልቤንም ፊቴንም በማጨፍገግ ትኩር ብዬ የፊቴን ቅርፅ መመርመር ጀመር።

ቅንድቡ አካባቢ እኔን ይመስላል - የአይኑ ጐላ ጐላ ማለት ወደ ሰዓዳ ይወስደዋል - የጣቱ አረዛዘም እንደ አባባ ነው - የአገጩ ሾል ማለት ልክ የእናቱን ቁርጥ ነው…… ሌላስ ሰዓዳን የሚመስለው በምኑ ይሆን?...... እያልኩ ለብቻዬ ስመራመር ነበር አራት አመት ወደ ሃኡላ አስፈንጥሮ ሃሣቤ ያነጐደኝ።

\*\*\*

ቀኑ ታህሣሥ ሰባት ነበር። አንድ ሰብዓዊ ርዳታ ሰጭ ድርጅት በየዓመቱ በሚያደርገው የእግር ጉዞ ፕሮግራም ላይ ለመገኘት ብዙ የአላማው ተባባሪ ተጓዦች በጉዞው መነሻ ሥፍራ ተሰባስበዋል። እኔም አንዱ የጉዞ ታዳሚ ነበርኩ።

የአራተኛ ዓመት የምህንድስና ኮሌጅ ተማሪና የክፍል ጓደኛዬ የነበረችው ትብለፅ የጉዞውን ትኬት እንድገዛ ግድ ስላለችኝና የድርጅቱን ሰብዓዊ ርዳታ ሰጭነት እየተረከች ባትሰብከኝ እኔ ለእንዲህ አይነቱ ጉዳይ ብዙም ቁብ አልነበረኝም።

የጉዞው አላማ ባደንቅም በተጓዥነት ተመዝግቤ ጊዜዬን በፕሮግራሙ ውስጥ መመደቡን ግን ከአሁን በፊት አልሞከርኩትም።

«ግርማ ሙት ታህሣሥ ሰባቱ ጉዞ ላይ የማትገኝ ከሆነ መጣላታችንን እወቅ።» ብላ ትብለፅ በይሉኝታ ባታስረኝ ኖሮ የሚከፈለውን ብቻ ክፍዬ ጉዞው ላይ ባልተገኘሁ…… ሰዓዳም ባልተዋወቅሁ ብሩኬ…… የሚባል ፍሬም ባላበቀልኩ ነበር።

«…….ተጓዡ በእግር ተጉዞ የሚያርፍበት ቦታ ከእዚህ ከመነሻው 22 ኪሎ ሜትር ያህል ይርቃል። የመልስ ጉዞው የሚሸፈነው ግን ድርጅቱ ባዘጋጀው መኪና ነው……» የሚለው የፕሮግራሙ አስተዋዋቂ መልዕክት ተግባራዊ የሆነው ለሁሉም ሳይሆን ለጥቂት ብቻ ነበር።

ጉዞው በእግር ተጠናቀቀ ለመመለሻ የተመደበው መኪና ግን አነሰ። ተጓዡም በረከተ። ጊዜው ጨለመ።

ጉድ ፈላ!

ጉዞውን በሞራል - በዘፈን - በሆታ የጀመረው ተጓዥ ከታሰበው ቦታ ደርሶ መመለሻ መኪና ቢጠይቅ «የመኪና እጥረት ስላጋጠመን በጣም ይቅርታ እንጠይቃለን። መኪና ያላገኛችሁ ተጓዦች በቡን እየሆናችሁ በእግራችሁ ዝለቁ።» የሚል ምላሽ ስላገኘ ያ ሁሉ ደስታ በሀዘን ዘፈኑ በምሬት ቋንቋ ተለውጦ መተረማመስ ተፈጠረ።

ግማሹ ድርጅቱን ይዘልፋል፤ ከፊሉ ራሱን እየነቀነቀና ከንፈሩን እየመጠጠ «በአዋቂነት ብስለት» ይቆጫል። አንዳንዱም በአስተባባሪዎቹ ላይ ዛቻ ያዥጐደጉዳል። ቁርጡን ያወቀው ደግሞ ወገቡን ጠበቅ አድጐ የመልስ ጉዞውን በእግር ተያይዞታል።

የአካባቢው ወሮበላም ለዘረፋ አሰፍስፏል - ለቅሚያ አኮብኩቧል። እኔም ነገር ሁሉ ተምታቶብኝ ደንዝዤ ቆሜአለሁ።

«አንተ ልጅ እነዚህ ዱርዬዎች ሊዘርፉኝ ነው። እባክህን አብረን እንሂድ። ወይኔ አንዱን ጉትቻዬን ወስደውብኛል…… ያውልህ ያ ልጅ ሳይሆን አይቀምር ከጆሮዬ ላይ መንጭቆ የወሰደው።…… አሁን የአንድ ጆርፕ አርተፎሻ፤ ጉትቻ ምን ይጠቅመዋል?..... ውሰደው ይጥቀምህ እባክህን አንተ ልጅ አብረን እንሂድ!» ብላ ክንዴን አጥብቃ ያዘችኝ - የመጀመሪያው ቀን ሰዓዳ። ልቤን ደግሞ ጨምድዳ መያዝ የጀመረችው ከዚያች ዕለት በኋላ በተፈጠረው መቀራረብ መንስኤነት ነው።

\*\*\*

«ሀሎ! እባክዎን ሰዓዳ ሀቢብን ነበር?»

«ቆይ ልጥራልዎ!»

«……አቤት!»

«ሰዓዳ እንደምን አደርሽ! ግርማ ደምሴ እባላለሁ። ትናንት ማታ የሸኘሁሽ ነኝ።

«ውይ ግርማ አንተ ደህና ገባህ!»

«እኔ ደህና ገባሁ አንቺስ?»

«እኔማ ምን እሆናለሁ። ከቤቴ በራፍ ላይ አይደል እንዴ አድርሰኸኝ የሄድከው።»

«ቤተሰቦችሽ ተቆጡሽ እንዴ?»

«ምን አድርጊ ብለው ነው የሚቆጡኝ እግዚአብሔርዬ አንተን ባይጥልልኝ ኖሮ ዱርዬዎቹ ዘርፈውኝ ብቻ ይለቁኝ መሰለህ….. ደሞ ሰው ሁሉ ዝም ብሎ ማየቱ አይገርምህም!?.....»

«ማን እሱን ያስባል ብለሽ ነው ሁሉም እንዳየሽው ለራሱ ተጨንቆ ነበር። እቤት ካልተቆጡሽስ ደህና!......»

«አንተስ ችግር አልገጠመህም!»

«ምን እሆናለሁ ብለሽ ነው ሰዓዳ!......»

«ግርማ ባባትህ ቤት ናና ሻይ ልጋብዝህ?»

«……አሁን ይህንን ከወለታ እኩል ቆጥረሽ ብድር ልትመልሺ ነው።»

«ምን ማለትህ ነው ነፍሴን ከማዳን በላይ ምን ልታደርግልኝ ፈለግህ?»

«ግዴለም ሌላ ቀን ይሆናል?»

«እባክህ እሺ በለኝ ግርማ?»

«ሰዓዳ ሌላ ቀን ትጋብዥኛለሽ።»

«በፍፁም ግርማ ሙት መጋበዝ አለብህ።»

«ለአባባም ነግሬው ቤቱን ካላሳየሽው ብሎኛል። ተው እሺ በለኝ።»

«እንድትለምኚኝ እኮ አይደለም ሰዓዳ ጥናት ስላለብኝ ብቻ ነው።»

«ግራም ሙት ዋና ነህ ምን አለ እሺ ብትለኝ።»

«ሌላ ቀን እኮ አልኩሽ ሰዓዳ።»

«እሺ ከት/ቤት ስትወጣ ልጠብቅህና እዚያው አካባቢ እንገናኝ።»

«በከንቱ እኮ ነው የምትቸገሪው ለማንኛውም የግድ መገናኘት ካለብን አምስት ኪሎ ቴክኖሎጂ ፋኩልቲ ፊት ለፊት ዛሬ በዘጠኝ ሰዓት ላይ ጠብቂኝ።»

«እሺ! ግን ልብ አድርግ እንዳትቀር።፡»

«ምን ማለትሽ ነው ሰዓዳ።»

«በቃ እሺ ቻው!»

«ቻው ሰዓዳ።»

\*\*\*

በቀጠሮው እለት ሰዓዳ ጋበዘችኝ - በሌላኛው ቀን እኔ - በሦስተኛው ቀን እነ ሰዓዳ ቤት - ከዚያም እኔ - ሰዓዳ - ሰዓዳ - በሰባተኛው ቀን እኔ ተዘጋጅቼ እቤት ጋበዝኳት። ሰዓዳ ምንም እንኳን ባትዘጋጅ እያመነታች ግብዣዬን ተቀበለችኝ።

የዚያን ዕለቱ የእኔ ግብዣ መብል መጠጥ ብቻ አልነበረም። ተሳሳትን - ወደቅን። ውድቀታችን ደግሞ ፍሬ አፈራ - ብሩኬን።

የፍሬው ጐምዛዛነትም ሰዓዳንም እኔንም ከቤተሰቦቻችን ጋር አቃቃረን - አቆራረጠን።

\*\*\*

ሰዓዳ ብሩኬን የተገላገለችው ከሀጂ ሁለተኛ ሚስት፥ ከእርሷ እንጀራ እናት ዘንድ ተደብቃ ነበር።

ብሩኬ በተወለደ በአስራ አንደኛው ወሩ በአባቷ ውሣኔና እቅድ ለሳውዲ ጉዞ ተዘጋጂ ተባለች። ብሩኬን ለእኔ ልቧን ለሳውዲ ሰጥታ ተሰናበተችኝ።

ብሩኬም ቤት ድረስ የተላከልኝ እንደ ዕቃ በአደራ አድራሽ እጅ ነበር። አበቃ።

ደብዳቤዋና ስጦታዋ ግን ደጋግሞኛል። ባልደሰትበትና - ባልጠቀምበትም።

\*\*\*

ብሩኬ ሦስት ሻማ እስኪያበራ ድረስ በእናቴ እቅድ ይደግ እንጂ እንደ ምኞቴ ስላልያዙት - በኑሮዬም ስለተጠናከርኩና ከመስክ ሥራም ስለተገላገልኩ…… «ሙዓለ ህፃናት አስገብቼ ላስተምረው?» በሚል ምክንያት ነው አማላጅ ልኬ ከአምቦ ያስመጣሁትና ከእኔ ጋር መኖር የጀመረው።

እርግዝናው የተነገረው በአማላጅ - የመውለጃ ቦታ የተመቻቸለት በአማላጅ - አያቶች ሁኑት ለማለት አማላጅ - ከአባቱ ጋር ይኑር ለማለት አማላጅ - ያለውዴታው ተፈጥሮ ህይወቱ በአማላጅ የተሣሰረ ፍጡር። የመዘዘኛው ብሩኬ መፈጠር ስንቱን አሳይቶኛል!

አባቴ «ቤቴን አርክሷል ክብሬን አዋርዷል» በማለት፤ «ውጉዝ ከመአርዮስ በሥልጣነ ጴጥሮስ ወጳውሎስ!» ብሎ በመገዘት ልጅነቴን እስከመካድ የደረሰውም በዚህ ህፃን መፈጠር ነው።

እማም ብትሆን፤ «የውሾን ነገር ያነሣ ውሾ!» ብላ መሃላዋን በተረት አፅንታለች ማለትን ሰምቻለሁ። እንዲህ የወላድ አንጀታቸው ተጐማምዷል ማለትን እየሰማሁ እኔስ ምን ብዬ አይናቸውን አያለሁ በማለት ነው ተቆራርጩ የቀረሁት። አፍሬም ታብዬም። ህፃኑ ሲናፍቀኝ ግን የመሃል ቤት አገናኚአችን አክስቴ ነበረች።

ብሩኬንም ቢሆን አማላጅ ሆና ወስዳ ለእኔ ወላጆች ለህፃኑ አያቶች ያስታቀፈችው ይህቺው አክስቴ የእናቴን «የነፍስ አባት» ሽምግልና ይዛ ነው።

መጀመሪያ ግድም ቤተሰቦቼ ብሩኬን ተጠይፈውት ነበር ማለትም ሰምቻለሁ። «ሥርዓተ ጥምቀቱን» ካስፈፀሙለት በኋላ ብሩኬ በማለት ስም አውጥተውለት የልባቸውን ቅይማት በስም ከለላ ከሸፈኑ በኋላ ነው፤ «አይናችንን በአይናችን ለማየት ያበቃን አምላክ ይመስገን።» በማለት የልጅ ልጅነትን መብት ያጐናፀፉት። የሚለው መልዕክትም የደረሰኝ በመልዕክተኛ ነው።

የሰዓዳ ቤተሰቦችም «ተወፊቅ» የሚለውን መጠሪያ እንደመረጡለት ሰዓዳ አጫውታኛለች። ጥቁር ይሁን ቀይ አንድም ቀን ግን አያቶቹ አይኑን አላዩትም።

«አንዴ ከተወለደ ምን ይደረጋል፤ ይሁን የአላህን ነፍሳት ያበራክታል። እርሷን ግን ሃራም!» በማለት ነው የመፈጠሩን መብት ሀጂና ሃዋን ያረጋገጡለት።

\*\*\*

«አባባ! አባባ! እህህህህ!...... ሸዓድ…….ይይዬ! አባባ! አባባ! ይቺውሎ ትመታኛለች…… ሸዓድዬ…… ዋ! ውሎ…… ያይት ሙሽላ…… አኩኩኩሉ…… አልነጋም…… ዋ! ለሸዓድዬ ነው እይምነግርልሽ! ዋ!......»

ብሩኬ በእንቅልፍ ቡ ይቀባዥራል። አንዳንዴ ይስቃል። ወዲያው የሚያለቅስ ይመስላል። ውሮን ደጋግሞ በሰዓዳ ስም ያስፈራራል። እንደመባነንም እንደመደበትም እያለው ይወራጫል……። እኔም በውኔ ሳቅሁ - በልቤ አለቀስሁ።

«አባባ ሸዓድዬ ጋ ትወስደኛለህ?» ድንገት ከእንቅልፉ እንደባነነ የጠየቀኝ ጥያቄ ነበር።

«አዎን እወስድሃለሁ ብሩክዬ። ግን ሰዓዳ ያለችው የት ነው? ስለ ሰዓዳ የሚነግርህ ማነው? በል ንገረኝ ጐሽ የእኔ ልጅ?......» ለምን ይህንን ጥያቄ ልጠይቀው እንደፈለግሁ አልገባኝም።

«ሸዓድዬ ያለችው ፈለንጅ አገል ነው። አተለ አባባ?»

«ማን ነገረህ?»

«ይቺ ውሎ ነቻ!»

የስምንት ዓመቷ ውሮ የአክስቴ ሁለተኛ ልጅ ነች። ቤታቸው ቅርብ ስለሆነ ብሩኬ ቀን ቀን የሚውለው እዚያው በመሆኑ ከእኔ ጋር የምንገናኘው ለአዳሩ ሲመጣ ብቻ ነው።

አሁን የምኖርበትን ቤት በኪራይ አፈላልጋ ያገኘችልኝ ይህቺው የውሮ እናት አክስቴ እመናሹ ናት።

ለእኔ ያላት ፍቅር ለብቻው ነው። እኔም ብሆን ወላጅ እናቴ ናት ብዬ ለሰው ባላስተዋውቃትም በተግባር ግን ካማጠችኝ እናቴ አታንስም።

የቤት ሠራተኛዬ ተመላላሽ መሆኗ ከፋ እንጂ ብሩኬ አዘውትሮ እዚያ ቤት ባይሄድ ፈቃዴ ነው። ከነውሮ ጋር መዋል ከጀመረ ጀምሮ ነው ብልሽት ያለውና አዳዲስ ጠባይ ያመጣው።

«ለወንደ ላጤ የሚያስፈልገው ተመላላሽ ሠራተኛ ነው» ብላ ማዕቀብ የጣለችብኝ ይህቺው አክስቴ ናት።

«ዝም በላት ብሩክዬ ይህች ውሮ የምትለውን አትስማት። ቆይ ቁንጥጥ አደርጋታለሁ።»

«አባባ ሸዓድዬ ሙትት አላለችም? መቼ እንው የምትወስደኝ?»

«በቃ አሁን ተኛ - ተኛ ጐሽ ነገ ነው የምወስድህ።»

«ነገ ነው የምትወሽደኝ! እሸይ! እሸይ! እሸይ!›……» ከደስታው ብዛት የተነሣ ተስፈንጥሮ ተነስቶ ጥምጥም ብሎ ሳመኝ - አይኔን - ጉንጩን - አፍንጫዬን አንገቴ ሥር - የትኛውም የፊቴ ክፍል አልቀረውም። ፈነጠዘ - ፈነደቀ።

ግን ነገ መድረሱ አይቀርም ሲደርስ ምን ልለው ይሆን። «አዎን ሰዓዳ ሞታለች ቁርጥህን እወቀው ብዬ በዕድሜው ማለዳ መርዶ ላረዳው! - ወይንስ እንደገና ሌላ ነገ ላስጠብቀው!......»

እኔው ፈጥሬው እኔው ስዋሸው ልኖር? ግን እስከ መቼ?...... ብሩኬም እኔም ሰዓዳም አናውቅውም። ብሩኬ ግን በተስፋ ነገን ይጠብቃል። እንዳፈለገው «ነገ ለራሴ ይጨነቃል» ይባል የለ። ይሁና! የነገ ምሥጢር የሚፈታው ነገ ራሱ ነው።

ስሞተኛው

መጠጥ ቤት ገብቶ አርፎ የመጠጥ ጉዳዩን ብቻ ተኩሶ መውጣትን ጭራሽ አለመደበትም። ኮማሪቷን ወይንም ባሬስታውን ሴት ከሆነች የቡና ቤቷን ባለቤት እነዚህ ሁሉ ታግሰው ለስድቡ የአፀፋ ምላሽ ካልሰጡት ደግሞ በየመጠጥ ቤቶች ውስጥ የሚርመሰመሱትን ኦቾሎኒ ቸርቻሪዎች የካሲና የካኒቴራ ሱቅ በደረቴዎች አለያም ሎተሪ አዘዋዋሪዎችን መነጀሱ አይቀርም - ላምድ ሆኖበት።

ለምን እንደ ሆነ ግን እርሱውም ቢሆን ምክንያቱን በውል አልተረዳውም።

ብቻ «ያስጠሉኛል!» ይላል። ለምን? አያውቀውም።

«ስሚ ቀዝቃዛ ቢራ አይኔ እያየ ከፍሪጅ ውስጥ አምጪልኝ! መስሚያሽ ይደፈንና።» አንድ ዕለት ነው ገና መጠጥ ቤት ገብቶ ቁጭ ከማለቱ አስተናጋጇን የለከፋት።

«ምን?» የተሰደበችው አስተናጋጅ ነች - ጠያቂዋ።

«ምንስ ብል ምን አባሽ አገባሽ፥ - አፈር ያግባሽና!»

«ኧረ ራስዎትን አፈር አባትዎን!» ያልተዘጋጀችበት ውርጂብኝ ሲወርድባት ደንግጣ።

«ማን እኔን?»

«አዎን ራስዎን ነው። እኔን ሲሰድቡኝ ቅቤ ቀቡኝ መሰለዎት?»

«የማነች ጨምላቃ?»

«አይ እንግዲህ አትበሳበስ - የሰው ቀላል።» አንቱ ማለቷን በአንተነት ለውጣ።

«ማንን እኔን?»

«ኤዲያ! አዎን አንተነው ምን እንዳትሆን? ብስብስ!»……

ካልተደባደብኩ እያለ ሲጋበዝ የቡና ቤቷ ባለቤት እመት አቻሜ ይርሣው ድንገት ባይደርሱና ለግልግል መሃል ባይገቡ ኖሮ ጠቡ ተካሮ በተባባሰ ነበር።

«አንቺ ከማን ጋር ነው ደምጎ ዛሬ አፍ የምትካፈቺው?» ይጠይቃሉ እመት አቻሜ እየተውረገረጉ።

«…..እኔ እኮ የማይገባኝ ነገር እዚህ ቤት የምትገቡት ሁሉ ሳምንት ባልሞላ ጊዜ ውስጥ ልባችሁን ምን እንደሚደፍነው ነው።……» አቻሜ አንዴ መነዛነዝ ከጀመሩ ንጋት ከሌት የማጋጠም ብርታት ያላቸው ነትራካ ናቸው።

«…..መጀመሪያ ስትቀጠሩ እየተቅለሰለሳችሁ መሬት መሬት እያያችሁ በትህትና ጣታችሁን እያፍተለተላችሁ ‹ባሌ ሞቶብኝ በሕፃንነቴ ተድሬ በተወለድኩበት አካባቢ ችግር ስለገባ የትምህርት ቤት ጓደኛዬ አስኮብልሎኝ……» የምክንያታችሁ ድርደራ አቤት ሆድ ማራራቱ…..»

ይህንን ባህሪያቸውን የሚያውቁት ሠራተኞቻቸው አንዴ ሀተታ ድርሳናቸውን ከከፈቱ ቶሎ እንደማይለቁ ስለሚያውቁ አንዱ ለአንዱ እያሽሟጠጣቸው ከአጠገባቸው ዞር የሚሉት ቶሎ ነው።

አብልተው ማስተፋታቸው ከፋ እንጂ አቻሜ ሰው ጠገበን የማያውቁ ርሁርህም ናቸው። አይ የመስተንግዶ ችሎታ! ከማንም ዘንድ አይገኝም።

ብቻ አጉልነታቸው አቤት ደምና ዘር ሲመርጡ!

«በእናቴ የቀኛዝማች የልጅ ልጅ፥ አባቴ ደግሞ የደጃች እከሌ ሦስት ቤት…..» እያሉ ያልተቀላቀሉትን ደም ያንቦጫርቃሉ።

«…..ዳሩ እኔ አቻሜለሽ እንደ ሌሎቹ ከሥር ከሥራችሁ እየሄድኩ አልውልም ምን ታደርጉ። የፈለጋችሁትን እያማረጣችሁ ትጨልጣላችሁ። በሥራ ሰዓት ሥራችሁን እየተዋችሁ ከማንም ጋር ስትዳሩ የት ሄዳችሁ ብዬ አልኮሰተር አልቀጣ ምን ታደርጉ እውነት አላችሁ።

«……ደግሞ አልፎ ተርፎ የእንጀራ ገመዴን ለመበጠስና ደንበኞቼን ልታባርሩ ይሄን አርባ ክንድ ጅራፍ ምላሳችሁን ታሾላላችሁ…..» እንባ እንባ እየተናነቃቸው ድምጻቸው ስልል በማድረግ ብዙ ለፈለፉ።

«እሜትዬ እርስዎ እኮ ጉዳዩ ስላልገባዎ ነው......» አቻሜለሽ የማደርገውን አውቅ የለ ግዴለም።» ወደ ነገር ተንኳሹ ጠጪ እየተራመዱ።

«ጌታዬ እነርሱን ይተዋቸውና የሚፈልጉትን እኔንው ይዘዙ?»

«ይገርሞታል እኮ ገና ገብቼ አረፍ ከማለቴ የስድብ አሸንዳውን ከፈተችብኝ።…..»

«……እባክሽ ቀዝቃዛ ቢራ አምጪልኝ? ማለት ምን ነውር አለበት?» ቢሻው በግርምት ፈገግታ እራሱን እየነቀነቀ ይመልስላቸዋል።

«በለፈለፉ ባፍ ይጠፉ።» - በልቡ ሳይተርት አልቀረም።

«እነርሱን ይተዋቸው አይሄሄ ሰው ተገኝቶ የቢቸግር ጥርቅሞሽ ናቸው።» በማለት እያጉተመተሙ የታዘዘውን ቀዝቃዛ ቢራ ሊያመጡ መለስ ሲሉ - ቢሻው የስድቡን እንካ ሰላንቲያ ሁሉ ዘግቶ ቀልቡን በአቻሜለሽ ላይ ጥሎ በሃሣብ ኮበለለ።

«አይ አካሄድ፥ ድንቅ ነው! የመቀመጫዋ ስፋት የወገቧ መረግረግ የባቷ መፈርጠም የቁልፍ አያያዟ ቄንጥ አጀብ!......

«……አይኗ ራሱን የቻለ የቋንቋ ንግግር ክሂል የተለገሰው ይመስላል። እውነትም አቻም የለሽ!......

«……አንገቷን ሰበቅ የዓይኗን ብሌን ወዲህ በማሽከርከር ቅንድቧን ከፍና ዝቅ ስታደርግ የመውደድንም ሆነ የጥላቻን ቋንቋ አሣምራ ነው ከአስተያየቷ የምታስነብብ። - ዋዛም አሮጊት አይደለች እንዲያው በወጣትነት ምን ዓይነት ውብ ነበረች?.....»

ቢሻው ከሃሣቡ የባነነው ያዘዘው ቢራ ተከፋፍቶለት ከፊት ካለው ጠረጴዛ ላይ ገጭ ብሎ ሲቀመጥ ነው።

ቢራውን ትክ ብሎ አስተዋለው።

ጠርሙሱ ከቅዝቃዛው የተነሣ በላቦት ወርዝቶ ጭጋግ ለብሷል። ልቡም እንዲሁ ዘንቦ ያላባራ የሀዘን ደመና አዝሏል።

«ቢ. ሻ. ው» ብሎ በወረዛው የቢራ ጠርሙስ ላይ ስሙን ከፃፈ በኋላ ብድግ አድርጐ አንድ ሁለቴ ተጐንጭቶ ሲያስቀምጥ የጻፋቸውን የስሙን ሆሄያት በጠርሙስ ላይ የታተመው የጣቱ አሻራ ደልዞ አጠፋው።

እንደ እውነቱ ከሆነ ግን የጣቱ አሻራ ብቻ ሳይሆን የሕይወቱ አሻራ ቀለበትም የተጣመረው ከመጠጥ ጋር ነው።

ያዛጋል - ያፋሽካል - መጠጥ ካልቀመሰ።

ይንቀዠቀዣል - ይቅበዘበዛል - አልኮሆል ሳይሸተው ውሎ ካደረ። ካደረ እንኳ ማለት አይቻልም ያለ መጠጥ ይዋል እንጂ ማደር አይችልማ።

«ቢሻው ለምን መጠጥ አትቀንስም?» ብሎ እርሱን ለመምከር የቃጣው መካሪ ብሶቱን መስማት የፈለገ ብቻ ነው።

«እኔ ቢሻው ከማንም የማንስ አልነበርኩም። በትምህርቴም ቢሆን አላሳርፍም። ቀብረው ያስቀሩኝ እነማን እንደሆኑ አውቃለሁ።…..

«…..ሥራ እስኪያጁስ ቢሆን ምን ያውቃል? ውሣኔ መስጠት እንኳ የማይችል። ብጠጣ ባልጠጣ ስለ እኔ ሕይወት ምን ጥልቅ አድርጐት ነው? ጠጪ ነው ለኃላፊነት አይበቃም ቅብጥርሴ…… ብሎ ዕድገቴን ያገደው?.....» መሥሪያ ቤት አካባቢ ለሚመክሩት የሥራ ባልደረቦቹ የሚሰጠው የተዘወተረ ምክንያቱ ይሄው ነው።

መቼ እድገት መጥቶለት መቼ እንደታገደበት ግን ሰምቻለሁ የሚል ምስክር አይገኝም።

ከሚኖርበት ሠፈር ያሉት አመሉን የሚያውቁት ሰዎች ወይንም ጐረቤቶቹ፤

«ይሄ መጠጥ ቢቀርብህ ይሻላል፤ ቀንስ አታብዛ…..» እያሉ ምክር ብጤ ሲለግሱት የሚሰጣቸው ቋሚ መልስም በብዙዎቹ ዘንድ እየተለመደ ሄዷል።

«ዛሬ እንዲህ መሆኔን አትመልከቱ። ከማንም የተሻለ ጭንቅላት ያለኝ ሰው ነኝ።……

«……እስቲ ለምሣሌ የቀበሌአችንን ሊቀ መንበር እዩት አሁን ምን ያውቅና ነው? ደግሞ እሱን ብሎ ሊቀ መንበር። እንኳን የቀበሌን ሕዝብ መምራት ይቅርና የቀረበለትን የባለ ጉዳይ ደብዳቤ ለመፈረም እንኳ ይቸግረዋል።……

«……ግን ምን ይደረግ በሥራው ሳይሆን በምላሱ ተወዳድሮ ስለ አሸነፈ ተመረጠ። ወይኔ ቢሻው!.....

«…..የአብዮት ጥበቃውስ ቢሆን አላውቀውም? ከለውጡ በፊት የመኪና ደላላ አልነበረም? ታዲያ አሁን ደርሶ ምን ትከሻ የሚያሳብጥ ተገኘ? ቀበሌው የሁላችንም አይደል? እኔስ ሀገሬን አልወድም? አዬ ለማያውቅሽ ታጠኚ አሉ…..

«…..ድሮ ይውል የነበረው እኛ ቤት አልነበረም? ምን ነበረው? ሌላው ይቅርና መኪና ሲያሻሽጥ የውል ጽሁፍ እንድጽፍለት ይለማመጠኝ አልነበረም?......

«ለእኔ ጠጪነት እርሱን ማን ተጨነቅ አለው? በገባበት ቡና ቤት ሳይጣላ አይውልም ሲጠጣ ይጮሃል…… ምን አገባው ብጮህ ባቅራራ? የማላውቀው ሆኖ ነው!......

«……ደግሞ የፍርድ ሸንጐው ሰብሳቢ። እሱስ ቢሆን ፍትህ ለሕዝብ ይስፈን በተባለ እንጂ ጉቦ ያልሰጠህን ሁሉ ቅጣ የተባለ መሰለው?..... ‹የማትታረም ከሆነ ቀበሌው የራሱን ርምጃ ለመውሰድ ይገደዳል!» ብሎ ማስፈረምን ምን ይሉታል? ብጠጣ ባልጠጣ ምን ቸገረው?......»

የቢሻው ስሞታ የማብቂያ ነጥብ የለውም። ያማርራል ይበሳጫል፥ ለብቻው ሲሆንም አልቅሶ ይወጣለታል።

«ወንድ ልጅ ተከልሎ ነው የሚያለቅሰው።» የሚሉት ፈሊጥ አለው። ግን ሁሌም ሆድ እንደባሰው ነው።

ዘመዶቹም ብዙ ጊዜ መክረውታል። «ገንዘብህን በመጠጥ አታባክን።»

«ቢጤህን አግብተህ የጐጆን ጣእም ቅመሰው።» ሌላም ቤተሰባዊ ምክር ይመክሩታል።

ቢሻው ግን ካለ ችግሩ የሰውን ምክር አያዳምጥም። ከሰዎች ጋር በአንድ ጉዳይ ላይ ብዙ ለመወያየት ትዕግሥት ያንሰዋል።

በቅርብ አይናቸውን ታመው ከአገር ቤት የመጡትን ታላቅ ወንድሙ አንድ ሌሊት ያረፉት ከእርሱ ዘንድ ነበር - አቶ ዳርጌ ክብሩ።

የዚያን ዕለት ቢሻው ሥራውም መጠጡንም አጠናቆ የገባው እኩለ ሌሊት ላይ ነበር።

አነጋገሩና አረማመዱ የብቅል ግፊት እንዳለበት ስላወቁ የገቡ ዕለት ማታ ዳርጌ ሰላም አላሉትም።

«ሲበርድለት ማለዳ አናግረዋለሁ» ብለው በማሰብ ነው።

ቢሻው ወንድሙን ሳያገኝ በጠዋት ከቤት ከመውጣቱ በፊት ከእንቅልፉ ቀስቅሣ የወንድሙን እዚያ ማደር የነገረችው የቤት ሠራተኛው ሃዳስ ነች።

«ወደፊት የእህል ውሃ ነገር ምን ይታወቃል» እያላት እንጂ ሃዳስ እንኳ መረረኝ በማለት ከቤቱ ለመውጣት ብዙ ጊዜ አስባ ነበር።

ለምን ተመረርሽ? ተብላ ስትጠየቅ የምትሰጠው መልስ፤

«እስከ መቼ ትፋቱን ጠዋት ጠዋት ጠርጌ እችላለሁ።» በማለት ሲሆን ጠበቅ አድርጐ ለሚጠይቃት የቅርብ ወዳጇም፤

«እንዲያውም ምንነቴ ሳይታወቅ እስከ መቼ የስካር ስሜት ማብረጃ እሆናለሁ?» እያለችም ብሶቷን ታካፍላለች።

«ከልማዱ ሁሉ የከፋው ከጠጣ በኋላ ማስመለሱ ነው። ጭራሽ ራሱን መቆጣጠር አይችልም። ቦታ መርጦ ማስመለስ እንኳ ያባት። በአሮጌ ፓፓ እንዲጠቀም አልጋው ሥር ባይኖርለትም መቼ ተጠቅሞበት……» እያለችም ሁልጊዜ ስሙን ታነሣለች።

የዚያን እለት ማለዳም አቶ ዳርጌ ከመኝታ ክፍሉ ሲገቡ የገጠማቸው ይኼው የቢሻው ግማታም ትውኪያ ነበር።

በዚህ ምክንያት አንጀታቸው ስላረረ በደንቡ ሰላምታ አልተሰጣጡም።

እንዲያውም ለንግግራቸው መክፈቻ ያደረጉት «ምነው ይሄ መጠጥ አንድ ቀን ገሎ ባሳረፈህ!.....» ብለው በማማረር ነው - በታላቅነታቸው ተመክተው።

ቢሻው ንግግራቸውንና ቁጣቸውን አላስጨረሳቸውም፤ «እኔ ቢሻው ከማንም እሻላለሁ። የእናንተ የዘመዶቼ ሀብት ለእኔ ምንም አይጠቅመኝም። ከማንም የተሻለ አእምሮ እና እውቀት ያለኝ ሰው እንኝ። ስርጉትስ ብትሆን ባለስልጣን ባል ስላላት እንጂ ሌላ ምን የምትኮራበት አላት። እኔ ቢሻው…..»

«ኤዲያ እንግዲህ ስሞታህን አትጀምር። የልጅቱንም ስም በሌለችበት አትጥራ። ይልቅ ለራስህ እወቅበት። እኔ እሻላለሁ እኔ እበልጣለሁ ምንም፥ ዋጋ የለውም። ብታውቅበትማ እንደ ሕፃን ልጅ ነጋ ጠባ የጌሾ ቅርሻት ባላቀረሸህ ነበር። እስቲ ጐንበስ ብለህ ትፋትህን ተመልከተው? ትንሽ እንኳ ሕሊናህን አይጨፈግገውም።……

«…..እንዲህ ብለህ ሁለተኛ የዘምዶቼን ስም እንዳታነሣ። አስተምረን ለወግ ያበቃንህ ሰው ትሆናለህ ብለን ነበር። የምትኮንናትም ስርጉት ላንተ የዋለችልህን ውለታ ብትቆጥረው ዛሬ እንዲህ ስሟን በክፉ ባላነሣሀት ነበር። ዳሩ መች ሰው ሆነህ…..»

ስርጉት ክብሩ የዳርጌ ታናሽ፥ የቢሻው ደግሞ ታላቅ እህት ናት። ባሏም ደህና ቱባ ባለሥልጣን ነው።

ቢሻው ከባህር ዳር ፖሊ ቴክኒክ ትምህርቱን ጨርሶ እንደ ተመረቀ አሁን ካለበት መሥሪያ ቤት ያስቀጠረው እርሱው ነበር ይባላል። ያውም በደህና ደምወዝ።

እያደር ግን በመሥሪያ ቤቱ ውስጥ ያለው ስሙ እየጐደፈ መሄዱን ስለ ሰማ ፊት ነስቶታል። እንደሚባለውማ መሥሪያ ቤቱ «እርሳቸው ምን ይሉናል።» በማለት ይሉኝታ ይዞት እንጂ ከሥራ እንደመቅረቱና በሥነ - ምግባር ማነስ እንደ መወቀሱ ገና ድሮ ከሥራ በተባረረ ነበር።

እህቱ ስርጉት በወር መዳረሻ ድጐማ እስከ ቅርብ ጊዜ ድረስ ትደግፈው ነበር።

ከእርሱ ቤት የተቀመጠውን የእናታቸውን የወርስ ቴሌቪዥን ከሸጠ በኋላ ግን «እርም ቢሻው ብዬ ላልጠራው፤ አንቅሬ ተፍቸዋለሁ።» እያእልች ታስወራለች።

«ቢሹ ሞቷል እንኳ ቢሉኝ የእንባ ዘለላ ጠብ አይለኝም» በማለትም እየተንገፈገፈች ትናገራለች።

ክፉውን ስትሰማ ግን አስችሏት ከቤቱ አትቀርም። እርሷማ የምታመካኘው «እማማ ከመሞቷ በፊት ‹መቼም ልጄ ከሰው ጋር መስሎ መኖር አይሆንለትምና የቢሹን ነገር አደራ! ብላ ተናዛለች።» በማለት ነው።

«ቢሹ እኮ ቁርጥ ጋሼን ነው።» ትላለች አንዳንድ ቀን ናፍቋት ስሙን ለማንሣት ስትፈልግ።

ጋሼ የምትለው ሟች አባቷን ባላንባራስ ክብሩ ጅፈርሣን ነው። «ታዲያ ምን ያደርጋል ልጅ ያባቱን መልክ እንጂ ባህሪውንና አመሉን አይወርስም!» እያለችም ትቆጫለች። የአባቷን ቆፍጣናነትና የዳኝነት ችሎታ እየተረከች።

\*\*\*

የቢሻው ክብሩ መኖሪያ ቤት ከእናቱ በውርስ የደረሰው ባለ አራት ክፍል ብቸኛ ግቢ ነው። የቤት ዕቃም ቢሆን ሥራ ከጀመረ ጀምሮ የገዛው አንድም የለም። ያው እናቱ ጥለውለት በሞቱት ውርስ ነው የሚገለገለው።

ቢሻው ማለዳ ከወንድምሙ ጋር የተመላለሰው ንግግር እረፍት ነስቶት ውስጡን ሲሞርደው ዋለ።

ከሥራ ሰዓት በኋላም እሱ እንደሚለው «ጉሮሮውን በውሃ ሊያረጥብ» በደንበኞቹ ወደ አንዱ ቡና ቤት ጐራ አላለም። በቀጥታ ያመራው ወደ ቤቱ ነበር።

ከቤቱ እንደደረሰም ልብሱን ሳያወላልቅ አልጋው ላይ ዧ ብሎ ተዘረረ። እንቅልፍ አምሮት ወይንም ለማረፍ ፈልጐም አልነበረም። ሳይተኙ መተኛት አለ አይደል? እንደዚያ አይነት መኝታ መሆኑ ነው።

አይን ፈጦ ሃሳብ ከንፎ በድን ተጋድሞ ልብ ግን ከሥራው ዝንፍ ሳይል ሳንባም የአየር ሸመታውንና ሽያጩን በእስትንፋስ ቅብብሎሽ ሲያመላልስ፥ ነገር ማውጣት ነገር ማውረድ መኮብለል መመለስ……

ቢሻው ጋደም ያለው ከእንዲህ አይነቱ ከራስ ለራስ ሙግት ለመግጠም ነው።

እናም እንዳሰበው ሆኖለት አይኑን ጣራው ላይ ሰክቶ በሃሣቡ የሚመኘውን ለመጨበጥ ሳይሆን ለመቃዠት፥ የሚጠላውንም ለመውቀስ ሳይሆን ለመታዘብ ነጐደ።

በጥቂት የደቂቃ ዕድሜ ወርድና ርዝመቱ ተመን ያልወጣለትን አድማስ ሊያካልል እግሩ ሳይሆን ሃሣቡ እስኪነቃ ገሰገሰ፤…….

«አንተ ቢሹ ምነው ምነው የብዙ ዘመን ቅርሴን በአልባሌ ዋጋ አሳልፈህ መሸጥህ? ምን ቸግሮህ ምን ብታጣ? ልጆች ኖረውህ አላለቀሱብህ ሚስት የለህ ድስት የለህ ላንድ ራስህ ቢሹ? አይሄሄ! የጠባኸው ጡቴ ይፍረድብሃ!.....» እያለ የእናቱ አፅም ምናባዊ ምስል በሸጠው ቴሌቪዥን ውስጥ ብቅ እያለ የሚያስፈራራው እየመሰለው ዝግንን ብሎት በሌላ ጐኑ በመገላበጥ ወቃሹን የሙት እናቱን ድምፅ ላለመስማት በሃሣቡ ሲሸሽ…..

አባቱ ባላንባራስ ክብሩ ጅፈርሣ ጥንት በነበራቸው ሞገስ እየተጐማለሉ፤

«አንተ መናጢ ዘር አሰዳቢ! ሰክረህ የትም የምትወድቅ እርባና ቢስ! ወየው ለእንዳንተ አይነቱ የአባት ሽንት አርካሽ! ለስንቱ ዋጋውን ሰጥቼ ለጠባይ ማረሚያና ለዘብጥያ እንዳልዳረግሁ ሁሉ ዛሬ የእነኢው ጉድ በራሴ ይምጣ?» እያሉ በስሜቱ ግዘፍ ነስተው ሲያሽቆጠቁጡትና በንዴት በግነው በያዙት ከዘራ አናቱን ሁለት ሊከፍሉት ሲሰነዝሩ እሚያደርገው እየጠፋው በመወራጨት እህቱን ለርዳታ እየተማጠነ ሲቃትት እሷም ፊት ስትነሣው ቤተሰብ በሚያከብረው በእህቱ ባል ሙጥኝ ለማለት ወደ እሱ ሲጠጋ እሱም ገሸሽ ሲልበት……

ይህ ሁሉ ትዕይንት በአእምሮው መድረክ ላይ ሲከወን - ለመሸከም ተስኖት ነፍሱም ሆነ ሥጋው እየቃተተ ምድራዊም ይሁን ሰማያዊ ታዳጊ ሲሻ ግን ማግኘቱ ተስኖት «የረዳት ያለህ!» እያእል በውስጡ ያነባ…..

የትራስጌው ስልክ ጭ - ር - ር- ር- ር ብሎ ሃሣቡን ሁሉ ከነጐደበት ሥፍራ በቅፅበት በመሰብሰብ ከራሱ የስሜት ውጥረት ገላገለው።

\*\*\*

«ተመስገን ነው ዛሬስ እግዚሃር ከሰማይ ወርዷል በለኛ። እንዴት ያለ ወትሮህ ዛሬ በዚህ ሰዓት ከቤት ተገኘህ ጃል!»

«ለመሆኑ ከቤቱ ጋር ተፋቷል ብሎ የነገረሽ ሰው ማነው?»

«ከቤትህ ጋር ለመፋታትህማ ምን አዋጅ ነጋሪ ያስፈልገዋል ሥራህ ራሱ አዋጅ! አዋጅ! እያለ……»

«ተይኝ እባክሽ አትጨቅጭቂኝ። የደወልሽበትን ምክንያት ብቻ ብትገልጪልኝ ይበቃ ይመስለኛል። አይመስልሽም?»

«እባክሽ አትበለኝ አንተ ሰው! ኧረ ተው ቢሹ የእናት የአባትህን አጥንት ወቀሣ ፍራ? ምነው ምነው ከዚህ መጠጥ ከሚሉት ነቀርሣ ብትገላገል ወይ ወዲያ ቢገላግልህ!.......

«…..ቢሹ ወንድም ጋሼ ሰው አርጐህ - ወጉ እንዳይቀር እኔ የምቸገር ስለመሰለው አንተ ቤት ተቀምጦ ለመታከም ቢመጣ እንዴት የብቅል ትውከትህ ላይ ይድረስ?....

«…..ኧረ ተው የእናቴ ልጅ የትም ወድቀህ ሳትቀር ልብ ግዛ! እኛንም የሞቱት ወላጆቻችንንም ሳይቀሩ ለምን ባዕድ እንዲፈርድብን ታደርጋለህ!? ምነው ቢሹ ማፈሪያ ሆነህ ባትቀር።

«……ነጋ ጠባ ስላንተ የሚደርሰን ስሞታ ‹ለምን አትመክሩትም!› የሚል ነው። ኧረ ተው ቢሹ አንዱ ስርቻ ሥር ድፍት ብለህ ትቀራለህ!? ተው ቢሹ……» ንግግሯን አላስጨረሳትም።

«እኔ ቢሹ ከማንም እሻላለሁ። አንቺም ብትሆኚ በባልሽ ስልጣን እየተመካሽ እንጂ አእምሮሽ ባዶ እንደሆነ ይገባኛል። ባልሽ ስልጣን ቢኖረው ለራሳችሁ እንጂ ለኔ ምን ይፈይድ መሰለሽ? ምን ታደርጊ ባታውቂኝ ነው። ደግሞ በግል ህይወቴ ምንም አያገባውም። እኔ ቢሹ ከማንም እሻላለሁ!»

ስልኩን በእህቱ በስርጉት ጆሮ ላይ ጠርቀመው። አብሮም ከስልኩ ጋር የተሰፋውም የኑሮውም እርሾ ተሟጦ ሲዘጋ ለመጀመሪያ ጊዜ የተረዳው የዚህን ዕለት ነው።

«እኔ ቢሹ ከማንም እሻላለሁ።» ራሱን የሚያፅናናበት የፈሊጡ ይትባህል ግን አልተዘነጋውም።

ልብሱን ቀያይሮ ፀጉሩን አበጣጥሮ ከመኝታ ቤቱ ሊወጣ ሲል የተከፈተው የቁምሳጥን በር ገጭቶት መለስ ሲል በመስታወት ውስጥ ከራሱ ምስል ጋር ተፋጠጠ።

ሁለት ቢሹ ሁለት ስብዕና አንዱ የአንዱ ጥላ - ቱፍ ብሎ በራሱ የመስታወት ምስል ላይ ተፋበት።

የተተፋበት የመስታወቱ ቢሹም የታዘበው ስለመሰለው ቅፅበታዊ ስሜት ስቅጥጥ አድርጐ ወረረው።

ይቅርታ እንደመጠየቅ እያለ ወደ መስታወቱ በመጠጋት ራሱን በራሱ ለማስታረቅ ቢቃጣውም የመስታወቱ ውስጥ ቢሹ ግን ፈገግ ብሎ ለይቅርታ ተዘጋጅቶ አልተቀበለውም።

ፊቱ ተኮሳትሮ የግንባሩ ሽብሽቦሽ በፊቱ ላይ ርከን ሰርቶ፥ ከእውነተኛው ቢሹ በዕድሜ የገፋ መስሎ ስለታየው እንደማፈር ብሎ አንገቱን ቀለስ በማድረግ በትዝብት አስተያየት ገርምሞት ወጣ።

በልቡ ምሪት ሳይሆን እግሩ እየወዘወዘው።

«ስሚ ደብል ጂን ከፋንታ ቶኒክ ጋር አምጪልኝ» ገና ገብቶ ከቡና ቤቱ ወንበር ከመሰየሙ ለትዕዛዝ ፈጠነ።

ልቡም፥ ሃሣቡም፥ አካሉም በጠቅላላ መርዶ እንደተቀመጠ ቤተሰብ ተክዞ ያሸለበ መሰለው።

ቆይቶ ቆይቶ ውስጡን ንዝረትና ብሽቀት ሲንጠው ይሰማዋል።

«እኔ ቢሹ ከማንም እሻላለሁ።» በሁለተኛ ትንፋሽ የቀረበለትን ጂን አጋባ።

«ኤይ - ነይ ድገሚልኝ እባክሽ!»

«እሺ መጣሁ - ደብል ይሁን?» ትመልሳለች ኮማሪቷ።

ቢሹ ግን አልታገሰም። አልኮሆሉ ሳይቀዳ ቀድሞ በፋንታ ቶኒኩ ብርጭቆው ሞልቶ በማየቷ እየተገረመች፤

«እንዴ ቶኒኩን ብቻ የሞሉት አልኮሆሉ ምኑ ውስጥ ሊጨመር ነው?» ብላ ስትጠይቀው ነበር ምን እንደሠራ ጐንበስ ብሎ ያስተዋለው።

«ታዲያ ቶኒኩን ትንሽ ደፍተሽ አታጐድይውም? እንከፍ! እኔ ቢሹ ከማንም እሻላለሁ።» እንደገና በድኑን እዚያው ጐልቶ በሃሣብ ባህር ሰጠመ።

«የዛሬው ደግሞ ለብቻው ነው። ከሜዳ ተነሥቶ ስድብ ሆሆ!» ኮማሪቷ እያጉተመተመች ቶኒኩን ከብርጭቆው ውስጥ አጉድላ አልኮሆሉን ቀድታ ስታቀርብለት አሁንም ቢሻው ንግግሩን አላቋረጠም።

«እኔ ቢሹ ከእርሷ በብዙ እሻላለሁ። በእኔ ሕይወት ምን አባቷ አገባት። ክፍት አፍ! ለማያውቅሽ ታጠኚ ደግሞ መመፃደቋ። ምን ጥልቅ አደረጋት። እኔ ቢሹ……» ለብቻው እያወራ ይሳደባል።

«ጌታዬ ከመሳደብዎ በፊት የቀረበልዎትን ጠጥተው ይውጡ። የእርሶ ክብርና ጌትነት እዚያው ባሉበት አይርሳዎ!» ኮማሪቷ ነበረች ስድቡ ስለቆረቆራት መልስ የሰጠችው።

«እንከፍ ሁላ!..... እኔ ቢሹ…… የሰው ልክ ባታውቅ ነው።

ከጐኑ የተቀመጠ የጠረጴዛ ተጐራባች፤ «ዝም ይበሏት እባክዎ! ከርሷ ጋር ምን አመላለሰዎ።» በማለት ጣልቃ ገብቶ ነገሩን ለማብረድ ቢሞክርም ቢሹ ግን የሰዳውቢውንም የገላጋዩንም ንግግር ለማዳመጥ በአካል እንጂ በሃሳብ እዚያ አልነበረን።

«…..ደግሞ እሷን ብሎ እመቤት በእኔ ሕይወት ምን የሚጠቅሳት ጉዳይ አለ። በመጀመሪያ ራሷን አትመክርም ነበር? - ባሏስ ቢሆን ባለሥልጣን ቢሆን ይፈራል?!» በቁዘማ አስተያየት የስድብ ካፊውያን ያዘንበዋል።

«የሰው ቀላል። ኡኡቴ! ከእባት ታሠረልኝና ትልቅ ሰው ሊሆን? አቤ አቤት! ሆሆ! በራስ ጥፋት ሰውን መስደብ ምን የሚሉት አማርኛ ነው። - ይገርማል እኮ ከላፊ።» ኮማሪቷም አላረፈችም።

«እኔ ቢሹ ምንም ምንም አያደርገኝም…..» ከልቧ ሣቀች - ኮማሪቷ። ደሞ ተፍነከነከች ተንፈቀፈቀች……

«…..ኡኡቴ አንተ ከማን ትሻልና ነው ማንም ምንም አያደርገኝም እያልክ የምትፏልለው። ወግ ነው….. አሉ ማሚቴ ግዛው ሲተርቱ። የምታስፈራራውን እዚያው የሚፈሩህ ቦታ አድርገው። እኔ ስንቅነሽ ሃብቴ እንኳን ለሚያስፈራራ ለሚፈራም ደንታ የለኝም።»

በፊት እየተውረገረገች ስትገለፍጥ ቢሻውን ካሃሣቡ ቀሰቀሰችው።

እናም አስተዋላት።

በንቀት።

ደግሞም ገረመማት።

አያት - በትዕግሥት ትኩር ብሎ - በአርምሞ።

እሷም ብዙ አዋረደችው ሰደበችው።

ጣቷን እየቀሰረች

አንገቷን እየሰበቀች

ወገቧን እያውረገረገች በሚያውቀውም በማያውቀውም የስድብና አማርኛ አወረደችበት።

ተይኝ ስለፈጠረሽ - አላት። አልሰማችውም። ኧረ እኔና አንቺን የሚያገናኘን ነገር የለም፥ እያለ ለመናት። ምልልሱ በቀላሉ አልረገበም። ድንገት የስድቡ በትር ወደ ስንዘራ ተለውጦ ቢሻው አልኮሆል የሚጠጣበትን ብርጭቆ አንስቶ ወረወረ። በንዴት - ባለማስተዋል።

እናም ብርጭቆው በስንቅነሽ አናት ላይ ሲነጥር ብርጭቆውም ኰማሪቷም እኩል አብረው መሬት ነኩ።

«….እኔ ቢሹ ከማንም እሻላለሁ።» ብሶት ሀዘንና መከራን ያረገዘ የተለምዶ ዘዬ።

የብርጭቆ ስብርባሪ ተጠራርጐ በቆሻሻ ማጠራቀሚያ ውስጥ ተጣለ።

ስንቄንም እንዲሁ አፋፍሰው ካነሷት በኋላ ሆስፒታል እሲያደርሷት ድረስ እስትንፋሱእ አልታገሠም። ጭልም አለ - ጭልጥ።

በማግሥቱ ግባ መሬቷም ይሁን ጊቢ መሬቷ ብቻ ቀብሯ ስለሚፈፀመ ለወዳጅ ለዘመድም ያልታሰበ ውሎ ሊሆን ነው።

ቢሻው ክብሩ በፖሊስ ቁጥጥር ሥር ከዋለ ከአምስት ሰዓታት በኋላ ነበር እህቱ ስርጉት ክብሩና አቶ ዳርጌ የደረሱለት።

ትዘግይ እንጂ ሠራተኛው ሃዳስም «ጉድ አደረከኝ!» እያለች እየተንቀሳቀሰች በማልቀስ መጥታ አይኑን አይታዋለች።

ቢሻው ቃሉንና የገዳይነት አሻራውን ሁሉ ሰጥቶ ጣጣውን ከጨረሰ በኋላ ነበር ሁሉም የደረሱለት።

የዛሬው አሻራ እውነተኛው የሕይወት አሻራው ነው። የማንነቱ መታወቂያ አሻራ። የእሱነቱ አሻራ።

በእርግጥ ከአሁን ቀደም በቢራ ጠርሙስ ላይ የታተመውም አሻራ የቢሻው ክብሩ አሻራ ነበር። ሳያስበው አሻራውን በጠርሙስ ላይ አተመ ግን ወዲያው ጠፋ። የዛሬው አሻራ ግን በዋዛ የሚፋቅ አይደለም። በራስ ቃልና ድርጊት በሌሎችም ምስክርነት ተረጋግጦ በቋሚ መዝገብ ውስጥ ታትሟልና።

ጠባቂው ፖሊስ ፈቅዶላቸው ከእህቱና ከወንድሙ ጋር ተያዩ። ቢሹ ተክዟል። አንገቱን ፈጥኖ ቀና ለማድረግ ብርታት አላገኘም።

«ቢ - ሹ!» እህቱ ነበረች የጠራችው «እ - እ» እንደመባነን እያለ።

«ወይኔ የእምዬ ልጅ እኔ ልኮራመትልህ! የእኔ ሆደ ባሻ የእኔ ስሞተኛ፥ የእኔ ቡቡ።» ስርጉት ታለቅሣለች ትንሰቀሰቃለች።

«ስርጉት በቃ ምን ትሠራላችሁ ብርድ ላይ ከምትቆሙ ሂዱ። ሰዓት እላፊም እየተቃረበ እንው። የሚያስፈልገው ግን አምጪልኝ።

«…..ደግሞ ሌላው እ - እ ሃዳስን..... እኔ ቢሹ….. ከማንም…… ወይኔ!» የሌሊቱ ጨለማ እየከበደው ሰውነቱም እየቀፈፈው ተሰናበታቸው ቢሻው ክብሩ።……………………………

…………………………………………..

……………………………

……………….

…..

ልክፍተኛዋ

«የዚህ ግቢ በር ለምን ሲከፈት አይታይም?»

«እንዲያው ለነገሩ በቤቱ ውስጥ ሰዎች ይኖሩ ይሆን? ወይንስ ባለቤቶቹ ከሰው መግጠም ቢጠሉ የነበራቸውን መወርወሪያ አጠበቁ?»

«ማን ያውቃል ንቀትም ሊሆን ይችላል። ከእኛ በላይ በሠፈሩም ሰው የለም በማለት።»

«እኔ የምለው ሰው ከሰው ካልዋለ መከራና ደስታ ተፈራራቂ ስለሆኑ ጐረቤት ሲታመም ካልጠየቁ የሞተ ካልቀበሩ፥ የተዳረን ካልመረቁ የእነርሱን በር ማን ያንኳኳ መስሎአቸዋል? አሁን ይሄንን ሳያውቁት ቀርተው ነው ንቀት እንጂ»

«እባካችሁ ምክንያቱ እሱ አይደለም አንድ ምሥጢር አለ ማለትን ሰምቻለሁ።»

«ምን? ምን ሰሙ? ግቢአቸውን ዘግተው ምን ይሠራሉ?»

«እንዲያውስ የፈቀዱትን ቢሠሩ ምን አገባን? እንደታሸጉ ይኑሩ። እኛ በሰው የኑሮ ጣጣ ምን ጥልቅ አድርጎን። ኧረ እንደፍጥርጥራቸው ምን ሊያደርጉልን ምን ልናደርግላቸው!»

«አዬ ተዉ እባካችሁ ወገኖቼ!..... ይመልሳሉ ሌላዋ።

«.....በራቸውን ዘግተው የሚውሉት ነገር ጠልተው ይሆናል። ሰው መጣ ነገር መጣም አይደል? ይሻላቸዋል። የዛሬ ሰው እንደሁ ውሃ ቀጠነ ብሎ ከጐረቤቱ ጋር ጠብ ይጭራል ምን ያድርጉት? ባይሆንማ ልጆቻቸው ከሠፈር እኩዮቻቸው ጋር መጫወት ጠልተው ነው? እርሱስ ብጤ ቢያገኙ መወዳጀቱን ሸሽተው ይመስላችኋል? ኧረ የማይመስል ነገር ነው! ዳሩ ባላገባን ገብተን የሰውን ኑሮና ትዳር ማን አብጠልጥሉ አለን? በቤታቸው እንዳፈቀዳቸው ቢኖሩ ምን ጥልቅ አድርጎን? ባልጠቀሰን? ሆ! ሆይ!......»

የሰፈሩ ነዋሪ ሴቶች በቤቱ አካባቢ ሲያልፉ ሲያገድሙ በየጊዜው ስለ በሩ መዘጋትና ስለባለቤቶቹ የሚሰጡት የተለያየ ግምት ነው።

እውነትም ግቢው ተከፍቶ የሚያውቅ አይመስልም። ፀጥ ረጭ….. ጭጭ….. ያለ ግቢ። በዝምታ የተዋጠ። በእፎይታ ያሸለበ። ሲንኳኳ አዘውትሮ የማይደመጥ የዝምታ ፅላሎት የተከናነበ ግቢ። የገቢና የወጪ እግር የማይበዛበት ባይተዋርና ገለልተኛ ነው።

ህፃናት «መጣና በዓመቱ በሩን ክፈቱ!» እያሉ ብሄ ሊጨፍሩበት? ምን ሲደረግ። ኮረዶችም እንቁጣጣሽን በማወደስ አበባ አየህ ወይ» ን እየዘመሩ እንግጫ ሊወረዉበት? ማን ሞክሮት።

«ዓመት ዓመት ያድርስልን» ምሥራች ጭራሽ ለቤቱም ሆነ ለቤተሰቦቹ አባላት ተበስሮም አያውቅ።

«ባለቤትቹ አትጩሁ» ይሉናል ነው የልጆቹ ፍራቻ።

እንግዲያውማ የቤቱ ስራ ተጠናቆ ባለቤቶቹ አዲሱ ቤት ከገቡ በበቀደሙ የፍልሰታ ጾም ፍቺ ሲሰላ ስድስት ዓመት ሆኖታል። ስድስት ዓመት ሆኖታል። ስድስት ዓመት መች የዋዛ ዘመን ሆነና፡

ከቤቱ ጋር ኩታ ገጠም የሆነ የኳስ መጫወቻ ሜዳ ቢኖርም የሠፈሩ ህጻናት በአካባቢው እንዳይሰባሰቡና በኳስ ሰበብ እየተራገጡ እንዳይጩዋጩዋሁ አንድ ድምፁ እንደ ሴት የሰለለ ዘበኛ ግቢው ውስጥ ከፍ ብሎ በተሠራ ማማ ላይ ቆሞ «እናንተ ልጆች እዚህ አካባቢ ተሰብስባችሁ አትጩሁ አላልኩም?» እያለ በየጊዜው ማስጠንቀቂያ ስለሚሰጥ፤

«ሕጻናቱ ከሠፈራችሁ የት ሄዳችሁ ተጫወቱ ነው የሚሉን?» እያሉ ለቤተሰቦቻቸው ሮሮ ማድረሳቸው አልቀረም።

በቅርቡ የታዳጊ ህጻናቱ ተወካይ ነን የሚሉ ጥቂት ልጆች ተጠራርተው ሲፈሩ ሲቸሩ ቀበሌ ጽህፈት ቤት ድረስ በመሄድ ለቀበሌው ሊቀመንበር «በገዛ ሠፈራችን በነጻነት እንዳንጫወት አዲስ ቤት ሠርተው የገቡት ባለምግብ ቤት ሰዎች በዘበኛቸው እያባረሩና ድርሽ እንዳትሉ እያሉን ነው አትከልክሏቸው ይጫወቱ ብሎ ቀበሌው እንዲያስጠነቅቅልን» በማለት ክስ ለማቅረብ ሲንጋጉ የቀበሌው ጽ/ቤት ዘበኛ «የምን አድማ ነው።» በማለት አላስገባ ብሎ እንዳባራራቸው ይናገራሉ።

እነማን እንደሆኑ በርግጡ ባይታወቅም አንድ ሶስት ያህል የሠፈሩ ነዋሪዎችም ተሰባስበው በግቢው ውስጥ አዘውትሮ ስለሚደመጠው እንግዳ ድምፅና ጩኸት ለቀበሌው የአብዮት ጥበቃ ሊቀ መንበር ጥቆማ አቅርበው እንደነበርና ያገኙትም መልስ፤ «እናንተ ላይ አይድረሱ እንጂ በግቢአቸው እንደ ፈለጉ ቢጮሁ ቢያስካኩ ምን ጥልቅ አደረጋችሁ! ይሄ እናንተን አይጠቅስም።» የሚል የቅሌት መልስ እንደ ነበር አንዱ ላንዱ እያወራ ለአብዛኛው የአካባቢው ነዋሪ በሹክሹክታ ተዳርሷል።

«በቀበሌውም ቢሆን ሀብት ላለው ማድላቱን መች አጣነው! ብቻ ግዴለም እንዲህ ከሰው እንደተገለሉ ክፉ ደግ ይግጠማቸው እንጂ ያን ጊዜ ነው ሰው ለሰው መድኃኒቱ መሆኑ የሚያውቁት። ስለ ልጆቻችንም ቢሆን በሠፈራቸው እንደፈለጉ መጫወት ይችላሉ። ከዛሬ ጀምሮ እንኳን ዘበኛ ራሳቸው ባለቤቶቹ እስቲ አባረው ይሞክሯቸው! ልክ ልካቸውን ነው የምንነግራቸው» ብለው በመወሰንም በማፈርም ነበር ተጐራባቾቹና ነዋሪዎቹ ርግፍ አድርገው ስለ ግቢው ባለቤቶች ማውራት የተዉት።

ህጻናቱም ቢሆኑ የልብ ልብ ተሰምቷቸው እንደፈለጉ በአካባቢው መቦረቅ የጀመሩት ወላጆቻቸው «እስቲ ከመከሩአቸው በኋላ ነው።

ህጻናቱ እንዲጫወቱ ተበረታትው ጥቂት ሰንበትበት እንዳሉ አንድ ዕለት በቡድን ተከፋፍለው ጠንካራ የእግር ኳስ ፉክክር እያደረጉ ሣለ በአጋጣሚ በኃይል የተለጋችው ኳስ ከዚያ ክልክል ግቢ በመግባቷ ሕጻናቱ በአንድነት ግር ብለው በመሄድ የውጭውን በር በኃይል እየደበደቡ ኳሳችንን እናውጣበት እያሉ ሲወተወቱ ድምፀ ሰላላው ዘበኛ ከማማው ላይ እንደተንጠለጠለ «እዚህ ግድም እንዳትደርሱ አላልኳችሁም! ጥፉ ከዚህ! በማለት ሲጮህባቸው፤ ከሠፈርተኛው አንዱ በአቅራቢያው ቆሞ ሁኔታውን በደንብ ይከታተል ኖሮ፤

«ለአሁኑ ይቅርታ አድርግላቸውና መልስላቸው ለወደፊቱ ግን አይለምዳቸውም።» ብሎ ቢጠይቀው አሻፈረኝ በማለቴ እንደዋዛ የተመላለሱት ያልረባ ንግግር ወደ መካረሩ ደረጃ ደርሶ፤ በእለቱ በተፈጠረው አተካራ የከረረ ጠብ በመለኮሱ ሰደዱ የተዳፈነውን የአካቢውን ነዋሪዎች ብሶት እየገላለጠ ይፋ አወጣው።

ህጻናቱ «ኳሳችንን እናውጣበት? ሆ! ሆ! ሆ!» እያሉ በማብሸቅ አይነት ይጮሃሉ።

ዘበኛው «አይቻልም»

አዋቂዎቹ «ኧረ እባክህ ተለመን»

ዘበኛው «ምን ሲደረግ»

እንግዲያውስ ኳሳችንን የማይመልስልን ከሆነ በማለት ህጻናቱ የድንጋይ እሩምታ በቤቱ ጣሪያ ላይ ማዝነብ ጀመሩ።

የተደናገጡት የቤተሰቡ አባላት ግር ብለው ሲወጡ ህጻናቱ ደግሞ ኳሷን ሊያወጡ ከተከፈተው ግቢ ውስጥ ግር ብለው በአንድነት ተመሰጉ።

ዘበኛው ህጻናቱን ግቢ ለግቢ እያባረረ መደብደብ ግቢው ቅርብ የነበረኡት የህጻናቱ ቤተሰቦች እንዴት ልጆቻችን….. በማንም ውራጃም ይደበደባሉ!» ሲሉ አገሩን ማጋጋል……

ለስድስት ዓመታት ሲያጠያይቅ የነበረው ግቢ በአካባቢው ህጻናት ረብሻ ተደፍሮ ወለል ስላለ ሰውሮ የያዘውን ምሥጢር አራቆተ።

ታዳጊ ህጻናቱ ከግቢው ውስጥ ወዲያ ወዲህ ሲራኮቱ የልጆቹም ወላጆች ሲደነፉ፥ ዘበኛው በፊናው ያዙኝ ልቀቁኝ እያለ ለድብድብ ሲጋበዝ የግቢው አባወራ ግን ምንም ሳይናገሩ እንደ ገለልተኛ ባይተዋር ቆመው ሁኔታውን በትዝብት ያስተውላል።

የአባወራው ባለቤት ድንገት በተለኮሰው የነገር ሰደድ እልህ እየተናነቃቸው እንባቸውን በመርጨት በነጠላቸው ጫፍ ሲያብሱ ከፍ ከፍ ያሉት ሁለት ሴት ልጆቻቸው ደግሞ ከጐናቸው ቆመው እናታቸውን በማፅናናትና አንዳንዴም፤ «ቅሌታሞች!......» እያሉ በመሳደብ ብሶታቸውን ይገልጻሉ።

የግቢው ድንገተኛ ትዕይንት በዚህን መሰል እንቅስቃሴ ላይ እያለ አንድ አስደንጋጭ ድምጽ ድንገት ተሰማ። «አ! አ! አ! ዋይ! ልቀቁልኝ! አ! አውው…… የሚሰቀጥጥ ድምጽ ጭንቀት የታከለበት ርዳታ የሚማፀን የታመቀ አንዳንዴም በአስገዳጆች የሚታፈን ድምጽ……

ጩኸቱ ሳይቋረጥ ቀጠለ። እየደጋገመ። ቀስ በቀስ የማን እንደሆነ ያልታወቀው የስቃይ ድምጽ ለጆሮ እየቀረበ ሲመጣ መቀባዠር መወትወት መለፍለፍ መዘባረቅ እንጂ እንዲህ ነው የሚባልን ብሶት የሚገልጽ የመማፀኛ ጩኸት አልነበረም።

አንዲት ወጣት የፀጉሯ ዛላ ተበታትኖ ፊቷ ተቦጫጭሮ የለበሰችው ልብስ ተተልትሎ ከፊል አካሏን እንዳራቆተች የተዘጋባትን መኝታ ክፍል ድንገት በኃይል በርግዳ ብትወጣ ያ ሁሉ ግቢው ውስጥ የሚተራመሰው ሰው በአንድ ጊዜ ፀጥ ብሎ ትንፋሹን በመዋጥ በቆመበት ቦታ ግትር ብሎ ቀረ።

ጯሂዋ ብዙም ሳትርቅ ከቤት ተከትለዋት የወጡት ሁለት ጐረምሶች ይዘው ሊያስቀሯት ሲታገሉ ያ ድምፀ ሰላላው ዘበኛ እየተንደረደረ መጥቶ አፈፍ በማድረግ ሁለት እጆቿን ወደ ኋላ አዙሮ ባንጠለጠለችው ገመድ ጥፍር አድርጐ እያጠበቀ ሲያስራት……

«ቀስ! ቀስ!..... ይርጉ ቀስ በል እንጂ እጇን ይከረክራታል እኮ!...... አይ ወላድ ድንጋይ ውለጅ!..... እኔ ልጠፈርልሽ ልጄ!..... እኔው እናትሽ ልሰቃይ!.....» የግቢው እመቤት ናቸው እንባቸውን እየጠራረጉ ትዕዛዝ ብጤ የሰጡት።

አባወራውም በቆሙበት ቦታ ረጋ ባለ አሳዛኝ ሰባራ ድምፅ፤ «ይርጉ አትቸኩል! ገመዱን ከማሠርህ በፊት በእጇ ላይ ጨርቅ ብጤ ደልድልላት! እስቲ ለዛሬው የእግር ብረቱን ከማሠር ተወት አድርጉትና እናንተው ያዟት! ይርጉ እዚያው ከመኝታ ክፍሏ አብረህ ቆይ!.....» የልጅቷ እናት የባላቸውን ንግግር ሳያስጨርሱ ወደ ተሰበሰቡት ህጻናትና አዋቂዎች እየተመለከቱ፤

«ወገኖቼ እንዲያው ምን በደልናችሁ? ምንስ ክፉ ዋልንባችሁና ነው አጥራችንን ጥሳችሁ ለጠብ ያሰፈሰፋችሁት?...... እንዲያው ብልሃቱን ንገሩን እስቲ?......»

ግቢው ውስጥ ችምችም ብለው የቆሙትና ጥያቄው የቀረበላቸው ሠፈርተኞች ያስተዋሉት ትዕይንትና የሴትዮዋ ንግግር ስሜታቸውን ስላተኮሰ ማዘናቸውን ለመግለጥ መሬት መሬት እያዩ ከንፈራቸውን በመምጠጥ በሩን ወጥተው ለመሄድ እንደተማከሩ ሁሉ ህፃናቱም አዋቂዎቹም በአንድነት ወደ ኋላቸው በማፈግፈግ አንድ ሁለቴ እንደተራመዱ ከሠፈርተኞቹ መካከል በዕድሜ ጠና ያሉት አዛውንት፤

«ቆዩማ ጐበዝ!.... ልጆች እናንተም እንደዜ ፀጥ በሉማ?.....» ብለው ሠፈርተኛውን ካረጋጉ በኋላ፥ «አያችሁ…..» በማለት ንግግራቸውን ሊጀምሩ ተደላድለው እየቆሙ ጣታቸውን ከላይ ታች በማወናጨፍ፤

«አያችሁ ወገኖቼ!..... መቼም ከሩቁ ወንድሜ የቅርብ ጐረቤቱ ተብሎ መተረቱን ሳትሰሙ የቀራችሁ አይመስለኝም።» ወደ ባለቤቶቹ እየተመለከቱ ንግግራቸውን ቀጠሉ። «ያለሰው ምንም ነገር እንደማይሆን ሁላችንም እናውቃለን። እናንተም ይህንን የምታጡት አይመስለኝም።

«…..ሰፈራችንን መርጣችሁ ያማረ ቤት ሰርታችሁ ለመኖር ስትወስኑ ቀኤው ደስ ብሏችሁ አካባቢውን ወዳችሁ የነዋሪውን ባህሪ አጥንታችሁ እንጂ እንዲያው በመላ ዝም ብላችሁ ያደረጋችሁት አይመስለኝም። አካባቢያችንን መውደዳችሁ እኛንም የሠፈሩን ነዋሪዎች የመውደዳችሁ ምልክት ነው። ከዚህ አካባቢ ሠፍረው መኖሪያችንን ባናሳምር ኖሮ እናንተም ወደ እኛ ባልመጣችሁ ነበር።…..

«…..እኮ ይህን ምሥጢር ሳታጡት ሳይጠፋችሁ ልባችሁ ተእኛ ርቆ አካላችሁ ብቻ ተጐራብቶን የሠፈሩ ልጆችም ከቤታችሁ አካባቢ ዝር እንዳይሉ በዘበኛ እየታገዱ ብዙ ዓመታት ሆድና ጀርባ ሆእንን «ከአጋም የተጐራበተ ቁልቋል ሁልጊዜ ሲያስለቅስ ይኖራል» እንዲሉ ህጻናቶቻችን አጥራችሁን ታከው ሲያልፉ ሲያገድሙ ባቆማችሁት ዋርድያ እየተዛተባቸው ስለተቸገሩ ወጥተው በገቡ ቁጥር ሁሌም የሚያለቅሱብን በቤታችሁ አካባብቢ እንዳይቻወቱ መከልከላቸውን በኮልታፋ አንደበታቸው እየነገሩን ነው።….

«……ዛሬ የአጋጣሚ መስተንግዶ ሆነና ለብዙ አመታት የተዘጋጀው በራችሁ ቢከፈት ግን የገጠመን እንቆቅልሽ ለየት ያለ ሆኖ አገኘነው። ኧረ ለመሆኑ መቼም አንዲ አይናችን ክፉ አይቷልና ይህቺ ያዙኝ ልቀቁኝ የምትለዋ አዛኝ ቆንጆ እንዲያ ጨርቅ አስጥሎ ኅሊናዋን አይሳተው ምክንያት ምንድን ነው?......

«…..ለመሆኑ እናንተስ ተጐረቤት እንድትርቁ ያስመረራችሁ ምሥጢር የቱ ነው? በግቢያችሁስ ውስጥ ይደመጣል የሚባለው ልዩ ድምፅ እንቆቅልሹ ምንድን ነው? ከሠፈርተኛው መካከል የተተናኮላችሁ ካለ ሳትደብቁ ንገሩንና ተመካክረን መፍትሔ እንሻለታለን።

«……የለም ከእናንተ መካከል እኛን የሚመጥን አላገኘንም ብጤአችንን እስክናገኝ ጉርብትናችሁን አንፈልግም የምትሉም ከሆነ ቁርጡን ንገሩንና ጉዳዩን እንደሆነው እንደሆነው እናደርገዋለን።» በማለት ተናጋሪው አዛውንት ንግግራቸውን እንደጨረሱ የተሰበሰቡት ሠፈርተኞች በማጉተምተም የእኛም ሃሣብ ይሄው ነው በማለት አረጋገጡ።

የግቢው አባወራ የተጠየቁትን ለመመለስ እየተቁነጠነቱና ከየትኛው ጥያቄ መነሣት እንዳለባቸው እያሰቡ ሳለ ባለቤቲቱ ፈጠን በልው፤

«ወገኖቼ የወለደ አልፀደቀ ሆኖ ይሄውላችሁ መከራችንን ከቤታችን ጣራ ሥር ሰውረን እኛወ እየተጨነቅን….. አይ ወላድ ድንጋይ ውለጅ…..» የእንባቸው ሣግ አላናግር ስላላቸው ጥቂት እረፍት አድርገው ንግግራቸውን ሊቀጥሉ፤

«….ልጃችን ብሩክታይት……» ብለው ሊንደረደሩ ሲዘጋጁ ባለቤታቸው አቋረጧቸውና፤

«አሁን መነፋረቅሽ ምን ይባላል? ወዲያ እረፍ…..» ብለው በቁጣ መልክ ሊያስታግሷቸው ሲሞክሩ ሰፈርተኞቹ «ምን አለበት ቢያስጨርሷቸው» በሚል አይነት ጉጉት ብስጭት እንደ ማለት እየቃጣቸው በሹክሹክታ ማውራት ጀመሩ።

የሰዎቹን ሁኔታ ያስተዋሉት አባወራ በንግግራቸው ያጠፉ መስሏቸው ከበፊቱ የቁጣ ስሜታቸው ቀዝቀዝ ብለው ግራ ቀኝ በማማተር ቀና ብለው ቆመው፤

«ወገኖቼ በእኛ የደረሰው በእናንተ አይድረስ! የልጅ ስቃይ የሚጠዘጥዘው የወለደን እንጀት ስለሆነ የስቃያችን ክብደት የሚሰማው ያማጠች እናትንና ያወለደ አባትን ብቻ ነው።…..

«…..ይህቺ የስቃይ ድምፅ የምታሰማው ልጃችን ብሩክታይት ዛሬ እንዲህ በልክፍት እስራት መተብተቧን አትዩ። ከጥቂት ዓመታት በፊት ሙሉ ጤነኛ ነበረች።…..

«…..የሰው ልጅ የሚሸከመው መከራ ብዙ ነው። የሚገርመኝ ለልጄ የተሰታት ፅናት ብቻ ነው። ይህቺ አሁን ያያችኋት ልጄ የተሸከመችው በሽታ ቅስሟን ሰብሮ ቢያገረጅፋትም ዕድሜዋስ ሃያ አራት ነበር።……

«…..ከሰባት ዓመት በፊት መሆኑ ነው፤ የአሥራ ሁለተኛ ክፍል ተማሪ ሣለች አንድ ዕለት ከተማሪ ቤት ውላ ስትመለስ ራሴን አመመኝ ብላ እንደ ተኛች በዚያው ቀረች። አንዳንዴ ሲያፍላት ጥቂት ሰዓታት ያህል እፎይ ትል እንደሆን እንጂ ከዚያ ዕለት ጀምሮ ሙሉ ለሙሉ ተሻለኝ ብላ ቀና ያለችበት አንድም ቀን አልነበረም።….

«ያስጮሃታል ያስለፈልፋታል ያስቀባዥራታል ራሷን በስለት ለማጥፋት እሥሳት ላይ ለመውደቅ ብዙ ቀናት አትጥፊ ብዙ ቀናት ሞክራ አትጥፊ ያላት ሆና ተርፋለች። ጠበል ይሻላታል ሲሉን ጠበል ሃኪም ቤት ነው የሚበጀው ሲሉን ሃኪም ቤት ያልተንከራተትንበት ሥፍራ ያላወጣነው ወጪ ያልተሳልነው ስለት ያልተማፀነው ታቦት አልነበረም። ጠበሉም ፋይዳ አልሰጠን ሃኪሞችም በሽታዋን አላወቁላት ታቦታቱም አልተለመኑን ይሄው ከዚያን ወዲህ ነው ብሩክታይትን ያዳነ ተራዳኢ እስኪጐበኛት ድረስ የያዛት እንዲፈቀዳት ያደርጋት ብለን ከቤት ያዋልናትና እኛም አብረናት ፍዳችንን የምንቆጥረው።….

«…..ከዱሮ ሠፈራችን የመጣንበት ምክንያቱም ይሄው ነው። የቀድሞ ሰፈራችን ጫጫታ የበዛበት ትርምስ የሞላበት ስለ ነበር ለእርሷም ጤንነት ለእኛም ኑሮ ስላልተመቸ ቤታችንን ሸጠን ከዚህ ጭር ያለ ሰፈር ቤት ብንሠራም እዚህም ቢሆን የሠፈሩን ህጻናት ጩኸት ስትሰማ ስለሚያማት ልጆቹ በአካባቢው እንዳይጯጯሁ በዘበኛ ማስከልከላችን እውነት ነው።…..

«…..እናንተ ሠፈርተኞች ግን የችግራችንን ምክንያት ቀረብ ብላችሁ እንደመጠየቅ ሰው ጥይፍ እንደሆንን ቆጥራችሁ ይሄው አጋጣሚው ሲመቻች ለበቀል ተዘጋጅታችሁ ያመቃችሁትን ብሶትና ቁጭት ገለጣችሁት።»

ንግግግራቸውን እንደ ጨረሱ ሠፈርተኞቹ ሁለት ሶስት እየሆኑ እየተከዙና ከንፈራቸውን እየመጠጡ ከግቢው ወጥተው በመሄድ ላይ እያሉ እናቲቱ፤

«አይ ወላድ ድንጋይ ውለጅ!» በማለት ሲማረሩ፤ ዞር ዞር እያሉ በሀዘኔታ እያስተዋሉ ተሰናብተዋቸው ወጡ።

ከዚያ ዕለት ወዲህ አብዛኞቹ የአካባቢው ነዋሪዎች ከተኳረፉትና ቂም ከያዙት ግቢ ጋር ታርቀው ሕፃናቱም የግቢውን አጥር እየከታከኩ እንዳይጮሁ እየመከሯቸው ቀስ በቀስ ቤተኛነቱን እያጠናከሩ ሄዱ።

\*\*\*\*\*\*

ማስረሻ የተባለው ወጣትም የብሩክታይትን ሁኔታ ከተገነዘብ ጊዜ ጀምሮ ሌሎቹ ጐረቤቶች በማለስለስ ሳይሆን ባለማቋረጥ ስለሚጠይቃት ከቤተሰቧ ሁሉ ጋር ወዳጅ ሆኗል።

«ምነው ዛሬ ማስረሻ ምን ሆኖ ቀረ!» በማለት የብሩክታይት እናት ሳይጠይቁ አያልፉም፤ ሳይመጣ ውሎ ካደረ።

ማስረሻም ቢሆን በመጀመሪያው አካባቢ የብሩክታይት በሽታ እንግዳ ሆኖ ቢያስጨንቀውም ሰንበትበት ብሎ ቤቱን ሲላመድ ግን ጠጋ ብሎ እያፅናናት ከበሽተኛዋ ጋር ሰዓታት ማጥፋት ጀምሯል።

አንድ ዕለት ማስረሻ ከበሽተኛዋ ከብሩክታይት ከወንድሞቿና ከእህቶቿ ጋር ቁጭ ብሎ ብርቱካን እየላጠ ሲያጐርሳት ድንገት ህመሟ ተነስቶባት እንደመበርገግ ብላ ስትወራጭ ብትቦጫጭረውም ከዚያን ዕለት ወዲህ ግን በቀረቤታው ምንም ችግር አልገጠመውም።

መሽቶ ጠብቶ ውሎ ሲያድር ማስረሻም ቤተኛ እየሆነ ብሩክታይትም በሽታዋ ቀለል እያለላት ስለሄደ ቁጭ ብላ መጫወት ምግብ ስጡኝ እያለች መጠየቅም ጀመረች። ፀሐይዋ በረድ ስትልም ግቢው ውስጥ ወዲያ ወዲህ እያለች ንፋስ እምቀበልን አዘወተረች፤

ማስረሻ ብሩክታይትን ይበልጥ እየቀረባት ስለመጣ እሷም ብዙ ቀርባዋለች፤ ከሥራ ሰዓት ውጪ ያለውን ትርፍ ጊዜ በቋሚነት በእነርሱ ቤት ስለመደብ እጅግም ሌላ ቀጠሮ መያዝ ትቷል።

የብሩክታይት «የልክፍት በሽታ ምስጢር» ከተገለፀ በኋላ የእንቆቅልሹ ፍቺ ቤት ቤተሰቦቿን ከልብ ሲያሳዝንም ማስረሻን ግን ቅር አላሰኘውም።

ቀናት ሰነባብተው የጤንነቷ መሻሻል ሂደት ተስፋም እየሆነ በመሄድ ላይ እያለ በአንድ አጋጣሚ ወንድሞቿና እህቶቿ ማስረሻም በሚገኝበት ጨዋታቸው ደርቶ እየተሳሳቁ ሲጫወቱ ብሩክታይት ሳታስበው ለዓመታት ያህል ሠውራ የያዘችው ምሥጢር ከአፏ አምስልጦ ሾለከባት።

አስራ አንደኛ ክፍል ሳለች ቸነት የክፍል ጓደኛዋ አንደ ነበር በማስተዋወቅ ነበር የታሪኳን ገበና ያራቆተችው።

«ማስረሻ ልክ ቸርዬን ይመስለኛል!» ከማለቷ ታናሽ ወንድሟና ተከታይ እህቷ፤

«የቱ ቸርነት?» «በማለት ከአፏ ነጥቀው አፋጠጧት።

«ሌላ ቸርነት የለ ያው የኔ ቸርነት ነዋ!» ብላ ስትናገር አይኗን የእንባ ጉም ድንገት ክብድ ሲለው በማየታቸው ምናልባት ህመሟ ተነስቶባት ይሆናል በማለት በአካባቢው የተሰበሰቡት በሙሉ በመጠቃቀስ ስሜቷን የነካውን የጭውውት ድባብ ወደ ሌላ አቅጣጫ ለማስለወጥ የተለያዩ የመወያያ አርእስት አመነጩ።

ሌጣ ዘዴአቸው የገባእት ብሩክታይት ቀና ስትል ሲጠቃቀሱባት በማስተዋሏ፤

«ምን የሆንኩ መስሏችሁ ነው የተደናገጣችሁት? ያመመኝ መስሏችሁ? አላመመኝም። የማወራላችሁ ጉዳይ በሕይወቴ የተፈፀመውን እውነት እንጂ በህመም አስገዳጅነት ትቀባዥሪያለሽ እንደሚባለው ዓይነት ያልተስተዋለ ልፍለፋ አይደለም። ደግሞም…..»

ሃሳቧን ሳትጨርስ «እንደምን ዋልሽ የኔ እናት!» ቀለል ብሎሽ ዋልሽ?....» እያሉ አባትና እናቷ ተከታትለው ወደ መኝታ ክፍሏ ስለገቡ ሁሉም ከወንበራቸው ከፍ ብለው አስተናገዷቸው።

«እማማ ይኸውልሽ የሰሞኑ አጫዋቻችን ብሩክታይት ሆናለች። አሁንም አንድ ጨዋታ ጀምራልን እሱን እያወጋችን ሳለ ነው እናንተ የመጣችሁት።» በማለት የጀመሩትን የጭውውት ጉዳይ ታላቅ ወንድሟ ለወላጆቹ አስታወቀ።

ይሄን ጊዜ አባትዬው ቀጠል በማድረግ «ተመስገን ነው እንጂ ለርሱ ምን የወሮታ ምላሽ ይሰጠዋል። ለዚህ ወግ በቅታ ማየቴ ዳግመኛ የመፈጠር ያህል ዋጋ የሚሰጠው ነው። ታዲያ እኛስ በጨዋታሽ ብንስቅ ምናለበት ብሩክታይት?» በማለት የፈቃደኝነቷን ምላሽ ሲጠብቁ፤

«…..አባባ የጀመርኩላቸው ጉዳይ ጥርስ የሚያስከፍት ዋዛ አይደለም። ምናልባት እንባ ያስፈስስ እንደሆነ ግን እንጃ። ቢሆንም ቢሆንም ግን ለምናገረው የድፍረት ንግግር እናንት ወላጆቼን በቅድሚያ ይቅርታ እጠይቃለሁ። ልሞት አልፈልግማ?» ብላ ይህን መሰሉን ንግግር ስታራቅቅ አባትም ሆኑ እናት የወፈፍታ ቋንቋ ያለመሆኑን ስለተገንዘቡ ሃሣባቸውን አሰባስበው ንግግሯን እህ ብለው በትዕግሥት አዳመጡ።

«የኔውን ቸርነት….. አስራ አንደኛ ክፍል ሳለሁ ነበር የተዋወቅሁት። ከእርሱ ጋር ቀረቤታ ስጀምር የመጀመሪያዬ ስለነበር ስሜቴን በምን ቋንቋ መግለፅ እንዳለብኝ የንግግሩና የአገላለፁ ውል ቋንቋ መግለጽ ብዙ ጊዜ ሲያናውዘኝ ቢቆይም ቸርነት አስጠናኝ ቸርነት የቤት ሥራ አብረን ብንሠራስ? እያልኩ በምክንያቶች አስጠጋው ጀመር።……

«……አንድ ዕለት ቤታችንን እንዲያይ ስጠይቀው የሰጠኝን እምልስ አልረሳውም። ‹እኔ ለመሄድ ፈቃደኛ አይደለሁም። የደረጃዬን መች አጣሁትና። አባቴ ችግረኛና ምስኪን ስለሆነ ነገር ታመጣብኛለህ እያለ ከጓደኛ እንድገጥም አይፈልግም። ቤተሰቦቼ ብዙ መከራ የተፈራረቀባቸው ስለሆነ ተጨማሪ መከራ ልሆንባቸው አልፈቅድም።› የሚል መልስ ቢሆንም ከብዙ ማባባል በኋላ እሺ አሰኝቼ ከቤታችን እንዳመጣሁት እማዬና አባባ ትረሱት እንደሆነ እንጂ ከእኔ ጋርማ ለዘላለም የሚኖር ትዝታ ጭሮብኛል።…..

«……ቸርነትን ለአበባና ለእማማ ከአስተዋወቅኋቸው በኋላ ከሳሎን አስቀምጩው ሻይ ላፈላለት ጉድ ጉድ ማለት ጀመርሁ። ያዘጋጀሁትን ምግብ ይዜ ስመለስ ያነበብኩት ስሜቱ ግን አሁንም ይታወሰኛል።…..

«…..መልኩ ልውጥውጥ ብሎ እንባውን በመሃረቡ ሲጠራርግ ድንገት ስለደረስሁ እንደ መደንገጥና እፍረት እየቃጣው፤ ‹የለም ብሩክታይት እኔ መቆየት አልችልም። ስለድካምሽ ግን አመሰግናለሁ።› ብሎ ፈትለክ በማለት ወጣ።….

«….ምን ቢሰማው እንዲህ ሊሆን ቻለ በማለት ተከታትዬ ስሜቱን ልረዳ ብሞክርም ሮጬ ልደርስበት ስላልቻልኩ እያዘንሁ ተመልሼ አልጋዬ ላይ ጋደም በማለት ነገሩ ሳውጠነጥን ድንገት ራሴን ጠቅ የሚያደርግ ኃይለኛ የራስ ሕመም ስለተሰማኝ ሌሊቱን ያነጋሁት ብዙ እየተሰቃየሁ ነበር።….

«….በማግስቱ ት/ቤት መግባት ስላልቻልኩኝ ተኝቼ ዋልኩ። ከት/ቤት መልስም አንዲት የክፍል ጓደኛዬ ‹ቸርነት የላከልሽ ነው።› ብላ አንድ ማስታወሻ ሰጠችኝ። ደብዳቤ መሆኑ ነው።….

«…..በእጄ ቢኖርና ሁላችሁም ብታነቡት ደስ ባለኝ። ነገር ግን አሁን የት እንደ ደረሰ ስለማላውቅ ላስነብባችሁ ባለመቻሌ እኔንም ይፀፅተኛል።…..

«……መልእክቱ ከሞላ ጐደል ይህን ይመስላል፤ የጽሁፉ መንደርደርያ ሃሣብ የአንድን ቤተሰብ ያልተገባ ድርጊት የሚኮንን ሆኖ ቤተሰቡ በቸርነት ወላጆች ላይ የዋለውን ግፍ በሚገባ ይዝረዝራል።….

«….ቸርነት ክፋቱን ሳይደብቅ ዝርዝሮ የነገረኝ ያ ቤተሰብ እንደ ዛሬ ሁኔታው መልክ ሳይዝ ብዙ የሚያከራያቸው ቤቶች ነበሩት። ከኪራይ ቤቶች መካከል እነቸርነት የሚኖሩበት ቤት በደረጃ እጅግ ዝቅተኛ የነበረ ቢሆንም ዋጋው ግን አነስተኛነቱን አላካካሰለትም - ስምንት ብር ይከፈልበት ነበርና።….

«…..ቤት አከራዩ ቱጃር የቤታቸውን ኪራይ የሚሰበስቡት ልክ ወር በገባ በመጀመሪያው ዕለት ስለሆነ ‹እባክዎን ጥቂት ቢታገሱና በሚቀጥለው ወር መክፈል እንድንችል የዚህን ወር ቢያልፉልን?› ለሚለው የተከራዮች የመማፀኛ አቤቱታ ጭራሽም ጆሮአቸውን ስለማይሰጡ የብዙ ተከራዮች ዕንባ አለባቸው።…..

«…..ይህን መሰሉ አጋጣሚ በነቸርነት ቤት መፈፀሙን ሳይሸሽግ ፅፎልኛል። እንዴት ነበር የጻፈልኝ አዎን ትዝ ይለኛል…..

አንድ ቀን ቤት አከራዩ የወሩን ሂሳብ ሊቀበሉ ማልደው ይመጣሉ - የቸርነት አባት አቶ ቢያድግልኝ ከቤት ሳይወጡ ለመድረስ።

ቢሆንም ግን አቶ ቢያድግልኝ በወቅቱ የቤቱን ኪራይ ስላላዘጋጁ፤ ‹ጌታዬ እባክዎን ባለቤቴ ከወለደች ዘጠኝ ቀኗ ስለሆነ እኔም ችግር ላይ ስላለሁ ከሚቀጥለው ወር ጋር ጨምሬ ስለምከፍል አይቀየሙኝ?....› እያሉ በይቅርታ ቢማፀኗቸው

\*\*\*\*

ጭራሽ ሊለምኗቸው ስላልቻሉ ወልደው የተኙት አራሷ የቸርነት እናት ወ/ሮ በልዩ ሳይቀሩ አከራዩን በልመና ለማለዘብ ወገባቸው ሳይጠና በመቀነት ጥፍር አድርገው ጉልበታቸው እንደቄጠማ እያረገደ ‹ጌታዬ ይታገሱን እርስዎስ ቤተሰብ አለዎት አይደል? ይለመኑንና ጥቂት ቀናት ቢችሉን?› እያሉ አቤቱታ ሲያቀርቡ

አከራዩ ሁለቱንም በመገፍተር ወደ ቤት ዘው ብለው ገብተው ወዲያ ወዲህ ቃኝተው የተሻለ ዋጋ ያወጣል ብለው የገመቱትን አንድ ታጣፊ የብረት ጠረጴዛ በማውጣት «ኩሊ! ኩሊ!» ብለው በመጣራት አሸክመው ሲወስዱ የነበረውን ትርኢት ቸርነት በልጅነት ዕድሜው በአእምሮው ውስጥ ቀርጾ ማስቀረት ብቻ ሳይሆን ትዝታውን በቱቢት እራፊ ጭምር ሸፍኖ ነበር ላይረሳው የከተበው።…..

«……ይበልጥ ግን በዚህ ድርጊት መንስኤነት እናቱ ወ/ሮ በልዩ ብዙ ጊዜ ታመው እስከወዲያኛው ማለፋቸውን…..» በማለት ቸርነት የጻፈውን ደብዳቤ ሃሣብ እንባ እየተናነቃት ለተሰበሰቡት ሁሉ እያብራራች ስትተርክ አድማጮቿ ደግሞ በየፊናቸው የግላቸውን አስተያየት ለመስጠት መቻኮላቸውን ከገፅታቸው ማንበብ ይቻል ነበር፤

ወጣቶቹ የአከራዩን ሰው ኢ - ሰብአዊነት በዘመናዊ ቋንቋ እየቀሸሩ ፍርዱንም አብረው በመስጠት ጥርሳቸውን በእልህ ሲያንገጫግጩ የብሩክታይት እናት ግን ታሪኩ ቢያልቅም ቋንቋቸው ያው በየጣልቃው የሚያሰሙትን የከንፈር መጠጣ ማስተዛዘኛ መደጋገም ነበር። «እኔ አፈር ልሁን አይ ጭካኔ» እያሉ።

አባቷም መሬት መሬቱን እያዩ በከዘራቸው በመቆርቆር ብዙ ከተከዙ በኋላ ቀና ብለው፤ «ወዳጆቼ በየቤቱ ስንት ባለማወቅ የሚሠራ ግፍ አለ? ግና ይሄ በደል ከተፈፀመ ስንት ዘመን ይሆነዋል ብሩክታይት?.....» መጠይቅ ብጤ አቀረቡላት።

ዘመኑን ማወቁ ለምን ይበጃል አባባ የግፉ ክብደት ራሱ የዘመኑን የትናንት መቼነት ይገልፅ የለ! የጻፈልኝማ እኔ ልጅ በነበርኩ ጊዜ - ብሎ ነው።» በስጨት እያለች።

«የለ የእኔ ልጅ ሃሣቤ እንኳ» አሉ የብሩክታይት አባት ስሜቷ ገብቷቸው «እኔ እንኳን ይሄንን የጠየቅሁበት ምክንያቱ ታሪኩ በቅርብ ተፈፅሞ ከሆነ ለምን ተዘረፍን ብለው ለቀበሌ አይከሷቸውም ነበር ለማለት ነው።»

\*\*\*\*

ሣቀች ብሩክታይት - ከልቧ ሣቀች - ከት ከት ብላ ሣቀች የተሰበሰቡት ሁሉ ምናልባት ህመሟ ተነስቶባት እንደሆነ በማለት አዘኑላት - እየተሳቀቁ።

«አይከሷቸውም አልክ አባባ? አሁንም ሣቀች…… ከልቧ….. እውነት ተናገርህ ይከሷቸዋል እንጂ! የዘገዩት የሚሟገትላቸው ጠበቃ እስኪያገኙ ድረስ ነበር። አሁን ግን የሚሟገትላቸው ሰው ስላገኙ ውሣኔውን ከፍርድ ችሎት ባይሆንም ከኅሊና ዳኝነት ያገኙታል።

ብዙ አወራች - የተራቀቀ ንግግር - የተመሣጠረ እንቆቅልሽ።

\*\*\*\*

«ተኚ እመቤቴ! ትንሽ ይለፍልሽ!» እናቷ ነበሩ ሕመሟ የተነሣባት መስሏቸው።

«እማማ እንደሱ አትበይኝ። እንዲህ አትበይኝ እንጂ እማማ። ሰባት አመት ልክፍተኛ እየተባልኩ የአእምሮ ቁስ ለብቻዬ እያስታመምሁ እናንተንም እያወኩ ለአልጋ ቁራኛ ተዳርጌ ኖሬያለሁ። አሁን ግን ልክፍተኛ ናት ተብዬ እንዲታዘንልኝ አልፈልግም።» እየተንተከተከች ንግግሯን ይበልጥ አወሳሰበችው።

«እየመሰ ስለሆነ እንሄ ልሂድ ደህና እደሩ!» ብሎ ማስረሻ ከመቀመጫው ብድግ ሲል «ጉዳዬን ስላልጨረስኩ ጥቂት ብትታገሰኝ?» በማለት አዘግይታው ንግግሯን ካቆመችበት ቀጠለች።

«…..የልክፍቴ መንስኤው የአምልኮ መዛነፍ ጣጣ ሳይሆን ስለ ወላጅነታችሁ ክብር ውድ ወላጆቼ ልበላችሁና ምክንያቶቹ እናንተው ናችሁ።» ወደ እናትና አባቷ አይኗን ወርወር አድርጋ።

«ከዛሬ በኋላ ግን ልክፍተኛ ነች ብላችሁ በፍፁም ከንፈራችሁን እንዳትመጡብኝ። እኔ ልክፍተኛ አይደለሁም። የእናንተን የወላጆቼን ያልተገባ ድርጊት ከሰማሁ ጊዜ ጀምሮ ራሴን መቆጣጠር ተስኖኝ የስሜቴ ውጥረት ስለ ከረረ በሕይወቴ መጀመሪያ ልቤን የሰጠሁትን ቸርነትንም ስለ ተለየሁት አእምሮዬ እንደ ተዛባ አስታውሳለሁ። አሁን ግን የተቃወሰው እኔነቴ በዚህ ሰው ብርቱ ጥረትና አሳቢነት እየተመለሰ ስለሆነ ጤናዬን እየማረክሁ ነው።» ወደ ቸርነት እያመለከተች።

«የኔ እመቤት እኛ ከአንቺ ጋር ማቀቅን እንጂ ምን ባጠፋን በደለኞች ትይናለሽ?» እናቷ ነበሩ በንግግሯ ጣልቃ የገቡት።

«ምንጨነቀን በሽታዬ እናንተ ናችሁ ብላ እኛን ካስመለከታት የሚሻለው ከፊቷ ዞር ማለት ስለሆነ መጠየቁንም እንተወዋለን።……» አባቷ ሃሳባችወን ሳይደመድሙ ጣልቃ በመግባት፤

«እማማ ከጠየቀችኝ ልጀምርና ‹ምን አጠፋን?› ላልሽው ምናልባት አውቀሽም ሆነ ሳታውቂ በደል አድርገሻልና ጥፋትሽን ማመን ይኖርብሻል።…..» በእናትነት አስተውሎት ገረመሟት።

«…..አባባም ብትሆን የመጀመሪያው የጥፋት ተጠያቂ ስለሆንህ ከፊቴ ዞር ብትልም ጉዳዩን ከሌሎች መስማትህ ስለማይቀር በጥሞና ብታዳምጠኝ…..» ንግግሯ ስላልጣማቸው ለመጀመሪያ ጊዜ የውስጣቸውን የንዴት ስሜት በንግግር ሳይገልፁ ኤዲያ ብለው እንደናቋት ለመግለጽ ጣታቸውን አወናጨፉ።

«ግዴላችሁም ምናልባትም ይሄ ንግግሬ ሙሉ ለሙሉ የመዳኔ ምልክትም ሊሆን ስለሚችል አትጥሉት። በእነቸርነት ቤተሰብ ላይ ግፍ የፈፀመው ይኸው የእኔው አባት ነው።» ሁሉም እንደማፈር ብለው አንገታቸውን ሲያቀረቅሩ ብሩክታይትም ንግግሯን ገታ እንደማድረግ ባላ ጥቂት ከቆየች በኋላ ‹አንዴ ጀምሬዋለሁ› በሚል ውሣኔ ንግግሯን በመቀጠል፤

«…..ቸርነትን ቤት ጋብዤው የመጣ ቀን እንዲያ ስሜቱን ያማቀቀው ቁስ አባቴን ከግቢው ውስጥ ወዲያ ወዲህ ሲንጐራደድ ካየው በኋላ ቢሆንም ይበልጥ ኃዘኑን የቀሰቀሰበት ግን ያንን በአባቴ የተቀሙትን ታጣፊ የብረት ጠረጴዛ ከሣሎናችን ተቀምጦ ካየ በኋላ ነው።…..

«…..ታዲያስ ወላጆቼ ስለፈፀማችሁት በደል እናንተው በራሳችሁ ላይ ፍርዱን በይኑዋ?..... ማስረሻ ግን ከአሁን ሰዓት ጀርሞ የእኔም የእናንተም ባለውለታ ስለሆነ ልታመሰግኑት ይገባል።……

«…..ልክፍቴን ሳይንቅ እብደቴ ሳይከብደው ይበልጥ በየዕለቱ እየቀረበኝ በመሂሀድ ቸነትን ስላስታወሰኝ ጤናማ አእምሮ ተመልሼ ያለፈውን ሕይወቴን እንዳብሰለስል ምክንያት ሆኖ ልክፍተኛውን አእሮዬን ሊፈውሰኝ ችሏል። ሊፈውሰኝ ችሏል። ቸርነትን ዛሬ ብፈልገው የት አገኘው ይሆን? ማስረሻ ፈቃድህ ከሆነ ቸርነትን ልትተካልኝ ትችላለህ»

«እያቅማማ «አዎን!» አለ - አቀርቅሮ።

\*\*\*\*

የተዘጋው ግቢ ምስጢርና የልክፍተኛዋ ብሩክታይት የልክፍት እንቆቅልሽ ፍቺ፤

«የባለ ግምብ ቤቶቹ ሰዎች አትጫወቱ እያሉ ይከለክሉናል።» በሚሉ ህፃናት ብርቱ ጥረት ይፋ ወጣ።

ጭር….. ወጥ….. ብሎ ወና የመሰለው ግቢስ ተከፈተ። ግና «ወላድ ድንጋይ ውለጅ!.....» የብሩክታይት እናት የሰቆቃ ጩኸትስ በግቢው ውስጥ ዳግመኛ ይደመጥ ይሆን?

…………………………………

…………………………………

…………………………………

…………………………………

የቃተተ ብዕር

ወረቀቱን አዘገጃጅቶና ብዕሩን ቀለም ግቶ ህይወትን በፈጠራ ፅሁፍ ሊያመሣጥር አለያም ገበናዋን ሊዳብስ ከወንበሩ ላይ ቁጭ ብሎ ሃሣቡን ለማስፈር የቃላት ክብ መገንባት ሲጀምር ሲሚንቶ እንዳነሰው ጅምር ግንብ ቃላት ከቃላት ሀረግ ከሀረግ ስንኝ ከስንኝ አንቀጽም ከአንቀጽ አልንሰላሰል በማለት ሲፍረከረኩበት በብስጭት ወላፈን ቱግ ይልና፤

«ኤዲያ ድሮም እኔን ብሎ ደራሲ…..» በማለት የመዘዘውን ብዕር ወደ አፎቱ መልሶ የጸነሳቸውን ገፅ - ባህሪያትና የታሪኩን ሴራ በማጨንገፍ መተከዝ ይጀምራል።

«ድርሰት ብሎ ነገር!..... አእምሮዬ እረፍት ቢኖረው ደግ - አደብ ገዝቶ ረግቶ መቀመጥን አያውቅም - ሀገር ያካልላል - ገፀ ባህርያትን ፀንሶና አምጦ ይወልድና ሲያስረክበኝ - እኔም በብዕር እስትንፋስ ልዝራባችሁ ስል ያምፁብኛል።…..

«……ድርሰት ማለት መርገም ነው። ስተወው አይተወኝ እዳ…..»

የውስጡን ውስብስብ የእነካ ስላንቲያ ፍልስፍና ያቋርጥና ደግሞ እልሁ መልሶ ሲገነፍልበት በፊት የጀመረውን ረቂቅ ቀዳዶ ሌላ ርዕስ በሌላ ወረቀት አስፍሮ ብዕሩን ሲደግን በአእምሮው ውስጥ የተሰደሩት ቃላት ብትንትን ይሉና እንደ ሰንጠረዥ ጨዋታ አቅጣጫው ይበዛበታል።

ጥቂት አስቦ አዲሱን የፅሁፉን ፅንስ ረድፍ ለማስያዝ ሲሞክር አሁንም አልሆንለት እያለው ከሄደበት የድርሰት ግዛት ወደ ራሱ ዓለምና ህይወት ፊቱን እያቀና በከንቱ ላባከነው ጊዜ በመፀፀት ራሱን በመጥላትና ከራሱ ጋር በመጋጨት አስታራቂ ሃይ! ሊለው ከማይችለው ባላጋራ ግብግብ በመፍጠር በሽንፈት ቡጢ የውጽቱን ስብዕና መነረት ይጀምራል።

«ኤዲያ አጉል መቃተት! ለምን መጨነቅ አስፈለገኝ - ማንስ ግድ ቢለኝ የፈለገው ባይጻፍ ለምን አይቀርም?.....»

«ላይኖርበት እየወሰነ - እርምን አክብሮ እየማለ - እርግፍ አርጐ ቃሉን ባይጠብቅም እየተገዘተ ጅምር የልቦለድ ረቂቆቹን ከፍጻሜ አድርሶ ለህትመት ወግ ሳያበቃ ዓመታትን አስቆጥሯል።

ፍስሃ ሞገስ ነው። ሞገስ እንኳ ወላጅ አባቱ አይደሉም። አቶ በላይ ፍስሃን ለአቶ ሞገስ በጉዲፈቻ የሰጡት ከጡት ላይ መንጭቀው ነበር ይባላል። ገና አመት ሳይሞላው።

\*\*\*

በላይም አባት መሰኘቱ ይቅርባቸው እንጂ በአጐትነት ፀድቀው የፍስሃን አስተዳደግ በቅርብ እየተከታተሉ ነው ከሞገስ ጋር እየተረዳዱ ያሳደጉት።

ፍስሃ ከአደገ በኋላ ቅጥፈታቸውን ደርሶበት ወላጅ አባቱ በላይን አጐቴ የደም ሀረግ ያልተማዘዙትን ሞገስን አባቴ በማለት እራሱን እያታለለ ይኑር እንጂ ነፍስ እንዳወቀ ነበር የሠፈሩ ህፃናት «ከወላጆቻችን ሰማን» በማለት አባትና አሳዳጊውን እንዲለይ የረዱት።

ስለ እናቱም ቢሆን ብዙ ይወራ እንጂ ፍስሃ ግን የተቀበለው የተሻለውን የአቶ ሞገስን ምክንያት ነበር። እናቴ እንዲህ ነበረች ብሎ ለማውራት እንዲያመቸው።

«አጐቱ» አቶ በላይ የነገሩት «አንተ ህፃን እያለህ እናትህን ዘመዶቿ አታለው በመውሰድ ለሌላ ስለዳሯት ከዚያ ወዲህ አባትህ አይኗንም ለማየት ስላልፈለገ በዚህ ነው ተቆራርጠው የቀሩት።» ብለው ነው።

በላይ ለፍስሃ ይህንን በነገሩት በጥቂት ቀናት ውስጥ የእናቱን መኰብለል በአሜንታ እንዲቀበል «አባቱ» ሞገስም አጠናክረውለታል።

«ፍስሃ…..» አሉት አንድ ዕለት ሥራዬ ብለው ቀጠሮ አሲዘው፤

«…..ይኸውልህ እናትህ የእኔ ቤት ኑሮ አልጥም ብሏት የተሻለ ኑሮ ወዳላቸው ዘመዶቿ ቤት የሄደችው አንተ ገና የአስር ወር ህፃን እያለህ ነው።……

«…..ለነገሩማ የእኔው የራሴ አንጀት መቁረጥ እንጂ ዘመዶቿ እንኳ አጅግም ሩቅ ስላይደሉ አማላጅ ለመላክ አልሰንፍም ነበር። ይውጣላት ብዬ ስለወሰንኩ ቃሌን ላለማጠፍ ያደረግሁት ነው።…..

«…..አየህ ልጄ ፍስሃ! ቃል ትልቅ ነገር ነው። ‹የተናገርኩት ከሚጠፋ የወለዱት ይጥፋ› ይላል የሀገሬ ሰው ሲተርት። ቃልን የመሰለ ክቡር ነገር የለም። ንቡረዕድ ፍቅረ አምርቆስ ማርቆስም የተናገረውን ቃል እንድንጠብቅ ብዙ ነው ያስተማሩን፤…..

«…..‹ቃላችሁን ጠብቁ! ቃል ህያው ነገር ነው። ቃላችን ወደ እግዚሃር ይበራል። አምላክም ሰማይና ምድርን የዘረጋው በቃሉ ነው። እኛንም እፍ ብሎ እስትንፋሱን የዘራብን ግዑዝ ሆይ በስላሴዎች አምሣል ሰው ሁን! ብሎ ቃል በመናገሩ እንው።› አየህ ቃል ይገላል ቃል ያድናል።…..

ስለዚህ ፍስሃ፤ የመደምደሚያሽን ነገር ሁለተኛ ባነሣ የቁልቢው ገብርኤል አይለመነኝ! የት ወጣች የት ገባች፤ ብዬ ላልፈልጋት ቃል ለምድር ለሰማይ ብዬ ነው የአርባ አራቱን ታቦቶች ስም ጠቼ የማልኩት።…..

«……ይሄ ቃሌና ስዕለቴ እግር ተወርች አስሮኝ ነው የእናትህን ነገር እሳት ላይ እንደወደቀ ቅቤ ቆጥሬ እጄን አጨብጭቤ የተውኩት።…..

«ይገባኛል ፍስሃ?.....»

«አዎን ይገባኛል አባባ።»

«እንግዲህ ይኸውልህ ከድርጊቷ አኳያ ልክም አይደለሁ።»

«መቼስ አባባ…..»

«እንዴት መቼስ?»

«አዎን በወቅቱ ልክ የመሰልህን አድርገሃል። አሁን ልክ ነው! ልክ አይደለም መባባሉ ምን ይፈይዳል? ግን ካነሣኸው አይቀር ትገኛለች እሚባልበት ቦታ ድረስ ሄጄ ለምን እኔ አልፈልጋትም?.....

«….. እንዲያውም የዘመዶቿ ቤት ሩቅ ካልሆነማ ለፍለጋውም ይረዳኛል። የት እንደደረሰችም ለማወቅ ይቻል ይሆናል። ብቻ አባባ አካባቢውን ጠቄመኝ?» በማለት ፍስሃ ያልተዘጋጁበትን ጥያቄ ሲጠይቃቸው ድንጋጤያቸውን ከፊታቸው ላይ እያስነበቡ፤

«ኤዲያ እነርሱን ብሎ ዘመዶች! ሰው መሰሉህ አርዮሶች ናቸው። ደግሞ ልጠይቃቸው ማለትህ። ምን ሲደረግ! ሲሆን ሲሆን እርሷን ተቆጥተው ወደ ቤቷ እንደመመለስ ‹እንኳን በደህና ከትዳርሽ ተፋታሽ!› ብሎ የሚቀበል ቤተሰብ ይኖራል? እንደገረድ የቤታቸውን ሥራ ቀጥ አድርጋ እንድትይዝላቸው ያደረጉት ዘዴ ነዋ! ምናቸው ሞኝ!.....

«…..እናትህ እዚህ ናት ወይም እዚያ ናት የሚሉት? ደግሞ ከስንትና ስንት ዘመን በኋላ! አይሞከርም።»

«ግዴለም ልሞክር…..» በማለት ጥያቄውን ሊከልስ አስቦ ከአባቱ ጋር መከራከሩን ስላልፈቀደ ቅጥፈታቸውን በዝምታ ተቀበለው።

ከዚያን ዕለት በኋላም «መንታ አባቶቹ» እንዳያፍሩበት ሲል ደሃ እናቱ ያልፈጸመችውን ኩነኔ እሜን ብሎ ተቀብሎ በኰብላይነቷ «አውግዟታል።» ወደፊትም ያውግዛታል።…..

በውስጡ አምቆ የያዘው እውነት ግን «የፍስሃ እናት የአባቱ የአቶ በላይ ገረድ ነበሩ። እሱ እንደ ተወለደ አባቱ አፍረው አባረሯቸው።….. እያሉ እናቶቻቸውን ሲያወሩ ሰምተናል…..» በማለት ልጅ በነበረ ጊዜ አብሮ አደግ የሠፈር ጓደኞቹ ምሥጢሩን እየዘከዘኩ ያበሽቁት የነበረውን ነው።

…..ለፍስሃ ግን መብሸቂያ ብቻ ሳይሆን ማፈሪያ ጉድ እንደሆነ አድርጐ ስለሚቆጥረው። የእናቱን ነገር ካላነሱበት በስተቀር «እናቴ ማናት? የትስ ደረሰች?» ብሎ ለመጠየቅ በውርስ ቁስሉ ይሸማቀቅ ነበር - ዛሬም።

ይህንንም የህይወት ታሪኩን በልቦለድ መልክ ለመጻፍ ሞክሮ አልሆን ሲለው ነው የተወው።

\*\*\*

«…..ምንድነው ህይወት? ኧረ ምንድነው መኖር? የተለየበት ከሞት? - መጠጣት? መብላት? ማጌጥ? ወይስ ሌላ ሰውሮ የያዘው ምሥጢር ይኖረዋል?..... አየር ምጐ መተንፈስ? ይሄም ጉዳይ ብቻውን ህይወትን ህይወት አያሰኘውም።…..

«…..እስትንፋስ ያለመነጠቅ? ይሄኛውም ጭራሽ አይሆንም።….. ስንቱ በየቤቱ አለ አይደል ከመቃብር በላይ ሆኖ እስትንፋስ ያለበት - የቁም በድን።»

\*\*\*

ጥቂት ዐ/ነገሮች በወረቀት ላይ ካሰፈረ በኋላ ካሰፈረ በኋላ መልሶ ሲያነበው፤

«ልቦለድ መፃፌ ነው ወይንስ ስለ ህይወት መፈላሰፌ?» በማለት በራሱ ጅምር ስቆ ነበር ረቂቁን ቦጫጭቆ የጣለው።

የሰመረ ልቦለድ «አሻፈረኝ! አልዋጣልህም!» ብሎ ይፈታተነው እንጂ ግጥም ልግጠም ካለ ግን ትኩረቱና የጭብጥ አመራረጡ «ይበል!» የሚያሰኝ ተውህቦ እንዳለው የሚቀርቡት ሁሉ ይመሰክሩለታል።

የግጥሞቹን ረቂቅ ሥርዓት አሲዞ ማስቀመጥ ግን ጭራሽ አለመደበትም።

አንድ ሦስት ያህል ግጥሞቹን የሬዲዮ ጋዜጠኛ ባልንጀራውን በግድ ወስዶ በአየር ላይ ካዋላቸው ጊዜ ጀምሮ ነበር የወዳደቁትን ረቂቆች ፈላልጎ በአንድ ፋይል አስሮ ማስቀመጥ የጀመረው።

ከፍስሃ ጥሩ ልምዶች መካከል አንዱ ያገኛቸውን መጻህፍት ሁሉ ሳይመርጥ አንብቦ መጨረሱ ነው።

ከንባብ ጋር የተቆራኘው ክፉው ችግሩ ግን አንድ መፅሐፍ እያነበበ ሳለ ሌሎች አዳዲስ የልቦለድ ርዕሶችና ሃሳቦች ብልጫ እያሉ ስለሚረብሹት፤ እርሱም ካልጻፍኩ እያለ ስለሚታገል፤ እንደ አጀማመሩና እንደ ፈጣን አንባቢነቱ የጀመረውን መፅሐፍ ቶሎ አይጨርስም።

\*\*\*

ፍስሃ ሞገስ የሦስተኛ ደረጃ ትምህርቱን ያጠናቀቀው ከአዲስ አበባ ዩኒቨርስቲ በሳይኮሎጂ የሙያ ዘርፍ ይሁን እንጂ ተፈጥሯዊ ዝንባሌው ግን ከሥነ - ፅሁፍ አምባ መድቦታል።

ለዚህም ነው መሥሪያ ቤቱ ችሎታውን በመገምገም ወደ ህዝብ ግንኙነት ክፍል ተዛውሮ እንዲሠራ የመደበው።

ከእኔም ጋር የተዋወቅነው ዩኒቨርስቲ ትምህርት ላይ በነበርንበት ጊዜ ነው።

«ይገርምሃል እኔ እኮ ሥነ - ፅሁፍ ማጥናት ነበረብኝ ሳይኰሎጂ ዲፓርትመንት የተመደብኩት ያለውዴታዬ ነው።» እያለ ደጋግሞ ያጫውተኝ ነበር።

ይሄንን የሥነ - ፅሁፍ ፍላጐቱን ስለማውቅና አንድ ቀን ታዋቂ ደራሲ እንደሚወጣው ስለማምን ያነበብኩትን መፃህፍት ሁሉ እንዲያነብ እጠቁመዋለሁ ወይንም አውሰዋለሁ።

በዚህን መሰሉ ግንኙነታችን ነው ልብ ለልብ የሚግባቡ ወዳጆች ለመሆን የበቃን ነው።

ባለፈው ሰሞን ከቤቱ ብቅ ብዬ ነበር። ፍስሃን ያገኘሁት ራሱን በፅሁፍ መስጦ ስለ ነበር ልረብሸው አልፈለግሁም።

«ይቅርታ በትሩ የጀመርኩትን ሃሣብ እስክቋጭ ድረስ መፅሔት እያነበብክ ቆየኝ።» በማለት እሱም ራሱ ፋታ እንድሰጠው ይቅርታ ጠይቆኛል።

ምንም እንዳይደለ ከገለፅኩለት በኋላ ጠረጴዛ ላይ የተደረደሩትን መፅሔቶች እያገላበጥሁ ስመለካከት ከአንደኛው መፅሔት ውስጥ አንድ ረቂቅ የልቦለድ ፅሁፍ በማየቴ።

እኔም «ይቅርታ ፍስሃ ላቋርጥህና ይህንን ፅሁፍህን ላንብበው? መቼም ያንተ ፅሁፍ መቼና በማን እንደሚነበብ አይገባኝም ለማንኛውም ማንበብ ይፈቀድልኝ?» ብዬ ገና ከመጠየቄ እየተንደረደረ መጥቶ ከእጄ ላይ ሊነጥቅ ታገለኝ።

«ፍስሃ ሙት ማንበቤን አልተውም - ይልቅስ ከሚቀደድ ብትለቅ ይሻላል።»

«እባክህ በትሩ እሺ በለኝ? የመጀመሪያ ረቂቅ ስለሆነ አላሸሁትም።»

«ይሁን ግዴለም።»

«ምን ማለትህ ነው በትሩ - ገና ብዙ ይቀረዋል እኮ! አንደኛ የገፀ - ባህርያቱን ቋሚ ስም ገና አልወሰንኩም። ሁለተኛ፤ ምክንያትና ሳቢያው አልተጣጣሙም።

«…..ሦስተኛውና ዋነኛው ግን እንኳንስ ረቂቅና የተሟላም ሥራ ቢሆን እናንተ የሥነ - ፅሁፍ ባለሙያዎች እጅ ከገባ ‹ሂሳዊ ግምገማ› በሚለው ፈሊጣችሁ ብዙ የተደከመባቸውን ልቦለዶች ርቃናቸውን ስለምታስቀሩ እንድታነብ ፈቃደኛ አይደለሁም።

«…..ሦስተኛውና ዋነኛው ግን እንኳንስ ረቂቅና የተሟላም ሥራ ቢሆን እናንተ እይሥነ - ፅሁፍ ባእልሙያዎች እጅ ከገባ ‹ሂሳዊ ግምገማ› በሚለው ፈሊጣቸው ብዙ የተደከመባቸውን ልቦለዶች ርቃናቸውን ስለምታስቀሩ እንድታነብ ፈቃደኛ አይደለሁም።

«…..ስለዚያውስ ቢሆን አሁን የእኔን ድርሰት ተብዬ ማንበቡ ጊዜ ተርፎህ ነው?» የርሱን ታናሽነት ከእኔ ትልቅነት ጋር ማነፃፀሩ ለሽርደዳ መሆኑ ያስታውቅበታል።

«ይሁን ብዬሃለሁ ይሁን። ማንኛውም ታዋቂ ደራሲ ጀማሪ የሚለውን መሰናክል ሳያልፍ ለወግ መብቃት እንደማይችል ጠፍቶህ አይመስለኝም። ሂስም ቢሆን የሥነ - ፅሁፍ ማዳበሪያ ነው።…..

«…..ለገጸ - ባህርያቱም ስያሜ ቢሆን ጊዜያዊና ቋሚ ስሞች ያልከው ቲዎሪ አልገባኝም። እሱ የራስህ ግኝት ስለሆነ አልከራከርህም እኔው የክርስትና ሥም እሰይምላቸዋለሁ፤ ለምክንያትና ለሳቢያው ጣጣም ፍስሃ ሞገስን የምገምት ሃያሲ አይደለሁም።»

«ይሄውልህ ገና ከአሁን ጀመርከኝ። እንደፈቀደህ አብጠልጥለው። ካንተ ጋር ምልልሱን አልችልም።»

«ከተፈቀደልኝ አመሰግናለሁ።»

«ስማ በትሩ! ረቂቅ ነው ማለት ረቂቅ ነው። ፅሁፉም ላይነበብልህ ይችላል። አይ ይሁን ካልክ ግን ቀጥል!»

«ደግሜ አመሰግናለሁ ወንድም ደራሲ!»

የአጭር ልቦለዱን ረቂቅ ላነበው ተደላድዬ ተቀመጥሁ።

«ይቅርታ አቶ ፍስሃ ሞገስ ከዚህች ሰዓትና ደቂቃ ጀምሮ በአጭር ልቦለድህ ወደ ፈጠርከው የታሪክ አካባቢ ከገፀ - ባሕርያትህ ጋር ተያይዤ መንጐዴ ስለሆነ ከንባብ መንገዴ እንዳታደናቅፈኝ አደራ እያልኩ እማፀንሃለሁ።»

«….ጥቂት ከቀላለድኩበት በኋላ ንባቡን ተያያዝኩት።»

«ስብራት» ፍስሃ ሞገስ ለአጭር ልቦለዱ የሰጠው ርዕስ ነው።

«ስብራት»

«ምንዳዬ! ደጋግሜ በስልክ እየተማጠንኩህ ምክንያቱን አሳውቀኝ ብልህም፤ የልብህን እህህታ ልትገልፅልኝ ወይንም ልታካፍለኝ ቀርቶ የልምምጮሽ ቋንቋዬና ትንፋሼ በስልክ ውስጥ እንደከረፋህና እንደገለማህ አስታውቀኝ፤ አሳዝነኸኝና አስከፍተኸኝ፤…….

«…..ምን አለ ብትተወኝ?› ብለህ ስልኩን በጆሮዬ ላይ ብትደረግመውም ላንተ ያለኝን አክብሮት ግን ልቤ ገፍትሮ ስላላስወጣው ዛሬ ፊት ለፊት አግኝቼህ ምን እንዳጋጠመህ እንድትነግረኝ ማልጄ መጥቻለሁና ስላሳለፍነው ሸጋ የጓደኝነትና የወንድማማችነት ዘመን አደራ እልሃለሁ።….

«…..እባክህ ዳግመኛ የእረፍት ምላሽ ከአንደበትህ እንዳይወጣ እየተጠነቀቅህ የገጠመህን እንቆቅልሽ ሁሉ አጫውተኝ?.....»

«…..ተወኝ ጌዲዮን! ተወኝ ጓዴ!..... ላለፈው ያልተገባ የስልክ መልስም ይቅርታህን አትንፈገኝ?..... ከአሁን በኋላም ልብህን ክፈትልኝ ብለህ አትጐትጉተኝ?.....

«……እባክህ ፈቃድህ ከሆነ ለብቻዬ እምሆን መርጫለሁና ለጊዜው ከራሴ ሀሣብ ጋር ሸንጐ ስላለብኝ ይህን ፈቃዴን ብትሞላልኝ?.....»

«ጥሩ አስብሃል ምንዳዬ ቢሆንም ግን የዛሬው አመጣጤ ከአንተና ከሃሳብህ ጋር እኔም የሸንጐው ተካፋይ ለመሆን ወስኜ ነውና ማልጄ የመጣሁት ያንተን…… ፈቃድ መሙላት እንዳለብኝ ባውቀውም አንተም የእኔን ፍቃድ አናሳ ነው ብለህ ሳታኪያኪስ ከግምት ውስጥ ብታስገባልኝ?.....»

(ምንዳዬ ከት - ከት ብሎ በመሣቅ)

«…..ከልቤ አሳቅኸኝ ጌዲዎን ከሀሣቤ ጋር ሸንጐ መዋሌን እኔ አሁን ስለነገርሁህ ወይንስ ቀደም ብለህ መጥሪያው ደርሶህ ነው ተዘጋጅተህ ለአፈርሳታው ጉባኤ የመጣኸው?.....»

«……ኤዲያ ምን እሱን ብትተወው? ጫፍ መጨረሻ በሌለው ፍልስፍና የተራቀቅን ስለመሰለኝ ቢበቃንና ወደ ዋናው ጉዳያችን ብንዘልቅስ ምንዳዬ?.....»

«……ደግ አሰብህ ጌዲዮን እና ምን እንድነግርህ ትፈልጋለህ?.....»

«…..ምንዳዬ! ቀለድክም አልቀለድክም ጉዳዩ የራስህ መሆኑ ይታወስህ። ለማንኛውም ለምንድን ነው ይህን ያህል ቀናት ለአለቃህ ሳታስታውቅ ያለፍቃድ ከሥራ ከሥራ ገበታህ የራቅኸው ወይም የሸሸኸው?.....» ጥያቄ አንድ!.....»

«ማን ነገረህ ጌዲ!.....»

«ማንስ ቢነግረኝ!.....»

«እንግዲያውስ የምጠይቅህን የማትመልስልኝ ከሆነ እኔም ለመጠይቆችህ ጥይፍ ነኝ።» የጥያቄ አንድ ሙሉ መልስ።

«……ግሩም ነው ጃል! ግን ከመቼ ጀምሮ ነው እንዲህ በንግግር መራቀቅ የጀመርከው?......»

«እንዴት ይህንን ልትጠይቀኝ ቻልክ?......»

«እንዴት አልጠይቅህም ምንዳዬ?......»

«ለምን መጠየቅ አስፈለገህ?»

«እንዲሁ ልጠይቅህ ፈለግኋ!»

«……በንግግር የመራቀቄን ምሥጢር ለመረዳት ፈልገህ ከሆነ ከሥራህ ሸሸህ ካልከኝ ጊዜ ጀምሮ ነው

ተግባባን?»

«……የለ ባንግባባም ግድ ያግባባናል……

«…..እባክህ ምንዳዬ መወልገዱን ተወውና ብሶት ካለህ ብሶትህን - ችግር ካለብህ ችግርህን አካፍለኝ። ምንም ለችግርህ የማልውል መስዬ በዓይንህ ፊት ቀልዬ ብታይህም በማድመጡ እንኳ ሸክምህን ልጋራልህ ስለምችል በግልፅነት ብታጫውተኝ? አይ የምትል ከሆነ…. ወይንም ብቃቴ ካጠራጠረህም……»

«የለ….. የለ! ምን ማለትህ ነው ጌዲዎን? እውን አንተን አብሮ አደጌንና ከወንድሜ የማፈካክርህን ጓደኛዬን ምን ብታስብ ነው ንቀኸኛል ብለህ ያዘንክብኝ ጌዲ?»

«ናቅኸኝም አልናቅኸኝም ለእርሱ ግዴለኝም! ለእኔ ዋነኛው ጥያቄ ምን ሆነህ ነው ያለ በቂ ምክንያት ከሥራህ የቀረኸው? ብዙ ጊዜ ደጋግሜ ከቢሮህ ደውዬ ባጣህ ነው ዛሬ ልመጣ የተገደድኩት።

«…..እኔስ ልሁን ደግ ለሥራ ባልደረቦችህስ ለምን የቀረህበትን ችግር አልገለጽህም? - ከቤት ሲደውሉልህ ለምን ለእኔ እንደምትመልሰው ዓይነት ያልተገባ መልስ ትሰጣቸዋለህ?......»

«ተወኝ ጌዲዎን……» አንገቱን ደፍቶ ዐይኑን፥ በወለሉ ላይ ተክሎ ጥቂት ደቂቆች ካስቆጠረ በኋላ፥

ቀና በማለት ጭንቅላቱን በቁጭት እየነቀነቀ….. በውስጡ አምቆ የያዘውን የብሶት መሸፈኛ የእልህ ወላፈን በእፎይታ ከውስጡ ካስወጣ በኋላ፥

እግሩን ወደ ፊት ዘርግቶ በማነባበር ሁለት እጆቹን በጠረጴዛው ላይ አስደግፎ እንዲህ ሲል ምንዳዬ የውስጡን እህህታ ለጌዲዎን ሊያጫውተው ጀመረ፥

«ጌዲ በቅድሚያ ቃል ግባልኝ፤ የስብራቴን ምክንያት ስትሰማ እንዴት ይህንን ታደርጋለህ ብለህ ላትወቅሰኝ ወይንም ላትንቀኝ……»

«አላደርገውም ምንዳዬ! አልሞክረም።….. በገፈትህ ከሣቅሁኝማ ምኑን ወዳጅ ተሰኘሁ…… ምኑን አብሬህ አደግሁኝ? በዚህስ አትጠርጥረኝ ወይንም አታስምለኝ ምንዳዬ?......»

«እሺ ጌዲ እቀበልሃለሁ በቃ ይቅር።……»

«…..ይኸውልህ ሲያብላላኝ የከረመውን ጉዳዬን እህ ብለህ አድምጠኝ።…..

«…..ከትንሣኤ ጋር የፍቅርን ሀሁ ከጀመርን ሁለት ዓመት ሞልቶናል። እንደምታውቀው ከመጀመሪያዋ

ጓደኛዬ ከበዛሽ ወርቅ ጋር ተሸካክረን ከተለያየን በኋላ የወንድነት ቀልቤ ያረፈው በዚህቺው በዛሬዋ በትንሣኤ ላይ ነበር። ማስረሻ እንድትሆነኝና ለፍቅር የተከፈተው ልቤም ወና እንዳይሆን።……

«…..እንዴት እንደተግባባን ልግለፅልህ? ያው እንደምታውቀው ከትንሣኤ ጋር የምንሠራው በአንድ ቢሮ ውስጥ ስለሆነ በየእለቱ እንገናኛለን።…..

«……ፀጥታ ሲያስፈልገንም ከሥራ ሰዓት ውጪ ቢሮ እንቆይና ቁም ነገርም ይሁን ሌላ ሌላውን እንጫወታለን። ለተወሰኑ ወራት ያህል መዋደዳችንን በይፋ ሳንገላለጽ እየተፈራራን እንዲያው ላይ ላዩን ስንጋልብ ጊዜ ብናሳልፍም አጋጣሚው በተመቻቸልን ዕለት ግን እንደወትሮው ተግደርድሮ ለማለፍ ወኔአችን ብርታት አላመነጨም።…..

«…..እለቱ በውል ትዝ አይለኝም ጌዲ - የእረፍት ወይንም የበዓል ቀን መሆኑን ግን አልዘነጋሁትም። ትንሣኤ ምሣ ልታጋብዘኝ እንዳሰበች ገልፃልኝ የቤቷን አካባቢ በምልክት ጠቁማኝ በተባለው ዕለትና ስፍራ ከመንገድ ተቀበለችኝ።…..

«…..በእውነት እንዴት ዓይነት ግብዣ አዘጋጅታ እንደ ነበር ልነግርህ አልችልም። የምሣው ግብዣ ተጀምሮ መጐራረሱን ገና ስንያያዘው አንዳች ነገር ውስጤ ዘልቆ ሲያስገዝፈኝ ተሰማኝ። ፍቅር መሆኑ ነው ጌዲ? ለምን የዚያን ዕለት አፍቅሮ እንደማያውቅ ሰው እንደዚያ እንዳደረገኝ ሁኔታው ሁሉ አልገባኝም.....

«….ለመሆኑ ፍቅር አይነት አለው ማለት ነው ጌዲ? የበፊቷን ጓደኛዬን በዛሽ ወርቅንስ ሳላፈቅራት ነበር አብሬ ብዙ የተጓዝኩት?..... ይሄ ነው የምለው መልስ በእኔ በኩል የለኝም….

«…..አንተ ስለ ፍቅር ዓይነትና ጥንካሬ የምታውቀው ካለ ልትነግረኝ ትችላለህ - ጌዲ?.....

«…..እናም ይኸውልህ የቀረበው ማዕድ የተናነቀው እኔን ብቻ ቢመስለኝም ለካንስ በትንሣኤም ስሜት ተዛምቶ ነበርና የወጣውን የመጀመሪያውን ጭልፋ ወጥ ሳንጨርስና ማዕዱ ጥቂትም ሳይነካለት ከፍ እንዳለ ስንደረደር ሄጄ ከአንግገቷ ላይ ተጠመጠምኩባት። እሷም በእኔ ላይ ወደቀች….. የፍቅር ስሜታችንን ግለት የዚያን እለት እንዲህ ብናበርደውም ፍሙ እየጋመ በመምጣት የለበለበኝ ግን ውሎ ሲያድር ነው።…..

«…..ደጋግሜ እቤቷ በድብቅ መሄድ ጀመርኩኝ። ወጣ እያልንም የሣምንቱን መጨረሻ ቀናት አብረን ማሳለፍ ጀመርን። ከዚያም ምን ልንገርህ ህመሜም ቅዠቴም ትንሣኤ….. ትንሣኤ……ብቻ ሆነ።….

«…..ከቢሮ ስገባ ካጣኋት መበሳጨት ሆነ በአጋጣሚ እክል ገጥሟት የምትቀር ከሆነም ጭንቀቱ ስለሚበረታብኝ በርሬ ከቤቷ ሳልሄድ አላድርም - ወይንም ከጐረቤት ሳልደውልላት።…… ይበልጥ የሚገርምህ ግን ቢሮ ከዋልን ለውጪ እንግዶች ወይም ከውጪ እንግዶች በየቀኑ ስልክ ስትደውልና ሲደውልላት ለማን ነው? ማን ይሆን? እያልኩ በማረርና በመኰማተር መድበኔ ነው።…..

«…..እሷም እንዲሁ ሲደውልልኝ ጆሮዋን አቆብቁባ ከማዳመጣ ወደ ኋላ አትልም። ሲበዛም እንደቀልድ እያደረገች ‹የትኛዋ ትሆን ደግሞ የደወለችልህ?› በማለት ቁም ነገሯን በዘበት አላብሣ ሳትጠይቅ አታልፍም።……

«…..ምን አለፋህ ለእሷም ሆነ ለእኔ ማንም ይሁን ማን ከውጪ ስልክ ሲደውል በዐይነ ቁራኛ የመጠባበቅ ልማድ ተጠናወተን። ለእሷም ሆነ ለእኔ ተቃራኒ ፆታ ከሆነ የስልክ አድራሻችንን መስጠት ለሚያስፈልገን ወዳጆቻን ግን የጐረቤት ቢሮ ስልክ ቁጥር እስከ መስጠት ደርሰንም ነበር ብልህ ታምነኛለህ?......

«…..ያንተስ ይሁን የሷን እንዴት አወቅህ እንዳትለኝ። በአጋጣሚ ተናችፈን ስንታረቅ ምሥጢር ያልነውን ሁሉ መዘክዘክ ስለ ነበረብን እኔ እሷን ወይንም እሷ እኔን ለማበሳጨት የጠነሰስነውን ሁሉ ይበልጥ የምንተማመን ስለሚመስለን ሳንደባበቅ እንወያይበት ስለ ነበር ነው።

«…..ይህን ሁሉ ማድረጋችን ግን የጠቀመን እንዳይመስልህ ጌዲ!..... ኦፋ ብዙ አናዘዝከኝ - አስለፈለከኝ ተወኝ ጌዲዎን ይብቃኝ! ይብቃኝ! ይብቃኝ!..... ከፈለግህ የጀመርኩልህን አሳዛኙን ታሪክና የተፈፀመብኝን በደል ሁሉ የመጨረሻውን ድምድማት አንብበህ ከዚህ ለሷ ከጻፍኩላት ወረቀት ተረዳ።» በማለት አንድ የደብዳቤ ረቂቅ አውጥቶ ለጌዲዎን ሰጠው።

ጌዲዎንም ወረቀቱን ገልበጥበጥ አድርጐ ካየው በኋላ፤ «ምንዳዬ! አብዛኛውን ከነገርኸኝ በኋላ ለቀሪው ታሪክ የወረቀት ወኪል ለምን ማቆም እንዳስፈለገህ አልገባኝም? እንዴትስ ግማሹን ታሪክ በወረቀት ላይ ልታሰፍር ቻልህ? እስካሁን ብዙውን ያጫወትከኝ መስሎኝ ነበር። መጨረሻውንስ ለምን ከአንደበትህ አልሰማውም?»

«አልነግርህም ጌዲ! አልነገርህም ጓዴ! እንዴት መልካም ትዝታ በተረከው አንደበቴ የሳጥናኤልን እኩይ ተግባር በአንድነት ላውራ? በደል ብቻ ብዬ የማልፈው አይደለም የተፈጸመብኝ። በደል ብቻ ተብሎም የሚታለፍ አይደለም! - ከበደል ጫፍ ከፍ ያለ ነው። እስትንፋሴ ቀጥ ባይልም ገድላኛለች ጌዲ፥ ገንዛኛለች - ቀብራኛለችም ጌዲ!.....»

«እሺ ምንዳዬ - እሺ ግዴለም አትበሳጭ እንዳዘዝከኝ ከወረቀቱ ላይ አንብቤ እረዳለሁ የቀረውን ታሪክ ወረቀቱ ያጫውተኛል ተወው! - ትንሽ ግን ከመንገፍገፍ ረጋ ብትል? ሰዎች ሊደረስባቸው ከሚችለው በላይ የደረሰብህ ሊሆን ስለማይችል ራስህን ብታረጋጋ አይመረጥም ትላለህ ምንዳዬ? እንደተመረርከው በእውነትም ድርጊቱ ተፈጽሞብህ ከሆነ ማለቴ ነው……»

ጌዲዎን እጅግም እንደጓጓ ሰው ለወረቀቱ መልዕክት ሳይቸኩል ረጋ ብሎና ተዝናንቶ በመቀመጥ ግንባሩን ሸብሽብ አንዳንዴ ፈታ በመሃሉ ፈገግ እያደረገ ንባቡን ተወጣው፤

«ሰማሽ ትንሣኤ!.....» ምንዳዬ ለትንሣኤ የጻፈላት የደብዳቤ ረቂቅ የመጀመሪያዎቹ ሁለት ቃላት ናቸው….

«…..ሰላሜን ገለሽ - ረቂቅ የሴራ ካራ ስለሽ ንፁህ ህሊናዬን አሳድፈሽ - ዳግም እንዳይነጻ ቅስሜን አምርረሽ….. የጣዕሙን ለዛ አጐምዝዘሽ - በፌዝ - ተሰናብተሽኛልና ምርቃቴ ለፀፀት እንባዬ ለጉስቁልና - ስቅቄ ለባዶነት ይዳርግሽ…..

«…..ከዚህ በተሻለ ቋንቋ ወይንም በመጠቀ አገላለጽ ሃሳቤን ማራዘሙ ሣጥናኤላዊ ድርጊትሽን ስታነቢ - የምታጠፊውን ጊዜ ከመጨመሩም በላይ የእኔንም የፀሐፊውን የንዴት ሰአታት ማበርከት እንጂ የተሻለ ስለማይፈይድ ያለፈውን በጐ የትዝታ ጊዜያችንን ሁሉ እንዳይጠቅሜ ነገር አጠልሽተሻልና በህይወትሽ ዘመን ሁሉ የጉስቁልና ደመና ያንዣብብሽና ይከተልሽ ብዬ ባልረግምሽም በደልሽ ራሱ ሳያመጣው አይቀርምና እርግማኔውም ይሁን ምርቃቴ ትንቢት ሳይሆን ልትሸከሚው የሚገባሽ ዋጋ መሆኑን ግን አልጠራጠርም…..

«…..ከዛሬ ድርጊቴ ተለማምጄዋለሁ ብለሽ ነገርም ይህንንው ጥፋትሽን ስትከውኚ ሌላው እንዳይነቃብሽ ግን ጠንቀቅ እያልሽ ይሁን!.....

«…..ለመሆኑ ነገር ሰላሙን ልትሸልቺው ያዘጋጀሽው የጥቅምሽ መስዋዕት ጠቦት ምን ዓይነት ምስኪን ሰው ይሆን? ዋ ወንድሜ! የእኔንስ ሰላም አንዴ ገለሽ ከመቃብር ስለከተትሽው አይፋረደኝም ብለሽ ደምድመሽ ይሆናል! - ለዚያኛውስ ምን አሰብሽለት? ዘልዝለሽ ልታላግጪበት! ወዬው! ለመሆኑ ለአንቺ ብቻ የተዘጋጀ ልዩ የቅጣት ሥፍራ ልዩ ሥም ተክኖ ይኖር ይሆን?.....»

ጌዲዎን ንባቡን ከጨረሰና የደብዳቤውን መልእክት ካብላላ በኋላ ዓይኑን በምንዳዬ ላይ ተክሎ የውስጥ ስሜቱን እንደሚመረምር ሁሉ ትኩር አድርጐ ከላይ እስከታች ካጤነው በኋላ ግንባሩን፥ አሸት - አሸት - አፉን አበስ - አበስ - እያደረገ፣

«አነበብኩት ምንዳዬ - አንብቤ ጨረስኩት አንተውስ የዋዛ ሰው አይደለህም ክፉ ተራጋሚ ነህና ጃል! ግን ተራጋሚ ራሱ ተደርጋሚ ብለው ተረት አመንጪዎች ፈሊጡን ሲፈልጡት ሰምተህ አታውቅም?.....»

«ትቀልዳለህ ልበል ጌዲዎን?»

«እንዴት እቀልዳለሁ ምንዳዬ?»

«ታዲያ ምን እየሠራህ ነው?..... እኔንም ሳልወድ አሳቅኸኝ…..»

«አንብብ አልከኝ አነበብኩ - ሌላ የደብዳቤው ተከታይ ገጽ ቀርቶ ከሆነ ስጠኝ እንጂ ከዚህኛው ደብዳቤ ላይ ያገኘሁት ቢኖር አንድ እንቅብ ሙሉ እርግማን ነው።…..

«…..ትንሣኤ በደልችኝ ያለውን የጥፋት ድርጊት አንድም ቦታ በጭራሽ አልጠቀስከውም።……ቀለድክብኝ ብለህ በቀልድ መሥፈርት ካላከህብኝ በስተቀር መቼም ወደ ፊት ምን የመሰለ ደራሲ እንደሚወጣህ በምስክርነት አረጋግጥልሃለሁ።

«…..በቃላት አጠቃቀም እጅግ የበለፀግህ መሆንህን ካሁን በፊት አንተስ ራስህን ታውቀው ኖሯል ምንዳዬ»

«ይልቅ በትችት ባትኮረኩረኝ ጌዲ?»

«ምንዳዬ! እኔ ልሙት! ትችት ሳይሆን እውነቴን ነው እይምልህ ቃልት ስትመርጥ የዋዛም አይደለህ።….

«…..ይልቅስ ይህንን ደብዳቤ ነው ያልከኝን ቁራጭ ድርሰት ሌሎች ፀሐፍት ሳያስፈቅዱህ በጥቅስነት እንዳይወስዱት፤ ‹የደራሲው መብት በሕግ የተጠበቀ ነው!› የሚል ማስታወሻ ለትንሣኤ ከምትልክላት ደብዳቤ አናት ላይ በቃለ አጋኖ ቀንብበህ ማስፈር እንደሚኖርብህ እንዳትዘነጋ - እሺ።»

«በርታ! ያልተነካ ግልግል ያውቃል አይደል ጉዳዩ። አንተ ምንህ ተነካና የስሜቴ መምረር ጣዕም ይገባሃል። ልብህ እንደ እኔው ልብ አልተሰነጠረ - ቅስምህንም ስብራት አልዞረበት የታደልህ!»

«ተው እንደሱ ማለቴ አይደለም ምንዳዬ! እንዳሰብከው ጭራሽ አላሰብኩም። አንተ ስታለቅስ እኔም አብሬህ ሙሾ ብወረድ ሃዘንህን ማባባስ እንጂ ሌላ ምን ትርፍ ይኖረዋል። ይልቁንስ ትንሣኤ የበደለችህን በደል ግለጽልኝና መፍትሔውን በጋራ እንፈግል!»

«ግዴለም ጌዲዎን! እኔው ለእኔ ለመፍትሔ ስለምታገል በችግሬ ጣልቃ ገብተህ አንተም እንድትጨነቅ አልፈልግም»

«እባክህ ምንዳዬ - እንደ ሕፃን ተለማመጡኝ አታብዛ። ትነግረኝ እንደሆነ ንገረኝ አይ አንተ የእኔን ምሥጢርና ችግር ለመሸከም አቅሙ ያንስሃል - አትመጥነኝም የምትልም ከሆነ ታናሽነቴን አሳየኝና ነፍስ እስካውቅና እስክንመጣጠን ድረስ እስከዛሬ የተጓዝንበትን ጓደኝነታችንን ዛሬ እንዝጋና ሁለታችንም ቢጤዎቻችንን እንፈልግ…..»

«ለምን ባልዞርኩበት ትዞራለህ ጌዲ? በእውነት ለእኔ ጓደኝነት ታንሣለህ የሚል ቃል ወጣኝ?.....»

«ጥሩ! ሃሳብህ እንደዚህ ካሆነ ታዲያ ለምን የተበደልከውን ላለመናገር ማዶ ማዶውን ታንዣብባለህ?»

«ማንዣበቤ አይደለም ጌዲ - እሺ ልጨርስልህ አድምጠኝ።…..

«…..ቀደም ብዬ እንደነገርኩህ ከትንሣኤ ጋር ልብ ለልብ በመተዋወቅ ብዙ የግል ጉዳዮቿንና ጉዳዮቼን ያለፈውን የሕይወት ገጠመኞቻችንን እየተጋራን እየተሳሰብንና እየተደጋገፍን በሰላም በመጓዝ ላይ ያለን ሲመስለኝ፤ ሳላስበውና ሳልዘጋጅበት ጠባይዋ እየተለወጠ፥ ንግግሯም እየኮሰኮሰኝ መምጣት ጀመረ…..

«…..ምን ነካት! ምን ቢገጥማት እያልኩ ባስብም ብጠይቅም በውስጧ ሸርባ የገመደችው እንቆቅልሽ በጭራሽ ፍቺው ሊከሰትልኝ አልቻለም።…..

«…..እንዲያውም አንዳንዴ የልቧን እንድታጫውተኝ ባውጣጣትም የምትሰጠኝ መልስ የተወለጋገደና የሚያርቅ አይነት ስለሆነ እስቲ ቢያልፍላት ወይም ቢሰክንላት እይልኩ እኔም በዝምታ አስተውላት ጀመር።…..

«…..እሷ ግን የእኔን ዝምታ በንቀት መልክ ተረድታው ወይንም ተርጉማው እንደሆነም አልገባኝም፤ ‹ከምትሸረድደኝ ለምን እነዚያ የተሻሉትን አትይዝም?› እያእልች ታምሰኝ ገባች።….

«…..ይህ በውስጧ የበቀለው መራራ ቁጥቋጦ እያደረ እያደገ እየጐለበተ በመምጣት ይኸውልህ በቅርቡ የበደሏ ወርካ ተገርስሶ በመውደቅ ሰላሜን ጨፈለቀው ቅስሜንም ሰብረው እልሃለሁ።…..

«…..ያደረገችኝን ላውጋህ? እንዲህ ነው፤ ‹ከቁጥሬ በላይ የሆነ ችግር ስላጋጠመኝ ከዓመት የእረፍት ቀናቶቼ የሚቆረጥ ፍቃድ እንዲያዝልኝ።› ስትል ከቢሮ ድረስ ስልክ ደውላ ትቀርልሃለች።….

«…..እኔ ደግሞ ምን ዓይነት ችግር ቢገጥማት ነው ሳታማክረኝ የቀረችው በማለት መብሸቅ። ስልክ ደጋግሜ ብደውልላትም ልትገኝ ባለመቻሏ ምናልባት ከሄደችበት አካባቢ ባትመለስ ይሆናል በማለት አምስት ቀናት አሳልፌ ቅዳሜ ከቤቷ ስሄድ ግቢው ሞቅ ቤቱ ደመቅ ብሎ ማግኘት፤……

«…..የግርግሩ ሁኔታ ግራ ስላጋባኝ ሃሣቤን እምሰብሰብ እስክችል ድረስ ግባ ለሚሉኝ ሰዎች መልስ ሳልሰጥ ለጥቂት ደቂቆች ያህል ውጭ ቆም በማለት መላ ምት እየደረደርሁ ስተክዝ ሣለሁ አንዲት ሴት መጥተው ‹የእኔ ልጅ ግባ ቢሉም እንቢ አልክ። እነርሱ ደግሞ ቶሎ አይመለሱ። ታዲያ ምን ይሻልሃል?›….

«…..እነሱ እነማን ናቸው እማማ? እኔ የፈለግሁት እኮ ትንሣኤን ነው። አላገኛትም?..... ‹እኔም ያልኩህ እሷን አይደል የኔ ልጅ?›….

«…..እኮ የት ሄደች ነው የሚሉኝ? በማለት ሳላውቀው እንደመቆጣት ስልባቸው የሁኔታዬ መለዋወጥ ግራ ስላጋባቸው…..»

«እንግዳ ነህ የኔ ልጅ? ከወዴትስ ነው የመጣኸው?» ሲሉ ጠየቁኝ።

«የለ እማማ እኔ እንኳ ቅርብ ነኝ ትንሣኤ ችግር ደርሶባት ሄዳለች ነው የሚሉኝ? ለመሆኑ የት ነው የሄደችው?..... እያልኩ በጥያቄ ሳጣድፋቸው……»

«አይ የምን ችግር አመጣህብኝ የኔ ልጅ - ወደ ማዘጋጃ ቤት የሄዱት ወደ አራት ሰዓት ግድም ነው ፍጥምጥሙን እንደጨረሱ ሶደሬ ነው ምንትስ እንሄዳለን ብለዋል…. ወደ ቤት ገባ ብለህ ምሣ ብላ እንጂ የኔ ልጅ? ወይንም እናቲቱንና እህቶቿን አነጋግራቸዋ!.....»

«…..ራሴን የምቆጣጠርበትን ብርታት አንዳች ነገር ጨምቆ ሲያሟጥጥ ስለተሰማኝ አእምሮዬን በትክክል ማዘዝ ተስኖኝ እየተንገደገድኩ ‹ምንም አይደለም!› ብዬ ከግቢው መውጣቴን ብቻ አስታውሳለሁ። ከዚያ በኋላስ አትበልኝ ጌዲ!?.....»

«ምንም አይደል ምንዳዬ! ሁሉንም አሟጠህ ንገረኝ፤ ነገር እርሾ አይደል ቆንጥረህ ማስቀረቱ ለምን ይረባሃል?.....»

«እኔ የምለው ጌዲ እኔን ያንገበገበኝ!? ምን ነበረበት ካንተ የተሻለ ሰው አግኝቻለሁ ልቤንና ፍቅሬን ለእርሱ ስለሰጠሁ የጀመርነውን ፍቅር እንቋጨውና በንፁህ ወንድምነትና እህትነት እንተያይ ብትለኝ። በደል አለበት ጌዲ - እሷንስ ለጉዳት ይጥላል? ጓዴ?.....

«…..የልቧ ትዕቢትና እብጠት ጋርዷት እንጂ ‹አንተም ብጤህን ፈልግ› ብላ በሰላም ተጨባብጠን ብንለያይ ኧረ - ምን ነበረበት ጌዲ?.....

«……ከአሰበችው ግብ እስካደርሳት ድረስ አብረን ተጉዘን የልቧ ሲሞላላት እኔን ኳሷን ለግታ ካሽቀነጠረችኝ በኋላ የዘበት ሣቅ በልቧ እየገለፈጠች ተረማምዳኝ አለፈች……

«…..ጌዲ እንደመቅዘፊያ እየተገለገችብኝ ጊዜያቶች አሳለፈችና ከባህሩ ማዶ ስንደርስ እንደማይጠቅም እንጨት እኔን መቅዘፊያና መሸጋገሪያዋን ትወርውረኝ?.....

«…..ይህን ዓይነቱን የእርጉማን ድርጊት ምን ስያሜ ትሰጠዋለህ ጌዲ? ለእርሷ ፍቅር የከፈትኩላትን የልቤን በር ባትዘጋውም ምን ነበረበት ገርበብ እንኳን አርጋ ብትኮበልል? ትንሣኤ ምንም አልልሽ….. ብቻ - እውነት ትፍረድብሽ!......

ሐቅ ይበይንብሽ! - ፍትሕ ይዳኝሽ! - »

«ኤዲያ አንተ ደግሞ ለምን አትተወውም - ትንሣኤ እኮ የሴት ፆታ ያላት እንጂ የሴቶችን ሁሉ ፆታ የምትወክል አይደለችም። በቃ የነገር ጉላንጆ ማላመጥ ከጀመርህ ቶሎ አትተፋም።»

«አይደለም ጌዲ ነገር አይደለም የማመነዥገው የራሴ አንጀት እንዲቆርጥልኝ ነው፤ በማኘኽ እየገዘገዝኩ ያለሁት።…..

«…..ብቻ ምን አለፋህ መሰሪዋ እመቤት ሙሽሪት የጫጉላዋን ሆይ….. ሆይታ ጨርሳ ዓይኗን በጨው አጥባ ከአራት ቀናት በፊት ቢሮ ስትገባ ያንን የበደል ማፍለቂያ አይኗን ላለማየት ወስኜ ነው ከሥራ ገበታዬ ላይ የቀረሁት እልሃለሁ። አጠፋሁ ጌዲ ወይንስ አልተረዳኸኝም?.....

«…..ታውቀኛለህ ጌዲ ከዚያን ወዲህ ቢሮው ምን መስሎ እንደታየኝ ልክ የፎቶግራፍ ቤቶችን የጨለማ ክፍል ወይንም ‹ዳርክ ሩም› የሚሉትን ዓይነት ነው።….

«ከዚህስ በላይ አትነዝንዘኝ አልፈቅድልህም፤ የማወራልህም አልቆብኛል።» እያንገዳገደ ያቃተተውን ሸክም እየተንገዳገደ ተናግሮ ወደ ጌዲዮን ስሜት አጋባው።

«ምንዳዬ ሸክምህን ሳትቆጥብ ስላጋራኸኝ - ባመሰግንህም፤ ትንሣኤ የራሷን ጥሩ ምርጫ በመምረጧ የሥራ ማቆም አድማ አድርገህ ቢሮህን ከፎቶ ቤቶች የጭለማ ክፍል ጋር በማነጻጸርህ ግን በወሰድከው ርምጃ ያለመስማማቴን ስለምገልጽልህ እህ ብለህ እንድታደምጠኝ። ተራው ያንተ ነውና ጆሮህን በደንብ ብታውሰኝ?.....

«……ለምን የፎቶ ቤቶችን የጨለማ ክፍል በመጥፎ ምሳሌነት እንደወሰድከው አልገባኝም ምንዳዬ?....

«....አየህ ትክክለኛው የፎቶ ምስል ሊወጣ የሚችለው ጭለማው ክፍል ውስጥ ገብቶ ከተስተናገደ በኋላ ነው። ጭለማ ባይኖር ኖሮ ፎቶ ግራፍ የሚቀረጽባቸው ፊልሞች ሁሉ ዋጋ ባልነበራቸው ወይንም የፎቶ ግራፍ ጥበብም ዛሬ በደረሰበት ረቂቅ የዕድገት ደረጃ ላይ ባልደረሰ ነበር። እዚያ ጭለማ ክፍል ገብቶ በመድሐኒት ከተዘፈዘፈ በኋላ ነው ዕውነተኛው ተፈላጊ ምስል የሚገኘው።….

«…..ታዲያስ ይሄ አንተ በጭለማ ክፍል የመሰልከው ቢሮ ምናልባት የአንተን የማንነት ቅርጽ የሚሰጥህ ማረቂያ ሆኖ ከሆነስ?.....

«….አንተ ግን ማንነትህ ተደቁሶ ትክክለኛውን ቅርጽ እንዳይዝ የምትሸሽ መስሎ ይታየኛል።…..

«……ትንሣኤ እኮ ስለምህን የገደለችው ምናልባትም አንተ ሰላሟን ልትገድል ተኩሰህ ካቆሰልካት በኋላስ እንደሆን? አስተውል እንጂ ምንዳዬ?» ንግግሩን በጥያቄ ገታ ከማድረጉ ምንዳዬ ተሽቀዳድሞ

«ይቅርታህን ጌዲ ስሜቴን መቆጣጠር ስላልቻልኩ አንዴ ባቋርጥህና ብተነፍስ? ትፈቅድልኛለህ?......»

«አይ ምንዳዬ ስሜትህ እንዳሻው ያዋልልሃል እስቲ በል ቀጥል። ግን ብታስጨርሰኝ ደግ ነበር። ቢሆንም ኦኬ! ቀጥል……»

«ጌዲ እጅግ እንዳመሰግንህ ፍቀድልኝ? አዎ ትንሣኤ የሰላሜን ብርሃን ስላጨለመች ተግባሬን የማከናውንበትን ቢሮ በፎቶ ቤቶች ዳፍንት መስዬው ነበር። መሳሳቴ የገባኝ ገና ምሳሌህን ሳትጨርሰው ነው።….

«…..ጌዲ ለካንስ ይሄ አጋጣሚ የእኔ ማንነት የሚሞረድበት ኖሯልና - ፈተናው ዋጋ ቢኖረው ወደቅሁ ማለት አይደለም?.....

«……ውድ ጓዴ ለእስካሁኑ ሃሣቤና ድርጊቴ በድያለሁና ይቅርታህን አትንፈገኝ? ውሳኔዬን ሁሉ ሻርኩ። ትንሣኤን ልበቀላት እጆቼን አላነሳም። አልዋጥ ብሎ ቢተናነቀኝም ይበልጥ ትንሣኤን በእህትነቷ ልወዳት እሞክራለሁ።…..

«…..ጌዲ ለካስ ከቢሮዬ የሸሸሁት ፈሪ ስለነበርኩ ነው ማለት ነው? መጋፈጥ ስለተሳነኝ? ግን ለምን ፈሪ ሆንኩ ጌዲ? ወላድ በድባብ ትሂድ ይባል የለ? ታዲያ ለምን መተኪያ እንደማይገኝለት ችግር ነፍሴን አስጨንቃታለሁ? ነገ ወይንም ዛሬ አይደለም አሁን ከቢሮዬ ጋር እርቅ ፈጥሬአለሁና እንኳን ደስ ያለህ!.....

«…..ይህ የዛሬው ያልረባ ማንነቴ በዳግማዊቷ የእኔዋ የነገ ትንሣኤ ታድሶ አዲስ ሰው ሆኜ እስክታገኘኝ ድረስ ድረስ ጥቂት ቀናት ብትታገሰኝና ውጤቱንም ብትከታተል? ለዚህ ለተከበረው ምክርህ ግን ሪሊ ታንኪው ጌዲ!.....»

«ምንም አይደለም ምንዳዬ! በጐ ውሳኔ ላይ እንድትደርስ አንተን ለመፋለም ነበር ታጥቄ የመጣሁት፤ ተሳክቶልኝ ስለተማረክህ እጅግ አመሰግንሃለሁ ቻው ምንዳዬ!.....»

«ቻው ጌዲ!..... ግን ለምን አብረን አንወጣም?»

«እቸኩላለሁ ቀስ ብለህ ለባብሰህ ና።»

ምንዳዬ ልብሱን ለባብሶ ጺሙን ተስተካክሎ የትናንት ሀሣቡን በዛሬው ውሳኔ ሊፈትን ቸኮል ፈጠን እያለ ወደ መሥሪያ ቤቱ ተጣደፈ፥ ብሩኅ ሃሣብ የይቅርታ ልብ ይዞ!.....

«የተሻለ ሕይወት ይግጠምህ ምንዳዬ! - ቻዎ!» እኛም ታሪኩን ያነበብን ታዳሚዎች እንመርቀዋ!.....

ፍስሃ ግሩም ታሪክ ነው። የምታርመውን አርመህ ለምን አታጠናቀውም።

«እውነትህን ነው በትሩ!»

«በርግጥ ግሩም አጭር ልቦለድ ነው!.....»

«አመሰግናለሁ።»

«ለወደፊቱም በርታ ፍስሃ ብዕርህ ቃትቶ አምጦ አንድ ቀን ሞልቶለት ስብስብ የፈጠራ ጽሑፎች በኸር እንደምታስታቅፍ አምናለሁ።»

«የሚቃትተው ብዕሬ በርትቶ ያምጥ በለኛ?»

«እንዴታ ፍስሃ!»

……

……………………

…………………………………….

…………………………………………………..

«የኪነ ጥበብ አድባር በትሩን አማላጅ ልኬብሻለሁና ተለመኝኝ!»

«አዎን በደንብ ይካድምሻል እርጂው!»

……..ተሳሳቁ።…….

ደራሲው

(ሁለት)

«የቃተተ ብዕር» አጭር ልቦለድ ዋና ገፀ - ባህርይ ፍስሃ፥ ሞገስ፥ ገጣሚም እንደሆነ ጓደኛው በትሩ ምሥጢሩን አሳብቆበት ነበር።

ደራሲውም ገፀ - ባህሪውን አነጋግሮታል። እውን ገጣሚ ከሆንክ «እጅ ከምን» ብሎ።

«ይኸው!» ብሎ ምላሹን ሰጥቷል - ገፀ ባህሪው ፍስሃ ሞገስም።

«እኮ ያስነብባ?» አንባቢውም መሞገቱ አልቀረም»

ደራሲው በመሃል ቤተኛነቱ ፍስሃንም አንባብያንንም ሸምግሏል።

ሥነ ግጥም ሙዚቃዊ ቃና የሚደመጥበት በውብ ቋንቋና አገላለፅ ተከሽኖ በሀረጋትና በስንኞች ተንሰላስሎ የተመጠነ የሥነ - ጽሁፍ ጥበብ ነው።

ትኩረቱም የውስጥ ስብዕናን ያስነከሰውን የህይወት አቃቅማ ወረንጦ ሆኖ መንቀስ ነው። ወይንም ተፈትሮን ማናገር - አሊያም ስም አላብሶ ቅኔ ማመሳጠር።

ካሽም በማር ተለብጦ እንደሚቀርብ መተሬ - እናም እንደሚያሽር መድኃኒት የውስጥን እህህታ ደዌን የሚያሽር የሥነ - ፅሁፍ አንዱ ክፍል ነው። የፍስሃ ሞገስ ጥቂት ግጥሞችሳ እንዴት ናቸው? ምላሽ ከአንባቢው።

ሺ - ውበት

እንዲህ ሆነ - ትናንትና፥

ቁጭ ብለን - እሳት ዳር፥

ከአባባ ጋር።

ስናወጋ ስንሰልቅ ወሬ፥

እያወራረድን በቅራሪ በጥሬ።

ከመደብ ዳር ዘና ብለን፥

ተዝናንተን - ተንፈላሰን፥

ወገቡን እያከኩለት፥

እራሱን እየዳበስኩለት

ወላጄን - አሳዲጊዬን - ጌጤን

አባባዬን።

ሳሻሸው ስዳብሰው - በጄ፥

በልጅ ዓይኔ፥

እርሱም እንዳባትነቱ ከጐኔ፥

ሳየው - ሲያየኝ - ሲሳሳልኝ፥

ይመሰክር ነበረ ያይን ውሃው፥

እንደሚወደኝ።

በእንዲህ ዓይነት ፍቅር ሰጥመን፥

እርቀን ነጉደን

ሃይ ተመለሱ የሚለን አጥተን

……..ብዙ ቆየን

ደቂቆች ይሁኑ እንጂ ስነበትን።

ድንገት ሳላስብ ይሁን ሳልል፥

ጢሙን ስገምድ ሳጥመለምለው

ራሱን ሳሻሽ ስዳብሰው

ጥቂቱ ፀጉሩ…..

የጥፍሬ ስንጥቅ ውስጥ ገብቶ ኖሮ

ንጭት አለ ዘለላ - ሰባት ስምንት አህሎ፣

ድንግጥ አለ ድምፅ አሰማ -

«ምነዋ በል! - አያመኝ መሰለህ ስትነጨኝ!?»

…… አለኝ።

ባይቆጣኝም ገረመመኝ - ቁጣ ሳይሆን ወቀሰኝ፥

ባፉ ሳይሆን በዓይኑ - ዓይኔን እንድሰብር አረገኝ።

እኔም ልጅ ነኝና - ዘዴኛ፥

አላወቅሁም - ልለው፥

ልማዴው፤

«ሰባት ሽበት ምን ይጐዳል?

በሚዶስ ይረግፍ የለ - ስታበጥረው ለማማር?!»

አልኩት - «አሳመንኩት»

«አዎን እውነት ተናገርክ» አለኝ

ንግግሬን ነጠቀኝ።

«እኒህ ሰባት ሽበቶች፤ በቀላሉ ያየሃቸው፤ የዓመታት መታሰቢያ የዘመን ሀውልት ናቸው። ትናንትን ማስታወሻ ፎቶ ግራፌም ቅርሴም ሆነው ሽበት አይደሉም ለኔ፤ ሺ - ውበት ማማሬ እንጂ የታሪክ መድብሎቼ፤ የተጠየቀ አስረጂ የጉልምስና ንብረቴ፤ የእርጅናዬን ወዝ አመንጪ ይከርቡ ይፈሩ እንጂ ለምን ይነጩ ባንተ እጅ? መስታወቄ ናቸው እኮ፤ ብዙ ጉድፍ ያስነቀሱኝ መች እንዳንተ እኔን ግምት፤ - አከብራቸዋለሁ። ይህቺ አንዷን ዘለላ፤ ቀጭኗን የብረት ዘንግ እስቲ ጠይቃት ታሪክ፤ ትነግርሃለች በደንብ። ሽበት ብቻ አይደሉም፤ ሺ - ውበትም ተላብሰዋል ካንተ በፊት ነበሩ፤ - ዛሬም ክብሬ ሆነዋል፤ እንዲያማ ባይሆኑልኝ፤ ምን ይፈይዱልኛል። ‹የሽበት ሽበትማ እንጨትም አለው ፀጋ› አላስጣለውም እንጂ እሳት ወደርሱ ሲጠጋ።»

\*\*\*

ሲለኝ - አባዬ - ድንግጥ አልኩኝ

ለኒያም ክቡር ሽበቶች - ነዎሩ ብዬ ዝቅ አልኩኝ

ስለ ድፍረቴም መቃጣት - መገን ብዬ ገበርኩኝ።

የኔውስ የኑግ ልጥልጥ፤ ያጐፈርኩት ዞማ ፀጉር፤

የታሪክ ዘር አብቅሎ፤ ይነጣ ይሆን በተግባር?

ወይንስ እንደ ጠቆረ፤ ወደ መቃብር ይወርዳል?

……እንጃ!።…….

ብቻ የአባባ ምክር፤ ውስጤን ዘልቆ ነክቶታል፤ ለመጪው ትውልድ ተስፋ ሐውልት አኑር ብሎኛል። ወኔውን እንድወንን እሱነቱን ውስጤ ተክሏል ሽማግሌው አባባ፤ ልቤን ከልቡ አስተሳስሯል።

ህዳር 1976

ተላለፍን

«እ - ህ ……

ሰማህ ልጄ…… ይሁና

ይሁን ግድ የለም ይሁና፤

እንዲህ ነበር ያሳደኩህ?.....»

አለችኝ ትልቋ እማማ - አሳዳጊዬ

የእናቴ እናት እናቴ

የዕድሜ ቱጃሯ አያቴ።

…….

«……ሰው ትሆን ብዬ ቀጥቼ

አንተን ሳሳድግ ማቅቄ - መቼ መቼ፥

መቼ እንደዚህ ነበረ የጓጓሁለት ምኞቴ፤

የምትደርስበትን አይቼ፥

…..ነበር እንጂ ቅዠቴ።

ቢሆንልኝማ - ደቁነህ - ቀስሰህ፥

በተክሲያን ገብተህ - ቀድሰህ ጰጵሰህ፤

የእኔም ስሜ ተከብሮ ያየኝ ሁሉ መርቆ

እንዲያሰናብተኝ ነበር እኮ

ከማይቀረው ቤቴ -

የዘለዓለም እረፍቴ፥

በሞቴ።

ነጭ ፀጉሬ ሳይከፋ - በተስፋ

ቁጥቋጦዬ በቅለህልኝ አይቼ ስትፋፋ፤

……ይህ ነበረ ምኞቴ

……ባይቀር በከንቱ መሻቴ

አይ ደጉ ዕድሜ መስታወቴ።

ግና ምን ላርገው ምን ልሁነው፥

ከንቱ ሆነ ልፋቴ - ትምክህቴ።

እንኳን ልትፈጽምም ምኞቴን እውን ልታደርግል ህልሜን፥

ታልፈኝ ግፍትር አርገኸኝ - አሳዳጊህን እኔን፣

ሃይ! ሃይ! አዋዬ ብለኸኝ።

ይሁና ይሁን እንደዘበት ተጐዳኘን

የሁለት ዓለም ፍጡራን ላንታረቅ ተላለፍን

……ላንገናኝ ተለያየን፥

አንተ ባንተ ጐዳና ይዤ የራሴን።»

ሰኔ 1976

የሸማኔ መወርወሪያ - ሕይወት

ሽው ይላል አንድ ዙር፥

አቅፎ የውስጡን ድውር።

ሽር ይላል ዳግመኛ - ሶስተኛ - አራተኛ.....

...... ብዙኛ።

እንዲህ ላይ ታቹን ሲል -

ከግራ ከቀኝ ሲዘል፤

ዘሃው ዘሃውን ደግፎ -

ድሩ ማጉን ታቅፎ።

ኩታ ይገኛል የኮራ -

ወይም ያማረ ነጠላ፥

አለያም የወይዛዝርት

የሀገር ልብስ -

ቀሚስ።

የኮራ ጥበብ ያለው -

የወግና የበዓል ልብስ።

\*\*\*

ደከመኝ ሳይ መወርወሪያ -

ተሯሩጦ ወዲህ ወዲያ፤

ድርና ማግ አወሳስቦ -

ፈጥሮ ያወታል መደረቢያ።

ያ ሩጫው ያ ከላይ ታች መባዘኑ -

የሚፈለገው ጉዳይ እስኪሞላ ነው መጠኑ።

እስኪቆረጥ የታሰበው -

ክንድ እስኪሞላ ርዝመቱ፣

ያልባሳቱ።

\*\*\*

ተዚያም ሌላ ተደርቶ እንደ ገና እስኪቋጠር -

እፎይ ይላል መወርወሪያ -

ከባዶ - ቀሰም ተመሣጥሮ፥

አርፎ ከዙረት ኑሮ፤

ከሮሮ።

\*\*\*

ህይወትም እንደዚያ እንደ መወርወሪያ፥

ትሮጣለች ወዲህ ወዲያ፤

እስከ ዕለተ ፍጻሜ፤

በሞት እስኪቆረጥ ዕድሜ።

እስኪያበቃ ጉብዝና፤ ጉልምስና፤

......ወይ እርጅና

ትሮጣለች ህይወትም ልትሸፍን

......የኑሮን ዕርቃን ገበና።

ቱቢት እስኪለብስ አስከሬን -

በድን ከበድን እስኪዳበል

ሣጥኑ እስኪያርፍ ከአፈር

......በዚያው ሊቀር።

\*\*\*

ግና ምን ታሪክ ሰርቶ ሊያልፍ ነው?

ለትውልድ ከብሮ የሚቀር

ይህ የዛሬው «ህያው ሰው»

.....የነገው ሟች አስከሬን።

ህዳር 11 1977

ማሙሽ

አንድ አለ......ብሎም ሁለትን ደገም.....

ሶስተኛም ሰለሰ.....

ቀጠለ ብዙ ብዙ እስከ ሃያ ሰላሳ፥

እንደ እውቀቱ ብዛት እስኪደርስ መጨረሻ።

ትንሹ ጨቅላ ማሙሽ በየቦታው እየቆመ

ያሰላ ነበር ህዝቡን በጣቱ እየጠቆመ።

«እምቢዮ!» - እያለ እናቱን

......እጇን ምንጭቅ አድርጐ

ይቆጥር ነበር ተጓዡን፤ በጐዳና ላይ ቆሞ።

\*\*\*

ግና ለምን?

ምን አሳስቦት ነው እሱን፥

.....ለቆጠራስ ማን ግድ አለው?

በትርምስምስ የሰው ጐራ ጭንቅላቱን የሚያዞረው

\*\*\*

ያለበትን ደማ አሃዝ......

የጓጓው እንዲያውቅ ድምሩን፤

እሱ ስንተኛ እንደሆነ....

.....ተጨንቆ ይሆን ለራሱ።

እውነት አለው ይገባዋል፤ ለምን ሃሣብ አይገባውም ነገን በዛሬ ካለየው፤ ኑሮን በእለቱ አይገፋው። ሃሣብ ቢጫነው ካሁኑ፤ ገና ገፈቱን ሳይቀምስ ህዝቡን ሊቆጥር ገባ፤ አሳስቦት የነገ ህይወት አይዞህ እምቦሳው ማሙሽ ብሩህ ነው የነገ ዕለት

ህዳር 1977

«ልጄ» - ልበል?

በእኔ ስም ልትጠራ - የአብራኩ ክፋይ ተብለህ

ደሜ ደምህ ተብሎ - ሥጋ አጥንቴን ውርስ ወስደህ

በርግጥ ልመን ሳልጠረጥር - እውን አንተ የእኔ ልጅ ነህ?

ፈሳሽ ወጥቶ ከአብራኬ - እስትንፋሴ በአንተ ሰርጾ

የተገኘህ በኔ አምሳል - እኔነቴ አንተን ፈጥኖ

ክፋይ ሳይሆን ሁሉም ያለህ - አንተ የኔ ምንህ የኔ፥

እውን ልጄ ፍሬ ውላጅ - ልቀበልህ ብዬ ወገኔ?

የአባት ለልጅ አሳቢነት - ይጥበቅ ላንተ አደራዬ

ዋስ ልሁንህ በዘመንህ - አሳሳልህ ልጄ ብዬ?

\*\*\*

አዎን በለኝ አትሞግተኝ - ሐቁን ገልጸህ መስክርልኝ፤

ጥያቄዬም ጥርጥሬም - ከአእምሮዬ ይፋቅልኝ።

\*\*\*

«መጠለያ» እናት ባልካት - ተፈርዲቭግ ተዘብግተህ

ደም የለህም የተዋስከው - ከሌላው ጭን ፈሳሽ ወስደህ?

ሽንቴ ረግቶ ሰው ያሰኘህ - እውን አንተ የኔ ልጅ ነህ?

ውሉ ጠፍቶኝ ግራ ቀኙ - የምትጠራኝ «አባት» ብለህ

የድካሜ መራር ፍሬ - በርግጥ አንተ የኔ ልጅ ነህ?

አየህ ልጄ!

ልጥራህ እንጂ ፍጥረት ብዬ - ሰውነትህ ቢያሳዝነኝ

አልዘለቅህም ከልቤ ውስጥ - እንድትኖር ተንሰራፍተህ።

ስማኝ አንተ «አባት አልባ» - ሰቆቀኛው ምርኮኛ ነፍስ

እንቆቅልሽ ልጠይቅህ - ፍቺው ስታድግ የሚመለስ።

«ደሙ ፈሶ ወይም ጐድሎበት - የተዋሰ የሌላውን

ቢድን እንኳን ከበሽታው - ቢያዘገይም ከሞት ነፍሱን

ጉዳት አለው ኋላ ኋላ - እያደረ የሚገለጥ

አልዋሃድ ብሎ ባዳው - ከእውነተኛው ጠብ በመፈጠር።

ያሳካል - ያስፎክታል - በቆዳ ላይ አንዳች ጥሎ

ወይ ለደዌ ይዳርጋል - ሰውነትን አቆሳስሎ።»

አንተም ዛሬ የእኔ ዘሬ - ብትበቅልም ከእኔ ማሣ

እያደረ ይገለጣል - የሌላው መልክ ጐዳኒሣ።

ያን ጊዜ ነው ክፉው ቅጣት - ከኅሊና ፍርድ ሸንጐ

የሚነሣው ሊያስጨንቅህ - ሊያሰቃይህ ፍቆ አማቆ።

በሰዎች ጥርስ መሀል ገብተህ - ስትታኘክ ስትላመጥ

ይሄኔ ነው የሚሰማህ - የምትመኝ በሞት ማምለጥ።

ለዚህ እኮ ነው ማስጨነቄ - «እውን የኔ?» ብዬ ምልህ

ሐቁን ይዤ ለወደፊት - ዘብህ ሆኜ እንድከልልህ

ወይ በማቅረብ በእኔ ጥላ - «ይኸው ስሜን!» ብዬ ልልህ።

ሰማህ ልጄ!

የአባት ተስፋ ለልጆቹ - የውርስ ንብረት ማቆየቱ

ባህል ብቻ መቼ - ህግም ያዛል በርእቱ

ዳኛም አይደል አሟጋቹ - ይውረስ ይቅር ብሎ ሚፈርድ

ቅድሚያ መድረስ የሚሰጠው - ኅሊና እንጂ ሳይገደድ።

ውርስ የለኝም ያቆየሁት - ለልጅ ለሚስት ይሁን ብዬ፥

ተመንዝሮ የሚጠቅም - የሀብት ጥሪት ደላድዬ።

«ንስሃ» ን ግን ጠብቄያለሁ - እንካ ቅረብ ተቀበለኝ

ወድቄአለሁ ከእግሮችህ ስር - ልጅ ነኝ ብለህ አታክብረኝ።

ቢያሻም ቅጣኝ ወይ ኮንነኝ - ይሙት በቃም ይፍረድብኝ

ያባት የልጅ ወጉ ይቅር - በእምሰለህ ሰልጥንብኝ።

ለኔ ስሜት ለኔ ርካታ ለኔ ፍቅር ለኔ ደስታ

አንተን ፀነስኩ በከንቱነት - ያለ ዕቅድ በአጉል ደንታ።

መች ጠረጠርኩ መቼ ታየኝ - እውር ድንብር ፍጡር ሆኜ

ለአንዲት ሰዓት ገንፍሎብኝ - ራሴን ስቼ ተሸንፌ

እና ልጥራህ አንተ ስምኪን - አትከፋም ስልህ ልጄ?

አዎን ልጅ ነህ አይካድም - ተወልደሀል በሰው አምሣል

አትሳቀቅ አይሰማህ - አንዴ ሆኖ ሰው ሆነሃል።

ከተቻለህ ከበረታህ - ወኔ ካለህ ተቋቁመህ

እስትንፋስህ እስኪያበቃ - መልካም ሥራ ለሀገር ተርፈህ።

ከግፍ መሬት የሚተነው - ትንፋጉ እንኳ ደስ ባይልም

የሚበቅለው ችግኝ ግን - የፋፋ ነው አይናቅም

አትናቀው ፀንቶ ይኑር - ልብ በለው ይህን ምክር

ባንተ ይኑር ላንተ ይኑር - ካንተ ይኑር......

......አንተም ሰው ሁን።

ጥር 1978

ሞት ሞቶ ቀብር ዋልኩ

«ሞተ!» ማለትን ሰምቼ

ሞት እስትንፋሱ አብቅቶ

ልቀብረው ሄድኩኝ አዝኜ

ልጮህ ላነባ በእዬዬ።

አዘንኩ ልቤን ጨመቅሁኝ

የእንባ ከረጢት አሟጠጥኩ

ላይመለስ በቃው ቢሉኝ

የሞት ሞቱ ቅጥል አርጐኝ።

\*\*\*

ዋይ! ዋይ! ብዬ ደረት ደቃሁ

የሙሾ ግጥም ደረደርሁ

የሞት ብርታት ትዝ ብሎኝ

ጀግንነቱ ቢታወሰኝ።

\*\*\*

ኤዲያ መኖር ህልም ነውና፥

አለሁ ብሎ መመካቱ

ከሞት በላይ ማን ነበረ.....

እንደዛሬ አፈር ቤቱ......

ሳይታነጽ መሠረቱ......

ሳይዘጋ አንደበቱ.......

\*\*\*

ሞት ሞቶማ ሣጥን ገብቶ፥

አፈር ደንጊያ ከተጫነው

ጉድ ፈላበት ምድራችን

ኧረ እንጩህ ይወረድ ሙሾው።

እኮ እናንባ እንንሰቅሰቅ

ለእንባ ሙጣጭ አንጠንቀቅ፥

ዛሬ አክትሟል የሟች ሥርዓት

ተገንዞ ሣጥን መግባት።

\*\*\*

ሞት ከሞት ተሸንፎ

ላይመለስ ተቀስፎ

በቃ ምድር አለቀላት.....

ማቲው ፈላ ተትረፍርፎ።

ነጋ ጠባ ምሥራቹ.....

የህጻን ድምጽ መደመጡ

የት ለመኖር የት ለመስፈር

«የይወለድ» ምጥ ማማጡ?

ያ ቅን ፈራጅ አድልዎ ማያውቅ

ደግ ክፉ ሳያናንቅ

አንቀጥቅጧል በጻዕረ ሞት.....

ምንጭ አርጐ ትንፋሽ ሲነጥቅ።

ታዲያ ዛሬ ከማለፉ.....

ክንዱ ዝሎ ቢንተራሰው

ምን ያህሉ መሠሪ ነው......

እያሾፈ የተኩራራው።

\*\*\*

ሞት ሞቶማ ከተለየን

ላይመለስ አንዴ ቆርጦ

በቃ፥ እኛም እንከተል

.....ፀረ - ዓለም ይንገስ ከብሮ

በሕዝብ ሐሴት ላይደሰት.....

ለምን እንኑር እኩይ በዝቶ።

ኑ! እንከተል ሞት ሳይቀርን

ማደሪያችን አብሮ ይሁን

ፀረ - ሰላም ተስፋን ሲገል

ለምን ቆመን ግብሩን እንይ።

\*\*\*

ለካስ ከንቱ ተወቅሰሃል፥

«ገዳይ» ቅፅል ክህነት ወስደህ፥

ባናስተውል ባንረዳ ማር ድርጊትህን.....

ሬት ብለን።

ባትነጥቅማ እስትንፋሱን ለዳግመኛው ላትመልስ

ወይም ነበር ይሄን ጊዜ የእኩይ መንጋ ሲርመሰመስ፤

አወይ ሞት ደግ ብዙ ከሰርን፥

ህያው መሆን ምን ይረባል

አለቀልን ካንተ ወዲያ

ቅን ሰው መባል ያሳፍራል።

ሐምሌ 1978

ይህይወት አሻራ

የተሸረሸረ ማሣ

የህይወት ጐርፍ የሄደበት -

የአባባ ግንባራ አሻራ፥

በፊቱ ላይ ተጋድሞበት -

እርከን ይመስላል ዙሪያው

የዕድሜው ማሳያ ሽብሽቦሽ።

አንድ ቀን.....

ከማለዳው ጋር ነቅተን፥

እይፊናችንን አቦስቶ ልንከውን ስንጣደፍ፥

አየሁ በአባባ ግንባር ድርብርቡን የዓመታት ንድፍ።

ልጅነትን አስተናግዶ......

ጉልምስናን አልፎ መጥቶ

ከእርጅና ጋር ውል ፈርሟል....

......ጥቁሩን ጠጉር አሸብቶ፤

በቃል ኪፍስን ተፈጣጥሞ።

ሰነድ ትቷል በቆዳው ላይ

ለእማኝነት ተመዝግቦ።

ያ አሻራ ያ የዕድሜ ቦይ፥

አገልግሏል ብዙ ዘመን

ለህይወት ወንዝ መውረጃነት

......ምንጭም ሆኖ ሲቀዳለት።

«ሥራ!»

ላቡ እንደ ውሃ ሲወርድበት።

የካቲት 1977