ፀሐይ መስፍን

ልብ ወለድ ታሪክ።

በቢትወደ መኰንን እንዳልካቸው

፲፱፻፷

ለሁለተኛ ጊዜ በቅዱስ ጊዮርጊስ ማተሚያ ቤት ታተመ።

ፀሐይ መስፍን፥

ምዕራፍ ፩

በ፲፱፻፴፩ ዓመተ ምሕረት ፀሐይ መስፍን የምትባል ወጣት ነበረች ዕድሜዋ፥ ፲፰ ዓመት ይሆናታል።

መልኳ ቀይ እጅግ የምታምር ቁመትዋ ዘለግ ያለ የተዋበች ቆንጆ ከመሆንዋም በላይ ደም ግባትዋና ቅርጽዋ ልብ የሚመታ መወደድ ይታይባታል።

ነገር ግን ዘወትር አያትና ቅድማያትዋ ከሁለት መቶ ዘመን በፊት ስመ ጥሩ መሳፍንቶችና አቅኝዎች ስለነበሩ ያሁኑን የስዋን ኑሮና የቀድሞ የቅድማያቶችዋንና ያያቶችዋን ትልቅነት በማመዛዘን ነው።

አባትዋም እንደ አያቶቹ ከፍ ያለ ማዕረግና ካብት ባይኖረውም ለቤተ ሰቦቹና ለራሱም የሚበቃ ትዳር ነበረው።

ነገር ግን በ፲፱፻፳፰ ዓ.ም ስለ ሀገሩና ስለ ንጉሠ ነገሥቱ ክብር በጦር ሜዳ ላይ የክብር ሞት ስለ ሞተ ጠላት ካብቱንና ቤቱን ርስቱን ወርሶ ትልልቅ የመንግሥት መሥሪያ ቤት ስለሠራበት ግርማዊነታቸው በድል አድራጊነት ከገቡ በኋላ ልጁ ፀሐይ መስፍን የቤቱን ግምት ከፍላ ለመውሰድ ካቅምዋ በላይ ስለሆነባት የቦትዋን ግምት ብቻ ወስዳ ያባትዋን ቦታ ለመንግስት ለቀቀች።

የቦታውም ግምት አምሳ ሺህ ብር ያህል ይሆን ነበር።

ነገር ግን ከጦሩ በፊት አባትዋ አሥራ አምስት ሺህ ብር ከባንድ ተበድሮ ስለነበረ ወለዱና የወለድ ወለዱ ስልሳ ሁለት ሺህ ብር ስለሆነ በዳኛ ተከሳ አሥሩን ሺህ ብር ለጉዳይዋ ስላዋለችው ዓርባ ሺውን ብር ላባትዋ ዕዳ ከፍላ የተረፈችውን ዕዳ በከተማ አቅራቢያ ያለው ርስቱ በሐራጅ ተሽጦ ለዕዳው ተከፈለ፥

ስለዚህ ፀሐይ መስፍን ሁለት ጋሻ መሬት ብቻ ተረፋት።

ይህች ዕድለ ቢስ ወጣት ሠርታ፥ እንዳትበላ አባታዋ ያስተማራት የፈረንሣዊ ቋንቋ ስለነበረ ጊዜው ተለዋውጦ የእንግሊዝ ቋንቋ ስለተስፋፋ የፈረንሣዊ ቋንቋ ለሥራ መሥራት የማይረዳት በመሆኑ ሥራ ፈት ሆና ተቀመጠች።

ከእለታት አንድ ቀን አንድ የመንግሥት ሠራተኛ ደጉ ካሣዬ የሚባል ፀሐይ መስፍንን በመንገድ ስትናፈስ አይትዋት በጣም ወደዳዳት። ብዙ ጊዜም ከቤትዋ እየተመላለሰ ለመግባት ጠየቃት።

ፀሐይ መስፍን ቀን የጣላት የሙት ልጅ በመሆንዋ በጣም ስለ ተቸገረች ይልቁንም የሚረዳት ዘመድ ስላጣች አንድ ከመሆን ሁለት መሆን ይሻላል በማለት በመንደር ዳኛ ካብትሽ በካብት ተባብለው ተፈጣጥመው ተጋቡ።

ፅሐይ መስፍን ክብርዋን ጠብቃ ብዙ ጊዜ በንጽሕና ስለቆየች ወዲያው አርግዛ አንዲት ሴት ልጅ ወለደች። ደግሞ ባመቱ እንደዚሁ ሴት ልጅ ወለደች።

ከዚህም በተቀር ዓመት ከሦስት ወር ያህል ከቆየች በኋላ አንድ ወንድ ልጅ ወለደች።

ከዚህ በኋላ ደጉ ካሣዬ ጐንደር ለሥራ ጉዳይ ሔዶ በካሚዮን አደጋ ምክንያት ስለ ሞተ ከዚያው ካንዲት መንደር ውስጥ ከምትገኝ ቤተ ክርስቲያን አጠገብ ባለው መቃብር ቦታ ተቀብሮ ለፀሐይ መስፍን መርዶው መጣላት።

ያቺ ችግረኛ ፀሐይ መስፍን የባልዋን ሞት በሰማች ጊዜ መጠን የሌለው ኃዘን አዘነች። ባል ሳታገባ ችግርዋ የራስዋ ብቻ የነበረውን ሦስት ሕጻናቶች ይዛ ለመኖር እጅግ ከባድ የሆነ ሸክም ወደቀባት።

በባልዋ ኃዘንና በደረሰባት ችግር ምክንያት በማትታወቅበት አገር ሔዳ በገዳም ለመነኰሳት ገረድ ሆና ለመኖር ብታስብም እነዚህን ሦስት ሕፃናቶች ጥላ ለመሔድ አስጨነቃት።

ይልቁንም አራት እራዋን ሆና በውድ አዲስ አበባ ለቤት ኪራይ ከፍላ ለመኖር የማይዘለቅ ነገር ሆነባት።

ስለዚህ አቃቂ በሰቃ ላይ ከከተማው ውጪ አንዲት ፎቅ ቤት ሁለት ክፍል በወር አራት ብር ተከራይታ ልጆችዋን ይዛ ተቀመጠች።

ለፀሐይ መስፍን አቃቂ መሔድ ጥቂት የጠቀማት መሬትዋ ዱከም አጠገብ ስለሆነ አንዳንድ ጊዜ ለማየትና የሚደርሳትን እህል ለመቆጣጠር ትችል ነበር።

ቢሆንም አሽከር ስለሌላት በመሬቱ ላይ ያሉ ጭሰኞች በፈቃዳቸው ብዙውን ወስደው ጥቂት ስለሚሰጥዋት በመሬትዋ አልተጠቀመበትም ነበር።

ፀሐይ መስፍን ጥቂቶች ዶሮች ስላረባች እንቁላል ሸጣ በዚያ ዋጋ ወተት ገዝታ እነዚያን የሙት ልጆች ትመግብ ነበር።

የመሪያ ቤትዋ ክፍል ከዚህ ቀጥሎ የተመለከተው ነው። የላኛው ፎቅ የፀሐይ እምስፍንና የልጆችዋ መኝታ ነው።

ከወደ ምሥራቅ በኩል አንድ መስኮት አለው።

የምድር ቤቱ እንግዳ መቀበያና የመብል ቤት ነው።

ከውጪ አንድ ዛኒጋባ ለማብሰያና ለዶሮ ቤት የተሠራ ያልተለሰነ ጉዳ አለ።

ፀሐይ መስፍን አንዳንድ ጊዜ ለሚያስፈልጋት ጉዳይ ወደ አዲስ አበባ በኦቶቡስ በወጣች ጊዜ ልጆችዋን የሚጠብቅላት አሽከር ስለሌላት ለጐረቤቶችዋ ልጆችዋን አደራ ብላ ሰጥታ ቤትዋን ቆልፋ ትሔድ ነበር።

ፀሐይ መስፍን ዘወትር ወደ ከተማ ስትሔድ በብብትዋ ሚዜራብልንና የድሆች ከተማ የሚባሉትን መጻሕፍቶች ይዛ በኦቶቡስ ውስጥ እያነበበች ትሔድ ነበር።

ፀሐይ መስፍን ከኢጣልያን ወራሪ በፊት አባትዋ ከዳግማዊ ምኒልክ ተማሪ ቤት አግብትዋት ፈረንሣኢ ተምራ ነበር።

በኋላም ለትምህርት ፓሪስ ልኳት ሰንት ባርብ ከሚባል ኰሌጅ ገብታ ትምህርትዋን ስትቀጥል የፋሽሽት መሪ ሙሶሊኒ ኢትዮጵያን ለመውረር በሚናገረው ዛቻ ምክንያት ተቋርጣ እንዳትቀር አባትዋ ወዳገርዋ መለሳት።

ስለዚህ የትልልቅ ደራሲዎች የፈረንሣዊ መጻሕፍቶች ይዛ ስለመጣች አንዳንድ የመከራ ጓደኞችዋን መጻሕፍቶች ሳትይዝ ወደ ውጪ አትሄድም ነበር።

**ምዕራፍ ፪፥**

ከዕለታት አንድ ቀን ከየካቲት ፲፪ አደባባይ አጠገብ ካለው የሕዝብ አታክልት ውስጥ ፀሐይ መስፍን ከአቃቂ መጥታ ከአንድ የድንጋይ ወንበር ላይ ተቀምጣ መጽሐፍ ስታነብ አንድ ወጣት ልጅ ዓለሙ ደስታ የሚባል የካብታም ልጅ በካዲላክ ኦቶሞቢል ራሱ እየነዳ ካታክልቱ ቅጥር ውስጥ ገብቶ ከኦቶምቢሉ ወርዶ በእግሩ ሲናፈስ ፀሐይ መስፍንን ከድንጋይ ወንበር ላይ ተቀምጣ መጽሐፍ ስታነብ አያት።

በዚያ ጊዜ በመልኳ ማማርና በውበቷ ግርማ ልቡ በፍቅር ተነክቶ ካጠገብዋ ከዚያው ከድንጋይ ወንበር ላይ ተቀምጦ ለማነጋገር ስለፈራ ልበል ልተው እያለ ካመነታ በኋላ በድፍረት ቃል እባክሽ ይቅር በይኝና ምን መጽሐፍ ነው የምታነቢው ብሎ ጠየቃት።

ፀሐይ መስፍን አስቀድሞ መተዋወቅ ከዚያ በኋላ የማነበውን መጽሐፍ መጠየቅ ይገባ ነበር። በምን መብትህ ነው ሳታውቀኝ የማነበውን መጽሐፍ የምትጠይቀኝ ብላ ተቆጣችው።

ልጅ ዓለሙ ደስታ ይቅር በይኝ ብሎ ብድግ ብሎ በግሩ ባታክልቱ ውስጥ ወዲያና ወዲህ ይል ነበር።

ነገር ግን ሁለቱም በዕድሜ የተመሳሰሉ ወጣቶች ስለሆኑ የሁለቱም ልብ በፍቅር ተነክቶ እሱ ዘወር ብሎ ሲያያት እርስዋም ስታየው ዓይን ላይን ይጋጠሙ ነበር።

ሩብ ሰዓት እንደዚሁ በግሩ እየተናፈሰ ሲተያዩ ከቆዩ በኋላ ሁለተኛ ተመልሶ ከዚያው ካጠገብዋ ከድንጋይ ወንበር ላይ ተቀምጦ ከኪሱ ጋዜጣ አውጥጦ ያነብ ጀመር።

ነገር ግን ሁለቱም ሰርቀው ለማየት ሲዞሩ የሁለቱም ዓይን ይገናኝ ነበር።

እንደዚሁም ዝም በልው ሲያነቡ ጥቂት ከቆዩ በኋላ ፀሐይ መስፍን ወንድሜ ሆይ ስላሳፈርኩህ ይቅር በለኝ ያሳፈርኩህም ምክንያቱ እንዳንተ ያለ የተማረ የትልቅ ሰው ልጅ ምን እንደሆንኩ ሳታውቀኝ ሳላውቅህ ምን መጽሐፍ ነው የምታነቢው ብለህ ስለጠየቅኸኝ ነው። እንግዲህ ምንም ይቅርታ ባትጠይቀኝ ጥያቄህን ስለተቀበልሁ እነዚህ መጽሐፍቶች አንዱ ቪክቶሪጐ የሚባል የፈረንሣዊ ሊቅ የጻፈው ሚዜራብል የሚባል መጽሐፍ ነው።

ሁለተኛው የድሆች ከተማ የሚባል የኢትዮጵያ ሰው የጻፈው ነው ብላ ሰጠችው።

ልጅ ዓለሙ ደስታ ተቀብሎ ጥቂት ከተመለከተው በኋላ እህቴ ሆይ እኔ ፈረንሣዊ አላውቅም።

ነገር ግን ይህንን መጽሐፍ በእንግሊዝ ቋንቋ ተተርጉሞ አንብቤዋለሁ የድሆች ከተማንም ተመልክቸዋለሁ። ወዳጄ ሆይ ስለምን እንዳንቺ ያለሽ ወጣት እንደዚህ ያሉትን መጻሕፍቶች የምትመለከቻቸው ምክንያቱም የወጣትነሽን አሳብ በጣም ያደክምብሻል።

ፀሐይ መስፍን እርግጥ ነው በጣም የሚያሳዝኑ ጽሑፎች ናቸው።

ነገር ግን ለእንደኔ ላለች ለኃዘን ለተፈጠረች ወጣት ሐዘንን እንደ ሚያቀሉ የታወቀ ነው።

በሽታን በበሽታ ነው መከላከል የሚገባ ለምሳሌ ፈንጣጣን በፈንጣጣ ተስቦን በተስቦ መርዝን በመርዝ ነው።

ስለዚህ ያዘነ ልብ በደስታ እንደ ማይሻር አታውቅምን?

ልጅ ዓለሙ ደስታ፥ እርግጥ ነው እንዳልሺው ይሆን ይሆናል።

ነገር ግን እንደኔ ሃሣብ የዓለምን ከባድ ሸክም ወደ ኋላው ጥሎ እንደ ልጅ መሆን ያስፈልግ ይመስለኛል።

ያለዚያ ግን ሰውነትን ማድከምንና አጥቁሮ ማየትን ከመፍጠሩም በላይ ከፍ ያለ የመምሰል በሽታን ያመጣል።

ፀሐይ መስፍን እርግጥ ነው ሕሊናን ለመደለል የሚቻል ከሆነ እንደ ልጅ መሆን መልካም ነው።

ነገር ግን ልብ ዋዛ አያውቅምና ባይኖረኝ ነው አቅም እንደተባለው ሕሊናን ለመደለል ከፍ ያለ አቅም ካልተገኘ የሚቻል አይመስለኝም።

ልጅ ዓለሙ እንግዲያስ ከሁሉም የሚበልጥ አሳብን ለማቅለል ጊዜን በሥራ ላይ ማዋል ያስፈልጋል። ስለምን ሥራ አትሠሪም?

ፀሐይ መስፍን ሥራ ማግኘትማ አንድ ዋና ዕድል እርሱ አልነበረንም ነገር ግን ትምህርቴ የፈረንሳዊ ስለሆነ በብዙ ሥፍራ ሥራ ጠይቄ ትምህርትሽ በእግሊዝ ቋንቋ ካልሆነ አንቀበልሽም ብለው መለሱልኝ።

ልጅ ዓለሙ ይቅርታ አድርጊልኝና ይህንን የሚያሳዝን ጨዋታ ትተን ወደ ሌላ ጨዋታ እንመለስ፤ ወዳጄ ሆይ የውልድ አገርሽ ወዴት ነው?

ፀሐይ መስፍን አገሬ ሸዋ ነው።

ልጅ ዓለሙ ደስታ አባት እናት አሉሽን?

ፀሐይ መፍን እናቴ አሁን በቅርብ ቀን ሞተች አባቴ ግን በ፲፱፻፳፰ ዓመተ ምሕረት በተደረገው ጦርነት በጦር ሜዳ ላይ ሞተ።

ልጅ ዓለሙ ደስታ ካባትሽ ብዙ ካብት አላገኘሽምን?

ፀሐይ መስፍን አባቴ ፊትም ቢሆን ብዙ ካብት የለውም ነበር።

ነገር ግን በመጠነኛ ኑሮ ለመኖር የሚበቃ ገንዘብ ነበረው።

በጠላት ወረራ ጊዜ በጦር ሜዳ ላይ ስለ ሀገሩ በአርበኝነት በመሞቱ ጠላት እንደ ከሃዲ ቆጥሮት በፋሺሽት ሕግ ተወርሶ በከተማ ቦታም ላይ ብዙ ትልልቅ ቤቶች ተሠርተውበት ስለ መበረ መንግሥታችን ከተመለሰ ወዲህ በወጣው አዋጅ መሠረት የቤቱን ግምት ለመክፈል ስላልቻልኩ የቦታውን ግምት ብቻ ተቀብዬ ያባቴን ርስት ለቀቅሁ።

ልጅ ዓለሙ ደስታ አባትሽ ያያት የቅድማያት ከፍ ያለ ርስት ጉልት የለውምን?

ፀሐይ መስፍን እንደዚህ ያለ ጥልቅ የሆነ ጥቄ ስለጠየቅኸኝ በጣም አመሰግንሃለሁ የኔ ቅድማያቶችና አያቶች ባለፈው አራትና አምስት ዘመነ መንግሥት ስመ ጥሩ መሳፍንቶችና አቅኝዎች ነበሩ።

እነዚሁ ቅድማያቶቼ ካብታቸው ጦርና ለፈረስና ወታደር ነበር። መሬትና ገንዘብ ለነሱ ምናቸውም አልነበረም። ርስት ጉልታቸው የኢትዮጵያ ነጻነት ብቻ ነበር።

ስለዚህ በዚሁ ደስ ብሎዋቸው ለራሳቸው ጥቅም ሳያስቡ ዘመናቸውን አሳለፉት።

ነገር ግን አዲሱ ዘመን ባባቴ ላይ ሲደርስ የዘመኑ ደስታ መሬት ማግኘትና ብዙ ገንዘብ መሰብሰብ ስለሆነ ዘር ከልጉዋም ይስባል እንደተባለው አባቴ ኩራቱና ሕሊናውን ጥሎ ገንዘብ መፈለግ ውርደት ስለመሰለው በመጠነኛ ኑሮ አቅሙን አውቆ ለመኖር ስለቆረጠ ብዙ ካብት አልነበረውም።

ልጅ ዓለሙ ደስታ በዚያን ጊዜ በጣም ተክዞ በሁለት እጁ አገጩን ይዞ መሬት መሬት ያይ ነበር።

ፀሐይ መስፍን ጊዜያችንን በኃዘን ከማሳለፍ እስቲ ፍቀድልኝና አንተን ልጠይቅህ?

ልጅ ዓለሙ ደስታ፥ እሺ በጣም ደስ ይለኛል ጠይቂኝ።

ፀሐይ መስፍን፥ የውልድ አገርህ ወዴት ነው?

ልጅ ዓለሙ ደስታ ከዚሁ ካዲስ አበባ ነው።

ፀሐይ መስፍን አባት እናት አሉህን?

ልጅ ዓለሙ ደስታ አባቴ አሁን በቅርብ ጊዜ ሞትዋል። እናቴ ግን አለች።

ፀሐይ መስፍን ካባትህ ዝቡ ካብት አላገኘህምን?

ልጅ ዓለሙ ደስታ በጣም ከልክ ያለፈ ካብት ትቶልኛል።

ፀሐይ መስፍን ይህንን ካብት አባትህ ካያት ከቅድማያቱ ያገኘው ነውን?

ልጅ ዓለሙ ደስታ ያባቴ አያቶቹና ቅድማያቶቹ ካብት ምን እንደሆነ ቋንቋውንም አያውቁት።

ፀሐይ መስፍን እንግዲያስ እንደምን ከበረ?

ልጅ ዓለሙ ደስታ፥ ያባቴ ዶሮና እንቁላል ቅመማ ቅመም ሻጭ ነጋዴ ነበር። ጠላት አገራችን ሲገባ ለፋሺሽቶች ዶሮና እንቁላል በመሸጥ ብዙ ገንዘብ አገኘ።

ይልቁንም በዚህ ምክንያት ከኢጣሊያ ሹማምንቶች በመተዋወቁ ጨውና አቡጀዲ፤ በርካሽ እየገዛ እንዲቸረችር ፈቀዱለትና ብዙ ገንዘብ አገኘ።

ደግሞ እግዚአብሔር በቸርነቱ የኢትዮጵያን ነፃነት ንጉሠ ነገሥታችን ይዘውልን ሲመጡ ብዙ አርበኞችና ስደተኞች አብረው ስለገቡ አባቴ፥ በጣም መተዳደርና መለማመጥ ስለሚያውቅ፤ እነሱን በገንዘብ በመርዳትና ንግድና ጥቅም በማሳየት በነሱ ላይ ብዙ ገንዘብ አገኘ።

ፀሐይ መስፍን ብዙ ርስትና ቤት አለውን?

ልጅ ዓለሙ ደስታ ብዙ መሬት እንኳ የለውም ነገር ግን የሚከራዩ ሱቆችና ቤቶች ብዙ አሉት። ይልቁንም ካብቱ በጥሬ ገንዘብ ነው።

ፀሐይ መስፍን ሰዓትዋን አይታ ወንድሜ ቀጠሮ ስላለኝ እንግዲህ ልሂድ ፍቀድልኝ አለችው።

ልጅ ዓለሙ ደስታ ምነው ዋናውን ቁም ነገር ሳንጫወት ትሔጃለች።

ፀሐይ መስፍን ምን ቁም ነገር ጫወታ አለን።

ልጅ ዓለሙ ደስታ ቤትሽ ወዴት ነው?

ፀሐይ መስፍን ከዚሁ ከአዲስ አበባ ውስጥ ነው።

ልጅ ዓለሙ ደስታ ባል አግብተሻል?

ፀሐይ መስፍን ገና ፲፰ ዓመት ያልሞላኝ ወጣት እንደምን ባል አገባለሁ?

ልጅ ዓለሙ ደስታ እንግዲያው ልጅም የለሻ?

ፀሐይ መስፍን ከት ብላ ስቃ ከባል በፊት ልጅ ይስጥሽ የተባለው ተረት ደረሰ። እንደምን ባል ሳላገባ ልጅ እወልዳለሁ?

ልጅ ዓለሙ ደስታ ይቅር በይኝ ወዳጄ ልብስሽ አራስ አራስ ስለ ሸተተኝ ነው።

ፀሐይ መስፍን እርግጥ ነው አንዲት የምወዳት ጐረቤቴ በጣም የምታምር ልጅ ስላላት እስዋን ታቅፌ ነው የምውል ስለዚህ ልብሴ ሸትቶህ ይሆናል።

ልጅ ዓለሙ ደስታ እንግዲህ ወዳጄ ደፈርከኝ አትበይኝና በጣም ወድጄሻለሁ እንጋባ?

ፀሐይ መስፍን አንተን ማግባት በጣም ደስ ይለኝ ነበር። ነገር ግን ባንድ ቀን ተገናኝተን ወዲያው ቃሌን ለመስጠት ያሳፍራል። እባክህ ወዳጄ ወዴት አገር ነው የተማርከው?

ልጅ ዓለምሙ ደስታ አሜሪካን አገር ኰሎምቦ ከሚባል ዩኒቤርስቲ የመሐንዲስ ትምህርቴን ጨርሼ ዲግሪዬን ተቀብዬ መጣሁ።

ፀሀይ መስፍን ሳቅ ብላ እንግዲህ በውነት የዚህ አሳብ ካለህ ወደ ፊት እንፈላለግ አሁን ግን ልሒድ አለችው።

ልጅ ዓለሙ ደስታ እንግዲያው መቼ እንገናኝ?

ፀሐይ መስፍን ተነገ ወዲያ ከኩለ ቀን በኋላ በ፲ ሰዓት ከዚሁ ድረስ እንገናኝ ተባብለው ሁለቱም ወደየቤታቸው ሔዱ።

**ምዕራፍ ፫**

ልጅ ዓለሙ ደስታ በኦቶሞቢሉ ተቀምጦ ወደ ቤቱ በረረ።

ፀሐይ መስፍንም ኦቶቡስዋን ይዛ ወደ አቃቂ በሰቃ ጐጆዋ ሔደች።

ነገር ግን ፀሐይ መስፍን ከዚያች ከድሀ ጐጆዋ ገብታ ሦስቱም ልጆችዋ አንገትዋ ላይ ጠምጥመው ሲስምዋት ዕንባዋ እንደ ጐርፍ ይፈስ ነበር። ምክንያቱም ኑሮዋ የተሻሻለላት መስልዋት ልጃገረድ አይደለችም ብሎ እንዳይተዋት ልጆችም የሉኝ ብላ ስለካደቻቸው ነው።

ከዚህ በኋላ ድሀ በሕልሙ ቅቤ ባይጠጣ ንጣት ይገድለው ነበር እንደተባለው ያ የካብታም ልጅ በሰጣት ቃል ኪዳን አምና ቅዳሜ እስኪ ደርስ ድረስ እንቅልፍ አልተኛችም መበር። ከዚህ በኋላ በዚያው በቀጠሮው የካቲት ፲፪ ቀን መታሰቢያ አጠገብ ካለው የሕዝብ አታክልት ውስጥ ቀድማ ቆየችው።

ፀሐይ መስፍን ከጐረቤት ልብስ ተውሳ ታጥባ ሽቶ ተቀብታ በጣም አምራ ስለመጣች ልጅ ዓለሙ ደስታ በሩቅ አይትዋት በኦቶመቢሉ እየበረረ መጥቶ የኔ ቆንጆ ደህና መጣሽልኝ ብሎ እቅፍ አድርጐ ከሳማት በኋላ ከድንጋይ ወንበሩ ላይ ተቀምጠው ይጫወቱ ጀመር።

ከዚህ በኋላ ልጅ ዓለሙ ደስታ ወዳጄ ፀሐይ መስፍን ካንቺ ከተለያየን የጋብቻችንን ነገር ሳወጣ ሳወርድ ከቆየሁ በኋላ እኔ በዚሁ ቆረጥሁ አንቺ ምን አሰብሽ?

ፀሐይ መስፍን እኔም ብሆን መጋባታችን ደስ ይለኝ ነበር። ነገር ግን በችኰላ ስለሆነ ፈራሁ። ባገራችን ምስሌ ሲሮጡ የታጠቁት ሲሮጡ ይፈታል። እንደተባለው እንዳይሆን ያሰጋል።

ልጅ ዓለሙ ደስታ የችኰላና የወረት ነገር አይምስልሽ ወዳጄ ፀሐይ መስፍን ብዙ ልጃገረዶች ብዙ ወጣቶች ትምህርታቸውን እየጨረሱ ከውጭ አገር የመጡ ለኔ ጓደኛ ለመሆን እኔን ለማግባት ደክመው ነበር። ምንም ፍቅራቸው አልሳበኝም።

ነገር ግን ባንቺ ላይ ያለኝ የፍቅር ስሜት ልዩ ነገር ነው። ስለዚህ ለንደዚህ ያለ ቁም ነገር ጉዳይ ቅን አንስጠው።

ፀሐይ መስፍን እርግጥ ነው የኔ ወዳጅ ፍቅር ሁለት ዓይነት ጠባዮች አሉት። አንደኛው መሠረታዊ ሁለተኛው ተላላፊ ነው። መሠረታዊው አንድ ጊዜ ልብን ካቆሰለ በምንም አኳኋን መለያየት አይቻልም። ተላላፊው ፍቅር ግን እንደ ገለባ እሳት ብው ብሎ ይነዳል ወዲያው ይጠፋል።

ስለዚህ የትኛው መሆኑን ስላላወቅሁት ብዙ እምነት የለኝም።

ወንድሜ ሆይ ፍቅር እንደ አሞራ በክንፉ የሚበር ስለሆነ በሚያርፍበት ሰው ላይ ዓለምንና ደስታን ወይም የሚያስገርም መከራ ስለሚጥል ብዙ የሚያሰጋ በመሆኑ ማሰብና፥ መጠንቀቅ ያስፈልጋል በማለት ነው።

ልጅ ዓለሙ ደስታ ወዳጄ ሆይ ስለምንድነው ዘወትር አጥቁረሽ የምታይ ፍቅር ፍቅር ነው ጋብቻም አዲስ እንገር አይደለም።

እኔ እንደ ወደድኩሽ አንቺም ወደሽኝ እንደሆነ እንጋባ ጥቅጥቅ ካለ ደን ውስጥ በጨለማ ገብተሽ ምን በሐሳብ ትጨነቂያለሽ?

ፀሐይ መስፍን ወንድሜ ሆይ ሰው በእግዚአብሐኢር መልክ ስለ ተፈጠረ እንደ ከብት ለምለም ሣር በማየት ወደ ገደል አይገባም ማናቸውም ነገር ግራና ቀኝ ማየት አለበት። ስለዚህ ወድጄሃለሁ ወድጄሻለሁ ተባብለን ጥቂት ሳናስብበት ጋብቻን ያህል ነገር አሁን ልንቆርጠው አይቻልም ለማለት ነው።

ልጅ ዓለሙ ደስታ ተይው የኔ ወዳጅ አወቅሁት፥ አንዳንድ ሴቶች የመምሰል በሽታ፥ ስላለባቸው አጥቁረው የሚያዩት ነገር ሁሉ የውነት እየመሰላቸው እንዳዘኑ ይኖራሉ። ከዚህ ሃሳብ ውስጥ ለመውጣት ምናልባት በከተማ ውስጥ በኦቶመቢል መንፈስ ይሻል እንደሆነ ትንሽ ንፋስ እንቀበል።

ፀሐይ መስፍን ከት ብላ ስቃ አስቤን እኔው ይዤው ስለምሔድ ተነስተው ከኦቶመቢላቸው ላይ ተቀምጠው በቀዳማዊ ኃይለ ሥላሴ ጐዳና ገብተው ወደ አቡነ ጴጥሮስ ሐውልት ፊት ለፊት ሲደርሱ ፀሐይ መስፍን ወዳጄ ሆይ ይህ ከፊት ለፊታችን ያለው ሦስት ፎቅ ትልቅ ቤት የማን ቤት ነው?

ልጅ ዓለሙ ደስታ የኔ ነው።

ፀሐይ መስፍን ያያት የቅድም አያትህ ርስት ነው?

ልጅ ዓለሙ ደስታ እቅፍ አድርጐ ስሞ ምነው የኔ ወዳጅ ከዚህ ቀደም አልነገርኩሽምን ላባቴ አያቱና ቅድማያቱ ጊዜ ነው። የኢትዮጵያ ጥፋት ላባቴ ላማት ሆኖት በዶሮና በዕንቁላል ያገኘው ካብት ነው።

ፀሐይ መስፍን እባክህ ወዳጅጄ አባትህ፥ ይህነን የሚያህል ቤት ገዛው ወይስ ሠራው?

ልጅ ዓለሙ ደስታ ይህ ቦታና ቤት ያንድ ትልቅ መስፍን ርስት ነበር በዕዳ ምክንያት ሐራጅ ሲባል የኔ አባት ገዛው።

ፀሐይ መስፍን እባክህ ወንድሜ ይህነን ያህል ርስት ሐራጅ ሲባል ለማዳንና ለመከላከል መስፍኑ ወገን የለውም ነበርን?

ብዙ ዓለሙ ደስታ ብዙ ወገኖችስ ነበሩት ነገር ግን ይህ ነገር በነሱ ላይ የሚደርስ ስላልመሰላቸው አንድ ሁለት ቀን ተደንቀው በሱ ላይ በመፍረድ ዝም ስላሉ ከፍ ያሉ ቤተሰቦች ሁሉ እንደዚህ እየሟሙ ያለቁ ብዙ ናቸው።

ፀሐይ መስፍን ዓይንዋን በመሐረብ ይዛ ስቅቅ ባለ አለቀሰች።

ልጅ ዓለሙ ደስታ ምነው የኔ ወዳጅ፥ ለምን ታለቅሻለሽ?

ፀሀይ መስፍን የኔ አባት አኳኋን ትዝ ብሎኝ ነው፥ ምክንያቱም አባቴ አንዳንድ ቀን ተክዞ ከወንበር ላይ ተቀምጦ እያዘነ፥

ጊዜ ነው እንጂ ቁም ነገራም።

ባላባትነት አያኮራም።

ገዝተው እንዲያው አይሔዱም።

ድላል አለ አሉ በምድርም። እያለ ያንጐራጕር ነበር።

ወዳጄ ሆይ የሰው ልጅ የትውልድ ዛፍ አድጐ ወፍሮ ረዝሞ ቅርንጫፉና ቅጠሉ ሰፍቶ ለሰውም ለእንስሳም ጥላ ከሆነ በኋላ ጊዜ ገርሶ እንደሚጥለው የታወቀ ነው።

ወንድሜ ሆይ ስለዚህ ነው ከደስታዬ ይልቅ ኃዘኔ የሚያመዝነው አንተም ዘወትር ለምን አጥቁረሽ ታያለሽ ብለህ የምትቆታኝ።

ልጅ ዓለሙ ደስታ እንግዲህ አንቺን ደስ የሚልሽ ነገር ከሌለ ምናልባት የደስታ አጠፌታውን እንደሆነ የምትወጂው ጉለሌ እንሒድና ከፈረንጆች መቃብር አታክልት ውስጥ እናንፈስ አላት።

ፀሐይ መስፍን ወንድሜ በጣም ደስ ይለኛል ምክንያቱም በሽታን በበሽታው ሲያክሙት ነው የሚድነው ብዬ እንደነገርኩህ የኔን ኃዘን በኃዘን ቢያክሙኝ ነው እንጂ የምድን በደስታ አይደለም።

የኔ ወዳጅ የኔን ኃዘን እስከ አሁን ደግፎ የያዘኝ ይህ በጄ ያለው ሚዜራብል የሚባል የቢክቶሪጉ መጽሐፍና የድሆች ከተማ የሚባሉት ናቸው።

ከዚህም መጽሐፍ ውስጥ የበለጠ የሚያጽናናኝ ኰዚት ከምትባል ልጅ ላይ የደረሰባትን መከራ ሳነብ ነው አለችው።

**ምዕራፍ ፬፥**

ልጅ ዓለሙ ደስታም እንግዲያው እንሒድ ብሎ ባካዲላክ ኦቶመቢል ይዝዋት ወደ ጉለሌ በረረ።

ከኦቶመቢሉም ወርደው ከመቃብር አታክልት ውስጥ ገብረው በእግራቸው ግራና ቀኝ የሙታንን ሐውልቶች እየተመለከቱ ይናፈሱ ነበር።

ልጅ ዓለሙ ደስታ፥ የኔ ወዳጅ ሰውን ያህል ከፍ ያለ ፍጥረት እንደዚህ ማዋረድ አይገባሽም።

ፀሐይ መስፍን ሳቅ ብላ ከዓለም ጋር አዲስ ወዳጅ በመሆንህ የዓለምን ከንቱነት የሰውን ጥፋት ገና ለማሰብ አልቻልክም።

ልጅ ዓለሙ ደስታ ወዳጄ ሆይ በዓለም ላይ ሁለት ወገን ተከራካሪዎች እንዳሉ የታወቀ ነው። አንዱ በስንፍናው ከዓለም ዕድል ውጪ በመሆኑ ዓለምን ከትኑ ናት በማለት ድህነቱንና ችግሩን ይጽናናበታል። ሁለተኛው ዕድል መርጣ ከዓለም ስላስተዋወቀችው ራሱም ተጠቅሞ ወገኑንም ጠቅሞ በመኖሩ ደስ ብሎት ይኖራል። ከሁሉም መጨረሻቸው ያው መቃብር ቢሆን እንኳ እስከዚያው ድረስ ደስ ብሎት ቢሞት አይሻል ምን?

እህቴ ሆይ የሰው ልጅ የእውቀቱን ብርሃን በዕቃ ውስጥ ሸፍኖ ማስቀመጥ በወንጌልም ክልክል ነው።

መድኃኒታችንም በተራራ ላይ የተሠራ ቤት መሠወር አይችልም እንዳለው የሰውን ልጆች እውቀትና ብልጠት ትጋት በሥራም መፍጨርጨርን የሚከለክል መጽሐፍና ፍልስፍና የለም።

ፀሐይ መስፍን እንደምትለው እርግጥ ነው ይገባኛል በብልጠትና በትጋት ተፍጨርጭረው ደክመው ከፍ ያለ ክብርና ካብትም ቢያገኙ በጊዜ ምክንያት የዕድላቸው አበባ ገርጥቶ ከመጨረሻ ችግር ስለሚወድቁ በዕድል በካብት በብልጠትና በትጋት መመካት አያስፈልግም ለማለት ብቻ ነው። ወንድሜ ሆይ ዓለም ወረተኛ መሆንዋን ከመጽሐፍ አላነበብክምን። ሲጠልዋት የምትቀርብ ሲወዱዋት የምትርቅ አመለቢስ ቀብራራ መሆንዋን አታውቅምን ዓለም ዛሬ ወዳጅ ነገ ጠላት ስለሆችኝ እምነ አይጣልባትም እንግዲህ ይህንን የመረረ ጫወታ እንተወውና የሙታን መታሰቢያዎችን እየተናፈስን እንመልከት።

ልጅ ዓለሙ ደስታ እሺ በእግራችን እንሂድ።

ፀሐይ መስፍን የዚህ የሽማግሌ ሐውልት እንደምን ደስ ይላል። ከሥሩም የተጻፈው የሕይወቱ ታሪክ ያኮራል። ዕድሜውም በሰማንያ አምስት ዓመት ስለ ሞተ መልካም ዕድሜ ጠግቦ አንቀላፍትዋል። ብላ ወደ ሌላው ሐውልት እጅ ለእጅ ተያይተዘው ሲሔዱ ብዙ ሐውልቶች እያዩ ካለፉ በኋላ በመጨረሻ አንድ የሕፃን ልጅ ሐውልት በዕብነ በረድ የተሠራ አይታ ቆማ ጠጋብ ብላ ጽሕፈቱን ስትመለከት በ፫ ዓመቱ በአደጋ ምክንያት የሞተ መሆኑን አንብባ ታለቅስ ጀመር።

ልጅ ዓለሙ ደስታ እንግዲህ መቼ ይሆን ደስ የሚልሽ የዚህን የህፃን ሐውልት በማየት ምን የሚያስለቅስ ነገር አገኘሽ ልጅ ቢኖርሽ እንኳ በልጄ ይደርሳል ብለሽ ብታለቅሺ ምክንያት አለሽ አንቺ ወጣት ልጃገረድ ነኝ ብለሽኝ ነበር። የነገርሽኝ አሰት ነውን?

ፀሐይ መስፍን እኔስ እንደነገርኩህ ልጃገረድ ነኝ ልጅም የለኝም ነገር ግን አንተ ሁለተኛ ይህነን የምታነሳብኝ የድሀ በሽታው፥ መዋሸት ነው በማለት ነውን?

ልጅ ዓለሙ ደስታ አይደለም እህቴ ልጅ እንደሌለሽ አምናለሁ። ብቻ ለደስታችን እንቅፋት እንዲሆን የዚህን የህፃን ልጅ ሐውልት አይተሽ ስታለቅሺ ጊዜ ተቆጥቼ ነው። አሁንስ እንሒድና ቤቴን በውጪ ላሳይሽ ነገ ማታ በሁለት ሰዓት እንድትመጪና ከናቴ ጋር ሦስታችን ብቻ ራታችንን በልተን የጋብቻችንን ፕሮግራም እናሰናዳለን አላት።

ከዚህ በኋላ ልጅ ዓለሙ ደስታና ፀሐይ መስፍን በኦቶመቢላቸው፥ ተቀምጠው ወደ ልጅ ዓለሙ ደስታ መኖሪያ ቤት ሔዱ። ከውጪ በኦቶመቢል ላይ ሆነው ልጅ ዓለሙ ደስታ በጣቱ እያመለከተ ይህ በፊት ለፊት የምታይው ሦስት ደርብ ቤት የመኖሪያችን ቤት ነው። ከሱ እልፍ ብሎ በጣም ትልቅ ነጭ ቤት የብዙ ሰው መኖሪያ ያለው እሱም የኔ ቤት ነው።

ነገር ግን ለሁለት ሺህ ብር በወር አከራይቼዋለሁ።

ፀሐይ መስፍን ይህ ሦስት ደርብ ቤት ለመኖሪያ አይበዛብህምን?

ልጅ ዓለሙ ደስታ አይበዛብንም የታችኛው የምድር ቤቱ የኔ ቢኖር የእንግዳ መቀበያ እልፍኝንና ሳሎን የመብል ቤት አለው። ከዚያ ቀጥሎ እናቴ ከሰው የምትገናኝበት ክፍል አለ።

በሁለተኛው ደርብ፥ የእናቴና የኔ መኝታ ቤትና ሳሎን ቢሮ ሁለት የመታጠቢያ ቤት አለው።

ሦስተኛው ደርብ ግን ያሽከሮች ቤት ነው።

ፀሐይ መስፍን ይህንን ሁሉ ቤት አባትህ ነውን የሠራው?

ልጅ ዓለሙ ደስታ የኔን መኖሪያ ቤት ቦታውን ገዝቶ አባቴ የሠራው ነው። ነገር ግን ትልቁን ቤት ካንድ አባቱ ከሞተበት ልጅ በወለድ አግድ ገንዘብ አበድሮት ለመክፈል ስላልቻለ ስለ ዕዳው የወሰደው ነው።

ወዳጄ ሆይ የኔ አባት በጣም ደግ ሰው ስለሆነ። በወለድ አግድ ምንም ሰው ገንዘብ ቢለምነው አይከለክልም ነበር።

ፀሐይ መስፍን ከዓይንዋ እንባዋ እየፈሰሰ ወዳጄ ሆይ ያንተ አባት ዓሣ ለመያዝ በመንጠቆ ላይ ሥጋ ሰክቶ እንደሚያጠምድ ዓሣ ወጋሪ ነው። እባክህ የኔ ወዳጅ አባቴ ብዙ ገንዘብ ትቶልኛል የምትለው እንደዚህ ያለው ካብት ነውን እባክህ ለዚህ ለድሀ ገንዘቡን ይመልስልህና ርስቱን መልስለት እያለች ትለምነው ጀመር።

ልጅ ዓለሙ ደስታ ወዴት አግኝቼው ነው የምመልስለት ያንን ገንዘብ ካባቴ ከወሰደ ወዲያ ኦቶመቢል ገዝቶ ሲናፈስ ካዝመራዎች ጋር ሲበላ ሲጠጣ ጥቂት ቀን ከቆየ በኋላ ወሬውን ብጠይቅ ገንዘቡ አልቆበት በችግርና በመከራ ምክንያት የሳምባ በሽታ ታሞ ሞተ። የሚሉ ሰማሁ።

ፀሐይ መስፍን አባትህና አንተ ነፍሰ ገዳዮች ናችሁ። በተንኰል የተሰበሰበ ገንዘብ መሠረት የሌለው ባሸዋ ላይ የተመሠረተ ቤት ስለሆነ ምንም ደስ አያሰኝም።

ልጅ ዓለሙ ደስታ ገንዘብ ከወዴት ይመጣ ይመስልሻል እጅን አጣምሮ ገንዘብ ገንዘብ ቢሉት ገንዘብ እንደ ኅምስተ መና ከሰማይ ይወርድ ይመስልሻልን የሰው ልጅ ዕድል ልክ እንደ ካርታ ጫወታ ነው። አንዱ ያገኛል ሌላውም ያጣል። ያለዚያ የሰው ልጅ ሁሉ ካብቱ ሳይነካ እንደያዘ ለዘላለም የሚኖር ቢኖ ዘወትር እግዚአብሔር አዲስ ዓለም ሲፈጥር ይኖር ነበር። እባክሽ በዚህ ነገር አትዘኝ ይህ የመለኮት ዋናው ምሥጢራዊ ሥራው ነው። ይልቁንስ የነገን ቀጠሮ እንዳትረሽ ብልዋት በቀጠሮው ተስማምተው ወደ አቃቂ በሰቃ በኦቶቡስ ላይ ተሳፍራ ሔደች። በእጅዋ የያዘችውን ሚዜራብል የሚባል መጽሐፍ እያነበበች በእድሌ ምክንያት ይህም ያሰብነው ጉዳይ ይፈጸም አይመስለኝም አንድ ጊዜ ዕድል ካዘነበለና የዕድሉ አበባ ከገረጣ ማናቸውም ነገር አይቃናም። እያለች ስታስብ ከመጽሐፉ ውስጥ አንዱ ምዕራፍ የዋቴርሎ ጦርነት ስለነበረ የናፖሊዎን አወዳደቅና የዕድሉ አበባ እንደምን እንደ ገረጣ ካነበበች በኋላ ሰሎሞን በዚህ ዓለም አዲስ ነገር የለም ያው ተመልሶ ይደረጋል ያለው እርግጥ ነው እያለች በአሳብ ተጣ ሳታውቀው ከቤቱዋ ደረሰች።

ከዚያም ከኦቶብስ ላይ ወርዳ ወደ ቤትዋ ገባች።

ልጆችዋም እየተሯሯጡ መጥተው አንገትዋን አቅፈው ይስምዋት ጀመር።

ፀሐይ መስፍን ልጆችዋን በተራ በተራ ከሳመች፥ በኋላ ትንሹን ሕፃን አቅፋ እያለቀሰች በድህነቴ ምክንያት አባይ ሆኘ ልጅ የለኝም ብዬ ዋሸሁ። ጐሽ ለልጆችዋ ስትል ትወጋለች። እንደተባለው እኔም ለናንተ ስል ሕይወቴን ለማሻሻል የቅድማያቴንና ያያቴን ክብር ረስቼ ለገንዘብ ስል አባይ ዋሾ ሆንኩ እያለች ዕንባዋን ካፈሰሰች በኋላ ለልጆችዋና ለስዋ ምግብ ለማሰናዳት ወደ ማድቤት ሔደች።

**ምዕራፍ ፭፥**

ከዚህም በኋላ በሰባት ሰዓት የተገኘውን ምግብ ከእንጨት ገበታ ላይ አቅርባ እርስዋ፣ ልጆችዋም ምሳቸውን ተጋብዘው እንደዚሁም ራታቸውን በልተው ተኙ። ፀሐይ መስፍን በማለዳ ተነሥታ ከልጆችዋ ጋር ቁርስ አድርጋ ወደ እምትወዳት ጐረቤትዋ ዘንድ ሔዳ፥ ደህና ልብስ ተሳ መጣች ከዚህ፥ በኋላ ከልጆችዋ ጋር ምሳዋን እብልታ ለራታቸው የሚበቃ አሰናድታላቸው ለትልቅዋ ልጅዋ አደራሺን የተስፋዬን ነገር ደህና አድርገሽ ጠብቂቅ ብላ ሦስቱንም ልጆችዋን ስማ በ፱ ሰዓት ወደ አዲስ አበባ በኦቶቡስ ተሳፍራ ሔደች።

እስዋ በቀጥታ ወደ ፍል ውሃ ሔዳ ታጥባ ልብስዋንም ለውጣ በቀጥሮዋ ልክ በሁለት ሰዓት ወደ ልጅ ዓለሙ ደስታ ቤት ሔደች።

በዚያ ጊዜ ልጅ ዓለሙ ደስታ ዘንግቶት ነው እንጂ የተቃጠራት ብዙ ከአሜሪካንና ከእንግሊዝ አገር ተምረው ዲግሪያችወን ተቀብለው ለመጡ ወንዶችና ሴቶች ወጣቶች ባልንጀሮቹ የክብር ግብዣ ስላደረገ የውጪም አገር የመንግሥት ሠራተኞች ተጠርተው ስለ ነበረ ወንዶቹ በፍራክ ሴቶቹ በአልማዝና በወርቅ አጊጠው ሲገቡ ፀሐይ መስፍን በቀጠሮ መጥታ ከበራፍ ቆማ በመደነቅ ትመለከት ነበር።

ወዲያው አንድ አሽከር ወደርስዋ መጥቶ ከዚህ ምን ታደርጊያለሽ ብሎ ጠየቃት።

ፀሐይ መስፍን ልጅ ዓለሙ ደስታ ዛሬ ማታ በሁለት ሰዓት እንድመጣ ቀጥሮኝ ነበር።

አሽከሩ ስምዎ ማነው?

ፀሐይ መስፍን ከኰሮጆዋ ስምዋ የተጻፈበትን ካርት አውጥታ ሰጠችው።

አሽከሩም ሔዶ ካርት ቪዚቱን ሰጠው በዚያን ጊዜ ሳያስበው ባደረገው ቀጠሮ ተናዶ ከበዓሉም ውስጥ እንዳትገባ የማታ ልብስ ስለሌላት ታሳፍረኛለች ብሎ ብዙ ጊዜ ተክዞ፥ ከቆየ በኋላ ከካርታዋ ጀርባ ላይ የኔ ወዳጅ ይቅር በይኝ ዛሬ ቀጠሮ ያደረግሁት ተሳስቼ ነው።

አሁንም ይህ አሽከር ከሚያሳይሽ ቤት ገብተሽ እንጎቼን ሸኝቼ እስክመጣ ድረስ ጠብቂኝ ብሎ ጽፎ ላሽከሩ ይህንን ሰጣትና ከሦስተኛው ደርብ ላይ አውጣና ላሽከሮች ከተሰናዳው ክፍል ውስጥ አስገባትና ትቆይ አለው።

አሽከሩም ካርት ቪዚቱን ሰጥቶ ወዲያው ይዝዋት ከሦስተኛው ደርብ ወጥጦ ካንድ ክፍል ቤት አንድ አልጋና አንድ ጠረጴዛ ሁለት ወንበር ካለበት ክፍል አስገብትዋት ሔደ።

ፀሐይ መስፍን ያንኑ ባልንጀራዋን የድሆች ከተማ የሚባለውን መጽሐፍ ከጠረጴዛ ላይ ዘርግታ መብራትዋን አብርታ አባ ሰው በከንቱ የሚባሉ መነኩሴ ካቶ ካብትህ ይመር ጋር የተከራከሩበትን ስትመለከት ዳንስ ተጀምሮ የሙዚቃ ድምፅ፥ ትሰማ ጀመር።

ከጥቂት ሰዓት በኋላ ላቨቭ ጅዋየዝ የሚባለው ቫልስ ሰምታ በጣም አዘነች።

ምክንያቱም የሞተውን ባልዋንና አሁን ከደስታና ከኃዘን መካከል ሆና ከባዶ ቤት ተዘግቶባት የሰዎችን ደስታ በሩቅ ሰሚ ሆና በመቀመጥዋ ነው። ፀሐይ መስፍን አንድ ጊዜ የዕድል አበባ ከገረጣ በኋላ ለማሻሻል ችግር ነው። ያው ክፉ ዕድሌ አለቅሽ ብሎ ልጆቼን ከባዶ ቤት ጥዬ የካብታችሞችን ደስታ እንዳላይ እንኳ ከባዶ ቤት ተዘግቶብኝ አዬ ጉድ እንደምን ያለ ውርደት ደረሰብኝ እያለች ስታዝን ከወንበር ላይ እንደሆነች ጥልቅ የሆነ የኃዘንና የተስፋ መቁረጥ እንቅልፍ ወሰዳት።

በዚያን ጊኤ በሕልምዋ የምትወደው ልጅዋ ተስፋዬ ሌሊት ከእንቅልፉ ባኖ እማማ እማማ እማማ እያለ በመኝታዋ ቤት በኩል ባለው መስኮት ወጥቶ ከፎቁ ላይ ተወርውሮ ከመሬት ሲከሰከስ አይታ በድንጋጤ ባና ራስዋን ይዛ ልጄ ተስፋዬ ምን ሆነህ ይሆን እይኔ ዕድለ ቢስዋ የካብታሞችን ደስታና ሁካታ ለመስማት ከባዶ ቤት ተዘግቶብኝ አንድ ቀን እንኳ ተለይቼህ የማላውቅ ልጄ ምን አደጋ አግኝቶህ ይሆን ብላ ሰዓትዋን ብታይ ከሌሊቱ ፱ ሰዓት ሆንዋል።

ከዚያ በኋላ የድሆች ከተማ የሚባለውን መጽሐፍ ከጠረጴዛ ላይ እንደዘረጋችው ትታ በደረጃው እየሮጠች ወርዳ በሩን በኃይል ከፍታ ከወጣች በኋላ ወደ አቃቂ በሰቃ ትሮጥ ጀመር።

ቀኑ ሐምሌ ፲፫ ቀን ስለ ነበረ ብዙ ዝናም ይጥል ነበርና ያቺ ዕድለ ቢስ ፀሐይ መስፍን በዚያ በዝናምና በሰማዩ ብልጭታ እየደነገጠች ስስ ካሎን ቀሚስ እንደለበሰች በብርድ እየተንቀጠቀጠች ስትሮጥ፥ ስትወድ ስትነሳ ልጄ ልጄ እያለች ስትጮህ ያያት ሰው በዚህ ዓለም መኖር አያስመኝም ነበር።

እንደዚሁም እየሮጠች ኮሎናልፒ፥ አጠገብ ስትደርስ አንድ ካሚዮን፥ እህል ጭኖ ሲመጣ አግኝታ እባክህ አቃቂ አድርሰኝ ብላ እየጮኸች ከዳር ሮጣ መጥታ ከመካከል መንገድ ላይ ወደቀች።

ነጂው አላያትም ነበርና በላይዋ ላይ ሊሔድ ጥቂት ሲቀረው ከፊቱ አንድ ነጭ ነገር ወድቆ ስላየ ፍሬኑን በኃይል አቆመና ከካሚዮኑ ወርዶ ከመሬት ላይ ቢያነሣት በዝናብና በጭቃ ከራስዋ እስከ እግርዋ የተጨማለቀች ወጣት መሆንዋ ካየ በኋላ ይህች ቅሬ ሸርሙጣ የዓለም ሴት ከማን ቤት አድራ ሰክራ ነው ልትዳጥ የነበረ ብሎ ሁለት ጊዜ በጥፊ መትቷት ከመንገዱ ውጪ ገፍቶ ጣላትና በካሚዮኑ ወጥቶ ሔደ።

ፀሐይ መስፍን በደረሰባት መከራ ላይ ተጨማሪ ሁለት ጥፊ በሾፌሩ እጅ ስለ ተመታች አዙርዋት ራስዋን በእጅዋ ደግፋ ከቆየች በኋላ ተነሥታ፥ ወደ አቃቂ ትሮጥ ጀመር። ፲፩ ሰዓት ተኩል ሲሆን አቃቂ ወንዝ ደረሰች።

እስዋም ከድልድዩ አጠገብ ቆማ ውሀው ሞልቶ ፈረሰኛ ሲዘል አይታ ከቤቴ ገብቼ የልጄን የተስፋዬን ሞት ከመስማት ከዚህ ወንዝ ላይ ወድቄ መሞት ይሻለኛል እያለች ሁለት ሦስት ጊዜ እጅዋን እንደ መስቀል ዘርግታ አቤቱ እኔን ኃጢአተኛ ባሪያህን ይቅር በለኝ ራሴን ብገድል ነፍሰ ገዳይ መሆኔን ሳውቅ ይህንን ኃጢአት ለመሥራት ያስጨከነኝን አንተ ልብንና ኩላሊትን የምትመረምር ታውቀዋለህ።\

እኔ በዚህ ዓለም ያያት የቅድማያቴን ዕዳ ከፋይ ሆኜ ብዙ ፈተና እንደደረሰብኝ ካንተ የሚሰወር አይደለም።

እኔም የልጆቼን ኑሮ ለማሻሻል ልጆች የሉኝም ብዬ አንተ የሰጠኸኝን በረከት ካድሁ።

በቃሌ አሰት ተናግሬ የማላውቀውን አንድ አዲስ የካብታም ልጅ ለማግባት አባይ ዋሾ በመሆኔ የቅድማያቶቼንና ያያቶቼን ስም አሳደፍሁ።

ይህ ሁሉ ሆኖ ከፍ ያለ ውርደት የደረሰብኝ ለተስፋዬ ለልጄ ነበር። እንግዲህ እሱ በእንደዚህ ያለ አሟሟት ከሞተ እኔ በዚህ ዓለም ለመኖር አያስፈልገኝም።

አቤቱ ነፍሴን አደራ ብላ ዘላ ከባሕሩ ላይ ልትወረውር አቡነ ዘበሰማያትን ስትደግም አንድ ከጐረቤትዋ የሚረዳት ካብታም ነጋዴ፥ ተሰማ ኃዘኔ የሚባል የጐጃም ተወላጅ በኦቶመቢል ሆኖ በፍጥነት ካዲስ አበባ ሲመጣ ፀሐይ መስፍን እጅዋን ዘርግታ ወደ ባሕር ልትወረወር ስትል ካጠገብዋ በኃይል ኦቶመቢሉን አቆመ።

እስዋም ምን መጣብኝ ብላ ደንግጣ ወደሱ ስትዞር አይትዋት ቶሎ ብሎ ታቅፎ ብድግ አድርጎ ከኦቶሞቢሉ ውስጥ አስቀመጣት።

**ምዕራፍ ፮፥**

ከዚህ በኋላ ድልድዩን ተሻግሮ ከመንገድ ወጣ ብሎ ቁሞ ልጄ ፀሐይ መፍን ምን ነገር አግኝቶሽ ነው እንደዚህ ከጥንትሽ እርሰሽ እንደ አበደች ሴት የሆንሽው ደህና ልጅ አልነበርሽምን።

ፀሐይ መስፍን ጌታዬ ሆይ ደህና ነበርሁ ነገር ግን ሴት ልጅ በመሆኔ እንደዚህ ተዋረድሁ። እግዚአብሔር ሴት ልጅ አይስጥዎ እያለች ታለቅስ ጀመር።

አቶ ተሰማ ኃዘኔም እንደዚህ ሴት መሆንሽን የሚያስጠላ ምን ነገር አገኘሽ?

ፀሐይ መስፍን ጌታዬ ሆይ እርስዎም እንደሚያውቁት ሦስት የሙት ልጆቼን ይዤ ድህነቴን ለምጄ ከድሀ ጐጆዬ ስኖር አንድ ቀን ፲፪ የካቲት አደባባይ አጠገብ ካለው ከሕዝብ አታክልት ውስጥ ተቀምጬ መጽሐፍ ስመለከት አንድ ወጣት የካብታም ልጅ አጠገቤ ከድንጋይ ወንበር ላይ ተቀምጦ ስንጫወት የመውደድ አኳኋን አሳየኝ።

እኔም የልጅና የሴት ነገር ሆኖብኝ በመልኩና በትምህርቱ ተስቤ ይልቁንም ጐሽ ለልጆችዋ ስትል ትወጋለች እንደተባለው የልጆቼን ሕይወት ለማሻሻል ስል ቶሎ ብዬ ፍቅሬን ገለጥኩለት።

ይልቁንም በጣም የሚያሳዝነኝ እንዳይተወኝ በማለት ልጆች የሉኝም ብዬ እግዚአብሔር የሰጠኝን ልጆች ካድሁ።

አቶ ተሰማ ኃዘኔ በጣም ደንግጦ መቼ ነው የሞተው ማነው የነገረሽ?

ፀሐይ መስፍን ጌታዬ ቅድም እንደነገርኩዎ ያ ላግባሽ ያለኝ ወዳጄ ትናንት ማታ ከናቱ ጋር ለማስተዋወቅና የጋብቻችንን ነገር፥ ለመጨረስ በሁለት ሰዓት ማታ ስለጠራኝ በቀጠሮዬ ብሔድ ትልቅ በዓል ሆኖ ወንድና ሴት ወጣቶች የራት ልብስ ለብሰው ሴቶችም በአልማዝና በወርቅ አጊጠው ሲገቡ አይቼ መምጣቴን ካርቴን ብልክለት ካሽከሮች ማደሪያ ከሦስተኛው ደርብ ላይ ወጥቼ እንድጠብቀው ላከብኝ ላስጨርሰው ብዬ ከሌሊቱ እስከ ስምንት ሰዓት ጠበቅሁት።

በዚያን ጊዜ የኃዘንና የብስጭት የጠለቀ እንቅልፍ ጠረጴዛውን ተደግፌ ተኝቼ ተስፋዬ እማማ እማማ እያለ ከመኝታዬ ቤት ፎቅ ወድቆ ከመሬት ላይ ሲከሰከስ እኔው ራሴ አየሁት አለችው።

አቶ ተሰማ ኃዘኔ በጣም አዝኖ በውነት በዚያ በካብታም ልጅ ፍቅር ምክንያት ራስሽ ዞሮ አብደሻል ሕልሙን እንደ እውን አድርገሽ እንደዚህ አድርጎ ማልቀስ ይገባልን?

ፀሐይ መስፍን ጌታዬ የልጄ ሞት የተረጋገጠ ነው። እርስዎም በኦቶመቢል እየሮጡ የመጡት ይህንን ጉዳቴን ሰምተው ነው? እባክዎ በልጄ አምላክ ወስደው ሳይቀብሩት ስሜው እንድሰናበተው ይዘውኝ ቶሎ ይሒዱ ብላ ከእግሩ ላይ ወድቃ ትለምነው ጀመር።

አቶ ተሰማ ኃዘኔ እያለቀሰ ከእግሩ ላይ አንስቶ በኦቶመቢል ይዝዋት ሔደ።

በዚያን ጊዜ ከቀን አንድ ሰዓት ተኩል ይሆን ነበር።

እንደደረሰች ኦቶመቢሉን በኃይል ከፍታ ወደ ቤትዋ ልትገባ ስትል ሁለቱ ሴቶች ልጆች መምጣትዋን ይጠባበቁ ኖኦር የናፍቆትና የደስታ ዕንባ እያፈሰሱ ከላይዋ ላይ ተጠመጠሙ። ትንሽዋን ልጅ ተስፋዬ ሞተ ወይ? ብላ ብትጠይቃት አዎን እማማ አለቻት።

በዚያን ጊዜ ኡ፥ ኡ፥ ኡ፥ ኡ፥ እያእልች ራስዋን ከመሬት እየከሰከሰች ስትጮህ ጐረቤት ሁሉ ሰምቶ ተሰበሰበ።

ሁሉም አቶ ተሰማ ኃዘኔን ምን ሆነች እያሉ ይጠይቁት ጀመር።

እሱም ተስፋዬ የሚባለው ልጅዋ ሞተ ብለው ስለነገርዋት ነው አላቸው። እነሱም ማነው የነገራት ብለው ቢጠይቁት ይህችን ህፃን ልጅ ናት አላቸው። ጐረቤቶቹም ሕፃንዋን ልጅ ጠርተው አንች ልጅ ወንድምሽ መቼ ነው የሞተው ብለው ቢጠይቋት ትላንትና ማታ ተኝቶ አሁንም ከዚያው እንደተኛ ነው። አለቻቸው።

በዚያን ጊዜ ፎቁ ብዙ ሰው የማይዝ ስለሆነ ሁለት ስዎች ወጥተው ቢያዩ ተስፋዬ ከእንቅልፉ ነቅቶ ቁጭ ብሎ ዓይኑን ሲጠራርግ አገኙትና ይዘውት ወረዱ።

ፀሐይ መስፍን ባየችው ጊዜ እውነት አልመስል ብልዋት ወደ ብርሃን አውጥታ እየተመለከተች ትስመው ጀመር።

ጐረቤቶችዋም ሁሉ የመረረ ኃዘንዋን ስላዩ ከልክ ያለፈ ደስታ አደረጉ።

ይልቁንም አቶ ተሰማ ኃዘኔ ቀደም ብሎ በልጅዋ ሞት ተስፋ ቆርጣ ዘላ ካቃቂ ባሕር ውስጥ ልትወድቅ ስትል ስለደረሰባትና፥ ከጐረቤቶችዋም ጋር ተጨናቂ ሆኖ ስለነበረ የበለጠ ደስ አለው።

ከዚህ በኋላ ፀሐይ መስፍን ካዲስ አበባ እስከ አቃቂ ወንዝ ድረስ የዝናብ መዓት ሲወርድባት ስለ ነበረ ከራስዋ እስከ እግርዋ ድረስ ርሳ ትንቀጠቀጥ ነበር።

በዚያን ጊዜ ከጐረቤቶችዋ አንዲቱ በጣም የምትወዳትና የምታስብላት ወሰንየለሽ ተገኝ የምትባል ሴት የራስዋን የውስጥ ልብስ አምጥታ ያንን የተዋሰችውን ካሎስ አውልቃ የስዋን የውስጥ ልብስ አልብሳ ካልጋ ላይ አስተኛቻት።

ፀሐይ መስፍን በጣም በብርድ ስለተነካች ትስል ጀመር።

ይልቁንም ውጋት በግራ ጐንዋ ቀስፎ ስላያዛት ቡናም ቻይም ለመቅመስ እየለበቃት የማትውጥ ሆነች።

ስለዚህ አቶ ተሰማ ኃዘኔና ወይዘሮ ወሰን የለሽ ተገኝ እፍል ብለው ይህች ልጅ በጣም በብርድ ምክንያት ታማለች፥ ስለዚህ አዲስ አበባ ወስደን ከዳግማዊ ምኒልክ ሆስፒታል እናስተኛት። ዋጋውንም ሁለታችን ተካፍለን እንከፍላለን። ተባብለው ወደ ሆስፒታል ወስደው አስተኝዋት።

ልጆቹንም ሁለቱን አቶ ተሰማ ኃዘኔ አንዲቱን ወይዘሮ ወሰን የለሽ ወስደው ከልጆቻችው ጋራ ቀላቀልዋችው።

ፀሐይ መስፍን ደዌዋ እየጠናባት ሔደ ሐኪሞቹም ዱብል ፕሊሞኒ ስለሆነ ሳምባዋ ሁሉ በመያዙ ምንም ተስፋ የለም ብለው ተመልሳ ከቤትዋ እንድትተኛ ሳላስታወቁ አቶ ተሰማ ኃዘኔ በኦቶመቢል ከቤትዋ ወስዶ አስተኛት። ልጆችዋንም እያመጡ ሰጡዋት።

ይች ችግረኛ ፀሐይ መስፍን ያያት የቅማያትዋን ዕዳ ከፋይ ሆና ካልጋዋ ላይ ተጋድማ ዓጽም መስላ ልጆችዋ ዙሪያዋን ከበዋት እንደዚህ እያለች የለቅሶ ዜማ ታንጐራጉር ነበር።

አባቴ በገዙ አያቴ በነዱ።

እኔ ዕዳ ከፋይ አድርገውኝ ሔዱ።

ገዝተው እንዲያው አይሔዱም፤

ድላል አለ አሉ በምድርም።

እያለች ወይ ልጆች ለምን ተፈጠራችሁ ትላቸው ነበር።

**ምዕራፍ ፯፥**

እንግዲህ ወደ ልጅ ዓለሙ ደስታ ታሪክ እንመለስ።

ልጅ ዓለሙ ደስታ በበዓሉ ምክንያት፥ ደክሞት ተኝቶ ረስትዋት ጠዋት በሁለት ሰዓት ተኩል ነቅቶ ከዚያው ካሽከሮች ቤት ተኝታ ይሆናል ብሎ ቢወጣ እስዋ ሔዳ የድሆች ከተማ የሚባለውን መጽሐፍ ተዘርግቶ አገኘው።

እሱም ከዚያው ከወንበር ላይ ቁጭ ብሎ አንድ መስመር ያነብ ነበር። ቃሉ ይህ ነው፤ ሰው ሆይ ትላንት ስመ ጥሩ ካብታም የነበርክ ዛሬ ማነህ የተዋረድክ ድሀ አፈር ትቢያ አይደለህምን የሚለውን ካነበበ በኋላ ዝቅ ብሎ ቢመለከት ዘመድ ወዳጅህ ሸኝትወህ ተመለሱ ከሁሉ አብልጠህ የምትወደው ወዳጅህ ግን ከመቃብር ድረስ ስንኳን አልሸኘህም የሚለውን ቃል ሲጨርስ ለዚህ ለሚያልፍ ደስታ ድሀ፥ ነች በማለት ወዳጄን ፀሐይ መስፍንን አሳዘንኳት።

እንግዲህ ሔጄ ልፈልጋትና ይቅርታ ልለምን እያለ ሲያስብ አንድ ደብዳቤ ካውራ ጐዳና ባለ ሥልጣን ዲሬክተር ደረሰው። ካንቦልኩም ላይ በጣም የሚያስቸኩል ስለሚል ቶሎ ብሎ ቢከፍተው አሁን በፍጥነት መጥተህ ወዳስመራ እንድትሔድ አይሮፕላኑም ተዘጋጅቶ ይጠብቅሃል የጉዳዩን ማስታወሻ ከዚያው ካይሮፕላኑ ድረስ ተልኮልሃል የሚል ነው።

ልጅ ዓለሙ ደስታ ቶሎ ብሎ ቁርሱን በልቶ ባንድ ትንሽ ሳጥን ልብሶቹን ይዞ ወደ አይሮፕላን ሜዳ ሔዶ ተሳፈረ።

ከዚህ በኋላ ሁለት ወር ተኩል አሥመራ ቆይቶ አዲስ አበባ ተመለሰ።

ወዲያው እንደ ደረሰ ፀሐይ መስፍንን ይፈልግ ጀመር።

ምናልባት ፲፪ የካቲት አደባባይ አጠገብ ካለው የሕዝብ አታክልት ውስጥ ትመጣ፥ ይሆን በማለት ብዙ ጊዜ ቢሔድ ሳያገኛት ቀረ።

ሰዎችንም ቢጠይቅ ፀሐይ መስፍን የምትባል ልጃገረድ አናውቅም አሉት።

ከዕለታት አንድ ቀን አንድ ልጅ ካቃቂ ዓሣ ይዞ ለመሸጥ ወደ አዲስ አበባ መጥቶ በየመንገዱ ዓሣውን ለመሸጥ ሲዞር ልጅ ዓለሙ ደስታ በካዲላክ ኦቶመቢል ውስጥ ቁጭ ብሎ ቤንዚን ሲያስሞላ ዓሣ ወጋሪውን ጠርቶ ይህን ዓሣ ከወዴት አመጣኸው ብሎ ጠየቀው።

እሱም ካቃቂ ወንዝ ውስጥ በመንጠቆ ያዝኳቸው። ያቃቂ ዓሣ በጣም ጣፋጭ ስለሆነ በከተማ ውስጥ ብዙ ሰው ይገዛኛል።

ልጅ ዓለሙ ደስታ በዚህ በከተማ ውስጥ ብዙ ሰው ታውቃለህን?

ዓሣ ወጋሪው የሚበልጠውን ሰው አውቀዋለሁ። ምክንያቱም ዘወትር ትኩስ ዓሣ ይዤ ስለማመጣ ብዙ ሰዎች ከቤታቸው ድረስ እንዳመጣላቸው ደንበኛ አድርገውኛል ጌታዬ ሆይ በመንገድ እየዞርሁ የምሸጠው ከነሱ የተረፈውን ነው።

ልጅ ዓለሙ ደስታ እንግዲያውስ አንድ ነገር ልጠይቅህ?

ፀሐይ መስፍን የምትባለውን ወጣት ታውቃለህን ቤትዋን ብታሳየኝ ደህና ጉርሻ አጐርስህ ነበር።

ዓሣ ወጋሪው የምትኖረው ወዴት ነው?

ልጅ ዓለሙ ደስታ ባዲስ አበባ ውስጥ ነው።

ዓሣ ወጋሪው ባዲስ አበባ ውስጥ ፀሐይ መስፍን የምትባል ልጃገረድ አላውቅም ነገር ግን እርስዎ ያውቁዋት አይመስለኝም እንጂ አንዲት ደሀ ሴት ፀሐይ መስፍን የምትባል ሦስት ልጆች ያልዋት ባልዋ የሞተባት አቃቂ አለች።

ልጅ ዓለሙ ደስታ መልኳ ምን ይመስላል ቀይ ናት ጥቁር?

ዓሣ ወጋሪው ድሀ ከመሆንዋ በተቀር እስዋን የሚመስል ሴት በዓለም ላይ ያለ አይመስለኝም። አበባ የመሰለች ቀይ ናት። ነገር ግን አሁን አንድ ሦስት ወር ይሆናታል። አንድ ካብታም ወዳጅዋ አሳዝንዋት ካዲስ አበባ አቃቂ በዝናብ በውድቅት ጨለማ ስትሮጥ መጥታ በዚህ ምክንያት ጽኑ ደዌ ታማ ተኝጣለች ያለ ጓደኛዋ ጓደኛ ይዛ እንደዚህ ያለ በሽታ ወደቀባት እያሉ ጐረቤቶችዋ ሁሉ ያዝኑላታል።

እኔም አንዳንድ ጊዜ ዓሣ እየያዝሁ እሰጣታለሁ።

ልጅ ዓለሙ ደስታ አጭር ነች ረዥም?

ዓሣ ወጋሪው ረዘም ያለች ሎጋ ወገብዋ የንብ አውራ የሚመስል ሾጤ ልጅ ናት። ጌታዬ በአቃቂ ከተማ ቆንጆ ልጅ የተወለደች እንደሆነ ፀሐይ መስፍንን ትመስላለች ይባላል።

ልጅ ዓለሙ ደስታ አገርዋ ወዴት ነው ይባላል?

ዓሣ ወጋሪው አገርዋ እንደሰማሁት ሸዋ ነው ይባላል። በአቃቂ ከተማ ውስጥ እንደ ሚወራው ዱሮ ከመቶ አምሳ ዓመት በፊት አያቶችዋ መሳፍንቶች ናቸው። በማለት የከተማው ሰው ሁሉ ጊዜ የጣላት የጨዋ ልጅ ናት እያለ ያዝንላታል። ጌታዬ ሆይ በውነትም የጨዋ ልጅነትዋ በትሕትናዋ ይታወቃል። ለከተማው ሰው ሁሉ እንዳሽከር ዋና ታዛዥ ናት።

ልጅ ዓለሙ ደስታ እባክህ ይህቺን ሴት ላያት እወዳለሁና ቤትዋን አሳየኝ።

ዓሣ ወጋሪው ይህንን የተረፈውን ዓሣ፥ ለማን ትቼ እሔዳለሁ?

ልጅ ዓለሙ ደስታ ሁሉን እኔ እገዛሃለሁ። ዋጋውን ንገረኝ?

ዓሣ ወጋሪው ዋጋው ስምንት ብር ነበር ስለርስዎ ባምስት ብር እሸጥልዎታለሁ።

ልጅ ዓለሙ ደስታ ስምንቱን ብር ሰጥቶ ሁለት ብር ጨምሮ ሰጠውና ዓሣዎቹን ከኦቶመቢሉ ኋላ ካለው ሣጥን ውስጥ አግብቶ ቆለፈበት።

ከዚህ በኋላ ልጅ ዓለሙ ደስታ ኦቶመቢሉን እየነዳ ዓሣ ነጋሪውን ከጐኑ አስቀምጦ አስቀምጦ ሾፌሩን ከኋላው አስከትሎ ኦቶመቢሉን እየነዳ ከሃሣቡ ጋር እንደዚህ እያለ ይጫወት ነበር። ይህች ሴት ምን ሴት ትሆን የኔ ወዳጅ ነች እንዳልል ልጆች አሉዋት ቤትዋም አቃቂ ነው። የመልኳና የደም ግባትዋ አኳኋን እንደ ነገረኝ ምልክትዋ እስዋ ትመስለኛለች እያለ ሲያመዛዝን ፀሐይ መስፍን ካሽከር ቤት ውስጥ ሳለች ከጠረጴዛው ላይ ተዘርግቶ ከነበረው መጽሐፍ ውስጥ ሰው ሆይ ትላንትና ስመ ጥሩ ካብታም የነበርክ ዛሬ ማነህ የተዋረድህ ድሀ አፈር ትቢያ አይደለህምን ያለውን እያሰበ በሞት በሚለወጥ ካብቴ ኮቼ ቀጠሮዬን አፍርሼ ከባዶ ቤት የዘጋሁባት ወዳጄ ፀሐይ መስፍን ትሆን ወይስ ሌላ ሴት ትሆን እያለ ሲያስብ አቃቂ ደረሰ።

ከተማውን ወጣ ሲል ዓሣ ወጋሪው ጌታዬ፥ ከዚህ ነው ይቁሙ ብሎ አቆመውና ሁለቱም ወርደው ከቤቱ ውስጥ ገቡ።

ፀሐይ መስፍን በሩን የሚዘአና የሚከፍት አሽከር ስለሌላት በሩ ክፍት ሆኖ ዶሮች ይገቡ ይወጡ ነበር።

ሁለቱም ከቤት ውስጥ ገብተው ግራና ቀኝ ቢመለከቱ ከዶሮች በተቀር ምንም ሰው የለ።

ሶስቱም ልጆችዋ ከፎቅ ከናታችው ጋር ስለተኙ ወና ቤት ምስሎ ያስደነግጥ ነበር።

ቤቱን ሁሉ ቀና ብለው ሲመለከቱት፥ የሸረሪት ድል አድርቶበት ዕቃው ሁሉ በያለበት ተዝረክርኮ መሬቱም አልተጠረገም ነበር።

**ምዕራፍ ፰፥**

ከዚህ በኋላ ዓሣ ወጋሪው ጌታዬ ምናልባት ሞታ ለመቃብር ወስደዋት እንደሆነ ጐረቤቶችዋን እንጠይቅ ብሎት ወጡ።

ወዲያው በሩን ሲወጡ አንዲት የጐረቤትዋ ሴት ከቤትዋ ወጥታ ወንድሞቼ ሆይ ከዚህ ምን ትፈልጋላችሁ ብላ ጠየቀቻቸው።

እነሱም ፀሐይ መስፍን የምትባለውን ለመጠየቅ ነበር፥ የመጣነው ከቤትዋ ብንገባ ከዶሮዎች በተቀር ምንም ሰው ስላላገኘን ከጐረቤት ለመጠየቅ ወጣን።

ሴትዮዋም ኑ እኔ አገናኛችኋለሁ። እስዋ ግን በጠና ታማለች ብላ መልሳ ክቤት አስገብታ ጌቶች ከዚህ ከብርጩማ ላይ ተቀመጡ፥ እኔ ከፎቅ ላይ ወጥቼ እነገራታለሁ ብላ አስቀመጠቻቸውና ስማቸውን ጠየቀቻቸው።

ልጅ ዓለሙ ደስታ በሽተኛዋ ጽሕፈት ታውቃለችን?

ሴትዮዋ አወን ስንኳን ያገርዋንና የውጪም አገር ቋንቋ ትነገገራለች ትጽፍማለች።

ልጅ ዓለሙ ደስታ በጣም ደንግጦ ካርቱን አውጥቶ ሰጣትና ወጥታ ለፀሐይ መስፍን ሰጠቻት። እስውዋም ካልጋዋ ላይ እንደተጋደመች አንብባ ብድግ ብላ ታለቅስ ጀመር። ወዲያው እኅቴ ወይዘሮ ልክም የለሽ እባክሽ አዲሱን ቀሚሴን አውጪና ስጪኝ ብላ አዲስ ቀሚስ ለብሳ ወገብዋን ታጥቃ ሹራብና ጭማዋን አድርጋ ከወንበር ላይ ቁጭ ብላ ጠጉርዋን አበጥራ ዓይንዋን ተኩላ የከሳ ፊትዋን በፑድር ሞልታ እኅቴ እባክሽ በሽተኛ እመስላለሁን አለቻት።

በዚያን ጊዜ ጐረቤትዋ ዕንባዋ ባይንዋ ሞቶ እንዳታለቅስ እየታገለች ምንም የታመምሽ አትመስይም እያለች ታጽናናት ነበር።

ከዚህ በኋላ ሽቶ፥ ተቀብታ ከግድግዳው ላይ ከተሰቀለው መስተዋት አጠገብ ሔዳ ዘወር ዘወር እያለች አምሮባት እንደሆን፥ ትመለከት ነበር።

ከዚህ በኋላ ልጆችዋን ወደ ታች እንዳትወርዱ ልጆች የሚበላ አንድ ትልቅ ሰው አውሬ ገብትዋልና እኛ፥ ሁለታችን ወርደን ካባረርነው ወዲያ እንጠራችኋለን በሩን ዝጉና ተቀመጡ ብላ ነገረቻቸው።

ልጆቹም እሽ እማማ አንመጣም በሩን ዘግተን እንቀመጣለን አልዋት።

ከዚህ በኋላ ፀሐይ መስፍን መታመምዋ እንዳይታወቅባት እንደ ደሀና ሴት አካሔድዋን ለማሳመር ብትሞክር ሰውነትዋ በመድከሙ እየተንገዳገደች ልትወድ ስለሆነ የወዳጅዋን እጅ ይዛ ወረደች።

ልጅ ዓለሙ ደስታ ከብርጩማ ላይ ተቀምጦ ሲመለከት አንዲት ምትሃት የመጣች መስሎት ደነገጠ።

ወዲያው ፀሐይ መስፍን አጠገቡ ቆማ እኔ ወዳጅህ ነኝ ስትለው እንባው እንደ ጐርፍ እየፈሰሰ ምን አገኘሽ የኔ ወዳጅ ብሎ ጠየቃት።

ፀሐይ መፍን በመግደርደር አኳኋን ታምሜ ነበር ዛሬ ደህና ሆኘልሃለሁ እያለች ያለመታመም መልክ ስታሳየው እሱም በመክሳትዋና ይልቁንም በመግደርደር ደህና ነኝ በማለት ከጽኑ በሽታዋ ጋር ስትታገል በማየቱ ራስዋ የዞረ መስሎት በፍርሃት ይመለከታት ነበር።

ፀሐይ መስፍንም እንዳይታወቅባት እየሳቀች አይዞህ ደህና ነኝ የኔ ወዳጅ የጋብቻችንስ ሥነ ሥርዓት መቼ ነው የሚፈጸም እኔም ክብሬን ጠብቄ ቆይቼሃለሁ። ልጆችም የሉኝ ከባዶ ቤት ብቻዬን በመሆኔ እወቀው እያለች ስትነግረው ልጅ ዓለሙ ደስታ እንደ ቅዠት ስለመሰለው ደንግጦ ዕንባው እንደ ጐርፍ ይፈስ ነበር።

ከዚህ በኋላ ልጆችዋ ከፎቁ ላይ በሩን ከፍተው እማማ እማማ እያሉ በደረጃው ላይ እየሮጡ ወረዱ።

በዚያን ጊዜ ፀሐይ መስፍን በድንጋጤና በእፍረት ወዳጅዋን ትኩር ብላ እያየች እስካሁን ያታለልኩህ እብለቴ ሁሉ ተገለጠ። አንተን ለማግባት ብዬ የካድኳቸው ልጆቼ እኝሁልህ አደራህን ብላ በድንጋጤ ልብዋ ስለተመታ ከመሬት ላይ ወድቃ ሽቅብ ሽቅብ ትተነፍስ ጀመር።

በዚያን ጊዜ ሁሉም ደንግጠው ቆመው ሲመለከቱ ዓሣ ወጋሪውን ጐረቤትዋ ወይዘሮ ልክም የለሽ ከመሬት ላይ አንሥተው ካንዲት ድንክ አልጋ አጋደምዋትና የጣር ትንፋሽ ትተነፍስ ጀመር።

ከዚህ በኋላ ልጅ ዓለሙ ደስታ እያለቀሰ ካጠገብዋ ቀርቦ ወዳጄ ፀሐይ መስፍን በምን ምክንያት ነው እንደዚህ ያለ ደዌ የወደቀብሽ አላት። እስዋም የወቀሳው ቀን አልቋል ይልቁንስ ልጆቼን አደራ ብላ እንደ ወፍ ድንምፅ አሰምታ እግዲህ አረፍሁ ብላ አንገትዋን አዘነበለችና አረፈች።

ከዚህ በኋላ ጐረቤቶችዋ ሁሉ ተሰብስበው ያለቅሱ ጀመር።

ወዲያው የበሰቃ ቅዱስ ጊዮርጊስ ካህናቶች ተጠርተው መጥተው ፍታት ጀመሩ። ፍታቱንም ከጨረሱ በኋላ ወደ ቤተ ክርስቲያን ጉዞ ጀመሩ።

ልጅ ዓለሙ ደስታ በእግሩ ሬሳውን ተከትሎ ያለቅስ ነበር።

ከቀብሩ በኋላ ልጅ ዓለሙ፥ ደስታና ጐረቤቶችዋም ሁሉ ተመልሰው ከዚያች ከድሀ ጐጆዋ ገብተው ከየቤታቸው ቆልና ንፍሮ አምጥተው ቀባሪዎቹን አስተናገዱ።

ከእኩለ ቀንም በኋላ በ፲ ሰዓት ካዲስ አበባ የልጅ ዓለሙ ደስታ እናትና የጥቅም ጓደኞቹ ያባቱ አክሲዮን ያለበት ማኅበራዊ ኩባንያዎች እንደ ኰሎናልፒ እንደ ሳቢያን ኰርፖሬሽን እንደ ትራንስፖርት ኮምፓኒ ያሉ ትልቅ ቤቶች ዲሬክተሮችና ቤቱን የተከራዩ የውጭ አገር ሰዎች ሌሎችም ገንዘብ የተበደሩት ነጋዴዎች ይህንን ወሬ ሰምተው ስለመጡ በኦቶመቢል የአቃቂን ከተማ ሞልዋት።

ወዲያው ከዚያች ከድሀ ጐጆ እናቱና ሶስት ካብታሞች ሰዎች ገቡ።

በዚያን ጊዜ ልጅ ዓለሙ ደስታ የፀሐይ መስፍንን ልጆች ታቅፎ በኃዘን ፊቱ ገርጥቶ እንባው እየወረደ ሲያለቅስ እናቱ ወይዘሮ በላይነሽ ልጄ ሆይ ምን ሆንክ ምን መድኃኒት ነካህ እባክህ ልጄ ከዚህ ከድሀ ቤት ውስጥ በዶሮ ኩስና በመጥፎ ሽታ ቁጭ ብለህ የምታለቅስ ብለው ተቆጡት።

ልጅ ዓለሙ ደስታ በጣም ተቆጥቶ እናቴ ሆይ አሁን የመጣ ካብት ነውን እንደዚህ ያለ ግፍ የሚያናግርሽ አባቲና አንቺ በዶሮ መነገድ አይደለምን ከዚይ የደረሳችሁት ይህች በኔ ግፍና ኃጢአት እንደ ሣር መንምና የሞተች የትልልቆች መሳፍንቶች ልጅ አልነበረችምን እኔ ክፉው ቤቴን እንዳታሳድፍ ለበዓል የተሰበሰቡት ወጣቶች በድኅነትዋ እንዳይጠየፉ ቀጠሮዬን አፍርሼ ካሽከሮች ቤት ዘግቼባት ከጠረጴዛው ላይ መጽሐፍዋን ገልጣ ትታልኝ ሔደች።

የጽሑፉም ቃል ይህ ነው፥ ሰው ሆይ ትላንት ስመ ጥሩ ካብታም የነበርክ ዛሬ አምነህ የተዋረድህ ድሀ አፈር ትቢያ አይደለህምን የሚል ነበር።

ስለዚህ ይህ ቃል ዘላለም ከልቤ ስለማይጠፋ ተመልሼ ቤቴን አላየውም።

ወይዘሮ በላይነሽ እንደዚህ ያለ ንግግርና የኃዘን መልክ አይቼብህም አላውቅም ነበር። በጣም የሚገርም ነው እባክህ ልጄ ተነሣ እንሒድ።

ልጅ ዓለሙ ደስታ ከዚህ ምንም ቢሆን አልሔድም። አደራ የሰጠችን ልጆቼን አሳድጋለሁ።

ወይዝሮ በላይነሽ ልጄ ሆይ፥ ንም ሆንክብኝ የማታውቃት ሴት ልጆችዋን አደራ ብትሰጥህ ባይሆን እንኳን ከቤትህ ወስደህ ታሳድጋለህ እንጂ ከዚህ ከበሰበሰ መንድር ለመኖር ታስባለህን እባክህ እንሂድ እያሉ ዕንባቸው ካይናቸው ይረግፍ ነበር።

ልጅ ዓለሙ ደስታም የምወድሽ እናቴ እባክሽ ይቅር በይኝ የሰው ልጅ ጊዜ ከሚያጋጥመው ከፍ ካለ መከራ ጋር ደረት ለደረት ታግሎ ታሪኩን ለማሳመር የተፈጠረ ነው።

ስለዚህ የፀሐይ መስፍን አሟሟት እኔን እንደ ነፍሰ ገዳይ ከማስቆጠሩም በተቀር ይህቺ ሴት እኔን ለማግኘት መሥዋዕት ሆና መሞትዋ አይረሳኝም።

ይልቁንም እኔን ለማግባት ስትል ልጆች የሉኝም ብላ ልጆችዋን መካድዋ ከዚህም በተቀር ታማ ከስታ ዓፅም መስላ እኔ መምጣቴን ብትሰማ የኔ ባልነት እንዳይቀርባት አጊጣ ተጉላ ወዳጄ በጎ ሆኘልሃለሁ እያለች ወደኔ የመጣችውን ስንኳን ሰውነቴ አጥንቴ አትረሳውም።

ከቤቴም እንዳትገባ። ንቂያት ገፍቻት አስቀይሚያት አሳዝኛት፥ ስለሞተች የኮራሁበትን ቤት ተመልሼ አላየውም፥

እውነተኛ ንስሐ እንዲሆነኝ ከዚሁ ልጆቼን እያሳደግሁ እኖራለሁ እናቴ እባክሽ ሒጂ አላት።

በዚያን ጊዜ ከዚያ የተሰበሰቡት ካብታሞች ሁሉ ራሳቸውን ይዘው እየጮሁ ምን መድኃኒት ነካው እያሉ ይደነቁ ነበር።

ከዚህ በኋላ ካብቴ ፍሥሐ የሚባል የጥቅም ጓደኛው ምነው ወንድማችን በዓለም ላይ የተዘራውን ካብትህን ሳትሰበስብ ከዚች ጎጆ ውስጥ በመከራ እኖራለሁ ብለህ አልሔድም ትላለህ ስንት የምግባር አላፊነት ያለብህ ላንዲት ለማታውቃት ላላገባሃት ሴት እንደ ውሻ ባንዲት ጐጆ ውስጥ ህይወትህን ታሳልፋለህ በታሪክ ፊት እንደምን የሚያስቅ ይሆን እባክህ ወንድሜ እንሒድ።

ልጅ ዓለሙ ደስታ ስንኳን በጐጆ ውስጥ ባንዲት ሰባራ በርሜል ውስጥ ሕይወታቸውን ያሳለፉ ፈላስፎች ካንድ ንጉሥ ይበልጥ ታሪካቸው እስካሁን ያበራል።

እኔ ግን ለዚህ አይደለም ፀሐይ መስፍን በጣረሞት እጅዋን ተይዛ ስትጐተት ዘወር ብላ ልጆቼን አደራ ያለችኝ ድምፅ እስከ መቼም የማይረሳ ነገር ስለሆነ አልሔድም።

አቶ ካብቴ ፍሥሐ የተወደድህ ወንሜ ልጅ ዓለሙ ደስታ አለበረትህ ገብተህ እንደዚህ ያለ የመሥዋዕትነት ሥራ ለመሥራት ማሰብህ በጣም ይገርማል። ስለምን ያለወገንህ ከጨዋ ልጅ ሠፈር ገብተህ ገንዘብህንና ሕይወትህን አጠፋለህ።

ልጅ ዓለሙ ደስታ ወዳጄ ሆይ ባታውቀው ነው እንጂ የጨዋ ልጅ የሚባል ስም የመልካም ሥራ ሠሪዎች ስም ነው። ይህ ስም የተገኘው አያቶቻችወና ቅድማያቶቻቸው የኢትዮጵያን ነጻነትና የንጉሠ ነገሥታቸውን ክብር በደማቸው ካወጁት ከትልልቆች ሰዎች የተገኘ የሥራ ስም ነው እንጂ ከኢትዮጵያ ውጪ የሆነ የዘር ስም አይደለም።

ለምሳሌ አባቱ ብዙ ገንዘብ ቢኖረው ነጋዴ ወይም ካብታም ይባላል እንጂ ስለ ሀገሩ የመሥዋዕትነት ሥራ ሣይሠራ የጨዋ ልጅ አይባልም።

የጨዋ ልጅነት የሚገኘው ከፍ ካለ መሥዋዕትነት ውስጥ ነው እንጂ ገንዘብ እንደ እበት ትል በማጠራቀም የጨዋ ልጅ አይባልም።

ስለዚህ እኔ የድኃው ልጅ በዚህ ቁም ነገሬ ከገፋሁበት ልጆቼን የጨዋ ልጅ አሰኛቸዋለሁ።

ይልቁንስ ነገ ጠዋት አንድ ዳኛና የንስሐ አባቴን ጠብቃዬን ይዛችሁልኝ ነገ እንድትመጡ ብሎ አሰናበታቸውና ከናቱ ጋር እያለቀሱ ወደ እየቤታቸው ተመለሱ።

**ምዕራፍ ፱፥**

ከዚህ በኋላ ልጅ ዓለሙ ደስታ ከጐረቤቶቹ ጋር ራቱን በልቶ ከዚያች ከድንክ አልጋ ላይ አንዲት ስስ ምንጣፍ አንጥፎ ልጆቹ እንዳይጐዱ ደህና ደህና ፍራሽና የብርድ ልብስ አስመጥቶ ባጠገቡ አስተኛቸው።

መንፈቀ ሌሊት ሲሆን ተስፋዬ የሚባለው ሕጻን እማማ እማማ እያለ ይጣራ ጀመር።

በዚያን ጊዜ ልጅ ዓለሙ ደስታ የኔ ግፍና ጥጋብ ያመጣው መከራ ምን ያህላል ብሎ ተስፋዬን ከፍራሹ ላይ አንስቶ ታቅፎ አይዞህ እማማ ትመጣለች እያለ ከሳመው በኋላ ጡጦ እያጠባ አቅፎት ተኛ።

በማግሥቱ ከማዘጋጃ ቤት የርስት ክፍል ዋና ዲሬክተርና የንስሀ አባቱ ሦስት የጥቅም ጓደኞቹና ዋና ጠበቃው የርስቱና የገንዝቡ ጠቅላይ እንደራሴው ሆነው መጡ።

ከዚያ በኋላ ሰዎቹን ሁሉ አስወጥቶ ከተጠሩት ሰዎች ጋር ከዚያችው ከድሀ ጐጆው በብርጩማ ላይ ተቀምጠው ኑዛዜውን ጀመረ።

ካባቴ ያገኘሁትን ማናቸውንም ካብት ላሰለፈች ፀሐይነሽ ለውቢቱ ፀሐይነሽ ለተስፋዬ ፀሐይነሽ፥ ሰጥቻለሁ። ከዛሬ ጀምሮ በኔ ስም ይጠሩ። እናቴ አሉ ድረስ ከጠበቃዬና ከእንደራሴዬ ጋር እየተመካከሩ ሥራውን ያስኪዱ እነዚህ ልጆች አቅመ አዳም ከደረሱ ወዲያ ወደ እንግሊዝ አገር ሔደው ትምህርት እንዲማሩ በእግዚአብሔር ቸርነት ትምህርታቸውን ጨርሰው ዴግሪያቸውን ተቀብለው ሲመጡ ካብቴ እኩል ተከፍሎ ለልጆቼ ይሰጥ። እኩሉ እናቴ እስከ ሞቱ ድረስ ይዘው ይገልገሉበት ካረፉ በኋላ ግን ለልጆቼ ይሰጥ ብሎ ስፎ ለማዘጋጃ ቤት የርስት ዲሬክተር ፈርሞ ሰጠው።

ከኑዛዜውም ላይ ዲሬክተሩና የንስሀ አባቱ ከፈረሙ በኋላ ለሥራ ጓደኞቹ እንደ እማኝ እንዲፈርሙ አቀረቡላቸው።

በዚያን ጊዜ ከጥቅም ጓደኞቹ አንዱ ወዳጄ ካብቴ የሚባለው ተነሥቶ በንደዚህ ባለ መሠረት በሌለው ቅዠት ኑዛዜ ነው ብዬ አልፈርምም። ምነው የኔ ወዳጅ አዋቂ ሰው፥ አልነበርክምን እንደምን ለማታውቃት ሴት አንድ ቀን ከሕዝብ አታክልት ውስጥ አየኋት ብለህ አባትህ የደከመበትን ካብት ላልወለድካቸው ልጆች ታወርሳለህ ብሎ ተቆጣው።

ልጅ ዓለሙ ደስታ ወዳጄ ሆይ በማታውቀው ነገር ተቆጥተህ መናገርህ ያሳዝናል። አንተ ዘወትር ገንዘብን ከሰው በላይ አድርገህ ትገምተዋለህ።

ለኛ ልተመርነው ሰዎች ግን ገንዘብ ለሰው ተፈጠረ እንጂ ሰው ለገንዘብ እንዳልተፈጠረ እናምናለን።

ገንዘባችንም ቁም ነገር እንዳንሠራ ሊከለክለን አይችልም።

ስለዚህ እኔ በፀሐይ መስፍን ላይ ያለኝን የፍቅር ስሜትና እኔ እንደምን እንደ በደልኳት ሳታውቅ በከንቱ ትፈርዳለህ።

ወዳጄ ካብቴ ይሁን ለልጆቹስ አውርስ አንተ ምን በወጣህ ከዚህ ከድሀ ጐጆ ትቀመጣለህ ልጅጆችህን ይዘህ ከቤትህ አትሔድምን?

ልጅ ዓለሙ ደስታ የቤቴ ምቹነትና ትልቅነት ከፍ ያለ ግፍ ስላሠራኝ ዋና ጠላቴ ነው።

ፀሐይ መስፍንን እኔው ጠርቻት በቀጠሮዋ ብትመጣ እንደ ጉዋደኞቼ የማታ ልብስ ስላለበሰች ካሽከር ቤት በማደርዋ በብስጭት ይህ ከፍ ያለ በሽታ ወድቆባት በጭንቅና በሥቃይ ሞተች።

ስለዚህ የውነተኛ ንስሐ የሚሆነኝ እስዋ በችግርና በስቃይ ከምትኖርበት ቤት መቀመጥ ነው።

የኮራሁበትን ቤቴን እንደ ሎጥ ሚስት ዘወር ብዬ ባየው የጨው ዓምድ እንደምሆን አይጠረጠርም። ወንድሜ ሆይ እንግዲህ ወደ ቤትህ ሒድ የኔና ያንተ አሳብ እንደ ሰማይና እንደ ምድር የተራራቀ ነው።

ከዚህ በኋላ ወዳጄ ካብቴና ሌሎችም የጥቅም ጓደኞቼ እናቱና ለማናዘዝ የመጡ ሹማምንቶች ከንስሐ አባቱ ጋር እያዘኑ ወደ አዲስ አበባ ተመለሱ።

ልጅ ዓለሙ ደስታም ያደራ ልጆቹን ይዞ ከዚያው ከፀሐይ መስፍን ቤት ተቀመጠ። ከለመዱት መቃብር ይሞቃል እንደተባለው ከዚያች ከድሀ ጐጆ ውስጥ ዶሮቹን እያረባ ከልጆቹ ጋር ደስ ብሎ ብዙ ዘመን ተቀመጠ።

ልጅ ዓለሙ ደስታ ወዳጁ ፀሐይ መስፍን በሞተችበት ዕለት በሳምንት አንድ ቀን አበባ ይዞ ሔዶ ከመቃብርዋ ላይ አስቀምጦ ጥልቅ የሆነ ጸሎትን አድርጐ እንባውን አፍሶ ይመለስ ነበር።

ልጅ ዓለሙ ደስታ ለወዳጁ ለፀሐይ መስፍን በጣም የሚያስደንቅ የዕብነ በረድ መቃብር ቤት አሠራላት።

**ምዕራፍ ፲፥**

ከዚህ በኋላ አሰለፈች ዓለሙ ውቢቱ ዓለሙ ተስፋዬ ዓለሙ ዓቅመ አዳም ስለ ደረሱና ያገራቸውን ትምህርት ንባብና ጽሕፈት ምግባርና ሃይማኖት ከተማሩ በኋላ ወደ እንግሊዝ አገር ሔደው ዘመናዊውን ትምህርት እንዲማሩ ተማሪ ቤቱንና ገንዘቡን ካደራጀላቸው በኋላ ልጆቹን ጠርቶ እንደዚህ አላቸው።

የተወደዳችሁ ልጆቼ ላባትና ለናት ዋና ደስታ ስማቸውን የሚያስጠሩ በሕዝብ ፊት ከፍ ባለ አስተያየት የተገመቱ ልጆች ያሉዋቸው እንደ ሆነ ነው።

ልጆቼ ሆይ እኔን ደስ እንዲለኝና የእናታችሁም አፅም እንዲለመልም አደራችሁን በመልካምነታችሁ ስማችንን አስጠሩ።

የጥበብ መጀመሪያ እግዚአብሔርን መፍራት ነውና እግዚአብሔርን ፍሩ ለወንድሞቻችሁ መልካም ነገር አድርጉ። ትምህርታችሁንም ለክፉ ነገር አታውሉት። በገንዘብ ብዛት አትመኩ። ገንዘብ በምግባርና በሃይማኖት ላይ ካልተመሠረተ ባሸዋ ላይ እንደተመሠረተ ቤት በነፋስና በጐርፍ ተመትቶ ፍርስርሱ ይወጣል።

የተወደዳችሁ ልጆቼ ሆይ እንደ ማቴሪያሊስቶችና እንደ ፍራማሶኖች ከሞትን በኋላ ፈርሰን በስብሰን እንቀራለን እንጂ። የዘላለም ኑሮ የሚሆን ሌላ የእግዚአብሔር መንግሥት የለም ብለው ኃጢአትን እንደ ልባቸው ለመሥራት እንዲመቻቸው ምግባርንና ሃይማኖትን ከመንገዳቸው ላይ አንሥተው ጥለው በሰፊ ጐዳና በክህደት እንደሚሔዱት ሰዎች እንዳትሆኑ ተጠንቀቁ።

እግዚአብሔርን ብንክደው እኛ እንጐዳለን እንጂ እሱ በእግዚአብሔርነቱ ለዘለዓለም ይኖራል።

የሰውም ልጅ ምንም ከሀዲ ቢሆን በመጨረሻው ጊዜ በጣር አልጋው ላይ ተጋድሞ ነፍሱ የእግዚአብሔርን እርዳታ ለመፈለግ ዓይኑ ሲቅበዘበዝና ሰማይ ሰማይ ሲመለከት ይታያል።

ለምሳሌ ስመ ጥሩው የፈረንሣዊ መንግሥት ጠቅላይ ሚኒስትር ክሊማንሶን ታሞ በጣር አልጋው ላይ ዓይኑን እየተንከራተተ ረዳት ሲፈልግ አንድ የሚወደው የሥራ ጓደኛው ሊያየው መጥጦ ከትራሱ አጠገብ ተጠግቶ ቆሞ ሊያጽናናው ዛሬስ ተሽሎሃል ልትድን ይመስለኛል አለው። ክሊማንሶንም እግዚአብሔር ያውቃል እንጂ ሰው ሊያውቅ አይችልም ብሎ መለሰለት።

በዚያን ጊዜ የሥራ ጓደኛውና ታስታምመው የነበረች ሲስተር ደንግጠው ከተመለከቱት በኋላ ሲስቴርዋ ክቡር ሆይ ሰምቼብህ የማላውቀውን የእግዚአብሔርን እምነት ካንተ በመስማቴ በጣም ገረመኝ አለችው።

ክሊማንሶንም ወዳጄ ሆይ የውነት መናገሪያዬ ጊዜው ስለ ደረሰ ነው። ብልዋት ውዲያው አረፈ ይባላል።

ስለዚህ ልጆቼ ሆይ በመጨረሻ ጊዜ ረዳት ከመፈለግና ዓይንን ካልጋ ላይ ሆኖ ከማንከራተት አሁኑኑ በእግዚአብሔር አምኖ የሰላም እንቅልፍ ማንቀላፋት ስለሚሻል ሃይማኖታችሁና ምግባራችሁን በጭንጫ ላይ መሥርቱ።

ከዚህ በተቀር የምመክራችሁ እኔ አባታችሁ ብዙ ገንዘብ ትቼላችኋለሁና ገንዘባችሁ ባልሆነው ገንዘብ ወዳጅ ግዙበት ያለውን የመድኃኒታችንን ቃል እያሰባችሁ ገንዘቤን ስማችሁን በሚያስጠራ ሥራ አውሉት።

እኔ በናታችሁ ኃዘን ቤቴንና ድሎቴን ትቼ በመሔዴ በቁም ነገሬ ስሜን በጨዋ ልጅነት አስይሜዋለሁና እናንተም ልጆቼ በኔም በናታችሁም ባያት በቅድማያታችሁም በቁም ነገር ሥራ የጨዋ ልጆች ናችሁና ጨዋነታችሁን አትርሱ።

ልጆቼ ሆይ እናቴን አያታችሁን አደራ ውደድዋት አስቡላት እግዚአብሔር ከናንተ ጋር ይሁን ብሎ መርቆ እቅፍ አድርጎ ስሞ አሰናበታቸውና እንባው ይረግፍ ጀመር።

ልጆቹም እንደናት ጡጦ እያጠባ ካሳደጋቸው አባታቸው ሲለያዩ መሪር የሆነ ለቅሶ እያለቀሱ ከልጅ ዓለሙ እንደራሴ ጋር በአሮፕላን እንዲያሳፍራቸው ወደ አዲስ አበባ ሔዱ።

ልጅ ዓለሙ ደስታ ግን ከዚያው ከባዶ ቤት ብቻውን ዘግቶ ጐረቤቶቹም እንዳይመጡበት ከበራፉ ላይ በጉልህ ጽሕፈት ከዚህ ቤት መግባት ክልክል ነው። የሚል ማስታወቂያ ለጥፎ ቀን ቀን መጻሕፍቶቹን ይመለከት ነበር።

ከሌሊቱ በ፯ ሰዓት ልብን የሚመታ የልቅሶ ዜማ እንደዚህ እያለ ያዜም ነበር።

ብፈልግ አጣኋት ካሽከሮቼ ቤት፥

ፀሐይቱ መስፍን የውነት ወይዘሪት፤

ምንስ ብትዋረድ፥ ብትወድቅ ከመሬት፥

ባባትዋ መስፍን ናት በናትዋ እመቤት፤

ዋኔን ዋኔን፥ እኔ አፈር ልሁን።

**\*\*\***

በዚያ በዝናም ጐርፍ፥ በሚያስፈራ ሌት፥

ብቻዋን ስትሮጥ ልጅዋን ለማየት፤

ስትወድቅ ስትነሣ፥ የሰማዩ ቁጣ፥ እንደ ቦምብ ሲበርቅ፥

ደረሰች አቃቂ፥ በአሳር በጭንቅ፤

ዋኔን ዋኔን እኔ አፈር ልሁን።

**\*\*\***

ቆረጠች ለመውደቅ እባሕሩ ላይ፥

ተስፋዬን ከመሬት ወድቆ እንዳታይ፤

ወዳጄ ፀሐይነሽ ላይሽ መጣሁኝ፥

ታመሻል የሚሉ ስለሰማሁ፤

ዋኔን ዋኔን እኔ አፈር ልሁን።

**\*\*\***

አንቺ ግን ለሠርግሽ መጣሽ አጊጠሽ፥

ዓይንሽን አየሁት ምቶን ተኩለሽ፤

ዘወትር የማይሽር የልብ ነቀርሳ፥

በኔ የደረሰው የነፍስ ወቀሳ፤

ደህና ሰንብት አልሽኚ ልጆቼን ሰጥተሽ፤

እኔ እንዳንቺ ሆኜ የማልሞት መስሎሽ፤

ዋኔን ዋኔን እኔ አፈር ልሁን።

**\*\*\***

እያለ የለቅሶ ዜማ ሲያንጐራጕር ጐረቤቶቹ ሁሉ እየተደበቁ ከቤቱ አጠገብ ቀርበው የለቅሶውን ዜማ እየሰሙ እነሱም ያለቅሱ ነበር።

ከዚህ በኋላ በምንተኛው ቀን እንደ ተለመደው የለቅሶውን ዜማ ለመስማት ቢሔዱ ምንም ድምፅ አልሰሙም በማግስቱም በሳልስቱም ምንም የልቅሶ ዜማ ሳይሰሙ ቀሩ።

በአራተኛው ቀን ምን ሆኖ ይሆን ብለው በሩን ሲመቱት ቁልፉንም ቢያዞሩ ቢጣሩም መልስ አጡ።

ስለዚህ ሔደው ለአገረ ገዥው ክቡር ሆይ ልጅ ዓለሙ ደስታ የሚባለው ልጅ ልጆቹን ወደ እንግሊዝ አገር ለትምህርት ከሰደደበት ቀን ጀምሮ ቤቱን ዘግቶ ብቻውን በኩለ ሌሊት የሚያሳዝን የልቅሶ ዜማ ያዜም ነበር።

አሁን ግን ይኸው አራት ቀን ይሆነዋል። ከደጅም አይወጣ ከስጥም ድምፁ አይሰማም።

ስለዚህ ክቡርነትዎ አንድ ጊዜ ሔደው በርስዎ ፊት በሩን ሰብረን ብንገባና ሞቶም እንደሆነ ብንቀብረው የተሻለ ነው ብለ ስላሳወቁት አገረ ገዢው ከነሱ ጋር አብሮ ሔዶ፥ በኃይል በሩን ገፍተው ሰብረው ቢገቡ ምንም ሰው አላገኙም። ከፎቁም ላይ ወጥተው ቢፈልጉ ከመኝታው አልጋ ላይ አድኒት ግጥም የተጻፈባት ወረቀት ብቻ አገኙ። ቃሉም ይህ ነው።

ቁም ነገር ነው እንጂ፥ ለሰው ልጅ ዘመዱ፥

መች ይሸኛል ወዳጅ እርቀው ሲሔዱ።

ከዚህ ባኋላ አገረ ገዢው ጽሑፉን ይዞ ወደ አዲስ አበባ ሒዶ ላገር ግዛት ሚኒስትር ሰጥቶ የሆነውን ታሪክ ሁሉ ነገረው።

ያገር ግዛት ሚኒስትር ቶሎ ሎ በየጠቅላይ ግዛቱ እንዲፈለግ ትእዛዝ አሳለፈ።

ነገር ግን በየአውራጃውና በየምስለኔው በየደብሩና በየገዳሙ ተፈልጎ ምንም ምልክት አልተገኘም። ስለዚህ የአዲስ አበባ ከተማ ሕዝብ የልጅ ዓለሙ ደስታና የቆራጥነትና የቁም ነገር ሥራ ሰምተው ስለነበረ በመጥፋቱ በጣም አዘኑ። ሰሞኑን ሁሉ ከዚህ ጫወታ በተቀር ሌላ ጫወታ ሕዝቡ አይጫወትም ነበር።

ከዚህ በኋላ በጊዜ ምክንያት ማናቸውም ነገር እየተረሳ ሔደ።

የልጅ ዓለሙ ደስታም ልጆች ሎንዶን በሔዱ በሰባተኛው ዓመት ትምህርታቸውን ጨርሰው ዲግሪያቸውን ተቀብለው መጡ።

አዲስ አበባ በገቡ በሦስተኛው ወር የልጅ ዓለሙ እናት አያታቸው ሞተው ደብረ ሊባኖስ ወስደ ቀበርዋቸው።

**ምዕራፍ ፲፩፥**

የልጅ ዓለሙ ደስታ ልጆች ያያታቸውንና የባታቸውን ካብት ወርሰው በካብትም በእውቀት፥ በመንፈስም በምግባርና በሃይማኖትም ከፍ ያሉ ወጣቶች ሆኑ።

ታላቂቱ አሰለፈች ዓለሙ፥ በጤና ሚኒስቴር ውስጥ ዋና ዲሬክተርነት ተሾመች።

ውቢቱ ዓለሙ የንግድ ተማሪ ቤት አስተማሪነት ተሾመች።

ተስፋዬ ዓለሙ በውጭ ጉዳይ ሚኒስቲር የክፍል ድሬክተርነት ተሾመ። እነዚህ ሦስት የመልካም ዛፍ ፍሬዎች ያባታቸውንና ያያታቸውን የቅድማያታቸውን ስም በመልካም አስጠሩ።

ከዕለታት አንድ ቀን ታናሻቸው ልጅ ተስፋዬ ዓለሙ እኅቶቹን ሰብስቦ የተወደዳችሁ እህቶቼ አባታችን ለትምህርት ወደ እንግሊዝ አገር ሲሰደን ገንዘብ በምግባርና በሃይማኖት ላይ ካልተመሰረተ ባሽዋ ላይ እንደተገነባ ቤት በነፋስና በጐርፍ ተመትቶ ፍርስርሱ ይወጣል ያለንን መርሳት አይገባንም።

ስለዚህ ገንዘባችንና ካብታችንን ከጭንጫ ላይ እንድንመሠርት ባባታችን በልጅ ዓለሙ ስም አንድ ከፍ ያለ ነገር ለሕዝብ እርዳታ የሚሆን እንሥራ ብሎ አስታወቃቸው።

እኅቶሙ ይኸንን ከፍ ያለ ሥራ ያሳሰባቸውን ወንድማቸውን አመስግነው የሚሠሩትን ሥራ ይመካከሩ ጀመር።

አሰለፈች ዓለሙ አንድ የድሆች ሆስፒታል እንሥራ አለች።

ውቢቱ ዓለሙ እንደኔ ሐሳብ እናት አባታቸው እልሞቱባቸው ሕፃናቶች ማሳደጊያ እንሥራ አለች።

ልጅ ተስፋዬ ዓለሙ እኅቶቼ የኔ ምርጫ ከናንተ የተሻለ ለማለት አይደለም፥ እንደኔ ሐሳብ ዘመድና ጠዋሪ ልጅ የሌላቸውን ሽማግሎች መጦሪያ ቤት ብናቆም ይሻል፥

ይመስለኛል። ምክንያቱም አንድ ሽማግሌ የገዛ አካላቱ አልታዘዝ ሲለው ማንም ሰው ሊወደው ሊታዘዘው አይፈቅድም።

ዘወትር የሰውን እርዳታ ሲፈልግ ዓይኑ ሲንከራተት ያሳዝነኛል። ልጆች ስንኳን ቢኖሩት ሁሉም የዕለት ኑሮዋቸውን ሲፈልጉ ከሥራ ላይ ሲውሉ ሽማግሌው ሲርበው መብል ሲጠማው መጠጥ አያገኝም። እውጪ ከፀሐይ ላይ ተቀምጦ ጀርባውን ፀሐይ እያስመታ የኔ ዕድሜ የዕድሜ አተላ ነው እያለ የቀድሞውን ጉብዝናውን ባልንጀሮቹን እያሰበ ያለቅሳል።

ልጅና ዘመድ የሌለው ሽማግሌማ እንደምን ያለ ጭንቅ ይደርስበት። ስለዚህ የኔን አሳብ ብትቀበሉኝ ደስ ይለኛል አላቸው።

ሁለቱም እኅቶቹ የተወደድህ ወንድማችን ያንተኑ አሣብ ተቀብለና፥ ከዚህ የተሻለ ምርጫ አይገኝም። ተባብለው የሽማሌዎች መጦሪያ ቤት ለመሥራት ቆረጡ።

ሦስቱም ልጆች ከየገንዘባቸው አዋጥተው ለመቶ ሽማግሌዎች የሚበቃ አልጋ ያለው በጣም ደስ የሚያሰኝ ሆስፒታል ሠሩ።

ድርጅቱን ሁሉ በገዛ ገንዘባቸው በመልካም አከናወኑ። ስሙንም የልጅ ዓለሙ ደስታ ሆስፒታል ብለው ሰየሙት።

ከዚህ በኋላ ብዙ ጠዋሪ የሌላቸው ሽማግሌዎች ከሸዋ ከትግሬ ከጐጃም ከጋላውም አገር የመጡ ገቡበት።

ከዕለታት አንድ ቀን ልጅ ተስፋዬ ዓለሙ ሆስፒታሉን ለመጐብኘትና የጐደለውም ነገር ለመጠየቅ መጥጦ ከሽማግሌ መቀበያው ቢሮ ሲገባ አንድ ሰው በጣም የከሳ ዓፅም የሚመስል ዘመድ ልጅ የሌለኝ ሽማግሌ ነኝና ተቀበሉኝ እያለ ሲጮህ የሽማግሌ መቀበያው የቢሮ ሹም አንተ በሕመም ምክንያት ከስተሃል እንጅ ሽማግሌ አይደለህም ስለዚህ በተሰጠን ደንብ መሠረት ልንቀበልህ አንችልም እያሉ ሲገፉት ልጅ ተስፋዬ አይቶት በጣም አዘነለትና ወደ ሰውዬው ቀርቦ ስንት ዓመትዎ ነው ብሎ ጠየቀው።

ሰውዬውም ስልሳ ዘጠኝ ዓመት ይሆነኛል ብሎ መለሰለት።

ልጅ ተስፋዬ ጠዋሪ ልጅ የለዎትምን ብሎ ጠየቀው። ሰውዬውም ስንኳን ልጅ ዘመንድ የለኝ ብሎ መለስለት።

ከዚህ በኋላ ልጅ ተስፋዬ ዓለሙ ልጅ ከሌለው ይህ ሰው በጣም የሚያሳዝን ነውና ተቀበሉት ለምግቡ፥ እኔ በተለየ እከፍለታለሁ ብሎ ወደ ጡረታ አስገባው።

ሰውዬው በጣም ስለ ተጐዳና ስለ ደከመ ወዲያው ካልጋ ላይ አስተኙት።

በማግሥቱ ልጅ ተስፋዬ ዓለሙ እኅቶቹን በኔ ሐሳብ ከሽማግሌ መጦሪያ ቤት ያገባሁትን ሰው ብታዩት በጣም ታዝናላችሁ። መልኩ እጅግ የሚያምር ንግግሩ የረቀቀ አጥንት ሰብሮ የሚገባ ነው። አከሳሱ ግን ከልክ ያለፈ ሰው ነው። እባካችሁ እንሒድና እንየው አላቸው።

እኅቶቹም በጣም ደስ ይለናል። ብለው ከወንድማቸው ጋር ሔዱ።

ወዲያው እንደ፥ ደረሱ ከመኝታ ቤቱ ገብተው አዩትና ስለክሳቱና ስለሕመሙ ይልቁንም በመልኩ ርቀትና በንግግሩ ደስ ማሰኘት ዕንባቸው ይፈስ ጀመር።

ከዚህ በኋላ ሁለቱም እኅቶቹ እንደ ልጅ ተስፋዬ በጣም ስለወደዱትና ስላዘኑለት ከሳምንት ሁለት ሦስት ጊዜ አታክልትና ፍራ ፍሬ፥ ይዘውለት ይመጡ ነበር።

ልጅ ተስፋዬም የሚሞቀው ልብስና ሌላም የሚያስፈልገውን ነገር ያመጣለት ነበር።

ከዕለታት አንድ ቀን ሦስቱም ልጆች አንዳንድ የሚበላ ነገር ይዘውለት መጥተው ሲሰጡት ጌቶቼ እግዚአብሔር ይስጥልኝ ፈቃዳችሁ ቢሆን ሁለት ሦስት ደቂቃ ያህል የማጫውታችሁ ጉዳይ አለና ጠጋ ብላችሁ ከወንበር ላይ ተቀመጡ አላቸው።

እነሱም በጣም ደስ ይለናል ብለው ሦስቱም ጋልጋው ተጠግተው በወንበር ላይ ተቀመጡ።

ከዚህ በኋላ ሽማግሌው ንግግሩን ጀመረ። ጌቶቼ ሆይ ለኔ ከዚህ ከሽማሌ መጦሪያ ቤት መግባታችሁ ብቻ ይበቃኛል። ከዚህ በተቀር ትርፍ ነገር ይዛችሁ አትምጡ። ምክንያቱም ለኔ ትርፍ ነገር ስታደርጉ የአድልዎ ኃጢአት ልትሠሩ ነው። በኔ ምክንያት ባጠገቤ ያሉ ሽማግሌዎች የቅናት መንፈስ ሊያድርባቸው ነው።

ስለዚህ ለመጠቀሚያ ያደረጋችሁት ሰፊ ችሮታ ለጉዳት እንዳይሆን ለኔ ብቻ ልዩ ነገር አታድርጉልኝ። ጌቶቼ ሆይ እንዲያውም የምመክራችሁ ከዚህ ድሆችን ለመጐብኘት ስትመጡ አጊጣችሁ አምራችሁ አትምጡ። ለድሆች መጐብኛ ተራ ልብስ ገዝታችሁ አስቀምጡ።

የተከበራችሁ ጌቶች ሆይ እነዚህ ገንዘባችሁን አውጥታችሁ የምትጦርዋቸው ሽማግሌዎች ሁሉ ምነው እንደነዚህ ልጆች አምሮብን አጊጠን ብንሞት የሚል የምኞት ኃጢአት ይነሣባቸዋል።

ስለዚህ እናንተም በነዚህ በድሆች ፊት አምራችሁ ገናችሁ ሠራተኞች ሁሉ ሰላምታ ሲሰጥዋችሁና ሽማግሌዎችም ዓይናቸውና ተስፋቸው በናንተ ላይ ሆኖ ስታዩ የኩራት መንፈስ ያድርባችሁና ዋጋችሁ ይኸው ምስጋና ብቻ ሆኖ ይቀራል። ስለዚህ መድኃኒታችን ገነባችሁ ባልሆነው ገንዘብ ወዳጅ ግዙበት። እንዳለው ሁሉ እናንተም ገንዘባችሁ፥ ባልሆነ ገንዘብ አንዳንድ ተራ ሰው መስላችሁ አስተዳድሩ እንጂ ባኳኋናችሁ ጌቶች መስላችሁ አታትዩ።

ቀኝህ የሚሠራውን ግራህ አይየው ተብሎ ተጽፍዋል ብሎ መከራቸው።

**ምዕራፍ ፲፪፥**

ከዚህ በኋላ ሶስቱም ልጆች እንደዚህ ያለ ምክር ስለሰጡን እግዚአብሔር ይስጥዎ ከዛሬ ጀምረን ያሽከሮች ልብስ ዓይነት ካኪ እናሰፋለን። ለሚጦሩትም ሽማግሌዎች ምንም ልዩ ነገር ሳናደርግ ሁሉንም የተቻለንን ያህል ደስ አሰኝተን እንጦራቸዋለን አልዋቸው።

ልጅ ተስፋዬ እባክዎ አባቴ ከፈረንጅ አገር ሔደው ተምረዋልን ብሎ ጠየቃቸው።

ሰውዬውም ጌታዬ ሆይ ከፈረንጅ አገር ያየኸኝ መሰለህ፥

ልጅ ተስፋዬ ለዚህ አይደለም ንግግርዎ ከፈረንጅ አገር የተማሩ ስለመሰኝ ነው።

ሽማግሌው ጌታዬ ሆይ ሰው በእግዚአብሔር መልክ የተፈጠረ ክፉና በጎ፥ ነገር ለማወቅ ከፈረንጅ አገር መሔድ አያስፈልገውም።

ከፈረንጅ አገር መሔድ የሚጠቅመው ሥራ መሥራት እንዲችል እውቀቱን ለማሻሻል ነው እንጂ ለምግባርና በጎ ሥራን ለመሥራት አገሩ ላይ ሁሉንም ለማወቅ ይችላል።

የበጎም ሥራ መሠረቱ አጭር ነው። ላንተ ቢያድረግልህ የምትወደውን እንደዚሁም ለወንምህ አድርግ ነው።

ስለዚህ የሲያንስ የኰኖሚ ፖለቲካ የሕግ የማዕድን የመሐንዲስ ይህንን የመሰሉ ጥበቦች ሁሉ በዚህ ላይ ካልተመሠረቱ ነፍስ እንደ ሌለው ሥጋ ይሆናሉ። ነፍስ የሌለው ሥጋ ለወገኑ ምንም እንደማይጠቅም ምግባርና ሃይማኖት የሌላቸው አዋቂዎች ለሀገራቸው እንደማየቅሙ የታወቀ ነው።

አንድ ሰው ላንድ ሊቅ ወዳጅህን ታምነዋለህ ብሎ ቢጠይቀው አወን እሱ እግዚአብሔር ስለሚያምን እኔም እሱን በጣም አምነዋለሁ። አለው ይባላል።

ባገራችንም ምሳሌ እግዚአብሔርን ከማይፈራ ወዳጅህ እግዚአብሔርን የሚፈራ ጠላትህ ይሻልሃል ተብልዋል።

ምግባርና ሃይማኖት ለሰው ልጅጆች ዋስና ተያዦች ናቸው።

ስለዚህ ጌታዬ ሆይ የምግባርና የሃይማኖትን ትምህርት ከዚሁ ካገሬ ላይ ካባቴና ከናቴ መልካም አስተዳደግ ውስጥ ነው ያገኘሁት።

መልካም ቤተ ሰቦች አንዳንድ ኡኒቬርሲቴ ኮሌጅ ይቆጠራሉ።

ልጅ ተስፋዬ አባቴ ሆይ እርስዎን ከዚህ ሆስፒታል እንዲጦሩ ያመጣልንን እግዚአብሔርን እናመሰግናለን። ምክንያቱም እርስዎን ለመጠየቅ በመጣን ቁጥር አጥንት ሰብሮ የሚገባ መልካም ምክርዎን በመስማት ዘወትር ሰውነታችንን አድሰን ምን መሆናችንን አውቀን እንሔዳለን። እግዚአብሔር ዋጋዎን ይክፈልዎ አላቸው።

ሽማግሌውም ዋጋዬንማ እግዚአብሔር ከፍሎኝ ከናንተ አገናኝቶኝ በመልካም እጦራለሁ። እንግዲህ ሒዱ ጌቶቼ።

እነሱም ተነስተው ተሰናብተው ወጡ። ሲሔዱም መንገድ ለመንገድ የሽማሌውን ነገር በጣም ገርምዋቸው ይጫወቱ ነበር።

ልጅ ተስፋዬ ዓለሙ እኚህ ሽማግሌ ፈረንጅ አገር ሔደው የተማሩ ናቸው። አልሔድኩም ቢሉኝም አላምንም። እንዲያውም ከኡኒቬርሲቲ የወጡና የፊሊዞፊም ትምህርት ያጠኑ ዋና ሊቅ ይመስሉኛል።

ውብቱ ዓለሙ እርግጥ ንግግራቸው በትምህርት የበሰሉ ናቸው። ይልቁንም በቲዮሎጂ ትምህርት በኩል ሊቅ መሆናቸው ይታየኛል። ነገር ግን ባገራቸው ብዙ ሊቃውንቶች በቲዮሎጂ ትምህርት በኩል በጣም ከፍ ያሉ ሊቃውንቶች አውቃለሁ።

አሰለፈች ዓለሙ እርግጥ ነው ባገራችንም በጣም፥ የተማሩ ሰዎች ይገኛሉ። ነገር ግን፥ እኝ ሽማግሌ የኡኒቬርሲቴ የፊሊዞፊ መምህርት ይመስሉኛል። ብዙ ባገራችን ትምህርት በጣም የጠለቀ ትምህርት ያላቸው ሊቆች ቢኖሩም እንደኝህ ሰው ያለ አስተያየት የላቸውም እየተባባሉ አሳብ ላሳብ ከተለዋወጡ በኋላ ሁሉም ወደ እየሥራቸው ሔዱ።

**ምዕራፍ ፲፫፥**

ከዚህ በኋላ ከዕለታት አንድ ቀን ሽማግሌው ታመሙ። ስለዚህ ሶስቱም ልጆች እጅግ ተጨነቁ። ምክንያቱም አንዳንድ ቀን እሳቸውን ለማየት በሔዱ ጊዜ ምክራቸውና ጫወታቸው አጥንት ሰብሮ የሚገባ ስለሆነ ነው። ከሳቸውም ዘንድ መሔድ ልክ ወደ ቤተ ክርስቲያን ሔዶ መጽሐፍን እንደ መስማት ይቆጥሩት ነበር።

ስለ ሐመማቸውም ባዲስ አበባ ያሉትን ሐኪሞች ሁሉ ሰብሰበው ምርመራ ተደረገላቸው።

ነገር ግን የምርመራው ውጤት ምንም ያህል ተስፋ አልሰጠውም። ሐኪሞቹ ሁሉ እኚህ ሰው አስቀድሞ በኃዘን ምክንያት ሰውነታቸው እንደ ተመታ ይታያል። ምክንያቱ ምን እንደሆነ አይታወቅም።

ሁለተኛው በሕመም ምክንያት ሳይሆን በገዛ ፈቃዳቸው እህል ውሀ ትተው ሰውንወታቸውን ገለውታል። ከመድከምና ከመጐዳት በተቀር አንድም የሕመም ምክንያት አላገኘንባቸውም።

ነገር ግን ምን ማድረግ ይቻላል። ሰው ታምሞ ቢሆን ሳይታመም ቢደክም ዞሮ ዞሮ በዚሁ የሚሞት ከሆነ አንድ ነው። ባጭሩ የምርመራው ውጤት እንደዚህ ነው። እኒህ ሰው ምንም ደዌ የለባቸውም።

ነገር ግን በቀድሞ ጉዳታቸው ምክንያት ደክመዋል። እሳቸውም በዚህ ዓለም ለመኖር የማይወዱ ስለሆነ የሚድኑበትን እንገር አይፈልጉም። እንዲያውም ሞትን ይናፍቃሉ።

ስለዚህ ይድናሉ ተብሎ ተስፋ የለም፥ ብለ አስታወቁ።

ከዚህ በኋላ ልጆቹም በጣም አዝነው፥ በጉዳትና በኃዘን ምክንያት ነው በሽታቸው ስለ ተባለ በምግብም በሌላም ደስ በሚያሰኛእው ነገር ለማስታመምና ለማዳን በጣም ደከሙ።

ከዕለታት አንድ ቀን ሽማግሌው በጣም ስለ ደከሙ አስተዳዳሪውን ጠርተው እባክህ ሳልሞት፥ ልጆቼን ለማየትና ለመሰናበት እፈልጋለሁና፥ ሦስቱንም ልጆቼን ጥራልኝ አሉት።

አስተዳዳሪው ልጆችዎ እነማን ይባላሉ፥ የስላካቸውስ ቁጥር ስንት ነው ብሎ ጠየቃቸው።

ሽማግሌውም ወይዘሮ አሰለፈች ወይዘሮ ውቢቱ ልጅ ተስፋዬ ይባላሉ አሉት።

አስተዳዳሪውም እንደ ቅዠት መሎት ተገርሞ እነሱማ ጌቶቻችን ናቸው አላቸው።

ሽማግሌውም ግድ የለህም ጌቶቻችንም ልጆቻችንም ናቸው። ጥራልኝ አሉት።

አስተዳዳሪው ማን ጠራችሁ ብዬ ልንገር ብሎ ጠየቃቸው።

ሽማግሌውም ያ የምትወዱት ሽማግሌ ብለህ ንገራቸው ያውቁታል።

አስተዳዳሪውም አባቴ ሆይ የዛሬ ሳምንት ለሠራተኛ ሁሉ ከዚህ ሆስፒታል የሚጦሩት ሁሉ የምናስብላቸውና የምንወዳቸው ስለሆነ ልዩ ነገር ለማንም ላንዳንድ ሰው አታድርጉ ለሁሉም አንድ ዓይነት መልካም ሥራ ሥሩላቸው። ብለው ጌቶቻችን ስላስተላለፉልን እርስዎን ብቻ የሚወድዋቸው ብለን ለማሳለፍ አንደፍርም አልዋቸው።

ሽማግሌው እንዲያው ልጆቼን በሆዴ እንዳረገዝኩ ሳልገላገል ልሞት ነውን እያሉ ስቅቅ ብለው ሲያለቅሱ ሦስቱም ልጆች እሳቸውን ለማሳየት አንድ ሐኪም ይዘው መጡ።

በዚያን ጊዜ ሽማግሌው እያለቀሱ ሲያጥሩ ሦስቱም ልጆች ተጠግተው አባታችን ምን ሆኑ እያሉ ሲጠይቋቸው ቀና ብለው አይተው ልጆቼ መጣችሁ እንዳረገዝኋችሁ ልሞት ነው ብዬ አዝኘ ነበር። እግዚአብሔር እናንተን ካመጣልኝ ያረገዝሁትን ተገላግዬ እሞታለሁ። ልጆቼ ሆይ እኔን ታውቁኛላችሁን።

ልጅ ተስፋዬ ከዚህ ከመጦሪያ ሆስፒታል ከገቡ ወዲህ ነው የምናውቀዎ አላቸው።

ሽማግሌውም ከዚያ በፊት ምንም አታውቁኝም ሁሉም አናውቅዎትም አሉዋቸው።

ሽማግሌው ወደ ሎንዶን ተማሪ ቤት ስትሔዱ የመከርኳችሁንና ተላቅሰን የተሰነባበትነው ትዝ አይላችሁምን።

አሰለፈች የዚያን ጊዜ አባታን ልጅ ዓለሙ ደስታ ከፍ ያለ ምክር ከመከረን በኋላ ተላቅሰን መለያየታችንን አውቃለሁ። እርስዎ የዚያን ጊዜ አብረው ነበሩን።

ሽማሌው አብሬው ነበርኩ፥ ከዚያ በኋላ አባታችሁ ምን ሆነ የሚሉ ሰማችሁ።

ልጅ ዓለሙ ደስታ ጠፋ ማለትን ብቻ ከፈረንጅ አገር ሆነን ሰማን።

ሽማግሌው ያጠፋፉን አኳኋን ምንም አታውቁትምን።

ልጅ ተስፋዬ አናቀውም እርስዎ ያውቁት እንደሆነ ቢያጫውቱን ደስ ይለን ነበር።

ነገር ግን በጣም ስለደከመዎ ቢቀር ይሻላል።

ሽማግሌው ግድ የለም ተቀመጡና ላጫውታችሁ ብለዋቸው እነሱም ሐኪሙም ከወንበር ላይ ተቀመጡ።

ከዚህ በኋላ ሽማግሌው የተወደዳችሁ ልጆቼ ሆይ አባታችሁ እናንተን ካሰናበተ በኋላ ስምንት ቀን ቤቱን ዘግቶ ሌሊት ሌሊት በ፯ ሰዓት በሚያሳዝን የለቅሶ ዜማ ያለቅስ ነበር።

ልጅ ተስፋዬ እባክዎ አባቴ ዜማውን ያውቁት እንደሆነ ይንገሩን።

ሽማግሌው እሺ የኔ ልጅ ግጥሙን ልንገርህ፥

ብፈልግ አጣኋት ካሽከሮች ቤት፥

ፀሐይቱ መስፍን የውነት ወይዘሪት፤

ምንስ ብትዋረድ ብትወድ ከመሬት፥

ባባትዋ መስፍን ናት በናትዋ እመቤት፥

ዋኔን ዋኔን እኔ አፈር ልሁን።

በዚያን በዝናም ጐርፍ፥ በሚያስፈራ ሌት፥

ብቻዋን ስትሮጥ ልጅዋን ለማየት፥

ስትወድቅ ስትነሣ የሰማዩ ቁጣ እንደ ቦምብ ሲበርቅ፥

ደረሰች ካቃቂ በአሳር በጭንቅ፥

ዋኔ ዋኔን እኔ አፈር ልሁን።

ቆረጠች ለመውደቅ ከባሕሩ ላይ፥

ተስፋዬ ከመሬት ወድቆ እንዳታይ፥

ወዳጄ ፀሐይነሽ ላይሽ መጣሁኝ፥

ታመሻል የሚሉ ስለሰማሁኝ፥

ዋኔን ዋኔን እኔ አፈር ልሁን።

አንቺ ግን ለስርግሽ መጣች፥ አጊጠሽ፥

ዓይንሽን አየሁ ሞትን ተኩለሽ።

ዘወትር የማይሻር የልብ ነቀርሳ፥

በኔ የደረሰው የነፍስ ወቀሳ፥

ደህና ሰንብት አልሺኝ፥ ልጆቼን ሰጥተሺ፥

እኔ እንዳንቺ ሆኜ የማልሞት መስሎሺ

ዋኔን ዋኔን እኔ አፈር ልሁን።

ወይዘሮ አሰለፈች ከዚያ በኋላ እንደምን ሆነ፥

ሽማግሌው ከዚያ በኋላማ ከመኝታው አልጋ ላይ አንዲት ወረቀት ጽፎ ጥሎ በሩን ዘግቶ ጠፋ።

ወይዘሮ ውቢቱ ምንድነው የጻፈው ቃል አለችው።

ሽማግሌው ቁም ነገር፥ ነው እንጅ የሰው ልጅ ዘመዱ።

መች ይሰኛል፥ ወዳጅ ርቀው ሲሔዱ።

የሚል ቃል ነው።

ልጅ ተስፋዬ ይህነን ጽፎ ወዴት ሔደ?

ሽማግሌው ይህንኑ ግጥም እያንጐራጐረ ሰው ወደ ማይደርስበት በረሃ ሔዶ ተቀመጠ።

ወይዘሮ አሰለፈች እባክዎ ከበረሃ የሚባሉ አውሬዎች የሉምን።

ሽማሌው ብዙ ተናጣቂ አውሬዎች አሉ። ለምሳሌ አንበሳ ነብር ጅብ ከነሱም ይልቅ በጣም የከፉ ዬዬ የሚባሉ ዝቡ ሆነው መጥተው የሚበጫጨቁ አሉ።

ልጅ ተስፋዬ እባክዎ አባቴ እሱን እንደምን ሳይበሉት ቀሩ።

ሽማግሌው ልጄ ሆይ ሰው በውነት ከቆረጠና እምነቱን እንደ ብረት ካጠነከረ ተናጣቂ አውሬዎችም ስንኳ ተገዥዎቹ ይሆናሉ።

ሰሎሞን ጻድቅ ሰው እንደ ደቦል አንበሳ ብቻውን ብሔድ ማንንም አልፈራም ይላል።

መድኃኒታችንም የሰናፍጭ ቅንጣት የሚያህል ሃይማኖት ቢኖራችሁ ይህንን ተራራ ተነስተህ ወደ ሌላ ሒድ ለማለት ትችላላችሁ ብሎዋል።

ስለዚህ ያባታችሁ ሃይማኖት የጠነከረ ስለሆነ አውሬዎቹን ሁሉ በመንፈሱ ገዝትዋቸው ነበር።

በዚያ በበረሃ ውስጥ አባታችሁን ተናጣቂና ግሩማን የሆኑ አውሬዎች ከበውት ሲታይ አባታችን አዳም የፍጡራን ሁሉ ጌታ በነበረ ጊዜ በገነት ውስጥ እንደ ነበረ አኳኋን ይታይ ነበር።

ልጅ ተስፋዬ ከዚያ በኋላ እንደምን ሆነ።

ሽማግሌው ከዚያ በኋላ ልጆቹ ከተማሪ ቤት ትምህርታቸውን ጨርሰው መምታታቸውን በሕልሙ ስላየ እነሱን ለማየትና ያወረሳቸውን ገንዘብ ከቁም ነገር ማዋላቸውን ለማረጋገጥ ወደ ከተማ መጣ።

ልጅ ተስፋዬ አባታን ከአዲስ አበባ መጥቶ ሳያየን ለምን ሔደ።

ሽማግሌው ሳያያችሁስ አልሔደም ከመልካም ሥራችሁ ላይ አይቶዋችኋል። እያለ ያለቅስ ጀመር።

በዚያን ጊዜ ሁሉም ብድግ ብለው ካጠገቡ ቀርበው መቼ ነው ያየን እያሉ ሲጠይቁት በሚያሳዝን በድካም ቃል አሁንም የማያያችሁ እኔ አባታችሁ ዓለሙ ደስታ ነኝ። እንግዲህ አደራችሁን ከንጽሕና ሚስቴ ጋር ካቃቂ ወስዳችሁ ከፀሐይ መስፍን ጋር ቅበሩኝ ብሎ ወዳጁ ሲመጣ ፍግግ ብሎ እንደሚቀበል ሰው ዓይኑን ወደ ሰማይ ሰክቶ የኔ ጌታ እጅህን፥ ዘርግተህ ልትቀበልኝ መጣህ ብሎ ከትራሱ በታች አንገቱን አዘንብሎ አረፈ።

በዚያን ጊዜ ልጆቹ ቆመው ይመለከቱ ነበርና ጮኸው ከላዩ ላይ ወድቀው ሲስሙት ሦስቱም ልጆች በኃዘንና በድንጋጤ ልባቸው ቆሞ ካልጋው ሥር ወደቁ።

ሐኪሙም በጣም ደንግጦ ላባታቸው ያመጣቸውን የልብ ብርታት መድኃኒት ወጋቸውና ትቅፈው ወስደው ከዚያው ከሆስፒታል ሦስቱንም ልጆቹን አስተኝዋቸውና ሐኪሙ ልጅ ዓለሙን ጨርሶ አርፎ እንደሆ የሚያስፈልገውን ምርመራ ካደረገ በኋላ ቶሎ ብለው ወደ ቤቱ ወስደው አጥበው ገንዘው ለመኳንንቱና ለመሳፍንቱ ለሚኒስትሮቹ በስልክ ይህንን የሚገርም የተአምር ሥራ አሳለፉ።

ከዚያ በኋላ ስንኳን መኳንንቱና መሳፍንቱ ባዲስ አበባ ያሉ ትንሹም ትልቁም ሕዝብ የልጅ ዓለሙ ደስታና የፀሐይ መስፍንን የተአምራት ሥራ የማያውቅ ሰው ስለሌለ የከተማው ሰው በሙሉ ከልጅ ዓለሙ ቤት ድረስ መጥቶ ዓፅሙ ሙሉ ፍታት ከተደረገለት በኋላ አቃቂ ከፀሐይ መስፍን መቃብር ወስደው ቀበሩት።

ሴቶቹ ልጆች በጣም ልባቸው በኃዘን ስለ ተመታ ለመነሣትና አባታቸውን ለመቅበር ባለመቻላቸው ልጅ ተስፋዬ ብቻ ጥቂት ስለተሻለው አባቱን አስቀብሮ ወደ ቤቱ ተመለሰ።

አንባቢ ሆይ የሰው ልጅ ወዳጁ ቁም ነገር ብቻ ስለሆነ ለልጅ ዓለሙ ደስታ የመከራ ጓደኛው ቁም ነገር በመከራው ሁሉ ሳይለየው እንደዚህ ያለ በዓለም ላይ ከፍ ያለ የነፍስና የሥጋ ታሪካዊ ስም አሰጠው።

ከመቃብር ድረስ ስንኳ የማይሸኘን ወዳጃችን ገንዘብም በብልሐት ስለተያዘ በቁም ነገር ሥራ ውስጥ ገብቶ ስላገኘው ልጅ ዓለሙ ደስታ መጠን የሌለው ደስታ ተሰማው።

ገንዘባችሁ ባልሆነው ገንዘብ ወዳጅ ግዙበት ያለውን የመድኃኒታችንን ቃል ልጆቹ ፈጽመው ስላገኛቸው መርቆ፤ የሰላም እንቅልፍ አንቀላፋ።

ገንዘብ የልብ ሥር ስለሆነ የሰው ልጅ ዘወትር ገንዘቡ ካለበት ልቡም ከዚያው ስለሚሆን ገንዘብን አስቀድሞ ወደ ሰማይ መላክ ዋና የልብ ዕረፍትን ይሰጣል።

በምድር የተከማቸ ገንዘብ ግን በመቃብራችን ውስጥ እሳት ሆኖ ስጋችንን እንደሚበላው ያዕቆብ ሐዋርያው ጽፎታል።