**ዋዜማ**

**በማግሥቱ የኢትዮጵያ ነገሥታት**

**የታሪክ በዓል ለማክበር።**

ከኅሩይ ወልደ ሥላሴ።

በ፲፱፻፳፩ ዓመተ ምሕረት

በጎሐ ጽባሕ ማተሚያ ታተመ።

**ማሳሰቢያ**

መጽሐፉ ሳይለወጥ በቀድሞ ይዞታው መሠረት እንዲታተም አድርገናል። ሆኖም ግን አማሮ፤ ትግሬ፤ ጋላ፤ ወላሞ፣ ከፋ፤ አዳል፤ የተባሉት የሀገር ስሞች እንደ ቅደም - ተከተላቸው አማራ፣ ትግራይ፣ ኦሮሞ፣ ወላይታ፣ ከፊቾ፣ ዐፋር፣ ተብለው እንዲጠሩ በሕግ የተወሰነውን በአሉታ መልክ ለማስቀመጥ ሆን ተብሎ የተደረገ አለመሆኑን አንባቢ እንዲገነዘብልን አስቀድመን በትህትና እንጠይቃለን።

ግርማዊ ንጉሥ ተፈሪ በመስከረም ፳፯ ቀን ፲፱፻፳፩ ዓምተ ምሕረት ዘውድ ጭነው ስለ ንጉሡ ለመታሰቢያ የተጻፈ መጽሐፍ።

ኃይለ ሥላሴ ንጉሥ ለወንጌል ንግሥከ በወርኃ ምግቡ።

እለ ይነግዱ ዲበ ባሕር አስትዓ በረከት ወሀቡ።

ወእለ የኃድሩ ዲበ የብስ አምኃ አቅረቡ።

**የአሳታሚው መግቢያ**

ክቡር ብላቴን ጌታ ኅሩይ ወልደ ሥላሴ በተለያዩ ከፍተኛ የመንግሥት ኃላፊነት ቦታዎች ተመድበው፤ በማያፈናፍን የሥራ ጫና ተወጥረው በቅንነት እያገለገሉ እንዳሉ፣ በትርፍ ጊዜአቸው ደግሞ፣ እንደ ዛሬው ብዙ መረጃዎች በሌሉበት ዘመን፣ መኪና እንኳ ነማይገባባቸው በተለያዩ ገዳማት በመውዘዋወር ከሊቃውንት ጋር በመነጋገር መጻሕፍትን በመመርመር ሀገር በቀል የሆኑ ታሪኮችን ሲያቀርቡልን ድካማቸው የነበረባቸው ድካም ቀላል እንዳልነበረ ማንም የሚገምተው ነው።

በተለይም የሀገራችን የሦስት ሺህ ዓመት ዘመን መረጃዎች፣ የሀገራችን ዳር ድንበር ከየት የት እንደነበረ፣ ያቀረቡት የወሰኖች መረጃ፣ ለመጭው ትውልድ ታላቅ የታሪክ ቅርስ ስጦታ፣ ነው።

ከዚህም አልፈው ወደ አውሮፓ ለመግሥት ሥራ እየተጓዙ ትርፍ ጊዜያቸው በከንቱ እንዳይባክን፣ መጻሕፍትን እየመረመሩና እያገናዘቡ መድከማቸው ያደርጉት ጥረት ቀላል አልነበረም።

ኅሩይ ስለ ሀገር መስክረው፣ ለእውነት ቆመው፣ ለአንድነት ሰብከው ዘመናዊ ትውልድ ከቀድሞው ትውልድ ጋር በታሪክ እንዲዋሐድ ያደረጉት ሰፊ አመለካከትና ሥራ የትዝታ መነጽራቸው ነው።

በተለይም የአሁኑ ትቅልድ ታሪኩን ማንም እንዳያሳስተው በጥሞና ተረድቶት፣ የታሪኩ ባለቤትና ባለ ሀብት መሆኑን ተገንዝቦ እንዲጠቀምበት የእኒህን የኢትዮጵያ ቅርስ የሆኑ የክቡር ብላቴን ጌታ ኅሩይ ወልደ ሥላሴን መጽሐፍ ከሰማኒያ ዓመት በኋላ በድጋሚ ሳሳትም ታላቅ የመንፈስ እፍረት ይሰጠኛል።

የእግዚአብሔር ስም የተመሰገነ ይሁን።

የልጅ ልጃቸው

ሽመልስ ቻሊ ይልማ

**መቅድም።**

ይህ መጽሐፍ ዋዜማ ተብሎ የተሰየመበትን ምክንያቱን ከዚህ ቀጥሎ እንደ ተጻፈው እናስረዳለን።

ዋዜማ ማለት ከበዓል በፊት የሚለው ቀን ነው። በዋዜማ ቀን ከካህናቱና ከሊቃውንቱ በቀር ሕዝቡ ሁሉ ወደ ቤተ ክርስቲያን አይሰበሰቡም። በበዓሉ ቀን ግን ንጉሡና መኳንንቱ፤ ወታደሩና ባላገሩ፣ ነጋዴውም ሴቶችና ሕፃናት እንኳ ሳይቀሩ በዓሉን ለማክበር ይሰብሰባሉ። በዚሁም በበዓሉ ቀን ካህናቱና ሊቃውንቱ እየዘመሩ ሕዝቡ እልል እያሉ በደስታ ይውላሉ።

ይህም ዋዜማ የተባለ መጽሐፍ ታሪኩ አጭር ስለ ሆነ የተማሩን ሊቃውንቱን ብቻ ደስ ያሰኛል እንጂ ያልተማሩት ሕዝቡ ሁሉ ታርኩን ለማስተዋልና ለመረዳት የማይችሉ በመሆናቸው በብዙ ደስ አያሰኛቸውም። ነገር ግን ከጥቂት ዘመን አስቀድሞ ጽሕፈቱን የጀመርሁት የኢትዮጵያ ነገሥታት ታሪክ በእግዚአብሔር ቸርነት ተፈጽሞ በታተመ ጊዜ ለሊቃንቱና ለኢትዮጵያ ሕዝብ በሙሉ የደስታ በዓል ይሆናል ብዬ ተስፋ አደርጋለሁና ስለዚህ ይህን አጭር ታሪክ ዋዜማ ብዬ ሰየምሁት።

የኢትዮጵያም ነገሥታት ታሪክ ተፈጽሞና ታትሞ በወጣ ጊዜ የደስታ በዓል የሚያደርጉ የኢትዮጵያ ሕዝብ ብቻ አይደሉም። ነገር ግን በዓለም ላይ የሚኖሩ ታሪክ ጸሐፊዎችና አንባቢዎች ሁሉ የደስታ በዓል እንዲያደርጉ እርግጥ ነው።

የኢትጵያም ሊቃውንት «እምርት እለት በዓልነ ነያ ዘርዓ ያዕቆብ ንጉሥ ዘተመነያ» እያሉ ሳይዘምሩ አይቀሩም።

ዘርዓ ያዕቆብ ንጉሥ ዘተመነያ ማለት ከአጼ ዘርዓ ያዕቆብ አስቀድሞ ታሪከ ነገሥት ለመጻፍ እጅግ አልተለመደም ነበር። አጼ ዘርዓ ያዕቆብ ግን እጅግ የተማረና መጻሕፍትን የሚወድ ንጉሥ ስለ ነበረ ከእርሱ አስቀድሞ የነበሩት ነገሥታት ሁሉ ታሪካቸው በሙሉ ተጽፎ ባለመገኘቱ አዝኖ ወደ ፊት የሚነሡ ነገሥታት ታሪካቸው እንዲጻፍ ትእዛዝ አድርጎ ነበርና ንጉሡ ዘርዓ ያዕቆብ የተመኛት የታሪክ በዓላችን ይህች ናት ማለት ስለዚህ ነው።

በዚህ ዓለም የሚኖር ሰው ምንም ትልቅ ጌታ ቢሆንና ምንም ገንዘቡ ቢበዛ በግምጃ ቤቱ ያለውን ገንዘቡንና ዕቃውን ቢቻለው በዝርዝር ባይቻለውም በድምር ማወቅ ይገባዋል። በግምጃ ቤቱ ያለውን ገንዘቡንና ዕቃውን ድምሩን እንኳ የማያውቅ ሰው ግን እንደ እንስሳ ይቆጠራል። ትርጓሜውም ያቀረቡለትን ብቻ የሚበላ ማለት ነው። እንደዚህ ሁሉ ግምጃ ቤታችን አገራችን ኢትዮጵያ ስለ ሆነች ገንዘባችንና ዕቃዎቻችንም ነገሥታቶቻችን ናቸውና በኢትዮጵያ የነገሥቱን ነገሥታት ስማቸውንና ሥራቸውን ቢቻለን በዝርዝር ባይቻለን በድምር ማወቅ ይገባናል።

የሀገሩን ነገሥታት ስምና ሥራ የማያውቅ ሰው ግን እንደ ሕፃን ይቆጠራል። ትርጓሜውም ከእናቱ ጡት በቀር ሌላ ምግብ መኖሩን የማያውቅ ማለት ነው።

ደግሞ በግምጃ ቤት እንደ ትልቅ ዕቃ ተቆጥረው የሚኖሩ ለጠንካራ ሥራ የሚሆን ብረትና ነሐስ መዳብም ብቻ አይደሉም። ነገር ግን ለጌጥ የሚሆኑ ወርቅና ብርም እንደ ትልቅ ዕቃ ተቆጥረው በግምጃ ቤት ይኖራሉ። እንደዚሁ ሁሉ በዚህ ባጭር ታሪክ ውስጥ የምንጽፈው ሰይፍ መዘው፤ ጦር ወርውረው፤ ጋሻ መክተው፣ ጠመንጃ ተኩሰው፤ እየተዋጉ ከጠላት ጠብቀውን የሚኖሩትን የነገሥታቱን ስም ብቻ አይደለም። ነገር ግን አግርር ፀሮ ታሕተ እገሪሁ። ጸግዎ ሰላመ ለንጉሥነ ለታእካሁ ወለሠራዊቱ ለመኳንንቱ ወለመሳፍንቱ እያሉ እየጸለዩ በነገሥታቶቻችን ቀኝና ግራ እየተቀመጡ ለቤተ መንግሥትና ለቤተ ክህነት፣ እንደ ጌጥ ሆነው የሚታዩ የኢትዮጵያ ጳጳሳትና እጨጌዎችም እንደ ትልቅ ዕቃ ይቆጠራሉና የነእርሱንም ስምና ሥራ ቢቻለን በዝርዝር ባይቻለን በድምር ለማወቅ የሚገባ መሆኑን ስለ ተረዳሁት ለአንባቢዎቹ ማስረጃ አጭር አጭር ታሪክ እየጨመርሁ መጀመሪያ፣ የኢትዮጵያን ነገሥታት ስም። ሁለተኛ፤ የኢትዮጵያን ጳጳሳት ስም። ሶስተኛ፤ የደብረ ሊባኖስን እጨጌዎች ስም በየተራቸው አድርጌ ጽፊዋለሁ።

ደግሞ ለኢትዮጵያ ጳጳሳት ቁጥር እንዲመቸኝ ብዬ የእስክንድርያን ሊቃነ ጳጳሳት ቁጥር በዚሁ መጽሐፍ ውስጥ ጽፌዋለሁ።

ነገር ግን የኢትዮጵያን ጳጳሳትና የደብረ ሊባኖስን እጨጌዎች ስምና ቁጥር ስጽፍ የሹመታቸውን ዘመን የሚያስረዳ ታሪክ ካለ ማግኘቴ የተነሣ በዚህ ዓመተ ምሕረት ተሾሙ። ይህን ያህል ዘመን በሹመታቸው ተቀመጡ ብሎ ለመጻፍ ባለመቻሌ እጅግ አዝናለሁ። ይህንም ለማወቅና ለመጻፍ አለመቻሌ በቀድሞ ዘመን በመጽሐፍ ላይ ዓመተ ምሕረት ካለመለመዱ የተነሣ ነው። በቀድሞ ዘመን ሌላውስ ይቅርና አራቱ ወንጌላውያን እንኳ ወንጌልን ሲጽፉ የጻፉበትን አገርና ዘመኑን ሳይጽፉ ስለ ቀሩ የዓለም ሊቃውንተ ወንጌል በተጻፈበት በዘመኑ ቁጥርና በስፍራው ሳይስማሙ ይኖራሉ።

በኋለኛው ዘመን የተነሡና ወደ ፊትም የሚነሡ ታሪክና ሌላም መጽሐፍ የሚጽፉ ጸሐፊዎች ግን ለሚሆነው ነገር ሁሉ ዓመተ ምሕረት እየጻፉ ለኋላ ልጆች ያቆያሉና አንባቢዎች ሁሉ ደስ እንዲላቸው እርግጥ ነው።

**ማስታወቂያ**

ይህን አጭር ታሪክ የሰበሰብሁት የሀገራችንንና የአውሮጳ ሰዎች ከጻፍዋቸውና ከኢትዮጵያ ታሪኮች ከድርሳንና ከገድል ከሌሎችም ልዩ ልዩ መጻሕፍት እየመረመርሁ ነው።

እነዚህንም መጻሕፍት ስመረምር በአንዳንድ ስፍራ ላይ የጸሐፊዎቹ አሳብና ቃል እየተለያየ አግኝቻለሁ። ይልቁንም በዘመን ቁጥር ነገር ልዩነታቸው ይበዛል።

እኔም ካንዱ መጽሐፍ ሁለቱ መጻሕፍት የተስማሙበትንና ለልቤ የመሰለውን ጽፌዋለሁና ስለ ዘመኑ ቁጥር አጥብቄ ለመከራከር ድፍረት የለኝም።

ይልቁንም የኢትዮጵያ ታሪክ ከጻፉት ሰዎች ብዙዎቹ የውጭ አገር ሰዎች ስለሆኑ ከነዚሁ አንዳንዱ ከኢትዮጵያ ሊቃውንት ሳይጠይቁ ከየባላገሩና ከየነጋዴው እየጠየቁ የሰሙትን ሁሉ እውነት እያደረጉ ጽፈውታል።

ይህንም የመሰለውን በሐሰት የተጻፈውን የታሪክ መጽሐፍ የሚያነቡ የኢትዮጵያ ሊቃውንት ምንም እውነት ነው ብለው ባይቀበሉት እንኳ፤ የኢትዮጵያን ታሪክ የማያውቁ የውጭ አገር ሰዎች እውነት ነው ብለው መቀበላቸው አይቀርምና ወደ ፊት ነገሩን አጣርተን ስሕተቱንም ገልጠን በምንጽፍላቸው ጊዜ አንባቢዎች ሁሉ ሳይጠነቀቁበትና ደስ ሳይላቸው አይቀርም።

የመጀመሪያ ክፍል።

|  |  |  |
| --- | --- | --- |
|  | ምዕ | ገጽ |
| የአሳታሚው መግቢያ |  | ፯ |
| መቅድም፤ |  | ፰ |
| ስለ ኢትዮጵያ ቅድምና፤ | ፩ | ፲፮ |
| ስለ ነገደ ካም፤ | ፪ | ፳ |
| ስለ ነገደ ሴም፤ (ኣግዓዝያን) | ፫ | ፳፪ |
| ስለ ንግሥት ሳባና ስለ ቀዳማዊ ምኒልክ፤ | ፬ | ፳፯ |
| ስለ ሕንደኬ ጃንደረባ፤ | ፭ | ፴፮ |
| ስለ ዮዲት መንግሥት፤ | ፮ | ፵፫ |
| ስለ ነገደ ዛጔ፤ | ። | ፵፯ |
| ስለ አጼ ላሊበላ ሕንፃ፤ | ። | ፶፩ |
| ስለ ይኩኖ አምላክ፤ | ፯ | ፶፬ |
| ስለ አጼ ነእኵቶ ለአብና ስለ ይኩኖ አምላክ ቃል ኪዳን፤ | ። | ፶፭ |
| ስለ አጼ ልብነ ድንግል፤ | ። | ፷፪ |
| ስለ ጎንደር መንግሥት፤ | ፰ | ፷፬ |
| ስለ ዘመነ መሳፍንት፤ | ፱ | ፷፮ |
| ስለ ወረ ሲሆች ትውልድ፤ | ። | ፷፰ |
| ወይዛዝር (ምልምሎች) ስለ ሚባሉት የጎንደር ነገሥታ፤ | ። | ፸ |
| ስለ አጼ ቴዎድሮስና አጼ ተክለ ጊዮርጊስ ስለ አጼ ዮሐንስም፤ | ፲ | ፸፪ |
| ስለ ሸዋ መንግሥት ባላባቶ፤ | ፲፩ | ፸፬ |
| ስለ ኢያሱ አድያም ሰገድ ወደ ሸዋ መምጣት፤ | ። | ፸፭ |
| ስለ አቤቶ ነጋሢ ሹመትና ሞት፤ | ። | ፸፯ |
| ስለ ንጉሥ ሣህለ ሥላሴና ስለ አጼ ምኒልክ፤ | ። | ፹፩ |
| ስለ ግርማዊት ንግሥት ዘውዲቱ፤ | ። | ፹፮ |
| ስለ ግርማዊ ንጉሥ ተፈሪ፤ | ። | ፹፮ |

ሁለተኛ ክፍል።

|  |  |  |
| --- | --- | --- |
|  | ምዕ | ገጽ |
| ስለ እስክንድርያ ሊቃነ ጳጳሳት፤ | ፲፪ | ፹፱ |
| ስለ ቅዱስ ማርቆስ፤ | ። | ፺ |
| ስለ ድሜጥሮስ፤ | ። | ፺፬ |
| ስለ አባ ገብርኤል፤ | ። | ፺፱ |
| ስለ አባ ማርቆስ፤ | ። | ፻፩ |
| ስለ አባ ቄርሎስ ፬ኛ | ። | ፻፬ |
| ስለ አባ ቄርሎስ ፭ኛ | ። | ፻፭ |

ሦስተኛ ክፍል።

|  |  |  |
| --- | --- | --- |
|  | ምዕ | ገጽ |
| ስለ ኢትዮጵያ ጳጳሳት፤ | ፲፫ | ፻፱ |
| ስለ አባ ሰላማ፣ ከሣቴ ብርሃን፤ | ። | ፻፲ |
| ስለ አባ ጌርሎስ። | ። | ፻፲፬ |
| ስለ አቡነ ተክለ ሃይማኖት ጳጳጽነት። | ። | ፻፲፮ |
| ስለ አባ ያዕቆብና ስለ እጨጌ ፊልጶስ። | ። | ፲፻፰ |
| ስለ አባ ጴጥሮስ ፮ኛና ስለ አባ ስምዖን። | ። | ፻፳፭ |
| ስለ አባ ክርስቶዶሉ። | ። | ፻፳፯ |
| ስለ ቄርሎስ ፬ኛ። | ። | ፻፴፩ |
| ስለ አባ ሰላማ ፫ኛ፤ | ። | ፻፴፬ |
| ስለ አባ አትናቴዎስ፤ | ። | ፻፴፯ |
| ስለ አባ ጴጥሮስና አባ ማቴዎስ፤ | ። | ፻፴፰ |

አራተኛ ክፍል።

|  |  |  |
| --- | --- | --- |
|  | ምዕ | ገጽ |
| ስለ ደብረ ሊባኖስ እጨጌዎች፣ | ፲፬ | ፻፵ |
| ስለ አቡነ ተክለ ሃይማኖት ትልውድ፤ | ። | ፻፵ |
| ስለ አቡነ ተክለ ሃይማኖት ዕረፍት፣ | ። | ፻፵፭ |
| ስለ እጨጌ ፊልጶስና ስለ አሥራንዱ ንቡራነ እድ፤ | ። | ፻፵፮ |
| ስለ እጨጌ ፊልጶስና ስለ አጼ አምደ ጽዮን | ። | ፻፵፰ |
| ስለ እጨጌ እንባቆም፣ | ። | ፻፶ |
| ስለ እጨጌ አብርሃም፤ | ። | ፻፶፩ |
| ስለ እጨጌ ቴዎፍሎስ፤ | ። | ፻፶፭ |
| ስለ እጨጌ ገብረ ሥላሴ፣ | ። | ፻፶፮ |
| ስለ እጨጌ ወልደ ጊዮርጊስ | ። | ፻፶፮ |
| የደብረ ሊባኖስ እጨጌዎች ሰላምታ | ። | ፻፶፱ |

የታሪክ ማስረጃ ሥዕሎች ማውጫ፡

|  |  |
| --- | --- |
|  | ገጽ |
| ፩፤ ባለ ታሪኩ። | ፫ |
| ፪ ግርማዊ ንጉሥ ተፈሪ | ፭ |
| ፫ ኢትዮጵ እጆችዋን ወደ እግዚአብሔር እንደ ዘረጋች። |  |
| ፬ ንግሥት ሳባ ወደ ሰሎሞን እንደ ሔደች። |  |
| ፭ ቀዳማዊ ምኒልክ ወደ አባቱ ወደ ሰሎሞን እንደ ሔደ። |  |
| ፮ ንግሥተ ሳባ በሕይወትዋ መንግሥትዋን ለልጅዋ ለቀዳማዊ ምኒልክ እንደ ሰጠች። |  |
| ፯ ሞዓ አንበሰ ዘእምነገደ ይሁዳ የሚል ማሕተም እንደ ተጀመረ። |  |
| ፰ ዮዲት (ጉዲት) የነገሥታን ልጆች እንዳልገደለች። |  |
| ፱ አጼ ላሊበላ በመሬት ውስጥ ቤተ ክርስቲያን እንደ አሳነጸ። |  |
| ፲ አባ ኢየሱስ ሞዓና አባ ተክለ ሃይማኖት ስለ ይኩኖ አምላክ እንደ ተነጋገሩ። |  |
| ፲፩ አጼ ነአኵቶ ለአብና አቡነ ተክለ ሃይማኖት ስለ ዛጔ መንግሥት እንደ ተነጋገሩ። |  |
| ፲፪ አቡነ ተክለ ሃይማኖት ይኩኖ አምላክን እንደ ቀቡ። |  |
| ፲፫ አጼ ገላውዴዎስ ከግራኝ መሐመድ ጋራ እንደ ተዋጋ። |  |
| ፲፬ የጎንደር ከተማ። |  |
| ፲፭ አጼ ቴዎድሮስ። | ፴፯ |
| ፲፮ አጼ ዮሐንስ። |  |
| ፲፯ አጼ ኢያሱ አድያም ሰገድና አቤቶ ነጋሢ። |  |
| ፲፰ ንጉሥ ሣህለ ሥላሴ። | ፸፱ |
| ፲፱ አጼ ምኒልክ። |  |
| ፳ ንግሥት ዘውዲቱ። | ፹፬ |
| ፳፩ ልዑል ራስ መኰንን። | ፹፭ |
| ፳፪ ግርማዊ ንጉሥ ተፈሪ። | ፹፯ |
| ፳፫ ቅዱስ ማርቆስ ወንጌላዊ። |  |
| ፳፬ አባ ቄርሎስ ፭ኛ | ፻፪ |
| ፳፭አባ ዮሐንስ ፰ኛ | ፻፮ |
| ፳፮ አባ ሰላማ ከሣቴ ብርሃን። |  |
| ፳፯ አባ አባ ያዕቆብና ፊልጶስ። |  |
| ፳፰ አባ ክርስቶዶሉና እጨጌ ተክለ ሃይማኖት፤ |  |
| ፳፱ አባ ማቴዎስ፤ | ፻፴፭ |
| ፴ የአቡነ ተክለ ሃይማኖት ዕረፍት፤ |  |
| ፴፩ እጨጌ ፊልጶስና አጼ አምደ ጽዮን፣ |  |
| ፴፪ አጼ ሱስንዮስና እጨጌ አብርሃም፤ |  |

**ማሳሰቢያ**

በመጽሐፉ ውስጥ 32 የታሪክ ማስረጃ ሥዕሎች መኖራቸው ተመልክቶአል። የተገኙት ግን 11 ሥዕሎች ብቻ መሆናቸውንና ሌሎቹ ሥዕሎች ግን በሌሎች መጻሐፎቻቸው ውስጥ የሚገኙ መሆናቸውን ለአንባብያን በአክብሮት እንገልጻለን።

አሳታሚው

**ምዕራፍ ፩**

**ስለ ኢትዮጵያ ነገሥታት ስምና ቁጥር።**

የኢትዮጵያ መንግሥት ከተመሠረተ ዘመኑ እጅግ ብዙ ነው። ይህንኑም ወደ ፊት ጽፈን እናስረዳለን። ስለ ሆነም ከእኛ አስቀድሞ የተጻፈውን የኢትዮጵያን ታሪክ እየመረመርን መልካሙን መያዝ ክፉውን መተው ይገባናል እንጂ የተጻፈውን ሁሉ እውነት ነው ብለን ልንቀበለው አይገባንም።

አንዳንድ ታሪክ ጸሐፊዎች ኦሪ ወይም አራም የተባለው የአዳም ልጅ ዓለም በተፈጠረ በ፱፻፸ ዓመት በኢትዮጵያ ነግሦ ነበርና የእርሱ ነገድ እስከ ጥፋት ውኃ (ማየ አይኀ) ድረስ ፳፩ ነገሥታት ነግሠው ፩ሺ፪፻፹፮ ዓመት ኢትዮጵያን ገዝተዋል ብለው ጽፈዋል።

ደግሞ አንዳንድ ታሪክ ጸሐፊዎች የኖኅ ልጅ ካም በኢትዮጵያ ነግሦ ፸፰ ዓመት ገዝተዋል ብለው ጽፈዋል።

ይህም ሁሉ በስሕተት የተጻፈ ነው እንጂ እውነተኛ ታሪክ አለመሆኑን በብዙ ወገን ለማስረዳት እንችላለን።

መጀመሪያ ማስረጃ። ኦሪ ወይም አራም የተባለው የአዳም ልጅ በኢትዮጵያ ነግሦ ነበር ማለት እንደ ፈላስፎች አሳብ ከአዳም አስቀድሞ ፍጥረት ነበር እንጅ አዳም የፍጥረት መጀመሪያ አይደለም ወደ ማለት ያደርሳል። እንደዚህም የተባለ እንደሆነ የእኛ የኢትዮጵያ ሰዎች የሃይማኖታችን መሠረቱ መጽሐፍ ቅዱስ ስለ ሆነ ከአዳም አስቀድሞ ሌላ ፍጥረት ነበር ከማለት የደረስን እንደ ሆነ የሃይማኖታችንን መሠረት ማናወጥ ይሆን ብለናልና ከጥፋት ውኃ አስቀድሞ ኦሪና የእርሱ ነገድ በኢትዮጵያ ነግሠው ነበር ተብሎ የተጻፈውን ታሪክ እውነት ነው ብለን አንቀበለውም።

ሁለተኛ ማስረጃ። ከጥፋት ውኃ (ከማየ አይኀ) አስቀድሞ የሰው ዘር በምድር ላይ እጅግ አልበዛም ነበር። በኢትዮጵያ ይቅርና አዳም ስለነበረበት ለገነት አቅራቢያ በምትሆን በኢየሩሳሌም እንኳ በዚያ ዘመን ብዙ ሕዝብና ብዙ ነገሥታት ነበሩ ለማለት እጅግ ያስቸግራል።

ሶስተኛ ማስረጃ። ከጥፋት ውኃ በኋላ የኖኀ ልጅ ካም በኢትዮጵያ ነግሦ ፸፰ ዓመት ገዝቷል የተባለ እንደሆነ የጥፋት ውኃ መጥቶ የሰውን ዘር ሁሉ ከምድር ላይ ባጠፋ ጊዜ ከሞት የተረፉት ኖኅ ከነሚስቱ ሶስቱ ልጆቹ ከሶስቱ ሚስቶቻቸው ጋራ ነውና በድምሩ ስምንት መሆናቸው ነው። ስለዚያ ያንጊዜ ካም ወደ ኢትዮጵያ መጥቶ ነግሦ ነበር ለማለት ባገሩ ውስጥ ሕዝብ አልነበረምና ንጉሥም አለ ሕዝብ አይነግሥምና እውነት ያልሆነ ታሪክ ነው።

አራተኛ ማስረጃ። በመጽሐፍ ቅዱስ እንደ ተጻፈ የአዳም መኖሪያ የነበረችው ገነት በአርማንያ አገር አጠገብ ናት።

በኦሪት ዘፍጥረት ምዕ ፪ ቁ ፲ ፲፬ እንዲህ ይላል። «ፈሳሽ ውኃ ከገነት ይወጣ ነበር። ከዚያም ወደ አራት ወገን ይከፈላል። ያንደኛው ስም ኤፌሶን። የሁለተኛው ስም ግዮን። የሶስተኛው ጤግሮስ። ያራተኛው ስም ኤፍራጥስ ነው።»

የነዚህም ያራቱ ወንዞች ምንጫቸው በአማንያ አገር ካለው አራራት ከሚባለው ተራራ እንደ ሆነ በጅዎግራፊያ መጽሐፍ የታወቀ ነውና ገነት በአርማንያ አገር አጠገብ መሆንዋን ያስረዳል።

አምስተኛ ማስረጃ። ዓለም በተፈጠረ በ፪ሺ፪፻፶፮ ዓመት የጥፋት ውኃ በመጣ ጊዜ ኖኅ ከእግዚአብሔር እንደ ታዘዘ መርከብ ሰርቶ ከነ ልጆቹ ወደ መርከቡ ውስጥ ከገባና የጥፋት ውኃ ከደረቀ በኋላ መርከቡ በመጀመሪያ ያረፈችው በአራራት ተራራ ላይ ነበር ዘፍጥረት ፰ ፬።

ከዚያም ወዲህ የኖኀ ልኞች እየተራቡ በብዙ ዘመን ወደ ባቢሎንና ወደ አሶር። ወደ ነነዌና ወደ ሲዶና፣ ወደ ሰዶምና ወደ ገሞራ በነዚህም ዙሪያ ወደ አሉት አገሮች ተበተኑ እንጂ በዚያን ዘመን ካም ወደ ኢትዮጵያ መድረሱን የሚያስረዳ መጽሐፍ አላገኘንም። ዘፍጥረት ፲ ፩ ፴፪ መመልከት ነው።

ነገር ግን ኖኀ ከጥፋት ውኃ በኋላ ከመርከብ ወጥቶ ምድርን ከሶስት ከፍሎ መካከሉን እስያን ለሴም። ግራውን አፍሪቃን ለካም። ቀኙን ለውሮጳን ለያፌት አከፋፍሎ ሰጥዋቸው ነበርና በዚያን ዘመን ካም ወደ ኢትዮጵያ መጥቶ ባይነግሥና ባይገዛ እንኳ አፍሪቃ የካም ክፍል ከሆነ ካም በኢትዮጵያ ነግሦ ነበር ቢባል ተቀዋሚ የለበትም።

ይህንም በምሳሌ ለማስረዳት አንድ የሸዋ ሰው በከምባታ ውስጥ የርስት መሬት ገዝቶ እርሱ ራሱ ሔዶ ባያርሰውና ባያለማው እንኳ ርስቱ የእርሱ ከሆነ በስሙ መጠራቱ አይቀርም። እንደዚሁ ሁሉ ካም ምንም ወደ ኢትዮጵያ መጥቶ ባይነግሥ እንኳ አፍሪቃ በዕፃና በክፍል የለበትም እንጅ ራሱ ወደ ኢትዮጵያ መጥቶ ነግሦ ነበር የተባለውን እውነት ነው ብሎ ለመቀበል እጅግ ያስቸግራል። ነገር ግን ኖኅ ከመርከብ ከወጣ በኋላ ልጁ ካም ልጆች ወልዶ ነበርና ልጆቹና የልጅ ልጆቹ እየተራቡ ከብዙ ዘመን በኋላ ወደ ኢትዮጵያ ደርሰው ኢትዮጵያን ገትዋል ቢባል እንኳ ነገሩ እውነት ሳይሆን አይቀርም።

በማናቸውም ቢሆን የአዳም ልጅ ኦሪና የኖኅ ልጅ ካም ወደ ኢትዮጵያ መጥተው ነግሠው ነበር ተብሎ የተጻፈው ታሪክ እውነት አለመሆኑን ልባችን ከተረዳው በኋላ እንገር ለማስረዘምና ለክርክር ብለን ከጥፋት ውኃ አስቀድሞ የአዳም ልጅ ኦሪ፤ ከጥፋት ውኃም በኋላ የኖኅ ልጅ ካም በኢትዮጵያ ነግሠው ነበር ብለን ብንጽፍ አንባቢዎችና ታሪክ ተመራማሪዎች እውነት ነው ብለ አይቀበሉምና የነገደ ኦሪንና የካምን መንግሥት ታሪክ ትተን ካም የልጅ ልጅ ከሰብታህ ጀምረን በኢትዮጵያ የነገሡትን ነገሥታን ስምና ቁጥር እንጽፋለን።

በዚያም ዘመን ነግሠዋል የሚባሉት ነገሥታት በነዚያው በጥቂቶቹ ሰዎች ላይ አለቃና አዛዥ ሆነው ነበር ማለት ነው እንጂ፤ እንደ ዛሬ ዘመን ሕዝቡ በዝተው ነገሥታቱ ሥርዓተ ንግሥ አድርሰው ዘውድ ጭነው በመንበረ መንግሥት ተቀምጠው ነገሡ ማለት አይደለም።

ይህንም አጭር አምስረጃ ካስታወቅን በኋላ የነገሥታቱን ሥምና ቁጥር፥ ዘመነ መንግሥታቸውንም ከዚህ ቀጥለን እንጽፋለን።

**ምዕራፍ ፪።**

**ስለ ነገደ ካም ታሪክ አጭር ማስረጃ።**

ለካም ኩሳ (ኩሽ) ሚስራይ (ሜስጣሬ) ፉጥ፣ ከነአን የተባሉ አራት ልጆች ነበሩት። ኩሳም አምስት ልጆች ወለደ። እነዚሁም ስቦ፤ ኤዌልጥ፤ ሳብታ (ሳቤቃ) ሬጌም ሰበቃታ ናቸው። ሬጌም ሳባንና ዮደደን ይወልዳል። እነዚሁም በእስያ ደቡብ ሲኖሩ በኋላ ወደ ክፍላቸው ወደ አፍሪቃ እየተሻገሩ መጥተው ከአክሱም ጀምሮ እስከ ኖብያ እስከ ምስር ወሰን ያለውን አገር እያቀኑና እያለሙ፣ ከተማም እየሠሩ ኖረዋል።

ዋና ከተማቸውም መርዌ ይባል ነበር። በኋላ ግን በዘመን ብዛት ጥቂት በጥቂት እያሉ እስከ አክሱም ወጥተው በአክሱም አጠገብ ሳባ የሚባለውን ከተማ ሰርተው ይኖሩ ነበር።

እንግዴህ በዘመን ብዛት እየተራቡ በኢትዮጵያ የነገሡትን የነገደ ካምን ነገሥታት ስምና ቁጥር ከካም ከሶስተኛው ትውልድ ከሰብታህ ጀምረን እንጽፋለን።

|  |  |  |
| --- | --- | --- |
| ስማቸውና ቁጥራቸው | የነገሡበት ዘመን | ከክርስቶስ ልደት በፊት። |
| ፩ ሰብታህ (ሳቤታ)። | ፴ | ከ፪ሺ፭፻፵፭ - ፪ሺ፭፻፲፭ |
| ፪ ኤሌክትሮን። | ፴ | ፪ሺ፭፻፲፭ - ፪ሺ፬፻፹፭ |
| ፫ ነቢር። | ፴ | ፪ሺ፬፻፹፭ - ፪ሺ፻፶፭ |
| ፬ አሜን ፩ኛ። | ፳፩ | ፪ሺ፬፻፶፭ - ፪ሺ፬፻፴፩ |
| ፭ ነሕሴት ናይስ። | ፴ | ፪ሺ፬፻፴፬ - ፪ሺ፬፻፬ |
| ፮ ታርኪም። | ፳፱ | ፪ሺ፬፻፬ - ፪ሺ፫፻፸፭ |
| ፯ ሳባ ፩ኛ። | ፴ | ፪ሺ፫፻፸፭ - ፪ሺ፫፻፵፭ |
| ፰ ሶፋሪድ። | ፴ | ፪ሺ፫፻፵፭ - ፪ሺ፫፻፲፭ |
| ፱ እስክንዲ። | ፳፭ | ፪ሺ፫፻፲፭ - ፪ሺ፫፻፺ |
| ፲ ሆይህ ሰጥዎ። | ፴፭ | ፪ሺ፫፻፺ - ፪ሺ፫፻፶፭ |
| ፲፩ አህያፕ። | ፳ | ፪ሺ፫፻፶፭ - ፪ሺ፪፻፴፭ |
| ፲፪ አድጋስ። | ፴ | ፪ሺ፪፻፴፭ - ፪ሺ፪፻፭ |
| ፲፫ ባኩንዶን መሊስ። | ፳፭ | ፪ሺ፪፻፭ - ፪ሺ፻፹ |
| ፲፬ ሚንቱራይ ሀቀቢ። | ፴፭ | ፪ሺ፻፹ - ፪ሺ፻፵፭ |
| ፲፭ ራክሁ ድድሜ። | ፴ | ፪ሺ፻፵፭ - ፪ሺ፻፲፭ |
| ፲፮ ሶቢ ፩ኛ። | ፴ | ፪ሺ፻፲፭ - ፪ሺ፹፭ |
| ፲፯ አዜጋን ፈርዖን። | ፴ | ፪ሺ፹፭ - ፪ሺ፶፭ |
| ፲፰ ሱስሑል አቶዛኔስ። | ፳ | ፪ሺ፶፭ - ፪ሺ፴፭ |
| ፲፱ አሜን ፪ኛ ጾዊዛ። | ፲፭ | ፪ሺ፴፭ - ፪ሺ፳ |
| ፳ ራሚንጵህቲ መሰልኔ። | ፳ | ፪ሺ፳ - ፪ሺ |
| ፳፩ ዋኑና። | ፫ ቀን |  |
| ፳፪ ጲኦሪ ፩ኛ። | ፲፭ | ፪ሺ - ፩ሺ፱፻፹፭ |

እንግዴህ ከሰብታህ ጀምሮ እስከ ጲኦሪ ፩ኛ ከነገደ ካም በኢትዮጵያ የነገሡ ነገሥታት ፳፪ ናቸው። ዘመኑም ፭፻፷ ይሆናል።

**ምዕራፍ ፫።**

**አግዓዝያን ስለ ተባሉ ነገደ ዮቅጣን ታሪክ አጭር ማስረጃ።**

ዮቅጣን አማርኛ ነው። በግዕዝ ግን ዮቃጤን ይባላል። በአውሮጳም የካታን ይሉታል።

ትውልዱም እንደዚህ ነው። ኖኅ የዚሁም መኖሪያ በእስያ ምድር ከሜሻ እስከ ሶርፋ እስከ ምስራቅ ተራራ ነበር፤ ዘፍጥረት ምዕ በሙሉ ተመልከት።

ከነዚህም ከ፲፫ ከዮቅጣን ልጆች ፭ቱ ሳባ፤ አባል፤ ኦፌር፣ አቢማኤል፤ ሀዊላ፤ ቦታ ስለ ጠበባቸው ከወንድማማቾች ተለይተው የእስያ ደቡብ ወደሚሆን ወደ የመን መጡ። የየመንንም ብልሃትና ጥበብ ተምረው በመልካም ኑሮ ሲኖሩ የህንድ ነገሥታት ጦር እየሰደዱ የየመንን አገር እየወጉ ስለ አወኳቸው ሶስቱ ሳባ፣ አባል፤ ኤፌር፣ ከሁለቱ ተለይተው የነገደ ካም ወገን ጲኦሪ ፩ኛ በነገሠበት ዘመን ወደ ኢትዮጵያ ገቡ፡

ከጥቂት ዘመናት በኋላ እነዚሁ ሶስቱ ነገደ ዮቅጣን እርስ በርሳቸው ካለመስማማታቸው የተነሣ ተለያይተው ለየብቻቸው አገር ያዙ። ከነዚሁም ሳባ የተባለው ትግሬን ያዘ። አባል የአዳልን አገር ያዘ። ኦፌር ግን ውጋዴንይዞ ቀረ። በመጽሐፍ የኦፌር ወርቅ የሚባለው ከውጋዴን የሚገኘው ወርቅ ነው።

ከነገደ ካም ወገን በኢትዮጵያ ነግሦ የነበረው ጲኦሪ ፩ኛ፤ እነዚህን ፫ቱን ነገደ ዮቅጣንን ፭ ዓመት አስገብሯቸዋል። በኋላ ግን ራማ የሚባል የህንድ ንጉሥ ወደ ኢትዮጵያ መጥቶ ጲኦሪን ወግቶ መንግሥቱን በወሰደበት ጊዜ እነዚህ ፫ቱ ነገደ ዮቅጣን ከውጋዴን፤ ከአዳል ከትግሬ፣ ተላልከውና ተስማምተው በትግሬ ላይ ከነበረው ከሳባ ዘር ኣክሁናስ ሳባ ፪ኛ ብለው አንግሠው ከህንዱ ንጉሥ ከራማ ጋር ተዋግተው ድል አድርገው ገደሉት። እነርሱም አገሪቱን ኢትዮጵያን ከመግዛት ሕዝቡን ከባርነት ነጻ ስለ አወጡ አግዓዝያን ተባሉ። በግዕዝ ቋንቋ አግዓዘ ማለት ነጻ አወጣ ማለት ነው። አግዓዝያን ማለት ግን ነጻ የሚያወጡ ማለት ነው። አገሪቱም ብሔረ አግዓዚ ተባለች። ቋንቋቸውም ግዕዝ ተባለ። ስለ ነገደ ዮቅጣን ታሪክ የሞሪየን መጀመሪያውን መጽሐፉን ፪፻፴፯ ገጽ ተመልከት።

የዚሁም አግዓዝያን የተባሉ የነገደ ዮቅጣን ነገሥታት ስማቸውና ቁጥራቸው ከዚህ ቀጥሎ እንደ ተጻፈው ነው።

|  |  |  |
| --- | --- | --- |
| ስማቸውና ቁጥራቸው። | ዘመነ መንግሥት። | ከክርስቶስ ልደት በፊት። |
| ፩ አክሁናስ ሳባ ፪ኛ። | ፶፭ | ከ፩ሺ፱፻፹፭ - ፩ሺ፱፻፴። |
| ፪ ነክህቲ ካልንሶ። | ፵ | ፩ሺ፱፻፴ - ፩ዚ፰፻፺። |
| ፫ ከሲዮጲ። | ፲፱ | ፩ሺ፰፻፺ - ፩ሺ፰፻፸፩። |
| ፬ ሳቢ ፪ኛ። | ፲፭ | ፩ሺ፻፰፸፩ - ፩ሺ፰፻፶፮ |
| ፭ ኢትዮጲስ ፩ኛ። | ፶፮ | ፩ሺ፰፻፶፮ - ፩ሺ፰፻ |
| ፮ ላክንዱን ኖወር ኦሪ። | ፴ | ፩ሺ፰፻ - ፩ሺ፯፻፸ |
| ፯ ትትኤምሔብ። | ፳ | ፩ሺ፯፻፸ - ፩ሺ፯፻፶ |
| ፰ ሔርሐቶር ፩ኛ። | ፳ | ፩ሺ፯፻፶ - ፩ሺ፯፻፴ |
| ፱ ኢትዮጲስ ፪ኛ። | ፳ | ፩ሺ፯፻፴ - ፩ሺ፯፻ |
| ፲ ስኑካ ፪ኛ። | ፲፯ | ፩ሺ፯፻ - ፩ሺ፮፻፹፫ |
| ፲፩ ቦኑ ፩ኛ። | ፰ | ፩ሺ፮፻፹፫ - ፩ሺ፮፻፸፭ |
| ፲፪ ሙማዜስ። | ፬ | ፩ሺ፮፻፸፭ - ፩ሺ፮፻፸፩ |
| ፲፫ አሩአሳ። | ፯ ወር |  |
| ፲፬ አሚን አሳሮ። | ፴ | ፩ሺ፮፻፸፩ - ፩ሺ፮፻፵፩ |
| ፲፭ ኦሪ ፪ኛ። | ፴ | ፩ሺ፮፻፵፩ - ፩ሺ፮፻፵፩ |
| ፲፮ ጶኦሪ ፪ኛ። | ፲፭ | ፩ሺ፮፻፲፩ - ፩ሺ፭፻፺፮ |
| ፲፯ አሜንኤምሐት ፩ኛ። | ፵ | ፩ሺ፭፻፺፮ - ፩ሺ፭፶፮ |
| ፲፰ ጻውዕ። | ፲፭ | ፩ሺ፭፶፮ - ፩ሺ፭፻፵፩ |
| ፲፱ አክቲሳኒስ። | ፲ | ፩ሺ፭፻፵፩ - ፩ሺ፭፻፴፩ |
| ፳ ማንዲስ። | ፲፯ | ፩ሺ፭፻፴፩ - ፩ሺ፭፻፲፬ |
| ፳፩ ጵሮተውስ። | ፴፬ | ፩ሺ፭፻፲፬ - ፩ሺ፬፻፹፩ |
| ፳፪ አሞይ። | ፳፩ | ፩ሺ፬፻፹፩ - ፩ሺ፬፻፷ |
| ፳፫ ኮንሲ። | ፭ | ፩ሺ፬፻፷ - ፩ሺ፬፻፶፭ |
| ፳፬ ቦኑ ፪ኛ። | ፪ | ፩ሺ፬፻፶፭ - ፩ሺ፬፻፶፫ |
| ፳፭ ሳቢ ፫ኛ። | ፲፭ | ፩ሺ፬፻፶፫ - ፩ሺ፬፻፴፰ |
| ፳፮ ጀጎንሶ። | ፳ | ፩ሺ፬፻፴፰ - ፩ሺ፬፻፲፰ |
| ፳፯ ሰኑካ ፫ኛ። | ፲ | ፩ሺ፬፻፲፰ - ፩ሺ፬፻፰ |
| ፳፰ አንጋቦስ ፩ኛ። | ፶ | ፩ሺ፬፻፰ - ፩ሺ፫፻፶፰ |
| ፳፱ ሚኣሙር። | ፪ ቀን |  |
| ፴ ከሊና። | ፲፩ | ሺ፫፻፶፰ - ፩ሺ፫፻፵፯ |
| ፴፩ ዘግዱር። | ፵ | ፩ሺ፫፻፵፯ - ፩ሺ፫፻፯ |
| ፴፪ ሔርሐቶር ፪ኛ። | ፴ | ፩ሺ፫፻፯ - ፩ሺ፪፻፸፯ |
| ፴፫ ሔርሐቶር ፫ኛ። | ፩ | ፩ሺ፪፻፸፯ - ፩ሺ፪፻፸፮ |
| ፴፬ ኔክቴ ፬ኛ። | ፳ | ፩ሺ፪፻፸፮ - ፩ሺ፪፻፶፮ |
| ፴፭ ቲቶን ሶትዮ። | ፲ | ፩ሺ፪፻፶፮ - ፩ሺ፪፻፵፮ |
| ፴፮ ሔርመንቱ ፩ኛ። | ፩ ወር |  |
| ፴፯ አሜንኤምሐት ፪ኛ። | ፭ | ፩ሺ፪፻፵፮ - ፩ሺ፪፻፵፩ |
| ፴፰ ኮንሳብ ፩ኛ። | ፭ | ፩ሺ፪፻፵፩ - ፩ሺ፪፻፴፮ |
| ፴፱ ኮንሳብ ፪ኛ። | ፭ | ፩ሺ፪፻፴፮ - ፩ሺ፪፻፴፩ |
| ፵ ሰኑካ ፬ኛ። | ፭ | ፩ሺ፪፻፴፩ - ፩ሺ፪፻፳፮ |
| ፵፩ አንጋቦ ፪ኛ (ሕዝባይ)። | ፵ | ፩ሺ፪፻፳፮ - ፩ሺ፪፻፹፮ |
| ፵፪ አሜን አስታት። | ፴ | ፩ሺ፪፻፹፮ - ፩ሺ፻፶፮ |
| ፵፫ ሔርሖር። | ፲፮ | ፩ሺ፻፶፮ - ፩ሺ፻፵። |
| ፵፬ ፒያንኪያ ፩ኛ። | ፱ | ፩ሺ፻፵ - ፩ሺ፻፴፩ |
| ፵፭ ጥኖትሴም ፩ኛ። | ፲፯ | ፩ሺ፻፴፩ - ፩ሺ፻፲፬ |
| ፵፮ ጥኖትሴም ፪ኛ። | ፵፩ | ፩ሺ፻፲፬ - ፩ሺ፸፫ |
| ፵፯ ማሳሔርታ። | ፲፮ | ፩ሺ፸፫ - ፩ሺ፶፯ |
| ፵፰ ራሜንኮፔርም። | ፲፬ | ፩ሺ፶፯ - ፩ሺ፵፫ |
| ፵፱ ጥኖትሴም ፫ኛ። | ፯ | ፩ሺ፵፫ - ፩ሺ፴፮ |
| ፶ ሳቢ ፬ኛ። | ፲ | ፩ሺ፴፮ - ፩ሺ፳፮ |
| ፶፩ ተዋስያ ዴውስ። | ፲፫ | ፩ሺ፳፮ - ፩ሺ፲፫ |
| ፶፪ ማክዳ ንግሥት። | ፴፩ | ፩ሺ፲፫ - ፱፻፹፪ |

ከርክርቶስ ልደት በፊት ነገደ ዮቅጣን መንገሥ ከጀመሩበት ከሺ፱፻፹፭ ዓመት ጀምሮ ቀዳማዊ ምኒሊክ እስከ ነገሠበት እስከ ፱፻፹፪ ዓመት አግዓዝያን ከተባሉ ከነገደ ዮቅጣን በኢትዮጵያ የነገሡ ነገሥታት ፶፪ ናቸው። ዘመኑም ፩ሽ፫ ዓመት ይሆናል።

**ምዕራፍ ፬።**

**ቀዳማዊ ምኒልክ ከነገሥበት ከነገሠበት ከ፬ሺ፭፻፲፰ ዓመተ ዓለም ጀምሮ ባዚን ነገሠበት እስከ ፭ሺ፭፻ ዓመተ ዓለም ድረስ።**

ከ፬ሺ፭፻፲፰ ዓመተ ዓለም አስቀድሞ ከነገሡት ነገሥታት ሁሉ ማክዳ የተባለች ንግሥት እጅግ ስመ ጥሩ ነበረች። እርስዋም በመጽሐፈ ነገሥት ሳባ ትባላለች። ይኸውም በትግሬ በአክሱም አጠገብ ያለ ሀገር ነው። ነገ ምዕ ፲ ቁ ፩ እስከ መጨረሻው ተመልከት።

በወንጌል ግን ንግሥተ አዜብ ትባለለች። ትርጓሜውም የደቡብ ንግሥት ማለት ነው። ይኸውም በትግሬ በራያ አጠገብ ያለ ሀገር ነው። ማቴ ምዕ ፲፪ ቁ ፵፪ ተመልከት።

ግዛትዋም እጅግ ሰፊ ነበር። በስተ ምስራቅ እስከ ማዳጋስካር። በስተ ሰሜንና በስተ ምዕራብ እስከ ግብጽና እስከ ኖብያ ዳርቻ በስተ ደቡብ ዛሬ ቢክቶርያ ኒያንዛ እስከ ተባለው እስከ ኒያንዛ ባሕር ነበር። ከዚህ ኒያንዛ ከሚባለው ባሕር ነጭ ዓባይ ወጥቶ በካርቱም ላይ ከጣና ባሕር ከሚወጣው ከጥቁር ዓባይ ጋራ ተገናኝቶ የሱዳንና የምስርን አገሮች ያጠጣሉ።

በንግሥተ ሳባ ዘመን ከኢየሩሳሌም ከአረብ ከግብጽና ከህንድም አገሮች ብዙ ነጋዴዎች ወደ ኢትዮጵያ ይመላለሱ ነበርና እነርሱ ከኢትዮጵያ የሚገኘውን ልዩ ልዩ ዕንቍና አልማዝ ወርቅና ሽቱም እየገዙ በየሀገራቸው ስለ ወሰዱ በዚህ ሁሉ ምክንያት የኢትዮጵያና የንግሥተ ሳባ ዝና በዓለም ሁሉ ተሰማ።

በንግሥተ ሳባም ዘመን የዳዊት ልጅ ሰሎሞን በኢየሩሳሌም ነግሦ ነበር። የእርሱም ጥበብና ብልጥግናው በዓለም ሁሉ ስለ ተሰማ ንግሥተ ሳባ በጆሮ ከመስማት በዓይን በማየት ይበልጣል ብላ የሰሎሞንን ጥበብ ለማየት ብዙ ገጸ በረከት አሰናድታ ይዛ ከአክሱም ወደ ኢየሩሳሌም ወረደች።

በዚያም ዘመን የመን የሚባለው የአረብ አገር የእርስዋ ግዛት ነበርና በምጥዋ በኩል ባሕረ ኤትራን ተሻግራ የመን ስትደርስ ብዙ ስንቅና ብዙ ግመሎች ሲጠብቋት አገኘች።

ከየመንም ተነሥታ በብዙ አጀብ ታጅባ ኢየሩሳሌም በገባች ጊዜ ንጉሡ ሰሎሞን በታላቅ ደስታና በክብር ተቀበላት። ወዲያውም የመልኳን ውበት አይቶ በሐፀ ዝሙት ተነደፈና በብዙ አምታለል እሺ አሰኝቶ ተገናኛት።

እርስዋም በድንግልና በንጽሕና ተጠብቃ የምትኖር ነበረችና በቶሎ ጸነሰች፤ የመጽነስዋንም ነገር ባወቀች ጊዜ በቶሉ ተሰናብታ ወደ ሀገርዋ ተመለሰች።

የኤትራንም ባሕር ተሻግራ በሐማሴን አውራጃ ማይበላ በሚባል አገር ስትደርስ ወንድ ልጅ ወለደች። ስሙንም ዕብነ መለክ ብላ አወጣችለት፤ ትርጓሜውም የንጉሥ ልጅ ማለት ነው። በዘመን ብዛት ግን ንግግሩ እየተለዋወጠ ምኒልክ ተባለ። ዕብነ ሀኪምም ተብሏል። የዚህም ትርጓሜ የብልህ ልጅ ማለት ነው።

ምኒልክም ተወልዶ ካደገ በኋላ ባልንጀሮቹ አባቱ የማይታወቅ እያሉ ስለ ሰደቡት አባቴ ማን ነው ብሎ እናቱን ንግሥተ ሰባን ቢጠይቃት አባትህ የኢየሩሳሌም ንጉሥ ሰሎሞን ነው ብላ ነገረችውና እጅግ ደስ አለው። ምኒልክም በተወለደ በ፳ ዓመቱ አባቱን ሰሎሞንን ለማየት ወደ ኢየሩሳሌም ወረደ። ሰሎሞንም በታላቅ ደስታና ክብር ተቀበለው።

በኢየሩሳሌምም ፫ ዓመት ያህል ተቀምጦ ወደ እናቱ አገር ወደ ኢትዮጵያ ተመለሰ። ንግሥተ ሳባም ልጅዋ ምኒልክ በደህና ወደ ሀገሩ ተመለሰ እግጅ ደስ አላት።

ከዚህም በኋላ ከመሳፍንቱና ከመኳንንቱ ከኢትዮጵያም ባላባቶች ሁሉ ጋራ ተማክራ በሕወቴ ዓይኔ እያየ ልጄን ምኒልክን ባነግሠው ይሻለኛል ብላ በኢትዮጵያ አነገሠችው። እርሱም የናቱን መንግሥት ወርሶ ፳፭ ዓመት በኢትዮጵያ ከነገሠ በኋላ በተወለደ በ፵፱ ዓመቱ አረፈና በናቱ መቃብር አጠገብ ተቀበረ።

አንዳንድ ታሪክ ጸሐፊዎች ሰሎሞን ልጁን ምኒልክን በኢትዮጵያ አነገሠው ብለው ጽፈዋል። እንደዚህም ብለው መጻፋቸው መጀመሪያ። ኢትዮጵያ ከብዙ ዘመን አስቀድሞ ስምዋ የታወቀ። ገናና መንግሥት መሆንዋን ባያውቁ ይሆናል።

ሁለተኛም። የኢትዮጵያ ነገሥታትና ሕዝብ ኃይለኞችና የጦር ሰዎች መሆናቸውን ባያውቁ ይሆናል።

ሶስተኛም። ከንግሥተ ሳባ ንጉሥ ሰሎሞን የሚበልጥ ከኢትዮጵያ ኢየሩሳሌም የምትበልጥ ስለ መሰላቸው ለቀዳማዊ ምኒልክ ክብር እንዲሆን አስበው ይሆናል።

ይኸውም የታሪኩን አኳኋን ከስሩ እስከ ጫፉ ባይመረምሩት ነው እንጅ መምርምረውትስ ቢሆን ሰሎሞን ልጁን ምኒልክን በኢትዮጵያ አነገሠው ብለው ባልጻፉም ነበር።

የታሪኩንም አኳኋን ባይመረምሩት መሆኑን ከዚህ ቀጥሎ እንደ ተጻፈው እናስረዳለን መጀመሪያ። ኢትዮጵያ ከብዙ ዘመን አስቀድሞ ስምዋ የታወቀ ገናና መንግሥት መሆኗን ባያውቁ ይሆናል የተባለው ነገር እውነት መሆኑን ለማስረዳት ኢየሩሳሌም ገና በመሳፍንት በነኢያሱ በነጌዴዎን፣ በነባርቅ፤ በነሶምሶን፣ በካክናቱም በነፊንሐስ፤ በነዔሊ በነሳሙኤል ስትገዛ ኢትዮጵያ በነገሥታት ስትገዛ ትኖር ነበር።

ሁለተኛም። የኢትዮጵያ ነገሥታትና ሕዝብ ኃይለኞች የጦር ሰዎች መሆናቸውን ባያውቁ ነው የተባለው ነገር እውነት መሆኑን ለማስረዳት የሰሎሞን አባቶች ያዕቆብና ይሁዳ ገና በምድረ ግብጽ በባርነት ቤት ሳሉ የኢትዮጵያ ነገሥታት የተደላደለ መንግሥት ይዘው በነጻነት ይኖሩ ነበር።

ሶስተኛም። ከንግሥተ ማክዳ ንጉሥ ሰሎሞን ከኢትዮጵያ ኢየሩሳሌም የሚበልጡ ስለ መሰላቸው ለቀዳማዊ ምኒልክ ክብር እንዲሆን አስበው ይሆናል የተባለው ነገር እውነት መሆኑን ለማስረዳት ሰሎሞን ለኢየሩሳሌም በንጉሥነት ሶስተኛ ነበር። እነዚሁም ፩ኛ ሳዖል። ፪ኛ ዳዊት። ፫ኛ ሰሎሞን ናቸው። በትውልድም ፪ኛ ነበር። ፩ኛ ዳዊት ፪ኛ ሰሎሞን ነው። ንግሥተ ሳባ ግን ለኢትዮጵያ በንጉሥነት ፶፪ተኛ ነበረች። የነዚህም ቁጥርቸውን በዝርዝር በኋላ እናመጣዋለን።

ደግሞ በመሬት መልካምነት ወይም በለምነት ወይም በስፋት ቢሆን ኢየሩሳሌም ከኢትዮጵያ የምትበልጥበት ነገር የለም።

የኢየሩሳሌም ወሰንዋ ከዳን እስከ ቤርሳቤህ ነበር። የኢትዮጵያ ወሰን ግን በምስራቅ እስከ ማዳጋስካር በሰሜን እስከ ግብጽ ዳርቻ። በደቡብም እስከ ኒያንዛ ባሕር ነበርና በዚያ ዘመን ኢየሩሳሌም ከኢትዮጵያ ትበልጥ ነበር ቢባል ያገር ጅዎግራፊያ የሚያውቅ ሊቃውንት ሊያምኑትና ሊቀበሉት አይችሉም። በዚህም ሁሉ ምክንያት ሰሎሞን ልጁን ምኒልክን በኢትዮጵያ አነገሠው ተብሎ የተጻፈው ታሪክ እውነት ነው ብለን ልንቀበለው አይገባም።

በማንኛውም አገር ቢሆን ንጉሡ ስለ ባገሩ ላይ የሌለው አገር ንጉሥ ሊያነግሥበት አይችልምና ኢትዮጵያን ከምሥራቅ እስከ ምዕራብ ከሰሜን እስከ ደቡብ የምትገዛ ንግሥተ ሳባ ሳለች ሰሎሞን ምኒልክን በኢትዮጵያ ላይ አነገሠው ቢባል አእምሮ ያለው ሰው እውነት ነው ብሎ ሊቀበለው አይችልም።

ነገር ግን ምኒልክ ምንም እንኳ የገናናይቱ የንግሥተ ሳባ ልጅ ቢሆን ካንድ መስፍን ወይም ካንድ ባላባት፣ ከመወለድ ይልቅ በጥበቡና በእውቀቱ በባለጠግነቱም ስሙ በዓለም ሁሉ ከታወቀው ከኢየሩሳሌም ንጉሥ ከሰሎሞን መወለዱ ትልቅ ክብር መሆኑ አይጠረጠርም። እንዴህም ማለት በክብር ላይ ክብር ተጨመረለት ነው እንጂ የንጉሥነቱን ማዕርግና ክብር መንግሥቱንም መጀመሪያ ከሰሎሞን አገኘው ማለት አይደለም። ስለዚህ በማናቸውም ምክንያት ቢሆን ቀዳማዊ ምኒልክ የንግሥተ ሳባ ልጅ ስለሆነ እናቱ ከመሳንፍቶቹዋና ከመኳንንቶቹዋ ከኢትዮጵያም ባላባቶች ጋር ተማክራ በሀገርዋ በኢትዮጵያ አንገሠችው እንላለን እንጂ ሰሎሞን በኢትዮጵያ መንግሥት ሊያዝበት አይችልምና ምኒልክን በኢትዮጵያ አንገሠው ማለት አይገባንም።

ነገር ግን የሰሎሞን አገር ኢየሩሳሌም ምንም እንኳ ሩቅ ቢሆን ንግሥተ ሳባ መንግሥቷን በሕይወትዋ ለልጅዋ ለምኒልክ ለመስጠት ባሰበች ጊዜ አስቀድማ ወደ ሰሎሞን መላክተኛ ነገሩን ሁሉ አስታውቃው ነበር ቢባል እውነት ነገር ሳይሆን አይቀርም። እንግዴህ የዚህን ነገር አቆይተን የነገሥታቱን ስም ቁጥር እንጽፋለን።

|  |  |  |
| --- | --- | --- |
| ስማቸውና ቁጥራቸው። | የነገሡበት ዘመን። | ከክርስቶስ ልደት በፊት። |
| ፩ ምኒልክ ፩ኛ (ዳዊት)። | ፳፭ | ከ፱፻፹፪ - ፱፻፶፯ |
| ፪ ሐንድዮን። | ፩ | ፱፻፶፮ - ፱፻፶፮ |
| ፫ ሲራህ ፩ኛ (ቶማይ)። | ፳፮ | ፭፻፶፮ - ፱፻፴ |
| ፬ አሜንሆቴፕ ዘግዱር። | ፵፩ | ፱፻፴ - ፱፻፹፱ |
| ፭ አክሱማይ ራሚሉ። | ፳ | ፰፻፹፱ - ፰፻፷፱ |
| ፮ ሲራህ ፪ኛ (አውስዮ)። | ፴፰ | ፰፻፷፱ - ፰፻፴፩ |
| ፯ ተዋስያ ፪ኛ። | ፳፩ | ፰፻፴፩ - ፰፻፲ |
| ፰ አብራልዮስ ፒንያንኪያ ፪ኛ። | ፴፪ | ፰፻፲ - ፯፻፸፯ |
| ፱ አክሱማይ ወረደ ፀሐይ። | ፳፫ | ፯፻፸፯ - ፯፻፶፭ |
| ፲ ካስሕጣ ሐንደዮን። | ፲፫ | ፯፻፶፭ - ፯፻፵፪ |
| ፲፩ ሳባካ ፪ኛ። | ፲፪ | ፯፻፵፪ - ፯፻፴ |
| ፲፪ ኒካንታ ቅንዳኪ ፪ኛ | ፲ | ፯፻፴ - ፯፻፳ |
| ፲፫ ጸውዕ ቲርሐቅ (ወረደ ነጋሽ)። | ፵፱ | ፯፻፳ - ፮፻፸፩ |
| ፲፬ ኣርድአሜን አውስያ። | ፮ | ፮፻፸፩ - ፮፻፷፭ |
| ፲፭ ገስዮ። | ፮ ሰዓት |  |
| ፲፮ ኑአትሚኦሙን። | ፬ | ፮፻፷፭ - ፮፻፷፩ |
| ፲፯ ቶማጽዮን ፒያንኪያ ፫ኛ። | ፲፪ | ፮፻፷፩ - ፮፻፵፱ |
| ፲፰ አሚንአስሮ ፪ኛ። | ፲፮ | ፮፻፵፱ - ፮፻፴፫ |
| ፲፱ ቢያንኪያ ፬ኛ (አውጥዮ)። | ፴፬ | ፯፻፴፫ - ፭፻፺፱ |
| ፳ ዙዋሬንብረት አስፑርታ። | ፵፩ | ፭፻፺፱ - ፭፻፶፰ |
| ፳፩ ሰይፋይ ሐርሲአተው። | ፲፪ | ፭፻፭፰ - ፭፻፵፮ |
| ፳፪ ረምኃይ ናስቶሶናን። | ፲፬ | ፭፻፵፮ - ፭፻፴፪ |
| ፳፫ ሐንዲውአብራ። | ፲፩ | ፭፻፴፪ - ፭፻፳፩ |
| ፳፬ ሶፌልያ ነቢኮን። | ፴፩ | ፭፻፳፩ - ፬፻፺ |
| ፳፭ አግልቡል ስዌኮስ። | ፳፩ | ፬፻፺ - ፬፻፷፱ |
| ፳፮ ጵስመሪት (ወረደ ነጋሽ)። | ፲፪ | ፬፻፷፱ - ፬፻፵፰ |
| ፳፯ አውስያ ቡራኮስ። | ፲፫ | ፬፻፵፰ - ፬፻፴፮ |
| ፳፰ ቀኒዝ ጵስሜስ። | ፲ | ፬፻፴፮ - ፬፻፳፫ |
| ፳፱ አጵራሶ። | ፳ | ፬፻፳፫ - ፬፻፲፫ |
| ፴ ክስህታ ወልደ እኅሁ። | ፲ | ፬፻፲፫ - ፫፻፺፫ |
| ፴፩ ኤላልዮን ተአኒኪ። | ፲ | ፫፻፺፫ - ፫፻፹፫ |
| ፴፪ አትሲርክአሚን ፫ኛ። | ፲ | ፫፻፹፫ - ፫፻፸፫ |
| ፴፫ አትሲርክአሚን ፬ኛ። | ፲ | ፫፻፸፫ - ፫፻፷፫ |
| ፴፬ ሐዲና። | ፲ | ፫፻፷፫ - ፫፻፶፫ |
| ፴፭ አትርሲክአሚን ፭ኛ | ፲ | ፫፻፶፫ - ፫፻፵፫ |
| ፴፮ አትርሲአክሚን ፮ኛ | ፲ | ፫፻፵፫ - ፫፻፴፫ |
| ፴፯ ኒካውላ ቅንዳኬ ፫ኛ | ፲ | ፫፻፴፫ - ፫፻፳፫ |
| ፴፰ ባስዑ። | ፯ | ፫፻፳፫ - ፫፻፲፮ |
| ፴፱ ኒካውሲስ ቅንዳኬ ፬ኛ። | ፲ | ፫፻፲፮ - ፫፻፮ |
| ፵ አርካሚን ፪ኛ | ፲ | ፫፻፮ - ፪፻፺፮ |
| ፵፩ አውጥጥ አራውራ። | ፲ | ፪፻፺፯ - ፪፻፹፮ |
| ፵፪ ከልዓስ ፪ኛ (ከሊትሮ)። | ፲ | ፪፻፹፮ - ፪፻፸፮ |
| ፵፫ ዙዋሬንብረት። | ፲፮ | ፪፻፸፮ - ፪፻፷ |
| ፵፬ ሶትዮ። | ፲፬ | ፪፻፷ - ፪፻፵፮ |
| ፵፭ ሰይፋይ። | ፲፫ | ፪፻፵፮ - ፪፻፴፫ |
| ፵፮ ኒኮሲስ ቅንዳኬ ፭ኛ። | ፲ | ፪፻፴፫ - ፪፻፳፫ |
| ፵፯ ረምኃይ አርካሚን ፬ኛ። | ፲ | ፪፻፳፫ ፪፻፲፫ |
| ፵፰ ፌልያ ሑርኔክህት። | ፲፭ | ፪፻፲፫ - ፻፺፰ |
| ፵፱ ህንዲ ኣውኪራራ። | ፳ | ፻፺፰ - ፻፸፮ |
| ፶ ኦግህቡ ብሴራህን። | ፲ | ፻፸፮ - ፻፷፮ |
| ፶፩ ሱላይ ከዋውሚኑን። | ፰ | ፻፷፮ - ፻፵፮ |
| ፶፪ መስልኒ ቁራርሜር። | ፰ | ፻፵፮ - ፻፴፰ |
| ፶፫ ነግሣይ ብሲንቲ። | ፲ | ፻፴፰ - ፻፳፰ |
| ፶፬ ኤትቢኑካዊር | ፲ | ፻፳፰ - ፻፲፰ |
| ፶፭ ሰፎእ፤ኡአ አንራሚን። | ፳ | ፻፲፰ - ፺፰ |
| ፶፮ ሠናይ። | ፲ | ፺፰ - ፹፱ |
| ፶፯ ወአሲና ንግሥት። | ፲፩ | ፹፰ - ፸፯ |
| ፶፰ ዳዊት ፪ኛ። | ፲ | ፸፯ - ፷፯ |
| ፶፱ አግቡልቡል። | ፰ | ፷፯ - ፶፱ |
| ፷ በዋውል። | ፲ | ፶፱ - ፵፱ |
| ፷፩ በረዋስ። | ፲ | ፵፱ - ፴፱ |
| ፷፪ ዲኒዳድ። | ፲ | ፴፱ - ፳፱ |
| ፷፫ ኣሞይ መሐሲ። | ፭ | ፳፱ - ፳፬ |
| ፷፬ ኒኮትሪስ ህንደኬ ንግሥት ፮ኛ። | ፲ | ፳፬ - ፲፬ |
| ፷፭ ኖልኪ። | ፬ | ፲፬ - ፲ |
| ፷፮ ሉዛይ። | ፪ | ፲ - ፰ |
| ፷፯ ባዚን | ፰ | ፰ - ፩ ዓ.ም። |

ከቀዳማዊ ምኒልክ ጀምሮ ክርስቶስ እስከ ተወለደበት እስከ ባዚን በኢትዮጵያ የነገሡ ነገሥታት ፷፯ ናቸው፤ ዘመኑም ፱፻፹፪ ይሆናል።

ነገር ግን ባዚን ከክርስቶስም ልደት በኋላ ፱ ዓመት ነግሠዋልና ይህ ሲጨመር ፱፻፺፩ ይሆናል።

**ምዕራፍ ፭።**

ከክርስቶስ ከተወለደበት ከባዚን ጀምሮ የቀዳማዊ ምኒልክ መንግሥት ወደ ነገደ ዛጔ እስከ ፈለሰእብት ድልነዓድ በኢትዮጵያ የነገሡ ነገሥታት ስምና ቁጥር።

|  |  |  |
| --- | --- | --- |
| ስማቸውና ቁጥራቸው። | የነገሡበት ዘመን | ከክርስቶስ ልደት በኋላ። |
| ፩ ባዚን። | ፱ | ከ፩ - ፱ |
| ፪ ሠርጡ ጽንፈ አሰገድ። | ፳፩ | ፱ - ፴ |
| ፫ አካጥታህ (ጽንፈ አርእድ)። | ፪ | ፴ - ፴፪ |
| ፬ ሆርኤምትኩ ፪ኛ። | ፪ | ፴፪ - ፴፬ |
| ፭ ገርሳሞት ህንደኬ | ፰ | ፴፬ - ፵፪ |

በህንደኬ ንግሥት ዘመን በፐለስቲና አውራጃ በጋዛ የሚኖር አንድ ኢትዮጵያዊ ለበዓል ወደ ኢየሩሳሌም ወጥቶ ወደ ጋዛ ሲመለስ በፊልጶስ እጅ ተጠምቆ ነበርና እርሱ የጥምቀትን ነገር በኢትዮጵያ አስታወቀ፤ የሐዋ ፰ ፳፮ - ፵።

ይህም በጋዛ የሚኖር ኢትዮጵያዊ የንግሥት ህንደኬ የግምጃ ቤት ሹም ነበር።

እርሱንም ያጠመቀው ለኢየሩሳሌም ማህበር አገልግሎት ከተመረጡት ከሰባቱ ዲያቆናት አንደኛው ፊልጶስ ነው እንጂ ሐዋርያው ፊልጶስ አይደለም። ይህንም ለመረዳት የፈለገ ሰው ቢኖር በሐዋርያት ስራ መጽሐፍ በ፰ኛው ምዕራፍ የተጻፈውን ቃል ከ፩ ቁጥር እስከ ፱ ቁጥር ቢመለከት ከኢየሩሳሌም ወደ ሰማርያ የወረደው ዲያቆኑ ፊልጶስ መሆኑን ያገኘዋል። ሐዋርያት ግን በዚያን ወራት ከኢየሩሳሌም ወደ ውጭ አገር አልወጡም ነበር።

ከባዚን እስከ ድልነዓድ።

|  |  |  |
| --- | --- | --- |
| ስማቸውና ቁጥራቸው። | የነገሡበት ዘመን። | ከክርስቶስ ልደት በኋላ። |
| ፮ ሐተዛ (ባሕረ አሰገድ)። | ፳፰ | ከ፵፪ - ፸ |
| ፯ ሞሴንሀ ግርማሶር። | ፯ | ፸ - ፸፯ |
| ፰ ሰጥዋ (ግርማ አሰፈር)። | ፱ | ፸፯ - ፹፮ |
| ፱ ኣድገለ ፪ኛ። | ፲ዓ፮ወ | ፹፮ - ፺፯ |
| ፲ አግባ። | ፮ ወር | ፺፮ - ፺፯ |
| ፲፩ ሰርዓዳ። | ፲፮ | ፺፯ - ፻፲፫ |
| ፲፪ መሊስ አላሜዳ። | ፬ | ፻፲፫ - ፻፲፯ |
| ፲፫ ሐቀቤ ኩሉ ጽዮን። | ፮ | ፻፲፯ - ፻፳፫ |
| ፲፬ ሕቅሌ ሠርጓይ። | ፲፪ | ፻፳፫ ፻፴፭ |
| ፲፭ ድድሜ ዘርዓይ። | ፲ | ፻፴፭ - ፻፵፭ |
| ፲፮ አውጥፓ። | ፪ | ፻፵፭ - ፻፵፯ |
| ፲፯ ኣልአዶ በጋማይ። | ፯ | ፻፲፯ - ፻፶፬ |
| ፲፰ ዓውዱ ዣን አሰገድ። | ፴ | ፻፶፬ - ፻፹፬ |
| ፲፱ ዛግን ጽዮን። | ፭ | ፻፹፬ - ፻፹፱ |
| ፳ ሬማ ጽዮን ሕግዛ። | ፫ | ፻፹፱ - ፻፺፪ |
| ፳፩ አዚጋን መዓልባጋጽ። | ፯ | ፻፺፪ - ፻፺፱ |
| ፳፪ ገፈሌ ሰብአ ሰገደ። | ፩ | ፻፺፱ - ፪፻ |
| ፳፫ ድጋዮ ብእሴ ሠርቅ። | ፬ | ፪፻ - ፪፻፬ |
| ፳፬ ጋዛ አግዱር። | ፱ | ፪፻፬ - ፪፻፲፫ |
| ፳፭ አግዱር አስጓጓ። | ፰ | ፪፻፲፫ - ፪፻፳፩ |
| ፳፮ ደዊዛ። | ፪ | ፪፻፳፩ - ፪፻፳፪ |
| ፳፯ ዋካና። | ፪ ቀን |  |
| ፳፰ ሐዳውስ። | ፬ወር |  |
| ፳፱ አዕላን ሳን ሰገል። | ፫ | ፪፻፳፪ - ፪፻፳፭ |
| ፴ አስፍሕ። | ፲፬ | ፪፻፳፭ - ፪፻፴፱ |
| ፴፩ ኣጽገበ። | ፮ | ፪፻፴፱ - ፪፻፵፭ |
| ፴፪ አይላ። | ፲፯ | ፪፻፵፭ - ፪፻፷፪ |
| ፴፫ ጸሐመ ላክዱን። | ፱ | ፪፻፷፪ - ፪፻፸፩ |
| ፴፬ ጽጋብ። | ፲ | ፪፻፸፩ - ፪፻፹፩ |
| ፴፭ ታዚር። | ፲ | ፪፻፹፩ - ፪፻፺፩ |
| ፴፮ አሕየዋ (ሶፍያ)። | ፯ | ፪፻፺፩ - ፪፻፺፰ |
| ፴፯ አብርሃ ወአጽብሃ ባንድነት። | ፳፮ | ፪፻፺፰ - ፫፻፳፬ |

አብርሃና አጽብሐ በነገሡ በ፲፩ኛው ዓመት ከሣቴ ብርሃን ሰላማ ተብለው ፍሬምናጦስ ከኢትዮጵያ ወደ እስክንድርያ ሔዶ ከቅዱስ አትናቴዎስ ጳጳስነት ተሾሞ ከተመለሰ በኋላ በ፫፻፴ ዓመተ ምሕረት የኢትዮጵያን ሕዝብ እያስተማረና እያጠመቀ ክርስቲያን አደረገ።

|  |  |  |
| --- | --- | --- |
| ፴፰ አጽብሐ ለብቻው። | ፲፪ | ፫፻፳፬ - ፫፻፴፮ |
| ፴፱ ኣስፍሕ ዳልዝ። | ፯ | ፫፻፴፮ - ፫፻፵፫ |
| ፵ ሣህል። | ፲፬ | ፫፻፵፫ - ፫፻፶፯ |
| ፵፩ አርፍድ (ገብረ መስቀል)። | ፬ | ፫፻፶፯ - ፫፻፷፩ |
| ፵፪ አድኃና። | ፭ | ፫፻፷፩ - ፫፻፷፮ |
| ፵፫ ርትዕ። | ፩ | ፫፻፷፮ -፫፻፷፯ |
| ፵፬ አስፍሕ ፪ኛ። | ፩ | ፫፻፷፯ - ፫፻፷፰ |
| ፵፭ አጽብሐ ፪ኛ። | ፭ | ፫፻፷፰ - ፫፻፸፫ |
| ፵፮ አሜዳ ፩ኛ። | ፲፭ | ፫፻፸፫ - ፫፻፹፰ |
| ፵፮ አብርሃ ፪ኛ። | ፯ ወር |  |
| ፵፰ እልሣህል። | ፪ ወር |  |
| ፵፱ እለገበዝ። | ፪ | ፫፻፹፰ - ፫፻፺ |
| ፶ ሱሐል። | ፬ | ፫፻፺ - ፫፻፺፬ |
| ፶፩ አብርሃ ፫ኛ። | ፲ | ፫፻፺፬ - ፬፻፬ |
| ፶፪ አድኃና ንግሥት ፪ኛ። | ፮ | ፬፻፬ - ፬፻፲ |
| ፶፫ ኢዮአብ። | ፲ | ፬፻፲ - ፬፻፳ |
| ፶፬ ጸሐም ፩ኛ። | ፪ | ፬፻፳ - ፬፻፳፪ |
| ፶፭ አሜዳ ፪ኛ። | ፩ | ፬፻፳፪ - ፬፻፳፫ |
| ፶፮ ሣህለ አሕዛብ። | ፪ | ፬፻፳፫ - ፬፻፳፭ |
| ፶፯ ጽባሕ (መሐረነ ክርስቶስ)። | ፫ | ፬፻፳፭ - ፬፻፳፰ |
| ፶፰ ጸሐም ፪ኛ። | ፪ | ፬፻፳፰ - ፬፻፴ |
| ፶፱ እለገበዝ ፪ኛ። | ፮ | ፬፻፴ - ፬፻፴፮ |
| ፷ አጋሌ (አጋቤ)። | ፩ | ፬፻፴፮ - ፬፻፴፯ |
| ፷፩ ሌዊ። | ፪ | ፬፻፴፯ - ፬፻፴፱ |
| ፷፪ አሜዳ ፫ኛ (ያዕቆብ)። | ፫ | ፬፻፴፱ - ፬፻፵፪ |
| ፷፫ አርማህ ዳዊት። | ፲፬ | ፬፻፵፪ - ፬፻፶፮ |
| ፷፬ አምሲ። | ፭ | ፬፻፶፮ - ፬፻፷፩ |
| ፷፭ ሶልዓዶባ። | ፱ | ፬፻፷፩ - ፬፻፸ |
| ፷፮ እልአሜዳ። | ፰ | ፬፻፸ - ፬፻፸፰ |
| ፷፯ ዎዚና። | ፯ | ፫፻፸፰ - ፬፻፹፭ |
| ፷፰ ካሌብ። | ፴ | ፵፻፹፭ ፭፻፲፭ |
| ፷፱ ዘእስራኤል። | ፩ ወር |  |
| ፸ ገብረ መስቀል። | ፲፬ | ፭፻፲፭- ፭፻፳፱ |
| ፸፩ ቆስጠንጢኖስ ሣህል። | ፳፰ | ፭፻፳፱ - ፭፻፶፯ |
| ፸፪ ወሰን ሰገድ። | ፲፭ | ፭፻፶፯ - ፭፻፸፪ |
| ፸፫ ፍሬሠናይ። | ፳፫ | ፭፻፸፪ - ፭፻፺፭ - |
| ፸፬ አድርዓዝ። | ፳ | ፭፻፺፭ - ፮፻፲፭ |
| ፸፭ አካለውድም። | ፰ | ፮፻፲፭ - ፮፻፳፫ |
| ፸፮ ግርማ አሰፈር። | ፲፭ | ፮፻፳፫ - ፮፻፴፰ |
| ፸፯ ዝርጋዝ። | ፲ | ፮፻፴፰ - ፮፻፵፰ |
| ፸፰ ድግና ሚካኤል። | ፳፮ | ፮፻፵፰ - ፮፻፸፬ |
| ፸፱ ባሕር ኤከላ። | ፲፱ | ፮፻፸፬ ፮፻፺፫ |
| ፹ ጉም። | ፳፬ | ፮፻፺፫ - ፯፻፲፯ |
| ፹፩ አስጐምጉም። | ፭ | ፯፻፲፯ - ፯፻፳፪ |
| ፹፪ ለትም። | ፲፮ | ፯፻፳፪ - ፯፻፴፰ |
| ፹፫ ተላተም። | ፳፩ | ፯፻፴፰ - ፯፻፶፱ |
| ፹፬ ዖደጎሽ። | ፲፫ | ፯፻፶፱ - ፯፻፸፪ |
| ፹፭ አይዞር። | ፮ ሰዓት |  |
| ፹፮ ድድም። | ፭ | ፯፻፸፪ -፯፻፸፯ |
| ፹፯ ውድድም። | ፲ | ፯፻፸፯ - ፯፻፹፯ |
| ፹፰ ውድማአስፈሬ። | ፴ | ፯፻፹፯ - ፰፻፲፯ |
| ፹፱ አርማህ። | ፭ | ፰፻፲፯ - ፰፻፳፪ |
| ፺ ድገናዥን። | ፲፱ዓ፪ወ፤ | ፰፻፳፪ - ፰፻፵፩ |
| ፺፩ ግዳዤን። | ፲ ወር | ፰፻፵፩ - ፰፪፻፵፪ |
| ፺፪ ዮዲት። | ፵ | ፰፻፵፪ - ፰፻፹፪ |
| ፺፫ አንበሳ ውድም። | ፳ | ፰፻፹፪ - ፱፻፪ |
| ፺፬ ድልነዓድ። | ፲ | ፱፻፪ - ፱፻፲፪ |

በዘመኑ ጌታችን ኢየሱስ ክርስቶስ ከተወለደበት ከባዚን ጀምሮ የቀዳማዊ ምኒልክ መንግሥት ወደ ነገደ ዛጔ እስከ ፈለሰበት እስከ ድልነዓድ ድረስ በኢትዮጵያ የነገሡ ነገሥታት ፺፬ ናቸው፤ ነገር ግን ባዚን ሁለት ጊዜ ያልተቆጠረ እንደሆነ ፺፫ ይሆናሉ። ዘመኑም ፱፻፲፪ (፱፻፳) ይሆናል።

**ምዕራፍ ፮።**

የኢትዮጵያ መንግሥት ከቀዳማዊ ምኒልክ ዘር ወደ ዛጔ ዘር ከፈለሰበት ከዛጔ ጀምሮ ወደ ቀዳማዊ ምኒልክ ዘር እስከ ተመለሰበት እስከ ይኩኖ አምላክ ድረስ።

**ስለ ዛጔ መንግሥ ማስረጃ አጭር ታሪክ እንጽፋለን።**

በቀዳማዊ ምኒልክ ዘመን ብዙ እስራኤል ከኢየሩሳሌም ወደ ኢትዮጵያ በመጡ ጊዜ ከካህናቱም ወገን ሕገ ኦሪትን ይዘው የመጡ ነበሩና እነዚያን ሕዝቡን እያስተማሩ ከአረማዊነት ወደ አምልኮተ እግዚአብሔር ስለ መለሱ ብዙ የሃይማኖት ወገኖች አግኝተው ነበር።

ደግሞ እነዚሁ ከኢየሩሳሌም የመጡ እስራኤል ከኢትዮጵያ ሴቶች ጋራ እየተጋቡና ተራብተው ነበር።

በኋላ ግን በአብርሃና በአጽብሐ ዘመን ከሣቴ ብርሃን ሰላማ የተባለ ፍሬምናጦስ በኢትዮጵያ ወንጌልን በሰበከ ጊዜ ነገሥታቱ አብርሃና አጽብሐ፤ ሊቀ ካህናቱ እንበረም፤ መኳንንቱም ሁሉ በክርስቶስ አምነው ክርስትናን ሊቀበሉ ከነዚህ ከእስራኤል ወገን በትውልድ የተቀላቀሉ፤ በሃይማኖትም የመሰሉ አንዳንዱ የኢትዮጵያ ሰዎች ክርስቲያንነትን አንቀበልም ብለው በኦሪት ሕግ ጸንተው ወገን ለይተው ይኖሩ ጀመር።

በዚህም ምክንያት በየጊዜው የሃይማኖት ሁከት የሚነሣባቸው ስለ ሆነ የመንግሥቱን ዋና ከተማ አክሱምን እየለቀቁ በሰሜንና በወገራ በወልቃይት፤ በላስታም ዙሪያ ባሉት አገሮች ተበትነው ይኖሩ ጀመር። ስለዚህም ፈላሾች ተባሉ ይባላል።

ደግሞ ከዚያ በኋላ የእስላሞች ኃይል በአረብ አገርና በምድር ቅድስት በኢየሩሳሌም በምድረ ግብጽም እየበረታ በሔደ ጊዜ በነዚህ አገሮች ከሚኖሩ አይሁዶች አንዳንድ እየተሰደዱ ወደ ኢትዮጵያ መጥተው ወገኖቻቸውን ሲፈልጉ በሰሜን በወገራ፣ በወልቃይት እየገቡ ይኖሩ ነበርና ስለዚህ ፈላሾች ተባሉ ይባላል።

የሰሜንም አውራጃ ተራራማ ስለ ሆነ በየስፍራው የተሰበሰቡ አይሁድ ያለ ሥጋት በደህና ይኖሩ ነበር። ጦርም በመጣባቸው ጊዜ የተራራው የፍጥረቱ ምሽግነት ይጠብቃቸው ነበር።

እንደዚህም እየሆኑ ቁጥራቸው እየበዛና ኃይላቸው እየበረታ በሔደ ጊዜ ከመካከላቸው ጌዲዎን የተባለ ሰው መርጠው በላያቸው እንደ ንጉሥ አደረጉት።

ጌዴዎንም ሴት ልጅ በወለደ ጊዜ ስምዋን ዮዲት ብሎ አወጣላት። አስቴርም ትባል ነበር። ዮዲትም እጅግ የተዋበች ቆንጆ ነበረችና በላስታ አጠገብ ያለውን ቡግና የሚባለውን አገር የሚገዛ ዘርዓ ጽዮን ተባለ መኰንን አይሁዳዊነቷን ሳያስብ የመልኳን ውበትና ቁንጅናዋን ብቻ አይቶ አገባት። እርስዋም በውበቷና በፍቅሯ እየሳበች ወደ አይሁድ ሃይማኖት አገባችው። ስሙንም ሰሎሞን አሰኘችው።

በዚያን ዘመን የኢትዮጵያ ንጉሥ ድግና ዢን የሚባለውን ስለ ሞተ ልጁ ግዳ ዢን ነገሠና ባ፲ ወሩ ሞተ። ለእርሱም አንበሳ ውድም የተባለ ገና ሕፃን ልጅ ነበረውና እርሱን ቢያነግሡት መንግሥቱን ለመጠበቅና ለመግዛት የማይችል ሆነ።

ዮዲትም የአንበሳ ውድምን ሕፃንነት አይታ በሰሜንና በላስታ አውራጃ የሚኖሩትን በትውልድና በሃያምኖት የሚመስሏትን አይሁድንና ማንዘራሾችን ሁሉ መሰብሰብ ጀመረች።

ሠራዊትም እንደ በዛላትና ኃይልዋ እንደ በረታ ባወቀች ጊዜ በ፰፻፵፪ (ወይ ፰፻፶) ዓ.ም በኃይል ነገሠች። የኢትዮጵያ መኳንንትም ንጉሣቸው ሕፃን ስለ ሆነ ለመዋጋት የማይችሉ መሆናቸውን አውቀው ሕፃኑን ንጉሥ አንበሳ ውድምን ይዘው ከትግሬ ወደ ሸዋ ተሰደዱ።

ዮዲትም የክርስቲያንን ሃይማኖት አጥፍታ የአሁድን ሃይማኖት ለማቆም ስለ አሰበች በትግሬ አውራጃ ያሉትን አብያተ ክርስቲያናት ማቃጠልና ካህናቱን መግደል ጀመረች። የአክሱምንም ቤተ ክርስቲያን አቃጠለች። በዙሪያውም ያሉትን ሐውልቶች አሁን ዛሬ ካሉት በቀር ሁሉንም ሰባበረች።

ደግሞ ከቀድሞ ዘመን ጀምሮ የመንግሥት ልጆች የሆኑ ሁሉ እንዳይሸፍቱና ባገር ላይ ሁከትን እንዳያስነሡ እየተባለ ወደ ደብረ ዳሞ ተራራ እያወጡ ያኖሯቸው ነበር። ንጉሥም በሞተ ጊዜ መኳንንቱ ወደ ደብረ ዳሞ እየወጡ ከመንግሥት ልጆች የመረጡትን አንዱን እያወረዱ ያነግሡት ነበር። ዮዲትም ይህን ነገር ታውቅ ነበርና ምናልባት ሳትሞትም ቢሆን ወይም ከሞተች በኋላ ቢሆን የኢትዮጵያ መኳንንት ከደብረ ዳሞ አንዱ የመንግሥት ዘር አውርደውና አንግሠው ለጊዜው እርስዋን በኋላም የርስዋን ዘር እንዳያጠፉ ስለ ፈራች በደብረ ዳሞ የሚኖሩትን የመንግሥት ልጆች ሁሉ አሣረደቻቸው ቁጥራቸውም ፬፻ ያህል ነበር ይባላል። በዚህም በስራዋ ክፋት ዮዲት የተባለውን ስሟን ለውጠው ጉዲት አሏት፤ ጉደኛ ማለት ነው። አስቴርም የተባለውን ስሟን ለውጠው እሳቶ አሏት፤ የምታቃጥል እሳት ማለት ነው።

አንበሳ ውድምም ከዮዲት ሸሽቶ ወደ ሸዋ በመጣ ጊዜ የሸዋ ባላገሮች በደስታ ተቀበሉት። ዮዲትም የሸዋ ሕዝብ አንበሳ ውድምን በደስታ እንደ ተቀበሉት በሰማች ጊዜ በነገሠች በ፳፫ ዓመት ብዙ ሠራዊት ሰብስባ ባንድ የጦር አበጋዝ ውስጥ አድርጋ ወደ ሸዋ ዘምተው አንበሳ ውድምን እንዲወጉ አዘዘች። አንበሳ ውድምም የመንዝን ባላገሮች ሰብስቦ መንዝ ላይ ተዋግቶ ድል አድርጎ መለሳቸው።

ዮዲትም ሠራዊቷ ድል መሆናቸውን በሰማች ጊዜ የቀሩትን ሠራዊቷን ሰብስባ እርስዋ ራስዋ ወደ ሸዋ መጣች። አንበሳ ውድምም የዮዲትን መምታት በሰማ ጊዜ መንዝን ለቆ ወደ መርሐቤቴ ወረደ። እርስዋም ተከታትላ ወደ መርሐቤቴ ለመውረድ አስባ ሳለች የአህያ ፈጅንና የዶባ መንገድ እጅግ አስቸጋሪ ስለ ሆነ ብዙ ሠራዊት አለቁባት። የመንዝም ባላገሮች እየተከታተሉ ሌሊት በሰፈር ላይ አደጋ እየጣሉ ያስጨንቋት ነበር በዚህም ሁሉ አደጋ ምክንያት በድንጋጤ ተመልሳ ወደ አክሱም ሔደች። እርስዋም ከሸዋ በተመለሰች ፲፯ አመት፤ በነገሠች በ፵ ዓመት በ፰፻፹፪ (ወይም ፰፻፺) ዓመተ ምሕረት ሞተች።

አንበሳ ውድምም የዮዲትን ሞት በሰማ ጊዜ ገስግሶ ወደ አክሱም ሔደ። የአክሱምም ሕዝብ በደስታ ተቀበለው ባባቶቹ አልጋ አስቀመጡት። የአክሱምንም ቤተ ክርስቲያን መልሶ ሠራ። ከፈላሾችም ወገን እስከሚቻለው ድረስ ብዙ ሰዎች ገደለ። ግን ኃያልቸው በርትቶ ነበርና በጭራሽ ሊያጠፋቸው አልቻለም። ፳ ዓመትም ያህል ከነገሠ እብኋላ በ፱፻፪ (፱፻፲) ዓ.ም አረፈና ልጁ ድልነዓድ ነገሠ። በዮዲትም ዘመን በሰሜንና በላስታ የሚኖሩ ሰዎች ሁሉ ኃይላቸው ስለ በረታ ዮዲትም ካለፈች በኋላ ቢሆን ኃይላቸው አልደከመም ነበርና በየጊዜው ሁከት ማስነሣታቸው አልቀረም ነበር። በዚህም ምክንያት ድልነዓድ በአክሱም ተቀምጦ ኢትዮጵያን ለመግዛትና በሰላም ለመኖር አልተቻለውም ነበር። ግን ፲ ዓመት ያህል እንደ ነገሠ ተክለ ሃይማኖት የተባለ ሰው ትርዳእ ጎበዝ በምትባል ሴት ረዳትነት በላስታ አውራጃ ስለ ተነሣበት ለመዋጋት አለመቻሉን አውቆ እንደ አባቱ እንደ አንበሳ ውድም አክሱምን ትቶ ወደ ሸዋ መጣ። መራ ተክለ ሃይማኖት የድልነዓድን መንግሥት በኃይል ወስዶ በኢትዮጵያ ነገሠ። ስመ መንግሥቱም ዛጔ ተብሎ እስከ ፲፩ ትውልድ ኢትዮጵያን ገዝትዋል።

የዛጔ ወገኖች ስለሚሆኑ ነገሥታት ስምና ቁጥር ስለ ተራቸውም ሶስት ዓይነት ታሪክ ተጽፎ እናገኛለን።

፩ኛው ዓይነት ታሪክ። ከፈላሾች ወገን የምትሆን ዮዲት ፵ ዘመን ኢትዮጵያን ገዝታ ካለፈች በኋላ የእርሷ ወገኖች የሚሆኑ አምስት ነገሥታት ነግሠው ኢትዮጵያን ገዝተዋል።

፮ኛው ንጉሥ መራ ተክለ ሃይማኖት ግን የክርስቲያንን ሃይማኖት ስለ ተቀበለ ከእርሱም ቀጥለው የነገሡት አምስቱ ነገሥታ በክርስቲያንነት ኢትዮጵያን ገዝተዋል ይላል። አቆጣጠሩም ከዚህ ቀጥሎ እንደ ተጻፈው ነው።

ጠጠውድም።

ጃንስዩም።

ግርማስዮም።

ሀርቤይ።

እነዚህ አምስቱ ክርስትና የሌላቸው ናቸው ይላል።

መራ ተክለ ሃይማኖት።

ቅዱስ ሀርቤ (ገብረ ማርያም)።

ይትባረክ።

ላሊበላ።

ይምርሀነ ክርስቶስ።

ነአኵቶ ለአብ።

እነዚህ ስድስቱ ክርስትናን የተቀበሉ ናቸው ይላል። ሩስን መጀመሪያ መጽሐፍ ፭፻፳፯ ና ፭፻፳፰ ገጽ ተመልከት።

፪ኛው ዓይነት ታሪክ። መራ ተክለ ሃይማኖት የድልነዓድን መንግሥት በኃይል ቀምቶ ወስዶ በላስታ ነግሦ ነበርና የእርሱ ወገኖች አሥር ነገሥታት በየተራ ነግሠው እስከ ሺ፪፻፵፭ (ሺ፪፻፶፫) ዓ.ም እስከ ይኩኖ አምላክ ዘመን ኢትዮጵያን ገዝትዋል ይላል። አቆጣጠሩም ከዚህ ቀጥሎ እንደ ተጻፈው ነው።

መራ ተክለ ሃይማኖት።

ጠጠውድም።

ጃንስዩም።

ግርማስዮም።

ይምርሐነ ክርስቶስ።

ቅዱስ ሀርቤ (ገብረ ማርያም)

ላሊበላ።

ነአኵቶ ለአብ።

ይትባረክ።

ይመራሪ።

ሀርቤይ።

ፔሩሾ በጻፈው በገድለ ላሊበላ መቅድም ፪ና ፫ ገጽ ተመልከት።

፫ኛው ዓይነት ታሪክ ግን የነገሥታቱን ተራ ሀርቤይንና መይራሪን ከግርማስዮም ቀጥሎ ከማድረጉ በቀር ከሁለተኛው ታሪክ ጋራ አሳቡ አንድ ነው። የአለቃ ታዬን መጽሐፍ ፳፮ኛውን ገጽ ተመልከት።

ደግሞ አንዳንድ ታሪክ ውስጥ መራ ተክለ ሃይማኖት የድልነዓድን ልጅ መሶብ ወርቅ የምትባለውን አግብቶ ሸፈተ። ድልነዓድም ሠራዊት ሰብስቦ ጦርነት ቢገጥመው ድል ሆነና ሸሸ። መራ ተክለ ሃይማኖትም መንግሥቱን ወሰደ። ስለዚህም ዛጔ ተባለ። ዛጔ ማለት ዘአጕየየ ማለት ነው። ድልነዓድን ድል አድርጎ እንዲሸሽ ያደረገ ማለት ነው እያለ ተጽፎ ይገኛል።

እንደዚህ የተባለ እንደ ሆነ ግን መሶብ ወርቅ የድልነዓድ ልጅ ከሆነች፣ መራ ተክለ ሃይማኖትም መሶብ ወርርቅን አግብቶ ልጆች ወልዶ ልጆቹ በላስታ ከነገሡ መንግሥት ከቤተ እስራኤል (ከቀዳማዊ ምኒልክ) ወጥታ ወደ ቤተ ዛጔ አለፈች አያሰኝም ነበር።

ስለዚህ የዚህን ምርምር ለኋላ ልጆች አቆይተን ብዙ ታሪክ ጸሐፊዎች የተስማሙበትን የ፫ኛውን ዓይነት ታሪክ ተከትለን የዛጔን ነገሥታት ስምና ቁጥር ዘመነ መንግሥታቸውን እንጽፋለን።

|  |  |  |
| --- | --- | --- |
| ስማቸውና ቍጥራቸው። | የነገሡበ ዘመን። | ከክርስቶስ ልደት በኋላ። |
| ፩ መራ ተክለ ሃይማኖት። ስመ መንግሥቱ ዛጔ። | ፲፫ | ፱፻፲፪ - ፱፻፳፭ |
| ፪ ጠጠውድም። | ፵ | ፱፻፳፭ -፱፻፷፭ |
| ፫ ጃንስዩም። | ፵ | ፱፻፷፭ - ሺ፭ |
| ፬ ግርማ ስዩም። | ፵ | ሺ፭ - ሺ፵፭ |
| ፭ መይራሪ። | ፲፭ | ሺ፵፭ - ሺ፷ |
| ፮ ሀርቤይ። | ፲፯ | ሺ፷ - ሺ፸፯ |
| ፯ ይምርሐነ ክርስቶስ። | ፵ | ሺ፸፯ - ሺ፻፲፯ |
| ፰ ቅዱስ ሀርቤ (ገብረ ማርያም)። | ፵ | ሺ፻፲፯ - ሺ፻፶፯ |
| ፱ ላሊበላ። | ፵ | ሺ፻፶፯ - ሺ፻፺፯ |
| ፲ ነኣኵቶ ለአብ። | ፵ | ሺ፻፺፯ - ሺ፪፻፴፯ |
| ፲፩ ይትባረክ። | ፰ | ሺ፻፴፯ - ሺ፪፻፵፭ |

ከድልነዓድ በኋላ ከመራ ተክለ ሃይማኖት ጀምሮ እስከ ይትባረክ በኢትዮጵያ የነገሡ የዛጔ ወገኖች ፲፩ ነገሥታት ናቸው። ዘመኑም ፫፻፴፫ ዓመት ይሆናል።

ከነዚህም የዛጔ ወገኖች ከሚሆኑ ካሥራ አንዱ ነገሥታ መካከል ላሊበላ የተባለው ንጉሥ እጅግ ስመ ጥሩ ነበር ማርያም ነግሦ ነበር። ገብረ ማርያም ሲሞት ታናሽ ወንድሙ ላሊበላ ነገሠ።

በገብረ ማርያም ዘመን ሳራካን የተባሉ እስላሞች ከአረብ አገር ወደ ምድረ ግብጽ በጦርነት ገብተው አገሩን በያዙት ጊዜ በምድረ ግብጽ የሚኖሩ ክርስቲያኖች ሁሉ ከሊቀ ጳጳሳቱ ጀምሮ እጅግ አስጨንቀዋቸው ነበር። ይልቁንም የእጅ ሥራ የሚያውቁትን ገንቢዎችንና አናጢዎችን ድንጋይ ጠራቢዎችንም ሁሉ እንደ ርኩስ እያዩና እየተጠየፉ እንደ ባሮች አስጨንቀው ይገዟቸው ነበር። የምድረ ግብጽ ክርስቲያኖችም መከራውንና ችግሩ ስለ በረታባቸው ወደ ሌላ አገር መሰደዳቸውን ትተው የሃይማኖት ወንድሞቻቸውን ሲፈልጉ ወደ ኢትዮጵያ ተሰደው በአጼ ላሊበላ ዘመን ዋና ከተማ ወደ ነበረው ወደ ላስታ ገቡ።

አጼ ላሊበላም ከምድረ ግብጽ ተሰደው ለመጡት ለሃይማኖት ወንድሞቹ የሚጠጉበትና የሚያርፉበት ስፍራ ሰጣቸው።

ከጥቂት ወራት በኋላ ከነዚሁ መካከል የእጅ ሥራ ግንብ መገንባት፣ እንጨት መጥረብ ደንጊያ መውቀት የሚያውቁ መኖራቸውን በሰማ ጊዜ እያስጠራ ጠየቀና የእጅ ሥራ አዋቂዎች መሆናቸውን አስረዱት።

ከዚህም በኋላ በተወለደበት በላስታ አገር ውስጥ ጭንጫና ደንጋያማ የሆነ ስፍራ ፍልጐ ውስጡን እያስቆፈረ የድንጊያ አእማድ እያስጠረበ አሥራ አንድ አብያተ ክርስቲያናት በመሬት ውስጥ አሳነጸ።

የነዚሁም አብያተ ክርስቲያናት ስማቸው ከዚህ ቀጥሎ እንደ ተጻፈው ነው።

፩ ቤተ ደናግል።

፪ ቤተ ማርያም።

፫ ቤተ መድኃኔ ዓለም።

፬ ቤተ መስቀል።

፭ ቤተ ጎልጎታ።

፮ ቤተ ቅዱስ ሚካኤል።

፯ ቤተ ገብርኤል።

፰ ቤተ አባ ሊባኖስ።

፱ ቤተ መርቆሪዮስ፡

፲ ቤተ አማኑኤል።

፲፩ ቤተ ጊዮርጊስ።

ሌሎችም አብያተ ክርስቲያናት በላስታ ዙሪያ አሳንጾ ነበር። ሁሉ በሁሉ ፳፬ አብያተ ክርስቲያናት ናቸው ይባላል።

እነዚህም ከምድረ ግብጽ እየተሰደዱ የመጡ ክርስቲያኖች አረብ እስላሞች አገራቸውን ስለ ወሰዱባቸውና ስለ አሳደድዋቸው እነርሱም የክፋት ብድር ለመመለስ ሲሉ ወደ አጼ ላሊበላ ገብተው በምድረ ግብጽ የሚኖሩ ሰዎች የዓባይን ውኃ ካላገኙ መኖር አይችሉምና የዓባይን ውሃ ከመንገዱ አውጥተህ ወደ በእሃ የሰደድኸው እንደሆነ አገራችንን ግብጽን የወሰዱ ሳራካን የተባሉ እስላሞች ችግር ሲጸናባቸው አገራችንን እየለቀቁ ይሔዳሉ ብለው መከሩት።

አጼ ላሊበላ ግን የዓባይ ውኃ ከመንገዱ አውጥቶ ወደ በረሃ ለመስደድ እጅግ የሚያስቸግርና የማይቻል መሆኑን አውቆ ዓባይ ውኃ ኃይልና ብርታ የሚሰጡትን በዝናብ ጊዜ ብዙ ጎርፍ እየያዙ ወደ ዓባይ የሚገቡበትን ከየተራራው የሚወርዱበትን ወንዞች ሁሉ ወደ ዓባይ እንዳይገቡ እያቋረጠ ወደ ሌላ ሥፍራ ለመስደድ ጀመረ። በዚህም ሁሉ ምክንያት የላሊበላ ስሙ በሙሉ ኢትዮጵያንና በውጭም አገር ሁሉ የታወቀ ሆነ። በመሬትም ውስጥ የታነጹትን አብያተ ክርስቲያናት ለማየት የኢትዮጵያ ሕዝብ ከያውራጃው እየተሰበሰበ በያመቱ እየሔደ እንደ ኢየሩሳሌም አክብረው ይሳለሙታል። ስፍራውም ገዳመ ሐሮ ወይም ደብረ ሮሐ ተብሏል።

ይኸውም በመሬት ውስጥ የታነጸው የቤተ ክርስቲያን ሕንጻ እስከ ዛሬ ድረስ ጸንቶ ይኖራልና ከውጭ አገርም የሚመጡ ብዙ እንግዶች ወደዚያው እየሔዱ ውስጡንና ግቢውን ፎቶግራፍ እያነሡ በታሪካቸው ጽፈውለታል።

**ምዕራፍ ፯።**

የኢትዮጵያ መንግሥት በኃይል ወደ ዛጔ ዘር ካለፈ በኋላ በ፫፻፴፫ ዓመት እንደ ገና ወደ ቀዳማዊ ምኒልክ ዘር ወደ ይኩኖ አምላክ ከተመለሰበት ከሺ፪፻፵፭ (ሺ፪፻፶፫) ዓ.ም ጀምሮ የጎንደር መንግሥት እስከሚባለው ሠርፀ ድንግል እስከ ነገሠበት ሺ፭፻፶፫ ዓ.ም በኢትዮጵያ የነገሡ ነገሥታት ስምና ቁጥር ዘመነ መንግሥታቸውም።

የኢትዮጵያ መንግሥት ወደ ዛጔ ዘር ካለፈ በኋላ ወደ ቀዳማዊ ምኒልክ ዘር እንደ ገና የተመለሰበት ምክንያቱን ባጭሩ እንጽፋለን።

በዛጔ ወገኖች ነገሥታት ዘመን እየተያዙ እንዳይታሠሩ እንዳይሞቱ እየፈሩ በዱርና በዋሻ እየተደበቁ ዘራቸው ሳይጠሩ የቆዩ የቀዳማዊ ምኒልክ ወገኖች ፱ ናቸው። እነዚሁም ከዚህ ቀጥሎ የተጻፉት ናቸው።

ድልነዓድ።

አግብአ ጽዮን።

ጽንፈ አርእድ።

ነጋሽ ዘሬ።

አስፍሕ።

ያዕቆብ።

ባሕር አስገድ።

እድም አስገድ (አድማስ ሰገድ)።

ይኩኖ አምላክ።

ነገር ግን ድልነዓድ ከትግሬ ተሰዶ ወደ ሸዋ ሳይመጣ አሥር ዓመት፤ ይኩኖ አምላክም የዛጔ መንግሥት ካለፈ በኋላ ፲፭ ዓመት ነግሠው ነበርና ሳይነግሡ እድሜአቸውን በስደትና በመከራ የጨረሱ ሰባቱ ብቻ ናቸው።

ይኩኖ አምላክ የክርስትና ስሙ ተስፋ ኢየሱስ ነው። ብዙ ጊዜም በክርስትና ስሙ ይጠራ ነበር። በኋላ ግን ቀዳማዊ ምኒልክ ዘር የተረፈ እርሱ ብቻ መሆኑን የሚያውቁ ሰዎች ይኩኖ አምላክ እያሉ ስለ ጠሩት ስሙ ሆኖ ቀረ። ትርጓሜው አምላክ ጠባቂና ረዳት ግጥም ይሁነው ማለት ነው።

ለምሳሌ። በሀገራችን በኢትዮጵያ አንድ የታሰረ ሰው በታየ ጊዜ የሚያየው ሰው ሁሉ አሳሪው እንኳ ሳይቀር እግዚአብሔር ያወጣው ይለዋል።

ይኸውም የኢትዮጵያ ሰዎች በችግርና በመከራ ለሚኖር ሰው ርኅሩኃን መሆናቸውን ያስረዳል።

እድም አስገዶም ልጁ ይኩኖ አምላክ ካደገ በኋላ ተይዞ እንዳይሞትበት ስለ ፈራ ወደ ቅዱስ እስጢፋኖስ ገዳም ወደ ሐይቅ ደሴት ወስዶ ለገዳሙ መምሕር ለአባ ኢየሱስ ሞዓ አደራ ብሎ ሰጠው። ይኩኖ አምላክም ለክርስቲያን ልጆች የሚገባቸውን ትምህርት እየተማረ በሐይቅ ደሴት ይኖር ጀመር። ከብዙ ዘመንም በኋላ አቡነ ተክለ ሃይማኖት እካባ ኢየሱስ ሞዓ ጋራ ለመገናኘት ከደብረ ሊባኖስ ወደ ሐይቅ ደሴት ሔደው ሳሉ ይኩኖ አምላክን በገዳሙ ውስጥ አይተው ይህ ብላቴና የማን ልጅ ነው ብለው ቢጠይቁ፤ አባ ኢየሱስ ሞዓ የቀዳማዊ ምኒልክ ዘር ነው ብለው ቢጠይቁ አባ ኢየሱስ ሞዓ የቀዳማዊ ምኒልክ ዘር እየድም አስገድ ልጅ ነው ብለው ወደ ሐይቅ ደሴት የገባበትን ምክንያቱን ሁሉ ከስር እስከ ጫፉ ነገሯቸው።

በዚያም ዘመን አባ ተክለ ሃይማኖት በደብረ ሊባኖስ አባ ኢየሱስ ሞዓ በሐይቅ ደሴት፤ አባ ዮሐኒ በደብረ ዳሞ ሆነው የቀዳማዊ ምኒልክ መንግሥት ትውልዱ ልዩ ወደ ሆነ ወደ ዛጔ ዘር በማለፉ እያዘኑ ወደ እግዚአብሔርም እየጸለዩ ይኖሩ ነበርና አባ ተክለ ሃይማኖት የቀዳማዊ ምኒልክን ዘር ይኩኖ አምላክን በሐይቅ ባሕር ደሴት በማግኘታቸውና በማየታቸው እግጅ ደስ አላቸው።

ከሐይቅም ወጥተው በሚሔዱበት ጊዜ ወደ አባ ኢየሱስ ሞዓ ገብተው የቀዳማዊ ምኒልክ ዘር ይኩኖ አምላክ አሁን ያለበት ይህ ስፍራ ለላስታ ቅርብ ነውና ንጉሡ ነአኵቶ ለአብ የሰማ እንደ ሆነ አሲዞ ወስዶ እንዳያስረዳው ወይም እንዳይገድለው ወደ ሸዋ ልወስደው ብለው አማከርዋቸው። አባ ኢየሱስ ሞዓም የአባ ተክለ ሃይማኖት አሳብ መልካም መሆኑን ስለ ተረዱት ይዘውት ወደ ሸዋ እንዲመለሱ ፈቀዱላቸው።

በሸዋም አውራጃ በመንዝ፤ በተጉለት፣ በይፋት፤ በመርሐቤቴ፣ እነዚህን በእምሰሉት አገሮች ሁሉ እያዞሩ ከየባላባቶቹ ጋራ ስተዋወቁት። ዋና መኖሪያው ግን በተጉለት እንዲሆን አደረጉ።

ይኩኖ አምላክ በጥበብና በእውቀት በቁመትም እያደገ ስለ ሔደ ኃይለኛ ሆነ። አንዳንድ ጊዜም ይኩኖ አምላክ መሆኑን ሳይገልጥ ከሸዋ ወደ ላስታ እየሔዱ እንግዳ እየመሰለ፤ ሎሌነት እያደረ፤ ሥርዓተ መንግሥት እያየ ወደ ሸዋ ይመለስ ነበር ይባላል።

አቡነ ተክለ ሃይማኖትም የሸዋን ባላባቶች ልብ ሁሉ ወደ ይኩኖ አምላክ በመመለሳቸው ይኩኖ አምላክ እጅግ ደስ ስላለው ወደ ደብረ ሊባኖስ ወርዶ አባቴ ሆይ እግዚአብሔር ያባቶቼን መንግሥት እንዲመልስልኝ ጸሎት ያድርጉልኝ፤ በጸሎትም ያባቶቼን መንግሥት የተመለሰልኝ እንደሆነ ለእርስዎም ያባትዎን የአዛርያስን ሊቀ ካህናትነት እመልስልዎታለሁ ብሎ የልቡን አሳብ ገልጦ ነገራቸው። ከዚህም በኋላ አቡነ ተክለ ሃይማኖት ከሸዋ ተነሥተው ወደ አማራ ሔዱ። ከዚያም በቤጌምድርና በላስታ አውራጃዎች እየተዛወሩ ወንጌልን ሲያስተምሩ ወዲያውም የዛጔ ወገኖች በኢትዮጵያ መንገሣቸው በማይገባ መሆኑን ለየባላባቶቹና በየትልልቁ ሰዎች እያስረዱ ይሰብኩ ጀመር፤ (ፕሮፓጋንዳ አደረጉ ማለት ነው)።

ወደ አጼ ነአኵቶ ለአብም ገብተው የኢትዮጵያን መንግሥት የወሰዳችሁት በማይገባ በኃይል ነውና ለሚገባው መልሱ እያሉ ሳይፈሩ በግልጥና በድፍረት ነገሩት።

ነአኵቶ ለአብም እግዚአብሔርን የሚፈራ ደግ ንጉሥ ነበርና ባንድ ወገን አቡነ ተክለ ሃይማኖት ከእግዚአብሔር የተላኩ ሐዋርያ መሆናቸውን ስለ አወቀ፤ በሁለተኛውም ወገን ዛጔዎች ትውልዳቸው ከቀዳማዊ ምኒልክ ወገን ሳይሆን መንግሥቱን የወሰዱት በኃይል መሆኑን ስለ ተረዳው። በ፫ኛውም ወገን የሕዝቡ ልብ ወደ ቀዳማዊ ምኒል ዘር እንደ ተመለሰ ስለ ሰማ አቡነ ተክለ ሃይማኖት የነገሩትን የምክር ቃል በፍጥነት ተቀበለ። ነገር ግን ምክራቸውን ከመፈጸም አስቀድሞ ሁለቱን ትልልቆቹን አሳቦቹን ገልቶ ነገራቸው።

፩ኛው፤ አሳቡ ከቀዳማዊ ምኒልክ ወገን መንግስት የሚገባው ሰው ከተገኘ መንግሥቱን እንመላሳለን። ነገር ግን የእኔ ዘመነ መንግሥት ካለፈ በኋላ ነው እንጂ በእኔ ዘመን አይሆንም የሚል ነው።

፪ተኛው፤ አሳቡ ግን መንግሥቴ የሚመለስለት ንጉሥ ስለ ዛጔ ወገኖች ኑሮ ቃል ኪዳን ይግባልን የሚል ነው። የቃል ኪዳኑም አሳብ ከዚህ ቀጥሎ እንደ ተጻፈው ነው።

፩ኛ፤ የዛጔ ወገኖች በማይገባ ኃይል የወሰዱትን መንግሥት ለሚገባው ለቀዳማዊ ምኒልክ ዘር ለይኩኖ አምላክ እንዲመልሱ ነው።

፪ኛ፤ ይኩኖ አምላክ መንግሥቱን ከተቀበለ በኋላ ከዛጔ ዘር አንድ መስፍን እየመረጠ በላስታ አልጋ እንዲያስቀምጥ የላስታም ግዛት ለዛጔ ወገኖች እንደ ርስት ሆኖ እንዲኖር ነው።

ደግሞ ላስታን የሚገዛ መስፍን የንጉሡ፣ የዛጔ ዘር ለመሆኑ ምልክት ሁለት የብር ነጋሪት እንዲያስጭን፤ የዘበኞቹም ጦር ባለብር ሽቦ እንዲሆን፤ የዓላማው መያዣ የሰንደቁ ጫፍ የብር እንዲሆን ነው።

ደግሞ የቀዳማዊ ምኒልክ ዘር የሆነው ንጉሥ በወርቅ ዙፋን ሲቀመጥ የላስታው መስፍን በትንሽ የወርቅ ወንበር እንዲቀመጥ ከንጉሡም ጋር በሚገናኝበት ጊዜ ወንድም ከወንድሙ ጋር እንዳይገናኙ እንጂ ሌሎች መሳፍንቶች ታጥቆ ምድር እንዳይስም ነው።

ከዚህም በቀር ማናቸውንም ዓይነት ግብር እንዳይገብርና ሌሎች መሳፍንቶች በግድ ሊያደርጉት የሚታዘዙትን ሁሉ ለማድረግ እንዳይታዘዝ ነው።

፫ኛ፤’ አቡነ ተክለ ሃይማኖት ወደ ላስታና ወደ ሸዋ እየተመላለሱ ይህን የወዳጅነት ውል አዋውለው በቃል ኪዳን ስለ አስታረቁ በኢትዮጵያ ገዳማትና አድባራት በየገጠሩ አብያተ ክርስቲያናት ለሚኖሩ ለሊቃውንቱና ለመነኮሳቱ፤ ለቀሳውስቱና ለዲያቆናቱ ለመምሕራኑና ለተማሪዎቹ ሁሉ ለልብሳቸውና ለምግባቸው፤ ለሌላውም ችግራቸው ሁሉ እንዲሆን የመንግሥቱን ሲሶ እንዲወስዱ ነው።

ሥርዋጽ። በዮዲት መንግሥት ፵ ዓመት በዛጔ ወገኖች መንግሥት ፫፻፴፫ ዓመት በድምሩ ፫፻፸፫ ዓመት የቤተ ክርስቲያናት ርስትና ጉልት ሁሉ በመንግሥት እጅ ሆኖ ነበርና ነአኵቶ ለአብ መንግስትን ለሚገባው ለቀዳማዊ ምኒልክ ዘር ለይኩኖ አምላክ ሲመልስ የቤተ ክርስቲያንም ርስትና ጉልት ለሚገባው ለሊቀ ካህናቱ ለአዛርያስ ዘር ለአቡነ ተክለ ሃይማኖት መመለሱ ነው። የሲሶ መንግሥትም ትርጓሜው ይህ ነው እንጂ አቡነ ተክለ ሃይማኖት የኢትዮጵያ መንግሥት ከሶስት ተከፍሎ አገር ግዛቱን ወሰዱ ማለት አይደለም።

ይኸውም ቢሆን በታሪኩ እንደ ተጻፈ ነአኵቶ ለአብ ከአቡነ ተክለ ሃይማኖት ጋራ ሲነጋገር እንደ ጥንቱ ጳጳስ ከምድረ ግብጽ እየተሾመ ይምጣ አላቸው ይላል። የብሩስን መጀመሪያ መጽሐፉን ፭፻፴፬ ገጽ ተመልከት።

በዚህ አካሔድ ነአኵቶ ለአብ ይህን ሲሶ መንግሥት መልሶ መስጠቱ አቡነ ተክለ ሃይማኖት ጳጳስም ቢሆኑ የኢትዮጵያ ተወላጅ መሆናቸውን አስበው ነው እንጂ ከምድረ ግብጽ ሌላ ጳጳስ ሲመጣ ይህ ሲሶ መንግሥት የተባለው ወደ መንግሥት እጅ እንዲመለስ ያሰበ ይመስላል። የአቡነ ተክለ ሃይማኖትን ጳጳስነት ወደ ፊት ከስፍራው ስንደርስ እንጽፈዋለን።

ታሪክ። አቡነ ተክለ ሃይማኖትም ነአኵቶ ለአብ ያቀረበውን የቃል ኪዳን አሳብ ለይኩነ አምላክ አስታውቀው በግዝትና በመሐላ አስታረቋቸው። ዕርቁ ግን በአቡነ ተክለ ሃይማኖት አማካይነት ተላልከው ነው እንጂ ይኩኑ አምላክ ወደ ላስታ ሔዶ ወይም ነአኵቶ ለአብ ወደ ሸዋ መጥቶ ዓይን ለዓይን ተያይተው ቃል ለቃል ተነጋግረው አይደለም።

ከዚህም በኋላ አቡነ ተክለ ሃይማኖት በጳጳስነታቸው ቅብዓ መንግሥቱን አሰናድተው ይኩኑ አምላክን ስለ ቀቡት ለጊዜው በሸዋ፤ ነአኵቶ ለአብ ከሞተ በኋላ ግን በሙሉ ኢትዮጵያ ነገሠ። እንደ ቃል ኪዳናቸውም የዛጔ ዘር የሚሆን የላሊበላ ልጅ ይትባረክ የተባለው እልመክኑን በላስታ ብቻ ነገሠ።

አንባቢዎች ሆይ፤ በላስታ ቤተ መንግሥት አንድ አውራ ዶሮ የእኔን ራስ የበላ ይነግሣል እያለ ሲጮህ ንጉሡ እልመክኑን ሰምቶ ለአቡነ ተክለ ሃይማኖት ነገራቸው። አቡነ ተክለ ሃይማኖትም አሳርደህ ብላው ብለው ስለ መከሩት ወጥ ቤቱን ጠርቶ ይህን ዶሮ አሳርደሽ ወጥ ሰርተሽ አቅርቢልኝ ብሎ ከነገራት በኋላ የዶሮውን እራስ ንጉሡ የማይበላ መስሏት ጣለችውና ይኩኖ አምላክ አግኝቶ በልቶ ነገሠ ተብሎ እንደ ተረት የተጻፈውን ታሪክ ሳልጽላችሁ በመቅረቴ እንዳታዝኑ እለምናችኋለሁ። አለመጻፌ እውነትን ፈላጊዎች ከሆናችሁ የተረት ነገር አያስፈልጋችሁም ብዬ ነው።

ይኩኑ አምላክ በአቡነ ተክለ ሃይማኖት ጸሎትና እርዳታ ያባቶቹ መንግሥት በተመለሰለት ጊዜ በትግሬና ባማራ አገር አንዳንድ የዮዲትና የዛጔ ወገኖች እንዲገኙ ከማወቁ የተነሣ ሁለተኛ በመንግሥቱ ላይ ሁከት እንዳይነሣበት ስለ ፈራ ወደ አክሱምና ወደ አማራ አገር መሔዱን ትቶ ዋና ከተማውን በሸዋ ውስጥ በተጉለት አውራጃ አደረገ።

በልጅ ልጆቹ ዘመን ግን የሸዋ መንግሥት ዋና ከተማ የረር ሆኖ ነበር።

እንግዴህ የነገሥታቱን ስምና ቁጥር፣ የነገሡበትንም ዘመን እንጽፋለን።

|  |  |  |
| --- | --- | --- |
| ስማቸውና ቁጥራቸው። | የነገሡበት ዘመን። | ከክርስቶስ ልደት በኋላ። |
| ፩ ይኩኖ አምላክ | ፲፭ | ከሺ፪፻፶፫ - ሺ፪፻፷፰ |
| ፪ ዓግብአ ጽዮን | ፱ | ሺ፪፻፷፰ - ሺ፪፻፸፯ |
| ፫ ጽንፈ አርእድ | ፩ | ሺ፪፻፸፯ - ሺ፪፻፸፰ |
| ፬ ሕዝበ አሰገድ | ፩ | ሺ፪፻፸፰ - ሺ፪፻፸፱ |
| ፭ ቅድመ አሰገድ | ፩ | ሺ፪፻፸፱ - ሺ፪፻፹ |
| ፮ ጃን አሰገድ | ፩ | ሺ፪፻፹ - ሺ፪፻፹፩ |
| ፯ ሰብአ አሰገድ | ፩ | ሺ፪፻፹፩ - ሺ፪፻፹፪ |
| ፰ ውድም አርእድ | ፲፭ | ሺ፪፻፹፪ - ሺ፪፻፺፯ |
| ፱ አምደ ጽዮን | ፴ | ሺ፪፻፺፯ - ሺ፫፻፳፯ |
| ፲ ሰይፈ አርእድ | ፶፰ | ሺ፫፻፳፯ - ሺ፫፻፶፭ |
| ፲፩ ውድም አስፈሬ | ፲ | ሺ፫፻፶፭ - ሺ፫፻፷፭ |
| ፲፪ ዳዊት | ፴ | ሺ፫፻፷፭ - ሺ፫፻፺፭ |
| ፲፫ ቴዎድሮስ | ፬ | ሺ፫፻፺፭ - ሺ፫፻፺፱ |
| ፲፬ ይስሐቅ | ፲፭ | ሺ፫፻፺፱ - ሺ፬፻፲፬ |
| ፲፭ እስክንድር | ፮ ወር |  |
| ፲፮ ሕዝበ ናኝ | ፬ | ሺ፬፻፲፬ - ሺ፬፻፲፰ |
| ፲፯ በድል ናኝ | ፩ | ሺ፬፻፲፰ - ሺ፬፻፲፱ |
| ፲፰ አምደ ጽዮን | ፯ | ሺ፬፻፲፱ - ሺ፬፻፳፮ |
| ፲፱ ዘርአ ያዕቆብ | ፴፬ | ሺ፬፻፳፮ - ሺ፬፻፷ |
| ፳ በእደ ማርያም | ፲ | ሺ፬፻፷ - ሺ፬፻፸ |
| ፳፩ እስክንድር | ፲፮ | ሺ፬፻፸ - ሺ፬፻፹፮ |
| ፳፪ አምደ ጽዮን | ፩ | ሺ፬፻፹፮ - ሺ፬፻፹፯ |
| ፳፫ ናዖድ | ፲፫ | ሺ፬፻፹፯ - ሺ፭፻ |
| ፳፬ ልብነ ድንልግ | ፴ | ሺ፭፻ - ሺ፭፻፴ |
| ፳፭ ገላውዴዎስ | ፲፱ | ሺ፭፻፴ - ሺ፭፻፵፱ |
| ፳፮ ሚናስ | ፬ | ሺ፭፻፵፱ - ሺ፭፻፶፫ |

ልብነ ድንግል በነገሠ በ፲፭ ዓመ ግራኝ መሐመድ የተባለ እስላም ከዘይላ ተነሥቶ በአዳል አገር አልፎ መጥጦ የኢትዮጵያን ሕዝበ ክርስቲያን ገደለ። መጻሕፍትና አብያተ ክርስቲያናትን አቃጠለ። ንጉሡ ልብነ ድንግልም ከሸዋ ተነሥቶ ወደ ትግሬ ተሰደደ። በዚያውም በተሰደደበት አገር አረፈና በደብረ ዳሞ ተቀበረ።

ነገር ግን በሕይወቱ ሳለ የፖርቱጊዝ ንጉሥ ረዳቶች የሚሆኑ ወታደሮችና ጠመንጃ እንዲልክለት መላክተኛ ልኮ ነበርና እርሱ ከሞተ በኋላ ልጁ ገላውዴዎስ ነግሦ ሳለ ፬፻ የፖርቱጊዝ ወታደሮች ወደ ኢትዮጵያ ደረሱ። በነእርሱም እርዳታ ገላውዴውስ ከግራኝ መሐመድ ጋራ ተዋግቶ ድል አድርጎስለ ገደለው የኢትዮጵያ ሕዝብ ክርስቲያን ትልቅ ዕረፍት አገኙ። አብያተ ክርስቲያናትም እንደ ገና ታነጹ።

በአጼ ገላውዴዎስም ዘመን የመጡት ፖርቱጊዞች በእነርሱ እርዳታ ግራኝ መሐመድ ድል ሆኖ ስለ ሞተ በንጉሥ ገላውዴዎስ ላይ የትዕቢት ሥራ ይሰሩበት ጀመር። እንዲያውም አባትህ ልብነ ድንግል የኢትዮጵያን እኩሌታ እሰጣለሁና ወታደሮች ላክልኝ ብሎ ከፖርቱጊዝ ንጉሥ ጋራ እንደ ተዋዋለ ውል ኢትዮጵያን ከፍለህ ስጠን አሉት።

ገላውዴውስም በዚህ ነገር እጅግ ስለ ተቆታ አባቴ ይህን የመሰለ ውል አልተዋዋለም። ነገር ግን በኢትዮጵያ ለመኖር ብትፈልጉ እንደ ማናቸውም እንደ ኢትዮጵያ ሕዝብ ሆናችሁ ለመኖር እፈቅድላችኋለሁ። ከእንግዴህም ወዴህ ከኢትዮጵያ ሰንደቅ ዓላማ በቀር የፖርቱጊዝን ሰንደቅ ዓላማ ባገሬ ውስጥ አትያዙ ብሎ አዘዛቸው።

ሚናስም በነገሠ ጊዜ ከፖርቱጊዞች ጋራ ከገላውዴዎስ የበለጠ ጠብ አነሣ። ጳጳሳቸውን እንድርያስ አቤዶንም ሊገድለው ነበር። ነገር ግን ንግሥቲቱና ባለማሎቹ ይህን የማይገባ ክፉ ሥራ እንዳይሰራ ስለ ከለከሉት የመግደል አሳቡን ትቶ በግድ ወደ ምጥዋ ሰደደው።

የቀዳማዊ ምኒልክ መንግሥት ወደ ይኩኖ አምላክ ከተመለሰበት ከሺ፪፻፶፫ ዓ.ም አጼ ሠርጸ ድንግል እስከ ነገሠበት እስከ ሺ፭፻፶፫ ዓ.ም በኢትዮጵያ የነገሡ ነገሥታት ፳፮ ናቸው። ዘመኑም ፫፻፩ ዓመት ይሆናል።

**ምዕራፍ ፰።**

**የጎንደር መንግሥት።**

አፄ ሠርፀ ድንግል ከነገሠበት ከሽ፭፻፶፫ ጀምሮ ኢትዮጵያ መሳፍንት መግዛት እስከ ጀመሩበት እስከ ሺ፯፻፸፯ ዓመት ድረስ።

አፄ ልብነ ድንግል በግራኝ መሐመድ ጦርነት ምክንያት ሸዋን ለቆ ወደ አማራ አገር ከሔደ በኋላ ምንም እንኳ ልጁ ገላውዴዎስ ግራኝ መሐመድን ድል አድርጎ መንግሥቱን አደላድሎ ቢይዝ ወደ ሸዋ ለመመለስ አላሰበም። ነገር ግን በዚያው ባማራው አገር ከትግሬ ወደ በጌምድር ወደ ጎጃም እየተመላለሰ ዘመኑም አሣለፈ።

ልጁ ሚናስም ባማራው አገር እየተዛወረ ያንኑ አጭሩን ዘመኑን ጨረሰ እንጂ ወደ ሸዋ አልተመለሰም። ነገር ግን ለጎንደር አቅራቢያ ከሚሆን በቤጌምድር ውስጥ ትንሽ ከተማ ሠርቶ ነበርና ልጁ ሠርፀ ድንልግ በዚያ ስለ አደገ ከነገሠም በኋላ ከተማውን በዚያው አውራጃ ስለ አደረገ የጎንደር መንግሥት በሠርፀ ድንግል ተጀመረ ይባላል።

እንግዲህ የነገሥታቱን ስምና ቁጥር የነገሡበትንም ዘመን እንጽፋለን።

|  |  |  |
| --- | --- | --- |
| ስማቸውና ቁጥራቸው | የነገሡበት ዘመን | ከክርስቶስ ልደት በኋላ |
| ፩ ሠርፀ ድንግል | ፴፫ | ሺ፭፻፶፫ - ሺ፭፻፹፯ |
| ፪ ያዕቆብ | ፯ | ሺ፭፻፹፯ - ሺ፭፻፺፬ |
| ፫ ዘንድል | ፩ | ሺ፭፻፺፬ - ሺ፭፻፺፭ |
| ፬ ሱስንዮስ | ፳፰ | ሺ፭፻፺፭ - ሺ፮፻፳፫ |
| ፭ ፋሲል (ፋሲለደስ) | ፴፮ | ሺ፮፻፳፫ - ሺ፮፻፶፱ |
| ፮ ዮሐንስ ፩ኛ | ፲፭ | ሺ፮፻፶፱ - ሺ፮፻፸፬ |
| ፯ ኢያሱ አድያም ሰገድ | ፳፬ | ሺ፮፻፸፬ - ሺ፮፻፺፰ |
| ፰ ተክለ ሃይማኖት ፩ኛ | ፪ | ሺ፮፻፺፰ - ሺ፯፻ |
| ፱ ቴዎፍሎስ | ፫ | ሺ፯፻ - ሺ፯፻፫ |
| ፲ ዮስጦስ | ፭ | ሺ፯፻፫ - ሺ፯፻፰ |
| ፲፩ ዳዊት | ፭ | ሺ፯፻፰ - ሺ፯፻፲፫ |
| ፲፪ በካፋ | ፱ | ሺ፯፻፲፫ - ሺ፯፻፳፪ |
| ፲፫ ኢያሱ ብርሃን ሰገድ | ፳፭ | ሺ፯፻፳፪ - ሺ፯፻፵፯ |
| ፲፬ ኢዮኣስ | ፲፭ | ሺ፯፻፵፯ - ሺ፯፻፷፪ |
| ፲፭ ዮሐንስ ፪ኛ | ፩ | ሺ፯፻፷፪ - ሺ፯፻፷፫ |
| ፲፮ ተክለ ሃይማኖት ፪ኛ | ፯ | ሺ፯፻፷፫ - ሺ፯፻፸ |
| ፲፯ ሰሎሞን | ፪ | ሺ፯፻፸ - ሺ፯፻፸፪ |
| ፲፰ ተክለ ጊዮርጊስ | ፭ | ሺ፯፻፸፪ - ሺ፯፻፸፯ |

ሠርፀ ድንግል ከነገሠበት ከሺ፭፻፶፫ እስከ ጎንደር መንግሥት መጨረሻ እስከ ተክለ ጊዮርጊስ በጎንደር ቤተ መንግሥት ሆነው ኢትዮጵያን የገዙ ነገሥታት ፲፰ ናቸው። ዘመኑም ፪፻፳፬ ዓመት ይሆናል።

ከነዚህም ከ፲፰ቱ ነገሥታት ውስጥ ስማቸው እጅግ የታወቀና ታሪካቸው የበዛው የሠርፀ ድንግል የሱስንዮስ፣ የፋሲል፣ የኢያሱ፣ አድያም ሰገድ የነዚህ የአራቱ ነው። ምክንያቱም ዋናውን የኢትዮጵያን ነገሥታት ታሪክ በሙሉ በምንጽፍበት ጊዜ ገልጠን እንጽፈዋለን።

**ምዕራፍ ፱።**

የጎንደር መንግሥት የሚባለው ከተጨረሰበት ከሺ፯፻፸፯ ዓ.ም ጀምሮ ቴዎድሮስ እስከ ነገሠበት እስከ ሺ፰፻፵፭ ዓ.ም ዘመነ መሳፍንት የሚባለው።

የጎንደር መንግሥት በአጼ ተክለ ጊዮርጊስ ዘመን ከተጨረሰ በኋላ ኢትዮጵያን የቤጌምድርና የጎጃም የስሜንና የትግሬ የላስታና የሸዋ መሳፍንት እየተካፈሉ እንደ ፈቃዳቸው ይገዙት ጀመር።

አንዳንድ ሰዎች ለግዥና ለተገዥ የፍጥረት ደረጃ እንዳለው አስመስለው ይናገራሉ።

እኛ ግን ከመጻሕፍት እንዳነበብነውና አባቶቻችን እንደ ነገሩን ልዑል እግዚአብሔር ብቻ የሰውን ልብ ይመረምራልና ከመረመረ በኋላ በእውነተኛ ፍርዱ ከፍተኛውን ዝቅ፣ ዝቅተኛውን ከፍ ያደርጋል እንላለን እንጂ ሰው ሁሉ በፍጥረቱ ገዥ ወይም ተገዥ እየሆነ ተፈጥሯል አንልም።

እነሆ ይህን የሚያስረዳን ነገር እስራኤል የአብርሃም ልጆች በመሆናቸው ጌቶች ነበሩ። ወደ ምድረ ግብጽ ተሰደው ከወረዱ በኋላ ግን ለግብጾች እንደ ባሮች ሆነው እየተገዙ ኖረዋል የሐዋ ሥራ ምዕ ፯ ቍ ፮።

እንደዚሁ ሁሉ እግዚአብሔር በእውነተኛ ፍርዱ ገዥዎችና አዛዦች የነበሩትን የጎንደር ነገሥታትን ዝቅ አድርጎ ተገዥዎችና ታዛዦች የነበሩትን መሳፍንቱን ከፍ አድርጎ ኃይሉንና አዋቂነቱን ለኢትዮጵያ ሕዝብ ለመግለጥ ሲል ይህን አደረገ እንላለን እንጂ የፍጥረት ደረጃ መኖሩን ለመግለጥ አደረገው አንልም።

እነዚህም መሳፍንቶች የኢትዮጵያን አውራጃዎች እየተካፈሉ ፷፰ ዓመት ያህል ገዝተዋል።

ስማቸውና ግዛታቸውም ከዚህ ቀጥሎ ያለው ነው።

|  |  |
| --- | --- |
| ስማቸው። | ግዛታቸው። |
| ፩ ራስ ወልደ ሥላሴ | ትግሬ |
| ፪ ራስ ኃይሉ | ጎጃም |
| ፫ ራስ መርድ። | ጎጃም |
| ፬ ራስ ገብሬ | ስሜን |
| ፭ ራስ ወንድ ወሰን | ላስታ |
| ፮ ራስ አሊ ትልቁ | ቤጌምድር |
| ፯ ራስ አሊጋዝ | ቤጌምድር |
| ፰ ራስ አሥራት | ቤጌምድር |
| ፱ ራስ ወልደ ገብርኤል | ቤጌምድር |
| ፲ ራስ ጉግሣ | ቤጌምድር |
| ፲፩ ራስ ይማም | ቤጌምድር |
| ፲፪ ራስ ማርዬ | ቤጌምድር |
| ፲፫ ደጃዝማች ሳባጋዲስ | ትግሬ |
| ፲፬ ራስ ዶሪ | ቤጌምድር |
| ፲፭ ራስ አሊ ትንሹ | ቤጌምድር |
| ፲፮ ደጃዝማች ውቤ | ትግሬና ሰሜን |
| ፲፯ መርድ አዝማች አስፋ ወሰን | ሸዋ |
| ፲፰ ራስ ወሰን ሰገድ | ሸዋ |
| ፲፱ ንጉሥ ሣህለ ሥላሴ | ሸዋ |

የሸዋ መሳፍንት ግን የአጼ ልብነ ድንግል ዘር ናቸውና በዚያ ዘመን የንጉሥነት ጊዜያቸው አልደረሰም ነበር ማለት ነው እንጂ እንደ ሌሎቹ መሳፍንቶች ሳይገባቸው በኃይል እየተነሡ ገዝተዋል ማለት አይደለም።

ኢትዮጵያውያንም ተካፍለው ሲገዙ የነበሩ መሳፍንቶች ምንም ጊዜ ቢመቻቸውና ምንም ኃይለኞች ቢሆኑ ባንድ ወገን የመንግሥት ዘር አለመሆናቸውን ስለ አወቁ በሁለተኛውም ወገን የዘውድና የንጉሥነት ክብር ትልቅ በመሆኑ ስለ ተረዱት በሶስተኛውም ወገን በመካከላቸው ፍቅርና አድነት ከላመኖሩ የተነሣ ስለ ተፈራሩ ዘውድ ለመጫን ንጉስ ለመባል አልደፈሩም። ነገር ግን በቀድሞ ዘመን እንደ እሥር እየሆኑ ወህኒ በሚባል ተራራ ከሚኖሩት ከመንግሥት ልጆች የመረጡትን አንዳንዱን እያወረዱና እያነገሡ በጎንደር ቤተ መንግሥት እያስቀመጡ አገሩን እርሱ ተካፍለው ይገዙ ነበር።

እንግዴህ በዚያ ዘመን የኢትዮጵያን አውራጆች ተካፍለው ሲገዙ የነበሩትን የመሳፍንቶቹን ሁሉ ታሪክ ለመጻፍ አሁን ጊዜ የለንምና በቤጌምድር የነበሩትን መሳፍንቶች ታሪክ ብቻ ባጭሩ እንጽፋለን።

በአጼ ልብነ ድንግል ዘመን በሺ፭፲፭ ዓ.ም ግራኝ መሐመድ ከዘይላ ተነሥቶ ወደ ኢትዮጵያ መጥቶ ኢትዮጵያን ሲያጠፋ ሼህ ኡመር የሚባል ሰው የብር እርኮትና የብር ዘንግ ይዞ ከአረብ አገር መጥቶ በየጁ ይኖር ጀመር። የብር እርኮትና የብር ዘንግም ይዞ ስለ አዩት በየጁ የሚኖሩ ሰዎች ያከብሩትና ይፈሩት ነበር።

ሼህ ኡመርም ብዙ ሴቶች አግብቶ ብዙ ልጆች ወለደ። የልጆቹም መኖሪያ በዚያው ባባታቸው ቦታ ባንድነት ስለ ሆነ ቦታው ወረሼህ ተባለ። ትርጓሜውም የሼህ ወገኖች የሼህ መንደር ማለት ነው። በዘመን ብዛት ግን ወረ ሲህ ተባለ።

በሼህ ኡመር ልጆች በኩሩ ወሌ ይባል ነበር። ወሌ አብዬን ወለደ። አብዬም ወንድ ልጅ ቢወልድ በአባቱ ስም ወሌ ብሎ ጠራው።

ወሌ አባ ገትዬን። አባ ገትዬ ሴሩ ጓንጉልን ወለደ። ሴሩ ጓንጉል የክርስቲያን ሃይማኖት ተቀብሎና ተጠምቆ ክርስቲያን ሆነ።

እርሱም በመልኩ ማማር ላይ ስመ ጥሩ ፈረሰኛና ጀግና ነበር። በዚህም ምክንያት በቤተ መንግሥት እጅግ የታወቀና የከበረ ስለሆነ የላስታና የሰላዋን ባላባት የራስ ፋሪስን ልጅ ወይዘሮ ገለቡን አግብቶ ትልቁን ራስ አሊን። ወይዘሮ ከፈይን። ራስ አሊጋዝን ወለደ።

ራስ አሊ ፍርድ በመጠንቀቁና ድሀ በመጠበቁ ቤተ ክርስቲያንም በመስራቱ ትልቁ አሊ የመባል ስም አገኘ።

ራስ አሥራትና ራስ ወልደ ገብርኤል ስድስት ዓመት ያህል ብቻ ጣልቃ ገብተው ቤጌምድር ገዝተዋል እንጂ የቀሩት ሰባቱ መሳፍንቶች ሁሉም የሴሩ ጓንጉል ወገኖች ወረ ሲሆች ናቸው።

የግዛታቸውም ተራ ከዚህ ቀጥሎ የተጻፈው ነው።

|  |  |  |
| --- | --- | --- |
| ስማቸውና ቁጥራቸው | የግዛታቸው ዘመን። | ከክርስቶስ ልደት በኋላ። |
| ፩ ራስ አሊ ትልቁ | ፬ | ከሺ፯፻፸፯ - ሺ፯፻፹፩ |
| ፪ ራስ አሊጋዝ | ፭ | ሺ፯፻፹፩ - ሺ፯፻፹፮ |
| ፫ ራስ አሥራት  ፬ ራስ ወልደ ገብርኤል | ፮ | ሺ፯፻፹፮ - ሺ፯፻፺፪ |
| ፭ ራስ ጉግሣ | ፳፮ | ሺ፯፻፺፪ - ሺ፰፻፲፰ |
| ፮ ራስ ይማም | ፪ | ሺ፰፻፲፰ - ሺ፰፻፳ |
| ፯ ራስ ማርዬ | ፫ | ሺ፰፻፻፳ - ሺ፰፻፳፰ |
| ፰ ራስ ዶሪ | ፫ ወር |  |
| ፱ ራስ አሊ ትንሹ | ፳፪ | ሺ፰፻፳፫ - ሺ፰፻፵፭ |

በነዚህም በመሳፍንቱ ዘመን ሙሉ ሥልጣን ሳያገኙ ለስሙ ብቻ ዘውድ እየቻኑ በጎንደር ቤተ መንግስት ይቀመጡ የነበሩ ትውልዳቸው ከቀዳማዊ ምኒልክ ወገን የሆነ ነገሥታት ስማቸውና ቁጥራቸው ከዚህ ቀጥሎ ያለው ነው።

፩ ኢያሱ ፫ኛ (በዓለ ጽጋብ)።

፪ ሕዝቅያስ

፫ በእደ ማርያም ፪ኛ።

፬ ሰሎሞን ፪ኛ።

፭ ዮናስ።

፮ ድሜጥሮስ።

፯ ጓሉ (ዕጓለ ጽዮን)።

፰ ኢዮአስ።

፱ ጊጋር።

፲ በእደ ማርያም ፫ኛ።

፲፩ ኢያሱ ፬ኛ።

፲፪ ገብረ ክርስቶስ።

፲፫ ሣህሉ (ሣህለ ድንግል)።

፲፬ ዮሐንስ ፫ኛ።

እነዚህም ዘውድ እየጫኑ በጎንደር ቤተ መንግሥት የሚቀመጡት ነገሥታት በመሳንፍቱ ዘንድ እንደ አበባ ነበሩ። ልጆች በአበባ ደስ እንዲላቸው መስፋንቱም አገሩን እነርሱ እየገዙ ለደስታቸው ብቻ ነገሥታቱን ያነግሡ ነበር።

አንዱ መስፍን ኃይል አግኝቶ በጌምድርን ሲገዛ የፊተኛው መስፍን ያነገሠውን ንጉሥ ከጎንደር አወጥቶና በግዞት ስፍራ አስቀምጦ ሌላውን የመንግሥት ዘር እየመረጠ ያነግሥ ነበር።

እንዲያውም አንዱ መስፍን እንደ ፈቃዱ አንዱን እያስወጣና እየመለሰ ያነግሥ ነበር። አጼ ተክለ ጊዮርጊስ ሶስት ጊዜ፤ አጼ ጊጋርን ሁለት ጊዜ አጼ ሣህሉን ሁለት ጊዜ እየመላለሱ አንግሠዋቸዋል።

ከነዚሁም ውስጥ ሶስት ወር ብቻ አራት ቀንም እየነገሡ የለቀቁ አሉ።

የወይዘሮ ከፈይ ልጅ ደጃች አሉላ ከወሎ ይማሞች ወይዘሮ መነንን አግብቶ ራስ አሊን ወልዶ ነበርና ራስ አሊ የቤጌምድር መስፍን በሆነ ጊዜ ከነገሥታቱ ዘር ዮሐንስ ፫ኛ የተባለውን ስለ አነገሠ እናቱ ወይዘሮ መነን አጼ ዮሐንስ አግብታ እቴጌ ተባለች። ነገር ግን ከዚህ እብላይ የቆጠርናቸው መሳፍንቶች ምንም እንኳ ዘውድ ጭነው ባይነግሡ የነገሥታቱን ኃይል እያደከሙም መንግሥቱን መያዛቸው አልቀረም ነበርና እግዚአብሔር ክፉን በክፉ የሚያጠፋ ስለ ሆነ በእርሱም ላይ ኃይለኛ ንጉሥ ቴዎድሮስን አስነሥቶ እንዲጠፉ አደረጋቸው።

**ምዕራፍ ፲።**

ዘመነ መሳፍንት ካለፈ በኋላ በኃይልና በጉልበት የነገሡ ነገሥታት ስምና ቁጥር።

|  |  |  |
| --- | --- | --- |
| ስማቸውና ቁጥራቸው። | የነገሡበት ዘመን | ከክርስቶስ ልደት በኋላ |
| ፩ ቴዎድሮስ ፪ኛ | ፲፭ | ከሺ፰፻፵፭ - ሺ፰፻፷ |
| ፪ ተክለ ጊዮርጊስ ፪ኛ | ፫ | ሺ፰፻፷ - ሺ፰፻፷፫ |
| ፫ ዮሐንስ ፫ኛ | ፲፰ | ሺ፰፻፷፫ - ሺ፰፻፹፩ |

አጼ ቴዎድሮስ በመንግሥቱ መጀመሪያ ፍርድ አዋቂ ድሀ ጠባቂ ንጉሥ ነበር። ኋላ ግን የኢትዮጵያ ሕዝብ በያውራጃው እየሸፈተ ስለ አስቸገረው እየተበሳጨ የብዙ ሰው ደም አፈሰሰ አገሩንም አጠፋ።

የግዛቱም ፍጻሜ ሲደርስ የእንግሊዝን መንግሥት ቆንስልና ሌሎችንም ወንጌልን ለማስተማር የመጡትን መምሕራን ስለ አሠረ በዚህም ምክንያት የእንግሊዝ መንግሥት ብዙ የህንድ ወታደሮች አዘመተበት። አጼ ቴዎድሮስም በእንግሊዝ ወታደር እጅ እንዳይሞት የገዛ ሽጉጡን ጠጥቶ መቅደላ ላይ አረፈ።

አጼ ቴዎድሮስን የመሰለ ጨካኝ ንጉሥ ሁለተኛ እንዳይነግሥባት ኢትዮጵያ እጆቿን ወደ እግዚአብሔር ዘርግታ ትለምናለች።

አጼ ተክለ ጊዮርጊስ በኢትዮጵያ ሕዝብ ሁሉ የተወደዱና ለድሀ የሚራሩ ንጉሥ ነበሩ። ነገር ግን አጼ ዮሐንስ በኃይል ስለ ተነሱባቸው በጦርነት ውስጥ ድል ሆነው ተያዙና በደብረ አባሰላማ እንደ ታሰሩ አረፉ።

አጼ ዮሐንስ ስመ ጥሩ ጀግና በመሆናቸው ላይ መሐላ አክባሪ እግዚአብሔርን ፈሪ ነበሩ። ስለ ኢትዮጵያም ትልቅ ቅንዓት ነበራቸው። በዘመናቸውም ሁለት ትልልቅ ስራ ሰርተዋል።

፩ኛ ትልቅ ሥራ። የኢትዮጵያ ንጉሠ ነገሥት ከተባልሁ በበታቼ ነገሥታትን ማንገሥ ይገባኛል ብለው በሸዋ ንጉሥ ምኒልክን በጎጃም ንጉሥ ተክለ ሃይማኖትን አንግሠዋል።

፪ኛው ትልቅ ሥራ። ሀገሬ ኢትዮጵያ ሰፊ ሕዝብዋም ብዙ ስለ ሆነ አንድ ሊቅ ጳጳስ እየዞረ ለማስተማርና ለመስበክ አይችልም ብለው ከእስክንድርያ አራት ጳጳሳት አስመጥተዋል።

ነገር ግን እውነተኛውን ትምህርት ያልተማሩ አንዳንድ ካህናት ባጠገባቸው ከማኖራቸው የተነሣ የዚያን ምክር እየተከተሉ እስላሞችን ሌሎችንም በሃይማኖት ያልመሰሏቸውን ሰዎች ትምባህም የሚጠጡትን ሰዎች በአካላቸውና በርስታቸው በገንዘባቸውም ስለ ቀጧቸው የውጭ አገር ጸሐፊዎች ታሪካቸውን አበላሽተው ጽፈውባቸዋል።

ቢሆንም በሀገራቸው ድንበር ላይ ደማቸውን አፍስሰው ስለ ሞቱ ኢትዮጵያን በሚወዱ ሰዎች ዘንድ ስማቸው ለዘላለም አይረሳም።

**ምዕራፍ ፲፩።**

**የሸዋ መንግሥት ባላባቶች።**

አጼ ልብነ ድንግል በነገሠ በ፲፭ኛው ዓመት በሺ፭፻፲፭ ዓ.ም ግራኝ መሐመድ የተባለ እስላም ከዘይላ ተነሥቶ በአዳል አገር አልፎ ወደ ሸዋ መጥቶ ከልብነ ድንግል ጋራ ጦርነት ገጥሞ ቢዋጋ ልብነ ድንግል ድል አድርጎ መለሰው።

ደግሞ ከሁለት ዓመት በኋላ እንደ ገና ተመልሶ መጥቶ ጦርነት ቢገጥም ልብነ ድንግል ድል ሆኖ እስከ ዋና ከተማው እስከ ሽብራ ኩሬ ሸሽቶ አመለጠ። ነገር ግን ግራኝ መሐመድ ተከታትሎ ስለ ደረሰበት ሸዋን ትቶ ወደ አማራ አገር ለመሔድ ተነሣ።

በመንዝም አውራጃ በደረሰ ጊዜ ለታላቁ ልጁ ለአቤቶ ያዕቆብ ልብሰ መንግሥቱን ሰጥቶ መንዝ ላይ ትቶት ሔደ አቤቶ ያዕቆብም የልብነ ድንግል ልጅ መሆኑ በግራኝ መሐመድ ዘንድ ሳይታወቅበት እንደ አንድ ተራ ባላገር ሆኖ በመንዝ ሲኖር ገራም ፋሲልንና ሥግወ ቃልን ወለደ።

ከዚህም በኋላ አባቱ ልብነ ድንግል ሞቶ ወንድሙ ገላውዴዎስ በትግሬና ባማራ አገር ነግሦ ሳለ አቤቶ ያዕቆብ አረፈ። ሰር ዋሊስ ቡጅ የጻፈውን መጀመሪያ መጽሐፉን ፫፻፳፪ ገጽ ሁለተኛ መጽሐፉን ፫፻፶፮ና ፫፻፸ ገጽ ተመልከት።

የአቤቶ ያዕቆብ ታላቁ ልጁ ገራም ፋሲል ከመንዝ ወደ ጎጃም ተሻግሮ ወይዘሮ ሐመልማል የተባለች ሴት አግብቶ ሱስንዮስን ወልዶ ሲኖር የቦረን ጋሎች ወደ ጎጃም ዘምተው እርሱን ገደለው ልጁን ሱስንዮስን ማርከው ወሰዱት።

ሱስንዮስንም ከሁለት ዓመት በኋላ በደጃዝማች አስቦ እርዳታ ወደ ጎጃም ተመልሶ መጥቶ በአጼ ሠርፀ ድንግል እናት በመንግሥት አድማስ ሞጋሳ ቤት እየተማረ አደገ።

ከዚህም በኋላ ንግሥት አድማስ ሞጋሳ አደራ ብላ ለልጅዋ ለአጼ ሠርፀ ድንግል ሰጠችው። ነገር ግን ከመንግሥት የተወለደ ሰው በንጉሥ ፊት የሚያጣላው ምቀኛ አያጣምና ከንጉሡ ከሠርፀ ድንግል ጋራ የሚያጣሉት ሰዎች እንደ ተነሡበት አውቆ ወደ ሸዋ መጥቶ ይኖር ነበር።

አጼ ሠርፀ ድንግልም ከሞተ በኋላ ልጁ ያዕቆብ በመልካም ዓይን አላየውም ነበርና ጦርነት ገጥመው ሲዋጉ ያዕቆብ ድል ሆኖ ሳለ ሞተ መንግሥቱን ወስዶ በኢትዮጵያ ነገሠ። ከተማውንም በጎንደር አጠገብ በደንቀዝ አደረገ። ጎንደርንም የቆረቆረው እሱ ነበርና ልጁ ፋሲልደስ በጎንደር ላይ እጅግ የተዋበ ቤተ መንግሥት ሰርቶ የጎንደር መንግሥት እየተባለ እስከ ተፍጻሚተ መንግሥት ተክለ ጊዮርጊስ እስከ ሺ፯፻፸፯ ዓመተ ምሕረት የአቤቶ ያዕቆብ ልጅ የገራም ፋሲል ልጆች ኢትዮጵያን ገዝተዋል።

የአቤቶ ያዕቆብ ታናሹ ልጁ ሥግወ ቃል ግን በዚያው በተወለደበት አገር በመንዝ ሲኖር ወረደ ቃልን ወለደ። ወረደ ቃልም ወይዘሮ ሰንበልትን ወልደ። ወይዘሮ ሰንበልትም አንድ የመንዝ ባላባት አግብታ ነጋሢን ወለደች፤ ነጋሢም እጅግ ኃይለኛ ብርቱ ሆነ።

በዚያም ዘመን የኢትዮጵያ ንጉሠ ነገሥት ኢያሱ አድያም ሰገድ ነበርና በነገሠ በ፲፩ ዓመት በሺ፯፻፷ ዓ.ም ወደ ሸዋ ስለ መጣ የሸዋ ባላባቶች ሁሉ በደስታና በክብር ተቀበሉት። በዚያም ጊዜ ከሸዋ ባላባቶች አንዱ መርድ አዝማች ዘሚካኤል የተባእልው ቅኔ አዋቂ ነበርና ለአጼ ኢያሱ ከዚህ ቀጥሎ የተጻፈውን ቅኔ አበረከተ።

በአስተናሥኦ ማሕሌት ወይባቤ።

ኢያሱ ንጉሥ ተቀበልናከ።

እመሰ ይደሉ እግዚኦ እምወሀብናከ ሰጊደ።

ወእምረሰይናከ አምላክ ዋህደ።

ባሕቱ አምላክ ዘእምቤተ ተወልደ።

ውስተ ደብረ ሲና አመ ወረደ።

በቅድመ ሙሴ ወአሮን ይቤ ገሃደ።

እንበሌየ ኢታምልኩ ባዕደ።

**\*\*\*\***

**ትርጓሜ**

ንጉሥ ኢያሱ ሆይ በዘፈንና በእልልታ ተቀበልንህ።

ጌታ ሆይ፣ የሚገባ ቢሆንስ ስግደትን በሰጠንህ ነበር።

አንድም አምላክንም ባደረግንህ ነበር።

ነገር ግን ከወገንህ (ከዳዊት) የተወሰደው አማል ወደ ደብረ ሲና በወረደ ጊዜ ከእኔ ሌላ አምላክ አታምልኩ ብሎ በሙሴና በአሮን ፊት በግልጥ ተናግሯል።

**\*\*\*\***

**አጭር ትርጓሜ**

ከዳዊት ወገን የተወልደድው አምላክ በደብረ ሲና በወረደ ጊዜ ከእኔ በቀር ሌላ አምላክ አታምልኩ ብሎ ባልተናገረስ አንተን አድያም ሰገድ ኢያሱን አምላክ አድርገን በሰገድንልህ ነበር ማለት ነው።

የሸዋ ባላባቶች አስቀድመው እርስ በርሳቸው ሲጣሉ ይኖሩ ነበርና አጼ ኢያሱ በምክርና በማስፈራራት ሁሉንም አስታረቃቸው።

አጼ ኢያሱም በደብረ ብርሃን ሰፍሮ ሳለ አቤቶ ነጋሢ መጥቶ የአጼ ልብነ ድንግል ዘር መሆኑን ተናግሮ ከአጼ ኢያሱ ጋራ ተዋወቀ። አጼ ኢያሱም የቁመቱን ዘለግታ የመልኩን ማማር ስለ አየ፤ ወዲያውም ወገኑና ዘመዱ መሆኑን ስለ ነገረው እጅግ ወደደው። የጋላውንም አገር እየወጋ እንዲያቀና ሹመት በለመነው ጊዜ አንተማ ወንድሜ አይደለህምን የፈለግኸውን እሰጥሃለሁ ብሎ ደስ በሚያሰኝ ቃል ተናገረው።

በዚያም ወራት አብቹ ዳጪ የሚባል የጋላ ባላባት ከቡልጋ እስከ ሞገር ውሀ ያለውን አገር ለመያዝና አጼ ኢያሱን ለመውጋት ማሰቡ በተወራ ጊዜ የአጼ ኢያሱ መኳንንቶች ስለ ፈሩበት ከደብረ ብርሃን ተነሥቶ በመንዝና በጃማ ዞሮ በሞረትና በመርሐ ቤቴ አድርጎ በደራ በኩል ተጉዞ በሐምሌ ወር ጎንደር ገባ። በሸዋም የቆየው አንድ ወር ብቻ መሆኑ ነው።

ነጋሢንም የጎንደርን ከተማ ለማሳየትና ከዘመዶቹ ለማስተዋወቅ ከሸዋ ይዞት ሄዶ ነበርና ከጥቂት ወራት በኋላ የብር ካራና የብር ጦር ነፍጥም ሰጥቶ፣ በቅወት በኩል ያለውን አገር አቅና ብሎ ሹመት ጨምሮ መልሶ ሰደደው።

ነጋሢም ወደ ሸዋ በደረሰ ጊዜ በሸዋ መኳንንቶችና ባላባቶች ፊት የተከበረና የተፈራ ሆነ። ዋና ቤቱንም አንጋች አድርጎ ወዲያና ወዲህ እየተዛወረ አገር ያቀና ጀመር።

እንደ ዘመኑም ልማድ ወደ ግዜ እየወጣ ወደ ሞፈር ውሀ እየሔደ ወደ አዳባይም እየወረደ በየጅረቱ (በየወንዙ) በመዋጋቱ ስሙ የታወቀና የተፈራ ሆነ። ብዙ ልጆችም ወለደ።

ነገር ግን በዚያ ዘመን ማኅተምና የሹመት ስም እጅግ ብርቅና ውድ ስለ ነበረ ነጋሢ ማኅተምና የሹመት ስም ከአጼ ኢያሱ ለመለመን እንደ ገና ወደ ጎንደር ሔደ።

አጼ ኢያሱም ማኅተምና የሹመት ስም ከሰጠው በኋላ በጎንደር በአጼ ኢያሱና በልጁ በተክለ ሃይማኖት መካከል በተነሣው ጠብ ምክንያት አገሩ ሁሉ ተሸብሮ ነበርና ነጋሢ ወደ ሸዋ የሚመለስበት መንገድ ቸግሮት በጎንደር ቆይቶ ሳለ አጼ ኢያሱን ልጁ ተክለ ሃይማኖት አስገደለና መንግሥቱን ወሰደ።

ነጋሢም ባልታወቀ ምክንያት ሞተና በጎንደር ከተማ ተቀበረ።

እርሱም ገና ሳይሞት ብር ካራዬንና ጦሬን ጋሻዬንም ለልጄ ለስብስቴ፤ የቀረውን ገንዘቤና አገሬን ለቀሩት ልጆቼ ሰጥቻለሁ ብሎ የኑዛዜ ቃሉ ወደ ሸዋ ልኮ ነበርና በዚሁ ብቻ ስብስቴ እልቅናውን ወሰደ።

ስብስቴም ዘመድና ወዳጁን ሁሉ ሰብስቦ በብዙ አጅብ ሆኖ ዶቃቂት ገብቶ ማንም ሳይሾመው በገዛ ራሱ መርድ አዝማች ተባለ።

ከጥቂት ዘመን በኋላ በገዛ ራሱ መርድ አዝማች ተብሏል። ነጋሪትም አስጭኗል። ለአጼም ግብር ከልክሏል ብለው ጠላቶቹ በአጼ በካፋ ላይ ስለ ከሰሱት ወደ ጎንደር ቢጠራ እንቢ ብሎ ቀረ። የሸዋ መኳንንትም ሊወጉት ቢያስቡ የማይችሉት ሆነ። በኋላ ግን ከዶባ ባላባት ልጅ የተወለደው ልጁ አብዬ ሸፈተና በሾላ ሜዳ ሲዋጉ ስብስቴ በጦር ተወግቶ ስለ ሞተ አብዬ ልጄ አልጋውን ያዘ።

እንግዴህ የሸዋ መንግሥት ባላባቶች ታሪክ ወደ ፊት የኢትዮጵያን ነገሥታት ታሪክ በሙሉ በምጽፍበት ጊዜ እንጽፈዋለንና አሁን ስማቸውንና ቁጥራቸውን ብቻ እንጽፋለን።

|  |  |  |
| --- | --- | --- |
| ስማቸውና ቁጥራቸው። | የነገሡበት ዘመን። | ከክርስቶስ ልደት በኋላ |
| ፩ ያዕቆብ | አልታወቀም። |  |
| ፪ ሥግወ ቃል |
| ፫ ወረደ ቃል |
| ፬ ሰንበልት |
| ፭ ነጋሢ | ፴፩ |  |
| ፮ ስብስቴ | ፲፭ |  |
| ፯ አብዬ | ፳፭ |  |
| ፰ አምኃ ኢየሱስ | ፴፬ |  |
| ፱ አስፋ ወሰን | ፴፩ |  |
| ፲ ወሰን ሰገድ | ፬ |  |
| ፲፩ ሣህለ ሥላሴ | ፴፫ዓ፬ወ |  |
| ፲፪ ኃይለ መለኮት | ፰ |  |
| ፲፫ ምኒልክ | ፵፰ዓ፬ወ |  |
| ፲፬ ኢያሱ | ፫ |  |
| ፲፭ ዘውዲቱ | ዛሬ ፲፫ኛ ዓመት |  |

እንግዴህ የሸዋ መንግሥት ባላባቶች ከአቤቶ ያዕቆብ እስከ ግርማዊት ዘውዲቱ ፲፬ መሆናቸው ነው። ዘመኑም ፪፻፵፫ ዓመት ይሆናል።

እነዚሁም የሸዋ መንግሥት ባላባቶች ከ፬ኛው ትውልድ ከስብስቴ ጀምሮ እስከ ፰ኛው ትውልድ አስፋ ወሰን መርድ አዝማች እየተባሉ ገዝተዋል።

ወሰን ሰገድ ግን በዘመኑ የነበሩ የጎንደር መሳፍንት መባላቸውን ስለ ሰማ ራስ ወርቅ አሥሮ በአዋጅ ራስ ተብሏል።

ሣህለ ሥላሴም የሸዋና የአዳል፣ የጋላና የጉራጌ ንጉሥ እየተባሉ ገዝተዋል።

ሣህለ ሥላሴ በእውቀታቸውና በደግነታቸው ስመ ጥሩ ነበሩ። ስለዚህ በእንግሊዝና በፈረንሳዊ አገር ዝናቸው ተሰማ። የውጭ አገርም ሰዎች ወደ አንኮበር መምጣት ጀመሩ። ወደ እንግሊዝ ንግሥት ወደ ቢክቶሪያ፣ ወደ ፈረንሳዊ ንጉሥ ወደ ሉዊ ፊልጵ ደብዳቤ መላላክና ውል መዋዋል ጀመሩ። ከዚህም በኋላ በጥቅምት ፲፪ በሺ፰፻፵ ዓ.ም አረፉና በአንኮበር ተቀበሩ።

ኃይለ መለኮትም የሸዋ ንጉሥ እየተባሉ ገዝተዋሉ ገዝተዋል። ሕዝቡ ግን አንዳንድ አጼ ኃይሉ ይላቸው ነበር።

ደግሞ አጼ ቴዎድሮስ ገና ደጃዝማች ካሣ ሲባል ከራስ አሊ ጋራ ጎጃም ላይ ተዋግተው ራስ አሊ ድል ሆኖ ከጎጃም ሸሽቶ ደራ ቢገባ የደራ ባላባት ዋቄ ዳቦ አሠረው። ንጉሥ ኃይለ መለኮትም ይህን ቢሰሙ ደራ ድረስ ገሥግሠው ሔደው ዋቄ ዳቦን አሥረው ራስ አሊን ይዘው አንኮበር ተመለሱ። ራስ አሊ ግን ወደ ሀገሬ እገባለሁ ብሎ በፈቃዱ ቢለምናቸው ብዙ ገንዘብና የሚሸኙ ወታደሮች ሰጥተው ሰደዱት። ከዚህ በኋላ በነገሡ በ፰ ዓመት በሕዳር ፩ ቀን በሺ፰፻፵፰ አረፉና በደብረ በግዕ ተቀበሩ።

አጼ ምኒልክ በተወለዱ በ፲፩ ዓመት በሺ፰፻፵፰ ዓ.ም ገና ልጅ ምኒልክ ሲባሉ አጼ ቴዎድሮስ ወደ ሸዋ መጥቶ ሲመለስ ይዝዋቸው ሔደ።

፲ ዓመትም ያህል ከአጼ ቴዎድሮስ ጋራ ከተቀመጡ በኋላ ከመቅደላ አምልጠው በነሐሴ ወር በሺ፰፻፶፯ ዓ.ም አንኮበር ገብተው ነገሡ። ከዚህም በኋላ እስከ ሺ፰፻፹፪ ዓ.ም ፳፬ ዓመት ከ፫ ወር ንጉሠ ሸዋ እየተባሉ ገዝተዋል። ከሺ፰፻፹፪ እስከ ሺ፱፻፮ ዓ.ም ፳፬ ዓመት ከ፫ ወር ንጉሠ ነገሥት እየተባሉ ኢትዮጵያን በሙሉ ገዝተዋል። የአጼ ምኒልክ ዘመነ መንግሥት በድምሩ ፵፰ ዓመት ከ፮ ወር መሆኑ ነው።

የሸዋ መንግሥት ከአጼ ልብነ ድንግል ወዲህ እጅግ ስለ ተዋረደ ለመጥፋት ቀርቦ ሳለ እንደ ገና ያስከብሩትና ከፍ ከፍ ያስደረጉት አጼ ምኒልክ ናቸው። በዘመናቸውም ኢትዮጵያ በዓለም ሁሉ የታወቀች ሆነች። በዘመናቸውም ልዩ ልዩ የሆኑ የውጭ አገር ሰዎች ወደ አዲስ አበባ ስለ መጡ በቀድሞ ዘመን የኢትዮጵያ ሰዎች ያላዩት አዲስ አገር ሁሉ መታየት ጀመረ። ከዚህ በኋላ በተወለዱ በ፸ ዓመት በነገሡ በ፵፰ ዓመት ከ፮ ወር በታሕሣሥ ፫ ቀን በሺ፱፻፮ ዓ.ም አረፉና አዲስ አበባ በቤተ መንግሥታቸው ግቢ ተቀበሩ።

አጼ ምኒልክ ኢትዮጵያን አንድ አድርገው መግዛታቸውን በየጊዜው ያደረጉትን ጦርነት፣ ከውጭ አገርም ነገሥታት፣ ጋር ያደረጉትን ውል ሁሉ። ስማቸውም በዓለም ላይ የታወቀበት ይህንም የመሰለውን ታሪካቸውን ሁሉ በሙሉ ለመጻፍ የሚገባ ታሪክ በሙሉ ለመሳፍ ማሰባችንና መጀመራችን በኢዝህ መጽሐፍ ታሪክ በሙሉ አስረድተናል የአጼ ምኒልክንም ሙሉ ታሪካቸው በመቅድሙ አስረድተናል የአጼ ምኒልክንም ሙሉ ታሪካቸውን ያንጊዜ ለመጻፍ ስለ አሰብን አሁን ባጭሩ ትተነዋል።

አጼ ምኒልክ ካረፉ በኋላ የሴት ልጃቸው የወይዘሮ ረጋ ልጅ አቤቶ ኢያሱ ዘውድ ሳይጭኑና ሳይነግሡ ሶስት ዓመት ኢትዮጵያን ገዝተዋል። ከዚህ በኋላ ግን መኳንንቱ ከነሠራዊቱ ጳጳሱና እጨጌው ከነካህናቱ ባንድነት ተነሥተው አቤቶ ኢያሱ ወደ እስላም ሃይማኖት ገብተዋልና መንግሥት አይገባቸውም ብለው በመስከረም ፲፯ ፲፱፻፱ ዓ.ም የአጼ ምኒልክን ሴት ልጅ ግርማዊት ንግሥት ዘውዲቱን በአባታቸው አልጋ አስቀመጡ።

ወዲያውም የቅርብ ዘመዳቸው አሁን ንጉሥ የተባሉትን ልዑል ተፈሪን አልጋ ወራሽና እንደራሴ አደረጉላቸው። ንግሥት ዘውዲቱም በየካቲት ፬ ቀን በ፲፱፻፱ ዓ.ም በሊቀ ጳጳሱ በአቡነ ማቴዎስ እጅ ተቀብተውና ዘውድ ጭነው የኢትዮጵያ ንግሥተ ነገሥታት ተባሉ። የግርማዊት ንግሥት ዘውዲቱና የግርማዊ ንጉሥ ተፈሪ ዝምድና ከዚህ ቀጥሎ እንደ ተጻፈው ነው።

ሣህለ ሥላሴ የአጼ ልብነ ድንልግ ዘር መሆናቸውን ከዚህ በላይ አስረድተናልና ሁለተኛ መጻፍ አያስፈልግም። ሣህለ ሥላሴ ኃይለ መለኮትንና ተናኘ ወርቅን ይወልዳሉ። ኃይለ መለኮት ምኒልክን፣ ምኒልክ ዘውዲቱን ይወልዳሉ።

ተናኘ ወርቅ መኰንን፣ መኰንን ተፈሪን ይወልዳሉ። የሁለቱም ትቅልድ ከሣህለ ሥላሴ ሶስት ሶስት ቤት መሆኑ ነው።

አልጋ ወራሽም ሆነው ፲፪ ዓመት ያህል ከኖሩ በኋላ እንደገና መኳንንቱና ሕዝቡ ሊቃውንቱና ካህናቱ ባንድነት መክረውና ተስማምተው በቆረጡት ነገር በመስከረም ፳፯ ቀን ፲፱፻፳፩ ዓ.ም ዘውድ ስለ ጫኑ በአልጋ ወራሽነታቸው ላይ ንጉሥነት ጨምረው ባለሙሉ ሥልጣን እንደራሴ ሆኑ።

እንግዴህ ከነገደ ካም ወገን በኢትዮጵያ ከነገሠው ከሰብታህ ጀምሮ በዘመናችን እስከ ነገሡት እስከ ግርማዊት ንግሥት ዘውዲቱ በኢትዮጵያ የነገሡ ነገሥታት ጥቅል ድምር ፫፻፲ ናቸው። ዘመኑም ፬ሺ፬፻፶፱ ይሆናል።

ነገር ግን ከነዚሁ ውስጥ ፲፬ቱ ውስጥ ፲፬ቱ ነገሥታት በስም ብቻ ንጉሥ እየተባሉ በመሳፍንትው ስጥ እየሆኑ የኖሩ ናቸው እንጂ ኢትዮጵያን አልገዙም።

**ምዕራፍ ፲፪።**

**ስለ የእስክንድርያ ሊቃነ ጳጳሳት ስምና ቁጥር።**

አሳባችን የኢትዮጵያን ጳጳሳት ስምና ቁጥር ለመጻፍ ነበር። ነገር ግን ውኃ ከጥሩ ነገር ከስሩ የሚል ተረት አለና ከተሿሚዎች አስቀድሞ የሿሚዎቹን ስምና ቁጥር መጻፍ ይገባናል ብለን የኢትዮጵያን ጳጳሳት ስምና ቁጥር ወደ ኋላ አድርገነዋል።

የእስክንድርያ ሊቃነ ጳጳሳት መጀመሪያ ወንጌላዊው ቅዱስ ማርቆስ ነው። ስለ እርሱም አጭር ታሪክ እንጽፋለን።

አርስጦቡሉስና ባርናባስ የሚባሉ ወንድማማቾች ነበሩ። እነዚህም በአባት እንጅ በእናት አይገናኙም ነበርና አስርስጡቡሉስ ከባርናባስ እናት የምትወለደውን የባርናባስን እኅት ማርያን አግብቶ ማርቆስ የተባለውን ዮሐንስን ወለደ።

የአርስጦቡሉስንና የባርናባስን ያጎት ወይም የአክስት ልጅ ቅዱስ ጴጥሮስ አግብቷት ነበር። ማርቆስም አክስቱን የጴጥሮስን ሚስት ለመጎብኘት አንዳንድ ቀን ወደ ጴጥሮስ ቤት ይመላለስ ነበርና የክርስቶስን ነገር ጴጥሮስን አፍ ሰምቶ አመነ። በኋላም ጌታችን ሰባ ሁለት አርድዕት ሲመርጥ ማርቆስም ተመርጦ ከሰባ ሁለት ጋር ተቆጠረ።

አባቱ አርስጡቡሉስ ግን ገና ኦሪታዊ ነበር። ቅዱስ ማርቆስም አንበሳው ማርቆስ (ዘአንበሳ ማርቆስ) ይባል ጀመር።

እንደዚህም የተባለበት ምክንያቱ አንድ ቀን ከኢየሩሳሌም ተነሥቶ ከአባቱ ጋር ወደ ዮርዳኖስ ወንዝ ሲወርድ ወንድ አንበሳና ሴት አንበሳ በአንድነት ሆነው ተነሡባቸው። አርስጦቡሉስም አንበሶቹን ባየ ጊዜ እጅግ ፈራና ልጄ ሆይ እኔ ሽማግሌ ስለ ሆንሁ ሸሽቼ ለማምለት አልችልምና የእግዚአብሔር ፈቃዱ ከሆነ ይብሉኝ። አንተ ግን ገና ጐልማሳ ስለ ሆንህ ሸሽተህ ለማምለጥ ትችላለህና ራስህን አድን አለው።

ማርቆስም ከአባቱ አፍ ይህን በሰማ ጊዜ አባቴ ሆይ በስሙ ያመንሁበት ጌታችን ኢየሱስ ክርስቶስ ያድነናልና አይዞህ አትፍራ አለው።

አንበሶቹም እያገሡ በቀረቡ ጊዜ ማርቆስ በታላቅ ቃል እየጮኸ የሕያው እግዚአብሔር ልጅ ኢየሱስ ክርስቶስ ሰንጥቆ ይግደላችሁ ግልገሎቻችሁም ይሙቱ ብሎ ረገማቸው። በዚያ ጊዜ ሁለቱም አንበሶች እየተሰነጠቁ ሞቱ፤ ግልገሎቻቸውም የሚመግባቸው አጥተው እየሞቱ ተገኙ። ስለዚህ አንበሳው ማርቆስ ተባለ ይላሉ። ብ ኢቤት የጻፈውን የእስክንድርያ ሊቃነ ጳጳሳት ታሪክ ፴፰ኛውን ገጽ ተመልከት።

የሀገራችን የኢትዮጵያ ሊቃውንት ግን አንበሳ ለላህም ጠላቱ ሆኖ እንዲሰብረው እርሱም በግልጽ አምልኮ ላህምን አጥፍቷልና አንበሳው ማርቆስ ተባለ ብለው ተርጉመውታል። በግርማዊ ንጉሥ ተፈሪ ማተሚያ ቤት የታተመውን የወንጌልን ትርጓሜ ፪፻ ገጽ ተመልከት።

ደግሞ አንበሳ ባገሳ ጊዜ ድምጹ ከሩቅ ይሰማናል እንስሳት ሁሉ ይደነግጻሉ። አራዊት ይገሠጻሉ ማርቆስም በግብጽ ሆኖ የወንጌልን ስብከት በጀመረ ጊዜ የስብከቱ ድምጽ እብግብጽ አውራጃዎች ሁሉ ስለ ተሰማ ጊዜ አጋንንት ደንግጸዋል። መናፍቃን ተገሥጸዋልና አንበሳው ማርቆስ ተባለ ይላሉ።

በአባ ጊዮርጊስ ድርሰት ሳታት (ሰዓታት) በሚባለው ኵሎሙ ሠራዊተ መላእክት መንፈሳውያን በሚለው ውስጥ ተመልከት።

አርስጦቡሉስም ልጁ ማርቆስ በአንበሶች ላይ ያደረገውን ታምራቱን ባየ ጊዜ ልጄ ሆይ እስከ ዛሬ ልጄ ነበርህ። ከእንግዴህ ወዲህ ግን አባቴ እልሃለሁ አለው።

ከዚያም በኋላ አርስጦቡሉስ በክርስቶስ አመነ። ወንድሙ ባርናባስ ግን አስቀድሞ ስለ አመነ ከሰባ ሁለት አርድእት ተቆትሮ ከቅዱስ ጳውሎስ ጋር እየሆነ ሲያተምር የኖረ ነው። ዮሐ ፲፭ ፩ - ፵፩

አርስጦቡሉስንም ቅዱስ ጳውሎስ በሮሜ መልእክቱ የአርስጦቡሉስን ሰዎች እንዴት ናችሁ ብሎ ስሙን ጠርቶታል። ሮሜ ፲፮ ፲።

አርስጦቡሉስ አስቀድሞ በአውግሥጦስ ቄሣር ዘመን በሮም አገር ይኖር ነበርና ምናልባት ብዙ ወዳጆችና ቤተ ሰዎች በሮም አገር ይኖሩት ይሆናል። ብ ኢቤት የጻፈውን የእክንድርያን ሊቃነ ጳጳሳት ታሪክ ፴፯ና ፴፰ ገጽ ተመልከት።

የገሊላ አውራጃ በሚሆን በቃና ሠርግ በሆነ ጊዜ ወይን የሆነውን ውኃውን እየቀዱ በጋኖች ከሞሉት አገልጋዮች አንዱ ማርቆስ ነበር። ዮሐ ፪ ፭።

ከትንሣኤም በኃላ ሐዋርያት አይሁድን ፈርተው በሩን ዘግተው የተቀመጡበትና ጌታችን በዝግ ቤት ገብቶ ለሐዋርያት የተገለጠበት የማርርቆስ እናት ቤት ነው። ዮሐ ፳ ፲፱።

ቅዱስ ጴጥሮስንም ሄሮድስ በግዞት ቤት ባሠረው ጊዜ መልአኩ ከግዞት ቤት አውጥቶ መጀመሪያ እየመራ የወሰደው ወደ ማርቆስ እናት ቤት ነው። የሐዋ ፲፪ ፲፪።

ቅዱስ ጴጥሮስም ማርርቆስን ልጄ ይለው ነበር። ምክንያቱም የማርቆስ አክስት የጴጥሮስ ሚስት ነበረችና እያስተማረ ስለ አሳደገው ነው። ፩ ጴጥ ፭ ፲፫።

ወንጊሉንም የጻፈው ጴጥሮስ እየነገረው ነው ይባላል። የተአምረ ኢየሱስ መጽሐፍ ተመልከት።

ቅዱስ ማርቆስ በጵምፊልያ ከቅዱስ ጳውሎስ ጋራ ሳለ መከራ ቢጸናበት ከእርሱ ተለይቶ ወደ እናቱ ቤት ወደ ኢየሩሳሌም ስለ ተመለሰ ጳውሎስ ተቀይሞበት ነበር። ዮሐ ፲፫ ፲፫።

ከብዙ ጊዜም በኋላ ጳውሎስና ባርናባስ ለስብከት ሲሔዱ በርናባስ ማርቆስን እንደ ገና ለማስከተል አስቦ ነበር። ነገር ግን ከዚህ ቀድሞ በጵምፊልያ ሳለ በመከራው ጊዜ ተለይቶት ስለ ሔደ ጳውሎስ ሁለተኛ ማርቆስን ለማስከተል አልፈቀደም። ስለዚህም በጳውሎስና በብርናባስም መካከል ትልቅ መለያየትና መከፋፋት ተደረገና ጳውሎስ ሊላስን መርጦ ከእርሱ ጋራ ለብቻው ሔደ። በርናባስም ማርቆስን ይዞ ለብቻው ሄደ። የሐ ፲፭ ፴፯ ፵፩።

አንባቢ ሆይ፤ ሰው ምንም ጻድቅ ቢሆን ልቡ ተለዋዋጭ መሆን አይቀርምና ቅዱሳን የተባሉ ጳውሎስና በርናባስ እንኳ ከመለያየትና ከመከፋፋት የደረሱበት ማርቆስ የበርናባስ የወንድም ልጅ ስለ ሆነ በርናባስ ልቡ ለዘመዱ ስለ አደላበት ነው እንጅ ቅዱስ ጳውሎስ ማርቆስን በማይገባ ተቀይሞታል ብሎ አለ መሆኑን ተመልከት።

ነገር ግን ቅዱሳን ምንም ቢቀያየሙ ደግሞ ስለ እግዚአብሔር ብለው ይቅርታ ማድረጋቸው አይቀርምና ቅዱስ ጳውሎስ በሮሜ ታሥሮ ሳለ ማርቆስን አምጣልኝ ብሎ ወደ ጢሞቴዎስ ስለ ጻፈ ጢሞቴዎስ ወስዶ አስቀርቶታል፤ በእሥርም ቤት ሲያገለግለው ነበር ፪ ጢሞ ፬ ፲፩።

ነ፶፪ ዓ.ም ግን ቅዱስ ጴጥሮስ በእስያና በሌሎችም አገሮች እየዞረ ሲያስተምር ማርቆስንም ወደ እስክንድርያ ሔደህ አስተምር ብሎ ልኮት ነበርና ማርቆስ እስክንድርያ በደረሰ ጊዜ ገና ከከተማው በር ሲደርስ የጫማ ማዛቢያው ጠፍር ተበጠሰበት። በዚህም አዝኖ ሳለ አያንኑ የሚባል ጫማ ሰፊ አለ ብለው ስለ ነገሩት ወደ እዚያ ሔደ።

ጫማውንም እስቲሰፋለት ድረስ ባጠገቡ ተቀምጦ የጌታችንን የኢየሱስ ክርስቶስን ነገር ይነግረው ጀመር። አንያኑም በዚህ ነገር ደስ ስላለው ወደ ቤቱ ወስዶ አሳደረው። በዚህም ምክንያት አስተምሮና አሳምሮ ክርስቲያን አደረገው። ከጥቂትም ወራት በኋላ ዲቁና ሾመው። ቀጥሎም ቄስ አደረገው።

ቅዱስ ማርቆስም በእስክንድርያና በሌሎችም በግብጽ አውራጆች እየዞረ ፰ ዓመት ያህል ካስተማረ በኋላ አያንኑን ጳጳስ አድርጎ ሌሎች ሶስት ቀሳውስትና ሰባት ዲያቆናት ሾመ። በክርስቶስ ያመኑትም ሁሉ ደስ አልቸው።

በዚያውም በእስክንድርያ ከተማ በባሕሩ ዳር ቤተ ክርስቲያን ለመስራት ተጀመረ። ነገር ግን ብዙ ጣዖታት የሚያመልኩ አሕዛብ ይህን በሰሙ ጊዜ በቁጣ ተነሥተው ማርቆስን ያዙት።

በዚያም ዘመን ትንሣኤ በማዚያ ፳፱ ቀን ውሎ ነበርና በማግሥቱ በሚያዚያ ፴ ቀን አንገቱን በገመድ አስረው ከተማ ለከተማ እየጎተቱ ገደሉት። ክርስቲያኖችም ሥጋውን አንሥተው ቤተ ክርስቲያን ለመስራት በጀመሩበት ስፍራ ቀበሩት። በወንበሩም አያንኑ ተቀመጠ። አያኑም በላሚስትና ባለልጆች ነበር።

ስለዚህ ከዚያ ጀምሮ እስከ ዛሬ ከእስክንድርያ የማርርቆስ ወንበር ስትባል ትኖራለች።

እንግዴህ የእስክንድርያ ሊቃነ ጳጳሳት ስምና ቁጥር ከወንጌላዊው ከቅዱስ ማርቆስ ጀምረን በእኛ ዘመን እስከ ተሾሙት እስከ አባ ዮሐንስ እንጽፋለን።

|  |  |  |
| --- | --- | --- |
| ስማቸውና ቁጥራቸው። | የሹመታቸው ዘመን። | የሞቱበት ወር። |
| ፩ ማርቆስ ፩ኛ | ፰ | ማዝያ ፴ |
| ፪ አንያኑ (አንያኖስ) | ፳፪ | ሕዳር ፳ |
| ፫ ሚልዮን። | ፲፪ | መስከረም ፩ |
| ፬ ገርድያኑ | ፳ዓ፮ወ | ሰኔ ፳፩ |
| ፭ አብራምዮስ | ፲፪ | ነሐሴ ፫ |
| ፮ ዮስጦስ | ፲ዓ ፲ወ | ሰኔ ፲፪ |
| ፯ አውማንዮስ | ፲፫ | ጥቅምት ፱ |
| ፰ መርክያኖስ | ፱ዓ፪ወ | ጥር ፮ |
| ፱ ከላድያኖስ | ፲፬ዓ፮ወ | ሐምሌ ፱ |
| ፲ አግራጵዮስ | ፲፬ዓ፯ወ | የካቲት ፭ |
| ፲፩ ዩልያኖስ | ፲ | መጋቢት ፰ |
| ፲፪ ድሜጥሮስ ፩ኛ | ፵፪ | ጥቅምት ፲፪ |

ድሜትሮስ ገና ሳይሾም ሚስት አግብቶ ነበር። ከተሾመም በኋላ አልፈታትም። መምሕራን ግን ሚስትም ብትኖረው በግብር አያውቃትም ነበር ብለው ይናገሩታል። ምክንያቱም ያልታወቀ ነው። ጋብቻ (ሰብሳብ) ርኩስ ነው እንዳይባል ቅዱስ ጳውሎስ ጋብቻ በሁሉም የከበረች ናት። መኝታውም ንጹሕ ነው። በአመንዝሮች ግን እግዚአብሔር ይፈርድባቸዋል ብሎ ተናግርዋል። ዕብ ፲፫ ፬።

ጳጳስ ሚስት ማግባት አይገባውም እንዳይባል ቅዱስ ጳውሎስ አንዲት ሚስትና ልጆችም ያሉት ጳጳስ ለመሆን እንዲገባው ይመሰክራል። ፩ ጢሞ ፫ ፩ - ፭።

ከቅዱስ ማርቆስ ቀጥሎ የተሾመው አያንኑም ባለ ሚስትና ባለ ልጆች ነበር። ነገር ግን እንኳን ጳጳስና ሕዝባዊም ቢሆን ሚስት ሳያገባ በድንግልና ቢኖር በትዕግሥቱ ትልቅ ምስጋና ይገባዋል። ፩ ቆር ፯ ፴፪ - ፴፰።

|  |  |  |
| --- | --- | --- |
| ስማቸውና ቁጥራቸው። | የሹመታቸው ዘመን። | የሞቱበት ወር። |
| ፲፫ ያሮክላ | ፲፮ዓ፩ወ | ታሕሣሥ ፰ |
| ፲፬ ዲዩናስዮስ | ፲፯ | መጋቢት ፲፯ |
| ፲፭ መክሲሞስ | ፲፰ | ማዝያ ፲፬ |
| ፲፮ ቴዎናስ | ፲፰ | ጥር ፪ |
| ፲፯ ጴጥሮስ ፩ኛ | ፲፩ | ሕዳር ፳፱ |
| ፲፰ አኪላስ | ፮ ወ | ሰኔ ፲፱ |
| ፲፱ እለእስክንድሮስ ፩ኛ | ፲፫ | ማዝያ ፳፬ |

በእለእስክንድሮስ ዘመን ጉባዔ ኒቅያ ነበር። አፈ ጉባዔውም እርሱ ነበርና አርዮስን ተከራክሮ የረታ እለእስክንድሮስ ነው። ነገር ግን እጅግ ሸምግሎ ነበርና ወደ እስክንድርያ ሲመለስ በቶሎ አረፈ።

|  |  |  |
| --- | --- | --- |
| ፳ አትናቴዎስን ፩ኛ | ፵፮ | ግንቦት ፯ |
| ፳፩ ጴጥሮስ ፪ኛ | ፯ | የካቲት ፳ |
| ፳፪ ጢሞቴዎስ ፩ኛ | ፭ | ነሐሴ ፳፮ |

ጢሞቴዎስ በትልቁ ቴዎዶስዩስ ዘመን ነበር። በዚያም ዘመን መንፈስ ቅዱስ ሕጹጽ (ፍጡር) የሚል መናፍቁ መቅዶንዮስ ስለ ተነሣ ጉባዔ በቁስጥንጥንያ ሆኖ ነበርና ጢሞቴዎስ አፈ ጉባዔ ሆኖ መቅዶንዮስን ተከራክሮ ረታው።

|  |  |  |
| --- | --- | --- |
| ፳፫ ቴዎፍሎስ ፩ኛ | ፳፯ | ጥቅምት ፲፰ |
| ፳፬ ቄርሎስ ፩ኛ | ፴ | ሐምሌ ፲፫ |
| ፳፭ ዲዩስቆሮስ ፩ኛ | ፲፫ | መስከረም ፩ |

ቄርሎስ በታላቁ ቴዎዶስዮስ ዘመን ነበር። በዘመኑም ክርስቶስ ሁለት አካላት ሁለት ባሕርያት ስለ አሉት በሰውነቱ ከአብ አይወለድምና የእግዚአብሔርም የጸጋ ልጅ ነው። ማርያምም በመለኮቱ አልወለደችውምና ወላዲተ አምላክ መባል አይገባትም የሚል መናፍቁ ንስጥሮስ ስለ ተነሣ ጉባዔ በኤፌሶን እንዲደረግ ቴዎዶስዮስ አዋጅ ነግሮ ነበርና ቄሮሎስ አፈ ጉባዔ ሆኖ ንስጥሮስን ተከራክሮ ረታው።

በዲዮስቆሮስም ዘመን ለክርስቶስ ሁለት ባሕርያት አሉት የማለት ነገር እየሰፋ ስለ ሔደና ዲዮስቆርስ አንድ ባሕርይ ማለትን ስለ አስተማረ በንጉሡ በመርቅያን ትእዛዝ ጉባዔ በኬልቄዶን እንዲሆን አዋጅ ተነገረ። ስለዚሁም ፮፻፴፮ ጳጳሳትና ሊቃውንት በኬልቄዶን ተሰበሰቡ።

በዚያም ዘመን የሮማ ርእሰ ሊቃነ ጳጳሳት ልዮን ይባል ነበር። ልዮንም በክርስቶስ ሁለት ባሕርያት ሳይደባለቁና ሳይቀላቀሉ መኖራቸውን የሚያስረዳ ደብዳቤ ጽፎ ባንድ ጳጳስ እጅ ወደ ጉባዔ ኬልቄዶን ልኮ ነበርና የልዮን ደብዳቤ በተነበበ ጊዜ ዲዩስቆሮስ ሁለት ባሕርይ ማለትን አልቀበልም አለ። ከዚህም በኋላ በጉባዔው የተሰበሰቡት ጳጳሳት ሁሉ ዲዮስቆሮስን አወገዙት። እርሱም መልሶ ጳጳሳቱንና ልዮንን አወገዛቸው። ስለዚሁም ነገር በጉባዔው መካከል ሁከት በሆነ ግዚኤ የመርቅያን ሚስት ብርክልያ፣ ዲዮስቆሮስን አሲዛ በደሴት ጋንግራ እንዲታሠር ስለ አዘዘች በዚያው ታሥሮ አረፈ።

|  |  |  |
| --- | --- | --- |
| ፳፮ ጢሞቴዎስ ፪ኛ | ፳ | ነሐሴ ፯ |
| ፳፯ ጴጥሮስ ፫ኛ | ፰ | ሕዳር ፪ |
| ፳፰ አትናቴዎስ ፪ኛ | ፯ | መስከረም ፳ |
| ፳፱ ዮሐንስ ፩ኛ | ፱ | ግንቦት ፬ |
| ፴ ዮሐንስ ፪ኛ | ፲፩ | ግንቦት ፲፪ |
| ፴፩ ዲዮስቆሮስ ፪ኛ | ፪ዓ ፮ወ | ጥቅምት ፲፯ |
| ፴፪ ጢሞቴዎስ ፫ኛ | ፲፯ | የካቲት ፲፫ |
| ፴፫ ቴዎዶስዮስ ፩ኛ | ፴፪ | ሰኔ ፳፰ |
| ፴፬ ጴጥሮስ ፬ኛ | ፪ | ሰኔ ፳፭ |
| ፴፭ ድምያኖስ | ፴፮ | ሰኔ ፲፰ |
| ፴፮ አንስጣስዮስ | ፲፩ | ታሕሣሥ ፳፫ |
| ፴፯ አንድራኒቆስ | ፭ዓ ፮ወ | ጥር ፰ |
| ፴፰ ብንያሚን ፩ኛ | ፴፱ | ጥር ፰ |
| ፴፱ አጋቶን | ፲፯ | ሕዳር ፲፮ |
| ፵ ዮሐንስ ፫ኛ | ፱ | ታሕሣሥ ፲ |
| ፵፩ ይስሐቅ | ፫ | ሕዳር ፱ |
| ፵፪ ስምዖን ፩ኛ | ፲፪ | ሐምሌ ፳፬ |
| ፵፫ እለስክንድሮስ ፪ኛ | ፳፬ ዓ ፮ወ | የካቲት ፪ |
| ፵፬ ቆዝሞስ ፩ኛ | ፩ዓ ፫ወ | ሰኔ ፴ |

በቆሞዝስ ዘመን በምድረ ግብጽ የእስላሞች ኃይል እየበረታ ስለ ሔደ ክርስቲያኖቹ ሁሉ ከሊቀ ጳጳሳቱ ጀምሮ እስከ ተራው ሕዝብ ድረስ ከጥቁር ልብስ በቀር ነች ልብስ እንዳይለብሱ ተከለከሉ።

|  |  |  |
| --- | --- | --- |
| ፵፭ ቴዎድሮስ | ፲፩ዓ ፮ወ | የካቲት ፯ |
| ፵፮ ሚካኤል ፩ኛ | ፳፫ | መጋቢት ፮ |
| ፵፯ ሚናስ ፩ኛ | ፰ | ጥር ፴ |
| ፵፰ ዮሐንስ ፬ኛ | ፳፬ | ጥር ፲፮ |
| ፵፱ ማርቆስ ፪ኛ | ፲ | ግንቦት ፳፪ |
| ፶ ያዕቆብ | ፲፰ዓ ፰ወ | የካቲት ፲፬ |
| ፶፩ ስምዖን ፪ኛ | ፫ዓ ፯ወ | ጥቅምት ፫ |
| ፶፪ ዮሳብ (ዮሴፍ) | ፲፪ | ጥቅምት ፳፫ |
| ፶፫ ሚካኤል ፪ኛ | ፩ዓ ፭ወ | ግንቦት ፳፪ |
| ፶፬ ቆዝሞስ ፪ኛ | ፯ዓ ፯ወ | ሕዳር ፳፩ |
| ፶፭ ሱኑትዮስ (ሲኖዳ) ፩ኛ | ፩ዓ ፫ወ | መጋቢት ፲፬ |
| ፶፮ ሚካኤል ፫ኛ | ፳፭ዓ ፩ወ | መጋቢት ፳ |
| ፶፯ ገብርኤል ፩ኛ | ፲፩ | መጋቢት ፳ |
| ፶፰ ቆዝሞስ ፫ኛ | ፲፪ | መጋቢት ፫ |
| ፶፱ መቃርዮስ ፩ኛ | ፳ | ሰኔ ፳፬ |
| ፷ ታውፋንስዮስ | ፫ | መጋቢት ፬ |
| ፷፩ ሚናስ ፪ኛ | ፲፩ | ታሕሣሥ ፫ |
| ፷፪ አብርሃም | ፫ | ታሕሣሥ ፮ |
| ፷፫ ፊላታዎስ | ፳፬ | ሕዳር ፲፪ |
| ፷፬ ዘካርያስ | ፳፯ | ሕዳር ፲፫ |
| ፷፭ ሱኑትዮስ (ሲኖዳ) ፪ኛ | ፲፬ | ሕዳር ፲፪ |
| ፷፮ ክርስቶዶሉ | ፳፱ | ታሕሣሥ ፳፬ |
| ፷፯ ቄርሎስ ፪ኛ | ፲፬ | ሰኔ ፲፪ |
| ፷፰ ሚካኤል ፬ኛ | ፱ | ግንቦት ፴ |
| ፷፱ መቃርዮስ ፪ኛ | ፳፮ | መስከረም ፬ |
| ፸ ገብርኤል ፪ኛ | ፲፬ | ማዝያ ፲ |

አባ ገብርኤል ፪ኛው በእስክንድርያ ሊቀ ጳጳሳት በሆነበት ዘመን ባገራችን በኢትዮጵያ የተሾመው ጳጳስ አባ ሚካኤል ይባል ነበር።

የኢትዮጵያም ንጉሥ የዛጌ ዘር ነበር። ቢሆንም በክርስቲያንነቱ የጸና ነበርና አገሩ ኢትዮጵያ ሰፊ ሕዝብዋም ብዙ መሆናቸውን አይቶ ጳጳሱን አባ ሚካኤልን አስጠርቶ ሀገሬ ኢትዮጵያ ሰፊ ስለ ሆነች በያውራጃዋ እየዞሩ የሚያስተምሩ ኤጲስ ቆጶሳት ሹም ብሎ አዘዘው።

አባ ሚካኤል ግን ይህን የመሰለ ትልቅ ነገር በእስክንድርያ ለሚኖረው ለሊቀ ጳጳሳቱ ሳላስታውቅ ኤጲስ ቆጶሳት ለመሾም አልችልም አለው። የኢትዮጵያም ንጉሥ ስለዚሁ ነገር ደብዳቤ ጽፎ ለእስክንድርያው ሊቀ ጳጳሳት ለአባ ገብርኤል ላከለት።

አባ ገብርኤልም የኢትዮጵያን ንጉሥ አሳብ ተቀብሎ አባ ሚካኤል ለኢትዮጵያ አውራጆች ኤጲስ ቆጶሳት እንዲሾሙ ፈቅጃለሁ የሚል ደብዳቤ ጽፎ ሰደደለት።

ነገር ግን በእስላሙ ንጉሥ ቤተ መንግሥት የሚሠሩና የሚያገለግሉ ግብጾች ይህን በሰሙ ጊዜ ወደ ንጉሡ ገብተው አባ ገብርኤል የኢትዮጵያ ንጉሥ እንደ ላከለት ቃል የኢትዮጵያው ጳጳስ ኤጲስ ቆጶሳት እንዲሾሙ የፈቃድ ደብዳቤ ላከ ብለው ነገሩት።

የእስላሞችም ንጉሥ ይህን ነገር በሰማ ጊዜ አባ ገብርኤልን አስጠርቶ የኢትዮጵያ ጳጳስ ኤጲስ ቆጶሳትን እንዲሾም መፍቀድህ መልካም አላደረግህም። እንደዚህማ ከሆነ የኢትዮጵያ ሰዎች ጳጳስ ለመውሰድ ወደ ግብጽ መምጣታቸው ይቀራል። ለእኛም የሚያመጡልን ገጸ በረከት በጭራሽ መቅረቱ ነው። ስለዚህ ኤጲስ ቆጶሳትን አትሹም ብለህ እንደ ገና ጻፍለት ብሎ መከረው።

አባ ገብርኤልም የእስላሙን ንጉሥ ምክር ሰምቶ የኢትዮጵያ ጳጳስ ኤጲስ ቆጶሳትን አይሹም የሚል ቃል እንደ ገና ጽፎ ሰደደ።

በዚህም ምክንያት በኢትዮጵያ ንጉሥና በእስክንድርያ ሊቀ ጳጳሳት በአባ ገብርኤል መካከል የበረታ ጠብ ተነሥቶ ነበር።

የኢትዮጵያም ንጉሥ ይህን የመሰለ ትልቅ ሥራ ለሀገሩ ለኢትዮጵያ በማሰቡ ትልቅ ምስጋና ይገባዋል።

ነገር ግን የክርስቲያንን ሕግ ወንጌልን ያልተማሩ አገራቸውን የማያፈቅሩ፤ አንዳንድ ሰዎች የኢትዮጵያ ንጉሥ ኤጲስ ቆጶሳት እንዲሾሙ ፍቀድልኝ በማለቱ ከሊቀ ጳጳሳቱ ከአባ ገብርኤል ጋራ ቢጣላ እግዚአብሔር ተቆጥቶ በሀገሩ በኢትዮጵያ በሽታና ረሃብ ሆነ ብለው ጽፈዋል።

የኢትዮጵያ ንጉሥ የወንጌል ትምህርት እንዲስፋፋ የክርስቲያን ሃይማኖት እንዲጸና አስቦ ብዙ ኤጲስ ቆጶሳት እንዲሾሙ በመጠየቁ በሀገሩ በኢትዮጵያ የእግዚአብሔር መቅሠፍት ወረደበት ማለትን የኢትዮጵያ ጠላት ከሆነ በቀር ማንም ክርስቲያን ሊቀበለው አይችልም።

ይህንም የኢትዮጵያ ንጉሥ የተባለውን አንዳንድ ሰዎች አጼ አምርሃ ነው ይላሉ። ደግሞ አንዳንድ ቅዱስ ሀርቤ የተባለው ገብረ ማርያም ነው ይላሉ። በዓመተ ምሕረቱ ስንቆጥረው ግን አጼ ላሊበላ ይመስላል። ጸሐፊው ቢሆን ስሙን ሳይገልጥ ንጉሠ ኢትዮጵያ ብሎታል። በማዝያ ፲ ቀን የተጻፈውን ስንክሳር ተመልከት።

|  |  |  |
| --- | --- | --- |
| ፸፩ ሚካኤል ፭ኛ |  | ማዝያ ፫ |
| ፸፪ ዮሐንስ ፭ኛ | ፲፰ | ግንቦት ፲፬ |
| ፸፫ ማርቆስ ፫ኛ | ፳፪ | ጥር ፮ |
| ፸፬ ዮሐንስ ፮ኛ | ፳፯ | ጥር ፲፩ |
| ፸፭ ቄርሎስ ፫ኛ | ፰ | መጋቢት ፲፬ |
| ፸፮ አትናቴዎስ ፫ኛ | ፲፩ | ታሕሣሥ ፩ |
| ፸፯ ዮሐንስ ፯ኛ | ፳፱ | ማዝያ ፳፮ |
| ፸፰ ገብርኤል ፫ኛ | ፰ዓ ፲፩ወ | ማዝያ ፳፮ |
| ፸፱ ቴዎዶስዮስ ፫ኛ | ፭ዓ ፭ወ | ጥር ፮ |
| ፹ ዮሐንስ ፪ኛ | ፳ዓ ፫ወ | ሰኔ ፬ |
| ፹፩ ዮሐንስ ፰ኛ | ፮ዓ ፭ወ | ማዝያ ፪ |
| ፹፪ ብንያም ፪ኛ | ፲፩ዓ ፮ወ | ጥር ፲፩ |
| ፹፫ ጴጥሮስ ፭ኛ | ፰ዓ ፮ወ | ጥቅምት ፬ |
| ፹፮ ማርርቆስ ፬ኛ | ፮ | የካቲት ፮ |

አባ ማርቆስ ፬ኛው በእስክንድርያ ሊቅ ጳጳሳት በተሾሙበት ዘመን በኢትዮጵያ የነገሠው አጼ ሰይፈ አርእድ ነበር።

በዚያም ዘመን ግብጽን ይገዛ የነበረው ከሊፋ፣ አባ ማርቆስን ጠርቶ እናንተ ክርስቲያኖች ብዙ ገንዘብ አላችሁና የመንግሥታችንን ግብር በብዙ ክፈሉ ብሎ አዘዘው። አባ ማርቆስም ቤተ ክርስቲያናችን ብዙ ድሆች ትረዳለችና እንደ ሌሎቹ ሕዝብ እንገብራለን እንጂ ብዙ ግብር ለመገበር አንችልም ብሎ መለሰለት። በዚያም ምክንያት ከሊፋው ተቆጥቶ አባ ማርቆስን አሠረው።

የኢትዮጵያ ንጉሥ አጼ ሰይፈ አርእድ ግን የሊቀ ጳጳሳቱን የአባ ማርቆስን መታሠር በሰማ ጊዜ ሌላ ነገር ለማድረግ የማይቻለው ስለ ሆነ ከግብጽ ግዛት ጋራ በሚዋሰኑት በኢትዮጵያ አውራጃዎች ሁሉ ፈረሰኞች ወታደሮች እየሰደደ ከግብጽ የሚመጡትን ነጋዴዎች ሁሉ አዘረፋቸው።

ከኢትዮጵያ ወደ ግብጽ ነጋዴዎች እንዳይወርዱ አስከለከለ፣ ግብጾችም ከኢትዮጵያ ጋራ ያለው ንግዳቸው ስለ ተዘጋ በብዙ ተቸገሩ።

ከዚህም በኋላ ባንድነት ተሰብስበው ወደ ከሊፋው ገብተው ይህ ሁሉ የሆነው በአባ ማርቆስ መታሠር እንደሆነ ነገሩት።

ስለዚህም ሊቀ ጳጳሳቱን አባ ማርርቆስን ከእሥራቱ ፈታው። ወዲያውም ወደ ኢትዮጵያ ንጉሥ ተላልከው በመካከላችን ሰላም እንዲሆን አድርግ ብሎ አዘዘው።

አባ ማርቆስም በኢየሩሳሌም ተሾሞ የነበረውን አባ ዮሐንስን ወደ ኢትዮጵያ ልኮ ለንጉሡም ምስጋናውንና ቡራኬውን በወዳጅነት ንግዳቸውን ለመነገድ የተዘጋው በር ሁሉ ተከፈተላቸው።

መላክተኛውን አባ ዮሐንስም ንጉሥ አጼ ሰይፈ አርእድ ስለ ወደደው በኢትዮጵያ ብዙ ወራት እንዲቆም አድርጎት ነበር የጥቅምት ፳፩ ቀን ስንክሳር ተመልከት።

|  |  |  |
| --- | --- | --- |
| ፹፭ ዮሐንስ ፱ኛ | ፮ዓ ፪ወ | ሐምሌ ፲፱ |
| ፹፮ ገብርኤል ፬ኛ | ፰ዓ፫ወ | ግንቦት ፪ |
| ፹፯ ማቴዎስ ፩ኛ | ፴ ፭ወ | ጥር ፭ |
| ፹፰ ገብርኤል ፭ኛ | ፲፰ዓ ፰ወ | ጥር ፰ |
| ፹፱ ዮሐንስ ፲ኛ | ፳፬ዓ ፲፩ወ | ግንቦት ፱ |
| ፺ ማቴዎስ ፪ኛ | ፲፫ | መስከረም ፲፫ |
| ፺፩ ገብርኤል ፮ኛ | ፰ዓ ፲ወ | ታሕሳስ ፲፱ |
| ፺፪ ሚካኤል ፮ኛ | ፩ | የካቲት ፲፮ |
| ፺፫ ዮሐንስ ፲፩ኛ | ፫ዓ ፬ወ | መስከረም ፯ |
| ፺፬ ዮሐንስ ፲፪ኛ | ፵ | የካቲት ፲፩ |
| ፺፭ ገብርኤል ፯ኛ | ፵፫ | ጥቅምት ፳፱ |
| ፺፮ ዮሐንስ ፲፫ኛ | ፲፭ |  |
| ፺፯ ገብርኤል ፰ኛ | ፲፩ | ግንቦት ፱ |
| ፺፰ ማርቆስ ፭ኛ | ፲፩ | ግንቦት ፱ |
| ፺፱ ዮሐንስ ፲፬ኛ | ፲ | ግንቦት ፱ |
| ፻ ማቴዎስ ፫ኛ | ፲፱ | መስከረም ፱ |
| ፻፩ ማርቆስ ፮ኛ | ፲ | ማዚያ ፯ |
| ፻፪ ማቴዎስ ፬ኛ | ፮ | ነሐሴ ፲፮ |
| ፻፫ ዮሐንስ ፲፭ኛ | ፵፪ዓ ፫ወ | ሰኔ ፲ |
| ፻፬ ጴጥሮስ ፮ኛ | ፯ዓ ፮ወ | መጋቢት ፳፮ |
| ፻፭ ዮሐንስ ፲፮ኛ | ፲፰ | ማዚያ ፳፫ |
| ፻፮ ማርቆስ ፯ኛ | ፳፬ | ግንቦት ፲፪ |
| ፻፯ ዮሐንስ ፲፯ኛ | ፳፮ዓ ፯ወ | ሰኔ ፪ |
| ፻፰ ማርቆስ ፰ኛ | ፲፫ዓ ፪ወ | ታሕሣሥ ፲፫ |
| ፻፱ ጴጥሮስ ፯ኛ | ፵፪ዓ ፫ወ | መጋቢት ፳፰ |
| ፻፲ ቄርሎስ ፬ኛ | ፯ዓ ፱ወ | ጥር ፳፫ |
| ፻፲፩ ድሜጥሮስ ፪ኛ | ፯ዓ ፯ወ | ጥር ፲፩ |
| ፻፲፪ ቄርሎስ ፭ኛ | ፶፫ | ነሐሴ ፩ |
| ፻፲፫ ዮሐንስ ፲፰ኛ | አሁን ገና ፫ ወ |  |

ቄርሎስ ፬ኛ የፊተኛው ስሙ ዳውድ (ዳዊት) ነበር። ይኸውም በአጼ ቴዎድሮስ ዘመን ወደ ኢትዮጵያ መጥጦ የነበረው ነው። ወደ ኢትዮጵያም የመጣው ስለ ፪ ነገር ነበር።

፩ኛው ነገር። በዚያ ዘመን አጼ ቴዎድሮስ ከቱርኮች ጋራ ጠብ አንሥጠው ነበርና የምሥር ከደዊ አስታርቀን ብሎ ስለ ላከው ነው።

፪ኛው ነገር። በካይሮ ያለውን የቅዱስ ማርቆስን ቤተ ክርስቲያን ለማሳደስ አስቦ ነበርና ከአጼ ቴዎድሮስና ከኢትዮጵያ ሕዝብ የገንዘብ እርዳታ ለመለመን ነበር።

ሲመጣም የምሥር ከደዊ ለአጼ ቴዎድሮስ የላከውን ገጸ በረከት ይዞ መጥቶ ነበርና አጼ ቴዎድሮስ የሊቀ ጳጳሳቱን የአባ ቄርሎስን መምጣት በሰማ ጊዜ የቱርኮች ሰላይ ነው ብሎ ገጸ በረከቱንም ሳይቀበል እንደ እሥር አድርጎ ባንድ ስፍራ አስቀመጠው። በኋላ ግን በዚያ ዘመን የኢትዮጵያ ጳጳስ የነበሩት አባ ሰላማ አማልደው አስታረቋቸው። ከዚህም በኋላ አጼ ቴዎድሮስ ወደ አባ ቄርሎስ ሔዶ ይቅርታ ስለ ለመነ በመካከላቸው ሰላምና ፍቅር ሆነ። ወደ ካይሮም በሚመለስበት ጊዜ አጼ ቴዎድሮስ ብዙ ወርቅና የዘሆን ጥርስ ሰጥቶ አሰናብቶ ሰደደው።

ቄርሎስ ፭ኛ አሁን በዘመናችን የነበሩት ናቸው። እርሳቸውም እንደ ክርስቶስ ትእዛዝ ሁሉን አስተካክለው በመውደዳቸው በሚያቋቸው ሰዎች ዘንድ ሁሉ እጅግ የተመሰገኑ ነበሩ።

ይልቁንም በኢትዮጵያ ሰዎች ዘንድ መወደድና መከበር ነበራቸው። ባይናቸው ያላይዋቸው እንኳ በዝና ያመሰግንዋቸው ነበር።

እኔም ራሴ ብዙ ጊዜ ወደ ምድረ ግብጽ እየወረድሁ ስለ አየኋቸው ለደግነታቸው የዓይን ምስክር ነኝ።

ቄርሎስ ፭ኛ በተወልዱ በ፳ ዓመት ወደ ገዳመ አስቈጥስ ገቡ። በገዳመ አስቄጥስ ፳፭ ዓመት ከተቀመጡ በኋላ ለሊቀ ጳጳስነት ተመርጠው በእስክንድርያ በመንበረ ማርቆስ ተቀመጡ። በሊቀ ጳጳስነት ፶፫ ዓመት ኖሩ። መላው ዘመናቸው ፺፰ ዓመት መሆኑ ነው።

የኢትዮጵያንም ሰዎች ከመውደዳቸው የተነሣ አጋፋሪያቸውም። አሣላፊያቸውም። የእልፍኝ አሽከራቸውም የኢትዮጵያ ሰዎች ነበሩ።

በዚህም ሁሉ ደግነታቸው ተወደውና ተከብረው ሲኖሩ በነሐሴ ፩ ቀን ፲፱፻፳ ዓ.ም አረፉና በካይሮ በቅዱስ ማርቆስ ቤተ ክርስቲያን ውስጥ ተቀበሩ።

በ፲፱፻፲፮ ዓ.ም ግርማዊ ንጉሥ ተፈሪ አውሮጳን በጎበኙ ጊዜ አቡነ ቄርሎስን ለማየትና በረከት ለመቀበል ሲሉ ወደ ካይሮ ስለ ደረሱ ያን ጊዜ ሙሉ የሊቀ ጳጳሳት ልብስና የወርቅ አክሊል ሸልመዋቸው ነበርና አሁን ሲሞቱ ለመታሰቢያ እንዲሆን ተብሎ ያንኑ ልብስ እንደ ለእብሱ የወርቅ አክሊሉም በራሳቸው እንደሆነ ተቀበሩ ብሎ የእልፍኝ አሽከራቸው ዮሴፍ ለማ አስታወቀን።

ከቅዱስ ማርቆስ ጀምሮ እስከ አሁን እንደ አቡነ ቄርሎስ ይህን ያህል ዘመን በሊቀ ጳጳስነት ሹመት የቆየ የለም።

አቡነ ቄርሎስም ካረፉ በኋላ ፩ ዓመት ከ፬ ወር ያህል በቅዱስ ማርቆስ ወንበር የሚቀመጥ ሰው ሳይመረጥ ቆይቶ ነበርና በእስክንድርያ የሊቀ ጳጳሳቱ ወኪል የነበሩት አባ ዮሐንስ ተመርጠው በታሕሣሥ ፯ ቀን ፲፱፻፳፩ ዓ.ም ተሾመው ፲፰ኛ ዮሐንስ ተብለው በቅዱስ ማርቆስ መንበር ተቀመጡ።

የእስክንድርያ ሊቃነ ጳጳሳት ስምና ቁጥር ተጨረሰ።

ምስጋና ይሁን ለእግዚአብሔር ዘጌጋየነ ደምሰሰ።

**ምዕራፍ ፲፫**

**ስለ ኢትዮጵያ ጳጳሳት ስምና ቁጥር።**

ከቀዳማዊ ምኒልክ ዘመን አስቀድሞ የነበሩ የኢትዮጵያ ሕዝብ ሕገ ኦሪትን ተቀብለው በእውነተኛው አምላክ እስቲያመልኩ ድረስ በፀሐይና በጨረቃ፤ በክዋክብትም በእንስሳት በአራዊትም በዛርና በክፉ መናፍስትም ያመልኩ ነበር እንጂ እንደ ሌሎች አሕዛብ እንጨት ጠርበው፣ ድንጋይ አለዝበው፣ ጣዖት ቀርጸው ወይም ወርቅና ብር አፍስሰው ምስል መስለው አያመልኩም ነበር።

ቀዳማዊ ምኒልክ ወደ ኢየሩሳሌም ወርዶ ሕገ ኦሪትንና ካህናትን ይዞላቸው ከመጣ በኋላ ግን ሁሉንም ትተው በእውነተኛው አምላክ ብቻ አምነው ይኖሩ ነበር።

ከክርስቶስ ልደት በኋላ በ፴፬ ዓ.ም የኢትዮጵያ ንግሥት የህንደኬ ጃንደረባ ኢየሩሳሌም ደርሶ ወደ ጋዛ ሲመለስ በሐዋርያው በፊሊጶስ እጅ በተጠመቀ ጊዜ እርሱ የጥምቀትን ዜና ወደ ኢትዮጵያ ስለ አመጣ የኢትዮጵያ ሕዝብ ጥምቀትን የሚቀበሉበትን ጊዜ ሲጠብቁና ሲናፍቁ ይኖሩ ነበር።

የጥምቀትንም ዜና ሰምተው ሲናፍቁ መኖራቸውን የሚያስረዳ ነገር ሊቀ ካህናቱ እንበረም ጥምቀተሰ አምጽአ ለነ ሕጽዋ ለህንደኬ ንግሥተ ኢትዮጵያ ብሎ ሰላማ ለተባለው ለመጀመሪያው ሐዋርያችን ለፍሬምናጦስ ነግሮት ነበር።

እንግዴህ የፍሬምናጦስን ስም ካነሣን ዘንድ ኢትዮጵያ በወንጌል የተሰበከችበትንና ክርስትና የተቀበለችበትን ታሪክ፣ የጳጳሳትዋንም ቁጥር ከዚህ አያይዘን እንጽፋለን።

መሮፔዎስ የተባለ አገሩ ግሪክ መኖሪያው በጢሮስ አገር የሆነ ነጋዴ ነበር። እርሱም በአፍሪቃ ዳር በአልጄሪያና በሩኒሲያ በትሪፓሊና በእስክንድርያ እየዞረ ይነግድ ነበር። እነዚሁም በአፍሪቃ ክፍል አገሮች በዚያ ዘመን በዓለም ሁሉ እጅግ የታወቁ ስለ ነበሩ ከሮምና ከኢየሩሳሌም ከገሪክም አገር ብዙ መምሕራን እየሐኢዱ ወንጌልን ይሰብኩላቸው ነበር።

ያም የጢሮስ አገር ነጋዴ ሁለቱን ልጆች ፍሬምናጦስንና ሲድራኮስን አስከትሎ በአፍሪቃ ጠረፍ እየዞረ ሲነግድ የኢትዮጵያ ጠረፍ በምትሆን በምጥዋ ሲደርስ እርሱ ስለ ሞተ ሁለቱን ልጆች የምጥዋ ልጆች አግኝተው ለሐማሴኑ ገዥ ሰጡት። የሐማሴኑም ገዥ ወደ አክሱም ወስዶ ለንግሥት አሕየዋ (ሶፍያ) ሰጣት። ንግሥት አሕየዋ ባልዋ ስለ ሞተ፣ ልጆችዋም አብርሃና አጽብሃ ገና ልጆች ስለ ነበሩ የኢትዮጵያን መንግሥት እርስዋ ትገዛ ነበር። ንግሥት አሕየዋም ፍሬምናጦስን ለልጆቿ ለአብርሃና ለአጽብሃ ሞግዚትና ጸሐፊ አደረገችው። ሲድራኮስን ግን ጠጅ አሳላፊ አደረገችው።

ፍሬምናጦስ ከሕፃንነቱ ጀምሮ ወንጌል እየተማረ ያደገ ክርስቲያን ስለ ነበረ የኢትዮጵያ ሕዝብ እኩሉ በአረመኔነት እኩሉ በሕገ ኦሪት በመኖራቸው ያዝን ነበር። ነገር ግን ወደ ባላገር እየሔደ አላስተማረም እንጂ በዚያው በቤተ መንግሥት ግቢ ለንግሥቲቱና ለልጆችዋ ለመኳንንቱም የክርስቶስን መንግሥት የወንጌልን ትምህርት ጥቂት በጥቂት እያለ መስበኩ አልቀረም ነበር።

ቢሆንም የቅስና ሹመት አልነበረውምና ማንንም ለማጥመቅ አልቻለም። ነገር ግን ጳጳስ ወደ ኢትዮጵያ ማስመጣት የተሻለ ነገር መሆኑን ለንግሥቲቱና ለልጆቿ እያሰዳ ይነግር ነበር።

ፍሬምናጦስም በአክሱም ቤተ መንግሥት አገልግሎቱን ከጨረሰ በኋላ ለመንገዱ የሚያስፈልገውን ሁሉ አዘጋጅቶ ለመሔድ ተነሳ። አስቀድሞም ለንግድ ሥራ ከአባቱ ከመሮፔዎስ ጋር በአፍሪቃ አገሮች ሲዞር እስክንድርያን ያውቅ ነበርና ከአክሱም ተነሥቶ ወደ እስክንድርያ ሔደ።

ከዚህም አስቀድሞ አርዮስ የተባለ አንድ የግብጽ ቄስ ወልድ በመለኮቱ ፍጡር ነው የሚል የኑፋቄ ቃል ስለ ተናገረ ሊቃውንት ሁሉ ጉባኤ አድርገው እንዲከራከሩት ጳጳሳት በገላትያ ከተማ በኒቅያ ጉባዔ አደረጉ። የእስክንድርያውም ሊቀ ጳጳሳት እለእስክንድሮስ አፈ ጉባዔ ነበርና ከአርዮስ ጋራ ተከራክሮ ከረታውና ከአወገዘው በኋላ ወደ እስክንድርያ ተመልሶ በ፫፻፳፮ ዓ.ም አረፈ።

ከእርሱም ቀጥሎ ትልቁ አትናቴዎስ በቅዱስ ማርቆስ ወንበር ተቀምጦ ሳለ ፍሬምናጦስ እስክንድርያ ደረሰ። አትናቴዎስም በታላቅ ደስታና ክብር ተቀበለው። ወዲያውም የኢትዮጵያ ሕዝብ ጥምቀትንና ክርስትናን ፈላጊዮች መሆናቸውን አስረድቶ አንድ ጳጳስ ሾሞ እንዲላክላቸው ለመነው።

ቅዱስ አትናቴዎስም የፍሬምናጦስን ነገር ከሰማ በኋላ ያገሩን ልማድና ቋንቋ ከምታውቀው ካንተ የሚሻል ሰው አይገኝምና አንተኑ እሽምሃለሁ አለው።

ከዚህም በኋላ ፍሬምናጦስ የኢትዮጵያ ጳጳስ ሆኖ ተሾሞ ከ፫፻፴ ዓ.ም ያህል ወደ ኢትዮጵያ ተመለሰ። ወደ አክሱምም በገባ ጊዜ በታላቅ ደስታና ክብር ተቀበሉት።

አንባቢ ሆይ። የኢትዮጵያ ሕዝብ የክርስቲያንነትን ዜና ስለ ሰሙ ጥምቀትንና ቁርባንን የሚሰጣቸው ጳጳስ ራሳቸው ፈልገው አስመጡ እንጂ፣ ላጥምቃችሁ ላቁርባችሁ የሚል ጳጳስ ራሱ ፈልጎ እንዳልመጣላቸው አስተውል። በዚሁም ብቻ ብፁዓን መባል ይገባቸዋል።

ፍሬምናጦስም የኢትዮጵያ ጳጳስ ሆኖ ከመጣ በኋላ ስሙ ከሳቴ ብርሃን ሰላማ ተባለ። ሰላማ መባሉን በአምልኮ ባእድ ከእግዚአብሔር ጋር ተጣልተው የነበሩትን የኢትዮጵያን ሕዝብ አስተምሮና አሳምኖ አጥምቆና አቁርቦ ከእጊአብሔር ጋራ ስለ አስታረቃቸው ነው።

ከሳቴ ብርሃንም መባሉ የጨለማ ሥራ በሚሆን በኃጢአት ኑሮ ለሚኖሩ ለኢትዮጵያ ሕዝብ የወንጌል ብርሃን ስለ አበራላቸው ነው።

በዚያም ዘመን እንደ ሕገ ኦሪት ሥርዓት ሊቀ ካህናት የነበረው እንበረም ይባል ነበር። ፍሬምናጦስም እንበረምን በክርስቲያን ሕግ በወንጌል አስተምሮ በክርስቶስ አሳመነው። አባ ሰላማ በመጀመሪያ እንበረምን በማስተማሩና በማሳመኑ ትልቅ የብልሃት ሥራ መስራቱን ያስረዳናል።

እንበረም በመጀመሪያ ወደ ክርስቲያን ሃይማኖት ባይመለስና በይጠመቅ ለጊዜው በከተማ የነበሩት ሰዎች በሕገ ኦሪት የሚኖሩ ስለሆኑ የሃይማኖት ጠብ አንሥተውና ወገን ለይተው ሳያስቸግሩት አይቀሩም ነበር።

ይልቁንም አባ ሰላማ ትልቅ የብላህት ሥራ ሲሰራ እንበረምን አሳምኖና አጥምቆ ብቻ አልቀረም። ነገር ግን እንበረም የተባለውን ስሙን ለውጦ ሕዝበ ቀድስ ብሎ ከጠራው በኋላ ከእርሱ በታች ኤጲስ ቆጶስ አድርጎ ሾመው።

ወይቤሎ አባ ሰላማ ለሕዝበ ቀድስ አጥምቅ ኵሎ ሰብአ። ወእምታሕቴየ ይኩን ሥልጣንከ። ወይቤሎከ ኤጲስ ቆጶስ አለው ይላል። ትርጓሜውም አባ ሰላማ ሕዝበ ቀድስን ሰዎችን ሁሉ አጥምቅ፣ ማዕርግህም ከእኔ በታች ይሁን። ኤጲስ ቆጶስም ይበልሁ አለው ማለት ነው። ገድለ ተክለ ሃይማኖት ተመልከት።

አንባቢ ሆይ። አባ ሰላማ እንበረም አስተምሮና አጥምቆ ስሙንም ሕዝበ ቀድስ ብሎ ኤጲስ ቆጶስ አድርጎ መሾሙ የኢትዮጵያ ሊቀ ጳጳስ ለመቸውም ቢሆን በበታቹ ኤጲስ ቆጶሳትን ለመሾም የሚገባው መሆኑን ያስረዳሃል።

እንግዴህ ስማቸውንና ቁጥራቸውን እንጽፋለን።

|  |  |
| --- | --- |
| ስማቸውና ቁጥራቸው። | በዘመናቸው የነበሩት ነገሥታት። |
| ፩ ሰላማ (ከሳቴ ብርሃን) | በአብርሃና በአጽብሃ ዘመን |
| ፪ ሚናስ ካልዕ (ሰላማ) |
| ፫ ጴጥሮስ ፩ኛ |
| ፬ ማቴዎስ ፩ኛ |
| ፭ ማርቆስ ፩ኛ |
| ፮ ዮሐንስ ፩ኛ (ሳዊሮስ) |
| ፯ ገብርኤል ፩ኛ |
| ፰ ዮሐንስ ፪ኛ |  |
| ፱ ገብርኤል ፪ኛ |
| ፲ ሚናስ ፪ኛ |
| ፲፩ ሚካኤል ፩ኛ (ሚናስ) |
| ፲፪ ይስሐቅ |
| ፲፫ ስምዖን ፩ኛ |
| ፲፬ ጴጥሮስ ፪ኛ |
| ፲፭ ሚካኤል ፪ኛ |
| ፲፮ ገብርኤል ፫ኛ |
| ፲፯ ዮሐንስ ፫ኛ |
| ፲፰ ማቴዎስ ፪ኛ |
| ፲፱ ሚካኤል ፫ኛ | በይምርሃና በገብረ ማርያም። |
| ፳ ስምዖን ፪ኛ |  |
| ፳፩ ዮሐንስ ፬ኛ |
| ፳፪ ማርቆስ ፪ኛ |
| ፳፫ አብርሃም |
| ፳፬ ጌርሎስ (ቄርሎስ) ፩ኛ | በላሊባላና በነአኵቶ ለአብ። |
| ፳፭ ዮሐንስ ፭ኛ |  |

አባ ጌርሎስ በአጼ ነአኵቶ ለአብ ዘመን የነበረው የኢትዮጵያ ጳጳስ ነው።

ለአቡነ ተክለ ሃይማኖት የድቁና ማዕርግ የሰጠ እርሱ ነው። አባ ጌርሎስ ከሞተ በኋላ ግን በምድረ ግብጽ ሳራካን የሚባሉት እስላሞች ኃይላቸው እየበረታ በመሔዱ የብስም በባሕርም ጦርነት ብቻ ሆኖ ነበርና መንገዱ ሁሉ ስለ ተዘጋ ከእስክንድርያ ጳጳስ ለማስመጣት አልተቻለም ነበር። መንገዱም ሁሉ በመዘጋቱና ጳጳስ ለማስመጣት የማይቻል በመሆኑ የኢትዮጵያና የእስክንድርያ ቤተ ክርስቲያን ወደ መራራቅ ደረሱ። ይልቁንም ቀሳውስቱና ዲያቆናቱ በሞትም በሽረትም ቁጥራቸው እያነሰ ስለ ሔደ በኢትዮጵያ ትልቅ ሐዘን ሆነ።

ከዚህም በኋላ የኢትዮጵያ ሊቃውንት ከየገዳማቱና ከየአድባራቱ ተላልከው ጉባኤ አደረጉ። የሊቃንቱም ቁጥር በኒቅያ ከተሰበሰቡ ሊቃውንት ቁጥር አያንስም ነበር ይባላል።

ሊቃውንቱም በጉባኤው ተገኝተው በግብጽ ዙሪያ በሆነው ጦርነት ምክንያት ከእስክንድርያ ጳጳስ ለማስመጣት የማይቻል መሆኑን በተረዱት ጊዜ የኢትዮጵያ ቤተ ክርስቲያን ከዚህ ቀድሞ በዮዲትና በተከታዮችዋ ነገሥታት ምክንያት ከ፵ ዘመን የሚበልጥ ያለ ጳጳስ ኖረች።

አሁን ደግሞ በእስላሞች ጦርነት ምክንያት ያለ ጳጳስ ከቆየች ብዙ ዘመን ሆነ። ከእንግዴህ ወዲህ ግን ያለ ጳጳስ ልትኖር አይገባትምና የምድረ ግብጽ መንገዱ እስቲከፈትና ከእስክንድርያ ጳጳስ እስክናስመጣ ከዚሁ ከሀገራችን ከኢትዮጵያ ሃይማኖቱ የሰና ምግባሩ የቀና አንድ ሰው መርጠን ጳጳስ አድርገን እንሹም ብለው ምክራቸውን በጉባዔ ቆረጡ።

በዚያም ዘመን በአማራውና በአረመኔው አገሮች እየዞሩ በማስተማራቸውና በመስበካቸው የተመሰገኑ፣ በታምራታቸውም የተወደዱ ሐዲስ ሐዋርያ ብርሃን ዘኢትዮጵያ የተባሉ አቡነ ተክለ ሃይማኖት ነበሩና ከእርሳቸው የሚበልጥ ሌላ ሰው አናገኝም ብለው እራሳቸው መርጠው ሾሟቸው።

አቡነ ተክለ ሃይማኖትም የሐዋርያነታቸውን ሥራ አስቀድመው ለምደውት ነበርና የጳጳስነት ማዕርግ ስለ ጨመሩ በኢትዮጵያ አውራጆች ሁሉ እየዞሩ ታቦታቱን እየባረኩ፣ ድቁና ቅስና እየሾሙ አረማውያንን እያስተማሩና እያሳመኑ፣ እያጠመቁና መንፈሳዊ ሥራቸውን እያሰፉ ይሔዱ ጀመር።

ከዚህም በኋላ መንግሥት ከዛጔ ዘር ወደ ቀዳማዊ ምኒልክ ዘር ሲመለስ ይኩኖ አምላክን ቀብተው ስለ አነገሡ ስማቸው በሙሉ ኢትዮጵያ የታወቀና የከበሩ ሆኑ። የጃምስ ብሩስ ፪ኛ መጽሐፉን ፪ና ፫ ገጽን ተመልከት።

በገድለ ተክለ ሃይማኖት ግን እግዚአብሔር ቅዱስ ሚካኤልን ልኮ ጳጳስነት ሾማቸው። መጽሐፈ ክህነትንና ቅብዓ ቅዱስን (ሜሮኑን) ቅዱስ ሚካኤል አመጣላቸው ብሎ ነገሩን በማጋነን ተጽፎ ይገኛል። ይህም አደራረግ የአቡነ ተክለ ሃይማኖት ጳጳስነት በእግዚአብሔር ፈቃድ አይገኝምና እግዚአብሔር ቅዱስ ሚካኤልን ልኮ ሾማቸው ቢባል የሚያከራክር ነገር የለበትም።

አቡነ ተክለ ሃይማኖትም በሐዋርያነታቸው እያስተማሩ፣ በጳጳስነታቸው ዲቁና ቅስና እየሾሙ፣ ታቦታት እየባረኩ ከኖሩ በኋላ ሰውነታቸው መሸምገሉን አይተው በደብረ ሊባኖስ የተባሕትዎ ሥራ ይሰሩ ጀመር።

ከዚህ በኋላም በሳራካን ጦርነት ምክንያት የተዘጋው የኢትዮጵያና የግብጽ መንገድ ስለ ተከፈተ አባ ዮሐንስ ፭ኛው ጳጳስነት ተሾሞ ከእስክንድርያ መጣ።

አባ ዮሐንስም ወደ ኢትዮጵያ በደረሰ ጊዜ አቡነ ተክለ ሃይማኖት የጳጳስነት ሥራ እየሰሩ መኖራቸውን ስለ ሰማ አቡነ ተክለ ሃይማኖት በሹመት መቅናት የሁከት ነገር የሚያነሡ ስለ መሰለውና ስለ ፈራ መልእክተኞች ልኮ መጥተህ የሃይማኖትን ነገርና የቤተ ክርስቲያንን ሥርዓት እናጽና ብሎ ላከባቸው።

አቡነ ተክለ ሃይማኖትም ይህን በሰሙ ጊዜ ትሕትና ልማዳቸው ነውና እኔ አንድ ምስኪን የሃይማኖትን ነገር ከጳጳስ ጋራ ለመነጋገርና ለማቅናት እንደምን ይቻለኛል። ነገር ግን የጳጳሱን ፈቃድ ስለ መፈጸም እሄዳለሁ ብለው ወደ ጳጳሱ ሔዱ። ጳጳሱ አባ ዮሐንስም ሲመጡ ባያቸው ጊዜ ተነሥቶ ቆሞ በማክበር ተቀበላቸው።

ከጥቂትም ንግግር በኋላ በኢትዮጵያ እኩሌታ አንተ ኤጲስ ቆጶስ ሁን እኔም በእኩሌታዬ ጳጳስ እሆናለሁ አላቸው።

አቡነ ተክለ ሃይማኖትም አንተ ሳትመጣ ኢትዮጵያ በመላዋ የእኔ አልነበረችምን።

አሁን ግን አንተ ጳጳሱ ከመጣህ በኋላ ለብቻህ ይዘህ ተቀመጥ እንጂ እኔ የኢትዮጵያን እኩሌታ አልወስድም አሉት።

ይህም ፈቃድህ ካልሆነ እዚሁ ከእኔ ጋር ተቀመጥና ቅስና ድቁና ስጥ አላቸው።

እርሳቸውም አይሆንም በማለት ስለ በረቱ መጽሐፈ ክህነቱንና ቅባዓ ቅዱሱን (ሜሮኑን) ተረከበኝ ብለው አቀረቡለት። ከዚህም በኋላ ተሰነባብተውና ከጳጳሱ ቡራኬ ተቀብለው ወደ ደብረ ሊባኖስ ተመልሰው ሲኖሩ በነሐሴ ፳፬ ቀን በሺ፪፻፸፬ ዓ.ም አረፉና በደብረ ሊባኖስ ተቀበሩ። ገድለ ተክለ ሃይማኖት ተመልከት።

ይህም የአቡነ ተክለ ሃይማኖት ገዳም ደብረ ሊባኖስ የተባለው በአጼ ዘርዓ ያዕቆብ ዘመን ነው። ከዚያም አስቀድሞ ግን ደብረ አስቦ ይባል ነበር።

|  |  |
| --- | --- |
| ስማቸውና ቁጥራቸው። | በዘመናቸው የነበሩት እንገሥታት። |
| ፳፮ ሚካኤል ፬ኛ | በአጼ ያግብአ ጽዮን ዘመን። |
| ፳፯ ስምዖን ፫ኛ |  |
| ፳፰ ጴጥሮስ ፫ኛ |
| ፳፱ ማቴዎስ ፫ኛ |
| ፴ ያዕቆብ ፩ኛ። | በአጼ አምደ ጽዮን ዘመን። |

ከከሣቴ ብርሃን ሰላማ ጀምሮ እስከ አባ ማቴዎስ ድረስ በኢትዮጵያ ከተሾሙ ጳጳሳት ሁሉ ለኢትዮጵያ መልካም ሥራ በመስራት ከሣቴ ብርሃን ሰላማና አባ ያዕቆብ ይበልጣሉ።

ከሣቴ ብርሃን ሰላማ በደግነቱና በቅንነቱ ሊቀ ካህናቱን እንበረምን ሕዝብ ቀድስ ብሎ ስሙን ለውጦ በበታች ኤጲስ ቆጶስ አድርጎ መሾሙን ከዚህ ቀድሞ አስረድተናልና አሁን የአባ ያዕቆብን ደግነትና ቅንነት ከዚህ ቀጥለን እንጽፋለን።

አባ ያዕቆብ በአፄ አምደ ጽዮን ዘመን በኢትዮጵያ የነበረው ጳጳስ ነው። አባ ያዕቆብም የኢትዮጵያን ሰፊነት የሕዝቡን ብዛት እያየ ብቻውን እየዞረ ለማስተማርና ቅስና ዲቁና ለመስጠት አለመቻሉን ስለ አወቁ በዘመኑ በደብረ ሊባኖስ በመንበረ ተክለ ቆጶስ አድርጎ ሾሞታል። ወዲያውም በእጨጌ ፊልጶስ ምክር ፲፩ ንቡራነ እድ ተመርጠው ሀገሩን ተካፍለው እንዲያስተምሩ አድርጓል። የነዚህንም ስማቸውንና ሀገረ ስብከታችወን የእጨጌዎችን ስምና ሀገረ ስብከታቸውን የእጨጌዎችን ስምና ቁጥር በምንጽፍበት ስፍራ ለመጻፍ አቆይተውነዋል።

እጨጌ ፊልጶስም የሸዋ ኤጲስ ቆጶስ ለመሆን እንደምን እንደ ተመረጠና እንደምን እንደ ተሾመ ለማስረዳት በግዕዝ ቋንቋ ተጽፎ እንዳገኘነው ጽፈናል።

ወበአሐቲ እለት ቦአ ምክረ መንፈስ ቅዱስ ውስተ ልበ ጳጳስ አባ ያዕቆብ ዘሀገረ ኢትዮጵያ ወአመከሮ መንፈስ ቅዱስ ከመይሢም መምሕራነ እለ ያጸንኡ ሥርዓታ ለቤተ ክርስቲያን። ወይርዕፍ መርዔቶ በጽድቅ ወሰላም። ወበሃይማኖት ርትዕት ዘክርስቶስ።

ወሶበ አመከሮ መንፈስ ቅዱስ ፈነው ላዕካነ ኅበ ዝንቱ አቡነ ፊልጶስ መምሕር ይጸውዕዎ። ወሶበ በጽሑ ላዕካን ተወክፎሙ በፍቅር በይቤሎሙ ዳህንኑ ምጽአትክሙ።

ወይቤልዎ እወ ዳህን። ወናስተበቍዕ ቅድስናከ ኦ አባ። እስመ ለአከነ አቡነ ጳጳስ እንዘ ይብል ብጻሕ ኅቤየ እስመ ብየ ነገር ዘእነግረከ። ዘኮነ እመንፈስ ቅዱስ።

ወሶቤሃ ተንሥአ ምስለ እሙንቱ ላዕካነ ጳጳስ። ወበጽሐ ኅበ ጳጳስ።

ወሶበ ርእዮ ውእቱ ጳጳስ አንከረ ፈድፋደ በእንተ ብርሃን ዘውስተ ገጹ ወበእንተ ጸጋ እግዚአብሔር ዘኅዱር ላዕሌሁ።

ወወዓሉ እንዘ ይትናገሩ ነገረ እግዚአብሔር።

ወእምዝ ይቤሎ አባ ያዕቆብ ጳጳስ ለዝንቱ ቅዱስ አቡነ ፊልጶስ። ኦፍቁርየ ፊልጶስ አንሰ ኃለይኩ ብዙኃ ወአስራህክዋ ለነፍስየ በኀልዮ ብዙኅ ሥርዓታ ለኢትዮጵያ እስመ ኮንኩ ባሕቲትየ ወስተ ዛቲ ሀገር ዓባይ ኢትዮጵያ፣ እንዘ አልቦ ዘይረድአኒ በምሕሮ ዘመጠነዝ ብዝኆሙ።

ኦፍቅርየ ፊልጶስ አማን እብለከ፣ ለእመ ኮኑ ፲ወ፪ቱ ጳጳሳት እምኢክህሉ በጺሖታ መጠነ መንፈቃ ለሀገር፣ እስመ ዛቲ ሀገር ኢትዮጵያ ዓባይ ይእቲ እምኵሎን አሕጉር።

ወይእዜኒ ኦ ፊልጶስ ፍቁርየ በእንተ ዝንቱ ለአኩ ኅቤከ ትምጻእ ኅቤየ። እስመ መንፈስ ቅዱስ ጸውዓከ ወኀረየከ ከመ ትኩን አበ ወመምሕረ ለኵሎሙ አሕዛብ።

ወአኮ አነ ድልወትየ እኩን ጳጳሰ ለሀገረ ኢትዮጵያ ዓባይ። አላ መፍትው ለከ እምደለወተከ ዛቲ ሀገር።

ወይእዜኒ ኦሆ በለኒ ኦፊልጶስ ፍቁርየ ከመ ትትራድአኒ በሲመተ ክህነት ወበሥርዓታት፤ ወበአርትዖ ሃይማኖት፣ ሕጋ ለቤተ ክርስቲያን።

ወአንተ ኩን ኤጲስ ቆጶስ ላዕለ መንፈቀ ሀገር ዘኢትዮጵያ። እስመ ጸውዓከ መንፈስ ቅዱስ ለዝ መልእክተ ሠናይ። አስተበቍዕ ቅድስናከ በእንተ ክርስቶስ።

ወሶበ ሰመዓ ዘንተ እህገረ እምቃለ ጳጳስ አቡነ ፊልጶስ ደንገጸ ዓቢየ ድንጋጼ ወሰገደ ታሕተ እገሪሁ ወይቤሎ ምንት አነ መሬት ወሐመድ። ከመ እኩን ላዕለዝ ግብር ዕፁብ ወመንክር። ወዲበ ዝንቱ መልእክት ዓቢይ ዘኢይክል በጾሖቶ በግብረ መልአክቱ ለዘመጠነዝ ሢመት እንዘ ሀለዉ ሰብእ ኄራን ወንጹሐን እለ ይከብሩ እምኔየ፣ ወዘንተ ብሂሎ አበዮ።

ወእምዝ ይቤሎ ጳጳስ አባ ያዕቆብ ኢያሐዝነኩ ዘትሬእየኒ ባሕቲትየ ከመ ዕፅ ዘአልቦ ዐጽቅ፤ ወከመ ዖፍ ባሕታዊ ውስተ ናሕስ።

ወበእንተዝ እብለከ ተራድአኒ በሢመተ ክህነት ወበምሕሮ ሕዝብ።

ወእምድኅረ ብዙኅ ኀሠሣ ይቤሎ ኦሆ። ወሶበ ጸብሐ ፈነወ ጳጳስ ላዕካነ ኀበ ንጉሥ (አምደ ጽዮን) እንዘ ይብል ፈኑአ ካህናተ ደብተራ እስመ ዛቲ ዕለት ፍስሐ ለነ ወለኵሉ ሕዝብ። እስመ ረከብነ ብእሴ ዘምሉዕ መንፈስ ቅዱስ ከመ እስጢፋኖስ ዘስሙ ፊልጶስ ዘብሔረ ግራርያ ዘደብረ ተክለ ሃይማኖት።

ወሶቤሃ አዘዘ ንጉሥ ካህናተ ደብተራ። ወይቤሎ ለጳጳስ ይኩን በከመ ትቤ ወአነሂ ሰመርኩ በዝንቱ ግብር።

ወሰምሩ በዝ ነገር ንጉሥኒ ወጳጳስኒ ወኵሉ ሕዝብ ከመ ይሢምዎ ለአባ ፊልጶስ ኤጲስ ቆጶስ በሀገረ ሸዋ።

ወሶበሂ በጽሑ ካህናተ ደብተራ ዘንጉሥ ኅበ ጳጳስ ወይቤልዎ በእንተ ምንት ጸዋዕከነ ኦ አባ። ወይቤሎሙ አባ ያዕቆብ እስመ ኅብረ መንፈስ ቅዱስ ሊተ በዝ ነገር ከመ እሢሞ ለፊልጶስ ኤጲስ ቆጶስ ለሀገረ ሸዋ። ከመ ይትራድአኒ በሢመተ ክነት ወበምህሮ ሕዝብ።

ወይቤልዎ ካህናተ ደብተራ እመሰ ትሠይም ኤጲስ ቆጶስ እም ደለወነ ለነ ለካህናተ ደብተራ ከመ ንኩን ኤጲስ ቆጶስ ወመነኮስሰ ምውት ውእቱ እስመ መነኮሳት ኢይሠየሙ። አላ ይነብሩ ውስተ አድባር ወጾላዕታት ወበዓታት፣ ወግበበ ምድር ወገዳማት።

ወዘንተ ዘይቤሉ በቅንዓቶሙ። ወይቤሎሙ አባ ያዕቆብ ጳጳስ እመሰ ይቤለንኒ ኦሆ ፊልጶስ አኮ ኤጲስ ቆጶስ ዘእሰይሞ አላ ዲበ መንበረ ጵጵስናሂ እምአንበርክዎ። ወሶቢሃ አርመሙ።

ወእምድኅረዝ አስተጋብአ ሰብአ ምእመናነ እለ ያርትዑ ፍኖተ ቃል ዘበአማን። አኖሬዎስሃ። ወአድኀኒሃ። ኢዮሲያስሃ። ማትያስሃ። ዮሴፍሃ። ታዴዎስሃ። ገብረ ክርስቶስሃ። ቀውስጦስሃ። ሳሙኤልሃ። ወምርቆርዮስሃ። ወአኖሬዎስሃ ዘሞረት።

ወሶቤሃ ቀደሰ ቅዳሴ አባ ያዕቆብ ወገብረ ጸሎተ ዘሕገ ሢመተ ኤጲስ ቆጶሳት። ወኮነ ውእቱ በአምሳለ ክርስቶስ ወፊልጶስ በአምሳለ ጴጥሮስ ወ፲ ወ፩ መምሕራን አምሳለ ፲ ወ፩ ሐዋርያት ወገብሩ ቅዳሴ ወተመጠው ሥጋሁ ወደሙ በእዴሁ ለጳጳስ።

ወእምድኅረ ፍጻሜ ቅዳሴ አንበረ እዴሁ ጳጳስ ላዕለ ርእሰ ፊልጶስ። ወአልበሶ አልባሰ ክህነት ዘይለብስ ለሊሁ። ወአክሊለኒ ዘዲበ ርእሱ ወአክፋረ፣ ወዝናረ ዘወርቅ። ወሢሞ ኤጲስ ቆጶስ ለብሔረ ሸዋ ወይቤ ዘአሠረ ፊልጶስ ይኩን እሡረ በሰማያት። ወዘፈትሐ ፊልጶስ ይኩን ፍቱሐ በሰማያት።

ወይቤሎሙ ለ፲ መምሕራን ናሁ ለክሙ ፊልጶስ አቡክሙ ብሎ ይጨርሳል። ገድለ ፊልጶስ ተመልከት።

እንግዴህ የአቡነ ፊልጶስን ታሪክ ከእጨጌዎች ታሪክ ጋር ለመጻፍ ስለ አሰብን አሁን አቆይተነዋል።

|  |  |
| --- | --- |
| ስማቸውና ቁጥራቸው። | በዘመናቸው የነበሩት ነገሥታት። |
| ፴፩ ፊቅጦር ፩ኛ | በአጼ ሰይፈ አርእድ ዘመን። |
| ፴፪ ቄርሎስ ፪ኛ |  |
| ፴፫ ቆዝሞስ ፩ኛ |  |
| ፴፬ ዮስጦስ ፩ኛ |  |
| ፴፭ ሚካኤል ፭ኛ |  |
| ፴፮ ገብርኤል ፬ኛ |  |
| ፴፯ ሚካኤል ፮ኛ |  |
| ፴፰ ማቴዎስ ፬ኛ |  |
| ፴፱ ዮሳብ ፩ኛ |  |
| ፵ ዮሴፍ ፩ኛ |  |
| ፵፩ ቆዝሞስ ፪ኛ |  |
| ፵፪ ፊላታዎስ |  |
| ፵፫ ጴጥሮስ ፬ኛ |  |
| ፵፬ ዮሐንስ ፮ኛ |  |
| ፵፭ ፊቅጦር ፪ኛ |  |
| ፵፮ ዮስጦስ ፪ኛ። |  |
| ፵፯ በርምያ |  |
| ፵፰ ሚካኤል ፯ኛ |  |
| ፵፱ ገብርኤል ፭ኛ |  |
| ፶ ሚናስ ፫ኛ |  |
| ፶፩ ዮሐንስ ፯ኛ |  |
| ፶፪ ዮሐንስ ፰ኛ |  |
| ፶፫ አብርሃም ፪ኛ |  |
| ፶፬ ማርቆስ ፫ኛ |  |
| ፶፭ መቃርስ ፩ኛ |  |
| ፶፮ ሚካኤል ፰ኛ |  |
| ፶፯ ማቴዎስ ፬ኛ |  |
| ፶፰ ሚካኤል ፱ኛ |  |
| ፶፱ ገብርኤል ፮ኛ |  |
| ፷ ዮሐንስ ፱ኛ |  |
| ፷፩ ቄርሎስ ፪ኛ |  |
| ፷፪ ሚናስ ፫ኛ |  |
| ፷፫ ማቴዎስ ፭ኛ |  |
| ፷፬ ሚካኤል ፲ኛ |  |
| ፷፭ ገብርኤል ፯ኛ |  |
| ፷፮ ማርቆስ ፮ኛ |  |
| ፷፯ ገብርኤል ፰ኛ |  |
| ፷፰ ማቴዎስ ፮ኛ |  |
| ፷፱ ዮሐንስ ፲ኛ |  |
| ፸ ሚናስ ፬ኛ |  |
| ፸፩ ማርቆስ ፯ኛ |  |
| ፸፩ ማርቆስ ፯ኛ |  |
| ፸፪ ክርስቶዶሎ ፩ኛ |  |
| ፸፫ ዘካርያስ |  |
| ፸፬ ፊላታዎስ ፪ኛ |  |
| ፸፭ ሱንትዮስ |  |
| ፸፮ ገብርኤል ፱ኛ |  |
| ፸፯ ዮሐንስ ፲፩ኛ | በአጼ ዘርዓ ያዕቆብ። |
| ፸፰ ሚካኤል ፲፩ኛ |
| ፸፱ ገብርኤል ፲ኛ |
| ፹ በርተሎሜዎስ | በአጼ በእደ ማርያም። |
| ፹፩ ማቴዎስ ፯ኛ |  |
| ፹፪ ዮሐንስ ፲፪ኛ |  |
| ፹፫ ማርቆስ ፯ኛ | በአጼ ናዖድ። |
| ፹፬ ይስሐቅ ፪ኛ |  |
| ፹፭ ከላድያኑ |  |
| ፹፮ ጴጥሮስ ፭ኛ | በአጼ ናዖድ። |
| ፹፯ ማቴዎስ ፰ኛ | በአጼ ልብነ ድንግል። |
| ፹፰ ስምዖን ፬ኛ |  |
| ፹፱ ዮሳብ ፪ኛ | በአጼ ገላውዴዎስ። |
| ፺ ሚካኤል ፲፪ኛ |  |
| ፺፩ ማቴዎስ ፱ኛ |  |
| ፺፪ ማርቆስ ፰ኛ |  |
| ፺፫ ጴጥሮስ ፮ኛ | በአጼ ያዕቆብና በአጼ ዘድንግል። |
| ፺፫ ስምዖን ፭ኛ | በአጼ ሱስንዮስ። |

፮ኛው አባ ጴጥሮስ በአጼ ያዕቆብነ በአፄ ዘድንግል ዘመን የነበረው ነው።

አጼ ያዕቆብን ከመንግሥት አስወጠው ወደ እናሪያ ሰውደውት ነበርና በእናሪያ አንድ ዓመት ያህል ከቆየ በኋላ በደጃዝማች ዘሥላሴ እርዳታ ተመልሶ መጥቶ እንደ ገና በዙፋኑ ተቀመጠ።

አጼ ሱስንዮስ ግን በሸዋና እብጋላ አገር እየተዘዋወሩ ሲኖር ብዙ ሠራዊት ሰብስቦ ነበርና ኃይሉ መበርከቱን ስለ አወቀ ገስግሶ ሔዶ ከአጼ ያዕቆብ ጋራ ጦርነት ገጥሞ ድል አደረገው። ጳጳሱ አባ ጴጥሮስም በጦርነቱ ውስጥ ከአጼ ያዕቆብ ጋራ ሆኖ ሲዋጋ አንዱ የሱስንዮስ ወታደር ገደለው። ለጊዜውም ለአጼ ያዕቆብ እርዳታ የመጣ አንድ ቱርክ ገደለው። ለጊዜውም ለአጼ ያዕቆብ እርዳታ የምጣ ቱርክ መስሏቸው ነበር። በኋላ ግን መስቀሉን በእጁ እንደ ያዘ ስለ ተገኘ ጳጳስ መሆኑ ታወቀና ሬሳውን አንሥተው ቀበሩት።

፭ኛው፤ አባ ስምዖንም ሱስንዮስን ዘመን የነበረው ነው። ስለ እርሱም ወውእቱ ዘኮነ ሰማዕተ በእደ ንጉሥ ዓላዊ ተብሎ ተጽፎለታል።

ንጉሥ ዓላዊ የተባለው አጼ ሱስንዮስ ነው። ዓላዊ የተባለበትም ምክንያት በካቶሊክ ሃይማኖት ስለ ገባ ነው።

ለአጼ ሱንስዮስ መለኮታዊ የተባለች ሴት ልጅ ነበረችው። እርስዋንም ለራስ ዮልዮስ ድሮለት ነበር። ራስ ዮልዮስም የአጼ ሱስንዮስ የታመነ ሎሌው ሆኖ ሲኖር በኋላ ሹም ሽር ነገር ስለ ተቀየመ ሸፈተ።

ከዚህም በኋላ ሕዝቡ እንዲያብርለት እኔ መሸፈቴ ንጉሡ ወደ ካቶሊክ ሃይማኖት ስለ ገባ የእስክንድርን ኦርቶዶክስ ሃይማኖት ለማጽናትና ለመደገፍ ብዬ ነው እያለ ያስወራ ጀመር።

ጳጳሱ አባ ስምዖንም ንጉሡ ወደ ካቶሊክ ሃይማኖት በመግቱ ሲያዝን ይኖር ነበርና አሁን ዮልዮስን ረዳት በማግኘቱ ደስ አለው።

ዮልዮስም ብዙ ሠራዊት ሰብስቦ ንጉሡን ለመውጋት ገሥግሦ ሄደ። ጳጳሱ አባ ስምዖንም ለዮልዮስ ያልረዳህ ገዝቻለሁ እያለ ይሰብክ ጀመር። አጼ ሱስንዮስም እግዚአብሔር ወስኖ የሰጠው ዘመነ መንግሥቱ እስቲፈጸም ኃይለ እግዚአብሔር አልተየለውም ነበርና ዮልዮስን ድል አድርጎ ገደለው።

ጳጳሱ አባ ስምዖንም በጦርነቱ ውስጥ ገብቶ ለዮልዮስ ያልረዳህ ገዝቻለሁ እያለ ሲናገር ስሙ ያልታውቀ አንድ ወታደር በጦር ወግቶ ገደለው። ጳጳሱ መሆኑም በታወቀ ጊዜ አጼ ሱስንዮስ ሬሳውን አንሥቶ በጦርነቱ ስፍራ አቅራቢያ ወደ አለው ቤተ ክርስቲያን አስወስዶ አስቀበረው።

|  |  |
| --- | --- |
| ስማቸውና ቁጥራቸው። | በዘመናቸው የነበሩት ነገሥታት። |
| ፺፭ ማርቆስ ፱ኛ  ፺፮ ሚካኤል ፲፪ኛ | በአጼ ፋሲል። |
| ፺፯ ዮሐንስ ፲፫ኛ | እይፋሲል ወንድም ገላውዴዎስ ያስመጣው ነው። |
| ፺፰ ክርስቶዶሉ ፪ኛ።  ፺፱ ሲኖዳ። | በደጉ አጼ ዮሐንስ ፩ኛ |
| ፻ ማርቆስ ፲ኛ | በአጼ ኢያሱ አድያም ሰገድ። |
| ፻፩ ክርስቶዶል ፫ኛ | በአጼ ዳዊት ፫ኛ |

አባ ክርስቶዶሉ ፫ኛ በአጼ ዳዊት ዘመን የነበረው ነው። አጼ ዳዊት ክርስቶስ በቅብዓተ መንፈስ ቅዱስ የባሕርይ አምላክ ሆነ የሚሉትን የቅባቶችን ሃይማኖት ይወድ ነበርና የቅባት ሃይማኖት ወገኖች ሁሉ ተሰብስበው ክርስቶስ በተዋሕዶ የባሕርይ አምላክ ሆነ ከሚሉት ከደብረ ሊባኖስ ወገኖች ጋራ አከራክረን ብለው ለመኑት።

በዚያም ዘመን ጳጳሱ አባ ክርስቶዶሉ ገና ከእስክንድርያ መምጣቱ ነበርና የንጉሡ ሃይማኖት በቅብዓት የባሕርይ አምላክ ሆነ ማለት እንደሆነ በሰማ ጊዜ እጅግ ፈራ።

አጸኢ ዳዊትም ወገኖቹን ቅባቶችን ደስ ለማሰኘት ሲል ሊቃውንቱን ሁሉ እንዲሰበስቡና እንዲከራከሩ ፈቃድ አደረገ። ከዚህም በኋላ በጎጃምና በቤጌምድር በአምሐራም የሚኖሩ በተዋህዶ የባሕርይ አምላክ ሆነ። በቅብዓተ መንፈስ ቅዱስ ግን የጸጋ ልጅ ሆነ የሚሉ ነበሩ። እነዚህም ቤተ ተክለ ሃይማኖት ይባላሉ። ዋና ስፍራቸው ከእጨጌው ጋራ በአዘዞ ነበር።

እኩሌቶቹ ደግሞ ክርስቶስ በቅብዓተ መንፈስ ቅዱስ የባሕርይ አምላክ ሆነ። በተዋህዶ ግን ሁለትነትን አጥፍቶ አንድ ሆነ የሚሉ ነበሩ። እነዚህም ቤተ ኤዎስጣቴዎስ ይባላሉ። ዋና ስፍራቸውም በጎጃምና ጎንደር ውስጥ በቁስቋም ደብር ነው።

አጼ ዳዊትም ምንም እርሱ የቅባቶችን ሃይማኖት ቢወድ ሊቃውንቱ የተሰበሰቡበት የሃይማኖት ነገር ስለ ሆነ ወደ ጳጳሱ ወደ አባ ክርስቶዶሉ ሔዳችህ ተነጋገሩ ብሎ ሰደዳቸው።

እንደ ዳኛም ሆኖ ወደ ጳጳሱ የወሰዳቸው እንደ ንጉሡ የቅባቶችን ሃይማኖት የሚውድ ራስ ቢትወደድ ዘጊዮርጊስ ነበር።

ሊቃውንቱም ወደ ጳጳሱ ፊት ቀርበው የሃይማኖትን ነገር ጠየቁት። ጳጳሱ ግን እውነተኛውን ሃይማኖት ገልጦ እንዳይናገር ንጉሡ ስለ ፈራ የእኔ ሃይማኖት ከእኔ አስቀድሞ እንደ ነበሩት እንደ ኢትዮጵያ ጳጳሳት እንደ አባ ዲኖዳና እንደ አባ ማርቆስ ነው ብሎ ተናገረ።

ሊቃውንቱና መኳንንቱም ተመልሰው ጳጳሱ የተናገረውን ለአጼ ዳዊት ነገሩት። ንጉሡም የአባ ሲኖዳና የአባ ማርቆስ ሃይማኖት እንደምን ነበር ብሎ ጠየቀ። በዙሪያውም የቆሙ መኳንንትና ሊቃውንት ንጉሡ ደስ ለማሰኘት ሲሉ የሁለቱም ጳጳሳት ሃይማኖት ክርስቶስ በቅብዓተ መንፈስ ቅዱስ የባሕርይ አምላክ ሆነ ማለት ነው ብለው መለሱለት። እንግዲያስ ወደ አዋጅ መንገሪያ ሔዳችሁ ከጳጳሱ የሰማችሁትን ቃል በአዋጅ ንግሩ ብሎ አዘዘ።

ከዚህም በኋላ ነጋሪትና ሰንደቅ ዓላማ ወጥቶ ክርስቶስ በቅብዓተ መንፈስ ቅዱስ የባሕርይ አላክ ሆነ የሚሉ ሊቃውንት ረቱ፣ በተዋህዶ የባሕርይ አምላክ ሆነ የሚሉ ሊቃውንት ግን ተረቱ፣ ተብሎ ዋጅ ተነገረ።

ቤተ ተክለ ሃይማኖት የሚባሉት የአዘዞና የሞጊና መነኮሳት ግን አባ ከርስቶዶሉ ሃይማኖቴ እንደ አባ ሲኖዳና እንደ አባ ማርቆስ ነው ማለቱ ለእኛ መመስከሩ ነው ብለው በደስታ ወደ ቤታቸው ሔደው ነበርና ቅባቶች ረቱ፤ ተዋህዶች ተረቱ ተብሎ ዋጅ መነገሩን በሰሙ ጊዜ እጅግ አዘኑ።

በማግሥቱም ወደ እጨጌ ተክለ ሃይማኖት ሔደው ወደ ጳጳሱ ሔደህ እውነተኛውን ሃይማኖት ጠይቅልን አሉት። እጨጌ ተክለ ሃይማኖትም መነኮሳትን ሁሉ ሰብስቦ ሔዶ ጳጳሱን አባ ክርስቶዶሉን የሃይማኖት ነገር ጠየቀው።

ጳጳሱም የንጉሡ ወገን የሚሆኑ ቅባቶች አለመኖራቸውን አይቶ የእኔ ሃይማኖት ክርስቶስ በተዋህዶ የባሕርይ አምላክ ሆነ በቅብዓተ መንፈስ ቅዱስ ግን መሢሕ ሆነ ማለት ነው ብሎ ሃይማኖቱን ገልጦ ነገራቸው።

እጨጌውና የአዘዞ መነስኮሳትም ሁሉ ከጳጳሱ ቃል ይህን ነገር በሰሙ ጊዜ እጅግ ደስ አላቸው። ወደ አዘዞም ተመልሰው በእጨጌው ቤት ንሴብሖ ለእግዚአብሔር ስቡሐ ዘተሰብሐ እያሉ ይዘምሩ ጀመር። መኳንንቱም ይህን በሰሙ ጊዜ እጅግ ተቆጡ። ውዲያውም ጃዊ የሚባልው ጭፍራ ታዘዘና ወደ እጨጌው ቤት ሔዶ የአዘዞንና የሞጊናን መነኮሳት አረዳቸው። እጨጌ ተክለ ሃይማኖትንም ልብሱን ገፈው ራቁቱን እየጎተቱ ደበደቡት።

ነገር ግን አጼ ዳዊት እንዴህ በቃ አትደሉ ብሎ ለከባቸውና ትተው ተመለሱ። በማግሥቱ ንጉሥ ጳጳሱን አባ ክርስቶዶሉን አስጠርተው ቅባቶች መርታታእውን ሰው ሁሉ እንዲያምን አንስተው ራስህ ወደ አዋጅ መንገሪውያው ሔደህ ቆመህ ክርስቶስ በቅብዓተ መንፈስ ቅዱስ የባሕርይ አምላክ ሆነ ተብሎ አዋጅ ይነገር ብሎ አዘዘው። ጳጳሱም እንደ ታዘዘ ሄዶ ዋጁ ተነገረ። ከዚህም በኋላ ከሞት የተረፉት የአዘዞና የሞጊና መነኮሳት እየተሰደዱ ሔዱ። በዚያ ጊዜ የቅባቶች ወገን የሚሆን አንድ ደብተራ በእጨጌውና በደብረ ሊባኖስ ወገኖች በአዘዞች ለመቀለድ ከዚህ ቀጥሎ የተጻፈውን አርኬ ደረሰ።

ሰላም እብል ለሰብአ አዘዞ ፀረ ቅባት።

ወእጨጌሆሙኒ እጨጌነት ከሚስት።

ሶበ እምቤ ለግዜር ይቤሉ ወእምቤ ለንጉሥ ዳዊት።

ጃዊ ቀደደ ሆድ ሆዶም ወወሰለቦሙ እስከ ሕንብርት።

ወበእንተዝ ይቤሉ በአምሳ ዓመት ግዝረት።

ጳጳሱ አባ ክርስቶዶሉ በመጀመሪያ ሃይማኖትህን ንገረን ብለው ሊቃውንቱ በጠየቁት ጊዜ እንደ ኋለኛው ቃሉ የእኔ ሃይማኖት ክርስቶስ በተዋህዶ የባሕርይ አምላክ ሆነ። በቅብዓተ መንፈስ ቅዱስ ግን መሢሕ ሆነ ማለት ነው ብሎ ገልጦ ተናግሮ በነበረ አጼ ዳዊት የብዙ መነኮሳትን ደም ለማፍሰስ አይደፍርም ነበር።

ስለዚህ እግዚአብሔር የእነዚህን መነኮሳት ደም ከማን እጅ እንደሚፈልግ ለማወቅ የወደደ ሰው ቢኖር ከማቴዎስ ወንጌል ምዕ ፲፰ ቁ ፯ ተመልከት።

ደግሞ ክርስቶስ በተዋህዶ የባሕር አምላክ ሆነ የሚሉ የደብረ ሊባኖስ ወገኖች በቅብዓት መንፈስ ቅዱስ የባሕርይ አምላክ ሆነ በሚሉት ወገኖች ላይ ከዚህ ቀጥሎ ያለውን ቅኔ ተቀኝተውባቸዋል።

መንበረ ኪሩባዌ፣

ለእመ በቅብዓት ወረሰ ፍሬ ከርሥኪ ዕፁብ።

እስመ ከማሁ ኵልነ ሱቱፋነ ቅብዓት ሕዝብ።

እስፍንተ ያገምር መንበሩ ለአብ።

ወእስፍንተ ይጸውር ኪሩብ።

አሁን ግን በኢትዮጵያ ትምህርት እየሰፋ እውቀት እየበዛ ከመሔዱ የተነሣ የኢትዮጵያ ሊቃውንት የቀድሞውን ጠብና ክርክር ትተው በፍቅርና በወዳጅነት ስለ መኖራቸው ምስጋና ይገባቸዋል።

|  |  |
| --- | --- |
| ስማቸውና ቁጥራቸው። | በዘመናቸው የነበሩት ነገሥታት። |
| ፻፪ ዮሐንስ ፬ኛ | በአጼ ሕዝቅያስ። |
| ፻፫ ዮሳብ ፫ኛ |  |
| ፻፬ መቃርዮስ | በጎንድር ሳይደርስ በመንገድ ሞተ። |
| ፻፭ ቄርሎስ ፬ኛ | በዘመነ መሳፍንት። |

፬ኛው። አባ ቄርሎስ ኢትዮጵያን መስፋንት ተካፍለው በሚገዙበት ዘመን የመጣው ነው።

በትግሬ ራስ ወልደ ሥላሴ ይገዛ ነበር።

በቤጌምድር ራስ ጉግሣ ይገዛ ነበር።

በሸዋም ወሰን ሰገድና ሣህለ ሥላሴ ይገዙ ነበር።

በጎጃምም ወረኛ አሲልና ደጃች ጎሹ ይገዙ ነበር።

እጨጌውም መምህሕር ወልደ ዮና ነበር።

በስም ብቻ ንጉሥ ተብሎ ዘውድ ጭኖ በጎንደር ቤተ መንግሥት የተቀመጠው ግን አጼ ኢዮአስ ነበር።

በዚም ዘመን የጎንደር ሊቃውንት ስለ ሃይማኖት ነገር ሁለት ክፍል ነበሩ።

፩ኛው ክፍል። ክርስቶስ በመንፈስ ቅዱስ ተቀብሎ የእግዚአብሔር የጸጋ ልህ ሆነ የሚሉ ናቸው።

፪ኛው ክፍል። ክርስቶስ በመንፈስ ቅዱስ ተቀብቶ የእግዚአብሔር የባሕርይ ልጅ ሆነ የሚሉ ናቸው።

አባ ቄርሎስም ወደ ጎንደር በገባ ጊዜ የጎንደር ሊቃውንት ክርስቶስን በቅብዓት መንፈስ ቅዱስ የጸጋ ልጅ በማለትና የባሕርይ ልጅ በማለት እንደ ተለያዩ ሰምቶ ሁለቱም ወገኖች ክርስቶስ በመንፈስ ቅዱስ ተቀባ እንዳይሉ አወገዛቸው። ወዲያውም እርሱ ራሱ ወልደ ቅብዕ ነው። ቀቢና ተቀቢም ራሱ ነው ብሎ ጎንደር ሊቃውንት የማይስማማ ትምሕርት አስተማረ።

በዚህም ትምህርቱ ንጉሡ ኢዮአስ ወደ ጳጳሱ ወገን ሆነ። ነገር ግን መስፍኑ ራሱ ንጉሥና እጨጌው መምህር ወልደ ዮና ወደ ሊቃውንቱ ወገን ሆነው ነበርና ንጉሡ ኢዮአስ አባ ቄርሎስን ምንም ሊረዳው አልቻለም።

ከዚህም በኋላ ራስ ጉግሣና እጨጌ ወልደ ዮና ከጎንደር ሊቃውንት ጋራ ባንድነት ተማክረው አባ ቄርሎስን ከጎንደር አስወጥተው ወደ ትግሬ ሰደዱት።

በትግሬም በአድዋ አጠገብ ዓድ አቤቶ በሚባል አገር ተቀመጠ። እጨጌ ወልደ ዮናም አባ ቄርሎስ መናፍቅ ነውና ከእርሱ ዲቋንም ቅስናም የተቀበለ እንዳይቀደስ ብሎ አወገዘ።

አባ ቄርሎስም በትግሬ ሲኖር ዓድ ኣቡን በሚባል በጳጳሳት ጉልት ነገር ከደጃዝማች ሳባጋዲስ ሹም ከአዛዥ ተክሉ ስለ ተጣላ አዛዥ ተክሉ በመርዝ ገደለው ይባላል።

ይህንም በባ ቄርሎስና በጎንደር ሊቃውንት መካከል የተነሣውን ነገር በግዕዝ ቋንቋ የተጻፈው ታሪክ በጣም ያስረዳናል ለሚያነቡት ለሊቃውንቱ ደስ እንዲላቸው በግዕዝ ቋንቋ ከተጻፈው ባጭሩ ጠቅሰን እንጽፋለን።

ወእምድኅሬሁ ለአቡነ ዮሳብ መጽኦ ቄርሎስ ጳጳስ። በዘመኖሙ ለራስ ውልደ ሥላሴ ኰናኔ ትግሬ ወኰናኔ በጌምድር ራስ ጉግሣ ወእጨጌ ወልደ ዮና።

ወበዊኦ ጎንደር አውገዞሙ ለልክኤቱ ፆታ። እንዘ ይብል። አኮ ቅብዕ መንፈስ ቅዱስ ለክርስቶስ። አላ ለሊሁ ቅብዕ። ወለሊሁ ቀባዒ ወለሊሁ ተቀባዒ። ወበእንተዝ ተንሥኡ ላዕሌሁ ኵሎሙ ካህናተ። ወተጋብኡ በቅድመ ንጉሥ ኢዮአስ ለተካህዶ።

ወዝንቱ ንጉሥ ያፈቅር ሃይማኖቱ ጳጳስ ወባሕቱ አልቦ ዘክህለ። እስመ ራስ ጉግሣ ዘበላዕሌሁ ሀሎ ፈነዎሙ ለግራዝማች መሐመድ ወለባሻ ወዳጄ ይኩኑ ፈታሕተ።

ወተስእሎሙ ዘታኦስ ሣህሉ አፈ ጉባዔሁ ለጳጳስ፤ ለፆታ ቅብዓት ወለደቂቀ ጸጋ። እንዘ ይብል። ሃይማኖት አሐቲኑ፤ አው ክልዔቲ። ወዘንተ ዘይቤ ከመ ይፍልጦሙ።

ወእውእቶሙኒ አውሥኡ እንዘ ይብሉ ነኅብር በብሂል ነሥአ መንፈስ ቅዱስ።

ወካዕበ ተስእሎሙ ያምጽኡ ሎቱ በአሐዝ ዘውእቱ ኍልቍ ዘይብል ሠለስቱ ልደታቲሁ ለክርስቶስ። ወሶበ አውሥእዎ እንዘ ይብሉ አልብነ አኃዝ ኮነ ሰሐቅ በጉባዔ።

ወእምዝ ይቤልዎ ለጳጳስ እለ ግራዝማች መሐመድ ፈታሕተ ሃይማኖት፤ ይቤለከ እግዚእነ ራስ ጉግሣ እመ ትፈቅድ ነቢረ በምኵናንየ ፍታሕ ግዝተከ። ከመ ይንበር ኵሉ በሃይማኖቱ። ወለእመሰ አበይከ አኮ ሠናይ።

ወውእቱኒ ፈሪሆ ፈትሖሙ ለኵሎሙ እለ አውገዞሙ።

ወእምድኅረዝ ይቤልዎ እጨጌ ወልደ ዮና። ወካህናተ ጎንደር ኅቡረ። አምጽእ ለነ ስምዐ እምቅዱሳት መጻሕፍት ከመ አኮ መንፈስ ቅዱስ ቅብዕ ወከመ ለሊሁ ወልደ ቅብዕ።

ወይቤሎሙም ጳጳስ አመጽእ ለክሙ ጌሠመ። ወእመ ኢያምጽአ በሳኒታሁ አውፅእዎ እምትዕይንቶሙ ጎንደር። ወተሰደ ውስተ ትግሬ ወነበረ በዓድ፤ አቤቶ ዘበጥቃሃ ለትዕይንተ ዓድዋ። ወበህየ አውገዞሙ ዳግመ ለኵሎሙ እለ ፈትሆሙ ቀዲሙ በፍርሃት እጨጌ ወልደ ዮናሂ አውገዘ ወካልአ ኢይቀድሱ ካህናት ዘሴሞሙ ዝንቱ ቄርሎስ። ወከማሁ አውገዘ ፆታ ቅብዓት ከመ ኢትኩን ሱታፌ በጊዜ ፍትሐት ወበጊዜ ማኅሌት ወበኵሉ ነገረ ክህነት።

ወእንዘ ሀሎ ጳጳስ አባ ቄርሎስ በዓድ አቤቶ፤ መጽኡ ብዙኃን ካህናት ለተራክቦቱ ወምስሌሆሙ ታቦት፤ ከመ ይባርክ ሎሙ። ወውእቱሰ ሰበሮ ለኵሉ ታቦት ዘዕብነ በረድ ወአውገዞሙ ከመ ይግበሩ በዕፅ።

ወአዝለፈ ካዕበ ጋዕዘ ምስለ ስዩመ ደጃዝማች ሰባጋዲስ ዘስሙ አዛዥ ተክሉ። በምክንያተ ሀገር በዓድ አቡን ጉልተ ጳጳሳት ዝንቱ አዛዥ ተክሉ ቀተሎ ለአባ ቄርሎስ በሥራይ።

|  |  |
| --- | --- |
| ስማቸውና ቁጥራቸው። | በዘመናቸው የነበሩት ነገሥታት። |
| ፻፮ ሰላማ ፫ኛ | በአጼ ቴዎድሮስ። |
| ፻፯ አትናቴዎስ |  |
| ፻፰ ጴጥሮስ ፯ኛ | በአጼ ዮሐንስ። |
| ፻፱ ማቴዎስ ፯ኛ | በአጼ ምኒልክና በንግሥት ዘውዲቱ። |

**ሰላማ ፫ኛ።**

አባ ቄርሎስን የደጃዝማች ሰባጋዲስ ሹም አዛዥ ተክሉ በመርዝ ከገደለው በኋላ ጥቂቶች ዓመታት ያህል ኢትዮጵያ ያለ ጳጳስ ተቀመጠች። በኋላ ግን በትንሹ ራስ አሊ ዘመን አለቃ ሀብተ ሥላሴ የጎንደር ሊቅ ወደ እስክንድርያው ሊቀ ጳጳሳት ወደ ጴጥሮስ ፯ኛ ተልኮ ወርዶ እድሜያቸው ፳፭ ዓመት የነበረ አባ ሰላማን ይዞ መጣ። አባ ሰላማም ጎንደር እንደ ደረሱ ከእርሳቸው አስቀድሞ እንደ ነበረው እንደ አባ ቄርሎስ ወልድ ቅብዕ ብለው አስተማሩ። መንፈስ ቅዱስ ቅብዕ የሚሉትን የጸጋ ልጆችንና ቅባቶችን ግን ገዘቱ።

ከጥቂት ወራት በኋላ የሸዋ ቀሳውስት ታቦታትን ለማስባረክ ወደ ጎንደር ሔደው ነበርና አባ ሰላማ የሸዋ ሊቃውንት ክርስቶስ በመንፈስ ቅዱስ ተቀብቶ የሰጋ ልጅ ሆነ ማለታቸውን በሰሙ ጊዜ ታቦታቱን ቀምተው ወዲያውም በሸዋ የሚኖሩትን ክርስቶስ በቅብዓተ መንፈስ ቅዱስ የጸጋ ልጅ ሆነ የሚሉትን ሁሉ ገዝቻለሁ አሉ።

የሸዋ ንጉሥ ሣህለ ሥላሴም አቡነ ሰላማ መገዘታቸውን በሰሙ ጊዜ እርሳቸውም በነገሩ ውስጥ ያሉበት ነበሩና ግዝቱ እንዳይደርስባቸው ስለ ፈሩ ከአንኮበርና ከሚጣቅ፤ ከደብረ ብርሃንም ሌሎቹም ከየትልልቁ አድባራት ሊቃውንቶች መርጠው ወደ አቡነ ሰላማ ሔዳችሁ ግዝቱን አስፈትታችሁ፤ ነገሩንም አቃንታችሁ ተመለሱ ብለው ወደ ጎንደር ሰደድዋቸው።

የሸዋም ሊቃውንት ወደ ጎንደር በደረሱ ጊዜ በጎንደር ሊቃውንትና በአባ ሰላማ መካከል የተነሣው ጠብ በርትቶ አገኙት። አባ ሰላማም የጠቡን መበርታት አይተው ወደ አንድ ደብር ገብተው ተቀመጡ።

ከዚህም በኋላ የጎንደር ሊቃውንት አባ ሰላማን ከደብሩ ለማስወጣት ሲሔዱ ቀኑ እሁድ ነበርና እኩሌቶቹ ዛሬ ቀኑ እሁድ ስለ ሆነ በሰንበት ከማስወጣት ነገ ሰኞች አናስወጣችኋለን ብለው ተናገሩ።

ከሸዋም ሊቃውንት መካከል መምሕር ገብረ መስቀል የሚባለው ቧልተኛ ነበርና መጽሐፍ በሰንበት አጋንንት አውፅአ ይላልና አባ ሰላማን በሰንበት አስወጥታችሁ ብትሰድዋቸው ኃጢአት አይሆንባችሁም ብሎ ቃለ ደብተራ ስለ ተናገረ የጎንደር ሊቃውንት እጅግ ደስ አላቸው ይባላል።

አባ ሰላማም ከጎንደር ከወጡ በኋላ ወደ ሰሜኑ ገዥ ወደ ደጃዝማች ውቤ ሔደው ከእርሱ ጋራ ይኖሩ ጀመር።

በዚያም ዘመን ቋረኛው ደጃዝማች ካሣ ራስ አሊን ድል ካደረገ በኋላ ደግሞ ወደ ሰሜን ሔዶ ከደጃዝማች ውቤ ጋራ ተዋግቶ ድል አደረገ።

አባ ሰላማም በዚያው ስለ ተገኙ አጼ ቴዎድሮስ ደረስጌ ላይ በአባ ሰላማ እጅ ተቀብቶ የኢትዮጵያ ንጉሥ ነገሥት ተባሉ።

ወዲያውም የጎንደር የሸዋ ሊቃውንት በአባ ሰላማ ላይ ያደረጉትን ግፍ ሁሉ በሰማ ጊዜ ወደ ጎንደር ሔዶ ሊቃውንቱን እያስደበደበ መጻሕፍቶቻቸውን ሁሉ እየዘረፈ ወሰደባቸው።

ወደ ሸዋም በመጣ ጊዜ የሸዋን ሊቃውንት እየያዘ እጅና እግራቸውን አስቆረጣቸው። ምክንያቱም አባ ሰላማን ደስ ለማሰኘት ነው ይባላል።

ነገር ግን ለሁሉ ጊዜ አለውና ጊዜው ሲደርስ አጼ ቴዎድሮስና አቡነ ሰላማ ስለ ተጣሉ አሥሮ በመቅደላ አስቀመጣቸው። አራት ዓመትም ያህል እንደ ታሠሩ አረፉና በዚያው በመቅደላ ተቀበሩ።

አባ አትናቴዎስ በ፬ኛው አጼ ዮሐንስ ዘመን የነበሩት ናቸው።

አጼ ዮሐንስ ሳይነግሡ ገና ደጃዝማች ካሣ ሲባሉ የጎንደር መንግሥት እንደ ፈረሰ፤ ከዚያም ወዲህ ለመንግሥት መሰረት እንደሌለውና ኃይል ያገኝ ብቻ እንዲነግሥበት ስለ አወቁ ራሳቸው ንጉሥ ለመሆን አስበው ነበርና ወደ እስክንድርያ ሊቀ ጳጳሳት ወደ ፪ኛው አባ ድሜጥሮስ ተላልከው አባ አትናቴዎስን አመጥተው በሀገራቸው በትግሬ አውራጃ ያኖርዋቸው ነበር።

እንዲነግሡም እግዚአብሔር የወሰነላቸው ጊዜ በደረሰ ጊዜ አጼ ተክለ ጊዮርጊስን ወግተው ድል ካደረጉ በኋላ አክሱም ላይ በአባ አትናቴዎስ እጅ ተቀብተው የኢትዮጵያ ንጉሥ ነገሥት ተባሉ።

አባ አትናቴዎስ ግን ከአጼ ዮሐንስ ጋራ ብዙ ዘመን ደስ እንዲላቸው እግዚአብሔር አልፈቀደላቸውም ነበርና በቶሎ አረፉ።

፯ኛው፤ አባ ጴጥሮስ፤ በ፬ኛው አጼ ዮሐንስ ዘመን የነበሩት ናቸው።

አባ አትናቴዎስ ካረፉ በኋላ አጼ ዮሐንስ ወደ እስክንድርያ ሊቀ ጳጳሳት ተላልከው አባ ጴጥሮስና ሌሎችም ማቴዎስ ማርቆስ ሉቃስ የተባሉ ሶስት ጳጳሳት እንዲመጡ አደረጉ።

ምክንያቱም አጼ ዮሐንስ ለሀገራቸው ለኢትዮጵያ ቀናዒ ነበሩና ሀገሬ ኢትዮጵያ ሰፊ ሕዝብም ብዙ ስለ ሆኑ አንድ ጳጳስ አይበቃም ብለው ቢልኩ በዚያ ዘመን በእስክንድርያ ሊቀ ጳጳሳት የነበሩት ፭ኛው አባ ቄርሎስ እግዚአብሔርን የሚፈሩ፤ ለኢትዮጵያ ሕዝብ የሚራሩ፤ የወንጌልን ቃል የመረመሩ ነበሩና የአጼ ዮሐንስን አሳብ ተቀብለው አባ ጴጥሮስን ሊቀ ጳጳሳት የቀሩትን ሶስቱን ኤጲስ ቆጶሳት አድርገው ወደ ኢትዮጵያ ሰደድዋቸው።

አጼ ዮሐንስም ሊቀ ጳጳሱን አባ ጴጥሮስን ለራሳቸው በትግሬ አስቀርተው አባ ማቴዎስን ለሸዋ ንጉሥ ለዳግማዊ ምኒልክ አባ ሉቃስን ለጎጃም ንጉሥ ለተክለ ሃይማኖት ሰጡዋቸው።

አባ ማርቆስን ልጃቸውን ራስ አርአያን በበጌምድር አንግሠው ሊሰጡት አስበው ሳሉ አባ ማርቆስም ራስ አርአያም በቶሎ ስለ አረፉ አሳባእችው ሳይፈጸምባቸው ቀረ ይባላል።

አባ ማቴዎስ ከአባ ጴጥሮስ በታች ሆነው የሸዋ ጳጳስ እየተባሉ ሲኖሩ በሺ፰፻፹፪ ዓ.ም ዳግማዊ ምኒልክ የኢትዮጵያ ንጉሠ ነገሥት በሆኑ ጊዜ በዳግማዊ ምኒልክ እርዳታ የሊቀ ጳጳስነት ማዕርግ አገኙ። ከዚያም ጀምሮ እስከ ሞቱበት እስከ ፲፱፻፲፱ ዓ.ም በትልቅ ማዕርግና ክብር ይኖሩ ነበር። ከጳጳስነታቸውም ሥራ ይልቅ በመንግሥትና ፖለቲካ ውስጥ ስለ ገቡ ስማቸው በዓለም የታወቀና የተፈሩ ሆኑ። ከከሣቴ ብርሃን ሰላማ ጀምሮ እስከ አባ ማቴዎስ ከነበሩ ጳጳሳት እንደ አባ ማቴዎስ የተከበረና የተፈራ፣ በመንግሥትም ፖለቲካ የገባ ጳጳስ እገሌ ነበር ተብሎ በታሪክ ተጽፎ አላገኘንም።

ነገር ግን በዚህ ዓለም ደስ እንዳለው የሚኖርና እድሜውን በደስታ የሚጨርስ ሰው አይገኝምና ከሺ፱፻፲፬ ዓመተ ምሕረት ጀምሮ እስከ ፲፱፻፲፱ በጽኑ ደዌ ስለ ታመሙ በሀኪሞች ትእዛዝ ወደ ምድረ ግብጽና ወደ ጅቡቲ፣ ወደ ድሬዳዋም ሲመላለሱ በታመሙ በ፯ኛው ዓመት በሕዳር ፳፮ ቀን በሺ፱፻፲፱ ዓ.ም አረፉና አዲስ አበባ በሥላሴ ቤተ ክርስቲያን ተቀበሩ።

እንግዴህ ከከሣቴ ብርሃን ሰላማ እስከ አባ ማቴዎስ የኢትዮጵያ ጳጳሳት ቁጥር ፻፱ መሆኑ ነው። ነገር ግን ከአባ ጴጥሮስ በታች ተሾመው የመጡትን አባ ማርቆስንና አባ ሉቃስን ጨምረን የቆጠርናቸው እንደሆነ ፻፲፩ ይሆናሉ።

ደግሞ በሺ፰፻፺፫ ዓመት ያህል አባ ዮሐንስ የተባሉ ጳጳስ ለጎጃም ይሆናሉ ተብለው መጥተው አዲስ አበባ ከደረሱ በኋላ ተገልጦ ባልታወቀ ምክንያት ወደ ሀገራቸው ተመልሰዋልና እርሳቸው ተጨምረው የተቆጠሩ እንደሆነ ፻፲፪ ይሆናሉ።

|  |
| --- |
| **የኢትዮጵያ ጳጳሳት ቁጥር ተፈጸመ።**  **ለሀገሪትነ ኢትዮጵያ የሀባ ሰላመ።** |

**ምዕራፍ ፲፬**

**የደብረ ሊባኖስ እጨጌዎች ስምና ቁጥር።**

እጨጌ የሚባለው በደብረ ሊባኖስ በአቡነ ተክለ ሃይማኖት ወንበር የሚቀመጠው መነኵሴ ነው።

እጨጌ ማለት ትርጓሜው በእርግጥ አልታወቀም። አንዳንድ ሰዎች ግን አቡነ ተክለ ሃይማኖት በወላሞና በአማሮ ገብተው ሲያስተምሩ የአማሮ ሕዝብ ሽምግልናቸውን አይቶ ጨ አሏቸው። ጨ ማለት በአማርኛ ቋንቋ ሽማግሌ ማለት ነው። በዘመን ብዛት ግን እጨጌ ተባለ። ትርጓሜውም ሽማግሌ ሆይ ማለት ነው እያሉ ጽፈዋል። (የአለቃ ታየን መጽሐፍ ተመልከት)።

እኛ ግን እጨጌ የመባልን ትርጓሜ አሁን ለጊዜው አቆይተን የእጨጌነት ሹመት የተጀመረበትን ምክንያት ከስሩ ጀምረን እንጽፋለን።

የኢትዮጵያ ሕዝብ ከቀዳማዊ ምኒልክ አስቀድሞ እውነተኛውን አምላክ ሳያውቁ በአረማዊነት ይኖሩ ነበር። በኋላ ግን ንግሥተ ሳባ (ማክዳ) የተባለችው የኢትዮጵያ ንግሥት በነገሠች ጊዜ የሰሎሞንን ጥበብ ለመስማት ወደ ኢየሩሳሌም ወርዳ ስትመለስ እንደ ሕገ ኦሪት ሥርዓት በእውነተኛ አምላክ አምና ተመልሳ ነበር።

ንግሥተ ሳባም ከኢየሩሳሌም ንጉሥ ከሰሎሞን ጸንሳ ነበርና ሐማሴን ስትደርስ ወንድ ልጅ ብትወልድ ስሙን ምኒልክ ብላ ጠራችው።

ቀዳማዊ ምኒልክም ተወልዶ ካደገ በኋላ አባቱን ሰሎሞንን ለማየት ከኢትዮጵያ ወደ ኢየሩሳሌም ወረደ። በኢየሩሳሌምም ሶስት ዓመት ያህል ተቀምጦ ወደ ሀገሩ ሲመለስ ከ፲፪ ነገደ እስራኤል ወገን ሰዎች ተከትለውት መጥተው ነበር። ከሌዊም ወገን ከተወለዱት ከአሮን ልጆች መካከል የሊቀ ካህናቱ የሳዶቅ ልጅ አዛርያስ ከብዙ ካህናት ጋራ ምኒልክን ተከትሎ ወደ ኢትዮጵያ መጥቶ ነበርና እርሱ በቀዳማዊ ምኒልክ ትእዛዝና ፈቃድ ሕገ ኦሪትን እየሰበከ ሕዝቡን እያስተማረ ከአረማዊነት ወደ አምልኮተ እግዚአብሔር መለሰ።

ይኸውም የኢትዮጵያ ሰዎች ከቀድሞ ጀምሮ መልካምን ነገር ሁሉ ተቀባዮችና እግዚአብሔርን ፈላጊዎች መሆናቸውን ያስረዳል።

የአዛርያስም ትውልድ ሲወርድ ሲዋረድ ከጸጋ ዘአብ ደረሰ።

የአቡነ ተክለ ሃይማኖትን ትውልድ ከአዳም ጀምሮ ለመቁጠር ይቻላል። ነገር ግን ትውልዳቸው በአብርሃም በኩል የሚቆጠር ስለ ሆነ የአብርሃም ትውልድ ከአዳም ጀምሮ የታወቀ ስለ ሆነ የአቡነ ተክለ ሃይማኖትን ትውልድ ከአብርሃም ጀምረን እንቆጥራለን። ሉቃ ፫ ፬ - ፴፰።

አብርሃም።

ይስሕቅ።

ያዕቆብ።

ሌዊ።

ቀዓት።

እንበረም።

አሮን።

ጌድሶር።

አልአዛር።

አቤሜሌክ።

ናታን።

አብያታር።

ሳዶቅ።

አዛርያስ።

አዛርያስ ከቀዳማዊ ምኒልክ ጋራ የመጣው ነው።

ሳዶቅ።

ሌዊ።

ሕዝበ ረዓይ (በግዑ)።

ሕዝበ ዋሂ (ገደለ ሌዊ)።

አኪን።

አኪን በዘመኑ ጌታችን ኢየሱስ ክርስቶስ በቤተልሔም ተወለደ።

ስምዖን።

እንበረም።

እንበረም በአብርሃምና በአጽብሐ ዘመን የነበረው ነው።

በእርሱም ዘመን ኢትዮጵያ በወንጌል ተሰብካ ክርስትናን ተቀበለች።

ያሬድ።

ሕዝበ ባርካ።

አጽቀ ሌዊ።

ሐርቦ ጎሽ።

ደግናህ መስቀል።

ይቅናዕ ዳዊት።

ዘልዑል።

ሚናስ።

አበይድላ።

ሕይወት ብነ በጽዮን (ሀበነ እግዚእ)።

ብርሃን መስቀል (አቃቢነ እግዚእ)።

በዘመኑ መንግሥት ከቀዳማዊ ምኒልክ ዘር ወጥታ ወደ ዛጔ አለፈች።

ሕይወት ብነ (ኖላዊነ እግዚእ)።

ሴት።

ወረደ ምሕረት።

ዘካርያስ።

ዘርአ ዮሐንስ። በኋላ ጸጋ ዘአብ የተባለው ነው።

ጸጋ ዘአብ የዛጔ ዘር በሚሆን በአጼ ገብረ ማርያም ዘመን ነበር። እርሱም እግዚእ ኃረያ የተባለች እግዚአብሔርን የምትፈራ ደግ ሴት አግብቶ በቡልጋ አውራጃ እቲሳ በሚባል አገር ሲኖር በዚያ ዘመን የወላሞ ንጉሥ የነበረው ሞተለሚ የሚባለው ኃይለኛ ስለ ነበረ ወደ ክርስቲያኑ አገር ወደ ቡልጋ ድረስ ዘምቶ አገሩን ባጠፋ ጊዜ የጸጋ ዘአብ ሚስት እግዚእ ኃረያ ተማርካ ወደ ወላሞ ሔዳ ነእብረች፡

ከጥቂት ወራት በኋላ ግን በእግዚአብሔር ኃይል ወደ ሀገርዋ ወደ እቲሳ ተመልሳ ገባች። ባልዋ ጸጋ ዘአብም በሚስቱ መማረክ እያዘነ ቀንና ሌሊት ወደ እግዚአብሔር ሲጸይል ነበርና እግዚአብሔር ጸሎቱን ሰምቶ ሚስቱ ስለ ተመለሰችለት በደስታ እግዚአብሔርን አመሰገነ።

ከዚህም በኋላ በሺ፻፶፪ ያህል ዓ.ም በታሕሣሥ ፳፬ ወንድ ልጅ ወለደችለት ስሙንም ፍስሐ ጽዮን ብሎ ጠራው።

ፍስሐ ጽዮንም ከሕፃንነቱ ጀምሮ በትምሕርት ቤት አደገ። ካደገ በኋላ ግን ፈረስ መጋለብና አውሬ ማደን ለመደና ይህንኑ ሥራ አጠንክሮ ሲኖር እግዚአብሔር ኢትዮጵያን ከጨለማ ወደ ብርሃን ሊያወጣት ስለ ፈቀደ የፍስሐ ጽዮንን ልብ ወደ መንፈሳዊ ሥራ መለሰው። እንደ ቅዱስ ጳውሎስም ሐዲስ ሐዋርያ አድርጎ ለኢትዮጵያ አስነሣው፤ ስሙም ፍስሐ ጽዮን መሆኑ ቀርቶ ተክለ ሃይማኖት ተባለ።

(እንግዴህ አቡነ ተክለ ሃይማኖት እያልን እንጽፍላችኋለን)።

ከዚህም በኋላ አቡነ ተክለ ሃይማኖት እግዚአብሔር ለኢትዮጵያ ሐዲስ ሐዋርያ አድርጎ እንደ መረጣቸው ባወቁ ጊዜ ፈረስ መጋለባቸውንና አውሬ መዳናቸውን ትተው የምንኵስና ማዕርግ ተቀበሉ።

አቡነ ተክለ ሃይማኖት ምንም እንኳ የምንኵስና ማዕርግ ቢቀበሉ እንደ እንጦንስና እንደ መቃርስ ወይም እንደ ሌሎች መነኮሳት የሰይጣንን ፈተና ፈርተው ከሰው ተለይተው ወደ ገዳም ገብተው እድሜያቸውን ለመጨረስ አላሰቡምና ወገባቸውን በንጽሕና ዝናር ታጥቀው፤ የብሉይንና የሐዲስን መጻሕፍት እንደ በሮች ጠምደው በእርፍ መስቀላቸው ኢትዮጵያን እያረሱ ከማያልቀው ከሰፊው የሕይወት ጎተራ የእግዚአብሔርን ቃል እያወጡ ይዘሩ ጀመር።

የዘሩትም ሁሉ በመልካም መሬት ስለ ወደቀ መልካም ፍሬ ሰጠ። አንዱ ፍሬ ሠላሳ ቅንጣት። ሁለተኛውም ፍሬ ሥልሳ ቅንጣት። ሶስተኛውም ፍሬ መቶ ቅንጣት ሰጠ።

በኢትዮጵያ የአቡነ ተክለ ሃይማኖት የስብከታቸው ብርሃን ያልደረሰበት አገር የለም። በዚሁም ምክንያት ተክለ ሃይማኖት ፀሐይ ተብለዋል። ገና ሳይወለዱም እናታቸው እግዚእ ኃረያ በአምሳለ ፀሐይ ሆነው በራዕይ አይታቸው ነበር ይባላል። (ገድለ ተክለ ሃይማኖት ተመልከት።)

በእጃቸው ትልልቅ ታምራት ይደረግ ነበር። ስለ ትምሕርታቸውና ስለ ታምራታቸውም የኢትዮጵያ ሕዥብ ሁሉ ይወዳቸውና ያከብራቸው ነበር።

ይልቁንም ሀገራቸውን ኢትዮጵያን በመውደዳቸውና በትምህርታቸው የኢትዮጵያ ጳጳስ ለመሆን ተመረጡና ስለ ተሾሙ የሕዝቡ ሁሉ ዓይን አረፈባቸው። ለጳጳስነትም የተመረጡበትን ምክንያት ከዚህ ቀድሞ አስረድተናልና ሁለተኛ ለመጻፍ አያፈልግም።

አቡነ ተክለ ሃይማኖት ከሸመገሉና የጳጳስነታቸውን ሥራ ሁሉ አዲስ ለመጣው ጳጳስ ለአባ ዮሐንስ ካስረከቡ በኋላ የተባትሕዎ ሥራ ብቻ እየሰሩ በደብረ ሊባኖስ ተቀምጠው ነበር።

ከዚህም በኋላ አጼ ይኩኖ አምላክ በነገሠ በ፲፭ ዓመት። በተወለዱ በ፺፱ ዓመት ከ፰ ወር። በነሐሴ ፳፬ ቀን። በሺ፪፻፷፮ ዓ.ም አረፉና አሁን በደብረ ሊባኖስ በሚባለው በደብረ አስቦ ተቀበሩ።

በደብረ አስቦም የሚኖሩ የወንዶች መነኮሳትና የሴቶች መነኮሳይት አባታቸውና መምሕራቸው ስለ አረፉ ታላቅ ልቅሶና ሐዘን አደረጉ። በወንበራቸውም ደቀ መዝሙራቸው ኤልሣዕ ተቀመጠ። እርሱም በአባቱ የወላሞ በእናቱ ግን የትግሬ ሰው ነበር።

እንግዴህ ከአቡነ ተክለ ሃይማኖት ጀርሞ እስካሁን በደብረ ሊባኖስ የተሾሙትን የእጨጌዎች ስምና ቁጥር እንጽፋለን።

|  |  |  |
| --- | --- | --- |
| ስማቸውና ቁጥራቸው። | አገራቸው። | በዘመናቸው የነበሩ ነገሥታት። |
| ፩ ተክለ ሃይማኖት። | እቲሳ። | ይኩኖ አምላክ። |
| ፪ ኤልሳዕ፡ | ወላሞ። | ይኩኖ አምላክ። |
| ፫ ፊልጶስ። | ሐሮ። | በአምደ ጽዮን። በሰይፈ አርእድ። |

እጨጌ ፊልጶስ የተወለደው በሰላሌ አውራጃ ሐሮ በሚባል አገር አጠገብ ነው። በተወለደ ፲፭ ዓመቱ ወደ ደብረ ሊባኖስ ገዳም ገባ። ሶስት ዓመት አገልግሎ ምንኵስና ተቀበለ። ምንኵስና በተቀበለ በ፳፪ ዓመት በመንበረ ተክለ ሃይማኖት ወንበር ተቀምጦ እጨጌ ተባለ።

ከጥቂት ዓመታት በኋላ በዘመኑ የነበረው ጳጳስ አባ ያዕቆብ የሸዋ ኤጲስ ቆጶስ አድርጎ ሾመው። ስለዚህ በሙሉ ኢትዮጵያ ስሙ የታወቀና የተከበረ ሆነ። ስለ ሹመቱ ከ፹፫ - ፹፮ ገጽ ተመልከት።

እጨጌ ፊልጶስ ለሸዋ ኤጲስ ቆጶስ ሆኖ ከተሾመ በኋላ ከጳጳሱ ከአባ ያዕቆብ ጋራ እየተማከረ ለሸዋና ለደብረ ሊባኖስ ገዳም የሠራው ሥራ ለዘላለም የማይረሳ ትልቅ ሥራ ነው።

እጨጌ ፊልጶስ አስቀድሞ ሹመቱ በደብረ ሊባኖስ ብቻ ስለ ሆነ የደብረ ሊባኖስን ጉዳይ ብቻ ያስብ ነበር። የሸዋ ኤጲስ ቆጶስ ሆኖ ከተሾመ በኋላ ግን አላፊነቱ የእርሱ መሆኑን ስለ አወቀ፤ ብቻውንም እየዞረ ለማስተማር አለመቻሉን ስለተረዳው በበታቹ ሆነው እየዞሩ የሚያስተምሩ ፲፩ መምሕራን መርጦ የሸዋን አውራጃ እያካፈለ ሰጣቸው።

የነዚህም ያስራንዱ መምሕራን ስማቸው ከዚህ ቀጥሎ ያለው ነው።

|  |  |
| --- | --- |
| ስማቸው። | ሀገረ ስብከታቸው። |
| አኖሬዎስ። | ወረብ |
| አድኃኔ። | ዳሞት (ወላሞ)። |
| ኢዮስያስ። | ወንጅ (ኢሩሲ)። |
| ማትያስ። | ፈጠጋር። |
| ዮሴፍ። | እናርያ (ሊሙ)። |
| ታዴዎስ። | ጽላልሽ (ብልጋ)። |
| ገብረ ክርስቶስ። | ቦረና (ደይብ) |
| ቀውስጦስ። | መሐግል (ጥጥ አምባ) |
| ሳሙኤል። | ወገግ (አሰቦት)። |
| መርቆሬዎስ። | መርሐቤቴ። |
| አኖሬዎስ። | ወግዳና ሞረት። |

እነዚህም አሥራንዱ መምሕራን እንደ አሥራንዱ ሐዋርያት። እጨጌ ፊልጶስ አለቃቸው እንደ ቅዱስ ጴጥሮስ ሆነው ይኖሩ ነበር። ደግሞ ዓመቱን በየወሩ ተካፍለው በወር ተራ እየገቡ ያባታቸውን የአቡነ ተክለ ሃይማኖትን መቃብር ያጥኑ ነበር።

የወር ተራቸውም ከዚህ ቀጥሎ እንዳለው ነው።

|  |  |
| --- | --- |
| ስማቸው። | የወር ተራቸው። |
| ድኃኔ። | መስከረም። |
| ዮሴፍ። | ጥቅምት። |
| አኖሬዎስ ዘሞረት። | ኅዳር። |
| ኢዮስያስ። | ታኅሣሥ። |
| ገብረ ክርስቶስ። | ጥር። |
| ሳሙኤል። | የካቲት። |
| ቀውስቶስ። | መጋቢት። |
| ታዴዎስ። | ሚያዝያ። |
| ፊልጶስ። | ግንቦት። |
| ማትያስ። | ሰኔ። |
| አኖሬዎስ ዘወረብ። | ሐምሌ። |
| መርቆሬዎስ። | ነሐሴ። |

ለአቡነ ተክለ ሃይማኖት ባመት ሶስት ጊዜ ትልልቅ በዓላት ይደረግላቸዋል። በታሕሣሥ ፳፬ የተወለዱበት ጊዜ ነው። በግንቦት ፲፪ አጽማቸው የፈለሰበት ነው። በነሐሴ ፳፬ ቀን ያረፉበት ነው።

እነዚህም አሥራንዱ መምሕራን ምንም በወር ተራ እየገቡ የአቡነ ተክለ ሃይማኖት መቃብር ለማጠን ቢታዘዙ በእነዚህ በሶስቱ በትልልቅ በዓላት ቅዳሴ የሚቀደሰውና የሚያጥነው እጨጌው ነበር። ስለዚህ እጨጌ ፊልጶስ ይህን ደንብ ለማቆም ሲል የግንቦት ወር በተራው እያጠነ በሶስቱም በዓላት የሚቀድሰውና የሚያጥነው እርሱ ነበር።

እንደዚህም እያደረገ ብዙ ዘመን ከኖረ በኋላ በዘመኑ የነበረው አጼ አምደ ጽዮን ከክርስቲያን ሕግ ተላልፎ ያባቱን ሚስት ማግባቱ ይወራ ጀመር።

እጨጌ ፊልጶስም እጅግ አዘነ። ከጥቂት ወራትም በኋላ አባ አኖሬዎስንና የደብረ ሊባኖስን መነኮሳት አስከትሎ ከደብረ ሊባኖስ ወደ ንጉሡ ከተማ ወደ ተጉለት ወጣ።

ወዲያውም የመጣበትን ጉዳይ ጠየቀው። እጨጌ ፊልጶስም ያባትህን ሚስት አግብተሃል ሲሉ ብንሰማ እውነት ወይም ሐሰት መሆኑን እንድትነግረን መጥተናል አለው።

ንጉሡም ይህን ነገር በሰማ ጊዜ የማትወልደኝን የአባቴን ሚስት ባገባ እናንተ ምን ቸገራችሁ። እንደ እናንተም የተማሩ ሊቃውንቶች ያልወለደችህን ያባትህን ሚስት ብታገባ መንግሥትህ ይሰፋል ጠላትህ ይጠፋል ብለው ነግረውኛል ብሎ መለሰለት።

ንጉሡና እጨጌ ፊልጶስም ይህን ነገር ሲነጋገሩ አባ አኖሬዎስ ንጉሡን ኃይለ ቃል ስለ ተናገረው ንጉሥ ተቆጣና ግረፉት ብሎ አዘዘ። ገራፊዎችም በከተማው መንገድና በያደባባዩ እያዞሩ ሲገርፉት እርሱ ንጉሡን ይረግምና ይገዝት ነበር።

በመሽመ ጊዜ የንጉሡ ከተማ ተቃጠለ። የከተማውም ሕዝብ እሳቱን ለማጥፋት አልቻሉም።

በማግሥቱም የደብረ ሊባኖስ መነኮሳት ተሰብስበው ንጉሡ አባ አኖሪዎስን ስለ ገረፈውና ደሙን በከንቱ ስለ አፈሰሰው ደሙ እሳት ሆኖ ከተማውን አቃጠለበት እያሉ ለከተማው ሕዝብ ሁሉ ይናገሩ ጀመር።

አፄ አምደ ጽዮንም ይህን ነገር በሰማ ጊዜ መጀመሪያ ያባትህን ሚስት ማግባት አይገባህም ብለው በጉባዔ ዘለፉኝ። ሁለተኛም ከተማዬ እነርሱ አቃጥለው የአኖሬዎስ ደም እሳት ሆኖ አቃጠለው ብለው አወሩብኝ። ስለዚህ በእነዚህም መነኮሳት ምን ማድረግ ይሻላል ብሎ፤ ከባለሟሎቹ ምክር ጠየቀ። ባለሟሎቹም መነኮሳቱ ሁሉ ከደብረ ሊባኖስ ወጥተው ወደ ሌላ አገር እንዲሰደዱ አድርግ ብለው መከሩት።

ከዚህም በኋላ እጨጌ ፊልጶስንና የቀሩትንም የደብረ ሊባኖስ መነኮሳት ወደ ትግሬና ፈላሾች ወደ ሚኖሩበት ወደ ሌላ አገር ሁሉ እንዲሰደዱ አደረገ። የጃምስ ብሩስን ፪ኛ መጽሐፉን ፮ና ፯ ገጽ ተመልከት።

እጨጌ ፊልጶስም በትግሬ አውራጃ ሶስት ዓመት ያህል በስደት ከኖረ በኋላ አጼ አምደ ጽዮን ሞተና ልጁ ሰይፈ አርእድ ነገሠ። ስለዚህም እጨጌ ፊልጶስ ከተሰደደበት አገር ከትግሬ ወደ ሸዋ ተመለሰ።

ከጥቂት ወራት በኋላ አጼ ሰይፈ አርእድም እንደ አባቱ እንደ አምደ ጽዮን ብዙ ቁባቶች ማስቀመጡን ለእጨጌ ፊልጶስ ነገሩት። በዚህም ላይ ደግሞ ያንዳንድ ሊቃውንት ቃል ሰምቶ በዓለ ልደትን በታሕሣሥ ፳፰ና በ፳፱ ሁለት ቀን አክብሩ። እነዚህም ሁለቱ በዓላት ረቡዕና አርብም ቢውል ማለዳ እየቀደሳችሁ ሥጋ እንድትበሉ ብሎ አዘዘ። ጳጳሱ አባ ያዕቆብና እጨጌ ፊልጶስ ግን ጌታችን ሁለት ቀን አልተወለደምና በዓለ ልደትን ሁለት ቀን አናከርብም። በታሕሣሥ ፳፰ ሮብም አርብ ቢል ማለዳም አንቀድስም ሥጋም አንበላም ብለው አምቢ አሉ።

በዚህ ምክንያት ጳጳሱ አባ ያዕቆብን ሀገሬን ለቀህ ሒድልኝ ብሎ ስለ አዘዘው ወደ ምድረ ግብጽ ወረደ። እጨጌ ፊልጶስንም እንደ ገና ከደብረ ሊባኖስ አስወጥቶ ስለ አሳደደው የሚያስጠጋው ዘመድና ወዳጅ አጥቶ ካንዱ ስፍራ ወደ ሌላ ስፍራ እየዞረ ዛሬ ቦረና በተባለው በወለቃ ሲኖር ንጉሡ እንደ ገና አስጠርቶ ወደ ሸዋ አስመጣው። ነገር ግን በንጉሡና በእጨጌ ፊልጶስ መካከል ምንም ሰላም ለመሆን አልተቻለም ነበርና ተመልሶ ወደ አማራ አገር ሔዶ። ከዚህም በኋላ በተወለደ በ፸፬ ዓመት ከ፱ ወር አረፈና በዚያው አገር ተቀበረ።

ከብዙ ዘመን በኋላ ግን የደብረ ሊባኖስ መነኮሳት ባንድነት መክረው ወደ ተቀበረበት አገር ሔደው አጽሙን አፍልሰው አምጥተው በደብረ ሊባኖስ ቀበሩት።

|  |  |  |
| --- | --- | --- |
| ስማቸውን ቅጥራቸው። | አገራቸው። | በዘመናቸው የነበሩ ነገሥታት። |
| ፬ ሕዝቅያስ። |  | በአጼ ሰይፍ አርእድ። |
| ፭ ቴዎድሮስ። |  |  |
| ፮ ዮሐንስ። |  |  |
| ፯ ዮሐንስ ከማ። |  | በአጼ ይስሐቅ። |
| ፰ እንድርያስ። |  | በአጼ ዘርዓ ያዕቆብ። |
| ፱ መርሐ ክርስቶስ። |  | በአጼ እስክንድር። |
| ፲ ጴጥሮስ። |  | በአጼ ናዖድ። |
| ፲፩ እንባቆም። |  | በአጼ ልብነ ድንግል። |

እጨጌ እምባቆም ትውልዱ አረብ አገር ስለ ሆነ አረብኛ ቋንቋ አጥርቶ ያውቅ ነበርና በንጉሡ በአጼ ልብነ ድንግል ትእዛዝ የዮሐንስ አፈወርቅን መጽሐፍና አረጋዊ መንፈሳዊ የሚባለውን መጽሐፍ ከአረብ ወደ ግዕዝ ቋንቋ ተረጎመ። ስለዚህም በደብረ ሉባኖስ መነኮሳትና በኢትዮጵያ ሊቃውንት ዘንድ ሲመሰገን ይኖራል። ኢንዘርበርግ የጻፈውን ያማርኛውን የእንግሊዝ ቋንቋ ሰዋሰው ፪፻፬ ተመልከት።

|  |  |  |
| --- | --- | --- |
| ስማቸውና ቁጥራቸው። | አገራቸው። | በዘመናቸው የነበሩት ነገሥታት። |
| ፲፪ ያዕቆብ። |  |  |
| ፲፫ ማትያስ። |  | በሚናስ። |
| ፲፬ ዮሐንስ። |  | በአጼ ሠርፀ ድንግል። |
| ፲፭ ዮሐንስ። |  | በአጼ ሠርፀ ድንግል። |
| ፲፮ ወንጌል (በትረ ወንጌል)። |  | በአጼ ሠርፀ ድንግል። |
| ፲፯ አብርሃም። |  | ያዕቆብ በዘድንግል በሱስንዮስ። |

እጨጌ አብርሃም በተሾመበት ዘመን በአጼ ሠርፀ ድንግል ስለ ሞተ ያዕቆብም ሕፃን ስለ ነበረ የመንግሥቱ ሥራ ሁሉ በየመኳንንቱ እጅ በመሆኑ በኢትዮጵያ ውስጥ ፀጥታ አልነበረም።

መኳንንቱም ከመንግሥቱ ጥቅም ይልቅ የየራሳቸውን ጥቅም ፈላጊዎች በመሆናቸው ለጊዜው የሠርፀ ድንግልን ልጅ ያዕቆብን በሕፃንነቱ አነገሡና ከጥቂት ዓመታት በኋላ ማደጉንና የመንግሥቱን ሥራ እርሱ ራሱ ለመሥራት መቻሉን አይተው እርሱን ከመንግሥት አስወጥተው ያጎቱን የአቤቶ ልሳነ ክርስቶስን ልጅ ዘድንግልን አነገሡ።

ዘድንግልም የመንግሥቱን ሥራ በትክክል ለመሥራትና ገና ሲጀምር የገዛ መኳንንቱ ጦርነት ገጥመው ገደሉት።

የገራም ፋሲል ልጅ አቤቶ ሱስንዮስም በዚያ ዘመን የነበሩትን የመኳንንቱን ክፋት ስለ አወቀ እንዳይታሠር ፈርቶ ገና አስቀድሞ ወደ ሸዋ መጥጦ ባማራውና በጋላው አገር እየተዘዋወረ ይኖር ነበርና ወደ ደብረ ሊባኖስ እየሔደ ከእጨጌ አብርሃም ጋራ ተዋወቀ ወዲያውም ከንጉሡ ከያዕቆብ ጋራ አስታርቀኝ ብሎ ለመነው።

እጨጌ አብርሃምም የእርቁን ድርድር ጽፎ ለአጼ ያዕቆብ ቢልክበት ለጊዜው እሺ አለና በኋላ ከዳ። ስለዚህ አቤቶ ሱስንዮስ ሸዋንና የጋላውን አገር ትቶ ለመሔድ አልወደደም ነበርና ወዲያም ወዲህም እየተዛወረ ዋና ማረፊያውን ደብረ ሊባኖስን አደረገ።

አጼ ዘድንግልም በነገሠ ጊዜ አቤቶ ሱስንዮስ በየጊዜው ወደ ደብረ ሊባኖስ እየተመላለሰ እጨጌ አብርሃምና ማህበሩ እየተቀበሉ ጸሎት እንዲያደርጉለት በሰማ ጊዜ ሸዋ ሲመጣ ቦረና ላይ ሲደርስ ከወደ ኋላ የሽፍታ ጦር ተነሣብህ ብለው ስለ ነገሩት አሳቡን ሳይፈጽም ተመልሶ ሔደ።

ነገር ግን ሰው ምንም ኃይለኛ ቢሆን እግዚአብሔር የወሰነውንና የፈቀደውን ነገር ለማስቀረት አይችልምና አቤቶ ሱስንዮስ ከሸዋ ተነሥቶ ወደ አማራ አገር ሔደ። ከዚያም አልፎ ጎጃም ደብረ ዘይት በሚባለው ላይ ከአጼ ያዕቆብ ጋራ ተዋግቶ ድል አደረገና እርሱ የኢትዮጵያ ንጉሠ ነገሥት ሆነ።

እጨጌ አብርሃምም ይህን የደስታ ዜና በሰማ ጊዜ መነኮሳቱን አስከትሎ እስከ ቃሮዳ ሔዶ ከአጼ ሱስንዮስ ጋራ ተገናኘ። በዚያን ቀን በአጼ ሱስንዮስና በእጨጌ አብርሃም መካከል የተደረገውን ደስታ ሰው ተናግሮ ሊጨርሰው አይችልም ይባላል።

ከጥቂት ወራትም በኋላ እጨጌ አብርሃምና መነኮሳቱ ወደ ደብረ ሊባኖስ ለመመለስ ማሰባቸውን ለአጼ ሱስንዮስ ነገሩት። አጼ ሱስንዮስም ቀድሞ በስደቱ ጊዜ በደብረ ሊባኖስ ገዳማቸው ሲቀበሉትና ጸሎት ሲያደርጉለት መኖራቸውን አሁንም ስለ ደስታው ቃሮዳ ድረስ መምጣታቸውን አስቦ ለማህበሩ እርዳታ የሚሆን ብዙ ገንዘብ ሰጣቸው። ስለ አቡነ ተክለ ሃይማኖት ክብር ዘውዱንና ልብሰ መንግሡን ሰጥቶ አሰናበታቸው።

አጼ ሱስንዮስ እስኪሞት ድረስ የአቡነ ተክለ ሃይማኖትን ፍቅርና የእጨጌ አብርሃምን ወዳጅነት ከልቡ አላጠፋም ነበር ይባላል። ይህንኑም ለማስረዳት በመንግሥቱ ሰንደቅ ዓላማ ላይ የአቡነ ተክለ ሃይማኖትን ሥዕል አሥሎበት ነበር።

|  |  |  |
| --- | --- | --- |
| ስማቸውና ቁጥራቸው። | አገራቸው። | በዘመናቸው የነበሩ ነገሥታት። |
| ፲፰ ዘወንጌል። |  | በአጼ ሱስንዮስ። |
| ፲፱ ዘሚካኤል። |  | በአጼ ፋሲል። |
| ፳ በትረ ጊዮርጊስ። | ሸዋ። | በአጼ ፋሲል። |
| ፳፩ ዘክርስቶስ። | ሻሚ። | በአጼ ፋሲል። |
| ፳፪ የማነ አብ። | አንዳቤት። | በአጼ ፋሲል። |
| ፳፫ ዘክርስቶስ። | ደንከላ። | በአጼ ዮሐንስ። |
| ፳፬ ሕርያቆስ። | ማኅደረ ማርያም። | በአጼ ዮሐንስ። |
| ፳፭ ቃለ አዋዲ። | ቤተ ልሔም። | በአጼ ኢያሱ ኢድያም። |
| ፳፮ ጸጋ ክርስቶስ። | ቤተ ልሔም። | ሰንድ። |
| ፳፯ ዮሐንስ። | አንጋር። | በአጼ ኢያሱ። |
| ፳፰ ሰፋኔ ክርስቶስ። |  | በአጼ ኢያሱ። |
| ፳፱ ዘሚካኤል። | ትግሬ ተምቤን። |  |
| ፴ አግናግዮስ። | ትግሬ ተምቤን። |  |
| ፴፩ ወልደ ሐዋርያት። |  |  |
| ፴፪ ተወልደ መድኅን። | አዘዞ። |  |
| ፴፫ መተኮ። | አዘዞ። |  |
| ፴፬ ዘሚካኤል። |  | በአጼ ዮስጾስና በአጼ ዳዊት። |
| ፴፭ ዘወልደ ማርያም። | ሙጉና። | በአጼ ዳዊት። |
| ፴፮ ተክለ ሃይማኖት። | ትግሬ። | በአጼ ዳዊት። |
| ፴፯ አቡሊዲስ። | ማኅደረ ማርያም። |  |
| ፴፰ ኢዎስጣቴዎስ። | ሸደሆ። |  |
| ፴፱ ሄኖክ። | ቤተ ልሔም። |  |
| ፵ ኢሳይያስ። | አዘዞ። |  |
| ፵፩ ተስፋ ጊዮርጊስ። | ውዶ። | በአጼ ሕዝቅያስ። |
| ፵፪ ወልደ ኢየሱስ። | ጎንደር ልደታ። | በአጼ ሕዝቅያስ። |
| ፵፫ ወልደ ዮና። | ዋልዳባ። | በአጼ ኢዮስያስና ራስ ጉግሣ። |
| ፵፬ ዮሐንስ (አርከ ዮሐንስ)። | ሳጋ | በአጼ ጊጋር። |

እጨጌ ዮሐንስ እጨጌንቱን ትቶ ዓለምን ንቆ በተባሕትዎ ስራ እድሜውን የጨረሰ ነው። በኢትዮጵያ የእጨጌነት ሹመት ትልቅ ማዕርግ ስለ ሆነ ይህን የመሰለ ትልቅ ማዕርግ ትቶ በተባሕትዎ መኖሩ ከሰማዕትነት ይቆጠርለታል።

|  |  |  |
| --- | --- | --- |
| ፵፭ ፊልጶስ። | አትሮንስ ማርያም። | በራስ ጉግሣ። |
| ፵፮ ዘወልደ ማርያም። | ወቅሮ። | በራስ አሊ። |
| ፵፯ ገብረ ሥላሴ። | ሰረፍ። | በራስ አሊ። |
| ፵፰ ገብረ ሥላሴ። | ዳጋ። |  |
| ፵፱ ገብረ ማርያም። | ሸዋ። |  |
| ፶ ማኅፀንተ ሚካኤል። | ነጃ። |  |
| ፶፩ ገብረ ማርያም። | ትግሬ፣ ጉድጉንዲ። |  |
| ፶፪ ወልደ ማርያም። | ዋልድባ። |  |
| ፶፫ ወልደ ትንሣኤ። | ጋሸላ። | በአጼ ቴዎድሮስ። |
| ፶፬ ገብረ ኢየሱስ። | ናበጋ። | በአጼ ተክለ ጊዮርጊስ። |
| ፶፭ ቴዎፍሎስ። | ሰሜን ወገራ። | በአጼ ዮሐንስ ፬ኛ። |

እጨጌ ቴዎፍሎስ በ፬ኛው አጼ ዮሐንስ የነበሩት ናቸው። አጼ ዮሐንስ በዘመናቸው ምንም አራት ጳጳሳት ቢያስመጡ የደብረ ሊባኖስን እጨጌ ክብር አላዋረዱም ነበርና እጨጌ ቴዎፍሎስ በመኳንንቱና በሊቃውንቱ ዘንድ እጅግ መፈራት ነበራቸው።

ንጉሡ አጼ ዮሐንስ ወደ እጨጌ ቴዎፍሎስ በሔዱ ጊዜ እጅ ይነሱ ነበር።

እጨጌ ቴዎፍሎስም ወደ ንጉሡ በሔዱ ጊዜ ቆመውና እጅ ነስተው ይቀበሏቸው ነበር።

ቢሆንም አጼ ዮሐንስ የሰው ልብ ተለዋዋጭ መሆኑን ያውቁ ነበርና በእጨጌው ኵራት እንዳያድርባቸው ብለው እኔ ቆሜና እጅ ነሥቼ መቀበሌ እርስዎ በመንበረ ተክለ ሃይማኖት ስለ ተቀመጡ አቡነ ተክለ ሃይማኖትን ለማክበር ብዬ ነው እያሉ ጨዋታ እያስመሰሉ ይነግርዋቸው ነበር ይባላል።

በቦሩ ሜዳም ሁለት ልደት የሚሉትና ሶስት ልደት የሚሉት የሸዋ ሊቃውንቶች በሃይማኖት ነገር በተከራከሩ ጊዜ አጼ ዮሐንስ ሶስት ልደት በሚሉት ሊቃውንቶች ላይ ተቆጥው ምላሳቸውን ቁረጡ ብለው ባዘዙ ጊዜ ሶስት ሊቃውንቶች ብቻ ምላሳቸውን ከተቆረጡ በኋላ እጨጌ ቴዎፍሎስ ተነሥተው መጽሐፍ በእንተ ሃይማኖት ርትዕት ይደልወነ ንክዓው ደመ ዚአነ ወአኮ ደመ ካልዓን ይላል ብለው በሐዘንና በቁጣ ቃል ስለ ተናገሩ ከሸዋ ሊቃውንት ብዙዎቹ ምላሳቸውን ከመቆረጥ ድነዋል ይባላል። ትርጓሜውም ስለ ሃይማኖት መሞት ይገባናል እንጂ ሌላውን ሰው መግደል አይገባንም ማለት ነው።

በደብረ ሊባኖስ በመንበረ ተክለ ሃይማኖት ከተቀመጡት እጨጌዎች ሁሉ የእጨጌ ቴዎፍሎስን ያህል በንጉሥና በሕዝብ ዘንድ የተወደደና የከብረ እጨጌ አልነበረም ይባላል።

አጼ ምኒልክ የኢትዮጵያ ንጉሠ ነገሥት ከሆኑ በኋላ ግን እጨጌ ቴዎፍሎስ እጨጌነታቸውን ስለ ተሻሩ በትግሬ ውስጥ በአክሱም ሲኖሩ በዚያው አረፉ።

|  |  |  |
| --- | --- | --- |
| ፶፮ ገብረ ሥላሴ። | ትግሬ። | በአጼ ምኒልክ። |
| ፶፯ ወልደ ጊዮርጊስ። | ፎገራ። | በአጼ ምኒልክ። |
| ፶፱ ገብረ መንፈስ ቅዱስ። | ደራ (አቡነ ሐራ)። | በንግሥት ዘውዲቱ። |

በእጨጌ ገብረ ሥላሴ ዘመን የእጨጌነት ማዕርግ ከእርሳቸው አስቀድሞ እንደ ነበሩት እንደ እጨጌ ቴዎፍሎስ አልሆነም ነበር። ምክንያቱም በዚያ ዘመን የኢትዮጵያ ንጉሠ ነገሥት የነበሩት አጼ ዮሐንስ በዘመናቸው ምንም አራት ጳጳሳት ከእስክንድርያ ቢያስመጡ በብሉይ ሥርዓት በቀዳማዊ ምኒልክ ዘመን ከነበረው ከአዛርያስ ጀምሮ በአብርሃምና በአጽብሐ ዝመእን እስከ ነበረው እንበረም። በሐዲስ ሥርዓት ከእንበረም ጀምሮ ፪ኛው በአጼ ተክለ ጊዮርጊስ ዘመን እስከ ነበረው እስከ እጨጌ ገብረ ኢየሱስ የቆየውን ታሪክ ከመጠየቃችን የተነሣ ሊቀ ካህናቱን ለጳጳሱ ለአባ ጴጥሮስ ሳይሰጡ ለእጨጌ ቴዎፍሎስ ሰጠው ነበርና እጨጌ ቴዎፍሎስ በሙሉ ኢትዮጵያ የተፈሩና የተከበሩ ሆኑ።

አጼ ምኒልክ ግን የሸዋን ሊቀ ካህናትን ለጊዜው ለጳጳሱ ለአቡነ ማቴዎስ ስለ ሰጡ እጨጌ ገብረ ሥላሴ የእጨጌ ቴዎፍሎስን ያህል መፈራትና መከበር አላገኙም።

አጼ ምኒልክም የሸዋን ቤተ ክርስቲያን ሊቀ ካህናትነት ለአቡነ ማቴዎስ መስጠታቸው አሳባቸውን ከአጼ ዮሐንስ አሳብ ለመለየት አቡነ ጴጥሮስ በአቡነ ማቴዎስ እንዲቀኑ ለማድረግ ይመስላል። ይህንም የሚያስረዳ ነገር አቡነ ጴጥሮስና አቡነ ማቴዎስ እስከ ሞታቸው ድረስ ፍቅር አልነበራቸውም ይባላል።

እጨጌ ገብረ ሥላሴም ደግነታቸው የበዛ፤ ከነገር የራቁ ነበሩና ሊቀ ካህናትነቱ በመንበረ ተክለ ሃይማኖት ለተቀመጥሁት ለእኔ ይገባኛል ብለው የክስና የሙግት ነገር አልፈለጉም።

ዳሩ ግን የሸዋ ቤተ ክርስቲያን ሊቀ ካህናት በመንበረ ተክለ ሃይማኖት ለሚቀመጠው እጨጌ እንደ ርስት ሆኖ የኖረ ነውና ምንም ለጳጳሱ ርስት ሆኖ ባይሰጥ እንኳ ለጊዜውም ቢሆን ዝም ብሎ መልቀቅ አይገባቸውም ነበርና ከየዋሕነት ይቆጠርባእችዋል እንጂ አያስመሰግናቸውም።

እጨጌ ወልደ ጊዮርጊስ በአጼ ምኒልክ ዘመን ተሾመው እስከ ግርማዊት ንግሥት ዘውዲቱ ዘመን ነበሩ። እርሳቸውም ገና እጨጌ ሳይሆኑ በማህበረ ሥላሴ ገዳም በምንኩስና ይኖሩ ነበር። በኋላ ከማህበረ ሥላሴ ገዳም ወጥተው ወደ ንጉሥ ተክለ ሃይማኖት ስለ መጡ ንጉሥ ተክለ ሃይማኖት በታላቅ ክብር ያኖርዋቸው ነበር።

በሺ፰፻፸፭ ዓ.ም ንጉሥ ተክለ ሃይማኖትና ንጉሥ ምኒልክ እምባቦ ላይ በተዋጉ ጊዜ እጨጌ ወልደ ጊዮርጊስ በሰልፉ መካከል ገብተው የሸሸህ ገዝቸሃለሁ እያሉ ሰይፋቸውን መዘው ሲያዋጉና ሲዋጉ ውለው ነበር።

ከዚያም ወዲህ ወደ ሸዋ በመጡ ጊዜ አጼ ምኒልክ በእምባቦ ጦርነት ጊዜ በርትተው የሰሩትን ሥራ ሁሉ ያውቁ ነበርና በክብር ተቀብለው የአክሱምን ንቡረ እድነት ሾሟቸው።

ከዚያም ወዲህ እጨጌ ገብረ ሥላሴ ስለ አረፉ እጨጌንቱን ሰጥተው በደብረ ሊባኖስ ገብተዋል ተብለው ከመንግሥቱ በተሻሩ ጊዜ በነገሩ በርትተው የተነሡና በምክሩም የጠነከሩ እጨጌ ወልደ ጊዮርጊስ ነበሩ። በዚህም ምክንያት ንጉሥ ሚካኤል ለጦርነት ጋራ ለመዋጋት ወደ ሰገሌ ሲዘምቱ እጨጌ ወልደ ጊዮርጊስ ጦርነት ፈርቼ አልቀርም ብለው ግርማዊ ንጉሥ ተፈሪን ተክተው ዘምተው ወታደሩን በምክር እያበረታቱ በመዋላቸው ተመስነዋል።

ከዚህም በኋላ በሰኔ ፱ ቀን በሺ፱፻፲፭ ዓ.ም በአዲስ አበባ አረፉና ግርማዊ ንጉሥ ተፈሪ ወደ ደብረ ሊባኖስ አስወስደው በእጨጌነታቸው ስፍራ አስቀበርዋቸው።

እጨጌ ወልደ ጊዮርጊስ ካረፉ በኋላ ፭ ዓመት ያህል እጨጌ ሳይሾም ቆይቶ ነበርና በሺ፱፻፲፭ ዓ.ም የግርማዊት ንግሥት ዘውዲቱ የነፍስ አባት መልአከ ገነት ተድላ እጨጌ ገብረ መንፈስ ቅዱስ ተብለው በመንበረ ተክለ ሃይማኖት ተቀመጡ።

|  |
| --- |
| **ተፈጸመ ኍልቄ አስማቲሆሙ ለአበው ሊቃነ ካህናት**  **እለ ነበሩ እስከ ዮም መንበረ አቡነ ተክለ ሃይማኖት።** |

በገድለ እጨጌ እንባቆም መጽሐፍ ዳር ተጽፎ

የተገኘ የደብረ ሊባኖስ እጨጌዎች ሰላምታ።

ከአቡነ ተክለ ሃይማኖት ጀምሮ እስከ እጨጌ ተወልደ መድኅን።

ሰላም ለከ አበ አእላፍ ተክለ ሃይማኖት ፍጹም።

በሥራህ ወፃማ ወብዝኃ ቀዊም።

ከመ ዕፅ ስቡረ አጽም።

ሰላም ለከ አረጋይ ኤልሳዕ ረቡኒ፥

በዓይነ ሞትከ ማሕዘኒ።

ይትፌሥሑ ዘልፈ ቅድመ መድኃኒ።

አበዊነ እለ እንጦኒ።

ሰላም ለከ ፊልጶስ ግፉዕ እምእለ ቆሙ ብዙኃን ላዕሌከ።

አሜሃ እስከነ ፈጸምከ።

መዊተ በስደትክ።

ሰላም ለከ ሕዝቅያስ እንተ ዘርዓ ጻድቃን ቡሩክ።

በሐሩረ መርቄ ወቍረ ደደክ።

ኢጠበቁከ እለ አሥዋክ።

ሰላም ለከ ቴዎድሮስ ሙቁሕ

በእንተ ኢየሱስ እግዚእ።

እንበለ ማይ ወእክል ሕይወቱ ለሰብእ።

በግበብ ወቦ ጸላዕ።

ሰላም ለከ ዮሐንስ ሥውር።

በክንፈ ማርያም ብሩር።

አርአያ ምሥዋዕ ወታቦተ ዶር።

ለነገር ወለተዝካር።

ሰላም ለከ ዮሐንስ ከማ።

ብእሴ ሞገስ ወግርማ።

ደብረ ሊባኖስ መርዓተ ፌማ፥

ተአኵተከ አስተሐሚማ።

ሰላም ለከ እንድርያስ ክቡር።

እንዘ ንጹሕ እምነውር።

እንተ ኰነንከ ውስተ አውደ ቍር።

በዕርቃን ወበማዕሠር።

ሰላም ለከ ይምርሃነ ክርስቶስ ልደተከ መልአከ ሰማይ አብሰረ።

ወወርኃ ሌሊት ብርሃኖ ሰወረ።

ሞተከ ሶበ አእመረ።

ሰላም ለከ መዝገበ ሃይማኖት ዕንባቆም እምዓረቢሃ ለፋርስ፡

ቤተ ሠረቃዊ ደብረ ሊባኖስ።

ዘመርሃከ መንፈስ ቅዱስ።

ሰላም ለከ ያዕቆብ ዘሴምከ ውስተ አፉከ አቃቤ።

መንፈስ ቅዱስ ዘኵሎ መጥበቢ።

ዳዊት በከመ ይቤ።

ሰላም ለከ አርዘ ሊባኖስ ማትያስ ስነ ቆምከ በቀልት።

አስኬማከኒ ንጹሕ ከመ መላእክት።

ዘኢረስሐ በኃጢአት።

ሰላም ለከ ዮሐንስ ቅቱል ወርጉዝ በዕለተ ሞቱ ለቤዛ።

ክርስቶስ አምላክ ወብእሲ ወሬዛ።

ለዓለም ዘላፌ ግዕዛ።

ሰላም ለከ መዋዔ ፍትወት ዮሐን በስተ ጠባይዕ ዘሀሎ።

በንጹሕ ወበ ተደንግሎ።

ለኤልያስ ዘትትማሰሎ።

ሰላም ለከ ዘትረ ወንጌል ጥዑም እምጣዕመ ግብረታ ለንህብ።

ሠናይ ዓዲ እምወይነ ከብካብ።

ሰላም ለከ ርኁቀ መዓት አብርሃም ወብዝኃ ምሕረት ብእሲ።

ወመትልወ ጻድቅ ኢዮአብ ተዓጋሢ።

ዘኢሖርከ በምክረ ከይሲ።

ሰላም ለከ ከመ ዲዮስቆሮስ ሊቀ በደሴት ምጽራኅ ጋግራ።

ዘወንጌል ዖርከ ግብረ መከራ።

ወመስቀለ ዘሌቶስጥራ።

ሰላም ለከ ዕሤተ ዲዮስቆሮስ ትንሣእ በእንተ ሃይማኖት ዘሞተ።

ዘወንጌል አቡነ ኃረይክ ስደተ።

ወተለውከ ሰማዕታት።

ሰላም ለከ ሊቀ ጳጳሳት ቄርሎስ በትረ ጊዮርጊስ መምሕር።

ማህፈደ ሃይማኖት ሐነጽከ ቅድመ ማህበር።

ወነሠትከ ሕንጻ ንስጡር።

ሰላም ለከ ዘክርስቶስ ትኩን አበ ደቂቁ በሀብት።

መልዕልተ መንበሩ ሥዩመ ተክለ ሃይማኖት።

አንሥአከ ተክለ ቀደምት።

ሰላም ለከ ሙቁሕ ዮሐንስ የማነ አብ ዋህድ።

ዘእንበለ በዓል ኮንከ ውስተ ምድረ ባዕድ።

በበዓል እንዘ ታለምድ።

ሰላም ለከ ዘክርስቶስ ትጉህ ታሕተ እግረ መምሕር ወሊቅ። በሀሊበ ትምሕርት ሠናይ ሰብእና ደቂቅ።

ተሀጽን ወታልህቅ።

ሰላም ለከ ለምድረ ብህንሳ ሕርያቆስ ከመ ተረክበ አርአያ።

አንተኒ ሕርያቆስ ዘኢትዮጵያ።

ነቢይ ሐዋርያ።

ሰላም ለከ እመንግሥተ ምድር ኃላፊ ውስተ ወልድ ህልው።

ቃለ ዓዋዲ ፈለስከ ፍልሰተ ኧብው።

እንዘ አንተ ውስተ ፍናው።

ሰላም ለከ ትዌድስከ ብዙኃ ደብረ ሊባኖስ ሓዳስ፡

እስመ ድንግልና አቀብከ ከመ ኤልያስ።

መምሕር ጸጋ ክርስቶስ።

ሰላም ለከ መምሕረ ትሩፋት ወጽድቅ ሰፋኒ ክርስቶስ ትሩፍ።

እንዘ ንሰሐ ትሰብክ አበ አእላፍ።

እግርከ ኢየአርፍ።

ሰላም ለከ ለተክለ ሃይማኖት ትትዋረስ ዓለማቲሁ ክልኤተ።

ተወልደ መድኅን ዓቀብከ እምእለተ እለተ።

ምግባረ ወሃይማኖት።

ሰላም ለከ መምሕራኒነ ዓበይት ብርሃናተ ዓለም ዝንቱ።

እለ ኢሰይመናክሙ ስመ እምቅድመ ትሙቱ።

ለክርስቶስ በጽርሐ ቤቱ።

ሰላም ለክሙ ኩልክሙ ጻድቃን ለተክለ ሃይማኖት ውሉዱ።

እስመ ታኄደሱ ክብረ ወታፈደፍዱ።

አሐዱ እምአሐዱ።

ሰላም ለክሙ በይነ አባዕነ ለክሙ አቅምሐ ሰላም ሐዲስ።

ከመ ንርከብ ጸጋ ወሞገሰ።

ምዕረ ወካዕበ ወሥልሰ።

ላዕሌነ ንፍሁ መንፈስ።

**\*\*\*\*\*\*\***