ከበለጠ ገብሬ።

ዜናዊ ፓርልማ

የኢትዮጵያ

ሕግ መምሪያና መወሰኛ ምክር ቤት

ታሪክ

አዲስ አበባ ፲፱፻፵፮ ዓመተ ምሕረት።

ብርሃንና ሰላም የቀዳማዊ ኃይለ ሥላሴ ማተሚያ ቤት ታተመ።

እጅግ ለተከበረው የዘውድ በዓል

መሠረት የሆነችው ዕለት

ሐምሌ ፲፮ ናት።

መጽሐፌ የርስዋ መታሰቢያ ይሆንልኝ ዘንድ፥

አበርክቻለሁ።

ትኅትመ ዝንቱ መጽሐፍ አመ ዕሥራ ወአርባዕቱ ዓመተ መንግሥቱ

ለቀዳማዊ ኃይለ ሥላሴ ንጉሠ ነገሥት ዘኢትዮጵያ።

ያለ ደራሲው ፈቃድ

መገልበጥ ወይም መተርጐም አይቻልም።

COPYRIGHT

ግርማዊ ሆይ።

በግርማዊነትዎ ችሮታ የቆመው የኢትዮጵያ ፓርላማ በሓያ ዓመት ዕድሜው ውስጥ ለተወዳጁ ሕዝብዎ ያፈራለትን ሰላማዊ ኑሮና ሥልጣኔ፥ በዚህ ትንሽ የታሪክ ዝግጅት ለማቅረብ እንዲፈቀድልኝ ግርማዊነትዎን እለምናለሁ።

ይህንኑ መጽሐፍ ፳፪ኛው ዓመት የግርማዊነትዎ ዘውድ በዓል፥ ለሚከበርበት ጥቅምት ፳፫ ቀን ሺ፱፻፵፭ ዓ.ም አሳትሞ ለማውጣት ክቡር አቶ መኰንን ሀብተ ወልድ አቅርበው እንዲያስፈቅዱልኝ በማሰብ ተግቼ በማዘጋጀት ላይ ሳለሁ ወደዚህ አገር ለመጣሁበት ሥራ ተፋጥኜ እንድነሣ በመታዘዜ ጅምሩን ይዤ መምጣት ግድ ሆነብኝ።

ጃንሆይ።

የታሪክ ጌታ የሆነው ግርማዊነትዎ መላው ዓለም አተኵሮ የሚመለከተውን የታሪክ ዐምድ ባቆመበት ክፍለ ዘመን ለመፈጠር ዕድል ስላገኘሁ፤ ለኢትዮጵያ ሥልጣኔ የታሪክ በኵር የሆነውን የፓርላማችንን ቀዳሚ ታሪክ በዚህ ጊዜ ፈጻሜ አንዱ ክፍል የኢትዮጵያ ታላቅ ታሪክ በዘመናችን የተፈጸመበትን አገር ግርማዊነትዎ በሚጐበኝበት ሰዓት ለማበርከት ጊዜ ስለ ፈቀደልኝ ዕድሌን አመሰግናለሁ።

ይህም ጽሑፍ ምንም አነስተኛ ቢሆን ፓርልማው በውሳጣዊ አሠራሩ እስከ ዛሬ ድረስ ሲመራበት የቄየውን የተግባር አፈጻጸም ማወቅ ለሚፈልጉ የውጭ አገር ባለታሪኮች በቂ አስረጂ እንደሚሆን ለማመን ስለሚቻል አነስተኛው ሥራዬ በግርማዊነትዎ ፊት ሞገስ ያለው ሆኖ እንዲቀርብልኝ በሙሉ ልብ እተማመናለሁ።

አሥመራ መስከረም ፴ ቀን ሺ፱፻፵፭ ዓ.ም

ባርያው

በለጠ ገብሬ።

መቅድም።

በማናቸውም መጽሐፍ ቀዳሚ ገጽ ላይ «መቅድም ወይም መግቢያ» የሚል መግለጫን መነሻ አድርጎ የጽሑፍን ዓላማ ባጭርም ሆነ በረጅም ሐተታ ማስረዳት ምንጊዜም የሚሠራበት የልማድ ሕግና የሥነ ጽሑፍ ወግ በመሆኑ፥ እኔም ይህን ትንሽ የታሪክ ማስታወሻ ለማዘጋጀት የተነሣሁበትን ምክንያትና ስሙንም «ዜናዊ ፓርልማ» ብዬ የሰየምሁበትን ዐይነተኛ ዓላማ ምንም ትርጕሙ ከተመልካች የተሰወረ ባይሆን በበኩሌ ተርጕሜ ማቅረብ እንዳለብኝ ስለ ተሰማኝ እነሆ በጥቂት ገጾች የተወሰነውን የጽሑፌን በር በዚሁ ልማድ ከፍቻለሁ።

ትርጕሙ የተሰወረ አይደለም ማለቴም ጠቅላላ አጠራሩን ለመፈለግ ስል ከጥንተ ተፈጥሮው ከላቲን ቋንቋ የወጣለትን ስሙን ከግእዙ ጋራ ቅጽል ከባለቤት በማስማማት «ዜናዊ ፓርልማ» ብዬ ስንኳ ብጠራው ‹ፓርልማ የተባለው ቃል ባማርኛ ቋንቋችን› የሕግ መምሪያና መወሰኛ ምክር ቤት ማለት መሆኑን ኢትዮጵያዊ ሁሉ ከሊቅ እስከ ደቂቅ የሚያውቀው ነው። «ዜናዊ የተባለው ቃል ባማርኛው እናት በግእዝ ዜነወ ነገረ፤ ተረከ» ካለው ግሥ በእርባታ የመጣ ዘንድ ዘር መሆኑን የሰዋሰው ሊቃውንቶቻችን ያስረዱናል። ስለዚህም የጽሑፌን ስም «ዜናዊ ፓርልማ» ያልሁት ከዚሁ አስከትዬ ታሪኩን የምናገርለት የኢትዮጵያ ፓርልማችን ለራሱ ታሪክ አስረጂና ተርጓሚ ሳያስፈልገው ራሱ ይዞ የሚገኝ ምስክር መሆኑን ለመግለጥ ነው።

ይህ ምስክር የገጾች መክፈቻ በሆነው በዚህ ጠባብ ክፍል (በመቅድሙ) ውስጥ ተዘርዝሮ የማያልቅ ታሪክ ያለው በመሆኑ ወደ ፊት ስንደርስበት የምንመለከተው፤ የፓርልማውን በር ሲገቡ ፊት ለፊት በክብር ድንጋይ ላይ ተቀርፆ የሚገኘው የንጉሠ ነገሥቱ ቃል ኪዳን ነው።

እንግዲህ የስያሜውን ማስረጃ አእምሮዬ እንደ ገለጠልኝ ከነገርሁ ዘንድ ይህን ጽሑፍ ለማዘጋጀት ያተጋኝን ዋና ምክንያት ደግሞ ላስታውስ እወዳለሁ።

በአዲሱ ዘመን ፓርልማ ሲከፈት ጀምሬ ዐሥር ዓመት ያህል በውስጡ የሠራሁ በመሆኔ ምክር ቤቱ በዚህ አነስተኛ ዕድሜው ውስጥ ያከናወናቸውን ታላላቅ ሥራዎች ሁሉ አጣርቼ ስንኳን ባውቅና ከጠላትም አስቀድሞ የነበረውን ሁናቴ በጥየቃ ደርሼ የተረዳሁት ብሆን ይህ ሁሉ ተጠራቅሞ አንድ ደኅና መጽሐፍ ይወጣዋል የማለት ግምት ስላልነበረኝ ፍሬዎቹን ጕዳዮች ብቻ እየለየሁ በማስታወሻ ከመያዝ በቀር የፓርልማችንን ታሪክ በመጽሐፍ ዐቅድ ለማደራጀት፥ ገና አልሞከርሁም ነበር። በኋላ ግን ይህንኑ ግምቴን በሥራ የሚለውጥ አዲስ የአሳብ ደገፋ አጋጥሞኝ በድፍረት እንድጀምረው ስላደረገኝ የታሪክ ጥቅሶቼና ማስታወሻዎቼ ሁሉ ከቅፈፍ ወደ መጽሐፍነት የሚለውጡበት ጊዜ ደረሰ።

ያለፈው ሺ፱፻፵፫ ዓ.ም የዘውድ በዓል ከዋለበት ቀን አስቀድሞ በነበረው ዕለት ከጧቱ ባንድ ሰዓት ተኩል የነገውን ድርጂት ለመመልከት ክቡር አባ ሐና ጅማ ወደ ፓርልማ ሲመጡ እንዳጋጣሚ እኔን ስላገኙኝ ሊያዩት የፈለጉትን ሁሉ እየተዘዋወሩ ከተመለከቱ በኋላ ወደ ንጉሠ ነገሥቱ የክብር መቀበያ አዳራሽ ገቡና፥ ከዚያ ቀን አስቀድሞ አያሌ ጊዜያት ያዩትንና አጥርተው የሚያውቁትን ታሪክ እንደ አዲስ አድርገው በዙፋኑ አዳራሽ ውስጥ ተሥለው የሚታዩትን ስመ ጥሩዎቹን የአጼ ምኒልክን አርበኞችና መሳፍንቱን በጣታቸው እያመለከቱ «እነዚህ እነማን ናቸው?» ብለው ጠየቁኝ፤ እኔም ምንም እንግዳ ያልሆነባቸውን ነገር የማያውቁት መስለው መጠየቃቸው ሳያስደንቀኝ ባይቀር የሁሉንም ታሪክ ያጠናሁ በመሆኔ አንድ ባንድ ዘርዝሬ አስረዳኋቸው።

ጥያቄያቸው አገባብ ያለው መሆኑን የተረዳሁትን ግን ዛሬስ አንተ ብትኖር ለሚጠይቅ ሰው ሁሉ ታስረዳለህ ለኋለኛው ዘመን ግን ተጽፎ ካልቄየ ማን ሊያውቀው ይችላል?» ብለው ጥያቄ ያለበት ምላሽ በሰጡኝ ጊዜ ነው።

ይህ ንግግራቸው ለሕሊናዬ ጠልቆ ስለ ተሰማኝና ይልቁንም በአሳብ ወጥኘው ከነበረው ከፓርልማው ታሪክ ጋራ አንድነት ባዘጋጀው ታሪኩም የተያዘ ነውና አንድ መጠነኛ መጽሐፍ ይወጣዋል ብዬ፥ ተስፋ ስላደረግሁ በመጽሐፍ ወግ ልጽፈው ጀመርሁ። ይህንንም ስል ታሪኩን ለሚከታተሉ ሰዎች የጽሑፉ ማስታወሻነት ይጠቅማቸዋል በማለት ያየሁትንና የሰማሁትን ቀዋሚ ነገር በታሪክ መዝገብ ለማቄየት ያህል አስቤ መሥራቴን ለመግለጥ ነው እንጂ በመጽሐፍ አዘጋጂነት ወይም በደራሲነት ለመመካት አለመሆኑን ለአንባቢዎች አስገነዝባለሁ።

ሥራዬንም ስጀምር የሥዕሎቹ ታሪክ ከሃይማኖትና ካስተዳደር ፖለቲክ ጋራ በጥብቅ የተሳሰረ ሆኖ አብዛኛውም ከቅዱሳት መጻሕፍትና ከዓለም ታሪኮች ጋራ የተያያዘ በመሆኑ፤ የኢትዮጵያ ፓርልማ ነዋሪ መታሰቢያ እንዲሆን በሚታሰበው መጽሐፌ ውስጥ ታሪክን የሚያቃውስ ጕድለት እንዳይኖርበት የተቻለኝን ያህል በመጠነቀቅ የኢትዮጵያን ቅዱሳን ታሪኮች ከብሉይና ከሐዲስ ኪዳን ለቅሜና ከሌሎችም የታሪክ መጻሕፍት ተመራምሬ በጽሑፍ የሌለውንም ካዋቂዎች እየጠየቅሁ ካጣራሁ በኋላ ነው እንጂ እኔን በመሰለኝ መንገድ ብቻ የዘለቅሁት አይደለም። ይህም በተመልካቾች ዘንድ ቀላል ሥራ ሆኖ፥ እንደማይገመትና ጊዜ አይፈጅም ተብሎም እንደማይታሰብ አምናለሁ።

መቼውንም የሚጽፍ ስው ሁሉ በሥነ ፍጥረት ምረመራ ላይ ካረፈው አሳቡ የሚፈልቅለትን የግል አስተያየትና ስሜቱን በልብ ወለድ አጻጻፍ የሚገልጥበት መንገድ ስንኳ ቢኖረው በጠቅላላው አስተያየት ግን ጸሓፊ ያየውን ከመመስከር የሰማውን ከመናገር፤ ያነበበውን ከማተትና ከመተረክ ውጭ የሆነ ትርፍ ነገር መጨመር እንደማይገባው የታወቀ ስለ ሆነ፣ እኔም ይህን መጽሐፍ ያዘጋጀሁት በዚህ ሥርዓት ነው። ስለዚህም በተለይ በሥዕሎቹ ታሪክ ውስጥ ከሚገኙት ሰዎች ያንዳንዶቹን ስምና ማዕርግ ብቻ ዐውቄ የዕድሜ ጐዳናቸውን በምን አኳኋን እንደ ጨረሱት አጥርቶ የሚነግረኝ ባለማግኘቴ ዝርዝር ታሪካቸውን ለመጻፍ አልቻልሁምና የሚያውቁት እንዲጽፉላቸው ተስፋ አደርጋለሁ።

በመጨረሻ ለአንባቢዎቼ የማሳስበው ይህን ዝግጅት በአሳቡም ንድፍ ሆነ በሥራው አከናወን የሌላ ሰውን ዝንባሌ ሳልቀላቅልበት በእኔው ዕቅድ ብቻ ከፍጻሜ ያደረስሁት ስለ ሆነ የሰው አእምሮ ምንም ይህል ተጠባቢና ተመራማሪ ቢሆን ስሕተት፣ ወይም ግድፈት ከማይለየው ተፈትሮ የተዋሐደ ነውና በዚህ ሥራዬ ውስጥ ሕፀፅ ቢገኝበት የቅንነት አሳባቸውን እንዲያካፍሉኝ ነው።

አዲስ አበባ ሚያዝያ ሺ፱፻፵፬ ዓ.ም

አዘጋጂው።

የመጀመሪያ ምዕራፍ።

መሠረትና ሕንጻው።

በጀግንነት ክብር ያጌጠው የታሪክ ሐብል በፍቅር ላስተሳሰራቸው ለሁለቱ ጥንታውያን ሕዝቦች (ለኢትዮጵያና ለእንግሊዝ) መንግሥታት ነዋሪ ወዳክመት የዘለዓለም ምስክር ሆኖ በግርማ የቆመው የነጻነታችን ሐውልት የተመሠረተበትን የሚያዝያ ሓያ ሰባትን አደባባይ መነሻ፥ አድርገው ወደ አራቱም መዓዝናት ከተዘረጉት ጐዳናዎች አንዱን የግርማዊት እቴጌ መነንን መንገድ ተከትለም ስንሄድ ካንድ መቶ ያህል እርምጃ በኋላ በምሥራቅ በኩል የምናየው ታላቅ ሕንጻ የኢትዮጵያ ንጉሠ ነገሥት መንግሥት ፓርልማ ነው።

ይህ ቤት በተሠራበት ዘመን በልምላሜ ውበት ለተሸለመችውና በለስላሳው አየሯ የነዋሪ ሕዝቧን ሕይወት እያደሰች የጐብኚዎቿን መንፈስ በደስታ ለምትማርከው ጤናማ ከተማችን ላዲስ አበባ የዘመናዊ ሕንጻዎች ሁሉ በኵር ሆኖ በመደነቅ ይታይ ነበር። የወሰኑም ክልል ከምዕራብ አውራውን ጐዳና ጠንፍ አድርጎ (በስተ ሰሜን፥ እጅግ በረቀቀ ኪነ ጥበብ ታድሶ በዘመናችን ወደተሠራው (መንበረ፥ ፀባዖት ቅድስት ሥላሴ) ቤተ ክርስቲያን የሚያገባው መተላለፊያና በስተ ደቡብ የሕገ መንግሥትን አደባባይ አቋርጦ የሚያልፈው መንገድ፥ ያዋስኑታል።

በምሥራቅም በኩል ማየቱ ብቻ ላይን ሕይወት የሚሰጠው አሁን ያስታወስነው የቤተ ክርስቲያኑ ሕንጻ ሞገስ ሆኖታል።

ዳር ድንበሩን በብረት ዘንግ ከተሠሩት ፍርግርጎች መካከል፥ ጣልቃ ገብ እየሆኑ እንደ ሰልፈኛ ወታደር በግማሽ ክበብና ቀጥታ፥ መሥርመር ይዘው በወሰኑ ዙሪያ አልፈው አልፈው በተደረደሩ ዐዕማድ ከተከለለው ሰፊ ግቢ ውስጥ ዘወትር አረንጓዴ ከፈይ የተነጠፈበት መስሎ በሚታየው መስክና በርሱም ላይ ልዩ ልዩ ኅብረ ቀለም ያላቸው አበቦች እንደ ፈርጥ ሲያንፀባርቁ፥ በሚታዩበት በምድረ አትክልቱ አካባቢ ከሚገኙት መንገዶች መካከል ከፍተኛውን ስፍራ ይዞ የቆመው ይህ ሕንፃ ገጹ በታላቁ ቤተ መንግሥት ትይዩ ነው።

የንጉሠ ነገሥቱን ምክር ቤት በግንባር በኩል ደኅና አድርጎ፥ ለመመልከት ከሚመችበት ስፍራ ባንዱ ማዕዘን ላይ ቆሞ ሲያዩት ከመሬቱ ወለል አንሥቶ እስከ ጫፉ ድረስ ሓያ አምስት ሜትር ርዝመት ባለው የብረት ሰንደቅ ላይ ሆና ከልዝቡ ነፋስ ጋራ የምትጣቀሰው ሦስት ቀለማት ዓለማችን ለሕንጻው ልዩ ድምቀት ሰጥታ ውበትና ግርማን አጎናጽፋዋለች። የሰሎሞንን ዙፋን ፍጹም ሕያውነት ለዘለዓለም ሲያስታውስ የሚኖረውም የኢትዮጵያ መንግሥት ትእምርት «ሞዐ አንበሳ» ከሚለው አምላካዊ ኅይልና የቃል ኪዳን መታሰቢያ ጋራ በሕንጻው ልብ ላይ ሆኖ ላደባባዩ ሁሉ ሲያበራ የተመልካችን ሕሊና በደስታ ይማርካል።

ይህ ለኢትዮጵያ ሕዝብ የሕይወት ምንጭ ይሆን ዘንድ ግርማዊ ንጉሠ ነገሥታችን ቀዳማዊ ኃይለ ሥላሴ ማንም ሳያሳስባቸው በተለየ ፈቃዳቸው ያቆሙልን የምክር ቤት «የሕግ መምሪያና መወሰኛ» ተብሎ በሁለት ታላላቅ ክፍል የተመደበ ነው።

በሰባትና በስምንት መቶ ዓመታት የሚቄጠር ዕድሜ ካላቸው ከሌሎቹ ዓለማት ፓርላማዎች ጋራ ዛሬ በእኩያነት መንፈስ ሲሠራ የሚታየው ፓርልማችን የዕድሜው ሕፃንነት ከፍ ያለ አድናቆት የሚያሳድርብን ነው። የተመሠረተበትንና ሥራ የጀመረበትንም ዘመን በቃል ከምንተርከው ይልቅ ፓርልማው ራሱ የሚያቀርብልንን ማስረጃ መመልከት የታመነ ዋስትና ይሰጠናል። እርሱም በሺ፱፻፳፮ ዓ.ም ጥቅምት ፳፫ ቀን ብፁዓን በሆኑ ንጉሣዊ እጆች መሠረት ሆኖ ከተቀመጠ የማዕዘን ድንጋይ ላይ ተቀርፆ ከዋናው በር በስተቀኝ የሚገኝ ጽሑፍ ነው። ቃሉም በዚህ ቀጥሎ ይነበባል።

«ቀዳማዊ ኃይለ ሥላሴ ንጉሠ ነገሥት፥

«ዘኢትዮጵያ በሁለተኛው ዘመነ መንግሥ

«ታቸው ሐምሌ ፱ ቀን ፲፱፻፳፫ ዓመተ፥

«ምሕረት ሕገ መንግሥት አተሙ።

«ጥቅምት ፳፫ ቀን ፲፱፻፳፬ ዓመተ ምሕረት፥

«የሕግ መወሰኛና የሕጝ መምሪያ ምክር ቤት ከፈቱ።

«ጥቅምት ፳፫ ቀን ፲፱፻፳፮ ዓመተ ምሕረት፣

«የምክር ቤቱን መሠረት የመጀመሪያውን፥

«የማዕዘን ድንጋይ «አኖሩ።»

በነዚህ መሥመሮች ውስጥ ያነበብነው ይህ ቃል ከነዋሪው፥ የቅርፅ፥ ማስረጃ በፊደልም ሆነ በመሥመር ደግሞም፥ ባቀማመጡ አንዳችም መለዋወጥ ሳይደረግ ከዋናው መዝገብ ላይ በሚገኝበት አኳኋን እንደ መሠረት የምክሩ ሥራ ቀድሞት መጀመሩን አንገነዘባለን። እንዲህም ሲሆን የዛሬ ዐሥራ ስምንት ዓመት የግል ንብረቱን የተረከበው ፓርልማችን በሥራ የሓያ ዓመት ወጣት መሆኑ ነው።

ምንም ያህል ዘመን ቢያልፍ የቂሙ አሻራ ከኢትዮጵያ ታሪክ፥ ላይ ሊፋቅ ወይም ሊደብስ የማይችለው የጠላት ተንኰልና በዝባዥነት ይህን የታሪክ ምስክር ሳያጠፋው እንዴት ባለ ቸልታ ተመልክቶ እንዳለፈው ስናስብ የማውጣት የማውረድ ስሜት መንፈሳችንን ሳይነዘንዘው አይቀርም። ይህም የኢትዮጵያ አምላክ በማይመረመር ጥበቡ፥ ያደረገው ተኣምራት ነው ከማለት በቀር ሌላ መልስ ልናገኝለት እንደማንችል የታወቀ ስለ ሆነ በዚሁ ሁኔታ ላይ ካንድ አስተዋይ፥ ኢትዮጵያዊ የተደረገውን የምርመር ቃል ጠቅሼ ለአንባቢዎች በማቅረብ አልፈዋለሁ።

«……ግርማዊ ንጉሠ ነገሥታችን……. በሁለተኛው ዘመነ መንግሥታቸው በሐምሌ ፱ ቀን ሺ፱፻፳፫ ዓ.ም በፈቃዳቸው ሕገ፥ መንግሥት አቁመው ጥቅምት ፳፫ ሺ፱፻፳፬ ዓ.ም የሕግ መምሪያና መወሰኛ ምክር ቤት (ፓርልማ) ከፈቱልን። በዚያው ጊዜም በፓርልማ፥ ፊት በር በስተ ቀኝ የግርማዊ ንጉሠ ነገሥት ስም በዕብነ በረድ ላይ ተቀርፆ በወርቅ ቀለም ተጻፈ።…… ጠላታችን አገራችንን እየወረረ በገባ፥ ጊዜ ያን በወርቅ ቀለም ተጽፎ በፓርልማ ያበራ የነበረውን የግርማዊ ንጉሠ ነገሥት ቀዳማዊ ኃይለ ሥላሴን የስም መታሰቢያ ሊደመስሰው፤ ሊፍቀው ሊያጠፋው አልቻለም። ነገር ግን ብርሃን መስሎት ለራሱ ለብሶት የመጣው የጨለማ መጋረጃ ሸፍኖት ይህን በወርቅ ቀለም የተጻፈ ብርሃናዊ ስም እያየ ሳይመለከተው ቀረ። ዛሬ ብርሃንነቱ ጨለማውን አሳልፎ ይኸው ብርናን እናነበዋለን።»

(የሕግ መወሰኛ ምልክት ፕሬዝደንት አቶ ዮፍታሔ ንጉሤ፥ ሐምሌ ፳፱/፴፮ ነራዲዮ ለሕዝብ ከተናገሩት የተጠቀሰ አዲስ ዘመን፥ ቍጥር ፲፱ ጳጉሜ ፬/፴፮ ዓ.ም)

እነሆ፥ በዚህ ምርምር ላይ ከዚህ የበዛ ሐተታ ለማድረግ፥ አንችልም። ቢሆንም አንዲት ቅንጣት እህል ከፍላት መካከል ድና እንደምትወጣ፤ እንዲሁም በፋሺስት ወረራ ከተመዘበሩት የተቀደሱ ታሪኮቻችን መኻል ይህ ቅርፅ መትረፉ የዚያኑ ያህል ነው በማለት ያድናቆት ስሜታችንን እዚህ ላይ አሳርፈን ወደ ጅምራችን እንመለሳለን።

የ«ፓርልማ» ዓላማ ወይም ትርጕም ምን መሆኑን እንደ እኛ ነጻ የሆነ ሕዝብ ሁሉ አስተካክሎ የሚያውቀው ነው። የቃል በቃሉ ፍቺ ስንኳ «መነጋገርያ» ማለት ቢሆን ስሜቱ ልዩ ልዩ ትርጕም ያመጣል ፡

መነጋገርያ ሲባልም ዋና አሳቡ መመካከርያ ሊሆን ነው። እነዚህም ሁለት ቃላት በአጠራር ይለያዩ እንጂ መድረሻቸው አንድ ነው።

«መመካከር» በምሥጢር መነጋገር ሲሆን፤ «መነጋገር» ደግሞ በይፋ መገላለጥ መሆኑን ያማርኛ ቤተ ሰብ ሁሉ ያውቀዋል። በዚሁ መንገድ «ፓርልማ»ን ባማርኛ ቋንቋችን «የምክር ቤት» እንለዋለን። እንዲሁም በመሆኑ በሙስና በተግባሩ እውነተኛ ግቡን የሚከተል ዓላማ የያዘ አንድ የመንግሥት አካል እንዲቋቋምና እርሱም የሕዝቦችን ጣጣ መክተቻ ጐተራ ሆኖ በነዋሪነት እንዲሠራ ታስቦ በዚህ ስያሜ የተመሠረተው ይህ ትእምርት ምንጩ ከኤውሮጳውያን የፈለቀ ዛሬ በክበበ ምድር ካሉት መንግሥታት አህጉር አያሎቹን እንደ መስኖ ውሃ እያጠጣ በትክክለኛ አስተዳደርና በሰላማዊ ኑሮ አለምልሟቸዋል።

እንግዲህ የ«ፓርልማ» ትርጕም በእውነተኛ ስሜቱ «የሰላም መተዳደሪያ» ሊሰኝ የተገባው ነው። ሰላምም የሕይወት ምግብ ነውና ጥቂት ቀደም ብዬ ጃንሆይ የሕይወት ምንች ሰጡን ያልሁት ስለዚህ ነው።

እንሆ ይህን ግብ እየተመለከተ እንዲከእትል በጃንሆይ ልዩ ፈቃድ የቆመውን የሰላም ቤት ነው፤ አንባቢዎች ሆይ ጠላታችን የወራሪ ጭፍራው ማስተዳደርያ ጠቅላይ ጽሕፈት ቤት አድርጎት የነበረው ወደ ፊት እንደምንመለከተው በሌላ ክፍል ሰፊ ዝርዝር ይዞ የሚገኘው የፓርልማ ስመ ትርጓሜ እዚህ ላይ የተጠቀሰበት ምክንያት ይህንኑ ለማስረዳት ሲባል ነው እንጂ የታሪኩ ወሰን በዚህ ብቻ የሚከለል ሆኖ አይደለም።

ስለዚህም እርሱን ለፈንታው ለሦስተኛው ምዕራፍን አቄይተን አሁን የ«መሠረትና ሕንጻው»ን ታሪክ እንቀጥል

የፓርልማው ሕንጻ በየጊዜው እየተሻሻለ ተሠርቶ ላዲሱ ዘመን ሥልጣኔ የሚስማማ ዐቅድ አግኝቷል እንጂ በቀድሞው ሁኔታ ብቻ የሚገኝ አይደለም። የተደረገውም ዋና ዋና መሻሻል ጠቅላላ ጉባኤ የሚደረግበት የትልቁ አዳራሽ ዐቅድ መለወጡና ሁለቱ ምክር ቤቶች በተለይ እየተሰበስቡ የምክር ሥራቸውን የሚያከናውኑባቸው የክፍል ጉባኤዎች በቂ ስፍት አግኝተው መታደሳቸው፤ የመማክርቱም መቀመጫዎች ባዲስ ዐይነት መዘጋጀታቸውና ደግሞ የዘውድ በዓል በሚከበርበት ቀን ጃንሆይ ለሕዝባቸው የሚታዩበት ሰገነት መልክ ባለው ጥርብ ድንጋይ አምሮ መሠራቱ ነው። በተለይም የደርቡ፥ ክፍል ቀድሞ የነበረው ፈረሶ በሌላ ዐቅድ ተለውጦ ተሠርቷል።

ከዚህ ሌላ ላትክልት ቦታዎችና ለመተላለፊያ መንገዶች ወሰን ሆነው በልዩ ልዩ ቅያስ የተሠሩትን ትንንሽ ከባቢዎች ግንቦችና በነርሱም፥ ውስጥ እንደ መሶብ ጥልፍ ተጊጠው የሚታዩትን የሸክላ (ጡብ) ድርድሮች እንዲሁም ካትክልቶቹ መካከል (በምሥራቅ) በሲሚንቶ ግንብ የተከተረውን የውሃ ማጠራቀሚያና ይህን የመሳሰለውን ሁሉ የምድረ ግቢውን ውበት በመዘርዘር ጊዜ እንዳልፈጅ ስለምሠጋ የጠቅላላውን ጉባኤ አኳኋን በጥቂቱ ተናግሬ ወደ ሌላው ምዕራፍ እንድገባ የአንባቢን ትዕግሥት እለምናለሁ።

በኢትዮጵያ ሕገ መንግሥት ባርባ ስድስተኛው ክፍል እንደተመለከተው፥ ሁለቱ ምክር ቤቶች በአሳብ የተለያዩበት የሕግ ጕዳይ ሲያጋጥም ነገሩን በስምም መንገድ ለማስቄረጥ ንጉሠ ነገሥቱ የሁለቱንም ምክር፥ ቤት አማካሪዎች አንድነት አገናኝተው የሚያነጋግሩበትና በዘውድ በዓልም ቀን የዙፋን ቃል የሚናገሩበት የጠቅላላው ጉባኤ ቦታ ይቀድሞ አሠራሩ እንደዛሬው ሁሉ ደንበኛ ያቀማመጥ መልክ ተሰጥቶት የተዘጋጀ አልነበረም።

ባዲሱ ዘመን ግን እንደሠለጠኑት መንግሥታት ፓርልማዎች ሁሉ የንጉሠ ነገሥቱ ዙፋን ከፍ ብሎ ከተዘረጋበት ከውስጠኛው ሰገነት ፊት ሕግ ሠሪዎቹ «የፓርልማ አማካሪዎች» ና ሕግ አስፈጻሚዎቹ (ሚኒስትሮች) ረዳቶቻቸውም (ዲሬክተሮች) አንድነት ጉባኤ አድርገው በየማዕርጋቸው የሚቀመጡበት መደበኛ ቦታ ተዘጋጅቷል።

በዙፋኑ ቀኝና ግራ ልዑላን መሳፍንትና ብፁዓን ጳጳሳት የሚቀመጡባቸው የክብር ስፍራዎች አሉ። ከነዚህም ክፍሎች ቀጥለው እንዲሁ በክፍል የተለዩ ጠቅላላውን ጉባኤ ለመመልከት በሚመች አኳኋን የተዘጋጁ ሌሎች ሁለት ሰፋፊ ቦታዎች ደግሞ በቀኝና በግራ በኩል ስላሉ ንጉሠ ነገሥቱ በኦፊሲየል ወደ ፓርልማ ሲመጡ መኳንንቱና የቤተ ክህነቱ አለቆች፣ የጦር መኰንኖችና ባላባቶች ታላላቅ ነጋዴዎችም ወደዚህ ክፍሎች ይገባሉ። ስለዚህ «ፓርልማ» የተባለው ስም በተለይ ለዚህ ቦታ የተሰጠ ነው ለማለት ይቻላል።

ለመማክርቱ መቀመጫ በተዋረድ እርከን ከተሠሩት ደረጃዎች፥ ላይ በረድፍ በረድፍ የተደረደሩት ጠረጴዛዎች ክበባዊ አቀማመጥና የክፍሎቹ አመዳደብ እያንዳንዱን አባል በመንበረ ዳዊቱ ፊት ለፊት እንዲገኝ አድርገውታል። ይህም የጉባኤ አዳራሽ ወደ ፊት በበለጠ አኳኋን ተሻሽሎ እንዲሠራ የተቀየሰለት ዕድሉ (ዐቅድ) ፍጻሜ እስኪያገኝ ድረስ ለጊዜው አንድ መቶ ሓያ አራት አባሎች የሚያስቀምጥ ወንበር አለበት። ከዚሁ ዘጠናው የሕግ መምሪያና መወሰኛ አማካሪዎችና የፕሬዚደንቶቹ ወንበር ሲሆን፤ ሠላሳ አራቱ ደግሞ የሚኒስትሮቹና የዋና ዲሬክተሮች መቀመጫ ነው።

ሁለተኛ ምዕራፍ።

ሐውልቶችና መታሰቢያዎች።

በይገባል ምርጫ ቢሆን በቀዳሚው ምዕራፍ ላይ ጀምሬው የነበረውን የፓርልማን ታሪክ ሳላቋርጥ አያይዤ መተረክ ነበረብኝ። ነገር ግን «ሐውልቶችና መታሰቢያዎች» የሚል አርእስት የሰጠኋቸው እነዚህ የታሪክ ቅርሶች ከሕንፃው ጋራ የተያያዙ በመሆናቸውና ይልቁንም የታሪክ ጣዕሙ ባንዱ ሰበብ ሌላውን ማስታወሱ ስለ ሆነ ከሌሎቹ ቀዳሚ በማድረግ በዚህ በተከታዩ ምዕራፍ እንድገልጣቸው፥ አስፈላጊ መሰለኝ።

በፓርልማ ውስጥ የሚገኙትን የጥንት ታሪኮችና የዘመናችንን ታላላቅ ሥራዎች ሁሉ ሲያስታውሱ ይኖሩ ዘንድ በሥዕልና በቅርፅ የተዘጋጁትን መታሰቢያዎች ሁሉ ተከታዩ ትውልድና ከብዙ ዘመን በኋላ ታሪክን የሚመረምሩ ሰዎች ሲመለከቷቸው «እነማን ይሆኑ?» በማለት እንዳይቸገሩና ሥራቸውንም በታሪክ መጽሐፍ ሲያነቡ በዘመናቸው የነበረውን ያለባበስ ሥነ ሥርዐትና ማዕርጋቸውን በሥዕሉ ላይ እየተመለከቱ ከታሪካቸው ጋራ ለማስተያየት ይችሉ ዘንድ፤ በሕግ መወሰኛና መምሪያ ምክር ቤት ውስጥ በየክፍሉ የሚገኙትን የሥዕል ሰሌዳዎች አንድ ባንድ፣ ዘርዝሮ መጻፍና በየሥዕሉ ላይ የሚታዩትንም ባለ ታሪኮች በየስማቸው እያስታወሱ ከታሪካቸው ዋና ዋናውን ጭምር ለታሪክ ማበርከት እጅግ ጠቃሚ መሆኑ ለማንም ቢሆን የሚሰወር አይደለም።

በመቅድሙ እንዳስረዳሁት በአባቴ ሐና፥ መልካም አስተዋይነት እኔን ለመጻፍ ያተጋኝና ጅምሬን ለመቀጠል ያደፋፈረኝ የዚሁ ምዕራፍ ታሪክ ነው። የጽሑፉም አስረጅነት ለማናቸውም ታሪክ ጸሓፊ የሚጠቅም ይሆናል ብዬ ተስፋ አደርጋለሁ።

መታሰቢያዎቹ የሚገኙት በብዙ ክፍል ሆኖ ለያንዳንዳቸው ሰፋፊ ዝርዝር ስለሚያስፈልጋቸው በየክፍላቸው ተራ ይዘው እነሆ ቀርበዋል።

ክፍል ፩።

በጠቅላላው ጉባኤ ውስጥ።

ጠቅላላ ጉባኤ ማለት ግርማዊ ንጉሠ ነገሥት ቀዳማዊ ኃይለ ሥላሴ የዘድውድ በዓላቸው በሚከበርበት ጥቅምት ፳፫ ቀን በፓርልማ ተገኝተው የዙፋን ቃል ሲናገሩና በሌላም ጊዜ ቢሆን በኦፊሲየል ወደ ፓርልማ ሲመጡ የሕግ መወሰኛና መምሪያ አማካሪዎች ሚኒስትሮችና ብዙ ታላላቅ ሰዎች የሚገኙበት የግርማዊነታቸው ዙፋን ከሁሉም በላይ ሆኖ በውስጠኛው ሰገነት በኩል የሚታይበት ታላቅ አዳራሽ ነው። የዚህንም ክፍል ሁኔታና ጠቅላላ አገልግሎት በፊተኛው ምዕራፍ በዝርዝር ተመልክተናል።

በዚህ ቤት ከመንበረ ዳዊቱ ትይዩ በሚገኘው ሰፊ የግድግዳ ወለል ላይ በሁለት ረድፍ ተከፍለው ቀዳማዊና ተከታይ በመሆን ባሥር ሰሌዳዎች የተዘጋጁ የጥንት ታሪኮችና በዘመናችንም ግርማዊ ቀዳማዊ ኃይለ ሥላሴ የፈጸሙዋቸው ታላላቅ ሥራዎች በሥዕል ይታያሉ። ከረድፎቹም የመጀመርያው የጥንቱን ተከታዩ ደግሞ የዛሬውን የኢትዮጵያን ታሪክ የሚያስተምሩን ናቸው። ቢሆንም ለታሪክ መርማሪ ዝርዝሩ አስፈላጊ ነው ብለናልና በያንዳንዱ ሰሌዳ ውስጥ ያሉትን ባለ ታሪኮችና የታሪካቸውን ፍሬ እነዚህ ሥዕሎች ያስረዱናል። በዚህም አኳኋን በየረድፉ ስንመለከት።

ሀ) በመጀመርያው ረድፍ።

ካሥሩ የሥዕል ሰሌዳዎች ስድስቱን የያዘው የመጀመርያው ረድፍ ነው። እነዚሁም የጥንት ታሪኮች ናቸው ብያለሁ። ዝርዝራቸውንም እነሆ ከግራ ወደ ቀኝ እየተከታተልን እናያለን።

፩ በመጀመርያው ሰሌዳ ላይ የምናገኘው ገናናውንና ስመ ጥሩውን ጀግና የኢትዮጵያን ንጉሠ ነገሥት አባ ታጠቅ ቴዎድሮስን ነው። ዘመነ መንግሥታቸው ካ፲፰፻፵፭ - ፲፰፻፷ ዐሥራ አስምት ዓመት ነው። ይህም የዘመኑ ማመልከቻ (ልክ) እዚህ ላይ እንደሚታየው በሥዕሉ ግርጌ ተመልክቶ ይገኛል።

ንጉሠ ነገሥቱ ጣምራ ጦር እንደ ያዙ በዙፋናቸው ላይ ተቀምጠው በግርማ ይታያሉ። በዙፋኑ ቀኝና ግራ ዐምደ ወርቆቹን ተጠግተው በንቃት የሚታዩት ለማዶች አናብስት ምንጊዜም ቢሆን ከንጉሠ ነገሥቱ የማይለዩ የዐልጋው ዘብ ጠባቂዎች ነበሩ ይባላል። ከነዚህም ቀጥሎ የአጼ ቴዎድሮስ ታማኞችና ጀግኖች አርበኞቻቸው እንደየማዕርጋቸው ቅደም ተከተል ንጉሠ ነገሥቱን ከበው ቆመዋል። ከነርሱም ውስጥ ጦርና ጋሻ የያዙ፤ ጐራዴና ሰይፍ የታጠቁ ስለሚታዩ ቀልጣፋው አስተጣጠቃቸው የንጉሠ ነገሥቱን የወታደር አሠልጣኝነትና አመራር ያስታውሰናል።

የትውልድን ልብ በኵራት የሚመላው የአጼ ቴዎድሮስ ሰፊ ታሪክና የስመ ጥሩዎቹ አርበኞቻቸው የጀግንነት ሥራ በብዙዎቹ የኢትዮጵያ ታሪኮች ላይ ተዘርዝሮ የተጻፈ ስለ ሆነ ወደሚቀጥለው ሰሌዳ እንሻገራለን።

፪ የሁለተኛው ሥዕል ታሪክ የሰሎሞን ሥርወ መንግሥት (ዲናስቲ) ያስታውሰናል። ይኸውም የኢትዮጵያ ንጉሠ ነገሥት መንግሥት መሠረት (ምንጭ) ነው።

በዚህ ሥዕል ላይ የሚታዩት ታላቁ የሸዋ ንጉሥ ሣህለ ሥላኤ አባዲና ከሰሎሞንና ከንግሥተ ሳባ ለተወለደው የኢትዮጵያ ንጉሠ ነገሥት ለቀዳማዊ ምኒልክ ፩፻፳፩ኛ ትውልድ (ንጉሥ) ስለ ሆኑ የሸዋ ንጉሥ ተብለው በዳዊት ዙፋን ላይ ተቀምጠዋል። ዘመነ መንግሥታቸውም ከሺ፰፻ - ፭ሺ፰፻፵ ድረስ ፴፭ ዓመት ነው።

የሥዕሉ ታሪክ እንደሚነግረን ንጉሡ በአንኮበር ቤተ መንግሥታቸው የውጭ አገር እንግዶች (ፈረንጆችን) ለመቀበል በሥርዐተ መንግሥት ተቀምጠዋል። እንግዶቹም ኤውሮጳውያን መሆናቸውን ባለባበሳቸውና በመልካቸው እንረዳለን። እነርሱም የመንግሥት መልክተኞች መሆናእችውን ይተረካል። ከዚያ አስቀድሞ ኤሮጳውያን ብዙ ጊዜ ወደ ኢትዮጵያ ገብተው ስንኳ ቢሆን ታሪክ እንደሚነግረን በነጋዴነትና በሚሲዮናዊነት፤ ወይም ከሁለቱ አንዱን በመምሰል ላገር መጐብኘት እንደሆነ እንጂ ቀዋሚ የወዳጅነት መገኛ ለመክፈትና የመንግሥቱ እንደራሴ ሆኖ በኢትዮጵያ ለመቀመጥ፥ የመጣ የውጭ መንግሥት መልክተኛ \* (፩) አለመኖሩ እርግጥ ነው። በንጉሥ ሣህለ ሥላሴ ዘመነ መንግሥት ግን ከምዕራባውያን መንግሥት ጋራ የወዳጅነትና የዲፕሎማቲክ መገናኛ ለመክፈት ታስቦ ስለ ነበረ። በሥዕሉ ላይ እንጉሡ ፊት ቀርበው የሚታዩት ሁለቱ ኤሮፓውያን ከፈረንሳይና ከእንግሊዝ መንግሥታት ወደ ንጉሥ ሣህለ ሥላሴ ተልከው የመጡ እንግዶች መሆናቸው በታሪክ ይታሰባል። ይሁን እንጂ በኋለኛው ዘመን እንደተደረገው የኤውሮጳ ነገሥታ እንደራሴዎች በኢትዮጵያ፤ የእኛም መልክተኞች በነርሱ አገር የሚቀመጡበት ሌጋሲዮን፥ አልቆመም ነበርና ቀዋሚ ውል፥ ተደርጓል ለማለት አያስደፍርም።

ከመልክተኞቹ አንዱ ወረቀት ገልጦ ይዞ በሥዕሉ ላይ ስለሚታይ የመልክት ደብዳቤውን ለንጉሡ ሲያቀርብ ወይም ዲስኩር ሲናገር፥ መሆኑን አኳኋኑ ያስረዳል።

የንጉሥ ሣህለ ሥላሴ ታሪክ በክብረ ነገሥቱ ውስጥ ብዙ ገጾች የያዘ ስለ ሆነ እነሆ የዘመንን መጋረጃነት አልፎ ለትውልድ ሲታወስ ይኖራል። ደግሞም የሰሎሞን ዕድል በልጅ ልጃቸው ላይ አርፎ ዙፋኑ በሕገ መንግሥት የጸና እንዲሆንና እስከ መቼም ሥርወ መንግሥቱ እንዳይናወጥ በሕግ መሠረት ላይ ስለ ቆመ የዕድላቸው ታላቅነት በታሪክ ሲታሰብ ይኖራል።

፫ በሦስተኛው ሥዕል ውስጥ ውዲቱ አገራችን ኢትዮጵያ በሰብአዊ አቅዋም ባንዲት ወጣት ቆንጆ አምሳል ትታየናለች። «ብፁዕ ሕዝብ ዘእግዚአብሔር አምላኩ» የመባል ክብር ያገኙት ዕድለኞቹ ልጆቿ መሆናቸው ይታወቅ ዘንድም በልዑል አምላክ ፊት እጆቿን ዘርግታ ጸሎተ አንቃዕድዎ ታደርሳለች። ራሷን ለፈጣሪዋ አደራ እንደ ሰጠጭ ትሕትናዊ አቋቋሟ በሥዕሉ ያመለክተናል። ይህም በዘመነ አበው «ኢትዮጵያ ታበጽሕ እደዊሃ ኅበ እግዚአብሔር» ተብሎ በልበ አምላክ ዳዊት የተነገረላት ሃይማኖታዊ ትንቢት ነው እንጂ አዲስ ነገር አይደለም።

ደም ግባቷ ከስሟ የተዋሐደላት ይህቺ ቆንጆ የቆመችበትን ምድር ልምላሜና የተራራዎቿን ውበት ያየሩንም ጥራት በሥዕሉ ላይ ሲያዩት እንዴት አድርጎ መንፈስን በደስታ እንደሚመስጥ በጽሕፈት ለመግለጥ አይቻልም።

፬ ባ፬ኛውና ባ፭ኛው የሥዕል ሰሌዳዎች ላይ ያሉት መታሰቢያዎች ባንድ ዘመን ውስጥ የተፈጸሙ ታሪኮችን የሚነግሩ ስለ ሆኑ ዜና ክብራቸው የተያያዘ ነው። በሥዕሎቹም የሚታዩት ባለታሪኮች ባራተኛ ሰሌዳ ላይ አጼ ይኩኖ አምላክ ሥርዐተ ንግሥ ሲያደርሱ፥ ባምስተኛው ሰሌዳ ላይ ደግሞ የነአኵቶ ለአብ ፍጻሜ መንግሥት ነው።

ታሪኩ ባጭሩ።

ከልደተ ክርስቶስ በኋላ በ፱፻--፩ ዓ.ም ላይ ያኩስም ቤተ መንግሥት ወድቆ ወደ ቤተ ዛጔ ከተዛወረ በኋላ ፫፻፴፫ ዓመት ያህል ቄይቶ በሺ፪፻፶፫ ዓ.ም እንደ ገና ወደ ጥንተ ዙፋኑ ወደ ሰሎሞን ዘር ተመልሶ በአጼ ይኩኖ አምላክ እጅ መግባቱን የሚገልጥ ማስረጃ ነው። የዚህም ታላቅ ቁም ነገር ወጣኝና አስፈጻሚ የታወቁት የሸዋው ሐዋርያ አቡነ ተክለ ሃይማኖት መሆናቸው በሰፊው ስለሚነገር በሁለቱም ሥዕሎች ላይ ሐዋርያዊና ክህነታዊ፥ ተግባራቸውን ሲያከናውኑ ይታያሉ።

ይኸውም መጀመርያ (ባ፭ኛው ሥዕል) የዛጔ ዘመነ መንግሥት በፈቃደ እግዚአብሔር መፈጸሙን ለነአኵቶ ለአብ በስብከት ሲያስረዱና ቀጥሎም ለሰሎሞን ወራሽ (ትውልድ) ለይኩኖ አምላክ (በ፬ኛው ሥዕል) ቅብዐ መንግሥት ሲያደርሱ የሚያሳየው መታሰቢያቸው በሥዕሎቹ ውስጥ ቀዳሚና ተከታይ ሆኖ ይገኛል።

ይህን በታሪክ ሲሞገስና የሚኖር ታላቅ የሰላምን ተግባር የፈጸሙት አቡነ ተክለ ሃይማኖት ከዚህ ክንውን በኋላ ቤተ መንግሥትንና ቤተ ክህነትን ለዘለዓለም አዛምዶ የሚኖር ሥራት ሠርተው ሰላምዊ ኑሮ የመሠረቱበት የመንፈሳዊና የሥጋዊ አስተዳደር አባትነታቸውና የደገኛ ምግባር መምህርነታቸው ታሪክ በክብረ ነገሥቱና በገድለ ተክለ ሃይማኖት በሙሉ ተጽፎ ስለሚገኝ እዚህ ለመዘርዘር ገጾች አይበቁኝም።

፭ ከነዚህ ሁለት መታሰቢያዎች ቀጥሎ ለመጀመርያው ረድፍ መጨረሻ ሆኖ የምናገኘው ስድስተኛው የሥዕል ሰሌዳ ከንጉሠ ነገሥት ቴዎድሮስ ቀጥሎ \* (፩) በኢትዮጵያ ዙፋን ላይ የተቀመጡት የንጉሠ ነገሥት ዮሐንስ ታሪክ ነው። የርሳቸውም ዘመነ መንግሥት ከሺ፰፻፷፬ - ሺ፰፻፹፩ ዐሥራ ሰባት ዓመት ነው። በአርበኞቻቸው በነራስ አሉላ አባነጋ ቄራጥነትና ታማኝነት ያገራችንን ወሰን ለማስከበራቸውና ከደርቡሽ ጋር በሆነውም ጦርነት በእውነተኛ ያገር ፍቅር ተመርተው አንገታቸውን ለስለት ስለ መስጠታቸው ጥቡዕነት በኢትዮጵያ ታሪክ ውስጥ ገናና የሆነ ስም አላቸው።

በጦርኝነት አጠራር «በዝብዝ ካሣ» የሚባል የሞጋሳ ስም የወጣላቸው ጀግና አጼ ዮሐንስን በታሪክ የሚደነቀው የመንፈሳዊነት ቅንአታቸው ላገራቸው መሥዋዕት ሆነው እንዲቀርቡ አደረጋቸው። ሥዕሉ እንደሚያሳየን በአጼ ዮሐንስ ዙፋን ቀኝና ግራ ልጆቻቸው ራስ አርአያና ራስ መንገሻ ዐምደ ወርቆቹን ተደግፈው ቆመዋል። ከነርሱም ቀጥሎ ሁለት ታላላቅ የንጉሠ ነገሥቱ ጦር አለቆች ጥንታዊውን የኢትዮጵያን የጦር መሪዎች የማዕርግ ልብስ እንደ ለበሱ ከመሳንፍቱ ተከታትይ ሆነው ይታያሉ። እነርሱም ስመ ጥሩው ባለጐራዴ ራስ አሉላ (በቀኝ ና) ጀግናው ራስ ሐጐስ (በግራ) ናቸው።

በዚህ ረድፍ የተመለከትናቸውን ጥንታዊዎች ታሪኮች ለኢትዮጵያችን ሥልጣኔ ሌት ከቀን የሚደክሙት ደጉ ንጉሠ ነገሥታችን ግርማዊ ቀዳማዊ ኃይለ ሥላሴ በተለየ ፈቃዳቸው አስበው ያለፉት ነገሥታት በጀግንነትና በዘዴ ላገራቸው የፈጸሙት ድንቅ ታሪክና ተጋድሎ ለተከታዩ ትውልድ ጉልሕ ሆኖ እንዲቀርብ ፈቅደው እነሆ በዚህ ታላቅ ክብር ባለው ቤት ስማቸው የክብር ቦታ አግኝቶ ሲታወስ እንዲኖር በማድረጋቸው ይህን የሚያይ ኢትዮጵያዊ ሁሉ በምስጋና ሲያስታውሳቸው ይኖራል።

ለ) በሁለተኛው ረድፍ።

እንግዲህ እስካሁን የተመለክትነው በመጀመርያው ረድፍ ያሉትን ጥንታዊዎች ታሪኮችን ስለ ሆነ አሁን ሁለተኛውን ረድፍ ስንይዝ ወደ ዘመናችን ታሪክ መግባታችን ነውና እንደተለመደው ከግራ ወደ ቀኝ በጥንቃቄ መመልከታችንን እንቀጥል።

፩ የመጀመሪያው ሥዕል የኦሜድላን ታሪክ ያስታውሰናል። ይኸውም ግርማዊ ንጉሠ ነገሥት ቀዳማዊ ኃይለ ሥላሴ ነጻነታችንን ለመመለስ በምዕራብ ኢትዮጵያ የጦር ግንባር ከፍተው ጠላትን በኅይል እየመቱ በድል አድራጊነት ሲመጡ፤ መጀመርያ የኢትዮጵያን መሬት በረገጡ ጊዜ ጥር ፲፪ ቀን ሺ፱፻፴፫ ዓ.ም ኦሜድላ ከሚባለው ወንዝ ዳር የኢትዮጵያን ሰንደቅ ዓላማ ማቆማቸን የሚያሳይ ታላቅ መታሰቢያ ነው።

በሥዕሉ ላይ ልዑል መርድ አዝማች አስፋ ወሰን ኃይለ ስላሴ የኢትዮጵያ ንጉሠ ነገሥት መንግሥት አልጋ ወራሽ ልዑል መኰንን ኃይለ ሥላሴ የሐረር መስፍን፤ ብፁዕ አቡነ ባስልዮስ ቀዳሜ ሊቀ ጳጳሳት ዘኢትዮጵያ «በዚያ ጊዜ እጨጌ ገብረ ጊዮርጊስ» ክቡር ቢትወደድ መኰንን እንዳልካቸው ጠቅላይ ሚኒስትር «በዚያ ጊዜ ደጃዝማች» እንዲሁም ለግርማዊነታቸው የጦር አማካሪ ሆነው የመጡት እንግሊዛዊ የጦር ሹም ኮሎኔል «በኋላ ማዦር ዤኔራል» ዊንጌት ከነተከታዮቻቸው በግርማዊነታቸው ዙርያ በጸጥታ ተሰልፈው ስለ ሰንደቅ ዓላማዪቱ ክብር ወታደራዊ ሰላምታ አቅርበዋል። ብፁዕ አባታችንም ለሰላማዪቱ ዓላማ ጸሎት አድርገው በሐዋርያዊ መስቀላቸው ቡራኬ ሰጥተዋል።

ሥዕሎቹ የታሪክ መስተዋቶች ናቸውና በዚህ በኢትዮጵያ ትንሣኤ ታሪክ ውስጥ ሲታወሱ ለመኖር ዕድል ከመረጣቸው እንግሊዛውያን የጦር ሰዎች መካከል አሁን እንዲታሰቡ ይህ ታሪክ ያስታወሳቸው የዤኔራል ዊንጌትን ስም በክብር ለማንሳት እወዳለሁ ፡

ቅድም እንደተናገርሁ ዤኔራል ዊንጌት የንጉሠ ነገሥታችን የጦር፥ አማካሪና ግርማዊነታቸው ለሚመራው ደንበኛ ጦር አዛዥ ሆነው በካርቱም በኩል ከጃንሆይ ጋራ ወደ ኢትዮጵያ የመጡ እንግሊዛዊ ወታደር ናቸው በዚ፱፻፴፫ ዓ.ም የኢትዮጵያ ጠላት ድል ሆኖ ጃንሆይ፥ በሚያዝያ ፳፫ ቀን ወደ ዋናው መናገሻ ከተማቸው ከገቡ በኋላ፤ ዤኔራሉ ወደሩቅ ምሥራቅ ተዛውረው ወታደራዊ ተግባራቸውን እንዲቀጥሉ ከመንግሥታቸው ስለ ታዘዙ ወዲይው እንደ ሄዱ በርማ ላይ በአይሮፕላን አደጋ ሞቱ።

በኢትዮጵያ ስለ ፈጸሙት ከፍ ያእል እምነትና ቅን አገልግሎት ግርማዊ ንጉሠ ነገሥት ነዋሪ መታሰቢያ አቁመውላቸዋል። ይኸውም በዋናው መናገሻ ከተማ ባዲስ አበባ ውስጥ በዤኔራል ዊንጌት ስም የሚጠራ ትልቅ መንገድ መከፈቱና ይልቁንም በአርበኞች መንገድ መድረሻ ላይ ከጴጥሮስ ወጳውሎስ ቤተ ክርስቲያን አጠገብ አንድ ሚሊዮን ያህል ብር የፈጀ የሁለተኛ ደረጃ ትምህርት የሚሰጥበት ታላቅ የትምህርት ቤት በዘመናዊ ሕንጻ፥ አሠርተው ስሙን «የዤኔራል ዊንጌ ሁለተኛ ደረጃ ትምህርት ቤት» ብለው መሰየማቸው ነው።

ይህ ታላቅ ሕንጻ ዐሥር የትምህርት መስጫና ለሦስት መቶ ስድሳ ተማሪዎች የጥናት ክፍል፤ ደግሞ ሁለት የላቦራተርና የጅ ሥራ፥ እንዲሁም የዢዎግራፊ ክፍሎች አሉት። ከነዚህ ሌላ አምስት እምቶ ሰው የሚይዝ የቲያትርና የሲኔማ አዳራሽ ሲኖረው፥ ለሦስት መቶ አምሳ፥ ተማሪዎች የሚበቃ የመኝታ ክፍልና ለሦት መቶ ስድሳ ተማሪዎች የሚሆን የመብል ቤት፤ ይህ ሁሉ ከነሙሉ መሣሪያው ተዘጋጅቶለታል። በንጽሕናና በሕክምናም ረገድ ራሱን የሚያስችሉ ክፍሎችና መሣሪያዎች አሉት።

ይህን ታላቅ የትምህርት ቤት የባለመታሰቢያው ጀግና ባለቤት ሚስስ ዊንጌትና ብዙ የእንግሊዝ መኳንንት፤ የመንግሥታት አምባሳደሮችም ባሉበት ሚያዝያ ፳፯ ቀን ሺ፱፻፵፫ ዓ.ም ዐሥረኛው ዓመት የኢትዮጵያ ነጻነት በዓለ በተከበረበት ዕለት ግርማዊ ንጉሠ ነገሥት ቀዳማዊ ኃይለ ሥላሴ በመሳንፍቶቻቸውና በሚኒስትሮቻቸው መካከል ተገኝተው በክብር መረቁት። በዚሁም ጊዜ ጃንሆይ የዤኔራሉን ታማኝነትና ቄራጥ ጀንግነት አንድ ባንድ አስታውሰው የዚህ ጀግና ወታደር ስም በዚህ ትምህርት ቤት በሚያልፉ የኢትዮጵያ ልጆች ልብ ውስጥ በተለየ ሲታሰብ የሚኖር ነው ሲሉ የመልካም ስምን ዘለዓለማዊ ሕያውነት የሚያስረዳን መሪ ቃል ተናግረዋል።

እንግዲህ ለሰው ልጅ መልካም ሠርቶ በመልካም ታሪክ ከመታሰብ የበለጠ ክብርና ጌጥ ስለሌለው የዤኔራል ዊንጌትን ቀዋሚ ታሪክና የግርማዊነታቸውን ታላቅ ውለታ ካስታወስነው ዘንድ ወደ ሥዕሉ ታሪክ፤ ልመለስ።

በዚህ በምንመለከተው ሥዕል ላይ ከግርማዊ ንጉሠ ነገሥት ሠራዊት አንድ ክፍል ጦር ስለ ሰንደቅ ዓላማዪቱ ክብር በግርማዊነታቸው ፊት ተሰልፎ የጠበንጃ ሰላምታ ሲአይቀርብ ይታየናል። ከሰልፈኛውም አጠገብ በቀድሞው ዘመን የኢትዮጵያ ወታደር አለባበስ ዐይነት በአንበሳ ጐፈርና በአብደላካኒ ቀሚስ ተሸልመው በራሳቸውም ላይ ባለአንፋር «አቡቅዳዲ» አስረው የሚታዩ ሦስት ጀግኖች ጋሻቸውን አንግበውና ጦራቸውን ተመርኵዘው የሰንደቅ ዓላማውን ራስ እየተመለከቱ በግርማዊነታቸው ፊት ቆመዋል።

ይህም አምስቱን ዓመት ሙሉ ለጠላት ያልተንበረከኩት የኢትዮጵያ ጀግኖች አርበኞች መታሰቢያ ሆኖ የተሰጠ ታሪካዊ ምሳሌ ነው።

፪ ቀጥሎ ያለው ሰፋ ያለ ሰሌዳ በሺ፱፻፳፮ ዓ.ም ጥቅምት ፳፫ ቀን የኢትዮጵያ መሳፍንት፤ መኳንንትና ሚኒስትሮች በሚገኙበት ግርማዊ ንጉሠ ነገሥት የኢትዮጵያን ፓርልማ (የሕግ መምሪያና መወሰኛ ምክር ቤት) መሠረት የመጀመሪያውን የማዕዘን ድንጋይ ሲያኖሩ የሚያሳይ ታሪክ ነው።

ጃንሆይ ከመሠረቱ ወለል ላይ በመካከል ቆመው በሥራ ሚኒስትሩ አማካይነት የቀረበላቸውን የኖራና ያሸዋ ቡሖ በወርቅ ማንካ አንሥተው የመሠረቱን ሕንጻ ሲያቆሙ ይህ ሥዕል ያሳየናል። የኢትዮጵያ ንጉሠ ነገሥት መንግሥት አልጋ ወራሽ ልዑል መርድ አዝማች አስፋ ወሰን ኃይለ ሥላሴም በግርማዊ አባታቸው አጠገብ ሆነው ሥነ በዓሉን ሲያከብሩ ይታያሉ።

ለሥራ የተዘጋጀውን የኖራና ያሸዋ ልቁጥ በግርማዊ ንጉሠ ነገሥት ፊት ይዘው የቀረቡት በዚያ ጊዜ የሥራ ሚኒስትር የነበሩት (ዛሬ በፓሪስ የኢትዮጵያ የክብር መልክተኛ (አምባሳደር) ክቡር ፊታውራሪ ታፈሰ ሀብተ ሚካኤል እንደ ዘመኑ ሥነ ሥርዐት የጥንድ ድርብ ድግድጋታቸውን አሳምረው በጃንሆይ ፊት የሚታዩት ናቸው። የዚሁም ክብረ በዓል ተካፋይ በመሆን ግርማዊነታቸውን ተከትለው በሥዕሉ ላይ የሚታዩትን መሳፍንትና መኳንንት በየስማቸው እያስታወስን ከዚህ ቀጥሎ ባሉት መሥመሮች እንመለከታቸዋለን።

ከግርማዊነታቸው ቀኝ።

ልዑል ራስ ካሣ ዳርጌ (ዛሬ) የዘውድ ምክር ቤት ፕሬዚደንት። ክብር ቢትወደድ ወልደ ጻድቅ (በዚያ ጊዜ) የሕግ መወሰኛ ምክር ቤት ፕሬዚደንት።

ክቡር ራስ ደስታ ዳምጠው (በዚያ ጊዜ) የሲዳሞ ጠቅላ ገዢ።

የተከበሩ ከንቲባ ገብሩ ደስታ የሕግ መወሰኛ አማካሪ።

የተከበሩ ሊጋባ ጣሰው ዋለሉ (በዚያ ጊዜ) የንጉሠ ነገሥቱ ሊጋባ (ዛሬ) ደጃዝማች ተብለው የኢሉባቦር ጠቅላይ ገዢ።

ከግርማዊነታቸው ቀኝ።

ልዑል ራስ ሥዩም መንገሻ የትግሬ ጠቅላይ ገዢ።

ክቡር ጸሓፌ ትእዛዝ አፈ ወርቅ ወ. ማ (በዚያ ጊዜ) የሕግ፥ መምሪያ ምክር ቤት ፕሬዚደንት (ዛሬ) የሕግ፤ መወሰኛ አማካሪ።

ክቡር አፈ ንጉሥ አጥናፍ ሰገድ (በዚያ ጊዜ) የፍርድ ሚኒስትር (ዛሬ) የሐምሌ ፲፮ ኮሚቴ ፕሬዚደንት።

ክቡር ሊቄ ገብረ ክርስቶስ (በዚያ ጊዜ) የቤተ ክህነት ጠቅላይ አስተዳዳሪ ናቸው።

በታሪክ ቀስቃሽነት ካንዳንድ ዝርዝር ውስጥ መግባቴን አናብቢ፥ አይሰለችብኝና «ሊቄ» ስለሚባለው ስመ ማዕርግ ትንሽ አሳብ እንድሰት ትዕግሥት ይደረግልኝ።

ይህ የሹመት ስም የተሰጣቸው መጀመርያው የሸዋ ሊቅ ሊቄ ገብረ ክርስቶስ ናቸው። ይኸውም በቀዳማዊ ኃይለ ሥላሴ ዘመነ መንግሥት በኢትዮጵያ ቤተ ክርስቲያን ሥጋዊ አስተዳደር ላይ በሙሉ ሥልጣን ለሚሾመው ሊቀ ካህናት የከፍተኛ ማዕርግ ስም እንዲሆን ተመደበ ማለትን ያሳያል። ይህም ስመ ማዕርግ መጀመርያ ለርሳቸው የተሰጠበት ምክንያት ሊቀ ካህናትነቱን ከመሾማቸው በፊት የሥጋዊና መንፈሳዊ ሕግ (መጽሐፍ) ሊቅ በመሆናቸው በንጉሠ ነገሥቱ ችሎት የፍትሐ ነገሥት ፍርድ አውጪ ነበረና በዚህ ታላቅ አላፌንት ላይ የቤተ ክህነት ጠቅላይ አስተዳዳሪነቱ ሹመት ስለ ተደረበላቸው ሁለቱንም ማዕርጎች አስተባብሮ ባንድ የክብር ስም ለመጠራት ተመርጦ ከግርማዊነታቸው የተቀበሉት ማዕርግ ነው። እንዲሁም «መልአከ ኅይል» የሚያሰኝ የደብረ ኅይል ቅዱስ ራጉኤልን እልቅና አግኝተው ነበርና «ሊቄ ገብረ ክርስቶስ ዘውእቱ መልአከ ኅይል» ይባሉ ነበር። ባዲሱ ዘመን ንቡረ እድ ዘደብረ ጽዮን ቀጥሎም አፈ ንጉሥ ተብለዋል።

የቤተ ክህነትን ዕውቀት ከቤተ መንግሥት ሥርዐት አስተባብረው መላ ዘመናቸውን ለተቀደሰ ተግባር ያበረከቱት እኒህ ሊቅ በታዘዙበት ሁሉ ፍጹም በሆነ ታማኝነት ንጉሠ ነገሥታቸውን ሲያገለግሉ ኖረው በሺ፱፻፴፭ ዓ.ም ዐረፉ።

«ሊቄ» የተባለውም የሹመ ስም ከርሳቸው ቀጥሎ ላንድ ሰው ለሊቄ ቀጸላ ብቻ ተሰጥቷል እንጂ ለሌሎቹ ተሹዋሚዎች እስካሁን አልተፈቀደላቸውም።

እስካሁን በየስማቸው ካስታወስናቸው መሳፍንትና መኳንንት ሌላ በዚያ ጊዜ እንደነበረው ሥነ ሥርዐት ባለወርቅ መርገፍ የቀይ ሐር ድባብ ለግርማዊነታቸው የያዘ አንድ ቁመተ መለሎ የሆነ ሎጋ ሰው፥ አለ። ከርሱም ሌላ ደግሞ ከሊጋባው ቀጥሎ አንድ አጋፋሪ ከሥዕሉ ዳር በስተ ግራ በኩል ይታያል። ከዚህም ወደ ሦስተኛው ሰሌዳ እንሻገራለን።

፫ በሁለተኛው ረድፍ ውስጥ ሦስተኛ ሆኖ የምናገኘው ዘመናዊ ታሪክ ከመጀመርያው መታሰቢያ (ከኦሜድላ) ታሪክ ጋራ ተያይዞ የሚተረክ ለነጻነታችን መሠረት የሆነ የታላቅ ድል የምሥራች ነው። ይኸውም ግርማዊ ንጉሠ ነገሥት ቀዳማዊ ኃይለ ሥላሴ የጣልያንን ኅይል እየሰበሩና የጦረኛውን ሰልፍ (ክቢ) በድል እየናዱ መጥተው ጐጃም ውስጥ ከገቡ በኋላ፤ ጨረቃ በሚባለው አገር ላይ ጠላት ብርቱ ምሽግ ሠርቶና ስፍር ቍጥር የሌለው ሠራዊት አሰልፎ ስለ ጠበቃቸው ታላቅ ውጊያ አድርገው በእግዚአብሔር ረዳትነት ድል በማግኘታቸው፤ የፋሺስትን ሠራዊት ከምሽጉ አስወጥተው ሲያባርሩት የሚያሳይ ታሪካዊ ሥዕል ነው።

በጦሩ ሚመዳ ላይ ታላላቅ የጠላት መድፍና ከባድ መትረየሶች ሌላም ዐይነት መሣሪያዎች ሁሉ ተዝረክርከው ጭፍራና አለቃውም በተዘበራረቀ ሁኔታ ሲሸሽ፥ ግማሹም በግርማዊነታቸው አርበኞች፥ እጅ ለመማረክ ቀርቦ ይታያል። የዚሁ ጦር መሪዎች የሆኑትም ሁለት የጣልያን ዤነራሎች በፈረስ ተጋብተው ኅፍረትን የለበሰ ሽሽት ሲያደርጉ ሽምጥ ግልቢያቸውን ይኸው ታሪክ ያሳየናል። ለጊዜው ጋለቡ እንጂ፥ ማመለጫ እንደሌላቸው ኋላ ተረድተውታል።

የኛ ሠራዊት ከጦር ጓደኛችን፥ ከእንግሊዝ መንግሥት ወታደሮች ጋራ በመተባበር የንጉሠ ነገሥቱን አመራር እየተከተለ የሚሸሽውን ጠላቱን ያሳድዳል። ከጦሩም ፊት ግርማዊ ጃንሆይ ከባለቃልኪዳን ወዳጃቸው ከእንግሊዝ መንግሥት እንደራሴ ጋራ በጦሩ ሜዳ ላይ ሰይፋቸውን መዘው የጠላትን ዱካ በፈረስ ሲከታተሉና ጀግናውን ሠራዊታቸውን ሲያበረታቱ ቀኙን መሥመር ይዘው በሥዕሉ ላይ ይታያሉ። ይህን የድል ጐዳና ያቋረጡበትንም አገር ታሪክ ሲያስታውሰው ይኖር ዘንድ «ፍኖተ ሰላም» የተባለ ታላቅ ከተማ እምሥርተውበታል።

በዚህ እርምጃ ከሁለቱ ተዋጊዎች መካከል የነበረችውን ወንዝ ድል አድራጊዎቹ በኅይል እንደተሻገሩ ሥዕሉ ጨምሮ ስለሚገልጥ ጃንሆይ በግፍ ማዕበል ተውጦ የነበረ ሕዝባቸውን ለመታደግ ሲሉ ካባሕር ማዶ ተሰደው አምስት ዓመት ሙሉ በማይበገር የመንፈስ ትግልና በኅዘን የተፈተኑባትን የመከራ ወንዝ በትዕግሥትና በቄራጥነ መሻገራቸውን የሚያሳይ ጥሩ ምሳሌ ነው።

፬ በመጨረሻ «ታላቁ የኢትዮጵያ በዓል» ታሪክ ይቀርብልናል። እርሱም የሚያዝያ ፳፯ ቀን ሺ፱፻፴፫ ዓመተ ምሕረት መጀመርያው የነጻነት ክብረ በዓል መታሰቢያ ነው።

ግርማዊ ንጉሠ ነገሥት ቀዳማዊ ኃይለ ሥላሴ በሚያስፈራ ድል አድራጊነት ጠላትን ከኢትዮጵያ መሬት ጠርገው አስወጥተው ወደ ዋናው መናገሻ ከተማቸው ወደ አዲስ አበባ በገቡበት ዕለት በታላቁ ቤተ መንግሥት ሰገነት ላይ ወጥተው ሰንደቅ ዓላማችንን ካቆሙልን በኋላ የነጻነታችንን የምሥራች ለመላው ዓለም በራዲዮ ሲያሰሙ የሆነውን ታሪክ ሥዕሉ በጕልሕ ይተርካል።

ብዙ መኳንንትና ኍልቄ መሳፍርት የሌለው ሕዝብ ግርማዊነታቸውን ለመቀበል ተሰብስቦ እንደነበረና ይልቁንም የሕወታችንን መብራት አጥተን አምስት ዓመት ሙሉ ስንቅበዘበዝ ከኖርንበት ጨለማ ውስጥ የወጣንበትን የብርሃን፥ ቀን በማየቱ የተሰማውን ደስታ ለመግለጥ በቤተ መንግሥቱ ዙሪያና በምድረ ግቢው የተሰበሰበው ኢትዮጵያዊ ሁሉ ከናፍቆቱ ብዛት የተንሣ የደስታ እንባ እያነቀውና መሬቱን እየተሳለመ ጃንሆይን ለማየትና ድምጻቸውን ለመስማት ትንሹም ትልቁም ይግፋ እንደ ነበረ ይታወስ ዘንድ ጥቂት መኳንንትና የቤተ ክህነት ሰዎች በግርማዊነታቸው ፊት ቆመው ቃሉን በአርምሞ ሲያዳምጡ ይታያሉ። ንግግሩም በነጻነታችን ሐውልት ዙሪያ በተቀሰተው የከበረ ድንጋይ ላይ ተቀርፆ የሚገኘው ጽሑፍ ነው። እርሱም ምንም ከዚህ በፊት በብዙ መጻሕፍት ላይ የታተመ ቢሆን የዚህም መጽሐፍ አንባቢዎች ከሌላ ዘንድ በመፈለግ እንዲቸገሩ ከማድረግ እዚሁ ላይ ቢያገኙት ቀና ይሆናል በማለት በሙሉ አግብቼዋለሁ።

«የአገሬ የኢትዮጵያ ሕዝብ።

«በተለየም የታመናችሁ አርበኞች።

«የሰማይ መላእክት የምድር ሠራዊት ሊያስቡትና ሊያውቁት ይቻላቸው ባልነበረ በዚህ በዛሬ ቀን ቸር እግዚአብሔር በመካከላችሁ ለመገኘት ስላበቃኝ በሰው አፍ የሚነገር ምስጋና የሚበቃ አይደለም። ከማናቸውም አስቀድሞ ለሁላችሁ ልነግራችሁና ልትረዱ የምፈልገው ይህ ቀን ለአዲሲቱ ኢትዮጵያ የአዲስ ዘመን መክፈቻ መሆኑን ነው፤ በዚህም በአዲስ ዘመን ሁላችን መፈጸም ያለብን አዲስ ሥራ ይጀመራል።

«በኢትዮጵያ ላይ ባለፉት ዘመናት የደረሰባትን መከራ ለማስታወስ ስንፈልግ ከዚሁ ጋራ የተያያዘውን ታሪኳን ብቻ በአጭር እንናገራለን። ከብዙ ሺሕ ዓመታት የበለጠ ነጻነቷን ጠብቃ የምትኖር ኢትዮጵያ ኢጣልያ ከጥንት ጀምሮ በነበራት አጥቂነት የኢትዮጵያን ነጻነት ለማጥፋት ስለ ተነሣች ባ፲፰፻፹፰ ዓ.ም በዐድዋ ላይ ጀግኖቿ ጦርነት አድርገው ነጻነቷን አዳነች። በዐድዋ ላይ ለተደረገው ጦርነት ምክንያት የሆነው የውጫሌ ውል ብቻ አይደለም። ነገር ግን ከዚያ በፊት ኢትዮጵያን ለመግዛት ኢጣልያ የነበራት ያላቋረጠ ምኞት ሲጠብቅ የነበረውን ምክንያት ያገኘ መስሎት ነበር። ኢጣልያ በዐድዋ ድል ከሆነች በኋላ እውነት ለምን ድል አደረገኝ በማለት በኢትዮጵያ ላይ በአፍ ወዳጅ እምስላ ስታዘጋጀው የነበረውን ምንም የኤውሮፓ ያለፈው ታላቁ ጦርነት ቢያቋርጣት ባለፉት ዘመናት ገለጠች።

«ኢጣልያ በኢትዮጵያ ላይ ያጥቂነት ጦርነት ባደረገች ጊዜ ምንም እንኳ በጦር መሣሪያ ተወዳዳሪ አለመሆናችንን ብናውቀው በግፍ አገራችንን ለመንጠቅ የመጣብንን ጠላት መከላከል የተገባን ሥራ ስለ ሆነ ዓለምን አሁን ከደረሰበት ጥፋት ለማዳን ለመንግሥት መሪነት አላፊነት የተቀበሉ ሁሉ የሚጣጣሩበት ዘመን ስለ ነበረ፤ ይህ እሳት እንዳይቃጠል በዓለም ስምምነት እንዲገኝ ሲደክሙበት ቄዩ። በዚያም ዘመን የልብ ወዳጃችን የሆነችው ታላቂቱ ብሪታንያ በመልካም ወዳጅነት ተቀብላን፥ ቄየች። በዚያም ያለ ፍርድና ያለ ርኅራኄ በከንቱ የደማቸው በኢጣሊያ እጅ የሚፈሰውን ያገሬን ሰዎችና በከንቱ የሚቃጠሉትን አድባራትና ቤተ ክርስቲያናት፤ በሰው አገር ተሰደው ባገራቸውም ላይ በዱር በገደልና በጫካ መከራና ሥቃይ ያዩ የነበሩትን በአሳብ ሳንለያቸው፥ በሥራ ቄየን።

«በነዚህ ዓመታት ውስጥ ኢጣልያ በጭካኔ የፈጀቻቸው ወጣቶችና ሴቶች፤ ካህናትና መነኮሳት ስንት ናቸው? ባ፲፱፻፳፱ ዓ.ም የየካቲት ሚካኤል ዕለት በአዲስ አበባ ከተማ ብቻ በብዙ ሺሕ የሚቄጠሩ ሰዎች በሦስት ቀን ውስጥ ማለቃቸውን ታውቁታላችሁ በአካፋና በዶማ፤ በምሥርና በመዶሻ የተፈለጡት፤ በሳንጃ የተወጉት፤ በዱላና በድንጋይ የተወገሩት በቤታቸው ውስጥ እንዳሉ ከሕፃናት ልጆቻቸው ጋራ በእሳት የተቃጠሉት፤ ታስረውም በረኃብና በውሃ ጥም ያለቁት ደማቸውና ዐጥንታቸው አቤቱታውን ሲያቀርብ ቂየ። ይህ እንደዚህ ያለው ያረመኔና የጨካኝነት ሥራ በአዲስ አበባ ከተማ ብቻ ሳይሆን የባሰውን በቀሩቱ በሌሎች በኢትዮጵያ አገሮች ውስጥ ሲሠራ እንደ ነበረ ማንም የሚያውቀው ነው። ተይዞ ያልተደበደበ፤ ያልተረገጠና ያልተዋረደ ያልታሰረ አይገኝም።

«አሁን በፊታችን ወዳለው ወደ አዲሱ ታሪክ እንተላለፋለን። የዛሬ አምስት ዓመት ልክ በዛሬዪቱ ቀን የፋሺስት ወታደር ከዋናው ከተማችን ገባ። ቀጥሎም ሞሶሊኒ በእኛ አገር በኢትዮጵያ ውስጥ የሮማን አምፒር አቁሜያለሁ ብሎ ለዓለም አስታወቀ። አቀናላችሁ ብሎ ያስታወቀውም አገር ለዘለዓለም በእጁ የሚኖር መስሎት አምኖ ነበር። የኢትዮጵያ ሕዝብ ጀግንነት በታሪክ የታወቀ ነው። ነገር ግን ለሕዝባችን የሚያስፈልገውን የዘመኑን መሣሪያ የምናገባበት ጠረፍ ባለመኖሩ ምክንያት ለማግኘት ሳይቻለን ቀረ። ሙሶሊኒ በሠራው ሥራ ፶፪ መንግሥታት ፈረዱበት። እርሱ ግን ይህነን የግፍ ሥራውን ተመካበት እንጂ ፍርዳቸውን ከምንም አልቄጠረውም። ያለፉት አምስት ዓመታት ለናንት ለሕዝቦቼ የጨለማ ጊዜያቶች ነበሩ። እናንተ ግን ተስፋ ሳትቄርጡ ጥቂት በጥቒት እየጀመራችሁ በኢትዮጵያ ኮረብቶች ላይ ተሠማራችሁ።

«በነዚህ አምስት ዓመታት ውስጥ እናንተ የኢትዮጵያ አርበኞች ማናቸውንም መከራና ጭንቀት ችላችሁ ነጻነታችሁን ጠብቃችሁ፥ ወደተሠማራችሁባቸው ተራሮች ለመምጣት ጠላታችን ከቶ ሊደፍር አልቻለም። ምንም እንኳን አገሩን ለማቅናት ባይቻል የያዘውን አሠለጥናለሁ በማለት፥ ብዙ ሺሕ ሚሊዮን ሊሬ አፈሰሰ። ይህን ሁሉ ገንዘብ ማውጣቱ የተጠቃውን የኢትዮጵያን ሕዝብ ሁኔታ ከፍ ለማድረግና ወይም የሠራውን ግፍ ለማሻሻል አልነበረም። ነገር ግን በቅድስት አገራችን፤ በኢትዮጵያ የፋሺስት ኰሎኒ ለማቆም እሱ እንዳሰበው ያለ የጭካኔ አገዛዝ ለመትከል ነበር። የኢትዮጵያን ዘር ለመጨረስ ተጣጣረ እንጂ ምንም ላንድ ነጻ መንግሥት ከባድ ቀንበር ሆኖ የሚቄጠር ቢሆን የማንዳ ወይም የፕሮቴክቶራ አስተዳደር እንኳ አላሰበላትም። ነገር ግን ይህ በብዙ ሺሕ ሚሊዮን የሚቄጠር ገንዘብና የተዘጋጀው የጦር መሣሪያ ሁሉ ሙሶሊኒ ላሰበው መንገድ መዋሉ ቀርቶ በፍጹም ላላሰበው ጕዳይ ሆነ። ኢጣልያ ድል ከሆነችው ከፈረንሳዊ ላይ የተቻላትን ያህል ለመንጠቅ አስባ ጦርነት ለማድረግ መቍረጧን በገለጠች ጊዜ ወደ ኢትዮጵያ ያጓዘችው ሰው የላከችው ገንዘብና መሣሪያ ከልክ ያለፈ ነበር። የሰበሰበችውም ደንበኛ ጦር ቍጥሩ ከ፻፶ ሺሕ አያንስም የተከበብሁም እንደ ሆነ ብላ የብዙ ዓመት ሥንቅ አከማችታ ነበር። በዚሁ ባዘጋጀችው የጦር መሣሪያ በመተማመን ማንም ሊያሸንፈኝ አይችልም ብላ ስለ ተመካች የፋሺስት መንግሥት የቶታሊታሪያን አገዛዝ ባገራችን ውስጥ ለመትከል ጀምሮ ነበር። ነገር ግን የፋሺስት መንግስት ያላሰበው ነገር መጣ። ለዛሬው ዘመን ጦርነት ዋና አስፈላጊ የሆነው የተዋጊነት መንፈስ በናንተ ተገለጠ።

«ጀግንነትና ርኅራኄ ያለው የአንድ አገር ሕዝብ ከመሆናችሁ ጋራ እርስበርሳችሁ በመረዳዳታችሁና የጦር ዐቅድ በማወቃችሁ በመሣሪያና በጦር ሠራዊት ከናንተ እጅግ ከፍ ያለውን ጠላት ለማጥፋት በቃችሁ።

«ለሰው ልጅ የነጻነት መብት ሲሉ በሌላ ክፍል ይዋጉ የነበሩት የእንግሊዝ ወታደሮች ኢትዮጵያን ለመርዳትና ነጻ ለማውጣት እስኪዘጋጁና እስኪታጠቁ ድረስ ጊዜ አስፈልጓቸው ነበር።

የኢትዮጵያ አርበኞች ግን በመላው ኢትዮጵያ መገናኛ መንገዱ፥ እየቄረጣችሁ ጠላታችንን እያስጨነቃችሁ ከየምሽጉ እንዳይወጣ አደረጋችሁት። ምንም እንኳ የተማመነበት ወታደር ቍጥሩ እጅግ ብዙ ቢሆን የኢትዮጵያ ሕዝብ እሱንና አገዛዙን ከዳር እስከ ዳር እንደ ጠላው በቶሎ ተረድቶ ይህን፥ በመሰለ አገርና ሕዝብ መካከል መኖር የማይቻለው መሆኑ ታወቀው። እንደ ልማዱም የመርዝ ጋዝ ቦምቡን እየጣለ የአረመኔነትና የጭከና ሥራውን እየሠራ በመነመነ በላይነት እኖራለሁ ብሎ ለማሰብ የማይቻል ሆነበት። በያለበት ከቦ የያዘው ወታደር ከርሱ የበለጠ ኅይለኛ ባለጋራ መሆኑን ተረዳው። ይህንንም ባለጋራውን ለመግጠም ያችኑ ተርፋ የነበረችውን ድፍረትና ገንዝቡን ሁሉ አጠፋ። ከዚህ በኋላ በኢትዮጵያ የምጠጋበትን ደኅና ቦታ አገኝ እንደ ሆነ በማለት፥ ሞክረ፤ ነገር ግን አንድም የሚጠጋበት ቦታ አላገኘም።

«ጊዜው ሲደርስ የቃል ኪዳን ረዳታችን ታላቁ የእንግሊዝ መንግሥት ጠላታችንን በሚገባ ለመውጋት ተደራጅ። እኔም ይህን እንዳወቅሁ ወታደሮቼን ይዤ በምዕራብ በኩል ከሚዋሰነን ሩቅ ከሆነው አገር ከሱዳን ተነሥቼ ወደ መኻል ጐጃም ገባሁ። ጠላታችን በጐጃም መሬት ብርቱ ምሽጎችና ኅይለኞች ወታደሮች፤ አይሮፕላኖችና መድፎችም ነበሩት። የእኛና የጠላታችንን ወታደሮች ቍጥር ስንገምተው የብልጫው ከፍተኛነት የእኛ አንድ የርሱ ኻያ ይሆን ነበር። ከዚህ በቀር ደግሞ እንደ ፈቃዳችን የምናዝበት መድፍና አይሮፕላን አልነበንም። የእኔ በአበኞቼ መካከል መገኘት ብቻ ብዙ ሺሕ ሰው በአንድ ጊዜ ሳበ። የጠላታችንም ፍርሃቱና መጨነቁ በዚያው መጠን እየበዛ ሄደ። ወታደሮቼ እየገሠገሡ የጠላታችንን መገናኛ መንገድ እየቄረጡ ወታደሮቹንም እያባረሩ ከዐባይ ወዲያ ማዶ አሻግረው ወደ ሽዋና ወደ በጌምድር ሲከታተሉት፥ ሳሉ፤ የእንግሊዝ እምፔሪያል ወታደሮች ማንም ሊተካከለው በማይቻል ሁኔታ እየገሠገሡ ዋና ከተማችንን መያዛቸውንና በስተ ሰሜን በኩል ወደ ደሴ በስተ ደቡብ በኩል ወደ ጂማ የመግፋታቸውን ደስ የሚያሰኝ ወሬ ሰማሁ። እንደዚሁም ከሱዳን የዘመቱት ወታደሮች እጅግ በሚያስደንቅ ኅይል የከረንን ምሽግ አፍርሰው የጠላትን ጦር በፍጹም ድል አደረጉት። እኔም ወደ ዋናው ከተማዬ የምገባበት ጊዜ ስለ ደረሰ ጠላታችንን ለማባረር በየቦታቸው ተበታትነው የነበሩትን ወታደሮቼን ሰብስቤ ዛሬ ብዋናው ከተማዬ ተገኘሁ። ወታደሮቼን እየመራሁ በመንገዴ ላይ የነበረው ጠላት ድል እየሆነ እስከዚህ በመድረሴና የጋራ ጠላታችንን ኅይል በመስበሬ ደስታዬን ሳያቋረጥ ይመነጫል። የፋሺስት መንግሥት ጥሎት በሸሽው ቤተ መንግሥቴ ውስጥ ዛሬ በመካከላችሁ በመገኘቴ ሁሉን ቻይ ለሆነ አምላክ የማይቀርብለት የልብ ምስጋና ሊወሰን አይችልም።

«የአገሬ የኢትዮጵያ ሕዝብ!»

«ዛሬ ኢትዮጵያ እጆቿን ወደ እግዚአብሔር ዘርግታ እልል እያለች ምስጋናዋን የምታቀርብበት፤ ደስታዋን ለልጆቿ የምትገልጥበት ቀን ነው።

«የኢትዮጵያ ልጆች ከከባድ የመከራ ቀንበርና ከዘለዓለም ባርነት ነሳ የወጡበት ቀንና እኛም አምስት ዓመት ሙሉ ተለይተነው ከነበርነው ከምንወደውና ከምናፍቀው ሕዝባችን ጋራ ለመቀላቀል የበቃንበት ቀን ስለ ሆነ፤ ይህ ቀን የተከበረና የተቀደሰ በያመቱም፥ ታላቁ የኢትዮጵያ በዓል የሚውልበት ነው። በዚህም ቀን ለሚወዷት ለአገራቸው ነሳነት፤ ለንጉሠ ነገሥታቸውና ለሰደቅ ዓላማቸው ክብር ከአባቶቻቸው የተላለፈውን ጥብቅ አደራ አናስወስድም በማለት መሥዋዕት ሆነው ደማቸውን ያፈሰሱትን ዐጥንታቸውን የከሰከሱትን ጀግኖቻችንን እናስታውሳለን። ለዚህም ለጀግኖቻችን ሥራ የኢትዮጵያ ታሪክ ምስክር ይሆናል።

«በአለፉት አምስቱ ዓመታት ውስጥ በዝርዝር ተነግረውና ተቄጥረው የማያልቁ ያገኘናቸው መከራና ሥቃይ ትምህርት ሆነውን ሠራተኛነት፤ አንድነት፤ ኅብረትና ፍቅር በልባችሁ ተጽፈው ለምናስበው ለኢትዮጵያ ጕዳይ ረዳቶች ለመሆን ዋና ትምህርት የሚሰጣችሁ ነው። በአዲሷ ኢትዮጵያ ከእንግዲህ ወዲያ የማትነጣጠሉ፤ በሕግ ፊት ትክክልነትና ነጻነት ያላችሁ ሕዝቦች እንድትሆኑ እንፈልጋለን።

«አገር የሚለማበትን ሕዝብ የሚበለጽግበትን እርሻ፤ ንግድ፤ ትምህርትና ጥበብ የሚሰፋበትን የሕዝባችን ሕይወቱና ሀብቱ የሚጠበቅበትን ያገር አስተዳደርም በአዲሱ ሥልጣኔ ተለውጦ ፍጹም የሚሆንበትን ይህን የመስለውን ለምንደክምበት ሥራ አብሮ ደካሚ መሆን አለባችሁ።

«ይህን እግዚአብሔር በቸርነቱ የሠራልንን ሥራ፤ መጀመርያ የቃል ኪዳን ራዳታችን የእንግሊዝ መንግሥት ያደረገልንን ውለታ ለመመለትስ እምፔሪያል ትሩፕ የተባሉት ወታደሮች ወደ ሌላ የጦር ግንባር ተዛውረው የጋራ ጠላታችንን ለማጥቃት እንዲችሉ ማድረግና በጦር ሠራዊትም እንድናግዝ የሚያስፈልግ ሆኖ ሲገኝ በመርዳት፤ ሁለተኛም በአገራችን በኢትዮጵያ ውስጥ ሃይማኖትን የሚያስከብርና የሚጠብቅ መንግሥት በማቋቋም የሕብንና የሕሊናን ነጻነት በመፍቀድ ለሕዝብና ለአገር የሚጠቅም ሥራ ለመሥራት ብርቱ ምኞታችንና አሳባችን ነው።

«አሁን በመጨረሻ ለናንተ ለሕዝቤ የማስታውቃችሁ ዛሬ የሁላችን የደስታ ቀን መሆኑን ነው። ዛሬ ጠላታችንን ድል የመታንበት፥ ቀን ነው። ስለዚህ በሙሉ ልባችን ሁላችን ደስ ይበለን ስንል ደስታችን በክርስቶስ መንፈስ እንጂ በሌላ አይሁን። ለክፉ ክፉ አትመልሱ። ጠላት እንደወትሮው ልማድ እስከዚህ መጨረሻ ሰዓት ድረስ እንደሠራው ያለ የጭካኔና የግፍ ሥራ አትሥሩ። ለጠላታችን መውቀሻ፤ በሚሆነው ነገር የኢትዮጵያን መልካም ስም እንዳታሳድፉ ተጠንቀዉ። ጠላቶቻችን በእጃቸው ያለውን መሣሪያ እንዲያስረክቡና በመጡበት መንገድ ተመልሰው እንዲሄዱ እናደርጋለን። ደራጎንን የገደለ ቅዱስ ጊዮርጊስ የእኛም የባለቃል ኪዳን ረዳቶቻችንም የጦር ሠራዊት ባልደረባ ነውና፤ ይህን አዲስ የተነሣውን የሰውን ልጆች የሚያስጨንቀውን እግዚአብሔርን የማያምን ጨካኝ ዘንዶ ለመቃወም እንድንችል ለዘለዓለም ጸንቶ በሚኖር ወዳጅነትና ዝምድና ከባለቃል ኪዳን ረዳቶቻችን ጋራ እንተሳሰር። እነሱንም እንደዘመድና ወዳጅ ተመልክታችሁ ደግነትና ቸርነት እንድታሳዩዋቸው አደራ እላችኋለሁ።»

በዚህ ሥዕል ላይ ከሚታዩት ሰዎች ሁሉ ቀዳሚ በመሆን ታላቅ ክብርና ሞገስ አግኝተው በንጉሠ ነገሥቱ ፊት የቆሙት ባለታሪክ ከጥንት የቄየውን የኢትዮጵያን አርበኝነት ለመላው ዓለም የገለጡትና ለልጅ ልጅም የሚተላለፍ የጀግንነት ሞያ በዘመናችን ያሳዩት ሃይማኖተ ጽኑውና ልበ ሙሉው የሸዋ አርበኛ ክቡር ራስ አበበ አረጋይ ናቸው።

እርሳቸውም ግርማዊነታቸው በሥልጣኔ ትምህርት ካነጹዋቸውና በጦር ትምህርት ካሠለጠኗቸው ከመጀመርያዎቹ የክብር ዘበኛ መኰንኖች አንዱ ስለ ሆኑ፤ የትምህርታቸው ፍሬ ለዚህ እጅግ ከፍ ላለው ዕድል አበቃቸው። ላገልግሎታቸውም ዋጋ ታላቅ ክብርና የጀግና ኵራት የሚሆን ሽላምት ከባለውለታው ንጉሠ ነገሥት ተቀብለዋልና «እስከ ሞት ድረስ የታመንህ ሁን፤ እኔም የሕይወት አክሊል እሰጥሃለሁ።» የሚለው በረከት ደርሷቸዋል።

የዚህ ቀን ክብረ በዓል በንግግርና በጽሕፈት ሊገለጥ በእውነት አስቸጋሪ ነው። ባጭሩ ሕዝቡ በደስታ ሰክሮ ነበር ማለት ብቻ ይበቃል። ይህንኑም አረጋግጨ መተረኬ ድል አድርጊውን ንጉሠ ነገሥታችንን በኢትዮጵያ ሕዝብ መዝሙር ለመቀበል የልብ ናፍቆት ሰብስቧቸው «ዝግጁ ሁኑ» ከሚለው የቦይስካውት ምልክትና ከኢትዮጵያ ሰንደቅ ዓላማ ሥር ተሰልፈው በምድረ ግቢው አደባባይ ሲጠባበቁ ከነበሩት በመቶ የሚቄጠሩ ወጣቶች አንዱ እኔ ራሴ ኑሬ ማናቸውንም፤ ሁኔታ ስለ ተመለከትሁ ነው።

በታላቁ የጉባኤ አዳራሽ ውስጥ የሚገኙትን የኪነ ጥበብ ታሪኮች እነሆ አንድ ባንድ ተመለከትን። እንዲሁም ገና የምናያቸው ብዙ መሰሎቻቸው የሆኑ መታሰቢያዎች በሌሎች ክፍሎች ደግሞ ስላሉ እስኪ ከሁሉም በፊት ሰፊ ታሪክ ወደያዘው ወደ ንጉሠ ነገሥቱ የክብር መቀበያ አዳራሽ ውስጥ ገብተን ዐይን አይቶ፤ ጆሮ ሰምቶ የማይጠግበውን ልዩ ልዩ መታሰቢያ እንመልከት፤ ታሪኩንም እንመርምር።

ክፍል ፪።

በንጉሠ ነገሥቱ የክብር መቀበያ አዳራሽ።

ምንም እንኳን እኔ ራሴ የተከታተልሁትንና የደረስሁበትን ብቻ እንጂ ሰፊ የሊቅነት ምርመራና ጥልቅ አስተውሎት ወደሚያስፈልገው ወደ መንግሥታችን የሦስት ሺ ዓመት ታሪክ ውስጥ መግባትን አስቀድሜ ብሸሸው ይህ ቤትን (የኢትዮጵያ ፓርልማ) ከንግሥተ ሳባና ከንጉሥ ሰሎሞን ጀምሮ ባሉት ዘመናት ውስጥ ተከታትለው የተፈጸሙትን ታላላቅ ሥራዎች በሥዕል የያዘ ሙሉ የታሪክ መዝገብ ሆኖ ስለሚገኝ የሥዕሎቹን አኳኋን አስረዳለሁ ስል ካንዳንድ ቦታ ላይ ዋናውን ታሪክ ማምጣት የማይቀርልኝ ሆነ።

በዚህ ቤት ውስጥ የግርማዊነታቸው ዙፋን አለ። ዙፋኑም በፓርልማ ውስጥ እንደ ተዘረጋ ነዋሪ ሆኖ መገኘቱ በሕግ መወሰኛው ደንብ ክፍል ፳፱ ላይ የተጻፈ ነው። በዙፋኑ ፊት ለፊት እንደፊተኞቹ ሁሉ በእጅ ሥዕል የተዘጋጁ ሦስት ታላላቅ ሰሌዳዎች ይገኛሉ። እንዲሁም በዙፋንኑ ቀኝና ግራ ሦስት ሦስት ሆነው ከሚገኙት ከስድስቱ ነጻጻሪ የመስትዋት መዝጊያዎች ራስጌ ከደረት በላይ የተሣሉ ስድስት ሰሌዳዎች አሉ። እነዚህንም ሁሉ በየተራ የተመለከትናቸው እንደ ሆነ በውስጣቸው የሚገኙትን ባለታሪኮች በየስማቸው ለማአወቅ ይቻለናል። እነርሱንም አንድ ባንድ ያስታወስናእችው እንደ ሆነ ለትውልድ ያወረሱት የታሪክ ጥሪታቸው ምን ያህል አክብሮትና ዝና እንደ የሚያተርፍላቸው እንገነዘባለን። ለመከታተሉም ይመቸን ዘንድ ከሁሉ አስቀድሞ በዙፋኑ አንጻር የሚገኙትን ሦስት ታላላቅ ሰሌዳዎች መነሻ አድርገን የማስተዋል ሥራችንን እንጀምራለን።

ከግራ ወደ ቀኝ።

፩ በመጀመርያው ሰሌዳ ላይ ግርማዊ ንጉሠ ነገሥት ቀዳማዊ ኃይለ ሥላሴ በሁለተኛው ትልቅ የዓለም ጦርነት ጊዜ፤ ከተባበሩት የአሜሪካ መንግሥታት ፕሬዚደንት ከሚስተር ሩዝቬልት ጋራ፤ ከሜዴትራኒ ባሕርና ከኤርትራ ባሕር አጠገብ «ቢተር ሌክ» ከሚባል ሥፍራ ባንድ ታላቅ የጦር መርከብ ላይ ምሥጢራዊ ግንኙነት እንዳደረጉ የሚያሳይ ሥዕል ነው። ይኸውም ግንኙነት የተደረገው በየካቲት ወር ሺ፱፻፴፯ ዓ.ም ነው።

የኢትዮጵያና የአሜሪካ መንግሥታት ሰንደቅ ዓላማአዎች በመርከቡ ላይ ይውለበለባሉ። ግርማዊነታቸውን ተከትለው የሄዱት ልዑል ራስ ካሣ የዘውድ ምክር ቤት ፕሬዝዳንትና የውጭ ጕዳይ ሚኒስትሩ (በዚያ ጊዜ ምክትል ሚኒስትር) ክቡር አቶ አክሊሉ ሀብተ ወልድ በግርማዊነታቸው በኩል ቆመው በሥዕሉ ላይ ይታያሉ። በፕሬዚደንቱም በኩል አንዲት ልዩ ጸሓፊ ሴትና አንድ የጦር መኰንን ተከታዮች ሆነው ቆመዋል፡ የመርከቡ አሚራል (ዋና አዛዥ) በመርከቡ ወለል ላይ ወታደሮቹን አሳልፎ በሥነ ሥርዐት ቀጥ ብሎ ቆሟል። ወታደሮቹም የክብር ሰላምታ አቅርበዋል።

ሥዕሉ የተዘጋጀው የኢትዮጵያ መሪ ግርማዊ ንጉሠ ነገሥት ቀዳማዊ ኃይለ ሥላሴና የአሜሪካ መንግሥታት ሕዝቦች መሪ ፕሬዚደንት ፍራንክሊን ዲ. ሩዝቬልት በተገናኙ ጊዜ የወዳጅነት ሰላምታ ሲቀባበሉ በማሳየት ነው። ይህም ሲሆን ግርማዊነታቸው ቆመው ለፕሬዚደንቱ (እንደተቀመጡ) በእጅ ሰላምታ ንጉሣዊ ከበሬታ ሲያደርጉላቸው ይታያሉ። ምክንያቱም ፕሬዚደንት ሩዝቤልት በሕመም ምክንያት መቆም ስለማይችሉ ነው፤ ምንም እንኳን ፕሬዚደንቱ ገፋ ያለ ዕድሜ እንደነበራቸው ቢታወቅ ይህ ሕመም ለሕይወታቸው ፍጻሜ ሰበብ ሆነ።

በዚህ ሰሌዳ ላይ የምናስተውለው የሥዕሉ ታሪክ ባጭሩ ይህ ሲሆን፤ የነዚህ እጅግ ከፍ ያሉት የሁለቱ መንግሥታት መሪዎች ንግግር ወደፊት በታሪክ እንደሚወጣ በማመን ይጠበቃል። በዚሁም ጊዜ ጃንሆይ ከታላቋ ብሪታንያ ጠቅላይ ሚኒስትር ከሚስተር ዊንስተን ቸርችል ጋራም ይህንኑ የመስለ ግንኙነት አድርገው ስለ ኢትዮጵያ ጕዳይ ተነጋግረዋል።

፪ ቀጥሎ በሚገኘው ታላቅ ሰሌዳ ላይ የሚታየው ሥዕል ታላቁን ንጉሠ ነገሥት ዳግማዊ ምኒልክን ከስመ ጥሩዎች አርበኞቻቸው ጋር የሚያስታውስ መታሰቢያ ነው። ጃንሆይ አጼ ምኒልክ በመካከል በመንበረ ዳዊቱ ላይ ተቀምጠው መሳፍንቱና መኳንንቱ እንደየማዕርጋቸው ተቀምጠውና ቆመው በዙፋኑ ዙርያ ይታያሉ።

የተቀመጡት ከንጉሠ ነገሥቱ ቀኝ አጐታቸው ራስ ዳርጌ፤ ከግራ ራስ ጐበና ዳጨ ናቸው።

የቆሙት ንጉሥ ወልደ ጊዮርጊስ ከንጉሠ ነገሥቱ ቀኝ፤ ራስ ቢትወደድ ተሰማ ከግራ ያሉትን ዐምደ ወርቆች ተደግፈዋል። እንዲሁም ከንጉሥ ወልደ ጊዮርጊስ ቀጥሎ ራስ ውሌ፤ ከራስ ተሰማም ቀጥሎ ፊታውራሪ ሀብተ ጊዮርጊስ ይገኛሉ።

የአጼ ምኒልክንና የጀግኖቻቸውን ሰፊ ታሪክ በዚች ትንሽ መጽሐፌ ውስጥ ለመተረክ በቂ ሥፍራ የለኝም እንጂ ለመስማት፤ የሚያስጐመጀውን የያንዳንዱን ሰው ዝና፥ ዘርዝሬ ብጽፈው በወደድሁ ነበር። ቢሆንም አንዳንዱን ብቻ በማስታወስ አልፈዋለሁ።

ራስ ዳርጌ የንጉሥ ሣህለ ሥላሴ ልጅ ናቸው። በአጼ ቴዎድሮስ ዘመን መቅደላ ታስረው ነበር። የሰሎሞንን ቤተ መንግሥት አጼ ምኒልክ መልሰው እንዳቋቋሙ ራስ ዳርጌ ታማኝና ከልብ አሳቢ መሆናቸው ስለታወቀ በቤተ መንግሥቱ ታላቅ ክብር ነበራቸው። በዐድዋ ዘመቻ ጊዜ የዙፋኑ ባለ አደራ ሆነው በዋናው መናገሻ ከተማ ቀርተው ነበርና ንጉሠ ነገሥቱ በድል አድራጊነት ሲመለሱ አደራውን ጠብቀው አስረክበዋል።

ራስ ጐበና አገር በማቅናትና የኢትዮጵያን ግዛት ወደ ጥንት ድንበሮቿ በማስፋት ከተመሰገኑት የጦር አበጋዞች አንዱ በላዝና ናቸው። ቍጥሩ ፴ሺ የሚደርስ ዘወትር የታጠቀ እግረኛና ፈረሰኛ ወታደር እንደ ነበራቸው ይተረካል። ከሸዋ እስከ ነጭ ዐባይ ድረስ ያለውን አገር አቅንተዋል። ጀግንነታቸውንም የሚመሰክር በስማቸው የሚጠራ ዘፈን አለ።

ንጉሥ ወልደ ጊዮርጊስ በሉሙና በከፋ፤ በኵሎና በኰንታ ከዚያም እስከ ሱዳን ጠረፍ ባሉት አገሮች ላይ ለኢትዮጵያ አንድነት የተጋደሉ አርበኛ ናቸው። በአጼ ምኒልክ ዘመን የራስነት ማዕርግ ተሰጥቷቸው ከፋን ይገዙ ነበር። ንግሥተ ነገሥታት ዘውዲቱ ለአባታቸው ዙፋን በበቁ ጊዜ ግን ራስ ወልደ ጊዮርጊስ የሣህለ ሥላሴ ዘር (የልጅ ልጅ) በመሆናቸውና ለመንግሥቱም የደከሙ ስለ ሆኑ የጐንደር ንጉሥ ተብለው ዘውድ ጭነዋል።

ራስ ቢትወደድ ተሰማ ኢሉባቦርንና አካባቢውን አገር ሁሉ እስከ ጠረፍ ድረስ አቅንተዋል። ኋላም የልጅ ኢያሱ ሞግዚት ሆነው መንግሥቱን በእንደራሴነት አስተዳድረዋል።

ራስ ወሌ ብጡል የየጁ ባላባት (መስፍን) ናቸው። ወዲህም የእቴጌ ጣይቱ ወንድም በመሆናቸው በቤተ መንግሥቱ ታላቅ ከበሬት ነበራቸው። በዐድዋ ጊዜ ከንጉሠ ነገሥቱ ጋራ ዘምተው ታላቅ ጀግና መሆናቸውን አሳይተዋል።

ፊታውራሪ ሀብተ ጊዮርጊስ በአጼ ምኒልክ ቤተ መንግሥት ሥነ ሥርዐት እየተማሩ አድግው ለታላላቅ ማዕርግና ክብር ከበቁት ሰዎች አንዱ ናቸው። በደቡብ ኢትዮጵያ እስከ ቦረና ጫፍና ከዚያም በሞያሌ በኩል እስከ ኬንያ ወሰናችን ድረስ ያለውን አገር አስገብረዋል። ትዕግተኛና ዘዴ ዐዋቂ እንደ ነበሩ ጐልቶ ይተረክላቸዋል። በመጀመርያው የሚኒስትሮች ሹመት (ሺ፱፻ ዓ.ም) የጦር ሚኒስትር ሆኑ። ጃንሆይ ቀዳማዊ ኃይለ ሥላሴ አልጋ ወራሽ ባለሙሉ ስልጣን እንደ ራሴ በሆኑበት ዘመን (ሺ፱፻፱ ዓ.ም) ሰገሌ ዘምተው የግርማዊነታቸውን ትእዛዝ በመከተል ለልጅ ልጅ የማይረሳውን ታላቅ ድል አግኝተዋል።

ባራቱም ማዕዘን እንደ ተዘረጉ አውታሮች ሆነው የኢትዮጵያን አንድነታዊ አቅዋም ያጸኑት የዳግማዊ ምኒልክ አርበኞች እነዚህ ብቻ አይደሉም። እነፊታውራሪ ገበየሁንና ደጃዝማች በሻህ አቦየን፤ ደጃዝማች ባልቻ አባ ነፍሶንና እነርሱን የመሰሉ ብዙ የታወቁ ጀግኖች እንዳሉ አልረሳሁም። ነገር ግን አሁን የምናስታውሰው ሥዕሉ ያቀረበልንን ባለታሪኮች ብቻ ስለ ሆነ የቀሩትን ለሙሉው ታሪክ መተው አለብኝ።

በመላው ዘመናቸው ገድል የሆነ ሥራ የፈጸሙትን ገናና ንጉሠ ነገሥት አጼ ምኒልክን ወደፊት ከሚነሡት ትውልድ ጋራ በታሪክ ሲያስተዋውቅ የሚኖር ክቡር መታሰቢያ እንዳላቸው ሁላችን እናውቃለን። እርሱም በግርማዊ ቀዳማዊ ኃይለ ሥላሴ ቅን አሳብና ችሮታ በስማቸው ከሚጠራው ሰፊ አደባባይ መኻል የቆመው ሐውልታቸው ነው። ይህም ወርቃዊ ብርሃን ያለው ሐውልት በሺ፱፻፳፫ ዓ.ም ጥቅምት ፳፪ ቀን ለመጀመሪያ በዓለ ንግሥ ዋዜማ በክብር ተገለጠ።

የሐውልቱ አቋቋም ንጉሠ ንገሥቱ ሙሉ የጦር ልብስ እንደ ለበሱ ሰይፋቸውን ታጥቀውና ጣምራ ጦር ይዘው በጠገበ ድንጉላ ፈረስ ተቀምጠዋል። ፈረሱን ለግልቢያ አስነሥተው ወደ ኢትዮጵያ ሰሜን ምሥራቅ አተኩረው ይመለከታሉ። ምሳሌውም ከርሳቸው ቀጥሎ በዙፋኑ የሚቀመጡት እጅግ የረቀቀ ብልህነትና የጠለቀ አስተዋይነት ገንዘባቸው የሆነው ንጉሠ ነገሥት አጼ ኃይለ ሥላሴ በዚህ ዘመን ተነሥተው ለኢትዮጵያ ሕይወት የትንፋሽ መመላለሻ የሆነውን የባሕር በር እንደሚከፍቱላት የሚያበሥር ትንቢታዊ አመለካከት ነው። ይኸውም ከብዙ ጊዜ ጀምሮ በሕዝቡ ሁሉ ዘንድ ታውቆ የፍጻሜው ቀን ሲጠበቅ የኖረ ነው እንጂ እንግዳ ነገር አይደለም። ለማስረጃም ያህል በዘፈንና በእንጕርጕሮ ከተነገሩት አንዱን እዚህ ላይ ልጠቅሰው እወዳለሁ። እርሱም ይህ ነው።

«የኤርትራ ጊደር ያላውራዋ አትለምድም፤

«ያመጣታል ጠቅል በግድም በውድም።»

(ከተሻለ መንግሥቱ ሺ፱፻፳ ዓ.ም)

የግዴታና የውዴታውን ምርምር የዚህ ዘመን አንባቢ ሁሉ የሚያውቀው ስለ ሆነ መተርጐም አስፈላጊ አልመሰለኝም። ስለዚህም ነጻነቷን ከእናቷ ትንሣኤ ጋራ በግዴታ ያገኘችው ኤርትራ ውዴታዋ ሰበብ ሆኖ የፈጀባትን ጊዜ ማስታወስ ይበቃል በማለት ብቻ አልፈዋለሁ። ሌላም ይህን የሚመስል ብዙ ግጥም አለ። ለጊዜው ግን ይኸው ይበቃናል።

በዓለም ታሪክ ውስጥ የከበረ ስፍራ ያላቸውን የአጼ ምኒልክን ጀግኖች በሥዕሉ አስታዋሽነት ሳነሣ ከዚህ ተራ ውስጥ በመጀመርያው ረድፍ ሊገኙ የሚገባቸውን ልዑል ራስ መኮንንን እስካሁን ሳላስታውስ መቂየቴ በአንባቢ ልብ አሳብ ሳያድር አይቀርም። ይሁን እንጂ ለዚህ ታሪክ አንድ የተለየ ክፍል ተሰጥጦት ስለሚገኝ በተራው በደረሰበት ጊዜ አለመዘንጋቴን ይረዳዋል።

፫፤ በዚህ ገጽ ካሉት ሦት ትልልቅ የሥዕል ሰሌዳዎች በቀኝ በኩል ሦስተኛ ሆኖ የሚገኘው የልዑል ራስ መኰንን ታሪክ ነው። የሐረርጌን በር በጀግንነትና በቀለጠፈ የጦር ስልት እንደ ከፈቱ ለዘለዓለም የሚያስታውሰው ይህ መታሰቢያ ታሪኩን እንደ መስተዋት (መነጽር) አቅርቦ ያሳያል።

አኳኋኑ፤ ልዑል ራስ መኰንን በሐረር ቤተ መንግሥት ውስጥ የድል በር ከፋች የሚሆን ዘመናዊ ሻምላቸውን ተመርኵዘው ሥነ፥ ሥርዐት ባለው አቋቋም በግርማ ይታያሉ። አመረኳኰዛቸውም ሻምላውን ወደ አፎቱ አግብተው ውላጋውን ቍልቍል መልሰው ስለ ሆነ የጦሩን ዘመን በድል ፈጽመው ትክክለኛውን ሰላማዊ አስተዳደር ለመመሥረት በጠለቀ አሳብ ውስጥ እንደገቡና እጅግ አርቀው በማስተዋል እንደሚመለከቱ ሥዕሉ ራሱ ያስረዳናል።

በቤተ መንግሥቱ በር ዘልቆ የሐረር ከተማ በግንብ መከለሉን ከሚያስረዳው ጥንታዊ ታሪክ ጋራ በሙሉ ይታያል። ከልዑልነታቸው በስተጀርባ ሲል ከቀኛጨው በኩል ባለችው ክብ ጠረጴዛ ላይ «ልዑል ራስ» የተሰኙበት የራስ ወርቅ በአረንጓዴ ሐር ግምጃ ላይ አርፎ ይታያል።

በወለሉ መከከለኛ ስፍራ ከተነጠፈው የሚያምር ሥጋጃ ላይ በአካለ ሥጋ የቆመ እንጂ በቀለም የተሠራ ነው ማለትን የሚያጠራጥረው ይህ ሥዕል የሟቹ የአቶ ሺመልስ ካብትህ ይመር ሥራ ነው። ወደ ፊት ስንደርስበት በየክፍሉ ሥዕል የሠሩትን ጠቢባኖች ስማቸውን አስታውሳለሁ። እስካሁን ድረስ በተመለከትነውና አሁንም ባለንበት ክፍል ውስጥ በሌሎቹም ተከታታይ ክፍሎች ውስጥ የምናገኛቸው የሥዕል ኪነ ጥበቦች ካንዳንዶቹ በቀር አብዛኙ የሟቹ የአቶ አገኘሁ እንግዳ ሥራዎች ናቸው። ይህንም ስል ንድፉ የርሳቸው ሆኖ የቀለሙን ሥራ ከረዳቶቻቸው ጋራ ማከናወናቸውን አስታውሳለሁ። እኒህም ሰው በግርማዊ ንጉሠ ነገሥት መልካም አሳብና ልግሥና ጥበብን ለመቅሰም ወደ ኤውሮጳ ሂደው ከተማሩት ከብዙዎቹ ኢትዮጵያውያን አንዱ ናቸው። የዕውቀታቸውንም ፍሬ በዚህ ቤትና በመንበረ ፀባዖት ቅድስት ሥላሴ ቤተ ክርስቲያን፤ እንዲሁም በደብረ ሰላም መድኃኔ ዓለም ባሉት ሥራዎቻቸው ካሳዩ በኋላ በሺ፱፻፴፱ ዓ.ም ሞቱ።

የልዑል ራስ መኮንንን መታሰቢያ ሥዕል አሠራር አደንቃለሁ። ስል ወደ ሌላ ዝርዝር በመግባቴ አንባቢ ይቅርታ ያድርግልኝ። በዚህ ሰሌዳ ላይ ከልዑልነታቸው ታማኝ አርበኞችና ከባለሟሎቻቸው ክቡር ደጃዝማች ኃይለ ሥላሴ ዐባይነህና ቀኛዝማች በሻህ ሰርጆ እንደየማዕርጋቸው መጠን ልዑልነታቸውን ተከትለው ቆመዋል። እዚህም ላይ ሳናስታውስ ልናልፈው የማይገባን ተደናቂ ታሪክ አለ። ይኸውም ቀኛዝማች በሻህ ሰርጆ በዚህ ሥዕል ላይ የተገኙበት ሁኔታ ነው።

እነሆ ይህ አሁን የምንመለከተው የልዑል ራስ መኮንን መታሰቢያ ሥዕል ሲዘጋጅ በነበረበት ጊዜ፥ ከታሪኩ ጋራ አብረው መታወስ የሚገባቸው ሁለት ታላላቅ፥ የልዑልነታቸው አርበኞች በጃንሆይ ፈቃድ እንዲመረጡ ታስቦ የታወቁት የጦር አበጋዞቻቸው ዝርዝር ለግርማዊነታቸው ቀረበ። በዝርዝሩ ውስጥ ግን የቀኛዝማች በሻህ ሰርጆ ስም አልተጻፈም ነበር። ይሁን እንጂ የሰውን አገልግሎት ሞቶ ከተረሳም በኋላ እንኳን ከቶ የማይዘነጉትና ውለታውን በብዙ ዕጥፍ መላሽ የሆኑት አስተዋዩ ንጉሠ ነገሥታችን፤ በዚ፰፻፹፰ ዓ.ም ጦርነት ትግሬ ላይ የወደቁት ጀግና ቀኛዝማች በሻህ ሰርጆን ፈጽመው ከተረሱ በኋላ ማንም ሳያሳስባቸው ግርማዊነታቸው ብቻ አስታውሰው፤ ጀግና የጦር መሪ ከሆኑት ጌታቸው ከልዑል ራስ መኰንን ፊት ተሰልፈው በቄራጥነት ሲዋጉ እንደ ወደቁ ሁሉ አሁንም መልካሙ ታሪካቸው ከታላቁ ጌታቸው ጋራ የክብር ስፍራ ይዞ ለዘለዓለም ሲታሰብ እንዲኖር በመፈቀድ፤ «ቀኛዝማች በሻህ ሰርጆ መቀሌ እርዱ ሲዋጋ የሞተው ከደጃዝማች ኃይለ ሥላሴ ዐባይነህ ቀጥሎ፥ ይሁን» ብለው በደግነታቸው አዘዙ።

ይህም የግርማዊነታቸውን አድልዎ የሌለበት መሪነትና ጥልቅ አስተዋይነት ለትውልድ የሚመሰክር አስደናቂ ሥራ በመሆኑና ደግሞም «ታሪክ ያለው አይሞትም» የተባለው ቃል የታመነ መሆኑን ለማስረዳት ይህ ታሪክ በንግግር ሳይሆን በአድራጎት የሚያስተምር ምስክር ስለ ሆነ መታለፍ አይገባውም በማለት ሳላበዛ ልገልጠው አሳሰበኝ። ይህን ትእዛዝ በጊዜው የተቀበሉት አቶ ዮፍታሄ ንጉሤና ሠዓሊው ሁለቱም ከዚህ ዓለም በሞት ተለይተዋል። ታሪኩ ግን ሳይዘነጋ እነሆ በጽሕፈት ሊታወስ ችሏልና የታሪክን ኢመዋቲነት (ኢሞርታልነት) ይኸው ብቻ ያስረዳናል።

የሐረር ቤተ መንግሥት የተሠራው ይህ ሥዕል እንደሚያመለክተን ሸዋ በር በተባለው ዕድሞ በኩል ነው። በዕድሞውም ድምድማት ላይ የክብራችን ምልክት የሆነችው ሰንደቅ ዓላማችን ስትውለበለብ ትታያለች። ኢትዮጵያችን በውጭ ጠላቶች ተንኰልና በገዛ ጐሣዎቿ መመቀኛኘት ምክንያት እብዙ ቦታ ተከፋፍላ ቍርጥራጭ ግዛት፥ ከሆነች በኋላ «ያዲሲቱ ኢትዮጵያ መሥራች» ተብለው በተሰየሙት ታላቅ ንጉሠ ነገሥት በአጼ ምኒልክ ትጋትና በአርበኞቻቸው ጥንካሬ እንደ ገና አንድነቷን ለመያዝ የዕድል ጮራ በተፈነጠቀላት፣ ጊዜ በሐረር መዲና ላይ መጀመርያ የቆመችበትን ቀን የሚያስታውስ ነዋሪ መታሰቢያ ነው።

ይህ ሥዕል ባጭሩ የሚያሳስበን የሐረርን አከፋፈት ታሪክ ስንኳ ቢሆን ልዑል ራስ መኰንን እስከ መቃድሾና እስከ እንግሊዝ ጠረፍ፥ ድረስ የሚገኘውን የሱማሌ ግዛታችንን ወሰን አስፍተው በዚህ ክፍለ ሀገር ያለው ፀጥታ ካረጋገጡ በኋላ፤ ትግሬንም በማስተዳደር ትዕግሥትንና ርኅራኄን የተመላው ከፍተኛ የሕዝብ መሪነት ችሎታቸው በመላዋ ኢትዮጵያ ስለ ታወቀ ሁሉም በርሳቸው ሥር የመተዳደርን ዕድል ለማግኘት መልካም አባትነታቸውን ይናፍቅ እንደ ነበረ ታሪክ ያስተምረናል።

የልዑል ራስ መኰንን ዝና በዚህ ብቻ የሚወሰን ሳይሆን፤ ዲፕሎማቲካዊ ሞያቸውም ወታደራዊ ጀግንነታቸውን ያህል እንደ ነበረ፥ የንጉሠ ነገሥቱ የክብር መልክተኛ እየሆኑ አያሌ ጊዜያት ወደ ኤውሮጳ ሄደው እጅግ ከሠለጠኑትና በፖለቲካ ትምህርት ከበሰሉት የመንግሥታቸው ባለሥልጣኖች ጋራ እየተከራከሩ የፈጸሙዋቸው ጕዳዮችና የተዋዋሉዋቸው ውሎች ምስክሮች ይሆኑናል።

እነሆ እንግዲህ ከጋሜ እስከ ሽበት ዝናማውን ንጉሠ ነገሥት ያደጉትንና ለታላላቅ ማዕርግ የበቁትን ጀግኖች አኳኋን ምንም በጥቂቱ ቢሆን በነዚህ በሁለቱ ሥዕሎች መስተዋትነት ስም ከመልክ፥ እየለየን ከነሥራቸው ለማወቅ ቻልን።

፬፤ ከነዚህ እስካሁን ካየናቸው ታላላቅ ሰሌዳዎች ሌላ በዚህ አዳራሽ ውስጥ ስድስት አነስተኞች ሥዕሎች አሉ ብያለሁ። እነርሱም በዙፋኑ ቀኝና ግራ ከሚገኙት ግንቦች ላይ በመዝጊያዎቹ ራስጌ ሦስት ሦስት ማዶ ለማዶ እንደሚተያዩ በማስመሰል የተሠሩ ናቸው። በነዚህም ሥዕሎች ላይ የሚታዩት ከዙፋኑ ቀኝ ግርማዊ ንጉሠ ነገሥታችን ቀዳማዊ ኃይለ ሥላሴ ቀጥሎ (የሸዋ) ንጉሥ ኃይለ መለኮት የአጼ ምኒልክ አባትና ንግሥተ ነገሥታቸው ዘውዲቱ ምኒልክ ናቸው። ከዙፋኑም ግራ ዕድለኛዪቱና ርኅርኅት ንግሥታችን ግርማዊት እቴጌ መነን በእናታቸው የወሎው ባላባት የንጉሥ ሚካኤል የልጅ ልጅ በባታቸውም የጃንጥራር አስፋው ልጅ ናቸው። አብያተ ክርስቲያናትን መትከልና ነዳያንን በቸርነት ሁልጊዜ መጐብኘት፤ ያዘኑትንም ማጽናናት የተለየ ባሕርያቸውና የዘወትር ተግባራቸው ነው። ከግርማዊት ቀጥሎ ታሪካቸውን በፊተኛው ክፍል የተመለከትነው ዕድለኛው ሣህለ ሥላሴ ንጉሠ ሸዋ ይገኛሉ። ቀጥሎም ውበታቸው ከስማቸው የተባበረውና ታሪካቸውም በዚሁ መጠን ደምቆ የሚታየው ስመ ጥሩዪቱ እቴጌ ጣይቱ (የአጼ ምኒልክ ባለቤት) በንግሥተ ነገሥታት ዘውዲቱ አንጻር ይታያሉ። እርሳቸውም የየሁ ባላባት የደጃች ብጡል ልጅ ናቸው። የእቴጌ ጣይቱን አስተዋይነትና አሳብ ብርቱነት ኤውሮጳውያን (ታሪክ ጸሓፊዎች) ሳይቀሩ አንድቀው ጽፈዋል። ከማናቸውም ታሪክ ይበልጥ የዐድዋውን ጦርነት ስለ ቀሰቀሰው የጠብ ምክንያት ለመነጋገር በተደረገው ጉባኤ ላይ እቴጌ ጣይቱ በበኩላቸው ያቀረቡት ቍርጠኛ አሳብና በዘመቻቸውም ላይ ሠራዊታቸውን ባንዱ ግንባር አሰልፈው እንደ አንድ ጀግና መሪ ከጦርነቱ ሜዳ ገብተው ማዋጋታቸው በታሪክ የገነነ ስም ሰጥቷቸዋል።

እነዚህ ስድስቱ ሥዕሎች ልምላሜው የሚያስጐመጅ የወይራ ቅጠል ዝንጣፊ እየተጐነጐነ አልፎ አልፎ ከቅጠሎቹ መካከል ፍሬ በሚታይበት ጌጠኛ ነዶ ውስጥ ሆነው እያንዳንዳቸው አምረው ተሠርተዋል። እስከ መቼም የማይጠወልጉት እነዚህ የለምለሙ ነዶዎች በስተግርጌ እንደ ክብ ሆነው ከተጋጠሙበት ላይ በኢትዮጵያ ባንዴራ (ጥብጣብ) ታስረው ሥዕሎቹን አድምቀዋቸዋል። በግርማዊ ጃንሆይ ቀዳማዊ ኃይለ ሥላሴ በግርማዊት እቴጌ መነንና ጣይቱ ሥዕሎች ላይ ከሌሎቹ የተለየ የታሪክን ብልጫ የሚያሳስብ ምልክት እናያለን። እርሱም ከቀድሞ ዘመን ጀምሮ ለድል አድራጊዎች ጀግኖች ብቻ መለያ ሆኖ የሚሰጠው የሴሪቴ ቅጠል ነው።

ይህ ጀግኖችን የሚያኰራ ምልክት በሦስት ሥዕሎች ላይ ብቻ ከወይራው ለምለም ጋራ እየተሰባጠረ በባንዲራው ጥብጣብ ታስሮ ሲታይ፤ ባንድ ትውልድ ዕድሜ ውስጥ ሁለት ጊዜ በግፍ የመጣብንን ወራሪ መጀመርያ የዐድዋ አወዳደቁንና ቀጥሎም በእኛ ዘመን ቸርሶ እስቲንኮታኮት ድረስ በማይታጠፍ መንፈስ ታግለው በእግዚአብሔር ኅይል የጣሉትን የታላቁን መሪያችንን ጽኑ ተጋድሎ ለዘለዓለም ያስታውሳል።

ክፍል ፫

በሕግ መወሰኛ ጉባኤ ውስጥ።

ይህ ክፍል ስሙ እንደሚያመለክተው የንጉሠ ነገሥቱ መንግሥት ሕግ ወሳኞች (አማካሪዎች) ጉባኤ የሚያደርጉበት ሰፊ አዳራሽ ነው። የሠለጠኑትም ታላላቅ መንግሥታት ይህንኑ ጉባኤ (ሐውስ ኦቭ ሎርድስ» ይሉታል። የክብሩንም ታላቅነት ወደ ፊት ስለ «አባባሎቹ» በተጻፈው ምዕራፍ እንመለከታለን።

በዚህ እጅግ በተከበረው የሕግ መወሰኛ ጉባኤ ውስጥ ውበትና ግርማን የለበሱ ሁለት ታላላቅ የታሪክ መታሰቢያዎች በሥዕል ተዘጋጅተዋል። ከነዚሁም አንዱ ውዲቱ አገራችን ኢትዮጵያ፤ የዕድልዋ ብርሃን፤ ለመላው ዓለም የተገለጠበትንና ዕፁብ ድንቅ የሆነው የዘመናችን ታሪክ ምዕራፍ የተከፈተበትን የገናናው ንጉሠ ነገሥታችን የቀዳማዊ ኃይለ ሥላሴን ሥርዐተ ንግሥስ አፈጻጸም የሚያስታውስ ታላቅ ታሪክ ነው። ሁለተኛው ደግሞ የክርስትናን ሃይማኖት ተቀብሎ የክርስቶስ ቤተ ሰብ በመሆን ረገድ ጥንታዊዪቱን ኢትዮጵያን የሚቀድማት እንደሌለ በግብረ ሐዋርያት ፰ኛ ምዕራፍ ውስጥ ተጽፎ የሚገኘውን የቅዱስ ታሪካችንን ምስክርነት በሥዕል የሚያሳይ መንፈሳዊ መታሰቢያ ነው። የነዚህንም ታሪክ በየአንቀጹ መናገር አስፈላጊ ስለ ሆነ አስቀድመን በፊት ለፊታችን ወደሚገኘው ወደ ግርማዊ ንጉሠ ነገሥት የዘውድ በዓል መታሰቢያ ሥዕል ዐይኖቻችንን አቅንተን ታሪኩን እንመልከት።

የግርማዊ ቀዳማዊ ኃይለ ሥላሴ ሥርዐተ ንግሥ። የፓርላማውን ዋና በር ገብተንና ወደ ቀኝ በደረጃዎቹ ላይ ወጥተን ፊታችንን አሁንም ወደ ቀኝ ስንመልስ የምናገኘው ትልቅ በር የሕግ መወሰኛ አማካሪዎች ወደሚሰሩበት የጉባኤ ቤት የሚያስገባ ነው። በዚሁም በር ስንገባ ፊት ለፊት ወደ ምሥራቅ ካለው የግድግዳ ወለል ላይ በፕሬዚደንቱ ወንበር ራስጌ በሰፊ ሰሌዳ ተዘጋጅቶ የምናየው ባለግርማ ሥዕል አምላቻን ለኢትዮጵያ ሕዝብ መድኅኒት እንዲሆኑ በዚህ ዘመን የመረጣቸው ደጉ ንጉሠ ነገሥታችን ቀዳማዊ ኃይለ ሥላሴ በሺ፱፻፳፫ ዓ.ም ጥቅምት ፳፫ ቀን እሑድ በመናገሻ ቅዱስ፥ ጊዮርጊስ ቤተ ክርስቲያን ሥርዐተ ንግሥ አድርገው ዘውድ ሲጭኑ፥ ኢትዮጵያ ከእግዚአብሔር የታደለችውን ታላቅ ጸጋ ለዘለዓለም ሲያስታውስ የሚኖር ከፍ ያለ የዘውድ በዓል ታሪክ ነው፡ ብዙ ሺ ገጾች የሚይዘውን የዚህን ክብረ በዓል ታሪክ መስማት ለተመልካች ምን ያህል የሚያስደስትና በጣም የሚናፍቅ መሆኑን ስንኳ ባውቅ አሁን የምገልጠው የሥዕሉን ታሪክ ብቻ ባጭሩ ስለ ሆነ ለጊዜው ማዘኔን አልሰውርም። ቢሆንም አንባቢው ሙሉውን ታሪክ በሌሎች መጻሕፍቶች ላይ እንዲያነብ ምክሬን እሰጣለሁ።

በመንበረ ዳዊቱ ላይ ጃንሆይ አጼ ኃይለ ሥላሴ ከአባታቸው ከሰሎሞን (ንጉሠ እስራኤል) የወረሱትን ዘውድ ጭነው በግርማ መንግሥት ተቀምጠዋል። በቀኝ እጃቸው አክናፈ ኪሩቤል ከሰንደቁ መዋያ ላይ የተዘረጉበት የወርቅ በትረ መንግሥት ይዘው በግራ እጃቸው፤ ለሚዛናዊ አስተዳደር የእግዚአብሔር ባላደራነታቸውን የሚገልጥ ምሳሌ የሆነ ሉል ጨብጠዋል። በሉሉም ጫፍ ላይ የዕርፈ መስቀል ምልክት አለበት።

ግርማዊነታቸው በሰሎሞን ዙፋን ላይ ሲቀመጡ ከቀዳማዊ ምኒልክ ጀምሮ ፩፻፳፮ ንጉሠ ነገሥት መሆናቸው ነው። በግርማዊነታቸው ቀኝ ዕድለኛዪቱ ግርማዊት እቴጌ መነን የእቴጌነት ዘውድ ደፍተው በዙፋኑ ላይ ተቀምጠዋል። ይኸውም በታላቁ ነቢይ በዳዊት መዝሙር «ወትቀውም ንግሥት በየማንከ፤ በአልባሰ ወርቅ ዑዕፍት ወኁብርት» ተብሎ የተነገረውን በትክክል የሚያሳይ ታሪክ ነው።

በዚህ ሥዕል ላይ ከፍ ያለ ክብር አግኝትው በዓሉን ለማክበርና ከታሪኩ ጋራ ሲታሰቡ ለመኖር ዕድል መርጧቸው የግርማዊነታቸውን ዙፋን ከበው በመንበረ ዳቂቱ ቀኝና ግራ የሚታዩትን ንጉሣዊ ቤተ ሰቦች፣ ልዑላት ወይዛዝርትንና ልዑላን መሳፍንትን፤ ብፁዓን ጳጳሳትንም ከዚህ ቀጥለን በየስማቸው እናስታውሳለን።

፩/ ከግርማዊነታቸው ቀኝ።

ልዑል መኰንን ኃይለ ሥላሴ የሐረር መስፍን በቀይ ሐር ከፈይ ተለብጦ በወርቅ ጫማ ያጌጠ ሰይፋቸውን በሰገባው እንዳለ ቍልቍል ተመርኵዘው፤ የንጉሠ ነገሥቱ ዙፋን ከተዘረጋበት የዕብነ በረድ ደረጃ ወለል ላይ በግርማዊት እቴጌ ፊት ወደ ቀኝ ሲል ቆመዋል።

ልዕልት ተናኘ ወርቅ ኃይለ ሥላሴ ከልዑል መኰንን ቀጥሎ የመንበረ ዳዊቱን ዐምደ ወርቅ ተደግፈው ቆመዋል። የለበሱትም ካባ ቀለሙ ደማቅ ሰማያዊ ሆኖ ባለወርቅ ጥልፍና ባለላንቃ ነው።

ልዕልት ፀሐይ ኃይለ ሥላሴ ከልዑል መኰንን አጠገብ ከሌሎቹ ወይዛዝር ፊት እንዲሁ ባለወርቅ ጥልፍና ባለላንቃ የሆነ አረንጓዴ ካባ እንደ ለበሱ ቆመዋል። በዕውቀታቸውና በጠባያቸው በጣም ምስጉን የነበሩት ልዕልት ፀሐይ ገና ከሕፃንነታቸው ጀምሮ ወገናቸውን ለማገልገል በትሑት ፈቃድ ተነሥተው ሕክምና፥ ከተማሩ በኋላ በኢትዮጵያ የቀይ መስቀልን አገልግሎት አቋቁመው ሥራ ሲጀምሩ በሺ፱፻፴፬ ዓ.ም ነሐሴ ፲፩ ቀን ገና በቡቃያነታቸው በሞት ተነጠቁ ላገራቸው ሰው ሁሉ ሰቀቀን ሆኑበት።

ልዕልት ፀሐይ ኃይለ ሥላሴ እጅግ ደግና ትሕትና የመላባቸው እመቤት ስለ ነበሩ፤ ድኾች በሽተኞችን ለመርዳትና በቸነት ለመጐብኘት እንደ ንጉሠ ነገሥት ልጅ ሳይሆን እንደ አንዲት ድኻ ገረድ ተዋርዶ ማገግለ የዕለት ተግባራቸው ነበር። ለዚህም ሁሉ የርኅራኄ ሥራቸውና ለበጎ አድራጎታቸው መታሰቢያ፤ የትምህርት አገራቸው የእንግሊዝ ሕዝብና ወገኖቻቸውም ኢትዮጵያውያን ብዙ የገንዘብ መዋጮ አድርገው በስማቸው የሚጠራ አንድ ታላቅ ሆስፒታል ባዲስ አበባ ከተማ ውስጥ ከዐይሮፕላን ሜዳ አጠገብ አቁመውላቸዋል። በዚህ ሥዕል መታሰቢያነት ካስታወስናቸው ዘንድ ከሥራቸው ፍሬ ጥቂቱን ጠቀስን እንጂ የልዕልትነታቸው ሕይወታዊ ታሪክ በነዚህ መሥመሮች ብቻ አይወሰንምና ወደ ሥዕሉ እንመለስ።

ልዕልት የሻሽ ወርቅ ይልማ ከልዕልት ተናኘ ወርቅ ቀጥለው ይገኛሉ። እርሳቸውም የግርማዊነታቸው ታላቅ ወንድም የሟቹ ክቡር ደጃዝማች ይልማ መኰንን ልጅ፤ የጠቅላይ ሚኒስትሩ የክብር ቢትወደድ መኰንን እንዳልካቸው ባለቤት ናቸው።

ወይዘሮ አሰለፈች ወንዴ (ወልደ ሐና) የልዕልት የሻሽ ወርቅ እናት ከልጃቸው ቀጥለው ቆመዋል። እርሳቸውም ከጐንደርና ከየሁ ባላባቶች የሚወለዱ የእቴጌ ጣይቱ እኅት የወይዘሮ ደስታ ብጡል ልጅ ናቸው።

ልዕልት ዐጸደ አስፋው የትግሬው ጠቅላይ ገዢ የልዑል ራስ ሥዩም መንገሻ ባለቤት ከወይዘሮ አሰለፈች ቀጥለው ቆመዋል። እርሳቸውም የሣህለ ሥላሴ የልጅ ልጅ የደጃዝማች አስፋው ዳርጌ ልጅ ናቸው።

፪ ከግርማዊነታቸው ግራ።

አሁን መሳንፍቱና ጳጳሳቱ ወደቆሙበት ወገን ተመልሰን ከመንበረ ዳዊቱ ግራ ያሉትን ታላላቆች እንመልከት።

ልዑል ራስ መርድ አዝማች አስፋ ወሰን ኃይለ ሥላሴ የኢትዮጵያ ንጉሠ ነገሥት መንግሥት አልጋ ወራሽ ከዐምደ ወርቁ አጠገብ በግርማዊነታቸው ዙፋን ፊት ቆመዋል። በመክዱ ላይ ሁለት የወርቅ ኳሶች በወርቅ ጥብጣብ የታሰሩበት ባለወርቅ ሰገባ የሆነ ዘመናዊ ሻምላ በግራ እጃቸው ቍልቍል ይዘዋል። ይህ ሥዕልና የኢትዮጵያ ታሪክ ለዘለዓለም በሚያስታውሳት የተባረከች ዕለት ጥቅምት ፳፫ - ሺ፱፻፳፫ ልዑል መርድ አዝማች አስፋ ወሰን በግርማዊ አባታቸው ከፍ ያለ ፈቃድ የአልጋ ወራሽነት ዘውድ ጫኑ።

ብፁዕ አቡነ ቄርሎስ ይህን ባለ ታላቅ ታሪክ ቅብዐ መንግሥት ለማድረግ በፈቃደ እግዚአብሔር የተመረጡት የኢትዮጵያ ሊቀ ጳጳሳት ከልዑል አልጋ ወራሽ ቀጥሎ ወደ ጀርባ ባለው ስፍራ ቆመዋል። ከንጉሠ ነገሥቱ የተሸለሙትን ብሩህ የሆነ የጵጵስና ልብስ ተጎናጽፈው በቀኝ እጃቸው የወርቅ መስቀል በግራ እጃቸውም በወርቅ የተደጎሰ ቅዱስ ወንጌል ይዘዋል። ብፁዕነታቸው የግብጽ ተወላጅ ናቸው። በልማድ ሲደረግ እንደቂየው ለኢትዮጵያ ሊቀ ጳጳሳት ይሆኑ ዘንድ ከእስክንድርያ የኮፕት ቤተ ክርስቲያን በመመረጥ ተሾመው ከመጡ በኋላ በዘመናቸው ቀዳማዊ ኃይለ ሥላሴን ያህል ገናና ንጉሠ ነገሥት ስለ ቀቡ በታሪክ የመታወስ ዕድል ገጥሟቸዋል።

ብፁዕ አቡነ ጴጥሮስ ከሊቀ ጳጳሱ ተከታታይ ሆነው ይገኛሉ። እርሳቸውም የወራሪውን ጠላት የግፍ አገዛዝ በመቃወምና ስለ እውነተኛዪቱ የተዋሕዶ ኦርቶዶክስ ሃይማኖት መንፈሳዊ ቅንኣት ይዟቸው ለጨካኙ ፋሺስት አልገዛም በማለት የኢትዮጵያም ሕዝብ ሁሉ እንዳይገዛለት ሰውንም መሬቷንም በብፁዓዊው ሥልጣናቸው ስላወገዙ፤ በግፈኛው ጠላት ጭፍራ በመትረየስ ተደብድበው ሕይወታቸውን የሠው መንፈሳዊ አርበኛ ናቸው።

እውነተኛው የክርስቶስ ሐዋርያና የኢትዮጵያው ሰማዕት ብፁዕ አቡነ ጴጥሮስ በግርማዊ ጃንሆይ ከፍ ያለ አሳብና የዲፕሎማቲክ ተጋድሎ ኢትዮጵያ የራሷን ጳጳሳት ለማግኘት በቻለች ጊዜ በሺ፱፻፳፩ ዓ.ም ይህን ከፍተኛ መንፈሳዊ ማዕርግ ለመቀበል የመጀመሪያ ምርጫ እንዳገኙ ሁሉ እንዲሁም ስለ ሃይማኖት ፍቅር፤ ስለ ንጉሠ ነገሥት ክብር ራሳቸውን ለመሥዋዕት በማቅረብ ተቀዳሚ ሰማዕት ስለሆኑ በኢትዮጵያ ታሪክ ውስጥ የክብር አክሊል የተቀዳጀ ስም አላቸው። ለምድራዊ መታሰቢያቸውም «የአቡነ ጴጥሮስ መንገድ» እየተባለ በስማቸው የሚጠራው ታላቁ መንገድና የአርበኞች መንገድ ተብሎ የተሰየመው ሰፊ ጐዳና እንደ መስቀል ሆነው ከሚተላለፉትበት አደባባይ መካከል የብፁዕነታቸውን ጽኑ ተጋድሎና መንፈሳዊ አርበኝነት ሲያስታውስ ይኖር ዘንድ የቆመው የራሳቸው ሐውልት ለኢትዮጵያ ቤተ ክርስቲያን መንፈሳዊ ኵራት የሚሰጥና የመንፈሳውያን ጀግኖች እናት መሆኗንም ለትውልድ የሚያስተምር ነዋሪ ምስክር ነው።

«ሃይማኖት መሠረት» (ኰኵሐ ሃይማኖት) በመባል ሁለተኛው ዕድል ያረፈባቸው ዳግማዊ ሐዋርያ የአቡነ ጴጥሮስ ሕይወታዊ ታሪክ ሐውልታቸው በቆመበት (አራት ገጽ) የክብር ድንጋይ ዐምድ ላይ በቅርጽ ተጽፎ በወርቅ ቀለም ይነበባል። ስለዚህም የርሳቸውን ታሪክ በዚሁ አቁመን ወደ ሥዕሉ እንመለስ።

ክቡር ራስ እምሩ ኃይለ ሥላሴ ከብፁዕ አቡነ ጴጥሮስ ቀጥለው ይታያሉ። በዚያ ጊዜ የወሎ ጠቅላይ ገዢ ነበሩ። ዛሬም በተባበሩት የአሜሪካ መንግሥታት ፕሬዚደንት ዘንድ የንጉሠ ነገሥቱ የክብር መልክተኛ (አምባሳደር) ናቸው።

ክብር ራስ ደስታ ዳምጠው ከክቡር ራስ እምሩ ጐን ቆመዋል። የልዕልት ተናኘ ወርቅ ባለቤት ሆነው ይህ ታሪክ በተፈጸመበት ዘመን የሲዳሞ ጠቅላይ ገዢ ነበሩ፤ በታላቁ የኢጣልያና የኢትዮጵያ ጦርነት ጊዜ በውጋዴን በኩል ዋና የጦር አዝማች ሆነው አንዱን ክፍል ሠራዊት እየመሩ ጦርነቱን ከፈጸሙ በኋላ ተመልሰው በአርበኝነት ሲከላከሉ በጠላት እጅ ወድቀው በጭካኔ ስለ ተገደሉ ለሀገራቸው ተሠውተዋል። ለዚሁም መታሰቢያ በስማቸው የሚጠራ ትልቅ ሆስፒታል አርበኞች መንገድ ዳር ቆሞላቸዋል። ይህን ሥዕል ያዘጋጁት አቶ መዝሙር ዘዳዊት ናቸው።

ለግርማዊነታቸው ሥርዐተ ንግሥት መታሰቢያ የተዘጋጀውን ሥዕል ታሪክ እነሆ ፈጸምን። በአርእስቱ እንዳመለከትሁት የሃይማኖታችንን ጥንታዊነት የሚያስረዳው ሥዕል ደግሞ በዚሁ ጉባኤ ውስጥ ስለሚገኝ ወደ ሌላው ክፍል ከማለፋችን በፊት የዚህኑ ታሪክ እንመርምር።

የኢትዮጵያ ክርስትና ጥንታዊነት።

የዚህ ታሪክ መሠረቱ በሐዲስ ኪዳን መጽሐፍ ግብረ ሐዋርያት ምዕራፍ ፰ ቍጥር ፳፮ ፴፱ ተጽፎ የሚገኝ መሆኑን ቀደም ብዬ አመልክቻለሁ። የታሪኩም ፍሬ ነገር በመጽሐፉ ላይ እንደሚገኘው በትክክል ተገልብጦ ከዚህ በታች ተጽፏል።

«የእግዚአብሔርም መልአክ ፊልጶስን በደቡብ በኩል ከኢየሩሳሌም ወደ ጋዛ በምታወርደው መንገድ ምድረ በዳ በሆነች ተነሣና ሂድ አለው።

«ተነሥቶም ሄደ። እነሆም የሕንደኬ የኢትዮጵያ ንግሥት ጃንደረባ ከሹማምንቶቿ የበለጠ በገንዘብዋም ሁሉ የሠለጠነ አንድ የኢትዮጵያ ሰው ነበረ። ይህም ሊሰግድ ወደ ኢየሩሳሌም መጣ።

«ሲመለስም በሠረገላ ተቀምጦ የነቢዩ የኢሳይያስን መጽሐፍ ያነብ ነበር።»

«መንፈስ ቅዱስም ፊልጶስን ሂደህ ወደዚህ ሠረገላ ቅረብና ተገናኘው አለው።

«ፊልጶስም በደረሰ ጊዜ የነቢዩን የኢሳይያስን መጽሐፍ ሲያነብ ሰንቶ የምታነበውን መጽሐፍ ታውቀዋለህን አለው።

«እርሱም የሚያስተምረኝ ሳይኖር እንዴት ይቻለኛል አለው። ወደ ሠረገላውም ወጥቶ ከርሱ ጋራ ይቀመጥ ዘንድ ለመነው።

ያነበው የነበረ የመጽሐፉ ስፍራ ግን ይህ ነበር። እንደ በግ ወደ መታረድ ተነዳ። የበግ ጥቦትም በሸላቹ ፊት ዝም እንዲል እንዲሁ አፉን አልከፈተም። (ኢሳ ፶፫ ፯።) በውርደቱ ፍርድ ተወገደ ሕይወቱ ከምድር ተቄርጣለችና። ትውልዱንስ ማን ይነግርለታል።

ጃንደረባውም ለፊልጶስ መልሶ ነቢዩ ይህንን ስለማን ይናገራል? ስለ ራሱ ነውን ወይስ ስለ ሌላ ትነግረኝ ዘንድ እለምንሃለሁ አለው።

«ፊልጶስም አፉን ከፈተ። ከዚያም መጽሐፍ ጀምሮ ስለ ኢየሱስ ያስተምረው ነበር።

እነርሳቸውም በመንገድ ሲሄዱ ወደ ውሃ ደረሱ። ጃንደረባውም እነሆ ውሃ እንዳልጠመቅ የሚከለክለኝ ማነው አለ።

«ፊልጶስም በፍጹም ልብህ ብታምን ይገባሃል አለው። መልሶም ኢየሱስ ክርስቶስ የእግዚአብሔር ልጅ እንደ ሆነ እኔ አምናለሁ አለ።

«ሠረገላውም ይቆም ዘንድ አዘዘ። ፊልጶስና ጃንደረባውም ወደ ውሃ ወረዱ። አጠመቀውም።

«ከውሃ ከወጡ በኋላ የእግዚአብሔር መንፈስ ፊልጶስን ነጥቆ ወሰደው። ጃንደረባውም ሁለተኛ አላየውም። ነገር ግን ደስ ብሎት መንገዱን ሄደ።» (ግብረ ሐዋ. ፰ ፳፮ - ፴፱።)

ከሥዕሉ ግርጌ በመጀመሪያዎቹ መሥመሮች ላይ ያለው ቃል ብቻ ባጭሩ ተጠቅሶ ተጽፏል። ይህ በቅዱስ ወንጌል ላይ የተመለከትነው መሠረታዊ ታሪክ የተፈጸመው ከጌታችን ከኢየሱስ ክርስቶስ ልደት በኋላ በ፴፬ ዓ.ም ወይም መድኅኒታችን ስለ ዓለም ኅጢአት ሞቶ በተነሣ በዓመቱ መሆኑ ነው።

እንግዲህ ኢትዮጵያ ክርስትናን የተቀበለችው በዚህ አሁን በተጠቀሰው ዘመን ውስጥ ለመሆኑ ይህ ቅዱስ ቃል የማይናወጽ ምስክራችን ሲሆን የክርስቲያን፣ ሃይማኖት ወደ ኢትዮጵያ የገባው ከልደተ ክርስቶስ በኋላ ፪፻፺፰ ዓመት ዘግይቶ፤ አንድነት በገዙት ወንድማማች ነገሥታት በአብርሃና በአጽብሓ ዘመን ነው፣ እየተባለ ሲነገር ይኖራል።

ነገር ግን እንሆ ቅዱስ መጽሐፍ እንደሚገልጥልን፤ ኢትዮጵያ ክርስትናን አምና የተቀበለችው ምስጢረ ጥምቀት ለዓለም በተገለጠ ባራተኛው ዓመት ነው። ከዚያ ጀምሮ የክርስቶስ እምነት በቤተ መንግሥቱ ታውቆ የቄየ መሆኑን ታሪካችን ይመሰክራል።

ከዚህ ሌላ ደግሞ ጌታችን ኢየሱስ ክርስቶስ ካረገ በኋላ ሐዋርያት ሀገረ ስብከት በተከፋፈሉ ጊዜ ከደቀ መዛሙርቱ ጥቂቶቹ ወደ ኢትዮጵያ መጥተው በአኩስምና በአካባቢው በሚገኙት አውራጃዎች እየሰበኩ ሲያጠምቁ ዕድሜያቸውን እንደ ፈሰሙ የሚተርክ የሞርዬ መጽሐፍ አለ። ኋላም በነዚህ ሁለት ወንድማማች ነገሥታት ዘመን «ሰላማ ከሣቴ ብርሃን» የተባለው የጽርዕ ሰው አባ ፍሬምናጦስ መጥቶ የክርስትናን እምነትና ሥርዐት እያስረዳ አስፋፍቶ ሰበከ። እርሱም ያገሪቱን ቋንቋ ደኅና፥ አድርጎ የሚያውቅ ብልህ መምህር ስለ ነበረ፥ በስብከቱ የክርስቶስን ብርሃን ገለጠላት። በዚሁም ታላቅ ከበሬታና ማዕርግ አግኝቶ የመጀመሪያ ጳጳስ ከመሆን በላይ ከፍ ብሎ የተጠቀሰው የሞጋሳ ስም እንደ ሽልማት ሆኖ ስለ ተሰጠው ይኸው እስከ ዛሬ ሲጠራበት ይኖራል። ይህንም ሁሉ ጥንታዊ ነገር ያስታወሰን በሕግ መወሰኛ የክፍል ጉባኤ ውስጥ የሚገኘው የሁለተኛው ሥዕል ታሪክ ነው።

ሥዕሉ የሚገኘው ከዘውዱ በዓል መታሰቢያ ትይዩ በምዕራብ ወገን ካለው የግድግዳ ወለል ላይ ነው። ባለ ብረት መኰራኵር ሆኖ ሦስት ክፍል መቀመጫ ካለው ሠረገላ ላይ ኢትዮጵዊው ጃንደረባና ሐዋርያው ፊልጶስ ደግሞ የጃንደረባው አገልጋዮች በየክፍሉ ተቀምጠዋል።

ከክፍሎቹ በመካከለኛው የክብር ቦታ ላይ ያሉት ሁለቱ ባለ ታሪኮች ናቸው። በነርሱም ፊት ሠረገላውን እየተረዳዱ የሚነዱት ሁለቱ አገልጋዮች የሚቀመጡበት ሆኖ በስተኋላ ደግሞ ለተከበረው የንግሥት እንደራሴ ጥላ ያዝ የሆነ አንድ አሽከር የተፈናጠጠባት ትንሽ ወንበር ተቀጥላ ተሠርታለች። ሠረገላውንም የሚስቡት ሁለት ፈረሶች ናቸው።

በታሪክ አቅራቢነት የተዋወቅናቸው እነዚህ ጥንታውያን ሰዎች የሚጓዙበት አገር በሥዕሉ ላይ እንደሚታየው በጣም ሩቅ ከሆኑ ተራራዎች ወዲህ የሚገኝ፥ በረሃነት ያለው ሜዳ ነው። ይህንኑ አቋርጠው ለማለፍ ጥርጊያውን እየተከተሉ በሠረገላ ሲሄዱ ወደፊታቸው ከምትታይ አንዲት ወንዝ ዳር ስለ ደረሱ ከሠረገላ ነጂዎቹ አንዱ (ወይም ጋሻ ጃግሬ ይሆናል) እመሬት ወርዶ ፈረሶቹን ለማቆም ሲታገል ይታያል። ይኸውም ሰው በጥንቶቹ የኢትዮጵያ ጦረኞች ልማድ ጋሻና ጦር ይዞ፤ ጐፈሬውንም የገዳይ ምልክት በሚሆን ገርዳሳ ሸብ አድርጎታል። ይህ ሁሉ ሁኔታ የቀድሞዎቹን ኢትዮጵያውያን አርበኝነትና ወታደራዊ ንቃት፤ ለዛሬ ልጆች ያሳያል።

የዚህ ታሪክ ባለቤቶች የሆኑት፥ ሐዋርያው መምህርና አዲሱ ምእመን (የንግሥቲቱ ተጠሪ) ጐን ለጐን እንደ ተቀመጡ ስለ መጽሐፉ ይነጋገራሉ። ጃንደረባው በመልኩ ቀለምና በፊት አወራረዱ፤ በአለባበሱም የኢትዮጵያ ሰው መሆኑ ይታወቃል። የቤተ መንግሥት ሰውና ሀብታም መሆኑንም ማዕርገኛው ልብሱና በጆሮው ላይ የሚታየው የወርቅ ሎቲ፤ እንዲሁም የቀሚሱን እጅጌ ያፈነበት የወርቅ ጌጥና በክንዱ ላይ ያደረገው የወርቅ አምባር፤ ሌላውም አኳኋኑ ሁሉ ይመሰክራል። አሽከሮቹም እንዲሁ በሎቲና በእጅ አምባር ተሸልመዋል። ሐዋርያው ባጠገቡ ተቀምጦ፥ ጃንደረባው ሲያነበው የነበረውን የመጽሐፉን ትርጕም እያስረዳ አምስቱን ዐዕማደ ምስጢር ሲገልጥለት፤ በግራ እጁ ከጃንደረባው ጉልበት ላይ የተዘረጋውን የመጽሐፉን ንባብ እያመለከተ ቀኝ እጁን ወደ ሰማይ ዘርግቷል። ሐዋርያነቱንም የሚያስረዳን በራሱ ዙርያ የሚታየን የብርሃን ክበብ ነው። ይኸውም በበዓለ ጰራቅሊጦስ ከወንድሞቹ ጋራ መንፈስ ቅዱስ በወረደላቸው ጊዜ ቅዱስ ፊሊጶስም በድርሻው ወርዶ ያረፈበት የእሳት ላንቃ አምሳል (ጸጋ መለኮት) ነው።

ይህ ሥዕል ከአቶ አበበ ወልደ ጊዮርጊስ (በግርማዊነታቸው ችሮታ ፈረንሳይ አገር ሄደው ሥዕልና የሐውልት ቅርፅ ሥራ (ኪነ ጥበብ) የተማሩ ተነድፎ ቀለሙን አቶ በላቸው በኵረ ጽዮንና አቶ ሣህለ ድንግል አከናወኑት።

እነሆ በሕግ መወሰኛ የጉባኤ አዳራሽ ውስጥ የሚገኙትን የሥዕል ታሪኮች ተመለከትን። መላው ቁም ነገር የሆነ ታሪካቸውንም ከሙሉ በክፍሉ አነበብን። እንግዲህም ወደ ሕግ መምሪያ ጉባኤ አልፈን ያራተኛውን ክፍል ድንቅ ታሪክ እንይ።

ክፍል ፬።

በሕግ መምሪያ የጉባኤ አዳራሽ።

በዚህ ክፍል የምናገኛቸውን ሥዕሎች ከተመለከትን በኋላ የ «ሐውልትና መታሰቢያዎች» ታሪክ ምርመራችንን መፈጸማችን ነው።

የሕግ መምሪያ ምክር ቤት ለፓርልማዎች አቋቋም በኵር በሆነው መንግስት (በእንግሊዝኛ) ቋንቋ «ሐውስ ኦቭ ኰመንስ» ይባለል። ሥራና መብቱንም በተከታዩ ምዕራፍ እናገኛለን።

ይህ ክፍል በፓርልማ ውስጥ የሚገኝበት አግጣጫ ዋናውን በር ሲገቡ ወደ ግራ የሚያወጡትን ደረጃዎች አልፎ፤ አሁንም ወደ ግራ በር ሲዘልቁ የሚገኘው ትልቅ አዳራሽ ነው። የቤቱ ዐቅድና የስፋቱ መጠን በወርድም ሆነ በቁመት ከሕግ መወሰኛው ክፍል ምንም ልዩነት የለውም። እነዚህ ሁለቱ የክፍል ጉባኤዎች የንጉሠ ነገሥቱን የክብር መቀበያ አዳራሽና የውስጠኛውን የዙፋን ሰገነት በመኻል አድርገው፥ በምሥራቅና በምዕራብ በኩል የተሠሩ፤ አንድ ዐይነት ዐቅድ ያላቸው ሰፋፊ ክፍሎች ናቸው። የውስጥ መተላለፊያ የሆነው አማካይ መገናኛ በተከፈተ ጊዜ የሁለቱም ክፍል መዝጊያዎች ማዶ ለማዶ ይተያያሉ።

በሕግ መምሪያ ጉባኤ፥ ውስጥ ለዐይን የሚያስደስቱና የተመልካችን ሕሊና በተመስጦ የሚማርኩ የሥዕል ሰሌዳዎች አሉ። እነዚህም ሥዕሎች ውበትን ከታሪክ ጌጥ ጋራ አዋሕደው የያዙ ስለ ሆኑ፤ ዜናቸውን ከመስማት ይልቅ ቀርቦ ማየቱ ያጓጓል።

በእውነት ሊደነቁና በሥራቸው ሊመሰገኑ በሚገባቸው ኢትዮጵያውያን ጥበበኞች ዕውቀት ተነድፈው በረቀቀ ብልሃት የተዘጋጁት እነዚህ ሁለት ሥዕሎች በጥንታዊነቷ ለምትኰራው አገራችን ለኢትዮጵያ የታሪኳ ሕንጻ፣ መሠረትና ድምድማት ናቸው።

የሰሌዳዎቹ አቀማመጥ ልክ በሕግ መወሰኛ የጉባኤ አዳራሽ ውስጥ እንደተመለከትነው በምሥራቅና በምዕራብ በኩል ካሉት የግድግዳ ወለሎች ላይ ትይዩ ሆነው የተሠሩ ናቸው። ከሥዕሎቹም አንዱ ዋናውን በር ሲገቡ ፊት ለፊት ወደ ምዕራብ የሚገኘው በጥበብ ፈላጊነቷና በገናናው ክብሯ የኢትዮጵያን በትረ መንግሥት በታሪክ ያለመለመችው በቅዱስ መጽሐፍ «ንግሥተ ሳባ» «ወይም ንግሥተ አዜብ» እየተባለች በክብር የምትጠራው የታላቂቱ ኢትዮጵያዊት ንግሥት የማክዳ መታሰቢያ ነው። የዚህንም ታሪክ ቅጂ ከብሉይ ኪዳንና የሥዕሉን አኳኋን ወደ ፊት በዝርዝር እንመለከተዋለንና አሁን፥ በምሥራቅ ወገን ካለው፥ ገጽ ላይ በሕግ መምሪያ ፕሬዚዳን ወንበር ራስጌ የሚገኘውን አዲስ ታሪክ እንመልከት። ይኸውም በግርማዊ ቀዳማዊ ኃይለ ሥላሴ ልዩ አሳብና ከፍ ያለፍ እቃድ በሐምሌ ፱ ቀን ሺ፱፻፳፫ ዓ.ም የቆመው የኢትዮጵያ ሕገ መንግሥት መታሰቢያ ነው።

በዚህ ሥዕል መታሰቢያነት ታሪኩን በመገረም የምናስታውሰው፥ ይህን የኢትዮጵያ ሕገ መንግሥት አቋቋም በእውነትም ከዚያ በፊት በየትኛውም ዓለም ተደርጎ የማያውቅ፤ በዘመናችን የተፈጸመ አዲስ ነገር ስለ ሆነ ተወዳዳሪ የሌለው የታሪክ ዐምድ ነው።

በዚህ ቀን የኢትዮጵያ ሕዝብ የመንግሥቱን ሥራ ተባብሮ ለመሥራት ከንጉሠ ነገሥቱ ከፍ ያለ መብት ተቀበለ። በዚህ ቀን የሥልጣኔ ፀሓይ የብርሃን እግሮቿን ለኢትዮጵያ ሕዝብ ዘረጋች። ይህም ተኣምራታዊ ችሮታና በጎ አድራጎት በተመልካች ሕሊና ይቀረፅ ዘንድ ሕገ መንግሥቱ በተፈረመ ጊዜ ጃንሆይ በመሳፍንቱና በመኳንንቱ በጳጳሳቱና በሊቃውንቱ መካከል የተናገሩትን ቃል ኪዳን መመልከት እጅግ ይጠቅማል። ቃሉም ከዚህ ቀጥሎ ያለው ነው።

«እኛ ኢትዮጵያን ለመጠበቅ ከእግዚአብሔር ልተቀበልነው አደራና ለዚህ ለታላቁ ክብር ላበቃን አምላክ በአንደበት ብቻ ማመስገን ለዕለት በሚሆንና በሚጠፋ በቀላል አደራረግ መደለል አይበቃንም በማለት ለዘለቄታ ቀዋሚ፤ ለትውልድ ተሸጋጋሪ፤ ለሰው ሁሉ የሚደርስ ጠቀሜታ የሚሆን ሕግ አቁመን ብንደክምበት፤ ምንም ለአማልክ ወረታ ሆኖ ለመመለስ የሚበቃ ባይሆን፤ እኛ ጀምረን መጨረሱን ለእግዚአብሔር እንድንሰጠው ያሰብነውን ልንገልጽላችሁ ወደን በአሁኑ ሰዓት በዚህ በታላቁ ጉባኤ የሰበሰብናችሁ ስለዚህ ነው።

«ሕግ ለሰው ሁሉ የበለጠ የሚጠቅም መሆኑን ማንም አይስተውም። መከበርም መጠቀምም የሚገኙት ከሕግ መተካከል የተነሣ ነው። መዋረድም መጐዳትም የሚመጡት ከሕግ መጓደል የተነሣ ነው። ግፍና በደልም የሚበዙት ሕግ ባለመቆሙ ነው። እግዚአብሔር ከፍጡር ሁሉ በላይ ሆኖ ማዘዝ የማይቸግረው ሲሆን ሕግም መሥራቱ ሕግ ለዓለም ሁሉ የበላይ ገዢ እንዲሆን ነው። ከሰውም ትክክለኛ ለመባል የሚገባው አሳቡ በማንኛውም ረገድ ቢሆን የተቃና የሆነና ዋናውን አሳብ አዝልቆ፣ ሲሆን ሰውን ሁሉ በሙሉ ሳይሆንም የሚበዛውን ለመጥቀም ባለው ዕውቀት የተጣጣረና የቻለ ሲሆን ነው።

«አሳባችን ምንም ባንዳንድ ምክንያት ሳይፈጸም ቢቄይ ከብዙ ዘመን በፊት የጀመርነው ድካማችን ሁሉ ለመንግሥቱ ሕግ እንዲቆምለት ነበርና ስለዚህ ለኢትዮጵያም ለተወደደው ሕዝባችን የምናስብለት በጽኑም የምንከተለው አሳባችን አሁን የምንገልጽላችሁ ነው።

«መጀመርያ።

ሕግን ለኢትዮጵያ ሕዝብ ለሁሉም ለመስጠት።

«ሁለተኛ።

«ይህንኑ ሕግ አጠንክሮ መከተልና መጠበቅ ነው። በዚህም ለኢትዮጵያ ሕዝብ በምንሰጠው ሕግ ውስጥ የሚዘረዘሩት ዋና ዋናዎቹ አሳቦች የሚከተሉት ናቸው።

«፩ኛ።

«ኢትዮጵያ ወገን ያልተለያየባት አንድ ቤተሰብ ሆና፤ ሕዝቡ ባንድ ሕግ ተወስኖ፤ ባንድ ንጉሠ ነገሥት ተገዝቶ በመተባበር እንዲኖር፤ ለሰውም የግል ጥቅሙ ሳይቀርበት የመተባበር ኅይል እንዲያመዝንና የበለጠ እንዲሆን፤ ይኸውም ለያንዳንዱ ለየራሱ የሚሆነው መጠቀም ሳይቀርበት የተለያየ ግለኛነት ፈላጊ እንዳይሆን ለማድረግ ነው።

«፪ኛ።

«የሕግ ጠቃሚነቱ፤ ወይም ቀጭነቱ ለማንም ቢሆን የማያደላ፤ ትክክል እንዲሆን ለማድረግ ነው።

«፫ኛ።

«ባለፉት ዘመናት የኢትዮጵያ ሕዝብ ከሌሎቹ አገር ሕዝቦች ተለይቶ በመኖሩ ታላቁ የዛሬው ሥልጣኔ የሚሰጠውን ጥቅም ለማግኘት ሳይችል በመቂየቱና የወትሮውን ሥልጣኔ በመከተል ምክንያት የኢትዮጵያ ነገሥታት ለሕዝቡ እንደ መልካም አባት ሆነው የማስተዳደር ሥራቸውን እየሠሩ ይኖሩ ነበር። አሁን ግን ሕዝባችን በማናቸውም ረገድ ወደ ሥልጣኔ ደረጃ እጅግ እየገፋ ስለ ሄደ የኢትዮጵያ ሕዝብ ቀድሞ ነገሥታቱ ብቻቸውን ይደክሙበት የነበረውን ከባድ የሆነ የመንግሥት ሥራ ለማከናወን ከድካማቸው እንዲካፈል ለማድረግ ስለቻለ ሕገ መንግሥት ለማቆም ጊዜው ፈቀደልን።

«የኢትዮጵያ ሰው ባሁኑ ዘመን የመንግሥቱን ሥራ ሁሉ ተባብሮ እንዲሠራ የሚያስፈልግ ነው። ስለዚህ በዚሁ አሳብ የሚገባቸው ሰዎች ሁሉ ለሥራው ተካፋይ ለመሆን እንዲችሉ ሁለት የምክር ቤት አቁመናል። በነዚሁም የምክር ቤቶች የሚመክሩ አማካሪዎች በንጉሠ ነገሥቱ ፈቃድ ከያውራጃው እየተመረጡ ይመጣሉ። ምክሩም የሚቄረጠው በቃል ብዛት እየሆነ ንጉሠ ነገሥቱ ወዶ ሲቀበለው የጸና ይሆናል።

«፬ኛ።

«በምክር ቤት የተመከረውንና ንጉሠ ነገሥቱ ወዶ የተቀበለውን ሚኒስትሮች በሙሉ ኢትዮጵያ እያከናወኑ፤ አላፊም እየሆኑ የመንግሥቱንና የሕዝቡን ጕዳይ እንዲያስፈጽሙ ተደርጓል።

«፭ኛ።

«ሁከት እንዳይነሣና ለኢትዮጵያም ጉዳት እንዳያመጣ የኢትዮጵያ ንጉሠ ነገሥት መቼውንም ቢሆን በዚህ ሕገ መንግሥት ከተጻፈለት ትውልድ እንዳይወጣ በሕግ ተወስኖዋል።

«፮ኛ።

«ሕግ ማስፈለጉ ማናቸውም የትዳር አኳኋን ተሻሽሎ የተደላደለና በታመነ መሠረት እንዲሆን ነውና ሁሉንም አሻሽሎ የሚያደላድል ዕውቀት ነው። የኢትዮጵያ አስተዳደር በማናቸውም ረገድ ወደ ዕውቀት የተመራ እንዲሆን ዕውቀትን ሁሉ በያይነቱ እያማረጡ መቀበል መቼውንም የምንፈልገው እንዲሆን ለማድረግ ነው።

«፮ኛ።

«ይኸውም ያቆምነው ሕገ መንግሥት ልብ ወለድ ሳይሆንና ካገር ልማድ ሳይፋለስ ከሠለጠኑት መንግሥታት ሕዝቦች ትምህርት ጋራ የተያያዘና የተቀራረበ ስለ ሆነ ከመሳፍንቶቻችና ከመኳንንቶቻችን፤ ዕውቀት ካላቸው ከኢትዮጵያ ተወላጆችም አሳቡን እየረዱን ተስማምተንበታል።

«ሰው ይጀምራል እንጂ የመጨረስ ኅይል ያለው እግዚአብሔር ብቻ ነው። ይህንም ያቆምነውን ሕገ መንግሥት ለመፈጸም እንዲያበቃን እምነታችንን በእግዚአብሔር ላይ እንጥለዋለን። እናንተም ክቡራን የውጭ አገር ሚኒስትሮችና ቆንስሎች፥ ሕገ መንግሥታችንን ያቆምንበትንና የፈረምንበትን ይህን ዕድለኛውን ቀን ከእኛ ጋራ ለማክበርና ለመካፈል ስለ መጣችሁ እናመሰግናችኋለን።

«ሕጉ የቆመበትን የዐዋጅ ቃል።

«እኛ ቀዳማዊ ኃይለ ሥላሴ፥

«ንጉሠ ነገሥት ዘኢትዮጵያ፤

«በእግዚአብሔር ቸርነት፤ በሕዝብ ኅብረት ለኢትዮጵያ ንጉሠ ነገሥትነት ተመርጠን ዘውዱንና ዙፋኑን በሕግ አግባብ ተቀብለን ስንቀባ ለዚህ ታማኝ ለመሆን ለመረጠን ፈጣሪያችን የምንመልሰው ወረታ የተቀበልነውን አደራ እኛም ሠርተን ጠብቀን ተከታያችንም በሕግ እንዲቀበለንና በደንብ እንዲሠራ ለሀገራችንም መልካም አስተዳደር በሕግ የሚጠብቅበትን ደንብ ከማቆም በቀር ሌላ የምንመልሰው ወረታ ስለሌለን ለኢትዮጵያ ልማት፤ ለመንግሥታችን ጽናት፤ ለምንወደውም ሕዝባችን ጥቅምና ሀብት ሆኖ ደስ እንዲያሰኝ ተስፋ ስላደረግን አሳባችንን ገልጠንና አስረድተን የመንግሥት ሕግ እንዲቆም ቄረጥን።

«የመንግሥት ሕግ አቋቋም የሚያስረዳው የኢትዮጵያ መንግሥት ወደ ፊት የሚጸናበት መሠረቱ መሠረቱም የሚቆምበት ሕጉ፤ ሕጉም የሚፈጸምበት ኅይሉ እንደ ምን እንደሚወሰን ታውቆ የመንግሥታችን ሕግ አቋቋም ለዘለዓለም ቀዋሚና ጽኑ ሆኖ እንዲኖር የታመነ መጠበቂያ የሚያስፈልግ መሆኑን ማስታወቂያ ነው።

«ስለዚህም ሁሉ ነገር በኢትዮጵያ ንጉሠ ነገሥት ዙፋን ከተቀመጥን ጀምሮ ከእግዚአብሔር እጅ ታላቅ የሆነ አደራ ስለ ተቀበልን መንግሥታችን የሚጸናበትን፤ የሕዝባችን ኑሮ የሚሻሻልበትንና ሕዝባችን ወደ ታላቅ የሥልጣኔና የደስታ መንገድ ተመርቶ ነጻ የሆኑና የሠለጠኑ ሕዝቦች ያገኙትን መልካም ነገር ሁሉ የሚያገኝበትን ማወጅና ማሠራት የሚገባ መሆኑን አስተውለን፤ ይህንንም ለማድረግ የሚያስፈልገው ፍሬ ነገር ወደ ፊት ያለውን የመንግሥት ሕግ አቋቋም አጣርተን የመንግሥቱ ሥራ ሁሉ እንዲከናወን፤ የሕዝቡም የደስታ ኑሮ እንዲረጋገጥ፤ ለልጅ ልጅም የሚያልፍ ክብር እንዲገኝበት፤ መንግሥቱም በሰላምና በጸጥታ እንዲኖር ማድረግ መሆኑን አስተውለን፤ ይህም እጅግ ከፍ ያለው አሳባችን መንግሥታችንንና ሕዝባችንን ከታላቁ ታሪክ ከፍተኛ ማዕርግ ለማድረስ ስለ ሆነ፤ በንጉሠ ነገሥቱ ዙፋን ተቀምጠን በነገሥንበት በሁለተኛው ዓመት ማንም ሳይጠይቀን በፈቃዳን ይህን የመንግሥት ሕግ በዐዋጅ አቁመናል።

በመቅድሙ እንዳስረዳሁት የፓርልማውን ዋና በር ስንገባ ፊት ለፊት በሚታየው ዐውደ መርሕብ ላይ በወርቅ ቀለም ተጽፎ የምናገኘው የንጉሠ ነገሥታችን ቃል ኪዳን እነሆ ይህ ነው። በዋናው ጉባኤ ውስጥ (ስም የተጻፈባቸው) መቀመጫ ወንበሮች ያሉዋቸው መማክርትና ባለሥልጣኖች በቀኝና በግራ ከሚገቡባቸው ሁለት የመስተዋት መዝጊያዎች መኻል ዙሪያውን አራት ማዕዘን በሆነ ቅርፅ እየተጌጠ አምሮ በታነጸው የአምቦ ድንጋይና እርሱም ደማቅ ሰማያዊ ቀለም ተቀብቶ ጠፈር ከሚመስለው ገጽ ላይ እንደ ከዋክብት ሲያንፀንባርቁ የሚታዩት የወርቅ ፊደላት የጐብኚዎችን ዐይን ያባብላሉ። ለዚህም ምሳሌ ለሌለው ችሮታ፤ ታሪክ ምን ያኽል ክብር እንደሚሰጠውና የሕዝቡም ጥቅም የቱን ያኽል እንደ ሆነ ለማስተዋል ከእኔ አስተያየት ይልቅ የታላላቆችን ታሪክ ቀሣሚዎች ስሜት መመርመር ይጠቅማል በማለት፤ በዚያ ዘመን የገንዘብ ሚኒስትር የነበሩት ክቡር በጅሮንድ ተክለ ሐዋርያት ለኢትዮጵያ መሳፍንትና መኳንንት ለሕዝቡም ሁሉ የሕገ መንግሥትን አኳኋን እያስረዱ በሰፊው ከተናገሩት ውስጥ ተንሽ ጥቅስ አቅርቤያለሁ።

«……በዚህ ጃንሆይ ለኢትዮጵያ በድንገት ማንም ሳያስበው በፈቃድዎና በችሮታዎ ብቻ አስተዋይነትዎና ተመራማሪነትዎ ቅን ልቡናዎና ግልጥ አእምሮዎ በመሩዎ ባደረጉላት ውለታ በዓለም ላይ ምሳሌ የማይገኝለት በመሆኑ የዓለም ተመራማሪዎች ሁሉ አሁንም ያሉት፤ ወደፊትም የሚነሡት በጣም መደነቃቸው የማይቀር ነው። ለታሪክዎም ከደጎቹ ከብልሆቹ ነገሥታቶች በላይ አድርጎ የሚያስፈርድልዎ ነው።

«ኢትዮጵያ በመንግሥትነት ከታወቀች ከሦስት ሺ ዘመን ይበልጣል። ከዚያ ጀምሮ እስከ ዛሬ ድረስ እጆቿን ወደ ሰማይ ዘርግታ አንዳች ታላቅ ችሮታ በትዕግሥት ስትጠብቅ ቄይታ ነበርና ገና ዛሬ የእግዚአብሔር ቡራኬ በግርማዊነትዎ እጅ ለመታደል ደረሳት።

«ይህም አሁን ላለነው ሰዎች ብቻ ሳይታሰብ ለመጪውም ትውልድ ለነጻነቱ መጠበቂያ ታስቦ የተደረገ መሆኑን ዐውቀነዋልና ምስጋናችን እውነተኛ ነው…… (የበጅሮንድ ተ. ሐ. ዲስኩር ገጽ)

እኔም በዚህ ላይ ምንም ቃል ልጨምር አልችልምና ወደ ሥዕሉ ታሪክ ተመልሼ እገባለሁ።

የኢትዮጵያ ታላላቅና ብዙ የውጭ አገር መንግሥታት እንደራሴዎች በተሰበሰቡበት በዓሉ የተከበረው የሕገ መንግሥት መታሰቢያ ሥዕል አኳኋኑ ከዚህ ቀጥሎ ተጽፏል።

ግርማዊ ጃንሆይ ቀዳማዊ ኃይለ ሥላሴ በዘውዱ በዓል ሥዕል ላይ የሚታየውን የመሰለ የቀይ ሐር ልብሰ መንግሥት እንደተጐናጸፉ ዙፋናዊ ቃላቸውን በአርምሞና በታላቅ ጸጥታ ከሚያደምጡት መሳፍንትና ጳጳሳት መኳንንትና ሚኒስትሮች መካከል ከፍ ብሎ በተዘረጋው መንበረ ዳዊት ላይ በግርማ ቆመዋል። ጥቂት ቀደም ብለን የተመለከትነውን ቃል ኪዳንና የሕጉን ጽሑፍ በግራ እጃቸው ይዘው ቀኝ እጃቸውንም በቸርነትና በርኅራኄ ዘርግተዋል። ለዕድሜያቸው የሚሳሳው ሕዝባቸው በሰላማዊ ኑሮና በሥልጣኔ እያደገ እንዲሄድ አዝልቀው እንደሚያስቡም በብሩህ ገጻቸው ላይ ይነበባል። ከዚህ ቀጥለን በንጉሠ ነገሥቱ ፊት የቆየውን ታላላቆች እናነሣለን።

ከግርማዊነታቸው ቀኝ።

ልዑል ራስ ኃይሉ ተክለ ሃይማኖት የ (ጐጃም) ንጉሥ ተክለ ሃይማኖት ልጅ በመጀመርያው የክብር ቦታ ከዐምደ ወርቁ አጠገብ ቆመዋል።

ልዑል ራስ ሥዩም መንገሻ (ዛሬ) የትግሬ ጠቅላይ ገዢ ተከታዩን ቦታ ይዘዋል። የአጼ ዮሐንስ የልጅ ልጅ ናቸው።

ክብር ቢትወደድ ወልደ ጻድቅ መጀመርያው የሕግ መወሰኛ ፕሬዚደንት ከልዑል ራስ ሥዩም ቀጥለው ቆመዋል።

ክቡር ቢትወደድ መኰንን ደምሰው ከቢትወደድ ወልደ ጻድቅ ቀጥለው ይገኛሉ። በዚያም ዘመን አፈ ንጉሥ (የፍርድ ሚኒስትር) ነበሩ። እርሳቸውም ማይጨው በታላቁ ጦርነት ላይ ስማእችውን ከጀግኖች ተራ የሚያስጽፍ ወንድነት ሠርተው ለጀግናው መሪያቸው (ለጃንሆይ) እንደፎከሩት ግንባራቸውን ሳያጥፉ በጦሩ ሜዳ ላይ የወደቁት ስመጥሩ አርበኛ ናቸው።

ክቡር ጸሓፌ ትእዛዝ አፈ ወርቅ ወልደ ማርያም በዚያ ዘመን የሕግ መምሪያ ፕሬዚደንት፤ አሁን የሕግ መወሰኛ አማካሪ ቀጥለው ይታያሉ። በዐድዋ ጦርነት አንድ ዐይናቸው በጥይት መጥፋቱን ሥዕሉ ያመለክታል። ምንም በዕድሜ ቢገፉ የቀድሞው ወኔ ቀስቅሷቸው ማይጨው ዘምተው ተመልሰዋል።

ክቡር ፊታውራሪ ታፈስ ሀብተ ሚካኤል በዚያ ጊዜ የሥራ ሚኒስትር የነበሩት በመጨረሻው ተራ ቆመዋል። ዛሬም የግርማዊ ንጉሠ ነገሥት የክብር መልክተኛ (አምባሳደር) ናቸው።

ከግርማዊነታቸው ግራ።

ብፁዕ አቡነ ሳዊሮስ ወእጨጌ ዘደብረ ሊባኖስ ከመንበረ ዳዊቱ አጠገብ ከፍ ባለው ማዕርገኛ ስፍራ ሐዋርያዊ መስቀል እንደ ያዙ ቆመዋል። እርሳቸውም ቀድሞ እጨጌ ገብረ መንፈስ ቅዱስ ይባሉ ነበር። በኋላ (በሺ፱፻፳፪ ዓ.ም) ብፁዕ አቡነ ዮሐንስ የእስክንድርያው ፓትርያርክ አዲስ እባባ መጥተው በነበረ ጊዜ በአጼ ምኒልክ መታሰቢያ ቤት በበኣታ ቤተ ክርስቲያን መዓርገ ጵጵስና ሰጧቸው።

ልዑል ራስ ካሣ ዳርጌ የዘውድ ምክር ቤት ፕሬዚደንት ከአቡነ ሳዊሮስ ጐን ይገኛሉ። የሣህለ ሥላሴ የልጅ ልጅ ናቸው። ስለ ልዑልነታቸው ባለፉት ክፍሎች ብዙ ጊዜ ተናግሬያለሁና አሁን መድገም አስፈላጊ አልመሰለኝም።

ልዑል ራስ ጉግሣ አርአያ የአጼ ዮሐንስ የልጅ ልጅ ከራስ ካሣ ቀጥለው ያሉት ናቸው።

ክቡር ራስ ብሩ ወልደ ገብርኤል በዚያ ዘመን የጦር ሚኒስትር የነበሩት አራተኛውን ተራ ይዘው ይገኛሉ።

ክቡር ብላቴን ጌታ ኅሩይ ወልደ ሥላሴ በዚያ ዘመን የውጭ ጕዳይ ሚኒስትር የነበሩት ከራስ ብሩ ቀጥለው ይታያሉ። እርሳቸውም በኢትዮጵያ የመጀመሪያውን ደረጃ የያዙ የድርሰት ሊቅ መሆናቸው በጀርመን አገር የሊቃውንት ጉባኤ (አካዳሚ) ተመስክሮላቸዋል። በዚያም ዕውቀታቸው ከመንግስት ሥራቸው ውጭ ያለውን ጊዜያቸውን ለአገር ጥቅም ሠውተው ታላቅነታቸውን የሚመሰክሩ በዐሥር የሚቄጠሩ መጻሕፍት ጽፈው አሳትመዋል።

ባምስቱ የመከራ ዘመን ግርማዊነታቸውን ተከትለው ሎንዶን ሄደው በዓለም መንግሥታት ሸንጎ ዤኔቭ ላይ ስለ ኢትዮጵያ ነጻነት፤ በተደረገው ክርክር ግርማዊነታቸውን ሲያገለግሉ ከቄዩ በኋላ ታመው በስደት አገር ስላረፉ፤ ነጻነታችን በተመለሰልን ጊዜ ግርማዊ ንጉሠ ነገሥት ዐፅማቸውን አስመጥተው በመንበረ ፀባዖት ቅድስት ሥላሴ ቤተ ክርስቲያን በተዘጋጀው የክብር ቦታ እንዲያርፍ አደረጉ። ስለ ሊቁ ቅን አገልግሎትና ከፍ ያለ ታማኝነት የዘለዓለም ምስክር የሚሆን፤ ዐጥንትን ዘልቆ የሚሰማ ንግግር ሥርዐተ ቀብሩ በደረሰ ጊዜ ጃንሆይ አስምተው ነበርና ይኸው ቃል የሟቹ አስከሬን አዲስ አበባ ገብቶ ባረፈበት ቀን በራዲዮን በጋዜጣ ለሕዝቡ ተገልጦ ለታሪክ ተላልፏል። እዚህ ከምናስታውሰው የሥዕል መታሰቢያቸው ሌላ የብላቴን ጌታ ኅሩይን ከፍተኛ ጸሐፊነት ለጥበበ ወዳጆች ሁሉ የሚተርክ ታላቅ የንባብ የስብከት አዳራሽ በሕዝብ ቤተ መጻሕፍት ወመዘክር ውስጥ በግርማዊነታቸው መልካም ፈቃድ ተከፍቶላቸዋል እርሱም የብላቴን ጌታ ኅሩይ አዳራሽ» የተባለው ነው።

ክቡር ጸሓፌ ትእዛዝ ኃይሌ ወልደ ሩፌ ከብላቴን ጌታ ኅሩይ ቀጥለው ይገኛሉ። በዚያ ዘመን የጽህፈት ሚኒስትር ነበሩ። ዛሬም፥ የዘውድ ምክር ቤት አማካሪ ናቸው።

እነዚህ ሁሉ መሳፍንትና መኳንንት በየማዕርጋቸው የለበሱትን በወርቅ የተንቄጠቄጠ ልብስና የክብር ሽልማት ዐይነቱን በሥዕሉ ላይ እንደሚታየው አድርጎ በጽሕፈት ለመግለጥ በጣም አስቸጋሪ በመሆኑ አልዘረዘርሁትም።

ይህ ሥዕል በንድፉም ሆነ በቀለሙ ሥራ የማንም እጅ ሳይገባበት ከአቶ እምአእላፍ ኅሩይ የተዘጋጀ ነው። እኒህ ሰው ከአጼ ምኒልክ ዘመነ መንግሥት ጀምሮ በሥዕል ሥራ የታወቁት ያለቃ ኅሩይ ልጅ ናቸው። ሥራውንም ከውጪ አገር ሰው ሳይሆን ከባታቸው (ከኢትዮጵያዊ መምህር) ብቻ በመመልከት ይህን ያህል የሚያስደስት ሥራ ለማሳየት መብቃታቸው ምስጋና የሚያሰጣቸው ከመሆኑ በላይ፤ አገራችንም ከብዙ ጊዜ እጅምሮ የራሱእ ባለኪነ ጥበቦች እንዳሏት ማስረጃ ነው። ካለቃ ኅሩይ ገበታ ኪነ ጥበብን የተሳተፉ ልጃቸው ብቻ ሳይሆኑ ብዙ ኢትዮጵያውያንም ናቸው።

የአቶ እምአእላፍን ሥዕሎች ውበትና ረቂቅነት ለማድነቅ ከእኔ ምስክርነት ይልቅ በዚህ ሥዕል ላይና በማዘጋጃ ቤት አዳራሽ፤ አሁንም በማዘጋጃ ቤት አዳራሽ፤ አሁንም በሚሰሩበት በቤተ መጻሕፍት ወመዘክርና በሌላም ዘንድ ካለበት እየሄዱ ማየቱ ይበልጣል። ከዚህም ወደ መጨረሻው የሥዕል ታሪክ እንገባለን።

በፓርልማ ያሉትን መታሰቢያዎች መመርመር ከጀመርንበት ከዋናው ጉባኤ ተነሥተን እዚህ እመጨረሻው ክፍላችን እስክንገባ ድረስ የተመለከትናቸው ሥዕሎች ሁሉ፤ የጥንቱ ዘመን ታሪኮችና ያዲሱ ሥልጣኔ ሥራዎች ተነጻጻሪ እየሆኑ በመታየት ጐን ለጐን መዘጋጀታቸውን ልብ አድርገን አስተውለናል። ይህም በጃንሆይ መልካም አሳብ ታቅዶ በትእዛዝ የተፈጸመ ስለ ሆነ ደስ የሚያሰኝ ሥራ ነው። በዚህም ክፍል እንሆ የመንግሥቱ መሠረት (ዲናስቲ) ና የመንግሥቱ ሕጋዊ አቅዋም (ኰንስቲቱሲዮን) በታሪክ መልክ ሲተያዩ እንመለከታለን።

ነገር ከሥሩ ውሃ ከጥሩ እንደሚባለው (ያተራረክ ወግ ሲሆን ይህን ሁለተኛውን ምዕራፍ በዚህ (የንግሥተ ሳባና የንጉሥ ሰሎሞን) ሥዕል መክፈት ነበረብኝ። ነገር ግን ከጥንቱ አኗኗር ወደ አዲሱ አመራር ያደረሰንን የሥልጣኔ ንጋት ሕገ መንግሥትን መድረሻ ለማድረግ ሲባል የታሪክ ጕልላት ሆኖ በመጨረሻ አግኝተነዋልና እንዳቀራረብ እንመልከተው።

ኢትዮጵያ በጥንታዊነቷ የምትኰራው፤ ነጻነቷን በጀግንነት ጠብቃ ለባዕድ ገዢ ሳትበገር የኖረች ብርቱ መንግሥት መሆኗን የሚያውቁላት ምስክሮቿ የፍጥረት መዝገብ የሆኑት ቅዱሳት መጻሕፍትም እንጂ የኋላ ዘመን ታሪኮችና ጥቅሶች ብቻ ባለመሆናቸው ነው። ስለዚህም አሁን በዚህ ሥዕል የምናስባትን የነገሥታት ትምክሕት የሆነቸውን ታላቅ ንግሥት በቅዱስ መጽሐፍ የሚገኘውን ዝናዋን እዚህ ላይ እናነበዋለን።

«የሳባም ንግሥት የሰሎሞንን ወሬ በእግዚአብሔር ስም የወጣ ለቱን በሰማች ጊዜ በዕንቆቅልሽ ትፈትነው ዘንድ መጣች። ወደ ኢየሩሳሌም ከታላቅ ጓዝ ጋራ ሆና ብዙ ከብትም ይዛ፤ በግመልም፤ ላይ ሽቱና ብዙ ወርቅ የከበረም ዕንቍ አስጭና ገባች። ወደ ንጉሡም ወደ ሰሎሞን መጣች። በልብዋም ያለውን ሁሉ አጫወትችው።

«ሰሎሞንም የጠየቀችውን ነገር ሁሉ ተረጐመላት። ከንጉሡም የተሰወረ ነገር አልነበረም። ከነገሩም ምላሽ ያልሰጠው ነገር የለም።

«የሳባም ንግሥት የሰሎሞንን ጥበብ ሁሉ ባየች ጊዜ የሠራውንም ቤት፤ የማዕዱንም መብል፤ የብላቴኖቹንም አቀማመጥ፤ የሎላልቱንም መሠራት፤ ልብሳቸውንም፤ የጠጅ አሳላፎቹንም አቋቋም፤ ወደ ቤተ እግዚአብሔር ይወጣበት የነበረውን መውጫ፤ ከዚያ ወዲያ እንፍስ አልቀረላትም።

«ንጉሡንም አለችው ባገሬ ሳለሁ ስለ ነገርህ፤ ስለ ጥበብህም፤ የሰማሁት ነገር እውነት ነው።

«የነገሩኝንም እኔ መጥቼ በዐይኔ እስካይ ድረስ አላመንሁም። እነሆም ከሰማሁት ወሬ ሥራና ጥበብ ይበልጣልና እኩሌታውን አልነገሩኝም።

«ሰዎችህ የተመሰገኑ ናቸው። እለዚህም ሁልጊዜ በፊትህ የሚቆሙት፤ ጥበብህንም የሚሰሙት ባሮችህ የተመሰገኑ ናቸው።

«አንተን የወደደ አምላክህ፤ በእስራኤል ዙፋን ያስቀመጠህ እግዚአብሔር የተባረከ ይሁን። እግዚአብሔር እስራኤልን ለዘለዓለም ወዶታልና ቅን ፍርድ ትፈርድ ዘንድ ንጉሥ አድርጎ አነሣህ።

«ለንጉሡም መቶ ሓያ ቅንጣር ወርቅ፤ እጅግም ሽቱ፤ የከበረ ዕንቍ ሰጠችው። እንዲህም ያለ የሽቱ ባት፤ እይሳባ ንግሥት ለንጉሡ ለሰሎሞን እንደ ሰጠችው ያለ ከቶ አልመጣም።

«ንጉሡ ሰሎሞን ለሳባ ንግሥት የወደደችውን ሁሉ፤ ከርሱም የለመነችውን ሁሉ ሰጣት። ንጉሡ ሰሎሞን በገዛ እጁ ካቀረበላት ገጸ በረከት ሌላ እርሷም ከሎላልቷ ጋር ተመለሰች። ወደ ምድሯም ሄደች። (፩፤ ነገ ፲ ፩ - ፲፩። ፪ ዜና መ. ፱ ፩ - ፲፪።)

በዚህ ታሪክ ስሜት የተነኩ ብዙ የዓለም ባለታሪኮች ልዩ፥ ልዩ መልክ እየሰጡ አስፋፍተው ጽፈውታል።

አሁንም ከብዙዎቹ አንዱን አቶ ዮሐንስ ወልደ ማርያም የተረጐሙትን የዓለም ታሪክ የጴጥሮስ ጥቅስ አንባቢዎች በቅርብ የሚያገኙት ስለ ሆነ ለማመሳከር እንዲመች ከዚህ አስከትዬ አግብቼዋለሁ። ቃሉም ይህ ነው።

«ሰሎሞን ቤተ መቅደስን ከሠራ በኋላ የጥበቡ ዝና ተሰምቶለት ነበርና ስለዚህ ንግሥተ ስባ ዝናውን በሰማች ጊዜ ከግዛቷ ቀድሞ ሳባ ይባል ከነበረው ከዛሬው ኢትዮጵያ ተነሥታ ሰሎሞንን፥ ለመጐብኘት ወደ ኢየሩሳሌም መጣች።

«የተጓዘችውም ብዙ ሠራዊት አስከትላ ነው። እንዲሁም ወርቅና የከበረ ዕንቁ የከበረ ብዙ ሽቶ በግመል አሥጭና ነበር። ከሽቱው፥ ጥራት የተነሣ በተጓዘችበት በረሃ ሁሉ ሽቱው ያውድ ነበር። (የዓለም ታሪክ ም. ፳፩ ፱ - ፲።)

በቅዱስ መጽሐፍና በሌሎችም ታሪኮች ከምናነበው ሌላ ይህች ንግሥት በዚሁ እንግድነቷ ጊዜ ከንጉሡ ከሰሎሞን ፀንሳ ወደ አገሯ እንደ ተመለሰችና ወደ ዋና ከተማዋ ለመግባት ቀርባ ሳለች በመንገድ ቀዳማዊ ሚኒልክን እንደ ወለደች የኢትዮጵያን ነገሥታት ታሪክ አሟልቶ የያዘው ታላቅ መጽሐፍ (ክብረ ነገሥት) ይነግረናል። በታሪኩ በኩል እስከዚህ ከተመራርን ደግሞ የሥዕሉን አኳኋን እንመልከት።

ሰሎሞን ንጉሡ ላዩን በቅስት ተጋጥመው በዕብነ በረድ ሕንጻ፥ ከተሠሩት የዙፋን ዐምዶች መካከል በተዘረጋው መንበረ ዳዊት ላይ በዘመኑ ጥበብ የተጌጠ ዘውድ ደፍቶ ተቀምጧል። በግራና በቀኙም ከደንጊያ የተቀረፁ ሁለት የአንበሳ ምስሎች አሉ።

በዘመነ ብሉይ እንደነበረው የነገሥታት ሥርዐት ወይም ልማድ፥ ንጉሡ የወርቁን ዘንግ ካልዘረጋ ማንም ወደ ዙፋኑ የሚቀርብ አልነበረምና (አስቴር ፬ ፲፩።) በዚህም ሥዕል ላይ ንግሥቲቱን በታላቅ አክብሮትና በፍሡሕ ገጽ ተቀብሎ ልባዊ በሆነ ፍቅር እንዳስተናገዳት ለማስረዳት ንጉሡ በትረ መንግሥቱን በትሕትና ዘርግቶላት እናያለን ንግሥቲቱም እንደ ክብረቷና ገናንነቷ መጠን ልዩ ልዩ ቀለም ያላችወ ፈርጦችና ዕንቍቆች የሚያንፀባርቁበት ዘውዷን እንደ ጫነች አምረው ከተሠሩ መጨጊያዎች መካከል በንጉሡ ፊት ተቀምጣለች። ጽጌረዳ መልክ በሆነው ቀጸላዋ ውስጥ ዘልቆ የሚታየው ሹርባዋ በትከሻዎቿ ላይ ወርዶ የሐር ጐፍላ መስሏል። የብር አለሎ ስለሚመስለው ዐይኗ ስለሌላውም የንጉሡን ቀልብ ስለማረከው ውበትና ደም ግባቷ ግን በሥዕሉ የሚታየውን ሁናቴ እንዲህና እንዲህ ነው ብዬ ለመናገር በእውነት ይቸግረኛል። በልብስና በጌጥም ረገድ እንኳንስ ራሷ፥ ንግሥቲቱ የለበሰችውን ይቅርና የከበረ ሽልማትና የልብስ ዐይነት ለመዘርዘር ስፍራ አይበቃኝም።

በመጽሐፉ ላይ የተነገረውን ገጸ በረከትና በወርቅ የተጐበጐበ፥ የዝሆን ጥርስ የሌላውንም አገሯ ያመጣችውን ክቡር ዕቃ ሁሉ ሰዎቿ በቀኝም በግራም ለንጉሡ ሲያቀርቡ ይታያሉ። ይህም የታላቅነቷን ዝና የገለጠው ማስረጃ ነው።

በሥዕሉ ግርጌ «ንግሥተ አዜብ ትትነሣእ፥ አመ ዕለተ፥ ደይን ወትትፋታህሕ ምስለ ዛ ትውልድ እስመ መጽአት እምአጽናፈ ምድር ትስማዕ፥ ጥበቢሁ ለሰሎሞን። ማቴ ፲፪ ፵፪።» የሚል ጥቅስ ተጽፎበታል።

ሥዕሉን ከታሪኩ በማዛመድ ምንም ሕፀፅ እንዳይገኝበት ተጠንቅቀውና አቀናብረው ያዘጋጁት ለዚሁ የተለየ ተሰጥዎ የነበራቸው የኪነ፥ ጥበብ ሊቅ ሟቹ አቶ አገኘሁ እንግዳ ናቸው።

ይህ የንግሥተ ሳባ ወደ ኢየሩሳሌም መውረድ ከእግዚአብሔር ቃል ኪዳን የተከየደውን የዳዊትን ዙፋን በኢትዮጵያ መሠረት ላይ ለዘለዓለም አጽንቶ ገናናውን ታሪካችንን በዓለም ፊት የገለጠ ስለ ሆነ በፈቃደ እግዚአብሔር የተደረገ ተኣምር ነው።

ሦስተኛ ምዕራፍ።

አባሎቹ።

ይህ ቃል በተለመደው አነጋገር ስለ አንድ ጕዳይ ለመምከር የሚሰበሰቡ ሰዎችን እያንዳንዳቸውን በግብር ስም ለመጥራት የተሰጠ ስያሜ ነው። ኤውሮጳውያንም የዚህኑ ዐይነትና ሌላም ተመሳሳይ የሆነ ዝርዝር ፍቼ ይሰጡታል። ይበልጡን ግን ለፓርላማ አማካሪዎች (ለሕዝብ እንደራሴዎች) የተግባር ስም አድርገውት ይገኛል።

የኢትዮጵያ ሊቃውንት አጥብቀው ሳያስቡበት እንደማይቀሩ የወጣቶች ተስፋ በጽኑ የሚያምንበት ያማርኛ መዝገበ ቃላት (የንግግሮች መፍቻ መጽሐፍ) እስካሁን ድረስ ገና ያልወጣልን በመሆኑ ልዩ ልዩ ፍቺ ያላቸው አንዳንድ ጠቅላላ ቃሎች ባጋጠሙ ቍጥር ትርጕማቸውን ጨምሮ ማቅረብ አንባቢን ጥቂት የሚያሰለች መስሎ ስንኳ ቢታይ ባንድ በኩል ድግሞ ይህንኑ በመፍራት ሊገለጥ የሚገባውን ሳይናገሩ ማለፍ የጽሑፉን ፍሬ ነገር ሰውሮ እንደማስቀረት ስለሚቄጠር እኔም በዚህ ምዕራፍ ወደሚተረከው ዝርዝር ውስጥ ከመግባቴ በፊት «አባል» ስለተባለው ቃል ጥቂት ሐተታ ልሰጥ እወዳለሁ።

«አባል» የተባለው ስም በቀጥታ ከግእዝ የተወሰደ አማርኛ ሲሆን ፍቺው የአካል፤ የሰውነት ክፍል ማለት ነው። ለየራሳቸው የግል መጠሪያ ስም የተሰጣቸውና በየተግባራቸውም ልዩ ልዩ አገልግሎት ያላቸው የሥጋዊ አካል ክፍሎች ለምሳሌ፣ ዐይን፣ ጆሮ፣ እንደ ጆሮ፣ እንደ እጅ፣ እንደ እግርም፣ ያሉት (አባሎች) ሁሉ በታላቁ አዛዣቸው በአእምሮ መሪነት ተባብረው ለሰውነት ተግባር መሣሪያዎች እንደሚሆኑ፤ እንዲሁም ካሥራ ሁለቱ የኢትዮጵያ ጠቅላይ ግዛቶች ሕዝብና ከመሳፍንት ወገን ተመርጠው ላገራችን ሕይወትና ላንድነቷ፥ አስተዳደር ጕዳይ የግርማዊነታቸውን ብርሃናዊ አመራር እየተከተሉ በኅብረት እንዲመክሩ የተሰበሰቡት አማካሪዎች (ሕግ መሪዎችና ሕግ ወሳኞች) ሁሉም በተዋሕዶ ስማቸው «የፓርልማ አባሎች» ይባላሉ። ከዚህም አያይዤ ያመራረጣቸውን ሁኔታ፤ የፕሬዝደንቶቹን ሥልጣንና ሥራ፤ ያቀማመጣቸውን ደንብና የድምፅ አሰጣጡን ሥርዐት እንዲሁም በሥራ አካሄድ፥ ላይ በቀድሞና በዛሬው መካከል ያደረገውን መሻሻል እየዘረዘርሁ ለማስረዳት እሞክራለሁ።

ስለ አማካሪዎች ምርጫ።

የፓርልማ አማካሪዎች በሁለት ክፍል ተለይተው የተመደቡ እንደመሆናቸው መጠን ያመራረጣቸውም ዐይነት የተለያየ ነው።

በሕገ መንግሥቱ በ፴፩ኛው ክፍል እንደተመለከተው «የሕግ መወሰኛ ምክር ቤት አማካሪዎችን የሚመርጣቸው ንጉሠ ነገሥቱ «ሆኖ» የሚመረጡትም በመስፍንነትና በሚኒስትርነትም በዳኝነትና በጦር አለቅነትም መንግሥታቸውን ብዙ ዘመን ካላገለገሉ መኳንንቶች ወገን ነው። «እነርሱም ከሕግ መምሪያ አማካሪዎች ይልቅ ቃላቸው እንዲደመጥና እንዲከበር» በሕግ መወሰኑን በምድር የተጻፈውን ሕገ መንግሥት በዝርዝር ለመግለጥ የተዘጋጀው ሕግ ፶፱ኛው ክፍል ያስረዳል። (ዝክረ ነገር ገጽ ፷፻ - ፩።) ይኸውም በሐምሌ ፱ ሕገ መንግሥቱ ሲፈረም አብሮ የተፈረመ ነው።

እንዲሁም በ፴፪ኛው ክፍል የተመለከተው ውሳኔ የሕግ መምሪያ አማካሪዎች የሚመረጡት በሕዝብ ድምፅ መሆኑን ይገልጣል። ይሁን እንጂ ይህ አኳኋን በዚያ ጊዜ ለሕዝቡ እንግዳ ነገር ስለ ነበረ በለዘብታ ማስጠናት አስፈላጊ በመሆኑ፤ እስከዚያው ድረስ ሥራው እንዳይጐተትና ኢትዮጵያዊ የሆነ ሁሉ ቀስ በቀስ የገዛ ጥቅሙን እንዲረዳው ለማድረግ «የሕግ መምሪያ ምክር ቤት አማካሪዎችን ለጊዜው ሕዝብ መምረጥ እስቲችል እስከተወሰነው ዘመን ድረስ መኳንንቶችና ሹሞች፥ ይመርጧቸዋል በሚል ሕገ መንግሥታዊ ውሳኔ የምርጫው ሥራ ተፈጽሞ ነበር። የተወሰነውም ዘመን «ከዐሥራ አምስት እስከ ሓያ ዓመት» መሆኑና «ከሓያ ዓመት በኋላ የምክር ቤቱ ሕዝብ በትምህርትና በዕውቀት ራሱን ችሎ ለመምረጥ የሚችል መሆንን እያየ ይችላሉ ካለ በኋላ ሕዝቡ እንዲመርጥ፤» በሕግ መወሰኑንና ዕድሜው ከሠላሳ ዓመት ያነሰ (ሰው) ለአማሪነት ሊመረጥ አለመቻሉን ይኸው የዝርዝሩ ሕግ ማውጫ ፵፯ኛው ክፍል ያስረዳል። (ዝክረ ነገር ገጽ ፯፻፺፰ - ፺፱።)

ለዚሁ ሕጋዊ ውሳኔ መልክ ያለው ትርጕም በመስጠት የግርማዊ ቀዳማዊ ኃይለ ሥላሴን ታዳጊነትና ከፍ ያለ አስተዋይነት በገለጡበት መምህራዊ ንግግራቸው ክቡር በጅሮንድ ተክለ ሐዋርያት ሲያስረዱ እንዲህ ብለዋል።

«…..ሕዝቡ ሠልጥኖ ለዕውቀት የበቃ ሲሆን ለማአካሪነት የሚፈቀድላቸውን ሰዎች በየወገኑ መምረጥ እንዲፈቀድለት ነው።

«እንደዚህም ማለት በዛሬው ጊዜ ንጉሠ ነገሥቱ መሳፍንቶቹንና ባላባቶቹን፥ መኳንንቶቹንም ለሕዝቡ ሞግዚት አድርገውለት ወደ መሻሻል ሊመሩት ነው። (የበጅሮንድ ተ. ሐ. ዲስኩር ገጽ ፰።) ብለው በመዘርዝር ከዚህም የጣፈጠ ሰፊ ማስረጃ መስጠታቸውን ባለፍነው ምዕራፍ አመልክቻለሁ። ይህም ንግግራቸው ባንድ ራሱን በቻለ ጥራዝ መጽሐፍ ሆኖ የወጣ ስለ ሆነና በ ‹ዝክረ ነገር› ም ውስጥ ስለሚገኝ አንባቢ እየፈለገ ቢመለከተው ታላቅ ትምህርትና ሰፊ ዕውቀት ይገኝበታል። የንጉሠ ነገሥቱንም ከባድ ውለታ ይገነዘብበታል።

ለጊዜው በሕግ የተወሰነው ያመራረጥ ደንብ ይህ አሁን የተመለከትነው ስንኳ ቢሆን የሕግ መምሪያ አማካሪዎች ምርጫ በሕዝብ፥ ድምፅ መህኑ ግን የጊዜውን ሁኔታና የሕዝቡን እድገት በመመልከት እንዲከናወን እንጂ ሓያውን ዓመት በመጠበቅ ብቻ እንዲዘገይ ጃንሆይ አልፈቀዱም።

በአዲሱ ዘመን በ፲፪ኛው ዓመት የግርማዊነታቸው የዘውድ በዓል፥ በተከበረበት ጥቅምት ፳፫ ቀን ሺ፱፻፴፭ ዓ.ም የፓርልማን ጉባኤ፥ ጃንሆይ በአዲስ ዐቅድ በከፈቱ ጊዜ፥ መጀመርያውን የምርጫ ዕድል አግኝተው በአዳራሹ ውስጥ የተሰበሰቡት የሕግ መምሪያ አማካሪዎች ከዐሥራ ሁለቱ የኢትዮጵያ ጠቅላይ ግዛቶች ውስጥ ከያውራጃው በሕዝብ ድምፅ ተመርጠው የመጡ የሕዝብ እንደራሴዎች ናቸው እንጂ እንደ መጀመርያው ጊዜ በሹማምትና በመኳንንት የተመረጡ አልነበሩም። ከዚያም ወዲህ ከመማክርቱ፣ ውስጥ በሹመት መዘዋወርና በእክል ምክንያት ሲጎድል በየወንበሩ ለመተካት የሚመጡት አዲሶቹ አባሎች እንደዚህ በሕዝብ ድምፅ እየተመረጡ ስለ ሆነ ይህ ሁኔታ ዘግይቶ እንዲያገኘው የታሰበለትን የሥልጣኔ እድገት በጥቂት ዕድሜ ውስጥ ተፋጥኖ ደርሶበታል።

የፓርልማው አቋቋም በሕገ መንግሥቱ የተመሠረተ ስለ ሆነ የሥራውም ጠቅላላ አካሄድ በሕገ መንግሥቱ ምዕራፍ ፬ ከ፴ እስከ ፵፯ኛው ክፍል በተጻፉት ዐሥራ ስምንት አንቀጾች ውስጥ በሕግ የተወሰነ ነው።

በዚሁ ሕገ መንግሥት ባ፵፬ኛው ክፍል እንደተሰጠው ውሳኔ፣ ሁለቱም የምክር ቤቶች በየበኩላቸው ራሳቸውን ችለው «የሚሠሩበትን የሥራቸውን አኳኋንና አቋቋም» የሚመሩ የውስጥ ደንቦች ታትመው ከንጉሠ ነገሥቱ ተሰጥተዋቸዋል። እያንዳንዱም ጥራዝ የደቦቹ ጽሑፍ ካ፩ እስከ ፵፯ (የሕግ መወሰኛ ና ፵፰ የሕግ መምሪያ) ክፍል በሆኑ አንቀጾች የተዘጋጁ ናቸው።

ከጠላት ዘመን በፊት የነበረው የአማካሪዎች ቍጥር ለሕግ መወሰኛም ሆነ ለሕግ መምሪያ ምክር ቤት የሚመረጡት አባሎች ብዛት ‹ለጊዜው በትክክል ፶፮ ፶፮ ሆኖ ወደ ፊት ባስፈለገ ጊዜ እንዲጨመር የምክር ቤቶቹ የሚወሰኑት› መሆኑ በዝርዝሩ ሕግ ውስጥ ባ፶፩ኛው ክፍል ተጽፏል። ይሁን እንጂ እነዚህ ፩፻፲፪ አማካሪዎች እንዳመዳደባቸው ፶፮ ፶፮ እየሆኑ በሕግ መወሰኛም ይሁን በሕግ መሪያ ጉባኤ ላይ ባንድ ጊዜ ገብተው የሚመክሩ ሳይሆኑ ሁለቱም ምክር ቤት እኩል በእኩል እየሆኑ በሦስት በሦስት ተራ ተከፍለው በዓመት ውስጥ ሦስት ጊዜ እየተፈራረቁ በመግባት ይሠሩ እንደ ነበረ ከዚህ በላይ የተጠቀሱት የውስጥ ደንቦቻእው የሕግ መወሰኛው ባ፵፮ኛው ክፍሉ፤ የሕግ መምሪያውም ባ፵፯ኛው ክፍል ያመለክቱናል። ያገባባቸውም ተራ ከዚህ እንደሚከተለው ሆኖ በደንብቡ ተወስኖ ነበር።

ስለ አማካሪዎች ተራ።

የምክሩም ሥራ ተራ ካ፲፱፻፳፬ ዓመተ ምሕረት ከጥቅምት ጊዮርጊስ እስከ ጥር ጊዮርጊስ ሦስት ወር ይሆናል። ያማካሪዎቹም ቍጥር ፳፰ ነው። ጥር ሲያልቅ የየካቲት ወር ዝግ ሆኖ ይቆያል።

«ለሁለተኛው ተራ የሚገቡት አማካሪዎች ቍጥራቸው ፲፬ ነው። እነዚሁም ከመጋቢት ፩ ቀን እስከ ግንቦት ፴ ቀን ሦስት ወር ሠርተው ተሰናብተው መንገዱ በክረምት እንዳይሆንባቸው በሰኔ ወደያገራቸው ይገባሉ።

«ለሦስተኛው ተራ የሚገቡት አማካሪዎች ቍጥራቸው ፲፬ ነው። ጊዜው የክረምት ወራት ስለ ሆነ ከድንገተኛ ጕዳይ በቀር የምክሩ ቤት ከሰኔ እስከ ጥቅምት ፳፪ ቀን ድረስ ዝግ ሆኖ ቄይቶ በ፲፱፻፳፭ ዓመት በጥቅምት ፳፫ ቀን ለምክሩ ይገባሉ ፡

«ነገር ግን ጊዜ የማይሰጥም ድንገተኛ ጕዳይ የተገኘ እንደ ሆነ የምክሩ ቤት በተዘጋበትም ወራት ቢሆን ንጉሠ ነገሥቱ ሊጠራቸው ይችላል ተብሎ በሕጉ እንደተጻፈው ሁለቱንም የምክር ቤት አማካሪዎች የሚያስፈልግም ቢሆን በሙሉ ጠርቶ ሊያስምከራቸው ይችላል።

«በዚሁ በተወሰነው ወራት ውስጥ አማካሪዎች እምክር ቤት የሚገቡባቸው ቀኖች በየሳምንቱ ሰኞ ሰኞ ቀን ነው። የሚገቡትም ከጧቱ በሁለት ሰዓት ሆኖ እስከ ስድስት ሰዓት መክረው ይወጣሉ።

«እነዚሁም አማካሪዎች እንዲመክሩበት የተወሰነው የቀጠሮ ቀን ሳያልቅ እየተሰናበቱ ወደየግዛታቸው እንዲሄዱ ደንብ ሆኗል።»

ይህ ቃል ለሕግ መወሰናም ለሕግ መምሪያም አማካሪዎች በተሰጡት የሥራ ደንቦች (መጻሕፍት) ውስጥ አንድም ልዩነት ሳይኖረው በትክክለኛ ጽሑፍ ተዘጋጅቶ እናገኛለን።

ለሥራቸው አመራር የተሰጠው ይህ ደንብ ዛሬውንም ሳይለወጥ እርሱኑ መሪ አድርገው የሚሠሩበት ስንኳን ቢሆን፣ በዛሬው አሠራር ላይ አንዳንድ መሻሻልና የሥራ መለዋወጥ ተደርጓል። ይኸውም፤

፩ኛ ጥቂት ቀደም ብለን እንደተመለከትነው የመማክርቱ ቍጥር እንደ ቀድሞው ጊዜ በሌላው ሥራቸው ላይ የአማካሪነቱን ሥራ፤ እየደረቡና ለተወሰነ፤ ጊዜ በወር ተራ እየተከፈሉ ገብተው የሚመከሩ ለየክፍሉ የተመደቡት ፶፮ ፶፮ አማካሪዎች መሆናቸው ቀርቶ፣ ለዕረፍት ከተወሰነው የክረምቱ ወራት በቀር ከዓመት ዓመት ሳያስታጕሉ እየሠሩ በአማካሪነት አገልግሎት ላይ ብቻ የተመደቡ አባሎች ለሕግ መወሰኛ ምክር ቤት ፴ (ሰላሳ) መማክርት፤ ለሕግ መምሪያ ምክር ቤት ፷ (ስድሳ) መማክርት እንዲመረጡና አንድነት ለንጉሠ ነገሥቱ መንግሥት አስተዳደር ዘጠና የፓርልማ አማካሪዎች በነዋነት (ፔርማኔንት ሆነው) እንዲሠሩ ተደረጉ።

ዛሬውንም ቢሆን የመጨረሻ ብዛታቸው ነው ሊባል የማይቻለው የሕግ መምሪያ አማካሪዎች ቍጥር ስድሳ ሆኖ መወሰኑ እያንዳንዱ የኢትዮጵያ ጠቅላይ ግዛት በፓርልማ አምስት አባሎች እንዲኖሩትና በዚህም ዐይነት ከየጠቅላይ ግዛቱ የሚመረጡት የሕዝብ እንደራሴዎች አነሰ አደግ ታስቦ የተደረገ ነው። አሁንም በምክር ቤቱ ውስጥ በየስማቸው አምስት አምስት ወንበር የተሰጣቸው ዐሥራ ሁለቱ ጠቅላይ ግዛቶች በፊደል ተራ ከዚህ ቀጥሎ ተጽፈዋል።

ሐረር። ትግሬ።

ሲዳሞ። አሩሲ።

ሸዋ። ኢሉባቦር።

በጌምድር ከፋ።

ወለጋ። ገሙ፤ ጐፋ።

ወሎ። ጐጃም።

አቀማመጣቸውም እንዲሁ እንደሚታየው በፊደል ተራ ተመድቦ በየወንበሮቹ ራስጌ ስማቸው ተጽፎበታል እንጂ፤ ባገርና በጐሣ ወይም በግል ክብር የሚሰጣቸው ምንም ልዩነትና ቅድሚያ የለም። የሕግ መወሰኛ መማክርት ግን ያቀማመጣቸው ሥርዐት በቤተ መንግሥቱ ፕሮቶኮል እንደተፈቀደላቸው ቅደም ተከተል ሆኖ በየወንበራቸው ፊት ስማቸው ተጽፏል።

በሕግ መምሪያም ሆነ በሕግ መወሰኛ ምክር ቤት አንድ ማካሪ በስፍራው ላይ ባይገኝ ወንበሩ ባዶውን ይሆናል እንጂ ሌላው በበታቹ የሚገኘው ተሸጋሽጎ ለመቀመጥ በፍጹም ክልክል ነው። ይኸውም በደንቡ ውስጥ ተጽፏል።

የዛሬዎቹ የሕ መወሰኛ አማካሪዎች ቍጥራቸው ከሕግ መምሪያ አጋማሽ ቢሆንም፤ ለምድፅ አሰጣጥ የሚያንሱ በቂዎች መሆናቸው ተገምቶ የተመደበ ነው። የነርሱም ብዛት የሕግ መሪዎቹ ቍጥር በአደገ ጊዜ በዚያው መጠን እየታየ መጨመሩ አይቀርም።

እንደዚህ በመሆኑ በቀድሞውና ባሁኑ አሠራር መካከል ያለውን የድምፅ ብልጫ ልዩነት ሲመለከቱት፤ ከዚህ በላይ በተጠቀሰው ደንብ መሪነት በየጊዜው ተራ እየገቡ እንዲመክሩ በቍጥር ከተወሰኑት ሰዎች ጋራ የዛሬዎቹን ነዋሪ አማካሪዎች ብዛት ማመዛዘን ብቻ በቂ ማስረጃ ይሰጣል ብዬ ሳልዘረዝር አልፌዋለሁ ፡

፪ኛ፤ በዚህ ደንብ ውስጥ እንደተጻፈው ወትሮ አማካሪዎች ለሥራ እንዲገቡበት የተወሰነው ጊዜ ከሳምንት ውስጥ አንድ ቀን ብቻ ሰኞ ዕለት ነበር፤ ዛሬ ግን ከሳምንቱ ውስጥ ሦስቱ ዕለታት (ሰኞ ረቡዕና ዐርብ) ለሁለቱም ምክር ቤቶች መደበኛ ስብሰባ ቀኖች ሆነው ተወስነዋል። መማክርቱም በነዚህ ዕለታት ሥራ (የሚመከርበት ጕዳይ) ቢኖርም ባይኖርም በሰዓቱ (ጧት) እምክር ቤት መገኘት አለባቸው። ደግሞም ጊዜ የማይሰጥ አስቸኳይ ጕዳይ ካጋጠመ ሙሉውን ሳምንት ያለማቋረጥ ለመሥራት ይህ ውሳኔ ምክንያትና ገደብ ልሆን አይችልም። ስለ ሆነ ግን ለእንደዚህ ያለው ድንገተኛ ሥራ ስብሰባ ለማድረግ ለያንዳንዱ አማካሪ የጽሕፈት ማስታወቂያ (መጥሪያ) ይላካል። ይህም በደንቡ ውስጥ ያለ ነው።

ከነዚህ ሌላ የዋናውን ሕግ መሠረት የማያፋልሱና ከጊዜው ሁኔታ ጋራ የሚስማሙ ጥቃቅን ነገሮች ሁሉ ሲሻሻሉ፤ የቀረው በሕጉ እንደተጻፈው ሆኖ በትክክል እየተጠበቀ እንደ ቀድሞው ይሠራበታል።

የፕሬዚደንቶቹና የረዳቶቻቸው ተግባር።

የሁለቱንም ምክር ቤት አማካሪዎች የሚያስተዳድሩና በምክርም ጊዜ ጉባኤውን ከፍተው ሥነስ ሥርዐቱን የሚያስከብሩ ፕሬዚደንቶችና ምክትል ፕሬዚደንቶች እንዲሁም የጽሕፈት ቤቱን ሥራ የሚመሩ ዋና፥ ጸሓፊዎች ለሁለቱም ክፍሎች አሉዋቸው። እነዚህም በንጉሠ ነገሥቱ የሚሾሙ ናቸው።

በሕግ መወሰኛ ፕሬዚደንት ከሕግ መምሪያ ፕሬዚደንት ይልቅ የክብር ቅድሚያ ቢኖረውም በመካከላቸው የመታዘዝ ብልጫ የለም። የነርሱም ሥራና ሥልጣን በውስጥ ደንቦቻቸው በመጀመርያዎቹ ምዕራፎች ላይ ተለይቶ ተጽፏል። ለሁለቱም ክፍሎች ተለይቶ የተሰጠው መብት አንድ ዐይነት ስለ ሆነ አኳኋኑን ባጭሩ አስረዳለሁ።

በደንቡ የተመለከተው ዋና ዋናው የፕሬዚደንቱ ሥራ፤ ለመማክርቱ ሰብሳቢና አላፊ ሆኖ የምክሩን ሥራ በሕገ መንግሥቱ እንደ ተጻፈው አድርገው እንዲፈጽሙ መጠባበቅ፤ በጉባኤ ላይ የሚመከርባቸውን ነገሮች ማመልከትና ምክሩ ሲጨረስ የቃል ብልጫ እንዲደረግ ማስታወቅ አማካሪዎች በምክር ተለያይተው እኩል እኩል ሆነ የድምፅ ሚዛን እንዲገኝ አስተያየቱ ወደዘነበለበት ድምፅ መስጠት፤ ደግሞ በምክር ቤት የተወሰነውን የሕግ ጕዳይ ከዋናው ጸሓፊ ጋራ ፈርሞ በጽሕፈት ሚኒስትሩ በኩል ለንጉሠ ነገሥቱ እንዲቀርብ ማድረግ ነው።

ከሕግ መምሪያ ወደ ሕግ መወሰኛ ምክር ቤት ሰለሚተላለፈው የሕግ ጕዳይና ከሕግ መወሰኛም በአሳብ መለያየት ምክንያት ወደ ሕግ መምሪያ ምክር ቤት ሰለሚመለሰው የምክር ቃል በሁለቱ ፕሬዚደንቶች መካከል ያለውን የሥራ ግንኙነት ወደ ፊት፤ በአማካሪዎቹ ሥራ ውስጥ እገልጣለሁ።

ከዚህ ሌላ ፕሬዚደንቱ ለክፍሉ ሥራ በበጀት የተወሰነውን የገንዘብ ወጪ ማዘዝና እንዲከፈል መፍቀድ ሥራው ነው። በጠቅላላውም ለምክር ቤቱ አስተዳደር አላፊ ባለሥልጣን ነው።

ምክትሉ ፕሬዚደንት ዋናው ፕሬዚደንት በማይገኝበት ግዚኤ እርሱን መስሎና አኽሎ ይሠራል። እስከዚያውም ድረስ በጽሕፈት ቤት አሠራር በኩል ከሚያደርገው ርዳታ በላይ በጉባኤ ጊዜ ድምፅ ይሰጣል።

በምክር ላይ ፕሬዚደንቱ በምክሩ ውስጥ ገብቶ ራሱ ለመከራከር የፈለገ እንደ ሆነ እንደ አንድ አባል መቄጠር ስላለበት፤ ይህን በሚያደርግበት ጊዜ ምክትሉን ፕሬዚደንት በርሱ ምትክ አስቀምጦ እንዲከራከር ደንቡ ያዛል።

በሕገ መንግሥቱ በ፴፮ኛው ክፍል እንደተመለከተው። ከሁለቱም ምክር ቤት አማካሪዎች ወገን ስለሕግ ወይም ስለሌላ ጕዳይ ለንጉሠ ነገሥቱ የሚያቀርቡት የግል አሳብ ቢኖራቸው ይህንኑ ለየክፍል ፕሬዚደንቶቻቸው ሰጥተው፤ የክፍል ፕሬዚደንቶቻቸው ሰጥተው የክፍል ፕሬዚደንታቸውም በተወሰነለት ዐቃቤ፥ ሰዓት ያቀርብና መልሱን ያስታውቃቸዋል። ወይም እንዳስፈላጊነቱ ቀጠሮ ተቀብሎ ቀርበው እንዲያስረዱ ያስፈቅድላቸዋል ስለዚህ ለሕግ መወሰኛም ሆነ ለሕግ መምሪያ ምክር ቤት ፕሬዚደንት እየሆኑ ከንጉሠ ነገሥቱ የሚሾሙት ሰዎች ከፕሬዚደንትነት ሥራቸው በላይ ምክር ቤቱን ከንጉሠ ነገሥቱ ለሚያገናኘው ጕዳይ አማካይ ሆነው የሚያስፈጽሙ አገናኝ ባለሥልጣኖች (ላይዘን ኦፊሰሮች) ናቸው።

ለፕሬዚደንቶቹ የቅርብ ረዳቶች ሆነው በተሰጣቸው አላፊነት የሚሠሩት ዋና ጸሓፊዎችና በነርሱም ሥር የሚተዳደሩት የጽሕፈት ቤት ሠራተኞች ተግባር በደንቡ ውስጥ ተደላድሏል። ይሁን እንጂ ለንጉሠ ነገሥቱ በሚቀርበው የምክር ውሳኔ ላይ ዋናው ጸሓፊ ከፕሬዚደንቱ ጋራ እንዲፈርም ካለበት አላፊነት ሌላ በቀረው አሠራር ከሌሎቹ አድሚኒስትራሲዮኖች ምንም የተለየ ነገር ባለመኖሩ ሥራቸውን መዘርዘር አስፈላጊ አልመሰለኝም።

ስለ ሥራ አፈጻጸምና ድምፅ ብልጫ።

እንግዲህ የሁለቱንም ምክር ቤት አማካሪዎች ያመራረጥ ሥነ ሥርዐትና የፕሬዚደንቶቻቸውን ሥራ በደንቡ እንደተመለከተውና ራሴም የተረዳሁትን እንደተቻለኝ ለይቼ ካመለከትሁ ዘንድ ደግሞ የሥራቸውን ዐይነትና በሕግ አወሳሰን ላይ የድምፅ አሰጣጣቸውን አኳኋን አስከትዬ እናገራለሁ። ይህንኑም ከመጀመሬ በፊት ባለፉት ገጾች አንዳንዱን ከፍል ጠቅሼ እንደገለጥሁትና፤ ወደፊትም ሲያጋጥመን እየተመለከትን እንደምንረዳው ፓርልማው ጠቅላላ ተግባሩን የሚያከናውነው ሕገ መንግሥቱን መሪ በማድረግ ነው ያልሁትን ለአንባቢው ደግሜ ማስታወስ ይገባኛል።

እነሆ እስከዚህ ድረስ ተደክሞ የምክር ቤት መከፈቱና የሥራ ደንብ መሰጠቱ ለመንግሥቱ አስተዳደር የሚወጣው ሕግ ሁሉ ትክክለኛና የተጣራ እንዲሆን ለማድረግ ነው። ለዚሁም ዋናዎቹ መሣሪያዎችና እምነት የተጣለባቸው ባለአደራዎች እነዚህ በሕግ የቆሙት አማካሪዎች ናቸው።

መቸውንም ለኢትዮጵያ ንጉሠ ነገሥት መንግሥት አስተዳደር ሕግ የሚሠራበት የምክር ቤት በሺ፱፻፳፬ ዓ.ም ለመጀመርያ ጊዜ፥ በኢትዮጵያ ተቋቁሞ አማካሪዎች ተመረጡ ብዬ ስናገር አገራችን ኢትዮጵያ መላው ዓለም የወደደውን የሕግ መሥሪያ ቤት (የፓርልማን፥ አቋቋም በቀዳማዊ ኃይለ ሥላሴ ዘመነ መንግሥት ለመጀመርያ ጊዜ አግኝታ ባለዕድል የሆነችበትን ታሪካዊ ዘመን ማመልከቴን ያሳያል እንጂ ገናናነቷና ክብሯ ከሦስት ሺ ዓመት ይበልጥ ታውቆላት የኖረችው ይህቺ፥ ታላቅ መንግሥት የጥንቶቹ መሪዎቿ (ነገሥታቷ) የመንግሥቱን ሥራ ያለ መካር ብቻውን ሲያከናውኑ ኖሩ ማለቴ አለመሆኑን አንባቢ ያስተውለዋል።

ይህማ እንዳይባል በጣም ራቅ ወዳሉት ዘመናት ተመልሰን ታሪክን ለመመርመር መድከማችን ይቄይና አሁን በቅርቡ በንግሥተ ነገሥታት ዘውዲቱ ዘመን እንኳን (በጃንሆይ አልጋ ወራሽነት) ለመንግሥቱ ሥራ አማካሪዎች ተመርጠው እንደ ነበረ «ዝክረ ነገር» የተባለው የክብር ባላምብራስ ማኅተመ ሥላሴ ወልደ መስቀል ታላቅ ዝግጅት (መጽሐፍ) ከ፯፻፴፭ - ፴፰ ባሉት ገጾቹ ይተርክልናል። ይኸውም ከቀድሞ ጀምሮ ሲወርድ ሲዋረድ የመጣ የነገሥታቱ ልማድ እንጂ፥ አዲስ ነገር አለመሆኑንም መጽሐፉ ጨምሮ ያመለክታል።

ይሁንና በነዚህ ገጾች የምናነበው ይህ የአማካሪዎች ደንብ ምንም ዘመናዊውን ሥልጣኔ በመከተል ተሻሽሎ ቢሠራና የሕግ መልክ የተሰጠውም ቢሆን ቅሉ፤ ሥራው በሕዝብ ዘንድ ያልታወቀ ከመሆኑም በላይ በሕገ መንግሥት እንደተመሠረተው እንደዛሬው ፓርልማችን የሕዝቡን ዐቅምና ሁኔታ በቅርብ የሚያውቁለት የሕዝብ እንደራሴዎች በውስጡ አልነበሩምና በዚያና በዚህ የምክር ቤት መካከል ብዙ ልዩነት መኖሩ ከቶ ለማንም ቢሆን የሚሰወር አይደለም።

ይህ «ዝክረ ነገር» የሚባል ትንግርተኛ መጽሐፍ በዚህ ዘመን፣ ተገልጦ ለዛሬዎቹ ታሪክ ቀሣሚዎች (ወጣቶች) እንደ መሆኑ መጠን ሰማያዊ ተስፋን በሚያፈራለት ምድራዊ፤ አኗኗሩም ፍጹም የሆነ የቸዋነትን መንፈስና እውነተኛነት ይዞ መገኘት እንደሚገባው በማስተዋል ይህን ግብ ከመሠረቱ አጥንቶ የተከተለው የኢትዮጵያ ቤተ መንግሥት፤ በዚህ መጽሐፍ የምናነበውን የማይናወጽ ሥርዐት ሁሉ ሠርቶ፤ ከዜጎቹ ውስጥ ብዙዎቹን ከሕፃንነታቸው ጀምሮ በምድረ ግቢው እንዲያድጉ፤ እያደረገ በመልካም ጠባይ ኰትኵቶና በትሕትና አለስልሶ በዕውቀት ካጐለመሳቸው በኋላ ለታላቅ ማዕርግና ለሕዝብ አስተዳዳሪነት ለመመረጥ ማብቃቱንና ሌላውንም ሕግ ሁሉ የገለጠልን ይህ ሰፊ ዝግጅት በመሆኑ ነው። ይህንኑ ደርባባና ማዕረጋዊ የሆነ የቤተ መንግሥት ሥነ ሥርዐት በውጭ ያለው ሕዝባዊ ይቅርና በምድረ ግቢው ጭንጫ አደግ ከሆኑት ወገን እንኳን በመጽሐፉ እንደተገለጠው አድርገው የሚያውቁት ከስንት አንድ ነበሩና ዛሬ ግን ይህ ታሪክ ንባብ ወዳጆችን ሁሉ እንደ ቤተ መንግሥት አደግ (ሰው) ለመቄጠር ስላበቃቸው የጽሕፈት ሞያ የቱን ያህል ጠቃሚ መሆኑን ለመገንዘብ ይህ ጽሑፍ ዋና ምስክር ነው። እኔም ይህን ሁሉ ካስተዋልሁ በኋላ የመደነቅ ስሜት ስለቀሰቀሰኝ የያዝኩትን ሥራ ላንድ አፍታ አቋርጨ አሳቤን በዚሁ ጥቅስ ላይ ጥቂት ደቂቃዎች እንዳመላልሰው ተገደድሁ። ስለዚህም ወደቀደመው ነገር ተመልሼ ጅምሬን እንድቀጥል ይፈቀድልኝ።

ሕግ መሠራት ብቻ ሳይሆን መፈጸምና መከበርም ያለበት አንድ የመንግሥት አቅዋም ስለ ሆነ፤ ለርሱም «የሕግ አካሎች» እየተባሉ የሚጠሩ ሦስት ክፍል እንደራሴዎች አሉት እነዚሁም፤

፩፤ ሕግ ሠሪዎች (አማካሪዎች)

፪፤ ሕግ አስፈጻሚዎች (ሚኒስትሮች)

፫፤ ሕግ አስከባሪዎች (ዳኞች) ናቸው።

እነዚህ ሦስቱም የሕግ አካሎች ባንድ ቃል «መንግሥት» ይባላሉ። ለመንግሥቱም ዋና መሪ (ለንጉሠ ነገሥቱ) የሕግ እንደራሴዎችና አላፊ ባለሥልጣኖች ስለ ሆኑ በሕገ መንግሥቱ ውስጥ የሥራቸው ዐይነትና ወሰን በምዕራፍና በአንቀጽ ተለይቶ ተጽፏል።

እንዲህ ይህ አሁን የያዝነው ታሪክ የሚጠይቀን ከነዚህ ከሦስቱ የሕግ አካሎች አንዱን የሕግ መሪዎቹን መብትና አሠራር እንድናቀርብለት በመሆኑ ይህንኑ በሚከተሉት መሥመሮች እናገኛለን።

ከሁሉ አስቀድሞ ላንድ ጕዳይ ሕግ እንዲዘጋጅ ማስፈለጉን የሚያሳስብ ከእነዚህ ከሦስቱ ክፍሎች ማንኛው እንደ ሆነ ማወቅ ይገባናል። እንደዚህም ሲሆን መንግሥቱን በአላፊነት ለማስተዳደር ሥልጣን የተሰጣቸው ሚኒስትሮች ናቸውና በሕገ መንግሥቱ የተወሰነውን ጠቅላላ መብት እየጠበቁ ማስተዳደሪያ የሚሆን ዝርዝር ሕግ ለየክፍላቸው እንዲሠራላቸው የሚጠይቁ እነርሱ (ሕግ አስፈጻሚዎቹ) ናቸው።

በዚህ መሠረት ለክፍሉ ሥራ አላፊነት የተሰጠው ሚኒስትር ሕግ ሆኖ በዐዋጅ እንዲወጣለት የሚፈልገውን ጕዳይ አስቦና አሰናድቶ በንጉሠ ነገሥቱ ፈቃድ ወደ ሚኒስትሮች ምክር ቤት ያቀርባል። የሚኒስትሮች ምክር ቤት አሳቡን አይቶ የሚስማማበት ሲሆን የቄረጠውን ድንጋጌ (የሕግ አሳብ) እንደ ሕጉ በፓርልማ ተመክሮበት ዐዋጅ ሆኖ እንዲወጣ ወደ ሕግ መምሪያ ምክር ቤት ይልከዋል። የሕግ መምሪያ ምክር ቤትም በነገሩ መክሮበት ሲያበቃ የቄረጠውን የመጨረሻ ቃል የሚገልጥ ጽሑፍ ጨምሮ ለሕግ መወሰኛ ምክር ቤት ያስተላልፈዋል። ሕግ መወሰኛም እንዲሁ የሚኒስትሮች ምክር ቤት ያዘጋጀውን የሕግ አሳብና የሕግ መምሪያ ምክር ቤት የቄረጠውን ቃል አይቶ አንድ ባንድ ካጠናውና በለዘብታ እየመረምረ ከተከራከረበት በኋላ የሚሰጠው ውሳኔ መምሪያን አሳብ በማጽደቅ ሲሆን ሲሆን ሕግ ሆኖ በዐዋጅ እንዲወጣ ለንጉሠ ነገሥቱ ይቀርባል። ሁለቱ ምክር ቤቶች ያልተስማሙበት (በአሳቡ የተለያዩ) እንደ ሆነ ግን በሕገ መንግሥቱ በ፵፮ኛው ክፍል እንደተመለከተው፤

«የሁለቱም ምክር ቤት አማካሪዎች ትልልቅ ጕዳይ ሲመክሩ በምክሩ አሳብ ያልተስማሙ እንደ ሆነ ንጉሠ ነገሥቱ የሁለቱንም ምክር ቤት አሳብ በጽሕፈት ተቀብሎ ያልተስማሙበትን ምክንያት እየመረመረ ከተረዳው በኋላ ለማስማማት የሚቻል ቢሆን ከሁለቱ አሳብ እየመረጠ በስምሙ መንገድ እንዲጨረስ ያደርጋል። ሁለቱንም የምክር ቤቶች የሚያስማማ መንገድ ያልተገኘ እንደ ሆነ ግን ንጉሠ ነገሥቱ አማርጦ አንደኛውን ወገን እንዲያሰናው ወይም እንዲያቂየው በሕግ ተወስኗል።» በሚለው መሠረት ይፈጸማል።

ምክር ቤቱ ለምክር በቀረበለት ጕዳይ ውስጥ ያልገባው አሳብ አጋጥሞት ሕግ አቅራቢውን ሚኒስትር ለመጠየቅ ቢፈልግ በሕገ መንግሥቱ በ፵፯ኛው ክፍል የተጻፈውን ውሳኔ በመጠበቅ የክፍሉ ሚኒስትር ቀርቦ እንዲያስረዳቸው በየበኩላቸው ወደ ፓርልማ ሊጠሩት ይችላሉ።

አማካሪዎች በቀረበላቸው የሕግ ጕዳይ ላይ በመምከር የተሰማቸውን አሳብ ለጉባኤው በሚገልጡበት ጊዜ ለነገሩ ተገቢ የሆነ ምሳሌ በመስጠትና ለአሳባቸው ማስረጃ በማምጣት ሲከራከሩ የንግግር ነጻነት አላቸው።

የሚመከርበት ጕዳይ ሁሉ እንዳቀራረቡ ወይም እንዳስቸኳይነቱ እየታየ በፕሬዚደንቱና በዋናው ጸሓፊ ደልዳይነት ተራ ተሰጥቶት ለጉባኤው ይቀርባል። ወይም በተለየ ኮሚሲዮን ተጠንቶ ለውሳኔው ወደ ዋናው ጉባኤ እንዲቀርብ ይደረጋል። በያንዳንዱም ጕዳይ ላይ የሚደረገው ክርክርና ያንዱን አማካሪ ንግግር (ፕሮሴ ቬርባል) እየተጻፈ የቃል ብልቻ (ቮት) ከተደረገ በኋላ የመጨረሻው ውሳኔ ጭምር በሁለት ትክክለኛ ጽሑፍ ተጣርቶ ተዘጋጅቶ እየተነበበላቸው መማክርቱ ሁሉ ይፈርሙበትና በመዝገብ ቤት ይቀመጣል። ከሁለት ላይም መፈረሙ፤ «ምናልባትም ንጉሠ ነገሥቱ በምክር ቤት የተጨረሰውን ነገር…..በሙሉ ለማየት ቢያስፈልገው የሕግ መወሰኛ ምክር ቤት ጸሓፊ፥ በጸሓፌ ትእዛዝ በኩል አንድ ግልባጭ እንዲሰጥ በሕግ መወሰኛው ድነብ በ፵፪ኛው አንቀጽ ተጽፏልና በተፈለገ ጊዜ ለማቅረብ እንዲቃል ነው።

የሕጉ አቀራረብ ከሚኒስትሮች ምክር ቤት እንደምን ሆኖ ተዘጋጅቶ እንደሚመጣና የክፍሉ ሚኒስትር ሕጉ እንዲወጣ ግዴታና አስፈላጊ መሆኑን ለማስረዳት የሚያቀርበው ማስታወሻ የሕግ መምሪያ ምክር ቤት ቄርጦ የሚልከውን የበኩሉን አሳብና እንዲሁም የሕግ መወሰኛ ምክር ቤት የመከረበትን የክርክር ቃል የመጨረሻውንም ውሳኔ፥ በዝርዝር ለመመልከት የሚፈልግ አንባቢ ቢኖር ይህ ሁሉ ተጠናቆ በዛሬው የሕግ መወሰኛ ዋና ጸሓፊ በአቶ ወልደ ሥላሴ ዘለሌ ትጋት በአዲሱ ዘመን ፓርልማ ከተከፈተ ጀምሮ የተሠራው ሕግና ከዚያም በፊት በድንጋጌ ወጥቶ በኋላ ምክር ቤቱ እያየ ያጸደቀው ዐዋጅ ሁሉ ስንክሣር የሚባለውን ያገራችንን መጽሐፍ በሚያህል ታላቅ መዝገብ እየተከታተለ በጕልሕ ጽሕፈት ተገልብጦ ስለሚገኝ ከባለሥልጣኖቹ አስፈቅዶ ማንበብ ይችላል።

የሕግ መወሰኛ ምክር ቤት በሕግ መምሪያ ምክር ቤት አሳብ ሳይስማማ ቀርቶ የተለየ ውሳኔ የሰጠ እንደ ሆነ የታችኛውን ምክር ቤት አሳብ ያልተቀበለበትን ምክንያትና የራሱን ውሳኔ የሚገልጥ ጽሑፍ ጨምሮ የሕጉን አሳብ ግልባጭ ይመልስለታል። የምክሩም አፈጻጸም፤ የሁለቱም ምክር ቤት አማካሪዎች በየበኩላቸው መርምረውና ተከራክረው እንደመሰላቸው፤ መቍረጥ እንጂ እንደ ፍርድ ይግባኝ የሕግ መምሪያውን አሳብ የሕግ መወሰኛው ጉባኤ የሚገለብጠው ስላልሆነ የሁለቱም ውሳኔ ጥቂት ቀደም ብሎ እንደተመለከተው ሆኖ ለንጉሠ ነገሥቱ እንዲቀርብ በየበኩላቸው ወደ ጽሕፈት ሚኒስቴር ይላካል።

ስለ አገልግሎት ዋጋ።

ስለ አማካሪዎች ደመወዝ በሕገ መንግሥቱም ሆነ በውስጥ ሥራው ደንብ ላይ የተጻፈ ነገር የለም። ሆኖም እንደ ሠራተኞች ቀለብ የሚቄጠር አይሁን እንጂ ለመማክርቱ መተዳደሪያ የተወሰነ ገንዘብ በየወሩ ይሰጣቸዋል። ይኸውም (እስከ ዛሬ የነበረው) ለሁለቱም ምክር ቤት አማካሪዎች ለያንዳንዱ ሰው በወር ሁለት መቶ ብር ሒሳብ ነው።

የሕግ መምሪያ መማክርት ከያውራጃው ተመርጠው የመጡ ስለ መሆናቸው በከተማ ውስጥ የመኖርያ ቤት አጥተው እንዳይቸገሩ ለቤት ኪራይ የሚሆን ገንዘብ በተለይ ታስቦላቸው በየወሩ ሠላሳ ብር በተጨማሪ ያገኛሉ።

ለሥራ ከያገራቸው ሲመጡና የዕረፍቱንም ወራት ባገራቸው ለማሳለፍ ሲመለሱ ለመመላለሻ አስፈላጊ የሆነውን ወጪ (የመንገድ ከሣራ) የሚከፍልላቸው መንግሥት ነው።

በምርጫው መግለጫ ላይ እንዳመለከትሁት የሕግ መወሰኛ መማክርት በመፍንነትና በታላላቅ የመንግሥት ሹመት ላይ የኖሩ በመሆናቸው የሚበዙት፤ ከመንግሥት ርስት ጕልትና ሌላም ዐይነት ንብረት በሥራቸው ላይ ሳሉ ተሰጥቷቸው የከተማም ርስት ያላቸው መሆናቸው ስለሚታወቅ የቤት ኪራይ ወጪ አይታሰብላቸውም። ይሁን እንጂ ከነርሱም ውስጥ አንዳንዶቹ ነዋሪነታቸው ከዋናው መናገሻ ከተማ ውጭ ሆኖ በከተማ ውስጥ የሚኖሩበት ቤት የሌላቸው የሕግ መወሰኛ አማካሪዎች ይህንኑ በፕሬዚደንታቸው አማካይነት ለግርማዊነታቸው ሲያመለክቱ በጃንሆይ ችሮታ ከመንግሥት የመኖርያ ቤት ይሰጣቸዋል።

ለከተማው ውስጥ ኑሮ አስፈላጊ የሆነውን (ትራንስፓርትን የመሳሰለ) አንዳንድ ወጪ እንዲችላላቸው በማለት በየወሩ ያገኙት ዘንድ የተወሰነው ከዚህ በላይ የተመለከትነው የገንዘብ ልክ በሺ፱፻፴፯ ዓ.ም በጀት ውስት ለምክር ቤቱ ቀርቦና ተፈቅዶ በነጋሪት ጋዜጣ የታወጀ ነው። ስለዚህም ፓርልማው እስከ ዛሬ ድረስ በደመወዝ አዳሪ አለመሆኑ ይታያል።

ይህ ልማድ የሠለጠኑት መንግሥታት ከጊዜ ቀድሞ ሲከተሉት የኖረ በመሆኑ፤ በእኛም ሕገ መንግሥቱ ጠባየ መልካምነታቸው ያልተመሰከረላቸውና ለሕዝቡ መተማመኛ የሚበቃ ርስት የሌላቸው ሰዎች ለአማካሪነት እንዳይመረጡ የተወሰነ ስለ ሆነ፤ ሕሊናው በችግር ሥቃይ የሚፈተን ፍጥረት ሁሉ አእምሮው አይተካከለትምና አማካሪዎቹ ለግል ጥቅም የሚሳሉ እንዳይሆኑ ታስቦ በጥንቃቄ እየተመረጠ እስካሁኑ ጊዜ ድረስ ያንኑ የሠለጠኑትን ሕዝቦች አርኣያ በመከተል ፓርልማችን በዚሁ መንፈስ ሲመራ ኖረ። ከጥቂት ጊዜ ወዲህ ግን ለመላው ዓለም የሥልጣኔ አኗኗር ምሳሌነታቸው በታወቀውም የሠለጠኑ መንግሥታት ዘንድ የፓርልማ አማካሪዎች ደመወዝ በሕገ መንግሥት መወሰን ጀምሯልና ለእኛም አገር ምክር ቤት አባሎች የግል መተዳደርያ ወደፊት እንደዚሁ ሳይታሰብላቸው እንደማይቀር ይታመናል።

ደግሞ ባንዳንድ አገር ያለደመወዝ እንሠራለንና የአማካሪነት መብት ይፈቀድልን እያሉ ጥያቄ የሚያቀርቡ አንዳንድ ሰዎች መኖራቸው ይነገራልና ስለዚህ አኳኋን ጥቂት ብናስተውል መልካም ይመስለኛል።

የዚህን ዐይነት ጥያቄ ከሚያቀርቡት ሰዎች አብዛኞቹ በኑሮዋቸው አይቸገሩ እንጂ በሀብት የማይታሙ በትምህርት የላቁና በዕውቀታቸው የሚመኩ ናቸው፡ እነርሱም ብዙ ዘመን የፈጁበትንና የደከሙበትን ትምህርታቸውን ላገራቸው ታላቅ ቁም ነገር ለመፈጸም በሚችሉበት ከፍተኛ ሥልጣን ላይ ለማዋል ሲሹ ያለደመውዝ ማገልገልን ምክንያት በማድረግ ያማካሪነት ሥራ እንዲሰጣቸው ጠይቀው ከተመረጡ በኋላ በምክር ላይ ለጉባኤው የሚያሰሙት የንግግር ጣዕምና ኅይለ ቃል በዕውቀት የበሰሉ መሆናእውን እያስረዳ የትምህርት ፍሬያቸውን እንዲያሳውቅላቸውና የሕዝብ መሪ ለመሆን እንዲያሳጫቸው አጥብቀው የሚጣጣሩ ናቸው። ይህም አድራጎት በቀጥታ ከዚህ በላይ እንደተገለጠው አይሁን እንጂ ባገራችንም ቢሆን ለመንግሥትና ላገር ጥቅምን አሳቢ በመሆን ረገድ ታላላቆች ሰዎች ሁሉ እንዲሽቀዳደሙ ለማድረግ ቤተ መንግሥቱ ያስብበት እንደ ነበረ እርግጥ ነው።

ለዚሁም ምስክር ከዝክረ ነገር ገጽ ፯፻፴፯ ያገኘሁትን ማስረጃ እጠቅሳለሁ። ቃሉም የሚከተለው ነው።

«ስምንተኛ።

«……የምክሩ አለቃ….. ለየብቻቸው የሚያወጡትንም የምክር ቃል…… ለንጉሠ ነገሥቱ እያሳየ (እመዝገብ) ያግባላቸው።……

«ዐሥረኛ።

«አማካሪዎች በራሳቸው ዕውቀት አስበው ላለቃቸው በሰጡት ምክር መንግሥትና ሕዝብ የሚጠበቅበት አገር የሚለማበት ጥቅም የተገኘ እንደ ሆነ በምክሩ የሚገኘው ጥቅም ተቄጥሮ እስከሚገባው ማዕርግ ድረስ ከፍ ይላል።»

እነሆ ከዚህ በላይ የተመለከትነውም አሳብ ይህንኑ የመሰለ ነው። አሳባቸውን በሁለተኛው ስሜት ላይ ያሳረፉት ወገኖች ደግሞ በዕድሜ የገፉ፤ በሀብት የሰፉ ከሆኑት ሽማግሌዎች ወገን ላገራችንና ለመንግሥታችን ያለደመወዝ እናገለግላለን በልው ቃላቸውን የሚሰጡ ናቸው። እነዚህም ማናቸውንም ዐይነት ሥራ ሳይፈልጉ በምቾትና በዕረፍት ለመኖር አንድም ነገር የማይጐድላቸው ሲሆኑ ጊዜያቸውን በከውታታነት ከማሳለፍ ይልቅ ወደ ፓርልማ ገብተው በአማካሪነት ተግባር ለመንግሥታቸውና ላገራቸው የሚጠቅም ሥራ ቢያበረክቱና ያገልግሎት ዘመናቸውንም ያላንዳች ዋጋ ቢፈጽሙ ለጊዜው ለስማቸው፤ ዘለቃው ግን ለሕይወታቸው ታሪክ ሆኖ ዘለዓለማዊ ክብርን እንዲያድላቸው አርቀው አስበው የዕለት ጥቅምን ሳይመለከቱና ይሉኝታን ሳይሠጉ በተደላደለ አእምሮ የሚሠሩ ናቸው።

የማያልቅ ደስታ።

እንግዲህ በሺ፱፻፳፫ ሐምሌ ፱ ቀን ከንጉሠ ነገሥታችን በተሰጠን ሕገ መንግሥት መሪነት የተሠራው ሕግ ሁሉ በእንዴት ያለ ጥንቃቄ ታስቦ እየተደከመበት መዘጋጀቱን በሚበቃ ያህል ያስረዳሁ ይመስለኛል። ይህንኑ ሕገ መንግሥት፤ ታሪክ ሲያስታውሳት በምትኖረው በዚህች ዕለት ማንም ሳያሳስባቸው በተለየ ፈቃዳቸው ብቻ ጃንሆይ፥ ሲሰጡን የዛሬ ሓያ ዓመት አሳባቸውን ገልጠውና አስረድተው የኢትዮጵያ መሳፍንትና መኳንንት ወደው የፈረሙበትን ሕግ እንዳቆሙልን፤ እንዲሁም አሁን ማንም ሳይጠይቃቸው ሕገ መንግሥቱን በሕዝቡ የሥልጣኔ እድገት መጠን ለማሻሻል ፈቅደው ሥራው መጀመሩን ፳፩ኛው ዓመት የዘውድ በዓላቸው በተከበረበት ቀን ጥቅምት ፳፫ ሺ፱፻፵፬ ዓ.ም በተናገሩት የዙፋን ቃል ውስጥ ለተወዳጁ ሕዝባቸው በማስገንዘብ የማያልቅ ደስታ ሰጥተውታል። ቃሉም የሚቀጥለው ነው።

«……ሕዝባችንንም ወደ ከፍተኛው ሥልጣኔ ጐዳና አግብቶ ለመምራት ስናስብ በደረሰበት ዐቅምና ችሎታ መጠን አስፈላጊው ነገርና ነጻነቱ እንዲስፋፋለት ዘወትር ማሰባችንን አላቋረጥንም። በዚህ አሳብ የዛሬ ሓያ ዓመት ምንም ሳይጠይቀን በራሳችን ፈቃድ ሕገ መንግሥት ሰጠነው።

«ዛሬም ቢሆን የሰጠነውን የነጻነት መተዳደሪያ ለማስፋፋትና ለማሻሻል……. ከዘመኑ ጋራ በሚስማማ አሠራር የሕግ መወሰኛና የሕግ መምሪያ ምክር ቤቶች ሥራ የሕዝብም እንደራሴነት አግባብ፥ በተሻሻለ ሕግና ደንብ እንዲቆም በመዘጋጀት ላይ ይገኛል። ከዚህም፥ በቀር ሕገ መንግሥቱ ከዘመኑ ሥራ ጋራ እንዲስማማ ማሻሻያው፥ እንዲዘጋጅ ይህም በታላቅ ትጋት እንዲሠራ ትእዛዝ ሰጥተን በመጠናት ላይ ይገኛል።……»

እነዚህም ቃላት በሥልጣኔ ጎዳና ላይ የሚገሠግሠውን የኢትዮጵያን ሕዝብ መንፈስ ከሰማይ እንደ ወረደ ጠል የሚያለመልሙ በመሆናቸው፤ ኢትዮጵያዊ የሆነ ሁሉ ወደ ፊት ባዲሱ ሕገ መንግሥት የሚፈጸሙትን አዳዲስ የሥልጣኔ እርምጃዎች ለማየትና በነርሱም ለመጠቀም የሚናፍቀውን አሳቡን በዚህ ከንጉሠ ነገሥቱ በተዘረጋለት የተስፋ ጥላ ውስጥ አሳርፎ በደስታ ይራመዳል።

የሥልጣኔ ተማሪ ቤት።

መቼውንም ጃንሆይ ይህን የምክር ቤት መጀመርያ ሲከፍቱ ለኢትዮጵያ ሕዝብ አዲስ የሥልጣኔ ተማሪ ቤት ማቆማቸው መሆኑን ማንም አይስተውም። ይህም በብዙ መንገድ የሚተረጐም ስለ ሆነ ለአሁን በጕልህ የሚታዩትን አንዳንድ ነገሮች እዚህ ላይ አስታውሳለሁ።

ግርማዊነታቸው የመጅመርያውን ፓርልማዊ ጉባኤ ጥቅምት ፳፫ ቀን ሺ፱፻፳፬ ዓ.ም በከፈቱ ጊዜ ለመቸውም ቢሆን በዚህ አዳራሽ ውስጥ የመገኘት ዕድል መርጧቸው በአማካሪነት ወንበር ላይ ለሚቀመጡት ኢትዮጵያውያን ሁሉ የአእምሮ ብርሃንና የሥራ መሪ የሚሆናቸው የዙፋን ቃል ለመጀመርያዎቹ መማክርት ሲናገሩ፤

«……ለዚሁም ምክር መሪ የሚሆኗችሁ የሕግ መሪዎች ተብለው ካገር ተመርጠው መጥተው ከታችኛው ምክር ቤት የተሰበስቡት አማካሪዎች ናቸውና ጥቂት በጥቂት እያላችሁ ዕውቀታቸውን እየረዳችሁላቸው ከባላገርነት ጠባብ አስተያየታቸው በሚቻላችሁ ምክር ወደ ሰፊ አሳብ እየመራችሁ በልቡናቸውም የሀገራችንን የኢትዮጵያን ያንድነቷን ፍቅር እንዲያጠኑ እያደረጋችሁ አእምሮዋቸውን መልካም ፍሬ እንዲያፈራ አድርጉላቸው» ብለው በመንግሥት ሥራ ላይና በሕዝብ አስተዳደር ብዙ ልምድ ባላቸው የሕግ መወሰኛ መማክርት ላይ ከፍ ያለ አደራ ጥለውባቸው ስለ ነበረ፤ ከያውራጃው የተመረጡት አማካሪዎች ከነርሱ ጋራ ተባብሮ በመሥራትና በመግባባት ረጅም ጊዜያት ቄይተው የአእምሮ መስፋፋት ማግኘታቸው ነው።

ይህ ብቻ አይደለም። ዳሩ ግን ቤቱን በልዩ ቸርነታቸው ካቆሙት ጀምሮ በትምህርት ገበታ ላይ እንደሚገኝ ሕፃን እየተከባከቡ ጠብቀው አሳድገውታል እንጂ ሕንጻውን ሠርተውና አባሎቹን ሰብስበው ብቻ አልተውትም።

ይህም ሊረዳ በልግሥናቸው ወደ ውጭ አገር ልከው በከፍተኞች ትምህርት ቤቶች (ዩኒቬርሲቴ) ካስተማሯቸው መካከል በዕውቀታቸው ተመርተው የወጡትንና የሕግ ሊቅነት ምስክር የተቀበሉትን የግርማዊነታቸውን ፍሬዎች እንደ ክቡራን ብላቴን ጌታ ሎሬንሶ ታእዛዝና ደጃዝማች መኰንን ደስታ የመሰሉትን ኢትዮጵያውያን ሊቃውንት በሕግ መወሰኛም በሕግ መምሪያም ምክር ቤት ፕሬሲደንቶች እያደረጉ በመሾማቸው ለመማክርቱ የዓለምን ሕግጋት የሚያስረዱ መምህራን አስበው ስለ ሰጧቸው የምክር ቤቱ ሥራ በየዕለቱ እየጐለመሰ ለመሄድ ቻለ።

እንደዚህ በመሆኑ ከተፈጥሮ ባገኙት ዕውቀትና ባገር ልማድ ችሎታቸው ተመርጠው ከየባላገሩ ከመጡት የሕዝብ እንደራሴዎች (ከሕግ መምሪያ መማክርት) መካከል የሕግ ዕውቀት ችሎታቸው ተመዝኖ በየጊዜው ላስተዳደር ሥራ እስከ መመረጥና ለከፍተኛው ፍርድ ቤት ዳኝነት እስከመሾም ድረስ እድገት አገኙ።

እነሆ በፕሬዚደንቶቻቸው አመራር እየተረዱ በየጊዜው በሥራቸው ላይ ካገኙት የዕውቀት መሻሻል ሌላ በተለየ በሕግ ረገድ ላደረጉት እርምጃ የአእምሮ ደገፋ (መቅድም) የሆናቸውን መሠረታዊ አሳብ ትምህርትነቱ ስለሚጠቅም እዚህ ላይ ላስታውሰው እወዳለሁ። እርሱም በዚ ፱፻፴፭ ዓ.ም ነሐሴ ፲፩ ቀን በግርማዊነታቸው ትእዛዝ ለሁለቱም ምክር ቤት አማካሪዎች ክቡር ብላቴን ጌታ ሎሬንሶ ታእዛዝ ያደረጉት ፓርማንታሪዝም ኰንፌራንስ ነው። ከርሱም አስቀድሞ የፕሬዚደንቱ ወንበር ሲረከቡ ሐምሌ ፱\፴፭ ዓ.ም በሴናተሮች መካከል የተናገሩት ቃል ለዚሁ መነሻ በመሆን ስለሚጠቅም አስቀድሜ እንድገልጠው የአንባቢን ትዕግሥት እለምናለሁ።

«ክቡራን ጌቶቼና አባቶቼ ሆይ፥

«እኔ በዕድሜዬ ልጃችሁ ነኝ። በዕውቀቴና ባገልግሎቴም አነስተኛ ነ። ቢሆንም በግርማዊ ንጉሠ ነገሥት ቀዳማዊ ኃይለ ሥላሴ መልካም ፈቃድ የሕግ መወሰኛ ፕሬዚደንት ሆኜ በመሾሜ ለሹመቴ ብቻ ሳይሆን የሕግ መወሰኛ ሥራ ተካፋያችሁም በመሆኔ ጥልቅ የሆነ ክብርና ደስታ ይሰማኛል ፡

«ይህቺ ፓርላሜንት ሌሎች ሕዝቦች በስንት ፈተና ተሞክረው፤ ስንቱንም ደም አፍስሰው ነው ያገኟት እኛ ግን ከደጉ ንጉሠ ነገሥታችን ችሮታ፥ እንደ ተኣምራት የተሰጠችን ውዲቱ አገራችን ነፍስ የምታገኝባት ቤት ናት። እናንተ አባቶቼ የቄየውን መልካም ልማድና አኗኗር ስትነግሩኝ፤ እኔም እንዲሁ ያዲሶቹን ሕግጋት መንፈስ ስገልጥላችሁ የሁለቱን አሳብ አስማምቶ ከዚህ ቤት የተከናወነ ሥራ እንደሚወጣ አምናለሁ።

«ሁላችንም እንደምናውቀው ስሙ በዚህ ቤት ሊጠራ የማይገባው የጠላት መንግሥት መሪ አገራችንን ከመውረሩ በፊት ለልጆቻችን ልናስተምረው የሚገባንንና ፀጥንታችን የማይረሳውን ከባድ ቃል ተናግሯል። ቃሉም ይህ ነው።

«ወዮላቸው ለተኙና ለማይንቀሳቀሱ ሕዝቦች።»

«ይህንኑ ቃል ሲናገርም እኛን ሊያጠፋበት ያሰናዳውን የጦር መሣሪያ ባገራችን ጠረፍ ዙርያ ጨርሶ ካደራጀ በኋላ ነበር። አንዳንረሳውማ ስብቅ መከራ ደረሰብን? ክብራችንም ምን ያህል እንደ ተቀነሰ ለሁላችንም ይሰማን ነበር። ነገር ግን በዚያች በጥቂት ጊዜ ብቻ ተጭኖን የነበረው ከባድ ቀንበር በግርማዊ ንጉሠ ነገሥታችን ድካም በአርበኞቻችን ብርታትና በታላቂቱ ብሪታንያ ረዳትነት ከጫንቃችን ላይ ተወግዶ ዛሬ ለነጻነት በቅተን ሥራ መጀመራችን ስለሆነ የሚቆሙት አዲሶች ሕገጋት የንጉሠ ነገሥታችንን ድካም ለሕዝቡ የሚያስረዱ፤ የመንግሥታችንን ሥልጣን የሚያጸኑ የሕዝቡን ንብረትና ሰላም የሚጠብቁ የኢትዮጵያን ነጻነትና የመሬቷን ሙሉነት የሚያስከብሩ ሕዝቧን በፍቅር አንድነት የሚያስተሳስሩና ከውጭ መንግሥት ጋራ ያለንን ወዳጅነት የሚያጠነክሩ ህ ኦነው እንዲሠሩ መትጋትና ማከናወን የዚሁ የከፍተኛ ጉባኤ ዋና ሥራ ነው።

«የዘንድሮ ዓለም ሥራ ከመ ቅጽበት ይሮጣል። በመቅደላ ጊዜ ከኤሮጳ ወደ ኢትዮጵያ በመርከብ ለመምጣት የሦስት ወር መንገድ ነበር። በዐድዋ ጊዜ ደግሞ የሁለት ሳምንት ነበር። አሁን ግን በአይሮፕላን የሁለት ቀን መንገድ ብቻ ሆነ። ይህን የሚያስተውል አእምሮ ያለን አሳቢዎች ሁሉ ወደኋላ ተለይተን እንዳንቀርና ነጻነታችንን፤ ዳግመኛ እንዳንገፈፍ ሕጎቻችንን ከሠለጠኑት ከሌሎቹ መንግሥታት ሕጎች ጋራ ማስተካከል አለብን። በትጋትና በቅንነት ካልሠራን ግን ትላንትና በእኛ የደረሰብን አሁንም በሌሎች አገሮች የደረሰባቸው ጉዳት እንደ ገና ሊደርስብን ይችላል።

«የፈረንሳዊ አገር ስመ ጥሩ የሆነ ፓርልማ ነበረባት። ነገር ግን በቀን ብዛት መማክርቶቹ ዋናውን ያገር ጥቅም ረስተው የራሳቸውን ጥቕም ብቻ ፈላጊዎች በመሆናቸው ምንም እንኳ እጅግ የሠለጠነና የበረታ የጦር ሠራዊት ቢኖርባት የሁለት ሳምንት ያህል ሞያ ሊሠራላት ሳይችል መሬቷ ተወረረ……..።

«በቅንነት የተሠራ ሥራ ሁሉ ፍሬው ለሰው ልጅ ጠቃሚ መሆኑን ታውቁታላችሁ። ሰው ጀማሪ ነው፤ እግዚአብሔር ፍጻሜ ነው፤ ተብሎ እንደተነገረው ልንሠራው የሚገባን ሥራ ሁሉ በእኛ አሳብና ምኞች ብቻ ሳይሆን በልዑል እግዚአብሔር መሥራችነትና በደጉ ንጉሠ ነገሥታችን መሬንት መሆኑን ዐውቀን እስከ ፍጻሜው ድረስ በቅንነት እንደምንገፋበት አምናለሁ።»

ሁለተኛም በነሐሴ ፲፩\፴፭ ዓ.ም በውጭ አገር የፓርልማን አቋቋምና ሥራውን አፈጻጸም እንዲያስረዱ ከግርማዊነታቸው ስለተፈቀደላቸው ሲናተሮችና ዴፑቴዎች በሙሉ በተሰበስቡበት ታላቅ ጉባኤ ፕሬዚደንቱ የሚከተለውን ተናገሩ።

«መቅድም።

«እንደዚህ ስንሰበሰብ የምነግራችሁ ጕዳይ በውጭ አገር በተማሪ ቤት የተማርሁትን፤ ከቀድሞ ጀምሮ ሲወርድ ሲዋረድ የመጣውን የሕግ ታሪክ ነው እንጂ የልብ ወለድ አሳብ አይደለምና በትጋት አንድትቀበሉኝ ፈቃድ ፈቃዳችሁ ይሁን።» ብለው ንግግራቸውን ጀመሩ። ቀጥለውም፤

«፩ ፓርልማ።

«ፓርልማ ማለት ከመነጋገር (ፓርላሬ) የወጣ ቃል ነው። በቀድሞ ነገሥታት ጊዜ ፓርልማ የሚባለው ከንጉሡ ግዛት ታላላቆቹ መኳንንቶች ተሰብስበው የመንግሥት ጕዳይ የሚነጋገሩበት ጉባኤ ነበር። ስለሆነም ለንጉሡ ቢሻው ነበር እንጂ በደንብ የቆመ ጉባኤ አልነበረም። እነርሱም የቄረጡት አሳብ ሕግ ሆኖ እንዲጸና የሚያስገድድ ሕግ አልነበረም።

«በፈረንሳዊ አገር ከ፲፯፻፺፩ ዓ.ም በፊት የነበረው ከፍተኛው ፍርድ ቤት «ፓርልማ ተብሎ ይጠራ ነበር። ንጉሡ የደነገጋቸው ዐዋጆች ሁሉ በዚሁ ፍርድ ቤት መዝገብ ይጻፉ ነበር እንጂ የመንግሥት ሕግና ፖሊቲክ የሚመከርበት ምክር ቤት አልቆመም ነበር።

«፪ ካርታ ማኛ።

«ዮሐንስ ርስት አልባ በሚባለው የእንግሊዝ ንጉሥ ዘመን ካርታ፥ ማኛ ተብሎ የሚጠራ ታላቅ የመብት ወረቀት (ማኅተም) ከንጉሡ ተሰጥቶ ነበር። ይኸውም የሆነው በ፲፪፻፲፭ ዓ.ም ነው። ከዚያ ወዲህ ባንድ ወገን መኳንንቶቹ በሕግ መወሰኛ (ሐውስ ኦቭሎርድስ) ሆነው በሁለተኛው ወገን ከያገሩ የተመረጡና ከዩኒቬርስቴ (ከፍተኞችት ትምህርት ቤቶች) የወጡ የሕዝብ እንደራሴዎች በሕግ መመሪያ (ሐውስ ኦቭ ኮመንስ) አማካሪዎች ሆነው ያገርን ጕዳይ እንዲመክሩ ተደረገ። ዮሐንስ ርስት አባል የተባለውም አባቱ ርስቱን ሁሉ ለበኵር ወንድሞቹ አካፍሎ ከጨረሰ በኋላ ስለ ተወለደ ርስት ባለማግኘቱ ነው። ቄይቶ ግን የመንግሥትነት ዙፋን ጸናለትና ርስቱን ጠቅሎ ያዘ።

«ሁለቱ ምክር ቤቶች አብረው በተሰበሰቡበትና ንጉሡ ወይም ንግሥቲቱ ፕሬዚደንት ሆነው በተቀመጡበት ሕግ ይወሰን ነበር። አሁን በማንኛውም አገር የእንግሊዝ ፓርልማ ዐይነት ተቋቁሞ የሚሠራባቸው የሕግ መወሰኛና የሕግ መመሪያ ምክር ቤቶች ፓርልማ ይባላሉ።

«ፓርልማ የነጻነት አደባባይ ነው ተብሏል። አስቀድሞ የእንግሊዝ ሬቮሊሽን ቀጥሎም የአሜሪካና የፈረንሳዊ ሬቮሊሽን (ሽብር) ሆኖ ይህ የነጻነት አደባባይ ለሕዝብ እንዲቆምለትና እየተሻሻለ እንዲሄድ፥ ተደረገ። የነሱንም አብነት የተከተሉ ብዙ ሕዝቦች ናቸው። ከዚህ ቀድሞ በማናቸውም አገር ፓርልማ ሲቆም ብዙ ደም እየፈሰሰ ነበር።

«፫፤ የቀዳማዊ ኃይለ ሥላሴ ሕገ መንግሥት።

«እኛ ኢትዮጵያውያን እጅግ የታደልን ነን። በአገራችን ሁከት ሳይነሣ ደም ሳይፈስ፤ ማንም ሳይጠይቃቸው ንጉሠ ነገሥታችን ለኢትዮጵያ ልማት፤ ለመንግሥታቸው ጽናት እንዲሆን በራሳቸው አሳብ ብቻ ለሚወዱት ሕዝባቸው ጥቅምና ሀብት ሆኖ ደስ እንዲያሰኝ በልው ሐምሌ ፱ ቀን ፲፱፻፳፫ ዓ.ም በፈቃዳቸው «የቀዳማዊ ኃይለ ሥላሴን ሕገ መንግሥት« ሰጡን። ከዚህም በቀር የሕግ መምሪያና መወሰኛ ምክር ቤት (ፓርልማ) እንዲቆምልን ፈቀዱ።

«የዛሬው ስብሰባ የፓርልማን አቋቋምና ሥራው የሚፈጸምበትን አኳኋን ለመነጋገር ነው። ቢሆንም የፓርልማ መሠረቱ ሕገ መንግሥት ስለ ሆነ አስቀድመን የዚህ ፍች ምን እንደ ሆነ ብንመለከት የሚበጅ ይመስለኛል።

«፬፤ ሕገ መንግሥት።

«ሕገ መንግሥት ማለት የመንግሥቱን ዐይነት ለይቶ የመንግሥቱን ሥልጣንና የሥራውን አፈጻጸም የሚገልጥ የባለሥልጣኖችንና የሕዝቡን ግንኙነት የሚወስን መሠረታዊ ሕግ ነው። ይህም በሁለት ዐይነት ስለሚመደብ።

ሀ) የልማድና የጽሑፍ ሕገ መንግሥት።

«በልማድ የቄየ የታወቀና ዐይነተኛ ሕገ መንግሥት የእንግሊዝ ሕገ መንግሥት ነው። አልፎ አልፎ ላንዳንድ ጕዳይ በጽሕፈት የተሰጠ መብት ካልሆነ በቀር የእንግሊዝ ጠቅላላ ሕገ መንግሥት ከልማድ የቄየ ነው በሌሎቹ አገሮች የተሰጡት አብዛኙ ሕገ፥ መንግሥታት ግን የተጻፉ ናቸው። (ለምሳሌ የዩናይት ስቴትስ ኦብ አሜሪካ በ፲፯፻፹፯ ዓ.ም የፈረንሳዊ ሬፑብሊክ በ፲፯፻፸፩ ዓ.ም የድሮው የጀርመን ንጉሠ ነገሥት መንግሥት በ፲፰፻፸፩ ዓ.ም)

«የልማድ ሕገ መንግሥት ጥቅሙ ጊዜውንና የሕዝቡን ልማድ፥ እየተከታተለ የሚሄድና ያለሁከት ለማሻሻል የሚቻል በመሆኑ ነው። የሚነቀፍበት ምክንያት ደግሞ እንደ ጽሑፍ ሕገ መንግሥት የተረጋገጠ ባለመሆኑና ለሕዝቡም ዋስትና የማይሰጥ በመሆኑ እንደ ታላቅ ጕድለት ስለሚቄጠር ነው።

ጽሑፍ ሕገ መንግሥት ጥቅሙ መንግሥቱ የተቋቋመበትን መሠረት የሚገልጥና የሚያረጋግጥ ከመሆኑም በላይ ሕዝቡ የሚያድግበትንና የመንግሥቱንም ሥራ አላፊነት ለመካፈልና ለመቄጣጠር የሚቻልበት መሣሪያ በመሆኑ ነው። ከሕዝቡም መኻል አንድ ሰው ከሕግ የወጣ በደል ሲበደል ሕጉን ጠቅሶ ለመከራከር የሚያስችል ስለ ሆነ ነው።

ለ) ክፍት ወይም ዝግ ሕገ መንግሥት።

«በሌላ ወገን (አስተያየት) ደግሞ ሕገ መንግሥት ዝግ ወይም ክፍት ሕገ መንግሥት ተብሎ ይጠራል። ለማሻሻል የሚያውክ ሲሆን ዝግ ይባላል። (እንደ ፈረንሳዊ።) ለማሻሻሉ የማያውክ ሲሆን ክፍት ይባላል። (እንደ እንግሊዝ እንደ ጀርመን።)

(፭ መንግሥት።)

«ቋንቋችን በማጠሩ ምክንያት «መንግሥት» የሚለው ቃል ፍቺው በጣም አስቸጋሪ መሆኑን ካሁን ጀምሬ ላስገነዝባችሁ እወዳለሁ። ስለዚህ ከኤውሮጳ ቋንቋ ጋራ እያነጣጠርሁ በቋንቋችን መንግሥት እያለን የምጠራው ቃል በሕግ ረገድ ልዩ ልዩ ትርጕም እንዳለበት ልገልጥላችሁ ነው።

«ሀ) ናሲዮን።

«ናሲዮን ማለት ባንድ አገር ውስጥ የሚኖሩ ባንድ ሥልጣንና ባንድ ጠቅላላ ሕግ የሚገዙ ሰዎች ማኅበር ማለት ነው። በእኛ ቋንቋ መንግሥት ወይም ሕዝብ ተብሎ ይተረጐማል።

«ለ) ኤታ፤ (ስቴት።)

«ኤታ ወይም ስቴት ማለት ባንድ አገር ውስጥ ለሚኖሩ፤ ባንድ ሥልጣንና ባንድ ጠቅላላ ሕግ ለሚገዙ የሰዎች ማኅበር የሕግ አካል (እንደራሴ) ማለት ነው። በእኛ ቋንቋ መንግሥት ይባላል። እንደዚህ በመሆኑ መንግሥቱ መብት ሊያገኝ ወይም ሊኖርበት ይችላል። በቀዳማዊ ኃይለ ሥላሴ ሕገ መንግሥት ክፍል ፲፯ና ፵፰ - ፵፱ ተመልከት።)

«ሐ) ጉቬርንማ።

«ጉቬርንማ» (መንግሥት) በኤውሮጳም ቢሆን ይህ ቃል በሁለት ዐይነት ይተረጐማል። በሰፊ አስተያየት መንግሥት ሲባል፤ ያንድ መንግሥትን ግዛት ለማስተዳደር ሥልጣን የተሰጣቸውን መሥሪያ ቤቶች ያሳያል። በጠአብቡ አስተያየት ግን ሕግ አስፈጻሚ ባለሥልጣን ማለት ነው። በዚህ ፍቺ የመንግሥት ዐይነት ሲለይ

«፮ የመንግሥት ዐይነት።

«ሀ) ሞናርሺ።

«አንድ የንጉሥ ወይም የንጉሠ ነገሥት መንግሥት «ሞናርሺ» ይባላል። ከፍተኛው ሥልጣን በንጉሡ ወይም በንጉሠ ነገሥቱ እጅ ነው። መንግሥቱም ከዘሩ ሳይወጣ ለትውልደ ትውልድ ይተላለፋል። በሕገ መንግሥታችን ክፍል ፬ ተመልከት።)

ለ) ሬፑብሊክ።

«የ ሬፑብሊክ» መንግሥት የሚባለው ከፍተኛው ሥልጣን ለተወሰነው ጊዜ ሕዝቡ በመረጠው ሰው እጅ ሲሆን ነው። (የአሜሪካ፤ የፈረንሳዊ ሬፑብሊ)

«ሐ) አሪስቶክራሲ።

«የ አሪስቶክራሲ» መንግሥት የሚባለው ከፍተኛው ሥልጣን ያንድ ክፍል ወገን መሳፍንት ሲሆን ነው።

«መ) ዲሞክራሲ።

«የ ዲሞክራሲ» መንግሥት ማለት ከፍተኛው ሥልጣን በሕዝብ ስጅ ሲሆን ነው። ለምሳሌ የአሜሪካ ኅብረት መንግሥታት ሕዝብ የመንግሥቱን ሥራ የሚያሄድ አንድ ባለሥልጣን ለሰባት ዓመት ወይም ላነሰ ዘመን ወስኖ ይመርጣል። ከተወሰነው ጊዜ በኋላ ግን ሊያድስለት፤ ወይም ሌላ ሊመርጥ ይችላል።

«ሕገ መንግሥት ከቆመልን ወዲህ የኢትዮጵያ መንግሥት ዐይነት በሕገ መንግሥት የተመሠረተ የንጉሠ ነገሥት መንግሥት «ሞርናሺ ኰንስቲቱ ሲዮኔል» ይባላል።

«የኢጣልያ ፋሺስቶች «የኢትዮጵያ ሕዝብ ባንድ ሕግ፤ ባንድ ሥልጣን የሚያድር አይደለምና እኛ እናሠልጥነው፤» እያሉ በዓለም ፊት ይሰድቡን ነበር።

ነገር ግን ሕገ መንግሥትና ፓርልማ አግኝተን አንድ ሕዝብ (ናሲዮን) ሆነን ለመንግሥት (ኤታ) አስተዳደር ጕዳይ ያደገ ሕዝብ ለመሆን በቅተን በመብት ከሠለጠኑት ሕዝቦች ደረጃ ደርሰናል። ለዚህም ያበቃን ቀዳማዊ ኃይለ ሥላሴ የሰጡን ሕገ መንግሥት ነው።

«፯ ኤታና ጉቬርንማ (መንግሥት) የሚለያዩበት።

«ኤታ (መንግሥት) ስለ አንድ ሕዝብ አካል ሆኖ የሚጠራ ነው። ጉቬርንማ (መንግሥት) ደግሞ ስለኤታ (መንግሥት) ሆኖ ሕግ አስፈጻሚ ነው። ኤታ (መንግሥት) አይለወጥም፤ አይሻርም። ጉቬርንማ (መንግሥት) ግን ይለወጣል፤ ይሻራል።

«ኤታ (መንግሥት) ከውጭ አገር ኤታ (መንግሥት) ጋራ የተዋዋለው ውል ቢኖር ተዋዋዩ መንግሥት (ጉቬርንማው) ቢለወጥ እንኳን ውሉ እንደ ጸና ይኖራል እንጂ አይሻርም። ለምሳሌ የአጼ ምኒልክ መንግሥት (ጉቬርንማ) የተዋዋለውን ውል በእግራቸው የተተካው መንግሥት (ጉቬርንማ) ይሠራበታል እንጂ ውሉ አልፈረሰም። ይህም የሆነበት ውሉ የተፈረመው በራሳቸው ስም ሳይሆን፤ በመንግሥታቸው (ኤታ) ስም ስለ ሆነ ነው።

«ወደ ፊት ለማደርግላችሁ ንግግርና ለሥራችሁም አፈጻጸም የሚረዳችሁ መሠረታዊ መርሕ ስለ ሆነ ይህን ያቀረብሁላችሁን ማስታወሻና የሰጠኋችሁን ፍቼ በጽሑፍ እንድታቄዩት አምናለሁ። «ብለው ሌላም ልዩ ልዩ ማስረጃዎች እየጠቃቀሱ አስረድተው የዚህ ቀን ንግግራቸውን ፈጸሙ።

የፕሬዚደንቱን ቃል በመገረም ሲያደምጡ ከነበሩት ክቡራን አንዱ በዕድሜያቸው ከሁሉ የበለጡ ሽማግሌ ክቡር፤ ከንቲባ ገብሩ ደስታ ቀጥሎ ባለው ንግግር የመደነቅ ስሜታቸውን ገልጠዋል።

«ክቡር ፕሬዚደንት!

«ይህ የተናገሩት ቃል እውነተኛ ነው። እኛም አባቶችዎ በዕድሜያችን ብዙ አይተናል። በቅርቡ ጊዜ ጠፍታ የነበረች መንግሥታችን እንዴት ባለ አኳኋን እንደ ጠፋች፤ አሁን ደግሞ በደጉና በአርባኛው ንጉሠ ነገሥታችን ላይ እግዚአብሔር አድሮ የኢትዮጵያን ነጻነት እንዴት እንደ መለሳት ለማየት ስላበቃን ታላቅ ዕድል አግኝተናል።

«ክቡራን ጌቶች ሆይ!

«ግርማዊ ንጉሠ ነገሥታችን ገንዘባቸውን እንድ ውሃ እያፈሰሱ ካስተማሩዋቸው ልጆች አንደኛው ክቡር ብላቴን ጌታ ሎሬንሶ ናቸው። እርሳቸውም ሕገ መንግሥታት ተምረውና ዐውቀው በአለፈው የፈተና ጊዜ ንጉሠ ነገሥታቸውንና አገራቸውን በታማኝነት አገልግለው፤ በዚህ በዛሬው ጊዜ ለሕግ መወሰኛ ፕሬዚደንትነት ለመመረጥ በቅተው መገኘታቸው ለራሳቸው ክብር ብቻ ሳይሆን ለንጉሠ ነገሥታችንም ቢሆን ከዘሩት ዘርዕ ፍሬ አግኝቶ እንደ መመገብ ነው።

«ክቡር ፕሬዝደንት እንደተናገሩት እኛ አባቶችዎ በቄየው መልካም ልማድ እየመራን መንገድ ስንጠርግልዎ እርስዎም እንዲሁ አዲሱን ሕግ ተከትለው በሚያስፈልግ አኳኋን ብርሃን እንዲዘረጉልን ሙሉ ተስፋ አለን። ለዚሁ በቅንነት ለምንሠራው ሥራም እግዚአብሔር በመካከላችን ሆኖ የመልካም ፈቃዱን ሥራ እንደሚፈጽም እምነቴን እገልጣለሁ።»

በዚች ትንሽ መጽሐፍ ውስጥ የብላቴን ጌታ ሎሬንሶ ታእዛዝን ሙሉ የአገልግሎት ታሪክ ለመግለጥ አልቻኩም። ቢሆንም ግርማዊ ንጉሠ ነገሥታችን አእምሮውን በትምህርት ያነጹለት ይህ ወታደራዊና ዲፕሎማቲካዊ አርበኛ የክርስቲያኖች ተስፋ ያረፈባት ዕለተ ትንሣኤ እስከምትገለጥበት ቀን ድረስ አንቀላፍቶ በሚቄይበት ቅዱስ ቦታ በመንበረ ፀባዖት ቅድስት ሥላሴ ገነት (አታክልት) ውስጥ ከሚገኘው መልክአዊ መታሰቢያው ግርጌ በነጭ ዕብነ በረድ ሰሌዳ ላይ የሕይወቱ ታሪክ ባጭሩ ተቀርፆ ስለሚገኝ ቃሉን ለመታሰቢያ ያህል እዚህ ላይ አግብቼዋለሁ። እርሱም ይህ ነው።

«ብላቴን ጌታ ሎሬንሶ መብራህቱ ታእዛዝ ሰኔ ፳፫ ቀን ፲፰፻፺፪ ዓ.ም በዐዲ ቀይህ (ኤርትራ) ተወለዱ። ሰኔ ፲፰፻፴፱ ዓ፣ም ወደ ሞስኩ ከተማ ሥራቸውን ለመቀጠል ሲሄዱ በስቶኰሆልም ከተማ (ስዌድን) ዐረፉ።

ሰኔ ፳፫ ቀን ፲፱፻፴፱ ዓ.ም ሬሳቸው በአውሮፕላን መጥጦ እዚሁ ባገራቸው መሬት ተቀበሩ።

«ታሪክ ያለው አይሞትም።

«፲፱፻፳፫ ዓ.ም በሞንፖሊየ ዩኒቤርስቲ የሕግ ደክቶራ ተቀበሉ።

«፲፱፻፳፯ ዓ.ም በወልወል ወሰን ክለላና ግጭት መልክተኛ ሆነው ተከራከሩ።

«፲፱፻፳፯ ዓ.ም በልዩ ለቆመው ፍርድ ቤት ፕሬዚደንት ተሾሙ።

«፲፱፻፳፰ ዓ.ም ከኢጣሊያኖች ጋራ በተደረገው ጦርነት ንጉሠ ነገሥቱን ተከትለው ዘመቱ። ተከትለውም ወደ ሎንዶን ሄዱ።

«፲፱፻፳፰ ዓ.ም እስከ ፲፱፻፴ ዓ.ም የግርማዊነታቸው ዋና መልክተኛ ሆነው ወደ ዠኔብ ከመንሥስታት ማኅበር እየተመላለሱ በጋለ ያገር ፍቅር መንፈስ ተሟገቱ።

«፲፱፻፴፩ ዓ.ም ኢትዮጵያን ጠላት በወረራት ዘመን በአርማጨሆ በረሃና በጐጃም እየተዘዋወሩ ያርበኞችን መንፈስ አበረታቱ።

«፲፱፻፴፪ ዓ.ም ግርማዊነታቸውን ተከትለው ወደ ካርቱም መጡ። ከዚያም ወደ ኬንያ ሄደው ስደተኞችን ለጦር እንዲያዘጋጁ አነቃቁ።

«፲፱፻፴፫ ዓ.ም ወደ አዲስ አበባና ወደ ሐረር በየእር እየበረሩ መጥተው የኢትዮጵያን ትንሣኤና የግርማዊነታቸውን በድል አድራጊነት መምጣት አበሠሩ።

«፲፱፻፴፫ ዓ.ም ብላቴን ጌታ ተብለው የውጭ ጕዳይ ሚኒስትርነቱን ተሾሙ።

«፲፱፻፴፬ ዓ.ም የፖስታ ቴ. ቴ. ሚኒስትር ተባሉ።

«፲፱፻፴፭ ዓ.ም የሕግ መወሰኛ ፕሬዚደንት ተሾሙ።

«፲፱፻፴፮ ዓ.ም በሶቪየት መንግሥት የግርማዊ ቀዳማዊ ኃይለ ሥልሴ ንጉሠ ነገሥት ዘኢትዮጵያ ልዩ መልክተኛና ባለ ሙሉ ሥልጣን ሚኒስትር ተሹመው ወደ ሞስኩ ከተማ ተላኩ።

«ኒሻኖቻቸው»

«የኢትዮጵያ የክብር ኮከብ ባለኰርዶን።

«የሥላሴ ባለአምበል።

«የቅዱስ ጊዮርጊስ የወታደር ኒሻን ከነዘምባባው።

«ያርበኝነት ኒሻን ከነዘምባባው።

«የተከላካይ ኒሻን ከነአምስት ዘምባባ»

ከዚህም ቅርፅ ራስጌ በቀኝና በግራ በኩል ካንድ ወገን ውላጋው ቍልቍል ተዘቅዝቆ ባውራሪሱ (መክዱ) ላይ ጋሻ እንደተንጠለጠለበትና ባንድ ወገን ደግሞ እልባቱ ከራስጌ ዘልቆ የሚታይበት ታላቅ መጽሐፍ በዘምባባ ዝንጣፊ ላይ ሆኖ፤ ሁለቱም ከተፈሰሰ ናስ ተሠርተው በመታሰቢያው ዐምድ ደቡባዊ ገጽ ላይ ተደጉሰዋል። እነዚሁም የባለታሪኩን ሕያው ተግባር ይነግሩ ዘንድ በጃንሆይ መልካም አሳብ የታተመ ምስክሮች ናቸው።

የ «አባሎቹ» ን ዜና በምናገርበት በዚህ ምዕራፍ መድረሻ ላይ ምክር ቤቱ ሴፈት ከተመረጡት ከፊተኞቹ አማካሪዎች ጀምሮ ዛሬ በወንበሩ ላይ እስከሚገኙት ሰዎች ድረስ ያለውን የመማክርት ዝርዝር ለአንባቢዎች መግለጥ እንደነበረብኝ ሳላስታውስ አልቀረሁም። ዳሩ ግን ከዚያ ጊዜ አንሥቶ እስከ ዛሬ ድረስ በሥራ መዘዋወርና በሞት፤ ይህንም በመሳሰለ ሁኔታ የሄዱትና የተተኩት አማካሪዎች በሕግ መወሰኛም ሆነ በሕግ መምሪያ ምክር ቤት አጅግ የበዙ በመሆናቸው ለመጻፍ አልቻልሁም። ስለዚህም ባዲሱ ዘመን ለሁለቱም ምክር ቤቶች ፕሬዚደንትና ምክትል ፕሬዚደንት ዋና ጸሓፊም እየሆኑ በየጊዜ የተሾሙትን የሥራ አላፊዎች ዝርዝር ብቻ በማቅረብ ምዕራፉን እዘጋለሁ።

የሕግ መወሰኛ ፕሬዚደንቶች።

ክቡር ብላቴን ጌታ ሎሬንሶ ታእዛዝ ባዲሱ ዘመን ለሕግ መወሰኛ ምክር ቤት ከተሾሙት ፕሬዚደንቶች ሁለተኛው ነበሩ። በሥራው ላይም የቄዩት ከ፴፭ ሐምሌ እስከ ፴፮ ጥቅምት ሦስት ወር ነው።

የመጀመርያው ፕሬዚደንት ቢትወደድ ነጋሽ በዛብህ ናቸው። እኒህም ሰው ምንም አምስቱን የመከራ ዘመን ባርበኝነት ቢኖሩና ለዚሁም እጅግ የበዛ ዋጋና የታላቅ ክብር ሽልማት ከፍ ያለም ማዕርግ ቢያገኙ ቅሉ የዚህ ሁሉ ባለውለታቸው የሆኑት ታዳጊ ንጉሠ ነገሥት፤ በነጻነታችን ጌታ ሕይወትና በሰላማዊው ሕዝብ አስተዳደር ላይ የተንኰል ሴራ በወመጠን ከማይረቡ ሰዎች ጋራ የክሕደትና የዐመፅ ዐድማ ሲያደርጉ ስለ ተገኙ ባለፈው ሺ፱፻፵፫ ዓ.ም በሰኔ ወር ተይዘው፤ ከዚሁ የክብር ፕሬዚደንት በነበሩበት በፓርልማ ከልዑላን መሳፍንት ከመኳንንትና ከቤተ ክህነት ታላላቅ ሰዎች ከከፍተኛውም ፍርድ ቤት ዳኞች ዘጠኝ ፈራጆች በተቀመጡበት የፍርድ ሸንጎ ፊት ቀርበው የሞት ቅጣት ከተፈረደባቸው በኋላ በግርማዊነታቸው ርኅራኄ ሞቱ ወደ እስራት የተለወጠላቸው በደለኛ ናቸው። የፕሬዚደንትነት ዘመናቸው ከጥቅምት ፴፭ ዓ.ም እስከ ሰኔ መጨረሻ ዘጠኝ ወር ነው። ከዚያም ያሩሲ ጠቅላይ ገዢ ቀጥሎም በጠቅላይ ሚኒስቴር አማካሪ ሚኒስትር ሆነው ተሾመው ነበር።

በዚህ ዓለም ከቶ የማያዳላ ዳኛ ታሪክ ብቻ መሆኑን የሚያሳምነን ባለሞያን አድንቆ በድለእኛን አለመማሩን ስንመለከት ነው። እርሱም ማመስገን እንደማያውቅ መስደብንም በዚያው መጠን ያውቃል ማለት ነው። የነዚህም የሁለቱ ሰዎች ታሪክ ምን ያህል የተራራቀ ሳለ እንደዚህ ባጋጣሚ ጐን ለጐን መገኘቱ ይህንኑ የታሪክን ሚዛንነት ለመመስከር ነው ብንል ያስኬዳል።

ክቡር ጸሓፌ ትእዛዝ ወልደ መስቀል ታሪኩ ከብላቴን ጌታ ሎሬንሶ ቀጥሎ ፕሬዝደንትነቱን ተሾሙ። ጊዜያቱም ከዚ፱፻፴፮ እስከ መጋቢት ፴፯ አንድ ዓመት ከመንፈቅ ነው። ክቡር ቢትወደድ መንገሻ ጀምበሬ ከመጋቢት ሺ፱፻፴፯ ዓ.ም እስከ ግንቦት ፴፯ ድረስ የሕግ መወሰኛ ፕሬዚደንት ሆነው ቄይተዋል። እርሳቸውም ከጐጃም ባላባቶች የሚወለዱ ናቸው። አስምቱን ዓመት ሙሉ በአርበኝነት አገልግሎት ለንጉሠ ነገሥታቸው ክብርና ላገራቸው ፍቅር የተጋደሉ ጀግና መሆናቸው ለታሪክ ተወርሷል።

በዚሁም እስከ ቢትወደድነት ከፍ ያለ ማዕርግና የኒሻን ሽልማት ከግርማዊነታቸው አግኝተዋል። ትሕትናቸውና ፈሪሃ እግዚአብሔርን ገንዘብ ማድረጋቸው ሌላውን ሞያቸውን ያህል ነበር። ከፕሬዚደንትነታቸው ቀጥሎ የወለጋ ጠቅላይ ገዢ ሆነው ከተሾሙ በኋላ በሺ፱፻፵፪ ዓ.ም ዐረፉ።

ክቡር ደጃዝማች መንገሻ ውቤ በግንቦት ፴፰ ዓ.ም ተሾመው የፕሬዚደንቱን ወንበር ከቢትወደድ መንገሻ ጀምበሬ ተረከቡ። እስካሁንም ድረስ ሹመቱን እንደያዙ ናቸው።

ምክትል ፕሬዚደንቶች።

አቶ ዮፍታሔ ንጉሤ ባዱሱ ዘመን ፓርልማ ከተከፈተበት ሺ፱፻፴፭ ዓ.ም ከጥቅምት ፳፫ ቀን አንሥቶ ሕይወታቸው ከዚህ ዓለም እስከተቄረጠበት ሺህ፱፻፴፱ ዓ.ም ድረስ በሕግ መወሰኛ ምክር ቤት ምክት ፕሬዚደንት ሆነው ሠርተዋል። እኒህም ሰው ታትመው የወጡ መጻሕፍት አይኑሯቸው እንጂ በድርሰት የታወቁና ዜማዎችን በልዩ ልዩ ስልት መቃኘት ልዩ ስጦታ የነበራቸው ሊቅ ነበሩ። በተለይም የቲያትር ድርሰቶቻቸው ባገራችን የመጀመርያውን የታሪክ ገጽ በመክፈታቸው የዘመኑ ተመልካቾች አድንቀዋቸዋል።

ክቡር ግራዝማች ኃይለ ማርያም ገሠሠ በመስከረም ሺ፱፻፵ ዓ.ም የምክት ፕሬዚደንትነቱ ሹመት ተሰጥቷቸው እስከ መስከረም ፵፫ ድረስ ሦስት ዓመት ሠርተዋል። ከዚያም በሶቪየት ኅብረት መንግሥት ዘንድ የግርማዊነታቸው ልዩ መልክተኛና ባለሙሉ ሥልጣን ሚኒስትር ሆነው በሹመት ተዛወሩ።

ክቡር ፊታውራሪ ክፍሌ ዳዲ በመስከረም ሺ፱፻፵፫ ዓ.ም የምክትል ፕሬዚደንትነቱን ሹመት አግኝተው ዓመቱን በሙምሉ ከሠሩ በኋላ ያገር ግዛት ምክትል ሚኒስትር ሆነው ተሾሙ።

የተከበሩ ደጃዝማች ሺፈራው ባልቻ ሹመቱን ካገኙበት ከመስከረም ሺ፱፻፵፬ ዓ.ም ጀምሮ የሕግ መወሰኛ ምክትል ፕሬዚደንት ናቸው።

ዋና ጸሓፊዎች።

አቶ ዓለሙ መርሻ ባዲሱ ዘመን መጀመርያው የሕግ መወሰኛ ዋና ጸሐፊ ሆነው ተሾመው ነበር። ከዚያም አስቀድሞ ያገር ግዛት ሚኒስቴር ዋና ጸሓፊ ነበሩ በሕግ መወሰኛ ምክር ቤት ደንቡ በሚፈቅድላቸው መጠን ሲሠሩ በሺ፱፻፴፰ ዓ.ም ከዚህ ዓለም በሞት ተለዩ።

አቶ ወልደ ሥላሴ ዘለሌ ከመጋቢት ፴፰ ዓ.ም ጀምሮ የዋና ጸሓፊነቱ ሹመት ተሰጥቷቸው ይዘዋል። እስከ ዛሬ በማስተዋልና ከፕሬዚደንቶቹ በመግባባት ይሠራሉ።

የሕግ መምሪያ ፕሬዚደንቶች።

ክቡር ብላታ ዴሬሣ አምንቴ በጥቅምት ሺ፱፻፴፭ ዓ.ም የመጅመርያው የሕግ መምሪያ ፕሬዝደንት ሆነው ተሾመው እስከ ሰኔ መጨረሻ ዘጠኝ ወር ሠርተዋል። አሁንም በጠቅላይ ሚኒስቴር ያስተዳደር ምክትል ሚኒስትር ናቸው።

ክቡር ብላቴን ጌታ በላቸው ያደቴ ከብላታ ደሬሣ ቀጥሎ የሕግ መምሪያ ፕሬዚደንት ሆነው ተሾሙ። የሹመት ዘመናቸውም ከሐምሌ ሺ፱፻፴፭ እስከ መስከረም ፴፯ አንድ ዓመት ከሦስት ወር ነው። ከዚያ በፊት የሥራና የመገናኛ ሚኒስትር እንዲሁም የፖስታ ቴ. ቴ. ሚኒስቴር ነበሩ። በሺ፱፻፴፯ ዓ.ም የግርማዊነታቸው ልዩ መልክተኛና ባለሙሉ ሥልጣን ሚኒስትር ሆነው በምድረ ግብጽ ተሾሙ።

እዚያው አገር ታመው ስለ ሞቱ በግርማዊነታቸው ችሮታ ሬሣቸው በአይሮፕላን መጥቶ ላገራቸው አፈር በቁ።

ክቡር ደጃዝማች መኰንን ደስታ በሰኔ ሺ፱፻፴፰ ዓ.ም የሕግ መምሪያን ፕሬዚደንትነት ተሾሙ። አስቀድሞ የትምህርትና የሥነ ጥበብ ሚኒስትር ቀጥሎም የፖስታ ቴ. ቴ. ሚኒስትር ነበሩ። የሕግ መምሪያን ምክር ቤት በሥነ ሥርዐት ለመምራት ከንጉሠ ነገሥቱ የተቀበሉትን አደራ በጥንቃቄ ፈጽመዋል። ከመማክርቱ ውስጥ ብዙዎች ለከፍተኛው ፍርድ ቤት ዳኝነት ሥራ የተመረጡትም በርሳቸው ፕሬዚደንትነት ነው። በሰኔ ሺ፱፻፵፩ ዓ.ም የደጃዝማችነት ማዕርግ አግኝጠው የወለጋን ጠቅላይ ገዢነት ተሾሙ። ዛሬም የፖስታ ቴ. ቴ. ሚኒስትር ናቸው።

ክቡር ደጃዝማች ከበደ ተሰማ በጥር ሺ፱፻፵፫ ዓ.ም የሕግ መምሪያ ፕሬዚደንት ሆነው ተሾሙ። አስቀድሞ ያዲስ አበባ ከንቲባ ቀጥሎም በጐጃም የግርማዊነታቸው ጠቅላይ እንደራሴ ነበሩ። አሁንም አፈ ንጉሥ ተብለው የጠቅላይ ንጉሠ ነገሥቱን ፍርድ ቤት ፕሬዚደንትነት ተሾመዋል።

ምክትል ፕሬዚደንቶች።

የተከበሩ ቀኛዝማች ደኅኔ ወልደ ማርያም በሰኔ ሺ፱፻፴፭ ዓ.ም የሕግ መምሪያ ምክር ቤት መጀመርያ ምክትል ፕሬዚደንት ሆነው ተሾመው እስከ መስከረም ፵፫ ዓ.ም ድረስ ሠርተዋል። ከዚያ በፊት የሕግ መወሰኛ አማካሪ ነበሩ። በሕግ መምሪያ ምክር ቤት የሚበልጠው ጊዜ የበላይ ፕሬዚደንት ሳይኖር እርሳቸው ፕሬዚደንቱን አከል ሆነው ስለ ሠሩ የሚመከርበት ጕዳይ ለዝቦ እየተጠና እንዲቄረጥ በሰጧቸው ምክር መማክሩት ያመሰግኗቸዋል። አሁንም የቀድሞ ሹማምንትና ወታደር (የጡረተኞች) አስተዳዳሪነት ተሾመዋል።

ክቡር ብላታ ትርፌ ሹምዬ በመስከረም ሺ፱፻፵፫ ዓ.ም ምክትል ፕሬዚደንትነቱን ተሾመው ወንበሩን ከቀኛዝማች ደኅኔ ተረከቡ። ከዚያ በፊት በሶቪየት ኅብረት መንግሥት ዘንድ የግርማዊነታቸው ልዩ መልክተኛና ባለሙሉ ሥልጣን ሚኒስትር ነበሩ። ዛሬም የገንዘብ ምልትል ሚኒስትር ናቸው።

ዋና ጸሓፊዎች።

አቶ ተሰማ በሻህ የሕግ መምሪያን ዋና ጸሓፊነት በሺ፱፻፴፭ ዓ.ም መጀመርያ ተሾሙ። በየካቲት ሺ፱፻፴፯ ዓ.ም የወለጋ ጠቅላይ ግዛት ዋና ዲሬክተር ከዚያም በ፴፱ ዓ.ም የኢሉባቦር ጠቅላይ ግዛት ዋና ዲሬክተር ቀጥሎም የጐጃም ጠቅላይ ግዛት ዋና ዲሬክተር እየሆኑ ተሾሙ። በሺ፱፻፵፬ ዓ.ም ቀኛዝማች ተብለው የገሙ ጐፋ ጠቅላይ ግዛት ተጠባባቂ ዋና ዲሬክተርነት ተሰጣቸው።

አቶ ገሠሠ ተሰማ በመጋቢት ሺ፱፻፴፯ ዓ.ም የሕግ መምሪያን ዋና ጸሓፊነት ተሾሙ። እስካሁም ድረስ ሥራቸውን በትጋትና በማስተዋል ያስኬዳሉ።

አራተኛ ምዕራፍ።

አዲሶቹ ሕገጋት።

በዚህ ምዕራፍ ለአንባቢዎች የማቀርበው ያዲሱ ዘመን ፓርልማ ከተከፈተ ጀምሮ በየጊዜው ለምክር ቤቱ ቀርበው የተመከረባቸውን ሕጎችና የሕግ ማሻሻያዎች ዝርዝር ነው። ከነዚሁም አያሎቹ ሁለቱም ምክር ቤት ተስማምቶባቸውና ከንጉሠ ነገሥቱ ተፈቅደው በነጋሪት ጋዜጣ ታውጀዋል። ምክር ቤቱ ያልተቀበላቸው አንዳንዶቹም ሳይወጡ ቀርተዋል። እነርሱንም ለመለየት የሚቻለው ከዚህ በታች የተመለከተውን ዝርዝር በነጋሪት ጋዜጣ ከወጡት ዐዋጆች ጋራ በማስተያየት ነው።

ላገራችን ትክክለኛ አስተዳደር የሥልጣኔ መንገድ የተከተሉ አዲሶች ሕገጋት መውጣት የጀመሩት ዐሥራ ዘጠነኛው መቶ ዓመት ከገባ ወዲህ ስንኳ ቢሆን የተቃና እርምጃ ለማሳየት የበለጠ ዕድልና ጊዜ ያገኙት ከጃንሆይ ቀዳማዊ ኃይለ ሥላሴ በዓለ ንግሥ (ሺ፱፻፳፫) በኋላ መሆኑ አይጠረጠርም። ይህም ሊረዳ ዛሬ አዲስ ሥርዐት ይዘው በቆሙበት ፍርድ ቤቶቻችን ሁሉ የዓለም የሕግ ሊቃውንት የሆኑ ጠበቆችና ዳኞች ሳይቀሩ ባንቀጹ እየጠቀሱ ሕጋዊ ተግባራቸውን የሚያከናውኑበት የኢትዮጵያ ወንጀለኛ መቀጫ ደንብ ተጣርቶ የወጣውና ሕገ መንግሥትም የቆመው በዚሁ ተኣምረኛ ዘመን ስለ ሆነ፤ ይህ ዓመት ለኢትዮጵያ የሥልጣኔ ዕድሜ አቄጣጠር መነሻ ነው ለማለት ያስችለናል።

ከዚህም በቀር አምስቱ የወረራ ዘመን እስካቋረጠን ድረስ ያዲሶቹ ሕገጋት መውጣት በትጋት ቀጥሎ እንደ ነበረ ማስታወስ አለብን።

ሕጎቻችን ሁሉ ካገር ልማድና ከሕዝቡ አኗኗር የተለየ መንፈስ እንዳይኖራቸው ሲባል፤ ከሕዝብ እንደራሴዎችና ከመሳፍንት ወገን በተመረጠ መማክርት (በፓርልማ) እንደሚመከርባቸው ሁሉ እንዲሁም የሰውን ሕሊናና የተፈጥሮን ፍትሕ እንዳይቃወሙ የሚመረምር የሕግ ሊቃውንት ጉባኤ ቆማል። ለዚሁም ምርመራ ሰፊ የሕግ ትምህርትና የዳኝነት ልምድ ያላቸው ኢትዮጵያውያንና ኤሮጳውያንን አባሎች በየጊዜው እየተመረጡ «የሕግ መርማሪ ኮሚቴ» ተብለው በፓርልማ የሚመከርባቸውን የሕግ ጕዳዮች ሁሉ በጥንቃቄ እያጠኑና እየመረመሩ የተጣራ ምስክርነታቸውን በመስጠት ሲሠሩ ኖረዋል። የኮሚቴውም አቋቋም በሕግ ተፈቅዶ ባ፩ኛ ዓመት ቍጥር ፪ ነጋሪት ጋዜጣ በ፳፩ኛው አንቀጽ ታውጆ የወጣ ነው። በዚሁ መሠረት ለሕግ ምርመራ በመጀመርያ የተሾሙት አባሎች ስም በቍጥር ፳ ሺ፱፻፴፭ ዓ.ም በወታው የሕግ ክፍል ማስታወቂያ ተገልጧል።

ይኸውም በሺ፱፻፳፬ ዓ.ም ጃንሆይ የፓርልማን መጀመርያ ጉባኤ ሲከፍቱ ለሕግ መወሰኛ መማክርት በተናገሩት ቃል ውስጥ ‹…..ለሰውም ሁሉ ለያንዳንዱ የሚፈቀድለትን መብትና ነጻነቱን በከንቱ መከልከል የእግዚአብሔርን አደራውን ለማጥፋትና የተቀደሰውን የማርከስ ያህል ነውና ማንም ሰው ይቻለኛል በማለት በማንም ላይ ቢሆን ዐቅመ ቢስ ብሎ ግፍና በደል በማድረግ የማይገባው ጭቃኔ ቀርቶ በሕዝባችን ላይ እንደ ዐቅሙ ልክ እንደ ትዳሩ መጠን ያልሆነ ዕዳ እንዳይወድቅበት እንደ ዕውቀቱ መጠን ያልሆነ ደንብ እንዳይቄምበት ለሕዝባችን አስታዋሽ ሁኑለት «በማለት የሰጡት ጽኑ ማስጠንቀቂያ ተፈጽሞ ፍሬ መስጠቱን ይመሰክራል። ደግሞም በሺ፱፻፴፫ ዓ.ም ሚያዝያ ፳፫ ቀን ስለ ኢትዮጵያ ትንሣኤ በዓል ከግርማዊነታቸው በተነገረው ያዲስ ዘመን መክፈቻ ንግግር ውስጥ «…..ባገራችን በኢትዮጵያ ውስጥ ሃይማኖትን የሚያስከብርና የሚጠብቅ መንግሥት በማቋቋም የሕዝብንና የሕሊናን ነጻነት በመፍቀድ ለሕዝብና ላገር የሚጠቅም ሥራ ለመሥራት ብርቱ ምኞታችንና አሳባችን ነው።» የሚለው ቃል ላዲሶቹ ሕጎቻችን አቋቋም መቅድም ሆኖ የምርመራውን አባሎች ሥራ ለማቃናትና የነጻነትን መብት ለማስረዳት ዋና መምህር ሆኖ ይገኛል።

ጥቂት እልፍ ስንል በምናገኘው ዝርዝር የተጻፈው ያዋጆች እራ ለምክር ቤቱ በቀረበለት አኳኋን የተከታተለ ስለ ሆነ ከነጋሪት ጋዜጣው ተራ ቍጥር ጋራ ተመሳሳይነት ባለው አከታተል አይሄድም።

ይልቁንም የሕጎች ማወጃና የመንግሥት ታላላቅ ጕዳይ ማስታወቂያ የሆነው ነጋሪት ጋዜጣ የቆመውና ሥራ የጀመረው በሺ፱፻፴፬ ዓ.ም በየካቲት ወር ሲሆን ምክር ቤቱ የተከፈተው ግን በጥቅምት ሺ፱፻፴፭ ዓ.ም በመሆኑ በነዚሁ ጊዜያት ውስጥ በድንጋጌ ወጥተው ሲሠራባቸው የቄዩት ዐዋጆች ሁሉ በሕገ መንግሥቱ በ፱ኛው ክፍል እንደ ተጻፈው በኋላ ለምክር ቤቱ ቀርበውለት አንድ ባንድ እየመረመረ አጽድቋቸዋል። እነርሱም እንዳቀራረባቸው ቅደም ተከተልና እንዳስቸኳይነታቸው እየታየ በዚያ ወራት ለምክር ከቀረቡት የሕግ ጕዳዮች ጋራ እየተሰባጠሩ ተጽፈው ይገኛሉና የተራው አለመገጣጠም በዚህ ምክንያት መሆኑን አንባቢዎች ሊያውቁት ይገባል።

ስለዚህ አሁን ከዚህ በታች ለምንመለከተው የሕገጋት ዝርዝር የተሰጠው ተራ የሕግ መወሰኛው ደንብ በ፴፯ኛ ክፍሉ እንደሚያዘው በያመቱ ለምክር የሚላኩት የሕግ ጕዳዮች ለጉባኤው ሲቀርቡ በተራ ከሚጻፉበት የመዝገብ ሠንጠረዥ ላይ በሚገኙበት አኳኋን ነው። እነርሱም ከሺ፱፻፴፭ ዓ.ም አንሥቶ እኔ የሕግ መወሰኛ ሥራዬን እስካስረከብሁበት መጋቢት ፴ ሺ፱፻፵፬ ዓ.ም ድረስ የቀረቡት ብቻ ናቸው።

፩ የመድኅኒት ቀማሚዎች አዋጅ

፪ የማመላለሻ (ትራንስፖርት) »

፫ የመሬት ግርባና ዐሥራት አከፋፈል »

፬ የሕዝብ ጸጥታ ጥበቃ »

፭ የወንጀለኛ መቅጫ ሕግ ማሻሻያ »

፮ የሚፈነዱትን ነገሮች መቄጣጠርያ »

፯ ወጪ ዕቃዎችን መቄጣጠርያ »

፰ የውጭ አገር ሰዎች ወደ ኢትዮጵያ ሲገቡ መቄጣጠርያ »

፱ የዲቃዎች ፍርድ ቤት »

፲ ቴያትርና ሲኔማን መመርመርያና መቄጣጠርያ »

፲፩ የሬኩዚሲዮን »

፲፪ የገቢና ወጪ ሸቀጦች ቀረጥ ማስከፈያ »

፲፫ በመንግሥት ላይ ስለሚሠራ ወንጀል ልዩ ፍርድ ቤት የቆመበት »

፲፬ የገቢ ሸቀጦች ዋጋ መቄጣጠሪያ »

፲፭ የማሪ ቴሬዝ ብር ካገር እንዳይወጣ የሚከለክል »

፲፮ የገቢና የወጪ ሸቀጦች ዋጋ የተወሰነበት (ታሪፍ) »

፲፯ የአልኮሆል ቀረጥ ማስከፈያ »

፲፰ የቴምብር ቀረጥ ማስከፈያ »

፲፱ የኤሌክትሪክ ኃይል የተቋቋመበት »

፳ የጠላት ንብረት አጠባበቅ »

፳፩ የኢትዮጵያ መንግሥት ባንክ ሥራ አካሄድ ቻርተር »

፳፪ ወታደር ያልሆኑትን ጣልያኖች ካገር ስለማስወጣት »

፳፫ የወንጀለኛ መቅጫ ሕግ ማሻሻያ »

፳፬ የፖስታ ሥራ ስለሚከፈለው ገንዘብ »

፳፭ ወርቅና ብር ፕላቴን (ነጭ ወርቅ) ካገር እንዳይወጣ የሚከለክል »

፳፮ የፖሊስ ኅይል የተቋቋመበት »

፲፱፻፴፮ ዓ.ም

፳፯ ባርነት በፍጹም የቀረበት »

፳፰ የጦር መሣሪያ መቄጣጠርያ »

፳፱ ያገር አገዛዝ ደብን የቆመበት »

፴ ነጋሪት ጋዜጣ የቆመበት »

፴፩ የከብት ግብር ማስከፈያ »

፴፪ የገቢ ሸቀጦች ዋጋ መቄጣጠር ዐዋጅ ማሻሻያ »

፴፫ የወህኒ ቤቶች አስተዳደር »

፴፬ የዱር አውሬዎችን ስለ መጠበቅ የወጣ »

፴፭ የጠላትን ዜጎች መመዝገቢያ መቄጣጠሪያ ካገርም ማስወጫ ዐዋጅ »

፴፮ የወፍጮ መኪናዎችን መመዝገቢያና መቄጣጠሪያ »

፴፯ የመሬት ግብር ዐዋጅ ማሻሻያ »

፴፰ ጋዜጦችንና የሚታተሙ ጽሑፎችን መቄጣጠሪያ »

፴፱ የላስቲክ ሥራ ማስኬጃ »

፵ የሕዝብ ጸጥታ ጥበቃ ዐዋጅ ማሻሻያ »

፵፩ የቴሌፎን በእጅ መኖር ማስታወቂያ »

፵፪ በጣልያኖች ምክንያት ጉዳት የደረሰበት ሰው ጠፋብኝ የሚለውን

የሚያስጽፍበት ዐዋጅ። »

፵፫ በጠላት ዘመን የተደረጉ ኮኒሴሲዮኖችን ማፍረሻ »

፵፬ የትራንስፖርትን ዐዋጅ ማሻሻያ »

፵፭ የጐዳናዎችና የመንገዶች አከፋፈል »

፵፮ የዳኝነት ሥራ አካሄድ ዐዋጅ ማሻሻያ »

፵፯ የንጉሠ ነገሥቱን መንግሥት ሒሳብ መቄጣጠሪያ »

፵፰ የጦር ወታደርን ልብስ የሚከለክል »

፵፱ የመንገዶችና የድልድዮች አጠባበቅ »

፶ የውጭ አገር ሰዎች መመዝገቢያ »

፶፩ የጉምሩክ ቀረጥ ዐዋጅ ማሻሻያ »

፶፪ የንጉሠ ነገሥቱ የጦር ሠራዊት ማስተዳደሪያ »

፲፱፻፴፯ ዓ.ም

፶፫ የማዘጋጃ ቤቶችና የከተማ ክፍሎች መቄጣጠሪያ ዐዋጅ። »

፶፬ የጠላት ንብረት ጥበቃ ዐዋጅ ማሻሻያ »

፶፭ የአልኮሆል ቀረጥ ዐዋጅ ማሻሻያ »

፶፮ የማይፈቅዱትን የውጭ አገር ሰዎች ካገር ማስወጫ »

፶፯ የመሬት ግብርና ዐሥራት አከፋፈል »

፶፰ ያ፲፱፻፴፯ ዓ.ም የገንዘብ ማካፈያ (በጀት) »

፶፱ የጠላት ንብረት ጥበቃ (ትርጕም) »

፷ በጣልያኖች ምክንያት ጉዳት የደረሰበት ሰው ጠፋብኝ

የሚለውን የሚያስጽፍበት ዐዋጅ ማሻሻያ »

፷፩ የትራንስፖርት ዐዋጅ ማሻሻያ »

፷፪ የፖስታ ቴ. ቴ. ሚኒስቴር ተጨማሪ በጀት »

፷፫ የኢትዮጵያ የርሻ ባንክ የቆመበት »

፷፬ ያ፲፱፻፴፯ ዓ.ም ተጨማሪ በጀት ዐዋጅ ማሻሻያ »

፲፱፻፴፰ ዓ.ም

፷፭ የገንዘቦችና የሕግ ገንዘቦች »

፷፮ የኪሣራ ጨዋታን ለመከልከል የወጣ »

፷፯ ያ፲፱፻፴፰ ዓ.ም ገንዘብ ማካፈያ (በጀት) »

፷፰ የንጉሠ ነገሥቱ ሒሳብ አስተዳደር ዐዋጅ ማሻሻያ »

፷፱ የፖሊስ ኅይል ድርጂትና ዲስፕሊን ዐዋጅ ማሻሻያ »

፸ የማዘጋጃ ቤቶች ዐዋጅ ማሻሻያ »

፸፩ ያ፲፱፻፴፯ ዓ.ም የገንዘብ ውሳኔ ዐዋጅ ማሻሻያ ዐዋጅ። »

፸፪ የገንዘቦችና የሕግ ገንዘቦች ውሳኔ ዐዋጅ ማሻሻያ »

፸፫ የማዘጋጃ ቤት ዐዋጅ ማሻሻያ »

፸፬ የመሬትን ግብር ዐዋጅ ማሻሻያ »

፸፭ ትእዛዝ ስለማውጣት በ፲፱፻፴፬ ዓ.ም የወጣውን ዐዋጅ ማሻሻያ »

፸፮ ላንዳንድ መሥሪያ ቤቶች ስለተፈቀደው ያ፲፱፻፴፰

ዓ.ም ተጨማሪ በጀት »

፸፯ ዘዋሪዎችንና ወሮበሎችን መቄጣጠሪያ »

፸፰ የ፲፱፻፴፯ ዓ.ም የማዘጋጃ ቤቶች ዐዋጅ ማሻሻያ »

፸፱ ወንጀለኛ መቅጫ ሕግ ማሻሻያ »

፹ የጸጥታ ዳኝነት አካሄድ »

፹፩ የሕዝብ ጤና ጥበቃ (ሚኒስቴር የተቋቋመበት) »

፹፪ የገንዘብ ውሳኔዎችን ዐዋጆች ማሻሻያ »

፹፫ የመሬት ሀብቶች ኤክሳይዝ ቀረጥ ማስከፈያ »

፲፱፻፵ ዓ.ም

፹፬ የትምህርት ታክስ ማስከፈያ »

፹፭ ያጥቢያ ዳኞች አቋቋም »

፹፮ የመሬት ግብር ዐዋጅ ትርጕም »

፹፯ የትምህርት ገንዘብ ወጪ አወሳሰን »

፹፰ የጦር ወታደርን ልብስ ለመከልከል የወጣውን

ዐዋጅ ማሻሻያ »

፹፱ የየወረዳው ሕዝብ ለጥቅሙ የሚሠራቸው መንገዶች »

፺ የቤንዚንና የሞተር ተቃጣይ ዘይቶች ቀረጥ ማስከፈያ »

፺፩ ያ፲፱፻፴፭ ዓ.ም የገንዘብ ውሳኔ ዐዋጅ ማሻሻያ »

፺፪ የመንገዶች ታክስ ማስከፈያ »

፺፫ የቀንድ ከብቶችን ተላላፊ በሽታ መከላከያ »

፺፬ የየወረዳው ሕዝብ ለጥቅሙ የሚሠራቸው መንገዶች

ዐዋጅ ማሻሻያ »

፲፱፻፵፩ ዓ.ም

፺፭ የወትሮውን ጠላት የጣልያንን ጥቅም ለማስቀረት

የተፈቀደበት ዐዋጅ »

፺፮ የዳኝነት ሥራ አካሄድ ዐዋጅ ማሻሻያ »

፺፯ ያውራ ጐዳናዎች ማደሻ ወጪ የተፈቀደበት »

፺፰ የፍትሐ ብሔር ይርጋ ሕግ »

፺፱ የፍትሐ ብሔር ሕግ (ኮድ ሲቪል) መጽሐፍ

(ወደፊት የሚወጣ።) »

፲፱፻፵፪ ዓ.ም

፻ የኢትዮጵያ የርሻና የንግድ ባንክ የቆመበት »

፻፩ የመሬት ግብር ዐዋጅ ማሻሻያ »

፻፪ ብዙ ጊዜ የተሻሻለው የገንዘቦችና የሕግ ገንዘቦች

ዐዋጅ ማሻሻያ »

፻፫ በቍጥር ፹፩ ሰለማሪ ቴሬዝ ብር የወጣውን ዐዋጅ የሚሠርዝ »

፻፬ ያ፲፱፻፴፱ ዓ.ም የሕዝብ ጤና ጥበቃ ዐዋጅ ማሻሻያ »

፻፭ የአልኮሆል ቀረጥ ዐዋጅ ማሻሻያ »

፻፮ የመሬት ግብር ዐዋጅ ማሻሻያ »

፻፯ በየጊዜው የተሻሻለው የገንዘቦችና የሕግ ገንዘቦች ዐዋጅ ማሻሻያ »

፻፰ የመንግሥት ክስና ያቃብያነ ሕግ አቋቋም »

፻፱ ከሰዎችና ከሥራዎች ሁሉ ግብር ማስከፈያ »

፻፲ የቴሌፎን መሥመር ጥበቃ »

፻፲፩ የእሕል ቦርድ የተቋቋመበት »

፲፱፻፵፫ ዓ.ም

፻፲፪ የቀንድ ከብቶች ተላላፊ በሽታ መከላከያ ዐዋጅ ማሻሻያ »

፻፲፫ ያውራ ጐዳናዎች ባለሥልጣን የተሾመበት »

፻፲፬ የመሬት ግብር ዐዋጅ ማሻሻያ »

፻፲፭ የሕዝብ ጤና ጥበቃ ዐዋጅ ማሻሻያ »

፻፲፮ የኢትዮጵያ ልማት (ዲቨሎፕሜንት) ባንክ የቆመበት »

፻፲፯ ያልተበጠረ ቡን ከኢትዮጵያ እንዳይወጣ የሚከለክል ዐዋጅ »

፻፲፰ በንጉሠ ነገሥቱ መንግሥት ግዛት የሚሰጡትን አገልግሎቶች

ዐይነት መቄጣጠሪያ ዐዋጅ »

፻፲፱ የጉምሩክን ሕግ ማጠቃለያና ማሻሻያ »

፻፳ የውጭ አገር ማኅበሮች በኢትዮጵያ የንግድ ሥራ

እንዲሠሩና እንዲመዘገቡ የተፈቀደበት »

፻፳፩ የንግድ ሥራዎች መቄጣጠሪያ »

፻፳፪ የአገልግሎቶችን ዋጋ መቄጣጠሪያ »

፻፳፫ የራዲዮ ቴሌግራፍ (ቴሌኮሙኒኬሽን) ባለሥልጣን የተሾመበት »

፲፱፻፵፬ ዓ.ም

፻፳፬ ያ፲፱፻፴፭ ዓ.ም ያቃብያነ ሕግ ሹመት ዐዋጅ ማሻሻያ »

፻፳፭ ያውራ ጐዳናዎች ማደሻ የዐመት ወጪ ዐዋጅ ማሻሻያ »

፻፳፮ የቴሌኮሚኒኬሽን ቦርድ የተቋቋመበት »

፻፳፯ የውጭ አገር ማኅበሮች ወደ ኢትዮጵያ እንዲገቡ የተፈቀደበት »

አምስተኛ ምዕራፍ።

ጠቅላላ አስተያየት።

ላንድ ቀን ንጋት ቀትርና ምሽት የተባሉ ክፍለ ሰዓታት እንዳሉት እንዲሁም ላንድ ዘመን (ሲንቸሪ) በኢዮቤልዩ የተመጠኑ ክፍለ ዓመታት አሉት። የሰውም ዕድሜ በክፍለ ዘመን (ሲንቸሪ) ውስጥ ተወስኖ የሚገኝ ስለ ሆነ፤ ከተፈጥሮው ንጋት አንሥቶ እስከ ሕይወቱ ጀምበር ጥልቅት ድረስ ያለው ዕድሜው የጊዜያት መፈራረቂያ ነው።

ደግሞም ዕድሜ የትግል ሜዳ ስለ ሆነ ዓለምና ሰው ደረት ለደረት ገጥመው እንደተፋተጉበት ይኖራሉ። ታሪክም ትክክለኛ የዘመን መስፈርያ እንደመሆኑ መጠን የትግሉን ውጤት በመዝገቡ እያከማቸ ለትውልድ ሲያስተላልፍ ይኖራል።

ይሁን እንጂ በታሪክ መዝገብ ውስጥ የመገኘት ዕድል ለሁሉ የተሰጠ አይደለምና እጅግ ስመ ትሩና ገናና ባለ ታሪክ በተነሣበት ክፍለ ዘመንና ክፍለ ዓለም ውስጥ ለመፈጠር የታደለ ሕዝብ የስሙ ዝርዝር ተለይቶ ባይጻፍም ቅሉ የባለታሪኩ ስምና ሥራ በታወሰ ቍጥር የዚያም ሕዝብ ዘመነ ትውልድ አብሮ በገናናነት ሲጠራ ስለሚኖር ይህን የመሰለውን ምስጉን ዕድል ያገኘ ሕዝብ በእውነትም ሊመሰገን ይገባዋል።

ይህም እጅግ ታላቅ የሆነ የክብር ዕድል በዚህ ክፍለ ዘመን ከማናቸውም አገርና ሕዝብ ይልቅ ለእኛዪቱ ዓለምና ለዛሬው ትውልዳችን የደረሰ ስለ ሆነ፤ የተወደደች አገራችንን በሥልጣኔ ለማስጌጥና ታማኙን ሕዝባቸውን በታሪክ ለማስሞገስ መላ ዘመናቸውን የትዕግሥት ቀንበር ተሸክመው ቀንና ሌሊት ብቻቸውን በመሥራት የከበረ ሰውነታቸውን ለተቀደሰ መሥዋዕት ያቀረቡትን የታላቁን ንጉሠ ነገሥታችንን ድንቅ ተፈጥሮ ለዘለዓለም ሲመሰክር የሚኖር ታሪካዊ ዘመን ነው።

ምንም ጃንሆይ ቀዳማዊ ኃይለ ሥላሴ ለኢትዮጵያ ሕዝብ የዋሉለትን ውለታና የታደጉትን ትድግና ቄጥረን ባንዘልቀው በእግዚአብሔርም በሰውም ዘንድ ጽኑ መታሰቢያ (ሐውልት ስምዕ) ሆነው የሚኖሩ ሁለት የቃል ኪዳን ምስክሮች በተለየ ፈቃድና ወሰን በሌለው ቸርነት አቁመውልናል። እነርሱም «የሕይወታችን ሕንጻ» ሕግና «የሕይወታችን ብርሃን» ትምህርት ናቸው።

ይህንንም የሚያሰኘው «ኮንስቲቱሲዮን ማለት በላቲን ቋንቋ ማቋቋም ማበጀት ማለት ነው። ከሁለት ከሦስት ነገር መጥኖ አንድ ብቻ የተዋዋደ ነገር ማቋቋም ነው። እነሆ ለምሳሌ የግንብ ኮንስቲቱሲዮን ከአራት ነገር በመጠን የተቋቋመ ነው። ከድንጋይ ከኖራ ከአሸዋ ከቀጥታ ሚዛን «ተብሎ የተጣራ ፍቼ በሊቃውንት ተሰጥቶት በግዙፍ ሕንጻ አምሳል የተሰየመው «ሕገ መንግሥት» ላንድ ሕዝብ ሕይወት መሠረቱ እንደ ሆነ፤ እንዲሁም እጅግ የረቀቀው የሥነ ፍጥረት መሪ «የአእምሮ ሕንጻ» ለሕይወቱ ጕልላት መሆኑን በተለየ አርቀው አስተውለው ከማናቸውም አድካሚ ፕሮግራማቸው ሁሉ ይልቅ የሚበዛው ድካማቸው ለነዚህ ለሁለቱ አመዝኖ እንዲሠዋ በማድረግ የምሥራቅ አፍሪካ እምብርት በምትሆን መናገሻ ከተማቸው ባዲስ አበባ ላይ የመላ አፍሪካን ጥም (ለመቍረጥ) ለማርካት የሚችል የሕይወት ምንጭ የሆነ ዩኒቬርሲቲ እስከ ማቆም ድረስ በብርታት መታገላቸው ነው።

ባለፉት ምዕራፎች እንደተመለከትነው የግል ስሜት ስሜት በአድናቆት ለተነካበት ሥራ ሁሉ ማስረጃ ለመስጠት የሌሎችን አስተያየትና የየግል ስሜታቸውን ዋጋ ምስክር አድርጌ ማቅረብ ስላለብኝ አሁንም በትምህርት ፕሮግራም ረገድ ግርማዊነታቸው ስላደረገው ታላቅ ድካም ዮሐንስ መንክር ከተባለ አንድ ወጣት ተማሪ ጳጉሜ ፬ ቀን ፲፱፻፵ ዓ.ም የተነገረውን የማይታበል ምስክርነት በዚህ ጽሑፌ መዝጊያ ላይ እጠቅሰዋለሁ። ቃሉም ይህ ነው።

«ግርማዊ ሆይ!

«መሐለ እግዚአብሔር ለዳዊት በጽድቅ ወኢይኔስሕ፤

«እስመ እምፍሬ ከርሥከ እነብር ዲበ መንበርከ» ተብሎ በመጽሐፍ እንደተነገረው ልዑል አምላካችን ግርማዊነትዎን ላባትዎ ዙፋን አብቅቶ «ሞዐ አንበሳ ዘእምነገደ ይሁዳ» የተባለውን ዓላማ አስከባሪ፤ የኢትዮጵያ ዕድል መሪ አድርጎ ከመረጠዎ ጀምሮ እስካሁን ጊዜ ድረስ ለምለም አገርዎን በሥልጣኔ ከፍ ከፍ አድርገው ለማስከበርና የተወደደ ሕዝብዎን በአእምሮ ለማጐመስ በረቂቅ ሕሊና በንጹሕ ልቡና እያሰቡ ያደረጉልን ውለታ በአሁኑ ዘመን ተነግሮ የሚዘለቅ መሆኑ ቀርቶ ለትውልደ ትውልድ የሚጻፉት የታሪክ ገጾች አይወስኑትም።

ግርማዊ ሆይ!

«ዓለሙን ሁሉ ካለመኖር ወደ መኖር ፈጥሮ ለሰው ልጅ የሚያስፈልገውን ሁሉ በቸርነቱ ብዛት ላዘጋጀ አምላክ ከምስጋና በቀር ሌላ ወሮታ ሊደረግለት እንዳልተቻለ፤ እኛም የሠለጠኑት ዓለማት ከዘረጉት የዕውቀትና የጥበብ ገበታ ተካፋይ እንድንሆን የግርማዊነትዎ ሰፊ ቸርነትና ልግሥና መርጦን በዚህች ሰዓት እግርማዊነትዎ ዙፋን ፊት ለስንብት ስንቀርብ የሕፃንነት አእምሮዋችን የሚያስገነዝብን የሰማዩን አባታችንን በምናስታውስበት ጊዜ ሁሉ ካልነበርን እንደ ነበርን ያደረጉንን የትምህርት አባታችንን ግርማዊነትዎን እንድናስታውስ ነው።

«በግርማዊነትዎ ዘርተን አሁን በቡቃያነት የሚመለከቱን እኛ ሕፃናት አገልጋዮችዎ በዚህ አገር ትምህርት ቤቶች በነበርንበት ጊዜ ሁሉ ለትምህርታችን ካደረጉልን ከፍ ያለ ልግሥና በላይ፤ ዕለት በዕለት አለንበት ድረስ እየመጡ በናፍቆት ሲጐበኙን በመንፈሳዊ አባትነት መንፈሳዊ ምግብን ስለ መገቡንና እንደ ርኅርኅት እናት በጣፋጭ ምግቦችና በወንይ ዘለላ በልዩ ልዩ አትክልቶችም እየተከባከቡ ስላቀማጠሉን ይህ ሁሉ ለታናናሽ ተገዢዎች ያደረጉልን ታላቅ ትሕትና እስከ ሕይወታችን ፍጻሜ ድረስ በልባችን ጽላት ተቀርፆ ይኖራል።

«ጃንሆይ!

ትጉህ ገበሬ የክረምቱ ድካማ ሳይሰማው መሬቱን አርሶና አለስልሶ በሚዘራበት ጊዜ ዐይነ ሕሊናው የሚመለከተው በመከር የሚሰበሰበውን ፍሬ እንደ ሆነ፤ ግርማዊነትዎ የሕፃናት ዜጎችዎን አእምሮ በታላቅ ትጋትና በብዙ ድካም አለስልሰው የዘሩት ዘር ከፍሬ በቅቶ አዝመራውን ለመሰብሰብ እንዲያበቃዎ ከልብ የሆነ ጸሎታችንን ለልዑል አምላክ አቅርበን እኛም በየትምህርት ቤታችን በምንቄይበት ጊዜ ሁሉ የግርማዊነትዎ መልካም ትእዛዝ ቀኙን ስለሚመራን «ሙሽራውን ለመቀበል መብራታቸውን አብርተው፤ መጠባበቂያ ዘይትም ይዘው በደረሰ ጊዜ የተቀበሉት ያምስቱ ትጉሃን ቆነጃጅት ዕድል» ደርሶን ተመልሰን ሁለተኛ ጊዜ የግርማዊነትዎን ብርሃን ለማየት እንድንበቃና ያገልግሎታችንን ፍሬ ለግርማዊ ንጉሠ ነገሥታችን እንድናበረክት የግርማዊነትዎ አምላክ ይርዳን በማለት በራሴና በትምህርት ጓደኞቼ ስም ምኞቴን እየገለጥሁ ግርማዊነትዎ የቆመበትን መሬት ተሳልሜ በናፍቆት እሰናበታለሁ። «አዲስ ዘመን ቍጥር ፳፪ መስከረም ፲፭/፵፩ ዓ.ም)

እነሆ ያንባቢ አእምሮ እንደሚመዝነው የዚህ ክፍለ ዘመን ጎሕ ከቀደደበት ሰዓት አንሥቶ አሁን እስከሚገኝበት ማእከላዊ ዕድሜው ድረስ ብቻ ያፈራው ታሪክ ተሰፍሮ የማያልቅ ያመነጨውም ጥበብ ተቀድቶ የማይዘልቅ መሆኑ እጅግ ጐልቶ ስለሚታይ፤ የኢትዮጵያን ፓርልማ ዜና በማስታውስባት በዚህቺ ትንሽ ዝግጅት ውስጥ ውስጥ ያሓያኛውን መቶ ሙሉ የኢትዮጵያ ታሪክ ለመዘርዘር እንደማይቻል ግልጥ ነገር ነው።

ስለዚህ የእግዚአብሔር ፈቃዱ ሆኖ ውጥኔን ለመፈጸም ቢያበቃ፤ ስለዘመናችን ታሪክ «፲፱፻» በሚል ስያሜ አዘጋጅቼ ወደፊት ለማውጣት በማስበው መጽሐፌ ውስጥ እስከተቻለ ድረስ አሟልቼ ለማቅረብ እንደምደክምበት ያለኝን ተስፋ ላንባቢዎች በመግለጥ ነገሬን አቆማለሁ።

ተፈጸመ።