ታሪክ በቲያትር መልክ።

ዘርዓይ ደረስ።

ተጻፈ ከአንተነህ ዓለሙ፥

ደብረ ማርቆስ ወፍኖተ ሰላም።

ዘብሔረ ጐጃም

ደብረ ማርቆስ ወፍኖተ ሰላም።

አዲስ አበባ፤ ግንቦት ፳፫ ቀን ፲፱፻፵፱ ዓ.ም

የኢትዮጵያ ግርማ ሞገስ፥

ግርማዊ ሆይ።

ይህን ዘርዓይ ደረስ ተብሎ የተሰየመውን መጽሐፍ በአነስተኛዋ ዕውቀቴ በጀግናውና በስመ ጥሩው ወንድማችን በዘርዓይ ደረስ ስም በጽሑፍ አዘጋጅቼ መጪው ትውልድ አስፋፍቶ ይሠራበታል በማለት አስቤ ያዘጋጀሁትን የታሪክ ማስታወሻ ለግርማዊነትዎ ሳቀርብ ከገናናው ዙፋንዎ ሥር ሆኜ ይቀበሉኝ ዘንድ በታላቅ ትሕትና እለምናለሁ።

ጃንሆይ።

ምንም የጀግናው ወንድሜን ሙሉ ታሪኩን ባለገኘውም እንኳ ለጊዜው የተገኘውን ለቲያትር እንዲመች በቲያትር መልክ ለውጨዋለሁ።

ግርማዊ ሆይ።

በእግዚአብሔር ቸርነትና በግርማዊነትዎ ታላቅ፥ ድል አድራጊነት በሰው አደባባይ የሞተለትንና የወደቀለትን አሸናፊውን የይሁዳ አንበሳ በጥንት ክብሩ፥ ላይ መመለሱን ምነው ዛሬ በሕይወት ሆኖ ባየው በማለት ኅሊናዬን ሐዘን ይነካውና ባንድ በኩል ደግሞ ሳመዛዝነው በጦርነቱ ጊዜ ካገሪቱ የተወሰዱትን ልዩ ልዩ መታሰቢያዎችና ሐውልቶች በሙሉ በግርማዊነትዎ ታላቅ ትጋት ተመልሰውና የጀግናውም የወንድማችን ዐፅም በግርማዊነትዎ መልካም ፈቃድ በክብር መጥቶ ለሞተላት ለውድ ሀግሩ ዐፈር በቅቶ ሳይ በሕይወት እንዳለ ቈጥሬው ሐዘኔ ወደ ፍጹም፥ ደስታ ይለወጣል።

ምንም ያገራችን የጀግንነት ታሪክና ደግሞም ብዙ ባለታሪኮች ቢኖሩም በግርማዊነትዎ ታላቅ ትጋት፥ በዘመነ መንግሥትዎ ተስፋፍተው የሚገኙት የታሪክ ጸሐፊዎች በየድርሰቶቻቸው ዐምድ ላይ ስማቸውንና ሥራቸውን እያጋነኑ ሲጽፉ ይታያሉ። እንሆ እኔም፥ ቅን ታዛዥዎ ሰው ሰውን ያያል፤ ራሱን ለማየት ግን መስተዋት ያፈልገዋል በማለት፥ ማንበብ ብቻ ጠቃሚ መስሎ ስላልታየኝ የችሎታዬን ያኽል ይችን አነስተኛ ድርሰቴን ለግርማዊነትዎ ሳቀርብ በኢትዮጵያዊነቴ እየኰራሁ ነው።

አነስተኛው ድኻዎ

አንተነህ ዓለሙ።

ኢ ትዮጵያ እናት ወልዳ ተሞሽራ።

ት ውልድን የአኰራች ለዓለም ስታበራ፥

ዮ ሐንስ ዘንድሮ የአራስ ጥሪዋን

ጰ ራቅሊጦስ በነግህ ገለጸላት ቃሉን።

ያ ን ሁሉ መከራ ተራምደነዋ፥

ን ዋሪ ሥራችንን በሥራ እናውል፤

ሊ ከበር ይገባል የነጻነት በዓል፥

ገ ናናው ተፈሪ የመሠረተው ውል፥

ዛ ሬም ጠብቆ ታይቷል እንሆ በድል።

ፋ ስ መጥረቢያ ስለት ከፋሺስት ታዞ፥

ሺ ብርና ዕልቂት በኛ ላይ ተመዞ፤

ሺ ብሩም ረጋ ዕድሜ ለጃንሆ፥

ት ዳሩም አማረ በምድር በሰማ።

ተ መስገን እንበለው ፈጣሪያችንን

መ ርጦ ስለ ሰጠን አባ ጠቅልን፤

ኜ ንቴ ብሎ ሄደ ፋሺስት በሙሉ

ጀ አሎ መገን ሲሉ አርበኞች በሙሉ፥

ግ ፈኞች ወደቁ ተገፊዎች አሉ።

ና የአገሬ ወጣት አንብብ ታሪክን፥

ስ ለኢትዮጵያ የተጻፉትን

ው በቷንም ሆነ ሙሉ ታሪኳን።

ቢ ነበብ አያልቅም የኛ ጀግንነት፥

ፈ ላስፋዎች አሉ ስለኛ ትምህርት፥

ለ ውጭ እንበቃለን ለበጎ ትምክሕት፥

ግ ሩም ነው ታሪኳ የኢትዮጵያ፤

ተ ጽፎም አያልቅ የተፈሪ ሞያ።

ፈ ራጆች ፈረዱ በውነት አስበው

ሪ ኰርዱ ታየ በመጀመሪያው፥

ተ ረከበች በሯን ያሰበችውን።

ገ ረመው በሙሉ ለውጭው እንግዳ፥

ኘ ንቴ አይሆንም ብሎ ሲያስወጣው ከሜዳ።

መቅድም።

ይህን መጽሐፍ ዘርዓይ ደረስ ብዬ የሰየምኩበት ምክንያት አንድ ጀግና የጀግንነቱን ተግባር ፈጽሞ ከዚህ ዓለም ባለፈ ጊዜ አደራ የሚጣለው በታሪክ ጸሓፊዎች ላይ መሆኑን በማስታወስ መጪው ትውልድ አስፋፍቶ እንዲሠራበት በማለት ከሙሉ በክፍሉ የጀግናውን ታሪክ በመጥቀስ ዘርዓይ ደረስ ብዬ ሰይሜዋለሁ።

አንባቢ ሆይ።

ስመ ጥሩው ጀግና ዘርዓይ ደረስ በሮማ ከተማ ውስጥ ብቻውን ሰይፍ መዞ ስለ ክብሩ መጋደሉ የሚያኰራው ማንን ይመስልሃል፤ በመላው የኢትዮጵያ ሕዝብ አይደለምን? ጀግናውም ሕይወቱን በነጻነቱ የለወጠው የአገሩን ክብር አሳውቆ በታሪክ ላይ ስመ ጥሩ ለመሆን ነው እንጂ በከንቱ አለመሆኑን ከተከበሩ አንባቢዎች እንደማይሰወር እርግጠኛ ነኝ።

ስለዚህ ይህንን መጽሐፍ ለምትመለከቱ ለክቡራን አንባቢዎች ሁሉ አስቀድሜ የማሳስባችሁ መጀመሪያ ከመንቀፍ ከመነሻው እስከ፥ መጨረሻው ተመልክታችሁ ውጤቱን ማግኘት የአስተዋዮች ፈንታ መሆኑን እያሳሰብኩ አንድ ጽሑፍ ሲዠመር ያለአንድ፥ ቁም ነገር ወይም ያለ አንድ መነሻ እንደማይዘመር አንባቢ አይስተውም።

ይህንንም ድርሰት ለመጽሐፍ ያሳሰበኝ በየኅሊናችን ላይ ተቀርጾ የሚኖረው ከዚህ በታች ተጽፎ የሚገኘው የግርማዊነታቸው ከባድ አደራ ነው።

«እንደምታውቁት ሁሉ ከሌላው ዓለም ታሪክ የኛ፥ ዓለም ታሪክ ወደ ኋላ የዘገየውና በሰፊው ሊራባ ያልቻለው የጸሓፊዎች ቍጥር በማነሱና የደራስያን ሥራ በትክክል ባለመራመዱ ነው።

የጽሐፈት ሙያ በቀላሉ የሚገመት አይደለም፤ መላው ዓለም በጽሑፍ ረገድ ከኛ በጣም ርቆ ሄዷል። እናንተም ጥቂት ለማንበብና ለመጻፍ የቻላችሁት፥ ብዙዎች የውጭ አገር ደራስያን ከጻፏቸው መጻሕፍት በቀሠማችሁትና ባጠናችሁ አስተያየት ነው።

ታሪክ ጸሓፊ ደሙንና ሕይወቱን ለሀገሩና ለወገኑ ጠቃሚ በሆነ ነገር ላይ መሥዋዕት በማድረግ ያሰበውን ተግባር እስከ መጨረሻ ለማድረስ ቍርጠኛ የሆነ ነው።

የናንተ ሙያ የሚታወቀው አሁን አይደለም፤ ጊዜና ትውልድ ካለፈ በኋላ ሥራችሁን ስማችሁ እንደ ገና ባዲስ መልክ ቀርቦ ታሪክ ሲያስታውሰው ነው።

የጽሑፍ ፍሬዋ ካፈራ በኋላ ስለ ሆነ የናንተም የሥራ ፍሬ የሚታወቀው ካለፋችሁ በኋላ ይህን እናንተ የጻፋችሁትን ማስታወሻ ይዞ የሚመጣው ትውልድ እውነተኛውን ታሪክ፣ ለመጻፍ ሲጠቀምበት ነው።

ሰው የችሎታውን ያኽል ሲጽፍ ላገሩና ለወገኑ ከፍ ያለ ሥራ እንደ ፈጸመ ይቈጠርለታል፤ ኢትዮጵያ ብዙ ሺሕ ዘመን የሚቈጠርላት ከፍ ያለ ታሪክ ያላት ጥንታዊት አገር ስትሆን በታሪክ ጸሓፊ፥ ማነስ ምክንያት እንደርምጃዋ መጠን የተሞላ አይደለም።

አሁን በቅርቡ ቀን ወደ ዩኒቬርስቴ ኮሌጅ ሄደን፥ በጐበኘንበት ጊዜ በመጻሕፍት ቤቱ የተመለከትናቸው፥ በውጭ አገር ቋንቋ የተጻፉ እጅግ ብዙ የሆኑ መጻሕፍት ይገኛሉ።

የኢትዮጵያ ሕዝብ በመላው ትምህርት እንዲያገኝ ያወጣንለትን ዐዋጅ ሰምታችሁታል። ይህም ዐዋጅ፥ ሁሉንም የጽሕፈትና የማንበብ ችሎታ እንዲያገኝ፥ የሚረዳው መሆኑ የታወቀ ነው።

ስለዚህ እናንተም ማንበብ ችሎታ እንዲያገኝ፥ የሚረዳው መሆኑ የታወቀ ነው።

ስለዚህ እናንተም ማንበብን መሠረት አድርጋችሁ፥ እውነተኛውን ለትውልድ ጠቃሚ የሆነውን ታሪክ፥ መጻፍ አስከትሉ።

አሁን በቤተ መንግሥታችን ስንቀበላችሁ የምነግራችሁ ከዚህ በፊት የሠራችሁት የሚያመሰግን መሆኑን ልንገልጽላችሁና ወደ ፊትም በዚሁ እንድትጠነክሩበት ልናበረታታቹ ነው»

ቀ.ኃ.ሥ.

ኅዳር ፮ ቀን ፲፱፻፵፰ ዓ.ም

ከዚህ በላይ የተጻፈውን አደራ በማስታወስ ይችን አነስተኛ የሆነችውን ድርሰቴን ለመጻፍ ኅሊናዬ ቀሰቀሰኝ። ስለዚህ የማይሳሳት የማይሠራ ሰው ነው የተባለውን ቃል መሠረት በማድረግ የተከበራችሁ አንባቢዎች ሁሉ ተሳስቼ ብገኝ በጐደለ እየሞላችሁ፥ በቀና ኅሊና እንድትመለከቱልኝ ተስፋ አደርጋለሁ።

አንተነህ ዓለሙ።

ታሪክ በቲያትር መልክ።

ክፍል ፩።

የአስመራ አገረ ገዥ።

ኢትዮጵያን ወረን ድል ያደረግንበት፥

በዓሉ ተቃረበ፥ መከበር አለበት።

የኤርትራን ዜጎች ለፖለቲካችን

ታላልቅ ሰው መርጠን ሽማግሌዎችን

ሮማ ላይ ወስደን ማስደሰት አለብን።

ባላባቶችን ወስደን ሮማ ከተማ፥

እስቲ እናዋርዳቸው ዓለም እንዲሰማ።

እንዲያውም ኃይላቸው የነሱ ምልክት፥

የይሁዳ አንበሳ ብለው ሲመኩበት

ኢጣሊያ ፋሺስት ከነሱ ቀምቶት፥

ወስዶ አስቀምጦታል ሮማ በጕልበት።

እስቲ እናሳያቸው አገራችንን

በፍጹም ባርነት እንዲገዙልን።

መጥተን እንዲሰብኩ ወገኖቻቸውን፥

ያስፈልጋል በግድ ለነሱ ማሳየት

የኛን ክብር የኛን ኅይል የፋሺስትን ጕልበት።

እኔ በበኩሌ ይኸ ተሰምቶኛል

እስቲ አንተም አማክረኝ ምክር ሰው ይጠቅማል።

ያገረ ገዥው አማካሪ።

ይገርማል ይደንቃል የዛሬው አሳብ፤

ከወዴት ይገኛል እንዲህ የሚያስብ።

መልካም ነው አሳብህ በጣም ተስማምቶኛል፤

ከዚህ የበለጠ ምን አሳብ ይገኛል።

ሰዎች አስመርጠን ሽማግሌዎች

በዕድሜ የበሰሉ ባለታሪኮች

በሰው ተፈልገው ከዚሁ ከተማ፤

ይሂድ በቶሎ ወሬ ሳይሰማ፤

አስተርጓሚ መርጠህ ለኔ የሚስማማ

ሳትውል ሳታድር ተነሥ ወደ ሮማ

ብለህ እዘዝና አንዱን ወታደር፥

እስከ ባሕር ድረስ ሸኛቸው በእግር።

ሽማግሎች፤ መልካም ነው ጌታዬ እናከብረዋለን፥

የበዓሉን ሁናቴ ምሥጢሩን ካወቅን

የዛሬው በዓልማ ለኛ ታሪክ ሆነን።

እረ ለመሆኑ እዚያ አገር ስንሄድ፥

ቋንቋችን ለአገሩ በጣም አይለመድ፥

አንድ አስተርጓሚ እኮ ሊያስፈልግ ነው በግድ።

አገረ ገዥው፤ እንዴት ያለ ነገር አማከርከኝ ደግሞ፤

ያላስተርጓሚማ አይሆንም ፈጽሞ።

አሁን ዋናው ነገር የምትሂዱበት

የኛን ታሪክና የኛን ገናናነት፥

እንደዚሁም ደግሞ የናንተን ሞኝነት፥

እንድትረዱት ነው ሁሉንም ባንድነት።

ስለዚህ ሐሳብህ በጣም ተስማምቶኛል፤

መልካም አስተርጓሚ ከወዴት ይገኛል።

ሽማግሌው፤ አስተርጓሚውስ አለ ዐዋቂ ወጣት፥

በጣም የደረጀ በጥበብ በውቀት፤

ስሙን እንኳ ወንድሜ ማን ነበር ያሉት።

ዘርዓይ ደረስ ነው የወጣቱ ስም፤

እስቲ ይጠራና ጠይቀው አንተም።

ተጠርቶ ይምጣና እዚህ አንተ ፊት

ይሄድ እንደ ሆነ በስምምነት፤

ቢሆንም ባይሆንም የኔ ሐሳብ ይጠቅማል፤

እዚሁ ተጠርቶ ቢጠየእቅ ይሻላል።

በዚህ ጊዜ አንድ ወታደር ይጠራና ወደ ዘርዓይ ደረስ ቤት ለመሄድ ትእዛዝ ካገረ ገዥው ይቀበላል።

አገረ ገዥ፤ ሰማህ አንተ ወታደር ስትሮጥ ሂድና፥

ጄኔራሉ ጠሩህ እንሂድ በልና

ዘርዓይ ይዘኸው በፍጥነት ቶሎ ና።

መልክተኛው።

እሺ ጄነራሌ መልክት በማክበር

ትእዛዝ ፈጻሚና ታዛዥ ነው ወታደር።

ወታደሩም ሰላምታ ይሰጥና ወደ ተላከበት ወደ ዘርዓይ ደረስ መኖሪያ ቤት ይሄዳል።

ክፍል ፪።

ወታደሩ ዘርዓይ ደረስ ቤት ይደርሳል፤ ዘርዓይ ወዳለበት ክፍል ይገባና ሰላምታ ይሰጣል።

ዘርዓይ ደረስ፤ ሰማህ ወይ ወዳጄ ከወዴት መጥተሃል፥

ለሁሉ አለሁ ብለህ እዚህ ተልከሃል፤

ደግሞ ዛሬ እስቲ ምን ይዘህ መጥተሃል።

መልክተኛው።

ለሁሉ አለሁ ማለት በጣሙን መልካም ነው

የሚመጣው ሁሉ ለርስዎ ጠቃሚ ነው።

እጅግ ያስደስታል ዛሬስ ብነግርዎ

አይነግሩብኝ እንደሁ ምስጢር ላካፍልዎ ፡

ዘርዓይ ደረስ።

ለማንም አልነግር ላንድ ሰው በጭራሽ

የተላከውን መልክት ምንም ሳታበላሽ፥

ምስጢሩን ካፍላኝ ሁሉን በዝርዝር፥

ፍሬ ያለው እንደሆነ የሚያስገኝ ነው ክብር።

ንገረኝ ዘርዝረህ በዚህ አታስብ፥

በዚህ አያገኝህም በፍጹም ሰበብ።

መልክተኛው።

እንዲህ ነው ጌታዬ የተላኩት መልክት፥

ያገሩን ባላባት ሁሉንም ባንድነት

ሮማ ይሂዱ ብለው መከሩበት።

አብሯቸው የሚሄድ አስተርጓሚ አጥተው

አብረው እንዲሄዱ በርስዎ ተስማምተው

ሊሂዱ ነውና እርስዎም አብረው፥

ለሞትም እንደሆን ወይም ለእስራት፥

እኔ ግን አላውቅም እርስዎ አስቡበት።

ዘርዓይ ደረስ።

የማስተርጕመው እኔ ሮማ ሄጄ

ምኑም ምን ብዬ ነው ሰማህ ወይ ወዳጄ።

እነሱ እንደሆነ እዚህ አገር የገቡት

በትልቅ እብሪት ነው በጣሙን በትዕቢት።

የኢትዮጵያ ታሪክ አይደመሰስም

ደግሞም መታሰቢያ እንደዚህ አይፈርስም፥

የተባለውን ቃል ከታላቁ መሪ፥

ከኃይለ ሥላሴ ከንጉሥ ተፈሪ፥

እነሱ ሆነዋል ይህን ሁሉ ሻሪ።

በነጋ በነጋ እኔን እያሰጠሩ፥

የኢትዮጵያን ታሪክ አንተ ሻር እያሉ፥

እንዲህ ብለህ ንገር አስተርጕም ይላሉ።

እንደ ገና ወስደው እኔን እባዕድ አገር፥

ክፉውን ደግ አርገህ ሊሉኝ ነው ተናገር፥

የአገሬን ታሪክ ሁሉንም በዝርዝር፥

የኢትዮጵያን መወረር ደስ ብሎኝ ላከብር።

መሄድስ መልካም ነው እኔም እሄዳለሁ፤

የምሠራውንም እኔ ራሴ ዐውቃለሁ።

አንተም ወንድሜ ሆይ እግዚአብሔር ይስጥልኝ

የተመከረውን ስለ ገለጽክልኝ።

በል ሂድ እመጣለሁ ልብሴን ለባብሼ፥

አልቀርም እመጣለሁ ቍርስ መሳይ ቀምሼ። መልክተኛው እጅ ይነሣና ይሄዳል።

ክፍል ፫።

መልክተኛው የመልክቱን መልስ ለማድረስ ወዳገረ ገዥው ይገባል።

አገረ ገዥ፤ መጣህ አንተ ወታደር መልክቱን አድርሰህ፥

አንተ እኮ ለኛ ሕዝብ በጣሙን ታማኝ ነህ፥

በል እንጂ እባክህን አገኘኸው ወይ፥

ዐዋቂ ያሉትን በጣም አስተዋይ።

መልክተኛው፤ አወን አድርሻለሁ የኔ ጄኔራል፥

መልክቱን ነግሬው አሁን ይመጣል፤

በጣም ተደስቶ እሺ ብሎኛል።

ከዚህ በኋላ ዘርዓይ ደረስ ይመጣል፤ አገረ ገዥውም ወዳለበት ይገባል።

አገረ ገዥው፤ መጣ እንዴ አስተርጓሚው ጥሪውን አክብሮ፥

እውነትም ትልቅ ነው በጣም ባለአእምሮ።

አሁንም አስገቡት እስቲ ልየው መልኩን፥

ከቤተ መንግሥቱ ከዋናው ሳሎን፤

አሽከር ይጠራውና አገረ ገዥው ወዳሉበት ሳሎን ይዞት ይገባል፤ በዚያ ጊዜ ደንቡ ፊት ለፊት እጅ መዘርጋት ነበር፤ እሱ ግን እንዳገሩ ልማድ እጅ ነሥቶ፥ ጤና ይስጥልኝ አለ።

አገረ ገዥው፤ አንተ ነህ ለካ ዘርዓይ ደረስ ማለት

ዝናህ የከበደኝ እንደ አምላክ አንደበት።

ትልቅ ነው እያሉ ሲያሞጋግሱህ፥

ለካ ይኸ ነው ወይ የአንተ ዕውቀትህ፤

በዓለም ለታወቀው ለፋሺስት መንግሥት

ለምን ነው የኰራህ ሰላምታ ለመስጠት።

ዘርዓይ ደረስ፤ በኛ አገር ክልክል ነው እጅ መዘርጋት፤

ልብሴ አይፈቅድልኝም ሰላም ለማለት።

ሰላምታ የሚሰጥ ወታደር ብቻ ነው፥

እረ ለአንድ ሲቪል ሰላምታ ምኑ ነው፤

እጅ መዘርጋትስ ምስጢሩ ምንድን ነው።

እኔስ እንደ እግዚአብሔር አክብሬ ነበረ

እጅ የነሣሁዎት ልክ እንደ ፈጠረ።

አገረ ገዥው፤ እንዴት ያለው እሳት የማይቻለው ነው፥

አንድ ሲናገሩት መልሱ ሦስት አራት ነው፤

አላናግር አለኝ እኔ እንዳልጠይቀው።

የሐበሾችን ሕግ ወደዚያ ጣልና፥

እኔ የምልህን ሰላምታ ስጥና፥

የምታደርገውን እኔ ስነግርህ፥

በጸጥታ አዳምጠኝ ትዕቢት ይቅርብህ።

ስለሚደረገው ጕዞና ታሪክ፥

እባክህ እሺ በል ሰውን አታውክ።

ዘርዓይ ደረስ፤ እንደዚህ ያለው አጭር ነገር ሳለ፥

ልብህ ባጕል ትቢት እየተከፈለ፥

አሁንም አትርሱት ይህንን ታሪክ፥

መስገድ ለእግዚአብሔር ነው ለፈጠረ አምላክ።

ዘርዓይ ደረስ፤ ባገራችን ልማድ እርስዎን ሳከብር፥

ለኔ የሚገባኝ ሽልማት ነበር፤

ደግሞ ሌላው ቀርቶ በርስዎ ባሰና።

ይቈጡኝ ዠመረ እኔን እንደ ገና።

ጄኔራሉ በክርክሩ በጣም ተደንቆ ከመደነቁም የተንሣ አንገቱን እየነቀነቀ ጥቂት፥ ከቈየ በኋላ የሚከትለውን ይናገራል።

አገረ ገዥው፤ አሁን እዚህ ስፍራ አንተን፥ ያስጠራሁህ፥

እንድትሄድ ነው ሮማ ተልከህ።

እንድታስተረጕም ተመርጠሃልና፥

ከሽማግሎች ጋር እንድትሄድ ያውና።

እኔ በበኩሌ አደራ የምልህ፥

አለ መታሰቢያ ላንተ የምሰጥህ፤

ወስደህ እንድትሰጠው መታሰቢያውን፥

ሌሎችን አላምንም ባንተ እጅ ይሁን።

ይህን ጣፋ ጋሻና ባለሙጣ ሰይፍ፥

ዳግም አንፋሮና ጐፈር ጨምረህ፥

እንድትሰጥልኝ ሮማ ወስደህ፥

እምነቴን በሙሉ ባንት ጥያለሁና፥

እንድትሰጥልኝ አደራ ያውና።

ዘርዓይ ደረስም ዕቃውን ተቀበለና የሚከተለውን ተናገረ።

ዘርዓይ ደረስ፤ ይህ የሚላከው የሀገር ላንቲካ

ለሮማውያኖች ዋና ፖለቲካ

እኔ እዚያ አገር ስሄድ እርስዎ ሲልኩኝ፥

ታሪኩን በሙሉ ማስረዳት አለብኝ፤

ይልቁንም ደግሞ፥ ይህን ማስታወሻ፥

ከነታሪኩ ነው ማስረከብ የሚያሻ።

የኢትዮጵያ ታሪክ እንደዚህ ነበረ፥

ብዬ ሳስረዳቸው ልብሱ እንደ ከበረ፤

ጀግኖች አባቶቼ የሠሩትን ሥራ፥

በየጐራውና በየጦሩ ስፍራ፥

ሁሉን በማስረዳት ልብሱን እንደ ለበስሁ፥

ለሮማውያኖች አስያቸዋለሁ።

ካለ በኋላ አገረ ገዥው በጣም ተገርሞ፥ ሐሳብህ በጣም ጥሩ ነው የኢትዮጵያ ጀግኖች በሮማውያን ኃይልና ጭካኔ ተዋርደው ድል ከተመቱ በኋላ ማስታወሻቸውና ታሪካቸው በኛ በሮማውያኖች እጅ ተጥሎ፥ ሰንደቅ ዐላማቸውም በኛ ኃይል ከቦታው ጠፍቶ የእንደዚህ ያሉትን የጀግኖች አገር ከ3000 ዘመን በላይ ዠምራ ነጻነቷን ጠብቃበት የምትኖረውን ውናውን የጦር ኃይሏን ሰይፍ ጋሻ ጦር እንዲሁም የጦር ልብስ ጐፈር ኢትዮጵያን ለመውረር በመጣንበት ጊዜ ባድዋ ጦር፥ ሜዳ በኛው አንገት የተጫወተውን ሰይፍ ለጓደኛዬ ስልክለት ለኔ (በጣም) ኵራት ይሰማኛል በውነት እኔም ራሴ ባይኔ ታሪኩን ማየት ያስፈልገኛል አለና ልብሱን አልብሶ ያገሩን ታሪክ እንዲያስረዳው አስገድደው። ዘርዓይ ደረስም የተመኘው ስለ ተፈጸመለት ያገሩን ጋሻና ጦር፥ ከነሰይፉ ደንበኛ የኢትዮጵያን የጦር ልብሱን ለብሶ፥ እንደዚህ እያለ ከወዲያ ወዲህ እየተንቈራጠጠ ያስረዳው ዠመረ።

ዘርዓይ ደረ፤ ምነው ትከሻዬን በጣሙን ሞቀኝ፥

ነጻነት ኵራቴን ደረብኩ መሰለኝ፤

አችኒ ጋሻና ጦር አቤት ስታምሪብኝ፣

የአገሬ ምልክት አንች እየመሰልሽኝ፥

ባለ ታሪኳ ሰይፍ ቍጭ በይ በጐኔ፥

ያስታወስኩሽ እንደሆን ታፈሊያሽለሽ ወኔ።

ወይኔ አንበሳው እንደምን ተደፈርሁ።

እጠላቴ አጠገብ ቆሜ እጫወታለሁ።

ኢትዮጵያ አገሬ ዕድሏ ተሰብሮ፥

እንዲህ ሊቀር ነው ወይ በጠላት ተወሮ፤

አለመተባበር የሚያመጣው ውርደት፥

ታሪክ ተሸክሜ ልሄድ ነው በመልክት፥

ከአገሬ ወጥቼ እሮማ በስደት፤

መልክቱ እንኳ በጣም ጠቃሚ ነበረ።

ጓደኛ ቢኖረኝ ልቡ የመረረ፥

ሥራ አይጠፋም ነበር ሰው ከተባበረ።

ሮማውያኖች ከጥንት ዠምረው

በፍጥረት ዓለም ላይ እንደ ቀለዱ ነው።

ዛሬም ይኸውና እኔን እንደ ገና፥

ታሪክ አሸክመው በውርደት ጐዳና፤

እኔ ግን የአገሬን ታሪክ አጥንቼዋለሁ፥

ታሪክ ለሚያጠና አስተምራለሁ፤

ማስታወስ ይገባል የዐድዋን ታሪክ፥

የተፈጸመውን ባፄ ምኒልክ።

ታሪኳ ሲነገር የኢትዮጵያ፥

በሰይፍ ገፈራ በታሪክ ገባያ፤

በሕይወቱ ሳለ ታሪክ የሰራ ሰው፥

የማይሞት ስምና ክብር ነው የሚወርሰው፤

ስለዚህ አሁንም እኔ የማስበው፥

በታሪክ ገባያ ገሎ መሞትን ነው።

እንደዚህ እያሉ ያገሬ ጀግኖች ሁሉም ባንድነት ለክብራቸውና ለነጻነታቸው ጊዜያቸውን ሁሉ በክብር አሳለፉት ይልና ንግግሩን ሲያቆም አገረ ገዥው ከመገረሙና ከመደነቁ የተንሣ በጣም ሥቆ የሚከተለውን ይናገራል።

አገረ ገዥ፤ ሰማህ ወይ ዘርዓይ አሁን ስታስረዳኝ፥

እንደ ምን አድርገህ በታም አስደሰትኸኝ።

ስለዚህ አሁን እኔ እምለምንህ፥

ልብሱን አውልቅና በክብር አስቀምጠህ፥

ሌላ ልብስ ለውጥ ለጕዞህ ተስማሚ፥

እዚያው አገር ስትሄድ ስትሆን አስተርጓሚ

ይህን ልብስ ለብሰህ ሮማ ከተማ፥

የኛ አገር ሕዝቦች እናንተን ሲያዩማ፥

ለፖለቲካችን በጣሙን ተስማማ።

ሽማግሌዎችን እንዳይከፋቸው፥

የእኛ ኃይለኝነት በጣም አስረዳቸው።

ደግሞ ስትመለስ ይህንን ፈጽመህ፥

ታላቅ ሽልማት ነው እኔ የምሸልምህ።

ይልና በጣም አክብሮና አመስግኖ አሰናበተው። ከዚህ በኋላ ወደ ውጭ በወጣ ጊዜ ከሽማግሌዎች ጋራ ተገናኝቶ ሰላምታ ከተሰጣጡ፥ በኋላ ከሽማግሌዎች አንዱ የሚከተለውን ይጠይቀዋል።

ክፍል ፬።

ምክንያቱ ምን ይሆን የተጠራንበት፤

ልትሄዱ ነው አሉን እሮማ በመልክት።

መልክቱ ምንድነው እባክህ ንገረን፤

በተቻለህ መጠን በአሳብህ እርዳን፥

ወደነሱ ሆነህ እኛን አትደብቀን።

ዘርዓይ ደረስ፤ የምንሄድበት እሮማ ተልከን፥

የአገራችንን ሰይፍ ተሸክመን፥

ሮማ ውስጥ ሄደን በሰፊው ከተማ፥

በሰልፍ መካከል ታሪክ ልንሰማ፥

አንተም ጠርተው እዚያው መውሰዳቸው፥

እኔንም እንዲሁ አስተርጓሚ አድርገው፥

የኛን ታሪክ ከናንት እየጠየቅሁ እኔ፥

ለአገሬ ጠላቶች ለኒያ ላረመኔ፥

እንዳስረዳቸው ነው የተመረጥኩ እኔ።

ከሽማግሎች ፩ዱ፤ ይህማ ከሆነ በጣም ጥሩ ነገር፥

በክብር ስንላክ ከዚህ ስንሳፈር፥

በነሱ ኪሳራ ሳንከፍል አንድ ብር፥

ከአስመራ ተነሥተን ሮም ስንሻገር፥

እኔ በበኩሌ አደርገዋለሁ ክብር።

ዘርዓይ ደረስ፤ ይገርማል ይደንቃል የኛ ከብትነት፥

እንደ እንስሳ ሁሉ እንደ ላም መነዳት።

እሱ በበኩሉ ክብር አገኘሁ ብሎ፥

የአገሩን ታሪክ በመርዝ ጠቅሎ፥

ሮማ ሲሄድ ሲሉት ግፍን ተከትሎ፥

የአገሩን ታሪክ በጭራሽ ረስቶት፤

አይገርማችሁም ወይ እንደዚህ መሳሳት።

የአገራችን ነጻነት፥ ተረስታ እስከ መቼ፤

ጣፋጭ እኽል ውሃ ውዷ ነጻነት፥

እንዴት እንሞታለን ታሪክ ሳናቈያት።

፩ኛው ሽማግሌ፤ ሰማህ ወይ አንተ ልጅ ይልቅስ ልምከርህ፥

መሥራት በጊዜው ነው ሲባልም አልሰማህ፤

እኛ በጊዜያችን በዐድዋ ጦር ሜዳ፥

የሮማን ወታደር እንደ በግ ስንነዳ፥

በዳግማዊ ምኒልክ ዘመነ መንግሥት፥

በዐድዋ ጦር ሜዳ ታየ ጀግንነት።

አሳይተናታል ለኢጣሊያን ወታደር

ጦር ወርውሮ መግደል ሰይፍ መዞ መሰንዘር።

ስለዚህ እኔ አሁን እውነት እልሃለሁ፥

እንኳን ልዋጋና ስቃጣ እወድቃለሁ።

እሮማ መድረሴን እግዚአብሔር ያውቃል፥

ወይም ከአንዱ ጐሬ ይጥሉኝ ይሆናል፤

እሮማ ሂዱ ሲሉ እውነት መስሏችኋል።

፩ኛ ሽማግሌ፤ እኔ በበኩሌ የሚሰማኝ ይህ ነው

አሁን ከኔ በፊት ወንድሜ እንዳለው፥

መሥራት በጊዜ ነው እንደ ተባለው።

ባለጊዜዎቹ ይውጡ ባለሙሉ መብት።

እሱ በቃ ሲለን ይህንን መከራ፥

ቀን ይወጣልናል የነጻነት ጮራ፤

አምላክ ቢቈጣን ነው ይህን የሚሠራ።

ስለዚህ እንጸልይ በበኩላችን፥

እሱ በቃ ሲለን ይነሣል ኃይላችን።

ይልና ከዚህ በኋላ ሽማግሌዎች ባንድነት የሚተከተለውን ይጸልያሉ።

ኃይላችን ኃይላችን ኃይለ ሥላሴ፥

አውጣን ከባርነት ትልሃለች ነፍሴ፥

ብለው ጕዟቸውን ወደ መርከብ ለመሳፈር ይቀጥላሉ።

ክፍል ፭።

በተለየ ለነሱ አንድ ክፍል ይሰጣቸውና እየተጫዋወቱ ሲጓዙ ዘርዓይ ደረስ ግን ከመርከቡ ውስጥ በመስኮት ብቅ ብሎ መርከቡ በተነሣ ጊዜ አገሩን ከመውደድ የተነሣ እንዲህ ይል ዠመር።

ደኅና ሁኝ አገሬ ውቧ ኢትዮጵያ፤

የሚፈጠርብሽ ጀግና ባለሙያ።

አምላክ ተቀይሞ ኢትዮጵያ ተወራ

ጀግኖቿ ሲዋጉ በሃይማኖት ካራ፥

እኔ ዕድለ ቢሱ የጠላት ታማኝ፥

ይግረመው እያለ ግፍ ሲቈጥርብኝ፥

ለወገኑ እንድሰጥ መሣሪያ ሰጠኝ፤

እንደ ከብት ነድቶ አገሩ ላከኝ።

ባንድ በኩል ደግሞ ሳመዛዝነው፥

ሮማ መሄዴ እጅግ መልካም ነው፤

ሰይፍ ጋሻ ጦር ይህ ተሸክሜ ስሄድ ወደ ሮማ፥

ሥራ ብሠራበት እኔ ወጣቱማ

እንደ ምን አድርጎ ክብሬ በተሰማ።

በዚህ በሰጠኝ ሰይፍ እሮማ ገብቼ፥

ዳግም በዚህ ጋሻ ጠላትን መክቼ፥

ያገሬን የጦር ኃይል አሳያቸዋለሁ፤

የጠላቴን አንገት በሰይፍ እቈርጣለሁ።

ከዚህ ዓለም እስኪያልፍ ሙሉ ሰውነቴ፥

ሕይወቴ ላገሬ ሕይወቴ ለነጻነቴ።

እያለ በሙሉ ቈራጥነት ወደ ሮማ ሲጓዝ ሽማግሌዎች ይጠሩትና ወዳሉበት ክፍል ይገባል፤ ከውጭ ሲያንጐራጕር ሰምቶ ኖሮ ከሽማግሌዎች አንዱ እንዲህ ሲል ጠየቀው።

ሽማግሌው፤ ሰማህ ወይ ዘርዓይ፥ አንተ ስትመጣ፥

ዐዋቂ ተብለህ ሰውን እንዳትቈጣ፤

መርጠውህ ነበረ አስተዋይ ተብለህ፥

ይህ ሁሉ አሳብ እረ ተው ይቅርብህ።

አሁን ካለህበት ከዚህ ሁሉ ማዕርግ፥

ይሻለኛል ብለህ እንደዚህ መባለግ፥

ይቅርብህ እባክህ ይህ ሁሉ ብልግና፥

ታሪክ እያጠናህ እንዲሁ በገና፥

ታስጨርሰናለህ እኛን ሁላችንን

ይልቅስ እንጓዝ ዝም ብለህ ዐርፈን።

አንተ ልጅ እባክህ ይህ ሐሳብ ይቅርብህ፤

እኔን እሺ በለኝ እረ በፈጠረህ።

አንተ ይህን ሠርተህ ብቻህን አትሞትም፤

ለኛ ሰበብ ሳትሆን ይልቅስ በሰላም፥

የተላክህበትን በትክክል ሠርተህ፥

ኢትዮጵያ ስትመጣ ትመሰገናለህ፥

ሽልማትና ክብር ብዙ ታገኛለህ፤

ያን ጊዜ በጣሙን ለኛ ትተርፋለህ፥

ልብ ያለህ እንደሆን ስማኝ ስመክርህ።

ዘርዓይ ደረሰ፤ እንዲህ ያለውን ክብር እኔ አልፈልገውም፥

እኔ የምፈልገው ክብር ነው ለወንድም፤

ምያለሁ ለሞቴ ቈርጫለሁ በጣም።

ይብላኝ ለድኾቹ ለናንተ በውነቱ፥

መሞት አቅቷችሁ ለምትንገላቱ።

እኔ ይልቅ አሳቤን በምክር ልርዳችሁ

ለውዷ እናታችን ለኢትዮጵያ አገራችሁ፥

እናንተ በትውልድ በድሜ በስላችኋል፥

ማንኛውንም ነገር አጥንታችሁታል፤

ሰው ላገሩ ሲሞት በጣም፥ ያስደስታል።

እኔ እናንተን ስመክር በጣም ቅር ይለኛል፤

እኛው ካልተማከርን ማን ማንን ይመክራል?

ስናመዛዝነው እንዴት ያስገርማል፤

ነጻነት ተሽሮ ባርነት ተከብሯል።

እናንተን መምከሬ እጅግ አጥፊ ነኝ፤

እኔው ያሰብኩትን መሥራት አለብኝ።

ቢሆንም አሳቤ በጣም ጥሩ ነበር

ዛሬ ብንሠራ በመተባበር

ለኛም ስማችን ነው ለኢትዮጵያም ክብር።

በታሪክ ገበያ ትውልድን እናኵራ፥

ጠላትን እንፍጀው በሃይማኖት ካራ።

እንኳንስ እሮማ ጠብ አንሥተን ይቅርና፥

የኢትዮጵያ ሕዝብ ይፈራል በገና።

እግዜር ከወደደን እኛን ተፈሪ አርጎ፥

ሮማን እናርጋት የጀግንነት ሸንጎ።

ይኸውም አሳቤ የተቃና እንዲሆን፥

ነጻነት ጮራ የነጻነት ብርሃን፥

ኃይለ ሥላሴ ርዳን ብለን እንለምን።

፩ኛው ሽማግሌ፤ እረ እናንተ ሰዎች እሻ ዝም በሉ፤

ታስጨርሳላችሁ ወገንን በሙሉ።

አሳብ ያለው ይሥራ አሳቡን ይፈጽም፤

ወንድም ከወንድሙ እየተባበረ ከሠራ አንድነት

አምናለሁ ከወንድሙ እየተባበረ ከሠራ አንድነት፥

አምናለሁ እንዲያገኝ ሙሉ ነጻነት።

ግን የኛ ወገኖች እንደምታውቋቸው

ተንኰለኞችና ከዳተኞች ናቸው።

እንኳን እሮማ ላይ ጦርነት ሊያነሡ፥

በገዛ አገራቸው እየተላቀሱ፥

ርስ በራሳቸው ደም እያፈሰሱ፥

ይኸው እናያለን መስለው እንደነሱ።

ስለዚህ ወንድሜ ቅድም እንዳልከው

አሳብክን ከፈጸምክ እጅግ መልካም ነው፤

ከልብህ ማሰብክን አንተ ከተረዳህ፥

ሐሳብህ ይፈጸም በል እግዚአብሔር፥ ይርዳህ።

በእንዲህ ያለው አሳብ ከገፋህበት፥

ብሞትም አይቆጭ ላገር ነጻነት፥

ብሎ ሽማግሌው ከተቀመጠ በኋላ ቀኑ መሽቶ የመኝታ ጊዜ ስለ ደረሰ ሽማግሎቹም ከየመኝታቸው ላይ እንዳረፉ አንድ ጋዜጣ ሻጭ መጥቶ አደላቸውና ሲመለስ ንባብ የሚያውቁት ሲያነቡ ንባብ የማያውቁ ሥዕሉን በመመልከት እየተደነቁ ሲያስተውሉ ዘርዓይ ደረስ ሲያስበው የነበረውን የቈራጥነት ተግባር የሚያሳስበው ከጋዜጣው ስላጋጠመው ለሽማግሎቹ እየተረጐመ ያስረዳቸው ዠመር። የጋዜጣውም ጽሑፍ እንዲህ ይል ነበር፤ በሮማ ከተማ ውስጥ አቶ፣ ሣህሉ የሚባል አንድ ኢትዮጵያዊ ለኢጣሊያ መንግሥት በታም አገልጋይና የታመነ ሰው ነበር።

ከዕለታት አንድ ቀን የኢጣሊያ ተወላጅ ከሆነው እጓደኛው ቤት እሱን ለመጠየቅ ሄደና ተጓደኛው ጋራ ተገናኝተው የየግል ጕዳያቸውን ከተጨዋወቱ በኋላ ኢጣልያዊ ሰውዬ አንድ ምኒልክ የተባለች ውሻውን ጠራና፥ ሰሙ ወይ ጌታ እዩዋት የኔ ውሻ መልኳ አንበሳ ትመስላለች ስሟንም ምኒልክ ብዬ ያልኩበት ምክንያት ጥቍሮችን ከመናቅ የተነሣ ነው መልኳም ሐበሻን ትመስላለች በማለት ነው።

ስለዚህ ባበሻ መካከል ንጉሥ ለመሆን ትችላለች፥ ብዬ ነው ባላቸው ጊዜ እሳቸውም እንዴት በስመ ጥሩውና በጀግናው ንጉሠ ነገሥቴ ስም አንድ ውሻ ስትጠራበት ዦሮዬስ ምን ብሎ ይስማ፥ ዐይኔስ ምን ብሎ ይይ፥ እኔስ ምን ዘር አለኝ ብዬ አወራለሁ፥ ከዚህም ሞት አይሻለኝምን ብለው ከኪሳቸው ሽጕጥ መዘው የሚከተለውን ቃል ተናግረው መዠመሪያ ሰውዬውን በኋላ ውሻውን ገደሉት። የሳቸውም ንግግር እንደሚከተለው ነው።

የዐድዋውን ጀግና ስመ ጥሩውን ዳኛው ምኒልክን በጠላት አንደበት ሲዘለፍ አልሰማም፥ በሞቴ ቈርጫለሁ ብለው ይህን ወንጀል እንደ ሠሩ ታስረው በወህኒ ቤት ይገኛሉ። ዕድሜያቸውም የ፷ ዓመት ሽማግሌ ይሆናሉ ብሎ ዘርዓይ ካስረዳቸው በኋላ፥ ከዚህ የሚከተሉትን መንፈስ የሚያነቃቃ ቃል ይነግራቸዋል።

ዘርዓይ ደረስ።

ሰማችሁ እናንተ የኔ ወገኖች

ጀግናው ኢትዮጵያዊ የሠራውን ተምች።

ይህ ጀግናው ሰውዬ የስድሳ ዓመት ሰው፥

ደሙ ቢፈላና እጅግ ቢነደው፥

ይህን ግፈኛ ሰውዬ በሽጕጥ አለው።

እኔም የማስበው አሁን ወደ ፊት፥

በታሪክ ገበያ ገድሎ ለመሞት፤

አስቧል ገበያ ገድሎ ለመሞት፤

እሱው በሰጠኝ ሰይፍ እሱን ቈራርጬ

የኢትዮጵያን ታሪኳን ጨብጬ

እሞትላታለሁ በታሪክ ገበያ፥

በሮማ ከተማ አስተምሬ ሙያ

ለውዷ ሀገሬ ለኢትዮጵያ።

በተቻለው መጠን የሰው ልጅ ካልሠራ፥

እየተጨመረ ይመጣል መከራ።

ንጉሣችን እዚያ በዓለም ሸንጎ ላይ

ስለ ኢትዮጵያ መከራውን ሲያይ፥

በሰፊው ሲያስረዳ የጠላትን ትዕቢት

ይሰማናል ይኸው ዝናው ዕለት በዕለት።

እንደዚህ ሲደክም ጠቅል ለባንዲራው፥

ለምንድነው እኛ የማንረዳዳው።

እንሙት እንሥራ ለሀገር ለባንዲራ።

ከዚህ በኋላ የሚሄዱበት አገር ስለ ተቃረበ እነሱ፥ ወዳሉበት ክፍል አንድ ወታደር በሩን ይመታና ተከፍቶለት ይገባና የሚከተለውን ትእዛዝ ይሰጣቸው ዠመር።

ወታደሩ፤ ወደ ተጓዝንበት ልንደርስ ነው አሁን፥

ጥቂት ኪሎ ሜትሮች ነው የሚቀሩን፤

ስለዚህ እናንተ የአገር ልብሳችሁን፥

ተነሥታችሁ አሁን እንድትለብሱ ይሁን።

ካላቸው በኋላ በዚህ ጊዜ ዘርዓይ ደረስ ከደስታው ብዛት የተነሣ ያንን ለወዳጁ እንዲሰጥለት የተላከውን ሰይፉንና ጦር ጋሻ ጐፈር ይለብስና አንድ መስተዋት እየተመለከተ በፈገግታ በልብሱ ማማር ከመደሰቱ የተነሣ እንዲህ ይላል።

የጀግኖች ምልክት የአባቶቼ መልክ

የነዐፄ ቴዎድሮስ የነምኒልክ፥

በትከሻዬ ላይ ሆነሽ አየሁሽ፥

በታሪክ ገበያ ታኰሪኛለሽ።

እያለ ልብሳቸውን እንደ ለበሱ ሲጓዙ ከመርከቡ ወደብ እንደ ደረሱ ወርደው በዘርዓይ ደረስ መሪነት ወደው አናው አደባባይ ጕዟቸውን ሲቀጥሉ አንድ የተለየ ማረፊያ ስለ ተሰጣእው እዚያው አደሩና በማግስቱ በዓሉ የሚከበርበት ቀን ስለ ሆነ በመጡበት አኳኋን በዓሉ ወደሚከበርበት አደባባይ ሄዱ፤ በደረሱም ጊዜ የኢትዮጵያ የይሁዳ አንበሳ በጠላት ተማርኮ ከዋናው አደባባያቸው በታች ጥለውት የኢትዮጵያን ሰንደቅ ዐላማ መሬት አንጥፈውት፥ ሲያፌዙና ሲያንጓጥጡት በየ ጊዜ የኢትዮጵያ ዋናው ምልክቷ ይህ አይደለም? ኢትዮጵያዊ ማለትስ ይኸ አይደለምን ደግሞ የኢትዮጵያ ሰንደቅ ዐላማ የሚሉት ይህ አይደለም? በማለት ወደሱ እየተጠጉ ባንጓጠጡት ጊዜ እሱም ላገሩ ተቈርቍሮና ደሙ ፈልቶ ማንንም ሳይፈራ በሰልፍ መካከል አቋርጦ ሄዶ ሰንደቅ ዐላማው አጠገብ ወደቀና ቀና ብሎ ቢመለከት በሐውልቱ ላይ እንደዚህ የሚል ጽሑፍ አገኘበት።

«ታሪክ አይደመሰስም»

«መታሰቢያ አይማረክም»

ቀ.ኃ.ሥ

በዚህ ጊዜ ላገር ፍቅርና ታሪክ በመቈርቈሩ ምክንያት ከዚህ የሚከተለውን ቃል ወደ ፈጣሪው፥ አንገቱን አቅንቶ ተናገረ።

ኢትዮጵያ እንደሆን ጸሎተኛ ናት?

ምነው ፈጣሪዬ ይቅር ብትላ፤

ልጆቿም ቢያጠፉ እሷን አትበድላት።

እኔም እሞታለሁ ለነጻነት ለክብር

በጠላት ከተማ ሰይፍ በመሰንዘር።

ሕይወቴ ከሚያልፍ እንዲሁ በዐጉል፥

ባለ ታሪክ ሆኖ መሞት ይሻላል።

ስለዚህ ፈጣሪዬ እኔን ይቅር በለኝ፥

ዳግመኛ ውርደትን በዐይኔም አታሳየኝ፤

ዛሬውኑ እንድሞት አንተው ፍቀድልኝ።

የወንድሞቼን፥ ደም ደመወዝ እበላለሁ፥

በዓለ ክብር ሆኜ ይኸው እታያለሁ።

እኔን የመረረኝ ያንገፈግፈኝ፥

ሮማ አምጥተው ውርደት ሲያሳዩኝ፤

እመሬት ጥለውት መታሰቢያችንን፣

እኛን አስመጥተው ተመልከቱ ሲሉን።

ይህ ለኢትዮጵያ በጣም ውርደቷ ነው፤

እባክህ አምላኬ ይቅር ብትል ምነው።

ማጥፋቱን እንደሆን በጣም አጥፍተናል፤

አለመተባበር እዚህ አድርሶናል።

አለመተባበር የሚያመጣው፥ ጣጣ፥

ይኸው ተቀበልን ውርደት ከባላንታ።

እንደዚህ እያለ ሲማረር በዚህ ጊዜ አንድ የጦር መኰንን ሲሮጥ ይመጣና እንዲነሣ ቢጠይቀው ከዚህ፥ የሚከተለውን በድፍረትና በኃይል መለሰለት።

ዘርዓይ ደረስ።

እንዴት ይንገላታል የኛ መታሰቢያ፥

የውዷ ሀገሬ የኢትዮጵያ።

የሀገሬ ምልክት የሀገሬ መልክ

እንዴት እዚህ ይውደቅ ዐፄ ምኒልክ።

እሱ ወድቆ ከማይ እኔ እወደቃለሁ፤

ሕይወቴን ለክብሬ እለውጣለሁ።

በየጦር ሜዳው ላይ ሁሉም ድል ያደርጋል፤

ግን እንደ ሮማ ሕዝብ መቼ ይባልጋል፥

ግፍ በግፍ ላይ መሥራት በእናንተ ላይ ብሷል፤

እንዴት መታሰቢያ መሬት ላይ ይጣላል፥

ላስተዋይ ኅሊና በጣም ያስገርማል።

ሲሆን በታላቅ ክብር ይቀመጣል እንጅ፥

እንዴት ይዋረዳል አንዱ ባንዱ ደጅ።

ትሰሙኝ እንደሆን ይልቅ ልምከራችሁ፤

በክብር አስቀምጡት በኵራት አድርጋችሁ።

ይኸን ባላቸው ጊዜ ፋሺስቶች በጣም እያፌዙ ይሥቁበት ዠመር፤ ይልቁም አንድ የፋሺስት የጦር መኰንን እንዲህ እያለ አንጓጠጠው።

የሮማው ጦር መኰንን።

ሰማህ ወይ ወዳጄ እንደ ምን ደፋር ነህ፤

ደፍረህ ስትናገር ደሞ አለማፈርህ።

ክብራችሁም ይኸው የምናየው ነው፥

ከኛ እጅ የማይወጣ የታሰረ ነው፤

መሣሪያችሁም ይኸው ካራ ብቻ ነው፥

ጠላት የማይጐዳ ኃይል እንኳ የሌለው።

መልካችሁም ይኸው እንደምናያችሁ፥

ከኛ ተለይታችሁ ጥቋቍሮች ናችሁ፥

ይኸውና ዛሬ እዚህ አየናሁ።

ከዚህ ዞር በል ሂዳ እንዲያ ወደዚያ፥

እንዳትዋረድ በታሪክ ገበያ፤

ዘርዓይ ደረስ።

በኢትዮጵያዊነቴ እኔ አላፍርበትም፤

ብኰራ እችላለሁ በየሄድኩበትም።

የሚዋረደውን እግዜር ነው የሚያውቀው፤

ይልቅስ ተመልከት ታሪክ ሊሠራ ነው።

የዛሬዋ ቀንስ ባለታሪክ ነሽ፤

እንዴት ያለ ወሬ ታሰሚኛለሽ።

መልካም ነው አሳብህ ዞር በል ካልከኝ፥

ክብሬን አሳይቼ ማለፍ አለብኝ፤

ባለጌ አልምሰልህ በጣም ሥልጡን ነኝ።

እንግዲህ ላሳይህ የኢትዮጵያን ክርክር

በየጦር ሜዳ ላይ ሰይፍ አሰነዛዘር።

አምላክ ተቈጥቶ በግፍ ተሸፍነን፥

እመሬት ተጥለን ልንቀር ተወርውረን፤

ከጠላቴ ጋራ ደልቶኝ ከምኖር፥

ሞትን እመርጣለሁ ለሀገሬ ክብር።

ለክብሬ እሞታለሁ ለንጉሠ ነገሥቴ፥

ሕይወቴ ትለወጥ ስለ ነጻነቴ፤

ብሎ ሰይፍ መዞ በመዠመሪያ ያንን ተነሣ ያለውን የጦር መኰንን አንገቱን ቈርጦ ይጥልና በደም የተነከረውን ባለሙጣ ሰይፍ መዞ፤ እንደዚህ እያለ እየፎከረ የኢዶጋሊያን መታሰቢያ ዋና የጦር አድርጓት ዋለ። ጠላትን በገዛ አደባባዩ እያባረረ በሰይፍ ሲገርፈው የዚያን ዕለት የነበሩትን ጋዜጠኞች ሐሳባቸውን ለዋውጦት ነበር።

የጀግናው ፉከራም ከዚህ የሚከተለው ነው፤

ዘርዓይ የጠቅል አሽከር፥

የተሰናዳው ለሀገሩ ክብር፤

የጠቅል አሽከር የንጉሥ ተፈሪ፥

በሰው ከተማ ወንድ አስከባሪ።

ዘርዓይ የወንዶች ወንድ፥

ሮማ ገብቶ ፋሺስት የሚያጭድ

እያለ የሚያገኘውን ሁሉ በሰይፍ ሲያርድ ሕዝቡ በያለበት ሲበተን መሬት ላይ አንጥፈውት የነበረውን የኢትዮጵያን፤ ሰንደቅ ዐላማ አንስቶ ሐውልቱን ካከናነበው በኋላ፤ እንደ ገና ወርዶ እንዳበደ ሰው፤ በሰልፉ መካከል እየሮጠ ብዙ ጠላቶቹን ይፈጅ ዠመር።

እንደዚህ ባለው ጀግንነት ያገሩን ክብር ካሳወቀ በኋላ ያንድ ሰው ጕልበት ምንም ኃይለኛ ቢሆን ዘዴና ማሸነፊያ ስለማይታጣለት በጥይት አቍስለን እንይዘዋለን በማለት ጸጥታውን የሚያስከብሩ ፖሊሶች እርስ በርሳቸው ሲታኰሱ ከሰልፉ መካከል፥ ብዙ ሰው ጨረሱ።

እሱ ግን የዠመረውን ዐላማ እስከ መጨረሻው አደርሳለሁ በማለት እስከ ሞት ድረስ ታሪኬን አሳምሬ እሞታለሁ እንጂ ተስፋ አልቈርጥም ብሎ በዐቀደው ዐላማ ሲጐማለል ተባራሪ ጥይት ስድስት ቦታ ስለ መታውና ስላቈሰለው በወደቀ ጊዜ አይተው፥ ሰይፉን ለመቀማት ሲጠጉት በተቻለው መጠን ከተከራከረ በኋላ ሰይፉን ቀምተው ጀግናውን እያንገላቱ ወደ ሙሶሉኒ ያቀርቡታል።

ክፍል ፮።

ሙሶሊኒ ፊት ለፍርድ እንደ ቀረበ።

ሰማህ ወይ አንተ ልጅ እስቲ ልጠይቅህ፤

አሁን አንተን እኔ እዚህ ያስጠራሁህ፥

ከገናናው ፊቴ እንድትቀርብ ያረግሁህ፥

አስቢያለሁና ጥያቄ ልሰጥህ።

እኔን ሳትፈራ በሙሉ አንደበት፥

ጠብ ያነሣህበትን ዋና ምክንያት

ምስጢሩን በሙሉ እኔ ስጠይቅህ

ያለንድጋጤ ያለፍርሀት ዘርዝረህ፥

በቀጥታ ለኔ ማስረዳት አለበህ?።

ዘርዓይ ደረስ።

መልካም ነው ጌታዬ እሺ ልንገርዎ፥

ከፈቀደልኝስ ክቡርነትዎ።

የይሁዳ አንበሳ በአደባያችሁ ላይ፥

ሲንገላታ አየሁት መከራውን ሲያይ።

ስለዚህ እኔም ተጠግቼ ብመለከተው፥

ዐይኔንም ከፍቼ ቆሜ ባስተውለው፥

እንደዚህ የሚል ታሪክ ያለው ነው።

የኢትዮጵያ ታሪክ አይደመሰስም

ለጊዜው ሳይሆን እስከ ዘለዓለም፤

የይሁዳ አንበሳ ጠላት አይማርክም።

ለአገሬ ታሪክ እሞትላታለሁ እስኪወጣ ነፍሴ፤

ይህም ቃል የኔ ነው ቀ. ኃይለ ሥላሴ፥

የሚለውን ታሪክ አነበብኩትና፥

ሕይወቴን ለክብሬ መረጥኩ ይኸውና።

ተናገር ስላሉኝ ይኸው ተናገርሁ፤

ፍርዴን እንድቀበል እጠብቃለሁ።

ሙሶሊኒ ይህን በሰማ ጊዜ በጣም ከመናዴዱም በላይ እየሣቀ ከመቀመጫው ላይ ብድግ ብሎ እጁን እኪሱ ውስጥ ከቶ የሚያደርገው መላ ቅጡ ጠፍቶት በትዕቢት አነጋገር እንደዚህ እያለ ይዘልፈው ዠመር።

እንዴት ያለው ደፋር በጣም ዐይን አውጣ ነው፤

እሱ የሚያስበው እኔ እንድገለው ነው።

አንተን የሚያኽል ሽፍታ አሁን ከሞትህ፥

ትልቅ ጀግንነት ነው ለአንተ የሚሰማህ።

ደማችን መች ወጣ አንተ ከሞትክማ፤

ሥቃይ ይገባሃል ዓለም እስኪሰማ።

ዛሬ አንተን ብገልህ ኵራት ይሰማሃል፣

ሥቃይን ማሳየት ለአንተ ይገባሃል።

ላሟሟትህ እስቲ መላ እንፍጠርለት፤

በጣም ይገባሃል ሥቃይን ማሳየት።

(በቍጣ) ኑ ወታደሮች ትእዛዝ ተቀበሉ፥

እፊቴ ያላችሁ ለጊዜው በሙሉ።

ይህን ዐመፀኛ ተንኰለኛ ትዕቢተኛ ሰው፥

ከሲኦል ወህኒ ቤት አሁን ማሰር ነው፤

እዚያ ውሰዱና አንድ ክፍል ቤት፥

አሁኑን ዛሬ በጥብቅ እሰሩት።

ከታሰረም ወዲያ እስረኛው በጥብቅ፥

ሰውም እንዳያየው እንዳይጠየቅ።

ችግር ሲበዛበት ባሳር በመከራ፥

በቀን አንድ ዳቦ በውሃ ተነክራ፥

ከተነከረም ወዲያ በውሃ ዳቦው፥

እያስገደዳችሁ በግድ ይብላው።

ምናልባት ሲያመልጥ የተገኘ እንደሆን፥

በጥብቅ በሥቃይ እንዲገደል ይሁን።

በሉ ውሰዱልኝ ከዚህ ካጠገቤ፥

ፍርዴ ተፈጽሟል በሙሉ አሳቤ።

ብሎ ሙሶሊኒ ፍርዱን ሲወስን ጀግናው ዘርዓይ ደረስ እንደዚህ በሆነ ከሕግ ውጭ በሆነው ፍርዱ፥ ደሙ ፈልቶ ባራት ወታደሮች የፊጥኝ ተይዞ የነበረው ቍስለኛ ቍስሉን ከቁም ነገር ሳይቈጥረው እንዲያውም የሙሶሊኒ መንደላቀቅ እጅግ ስላናደደው አራቱን ወታደሮች ለመንጠቅ እየተናነቀ ቢያቅታቸው ከውጭ ሌላ ረዳት ተጠርቶ ጀግናውን ዘርዓይ ደረስን፥ ያዙትና ቆሙ።

ሙሶሊኒ በጀግንነቱ ከመደነቁ የተነሣ፥ እንዚህ እያለ ይናገር ዠመር።

ሙሶሊኒ።

አንድ ወንበዴ ሽፍታ መያዝ አቅቷችሁ፥

አንድላንድ እንኳ አይደል አራት ሆናችሁ፥

ሊገለኝ ነበር ነጥቆ ሊያመልጣችሁ።

የአሁኑ አይብስም ወይ ስናመዛዝነው፥

እኔን የደፈረኝ እንዴት ቢንቀኝ ነው።

ገብቶኛል ሐሳብህ ያንተ ምኞት ለኔ

ትዕቢት ጨካኝ ዐይን አውጣ አረመኔ።

ዦሮህ አይሰማም ወይ አንተ ሰው እባክህ፥

ሙሶሊኒ ሲባል ሲወራም አልሰማህ።

አታውቀኝ እንደሆን ወደ ፊት ዕወቀኝ፤

የፋሺስቶች መሪ ሙሶሊኒ እኔ ነኝ።

አስተዋይ ነህ ብለን መርጠን ብናመጣህ፥

እኔን ለማዋረድ ዳግመኛ ማሰብህ።

እንዴት ያለውን ልብ ነው አንተ የያዝከው፥

ለሚሰማ ሁሉ የሚገረም የሚደንቅ ነው።

ዘርዓይ ደረስ።

ይልቅስ የሚገርም የርስዎ ትዕቢት ነው

በጭካኔ በግፍ የሰው አገር ወረው፤

መታሰቢያችንን አሸናፊው፥

የይሁዳን አንበሳ ድል አድራጊውን፥

መሬት ላይ ወድቆ ሰንደቅ ዓላማችን፥

በግፈኛው መንግሥት በርስዎ ዘመን።

ደግሞ ሲናገሩ አለማፈርዎ፥

ክብር አለኝ እያሉ ለኔ ማውራትዎ፤

ከፈቀደልኝስ ክቡርነትዎ፥

የፋሺስቶችን ክብር እኔ ልንገርዎ፤

አንበሳና ተኵላን አንድነት ቢያይዋቸው፥

በክብር የሚበልጡ ማንኛቸው ናቸው።

የርስዎ ምሳሌ ተኵላ ስትሆን

እኔም አላፍርበት አበሳ ብሆን።

ሙሶሊኒ፤ እኔ አግኝቼዋለሁ ያንተ አሳብ በእውነት።

እንዲህ ስትናገር በሙሉ አንደበትህ

ቈርጠሃል ለሞት እንደ አስተያየትህ።

እኔ አንተን ገድዬ ስሜን አላጠፋም፤

ለጊዜው ሳይሆን እስከ ዘለዓለም

እስራት ይሻላል ቢሆንም ባይሆንም።

እስር ቤት ውሰዱት ዐይኔም አይያው፤

ራሱ የዞረ ጭራሽ እብድ ነው።

ክፍል ፯።

በሙሶሊኒ ትእዛዝ መሠረት ጀግናውን ወታደሮቹ፥ ወደ ሲኦል ወህኒ ቤት ይወስዱታል፤ ጀግናውም በስር፥ ቤት ውስጥ ሆኖ እንደዚህ እያለ ይተክዛል።

ቍስለኛው ወታደር ወይ እኔ እስረኛው፥

ቍስሌን ያከሙኝ በደም አጨማልቀው፥

ያለርኅራሄ በጭካኔ አስረው፤

አሳቤ ሳይሞላ እዚህ ልቀር ነው።

የሲሲል ወህኒ ቤት የጀግኖች መኖሪያ፥

የሚታሰርብሽ ጀግና ባለሙያ።

ትካዜ፤ ኢትዮጵያ ውዲቷ ለምለሟ አገሬ፥

ትሰሚኝ እንደሆን ልላክልሽ ወሬ።

ውዲቱ አገሬ ውቧ ኢትዮጵያ፥

በሮማ ከተማ ተሠራልሽ ሙያ።

እንደዚህ እያለ አገሩን በመናፈቅና በሙሉ ትዝታ ሲናፍቅ ቀኑ ይመሽና ከተኛ በኋላ በመኝታው ላይ ጋደም እንዳለ በእንቅልፍ ተውጦ ሳለ እሱን የሚጠብቀው ወታደር ሲንጐራደድ ዘርዓይም በእንቅልፍ ተውጦ እንደተኛ ከልዑል እግዚአብሔር መልአክ ተልኮ እንደዚህ እያለ ያጽናናዋል።

በሠራኸው ሥራ አምላክ ደስ ብሎት፤

ላንተ እንድገልጽህ ተልኬአለሁ መልክት።

በድል ሊገባ ነው ነጻነት መሥርቶ፤

ኃይለ ሥላሴ በአምላኩ ተመርቶ።

አንተም እንደሆንክ በፈጸምከው ታሪክ

ክብርን ትወርሳለህ በአባቶችህ መልክ።

ፋሺስት ነገር ግን በሠራችው ግፍ፥

ለአገርህ ተከፈለ ሁለት እጅ ዕጥፍ።

ወደ ፊትም ቢሆን ይፈረድባታል፤

የአገራችሁ ወሰን በሙሉ ይስፋፋል።

በእጅዋ የነበረውን አገር ትለቃለች፤

መታሰቢያችሁን ትመልሰዋለች።

አንተም ስለ ክብሯ ለሞትክላት፥

ታውቀው ትኖራለህ በዓለም ታሪክ ፊት።

የኔ ትእዛዝ አይደለም አዳምጠኝ በምር፥

እሱ ነው የላከኝ ይህንን ምስጢር፤

የኃያሎች ኃይል ልዑል እግዚአብሔር።

በርታ አስብ ጠንክር በጸሎትህ፤

ለወገን መመኪያ መኵሪያ ትሆናለህ።

በዚህ ጊዜ ዘርዓይ ከእንቅልፉ ብድግ ይልና ሌሊት ሲታየው ባደረው ሕልም እየተደነቀ ተመስገን አምላኬ ተመስገን ፈጣሪዬ ጨለማውን ወሰድህ ብርሃኑን፥ ያመጣህ ለዘለዓለም የተመሰገንክ ሁን ዳግም ሌሊት በሕልሜ ሳየው ያደርኩትን እስቲ እውነት አድገው፥ አለና ፈጣሪውን ካመሰገነ በኋላ እየተደሰተ ያገሩን፥ ነጻነት መመለስ ከአምላክ በተሰጠው ሙሉ ተስፋ ይጠባበቅ ዠመር።

ክፍል ፰።

ከዚህ በኋላ ግርማዊ ቀዳማዊ ኃይለ ሥላሴ ሚያዝያ ፳፯ ቀን ፲፱፻፴፫ ዓ.ም በድል አድራጊነት እዋናው መናገሻ ከተማችን አዲስ አበባ ከገቡ በኋላ በታላቁ ቤተ መንግሥት የኢትዮጵያ ሰንደቅ ዐላማ ከጥንት ክብሩ ላይ ተመለሰ። አሸናፊው የይሁዳ አንበሳ በሚያዝያ ፳፯ አደባባዩ በጥንት ክብሩ ላይ መመለሱ በክብር ላይ ሆኖ ይታያል፤ በዚህ ጊዜ የኢትዮጵያ ሕዝብ ከልክ ያለፈ ደስታ ስለ ተሰማው ሴቱ በእልልታ ወንዱ በጭብጨባ ሽማግሌዎችና ካህናቱ በጸሎት ፈጣሪያቸውን በማመስገን ደስታቸውን ገልጠው ከተቀበሉ በኋላ አምስት ዓመት ሙሉ በዱር በገደል የነበሩት ከሞት የተረፉት አርበኞች ከግርማዊነታቸው ፊት እየቀረቡ ደስታቸውን ገለጡ፤ አንድ ሽማግሌ ከደስታው ብዛት የተንሣ ከጃንሆይ እግር ላይ ወድቆ የሚከተለውን ይናገራል።

እሰይ ዓለሜ መጣኽልኝ፥

እሰይ መኵራዬ መጣኽልኝ፥

ልጆቼን ያረደው እኔን ሳያርደኝ፤

እንኳን ደኅና መጣህ የነጻነት ጌታ፤

የኢትዮጵያ ጠላት ዳግመኛ እንዳይመጣ፤

ጠቅል ከዙፋንህ ሁል ጊዜ አትታጣ፥

ይሉና እጅ ነሥተው ይመለሳሉ። አንድ አርበኛ ጐፌርና አንፋሮ ለብሶ መንታ ጦር ይዞ ሰይፍ ታጥቆ ጋሻውን አንግቦ ሰይፉን በእጁ እየነቀነቀ ከወዲያ ወዲህ እየተንጐራደደ እንደዚህ እያለ የደስታ መግለጫውን ለግርማዊነታቸው በቀረርቶ ያሰማ ዠመር።

ሚያዝያ ፳፯ መድኅኒተ ዓለም፤

ክብሩ ተገለጠ በመላው ዓለም።

እናት ኢትዮጵያ እንኳን ደስ አለሽ፤

ተመልሰሽ ታየሽ በጥንት ክብርሽ።

በኃይለ ሥላሴ በጠቅል ብርታት፥

ታላቅ ክብር ያገኘች ኢትዮጵያ ናት።

ጣልኳት ያለው ወድቆ ኢትዮጵያ ስትቆም፥

ያልደነቀውና ያልገርመው የለም።

እስቲ ላነሣሣው የጅግኖችን ሥራ፥

ለክብር የሞቱትን በሃይማኖት ካራ።

በጭካኔ ሞተ በከባድ መትረየስ፥

እንደ ወንጀለኛ ሐዋርያው ጴጥሮስ።

መትረየስ ዘርግተው ተመልከት ሲሉት፥

አሁን የት ይገኛል መስቀል የሚመክት፤

ሃይማኖቱ ጽኑ ልክ እንደ ብረት።

ልበ ሙሉ ጀግና አንበሳው ዘርዓይ

የኢትዮጵያን ታሪክ አጠናኸው ወይ፤

ሕይወቴ ለነጻነቴ ብለህ የተናገርክ፥

ባገርህ ነጻነት እየተማረርክ።

ሮማ ላይ ሆኖ ሰይፍ መዞባቸው፥

የነሱን ክብርና የኛን ቢያስተውለው፥

በፍጹም በጭራሽ የተለያየ ነው፤

ልዩነቱን እንደሁ ተመልካች ያስበው፤

አንበሳውም አንበሳ ተኵላውም ተኵላ ነው።

ሮማ ላይ ሆኖ አንበሳው ቢያገሣ፤

ዓለም ተደነቀ ፍጡር እስከ አንስሳ።

ተጕዞ ሄደና በሰው አደባባይ፥

ይፈርድ ዠመረ አንበሳው ዘርዓይ።

ጐራዴውን መዞ ጀግናው ቢያንፈራጥጥ፥

የሮማ ከተማ ተይዛ ዋለች በምጥ።

የዚን ዕለት ሮማ ወንድ ልጅ አግኝታ፥

ስትገረፍ ዋለች በሰይፍ ስትመታ።

መሬት ጠቦት ዋለ ጀግናውን በሮማ

ታወቀ ጀግነንት ዓለም ሁሉ ሰማ።

ሰይፉን ቢሰነዝር የጠቅል አሽከር

ዓለም አደነቀው የኢትዮጵያን ክብር።

የይሁዳ አንበሳ ኃይለኛው ነጋዴ፥

ባንገት ተጫወተ የዘርዓይ ጐራዴ፤

የኢትዮጵያ ታሪክ እሰው አገር ወጥቶ፥

ሲጐማለል ዋለ በሮማ ተሰማርቶ።

ተመሰከረለት የሱ ታሪክማ፥

የዘርዓይ ጀግንነት በሮማ ከተማ።

እኔ እንኳ ራሴ ሳመዛዝነው፥

እንዴት ልበ ሙሉ እጅግ ደፋር ነው።

ያለ አንድ አጋዥና ያለ አንድ አይዞህ ባይ፥

ክብርን አሳዋቂ በመላው ዓለም ላይ።

የኢትዮጵያን ክብር ዘርዓይ ተከናንቦ፥

ሮማ ላይ ታየ በታሪክ ተከቦ።

አባ ጠቅል ኃይሌ ነጻነቴ ሆይ፥

በጀግናው መጋደል ደስ ብሎሃል ወይ፥

ደስ ብሎሃል በጣም፥ አይጠረጥርም፤

ዓለም አድንቆታል ምስክር አያሻም።

ሮማ ላይ ቆሞ ሰይፉን ሲሰነዝር፥

የይሁዳ አንበሳ አግኝቶት ዋለ ክብር።

የዚያን ዕለት እርዳታ አግኝቶ ቢሆን፥

፳ መትረየስና ቦምብ ምናምን።

እንደ ወንድሞቹ እንደነአብርሃም፥

ተመልሶ ነበር የየካቲት ደም።

ዳግም ባዓድ በኩል ስናመዛዝነው፥

የፈጸመው ታሪክ የሚያስገርም ነው፥

ላስተዋለውና ላመዛዘነው።

ሥራው ይበቀዋል የሱ መጋደል፤

ያውቁታል መሪያችን ገናናው ጠቅል።

እስቲ እናስተውለው መለስ ብለን፥

የኢትዮጵያን ነጻነት የዛሬዋን ቀን።

እስቲ እናስተውለው የእግዜርን ውለታ፥

ይኸው አለበሰን የነጻነት ኩታ።

እግዚአብሔር አስቦ እኛን ይቅር ሲለን፥

አገርክን ነጻ አውጣ ጠቅል ብሎ ሰጠን።

ይህን ካሰማ በኋላ እጅ ነሥቶ ይመለስና ይቀመጣል። ደግሞ አንድ አርበኛ በዘርዓይ ጀግንነትና በሠራው የቈራጥነት ተግባር ስለ ተደሰተ ከወዲያ ውዲህ እየተንቈራጠጠ በገለሌ እንደዚህ እያለ ያሰማ ዠመር።

የጀግኖች ጀግና የወንዶች ወንድ፣

አንበሳው ዘርዓይ የአንበሳው ክንድ፥

ሮማ መካከል ፋሺስት የሚያርድ።

ተጕዞ ወርዶ መርከብ ለመርከብ፥

የተላከውን ሰይፍ የሚያስረክብ።

ለአገሩ ክብር ለንጉሡ ዝና፥

ተጕዞ ሄዶ እሩቅ ጐዳና።

ተሻግሮ ሄዶ እሮማ ድረስ

የጠቅል አሽከር ዘርዓይ ደረስ፥

ለአገሩ ክብር ደም የሚያፈስ።

አርጅቶ ነበር ሰይፉ በሮማ፤

ጀግናው ቢመዘው ክብሩ ተሰማ።

መታሰቢያችን እሮም ቢያሳ፥

ባንዲራ ለብሶ ሆነና አንበሳ።

ሰይፉ ቢመዘዝ በዘርዓይ ክንድ፥

ተጻፈ ዝናው በታሪክ ዐምድ።

የዓለም ጋዜጦች እንደዚህ አሉ

በሰፊው ታሪክ እየቀጠሉ።

መታሰቢያዋ የኢትዮጵያ፥

ነፍስ ዘራ አሉ በዓለም ገበያ።

አርባኞች እንኳ ብዙ ሞልተዋል፥

እንዳንተ ጀግና ወዴት ይገኛል።

ግርማዊ ሆይ፤ እኔም ራሴ አርበኛ ነኝ፥

እንደሱ ደፋር ጀግና አጣሁኝ።

ይገርማል ጃንሆይ የዘርዓይ ውለታ፤

እሮማ ከተማ በሰይፍ የሚማታ።

እያንበረከከ ጠላትን ሲያርደው፥

ፋሺስት በረገገ በገዛ ከተማው፤

እያንዳንዳችን ስናመዛዝነው

እንደ ዘርዓይ ደረስ ጀግና ላይገኝ ነው።

ይልና እጅ ነሥቶ ከተቀመጠ በኋላ ግርማዊ ንጉሠ ነገሥት ከዚህ የሚከተለውን ቃል ይናገራሉ።

ለሀገሩ ለወገኑ ደግ የሠራ ሰው

በዚህ ዓለም ሆነ በላይኛው፥

ይከፈለዋል በዕጥፍ ውለታው።

የጀግኖችን ሥራ ተመልክተነዋል፥

እንደየሙያቸው ይከፈላቸዋል፤

ጀግናውንም ቢሆን አስጠርተነዋል፥

አገሩ ሲመጣ ዋጋውን ያገኛል።

ስለዚህ እናንተም አንድነት ሁናችሁ፥

ቂምና በቀልን ከልብ ናፍቃችሁ፥

ለጋራ አገራችን መሥራት አለባችሁ።

እገሌ በዚህ ጊዜ ወንድሜን ገድሎታል፥

እገሌ በዚህ ጊዜ አባቴን ገድሎታል፥

ደሜን ሳልበቀል እንደምን ይቀራል፥

በማለት እናንተ ሐሳብ አታድርጉ፥

በስንፍና መንገድ አትፈላለጉ።

ሥራ ይዠመራል ባዲሱ ዘመን፤

አንድ ላይ ተጋግዘን መሥራት አለብን።

ባለፈው ጊዜ እንደ ሆነ ለሁላችንም

ሳይደርሰን አልቀረም የመከራ ደም።

የመከራ ጊዜ የመከራን ዘመን

እግዜር ይቅር ብሎ ካለፍናት በሐዘን፥

አንድ ልብ ሁነን መሥራት ነው ያለብን።

ዳግመኛ በጠላት እንዳትንገላቱ

ያለፈው አለፈ ለወደ ፊት በርቱ።

ልብ ያለው ልብ ያድርገው ይህንን ምክር፥

ዳግም ኢትዮጵያ እንዳትወረር፥

አንድ እንሁን እኛ በመተባበር።

አለመተባበር የሚያመጣው ዕዳ

እስቲ እናስተውለው ማን እንደ ተጐዳ፥

አሉና ግርማዊነታቸው ንግግራቸውን ካቆሙ በኋላ ለኢጣሊያ መንግሥት ከዚህ የሚከተለውን መልክት ዘርዓይ ደረስ ተፈቶ እንዲመጣ ወደ ሮም ይልካሉ።

ክፍል ፱።

መላክተኛው ወደ ግርማዊነታቸ ይገባል፤ መልክቱን ይቀበላል።

ግርማዊነታቸው።

እንዲህ ብለህ ንገረው ለኢጣልያ ፋሺስት፥

በደረሰህ ጊዜ ይህ የኔ መልክት፥

አንበሳውን ጀግና ዘርዓይ ደረስን፥

በክብር ተፈቶ እንዲላክ ይሁን።

በክብር አድርጉና እንዳይንገላታ፥

ከሲሲል ወህኒ ቤት በቶሎ እንዲፈታ፥

ለሀገሩ የሠራውን ይህን ባለውለታ፥

ናፍቃዋለችና እናቲቱ ሰምታ፤

ትቀበለዋለች እጆቿን ዘርግታ፥

ለጀግናው ተጋዳይ ልትከፍለው ወረታ።

ባለሰይፉን ጀግና ታሪክ የሠራውን

በክብር ተፈትቶ እንዲመጣ ይሁን፤

በልና ንገረው በሙሉ ዘርዝረህ፤

የኢትዮጵያን ክብር አንተም ታውቀዋለህ።

ዘርዝርለት አንተም የኢትዮጵያን ታሪክ

የተፈጸመውን በዐፄ ምኒልክ።

በዓድዋ ጦርነት የተሠራውን

አስታውሰህ ንገረው እረስቶት እንደሆን።

ክፍል ፲።

መልክተኛው እጅ ነሥቶ ይመለሳል፤ ወደ ተላከበት ወደ ሮም ይሄዳል፤ የተላከውን የቀዳማዊ ኃይለ ሥላሴን መልክት እንዲህ እያለ ያስረዳል።

ከገናናው መንግሥት ከድል አድራጊው

ከኃይለ ሥላሴ ከባለውለታው፥

ተልኬያለሁና መልክት ልንገራችሁ፤

በሙሉ ኅሊና ስሙኝ አዳምጣችሁ።

የኢትዮጵያ ጀግና ዘርዓይ ደረስን፥

በፍጥነት በቶሎ እንድትልኩ ይሁን።

በክብር አርጋችሁ ሳይንገላታ፥

ከሲሲል ወህኒ ቤት በቶሎ እንዲፈታ፥

የሠራውን ታሪክ ይህን ባለውለታ፥

ናፍቀዋለችና እናቲቱ ሰምታ፤

ለሠራው ጀግንነት ልትከፍለው ወሮታ።

ባለሰይፉ ጀግና ባንገት ተጫዋቹን

በፍጥነት ፈትታችሁ እንድትልኩት ይሁን ፡

በቶሎ ፈትታችሁ ብትልኩ ይሻላል፤

በሱ የተነሣ በሕግ ይጠየቃል።

ረስታችሁ እንደሆን አስታውሱ ታሪክ

የተፈጸመውን በዐፄ ምኒልክ።

ገናናው መንግሥቴ ይህን ስለላከኝ፥

መልክቴን ፈጽሜ መልሱን ጠባቂ ነኝ። ብሎ ንግግሩን ካቆመ በኋላ ወደ ውጭ ቈይ ተብሎ ውጭ ሲወጣ ምክር ቤቱ ተሰብስቦ እንደዚህ እያሉ ይማከራሉ።

አንዱ አማክሪ፤ የቀረውስ እንኳ ጕዳት አላመጣ፤

የኢጣልያ ፖለቲካ ዛሬ በጕድ ወጣ።

ይህን እስረኛ ሰው ፈትተን ከላክንማ፥

ምስጢራችን ሁሉ በዓለም ተሰማ።

ስለዚህ ለዚህ ሰው ዘዴ እንፈልግለት፥

የኛ መማክርቶች ሁላችሁ ባንድነት፥

ባልታወቀ ዘዴ በቶሎ እንዲሞት

ይልና ከተቀመጠ በኋላ አንደኛው አማካሪ ዳግም እንደዚህ እያለ አሳቡን ይገልጻል።

ሰው ተንኰል ካሰበ ምንም አያቅተው፤

በጣም ታሟል ብለው ይህን እስረኛ ሰው

ከስር ቤት አውጥቶ ሐኪም ቤት ማግባት ነው።

ከገባ በኋላ ዘርዓይ ሐኪም ቤት፥

ሐኪሞችን ጠርቶ ሰብስቦ ባንድነት፥

ምክር ማካፈል ነው በመርፌ እንዲገድሉት።

ለጊዜው አምጡና የተላከውን ሰው

በእርግጥ መፈታቱን እሱም እንዲረዳ፥

ከእስር ቤት አውጥቶ ፈትቶ ማሳየት ነው።

አልገባም እንኳን ቢል በመጠራጠር

ታመኻል እያሉ መንገር በምሥጢር፤

ተመርመርና ሂድ ብሎ አታሎ አግብቶ፥

ከሐኪሞቹ ጋር በሙሉ ተስማምቶ

በዚህ ካላለቀ ይህ የኛ ምክር

ከወዴት ይገኛል ከዚህ ወዲያ ምስጢር፥

ይህ ነው የሚሻለው በዚህ ይመከር።

ይሻል ይመስለኛል እንደኔ አስተያየ፥

እስቲ ሁላችሁም በዚህ ምከሩበት።

ካለ በኋላ አንደኛው ተነሥቶ በምክሩ የተደሰተ መሆኑን ገለጸላቸው።

እኔ ተጨንቈ የማወራው ሳጣ፥

እንዴት ያለው መንገድ ጥሩ አሳብ መጣ።

ጥሩ ነው አሳቡ እጅግ ደስ ብሎኛል፥

ያሁኑ ምክራችሁ ለኔ ተስምቶኛል፤

ከዚህ የተሻለ ምን መንገድ ይገኛል።

ከመልክተኛው ጋር አሽከር ይላክና፥

ለወህኒ ቤቱ ሹም ትእዛዝ ይጻፍና፤

ተፈቶ ይምጣና ሮማ ሲገባ፥

ልትሄድ ነው ስንለው ወደ አዲስ አበባ

እሱም ተደስቶ ሆዱኳን ሳይባባ።

አምናለሁ በውነቱ የተማረ ነው

ወደ አዲስ አበባ እንድትሄድ ስንለው፤

ለጕዞው ቢሆን ለማናቸውም

እኔ እርግጠኛ ነኝ እንደሚታከም፤

በዚህ ይመከር ይህ አሳብ ጥሩ ነው

ያለበለዚያማ ገመና ማውጣት ነው።

መልክተኛው ይጠራል፤ መልክተኛ ይገባና ዋና አማካሪው ከዚህ የሚከተለውን ትእዛዝ ይሰጠዋል።

ከኢትዮጵያ መንግሥት የተላከውን ቃል፥

እኛም ተመልክተን ተማክረንበታል፤

እስረኛው ይመለስ ይፈታ ከስር፥

ይሂድ ወዳገሩ ወደ ጥንቱ ክብር፤

አንተም መልክተኛው ይህን ትእዛዝ ይዘህ፥

ከተፈታ ወዲያ እስረኛው ወንድምህ፥

ለመንገዱም ቢሆን ለማናቸውም፥

እንደ ሕክምና የሚጠቅም የለም፥

ከመሄዱ በፊት ከዚህ እንዲታከም፤

ብለው ዋናው አማካሪ ያሰናበቱታል። መልክተኛውም፥ ጀግናው ወደ ታሰረበት አገር ወደ ሲኦል ይሄድና እንደ ደረሰ የተሰጠውን ትእዛዝ ለወህኒ ቤቱ ሹም ይሰጠዋል የወህኒውም ሹም ተቀብሎ መልክተኛውን ይዞ፥ ዘርዓይ ወዳለበት ክፍል ይሄድና እንደዚህ እያለ ካጽናናው በኋላ ፈቶ ይለቀዋል።

እንዴት ያለ ጀግና ጥሩ ዋስ አለህ፤

አገሩን ነጻ አውጥቶ አንተን አስፈታህ።

ደፋሩ ኢትዮጵያዊ ወጣቱ ዘርዓይ

መቈየት ደግ ነው ዋስ አገኘህ ወይ።

እንደዚህ ያለ ዋስ ከወዴት ይገኛል፤

ለዋስትና በቅቶ በዓለም ይጠራል።

አንተ ግን በኛ አገር የሠራኸው ሥራ፥

ይኖራል በዓለም ላይ እንደ ፀሓይ ሲያበራ።

ላገራችሁና ለወገኖቻችሁ፥

ያገራችሁን ክብር ዛሬ ፈጸማችሁ።

የሠራኸውን ታሪክ ዝናህን ሰምቼ

ልለቅህ ነበረ በነጻ ፈትቼ።

ዳሩ ግን ምን ቢሆን አንተን መሳይ ጀግና፥

የትም አገር ቢሆን ዋስ አያጣምና፤

ይኸውና ዛሬ በዋስ ተፈታህ፥

በል እስቲ በደኅና አረርህ ያግባህ፤

ባላገር ለወንዝህ ለክብርህ ያብቃህ።

ዘርዓይ ደረስ፤ ተመስገን አምላኬ ለዚህ ያበቃኸኝ፤

ከዚህ ከወንድሜ በዓይን ያገናኘኸኝ።

እኔ እንኳ ሐሳቤ ነበር ለመሞት፥

በታሪክ ገባያ በታሪክ ፊት ለፊት።

እግዜር ይቅር ብሏት ኢትዮጵያን፥

በኃይለ ሥላሴ ልያት አገሬን።

ሰማህ ወይ ወንድሜ አንተም ዘበኛው፥

አመሰግናለሁ አሁን ስላልከው።

ለመልካም ምኞትህ ለመልካም አሳብህ፥

አመሰግናለሁ እግዚአብሔር ይባርክህ።

ተባብለው ይለያዩና ዘርዓይ ጕዞውን ወደ ሮማ ይቀጥላል፤ ዘርዓይ ሐኪም ቤት ለመመርመር ይገባል፤ ሐኪም ምርመራውን ያደርጋል፤ ምርመራውን ከጨረሰ በኋላ ከዚህ የሚከተለውን ቃል ይናገራል።

ክፍል ፲፩።

ዶክተር፤ ሰማህ ወይ ዘርዓይ ጥቂት አሞኻል፥

ከመሄድህ በፊት መታከም ይሻላል።

ዘርዓይ ደረስ፤ ከስር ቤት ስወጣ በጣም ጤና ነኝ፥

አሞኻል ብትለኝ እውነትም አይመስለኝ፤

የበሽታዬ ስም እባክህ ንገረኝ።

ዶክተር፤ ቱቬርክሎዝ ሕመም ነው የዠመረህ፥

ሕክምና ማድረግ ነው የሚጠቅምህ፤

እንደ መርመርኩህ እኔ ካከምሁህ፥

ጥርጣሬ አታድርግ እኔ እንደማድንህ።

ዘርዓይ እንደ ተመከረበት ባለማወቁ እውነት መስሎት ይተኛና ድኖ በሙሉ ጤንነት ወደ ውድ አገሩ ለመምጣት ሲጠባበቅ ከዚህ የሚከተለውን ቃል ተናግሮ፤ ሐምሌ ፴ ቀን ፲፱፻፴፯ ዓ.ም እሬጅና ኤሊና በሚባለው ሆስፒታል ውስጥ ዐረፈ።

የዘርዓይ መጨረሻ ንግግር፤ ሳያመኝ ገብቼ እንዲያው ሲያቀብጠኝ፥

ሐኪም ቤት አግብተው በዘዴ ሊገድሉኝ፥

ሆስፒታል ገብቼ ከመንገላታት፥

ምነው የዚያን ዕለት በክብር ብሞት።

በዘዴ መሞቴን ትውልድ አይርሳው፤

ነጭ ወረቀት ታሪክ ያስታውሰው።

ደኅና ሁኝ አገሬ ሞትኩ እንደ ናፍቅሁሽ፤

እንደ ኰራሽ ኑሪ በዓለም እንደ ታወቅሽ።

የኢትዮጵያ ሕዝብም የሚናፍቀውን የአንበሳውን የዘርዓይ ደረስን ሞት በሰማ ጊዜ እንደዚህ እያለ አዘነለት።

ለክብር ሽልማት የታሰበውን፥

አስቀሩት በዘዴ ዘርዓይ ደረስን።

የዚያን ዕለት ያልሞትከው አንበሳው ዘርዓይ

አንተም እንደ ሰዎች መሞትህ ነወይ፤

በዘዴ መሞትህ ታውቋል በዓለም ላይ፥

የወንዶች ምልክት አንበሳው ዘርዓይ።

ሞት ለማንም አይቀር ሁሉም ሰው ይሞታል፥

አንተ የሠራኸው ያስመሰግንሃል፤

ለኢትዮጵያ ወጣቶች አርአያ ሆነሃል።

በሰው አደባባይ ጠላት የሚያስጨንቅ

የአገሩን ክብር ሰይፍ መዞ የሚጠብቅ።

በሰይፍ በጐራዴ ዐጭዶ የሚወቃው

የጀግኖች ምልክት ዘርዓይ አንበሳው፥

ሞተ ተቀበረ እንግዲህ በቃው።

ኢትዮጵያውያን እንዴት ተጉን

አንበሳውን ጀግና ዘርዓይን አጣን።

ከዚያ መዓት ሲተርፍ ከስድስት ጥይት

በሰይፍ ሲከላከል እንደ መላእክት

ደክሞት ወደቀ አሉ ዘርዓይ ሐኪም ቤት።

የሮማ ሆስፒታል ሬጅና ኤሊና፥

በትግል ጣላችው አንበሳውን ጀግና።

የታሰበለትስ ረዥም ነበረ፥

እወጣ እወጣ ሲል ጀግናው ባጭር ቀረ።

አገሩን ለማየት እንያ ሲናፍቅ

ቀረ ዘርዓይ ደረስ በሬጅና ሐይቅ።

ሞት ለማንም አይቀር ታዟል ከላይ፥

መልካም ስም ይኖራል ዘላለም በዓለም ላይ።

ኢትዮጵያውያን እኛ ሁላችን፥

መልካም ሥራ ሠርተን ለአገራችን፥

እንደ ዘርዓይ ደረስ መሞት አለብን።

**\*\*\***

ይህን መጽሐፍ ባሳተምሁበት ጊዜ አቶ ጌታቸው ዐወቀ በሐሳብ ስለ ረዱኝ ሳላመሰግናቸው አላልፍም።

አክተሮች።

፩፤ የአስመራ አገረ ገዥ።

፪፤ ዘርዓይ ደረስ።

፫፤ የአስመራ አገረ ገዥ መልክተኛ።

፬፤ የአገረ ገዥው አማካሪ።

፭፤ ሽማግሌዎች።

፮፤ ጋዜታ ሽያጭ።

፯፤ የሮማው የጦር መኰንን።

፰፤ የሙሰለኒ ፍርድ።