**ጎህ ጽባሕ**

**ከቅዱሳት መጻሕፍትና ከታሪክ ከሌሎችም**

**ከልዩ ልዩ መጻሕፍት ተለቅሞ የተጻፈ።**

ከኅሩይ ወልደ ሥላሴ።

በ፲፱፻፲፱ ዓመተ ምሕረት ታተመ።

**መቅድም።**

ወዳጆቼ ሆይ እኔ ይህን መጽሐፍ የጻፍሁት ለልቤ እንደ መሰለኝና እንደ ተረዳሁት አድርጌ ነውና እናንተም በቅን ልቡና በንጹሕ ሕሊና ሆናችሁ ብትመለከቱት የሚጠቅም ነገር ሳታገኙበት አትቀሩም። ነገር ግን የሌላውን ሰው አሳብ በቅን ልቡና በንጹሕ ሕሊና ካልተመለከቱትና ካልመረመሩት መልካሙ ነገር ሁሉ ክፉ መስሎ ይታያል። ነገርን ሁሉ መርምሮ ክፉውን ትቶ መልካሙን መያዝ እንዲገባ መጽሐፍ ነገሮናልና ሳንመረምር የሰውን አሳብ መንቀፍ አይገባንም።

ነገር ግን ሁሉ መርምሮ መልካምንና ክፉውን ለመምረጥ ለሰው አስቀድሞ እውቀትን ማግኘት ያስፈልገዋል። እውቀትም በተፈጥሮ ወይም በትምህርት ምክንያት ከልዑል እግዚአብሔር የምትሰጥ መልካም ስጦታ ናት። ያዕ ፩፡ ፭።

ደግሞም ሰው ምንም ባይማር እንኳ በአእምሮ ጠባይዕ ብቻ ተመምርምሮ ጥቂት እውቀት ማግኘቱ አይቀርም። አእምሮ ጠባይዕም ማለት ሰው ሳይማር በተፈጥሮው ብቻ ከእግዚአብሔር የሚያገኘው እውቀት ነው። ይኸውም በሰው ይቅርና በቤት እንስሶችና በዱር አራዊቶች በሰማይም ወፎች ተመርምሮ ይታወቃል።

እነሆ የቤት እንስሶች ሕይወት የሚሆናቸውንና ሞት የሚያመጣባቸውን ሣር እየለዩ ይባላሉ እንጂ ሣር ከሆነ ብለው ምድር ያበቀላችውን ሁሉ አይበሉም ቀኑም በመሸ ጊዜ የዱር አራዊት እንዲመጡባቸው አውቀው ምንም እረኛቸው ባይኖር እንኳ በፈቃዳቸው ወደ ቤት ጉዞ ይጀምራሉ።

ወደ ሰውን አዝነራ ገብተው ቡቃያውን ሲበሉ ባለቤቱ ሲመጣ በሩቅ ባዩት ጊዜ በፍጥነት ይሸሻሉ። ይህም ሁሉ አእምሮ ጠባይዕ ነው እንጂ በትምህርት ቤት ተምረው አይደለም።

የዱር አራዊትም ቀን ወደ ውጭ የወጣን እንደሆነ ነፍጠኛ ይተኩስብናል ጦረኛ ይወጋናል ብለው ፈርተው ቀኑን ሙሉ በዋሻቸውና በጉድጓዳቸው ውስጥ ተደብቀው ውለው ማታ ጊዜው ሲጨልም ይወጣል። ይህም ሁሉ በአእምሮ ጣብይዕ ነው እንጂ በትምህርት ቤት ተምረው አይደለም። መዝ ፻፬ ፳ - ፳፪።

የሰማይ አዕዋፍም ከነርሱ የበረታ አውሬ እንዳይገበላቸው ጎጆዋቸውን በዛፍ ላይና በቤት ጥግ ሠርተው የጎጆዋቸውን አፍ ነፋስ እንዳያገኘው ነፋስ በሌለበት አዙረው ሌሊት ድምጣቸውን ሳይሰሙ ያድራሉ። እንቁላላቸውንም በፈለፈሉ ጊዜ ግልገሎቻቸው እንዲርባቸውና ምግብ ለመፈለግ እንዳይችሉ አውቀው ትሉን ፍሬውን ባፋቸው እየያዙና እያመጡ ይመግቡዋቸዋል።

ይልቁንም ገዲ እይምትባል አሞራ ክረምት ሊገባ አቅራቢያ እበትና ሌላም የሚበሰብስ ነገር እየሰበሰበች ጎጆዋን በሠራችበት ዛፍ እግር ታጠራቅማለች።

ዝናምም በዘመነ ጊዜ እበት እየበሰበሰ ትል ይሆናል። እርስዋም ከዛፉ ላይ እየወረደች በጥፍርዋ እየገላለጠች ትሎችን ትበላለች። ስትሄድም እንደገና ሰብስባ ትተወዋለች። ደግሞ ከሶስትና ከአራት ቀን በኋላ እንደገና መጥታ በጥፍርዋ በገላለጠችው ጊዜ ብዙ ትሎች ታገኝበትና ትበላለች።

ይህም ሁሉ በአእምሮ ጠባይዕ ነው እንጂ በትምህርት ቤት ተምረው አይደለም።

ከተንቀሳቃሾች ወገን እንኳ ገብረ ጉንዳን የሚባለው ትንሽ ፍጥረት ለምግብ የሚያስፈልገውን የእህሉንና የሣሩን ፍሬ ሁሉ በመከር ጊዜ እየሰበሰበ ወደ ጉድጓድ ያገባል። እንዳይነቅዝበትም ከሁለት ከሁለት ይፈነክተዋል። በእርጥበትም እንዳይበሰብስበት በፀሐይ ጊዘ ከጉድጓድ እያወጣ ያሰጥወአል። በአየርም ደመና በዞረ ጊዜ እየተሻማ በፍጥነት ያስወታዋል። ምሳሌ ምዕ ፮ ቁጥር ፮።

ይህም ሁሉ አእምሮ ጠባይዕ ነው እንጂ በትምህርት ቤት ተምረው አይደለም።

ይልቁም በአውሮጳ የእቀት ሊቃውንቶች የጻፉትን የስነ ፍጥረትን መጻሕፍት ብናነብና ብንመለከት በእንስሳት በአራዊት በአእዋፍም በተንቀሳቃሾችም ውስጥ ልዩ ልዩ የሆነ የእውቀት ሥራ እንዲገኝባቸው እንረዳለን።

ይህንም ሁሉ መጻፌ ወደ ፊት ለማመጣው ነገር አጋዥ እንዲሆን ብዬ ነው እንጂ የእንስሳትና የአራዊትን የአእዋፍንም እውቀት መርምሬ እጨርሳለሁ ብዬ አይደለም።

ከነዚህም ይልቅ የሰው አእምሮ እጅግ የረቀቀና የጠለቀ ነው። ተምሮ የሚያገኘው ትልቁ እውቀቱ ይቅርና ሳይማር በአእምሮ ጠባይዕ ብቻ የሚያውቀው እውቀቱ ከፍጥረቶች ከእንስሳትና ከአራዊት ከአዕዋፍም እጅግ ይበልጣል። ነገር ግን ምንም ሰው በአእምሮ ጠባይዕ አዋቂ ቢሆን ለእቀቱ መሠርትና መደገፊያ ትምህርት ያስፈልገዋል። ስለዚህ ከርሱ አስቀድሞ የተጻፉትን መጻሕፍት ካላነበበና ከእርሱ አስቀድሞ ከነበሩ ሽማግሎች ካልተማረ እውቀት ጐደሎ ይሆናል።

እነሆ በኦሪት ዘፍጥረት በመጀመሪያውና በሁለተኛው ምዕራፍ የአዳምን ክብር ስናነብ ሰው ባለአእምሮና ትልቅ ፍጥረጥ መሆኑን እንረዳለን።

በኦሪት ዘፍጥረት ምዕ ፩ ፳፮ የተሳፈውን ስናነብ እግዚአብሔር በእኛ መልክና ምሳሌ ሰውን እንፍጠር ብሎ እንደ ተናግረ እናገኛለን። እስቲ እንግዴህ ለአባታችን ለአዳም የተሰጠውን ክብር እንመልከት።

እነሆ በእኛ ዘመን እንኳ እገሊ የጌታ ልጅ ይመስላል። እገሌ የንጉሥ ልጅ ይመስላል የተባለ እንደ ሆነ ትልቅ ኩራት ይዪዘዋል። ምንስ ኩራት የማይገባ ቢሆን እግዚአብሔርን መምሰልማ እጅግ የሚያኰራ አይደለም።

ነገር ግን ከመጽሐፈ ኦሪት ይህን ምዕራፍ የሚያነቡ አንዳንድ ሰዎች ምናልባት መልካችን እንደ እግዚአብሔር መልክ ነው ብለው ያስቡ ይሆናል። ደግሞ አንዳንዱ ሰዎች የሰው መልክ ልዩ ልዩ ነው አንዳንዱ ጥቍር አንዳንዱም ቀይ አንዳንዱም ነጭ አንዳንዱም ባ ይመስላልና የእግዚአብሔርም መልክ እንዲሁ ልዩ ልዩ ይሆናል ብለው ይጠራጠሩ ይሆናል። ይህም ይቅርና ከጥቍሩም ከቀዩም ከነጩም ከብጫውም ወገን ጥርሰ ገጣጣ ዓይነ ፈጣጣ አፍንጫ ደፍጣጣ ጆሮ ቀርፋፋ ሌላም ልዩ ልዩ መልክ ያለው አለና ሰው የእግዚአብሔር ምሳሌ ነው ለማለት አይገባም የሚሉ ይኖሩ ይሆናል። ስለዚህም ሁሉ ነገር ልንደርስበት የማንችለውን ትልቁን ነገር ከልባችን አርቀን ባችሩ እውነቱን ነገር የተመለከትን እንደሆነ እግዚአብሔር በእኛ መልክና ምሳሌ ሰንው እንፍጠር ብሎ ሲናገር ሰው ሁሉ እንደ እግዚአብሔር እግርና እጅ ዓይንና ጆሮ አፍና አፍንጫ እንዳለው ብቻ ያስረዳናል እንጂ የቀረውን ነገር አያስረዳንም ደግሞም እግዚአብሔር በእኛ መልክና ምሳሌ ሰውን እንፍጠር ብሎ ሲናገር ሰው ለጊዜው ጥቂት የመልክ ቅርጽ እንዳለውና እንደ መጠኑ አዋቂ መሆኑን ያስረዳናል እንጂ እንደ እግዚአብሔር በመልክና በእውቀት ፍጹም መሆኑን አያስረዳንም።

እግዚአብሔር በእኛ መልክና ምሳሌ ሰውን እንፍጠር ብሎ ሲናገር ይህ ንግግር ብቻ ሰው በመልኩና በእውቀቱ ከእግዚአብሔር ብዙ ጐደሎነት እንዳለበት ያስረዳናል።

እነሆ አሁን እገሌ እገሌን ይመስላል በተባለ ጊዜ እገሌን ይመስላል ማለት እንጂ እርሱ እገሌ ነው ማለት አይደለም። ስለዚህ ነገር ሰውም በእግዚአብሔር መልክና ምሳሌ ተፈጠረ ሲባል በመልክና በእውቀት ጥቂት ይመስለዋል ማለት ነው እንጂ ትክክል ነው ማለት አይደለም።

ይልቁንም ከእሁድ ጀምሮ እስከ አርብ በተፈጠሩ ፍጥረቶች ባፍንጫቸው እግዚአብሔር እፍ አለባቸው አይልም። ሰውን ሲፈጥር ግን ባፍንጫው የሕይወት እስትንፋስ እፍ አለበት ይላልና ሰው በእግዚአብሔር እስትንፋስ ሕያው ከሆነ ክብሩና ጌትነቱ ጥበቡና እውቀቱ ከሌሎቹ ፍጥረቶች ሁሉ መብለጡን ያስረዳል። ዘፍጥ ፪፡ ፯።

እንግዲህ ይህን ምርምር ተከትለን ወደ ጠለቀው አሳብ ብንገባ ጥቅም ያለው ነገር ሳናገኝበት አንቀርም።

ነገር ግን ሰው በአእምሮ ጠባይዕ ወይም በትምህርት ምንም አዋቂ ቢሆን አዋቂነቱ በጸጋ ነው እንጂ እንደ እግዚአብሔር በባሕርዩ አይደለምና በሥራው ሁሉ ጐደሎነት ይገኝበታል። ሰማይም ከምድር እንዲርቅ የእግዚአብሔር አሳብና የሰው አሳብ እንደዚሁ የተራራቀ ነው።

እንግዴህ የሰው አዋቂነቱ በጸጋ ከሆነ በሥራውም ጐደሎነት ከተገኘበት በአሳብም ልዩነት መሆኑ አይቀርምና የሰው ሁሉ አሳብ እንደ እኛ አሳብ ካልሆነ ብለን ከሌላው ሰው ጋራ መጣላት አይገባንም።

እግዚአብሔርም ለሰው ሁሉ የሚሰጠው ስጦታው ልዩ ልዩ ነው። በሥጋዊ ስጦታ ቢሆን ላንዱ የንግድ ሥራ ለሌላው የእርሻ ሥራ። ላንዱ የፍርድ ሥራ ለሌላው የወታደርነት ሥራ ይሰጠዋል።

በመንፈሳዊ ስጦታም ቢሆን ላንዱ የማስተማር ሥራ፣ ለሌላው የተባሕትዎ ሥራ። ላንዱ የንባብ ሥራ ለሌላው የትርጓሜ ሥራ ይሰጠዋል።

ስለዚህ ሌላው ሰው የጻፈውን መጽሐፍ ሁሉ እያነበንና እየመረመረን ክፉውን እየተውን መልካሙን መያዝ ነው እንጂ እንደ እኛ መጽሐፍ ካልሆነ ብለን ልንከራከርበት አይገባን።

ደግሞም ስለ ሥጋችን ደካማነት የክርስቲያንን ሕግ ሁሉ ለመጠበቅ ባይቻለን እንኳ እየወደቅንም እየተነሣንም መኖር ይገባናል እንጂ የክርስቲያን ሕግ ክቡድ ነው ብለን ከክርስቲያንነት ብንወጣ የበለጠ ፍዳ ይመጣብናል። ከሃይማኖት ሁሉ ክርስቲያንነት ከመጻሕፍትም ሁሉ ወንጌል እንድትበልጥ ማመንና መቀበል ይገባናል።

እነሆ እኔ ራሴ ብዙ መጻሕፍትን እንደ ታሪክና እንደ ተረት፥ እንደ ምክርና እንደ ክርክር ደግሞም እንደ ፈላስፎች ያሉትን እንደ ተቻለኝ ያህል አንብቤ መርምሬ አለሁ። እንገር ግን ክርስቲያን ሕግ እንደ ወንጌል ለልቤ የተስማማኝ መጽሐፍ አላገኘሁም።

በወንጌልም የተሳፉት ቃሎች ሁሉ እጅግ መልካሞች ናቸው። ይልቁንም ጠላቶቻችሁን ውደዱ። በክፉ ፋንታ ክፉ አትመልሱ። እንዳይፈረድባችሁ አትፍረዱ ባይንህ ውስጥ ያለውን ጉድፍ ሳታወጣ በወንድምህ ዓይን ውስጥ ያለውን ጉድፍ አወጣለሁ አትበል። ሰዎች ሊያደርጉላችሁ የምትወዱትን እናንተም ለሰዎች አድርጉ ከባላጋራህ ጋራ ፈጥነህ ታረቅ። ስጡ ይሰጣችኋል። ወንድምህ ሰባ ጊዜ ቢበድልህ ሰባ ጊዜ ይቅር በለው የሚለውና ሌላውም ወንጌል የምትሰብከው ይህን የመሰለው የሰላምና የዕረፍት ቃል ለልባችን ተስፋ ሆኖ የሚኖር ነው።

ወዳጆቼ ሆይ ስለ እኛ ብሎ በኢየሩሳሌም ራቁቱን ሆኖ የተሰቀለውን ጌታችንን ኢየሱስ ክርስቶስን ከእርሱ ጋራ እንደ ተሰቀልን ሆነን እንድናስበው ይገባናል። ቀድሞ እኛ ሁላችን በኃጢአታችን ብዛት ብዙ ዘመን ከእግዚአብሔር ፊት ቀርበን ስንኖር እርሱ ጌታችን ኢየሱስ ክርስቶስ በአባቱና በእኛ መካከል ሆኖ ደሙን አፍስሶ ሥጋውን ቆርሶ አስታርቆናል። በእርሱም አስታራቂነት ወደ መጋረጃው ውስጥ ገብተን በእግዚአብሔር ፊት በባለሟልነት ለመቆም ተፈቅዶልና ስለዚህ ክብርችንና ደስታችን ትልቅ ነው። ዕብ ፮፡ ፲፰ - ፳። ዕብ ፲፱ ፩። ጴጥ ፪፡ ፲። ኤፌ ፪፡ ፲፱።

በሰማይና በምድር ያለው ሁሉ ለክርስቶስ ሆነ ክርስቶስም ለሁሉ ሆነ ያለ እርሱ አንዳች ለማድረግና ለማግኘት አንችልም። ዮሐ ፲፭፡ ፭ - ፯።

ለተራቡ ምግብ ለተጠሙ መጠጥ ለታረዙ ልብስ ላዘኑ ደስታ ለተሰደዱ ሀገር ለነገሥታት ዘውድ፣ ለጳጳሳት መንበር ኢየሱስ ክርስቶስ ነው፡

ለባልቴቶች ረጂ ለድሆች ልጆች አሳዳጊ ለደካሞች ጕልበት ለተበተኑ ሰብሳቢ ለውሮች ብርሃን ለአንካሶች በትር ለሕሙማን ፈውስ ለሙታን ትንሣኤ ለተበደሉ ድሆች ጠበቃ ለወንጀልኞች መማጠኛ ለተበደሉ ዳኛ ለለመኑት የሚሰጥ ደጅ ለመቱ የሚከፍት ለፈለጉት የሚገኝ ለጠየቁት የሚመስል ኢየሱስ ክርስቶስ ነው ለደንቆሮች መስሚያ ለዲዶች መናገሪያ ለሰነፎች አለባሚ ለነጋዴዎች ትርፍ ለገበሬዎች ዘርና መከር። ለእንግዶች ማደሪያ ኢየሱስ ክርስቶስ ነው።

ወዳጆቼ ሆይ እኔ ከእናንተ ጋራ ረጅም ዘመን እንድኖር የማቅ በሆንሁ ይህን ሁሉ በቃሌ እነግራችሁ ነበር እንጂ በመጽሐፍ ለመጻፍ አያስፈልገኝም ነበር። ነገር ግን የሰው እድሜ ባንድ ቀን ከፊት ወደ ኋላ ባንድ ወር ታይቶ የሚያልፍ እንደ ጥላ ነውና ወይም ባንድ ወር ታይቶ በሁለተኛው ወር እንደ ሚረግፍ እንደ አበባ ነውና እንደዚህ ሳልሆን ብዬ ይህን መጽሐፍ ለመጻፍ ልቡናዬ ተነሳሣ። መዝ ፻፫ ፲፬ ፲፮። መዝ ፻፵፬ ፬ ፩ጴጥ ፩፡ ፳፬።

ደግሞም የእግዚአብሔር አሳቡና ፍርዱ ኣይታወቅምና ምናልባት ቢዚህ ዓለም ዓለም የተጻፉትን መጻሕፍት ጨርሰን ለማንበብና ለመመልከት ሳንደርስ ከዚህ ዓለም በሞት ተይተን የሔድን እንደሆነ በምንሔድበት አገር የሕይወት መጽሐፍ አለና ያንን ለማንበብና ስማችንን በውጽጡ ተጽፎ ለማግኘት የተቀደሰ ፈቃድ ይሁንልን (አለ ጽሑፉን አስማቲሆሙ ውስተ መጽሐፈ ሕይወት ዘበግዑ) ራዕ ፳ ፲፪ ፊል ፬፡ ፫።

በሕይወተ ሥጋም ብንቆይ በመንፈሰ እግዚአብሔር የተጻፉ መጻሕፍትን እያነብን ዛሬ በዚህ ዓለም ከሚሰራው ከክፉ ሥራ ሁሉ ለመራቅ እንድንችለንሆናለን። ይህንም ያደረግን እንደሆነ በታላቁ ኢያሱ የምናገኛትን ሰማያዊ ከነዓን ከቅዱሳን ጋራ ተካፍለን እንወርሳለን። ኤፌ ፪፡ ፲፱።

ወዳጆቼ ሆይ በሥግዊም በመንፈሳዊም ኑሮ ቢሆኑ ሰው ሁሉ ከእግዚአብሔር የሚያገኘው ሀብቱ ልዩ ልዩ መሆኑን ባጭሩ አስረዳችኋለሁ።

እነሆ በሥጋዊ ኑሮ አንዱ ፈረሰኛ ሌላው ገበሬ አንዱ ነፍጠኛ ሌላው ነጋዴ። አንዱ ሠራተኛ ሌላው ተሟጋች። አንዱ ዘፋኝ ሌላ አልቃሽ ይሆናል። ሁሉም ይህን ሀብት የሚያገኙት ከእግዚአብሔር ነው። ነገር ግን ይህን ካለማስተዋል የተነሣ ፈረሰኛው ገበሬውን ነፍጠኛው ነጋዴውን ሠራተኛው ተሟጋቹን ዘፋኙ አልቃሹን በመናቀፍ ሲጣሉ ይኖራሉ።

በመንፈሳዊም ኑሮ አንዱ ብዙ ይጾማል ሌላው ግን ብዙ ይጸልያል። አንዱ ብዙ ይሰግዳል። ሌላው ግን አንቃዕድዎ (ማንጋጠጥ) ያደርጋል። አንዱ ዜማ ያውቃል ሌላው ግን ቅኔ ያውቃል። አንዱ ይተረጕማል። ሌላው ግን ምሥጢር ይጠነቅቃል። ሁሉም ይህን ሀብት የሚያገኙት ከእግዚአብሔር ነው። እንገር ግን ካለማስተዋል የተነሣ የሚጾሙም የሚጸልየውን የሚሰግደው እንቃዕድዎ የሚያደርገውን ትርጓሜ የሚያውቀው ምስጢር የሚተነቅቀውን በመንቀፍ ሲጣሉ ይኖራሉ። በመጨረሻውም የልብን አሳብ መርምሮ የሚፈርደውን እውነተኛ ዳኛ እግዚአብሔርን ትተው በቃል ንግግር ብቻ ወደ ሚፈርድ ዳኛ ሔደው ይከሰሳሉ። ዳኛውም ይህን የሚፈርድ እግዚአብሔር ነው እንጂ እኔ ልፈርደው አይገባኝም በማለት ፈንታ እንደዚህ ብለህ ከጸለይህ እንደዚህ አድርገህ ከሰገድህ በዚህ ቀን በልተህ በዚህ ቀን ከጾምህ፣ እንደዚህ ብለህ አንብበህ እንደዚህ ከተረጐምህ ትቀጣለህ ብሎ ይፈርዳል።

እኛ ግን ከእግዚአብሔር የምናገኘውን አንድ ሥራ ይዘን ከሁሉ ጋራ ተፋቅረን ብንኖር መልካም ነው እንጂ ይህን በመሰለው በየትንንሹ ነገር ሁሉ ከማንም ጋር መጣላት አይገባንም።

ማንም ሰው ቢሆን በሥጋው ወይም በነፍሱ ጉዳት የሚያመጣበትን የወንጀልና የኃጢአት ሥራ ሲሥሰራ ብናየው እንዘንለት እንጂ በእርሱ ላይ እንዳንፈርድ እንጠንቀቅ። በዚህ ዓለም ንጉስም ጳጳስም ቢሆን በበላዩ መርማሪና ፈራጅ ቢኖርበት ከወንጀልና ከኃጢአት ንጹሕ የሚሆን አይገኝም። ስለዚህ ዳኞች ካልሆንን በቀር እገሌ ኃጢአተኛ ነው እገሌ ንጹሕ ነው ከማለት ብንከለከል መልካም ነው።

ከመሬት የተፈጠረ ሰው ይቅርና መላእክት እንኳ በእግዚአብሔር ፊት ንጹሐን አይደሉም። ኢዮ ፬ ፲፰።

የቤት ግብዝነቱና ጠንካራነቱ የሚታወቅ እሳት በተነሣ ጊዜ ወይም ዝናም ዘንሞ ጐርፍ በጐረፈ ግዚኤ ነው። የሰው ኃጢአተኛውና ንጹሑ ተልይቶ የሚታወቀው በፍርድ ቀን በክርስቶስ ዙፋን ፊት ቆሞ በተመረመረ ጊዜ ነው እንጂ ከዚያ አስቀድሞ አይታወቅም። ፩ ቆሮ ፬ ፬ ፮።

ወዳጆቼ ሆይ ይህን ሁሉ ለማድረግና ለመፈጸም የእኛ አሳብ ብቻ አይበቃምና የእግዚአብሔር የተቀደሰ ፈቃዱ ይሁንልን። ጥበቡንና መፈራቱን የእርሱንና የሰውን ፍቅር ያሳድርብን። የልጁንም የክርስቶስን ብርሃን ያብራልን። ይህም ዓለም ከነክብሩ ኃላፊ መሆኡን አውቀን የያዝነው ይበቃናል የሚል ሕሊና ለማግኘትና አገራችንን ሰማይን ንጉሣችንን ክርስቶስን እያንፈቅን ለመኖር ያብቃን አሜን።

**ማውጫ።**

**መጀመሪያ ክፍል።**

ስለ አምስቱ አዕማደ ምሥጢር………………………………………….፩

ስለ ስነ ፍጥረት……………………………………………………….፫

ስለ አሠርቱ ቃላተ ኦሪት………………………………………………..፰

ስለ ስድስቱ ቃለተ ወንጌል……………………………………………..፲፬

ስለ መጻሕፍት ቁጥር…………………………………………………..፲፯

**ሁለተኛ ክፍል።**

ስለ ልዩ ልዩ ሃይማኖት………………………………………………..፴

ስለ ጸሎት…………………………………………………………..፴፭

ስለ ጾም……………………………………………………………..፵

ስለ ስግደት…………………………………………………………..፵፬

ስለ ምጽዋት…………………………………………………………፶፪

ስለ ፍቅር……………………………………………………………፷፩

ስለ ትሕትና………………………………………………………….፷፱

ስለ ፍርሃት……………………………………………………………፸

**ሶስተኛ ክፍል።**

ስለ ቤተ መንግሥትና ቤተ ክህነት ልዩነት…………………………….፸፫

ስለ ምድራዊ ንጉሥና ሰማያዊ ንጉሥ ልዩነት……………………….፸፮

ስለ መጀመሪያው የኢየሩሳሌም ማኅበር……………………………..፹፩

ስለ እስጢፋኖስ ሞትና የሐዋርያት ስብከት…………………………..፺፬

ስለ ሐዋርያትና ምዕመናን መከራ…………………………………..፻

**አራተኛ ክፍል።**

ስለ ቆስጠንጢኖስ አጭር ታሪክ……………………………………፻፲፬

ስለ ክርስቲያን አረማውያን ብድር መመላለስ……………………….፻፳፫

ስለ ኤጲስቆጶሳት ማዕርግና ክብር ኃይልና መለያየት………………..፻፴፩

ስለ ወንጌል ብርሃን………………………………………………፻፵፯

**አምስተኛ ክፍል።**

ስለ ጋብቻና ስለ ምንኩስና …………………………………..፻፸፮

ስለ ባልና ሚስት ኑሮ………………………………….……፻፹፪

ስለ ባልና ሚስት መቃናት……………………………………፻፹፬

ስለ ዘር ፈቃድ………………………………………………፻፹፯

ስለ ሀብትና በረከት………………………………………….፻፺፪

**ስድስተኛ ክፍል።**

ስለ የጤና ኑሮ…………………………………………..፻፺፭

ስለ ሰው ኃይልና ሕይወት………………………………....፻፺፱

ስለ ገዢና ተገዢ ነገር……………………………….…..፪፻፩

ስለ ደጎችና ክፉዎች ገዢዎች…………………………….፪፻፭

ስለ የእውነትና የሐሰት ወሬ………………………………..፪፻፮

ስለ ገንዘብ ጥቅምነትና ጐጅነት……………………………፪፻፲፩

**ሰባተኛ ክፍል።**

ስለ እንስሳት የተፈጥሮ ሥራ……………………………….፪፻፲፬

ስለ እንስሳት ሕማምና ሞት ነገር…………………………….፪፻፲፯

**ስምንተኛ ክፍል።**

ስለ እውቀት ማደግና መለወጥ…………………………………፪፻፳፮

ስለ ድንቁርና ማደና መለወጥ…………………………………፪፻፴፪

**ዘጠነኛ ክፍል።**

ስለ ባርነትና ስለ መልክ ጥቁረት…………………………………፪፻፵

**አሥረኛ ክፍል።**

ስለ ዓለም ከንቱነት……………………………………………፪፻፸፪

**አሥራንደኛ ክፍል።**

ስለ ጽድቅና ስለ ኵነኔ……………………………………………፪፻፹፬

ስለ የንስሐ ቦታ (መካነ ንስሐ)…………………………………፪፻፹፰

**ምዕራፍ ፩።**

**ስለ አምስቱ አዕማደ ምሥጢር።**

**ምሥጢረ ሥላሴ።**

የማይታይና የማይመረመር፣ ሁሉን ማድረግ የሚችልና ሁሉን የፈጠረ መጀመሪያውና መጨረሻው የማይታወቅ ለዘለዓለም የሚኖር አምላክ መኖሩን እናምናለን እርሱም በአካላት ሶስት በመለኮት፣ አንድ ነው። በሶስት አካላት አብ ወልድ መንፈስ ቅዱስ ይባላል ባንድ መለኮት ግን አምላክ ይባላል። ማቴ ፳፰ ፲፱፥ ፩ዮሐ ፬ ፯ - ፰ ዮሐ ፲፬፥ ፱ - ፲።

**ምሥጢረ ሥጋዌ።**

ከሰለስቱ አካላት አንዱ አካል ወልድ እኛን ሰዎችን ከመርገምና እክፍዳ ከኵነኔም ለማዳን በኋላኛው ዘመን ሥጋ ሆኖ ከድንግል ማርያም ተወለደ። ከኃጢአትም በቀር ሰው የሚሠራውን ሁሉ እየሰራ አድገ። ስለ እኛም ሕግን ሁሉ ፈጸመ። ገላ ፬፡ ፬ - ፯።

ስለ እኛም የሞት ፍርድ ተፈረደበት። ተሰቀለ ታመመ ሞተ ተቀበረ በሶስተኛውም ቀን ከሙታን ተለይቶ ተነሣ። ከትንሣኤውም በኋላ አንዳንድ ቀን ለደቀ መዛሙርቱ እየተገለጠ አርባ ቀን በምድር ቆየ። ባርባኛው ቀን ወደ ሰማይ ዓረገ። ባባቱም ቀኝ ተቀመጠ። መላእክትም ተገዙለት። ፩ጴጥ ፫ ፳፪።

በኋለኛው ዘመን በጌትነትና በምስጋና ይመጣል በሕያዋንና በሙታንም ይፈርዳል ለመንግሥቱም ፍጻሜ የለውም። ዳን ፯፣ ፲፫ - ፲፭።

**ምሥጢረ ጥምቀት።**

የመጀመሪያው አባታችን አዳም የእግዚአብሔርን ትእዛዝ ስለ አፈረሰ ከመርገምና ከኵነኔ በታች ሆኖ ነበር ያም መርገምና ኵነኔ በልጆቹ ሁሉ ላይ አለፈ ሮሜ ፭፣ ፲፪ ፳።

ስለዚህም ሰው ሁሉ ሁለተኛ ከውኃና ከመንፈስ ካልተወለደ ወደ እግዚአብሔር መንግሥት ይገባ ዘንድ የማይቻል ሆነ። ከሥጋም የተወለደ ሥጋ ነው ከመንፈስ የተወለደ ግን መንፈስ ነው። ስለዚህ ጌታችን የጥምቀት ሥርዓት አደረገልን ማቴ ፳፰ ፲፱። ዮሐንስ ፫ ፫ ፯። ፩ዮሐንስ ፬ ፰።

**ምሥጢረ ቍርባን።**

ቀሳውስት በቅዳሴ ጊዜ የሚያቀርቡት ኅብስት የክርስቶስ ሥጋ ነው ወይኑም የክርስቶስ ደም ነው ጌታችንም ስጋዬን ያልበላ ደሜን ያልጠጣ የዘላለም ሕይወት የለውም ብሎ ተናግሯል። ዮሐ ፯ ፶፫ ፶፰።

**ምሥጢረ ትንሣኤ ሙታን።**

በኋለኛው የዘመን ፍጻሜ ጌታችን በጌትነትና በምስግና ተመልሶ ይመጣል። በዚያም ጊዜ የሞቱት ሰዎች ሁሉ ይነሣሉ። ከተነሡም በኋላ መልካም የሠሩ ወደ ዘላለም ሕይወት ይሔዳሉ። ክፉ የሠሩ ግን ወደ ዘላለም ኵነኔ ይሔዳሉ። ነገር ግን ይህ የሚሆንበትን ዘመኑንና ወሩን ሰዓቱንም ለማወቅ የሚችል የለም። ማቴ ፳፬ ፳፱ - ፴፫።

እነሆ ከብዙ በጥቂቱ ከሙሉ በክፍሉ አድርጌ የተረዳሁትን ያህል አምቱን አዕማደ ምሥቲር ጽፌላችኋለሁና ሃይማኖታችሁን በዚህ አጽኑ። ከዚህ የበለጠ ለመመራመር አትድፈሩ የጠለቀውና የረቀቀውን የእግዚአብሐኢርን ባሕርይ እናውቃለን ብላችሁ አትከራከሩ የእግዚአብሔር ባሕርይ ከሰው ሁሉ አዕምሮ እጅግ የራቀ ነውና ልንደርስበት አንችልም። የጥበብ መጀመሪያ እግዚአብሔርን መፍራት ነው። ማለት የእግዚአብሔርን ባሕርይ እናውቃለን ብሎ በድፍረት አለመናገር ትእዛዙን መጠበቅ ነው።

**ምዕራፍ ፪።**

**ስለ ስነ ፍጥረት ነገር።**

እግዚአብሔር በመጀመሪያ ሰማይንና ምድርን ፈጠረ ቀጥሎም ጨለማንና ብርሃንን ውኃንና ነፋስን ፈጠረ ማታም ሆነ። ጧትም ሆነ። ይህም አንድ ቀን ተባለ።

በሁለተኛውም ቀን እግዚአብሔር ጠፈርን አደረገ። ውኆችንም ከፈለ። ደረቁንም ምድር አለው። የውኃውንም መከማቻ ባሕር አለው። ማታም ሆነ። ጧትም ሆነ። ይህም ሁለተኛ ቀን ተባለ።

በሶስተኛውም ቀን እግዚአብሔር ምድር ሣሩን እህሉን ተክሉንና ዛፉን ታበቅ ዘንድ አዘዛት። ምድርም እንደ ታዘዘችው አበቀለች። ማታም ሆነ። ጧትም ሆነ። ይህም ሶስተኛ ቀን ተባለ።

ባራተኛውም ቀን ፀሐይንና ጨረቃን ከዋክብትንም ፈጠረ። እነዚህም ቀንንና ወርን ዓመታትንም እንዲለዩ ተፈጠሩ። ማታም ሆነ። ጧትም ሆነ። ይህም አራተኛ ቀን ተባለ።

በአምስተኛውም ቀን እግዚአብሔር ታላላቆቹን ዓሦችና የሚንቀሳቀሰውን ሕያው ነፍስ ያለውን ሁሉ ውኃይቱን ያወጣችውን በየዘመዱ ፈጠረ። የሚበረውንም ዖፍ ሁሉ በየዘመዱ ፈጠረ። ያንንም መልካም እንደሆነ አየ። እግዚአብሔርም ዓሦች ባሕርን እንዲሞሉ ዖፎችም በምድር ላይ እንዲበዙ ባረካቸው። ማታም ሆነ። ጧትም ሆነ ይህም፥ አምስተኛ ቀን ተባለ ዘፍጥ ፩ ፳፩ ፳፪።

በስድስተኛውም ቀን በምድር ላይ ያሉትን ነፍስ ያላቸውን እንስሶች ሁሉ ከታናሹ ጀምሮ እስከ ታላቁ ድረስ ፈጠረ በመጨረሻም ግን ከምድር መሬትን አንሥቶ በርሱ በራሱ ምሳሌ ሰውን ፈጠረ። ባፍንጫውም የሕይወት እስትንፋስ እፍ አለበት። ሰውም ሕይወት ያለው ሆነ። ማአታም ሆነ። ጧትም ሆነ። ይህም ስድስተኛ ቀን ተባለ። በሰባተኛውም ቀን እግዚአብሔር ከሥራው ሁሉ አረፈ።

አረፈ ማለትም ድካም ኖሮበት አይደለም ነገር ግን ሥራውን ሁሉ ጨረሰ ማለት ነው። ይህንም የጻፍነው በኦሪት ዘፍጥረት እንደ ተጻፈው ነው እንጂ ልብ ወለድ አይደለም። ዘፍጥረት ፩ ፩ ፴፩።

እግዚአብሔርም በዓለም ላይ የፈጠረውን ፍጥረት ሁሉ በየስሙ በእያንዳንዱ ለመጻፍ ብዙ ዘመን የሚያስፈልግ ስለ ሆነ አሁን ለመጻፍ አይቻለንምና ሰው አራዊት እንስሳት አእዋፍ ዛፍ፣ አትክልት እህል በማለት በየወገኑ አድርገን ከብዙ በጥቂቱ ከሙሉ በክፍሉ ጽፈንላችኋል።

በሰለጠነው ዓለም ግን የሰውን ፍጥረት የሚመረምሩ ሊቃውንቶች ለብቻቸው ተለይተው የየሀገሩን ሰው መልኩን እየለዩ ጽፈውታል።

ደግሞ የአራዊትን ፍጥረት የሚመረምሩ ሊቃውንቶች ለብቻቸው ተለይተው ስሙን እየጻፉ መልኩን እየሳሉ የሚገኝበትን አገር እያስታወቁ በመጽሐፍ ጽፈውታል።

ደግሞ የእንስሳትን ፍጥረት የሚመረምሩ ሊቃውንቶች ለብቻቸው ተለይተው ስሙን እየጻፉ መልኩን እየሣሉ የሚገኝበትን አገር እያስታወቁ በመጽሐፍ ጽፈውታል።

ደግሞ የአዕዋፍን ፍጥረት የሚመረምሩ ሊቃውንቶች ለብቻቸው ተለይተው ስሙን እየጻፉ መልኩን እየሣሉ የሚገኝበትንም አገር እያስታወቁ በመጽሐፍ ጽፈውታል።

እንደዚሁም የባሕርን ውስጥ ፍጥረት የዓሣውን የጉማሬውን የአዞውን፣ ይህንም የመሰለውን ሁሉ የሚመረምሩ ሊቃውንቶች ለብቻቸው ተለይተዋል።

ደግሞ የንቦችን የዝንቦችን የሸረሪቶችን የትሎችን ፍጥረት ሳይቀር የሚመርመሩ ሊቃንቶች ለብቻቸው ተለይተዋል።

ደግሞ የእህሉን የአትክልቱን፣ የዛፉን የሣሩን ፍጥረት የሚመረምሩ ሊቃውንቶች ለብቻቸው ተለይተው የሚበቅለብትንም አገር ለይተው አውቀው ይህ መሬት ለእህል እንጂ ለተክል አይሆንም ይህ መሬት ለዛፍ እንጂ ለሣር አይሆንም እያሉ እስከሚቻላቸው ድረስ መርምረው በመጽሐፍ እየጻፉ ለኋላ ልጆች አቆይተዋል ስለዚሁም ብቻ የተጻፉት የመጻሕፍቱ ቁጥር እጅግ ብዙ ነው።

**ስለ መላእክት።**

መላእክት መኖራቸውንና መንፈሳውያን ፍጥረቶች መሆናቸውን መጽሐፍ ይነግረናል የመጽሐፉን ቃል ማመን ይገባናል። መዝዝ ፻፬ ፬።

የተፈጠሩበትን ቀንና ሰዓት ግን በመጀመሪያው ቀን በመጀመሪያው ሰዓት ብለው አዋልድ መጻሕፍት ይነግሩናል እንጅ መጽሐፍ ቅዱስ አይነግረንምና እርግጡን ለማወቅ አንችልም።

መላእክትም (ኑሮዋቸው በሰማይ በፍጥረታቸውም መንፈሳውያን (ረቂቃን) ስለ ሆኑ ከፍጥረት ሁሉ ይበልጣሉ ብዙ የአዋልድ መጻሕፍት ከመላእክት ሰው ይበልጣል ይላሉ። ይህ ግን እውነት አይመስለንም። ሰው የሚታመም የሚሞት ነው። መላእክት ግን ሕማምና ሞት የለባቸውም ስለዚህም ብቻ ቢሆን ከሰው መላእክት ይበልጣሉ።

ዳዊትም ምንትኑ ውእቱ ሰብእ ከመ ትዘክሮ ወምንትኑ እጓለ እመሕያው ከመ ተሐውዖ። ሕቀ አሕፀፅከ እመእላእቲከ ብሎ ተናግሮአል። ሰውም በምድር ከተፈጠሩት ከሌሎች ፍጥረቶች ሁሉ ይባልጣል። በምድርም ላይ በተፈጠሩ ፍጥረቶች ገዢ እንዲሆን ተሾሟል። ዘፍ ፩ ፳፰።

ዳዊትም ወሴምኮ ውስተ ኵሉ ግብረ እደዊከ ወኵሎ አግረርከ ሎቱ ታሕተ እገሪሁ ብሎ ተናግሮለታል። መዝ ፰ ፬ - ፱።

ደግሞ እነዚሁ መላእክት ደጋጉን ሰዎች ስለ ማገልገል ከልዑለ እግዚአብሔር ይላካሉ። ዕብ ፩፡ ፲፫ - ፲፬።

መላእክትም አለቆችና ጭፍሮች ተለይቶላቸዋል።

ከነዚሁም መለከት ነፊዎች ለብቻቸው ተለይተዋል። ራዕ ፰፡ ፪።

ደግሞ መሰንቆ መችዎች ለብቻቸው ተለይተዋል። ራዕ ፭ ፰። ራዕ ፲፬፡ ፪ - ፫።

ደግሞ ዙፋን ቤቶች ለብቻቸው ተለይተዋል። እነዚሁም ኪሩቤል ይባላሉ። ሕዝ ፲፡ ፲፩ - ፳፪።

ደግሞ ዙፋን (መንበር) አጣኞች ለብቻቸው ተለይተዋል። ከነዚሁም ካህናተ ሰማይ የሚባሉ ሱራፌል ናቸው ራዕ ፭ ፰። ራዕ ፰ ፫።

ከመላእክትም የዋነኞቹን አለቆች ስም ከመጽሐፍ ቅዱስም ከአዋልድም የመጻሕፍት ተጽፎ እናገኛለን። ከመሐፍም ቅዱስ የተገኘውን በግድ እንቀበላለን። ከአዋልድ የተገኘውን ግን በፈቃድ ነው እንጅ በግድ አንቀበልም።

የቅዱስ ሚካኤል ስም በመጽሐፈ ዳንኤል በትንቢቱ ይገኛል። ዳን ፲፪ ፩ ዳን ፲ ፲፫።

የቅዱስ ገብርኤልም ስም በዳንኤልና በሉቃስ ወንጌል ተጽፎ ይገኛል። ዳን ፰ ፲ ዳን ፱ ፳፩ ሉቃ ፩ ፳፮።

የቅዱስ ኡራኤል (ኡሩኤል) ስም በዕዝራ መጽሐፍ ተጽፎ ይገኛል፤

የቅዱስ ሩፋኤል ስም በጦቢት መጽሐፍ ይገኛል የቅዱስ ራጉኤል። የቅዱስ ሱርያል የቅዱስ ሰራቅያል የቅዱስ ሳቁኤል። የቅዱስ ፋኑኤል (አፍኒን) በሄኖክ መጽሐፍ ተጽፎ ይገኛል።

ለመላእክትም ሁሉ ጠቅላይ አለቃ ቅዱስ ሚካኤል ነው ይሁዳ ፩ ፱።

ቀድሞም በሰማይ ሠልፍ በሆነ ጊዜ መላእክት ለሠልፍ ሲወጡ በሚካኤል አለቅነት ነበረ ከዘንዶውና ከጭፍሮቹ (ከዲያንቢሎስና ከሠራዊቱ) ጋራ ተዋግተው ሚካኤል ድል አድረገ ዲያብሎስም ከነሠራዊቱ ድል ሆነ። ከሰማይም አውርደው ከነሠራዊቱ በምድር ላይ ጣሉት በዚያን ጊዜ በሰማይ ላሉት ዲያብሎስ ስለ ወደቀላቸው ደስ ይበላቸው። በምድርና በባሕር በሚኖሩ ግን ዲያብሎስ ስለ ወረደባቸው ወዮላቸው ተባለ። ራዕ ፲፪ ፯ - ፲፫።

ስለ መላእክት ከመጻሕፍት ያገኘውነው ይህ ነው።

**ምዕራፍ ፫።**

**ስለ አሠርቱ ቃላት ነገር።**

እግዚአብሔር በደብረ ሲና ወርዶ ለቀደሙ አባቶቻችን በደንጊያ ጽፎ የሰጣቸው አሥር ተብለው የሚቆጠሩ ሕግና ትእዛዝ ከዚህ ቀጥሎ የተጻፉት ናቸው።

**መጀመሪያ ትእዛዝ።**

ከምስር ምድር ከባርነት ቤት ያወጣሁህ እኔ እግዚአብሔር አምላክህ ነኝ። ሌሎች አማልክት በፊቱ አይሁኑልህ (አታምልክ)። ሥዕልንም ምሳሌንም ከቶ ላንተ አታድርግ። በላይ በሰማይ ካለው በታችም በምድር ካለው በውሀም ከምድር በታች ካለው።

አትስገድላቸው አታምልካቸውም። እኔ እግዚአብሔር አምላክህ ቀናተኛ አምላክ ነኝና። ዘፀ ፳፡ ፪ - ፮።

የዚህ ትርጓሜው በሰማይ ያሉትን መላእክትን በአየር ያሉትን ፀሐይና ጨረቃን ከዋክብትንም በምድርም ያሉትን ሰዎችን እንስሳትና ዓራዊትን በባሕርም ያሉ ዓሣ አንበሪንም አዞ ጉማሬን እነዚህን የመሳሰሉን ሁሉ ሥዕላቸውን እየ ሣልንም ምስላቸውን እየ መሰልን አምላኮቻችን ናቸው እያልን እንዳናመልካቸውና እንዳንሰግድላቸው ሲከለክለን ነው።

**ሁለተኛ ትእዛዝ።**

የእግዚአብሔርን የአምላክህን ስም ከንቱ አታድርገው። እግዚአብሔር ስሙን ከንቱ ያደረገውን ሳይቀሥፈው አይተወውምና። ዘፀ ፳፡ ፯።

የዚህንም ትርጓሜው በከንቱ በጨዋታና በሐሰት ንግግር የእግዚአብሔርን ስም እናንጠራ ወይም በእግዚአብሔር ሳናምን ምዕመናን ተብለን እንዳንጠራ በጸሎትና መጽሐፍም በማንበብ ጊዜ እግዚአብሔርን በልባችን ሳናስብ በአፋችን ብቻ እንዳንለፈልፍ ይከለክለናል።

**ሶስተኛ ትእዛዝ።**

የሰንበትን ቀን አስብ ትቀድሰው ዘንድ። ስድስት ቀን ሥራህን ሁሉ አድርግ። ሰባተኛው ቀን ግን የእግዚአብሔር ያምላክህ ሰንበት ነውና በርሱ ሥራህን ሁሉ አትሥራ። አንተ። ወንድ ልጅህ ሴት ልጅህ አሽከርህና ገረድህ ከብትህም በደጅህም የሚኖር እንግዳ (ስደተኛ) ይረፉ ዘፀዓ ፳ ፰ - ፲፩።

የዚህም ትርጓሜው። በሰንበት ቀን ከጸሎትና መጽሐፍ ከማንበብ በቀር። ወይም ሰውነታችንን ከሚያሣርፍና ደስ ከሚያሰኝ ነገር በቀር የዘወትር ሥራችንን እንዳንሠራ ይከለክለናል ደግሞም ሰውን ከሚጐዳ ከክፉ ሥራና ራሳችንን ከሚጐዳ ከኃጢአት ሥራ እንድናርፍ አይዝናል። ደግሞም ስድስት ቀን በሥራ ደክመን በሰባተኛው ቀን የሥጋን ዕረፍት እንዳገኘን በዚህ ዓለም ኑሮ ስንደክም ኑረን ከሞትን በኋላ የነፍሳችንን ዕረፍት በሰማይ እንድናገኝ ያስረዳናል፣ ይህንንም የሰንበትን ዕረፍት ቅዱስ ጳውሎስ ለኋለኛው ዕረፍታችን ምሳሌ አድርገን አስረድቶ ጽፎልናል፡ ዕብ ፩ ፬ - ፲፮ ተመልከት።

**አራተኛ ትእዛዝ።**

አባትና እናትህን አክብር እግዚአብሔር አምላክህ በሚሰጥህ ምድር ዕድሜህ ይረዝም ዘንድ። ዘፀዓ ፳ ፲፪።

የዚህም ትርጓሜው አባትና እናታችንን እንድናከብር ያዘናል፣ ማክበርም ባገኘናቸው ጊዜ መቆም መነሣት መፍታት መታጠቅ ብቻ አይደለም ነገር ግን እነርሱ እኛን አብልተው አጠጥተው አልብሰው አስተምረው እንዳሳደጉን እኛም በሽምግልናቸው ዘመን በችግራቸው ሁሉ በሚቻለን ነገር እንድንረዳቸው ያዘናል።

ደግሞም ያገር ሽማግሎችንና ባልቴቶችን፣ በላያችንም የሹመት ሥልጣን ያላቸውን ሰዎች ይልቁንም እያስተማሩ ከጨለማ ወደ ብርሃን የሚያደርሱንን መምሕሮቻችንን እንድናከብርና በሚገባ ያዘዙንን እንድናደርግላቸው ያዘናል።

**አምስተኛ ትእዛዝ።**

**አትግደል። ዘፀዓት ፳፡ ፲፫።**

የዚህም ትርጓሜው። በማናቸውም መሣሪያ ቢሆን ሰውን እንዳንገድል ይከለክለናል። ደግሞም በእጃችን ባይሆን እንኳ በልባችን አስበን፣ በቃላችን ተናግረን። ክፉ ምክር መክረን ሰውን እንዳናስገድል ይከለክለናል።

ደግሞም ለሰው የሚገባውን ነገር ሁሉ መከልከል ነፍስ ከመግደል ይቆጠራልና ለሰው የሚገባውን ነገር እንዳንከለክል ያዘናል። ለሰውም የሚገባው ነገር ባጭሩ ምግብ፣ ውኃ ልብስ መኝታ ነው። ስለዚህ ምንም ጥፋተኛ ቢሆን ይህን ከልክሎ ሰውን መቅጣት አይገባም። ደግሞ ለሰው ለነፍሱ ሕይወት ትምህርት እውቀት ያስፈልገዋልና መምሕራን ሰውን ባያስተምሩና ከእውቀት ባያደርሱት ነፍስ እንደ መግደል ይቆጠርባቸዋል።

**ስድስተኛው ትእዛዝ።**

**አታመንዝር፥ ዘፀዓት ፳፩ ፲፬።**

የዚህም ትርጓሜ ሚስታችንን ሰነፈች ደረቀች ሥራ ኣውቅም ብለን እንዳንፈታት ሌላይቱንም በነውር የተፋታችውን እንዳናገባ ይከለክለናል።

ደግሞም አንድ ቀን አንድ ነገር መውደድ በማግሥቱ ደግሞ ያንን ጠልቶ ሌላውን መውደድ ማመንዘር ነውና ማናቸውንም ያየውነውን ሁሉ እንዳንወድ ይከለክለናል።

**ሰባተኛው ትእዛዝ።**

**አትሥረቅ። ዘፀዓ ፳ ፲፭።**

የዚህም ትርጓሜው ምንም ብንቸገር ሥራ ርተን ወይም ለምነን ከምናገኘው የማንንም ገንዘብ እንዳንሠርቅ ይከለክለናል። ደግሞ በዋጋ ማታለል በኃይል መቀማት ከሥርቆት ይቆጠራልና በዋጋ እንዳናታልል በኃይልም እንዳንቀማ ይከለክለናል።

ደግሞም ሰው የማይገባውን ነገር ቢፈልግ ከሥርቆት ይቆጠራልና ሹመትም ቢሆን ክብርንም ቢሆን የማይገባንን እንዳንቀበል ይከለክለናል የማይገባውን ነገር መፈለግ ማለት ነገሥታት እንደ እግዚአብሔር አክብሩን ቢሉ ራሶች እንደ ነገሥታት ደጃዝማቾች እንደ ራሶች ፊታውራሪዎች እንደ ደጃዝማቾች አክብሩን ቢሉ ይህን የመሰለው ሁሉ ያለ ማዕርጉና ያለ ሥራው ሹመትና ክብር መፈለግ ሥርቆት ነው። በመንፈሳዊም ቢሆን ዲያቆኑ እንደ ቄስ ቄሱ እንደ ቆሞሱ እንደ ኤጲስ ቆጶስ ኤጲስ ቆጶሱ እንደ ጳጳስ አክብሩኝ ቢል ሥርቆት ሆኖ ይቆጠራል እነዚህም በያዙት ሹመት ሥራ ካልሠሩበት ከስርቆት ይቆጠርባቸዋል ዕብ ፭፡ ፬። ፩ቆሮ ፲፪ ፩ ፴፪።

**ስምንተኛው ትእዛዝ።**

የባልንጀራህን ቤቱንም ሚስቱንም አሽከሩንና ገረዱንም በሬውንና አህያውንም ሌላውንም ከባልንጀራህ ገንዘብ ማናቸውንም ቢሆን አትመኝ። ዘፀዓ ፳ ፲፯።

የዚህም ትርጓሜ ከሰው የተወለደ ፍጥረት ምንም ቢሆን ዓይኑ አይቶ ልቡ መመኘቱ የማይቀር ነው ስለዚህ ይህን ትእዛዝ እንደፊደሉ ቃል በቃሉ የፈጸሙ እጅግ ጥቂቶች ይሆናሉ። ነገር ግን በዓይናቸው አይተው በልባቸው ተመኝተው ሥራውን ከመሥራት የታገሡ ብዙ ሰዎች ይገኛሉና በመታገሣቸው ሥራውን ሳይሠሩ መቅረታቸው ይህን ትእዛዝ ከመፈጸም ይቆጠርላቸዋል።

ደግሞም ባልንጀራችን በማይገባ በክፉ ነገር ቢሾምም ገንዘብም ቢያገኝ ቢታፈርም ቢከበርም ይህን በመሰለ በክፉ ሥራ ሹመትን በገንዘብ መታፈርን መክበርን ለማግኘት እንዳንመኝ ይከለክለናል።

**አሥረኛው ትእዛዝ።**

ባልንጀራህን እንደ ራስህ ውደድ። ዘሌዋ ፲፱፡ ፲፰።

የዚህም ትርጓሜው ባልንጀራን መውደድ አብሮ መብላት አብሮ መጠጣት መሳቅ መጫወት ብቻ ይደለም፣ ነገር ግን በማናቸውም ችግሩ ሁሉ መርዳት ይገባናል፣ እንዲያው በጠቅላላው ባልንጀራን መውደድ በችግሩ መርዳት ነው።

ይህ ትእዛዝ በኦሪት ዘፀዓት አልተጻፈምና በኦሪት ዘሌዋውያን ስለ ተጻፈ ከአሠርቱ ትእዛዛት ጋራ አይቆጠርም እያሉ አንዳንድ መምህራን ይናገራሉ። ይህ ትእዛዝ ከአሠርቱ ቃላት አንዱ መሆኑን ለማስረዳት አንድ ሰው ወደ ጌታችን መጥጦ የዘላለም ሕይወትን አገኝ ዘንድ ምን ላድርግ ቢሎ ቢጠይቀው ወደ ዘላለም ሕይወት ለመግባት ብትወድ ትእዛዛትን ጠብቅ አለው። ሰውዬውም ማናቸውን ትእዛዝ ልጠብቅ አለው ጌታችንም መለሰለት አትደል። አትሥረቅ። አታመንዝር። ባሰት አትመስክር፡ አባትና እናትህን አክብር። ባልንጀራህን እንደ ነፍስህ (ራስህ) ውደድ አለው። ማቴ ፲፱ ፲፮ - ፳።

ስለዚህ ባልጀራህን እንደ ነፍስህ ወደድ የተባለው ትእዛዝ (አፍቅር ቢጸከ ከመ ነፍስከ) ቍጥሩ ከአሠርቱ ቃላት መሆኑን ያስረዳናል።

**ምዕራፍ ፬።**

**ስለ ስድስቱ ቃላተ ወንጌል።**

መጀመሪያው ትእዛዝ በወንድሙ ላይ በከንቱ የሚቆጣ ሁሉ በፍርድ ይፈረድበታል። ወንድሙንም ጨርቅ ለባሽ የሚለው በሸንጎ ይፈረድበታል። ደንቆሮ የሚለው ግን በገሃነመ እሳት ይፈረድበታል። ማቴ ፭፡ ፳፪።

የዚህም ትርጓሜው በማይገባና በትንሽ እንገር በሰው ላይ እንዳንቆጣ ደንቆሮ ዲዳም፣ ዕውር አንካሳም ከእግዚአብሔር ተፈርዶ የመጣባቸው ነው እንጂ በፈቃዳቸው በሽታቸውን ያመጡት አይደሉምና ደንቆሮ ዲዳ ዕውር፣ አንካሳ ብለው ሰውን እንዳንደድብ ይህ ትእዛዝ ይከለክለናል።

ደግሞ ሰው ሆኖ ኃጢአት የማይሰራ የለምና ባልንጀራችን በኃጢአት በወደቀ ጊዜ ልንመክረው እንጂ በግልጽ ኃጢአተኛ ነህ ብለን እንዳንሰድበው ወይም በዳኛ ከስሰን እንዳናስቀጣው ይከለክለናል።

**ሁለተኛው ትእዛዝ።**

ወደ ሴት ያየ ሁሉ የተመኛትም ፈጽሞ በልቡ አመነዘረባት ማቴ ፭፡ ፳፰ እስከ ፴፪።

የዚህም ትርጓሜው ሴትን አይቶ እርሷን ለማግኘት ቁርጥ ምኞት ማድረግን ይከለክለናል እንጂ ማየትን አይከለክለንም። ደግሞ እንደ እንጦንስ ከሰው ተለይቶ በገዳም የሚኖር ሰው ሴትን ከማየት ይከለከል እንደሆነው ነው እንጂ በከተማና በባላገር ተቀምጦ ሴትን አላይም ማለት የሐሰት ነገር ነው።

ጌታችንም ይህን ትእዛዝ የተናገረበት ምክንያት ብዙ ሰዎች ኃጢአት የሚሆን ማድረግ ነው እንጅ ሴትን ማየትና መመኘት ኃጢአት አይዶለም የሚሉ ነብሩና ማየትና መመኘት ኃጢአት መሆኑን ለማስረዳት ተናግሮታል። ከዚህ ቀጥሎ ቀኝ ዓይንህ ብታስትህ ካንተ አውጥተህ ጣላት ብሏል። ይኸውም በማይገባ ማየት ኃጢአት መሆኑን ያስረዳል። ማቴ ፭፡ ፳፱።

**ሶስተኛው ትእዛዝ።**

ያለ ዝሙት ምክንያት ሚስቱን የፈታ ሰው ሁሉ አመንዝራ ያደረጋት። የተፈታችውንም ያገባ አመነዘረ ማቴ ፭፡ ፴፪።

የዚህም ትርጓሜ ሚስታችን ካላመነዘረች በቀር እንዳንፈታት፣ የቀረውንም በደልዋን እንድንታገሣት ያዘናል። በዝሙትም ምክንያት የፊተኛው ባልዋ የፈታትን ሴት እንዳናገባ ይከለክለናል። ደግሞም የተማርናትንና በክርስቶስ ያመንባትን ሕገ ጽድቅ ወንጌልን ትተን በፍልስፍና የተገኘውን ሌላውን ትምህርት እንዳንከተል ደግሞ ያለፈችውን ሕገ ኦሪትን ትርጓሜውንና ትንቢቱን እንደ ፊደሉ መጠን ቃል በቃሉ እንዳንጠብቅ ይከለክለናል።

**አራተኛው ትእዛዝ።**

ከቶ አትማሉ። በሰማይም በምድርም በኢየሩሳሌምም። በራሳችሁም አትማሉ። ነገር ግን ነገራችሁ እንዲህ ይሁን። አዎን፣ አዎን። አይዶለም፣ አይዶለም (እውነቱን እውነት። ሐሰቱን ሐሰት ነው በሉ) ማቴ ፭፡ ፴፬ - ፴፯። የዚህም ትርጓሜው ባላጋራ ማሉ ብሎ በግድ ሳይዘን ዳኛም ማሉ ብሎ ሳይፈርድበን እንዲያው በጨዋታና በመነጋገር ጊዜ የእግዚአብሔርን ስም እየጠራን እንዳንምል ይከለክለናል።

**አምስተኛው ትእዛዝ።**

ክፉውን እብክፉ አትቃወሙ። ነገር ግን ቀኝ ፊትህን ለጸፋህ ግራውን አዙረህ ስጠው። ማቴ ፭፡ ፴፱ - ፵፩።

የዚሁም ትርጓሜው በኃይልና በጕልበት በሹመትም ከኛ በላይ ያሉ ሰዎች ግፍ ቢሰሩብን አገዛዝም ቢያእኑብን ምንም ለማድረግ አንችልምና በግዕግሥት እንድንቀበለው ያዘናል ደግሞም ነገሩና ጊዜው ካለፈ በኋላ ቀድሞ ባደረጉብን ግፍ ቂም ይዘን ብድራቸውን ለመመለስ እንዳናስብ ይከለክለናል።

**ስድስተኛው ትእዝዝ።**

ጠላቶቻችሁን ውደዱ የሚረግሟችሁንም ባርኩ ለሚጠልዋችሁም መልካም አድርጉ። ማቴ ፭ ፵፬ - ፵፰። የዚህም ትርጓሜው በምንሠራው ሁሉ ለሰዎች ምሳሌ እንድንሆን ክፉ ሰዎችም የእኛን ሥራ አይተው ወደ መልካም ሥራ እንዲመለሱ እኛም ይህን በማድረጋችን የሰማያዊ አባታችን ልጆች እንድንሆን ያዘናል።

እርሱ ለደጉም ለክፉውም ፀሐዩን ያወጣልና ለጻድቃን ለኃጥአንም ዝናሙን ያዘንማልና እኛም እርሱን መምሰል ይገባናል።

ስድስቱ ቃላተ ወንጌል የሚባሉ እነዚህ ከዚህ በላይ የተጻፉት ናቸው።

ነገር ግን አንዳንድ መምሕራን ስድስቱ ቃላተ ወንጌል የሚባሉ እነዚህ አይደሉም። በማቴዎስ ወንጌል በምዕራፍ ፳፭ በቍጥር ፴፭ የተጻፉት ናቸው ይላሉ። እነዚሁም ከዚ ቀጥሎ የተጻፉት ናቸው።

፩ኛ። ተርቤ ነበርሁ አበላችሁኝ።

፪ኛ። ተጠምቼ ነበር አጠጣችሁኝ።

፫ኛ። እንግዳ (ስደተኛ) ነበርሁ ተቀበላችሁኝ።

፬ኛ። ታርዤ ነበርሁ አለበሳችሁኝ።

፭ኛ። ታምሜ ነበር ጐበኛችሁኝ።

፮ኛ። ታሥሬ ነበርሁ መጥታችሁ ጠየቃችሁኝ።

ደግሞ አንዳንድ መምህራን ስድስቱ ቃላተ ወንጌል የሚባሉት ሃይማኖት ምግባር፣ ጥምቀት፣ ቁርባን፣ ቃላተ ወንጌል ተስፋ ናቸው ብለው ያስተምራሉ።

ነገር ግን እነዚያም ቢሆኑ እነዚህም ቢሆኑ ሁሉም ሕግ ናቸውና ልንጠብቃቸው ታዘናል። በውስጣቸውም ምንም ልዩነት የለባቸውም።

**ምዕራፍ ፭።**

**ስለ መጻሕፍተ ቍጥር**

ቅዱሳት መጻሕፍት ተብለው የሚቆጠሩት ከዚህ ቀጥሎ የተጻፉት ናቸው።

**የብሉይ መጻሕፍት**

ኦሪት ዘፍጥረት።

ኦሪት ዘፀዓት።

ኦሪት ዘሌዋውያን።

ኦሪት ዘኍልቍ።

ኦሪት ዘዳግም።

መጽሐፈ ኢያሱ ወልደ ነዌ።

መጽሐፈ መሳፍንት።

መጽሐፈ ሩት።

መጽሐፈ ሳሙኤል ቀዳማዊ።

መጽሐፈ ሳሙኤል ካልዕ።

መጽሐፈ ነገሥት ቀዳማዊ።

መጽሐፈ ነገሥት ካልዕ።

መጽሐፈ ዜና መዋዕል (ሕፁፃን) ቀዳምዊ።

መጽሐፈ ዜና መዋዕል (ሕፁፃን) ካልዕ።

መጽሐፈ ዕዝራ።

መጽሐፈ ነህምያ።

መጽሐፈ አስቴር።

መጽሐፈ ኢዮብ።

መጽሐፈ ዳዊት።

መጽሐፈ ምሳሌ።

መጽሐፈ ተግሣጽ።

መጽሐፈ መክብብ።

መጽሐፈ መሐልይ።

ትንቢተ ኢሳይያስ።

ትንቢተ ኤርምያስ።

ትንቢተ ሕዝቅኤል።

ትንቢተ ዳንኤል።

ትንቢተ ሆሴዕ።

ትንቢተ ኢዩኤል።

ትንቢተ አሞጽ።

ትንቢተ አብዩድ።

ትንቢተ ዮናስ።

ትንቢተ ሚክያስ።

ትንቢተ ናሆም።

ትንቢተ ዕንባቆም።

ትንቢተ ሰፎንያስ።

ትንቢተ ሐጌ።

ትንቢተ ዘካርያስ።

ትንቢተ ሚልክያስ።

ድምሩ ፵ መጻሕፍት

እነዚህ ከዚህ በላይ የተጻፉት ባማሪኛ ቋንቋ የተተረጐሙ የብሉይ መጻሕፍት ናቸው። ደግሞ ባማሪኛ ቋንቋ ያልተተረጐሙ በግዕዝ ቋንቋ የተተረጐሙ የብሉይ መጻሕፍት ከዚህ ቀጥሎ የተጻፉት ናቸው።

መጽሐፈ ሄኖክ።

መጽሐፈ ኩፋሊ።

መጽሐፈ ጥበብ።

መጽሐፈ ዕዝራ ካልዕ (ሱትኤል)።

መጽሐፈ ዮዲት።

መጽሐፈ ጦቢት።

መጽሐፈ ሲራክ።

መጽሐፈ መቃብያን ቀዳማዊ።

መጽሐፈ መቃብያን ካልዕ።

ድምሩ ፱ መጻሕፍት።

የኢትዮጵያ ቤተ ክርስቲያን እነዚህን ዘጠኙን መጻሕፍት እንደ መጻሕፍት አድርጋ ትቀበላቸዋለች። የቀሩት አብያተ ክርስቲያኖች ግን የብሉይ ዋልድ (ኦጶክሪፋ) ይሏቸዋል። በግዕዝና ባማርኛ የተጻፉት የብሉይ መጻሕፍት በብዙ ስፍራ ይለያያሉ፣ የጐደለም የተጨምረም አንዳንድ ቃል በውስጣቸው ይገኛል። ነገር ግን ለብሉይ መጻሕፍት ምስክሩ በዕብራይስጥ የተጻፈው ነውና ልባችን ያልተቀበለውን ቃል በዕብራይስጥ ቋንቋ የተጻፈውን ብንመለከት እርግጡን እናገኘዋለን። ብዙ መምህራን የዕብራይስጥ ቋንቋ ጠፍተዋል ብለው ያወራሉ። ይህ ግን እውነት አይደለም የዕብራይስጥ ቋንቋ የሚጠፋው አይሁድ ቢጠፋ ነበር አይሁድ ግን በዓለም ላይ ተበትነዋል እንጂ በጭራሽ አልጠፉም ጌታችንም ምንም ቢሆን አይሁድ አይጠፉም ብሎ ተናግሮላቸዋል ማቴ ፳፬፡ ፴፬።

እነሆ ዛሬ በዓለም ላይ ከ፳ ሚሊዮን የሚበልጡ አይሁድ ይገኛሉ። እነዚህም ሁሉ ከጥቂቶች በቀር በዕብራይስጥ ቋንቋ ይነጋገራሉ። የብሉይንም መጻሕፍት በዕብራይስጥ ቋንቋ ይማራሉ። ያስተምራሉ። ዕብራይስጥ ቋንቋ ጠፍቷል ብለው የሚናገሩ መምሕራን ምክንያቱ የብሉይን መጻሕፍት እንደፈቃዳቸው አድርገው ለማንበብ ለመተርጐም እንዲመቻቸው ነው።

የሄኖክ መጽሐፍ በግዕዝ ከተጻፈው በቀር በሌላ ቋንቋ ቀድሞ የተጻፈ አልተገኘም። ብዙ የዓለም ሊቃውንቶች በዕብራይስጥ ቋንቋ ለማግኘት ፈልገው ሳያገኝቱ ቀሩ እንገር ግን በግዕዝ የተጻፈውን በየቋንቋቸው የእንግሊዝ የፈረንሳዊ የጀርመን። የኢጣልያ ሊቃውንት ተርጕመውታል ይባላል። በእንግሊዝ የተተረጐመውን በአይኔ አይቼዋለሁ።

**ሐዲስ መጻሕፍት።**

ወንጌለ ማቴዎስ።

ወንጌለ ማርቆስ።

ወንጌለ ሉቃስ።

ወንጌለ ዮሐንስ።

ግብረ ሐዋርያት (የሐዋርያት ሥራ)።

መልእክተ ጳውሎስ ኅበ ሰብአ ሮሜ።

መልእክተ ጳውሎስ ቀዳማዊ ኅበ ሰብአ ቆሮንቶስ።

መልእክተ ጳውሎስ ካልአ ኅበ ሰብአ ቆሮንቶስ።

መልእክተ ጳውሎስ ኅበ ሰብአ ገላትያ።

መልእክተ ጳውሎስ ኅበ ሰብአ ኤፌሶን።

መልእክተ ጳውሎስ ኅበ ሰብአ ፊልጵስዩስ።

መልእክተ ጳውሎስ ኅበ ሰብአ ቆላስይስ።

መልእክተ ጳውሎስ ቀዳማዊ ኀበ ሰብአ ተሰሎንቄ።

መልእክተ ጳውሎስ ካልዕ ኀበ ሰብአ ተሰሎንቄ።

መልእክተ ጳውሎስ ቀዳማዊ ኀበ ሰብአ ጢሞቴዎስ።

መልእክተ ጳውሎስ ካልዕ ኀበ ጢሞቴዎስ።

መልእክተ ጳውሎስ ኅበ ቲቶ።

መልእክተ ጳውሎስ ኅበ ፊልሞና።

መልእክተ ጳውሎስ ኅበ ዕብራውያን።

መልእክተ ጴጥሮስ ቀዳማዊ።

መልእክተ ጴጥሮስ ካልዕ።

መልእክተ ዮሐንስ ቀዳማዊ።

መልእክተ ዮሐንስ ዳግሚት።

መልእክተ ዮሐንስ ሣልሲት።

መልእክተ ያዕቆብ።

መልእክተ ይሁዳ።

ራዕየ ዮሐንስ። ወንጌላዊ።

በድምሩ ፳፯ ናቸው።

የሐዲስ መጻሕፍት የተጻፉት የሐዲስ መጻሕፍት በብዙ ስፍራ ይለያያሉ። የጐደለም የተጨመረም አንዳንድ ቃል በውስጣቸው ይገኛል። ለሐዲስም መጻሕፍት ምስክሩ ዋናው የጽርዕ (የግሪክ) ቋንቋ ነውና ልባችን የተጠራጠረውን ነገር በጽርዕ (በግሪክ) የተጻፈውን ብንመለከት እርግጡን እናገኘዋለን። በዚህም የዓለም ሊቃውንት ሁሉ ተስማምተውበአልና በጽርዕ የተጻፈውን አልቀበልም የሚል ሰው ቢኖር የሐዲስን መጻሕፍት እንደ ፈቃዱ ለማንበብና ለመተርጐም እንዲመቸው ያሰበ ሰው መሆኑን እንረዳዋለን።

የብሉይ መጻሕፍት የሚባሉት ከሙሴ ጀምሮ እስከ ጌታችን ልደት በየጊዜው የተነሡ ነቢያት የጻፍዋቸው መጻሕፍት ናቸው።

የሐዲስ መጻሕፍትም የሚባሉት ከጌታችን ልደት በኋላ ወንጌላውያንና ሌሎች ሐዋርያት ቅዱስ ጳውሎስም የጻፉዋቸው መጻሕፍት ናቸው።

በብሉይና በሐዲስ መጻሕፍት የተጻፈውን ቃል ሁሉ ልናምነውና ልንቀበለው ይገባናል። የነገሩ አሳብ እንኳ ቢጠፋብን ግለጥልን ብለን ወደ እግዚአብሔር መለመን ይገባናል እንጂ ልንነቅፋቸውና አንቀበልም ለማለት አይገባንም።

የብሉይን መጻሕፍት ልናምናቸውና ልንቀበላቸው ይገናባል ማለት እንደተጻፈው ቃል በቃሉ ዛሬ ልንጠብቃቸው ይገባናል ማለት አይደለም። ከጥቂቶቹ ትእዛዛት በቀር የሚበዙት አልፈዋልና ዛሬ ልንጠብቃቸውና ልንሠራቸው አይገባንም። ነገር ግን በጊዜው ከእግዚአብሔር የተሰጠ ሕግና በመንፈስ እግዚአብሔር የተነገረ ትንቢት መሆኑ ለዛሬውም ለሐዲሱ ዘመን ምሳሌ ሆኖ መሰጠቱን ይህን ሁሉ ልናምን ይገባናል።

እነሆ በኦሪት ከታዘዘው ዛሬ ልንሠራው የማይገባን አልፏል ከሚለው ሕግ ያለፈውን ሕግ ከብዙ በጥቂቱ ከረጅሙ ባጭሩ እናስረዳለን።

በዘመነ ኦሪት ግን አርደው ሥጋውን አወራርደው የኃጢአት መሥዋዕት ብለው ያቀርቡ ነበር፥ ዛሬ ግን ራሱን መስዋዕት አድርጎ አንድ ጊዜ ከሠዋው ከክርስቶስ በቀር ሌላ እምስዋዕት እንዳናቀርብ ተከልክለናል ዕብ ፯፡ ፳፯።

በዘመነ ኦሪት በድድን የዳሰሰ እምቃብር ያፈለሰ ርኩስ ነው ይባል ነበር ዛሬ ግን በድኑን አስበን ገንዘን ስመንም እንድናሰናብተው ተፈቅዶልናል። የሐዋ ሥራ፣ ፱፡ ፴፯።

በዘመነ ኦሪት ይህን ብሉ ይህን አትብሉ እየተባለ ብዙ ክርክር ነበር። ዛሬ ግን ኵሉ ዘቦዓ ውስተ ኦፍ ኢያረኵሶ ለሰብእ ብሎ ጌታችን ስለተናገረ መርዝ ሁኖ በሽታ ከሚሆብን መብል በቀር ለሰውነታችን የሚስማማውን መብል ሁሉ እንድንበላ ተፈቅዶልናል ማቴ ፲፭ ፲፩። ፩ጢሞ ፬ ፬። የሐዋ ሥራ፡ ፲ ፲፫ - ፲፭።

ከኦሪት ትእዛዛት ብዙዎች ማለፋቸውን የሚያስረዳ ይህነን የመሰለ በብዙ ስፍራ ይገኛል ነገር ግን አስተዋይ አእምሮ ያለው ይህን ተከትሎ ቢመርምር ያገኘዋልና ሁሉን ለመጻፍ አያስፈልግም።

የሐዲስን መጻሕፍት የጌታችንን የሐዋርያቱንም ትምህርትና ሥራቸውን ለማወቅ ለእኛም የሥጋችንንና የነፍሳችንን ጥቅም ለማግኘት እንደ ብርሃን ሆኖ የሚመራን እውቀትን ለማግኘት በየዕለቱ እንደሚቻለን ያህል ልናነባቸው ይገባናል እነዚህንም የሐዲስ መጻሕፍት ስናነብ ሥጋዊንና መንፈሳዊን እውቀት ለማግኘትና በተካከለ ደስ የሚያሰኝ ሕይወት ለመኖር እንዲገባን ለማወቅ ነው እንጅ እንደ ጸሎት ልንጸልይባቸው አልታዘዝንም። ወንጌል መድገም በውስጡ የተጻፈውን ጌታችን የሠራውን ትሩፋት ያስተማረውን ትምህርት ያደረገውን ታምራት ለማወቅ ነው እንጅ ለጸሎት አይደለም በወንጌል ውስጥ የተጻፈው አጭር ጸሎት አቡነ ዘበሰማያት ብቻ ነው። የዚህንም ነገር ስለ ጸሎት በጻፍነው ምዕራፍ ውስጥ አስረድተናል።

**አዋልድ መጻሕፍት።**

አዋልድ መጻሕፍት በዓለም ሁሉ በብዙ ተጽፈዋል ከነዚሁም የሚበዛው ልብ ወለድ ከቅዱሳት መጻሕፍት ቃል ጋር የማይስማማ ነው።

አዋልድ መጻሕፍት ማለት በመንፈሳዊ ስለ መላእክትና ስለ ቅዱሳን ስለ ሰማዕታትና ስለ መነኮሳት ስለ ሊቃውንትና ስለ ጳጳሳት የተጻፉ የድርሳንና የገድል። የክርክርም መጻሕፍት ናቸው።

በሥጋዊም ስለ ነገሥታትና ስለ መሳፍንት ስለ መኳንንትና እነዚህን ስለ መሰሉት ሁሉ የተጻፉ የታሪክክ መጻሕፍት ናቸው።

አዋልድ የተባሉበት ምክንያት ንጉሥ ሰሎሞን በጕልበትና በጥበቡ በገንዘቡም ብዛት ስለ ተመካ ይህን ሁሉ የሰጠውን አምላኩን እረስቶ ትእዛዙን አፍርሶ ሰባት መቶ ንግሥታትና የነገሥታት ልጆች ሶስት መቶ ቁባቶች በድምሩ አንድ ዚህ ሴቶች ነበሩት። እነዚህም ሁሉ በፍቅር ስለ አዘነጉት እንደ አባቱ እንደ ዳዊት ልቡ ከአምላኩ ከእግዚአብሔር ጋራ ፍጹም አልሆነም ነገር ግን የሲዶናውያንን አምላክ አስታሮትን የአሞናውያንንም አምላክ ሞሎክን አመለከ። ለሞዓብ ጣዖት ለኮሞሽና ለአሞን ልጆች ጣዖት ለሞሎክ መስገጃ በኢየሩሳሌም ትይዩ ባለው ተራራ መቅደስ ሠራ።

እንዲሁም ከአሕዛብ ወገን ላገባቸው ሚስቶቹ ለአምላኮቻቸው ዕጣን የሚያጥኑበትና መሥዋዕት የሚሠዉበት የጣዖት መቅደስ ሠራላቸው። እግዚአብሔርም ሁለት ጊዜ እየተገለጠ ሌሎችን አማልክት እንዳያመልክ ነገረው። ሰሎሞን ግን የእግዚአብሔርን ትእዛዝ አልጠበቀም። እግዚአብሔርም በኢዝህ ነገር ተቆጦ መንግሥቱን ከሁለት ከፍሎ ለባሪው ለኢዮርብዓም ሰጠበት። ይህንኑም ስለ አባቱ ስለ ዳዊት ደግነት በዘመኑ አላደርገበትም። ነገር ግን በልጁ በሮብዓም ዘመን የሰሎሞን መንግሥት ከሁለት ተከፈለች። ፩ነገ ፲፩ ፩ - ፵፫።

ሰሎሞንም ሰባት መቶ ንግሥታት ሶስት መቶ ቁባቶች ስለ ነበሩት ከሰባቱ መቶ ንግሥታት ስልሳውን አብልጦ ይወድ ነበር። ከሶስት መቶ ቁባቶችም ሰማንያውን አልብጦ ይወድ ነበረ። የቀሩትን ግን እንዲያው ለተድላውና ለደስታው ሰብስቦ ያኖራቸው ነበረ ይባላል። እነዚያ ለተድላውና ለደስታው ሰብስቦ ያስቀመጣቸው አዋልድ ይባሉ ነበር። ትርጓሜው ግን ከዋና ሚስት የማይቆጠሩ ማለት ነው።

ስለዚህም እርሱ ሰሎሞን በመኃልዩ ፰ እማንቱ ንግሥታት ወ፹ ዕቁባት አዋልድ እለ አልቦን ኁልቁ ኁልቍ ብሎ ተናግሮላቸዋል መኃ ፮፡ ፰።

መምሕራንም ስሳ እማንቱ ንግሥታት ወሰማንያ ዕቍባት ያለውን ሲተረጕሙ የብሉይና የሐዲስ መጻሕፍት ናቸው አዋልድ እለ አልቦን ኁልቍ ያላቸው ግን እንደ ግንዘት እንደ ተአምር ያሉ መጻሕፍት ናቸው ብለው ይተረጉሙታል። ስለዚ የድርሳን የገድል የታሪክም መጻሕፍት አዋልድ የሚባል ስም አገኙ። ትርጓሜውም ከመጽሐፍ ቅዱስ የማይቆጠሩ ማለት ነው። ደግሞ ከነዚሁ ከ፷ው ንሥታት ሰሎሞን አንዲቱን ንግሥት አብልጦ ይወድ ነበር እርስዋም የምስር ንጉሥ የፈርኦን ልጅ ነበረች ይባላል። ስለዚህም እርሱ ሰሎሞን በመኃልዩ አሐቲ ይእቲ ርግብየ ፍጽምት ወአሐቲ ይእቲ ለአማ። ወኃሪት ለእንተ ወለደታ ርእያሃ አዋልድ ወአስተብፅሃ ንግሥታት ወዕቁባት ወደሳሃ ብሎ ተናግሮላታል መኃ ፮፡ ፱ - ፲፪።

መምህራንም ሲተረጉሙ አሐቲ ይእቲ ርግብየ ፍጽምት የተባለች ወንጌል ናት። ያች የፈርኦን ልጅ ከንግሥታቱ ሁሉ እንደ በለጠች ወንጌልም ከብሉይና ከሐዲስ መጻሕፍት ሁሉ ትበልጣለች። ንግሥታት ወዕቁባት ወደሳሃ ማለትም የመጻሕፍት ሁሉ ዋና ወንጌል ስለ ሆነች ከወንጌል ጠቅሶ የማይናገር መጽሐፍ የለም ማለት ነው ብለው ይተረጕሙታል።

አሁንም ይህን ሁሉ መጻፋችን አንዳንድ መጻሕፍት አዋልድ የተባሉበትን ምክንያት ለማስረዳት ነው እንጂ የንጉሥ ሰሎሞንን ታሪክና ኃጢአቱን ለማስረዳት ብለን አይደለም። በዓለም ላይ የሰሎሞንን ያህል ኃጢአት የማይሰራ ሰው ከሺ አንድ አይገኝም። ደግሞ የኃጢአት ዓይነቱ ልዩ ልዩ ቢሆን እንኳ በእግዚአብሔር ፍርድ ሁሉም ፍዳ የሚያመጣ ነው። ሰሎሞን አታመንዝር (ኢትዘሙ) የተባለውን ሕግ አፈረሰ። አባቱ ዳዊት ግን አታመንዝርና አትግደል የተባለውን ሁለቱን ትእዛዝ ባንድ ጊዜ በአርዮና በሚስቱ በቤርሳቤህ አፍርሶታል። ፪ሳሙ ፲፩ ፪፡ ፳፯።

ከዳዊትና ከሰሎሞንም ወዲህ የተነሡ ነገሥታት በዘመነ ብሉይ እንደ እስክንድር የነእብሩት በዘመነ ሐዲስም እንደ ትልቁ ናፖሊዮን የነበሩት ብዙ ልዩ ልዩ ኃጢአት ይሰሩ ነበር። ነገር ግን እግዚአብሔር እንደ ቸርነቱ ብዛት ሁሉንም ይታገሣቸዋል። ንስሐም ሲገቡ ይቅርታ ያደርግላቸዋል። ኢሳ ፩ ፲፰።

ስለዚህ የነገሥታቱን ነገር ትተን ወደ ዋናው አሳባችን እንመለሳለን።

የብሉይና የሐዲስ መጻሕፍት ምስጢራቸው ባይገለጥልን እንኳ በግድ መቀበል ይገባናል በለን ከዚህ ቀድሞ አስረድተናል። የአዋልድን መጻሕፍት ግን የመንፈሳዊም የሥጋዊም ቢሆኑ ወግና ታሪክ ለማወቅ የደራሲውን ደግነትና ክፋት ለመመርመር አንዳንድ ጊዜ ልናነባቸው ይገባናል እንጅ እንደ ቅዱሳት መጻሕፍት በግድ ልንቀበላቸው አልታዘዝንም።

እነሆ በብዙ የአዋልድ መጻሕፍት ውስጥ የጌታችን ቃል ሳይሆን የጌታችን ቃል ነው እየተባለ። የሐዋርያት ቃል ሳይሆን የሐዋርያት ቃል ነው እየተባለ። የሠለስቱ ምዕት ቃል ሳይሆን የሠለስቱ ምዕት ቃል ነው እየተባለ ቡዙ ነገር ተጽፎ እናገኛለን። ነገር ግን አሁን ይህን ሁሉ ገልጠን ለማስረዳት የጀመርነው አሳብ አይደለምና ነገሩን ባችሩ እንተወዋለን።

ደግሞም የአዋልድ መጻሕፍት ሁሉ ከብሉይና ከሐዲስ መጻሕፍት ጋራ መስማማታቸውንና አለመስማማታቸውን ለሰው እውቀት የሚሰጡና ጥቅም የሚገኝባቸው መሆናቸውን መመርመር ነው እንጂ ጸሐፊው ትልቅ ሰው ወይም ትንሽ ሰው ቢሆን ለእኛ የሚጠቅመንና የሚጐዳን ነገር የለም።

እየግዚአብሔር መንፈስ በነቢያትና በሐዋርያት በሠለስቱ ምዕትም ብቻ አድሮ አልቀረም እንገር ግን እስከ ምጽአት ድረስ በሚነሡ በደጋጉ መምህራን ሁሉ አድሮ ይኖራል። እርሱ ራሱ ጌታችን እስከ ዓለም ፍሳሜ ከናንተ ጋራ እኖራለሁ ብሎ ሲናገር ከናንተ በኋላ በሚነሡ በመምሕራን ሁሉ ሲል ነው እንጂ ከሐዋርያት እስከ ዓለም ፍጻሜ በዚህ ዓለም እንዳልኖሩ የታወቀ ነው።

ደግሞም በዓለም ላይ የማይስትና ለአሳቡ የማያደላ ጸሐፊ ምናልባት ከሺ አንድ ይገኝ ይሆናል። አንባቢና ተመልካችም ለአሳቡ የተስማምውን ጸሐፊ ቅዱስ ንጹሕ ሊቅ ብሎ መጽሐፉን በደስታ ይቀበለዋል።

ለአሳቡ ያልተስማማውን ጸሐፊ ግን ርኩስ ኃጢአተኛ እምናፍቅ ብሎ ሰድቦ መጽሐፉን ይነቅፈዋል። ስለዚሁም ከዚህ ቀድሞ የተጻፈውን ሁሉ ታሪክ ስናነብ እጅግ ያስደንቀናል። በዚህ ዓለም በጭራሽ የሚመሰገን በጭራሽም የሚሰደብ ደራሲና ጸሐፊ አይገኝም። መመስገንና መሰደብም ሌላው ይቅርና ለጌታችን እንኳ አልቀረለትም። እብዘመኑ የነበሩ እስራኤል እኩሌቶቹ አምላክ ወልደ አምላክ ብለው ሲያመሰግኑትና ሲቀበሉት እኩሌቶቹ ደግሞ እሩቅ ብእሲ ወልደ ዮሴፍ እያሉ ይሰድቡት ነበር። ይህንም ሁሉ ወንጌል የሚያነብ ሰው ሁሉ ለመረዳት ይቻላል።

ነገር ግን የፍጥረት ባሕርይ ደካማ ስለ ሆነ የነገርን ሁሉ መጨረሻ ለማወቅ አንችልምና ባጭሩ ብንተወው ይሻላል።

ማንም ቢሆን ምንም ቢማር ቢመራመር በመንፈሳዊ ነገር ቅዱስ መጽሐፍን የሚቃወምና የሚያፈርስ መጽሐፍ ለመጻፍ አይገባውም።

በሥጋዊ ነገር የሆነ እንደ ሆነ ግን ሰውን በማይገባ የሚጐዳ ነገር ካልሆነ በቀር ታሪክና ወግ፣ ወይም ሌላ፣ ድርሰት ቢጽፍ ዕዳ አይሆንበትም።

ብዙ ሰዎች የቅዱሳት መጻሕፍትን ቃል ለራሳቸው እንደሚስማማቸው እያደረጉ እየጻፉ ለኋላ ልጆች ያቆያሉ። በዚህም ራሳቸውን አጥፍተው ሌሎችን ደግሞ መጣበት ሰው ወዮለት የወፍጮ ድንጋይ ባንገቱ አስሮ ወደ ባሕር ቢጥሉት ይሻለዋል ብሎ ጌታችን ተናግርዋል ማቴ ፲፰ ፮ - ፱።

**ሁለተኛ ክፍል።**

**ምዕራፍ ፮።**

**ስለ ልዩ ልዩ ሃይማኖትና አምልኮት።**

በዚህ ዓለም የሚኖር ሰው ሁሉ ሃይማኖት ሊኖረው ይገባዋል። ሃይማኖት ያለው ሰው ሁሉ በዚህ ዓለም ያገኘውንና የያዘውን በቃኝ ይላል። በነፍሱም እግዚአሔር እንዳይኰንነው በሥጋውም ንጉሥ እንዳይቀጣው ይፈራልና በሰው ላይ ክፉ ሥራ ከመሥራት ይታገሣል። ሃይማኖት የሌለው ሰው ግን በዚህ ዓለም ያገኘውንና የያዘውን በቃኝ አይልም በነፍስም እግዚአብሔር ይፍርድብኛል በሥጋዬም ንጉሥ ይቀጣኛል ብሎ አይፈራም ይህን በመሰለ ኑሮ የሚኖር ሰው እግዚአብሔር እስኪያጠፋው ድረስ ብዙ ሰዎች ለማጥፋት ይችላል። በመጨረሻው ግን እርሱ ራሱ ይጠፋል። ሃይማኖት ከአራት ትልልቅ ክፍል ይከፈላል። መጀመሪያ ክፍል የእሥራኤል ሃይማኖት ነው።

የእስራኤል ሃይማኖት ከጥንት ከአዳም ጀምሮ እስከ አብርሃም እስከ ሙሴ ሲወርድ ሲዋረድ የመጣ ነው በዚያም ዘመን ከሕዝቡ አንዳንዱ ጣዖት ማምለክ ጀምረው ነበር። በሙሴ ዘመን ግን እግዚአብሔር በደብረ ሲና ተገልጦ አሰርቱ ቃላትን በእጁ ጽፎ ስለ ሰጣቸው። በኋላም ሙሴ እግዚአብሔር በየጊዜው የነገረውን ሕጉንና ትእዛዙን ጽፎ ስለ አስተማራቸው። እሥራኤል በአምልኮተ እግዚአብሔር የጸኑ ሆኑ ከእኔ በቀር ሌሎች አማልክት አይሁኑልህ ሥዕላቸውን ሥለህ ምስላቸውን መስለህ አትስገድላቸው አታምልካቸውም ያለውን ትእዛዝ ጠብቀው አምልኮ ጣዖትን ሁሉ ከመካከላእው አጠፋ። ከርነርሱም ከያዕቆብ ልጅ ከይሁዳ ወገን የተለዱት ብዙዎች ስለሆኑና የመንግሥት ልጆች ስለሆኑ አይሁድ ተባሉ። ይሁዳ ማለት በእግዚአብሔር ያመነ ማለት ነው። አይሁድ ማለትም የእግዚአብሔር አማኒ ወገኖች ማለት ነው።

አይሁድ የማይታይና የማይመረመር አንድ አምላክ ብቻ መኖሩን ያምናሉ። አሁን የዳዊት ቤትና የዳዊት መንግሥት ጠፍቷል። በኋላ ዘመን ግን ከዳዊት ቤት (ዘር) መሢሕ (ንጉሥ) ይነሣል ብለው የነቢያትን ትንቢት ቃል በቃሉ ይጠብቁታል። የክርስቶስን አምላክነትና መሲሕነቱን አያምኑም ስለ ትንሣኤ ሙታንና ስለ ጽድቅ ስለ ኵነኔም ከሁለት ክፍል ተከፍለዋል። እነዚሁም ፈሪሳውያንና ሰዱቃውያን ናቸው። ፈሪሳውያን ትንሣኤ ሙታን መኖሩን አምነው ከትንሣኤ በኋላ እንደዚህ ዓለም ኑሮ ሚስት አግብተን ልጆች ወልደን እንኖራለን ይላሉ። ሰዱቃውያን ግን ከሞት በኋላ ሰው አይነሣም። ጽድቅና ኵነኔም የለም ይላሉ። እነዚሁም ሁለቱ ወገኖች በጌታችን ዘመን የነበሩና ብዙ ጥያቄ ሲጠይቁት ብዙ ክርክርም ሲከራከሩት ነበር፡ ሌሎች ባንዳንድ ነገር የሚለያዩ አይሁድ አይታጡም።

**ሁለተኛ ክፍል የክርስቲያን ሃይማኖት ነው።**

እኛ ክርስቲያኖች የማይታይና የማይመረመረውን አምላክ በአካላት ሶስት በመለኮት አንድ ብለን እናምናለን የክርስቶስም ፍጹም ሰው መሆኑንና የዓለም መድኃኒት መሆኑን በኣምላክነቱም ከአብ ጋራ ትክክል መሆኑን በጉባኤ ኒቅያ እንደተጻፈው እንደ ፫፻ት ቃል እናምናለን በኋላም ዘመን ትንሣኤ ሙታን ጽድቅና ኵነኔም መኖሩን እናምናለን።

የክርስቲያን ሃይማኖት ለብቻው ከአራት ትልልቅ ክፍል ተከፍሏል። ፩ኛ የኮፕት (የግብፅ) ኦርቶዶክስ ነው ፪ኛ የግሪክ ኦርቶዶክስ ነው ፫ኛ የሮም ካቶሊክ ነው። ፬ኛ ፕሮትስታንት ነው ነው፣ በነዚህም ባራቱ ውስጥ በየትንንሽ ነገር የሚለያዩ ብዙ ክፍሎች ይገኛሉ፣ ይኸውም ከኤጲስቆጶሳት ሁከት የተነሣ ብዙ እንጂ ኤጲስ ቆጶሳት የራሳቸውን ክብር መፈለግ ትተው በፍቅር ጸንተው ወንጌል ቢያስተምሩ የክርስቲያን ሃይማኖት መሠረቱ አንድ ነው መለያየት ይቀር ነበር በዓለም ላይ አንዲት ቤተ ክርስቲያን አንዲት ሃይማኖት አንዲት ጥምቀት በሚሆንበት ጊዜ የሚደርሱ ሰዎች እጅግ ብፁዓን ናቸው።

**ሶስተኛ ክፍል።**

**የእስላም ሃይማኖት ነው።**

እስላሞች የማይታይና የማይመረመር አንድ አምላክ መኖሩን ያምናሉ የክርስቶስንም አምላክነት አያምኑም ነገር ግን ክርስቶስ በማለት ፈንታ ነቢይ ኢሳ ብለው ከድንግል ማርያም እንበለ ዘርእ መወለዱንና ነቢይነቱን ያምናሉ። ትንሣኤ ሙታንም ጽድቅና ኵነኔም መኖሩን ያምናሉ ነገር ግን ከትንሣኤ በኋላ ሚስት እናገባለን ብለው ተስፋ ያደርጋሉ።

እስላሞች አንድ አምላክ ብሎ በማመን ሁሉም ፪ድ ናቸው፣ ነገር ግን በማይረባው በየትንሹ ነገር ጥቂት ጥቂት ይለያያሉ።

**አራተኛ ክፍል።**

**የአረማውያን ሃይማኖት ነው።**

አረማውያን የማይታይና የማይመረመር አንድ አምላክ መኖሩን ያምናሉ። ነገር ግን የማይታየውንና የማይመረመረውን አንዱን አምላክ ለማየትና ለማወቅ ስለ ፈለጉ እኩሉ ደንጊያ እየወቀሩ እኩሉ እንጨት እየተረቡ እኩሉ ወርቅና ብር እያቀለጡ እኩሉን በሰው አምሳል እኩሉን በእንስሳ አምሳል እኩሉን በአራዊት አምሳል እኩሉን በአዕዋፍ አምሳል እኩሉን በፀሐይና በጨረቃ በከዋክብትም አምሳል እየሰሩ በዚያው የሚገለጥላቸው እየመሰላቸው ለምስሉ ሲሰግዱና ሲያመልኩ ይኖራሉ።

ይህም የምስል (የጣዖት) አምልኮ በቀድሞ ዘመን ከሌሎቹ አገሮች ይልቅ በምስር (በግብጽ) በግሪክ በሮማም ይበዛ ነበር። እነሆ ዛሬ የነዚህን ሁሉ ምስል በየአንቲካው ቤት አስቀምጠውት ስናየው እጅግ ያስደንቀናል።

እነዚህም ምስል (ጣዖት) የሚያመልኩ ሰዎች ነገሩ ቢቸግራቸው አስተማሪ ባያገኙ ነው እንጅ ለክፋትና እግዚአብሔርን ለመቃወም ብለው አላደረጉትምና ፍዳቸው ቀላል ነው። ሮሜ ፪ ፲፬ - ፲፭። የሐዋ ሥራ. ፲፯፡ ፳፮። ሮሜ ፲፡ ፲፬ - ፲፰።

አረማውያን አንድ አምላክን በማመን ሁሉም አንድ ናቸው። ነገር ግን የአምላክ መገለጫ ብለው በሚሰሩት በጣዖቱ ምክንያት የእገሌ ጣዖት በጦርነት ድል ይሰጣል። የእገሌ ጣዖት ገንዘብ ያበረክታል። የእገሌ ጣዖት ልጅ ያሳድጋል እያሉ ይለያዩ ነበር። ደግሞ ጣዖት የነገሥታቱንና የመሳፍንቱን ጣዖት እንዲያመልኩ በግድ ይታዘዝ ነበር። ዳን ፫ ፬ - ፰።

ትንሣኤ ሙታንም ጽድቅና ኵነኔም መኖሩን አንዳንዱ ያምናሉ። ክፉም ብንሠራ እግዚአብሔር ያጠፋናል ይላሉ አንዳንዱ ግን በጭራሽ ምንም አያውቁትም።

አረማውያን ሃይማኖታቸው አዲስ አይደለም።

ነገር ግን ከብዙ ዘመን በፊት ተጀምሮ የኖረ ነው። የአብርሃም አባት አራ ጣዖት ያመልክ እንደ ነበረ ተጽፎዋል። እስራኤል ሳይቀሩ ከግብጽ ከወጡ በኋላ በሲና ተራራ ጥግ ሳሉ በግብስ እንዳዩት አድርገው የጥጃ ጣዖት (ስብኮ ላህም) አቁመው ሰግደው ነበር። ታላቁ ንጉሥ ሰሎሞን እንኳ በዚያ ሁሉ ክብሩ በዚያ ሁሉ ጥበቡ ለጣዖት ሰገደ።

በክርስቲያን ዘመን ብዙ ነገሥታትና መሳፍንት ጣዖት ያመልኩ ነበር። ሐዋርያትም ከነዚሁ ጣዖት ከማያመልኩ ነገሥታት ልዩ ልዩ የሆኑ መከራ ደርሶባቸዋል።

በእስላሞችም ዘመን ብዙ አረማውያን ጣዖት ያመልኩ ነበረ። መሐመድም በተነሣ ጊዜ የመጀመሪያ አሳቡ እነዚህን ጣዖት የሚያመልኩ አረማውያንን ለማጥፋት ነበር። ይህም ሁሉ በመሆኑ የአረማውያን ሃይማኖት እያነሰ ሔደ እንጅ በጭራሽ ለመጥፋት አልደረሰም። ዛሬውኑ እንኳ በጃፓን፣ በሺን በህንድ በአፍሪቃም ባንዳንድ አገር በአሜሪካም የጥንት ባላገሮች ከነበሩት ውስጥ ጣዖት የሚያመልኩ አይታጡም። በተማረውና በሠለጠነው ዓለም በአውሮጳ ብቻ ጣዖት ማምለክ በጭራሽ ጠፍቷል።

**ምዕራፍ ፯።**

**ስለ ጸሎት ነገር።**

ጸሎት ማለት ሰው በልቡ ያሰበው የሥጋውንም የነፍሱም ነገር ቢሆን አሳቡ እንዲፈጸምለት ወደ እግዚአብሔር መለመን ነው፣ ዳግመኛም ሰው በልቡ ያሰበው አሳብ ከተፈጸመለት በኋላ ስለ ደስታው እግዚአብሔርን ማመስገን ነው፣ ይልቁንም በዚህ ዓለም መከራና ፈተና እንዳያገኘን ቢያገኘንም ሃላፊ መሆኑን አውቀን በትዕግሥት እንድንቀበለው ለዚሁም እግዚአብሔር እንዲረዳን መለመን ነው።

በመጻሕፍትም ለክርስቲያን ሁሉ የታዘዘ ጸሎት መዝሙረ ዳዊትና አቡነ ዘበሰማያት ነው።

የቀሩትን መጻሕፍት ግን እግዚአብሔር በየጊዜው በወዳጆቹ በነቢያትና በሐዋርያት በጻድቃንና በሰማዕታት እያደረ የሰራውን ድንቅ ሥራና ታምራት ያዘዘውንም ትእዛዝ ለማወቅ እንድናነባቸው ታዘናል። ያውም ቢሆን ሁሉን መርምሩ መልካሙን ያዙ (ወኵሎ አመክሩ ወዘሠናየ አጽንኡ) ብሎ ቅዱስ ጳውሎስ እንደ ተናገረው ከወንጌል ጋራ የማይስማማውን መጽሐፍ እንደ ምስክር አድርገን ልንቀበለው አይገባንም።

ደግሞም ሰው ሁሉ ስለ ሐዘኑ ወይም ስለ ደስታው እርሱና እግዚአብሔር በሚተዋወቁበት አሳቡ መጽሐፍ ሳይገልጥ በቃሉም ሳይናገር በልቡ ብቻ ወይም በቃሉ ተናግሮ ቢጸልይ አይከለከልም ስለዚህም ቅዱስ ዳዊት ልባችሁን በፊቱ አፍስሱ (ወከአዉ ልበክሙ ቅድሜሁ) ብሏል። መዝ ፷፪ ፰።

ዳግመኛም ልብንና ዓይንን ሰብስበን አምስት ደቂቃ ያህል እንኳን ብንጸልይ ጸሎታችን እንዲሰማልን እርግጥ ነው። ነገር ግን ልባችን የዓለም ነገር እያሰበ ዓይናችንም የዓለምን ደስታና ክብር እያየ በቃላችን ብቻ እግዚኦ እግዚኦ እያልን ብንጸልይ ጸሎታችን በእግዚአብሔር ፊት አይደርስም። ማቴ። ፯፡ ፳፪።

እነሆ ከስፍናችን የተነሣ አንዳንድ ጊዜ ብዙ ጸሎት በመጸለይና ረጅም ሰዓት ቆመን በመቆየት መስሐፉንም ከስሩ እስከ ጫፉ ጨርሰን በመድገማችን እግዚአብሔር ጸሎታችንን በቶሎ የሚሰማ ይመስለናል። አንደኛም ብዙ ጸሎት የማይጸልየውን ሰው እንደ ክርስቲያን አንቆጥረውም። በንጉሡ በአክአብ ዘመን በነቢዩ በኤልያስም በካህናተ ጣዖት መካከል የሆነውን ታሪክ ምንም አናስተውለውም። እነሆ በዚያ ዘመን ነቢዩ ኤልያስና የጣዖት ካህናት በተጣሉ ጊዜ ኤልያስ መሥዋዕት ሠውተን መሥዋዕቱ ያረገለት ወገን የዚያ አማልክ እውነተኛ አምላክ ይሁን ተባብለው በንጉሡ በአክአብ ፊት ተስማሙ። ስለዚሁም የጣዖት ካህናት ከማለዳ ጀምረው እስከ ቀትር ወደ አምላካቸው ሲጮሁ ሲለምኑ ነበሩ። ግን ምንም የሚሰማቸው አላገኙም። ኤልያስ ግን የሰለየው ጸልቶ ከዚህ ቀጥሎ የተጻፈውን ነው።

እግዚአብሔር ሆይ። የአብርሃምና የይስሐቅ የያዕቆብም አምላክ። ዛሬ አንተ በእስራኤል አምላክ እንደሆንህ ግለጥ። እኔም አገልጋይህ ይህን ሁሉ በቃልህ አደረግሁ። ስማኝ። እግዚአብሔር አምላክ ኆይ ስማኝ። አንተ እግዚአብሔር አምላክ እንደሆንህ ልባቸውንም ደግሞ አንተ ደንደመለስህ ይህ ሕዝብ ያውቅ ዘንድ ብሎ ጸለየ።

እነሆ ኤልያስ ይህን አጭር ጸሎት ለመጸለይ አስር ደቂቃ እንኳ አያቆየውም። እግዚአብሐኢርም የሰውን የልቡን ቅንነት እንጅ የጸሎቱን ብዛት የሰዓቱን እርዝመት አይፈልግምና በዚያው ሰዓት ከሰማይ እሳት አውረዶ የኤልስያን መሥዋዕትና መሥዋዕቱ የቀረበበበትን እንጨቱን ደንጊያውን ውሀውን መሬቱን አቃጠለለት። ይኸውም መሥዋዕቱ ለማረጉ ምልክት ስለ ሆነ የኤልያስ አምላክ እውነተኛ አምላክ መሆኑ ተመሰከረ። ፩ ነገ ፲፰፡ ፩ - ፵።

ጌታችንም ስለዚሁ ነገር ፈሪሳውያንና መጸብሐዊን ምሳሌ አድርጎ ለሕዝቡ ነግሮዋቸዋል። ምሳሌውም እንደዚህ ነው።

ሁለት ሰዎች ጸሎት ሊሰልዩ ወደ ቤተ መቅደስ ወጡ። አንዱ ፈሪሳዊ ሁለተኛው መጸብሐዊ (ቀራች) ነበሩ።

ፈሪሳዊው ቆሞ በልቡ ይህን ጸለየ። አቤቱ አመሰግንሃለሁ። አንደ ሌሎቹ ሰዎች አይደለሁምና። ቀማኞች። ግፈኞች። አመንዝሮች። አይደለሁምና። እንደዚህም እንደ ቀራጭ አይደለሁምና። በየሳምንቱም ሁለት ጊዜ እጾማለሁ። ከከብቴም ሁሉ አስራት አወጣለሁ አለ። ቀራጩ ግን አቤቱ እኔን ኃጢአተኛውን ይቅር በለኝ ብሎ ጸለየ በዚሁም ጌታችን ከፈሪሳዊው ይልቅ ቀራጩን አምሰግኖ ተናገረ። ሉቃስ ፲፰ ፲ - ፲፭።

ደግሞ አንዳንድ ሰዎች በሉቃስ ወንጌል በምዕራፍ ፲፩ ቍጥር ፩ እስከ ፲ የተናገረውና ደግሞ በሉቃስ ወንጌል በምዕራፍ ፲፰ ቍጥር ፩ እስከ ፰ የተነገረው ቃል ብዙ ጸሎት እንድንጸይ ያዘናል ብለው ይናገራሉ።

እንደዚህም ማለታቸው የነገሩን ሥሩንና ጫፉን ባያስተውሉት ይሆናል እንጅ ይህ በሉቃስ ወንጌል የተጻፈው ቃል ብዙ ሰዓት እንድንቆምና እረጅም ጸሎት እንድንጸልይ አያዘንም። ነገር ግን ጌታችን ይህን ቃል መናገሩ በጧት ጸሎት የለመንነው ነገር ሳይደረግልን የቀረ እንደሆነ ደግሞ በማታ ጸልቶ እንድለምን በዛሬው ጸሎት የለመንነው ነገር ሳይደረግልን የቀረ እንደሆነ ደግሞ በነገ ጸሎት እንድንለምን እንዲያውም በሰሎታችን የለመንነው ነገር አልተደረገልንም ብለን ተበሳጭተንና ሰልችተን ጸሎት እንዳንተው ሲያስተምረን ነው። ስለዚሁም በሉቃስ ወንጌል የተጻፈውን የምሳሌ ቃል በቅንነት ብንመለከተው እንረዳዋለን።

ደግሞ አንዳንድ ሰዎች ለሕያዋንና ለሙታን ጸሎት ባደረጉ ጊዜ ጌታና ድሀ እየለዩ እረጅም ጸሎትና አጭር ጸሎት ያደርጋሉ። እግዚአብሔር ግን የሚጸልየው ሰው ልቡ ቅን ወይም ጠማማ መሆኑን ይመለከታል እንጂ የጸሎቱን መርዘምና ማጠር አይመለከትም። ጌታም ቢሆን ድሀም ቢሆን ክርስቲያን ከሆነ ሁሉም አንድ ወንድማማች ናቸውና ለሁሉም ትክክክል ጸሎት መጸለይ ይገባል።

እነዚህም ለሙታን እረጅምና አጭር ሰልቶ የሚጸልዩ አንዳንድ ሰዎች ዛሬ ብቻ የተሰሩ አይደሉም። ነገር ግን ቀድሞም በኦሪት ዘመን ነበሩ። እነዚያንም ወዮላቸችሁ እናንተ ጻፎችና ፈሪሳውያን። በጸሎታችሁ እርዝመት ምክንያት የባልቴቶችን ቤት (ገንዘብ) ትበላላችሁና ስለዚህ ታላቅ ፍርድ ትቀበላላችሁ ብሎ ጌታችን ዘልፏቸዋል።

ጌታችንም እንደዚህ ብሎ የኦሪትን ሰዎች መዝለፉ ገንዘብ ብትሰጡን የባሎቻችሁን ነፍስ እናስምርላችኋለን። ልጆቻችሁን ሀብተ ሥጋ እንዲያገኙ እናደርግላችኋለን እያሉ ይህንኑም እውነት ለማስመሰል እረጅም ጸሎት እየጸለዩ ባሎቻቸው የሞቱባቸው ሴቶችን ሲያታልሉ ይኖሩ ስለ ነበረ ነው። ሴቶችም ያንኑ ያገኙትን ጥቂቱን ገንዘብ ለኦሪት ካህናት ይሰጡ ነበር ስለዚህ ወዮላችሁ እያለ ዘለፋቸው። ማቴ ፳፫ ፲፬።

የኦሪት ካህናት በእውነት ለዥሕቡ አስበውና እግዚአብሔርን ፈርተው በሆነ ባሎቻችሁ ሞተዋልና ገንዝቡ ለልጆቻችሁ ማሳደጊያ ይሁናችሁ። እኛ ግን ለባሎቻችሁም ለልጆቻችሁም ለእናንተም እንዲያው ለገንዘብ እንጸልይላችኋለን እያሉ ገንዘቡ ለድኆች ሴቶች መመለስ ይገባቸው ነበር።

ጌታችንም በጸሎታችሁ እርዝመት ምክንያት የባልቴቶች ቤት (ገንዘብ) የምትበሉ ወዮላችሁ ብሎ የኦሪትን ካህናት ብቻ ገሥጾ አልቀረም። ነገር ግን የወንጌልም ካህናት በጸሎታቸው እርዝመት ምክንያት የባልቴቶችን ቤት (ገንዘብ) እንዳይበሉና ወዮላችሁ እንዳይባሉ የሚጸልዩትን አጭር ጸሎት አስተማረ።

ጸሎቱንም ከማስተማር አስቀድሞ ይህን የምክር ቃል ተናገረ።

በጸለይህም ጊዜ እንደ ግብዞች አትሁን እነዚያ ሰው እንዲያያቸው በጉባዔና ባደባባይ ማዕዘን ቁመው ይጸልዩ ዘንድ ይወዳሉ።

አንተ ግን በጸለይህ ጊዜ ወደ ቤትህ ግባ። ደጅህንም ዝጋ። በስውር ለሚያይህ ለሰማያዊ አባትህ ጸልይ። በስውርም የሚያይህ አባትህ በግልጥ ይሰጥሃል።

በጸለያችሁም ጊዜ እንደ አሕዛብ ነገር አታብዙ እነርሳቸው በነገራቸው ብዛት የሚሰማላቸው ይመስላችዋልና። እንዚህን አትምሰሏቸው። አባትችሁ እርሱን ስትለምኑት የምትሹን ያውቃልና።

አናንተ ግን እንዲህ ብላችሁ ጸልዩ።

አባታችን ሆይ። በሰማይ የምትኖር። ስምህ ይቀደስ መንግሥትህ ትምጣ ፈቃድህ በሰማይ እንደ ሆነች እንዲሁም በምድር ትሁን። የሚበቃንን ምግባችንን ዛሬ ስጠን በደላችንን ይቅር በለን። እኛም ደግሞ ለበደሉን ይቅር እንደምንል።

ወደ ፈተና አታግባን። ከክፉ ሁሉ አድነነን እንጅ መንግሥት ያንተ ነውና። ኃይልም ምስጋናም ለዘለዓለም አሜን። ማቴ ፮፡ ፱ - ፲፬።

**ምዕራፍ ፰።**

**ስለ ጾም ነገር፡**

በየጊዜው የተነሱ ጳጳሳትና ኤጲስቆጶሳት የሶምን ነገር ከታዘዘውም የጨመሩ ያጐደሉም ይገኛሉ። ይህንኑም በየጊዜው የጨመሩትን ጾም ስራቸው ጾምና ጸሎት ብቻ ስለ ሆነ እነርሱ ራሳቸው በፈቃዳቸው በየገዳማቸውና በየቤተ ክርስቲያናቸው ትእዛዝ እያደረጉ ጾሙት እንጅ እነርሱ የሚጾሙትን ጾም ሁሉ በእርሻ የሚደክም ገበሬ። በመንገድ የሚደክም ነጋዴ በጦርነት የሚደክም ወታደር ለእለት ምግባቸው ከጧት እስከ ማታ የሚሰሩ ድኆች በግድ እንዲጾሙ ትእዛዝ አልተደረገም። ነገር ግን እነዚህ በላይ የተቆጠሩት ሰዎች ጳጳሳትና ኤጲስ ቆጶሳት በየጊዜው የጨመሩትን ጾም በፈቃዳቸው ቢጾሙ ዋጋቸውን በሰማይ ያገኛሉ።

እነሆ በፍትሐ ነገሥት በአንቐሰ አጽዋማት አጽዋማቱን ሁሉ ቆጥሮ ከነዚሁም ጾመ አርብዓን (ሁዳዲ) ሮብና አርብን የማይጾም ክርስቲያን ለመባል አይገባውም ይላል። ይህም ቃል የቀሩትን አጽዋማት ሁሉ ገበሬ ነጋዴ፣ ወታደር፣ ሌሎችም በስራ የሚደክሙ ሁሉ በፈቃዳቸው ካልሆነ በቀር በግድ እንዲጾሙ አለመታዘዙን ያስረዳል።

ይህንንም ጾመ አርብዓን አለመታዘዙን ያስረዳል። እግዚአብሔር ከእኛዝ እንድ የሚፈልገው ጾም ከልባችን የሚወጣውን በሰው ላይ ጉዳት የሚያመጣውን ክፉውን ነገር ሁሉ እንድንተው ነው እንጅ ባፋችን የሚገባውን ምግብንና መጠጥን ብቻ እንድትነው አይደለም።

ደግሞ ዓይናችን ክፉ ነገር እንዳያይ ጆሮዋችን ክፉ ነገር እንዳይሰማ አንደበታችን ክፉ ነገር እንዳይናገር ብንከለክል ይህ ሁሉ በእግዚአብሔር ዘንድ የታዘዘ ጾም ነው።

ነገር ግን በምንጾመት ቀን ድሆችን ብናስለቅስ ለተራበ ከእንጀራችን ባቆርስ ሐሰት ብንናገር አድልተን ብንፈርድ ባልንጀራችንን ብናማ ሰውን ከሰው ጋራ ብናጣላ በቤታችንም ከሥጋና ከቅቤ በቀር ያገኘነውን ሁሉ እየበላን እየጠጣን ፈቃደ ሥጋችን በማይገባ አብዝተን እየፈጸምን ብንጾም እንደዚህ የመሰለውን ጾም እግዚአብሔር አይቀበለውም። እርሱ የሚቀበለውን ጾም በነቢዩ ኢሳይያስ ቃል እንዲህ ብሎ ነግሮናል።

እነሆ በጾማችሁ ቀን ፈቃዳችሁን ታደርጋላችሁ። ከተበደርዋችሁም ሁሉ ብድራችሁን ትሻላችሁ። እነሆ ለጽልና ለክርክር ትጾማላችሁ በቡጢም በግፍ ትማታላችሁ ዛሬ እንደጾማችሁ አትጾሙ ጩኸታችሁን ወደ ላይ ታሰሙ ዘንድ።

እኔ የመረጽሁት ጾም ይህ ነውን ሰው ነፍሱ በቀን ያወርድ ዘንድ ነውን። በውኑ ራሱን ዝቅ ያደርግ ዘንድ ነውን እንድሸምበቆ ማቅና አመድ ያነጽፍ ዘንድ ነውን። በውኑ አንተ ይህን ጾም ትለዋለህን። እግዚአብሔርስ የተቀበለው ቀን ነው ተለዋለህን።

እኔ የመረጽሁት ጾም ግን ይህ ነው። የበደልን እሥራት ትፈቱ ዘንድ። የከበደውን ሸክም ታቀሉ ዘንድ የታሠሩትንም ነጻ ትሰዱ ዘንድ ቀንበርንም ሁሉ ትሰብሩ ዘንድ።

እንጀራህንም ለተራበ ትቆርስ ዘንድ ድሆችንና ስደተኞችንም ወደ ቤትህ ታገባ ዘንድ ራቁትን የሆነውን ሰው ብታይ ታለብሰው ዘንድ። ከሥጋህም እንዳትሸሸግ የዚያን ጊዜ ብርሃንህ እንደ ንጋት ይወጣል። ፈውስህም ፈጥኖ ይበቅላል። ጽድቅህም በፊትህ ይሔዳል። የእግዚአብሔር ክብር በኋላህ ይጠብቅሃል። የዚያን ጊዜ እግዚአብሔርን ትጸራለህ። እርሱም ይሰማሃል። ትጮሃለህም እርሱም እንሆ እኔ ይልሃል። ኢሳ ፶፰ ፩ - ፲፬። ነቢዩ ኢሳይያስ ከእግዚአብሔር እንደታዘዘው ቃል እነሆ ለጽልና ለክርክር ትጾማላችሁ ብሎ ተናገረ። እኛም ለራሳችን የምንችለውን ጾም ከመጾም በቀር ሌላውን ሰው በዚህ ቀን ጾመሃል በዚህ ቀን በልተሃል እያልን ብንጣላው ለጽልና ለክርክር ትጾማላችሁ ብሎ ኢሳይያስ የተናገረው ነገር ይደርስብናል።

በዚህም ላይ ደግሞ በዚህ በጾም ነገር ቤተ ክርስቲያን ሁሉ ተለያየች እንጅ አንድነትን አላደረገችም። አንዲት ቤተ ክርስቲያን ጾመ አርብዓ (ሁዳዲን) በጥር ትጀምራለች። ሌላይቱ ግን በየካቲት ወይም በመጋቢት ትጀምራለች።

ጾመ ሐዋርያትን አንዲቱ ቤተ ክርስቲያን የጰራቅሊጦስ ማግሥት ስትጀምር ሌላይቱ ቤተ ክርስቲያን በሳምንቱ ትጀምራለች።

ፍልሰታ የሚባለውን የነሐሴ ጾም አንዲቱ ቤተ ክርስቲያን በነሐሴ መባቻ (መጀመሪያ ቀን) ስትጀምር ሌላይቱ ቤተ ክርስቲያን በሳምንቱ ትጀምራለች ጾመ ስብከት የሚባለውን ጾም አንዲቱ ቤተ ክርስቲያን በሕዳር ፲፭ ወይም ፲፮ ቀን ስትጀምር ሌላይቱ ቤተ ክርስቲያን በሕዳር ፲፱ ቀን ትጀምራለች በቀረውም ጾም ሁሉ እንዲሁ አልተስማሙበትም፡

እንዲህም በማድረጋቸው በዚህ ቀን ጾሙን የጀመረ ክርስቲያን ነውና ይጸድቃል። በዚያ ቀን ጾሙን የጀመረ ግን መናፍቅ ነውና ይኰነናል እያሉ በአመ ይመጽእ ጊዜ ለጌታችን ብቻ የሚገባውን ፍርድ አስቀድመው ይፈርዳሉ። የሆነ ሁኖ ፆሙን በዚህ ቀን ወይም በዚያ ቀን የዠመረ ሰው ቢኖር በነቢዩ በኢሳያስ የታዘዘውን ጾም ጨምሮ ከጾመ በሰማይ ዋጋውን አያጣም። ደግሞም አሁን እርስ በራሳቸው በጾም ነገር የሚጣሉትን ሰዎች ጾማችወን ብንመረምረው ሁሉም የሚጾሙት ከውጭ ከአፋቸው ወደ ሆዳቸው የሚገባውን ምግቡን ብቻ ነው እንጅ ከውስጥ በአፋቸው ወደ ውጭ የሚወጣውን ክፉውን ነገር ሁሉ አልጾሙም። እኛም ክፉ ሥራ እየሰራን ምግብን ብቻ ብንከለክል ምንም ጥቅም የሌለበት ጾም መሆኑ የታወቀ ነው። እነሆ በታሪክ የተጻፈ ያንዳንድ ሰዎች ጾም እጅግ ያስደንቃል። በቀድሞ ዘመን በምሥራቅ የነበሩ ክርስቲያኖች ሲጾሙ እየዋሉ ብቻ እራታቸውን ይበሉ ነበሩ። ጾሙ ሲፈጸም ግን የጾሙበትን ቀኑን ሁሉ ይቆጥሩና ምሳ ምሳቸውን አስበው በልኩ ገንዘብ እያወጡ ለድኆች ይመጸውቱት ነበር ይባላል። እግዚአብሔርን ደስ የሚሰኝ ለልብም ተስፋ የሚሰጥ እንደዚህ ያለው ጾም ነው።

ጌታችንም የጾምን ነገር እንደዚህ ብሎ አዘናል በጾማችሁ ጊዜ እንደ ግብዞች አትጸውልጉ። እነርሱ ጾመኞች መሆናቸውን ለሰዎች ለማስታወቅ ያጸወልጋሉና ፊታቸውንም ይቋጥራሉ (ያጠቁራሉ)። አንተ ግን በጾምህ ጊዜ ራስህን ተቀባ። ፊትህንም ታጠብ። ጾመኛ መስለህ ለሰው እንዳትታይ። በስውር ለሚያይህ ለሰማያዊ አባትህ እንጅ። በስውርም የሚያይህ በግልጥ ይሰጥሃል። ማቴ ፮፡ ፲፮ - ፲፰።

ይህም የጌታችን ቃል የራሳችንን ጾም ከመጠበቅ በቀር እገሌ ስለ ጾመ ይጸድቃል። እገሌ ስለ በላ ይኰነናል ብለን በሰው እንዳንፈርድና ሰውን እንዳንጠላ ይመክረናል እገሌ አይጾምም ብለን ሌላውን ሰው መንቀፋችን ይቅርና የራሳችንን ጾም እንኳ ሌላ ሰው አይወቅባችሁ ብሎ ከለከለን። ቅዱስ ጳውሎስም በጾም ነገር እርስ በራሳችን እንዳንነቃቀፍ ለመከልከል ብሎ የሚሶም በማይጾመው አይፍረድ የማይጾምም የሚጾመውን አይናቅ ብሎ የዚህኑ ነገር በብዙ አስረድቶ ጽፎልናል። ሮሜ ፲፬ ፩ - ፳፫።

**ምዕራፍ ፱።**

**ስለ ስግደት ነገር።**

ስለ ስግደት ነገር ብዙ የአዋልድን መጻሕፍት ስናነብ እገሌ በቀን አንድ ሺህ ስግደት እገሌ ሶስት ሺህ ስግደት ይሰግድ ነበረ እያለ ከዚህም አብልጦ ከዚህም አሳንሶ እየተጻፈ እናገኛለን። የዚህንም ነገር መርምረን ለመርዳት በብዙ ይቸግረናል። ካንዳንድ መምህራንም ነገሩን ስንጠይቅ በቀን ይህን የሚያህል ስግደት የሚሰግዱ ሰዎች ፈቃድ ሥጋቸው እንዲያሸንፋቸው ሰውነታቸውን ለማድከም ነው ብለው ይመልሱልናል። ነገር ግን ይህ ምላሽ በትክክል ሆኖ ወደ ልባችን የሚገባ አይደለም። የመጻሕፍትን ቃል ተከትለን የዚህን ነገር ብንመርምር ፈቃደ ሥጋውን በትዕግሥት የሚያደክም ሰው ዋጋ ያገኛል እንጅ አካልን በመቍረጥ ወይም ጕልበትን በመቀጥቀጥ ፈቃደ ሥጋውን የሚያደክም ሰው ዋጋ ያገኛል ተብሎ ተጽፎ አላገኘንም።

ደግሞ አንዳንድ መምህራን የዚህን የስግደትን ነገር ስንጠይቃቸው ከእግዚአብሔር የታዘዘ ሕግ ነው ብለው ይመልሱልናል። ይህን የሚያስተምሩ መምህራን በውነት መልካም ትምሕርት ያስተምራሉ። ነገር ግን መጻሕፍትና እውነተኞች መምሕራን ይህን ስግደት ሲያስምሩን ይህን ስግደት በተዋረደ ልብ ለእግዚአብሄር መገዛትን ያስተምሩልናል እንጅ የስግደትን ብዛት አያስተምሩንም። አምላካችንም እንደ አሕዛብ አማልክት የስግደትን ብዛት ከኛ የሚፈልግ አይደለም። ምድራዊ ንጉሥ እንኳ በዙፋኑ የተቀመጠ ጊዜ ሕዝቡና መኳንንቱ ንጉሡ ዘለዓለም ይኑሩ (ጤና ይስጥልን) ወይም ሕየው አባ ነጋሢ ብለው በፈቱ አንድ ጊዜ እጅ ይነሣሉ እንጅ ከጧት እስከ ማታ በፊቱ ሲወድቁ ሲነሱ አይውሉም። ይህንም የሚያደርግ አንድ ሰው አንኳ ቢኖር እንደ ሞኝ ይቆጠራል እንጅ ለንጉሥ ከጧት እስከ ማታ እጅ ሲነሣ ተብሎ ከስልጣኔ ሥራ አይቆጠርለትም።

ስለዚህም አምላካችን በስግደት ጊዜ የልባችንን መዋረድ ይመለከታል እንጅ ጕልበታችን እስኪቀጠቀጥ ወገባችን እስቲጐብጥ መስገዳችንንና የቍትሩን ብዛት አይመለከትም። እነሆ በፍትሐ ነገሥት በአንቀጸ ጸሎትና ስግደት የስግደትን ነገር ስንመለከት በጸሎት መጀመሪያ አንድ ጊዜ ወይም ሶስት ጊዜ ይስገድ በጸሎትም መጨረሻ እንዴሁ ይስገድ ከዚያ በኋላ ግን ስግደት በሚያነሣበት ሥፍራ ሁሉ እንደችሎቱ ይላል እንጅ ሺ ሁለ ሺ አይልም። ነገር ግን ከኛ አስቀድሞ የነበሩ ሰዎች በቀን ከአንድ ሺህ እስከ ሶስት ሺህ መስገዳቸው ፈቃደ ሥጋቸውን ለማድከም እንደሆነ ወይም እግዚአብሔር ደስ ይለዋል ብለው አስበው አድርገውት እንደሆነ ምክንያቱን አላወቅነውምና ያለፈውን ነገር ትተን ወደ ፊት ጌታችን ስለ ስግደት የተናገረውንና ያስተማረውን ቃል ብንቀበልና ብንሠራው መልካም ነው።

ጌታችን ከምድረ ይሁዳ ተነሥቶ ወደ ገሊላ ሲሔድ ከሰማርያ አገር ውስጥ ሲካር ከምትባል ከተማ ደረሰ። ይህችም አገር ዛሬ ናፕሎስ ትባላለች ጌታችንም መንገድ በመሔድ በደከመ ጊዜ በዚሁ ከተማ በ፮ ሰዓት ከምንጭ ባጠገብ ተቀመጠ። ከከተማውም አንዲት የሰማርያ ሴት ውሀ ልትቀዳ መጣች። ጌታችንም ውሀ አጠጭኝ አላት ሴቲቱም እንዴት አንተ አይሁዳዊ እኔ ሳምራዊት ስሆን ከኔ ውሀ ትጠጣለህን አለችው። ዛሬ ዘመን እንዳንድ ሰዎች እገሌ እስላም ነው እገሌ ይሁዲ ነው በቤቱ እህል አንቀምስም ውሀም አንጠጣም እንደሚሉ በዚያም ዘመን የይሁዳና የሰማርያ ሰዎች በመብልም በጋብቻም አይገናኙም ነበረ። ሴቲቱም ጌታችን ወደዚህ ዓለም የወጣው ሕዝብንና አሕዛብን አንድ ለማድረግ እንደሆነ የወጣው ሕዝብንና አሕዛብን አንድ ለማድረግ እንደሆነ ገና አላወቀችም ነበረና እንዴት አንተ አይሁዳዊ ስትሆን ከኔ ውሀ ትለምናለህ ብላ ተናገረች። ከዚህም በኋላ እርሱ ራሱ የሕይወት ውሀ መሆኑን እያስረዳ ነግሯታል ሴቲቱም የጌታችን ንግግር በጣም ስለ አስደነቃት ነቢይ ትመስለኛለህ አለችው። ነቢይነቱንም ከተረዳች በኋላ የስግደትን ነገር አንስታ አባቶቻችን በዚህ ተራራ ሰገዱ አንተን ግን ይሰግዱበት ዘንድ የሚገባው በኢየሩሳሌም ነው ትላላችሁ አለችው። በዚህ ተራራ ሰገዱ እይምትለው የሰማርያን ተራራ እያሳየች ነበረ።

አሥሩ ነገድና ሁለቱ ነገድ በመንግሥት ከተለያዩ ወዲህ አሥሩ ነገር በሰማርያና ባውራጃዋ ይኖሩ ነበረ። ሁለቱም ነገድ በይሁዳና በኢየሩሳሌም ይኖሩ ነበሩ። ኢየሩሳሌም በምድረ ይሁዳ ውስጥ ናት። ስለዚህ አሥሩ ነገድ ከሁለቱ ነገድ በመንግሥት ስለተለያዩ ወደ ኢየሩሳሌም ወጥተው እንዳይሰግዱ በዚያው በሰማርያ በየተራራው ላይ ለአማልክት ቤት እየሰሩ ይሰግዱ ነበረና አባቶቻችን በዚህ ተራራ ሰገዱ እያለች አሳየችው። ፪ነገ ፲፯፡ ፳፯።

ጌታችን ግን እጅግ የረቀቀ አዲስ ነገር ሊነግራት ጀመረ አንች ሴት። በዚህም ተራራ በኢየሩሳሌምም ለባ የማትሰግዱበት ግዚኤ እንድትመጣ እመኝኝ፣ እናንተ ለማታውቁት ትሰግዳላችሁ። እኛ ግን ለምናቀው እንሰግዳለን። መድኃኒት ከአይሁድ ነውና። ነገር ግን ለአብ በመንፈስ በእውነትም እንዲሰግዱ ጊዜ ትመጣለች። እርሷም አሁን ናት አብ እንደዚህ የሚሰግዱለትን ይሻልና (ይወዳልና)። እግዚአብሔር መንፈስ ነው። የሚሰግዱለትም በመንፈስ በእውነትም ይሰግዱለት ዘንድ ይገባል ብሎ የስግደትን ነገር ጨርሶ አስረድቶ ነገራት። ዮሐንስ ፬፡ ፩ - ፳፭።

እግዚአብሔር መንፈስ ነውና በመንፈስ በእውነትም የሚሰግዱለትን ይወዳል ማለት አምላክነቱን አውቀው ሕጉን ጠብቀው የሚሰግዱለትን ይወዳል ማእልት ነው እንዲያውም በጠቅላላው ያፍ ክርስቲያን ብቻ ሳይሆኑ የሚገዙለትንና የሚታዘዙለትን ይወዳል ማለት ነው። ቅዱስ ዳዊት የእግዚአብሔር መሥዋዕት የተሰበረ መንፈስ ነው። አቤቱ ሆይ የተሰበረውንና የተደቆሰው ልብ አትንቅም ብሎ እንደተናገረ እገሌ ለእግዚአብሔር ይሰግዳል ማእልት ልቡ የተሰበረ ነው ለእግዚአብሔር ይታዘዛል ማለት ነው ምድራዊ ጌታ የልብን አያውቅምና ሲሰግዱለት በሥጋዊ ዓይን ለማየት ይፈልጋል።

ሰማያዊ ጌታ ግን የልብን ቅነንት ብቻ ይመለከታል እንጅ በስግደት ጊዜ የጉለብትን መመለጥ የወገብን መጉበጥ አይመለከትም። እነሆ ሳሙኤል ከእሤይ ልጆች አንዱን ለመንግሥት እንዲቀባ ከእግዚአብሔር ታዞ ወደ ቤተ ልሔም ሔዶ የእሤይን ትልቁን ልጅ ኤልያብን ባየ ጊዜ የሚቀባው እርሱ መስሎት ነበረ። እግዚአብሔር ግን ሳሙኤል እንዲህ አለው። የኤልያብን ፊቱን የቁመቱንም ዘለግታ አትይ። እኔ ንቄዋለሁ ሰው ፊቱን ያያል። እግዚአብሔር ግን ልብን ያያል። ስለዚህ የተናቀውን ዳዊትን ቀባው። ፩ዳሙ ፲፮ ፩ - ፰።

ቅዱስ ጳውሎስ ወእሰግድ ለአብ በብረከ ልብየ ማለቱ አምነዋለሁ እገዛለታልሁ ሲል እንው እንጅ ልቡ እየወደቀ እየተነሣ ሰገደ ማለት አይደለም። ኤፌ ፫ ፲፬።

ደግሞ እርሱ ቅዱስ ጳውሎስ ለፊልጵስዮስ ሰዎች እንዲህ ብሏችዋል። በእናንተ በሁላችሁም በክርስቶስ ኢየሱስ የነበርው ልብ ይሁንላችሁ። እርሱ በእግዚአብሔር መልክ ሲኖር ከእግዚአብሔር ጋራ ይተካከል ዘንድ መቀማትን አልቆጠረም። ራሱን አዋረደ። የሰውንም መልክ ይዞ በሰዎች ምሳሌ ሆነ። በመልኩም ሰው ሆኖ ተገኘ። ራሱንም አዋረደ። እስከ መስቀልም ሞት ድረስ የታዘዘ ሆነ።

ስለዚህም እግዚአብሔር እጅግ አላቀው። ከስም ሁሉ የሚበልጠውን ስም ሰጠው። በኢየሱስ ስም በሰማይና በምድር ከምድርም በታች ያለ ጕልበት ሁሉ ይጐነበስ ዘንድ። ፊል ፪ ፭ ፲ ፩።

ጌታችን ኢየሱስ ክርስቶስ ከእግዚአብሔር ጋራ ይተካከል ዘንድ እምቀማትን አልቆጠረም ማለት አምላክ ሲሆን እንደ ዲያብሎስ በሐሰት እንደ አዳም በምኞት አይደለም ራሱን አዋርዶ እሰክ ሞት ድረስ የታዘዘ ሆኖ ነው ማለት ነው።

በኢየሱስ ስም ጕልበት ሁሉ ይጐነበስ ዘንድ ማለት መላእክትና ሰዎች በሲኦልም ያሉ ነፍሳትም አምላክነቱን አውቀው ያመኑበትና ይገዙለት ዘንድ እግዚአብሔር እጅግ አላቀው። ከስም ሁሉ የሚበልጠን ስም ሰጠው ብሎ ተናገረ። እንግዲህ የስግደት ትርጓሜ በእግዚአብሔር ማመንና ለቃሉ መታዘዝ መሆኑን በዚሁ እንረዳዋለን።

ደግሞ ማናቸውንም ቢሆን ቢሆን ጌታችን አስቀድሞ እርሱ ራሱ ሳይሠራ እኛን ሥሩ ብሎ ያዘዘን ትእዛዝ የለም። እነሆ እርሱ ያ ትልቁ ፈተና ምቶ በመጣበት ጊዜ (ሰዓቱ በደረሰ ጊዜ) በጌቴሴማኒ እንዴት እንደተጨነቀና እንደሰገደ ከወንጌል እናነባለን። ቅዱስ ማቴዎስ ጌታችን ሲሰግድ በግምባሩ እንደ ሰገደ ጽፎልናል። በግምባሩም ሰገደ ማለት ግንባሩን ምድር አስነክቶ ማለት ነው። ቅዱስ ማርቆስም እንደዚሁ ጽፎዋል።

ቅዱስ ሉቃስ ግን ጌታችን በጕልበቱ ተንበርክኮ ጸለየ ብሎ ጽፎዋል። ግን ሁሉም አንድ ነው። በፊት በጕልበቱ ተንበርክኮ በኋል በግንባሩ ሰግዶ ይሆናል የሆነ ሆኖ ብዙ ጊዜ መላልሶ እንደ ሰገደ አልጻፉልንም ነገር ግን ወደ ደቀ መዛሙርቱና ወደ ጸሎቱስፍራ ሶስት ጊዜ እየተመላለሰ ያንኑ አንዱን ጸሎት እንደ ጸለየ ሁሉም ጽፎዋል።

ማቴዎስና ማርቆስ ጌታችን በምሴተ ሐሙስ ከጸለየው ጸሎትና አባቴ ኆይ ይቻል እንደሆነስ ይህች ጽዋ ከኔ ትለፍ ነገር ግን ያንተ ፈቃድ ይሁን እንጅ የእኔ ፈቃድ አይድለእም ብሎ ስለ ሞቱ ነገር የሰለየውን ብቻ ጽፈዋል ዮሐንስ ግን ከዚህ ስለ ሞቱ ነገር ከጸለየው ጸሎት አስቀድሞ ጌታችን ለደቀ መዛሙርቱ ብዙ የምክር ቃል እንደ ነገራቸውና ስለ እርሳቸውም ወደ አባቱ እንደ ጸለየላቸው በብዙ ጽፍዋልና ምዕ፡ ፲፫ ምዕ ፲፬ ምዕ ፲፭ ምዕ ፲፮ ምዕ ፲፯ በሙሉ መመልከት ነው።

ጌታችን በሚሞቱበት ጊዜ ለደቀ መዛሙርቱ የምክር ቃል መናገሩን ስለ እርሳቸው መጸለዩን በመልካም አባት ምሳሌ ነው። መልካም አባት በሚሞትበት ጊዜ ልጆቹን ሰብስቦ መልካም ምክር ይመክራቸዋል በረከቱን ያሣድርባቸዋል። ይስሐቅ ሲሞት ያዕቆብን ጠርቶ ባርኮታል ምክርም መክሮታል። ዘፍጥ ፳፰ ፩ - ፭።

ያዕቆብም በሚሞትበት ጊዜ ልጆቹን ሁሉ ሰብስቦ ባርኮዋቸዋል ምክርም መክሮዋቸዋል። ዘፍጥ ምዕ ፵፰። ምዕ ፵፱ መመልከት ነው።

ስለ ስግደቱ ነገር ሉቃስ በጻፈው ወንጌል ብቻ ጌታችን እጅግ በጽኑ ጻር ይጸልይ ነበረ ወዙም እንደ ደም ነጠብጣብ በምድር ላይ ወረደ ይላል። ምናልባት ይህ ቃል ጌታችን ቍጥሩ የበዛ ስግደት እንደ ሰገደ ያስረዳል አይደለም።

ነገር ግን ይህ ቃል ጌታችን ስለ እኛ ኃጢአት በሚመጣበት ሞት እንዴት እንደ ተጨነቀና እብልቡ እንዳዘነ ፊቱም በኃዘን እንደ ወዛ ያስረዳናል። ጌታችን ኢየሱስ ክርስቶስ እኛን ለማዳንና ምሳሌውን ለእኛ ለመተው ባይፈልግ ይህን ያህል አይጨነቅም ነበረ። ጸሎቱና ስግደቱም በቶሎ ይሰማለት ነበረ። እርሱ ራሱ አልዓዛርን ለማስነሳት ሲጸልይ ዓይኖቱን ወደ ሰማይ አቅንቶ አባቴ ሆይ አመሰግንሃለሁ ሰምተኸኛል እኔም አውቃለሁ ሁልጊዜ እንትሰማኝ እንገር ግን ስለ እነዚህ ስለ ቆሙት ሕዝብ ተናገርሁ አንተ እንደ ላክኸኝ ያምኑ ዘንድ ብሎ ተናግሯል። ዮሐ ፲፩ ፵፩ - ፵፪።

ጌታችን ግን እኛን ለማዳን መምጣቱን ፈጽሞ ያውቀዋልና አባቴ ሆይ ያንተ ፈቃድ ይሆን እንጂ የኔ ፈቃድ አይደለም ብሎ ፍርሃትንና ጭንቀትን ድል አደረገ እርሱ ፍርሃትንና ጭንቀትን ድል ባያደርግ ሐዋርያትና ሰማዕታት ለመከራና ለሞት ባልደፈሩም ነበረ።

ነገሩን ለማስረዳት ስንል ይህን ሁሉ ጻፍን እንጂ ሥረ ነገሩን ስለ ስግደት እንና ይህን ሁሉ አያስፈልገንም ነበረ። አሁንም ወደ ሥራ ነገሩ እንመለስ። እግዚአብሔር መንፈስ ነውና በመንፈስና በጽድቅ የሚሰግዱለትን ይወዳል ማእልት ምን ማለት እንደ ሆነ በፊት አስረድተናልና የቀረውን ጨርሰን እናስረዳለን። እግዚአብሔር መንፈስ ነውና በመንፈስ የሚሰግዱለትን ይወዳል ማለት ሰው ይይልን ሰው ይስማልን ሳይሉ በሥውር የሚሰግዱለትን ይወዳል ማለት ነው።

ደግሞም እግዚአብሔር በስፍራው ሁሉን በዘመኑ ሁሉ በመካከላቸው መኖሩን አውቀውና አምነው ምሥራቅና ምዕራብ ሰሜንና ደቡብ ሳይለዩ። በዚህ ወር በዚህ ዓመት በዚህ ቀን በዚህ ሰዓት ሳይሉ በእምነት የሚሰግዱለትን ይወዳል ማለት ነው።

እነሆ አረጋዊ መንፈሳዊ በሚባል መጽሐፍ እንደ ተጻፈ ከመነኮሳት አንዱ ፊቱን ወደ ምሥራቅ ሳያዞር ሲጸልይ ሌላው መነኵሴ አይቶ ምነው ወንድሜ ሆይ የጸሐይ መውጫ እንጂ በስተ ምሥራቅ ነው። ፊትህን ወደ ሌላ አዙረህ ለምን ትጸልያለህ አለው። እርሱም ለጸሐይከስ ኢየአምራ ሊተሰ ፀሐይየ ኢየሱስ ክርስቶስ እኔ ያንተን ፀሐይ አላውቃትም። የኔ ፀሐይ ግን ኢየሱስ ክርስቶስ ነውና በሁሉ ስፍራ ይገኛል ብሎ መልሶለታል።

**ምዕራፍ ፲።**

**ስለ ምጽዋት።**

ምጽዋት ማለት የእለት ምግብና ያመት ልብስ ለቸገራቸው ሰዎች ገንዘብ መስጠት ነው። ደግሞም ምክር ለቸገራቸው መምከር ትምህርት ለቸገራቸው ማስተማር ምጽዋት ነው። እንዲያውም በጠቅላላው ለሰው ያቸገረውን ሁሉ ማድረግ ምጽዋት ይባላል።

የገንዘብን ምጽዋት በስውር እንጂ በግልጥ እንዳናደርግ በወንጌል ተከልክለናል።

ነገር ግን አንዳንድ ሰዎች ምጽዋታቸውን በታላቅ ዓመት በዓልና ሰው በተሰበሰበበት ቀን ካላደረጉ በቀር እግዚአብሔር ምጽዋታቸውን የሚቀበላቸው አይመላቸውም ደግሞም በየመንገዱ ዳርና በየቤተ ክርስቲያኑ አደባባይ ተቀምጠው ከሚለምኑት ድኆች በቀር ሚስት አግብቶ ልጆች ወልዶ ንብረት ይዞ በችግር ለሚኖር ድኃ መመጽወት ዋጋ የሚገኝበት አይመስላቸውም። በዚህም ላይ ደግሞ በእግዚአብሔር ፊት ምስክር እንዲሆን ቄስ ሳያይና ሳይሰማ መመጽወት ለማንም አይገባውም እያሉ ስለ አስማርዋቸው በስውር በመጸወቱት ገንዘብ እንጸድቅበታለን ለማለት ይጠራጠራሉ እግዚአብሔር በባሕርዩ አዋቂና እውነተኛ ስለ ሆነ ለእግዚአብሔር ብለን የምንሰራውን ሥራ ሁሉ በምስክር ለመስራት ምንም ቢሆን የማያስፈልግ መሆኑን አያስተምርዋቸውም።

ጌታችን ግን የምጽዋትን ነገር እንኳን ለቄስ ማሳየትና ቀኝህ የሚሠራውን ግራህ አይወቅብህ ብሎ ተናግሯል።

ጌታችንም ስለ ምጽዋት ያዘዘን ነገር ከዚህ ቀጥሎ ያለው ነው።

ተጠንቀቁ ምጽዋታችሁን በሰው ፊት አታድርጉ ለነርሳቸው ታትዩ ዘንድ እንዲህስ ካልሆነ በሰማያዊ አባታችሁ ዘንድ ዋጋ የላችሁም።

ምጽዋትም ባደረግህ ጊዜ በፊትህ መለከት አታስነፋ ግብዞች በጉባኤ በገባያም እንደሚያደርጉ በሰው ፊት ይመስገኑ ዘንድ ዋጋቸውን (በዚህ ዓለም) እንደ ወሰዱ እነግራችኋለሁ።

አንተ ግን ምጽዋት ባደረግህ ጊዜ ቀኝህ የሚሰራውን ግራህ አይወቅብህ። ምጽዋትህ በስውር ይሆን ዘንድ በስውርም የሚያይህ እርሱ ሰማያዊ አባትህ በግልጥ ይሰጥሃል። ማቴ ፮ ፩ - ፭።

ደግሞም አንድ አንድ ሰዎች እግዚአብሔር በብዙ ገንዘብ ካልሆነ በጥቂት ገንዘብ ምጽዋት ደስ የማይለው እየመሰላቸው በቸርነቱ በሚገባ የሰጣቸው ገንዘብ ለምጽዋት ያንሰናል ብለው በምክንያትም ያለምክንያትም ለምጽዋት የሚሆን ገንዘብ ለመሰብሰብ ድሆችን በማይገባ ያስጨንቃሉ ድሆችም ለተያዙበት ዕዳ የሚከፍሉት ገንዘብ ሲቸግራቸው ርስታቸውንና ቤታቸውን እየሸጡ ዕዳቸውን ይከፍላሉ። በኋላም ትዳራቸው ሲያስቸግራቸው የተወለዱበትን ያባታቸውን አገር እየተዉ ወደ ሌላ አገር ይሰደዳሉ። በተሰደዱበትም አገር እያዘኑ እየተበሳጩ መንግሥቱን እያማረሩ ንጉሡን እየረገሙ ሕይወታቸውን ይጨርሳሉ።

እነዚያ ሰዎች ግን ድኆችን አያስጨነቁ ከወሰዱት ገንዘብ በሳጥናቸው ሞልተው የተረፈውን ወደ ገዳምና ወደ ደብር ይልቁንም ወደ ቅድስት ሀገር ወደ ኢየሩሳሌም እየ ሰደዱ ምጽዋት እያሉ ይሰጡታል። ድኆችንም እያስጨነቁና ያስለቀሱ የወሰዱትን ገንዘብ ወደ ገዳምና ወደ ቅድስት ሀገር ኢየሩሳሌም እየሰደዱ ምጽዋት እያሉ በመስጠታቸው እግዚአብሔርም የድኆችን ዕንባ ዘንግቶ የነርሳቸውን ምጽዋት በደስታ የሚቀበላቸው ይመስላቸዋል። በየገዳሙና በየደብሩ በቅድስ ሀገር በኢየሩሳሌም የሚኖሩ መነኰሳት ሁሉ እገሌ ፍርድ ያውቃል ድኃ ይጠብቃል ባንዲት ሚስቱ ጸንቶ ይኖራል ብለው ከሚነገሯቸው ይልቅ እገሌ ገንዘቡን ይመጽውታል ብለው ቢነግሯቸው ደስ ይላቸዋል።

ይህንንም ሁሉ መጻፋችን ድኃ እያስጨነቁ በግፍ የመጣውን ገንዘብ ምጽዋት እያሉ ቢሰጡት የማይረባ ከንቱ ነገር መሆኑን ወደ ፊት ለሚነሡ ልጆች ለማስረዳት ብለው ነው እንጂ ከእኛ አስቀድሞ በነበሩት ሰዎች ለመፍረድ ብለን አይደለም። እነዚያ ከእኛ አስቀድመውስ የነበሩ ሰዎች ይህን የመሰለ የግፍ ገንዘብ ወደ ገዳምና ወደ ደብር ይልቁንም ወደ ቅድስት ሀገር ወደ ኢየሩሳሌም እየሰደዱ መመጽወታቸው ምጽዋት ማጽደቁን ብቻ ቢነግሯቸው ነው እንጂ የግፍ ገንዘብ መመጽወት አያጸድቅም ብለው የሚያስተምሯቸው እውነተኞች ክርስቲያን የሆኑ መምሕራን ቢያገኙ እንዲህ አያደርጉም ነበር።

የግፍ ገንዘብ መመጽወት የማያጸድቅ መሆኑን አውቀውት ቢሆን በግፍ ከድኆች ላይ ገንዘብ መቀበላቸውን። ወይም የግፍ ገንዘብ ያጸድቀናል ብለው መመጽወታቸውን ይትዉት ነበር።

ስለዚህ ይህን ሳያተምሩ በመቅረታቸው ፍዳው በመምሕራን ላይ ይሆናል እንደዚህም ማለት የበለጠው ፍዳ ማለት ነው እንጅ ከድኆች ላይ የግፍ ዘንዘብ የሚቀበሉትም እንደሚገባቸው ፍዳው አይቀርላቸውም። ሕዝቅ ፴፬ ፪ - ፲።

ዳግመኛም ጻድቅ ብእሲ ይምሕር ነፍሰ እንስሳሁ ተብሎ በኦሪት ተጽፍዋልና ደግ ሰው ከሆነ ለእንስሳትና ለአራዊት እንኳ ማዘንና መራራት ይገባዋል። ስለዚህ በቤቱ ልጆችም አገልጋዮችም ያሉት ሰዎች ወይም በውጭ ዘመድና ወዳጅ ያሉት ሰው አስቀድሞ ለእነዚያ የእለት ምግብና ያመት ልብስ የሚበቃ ገንዘብ ሳያስቀር ገንዘቡን ጨርሶ ለውጭ ድኆች መመጽወት አይገባውም።

በቤተ ሰዎቹ የታመነ ካልሆነ በውጭ ድኆች ዘንድ የታመነ ሊሆን አይችልም። ፩ጢሞ ፫ - ፭።

ዳግመኛም ይህ ቃል ማንም ሰው ቢሆን ራሱ በእጁ ለመመጽወት ባይመቸው በቄስ እጅ ወይም በሌላ በታመነ ሰው እጅ ገንዘቡን ለምጽዋት ቢሰጥ አይከለከልም ትልቅ ጌታ ወይም ባለ ብዙ ሥራ የሆነ ሰው እርሱ ራሱ እግር ቢገጥመው በእጁ ይመጸውታል። እግር ባይገጥመው ግን ጌትነቱንና ሥራውን ትቶ ድኆችን ፍለጋ አይሄድምና

ለቄሱ ወይም ለሌላው ለሚያምነው ሰው ገንዘቡን ሰጥቶ ቢመጸውት ያማረ ምጽዋት ይሆናል። ያውም ከዚያው ከቄሱ ወይም ከሚያምነው ሰው በቀር ሌላ ሰው እንዳይሰማና እንዳያውቅ መጠንቀቅ ይገባዋል።

ይህንም ለመጻፍ ያደረሰን ምጽዋት በቄስ እጅ ካልሆነ አይረባም አይጠቅምም። እያሉ የሚያስተምሩ ሰዎች የራሳቸውን ጥቅም ፈላጊዎውች መሆናቸውን ወደፊት ለሚነሣው ትውልድ ለማስረዳት ብለን ነው።

በግፍ የመጣ ገንዘብ ቢመጸወት የማይረባና የማይጠቅም ከሆነ የሚረባውና የሚጠቅመው እንዴት ያለ ምጽዋት ነው ብሎ የሚጠይቅ ሰው ቢኖር ከዚህ ቀጥሎ እንደ ተጻፈው ባጭሩ እናስረዳዋለን።

፩ኛ። ገበሬ በገበሬነቱ አርሶ ቆርሶ ቆፍሮ ከተመረተውና ከረባው ከቀድ ከብቱ ከጋማ ከብቱ መመጽወት ነው።

፪ኛ። ነጋዴ ባሕሩን ተሻግሮ መሬቱን ዙሮ ሸጦ ለውጦ ካገኘው ገንዘቡ መመጽወት ነው።

፫ኛ። ጸሐፊ በጸሐፊነቱ ጽፎ ደጕሶ ካገኘው ገንዘቡና ከመጽሓፉ መመጽወት ነው።

፬ኛ። ወታደሮች ሠራተኞች ለመንግሥት ውይም ለጌታቸው አገግሎት ከሚያገኙት ደመወዝ መመጽወት ነው።

፭ኛ። መኳንንት ከሚገዙት አገር ድኃ ሳይበደል በሚገባ ከተቀበሉት የግብር ገዘብና ከርስታቸው ከጕልታቸው ከሚያገኙት ገንዘብ መመጽወት ነው።

፮ኛ። ንጉሥ በተለየ ከርስቱና ከጕልቱ ከሚያገኘው ገንዘብ መመጽወት ነው። ንጉሥ ከቤተ መንግሥቱ ገንዘብ ቢመጸውት ግን ይህ ገንዘብ ከሕዝቡ የመጣ ገንዘብ ስለ ሆነ የሕዝብ ምጽዋት ይባላል እንጅ የንጉሥ ብቻ ምንዋት አይባልም። ደግሞም በስውር ያልሆነ በግልጥ ሊደረግ የሚገባ ሁለት ዓይነት ምጽዋት አለ። መጀመሪያው የመንግሥት ምጽዋት ነው። ይህም በግልጥ ሊሆን የተገባ ነው። ወደ ቤተ መንግሥት የሚገባ የመንግሥት ገንዘብ ሁሉ የሕዝብ ነው። መንግሥት ግን የሕዝብ ገንዘብ አስቀማጭና ጠባቂ ነው። ሕዝቡ ገንዘባቸውን ባመት ግብር በአሥራት። በጦም ቆሎ። በቀረጥ። በዳኝነት። በውርርድ ይህን በመሰለ ነገር ሁሉ ለመንግሥት ይሰጣሉ። መንግሥትም ይህን ገንዘብ ለራሱ ምንም የሚያደርገው ነገር የለም።

ይህን ነገር ከዚህ ቀጥሎ እንደተጻፈው እየመለሰ ለሕዝቡ ያካፍላል።

፩ኛ ጠላት በመጣ ጊዜ አገሩን ከጥፋት ሕዝቡን ከሞት ለማዳን ወታደር ሰብስቦ ደሞዝና ቀለብ ይሰጥለታል።

፪ኛ ለየሥራው ሁሉ ሠራተኞች አቁሞ የሚበቃቸውን ደመወዝና ቀለብ ይሰጥለታል።

፫ኛ የትምሕርት ቤት አቁሞ ያልተማሩትን ሕፃናት እየሰበሰበ እየመገበና እያለበሰ ያስተምርበታል።

፬ኛ የበሽተኞችት ቤት (ሆስፒታል) እየሠራ በሽተኞችን ያስታምምበታል፡

፭ኛ በተለየ ቤት ሠርቶ የሚረዳቸውና የሚጦራቸው ልጅ የሌላቸውን ሽማግሎች ይጦርበታል።

፮ኛ በጦርነትም በምክርም ለሐገራቸው የሚያስቡና የሚደክሙ መኳንንቱን በያይነቱ ሽልማት እየሰጠ ደስ ያሰኝበታል።

፯ኛ በከየተማው መንገዱ እንዲያምር መብራቱ እንዲበራ ውኃው እንዲፈስ እያደረገ በሕዥቡ ደስ ያሰኝበታል።

፰ኛ ባዳራሽ ተገኝቶ መኳንንቱን ወታደሩን ካህናቱን ባላገሩን ግብር ያበላበታል።

፱ኛ ይህን የመሰለ ብዙ ነገር ያደርግበታል። ስለዚህ ከሕዝብ ወደ መንግሥት የሚገባ ገንዘብ ሁሉ ተመልሶ ለሕዝብ ይሆናል እንጂ ሕዝብ የማይጠቀምበት ሌላ ሥራ ሊሠራበት አይገባም።

ይህም በእግዚአብሔር ዘንድ የተወደደ ዋና ምጽዋት ነውና መንግሥት ይህን ለሕዝቡ የሚደረገውን ምጽዋት በግልጥ እንጂ እብሥውር ለማድረግ አልታዘዘም።

ሁለተኛው። ሰው ሁሉ በፈቃዱ የሚሰጠው ምጽዋት ነው። ይህም ሁለተኛ ምጽዋት በክርስቶስ ያመኑ ምዕመናን በፈቃዳቸው ገንዘብ እያዋጡ የቤተ ክርስቲያንን ድኆችና መምሕራንን የሚረዱበት ነውና በግልጥ ሊሆን ይገባል። ይኸውም ቅዱስ ጳውሎስ ለቆሮንቶስ ሰዎች እንደ ጻፈላቸው በየሳምንቱ እሁድ እሁድ የሚደረግ ነው። በመጀመሪያው ቤተ ክርስቲያን ዘመን ቤተ ክርስቲያን እንደ ዛሬው ዘመን ርስትና ጉልት አልነበራትም በዚያ ወራት በክርስቶስ ያመኑ ምዕመናን ሁሉ በሃይማኖታቸው ምክንያት ከአይሁድም ከአረማውያንም ልዩ ልዩ የሆነ መከራ እያገኛእችው ንብረታቸውም እየጠፋ ቤታቸውም እየፈረሰ ብዙ ችግር ነበረባቸው ይልቁንም በኢየሩሳሌም አንድ የቤተ ክርስቲያን ማኅበር ስለ ቆመ በክርስቶስ ያመኑ ድኆች ምእመናን ሁሉ ወደ ማህበሩ ቤት እየመጡ ይቀመጡ ነበር። ስለዚህም ብርቱ ችግር ሆነባቸው ይልቁንም በዚያ ዘመን የነበረው ማህበር እንደ ዛሬው ዘመን የክርስቲያን ማህበር ማረስ፣ መቆፈር፣ መነገድ፣ ፋብሪካ ማቆም አያውቅም ነበር ነገር ግን ያንኑ ያላቸውን ርስትና ቤት እየሸጡ ዋጋውን ወደ ማህበሩ እያመጡ ያቀላቅሉ ነበረ። ስለዚህ ወደ ማህበሩ ገቢ ገንዘብ በብዙ ስለ ሌለ የኢየሩሳሌም የክርስቲያን ማህበር ተቸግራ ነበረ። ቅዱስ ጳውሎስም ይህን የቤተ ክርስቲያንን ችግር ባየ ጊዜ እርሱ ወደ አሕዛብ አገር እየዞረ ብዙ ባለጠጎችን አሳምኖ ነበረና በየሳምንቱ እሁድ እሁድ ለጸልቶ ወደ ቤተ ክርስቲያን ሲሰበሰቡ እንደ ተቻላቸው ያህል ገንዘብ እንዲያመጡና እርሱ ወደ ኢየሩሳሌም ሲወጣ በኢየሩሳሌም ላሉት ለክርስቲያን ማህበር እንዲወስድላቸው መንፈሳዊ የሆነ የፈቃድ ትእዛዝ አድርጎ ነበረ። ፩ ቆሮ ፲፮ ፩ - ፮።

ይህም ልማድ ከዚያው ዘመን ጀምሮ በክርስቶስ ያመኑ ምዕመናን መምሕራንና የቤተ ክርስቲያንን ችግረኞች ለመርዳት ገንዘብ እያዋጡ እንዲሰጡ ጸንቶ ኖረ። በኋላኛው ዘመን ግን የቤተ ክርስቲያን ሰዎች እንደቀድሞ ዘመን ሰዎች ችግር አላገኛቸውም። ነገር ግን እውቀት እየሰፋ ሥራ እየበዛ ስለ ሔደ የቤተ ክርስቲያን ሰዎች ሁሉ ሥራ እየሰሩ ራሳቸውን ለመቻል ደረሱ። ከትልቁ ቆስጠንጢኖስም ጀምሮ ቤተ ክርስቲያን ብዙ ርስት ጕልት አገኘች። ገዳማትም ሁሉ ባለ ርስት ሆኑ። ደግሞ ከምዕመናን ወገን ብዙ ርስትና ገንዘብ ያለው ሰው ልጅ የሌለው እንደ ሆነ ሲሞት ለቤተ ክርስቲያንና ለገዳም ያወርስ ጀመር። የገዳሙም ማኅበር በምጽዋት የሚያገኙትን ገንዘብ እያጠራቀሙ ርስት ጕልት ይገዙበት ጀመሩ። ግብሩ ግን ለመንግሥት እንደ ሕዝቡ በትክክል ይገብራሉ።

እነሆ በምድረ ግብጽ በገዳመ አስቄጥጽ በገዳመ ጳውሊ በገዳመ ብሶይ በሌሎችም ገዳማት ሁሉ ምዕመናን የሰጥዉአቸው ብዙ ርስትና ጕልት አላቸው። ግብሩም ለመንግሥት ይሰጣሉ። መንግሥት ሰላምና ጽኑ ካልሆነ ገዳምም ቤተ ክርስቲያንም ለመቆም አትችልም። ስለዚህ የገዳሙ ማኅበር በደስታ ግብራቸውን ለመንግሥት ይሰጣሉ።

ከዚሁም ከግብጽ ገዳሞች የአባ ጳኩሚስን ገዳም እኔ ራሴ ሔጂ አይቸዋለሁ። ይኸውም ገዳም በኢትዮጵያ ሰዎች ዘንድ ደብረ ቁስቋም። ይባላል የግብጽ ሰዎች ግን ገዳመ ጳኩሚስ ይሉታል።

ለዚህ ገዳም ሶስት ሺ (ኤክታር) ርስት አለው አንድ ኤክታር ፬ ሺ ፪፻ ሜትር ካሬ ነው።

የዚሁ ገዳም መጋቢው የገዳሙን ርስት እንገር ሲነግረኝ ስለ ግብሩ ብጠይቀው ለዚህ ሁሉ ርስታችን ባመት የተቆረጠ ግብር ለመንግሥታችን እንገብራለን ቀድሞ እንኳ እስላሞች ክፉ ስራ ይሰሩብን ነበረ ዛሬ ግን ሁላችንም በሰላምና በፍቅር አርፈን ስለ ተቀመጥን እጅግ ደስ ብሎናል። በዚህም በርስታችን ለመንግሥት ግብር በመስጠታችን ደስ ይለናል እንጂ አናዝንም። የቀድሞ አባቶቻችን በዚህ ገዳም በብዙ ችግር ይኖሩ ነበረ። ዛሬግ ን ርስት ስለ በዛልን እህል እየዘራን አታክልት እየተከልን በደስታ እንኖራለን ብሎ ነገረኝ።

የቀሩትም የግብጽ ገዳሞች ከዚህ ቢበልጡ እንጂ አያንሱም ይህ በግብጽ ኦርቶዶክሳውያን ነው። በግሪክም ኦርቶዶክሳውያን ገዳምም እንዲሁ ብዙ ርስት አለ እነሆ ከኢየሱሳሌም ከተማ የሚበልጠው ክፍል የግሪክ ኦርቶዶክስ ርስት እንደሆነ የታወቀ ነው። እንገር ግን ቀድሞም ለቱርክ መንግሥት ዛሬም ለእንግሊዝ መንግሥት ግብር ይገብራሉ። ደግሞ በኢየሩሳሌም ለኢትዮጵያ ገዳም ብዙ ርስት አለው በዚያ ሁሉ ርስት የኢትዮጵያ መነኮሳት ለመንግሥት ግብር ይከፍላሉ።

በቀረውም ስፍራ በእስያ በቁስጥንጥንያ በመስኮብ ይህን በመሰለው በግሪክ ኦርቶዶክሳዊ የሚኖሩ አብያተ ክርስቲያናት ገዳሞች ርስታቸው ሊቆጠር አይቻልም።

የሮም ካቶሊክ ቤተ ክርስቲያን ገዳም እንዲሁም ደግሞ የፕሮቴስታንቶች ቤተ ክርስቲያን ገዳም በዓለም ላይ ባለ ብዙ ርስትና ባለ ብዙ ገንዘብ ስለ ሆኑ ለመንግሥት ግብር ይሰጣሉ ቤተ ክርስቲያንና ገዳምም ባለ ርስትና ባለ ገንዘብ በመሆናቸው የእግዚአብሔር መንግሥት እየሰፋች። ወንጌል እየተሰበከች ሔደች እንጂ ምንም ክፉ ነገር አልሆነም። ቤተ ክርስቲያን ባለ ገንዝብ ባትሆን መምሕራን በያገሩ ለመሐኢድና ለመስበክ ቤተ ክርስቲያንም ለመሥራት ባልቻሉም ነበር። በዚህ ላይ ደግሞ መምህራን የትምህርት ቤትና የበሽተኞች ቤት (ሆስፒታል) እየሠሩ ብዙ ሰዎች ለመርዳት የተመቸ የሆነላቸው ቤተ ክርስቲያን ባለ ገንዘብ ስለ ሆነች ነው ቤተ ክርስቲያንም ይህን የምጽዋት ገንዘብ እየተቀበለች ራስዋን ችላ በተረፋት የትምህርት ቤት የበሽተኞች ቤት በመስራቷ ትመሰገናለች እንጂ የሚያስነቅፋት ነገር የለም ስለዚህ ለቤተ ክርስቲያን በስውር ሳይሆን በግልጥ ምጽዋት መስጠት የተገባ ሥርዓት ነው።

**ምዕራፍ ፲፩።**

**ስለ ፍቅር ነገር።**

ፍቅር በሥጋም በነፍስም የምትጠቅም መልካም ሕግ ናት። ይልቁንም ፍቅር ከትሕትና ጋራ ስትሆን በብዙ ወገን ትጠቅማለች።

በዚህ ዓለም የሚኖር ሰው ሁሉ በደስታም በመከራውም ጊዜ ቢሆን እረዳት ያስፈልገዋል። ሀብትም ሹመትም ቢገኝ ከወዳኝ ጋራ ሲሆን ደስ ይላል እንጂ አንድ ሰው ለብቻው በቤቱ ውስጥ ደስታ ለማድረግ አይሆንለትም። ሠርግ ደግሶ ልጁን በሚድርበት ጊዜ። እንግዳ በሚቀበልበት ጊዜ በዚሁ ሁሉ የወዳጅ እረዳት አይስፈገዋል።

በመከራም ጊዜ ቢታመም ያስታምመዋል። ቢሞት አልቅሶ ይቀብረዋል። በዕዳም ቢታሠር ዕዳውን እክፍሎ ወይም ዋስ ሆኖ ያስፈታዋል ይህንም በመሰለው ችግር ሁሉ እረዳት ያስፈልገዋል።

ለዚህም ሁሉ በመካከላቸው ፍቅር ከሌለ እርስ በርሳቸው መረዳዳት አይቻላቸውም። ስለዚህ እገሌ ክርስቲያን ነው እገሌ እስላም ነው እገሌ ይሁዲ ነው ሳንል ሁሉንም ልናፈቅራቸው ይገባናል።

ፍቅርም ማለት በቃልነ በጫወታ ብቻ አይደለም። ነገር ግን የምናፈቅረውን ሰው ሁሉ በችግሩ ልንረዳው ይገባናል። ንጉሡ ሰሎሞንስ እንኳ ለወዳጅና ጠላት ቢራብ አብላው ቢጠማም አጠጣው ብሎ ተናግሮአል። ምሳ ፳፭፡ ፳፩ - ፳፪።

ከምናፈቅራቸው ሰዎች ጋራ በድንገት ነገር ብንጣላ በቶሎ ልንታረቃቸው ይገባናል።

ቤትንና ንብረትን ርስትንና ጕልትን የሚወስድ ኃይለኛ ጠላት ካልተነሣብን በቀር እገሌ ሰደበን እገሌ ነቀፈን እገሌ አዋረደን ብለን ወደ ዳኛ ባንሔድ መልካም ነው። እርሱ ግን በግድ ወደ ዳኛ ቢወስደን እግዚአብሔር ጠበቃና አፍ እንዲሆነን እንለምናለ ወደ ዳኛ በምንመላለስበት ሰዓት ስራ ብንሰራ ይልቅ ብዙ ትርፍ እናገኛለን።

ደግሞም ነገር አለብን ከማለት ሥራ አለብን ማለት ይሻለል የተባለውን ምክር ዘወትር ብናስበው መልካም ነው ነገር ግን ይህ ሁሉ እንዳይሆንብን አስቀድመውን ከሁሉ ጋራ ደስ ይበለን። ሮሜ ፲፪ ፲፭።

የሺህ ፍልጥ ማሠሪያው ልጥ እንደ ሆነ የትእዛዝና የሕግ ሁሉ ማሠሪያው (ፍጻሜው) ፍቅር መሆኑን እንረዳው። ማቴ ፳፪ ፴፱።

ነገር ግን ይህን መልካም ፍቅር ለማጥፋት ሲሉ እገሌን ውደዱ። እገሌን አትውደዱ እያሉ በደጋጉ ሰዎች ልብ እንክርዳድ የሚዘሩ ብዙ ሰዎች ይገኛሉ ሰውም ምንም እውቀት ቢኖረው ክፉ ነገር ሲነግሩት እውነት የማይመስለው ከሺ አንድ አይገኝምና ፍቅር እየጠፋ ጠብ እየሰፋ ይሔዳል።

እገሌን ውደዱ እገሌን አትውደዱ እያሉ የሚያስተምሩ ሰዎች ግን የሰይጣን ልጆች። ራሳቸውን አክባሪዎች ናቸው እንጂ የእግዚአብሔር ልጆች ለሰው ተዋራጆች አይደሉም።

ጌታችን ኢየሱስ ክርስቶስ በወንጌሉ የተናገረውን ቃል በራሳቸው አሳብ ይለውጣሉ ጌታችን በወንጌሉ ሲናገር ጠላቶቻችሁን ውደዱ። የሚረግሟችሁን ባርኩ ስለሚያሳድድዋችሁም ጸልዩም በሰማያት ላለው አባታችሁ ልጆች ትሆኑ ዘንድ እርሱም ለደጎችም ለክፎች ፀሐዩን ያወጣል በጻድቃንና በኃጥአንም ላይ ዝናሙን ያዘንማል የሚወድዋችሁንማ ብትውዱ ዋጋችሁ ምንድን ነው አጣሮችስ እንዲሁ ያደርጉ የለምን።

ከወንድሞቻችሁስ ጋራ ብትገናኙ (ሰላምታ ብትሰጡ) ምን ትርፍ አደረጋችሁ። አጣሮችስ ደግሞ እንዲሁ ያደርጉ የለምን እንግዲህ የሰማዩ አባታችሁ ፍጹም እንደ ሆነ እናንተም ፍጹማን ሁኑ ማቴ ፭ ፵፬ - ፵፰።

ይህን ቃል ከሰማን በኋላ ሌላው ሳይበድለንና ሳይጠላን እገሌን እንወዳለን እንጠላለን ማለት እንደምን እንችላለን እነዚያ ቢጠሉን ግን በግድ እንውደዳችሁ ለማለት አይቻልምና ዝም ብለን እንቀመጣለን። በወንጌል ትምህርት ያመኑ የክርስቲያን መምሕራን ሁሉ ይህን ቃል በግድ እንዲጠብቁ ይገባቸዋል። ፍቅርንም እንደ ገኢታችን ካላስተማሩ መምሕራን መባላቸው ይቅርና ክርስቲያን ለመባል እንኳ አይገባቸውም። ደቀ መዝሙር ማለት መምሕሩ ያስተማረውን የሚያስተምር ነው። ነገር ግን እገሌን ውደዱ እገሌን አትውደዱ ብለው የሚያስተምሩ አንዳንድ መምህራን ከማን እንደ ተማሩ ለማወቅ ያሰቸግራል እርሾው ሲያምር ዳቦው ያምር ነበረ። ሥሩ ሲጣፍጥ ፍሬውም ይጣፍጥ ነበረ። ወንጌልን የተማሩ ሰዎች የክርስቶስ ወገኖች ናቸውና ፍቅርን አምጥፋት አይገባቸውም ነበረ። ሮሜ ፲፩ ፲፮።

እነሆ በደብረ ሲና የተሠራችውን ሕገ ኦሪት የሚጠብቁ እስራኤልና በመካና በመኪና የተሠራችው ቍርዓንን የሚጠብቁ እስላሞች እንኳ ከክርስቲያኖች ጋራ ተፋቅረው ይኖራሉ። ተፋቅረውም ይኖራሉ ማለት ካልጠላኡቸው አይጠሉም ማለት ነው። ከአራዊት እንኳ ብዙዎቹ በፍቅር ለማዶች እየሆኑ ይኖራሉ። ክርስቲያኖችማ በእምስቀል ለሰቀሉት ጠላቶቹ አባቴ ሆይ ኃጢአታቸውን ይቅር በላቸው (አባ ሥረይ ሎሙ) ብሎ የለመነው የክርስቶስ ወገኖች ናቸውና ከሁሉ ጋራ ተፋቅሮ መኖር በግድ ይገባቸዋል። አለዚያ ግን ክርስቲያን ተብሎ መጠራት ይቀርባቸዋል።

ደግሞ ታሪክ ያላነበቡትን ትርጓሜ ያልሰሙትን መጻሕፍትንም ያልመረመሩትን የዋሃኑን ሰዎች ለማታለል ብለው ማንም ወደ አናንተ ቢመጣ ይህንም ትምህርት ባያመጣ (ባይናገር) በቤታችሁ አትቀበሉት አትሳለሙትም ብሎ ዮሐንስ በሁለተኛው መልእክቱ ተናግሮዋል እያሉ ያስተምራሉ እንጂ ዮሐንስ ከሌሎቹ ሐዋርያት ይልቅ በወንጌሉም በመልክእቱም ፍቅርን አጠንክሮ መስበኩን አይገልጡላቸውም። ዮሐ ፲፫ ፴፬ - ፴፭። ፩ዮሐ ፪ ፱ - ፲፩።

ደግሞ ዮሐንስ ማንም ወደ እናንተ ቢመጣ ይህንም ትምህርት ባያመጣ በቤታችሁ አትቀበሉት አትሳለሙትም ብሎ የጻፈበትን ምክንያት ቢጠይቋቸው በሃይማኖትና በምግባር የማይሳለሟችሁን ሰዎች አትውደዱ ማለቱ ነው ከማለት በቀር ሌላ ምላሽ የላቸውም።

ወዳጆቼ ሆይ። ዮሐንስን የሚያህል ትልቅ ሐዋርያ መምሕሩ ጌታችን ያስተማረውን ፍቅርን ለማጥፋት በሃይማኖትና በምግባር ያስተማረውን ፍቅርን ለማጥፋት ብሎ የጻፈ እንዳይመስላችሁ አስጠነቅቃችኋለሁ። ነገር ግን እንዲህ ብሎ የጻፈበትን ምክንያት ባጭሩ እጽፍላችኋለሁ።

በመጀመሪያ ቤተ ክርስቲያን ዘመን የሚበዛው የዓለም ክፍል የሮማውያን ግዛት ነበረ። ከሮማውያን ነገሥታት የሚበዙት እንደ አራዊት ጨካኞችና አረማውያን ነበሩ። ሐዋርያትም በመጀመሪያው ዘመን በሮማውያን ግዛት ሁሉ ተቢትነው ያስተምሩ ነበሩ። የመጀመሪያ ቤተ ክርስቲያን ዘመን የሚባለው ሐዋርያትና ከነእርሱ ቀጥለው የተነሡ መምሕራን ያስተማሩበት ዘመን። በዚያም ዘመን ነገሩ አዲስ ስለ ሆነ በሐዋርያትና በስብከታቸው ባመኑ ክርስቲያኖች ላይ ብርቱ መከራና ሁከት ተነስቶባቸው ነበረ። የኦሪት ካህናትና የጣዖት ካህናትም አጥብቀው ይቃወሙዋቸው ነበር።

በሀገርም ውስጥ ረኃብም በሽታም፣ በመጣ ጊዜ በክርስቲያኖች ምክንያት የመጣ ነው ይባል ነበረ። በዚህም ምክንያት ክርስቲያኖች ካገር እንዲወጡ ይፈረድባቸው ነበረ። በዚህም ነገር የሮማውያን ነገሥታት በጣም ይጨክኑ ነበረ። ይልቁንም ቀላውዴዎስ ቄሳር ብዙ ክርስቲያኖች ከከተማው እንዲሰደዱ አድርጎ ነበረ።

ዮሐንስም ይህን መልእክቱን በጻፈበት ወራት የምእመናን ስደት ጸንቶ ነበረ። ምእመናንም የሚሰደዱበት አገር እየቸገራቸው ይጨነቁ ነበረ። ነገር ግን ሰው ምንም ቢሆን አንዳንድ ወዳጅ አያጣምና እግዚአብሔርም አንዳንድ እረዳቶች አያሳጣምና በክርስቶስ ያመኑት አንዳንድ ሰዎች ጌቶችና ሀብታሞች ስለ ሆኑ ክርስቲያኖችን በየቤታቸው እየደበቁ ያስቀምጡዋቸው ነበረ።

ደግሞ ሰው ምንም ቢሆን ምቀኛ አያጣምና እገሌ አንድ ክርስቲያን ደብቋል፣ እገሌ ሁለት ክርስቲያን ደብቋል እየተባለ ይወራ ጀመር። ስለዚህ አገረ ገዢዎች ሁሉ እየተቆሩ እየበረበሩ የሚይዙ ወታደሮች አዘዙ። ወታደሮችም በየሰው ቤት እየገቡ ለመበርበር የሚቸግራቸው ሲሆን ጊዜ መሣሪያቸውን በልብሳቸው ውስጥ እየደበቁ። የክርስቲያኖች ልስብ እየለበሱ ክርስቲያን ደብቀዋል እየተባሉ በተጠረጠሩት ሰዎች ቤት ይሔዱ ጀመሩ። በዚያውም ጊዜ ምንድናችሁ ሲሏቸው ክርስቲያኖች ነን። ከሀገር እንድንወጣ ስለ ተፈረደብን ተቸግረናል። ዝም በለን እንዳንቀመጥ ይገድሉናል። ጊዜው እስቲአይልፍ ድረስ የምንደበቅበት ስፍራ ብናገኝ ብለን መጥተናል ይሏእዋል። እነዚያም ክርስቲያን የሆኑ ሀብታሞች ነበሩ እውነት እየመሰላቸው ወደ በኢት እያስገቡ ክርስቲያኖች በተደበቁበት ጓዳ ያስቀምጧቸዋል። በዚያ ጊዜ መሣሪያቸውን ከልብሳቸው ውስጥ እያወጡ ክርስቲያኖችን በድንገት አደጋ እያረዱ ይወጡ ነበረ።

ሐዋርያ ዮሕንስም ይህን በሰማ ጊዜ ከነልጆቿ ክርስቲያኖችን የምትወድ አንዲት ሴት ወይዘሮ (ኅሪት) ነበረችና ወደ እርስዋ ይህን መንፈሳዊ የምክር ቃል ጻፈላት። አሳቡም እርስዋ ለጊዜው እመቤት ናንታ ብዙ ክርቲያኖችን እንድታድን ለሌሎችም ሀብታሞች ክርስቲያኖች ይህን የርሱን ምክር እንድታስረዳቸው ለማመልከት። ማንም ሰው ወደ እናንተ ቢመጣ ይህንም ትምህርት ባያመጣ በቤታችሁ አትቀበሉት አትሳለሙትም ብሎ ለእርሳዋና ለልጆቿ መከረ። ወታደሮች በሐሰት ክርስቲያኖች ነን ብለው ክርስቲያኖችን ለመግደል በመጡ ጊዜ ክርስቲያንነት ምንድነው ትምሕርቱስ እንዴት ነው እያሉ የማያውቁ መስለው ይጠይቋቸው ነበር። ወታደሮችም በዚህ ነገር አስቀድመው አይጠነቀቁበትም ነበርና የክርስቲያንነት ትምህርት ለመናገር አይችሉም። ለክፉም ነገር መምጣታቸውን በዚህ ያውቁታልና እናንተን ደብቀን የምናኖርበት ስፍራ የለንም እያሉ ከውጭ ይመልሱዋቸው ነበር። እውነተኞች ክርስቲያኖች የሆኑ እድነ ሆነ ግን ክርስቲያንነት እንዴት ነው ብለው ሲጠይቋቸው የስላሴን ሶስትነት የክርስቶስን መድኃኒትነት ጥምቀትን ቍርባንን፣ ትንሣኤ ሙታንን ይናገራሉ። በዚህም እውነተኞች ክርስቲያኖች መሆናቸውን ያውቁታልና ወደ ቤታቸው ውስጥ እያስገቡ ይደብቋቸው ነበሩ። ሐዋርያው ዮሐንስ በዚህ በመንፈሳዊ ጥበብ ምዕመናንን ከመከራና ከሞት ለማዳን የጻፈውን የምክር ቃል ዳንዳንድ ሰዎች በሥጋዊ ጥበባቸው ሰውን ለማጥፋት ሲሉ በሃይማኖትና በምግባር የማይስሏችሁን ሰዎች አትውደዱ ማለቱ ነው ብለው ምስክር ያደርጉታል ደምጎ ቅዱስ ጳውሎስ ለሁሉም መልካም ኣንድርግ ይልቁንም ለሃይማኖት ሰዎች መልካም እናድርግ (ንምግባር ሠናየ ለኵሉ ወፈድፋደሰ ለስብአ ሃይማኖት) ብሎ የተናገረውን ቃል በሃይማኖትና በምግባር የማይመስሏችሁን ሰዎች አትውደዱ ገንዘብም አትስጡ ማለት ነው ብለው ምስክር ያደርጉታል።

ቅዱስ ጳውሎስ እጅግ አድርጎ የተማረና እውቀት ያለው ሰው ነበረ። እርሱ ራሱ ከአይሁድ ጋራ እንደ አይሁዳዊ ሆንሁ በኦሪት ካሉት ጋራ በኦሪት እንዳለሁ ሕግ ከሌላቸው ጋራ ሕግ እንደሌለኝ ሆንሁ ከደካሞች ጋራ ደካማ ሆንሁ ከሁሉም ጋራ እንደ እርሳቸው ሆንሁ ሁሉንም እረባቸውና አዳንቸው ዘንድ ይህንም ስለ ወንጌል አደርገዋለሁ ከርሱ ጋራ አንድነት ይሆንልኝ ዘንድ ብላኡአል። እንዲህም ማለቱ እረብና ጥቅም የሚገኝ እብፍቅር ነው እንጂ በጠላትነት አይደለም ማለቱ ነው። ፩ቆሮ ፱ ፲፱ - ፳፬።

ከዚህም ጥቂት አልፎ ለአይሁድም ለአረማውያንም ለእግዚአብሔር ቤተ ክርስቲያንም ያለመሰናክል ሁኑ። እኔ በሁሉ እንደ ሆንሁ ሁሉንም ደስ አሰኛለሁ ይኸውም እጅግ ሰዎችን ደስ እንዲላቸውና እንዲድኑ ነው እንጂ የራሴን ደስታ ፈልጌ አይደለም ይላል ፩ቆሮ ፲ ፴፪ - ፴፫።

ይህን እውነተኛ ትምህርት ያስተማረና የጻፈ ቅዱስ ጳውሎስ በሃይማኖትና በምግባር ያልመሰሉንን ሰዎች እንድንጠላቸው አልተናገረም። ማበላለጥን ግን ተናግሮአል ሌሎቹን ሰዎች በፍቅር ማበላለጥ ይቅርና አባትና እናት እንኳ ብዙ ልጆች ወልደው ሁሉን ትክክል አይወዱም ምንም ቢሆን ልባቸው ወደ አንዱ ወይም ወደ ሁለቱ ያደላል ወንድማማቾችም ካንድ ሰው ተወልደው እንዲሁ ካንዱ አብልጠው አንዱ ይወዳሉ ይህም የሰው ባሕርይ ነው እንጂ የትእዛዝ አይደለም።

እነሆ ጥቁር ኮርማና ነጭ ኮርማ ሲዋጉ ብናይ ያንዳችን ልብ ጥቁሩ ኮርማ እንዲያሸንፍ ይመኛል። ያንዳችን ልብ ደግሞ ነጩ ኮርማ እንዲያሸንፍ ይመኛል። ይህም የሰው ባሕርይ ነው እንጂ የትእዛዝ አይደለም።

አሁንም ሰውን ሁሉ መውደድ ስለት አዘዘ በሃይማኖትና በምግባር የመሰሉንን አብልጠን ለመውደድ ልባችን ማድላቱ አይቀርም። ነገር ግን እነዚያን በሃይማኖትና በምግባር የማይመስሉንን እንደ ጠላት ልንቆጥራቸውና ልንጠላቸው አልታዘዝንም። የቅዱስ ጳውሎስም አሳብ ለሁሉ መልካም እናድርግ ብሎ ይልቁንም ለሃይማኖታ አይደለም። ፍቅርን ሲፈልግ የሚመጣውን ሰው ሁሉ አስተካክሎ መውደድ ይገባል። አስቦ ወደ ቤቱ ሂዶ መነጋገር ግን በሃይማኖት ከመሰለ ወንድም ጋራ ሲሆን ደስ ይላል ይህንም መጻፌ እንናተ ወዳጆቼ ማንም ቢሆን እርሱ ቢጣላችሁ እንኳ እናንተ እንዳትጠሉት ላስረዳችሁ ብዬ ነው እንጂ እነዚያ እገሌን ውደዱ እገሌን አትውደዱ እያሉ የሚመክሩና የሚያስተምሩ ሰዎች ይህን በማስተማራቸው ይሥጋቸውን ጥቅም አግኝተውበታልና ነገሩ በቶሎ የሚገባቸው አይመስልም። ነገር ግን የሚሰሟቸው ሰዎች እውነተኛ እውነተኛው የክርስቶስ ብርሃን በልባቸው የሚበራበት ዘመን በቀረበ ጊዜ ሰው ሁሉ እርስ በርሱ ተፋቅሮ መኖሩ አይቀርም።

**ምዕራፍ ፲፪።**

**ስለ ትሕትና።**

ትሕትና በሥጋም በነፍስም ብዙ ጥቅም የሚገኝበት ስለሆነ በመጽሐፍ የታዘዘ ነውና በእድሜም ቢሆን። በመትም ቢሆን። በእውቀትም ቢሆን። በሥራም ቢሆን። ከእኛ በላይ ያሉትን ሰዎች ሁሉ ልናከብራቸው ይገባልና። ባናከብራቸው ግን እኛ ጥቅምና ምስጋና አናገኝም እንጂጅ እነዚያ ከማዕርጋቸው አይዋረዱም አገዛዙንም በግድ ሊገዙን ይችላሉ። ነገር ግን የግዱን አገዛዝ በፈቃድ ያደረግነው እንደሆነ ብዙ ጥቅም እናገኛለን። ስለዚህ ሁሉን እናክብር። ይልቁንም የወንጌልን ቃል ለራሳቸው እንደሚስማማቸው ሳይለውጡ በእውነት የሚያስተምሩ መምሕራንን ልናከብራቸው ይገባናል።

ደግሞም ከእኛ በላይ ያሉትን ሰዎች ብቻ ብናከብር ምስጋናችን ጥቂት ነውና ከእኛ በታች ያሉትንም ሰዎች ብናከብር መስጋናችን ብዙ ይሆናል።

እነሆ ሐዋርያት የጌታችንን እግር አጥበው ነበረጌታቸውና መምሕራቸው ስለ ሆነ አይደነቅላቸውም ነበረ ነገር ግን ጌታችን የሐዋርያት ጌታና መምህር ሲሆን የሐዋርያትን እግር ስለ አጠበ ትሕትናው በመጽሐፍ ተስፎ ሲነገርለት ይኖራል። ደግሞ በእውቀትም ቢሆን ባለ ገንዘብ በመሆንም ቢሆን። ባለ ወገንም በመሆን በማንም ላይ መታበይ አይገባም።

ጌታችን በወንጌል ራሱን ከፍ ከፍ ያደረገ ይዋረዳል። ራሱ ዝቅ ዝቅ ያደረገ ግን ይከብራል ያለው ቃል ዘወትር ብናስብ ብናደርገው የበለጠ ክብር እናገኛለን። ሉቃ ፲፰ ፲፬።

**ምዕራፍ ፲፫።**

**ስለ ፍርሃት ነገር።**

በእውነት ነገር የሚፈራ ሰው ሁሉ በትምህርቱና በእውቀቱ ጐደሎ መሆኑ በእርግጥ የታወቀ ነው። እነሆ የዚህን ነገር በቤተ መንግሥት መሳፍትና በቤተ ክህነት መጻሕፍት ብንመረምር ለልባችን የሚያስረዳ ብዙ ነገር እናገኛለን። በሥጋዊ ነገር ለመንግሥታቸውና ለሀገራቸው የሚያስቡ ሞታቸውንም የማይፈሩ በሠልፍ መካከል ፊት ለፊት ቀርበው የሚዋጉ ሰዎች ሁሉ ትምሕርታቸው እይሰፋ እውቀታቸው የበዛ ናቸው። ትምህርታቸው የጠበበ እውቀታቸው ያነሰ ሰዎች ግን ለጊዜው እኛን ደስ ይበለን እንጂ ለኋላ ልጆች ምን ያሳስበናል። እነርሱም በሀብታቸው ይኑሩ እያሉ አገራቸው ወደ ጥፋት ሕዝባቸው ወደ ጕዳት ሲደርስ ዝም ብለው ያያሉ በጦርነትም ጊዜ እየሸሹ በምክርም ጊዜ እያበላሹ ይኖራሉ።

በመንፈሳዊ ነገርም ቢሆን አንገታቸውን ለሰይፍ ጀርባቸውን ለጅራፍ እያሣለፉ እየሰጡ የሚሞቱ ሰዎች ተምረውና ተምራምረው የእግዚአብሐኢርን ጸጋና የማታልፈውን መንግሥተ ሰማያትን ያወቁ። ለመልካም ሥራ የተራቀቁ ሰዎች ናቸው ትምህርታቸው ያልሰፋ እውቀታቸው ያልበዛ ሰዎች ግን የዚህን ዓለም መከራ እየፈሩ እውነቱን ሐሰት ነው እያሉ የእግዚአብሔርን ቃል የለወጡ የራሳቸውን አሳብ እያስተማሩ ያንን የማያልፈውን ዓለም ለዚህ ለሚያልፈው ዓለም እየለወጡ ይኖራሉ።

ይህንም የሚያሰዳ ነገር ሌሎቹ ይቅሩና ሐዋርያት እንኳ እየተማሩ እውቀታቸው እስቲባዛ ሃይማኖታችደው እስቲሰና ድረስ በየጊዜው ሲጠራጠሩና ሲፈሩ ሲክዱም ነበሩ። በዚሁም ሃይማኖት ጨምርልን (ወስከነ ሃይማኖተ) ብለው እስከ መናገር ደርሰው ነበር።

በኋላ ግን ተምረው ተመራምረው በመንፈስ ቅዱስ ታድሰው የእውቀትን ፍጻሜ ባገኙ ጊዜ የክርስቶስን ጌትነትና አምላክነት በነገሥታትና በመኳንንት በሕዝብም መካከል እየመሰከሩ ወደ ሞት አለፉ።

ይህም የተጻፈበት ምክንያቱ ፍርሃት ያለማወቅ ምልክት መሆኑን ለማስረዳት ብዬ ነው እንጂ በሚፈሩት ሰዎች ላይ መፍረድ አይደለም።

መከራን መታገሥ ታላቅ ፈተና ነውና ወደ ፈተና አታግባን እያለን ዘወት ወደ እግዚአብሔርን ከመጸለይ በቀር መከራ አስጨንቂ ስለ መሆኑ በሚፈሩ ሰዎች ላይ መፍረድ አይገባንም።

**ሶስተኛ ክፍል።**

**ምዕራፍ ፲፬።**

**ስለ ቤተ መንግሥትና ቤተ ክህነት ልዩነት።**

አንዳንድ ሰዎች ቤተ መንግሥትና ቤተ ክህነት በፍጹም አንድ ናቸው እያሉ ይናገራሉ ይህንኑም ያስተምራሉ። ይህንም በመናገራቸው የብዙ ክርስቲያኖችን ነገሥታት ልብ እያነሣሱ ብዙ ሰዎችን አጥፍተዋል ባጭሩ ከዚህ ቀጥሎ በተጻፉት በትቂቶች ነገሮች ብቻ ነው እንጂ በስራቸው ሁሉ ፍጹም የሆነ አንድነት የላቸውም።

፩ኛ። ቤተ ክህነት ወንጌልን በምስታስተምርበት ጊዜ አረማውያን ወይም እስላሞች በግልጥም ሆነ በስውር በኃይልና በተንኮል እናያጠፉዋት ቤተ መንግሥት ሊጠብቃትና ሊረዳት ይችላል።

፪ኛ። ቤተ ክሀንት ወንጌልን በምታስተምርበት ጊዜ የእለት ምግብና ልስብ ቢቸግራት ቤተ መንግሥት በቸርነቱ የሚቻለውን ያህል ገንዘብ በመስጠት ሊረዳት ይችላል።

፫ኛ። ቤተ ክህነት በማናቸውም ስፍራ ቢሆን ወንጌልን በምታስተምርበት ጊዜ እንዳትከለከል ቤተ መንግሥት ነፃነትን በመስጠት ሊረዳት ይችላል።

፬ኛ። ቤተ መንግሥት ጥምቀትን ቍርባንን በፈለገ ጊዜ ቤተ ክህነት ጥምቀትን በማጥመቅ ቍርባንን በማቍረብ ልትረዳው ትችላለች።

፭ኛ። ቤተ መንግሥት አገሩን ለማዳን ሕዝቡን ለመጠበቅ ወደ ጦርነት በሔደ ጊዜ አግርር ፅጸሮ ታሕተ እገሪሁ ዕቀብ ንግሦ ወሠራዊቶ ሰግዎ ሰላመ ለንጉሥነ ለታዕካሁ ወለሠራዊቱ ለመኳንንቱ ወለመሳፍንቱ እያለች ቤተ ክሀንት በጸሎት ለመርዳት ትችላለች።

፯ኛ። ሕዝቡ ለንጉሥ አንገዛም ግብርም አንገብርም እያሉ አመፀኞች እንዳይሆኑ የቄሣርን ለቄሣር የእግዚአብሐኢርን ለእግዚአብሄር ስጡ እግዚአብሔርን ፍሩት ንጉሥን አክብሩት ሹም ያለ እግዚአብሔር ፈቃድ አይሾምም እያለች እያስተማረች ሀገሩ በሰላምና በፀጥታ እንዲኖር በማድረግ ቤተ ክህነት ቤተ መንግሥትን ለመርዳት ትችላለች። ማቴ ፳፪ ፲፫ - ፳፩። ፩ጴጥ ፪ ፲፯። ሮሜ ፲፫ ፩።

በተረፈ ቤተ መንግሥትና ቤተ ክህነት ምንም አንድነት የላቸውም ፈጽመው የተለያዩ ናእችው ሕጋቸውም ኑርዋቸውም ለይብቻ ነውና በሌላ ነገር ሊረዳዱ አይችሉም ልዩነታቸውም ከዚህ ቀጥሎ እንደ ተጻፈው ነው።

፩ኛ ቤተ መንግሥት ለክርስቲያንም ለእስላምም ለአረማውያንም ግዛቱና ዳኝነቱ የተካከለ ስለሆነ የሁሉም መኖሪያ ነው። ቤተ ክህነት ግን ለክርሲትያን ብቻ ነው እንጂ ለእስላም ለአረማውያን ለሌሎችም በሃይማኖት ለተለዩ ሁሉ የተካከለ ግዛትና ዳኝነት የላትም። እነዚህም ሁሉ ሊኖሩባት አይችሉም።

፪ኛ። ቤተ መንግሥት የበደለውን እየበደለ የመታውን እየመታ የሰደበውን የሰደበው በክፉ ክፉ እየመለሰ ይኖራል። ቤተ ክህነት ግን የበደላትን እየማረች። ቀኝ ፊቷን ለመታት ግራውን አዙራ እየሰጠች። የረገማትን እየመረቀች። በክፉ ፈንታ መልካም እየመሰለች ለጠላቶችዋ እየጸለየች ትኖራለች። ማቴ ፭ ፴፱።

፫ኛ። ቤተ መንግሥት በወንጀለኛው ሁሉ በሚገባ እየፈረደ ሞት የሚገባውን በሞት እሥራት የሚገባውን በእሥራት ይቀጣል።

ቤተ ክህነት ግን ማንም ነፍሰ ገዳይ ቢሆን ማንም ሌባና ቀጣፊ አሰተኛም ቢሆን በማስተማርና በመምከር ከክፉ ሥራው ትመልሳለች እንጂ በሞት ወይም በእስራት ለመቅጣት አይገባትም።

፬ኛ። የቤተ መንግሥት ንጉሥ ምድራዊ ሲባል የቤተ ክህነት ንጉሥ ሰማያዊ ተባለ። ሰማያዊ ንጉሥም ይህን ነገር ለማስረዳት እርሱ ራሱ በመስፍኑ በጲላጦስ ፊት በቆመ ጊዜ አንተ የአይሁድ ንጉሥ ነኽን ብሎ ቢጠይቀው መንግሥስቴ ከዚህ ዓለም አይደለችም ብሎ ተናግሯል። ዮሐ ፲፰፡ ፴፮።

ነገር ግን የጌታችን የኢየሱስ ክርስቶስ መከራውና ውርደቱ ሁሉ ኃፍረት የሚመስላቸውና በቤተ መንግሥት ጥግ እየሆኑ በማይወዱት ሰው ላይ መከራና ጭንቀትን ለማምጣት የሚያስቡ አንዳንድ ሰዎች ብቻ በቤተ መንግሥትና በቤተ ክሀነት መካከል ብዙ ልዩነት መኖሩን አይቀበሉትም ይሆናል።

ዳሩ ግን ባይቀበሉ ይተዉት እንጂ እኛ ጌታችን በዚህ ዓለም ሳለ የተቀበለውን መከራና ውርደቱ ሁሉ እኛን ኃጢአተኞችን ለማዳንና ደካሞችን ለመርዳት እንደ ሆነ እናምናለንና በቤተ መንግሥት ጥግ ሆኖ በማይወዱት ሰው ላይ መከራና ጭንቀትን ማምጣት ታላቅ ኃጢአት መሆኑን ተረድተነዋል። ስለዚህ በቤተ መንግሥትና በቤተ ክህነት መካከል ብዙ ልዩነት መኖሩን ገልጠን እንናገራለን።

**ምዕራፍ ፲፭።**

**ስለ ምድራዊ ንጉሥና ሰማያዊ ንጉሥ ልዩነት።**

በቤተ መንግሥትና በቤተ ክህነት መካከል ብዙ ልዩነት እንደ ተደረገ እንደዚሁ ደግሞ በምድራዊ ንጉሥና በሰማያዊ ንጉሥ መካከል ብዙ ልዩነት ተደርጓል። ይኸውም ከዚህ ቀጥሎ እንደ ተጻፈው ነው።

፩ኛ። ምድራዊን ንጉሥ ትውልዱን እውቀቱን፣ ኃይሉን ደግነቱን መርምረው ሕዝቡ መርጠው በያላእችው ያነግሱታል።

ሰማያዊ ንጉሥ ክርስቶስን ግን አባቱ እግዚአብሔርን ከፍጥረት ሁሉ በላይ አድርጎ አነገሠው እንጂ ሕዝብ መርጦ አልነገሠም ዮሐ ፲፭፡ ፲፮። ዕብ ፩፡ ፪ - ፲። ፊል ፪ ፰ - ፲፩።

፪ኛ። ምድራዊ ንጉሥ ደንጊያው ተወቅሮ እንጨቱ ተጠርቦ በሐር ተማግሮ በተሠራ ቤት ይቀመጣል።

ሰማያዊ ንጉሥ ክርስቶስ ግን በዚህ ዓለም ራሱን እንኳ የሚያስጠጋበት ጎጆ አልነበረውም (ለወልደ እጓለ መሕያውስ አልቦ ኅበ ያስምክ ርእሶ) ማቴ ፰ ፲፱ - ፳።

፫ኛ። ምድራዊ ንጉሥ አሽከሮቱን ወደ ጦርነት ሲሰድ በብዙ ስንቅ በብዙ መሣሪያና ጌት። በፈረስና በበቅሎ አድርጎ ነው።

ሰማያዊ ንጉሥ ክርስቶስ ግን ሐዋርያትን ለትምህርት ወደ ዓለም ሲልካቸው ለእጃቸው በትር ለእግራቸው ጫማ ለስንቃቸው ከረጢት ሌላም ወርቅና ብር እንዳይዙ ከለከላቸው ማቴ ፲ ፱ - ፲።

፬ኛ። ምድራዊ ንጉሥ ጠላቱን የሚወጋበት ጦርና ጋሻ መድፍና ጠመንጃ ያዘጋጃል።

ሰማያዊ ንጉሥ ክርስቶስ ግን ጠላቶቹን አጋንንትን የሚወጋበት መስቀሉንና ወንጌሉን ብቻ አዘጋጀ።

፭ኛ። ምድራዊ ንጉሥ አገርንና ርስትን የሚወስድ ጠላት ሲመጣ በርትታችሁ ተጋደሉ እያለ ያዛል። ሰማያዊ ንጉሥ ከርስቶስ ግን ስለ ሃይማኖታችሁ ከህገራችሁና ከርስታችሁ አወጥተው ቢሰዱዋችሁ ደስ እያላችሁ ተሰደዱ ብሎ ትእዛዝ ሰጠ እንጅ ተጋደሉ ወይም ተዋጉ ብሎ ትእዛዝ አልሰጠም። ማቴ ፲ ፳፫።

፮ኛ። ምድራዊ ንጉሥ እርሱ ራሱ ሊሠራው የማይቻለውን ሥራ ሌሎችን ሰዎች ሥሩ እያለ ያስጨንቃል። ሰማያዊ ንጉሥ ክርስቶስ ግን መከራውንም ውርደቱንም ሌላውንም ማናቸውንም ነገር ሁሉ አስቀድሞ እርሱ ራሱ ሳይሠራ ሌሎቹን ሥሩ ብሎ አላዘዘም። ዮሐ ፲፫ ፲፬።

፯ኛ። ምድራዊ ንጉሥን በልዩ ልዩ ዓይነት ሐር የተሠራ በወርቅና በዕንቍ ያጌጠ ልብስ አልብሰው ከዘሆን ጥርስና ከክቡር ደንጊያ በተሠራ ዙፋን ላይ ያስቀምጡታል።

ሰማያዊ ንጉሥ ክርስቶስ ግን ጨርቅ አስታጥቀው ግንድ አሸክመው በቀራንዮ አቆሙት።

፰ኛ። ለምድራዊ ንጉሥ ከወርቅና ከአልማዝ የተሠራ ዘውድ በራሱ ላይ ይጽፉለታል።

ለሰማያዊ ንጉሥ ለክርስቶስ ግን የእሾህ አክሊል ጐንጕነው በራሱ ላይ ደፉለት።

፱ኛ። ለምድራዊ ንጉሥ ገና ውሀ ጠማኝ ሳይላቸው የወይን ጠጁን በያይነቱ አድርገው ያቀርቡለታል። ሰማያዊ ንጉሥ ከርስቶስ ግን በመስቀል ተሰቅሎ በመከራ ተጨንቆ ውሀ ጠማኝ ቢላቸው ሆምጣጤ በሰፍነግ ነክረው ሰጡት።

፲ኛ። ምድራዊ ንጉሥ በሞተ ጊዜ በወርቅና በብር ባጌጠ በሐር በተለበጠ ሣጥን ውስጥ አግብተው ይቀብሩታል።

ሰማያዊ ንጉሥ ክርስቶስን ግን በዋሻ ውስጥ (በታነጠ ደንጊያ) አግብተው ቀበሩት።

፲፩ኛ። ምድራዊ ንጉሥ በጦርነት ላይ እርሱና አሽከሮቹ የሞቱ እንደሆነ ድል ሆነ ይባላል።

ሰማያዊ ንጉሥ ክርስቶስ ግን እርሱም ራሱ ቢሞት ሐዋርያቱም ቢሞቱ ድል አደረገ ተባለ።

፲፪ኛ። ምድራዊ ንጉሥ ክብረቱ እስኪሞት ድረስ ነው ከሞተ በኋላ ግን የሚያከብረውና የሚፈራው የለም ሰማያዊ ንጉሥ ክርስቶስ ግን ውርደት እስኪሞት ድረስ ነበረ። ከሞተ በኋላ ግን በአባቱ በእግዚአብሔር ቀኝት ተቀምጦ ክብሩንና ጌትነቱን ገለጠ። በሰማይም በምድርም የሚኖሩ ፍጥረት ሁሉ ተገዙለት። ፊል ፪ ፲።

ምድራውያንም ነገሥታት ክብሩ ከክብራቸው ጌትነቱ ከጌትነታቸው እንዲበልጥ አውቀው በርሱ እመኑ ለአምላክነቱም ተገዙለት።

እነሆ ይህን የሚያስረዳ አጭር የታሪክ ቃል እጽፋለሁ። የፈረንሳዊ ንጉሥ ታላቁ ናጶሊዮን የሚባለው እጅግ ኃይለኛና ገናና ነበረ። ዓለምንም ቀጥቅጦ ከገዛ በኋላ ወደ መስኮብ አገር ሔደ መስኮቦችም ናጶሊዮንን ከሚያጠፋው ብለው የገዛ ከተማቸውን መስኮዋን በእሳት አቃጥለው ሸሹለት።

ናጶሊዮንም በመስኮብ ከተማ ሳለ ልቡ እጅግ አድርጎ ታበየ። ሰለዚህም በስሙ ገንዘብ እንዲሠራ አዘዘ። ይኸውም ገንዘብ የወርቅም የብርም ነበረ። በዚሁም ገንዘብ ላይ በስተ ፊቱ በምድር ናጶሊዮን ብሎ አስጻፈበት። በስተ ጀርባውም በሰማይ እግዚአብሔር ብሎ አስጻፈበት ይህን ማለት ከእግዚአብሔርና ከእኔ በቀር ንጉሥ የለም። ያውም በምድር የእኔ ናት ሰማይ የእግዚአብሔር ነው ማለቱ ነው።

በማናእችውም ወገን ቢሆን የናጶሊዮን አሳብ ኃይሉንና ስሙን በዓለም ላይ ለማስታወቅ ብቻ ነበረ፥ ነገር ግን ንጉሥ በኃይሉና በሠራዊቱ ብዛት ከእግዚአብሔር ፍርድ ለማምለጥ አይችልምና እግዚአብሔር በዚህ ዓለም የሰጠውን ዘመን ከጨረሰ በኋላ በእንግሊዞች እጅ ወደቀ። እንግሊዞች ይዘው ሴንት ሒሌና (እሊኒ) በምትባል በአፍሪቃ አጠገብ ባለች ደሴት አስቀመጡት በዚያም ፮ ዓመት ታሥሮ ሞተ። ያንን የመሰለ ኃይለኛ ንጉሥ እንደ አንድ ተራ ሰው ሆኖ በሴንት ሒሌና ደሴት የተቀመጠበትን ቤት። ይተኛበት የነበረውን መናኛ አልጋ አይነቱን በፓሪስ እንደባሊድስ በሚባል ስፍራ አድርገውት ስናይ በጣም እንደነቃለን ፡

ናጶሊዮንም በሚሞትበት ጊዜ የደረሰበትን ውርደቱንና መከራውን ሁሉ አይቶ ከዚህ ቀጥሎ የተጻፈውን ቃል ተናገረ ይባላል።

እኔና ናጶሊዎን በብዙ መድፍና በልዩ ልዩ መሳሪያ ዓለምን ቀጥቅጬ በሰማይ እግዚአብሔርም በምድር ናጶሊዮን ተብዬ ገዛዩ። በኋላ ግን እንግሊዞች ይዘው በደሴት አግብተው ስለ አሠሩኝ ፮ ዓመት ሙሉ ተጨንቄና ተዋርጄ ተቀመጥሁ።

አሁንም በመጨረሻው ሞትን ያህል ዕዳ ሊመጣብኝ ነውና እንደ ጉድፍ ባንድ ጕድጓድ ወድቄ ልቀር ነው።

ያ የናዝሬቱ ኢየሱ ግን በምድር ላይ በሕይወት ሳለ ለእጁ እንኳ አልነበረውም። ቤተ መንግሥትም አልነበረውም ደግሞ እገሌ ከሚባል ንጉሥ ጋራ ተዋግቶ ነበረ ተብሎ አይነገርለትም ከሞቱ በኋላ ግን ክብሩና ጌትነቱ እየተለጠ ሄደ እስካሁን ድረስ መንግሥቱ እየሰፋ ጠላቱ እየጠፋ ዓለም በመላዋ እየፈራረሰች እየተንቀጠቀጠች ስትገዛለት ትኖራለች ብሎ ተናገረ ይባላል።

እንደዚህም እንደ ናጶልዮን የክርስቶስን ክብሩንና ጌትነቱን ከመሰከሩ ዝቡ ነገሥታት ነበሩ እንደዚህ አድርገው ምድራዊ ንጉሥ በክብረት ሰማያዊ ንጉሥ በውርደት መንሥታቸውን እያሰፉ ሔዱ እንጂ በመካከላቸው ፍጹም የሆነ አንድነት አልነበረባቸውም።

ደግሞ ምድራዊ ንጉሥና ሰማያዊ ንጉሥ በብዙ ወገን እንደ ተለያዩ እነርሱም በመንግሥታቸው ለሕዝባቸው የሚሠሩት ስራ ፈጽሞ የተለያየ ነው። ይኸውም ከዚህ ቀጥሎ እንደተጻፈው ነው።

፩ኛ። ምድራዊ ንጉሥ ካነጋገር ይፈረዳል ካያያዝ ይቀደዳል እያለ ለጊዜው እንደ መሰለው ይፈርዳል። ሰማያዊ ንጉሥ ክርስቶስ ግን ልብ ያሰበውን ኵላሊት ያጤሰውን መርምሮ ይፈርዳል እንጂ በቃል ንግግር ብቻ አይፈርድም። ዮሐ ፰፡ ፲፭ - ፲፮።

፪ኛ። ምድራዊ ንጉሥ በጭካኔው ዓይን ባፍላት እጅና እግር በስለት ይቀጣል ይሰቅላል ይወግራል። ሰማያዊ ንጉሥ ክርስቶስ ግን በርኅራኄው ብዛት ዓይን እጅና እግር ለሌላቸው እጅግና እግር ለሌላቸው እጅና እግር ይሰጣል። የታመመውን ይፈውሳል። የሞተውን ያነሣል። ዮሐ ፲፩ ፵፩ - ፵፭።

፫ኛ። ምድራዊ ንጉሥ ሥጋውንና ቅቤውን ማሩንና እንጀራውን ያመት ግብር የዳኝነት የውርርድ እያለ ከሕዝቡ በተቀበለ ገንዘብ አሰናድቶ ሠራዊቱን ሰብስቦ ያበላል ያጠጣል።

ሰማያዊ ንጉሥ ክርስቶስ ግን ሥጋውን ቆርሶ ደሙን አፍስሶ ሥጋዬን ብሉ ደሜን ጠጡ ብሎ የገዛ ራሱን ሰጠን።

**ምዕራፍ ፲፮።**

**ስለ መጀመሪያው የኢየሩሳሌም ማህበር።**

ጌታን ከዚህ ዓለም በሞት ተለይቶ ወደ አብ የሚሔድበት ጊዜው እንደ ደረሰ ባወቀ ጊዜ ለሞቱ አንድ ቀን ሲቀረው ከበዓለ ፋሲካ በፊት ለደቀ መዛሙርቱ ፍጻሜ የሌለውን ፍቅሩን ገለጠላቸው ከእርሳቸውም ጋራ እራት በላ። በእራትም ጊዜ ትሹኛላችሁ አታገኙኝም እያለ የሞቱን ነገር ነገራቸው። ብዙ ምክርም መከራቸው የምክሩም ቃል ባጭሩ ከዚህ ቀጥሎ ያለው ነው።

እኔና እናንተን እንደ ወደድኋችሁ እናንተም እርስ በርሳችሁ ትዋደዱ ዘንድ አዲስ ትእዛዝ እሰጣችኋለሁ። እርስ በእርሳችሁ የተዋደዳችሁ እንደ ሆነ የእኔ ደቀ መዛሙርት መሆናችሁን ሰው ሁሉ ያውቃል።

ልባችሁ አይደንግጥ። በእግዚአብሔር እመኑ በእኔም እመኑ። በአባቴ ቤት ብዙ ስፍራ አለና እኔ ሒጄ ቦታውን ካዘጋጀሁላችሁ በኋላ ደግሞ መጥቼ እወስዳችኋለሁ እኔም ወደ አለሁበት እናንተም ደግሞ ትኖራላችሁ።

እርስ በራሳችሁ ትዋደዱ ዘንድ ይህን አዘዝኋችሁ ዓለምም ቢጠላችሁ ከእናንተ አስቀድሞ እኔን እንደ ጠላኝ ታውቃላችሁ። ከዚህ ዓለም ሆናችሁ ቢሆን ዓለም ወገኑን ይወዳልና ይወዳችሁ ነበረ። ነገር ግን ከዓለም አይደላችሁምና ዓለሙ ይጠላችኋል አላቸው።

እንዲህም እያለ የመከራውንና የደስታውን ነገር በብዙ ነገራቸው። ከዮሐንስ ወንጌል ከ፲፫ ምዕራፍ እስከ ፲፯ ምዕራፍ ይገኛልና እነዚህን ምዕራፎ በሙሉ መመልከት ነው።

ይህንንም ነገር ከነገራቸው በኋላ ዓይኑን ወደ ሰማይ አቅንቶ እንዲህ አለ። አባት ሆይ። ጊዜው አሁን ደረሰ ልጅህን አመስግን። ልጅህም ደግሞ ያመሰግንህ ዘንድ። ለሰጠኸው ሁሉ የዘላለም ሕይወትን ይሰጥ ዘንድ በሥጋ ሁሉ ላይ እንዳስገዛኸው።

የዘላለም ሕይወትም ይህች ናት። አንተ ብቻ እውነተኛ የዘላለም አምላክ እንደሆንህ ያውቁህ ዘንድ የላክኸውም ኢየሱስ ክርስቶስ።

እኔም በምድር ላይ አመሰገንሁህ። አደርገውም ዘንድ የሰጠኸኝን ሥራ ፈጸምሁ።

አንተ አባት ሆይ ዓለሙ ሳይፈጠር ከጥንት በአንተ ዘንድ በነበረኝ ምስጋና አመስግነኝ። ከዓለም ለሰጠኸኝ ሰዎች ስምህን ገለጥሁ። ላንተ ነበሩ። ለእኔም ሰጠሃቸው። ቃልህንም ጠብቀዋል። የሰጠኸኝ ሁሉ ከአንተ ዘንድ እንደ ሆነ ዛሬ አወቁ። የሰጠኸኝን ነገር ሰጥቻቸዋለሁን። እርሳቸውም ተቀበሉት። በእውነትም እኔ ከአንተ ዘንድ እንደ መጣሁ አወቁ አንተም እንደ ላከኝ አመኑ።

እኔ ስለ እርሳቸው እለምናለሁ። ስለ ሰጠኸኝ እንጂ ስለ ዓለም አልለምንም። ለኔም የሆነ ሁሉ እርሱ ላንተ ነው። ላንተም የሆነ ሁሉ እርሱ ለእኔ ነው። እኔም በእርሳቸው ተመስግኛለሁ። እኔም ደግሞ በዓለም አልኖርም። እርሳቸው ግን በዓለም ናቸው። እኔም ወዳንተ እመጣለሁ።

ቅዱስ አባት ሆይ። በስምህ ጠብቃቸው እነዚህ የሰጠኸኝን በስምህ ጠብቅኋቸው። እንደ እኛ አንድ ይሆኑ ዘንድ ከእርሳቸው ጋራ በዓለም ሳለሁ እብስምህ እጠብቃቸው ነበር። ከጥፋት የንበቅኸኝን ፈጽሜ ጠበቅኋቸው። ከእርሳቸውም ከጥፋት ልጅ በቀር አንድ የጠፋ የለም መጽሐፍ ይፈጸም ዘንድ መዝ ፵፩ ፱ - ፲። መዝ ፻፱ ፰።

ዛሬው እደ አንተ እመጣለሁ ደስታዬም በእርሳቸው ይፈጸም ዘንድ ይህን በዓለም እናገራለሁ።

እኔ ቃልህን ሰጠኋቸው። ዓለምም ጸላቸው። እኔ ከዓለም እንዳይደለሁ ከዓለም አይደሉምና።

ከክፉ ትጠብቃቸው ዘንድ እንጂ ከዓለም ትወስዳቸው ዘንድ አልለምንም። ከዓለም አይደሉም። እኔ ከዓለም እንዳይደለሁ። በእውነትህ ቀድሳቸው። ቃልህ እርስዋ እውነት ናት። ወደ ዓለም እንደ ላክኸኝ እኔ ደግሞ ወደ ዓለም ላክዃቸው ስለ እርሳቸውም ራሴን እቀድሳለሁ። እርሳቸውም ደግሞ በእውነት የተቀደሱ ይሆኑ ዘን።

ስለ እነዚህም ብቻ የምለምን አይደለሁም። ደግሞ በቃላቸው ስለሚያምኑብኝ እንጂ። ሁሉም አንድ እንዲሆኑ። አባት ሆይ አንተ በኔ እንዳለህ እኔም ባንተ። እርሳቸውም ድግሞ በእኛ አንድ ይሆኑ ዘንድ። አንተ እንደ ላክኸኝ ዓለም ያምን ዘንድ። እኔም የሰጠኸኝን ምስጋና ሰጠኋቸው እኛም አንድ እንደሆንን አንድ ይሆኑ ዘንድ።

እኔ በእርሳቸው አንተም በእኔ። ባንድ የተፈጸሙ ይሆኑ ዘንድ አንተ እንደ ላክኸኝ፣ እርሳቸውንም እንደ ወደድሃቸው እኔን እንደ ወደድኸኝ ዓለም ያውቅ ዘንድ።

አባት ሆይ እነዚህ የሰጠኸኝ እኔ ወደ አለሁበት እርሳቸም ደግሞ ከእኔ ጋራ ይኖሩ ዘንድ እወዳለሁ የሰጠኸኝን ክብር ያዩ ዘንድ። ዓለሙ ሳይፈጠር ወደኸኛልና። ጻድቅ አባት ሆይ ዓለሙ አያውቅህም እኔ ግን አውቅሃለሁ እነዚህም አንተ እንደ ላክኸኝ አውቀዋለሁ። ስምህንም አስታውቅኋቸው ደግሞም አስታውቃቸዋለሁ የወደድኸኝ ውድ በእርሳቸው ይሆን ዘንድ። እኔም በእርሳቸው። ዮሐ ፲፯ ፩ - ፳፮።

ይህንንም ሁሉ ተናግሮ በጨረሰ ጊዜ ፲፪ቱ ሐዋርያት የሞቱት ወሬ ስለ ሰሙ አዘኑ። ስለ እርሳቸውም አባቱን በመለመኑ ደስ አላቸው። አብረውም ለመሞት ተመኙ። ይልቁንም ቅዱስ ጴጥሮስ ካንተ ጋራ እሞታለሁ በማለቱ ጠነክረ። ጌታችንም በተያዘ ጊዜ ሰይፉን መዝዞ የሊቀ ካህናቱን ሎሌ የማልኮስን ቀኝ ጆሮውን ቆረጠ ጌታችን ግን ከለከለው። ዮሐ ፲፰ ፲ - ፲፩።

ነገር ግን የሰው ባሕርይ አንዳንድ ጊዜ ደካማ ነውና በዋናው ጭንቀት ጊዜ ጌታችንን አላውቀውም ብሎ እስከ መካድ ድረሰ ዮሐ ፲፰ ፳፮ - ፲፩።

የሆነ ሆኖ ጌታችንም ጥንቱንም ሥጋ ለመሆን የደረሰበት ምክንያቱ በሞቱ እኛን ኃጢአተኞቹን ለማዳን ነውና በመስቀል ተሰቅሎ ሞተ። ሐዋርያትም ተበተኑ።

ጌታችንም ከሞተ በኋላ በሶስተኛው ቀን ተነሥቶ ተገለጠላቸው። እንዲሁም እስከ አርባ ቀን ድረስ አንዳንድ ቀን እየተገለጠላቸው በኢየሩሳሌም ቆዩ በአርባኛው ቀን ግን ሐዋርያት ሁሉ በደብረ ዘይት ሳሉ ጌታችን ቀርቦ ባረካቸው ሲባርካቸውም ከእርሳቸው ከፍ ከፍ እያለ እራቀ ወደ ሰማይ ወጣ፣ ሉቃ ፳፬ ፶ - ፶፩።

ሐዋርያትም ዓይናቸውን አቅንተው ሲመለከቱ ሁለት መላእክት መጥተው እናንተ የገሊላ ሰዎች ወደ ሰማይ እያያችሁ ለምን ቆማችኋል ከናንተ ወደ ሰማይ የወጣው ይህ ኢየሱስ ወደ ሰማይ ሲወጣ እንዳያችሁት እንደዚሁ ይመጣል አሏቸው። እርሳቸውም ሰግደው በታላቅ ደስታ ወደ ኢየሩሳሌም ተመለሱ። ሉቃ ፳፬ ፶፪። የሐዋ ስራ ፩ ፱ - ፲፪።

ጌታችን ከሙታን በተነሣ በ፶ኛው ቀን ባረገ በ፲ኛው ቀን ሐዋርያት ሁሉም ባንድነት ተሰብስብወ ሳሉ መንፈስ ቅዱስ በአምሳለ እሳት ወረደላቸው በዚያ ጊዜ እመቤታችን ድንግል ማርያምና የጌታችን የሥጋ ዘመዶች ሁሉ ከሐዋርያት ጋር መኖራቸውን መጽሐፍ ይነግረናል የሐዋ ሥራ ፩ ፲፬።

ሐዋርያትም መንፈስ ቅዱስን ከተቀበሉ በኋላ በአእምሮ ጎለመሱ። በእውቀት ታደሱ። ምስጢር ተረጐሙ በኢየሩሳሌምም የማህበር ቤት አቁመው ገንዘባቸውን አቀላቅለው አንድ ዓመት ሙሉ እያስተማሩ ተቀመጡ ስለ ሆነ ግን በኢየሩሳሌም ዙሪያ ባሉት አገሮች ሁሉ እየዞሩ ያስተምሩ ነበሩ። ለማኅበሩም ጉዳይ ፯ ሰዎች ተመርጠው ተሾሙ። ለነዚሁም ሁሉ ዋናው ሹም እስጢፋኖስ ነበር። እርሱም ሃይማኖቱ የጸና መንፈስ ቅዱስን የተመላ ድግ ሰው ነበረ ዮሐ ፮ ፭።

እነዚህንም ሰባቱ ሹሞች ሐዋርያት መርጠው አልሾሙም። ነገር ግን በዚያ ወራት ከአይሁድም ከአረማውያንም ወገን በክርስቶስ ያመኑ ፰ ሺህ ያህል ሆነው ነበረና በሥራም በሌላም በማናቸውም ነገር ጽልና ክርክር በተነሣ ጊዜ ሐዋርያት እኛ ማስተማራችንን ትተን ሥራ መሥራትና ማዕድ ማገልገል አይቻለንምና ከመካከላችሁ ደህና ደህና ሰዎች ምረጡና እንሾምላችኋለን አሏቸው። ማኅበሩም ሁሉ ይህን በሰሙ ጊዜ በታላቅ ደስታ እነዚህን ፯ቱ ሰዎች እስጢፋኖስን ዋና አድርገው መረጡ። እነዚህም ሰባቱ ሰዎች ከአመኑት ከአረማውያንም ወገን ተመረጡ እንጂ ከአይሁድ ብቻ አልነበሩም። ዮሐ ፮ ፩ - ፰።

ይኸውም በማኅበር የምትኖር ቤተ ክርስቲያን ሁሉ አለቃዋና እርስዋ እንድትመርጥ የሚገባ መሆኑን ያስረዳል። በፍትሐ ነገሥት በአንቀጸ ኤጲስቆጶሳት ኤጲስቆጶስ ሲሾም የሚሾምበት የሀገሩ ሕዝብ ይምረጡት ይላል።

ይኸውም ለጊዜው ከኢትዮጵያ በቀር ሌላው ሀገር ሁሉ ሲደረግ ይኖራል።

ደግሞ የጌታችን የሥጋ ዘመዱ (ያዕቆብ እኁኁ ለእግዚእነ) ለማኅበሩ እንደ ጠቅላይ አለቃ ነበረ። ይኸውም መደረጉ በደግነቱና በትምህርቱ በሽምግልናውም ነበር እንጂ የጌታችን ዘመድ በመሆኑ አልነበረም።

ሐዋርያትም ለማስተማር በዓለም ሁሉ ሲበተኑ ይህ ሐዋርያ ያዕቆብ ኤጲስ ቆጶስ ዘኢየሩሳሌም ተብሎ ሹመቱ ተደላደለለት።

በኢየሩሳሌም ማህበር እየሰፋ እየበረታ ሔደ ሐዋርያትም በያመቱ ከየሚያስተምሩበት አገር እየተመለሱ ማህበሩ ይጐበኙ ነበሩ።

ደግሞ በዚያው ዘመን ለዓለም ብርሃንን የገለጠ ቅዱስ ጳውሎስ በወንጌል ቃል በክርስቶስ አምኖ ስለ ተነሣ ለሐዋርያት ታላቅ እርዳታ ተደረገላቸው እርሱም ወደ ኢየሩሳሌም እየወጣ ቅዱስ ጴጥሮስንና ቅዱስ ያዕቆብን ይጐበኙ ነበረ ለማኅበሩም በእግዚአብሔር ካመኑ ከአሕዛብ ባለጠጎች ገንዘብ እየለመነ ይወስድላቸው ነበረ ገላ ፩ ፲፮ ፳። ፩ቆር ፲፮ ፩ - ፭።

ቅዱስ ጳውሎስ በክርስቶስ አምኖ የአይሁዳዊነቱ ትምርህት ከተወ በኋላ እውነተኛይቱን የወንጌል ትምህርት ብቻ ተከተለ እንጂ የአባቶቹን ሕግ ኦሪትን ለማስተማር አላሰበም ስለዚህ ወገኖቹ የሆኑ አይሁድ ሁሉ አልወደዱትም በክርክርም ቢሆን እርሱ ውስጣቸውን በጣም ያውቀው ነበረና አልቻሉትም። ነገር ግን ትምህርቱን አንቀበልም አሉት እርሱም ከነዚህ ከአይሁድ ጋራ በመከራከር ዘመኔን አላሳልፍም ብሎ ወደ አሕዛብ አገር እየሔደ ወንጌል እያስተማረ ብዙ ሰዎች አሳመነ። ደግሞ ደህና ደህና የታምኑ እረዳቶች በርናባስንና ሲላስን ስለ አገኘ ትምህርቱ እየሰፋ ሔደ። የሐዋ ሥራ ፲፫፡ ፪።

ነገር ግን ይህ ዓለም ያለ ሁከት አይፈጸምምና ቅዱስ ጳውሎስና በርናባስ አሕዣብን እያስተማሩ ካሳመኑ በኋላ ከኢየሩሳሌም ከማኅበሩ መካከል ሰዎች ወደ አንጾኪያ መጥተው እንደ ሙሴ ሕግ ካልተገዘራችሁ ትድኑ ዘንድ አትችሉም ብለው አስተማሩ። እነዚህም ይህን ያስተማሩ ሰዎች በክርስቶስ ካመኑ በኋላ የኦሪትን ሕግ እንጠብቃለን ግዝረት አላለፈችም እንደ አባቶቻችን እንኖራለን የሚሉ ነበሩ። በመጀመሪያው ዘመን ትልልቆቹ ሐዋርያት እንኳ የግዝረትን ነገር ለማስተማር ያስቡ ነበር። ካልተገዘሩም ሰዎች ጋራ ለመብላት እንኳ ይፈሩ ነበር። ስለዚህ እግዚአብሔር እሪውን አርደህ ባል እያለ ለቅዱስ ጴጥሮስ በራዕይ በምሳሌ ነገረው። የሐዋ ሥራ ፲ ፩ - ፫፱።

ቅዱስ ጳውሎስም ቅዱስ ጴጥሮስን በሰው ሁሉ ፊት በዚሁ በግዝረት ነገር እንዴህ እያለ ወቅሶታል። አንተ አይሁዳዊ ስትሆን በአሕዛብ ሕግ (በወንጌል) ትኖራለህ እንጂ በአይሁድ ሕግ (በኦሪት) አይደለም። እንግዴህ አሕዛብ ወደ አይሁድ ሥርዓት ይገቡ ዘንድ ለምን ግድ ትላቸዋለህ። እኛ በፍጥረታችን (በውልዳችን) ከአይሁድ ጎን እንጂ ከአሕዛብ ከኃጥአን አይደለንም። ነገር ግን ማንም ሰው ቢሆን በኢየሱስ ክርስቶስ ሃይማኖት ነው እንጂ ኦሪትን በመሥራት የሚጸድቅ የለም። እኛም ፈጽመን በክርቶስ አምነናል በክርስቶስ ሃይማኖት እንጸድቃለን እንጂ ኦሪትን በመሥራት አይደለም። ሥጋ የለበሰ ሁሉ ኦሪትን በመሥራት አይጸድቅም አለው። ገላ ፪ ፲፩ - ፳።

ቅዱስ ጳውሎስም ከቅዱስ ጴጥሮስ ጋራ እንደዚህ የተነጋገረበት ምክንያት ቅዱስ ጴጥሮስ ግዝረትን በማስተማሩ ብቻ አልነበረም። እንገር ግን ግዝረት የማይረባ ሕግ ቢቀርም ጕዳት የሌለበት መሆኑን ቅዱስ ጴጥሮስ ልቡ ተረድቶት ነበረ። ጥንቱንም ግዝረት ለአብርሃም የተሰጠው በእግዚአብሔር ባመኑትና ባላመኑት መካከል የመለዮው ምልክት እንዲሆን ነበረ እንጂ ሌላ የሚጠቅም ነገር ኑሮበት አልነበረም። ጌታችንም ባላመኑትና ባመኑት መካከል የመለዮ ምልክት የሚሆን ጥምቀት አድርጎልናል ስለዚህ ግዝረት ምንም ጥቅም ነገር ወይም ጕዳት ነገር እንደሌለበት ቅዱስ ጴጥሮስ ያውቅ ነበር ማር ፲፮፡ ፲፯።

ቅዱስ ጴጥሮስም ይህን ስለ አወቀ ካልተገዘሩ ከአሕዛብ ጋራ ሲበላ ሲጠጣ ሰንብቶ ነበረ። ነገር ግን ያልተገዘሩ አሕዛብን የሚጠየፉ ሰዎች ከኢየሩሳሌም ከያዕቆብ ዘንድ ተልከው በመጡ ጊዜ እነርሱን ፈርቶ ካልተገዘሩት ሰዎች ጋራ አልበላም ብሎ ተለየ። ስለዚህ ቅዱስ ጳውሎስ ይፈረድበት ዘንድ ይገባል ብሎ ቅዱስ ጴጥሮስ በወንድምነቱ ገሠጸው። ገላ ፪ ፲፩ - ፲፭። ማቴ ፲፰ ፲፭ - ፲፰።

አሁን ግን የዚህን ታሪክ ትተን ወደ መጀመሪያው ወደ ኢየሩሳሌም ማህበር ነገር እንመለስ።

ቅዱስ ጳውሎስና በርናባስ አሕዛብ በማስተማራቸውና በማሳመናቸው ሌሎ ሰዎች ስለ ቀኑ ካልተገዘራችሁ ትድኑ አትችሉም ብለው በማስተማራቸው ቅዱስ ጳውሎስና በርናባስ እጅግ አዘኑ። ለአሕዛብም ትልቅ ዕንቅፋት ሆነባቸው። ቀድሞ በአይሁድ ዘመን አሕዛብ በእግዚአብሔር ለማመንና ጣዖት ማምለክን ለመተው በአስቡ ጊዜ አይሁድ ካልተገዘራችሁ አንቀበላችሁም። የእግዚአብሔርም ሕዝብ ለመሆን አትችሉም እያሉ ስለከለከሏቸው መገዘርን እየፈሩ ጣዖት ሲያመልኩ ይኖሩ ነበሩ።

ቅዱስ ጳውሎስ ግን ወንጌልን ባስተማረ ጊዜ ግዝረት ማለት የልብን ቈላፍነት (ኃጢአትን) በመፍነስ በምላጭ ቆርጦ መጣል ነው እንጂ የሥጋን ቆላፍነት በምላጭ ቆርጦ መጣል ጥቅም የለበትም ብሎ ቢያስተምር አሕዛብ ሁሉ በታላቅ በደስታ ወንጌልን ተቀብለው በክርስቶስም አምነው የልባቸውንም ቆላፍነት በመንፈስ ቅዱስ እየቆረጡ ጥለው ነበሩ። ሮሜ ፪ ፳ ፭ - ፳፱። ኤር ፬ ፬። ኤር ፱ ፳፭ - ፳፮።

ነገር ግን አሁን ከኢየሩሳሌም የመጡት ሰዎች ካልተገዘራችሁ አትድኑም ብለው ስለ አስተማሩ አሕዛብ ሁሉ እንደ ገና እያዘኑ ከወንጌል ትምህርት የሚሸሹ ሆኑ። ስለዚህም ቅዱስ ጳውሎስና በርናባስ ተማክርከው ወደ ኢየሩሳሌም ወደ ማህበሩ ሽማግሎች ለመሔድ አሰቡ።

በኢየሩሳሌም የነእብረው የቤተ ክርስቲያን ማህበር እጅግ የተካከለ ሥርዓት ነበረው። እነሆ በፊት እንዳስረዳን መጀመሪያ የማህበሩ ቁጥር መቶ ሀያ ሰዎች ብቻ ነበሩ። የሐዋ ሥራ ፩ ፲፭።

መንፈስ ቅዱስ ከወረደና ሐዋርያት በየቋንቋው ከተናገሩ በኋላ ግን በቅዱስ ጴጥሮስና በቀሩት ሐዋርያት ስብከት ያመኑ ፰ ሺ ስዎች ሆኑ። የሐዋ ሥራ ፪ ፵፩ ፬ ፬።

ማህበሩም ሁሉ በምግብም በጸሎትም ሳይለያዩ ባንድነት ይኖሩ ነበር። ርስታቸውንም ዕቃቸውንም እየሸጡ ወደ ማኀበሩ ቤት ያመጡ ነበር። ከገንዘቡም ለሁሉም እንደ ቸገራቸው ይከፍሉ (ያወጡ) ነበር እንጂ ይህ ገንዘብ የእኔ ነው። ይህ ገንዘብ ያንተ ነው አይባባሉም ነበር። በሕዝቡም ሁሉ ዘንድ መውደድና መታፈር መከበርም ነበራቸው። የሐዋ ሥራ ፪ ፵፬ - ፵፯።

ለዚህም ሁሉ እስጢፋኖስ ዋና ሆኖ ሌሎች ስድስት ሹሞች ተሾመው ነበር። ያዕቆብም የጌታችን ዘመድ እንደ ዋና አለቃ ሆኖ የማህበሩ ሹም ነበረ። ይኸውም ሹመቱ እንደ አባት እንደ ኤጲስ ቆጶስ ነበረ እንጂ ለሥራ ማከናወን አልነበረም።

በዚህ ላይ ደግሞ በማህበሩ ውስጥ በትምህርትም በሥራም የሆነውን ነገር የሚመረምሩ ሽማግሎች ተመርጠው ነበሩ። እነዚህም ቀሳውስት ናቸው። እራሳቸው ሐዋርያትም ሽማግሎች ይባሉ ነበር። ትርጓሜውም ቄስ ማለት ነው። የሐዋ ሥራ ፳ ፲፯። ፩ጴጥ ፭ ፩።

ጳውሎስና በርናባስም ከአሕዛብ ውስጥ ከነርሳቸው ጋር የሚሄዱ ሰዎች መርጠው ለሐዋርያትና ለሽማግሎች ነገሩን ለማመልከት ወደ ኢየሩሳሌም ሔዱ ወደ ኢየሩሳሌምም በደረሱ ጊዜ ሐዋርያትና ሽማግሎች (ቀሳውስትም) ማህበሩ ሁሉ በደስታ ተቀበሏቸው። ጳውሎስና በርናባስም አሕዛብ በወንጌል ማመናቸውን ተናገሩ። በዚያን ጊዜ በክርስቶስ አምነው ወደ ማህበሩ የገቡ ፈሪሳውያን እየተነሡ አሕዛብ እንዲገዘሩ የሙሴንም ሕግ እንዲጠብቁ ታዝዋቸው ዘንድ ይገባል እያሉ ተናገሩ።

ሐዋርያትና ሽማግሎችም ይህን ነገር ያዩ ዘንድ ተሰበሰቡ። በመካከላቸውም ብዙ ክርክር ሆነ። በኢዝያም ጊዜ ቅዱስ ጴጥሮስ ተነሥቶ እንደዚህ ብሎ ተናገረ።

ወንድሞች ሆይ። ባለፈው ዘመን አሕዛብን ካፌ የወንጌል ነገር ይሰሙ ዘንድ ያምኑም ዘንድ እንደ መረጠ ታውቃላችሁ። ልብንም የሚያውቅ አምላክ መንፈስ ቅዱስ ለእኛ እንደ ሰጠ ደግሞ ለእርሳቸው ከሰጠ ጊዜ መሰከረላቸው። በርሳቸውና በእኛም መካከል ልዩነት አላደረገን። ልባቸውንም በሃይማኖት አነሳው። አሁንስ ለምን እግዚአብሔርን ትፈታተናላሁ። በምዕመናስንስ ላይ አባቶቻችንም እኛም እንሸከመው ዘንድ ያልቻልነውን ቀንበር ለምን ትጭኑባቸዋላችሁ ነገር ግን በጌታችን በኢየሱስ ክርስቶስ ጸጋ እንድንድን እናምናለን ብሎ ተናገረ። ቅዱስ ጴጥሮስም ይህን ተናግሮ ሲጨርስ የኢየሩሳሌም የማህበሩ ኤጲስ ቆጶስ ያዕቆብ ከዚህ ቀጥሎ ያለውን ቃል ተናገረ።

እግዚአብሔር አስቀድሞ ከአሕዛብ ወገን ለስሙ ይወስድ ዘንድ እንዴት እንደ ጎበኘ ጴጥሮስ (ስምዖን) ተናግሮአል። ይህም ከነቢያት ቃል ጋር ይስማማል። እንደ ተጻፈ። በኋላ ዘመን እመለሳለሁ የወደቀውንም የዳዊትን ቤት እሰራለሁ። የፈረሰውንም መልሼ አጸናለሁ አቆመዋለሁም የቀሩት ሰዎች ስሜ በርሳቸው የተጸራው አሕዛብም ሁሉ እግዚአብሔርን ይፈልጉ ዘንድ። ይህንም ሁሉ የሚያደርግ እግዚአብሔር አለ ተብሎ በነቢያት አስቀድሞ ተጽፎአል። አሞ ፱ ፲፩ - ፲፪።

የእግዚአብሐኢር ሥራ ከጥንት ጀምሮ የታወቀ ነው። ስለዚህም እኔ እፈርዳለሁ። ከአሕዛብም ወደ እግዚአብሔር የተመለሱትን አሕዛብ (በግዝረት ነገር) አታድክሙ። ነገር ግን ከጣዖታት ርኵሰት ከዝሙት ከታነቀም (ያልታረደ) ከደምም መብል ይርቁ ዘንድ እንከልላቸው ብሎ ተናገረ።

ያዕቆብም ኤጱስ ቆጶስም ይህን በተናገረ ጊዜ ሐዋርያትም ሽማግሎችም ማህበሩ ሁሉ ይህን ነገር መልካም እንደሆነ አዩ (በየኑ ፈረዱ) ለዚሁም ነገር ከጳውሎስና ከበርናባስ ጋራ ወደ አንጾኪያ የሚልኳቸውን ሰዎች ይሁዳንና ሲላስን መረጡ። በእጃቸውም ይህን ደብዳቤ ጻፉ።

(የተላከ) ከሐዋርያት ከሽማግሎችም ከማህበር ወንድሞችም። (ይድረስ) ከአንጾኪያ። በሻምም በቂልቂያም ወደሚኖሩ ወንድሞች። ደስ ይበላችሁ። ከእኛ ሰዎች ወጥተው እንዳወኳችሁ ልባችሁንም በነገራቸው እንደ ገለበጡት ሰምተናል ትገዘሩ ዘንድ ኦሪትንም ትጠብቁ ዘንድ እኛ ያላዘዝናቸውን።

እኛም ከተሰብሰብን በኋላ አየን (በየንን) ከወዳጆቻችን ከጳውሎስና ከበርናባስ ጋራ ወደ እናንተ የምሰዳቸውን ሰዎች መርጠን። ይሁዳንና ሲላስንም ልከናቸዋል። እርሳቸው ስለ ጌታችን ስለ ክርስቶስ ስም ነፍሳቸውን የለወጡ ናቸው፣ እርሳቸውም ደግሞ ይህን ነገር በቃላቸው ይነግርዋችኋል።

መንፈስ ቅዱስ ባይኑዋልና እኛም በይነናልና ትርፍ ሸክም (ግዝረት) እንዳንጭንባቸው። ከዚህ ከሚገባችሁ ሕግ በቀር ለጣዖት ከተሠዋ መብል። ከደምም ከታነቀም ከዝሙትም ትርቁ ዘንድ። ራሳችን ከዚህ የጠበቃችሁ እንደ ሆነ መልካም ታደርጋላችሁ። ጤና ይስታችሁ። ብለው ጽፈው ጨረሱ።

የቀድሞ ዘመን ደብዳቤ ሲጻፍ ሰላምታ ፋንታ ደስ ይበልህ ይባል ነበረ። በደህና ለመገናኘት ያብቃን በማለት ፋንታ ጤና ይስትህ ይባል ነበረና ሐዋርያትም በዚያው ልማድ ነው የጻፉት።

ይሁዳና ሲላስም ከጳውሎስና ከበርናባ ጋራ ወደ አንጾኪያ ወርደው ሕዝቡን ሁሉ ሰብስበው የሐዋርያትን መልእክት (ደብዳቤ) ሰጧቸው። ሕዝቡም ባነበቡት ጊዜ እጅግ ደስ አላቸው። ልባቸውም ጸና ይሁዳና ሲላስም በቃል የተላኩትን ሁሉ ነግረው በብዙ ነገር ደስ እያሰኙ አጸንዋቸው የሐዋ ሥራ፡ ፲፭ ፩ - ፴፫።

ይህም በኢየሩሳሌም በሐዋርያት ዘመን ቆሞ የነበረው ማኅበር አምስት ነገሮች ያስተምረናል።

፩ኛ. ማኅበር ማቆም እንዲገባ ያስተምረናል፡

፪ኛ. የማኅበር ገንዘብ መቀላቀሉን ያስተምረናል።

፫ኛ. የማኀብር አለቃ መሾም እንዲገባ ያስተምረናል።

፬ኛ. ማኅበሩ አለቃቸውን መምረጥ እንዲገባቸው ያስተምረናል።

፭ኛ. ለማኀብሩ ጉዳይ አማካሪዎች መምረጥ እንዲገባ ያስተምረናል።

ደግሞ በአንጾኪያ የሚኖሩ አሕዛብ ምዕመናንና ሐዋርያት የተላላኩት ቃል ለእኛ መልካም ምሳሌ ይሆናል። ጳውሎስና በርናባስ ባስተማሩት በግዝረት ነገር ሁከት በተነሣ ጊዜ ነገሩን ለመረዳት ጳውሎስና በርናባስ ብቻ ወደ ኢየሩሳሌም ወጥተው ሐዋርያትንና ሽማግሎችን ጠይቀው ምላሹን ለማምጣት እንዲችሉ ያውቁ ነበረ። ነገር ግን የሚያስፈልግ መሆኑን ስለ ተረዱት ከመካከላቸው ሰዎች መርጠው ከጳውሎስና ከበርናባስ ጋራ ወደ ኢየሩሳሌም እንዲወጡ አደረጉ።

ሐዋርያትም ነገሩን ከሰሙ በኋላ የፈረዱት ፍርድ በጽሕፈቱም ቢሆን በቃልም ቢሆን እናንተው ንገሩን በልው ጳውሎስንና በርናባስን መላክ ይቻላቸው ነበር። ነገር ግን የሚያስፈልግ መሆኑን ስለ ተረዱት ደብዳቤውን ከጳውሎስና ከበርናባስ ጋራ ወደ አንጾኪያ ይዘው የሚወርዱ ይሁዳንና ሲላስን ምረጡ። ይሁዳና ሲላስም አንጾኪያ ወርደው ደብዳቤውን ከሰጡ በኋላ በቃላቸው ቢናገሩ ሐሰት ነው ብሎ የሚጠረጥራቸው አልነበረም። ነገር ግን ሐዋርያትና ሽማግሎች የሚያስፈልግ መሆንቡን ስለ ተረዱት በቃላቸውም ይነግርዋችኋል ብለው በደብዳቤው ውስጥ ጻፉላቸው።

**ምዕራፍ ፲፯።**

**ስለ እስጢፋኖስ ሞትና ስለ ሐዋርያት ስብከት።**

ጌታችን ካረገ በኋላ ሐዋርያት በኢየሩሳሌም ማህበር አቁመው አንድ ዓመት ያህል እያስተማሩ ኖሩ። እስጢፋኖስም በስራውና በማስተማሩም ስለ በረታ አይሁድ በጠላትነት ተነሱበት። ነገር ግን ጥበቡንም ይናገርበትም የነበረውን መንፈስ ሊቋቋሙ አልቻሉም ስለዚህም የሐሰት ምስክሮች ፈልገው አስመሰከሩበት እነዚያም ሲመሰክሩ ሙሴን ሲሰድብ ቤተ መቅደስ ትፈርሳለች ሲል ሰምተናል ብለው እያሉ ነው በጉባኤውም የነበሩት ሰዎች ሁሉ ያፍራል ብለው ዓይናቸውን እያፈጠጡ ቢያዩት ፊቱ እንደ መልአክ ፊት ብሩህ ሆኖ አዩት የካህናቱም አለቃ በውኑ ይህ የመሰከሩብህ ነገር እውነት ነውን ብሎ ጠየቀው።

እስጢፋኖስም ከአብርሃም ጀምሮ እስከ ጌታችን የሆነውን ዋና ዋናውን ቃል እየጠቀሰ ታሪኩን እየተረከ ለካሃንቱ አለቃና ለሕዝቡ ነገራቸው በመጨረሻውም እውነቱ ነገር ስለ ገፋው ተናደደና እናንተ አንገተ ደንዳኖች ልባችሁም ያልተገዘረ ጆዎዋችሁም የደነቆረ እንደ አባቶቻችሁ እናንተም ደግሞ መንፈስ ቅዱስን የምታሳዝኑ (የምትጣሉ) ከነቢያት ወገን አባቶቻችሁ አይላሳደዱት ማነው። ዛሬ እናንተ አሣልፋችሁ የሰጣችሁንትንና የገደላችሁንት የሳድቁን መምጣት አስቀድመው የተናገሩትን አባቶቻችሁ ገደሉ። ሕገ ኦሪትንም ተቀብላችሁ በመላእክት ሥርዓት አልጠብቃችኋትም ብሎ በድፍረት ተናገራቸው።

ይህንም በሰሙ ጊዜ በልባቸው ተቆጡ (ተንጣጡ) ጥርሳቸውንም አፋጩ። ከከተማም ወደ ውጪ እየጐተቱ ወሰዱት። በደንጊያም ወገሩት። በጕልበቱም ተንበረከከ። አቤቱ ይህቺን ኃጢአት አትቁጠርባቸው ብሎ በታላቅ ቃል ጮኸ። ይህንንም ብሎ አንቀላፋ (ሞተ)። ምዕመናንም ሬሳውን አንሥተው ቀበሩት። ታላቅ ልቅሶም አደረጉለት። የሐዋ ሥራ ፯ ፩ - ፷።

ከዚህም በኋላ የተሰበሰቡት ማህበር ሁሉ እጅግ አዘኑ። በኢየሩሳሌምም በሚኖሩበት ምእመናን ላይ ከእስጢፋኖስ ሞት የተነሣ ታላቅ ስደት ሆነባቸው። ሁሉም ወደ ይሁዳ አገርና ወደ ሰማርያ ተበተኑ። ለጊዜው ሐዋርያት ብቻ ቆይተው ነበር። በኋላ ግን ሁሉም ተበተኑ። እየዞሩም አሕዣብ ያስተምሩ ነበሩ የሐዋ ሥራ ፰ ፩ -፭።

ሐዋርያው ፊልጶስም በሰማርያ አስተምሮ ወደ ኢየሩሳሌም ሲመለስ መልአኩ ተገልጦ ከኢየሩሳሌም እስከ ጋዛ በምታደርገው መንገድ ሒድ አለው። በጋዝማ መንገድ አንድ የኢትዮጵያ ሰው የኢትዮጵያ ንግሥት የሕንደኬ ጃንደረባ የነበረ ከሹሞቿ ሁሉ የበለጠ በገንዘቧም የሰለጠነ በጅሮንድ ነበረ። እርሱ ሊሰግድ ወደ ኢየሩሳሌም መጥጦ ሲመለስ በሠረገላ ተቀምጦ መጽሕፈ ኢሳይያስ ይደግም ነበረ። መንፈስ ቅዱስም ፊልጶስን ይህን ሠረገላ ተከተለው አለው።

ፊልጶስም በደረሰ ጊዜ የነቢዩን የኢሳይያስን መጽሐፍ ሲያነብ ሰማው። የምታነበውን ታውቀዋለህን አለው። ጃንደረባውም ያስተማረኝ ሳይኖር በምን አውቀዋለሁ ብሎ መለሰ። ወዲያውም ፊልጶስ ወደ ሠረገላው ወጥጦ እንዲቀመጥና የነቢዩን የኢሳይያስን መጽሐፍ ትርጓሜውን እንዲነግረው ለመነው።

ያነበውም የነበረው የመጽሐፉ ክፍል እንደ በግ ወደ መታረድ ተነዳ የሚል ስለ ጌታችን የተነገረ ትንቢት ነበረ። ፊልጶስም ይህን ክፍል ከሥር እስከ ጫፉ እየተረጐመ አስረዳው። ከዚህም ክፍል በኋላ ነገሩን ሁሉ ስለ ተረዳው እነሆ ውኃ ከዚህ አለ ብጠመቅ የሚከለክለኝ ማነው አለው፡

ፊልጶስም በፍጹም ልብህ ካመንህ ይገባህል አለው። እርሱም ኢየሱስ ክርስቶስ የእግዚአብሔር ልጅ እንደሆነ አምናለሁ ብሎ መለሰ። ከዚህም በኋላ ሠረገላውን አቆመ ፊልጶስና ጃንደረባውም ወደ ውኃ ወረዱ። አጠመቀውም ከውኃውም በወጡ ጊዜ የእግዚአብሔር መንፈስ ፊልጶስን ነጥቆ ወሰደው ጃንደረባውም ደስ ብሎ መንገዱን ሔደ። ሁለተኛም ፊልጶስን አላየውም። የሐዋ ሥራ ፰ ፳፮ - ፴፱። ጃንደረባውም ከብዙ ቀን በኋላ ወደ ኢትዮጵያ ተመልሶ የጥምቀትንና የክርስቶስን ነገር አስተማረ ተብሎ በአዋልድ መጽሐፍ ይገኛል።

አባ ጊዮርጊስ የሚባሉ የኢትዮጵያ ሊቅ ካንድ ከአርመን ሰው ጋራ የሃይማኖት ነገር ሲነጋገሩ ጥምቀተሰ አምጽአ ለነ ሕፅዋ ለሕንደኬ ንግሥተ ኢትዮጵያ ብለው መልሰውለታል ይኸውም በመጽሐፈ ምሥጢር ይገኛል ነገር ግን እንደ ዋና ምስክር አድርገን ልንከራከርበት አንችልም።

የቀሩትም ሐዋርያት በየተበተኑበት ስፍራ እየዞሩ ወንጌልን አስተማሩ እነሆ እነዚያ ገበሬዎች የአሕዛብን ምድር በዕርፈ መስቀላቸው አረሱት። አንድ መስፈሪያም (ጫን) ስንዴ ዘርተው መቶ መስፈሪያ ስንዴ አመረቱ፣ ማቴ ፲፫ ፳፫።

እነሆ እነዚያ ነጋዴዎች መልካም ዕንቍ ባገኙ ጊዜ ገንዘባቸውን ሁሉ ሸጠው መልካሙን ዕንቍ ገዙ። ማቴ ፲፫ ፵፭ ፵፮።

እነሆ እነዚያ ዓሣ አጥማጆች መረባቸውን በባሕር ላይ እየጣሉ ብዙ ዓሣ አጠመዱ። ማቴ ፲፫ ፵፯።

እነሆ የነዚያ ባለቤቶች ባለጠጎች ከሣጥናቸው አዲሱንና አሮጌውን ልብስ እያወጡ ለበሱ ማቴ ፲፫ ፶፪።

እነሆ እነዚያ ሴቶች በጥቂት እርሾ አቡክተው ብዙ እንጀራ ጋገሩ የዚያን ጊዜ የተጋገረው እንጀራ እስከ ዛሬ እየተበላ አላለቀም። ማቴ ፲፫ ፴፫።

ወደ መጀመሪያው ነገር እስትንመለስ ድረስ አሁን በእሮ የተመሰለውን የሴቶችን ትምህርት ለማስረዳት ያንዲት የጃፓን ሴት ታሪክ እንጽፋለን። በጃፓን አገር አንዲት ሴት አረማዊት ሁና ስትኖር በኋለኛ ዘመንዋ ክርስቲያን ሆነች ነገር ግን ስለ ድኅነትዋ ለጸሎት ጊዜ አልነበራትም። አንድ ቀን ጎረቤቶቿ ወደ እርስዋ መጥጠው አንች ክርስቲያን ሆኛለሁ ትያለሽ ነገር ግን እንደ ክርስቲያን ጸሎት ስትጸልዪ ሰምተንሽ አናውቅም አሏት።

እስርሷም መለሰች እኔ ደኃ ስለ ሆንሁ ጸሎት ለማድረግ የዕረፍት ጊዜ የለኝም። ነገር ግን በየጊዜው ጸሎት አቋርጬ አላውቅም አለቻቸው። እንደ ምን አሏት።

ጧት ከመኝታዬ ተነሥቼ ቀሚሴን ስለብስ አቤቱ ጸጋ መንፈስ ቅዱስን እንደዚህ አልብሰኝ እለዋለሁ። ውሀ አቅርቤ ፊቴን ስታጠብ አቤቱ የልቤን እድፍ በመንፈስ ቅዱስ አጥበህ ንጹሕ አድርግልኝ እለዋለሁ።

እሳት አቅርቤ ብዙ እንጨት ጨምሬ ሲነድ ባየሁ ጊዜ አቤቱ ልቤ በፍቅረ መንፈስ ቅዱስ እንደዚህ እንዲቃጠል አድርግልኝ እለዋለሁ። መልካም ሩዝ ቀቅዬ በስሎ በምበላበት ጊዜ አቤቱ ከረኃበ ነፍስ እንድድን መንፈሳዊ ምግብ አዘጋጅልኝ እለዋለሁ።

ልብሴን አጥቤ በመተኮሻ ተኩሼ ቀጥ ሲል ባየውሁት ጊዜ አቤቱ ቀጥ ያለና የቀና ልብ ስጠኝ እለዋለሁ። እንደዚህ እያደረግሁ ሥራዬንና ጸሎቴን ባንድነት እጨርሳለሁ እንጂ ለጸሎት ብቻ የተወሰነ ጊዜ የለኝም አለቻቸው። እነርሱም ይህን በሰሙ ጊዜ እጅግ አድንቀው ዝም አሉ።

ይህን የመሰለ የመንፈሳዊ ሥራ በያገሩ የተሠራው እጅግ ብዙ ነው።

ሐዋርያትም እየዞሩ በማስተማራቸው ለሥራቸው እረዳት የሚሆኑ በኑሮዋቸውም የተመሰገኑ ብዙ ሰዎች አገኙ።

ቅዱስ ጴጥሮስ ማርቆስን አገኘ። እርሱም በማስተማርና ወንጌልን መበጻፍ በብዙ ስለ እረዳው ልጄ ይለው ነበር ፩ጴጥ ፭ ፲፫።

ቅዱስ ጳሎስም ሉቃስንና ጢሞቴዎስን ቲቶንና በርናባስን ሌሎችንም አገኘ። ሉቃስ በማስተማርና ወንጌል በመጻፍ በብዙ እረድቶታል ጢሞቴዎስንና ቲቶንም እርሱ ራሱ አስተምሮ ጢሞቴዎስን በኤፌሶን ቲቶንም በቀርጤስ ኤጲስ ቆጶሳት አድርጎ ሾሙዋቸው ነበር። እነርሱም ጳጳሳትና ቀሳውትን ለመሾም ሥልጣን ነበራቸው ፩ጢሞ ፫ ፩ - ፯። ቲቶ ፩ ፭ - ፱።

ስለዚህ ወንጌል ትምህርት በዓለም ተዘረጋ ደግሞ የቅዱስ ጳውሎስ ስብከት ሁሉ በፈሊጥና በእውቀት ስለ ሆነ የአሕዛብን ልባቸውን ማረከው አንድ ቀን ለአሕዝብና ለአይሁድ ትልቅ ስበከት አድርጎ ከአስተማረ በኋላ ቀናተኞች አይሁድ ተነሥተው ነገሩን አፈረሱበት ወዲያውም ይሳደቡ ጀመር።

ጳውሎስም ከበርናባስ ጋራ ሁኖ እንዲህ ብሎ ተናገረ እኛ አስቀድሞ የእግዚአብሔርን ነገር ለእናንተ ስለ እናንተ ለአይሁድ እንነግር ዘንድ ይገባናል። ነገር ግን እናንተ የዘላለም ሕይወትን እንዳታገኙ ሆናችሁ ብትገፉት በራሳችሁ ብትፈርዱ እነሆ ወደ አሕዛብ እንመለሳለን።

እግዚአብሔርም እንዲህ ብሎ አዞናል እስከ ምድር ዳርቻ ድረስ መድኃኒት ትሆን ዘንድ ለአሕዝባ ብርሃን አደረግሁህ ብሏል ብሎ ከኢሳይያስ ጥቅሶ ተናገረ። ኢሳ ፵፱ ፮።

አሕዛብም ይህን በሰሙ ጊዜ ለካ ለእኛም ትንቢት ተነግሮልን ኑሯልና እያሉ ደስ አላቸው። የእግዚአብሔርንም ነገር አመሰገኑ። ለዘለዓለም ሕይወትም የተዘጋጁ ሁሉ አመኑ። የእግዚአብሔርም ነገር በዚያች አገር ሁሉ ተሰማ። የሐዋ ሥራ ፲፫ ፴፬ - ፶።

አይሁድም አገረ ገዥዎችንና መኳንንቶችን ወይዛዝሩንም በጳውሎስና በበርናባስ ላይ አስነሱባቸው። ከገርም አስወጧቸው። እርሳቸውም እንደ ወንጌል ቃል የእግራቸውን ትቢያ እያራገፉ ሔዱ። ማቴ ፲ ፬።

ይህን በመሰለ በመንፈሳዊ ፈሊጥ ብዙ አሕዛብ አመኑ። የወንጌል ብርሃን እክሰ እኛ ዘመን ድረስ በዓለም ላይ እየበራ መኖሩ እነዚያ የፊተኞቹ ሐዋርያት ጌታችንን ኢየሱስ ክርስቶስን መሠረት አድርገው ቤተ ክርስቲያንን ስለ ጠበቋት ነው።

**ምዕራፍ ፲፰።**

**ስለ ሐዋርያትና ስለ ምዕመናን መከራ።**

ሐዋርያት በየሀገሩ እየዞሩ ከተማሩ ወንጌልን ከተማሩ በኋላ ብዙ አሕዛብ በጌታችን በኢየሱስ ክርስቶስ ስለ አመኑ ሕገ ጣዖት እየጠፋ። ሕገ ወንጌል እየሰፋ ሔደ።

ነገር ግን በዓለም ከነበሩት ነገሥታት የሚበዙት ጣጦኦት የሚያመልኩ አረማውያን ነበሩና በሐዋርያትና በሌሎቹ ምዕመናን ላይ ልዩ ልዩ የሆነ ሙከራ አመጡባቸው። ሐዋርያትና ምዕመናን በመከራቸው ታግሠው አሸነፉ። ሁሉም አንድ መንጋ ሆነው ቸር ጠባቂ የተባለው አንዱ ጌታችን ይጠብቃቸው ነበር።

አስቀድሞ ከጌታችን ጋራ ሳሉ ገና በመንፈስ ቅዱስ አልታደሱም ነበርና የዚህን ዓለም ሹመት ይፈልጉ ነበርና። ጌታችንንም በዚህ ዓለም ነግሦ ይሾመናል ይሸልመናል እያሉ ተስፋ ያደርጉት ነበር። ጌታችንም ይህን የሹመት ፍቅር ከልባቸው ለማጥፋት ብዙ ትምህርት ያስተምራቸው ነበር። ማቴ ፲፰ ፩ ማር ፱ ፴፫ - ፴፬። ሉቃ ፱ ፵፯።

ደግሞም ሹመቱ መፈለግ ብቻ አልነበረም። ነገር ግን ገና ሹመቱን ሳያገኙት በየልባቸው ማናችን የበለጠ ሹመት እናገኝ ይሆን እያሉ ያስቡና ይነጋገሩ ነበር። ዮሐንስና ያዕቆብ እናታቸውን አማላጅ ልከው በቃላቸውም ተናግረው በነገሥህ ጊዜ አንዳችን በቀኝህ አንዳችን በግራህ እንድንቀመጥ ፍቀድልን አሉት። ቀኛዝማች ግራዝማች እንድትለን ሲሉ ነው።

እነዚህም ገና ሹመቱን ሳያገኙት በመለመናቸው ብቻ የቀሩት አሥሩ ሐዋርያቶች ቀንተው ተቆጡባቸው አሳባቸውም ሁላችንም ባንድነት አገልግለን ከኖርን ሁላችንም እኩል እንሾማለን እንጂ ዮሐንስና ያዕቆብ ብቻ ይህን ትልቅ ሹመት ለምን ያገኛሉ ለማለት ነበረ።

ጌታችን ግን ዮሐንስና ያዕቆብ የለመኑትን ትቶ ጽዋዬን መጠጣት ጥምቀቴንም መጠመቅ ትችላላችሁን ብሎ ጠየቃቸው። ይህን ማለት እንደኔ መከራ መቀበል ትችላላችሁን ማለት ነው። እርሳቸውም አዎን እንችላለን አሉ። ይህን ከቻላችሁ መልካም ነው ብሎ መለሰላቸው።

ትርጓሜውም በዚህ ዓለም ነው ብሎ መለሰላቸው። መከራን ነው። በቀኝና በግራ መቀመጥን የሚሰጡ ግን አባቴ ያዘጋጀላቸው ምድራውያን ነገሥታት ናቸው። እናንተም የምድራዊ ሹመት አይገባችሁም ማለቱ ነው።

የቀሩትንም አሥሩን ሐዋርያት በዮሐንስና በያዕቆብ ሹመት መለመን ተቆጡ ወደ እርሱ ጠርቶ እንዲህ አላቸው። የአሕዛብ አለቆች በሕዝቡ ላይ ጌቶች እንዲሆኑ ታላላቆቹም ትንንሾቹን እንዲገዟቸው ታውቃላችሁ በእናንተ ግን እንዴህ አይሆንም ነገር ግን ከናንተ በላይ ሊሆን የሚወድ ለናንተ አገልጋይ ይሁን። ጌታም ሊሆን የሚወድ ለናናተ ሎሌ ይሁን አላቸው።

በዚያ ጊዜ ዮሐንስና ያዕቆብ እኛ ተሾመን ለእነርሱ ሎሌ ከሆንን ሹመት ምን ያደርግልናል ብለዋል። የቀሩትም ሐዋርያት እነእርሱ ተሾመው ለእኛ ሎሌ ከሆኑ ቢሾሙ ምን ቸገረን ምንስ ያስቆጣናል ብለዋል ይባላል። ማቴ ፳ ፳ - ፳፰። ማር ፲ ፴፭ - ፵፭።

ጌታችንም ይህን ነገር በማስተማር ብቻ ሳይሆን በስራም አሳይቶዋቸዋል። እርሱ ራሱ ወደዚህ ዓለም ሲመጣ ሰውን ለማገልገል ሕይወቱንም ለሰው ቤዛ ሊለውጥ ነው እንጂ ሰው ሊያገለግለውና ሕይወቱንም ስለ እርሱ ቤዛ ሊለውጥለት አልመጣም። ዮሐ ፲፫ ፬። ፊል ፪ ፮ - ፱።

ደግሞም ለአሥራ ሁለቱ ሐዋርያት ሁሉ መከራንና ውርደትን ብቻ አልነገራቸውም ነገር ግን ከመከራቸው በኋላ እጅግ የበለጠ ክብር እንዲያገኙ ገልጦ ነግርዋቸዋል ይህንም የተናገረበት ምክንያት ሐዋርያት የዚህን ዓለም ሹመት በእርግጥ ፈልገውት ነበረና በማናቸውም ነገር እያስመሰሉ ጌታችንን ይጠይቁት ስለ ነበረ ነው።

ጌታችን አንዱ ባለጠጋ ፍጹም ትሆን ዘንድ ብትወድ ከብትህን ሁሉ ሸጠህ ለድኆች ስጥ። በሰማይም ተከማችቶ ይቆይኻል ቢለው ባለጠጋው ባለ ብዙ ከብት ነበረና አዘነ። ጌታችንም ማዘኑን አይቶ ባለጠጋ ወደሙንግሥተ ሰማያት ይገባ ዘንድ እጅግ ጭንቅ ነው፣ ባለጠጋ ወደ እግዚአብሔር መንግሥት ከመግባት ግመል በመርፌ ቀዳዳ ይገባ ዘንድ ይቀላል ብሎ ተናገረ። በዚያ ጊዜ ቅዱስ ጴጥሮስ ይህን ምክንያት ስለ አገኘ እነሆ እኛ ሁሉን ትተን ተከትለንሃል። ምን እናገኝ ይሆን አለው። ጌታችንም መለሰ እውነት እውነት እላችኋለሁ፣ እናንተስ የተከተላችሁኝ በሐዲስ ዓለም የሰው ልጅ በምስጋናው ዙፋን በተቀመጠ ጊዜ እናንተም ደግሞ በ፲ራ ሁለት ዙፋን ትቀመጣላችሁ። በአስራ ሁለቱም የእስራኤል ነገድ ትፈርዳላችሁ ብሏቸዋል። ማቴ ፲፱ ፳፰። ሉቃ ፳፪ ፴። መዝ ፻፳፪ ፭።

ከዚህ የሚበልጥ ምንም ተስፋ የለም። ከጌታ ጋራ በቀኝና በግራ በዙፋን ተቀምጦ ከመታየት በቀር ሌላ የሚበልጥ ክብር አይገኝም።

ሐዋርያትም ጌታችን ከሞተና ተነሥቶ ወደ ሰማይ ካረገ በኋላ በመንፈስ ቅዱስ ስለ ታደሱ የምድርን ሹመትና ክብር አልፈለጉም ነገር ግን የጌታው የክርስቶስ ፍቅር ዓለምን ከነክብሩ እንዲንቁ አደረጋቸው ሌላውን መከራ ይቅርና ሞትንስ እንኳ አልፈሩም።

ጌታችን በተወለደ በ፵፬ ዓመት ወደ ሰማይ ባረገ ባ፲፩ ዓመት በምዕመናን ላይ ታላቅ ስደትና መከራ ሆኖ ነበረ። ንጉሡ ሄሮድስ አግሪጳ አይሁድን ደስ እንዲላቸው ብሎ የዘብዴዎስን ልጅ የዮሐንስን ወንድም ያዕቆብን በሰይፍ ገደለው በያዕቆብም ሞት አይሁድን ደስ እንዳላቸው አይቶ ቅዱስ ጴጥሮስም አሲዞ አሠረው እግዚአብሔር ግን መልአኩን ልኮ የግዞት ቤት ከፍቶ በሌሊት አወጣው የሐዋ ሥራ፣ ፲፪ ፩ - ፲፩።

የኢየሩሳሌም ኤጲስ ቆጶስ ያዕቆብ ስለ ሽምግልናውም ስለ ሹመቱም ወደ ሌላ አገር ሳይሔድ በኢየሩሳሌም ይኖር ነበረ ለጊዜውም አይሁድ የጌታችን ዘመድ ነው ብለው ሊጣሉት አልፈለጉም ነበር ስለዚህ የኢየሩሳሌምን ማኅበር እየጠበቀ ቆየ።

ኋላ ግን ጌታችን በተወለደ በ፷፫ ባረገ በ፳፮ ዓእምት የአይሁድ ጠላትነት በክርስቲያን ላይ በጸና ጊዜ የካህናት አለእቃ ሐናንያ ወይም አናኖስ የተባለ አሲያዘው።

ከተፈረደበት በኋላ በቤተ መቅደስ ጠፈር (ጣሪያ) ላይ አውጥተው አቆሙት። ክርስቶስንም በሕዝብ ሁሉ ፊት ካደው አሉት። ያዕቆብ ግን በድፍረትና በሃይማኖት ለክርስቶስ መሰከረ። የሕዝቡም አለቆች በዚህ ነገር ተቆጥተው ከመቅደስ ጠፈር ላይ ገፍተው እንዲጥሉት አዘዙ። ገፍተውም በጣሉት ጊዜ በምድር ላይ የቆሙት በደንጊያ ወገሩት። እርሱ ግን የሚያደርጉትን ባያውቁት ነው ብሎ ተንበርክኮ ወደ እግዚአብሔር ጸለየላቸው። ወዲያውም በታላቅ እንጨት (በዘነዘና) ራሱን ቀጥቅጠው ገደሉት። እንዲሁም የሐዋርያትና የምዕመናን መከራ በጸና ጊዜ የወንጌል ትምህርት እየሰፋ ይሔድ ነበረ።

ይልቁንም በዚያ ዘመን የነበሩ የሮማውያን ነገሥታት እጅግ ጨካኞችና አረማውያን ነበሩና በሐዋርያትና በምዕመናን ላይ ልዩ ልዩ መከራ ደረሰባቸው። ይኸውም በቀላውዴስ ቄሣር ዘመን እየከፋ ይሔድ ጀመረ። ነገር ግን ከሃይማኖታቸው አልተውነዋወጡም።

ከሁሉም ይልቅ በኔሮን ቄሣር ዘመን ትልቅ መከራ ሆነ። ኔሮን ቄሣር በነገሠ ጊዜ ደህና ሰው ነበረ ይባላል። መካሮቹና ባለሟሎቹ ግን ከመፍራት የተነሣ እንደፈቃዱ ተገዙለት (አሞላቀቁት) በሚሰራውም በክፉ ሥራው ሁሉ ያመሰግኑት ጀመር በኢትዮጵያ በ፲፰፻፷ ዓመተ ምሕረት በአጼ ቴዎድሮስ ዘመን እንደ ተደረገው ነው። ዛሬ እንኳ ያንን የመከራ ንጉሥ የቴዎድሮስን ዘመን የሚያመሰግኑ አንዳንድ ሰዎች አይታጡም ኢትዮጵያ ሆይ። ከእንግዴህ ወዲህ እንደ ቴዎድሮስ ያለ ጨካኝ ንጉሥ እንዳይነግስብሽ እጆሽን ወደ እግዚአብሔር ዘርግተሽ ለምኝ እኛም ልጆችሽ በእግዚአብሔር ኃይል እንረዳሻለን።

ኔሮን ቄሣርም መካሮቹ ባለሟሎቹ፣ ሕዝቡም እንደ ፈሩት ባየና ባወቀ ጊዜ ልቡ እጅግ ታበየ፣ ትዕቢቱም ወደ እብድነት አደረሰው።

ኔሮን ቄሣር በክርስቲያንም በአረማውያንም ላይ የሠራውን ግፍ ሁሉ ለመጻፍ ጊዜ አናገኝም እንጂ ጽፈነው ቢሆን ለአንባቢዎች ሁሉ በጣም ያሳዝን ነበረ። አሁን ግን ለማስረጃ ያህል በትንሹ እንጽፋለን።

ኔሮን ቄሣር አንድ ቀን ከሰዎች ጋራ ሲጫወት በባላገር አንዲት ትንሽ ከተማ ተቃጠለች ብለው ነገሩን እርሱ ግን ከተማ ሲቃጠል ምን ይመስል ይሆን እያለ ሲያስብ ሰንብቶ እንደ ትያትሮ ለማየትና ለመጫወት ሲል ዋናውን የመናገሻ ከተማውን ሮማን አቃጠላት ከተማይቱም በጊዜዋ እጅግ የተዋበችና ሰፊ ስለ ነበረች ዘጠኝ ቀን ሙሉ ሌትና ቀን ነደደች እርሱ ግን ለማየት እንዲመቸው በከተማው አጠገብ ከፍ ባለ ስፍራ ተቀምጦ ክራር እየመታ ይስቅ ነበረ ይባላል።

መኳንንቱና ሕዝቡም በዚህ እንገር ተቆጥጠው የሚጣሉት ቢሆኑ ከተማይቱን ሮማን ያቃጠሉ ክርስቲያኖች ናቸው ብለው የሐሰት ወሬ አስወራ ስለዚህም ክርስቲያኖች ሁሉ በሮማ እየተፈለጉ እየተያዙ ብርቱ ቅጣት እንዲቀጡ ተፈረደባቸው። እኩሉን በሰይፍ ገደሏቸው።

እኩሉንም የአራዊት ቆዳ እያለበሱ ለውሾች ጣሏቸው ውሾችም አውሬ ነው እያሉ እየበጣጠሱ በሏቸው። እኩሉንም ቅቤና ሞራ ሰም ዘይት፣ ሌላም ቅባት ያለው ነገር እየቀቡ በየመተላለፊያው መንገድ እያቆሙ በእሳት እያቃጠሉ ለመንገደኛ ሁሉ እያበሩ እንዲያድሩ አደረጓቸው።

እኩሉንም በመጋዝ ሰነጠቅዋቸው፣

እኩሉንም በደንጊያ ወገርዋቸው፣

እኩሉንም ለለማዶች አራዊት ምግብ ጣሏቸው።

እኩሉንም ከለማዶች አራዊት ጋራ እያስታገሉ ትያትሮ ተጫወቱባቸው።

እኩሉንም ከአገርና ከከተማ እያስወጡ ሰደዱዋቸው በረሃ ለበረሃ፣ ዋሻ ለዋሻ፣ ተራራ ለተራራ፣ ፈረፈር ለፈረፈረ እየዞሩ ተርበው ተጠምተው ታርዘው ተቸግረው እድሜያቸውን ጨረሱ ዕብ ፲፩ ፴፮ - ፴፯።

ደግሞም ምድር በተናወጠ ጊዜ በሀገርም ረኃብና በሽታ በሆነ ጊዜ ምክንያቱን በክርስቲያኖች ላይ እያደረጉ ልዩ ልዩ የሆነ መከራ ያመጡባቸው ነበረ፣

ሮሜም በዚያን ዘመን እጅግ የከበረችና ከዓለም ከተሞች ሁሉ የበለጠች ነበረች ስለዚህም የአሕዛብም የሕዝብም የድኃም የባለጠጋም የጌታም፣ የሎሌም መሰብሰቢያ ሆነች ቅዱስ ጳውሎስም ሮሜን ለማየት እጅግ ይናፍቅ ነበረ።

ሮሜንም ለማየት ማሰቡ ስለ ውበትዋና ስለትልቅነቷ አልነበረም።

እነሆ ዛሬ ብዙ ሰዎች የፓሪስንና የሎንዶንን የበርሊንንም ከተማ ውበት ለማየት ይመኛሉ።

ይኸውም መልካም ነገር ለማየትና መልካም ጨዋታ ለመስማት። በዚህ ዓለም ደስታና ተድላ ሰውነታቸውን ደስ ለማሰኘት ነው። ቅዱስ ጳውሎስ ግን ሮሜን ለማየት የናፈቀበት ምክንያት የሕዝብና የአሕዛብ መሰብሰቢያ ስለ ሆነች ለሁሉም ምክንያቱ ወንጌል ለመስበክ እንዲመቸው ነበረ። ይህንም ሁሉ ምኞቱን ወደ ሮሜ ሳይሔድ አስቀድሞ ለሮሜ ሰዎች በመልእክቱ ጽፎላቸው ነበረ። ሮሜ ፲፭ ፳፰ ፴ -፷።

ምኞቱም የሚፈጸምበት ዘመን በደረሰ ጊዜ በኢየሩሳሌም የሚኖሩ አይሁድን በእስያ የሚኖሩ አይሁድ ባንድነት ሆነው ተነሡበት። ሊገድሉትም ፈለጉ። አገሪቱም ታወከች። የሻለቃው ሉስዮስም በሰማ ጊዜ ጳውሎስን አስያዘው። ነገሩንም ቢመርምር በሕግ ነገር ከሚጣሉት በቀር ሌላ ነገር አላገኘበትም ስለዚህም ወደ ዋናው ሹም ወደ ፊክክስ ወደ ቄሣርያ ይሰደው ዘንድ አሰበ። ስለዚሁም የታሠረበትን ነገር ጽፎ ወደ ፊልክስ ሰደደው ከሳሾችም አይሁድ ወደ ቄሣርያ እንዲወርዱ ታዘዙ። የካህናቱ አለቃና ሌሎችም ሽማግሎች ተመርጠው ወረዱ። ከርሳቸውም ጋራ ጠርጠሉስ የሚባል ሮማዊ ሸፋጭ ተሞዋጋች ይዘው ወረዱ።

በፊልክስም ፊት ቀርበው በተነጋገሩ ጊዜ ፊልክስ ምላሽ ለመስጠትና ለመፍረድ ነገሩ ሳይገባው ቀረ ስለዚህም መጀመሪያ የተካሰሱበት ዳኛ ሉስዮስ እስቲመጣ ቆዩ ብሎ አቆያቸው።

የፊልክስም ሚስት አይሁዳዊት ነበረችና ነገሩን ለመመርመርና ለማላገጥ ስትል ከባሏ ከፊልስ ጋራ እየሆነች ጳውሎስን በቆይታ እያስጠራች ታነጋግረው ነበረች።

ጳውሎስ ግን በቆይታም ሆነ በግልጥም ሆነ የክርስቶስን ነገር ከመናገር በቀር ሌላ አስባ የለውምና የጽድቅንና የኵነኔን ነገር ለፊልክስ አስረዳው። ፊልክስም ስለዚህ ነገር እጅግ ፈራ። ሊፈታው እንኳ አስቦ ነበረ፣ ነገር ግን የጳውሎስ ወዳጆች ፍታልን ብለው ገንዘብ የሚሰጡት ይመስለው ነበረና ይህን ሲጠብቅ በድንገት ከሹመቱ ተሻረ። ከሹመቱም በሚሻርበት ጊዜ እሥሮችን ሁሉ ሲፈታ አይሁድንና ሚስቱን ደስ ለማሰኘት ሲል ጳውሎስን እንደታሠረ ትቶት ሔደ።

የፊልክስንም ሹመት ፊስጦስ ተሾመው።

ፊስጦስም ወደ ኢየሩሳሌም በወጣ ጊዜ አይሁድ ሹመት ያዳብር ለማለት ተሰበሰቡ። ወዲያውም ጳውሎስን ወደ ኢየሩሳሌም እንዲያስመጣላቸውና በዚያ እንዲሟገቱ ለመኑት። ፊስጦስ ግን እዚያው ቄሣርያ ስወርድ ነገራችሁን እሰማለሁ እንጂ እዚህ አላስመጣውም ብሎ እምቢ አላቸው።

ወደ ቂሣርያም በወረደ ጊዜ አይሁድ ተከትለው ወረዱ ጳውሎስንም አቀረበላቸው። ሙግትም በጀመሩ ጊዜ ብዙ ምክንያት በጳውሎስ ላይ አመጡ። ግን አልቻሉትም።

ፊስጦስም አይህድን ደስ ለማሰኘት በወደደ ጊዜ ኢየሩሳሌም ወጥተህ ብትፋረድ አትወድሞይ ብሎ ጳውሎስን ጠየቀው።

ጳውሎስም የአይሁድን ተንኮል ያውቃልና እንዴህ ብሎ መለሰ።

እኔ አይሁድን በምንም በምን አልበደልሁም አንተም ነገሩን ታውቀዋለህ። በደልኛም እንደ ሆንሁ ክፉም አድርጌ እንደሆንሁ ሞት እንኳ አይገባኝም አልልም። አሁንም እኔ በቄሣር ተማጽኛለሁና በቄሣር ፊት እፋረዳለሁ። አለ። (ይግባኝ አለ)።

ፊስጦስም ይህን በሰማ ጊዜ በቄሣር ከተማፀንህ (ይግባኝ ካልህ) ወደ ቄሣርያ ትሄዳለህ አለው።

ቅዱስ ጳውሎስም ከቄሣር ይግባኝ ማለቱ በዚህ ሙግቱ አቅቶት በሮሜ ጠብቃ የሚያገኝ ወይም ሌላ ሙግት የሚያመጣ ሆኖ አይደለም። ነገር ግን የጰለስቲና (የምድረ እስራኤል) ዳኞች ምንም ሹመቱን ከሮም ቄሣር ቢሾሙ (በምድረ እስራኤል) ዳኞች ምንም ሹመቱን ከሮም ቄሣር ቢሾሙ በምድረ እስራኤል ከሚኖሩት ሕዝብ ብዙዎቹ አይሁድ ስለ ሆኑ አይሁድን ደስ ለማሰኘት ሲሉ ለአይሁድ ያደሉ ነበር። ፊልክስና ፊስጦስም ለአይሁድ እንዳደሉ ከዚህ በላይ አስረድተናል። ስለዚህ ቢፈርድልኝ ቢፈረድብኝም በንጉሡ ፊት ይሻለኛል ብሎ ከቄሣር ይገባኝ አለ።

ውስጡ ግን ወንጌል በሮም እንድትዘረጋ እየግዚአብሔር ፍቃድ ስለ ደረሰ ነው።

ፊስጦስም የጳውሎስ ነገር ስለ ቸገረው ከየወዳጆቹ ሁሉ ምክር ይጠይቅ ነበረና የገሊላ ንጉሥ አግሪጳ ከሚስቱ ከቤርኒቄ ጋር ሊያዩት ወደ ቄሣርያ በመጡ ጊዜ የጳውሎስን ነገር ነገራቸው። አግሪጳና ሚስቱም የጳውሎስን ነገር ሊሰሙ በወደዱ ጊዜ አስመጣላቸው። ጳውሎስም እይተከሰሰበትንና የታሠረበትን ነገር ሁሉ ከሥር እስከ ጫፉ ነገራቸው።

አግሪጳም የጳውሎስ ነገር ወደ ልቡ ስለ ገባ ክርስቲያን ልታደርገኝ ጥቂት ቀረህ አለው።

ጳውሎስም ከእግዚአብሔር ዘንድ እለምናለሁ ስለ አንተ ብቻ አይደለም። ነገር ግን እነዚህ እኔን የሚሰሙኝ ሁሉ ከእዚህ ከእሥራቴ በቀር እንደኔ ይሆኑ ዘንድ እለምናለሁ አለው።

አግሪጳና ሚስቱም ለብቻቸው ሆነው ፊስጦስን እንዴህ አሉት። ይህ ሰው ምንም ክፉ ነገር አላደረገም ለእሥራትም ለሞትም የሚያበቃው ነገር የለበትም። በቄሣር ይግባኝ ባላለ ሊፈታ ይገባው ነበረ። ነገር ግን ይግባኝ ብሏልና ወደ ቄሣር ይሒድ አሉት። ደግሞም ለፈሲጦስ እጅግ የቸገረው ጳውሎስን እንደታሰረ የመሰደዱ ነገር ነበር። ከቄሣርያ እስከ ሮሜ እስር ሲሰድ የታሰረበትን ወንጀሉን መጻፍ የሚያፈልግ ነበረ። ፊሲጦስ ግን በጳውሎስ ምንም ወንጀል አላገኙበትም። ስለዚህም በብዙ ተቸገረ። ለንጉሡ ለአግሪጳ ለዚህም ነገር ምክር ቢሰጠኝ ብሎ ነገሩን አመለከተው። ስለ እስሩ ጳውሎስ ወደ ጌታዬ ወደ ቄሣር የምጽፈው የታወቀ ነገር የለኝም። የታሰረበትንም ምክንያት ሳልጽፍ ሰውን አስሬ መስደድ የማይገባ የሚሆንልኝ ነገር ብታገኝ ብዬ ወዳንተ አመጣሁት አለው አግሪጳና ሚስቱ ቢርኒቄም በቄሣር ይገባኝ ካለ ወደ ቄሣር ሰደደው እንጂ ሌላ ነገር ለማድረግ አይቻልም በማለት ምክራቸውን ቆረጡ።

ፊስጦስም በቄሣርያ ያሉትን እሥሮች ሁሉ ወደ ሮማ ለመስደድ ስሙን ዩልዮስ ለሚሉት ለመቶ አለቃ አሳልፎ ሲሰጥ ጳውሎስንም አሣልፎ ሰጠው።

ከዚያም በአድርያቲክ መርከብ ተሣፍረው ሔዱ። ሚራም በደረሱ ጊዜ ከእስክንድርያ የመጣች ወደ ኢጣልያ የምትሔድ ሌላ መርከብ አገኙ። በዚያች ተሳፍረው ወደ ኢጣልያ እንሔዳለን ሲሉ የማዕበል ሞገድና ብርቱ ዓውሎ ነፋስ ተነስቶ መርከባቸው ተሠበረ። እሥረኞችም እየዋኙ እንዳያመልጡ ብለው ወታደሮች ሊገድሏቸው መከሩ። ሹሙ ግን ቅዱስ ጳውሎስን ለማዳን ስለ ፈለገ ከለከላቸው። ነገር ግን ዋና የሚያውቅ ሁሉ እየዋኘ ወደ ምድር እንዲወጣ ፈቃድ ሰጠ። የቀሩትም በየሣንቃውና በየመርከቡ ስባሪ እየተንጠለጠሉ ወጡ። የወጡባትም ደሴት ዛሬ እንግሊዞች የጦር መርከብ ማረፊያ ያደረጓት ማልጣ ናት። በነፋሱም ብርታት ከኢጣልያ አኩያ ብዙ አልፈው ለጳውሎስና ለቀሩትም እሥሮች አዘኑላቸው። ቅዱስ ጳውሎስም በማልጣ ብዙ ድውያን ፈወሰ።

ከሶስት ወር በኋላ ሌላ የእስክንድርያ መርከብ አግኝተው ወደ ኢጣልያ ሔዱ። ወደ ሮሜም በደረሱ ጊዜ የመቶ አለቃው እሥሮቹን ሁሉ ለሹሙ አስረከበ። ጳውሎስን ግን ከርቁራኛው ወታደር ጋራ ለብቻው እንዲቀመጥ ፈቀደለት።

ወደ ቄሣር ኔሮንም በቀረበ ጊዜ ባላጋራ አልነበረውምና የወንጀሉም ደብዳቤ አልተገኘውምና በሕግ ነገር ኦሪት ትበልጣለች ወንጌል ትበልጣለች ሙሴ ይበልጣል። ክርስቶስ ይበልጣል በማለት ከአይሁድ ጋራ ክርክር በማንሣቱ እንደታሠረ በሰማ ጊዜ ኔሮን አረማዊ ስለሆነ የኦሪትን የወንጌል የሙሴን የክርስቶስን ነገር አያውቅምና የታሰረበት ይህ ከሆነ ይፈታ ብሎ ፈረደለት።

ጳውሎስም ከተፈታ በኋላ በኪራይ ቤት ሆኖ የመጣለትን ሁሉ እያስተማረ ሁለት ዓመት ተቀመጠ። ዳንዳንድ ታሪክ ጸሐፊዎች ግን ሁለት ዓመት የተቀመጠው የቁም እስር ሆኖ ነው እንጂ በጭራሽ ተለቆ አልነበረም ብለው ጽፈዋል። ጳውሎስ ግን የሆነ ቢሆን አንደበቱ በሞት እስቲታሠር ድረስ ማስተማሩን አልተወም ነበርና በሮሜ ከአይሁድም ከአረማውያንም ወገን ብዙ ሰዎች አሳመነ። ከዚህም በኋላ ወደ ሌሎች አገሮችም እየሔደ ወደሮምያም እየተመለሰ ሶስት ዓመት ያህል ካስተማረ በኋላ የቄሳርን የኒሮንን ዘመዶች አሳምኖ አጠመቃቸው። የኒሮን ሚስትና እናቱም ተጠምቀዋል ይባላል። በዚህም ምክንያት የቄሣር ኔሮን ሰዎች ይዘው ወደ ኒሮን ወሰዱት። ኔሮንም ራሱን በሰይፍ አስቆረጠው። ይኸውም በ፶፱ ዓመት ይሆናል። እንደ አውሮጳ ቍጥር ግን በ፷፯ ዓመተ ምሕረት ነው።

ቅዱስ ጳውሎስም በየሀገሩ እየዞረ ሲያስተምር ሮሜ ደረሰ። ይኸውም በ፶፰ ዓመተ ምሕረት ነው። እንደ አውሮጳ ቍጥር ግን በ፷፭ ዓመተ ምሕረት ይሆናል። በሮማም አንድ ዓመት ሙሉ በማስተማር ኖረ። ብዙ ሰዎችም አሳመነ። ከዚህም በኋላ በ፷፮ ዓመተ ምሕረት ኔሮን አሲዞ ከቅዱስ ጳውሎስ ጋራ ባንድ ቀን አስገደለው። ጳውሎስ በሰይፍ ተቆረጠ። ጴጥሮስ ግን በመስቀል ተሰቀለ። ቅዱስ ጴጥሮስና ቅዱስ ጳውሎስ ያንጊዜ በሮምያ መከራቸው እንደበዛ እንዴሁ ዛሬ በሮምያ ክብራቸው በዛ።

በአምልኮተ ጣዖት በገቢረ ኃጢአት አልጫ ሆና የምትኖረው ሮምያን በስብከት ወንጌል ጨው አጣፈጣት። በጣዖት ጨልማ የምትኖረውን ሮምያን በክርስቶስ ብርሃን አብሯዋት። በጭካኔ ጎጆ ውስጥ የትምኖረውን ሮምያን የምሕረትና የርሕራኄ ከተማ ሠሩባት። ማቴ ፭ ፲፫ - ፲፬።

ብዙ ሊቃውንቶች ይልቁንም የሮም ቤተ ክርስቲያን ቅዱስ ጴጥሮስ ከቅዱስ ጳውሎስ አስቀድሞ በሮምያ አስተምሮ ነበረ እያሉ። በታሪክ መጽሐፍ ጽፈዋል በሐዋርያት መጽሐፍ ግን ተጽፎ አልተገኘም። እርሱ ራሱ ቅዱስ ጳውሎስ ወንጌልን በማስተማር እጋደላለሁ (እደክማለሁ) የክርስቶስ ስም ከተጸራበት ስፍራ አይደለም። በሌላው መሠረት ላይ እንዳልሠራ ብሎ ተናግሮአል። ይህ ይቅዱስ ጳውሎስ ቃል ቅዱስ ጴጥሮስ ከእርሱ አስቀድሞ በርሮምያ እንዳላስተማረ ያስረዳል። ሮሜ ፲፭ ፳። ሮምያ የቅዱስ ጴጥሮስ መነብር መሆንዋ የማይጠረጠር ነገር ነው እርሱ በመጀመሪያ ገብቶ ካላስተማረበት ሐዋርያዋ ቅዱስ ጴጥሮስ ነውና የቅዱስ ጴጥሮስ መንበር ናት ለማለት እንድምን ይቻላል ብሎ የሚጠይቅ ሰው ቢኖር ምላሹን ባጭሩ እናስረዳዋለን።

ሐዋርያት በመጀመሪያው ዘመን በኢየሩሳሌም ሳሉ በበዓሉ ጰራቅሊጦስ መንፈስ ቅዱስ አምሳለ እሳት ወርዶ በሁሉ ላይ በደረሳባቸው ጊዜ ሁሉም በልዩ ልዩ ቋንቋ ተናግረው ነበር፣ ያንጊዜ ብዙ ሰዎች በኢየሩሳሌም ተሰብስበው ነበረና በየሀገራቸው ቋንቋ ሲናገሩ በሰሙዋቸው ጊዜ ሁሉም ደነገጡ በዚያውም ቀን ቅዱስ ጴጥሮስ ተነሥቶ ለተሰበሰቡት ሰዎች ትልቅ ስብከት አድርጎ አስተማራቸው።

በዚያም ጊዜ ሶስት ሺ ሰዎች በክርስቶስ አመኑ። ከነዚሁም ውስጥ ብዙዎቹ ከሮምያ የመጡ ሰዎች ነበሩ። እነዚህም የቅዱስ ጴጥሮስን ትምህርት ተቀብለው ወደ ሀገራቸው ወደ ሮማ ከሔዱ በኋላ የቅዱስ ጴጥሮስን ትምህርት ለወገኖቻቸው አስተምረዋል። ስለዚህ ሮምያ የቅዱስ ጴጥሮስ መንበር ትባለለች። በመጨረሻውም እርሱ ራሱ ሔዶ አስተምሮ ብዙ ሰዎች ካሳመነ በኋላ ስለ ትምህርቱ ቄሳር ኔሮንን በመስቀል ላይ አሰቅሎ። ገደለው ስለዚህ ሮምያ የጴጥሮስ መንበር ትባላለች። የሐዋ ሥራ ፪ ፲።

የቀሩትም ሐዋርያት በየስብከታቸው አገር እየዞሩ ሲያስተምሩ በልዩ ልዩ መከራ ሞቱ። ዮሐንስ ወንጌላዊ ብቻ ከሐዋርያት ሁሉ በኋላ ቀርቶ በኤፌሶን ሲያስተምር ኑሮ ሸምግሎ በመቶ ዓመቱ አረፈ።

በሐዋርያትም ትምህርት ያመኑ ምዕመናን በየዕለቱ ብዙ ሲሞቱ ድግሞ በየእለቱ ሌሎች ብዙዎች እያእምኑ ይጨመሩ ነበረ። የሐዋርያትና የቀሩት ምዕመናን መከራ በመብዛቱ የእግዚአብሔር መንግሥት ወንጌል እየተሰበከች ቤተ ክርስቲያን እየሰፋች ሔደች እንጂ የአይሁድና የአሕዛብ አሳብ አልተፈጸመላቸውም። እንዴሁም እስከ ታላቅ ቆስጠንጢኖስ ዘመን ቤተ ክርስቲያን ዕረፍትን አላገኘችም። ይኸውም ቆስጠንጢኖስ የተነሣበት ዘመን በ፪፻፺፱ ዓ.ም ይሆናል። እንደ አውሮጳ ቍጥር ግን ፫፻፮ ዓ.ም በዲዮቅልጥያኖስና በመክስምያኖስ ዘመን ለቤተ ክርስቲያን ታላቅ ጉዳት ሆኖ ነበረ። ይኸውም የሰማዕታት ዘመን (ዓመተ ሰማዕታት) ተብሎ በዓለም ቤተ ክርስቲያን ሁሉ ሲነገር ይኖራል።

**አራተኛ ክፍል።**

**ምዕራፍ ፲፱።**

**ስለ ቆስጠንጢኖስ አጭር ታሪክ።**

ስለ ቆስጠንጢኖስ ከተጻፈው የሚበልጠው ቃል ከቤተ ክርስቲያን ታሪክ የሰብሰበ ነው። የቆስጠንጢኖስ አባት ቁንስጣ የብሪታንያ ንጉሥ ነበረ። ልጁ ትልቁ ቆስጠንጢኖስ እንደ ኢትዮጵያ ቁጥር በ፪፻፺፱ ዓመተ ምሕረት ነገሠ። እንደ አውሮጳ ቁጥር ግን በ፫፻፮ ዓመተ ምሕረት ይሆናል። በነገሠም ጊዜ እርሱ ራሱ አረማዊ ስለሆነ ጣዖት ያመልክ ነበረ። ነገር ግን በዘመኑ እግዚአብሔር ለቤተ ክርስቲያን ዕረፍትን መስጠት ስለ ወደደ የቆስጠንጢኖስን ልብ መረጠው ከአረማውያንም ሃይማኖት ይልቅ የክርስቲያንን ሃይማኖት እንዲወድ አደረገው።

መክስምያኖስንም ድል እስቲያደርግ ድረስ በአረማዊነቱ ጸንቶ ቆየ እንጂ እውነተኛ አምላክ መኖሩን ገና ፈጽሞ አልተረዳውም ነበርና ልቡ ከሁለት ወገን ሆኖ ነበር። በጣዖታት እንዳይታመን አምላክነታቸውን ተጠራጥሮ ነበረ። በእውነተኛውም አምላክ እንዳይታመን ነገርሩን ገና ፈጽሞ አልተረዳውም ነበረ። ከመክስምያኖስም ጋራ ለመዋጋት ባሰበ ጊዜ መክስምያኖስ ለረዳትነት ብዙ ጣዖታት ይሰብስብ ጀመር። ቆስጠንጢኖስም መክስምያኖስ ብዙ ጣዖታትን መሰብሰቡን በሰማ ጊዜ ከቶ እኔን ማን ይረዳኝ ይሆን እያለ ያንዝ ነበረ። ይህም እውነተኛ አምላክ መኖሩን ገና ፈጽሞ አለመረዳቱን ያስረዳል።

ነገር ግን ልዑል እግዚአብሔር ክርስቲያንን ከመከራ ለማሳረፍና ቆስጠንጢኖስን ለማሳመን ፈቃዱ ሆንዋልና ቆስጠንጢኖስ በሕልሙ (በራዕዩ) በሰማይ ላይ የእሳት መስቀል ተሥሎ መልአክ ባጠገቡ ቆሞ። በዚህ ታሸንፋለህ የሚል ጽፈት ተጽፎ አየ።

በዚያም ጊዜ በሠራዊቱ ባንዲራና በጦርነት መሳሪያው ሁሉ የመስቀል ምልክት አደረገበት።

እነሆ የቆስጠንጢኖስ መንግሥት የነበረች ሮምያ እስካሁን ድረስ በባንዲራዋ ላይ የመስቀል ምልክት አለባት በሀገራችንም በኢትዮጵያ የፈረሱ መጣብር ሁሉ እስካሁን የመስቀል ምልክት አለበት።

ይኸውም ከቆስጠንጢኖስ ያመጣልን ልማድ ነው። በዚህም በመስቀል ምልክት መክስምያኖስን ድል ካደረገ በኋላ የክርስቲያንን ሃይማኖት በፍጹም ልቡ ወደደ። የክርስቲያንንም ሃይማኖት በፍጹም ልቡ በመውደዱ አረማውያን እንደፈቃዳቸው ተዋቸው እንጂ በክርስቲያን ሃይማኖት ግቡ ብሎ አዋጅ አድርጎ በግድ አልያዛቸውም። ስለዚህም በዘመኑ አረማውያንም ክርስቲያንም ፍጹም የሆነ ዕረፍትና ሰላም አገኙ። መንግሥቱም እንዲሰፋ ዕድሜውም እንዲረዝም ክርስቲያንም አረማውያንም በየወገናቸው ይጸልዩለት ነበር።

ብዙ መምህራን ቆስጠንጢኖስ በነገሠ ጊዜ የጣዖት ቤት ይዘጋ ቤተ ክርስቲያን ይከፈት ብሎ አዋጅ ነገረ እያሉ ያስተምራሉ። ቆስጠንጢኖስ ግን እንደዚህ የመሰለ አዋጅ አላደረገም። አብያተ ጣዖታት ይትአፀዋ አብያተ ክርስቲያናት ይትረኃዋ ብሎ አዋጅ ነግሮ በሆነ በዘመኑ የነበሩ መሳፍንቱም መኳንንቶም ሕዝቡም የሚበዙት ጣዖት የሚያመልኩ አረማውያን ነበሩና ትልቅ ሁከት ይነሣበት ነበር። እንደገናም የክርስቲያን መከራ ይበዛ ነበረ። ስለዚህ ሰው ሁሉ አምላኩን እንደፈቃዱ ያምልክ ብሎ ለአረማውያን ክርስቲያንም የሃይማኖትን ነጻነት በአዋጅ ሰጣቸው።

ስለ ሃይማኖትም ነጻነት አዋጅ ማድረጉ ከርሱ ስቀድሞ የነበሩ ነገሥታት ዲዮቅልጥያኖስና መክስምያኖስ ጣዖትን ከማምለካቸው የተነሣ በክርስቲያን ላይ ልዩ ልዩ መከራ እያመጡ አስጨንቀዋቸው ነበረና የቆስጠንጢኖስ ልብ የክርስቲያንን ሃይማኖት ስለ ወደደ ክርስቲያኖች ዕረፍትን እንዲያገኙ ብሎ ነው።

ይህም ስለ ሃይማኖት ነፃነት የተነገረው አዋጅ ጥቅሙ ለክርስቲያን ብቻ ነበረ እንጂ አረማውያን ባለ ጊዜዎች ስለ ነበሩ ከብዙ ዘመን ጀምሮ የሃይማኖታቸውን ነፃነት እንደ ያዙ ቆይተው ነበር።

መክስምያኖስም ከሞተ በኋላ ቆስጠንጢኖስ ከእኅቱ ባል ከሊኪኒዮስ ጋራ እንደ ገና ተዋግቶ ድል አደረገ። ከዚህም በኋላ የክስርቲያንን ሃይማኖት በፍጹም ልቡ መወደዱ እየበዛ ሄደ።

እግዚአብሔርንም በጣም ይፈራ ጀመረ፣ ከመፍራቱም የተነሣ እኔ የእግዚአብሔር አገልጋይ ነኝ እንጂ ንጉሥ አይደለሁም ብሎ መንግሥቱን ለእግዚአብሔር ሰጠ። ለእግዚአብሔርም መንግሥቱን ሰጠ ማለት ያነገሠው ልዑል እግዚአብሔር እንደ ሆነ አውቆ አመነ ማለት ነው።

ከእርሱም አስቀድሞ የነበሩ ነገሥታ በቤተ ክርስቲያንና በክህነት ነገር ሁሉ እየገቡ ይፈርዱ ነበረ። ቆስጠንጢኖስ ግን እግዚአብሔርን እጅግ ስለ ፈራ ቤተ ክርስቲያን የእግዚአብሔር ቤት ናትና የክህነትም ነገር መንፈሳዊ ነውና በርስት በጉልት በገንዘብ ይህንም በመሰለ ነገር ካልሆነ በቀር በሃይማኖትና በክህነት የሚነሣው መንፈሳዊ ሙግት ሁሉ እዚያው በኤጲስ ቆጶሳት ላይ ይለቅ እንጂ እኔ ልፈርደው አይገባኝም ብሎ ተናገረ ኤጲስ ቆጶሳትም ይህን በሰሙ ጊዜ ቆስጠንጢኖስ እንዲህ ማለቱ እኔ በማዕርግ ከኤጲስ ቆጶሳት አንሣለሁና በቤተ ክህነት መፍረድ አይገባኝም ማለቱ ነው ብለው ተረጐሙት።

ቆስጠንጢኖስ ግን እንዲህ ማለቱ መጻሕፍትን አልተማርሁምና የቤት ክህነትን ፍርድ አላውቀውም ማለቱ ነበረ እንጂ ኤጲስ ቆጶሳት እንደ ተረጐሙት ከኤጲስ ቆጶሳት በማዕርግ አነሣለሁ ማለቱ አልነበረም።

አንድ ቀን በሮሜ ከኤጲስ ቆጶሳት ጋራ እራት ሲበላ ከጨዋታ ብዛት የተነሣ እናንተ በውስጥ የቤተ ክርስቲያን ኤጲስ ቆጶሳት እንደ ሆናችሁ እኔም ከቤተ ክርስቲያን ውጭ ላለው ነገር ሁሉ ኤጲስ ቆጶስ ነኝ አላቸው። ኤጲስ ቆጶሳትም ይህን በሰሙ ጊዜ ንጉሡ ቆስጠንጢኖስ እኔ ኤጲስ ቆጶስ ነኝ ብሎ ከተናገረ መንግሥትም የቤተ ክህነት ግዛት ናትና በኤጲስ ቆጶሳት እጅ ልትሆን ይገባል ማለቱ ነው ብለው ተረጐሙት።

ቆስጠንጢስኖስ ግን እኔ ኤጲስ ቆጶስ ነኝ ማለቱ ኤጲስ ቆጶስ ማለት በጽርዕ (በግሪክ) ቋንቋ ጠባቂ ማለት ነውና እናንተ በክህነት ወገን ለመንፈሳዊ ነገር ሁሉ ጠባቂዎች እንደ ሆናችሁ እኔም በመንግሥት ወገን ለሥጋዊ ነገር ሁሉ ጠባቂ ነኝ ማለቱ ነበረ።

ነገር ግን ምንም የኤጲስ ቆጶሳት አሳብ መንግሥትን የቤተ ክህነትን ግዛት ለማድረግ ቢሆን የቆስጠንጢኖስ አሳብ ቤተ ክህነት እንደ ቤተ መንግሥት ራስዋን የቻለች እንድትሆን ለማድረግ ነበረ ስለዚህም ቤተ ክህነት በማናቸውም ነገር ችግር እንዳያገኛት ብሎ ከመንግሥት ግብር ነፃ አወጣት።

ኤጲስ ቆጶሳትንም እጅግ አከበረ የጠነከሩና የተዋቡ አብያተ ክርስቲያናትም አሠራላቸው ገንዘብም ርስትም ለቤተ ክርስቲያን ሰጠ። በመንግሥቱም ሁሉ የክርስቲያን ሃይማኖት እንዲሰፋ ፍጹም ፈቃዱ ሆነ።

ነገር ግን አንዳንድ ክፉ አረማውያን በጣዖት መቅደስ እየተሰበሰቡ በርሱ ላይ ክፉ ምክር ስለ መከሩ ያንን የጣዖት መቅደስ ለጊዜው አፈረሰባቸው እንጂ ስለ ሃይማኖት በግድ አልያዛቸውም። ኤጲስ ቆጶሳትንም በማስተማር ለክርስቲያን በሚገባ በመልካም ሥራ ብቻ በወንጌል እንዲዘረጉ አዘዛቸው። እርስ በርሳቸውም በሹመት እንዳይቃኑና እንዳይለያዩ። በክርስቲያንነታቸውም ለአረማውያን የሚያስነቅፍ ምክንያት እንዳይሰጡ በብዙ ይመክራቸው ነበር።

ቆስጠንጢኖስም እንዲህ አድርጎ መምከሩ አረማውያን የክርሲያንን መልካም አካሔድ እያዩ በፈቃዳቸው ወደ ክርስቲያንነት እንዲመለሱ ብሎ ነበረ። ነገር ግን ከኤጲስ ቆጶሳቱ ብዙዎቹ ምክሩን አልተቀበሉትም ነበረ። እንደ ሥርዓቱ ቢሆን ይህን የመሰለ መልካም ምክር የሚገኘው መጻሕፍትን ከተማሩት ከኤጲስ ቆጶሳቱ ነበረ። ይህን አስበው ባለማድረጋቸው ላይ ንጉሡ ቆስጠንጢኖስ የመከራቸውን አለመቀበላቸው እጅግ የሚያስደንቅ ነገር ነው።

ቆስጠንጢኖስ ግን ቤተ ክርስቲያንን ለመርዳትና ለማክበር በፍጹም ልቡ ያስብ ጀመረ። ስለዚህም እኔ የሾምኋቸው ድኆች መጻሕፍትን ያልተማሩ ናቸውና ፍርድ እንዳይጐድል ድኃ እንዳይበደል ኤጲስ ቆጶሳት በፍርድ አደባባይ እየተቀመቱ የዓለምን ነገር በመጽሐፍ እንዲፈርዱ ሥልታን ሰጥቻለሁ ብሎ ተናገረ።

ይህም ልማድ ሆኖ እስከ ብዙ ዘመን የመንግሥት ፍርድ በኤጲስ ቆጶሳት ቃል እየተፈረደ ኖረ። በኢትዮጵያም ፍርዱ ለነፍስ ግዳይ ብቻ ይሁን እንጂ ሊቃውንቶች በፍርድ አደባባይ እየተቀመጡ የሞትን ፍርድ ብቻ ሲፈርዱ ይኖራሉ። ነገር ግን ቆስጠንጢኖስ እግዚአብሔርን በመፍራትና ድኃ በመጠበቅ ያደረገውን ሥርዓት ኤጲስ ቆጶሳት ለትዕቢትና ለትምክህት አድርገው እኛ በሌለንበት ፍርድ እንዳይፈረድ ብለው ከለከሉ።

ከቆስጠንጢኖስም በኋላ ብዙ ኤጲስ ቆጶሳት በፍርድ አደባባይ ተቀምጠን መፍረዳችን ከነገሥታት በላይ መሆናችንን ያሰረዳል እያሉ ከየነገሥታቱ ጋራ ጠብ ጀመሩ። ለፍርድ ሹመት የሚመረጥ ሰው ሁሉ የፍርድ መጽሐፍ እንዲማር ሥርዓት አደረጉ። ከዚህም በኋላ ኤጲስ ቆጶሳት የቤተ ክርስቲያን ጉዳይ የሃይማኖትና የሥልጣን ፍርድ ብቻ እንዲፈርዱ ደንብ ተደረገ። የመንግሥትንና የሕዝብን ፍርድ ግን የፍርድ መጽሐፍ የተማረ ከሆነ ማንም ዳኛ እንዲፈርደው ደንብ አደረጉ። ስለዚህም ኤጲስ ቆጶሳት በሥጋዊ ነገር ለመፍረድ በችሎት መቀመጣቸው ቀረ።

ከሁሉም ይልቅ አሁን በቅርቡ ከመቶ ዓመት በፊት የተነሣ የፈረንሣዊ ንጉሥ ነገሥት ትልቁ ናጶሊዮን የዓለምን ሊቃውንት ሰብስቦ እጅግ ጥቕም ያለበት (ኮድ ሲቢል) የፍርድ መጽሐፍ ስለ አስጻፈ ማንም ሰው በፍርድ እንዳይበደል ተደርጓል። አሁን ነገሩን ከጀመርነው ዘንድ እስከዚህ ደረስን እንጂ ዋናው አሳባችን ስለቆስጠንጢኖስ ታሪክ ነውና ወደዋናው አሳባችን እንመለሳለን።

በቆስጠንጢኖስ ዘመን አርዮስ የሚባል በግብጽ አገር የእስክንድርያ ቄስ የነበረ ወልድ ፍጡር በመለኮቱ ብሎ ስለ ተነሣ የእክንድርያው ሊቀ ጳጳሳት እለ እስክንድሮስ አርዮስን ለብቻው ገሠጸው። በኋላም በ፫፻፳፩ ዓመተ ምሕረት በግብጽ በተሰበሰቡ በመቶ ሊቃውንት ፊት አርዮስን ከቅስናው ሻረው።

ወዲያውም ገዘተው። አርዮስ ግን በቃሉ የተናገረው አልበቃ ብሎት ሃይማኖቱንና ትምህርቱን የሚገልጥበት መጻሕፍትን ጻፈ። እለ እስክንድሮስም የአርዮስ ሃይማኖት ስሕተት መሆኑዋን የሚያስታውቅበትን መጽሐፍ ለኤጲስ ቆጶሳት ጻፈ። አርዮስም ደግሞ ከምስራቅ ኤጲስ ቆጶሳት ብዙ ወዳጆች አገኘ። ቆስጠንጢኖስም ይህን ነገር በሰማ ጊዜ እጅግ አዘነ። ማዘኑም አርዮስ ወልደ ፍጡር በማለቱ ብቻ አልነበረም። ነገር ግን ክርስቲያን በድዮቅልጥያኖስ ዘመን ያንን ሁሉ መከራ ሲቀበሉ ኑረው አሁን ዕረፍትን በሚያገኙበት ጊዜ እንደዚህ ያለ የከበደ ክርክር በመነሣቱም ነው።

ስለዚህ ለማስታረቅ ብሎ ወደ እለ እስክንድሮስና ወደ አርዮስ መልእክት ላከ። ነገር ግን ለማስታረቅ ሳይሆንለት ቀረ። ስለዚህ እንደ አውሮጳ ቁጥር በ፫፻፳፭ ዓመተ ምሕረት በቢታንያ ከተማ በኒቅያ ጉባኤ እንዲሆን ትእዛዝ አደረገ።

የምሥራቅም የምዕራብም ኤጲስ ቆጶሳት ወደ ኒቅያ ተሰበሰቡ። የተሰበሰቡትም ሊቃውንቶች የጕባኤውን ነገር በጀመሩ ጊዜ በአሳብና በትርጓሜው እብባህልም በሶስት ክፍል ተከፈሉ።

፩ኛው ክፍል። ወልድ ከአብ ጋራ አንድ ባሕርይ ነው አሉ። እነዚህ ከእለ እስክንድሮስ ጋራ አንድ የሆኑ ናቸው።

፪ኛው ክፍል የወልድ ባሕርይ ከአብ ባሕርይ ልዩ ነው ያውም ፍጡር ነው አሉ። እነዚህም ከአርዮስ ጋራ አንድ የሆኑ ናቸው።

፫ኛ ክፍል ግን። ወልድ የባሕርይ የአብን ባሕርይ ይመስላል እንጂ አንድ ባሕርይ አይደለም አሉ። እነዚህም በመካከል ሆነው ለማስታረቅ ያስቡ ነበሩ። የታሰበውም ዕርቅ እንደዚሁ ነበረ። እለ እስክንድሮስ የወልድንና የአብ ባሕርይ አንድ ነው ማለቱን ትቶ የአብና የወልድ ባሕርይ ትክክል ነው ይመሳሰላል እንዲል። አርዮስም የወልድ ባሕርይ ፍጡር ነው ማለትን ትቶ ከአብ ባሕርይ ጋራ ትክክል ነው ይመሳሰላል እንዲል ነበረ። ነገር ግን እለ እስክንድሮስ ይህን ዕርቅ ለመቀበል አልወደደም። የምዕራብም (የአውሮጳ) ኤጲስ ቆጶሳት በመላው ወደ እለእስክንድሮስ ሆኑ። ከእለእስክንድሮስ ጋራ አንድ አሳብ አንድ ሃይማኖት የሆኑት ፫፻፲፰ ሊቃውንት ኤጲስ ቆጶሳት ነበሩ።

እርሱ ራሱ ቆስጠንጢኖስም የእለ እስክንድሮስን እንገር ስለ ወደደ ከኤጲስ ቆጶሳቱ ጋራ በጉባዔው ተቀምጦ አርዮስን ይሞግት ነበረ። ከጉባኤውም በኋላ ፫፻፲፰ቱ ሊቃውንት የተስማሙበትን ሃይማኖት ጽፈው ለቆስጠንጢኖስ ሰጡት። ይኸውም ነአምን በ፩ አምላክ የተባለው (ጸሎተ ሃይማኖት) ነው። አርዮስንም አወገዙት። በጉባኤውም ከነበሩት ኤጲስ ቆጶሳት ፲፯ የሚሆኑ ይህን መሠረት አንቀበልም ብለው ነበረ። በኋላ ግን የቆስጠንጢኖስን ቍጣ ስለ ፈሩ ተቀበሉ። የመርማሪካ ኤጲስ ቆጶስ ቴዎናስ የሚሉትና የጵቶልማያስ ኤጲስ ቆጶስ ሲኩንዱስ የሚሉት እነዚህ ሁለቱ ብቻ አንቀበልም ብለው ከአርዮስ ጋራ ተሰደዱ።

ከዚህ በኋላ የቆስጠንጢኖስ ሥራው ሁሉ ኤጲስ ቆጶሳትን መምከር እርስ በራሳቸውም ሲጣሉ ማስታረቅ ሆነ።

ኤጲስ ቆጶሳቱ ግን የእግዚአብሔርን ጸጋና የክርስቶስ መድኃኒትነት ፈጽሞ እንዲያውቅ በማስተማርና በመምከር ፈንታ የማይገባውን ክብር ለቆስጠንጢኖስ ይሰጡ ጀመር።

አንድ ቀን ቆስጠንጢኖስ ካንድ ኤጲስ ቆጶስ ጋራ ሲነጋገር ቆስጠንጢኖስ ሆይ እግዚአብሔር ዛሬ በዚህ ዓለም በፍጥረቱ ሁሉ ላይ እንዳነገሠህ በወዲያኛውም ዓለም ከእግዚአብሔር ልጅ ጋራ ባንድነት ነግሠህ ትገዛለህ አለው።

ቆስጠንጢኖስ ግን በዚህ ነገር ተቆጥቶ ስለምን እንደዚህ የመሰለ የድፍረት ቃል ትናገራለህ እኔስ በዚህ ዓለም በወዲያኛውም ዓለም የእግዚአብሔር አገልጋይ ነኝ እንጂ ከእግዚአብሔር ልጅ ጋራ ባንድነት ለመንገሥ አይገባኝም ብሎ መለሰለት ይባላል።

የሆነ ሁኖ ቆስጠንጢኖስ ኤጲስ ቆጶሳትንም ቢያከብር ቤተ ክርስቲያንንም ቢሥሰራ ልቡም የክርስቲያንን ሃይማኖት ቢወድ የወንጌልን ሕግ ለመጠበቅ አልቻለም ነበረ። ኤጲስ ቆጶሳትም የዚህን ዓለም ክብር በመፈለግ እርስ በርሳቸው ሲጣሉ ቆስጠንጢኖስን ከእውነተኛው ነገር ለማድረስና ልቡን ለማንጻት አልሆነላቸውም። ስለዚህም ከጥምቀት በኋላ ሁለትና ሶስት ሚስት ማግባት አይገባም ብለው ስለ ነገሩት መጠመቅን በጣም ፈራ እድሜው ፷፬ ዓመት ሆኖ ሳለ ገና አልተጠመቀም ነበረ።

ካንዲቱ ሚስቱ አንድ ወንድ ልጅ ወልዶ ነበረና ሁለተኛይቱ ሚስቱ በምቀኝነት ልጅህ በዝሙት ነገር ደፈረኝ ብላ ብትነግረው ልጁን አስገደለው በኋላ ግን እናቱ እሌኒ ይህን በማድረጉ ስለ ገሠጸችው ነገሩን ቢያስመረምር ልጁን የገደለበት ነገር ሐሰት ሆኖ ተገኘ። ስለዚህም ሁለተኛይቱ ሚስቱን አስገደላት።

ደግሞ የእኅቱን የቆንስታንቲያን ልጅ በመንግሥቱ ነገር ስለ ፈራው አስገደለው።

ይህም ሁሉ ኤጲስ ቆጶሳቱ ውዳሴ ከንቱን በመስጠት በሚገባ ሳይገሥጹትና ሳያስተምሩ ስለ ቀሩ ነው። ቆስጠንጢኖስም ይህን በመሰለ ኑሮ ከኖረ በኋላ የሞቱ ጊዜ እንደ ቀረበ ባወቀ ጊዜ የኒቆሜዲያ ኤጲስ ቆጶስ አጠመቀው። ጥቂትም ወራት ከቆየ በኋላ በ፫፻፴፯ ዓመተ ምሕረት በነገሠ በ፴፫ ዓመት አረፈ (ሞተ)።

**ምዕራፍ ፳።**

**ስለ ክርስቲያንና ስለ አረማውያን ብድር መመላለስ።**

እግዚአብሔር በቸርነቱ የሮማውያንን ነገሥታት የጨካኞቹን የነ ኔሮንን፥ የነ ቀላውዴዎስን የነ ዲዮቅልጥያኖስን የነ መክስምያኖስን ዘመነ መንግሥት አሳልፎ ቆስጠንጢኖስ አንግሦ ለቤተ ክርስቲያን የዕረፍትና የሰላም እመን አምጥቶላት ነበረ። ነገር ግን የኤጲስ ቆጶሳት ትእቢት እጅግ ስለ በዛ ወንጌልን በማስተማር ሕዝቡን በማሳመን ፋንታ በሹመት እየተቃኑ እርስ በራሳቸው መጣላት ጀመሩ ይኸውም ጠባቸው ገና ቆስጠንጢኖስ ሳይሞት የተዠመረ ነበር። ቆስጠንጢኖስ ራሱ የመንግሥቱን ሥራ ትቶ ሥራው ሁሉ ኤጲስ ቆጶሳቱን ማስታረቅ ሆኖ ነበረ።

ደግሞ ኤጲስ ቆጶሳቱ እርስ በራሳቸው ባለ መስማማታቸው ላይ ቀድሞ በዲዮቅጥያኖስና በመክስምያኖስ ዘመን አረማውያን መከራ ያጸኑባቸው ነበረና አሁን የቆስጠንጢኖስ ዘመን ስለ አገኙ ዘመናዮች መሆናቸውን ለማስታወቅ በአረማውያን ላይ የመከራ ብድር ለመመለስ ያስቡ ጀመር።

ነገር ግን ቆስጠንጢኖስ ይህን አሳባቸውን አልወደደላቸውም ነበረና አሳባቸው ሳይፈጸምላቸው ቀረ። ኤጲስ ቆጶሳትም ጌታችን በወንጌል ጸላቶቻችሁን ውደዱ። የሚረግሟችሁን ባርኩ። ለሚጠሏችሁም መልካም ነገር አድርጉ። ለሚበድሏችሁና ለሚያሳድድዋችሁም ጸልዩ ብሎ የተናገረውን ቃል ከምንም አልቆጠሩትም ነበር። ማቴ ፭ ፵፬።

የቆስጠንጢኖስም ዘመን ካለፈ በኋላ ልጁ ቆንስታንቲዎስ ነገሠ። እርሱም ባባቱ ዙፋን በአዲስ ሮሜ በቁስጥንጥንያ በተቀመጠ ጊዜ ኤጲስ ቆጶሳት በጠላቶቻቸው በአረማውያን ላይ የክፉ ብድራቸውን እንዲመልስላቸው ለመኑት።

እርሱም እንደ አባቱ ብልህ አልነበረምና ልመናቸውን ሰምቶ በ፫፻፵፩ ዓመተ ምሕረት የአረማውያን መቅደስ ሁሉ እንዲዘጋ መሥዋዕታቸውም እንዲሻር። ጣዖታቸውም እንዲወድቅ (አብያተ ጣዖታት ይትዓጸዋ አብያተ ክርስቲያናት ይትረኃዋ) ብሎ አዋጅ ነገረላቸው መቅደሳቸውን ሳይዘጉ፣ መሥዋዕታቸውን ሳይሽሩ ጣዖታቸውን ሳይጥሉ የተገኙ ሁሉ ሞት ተፈረደባእው።

በዚህ ምክንያት ብዙ የአረማውያን መቅደሶች ፈረሱ ገንዘባቸውም ሁሉ እየተዘረፈ እኩሉ ለቤተ ክርስቲያን። እኩሉም ለንጉሡ ባለሟሎች ተሰጠ። በዚህም የአርማውያንን መቅደስ በማፍረስ ብዙ የገንዘብ ጥቅም ስለ ተገኘበት ንጉሡም መኳንንቱም ሕዝቡም የጣዖት መቅደስ ለማፍረስ ይሽቀዳደሙ ነበር።

በዚያም ዘመን አንዳንድ እውነተኞች መምሕራን ነበሩና የእግዚአብሔርን መቅደስ በወርቅና በብር አታክብዱ ከአረማውያን መቅደስ ከሰዎችም በግድ የቀማችሁትን ገንዘብ ለእግዚአብሔር ቤተ ክርስቲያን ልትሰቱ አይገባችሁም እያሉ ይገሥጹ ነበሩ።

አረማውያንም ይህን የመሰለ መከራ ሲመጣባቸው ጊዜ ከፍርሃት የተነሣ ወደ ክርስቲያን መመለስ ጀመሩ።

የእስክንድርያ ሊቀ ጳጳሳት አትናቴዎስ ግን ማንንም ቢሆን በፈቃዱ ካልሆነ በግድ ወደ ሃይማኖት መመለስ አይገባም፣ በሰይፍና በምሳር ማሳመን የሰይጣን ስራ ነው፣ ጌታችን መድኃኒታችን የእኔድ እቀ መዝሙር ሊሆን የሚወድ መስቀሉን ተሸክሞ ይከተለኝ ብሎ ተናገረ እንጂ መስቀል አሸክሞ ይከተለኝ አላለምና በሰይፍና በግድ እውነትን መስበክ አየባም ብሎ ገሠጻቸው።

የቀሩት መምህራን ግን ንጉሡንና መኳንንቱን ደስ ለማሰኘት ሲሉ ከዘረፋውም ገንዝበ ለመካፈል ሲሉ የጣዖታትን መቅደስ ማፍረስና ጌታችወን መውሰድ ገንዘባቸውንም ለእናንተና ለቤተ ክርስቲያን ልታደርጉት ይገባል እያሉ ተናገሩ።

ጌታችንና መድኃኒታችን ኢየሱስ ክርስቶስ በመስቀል ላይ ያንን ሁሉ መከራ ተቀብሎ ከሚሞትበት ጊዜ አባቴ ሆይ ኃጢአታቸውን ይቅር በላቸው። የሚአደርጉትን አያውቁምና ብሎ ለሰቀሉት ሰዎች እንደጸለየላቸው የተጻፈውን ትተው ኤጲስ ቆጶሳት በጠላቶቻቸው በአረማውያን ላይ መከራንና ጭንቀትን ለማምጣት ማሰባቸው በጣም የሚያስደንቅ ነገር ነው። ሉቃ ፳፫ ፴፬።

ነገር ግን ኤጲስ ቆጶሳት ይህን በማድረጋቸው አረማውያን እየበዙ ሔዱ እንጂ አልጠፉም ነበር። ይልቁንም ይህን የመከራ ብድር በክርስቲያን ላይ ለመመለስ ጊዜ ይጠብቁ ነበር። ይኸውም አልቀረምና በዩልያኖስ ቄሣር ዘመን ተፈጸመላቸው።

ዩልያኖስ ቄሣር በሮሜ በነገሠ ጊዜ የአረማውያንን አምልኮት ወደእ ስለዚህ በክርስቲያኖች ላይ ልዩ ልዩ የሆነ መከራ እያመጣ አስጨንቃቸው። ቀድሞ ኤጲስ ቆጶሳት የአረማውያንን መቅደስ እያስፈረሱ ለቤተ ክርስቲያመያሉ የወሰዱትን ገንዘብ ሁሉ በግድ እየያዘ አስመለሳቸው የፈረሰውንም የጣዖታት መቅደስ ሁሉ ተመልሶ እንዲሠራ አደረገ።

ኤጲስ ቆጶጶሳት በቆስጠንጢኖስ ዘመን ዕረፍትንና ሰላምን ካገኙ በኋላ በአረማውያን ላይ የመከራ ብድር እንመልስ ማለታቸው ቀርቶ እርስ በርሳቸው ተስማምተው ያልተማሩትን እያስተማሩ ዝም ብለው ተቀምጠው ቢሆን ይህ መከራ በቶሎ ተመልሶ አይመጣባቸውም ነእብር ሰው ይቅርና አውሬ እንኳ በክፉ ካልፈለጉት ለማጥፋት አይቸኩልም።

ዩልያኖስ ቄሣርም የተቻለውን ያህል ክርስቲያንን ካስጨነቀ እብኋላ ከፋርስ ንጉሥ ጋራ ሲዋጋ ገሊላዊ ኢየሱስ ሆይ አሸነፍኸኝ እያለ ሞተ። ከዩልያኖስ ቄሣር በኋላ የነገሠው ንጉሥ ግን እንደ ትልቁ ቆስጠንጢኖስ እላረማውያንም ለክርስቲያንም የሃይማኖትን ነጻነት ስለ ሰጠ ቤተ ክርስቲያን ጥቂት ዕረፍትን አገኘች።

ከዩልያኖስ በኋላ ሶስተኛው ቄሣር ሞላንቲያኖስ የሚባለው በነገሠ ጊዜ ግን እንደ ፪ኛው ቆንስታንቲዎስ። አረማውያንን ጠላቸው። አረውማውያንም ተሰብስበው እንደ ጥንቱ ልማዳችን አኑረውን ብለው ቢለምኑት ኤጲስ ቆጶሳቱ እሺ አትበላቸው ብለው ብርቱ ምክር ስለ መከሩት ልመናቸውን እንቢ ብሎ አሳደዳቸው። ከዚያም ወዲህ አንድ ጊዜ አረማውያን በክርስቲያን ላይ መከራን ሲያመጡ አንድ ጊዜ ደግሞ ክርስቲያን በአረማውያን ላይ መከራን ሲያመጡ እስከ ብዙ ዘመን ቆዩ።

ቴዎዶስዮስም በቍስጥንጥንያ በነገሠ ጊዜ የአረማውያንን መቅደስ ለማፍረስና አምልኮታቸውን ለመከልከል እጅግ ደከሙ። ዮሐንስ አፈ ወርቅ ግን በቴዎዶስዮስ ዘመን ነበረን ወንጌልን በመስበክ በሰው ልብ ሃይማኖትን ማድረግ ነው እንጂ በግድና በሰይፍ ማድረግ አይገባም ብሎ መከረው። ቴዎዶስዮስ ግን ዮሐንስ አፈ ወርቅ ከመከረው ይልቅ ሌሎቹ ኤጲስ ቆጶሳት የመከሩትን ስለ ሰማ ብዙ የአረማውያንን መቅደስ አፈረሰ።

የእስክንድርያም ሊቀ ጳጳሳት ቴዎፍሎስ ቄሣር ቴዎዶስዮስን ጥግ አድርጎ በእስክንድርያ የጣዖታትን መቅደስ ሲያፈርስ በአረማውያንና በጣዖታቱ ብዙ ማላገጥ ስለተደረገ ትልቅ ሁለት ተነስቶ ብዙ ደም ፈሰሰ።

ዮሐንስ አፈ ወርቅም የአረማውያንን መቅደስና ጣዖት እብግድ ከማፍረስ ይልቅ ቤተ ክርስቲያንና የትምሕርት ቤት ብትሰሩ አረማውያን እየተማሩ በፈቃዳቸው መቅደሳቸውን እያፈረሱ ጣዖታቸውን ይጥሉ ነበረ እያለ ለየባለጸጎችና ለየትልልቆቹ ይመክር ነበረ። በዚሁም ምክንያት የእስክንድርያ ሊቀ ጳጳሳት ተዎፍሎስ ዮሐንስ አፈ ወርቅን ተቀየመው። በኋላም በሌላም ነገር ሁሉ ሁለቱ ሊቃነ ጳጳሳት ተቀያይመው ነበረ ይባላል።

ቴዎዶስዮስም ከሞተ በኋላ ልጁ ቴዎዶስዮስ የአረማውያንን መቅደስ ለማፍረስ ኃይል አልነበረውምና ሳይሆንለት ቀረ እንጂ ማሰቡ አልቀረም ነበር።

በዘመኑም አንዳንድ እውነተኞች መምሕራን እየተነሡ የአረማውያንን መቅደስና ጣዖት በግድ ከማፍረስ አስቀድማችሁ በልባችሁ ውስጥ ያለውን ከመውሰድ ይልቅ አስቀድማችሁ በልባችሁ ውስጥ ያለውን የጣዖት መቅደስ አፍርሱ እያሉ ይመክሩና ያስተምሩ ነበር። እንዴህም ማለታቸው ቅዱስ ጳውሎስ ገንዘብ መውደድ ጣዖት ማምለክ ነው ይላልና ለገንዘብ ብላችሁ የአረማውያንን መቅደስ ካፈረሳችሁ እናንተው ራሳችሁ ጣዖት ማምለካችሁ ነው ማለታቸው ነው። ኤፌ ፭ ፭።

የሆነ ሆኖ የኤጲስ ቆጶሳት ኃይል እየበዛ ስለ ሔደ ነገሥታቱም ፍጹም ትምህርት ስለሌላቸው በግድ ማሳመንና የአረማውያንን ገንዘብ መዝረፍ የሚያጸድቅ እየመሰላቸው አረማውያንን እያሳደዱ ገንዘባቸውን እየቀሙ ለኤጲስ ቆጶሳት ያካፍሉት ነበር።

ይልቁንም በዚያ ዘመን ለቤተ ክርስቲያን ትልቅ ጉዳት የሆነው በሶስት ነገሮች ምክንያት ነበር።

መጀመሪያው ጉዳት ነገሥታትና መኳንንቱ ሕዝቡም ሳይማሩ ስለ ቀሩ ነው። ሁለተኛው ጉዳት በቀድሞ ዘመን መጻሕፍት ሁሉ የተጻፉት በዕብራይስጥና በጽርዕ (ግሪክ) በላቲን ቋንቋ ብቻ ነበር እንጂ እንደ ዛሬ ዘመን በየቋንቋቸው ሁሉ ተተርጕመው አልተጻፉም ነበርና መጽሐፍ የሚያነቡ አንዳንድ ሰዎች ቢገኙ እንኳ የሚያነቡትን ትርጓሜውን የማያቁት ስለ ሆኑ ነው።

ሶስተኛው ጉዳት በቀድሞ ዘመን የማተሚያ ብልሃት ገና አልተገኘም ነበርና መጻሕፍት ሁሉ በእጅ የተጻፉ ስለሆኑ ሥራውም እያደከመ ዋጋውም እየበዛ መሳሕፍት በቤተ ክርስቲያንና በኤጲስቆጶሳት እጅ ካልሆኑ በቀር በሌላ ሥፍራ ለማግኘት ችግር ነበረ።

ስለዚህ ኤጲስ ቆጶሳቱ መጽሐፍ እንደዚህ ይላ ብለው የተናገሩትን ቃል ብቻ አዎን ብሎ መቀበል ነበር እንጂ ነገሥታቱም መኳንንቱም ሕዝቡም ራሳቸው መጽሐፍትን ለማንበብና ለመመርመር እውነቱንና ሐሰቱንም ለይቶ ለማወቅ አይችሉም ነበር።

ኤጲስ ቆጶሳቱም በዚያ ዘመን ለማድረግ የሚገባቸውን ትተው ለማድረግ የማይገባቸውን ያደርጉ ነበር። ለማድረግ የሚገባቸው ሕዝቡን ሁሉ በፍቅርና በትሕትና እያስተማሩ ከአምልኮተ ጣዖት ወደ አምልኮተ እግዚአብሔር መመለስ። ከክፋትና ከኃጢአት እንዲርቁ። ትዕግሥተኞች ቸሮች ርኅሩሆች በሥራቸውም የታመኑ እንዲሆኑ ማድረግ ነበር። ነገር ግን ይህን ባለማስተማር ፋንታ አረማውያንንና ሌሎችንም በሃይማኖት ያልመሰልዋቸውን ሁሉ አትውደዱ ከሀገርም አሳዱ ገንዘባቸውንም ውረዱ እያሉ ለነገሥታትና ለመኳንንት ስለ መከሩና ስለ አስተማሩ ለማድረግ የማይገባቸውን አደረጉ።

ነገሥታቱም እግዚአብሔር ቀብቶ ያነገሣቸው ሕዝባቸውን ሁሉ በትክክል እንዲጠብቁ የመንግሥታቸውን አመጸኞች ብቻ እንዲቀጡ። ፈቃዳቸኞቻቸውን እንዲሾሙና እንዲሸልሙ የተካከለ ፍርድ እንዲፈርዱ ነበር እንጂ በመንግሥታቸው ውስጥ ካሉት ህዝብ በኤጲስ ቆጶሳት ምክር ወዳጅና ጠላት እንዲለዩ አላነገሣቸውም ነበር።

እንግዲያውማ የክርስቲያን ነገሥታት በኤጲስ ቆጶሳት ምክር ሃይማኖትን ምክንያት አድርገው ወዳጅና ጠላት እየለዩ ክርስቲያኖችን የሚጠቅሙ። አረማውያንን የሚጐዱ ከሆኑ የአረማውያን ነገሥታትስ ሌላ ነገር ምን አድርገዋል።

በሃይማኖት የማይመስላቸውን ክርስቲያኑን ሁሉ በእኛ ሃይማኖት ግባ። ለጣዖታችን ስገድ እያሉ እሺ ብሎ የገባውንና ጣዖታቸውን ያመለከውን እየሽሙ እየሸለሙ። እምቢ ብሎ በክርስቲያንነት የጸናውን እያሠሩ እየገረፉ ገንዘቡን እየወረሱ ከሀገር እያሳደዱ እየገደሉ ይኖሩ ነበር።

እንዲህም ማድረጋቸው ስለ ሃይማኖታቸው ነው እንጂ ሌላ ጠብ አልነበራቸውም ነበር።

እንግዴህ ሐዋርያትንና ሰማዕታትን የገደሉ የአሕዛብ ነገሥታት ሁሉ ስለ ሃይማኖታቸው ብለው ነውና መልካም አድርገዋል ብሎ የሚከራከር ሰው ቢመጣ ምን እንመልስለታልን።

ወይስ ደግሞ የአሕዛብ ነገሥታት በሃይማኖት ምክንያት ክርስቲያኖችን መግደላቸው መልካም አላደረጉም የክርስቲያን ነገሥታት ግን ስለ ሃይማኖታቸው አረማውያንንና ሌሎችንም በሃይማኖት የማይመስሏቸውን ቢገድሉ መልካም አድርገዋል እንጂ ዕዳ አይሆንባቸውም ለማለት እንችል ይሆንን። እንጃ። ይህ ነገር ለእኛ ለክርስቲያን ትልቅ ኃፍረት ሳይሆንብን አይቀርም።

ደግሞስ በቀድሞ ዘመን የነበሩ የክርስቲያን ነገሥታት በኤጲስ ቆጶሳት ምክር በአረማውያን ላይ መከራ ማጽናታቸው ክርስቶስን ደስ የሚለው መስልዋቸው ይሆናል። ነገር ግን ይህ አሳባቸው ከጌታችን ቃል ጋራ ፈጽሞ የተለያየ ነው። እርሱ ጌታችን ለሐዋርያት ሲነግራቸው እናንተን የገደለ ሁሉ ለእግዚአብሔር መሥዋዕት ያቀረበ የሚመስልበት ጊዜ ይመጣል አላቸው እንጂ እናንተ ሰውን ብትገድሉ ለእግዚአብሔር መሥዋዕት ያቀረባችሁ የሚመስልበት ጊዜ ይመጣል አላላቸውም። ዮሐ ፲፮ ፪።

ስለዚህ ኤጲስ ቆጶሳቱ ነገሥታቱን በክፉ ምክር መምከራቸው ነገሥታቱንም ነገሩን ሳይመረምሩ የኢጲስ ቆጶሳቱን ምክር ብቻ ሰምተው ሕዝባቸውን ማስጨነቃቸው ሁሉም የማይገባ መሆኑን አስተዋይ ልብ ያለው ሰው ሁሉ ሊያውቀውና ሊረዳው ይችላል።

**ምዕራፍ ፳፩።**

**ስለ ኤጲስ ቆጶሳት ማዕረግና ክብር ስለ**

**ኃይላቸውና ስለ መለያየታቸውም።**

ጌታችን ወደ ሰማይ ካረገ ጀምሮ እስከ ትልቁ ቆስጠንጢኖስ ዘመን ቤተ ክርስቲያን ዕረፍትና ሰላምን ሳታገኝ በጭንቀትና በመከራ መኖርዋን ከዚህ በፊት አስረድተናል። ሐዋርያትም ከሞቱ በኋላ የቤተ ክርስቲያን አለቆች በየስፍራው ተሾመው ነበር። ከእነዚሁም አራቱ አለቆች በጣም የከበሩና የታወቁ ነበሩ።

መጀመሪያው አለቃ በሮማ በቅዱስ ጴጥሮስ ወንበር የተቀመጠው ሊቀ ጳጳሳት ነው። ሁለተኛው አለቃ በእስክንድርያ በቅዱስ ማርቆስ ወንበር የተቀመጠ ሊቀ ጳጳሳት ነው። ሶስተኛው አለቃ በኤፌሶን በቅዱስ ዮሐንስ ወንበር የተቀመጠው ሊቀ ጳጳሳት ነው። አራተኛው አለቃ በአንጾኪያ በቅዱስ ጴጥሮስ ወንበር የተቀመጠው ሊቀ ጳጳሳት ነው። ከእነዚህም አራቱ አገሮች የሊቃነ ጳጳሳት ወንበር ለመሆን መመረጣቸው ሐዋርያት ብዙ ጊዜ ያስተምሩባቸው ስለ ነበረ ነው። በኋላ ግን የኤፌሶን ወንበር ወደ ቁስጠንጢኖስ ይዙር ብለው አዛውረውታል። ምክንያቱም ትልቁ ቆስጠንጢኖስ መክስምያኖስን ድል አድርጎ ሮሜን ከወሰደ በኋላ ዋና ከተማውን በቁስጥንጥንያ አድርጎ ነበረና የንጉሠ ነገሥት ከተማ ከሆነች ብለው የኤፌሶን ወምበር ወደ ቁስጥንጥንያ አዙረውታል። ቁስጥንጥያንም አዲስ ሮም ተብላለች።

እንደ ሥርዓቱ ቢሆን ቁስጥንጥንያ የንጉሠ ነገሥት ከተማ ስትሆን የሮማ ወንበር ንጉሠ ነገሥቱ ወደ ሚኖርበት ወደ ቁስጥንጥንያ መዛወር ይገባት ነበር። ነገር ግን ሮማ የቅዱስ ጴጥሮስ ወንበር ስለ ሆነች ለመዛወር አልተፈቀደም።

ከነዚህም ከአራቱ ሊቃነ ጳጳሳት ዋናው አለቃ በቅዱስ ጴጥሮስ ወንበር የተቀመጠው የሮማ ሊቀ ጳጳሳት ይሁን ብለው በጉባኤ መጽሐፍ ጽፈዋል።

ወይኩን እምኔሆሙ ወመኰንነ። በዓለ መንበረ ጴጥሮስ ዘሮምያ። ዘከመ አዘዙ ሐዋርያት ወበከመ ሊቀ ጳጳሳት ቦቱ ትእዛዝ ወሥልጣን ላዕለ ዘታሕተእዴሁ ከማሁ ለበዓለ ሮምያ ቦቱ ሥልጣን ላዕለ ኵሎሙ ሊቃነ ጳጳሳት እስመ ውእቱ ሊቅ ከመ ጴጥሮስ ዘኮነ ሎቱ ሥልጣን ላዕለ ኵሎሙ ሊቃነ ክርስቲያን ወማኅበረ ሰብእ እስመ ውእቱ ህየንተ ክርስቶስ እግዚእነ ላዕለ ሕዝቡ ወአብያተ ክርስቲያናቲሁ ተብሎ ተጽፎአል።

ትርጓሜውም ሐዋርያትን እንዳዘዙ በሶስቱ ሊቃነ ጳጳሳት ላይ የሮማ ሊቀ ጳጳሳት ላይ የሮማ ሊቀ ጳጳሳት አለቃና ፈራጅ ይሁን ሌላው ሊቀ ጳጳሳት ከበታቹ ባሉት ጳጳሳት ላይ ሥልጣንና ትእዛዝ እንዳለው እንደዚሁ ለሮማ ሊቀ ጳጳሳት በሌሎቹ ሊቃነ ጳጳሳት (በሶስቱ) ሁሉ ላይ ሥልጣን አለው። በቤተ ክርስቲያን አለቆችና በማኅበሩ ሁሉ ላይ ሥልጣን እንዳለው እንደ ጴጥሮስ አለቃ ነውና በሕዝቡና በቤተ ክርስቲያኑ ሁሉ ላይ የክርስቶስ እንደራሴ ነውና ማለት ነው።

እነዚህም አራቱ ሊቃነ ጳጳሳት በውስጣቸው ብዙ ጳጳሳትና ኤጲስ ቆጶሳት ይሾማሉ።

ደግሞ ወንበሩ ወደ ቁስጥንጥንያ የተዛወረው የኤፌሶን ሊቀ ጳጳሳትና የኢየሩሳሌም ኤጲስ ቆጶስ የሮቆንቶስና የተሰሎንቄም ኤጲስ ቆጶስ ከነዚህ ከአራቱ ሊቃነ ጳጳሳት ቀጥሎ ማዕርግና ክብር ተደርጎላቸው ነበር።

የቤተ ክርስቲያን መከራዋን በመክስምያኖስ በየጊዜው ቢሆን በዲዮቅልጥኖስና በመክስምያኖስ እመን ዓርባ ዓመት ሙሉ ብርቱ መከራና ስደት ሆኖባቸው ነበር። ይኸውም ዓመተ ሰማዕታት ተብሏል። የመከራ ዘመን ማለት ነው።

ትልቁ ቆስጠንጢኖስ ግን የክርስቲያንን ሃይማኖት በመውደዱ የሃይማኖትን ነጻነት ስለ ሰጠ ቤተ ክርስቲያን ጥቂት ዕረፍት አግኝታ ነበረች። ቆስጠንጢኖስም ከሞተ በኋላ አንዳንድ ጊዜ መከራና ስደት አንዳንድ ጊዜም ዕረፍትና ሰላም እየሆነ ብዙ ዘመን አለፈ።

ነገር ግን ኤጲስ ቆጶሳት ዕረፍትና ሰላም በሆነላቸው ዘመን የሚገባቸውን የቤተ ክርስቲያንን ጉዳይ መስራትና ወንጌልን ማስተማር ትተው የማይገባቸውን የዚህን ዓለም ክብር ወደ መፈለግ ተመለሱ።

ያ ትልቁ የካሃንት አለቃ በደሙ የዘለዓለም መድኃኒት ያደረገልን እስከ ፍጻሜ ዘመን ከእናንተ ጋራ ነኝ ያላቸውን ትተው በዓይናቸው የሚያዩዋቸውን እነዚህን አራቱን ሊቃነ ጳጳሳት እንደ ክርስቶስ አከበርዋቸው። አራቱ ሊቃነ ጳጳሳትም በማዕርግና በክብር እየተቃኑ እርስ በራሳቸው በመጣላት አንተ መናፍቅ ነህ አንተ ከሃዲ ነህ ይባባሉ ጀመር ይልቁንም በሮማ ሊቀ ጳጳሳትና በቁስጥንጥንያ ሊቀ ጳጳሳት መካከል የበረታ ጠብ ተደረገ ምክንያቱም የሮማ ሊቀ ጳጳሳት በሲኖዶስ እንደ ተጻፈ በጴጥሮስ ወንበር ተቀምጫለሁና በማዕርግም በክብርም እበልጣለሁ አለ።

በቁስጥንጥንያ ሊቀ ጳጳሳትም ሮማ አስቀድሞ የንጉሠ ነገሥት መዲና (ከተማ) ስለ ነበረች በማዕርግም በክብርም ትበልጥ ነበር። አሁን ግን በሮማ ፋንታ ቁስጥንጥንያ የንጉሠ ነገሥት መዲና (ከተማ) ሆናለች እኔ እበልጣለሁ አለ። ስለዚሁም በ፫፻፸፬ ዓመተ ምሕረት (እንደ አውሮጳ በ፫፻፹፩ ዓ.ም) በቁስጥንጥንያ የተደረገው ጉባኤ ቁስጥንጥንያ የንጉሠ ነገሥት ከተማ ስለ ሆነች የቁስጥንጥንያ ሊቀ ጳጳሳት ከሮማ ሊቀ ጳጳሳት ጋራ በማዕርግና በክብር ትክክል ይሁን ብለው ሌላ ሁለተኛ ሲኖዶስ ጻፉ። ሲኖዶስ ማለት የጉባኤ መጽሐፍ ማለት ነው። ነገር ግን ሁለቱ ትክክክል ይሁኑ ተብሎ የተጻፈው ጽሕፈት ለቤተ ክርስቲያን እጅግ እይሚያስቸግር ነገር ሆነ ሁለት ሰዎች አንድ ማዕርግና አንድ ክብር ሊያገኙ የማይቻል ነገር ነው። በመሔድ ጊዜ ሁለቱ እኩል ሊቀድሙ አይቻልም። ስለዚህ በፊት የኢሔደው አለቃ ነኝ ለማለት ይችላል፣ በቅዳሴ ጊዜ ሁለቱ ዋና ሆነው ባንድ ጊዜ ሊቀድሱ ይቻልም፣ ስለዚህ ዋና ሆኖ የሚቀድሰው አለቃ ነኝ ለማለት ይችላል። በመባረክም ጊዜ ወይም በማሳረግ ጊዜ ሁለቱ ባንድነት ሊባርኩና ሊያሳርጉ አይቻልም ስለዚህ የሚባርከውና የሚያሳርገው አለቃ ነኝ ለማለት ይችላል። በፍርድ ጊዜ ሁለቱ ባንድ ቃልና ባንድ ጊዜ ሊፈርዱ አይቻልም። ስለዚህ በላይ የሚፈርደው አለቃ ነኝ ለማለት ይችላል። ይህም ነገር እጅግ የሚያስቸግር ስለሆነ የሮማ ሊቀ ጳጳሳት ተቀዳሚ ይሁኑ የቁስጥንጥንያ ሊቀ ጳጳሳት ግን ተከታይ (ሁለተኛ) ይሁን ብለው ሌላ ሶስተኛ ሲኖዶስ ጻፉ። ይህንኑም ቃል በ፬፻፵፬ (በ፬፻፶፩) ዓ.ም በኬልቄዶን የተሰበሰቡ ሊቃውንት የሮማ ሊቀ ጳጳሳት ተቀዳሚ ሆኖ የተሰበሰቡ ሊቃውንት የሮማ ሊቀ ጳጳሳት ተቀዳሚ ሆኖ የቁስጥንጥንያ ሊቀ ጳጳሳት ተከታይ ሆኖ ሁለቱ በማዕርግ ይተካከሉ የተባለው መልካም ነው ብለው እንደ ገና አጸኑት።

በዚህም ነገር የቁስጥንጥንያ ሊቃነ ጳጳሳት ደስ አላላቸውም በጭራሽ ከሮማ ሊቀ ጳጳሳት የሚለያዩበት ምክንያት ይፈልጉ ጀመር። እንዲሁም በእስክንድርያና በአንጾኪያ ይፈልጉ ጀመር። እንዲሁም በእስክንድርያና በአንጾኪያ ሊቃነ ጳጳሳት መካከል ብዙ መለያየት ተደረገ በቍስጥንጥንያና በእስክንድርያ ሊቃነ ጳጳሳትም መካከል በየጊዜው ክርክርና ጠብ ነበር። በፊትም በእስክንድርያ ሊቀ ጳጳሳት በቴዎፍሎስና በቍስጥንጥንያ ሊቀ ጳጳሳት በዮሐንስ አፈ ወርቅ መካከል ጠብ ተጀመረ። ይኸውም በአርጌንስ ክርክር የተነሣ ነው ደግሞ በእስክንድርያ የአርጌስን ትምህርት የተቀበሉ ብዙ መነኮሳት ነበሩና አርጌንያ መጥተው ለዮሐንስ አፈ ወርቅ ነገሩ። ዮሐንስ አፈ ወርቅም እነዚህን መነኮሳት ታረቅልኝ ብሎ መልእክት ጽፎ ወደ ቴኦውፍሎስ ላከለት ቴዎፍሎስ ግን ዕርቅ እምቢ አለ። መነኮሳቱም በቄሣር (ቲዎዶስዮስ) ቴዎፍሎስን ከሰሱ ቄሣርም ዮሐንስ አፈ ወርቅን ዳኛ አድርጎ ቴዎፍሎስን እስክንድርያ አስመጣው።

ቴዎፍሎስም በተሰበሰበው ጉባኤ ፊት የአርጌንስ ሃይማኖት ኑፋቄ ነው ብሎ አወገዘው። ዮሐንስ አፈ ወርቅ ግን አርጌንስን አልወግዝም ብሎ እምቢ አለ።

ሁለተኛም ቴዎፍሎስ በእስክንድርያ የአረማውያንን ቤተ መቅደስና ጣዖት ሲያስፈርስ ብዙ ደም ስለፈሰሰ ዮሐንስ አፈ ወርቅ ይህን ነገር አልወደደም ነበርና የአረማውያንን መቅደስና ጣዖት በትምህርት ነው እንጂ በግድ ማፍረስ አይገባም እያለ ቄሣር ቴዎዶስዮስ ቴዎፍሎስን እንዲከለክለው መከረ።

በዚህም በየትንንሹ ነገር እነዚህ ኈልቱ ትልልቆች ሊቃነ ጳጳሳት ከመቀያየም ደረሱ። በኋላም አርቃድዮስ በነገሠ ጊዜ የአርቃድዮስ ሚስት አውዶክስያ ዮሐንስ አፈ ወርቅን ተጣለችው። ምክንያቱንም አንዳንድ ታሪክ ጸሐፊዎች እንደ ጻፉት ቴዎፍሎስ ነው ያጣላው ይላሉ። ይህን ግን እግዚአብሔር ብቻ ነው የማያውቀው። ዮሐንስ አፈ ወርቅም ብዙ ተግሣጽ እየጻፈ አውዶክስያን ዘለፋት። እርስዋም እርሱ በነውር የሻራቸውን ኤጲስ ቆጶሳት ሰብስበው የአርጌንስ ወገን ነው ብላ በመናፍቅነት አመካኝታ አስወገዘችው አርቃድዮስም ሚስቱን አውዶክስያን ደስ ለማሰኘት ሲል ዮሐንስ አፈ ወርቅ ከሹመት ሽሮ አሳደደው። በ፬፻ (በ፬፻፯) አመተ ምሕረት በተሰደደበት አገር አረፈ።

ከዚህም በኋላ በ፬፻፳፯ (በ፬፻፴፭) ዓመተ ምሕረት የእስክንድርያ ሊቀ ጳጳሳት ቄርሎስና የቁስጥንጥንያ ሊቀ ጳጳሳት ቄሎስና የቁስጥንጥንያ ሊቀ ጳጳሳት ንስጥሮስ እጅግ የበረታ ጠብ ተጣሉ። ምክንያቱም ንስጥሮስ እመቤታችን ድንግል ማርያም ቃልን በሰውነቱ ነው እንጂ በአምላክነቱ አልወለደችውምና ወላዲተ አምላክ መባል አይገባትም ብሎ ነበር። ቄርስሎስ ግን ኢየሱስ ክርስቶስ በመዋህድ አንድ አካል አንድ ባሕርይ ሆንዋልና ወላዲተ አምላክ መባል ይገባታል። እርስዋም ወላዲተ አምላክ ካልተባለች ልጅዋ አምላክ ለመባል አይሆንም ብሎ መለሰለት በዚህም ምክንያት ጉባኤ በኤፌሶን ይሁን ተብሎ ፪፻ ኤጲስ ቆጶሳት ተሰብስበው ንስጥሮስን አወገዙት ቴዎድስዮስም ንስጥሮስን ከሹመቱ ሽሮ ወደ አፍሪቃ ልብየ (አክሚያ) ወደ ሚባል አገር አሳደደው። ደግሞ በ፬፻፵፪ (በ፬፻፵፱) ዓመተ ምሕረት የእስክንድርያ ሊቀ ጳጳሳት ዲዮስቆሮስ ስለ አንድ ባሕርይና ስለ ሁለት ባሕርይ ነገር ከቍስጥንጥንያ ሊቀ ጳጳሳት ከፊአልታዎስና ከአንጾኪያ ሊቀ ጳጳሳት ከድምያኖስ ጋራ በትንሹ ቴዎዶስዮስ ላይ ክርክር አድርጎ አሸነፋቸው በጉባዔውም ሁለቱ ሊቃነ ጳጳሳት ተወግዘው ተሰደዱ። ዲዮስቆርስ ግን በቄሣር ቴዎዶስዮስ ኃይል እነዚያን አውግዞ ወደ መንበሩ ወደ እስክንድርያ ተመለሰ።

የነዚያ የተወገዙት የሁለቱ ሊቃነ ጳጳሳት ወገኖች በሮማ ወደ አለው ወደ ሊቃነ ጳጳሳት አለቃ ወደ ልዮን መልእክት ጻፉ። በዚያ ጊዜም ትንሹ ቴዎዶስዮስ ሞቶ እህቱ ብርክልያ መርቅያንን አግብታ በቁስጥንጥንያ ነግሣ ነበረች እርስዋም ቀድሞ የቁስጥንጥንያ ሊቀ ጳጳሳት የነበረውን ዲዮስቆሮስ ያወገዘውን ፊላታዎንስ ትወደው ነእብረችና። ስለዚህ በኬልቄዶን በ፫፻፳፯ (በ፫፻፴፩) ዓመተ ምሕረት ጉባኤ እንዲድረግ አዋጅ ተነገረ። ለ፤ጉባኤውም ስድስት መቶ ሠላሳ ስድስት ኤጲስ ቆጶሳት ተሰብሰቡ። የእስክንድርያ ሊቀ ጳጳሳት ዲዮስቆሮስም ሃይማኖቱን ለመናገር በጉባዔው ፊት ቀረበ። በክርስቶስም አንድ ባሕርይ ማለቱን በጉባኤው ፊት አጽንቶ ተናገረ። በኢዝህም ጊዜ የሮማ ሊቀ ጳጳሳት ልዮን ራሱ ወደ ጉባኤው ስለ አልመታ ሃይማኖቱን ጽፎ ባንድ ጳጳስ እጅ ልኮ ነበርና ጽፎ የላከው ቃል በጉባዔው ፊት ተነበበ። ቃሉም ከዚህ ቀጥሎ ያለው ነው።

አንድ ክርስቶስ። እርሱም ወልድ ጌታም። አንድ ብቻ ሆኖ የተወልደ። በኈልት ባሕርያት የታወቀ። ሁለቱ ባሕርያት ሳይደባእልቁ ሳይለዋወጡ ሳይሻገሩ ሳይለያሉ የተዋሃዱ። አንድ ክርስቶስ ሆኖ በሁለት ባሕርያት ይሆራል የሚል ነው።

ዲዮስቆርስም ይህን በሰማ ጊዜ በክስቶስ አንድ ባሕርይ ብቻ ይኖራል እንጂ ሁለት ባሕርያት ሳይደባለቁ መኖራቸውን አልቀበልም አለ። አልቀበልም ማለት ብቻ አልበቃውም። ነገር ግን የሹመት አለቃውን ልዮንን አወገዘ። የተሰበሰቡት ኤጲስ ቆጶሳት ግን የልዮንን ሃይማኖት ተቀብለው ዲዮስቆሮስን አወገዙ። ስለዚህም ዲዮስቆሮስ ተይዞ ወደ ግዞት ስፍራ ሔደ። በኤጲስቆጶሳት ክርክር ሁሉ መቸውንም ቢሆን ነገሥታቱ በነገሩ ሳይገቡበት አይሆንም ነበርና የሚያሸንፈው የነገሥታቱ ወገን የሆነው ነበር። በፊት በቴዎዶስዮስ ኃይል ዲዮስቆሮስ አሸንፎ ነበር። በኋላ ደግሞ በመርቅያንና በብርክልያ ኃይል ልዮን አሸነፈ። ይህንም ሁሉ አስተዋይ ልቡና ያልወው ሰው ሊያስተውለው ይችላል።

እነዚህም ሊቃነ ጳጳሳትና ኤጲስ ቆጶሳት የመጣላታቸውን ምክንያት ስሙን ብቻ ለሐዋርያት አድርገው ማዕጉንና ክብሩን ለራሳቸው አደረጉ። ሲነጋገሩም የጴጥሮስ ወንበር ይበልጣል የዮሐንስ ወንበር ይበልጣል እየተባባሉ ነበር እንጂ የእኔ ወንበር ይበልጣል አይባባሉም ነበር።

ሐዋርያት ግን ጌታችን ከዓረገ በኋላ በማዕርግና በወንበር መበላለጥ ተጣልተው እንደ ነበረ መጽሐፍ አይነግረንም ደግሞ ፲፪ ሐዋርያት በ፲፪ ወንበር ተቀምጠው በ፲፪ቱ ነገደ እስራኤል የሚፈርዱበት ጊዜው ገና እንደሆነ ጌታችን በወንጌል ነግሮናልና አሁን በማዕርግና በወንበር መብለጥ መጣላት አያስፈልግም ነበር። ማቴ ፲፱ ፳፰።

ይህንም ሹመትና ክብር ሐዋርያት ከጌታችን ጋራ ሳሉ ብዙ ጊዜ ፈልግወት ነበር። ነገር ግን ጌታችን ከእናንተ ትልቁ እንደ ትንሽ ይሁን። ጌታውንም እንደ ሎሌ ይሁን ብሎ በነገራቸው ጊዜ በመበላለጥ ምንም ጥቅም እንዳይገኝ ስለ ተረዱት የሹመት ፍቅር በጭራሽ ጠፋላቸው። ሉቃስ ፳፪ ፳፬ - ፴።

እነዚህ ኤጲስ ቆጶሳት በሹመትና በማዕርግ እርስ በርሳቸው መበላለጥ ብቻ አልበቃቸውም። ነገር ግን ከዓለም ነገሥታት በላይ ለመሆን ያስቡ ነበር በዚያም ወራት የወንጌል ትምሕርት በአውሮፓ ሁሉ ተዘረጋች ኤጲስ ቆጶሳትም ከእስያና ከግሪክ አገር ወደ አውሮፓ እየዞሩ አስተማሩ ከየሀገሩ ስብከታቸውም ብዙ ገንዘብ አገኙ። ርስትም መግዛት ጀመሩ በኢዝህም ምክንያት እጅግ ባለ ጠጎች ሆኑ።

በመካከለኛው እመን ግን ከአውሮፓ ነገሥታት ይልቅ እጅግ የበረታ ኃይልና የበለጠ ክርብ አገኙ።

መካከለኛ ዘመን የሚባለው ከ፰፻ ዓመተ ምሕረት እስከ ፲፭፻ ዓመተ ምሕረት ነው ይኸውም ፰፻ ዓመት ይሆናል መካከለኛ ዘመንም ማለት ሕዝቡ በማወቅና ባለማወቅ መካከል የነበሩትን ዘመን ነው።

ይህም መካከለኛ ዘመን ለኤጲስ ቆጶሳት እጅግ የተመቸ ዘመን ነበር። እንደምን ማለት ነገሥታቱና ሕዝቡ ጥቂት ጥቂት እየተማሩ ከአረማዊነት ወደ ክርስቲያንነት በተመለሱ ጊዜ እውቀታቸው ጥቂት ነበርና ኤጲስ ቆጶሳቱ እንደፈቃዳቸው ለማዘዝና አሳባቸውን ለማስደረግ በሕዝቡና በነገሥታቱ ላይ ሙሉ ሥልጣን ነበራቸው።

የዓለምንም ነገሥታት የሚያነግሡና የሚሽሩ ኤጲስ ቆጶሳት ነበሩ። የወደዱትን አንግሠው የተሉትን ሽረው ይኖሩ ነበሩ። እነሆ የዓለምንና የቤተ ክርስቲያንን ታሪክ ስናነብ ኤጲስ ቆጶሳት በአውሮጳ ነገሥታት ላይ ያደረጉትን ግፍ እያየ እጅግ እናደንቃለን።

ነገር ግን አሁን የምንጽፈው ሙሉ ታሪክ አይደለምና ባጭሩ እንተወዋለን እንጂ የምንጽፈው ቢሆን ብዙ ጊዜ ያስፈልገን ነበር። አንባቢዎችም ይሰለቹ ነበር።

ደግሞ ኤጲስ ቆጶሳትና ሊቃነ ጳጳሳት ሁሉ ክብራችን ከነገሥታት ክብር አያንስም እያሉ እንደ ዘውድ ያለ አክሊል ተሠራላቸው።

ደግሞ ሊቃነ ጳጳሳት ሁሉ ለቅዱስነታቸው የሚመሰክር ሥራ ድውይ እንደ መፈወስ ሙት እንደ ማንሣት ጋኔን እንደ ማውጣት ይህን የመሰለ ሥራ ሳይሠሩ ቅዱሳን ብፁዓን በሉን በልው በዚህ ስም ለመጠራት ጀመሩ። በዚህም ዓለም አማልክት ተብለን መጠራት ይገባናል ብለው አስተማሩ። ሕዝቡና ነገሥታቱም ትምሕርት ያነሳቸው ዕውቀት የጎደላቸው ነበሩና ከማይታየው አምላካቸው ይልቅ የሚታዩትን ኤጲስ ቆጶሳትን በማይገባቸው በአምላክነት ክብር ያከብሩ ነበሩ። የኤጲስ ቆጶሳትም አምላክነት በየጉባኤው መጽሐፍ በግልጥ ተጽፎ ይገኛል።

እነሆ በፍትሐ ነገሥት ባ፭ኛው አንቀጽ ስለ ኤጲስ ቆጶሳት ሲናገር ኤጲስ ቆጶስ ውእቱ አቡክሙ እምታሕተ እግዚአብሔር ዘወልደክሙ ዳግመ እማይ ወመንፈስ ቅዱስ ዝንቱ ውእቱ አምላከክሙ በዲበ ምድር እምታሕተ እግዚአብሔር አምላክ ዘበአማን።

ወካዕበ ይቤ ኢትበል እኩየ ላዕለ አማልክት። ወእሉ እሙንቱ ኤጲስ ቆጶሳት ይላል። ፍት ነገ አንቀጽ ፭። ገጽ ፵፫ ተመልከት። በጥምቀት ጊዜ ከውሀና ከመንፈስ የምንወለደው ግን ከእግዚአብሔር ነው እንጂ ከኤጲስ ቆጶሳት አይደለም። በጥምቀት ከውሀና ከመንፈስ የሚወልዱን ኤጲስ ቆጶሳት ከሆኑማ እኛ የእግዚአብሔር ልጆች ለመባል እንደምን እንችላለን በሥጋዊ ልደትማ የሚወልዱን አባትና እናታችን አይደሉምን።

ጌታችንስ ለሐዋርያቱ ጸሎት ሲያስተምር አባታችን ሆይ (አቡነ ዘበሰማያት) በሉ አምለቱ እግዚአብሔር በጥምቀት ጊዜ ከውሀና ከመንፈስ ቢወልደን ነው እንጂ ከውሃና ከመንፈስ የወለዱን ኤጲስ ቆጶሳት ከሆኑማ እግዚአብሔር አባታችን ሆይ ብለን ለመለመን እንደምን እንችላለን። ደግሞስ ቅዱስ ጴጥሮስ የጌታችን የኢየሱስ ክርስቶስ አባት እግዚአብሔር እኛን በቸርነቱ ብዛት ይወለደን ይመስገን (ይትባረክ እግዚአብሔር አቡሁ ለእግዚእነ ኢየሱስ ክርስቶስ ዘወለደነ በብዝኃ ምሕረቱ ይላል። ከውሃና ከመንፈስ የወለዱን ኤጲስ ቆጶሳት ከሆኑ እግዚአብሔር እኛን በቸርነቱ ብዛት ወለደን ማለቱ በሐሰት ሊሆን አይደለምን። እኛ የእግዚአብሔር ልጆች መሆናችንን ብዙ መጻሕፍት ይመሰክራሉ። ልጅነታችንም እንደ አባትና እናት በሥጋ እንደ ክርስቶስ በባሕርይ አይደለምን። ነገር ግን ከውሀና ከመንፈስ በጥምቀት የወለደን የጸጋ ልጆች ነን። ይህንም ልጅነታችንን ከእግዚአብሔር በቀር ማንም ልናገኘው አንችልም። ሮሜ ፰ ፲፭ - ፲፰። ፩ጴጥ ፩ - ፫። ዕብ ፲፪ ፱። ፩ ዮሐ ፫ ፩።

ደግሞም እርሱ ራሱ ጌታችን ኢየሱስ ክርስቶስ ለሐዋርያቱ ከዚህ ቀጥሎ ያለውን ቃል አስተምርዋቸዋል።

በምድር ላይ ማንንም አባታችን ብላችሁ አትጥሩ። አባታችሁ አንዱ በሰማይ ያለው ነውና። አናንተም ሁላችሁም ወንድማማች ናችሁ ጌቶችም ተብላችሁ አትጠሩ። ጌታችሁም አንዱ ክርስቶስ ነው።

ከእናንተ የሚበልጥ ሎሌ ይሁናችሁ። ነፍሱን ከፍ ከፍ ያደረገ ዝቅ ይላል። ነፍሱን ዝቅ ዝቅ ያደረገ ግን ከፍ ይላል። ብሎ ነግሮዋቸዋል ማቴ ፳፫ ፩ - ፲፫።

እንግዴህ በዚህ ነገር የጌታችንን ቃል ብቻ አክብረን መቀበል ይገባናል። እነዚያን አንትሙ ውእቱ ብርሃኑ ለዓለም አንትሙ ውእቱ ጼው ለምድር የተባሉትን ሐዋርያትን እንኳ ጌቶችም አትባሉ። በምድር ማንንም አባት ብላችሁ አትጥሩ ብሎ ሲከለክላቸው ኤጲስ ቆጶሳት ከውኃና ከመንፈስ የወለድናችሁ አባቶቻችሁ ነን በምድርም ከእግዚአብሔር በታች አምላኮቻችሁ ነን ብለው ለመናገር እንደ ምን ይገባቸዋል አስተምረው አሳምነው አጥምቀው የእግዚአብሔር ልጆች ለመባል ያበቁን በእውነት ኤጲስ ቆጶሳትና በበታቻቸው ያሉት ቀሳውስት መሆናቸው የታወቀ ነውና ስለዚህ የሚገባቸውን ክብር ልናከብራቸው ይገባናል እንጂ ከኃና ከመንፈስ በጥምቀት ይወለዱን አባቶቻችንና አምላኮቻችን ናቸው ለማለት አይገባንም።

በጥምቀት ከውኃና ከመንፈስ ሁለተኛ የጸጋ ልደት መውለድ የልዑል እግዚአብሔር ብቻ የአምላክነቱ ሥራ ነውና ይህን የአምላክነቱን ሥራ ለኤጲስ ቆጶሳት ብንሰጣቸው ኢታምልክ ባዕደ አምላክ ዘእንበሌየ የሚለውን ሕግ ማፍረስ ይሆንብናል።

እንሆ በፍትሐ ነገሥት ዝንቱ ውእቱ አምላክክሙ በዲበ ምድር። ፍርህዎ ከመ ንጉሥ። ወአክብርዎ አምሳለ እግዚአብሔር ተብሎ ከተጻፈና ኤጲስ ቆጶሳት ሁሉ አማልክት ከተባሉ ስማዕ እስራኤል አሐዱ ውእቱ አምላክከ ተብሎ የተጻፈው በሐሰት ነው ለማለት ይቻል ነበር።

ነገር ግን ምንም ኤጲስ ቆጶሳት አማልክት መባል ይገባናል ቢሉ እኛ በክርስቶስ የምናምንና በቃሉ የምንጸና ከሆነ ኤጲስ ቆጶሳት የቤተ ክርስቲያን አለቆች እንደ መሆናቸው መጠን ልናከብራቸውና በመንፈሳዊ ነገር ልንታዘዝላቸው ይገባል እንጂ አማልክት ብለን እንደ እግዚአብሔር ልናከብራቸው አይገባንም።

ኤጲስ ቆጶሳትም እንዲህ ኃይላቸው እየበረታ ከነገሥታቱ በላይ ሆንወ የወደዱትን እያነገሡ የጠሉትን እየሻሩ ብዙ ዘመን ኖሩ። ነገሥታቱም ለኤጲስ ቆጶሳት መታዘዝና ማገልገል ለእግዚአብሔር መታዘዝና ማገልገል ስለ መሰላቸው እየተዋረዱ ኖሩ።

የኤጲስ ቆጶሳትም ኃይላቸውና ክብራቸው እየበዛ ስለ ሔደ ነገሥታቱ ከንጉሥነት ይልቅ ኤጲስ ቆጶሳትነትን ይመኙ ነበር ይባላል።

ነገር ግን አሁን ይህን ትንሽ ታሪክ መጻፋችን በቀድሞ ዘመን የነበሩ ኤጲስ ቆጶሳት የዓለምን ሹመትና ክብር መፈለጋቸውን በነገሥታትም ላይ የነበራቸውን ኃይል ባጭሩ ለኋላ ትውልድ ለማስረዳት ያህል ነው እንጂ ታሪካቸውን በሙሉ ለመጻፍ ጊዜ የለንም። ደግሞም በሙሉ ተጽፎ በሆነ ክርስቲያን ለሆኑ ሰዎች ማንበቡ ብቻ ያሳዝናቸው ነበር።

አሁን ግን ያ የጨለማው ዘመን አልፎ ለነገሥታቱና ለሕዝቡ የወንጌል ብርሃን ስለ በራላቸው ኤጲስ ቆጶሳትም የቀድሞ ልማዳቸውን ትተው ወንጌልን ለማስተማር ብቻ የሚጥሩበት ዘመን ስለ መጣ ለእግዚአብሔር ምስጋና ማቅረብ ብቻ ይበቃናል። ደግሞም ኤጲስ ቆጶሳት የዓለምን ሹመትና ክብር መፈለግ ቤተ ክርስቲያንን እጅግ አይጐዳትም ነበር።

ነገር ግን እርስ በራሳቸው እየተቃኑ በየነገሥታቱ ላይ እየተካሰሱ ሥራቸው ሁሉ ጉባዔ መሰብሰብና መከራከር ብቻ ሆነ። ክርክርም ሲበዛ መናፍቃን እየበዙ ሔዱ ነገሩን ወደ ጉባኤ ባያደርሱት ባጭሩ ይቀር ነበር። በጉባኤ ካወጡት በኋላ ግን መናፍቁን ምንም በክርክር ቢረቱስ ምንም ቢገዝቱት በዓለም ላይ መዘርጋቱና መገለጡ ተቀባይም ማግኘቱ የማይጠረጠር ነው። እነሆ እነዚያ በቀድሞ ዘመን መናፍቃን እየተባሉ የተገዘቱት ሰዎች ሁሉ እስካሁን ድረስ ወገናቸው አልጠፋም።

ጌታችን በዚህ ዓለም ሲያስተርም በዘመኑ ብዙ መናፍቃን ነበሩ። እነዚህንም በፍቅርና በትሕትና ያስተምራቸው ነበር እንጂ ወደ ንጉሡ ወደ ሔሮድስ ወደ መስፍኑ ወደ ጲላጦስ ሔዶ ጉባኤ አድርጉልኝ ሊቃውንት ሰብስቡልኝ ብሎ አልተከራከረም። ሐዋርያትም መናፍቃን በተነሡባቸው ጊዜ ጉባኤ አድርጉልን ሊቃውንት ሰብስቡልንና እንከራከር አላሉም ጌታችንም ሲያዛቸው ሔዳችሁ አስተምሩ ትምህርታችሁን ባይቀበሏችሁ ግን የእግራችሁን ትቢያ አራግፋችሁ ከዚያች አገር ውጡ አላቸው እንጂ በዳኛ እየተካሰሳችሁ ተከራከሩ ብሎ አላዘዛቸውም።

እነዚያም በየጉባኤው የሚከራከሩ ኤጲስ ቆጶሳት ሁሉ በመከራከራቸውና ሌላውን መናፍቅ ከሐዲ ብለው በመስደባቸው የእግዚአብሔር ወዳጆች የሆኑ መሰላቸው የቀሩትን ሰዎች ግን የእግዚአብሔር ጠላቶች ናቸው አሏቸው። ንጉሡ ዳዊት በመዝሙሩ ሁሉ አመጹ ባንድም ረከሱ መልካም የሚሰራ አንድ ስንኳ የለም ያለውን ቃል አላሰቡትም። መዝ ፲፬ ፫።

ይህንም በማድረጋቸው ላይ የነቢያትንና የሐዋርያትን መጻሕፍት ለራሳቸው እንደ ሚስማማቸው እያደረጉ እየተረጐሙ እንደርሳቸው የማይተረጕሙንት ሰዎች መናፍቃን ናቸው እያሉ እየሰደቡ ብዙ መጻሕፍትን ጻፉ።

ከወንጌልም ቃል ይልቅ እነርሱ የጻፉት ልብ ወለድ ምዕላድ የታመነ ሆነ ለነርሳቸው ገንዘብ ሰጥቶ። እነርሳቸውን አክብሮ የሚኖረውን ሰው እገሌ እውነተኛ ክርስቲያን ነው ብለው ስሙን አስታውቁለት። ሕገ እግዚአብሔር ጠብቆ። ከነገር እርቆ ሥራውን ለእግዚአብሔር ብቻ አስታውቆ ጸሎቱንና ምጽዋቱን በሥውር አድርጎ የሚኖረውን ሰው ግን እንደ ከሐዲና እንደ መናፍቅ ቆጠሩት። ደግሞም በማናቸውም ምክንያት ቢሆን ሰውን መስደብና መንቀፍ አይገባም ብሎ ሃይማኖቱን ለራሱ ጠብቆ የሚኖረውን ሰው ሌሎቹን ሰዎች ካልተሳደበ መናፍቅ ቢሆን ነው አሉት። እውነተኛ ክርስቲያን ለመሆን ምስክሩ በሃይማኖት ነገር ሌላውን ሰው መስደብና መክሰስ የሆነ መስላቸው። እነዚህም የእንደዚህ የሚያደርጉ ሰዎች ለየራሳቸውም ሳይስማሙ በሃይማኖትም በምግባርም በኑሮም ብዙ ክፍል ናቸው። በዚህም በመለያየታቸው በዚህ ዓለም እርሻ ላይ ጠብን ሁከትን መጋደልን። ሲዘሩ ይኖራሉ። ነገር ግን ጠብን ሁከትን ለመዝራት እንደ በረቱ የወንጌልን ቃል በሰው ልብ ለመዝራት በርትው በሆነ ያ በኋለኛው የፍርድ ቀን የሚከፈተው የገሃነም ደጅ የሚገባበት ሰው ጠፍቶ ተመልሶ ይዘጋ ነበር።

አሁን ግን የቤተ ክርስቲያን ጉዳት ነገር አሳቡ ከልባችን ስለ ተረፈ በቀለም ጻፍነው እንጂ በእስያ በአፍሪቃ በአውሮጳ በአሜሪካ። በአውስትራልያ በነዚህ በአምስቱ አገሮች የሚኖሩትን ኤጲስ ቆጶሳት ሁሉ አስማምቶ ከብዙ ዘመን ጀምሮ ያቆዩትን ልማድ አስትቶ ባንድነትና በፍቅር ለማኖር የዛሬ ዘመን ሰው ይቅርና እነዚያ የቀድሞዎቹ የዓለም ብርሃን የምድር ጨው። የተራራ ላይ መንደር የተባሉ ሐዋርያት እንኳ ተመልሰው ቢመጡ የሚሆንላቸው አይመስለኝም።

እኛ ግን ጌታችን እንደተናገረ መምሕራን የሚያስተምሩን ትምህርት ከወንጌል ቃል ጋራ መስማማቱን እየመረመርን እንቀበላቸዋለን። ስለ ሥራቸው ግን በግድ ፍላጎታቸውን ለመከተል አልታዘንምና የእነርሱን ፍለጋ ትተን የጌታችንን ፍለጋ እንከተላለን። ማቴ ፳፫ ፫።

እርሱ ሲሰድቡት አልተሳደበም። መከራም ሲያመጡእብት አልተቀየመም። እውነት ፍርድ ለሚፈርደው ነርሱን ሰጠ። ፩ጴጥ ፪፡ ፳፫።

**ምዕራፍ ፳፪።**

**ስለ ነገሥታት ትምህርትና እውቀት።**

**ስለ ወንጌልም ብርሃን።**

ከቆስጠንጢኖስ በኋላ በየጊዜው የተነሡ ነገሥታት ምንም ክርስቲያኖች ቢሆኑ ትምህርትና እውቀት አልነበራቸውና ኤጲስ ቆጶሳቱን ምክር እየተከተሉ ወገን እየለዩ ከአረማውያንና በሃያምኖት እነርሱን ካልመሰሏቸው ከክርስቲያኖች ወገኖች በየጊዜው ብዙ ደም አፈሰሱ።

ከትልቁ ቆስጠንጢኖስ ጀምሮ እስከ ቴዎዶስዮስና እስከ መርቅያን ዘመን በሃይማኖት ልዩ የሆነ ኤጲስ ቆጶስ ከኤጲስ ቆጶስነቱ ተሽሮ ከቤተ ክርስቲያን እንዲለይ ይገዝቱት ነበር እንጂ ሌላ መከራ አያገኘውም ነበር። ይኸውም በአርዮስ በተደረገው ነገር ይታወቃል። አርዮስ ወልድ ፍጡር በመለኮቱ በማለት ከተወገዘ በኋላ ምንም መከራ ሳይገኘው በሰላም ይኖር ነበር። የቆስጠንጢኖስም ልጅ በነገሠ ጊዜ አርዮስ እንደ ገና ተመልሶ ወደ እስክንድርያ እንዲገባ ፈቅዶለት ነበር። የእስክንድርያ ሊቀ ጳጳሳት አትናቴዎስ ግን አልቀበለውም ብሎ ከለከለው። ስለዚህም ንጉሡ አትናቴዎስን ከሹመቱ አሳደደው። አርዮስም ሃይማኖቴ እንደ ሠለስቱ ምዕት ሃይማኖት ነው ብሎ ጸሎተ ሃይማኖትን የመሰለ ጽፎ ለንጉሱ አሳየ። ንጉሡም ይህን በመጽሐፍ የጻፍኸውን ሃይማኖት በቃልህ እንድታስተምር ብሎ አስማለው። ከዚህም በኋላ አርዮስ ደህና ክርስቲያን ነውና ተቀበሉት ብሎ በአዋጅ ሊያስታውቅለት አስቦ ሳለ የለብን መርምሮ የሚያውቅ ልዑል እግዚአብሔር ስለ ፈረደበት በዓይነ ምድር ላይ ሳለ በድንገት ሞት ሞተ። አትናቴዎስም ወደ ወንበሩ ወደ እስክንድርያ ተመለሰ።

ከዚያ በኋላ የተነሡ ኤጲስቆጶሳት ግን በሃያምኖት እነርሳቸውን ያልመሰላቸው ሰው ተገዝቶ ከቤተ ክርስቲያን ከመለየት በቀር ሌላ ጭንቀትና መከራ ሳያገኘው በመቅረቱ እጅግ አዘኑ። እነርሱም መከራና ጭንቀትን ሊያመጡበት የማይቻላቸው ቢሆኑ ስለ ሃይማኖት በሰው ላይ መከራና ጭንቀትን ማምጣት በእግዚአብሔር ዘንድ ጽድቅ ነው ብለው ለነገሥታቱ አስተማሩ። ነገሥታቱ አስተማሩ። ነገሥታቱም ከትምሕርት ማነስ የተነሣ የኤጲስ ቆጶሳቱን ክፉ ፈቃድ ይፈጽሙ ነበር። ስለዚህ በመርቅያን ዘመን የሮምያ ሊቀ ጳጳሳት ልዮንና የእስክንድርያ ሊቀ ጳጳሳት ዲዮስቆሮስ በሃይማኖት ነገር ስለ ተለያዩ ፮፻፴፮ ኤጲስ ቆጶሳት በኬልቄዶን ተሰበስበው የልዮንን ሃይማኖት ተቀበል ቢሉ ዲዮስቆሮስ አልቀበልም በማለቱ ላይ አለቃውን ልዮንን በገዘተው ጊዜ ፮፻፴፮ቱ ኤጲስ ቆጶሳት ዲዮስቆሮስን መናፍቅ ነኽ ብለው አወገዙት። ወዲያውም ኤጲስ ቆጶሳቱ መወገዝ ብቻ አይበቃውም ብለው ስለ ተናገሩ መርቅያንና ብርክልያ ዲዮስቆሮስ ይታሰር ብለው አዘዙ። አንዳንድ ታሪክ ጸሐፊዎች ንግሥቲቱ ብርክልያ የዲዮስቆሮስን ጽሕሙን አስነጭታ ጥርሱን አስወለቀችው ብለው ስፈዋል።

ምናልባት ያዙት ብላ ወታደሮችን ባዘዘች ጊዜ ሲይዙትና ሲገፉት ስሕሙ ተነጭቶ ጥርሱ ወልቆ ይሆናል። ይህንም ያወልቁትን ጥርሱን አንሥቶ በእስክንድርያ ለሚኖሩት ለሃይማኖት ልጆቹ ልኮላቸዋል ይባላል። እንገር ግን ኤጲስ ቆጶሳቱ መወገዙ ይበቃዋል ብለው ተናግረው በነበረ መርቅያንና ብርክልያን እንዴህ አይጨክኑበትም ነበር። የክርስቲያን ሕግ ወንጌል ግን ስለ ሃይማኖታችሁ መከራ ተቀበሉ ብላ ታዛለች እንጂ ስለ ሃይማኖታችሁ ሌላውን ሰው እሠሩ አስጨንቁ ብላ አላዘዘችም። ማቴ ፲ ፲፮ - ፵። ተመልከት።

ከዚያም ወዲህ በእስያም በአፍሪቃም በአውሮጳም የብዙ ክርስቲያኖች ደም በክርስቲያን ነገሥታት እጅ ፈሰሰ።

በክርክርም ጊዜ ንጉሡ የሚወዳቸው እየረቱ ንጉሡ የማይወዳቸው እየተረቱ ይሔዱ ነበር። ይህንም ሁሉ ለመረዳት በየጊዜው የተደረገውን የጉባኤውን ታሪክ ሁሉ ብናነብ እናገኘዋለን።

በሀገራችንም በኢትዮጵያ በአፄ ሱስንዮስ ጊዜ ካቶሊካውያን በአፄ ፋሲል ጊዜ ኦርቶዶክሳውያን በአጼ ኢያሱ አድያም ሰገድ፣ በአጼ ኢያሱ ዳግማዊ በአጼ በካፋ ጊዜ የጸጋ ልጆች በአጼ ኢዮአስ በጻድቁ በአጼ ዮሐንስ ጊዜ ቅብዓቶች የንገሥታቱ ወገኖች ስለ ሆኑ እየረቱ መሔዳቸውን በታሪክ ነገሥታት ተጽፎ እናገኛለን ይህም ሁሉ መደረጉ ሊቃውንቱ በየወገናቸው ነገሥታቱን እየመከሩና እየለመኑ እንደሆነ አስተዋይ ልብ ያለው ሰው ሁሉ ሊያስተውለው ይችላል። አሁን ግን ይህን ሁሉ ትተን ወደ ዋናው ነገር እንመለሳለን።

የእስያና የአውሮጳ ነገሥታትና ኤጲስ ቆጶሳት በእግዚአብሔር ሕዝብ ላይ ትያትሮ እየተጫወቱ ብዙ ዘመን ከኖሩ በኋላ እግዚአብሔር ቸርነቱ የበዛ ነውና የልጁን የክርስቶስን ብርሃን በዓለም ላይ የሚያበራበት ዘመኑ በደረሰ ጊዜ በ፲፬፻፶፱ ዓመተ ምሕረት የመጽሐፍ ማተሚይና ብልሐት ተገኘ። መጻሕትም አስቀድሞ በዕብራይስጥና በጽርዕ (በግሪክ) በላቲን ቋንቋ ብቻ በእጅ ጽሕፈት ስለሆኑ ማንም ለማንበብ አያገኛቸውም ነበርና አሁን በየቋንቋው ሁሉ እየተተረጐሙ አዲስ በተገኘው ብልሐት በጽሕፈት ማተሚያ ስለ ታተመ ነገሥታቱና መኳንንቱም ሴቶችና ልጆችም መጻሕፍትን በየቋንቋቸው በማንበብ እውቀትን አገኙ።

ይህም የወንጌል ብርሃን መጀመሪያ በያፌት ልጆች በአውሮጳ እጅግ አድርጎ አበራ። ኤጲስ ቆጶሳትም ሰው ሁሉ በየቋንቋው መጻሕፍትን እንዲያነብ ፈቃዳቸው አልነበረምና ለጊዜው እጅግ አዘኑ።

መጀመሪያ መጽሐፍ ቅዱስ በእንግሊዝ ቋንቋ በተተረጐመ ግዚኤ ሕዝቡ ይህን በቋንቋቸው የተተረጐመውን መጽሐፍ ቅዱስ ለማንበብ እጅግ ደስታ ስለ አደረጉ ኤጲስ ቆጶሳቱ በምክር ለመከልከል ቢያስቡ ሳይሆንላቸው ቀረ። በዚያ ጊዜ ዋናው የእንግሊዝ ቤተ ክርስቲያን አለቃ በከንትርቡሪ ሊቀ ጳጳሳት ይህን በቋንቋ የተተረጐመውን መጽሐፍ ቅዱስ ሕዝቡ እንዳያነቡ ገዝቶ ነበር። ይኸውም የተደረገው በ፲፫፻፹ ዓ.ም ነው። ከ፮፻፵፭ ዓ.ም በፊት ማለት ነው። ነገር ግን በከንቱ ደከሙ እንጂ ለመከልከል አልቻሉም።

ነገሥታቱና ሕዝቡ ወንጌልን በቋንቋቸው ከተማሩ በኋላ አስቀድሞ በኤጲስ ቆጶሳት ምክር ሲሰሩት የኖሩ ክፉ ሥራ ሁሉ በወንጌል ያልተጻፈ መሆኑን መምረው አወቁት። ኤጲስ ቆጶሳትም የሚጣሉበት ነገር በላይ ስሙ ሃይማኖት ሆኖ ውስጠኛ ነገሩ ሹመትና ክብር መፈለግ እንደሆነ ነገሩን ተረዱት።

ስለዚህም ነገሥታቱ ሁሉ በመንግሥታቸው የሚኖሩትን ሕዝባቸውን ሁሉ ይህ ኦርቶዶክስ ነው ይህ ካቶሊክ ነው ይህ ፕሮቴስታንት ነው ይህ አረመኔ ነው እያሉ ሳይለያዩና ሳይደሉ በየሃይማኖታቸው ለመጠበቅ ተስማሙ።

ኤጲስ ቆጶሳትም ከቤተ ክርስቲያን ጉዳይ በቀር በሌላ በመንግሥት ፖለቲካ ነገር እንዳይገቡ ተከለከሉ በሃይማኖት ነገር በግልጥ ጠብና ሁለት የሚያስነሱና የሚካሰሱ ሰዎች ሁሉ እንደ ወንጀለኛ እየተያዙ እንዲቀመጡ ታዘዘ። ስለዚህ ሰው ሁሉ በየቤቱ የእገሌ ሃይማኖቱ እንደዚህ ነው የእገሌ እንደዚህ ነው እየተባባለ ከመተማማት በቀር በግልጥ የሚጣላ አንድ ሰው እንኳ አልተገኘም።

ደግሞ መጽሐፍ እየጻፉ ሃይማኖቱን ለማስረዳት ወይም የሌላውን ሃይማኖት እየነቀፉና እየሰደበ ለመጻፍ የፈለገ ሰው ቢኖር እንዳይከለከል ለሁሉም ነጻነት አደረገ።

ስለዚህ ኤጲስ ቆጶሳት ሁሉ በየወገናቸው መጻሕፍትን እየጻፉ በየሀገሩም መምሕራንን እየላኩ ወንጌልን አስተማሩ። የግሪክ ኦርቶዶክስ የሮማ ካቶሊክ የጀርመንና የእንግሊዝ ፕሮቴስታንቶች እነዚህን የመሰሉ ሁሉ ሕዝቡን እያስተማሩ ዓለምን ከጨለማ ወደ ብርሃን አወጥዋት። እነዚያም አስቀድሞ የሕዝብ ትምህርትና እውቀት ክፉ ይመስላቸው የነበረ ኤጲስ ቆጶሳት አሁን ያ የክፉ አሳባቸው ሁሉ ተለውጦ መልካም አሳብ ስለ አደረባቸው ቤተ ክርስቲያን እንድትበረታና ሕዝቡ እውቀት እንዲያገኙ ይትሩ ጀመሩ። ነገሥታቱንም በሚገባቸው ክብር ያከብሩና ይፈሩ ጀመሩ።

አስቀድሞ ነገሥታት ለኤጲስ ቆጶሳት እንደ ሎሌ ነበሩ፣ አሁን ግን ነገሥታትና ኤጲስ ቆጶሳት ሁለቱም ወገኖች በመከባበር ይኖሩ ጀመር። ነገሥታትና ኤጲስ ቆጶሳትም በመከባበራቸው ክርስቲያን የሆነ ሰው ሁሉ እጅግ ደስ ሳይለው አይቀርም። ያንን ዘመን አሣልፎ ይህን የእውቀትና የስልጣኔ እመን ላመጣልን እኛንም ከዚሁ ዘመን ላደረሰን ለእግዚአብሔር ምስጋና እናቀርባለን።

ወደ ፊት የዓለም ነገሥታት ሁሉ በክርስቲያንነት ጸንተው ሕዝባቸውን በቅንነት በመግዛት ለተበደለ በመፍረድ ለደኃ በመራራት ጦርነትንና ሁከትን አጥተው ሰላምን ብቻ እንዲጠብቁ ሆነው ቢኖሩ ለሀገራቸው ለሕዝባቸው ትልቅ ጥቅም ነው።

ስለ ነገሥታት አነጋገሥ ነገር አንዳንድ ሰዎች ሲናገሩ በሃይማኖታቸው መልካምነት እግዚአብሔር እየመረጠ ያነግሣቸዋል ይላሉ። በእኔ በራሴ አሳብ ግን ይህ አነጋገር እውነት አይመስለኝም።

የዚህ ዓለም ነገሥታት ሁሉ ያለ እግዚአብሔር ፈቃድ መንገሥ እንዳይችሉ የታወቀ ነው። የምድርም መንግሥት በእግዚአብሔር እጅ ነውና እርሱ ለፈቀደው ይሰጠዋል እንጂ ማንም ሰው በኃይሉና በጥበቡ ሊያገኘው አይችልም። ዳን ፬፡ ፲፯።

ነገሥታትን ከሕዝብ መካከል እየመረጠ የሚያነግሥበትን ምክንያት ግን እርሱ እግዚአብሔር ብቻ ያውቀዋል እንጂ እኛ ልናውቀው አንችልም። መልካም ሃይማኖትና ምግባር ቢኖራቸው መርጦ አነገሣቸው ለማለት እጅግ ይቸግረናል።

እነሆ መልካም ሃይማኖትና ምግባር ቢኖራእችው አነገሣቸው እንዳንል ያለፈው ዘመን ይቅርና ዛሬውኑ በእኛ ዘመን በቍስጥንጥንያ በእስክንድርያ በአርማንያ በሶርያ በአንጾኪያ በቢታንያ እነዚህን በመሳሰሉ አገሮች ሁሉ ይልቁንም በቅድስት ሀገር ኢየሩሳሌም የሚኖሩትን ሊቃነ ጳጳሳቱን ኤጲስ ቆጶሳቱን ካህናቱን ክርስቲያን የሆኑትንም ሕዝብ ሁሉ የእስላም ነገሥታት ሲገዙዋቸው ይኖራሉ።

እነዚህንም ሁሉ ያነገሠበትን ምክንያቱን እርሱ ልዑል እግዚአብሔር ብቻ ያውቀዋል እንጂ እኛ ስለ ሃይማኖታቸው መልካምነት አነገሣቸው ብለን ምክንያቱን ለመናገር አንችልም።

በቀድሞ ዘመን የግብጽ (የምስር) የግሪክ የሮም የባቢሎን የፋርስ የህንድ ነገሥታት ሁሉ ልዩ ልዩ ጣዖት ያመልኩ እንደ ነበር በታሪክ ተጽፏል ዛሬም በሠርለጠነው ዓለም እንኳ የጃፓንና የሺን ነገሥታት በታላቅ ገናነት ዓለምን የሚገዙ ሆነው ገና ክርስቲያንነትን አልተቀበሉም እንግዲህ እነዚህ ሁሉ የነገሡት በሃይማኖታቸው መልካምነት ነው ብንል ለክርስቲያን ሁሉ የክርስቲያንነት ሃይማኖታችን ከንቱ ይሆናል።

ስለዚህ ይህን የመሰለውን ረቂቅ እውቀት ለእግዚአብሔር ብቻ ትተን እኛ ለዓለም ሕዝብ ሁሉ ትልቅ ደስታና ጥቅምን ያመጣውን የነገሥታትና የኤጲስ ቆጶሳትን ትምህርትና እውቀት እየመረመርን ብንጽፍ ይሻለናል።

የነገሥታት ትምህርትና እውቀት ማለት የዛሬ ዘመን አውሮጳ ነገሥታት እውቀታቸው ስለ በዛ ሕዝባቸውን በሃይማኖት ነገር ለማስጨነቅ አያስቡም።

ኤጲስ ቆፖሳትም እውቀታቸው ስለ በዛ የሚቻላቸውን ያህል በየወገናቸው ከማስተማር በቀር ወደ ነገሥታቱ እየሔዱ ጉባኤ አድርጉልን ከነ እገሌ ጋራ አከራክሩን። እገሌን ግረፉልን እገሌን እሠሩልን ማለታቸውን ትተዋል። ይህንም ማለታቸውን የተውበት ምክንያት የዛሪዎቹ የአውሮጳ ነገሥታት እጅግ የተማሩና እውቀት ያላቸው ስለ ሆኑ ነገራችንን አይቀበሉንም በማለት ነው እንጂ እንደ ቀድሞ ነገሥታት ያልተማረና የሚታለል ንጉሥ ቢያገኙ ግን ያንኑ ክፉ ልማዳቸውን እንዲያደርግላቸው መምከራቸው አይቀርም ነበር።

ደግሞ በዛሬ ዘመን የሚኖሩት የዓለም ነገሥታትና ኤጲስ ቆጶሳት ትምህርታቸውና ዕውቀታቸው ስለ በዛ በማናቸውም ነገር ተስማምተውና ተከባብረው ይኖራሉ ስለ ተባለ ጊዜ ሲመቻቸው እርስ በራሳቸው የክፉ ብድር ለመመላለስ አንዳንድ ጊዜ ማሰባቸው አይቀርም።

ይህም ሰይጣን የሚያመጣው ፈተና ስለ ሆነ ለሕዝብ ትልቅ ጉዳት ይሆናል። የዓለም ነገሥታትና ኤጲስ ቆጶሳት ሁለቱም የሕዝብ እረኞች ስለ ሆኑ እርስ በርሳቸው ተስማምተው መንጎቻቸውን የለመለመ ሣር የጠራ ውኃ መመገብ ይገባቸው ነበር እንጂ እርስ በራሳቸው በመጣላትና ባለመስማማት መንጎቻቸውን ተኵላ እንዲነጥቃቸው ማድረግ አይገባቸውም ነበር።

በቅድሞ ዘመን ከነገሥታትና ከኤጲስ ቆጶሳት አለመስማማት የተነሣ የስንት ሰዎች ደም በከንቱ እንደ ፈሰሰ ለማወቅ የፈለገ ሰው ቢኖር የነገሥታትና የቤተ ክርስቲያንን ታሪክ ቢመለከት ያገኘዋል። የዓለም ነገሥታትና ኤጲስ ቆጶሳት ጊዜ ሲመቻቸው እርስ በርሳቸው የክፉ ብድር ለመመላለስ አንዳንድ ጊዜ ማሳሰባቸው አይቀርም ተብሎ የተጻፈውን ነገር ገልተን ለማስረዳት አሁን በቅርቡ ከመቶ ዓመት በፊት በፈረንሳዊ ንጉሠ እንገሥት ብትልቁ ናፖሊዮንና በሮማ ፓፓ በፒዮስ ፯ኛ መካከል የተደረገውን ነገር ባጭሩ እንጽፋለን።

ነገሩም ከሥር ጀምሮ ለአንባቢዎች እንዲገባቸው ከናፖሊዮን ታሪክ ጥቂት ቃሎች አምጥተን ጨምረንበታ። ይኸውም ከዚህ ቀጥሎ እንደ ተጻፈው ነው።

ትልቁ ናፖሊዮን የተባለው የፈረንሳዊ ንጉሠ ነገሥት ነበር። አገሩም በሚዲቲራንያን ባሕር ውስጥ ያለች ኮርሲካ የምትባል ደሴት ናት። አባቱም ሻርል ቦናፖርት ይባል ነበር። ሻርል በናፖርትም አንድ ተራ ሰው ነበረ እንጂ የመንግሥት ዘር አልነበረውም። እርሱም በ፲፰ ዓመቱ ሌቲቲያን በኋላ መዳም ሜር የተባለችውን ሴት አግብቶ አምስት ወንዶች ልጆች ሶስት ሴቶች ልጆች ወለደችለት።

የወንዶቹ ልጆች ስም መጀመሪያው ዮሴፍ ሁለተኝዋ ናፖሊዮን ሦስተኛው ሉሲን አራተኛው ሉዊስ፣ አምስተኛው ዤሮም ነበር።

የሲቶቹ ልጆች ስም መጀመሪያይቱ ኤሊሳ ሁለተኛይቱ ፓውሊን ሶስተኛይቱ ካሮሊን ነበር።

ናፖሊዮን በ፲፭ ነሕሴ ፲፯፻፷፱ ዓመተ ምሕረት ተወለደ። አባቱ ሻርል ቦናፖርትም ትልቁን ልጁን ዮሴፍን ቄስ ናፖሊዮንን ግን ወታደር ለማድረግ አስቦ እንደ አሳቡ ወደ ትምህርት ቤት አገባቸው። ናፖሊዮንም በአሳቡና በሥራው ሁሉ እጅግ ብርቱ ሆነ። እግዚአብሔርም ለትልቅ ማዕርግ መርጦታልና የወታደርነት ትምሕርቱን እያጠነከረ ይሔድ ጀመር። የወታደርነትም ሥራ ከጀመረ በኋላ በቶሎ ሊዋትናት (ባላምባራስ) የሚባለውን ሹመት አገኘ። ከዚያም ቀጥሎ ካፒታን ተባለ (የሻምበል ሆነ።) ቀጥሎም ጄኔራል (ደጃዝማች) ተባለ። ቀጥሎም ላገር ውስጥ ወታደሮች ጠቅላ አለቃ (አበጋዝ) ሆነ። ቀጥሎም ወደ ኢጣልያ ለሚዘምቱ ወታደሮች ጠቅላይ አለቃ (አበጋዝ) ሆነ። ቀጥሎም ከእንግሊዝ ጋራ ለሚዋጉ ወታደሮች ጠቅላይ አለቃ ሆነ። ቀጥሎም ለፈረንሳዊ የሬፑብሊክ መንግሥት እስከ እድሜ ልኩ ድረስ መጀመሪያ ቆንስል ሆኖ ተሾመ።

ከዚህ በኋላ ናፖሊዮን የፈረንሳዊ የሬፑብሊክ መንግሥት ዋና ጌታና ባለ ሙሉ ሥልጣን ባለቤት ሆነ ወታደሮችም ጄኔራሎችም ማርሻሎችም እጅግ አድርገው ይወዱት ጀመሩ በየሔደበትም ስፍራ ሁሉ ድል ሳያደርግ አይመለስም ነበር። በግልጥ ብቻ አልነገሠም ነበር እንጂ ያንጊዜ በፍጹም ጉልበቱና አሳቡ እንደ ንጉሥ እያዘዘ ይገዛ ነበር። አሳቡም የፊተኛውን የመንግሥት ዘር ኮንዲ እይሚባል ከትልቅ ወገን ሲወርድ ሲዋረድ የመጣውን ትውልድ በጭራሽ ለማጥፋት ነበር ከዚህም ትልቅድ ወገን ዱክ ደ ኤንጌን የሚባል መስፍን ነበር፣ በፈረንሳዊ አገር ሽብር ሆኖ የነገሥታትን ዘር ባጠፋ ጊዜ ከፈረንሳዊ አገር ሸሽቶ በጀርመን አገር ይኖር ነበር። እርሱም በድንገት ወደ ፈረንሳዊ ግዛት ገብቶ ሳለ በድንገት ተያዘና ቀረበ ወዲያውም አመጣጥህ ሕዝቡን ለማሴርና ጦርነት ለማድረግ ነው ብለው በፍጥነት በወታደሮች ፍትሐ ነገሥት ይሙት በቃ አስፈርደው በፍጥነት በጠመንጃ አስገደሉት። ናፖሊዮንም የሚፈራው የመንግሥቱን ዘር ነበርና ይህን ዱክ ደ ኤንጌን የሚባእልውን የነጋሤ ዘር ካስገደለ በኋላ ልቡ አረፈለት የሬፑብሊክን ሹሞች ግን ከምንም አልቆጠራቸውም ነበር። በውስጣቸውምሆኖ ስራቸውን ሁሉ ስለ ተመለከተ በጭራሽ ንቋቸው ነበር። ስለዚህ የሬፑብሊክን መንግሥት ገልጦ ለመጣልና የእርሱን ዘር የፈረንሣዊ መንግሥት ወራሽ አድርጎ ለመመሥረት ያስብ ጀመር። የፈረንሳዊ ሕዝብ የሬፑብሊክ መንግሥት ሲአይቆሙ አሁን ዛሬ ሶስተኛቸው ነው። ሁለተኛውንም የሬፑብሊ መንግሥት ባቆሙ ጊዜ ብዙ ደም አፍስሰው ነበር።

ይኸውም የተደረገው በነገሥታትና በመስፋንቱ በመኳንንቱና በባላባቶቹ በኤጲስ ቆፖሳቱና በካህናቱ ምክንያት ነበር።

በቀድሞ ዘመን በፈረንሳዊ አገር ንጉሡና መሳፍንቱና ባላባቱ ሁሉ እግዚአብሔርን ፈርተው ካልተውት በቀር ልባቸው ያሰበውን ማናቸውንም ክፉ ነገር ሁሉ ያደርጉ ነበር እንጂ ይህ ክፉ ነውና ይቅር ይህ ደግ ነውና ይሁን ብሎ ለመምከር የሚደፍር የለም ነበር ደፍሮም የሚመክር ቢገኝ የሚሰማው አልነበረም ይባላል።

መሳፍንቱና መኳንንቱም ባላባቶችም በየግዛታቸው ያለውን ሕዝብ እንደ ፈቃዳቸው እያደረጉ ግብር ይቀበሉት ነበር እንጂ በመንግሥት ፈቃድ ባመት የተወሰነ ግብር አልነበረም። ሁሉም በየግዛታቸው እንደ ንጉሥ ሆነው የወደዱትን ቢያደርጉ የሚከለክላቸው አልነበረም።

በግብርም የድኃ ሕዝብ ወገኖች ብቻ ይገብሩ ነበር እንጂ የትልልቅ ወገኖች በርስታቸውም በከብታቸውም በቤታቸውም ግብር መገበር አልነበራቸውም።

የመሬትም ርስት ለድኆች ሰዎች ብቻ በልክ በክፍል በጠባቡ ሲሰጥ ለትልልቅ ሰዎች አለልክ አለክፍል በሰፋፊው ይሰጥ ነበር።

በፍርድም ጌታና ድኃ ተቋቁመው ምንም ቢሆን ድኃው ፍርድ አያገኝም ነበር።

የመንግሥትም ሹመትና ሥራ ሁሉ ለትልልቆች ወገኖች እንጂ የሕዝብ ወገኖች አያገኙም ነበር በጨዋታና በደስታም ጊዜ ምንም ቢሆን የትልልቆች ወገኖች በሚሰበሰቡበት ሥፍራ የሕዝብ ወገኖች እንዲገቡ አይፈቀድላቸው ነበር።

የሕዝብም ወገን የሆነ ሁሉ ምንም ገንዘብ ቢኖረው የሚቻለውን ለማድረግና ሰውነቱን ደስ ለማሰኘት አይችልም ነበር።

በኋላ ዘመን ግን በፈረንሳዊ አገር እውቀትና ትምህርት እየሰፋ በሔደ ጊዜ ሕዝቡ ይህን የከበደ ሸክም ተሸክሞ ለመኖር የማይቻላቸው ሆነ።

ነገሥታቱና መሳፍንቱ መኳንንቱና ባላባቱም ትምህርት ያነሣቸው እውቀት የጎደላቸው ነበሩና ይህን የከበደ ሸክም ከሕዝቡ ትክሻ ላይ ለማንሳትና ለማቅለል የማይፈቅዱ ሆኑ ስለዚህ ይኸን የከበደ ሸክም ለማቅለል ሲሉ ብዙ ደም ማፍሰስ የሚያስፈልግ መሆኑን ተረዱት። በዚሁም ምክንያት ከንጉሡ ጀምሮ መሳፍንቱና መኳንንቱ ባላባቱም ኤጲስ ቆጶሳቱንና ካህናቱን ሁሉ እያዘዙ አረዷቸው ያን ጊዜ በፓሪስ ከተማ የነዚህ ሁሉ ደም እንደ ጎርፍ ፈሰሰ ይባላል ይህንም ካደረጉ በኋላ ሶስት ትልልቅ ደንብ አቆሙ እነዚሁም ከዚህ ቀጥሎ የተጻፉት ናቸው ፩ኛ ኤጋሊቴ ፪ኛ ሌቤርቴ ፫ኛ ፍራቴንቴ ነው። ኤሌጋቴ ማለታቸው የፈረንሳዊ ሕዝብ የሆነ ሁሉ ትክክል ነው እንጂ እገሌ ጌታ ነው። እገሌ ድኃ ነው ማለት አይገባም ሲሉ ነው።

ሊቤርቴ ማለታቸው የፈረንሳዊ ሕዝብ ሁሉ የፈቀደውን ቢሰራ የፈቀደውን ቢናገር እንደ ፈቀደውም ቢኖር ነጻ ነው እንጂ መከልከል አይገባውም ሲሉ ነው።

ፍራቴንቴ ማለታቸው የፈረንሳዊ ሕዝብ የሆነ ሁሉ ወንድማማች ነው እንጂ ባዕድነት የለበትም ሲሉ ነው።

እነዚህንም ሶስቱን ደንቦች አቁመው ሬፑብሌክነታቸውን አጠነከሩ። የሬፑብሊክ ትርጓሜ ብዙ ነው። ዋናውና እርግጠኛው ትርጓሜ ግን ሕዝቡ ሁሉ ነገሡ ማለት ነው።

ይህንንም የሬፑብሊክነት ሥራ ብዙ እውቀትና ትምህርት ያላቸው ሰዎች ለጊዜው እየፈሩ ተቀበሉ። በኋላ ግን በብዙ አዘኑ። የቤተ ክሀንት ወገንማ በጭራሽ አዝነውና ተጐድተው ነበር። ናፖሊዮንም ከተራ ሕዝብ ወታደርነት ዠምሮ መዠመሪያ ቆንስል እስከመባል ያለውን ሹመትና ማዕርግ ያገኘው ከዚሁ ከሩፑብሊክ መንግሥት ስለ ሆነ ሬፑብሊኮችን ይወድ ነበር።

ነገር ግን በሥራቸው ብዙ ደስ አይለውም ነበር ለዚሁ ለሬፑብሊክነት ጉዳይ ንጉሡንና መሳፍንቱን መኳንንቱንና ካህናቱን ለመግደል ተሰብስበው የእነዚህን የሬፑብሊክ ወገኖች የሆኑትን እንዲህ እንደተሰበሰቡ በመድፍ መጥረግ ነበር እያለ ሲመኝ ነበር ይባላል።

እስከ እድሜ ልኩ ድረስ ተብሎ መጀመሪያ ቆንስል ሆኖ ከተሾመ በኋላ ግን የፈቀደውን ለማድረግ ሙሉ ሥልጣን በማግኘቱ የሬፑብሊክ መንግሥት ከአቆመው ደንብ ጥቂት በጥቂት እያለ አንዳንዱን ለመለወጥና ለማደስ ጀመረ። ከዚሁም ኤጋሊቴ የሚባለው ደንብ ጸንቶ እንዲኖር አደረገ። ይኸውም ትክክልነት ማለት ነው።

ነገር ግን በመንግሥት ሥራ ላይ ወይም በማናቸውም በሌላ ሥራ ላይ ሰው ሁሉ ትክክል ጌታና ባለገንዘብ ለመሆን የማይቻል ነገር መሆኑን ስለ ተረዳው የትክክልነቱን ደንብ ከዚሁ ቀጥሎ በተጻፈው ደንብ ወሰነው።

፩ኛ የፈረንሳዊ ሕዝብ የሆነ ሁሉ ጌታም ድኃም ቢሆን በዳኛ ፊት በተሟገቱ ጊዜ ሁለቱም የሚባቸውን ፍርድ በፍርድ መጽሐፍ እንደ ተጻፈው በትክክል ያግኙ እንጂ በፍርድ ጌታና ድኃ መለየት አስቀርቻለሁ አለ።

፪ኛ በፈረንሳዊ አገር ርስትም ከብትም ቤትም፣ ሌልም ነገር ያላቸው ሰዎች ሁሉ ጌቶችም ድኆችም ቢሆኑ በትክክል ለመንግሥት ግብር ይገብሩ እንጂ በመንግሥት ግብር ጌታና ድኃ መለየትን አስቀርቻለሁ አለ።

፫ኛ የፈረንሳዊ ሕዝብ የሆነ ሁሉ እንደ እድሉ እስከሚቻለው ድረስ በደስታ ይኑር እንጂ እገሌ ጌታ ነውና ደስታ ማድረግ ይገባዋል። እገሌ ድኃ ነውና ከጌአ ትክክል ደስታ ማድረግ አይገባውም ማለትን አስቀርቻለሁ አለ።

፬ኛ የፈረንሳዊ ሕዝብ የሆነ ሁሉ ለራሱ የሚበቃ ገንዘብ ካገኘ በጨዋታም ስፍራ በሆቴልም ይህን በመሰለው ስፍራ ሁሉ ከትልልቆቹ ጋራ ገብቶ ለመቀመጥ ይችላልና መከልከሉን አስቀርቻለሁ አለ።

፭ኛ የፈረንሳዊ ሕዝብ የሆነ ሁሉ በሲቢልም በሚሊታሪም ቢሆን (በወታደሮችና በሌላም ሹመት ቢሆን) በውቀቱና በሥራው የተመሰገነ ከሆነ በትክክል ሹመትና ሥራ ያገኛል እንጂ እገሌ የጌታ ወገን ነውና የመንግሥት ሹመትና ሥራ ይገባዋል። እገሌ የድኆች ወገን ነውና የመንግስት ሹመትና ሥራ አይገባውም ማለትን አስቀርቻለሁ አለ።

፮ኛ በፈርንሳዊ አገር የሚኖሩ ለመሳፍንቱና ለመኳንንቱ ለባላባቱም መንግስት እያሰበ የሚበቃቸውን ደመወዝ ይስጣቸው እንጂ እነርሱ በፈቃዳቸው ከሕዝብ ላይ ግብር እየተቀበሉ እንዳይወስዱ ከልክያለሁ አለ።

፯ኛ ማንም የፈረንሳዊ ሰው የሆነ በርስቱ በከብቱ በቤቱ የሚገብረው ግብር ሁሉ ወደ መንግሥት ግምጃ ቤት እንጂ ወደ ሌላ ስፍራ እንዳይገባ አስቀርቻለሁ አለ።

ሌላውንም ትንንሹን ደንብ ሁሉ እያሻሻለ አቁሞታል እንጂ በጭራሽ አላፈረሰውም።

ሊቢርቴ ብለው ያቆሙትን ደንብ ግን ናፖሊዮን በጭራሽ አፍርሶታል። ይኸውም ሊቢርቴ ማለት የፈእርንሳዊ ሕዝብ ሁሉ በማናቸውም ነገር ቢሆን ሳይከለከል በፈቃዱ በነጻነት እንዲኖር ነበር።

ናፖሊዮን ግን ይህ ሊቤርቴ የሚባል ደንብ መንግሥትን እንዲጎዳ ስለ ተረዳው ማንም የፈረንሳዊ ሕዝብ የሆኑ ሁሉ መንግሥቱን ወስኖ ባቆመለት ደንብና ሕግ ይኖራል እንጂ እንደ ፈቃዱ ለመናገር እንደ ፈቃዱም ለማድረግ። እንደ ፈቃዱም መኖር አይችልም ብሎ አፈረሰው።

ፍራቴርኒቴ (ወንድማማችነት) የተባእልውን ግን አሳቡን በትርጓሜ ለወጠው እንጂ አላፈረሰውም። ሬፑብሊኮች ፍራቴርኒቴ የተባእልውን ሲተረጉሙ ካንድ አባት ካንድ እናት የተወለዱ ወንድማማቾች ባንድነት በልተው ባንድነት ጠጥተው ባንድነት እንዲኖሩ ያባትና የእናታቸውንም ርስትና ገንዘብ ባንድነት እንዲወርሱ እኛም የፈረንሳዊ ሰዎች ሁሉ እንደ ወንድማማቾች ሆነን እንኖራለን እንጂ በመካከላችን ልዩነትና ብልጫ የለብንም ለማለት ነበር። ናፖሊዮን ግን የፈረንሳዊ ሕዝብ ሁሉ ወንድማማች መባላቸውን ሳያፈርስ በትርጓሜው ወንድማማቾች ማለት ካንድ አባትና ካንድ እናት የተወለዱ እንደሆኑ ለፈረንሳዊም ሕዝብ አባታቸው እኔ ንጉሡ ነኝ። እናታቸውም ፈረንሳዊ ናትና እኔ አባታቸው በሰጠኋቸው ትእዛዝና ባቆምሁላቸው ደንብ ይኖራሉ። ደግሞም ክወንድማማች መካከል አባትና እናቱን በጣም ያገለገለ ልጅ የበለጠ ርስትና ገንዘብ ያገኛልና እኔን ንጉሡን እናቱን ፈረንሳዊን የረዳና ያገለገለ ሰው ሁሉ የበለጠ ሹመትና ማዕርግ ያገኛል ማለት ነው ብሎ ተረጐመው።

ሬፑብሊኮችም ይህን ኤጋሊቲ ሊቤርቴ ፍራቴኒቴ ብለው ያቆሙትን ደንብ በየስፍራውና በየመንግስቱ ሥራ ቤት ሁሉ በመንግሥቱ ማኅተምና በመንግስት ገንዘብ በሌላውም ሁሉ እንደ መንግሥት ምልክት አድርገውት ይኖሩ ነበር።

ናፖሊዮን ግን ከዚሁ ደንብ የሚጸናውን አጽንቶ የሚታደሰውን አድሶ የሚፈርሰውን አፍርሶ በሕግ መጽሐፍ ጽፎ አስቀመጠው እንጂ በግልጥ የመንግሥት ምልክት ሆኖ እንዲኖር አላደረገም።

ናፖሊዮን ስለ ፈረንሳዊ መንግሥት ያደረገው ነገር ሁሉ እጅግ ብዙ ነው። ያንኑም ብዙ ታሪክ ጸሐፊዎች ጽፈውለታል። ያውም ቢሆን ተጽፎ አላለቀም ይባላል። ነገር ግን ከሁሉም ይልቅ ለዘላለም መታሰቢያ ሆኖት የሚኖረው ሲቢል ኮድ የሚባለው እርሱ ያስጻፈው የፍርድ መጽሐፉ ነው። እርሱም ራሱ በሴንት ሒሊና ደሴት ታሥሮ ሳለ ከወዳጆቹ ጋራ ሲጫወት የእኔ የናፖሊዮን ትልቁ ክብሬ በጦርነት ላይ አርባ ጊዜ ድል ማድረጌ ብቻ አይደለም። ነገር ግን ለጊዜውም ልቤን ደስ የሚያሰኘኝ ለኋላውም ትልቅ መታሰቢያ ሆኖኝ የሚኖረው ሊቢል ኮድ የሚባለው የፍርድ መጽሐፌ ነው ብሎ ተናግሯል ይባላል።

ይህም ሲቢል ኮድ የሚባለው የናፖሊዮን የፍርድ መጽሐፍ ሁለት ትልልቅ ጥቅም ተገኝቶበታል።

፩ኛ ዳኞች ሁሉ በገንዘብ ወይም በወዳጅነት ፍርድ እንዳያዳሉ ድሀ እንዳይበድሉ አግዷቸዋል፡

፪ኛ ለዳኞቹ ሁሉ መምሕር ስለ መሆናቸው በዚሁ ምክንያት እውቀታቸው እየበዛ ሕዝቡን በትክክል ፍርድ እንዲጠብቁ ሆነዋል።

ናፖሊዮንም ኃይሉ እየበረታ ጥበቡ እየበዛ በሐኢደ ጊዜ ኢጣልያንና በኢጣሊያ ዙሪያ ያሉትን የነምሳን አገሮች በብርቱ ጦርነት ወሰዳቸው። ከነዚሁም አገሮች ትልቅ ጦርነት ያደረገበት በማሬንጎ ነበር።

ከማሬንጎም ጦርነት ሲመለስ ፓፓን ለማየት በቀጥታ ወደ ሮማ ሔደ። የሔደበትም ምክንያት ከዚህ ቀጥሎ እንደ ተጻፈው ነው።

የፈረንሳዊ ሕዝብ ንጉሣቸውንና የመንግሥት ዘሮችን፣ መሳፍንቶችንና ባላባቶችን፣ ሁሉ ገድለው ሬፑብሊክ በሆኑ ጊዜ ከቤተ ክህነትም ወገን ብዙ ጳጳሳትና ቀሳውስትን ዲያቆናትንም፣ መዘምራንንም ገድለው ነበር። የገዳምና የቤተ ክርስቲያንንም ርስት እየነቀሉ በጭራሽ ወስደውት ነበር። የበኢተ ክርስቲያኑም ብዙውን አፍርሰው የመንግሥት ሥራ ቤት አድርገውት ነበር።

እነሆ ዛሬ እንኳ የሚታየው ፓንቲዮ የሚባለው ትልቅ ገዳም የቤተ ክርስቲያኑ ሥራ እጅግ ያማረ ነበር። በኋላ ግን ቤተ ክርስቲያንነቱን አስቀርተው የመኳንንትና የትልልቅ ወታደሮች መቃብር አድርገውታል። በመንበሩም ላይ የፈረንሳዊን የሬፑብሊክ ምሳሌ የምትሆን የሴቲቱን ሀውልት አቁመውበታል።

ይህን የመሰለ ብዙ የግፍ ሥራ በቤተ ክሀነት ሰዎች ላይ ስለ ተሠራባቸው በሬፑብሊክ መንግሥትና በቤተ ክህነት መካከል እጅግ የበረታ የጠብ መሠረት ተመሥርቶ ነበር። የሮማም ፓፓ በዚሁ ነገር በፈረንሳዊ የሬፑብሊክ መንግሥት ላይ እጅግ አዝኖና ተቆጥቶ ነበር።

ናፖሊዮንም የሬፑብሊክን መንግሥት ገልብጦ ለመጣልና እርሱ ለመንገስ ስለ አሰበ ከሬፑብሊክ ጠላቶች ከቤተ ክህነት ሰዎች ጋራ መስማማት የሚያስፈልግ መሆኑን ተረድቶት ነበር። ስለኢህ ከማሬንጎ ጦረንት ሲመለስ በቀጥታ ወደ ሮማ ፓፓ ሔዶ ተገናኘ። እርሱም ፒዮስ ፯ኛ ነበር።

የሮማ ፓፓም ናፖሊዮንን ባየው ጊዜ በትልቅ ደስታ ተቀበለው። ከብዙ ንግግርም በኋላ ናፖሊዮን ቤተ ክህነት እጠብቃለሁ እያለና እያታለለ ለፓፓው የፖለቲካ ተስፋ ሰጠው። የሰጠውም ተስፋ የማታለልና የፖለቲካ መሆኑን የሚያስረዳ ነገር የፓፓ ዙፋን የምትሆን ሮማን ባ፲፰፻፷ ዓመተ ምሕረት በወታደር አስከብቦ ከፓፓ እጅ ወስዶ የፈረንሳዊ ግዛት አድርጓታል።

ነገር ግን ናፖሊዮን እጅግ ኃይለኛና ብልህ ስለ ነበረ ምንም የሬፑብሊክን መንግሥስት ገልብጦ ለመጣልና እርሱ ለመንገሥ ቢያስብ የሮማ ፓፓና የቤተ ክህነት ሰዎች በፈረንሳዊ መንግሥት ላይ ኃይልና ሥልጣን እንዲያገኙ አልወደደምና ቤተ ክህነትን ስለ መጠበቁ አስቀድሞ ከፓፓ ጋራ ውል ለመዋዋል አሰበ። በውሉም ውስጥ ከዚህ ቀጥሎ ያለውን ቃል በብዙ ጥንቃቄ አግብቶ ጽፎበት ነበር።

፩ኛ የሮማ ፓፓ በፈረንሳዊ ግዛት ውስጥ የሃይማኖትን ነገር ብቻ ይጠብቃል እንጂ ጳጳሳት ለመሾምና ለመሻር አይፈቀድለትም። የፈረንሳዊን ግዛት ጳጳሳት የሚሾምና የሚሽር የፈረንሳዊ መንግሥት ብቻ ነው ብሎ ተዋዋለ።

፪ኛ የፈረንሳዊን ግዛት ቀሳውስት ሁሉ እነዚያው የፈረንሳዊ መንግስት የሾማቸው ጳጳሳት ይሾሟቸዋል እንጂ የሮማ ፓፓ በፈረንሳዊ ግዛት ውስጥ ቀሳውትን ለመሾምና ለመሻር አይችልም ብሎ ተዋዋለ።

፫ኛ የፈረንሳዊ መንግሥት የሾማቸው ጳጳሳትም ቢሆኑ ቀሳውስትን ሲሾሙና ሲሽሩ ለፈረንሳዊ መንግስት እያስታወቁና እያስፈቀዱ ነው እንጂ በፈቃዳቸው ለመሾምና ለመሻር አይችሉም ብሎ ተዋዋለ።

፬ኛ በፈረንሳዊ መንግሥት ፈቃድ የተሾሙት ጳጳሳቱም ቀሳውስቱም የመንግስት ሹሞች ተብለው ደመወዝና ቀለባቸውን ከመንግሥት ይቀበላሉ ብሎ ተዋዋለ።

ሌላውንም ትንሹን የቤተ ክህነት ነገር ጨምሮ ከፓፓ ጋራ ተዋውሎ ሲጨርስ ወደ ፓሪስ ተመለሰ። ፓፓም ይህን ውል መቀበሉ በፍርሃት ጭምር ነው እንጂ በደስታ አልነበረም። ወደ ፓሪስም በገባ ጊዜ በማሬንጎ ጦርነት ድል በማድረጉ ሕዝቡ ሁሉ በታላቅ ክብር ተቀበሉት ከሮማ ፓፓም ጋራ የተዋዋለውም ውል በሕዝቡ ሁሉ ዘንድ እጅግ የተወደደ ሆነ።

ናፖሊዮን ይህን ውል ሲዋዋል በውሉ ውስጥ ያገባው ትልቁ ፖለቲካው የፈረንሳዊ ጳጳሳትና ቀሳውስት የመንግሥት ሹሞች ተብለው ደመወዛቸውንና ቀለባቸውን ከመንግሥት ይቀበላሉ ማለቱ ነው።

ናፖሊዮን በኋላ ጊዜ ለወንድሙ ለዮሴፍ እንደ ነገረው ይህን ቃል በውሉ ውስጥ ያገባበት አሳቡ የቤተ ክህነት ሹሞች ጳጳሳትና ቀሳውስት ሹመታችንም ደመወዛችንም ከመንግሥት የተለየ ነውና እንደ ፈቃዳቸን እንኖራለን እያሉ እንዳያስቸግሩት ለመሾምና ለመሻር ለመቅጣትም በግልጥ እንዲመቸው ነበር።

ይህም የናፖሊዮንና በሮማ ፓፓ ከካከል የተደረገው ውል መቶ ዓመት ያህል ጸንቶ ከኖረ በኋላ የዛሬው ሶስተኛው ሬፑብሊክ በ፲፱፻፭ ዓመተ ምሕረት አፈረሰው ይባላል።

ናፖሊዮንም ኃይሉ እየበረታ ወገኑ እየበዛ መሔዱን ከተረዳው በኋላ የሬፑብሊክን መንግሥት ገልብጦ ለመጣልና እርሱ ለመንገሥ ያሰበውን አሳብ ለመፈጸም ከወንድሙ ከዮሴፍ ጋራ ቁርጥ ምክር አደረገ። ያንጊዜም እድሜው ፴፭ ዓመት ነበር። ነገር ግን ሲነግሥ የሚጠራበትን የማዕርግ ስም እንደሮማውያን ነገሥታት ቄሣር ለመባል ወይም እንደቀድሞ ፈረንሣዊ ነገሥታት ኤምፔሮር (ንጉሠ ነገሥት) ለመባል ሲያማርጥ ቆየ። በመጨረሻውም ኤምፔሮር መባሉን መረጠ።

የዘውድ በዓሉም በ፪ ታሕሣሥ ፲፰፻፬ ዓ.ም እንዲሆን ተመክሮ ተቆረጠ።

ይህም የመንገሡ ነገር ተመክሮ ከተቆረጠ በኋላ ናፖሊዮን በቀድሞ ነገሥታትና በሮማ ፓፓዎች መካከል ሲደረግ የኖረውን በቀል አልረሳውም ነበርና የሮማን ፓፓ የሚያዋርድበት ምክንያት ስለ ተገኘ ለዘውዱ በዓል ከሮማ ወደ ፓሪስ እንዲመጣ ጠራው። ከዚያ አስቀድሞ የዓለም ነገሥታት ቢመቻቸው ራሳቸው ወደ ሮማ ሔደው ባይመቻቸውም ዘውዳቸውን እየላኩ ያስባርኩ ነበር እንጂ የሮማ ፓፓ ነገሥታትን ቀብቶ ለማንገሥም ቢሆን ከመንበሩ ተነሥቶ ወደ ሌላ አገር አይሔድም ነበር ይባላል። ናፖሊዮን ግን ፓፓን አዋርዶ ኃይሉን ለማሳየትና ይህን የቀድሞውን ልማድ ለማፍረስ ብሎ ካንድ ወር በፊት ወደ ፓሪስ እንዲገባ ለፓፓ አስታወቀው። ካንድ ወርም በፊት ማስታወቁ እምቢታውንና እሽታውን አውቆ እምቢ ያለው እንደሆነ የሚያደርግበትን ነገር ለማሰብ ነበር። በዚያም ዘመን ከፓፓ ግዛት ከሮም በቅር በኢጣልያ አገር ሁሉ የሚያዝበት ናፖሊዮን ነበርና ፓፓ እምቢ ለማለት አልቻለም። እርሱም የስልሣ ሁለት ዓመት ሽማግሌ ሆኖ ሳለ ናፖሊዮንን ስለ ፈራ ከሮማ ወደ ፈረንሳዊ አገር መጣ። ይኸውም ፒዮስ ፯ኛ የሚባለው ነበር። ለንግሡ በዓል ሶስት ሳምንት ሲቀረው ፎንታኝ ብሎ ገባ። ናፖሊዮንና ሚስቱ ዦሴፈርን ፎንታኝ ብሎ ቤታቸው ሆነው ተቀበሉት።

የናፖሊዮን ሚስት ዠሴፈርን በፊት ሌላ ባል ነበራትና ያ ከሞተ በኋላ ናፖሊዮንን አገባች። ነገር ግን ጋብቻቸው በዳኛ ላይ ብቻ ነበር እንጂ በቤተ ክርስቲያን በቁርባን አልተጋቡም ነበር። ዠሴፈንም ጋብቻንን በቤተ ክርቲያን የተባረከና የተቀደስ ይሁን እያለች ዘወትር ትለምነው ነበር። ናፖሊዮን ግን በኋላ እንዲፈታት ልቡ ያውቅበት ነበርና ይህን አሳቧን አልተቀበላትም ነበር። የሮማ ፓፓስ ፒዮስ ፯ኛ ለናፖሊዮን የንግሥ በዓል ከፎንታኝ ብሎ ወደ ፓሪስ በመጣ ጊዜ ዠሴፈን ጋብቻውን በቤተ ክርስቲያን የተባረከና የተቀደሰ አለመሆኑን ነገረችው። ፓፓም ናፖሊዮንን አስጠርቶ ከዘውድ መጫንህ አስቀድሞ ጋብቻችሁ በቤተ ክርስቲያን ሥርዓት ሊሆን ይገባል ብሎ በምክር ቃል ነገረው። ናፖሊዮንም ለጊዜው እሺ ብሎ ለንግሡ በዓል አንድ ቀን ሲቀረው ከዠሴፈን ጋራ በቤተ ክርስቲያን ሥርዓት ተዓቡ።

በታሕሣሥ ፪ ቀን ፲፰፻፬ ዓመተ ምሕረት። ናፖሊዮን ለዘውዱ መጫን ትልቅ በዓል አደረገ። ይኸውም በኖትረ ዳም ደ ፓሪስ (የፓሪስ እመቤታችን) ቤተ ክርስቲያን ነበር። ደግሞ በፈረንሳዊ ግዛት ሁሉ በካቶሊክ ቤተ ክርስቲያን በየስፍራው ትልቅ በዓል እንዲደረግ ትእዛዝ አድርጎ ነበር ይባላል።

ከጧቱ በ፫ ሰዓት የሮማ ፓፓ ፒዮስ ፯ኛ ከቤተ መንግሥት ተነሥቶ ወደ ኖትረ ዳም ደ ፓሪስ ሄደ ናፖሊዮንና ሚስቱ ዠሴፈን ግን አንድ ሰዓት ያህል ወደ ኋላ ቆይተው ባራት ሰዓት ተነስተው እጅግ ባጌጠና በ፮ ፈረሶች በሚሳብ በወርቅ ሰረገላ ተቀምጠው ወደ ኖትረ ዳም ሔዱ። ሁለቱም ወንድሞቹ ዮሴፍና ሉይስ በዚያው ሠረገላ ውስጥ ካናፖሊዮን ጋራ ተቀምጠው ነበሩ።

ኖትረ ዳሞ ደ ፓሪስም በደረሱ ጊዜ ናፖሊዮን ከሠረገላው ወርዶ በኖትረ ዳሞ ካርዲናል (ሊቀ ጳጵሳት) ቤት ገብቶ ልብሰ መንግሥቱን ለብሶ ወጣ።

ልብሰ መንግሥቱ ዙሪያውን በወርቅ ጥልፍ የተከፈፈ እጅግ እረጅም የቀይ ከፈይ ካባ ላንቃ ነበር። በቀዩ ከፈይ ካባ ላንቃ ላይ በጥሩ ወርቅ ያጌጠ ነጭ ሐር ባጭሩ እንደ ካባ ተሰፍቶ ደርቦ ነበር። ዘውዱም ከጥሩ ወርቅ ብቻ የተሠራ ነበር። ባንገቱም ከጥሩ ወርቅና ከአልማዝ የተሠራ ሌጅዎን ደኦነር የሚባለውን ኒሻን አድርጎ ነበር። በስተ ግራውም ሰገባው በወርቅና በአልማዝ ያጌጠ ጎራዴ ታጥቖ ነበር።

ወደ ቤተ ክርስቲያኑም ከገባ በኋላ የንጉሠ ነገሥትነቱ ጌጥና መሣሪያ ቀለበቱ በትረ መንግሥቱ ጎራዴው ዘውዱ ይህን የመሰለው ሁሉ በታላቅ ጠረጴዛ ላይ ተደርድሮ ነበር።

የሥርዓተ ንግሡም ጸሎት በተፈጸመ ጊዜ ፓፓ ፒዮስ ወደ ጠረጴዛው ቀርቦ የንጉሡን መሣሪያ ሁሉ ባረከው። ከባረከውም በኋላ እንደ ደንቡ ጽራግ ማሠሪያው ከጠረጴዛው ላይ ለንጉሡ ሰጠው።

ከዚህ በኋላ ፓፓው ዘውዱን ከጠረጴዛው ላይ አንሥቶ በናፖሊዮን ራስ ላይ ለመጫን ሲቀርብ ናፖሊዮን በኩራትና በኃይል እጁን ዘርግቶ ዘውዴን አትንካ አለው። ወዲያውም በፍጥነት ወደ ጠረጴዛው ቀርቦ በገዛ እጁ ዘውዱን አንስቶ በራሱ ላይ አደረገው።

ይህም ከሆነ በኋላ እቴጌዪቱ ዠሴፈርን ልብሰ መንግሥቷን ለብሳ ተንበክካ ትጠብቅ ነበርና ፓፓው የርሷን ትንሽ አክሊል በራሷ ላይ ሊጭንላት አስቦ ሲቅርብ ናፖሊዮን እንደ ገና ተሽቀዳድሞ በእጁ አንስቶ በራስዋ ላይ ጫነላት በዚያ ጊዜ በኖትረ ዳሞ ደ ፓሪ ቤተ ክርስቲያን የተሰበሰቡት ሁሉ ትልቁም ትንሹም ፍሃትና ድንጋጤ አደረባቸው።

ፓፓውም ነገሩ እንግዳ ሆነበትና ስለ ደንገጠ ዝም ብሎ ከማየት በቀር ምንም ለማድረግና ለመናገር አልቻለም።

ከናፖሊዮን አስቀድሞ ከቶ ይህን የመሰለ ያማረ የዘውድ በዓል ለማንም ንጉሥ ተደርጎ አያውቅም። ብዙ ታሪክ ጸሐፊዎች ስለ በዓሉ ማማር የሚቻላቸውን ያህል ጽፈዋል። ነገር ግን በዚያው ቀን የነበሩና ባይናቸው ያዩ ሰዎች እኩሌታው እንኳ አልተጻፈም ብለው ተናግረዋል ይባላል።

ናፖሊዮንም በዚህ በዘውዱ በዓል ማማርና ዘውዱን ፓፓ ሳይጭንለት በገዛ እጁ በመጫኑ እጅግ ደስ ባለው ጊዜ ምነው አባታችን ባልሞተና ዛሬ አይቶን በሆነ ምን ያህል ደስ ባለው ነበር ብሎ ለወንድሞቹ ለዮሴፍና ለሉይስ ነገራቸው ይባላል።

ሥርዓተ ንግሡም ከተፈጸመ በኋላ በብዙ ሠልፍና በታላቅ ደስታ ወደ ቤተ መንግስት ተመለሰ።

ይህም ከዚህ በላይ የተጻፈው ሁሉ በናፖሊዮን ታሪክና በሉብር ቤተ መንግሥት ተሥሎ ይገኛል።

ናፖሊዮን በዚህ በንግሡ በዓል ቀን የሮማን ፓፓ አዋርዶ አሳፍሮ ዝም አላለም ነገር ግን ከዚህ በፊት እርስ በርሳቸው የተለያዩትን የኢጣልያን መንግሥቶች ሁሉ ወስዶ የፈረንሳዊ ግዛት ካደረጋቸው በኋላ የፓፓ ዙፋን የምትሆን ሮማ ብቻ ቀርታው ነበርና ምንም ቢሆን ሮማን ፓፓ እጅ ሳልወስዳት አልቀርም ብሎ በዚሁ በንግሡ በዓል ቀን ለወንድሙ ለዮሴፍ ነገረው ይባላል።

ይኸውም አልቀረም። በ፲፰፻፰ ዓመተ ምሕረት ከፓፓ እጅ ወስዶ የፈረንሳዊ ግዛት አድርጓታል።

ወዲያውም የፊተኛይቱን ሚስቱን እቴጌ ዢሴፈን ፈትቶ የአውስትርያን ንጉሥ ልጅ ማሪ ሉዊስን ካገባ በኋላ በ፲፰፻፲፩ ዓመተ ምሕረት ወንድ ልጅ ብትወልድለት በዚያው በተወለደበት ቀን ፪ኛ ናፖሊዮን ብሎ የሮማ ንጉሥ የሚባል የማዕርግ ስም ሰጥቶታል።

ናፖሊዮንም በፓፓ ላይ ይህን የማይገባ ሥራ በመሥራቱ አንድ ስሕተት ያደረገ ይመስላል ምናልባት የእርሱ አሳብ የቀድሞ ሊቃነ ጳጳሳትና ኤጲስ ቆጶሳት በነገሥታት ላይ የኃይል ሥራ ሲሰሩባቸውና ሲያዋርዱዋእው መኖራቸውን በታሪክ ሲያነብ ይኖር ነበርና የክፉ ብድር ለመመለስ ይሆናል። ናፖሊዮን በኅይሉና በብልሃቱ በየጦርነቱ ስፍራ ሁሉ ድል እያደረገ ስለ ተመለሰ በኩራትና በትዕቢት ብዙ ልዩ ልዩ የሆነ የስሕተት ስራ ይሰራ ነበር።

አገሩን ፈረንሳዊን ለመጠበቅ ብቻ ሳይሆን የሌሎችን ነገሥታት አገሮች ለመውሰድና ስሙን ለማስታወቅ ብሎ ያፈሰሰው ደም እጅግ ብዙ ነው። ይህንም ሁሉ በሙሉ ለመጻፍ አሁን ጊዜ የለኝምና ለማወቅ የፈለገ ሰው ቢኖር ዋልቴር ጊር የተባለ ታሪክ ጸሐፊ የጻፈውን የናፖሊዮንን ታሪክ ከስሩ እስከ ጫፉ ያነበበ እንደሆነ እርግጡን ለማወቅ ይችላል። ነገር ግን አምስቱን ትልልቆቹን ነገሮች መተው የማይገባ ስለ ሆነ እነዚህን ለመጻፍ ጥቒት ጊዜ አጠፋለሁ።

መጀመሪያው ነገር የቀድሞውን ነጋሢ ዘር ዱክ ደኤንጄንን ከፈረንሳዊ አገር ቢያስወጣው ወይም አስሮ በፈንሣዊ አገር ባንድ ስፍራ ቢያስቀምጠው ብቻ ይበቃው ነበር። ነገር ግን እርሱ ካልሞተ እኔ ለመንገሥ አልችልም ብሎ ንጽሑን ደም በከንቱ አስፈሰሰው። የናፖሊዮንን መንገስ እግዚአብሔር ፈቅዶት ነበርና ዱክ ደ ኤጄን ቢሞትም ባይሞትም መንገሡ አይቀበርበትም ነበር። እግዚአብሔር በፈቃዱ የሚሰጠውን ናፖሊዮን በጥበቡና በኃይሉ የሚያገኘው መስሎት ነበር።

የናፖሊዮን አሳብ የቀድሞው ነጋሤ ዘር የጠፋ እንደ ሆነ የእርሱ ዘር የፈረንሳዊ መንግሥት ወራሽ ሆኖ እንዲኖር ነበር። ነገር ግን ያለ እግዚአብሔር ፈቃድ የሚሆን ነገር የለምና እንኳን በመንግሥስቱ የሚቀመጥ ዘር በፈረንሳዊ አገር የሚቀመጥ ዘር አልተተካለትም።

ሁለተኛው ነገር ናፖሊዮን ምስርን ወግቶ ወደ ፐለስቲና (ምድረ እስራኤል) ሲሄድ ያፋ (ኢዮጴ) በደረሰ ጊዜ ምስሮችን ለመርዳት የመጡ ሁለት ሺ የቱርክ ወታደሮች አገኘ። እነዚያም ምንም ጦርነት ሳያደርጉ በድንገት ተያዙ። ከተያዙም በኋላ ናፖሊዮን በእነዚህ በሁለት ሺ ምርኮኞች ላይ የሚያደርገውን ነገር ያስብ ጀመር።

ወደ ፊት ከእርሱም ጋራ ይዙዋቸዋ እንዳይሂድ የሚበቃ ስንቅ የለውምና ችግር ሆነበት። በያፋትቱዋቸው እንዳይሄድ እየከዱ ምስር ወርደው ለምስሮች የሚረዱ መስለው ስለዚህ የተማረኩትን ሁለቱን ሺ ቱርኮች እንደገና እያሲያዘ ባንድ ሰዓት አሳርዶ ጨረሳቸው ይባላል።

በዚያን ጊዜ ለናፖሊዮን ማድረግ የሚገባቸው በመጀመሪያ እንዳገኛቸው ጊዜ መማረኩ ቀርቶ በጦርነት ውስጥ መግደል ነበር። ይህም ባይሆን በረኃብም በበሽታም በሌላ አደጋም ቢሞቱ ከእርሱ ጋራ ወደ ሚሄድበት አገር ይዞ መሄድ ነበር እንጂ ተማርከው የሰነበቱትን እንደገና አሲዞ እንዲታረዱ ማድርግ አይገባም ነበር።

ሶስተኛው ነገር ናፖሊዮን ከፐለስቲና አልፎ ወደ ሶርያ ወሰን ሲደርስ በሰፈሩ በሽታ ገብቶ ብዙ ወታደሮች ታመሙበት ደግሞ ምድሮች ሊሸፍቱ ነው ሲሉ ሰማ ሰለዚህ ወደ ምስር ለመመለስ ግድ ሆነበት። ያልታመመ ሰው ሁሉ ፈረሱን ለታመመ ወታደር እንዲሰጥ ትእዛዝ አደረገ። እርሱም ፈረሶቻቸውን ለበሸኞች የሰጡትን ሰዎች ለማበራታት ሲል ከፈረሱ እየወረደ በእግሩ ይሔድ ነበር። ወደ ያፋም እስቲደርስ በሽተኞቹ እየበዙ ሔዱ። ናፖሊዮንም በሽተኞቹ ወታደሮች እንደ በዙ ባየ ጊዜ በሽተኞቹን ከመግደል በቀር ሌላ የሚሻል ነገር እንደሌለ አሰበ። ስለዚህ ይዞ ለመውሰድ የሚቸለውን ያህል እየመረጠ ለየና የቀሩትን በመርዝ ፍጁዋቸው ብሎ ለሀኪሞች ትእዛዝ ሰጠ። ሀኪሞችም እንደ ታዘዙ አደረጉ ይባላል።

በዚያን ጊዜ ለናፖሊዮን ማድረግ የሚገባው ከበሽተኞቹ ይዞ ለመውሰድ የሚችለውን መርጦ ለቀሩት በሽተኞች ገንዘብ ቢኖረው ገንዘብ ጨምሮ ገንዘብ ባይኖረው ግን እግዚአብሔር የቸርነቱን ስራ ይስራላችሁ ብሎ በሐዘርን ርኅራኄ ትቶ መሐኢድ ነበር እንጂ ከታመሙ ብሎ በመርዝ ማስፈጀት አይገባም ነበር።

አራተኛው ነገር። ናፖሊዮን ወደ ፐላንድ (ፑሎኝ) በዘመተ ግዚኤ ከፑልስቱስክ ወደ ዋርሶዋ ሲመለስ ብሮኔ በምትባል በትንሽ ከተማ ፈረሶች ለመለወጥ ዕረፍት አድርጎ ነበር። በዚያም ሲያልፍ የፐላንድ አገር ሊያጠፉት ነው እየተባለ ጌታ ሚስት ስለ ሀገርዋ ፍቅር ሀገርዋን ከጥፋት ለማዳን ስትል ወደ ናፖሊዮን ስትሔድ ሠረገላ ነጅውን አግኝታ እባክህ ወደ ንጉሠ ነገሥቱ አድርሰኝና አንዲት ቃል ልንገረው አለችው።

እርሱም ወደ ናፖሊዮን ወሰዳት ባቀረባትም ጊዜ ባርኔጣውን አንሥቶ በሠረገላው ውስጥ እንደ ሆነ እነጋገራት እርስዋም ሀገርዋን እንዳያጠፉባት በሐዘንና በትሕትና ቃል በብዙ አነጋገረችው።

ናፖሊዮን ከዚያ አስቀድሞ በጦረንትና በሴት ፍቅር ድል ሆኖ አያውቅም ነበረ ይባላል። ይህችን ሴት ባየ ጊዜ ግን በፍቅርዋ ድል ሆነ።

ወደ ቤትም ከተመለሰች በኋላ ናፖሊዮን በየጊዜው ደብዳቤ እየጻፈ ጌጥና ገንዘብ እየሰደደ በብዙ አስቸገራት። እርስዋ ግን ለደብዳቤውም ምላሽ ሳትጽፍ የሚሰድላት ጌጥንና ገንዘብን እየመለሰች ትሰደልት ነበር ናፖሊዮንም በዚህ ነገር ተቆጥቶ ሀገርዋን ለማጥፋት ያስብና ይመክር ጀመር።

ቤት ዘመዶችዋና ያገሩ ትልልቆች ሰዎች ሁሉ ወደ እርስዋ እየመጡ እንዴት ባንድ ምክንያት ሀገራችን ይጥፋ እያሉ ስለ አስቸገርዋ አገሬ ከጥፋት የሚያድንልኝ ከሆነ ብላ የናፖሊዮንን ፈቃድ ለመፈጸም እሺ አለች።

በዚሁም ምክንያት ወደ ስፈሩ ስትመላለስ ሰንብታ በመጨረሻው የከበረውን የቃል ኪዳን ባልዋን ትታ ከናፖሊዮን ጋራ ወደ ፈረንሳዊ አገር ሔደች። ከዚያም በኋላ በየዘመቻው እያስከተላት ይዘምት ነበር። ከእርስዋም ወንድ ልጅ ወልዶ ስሙን እስክንድር ዋሌውስኪ ብሎ ጠራው የማዕርግ ስሙንም ኮንት ብሎ ያመት ደመወዙን አምሳ ሺህ ፍራንክ ከመንግሥት እንዲቀበል አዘዘለት። ልጁ ግን በቶሎ ሞተ እንጂ አላደገም።

የቃል ኪዳን ባልዋም ሚስቱን ናፖሊዮን ስለ ወሰደበት ኣይዘነ ሲኖር ሞተ ብለው ነገርዋት። ከዚህ በኋላ ናፖሊዮን በሴንት ሔሌና ታሠረና እርስዋ ከናፖሊዮን መኳንንት ወገን አንዱን አግብታ ሳለች በድንገት ሞት ሞተች።

ናፖሊዮን ለጊዜው እንኳ ፈቃዱ ቢያሸንፈውና በፍቅርዋ ድል ቢሆን በስርቆትና በስውር ኃጢአት መስራቱ ብቻ ይበቃው ነበር እንጂ የቃል ኪዳን ሚስቱ ከባልዋ ነጥቆ መውሰድ አይገባውም ነበር።

አምስተኛው ነገር። ናፖሊዮን በኵራቱና በትዕቢቱ ዘውዴን በገዛ እጁ እጨነዋለሁ እንጂ ከፓፓ እጅ ዘውዴን አልቀበልም። ፓፓም አይጭንልኝም ብሎ በገዛ እጁ መንገሥ ብቻ ይበቃው ነበር። ነገር ግን ፓፓን ከሮማ ድረስ ጠርቶ ወስዶ በሚነግስበት ጊዜ ዘውዴን አትንካ ብሎ በገዛ እጁ ዘውዱን መጫንና በሕዝቡ ፊት በግልጥ ፓፓውን ማዋረድ አይገባም ነበር።

ናፖሊዮን በግንቦት ፭ ቀን ባ፲፰፻፳፩ ዓመተ ምሕረት ሞተ። ከዚያ ጀምሮ በያመቱ መታሰቢያ (ተዝካር) ይደርግለታል። በ፲፱፻፳ ግን ከሞተ መቶ ዓመት ሆኖ ነበርና በፓሪስ በአንባሊድ ትልቅ በታስቢያ ተደርጎለት ነበር። በዚሁም ቀን የፈረንሳዊ ሕዝብ ሚሊታሪም ሲቢልም የሆኑ በብዙ ተሰብስበው ነበር። በነዚሁም በተሰበሰቡት መኳንንቶች መካከል ማርሻል ፎሽ ከዚህ ቀጥሎ ያለውን ቃል በግልጥ ተናገረ ይባላል። እንደ እኔ ፎሽ አሳብ ናፖሊዮንን የጣለው (ያዋረደው) ሰው እግዚአብሔር ለመሆን እንዳይችል አለማውቁ ነው። ናፖሊዮ ከሁሉ በላይ በመሆን እግዚአብሄር የሆነ መስሎት ነበር። ነገርግ ን የበላይ የሌለበት ነገር በዚህ ዓለም አይገኝም። ባንድ ሰው ላይ ብዙ ሰዎች አሉበት። ስለዚህ ያሰበውን ለመስራት አይችልም። በብዙ ሰዎች ላይ ሕግ አለባቸው። ስለዚህ ያሰቡትን ለመሥራት አይችሉም። በሕግ ላይ ጦርነት አለበት። ስለዚህ በጦርነት ጊዜ ሕግ ሁሉ የፈረሰ ይሆናል። በጦርነትም ላይ ዕርቅና ሰላም አለበት። ስለዚህ ጦርነት ይቀራል። ናፖሊዮን ግን ይህን ሁሉ አልተመለከተውም ነበር ብሎ ተናገረ ይባላል።

ይህንም ሁሉ መጻፋን ስለ ትልቁ ናፖሊዮን ታሪክ በለን አይደለም። ነገር ግን በነገሥታትና በኤጲስ ቆጶሳት መካከል የነበረው ጠብና ልዩነት እስከ ቅርቡ ዘመን እስከ ናፖሊዮን መንግሥት መኖሩን ለማስታወቅ ብለን ነው። እስካሁን እንኳ በኢጣልያን መንግሥትና በሮማ ፓፓ መካከል ጠብና መለያየት አልቀረም።

የዚህም ሁሉ ምክንያቱ ሮማ ናት። ፓፓው ሮማ የቅዱስ ጴጥሮስ መንበር ስለሆነች ለእኔ ትገባለች ይላል የኢጣልያ ነገሥታት ግን ቅዱስ ጴጥሮስ ሮማን በመንፈሳዊ ሥራ በትምህርት ሃይማኖት ይገዛት ነበረ እንጂ በስጋዊ ሥራ በመግንሥት አልገዛትምና ከቤተ ክርስቲያን ሥራ በቀር ሮማን መግዛት አይገባህም ይሉታል። በቀሩት መንግሥቶች ግን የቤተ መንግሥትና የቤተ ክህነት ሥራ ፈጽሞ የተለየ ስለ ሆነ ነገሥታቱና ኤጲስ ቆጶሳቱ ተስማምተው ለሀገራቸው አስበው ሕዝቡን ደስ አሰኝተው ለመኖር ሲሉ ከመካከላቸው ጠብንና ሁከትን በጭራሽ አጥፍተዋል።

**አምስተኛ ክፍል።**

**ምዕራፍ ፳፫።**

**ስለ ጋብቻና ስለ ምኵስና።**

ጋብቻ ከጥንት ጀምሮ ከእግዚአብሔር የታዘዘና በመጻሕፍት የተጻፈው ነው።

ነገር ግን አንዳንድ ሰዎች ጋብቻን ነቅፈውና እርም ብለው ከባሕርያቸው በምትወጣ ፍትወት ሲቃጠሉ ይኖራሉ በዚህም ዓለም ሚስት አግብተው የሚኖሩትን ሰዎች ይንቃሉና በወዲያኛውም ዓለም ሚስት ካገቡ ሰዎች ይልቅ ያላገቡ ሰዎች የበለጠ ጽድቅ የሚያገኙ ይመላቸዋል። ይህንም በማድረጋቸው የቅዱስ እንጦስን ተከታዮች ነን ይላሉ። ቅዱስ እንጦንስ ግን ከምንኵስና ሥራ የደረሰበት ምክንያቱ አንድ ቀን ወደ ቤተ ክርስቲያን ሂዶ ሳለ ሰው ዓለሙን ሁሉ ቢያተርፍ በነፍሱ ከተጐዳ ምን ይረባዋል ዓለሙን ሁሉ ቢያተርፍ በነፍሱ ከተጐዳ ምን ይረባዋል ያለውንና ቀጥሎ ገንዘብህንና ያለህን ከብት ሁሉ ሽጥና ለድሆች ስጥ ከዚያ በኋላ መጥተህ ተከተለኝ ያለውን የወንጌል ቃል በሰማ ጊዜ የጽድቅንና የኵነኔን ነገር አስቦ ነው።

በዚህም ዓለም ከሰው ጋራ ከኖርሁ ኃጢአት እየሠራሁ በነፍሴ እጐዳለሁና ለብቻዬ መኖር ይሻለኛል ብሎ ገንዘቡን ሁሉ ለድሆች ሠጥጦ በግብጽ (በምስር) ምድረ በዳ ወድቆ በጾምና በጸሎት በልቅሶና በስግድት ሰውነቱን አድክሞ እድሜውን ለመጨረስ አሰበ እንጂ ሚስት አግብቼ ሕገ እግዚአብሔር ጠብቄ ሥጋ ወደሙ ተቀብዬ በዚህ ዓለም ብኖር ክብር ይጐድልብልኛል ብሎ ጋብቻን ንቆ አልሄደም።

ደግሞ ቅዱስ እንጦንስ ራሱን አዋርዶ የኃጢአቱን ስርየት ከእግዚአብሒር እየለመነ በጾምና በጸሎቱ ሳይመካ በክርስቶስ መከራና ሞት እየተመካ ኖረ እንጂ ሚስት ካገቡ ሰዎች እነኢ እበልጣለሁ እያለ የትዕቢት ቃል አልተናገረም።

የቅዱስ እንጦንስንም መንገድ ተከትለውና ከዚህ ዓለም እርቀው በገዳም ሥርዓት የሚኖሩ ሰዎች በእኛ ዘመን እጅግ ጥቂቶች ናቸው። በቀድሞ እመን ግን ብዙ ኖረው ይሆናል። አንዳንዱም በግልጥ ሚስት ማግባትን ብቻ ትተዋል እንጂ የቀረውን የዓለምን ደስታና ክብር ሁሉ አጥብቀው ይፈልጉታል። ዓለምንም ትተው ወደ ገዳም ከሔዱ እብኋላ እንደ ገና ወደ ከተማ እየተመለሱ እድሜያቸውን በተድላና በደስታ ይጨርሳሉ።

በዚህም ላይ ደግሞ ከእግዚአብሔር ተልከናል ከገዳም ወይም ከበረኃ መጥተናል ሕልም አልመናል። ራዕይ አይተናል እያሉ ከልባቸው ያወጡትን የሐሰት ቃል እየተናገሩ ያልተማሩትን ሰዎች ሲያታልሉ ይኖራሉ።

የመንግሥትም ዘር የሆኑትን ሰዎች በዚህ ወር በዚህ ዓመት ትነግሣለህ እያሉ እግዚአብሒር ቀብቶ ላነገሰው ንጉሥ እየተገዛ በሰላም እንዳይኖር ልቡን እያነሣሱ ከመታሠርና ከሞት ያደርሱታል። በዚህ በመነኮሳት የሐሰት ሕልምና ራዕይ እያመኑ በኋላ እየታሠሩ ከሞቱት የመንግሥት ዘሮች እኛ ስማቸውን የምናውቃቸው እንኳ እጅግ ብዙ ናቸው።

ሕልም እናልማለን ራዕይ እናያለን የሚሉትም ለመንግሥት ዘሮችና ለመኳንንት ብቻ ነው እንጂ ለድኆች ግን ቅዠት እንኳ አቃዤን ብለው አይናገሩም። ምክንያቱም ቢመረመር ድኆች ገንዘብ የሌላቸው የማይታለሉ ከመሆናቸው የተነሣ ሳይሆን አይቀርም።

ደግሞስ በእርግጥ ሕልም የሚያልሙ ራዕይ የሚያዩ ከሆኑ ለድኆች አለማለማቸውና አለማያታቸው ስለምን ነው። በወገኑ እግዚአብሔር እንደዚህ ዓለም ግፈኛ ንጉሥ ድኆቹን ይንቃቸው ይሆንን ነገር ግን እግዚአብሔር ለድኆች እንዳይንቃቸው በእርግጥ የታወቀ ነው። ያዕ ፪፡ ፭።

በነቢዩ በኤልያስ ዘመን ሰማይ ዝናም እንዳያዘንም ሶስት ዓመት ከመንፈቅ በተዘጋ ቤት ልዑል እግዚአብሔር በመጀመሪያ ነቢዩን ኤልያስን የላከው በስራፕታ ወደ ምኖትር ወደ አንዲት ድኃ ሴት እንደሆነ እናምናለን። ፩ነገ ፲፯ ፱ - ፳፬።

ይህንም ማድረጋቸው የማይበቃቸው ስለ ሆነ እርስ በራሳችሁ ተፋቀሩ። ጠላቶቻችሁንም ውደዱ የሚረግሙዋችሁንም መርቁ የሚለውን የወንጌል ቃል እየለወጡ እገሌን ውደዱ እገሌን፣ አትውደዱ። እገሌን ሹሙ እገሌን ሻሩ እያሉ ለነገሥታቱና ለመኳንንቱ ክፋትን ሲያስተምሩ ይኖራሉ። ከቤተ ክርስቲያንና በቤታቸውም ከሚገኙበት ቀን ይልቅ በቤተ መንግሥትና በየመኳንንቱ ቤት የሚገኝበት ቀን ይበልጣል።

ደግሞም እነዚህ ጋብቻን የሚነቅፉ ሰዎች ጌታችን በወንጌል አባቱና እናቱን ሚስቱንና ልጆቹን ስለ እኔ የተወ ሰው የዘላለም ሕይወትን ይወርሳል ብሎ የተናገረውን ቃል አባትና እናታችንን። ሚስትና ልጆቻችንንም ትተን በገዳም እንድንኖር ያዘናል ብለው ቃል በቃሉ ይተረጉሙታል። ማቴ ፲፱ ፳፱።

ይህን ቃል እንደፊደሉ መጠን እንድንፈጽም ጌታችን ትእዛዝ አድርጎ በሆነስ በሌላው ምዕራፍ ውስጥ አባትና እናትህን አክብር። ሚስቱን የፈታ ሁሉ አመነዘረ ብሎ ባልተናገረም ነበር። ማቴ ፲፱ ፲፱።

ነገር ግን የዚህ ቃል ትርጓሜው አባትህና እናትህ ሚስትህና ልጆችህም እግዚአብሔርን እንካድ ለጣዖት እንስገድ እያሉ ክፉ ምክር ቢመክሩህ ምክራቸውን ሳትቀበል በአምልኮተ እግዚአብሔር ጸንተህ መልካም ሥራ እየሠራህ ኑር እንጂ በክፉ አምልኮታቸው አትምሰላቸው ማለት ነው።

ደግሞም ቅዱስ ጳውሎስ ሚስት ያላገባ ሰው መልካም አደረገ ብሏልና ሚስት አለማግባት መልካም ነው ብለው ይናገራሉ።

እንዴህም ማለታቸው የቅዱስ ጳውሎስን አሳብ ጨርሶ ለማንበብ ጊዜ ባይኖራቸው ይሆናል እንጂ ይህኑን ቃል በተናገረበት ምዕራፍ ውስጥ የተጻፈውን ቃል ተግተው ቢመለከቱት ስለ ዘመኑ ጭንቀት ሲል ያገኙት ነበረ። ፩ቆሮ ፯ ፳፮።

ስለዘመኑም ጭንቀት ማለት በዚህ ዓለም ሚስት አግብቶ ልጆች ወልዶ የሚኖር ሰው በአገሩ ውስጥ በሽታና ረኃብ ጦርነትና ስደት በመጣ ጊዜ እጅግ ይጨነቃል። አንድ ራሱን ሆኖ ብችውን የሚኖር ሰው ግን ምንም ብርቱ መከራ ቢመጣበት ጭንቀቱ ቀላል ነው። ቅዱስ ጳውሎስ ይህን ቃል ለቆሮንስቶስ ሰዎች በሚጽፍበት ዘመን በክርስቲያን ላይ ብርቱ መከራ ሆኖባቸው ነበረና ስለ ዘመኑ ጭነቅት ሚስት ከማግባት በድንግልና መኖር ይሻላል ብሎ ተናገረ እንጂ ጋብቻን ነቅፎ ሚስት ባለማግባት በሰማይ የበለጠ ክብር ይገኛል ብሎ አልተናገረም።

ቅዱስ ጳውሎስም እጅግ የተማረና አዋቂ ስለ ሆነ ስለ ዘመኑ ጭንቀት በድንግልና መኖር መልካም ነው ብሎ ሲጽፍ ሚስት ያላገቡት ሰዎች ሚስት ባገቡት ሰዎች ላይ እንዳይኮሩና እንዳይነቅፉዋቸው ለማስጠንቀቅ ብሎ በድንግልና መኖር መልካም ነው ማለትን ከራሴ ተናገርሁ እንጂ ከጌታ አልታዘዝሁም ብሎ ጻፈ። ፩ቆሮ ፯ ፳፭።

ቅዱስ ጳውሎስ ይህን ቃል ከጌታም ባይታዘዝ ራሱም ቢናገረው ሚስት ከማግባት በድንግልና መኖር መልካም መሆኑ አይጠረጠርም። ነገር ግን መልካምነቱ ከዚህ ዓለም ችግራን ጭንቀት ለመዳን ነው እንጂ በፍርድ ቀን ከሚሆነው ጭንቅ ለመዳን አይደለም።

ደግሞ ዮሐንስ በራዕዩ የመቶ አርባ አራት ሺ ሰዎች ነገር ሲናገር ከሴቶች ጋራ ያልረከሱ ድንግሎች ናቸው ያለውን ቃል ሚስት ያላገቡ ማለቱ ነው ብለው ይተረጕሙታል። ራዕ ፲፬ ፬ - ፮።

እውነተኛው ትርጓሜ ግን ከሴቶች ጋራ ያልረከሱ ማለት አመንዝሮች ለመባል ያልደረሱ ገና ሕጻናት የሆኑ ማለት ነው እንጂ ምስት ያላገቡ ሰዎች አይደለም። እነዚህም መቶ አርባ አራት ሺ ሰዎች በአዋልድ መጽሐፍ እንደ ተጻፈው በጌታችን ምክንያት ሄሮድስ ያስፈጃቸው ሕጻናት ናቸው ይባላል። ማቴ ፪ ፲፮ - ፲፱።

ነገር ግን እነርሳቸው እንደ ተረጐሙት ከሴቶች ጋራ ያልረከሱ ማለት ሚስት ያላገቡ ማለት ከሆነ አዳም ብቻውን ይኖር ዘንድ መልካም አይደለም ብሎ ምሲቱን ሔዋን የፈጠረለት እግዚአብሔር ነውና እግዚአብሔር ርኵስ ነገርን ፈጥሮ ለአዳም ሰጠው ማለት ይሆን ነበረ። ነግር ግን ይህን የመሰለ የድፍረ ቃል በክርሲትያን አፍ ሊነገር አይገባም።

በታላቆችም ገዳሞች ሁሉ ሚስት ያገቡ ቀሳውስት ቅዳሴ እንዳይቀድሱ ተከለከሉ።

የክርስቶስንም ሥጋና ደም በሌላ ሥፍራ ከተቀበሉ ሰዎች ይልቅ በታላላቅ ገዳሞችና በኢየሩሳሌም በመነኰሳት እጅ የተቀበሉ ሰዎች የበለጠ ክብር ያገኛሉ ብለው ተናገሩ።

ሚስት አግብቶ ልጆች ወልዶ በሥርዓት የሚኖር ከእግዚአብሔር የታዘዘ በቅዱሳን መጽሐፍ የተጻፈ ነውና ሚስት ያላገቡ መነኰሳት ሚስት ታገቡ ሰዎች ይልቅ የበለጠ ክብር ያገኛሉ ብለን በልባችን አናስብም በቃላችንም አንናገርም።

ደግሞም መነኮስ ማለት በጽርዕ (በግሪክ) ቋንቋ የዓለምን ደስታና ክብር ንቆ ከሰው ተለይቶ በገዳም ብቻውን የሚኖር ማለት ነበረ።

አንዳንድ ሰዎች ግን በዚህ ዓለም ደስታቸውንና ተድላቸውን ፍትወታቸውንም ሲፈጽሙ ኑረው ዓለሙ በግድ ከተዋቸው በኋላ የክፋትም ሥራ ለመሥራት ሰውነታቸው ከደከመና ከሸመገሉ በኋላ ይመነኩሳሉ። ይህንንም በማድረጋቸው አስቀድሞ በጉብዝናቸው ዘመን ባላደረጉት ሲሸመግሉና ሲደክሙ የክፋት ሥራ በግድ በመተዋቸው የሚጽድቁ ይመስላቸዋል። ይህንም የመሰለው ምንኩስና ይህ በሬ አይራገጥም ይህ በቆ አይዋጋም ብሎ እንደ ማመስገን ነው። በሬ ቀንድ ሳለው ባይዋጋ በቅሎ እግር ሳለው ባይራገጥ ማለፊያ በሬ ማለፊያ በቅሎ ተብሎ ይመስገናሉ።

ሰውም ክፉ ሥራ ለመስራት ሲቻለው ቢተወው ይመሰገናል እንጂ ሰውነቱ ደክሞ ክፉ ሥራ ለመስራት አቅቶት ቢተውና ቢመነኩስ በሰማይ የበለጠ ዋጋ ያገኝበታል ብለን አንናገርም።

ደግሞ ለያንዳንዱ ሰው ከእግዚአብሔር የሚሰጠው የጸጋ ስጦታ ልዩ ልዩ ነና እንደ ቅዱስ እንጦንስ ሥርዓት ከዓለም እርቆ በገዳም ገብቶ በድንግልና ለመኖር የወደደ ሰው ቢኖር ሚስት ባለማግባቱ ኵነኔ የለበትም። ሚስትም አግብቶ በሥርዓት ሰንቶ በተድላና በደስታም ለመኖር የወደደ ሰው ቢኖር ምሲት በማግባቱ ኵነኔ የለበትም። ክርስቲያን ሆኖ በክርስቶስ ያመነ ሰው ሁሉ ይጸድቃል እንጂ ሚስት ባለማግባትና ሚስት በማግባት የሚጸድቅም የሚኰነንም የለም።

በእውነተኛ አዕምሮ ብንፈርደው ግን ከመነኮሳት ይልቅ ሚስት ያገቡ ሰዎች ሊመሰገኑ ይገባቸዋል። እነሆ አሁን በጦርነት ጊዜ መመስገን የሚገባው በሰልፉ ጸንቶ የተዋጋ ወታደር ነው እንጂ ሸሽቶ የሄደ ወታደር አይመሰገንም።

እንደዚሁ ሁሉ መንኩሶ በገዳም መኖር ከዚህ ዓለም መከራና ፈተና ሸሽቶ እንደ መሄድ ነው። ሚስት አግብቶ ልጆች ወልዶ በሕገ እግዚአብሔር ጸንቶ የእዚህን ዓለም መከራና ፈተና ታግሦ የሚኖር ሰው ግን በሰልፍ ጸንቶ እንደመዋጋት ነው። ነገር ግን በመከራና በፈተና ጊዜ ድል ማድረግ እንድናገኝ ድል አድራጊው ኢየሱስ ክርስቶስ እንዲረዳን እንለምን።

**ምዕራፍ ፳፬።**

**ስለ ባልና ሚስት ኑሮ።**

ብቻ ሆኖ ከመኖር ሚስት አግብቶ መኖር እንጂ መልካም ኑሮ መሆኑን ማንም ያውቀዋል።

እግዚአብሔር አዳምን ከፈጠረ በኋላ ሰው ብቻውን ይኖር ዘንድ መልካም አይደለም ብሎ ከአዳም ጎድን አንዲት አጥንት አንሥቶ ሔዋንን ፈጠረለት። ሁለቱም አንድ ሥጋ ሆኑ። ስለዚህም ሰው ሁሉ አባት እናቱን እየተወ ከሚስቱ ጋራ ይኖራል። ዘፍጥ ፪ ፳፩ - ፳፭።

ሚስትም የልቧ አሳብ ሁሉ ፈጽሞ ለባሏ ይሆናል ከተወለደች ጀምሮ እስክታድግ ድረ እሳት እንዳይፈጃት ደንጊያ እንዳይገጫት እንጨጥ እንዳይወጋት ጠብቀው እንዳይርባትና እንዳይጠማት መግበው እንዳይበርዳት አልብሰው ያሳደጓት አባትና እናቷን ባል ካገባች በኋላ ትረሳቸዋለች። ዳግመኛም እየዳኸች ያደገችበትን ያባትዋን ቤት ትጫወበት የነበረውን የደጁን መስክ ትተኛበት የነበረውን አልጋን ትበላበት የነበረውን ገበታውን ትጠጣበት የነበረውን ብርጭቆውን ትረሳዋለች። እንዲያውም ተወልዳ ያደገችው በዚያው በባሏ ቤት ይመስላታል።

አባትና እናቷ አካሏን አጥበው የሰውነቷን እድፍ ጠርገው ሲያሳድጓት ሳታፍር ትኖር የነበረውችው ባል ካገባች በኋላ አባትና እናቷ አካሏን እንዳያዩት ታፍራለች። እርስዋንም ራስዋን ደስ ከሚላት ይልቅ ባሏን ደስ ለማሰኘት ታስባለች። እርሱም መካከል ከሚሆነው ፈቃድ የተነሣ ወንዶችና ሴቶች ልጆች ትወልዳለች። በልጆቹም ደስ ይለዋል። ደግሞም ወደ ሩቅ አገር ሔዶ ወይም በሥራ የደከመው ሰውነቷ ይበረታል። ወደ ቤትም በገባ ጊዜ በሥራ የደከመው ሰውነቷ ይበረታል። ወደ ቤትም በገባ ጊዜ የርስዋን ክዳም ሁሉ ትረሳውና በባሏ ድካም ታዝናለች በዚህ ዓለም እንዲህ በፍቅር ጸንተው ሕገ እግዚአብሔር ጠብቀው የክርስቶስን ሥጋዊ ደም ተቀብለው የኖሩ እንደ ሆነ በወዲያውም ዓለም ኢየሩሳሌም ሰማያዊትን ከቅዱሳን ጋራ ተካፋዮች ሆነው በደስታና በክብር ይኖራሉ።

ሚስት ማግባት ይህን የሚያህል ጥቅም ይገኝበታልና ለኑርዋችን የሚያስቸግር ነግር ካላገኘን በቀር ሚስት አግብተን ልጆች ወልደን ብንኖር መልካም ነገር ነው።

**ምዕራፍ ፳፭።**

**ስለ ባልና ሚስት መቃናት።**

ባል በሚስቱ ቢቀና ሚስትም በባልዋ ብትቀና ይህ መቃናት ከፍጥረት ባሕርይ የሚገኝ ስለ ሆነ የሚገባ ቅንዓት ነው እንጂ አንዳንድ ሰዎች እንደሚገናገሩ ከሰይጣን የሚገኝ ቅንዓት አይደለም።

ሚምስት የባልዋ ገነብ እንደሆነች ባልም የሚስቱ ገንዘብ ነው። ስለዚህ ሰው ሁሉ በገንዘቡ ቢቀና ከሰይጣን ተምሮ ነው። ወይም ሰይታን አስትቶ ነው ለማለት አይገባም።

ደግሞስ ፍጡር የሆነው ሰው ይቅርና ፈጣሪ የሆነው ልዑል እግዚአብሔር እንኳ ገንዘቡ የምትሆን አምላክነቱን ለሌላ ጣዖት ሲሰጡበት ይቀና የለምን። ይህንኑስ ለማስረዳት እርሱ ራሱ እኔ እግዚአብሔር አምላክህ ቀናተኛ አምላክ ነኛና ሌሎችን አማልክት በፊቴ አታድርግ ብሎ ተናግሮ የለምን። ዘፀዓ ፳ ፩ - ፭።

ደግሞስ እስራኤል ጣዖት እያመለኩ ባስቀኑት ጊዜ እርሳቸው አምላክ ባልሆነው አስቀኑኝ። በምናምንቴነታቸውም አስቆጡኝ። እኔም ሕዝብ ባልሆነው አስቀናቸዋለሁ። በማያስተውለውም ሕዝብ አስቆጣቸዋለሁ ብሎ ተናግሮዋል ዘዳግ ፴፪። ፳፩።

ትርጓሜውም እስራኤል ጣዖት ቢያመልኩ አሕዛብ በእግዚአብሔር አምነው የእግዚአብሔር ልጆች ለመባል ደረሱ ማለት ነው። እስራኤል ጣዖት ቢያመልኩ የእግዚአብሔር አምላክነቱ አይቀርበትም ነበር። ነገር ግን በዚያውም ቢሆን ቀናሁ ብሎ ተናገረ። ልዑል እግዚአብሔር በእስራኤል ጣዖት ማምለክ የሚጐዳበት ነገር ሳይኖር ቀናሁ ብሎ ከተናገረ ሰውማ ታላቅ በሚያመጣበት በሚስቱ መሴሰን ቀናሁ ሲል ሴትም ታላቅ ጉዳት በሚያመጣባት በባሏ መሴሰን ቀናሁ ብትል ሰይጣን አስቷቸው ነው ለማለት እንደምን ይቻላል።

አሁን ግን ነገሩን ለማስረዳት ብዬ የልዑል እግዚአብሔርን ስሙን ጠርቼ ምስክር አደረግሁት እንጂ ይህን በመሰለ በትንሽ ነገር የልዑል እግዚአብሔርን ስም ለመጥራት እንኳ አይገባም ነበረና ይህን ትቼ ወደ ሥር ነገሩ ተመልሼ ቅንዓት ከፍጥረት ባሕርይ የሚገኝ መሆኑን አስረዳለሁ።

እነሆ በእግዚአብሔር ምሳሌ የተፈጠረውን የሰውን ነገር አቆይተን የእንስሳትን ነገር ብንመረምር መቃናት የባሕርይ መሆኑን እንረዳዋለን።

አውራ ዶሮና አውራ ዶሮ በሴት ዶሮ እየተቃኑ ሲናከሱ ዝንጀሮና ዝንጀሮ በሴት ዝንጀሮ እየተቃኑ ሲባረሩ የበሬ ኮርማና ኮርማ በላም እየተቃኑ ሲዋጉ፣ ሌሎችንም እነዚህን የመሰሉትን እንስሶችና አራዊቶች በሴት ሲጣሉ ብናያቸው እጅግ ያስደንቁናል። ጠባቸውም አራዊቶች እንደዚህ ብርቱ ጠብ የሚጣሉት ሰይጣን እያሳታቸው ነው ብለን ብንናገር እውቀትና ማስተዋል ያለው ሰው ሁሉ ይስቅብናል። ሕሊናችንም ይወቅሰናል። ስለዚህ ይህን የመሰለው ቅንዓት ሁሉ ከፍጥረት ባሕርይ የሚገኝ ነው ማለት እውነተኛ ነገር ነው።

ደግሞ ከሰይጣን የሚገኝ አንዳንድ ቅንዓት መኖሩ እርግጥ ነው። ይህንንም ባጭሩ ለማስረዳት ይቻላል። እነሆ ገበሬ በንጉሥ። መበለት በቄስ። ፍጡር በፈጣሪ መቅናት ከቶ ለማግኘት የማይቻል ነውና ይህን የመሰለው ቅንዓት ከሰይጣን የተገኘ ነው ለማለት የተመቸ ነው።

ደግሞም ለቅንዓት ሁለት ዓይነት አለው። አንደኛው ቅንዓት እጅግ መልካም ነው። ይኸውም ከዚህ ቀጥሎ እንደ ተጻፈው ነው።

ባልንጀራው ብልህ ሲሆን አይቶ እኔም እንደባልንጀራዬ ብልህ በሆንሁ ብሎ ቢቀና የባልንጀራው ሚስት ባለሟያና ባሏን የምታከብር እግዚአብሔርን የምትፈራ ስትሆን አይቶ የኔም ሚስት እንደ ባልንጀራዬ ሚስት በሆነችልኝ ብዬ ቢቀና፣ ባልንጀራው ልጅ ሲወድል አይቶ እኔም ልጅ ባገኘሁ ብሎ ቢቀና ባልንጀራው ሕገ እግዚአብሔር የሚጠብቅ ከነገር የሚቀርብ መሆኑን አይቶ እኔም እንደ ባልንጀራዬ በሆንሁ ብዬ ቢቀና ይህን የመሰለው ቅንዓት ሁሉ እጅግ መልካም ነው። ቅዱስ ጳውሎስም ቅንዑ ለእንተ ተአቢ ጸጋ ብሏል። ፩ ቆሮ ፲፪ ፴፩።

ሁለተኛው ቅንዓት ግን እጅግ ክፉ ነው ይኸውም ከዚህ ቀጥሎ እንደ ተጻፈው ነው።

ባልንጀራዬ በብልህነቱ ከእኔ ይልቅ ተመሰገነ። ስለዚህ እርሱን የሚያጠፉ ነገር ልፈልግለት ብሎ ቢቀና። ወይም የባልንጀራዬ ሚስት ባለሟያና ቆንጆ ናትና እርሱን እጥፍቼ እኔ ልውሰዳት ብሎ ቢቀና። ወይም ባልንጀራዬ ሕገ እግዚአብሔር ይጠብቃል ከነገር ይርቃል። በዚህ ምክንያት እንዳይመሰገን ላጥፋው ብሎ ቢቀና ይህን የመሰለውን ቅንዓት ሁሉ በእውነት ከሰይጣን የሚገኝ ነውና ይህን በማድረጋችን እግዚአብሔር ፈርዶ እንዳያጠፋን ከማይገባ ቅንዓት አጥብቀን እንሽሽ።

**ምዕራፍ ፳፮።**

**ስለ ዘር ፈቃድ።**

የዘር ፈቃድ ወይም የዘር ምኞት በእግዚአብሔር ትእዛዝ ከፍጥረት ባሕርይ የምትወጣ ጽኑ ነገር ናት እንጂ አንዳንድ ሰዎች እንደሚናገሩት በሰው ትምህርትና በሰው ትእዛዝ የምወታ አይደለችም።

መኖሪያዋም በፍጥረት ባሕርይ ሆኖ ሳለ መገለጫዋ በማሰብና በማየት በመናገርም ነው። ሰው በመጀመሪያ ሥጋውን ያስባል። በዚያ ዘር የዘር ፈቃድ ወይም ምኞት ይነሣበታል። ቀጥሎም ወደ ማየት ቀጥሎም ወደ መናገር ያደርሰዋል። ከዚያም በኋላ የዘር ፈቃዱን ይፈጽማል።

ይህችም የዘር ፈቃድ በእግዚአብሔር ትእዛዝ ከፍጥረት ባሕርይ የምትወጣ ስለ ሆነች የጽድቅ ሥራ ናት እንጂ አንዳንድ ሰዎች እንደሚናገሩት የኃጢአት ሥራ አይደለችም። እነዚያ ሰዎች ግን ይህንኑ አሳባቸውን እውነት ለማድረግ ሲሉ የዘር ፈቃዳቸውን ኃጢአት ብለው ስም አወጡላት መጋባትንም ርኩስ ነው ብለው እርም አሉት። ፩ ጢሞ ፬ ፫።

እኛ ግን የዘር ፈቃድ ርኩስ ናት ብለን ከመናገር እንጠነቀቃለን በእግዚአብሔርም ትእዛዝ ከፍጥረት ባሕርይ የምትወጣ የጽድቅ ሥራ መሆንዋን እናምናለን።

ደግሞም የዘር ፈቃድ ከሰው ባሕርይ ብቻ የምትወጣ አይደለችም። ነገር ግን ከታላላቁ አራዊት ከዘሆንና ከአንበሳ ጀምሮ እስከ ትንንሾቹ እስከ ዝንብና ትንኝ ድረስ የዘር ፈቃድ የሌለበት ፍጥረት አይገኝም። እንዲህ ከሆነ የዘር ፈቃድ በእግዚአብሔር ትእዛዝ ከፍጥረት ባሕርይ እንድትወታ ማመን ይገባናል።

የዘር ፈቃድም ሁለት ጥቅም ታመጣልናለች።

መጀመሪያ። በሰውነታችን ውስጥ እንደ እሳት የምትቃጠለውን ፍትወት አበርድልናለች።

ሁለተኛ። በርስዋ ምክንያት ልጆችን እናገኛለን።

አንዳንድ ሰዎች የዘር ፈቃድ የተሰጠችን ልጆችን ለመውለድ ብቻ ነው ብለው ይናገራሉ። ነገር ግን የአፍ ብቻ ንግግር ነው እንጂ በእውነት ከልብ ታስቦ የወጣ አለመሆኑ የታወቀ ነው።

እነሆ ብዙ ሰዎች ልጆች ሳይወልዱ ይኖራሉ። ነገር ግን ያችን ከባሕርያቸው የምትወጣውን የዘር ፈቃድ መፈጸማቸው አይቀርም።

ይህንም ነገር በረጅሙ ሳይሆን ባጭሩ አስረዳችኋለሁ። እነሆ አብርሃምና ሳራ በእድሜያቸው ፈጽመው አርጅተው ሳሉ እግዚአብሔር ለአብርሃም ሚስትህ ሳራ ልጅ ትወልድልሃለች ብሎ በነገረው ግዚኤ ሳራ ይህን ሰምታ ሳቀች። መሳቋም በሴቶች የሚሆነው ልማድ ከርሷ ተቆርጦ ስለ ነበረ ነው (በሴቶች የሚሆነው ልማድ ማለት የደም አበባ ነው) እርሷም በውኑ ካረጀሁ በኋላ ጌታዬም ከሸመገለ በኋላ ፍትወት ይሆንልኛልን ብላ ተናገረች ዘፍጥ ፲፰ ፲ - ፲፭።

አብርሃም ልጁን ይስሐቅን የወለደው መቶ ዓመት ካላፈው በኋላ ነው ሳራም ዘጠና ዓመት አልፍዋት ነበር። በውኑ እስከዚያ ድረስ ሚስቱን ሳራን በዘር ፈቃድ አላወቃትም ለማለት ይቻላልን ይህ ነገር ከቶ ወደ ልብ የማይገባ ነውና የዘር ፈቃድ ልጅ ለመውለድ ብቻ ነው ለማለት ላብችንን ከማሰብ ቃላችንን ከመናገር እንከለክላለን ዘፍጥ ፲፯ ፲፯።

ደግሞም ይስሐቅ ልጅን ስለ ሌለውና ሚስቱ ርብቃ መካን ሰል ነበረች ወደ እግዚአብሔር ለመነ። እግዚአብሔርም ተለመነው። ሚስቱም ርብቃ ፀነሰች ይላል። ዘፍጥ ፳፭ ፳፩።

ሚስቱ ርብቃ መካን ነበረች ማለት በዘር ፈቃድ ካልተዋወቁ መካን ነበረች ለማለት እንደምን ይቻላል። ይህ ቃል ያለ ጥርር ይስሐቅ ርብቃን በዘር ፍቃዱ ያውቃት እንደ ነበረ ያስረዳል። ስለዚህ ይስሐቅ ያዕቆብንና ኤሳውን ለመውለድ ብቻ ነው እንጂ በሌላ ጊዜ ርብቃን በዘር ፈቃድ አያውቃትም ብለው የሚናገሩ ሰዎች ጋብቻን ርኩስ ነው ለማለት በልባቸው አስበው ባፋቸው ለመናገር የሚፈሩ ሰዎች መሆናቸውን ያስረዳል።

ከዚህም በኋላ ሚስት ማግባት በባሕርያችን ውስጥ ያለችውን እንደ እሳት የምታቃጥል የዘር ፈቃዳችንንም ለማጥፋት ነው እንጂ ልጅ ለመውለድ ብቻ አለመሆኑን ፈጽሞ መረዳት ይገባናል። መብልና መጠጥ ለባሕርያችን በግድ እንደሚያስፈልግ የዘር ፈቃድም ለባሕርያችን የምታፈልግ ናት።

ይህንንም የዘር ፈቃዳችንን በሥጋ ኑሮ ችግር ያመጣብናል ብለን ካልተወነው በቀር በነፍስ ኑሮ ኵነኔ ያመጣብናል ብለን ለመተው አልታዘዝንም።

ነገር ግን መብልና መጠጥ ለባሕርያችን የሚያስፈልግ ነው ብለን ከጧት እስከ ማታ ስንበላና ስንጠጣ መዋል እንዳይገባን የዘር ፈቃድም ለባሕርያችን የሚያስፈልግ ነው ብለን በየጊዜውና በየሰዓቱ ልንፈጽመው አይገባንም።

ደግሞ መብልና መጠጥ ለባሕርያችን የሚያስፈልግ ነው ብለን መጥፎውን መብልና መጠጥ ብንበላና ብንጠጣ መርዝ ሆኖ እንዲያጠፋን የዘር ፈቃድም ለባሕርያችን የሚያፈልግ ነው ብለን ባልታዘዘልን ሥርዓት ብንፈጽመው በነፍሳችን ትልቅ ጉዳት ያመጣብናል።

ነገር ግን ይህችን የዘር ፈቃድ በአምስት ወገን የተከፈሉ ሰዎች ሊታገሥዋት ይችላሉ።

መጀመሪያው ክፍል ከእናታቸው ማኅፀን ዠምሮ ጃንደረባ የሆኑ ናቸው። እንዴህም ማለት የወንድ አካል ጐድሉባቸው የተወለዱ ማለት ነው። ይህም በየህገሩ ይገኛል። በሀገራችንም በጐንደር ሁለት ልጆች የወንድ አካል የጐደለባቸው (እጅግ ትንሽ የሆነ) ነበሩ ይባላል። አንዳንድ መምሕራንም የአባ ባይሉል ልጆች ነበሩ ይሏቸዋል ይህ በሥጋዊ ትርጓሜ ነው። በመንፈሳዊ ትርጓሜ ግን ከእናታቸው ማኅፀን ዠምሮ እግዚአብሔር የመረጣቸው ማለት ነው። ይኸውም እንደ አቤል እንደ ሄኖክ እንደ ኖኅ እንደ ኤርምያስ እንደ እመቤታችን ድንግል ማርያም እንደ ዮሐንስ መጥምቅ ነው። ዘፍጥ ፬ ፬። ዘፍጥ ፭ ፳፩ - ፳፬። ዘፍጥ ፮ ፱። ኤርም ፩ ፭። ሉቃ ፩ ፳፮ - ፶፯። ማቴ ፲፩ ፲፩።

ሁለተኛው ክፍል ወታደሮች በዘመቻ ጃንደረባ ያደረጓቸው ናቸው። በቀድሞ ዘመን ወታደሮች በዘመቻ ድል ሲያደርጉ ድል የሆነውን ወንገ ጃንደረባ ያደርጉበት ነበረ ዛሬ ግን ዓለም ወደ ሥልጣኔ ሥራ ስለተመለሰ ወታደሮች ይህን የዱሮውን ልማድ ትተው ድል ያደረጉትን ይገድሉታል ወይም ይማርኩታል እንጂ ጃንደረባ ማድረግ ቀርቷል ይህ በሥጋዊ ትርጓሜ ነው። በመንፈሳዊ ትርጓሜ ግን የክርስቶስ ወታደሮች መምሕራን መክረው አስተምረው ወደ መልካም ሥራ የመለሷቸው ማለት ነው። እነሆ በየሀገሩ በልዩ ልዩ ኃጢአት የሚኖሩ ብዙ ሰዎች ወንጌልን እየተማሩ በክርስቶስ እያእምኑ የቀድሞ ስራቸውን የተዉ ይገኛሉ። ይህም ከትምህርት የተነሣ እንው።

ሶስተኛው ክፍል። ስለ መንግሥተ ሰማያት ብለው ራሳቸውን ጃንደረባ ያደረጉ ናቸው። ስለ መንግሥተ ሰማያት ብለው ራሳቸውን ጃንደረባ ያደረጉ ማለት ጋብቻ ርኩስ ነው ሳይሉ ምሲት ያገባን እንደሆነ ትዳራችን አይስቸገረንና ወደ ክፉ ስራ ከመውደቅ እንደርሳለን። እንደዚህ ከመሆን ሚስት ሳናገባ መኖር ይሻለናል ብለው በፈቃዳቸው የዘር ፈቃዳቸውን ታግሠው ሚስት ሳያገቡ የሚኖሩ ናቸው። ይህ በሥጋዊ ትርጓሜ ነው።

በመንፈሳዊ ትርጓሜ ግን ከመምህራን ሳይማሩ በአዕምሮ ጠባይዕ ተመራምረው በሕገ ልቡና ጸንተው ከኃጢአት ሥራ እርቀው የሚኖሩ ማለት ነው።

አራተኛው ክፍል በዚህ ዓለም ድሆች ሆነው የሚኖሩ ሰዎች ናቸው ድሆች የሆኑ ሰዎች የእለት ምግባቸውን ያመት ልብሳቸውን ለማግኘት ይጨነቃሉ እንጂ የዘር ፈቃዳቸውን የሚፈጽሙበት ጊዜ የላቸውም ይህም በሥጋዊ ትርጓሜ ነው።

በመንፈሳዊ ትርጓሜ ግን በልባቸው ድሆች የሆኑ ሰዎች ናቸው (ብፁዓን ነዳያን በመንፈስ) ማቴ። ፭ ፫።

እንዲህም ማለት ኃይልና እውቀት ጥበብም የእግዚአብሔር የባሕርይ ገንዘቡ ናቸው እኛ ግን ደካሞችና አላዋዊቆች ሰነፎችም ነን ብለው ልባቸውን ከትዕቢት ደረጃ የሚያወርዱ ማለት ነው። አምስተኝው ክፍል። የኮሩ ናቸው ኩሩ የሆነ ሰው ሚስት እንዳያገባ ገንዘብ ይቸግረዋል ወደ ሌላይቱ ሴትም እንዳይሔድ እኔ እገሌ የእገሌ ልጅ ሆኜ እንደዚህ ያለ የማይገባ ሥራ እይሠራሁ እንደሆነ ወሬውም የእሰማ እንደ ሆነ ስሜ ጠፍቶ እዋረዳለሁ አባቴንም አሰድባለሁ እያለ በኵራት የዘር ፈቃዱን ሳይፈጽም ይኖራል ይህንም የመሰል ሰው በያገሩ አይታጣም።

ከዚህ በላይ ከተጻፉት ከ፭ቱ ክፍሎች በቀር ምንም ትንሽ ፍጥረት ቢሆን የዘር ፈቃዱን የማይፈጽም አይገኝም ነገር ግን የሰው ተፈጥሮ ከእንስሳ ስለበለጠ ሰው ሁሉ የዘር ፈቃዱን በጥንቃቄ መፈጸም ይገባዋል እነሆ እንስሳ የዘር ፈቃዱን በእናቱም በእኅቱም ይፈጽማል ሰው ግን በፍጥረቱ ስለ በለጠ ከዚህ ፈጽሞ የራቀ ነው እንስሳ የዘር ፈቃዱን በግልጥ ይፈጽማል ሰው ግን በፍጥረቱ ስለ በለጠ የዘር ፈቃዱን በስውር እንጂ በልግጥ ሊፈጽም አይገባውም።

**ምዕራፍ ፳፯።**

**ስለ በረከትና ሀብት ነገር።**

በረከትና ሀብት ለሰው ልጆች ሁሉ እንደ እድሉ ከእግዚአብሄር የተሰጠ እንው እንጂ የተከለከለ ነገር አይደለም።

አርሰን ነግደን፣ ጽፈን እንጨት ጠርበን ግንብ ገብተን ዓሣ አጥምደን ሌላውንም ይህን የመሰለውን የድካም ሥራ ሠርተን ብንከብር ብንበላና ብንጠጣ መልካም ቤትን ብንሠራ በመልካም ፈረስና በቅሎም ብንቀመጥ መልካም ልብስም ብንለብስ ብናጌጥም ይህንም የመሰለ መልካም ነገር ሁሉ ብናገኝ ለእግዚአብሔር ደስ ያሰኘዋል እንጂ አያሳዝነውም። ከክርስቲያንነትም አይወጣም።

አንዳንድ ሰዎች ገንዘባቸውን ለነዳያን ሳይሰጡ በሣጥን አስቀምጠ የበላን የጠጣን የለበስን እንደሆነ እግዚአብሔር ደስ አይለውም በኋለኛውም ዓለም እንኰነናለን እያሉ እየተራቡና እየተጠሙ እየታረዙም በብዙ መከራ ይኖራሉ።

ከወንጌልም ስለ ጽድቅ የሚራቡ ብፁዓን ናቸው ያለውን ቃል ብቻ እንደ ፊደሉ ይጠብቃሉ። ጌታችን ግን ስለ ጽድቅ የሚራቡ ብፁዓን ናቸው ማለቱ ጽድቅን በመማርና በማስተማር ሰው ቢጠላችሁ ምግብና ውኃውን ቢከለክላችሁ ልብሳችሁንም ቢገፋችሁ ብፁዓን ናችሁ ማለቱ ነው እንጂ እርሱ ፈጥሮ የሰጠንን ምግብ አትብሉ አጥጠጡ ሲል አይደለም።

ደግሞም እንጀራንና ውሀን አይይደለ ጽድቅንና ትምሕርትን የሚራቡና የሚጠሙ ብፁዓን ናቸው ሲል ነው። ትርጓሜውም በሀገር ውስጥ ኃጢአት በዝቶ ትምሕርት ተፍቶ የተጨነቁ ሰዎች ከኃጢአታቸው የሚመለሱበት ትምሕርት የሚያገኙበት ዘመን እንዲመጣ የሚለምኑ ብፁዓን ናቸው አምለት ነው።

ነገር ግን በረከትና ሀብት ለማግኘት ብለን ድሆችን ብናስጨንቅ ፍርድ ብናጐድል የድሆችን ጩኸት ከመስማት ቸል ብንል የድሆችንም ርስትና ጉልት ቀምተን ለራሳችን ብናደርገው ወይም ለዘመድና ለወዳጅ ብንሰጠው ይህንም የመሰለውን ክፉ ሥራ ሁሉ ብንሰራ እግዚአብሔርን ደስ አያሰኘውምና ከታገሠን በኋላ የቁጣውን ፍርድ ያመጣብናል።

ደግሞ ያገኘውን በረከትና ሀብት ከእግዚአብሔር እንደተሰጠን ሳናስብ በጕልበታችንና በእውቀታችን እንዳገኘነው አድርገን ብንኮራበት እግዚአብሔርን በጣም ያሳዝነዋል። ደግሞም ከእግዚአብሄር ተሰጥቶን ካገኘነው ሀብትና በረከት ከእኛ በታች ላሉት ድሆች ሳንሰጥለት ቀርተን እህሉን በጎተራ አስቀምጠነው ነቀዝ ቢበላው ልብሱንም በሣጥን አስቀምጠነው ብል ቢያበላሸው ይህ ታላቅ የቁጣ ፍርድ ያመጣብናል።

**ስድስተኛ ክፍል።**

**ምዕራፍ ፳፰።**

**ስለ የጤና ኑሮ።**

እውነተኛውን ኑሮ ለሚፈልግ ሰው ከሌላው ኑሮ ሁሉ ይልቅ ተምሮ ያልተምሩትን እያስተማሩ መኖር እጅግ መልካም ኑሮ ነው። ይልቁንም ዛሬ በዓለሙ ሁሉ ላይ በማናቸውም ቤተ ክርስቲያን ቢሆን የሐዋርያትን ፍለጋ ተከትለው ያልተማሩን እያስተማሩ የክርስቶስን መንግሥት ለማስፋት እያሰቡ የሚሠሩ ሰዎች እጅግ ጥቂቶች ናቸውና መምሕራን የየራሳቸውን ጥቅም ለማግኘት ሳያስቡ በፖለቲካ ሥራ ውስጥ ሳይገቡ መከራውን ታግሠው ወንጌልን ቢያስተምሩ በዓለም የሚኖሩ ሰዎች ሁሉ አንዲት ሃይማኖት አንዲት ጥምቀት አንዲት ቤተ ክርስቲያን አንዲት ማህበር አንድ አለቃ ሆነው ይኖሩ ነበር።

በቤተ ክሀነት ሥራ ለመኖር እይሚፈልግ ሰው ሁሉ አስቀድሞ ወንጌልንና የሐዋርያትን መጻሕፍት መማር ይገባዋል። ደግሞም በሀገራችን የግዕዝ ቋንቋ ያልተማረ መምሕር ለመሆን አይችልም። ደግሞም አንድ የውጭ አገር ቋንቋ ማወቅ ትልቅ እውቀት ይገኝበታልና መምሕር ለመሆን የሚፈልግ ሰው ቋንቋ ቢያውቅ መልካም ነው። በቤተ ክህነት ለመኖር የሚፈልግ ሰው ጳጳስነትን ቄስነትን ዲያቆንነትን ቢመርጥ መልካም ነው። ሌላው ግን ቢቀርም እጅግ አያስጨንቅም።

በሕዝባዊ ኑሮ ለመኖር ብንፈልግ ግን የእጅ ሥራ እርሻ፣ ጽሕፈት ስፌ፣ ንግድ፣ ይህን የመሰለ በድካማችን የዕለት ምግብ የምናገኝበትን ሥራ ይዘን እንኑር እንጂ ከሰው ጋራ የሚያጣላና የሚያቀያይም የፖሎቲካ ሥራና ሹመት ለማግኘት ሰውነታችንን እናድክም።

ደግሞም ሹመት ሁሉ የሚገኘው በእግዚአብሔር ፈቃድ ነውና እግዚአብሔር በፈቃዱ ለሹመት ሲመርጠን በምስጋና በደስታ ብንቀበለው ኃጢአት አይሆንብንም። ነገር ግን ከተሾምን በኋላ ድኃ እየበደልን ማማለጃ እየተቀበልን ፍርድ እያጐደለን ብዙ ብር በሣጥናችን ብናኖር ብራችንን በምድር ቀርቶ እኛን የድሆች እንባ ወደ ሰማይ ወጥተን በእግዚአብሐኢር በፍርዱ ዙፋን ፊት ቆመን መፋረዳችን አይቀርምና ይህን ከማድረግ እንጠንቀቅ። እውነተኛው ሀገራችን ሰማይ እውነተኛውም ንጉሣችን ክርስቶስ መሆኑን አንርሳ።

በዚህ ዓለም ግን እንግዶችና መጻተኞች ስደተኞችም ነን እንጂ ባላገሮች አይደለንም። ትርጓሜውም በዚህ ዓለም ለዘላለም አንኖርበትም ማለት ነው። መዝ ፴፱ ፲፪ - ፲፫። ዕብ ፲፩ ፲፫። ኤፌ ፪ ፲፱።

ኑሮዋችንም ሁሉ በልክ ቢሆን መልካም ነው ባልና ሚስት ብቻ ሆነን የምንኖር ብንሆን ለእርሻ በሮች ለወተትም ላሞች ለሥጋ በጐች (ወይም ፍየሎች) ለመቀመጫ በቅሎች ለጭነት አጋሰሶች በመጠን ካገኘን ይበቃናል እንጂ ብዙ እንስሳ ለማርባት አያስጨንቀንም። ነገር ግን እግዚአብሔር በቸርነቱ ብዙ ልጆች የሰጠን እንደ ሆነ ለልጆቻችን ማሳደጊያ የሚበቃንን ያህል እንስሳ በያይነቱ ብናረባ መልካም ነው። ከቤተ ሰዎችም የሚያርስ ገበሬ። ከብቶችም የሚጠብቅ እረኛ የሚከተል አሽከር እንጀራ የምትጋግር ወጥ እይምትሰራ ገረድ ካገኘን ይበቃናል እንጂ ቤተ ሰዎች ለማብዛት አያስጨንቀንም ብዙ ከመረስ ከተቀላቢው ማሳነስ የተባለውን ተረት ማእብ ይገባናል።

ይህንም ማለቴ በባላገር ነዋሪ የሆንን እንደ ሆነ ብዬ ነው እንጂ ኑሮዋችን - በከተማ የሆነ እንደሆነ ግን ከብት ለማርባት ያስቸግራልና ደመወዝና ቀለብ የምናገኝበት የእጅ ሥራ ብንማር መልካም ነው።

ደግሞም ይህንን ሁሉ መናገሬ ምናልባት እግዚአብሔር በቸርነቱ የዚህን ዓለም ክብር የሰጠን እንደሆነ ብዬ ነው እንጂ ይህ ካልሆነ ግን እኛው ራሳችን ለሌሎች ጌቶች አሽከሮች እንሆን እንደሆነ ለማወቅ አልችልም። ነገር ግን አስቀድሜ እንደ ተናገርሁ ጌቶችም አሽክሮችም በቶሎ ከዚህ ዓለም ተለይተው ይሄዳሉና ለሌሎችም ጌቶች አሽክሮች ብንሆን እጅግ አናዝንም። ፩ቆሮ ፯ ፳፩።

አልአዛርና ያ ባለጠጋው እኩል እንደ ሞቱ ማሰብ ይገባናል። ሉቃ ፲፮ ፲፱ - ፴፩።

ሰሎሞንም የባለጸጋ ትርፉ ምንድነው ከማየት በቀር ብሏል። መክ ፭ ፲፩።

ስለዚህ ጌቶችም ብንሆን ብዙ ደስ አይበእልን ድሆችም ብንሆን ብዙ አንዘን።

መኖሪያችን በወይና ደጋ። ወይም በጭራሽ ደጋ ቢሆን መልካም ነው የቆላ አገር የገሃነም የደጋ አገር የመንግሥተ ሰማይ ምሳሌ እንውና ግድ ካልሆነብን በቀር በቆላ አገር መኖር አያስፈልግም። ደግሞም አካልን ከሚያጐድል እውቀትን ከሚያጠፉ ከብርቱ በሽታ እንድን ዘንድ ጡዋትና ማታ ወደ እግዚአብሔር እንለምን።

ደግሞ ማናቸውንም ደዌ በታመምን ጊዜ በሽታችንን በቶሎ ለሀኪም ማስታወቅ ይገባል። በሽታን ለሀኪም ማስታወቅ መጽሐፍ አይከለክለንም። በሽተኞች ባለ መድኃኒትን ይሹታል (ሕሙምና ይፈቅድዎ ለአቃቤ ሥራይ) ብሎ ጌታችን በወንጌል ተናግሮልና። ማቴ ፱ ፲፪።

በመስሐፈ ሲራክም በብዙ ስፍራ ይገኛል።

ሀኪም በሽታችንን ሳይመረምርና መድኃኒቱን ለክቶ ሳይሰጠን እኛ በፈቃዳችን ሥር ምሰን ቅጠል በጥሰን በድፍረት መድኃኒት ለማድረግ አይገባንም። ሀኪም ያልመረመረው ሥርና ቅጠል ልክና ሚዛን ስለሌለው ተመልሶ በሽታ እንዲሆን ጥርጥር የለበትም። ሀኪም የመረመረው መድኃኒት ግን በቶሎ ባያድን እንኳ ተመልሶ በሻታ አይሆንብንም።

ደግሞም ሀኪምና መድኃኒት ጠበልም ምክንያቶችና መሣሪያ ናቸው እንጂ የሚያድን እግዚአብሔር እንና እምነታችንን በጭራሽ በሀኪምና በመድኃኒት በጠበልም ማድረግ አይገባንም እነሆ አንዳንድ ሰዎች ሀኪም እያያቸው መድኃኒትም እየሰጣቸው ጠበልም እየጠጡ ሲኖሩ በሽታቸው እየጠነከረ ይሔዳል እንጂ አይድኑም ይህም የሚያድን እግዚአብሔር ብቻ መሆኑን ያስረዳናል ነገር ግን የሚያድን እግዚአብሔር ነው ብለን መድኃኒት ሳናደርግ ዝም ብለን ብንቀመ እግዚአብሔርን መፈታተን ይሆንብናልና። ዘዳ ፮ ፲፮።

እነሆ ምግብ የሚመግበን ልብስ የሚያለብሰን እግዚአብሔር በቸርነቱ እንደሆነ ማንም ሰው ቢሆን የማያውቅ የለም። መዝ ፻፵፭ ፲፭ - ፲፮።

ነገር ግን እግዚአብሔር ይመግበናል እግዚአብሔር ያለብሰናል ብለን ሥራ ሳንሰራ ቤታችንን ዘግተን ብንቀመጥ እግዚአብሔርን መፈታተን ነው። እግዚአብሔር ይመግበኛል ብሎ ሥራውን ትቶ ተቀምጦ ያልመገበው እንደ ሆነ ወደ ክህደት ለማድረስ ነው። በበሽታም ጊዜ ወደ ሀኪም አልሔድም መድኃኒትም ጠበልም አልጠጣም ብሎ መታመም እንዴሁ እግዚአብሔርን መፈታተን ይሆናል በሻውም ሲጠነክርበት ወደ ክህደት ይደርሳል። ለነፍስ ሕማም ግን ያለ ክርስቶስ ምንም ሀኪም አይገኝለትም። ትርጓሜውም በኃጢአት ደዌ የተያዘችን ነፍስ ከክርስቶስ በቀር የሚአይድናት የለም ማለት ነው።

ደግሞ አንዳንድ ሰዎች ወደ ሀኪም ከመሔድ ዝም ብሎ መታመም ይሻላል እያሉ የዋሃንን እየመከሩ በበሽታ ሲያስጨንቋቸው ይኖራሉ። እንዲህም ማለታቸው ሀኪም አያድንም ብለው ነው። ስለዚህ ሰዎች ግን በማናቸውም ምክንያት ቢሆን የሚያድን እግዚአብሔር መሆኑን ያላመኑ ናቸውና የእነዚህን ሰዎች ምክር ሰምተን በሽታችንን ለሀኪም ከማስታወቅ አንፍራ። እነዚህም ወደ ሀኪም አትሂዱ እያሉ የዋሃንን የሚመክሩ ስዎች ራሳቸው በታመሙ ጊዜ እንኳን ወደ ሃኪም ቤት ዛርና ወደ ተንቋይም ከምሄድ አይመለሱም። ለራሳቸውም የሚያደርጉን ለሌላው ይከለክሉታል። የዋሐንንም ወደ ሀኪም እንዳይሂዱ በመከልከላቸው እውነተኞች ክርስቲያኖች መስለው ይታያሉ በመጀመሪያ በክርስቲያን ዘመን እንኳ ሐዋርያት በዘይት እየጸለዩ ድውያንን እየቀቡ ይፈውሱ እንደ ነበረ በመጽሐፍ ተጽፎ ይገኛል። ያዕ ፭ ፲፬።

ስለዚህ ወደ ሐኪም መሔድና መድኃኒት መጠጣት በእግዚአብሔር ዘንድ የተከለከለ ነው ብለው የሚያስተምሩ ሰዎች እውነተኞች ናቸው ለማለት አንችልም።

**ምዕራፍ ፳፱።**

**ስለ ሰው ኃይልና ሕይወት፡**

የሰው ኃይሉ ከእግዚአብሔር በተሰጠው በሥጋና በአጥንቱ። በደሙና በጅማቱ ነው። ሕይወቱን ግን በነፍሱ ነው። እግዚአብሔር አዳምን ፈጥሮ ባፍንጫው የሕይወት እስትንፋስ እፍ እስኪልበት ሕይወትን አላገኘም። እፍ ካለበት በኋላ ግን ሕያው ሆነ። ዘፍጥ ፪ ፯።

ሰውም ከእግዚአብሔር በተሰጠው ኃይሉ ተራራውን ሲንድ ጐድጓዳውን ሲሞላ ድንጊያውን ሲፈነቅል ዛፉን ሲቆርጥ። ብረቱንና ነሐሱን ሲሰራ። ብሩንና ወርቁን ሲያቀልጥ። ትልልቁን አራዊት እንደ ዘሆንና እንደ አንበሳ ያሉትን ሲገድል ይህንም የመሰለውን የኀይል ሥራ ሁሉ ሲሰራ እጅግ ያስደንቀናል።

ይልቁንም ደግሞ በትልቁ ውቅያኖስ በትልልቆች ባሕሮች ላይ ሁሉ የንግድና የጦር መርከቦችን ሲያስሔድ። በምድርም ላይ እንደ ነፋስ የሚፈጥኑትን ባቡሮች ኦቶሞቢሎችን ሲሰራ። በአየርም ላይ እንደ አሞራ የሚበረውን ባሎንና አይሮፕላን። በየፋብሪካው ያሉትን መዘውሮች። እንደ ፀሐይና እንደ ጨረቃ እንደ ኮከብም የሚበራውን ኤሌክትሪኩን። በሽቦም አለሽቦም በአየር ላይ የሚሔደውን የስልክና የቴሌግራም ሥራ። በጦርነት ጊዜ የሚተኰሰውን መድፉን መትረየሱን ጠበንጃውን ይህንም የመሰለውን ሁሉ ባየ ጊዜ የሰው ኃይልና ጥበብ እጅግ ያስደንቃል።

እንዲያውም የዚህን ነገር ሁሉ አስቀድሞ በወሬ ያልሰማና በመጽሐፍ ያላነበበ ሰው ይህን ሁሉ በድንገት ባየ ጊዜ የሰው እጅ የሠራው ነው ብሎ አያምንም። ደግሞም በነፍሱ ሕያውነት በእግሩ ሲሔድ በእጁ ሲዳስስ። በዓይኑ ሲያይ። በዦሮው ሲሰማ ባፍንጫው ሲያሼት በቃሉ ሲናገር፣ በትናጉ ጣዕም ሲያውቅ በልቡ ሲያስብ ይህን የመሰለውን በሕያውነቱ የሚሰራውን ሥራ ሁሉ ስንመለከት እጅግ ያስደንቃል። የቀረውንም ሰው በኃይሉና በሕያውነቱ የሚሰራውን ሁሉ ጨርሼ ለመጻፍ አልችልምና ከእኛ አስቀድሞ የነበሩ ሰዎች የሳፉትን ሥጋዊና መንፈሳዊ መጽሐፍ ብትመለከቱ ታገኙታላችሁ።

ነገር ግን ሰው ባልንጀራውንና ወዳጁን የሚያጠፋበትን የተንኮል ኃይሉንና የሐሰት ሕይወቱን መርምሮ ለማወቅና ለመጻፍ የማይቻለኝ በመሆኑ እጅግ አዝናለሁ።

ሰውም እንደዚህ በሥስጋና ባጥንት በደምና በጅማት ኃይለኛ ነው በነፍስም ሕያው ነው ስለ ተባለ ደግሞ በትንሽ ነገር በመርፌ ወይም በእሾህ ደሙ ይፈስና በትንሽ ነገር በምላጭ ወይም በሰንጢ ጅማቱን ይቆርጥና። በትንሽ ነገር በእብጠትና በቁስል ሥጋውን ይበሰብስና። በትንሽ ነገር በበትር ወይም በደንጊያ አጥንቱ ይደቅና በጥቂት ወራት ወይም መሬትነቱ ይመለሳል። የዚህንም ዋና ነገሩን እስከ መጨረሻው ብንመረምረው ሰው ሁሉ ደካምና ምውት ሆኖ እግዚአብሒር ብቻ ኃይለኛና ሕያው መሆኑን ያስረዳናል። ስለዚህ ኃይለኛ በኃይሉ። ጥበበኛ በጥበቡ አይመካ የተባለውን ቃል ብቻ እያሰብን ብንኖር መልካም ነው። ኢይትመካህ ኃይል በኃይሉ። ኢይትመካህ ጠቢብ በጥበቡ። ዘሰ ይትሜካህ በዝ ለይትሜካህ። በአእምሮ ወበለብዎ እግዚአብሔር። ፩ስሙ ፪ ፱።

**ምዕራፍ ፴።**

**ስለ ገዢና ተገዢ ነገር።**

ይህ ዓለም ከጥንት ጀምሮ ያለ ገዢና ያለ ተገዢ አልኖረም። ተገዢ የሆነ ሰው ሁሉ የብሱን (ምድሩን ዙሮ ባሕሩን፣ ተሻግሮ ደክሞ ካገኘው ገንዘብ ያመት ግብር አሥራት ያጤ ቆሎ። ቀረት እያለ ለዚህ ዓለም ገዢዎች ይሰጣል። ይህን የማይሰጥ ሰው ግን የመንግሥት አመፀኛ ተብሎ ብርቱ ቅጣት ይቀጣል።

ይኸውም ከጥንት ጀምሮ ሰው ሁሉ ገዢና ተገዢ እየሆነ እንዲኖር እግዚአብሔር ያደረገው ነገር ነው እንጂ አሁን በእኛ ዘመን የተጀመረ አዲስ እንገር አይደለም። ስለዚህም ያመት ግብር አሥራት ያጤ ቆሎ ቀረጥ፣ አያልን ለገዢዎቻችን ብንሰጥ የተበደልንና የተቀማን እንዳይመስለን መጠንቀቅ ይገባናል። ከእግዚአብሔርም የሆነ ነውን ነገር ማንም ሊያስቀረው አይችልም። ሮሜ ፲፫ ፩ - ፰።

እግዚአብሔርም አንዱን ሰው ገዢ ለኢላውን ሰው ተገዢ ያደረገበትን ምክንያት ከእኛ ወገን ማንም ሊያውቀው አይችልም።

አንዳንድ ሰዎች መበልጠግና መክበር መሾምም በጽድቅ ነው። መዋረድና ድኃ መሆንም በኃጢአት ነው እያሉ ይናገራሉ።

እኛ ግን እግዚአብሔር ሐዋርያትን ከዚህ ዓለም ድኆች ወገን እንደመረጣቸው መጽሐፍ ይነግረናልና ብልጥግና በጽድቅ ነው ድህነት ግን በኃጢአት ነው አንልም። ያዕ ፪ ፭።

ደግሞም ባለጠጋ ወደ እግዚአብሔር መንግሥት ከሚገባ ይልቅ ግመል በመርፌ ቀዳዳ አልፎ ቢሔድ ይቀላል የሚለው የጌታች ቃል ብልጥግና በጽድቅ አለመሆኑን ያስረዳናል። ማቴ ፲፱ ፳፬።

ዛሬ በእኛ ዘመን እንኳ ብዙ ክርስቲያኖች በድኅነትና በችግር ሲኖሩ ክርስቲያን ያልሆኑ ሃይማኖችም የሌላቸው አረማውያን እንዲያም በጭራሽ ዓለም በልማድ ይኖራል እንጂ ሠራኢ መጋቢ (ፈጣሪ) የለውም የሚሉ ሰዎች ሁሉ በትልቅ ጌትነትና በትልቅ ክብር ይኖራሉ። ይህም ሁሉ የእግዚአብሔር ትዕግሥቱና ጥበቡ የማይመረመር መሆኑ ያስረዳናል እንጂ ብልጥግና በጽድቅ ድህነት በኃጢአት መሆኑ አያስረዳንም። ስለዚህ እግዚአብሔር አንዱን ሰው ገዢ ሌላውን ሰው ተገዢ ያደረገበትን ምክንያት መርምረን ለማወቅ አንችልምና ለገዢዎቻችን መገዛት በመጽሐፍ የታዘዘና ጥቅም የሚገኝበት መሆኑን አውቀን ቅጣታቸውን ብቻ ሳንፈራ በቅንነት ልንገዛላቸውና ልናገከብራቸው ይገባናል። ሮሜ ፲፫ ፩ - ፰። ፩ጴጥ ፪ ፲፫ - ፲፭።

**ምዕራፍ ፴፩።**

**ስለ ደጎች ገዢዎችና ስለ ክፉዎች ገዢዎች።**

ከገዢዎች መካከል በመልካም አገዛዝ የሚገዙ በየዘመኑ የተነሡ ብዙ ናቸው። እነዚህም ያመት ግብር አሥራት ያጤ ቆሎ፣ ቀረጥ እያሉ ከተገዢዎቻቸው በወሰዱት ገንዘብ ለሕዝብ ደስታ እንዲሆን እያሉ መንገድ ይሰሩበታል። መብራት ያበሩበታል። ውኃ ያገቡበታል። ከዚህ በተረፈው ገንዘብ የውጪ ጠላት እንዳይገባ ለመከላከያ በወሰን ላይ ምሽግ ይሰሩበታል። ወታደር ያቆሙበታል። የጦርነት መሣሪያ ይገዙበታል። ለሌሎችም የመንግስት አገልጋዮችና ፍርድ ፈራጆች የወር ቀለብ ያመት ደመወዝ እያሉ ይሰጡታል። ከዚህም በተረፈው ገንዘብ ለሕፃናት መማሪያ የትምህርት ቤት ለበሽተኞች መታመሚያ ቤት (ሆስፒታል) ይሰሩበታል ከዚህም አስራት እያወጡ ቤተ ክርስቲያን ይሰሩበታል። በተረፈውም ገንዘብ አባትና እናታቸው የሞቱባቸውን ሕፃናት ያሳዱበታል። ልጆቻቸው የሞቱባቸውን ሽማግሎች መጦሪያ ያደርጉበታል።

እንደዚህም ያሉት ገዢዎች በእውነት የእግዚአብሔር እንደራሴዎች ናቸው።

ደግሞ ከገዢዎች መካከል በክፉ አገዛዝ የሚገዙ በየዘመኑ የተነሡ ብዙ ናቸው። እነዚህም እግዚአብሔር ካዘዘላቸው ትእዛዝ ሥርዓት ወጥተው በተገዢዎቻችው ላይ ግፍና በደል ይሰራሉ። ይህንም በማድረጋቸው በዓለም ላይ ለዘለዓለም ገዢዎች ሆነው የሚኖሩ ይመስላቸዋል እንጂ እንሞታለን ብለው አያስቡም። ይህም የዛሬው ዓለም አልፎ አልፎ የማያልፍ ዓለም መኖሩን አያኑም።

ስለዚህም ይህ ሰፊው ዓለም እንዳይጠባቸው ብዙ ርስትና ጕልት ለማግኘት ባልንጀሮቻቸውንና ወንድሞቻቸውን ቢሆንላቸው በግልጥ በጦርነት ባይሆንላቸው ግን በስውር መርዝ አጠጥተው ለመግደል ወይም የወንጀ ነገር ፈልገው በዳኛ አስፈርደው ለማስቀጣት ያስባሉ በኋላ ግን በዚህ በክፉ ስራቸው የሰበሰቡትን ርስትና ጕል ሌላውንም ገንዘባቸውን ሁሉ ለሌላው ሰው ትተው እግዚአብሔር የሚያወርሳቸውን አራት ክንድ መሬት (ሁለት ሜትር) ውርሰው ይኖራሉ።

ደግሞ አንዳንድ ገዢዎች ሳጥናቸው እስኪሞላ ውርቅና ብር ለመሰብሰብ አንዷን ሲያስከስሱ ሌላውን ሲቀሙ አንዱን ሲወርሱ ሌላውን ሲያስጨንቁና ማማለጃ ሲቀበሉ ይኖራሉ ነገር ግን ጊዜያቸው ሲደርስ ወርቁና ብሩ ለሌላ ሰው ቀርቶ እነርሳቸው በባዶ ሣጥን ገብተው ወደ መቃብር ይሔዳሉ።

ደግሞ አንዳንድ ገዢዎች ማማለጃ መተያያ እያሉ ካንዱ ኩታና ጃኖ ከሌላው ድርብና ቀሚስ ካባ ሲቀበሉ ይኖራሉ በኋላ ግን ሞተው ወደ መቃብር በሚወርዱበት ጊዜ ያንን ሁሉ ልብስ ለሌላ ሰው ትተው ከእግዚአብሔር የታዘዘላቸውን አራት ክንድ ነጠላ ልብስ ለብሰው ይቀበራሉ። ደግሞ አንዳንድ ገዢዎች የጠሉትን ሰው እስቲያጠፉ ድረስ ቀን በወንበራቸው ላይ አይቀመጡም ሌሊትም ባልጋቸው ላይ አይተኙም።

በነገሥታት ፊት ሲሆኑ እገሌ በመግንሥታችን ላይ ክፉ ሥራ ይሰራልና ይቀጣ እያሉ ይመክሩበታል። በጳጳሳት ፊት ሲሆኑ እገሌ መናፍቅ ነው ይገዘት እያሉ ይመክሩበታል። ጌታችን ወደዚህ ዓለም በመጣ ጊዜ ጠላቶቻችሁን ውደዱ የሚረግሙዋችሁንም ባርኩ ብሎ እንዳስተማረ አያምኑም። ማቴ ፭ ፵፬።

በኋላ ግን የእግዚአብሔር ፍርዱ ቢዘገይ እንጂ አይቀርምና እነርሱ በቆፈሩት ጉድጋድ ገብተው ይጠፋሉ። ማቴ ፯ ፪።

ደግሞ አንዳንድ ገዢዎች በጉልበትና በገንዘብ ከነእርሱ የሚያንሱትን ሰዎች ሲያሥሩ ሲገርፉ ሲወርሱ ሲያስለቅሱ ይኖራሉ። ይህንም በማድረጋቸው ለእግዚአብሔር መሥዋዕት የሚያቀርቡ ይመስላቸዋል። እንጂ ሰው የበደሉ እግዚአብሔርን ያሳዘኑ አይመስላቸውም።

እግዚአብሔር ምንም በዚህ ዓለም ቢታገሣቸው በፍርድ ቀን አይታገሣቸውምና እሳቱ ወደማየጠፋበት ትሉ ወደማያንቀላፋበት ጨለማው ወደማይገፋበት ልቅሶና ጥርስ ማፋጨት ወደ አለበት ስፍራ ያኖራቸዋል። ማቴ ፰ ፲፪።

ይህን በመሰለ በክፉና በማይረባ ኑሮ እየኖሩ ያችን ታላቅ ደስታና ጥቕም ያለባትን የዘለላለም ሀገራቸውን መንግሥተ ሰማያትን እስከማጣት ይደርሳሉ።

እንደዚህ ያሉት ገዢዎች በእውነት የዚህ ዓለም ገዢ የሰይጣን እንደራሴዎች ናቸው።

ወዳጆቼ ሆይ። እኛ ግን ምናልባት ገዥዎች ለመሆን የተመረጥን እንደሆነ ይህን ከመሰለ የጭካኔ አገዛዝ እንሽሽ። በማናቸውም ምክንያት በግዛት ከእኛ በታች ተገዥ ሆኖ የሚኖረውን ሰው እንዳንበድለው ለማድረግም የማይቻለውን ነገር አድርግ እያልን እያዘዝን እንዳናስጨንቀው እንጠንቀቅ ለጊዜውም ገዢዎች ብንሆን ከኛ በላይ ገዢ እንዳለብን እናስብ እንዳይፈረባችሁ አትፍረዱ ብሎ ጌታችን የተናገረው ቃል ለዘወትር በልባችሁ ተጽፎ ይኑር። ማቴ ፯ ፩ - ፪።

**ምዕራፍ ፴፪።**

**ስለ የእውነትና የሐሰት ወሬ።**

ወሬ በየደጁ ነው እንደሚባል ብዙ ሰዎች ሐሰቱን እውነት አስመስለው ያወራሉ። ከሌሎችም ሰዎች የሰሙትን ወሬ ነገሩን ሳይመረምሩ እውነት ነው ብለው ይቀበላሉ። ስለዚህ ከዘመድም ከባዕድም ከወዳጅም ከእጥላትም የሚወራውን ወሬ ሁሉ አስቀድሞ ሰምቶ መመርመር ነው እንጂ በቶሎ መቀበልና ማመን አይገባም።

ባለፈው ዘመን የተወራው ወሬ ይቅርና አሁን በእኛው ዘመን ላንዱ ሰው ሁለት ዓይነት ወሬ ይወራለታል። ይህንንም ባጭሩ አስረዳችኋለሁ።

አንድ ሰው በእለተ ሰንበት የሞተ እንደሆነ ዘመዶቹና ወዳጆቹ እገሌ ሰነብትን አክባሪ ዝክር ዘካሪ ነበረና እግዚአብሔር ሞቱን በእለተ ሰንበት አደረገለት ብለው ያወራሉ። ጠላቶቹ ግን እገሌ ስነበት የማያከብርና ዝክር የማያዘክር ክፉ ሰው ነበረና እግዚአብሔር በእለተ ሰንበት ቀሠፈው ብለው ያወራሉ። የሚሰሙትንም ሰዎች ሁሉ ነገሩን እውነት እየመሰላቸው ይደንቃሉ።

ነገር ግን ነገሩን በቅን ልቡና ብንመረምረው የሞት ፍርድ በእግዚአብሔር እጅ ነውና አንዱ ሰው ሰኞ። ሌላው ሰው ማክሰኞ ደምጎ ሌላው ሰው በሰንበት የሞተበትን ምክንያት እኛ ለማውቅ አንችልም እግዚአብሄር የሞት ፍርድ ለመፍረድ ቀን አያማርጥም። ደግሞ ጥንቱንም ሰንበት ማለት የእረፍት ቀን ናትና ሰው ከዚህ ዓለም ድካሙ በእለተ ሰንበት ቢያርፍ ተቀሠፈ አይባልም። ነገር ግን ይህን የሐሰት ወሬ የሚናገሩ ሰዎች የሰንበት ጌትዋ ክርስቶስ መሆኑን አያውቁምና ሰንበት ማለት የቀኑ ብርሃንና የሌሊቱ ጨለማ ይመስላቸው ይሆናል (እስመ ወልደ እጓለ እመሕያው ውእቱ እግዚአ ለሰንበት) ማቴ ፲፪ ፰።

በሰው ዘንድ ተመስግኖ ደግ ተብሎ የሚኖረው በሕፃንነቱ ወይም በጕልማስነቱ ወራት ሲሞት በሰው ዘንድ ተጠልቶ ክፉ ተብሎ የሚኖረው እድሜ ጠግቦ ሸምግሎ ይሞታል። ይህንም ፍርድ ከእግዚአብሔር በቀር ማንም ሊያውቀው አይችልም።

ደግሞ አንድ ሰው በሽታው ጸንቶበት አንደበቱ ተይዞ መናገር ያቃተው እንደሆነ ዘመዶቹና ወዳጆቹ እገሌ ሃይማኖቱ የጸና ምግባሩ የቀና ነበረና መናፍቃን በመድኃኒት አንደበቱን ዘጉት ብለው ያወራሉ። ጠአልቶቹ ግን እገሌ ዋና መናፍቅ ነበረና እግዚአብሔር አንደበቱን ዘግቶ ታምራቱን አሳየ ብለው ያወራሉ። ነገር ግን የነዚህ የሁለቱም ወገኖች ወሬ የማይረባ የሐሰት ወሬ ነው።

መጀመሪያ ነገር። ለሰው የሚናገርበት አንደበት የሰጠ እግዚአብሔር ነውና ሰው የጠላቱን አንደበት ያለ እግዚአብሔር ፈቃድ በመድኃኒት ለመዝጋት የሚችል ከሆነ ሰው ሁሉ ፈጣሪ ነው ማለት ይሆናል። ደግሞም በዚህ ዓለም ጠላት የሌለው ሰው የማይገኝ ስለሆነ የሰው ሁሉ አንደበት በጠላቱ መድኃኒት ከተዘጋ አንደበቱ የሚናገር ሰው በዓለም ላይ አይገኝም ነበረ፡

ሁለተኛው ነገር። እገሌ መናፍቅ ቢሆን እግዚአብሔር አንደበቱን ዘግቶ ታምራቱን አሳየ ማለት የማይመስል ወሬ ነው። ይህንም ማለት እግዚአብሔር እንኳን አንደበት መዝጋትና ከዚህ የበለጠ ስራ ቢሰራ ያቅተዋል ማለት አይደለም የሰራውን ማፍረስ ለእግዚአብሔር ይቅርና ሰው እንኳ የሰራውን መልሶ ለማፍረስ ምንም አያቅተውም።

ነገር ግን መናፍቃንንም ቢሆኑ እግዚአብሔር እስከ ኋለኛው የፍርድ ቀን ድረስ ይታገሣቸዋል እንጂ በዚህ ዓለም መናፍቃንን ለማጥፋት አይቸኩልም። ከፍርድ ቀንም አስቀድሞ መናፍቃኑን ለይቶ ለማወቅ ብዙ ያስቸግራል። ስለዚህም የባለቤቱን ሎሌዎች አቤቱ እንክርዳዱን ከስንዴው እየለየ እንድንነቅለው ትፈቅዳለህን ቢሉት አይቆንም እንክርዳዱን እንነቅላለን ስትሉ ስንዴውን ትነቅሉብኛላችሁ ተዋቸው እስከ መከር ድረስ ባንድነት ይደጉ በመከሩ ጊዜ አጫጆች እንክርዳዱን ለየብቻው እያጨዱ በየነዶው እያሰሩ እንዲያቃጥሉ ለየብቻው እያጨዱ በየነዶው እያስሩ እንዲያቃጥሉት ስንዴውን ግን በጐተራ እንዲሰብስቡ እነግራቸዋለሁ አላቸው። ማቴ ፲፫ ፳፬ - ፴።

እርሱ ራሱ ተውዋቸው። እስከ መከር ባንድነት ይደጉ ብሎ ሲነግረን በበሽታ አንደበታቸው ተይዞ መናገር ያቃታቸው ሰዎች ሁሉ መናፍቃን ቢሆኑ ነው ለማለት እጅግ ያስቸግራል።

ደግሞስ ይህ ነገር እውነት ከሆነ እግዚአብሔር አይወርድም አይወለድም አንድ ገጽ ነው የሚሉ አይሁድና እስላሞች አንደበታቸው የማይዘጋው ስለ ምን ነው።

ዳግመኛስ እግዚአብሔር አንድ ብቻ አይደለም ብለው እንጨት እየጠረቡ ደንጊያ እየወቀሩ ወርቅና ብር እያፈሰሱ ምስል እየሰሩ ብዙ አማልክት የሚያመልኩ አረማውያን አንደበታቸው የማይዘጋ ስለ ምን ነው።

ደግሞስ ለዓለም ሠራዒና መጋቢ ሰውም በልማድ ይኖራል የሚሉ ብዙ ዕልፍ አዕላፍ ይኖራሉ። አንደበታእው የማይዘጋ ስለ ምን ነው። ወይስ እግዚአብሔር እንደዚህ ዓለም ፈራጆች ባንዱ እየፈረደ ሌላውን ይተወዋልን። ከቶ እግዚአብሔር እንዲህ አያደርግም ስለዚህ የእርሻውንና የዘሩን የክርዳዱንም ምሳሌ ባጭሩ አስረዳችኋለሁ።

መልካም ዘር ዘሪ የተባለ ጌታችን ኢየሱስ ክርስቶስ ነው። መልካም ዘር ማለት የወንጌል ትምህርት ነው።

እርሻ ማለት የሰው ልብ ነው።

ጠላት ማለት ዲያብሎስ ነው። እንክርዳድ ማለት የሐሰትና የኑፋቄ ትምህርት ነው፡

መከር ማለት የዓለም ፍጻሜ የፍርድ ቀን ነው።

እስከ መከር ድረስ ተዋቸው ማለት ባንድነት ይደጉ ማለት በዚህ ዓለም ክርስቲያንም መናፍቃንም ባንድነት ይኑሩበት። በዓለም ፍጻሜ በፍርድ ቀን ግን እኔ እውነተኛውን ፍርድ ፈርጄ መናፍቃንን ወደ ገሃነመ እሳት እሰዳቸዋለሁ። ለክርስቲያኖች ግን መንግሥተ ሰማያትን አወርሳቸዋለሁ ማለት ነው።

ይህም ቃል እኛ እገሌ መናፍቅ ቢሆን ታመመ እገሌ ክርሲያን ቢሆን ባለጤና ሆነ ብለን የእግዚአብሔርን ፍርድ መርምረን ማወቅ እንዳንችል ያስረዳናል።

እነዚያ ግን የእግዚአብሔርን ፍርድ መርምረን እናውቃለን ብለው ይህን የመሰለ የሐሰት ወሬ ሲያወሩ ይኖራሉ።

ደግሞም በቃል የሚያወሩ የሐሰት ወሬ ሰውን ባልጐዳውም ነበረ። ሰው በቶሎ ካልሞተ በትዕግሥት እውነቱንና ሐሰቱን ለይቶ ማወቁ አይቀርምና በቃል የሚያወሩት ወሬ ሰውን ባልጎዳም ነበር። ነገር ግን አንዳንድ ሰዎች ይህንኑ የሐሰት ወሬያቸውን በመጽሐፍ እየጻፉ ለኋላ ልጆች ማቆየታቸውን በመጽሐፍ እየጻፉ ለኋላ ልጆች ማቆየታቸው ትልቅ ጉዳት ሳይሆን አይቀርም። ልጆችም በመንፈሰ እግዚአብሔር የተጻፉትን የነቢያትን የሐዋርያትን መጻሕፍት በመማር ፈንታ በሐሰት ወሬ የተጻፉትን ልብ ወለድ ታሪኮችን እየተማሩ ከውነተኛው መንገድ እስከ መውጣት ይደርሳሉ።

እነዚህንም የወሬ መጻሕፍቶች እያነበባችሁ ብትመርምሯቸው ሶስት ትልልቅ ነገሮች ታገኙባቸዋላችሁ።

፩ኛ ከእኛ በቀር የተማረና አዋቂ የለም ማለት ነው።

፪ኛ ከእኛ በቀር የቀረውሰው ሁሉ መናፍቅ ነውና። ይኰነናል። እኛ ግን እንጸድቃለን ማለት ነው።

፫ኛ ከእኛ በቀር ሌላውን ሰው አትውደዱ ማለት ነው ሌላም ብዙ ነገር አለበት።

ደግሞ ከሁሉም ይልቅ የሚያስደንቀው ነገር አንዱ መጽሐፍ እገሌ ጻድቅ ቅዱስ ነው የሚለውን ሰው ሌላው የተጻፈው መስሐፍ ኃጥእ ርኩስ ነው ሲለው ይገኛል።

ይህንም የሚያስረዳ ነገር በሮማ የተጻፉ መጻሕፍት ልዮንን ቅዱስ ንጹሕ ሲሉት በእስክንድርያ የተጻፉ መጻሕፍት ኃጥእ ርኩስ ይሉታል ደግሞ በእስክንድርያ የተጻፉ መጻሕፍት ዲዮስቆሮስን ቅዱስ ንጹሕ ሲሉት በሮማ የተጻፉት መጽሐፍት ኃጥእ ርኩስ ይሉታል ስለዚህ ማናቸውንም ነገር እስከ ሥሩ መርምሮ ማወቅና መረዳት ይገባል እንጂ በወሬ ሁሉን ነገር ማመን አይገባም።

**ምዕራፍ ፴፫።**

**ስለ ገንዘብ ጠቃሚነትና ጎጅነት።**

ገንዘብ በዚህ በኃላፊው ዓለም ብዙ ጥቅም ይገኝበታል። ብዙ ጉዳትም ይመጣበታል። ይህንም ባጭሩ አስረዳችኋለሁ።

እነሆ አባትና እናት ሁለት ልጆች ይወልዳሉ። ከሁለቱም ልጆች አንዱ ባለጠጋ ሌላው ድሃ በሆኑ ጊዜ አባትና እናት ከድሀው ልጃቸው በላጠጋውን ልጃቸውን አብልጠው ይወዳሉ።

ባለጠጋው ልጃቸው የታመመ እንደሆነ ወደ ጠበልም ወደ ሀኪምም ይወስዱታል። ቢታሠርም አማላጅ እየላኩ ገንዘብ እየሰጡ ያስፈቱታል። ሌላም ብርቱ መከራ ቢያገኘው ምነው ለእኛ በሆነ እያሉ የርሱን መከራ ለራሳቸው ይመኛሉ። ቢሞትም መሪር ሐዘን ያዝኑለታል። ብዙ ዘመንም ያለቅሱለታል።

ድሀው ልጃቸው የታመመ እንደ ሆነ ግን ተግተውና ተጨንቀው አያስታምሙትም። ቢሞትም መሪር ሐዘን ለማዘንና ብዙ ዘመን ለማልቀስ ያፍሩበታል። ይህንም ሁሉ የሚስደርግ ያው የገንዘብ ባለጠግነት ነው። ዳግመኛም እንደ አዲስ አባባ ከተማ ባለው አገር መካከል ባንድ ቀን ምናልባት ከአምስት እስከ ሃያ ሰዎች ድረስ ሳይሞቱ አይውሉምን የነዚህንም ሞት ከነዚያው ከዋነኞቹ ዘምዶቻቸው በቀር የሚሰማም ሰው የለም። አንድ ባለ ጠጋ ሰው የሞተ እንደ ሆነ ግን የከተማው ሰው ሁሉ ባንድ ሰዓት ይሰማዋል።

ደግሞ አንድ ድሀ ሰው ሞተ ሬሳውን ወደ መቃብር ሲወስዱት በመንገድ የተገኘ እንደ ሆነ የሚያውቁት ሰው ካልሆነ በቀር ወደ መቃብር ተከትዬ ሒጄ ላስቀብረው ዘመዶቹንም እግዚአብሔር ያጥናችሁ ልበላቸው ብሎ የሚያስብ ሰው የለም ነገር ግን አንድ ባለ ጠጋ ሰው የተቋጥሮ ዘመዱ በሩቅ አገሮ ሞቶ መርዶው የመጣለት እንደሆነ ሰው ሁሉ ሥራውን እየተወ እየሄደ እግዚአብሔር ያጥናህ ይለዋል።

ደግሞ አንድ ድኃ ሰው ምሳሌ መስሎ ተረት ተርቶ ጨዋታ ተጫውቶ ቢናገር የሚያዳንቅለትና የሚስቅለት ሰው አያገኝም። ባለ ጠጋ የሆነ ሰው ግን ቢራገም የመረቀ ይመስላል። የሚያሳዝንና የሚያስለቅስ ነገር ቢናገር ባጠገቡ ያሉ ሰዎች ሁሉ ይስቁለታል።

ደግሞ አንድ ድኃ ምንም እውቀት ቢኖረው አዋቂነቱ አይነገርለትም። ጥበቡም የተናቀ ይሆናል። ባለጠጋ የሆነ ሰው ግን ገመድ ዘርግቶ ለግድግዳ መቋሚያ መሬት የለካ እንደ ሆነ እንደ እገሌ ልክ አዋቂ የለም ተብሎ ወሬው ይሰማለታል። ጥበቡም የተመሰገነ ይሆናል።

ደግሞ ድኃ ሰው የሠራው ኃጢአት ትንሽ ቢሆን በስምንት ቀን ይገለጥበታል። ለዚያውም አማላጅ አጥቶ ቅጣት ይፈረድበታል። ባለጠጋ የሆነ ሰው ግን ምንም ትልቅ ኃጢአት ቢሰራ በቶሎ አይገለጥበትም። ቢገለጥበትም እገሌ እንደዚህ ያለ ሥራ አይሠራም ይባልለታል በግድ እንኳ ነገሩ ተመርምሮ ቅጣት ቢፈረድበት እገሌን የሚያህል ሰው እንዴት ይቀጣል ተብሎ ምሕረት ይለመንለታል።

የሰው ተፈጥሮ በሥጋና በነፍስ ትክክል ነው ነገር ግን ይህን ሁሉ የሚያስደርግ ያው የገንዘብ ባለጠግነት ነው።

ወዳጆቼ ሆይ። እንደኢህማ ከሆነ ከነተረቱ በምድር ገንዘብ በሰማይ መንገድ አለ ይባላልና ገንዘብ በዚህ ዓለም ከጠቀመ በወዲያኛው ዓለም ይጠቅማል ብላችሁ አታስቡ። እንደዚህም እንዳታስቡ ባለጠጋ ወደ እግዚአብሔር መንግሥት ከሚገባ ይልቅ ግመል በመርፌ ቀዳዳ ቢያልፍ ይቀላል ብሎ የተናገረው የጌታችን ቃል ይከለክላችኋል። ወደ ዓለም አንዳች ይዘን አልገባንምና ከርስዋም አንዳች ይዘን መውጣት እንዳንችል እርግጥ ነው። ሰልዚህም ምግብና ልብስ ካገኘን ይበቃል። ባለጠግነትን የሚወዱ ግን በፈተና ይወድቃሉ በወጥመድም በብዙ ፍትወትም በምትጐዳ ስንፍናም ሰውን በሞትና በጥፋት በምታሰጥም ይወድቃሉ። የክፉ ሁሉ ሥሩ (ምንጩ) ገንዘብ መውደድ ነውና። ገንዘብ በወዲያኛው ዓለም ይጠቅማል ተብሎ አይጠረጠርም። ኢዮ ፩ ፳፩። ማቴ ፲፱ ፳፬። ፩ጢሞ ፮ ፯ - ፲።

በዚህ ዓለም ብዙ ገንዘብ የሌለው ሰው ያለ ሥጋት በጤና ይኖራል። ብዙ ገንዘብ ያለው የሆነ እንደሆነ ግን ሌባ ይሰርቅብኛል ወንበዴ ይዘርፈኛል ንጉሥ ይወርሰኛል እያለ ሲጨነቅ ይኖራል። ባገርም ውስጥ ጦርነትን በሆነ ጊዜ ከራሱና ከልጆቹ ይልቅ ለገንዘቡ ይጨነቃል። ስለዚህ ለጊዜው የሚያስፈልገንንና የሚበቃንን ገንዘብ ካገኘን ብዙ ገንዘብ በሣጥናችን ለማስቀመጥ ባንጨነቅበት መልካም ነው። ነገር ግን እግዚአብሔር በቸርነቱ ሳንጨነቅ ገንዘብ ቢሰጠን በደስታ ተቀብለን ሰውነታችንን ደስ ለማሰኘትና ድሆችን ለመርዳት ብናደርገው ኃጢአት አይሆንብንም።

**ሰባተኛ ምዕራፍ**

**ምዕራፍ ፴፬።**

**ስለ እንስሳት የተፈጥሮ ሥራ።**

ከእንስሳትም ከአራዊትም ወገን በእውቀታቸው በደልና ግፍ እንሠራለን ሳይሉ በተፈጥሮ ባገኙት ባሕርያቸው በደልና ግፍ ይሰራሉ ይህንንም ባጭሩ አስረዳችኋለሁ እነሆ ትልልቆች ውቅያኖሶችና በመካከለኛ ባሕር በሌሎችም ትንንሾች ባሕሮች ውስጥ ልዩ ልዩ ዓይነት የሆኑ ግሩማን አራዊትና ትንንሾምች አዞና ጉማሬ የሚመሳስሉ በብዙ ይኖራሉ ለእነዚህም ሁሉ ምግብ በባሕሩ ውስጥ እህል ወይም ተክል የለም ነገር ግን ኃይለኛው አውሬ ደካማውን አውሬ እየበላ የተረፈውን እንደ ገና እየተራባ ይኖራል።

ደግሞ በደረቁ ምድር በየዱሩ ውስጥ አንበሳና ነብር ጅብ ተኵላና ቀበሮ እነዚህም የመሰሉ አራዊት ሁሉ ይኖራሉ እነዚህም እህል ወይም ተክል እየተመገቡ አይኖሩም ነገር ግን በፍጥረትና በጉልበት ከእነርሱ ያነሰውን እያነቁ እየያዙ ሲመገቡ ይኖራሉ፥ እነዚህም በባሕር ውስጥና በደረቅ ምድር የሚኖሩ አራዊቶች እንደዚህ ማድረጋቸው ጥንቱን በተፈጥሮ ባሕርያቸው ያገኙት ልማድ ሆኖ ነው እንጂ በእውቀታቸው በደልና ግፍ እንሠራለን ብለው አይደለም።

ደግሞ በእውቀታቸው የጽድቅ ሥራ እንሠራለን ሳይሉ በተፈጥሮ ባሕርያቸው የጽድቅና የደግነት ሥራ የሚሠሩ ከእንስሳትም ከአራዊትም ወገን ይገኛሉ ይህንም ባጭሩ አስረዳችኋለሁ።

እነሆ በሬና ላም በግና ፍየል፣ አጋዘንና ብሆር። ጥንቸልና ሰስ ድኩላና፣ ዋሊያ፣ ፈረስና በቅል፣ አህያና የሜዳ አህያ ጎሽና አውራሪስ፣ እነዚህንም የመሰሉ የቤትና የዱር እንስሶች ሣር ነጭተው ውሀ ተጐንጭተው ይኖራሉ እንጂ ነፍስ ያለው ፍጥረት ገድለው አይበሉም። እንዴህም ማድረጋቸው ጥንቱን በተፈጥሮ ባሕርያቸው ያገኙት ልማድ ቢሆን ነው እንጂ እንጸድቃለን ወይም ሕገ እግዚአብሔር እንጠብቃለን ብለው አይደለም።

ደግሞም አራዊት በተፈጥሮ ባሕርያቸው ሳይሆን በኃጢአት ምክንያት ክፉዎችን ሰዎች ለማጥፋት ከእግዚአብሔር ይታዘዛሉ። ይህንም ባጭሩ አስረዳችኋለሁ።

እነሆ እግዚአብሔር አዳምን ከፈጠረ በኋላ ከእርሱ አስቀድሞ በተፈጠሩት ፍጥረቶች ላይ አሠለጠነው። አሠለጠነው ማለትም ከፍጥረት በላይ አድርጎ ሾመ ማለት ነው። ነገር አዳም በኃጢአት ከወደቀ በኋላ እነዚህ ለአዳም ሲታዘዙ የነበሩ ፍጥረቶች ሁሉ ሸፈቱበት። ከዚያ ቀን ጀምሮ በአዳም ልጆችና በአራዊት መካከል ጠብ ተጀመረ። ስለዚህም አራዊት ሁሉ የሰውን ልጆች መብላት ጀመሩ።

እስራኤል ከግብጽ ከወጡ በኋላ በምድረ በዳ ሳሉ እግዚአብሔርን በበደሉ ጊዜ የበረኃ እባብ ተነሥቶ ፈጅቷቸዋል። ዘኁል ፳፩ ፮ - ፱።

ኤልሳዕም ኤልያስን ሸኝቶ በተመለሰ ጊዜ ከኢያሪኮ በር ሲደርስ ፵፪ ሕፃናት ተሰብስበው አንተ ራሰ በራ ውጣ ውጣ እያሉ ባላገጡበት ጊዜ ተቆጥቶ ሁለት ጅብ አስነሥቶ አስፈጅቷቸዋል። ፪ነገ ፪ ፳፫።

ይህንም የመሰለ ብዙ ነገር በመጻሕፍት ተጽፎ ይገኛል።

የሰውም ልጆች እባብን ሌሎችንም ትልቅ አራዊት ሁሉ እየፈለጉ መግደል ጀመሩ። በመግደላቸውም የጉብዝና ስም አገኙበት።

እነሆ ዳዊት አንበሳ በመግደሉ ጉብዝናውን ለንጉሡ ለሳኦል ሲነግር እኔ አገልጋይህ ያባቴን በጎች ስጠብቅ አንበሳ መጥቶ ከመጋው መካከል አንድ ጠቦት ነጥቆ በወሰደ ጊዜ በስተኋላው ተከትዬ ሮጩእ ካፉ አስጥለው ነበር። አንፉሮውንም ይዜ መትቼ እገድለው ነበረ። ብሎ ተናገረ። ፩ሳሙ ፲፯ ፴፬ - ፴፰።

ይህንንም የመሰለ ብዙ ነገር በመጻሕፍት ትጽፎ ይገኛል። ነገር ግን ያሁኑ አሳቤ ነገሩን ባጭሩ ለማስረዳት ነውና ሁሉንም ለመጻፍ አያስፈልግም።

ደግሞ ለጽድቅ ሰሪዎች ምሳሌ ለመሆን የጽድቅ ሥራ የሚሠሩ አዕዋፍ ይገኛሉ። ከነዚሁም ነገሩን ለማስረዳት የሚበቃ ያህል እጽፋለሁ።

ርግብ ባሏ የሞተ እንደሆነ ከሌላ ወንድ ርግብ ጋራ አትገናኝም። ደግሞ በግድ መጥቶ ልገናኝሽ እናይላት ምላሷን በጥፍርዋ ሰንጥቃ ታሳየዋለች እርሱም ባሏ የሞተባት መሆኑዋን አውቆ ጥሏት ይሔዳል ይባላል። ይህም በክርስቲያን ሥርዓት ለሆነ ጋብቻ ዋና ምሳሌ ነው።

ከራድዮን የሚባል ነጭ ወፍ ሰው በታመመ ጊዜ ወስደው በበሽተኛው ፊት አይቆሙት እንደሆነ የበሽተኛውን ትንፋሽ በትንፋሹ ይስበዋል። በዚያን ጊዜ ደዌው ወደ እርሱ ይመለሳል። በሽተኛው ይድናል ይባላል። ይህም ጌታችን ስለ እኛ መከራ ተቀብሎ ለመሞቱ ዋና ምሳሌ ነው።

የነዚህም የሁለቱ አዕዋፍ ታሪክ ምንም ከቅዱስ መጽሐፍ ውስጥ ባይገኝ በቀድሞ ዘመን ስነ ፍጥረትን የመረመሩ ሰዎች የጻፉ ነውና እንደ ምስክር አድርገን ባንቆጥረው እንኳ ነገሩ ለመረዳት ያህል ባናነበው የሚጐዳ ነገር የለበትም። ልባችን ቢጠራጠር ግን በግድ እንድትቀበሉት አልመክራችሁም።

**ምዕራፍ ፴፭።**

**ስለ እንስሳ ሕማምና ሞት ነገር።**

ደመ ነፍስ ያለው ፍጥረት ሁሉ ነባቢት ነፍስ እንዳላቸው እንደ ሰው ይታመማል። ሕማምና ጭንቀትም ይሰማዋል። ሞትም ያስፈራዋል። ስለዚህ ሰው ሁሉ በፍጥረቱ ከእንስሳ ከአራዊት ከአዕዋፍ ከተንቀሳቃሾችም የበለጠ በመሆኑ በፍጥረታቸው ከእርሱ ያነሱትን እንስሶችና ሌሎችንም ደመ ነፍስ አይላችወን ፍጥረቶች ጥቅም ለማያገኝበት ነገር አልገባብ መግደል አይገባውም።

እነሆ ብዙ ሰዎች ለሳቅና ለጫዋታ ብለው ወፍን በወጥመድ ሲይዙ። ትልን በእሾህ ሲወጉ አሞራን በጠመንጃ ሲገድሉ ይውላሉ። ይህንም በማድረጋቸው እነዚህ ትንንሽ ፍጥረቶች ሕማምና ጭንቀት የሚሰማቸው የፈጠራቸው እግዚአብሔርም የሚያዝንላቸውና የሚራራላቸው አይመስላቸው።

ወዳጆቼ ሆይ። ሰው በመልኩና በነባቢት ነፍሱ ብቻ ከእንስሳትና ከአራዊት ልዩ ነው እንጂ በሌላው ነገር ሁሉ የሰውና የእንስሳ ባሕርይ ትክክል ነው።

ሰው ያድጋል። እንስሳም ያድጋል ሰው ይበላል ይጠጣል እንስሳም ይበላል ይጠጣል። ሰው ይበርደዋል እንስሳም ይበርደዋል። ሰው የዘር ፈቃዱን ይፈጽማል። እንስሳም የዘር ፈቃዱን ይፈጽማል ሰው ልጅ ይወልዳል። እንስሳም ልጅ ይወልዳል። ሰው ደግና ክፉን ለይቶ ያውቃል። እንስሳም እንደ መጠኑ ደግና ክፉን ለይቶ ያውቃል። ለዚህም ማስረጃ አጭር ቃል እጽፍላችኋለሁ።

፩ኛ። ውሻ ጌታውንና እመቤቱን የጌታውንም ልጆች ቤተ ሰዎች አይነክስም። የውጭ ሰው ወይም ሌባ የመጣ እንደሆነ ግን በመጀመሪያ ወጦ ይነክሰዋል። ወይም በጩኸቱ ጌታውን ያስነሣል።

፪ኛ። በጎች ወይም ፍየሎች በዱሩ ሣር ሲነጩ ይቆያሉ። በእርሻ ውስት ገብተው የበቀለ እህል ሲበሉ ግን እየተገላመጡ እየቸኰሉ ነው። ወዲያውም የእህሉ ጠባቂ ሲመጣ በሩቅ ባዩት ጊዜ በቶሎ ከእርሻው ወጥተው ይሸሻሉ። የእህሉ ባለቤትና እረኛቸውን ለይተው አውቀው ለእረኛው የባለ እህሉን ያህል አይደነግጡለትም።

፫ኛ በግና ፍየል ፈረስ ወይም በቅሎ ባዩ ጊዜ አይደነብሩም። ተኩላና ነብር ባዩ ጊዜ ግን በሩቅ ይሸሻሉ። በትልቅነቱ ቢሆን ፈረስና በቅሎ ያስፈሩ ነበር። ነገር ግን ጠላታእውን ለይተው ስለ አወቁ ለተኩላና ለነብር ይሸሻሉ።

፬ኛ። ዶሮ ለውሻና እልድመት አትሸሽም። ነገር ግን አንዲት ጭልፊት በአየር ላይ ስትበር ያየች እንደ ሆነ አጥብቃ ትሸሻለች። ልጆቿንም (ጫጩቶቿንም) በጩኸቷ እየተጣራች ታስጠነቅቃለች።

ይህን የመሰሉ ከእንስሳትም ከአራዊትም በብዙ ይገኛሉ። ይኸውም በሀገራችን በኢትዮጵያ ካሉት እንስሶችና አራዊት ነው እንጂ በአውሮጳና በአሜሪካ በአዚያም (እስያ) የሚኖሩ እንስሳትና አራዊት ግን ከተምህርት የተነሣ ብዙ የእውቀት ሥራ ይሠራሉ። የጫዋታና የሐዘንም ሥራ የሚሰሩ እንስሳትና አራዊት በብዙ ይገኛሉ። ሌሎቹ ይቅሩና ውሾች እርስ በርሳቸው ሲጫወቱ ለሚያያቸው ሰው በጣም ያስደንቃሉ።

ነገር ግን የእንስሳና የአራዊት ሕይወት በደመ ነፍስ ብቻ ስለ ሆነ በኋለኛው ቀን እንደ ሰው በሐዲስ አካል ተነሥተው ያችን መልካሚቱን አገር መንግስተ ሰማይን ለመውረስና እውነተኛውን ንጉሥ ጌታችንን ኢየሱስ ክርስቶስን ለማየት አይችሉም።

ምንም እንስሳትና አራዊት ሌሎች በደመ ነፍስ ሕይወት የሚኖሩ ፍጥረቶች ሁሉ ከሰው እጅግ ያነሱ ቢሆኑ ሕማምና ጭንቀት ይሰማቸዋልና ለሚያስፈልገን ነገር ካልሆነ በቀር ልናዝንላቸውና ልንራራላቸው ይገባናል።

እነሆ በህንድ አገር ባንያን የሚባሉ አንድ ክፍል ሕዝብ አሉ እነርሳቸውም ገና የክርስቲያን ሃይማኖት ያልተቀበሉ ናቸው። ጻድቅ ሰው ለእንስሳው ነፍስ ይራራል (ጻድቅ ብእሲ ይምሕር ነፍሰ እንስሳሁ) የሚለውንም የሙሴን መጽሐፍ ገና አላነበቡም።

ነገር ግን ከባሕርያቸው አንቅተው በልባቸው አስበው በደመ ነፍስ ሕይወት ለሚኖሩ ፍጥረቶች በማዘናቸውና በመራራታቸው በጣም ያስደንቃሉ። እንቍአልል እንኳ ሲሰንበት ደመ ነፍስ ያገኛል ብለው እንቁላል ከመብላት ተከልክለዋል። የሚአዝኑትና የሚራሩትም እብባሕርያቸው ደካሞች ለሆኑት በሰው ላይ ጉዳትና ጥፋት ለማምጣት ለማይችሉ እንስሶች ነው እንጂ ጅብ ወይም እባብ ወይም ሌላ አውሬ ሊበላቸው ቢመጣ አዝነውና እራርተው አይተውትም። ባገኙትም መሣሪያ ይገድሉታል።

ደግሞ አንዳንድ ሰዎች ፍጥረት ሁሉ የተፈጥረለ ለሰውና ለእንስሳ ነፍስ መራራት የእግዚአብሔር ሕግና ሥርዓት ማፍረስ ነው እያሉ ይናገራሉ።

ይህ ግን የማይገባ የድፍረትና የጭካኔ ንግግር ነው እነሆ አንድ ባለ ተጋ የሆነ ሰው ገንዘቡን ለድኃ አበድሮ ያበደረውን ገንዘብ በጊዜው ከባለዕዳው እንዲቀበል የተገባ ሥርዓት ነው። ነገር ግን ያ ባለጠጋ ባለዕዳውን ቢምረው ይመሰገናል እንጂ ሥርዓትና ሕግ አፍራሽ ነው ይባላልን።

ደግሞም ሚስት አግብቶ መኖር የታዘዘ ሥርዓት ነው ነገር ግን ሚስት ማግባት ርኩስ ነገር ነው ሳይል ተጠንቅቆና በድንግልና ቢኖር በትዕግሥቱ ይመሰገናል እንጂ ሥርዓትና ሕግ አፍራሽ ነው ይባላልን። እንደዚሁ ሁሉ እንስሳን አርዶ መብላት ምንም የተፈቀደ ቢሆን ለእንስሳ ነፍስ እራርተን አርደን ከመብላት ብንከለከል ያስመሰግናል እንጂ ሕግ አፍራሽ አያሰኘንም ደግሞም እንስሳትን አየረዳችሁ ብሏቸው ተብሎ የግድ ትእዛዝ ከእግዚአብሔር አልታዘዝንምና ሳታርዱ ለምን ቀራችሁ ተብሎ ኵነኔ አያመጣብንም።

ደግሞ ፍጥረት ሁሉ የተፈጠረው ለሰው ነው ማለት እጅግ የሚያስቸግር ነገር ነው። እነሆ በኦሪት ዘፍጥረት የሰማይና የምድርን የእንስሳትንና የአራዊትን የሰውንም ተፈጥሮ የእግዚአብሔርንም ትእዛዝ ስናስብ እግዚአብሔር እንስሳትን ሁሉ እያረድህ ብላቸው ብሎ አዳምን እንዳዘዘው ተጽፎ አላገኘንም።

በዚሁ በፍጥረት መጽሐፍ በምዕራፍ ፩ በቁጥር ፳፰ እግዚአብሔር አዳምና ሔዋንን ባረካቸው። ብዙ ተባዙ ምርንም ምልዋት። ግዙዋት። የባሕሩንም ዓሣ ግዙ። የሰማዩንም ወፍ። በምድር ላይም የሚንቀሳቀሰውንም እንስሳውን ሁሉ ግዙ አላቸው ይላል። በውኑ ግዙ ማለት ብሉ ማለት ነው። ግዙ ማለት ብሉ ማለት ከሆነ የሰማይን አዕዋፍ ግዙ ብሏልና ጥንብ አሞራና ቁራ፣ ጭልፊት ጉጉት ልንበላ ይገባን ነበረ። ደግሞ ተንቀሳቃሹን ሁሉ ግዙ ብሏልና እባቡን ቅንቡርሱን እባጨጓሬውን ልንበላ ይገባን ነበር።

ደግሞ እግዚአብሔር እንደ ጌትነቱ ምላት ስፋት። እንደ ጥበቡ ረቂቅነትና ብዛት ፍጥረትን ሁሉ ለተድላውና ለደስታው እርሱ በእውቀቱ ፈጠረው እንጂ ለሰው ብቻ ብሎ አልፈጠረውም እነሆ አይጥ፣ ጊንጥ ዳሞትራ መጠማጥ እነዚህን የመሰሉ ትንንሽ ፍጥረቶች ለሰው ልጆች ሁሉ ጉዳትና ጥፋት የሚሆኑ በያገሩ በየስፍራው ይገኛሉ። በውኑ እነዚህ ሁሉ ለሰው ጥቅም ተፈጠሩ ይባላልን።

ወዳጆቼ ሆይ ይህ ነገር ከቶ በሰው አእምሮ ሊመረምር አይቻልምና በዚህ ነገር ልባችሁን አታድክሙ። የበላም ለእግዚአብሔር በላ። የተወም ለእግዚአብሐኢር ተወ። ሁሉም እግዚአብሐኢርን ያመሰግናሉ። ነገር ግን ሥጋ የሚበላው የማይበላን አይናቅ የማይበላውም የሚበላውን አይፍረድ። የእግዚአብሔር መንግሥት የምወረሰው በጽድቅና በሰላም በመንፈስ ቅዱስም ደስታ ነው እንጂ በመብልና በመተጥ አይደለም። ሮሜ ፲፬ ፩ - ፲፰።

በኦሪት ዘፍጥረት በምዕራፍ ፪ በቍጥር ፲፭ና በ፲፮ እግዚአብሔር አምላክ አዳምን ከገነት ዛፍ ሁሉ እንዲበላ አዘዘው። መልካምና ክፉ ከምታስታውቀው ዛፍ ግን እንዳይበላ ከለከለው ይላል። እንግዴህ አዳም ከአታክልት በቀር እንስሶችን እያረደ መብላቱን በኦሪት ዘፍጥረት አላነበብንም።

ይህንም ሁሉ መጻፌ እንስሳትን እያረዳችሁ አትብሉ ለማለት አለመሆኑን ሳታውቁት አትቀሩም። ነገር ግን ፍሬ ነገሩ ጥቅም ለማታገኙበት ነገር ለጨዋታና ለሳቅ ወፍ በወጥመድ አትያዙ። ትል በእሾህ አትውጉ። አሞራ በጠመንጃ አትግደሉ ለማለት ነው።

የዚህም ሁሉ ዋና ትርጓሜው ርኅሩሃን ሁኑ ማለት ነው። ትንሽ ነገር ከትልቅ ያደርሳልና ወፍንና ሌሎችንም ትንንሽ ፍጥረቶች በመግደል ደስ የሚለው ሰው ትልቁንም ፍጥርት ሰውን በመግደል ደስ ሳይለው አይቀርም። ለዚህም ማስረጃ አንድ ምሳሌ እጽፋለሁ። አንድ ትንሽ ልጅ ከእናቱ የዶሮ እንቁላል እየሠረቀ ይበላ ነበረና እናቱ እያየችና እያወቀች ዝም ትለው ነበረ እንጂ አትቆጣውም ነበረ። በዚሁ ልማድ አንድ ቀን የሰው ገንዘብ ሠርቆ ለቅጣት ተፈርዶበት ሲሔድ እናቱ እያእልቀሰች ተከተለችው። እርሱም ወደ እናቱ ፊቱን አዙሮ እናቴ ሆይ አሁን ከማልቀስ ይልቅ እንቍላል ስሠርቅ በቀጣሽኝ ይሻለኝ ነበረ ብሎ ተናገረ ይባላል።

ደግሞ አንዳንድ ሰዎች ክፉዎች ሰዎች እግዚአብሔር ያላዘነላቸውንና ያልራራላቸውን እንስሶች እኛ ዝነንና እራርተን ልንተዋቸው አይገባም ይላሉ። ይህም አሳባቸው በዚህ ብቻ አይቀርም። ነገር ግን እግዚአብሔር አዝኖና እራርቶ ዓይንና ጆሮ፣ እግርና እጅግ ላልሰጣቸውና አካላቸው ለጐደለ ድሆች አዝነንና እራርተን ምጽዋት መስጠት አይገባም ወደ ማለት ያደርሳእዋል። አሁን ግን የነዚያን አሳብ ትተን ወደ መጀመሪያው ነገራችን እንመለስ።

እነሆ እንስሳ እንደ ሰው ሕማምና ጭንቀት እንዲሰማው ለመረዳት ባይናችን እንኳ ለማየት እንችላለን። አሁን አንዱን በግ እግሩንና ወርቹን ይዘን ካራችንን ስለን ወደ አንገቱ ስንቀርብ በዓይነ ልባችን (ማለት) በእውነተኛ ምስክርነት ብንመለከተው ሕማምና ጭንቀት እንዲሰማን እንረዳለን። ነገር ግን ኃይሉ ደካማ ስለ ሆነና እረድቶ የሚአድነው ስለ ሌለ ዓይኑን እያንከራተተ ይታረዳል።

ለዚህም አንድ ምሳሌ እነግራችኋለሁ። አያድርስባችሁና አሁንም አያድርስባችሁና ሰው በሌለበት ምድረ በዳ መሣሪያ ሳይኖራችሁ ባዶ እጃችሁን ስትሔዱ ጠላታችሁ ሰይፉን መዝዞ። ጋሻውን መክቶ ቢመጣባችሁ መከራና ጭንቀት አይሰማችሁምን። ግን አያድርስባችሁ።

እንስሳም ለመታረድ በቀረበ ጊዜ እንደዚሁ መከራና ጭንቀት ይሰማዋል።

በባንያን አገር የተፈጠሩ እንስሶች እጅግ የታደሉ ናቸው እንስሳት አእምሮዋቸው ጐደሎ ኃይላቸው ደካማ ባይሆን በዓለም ላይ ያሉት ሁሉ ወደ ባንያን አገር እንሒድ ሳይሉ አይቀሩም ነበር።

እነሆ ነቢዩ ኢሳይያስ የክርስቶስን መከራ በሚታረድ በግ መስሎ እንደ በግ ወደ መታረድ ሔደ ብሎ ተናገረ።

ደግሞም በግ ጠጕሩን ሲሸልቱት ከቀን ሐሩር ከሌሊት ቍር የምድንበት ጠጕሬን ለምን ትሽልቱብኛላችሁ ብሎ ክፉ ነገር እንዳይናገር ክርስቶስም ልብሱን ገፈው ራቍቱን ሲያቆሙት ምንም ክፉ ቃል አልተናገረም።

ዳግመኛም በግ ለመታረድ በቀረበ ኢዜ ሣር ነጭቼ ውኃ ጠጥቼ በኖርሁ ምን በደልሁና ታርዱኛላችሁ ብሎ የልመና ቃል እንዳይናገር ክርስቶስም ሙት ባነሣሁ፣ ድውይ በፈውስ ጋኔን ባወጣሁ ለምን ትሰቅሉኛላችሁ ብሎ እንዲተዉት የልመና ቃል አልተናገረም ስለዚህ ነቢዩ ኢሳይያስ የክርስቶስን ሕማምና ሞት በበግ ሕማምና ሞት መስሎ ተናገረ ኢሳ ፶፫ ፯ - ፲።

ይህም እስካሁን የነገርኋችሁ ቃል ሁሉ ለእንስሳ ነፍስ የሚራሩትንና የሚያዝኑትን ሰዎች እዳትሰድቡና እንዳትነቅፉ ቢቻላችሁም እንድትራሩ ነው እንጂ እንስሳ አርዳችሁ እንዳትበሉ አይከለክላችሁም።

ደግሞም ዘሆን መግደል ጥርሱ ዋጋ ያወጣል። አንበሳ መግደል ጎፈሩ አንፋሮው ዋጋ ያወጣል። ነብር መግደል ቆዳው ዋጋ ያወጣል ወፍና ትል አሞራ መግደል ግን ምንም ዋጋ የሌለው ነው።

ደግሞ አንዳንድ ሰዎች በቤታቸው በግ፣ ዶሮ፣ ሠንጋም ሳላቸው ሳይቸገሩ በዶሮ ፈንታ ቆቅና ዠግራ በበግ ፈንታ ሰስና ድኩላ ሲገድሉ ይውላሉ። ይህም እጅግ የማይረባ ከንቱ ነገር ነው።

በሀገራችን በኢትዮጵያ አቶ አቦዬ የሚባሉ የንጉሥ ሣህለ ሥላሴ አማች። የንጉሥ ወልደ ጊዮርጊስ አባት ነበር። አንድ ባላገር ቆቅ በወጥመድ ይዞ ለመተያያ ብሎ አመጣላቸው። እርሳቸውም የፈለገውን ነገር አድርገው ከሰደዱ በኋላ ያችን ያመጣላቸውን ቆቅ በእጃቸው ይዘው ሲመለከቷት ዓይኑዋን እያንከራተተች አየቻቸው። በዚያ ጊዜ ልባቸው በጣም አዘነና እራሩላት። ለመልቀቅም ልባቸው አሰበ። ጊዜው በመሸ ጊዜ በእልፍኛቸው ተቀምጠው ሳሉ የሞትንና የኵነኔን የሲኦልንም ጨለማ ነገር አሰቡ ወዲአይውም መብራት የሚያበራውን አሽከር መብራቱን አጥፋው አሉት። ባጠፉም ጊዜ እጅግ የከበደ ጨለማ ሆነባቸው ደግሞ እንደገና መብራቱን አብራው አሉት ባበራውም ጊዜ በብርሃኑ እጅግ ደስ አላቸው በዚያ ጊዜ አንድ ባላገር ያመጣላቸው ይችን ቆቅ አምጡ ብለው በእጃቸው ይዘው በደጅ ቆመው እኔን አምላኬ እንዲምረኝና ከሲኦል ጨለማ እንዲያድነኝ ምሬሻለሁ ብለቅ ለቀቋትና ወደ ዱር በረረች ይባላል። በዚሁም እስከ ዛሬ ድረስ ቆቅ ማሪ አቦዬ የተባለች ስማቸው ሲጠራ ይኖራል። ስለዚህ ነገር ለእንስሳ መራራት በመጽሐፍ የታዘዘ መሆኑን ማወቅ ይገባናል።

**ስምንተኛ ክፍል።**

**ምዕራፍ ፴፮።**

**ስለ እውቀት ማደግና መለወጥ።**

ፍጥረት ሁሉ ከትልቁ ከሰው ጀምሮ እስከ ትንሹ እስከ ትንኝ ድረስ እያደገ ከትንሽነት (ከሕፃንነት) ወደ ትልቅነት እየተለወጠ እንዲሔድ እውቀትም ከትንሽነት ወደ ትልቅነት እያደገና እየተለወጠ ይሔዳል።

እነሆ ይህንም በሰባት ክፍል አድርጌ አስረዳለሁ።

**፩ኛ ክፍል። ስለ ልብስ ነገር።**

የመጀመሪያው አባታችን አዳም ከእግዚአብሔር ትእዛዝ ወጥቶ በኃጢአት በወደቀ ጊዜ ራቁተንቱን አወቀ። ስለዚህም አፈረና ሌላ የሚያደርገው ነገር ቢቸግረው የዛፍ ቅጠል ቆርጦ አካሉን ሠወረ። ዘፍጥ ፫ ፯።

በኋላ ግን የበሬ ወይም ያጋዘን ቆዳ ለበሰ ይባላል። ይህንም ቆዳ ከወዴት እንዳመጣው ወይም እንደ ምንም አልፍቶ እንደ ለበሰው ስንመረምር አንዳንድ መምሕራን ብቻ አንበሳው በሬውን ወይም አጋዘንኑ ሰበረውና መላእክት ቆዳውን አልፍተው ለአዳም አለበሱት እያሉ ከአዋልድ መጻሕፍት እየጠቀሱ ይነግሩናል እንጂ በመጽሐፍ ቅዱስ ተጽፎ አላገኘንም። ይኸውም ወደ ልብ የሚገባ እውነት ነገር አይመስልም። አንበሳው በሬውን ላይበላው አንደምን ገደለው። ወይስ በዚያ ዘመን አንበሳ እንደ ሰው የበሬውን ቆዳ እየገፈፈ ይበላ ኑርዋልን። ከቶ ይህን ለማድረግ የፍጥረቱ ጠባይ እንዳይችል የታወቀ ነው።

ደግሞም ቆዳ መፋቅና ማልፋት ምንም ነውር ባይሆን አዳምን ለማክበር ብለን መላእክትን ቆዳ ፋቂና አልፊ ማድረግ አይገባም።

ነገር ግን ለእኔ እንደ መሰለኝ ምናልባት አዳም በሬ ወይም አጋዘን አርዶ ከበላ በኋላ ራቁቱን መሆኑን አውቆ ቆዳውን አልፍቶ ለብሶ ይሆናል ይኸውም በአዳም የተጀመረ የቆዳ (ቁርበት) ልብስነት ባንዳንድ አገር እስከ እኛ ዘመን ድረስ አልቀረም። ነገር ሌላ አዳም በገነት ሳለ ወይም ከወጣ በኋላ በሬ ወይም ሌላ እንስሳ እያረደ ይበላ እንደ ነበረ መጽሐፍ አይነግረንምና ይህን ብንተወው ይሻላል።

አዳምም ራቁቱን ስለ ሆነ የዛፍ ቅጠል ቆርጦ አካሉን መሰወሩ እውቀት ገና ሕጻን እንደ ነበረ ያስረዳናል።

የዚህንም ዘመን ካለፈ በኋላ የአዳም ልጆች ከእንስሳ ጠጕር ከጥጥም ልብስ እየሰሩ መልበስ ጀመሩ። ይኸውም እውቀት ማደጉን ያስረዳናል።

ከዚህም በኋላ ነጭና ቀይ አረንጓዴና ብጫ ሌላም ዓይነት የሐር ልብስ እየሰሩ በላዩም አበባና ዛፍ እያስመሰሉ እየለጠፉ ደግሞ ሐሩን ከወርቅና ከብር ጋራ እያስማሙ መልበስ ጀመሩ። በዚህም ላይ እየሰኩ የጌጥ ልብስ መልበስ ጀመሩ።

እነሆ ዛሬ የዓለም መንግሥታት ሁሉ የሚያጌጡትን ጌጥ ያየ ሰው በሰው እጅ የተሠራ ነው ብሎ አያምንም። ይህም እውቀት ወደ ፍጹም ጕልማስነት መድረሱን ያስረዳናል።

**፪ኛ ክፍል። ስለ ቤት ነገር።**

በመጀመሪያ ዘመን የአዳም ልጆች ቀን በየዱሩ እየዋሉ ማታ ማታ አውሬ እንዳይበላቸው በዛፍና በትልልቅ ደንጊያ ላይ እየወጡ ያድሩ ነበረ። ከጥቂትም ዘመን በኋላ በየዋሽና በየፈረፈሩ ውስጥ እየገቡ ማደር ጀእምሩ ይህም የእውቀትን ሕጻንነት ያስረዳል።

ከጥቂትም ዘመን በኋላ ትንንሽ ቤት መስራትና ድንኳን መስፋት ጀመሩ። ይህም የእውቀትን ማደግ ያስረዳል።

ከዚህ በኋላ ግን በኖራ እየገነቡ። በሐር እየማገሩ በዝሆን ጥርስና በክቡር ደንጊያ እያስጌጡ በቆርቆሮና በስሚንቶ እየከደኑ ቤት መስራት ጀመሩ። ይህም የእውቀትን ወደ ጕልማስነት መድረስ ያስረዳናል።

**፫ኛ ክፍል። ስለ መንገድ ነገር።**

ከብዙ ዘመን አስቀድሞ ሰዎች ካንዱ አገር ወደ ሌላው አገር ሲሔድ በእግራቸው ነበር። ስለ ሀገሩ ስፋትና ስለ መንገዱም እሩቅነት ስለ በረኃውም ጽናት፣ ስለ ሰዉም ደካማነት ያንዱ አገር ሰውና የሌላው አገር ሰው ሳይተያይና ሳይተዋወቅ ይኖር ነበር። ይህም የእውቀትን ሕፃንነት ያስረዳናል።

ከዚህም በኋላ ጌቶችና ባለጠጎች ፈረስ መጋለብ። በቅሎ ማሰገር ሠረገላ ማሮጥ ጀመሩ። ድኆችም ለእግራቸው ጫማ ማበጀት ጀመሩ ይህም የእውቀትን ማደግ ያስረዳናል።

ከዚህ በኋላ ግን የብረት መንገድ (ባቡር) ሠርተው ባንድ ቀን የ፲፪ ቀን መንገድ ይሔዱ ጀመሩ። ከዚህም ቀጥለው አውቶሞቢል ሠርተው ካሰቡት ስፍራ በፍጥነት መድረስ ጀመሩ። ከዚህም ቀጥለው እንደ ወፍ በአየር ላይ የሚበር አይሮፕላን የሚባል ሠርተው በአየር ላይ ይበሩ ዠመሩ። ይህም የእውቀትን ወደ ፍጡም ጕልማስነት መድረስ ያስረዳናል።

**፬ኛ ክፍል። ስለ መርከብ ነገር።**

በቀድሞ ዘመን ምድር በየክፍሉ በባሕር ስለታጠረ ያንዱ አገር ሰው ከዚያው ከሀገሩ በቀር ሌላ ሀገር ያለ አይመስለውም ነበረ። በኋላም ታንኳ ሠርተው በእንጨት እየቀዘፉ በባሕር ዳር ዳር መሔድ ጀመሩ። ይህም የእውቀትን ሕፃንነት ያስረዳናል።

ከዚህም በኋላ በእንጨት እየተቀዘፉ በታንኳ ብዙ ባሕር ለመሻገር የሚያደክም ስለ ሆነ በታንኳው ላይ መጋረጃ እየሰቀሉ በነፍሳ ኃይል መሔድ ጀመሩ። ነገር ግን የባሕሩን መንገድ ስለ አላወቁትና ስለ አልተማሩት የነፋሱ ኃይል እየበረታባቸው ወደ አላሰቡበት አገር እየተነዱ በግድ ይሄዱ ነበር።

እነሆ ቅዱስ ጳውሎስ ታሥሮ ወደ ሮምያ በሔደ ጊዜ መርከቡ በነፋስ ኃይል ተነድቶ የሮምያን አገር ወደ ላይ ትቶ ማልጣ ደርሶ ነበር።

ይህንም በምሳሌ ለማስረዳት ከአዲስ አበባ ወደ አንኮበር ለመሔድ ቢያስቡ ወደ ሰላሌ ወረዱ ማለት ነው። የሆነ ሁኖ እንዲሁ እየደከሙ ባሕር ለባሕር እየሔዱ እኩሉም እየሰጠሙ እኩሉም በብዙ ጭንቀት ወደ የብስ እየደረሱ ሰውና ሰው መንግሥትና መንግሥት መተዋወቅ ተጀመረ። ይህም የእውቀትን ማደግ ያስረዳናል። ከዚህ በኋላ ግን የባሕርን መንገድ ተምረው በጢስ ኃይል የሚሔድ መርከብ ሠርተው ወደ ሚሔዱበት ስፍራ በፍጥነት ለመድረስ ጀመሩ። በመርከቡም ውስጥ መድፍና ሌላም የጦር መሣሪያ እየያዙ መዋጋት ጀመሩ። ከሁሉ የሚበልጥ ድንቅ ነገር በባሕር ውስጥ ጠልቆ ውስጥ ለውስጥ የሚሔድ መርከብ ሠርተው በባሕር ላይ በመርከብ የሚሄዱትን ጠላቶቻቸውን መውጋት ጀመሩ። ይህም የእውቀትን ጕልማስነት ያስረዳናል።

**፭ኛ ክፍል። ስለ የሥራ መሣሪያ ነገር።**

በመጀመሪያው ዘመን ሰዎች ሁሉ ኑሮዋቸው በዋሻ ልብሳቸው ቆዳ ምግባቸው ሥጋና የዛፍ ፍሬ ስለ ሆነ የሥራ መሣሪያ አላስፈለጋቸውም ነበር። በኋላም ቤት መስራት ልብስ መልበስ እህል መዝራት ባስፈለጋቸው ጊዜ ይህን ሥራ የሚሰሩበት መሣሪያ ስለ ቸገራቸው ደንጊያውን በደንጊያ እያማቱ ሱፋጭ እያወጡ በዚያ እንጨትና ሌላም ነገር መቍረጥ ጀመሩ። ደግሞ ባልጭት እየሰበሩ ጠጕር መላጨት አጥንት ወይም እንጨት እያሾሉ ስፌት መስፋት ጀመሩ። ይህም የእውቀት ሕፃንነት ያስረዳናል።

ከዚህም በኋላ ለእንጨት መቍረጫ መጋዝና መጥረቢያ። ለጠጉር ምላጭና መቀስ። ለስፌት መርፌና ወስፌ። ለእርሻ ዶማና ማረሻ መስራት ጀመሩ። ይህም የእውቀትን ማደግ ያስረዳናል።

ከዚህ በኋላ ግን እርሱ በርሱ ተጋጭቶና ዞሮ እንጨት ቆርጦ የሚሰነጥቅ። ሰንጥቆ የሚጠርብ መዘውር ተሰራ። ለስፌትም ለእርሻም ለቀረውም ሥራ ሁሉ በገዛ እጁ እየዞረ የሚሰራ መኪና ሠርተው ከድካም አረፉ። ይህም የእውቀትን ጕልማስነት ያስረዳል።

**፮ኛ ክፍል። ስለ ጦር መሣሪያ ነገር።**

በቀድሞ ዘመን ሰዎች ሁሉ የጦር መሣሪያቸው ደንጊያና በትር ነበረ። ይህም የእውቀትን ሕፃንነት ያስረዳናል። ከዚህም ቀጥሎ ለደንጊያ መወርወሪያ ወንጭፍ ተሠራለት። ጦርም ጐራዴም ጩቤም አንካሴም ቀስምት ይህን የመሰለው ሁሉ ተሰራ። ይህም የእውቀትን ማደግ ያስረዳናል።

ከዚህ ቀጥሎ ግን መድፍና ጠመንጃ ሽጉጥና ድማሚት እየሠሩ መዋጋት ጀመሩ። ይህም የእውቀትን ጉልማስነት ያስረዳናል።

**፯ኛ ክፍል። ስለ መብራት ነገር።**

በቀድሞ ዘመን የመብራት ነገር ይቅርና የእሳትን ጥቅምነት ሰዎች አያውቁትም ነበረ፥ ባንዳንድ ስፍራም ዛፍና ዛፍ ተጋጭቶ እሳት ወጥቶ ሲያቃጥል ያገኙ እንደሆነ አምላክ ነው ብለው ያመልኩት ነበረ። ይህም የእውቀትን ሕፃነንት ያስረዳናል።

በኋላም አስቴ እያወጡ ቡላድ እየመቱ እሳት ማንደድ ጀመሩ ማታ ማታም የጭራሮና የሣር የሰምና የሞራ የዘይትም ሌላም ቅባት ያለው ነገር እየፈለጉ መብራት ማብራት ጀመሩ። ይህም የእውቀትን ማደግ ያስረዳናል።

ከዚህም ቀጥሎ እስፒርቶና ጋዝ በየቤታቸውና በየደጃቸው ማብራት ጀመሩ።

በመጨረሻው ግን ተመርምሮ ለማወቅ የማይቻል የመብረቅ ብርሃን የሚመስል ኤሌክትሪክ አውጥተው ጨለማን አጥፍተው ቀኑንና ሌሊቱን አንድ አደረጉት ይህም የእውቀትን ጕልማስነት ያስረዳናል።

ይህም ከዚህ በላይ የጻፍሁላችሁ የልብሱ የቤቱ የመንገዱ የመርከቡ የመሣሪያው። የጦር መሣሪያው የመብራቱ የዚህ ሁሉ ዓይነቱ ይመሳሰል እንጅ መጠንከሩና ማማሩ በያመቱ እየታደሰና እየተለወጠ ይሠራል። ይህም ሁሉ የእውቀትን ማደግና ጕልማስነት ያስረዳናል። ወዳጆቼ ይሆ። ምናልባት ከእለት ጉዳይ የተረፈ ገንዘብ ያገኛችሁ እንደሆነ አውሮጳን እንድታዩ አሳስባችኋለሁና የቀድሞው ዘመን ሥራ ሁሉ ዓይነቱ እንዳይጠፋ በያይነቱ እየተደረደረ የአንቲካ ቤት በሚባለው ስፍራ ለመታሰቢያ ተቀምጦ ታገኙታላችሁ። ያንንም ባያችሁ ጊዜ የሰው ኑር በመጀመሪያው ዘመን እንደምን ልዩ እንደነበረ በማወቅ እጅግ ደስ ይላችኋል። የእውቀትንም ከሕፃንነት ወደ ጕልማስነት መድረስ በጣም ትረዳላችሁ። ይህም እኔ የጻፍሁላችሁ ሁሉ እውነት መሆኑን ታምናላሁ።

ወዳጆቼ ሆይ። እስካሁን ድረስ የእውቀትን ማደግና ጕልማስነት ስለ አስረዳኋችሁ ደስ ሳይላችሁ አይቀርም ይመስለኛ። እንገር ግን ጥቂት የሚያሳዝን እንገር ከዚህ ቀጥሎ ለመጻፍ የግድ ሆነብኝ። ስለዚህ በማንበቡ እንዳታዝኑ እለምናችኋለሁ።

**ምዕራፍ ፴፯።**

**ስለ ድንቁርና ማደግና መለወጥ።**

ፍጥረት ሁሉ ከትልቁ ከሰው ጀምሮ እስከ ትንሹ ትንኝ ድረስ እያደገ ከትንሽነት ወደ ትልቅነት እየተለወጠ እንዲሔድ ድንቁርናም ከንትሽነቱ ወደ ትልቅነት ኣይደገና እየተለወጠ ይሔዳል። ይህንም በሶስት ክፍል አድርጌ አስረዳችኋለሁ።

**፩ኛ ክፍል። ስለ ድንቁርና ሕፃንነት ነገር።**

እግዚአብሔር ይህን ዓለም ፈጥሮ አባታችንን አዳምን የፍጥረቱ ሁሉ ገዢ ባደረገው ጊዜ እርሱም ልጆቹም በኢዝህ ዓለም በዕረፍትና በደስታ በፍቅርና በሰላም እንዲኖሩ ነበረ እንጂ ለድካምና ለሐዘን ለመጣላትና ለመዋጋት አልነበረም። ዘፍጥ ፩ ፳፮ - ፴፩።

ነገር ግን አባታችን አዳም ከእግዚአብሔር ትእዛዝ ወጥጦ በኃጢአት በወደቀ ጊዜ ሰይጣን በአዳምና በልጆቹ ሁሉ ላይ ኃይልን አገኘ። ዘፍጥ ፮ ፭።

ስለዚህም ዕረፍትና ደስታ ፍቅርና፣ ሰላም ከምድር ላይ እየጠፋ መሔድ ጀመረ። ይኸውም የሰይጣን ኃይልና መጣላት በቃየልና በወንድሙ በአቤል ተጀመረ ዘፍጥ ፬ ፫ - ፲፪።

ከዚህም ቀጥሎ በማይረባውና በየትንንሹ ነገር እርስ በርሳቸው መጣላትና መጋደል ጀመሩ። ይህም የድንቁርናን ሕፃንነት ያስረዳናል።

**፪ኛ ክፍል። ስለ ድንቁርና ማደግ ነገር።**

ከዚህም ቀጥሎ የአዳም ልጆች ባንድነት ለመኖር የማይስማሙ ስለ ሆኑ ምድርን እየተካፈሉ ለየራሳቸውም አለቆች (ገዢዎች) እየዞሙ ለምድራቸው ዳርና ድንበር ወሰንም እየለዩ መኖር ጀመሩ። ነገር ግን በየክፍላቸውና በየድንበራቸው በየወሰናቸውም ጸንተው በመኖር ፋንታ ድንበርና ወሰን እያለፉ ወይም ያንዱን ምድር ክፍል ሌላው ደርቦ ለመያዝ እየፈለጉ እርስ በርሳቸው መዋጋትና መተላለቅ ጀመሩ። ይህን በመሰለ ነገር ጦርነት እያነሡ የተላለቁትን የሰዎች ቁጥር ብዛት በሌላው በዓለም ታሪክ የተጻፈው ይቅርና በመጽሐፍ ቅዱስ ብቻ የተጻፈውን እንኳ ለማወቅ ያስቸግራል። ከዚያም ጀምሮ እስከ እኛ ዘመን በጦርነት ብቻ ያለቁትን ቆጥሮ ለማወቅ ለማንም ቢሆን አይቻልም። ይህም የድንቁርናን ማደግ ያስረዳናል።

**፫ኛ ክፍል። ስለ ድንቁርና ጕልማስነት ነገር።**

የአዳም ልጆች እንዲህ እርስ በራሳቸው ጦረንት እያነሡ ብዙዎች አልቀው የተረፉት እንደ ገና እየተራቡ እስከ ብዙ ዘመን ኖሩ።

ከዚህ በኋላ ግን እንደ ኢትዮጵያ ቁጥር በ፲፱፻፮ እንደ አውሮፓ ቁጥር በ፲፱፻፲፬ ዓመተ ምሕረት በአውስትርያና በሴርብያ መካከል በተነሣው ጦርነት የእስያ የአውሮጳ የአሜሪካ፣ ትልልቁና ትንንሹ መንግሥቶች የየራሳቸውን ጥቅም ስለ መጠበቅ ጦርነቱ ገቡ። ወደ ጦርነቱም ያልገቡት መንግሥቶች በያገራቸው ውስጥ እርስ በራሳቸው ይዋጉ ጀመረ። ይህም የዓለም ጦርነት እስከ ፮ ዓመት ድረስ በመቆየቱ ብዙ ሰዎች ሞቱ። ብዙዎችም በጦርነት እየቆሰሉ አካላቸውን አጡ።

በዚህም በ፮ቱ ዓመት ጦርነት የተነሣ የፈረሰው ከተማ፣ የተሰበው መሣሪያ የተዘጋው ፋብሪካ የጠፋው ገንዘብ። ያለቀው ከብት ቍጥሩ ይህን ያህል ነው ለማለት እጅግ ይቸግራልና እንዲያው በያገሩ በየቤቱ እፁብ ድንቅ እፁብ ድንቅ ማለት ብቻ ይብቃል።

ይህን የመሰለ ጦርነት ከዚህ ቀድሞ ተደርጎ ነበረ ሲባል በታሪክ ተስፎ አላገኘንም። በቃልም ሲወራ አልሰማንም። ይህም ሁሉ የእውቀትን ማርጀትና የድንቁርናን መጐልበስ ያስረዳል።

እውቀት ማርጀቱ ድንቁርና መጐመሱ እየተገለጠና እየታወቀ ሲሔድ ግን እውቀት ሰል እርጅናው በአልጋ ላይ በመዋሉ ድንቁርና ስለ ጕልምስናው በፈረሰ ለመጋለብ በመድረሱ የአዳም ልጆች ሁሉ እርስ በርሳቸው ተዋግተውና ተላልቀው ምድር ብቻዋን የምትቀርበት ዘመን ሳይመጣ አይቀርም ይባላል። ራዕ ፲፮ ፲፪ - ፳፩

በመጨረሻውም እርስዋ ራስዋ ምድር የምታልፍበት ዘመነ እንዲመጣ ጥርጥር የለበትም። ፩ቆሮ ፲፫ ፰ - ፲፪። ማቴ ፳፬ ፴፭። ፪ጴጥ ፫ ፲፪።

ከዚያም በኋላ ግን የሰዎች መንግሥት ሁሉ የሚያልፍ ስለ ሆነ ነገሥታትም መንግሥታቸውን ለዋናው ንጉሥ አሣልፈው የሚሰጡ ስለ ሆኑ ጦርነትና መጣላት ይጠፋል። ቅዱሳንም የሆኑ ሰዎች ሁሉ አዲሱን ሰማይ አዲሱን ምድር ወርሰው ይኖራሉ። ኢሳ ፷፭ ፲፯። ራዕ ፳፩ ፩። ኢሳ ፷፮ ፳፪። ፪ጴጥ ፫ ፲፫። ፩ቆሮ ፲፭ ፳፬ - ፳፰። ዳን ፯ ፱ - ፳፰።

**፱ኛ ክፍል።**

**ምዕራፍ ፴፱።**

**ስለ ባርነትና ስለ መልክ ጥቁረት።**

በኦሪት መጽሐፍ እንደ ተጻፈ የሰው ሁሉ የመጀመሪያ አባት አዳም ነው። አዳም ግን ከእግዚአብሔር ተፈጠረ እንጂ አልተወለደምና አባት የለውም።

አዳም ሴትን ወለደ። ሴት ሄኖስን። ሄኖስ ቃይንና ቃይናን መላልኤልን። መላልኤል ያሬድን። ያሬድ ሄኖክን። ሄኖክ። ማቱሳላን። ማቱሳላን ለሜንህ። ላሜህ ኖኅን። ኖኅ ሴምን። ካምን ያሬትን ወለደ። የኖኅ የበኵር ልጁ ሴም። መካከለኛ ልጁ ካም። ታናሹ ልጁ ያፌት መሆናቸው ነው። ዘፍጥ ፭ ፴፪።

በኖኅ ዘመን የሰዎች ክፋት በምድር ላይ እጅግ በዛ። የልቡም አሳብና ምኞት ፈጽሞ ክፉ ሆነ፥ እግዚአብሔርም ሰውን ከምድር ላይ አጠፋለሁ ብሎ ተናገረ። ዘፍጥ ፮ ፯።

ስለዚህም የጥፋት ውሃ መጥቶ ሰውን ሁሉ ከምድር ላይ አጠፋ። ኖኅ ግን ከእግዚአብሔር እንደ ታዘዘ መርከብ ሠርቶ ከልጆቹና ሚስቶች ጋራ ስምንት ራሱን ሆኖ ከጥፋት ውኃ ዳነ። ዘፍጥ ፯ ፩።

ከጥፋትም ውኃ በኋላ ኖኅ ከመርከብ ወጥቶ በምድር ላይ ተቀመጠ። እግዚአብሔርም ሁለተኛ ምድርን በውኃ አላጠፋም ብሎ ቃል ኪዳን አደረገለት። ከዚያም ቀን ጀምሮ ኖኅ ገበሬ ሆነ። እርሻ ማረስና ተክል መትከልም ተማረ።

ከተክሉም ወይኑ ባፈራለት ጊዜ የወይን ጠጅ ጠጥቶ ሰከረ። ከስካሩም የተነሣ በድንኳኑ ወስጥ ራቁቱን ሆኖ ተኛ። መካከለኛውም ልጁ ካም ያባቱን እራቁትነት አይቶ ለወንድሞቹ ለሴምና ለያፌት ነገራቸው። እነኢዝያ ግን ያባታቸውን እርቃን እንዳያዩ ፊታቸውን አዙረው በስተ ኋላቸው ሒደው ልብስ አለበሱት፡

ኖኅም ስካሩ ባለፈለት ጊዜ ታናሹ ልጁ ያደረገበትን አወቀ። ከነአንንም ለወንድሞቹ ባርያ ይሆናል ብሎ ረገመው ሴምንና ያፌትን ግን ባረካቸው (መረቃቸው)ዘፍጥ ፱ ፳ - ፳፱።

በኦሪት መጽሐፍ ተጽፎ ያገኘነው ይህ ነው። እንግዲህ ያባቱን የኖኅን እራቁትነት አይቶ ለወንድሞቹ የተናገረ ካም ከሆነ ከነአን የተረገመው በምን ምክንያት ነው ብሎ የሚጠይቅ ሰው ቢኖር ምላሹ ከዚህ ቀጥሎ እንደ ተጻፈው ነው። ኖኅ የወይን ጠጅ ጠጥቶ ሰክሮ በድንኳኑ ውስጥ እራቁቱን ሆኖ በተኛ ጊዜ መጀመሪያ ያየው የካም ልጅ ከነአን ነው። ከነአንም ሒዶ ለአባቱ ለካም ነግሮታል። ስለዚህ ካም ወደ ድንኳኑ ገብቶ ያባቱን ዕርቃን ካየ በኋላ ሔዶ ለወንድሞቹ ለሴምና ለያፌት ነግሮዋቸዋል። ይህንም የሚያስረዳ ነገር በኦሪት ዘፍጥረት ኖኅ ከስካሩ በነቃ ጊዜ ታናሹ ልጁ ያደረገበትን አወቀ ይላል። ታናሹ ልጁ የተባለው የልጁ የካም ልጅ ከነአን ካልሆነ የኖኅ ታናሹ ልጁ ያፌት ነውና መጀመሪያ ያየው ያፌት ነው ይባል ነበር።

ደግሞም ከነአን በነገሩ ውስጥ ሳይገባ አባቱ ካም በሠራው ስራ ብቻ ተረገመ ብንል እግዚአብሔር አንዱ በሠራው ኃጢአት ሌላውን ያጠፋል ማለት ይሆንብናል። ባንዱም ኃጢአት ሌላውን ያጠፋል ብንል እግዚአብሔር ኰናኒ በጽድቅ ፈታሒ በሮትዕ ነው የተባለው ቃል ይፈርስብናል።

ስለዚህ ነገር ከነአን መጀመሪያ የኖኅን ዕቃን አይቶ ለካም እንደነገረ ጥርጥር የለበትም። ደግሞም ምንም በዋና መጽሐፍ ተጽፎ ባናአገኘው ከነአንና ካም የኖኅን እርቃን ባይናቸው ማየት ብቻ አልነበረም። እንገር ግን አይተው ሳቁበት ይባላል።

ደግሞ ስካሩ ሲያልፍለት ታናሹ ልጁ ያደረገበትን አውቆ ረገመው ስለ ተባለው ቃል እርሱ ሰክሮ ከተኛ እንደምን አወቀ ብሎ የሚጠይቅ ሰው ቢኖር ምላሹ ከዚህ ቀጥሎ እንደተጻፈው ነው።

ኖኅ ስካሩ ሲያፍለት ሚስቱ የልጅህ ልጅ ከነአን እርቃንህን አይቶ ለአባቱ ለካም ነገረውና ካም አይቶ ለወንድሞቹ ለሴምና ለያፌት ነግሮ እነርሱ ልብስ አለበሱህ ብላ ነግራው ይኖናል።

ወይም ልጆቹ ሴምና ያፌት ከነአን እርቃንህን አይቶ ለካም ነገረውና ካም መጥቶ ቢነግረን ዕርቃንህን እንዳናይ ፊታችንን አዙረን መጥተን ልብስ አለበስንህ ብለው ነግረውት ይሆናል።

ወይም የሰከረ ሰው ምንም ቢሆን ጥቂት ጥቂት ማወቁ አይቀርምና ስካሩ ሲያልፍለት ነገሩ ሁሉ ትዝ ስለ አለው ከነአንን ረግሞት ይሆናል።

አንዳንድ መምሕራን ግን ኖኅ ስካሩ ሲያልፍለት ታናሹ ልጁ ያደረገበትን እንደምን አወቀ ብለው ሲጠይቋቸው ኖህ ነቢይ ነበረና በመንፈስ እግዚአብሔር አወቀው በለው ይመልሳሉ።

ነገር ግን ምንም ቢሆን ይህ እውነት ነገር አይመስልም። ኖኅ ምንም ደግና ጻድቅ ሰው ቢሆን መስከር ኃጢአት እንደሆነ በብዙ መጻሕፍት ተጽፍዋልና ኃጢአት መስራቱ የታወቀ ነው። ስለዚህ በሰከረ ሰው ላይ እውቀትና የትንቢት መንፈስ ያድራል ለማለት ብዙ ይቸግራልና ታናሹ ልጁ ያደረገበትን በመንፈሰ እግዚአብሔር አወቀ ማለት አይገባም። አሁንም ይህን ሁሉ መጻፋችን ነገር ከሥሩ ውሀ ከጥሩ ይባላልና ነገሩን ለማስረዳት እንዲመቸን በለን ነው እኒጅ ዋና አሳባችን ስለ ባርነትና ስለ መልክ መጥቆር ነገር እንውና ያንኑ አሳባችንን አንጽፋለን።

አንዳንድ ሰዎች ካም ያባቱን እርቃን ስለ አየ ልጁ ከነአን ተረገመ። መልኩም ጠቆረ። የከነአንም ልጆች ሁሉ ጥቁሮች እየሆኑ ተወለዱ ብለው ይናገራሉ። ይህንም የመሰለውን ንግግር ስነ ፍጥረት ያልተማሩና ከጨለማ ወደ ብርሃን ያልወጡ አረማውያን እውነት ነው ብለው ይቀበሉት እንደሆነ ነው እንጂ ትምህርትና እውቀት ያላቸው ሰዎች ሊያምኑትና ሊቀበሉት አይችሉም።

ካም ኵሽንና ፉጥን ሚስራይንና ከነአንን ይወልዳል። የእኛ የኢትዮጵያውያን አባት ኵሽ ነው። ተረግሞ የጠቆረው ከነአን ከሆነ የኵሽ ልጆች ጥቁሮች መሆናቸው ስለ ምንድን ነው። የካም ልጆች በመሆናቸው ነው እንዳይባል ካም አልተረገመም። መልኩም አልጠቆረም። ደግሞም የካም ልጆች ፉጥና ሚስራይ ጥቁረት የለባቸውም።

ተረገም የሚባለው የከነአን ልጆች እንኳ በኢየሩሳሌምና በሰማርያ በሶርያና በዓረብም አገር እንኳ በብዙ ይኖራሉ። የነዚህም መልካቸው ከቀይነት አልፎ ነጭነት ተቀላቅሎባቸዋል።

እንግዴህ ተረገመ የሚባለው የከነአን ልጆች ቀያዮችና ነጫጮች ከሆኑ ያልተረገመው የኵሽ ልጆች ጥቁሮች መሆናቸው በእርግማን ነው ለማለት አይቻልም። እንደዚህም የሚል ሰው ቢኖር በልማድ ሣንቃ የልቡን በር ዘግቶ የእውቀት ብርሃን እንዳይገባበት ተጠንቅቆ ባለመማር ጨለማ ውስጥ የሚኖር ነው እንጂ ተምሮ ተመራምሮ የእግዚአብሔርን ስነ ፍጥረት ያወቀ ሰው እንደዚህ ለመናገር አይችልም።

ደግሞም የኩሽ ልጆች ኢትዮጵያውያን በጭራሽ ጥቁሮች ተብለው ለመጠራት ስማቸው አይደለም። እንዴህም ማለቴ ጥቁረት ነውር ነው ብዬ አይደለም። ነገር ግን ለቀለም ሁሉ ቀይ ብጫ አረንጓዴ፣ ጥቁር፣ ሰማያዊ። ነጭ ወይባ ይህን የመሰለ ብዙ ዓይነት አለው ይህም ሁሉ በየስሙ ሊጠራ ይገባዋል እንጂ ነጩን ጥቁር ጥቁሩን ቀይ ቀዩን አረንጓዴ አረንጓዴውን ብጫ ብሎ ለመጥራት አይገባም። እንደዚሁ ሁሉ የኢትዮጵያ ሰዎች በጭራሽ ጥቁሮች ተብለው ለመጠራት ስማቸውና መልካቸው አይደለም።

የመልክም መለዋወጥ ነገር ባጭሩ ከነዚህ ቀጥሎ እንደ ተጻፈው እናስረዳለን።

እግዚአብሔር በመጀመሪያ ምድርንና በላይዋ የሚኖሩትን ፍጥረቶች ሁሉ ሲፈጥር የፍጥረቱ ሁሉ አኳኋኑ ምንም ቢመሳሰል ሁሉንም ባንድ መልክና ባንድ አቋቋም አድርጎ አልፈጠራቸውም። ይህንኑም በስድስት ክፍል አድርገን እናስረዳለን።

**መጀመሪያ ክፍል።** ምድርን በያገሩ እየዞርን ስንመለከታት አንድ መልክ አይደለችም። ባንዳንድ አገር መሬቱም ድንጊያውም ነጭ ነው። ደግሞ ባንዳንድ አገር መሬቱም ደንጊያውም ጥቁር ነው። ደግሞ ባንዳንድ አገር ነጭና ቀይ መሬት ነጭና ቀይ ድንጋይም ይገኛል። ይህንም ሁሉ ልዑል እግዚአብሔር እንደ ጌትነቱ ምላትና ስፋት እንደ ጥበቡ ትልቅነት ተለድላና ለደስታው በእውቀቱ ፈጠረው እንላለን እንጂ መሬቱና ድንጋዩ ነጭ የሆነበት አገር የተባረከ ነው። መሬቱና ድንጋዩ ጥቁር የሆነበት አገር ግን የተረገመ ነው ለማለት አይገባንም።

**ሁለተኛ ክፍል።** በያገሩ እየዞርን ዛፍን ተክልን ሣርንም ስንመለከት አበቃቀላቸውና አስተዳደጋቸው። መርዘምና ማጠራቸው ማነስና ትልቅነታቸው ጣዕማቸውና መልካቸው ልዩ ልዩ ሆኖ ይገኛል።

እነዚህንም ሁሉ ልዑል እግዚአብሔር እንደ ጌትነቱ ምላትና ስፋት። እንደ ጥበቡም ትልቅነት ለተድላና ለደስታው በውቀቱ ፈጠራቸው እንላለን እንጂ ቶሎ የሚያድገውን ቁመቱ የረዘመውን ፍሬው የሚጣፍጠው ዛፍና ተክል የተባረከ ቢሆን ነው። ቶሎ የማያድገውን ቁመቱ ያልረዘመው ፍሬው የማይጣፍጠው ዛፍና ተክል ግን የተረገመ ቢሆን ነው ለማለት አይገባንም።

**ሶስተኛ ክፍል።** በየሀገሩ እየዞርን እንስሳትንና አራዊትን አዕዋፍንም የባሕር ዓሣንም ስንመለከት መልካቸውም ጩኸታቸውም ፈጽሞ የተለያየ ነው እኒ አንድ አይደሉም።

ከነዚሁም ነጭ ብቻ የሆኑ ወይም ቀይ ብቻ የሆኑ ወይም ጥቁር ብቻ የሆኑ ወይም አረንጓዴና ብጫ የሆኑ። ወይም ዝንጕርጕር የሆኑ ይገኛሉ። እነዚህንም ሁሉ ልዑል እግዚአብሔር እንደ ጌትነቱ ምላትና ስፋት እንደ ጥበቡ ትልቅነት ለተድላውና ለደስታው ፈጠራቸው እንላለን እንጂ ነጭ ቀይ አረንጓዴ ብጫ ዝንጕርጕር አድርጎ የፈጠራቸው ግን የተረገሙ ቢሆኑ ነው ለማለት አይገባንም።

**አራተኛ ክፍል።** በየሀገሩ እየዞርን ሰዎቹን ሁሉ ስንመለከት መልካቸውም የየፊታቸውም ቅርጥ ልዩ ልዩ ነው እንጂ አንድ አይደለም። ከነዚሁም ነጭ ቀይ ብጫ ጠይም ጥቁር የሆኑ ይገኛሉ። እነዚህም በእስያ በአፍሪቃ በአውሮጳ። በአሜሪካ በአውስትራልያ ለየራሳቸውም እየተቀላቀሉም ይኖራሉ። እነዚህንም ሁሉ ልዑል እግዚአብሔር እንደ ጌትነቱ ምላትና ስፋት እንደ ጠበቡ ትልቅነት ለተድላና ለደስታው በእውቀቱ ፈጠራቸው እንላለን እንጂ ነጩና ቀዩ የተባረኩት ናቸው። ጠይሙና ጥቁሩ የተረገሙት ናእችው ለማለት አይገባንም። ነገር ግን የመልክ መለዋወጥ ነገር ከዚህ ቀትሎ እንደ ተጻፈው ነው።

አንደኛ ክፍል። በምድር ላይ የሚኖሩ ሰዎች የሚኖሩበት ያገሩ አየርና ነፋስ ልዩ ልዩ ስለ ሆነ መልካቸውን በጣም ይለዋውጠዋል። እነሆ ከአውሮጳ እየመጡ በአፍሪቃ የሚኖሩ ፈረንጆች መልካቸው ከነጭነት ወደ ቀይነት ተለውጧል። ይልቁንም በምዕራብ አፍሪቃ የሚኖሩ አውሮጳ ፈረንጆች መልካቸው በጣም እንዲለወጥ ጥርጥር የለበትም።

ሁለተኛ ክፍል። ምንም የሰው ሁሉ ሥሩ አንድ አዳም ቢሆን የልጆኡ መልክ በጣም እየተለዋወጠ ሔድዋል። እነሆ ባልና ሚስት የሁለቱ መልካቸው ልዩ ልዩ ሆኖ ሳለ ልጅ የወለዱ እንደሆነ የልጃቸው መልክ ምንም በጥቂት ወገን ቢመስል እንኳ ከአባቱና ከእናቱ በጣም የተለየ መልክ አግኝቶ ይወለዳል። ስለዚህ አባቱን ይመስላል ከማለት በቀር ነው ለማለት አይቻልም። ይህም በዘመን ብዛት ትውልዱ ሲወርድ ሲዋረድ የመጀመሪያው አባት መልክ በጣም እየጠፋና እየተለዋወጠ ይሄዳል።

ይህም ሁሉ በሰው አእምሮ ሊመረምርና ሊታወቅ አይችልምና እውቀት የባሕርዩ ለሚሆን ለእግዚአብሔር ብቻ ብንተወው ይሻላል እንጂ የመልክ መለዋወጥና መጥቈር በእርግማን ነው ብለው የሚናገሩትን አንድናድ ሰዎች በአሳብ ልንከተላቸው አይገባንም። ደግሞ እነዚሁ አንዳንድ ሰዎች ካም ያባቱን የኖኅን ዕርቃን ስለ አየ ልጆቹ ሁሉ ባሮች እንዲሆኑ ተረግመዋል ስለዚህ ሻንቅሎችና የሻንቅሎች ወገኖች ሁሉ ባሮች መሆን ይገባቸዋል ብለው ይናገራሉ። እነዚህም ሰዎች የእግዚአብሔርን ፍርድ ያልተመራመሩ መሳሕፍት ቅዱሳትን ያልተማሩ በንባብና በልማድ ብቻ የሚኖሩ ናቸው እንጂ እውነተኞች አይደሉም።

የእግዚአብሒር ፍርድ ያልተመራመሩ ማለት ካልዕ ፍትሐ እግዚአብሔር ወካልዕ ፍትሐ ሰብእ እያሉ እነርሱ ራሳቸው በቃላቸው ይናገራሉ በመጽሐፍም ያነባሉ ኢሳ ፩።

በኦሪት ዘፍጥረት ኖኅ ስካሩ ባለፈለት ጊዜ ታናሹ ልጁ ያደረገበትን አወቀና ከነአን ለወንድሞቹ ባርያ ይሁን ብሎ ረገመው ይላል እንጂ የአባትህን ዕርቃን አይተሃልና ለወንድሞችህ ባርያ ሁን ብሎ እግዚአብሔር ረገመው አይልም።

በዚያም ጊዜ ኖኅና ከነዓን ወይም ካም በእግዚአብሔር ፊት ሁሉም ኃጢአት ሠርተዋል። የወይንም ጠጅ ጠጥቶ መስከር ጻድቅ ለተባለ ሰው ኃጢአት ነው። ያባትንም ዕርቃን ማየት ኃጢአት ነው። ስለዚህ ሁሉም ኃጢአተኞች ከሆኑ ኖኅ ከነአንን የረገመው ዕርግማን አልደረሰበትም ለማለት እንችላለን።

ሁለቱም በሠሩት ኃጢአት ምናልባት እግዚአብሔር የሚገባቸውን ቅጣት እርሱ በረቂቅ ፍርዱ ሳይፈርድባቸው አይቀርም ይሆናል። ካምና ከነአን ያባታቸውን ዕርቃን ማየታቸው በግልጥ ካስፈረደባቸው እግዚአብሔር እንደ ሰው ፊት አይቶ አያዳላምና የኖኅም ስካሩ ያስፈርድበት ነበር። መጻሕፍት ቅዱሳትን ያልተማሩ በልማድ የሚኖሩ ማለት መጻሕፍት ሁሉ ከሴምና ከያፌት ልጆች ይልቅ የካም ልጆች በዚህ ዓለም እንደ ከበሩና የሴምንና የያፌትን ልጆች ቀጥቅጠው እንደገዙ በብዙ ስፍራ ይናገራሉና እነዚህ የካም ልጆች ባሮች ናቸው እያሉ የሚናገሩ አንዳንድ ሰዎች የተጻፈውን ትተው ያልተጻፈውን ይናገራሉ ማለት ነው።

እነሆ የካም ልጆች ከሴምና ከያፌት ልጆች ይልቅ ዓለምን ቀጥቅጠው እንደ ገዙ፥ የሴምና የያፌትንም ልጆች ባሮች እያደረጉ ይገዙዋቸው እንደ ነበረ ከመጻሕፍት ከብዙ ስፍራ ምስክር አምጥተን እናስረዳለን።

፩ኛ። የካም ልጆች ባሮች አለመሆናቸውን የሚያስረዳ ነገር የኢትዮጵያውያን አባት የካም ልጅ ኵስ ናምሩድን ይወልዳል ናምሩድም እጅግ ኃይለኛና ብርቱ ነበረ። ስለዚህም ባቢሎንን በመጀመሪያ የገዛ ከተማዋንም የሠራ እርሱ ነበረ። ንጉሥ መባልንና ዘውድ መጫንንም የጀመረው ናምሩድ ነበረ። ግዛቱም ከባቢሎን ጀምሮ ሰናዖርን አሶርን ነነዌን ሁሉ ባንድነት አቀላቅሎ ይገዛ ነበር። እንግዲህ ይህን ከመረመርን በዓለም ላይ ዘውድ መጫንንና ንጉሥ መባልን ከተማ መሥራትንም የጀመረ ትውልድ የተረገመ ወገን ነው ለማለት አይገባም ዘፍጥ ፲ ፰ -፲፪።

፪ኛ። የካም ልጆች ባሮች አለመሆናቸውን የሚያስረዳ እነር የምሥራውያን (የግብጾች) አባት የካም ልጅ ምሥራይ ከልጆቹ ጋራ በፊት ፍልሥጥኤምን ይገዛ ነበር። ዘፍጥ ፲ ፲፬።

በኋላም ልጆቹ ምስርን ሁሉ ከምስርም አልፈው ዓረብ አገር ሁሉ ይገዙ ነበረ። ከዓረብ አገርም እያለፉ ወደ ፋርስና ወደ ባቢሎን ይዘምቱ ነበረ።

እንግዲህ እንደዚህ በኃይሉና በግዛቱ የታወቀ ሕዝብ ባርያ ነው ለማለት እንደምን ይቻላል።

፫ኛ የካም ልጆች ባሮች አለመሆናቸውን የሚያስረዳ ነገር የከነአናአውያን አባት የካም ልጅ ከነአን በኖኅ ቃል የተረገመው ፲፩ ልጆች ወለደ፥ እነዚህም ፲፩ዱ ልጆች በያገሩ ተበትነው አገር አቅንተው ከሲዶና እስከ ጋዛ ከሰዶም እስከ ገሞራ ያለውን አገር በአባታቸው ስም ከነአን አሰኝተው አገሩንም ከሰባት ከፍለው በዙሪአይቸውም ያሉትን አገሮች ሁሉ ጨምረው ፴፩ ነገሥታት ተብለው እየነገሡ ከ፬፻ ዓመት የሚበልጥ ገዝተዋል። ኢያሱ ፲፪ ፱ - ፳፬።

የሴም ወገን የሚባለው አብርሃምም ባሪያ በተባለው በከነአን አገር ስደተኛና መጻተኛ ሆኖ እንደ ኖረ ጥርር የለበትም። ዘፍጥ ፲፪ ፩ - ፳።

ሌላውስ ይቅርና አብርሃም ለሚስቱ መቅበሪያ ሁለት ሜትር መሬት ቸግሮት ከከነአን ልጆች በገንዘቡ የመቃብር ስፍራ እንደ ገዛ በመጽሐፍ ተጽፎ እናገኛለን። ያውም ቢሆን አብርሃም በመልካም ንግግሩ እኔ በእናንተ ዘንድ ስደተኛና መጻተኛ ነኝና ሬሳዬን የምቀብርበት መቃብር እንድገዛ እለምናችኋለሁ ብሎ በትሕትና ስለ ተናገረ ትሕትናውን አይተው ለሚስቱ ለሣራ የመቃብር ስፍራ እንዲገዛ ፈቀዱለት እንጂ ሰለ ዋጋው ብቻ አልፈቀዱለትም። ዘፍጥ ፳፫ ፩ - ፭።

ስለ አነጋገሩም መልካምነት መቃብሩን አለዋጋ ውሰድ ብለውት ነበር። አብርሃም ግን ዘሩና ቤተ ሰዎቹ መብዛታቸውን ስለ አወቀ በየጊዜው ሰው ሲሞትብኝ ችግር እንዳይሆንብኝ ብሎ አራት መቶ ሚትቃል ብር ከፍሎ ገዛ። ዘፍጥ ፳፫ ፯ - ፲፯።

አብርሃም ይህን የመቃብር ቦታ ሲገዛ ለከነአን ልጆች የተናገረውን መልካም ቃል። እነዚያምም የመሰሉንት የርኅራኄ ቃል ዘፍጥረት ፳፫ ምዕራፍ ካ፩ ቍጥር እስከ ፳ ቁጥር መመልከት ነው። እንግዴህ የአብርሃም አባት ሴም ጌታ ነው ከተባለ የከነአን አባት ካም ባሪያ ነው ከተባለ ጌታና ባሪያ መታወቂያው በምድን ነው። የጌታ መታወቂያው በመግዛት የባሪ መታወቂያ በመገዛት ነበረ የካም ልጆች ገዢዎች ሆነው የሴም ልጆች ተገዢዎች ሲሆኑ ጊዜ ካም ከነልጆቹ ጌታ ይባላል እንጂ እንደምን ባሪያ ይባላል።

፬ኛ። የካም ልጆች ባሮች አለመሆናቸውን የሚያስረዳ ነገር። የሴም ልጆች የተባሉ እስራኤል በረኃም ምክንያት ተሰደው ከከነአን ወደ ምድር (ግብጽ) ቢወርዱ የካም ልጅ የምስራይ ልጆች ፬፻፴ ዓመት ሙሉ ባሮች አድርገው ቀጥቅጠው ገዝተዋቸዋል። ዘፀዓ ፭ ፲፭። ዘፀዓ ፲፪ ፵ - ፵፩።

በኋላስ እንኳ ከሴም ወገን ተነሥትወ ሳኦል ፵ ዓመት ዳዊት ፵ ዓመት ሰሎሞን ነግሠው በድምሩ ፻፳ ዓመት ቢገዙ የከነአን ልጆች ፍልስጥኤማውያን ያገሩን ክፍል እየያዙ በየጊዜው ጦርነት እያደረጉ ያስጨንቋቸው ነበረ። በሰሎሞን መንግሥት ጥቂት ዕረፍት አግኝተው ነበረ እንጂ ሳኦልና ዳዊትማ ዘመናቸው የጨረሱ ከከነዓንና ከፍልስጥኤም ልጆች ጋራ በመዋጋት ነው። ይህንኑም ለመረዳት መጽሐፈ ሳሙኤልና መጽሐፈ ነገሥት መመልከት ነው።

ራሱ ሰሎሞንም የነዚህኑ የካምን ወገኖች ስለ ፈራቸው ሴቶች ልጆቻቸውን ሚስቶችና ቁባቶች እያደረገ በቤቱ አሰቀምጧቸው ነበረ። የነዚህም ሁሉ ዋና አሐቲ ይእቲ ርግብየ ፍጽምት። አሐቲ ይእቲ ለእማ። ወኅሪት ለእንተ ወለደታ ርእያሃ አዋልድ ወአስተብፅዓሃ። ንግሥታት ወዕቁባት ወደሳሃ ብሎ በመሐልዩ የዘፈነላት የካም ወገን የሚሆን የምስር ንጉሥ የፈርዖን ልጅ የነበረች። እንግዴህ የካም ወገን የሚሆን የፈርዖን ልጅ የንጉሥ ሰሎሞን ሚስት ሆና ይህን ያህል ማዕርግና ክብር ካገኘች የካም ወገን ባሮች ናቸው ለማለት እንደምን ይቻላል። ፩ነገ ፫ ፩።

፭ኛ። የካም ልጆች ባሮች አለመሆናቸውን የሚያስረዳ ነገር። የሰሎሞን መንግሥት ካለፈ በኋላ አሥሩ ነገደ እስራኤል የሴም ወገን ለሚሆነው ለሰሎሞን ልጅ ለሮብዓም አንገዛም ብለው የካም ወገን የሚሆን ኢዮርብዓምን በላያቸው አንግሠው ቀጥቅጦ ገዝቷቸዋል። ፩ነገ ፳ - ፴፫።

፮ኛ። የካም ልጆች ባሮች አለመሆናቸውን የሚያስረዳ ነገር አሥሩ ነገደ እስራኤል የካም ወገን የሚሆን ኢዮርብዓምን በላያቸው አንግሠው ቀጥቅጠው ከገዛቸው በኋላ ብዙ ዘመን ቆይተው እነዚያው የካም ወገኖች ከባቢሎን ከፋርስም እየመጡ እስራኤልን ወግተው አገሩን አጥፍተው መንግሥታቸውንም አፍርሰው ከሞት የተረፈውን ማርከው ፸ ዘመን ሙሉ ባሮች አድርገው ገዝተዋቸዋል ኢየሩሳሌምም ፸ ዘመን ሙሉ በባቢሎን ንጉሥ እንደራሴ ስትገዛ ኖራለች። ኤር ፭ ፲፩ - ፲፪።

እነዚሁም የሴም ወገኖች እስራኤል በምርኮኝነት በባቢሎን ሳሉ እጅግ አድርጎ የባርነት ቀንበር ጸንቶባቸው ነበር። የባቢሎን ሕዝብ ጋለሞታ ሴት ሲለምኑ አንድ ዕብራዊ (እስራኤላዊ) ባሪያ እሰጥሻለሁ እያሉ ይልኩ ነበር ይባላል።

እነሆ የኢየሩሳሌምን ከተማ አፈራረስ የእስራኤልን የባርነት አገዛዝ በነገሥት መጽሐፍና በነቢያት መጽሐፍት ስናነብ እጅግ ያሳዝናል። የኢየሩሳሌምንና የእስራኤልን መከራ ለማወቅ የፈለገ ሰው ኤርምያስ ስለነርሱ ያለቀሰበትን መጽሐፍ (ሰቆቃወ ኤርምያስ) በሙሉ መመልከት ነው።

ስለዚህም ካም የሴምና የያፌት ባርያ ነው ማለት የማይገባ መሆኑን እናስረዳለን።

ደግሞም እንደዚህ እንዳንዳንዱ ሰዎች አሳብ ካም ለወንድሞቹ ባሪያ እንዲሆን ተረግሟልና የእኛ ባሪያ ነው ብለው የሚናገሩ የሴምና የያፌት ልጆች ነበሩ። ነግር ግን የሴምና የያፌት ልጆች ከአዳም የተወለደ ሁሉ ትክክል ነውና ባሪያና ጌታ የለም ብለው በየመንግስታችወ ሰው ባሪያ ተብሎ እንዳይሸጥና እንዳይገዛ ሲከለክሉ ጊዜ እነዚህ አንዳንድ ሰዎች ካም የወንድሞቹ ባሪያ ነው እነዚህ የሚናገሩት ማን እንዲገዛቸው አስበው ነው። የካም ዘር የካምን ዘር እንዲገዛቸው አስበው ነው። የካም ዘር የካምን ዘር እንዳይሸጥና እንዳይገዛ ባርነቱ ለሴምና ለያፌት ነው ብለው ተናግረዋል። የሴምና የያፌት ልጆች ባሪያ አያስፈልገንም ሲሉ ጊዜ በግድ ግዙን ብሎ የሚለምን እንደምን ያለ ነው።

አሁንም ይህን ሁሉ የጻፍኩበት ምክንያት ከሴምና ከያፌት ካም ይበልጣል ለማእልት አይደለም። ነገር ግን ካም የያፌትና የሴም ባሪያ አይደለም ለማእልት ነውና በቅን ልቡና ብትመረምሩት እውነቱን ታገኙታላችሁ።

ኖኅ የወይን ጠጅ ጠጥቶ ስካሩ ካለፈለት በኋላ ታናሹ ልጁ ያደረገበትን አውቆ ለወንድሞችህ ባሪያ ሁን ብሎ መርገሙ እርግጥ ነው። ነገር ግን ከዚህ በፊት እንዳመለከትን መርገሙ አልደረሰበትም። የኖኅም ቃል እንደ እግዚአብሔር ቃል አይደለምና እርሱ ለጊዜው ተቆጥቶ ቢረግመው ከነአን ለማንም አልተገዛም።

ደግሞም ኖኅ የረገመው እርግማን ደርሶበት እንኳ ቢሆን ለወንድሞችህ ባሪያ ሁን ብሎ ነውና የረገመው ከነአን የወንድሞቹ የኩሽ። የፉጥ የምስራይ ባርያ ሆነ ይባል ነበረ እንጂ ያጎቶቹ የሴምና የያፌት ብቻ ባሪያ ሆነ ባልተባለም ነበር።

ደግሞ ካምና ከነአን የኖኅን ዕርቃን ስለ አዩ ተረገሙ ከተባለ። ከዚያ ወዲህ ያሉት የካም ልጆች ሁሉ የማነን ዕርቃን አይተው ተረገሙና ባሮች ተባሉ። የሴምና የያፌት ልጆችስ የማንን ዕርቃን አልብሰው ተመረቁና ጌቶች ተባሉ።

የርጉም ልጅ ርጉም። የብሩክ ልጅ ብሩክ አይሆንም። አንዳንድ እንኳ የርጉም ልጅ ርጉም። የብሩክ ልጅ ብሩክ ሆኖ ቢገኝ እንጂ በዘር የወረደ እርግማንና በረከት አይደለም።

እነሆ እርሱ ራሱ ኖኅ የተባረከ ሰው ነበረ። የልጅ ልጁ ከነአን ግን እንደ ኖኅ ጻድቅና የተባረከ አልነበረም። ዘፍጥ ፱ ፳፭።

ታራ ጣዖት ያመልክ ነበር። ልጁ አብራህም ግን በእግዚአብሔር አመነ። ዘፍጥ ፲፭ ፮።

ይስሐቅ የተባረከ ሰው ነበረ። ልጁ ኤሳው ግን እንደ እርሱ የተባረከ አልነበረም። ዘፍጥ ፳፰ ፮ - ፯።

ኤሊ የተባረከ ሰው ነበረ። ልጆቹ ግን የተረገሙ ነበሩ ፩ ሳሙ ፪ ፲፪ ፴፮።

ይህን የመሰለ ብዙ ምስክር ይገኛል።

ደግሞም ያለፈው ዘመን ይቅርና ዛሬውኑ በእኛው ዘመን የጌታ ልጅ ድኃ ሲሆን የድኃ ልጅ ጌታ ሲሆን እናያለን። ይህም የእግዚአብሔር ስራ ነው እንጂ እንደዚህ የሚደረግበትን ምክንያት የሚያውቀው የለም።

ደግሞ እነዚሁ አንዳንድ ሰዎች ባሪያ መሸጥና መግዛት በፍትሐ ነገሥት አልተከለከለም። ሊቃውንትም ባሪያን ሽጡ ግዙ ብለዋል እያሉ መጀመሪያውን ነገር ሳይነግሩ መጨረሻውን ብቻ ይናገራል።

እነሆ በፍትሐ ነገሥት በአንቀጸ ግዕዛንና ግብር ናት አንድ ሰው ሶስት ባሮች ቢኖሩት ከሶስቱ አንዱን አርነት ቢያወጣው የቀሩትም ሁለቱን ቢሸጣቸው ይገባዋል ይላል (ወዘአጥረየ ሠለስተ አብርተ ወአግዓዘ አሐደ ይደልዎ ሎኡ ። ወለእመ ፈቀደ ይሲጥ እለ ተርፉ ይደልዎ ይላል።)

ከዚህ አስቀድሞ ግን ሰው ሁሉ በፍጥረቱና በባሕርዩ ትክክል ነው ነገር ግን ጦረንትና የፈረስ ጕልበት እርስ በርሳቸው እንዲገዛዙ ያደርጋቸዋል። ጦርነትና ድል ማድረግ ድል የሆኑትን ለድል አድራጎች እንዲገዙ ታደርጋቸዋለች ይላል (እስመ ኵሎሙ ሰብእ ሱቱፋን ውስተ ግዕዛን በሥርው ፍጥረታዊ። ወዳዕሙ ጸብእ ወኃይለ ፈረስ ታመጽእ ቦሙ ከመ ይትቀነዩ በበይናቲሆሙ። እስመ ሕገ ጸብእ ወመዊእ ትሬሰዮሙ ለምውዓን አግብርተ ለመዋዕያን ይላል።)

በፍትሐ ነገሥት ባሪያን ሽጡት ግዙት ተብሏል ብሎ ከመናገር አስቀድሞ ሰው ሁሉ በተፈጥሮውና በባሕርዩ ባርነት የለበትም። ሁሉም ትክክል ናቸው ብሏል ብሎ መናገር ይገባ ነበር።

እነሆ ቅዱስ ጳውሎስ እንዲህ ብሎ ጽፎልና።

በእውቀት የሚታደሰውን አዲሱን ሰውነት ልበሱ አረሚ አይሁዳዊ የሌለበት። ግዙርም ቆላፍም። በርበርም አጀምም። ባሪያም የሰው ልጅም። አይለይበትም ነገር ግን ክርስቶስ በሁሉም ነው። ቆላ ፫ ፲ - ፲፩

እናንተም በክርስቶስ የተጠመቃችሁ ሁላችሁም ክርስቶስን ለበሳችሁ። በዚያም አይሁዳዊና አረማዊ አይለይበትም ባሪያም የሰው ልጅም ወንድም ሴትም እናንት ሁላችሁም በክርስቶስ አንድ ናችሁ። ገላ ፫ ፳፯ - ፳፰።

እኛም ሁላችንም ባንድ መንፈስ ተጠመቅን። አንድ ስጋም ሆንን ባሮችም የሰው ልጆችም ሁላችንም አንድ መንፈስ ጠጣን ፩ቆሮ ፲፪ ፲፫።

በአይሁዳዊና በአረማዊ መካከል ልዩነት የለም። የሁላቸውም ጌታ አንድ ነው። እርሱም ለሚጠሩት ሁሉ ባለጠጋ ነው (የለመኑትን ሁሉ ይሰማል) ሮሜ ፲ ፲፪።

ይህን የመሰለ የሰውን መሸጥና መግዛት ይገባል ስፍራ ተጽፎ ይገኛል ባሪያን መሸጥና መግዛት ይገባል እያሉ የሚናገሩ ሰዎች ግን ይህን ሁሉ የመጻሕፍት ቃል እንደምን እንዲያነቡትና እንዲተረጕሙት እና አላወቅሁትም። የሆነ ሆኖ እንደ ምንም ብነበብ እንደ ምንም ቢተረጐም ሰውን መሸጥና መግዛት በመጽሐፍ የታዘዘ ነው ብሎ ለማመን ክርስቲያን ለሆነ ሰው እጅግ ያሳፍራል።

ደግሞም እነዚህ አንዳንድ ሰዎች ሰውን መሸጥና መግዛት ይገባል ብለው ከራሳቸው አንቅተው ቢናገሩ መቸም ያልተማረ ሰው እውነት ነው ብሎ በደስታ ይቀላእው ነበር። ለተማረ ሰው ግን ይህን የጭካኔ ስራ ቢነግሩት እውነት ነው ብለው እንዳይቀበል የታወቀ ነው። በእውነትማ ሠለስቱ ምዕት ሰውን መሸጥና መግዛት ይገባል ብለው በፍትሐ ነገሥት ጽፈውና ሠርተው ቢሆን ርቱዓነ ሃይማኖት ናቸው ባልተባሉም ነበር። በአርአያ እግዚአብሔር የተፈጠረውን ሰው ወንድሙ ሊሸጠውና ሊገዛው ይገባል ማለት ከቶ ሊቀበሉት የማይቻል ነው። ሊቃውንት በፍትሐ ነገሥት ባሪያ መሸት ይገባል ብለዋል ብሎ የተመካኘባቸውን ምክንያቱን ከዚህ ቀጥለን እናስረዳለን።

ከጉባዔ ኒቅያ አስቀድሞ የነበሩ ነገሥታት ብዙዎቹ አረማውያን ነበሩ። ራሱ ቆስጠንጢኖስም አረውማዊ ነበር። በ፫፻፮ ዓመተ ምሕረት በአባቱ በቆስታንቴዎስ ኽሎሮስ ፈንታ ነገሠ። ስለ አርዮስም ክህደት ፫፻፲፰ ሊቃውንት እንዲሰበሰቡ አዋጅ ያደረገው በነገሠ በ፳ ዓመቱ ነው።

በፍትሐ ነገሥት መቅድም የሰማዕታት የመከራ ዘመን ካለፈ በኋላ ሃይማኖታቸው የቀና ሶስት መቶ አሥራ ስምንት ሊቃውንት ቆስጠንጢኖስ ባነገሡት ጊዜ ይላል (እምድኅረ ሐልቀ ዓመተ ሰማዕታት ሶበ ረሰይዎ ንጉሠ ፫፻፲ወ፰ ርቱዓነ ሃይማኖት ለቆስጠንጢኖስ ይላል።)

ይህ ከዚህ በላይ የተጻፈው ቃል ከዓለም ታሪክ ጋራ የማይስማማ ልብ ወለድ የተጻፈ ነው እንጂ እውነት አይደለም።

እነዚህ ሶስት መቶ አሥራ ስምንት ሊቃውንት ከምሥራቅም ከምዕራብም ከሰሜንም ከደቡብም ስለ ኒቅያ ጉባኤ በአዋጅ የተሰበሰቡ ነበሩ እንጂ። ባንድ አገር ባንድ መንግሥት የሚኖሩ አልነበሩም ይኸውም ከዚህ ቀድሞ እንዳስረዳን ቆስጠንጢኖስ በነገሠ በ፳ ዓመት ነው። ስለዚህ ቆስጠንጢኖስ ሠለስቱ ምዕት አነገሡት ለማለት የማይመች ነገር ነው። ደግሞም የቤተ ክህነት ሰዎች እስከ ቆስጠንጢኖስ ዘመን ድረስ ኑሮዋቸው ሁሉ በመከራና በስደት ስለሆነ ቆስጠንጢኖስን ለማንገሥ ኃይል አልነበራቸውም። ነገር ግን በመከራቸው ወራት ለቤተ ክርስቲያን ዕረፍትን የሚሰጥ ንጉሥ አንግሥልን ብለው ወደ እግዚአብሔር ጸልየው ይሆናል። ደግሞ ጥቂት አልፎ በዚሁ በፍትሐ ነገሥት መቅድም ቆስጠንጢኖስ ይህን መንግሥት አልፈቅድም። የዚህ ዓለምና የክርስቶስ መንገድ ልዩ ልዩ ነውና የወንጌልን ቃል ለመጠበቅና የመንግሥት ሥራ ለመሥራት አይቻለኝም ቢላቸው ወደ ጌታችን ወደ ኢየሱስ ክርስቶስ ጸሎት አደረጉ። በዚያ ጊዜ ጌታችን ኢየሱ ክርስቶስ ጸሎታቸውን ሰምቶ እርሱ ራሱ መጥቶ ከብሉይና ለሐዲስ አዋጥተው መጽሐፍ እንዲጽፉ አዘዛቸው። ይህንንም ጽፈው ለእሌኒ ልጅ ለቆስጠንጢኖስ ሰጡትና። በዮናኒ ሀገር ነገሠ ይላል። ውእቱሂ ይቤሎሙ አንሰ ኢይፈቅድ መንግሥተ። እስመ ፍኖተ ክርስቶስ ወፍኖተ ዓለም ካልዕ ውእቱ። እፎኑ ይትከሃለኒ አጽርእ ዘንተ ትእዛዘ ወከመ አአዝዝ ኵነኔ ወፈድየ ዕዳ በጊዜሁ ዘእንበለ ምሕረት። ወሶቤሃ ጸለዩ ጸሎተ ኅበ እግዚእነ ኢየሱስ ክርስቶስ ወአሜሃ መጽአ እግዚእነ ኢየሱስ ክርስቶስ ወአሜሃ መጽአ እግዚእነ ወአዘዞሙ ከመ ተወክፈ ስእለቶሙ። ወመጽአ ኅቤሆሙ ወሐዲስ። ወወሀብዎ ለቆስጠንጢኖስ ወልደ እሌኒ። ወነግሠ በሀገረ ዮናኒ (ይላል)።

እነሆ ከዚህ በላይ የተጻፈው የፍትሐ ነገሥት መቅድም ቃል ቆስጠንጢኖስ ሳይነግሥ ፍትሐ ነገሥት ተጽፎ እንደ ተሰጠውና ከዚያ በኋላ እንደ ነገሠ ይናገራል። ይህም ከዚህ በላይ እንዳስረዳነው ሠለስቱ ምዕት የተሰበሰቡ ቆስጠንጢኖስ በነገሠ በ፳ ዓመት ስለ ሆነ ፍትሐ ነገሥት ከተጻፈ በኋላ ነገሠ ማለት እውነት ነገር አይደለም።

ይህንም በጊዜው ከስፍራው ስንደርስ እውነት እናስረዳለን አሁን ከቆስጠንጢኖስ በፊት የነበሩትን እያረማውያንን ነገሥታትና የባርነት ነገር እንጽፋለን።

በቀድሞ ዘመን በዓለም የነበሩ የአረማውያን ነገሥታት ሰውን ባሪያ እያሉ በጽኑ አገዛዝ መግዛታቸው አልበእቃ ብሎዋቸው በየጦርነቱ የተማረኩትን ጎበዞች ልጆች ሁሉ ሠልፍ እያስተማረ ያሳድጓቸው ነበር።

በጣም ሠልፍ ካወቁ በኋላ ግን ነገሥታቱና መሳፍንቱ መኳንንቱና ባላባቱ። ወይዛዝሩም እነዚህንም የመሰሉት ያገር ታላላቆች ሁሉ በሰፊ ሜዳ ላይ ከፍ ያለ መቀመጫ እየተደረገላቸው እንደ ማዕርጋቸው በዚያ ላይ እየተቀመጡ እነዚያን ሠልፍ እየተማሩ ያደረጉን ምርኮኞች ባሮች እያስጠሩ የተሳለ ጩቤ እየሰጡ ሁለቱ ሁለቱን እርስ በርሳቸው እያዋጉና እያጋደሉ ሲስቁና ታያትሮ ሲጫወቱባቸው ያመሹ ነበር።

ደግሞ የቀሩትን ምርኮኞች ባሮች እንዲሁ የደግንነት ስራ እያስተማሩ አሳድገው ባመት በዓል ቀን ከፍ ባለ ስፍራ ተቀምጠው ሁለትና ሶስት ቀን ምግብ ተከልክለው የተቀመጡ ለማዶች አራዊት ከታሠሩበት ስፍራ እየለቀቁ ከባሮቹ ጋራ እስታገሉና እያጋደሉ ሲስቁና ትያትሮ ሲጫወቱባእው ይውሉ ነበር።

ይኸውም ከሌላው መንግሥት ይልቅ ዓለም ከተማ ትባል በነበረው በሮሜ በብዙ ይደረግ ነበረ። ከብዙ ዘመንም በኋላ እነዚሁ እንዲህ ማላገጫ የሚሆኑትን ምርኮኞች ሸፍተው የሮሜን መንግሥት አስጨንቀዋት ነበር ሌላውስ ይቅርና የእንግሊዝ ሰዎች ወደ ሮሜ በባርነት እየሔዱ በባሮች ፈበያ እንደ ከብት እየቆሙ ይሸጡ ነበር የሮማ ፓፓ ጎርጎርዮስ የሚባለው አንድ ትንሽ የእንግሊዝ አገር ልጅ ለባርነት ሊሸጥ ወደ ገባያ መጥጦ ሳለ የመልኩን ማማር አይቶ የወዴት አገር ልጅ ነው ብሎ ቢጠይቅ የእንግሊዝ አገር ልጅ ነው አሉት። ይህስ እንግሊዝ አይደለም አንጅል ነው ብሎ ተናገረ ይባላል። ትርጓሜውም መልአክ ይመስላል ማለት ነው።

የሆነ ሁኖ ከቆስጠንጢኖስ አስቀድሞና በቆስጠንጢኖስ ዘመን የነበሩ ሊቃውንት ከነገሥታቱና ከመሳፍንቱ ደም ጋራ ተዋህዶ ብዙ ዘመን የኖረውን ይህን የባሪያ መሸጥና ክፉ ልማድ በቶሎ ለማስለቀቅና ለማስቀረት አይትችሉም ነበር። ስለዚህ ለጊዜው የተሻለ ነገር ለማድረግ እንዳሰቡ በዚሁ በፍትሐ ነገሥት በተጻፈው ቃል ያስረዳናል።

የባርነትን ነገር ከቀድሞው ይልቅ የኋላ ሊቃውንት ያሻሻሉትና ያቀለሉት ከዚህ ቀጥሎ የተጻፈው ነው።

፩ኛ በቀድሞ ዘመን ባሪያ ከሆነ ጌታው እንደ ፈቀደ ለማንም ይሸጠው ነበር። የኋላ ሊቃውንት ግን ክርስትና ይተነሣ ባሪያ ክርስትና ላልተነሣ ጌታ እንዳይሸእጥ ከልክለዋል።

፪ኛ በቀድሞ ዘመን ባሪያ ተረግዞ ሳለ እናቱ አርነት የተለቀቀች እንደሆነ ልጁ ሲወለድ ወደ ባርነቱ ይመለስ ነበር። የኋላ ሊቃውንት ግን ፀንሳለች አርነት ከወጣች ልጁም ሲወለድ አርነት የወጣ ይሁን ብለዋል።

፫ኛ በቀድሞ ዘመን ባሪያ አርግዛ ሳለች የተገዛች ሊቃውንት ግን የተገዛችው እናቱ ብቻ ናትና ልጁ ባሪያ ሆኖ መገዛት የለበትም ብለዋል።

፬ኛ በቀድሞ ዘመን ክርስትና የተነሣውን ባሪያ ክርስትና ያልተነሣው ጌታው ሲገዛው ይኖር ነበር። የኋላ ሊቃውንት ግን ክርስትና የተነሣውን ባሪያ ክርስትና ካልተነሣው ጌታ ግዙና አውጡት ብለዋል።

፭ኛ በቀድሞ ዘመን ባሪያ ከሆነ ለልጅ ልጅ ሲገዛ ይኖር ነበር። የኋላ ሊቃውንት ግን ለአባትና ለእናት ወይም ለአያቶች ሲገዛ የኖረ ባሪያ ነጻ ይውጣ እንጂ ለልጅ ልጅ አይገዛ ብለዋል።

፮ኛ በቀድሞ ዘመን ባሪያ ከሆነ ማንም ክርስትና ቢያነሣው ባርነቱ አይቀርለትም ነበር። የኋላ ሊቃውንት ግን ጌታው ወይም እመቤቱ። ወይም የጌታው ልጆች ክርስትና ያነሱት እንደሆነ አርነት ይውጣ ብለዋል።

፯ኛ በቀድሞ ዘመን ባሪያ ከሆነ ቄስ ቢሆን መነኵሴ ቢሆን በግድ በባርነት ይገዛ ነበር እንጂ ባርነቱ አይቀርለትም ነበር። የኋላ ሊቃውንት ግን ባሪያው ቄስ ወይም መነኵሴ የሆነ እንደሆነ አርነት ይውጣ ብለዋል።

፰ኛ በቀድሞ ዘመን ባሪያ ከሆነ ወታደርም ቢሆን በግድ በባርነት ይገዛ ነበር። የኋላ ሊቃውንት ግን ወታደር ከሆነ በኋላ ባርነት የለበትምና አርነት ይውጣ ብለዋል።

፱ኛ በቀድሞ ዘመን ባሪያ ከሆነ በማናቸውም ነገር ቢሆን ጌታውን ቢያገልግል ባርነቱ አይቀርለትም ነበር። የኋላ ሊቃውንት ግን በጦርነትም ቢሆን በምክርም ቢሆን ጌታውን ከሞት ያዳነ እንደሆነ ከባርነት አርነት ይውጣ ብለዋል።

፲ኛ በቀድሞ ዘመን ባሪያ ከሆነ ጠፍቶም ቢገኝ ወይም ከጠፋ በኋላ በብዙ ዘመን ተመልሶ በፈቃዱ ቢመጣ ባርነቱ አይቀርለትም ነበር። የኋላ ሊቃውንት ግን ባሪያው ጠፍቶ በሌላ አገር ሲኖር በኋላ ተመልሶ በፈቃዱ ወደ ጌታው የመጣ እንደሆነ አርነት ይውጣ ብለዋል።

፲፩ኛ በቀድሞ ዘመን ባርያ ከሆነ ጌታው የሞተ እንደ ሆነ ዋና ወራሽ ልጅ ባኖረው እንኳ ማንም አንዱ ያገር ሰው ባርያ አድርጎን ይገዛው ነበር፣ የኋላ ሊቃውንት ግን ጌታው ከሞተ ነጻ ይውጣ ብለዋል።

ይህም ሁሉ በፍትሐ ነገሥት በአንቀጽ ግዕዛን ወግብርናት በ፴፩ኛው አንቀጽ ይገኛልና መመልከት ነው። ሠለስቱ ምዕትና የኋላ ሊቃውንቶች በዚያ በጨለማና በጭካኔ ዘመን ስለ ተነሡ የሚቻላቸውን ያህል የባርነትን ነገር አቀለሉ እንጂ ይህን የባርነት ሕግ ጠብቀን በግድ እንድንኖር አላዘዙንም። ይኸውም ባርያን ነጻ ማውጣት የተገባች የትሩፋት ሥራ ናትና ሊያደርጓት ይገባል ሰውን በተፈጥሮ ባገኘው ነጻነቱ ራሱን እንዲገዛ ለሰው ስልጣን መስጠት የትሩፋት ሥራ ምጽዋት ናት በማለታቸው ይታወቃል ወአግዕዞሰ እምግብረ ትሩፋት ይእቲ ድልውት ከመ ይግበሩ ኪያሃ እስመ ምጽዋት ትርፍት ይእቲ ወአብሖተ ብእሲ ከመ ይምልክ ነፍሶ በፍትሐ ጥንተ ግዕዘ ጠባይዒሁ ብለዋል።

ሊቃውንት ባርያን ነጻ ማውጣት ምጽዋት ነውና የትሩፋት ሥራ ነው ብለው ከተናገሩ ባርያ መሸጥና መግዛት ይገባል ብለዋል ብለን ልናመካኝባቸው አይገባም።

ደግሞም በቀድሞ ሊቃውንት ጊዜ ስለ ባርነት ነገር ሰው ተለይቶ እገሌ ባርያ ነው እገሌ ጌታ ነው አይባልም ነበር። ነገር ግን ከዚህ በላይ እንዳስረዳን በጦርነት ተዋግቶ ድል ያደረገ ድል የሆነውን ይገዛው ነበር።

በኋላ ግን በሠለስቱ ምዕትና በኋላ ሊቃውንት እያመካኙ የፍትሐ ነገሥት ምዕላድ የጻፉ ሰዎች ብዙ ነገር እየጨመሩ እንደ ጻፉ ጥርጥር የለበትም።

ሠለስቱ ምዕት ለራሳቸው ምንም ባሮች አልነበሩዋቸውም ከሠለስቱ ምዕትም የሚበዙት የእስያና የአውሮጳ ኤጲስ ቆጶሳት ስለ ሆኑ ባሪያ አያገኙም ነበር። ስለዚህ በሠለስቱ ምዕት ልናመካኝባቸው አይገባንም።

አንባቢ ሆይ ይህን ሁሉ ነገር በቅን ልቡና በንጹሕ ሕሊና አስተውለህ ብትመረምር ፍትሐ እንገሥት ከጥቂቶች ቃሎች በቀር በሙሉ የሠለስቱ ምዕት ቃል አለመሆኑን ታገኘዋለህ። እግዚአብሔር የልጁን የክርስቶስን ብርሃን በልብህ ውስጥ ያብራልህ።

ፍትሐ ነገሥት ሰው ሁሉ በፍጥረቱና በባሕርዩ ትክክል ነው። አንዱን ገዢ ሌላውን ተገዢ የሚያደርገው ዘመቻና ጦርነት ነው። በጦርነት ድል የሆነው ለድል አድራጊው ይገዛል ይላል እንጂ ጦርነት በሌለበት ጊዜ ሰውን መሸጥና መግዛት ይገባል አይባልም። እንግዴህ ፍትሐ ነገሥት ሰው ሁሉ በፍጥረቱና በባሕርዩ ትክክል ነው ብሎ ከተናገረ በጦርነት ከተማረኩት ወታደሮች በቀር ጦርነት በሌለበት ጊዜ ሰው ባሪያ ተብሎ እንዳይሸጥና እንዳይገዛ መከልከሉን ያስረዳናል።

ደግሞም ይህ ቃል በጦርነት ላይ የተገናኙትን ወታደሮች ብቻ ነው እንጂ በቤታቸው የተቀመጡትን ሴቶችን ልጆችን ለባርነት እንዳንወስድ በግድ ይከለክልናል። የኢትዮጵያስ ነገሥታት አንዳንድ ጊዜም በጦርነት ድል የሆነውን ሰው እየመረኩ መልሰ ወደ ሀገሩ ይሰዱታል እንጂ በፍትሐ ነገሥት ድል እይሆነው ለድል አድራጊው ይገዛል ብሏል እያሉ ባርያ እያደረጉ አይገዙትም።

እነሆ በ፲፰፻፸፬ ዓ.ም የሸዋ ንጉሥ አጼ ምኒልክና የጎጃም ንጉሥ ተክለ ሃይማኖት ባገር ወሰን ተጣልትወ በእምባቦ ላይ ብርቱ ጦርነት አድርገው ነበር። ንጉሥ ተክለ ሃይማኖትም ድል በሆኑ ጊዜ የጎጃም ሰዎች በብዙ ተማርከው ነበር። በኋላ ግን አጼ ምንኒልክ የተማረኩትን ሁሉ አክብረው በደህና ወደ ሀገራቸው መለስዋቸው እንጂ ፍትሐ ነገሥት ድል የሆነው ለድል አድራጊው ባርያ ሆኖ ይገዛ ይላል ብለው ባርያ አድርገው ለመግዛት አላሰቡም። ከሊቃውንቱም ወገን የፍትሐ ነገሥት ቃል ለምን ይፈርሳል ጎጃሞች ድል ከሆኑ ባሮች ሆነው ይገዙ ብሎ የተናገረ አንድ እንኳ አልነበረም።

ደግሞም በፍትሐ ነገሥት የተጻፈው ይህ ብቻ አይደለም። ነገር ግን ሰው ቀጭን ልብስ እንዳይለብስ። የቅዳሴም መቀደሻ ልብስ ነጭ እንዲሆን። ሴቶች የወንዶች ልብስ እንዳይለብሱ ወንዶችም የሴቶችን ልብስ እንዳይለብሱ። ደግሞም ሴቶች የወርቅ ጥልፍ ያለበት ልብስ እንዳይለብሱ ተከልክሎ ተፎዋል።

እንግዴህ ስለ ባሮች ብቻ የፍትሐ ነገሥት ቃል የሚጠቅሱ ሰዎች ወይዛዝሩ የወርቅ ጥልፍ ካባና ቀሚስ ሲለብሱ ወንዶችም ቀጭን ልብስ ሲለብሱ በፍትሐ ነገሥት ተከልክሏል እያሉ አለመናገራቸው ስለ ምን ነው። የፍትሐ ነገሥት ቃል የሚጸናው ስለ ባሮች ብቻ ነውን።

ደግሞ በዚሁ መስመር ቀጥሎ ወኢይልበሱ ካህናት ልብሰ ሐራ ይላል። ትርጓሜውም ካህናት የወታደርና የመኳንንት ልብስ አይልበሱ ማለት ነው። እንግዴህ የፍትሐ ነገሥት ቃል የሚጸና ከሆነ ካህናቱ የራሱን የደጃዝማቹን የፊታውራሪውን የቀኛዝማቹን የግራዝማቹን የባሻውን የወታደሩን ልብስ እየለበሱ በቤተ ክርስቲያን ሲዘምሩ ሲቀኙም ለምን ይኖራሉ። ይህንኑስ የወታደር ልስብ እየለብሱ ሥጋ ወደሙ ለምን ያከብራሉ ቅዳሴ ለምን ይቀድሳሉ። በዚህስ ጊዜ የፍትሐ ነገሥት ቃል ወዴት ደረሰ። በውኑ ሶስት መቶ አሥራ ስምንት ሊቃውንት በኒቅያ የተሰበሰቡት የባሮችን መሸጥና መገዛት ለማደላደል ብቻ ነው ይሉ ይሆንን እንጃ ይህን ለማለት የሚደፍሩ አይመስለኝም።

ደግሞም ከሕዝቡ መካከል እውነትን የሚመረምሩ እግዚአብሔርን የሚፈሩ አንዳንድ ሰዎች ይገኛሉ። እነዚህም ሰዎች በቀድሞ ዘመን በጦርነት ላይ በምርኮ እያመጡ በየቤታቸው የሚያኖርዋቸውን ባሮች በሚሞቱበት ጊዜ ባሮቻችንን ነጻ አውጥተውናል እያሉ እየተናዘዙ ይሞታሉ።

እንግዴህ ባርያ መሸጥና መግዛት በፍትሐ ነገሥት ሕግ ሆኖ ከተጻፈ ሕግ ጠባቂዎች ይባላኡ እንጂ ምን ኵነኔ አለባቸውና እየተናዘዙ ይሞታሉ። ቄሱን የፍትሐ ነገሥት ቃል አፍርሰው ሲናዘዙበት ሕግ ማፍረስ ነውና ባሮቻችሁን ነጻ አታውጡ ብሎ አለመምህከሩ ስለ ምን ነው ይህንም ሁሉ እያሰብን እውነተኛውን ነገር ብንመርምር በማንም ሰው ላይ የግድ ባርነት እንደ ሌለ እንረዳዋለን።

ደግሞም እነዚሁ አንዳንድ ሰዎች ባርያ መሸጥና መግዛት በቀድሞ ዘመን በኦሪት ተጽፎ ተፈቅዶዋል እያሉ ይናገራሉ። ይኸውም በፍትሐ ነገሥት ሰው ሁሉ በፍጥረቱና በባሕርዩ ትክክል ነው ጦርነትና ዘመቻ ግን ድል የሆእንውን ለድል አድራጊው እንዲገዛ ያደርገዋል። ያለውን ቃል ለማስረዳት ወኦሪትኒ ታጤይቅ ከመ ይቅንይዎሙ ለውፁአን እምሃይማኖት ወዘኒ ዘተወልዱ እምኔሆሙ ብሎ ከኦሪት ይጠቅሳል ትርጓሜውም ሃይማኖት የሌላቸውን አረማውያንና ልጆቻቸውን ባሮች አድርገው ይገዙዋቸው ማለት ነው።

እንግዴህ ይህ ቃል አንዳንድ ሰዎች እንደሚያስቡት አይደለም። እነርሱ ባሪያ መግዛትና መሸጥ ይገባል ይላሉ። ኦሪት ግን ከሚዋጉዋችሁ ከአሕዛብ የተማረኩት ባሮች ይሁኑዋችሁ ትላላች። ይህን ማለት ጦርነት በሌለ በት ጊዜ ሰው ባርያ ተብሎ እንዳይሸጥ መከልከሏን ያስረዳል። ያውም ቢሆን ሃይማኖት ከሌላቸው ከአሕዛብ ወገን የሆኑትን ነው። ነገር ግን እነዚህ አንዳንድ ሰዎች ባሮች አድርገን ልንገዛቸው ይገባናል የሚሉት አምነው በክርስቶስ ስም የተጠመቁትን በወልድ ውሉድ በክርስቶስ ክርስቲያን ተብለው የተጠሩትን ክርስቲያኖቹን ነው።

እነሆ ዛሬ በዓለም ላይ በእስላሞች እጅ ከገቡት ባሮች በቀር ክርስትና ያልተነሣ ባሪያ ወዴት ይገኛል። እነዚህም ሁሉ በፍጥረትና በባሕርይ ትክክል ናቸው። በጥምቀትና በክርስትና በባሕርይ ትክክል ናቸው። ወንድሙን ባሪያ አድርጎ ለመግዛት የሚያስብ ሰው ክርስቲያን ነኝ ለማለት የሚያሳፍረው ይመስላል።

ደግሞም እስራኤል ከግብጽ ወደ ምድር ቅድስት በወጡ ጊዜ በዙሪያቸው የሚኖሩ አሕዛብ በጦርነት በጣም አስጨንቀዋቸው ነበር። ስለዚህ ሙሴ የእስራኤል አለቃ ነበርና ለጊዜው የሚያስፈልግ መሆኑን ስለ ተረዳው ይህን ጦርነት ለማስቀረትና አሕዛብ ለመቅጣት ሲል አሕዛብ ባሮች ይሁኑ ብሎ ይህን ደንብ ለጊዜው ለእስራኤል ሰጣቸው እንጂ ለዘላለም ነዋሪ ሕግ አድርጎ አልሰጣቸውም ይህም ይታወቅ ዘንድ ወደ ቅድስ ሀገር ገብተው ምድረ ርስትን ከወረሱ በኋላ ባሮች ለመግዛት አላፈለጋቸውም።

ደግሞም በኦሪት የፈጸመው ሕግ ሁሉ አልፏልና አሁን የኦሪትን ሕግ ቃል በቃሉ ልንጠብቀው አልታዘዝንም ደግሞም እነዚህ አንዳንድ ሰዎች የባሪያ ትርጓሜውን ገና አላወቁትም። በእነርሱ አሳብ ባሪያ የሚባል ያለ ፈቃዱ በግድ የሚሠራ በድካሙም ከዕለት ምግብና ከልብስ በቀር ሌላ ደመወዝ የሌለው ያለ ፈቃዱም በግድ ተይዞ ከጌታው ጋራ የሚኖር ቢሔድ እንኳ በግድ ተይዞ ወደ ጌታው ቤት የሚመለስ የባሪያ ትርጓሜው አስተውለን ብንመርምረው ባሪያ ማለት ከሌላ ሰው በታች ሆኖ የሚኖር ሎሌና አገልጋይ ነው። ይኸውም በቀድሞ ነገሥታት ንግግርና ልማድ ይታወቃል።

እነሆ ዳዊት ለንጉሡ ለሳኦል ሲፎክርለት እኔ ባርያህ ሔጄ ያንን ፍልስጥኤማዊ እወጋለሁ አለው። ሳኦልም ፍልስጥኤማዊ ከሕፃንነቱ ጀምሮ ጦረኛ ነውና አትችልም ብለው መለስለት።

ዳዊት ግን እንደ ገና እኔ ባሪያህ ያባቴን በጎች ስጠብቅ አንበሳና ድብ በመጣ ጊዜ መትቼ እገድለው ነበርሁ እኔ ባርያህ አንበሳና ድብ ከገደልሁ ደሀ ያልተገዘረው ፍልስጥኤማዊ እንደምን ያቅተኛል ብሎ ተናገረ። ፩ሳሙ ፲፯ ፴፪ - ፴፮።

እንግዲህ የአብርሃም ልጅ የይሁዳ ዘር የሆነ ዳዊት ለብንያም ዘር ለሳኦል ባርያ ነበር ለማለት አንችልም። ዳዊት እኔ ባርያህ ብሎ ሲናገር አገልጋይ ታማኝህ ማለቱ እንደ ሆነ ጥርጥር የለበትም።

ይህን የመሰለ በብዙ መጻሕፍት ተጽፎ ይገኛል። በኦሪት ዘዳግም የእግዚአብሔር ባርያ ሙሴ ሞተ ይላል። ዘዳግ ፩ ፪።

በውኑ ሙሴ የእግዚአብሔር ባርያ ኑሮዋልን። ከቶ ለእግዚአብሔር ባሮች አሉት ብለን ለመናገር አይገባንም እርሱም ራሱ እግዚአብሔር ኢዮብ ገብርየ። አብርሃም ገብርየ። ዳዊት ገብርየ ብሎ ሲናገር አገልጋዮቹ ባለሟሎች ሲል ነው እንጂ በግድ ይዤ የምገዛቸው። በግድ የሚያገለግሉኝ ባሮች ማለቱ አይደለም። ፍጥረቱን ባሮች አድርጎ ቢገዛቸው ለእግዚአብሔር ክብሩ አይደለም ንጉሡ ዳዊት ገብርከ ወልደ ዓመትከ ሲል ሌሎችም ነገሥታትና ነቢያት የእግዚአብሔር ባሮች ነን ብለው ሲናገሩ በፈቃዳቸው የእግዚአብሔር አገልጋዮች መሆናቸውንና የእግዚአብሔር ፈቃደኞች መሆናቸውን ያስረዳል እንጂ በግድ የባርነት ነገር እንዳለበቸው አያስረዳም።

ደግሞ እኔ ባርያህ ብሎ መናገር የትሕትና ምልክት መሆኑ አይጠረጠርም። እነሆ ዛሬ በሌላው አገር ይቅርና ባገራችን በኢትዮጵያ መሳፍንቱ መኳንንቱ። የመንግሥት ልጆች ሁሉ ወደ ንጉሠ ነገሥቱ ደብዳቤ ሲስፉ እነኢ ባርያዎ እገሌ ብለው ይጽፋሉ። ይህም ለትሕትና ነው እንጂ በእውነት ባርነት ኑሮባቸው አይደለም። ስለዚህ የትሕትና ምልክት መሆኑ የማይጠረጠር ነው።

ደግሞ ቅዱስ ጳውሎስና ቅዱስ ጴጥሮስ እናንት ባሮች ለጌቶቻችሁ በፍርሃት ተገዙ ብለው የጻፉትን ቃል አንዳንድ ሰዎች ባርያ መሸጥና መግዛት ይገባል ለማለት ምስክር ያደርጉታል። ነገር ግን ይህን ለባርነት ነገር ምስክር ማድረግ ትልቅ ስሕተት ነው። ቅዱስ ጴጥሮስና ቅዱስ ጳውሎስ ባርያ ግዙ አትግዙ ብለው ለማዘዝ ሥራቸው አልነበረም። ይህንም ለማስተማር አልታዘዙም።

ነገር ግን በዚያ ዘመን የነበሩ ሰዎች ባሮችን ይሸጡና ይገዙ ስለ ነበረ ባሮቹ ትእዛዝ ሁሉ በግድ ስለሆነባቸው ሥራቸውን በልጥም እንጅ በቅንነት አይሠሩም ነበር። ጌቶቻቸውም በዚህ ነገር እየተቆጡ አገዛዝ ያጠኑባቸው ነበር።

ቅዱስ ጴጥሮስና ቅዱስ ጳውሎስም ባሮቻችሁን ልቀቁ ብለው ለማዘዝ የማይቻላቸው ስለ ሆነ ለጌቶችም ለባሮችም መልካም ምክር እየመከሩ ጻፉ። ባሮችን እናንት ባሮች ለጌቶቻችሁ በቅንነት ተገዙ ታዘዙ። መታዘዛችሁም በግብዝነት አይሁን። ነገር ግን በቅን ልቡና እግዚአብሔርንም በመፍራት ይሁን። የምታደርጉትን ሁሉ ከልባችሁ ይሁን ለእግዚአብሔር እንደምታደርጉት ይሁን እንጂ ለሰው ብላችሁ አይደለም። ለክርቶስ እንዳገለገላችሁ ያህል ዋጋችሁን እንትቀበሉ አውቃችሁ አገግሉ ብለው ጻፉ።

ጌቶችንም። እናንት ጌቶች ለባሮቻችሁ የእውነት ፍርድ አድርጉ አስተካክሏቸውም። ለእናንተም በሰማይ ጌታ እንዳላችሁ የምታውቁ ሁኑ ብለው ጻፉ። ቆላ ፫ ፳፪። ፩ጴጥ ፪፡ ፲፰። ቆላ ፬ ፩።

ደግሞም ባሮችም በባርነታቸው እንዳያዝኑ ጌቶችም በጌትነታቸው እንዳይኰሩ ብለው በክርስቶስ ዘንድ ባርያና ጌታ ትክክል ናቸው ብለው እጅግ ደስ የሚያሰኝ የምስራች ቃል ጻፉላቸው። ፩ ቆሮ።

ስለዚህ ጴጥሮስና ጳውሎስ ባሪያ መግዛት እንዲገባ ጽፈዋል የሚሉ ሰዎች ከሰይጣን የተማሩ ከሰይጣን የተወለዱ ናቸው እንጂ ከእግዚአብሔር የተማሩ ከእግዚአብሔር የተወለዱ አይደሉም። ዮሐ ፰ ፵፬።

እነዚህም የባርነትን ነገር ከመጽሐፍ እየጠቀሱ የሚናገሩ አንዳንድ ሰዎች የነገሩን አሳብና የጸሐፊውን አካሄድ ሳይመረመሩ በንባቡ ብቻ ያልተማሩትን የዋሃኑን እያታለሉ ይኖራሉ። ለዚሁም ዋና ምስክር የሚያደርጓቸው እነዚህን የዓለም ብርሃን የተባሉ ጴጥሮስና ጳውሎስን ነው።

ጴጥሮስ በሁለተኛው መልእክቱ ጽሕፈቱን ሲጀምር ከስምዖን ጴጥሮስ። ከኢየሱስ ክርስቶስ ባርያ ብሏል ጳውሎስም ወደ ሮሜ ሰዎች ሲጽፍ ከጳውሎስ ከኢየሱስ ክርስቶስ ባርያ ብሏል።

እነዚህ ሁለቱ ሐዋርያቶች ራሳቸውን የኢየሱስ ክርስቶስ ባርያ እያሉ ከጻፉ ባርነት ቢኖር ነው ይላሉ። ወዮላቸው ይህን የከበደ ሸክም በየዋሃን ልብ ላይ ለሚጭኑ መምሕራን።

የዚህም ትርጓሜው ከዚህ ቀድሞ እንዳስረዳን አገልጋዮቹ ባለሟሎቹ ፈቃደኞቹ ሲሉ ነው እንጂ እንደ ባርያ በግድ የሚገዛን ሲሉ አይደለም።

እርሱ ራሱ ጌታችን ኢየሱስ ክርስቶስ ባሮቼ አልላችሁም። ባርያ ጌታው የሚያደርገውን አያውቅምና። እኔ ግን ወዳጆቼ እላችኋለሁ። ከአባቴ የሰማሁትን ሁሉ ኣስተምሬአችኋለሁና ብሏል። ዮሐ ፲፭፡ ፲፭።

እንግዴህ እርሱ ጌታቸው ባሮኤ አልላችሁም ወዳጆቼ እላችኋለሁ ብሎ ሲናገር ጊዜ ሐዋርያትን ሌሎቹንም ምዕመናንም ምዕመናንን ሁሉ ባሮች የሚላቸው ማነው።

ደግሞ ቅዱስ ጳውሎስ በጀመሪያ መልእክቱ ከጳውሎስ ከኢየሱስ ክርስቶስ ባርያ ሁሉ ስለ ጻፈ ይህን ብቻ ጽፎ አልቀረም ነገር ግን በዚሁ መልእክት ጥቂት እልፍ ብሎ እኛ የእግዚአብሔር ልጆች እንደ ሆነ መንፈስ ቅዱስ ይመሰክራል። የባርነትን መንፈስ አልወሰዳችሁም። አባ አባታችን ብላችሁ የምትጸሩበት የልጅነት መንፈስ ወሰዳችሁ እንጂ።

የእግዚአብሔርም ልጆች ከሆንን የእግዚአብሔር ወራሾችና የክርስቶስ ባልንጀሮች ነን ከርሱ ጋራ መከራ ብንቀበል ከርሱ ጋራ እንከብራለን ብሎ ጽፎዋል። ሮሜ ፰ ፲፬ - ፲፰

እንግዴህ ክርስቲያን የእግዚአብሔር ልጆችና ወራሾች ከሆኑ ባሮች የሚላቸው ማነው።

ቅዱስ ጴጥሮስም በዚህም እጅግ ታላቅ ተስፋ የከበረም ተሰጥጦናል። የአምላካዊውን ባሕርይ ተካፋዮች ትሆኑ ዘንድ ብሎ ጽፍዋል። እንግዴህ ክርስቲያን ሁሉ የአምላካዊውን ባሕርይ ተካፋዮች ከሆኑ ባሮች የሚላቸው ማነው። ፩ጴጥ ፩ - ፬።

እርሱም ራሱ ጌታችን ለሐዋርያቱ ጸሎቱ ሲያስተምር አቡነ ዘበሰማያት በሉ ብሏቸዋል።

ደግሞም ሰማያዊ ስፉም ወአንትሙኒ ኩኑ ፍጹማነ ከመ አቡክሙ ሰማያዊ ፍጹም ውእቱ ብሏል። በሌላውም ስፍራ ወአቡከ ዘይሬእየከ በኅቡዕ የአሥየከ ክሱተ ብሏል ማቴ ፭፡ ፵፰ ፮ ፩ - ፲፱።

ክርስቲያን ሁሉ በመንፈስ ቅዱስ የእግዚአብሔር የጸጋ ልጆቹ መሆናቸውን የሚያስረዳ ይህን የመሰለ ቃል በየመጻሕፍቱ በብዙ ስፍራ ይገኛል። ስለዚህ ክርስቲያኖች የእግዚአብሔር ባሮች ናቸው ማለት ታላቅ ስሕተት ነውና አእምሮ ያለው ሰው ሁሉ መጻሕፍትን ሁሉ መርምሮ እግዚአብሔር ሰዎችን ባሮች አድርጎ አለመግዛቱን ይረዳዋል።

ደግሞም ባርያ የሚፈልግ ለሥራው ሁሉ ችግር ያለበት ሰው ነው። እግዚአብሔር ግን ይህን ዓለም ባንድ ጊዜ በቃሉ እንደ ፈጠረው የታወቀ ነውና ምንም ችግር ስለሌለበት ባሮች አያስፈልገውም።

ደግሞም አባታችን አዳም ከእግዚአብሔር ትእዛዝ ወጥቶ ባኃጢአት በወደቀ ጊዜ ይሰይጣንና የኃጢአት ባርያ ሆነ። ልጆቹም ሁሉ በእርሱ መንገድ ስለ ሔዱና በልዩ ልዩ ኃጢአት ስለ ወደቁ የሰይጣን የኃጢአት ባሮች ሆነው ይኖሩ ነበር።

በኋለኛው ዘመን ግን እግዚአብሔር በቸርነቱ ሊያድናቸው ስለ ፈቀደ የእግዚአብሔር ልጅ ክርስቶስ ወደዚህ ዓለም መጥቶ አስተምሮ መከራ ተቀብሎ ሞቶ ተነሥቶ አዳምን ከነልጆቹ ከሰይጣንና ከኃጢአት ባርነት ነጻ አወጣቸው ደሙንም ስለ እነርሳቸው ቤዛ (ወጆ) አድርጎ ከባርነት ዋጃቸው ነጻነትንም ስበከላቸው። ፩ጴጥ ፩ ፲፰። ፫ ፲፰ - ፳፪። ዮሐ ፰ ፴፬።

እንግዴህ ክርስቶስ ደሙን ቤዛ (ወጆ) አድርጎ ሰጥቶ ሰዎችን ከዲያብሎስና ከኃጢአት ባርነት ነጻ ማውጣቱ እርሱ ባሮች አድርጎ ሊገዛችው አይደለም። ስለዚህ ባርነት በመጽሐፍ የታዘዘ ነው። ሰዎችም የእግዚአብሔር ባሮች ናቸው ብለው የሚያስተምሩ አንዳንድ መምሕራን ባሮች ናቸው ብለው የሚያስተምሩ አንዳንድ መምሕራን ይህን አሳባቸውን ከልባቸው ያጠፋሉ ብለን ተስፋ እናደርጋለን። ክርስቶስም ከሰይጣንና ከኃጢአት ባርነት ክርስቲያንን ነጻ ማውጣቱ የጸጋ ልጆቹ ሊያደርጋቸው ነው እንጂ ባሮቹ ሊያደርጋቸው አለመሆኑን ፈጽመን እናምናለን።

ደግሞም እነዚህ አንዳንድ ሰዎች እንደ ሚናገሩት ተረገመ የሚባለው ከዓን ነው እንጂ ካም አይደለምን። የኢትዮጵያም ሰዎች የኵሽ ልጆች ናቸው እንጂ ካም አይደለም። ልጆች አይደሉም። ኢትዮጵያም ሲባል ከህንድ ውቅያኖስ ጀምሮ እስከ ምስር ወሰን ከምጥዋ ባሕር እስከ ኒያንዛ (ነጭ ዓባይ) ባሕር ነው እንጂ ሸዋ ጎጃም፣ በጌምድር፣ ትግሬ፣ ወሎ፣ የጁ ብቻ አይደለም። ስለዚህ የኢትዮጵያ ሰው ከሆነ ሁሉም ወንድማማችና አንድ ሕዝብ ነው እንጂ ከኢትዮጵያ ሕዝብ ለይቶ እኩሉ ባርያ ነው እኩሉ ጌታ ነው ለማለት የማይገባ ነገር እንው።

ደግሞም እነኢሁ አንዳንድ ሰዎች የሴምና የያፌት ልጆች ነን እንጂ የካም ልጆች አይደለንም ብለው ይናገራሉ። እንዲህም ማለታቸው ካምን ባርያ ብለው ልጆች የባርያ ልጆች እንዳይባሉ ይሆናል እንጂ የካም ልጆች አይደለንም ማለት እውነተኛ ትምህርት ነው ብለው አይመስለኝም። እውነተኛ ትምህርት አለመሆኑንም በየታሪኩ ከተጻፈው ሁሉ አንዳንድ ምስክር እያመጣን እናስረዳ ነበር። ነገር ግን አሁን የምንጽፈው የትውልድ ነገር ነው እንጂ የታሪክ ነገር አይደለምና ሁሉን ለመጻፍ አያስፈልገንምና የካም ልጆች መሆናችን ጥርጥር እንደሌለበት እናስረዳችኋለን።

ደግሞ እነዚሁ አንዳንድ ሰዎች እንደሚናገሩት በሙሉ አይደለም አንጂ የኢትዮጵያ ሰዎ በክፍል የሴምና የያፌት ልጆች መሆናቸው እውነት ነው። ይኸውም በዘር መደባለቅ ነው እንጂ በቀጥታ ሲወርድ ሲዋረድ የመጣ ትቅልድ አይደለም። በቀድሞው ዘመን የሴምና የያፌት ልጆች በጦርነትም በስደትም በንግድም አገር በማየትም ምክንያት ወደ ኢትዮጵያ እየወጡ ከኢትዮጵያ በማየትም ምክንያት ወደ ኢትዮጵያ እየወጡ ከኢትዮጵያ ሴቶች እየተጋቡ ተራብተዋል።

ይልቁንም ንግሥስተ አዜብ (ማክዳ) የሰሎሞን ጥበብ ለመስማት ወደ ኢየሩሳሌም ወርዳ ስትመለስ ልጅዋ ቀዳማዊ ምኒልክም ተወልዶ ካደገ በኋላ አባቱን ሰሎሞንን ለማየት ወደ ኢየሩሳሌም ወርዶ ወደ ኢትዮጵያ ሲመለስ ብዙ የሴም ልጆች እስራኤሎች ወደ ኢትዮጵያ ወደ ኢትዮጵያ መጥተው ነበርና ከኢትዮጵያ ሴቶች ጋራ እየተጋቡ ተራብተዋል። ስለዚህ ከኢትዮጵያ ሰዎች አንዳንዱ የሴም ልጆች ነን ቢሉ ነውር አይሆንባቸውም። የነገሥታትም ዘሮች የሆኑት ሁሉ ቀዳማዊ ምኒልክ ወገን በመወለዳቸው የሴም ልጆች መሆናቸው የማይጠረጠር ነው።

ስለዚህ የካምና የሴም ዘር ተደባልቋል ቢባል እውነት ነው እንጂ ሐሰት አይደለም። ዓረቦችም ኢትዮጵያን አበሽ (ሐበሻ) ብለው ይጠሩታል። ትርጓሜውም ዘሩ የተደባለቀ ሕዝብ የሚኖርበት ማለት ነው።

ደግሞም የባርነት ነገር ውስጡን ብንመረምረው ባርያ ማለት ያለ ፈቃዱ ለሌላ ሰው በግድ የሚሰራና የሚያገለግል ማለት ነው። ሰለዚህ ያለፈቃዱ ለሌላ ሰው በግድ የሚገዛ ሰው ሁሉ ባርያ ነው እንጂ በተለየ ለባርነት የተፈጠረ ሕዝብ የለም። ይኸውም ይታወቅ ዘንድ የሴም ወገን ሲበረታ የካምና የያፌት ወገን ባሮች እየሆኑ እየተገዙ ይኖሩ ነበር።

የካምና የያፌትም ወገን ሲበረታ የሴም ወገን ባሮች እየሆኑ እየተገዙ ይኖሩ ነበር እንጂ የሴም ወገን ብቻ ጌታ ሆኖ የካምና የያፌት ወገን ብቻ ባርያ ሆኖ አልኖረም።

እንዲያውም ጌትነንና መንግሥትን የጀመረ የካም ወገን መሆኑን ከዚህ አስቀድሞ ስረድተናልና ነገሩን ማስረዘም አያስፈልግም።

ይህንም የመሰለው ነገር በሀገራችን በኢትዮጵያ በየጊዜው ሲደረግ ይኖራል። በ፮ ሺ፬፻፺፭ ዓመተ ምሕረት ያህል የወላሞ ንጉሥ ሞተ ለሚ የሚባለው በኃይሉና በገናናነቱ ብርታት ወደ ሸዋ እስከ ቡልጋ ድረስ ዘምቶ መጥጦ በዚያ አገር የሚኖሩትን ክርስቲያኖችን ሁሉ እየማረከ ለባርነት እንደ ወሰዳቸው በገድለ ተክለ ሃይማኖት ተጽፎዋል። በዚያም ዘመን በቡልጋ በእንቲሳ ገዳም ውስጥ የሚኖር ጸጋ ዘአብ የሚባል ቄስ ነበረና ሚስቱ እግዚእ ኃረያ ተማርካ ለባርነት ወደ ወላሞ ወርዳ ነበር በኋላ ግን በእግዚአብሔር ቸርነት ወደ ሀገርዋ ወደ ቡልጋ ተመልሳ እንደ ገና ከባልዋ ከጸጋ ዘአብ ጋራ ተገናኝታ የኢትዮጵያ ብርሃን የሆኑ ጻድቁን ተክለ ሃይማኖትን ወለደች ይህም ነገር ኃይልና ገንዘብ ያለው ጌታ መሆኑን ኃይልና ገንዘብ የሌለው ግን በፈቃዱ ባሪያ መሆኑን ያስረዳል።

አሁንም ቢሆን ኃይልና ገንዘብ ያለው ጌታ መሆኑን ኃይልና ገንዘብ የሌለው ግን በፈቃዱ ባርያ መሆኑን ለማስረዳት ደካሞች ኃይለኞች ድኆች ባለጠጎች በፈቃዳቸው ባሮች ሆነው እየተገዙ ሲኖሩ እናያለን። ባርነት ማለት ይህ ነው። ባንዳንዱ ሰው በዘሩ ባርነት አለበት ብለው የሚናገሩ ሰዎች ግን የእግዚአብሔርን ስነ ፍጥረት ያለመረመሩ ከእውነተኛ ትምህርት የወጡ መሆናቸው አይጠረጠርም።

በጦርነት ተማርኮ የመጣውን ወታደር ግን የጦርነቱ እንገር እስቲያልቅ እርቅ እስቲሆን ድል የሆነውም ለድል አድራጊው የጦርነቱን ካሣ እስቲከፍል ድረስ በድል አድራጊው እጅ ሆኖ በምግብና በልብስ ዳይጐዳ የመንግሥት ሥራ እየሠራ ቢቆይ የተገባ መሆኑን ከዚህ ቀድሞ አስረድተናል።

ይህም ደንብ በሠለጠኑት መንግሥቶች ሁሉ ከብዙ ዘመን ጀምሮ እንደ ሕግ ጸንቶ እስካሁን ሲደረግ ይኖራል። የሰውን ነጻነት ለማስረዳት በሰለጠነው መንግሥት ሁሉ ስለዚሁ የተጻፉትን መጻሕፍት ብንመረምር ብዙ የሚያስረዳ ነገር እናገኛለን። ነገር ግን ቅን ልቡና አስተዋይ ሕሊና ላለው ሰው ትንሽ ማስረጃ የሚበቃው ስለ ሆነ ከዚህ የበለጠ ለመጻፍ አያስፈልገም።

**አሥረኛ ክፍል።**

**ምዕራፍ ፴፱።**

**ስለ ዓለም ከንቱነት።**

ይህ ዛሬ የምንኖርበት ዓለም በተድላና በደስታም ጊዜ ቢሆን በመከራና በሐዘንም ጊዜ ቢሆን የማይረባ ከንቱ ነገር መሆኑ የታወቀ ነው።

እነሆ አንዳንድ ሰዎች ይህን ዓለም ከንቱ ነው ማለት እግዚአብሔር ከንቱን ነገር ፈጠረ ማለት ነው ብለው ሲናገሩ ለጊዜው የሚሰሙ ሰዎች እውነት ይመስላቸው ይሆናል።

ወዳጆቼ ሆይ። ለእናንተ ግን ይህ ዓለም የማይረባ ከንቱ ነገር መሆኑን ባጭሩ አስረዳችኋለሁ።

በመጀመሪያው ዘመን ይህ ዓለም እጅግ መልካም ነበረ። እግዚአብሔርም መልካም እንደሆነ አይቶት ነበረ (ወርእየ እግዚአብሔርም ከመ ሠናይ) ዘፍጥ ፩ ፩- ፴።

ነገር ግን አባታችን አዳም ከእግዚአብሔር ትእዛዝ ወጥቶ በኃጢአት በወደቀ ጊዜ ዓለም ስለ እርሱ የተረገመ ሆነ። ዘፍጥ ፫ ፩ - ፳፬።

ከዚያ ቀን ጀምሮ ዓለም ከመልካምነት ወደ ከንቱነት ተለወጠ። የሰውም ኑሮ ሁሉ ፃዕርና ድካም ብቻ ሆነ። ዘፍጥ ፫ ፲፯።

ወዳጆቼ ሆይ ሰው ኑሮው ሁሉ እንዲህ ፃዕርና ድካም ብቻ ከሆነ በዚህ ዓለም ብዙ ዘመን ቢኖር ጥቅሙ ምንድን ነው። ጥቂትስ ዘመን ቢኖር ጉዳት ምንድን ነው።

እነሆ ማቱሳላ ፱፻፷፱ ዓመት ኖረ ይባላል። ምን ተጠቀመ። ዘፍጥ ፭ ፳፯።

ደግሞም አንዳንድ ሕጻናቶች በተወለዱበት ቀን ወይም ካንድ ወር በኋላ ይሞታሉ። ከዚህ ዓለም መከራና ጭንቀት አረፉ እንጂ ምን ጉዳት ያስገኛቸዋል። ኢዮ ፫ ፲፪።

ኢዮብ እድሜ ጠግቦ ሞተ ይባላ። እንዲሁም ማለት የእድሜውን ብዛት መናገር ነው እንጂ እርሱ ራሱ ይህ ዓለም በቃኝ እድሜም ጠግቤአለሁና ልሙት ብሎ አልተናገረም። ኢዮ ፴፪ ፲፮ - ፲፯።

ስምዖን ከሚባለው ካንዱ ሽማግሌ በቀር ልሙት ብሎ የተናገረ ሰው መኖሩን አልሰማንም። (ይእዜ ትስዕሮ ለገብርክ) ሉቃ ፩ ፳፭ - ፴፪።

ነገር ግን በብስጭትና በመከራ ብዛት ሞትን በቶሎ የሚመኙ አንዳንድ ሰዎች ይገኛሉ።

ደግሞ ኃይለኞች ግፍ ማድረጋቸውን ሳይጠግቡ ነገ እገሌን አሥረን እገሌን ወርሰን እያሉ ሲያስቡ በድንገት ይሞታሉ። ደካሞችም ነገ ምን እንደረግ ይሆን እንታሰር ይሆንን ወይስ እንወረስ ይሆንን እያሉ ሲጨነቁና ሲያዝኑ በድንገት ይሞታሉ። ይህም ሁሉ ሲሆን ኃይለኞች እንዲህ ብናደርግ መንግሥተ ሰማያት ትቀርበናለች ብለው አያስቡም። ደካሞችም ግፍና በደል የሌለበትን መንግሥተ ሰማያትን እንወርሳለንና ብንሞት ይሻለናል ብለው አያስቡም። እንገር ግን ኃይለኞችም እየበደሉ ደካሞችም እየተበደሉ በዚሁ ዓለም ቢኖሩ ይወዳሉ።

የሆነ ሁኖ ዛሬ የኃይለኞችንም የደካሞችንም ታሪክ ብንመለከት እንደዚህ ነበሩ ከማለት በቀር በዚህ ዓለም የቀረላቸው ጥቅም ነገር የለም። ነገር ግን ሁሉም ወደ መሬትነታቸው ተመልሰዋል። ነፍሶቻቸው ብቻ እያንዳንዱ እንደ ሥራቸው መጠን ዋጋቸውን ከልዑል እግዚአብሔር እየተቀበሉ ይኖራሉ።

ወዳጆቼ ሆይ ሞትን እጅግ አንፍራው ብንፈራውም እርሱ አይተወንም። ነገር ግን እኛ ንጉሣችንን ክርስቶስን ሀገራችንን ሰማይን እየናፈቅን ብንሞት ብዙ ምስጋና እናገኛለን። ሞትንም አንፈራው ማለቴ እንደ የእሳት ራት ሞትን እየፈልግን እንሂድ ማለቴ አይደለም ግን በግድ በመጣብን ጊዜ በትዕግሥትና በምስጋና እንቀበለው ማለቴ ነው። ይህንንም ለማስረዳት አንድ ምሳሌ እጽፍላችኋለሁ።

እነሆ በሆዳችን ውስጥ ስለሚኖረው ኮሶ ስለሚባለው ትል መድኃኒት ልንጠጣ እንወዳለን። ማንም ሰው ቢሆን በሆዱ ውስጥ ኮሶ የሚባል ትል እንዳለበት ካወቀ በኋላ መድኃኒት ለመጠጣት የማይወድ የለም። ነገር ግን መድኃኒት የሚጠጣባት ያች ሰዓት በደረሰች ጊዜ በብዙ ይጨነቃል። ያችም ሰዓት አልፋ ኮሶ የሚባለው ትል ከሆዱ በወጣለት ጊዜ ደስታ ታላቅ ይሆናል።

የሆድ ትል ማለት ይህ ዓለም ነው። መድኃኒት ማለት ሞት ነው። መድኃኒት መጠጣት እንዲያስፈራት ሞትም በደዌም በጦርነትም በሌላም ምክንያት ቢሆን በመጣ ጊዝዜ እጅግ ማስጨነቁ ጥርጥር የለበትም።

ነገር ግን መድኃኒቱ ኮሶ የሚባለውን ትል ገድሎ ከሆዳችን ባወጣው ጊዜ ደስ እንዲለን ሞትንም ከዚህ ዓለም መከራና ጭንቀት አለያይቶ ሰማይዊ ከነአንን በወረስን ጊዜ ደስታችን እጅግ ይበዛልና ይህን እያሰብን ሞትን ባንፈራው መልካም ነው።

ደግሞም የዚህን ዓለም ከንቱነት በጣም ለማስረዳት ብዬ ከነዚያ ከጽርዕ (ግሪክ) ፈላስፎች ታሪክ ጥቂት እጽፍላችኋለሁ።

፩ኛ ኢራቅሊጡስ የሚባለው ፈላስፋ ይህን ዓለም እንደ ምናምን ጕድፍ ይቆጥረው ነበረ። ሰውንም እንስሳንም ቢሆን ባየ ጊዜ ሞትን እያሰበ ነገ አፈር ለመሆን ለምን ተፈጠራችሁ እያለ ያለቅስ ነበረ። እብዚሁም የልቅሶ ፈላስፋ ብለው ስም አወጡለት በኋላም ነገ ለምታልፈው ለዚህች ዓለም ብዬ ስደክም አልኖርም ብሎ ባንድ ዋሻ ውስጥ ተቀምጦ እንደ ልቡ አሳብ ሣርና ቅጠል እየበላ እድሜውን ጨረሰ ይባላል።

፪ኛ ዲሞቅሪጡስ (ዲሞክሪቱስ) የሚባለው ፈላስፋ ሰውን አጊጦ ተሸልሞ እጅግም አምሮበት በዚህ ዓለም ኑሮ ሲደክም ባየው ጊዜ ነገ ለምታልፈው ለዚህች ዓለም እንዲህ አድርጎ መድከሙ ለምንድ ነው እያለ በእው ሁሉ ድካም ይውል ነበረ።

በዚሁም የሳቅ ፈላስፋ ብለው ስም አወጡለት የማያውቁት ሰዎች ግን ሲስቅ ባዩት ጊዜ እብድ ነው ይሉት ነበረ።

በኋላ ግን በዚህ ዓለም በሰውና በእንስሳ ላይ የሚመጣውን መከራና ድካም እያየሁ ከመኖር ዕውር መሆን ይሻለኛል ብሎ ሁለት ዓይኑን አጠፋ ይባላል።

፫ኛ ጅዎጌኒስ የሚባለው ፈላስፋ ኑሮው እንደ ውሻ ተዋርዶና ተንቆ ነእብረ ዳግመኛም ከሰው ይልቅ ውሻ ፍቅር ያውቃል በሎ ሰውን ትቶ ከውሾች ጋራ ይውል ነበረ።

ዳግመኛም የዚህን ዓለም ከንቱነት ሁልጊዜ በማሰቡ አመሉ እንደ ውሻ ነጭናጫ ሆኖ ነበረና ስለዚህ ውሻው ጅዎጌኒስ ብለው ስም አወጡለት። እርሱም በዚህ ዓለም የሰው ደስታው እጅግ ጥቂት ነው። መከራውና ድካሙ ግን እጅግ ብዙ ነው ብሎ ስለዚህ ዓለምን እንደ አንድ ጕድፍ ቆጠራት። ለእጁ አንድ በትር ለምግቡ መያዣ አንድ ከረጢት ለውሀ መቅጫ አንድ ቋንጅል (ቅል) ነበረው ሌላ ገንዘብ ግን ምንም አልነበረውም። በኢትም ስለ ሌለው በየአደባባዩ እየተኛ ያድር ነበር በኋላ ግን እንደ ጎጆ ሆኖ የተሠራ ቀፎ አገኘ ያንን ቀን ቀን ተሸክሞ ሲዞር እየዋለ ማታ ማታ በውስጡ እየገባ ይተኛ ነበረ ይባላል። ልብሱም ደባደቦ ጨርቅ ነበረ። አንድ ቀን የፀሐይ ሙቀት ሲፈልግ በድንጋይ ላይ ተቀምቶ ሳለ ትልቁ እስክንድር መጥጦ በስተ ኋላው ቆሞ ጅዎኔስ ሆይ እንዲህ በችግር ሆነህ ከመኖር ይልቅ እኔ በክብር አድርጌ በመልካም ላኑርህ አለው። ጅዎኔኒስም ይህን በሰማ ጊዜ እስክንድር ሆይ ይልቅስ የፀሐዩን ሙቀት አትከልክለኝ ሌላውን ግን አልፈልግም ብሎ መለሰለት። ይህን ኑሮ እየኖረ ከእግዚአብሔር የተሰጠውን ዘመን ጨረሰ ይባላል።

እነዚህንም የመሰለ ብዙ ፈላስፎች ነበሩ። ነገር ግን የዚህን ዓለም ከንቱነቱን ስለ አወቁት ተድላና ደስታውንም መከራና ድካሙንም እየናቁ ይኖሩ ነበረ እንጂ ትንሣኤ ሙታንና መንግሥተ ሰማይ መኖሩን አያምኑም ነበሩ። እነዚያ እንኳ በአረውማዊነት እየኖሩ ዓለምን ከናቋት እኛ በትንሣኤ ሙታንና መንግሥተ ሰማይ መኖሩን ስናምን ይህችን ዓለም ከንቱ መሆንዋን አውቀን ብንንቃት ምን ጉዳት ይመጣብናል።

የመንግሥተ ሰማያት ውበት የንጉሣችንን የክርስቶስን ደግነት ማን ተናግሮ ይጨርሰዋል። ነገር ግን ዮሐንስ በራዕዩ ጥቂት ነግሮናል ያንኑ እንጽፍላችኋለን።

እነሆ ዮሐንስ በራዕዩ እንዲህ ይላል።

በመንፈስም ወደ ታላቅና ረጅም ተራራ አወጣኝ ታላቂቱንም አገር የተቀደሰችውን ኢየሩሳሌምን ከእግዚአብሔር ዘንድ ስትወርድ አሳየኝ የእግዚአብሔርም ክብር አለባት። ብርሃንዋም እጅግ የከበረ ነው። ለእርስዋም ታላቅ ረጅም ቅጥር አላት። አስራ ሁለትም ደጆች አሏት ያሥራ ሁለትም ደጆች አሏት ያሥራ ሁለቱም የእስራኤል ልጆች ስም ተጽፎበታል ደጆቿም አሥራ ሁለት መላእክት አሉ። በምሥራቅ ሶስት ደጆች። በምዕራብ ሶስት ደጆች። በሰሜን ሶስት ደጆች በደቡብ ሶስት ደጆች አሉዋቸው። ያገሪቱም ቅጥር አሥራ ሁለት መሠረቶች አሏት። በርሳቸውም ላይ ያሥራ ሁለቱ የበጉ (የክርስቶስ) ሐዋርያት ስም ተጽፎባቸዋል።

ከእኔ ጋርም ይናገር የነበረው አገሪቱን ደጆቿንም ቅጥርዋንም ይለካ ዘንድ የወርቅ ዘንግ ይዞ ነበረ አገሪቱም አራት ማዕዘን አንት ርዝመትዋና ወርድዋም ልክ ነው።

አገሪቱም በዘንግ ለካት። አሥራ ሁለት ሺ ምዕራፍ ሆነ። ርዝመትዋም ወርድዋም ከፍታዋም እየተካከለ ነው (ማዕዘን ናት)

ቅጥርዋንም ለካ። በሰው ልክ (ክንድ) መቶ አርባ አራት ክንድ ሆነ። ይኸውም በመልአክ ልክ ነው። (በመልአኩ አንድ ክንድ ነው)

የቅጥርዋም ሥራ ከኢያሴጵስ ደንጊያ ነው። አገሪቱም ከጥሩ ወርቅ ናት። ጥሩ ብርጭቆም ትመስላለች። ያገሪቱም ቅጥር መሠረቶች (ደረጃዎች) በከበረ ደንጊያ ሁሉ ተጌጠዋል መጀመሪያው መሠረት ኢያሴጵስ ነው ሁለተኛው ሰፊሮስ ሶስተኛው ኬልቄዶን አራተኛው እምረግድ አምስተኛው ሰዶንክዮስ ስድስተኛው ሰርዮድን ሰባተኛው ክሪሶሊት ስምንተኛው ቢረሌ ዘጠነኛው ቶጳዝዮን አሥረኛው ክረስጵራስ አሥራ አንደኛው ህያክንቶስ አሥራ ሁለተኛው አሚተስጦስ ነው። አሥራሁለቱም ደጆች አሥራ ሁለት ሉል ናቸ። ደጁ እያንዳንዱ አንዳድ ሉል ነው። ያገሪቱም አደባባይ እንደ ጥሩ ብርጭቆ በጥሩ ወርቅ ነው።

መቅደስም አላየሁባትም። እርሱ እግዚአብሔር አምላክ ሁሉን የሚይዝ በጉም (ክርስቶስ) መቅደስዋ ነውና።

አገሪቱም ፀሐይና ጨረቃ ያበሩላት ዘንድ አትሻም። የእግዚአብሔር ክብር አብርቶላታል። መብራቷም በጉ (ክርስቶስ) ነው።

የዳኑትም አሕዛብ በብርሃንዋ ይሔዳሉ። የምድርም ነገሥታት ክብራቸውንና ባለጠግነታቸውን ወደ እርስዋ ያመጣሉ። ደጆችዋም በቀን አይዘጉም። ሌሊትም ከዚያ የለም። የአሕዛብንም ክብር ምስጋናቸውንም ወደ እርስዋ ያመጣሉ። በበጉም (ክርስቶስ) የሕይወት መጽሐፍ ከተጻፉት በቀር ርኩስም ጸያፍም ሐሰትም የሚያደርግ ሁሉ አይገባበትም። ራእይ ፳፩ ፲ - ፳፯።

ስለዚህ ይህን የመሰለች የማታልፍ ዓለም ስለ አለችን ይህን የሚያልፈውን ዓለም እናቀው። የምንንቀውም እንደነዚያ እንደ ጽርዕ (ግሪክ) ፈላስፎች አይደለም። እነዚያ መከራውና ችግሩ መብዛቱን ስለ አዩ ይህን ዓለም ናቁት እንጅ የማታለል ሌላ ዓለም መኖርዋን አውቀው አይደለም።

ደግሞም ዓለምን እንናቀው ማለት ሚስታችንንና ልጆቻችንን ዘመዶቻችንንና ወዳጆቻችንን ትተን ከአራዊት ጋር በዱር በገደል እንኑር ማለት አይደለም። ነገር ግን ይህን ዓለም እንናቀው ማለት እውነተኛው ትርጓሜ የዚህን ዓለም ደስታና ክብር ገንዘብንም ለማግኘት በወንድሞቻችንና በወዳጆቻችን ላይ በማንም ሰው ላይ ቢሆን ክፉ ሥራ እንዳንሰራ እንከልክል ማለት ነው።

ደግሞ አንዳንድ ሰዎች በትዕቢታቸውና በድፍረታቸው ሲናገሩ ይህን ዓለም የሚንቁ ሰዎች ሁሉ ድሆች ስለ ሆኑ ነው እያሉ ያወራሉ። እንዲህም እያሉ ማውራታቸው ጌታችን ወደዚህ ዓለም በመጣ ጊዜ በዚህ ዓለም ድሆች ሆነው የሚኖሩትን ሐዋርያትን እንደ መረጠ ባያውቁ ይሆናል እንጂ አውቀውስ ቢሆን በድሆች ላይ ይህን የመሰለ የትዕቢት ቃል ባልተናገሩም ነበር። ያዕ ፪ ፭። ፩ቆሮ ፳፮ - ፳፱።

ነገር ግን ይህን ዓለም ከነደስታውና ከነክብሩ የናቁ ድሆች ብቻ እንዳልሆኑ ነገሥታቱም ሳይቀሩ እንደ ናቋት ለናንተ ለወዳጆቼ ባጭሩ አስረዳችኋለሁ።

እነሆ ንጉሡ ዳዊት እንዴህ ይላሉ። ኣንንተ አሕዛብ ሆይ ሁለጊዜ በርሱ እመኑ። ልባችሁንም በፊት አፍስሱ። እግዚአብሔር መታመናችን ነውና። ነገር ግን የአዳም ልጆች ሁሉ ከንቱ ናቸው። አዎን የሰውም ልጆች ሐሰት ናቸው። እርሳቸው ሁሉም በሚዛን ተመዝነው ከምናምን የቀለሉ ሆኑ። በግፍና በቅሚያ አታተመኑ ከንቱ ነገርንም አትውደዱ። ባለጠቅነታችሁም ቢበዛ ልባችሁን አትጣሉበት። መዝ ፷፪ ፰ - ፲።

በውነት ሰው ሁሉ በከንቱ ነው። ሰው እንደ ጥላ ብቻ ይመሳሰላል። በከንቱ ነገርም ይታወካል። ይሰበስባሉ። የሚሰበስቡትም ለማንም እንዲሆን አያውቁትም መዝ። ፴፱ ፭ - ፮።

አቤቱ ዘመኔ እንዴት እንዴት አጭር እንደሆነ አስብ። የሰውን ልጅ ሁሉ ስለምን ለከንቱ ፈጠርኸው። ሕያው ሆኖ የሚኖር ማናቸው ሰው ነው። ሞትንም የማያይ ነፍሱንም ከሲኦል የሚያድን ማናቸው ሰው ነው። መዝ ፹፱ ፵፯ - ፵፰።

ፍጥረታችንን እርሱ ያውቃልና መሬትም እንደሆንን አብሰዋልና። የሰውም ዘመኑ እንደ ሣር ነው። እንደ ዱር አበባ እንዲሁ ያብባል። ነፋስ በነፈሰበት ጊዜ ግን አንዳችም አይገኝም። ስፍራውንም ደግሞ አያውቀውም። መዝ ፻፫ ፲፬ - ፲፭።

አቤቱ ሰው ምንድነው ታውቀው ዘንድ። የሰው ልጅስ ምንድነው ታስበው ዘንድ። ሰው ከንቱ ነገርን ይመስላል። ዘመኑም እንደ ጥላ ያልፋል። መዝ ፻፵፬ ፫ - ፬።

የንጉሡ ዳዊት ልጅ ንጉሥ ሰሎሞንም ይህ ዓለም ከንቱ እንደሆነ አውቆ እንዲህ ብሏል። ሁሉ ከንቱ ነው። ሁሉ ከንቱ ነው። ነገሩ ሁሉ ከንቱ ነው። ሰው ከፀሐይ በታች በሚደክምበት ድካም ሁሉ ትርፉ ምንድነው። ትውልድ ይሄዳል። ትውልድ ይመጣል። ምድር ግን ለዘላለም እርስዋ ናት። መክ ፩ ፪ - ፫።

ከፀሐይ በታች በደከምሁበት ድካም ሁሉ ልቤ ተስፋ ቆረጠ። ሰው በጥበብና በእውቀት እክደከመ በኋላ በድካሙ ያገኘውን ሁሉ ላልደከመበት ለሌላ ሰው ያወርስ ምንድነው። ዘመኑ ሁሉ ፃዕር ስራውም ጕስጕልና ነው። ልቡም በሌሊት አይተኛም። ይህም ደግሞ ከንቱ ነው። ሕይወትንም ጠላሁት። ከፀሐይ በታች የተሠራው ሥራ ሁሉ ከፈቶብኛልና። ሁሉም ከንቱ ነፍሳን እንደ መከተል ነው።

እኔም በልቤ አልሁ ደስታንም ልፈትን መልካምንም ልቅመስ ይህም ደግሞ እነሆ ከንቱ ነበረ። እንጂ የሠራሁትን ሥራ ሁሉ የደከምሁበትንም ድካሜን ሁሉ ተመለከትሁ እንሆ ሁሉም ከንቱ ነፋስን እንደ መከተል ነው ከፀሐይ በታችም የሚኖር ሁሉ ጥቅም የለውም። መክ ፪ ፩ - ፳፮።

እኔም ተመለስሁ። ከፀሐይ በታችም የሚደረገውን ግፍ ሁሉ አየሁ እነሆ የተጨነቁ ሰዎች ያለቅሱ ነበሩ። የሚያጸናናቸውም አልነበረም። በሚገፍዋቸው ሰዎች እጅ ኃይል ነበረ። ስለዚህ ማንም አላጸናናቸውም። እኔም ይህን አይቼ ዛሬ ካሉት ይልቅ በዱሮ ዘመን የሞቱትን አመሰገንሁ ከነዚህም ከሁለቱ ያልተወለደ ከፀሐይም በታች የሚሰራውን ግፍ ያላየ መልካም ሄደ።

ደግሞም የሰውን ድካሙንና የሥራውን መከናወን ሁሉ ተመለከትሁ በባልጀራውም ዘንድ ቅናትን ሲያስነሣበት አየሁ። ይህም ደግሞ ከንቱ ነፋስን እንደ መከተል ነው። መክ ፬ ፩ - ፬።

ንጉሡ ሰሎሞን በዚያ ሁሉ ክብሩ የዓለምን ተድላና ደስታ ካየ በኋላ ዓለሙ ከነክብሩ ከንቱ እንደሆነ አውቆ ይህን ተናገረ። ማቴ ፮ ፳፱። ፩ ነገ ፲ ፲ - ፳።

ደግሞ ማርቆስ አውሬልስ የሚባለው የሮም ንጉሥ ምንም እርሱ አረማዊ ሰል ሆነ የክርስቲያን ጠአልት ቢሆን በክርስቲያን ላይ ባደረገው ግፍ እግዚአብሔር ይፍረድበት እንጂ በፍልስፍናው በሳፈው መጽሐፍ ውስጥ መልካም ነበረ ቢባል ከርሱ አስቀድሞ ከነበሩት ከሮም ነገሥታት ብዙ ይሻል ነበረ። ከርሱ አስቀድሞ ከነበሩ የሮም ነገሥታት ክርስቲያኖችን ከያሉበት ስፍራ እያስፈለጉ እንዲገድሏቸው አዋጅ አድርገው ነበር። ማርቆስ አውሬልስ ግን ክርስቲያኖች ተከሰው ወደ ችሎት ካልመጡ በቀር ፈልጋችሁ አትግደሏቸው ብሎ ለየመኳንንቱ ሁሉ አስታወቀላቸው ይህም በየጌው ትልቅ ደግነት ነው። ስለዚህ ማርቆስ አውሬልስ ከጻፍወ መጽሐፍ ውስጥ ጥቂት ቃሎች እጽፍላችኋለሁ። ቃሉም ከዚህ ቀጥሎ ያለው ነው።

ሰው በዚህ ዓለም ብዙ ዘመን ቢኖር ደስ ቢለውስ። ቢበላና ቢጠጣስ ቢሾምና ቢሸለምስ ቢያስርና ቢገርፍስ ቢገዛና ቢሸጥስ፣ ቢተኛና ቢነሣስ ቢከበርና ቢታፈርስ ቢጫወትና ቢስቅስ፣ ሚስት ቢያገባ ልጆችስ ቢወልድ ጥቕሙ ምንድን ነው። እንዲያው በጠቅላላው ቄሣር (ጃንሆይ) ቢባል ጥቅሙ ምንድነው።

ደግሞስ ሰው በዚህ ዓለም ሲኖር ቢያዝንስ ቢርበውና ቢጠማውስ። ቢሻርስ ቢታሰርና ቢገረፍስ ቢቆምና ቢቀመጥስ ቢዋረድና ቢናቅስ ቢጨነቅና ቢያለቅስ ሚስት ባያገባና ልጆችስ ባይወልድስ ጕዳቱ ምንድን ነው። እንዲያውስ በጠቅላላው ጕድፍ ጠራጊ ሆኖ ቢኖር ጕዳቱ ምንድነው። እይሰው ጥቅሙም ጥቂት ጊዜ ነው። ጕዳቱም ጥቂት ጊዜ ነው። ከጥቂትም ጊዜ በኋላ ሁሉም ወደ መሬት ይመለሳሉ። ስለዚህ ይህ ዓለም ከንቱ ነው ብሎ ተናገረ።

ደግሞ የሮም ንጉሥ አውግሥጦስ ቄሣር በዘመኑ ጌታችን የተወለደበት ነው። እርሱ ቄሣር ተብሎ ብዙ ዘመን ከነገሠ በኋላ በሚሞትበት ጊዜ አንዱ ይመስልሃል። ባጠገቡ ተቀምጦ ነበረና ወዳጄ ሆይ ምን ይመስልሃል። በፈንታዬ የዚህን ዓለም ትያትሮ መልካም አድርጌ የተጫወትሁ ይመስልሃልን ብሎ ጠየቀው ይባላል። ትያትሮ ማለት የሳቅም የዘፈንም የደስታም የሐዘንም ነገር ቢሆን አንድ ሰዓት ወይም ሁለት ሰዓት ያህል ታይቶ የሚተፋ ጨዋታ ነው። አውግሥጦስ ቄሣርም በመንግሥት ሆኖ የሠራውን ሥራ ሁሉ ከትያትሮ ቆጥሮት የዚህን ዓለም ትያትሮ መልካም አድርጌ የተጫወትሁ ይመስልሃልን ብሎ ወዳጁን ጠየቀ። በዓለም ታሪክ ፵፭ ገጽ ተመልከት።

ሌሎችም ነገሥታት እንደ እነ አርቃድዮስ እንደ እነዘይኑን ያሉትን የዚህን ዓለም ከንቱነት እያወቁ በፈቃዳቸው መንግሥታቸውን እየለቀቁ ሄደዋል።

ባገራችን በኢትዮጵያም ንጉሠ ነገሥት ተክለ ሃይማኖት መንግሥታቸውን በፈቃዳቸው ትተው ወደ ገዳም ስለ ሔዱ መናኔ መንግሥት ተክለ ሃይማኖት ተብለዋል እነዚህ ሁሉ የዓለምን ከንቱነት አውቀው እየናቁ የተዉት ናእውና ዓለምን የሚንቁ ሰዎች ድሆች ቢሆኑ ነው እያሉ የሐሰትና የትዕቢት ወሬ የሚያወሩ ሰዎች በዚህ ቃል ሳያፍሩ አይቀሩም። ሌላ ምላሹም የሚያገኙ አይመስለኝም።

የዚህንም ነገር ካስረዳችኋችሁ በኋላ የሰው እድሜ በከንቱ እንዲፈጸም ለማስረዳት ጥቂት ቃል ባችሩ እጽፍላችኋለሁ።

እነሆ የሰው እድሜ ከጥፋት ውሀ ወዲህ እጅግ አጭር ሆነ። ያውም አጭሩ እድሜው በብዙ ወገን ይጨረሳል። አንዳንዱ በጽኑ ደዌ ተይዞ። እንዳንዱም በጽኑ ግዞት ታሥሮ። አንዳዱም የበላውና የጠጣው አንዝዞትም። አንዳንዱም የሚበላው ምግብ የሚጠጣው ውሀ አጥቶ ይሞታል። አንዳንዱም ባልጋቸው ላይ እንደ ተቀመጡ በድንገት ሞት ይሞታል። ይህንም ሁሉ ሳንቸኩል በትዕግሥት ሆነን ብንመለከተው ይህ ዓለም ጥቅም የሌለበት ከንቱ ነገር መሆኑን ያስረዳል።

እነሆ አንድ ሰው ሌሊት በሕልሙ መልካም ነገር ወይም ክፉ ነገር ሲያልም ያድራል። በነጋ ጊዜ ግን ሁሉንም ይረሳዋል። እንደዚሁ የዚህ ዓለም ነገር ሁሉ እንደ ሕልም ነውና በሞት ጊዜ ተረስቶ ይቀራል።

ነገር ግን በዚህ ጊዜ ይቀራል የማይበላውን መንግሥተ ሰማይን ለመውረስ ተዘጋጅተን ብንቆይ ለእኛ እጅግ መልካም ይሆንልናል።

**አሥራ አንደኛ ክፍል።**

**ምዕራፍ ፵።**

**ስለ ጽድቅና ስለ ኵነኔ።**

ጽድቅ ማለት ሰው ሁሉ በሕይወቱ ሳለ የእግዚአብሔርን ቃል ሰምቶ ከክፉ ነገር ርቆ ሕገ እግዚአብሔርን ጠብቆ የኖረ እንደ ሆነ በሞት ጊዜ ነፍሱ ብቻዋን ወደ ሰማይ ወጥታ ለጊዜው ከእግዚአብሔር የምታገኘው ጸጋና ክብር ነው።

ሁለተኛም በዋናው የፍርድ ቀን ጌታችን ኢየሱስ ክርስቶስ በዳግማዊ ምጽአቱ በግርማ መንግሥቱ ሆኖ በዙፋን በተቀመጠ ጊዜ ሰው ሁሉ ሥጋው ከነፍሱ ጋራ ተዋህዶ እንደ ፊተኛው ጊዜ ባንድ አካል በሐዲስ ሥጋ ተነሥቶ የሚያገኘው የዘለዓለም ጽድቅና ሕይወት ነው። ዮሐ ፭ ፳፱ ፩ ቆሮ ፲፭ ፵፪ - ፵፱።

ይህንንም ጽድቅና ሕይወት አስቀድሞ አባታችን አዳም በተፈጠረ ጊዜ ከገነት አታክልት እየበላ ቆይቶ በኋላኛው ዘመን ከሕይወት ዛፍ በልቶ ሕያው ሆኖ ያለ ድካም እንዲኖር ከእግዚአብሔር ተዘጋጅቶለት ነበር። በኋላ ግን በሰይጣን ምክር ከእግዚአብሔር ትእዛዝ ወጥቶ እንዳይበላ የተከለከለን ፍሬ በመብላቱ በኃጢአት በወደቀ ጊዜ የጽድንና ሕይወትን ማግኘቱ ይቅርና ያንኑ በእጁ የያዘውን ተድላ ገነትን እንዲለቅና እንዲሰደድ ተፈረደበት ዘፍጥ ፫ ፳፪ - ፳፬።

ከእርሱም የተወለዱት ልጆች ሁሉ በዘርም በግብርም ስለ ተከተሉት ለአዳም ተዘጋጅቶ የነበረውን ጽድቅና ሕይወት ለማግኘት አልቻሉም። ሮሜ ፭ ፲፪።

በኋለኛው ዘመን ግን ልዑል እግዚአብሔር ለአዳምና ለልጆቹ ፍቅሩንና ቸርነቱን ለመግለጥ ስለ ወደደ አንድ ብቻ ልጁን ኢየሱስ ክርስቶስን ወደዚህ ዓለም ዓለም ሰደደው። ልጁም ያለ ዘር ከቅድስት ድንልግ ማርያም ተወልዶ እንደ ሰው ልማድ በየጥቂቱ አደገ። ሉቃ ፪ ፶፪።

ከአደገም በኋላ እናቱንና ዘመዶቹን እያገለገለ እስከ ሠላሳ ዓመት ኖረ። ሉቃ ፪ ፶፩።

ከሠላሳ ዓመት በኋላ በዮርዳኖስ ውኃ በዮሐንስ እጅ ተጠምቆ ወደ ገዳም ሔዶ አርባ ቀንና አርባ ሌሊት ስለ እኛ ጾመ። ሰይጣንም በሶስት የኃጢአት ዋነኞች በስስት በትዕቢት በፍቅረ ንዋይ ተፈታተነው። በሶስቱም ኃጢአቶች ድል አድርጎ ከገዳም ተመለሰ። ማቴ ፬ ፩ - ፲፩።

ከገዳምም በተመለሰ ጊዜ ትምህርቱንና ታምራቱን ጀመረ። ትምህርቱንም እያስተማረና ታምራቱን እያደረገ ሶስት ዓመት ከሶስት ወር ኖረ ሕዝቡም ሁሉ ትምህርቱንና ታምራቱን ባዩ ጊዜ ይከተሉት ጀመሩ። በዚሁም ምክንያት አይሁድና የካህናት አለቆች ለምክር ተሰበሰቡ። የካህናቱም አለቃ ቀያፋ ዓለሙ ሁሉ በእርሱ ምክንያት ከሚጠፋ አንድ ሰው ቢሞት ይሻላል ብሎ የሞት ምክር መከረበት። ዮሐ ፲፩ ፵፯ - ፶፩።

ስለዚህም እንደ ክፉ አድራጊ ተይዞ ታሠረ። መስፍኑ ጲላጦስም በዚህ ሰው ላይ ምንም ክፉ ነገር አላገኘሁበትም ብሎ ከተናገረ በኋላ ግረፉት ብሎ አዘዘ። ከተገረፈም በኋላ የግፍ ድርብ ስቀሉት ብሎ አዘዘና አሰቅሎ ገደለው።

ከሞተም በኋላ በነፍሱ ወደ ሲኦል ወርዶ በኃጢአትና በሞት ባርነት በግዞት ለነበሩ ሰዎች ነጻነትን በሰከላቸው ነጻነትንም የሰበከው ከዚያ ቀን ጀምሮ ወደ ፊት ለሚነሡት ሰዎችም ነው እንጂ ከዚያ አስቀድሞ በኃጢአትና በሞት ባርነት በግዞት ይኖሩ ለነበሩ ብቻ አልነበረም። ፩ጴጥ ፫ ፲፱ - ፳፩።

ስለዚህም ሰው ሁሉ በአዳም ኃጢአት እንደ ሞተ በጌታችን በኢየሱስ ክርስቶስ ጽድቅ ተነሣ። በአዳም ኃጢአት እንደ ተኰነነ በክርሶትስ ጽድቅ ጸደቀ። ጽድቅ ማግኘትም በጸጋው ሆነ። የዚህም ትርጓሜው ሰው ምንም መልካም ሥራ ቢሰራ ስራው ሁሉ ሁሉ ጎደሎ ስለ ሆነ ለጽድቅ አያበቃውም ነበርና ክርስቶስ ስለ ኃጢአተኞች ሰዎች መከራ ተቀብሎ ሕግን ሁሉ ፈጽሞ በቸርነቱ እንዲጸድቁ አደረጋቸው ማለት ነው። ሮሜ ፭ ፲፭ - ፳፩።

በፍርድ ቀንም ደጋግ ሰዎች የሚያገኙት ጽድቅ ከዚህ ቀጥሎ የተጻፈው ነው። ፩ኛ ቡሩካኖቼ ሆይ ወደ እኔ ኑ ተብሎ መጠራት ነው። ፪ኛ መንፈሳዊ ምግብ የሚሆን ምስጋና ከመላእክት ጋራ ማመስገን ነው።

፫ኛ ከፀሐይ ሰባት እጅ በሚያበራ ስፍራ መቀመጥ ነው ፬ኛ ዘወትር በደስታ መኖር ነው። ፭ኛ ዘወትር የእግዚአብሔርን ፊት በባለሟልነት ማየትና ይህንም ሁሉ የመሰለ ነው። ማቴ ፲፫ ፵፫።

የእግዚአብሔርም ባለሟልነት የሚገኘው በጌታችን በኢየሱስ ክርስቶስ በማመንና ለቃሉ በመታዘዝ ነው እንጂ በሌላ ነገር ሊገኝ አይቻልም። ሮሜ ፲ ፬።

እነሆ እንግዴህ የልዑል እግዚአብሔር ባለሟል ከመሆን በቀር ከዚህ የሚበልጥ ደስታና ክብር የለም።

ይህንንም የሚያስረዳ ነገር ከዚህ በኃላፊው ዓለም እንኳ የንጉሥ ባለሟል የሆነ ሰው ንጉሡን ባየነ ከንጉሡ ጋራ በተነጋገረ ጊዜ ደግሞም ስለ በለሟልነቱ ሽልማትና ሌላም ስጦታ በተቀበለ ጊዜ የራሱን የወዳጆቹ ደስታ እጅግ ይበዛል።

የጸደቀም ሰው የእግዚአብሔርን ባለሟልነት አግኝቶ ሁለ ጊዜ የእግዚአብሔርን ፊት ባየና ሰማያዊ ክብሩን በተቀበለ ጊዜ የራሱና የወዳጆቹ የጻድቃንና የመላእክት ደስታ እጅግ ይበዛል ሉቃ ፲፭ ፯።

እድላቸውም ከነዚህ ጋራ የሆነላቸው ሰዎች እጅግ ብፁዓን ናቸው።

ኵነኔም ማለት ሰው ሁሉ በሕይወቱ ሳለ የእግዚአብሔርን ቃል አልቀበልም ብሎ በክርስቶስ ሳያምንና ለቃሉ ሳይታዘዝ የኖረ እንደሆነ በሞተ ጊዜ ነፍሱ ብቻዋን እስከ ኋለኛው ፍርድ ቀን ድረስ ስትቀበለው የምትኖረው ሥቃይ ነው። የኋለኛው ፍርድ ቀን በደረሰ ጊዜ ግን ሥጋው ከነፍሱ ጋር ባንድነት ተዋህዶ ተነሥቶ በገሃነም ሲቀበለው የሚኖረው ረቂቅ መከራ ነው።

ጌታችንም ኢየሱስ ክርስቶስ ሥጋ እሰከ መሆንና መከራ ተቀብሎ እስከ መሞት የደረሰው እኛን ኃጢአተኞችን ከዚህ ከመንፈሳዊ ረቂቅ መከራ ሊያድነን ስለ ወደደ ነበር እኛ ግን በክርስቶስ ባናምንና ለቃሉ ባንታዘዝ ስለ እኛ የተቀበለውን መከራውንና ሞቱን ከንቱ ማድረጋችን ነውና ከርስቶስን ሁለተኛ መስቀላችን ነው፣ ዕብ ፮ ፬ - ፯። በዚሁም ምክንያት በፍርድ ቀን የምንቀበለው ረቂቅ መከራ ክርስቶስን የሰቀሉ ሰዎች ከሚቀበሉት መከራ ቢበልጥ እንጂ አያንስም። በፍርድ ቀንም በክፉ ሰዎች ላይ የሚፈረደው የቅጣቱ ፍርድ ከዚህ ቀጥሎ እንደ ተጻፈው ነው። ፩ኛ ተወቅሶና ተረግሞ ከእግዚአብሔር ፊት መሄድ ነው። ፪ኛ ከመንፈሳዊ ምግብ መራብ መጠማት ነው። ፫ኛ ብርሃን በሌለበት በጨለማ ስፍራ መቀመጥ ነው። ፬ኛ ማዘን ማልቀስ መጨነቅ ነው። ፭ኛ ጥርስ ማፋጨትና እንደ እሳት መቃጠል ይህንም የመሰለ ሁሉ ነው። ማቴ ፲፫ ፶። ማቴ ፳፭ ፵፩።

እነሆ እንግዲህ ከዚህ የበለጠ የሚያሳዝንና የሚያስጨንቅ ፍርድ የለም።

ይህንንም የሚያስረዳ ነገር በዚህ በኃላፊው ዓለም እንኳ ንጉሥ የተጣላው ሰው ወደ ቤተ መንግሥት ግብቶ ንጉሡን እንዳያይ በተከለከለና ወደ ጽኑ ግዞት ስፍራ እንዲሄድ በተፈረደበት ጊዜ የራሱና የወዳጆቹ ኃዘን እጅግ ይበዛል። የተኰነነም ሰው ከእግዚአብሀኢር የተፈረደበትን ረቂቅ መከራ ለመቀበል ወደ ገሃነም በሚወርድበት ጊዜ ራሱና ከርሱ ጋራ ተፈረደባቸው ኃጥኣን ሁሉ ኃዘናቸው ይበዛል።

የእኛንም እላችንን ከነዚህ ጋራ እንዳያደርግብን የልዑል እግዚአብሔር ቸርነት እንለምናለ።

**ምዕራፍ ፵፩።**

**ስለ የንስሓ ቦታ (መካነ ንስሓ)**

አንዳንድ ሰዎች ሰው ከሞተ በኋላ በነፍሱ ንስሓ ተቀብሎ የሚኖርበት ቦታ አለና ወደዚያ ከገባ በኋላ ንስሓውን ጨርሶ ኃጢአቱ ሁሉ ይሠረይለትና ይጸድቃል ብለው ይናገራሉ።

ነገር ግን ለሕይወትና ለኵነኔ መቀበያ የሚሆን ሁለት ቦታዎች ብቻ መኖራቸውን መጽሐፍ ይነግረናል እንጂ ሶስተኛ የንስሓ ቦታ መኖሩን አይነግረንም። ስለዚህ በዚህ ነገር ልንከራከርበት አይገባንም። ማቴ ፳፭ ፵፮።

ስለ ሆነ ግን በፍርድ ቀን የመከራ ፍርድ የሚፈረድባቸ ሰዎች መከራውን ለመቀበል ወደ ተዘጋጀላቸው ስፍራ በገቡና የመከራውን ጽናት ባዩ ጊዜ ቅድሞ በዚህ በኃላፊው ዓለም ሳሉ ይሠሩት በነበረው በክፉ ሥራቸው እንዲያዝኑንና እንዲፀፀቱ እንዲጨነቁም የታወቀ ነው። ልዑል እግዚአብሔርም ቸርነትና ምሕረት የባሕርዩ ስለሆነ እርሱ በጌትነቱና በእውቀቱ የወሰነው የቅጣታቸው ዘመን ሲፈጸም ምሕረት እንዲያደርግላቸው ተስፋ ማድረግ ይገባናል እንጂ ፍጽሜ በሌለው ዓለም በሥቃይና በመከራ ያኖራቸዋል ብሎ ተስፋ የሚያስቆርጥ ነገር መናገር አይገባንም።

እንግዴህ እነዚያ የመከራ ፍርድ የሚፈርድባቸው ክፉዎች ሰዎች በዚያ በመከራ ስፍራ የሚኖሩ ስንት ዓመት ነው ብሎ የሚጠይቅ ሰው ቢኖር የዚህን ነገር ዘመኑን ወስኖ መጽሐፍ አይነግረንምና ይህን ያህል ዘመን ይኖራሉ ብለን ቁርጥ ነገር ለመናገር አንችልም። እንገር ግን የያንዳንዱን ሰው ኃጢአት ትልቅነቱንና ትንሽነቱን የሚያውቅ እርሱ ልዑል እግዚአብሔር ብቻ ነውና የቅጣኡንም ዘመን ረጅምና አጭር መሆኑን የሚውያቅ እርሱ ብቻ ነው።

እነሆ የመጀመሪያው ሰው የአዳም ኃጢአት አምላክ እሆናለሁ ማለት ነበር። ይኸውም ስሕተት የመጣበት መጀመሪያ ከሰይታን ቀጥሎም ከሚስቱ ከሔዋን ነበር እንጂ እርሱ እራሱ ከልቡ አንቅቶ ያደረገው አልነበረም ዘፍ ፫ ፩ - ፰። ፩ጢሞ ፪ ፬ - ፲።

በዚሁም ቢሆን ንስሓ ገብቶ እንዳዘነ የአዋልድ መጻሕፍት ነግረውናል። ስለሆነም እንደ ኢትዮጵያ ቁጥር ፬ሺ ፭፻፴ ዓእምት በነፍሱ ቅጣት እንደ ተፈረደበትና በሲኦል እንደ ኖረ የታወቀ ነገር ነው። ፩ጴጥ ፫ ፲፱።

ለመከራ ግን ይህን ያህሉ ዓመት ይቅርና አንድ ዓመት እንኳ ጭንቅ ነው።

ነገር ግን ከዚህ እብላይ እንደ ተጻፈው የመከራ ፍርድ የተፈረደባቸው ሰዎች በሰሩት ኃጢአት ማዘናቸውን መጸጸታቸው አይቀርምና ሐዘናቸውና መጸጸታቸው ሲበዛ ልዑል እግዚአብሔር በቸርነቱ የከበደውን መከራእውን ያቀልላቸዋል። እንዲሁም መከራቸው በየጥቂቱ እየቀለለ ሲሄድ ቆይቶ በኋላ ምሕረት እንዲያገኙ ተስፋ እናደርጋለን። ምሕረትም ያገኛሉ ስለ ተባለ መከራው ይቀልላቸዋል ማለት ነው እንጂ እነዚያ ቅዱሳንና ጻድቃን በሕይወተ ሥጋ ሳሉ ሕገ እግዚአብሔርን ጠብቀው ከክፉ እንገር እርቀው በመኖራቸው የሚያገኙትን ባለሟልነትና ክብር ለማግኘት አይችሉም።

ይህንኑም ከዚህ ቀጥሎ በተጻፈው ምሳሌ እናስረዳለ።

እነሆ አንድ ክፉ ሰው በንጉሡና በመንግሥቱ ላይ የማይገባ ሥራ ሰርቶ በዚሁ ተፈርዶበት በጽኑ ግዞት ከኖረ በኋላ ንጉሡ በቸርነቱ ይቅርታ ባደረገለት ጊዜ ከእንግዴህ ወዲህ የእኔ ባለሟል ሆነህ በፊቴ ቆመህ ለማገልገል አትችልምና ወደ ባላገር ሔደህ አርሰህ እንግደህ ጽፈህ ደጉሰህ እንድትኖር ፈቅጄልሃለሁ ይለውና ወደ ባላገር ሔዶ በደስታና በሐዘን መካከል ይኖራል።

እንደዚሁ ሁሉ በኃጢአታቸው የመከራ ፍርድ ተፈርዶባቸው በቅጣት ስፍራ የሚቀመጡ ሰዎች በቀድሞ ስራቸው ስለ አዘኑና ስለ ተፀፀቱ ልዑል እግዚአብሔር ትንሽ ይቅርታ አግኝተው በጽድቅና በኩነኔ መካከል ይኖራሉ እንጂ ሶስተኛ የንስሓ ቦታ መኖሩን ወይም ለዘላለም ሲሰቀዩና ሲጨነቁ መኖራቸውን አስተካክሎ የሚነግረን መጽሐፍ አላገኘንም።

አንዳንድ ሰዎች በማቴዎስ ወንጌል በምዕ ፳፭ በቁጥር ፶፮ ከፍርድ በኋላ ኃጥአን ወደ ዘላለም ኵነኔ ጻድቃን ግን ወደ ዘላለም ሕይወት ይሄዳሉ ተብሎ የተጻፈውን ንባብ ይዘው የኃጢአትን የመከራ ፍርድ ለዘላለም ነው እንጂ አንድ ጊዜ ከተኰነኑ በኋላ መቸም ቢሆን ከእግዚአብሔር ይቅርታ አያገኙም ብለው ይናገራሉ።

ነገር ግን እንደዚህ ብለው ተስፋ የሚያስቆርጥ ቃል መናገራቸው እግዚአብሔር በየጊዜው ለኃጥአን የሚያደርገውን የመንፈሳዊ ቸርነቱንና የፍቅሩን ብዛት ባያውቁ የመጻሕፍትንም ንባብና ትርጓሜ መርምረው ባያስተውሉ ይሆናልና የዘላለምን ትርጓሜ ልናሰረዳቸው ይገባናል።

እግዚአብሔርም አንድ ብቻ ልጁን ለመከራና ለሞት አሣልፎ ለመስጠት የደረሰበት ምክንያት ለኃጥአን አዝኖና እራርቶ እንደ ሆነ ማወቅ ይገባናል። ሮሜ ፭ ፰ - ፲፩። ሮሜ ፰ ፴፪።

እነሆ እግዚአብሔር ከጥፋት ውሃ በኋላ ከእንግዲህ ወዲህ ሰውንና ሕያው ነፍስ ያለውንም ሁሉ በውሀ እንዳላጠፋ ለዘላለም ኪዳኔን አደርጋለሁ። የኬዳኔንም ምልክት ቀስቴን በደመና አደርጋለሁ ብሎ ተናግርዋል። ዘፍጥ ፱ ፲፩ - ፲፰።

እንግዲህ ሰውንና ሕያው ነፍስ ያለውንም ሁሉ በውኃ እንዳላጠፋ ለዘላለም ኪዳኔን አደርጋለሁ ያለውን ንባብ ፍጻሜ የሌለው ዘምን ነው እንዳንል ከዚያ ወዲህ ግብጻውያንና ሌሎችም ብዙ ሰዎች በየጊዜው በውኃ ጠፍተዋል። ዘፀዓ ፲፬ ፳፯ - ፳፱።

አሁን በቅርቡ ዘመን እንኳ በኢጣልያና በጃፓን በአርመንም አገሮች ምድር እየተንቀጠቀጠች ውሀው ከመሬት እየወጣ ብዙ ሰዎች እንደ ጠፉና ከተሞች እንደ ፈረሱ በእርግጥ ሰምተናል።

ቀስቴንም በደመና አደርጋለሁ ያለው ንባብ እስከ ምጽአት ነው እንጂ ለዘለዓለም ብሏል ተብሎ ዓለም ካለፈ በኋላ ቀስተ ደመና ሲታይ ይኖራል ለማለት አይቻልም ስለዚህ ፍጻሜ ያለው ነገር ሁሉ ዘላለም ለመባል ይችላል።

ደግሞ እግዚአብሔር የእስራኤልን መከራና ጩኸት ሰምቶ ከባርነት ቤታቸው ከግብጽ ባወጣቸው ጊዜው ሞተ በኵር የተባለው መቅሠፍት እንዳያገኛቸው የበግ ጠቦት እያረዳችሁ ደሙን በየቤታችሁ ደጃፍና በየመድረኩ እርጩት። በዚያም ቀን ሰው ከቤቱ ወደ ውጭ አይውጣ ሞት በኵርም ያንን እያየ ያልፋልችኋል። ከቂጣ በቀር ማናቸውንም የቦካ ነገር አትብሉ። ይህንም ሕግ ለእናንተና ለልጆቻችሁ ለዘላለም ሥርዓት አድርጋችሁ ጠብቁ ብሎ ነግሮዋቸው ነበር ዘፀዓ ፲፪ ፳ - ፳፪።

እነሆ ዛሬ እስራኤል በግ እያረዱ ደሙን የቤታቸውን ደጃችና መድረክ አይረጩም ዛሬ እየረጩ ሆነው እንኳ በነበሩ ከምጽአት በኋላ ሲያደርጉት ይኖራሉ ለማለት አይቻልም ስለዚህ ፍጻሜ ያለው ነገር ሁሉ ለጊዜው የሚቆይ ከሆነ ዘላለም ለመባል ይችላል።

እግዚአብሔር ለዳዊት ሲምልለት ልጆችህ ኪዳኔንና የማስተምራቸውን ምስክሬን ቢጠብቁ ለዘላለም በዙፋንህ ይቀመጣሉ ብሎ ነግሮታል። መዝ ፻፴፪ ፲፪።

የዳዊት ልጆች የእግዚአብሔርን ኪዳን ጠብቀው እንኳ ቢኖሩ ዙፋን ለዘላለም እንዳይኖር የታወቀ ነው ከምጽአትም በኋላ ምድራውያንን ነገሥታት በዙፋን እየተቀመጡ ይገዛሉ ለማለት አንችልም ስለዚህም ፍጻሜ ያለው ነገር ሁሉ ለጊዜው የሚቆይ ከሆነ ዘላለም ለመባል ይችላል።

ከዚህም መስመር ቀጥሎ እግዚአብሔር ጽዮንን መርጥዋታልና ይህች ለዘላለም ማደሪያዬ ናት ብሎ ተናግረዋል መዝ ፻፴፪ ፲፬። እንግዲህ የዳዊት ከተማ ጽዮን ኢየሩሳሌም ከምጽአት በኋላ ለዘላለም አትኖርምና ለዘላለም ማደሪያዬ ናት ማለቱ ፍጻሜ ላለው ዘመን መሆኑን ያስረዳልናል።

ሰሎሞንም ትውልድ ይሂዳል ትውልድም ይመጣል ምድር ግን ለዘላለም እርስዋ ናት ብሎ ተናግርዋል። መክ ፩ ፬።

ሰሎሞን ምድር ግን ለዘላለም እርስዋ ናት ብሎ ሲናገር እስከ ምጽአት ያለውን ዘመን ብቻ እንደሆነ እናምናለ። ይህንንም የሚያስረዳ ነገር ጌታችን ኢየሱስ ክርስቶስ ሰማይና ምድር ያልፋል። ቃሌ ግን አያልፍም ብሎ ነገሩን ገልጦ ለደቀ መዛሙርቱ አስተምርዋቸዋል። ማቴ ፳፬ ፴፭።

ደቀ መዝሙሩ ቅዱስ ጴጥሮስም ምድር ለዘላለም አለመኖርዋን አስረድቶ ጽፎልናል። ፪ጴጥ ፫ ፯ - ፲፫።

ስለዚህ ፍጻሜ ያለው ነገር ሁሉ ለጊዜው የሚቆይ ከሆነ ዘላለም ለመባል ይችልላ።

ደግሞ ጌታችን መከር አጫጅ ዋጋውን ያገኛል። ፍሬውንም ለዘላለም ይሰበስባል ብሎ ተናግርዋል። ዮሐ ፬ ፴፮።

እንግዴህ ገበሬ ዘርቶ አጭዶና ወቅቶ የሚያገኘው ፍሬ ዘላለም አለመኖሩ የታወቀ ነውና ፍጻሜ ያለው ነገር ሁሉ ለጊዜው የሚቆይ ከሆነ ዘላለም ለመባል ይችላል።

ቅዱስ ጳውሎስም አናሲሞስን ከጌታው ከፊልሞና ጋር ሲያስታርቅ ወደ ፊት ለዘላለም ላንተ ይሆንህ ዘንድ ምናልባት አሁን ለጥቂት ጊዜ ተለይቶ ይሆናል ብሎ ነግሮታል። ፊል ፩ ፲፭።

እንግዴህ አናሲሞስ ለፊልሞና ሎሌነቱ እስኪሞት ድረስ ነበረ እንጂ ከሞተም በኋላ ለዘላለም ሎሌ ሆኖት ይኖራ ለማለት አንችልም። ስለዚህ ፍጻሜ ያለው ነገር ሁሉ ለጊዜው የሚቆይ ከሆነ ለዘላለም ለመባል ይችላል።

ይህንም ሁሉ ምክንያት አድርጌ እግዚአብሔር በኃጢአተኞች ላይ ፍርድ የመከራ ቅጣት እንዲቀበሉ ካደረገ በኋላ እርሱ በእውነተኛ ፍርዱ የወሰነውን የቅጣታቸውን ዘመን ሲጨርሱ ትንሽ ይቅርታ አድርጎላቸው ዕረፍትን አግኝተው እግዚአብሔርን በማመስገን ይኖራሉ በማለት አሳቤን ጽፌ እፈጽማለሁ።

አስጀምሮ ላስፈጸመኝ እለግዚአብሔር ክብርና ምስጋና ይሁን (አሜን)።

**\*\*\*\***

ክቡር ብላቴን ጌታ ኅሩይ ወልደ ሥላሴ ስለ ዓባይ ግድብና ውኃ ተፋሰስ በየጊዜው ያነስቱና የደከሙበት ቢሆንም ዛሬ ድካማቸውን በዓባይን ባያዩትም የዚህ መጽሐፍ የዚህን ዓመት እትም ትርፍ አሳታሚው የልጅ ልጃቸው ልጅ ሺመልስ ቻሌ ይልማ ለዓባይ ግድብ ሰጥተዋል።

…..«ምድረ ግብጽ እየተሰደዱ የመጡ ክርስቲያኖች የዓረብ እስላሞች ሀገራቸውን ስለውሰዱባቸውና ስላሳደዱዋቸው እነርሱም የክፋት ብድር ለመመለስ ሲሉ፣ ወደ አፄ ላሊበላ ገብተው በምድረ ግብፅ የሚኖሩ ሰዎች የዓባይን ውኃ ካላገኙ ለመኖር አይችሉምና የዓባይን ውኃ ከመንገዱ ወደ በረሃ የሰደድኸው እንደሆነ ሀገራችን ግብፅን የወሰዱ ሳርካን የተባሉ እስላሞች እስላሞች ችግር ሲጸናባቸው ሀገራችንን እየለቀቁ ይሄዳሉ ብለው መከሩት።

አጼ ላሊበላ ግን የዓባይን ውሃ ከመንገድ አውጥቶ ወደ በረሃ ለመሰደድ እጅግ የሚያስቸግርና የማይቻል መሆኑ አውቆ ለዓባይ ውኃ ኃይልና ብርታት የሚሰጡትን በዝናብ ጊዜ ብዙ ጎርፍ እየያዙ ወደ ዓባይ የሚገቡትን ከተራራው የሚወርዱትን ወንዞች ሁሉ ወደ ዓባይ እንዳይገባ እየቆረጠ ወደ ሌላ ስፍራ ለመስደድ ጀመረ። በዚህም ምክንያት የላሊበላ ስም በሙሉ ኢትዮጵያና በውጪ ሀገር ያሉ የታወቀ ሆነ»

ዋዜማ ከኅሩይ ወ/ሥላሴ 1921 ዓ.ም።

.......«ከዚህ በኋላ ጊዜው ሊመሽ ቀርቦ ነበርና ወደ ሰፈራችን ተመለስን። ስንመለስም ስንሄድም በመንገዱ ግራና ቀኝ የዓባይ ውኃ ግብፅን ገነት እንዳስመሰላት እያየን አደነቅን። በከተማውም ዳር የሚወርደው የዓባይ ወንዝ ሥፋቱ 100 ሜትር ይሆናል። ይህንንም ውኃ እየተካፈሉ በየስፍራው አድርሰውታል። ደግሞም የግብፅ መሬት እህል አይሆንም ነበር። ነገር ግን ዓባይ የኢትዮጵያን አፈርና ጉድፍ ጠራርጎ ያመጣና እንደ ፍግ በእርሻው ላይ ያፈሱታል። ስለዚህ እህሉ አምሮ ይበቅላል። ግብፃውያን ያለ ዓባይ ምንም መኖር እንደሌላቸው ተረዳነው። ስለ ውኃችን በዓመት በዓመት 1 ሚሊዮን ጅኒ ወርቅ አምጡ ብንላቸው እያዋጡ ይሰጡን ነበር» (በእኔ አሳብ የግብፁ ንጉሥ ከዓጼ ኃ/ሥላሴ ጋር የቅርብ ወዳጅነት ስለነበራቸው መኳንንቶቹ ይሄን ሃሳብ ባይቃወሙ ኖሮ የአሁኑ የዓባይ ውዝግብ በቀረ ነበር)።

የኢትዮጵያ ልዑካን ቡድን

በአውሮፓና መካከለኛው ምሥራቅ

(1903 ዓ.ም)

ከብላቴን ጌታ ኅሩይ ወ/ሥላሴ