**የልቅሶ ዜማ ግጥም**

ምስጢሩ ከመጻሕፍት ጋር የተስማማ።

ተጻፈ

ከኅሩይ ወልደ ሥላሴ።

ዐዲስ አበባ

ታተመ በኢትዮጵያ ማተሚያ።

፲፱፻፲ ዓመተ ምሕረት።

**የዚህችኛዋ ዕትም መግቢያ።**

ካንጀት የሚወዱት፣ የሚያፈቅሩት ወይም የሚያደንቁት ዘመድ - ወዳጅ ወይም ሌላ ሰው ሲሞት በገና በመደርደር ቢኾን፣ መሰንቆ በመግረፍም ቢኾን ወይም አስለቃሽ አቁሞ በማስወረድም ቢኾን፣ ወይም እንዲያው ቍጭ ብሎ ሟች በትዝታ ፈረስ እየጋለበ መጥቶ ከፊት ድቅን ሲል ወይም ደግሞ መከራ ሲያጋጥም፣ ከስሜት ህዋሳቶቻችን ጕድጓድ ፈንቅሎ የሚወጣ ዕጥር - ምጥን ያለ ግጥም ገጥሞ፣ አንድም የሠምና ወርቅ አልያም የኅብር ቅኔ ስንኞች ቋጥሮ ማንጐራጐር ባገራችን የተለመደ ነው፤ የረጅም ጊዜ ታሪክም አለው።

በዚህች ትንሽ መጽሐፍ ውስጥ የተቋጠሩት አብዛኞቹ ስንኞት - እንዲያውም ሙሉ በሙሉ ማለት ይቻላል - ኅብር ያማርኛ ቅኔዎች ናቸው። ኅብር ቅኔ ማለትም አንድን ነገር በኹለት መልኩ የሚያሳይ መስተዋት ማለት ነው - ባጭሩ ባንድ ቃል መንታ ትርጕም የሚሰጥ። ደራሲው በዚህች የልቅሶ ዜማ ግጥም መጽሐፍ ሦስት እንገሮች አስቀምጠዋል።

* ግጥሙ ለሟች የተገጥመበት ምክንያት፣
* የልቅሶ ዜማ ግጥም ምንነት፣
* የልቅሶው ዜማ ግጥም ምስጢር፣ ከቅዱሳን መጻሕፍት ጋር የሚስማማ መኾኑን በጥቅስ እያገናዘቡ ማስረዳት።

ደራሲው ይህችን መጽሐፍ ለንባብ ለማብቃት የተነሡበትን ዋና ሐሳብ (ዐላማ) ሲገልጡ፣ «ጌታም ሎሌም ቢኾን ባለ - ጠጋም ድኻም ቢኾን ብልኅተኛም ደንቆሮም ቢኾን፣ ገበሬም ነጋዴም ቢኾን፣ ከሞት ማምለጥ እንዳይቻለው ዐውቀን ከክፉ ነገር ኹሉ መራቅ ይገባል» በማለት ይመክራሉ፣ የዘክራሉ፣ ያሳስባሉ።

ይህም ብቻ አይደለም እያንዳንዱ ልቅሶ ዜማ ግጥም፣ ‹ምስጢሩ ከቅዱሳት መጻሕፍት ቃል ጋር የሚስማማ መኾኑን› በሚያስገነዝቡበት ጊዜ፣ ከሚሰነዝሩአቸው የግል አስተያየቶቻቸው በመነሣትም፣ ክቡር ብላቴን ጌታ ኅሩይ ስለ ሞት ምንነት ያላቸውን አመለካከትም፣ በግልጽ መረዳት ይቻላል። እንደሚታወቀው ደራሴው የነበሩት ማኅበረ - ሰብ ከዚያ በፊት የነበረውም ኾነ አሁን ያለው በተለይ ገጠሬው ባላገር እጅግ ሲበዛ ሐዘን አጥባቂ ነው። ወንዱ - ሴቱ ጠጕሩን እስኪነቅል ድረስ ይነጨዋል፤ ፊቱን እስኪደማ ድረስ ይቧጥጠዋል፤ እመር ብሎ ዘልሎ ከመሬት ይፈርጣል፤ ደረቱን ይመታል አሸርጦ ክብ ሠርቶ ይረግዳል። እክዚህ ኹናቴ ሰውነቱ የሚጎዳው ብዙ ነው፤ ዐብሬ መቃብር ካልገባሁ እያለ የሚገለገለውም ጥቂት አይደለም፣ ታዲያ እንዲህ ያሉትን ሰዎች ክጉኛ የታዘቡት ኅሩይ፣ «በዳር ቆሞ ለተመለከታቸውስ ሙታን እንዲነሡ (እንደሚነሡ) የሚያምኑ አይመስሉም… የቀቢጸ - ተስፋ (ተስፋ የመቁረጥ) ሐዘን» ይሉታል አድራጎታቸውን በመረገም።

ሌሎችንስ እንዲህ አሉ፤ ራሳቸው ኅሩይ፣ ስለ ሞት ያላቸው አመለካከት ምንድን ነው?! ማወቁ ይጠቅም መሰለኝ። በጎሐ ጽባሕ መጽሐፋቸው ላይ እንደገለጡት «ይህ ዓለም የተድላና የደስታ ዓለም ብቻ ሳይኾን የመከራና የሐዘን ቦታም ስለ ኾነ ብዙ ዘመን ቢኖር ጥቅሙ ምንድን ነው?! ጥቂት ዘመን ቢኖርስ ጉዳቱ ምንድን ነው?!» በእነዚህም ጥያቄዎች ዙሪያ ብዙ ጥናትና ምርምር ያደርጉት ኅሩይ መልሳቸው ዐጪር ነው፤ «ሞትን እጅግ አንፍራው፤ ብንፈራውም አይቀርልንም ነገር ግን ንጉሣችንን ክርስቶስን ሀገራችንን ሰማይን እየናፈቅን ብንሞት ብዙ ምስጋና እናገኛለን» ብለው የሚያምኑ ሰው ናቸው።

ነገሩን በበለጠ ለማስረዳት ሲሉም ይህን ዓለም በሆድ ትል ሞትን በፈዋሹ በኮሶ፣ መድኅኒት ይመስሉታል፤ «የኮሶን መድኅኒት መጠጣት - ከምሬቱ የተነሣ - እንደሚያስፈራ ኹሉ ሞትም በደዌ፣ በጦርነት ወይም በሌላ ምክንያት በመጣ ጊዜ እጅግ ማስጨነቁ ጥርጥር የለውም። ነገር ግን መድኅኒቱ ትሉን ገድሎ ከሆዳችን ባወጣው ጊዜ ደስ እንደሚለን ሞትም ከዚህ ዓለም መከራና ጭንቀት አለያይቶ (ገላግሎ) ሰማያዊት ከነዓንን ባውረሰን ጊዜ ደስታችን እጅግ ይበዛልና ይህን እያሰብን ሞትን ባንፈራው መልካም ነው» ይላሉ።

ከዚህ በመነሣትም ታላቁ ሰው ኅሩይ፣ ሞትን ሐዘንን ልቅሶን በተመለከተ ከነበሩበት ዘመንም ኾነ አሁን ከአለው የሀገራችን ማኅበረ - ሰብ አብዛኛው በተለየ መልኩ የሚመለከቱበት የራሳቸው የኾነ ፍልስፍና አላቸው። አንዱ «ለሞተው ውዳጅኽ ከማልቀስ ይልቅ በሕይወቱ ሳለ የክፋትን ሥራ ለሚሠራ ወዳጅኽ አልቅስለት» የሚል ነው። ሌላው በክርስቶስ አምነው የሞቱ ኹሉ በዳግም ምጽአቱ በዐዲስ አካል እንደሚነሡና በዚያች ዕለት ኹሉም እንደሚገናኙ ልክ እንደ መጽሐፉ ቃል (፩ኛ ተሰሎ ፬ ፲፫ - ፲፬) አላንዳች ጥርጥር የሚያምኑ በመኾናቸው ሞት በራሳቸው ላይ ቢመጣ አያስጨንቃቸውም፣ በቤተ - ሰብ በቤተ - ዘመድ ወይም በወዳጅ ላይ ቢደርስ ሐዘኑን እሽርሩ አይሉትም፣ ልቅሶውንም አያሽሞነሙኑትም፣ ባጪሩ የቀቢጸ - ተስፋ ሐዘን አያዝኑም፣ ለሐዘኑም ለልቅሶውም ዳር - ድንበር ልክና መጠን አበጅተውለታል።

ላስረዳ፦ በሰላሙ ጊዜ በውጭ ጕዳይ ሚኒስቴር ቢሮ ከአባቱ ሥር ኾኖ፣ ያላንዳች የደመ - ወዝ ክፍያ እናት ሀገሩን - በነጻ ያገለገለው ከማይጨው ጦርነትም በኋላ፣ የጥቁር አንበሳ ጀግኖች ዐርበኞች የተጋድሎ ማኅበር ከመሠረቱት አባሎች አንዱ የኾነው ልጃቸው የኬምብሪፉ ምሩቅ ልጅ ፈቃደ ሥላሴ ኅሩይ ከቤቱ በጠቋሚ ተወስዶ በየካቲቱ ጭፍጨፋ መገደሉን ንጉሠ ነገሥት ቀዳማዊ ኃይለ ሥላሴ በተገኙበት በእንግሊዝ ቤተ መንግሥት በተረዱ ጊዜ ምን ነበር የተሰማቸው?!

እንኳን ለተወለደው - ለተዛመደው እንኳን ለቀረበው - ላወቀው ይቅርና ፎትጎራፉን ብቻ እንኳ፣ እንዲሁ ላየው የሚያሳሳ አንዠት የሚበላ ይህ መለሎ ወጣት ሕይወቱ ባጪር መቀጨቷ የሚያስከትለው መሪር ሐዘር፣ እንዳለ ይቈይና በፋሽስቶች ዕብሪትና ጥጋብ በከባድ ጭካኔ ለያውም በግፍ የመገደሉ ነገር ታውሶአቸው ሐዘናቸውን አላከበዱትም፣ እንባቸው ፈንቅሎ እንዲወጣም እሺ - በጀ አላሉት፣ የእንጕርጕሮ ስንኝም አልቋጠሩለትም። ሐዘናቸውን የገቱት በአንዲት ዘለላ እንባና በአንዲት ዐረፍተ - ነገር ብቻ ነበር፣ «የምናለቅሰው ለሀገራችን ሞት እንጂ ለልጃችን አይደለም» ከባድ ፈተናን ያለፈ ጽኑ ሃይማኖት፣ ጥልቅም የሀገር ፍቅር ስሜት አግዝፎ ያሳየ ታላቅ ሰውነት።

እንዲሁም ወ/ሮ አምሳለ ኅሩይ የተባለች የመጨረሻ ልጃቸውን በ፲፩ ዓመትዋ ለምትህርት ወደ አውሮፓ ልከዋት፣ ትምህርትዋን አጠናቅቃ ከተመለሰች በኋላ ትዳር ይዛ በወሊድ ምክንያት ከዚህ ዓለም በሞት ስትለይ፣ «ገና የት ትደርሳለች» ብለው ያሰቡአት ልጃቸው እንዲህ ባጪሩ በመቀጨትዋ ለሐዘኑ ለልቅሶው አልተንበረከኩለትም፤ ሐዘኑንም ልቅሶውንም ባጪሩ ገትተውታል።

ከቀብር መልስ ባደረጉት ንግግር፣ እንደ ኢዮብ «እግዚአብሔር ሰጠ፤ እግዚአብሔር ነሣ፤ የእግዚአብሔር ስም የተመሰገነ ይኹን« ካሉ በኋላ «ስለ አቃበራችሁኝ አመሰግናችኋለሁ፤ ቀባሪ - አቃባሪ አያሳጣችሁ። ሐዘኑም ልቅሶውም እዚሁ አብቅቶአል፤ ስላዘኑ (ስለ ሐዘኑ) ቤት አንቀመጥም የሠልስት ልቅሶም የለንም ስለዚህ አላደክማችሁም ወዳጅጆቼ ከእዚሁ እንድትሰናበቱልኝ እለምናችሁአለሁ» ብለው ነበር ንግግራቸውን ያበቁት፤ ዐጪር ንግግር ጥሩ ምክር - ሰሚ ተከታይ ቢኖር።

ክቡር ብላቴን ጌታ ኅሩይ ከሃይማኖት ትምህርትና ከጨዋው ኢትዮጵያዊ ሥርዓት ውጭ የኾነው ይኼ አጓጉል ልማድ ኹሉ እንዲቀር አርአያና ምሳሌ በመኾን ብቻ አልተወሰኑም፤ በልበ - ወለድ ሥራዎቻቸው አማካይነት ማኅበረ - ሰቡ ልክ እንደ መስትዋት ራሱን መልሶ እያየ በራሱ እንዲስቅ ራሱንም መልሶ እንዲታዘብ እያዋዙ አስተምረውታል በጊዜው ሰሚ አልተገኘም እንጂ። «ሐዲስ ዓለም» እንዲሁም «የልብ ሐሳብ» የተባሉትን ኹለት የልብ - ወለድ ሥራዎቻቸውን ይመለከቱአል።

መጽሐፍ፣ «ንግባእኬ ሀበ ጥንተ ነገር» እንዳለ ብዙ ርቄ ሳልኼድ ወደ ተነሣ ሀብት ወደ ዋናው ቁም ነገር ልመለስና በሥነ - ጽሑፍ ረገድ ከፍ ያለ ግምት ሊሰጣቸው የሚገባቸውን ከዚያ በፊት በጥፈት መልክ ለማስተላለፍ ያልተሞከሩትን እኒኽን እንደ ዕንቍ የሚቈጠሩ ውብ ቅርሶች ክቡር ባልቴ ጌታ ኅሩይ ወልደ ሥላሴ ከዛሬ ዘጠና ዓመት በፊት፣ አሰባስበው በዚህች መጽሐፍ ባያቆዩልን ኖሮ፣ ዛሬ ከየት እናገኛቸው ነበር?!

እዚህ ላይ አንድ ነገር ሳይወሳ መታለፍ የሌለበት ይመስለኛል። የዐማርኛ ኅብር ቅኔዎች ከዚያን ጊዜ ወዲህ በተለያዩ ጊዜያት፣ በመጽሐፍ መልክ ተዘጋጅተው መቅረባቸው ይታወቃል። ብቻ ሥራዎቹን እነማንም ያወጡአቸው እነማን ከስንትና ስንት ዓመት በኋላ ለኅትመት ለበቁት፣ ለአብዛኞቹ ኅብር ያማርኛ ቅኔ ስብስቦች ምንጫቸው ይቺው የልቅሶ ዜማ ግጥም መጽሐፍ ናት ምንም እንኳ ስምዋ በዝምታ ቢታለፍም። ይህን ወደ ኋላ ሳይሉ አፍ ሞልቶ መናገር ይቻላል፤ ማንም ሊያስበው አፍ ሞልቶ መናገር የሚቻል አይደለምና።

እኒህን እንደ ቀላል እንገር ተቈጥረው የትም ተበታትነው ሊቀሩ ይችሉ የነበሩትን ውብ የሥነ ጽሑፍ ቅርሶች፤ እንዲህ አሰባስበው ስለ ቈዩልን ደራሲውን በእውነት ልናደንቃቸው ይገባናል። የቅኔ ስብስብ ሥራዎቻቸው እኒህ ብቻም አይደሉም። ከአንድ ሺህ በላይ ምርጥ የግእዝ ቅኔዎች አሰባስበው እንደዚሁ አሳትመዋል። በሥራዎቻቸው ሥነ ጽሑፍ ተደንቀው «የዘመናዊው ዐማርኛ ሥነ ጽሑፍ አባት» የሚለውን የሞጋሳ ስም ካባ በክብር የተጐናጸፉትን፤ ታላቁን ሰው ኅሩይን የምናደንቃቸው በዚህች ሥራቸው ብቻም አይደለም መኾንም የለበትም። የተለያዩ ትምህርቶች ያሉአቸው በተለያዩ ርእሶች ላይ የተዘጋጁ ወደ አርባ የሚጠጉ የሥነ ጽሑፍ አዝመራ ምርቶች ትተውልን ያለፉ በመኾናቸውም ይህንኑ ዐውቀው በዚህም ልናደንቃቸው ልናከብራቸው ይገባል። ስመ ጥር ደራሲው ክቡሩ አቶ ከበደ ሚካኤል ለዚህች ለልቅሶ ዜማ ግጥም መጽሐፍ ከፍ ያለ አድናቆት ነበራቸው። «ከቀደምት ያማርኛ ሥነ - ጽሑፍ ሰዎችና ከሥራዎቻቸው ማንን ያደንቃሉ?» ተብለው በተደጋጋሚ ተጠይቀው ነበር፤ ታዲያ የክቡር ብላቴን ጌታ ኅሩይን ስም አንሥተው ይህቺን መጽሐፍ ሳያደንቁ ያለፉበት ጊዜ የለም። እንዲያውም እኔ እንዲህ ያለች ቅመም የኾነች መጽሐፍ መኖርዋን ገና ለመጀመሪያ ጊዜ ያወቅኹት፣ ለእርሳቸው ከቀረበው ቃለ - መጠይቅ ከተሰጠ መልስ ነው።

እንደ ዕንቁ ፈርጥ እይሚየብረቀርቁ፤ የሚያሸበርቁ እኒያን የመሰሉ ውብ ቃላትን መርጦ፣ ይበል - ይበል የሚያሰኝ በእኒያ ጥፍፍልፍ የስንኝ ሐረጎች ጥበብ አስጊጦ ጥልቅ፣ ረቂቅና ምጡቅ የኾኑ በሳል ሐሳቦችን በእኒያ የቅኔ ሥራዎቹ እንዲያ ከሽኖ ማቅረብ የቻለ ከበደ ሚካኤልን የሚያኽል አንቱ የተባለ ታላቅ የሥነ ጽሑፍ ሰው ይኼን ያኽል የሚያደንቃት ይህቺ መጽሐፍ እንዲያው እንዴት ያለች ትኾን? ይልቁንም ደግሞ እንዲያው ምን ጊዜም አንብቤ አንብቤ በማልጠግባቸው በእኒያ ውብ የፍልስፍና ቅኔዎቹ ነፍሴ ክፉኛ ተማርካ እንድንበረከክለት እንድሰግድለት የሚዳዳኝ ይህ ታላቅ የሥነ ጽሑፍ አድባር ዛፍ፣ እስከዚህ የሚያደንቃት ይህቺ መጽሐፍ አረ እንዲያው ምን ዐይነት ብትኾን ነው?! ላነባት እጅግ ጓጓኹኝ ላገኛትም በየቦታው ማሰንኩኝ ያልደረስኩበት የለም - ብሔራዊ ቤተ መጻሕፍቱም (የዛሬው ቤተ መዛግብት…..) መካነ ጥናቱም የዩኒቨርሲቲውም ቤተ መጻሕፍት አልቀረኝም። የልቅሶ ዜማ ግጥም ግን መች እንዲህ በዋዛ የምትገኝ ኾነችና?!

በመጨረሻም እንዲህ እንደኔው በዝና የጠገባት እንዲህ እንደ እኔው በእግር በፈረስ ሲፈልጋት እንዲህ እንደ እኔው በያሮጌው መጻሕፍት ተራ ሲያነፍንፋት፣ እንዲህ እንደ እኔው ከዘመድ - አዝማድ ዘንድ ሲጠያይቃት ዓመታት ላስቈጠሩት እሙን ወዳጄ ለዶክተር ጌታኹን ሽብሩ ካልተሰበ ቦታ በትውሰት ማግኘቴን ስነግረው ጆሮውን ማመን አልቻለም «እረ!......» ብሎ አፉን ከፍቶ ነው የቀረው። ተቀባብለን ለማንበብ ጊዜ አልወሰደብንም፤ አነበብናት - አጣጥመን። በእውነትም አጣጥሞ ለማንበብ ችሎታውም ፍላጎቱም ላለው ሰው እኛ እንዳገኘናት ከኾነ - የልቅሶ ዜማ ግጥም ዛሬም ቢኾን - እንደዚያን ጊዜው ኹሉ - ውበት ለዛዋ እንዳለ አለ - ከነወዙ።

ከዚያም ለእኛም ላንዳንድ ወዳጆቻችንም እንድትተርፍ ብለን በኮምፒዩተር እንድትጻፍ ተነጋገርን። ይኹን እንጂ ከዚህ በፊት፦

፩. ስኳርና ወተት የልጆች ማሳደጊያ፣

፪ ሐዲስ ዓለም፣

፫ ለልጅ ምክር ለአባት መታሰቢያ፣

፬ ወዳጄ ልቤ፣

የተባሉትን አራት መጻሕፍቶቻቸውን በማንበቡ ክቡር ብላቴን ጌታ ኅሩይን በጣም የወደዳቸው የዐሥር ዓመቱ ጕብል ልጁ ከሃሊ ጌታኹን ይህቺኛዪቱንም መጽሐፍ ስለ ወደዳት፣ «አባዬት እባክህን እኔ ልሥራት» በማለት ከአባቱ እጅ ተቀብሎ፣ ካለው ሳይቀንስ፣ የሌለውንም ሳይጨምር እንዲሁ እንዳለች አሳምሮ በኰምፒዩተር ከወናት - አሸገናት፣ እነሆ፣ ለኅትመትም ዝግጁ ኾና ቀረበች። ምን ጊዜም የልጅነት ጨዋታ የማያታልለው፣ ጊዜውንም ኹሉ፣ እንዲህ - እንዲህ ባለው የቁም ነገር ሥራ ላይ ብቻ ማዋል ደስ የሚለው ይህ ጮርቃ አንድ ፍሬ ልጅ ገና ከመሬት ብቅ ሳይል፣ ዛሬ ይኽንን የሠራ፣ ትንሽ ከፍ ሲልማ ምን ይሠራ?! የትስ ይደርስ ይኾን?! በቅርብ ስለማውቀው አደንቀዋለሁ። ብቻ መጨረሻውን ያሳምርለት እንጂ ገና - ገና ብዙ ነገር ሠርቶ ያሳየናል የሚል ጽኑ እምነት አለኝ። ስለዚህ ይቺን መጽሐፍ የምታነቡ ኹሉ፣ ዐብራችሁኝ ዕደግ - ተመንደግ ትሉኝ?! አዎን፣ ከነገዎቹ ጣፋጭ ፍሬዎች አንዱ ኾኖ እድናገኘው።

እዚህ ላይ፣ ስለ አሳታሚው ማንነትና ስለ ጥረቱም ጥቂት ነገር ማለቱ ተገቢ ይመስለኛል። ይህችን መጽሐፍ አሳትሞ ለንባብ እንድትበቃ ያደረጋት፣ የክቡር ብላቴን ጌታ ኅሩይ ወልደ ሥላሴ የልጅ - ልጅ አቶ ሽመልስ ይልማ ነው። ለስመ - ጥር አያቱ ሥራዎች ከፍ ያለ ግምት የሚሰጣቸው አቶ ሽመልስ እንኳስን በገብያ በየትልልቁም ቤተ መጽሐፍት እንደ ልብ ሊገኙ ያልቻሉትን የደራሲውን መጻሕፍት፣ የዛሬው ትውልድ አግኝቶ ሊያነባቸው ይገባል የሚል ጽኑ እምነት ስላለው፣ ከዚህ በፊት፦

፩ ሐዲስ ዓለም፣ የቅኖችና የደግ አደራጊዎች መኖሪያ፣

፪ ስኳርና ወተት የልጆች ማሳደጊያ፣

፫ ለልጅ ምክር ለአባት መታሰቢያ፣

፬ Advice for the Son and Memory to the Father በሚል ርዕስ ያስተርጐማት፣

፭ ይህችኛዋ ዛሬ ለኅትመት ያበቃት የልቅሶ ዜማ ግጥም በግል ግንዘቡ እንደ ገና እንዲታተሙ አድርጎአል፤ ስለዚህ ጥረቱም አሳታሚውን በመጽሐፍ አፍቃሪዎች ስም ላመሰግነው እወዳለሁ። ሌሎቹንም ሥራዎቻቸውን እንደዚሁ በማከታተል ለኅትመት ያበቃቸዋል የሚል ጽኑ እምነት አለኝ።

የአቶ ሽመልስ ጥረት በኢዝህ ብቻ የተወሰነ አይደለም። ከዚህ በፊት በእጁ ሊገቡ ያልቻሉትን የአያቱን ቅርስ ሥራዎች ከያሉበት እያፈላለገ ከማሳሰቡም በላይ፣ የደራሲውን ሕይወትና ሥራዎቻቸውን በተመለከተ በውጭም በሀገርም ውስጥ በየጊዜው የሚቀርቡትን ማለት በመገናኛ ብዙኅን የሚሰራጩትን በኤሌክትሮኒክስ መሣሪያዎች የሚተላለፉትን ጥናታዊ ጽሑፎች፣ ኹሉ ከፍ ባለ ትጋት እያነፈነፈና እያደነ አሳስቦ በማከማቸት ላይ ይገኛል፣ ስለዚህም በክቡር ብላቴን ጌታ ኅሩይ ወልደ ሥላሴ አድናቂዎች ስም እንደ ገና ላመሰግነው እወዳለሁ፣ እነዚህንም አንድ ቀን ለኅትመት ብርሃን ያበቃቸዋል የሚል እምነት አለኝ። በርታ - በርታ እለዋለሁ፣ ጥረቱ ኹሉ እንዲያምር - እንዲሰምርለትም ልባዊ ምኞቴን እገልጽለታለሁ።

በመጨረሻም አባቶች ሲተርቱ (ሲመስሉ) «ዕንጨት መርጦ ለታቦት ከሰው መርጦ ለሹመት» እንዲሉ ስንቱ ምሁር ስንቱ ዐዋቂ እያለ እንደ ኢምንት የምቈጠር ምኪን ሰው እኔ የዚችኛዋን እትም መግቢያ እንዳዘጋጅለት አሳታሚው ስለ መረጠኝ ከፍ ያለ ምስጋናዬን አቀርብለታለሁ - መልካም ንባብ።

**እጅጉ ረታ**

ዛሬ መስከረም ፲ ቀን ፳፻፳፩ዱ ዓ.ም ፸ኛው ዓመት የክቡር ብላቴን ጌታ ኅሩይ ወ/ሥላሴ በዓለ - ዕረፍት የመታሰቢያ ዕለት በዋለበት በዛሬው ቀን ይህ ጽሑፍ ተዘጋጀ።

**መቅድም።**

የልቅሶ ዜማ ግጥም ከዚህ አስቀድሞ ባለመሰንቆ በመሰንቆው፣ ባለበገና በበገናው ሲናገረው የኖረ ነው እንጂ አኹን ከኔ የወጣ ዐዲስ እንገር አይዶለም። እኔ ግን ሰው ኹሉ በየጊዜው ለየወገኑ የሚያለቅስበት የልቅሶ ዜማ ግጥም ከመጻሕፍት ቃል ጋራ መስማማቱን ለማስረዳት ብዬ የተለቀሰበትን ምክንያቱን ኹሉ ከሽማግሎች እየጠየቅሁ ጽፌዋለሁ። ዋና ሐሳቤ ግን ጌታም ሎሌም ቢኾን፣ ባለ ጠጋም ድኻም ቢኾን፣ ብልኅተኛም ደንቆሮም ቢኾን ገበሬም ነጋዴም ቢኾን፣ ከሞት ማምለጥ እንዳይቻለው ዐውቀን ከክፉ ነገር ኹሉ እንድንርቅ ብዬ ነው። ለዚህም የልዑል እግዚአብሔር የተቀደሰ ፈቃዱ ይኹንልን አሜን።

በውኑ ሰው ከእግዚአብሔር ይልቅ ጻድቅ ይኾናልን?! ወይስ ሰው ከፈጣሪው ይልቅ ይነጻልን?! እነሆ፣ በባሮች አይታመንም ከመላእክትም ስንፍና ያገኛል። በጭቃ ቤትስ ከመላእክትም ስንፍና ያገኛል። በጭቃ ቤትስ ተቀምጠው ያሉት እንዴት ነው?! መሠረታቸው በመሬት የሚኾን፣ ብል እንደ በላው ልብስ ይጠፋሉ። ከጧት እስከ ማታ ይቈረጣሉ። ለዘላለምም ይጠፋሉ፣ የሚያሳስባቸውም የለም፣ ክብራቸው ከርሳቸው ያልቃል። ያለ ጥበብም ይሞታል። (ኢዮብ ፬ ፲፯ - ፳፩)።

አቤቱ ጭራሼን አስታውቀኝ። የዘመኔስ ልክ ምን ያህል ነው?! እኔ እንደ ምን ኀላፊ እንደ ሆንሁ ዐውቅ ዘንድ እነሆ ዘመኖቼን እንደ ስንዝር ርዝመት አደረግኃቸው። የሕይወቴም ዘመን ከፊትህ እንደ ምናምን ነው። በውኑ ሰው ኹሉ ከንቱ ነው። ሰው እንደ ጥላው ይመላለሳል። ያከማቻሉ የሚሰበስቡትም ለማን እንደ ኾነ አያውቁም።

አቤቱ እስከ መቼ ከኛ ለዘላለም ትሰወራለህ?! መዓትህሰ እስከ መቼ እንደ እሳት ይነዳል?!

ዘመኒ እንዴት ዐጪር እንደ ኾነ አስብ። ስለ ምን የሰውን ልጅ ኹሉ ለከንቱ ፈጠርኸው?! ማናቸው ሰው ነው ሕያው ኾኖ እይሚኖር ሞትንም የማያይ?! ነፍሱንም ከሲኦል እጅ የሚያድን?! ኀይሌን በመንገድ አደከመ ዘመኔንም አሳጠረ። አልሁም አምላኬ ሆይ በዘመኔ እኩሌታ አትውሰደኝ ዓመታትህ ለልጅ ልጅ ነውና። አቤቱ ሰው ምንድር ነው ታውቀው ዘንድ የሰው ልጅስ ታስበው ዘንድ?! ሰው ከንቱ እንገርን ይመስላል። ዘመኑም እንደ ጥላ ያልፋል።

**መጀመሪያ የልቅሶ ዜማ ግጥም።**

አላምንህ ክንፌ የሚባሉ የጐጃም ሰው ነበሩ። ለርሳቸውም ከራስ ጸጕርዋ እስከ እግር ጥፍርዋ ይህ ቀራት የማትባል የተዋበች ቈንጆ እኅት ነበረቻቸው፣ ነገር ግን ምን ቢያምሩ ምን ቢመራመሩ ሞት አይቀርምና ሞተችባቸው። በዚያን ጊዜ እንዲህ ብለው አለቀሱ፦

ትመታኝን ብዬ ሴቲቱ ወንዱን፣

በመቃጣቷ ነው ሆዴ የሚያዝን።

ማንም ሰው በሞተ ጊዜ ለተወደደውና ለተዘመደው ማሳዘኑ አይቀርም፣ ነገር ግን መልከ - መልካም ቈንጆና ብልኅ ሰው አለጊዜው የሞተ እንደ ኾነ ለሚያውቁትና ለሚወዱት ኹሉ ጸጸት ነው ይባላል። የኾነ ኾኖ፣ ምን ቢዘመዱ ምን ቢፋቀሩ በሞት መለየት አይቀርም። ስለዚህ ጌታችን እንዲህ ይላል፦

ኹለት ሰዎች ባንድ ዐልጋ ይተኛሉ፣ አንዱን ይወስዱታል። ኹለተኛውን ይተውታል። ኹለት ሴቶች ባንድ ወፍጮ ይፈጫሉ። አንዲቱ ትኼዳለች፣ ኹለተኛይቱ ትቀራለች (ሉቃ ፲፯፥ ፴፬ - ፴፭)።

ከዳዊትና ከዮናታን ይልቅ የሚፋቀር ሰው አልነበረም። እነሱ እንኳ ተለያዩ። ስለዚህ ዮናታን ሲሞት ዳዊት እንዲህ ብሎ አለቀሰ፦ እኔስ ላንተ እጨነቅልኻለሁ ወንድሜ ሆይ፣ ዮናታን። ውድህ በንኔ ዘንድ እጅግ የተለየ ነበር። ከሴትም ፍቅር ይልቅ ፍቅርህ ለኔ ግሩም ነበር (፪ ሳሙ ፩፥ ፳፮)።

**፪ኛ የልቅሶ ዜማ ግጥም።**

በረኃብ ምክንያት ከጐጃም ኼደው በጐንደር አጠገብ በደምቢያ የሚኖሩ ባልና ሚስት ነበሩ። በመኻከላቸው እውነተኛ ፍቅር ነበር። እርሱ ወደ ውጭ በወጣ ጊዜ ደኅና መግባቱን ትጠራጠር ነበረች። እርስዋም ወደ ገበያ ወደ ልቅሶ በወጣች ጊዜ ደኅና መግባቷን ይጠራጠር ነበር። ደምቢያ መልካም አገር ነውና እርሱ እያረሰ እርስዋ እያረመች በጤና ሲኖሩ መቸም ይህ ዓለም የመከራ ዓለም ነውና ሴቲቱ ቀርታ ወንዱ ሞተ። በዚያን ጊዜ እንዲህ ብላ አለቀሰች።

ገብስ አርሚ ሲሉ ልቤ እየታከተ፣

ጤፍ አርሚ ሲሉኝ ልቤ እየታከተ፣

ነዶ አግዢ ሲሉኝ ልቤ እየታከተ፣

እንግዲህ ልረረው መከር ተከተተ።

የሰው ዓለም ሦስት ነው፣ መዠመሪያ ዓለም ሚስት፣ ኹለተኛ ዓለም ልጆች፣ ሦስተኛ ዓለም ወዳጅ ናቸው። ነገር ግን የመዠመሪያው ዓለም የጸና ከኾነ የቀረው ዓለም ትርፍ ነው። ቢቀርም አያስጐዳም። ባልና ሚስት በሞት የተለያዩ እንደ ኾነ ግን ጭራሽ የሰው ጉዳቱ ያን ጊዜ ነው። እኽል ቢበሉት አይጣፍጥም ልብሱ ቢለብሱት አይሞቅም፣ ቤቱ ቢያስጌጡት አይደምቅም፣ ይልቁንም ባንድ ልብ ኾነው ሥጋ ወደሙ የተቀበሉ፣ ነዳያንን እንግዶችን እስረኞችን በሽተኞችን ያገለገሉ የኾነ እንደ ኾነ የነዚህ በሞት መለያየት እጅግ ያሳዝናል። አዳምም አለ፦ አኹን ይህች ዐጥንት ካጥንቴ ናት፣ ሥጋም ከሥጋዬም ናት፣ ይህች ሴት ትባል ከወንድ ተገኝታለችና። ስለዚህ ሰው አባትና እናቱን ይተዋል፣ ሚስቱን ይከተላል፣ ኹለቱም አንድ ሥጋ ይኾናሉ (ዘፍጥረት ፪፥ ፳፫ - ፳፬)። እግዚአብሔር አንድ ያደረገውን ሰው አይለየውም (ማቴ ፲፱፥ ፮)።

**፫ኛ የልቅሶ ዜማ።**

በጐጃም አንዲት ሴት ነበረች። ልጅ በሀገሩ ወደ ተማሪ ቤት የገባ እንደ ኾነ፣ ከባልንጀሮቹ ጋራ ሲጫወት እየማገጠ አይማርም ይባላልና እንዲ ማርልኝ ብላ ወደ በጌምድር ሰደደችው። ነገር ግን በዚያ ዘመን ሕዝቡ ኅጢአት እየሠሩ፣ መኳንንቱ ድኻ እየበደሉ፣ ዳኞቹ መማለጃ እየተቀበሉ ፍርድ እያጐደሉ፣ እግዚአብሔርን አሳዝነውት ነበሩና ሽማግሌ የማይፈሩ፣ ለሕፃን የማይራሩ፣ ኀይለኛና ጨካኝ ንጉሥ ዐፄ ቴዎድሮስን አንግሦባቸው ነበር። ዐፄ ቴዎድሮስም በሰይፍ እያረዱ፣ በጦር እየቀደዱ ሕዝቡን መቅጣት ደስ የሚያሰኛቸው ስለ ኾኑ ትልልቅ ቤት እየፈለጉ ወንዱንም ሴቱንም ሽማግሌውንም ሕፃኑንም እየሰበሰቡ እያገቡ በእሳት ያቃጥሉት ነበር። በዚያን ጊዜ የዚያች የጐጃም ሴት ልጅ በበጌምድር ዜማ ይማር ነበርና ዐፄ ቴዎድሮስ ከነመምህሩ ወሰዱና በእሳት አቃጠሉት፣ እናቱም በሰማች ጊዜ እንዲህ ብላ አለቀሰች።

ይማርልኝ ብዬ በጌምድር ሰድጄ፣

ቀለም ገባው አሉ እሳት ኾነ ልጄ።

እግዚአብሔር በኢትዮጵያ ዐፄ ቴዎድሮስንም ያነገሠበት ምክንያት የሕዝቡ ኅጢአት ቢበዛ ሕዝቡን ለመቅጣት እንደ ኾነ ማንም አይስተውም። ነገር ግን ዐፄ ቴዎድሮስ እግዚአብሔር ከፈረደው ፍርድ ይልቅ አብልጠው የሠሩ ይመስለኛል። ስለዚህ፣ ሞታቸውን በገዛ እጅቻቸው አደረገባቸው፣ ስለ እርሳቸውም ከዛርያስ እንዲህ ይላል፦ እኔ በየሩሳሌምና በጽዮን ላይ ታላቅ ቅንዓት ቀናሁ ይላል እግዚአብሔር ፡ እኔ አብልተገዘሩት ሕዝብ ላይ ጽኑ ቍጣ የምቈጣ ነኝ፣ ጥቂት ተቈጥቼ ነበርኹና። ነገር ግን እርሳቸው ለክፋት አገዙ (ዘካ ፩፥ ፲፬ - ፲፭)። ዳዊትም እንዲህ ይላል፦ አዳራሾቻቸው ባዶ ኾኑ፣ በድንኳናቸውም የሚኖር አይገኝ፣ አንተ የመታኸውን እርሳቸው አሳደዋልና። ያቈሰልኻቸውንም ያሳዝኑ ዘንድ ተጫወቱ (መዝ ፷፱፥ ፳፭ - ፳፮)።

**፬ተኛ የልቅሶ ዜማ ግጥም**

በጐጃም ደብረ ወርቅ ላይ የሚኖር አንድ ካህን ነበር፣ የጐጃም መሳፍንት ለካናት ይመቹ፣ ቤተ ክርስቲያን ያከብሩ ነበርና ደጃዝማች ተድላ አይንፈስብህ እያሉ ከፊታውራው ከቀኛዝማቹ በላይ እያስቀመጡ ያኖሩት ነበር። ግን ደጃዝማች ተድላ ሞቱና ያ ካህን እንደ ደጃዝማች ተድላ አድርጎ የሚያከብረው ስላልኖረ ተዋረደና አገር ላገር እየዞረ የዕለት ምግቡን ሲፈልግ ያ ኹሉ ክብሩ ትዝ አለውና እንዲህ ብሎ አለቀሰ፦

የንጉሥ አሽከር ጠፍቶ ሲፈለግ ሌሊት፣

ቀን ከተድላ ጋራ ሲኼድ አየኹት።

እግዚአብሔር ሰውን ሲጣላ መዠመሪያ ዘመድ - ወዳጁን ያጠፋበታል፣ ከነበረበት አገርና አደባባይ ያዋርደዋል። በከበሩበት ከመዋረድ መሞት እንዲሻል ብዙ ሰዎች ይናገራሉ። ደግሞም ኅጢአት ሲበዛ፣ ይህ ኹሉ እንዲደረግ የታወቀ ነገር ነው። በፊት ከብረው በኋላ ስለተዋረዱት ሰዎች ኢሳይያስ እንዲህ ይላል፦ በሽቱ ፈንታ ግማት ይኾንባቸዋል፣ በግልድምም ፈንታ ገመድ ይኾንባቸዋል። በውበትም ፈንታ ጥቍረት ጸጕርን በመንቀስና በማበጠር ፈንታ መላጥነት ይኾንባቸዋል (ኢሳ ፫፥ ፳፬)።

**፭ተኛ የልቅሶ ዜማ ግጥም**

በጌምድር መካነ ኢየሱስ በሚባል አገር፣ እግርዋ ያነከሰ አንዲት ሴት ነበረች። ስለዚህ፣ ወንዶች ንቀዋት ባል አጣች፣ ይኽም አይጐዳትም ነበር። ነገር ግን በሀገራችን በኢትዮጵያ ሴቶች የእጅ ሥራ መሥራት ነውር መስሎአቸው አልለመዱትምና የለት ምግብ ቸግሯት ካንዱ ወደ አንዱ እየዞረች ስትኖር ታላቅ ወንድምዋ በጐጃም ይኖር ነበርና ሰምቶ አስወሰዳት።

በዚያም ቤት ሠርቶ ለብቻዋ አስቀመጣት ቀለብዋን የወር ጨዋን ሰጥቶ፣ የምትፈጭላት ገረድ ቀጥሮ በደስታ ያኖራት ዠመረ። ነገር ግን ይህች ሴት ልበ - ቅን ስላልኾነች እግዚአብሔር አልታረቃትምና ወንድምዋን ጠአልቶቹ ከስሰውት ወደ ዐፄ ቴዎድሮስ ወሰዱት፣ ዐፄ ቴዎድሮስም ይሙት በቃ ፈርደው በሰይፍ አስገደሉት፣ ከሞተ በኋላ ግን የተከሰሰበት ነገር ሐሰት ኾኖ ተገኘ። እኅቱም ይኽንን ነገር በሰማች ጊዜ በዚያው ባካሳ እግርዋ እየተጐተተች ወደ ሸንጎ ወጥታ እንዲህ ብላ አለቀሰች፦

ቆመህ ስትሟገት ዳኛው እያዳላ፣

ባፋረዱህ እንጂ እትኅ ምን ልበላ።

የሰው አሳብና የእግዚአብሔር አሳብ እጅግ የተራራቀ ነው። ይህች ሴት ያሰበችው እንግዴህ ወዲህ እስከ ሞት ድረስ ከወንድሜ ጋራ ተድላ እያደረግኹ እኖራለሁ ብላ ነበረ። እግዚአብሔር ግን ልብሽ እንደ እግረሽ አላነከሰም፣ ብሎ እንዲህ አሳዘናት። ስለ እርሷም ጌታችን እንዲህ ይላል።

አንድ ባለ ጠጋ ሰው ምድሩ አማረችለት፣ በልቡም አሰበ። እኸሌን የማኖርበት የለኝምና ምን ላድርግ ብሎ፣ አለም፦ ይህንን አደርጋለሁ ጎተራዬን አፍርሼ ሰፊ አድርጌ እሠራዋለሁ። በዚያም እኽሌን ኹሉ ሰውነቴን ለብዙ ዘመን የሚበቃ ብዙ በረከት አለሽ፣ ዕረፊ፣ ብዬ፣ ጠጪ ደስ ይበልሽ። እግዚአብሔር ግን አለው፦ አንተ ሰንፍ በዚህች ሌሊት ነፍስህን ካንተ ሊወስዷት ይሻሉ፣ ይህ ያሰናዳኸው ኹሉ ለማን ይኾናል (ሉቃ ፲፪፥ ፲፮ - ፳)።

**፮ተኛ የልቅሶ ዜማ ግጥም።**

ጐጃም የመሳፍንት አገር ነው እንጂ፣ ንጉሥ ነግሦበት አያውቅም። ኋላ ግን እግዚአብሔር የወሰነው ጊዜ ሲደርስ ራስ አዳል ንጉሥ ተክለ ሃይማኖት ተብለው ነገሡበት። እርሳቸውም ምንም ንጉሥ ቢባሉ ሕዝባቸውን እንደ ጥንት ልማዱ ይገዙት ነበር እንጂ አልበደሉትም ነበር። ነገር ግን ሰው ምንም ደግ ቢኾን ጭራሽ በዚህ ዓለም ለመኖር ከወደ እግዚአብሔር አልተፈቀደለትምና ንጉሥ ተክለ ሃይማኖት ሞተው ዐርብ ቀን ተቀበሩ። በዚያን ጊዜ አልቃሽ እንዲህ ብላ አለቀሰች፦

ዘመኑ ቢቈጠር ቀንና ሌሊት፣

አርባ ፈሪ ኾነው ተክለ ሃይማኖት።

ጐጃሞች በጊዜያቸው እግዚአብሔርን ቢያገለግሉ፣ ከመካከላቸው ንጉሥ አስነሣላቸው ለእግዚአብሔር ከኀጢአት በቀር ኹሉን ማድረግ እንዲቻለው የታወቀ ነገር ነውና ሕጉን አምልኮቱን ብንጠብቅ ለተበደለ ብናዝን፣ ፍርድ ባናዳላ የሰውን ጥፋት ባንወድ ሐዘናችን ወደ ደስታ እንዲለወጥ በዚህ እናምናለን። ስለዚህ፣ በኢሳይያስ ቃል እንዴህ ይለናል፦ ታጸቡ፣ ሰውነታችሁንም አንጹ፣ የሠራችሁትን ክፋት ካይኔ ፊት አወስግዱት ክፉ ማድረግ ተው፣ መልካም ሥራ ትሠሩ ዘንድ ተማሩ፣ እውነትን ፈልጉ፣ የበደለውን ወደ ቅንነት መልሱ፣ ለድኻ ፍረዱ፣ ባል ለሌላት እርዱ። ኑና እንተያይ ይላል እግዚአብሔር፣ ኅጢአታችሁ እንደ ቅርምዝ ብትኾን እንደ በረዶ ትነጻለች፣ እንደ ደምም ብትቀላ እንደ ነጭ ጥጥ ትጸራለች። እሺ ብትሉ ለኔም ብትታዘዙ የምድርን በረከት ትበላላችሁ። እምቢ ብትሉ ባታደምፁ ግን ሰይፍ ይበላችኋል። እግዚአብሔር ተናግሯልና (ኢሳ ፩፥ ፲፮ - ፳)።

**፯ተኛ የልቅሶ ዜማ ግጥም።**

ንጉስ ተክለ ሃይማኖት ለዐፄ ዮሐንስ አልገዛም ብለው ነበርና ዐፄ ዮሐንስ ጳጳሱንና እጨጌውን አስከትለው መጥተው አገሩን ዘረፉት። በዚያን ጊዜ፥ አንዲት የጐጃም ሴት ከባልዋ ጋራ በደጃፍዋ ቁማ ሳለች፣ ትግሮች ገብተው ባልዋን አስረው እርስዋን ለግርድና ወደ ሰፈር ወሰዱአት። በዚያም እየፈጨች እየጋገረች ተቀምጣ። አንድ ቀን ንጉሡና ጳጳሱ ከቤተ ክርስቲያን ሲመለሱ አይታ፣ ቀደም ብላ ከፍ ባለ ስፍራ ቈየቻቸው። አጠገብዋም በደረሱ ጊዜ እንዲህ ብላ አለቀሰች።

በንጉሡ በጨጌው ባቡኑ ቅስና፣

አይዞኽ ጐጃም ሙተው ትፈታለህና።

ንጉሥ ተክለ ሃይማኖት ለዐፄ ዮሐንስ እሺ ብለው ተገዝተው በኾነ፣ አገራቸው አይዘረፍም ነበረ። እንኳን ንጉሡና ጭቃ ሹሙም ቢኾን አለ እግዚአብሔር ፈቃድ አይገኝምም። ደግሞም ለንጉሥ አንገዛም ብሎ ከርሱ ጋራ ከመጣላት፣ ወደ እግዚአብሔር ቢያለቅሱ ግፈኛ መኾኑን አይቶ እግዚአብሔር እንዲያጠፋው እርግጥ ነው። ደግሞ፣ ክፉም ቢኾን እግዚአብሔር የወሰነለት ጊዜ እስኪፈጸም ድረስ ለንጉሥ መግዛት እንዲገባን ቅዱስ ጳውሎስ እንዲህ ብሎ ያዘናል፦ ሰው ኹሉ ለተሾመ መኰንን ይገዛ፣ ሹመን የሚቋቋም የእግዚአብሔርን ሥርዐት ሹሙን የሚቋቋሙ በራሳቸው ፍርድ ያመጣሉ፤ ሹማምንት መልካም በሚያደርግ ላይ ለፍርሀት አይደሉምና በክፉ እንጂ። መኰንኑንስ ላትፈራ ብትወድ መልካም አድርግ፣ ከርሱም ዘንድ ክብር ይኾንልሃል፣ የእግዚአብሔር ሎሌ ላንተ ለበጎ ነውና፣ ክፉ ብታደርግ ግን ፍራ። በከንቱ ሰይፍ አይታጠቅምና የእግዚአብሔር ሎሌ ስለ ኾነ ነው እንጂ፣ ክፉ አድራጊውን ይበቀል ዘንድ፣ ስለዚህም ለርሱ መገዛት ይገባናል። ቅጣት ፈርተን አይዶለም፣ በንጹሕ ኅሊና ኾነን ነው እንጂ። ለኹሉም እያንዳንዱ የሚገባውን ስጡ፣ ግብር ለሚገባው ግብሩን ካ፲ አንድ ለሚገባው ካ፲ አንዱን (ሮሜ ፲፫፥ ፩ - ፯)።

**፰ተኛ የልቅሶ ዜማ ግጥም**

በመርጡለ ማርያም በገጠሩ ውስጥ የሚኖሩ ባልና ሚስት ነበሩ። ኋላ ግን የገጠር ኑሮ ቢሰለቻቸው ወደ ከተማ ገብተው እርሱ እንጨት እየሸጠ፣ እርሷ መሸታ እየጠመቀች ራሳቸውን እየረዱ ተቀመጡ። ደግሞ፣ እግዚአብሔር ጭራሽ ይቅርታ አድርጎላቸው ኑሮ ቤታቸውን ካንዱ መምህር አጠገብ አደረገላቸው።

ሴቲቱ፦ የወንድ ኹሉ ራስ ክርስቶስ ነው፤ የሴትም ራስዋ ባልዋ ነው፣ የሚለውን መጽሐፍ ጡዋትና ማታ ትሰማ ነበረች፣ ስለዚህ ባልዋን የፈጣሪ ያኽል ትወደውና ታከብረው ነበር፣ ነገር ግን ይህን ዓለም በደስታ ዘለቅኹት የሚል ከፍጡር ወገን አይገኝምና ባልዋ በድንገት ሞተባት። በዚያን ጊዜ እንዲህ ብላ አለቀሰች፦

ታጥቦ ተገንዞ መጣሁ ሳይቀበር፣

ትናንትናም ሰንበት ባለ እግዚአብሔር ነበር።

ሴቶች ባሎቻቸውን ቢወዱ ብዙ ጥቅም ያገኛሉ። አንደኛ የጨዋ ልጅ አግብቼ እርስዋ እንዲህ ስትወደኝ ነግጄ ካልተረፍሁ፣ ዐርሼ ካላመረትሁ እንዴት ይኾናል፣ እያለ ወጥቼ ወርዶ ይመግባታል። ኹለተኛ ሴት ያለ ባል ብቻዋን ከተቀመጠች ምንም ብርቱ ብትኾን ከወንድ መጠርጠርዋ አይቀርምና ጋለሞታ ማንዘራሽ ተብላ ከመሰደብ ያድናታል። ሦስተኛ በርሱ ምክንያት የጌታዋን የመድኅኒትዋን ሥጋና ደም ተቀብላ የሰማያዊ ከነዓን ወራሽ ትኾናለች። ሴቶችም ለባሎቻቸው መገዛት እንዲገባቸው ቅዱስ ጴጥሮስ እንዲህ ይላቸዋል፦ እንግዴህ እናንተ ሴቶች ለባሎቻችሁ ተገዙ፣ መገዛታችሁም የራስ ጸጉር በመሠራት፣ በወርቅም ዝርግፍ፣ ለልብስ ጌጽም በአፍአዊ አዶለም፣ ነገር ግን በማትጠፋ በተሰወረች ልብ በየዋህ ሰውነት ነው እንጂ። በቀድሞ ዘመን የተደቀሱ በእግዚአብሔር የታመኑ ለባሎቻቸው የተገዙ ነፍሳቸውን ያስጌጹ በነሩና። ለአብርሃም እንደ ተገዛች እንደ ሣራ። እርስዋም ጌታዬ ትለው ነበረች። እናንተም ልጆች መልካም ስታደርጉ አትፍሩ (፩ጴጥ ፫፥ ፩ - ፮)።

**፱ኛ የልቅሶ ዜማ ግጥም።**

አንድ ዘመድ በኢትዮጵያ ታላቅ ረኃብ መጥቶ ነበር። በትግሬ፣ በቤጌምድር፣ በጐጃም፣ በወሎ፣ በሸዋ፣ በጋላ፣ ያለው ከብት ኹሉ ምጥጥ ብሎ ዐለቀ። ከብቱም ካለቀ በኋላ መከራው በሰው ላይ ጸና። እኩሌታው በረኃብ እኩሌታው በደዌ፣ እኩሌታው በወምበዴ ዐለቀ። ቀባሪ እያጣ በየወንዙ በያደባባዩ በየደጁ ሬሳ ብቻ ነበር፡ ይልቁንም የጐጃም ሰው ድልድል - ቅምጥል ከቤት ዋይ ነበረና መከራውን አልችል ብሎት ብዙ ሰው ዐለቀ። በየመንገዱም የወደቀው የሬሣው ብዛት በጦርነት ያለቀ ይመስል ነበር። በዚያ ዘመን አንድ ጐንደሬ ከጐንደር ጐጃም የሚሻል መስሎ ነፍሱን ለማዳን በጐጃም ውስጥ ካንዱ አገር ወደ አንዱ አገር ሲዞር በየመንገዱ የወደቀውን የሬሣውን ብዛት አይቶ እንዲህ ብሎ አለቀሰ፦

ሞጣ ቀራንዮ ምነው አይታረስ፣

ደምበጫ ደብረ ወርቅ ምነው አይታረስ፣

ዲማ የለመለም ምነው አይታረስ፣

በሬ ሳላይ መጣኹ ከዚያ እስከዚህ ድረስ።

እግዚአብሔር ፈጽሞ ሲጣላ ቀባሪ እንኳ ያሳጣል። ስለዚህ፣ በሕዝቅኤል እንዲህ ይላል፦ የምድረ በዳ አራዊትና የሰማይ ወፎች ኹሉ ተከማቹ፣ እኔ ወደ ማርድላችሁ መሥዋዕት ከስፍራው ኹሉ ተሰብሰቡ። በእስራኤል ተራራ ላይ ሥጋ ትበሉ ዘንድ፣ ደምም ትጠጡ ዘንድ የኅያላንን ሥጋ ትበላላችሁ፣ የምድር አለቆችን ደም ትጠጣላችሁ፣ የሙክቶችንና የጥቦቶችን የፍየሎችንና የበሮችን በባሳንም የሰቡትን ብሉ፣ ስቡንም ለጽጋቡ ትበላላችሁ መሥዋዕት በማእዴ ከብርቱውና ከጦረኛው ሰው ኹሉ፣ ይላል እግዚአብሔር አምላክ (ሕዝ ፴፱፥ ፲፯ - ፲፱)። ኤርምያስም እንዲህ ይላል፦ የሰው ሬሳ እንደ ፋንድያ በዕርሻ ላይ ይወድቃል። እንደ ነዶ ካጨዳ በኋላ የሚሰበስበው የለም (ኤርም ፱፥ ፳፪)።

**፲ኛ የልቅሶ ዜማ ግጥም።**

ዐፄ ዮሐንስ ደርቡሽን ተዋጋ ብለው፣ ንጉሥ ተክለ ሃይማኖት አዘዋቸው ነበረና ከደርቡሽ ጋራ ሲዋጉ፣ ደርቡሽ ድል አደረገ። ንጉሥ ተክለ ሃይማኖትም በፈረስ ሸሽተው አመለጡ። ነገር ግን ሴት ልጃቸው ካባትዋ ጋር ዐብራ ዘምታ ነበርና ተማርካ ቀረች። በዚያን ጊዜ፣ ደርቡሽ ወደ መተማ አወረዳት። በዚያም አይጥና ድመት እያበላ አስቀመጣት ይባላል። ነገር ግን፣ ምንም አገር ሽፍታ ቢኾን ነጋዴ፣ መንገዱን ገበሬ ማረሱን አይተውምና አንድ ነጋዴ ወደ መተማ ወርዶ ሳለ አገኛት፣ እርስዋም የሀገሩዋን የጐጃምን ወሬ፣ ያባትዋን የወንድሞችዋን መኖር በነገራት ጊዜ፣ ረስታው የነበረችው ናፍቆትዋና ሐዘን እንደ ገና ያስጨንቃት ጀመር። በዚያን ጊዜ እንዲህ ብላ አለቀሰች።

ጐጃም አፋፉ ላይ የሚጣራው ማነው፣

ወንድሜ እንደ ኾነ ወይ በለ ወይ በለው።

ይህን በወረቀት ጽፋ ለዚያ ነጋዴ ሰጠችው፣ እርሱም ወስዶ ላባቷ ልጅ ለደጃዝማች በለው ሰጠላት። ይህችን ሴት ፫ መከራ ነው ያገኛት፦

፩ኛ ካባት ከናትዋ ከወንድም ለዘመድ ከወዳጅ ከባልንጀራ መለየት።

፪ኛ በክርስቶስ የተጠመቀች የጥንተ - ክርስቲያን ልጅ፣ የክርስቶስ ስም በማይጠራበት አገር እየስላም ገረድ ኹና መቀመጥ።

፫ኛ መሠረተ - ጌታ የሚኾኑ የንጉሥ ተክለ ሃይማኖት ልጅ ድልድሊቱ - ቅምጥሊቱ ለመተማ ሻንቅሎች መገዛት። የሰው ልጅ ትልቁ መከራው ይህ ነው።

እንዲህ ስለ ተዋረደችው ሴት - ወይዘሮ ኢሳይያስ እንዲህ ይላል፦ አንች ቈንጆ የባቢሎን ልጅ፣ ተዋርደሽ በትብያ ላይ ተቀመጪ። ዙፋን የለም፣ በምድር ላይ ተቀመጪ። ከንግዲህ ወዲህ ቅምጥል ወይዘሮ አትባይምና ወፍቾ ውሰጂ፣ ዱቄትም ፍጪ፣ ቈንድላሽን ፍቺ፣ ረጅሙን ልብስሽን ጣዪው፣ ባትሽን አሳዪ፣ ወንዙን ተሻገሪ፣ ነውርሽ ይገለጥ ጕስቍልናሽም ይታይ፣ ከዚህ በኋላ የመንግሥት እመቤት አትባይምና (ኢሳ ፵፯፥ ፩ - ፭)።

**፲፩ኛ የልቅሶ ዜማ ግጥም።**

በጐንደር ባሎቻቸው የሞቱባቸው ኹለት ሴቶች ነበሩ። አንዲቱ ኹለት ልጆች አሉአት፣ ኹለተኛይቱ አንድ ልጅ ብቻ አላት። ኹለት ልጆች ያሉአት ባለ ወገን ናት። አንድ ልጅ ብቻ ያላት ጭራሽ ድኻ ናት። ልጄ አድጎልኝ ይጦረኛል ስትል ነበረች፤ ነገር ግን የእግዚአብሔርን ፍርድ የሚያውቅ የለምና በዚያ መንደር በሽታ ገብቶ እነዚያን ልጆች ታመሙ። ያንዲቱ ልጆች ኹለቱም ታመው ዳኑ፣ ያንዲቱ ልጅ ግን እርሱም አንድ ነበር፣ እርሱም ሞተ። የጐንደር ሴቶች ሳይማሩ የተማሩ ናቸውና እናቱ እንዲህ ብላ አለቀሰች።

ኹለቱን ታማለህ አንዱት ትገድላለህ፣

የሴት ልጅ ነህና ፍርድ ወዴት ታውቃለህ።

የሴት ልጅ ነህና በማለቷ ጌታችን ከእመቤታችን መወልዱን እንዳመነች ያሳስባል። ፍርድ ወዴት ታውቃለህ በማለቷ ግን፣ ሴት ምንም ብልኅ ብትኾን ፍጹም ዕውቀት የላትምና የእግዚአብሔር ፍርድ የማይታወቅ ጥልቅ፣ የማይታይ ረቂቅ መኾኑን አለማወቋን ያሳስባል። የእግዚአብሔር ፍርድ የማይታወቅ ጥልቅ፣ የማይታይ ረቂቅ ነው ማለት በክፉ ሰዎች ፍዳ ለመልካም ሰዎች ዋጋ ፈርዶ መስጠቱን አይደለም። ፈርዶ ፍዳ ያመጣበትን ኅጢአት፣ ፈርዶ ዋጋ የሰጠበትን ጽድቅ፣ መርምሮ የሚያውቀው እርሱ ብቻ ነው ማለት ነው። ስለዚህ፣ ቅዱስ ጳውሎስ እንዲህ ይላል፦ የጥበቡ ጥልቅ ሆይ፣ የባለጸግነቱም፣ የእግዚአብሔርም ዕውቀት የማትገኝ ፍርዱ ሆይ የማትመረመር መንገዱም። ማነው የእግዚአብሔር ዐሳብ የሚያውቅ ወይስ ማነው የመከረውም? ኹሉም ከርሱ ነው፤ ኹሉም ወደ እርሱ ነው (ሮሜ ፲፩ ፴፫ - ፴፮)። ኢሳይያስ እንዴህ ይላል፦ ዐሳቤ እንደ ዐሳባሁ አይደለችምና መንገዴም እንደ መንገዳችሁ። ዐሳቤ ካሳባችሁ ከፍ አለ (ኢሳ ፶፭፥ ፰ - ፱)።

**፲፫ተኛ የልቅሶ ዜማ ግጥም።**

አንድ ዘመድ ጽኑ ረኃብ ኾነና ፈረስና በቅሎ ሳይቀር እንደ በሬ እየታረደ ተበላ። የንጀራስ እንኳን መብሉ ስሙ ተረስቶ ነበር ይባላል። በዚያ ዘመን፣ አንዲት ሴት ነበረች። ለርሷም የቀንድ ከብት ወይም የጋማ ከብት ወይም ፩ ጥርኝ እኽል አልነበራትም ነበር። ነገር ግን አንድ ልጅ ብቻ ነበራት። እርሷም ፫ ቀን ሙሉ ምናምን ሳትቀምስ አድራ በ፬ተአው ቀን ካራዋን ስላ ወደ ልጅዋ ቀረበች። ልጁም የ፫ ዓመት ልጅ ነበረና ቀና ብሎ ሲያያት ልጄ ሆይ፣ አኹን እኔ ብተውህ ነገ ባንድ ስፍራ ወድቀህ ወይም አውሬ ወይም ውሻ ሳይበላህ አይቀርም። ነገር ግን እኔ ላንተ መቃብር ልኹን። እኔ ነገ ይህን ጊዜ ሬሳዬን ጅብ ይቀብረዋልና ብላ እያለቀሰች ዐርዳ በላችው።

እግዚአብሔር ግን ይህን ነገር ለሰው ኹሉ ገልጾ ፍርዱን ለማስታወቅ ዐስቦ ኖሮ ያች ሴት ካንዱ ወንዳንዱ ስትዞር፣ ሣርም ቅጠልም እየበላች ያንን ዘመን ዘለቀችው። ዘመነ - ረኃቡ ካለፈ በኋላ ነገሩ ኹሉ ትዝ አላትና እንዲህ ብላ አለቀሰች ይባላል፦

አላስገባም ብሎ ቢያበረኝ ወዳጄ፣

ክፉ ቀን አወጣኝ የወለድሁት ልጄ።

አእምሮ እንደ ተነሣው ሰው፣ መንገድ ለመንገድ እየዞረች እንዲህ እያለች ስታለቅስ፣ ብዙ ነጋድያን አጋሰሳቸውን ጭነው ወደ መተማ ሲወርዱ አይታ በሕያው እግዚአብሔር አንድ ጊዜ ቁሙልኝ አለቻቸው በዚያም ጊዜ እንዲህ ብላ አለቀሰች።

ዝባድ ለመንገድ ከመውረድ መተማ፣

ዕጣኑ ይሻላ ለለት እራትማ።

እነርሱም ነገሩ ምንድር ነው? በሕያው እግዚአብሐኢር ንገሪን አሏት። እርሷም ከመጀመሪያው እስከ መጨረሻው ነግራቸው፣ በዚያ በረሃ ገብታ ሞተች ይባላል፤ የእግዚአብሔር ትልቁ መቅጫ ረኃብ ነው። ስለዚህ ኤርምያስ እንዲህ ይላል፦

እይ፤ አቤቱ ተመልከትም፣ በማን እንዲህ አደረግህ። በውኑ ሴቶች እጃቸው የተሸከመቻቸውን ልጆቻቸውን ይበላሉን። በረኃብ ከሞቱት በሰይፍ የሞቱት ይሻላሉ (ሰቆ ፪፥ ፳ ፬፥ ፱)።

**፲፫ተኛ የልቅሶ ዜማ ግጥም።**

በጐንር አንድ አስረጋጭ ደብተራ ነበር። እርሱም ድርብ - መርገፉን ለብሶ፣ እጀ - ሰፊ ደማስ ቀሚሱን አጥልቆ ጥፍል - ካባውን ደርቦ፣ መቋሚያውን ጸናጽል ይዞ፦ መንግሥቱ ዘለዓለም ወምኵናኑኒ ለትውልድ ትውልድ። እስመ ጽድቅ ቃሉ፣ እሙን ነገሩ እያለ በቅኔ ማሕሌት በተመላለሰ ጊዜ ከማየቱ የተነሣ ዐይን ትለመልም ነበር፣ ነገር ግን ሞት አይቀርምና ሞተ። በዚያን ጊዜ ታናሽ እኅቱ እንዲህ ብላ አለቀሰች።

ካህን ሞተ ብሎ አይነግሩም ዐዋጅ፣

እንዲያው በየደብሩ መላክ ነበር እንጂ።

ካህናት በሥርዐተ እግዚአብሔር ጸንተው ከኖሩ፣ እንኳን በመኳንንቱ በመላእክትም መፍረደ እንዲችሉ ለማስታወቅ ቅዱስ ጳውሎስ እንግዲህ ይላል፦ አታውቁምን ቅዱሳን በዓለም ላይ እንዲፈርዱ?! ወይስ አታውቁምን በመላእክት እንድንፈርድን?! እንዴትስ ይገባን በዚህ ዓለም ነገር እንድንፍርድ (፩ ቆሮ ፮፥ ፪ -፫)።

**፲፬ተኛ የልቅሶ ዜማ ግጥም።**

ማኅደረ ማርያም የሚባል አገር አንድ ልጅ ነበረ። ለርሱም ታናሽ እኅት ነበረችው። አባት እናቱ ሞተውበት በዐሥር ዓመቱ ወደ ተማሪ ቤት ገብቶ እየለመነ ይማር ነበር። እኅቱ ግን፣ ላንድ ባለ ጠጋ ግርድና ተቀጥራ ገባች። ከብዙ ቀንም በኋላ እንደነገሌ አለቃ፣ እንደነገሌ መምህር፣ እየተባልኹ አምሜ ጠምጥሜ እንድኖር ብሎ ትምህርቱን ለመማር ዐሰበ። እግዚአብሔርም አእምሮውን ንቁ፣ ሰውነቱን ብቁ አድርጎለት የሰማውን ቀለም ባንድ ጊዜ ይይዘው ነበር።

ጐንደር ኼዶ ዝማሜውን መረግዱን ትርጓሜውን። ጐጃም ኼዶ ወረቡን ለዘቡን ጽፋቱን። ቤተልሔም ኼዶ ድጓውን ምዕራፉን ጾመ ድጓውን። ዋሸራ ጎንጅ ኼዶ ቅኔውን ተማረ። ኋላ ግን በድንገት ወደ አንዱ ገጠር ወጥቶ ታመመ። እኅቱም በሰማች ጊዜ ኼዳ ስታስታምመው ሞተ። የዚያን አገር ሰዎች ሊቅነቱን አያውቁምና እንደ ነገሩ ሲቀብሩት አይታ፣ እንዲህ ብላ አለቀሰች።

ዐፈር መልሱ እንጂ ደንጊያ

ለምናችሁ፣

የቀለም ቀንድ ነው ትሰብሩታላችሁ።

**፲፭ተኛ የልቅሶ ዜማ ግጥም።**

አንዲት ሴት ከጐጃም መጥታ በሸአ ባል አግብታ፣ በደስታ ትኖር ነበር። አገኝ ሲሉት ዘመድ - ወዳጅ መሰብሰቡ አይቀርምና ታናሽ ወንድምዋ ካባት ከናቱ ኮብልሎ መጥቶ፣ ከርስዋ ጋራ ይኖር ጀመር። ከብዙ ቀን በኋላ ጐጃም የማይገኘውን ሸዋ የሚገኘውን ጌትና መሣሪያ ይዘው አባት እናታቸውን ለማየት ሲሻገሩ፣ ታናሽ ወንድምዋን አባይ ላይ ዐዞ አስቀረችው። አባት እናቱም በሰሙ ጊዜ ቀን ቀጥረው ዘመድ - ወዳጃቸውን ሰብስበው በየደብሩ ያለውን ካህን ጠርተው ባጐበር ፍታት ሲያስፈቱ ታላቅ እኅቱ እንዲህ ብላ አለቀሰች።

ላንድ ቀን ትእዛዝ ሰው ይመረራል፣

የኔ ወንድም ታዞ አባይ ላይ ኖራልል።

እናቱ ደግሞ፣ ግንዘት ወደሚደግሙት ቄሶች ኹሉ ፊትዋን አዙራ እንዲህ ብላ አለቀሰች።

ግባተ መሬቱን አትድገሙ እናንተ፣

ታዞ ኺዷል እንጂ ልጄ መቸ ሞተ።

አባቱም እንደ ሴት ደረቱን እየመታ በካህናቱ በጨዋው መካከል እየዞረ እንዲህ ብሎ አለቀሰ።

ልጄን አትጥሉብኝ ቢያዛችሁ ተሾሞ፣

አዞ አያውቅምና ከዚህ አስቀድሞ።

በሀገራችን በኢትዮጵያ ስለ ሞቱ ሰዎች እጅግ አድርጎ ሐዘን ይጸናል። በዳር ቆሞ ለተመለከታቸውስ፣ ሙታን እንዲነሡ የሚያምኑ አይመስሉም። ነገር ግን የሀገር ልማድ ነውና ስለ ሞቱ ሰዎች የቀቢጸ - ተስፋ ሐዘን ማዘን ኅጢአት መኾኑ ገና አልታወቀም። ቅዱስ ጳውሎስ ግን እንዲህ ይለናል። ወንድሞቼ ሆይ ስለ ሞቱ ሰዎች ተስፋ እንደሌላቸው እንደ ሌሎች ሰዎች እንዳታዝኑ ታውቁ ዘንድ እወዳለሁ። ጌታችን ሞቶ እንደ ተነሣ ካመነ፣ በርሱ የሞቱትን እግዚአብሔር ከርሱ ጋራ ያመጣቸዋልና (ያስነሣቸዋልና) (፩ ተሰሎ ፬፥ ፲፫ - ፲፬)።

ኢዮብም ይላል፣ እርሱም ይህንን ሲናገር ሌላው መጣ፣ አለውም። ወንዶችና ሴቶች ልጆችህ በታላቅ ወንድማቸው ቤት ሲበሉ ሲጠጡ ጽኑ ነፋስ ከምድረ በዳ መጥቶ የቤቱን ማእዘን መታው። በብላቴኖቹም ላይ ወደቀ፣ ሞቱም እኔ ብቻ እነግርህ ዘንድ አመለጥኹ። ኢዮብም ተነሣ፣ አለም፦ ዕራቁቴን ተናቴ ሆድ ወጣሁ፣ ወደዚያም ዕራቁቴን እመለሳለሁ፣ እግዚአብሔር ሰጠ፣ እግዚአብሔር ነሣ፣ የእግዚአብሔር ስም የተባረከ ይኹን። ኢዮብ በዚህ ኹሉ አልበደለም፣ በምንም ነገር በእግዚአብሔር ላይ ስንፍና አልተናገረምና (ኢዮብ ፩ ፲፰ - ፳፪)።

እኛ ግን፦ ምን አልኩህና ልጄን ገደልኽኝ፤ እያልን እግዚአብሔርን ግፈኛ አስመስለን እናማርረዋለን። ነገር ግን እግዚአቤር ምሕረተኛ ነውና ባለ ዕውቀት ማድረጋችንን አይቶ ይምረናል እንጂ፣ በዚህ ነገር ፍዳ ነበረብን።

**፲፮ተኛ የልቅሶ ዜማ ግጥም።**

በላስታ አንድ ሰው ነበረ፣ እርሱም ሰነፍ ሥራ የማይወድ ኵርፍተኛ ልበ ኵሉ ነበር። በእጁ ብርሌ ከመጨበጥና እንጀራ ከመቍረስ በቀር የሥራ ወይም የጦርነት መሣሪያ ይዞበት አያውቅም። ይህ ኹሉ ሲኾን ጌትነት ወይም ክህነት አልነበረውም። ነገር ግን፣ ቅድም - አያቱ ትልቅ ሀብታም ነበሩና በየመኳንንቱ በየካህናቱ ቤት እየዞረ አባቴ አቶ እገሌ የሚባሉ የብላታ እገሌ የልጅ - ልጅ ነበሩ እያለ እያወራ ካንዱ ፪ ጨው ካንዱ ፩ ጨው እየተቀበለ ዐደገ። ካደገም በኋላ እግዚአብሔር ጥሎ አይጥልምና አንዲት ሚስት አገባ። እርሷም ልበ - ብርቱ ሥራ - ወዳጅ ነበረች። የባልዋንም ስንፍና ባየች ጊዜ ባጪር ታጥቃ በሥራ የፈታይ እየፈተልች የፈጫይ እየፈጨች፣ በበዓል፣ ገበያ እየወጣች የረከሰውን እየገዛች የተወደደውን እየሸጠች ትመግበው ዠመረች። እርሱ ግን እንባ ሲሻኝ ጢስ ወጋኝ እንደሚሉት ኹሉ የሚስቱን ብርታት ባየ ጊዜ፣ ወገቡን እንደ ተመታ እባብ ዐልጋ ላይ እየተጋደመ ይውል ዠመር። እንዲህም ኾኖ ሲኖር ስንፍና ትልቅ ኅጢአት ነውና እግዚአብሔር ብዙ ቀን ከታገሠው በኋላ ረድኤት ተለየው። ያችም ወጥታ - ወርዳ የምትመግበው ሲቲቱ ሞተች፣ በዚያን ጊዜ እንዲህ ብሎ አለቀሰ።

ሚስት አላገባ አሊዝም ንብረት፣

እንግዴህ የት ላገኝ የባላገር ሴት።

ይህ ሰው የስፍና ኵሉ ስለ ኾነ እግዚአብሔር ጭራሹን ሳያሳምርለት ቀረ እንጂ፥ መልካም ሚስት አግኝቶ ነበር። ስለ እርስዋም ሰሎሞን እንዲህ ይላል። መልካሚቱን ሴት ማን ያገኛታል ከክቡር ደንጊያ ይልቅ ዋጋዋ ይበልጣል፣ የባልዋ ልብ ይታመንባታል፣ ዕድሜዋን ኹሉ መልካም ታደርጋለች፣ የበግ ጸጕርና የተልባ እግር ትፈትላለች፣ እንደ እጅዎችዋም ፈቃድ ትሠራለች፣ እንደ ነጋዴ መርከብ ናት፣ ከሩቅ አገር ምግብዋን ትሰበስባለች። ገና ሌት ሳለ ትነሣለች ለቤትዋም ምግባቸውን ትሰጣለች፣ ገረድዎችዋንም በየሥራቸው ታዛቸዋለች። ዐስባም ምድር ትገዛለች ከደጅዋም ፍሬ - ወይን ትተክላለች፣ ወገብዋን በኅይል ትታጠቃለች፣ ክንድዋንም ታበረታለች። መብራትዋም በሌት አይጠፋም። እጅዋንም ወደ አመልማሎ ትዘረጋለች፣ ታትዎችዋም እንዝርት ይይዛሉ። እጅዋን ወደ ድኻ ትዘረጋለች፣ ለቤትዋ ሰዎች ከብርድ የተነሣ አታስብም። ለርስዋም ሥጋጃ ትሠራለች፣ ነጭ ሐርና ቀይ ሐርም ትለብሳለች።

ባልዋ በደጅ ካገር ሽማግሎች ጋር በተቀመጠ ጊዜ የታወቀ ይኾናል። ማለፊያ ቀሚስ አሠርታ ትሸጣለች። ድግም ለነጋዴ ትሸጣለች። ጽንዐትና ደም ግባት ለርስዋ ነው። አፍዋን በጥበብ ትከፍታለች ያማረ ትምህርተ በመላስዋ ነው። የቤትዋንም አካኼድ (ማማር) ትመለከታለች። የሀኬትም እንጀራ አትበላም። ልጆችዋ ይነሣሉ፣ የተመሰገነችም እንደ ኾነች ይናገራሉ። ባልዋም ያመሰግናታል። መልካም ያደረጉ ብዙ ሴቶች አሉ። አንቺ ግን ከኹሉ ትበልጫለሽ ይላታል፤ ውበት ሐሰት፣ ደም ግባትም ከንቱ ነው። እግዚአብሔርን የምትፈራ ሴት ግን እርስዋም ትመሰገናለች (ምሳ ፴፩፥ ፲ ፴)።

**፲፯ተኛ የልቅሶ ዜማ ግጥም።**

በጐንደር አንዲት ሴት ነበረች። እርሷም ባለ ሙያ ነበረች። እንጀራም በመጋገር ቢሉ ወጥም በመቀቀል ጠላም በመጥመቅ ጠጅም በመጣል ፈትልም በመፍተል፣ በዚያም ኾነ በዚህም እገሊት ታኽላታለች አይባልም ነበር ነገር ግን ሰው ኾኖ አንድ ነገር የማይጐድለው የለምና መልከ ጥፉ ነበረች። ዐይኑዋ ፈጣጣ ጥርስዋ ገጣጣ አፍንጫዋ ደፍጣጣ ፊትዋ መጣጣ፣ ወገብዋ ለማጣ፣ ሆድዋ ዘርጣጣ፣ ተረከዝዋ ሰንጣቃ ነበር ይባላል። ጥሎ አይጥልምና የሕፃንነት ወራት ያለፈለት አንድ ሀብታም ነጋዴ፦ ሰውነቴን በምግብ ትጠብቀኝ እንጂ፣ መልኳ መጥፎ ቢኾን እኔ ምን ቸገረኝ ሌላውንም ሥራ እንደ ኾነ መልክ ለመልክ ሳንተያይ በጨለማ ነው የምሠራው እያለ እየቀለደ አገባት።

ይህም ነጋዴ ብዙ ገንዘብ ላለው፣ ምግብ ሳይመቸው ይኖር ነበረና ያች ሴት ጡዋት አንድ ዐይነት ቀን አንድ ማታ አንድ ምግብ እየመገበች ተጠንቅቃ ያዘችው። ስለዚህ ያ መጥፎ መልኳ እንደ ፀሐይ እየሞቀ፣ እንደ ጨረቃ እየደመቀ፣ እንደ መስታወት እያብረቀረቀ እንደ ነፋስ እየረቀቀ፣ ይታየው ጀመር።

እርስዋም ድሪውን ጠልሰሙን ጉትቻውን ወለባውን ከጐጃም ነጭ ሐሩን ከምጥዋ እያገዛች አጊጣ ህጥሩን ስምቡሉን ተቀብታ በጐንደር አደባባይ የወጣች እንደ ኾነ፣ ጎረቤቶችዋ ኹሉ እርስዋ ነች አይደለችም? ይባባሉ ነበር። እንዲህ እያደረገች ባልዋን ደስ እያሰኘች ስትኖር ሞት አይቀርምና ሞተች። በዚያን ጊዜ ያ ነጋዴ እንዲህ ብሎ አለቀሰ፦

ብዙ ሥር ዐዋቂ ትላንት ተቀበረች፣

መድኅኒቱን ምሳ ትሰጠኝ ነበረች።

እግዚአብሔር የልብን ቅንነት እንጂ፣ የመልክን ማማር አይፈልግምና ያቺን ሴት በሕየትም በሞትም እንድትከበር አደረጋት። ስለዚህ መጽሐፍ እንዲህ ይላል፦ የዕሴይ ልጆች በመጡ ጊዜ ሳሙኤል ወደ ኤልያብ ተመለከተ አለም፣ በእግዚአብሔር ፊት የሚቀባው ይህን (ይህ) ይኾንን? እግዚአብሔር ግን ሳሙኤልን አለው፣ ንቄዋለሁና። ሰው እንደሚያይ እኔ ዘለግታ አይደለኹምና ሰው ፊት ያያል። እግዚአብሔር ግን ልብ ያያል (ሳሙ ፲፮፥ ፮ - ፯)።

**፲፰ተኛ የልቅሶ ዜማ ግጥም።**

የጐንደር ሰዎች ካህናቱም ጨዋውም ቢናገሩ የሚያስፈሩ ቢወዱ የሚያከብሩ ቢጠሉ የሚያነውሩ ኅይለኞች ነበሩ። ዐፄ ቴዎድሮስ ራስ ዓሊን ድል አደረጉና አንግሡኝ አሉ። ጐንደሮችም እርስዎ የመንግሥት ወገን አይደሉምና መንገሥ አይገባዎም አሉዋቸው። ከዚህ በኋላ አቡነ ሰላማ ለዐፄ ቴዎድሮስ ረድተው ጐንደሮችን ተከራከሩዋቸው ክርክሩም እንዲህ ነበር፦ እግዚአብሔር ለአዳም ክህነትን መንግሥትን አስቀድሞ ሰጥቶ አልነበረሞይ? አሏቸው አዎን ሰጥቶት ነበር አሉ ያንን ክህነትና መንግሥት አዳም በኅጢአት ምክንያት ቢያስወስደው ጌታን ሞቶ ተነስቶ በካሳው ክህነትን መንግሥትን አላስመለሰሞይ? አሏቸው። አዎን መልሷል አሉ፣ የመለሰው ነውን? አሏቸው። በዚያን ጊዜ ጐንደሮች መረታታቸውን ዐውቆው፦ ለቴዎድሮስ እልክ ብለን የመጻሕፍትን ቃል አናፈርስም ብለው የክርስቶስ ሞት ለኹሉ ነውና ክህነትን መንግሥትን ለዓለም ኹሉ ነው የመለሰው፣ ብለ መለሱላቸው።

ከዚህ በኋላ ዐፄ ቴዎድሮስ ደስ አላቸውና ቀብተው ያንግሡኝ ብለው ተናገሩ። አቡነ ሰላማም እሺ ብለው ቀብተው አነገሡዋቸው። ዐስጼ ቴዎድሮስም ይህን ቂም ይዘው ተቀመጡ፣ ከብዙ ዘመን በኋላ የርኅራኅሄና የይሉኝታ መንፈስ ተለይቷቸው የጭከናና የድፍረት መንፈስ አደረባቸው ይባላል። በዚያን ጊዜ እይቀድሞ ቂማቸውን አለዘነጉምና ጐንደርን አቃጠሉት ካህናቱንም፦ ይህን ራሱን ታጣቂ ወገቡን ነቅናቂ አቴና ወጊ በለው እያሉ አስደበደቡዋቸው። ጐንደርንም ዓመት ካራት ወር ያኽል ጠፍ ኾኖ ሳይቀና ተቀመጠ። በዚያን ጊዜ ከመከራው አምልጦ የቆየች ሴት እንዲህ ብላ አለቀሰች፦

ሰንሰለት ታሥሮ ዓመት ካራት ወር፣

ምን ዋስ ገኘና ተፈታ ጐንደር።

ደግሞ ገና ጐንደር ሳይቃጠል ቀደም ብሎ ጐጃም ኼዶ መርፌውን ኵሉን ቍንደ - በርበሬውን እየነጋገደ የሚኖር አንድ ሰው ነበር። ከተማው በተቃጠለ ሰው በተደበደበ ባመቱ እስኪ ምናልባት እነገሌ እነገሌ ተርፈው እንደ ኾነ ተላቅሼ እመለሳለሁ ብሎ ወደ ጐንደር ኼደ። በዚያን ጊዜ የከተማውን መፍረስ የሰውን ማነስ አይቶ እንዲህ ብሎ አለቀሰ፦

ወገራ አሳላፊ ደምቢያ እንጀራ ጣይ፣

ተብላህ ጐንደሬ አትነሣሞይ?!

ደግሞ አንድ ነጋዴ ወደ ምጥዋ ወርዶ ሐሩን - ጥለቱን ስምቡሉን ገዝቶ ሲመለስ ወደ መኻል ትግሬ ሲደርሱ ጐንደር ተቃጠለ፣ ሰው ተደበደበ ብለው ነገሩት። እርሱም እንዲህ ከኾነ ምን ለማድረግ እኼዳለሁ ብሎ ወደ አክሱም ተመልሶ፣ ግዘ - ገዛዙ እያለ ተቀመጠ። ከብዙ ቀን በኋላ የጐንደር ዝግኑ፣ ቅቅሉ፣ ምንቸት አብሹ ሹሮ አንፍርፍሩ፣ ነጩ ጠላው፣ አረቄው ጠጁ ትዝ ብሎት ሲያንጐራጉር እንዲህ ብሎ አለቀሰ፦

ተከተልኸኝ ብየ ዞሬ ዞሬ ሳይ፣

ወይ ጥጋብ ወይ ኵራት ጐንደር ቀረህ ወይ?!

ጐንደር መብልና መጠጥ እጅግ አምሮ - ጣፍጦ ይሰናዳ ነበርና አለ ልክ እየበሉ እየጠጡ ኅጢአት እየሠሩ እግዚአብሔርን ስለ በደሉት፣ ቀድሞ በቴዎድሮስ ኋላም በደርቡሽ አጠፋቸው። እግዚአብሔር እንኳን ለጐንደርና ለየሩሳሌም አላዘነለምት። ስለዚህ እንዲህ ይላል፦ የሩሳሌም ሆይ የሩሳሌም ሆይ፣ ነቢያት የምትገድዪ፣ ወደ አንቺ የላኩትንም የምትወግሪ ስንት ጊዜ ልጆችሽን እሰበስብልሽ ዘንድ ወደድኹ ዶሮ ጫጩትዎችዋን እንድትሰበስብ። እምቢም አላችሁ እነሆ፣ ቤታችሁ የተፈታ ኾኖ ይቀርላችኋል (ማቴ ፳፫፥ ፴፯ - ፴፰)።

**፲፱ተኛ የልቅሶ ዜማ ግጥም።**

ደግሞ ዐፄ ቴዎድሮስ ጐንደርን ሊያጠፋ መጡ - መጡ ሲባል የጐንደር ሰው የሚበዛው ሴቱም ወንድሙም ተሰብስሞ በጣና ባሕር ምጽራሐ ወደ ሚባለው ደሴት ገባ። ዐፄ ቴዎድሮስም ጐንደርና ዘረፉና ወደ ምጽራሐ ኼዱ። በወደቡ ላይ ሰፍረው በምጽራሐ ያለውን ታቦቱንም መጻሕፍቱንም ይዛችሁልኝ ኑ ብለው ላኩ። ሕዝቡም ከታቦታችን ጋራ በዚህ እንሞታለን እንጂ አንሰጥም ብለው መለሱ። ዐፄ ቴዎድሮስም ይህን በሰሙ ጊዜ ተናደዱና ቶሎ ብለው መድፋቸውን አስጠምደው በለው አሉ። ነገር ግን የዚያ ዘመን መድፍ እንደ ዛሬ ዘመን መድፍ እርቆ አይኼድም ነበርና የማይኾንላቸው ኾነ። ከዚህ በኋላ ጐንደር ገሥግሠው የቤተ ክርስቲያኑንም የቤተ መንግሥቱንም የመኳንንቱንም ያለቆቹንም ቤት እያፈረሱ ሳንቃውን እየወሰዱ በብረት እየጠረቁ እንደ ታንኳ እየሠሩ በደምቢያና በወገራ ያለውን ታንኮኛ ተሰልፈህ ግባ አሉት፣ ነገር ግን ደሴቱ ሩቅ ነበርና ምንስ ዋና ብናውቅ እንዴት አድርገን እንደርሳለን ብሎ ጮኸ። ዐፄ ቴዎድሮስም በረጅም ጦር ቂጥ - ቂጡን እያሉ አስገቡት፣ ኹሉም ያቅሙን ያኽል እየዋኘ ሲደክመው ውሃውን እየጠጣ እንደ ስከረ ዓሣ በባሕሩ ላይ ተንሳፎ ቀረ ይባላል። በታንኳ ተሰልፈው የገቡት ግን ደረሱ። በደሴት ያሉትም ሰዎች ጠመንጃ አልነበራቸውም ነበርና የመጣውን ጦር የማይችሉ ኾኑ።

ወደ ምጽራሐም የገቡት ሰዎች ፭ ያኽል ታንኳ ላፄ ቴዎድሮስ ላኩላቸው፣ ዐፄ ቴዎድሮስም በታንንኳ ኾነው ገቡ። እንደ ገቡም አንድ ሰው እንኳ እንዳትገድሉብኝ ብለው አዘዙ። ሕዝቡም የራሩላቸው መስሎአቸው ደስ አላቸው። አፄ ቴዎድሮስ ግን በደሴቱ ግራና ቀኝ እየዞሩ ትልቁን ትልቁን ቤት ያዩ ጀመር። የጐንደር ነገሥታት ነበርና። ያንን አይተው፦ ወንዱንም ሴቱንም ልጁንም ሽማግሌውንም እያገባችሁ ቤቱ ሲሞላ ከወደ ውጭ ቈልፉባቸው፣ ብለው አዘዙ። ቤቱም ኹሉ በሞላ ጊዜ እሳት ለቀቁበት አሉ። እብዚያን ጊዜ ይኾነውን ልቅሶና ጩኸት ማን ሊናገር ይችላል?! እንዴህ አድርገው ከወጡ በኋላ ከመከራው ያመለጠች አንዲት ሴት እንዲህ ብላ አለቀሰች፦

በሸዋ በትግሬ በወሎ በጐጃም በላስታ ያላችሁ፣

አንድ እግረ በርበሬ መንቀላ ቅቷችሁ፣

አንድዶ ለብልቦ አቃጥሎ ይፍጃችሁ።

ሴቲቱ ልብዋ ስለ አዘነባት እንዴህ ብላ አለቀሰች እንጂ፣ እግዚአብሔር የወሰነው ጊዜ ሳይደርስ ዐፄ ቴዎድሮስን ማንም ሊያጠፋቸው አይችልም ነበር። ስለዚህ ሰሎሞን እንዴህ ይላል፦ ለኹሉ ዘመን አለው። ከሰማይ በታች ላለው ነገር ኹሉ ጊዜ አለው (መክ ፫፥ ፩ - ፫)።

**፳ኛ የልቅሶ ዜማ ግጥም።**

ዐፄ ቴዎድሮስ ምጽራሐን አጠፉና ተመልሰው ወደ ጐንደር ኼደው በዓታን አቃጠሏት። በዚያን ጊዜ፥ ወንድሙዋን ዐፄ ቴዎድሮስ ያቃጠሉባት ሴት እንዴህ ብላ አለቀሰች።

በሰማይ ላይ ኾነህ ስታላግጥ በሰው፣

እናትህ ነደደች ሐዘንን ቅመሰው።

ይህች ሴት ባለውቀት በበስጭትና በሐዘን እንዲህ ብላ አለቀሰች እንጂ፣ እግዚአብሔርስ የሰው እጅ ከሠራው ከቤተ ክርስቲያን ይልቅ፣ እርሱ በሠራው በሰው መቃጠል እንዲያዝን የታወቀ ነገር ነው። ስለዚህ፣ ቅዱስ ጳውሎስ እንዲህ ይላል፦ አላወቃችሁምን የእግዚአብሔር መቅደስ እናንተ እንደ ኾናችሁ?! የእግዚአብሔር መንፈስ አድሮባችኋል። ማንም የእግዚአብሔርን መንፈስ ቢያጠፋ እርሱንም እግዚአብሔር ያጠፋዋል፣ የእግዚአብሔር ቤተ መቅደስ ነውና። ያውም እናንተ ናሁ ማንም ራሱን አያስት።

**፳፩ኛ የልቅሶ ዜማ ግጥም።**

ዐፄ ቴዎድሮስ ጐንደርን አጠፉና ወደ ደብረ ታቦር ሲመለሱ ፭፻ የሚኾኑ ሰዎች ካፄ ቴዎድሮስ ለማምለጥ፣ ሚስቶቻቸውን እየያዙ ወደ በረሃ ወደ ዋሻ ለመሸሽ ደረሱባቸው። ያን ጊዜ በድንጋጤም የሞቱ አሉ ይባላል። ዐፄ ቴዎድሮስ ግን ሴት - ሴቱን እያመረክህ ወንድ - ወንዱን እያስተኛህ ዕረደው ብለው አዘዙ ያንን ኹሉ ሰው ዐርደው ሴት - ሴቱን እዚያው ሬሳው ላይ ጥለውት ኼዱ። በዚያን ወራት አንዲት ሴት እንዲህ ብላ አለቀሰች።

አንጥረኛ ብዙ በቴዎድሮስ ቤት፣

ባለ አልቦ አደረጉት ይህን ኹሉ ሴት።

ወንዶች ሞተው ሴቶች ሲቀሩ ትልቅ ሐዘን ነው። ወንድ ኅይለኛ ነውና እንደምንም ብሎ ራሱን አይጥልም። ሴት ግን ደካማ ናትና ነግዳ አታተርፍም ዐርሳ አታመርት። ስለዚህ ኑሮዋ ኹሉ በሐዘን ይኾናል። ይልቁንም ባል የሌላት ጋለሞታ ናት መባል ትልቅ ውርደት ነው። ስለ እነርሱም ኢሳይያስ እንዴህ ይላል፦ በዚያ ቀን አንዱን ወንድ ሰባት ሴቶች ይይዙታል። እንዴህ ሲሉ፣ እንጀራችንን እንበላለን፣ ልብሳችንንም እንለብሳለን ነገር ግን ስምህ በኛ ላይ ይጠራ መሰደባችንንም አርቅልን (ኢሳ ፬፥ ፩)።

**፳፪ተኛ የልቅሶ ዜሜ ግጥም።**

ደብረ ታቦር ላይ ትልቅ ቤት ያለው አንድ ባለ ጠጋ ሰው ነበር። ዐፄ ቴዎድሮስ ሰው ለማቃጠያ ብለው እርሳቸው ራሳቸው ኼደው ቤትህን ሽጥልን አሉት። እርሱም መልካም ያደረገ መስሎት ጃንሆይ እንኳን ቤቱ እኔስ የርስዎ አይደለሁምን? ከቸገረዎ ይውሰዱት አላቸው። ዐፄ ቴዎድሮስ ይህንን በሰሙ ጊዜ ምነው አንቺ ቈማጣ - ቈመጥማጣ ገንዘቡ ምን ያደርግልኛል ማለትሽ እኔን ቀማኛ ንጉሥ ለማሰኘት ነውን? ወስዳችሁ በዕንጨት ላይ አንጠልጥሏት ብለው አዘዙ፣ ያን ጊዜውን ወስደው አንጠለጠሉት። በዚያን ጊዜ ሚስቱ እንዲህ ብላ አለቀሰች፦

ወይ አልተቀደሰ የባረኩት ሰው፣

ንጉሥ መስቀልዎን ቢተውት ምነው።

የሰይጣን ማደሪያ የኾኑ ሰዎች መልካም ሲናገሩዋቸው ክፉ ይመልሳሉ፣ ሲያመሰግኑዋቸው ይራገማሉ፣ የቅን መንገድ ሴምሩዋቸው የጠማማውን ይከእላሉ። ስለ እርሳቸውም ኢሳይያስ እንዲህ ይላል፦ ወዮላቸው ክፉን መልካም መልካሙን ክፉ ለሚሉ፣ ጨለማውን ብርሃን ብርሃኑን ጨለማ ለሚያደርጉ። ጣፋጩን መራራ መራራውን ጣፋጭ ለሚያደርጉ። በደለኛውን ስለ መማለጃው የሚያጸድቁ፣ የጻድቃንንም ጽድቅ የሚያስወግዱ (ኢሳ ፭፥ ፳ ፳፫)።

**፳፫ተኛ የልቅሶ ዜማ ግጥም።**

ዐፄ ቴዎድሮስ የሰውን ኹሉ ወንሙን፣ ልጁን አባቱን በእሳት እያነደዱ፣ በሰይፍ እያረዱ ፈጁና ደግሞ ስለ ዘምዱ የሚያለቅሰውን በለው ብለው አዘዙ። በዚያ ዘመን ምንም ልጁን በፊቱ ሲያርዱት ቢያይ እንባውን ጠጥቶ ዝም ይል ነበር እንጂ አያለቅስም ነበር። እንዲህ እያደረጉ ሲኖሩ የሚስታቸው አባት ደጃች ውቤ ሞቱ። በዚያን ቀን፣ ዐፄ ቴዎድሮስ አባቴ ሙተዋልና ጕልበት ያለኽ ወደ መቃብር ድረስ እየመጣህ፣ ጕልበት የሌለህ በደጅህ ኾነህ አልቅስልኝ ብለው አዘዙ። በዚያን ጊዜ ወንድም ልጁ አባቱ የሞተበት ኹሉ እንዳያለቅስ ተከልክሎ ነበርና።

ይህንን ምክንያት ሲያገኝ ጊዜ፣ በየደጁ ፍጅትና ጩኸት ኾነ። ፮፻ ና ፯፻ የሚኾኑ ሰዎች ባንድነት ተሰብስበው ያለቅሱበት ሥፍራ መሬቱ የካፊያ ዝናም ያኽል ረጠበ ይባላል። በዚያን ጊዜ የደጃች ውቤ ረገድ እንዲህ ብላ አለቀሰች።

ጌታው ደጃች ውቤ ሁል ጊዜ ጌትነት፣

ዛሬ እንኳ ለሕዝቡ እንባ አተረፉለት።

በዚያን ጊዜ የነበሩት ሰዎችም በፍጹም ልባቸው ወደ እግዚአብሔር ቢያዝኑ፣ ከኅጢአታቸው ቢመለሱ እግዚአብሔር ጸሎታቸውን ሰምቶ ያድናቸው ነበር። ነገር ግን ሐዘናቸው ሥጋዊ ስለ ኾነ እግዚአብሔር አልሰማቸውም። ስለዚህ፣ ኢሳይያስ እንዲህ ይላል፦ እጃችሁን ወደኔ ብትዘረጉ ዐይኔን ከላንተ እመልሳለሁ። ልመናም ብታበዙ አልሰማችሁም። በጃችሁ ደም መልቶበታልና (ኢሳ ፩፥ ፲፭)። ቅዱስ ጳውሎስም እንዲህ ይላል፦ የዚህ ዓለም ሐዘን ሞትን ያመጣል (፪ ቆሮን ፯፥ ፲)። ድግሞ ፶ የሚኾኑ ደጋግ ሰዎች ኖረው እንኳ ቢኾን ያ ኹሉ ሰው ባላለቀም ነበር። ስለዚህ መጽሐፍ እንዴህ ይላል፦ አብርሃም ቀረበ፣ አለም፦ ጻድቁን ከኀጢአተኛው ጋራ ታጠፋለህን? አገሪቱንስ በርስዋ ስለሚገኘው ስለ ፶ ጻድቅ አትምርምን? እግዚአብሔርም አለ፦ በሶዶም ባገሪቱ ውስጥ ፶ ጽድቅ ባገኝ አገሪቱን ስለርሳቸው እምራለሁ (ዘፍ ፲፰፥ ፳፫ - ፳፮)። ዳዊት ግን እንዲህ ይላል፦ እግዚአብሔር ከሰማይ የሰውን ልጆች ተመለከተ፣ የሚያስተውል እግዚአብሔርንም የሚሻ ሰው እንዳለ ያይ ዘንድ ኹሉም ዐመፁ ባንድም ረከሱ፣ በጎ የሚሠራ የለም፣ አንድ ስንኳ (የለም) (መዝ ፲፬፥ ፪ - ፫)።

**፳፬ተኛ የልቅሶ ዜማ ግጥም።**

ደጃች ውቤ በሞቱ ዘመን፣ ያፄ ቴዎድሮስ ቅጣት ጸንቶ ነበር። ሰው ኹሉ በየዘመዱ በየወዳጁ እየኼደ፣ ከዚህ ከእብድ ንጉሥ ዓመት ቢያወጣን አንረሳሳ፣ እያለ ወደ ቤቱ ይመለስ ነበር። ስለዚህ፣ ደጃች ውቤ በሞቱበት ቀን ገረዳቸው እንዲህ ብላ አለቀሰች።

የዛሬ ዘመን ሰው ኹሉ አትርሱኝ ባይ፣

ከዛንኹማ ራሴን አላድንም ወዪ።

እግዚአብሔር ሲጣላ እንኳን ቤተ ሰብና አባት ልጁን ልጅ አባቱን አያድንም። ማዳኑ ይቅርና ልጁ ላባቱ ጠላት ይኾናል። ስለዚህ መጽሐፍ እንዴህ ይላል፦ በዚያች ሌሊት የእግዚአብሔር መልክተኛ ወጣ። ከአሶራውያንም ጭፍራ ፻፹፭ሺ ገደለ። ሰናክሬብ የአሶራውያን ንጉሥ ግን ሸሽቶ ኼደ፣ በነነዌም ተቀመጠ። በአምላኩ በኒስሮህ ቤተ ጣዖት ሲሰግድ ልጆቹ አድረሜለህና ሽሬጽር በሰይፍ ገደሉት (፪ ነገሥት ፲፱፥ ፴፭ - ፴፯)።

ጌታችንም እንዲህ ይላል፦ የሰው ጸላቶቹ ቤተ ሰቡ ይኾናሉ (ማቴ ፲፥ ፴፮)።

**፳፭ተኛ የልቅሶ ዜማ ግጥም።**

ዐፄ ቴዎድሮስ በሕዝቡ መከራ ስለ አጸኑበት እግዚአብሔር ቶሎ የሚቀስፋቸው ይመስል ነበር፣ ሕዝቡም ዐፄ ቴዎድሮስማ ዕድሜ ታገኙ እግዚአብሔር ለፍጡሩ ያዝናል ማለት በሐሰት ነዋ?! እያሉ የሚሞቱበትን ቀን ይጠባበቁ ነበር። እግዚአብሔር ግን የኢትዮጵያ ኅጢአት ከመስፈሪያ ተርፎ በፊቱ ስለ ደረሰ እስከዚህ ቀን ብሎ ዐፄ ቴዎድሮስን አስነሥቷቸው ነበርና ጠላታቸው እየጠፋ፣ መንግሥታቸው እየሰፋ፣ ዕድሜያቸው እየበዛ ይኼድ ዠመር። ሕዝቡንም ጦራቸው እስኪበዛ እየወጉ፣ ሰይፋቸው እስኪደንዝ እያረጁ ፈጁት። በዚያን ጊዜ፣ ዘመድዋን ያረዱባት ሴት እንዴህ ብላ አለቀሰች፦

እስኪ ቀደም ብለህ ትንሽ እኽል ቅመስ፣

ሰው ያልቅ የለሞይ ያንተ ጊዜ እስኪደርስ።

ሰው ኹሉ እግዚአብሔር ቶሎ አልሰማኝም፣ አልፈረደልኝም እያለ አምላክነቱን ይክዳል። እግዚአብሔርስ እንኳን ለኅጥአን ለጻድቃንም ቢኾን በቶሎ አይፈርድላቸውም። ሃይማኖታቸውንና ትእግሥታቸውን ለመፈተን ይመስለኛል። ወይም ያ በደለኛው ሰው ከኅጢአቱ ቢመለስ ብሎ፣ ጊዜ ለመስጠት ይመስላል። ስለዚህ ዮሐንስ በራእዩ እንዴህ ይላል፦ ፭ኛው ማኅተም በተከፈተ ጊዜ፣ ስለ እግዚአብሔር ቃል የሞቱበትን ነፍሳት ከመሠዊያው በታች አየኹ። በታላቅ ቃልም ይጮኹ ነበር፣ እንዴህ እያሉ። ጌታ ሆይ! ቅዱስ እውነተኛም እስከ መቸ አትፈርድም?! ስለ ደማችንስ እስከ መቸ አትበቀልም?! በምድር ላይ ከሚኖሩ። ነጭ ልብስም ለያንዳንዱ ተሰጣቸው፣ ተባለላቸውም፤ ሌላ ጥቂት ዘመን ያርፉ ዘንድ እንደርሳቸው ያሉት ሰዎች እስኪፈጸሙ ድረስ እንደነርሱ ይሞቱ ዘንድ ያላቸው (ራእ ፮፥ ፱ - ፲፩)።

**፳፮ተኛ የልቅሶ ዜማ ግጥም።**

የጐጃም መሳንፍት ኹሉ ለሀገራቸው እጅግ ይመቹት ነበር። ገበሬ በዕርሻው ነጋዴው በሸቀጡ፣ ወታደር በዘመቻው ካህን በቤተ ክርስቲያኑ ባላባት በርስቱ እንዳይበደል፣ እንዳይከፋ፣ እንዳያዝን ይጠነቀቁለት ነበር። በዚህም ነገር ከመሳፍንቱ ኹሉ ደጃዝማች ተድላ ይመስገኑ ነበር። ነገር ግን ሰው ምንም ቢወድ ምንም ቢያመሰግን ከሞት አይዳንምና ደጃዝማች ተድላ ሞቱ። በዚያን ጊዜ እርስትዋን ከባላንጣዋ ያስመለሱላት ሴት እንዴህ ብላ አለቀሰች፦

በሸዋ ተላከ ጥናው ሊመጣ ነው፣

በጐንደር ተላከ ጥናው ሊመጣ ነው፣

በትግሬም ተላከ ጥናው ሊመጣ ነው፣

ተድላ ጓሉ ሙቶ ጐጃም ሊፈታ ነው።

**፳፯ተኛ የልቅሶ ዜማ ግጥም።**

ደላንታ በሚባል አገር አንድ ሰው ነበር። ይህም ሰው አገር የተቀበለው፣ ሰው የፈራው ሀብትና ጕልበት የተሰጠው ነበር፣ ነገር ግን ሰው ምንም ቢኾን ካልተማረ ማወቅ፣ ካላወቀ መራራቅ አይቻለውምና ይህ ኹሉ ሀብቱ ጽኑ፣ ጕልበቱ በገዛ ራሱ የተገኘለት መሰለውና ልቡ በትዕቢት ወጽመድ ተያዘ። ከብዙ ቀንም በኋላ አንድ መምህር የዚህን ባለ - ጸጋ ትዕቢቱንና ፍጹም ኅጢአቱን አይቶ ምናልባት እግዚአብሔር ወደ ንስሐ ይመልሰው እንደ ኾነ ብሎ እየኼደ ያስተምረው ዠመረ። ከዚህ በኋላ እግዚአብሔር ለዚህ ሰው የልጁን የየሱስ ክርስቶስን ብርሃን አበራለት። የእውነቱንም መንገድ ተማረ። ከዕለታት ባንድ ቀን መጻሕፍቱን በፊቱ ገልጾ ሲያነብ ለኹሉም እንደ ሥራው ይከፍለዋል የሚለውን ቃል አይቶ፥ ከልጅነቱ እስከ ዘመኑ ድረስ የሠራው ኅጢአት በፊቱ ኾኖ ታየው። ከዚህም ቀጥሎ እሳቱ የማይጠፋ ትሉ የማይንቀላፋ ልቅሶ ጥርስ ማፋጨት ያለበት ስፍራ እንደ ተዘጋጀለት ዐሰበ። በዚያን ጊዜ እንዴህ ብሎ አለቀሰ፦

የወንድሜ ራሱ ጉተናው አማረ፣

እኔም ባልተሠራኹ ይሻለኝ ነበረ፣

ይህ ሰው ፈጽሞ ስለ አልተማረ የቀቢሰ - ተስፋ ልቅሶ አለቀሰ እንጂ፣ እግዚአብሔር የሚፈልግ የኃጢአተኛውን መመለሱን ነው እንጂ፣ ጥፋቱን አይዶለም። ስለዚህ ሰው ኹሉ ትልቅ ኅጢአት ሲሠራ ኖሮ፥ ኋላ ከተመለሰና ንስሐ ከገባ እንዲምረው ጥርጥር የለበትም። ስለዚህ ሕዝቅኤል እንዲህ ይላል፦ እናንተ የእስራኤል ቤት ስሙ፣ በውኑ መንገዴ የቀናች አይደለችምን?! ይልቁን የናንተ መንገድ የከፋች አይደለችምን?! ጻድቅ ሰው ከጽድቁ በተመለሰ ጊዜ ኅጢአትንም በሠራ ጊዜ፣ እርሱ በሠራው በደል ይሞታል። ኅጢአተኛም ከሰራው ኅጢአት ቢመለስ የቀና ነገርም ፍርድም ቢያድግ እርሱ ነፍሱን ያድናል። ከሠራት ኅጢአት ኹሉ አስቦ ተመልሷልና በደኅንነት ይኖራል እንጂ አይሞትም። ስለዚህ እኔ እፈርድባችኋለሁ እንደ መንገዴ እናንተ የእስራኤል ቤት ይላል እግዚአብሔር አምላክ። ንስሐ ግቡ፣ ከኅጢአታችሁም ኹሉ ተመለሱ። ኃጢአታችሁም ኹሉ መጥፊያ አይኾንባችሁም (ዝ ፲፰፥ ፳፭ - ፴)።

**፳ተኛ የልቅሶ ዜማ ግጥም።**

አንዲት የጐንደር ሴት ወደ ሰሜን ኼዳ ሳለ፣ ደርቡሽ መጥቶ የጐንደርን ከተማውን አቃጥሎ ሕዝቡን ገድሎ ወደ መተማ ተመለሰ፣ ያችም ሴት ስሜን ሳለች ይህን ኹሉ ሰማች፣ ዳሩ ግን ሕዝቡ ኹሉ እንዳለቁ ከተማው ጭራሽ እንደ ተቃጠለ አላመነችም። ከዚህ በኋላ ልቡዋ ለመሰንበት ዐስቦ ሳለ፣ ነገሩን ለመረዳት ብላ ተመልሳ ወደ ጐንደር ኼደች። ብትኼድም ከሰው ወገን ዘመድም ባዕድም ሩቅም ጎረቤትም አላገኘችም። በዚያን ጊዜ፣ በተቃጠለው በቤትዋ ደጃች ቆማ እንዲህ ብላ አለቀሰች።

አሻቅቤ አይቼ አቈልቍዬ አያለሁ፣

አገሬን ካለ ሰው ምን አደርገዋለሁ።

የሀገር መልካምነት በሰው ነው እንጂ ሰው ከሌለበት ሊኖሩበት አያስመኝም። ጐንደርን የመሰለ ሀገር የለም ይባላል፣ ነገር ግን ደርቡሽ ካቃጠላት ወዲህ ተመልሳ እስክትቀና ድረስ፣ እንኳን ሰው አራዊት ትተዋት ነበር ይባላል። ስለዚህ ኤርምያስ እንዴህ ይላል፦ ወደ ባቢሎን በመጣህ ጊዜ እይ፣ ይህንንም ነገር ኹሉ አንብብ እንዲህም በል አቤቱ አንተ በዚህ ቦታ ላይ ተናገርህ፣ ታፈርሰው ዘንድ የሚኖርበት እንዳይኖር ከሰው ዠምሮ እስከ እንስሳ ድረስ ለዘላለም ምድረ በዳ ይኾን ዘንድ (ኤር ፶፩፥ ፷፩ - ፷፰)

**፳፱ኛ የልቅሶ ዜማ ግጥም።**

ኹለት ልጆች ያሉአት አንዲት ሴት ነበረች። የወንዱ ልጅዋ ስም እሸቴ ቀጸላ ይባላል። እንደ ልምድ አድርገውት፣ እናቲቱም ልጅቱም በገና ይደረድሩ ነበር፣ እንዲህ እያደረጉ ሲኖሩ፣ ሞት አይቀርምና እሸቴ ቀጸላ ሞተ። በዚያን ጊዜ እናቱ እንዴህ ብላ አለቀሰች።

፵ ቁም ከናውራው ሰጥተው ቢድሩት፣

እሸቴ ቀጸላ ይበላል አንጀት።

እኅቱ ደግሞ ይህን ሰምታ በገናዋን እየደረደረች እንዲህ ብላ አለቀሰች።

መቸ አየሽውና አንችም እንደ ሌላ፣

የት አንጀት ይበላል እሸቴ ቀጸላ።

ሰው ደግ መኾኑ ለሰው ጥቅም አይዶለም፤ ለራሱ ነው እንጂ፣ ደግ ሰው ከኾነ፣ እንኳን በሕይወቱ በሞቱ ይታዘንለታል። ክፉ ሰው የኾነ እንደ ኾነ ግን ቢቆምም ምነው በሞተ ይባላል።

**፴ኛ የልቅሶ ዜማ ግጥም።**

ዐፄ ዮሐንስ ጐጃምን አጥፍተው ወደ መተማ ወረዱ። መተማ ላይ ከደርቡሽ ጋር ሲዋጉ፣ ድል ኾነው ከነመኳንንቶቻቸው መተማ ላይ ወደቁ። በጐጃም ቤትዋን ንብረቷን ያጠፉባት ሴት ይህን ኹሉ በሰማች ጊዜ እንዲህ ብላ አለቀሰች።

እነ ዐፄ ዮሐንስ እናንተ መካኡንንቶች

መተማ ወድቃችሁ፣

የሚፈታ ካህን መጻፍ ጠፋባችሁ፣

መፍታትስ እናንተ ታውቁ ነበራችሁ።

ዐፄ ዮሐንስ ካህን ማክበራቸው፣ ቤተ ክርስቲያን መውደዳቸው፣ እግዚአብሔርን መፍራታቸው ሃይማኖት መጠበቃቸው መልካም ኾኖ ሳለ ወታደሩ ባላገሩንም እንዳይበድል አለመጠበቃቸው ታላቅ ኅጢአት ይመስለኛል። ንጉሥ ተክለ ሃይማኖት ሸፍተው አምባቸው ገቡ። ሕዝቡ ምን ባለ ገንዘቡን ተዘረፈ?! ያን ጊዜ በገንዘቡ ላይ ስንት ሰው የሞተ ይመስላችኋል። ባላገሩ ከንጉሥ ተክለ ሃይማኖት ጋራ ምክር አላደረገም። ደግሞም ንጉሥ ከሕዝቡ ጋር መምከር ከዚህ ቀድሞ ሀገራችን አልተለምደም። ምክር ቢመክር ከመኳንንቱና ከባለሟሎቹ ጋራ ነው እንጂ ባላገርን ካለም - ከሌለም የሚያስበው የለም። ስለዚህ፣ የባላገሩ መደብደና መዘረፍም እጅግ ያሳዝናል።

እንዲህ ያለው ሥራ፣ ከእግዚአብሔር ቃል ጋር አጥብቆ ይለያያል። ሕዝቅኤል እንዲህ ይላልና፦ ኀጢአት የሠራች ነፍስ እርስዋ ትሞታለች፣ ልጅ ያባቱን ኀጢአት አይሸከምም፣ የጻድቅ ጽድቅ በርሱ ላይ ይኾናል፣ የኅጢአት ኅጢአት በርሱ ላይ ይኾናል (ሕዝቅ ፲፰፥ ፳)።

**፴፩ኛ የልቅሶ ዜማ ግጥም።**

ያገራችን የኢትዮጵያ የፈንጣጣ በሽታ እንደ ፈረንጅ አገር ፈንጣጣ ገር አይደለም። ዳግም አንዳንድ ዘመን ምንም ገር ፈንጣጣ ቢመጣ፣ ዐልፎ - ዐልፎ ሰው መግደሉ አይቀርም፣ ስለዚህ መኳንንቱ ወይዛዝሩ ፈንጣጣ መጣ ሲባል ይደበቃሉ። በሽታ የሚመጣ በሰው ምክንያት ነውና ሰው እንዳይቀርባቸው ይከለክላሉ። ምን ኾነዋል? የተባለ እንደ ኾነ ከፈንጣጣ ተከበዋል ይባላል። በበጌምድር እሸቴ ፈንታ የሚባሉ ሰው ከነዘመዶቻቸው ፈንጣጣ መጣ ሲባል እየተከበቡ ይኖሩ ነበር። ኋላ ግን ምንም ቢኾን ሰው በጥበቡ ከእግዚአብሔር ቍጣ ማምለጥ አይችልምና በዚያው በተከበቡበት ሥፍራ ፈንጣጣ ገባባቸው። አንድ ቀን ወንዱ ልጅ አንድ ቀን ሴቲቱ ልጅ አንድ ቀን ወንድማቸው አንድ ቀን እኅታቸው እየሞቱ ዐለቁና እሳቸው ከነሚስታቸው ቀሩ። በዚያን ጊዜ፣ እንዲህ ብለው አለቀሱ፦

አገራችን ቆላ መስክ የለን በደጅ፣

እንዲያው ዐፈር ላፈር እንጫወት እንጂ።

የተጨነቀ ሰው ከጠንቋይ ይኼዳል። ሴት ልጁን ወንድ ወንድ ልጁን ሴት እያለ ይጠራል፣ ቆላ ቢታመም ደጋ፣ ደጋ ቢታመም ቆላ ውሰዱኝ ይላል። ይህ ኹሉ እግዚአብሔር ባይፈርድ ነው እንጂ እግዚአብሔር ጨርሶ ከፈረደ ሰው በጥበቡ ሊያመልጥ አይችልም። ስለዚህ ዳዊት እንዲህ ይላል፦ ዕውቀትህ ትገርመኛለች፣ ከፍ ከፍም ትልብኛለች፣ እደርስባትም ዘንድ አይቻለኝም፤ ከመንፈስህ ወዴት እሸሻለሁ፣ ወደ ሰማይም ብወጣ አንተ ከዚያ ነህ፣ ወደ ጥልቅም ብወርድ አንተ ከዚያ ነህ። እነሆ፣ አንተ እዚያም አለህ። እንደ ርግብም ክንፍ ቢኖረኝ እስከ ባሕር ዳርም ብቀመጥ፣ ከዚያም ደግሞ እጅህ ትመራኛለች፣ ቀኝህም ትይዘኛለች። ባንተ ዘንድ ጨለማ አይጨልምምና ሌሊቱም እንደ ቀኑ ያበራል (መዝ ፻፴፰፥ ፮ - ፲)።

**፴፪ተኛ የልቅሶ ዜማ ግጥም።**

ዐፄ ቴዎድሮስ ወደ ሸዋ በመጡበት ዘመን፣ የሸዋ ንጉሥ ኅይለ መለኮት ታመው ነበርና ካንዱ አገር ወዳንዱ አገር ሲዛወሩ በድንገት ሞቱ። ዐፄ ቴዎድሮስም የኀይለ መለኮትን መሞት ከሰሙ በኋላ ዐፄ ምኒልክን ይዘው ወደ አገራቸው ተመለሱ። የሸዋ ሰው ግን የአውራውን ልጅ እጅግ ይወዳልና ታላቁን ካጣን ትንሹን እንከተል ብሎ፣ አቶ ሰይፉን ያጅብ ዠመር። አቶ ሰይፉም ለወንድሜ ካልኾነለት ያባቴን አልጋ እኔ እይዛለሁ እንጂ፣ ለጐንደር ንጉሥ አሳልፌ አልሰጥም ብለው ሸፈቱ። ሕዝቡም የጐንደር ንጉሥ ከሚሾመን - ከሚሸልመን ይልቅ፣ ለሣህለ ሥላሴ ልጅ ባሪያ ኾነን እንገዛ እያሉ ደስ አላቸው። ነገር ግን በዚያ ወራት እግዚአብሔር በሸዋ ላይ ተቈጥቶ ነበርና እንደ ገና ዐፄ ቴዎድሮስን አመጣባቸው። አቶ ሰይፉ ሸሽተው አመለጡ።

ዐፄ ቴዎድሮስ ግን፣ ቍጣ የመላባቸው ሰው ነበሩና ሕዝቡ ኹሉ እያሲያዙ እግሩ - እጁን እየጐመዱ ለቀቁት። አቶ ሰይፉንም ክብረት የሚባል የገዛ አሽከራቸው ገደላቸው። የሸዋም ሰው ኹሉ የሣህለ ሥላሴን ዘር በማጣቱ እጅግ አዘነ። በዚያን ጊዜ አንዲት አልቃሽ እንዲህ ብላ አለቀሰች፦

የሸዋ መኳንንት እንግዴህ አትልፉ፣

ተመዞ የነበር ተከተተ ሰይፉ።

ይህም ነገር የዚህ ዓለም ነገሥታት እግዚአብሔርን በበደሉ ጊዜ፣ መንግሥታቸው ለማንም ሰው ዐልፋ እንድትሰጥ ያስረዳል። ዳንኤል እንዴህ ይላልና፦ በጠባቆች ምክር ፍርዱ ይህ ነው፣ ልዑል በሰው መንግሥት ላይ ሥልጣን እንዳለው ሕያዋን ያውቁ ዘንድ እርሱም ለወደደው ይሰጣል። ከሰውም የሚያንሰውን ይሾምበታል (ዳን ፬፥ ፲፯)።

**፴፫ተኛ የልቅሶ ዜማ ግጥም።**

ዐፄ ዮሐንስ ዐፄ ምኒልክን በሸዋ ንጉሥ ተክለ ሃይማኖትን በጐጃም አንግሠው እርሳቸው ንጉሠ ነገሥት ዘኢትዮጵያ እየተባሉ ተቀመጡ። ነገር ግን ከርሳቸው በኋላ ዐፄ ምኒልክ ንጉሠ ነገሥት እንዲባሉ ልባቸው ያውቅ ነበር ይባላል። ስለዚህ ከዐፄ ምኒልክ ይልቅ ንጉሥ ተክለ ሃይማኖት ያደሉ ነበር። ንጉሥ ተክለ ሃይማኖትም ያፄ ዮሐንስን ፊት እያዩ በዐፄ ምኒልክ ይኰሩባቸው ዠመር፣ የኵራታቸው ብዛት በሸዋ ክፍል በምባቦ፣ በጉድሩ ራስ ደረሶን ሾሙበት።

ዐፄ ምኒልክም ይህንን በሰሙ ጊዜ፣ ባይኾን እሞታለሁ እንጂ፣ ሀገሬን አላስወስድም ብለው ለመዋጋት ተነሡ። ንጉሥ ተልከ ሃይማኖትም ላም እንዳዬ አንበሳ እየፎከሩ መጡ። በወረቀት እየጻፉ ወደ ዐፄ ምኒልክ የላኩትን ቃል አኹል ለመጻፍ አያስፈልገንም። ጦርነትም በገጠሙ ጊዜ፣ እግዚአብሔር ለትሑታን ይረዳል እንጂ ለትዕቢተኞች አይረዳምና ዐፄ ምኒልክ ድል አደረጉ። ንጉሥ ተክለ ሃይማኖትም ቈስለው ተያዙ። ነገር ግን ምንም ዐፄ ምኒልክ ድል ቢያደርጉ ሕዝብ ማለቁ አልቀረም። ደግሞ በጦርነት ያለቀ ሕዝብ ሊቀበር አይቻልምና ግማሹን አውሬ ግማሹን አሞራ በላው፣ ከጦርነት በኋላ ልጁ - ወንድሙ የሞተበት ሰው ኹሉ ዘመድ - አዝማዱን እየጠራ ባጐበር እያስፈታ ሲያለቅስ አንዲት አልቃሽ እንዲህ ብላ አለቀሰች፦

ዘምቶ የሞተ ሰው ያዝንለት አያጣ፣

አሞራ እንኳን ወርዶ ፊቱን ነጭቶ ወጣ።

ሰው ኹሉ ንጉሥ የወደደው እንደ ኾነ የታሰረ ላስፈታ፣ ለተበደለ ልርዳ ብሎ አያስብም፣ ነገር ግን እገሌ ጠላቴ ነበር አኹን ላጥፋው፣ የእገሌ ሚስት ቄንዦ ነበረች፣ አኹን ልቀማው፣ የእገሌ አገር ለም ነው አኹን በነገር አስከስሼ አገሩን ልውሰድው፣ እያለ ያስባል። ያም ሰው ለንጉሥ እንዳይጮክበት እገሌ ጃንሆይን ከድቶ ከነእገሌ ጋራ ሲሸፍት ነው እያለ ያጣላዋል። ለአቡነ ለዕጨጌ እንዳይነግርበት እገሌ መናፍቅ ነው ብሎ ያጣላዋል። ለአፈ - ንጉሥ እንዳይነግርበት እገሌ አፈ - ንጉሥነቱን ይስጡኝ እያለ ይለምንብሃል እያለ ያጣላዋል። ስለዚህ፣ ያ የተበደለ ሰው ወደ ትልቁ ንጉሥ ወደ እግዚአብሔር እያለቀሰ ይቀመጣል፣ እግዚአብሔርም ለተበደለ መርዳቱ ጥርጥር የለበትምና በቶሎ ያጠፋታል።

ንጉሥ ተክለ ሃይማኖትም ያፄ ዮሐንስ ፊት ስላዩ በምኒልክ ኰርተውባቸው ነበረና እግዚአብሔር በእጃቸው ጣላቸው። ደግሞ ሕዝቡ ተጐዳ እንጂ እነርሱማ እንደገና ተራርቀው ወንድማቸው ለመኾን በቅተው ነበር። ስለዚህ ቅዱስ ጴጥሮስ እንዴህ ይላል፦ ኹላችሁ እርስ - በርሳችሁ ተከባበሩ (ተገዙ) ትሕትናንም ልበሱ፣ እግዚአብሔር ልባቸውን የሚያስታብዩትን ይጥላልና፣ ለትሁታን ግን ጸጋውን ይሰጣል (፩ ጴጥ ፭፥ ፭)

**፴፬ተኛ የልቅሶ ዜማ ግጥም።**

የጐጃም ንጉሥ ተክለ ሃይማኖት ከሞቱ በኋላ፣ ጃንሆይ ዐፄ ምንኒልክ የንጉሥ ተክለ ሃይማኖት ዘር እንዳይጠፋ ብለው ልጃቸውን ደጃች ሥዩምን በጐጃም ላይ ሹመዋቸዋል። ኋላ ግን ከመኳንንቱ ጋር ተጣልተው በነውር ተከሰሱና ተሻሩ። ከዚህም በኋላ የንጉሥ ተክለ ሃይማኖት አንደኛው ልጃቸው ራስ በዛብህ የሚባሉት በሸዋ ይኖሩ ነበርና ጃንሆይ ዐፄ ምኒልክ ከራስ ሚካኤል የተወለዱትን የልጅ ልጃቸውን ወይዘሮ ዘነበ ወርቅን ድረው ያባታቸውን አልጋ ጐጃምን ሰጡአቸው። ነገር ግን ዐፄ ምኒልክ የንጉሥ ተክለ ሃይማኖትን ዘር በጐጃም ለማቆም ምንም ቢጥሩ በዚያን ጊዜ እግዚአብሔር አልፈቀደም ነበርና አልኾነላቸውም።

ስለዚህ ራስ በዛብህ በነውር ተከሰው ከጐጃም ተሽረው መንዝ ላይ አፍቀራ በሚባል ኮረፍታ ታስረው ተቀመጡ። ከጥቂት ቀንም በኋላ እንደታሰሩ አፍቀራ ላይ ሞቱ። ጃንሆይ ዐፄ ምኒልክ የንጉሥ ተክለ ሃይማኖትን ዘር በጐጃም ለማቆም ዐስቤ ነበር፣ ነገር ግን የእግዚአብሔር ፈቃድ ካልኾነ ምን አደርጋለሁ ብለው ከሸዋ አንድ ሰው ልከው ጐጃምን በምስለኔ መገዛት የራስ በዛብህ ታስሮ መሞት ያሳዘናት ሴት እንዲህ ብላ አለቀሰች፦

ሞቱን የሰማሁት በግንቦት በሰኔ

አላውራ ብዬ ነው አለመናገሬ።

ደግሞ በሀገራችን ጌታ የኾነ ሰው የሞተ እንደ ኾነ ፈረሱ መጣብር ተጭኖ፣ በቅሎው በጥልፍ ዕቃ በወርቅ አልቦ መረሻት ተጭኖ፣ ጣፋ - ጋሻው ጫሜ - ጐራዴው ማውዜር - ጠመንጃው ጐፈር አንበሳው ተይዞ ይለቀሳል። ራስ በዛብህ ግን በግዞት ሳሉ ሙተው ነበሩና ይህ ኹሉ ሳይደረግላቸው ቀረ። እኅታቸው የንጉሥ ተክለ ሃይማኖት ልጅ ይህን ኹሉ ዐስበው እንዲህ ብለው አለቀሱ ይባላል፦

ምነው አይመጣልኝ የፈረሱ ምስል፣

ምነው አይመጣልኝ የጎራዴው ምስል፣

ምነው አይመጣልኝ የጠመንጃው ምስል፣

የዚህ ቤት ከዚያ ቤት የሚቀር ይመስል።

ደግሞ ራስ በዛብህ መታሰራቸው በጐጃም በተወራ ጊዜ የጐጃም ሰው ራስ በዛብህ የጃንሆይ አማች ስለ ኾኑ ጥቂት ቀን ታስረው ተፈትተው ይመጡልናል እያለ ተስፋ ያደርግ ነበር። ነገር ግን የእግዚአብሔር ሐሳብና የሰው ሐሳብ ለየብቻው ነውና አፍቀራ ላይ እንደ ታሰሩ መሞታቸው ተሰማ። በዚያን ጊዜ አንድ ጐጃሜ እንዲህ ብሎ አለቀሰ፦

ለማረፊያ ብለው ጃንሆይ ቢሰጡት፣

በዛብህ አፍቀራን ጕልት አስደረጋት።

ሰው ኹሉ በተሾመ ጊዜ፣ ንጉሥ ሾሙኝ ብሎ ያመሰግናል። በተሻረም ጊዜ ንጉሥ ሻሩኝ ብሎ ያማል፣ ይቀየማል። ነገር ግን ያለ እግዚአብሔር ፍቃድ መሾምና መቅጣት፣ አይቻለም። እግዚአብሔር ከሕዝቡ መኻከል መርጦ አንግሦአልና በርሱ እያደረ ይሾማል። ቅጣቱንም በንጉሡ አድሮ ይቀጣል። ስለዚህ ዮሐንስ ወንጌል እንዲህ ይላል፦ ጲላጦስ ጌታችንን አለው፣ አትነግረኝምን? አታውቀኝምን? እሰቅልህ ዘንድና እተውህ እንድ እንዲቻለኝ። ጌታችን መለሰ አለውም በኔ አይቻልህም፣ ከሰማይ ካልተሰጠህ በቀር (ዮሐ ፲፱፥ ፲፩)።

**፴፭ተኛ የልቅሶ ዜማ ግጥም።**

በቤጌምድር ውስጥ ተሰማ ጐሹ የሚባሉ ባለ ጠጋ ሰው ነበሩ። ዳሩ ግን መካን ነበሩና ገንዘባቸውን የሚወርስ ልጅ ስለ አልኖራቸው እያዘኑ ሲኖሩ በስተርጅና አንድ ወንድ ልጅ ወለዱ። ሲያሳድጉትም የመካን ልጅ ነውና እያንቀባረሩ አሳደጉት ይባላል። ካደገም በኋላ፣ ሥራው ኹሉ ሰው መደብደብ አውሬ ማደን ኾነ። ሰው ሲጮኽ የሰሙ እንደ ኾነ ያቶ ተሰማ ጐሹ ልጅ ወይም አንበሳ ወይም ነብር ገድሎ ይኾናል ይባል ዠመረ፣ አባቱም ይህን ኹሉ እያዩ አርጅቶ የነበረ ሰውነታቸው በደስታ እየታደሰ ይኼድ ዠመረ፣ ነገር ግን ይህ ልጅ ወዲህ በጕልበቱ ወዲያ ባባቱ ዘንዘብ እየተመካ ይኖር ነበር እንጂ፣ የጽድቅንና የኵነኔን ትምህርት አላሰበበትም። እግዚአብሔርም ብዙ ቀን ከታገሠው በኋላ አንድ ቀን ወደ ዐደን ወጥቶ ሳለ፣ በድንገት ሞት ሞተ። በዚያን ጊዜ ያባቱ ታናሽ እኅት እንዲህ ብላ አለቀሰች፦

አያዋ ተሰማኝ ኼጄ አዋየዋለሁ፣

በቅሎ ጠፋው ሲሉ ማታ ሰምቻለሁ።

እግዚአብሔር ከሚሰጠን በረከት ኹሉ መልካሙ ነገር ልጅ ነው (እንደኔ እንደኔ)። ዳዊት እንዲህ ይላልና፦ እነሆ ልጆች የእግዚአብሔር ስጦታ ናቸው፣ የሆድም ፍሬ ደመ - ወዙ በብርቱ እጅ እንዳሉ ፍላጾች እንዲሁ የጐልማስነት ልጆች ናቸው (መዝ ፻፳፯፥ ፫ - ፬)። ስለዚህ ልጆቻችን ወደ ጐልማሳ ሚስት እንዳይኼዱ ነፍስ እንዳይገሉ የሰው ገንዘብ እንዳይሰርቁ መክረን - አስተምረን፣ እምቢ ቢሉ ቀጥተን ማሳደግ ይገባናል። ቅዱስ ጳውሎስ እንዲህ ይላልና፦ እናንተም አባቶች ልጆቻችሁን አታስቈጡ፣ በእግዚአብሔር ተግሣጽና በምክሩ አሳድጓቸው እንጂ (ኤፌ ፮፥ ፬)። ተግሣጽ ብትሸከሙ እግዚአብሔር እንደ ልጆች ይቀበላችኋል። ምን ልጅ ነውና አባቱ የማይቀጣው። እላንተስ ያለ ቅጣት ብትኾኑ እውነተኞች ልጆች አይዶላችሁም፣ ዲቃሎች ናችሁ እንጂ (ዕብ ፲፪፥ ፮ - ፰)።

ስለዚህ ልጆቻችሁን በኅጢአታቸው ይሞታሉ። እኛ ግን፥ በዚህ ዓለም ያለ ልጅ እንቀራለን፣ በወዲያኛው ዓለም ፍዳ አለብን።

**፴፮ተኛ የልቅሶ ዜማ ግጥም።**

ስኂን በጸሎቱ የሚባሉ ሰው ቈማ ወደሚባል አገር ሲኼዱ፣ ጠላቶቻቸው ተደብቀው ቈይተው ገደሉዋቸው። በዚያን ግዚኤ አልቃሽ እንዲህ ብላ አለቀሰች፦

ጎንቾች ሲሳደቡ ለነገም አይሉ፣

ስኂን በጸሎቱ ቈማጣ አሉት አሉ።

ደግነት እንዲጠቅም፣ ክፉነት እንዲጐዳ በዚህ እናያለን። ደግነት ያለው ሰው እንኳን በቤት፣ በዱር ውስጥ ቢተኛ የሚያስፈራው የለም፣ ክፉ ሰው ግን በዱሩ መተኛቱ ይቅርና በቤቱ ባልጋው ላይ ተኝቶ ሲፈራ ሲጨነቅ ያድራል። ስለዚህ ሰሎሞን እንዲህ ይላል፦ ኅጢአተኛ ማንም ሳያሳድደው ይሸሻል። ጻድቅ ግን እንደ አንበሳ ሳይፈራ ታምኖ ይኖራል (ምሳ ፳፰፥ ፩)።

**፴፯ተኛ የልቅሶ ዜማ ግጥም።**

ጐሹ ኅይሉ የሚባሉ ሰው ደግ ሴት አትገኝም ብለው ሚስት ሳያገቡ ሲኖሩ፣ በኋላ ዘመድ - ወዳጅ ተሰብስቦ ልጅ - አገረድ አግብተው እንደ ጠባይህ አሳድጋት ብለው መክረዋቸው። ያ፲ ዓመት ልጅ ፈልገው አገቡ። ከዚህ በኋላ እንደ ጠባያቸው አሳድገው በውቀት በሥርዓት በፍቅር በመቤትነት ያኖሩዋት ዠመሩ። እንዲህ በደስታ ብዙ ዘመን ዐብረው ሲኖሩ ሞት አይቀርም፣ ሴቲቱ ቀርታ ወንዱ ሞቱ፣ በዚያን ጊዜ ሴቲቱ እንዲህ ብለው አለቀሱ፦

አዳራሽ ገብቼ አልፎክርሞይ፣

እልፍኝ ተጠርቼ አልፎክርሞይ፣

እንደኔ ማን አለ ባላባት ገዳዪ።

መልካም ወንድ ኹሉ፣ እንዲህ ለሚስቱ ጸጸት ይኾናል። መልካም ወንድ ማለት ሚስቱን እንደ ፈቃድዋ ትኹን ብሎ በቤቱ የሚያሠለጥን፣ ብታጠፋ ዝም የሚል አይደለም። ነገር ግን ገንዝቡን በከንቱ እንዳታበላሽ፣ ከጎረቤትም ጋራ እንዳትጣላ ሴሰኛም እንዳትኾን መክሮ አስተምሮ የሚያኖር እርሱ መልካም ወንድ ይባላል። እንደ ብላታ የኋላ እሸት ያለ ልበ - ቈራጥ ሰው ወዴት ይገኛል?! ደግሞስ ልጆችና ሚስት ከሞቱ ወዲያ ያለው ዓለም ምን ይኾናል።

**፴፰ተኛ የልቅሶ ዜማ ግጥም።**

ዐፄ ቴዎድሮስ የኢትዮጵያ ንጉሠ ነገሥት እጅግ ኅይለኛ ነበሩ። ኅይላቸውም በወታደር ብዛት አልነበረም። አንድ ራሳቸውን ኾነው ብቅ ባሉ ጊዜ፣ እንኳን ሰውና ምድር ትርድ ነበር ይባላል። ነገር ግን እግዚአብሔር የቈረጠው ጊዜ ሲደርስ ኅይለኛ በኅይሉ ፈረሰኛ በፈረሱ አያመልጥምና እንግሊዞች የህንዶችን ወታደሮች ይዘው መጥተው ጦርነት ገጠሙአቸው። ዐፄ ቴዎድሮስም ድል መኾናቸውን ባወቁ ጊዜ በሰው እጅ ከመሞት በገዛ ሽጉጤ እሞታለሁ ብለው፣ እኔ መይሳው ካሣ እያሉ ፎክረው ሽጉታቸውን ጠጥተው ሞቱ። በዚያን ወራት አልቃሽ እንዲህ ብላ አለቀሰች።

መቅደላ አፋፉ ላይ ጩኸት በረከተ፣

የሴቱን አላውቅም ወንድ አንድ ሰው ሞተ።

ለራሱ እንኳ የማይራራ፣ እንደ ቴዎድሮስ ያለ ወንድ ወዴት ይገኛል?! ምን ይኾናል!! ያለፈ ነገር ሲያወሩት ሐሰት ይመስላል።

**፵ኛ የልቅሶ ዜማ ግጥም።**

ከብቴ የሚባል ሰው ከበጌምድር ወደ ስሜን ኼዶ፣ ሚስት አግብቶ ልጆች ወልዶ ሲኖር የሚስቱ ዘመቻ ጠሉት። በዚህ ምክንያት የሚስቱን ርስት ጕልት ኹሉ ወሰዱት። እርሱም ምንስ ቢኾን ወልጄ የለምን?! የሚስቴ ርስት ጕልት ሲኼድ ዝም እላለሁን?! ብሎ እየወጣ - እየወረደ ከዳኛ እየጮኸ የሚስቱን ርስት አስመለሰ። የሚስቱ ዘመዶች ግን በዚህ ነገር ተናደው ገደሉት። ሚስቱም ዘመዶችዋ እንደ ገደሉት ልቡዋ ዐወቀ። ነገር ግን ምስክር የማታገኝ ብትኾን እንዴህ ብላ አለቀሰች፦

ምስክር ሳይተሩ ለዳኛም ሳይነግሩ፣

ስሜነኞች ከብቴን ቀምተውኝ ቀሩ።

ተጨረሰ።