ስለ ግዕዝ ቋንቋ ታሪክ።

በነሐሴ ፳፫ ቀን ፲፱፻፴፮ ዓ.ም

በቤተ መጻሕፍት ወመዘክር

የተደረገ ንግግር።

(ከዚሁም ጭምር ስለ ኢትዮጵያ ትንሣኤ ምክንያት)

ከአባ ገብረ ኢየሱስ ኃይሉ።

አርቄብ ዘልሳነ ግዕዝ ዜና

አስትዓ በረከት ወመሐና

ለቀዳማዊ ኃይለ ሥላሴ

ለኢትዮጵያ ብርሃና።

**መቅድም።**

በነሐሴ ወር በ፲፱፻፴፮ ዓ.ም ቤተ መጻሕፍት ወመዘክር ስለ ግዕዝ ቋንቋ እንድናገር ብለው ካመለከቱኝ በኋላ ከዚህና ከዚያ አነጻጽሬ ባጭሩ ያከማቸሁት ቃል ይሄው ዛሬ በማኅተም በኩል ብርሃንን ያያል።

በርእሰ መጽሐፉ ባቀረብኩት ገጸ በረከት እንደሚታይ ሁሉ በግርማዊነታቸው ማነቃቃትና ማፋጠን እርዳታም የተደራጀ ነው። በፈረንጅ አገር ስለ ነገረ አምላክ ትምህርት (ቶሎግያ) የሊቅነት ማስመስከርያ መጽሐፍን ማውጣት የነበረብኝ ሥራዬን ስፈጽም ንግግሬን ሁሉ በኢትዮጵያ መንፈሳዊ ልቦናዊ ረገድ ከተሰበሰበው መዝገብ ቀድቼ እንደዚህ የመስለ የማያልቅ መቅጅ በአፄ ዘርአ ያዕቆብ ዘስመ መንግሥቱ ቄስጠንጢኖስ መሪነት አነቃቂነት የተገኘ መሆኑን ተመልክቼ ሳደንቅ የአሁኑ ትውልድ ደግሞ ዕድላችን በግርማዊ አፄ ኃይለ ሥላሴ አብነት ተመርተን ብርሃን ተከፍቶን እንደ አቅማችን መጠን መጽሐፍ ልንደርስ ከስፍናችን በቀር ሌላ አንድ ነገር እንደማይጐድለን የታወቀ ነገር ነው። ወደ ቤተ መጻሕፍት ሂደህ የፈቀድከውን ታገኛለህ፣ ዕውቀት እንደጠማህ መጠንም በጥበብ ወሀ ትረካለህ። እግዚአብሔር በልዩ ጸጋው ንጉሠ ነገሥታችንን በረጅም ዕድሜ ይጠብቅልን ኢትዮጵያ ደግሞ በቶሎ ልትበራና ልታበራ ትችላለች።

ስለ ግዕዝ ቋንቋ ታሪክ።

የምናገርበትን ነገር ሁሉ አስቀድመን አጣርተን ሁኔታውን ማስታወቅ ወሰኑንም ለይተን መወሰን አለብን። አሁን በምንናገረው አርእስት የግዕዝ ቋንቋ ስንል ሁለት ቃሎችን አምጥተናል፣ ግዕዝ ስመ ተጸውዖ የቋንቋ ወገን ልዩ ክፍል ቋንቋ ግን አኅባሪ ስም ብለን ልንሠይመው የሚቻለን ለሁሉ የሚሰጥ ስም ነው። ሁለቱን ልዩና ሰፊ ወገን ብለን እንሠይማቸዋለን። ዋና ነገራችን ግዕዝ ስለሚል ቃል ነው፣ ግዕዝ ሲባል ግን ቋንቋ በመሆኑ ነውና አስቀድመን ስለ ቋንቋ ከረጅሙ ባጭሩ ከብዙው በጥቂቱ መናገር ይገባልናል። ጠቅላላውን ነገር ሲአመጣ ወገን በጥቅሉ በሙሉም ክፍሉ ይገኛልና፣ እንደ ባሕርያዊ አካሄድ ስፋቱ በበለጠ ወገን እንጀምረው።

፩ ቋንቋ።

ሀ) ቋንቋ ምን ማለት ነው ብሎ ለሚጠይቀን በሁለት አካሄድ ምላሽን መስጠት ይቻላል። ሀ/ የቃሉ ትርጕም እንደ ግሥ ዓይነት ከሥሩ በፊደሉ መነሻና መድረሻ ባዕድም ምዕላድም ቢኖረው ባይኖረውም ታይቶ ነጠላ ትርጕም መስጠት ይችላል። ለ/ በሌላ አስተያየት ግን በሰፊ ጥልቅ ምሥጢሩ የባሕርዩን አኳኋን ዘርዝሮ አነጣጥሮ የሚያሳይ አካሄድ አለ። በሁለት ወገን እንየው።

ቋንቋ የሚል የአማርኛ ጥሬ ከዬት እንደ መጣ መብቀያውንና መፈጠሩንም ስንመረምር፣ ሥሩ ከግዕዝ ነውና ይልቁንም ከግዕዝ የሚወጣበት ሁኔታው (ማለት አማርኛው ከግዕዝ መውጣቱን ማንም የማይስተው ነገር ነው።) ከሁሉ አስቀድሞ ጕልህ ሊሆን ያለበት ነገር በመሆኑ ስለዚሁ ያው ከግዕዝ የወጣበት ባሕርዩንም የሚገልጥበት ከባዕድ ያመጣው ቃል ሊሆን የማይስማ ነገር ስለ ሆነ ከተነገረው ግዕዝ መውጣጡን ያስረዳል። እንዲህ ከሆነ የባሕርዩን ምንጭ የሙላዱን ዘር ለማስረጃችን መነሻ አድርገን ስንነሣ አምሳሉስ እንዴት ነው ብለን ስንጠይቅ ለኔ እንደሚመስለኝ ቃል ከሚል ከግዕዝ ጥሬ የመጣ ነው። በሴም ወገን በሁሉ ቋንቋ አብሮ የሚገኝ በዕብራአዊም ቖል በአረባዊም ቓል በግዕዝም እንዳልነው ቃል ልዩ ኃይል ያለው ምሥጢራዊ ቃል፤ የረቂቅ መንፈስ ሊከፈል የማይቻል መንፈሳዊ ተግባር መግለጫ ተብሎ የሚታሰብ እንደ ግዕዛች ጥሬ ብቻ ያልሆነ በሌሎቹ ሁለቱ ቋንቋ አንቀጽ ያለው ነው። ቃል ይሁንስቲ ሥሩ እንግዴህ ቃል - ለቃል ሲባል በኋላም ከመሀከለኖቹ ሁለቱ ወንድማማቾቹ ፊደሎች አንዱ ተውጦ በሌላ በሚመስለው ፊደል በነ ተተክቶ ቀረ ቃል - ቃል ሁኖ ቋንቋን ወለደ። (፩) ቃል ለቃል ሲባልም ምክንያቱ ቋንቋ ለአንድ ሰው ብቻ ሊሆን ስላልተፈጠረ አውሥኦና ተሠጥዎ ጥያቄና ምላሽ የሚይዝ ፊት ለተሰጠ ቃል ሌላ የሜመልስለትን በባሕርዩ ስለ ፈለገ በተደራራጊነት አንዱ ላንዱ እርስ በርሳቸው የሚናገሩትን ስላመለከተ ነው። ቃል - ቃል ቋንቋ በሌሎች ቋንቋዎች አብዛኛው በቃል መሣርያ በኩል ልሳን አፍ ከናፍር ብለው የሚሠራውን ነገር ሲያመለከቱ አማርኛ ግን ዋና ነገሩን ገልጦ ያሳያል።

ለ/ በጥልቅ ምሥጢሩ በባሕርዩ ሁኔታ ስንመለከተው ግን የለባዊትና ነፍስ ልዩ ሀብት ነው። በሱ በኵል ይህች ረቂቃቱ ፍጥረት ከሚመስሉዋት መናፍስት ጋራ የምትገናኝበት መሣርያ ነው። እግዚአብሔር በከሃሌ ኵልነቱ ነፍስ የምትባል ረቂቅ መንፈስ የሆነችን በሥጋ ውስጥ አሳድሮ ሁለቱን አስማምቶ በባሕርያቸው ሊገናኙ የማይቻላቸውን ባንድ ህላዌ - ሰብእ ሰብስቦ ነፍስ በሥጋ በኵል ከግዙፋን እንድትገናኝ የረቂቁን ብርሃን ምሳሌን የፀሐይን ብርሃን እንድታይ የረቂቁ ልቦናዊ ቃልና አሳብ ምልክትን ግዙፉን ድምፃዊ ቃል በዦሮ በኵል እንድትቀበል አድርጎ እንዲሁም በዚህ ዓለም ሳለች የሚአይስፈልጋትን ሌላ ግንኙነት በሥጋ በኵል እንድትፈጽመው ጥሩ መሣርያ አዘጋጅቶ ሠጣት።

ለሥጋም እንዲሁ ከነፍሥ የሚደርሰው የረቂቃኑን ከባሕርዩ ላይ የሚገኙ ፍጥረቶች ሰማያዊን፣ መልዕልተ ግዙፍ ብርሃንን መካፈል እንዲችል ባየው መጠንም ካቅሙ ወዲያ የሆነ ረቂቅ ምኞትን መመኘት የሚችልበት ኃይል አደለው። ሥጋና ነፍስ እንግዲህ አንድ ህላዌ አቍመው አብረው ሲኖሩ ነፍስ፣ ረቂቅ ሥራዋን የአእምሮ ተግባርን አታቋርጥም። በሷ ዘንድ ሁሉ ጊዜ አሳብ ይሠራል። አመጣጡ የነፍስ መሳክው ተብለው ሊጠሩ በሚቻሉት በሕዋት በኵል ግዙፍ አምሳል የነገር ሥዕል ሁነው ከናላ በላይ እየታተሙ ከሚገቡ ነገሮች ሁሉ እየቀሰመች ነገሮችን እርስ በርሳቸው አነጻጽራ የሚጨምሩትን ጨምራ የሚለያዩትንም ለይታ በየሙላዱና በየዘመዱ እያስማማች ኅሊናን ትሠራለች። ግዙፍ ካልነው ረቂቅ አሳብን እያወጣች፣ ላንድ ወገን በሞላው ባሕርዩ አንድ ሳለ በቍጥር አንድ ብቻ ያይደል ብዙ የሚሆን አሳብ ታበቅላለች። በግዙፉ ስንመለከተው በራሱ ዘንድ ያልተካፈለ፣ ከሌሎች ግን የተለየ በህላዌ ከሌልቾ ጋራ ኍባሬና ድማሬ የሌለው አካል እሱ ነው እንጂ ሌላ ሊሆን አይቻልም። በረቂቅ የነፍስ አሳብ ግን አንድ ባሕርይ ብዙን የሚሆን ይገኛል። ሰው ለባዊ ፍጥረት ነው በሱታፌ በኅብረት ኗሪ ነው ስንል በአንድ ስንናገር ለሞላው ሰው ፍጥረት ሁሉ እንደምናሰማው ነው። ኅሊናዋ በአእምሮዋ ውስጥ ሲገኝ በፍጹም ተኵራ ታየዋለች። እንደ መናፍስት ባሕርይ አካሄድ ቢሆንላት አሳብዋም በሞላው ወደ ሌሎች ጓደኞችዋ ልታስተላልፈው ትችል ነበረች ስለምን ቢሉ መንፈስ ለጓደኛው የአሳቡ የቃሉ ምልክት ሲያደርግለት ይሄው ልክ እንደ መስተዋት ምሳሌ አሳቡን በሞላው ያይለታል ምክንያቱም የሚያግደው መከልከያ ስለሌለ ነው። ከዚሁ ሕይወት ግን ነፍሳት እርስ በርሳቸው ቅን ለቅን እንዳይተያዩ ሥጋ መከልከያ ይሆንባቸዋል። መገናኘታቸው በሥጋ በኵል ከሆነ አስቀድመው በልቡናቸው ውስጥ የተፈጠሩትን ውሳጣዊ ቃል የሱ አፍአዊ ምልክት ያስፈልጋቸዋል። እንግዴህ ለቃል መፈጠርያው መገናኛው መኖርያውም አእምሮ ነው ቋንቋም የዚሁ አፍአዊ መግለጫ ነው።

መግለጫው ግዙፍ ድምፅ ተገላጩ ግን ረቂቅ አሳብ የሆነበት የቋንቋ ባሕርይን ስንመረምር ስለ ሁለት የሱ ምንጭ የሆኑ ጠባይዓት ወይም ባሕርያት ልዩ ልዩነታቸው ነፍስ ረቂቅና ግዙፍ ናቸው። መዠመርያ ከሚታየውና ከሚሰማው እንዠምር ያም ሥጋዊ ድምፅ ከግዙፍ የሚወጣው ነው። ግዙፍ ምንር ነው ብለን ብንጠይቃቸው ዓዋቂዎቹ በያይነቱ መልስ ይሰጡናል። በጌዮመትሪያ (ምጣኔ ምድር) ወገን፤ ግዙፍ የሚባል አንድ ስፉሕ ነገር በመሥልሰ ማዕዘኑ ሊሠፈር የሚቻል በቍመቱ በርዝመቱና በስፋቱ የሚለካ ከዚህም ክብደት ያለው ነገር ነው። ለውጭ የሚታይ ሁኔታው መሰፈሩና መለካቱ እንጂ ጥበብ የባሕርዩን ሁኔታ አይነግሩንም። በጥበበ ባሕርይ (ፊዚኬ ተክነ) በጥበበ ዕቃቂሪ (፩) ከማቴሲስ፣ (ልዑል ሒሳብ) ትምህርት ጋራ ሁላቸው የሱን ግዙፋዊ ስፋሓዊ ጠባይዕ ከመግለጥ በቀር ሌላ ነገር የሚያመጡት የላቸውም።

ፍላስፎችን ስንመለከት ግን የነገርን ሥሩን መጨረሻውን ምሥጢሩን የሚነገሩ ስለ ሆኑ ግዙፍ የሚባል ከሁለት ጠባይዕ የቆመ ነው ይሉናል። የትምህርታቸው ስም (የአርስጣጣሊስ በልዩ ስንመለከት) ሁሉ - ሞርፊስሞስ ይባላል። ትርጕሙም የግዙፉ በልዩ ግን የዕንጨት ተለኪነት ማለት ነው። እንዲህ መባሉም ዕንጨቱን ለአናጢ ስትሰጠው ከአንዱ ዕንጨት በያይነቱ መልክ ያለውን ነገር እንደሚያደርግልህ የዕንጨት ባሕርይ ሳይለወጥ በሱ የተሠራ ነገር በያይነቱ የሆነ ሌላ ነገር በድንጋይም ለምሳሌ የሰው ምስል የሌላ ነገር ሥዕል ባሕርዩን ሳይለውጡት የውጭ መልኩ በያይነቱና አንዳንድ ጊዜም እርስ በራሱ የሚጣላ ነገር የሚመስል በጥበበኛ እጅ ካንጣጭ ከቀራጭ ካንጣሪ፣ ይደረጋል። ሁለቱ የተባሉት ነገሮች ለኛ አኋኚ ብለን ልንሠይማቸው የሚቻሉ ናቸው። ኋኚና አኋኚን ስንል አድራጊና ተደራጊ እንደሚል ቃል ትክክል አይደለም፤ ስለምን አኋኝ የምንለውን በባሕርዩ ውስጥ ገብቶ አንድ ዓይነት አኳኋን የሚሰጥ እንጂ በውጭ፥ ብቻ ሆኖ የሚያደርገው አይደለም። ኋኝ ያልነው ያደረግኸው የሚሆንልህ የሰጠኸው ባሕርይን የሚቀበልልህ ነገር ነው። (ለርሱ ደግሞ ለአድራጊነት የሚበቃ ችሎት ያለው አድራጊ እንደሚያስፈልገው በባሕርዩ የታወቀ ነገር ነው።) ሕይወት የሌላቸውን ፍጥረቶች እንመልከት ይሄውላችሁ አሸዋ አፈር አመድ፣ ደረቅ ሳሉ ምንም ባሕርያቸውን ሳይለውጡ እንዲህ ሁነው ይኖራሉ ዝናብ ሲዘንብባቸው ይበጠበጣሉ ይቦካሉ በዛፎችና በሣሮች ሥር ተስበው ከነዚህ ይዋጣሉ ባሕርያቸውንም ይለውጣሉ የገቡበትንም ይሆናሉ፥ (ይመስላሉ ማለት።) እህል ሲውጠው እህልን ሣር ሲውጠው ሣርን ይሆናሉ ግዙፉንና ስፋቱን አለወጠም። (፩) ሕይወት የሌለው የነበረ አሁን ባለሕይወት ሆነ መጀመርያ የሕይወት ደረጃ ያዘ ከዚያም እንስሶች ሲበሉት ወደ ሥጋቸው ተለወጠ በለጥ ያለ ደረጃም ይይዛል። ወደ ደም ተለውጦ የሚቀንሳቀስ የሚዘዋወር የሚያይ የሚሰማ ኀዘንና ደስታ መቀበል የሚችል ይሆናል። እንስሳው ሲሞት ሥጋ ብቻ ሁኖ ሲቀርም ወደ ሕያው በገባ ጊዜ እደገና ሕይወት ይዞ ይንቀሳቀሳል። በጎመንም ሁኖ በፍሬ በሥጋም በወተት ወደ ሰው ህላዌ ሲገባ ግን በላይ ከተባሉቱ ነገሮች ልዩ እልፍ ብሎ በከፍተኛ የሕይወት ደረጃ ሁኖ የረቃቂቱ ነፍስ መሣሪያ ከናላ ላይ የሚሠራ የአሳብና የልቡናው ፈቃድ መግለጫ እስኪሆን ድረስ ይለወጣል።

ባሕርዩ እንዲህ ብሎ ሲለዋወጥ ግን ግዙፉ ምንም አልተለወጠም፣ ያው የፊተኛው ነው። የኖረ ኑሮ ሕይወታዊ ፍጥረት ሲሞት ሕያው የነበረው ሥጋው ወደፊተኛው የኑሮ ወደ አፈር ሲመለስ ግዙፉን ሳይለውጥ ባሕርዩን ለውጦ ወደ ዝቅተኛ ማዕርግ ይወርዳል። እንዲህ ብሎ የሚለዋወጥን ነገር የሚለውጥ በተናባቢነት በግድ ያስፈልገዋል። ይሄን አኋኚን ብለን የሰየምነው ባሕርይን (ህላዌን) ለዋጪ ስምንም ሰጪ፣ አፈርን ሲያገኘው ቆይቶ እንቸትን ፍሬ ሥጋን ናላን የሚያሰኘው ነገር ነው። አድራጊና አኋኚ ይለያያሉ ያልነው ነገር ቀጥሎ ባለው ምሳሌ ይረዳል፣ ዕንቸቱ በእሳት ሲቃጠል እሳቱ አፍአዊ አድራጊ ነው ዕንጨቱ ወደ አመድ ሲለወጥ ግን እሳት የሚቃጠልን ነገር አጥቶ ይጠፋል አመድን ያሰኘው ግን ሌላ በውስጡ የሚገኝ ባሕርይ ነው።

ከህላዌ ወደ ህላዌ የሚለዋውጥ ኋኚን ቀድሞ እንደዚህ ያው ኑሮ አሁን ግን እንደዚህ ነው የሚያሰኘው እንዴት ይደነገጋል የህላዌው ውሳኔስ እንዴት ይቈረጣል ብለን እንመረምር አርስጣጣሊስ የሚሰጠን መልስ የግዙፉ መዠመሪያ ማለቱ በባሕርይ ሥርዓት ስናየው በነዋሪ ምንትነቱ (ማለት ምንድር መሆኑ) ለህላዌው ይቀድሟል፣ ሌሎች የባሕርይ ፍጽምና ሰጪዎች እንደሚያደርጉት ነፍስም ለሥጋችን የምታደርግለት ያው ነው። እንዲህ ያለ ሥጋ ሕያው መሆንና ህላዌን ከርሷ (ከነፍሲቱ) ያገኛል። አርስጣጣሊስ «በልዩ አካል ለሕይወት የተዘጋጀ ግዙፍ ነገር ዋና ፍጽምና እርሷ ናት» ይላታል ሥጋ አሰኝታ የምታከናውነውና አለ እንዲባል የምታደርገው ነፍስ ነች። ይህ ሁሉ ጠባይዕ እንግዲህ እርስ በርሱ በጣም የተለያየ ቢሆን የህላዌን አንድነት ይዞ አንድ አካል (ቅኑም የተለያየ ቢሆን የህላዌን አንድነት ይዞ አንድ አካል (ቅኑም ገጽ ደግሞ ይባላል) ሁነው መዋሐዳቸው እጅግ የሚያሰደንቅ ነው። ይሄውም ምንም ስንኳ እርሷ እምኅበ አልቦ ወጥታ ሥጋን ብታኖር የርሷ ኃይልን ከሁሉ ሁኔታ ምንጭና ፍጹም አድራጊ ከሆነ አድራጊነት እንጂ ሌላ ኅዐት ከሌለው አምላክ ከእግዚአብሔር ታገኛለች እነዚሁ ሁለቱ ጠባይዕ እንግዲያስ እኔ የሚል አካል አንድ እንጂ ሁለት አይደሉም።

ቋንቋ ስለዚህ የዚሁ አካል ውሣጣዊ አሳብ መግለጫ የሆነ ከሁለቱ ወይም ከብዙ ነፍስን የሚያገናኛት ነገር ነው። ግንኙነት በሁለት ዓይነት ሊታሰብ ይቻላል ይኸውም የግዙፋንና የረቂቃን ነው። ግዙፋን እርስ በርሳቸው ሲገናኙ በተያያዥነት በመሀከላቸው ሌላ ዙፍ ነገር ሳያግዳቸው ሲጋጠሙ የሚሆኑበት ነው። አለዚህም ሌላ ግንኙነት ረቀቅ ባለ ዓይነት አለ። ብርሃን የሚያመጣው የሩቅ ነገር ሥዕል ቀድሞ በዓይናችን ሲታተም እሱ ባተመልን አምሳል በኩልም ርእሰ ነገሩን ስናይ በምን እንደተያዝን በኤተርም ከአየር የረቀቀ ፍጥረት ይሁን በሌላ ዓይነትም ይሁን እንዲሁም ድምፅ በየአር ሞገድ መወዛወዝ እየተጋፋ አንዱ እካንዱ እየተላለፈ የሚደርሰን ነው። ከአየር ባዶ በሆነ ዕቃ የሚደረግ ድምፅ መኖሩ አለመኖሩም ግን አይታወቅም አይሰማም። በራዲዮ በኩል እንደዚህ የሚያህል ርቀቱን የምንገናኝበት ነገር ምሥጢሩእንደ ብርሃን ቢሆንም ከእለቄጥሩ አኳኋን የበለጠ ምሥጢራዊ ባህርይ ቢኖረው ሁሉን ግን እስትእኁዝ ብለን ልንጠራው በምንችል ነበር እርስ በራሱ የተያየዘ (ኮንቲኑውም ስንሱል ነገር) በሁለቱ ነገር መሀከል አቀባባይ ባይገኝ ምንም ሊገናኙ ሊተያዩ ሊሰማሙ አይቻልም ነበር።

ለግዙፍ እንዲህ የመሰለ መገናኘት ሲፈጠርለት ለረቂቅም እንደ ባሕርዩ እንዲሁም ያስፈልገው ነበር። ሰው እንደ ፍጥረቱ በማኅበር ለተባለው መተባበር አንድ መሣሪያ ግድ ሆነው። ፊት ለፊት ቢተያይ እጁንም ቢያያዝ ቢሳሳም የሰው ባሕርይ መገናኘት አልተፈጸመም። በግዙፉ ውስጥ ዝግ ተመስላ የምትኖር ነፍስ እርሷን ከምትመስል ልትገናኝ ግድ ነው።

ሰኔካ፥ የሚባል ፈላስፋ ተናገረኝ እንጂ ማን መሆንህን ልወቅህ በማየት ብቻ ላውቅህ አይቻለኝም እንዳለ ዋና የሰው መተዋወቁ ሁለት ነፍሳት ሲገናኙ ብቻ ነው በሥጋ መቀራረብ አይበቃም። ሁለት አጠገብ ሁነው በሥጋ ዓይን ብቻ የሚተያዩ በአጽናፈ ዓለም ሁነው አሳባቸውን በራዲዮ ወይም በተሌፎን የሚካፍሉ ሁለት ሰዎች እንደ ባሕርየ ሰብእናቸው አብልጠው ይቃረባሉ። ለመንፈስ ሩቅና ቅርብ የለውም፣ ስለምን የእርሱ ስፋት ስለማይመዘን ከሰፊው ግዙፉ የሚያጋጥመው ክፍል የለውም። የሱ ርቀት በአሳብ አለመገናኘት ነው። አሳብ የመንፈስ ክፍል ነው። ይህነን አሳብ ለመግለጽ በፍጹምና በጐደሎ ሁለት አካሄድ ይሆናል እንጂ በብዙ ዓይነት ሊያደርግ ይችላል በመዳሰስ በመያያዝ በዓይን መተያየት በሩቅ የእጅ ምልክትም ነው። ዋና የአሳብ ገላጭ ግን ፊደል ያለው ድምስጽ ብቻ ነው። የቋንቋ አኳኋን ብንመለከተው በድምፅ አሳብን መግለጽ የባሕርይ ነገር ነው። አሳብን አገላለጥ ግን በራሱ የሚገልጥም አለ ጩኸት ልቅሶ ኀዘን እህታ፣ ሥቃይ ሳቅ ደስታም ስለ ሰው ሁሉ አብረው የሚነገሩ ናቸው። እነዚሁ ገላጮች ይባላኡ አንድ ሥዕል አይተን የምናውቀው ሰው ቢሆን እንደሚዘከረን እንዲሁ ነው። ይህ ግን አይበቃም እንስሶችም የሚሉት ነገር ነው።

ነፍስ ግን በላይ እንዳመለከትነው በውሕዋሳት በኵል የሚገቡዋት ነገሮች ብዛታቸው ምጠን ስለሌለው የርሳቸው አንዱ ከአንዱ መነጣጠርም እንዲሁስ ለበዛ ያው ስለእነዚህ ከናላ ከምትወስደው አምሳል ነጥብ አርቅቃ ለምታደርገው ሥራ መግለጫ የሚሆኑዋት ብዙ ምልክቶች ልታወጣ ግድ ሆነባት። ድምፃዊ ነገር በድምፅ ሊገለጥ የሚቻል ባሕርዩ የሚመስልን ቃል ስታጋጥምለት ግዙፍ ሊመስላቸው ስለማይቻሉ ዕውቀቶች ቋንቋ ልትፈጥርላቸው ግድ ከሆነባት በውል ይህነን እንዲህ እንበለው ይህነን ስንል ያውን እናሰማለን ተባብለው ይህንን ስንል ያውን እናሰማለን ተባብለው በመዋዋል የቆሙ ቃላትን አስገኘች። ይህም ይልቅ ከጥቅመ ባቢሎን በኋላ ሁሉ ከተበታተኑ ወዲህ (ኦሪ ዘል ምዕ ፲፩ ኁል ፮ - ፲) ሁሉም ቋንቋ እንግዴህ ፊደል ያለው ሰብአዊ ድምፅ በሱ፤ ውስጥ አንድ ነገር ይዞ የተስማሙበት የረቂቅ አሳብ መግለጫ ነው።

የቋንቋ ወገን፥

ሀ) ዋሕድና ፊደል አንድ ቃል በአንድ ፊደል

(የቻይና ቋንቋ)

ኁባሬ ፊደል በተያያዥነት እንበለው ካንድ ቃል ላይ

(ሥር) ሌሎች የሚጫኑበት ለዚሁ አብነት የሆኑ የቱርክ ሞንጎል ቋንቋ።

ለ) ተዐፃፍያን አንድም በዛኂ የካም የሴት የያፌት፥

(ህንድ ኤውሮጳውያን) ቋንቋዎች አካሔድ፣ ዋናውን ይዘው እሱን ሲያረቡ፥

ሲዘረዝሩ ታጣፊዎች ይሆናሉ ስለምን በሥርዋቸው ላይ እየታጠፉ ይቆማሉ።

እንዲህ ብለን ስንከፍለው ቋንቋ አንድ ነገር ቀዋሚ አይደለም በብዙ ተለዋዋጭ ነው። ዋና ምክንያቱም ከሚአይስብ ልብና ከሚነገርበት ነገር የተነሣ ነው። አዋቂዎች ያሁኑን ዘመን የቋንቋ አካሔድ ሲመለከቱት ይህንን የነፍስ ወከፍ ነው ማለቱን አይፈሩም። ስለ አንድ ነገር ብዙ ሰዎች ሲናገሩ የአሳባቸው አገላለጥ ያስደማጭነታቸው ቃል እየቅሉ ነው፣ አንዲቱ ነፍስ ሌላይቱ ልትሆን እንደማይቻላት ከዚሁ የተነሣ በያይነቱ ይሆነ ዓለም ላይ ያለ ቋንቋ ከአባቶች ከአያቶች ሲወርድ ሲዋረድ ኑሮ እየተለዋወጠ ወዳለበት ደረሰ። በምትናገርበት ነገርም ባንድ አገር የሚገኝ በሌላ የሌለ ሲሆን በፊት የነበረህ ቋንቋ የማይበቃ ሁኖ ሲታይህ ሌላ የነገሩን ገላጭ ቃል ልታመጣ ይገባሃል። በፊት የነበረ ነገር ሲጠፋም ስለሱ የሚነገር የነበረ ቃል ይጠፋል። ስለዚሁ ብዙ አብነት ሊገኝ ይችላል። ለምሳሌ የአማልክቶች አስማት በያይነታቸው የነበሩ አሁን የተረሱ አሉ። አሁንስ ነገራችንን ወደ ግዕዝ እናስተላልፈው።

**ክፍል ፪**

**ስለ ግዕዝ።**

ግዕዝን ከግዕዝ ለይተን ማወቅ አለብን። ባነበቡ ባጠቃቀሱና ባነሣሱ ስንኳ ቢለይ ዋና መለያው በፊደል ድምፅ የነበረ ዐ አ፣ ስለ ተደባለቀ ሁለቱ ይማሰላሉ። በአሌፍ የተጻፈው ቃል ግእዝ ማለት ነቀፋ ማለት ነው።

ግዕዝ ማለት ገዐዘ ወይም ግዕዘ (፩) ከሚል አንቀጽ የወጣ ነው። አንቀጽ ከጥሬ መውጣቱ ወይም ጥሬ ከአንቀጽ የትኛው እንደሚቀም በሊቃውንቶች ክርክር ነው። በሁለት ወገን ስንመለከተው አንዱ አንዱን የሚቀድም ሁኖ ይታየናል። አኳኋኑን በሚያመለክቱ አንቀጾች፣ ከሥራው በፊት ሠሪው ሊኖር አለበትና ነባር ጥሬ፣ አንቀጽን የሚቀድም ይመስላል በፈላስፋ ቃል መዠመሪያው መኖር ኋላ ግን መሥራት ይባላል የሌለ ሊሠራ አይቻለውም። ግብርንና ሥራን የሚያመለክቱ አንቀጾች ግን ጥሬውን ይቀድሙታል ይልቁንም መንቀሳቀስ መጓዝ የሚያሰሙ አንቀጾች ከጥሬያቸው ሊቀድሙ ባሕርያቸው ነው። መጓዝ ምን መሆኑን ማወቅ ያስፈልግሃል።

፩) የግዕዘ ምሥጢሩ ከአንድ ሥፍራ ወደ ሌላ መሻገር ከቦታ ወደ ቦታ ማለፍ መጓዝ ማለት ነው። አሳባችን በሚበልጥ ጊዜ መነሻው በግዙፍ ከሚያየው ነገር ነውና ከዚሁም ወደ ሌላ ተሻግሮ አስፋፍቶ የሚናገርበት አሳብን ያመጣል። ለአርአያ በዓይናችን ከማናየው በዦሮዋችን ግን ከምንሰውማው ሲወዛወዝም በእጃችን ከምንዳስሰው ከነፋስና ከእስትንፋስ ለነፍስና ለመናፍስት ቃል አወጣንላቸው። ከሁሉ ቋንቋም እንዲሁ Spirare እስፒራሪ ከሚባል እስትንፋስ ሥራ Spiritus እስፒሪቱስ ኤስፕሪ። በግሪክ እንዲሁ ነፋስ መንዳትና መንፋት የሚያመለክት ለሚል ጥሬ መንፈስን አሰኘው።

፪ ከዚህ የተነሣ በምሳሌ ከሥፍራ ወደ አንድ ሥፍራ በእግር ወይም በሌላ መሣሪያ ወደ ቦታ መጓዝ ብቻ ያልሆነ በኅሊና የሚደረገው ያመለክታል።

በግብረ ሐዋ ምዕ ፲ ኁ ፲ ግዕዘ ኅሊና የሚለው (በግሪክ) በሌላ መጽሐፍ ድንጋጼ የሚለው ተመስጦን ያመለክታል። እንዲሁም የዘመናት የጊዜያት መለዋወጥ ምክንያትን የሚሆንን በኢዮብ (ምዕ ፴፰ ኁ ፴፫) ግዕዘ ሰማይ የሚለው የሰማይ ሕግ መለዋወጥና ለጊዜው መለወጥ እንደሆነ ያሰማል። ከዚሁ የተነሣ አንድ ወገን በልዩ የሚነገርላቸው ከአንድ ሥፍራ ወደ ሌላ ሥፍራ የተጓዙ ሰዎችን ከአንድ ኑሮ ወደ ሌላ ያለፉቱንም ከባርነት ወደ አርነት የተሻገሩትን ያመለክታል።)

ሀ) በዚህ ምክንያትም ሰመ ተጸውዖ ሁኖ ብሔረ ግዕዝ ሲል በወንድ ወገን ለብቻው ግዕዝ ሲባል ግን በሴት ወገን ታስቦ ብሔረ አግዒዝያን ኢትዮጵያን ያመለክታል። ሰላም ለከ ቆመ በቀልት ወዐርዝ ዘፈርየተከ ግዕዝ ይስሐቅ ጥቡዕ ሰማዕተ አምላክ አዚዝ (ስንክሳር ዘ፭ ሐምሌ) ኢትዮጵያ ያፈራችህ የዘምባባና የዝግባ ምሰሶ የሆንክ የኃያል አምላክ ብርቱ ሰማዕት ይስሐቅ ሆይ ሰላም ላንተ ይሁን። እስከ ዮም ትትፌሣሕ ግዕዝ (ስንክሳር ታሕሣሥ ፲፰) እስከ ዛሬ ድረስ ለኢትዮጵያ ደስ ይላታል። ከአዳሪው ከሥፍራው ምሥጢር በኋላ ለቋንቋውም ተነገረ ልሳነ ግዕዝ ወይም ለብቻው ግዕዝ ተባለ። የአሁን ምሥጢሩ በልዩ ይህነን ያሰማል።

ለ) ግዕዝ ተብሎ ብዙ ጊዜ ሲነገር አካሔድና የልማድ ማዘንበል ይሰማበታል በኵሉ ግዕዝከ ሲለው ጦቢት ለልጁ (ጦቢ ፬ ኁ ፲፬) እንዲሁም በጴጥሮስ ፩ኛ መልእክቱ ምዕ ፩ ኁ ፲፬ ወአንትሙኒ ኩኑ ቅዱሳነ በኵሉ ግዕዝክሙ (በአመላለሳችሁ በአዘዋወራችሁ) (በገላትያ ምዕ ፩ ኁ ፲፫) ወሰማዕክሙ ግዕዝየ ዘትከት እንዲሁም በነገሥታት ፩ኛ መጽሐፍ ምዕ ፳፭ ኁ ፴፫ ወቡሩክ ግዕዝኪ ወቡርክት አንቲ። እንዲሁ በኢዮብም ምዕ ፲፰ ኁ ፳፩ ዝኬ ውእቱ ግዕዞሙ። በሥጋቸው ሰዎች እርምጃቸውን ግራና ቀኝ ማለት እንደሚችሉ እንዲሁም የሕይወታቸውም ጠባይዓዊ አካሔድን ሊያቃኑ እንዳለባቸው ይህም በምሳሌ ከግዙፍ ወደ ረቂቅ የሚተላለፍ አሳብ ነው።

ሐ) ሕይወትን ሲያመለክት ግዕዝ ዘእንበለ ነውር (ጥበበ ሰሎሞን ምዕ ፬ ኁ ፱) ነቀፋ ነውር የሌለው ሕይወት።

መ) መሪነትን አብነትን ሲያመለክት ወአንተሰ ተለውከ ትምህርትየ ወግዕዝየ (ጢሞቴዎስ ፪ኛ ምዕ ፫ ኁ ፲።) ሕይወታቸው ጠባይዓዊ ተግባር (ወይም ግብረ ገብነት) በመንገድ አምሳል፤ ተአምሩ ግዕዞሙ ለቴማን ወእከዮሙ ለሳባንስ (ኢዮ ምዕ ፮ ኁ ፲፱) የቴማኖች ክፋታቸውን የሳባን መንገዳቸውን ታውቃላችሁ። ይፈድዮ ለሰብእ በከመ ግዕዙ (ሲራክ ምዕ ፲፩ ኁ ፲፮)። ዝንቱ ውእቱ ግዕዝኪ እምንእስኪ (ኤርምያስ ም ፳፪ ኁ ፳፮)።

ሠ) መንገድ ብሎ በጉልህ ሲያመለክት «ኃጥእ ዘክልኤቱ ግዕዙ ምክዕቢት የሐውር (ሲራክ ፪ ፲፪ (ሁለት መንገድ ይዞ የሚሔድ ኃጢአተኛ ባጠፌታ ይሒሀዳል። (በጽርዕ ጣር ሥራ ጉዳይ።)

ረ) መወጣትንና መግባትን ሲያመለክት «ኢተአምርኑ እከዮ ለአቤኔር ወልደ ኔር እስመ ከመ ያስሕትከ መጽአ ወከእም ያእምር ግዕዘከ (ሙፃአከኒ ወሙባአከኒ ይላል በሌላ መጽሐፍ።)

ቀ) ሥራ ሲያሳይ ኵሉ ሰብእ ይረክብ በከመ ግዕዙ ሲራክ ፲፮ ፲፬) ሁሉ ሰው እንደ ሥራው ያገኛል።

በ) ልማድ ሲሆን ኢያስሕቱክሙ አኃዊነ እስመ ነገር እኩይ ግዕዘ ሠናዩ ያስማን (በ፩ ቆሮ ምዕ ፲፭ ኁ ፴፫) እንዳያስቷችሁ ወንድሞቻችን ሆይ ክፉ ነገር ደግ ልማድን ያበላሻልና (በጽርዕ ብዙ ከ ጠባይዓዊ ባሕርያዊ ልማድ ይህነን ፈረንጆች ሞራል ብለው ይመልሱታል በቁሙም ኤቲክ ይሉታል።

ተ) መጠን ሲሆን ፈቃዶሙ ለአሕዛብ ዝሙተ ወፍትወተ (ግዕዞሙ ለአሕዛብ የሚልም አለ) ስትየተ ወስክረተ ወሥጥየተ ዘእንበለ ግዕዝ (ጽርዕ ከሕግ ውጭ) (፩ ጴጥሮስ ፬ ፫) የአሕዛብ ፈቃድ ዝሙትንና ፍትወትን መጠጥንና ስካርን ያለ ክል (ወይም በማይገባ) አደረጋችሁ የሚላቸው ጴጥሮስ። እንዲሁም ትክክልነት በመጠን አልብየ ዘከመ ግዕዝየ እንደ አሳቤ እንደ ልቤ ወይም እንደ ነፍሴ ትክክልነት የለኝም (ፊልጵ ፪ ኁ ፳)።

ኀ) ዕውቀት ሲሆንም ወግዕዞሙሰ ለረሲዓን አኮ አዳም (ምሳሌ ፲፪ ኁ ፳፮) የክፉዎች የዕብዶች አሳብ ግን ምንም ደስ አያሰኝም። (በጽርዕ በዕውቀት የተያዘ ልማድ) ሰላም ይከውን ለክሙ ወለኵሎሙ እለ የሐውሩ በግዕዞሙ ወለኵሎሙ እለ የሐውሩ በጌጋየ ልቦሙ (ኤር ፳፫ ፲፯) ለናንተ በልማድ እውቀት ለሚሄዱና በልቡናቸው ብደል ለሚኖሩ ሁሉ ሰላም ይሆናል።

እንዳይረዝምብን ባጭሩ ልናመለክት ወኀደጎ በዘፈቀደ በግዕዙ (ሲራ ፲፭ ፲፬) ፈልጎ የሚያገኘው ነገር በፈቃዱ የሚያዘውንም (ስለርሱ የሚነገር ሁሉ ለማለት ነው) በሲራክ ፲፱ ፴ እምልብሰቱ ለሰብእ ወእምሑረቱ ወእምሰሐቁ ለሰብእ ይትአወቅ ግዕዙ። እንዲሁ በዮሐንስ ወንጌል ምዕ ፪ ኁ ፳፭ ኢይፈቅድ ይንግርዎ ግዕዞ ለሰብእ የሰውን ነገር ሊነግሩት አያስፈልገውም። (እንደ እጅ ሥራ ከእጅህ በታች በጽርዕ) ለእመ ኢኮነት ከመ ግዕዝከ ምትራ እምኔከ ወአውጽአ እምሥጋከ (ሲራክ ፳፭ ኁ ፴፭ ፴፮) በዚያ ጊዜ በተፈቀደላቸው የፍች ሥርዓት ባል እንደሚሠራው አካሔድ ሚስት ባትሠራ ማሰናበቷን ያፈልግሃል። ራስህን ሌላ አታድርግ የሚለውን ወኢትወልት ግዕዘከ (ሲራ ፴ ፳፱) በጽርዕ የአሳብ ትክክልነት በኅሊና መስማማት ዐርዮ ግዕዝ ይለዋል በሄርማን መጽሐፍ።

እንዲሁም በፊልክስዩስ በራብዕ አንቀጽ እምከመ ዐረዩ ግዕዛቲሆሙ ይላል። በዮሴፍ ወልዶ ከርዮን መጽሐፍ በዜና አይሁድ፣ ውእቱ እምሰብእ ሠናያነ ግዕዝ (ኅሊና አሳብ አኗኗር።)

ወላሕዎ በከመ ግዕዙ ወአሕምም ርእስከ (ሲራ ፴፰ ፲፰) ወይም ላሕዎ ወአሕምም ርእስከ ከመ ግዕዙ ግበር ሎቱ እንደ ግሪክ (እንደ መዓርጉ) (ይደውሎ እንደ ማለት አክሲዮስ የሚል የጽርዕ ቃል ወደኛ የገባ ከዚህ ነው)።

በግሪክ የሚለውንም ግዕዝ ይለዋል እንደዚህ በሲራክ ፴፰ ፲፰ ላሕዎ በከመ ግዕዙ የተባለው አንተ እንደምትፈርድለት እንደምትገምተው መጠን አልቅስለት። በቆሮንቶስ ፪ኛ ምዕ ፩ ኁ ፲፪፡ የራሳችን ዕውቀት አእምሮ እንቲአነ የሚለውን ጽርዑ በግዕዝ ግዕዝን ይለዋል እስመ ዛቲ ይእቲ ትምክህትነ ሰምዐ ግዕዛንነ (አውቀን መሥራት ያሳባችን ምስክርነት። ምዕ ፫ ኍ ፲፭ በኵሉ ግዕዝክሙ ቃል ለቃሉ በሁሉ ልቡናችሁ ይሆን ነበር። ብሎ እንደ የሚያሰማበት ንግግርንም ግዕዝ ብሎ ይመልሰዋል።

ኵሎሙ እለ ግዕዘ ነፍስቶሙ ይገብሩ (፩ ቆሮ ምዕ ፯ ኁ ፯) እንደ ስጋቸው ፈቃድ የሚኖሩ) እያለ ያስረዳል።

የባሕርይንም የህላዌንም ነገር ሲያሰማ (ሥላሴ) ይትወሐዱ በ፩ ዘውእቱ ግዕዝ የሚል ስለ ሥላሴ የሚናገር መጽሐፍ ዲልማን Manuscripta Colb. ከሚባል የእጅ ጽሕፈት ስብሰባ በፓሪክ መዝገበ መጻሕፍት ከሚገኝ ብራና ሉዶልፍ የጠቀሰው ብሎ ሲያመጣው በቅዱስ ዮሐንስ ወልደ ነጐድጓድ አኰቴተ ቍርባንም ግዕዞሙ ኢይትዐወቅ ሲል ባሕርያቸው ሊታወቅ አይቻልም ሲል ነው።

ግዕዘ ብሔር (የምድሩን ክፍትነት) የሚል በኦሪ ዘልደት ፵፪ ፱ ዘጸርዕ በሚለው ቃል በቃሉ ፍለጋን የእግር ማተምን ያሰማል። የሚመስል ደመና ሰማይ ጥቀ ሠናይት ወብርህት ፈድፋደ በግዕዛን (ስንክሳር ታሕሣሥ ፲፮ እንደሚገኝ።)

ከመ ኢይትከየድ ግዕዘ ልስሐተ ፄው (ስንክሳር ጥቅምት ፲፪) አልጫ የሆነ የጨው አልጫነት ባሕርይ እንደ ሚረገጥ ዓይነት እኔ እንዳልረገጥ ማለቱ ነው።

እስተዚህ ያየነው በያይነቱ የሆኑ ቃሎችን በአንድ ቃል ሲያዙ እንዴት የመሰለ ኃይለ ሕይወት ያለው መሆኑ ስለዚህም ፍሬያማ የሕይወት ገላጭነቱን ሁኔታን ያስረዳሉ። የሚያስቡት የአሳቢ ኅሊና የውሥጣዊ ልቡና የሚናገሩትም እንደ አሳባቸው መጠን በሚያደርጉትና በሚኖሩትም የኢትዮጵያውያን አካሔድ ሁሉ ግዕዝናን ነፃነች የራሱ ችሎት በሆነ ዓይነት ስለዚህም የጌትነትን ኑሮ ይገልጹ እንደ ነበረ ያሳያል። ንግግር ሁሉ ጊዜ የውስጥን ወደ አፍአዊ ነገር ማውጫ የክዱንን ነገር መግለጫ ሆኖ ሕይወትን የሚያሳይ መሆኑ የታወቀ ነው።

ግዕዝ ሲባልም በማኅሌት የደስታና የኃዘን (ሰቆቃው) የምስጋና የልመና መሣርያ የሆነ አንድ ዓይነት ዋና ዜማ ነው፤ ይህነንም ሲያስረዳ ያመት መነሻ የቅዱስ ዮሐንስ ዜማ ሁሉ ግዕዝ ነው በአብ ዕዝል፣ በወልድ አራራይ በመንፈስ ቅዱስ ይመስላል። ርእሰ ዓውደ ዓመት ለሞላው ዓመት፥ መሸጋገሪያ እንደሚሆን እንዲሁም ግዕዝ ለዕዝልና ለአራራይ መነሻ ነው። ከዚህ የሚማሰልም በፊደል ስናየው የሁሉ አባቱ ግዕዝ ነው ሌሎች ግን እሱን ይደግማሉ ሁለተኛ ሦስተኛ እስከ ሰባተኛ በያይነቱ አኳኋን ግዕዝን ደጊመ ቃል ያደርጋሉ።

ሀ) የግዕዝ ቋንቋ ተየት መጣ።

ግዕዝ ግዕዛውያን አግዓዝያን (አግዓዝያን ሲባል የግዕዝ ብዙ መሆኑን ያመለክታል የአግብሮ ሣልስ ቅጽል ሊባል ይቻላል ለራሱ አርነት ብቻ ያልሆነ ለሌሎችም አርነት ሰጪ መሆኑን ሊያመለክትለት ይቻላል ወደ ብሔረ አጋዚ የተሻገሩበት ዘመን ፯፻ ዓመት ተጌታችን በፊት ነው ይባላል ዘመኑ። ከነዚህ አግዓዚያን ቀደም ብለው የመጡም ሐበሻት የተባሉ አንድ የዓረብ ዝር ሰሐርታን ከተባለ ከባሕር ጠረፍ የሚገኝ ከየመን አውራጃ ተነሥተው ወደ ኢትዮጵያ ገብተው ነበር። ሲሻገሩ በየትኛው በር እንደ መጡ እርግጥነቱ አይታወቅም። ባብ ኤል መንደብ (ኆኅተ ምንዳቤ) የድንገት ደጃፍ ከተባለ ከኤርትራ ባሕር ከህንድ አገር ውቅያኖስ በሚገኝበት ጠበብ ያለ ቦታ መሻገራቸው ወይም በምጽዋ ጠረፍ ብቻ አዱሊስ መርሶ በሚባል በር መምጣታቸው አይታወቅም የሚመስለው ነገር በዚህ ብቻ መግባታቸው በተውት ስምና በጻፉት ድንጋይ በተከሉት ሐውልትና ባቋቋሙት መንግሥት ያስረዱናል። ሐበሻት ሐውዜንና ሰርሐት በሚባል በሰሜናዊ ኢትዮጵያ ወገን ተሣፍረው አደሩ፣ ለአገሩም ስም ሰጡት (በሐማሴንም ሰሐርት አለ።) ከተባለው ዘመን በፊት ግዕዝ ወደ ኢትዮጵያ ደረሱ ለአገሩ የሚሆን ቋንቋ ይዘውም ገቡ መምጣታቸው ሳባ ከሚባል ደቡባዊ ዓረብ አውራጃ ነው ያመጡትንም ቋንቋ እንደ ባሕርያዊ አካሔድ ከአገሩ ቋንቋ ጋራ በትንሽ ተስማምቶ ተቀላቅሎ ግዕዝን ወለደ። እነሱ ያደሩበት የሰሜናዊ ኢትዮጵያ ክፍል ሹመዛናና አክለ ጉዛይ ነው ከዚያው ተነሥተውም እየተስፋፋ ወደ አክሱም ወገን ደረሱ። የሳባ መንግሥት። ዓረብ አገር የነበረ የሳባ መንግሥት እስከ ብዙ ዘመን ይጠብቃቸው ጥግም ሁኖላቸው ነበር ኋላ ግን ከሥፍራው ሩቅነት የተነሣ ሥልጣኑ እያነሳቸው እርዳታውም እየተቀነሰባቸው ሔደ ስለዚህ ራሳቸውን ይችሉ ዘንድ ግድ ሆነባቸው። ሐበሻት የተባሉ ነገድ መዠመርያ ነጋሻቸውን (ነግሠ ከዕብራይስጥና ከዓረብ ብናነጣጥረው በአንድ ሰብሰበ በግዴታ ፈለገ ግራና ቀኝ ነዳ ገፋ አስገደደ ማለት ነው ማለት አለቃቸውን ሾሙ። ግዕዝ አለቆቻቸውን ከሾሙ ወዲያ የቀሩም እንደ አቅማቸው መጠን ከሾሙ ወዲያ የሁሉ ነጋሾች ጠቅላይ የሐበሻት ሆነ ስለዚህም ንጉሠ ነገሥት መባል ጀመረ ይላሉ ኤሮጶች። ስለ ዘመኑና ስለ መንግሥቱ አቋቋም እነዚህ ሲናገሩ በአንድ ትንሽ ምልክት ያገኙት በጽሕፈት ወይም ከሌላ መንግሥት ታሪክ አንጻር የሚያመጡት «ሃፖቴሲስ» የሚሉት ነገር ነው። ነገራችን ስለ ቋንቋ ብቻ ስለሆነ ድርሳኑን አናስፋፋውም እንጂ በመጻሕፍትም የተመሰከረ በቱፊትም የረጋ በቀዳማዊ ምኒልክ የሰሎሞን ልጅ የቆመ መንግሥት ፱፻፹፪ ዓመት ከክርስቶስ በፊት ነው።

ለ) የግዕዝ ቋንቋ መዘማመዱ ከነማን ነው?

የግዕዝ ቋንቋ የሚዛመዳቸው ከሴም ቋንቋዎች ከሁሉም ነው። ከዕብራይስጥ ከአራማዊ ከፊኒቂሳዊ ከሱርስት ከዓረብ እዚህ ማስተዋል የሚገባ ስለ ቋንቋ ሲናገር አጨራረሱ ስጢ ይላል ምክንያቱም ተጽርዕ በቁሙ ስለ ተወሰደ እንጂ የወገን ቅጽል በኢትዮጵያዊ ሰዋሰው በዊ ሊጨርስ ነበረበት። በኢሳይያስ ፴፮ ኁ ፲፮ እንደምናየው ንግረነ ለአግብርቲከ ሱርስተ (ወይም ሱርስት) እስመ ንሰምዕ ወኢትንግረነ በዕብራይስጢ (በጽርዕ ይላል) እንዲሁም በመስቀል ላይ የጻፉት የጌታችን የኢየሱስ ክርስቶስን ክስ ወጽሕፈቱ ጽሑፍ ውእቱ በዕብራይስጥ ወበሮማይስጥ ወበጽርዕ የሚለውን (ሉቃ ፳፫ ፴፰ ዮሐንስ ፲፱ ፳፣ በጽርዕ ይለዋል።)

እንደ ሰዋሰው ደምብ ልሳነ ዕብራውያን ልሳነ ሶርያውያን ማለት ነበረበት አራማዊ ስንል ከዕብራዊ የተወለደ ቋንቋ ሕዝብ የሚናገረው የነበረ በጣም ለምንጩ የቀረበ ነው። ፊኒቂሳዊ የምንለው ከሶርያ ወገን አቅራቢያ በጢሮስና በሲዶና የተተከሉና የሴም ወገን ከነአን ከተባሉትም ወንድማማች የነበሩት ናቸው። በኋላ ግን ከዚህ ተነሥተው ወደ አፍሪቃ ጠረፍ ተሻግረው ቅርጣግና የተባለ መንግሥት ተክለው ከሮማውያን ባላገሮች ሁነው በበርቃና (መብረቅ ማለት) በልጁ ስም አኒባል የተጠሩ ስመ ጥሩ ሕዝብ በዓለም የታወቁ ናቸው ሶርያና ፊኒቂያ ድምበር ነበሩ። ጌታችን በወንጌል ልጅዋን ያዳነላት ሴት ሲሮፊኒቂሳዊት በማለቱ ሁለቱ አገሮች ከሚቀላቀሉበት ቦታ መሆንዋን አመለከተ (ማቴ ፲፩ ኁ ፳፮። ማር ፯ ኁ ፳፬)።

ስለተነገሩት ቋንቋዎች የምንጠይቀው ነገር መመሳሰላቸው እርስበርሳቸው አንዱ ከአንዱ በወጣው ምክንያት ወላጅና ተወላጅ መሆናቸው ነውን ወይም ከናድ ሥር በመውጣታቸው ነው። ለዚሁ የሚሆን ፍጹም መልስ ሊሰጥ አይቻልም። ስለ ዕብራይስጥና ስለ ዓረብኛ ቋንቋ ወንድማማችነት የታወቀ ነው ይስሐቅና እስማዔል ከአንድ አብርሃም መወለዳቸው ከሳራና ከአጋር መሆናቸው እርግጥ ነው ይስሐቅ የዕብራውያን አባት እስማዔልም የዓረባውያን አባት መሆኑ ይታወቃል። አብርሃም ከከለዳውያን ወገን ኡር ከምትባል ከተማ የእግዚአብሔር ጥሪን ሰምቶ ከወገኑ ተለይቶ ለብቻው ሊሆን ሲወጣ ቋንቋው የከላውዴዎን እንጂ ሌላ ቋንቋ እንዳልነበረው የተሰወረ አይደለም የቋንቋ ነገር ግን ቅድም እንዳመለከትነው እንደ አገሩ እንደ ልዩ ነገሩ እየጨመረ ከሚገናእኝው ሕዝብም እየተቀላቀለ መለወጡ ሁል ጊዜ የሚሆን ነገር ነው የከላውዴዎን ቋንቋ በሱርስት እንደ ነበረ የታወቀ ነው። ስለምን በመሶጶጦምያ በወንዞች መሀከል ከሚገኝ መሬት ላይ ሁለት የሶርያውን (በነነዌ) የከላውዴዎን (አብቢሎን በአሰሪያ ስም ጥልቅ የሚጠሩ ናቸው። እነዚህ፥ ቋንቋዎች በኦሪት ዘልደት ምዕ ፲፩ ኁ ፱ ዝሩት ተብሎ ከተሠይመው መረኢት የተነሡ ወገን መሆናቸው ያሳስባል። የባቢሎን ቋንቋ ግን በሥፍራው ስለቀረ ያው ፊተኛ ሊሆን የሚቻል ነው። (ባብ - ኤል የአምላክ ደጃች ማለት ነው) ስለምን ቢሉ የሶርያውያን የባቢሎናውያን በታሪካቸውም በቅዱሳት መጻሕፍትም (በተጠቀሰው ኦሪ ዘልደት) ከዚያን ጊዜ ወዲህ ቶሎ ብለው መንግሥታቸውን እንደ ተከሉ የታወቀ ነው። ከተነገሩት ቋንቋዎች የግዕዝ ቋንቋ ለየትኛውም የሚቀርብ እንደሆነ የሚያስረዳው በስሙና በሥፍራው ወገን አቅራቢያነቱ አብልጦ ከከሌዳውያን የሚቃረብ ይመስለናል። መዠመሪያ በስሙ በግራኝ ጊዜ ወደ ኤውሮጳ የተሻገሩ ኢትዮጵያውያን መነኮሳት የግዕዝ ቋንቋ ሰዋሰው ሊነግሩ ቋንቋውን ሊያስተምሩ በዠመሩ ጊዜ የከሌዳውያን ነገር ያውቁ የነበሩ ፈረንጆች ካልደዮ - ኤትዮፔኩም ብለው እንደሰየሙት ፲፮ኛ መቶ ዓመተ ምሕረት በታተመው መጽሐፍ አይተናል።

ኢዮብ ሉዶልፍ የኢትዮጵያ ታሪክ ብሎ በ፲፮፻፹፩ ዓ፣ም ባሳተመው መጽሐፍ እንደሚገኝ ዮሐንስ ዶስቴን የተባለ የኮሎኒያ ከተማ ዠርመን በግዕዝ መዝሙርና መኃልየ መኃልይን መዠመሪያ አሳትሞ ኤውሮጳ ላይ ያወጣ ኢትዮጵያውያንን ሲጠይቅ ቋንቋቸን የከሌዳውያን ነው ብለው እንደ ነገሩት እሱም በዚህ ተሳስቶ ካልደዮ ኤትዮፔኩም እንደሰየመው የሚል በታሪክ መጽሐፍ ፩ኛ መጽሐፍ ፲፭ ምዕራፍ ላይ ይገኛል። ስተት ማለቱን ግን የተጻይነነቱ ማስረጃ ሳያቀርብ ነውና አንቀበለውም። በሥፍራው አቅራቢያነትም የባቢሎንና ሶርያ ለሳባ መንግሥት ከሌሎች አብልጦ የሚቀርብ እንደሆነ በትምህርተ ምድር የሚል ወረቀት ሊታይ ይችላል ከሌዳውያን ወይም ከሌዳዎን የነበሩበት ከ፵፪ኛ መዓርግ በምሥራቁ ለግሪኒች እምስመር በ፴ኛው መዓርግ ከሰሜናዊ ለምድር እምብርት ወሳኝ መስመር ነው። ሳባ የነበሩበትን ልክ በ፵፪ኛው መስመር ወደ ምሥራቅ ወገን በ፳ኛው መስመር ደሞ ለተባለው የምድር እንብርት ዊከሰሜና ወገኑ አዋሳኝ ነው።

ለሳባስ አብልጦ ይቅረበው ግዕዝንስ ማን አስገባው ቢባል ግን የግዕዝ ቋንቋ ከሳባዊ ንግግር እንደ ወጣ በሁለት ማስረጃ ያስረዳል መንግሥታችን በንግሥተ ሳባ በንግሥተ አዜብ ስም መጠራቱ ብቻ ያይደለ መተከሉም የታወቀ ነው። ከሳባ ተሻግረው ወደ አፍሪቃ ከተማቸው የነበረ ሳባ ተብሎ ይጠራ እንደነበረ ያስረዳል። ኋላ ግን የፋርስ ንጉሥ አንድ ጊዜ ወደዚያ ዘመቻ ሂዶ ምድሩን ከያዘ በኋላ ለእኅቱ ክብር ብሎ ሳባ የነበረውን ስም ለውጦ ሚሮዎ ብሎታል የሚሉ ታሪከኞች አሉ። አለዚህም በሥፍራው ስም በሐማሴን ወገን ዓንሳባ (የሳባ ዓይን የሳባ ወንዝ ምንጭ) የሚባል ለወንዙና ለአገሩ ስም የሰጠ ገንሳባ የሚባል አገርም በመረብ ወንዝ አጠገብ በአማሴን ወገን አለ (ገነተ ሳባ የሳባ፣ አትክልት ማለቱ ነው) እዚህ ማስተዋል የሚያስፈልገው የምናገርበትን የጥንት ዘመንን ስንመለከት በዓረብ ወገን በሳባ መንግሥት አገር መረብ የሚባል ከተማ ዋናው ከተማ እንደ ነበር የዦግራፊ ወረቀት ያመለክተናል። ጕሎ ማኼዳ የሚባል በሹመንዛና ወገን የሚገኝ ጥንታዊ ስም ስለ ሆነ የማክዳ መስክ ማለት ነው ብለው ይተረጕሙታል። ንግሥተ አዜብ አማሴን ላይ ሲደርሱ ማይበላ ተብሎ በፊት የተሠየመው ሲወርድ ሲዋረድ ስሙ የቆየ ነው። ስለ ንግሥተ ሳባ የሚነገር ሕዝባችን በልቡ አትሞ የሚናገረውና ሊቃውንቶቻችን የደረሱትን ማስተዋል ይብቃ። የነገራችን ዋና ማስረጃ ግን የሳባ ቋንቋና የግዕዝ ቋንቋ በምሥጢሩም ይሁን በጽሕፈቱም ይሁን መስማማቱ ለታሪክ ከዚህ የሚበልጥ ነገር የለም። የአባት ርስት የሚወረስ መዠመሪያ ያባት ቋንቋ ነው።

በምስር ዩኒቤርሲቲ (Universitas ማለት እመንገለ ኵለሄ) የምሥራቅ ወገን ዕውቀትና ትምርት ለማሳመር ለማወቅና ሌሎችንም ለማስታወቅ ብሎ የቆመ ቤተ ደራስያን የደቡባዊ ዓረብ አገር ጥንታዊ ቋንቋ ሰዋሰው በርእሰ ነገሩ ባጭሩ በካይሮ ፲፱፻፴ በፈረንጅ ቍጥር በኛ ግን ፲፱፻፳፩ ፳፫ የታተመ ኢግናጽዮስ ጕዲ ያሳተመው ይናግረናል ደቡባዊ ሲል ልክ በደቡብ ወገን ከባሕር ተረፍ በየሜን በኵል የሚገናኙ ሳባውያን የሚባሉ ሁለቱ ሕዝብ የሚናገሩት የነበረ ቋንቋ ነው። ከዚሁ ሁለቱ ሳባዊ አብልጦ ወደ ግዕዝ እንደሚቀርብ ሚኒያዊ ከሰባዊ የሚለይበት ከግዕዝ በመለየቱ ያስረዳል። ለአርአያ የዝርዝር አካሔድ በሳባዊ ሁ - ሃ - ሆሙ - የሚለው ለሩቅ ወንድና ለሩቂቱ ሴ ለሩቆች ወንዶችም - በሚኒያዊ ሱ (ሳ) ሶሙ ይለዋል።

እንዲሁም ለሁለት ብቻ ሲሆን በጥምድ የሚነገር የሚነገር በግሪክም በዓረብም እንደሚገኝ በጥንታዊ ኢትዮጵያዊም የነበረ ሳባ ሁማይ የሚለውን ሚኒያዊ ሱማይ ይለዋል። የሚመሳሰከው ባጭሩ በበቂ ወገን ዘን (ዛ) ዛት - (ዛቲ) እሉን (እለ፥ እሉ) ዋና አመልካች ቅጽል ዝንቱ ዛቲ እልኩ ማለት ነው። በሌላ በግልጸዘ ሲገባ ግን ዛ ዙ፥ (ዘ) እን (እንተ) ዛት (እንተ) እለ (እሉ) ለኈልት ሲሆንም ኡላይ፥ (እሉ፥ - ክልኤቱ እለ)። የጥያቄ መን ለሰው ም ለነገር። በአናቅጽ ገቢር ቃታላ (ገደለ) ቃትታላ (ገዳደለ)

«እገብሮ ሀቅተላ (አስገደለ) በሚኒያዊ ግን ሳቅ፣ ተላ ይለዋል።

ተገብሮ ወይም ገቢር ለርእሱ reflexif የራሱ መደረግ ቀተተለ የፊደል ተ ሥፍራ መለዋወጥ በግሪክ መታተሲስ (ኋላ ማስቀመጥ) እንደሚለው በስተቀር ተቀትለ እንደማለት ያደረገው ነው።

በአስተጋብሮ መደብ አንዳንድ አብነት ይገኝበታል ሰተመ ለአ፥ አስተማልአ ማለት ነው።

ሁለት ቃልን አስያያዥ በሰዋሰው ዋዌ የሚሉት በሰባዊ ነ ተጨምሮበት ይገኛል በአማርኛ ና፥ በትግርኛ ን እንዳለበት ነው።

በይቤ አንቀጽ ካልአይ እንደ ቀዳማዊ ተቈሮ ያለፈውን እንደሚያመለክት በሳባዊም እንዲሁ በብዙ አንቀጾች ያመለክታል አርአያ ጽድቀ ዓስታር ወዩሀ ቲብ ዓስተር ቲብ ጸድቀ ወተዓሥየ የሚለው ካልአይ አንቀጽ በሰባዊ ዩሀ ቲብ ያለው ያልፈን በምሥጢሩ ሲያመለክት በቆየው ካልአይ አንቀጽ ነው ስለ ሣልሳይና ስለ ግዕዝ ነው ዘንድ አርአያው አልተገኘም ይላሉ ሣልስ ቅጽል እንደ ሳድሱ ቅጽል ግን መን መነሻ አድርጎ በግዕዝ ማዕምር፥ ምእመን ማእምንት እንደምሚለው አብነት ነው። የአካል በቂ ሲሆን ነፍሱ (ንሱ) አንዳንድ ጊዜም ርእሱ አማርኛ እርሱን ያለው ነው።

በግዕዝ እንደ ነበ ነደ፥ ብለው ፊደልን ውጠው የሚያደርጉትን በሰባዊ ያደርጋል።

በወ የሚነሱ አናቅጾች በሦስተኛና በዘንድ ሲሆን ወ እንደሚውጡ በሰባዊም እንዲሁ ብሎ ይረድ ትረድ ይላል።

ወና የ በመሀከላቸው የሚገኙባቸው አንቀጾች የተባሉ ፊደሎችን ውጠው ሳብዕና ሐምስ ሁነው እንደደሚነገሩ ልክ ግዕዝን ይመስላሉ። በመጽሐፉ ያመጡዋቸው አርአያ ቶበ (ተወበ) ተሰጠ። ከወነ (ኮነ) ሠየመ (ሤመ) የ የሚዋጥበት አንቀጽ ሲያመጣ ልክ እንደ ግዕዝ ነው።

ስለ ጥሬ ሲናገር በያይነቱ የሆነ አጨራረስ አምጥቶ የሚነግርላቸው የሚበልጡ ከግዕዝ የሚስማሙ ናቸው ፩ ቃታል አርአያ ፋራስ ፈረስ። ፪ ቃቲል እግር ማሊክ (መላኪ ንጉሥ) ፫ ቃቶል በሮቅ ፬ ቂትል፥

፭ ቁትል ሱምን ስምንተኛ አፍ ወይም እንደተለመደ ሲሙን ፮ ታውብ (ተውህቦ) ወይም ስጦታ ፯ ቁታል ቁላም ቍልዔ፥

፰ ቃቲል ቃቲላት ሐዲስ ሐዲሳት፥ ያልታሰበ በድንገት የሚመጣ ነገር። ፱ ቃታል ባዓድ ከሩቅ የሆነ ባዕድ በቁሙ (ባማርኛ በትግርኛ) ፲ መስም - ቅጽል - መሳይ መን መነሻው አድርጎ ማቅቲል ማዕረብ ምዕራብ። ወና የ ለአዳማቂነት የሚገቡበት ቦታም አለ ኵልያት ኵልያት ኵለንትና፥ ማለት ከኵሉ ተነሥቶ የን በመሀከሉ አግብቶዋል የወገን አመልካችነት ልክ እንደ ግዕዝ ነው የሆነ ሁኖ መጨረሻው ከወንድ ወገን ላይ ት ሲጨመርበት የሴት ወገን ይሆናል ምሥራቂይ የነበረ ማሥራቂት ይላሉ እንደ ግዕዝ።

የአበዛዝ መንገድ በመነሻው አንዳንድ ጊዜ አ፥ ይዞ በመጨረሻው በያይነቱ መድረሻ ይይዛል።

አብና እኁ ወልድ አምላክ እድ ሰማይ ማህ፥ ማይ በጣም የተለመዱ ቃሎች ወደ ብዙ ሲለውጡ ሥራት የላቸውም።

የሳባ ቍጥር የሚከተለው ነው። እንደ ተገኘ መጠን አሐዱም (ለወንድ) አሐት (ለሴት) ሰኑይ (ሁለተኛ ቀን በግዕዝም አመ አሡሩ ወዓሚሩ ብሎ ዓሡሩ ወሰኑዩ ለኅዳር እንደሚል) ሠለስ ሠለሳት አርባዕ አርብዓት ኅምስ ኃምሳት ሳድስ ሳድሳት - ሳብዕ ሳብዓት - ሳማን ሳማንያት - ታስዕ ታስዓት ዓሥር ዓሥራት። ተዓሥር ወዲያ እንደ ዓረብ ልማድ ኑና ኒና እያደረጉ በተናበብ ሲሆን ግን አና አ እየጨመሩ ለአርአያ አርባዓይ እልፍ አርባሚአት እልፍ ማለቱ ሺ ሲል ነው።

የአገባቦች በ፣ ለ፣ በይነ፣ ታሕት ውስጥ ላዕላይ ፍና፣ ፍኖት፣ ቅድመ አው ወ፣ ከ (ከመ) ሁሉ እንደ ግዕዝ ናቸው።

ይሁን እንጂ ስለ ቃሎች ዝምድና ስለ ሰዋሰው መስማማት ከሌሎች የምሥራቃውያን ቋንቋዎችም ይስማማሉ፣ ሌላ ምን ልዩ ዓይነት አለ ለሚል ግን በሁለተኛው ማስረጃ መልስን እንሰጣለን።

**ለ) የግዕዝ ጽሕፈት።**

የግዕዝ ፊደል ታሪክ ማመልከት አለብን። ዲደል የሚል ቃል ከወዴት እንደ መጣ ብንመረምር መብቀያውን በፍጥነት አናገኘውም። ከዕብራይስጥና ዓረብ ፍላዳ የሚሉ አናቅጽ ብናዛምደው ለየ ማለት ሁኖ እናገኘዋለን፣ ይህም በአንድ የማይለይ ቃል ሊለያዩ የሚቻሉ ክፍሎች ተብሎ ቢተረጐም ደኅና ነው። በኢትዮጵያ ግሥ ፊደል ዘይቤ ጻፈ ይለዋል በዚሁ ትርጕም ዳግማዊ ምሥጢሩ እንጂ ቀዳማዊው የተገኘ አይመስልም። ትርጕምን ትተን ነገሩን እንይ።

ብናየው ብንመለከተው በዓለም የሚገኝ ቋንቋ ሁሉ ባሕርያዊ አካሔድን ይዞ፥ የባሕርይ ተከታይ ነው፣ ስለምን እግዚአብሔር በዚህች ፍጥረቱ የገለጸው ጥበብና ከሃሌ ኵልነት በያይነቱ የሆነ ድንቅ ነገር የሚገልጥበት በመልኩና በሥራቱ በጌጡና በውበቱ ሁሉን የሚስብ ነውና በልዩ ግን ለባዊ ፍጥረት የሆነን የአዳም ልጅን ይስበዋል። ይህም በሁለት ዓይነት ይተረጐማል በቃል እስደማጪነትና በፊደል አቀራረጽ። በመጀመሪያ የተባለ ነገር አዋቂዎች ፈረንጆች በ «አኖማቶፐይኮስ» የሚሉት መንገድ ነው። ቃሉም ስም ሠሪ ድምፅ ፈጣሪ ማለት ነው፡ ያውም ለባሕርይ ነው ይህን ማለት የሚቻለው ነገሩም ያን ልዩ ፊደል የሌለው ድምፅ፥ በፊደል አድርጎ መግለጹ ነው አርአያ አንጐድጐደ (ነጐድጓድ) አንበሓብሐ (ለወንዝ) ነቀወ (ለዶሮ) ዐውየወ፥ (ኡይ አለ ጮኸ) በአማርኛም ስንት አንቀጾች አሉ አለ በሚለው አንቀጽ መሪነት የድምፅ ገላጮች የምናደርጋቸው ስለዚሁ የሆነ ሰው ድምጺ እንደተሰማ አድርጎ ቃናውን መዝኖ እንደ ፈቀደ ቃሉ ሊያሰማ ይችላል።

በላይ እንዳየነው አሳብ የአፍአዊ ነገር አምሳል ነው፤ ወደ አእምሮ በሕዋሳት በኩል ሲታተም ከአእምሮ በረቂቅ ልቦናዊ ብርሃን ተገልጾ ሲነገር ስለሚናገርበት ነገር እንጂ እሱ ፈጥኖ የሚያወጣው ነገር የለውም። በአፍአዊ ቃል ሳይገለጸው በፊት መልኩና ምስሉን እንዳለው በሥዕል ሲገለጥበት ይጣጣራል። የኁባሬ ቋንቋ አለውል የምትስማማበት ተብሎ ሲሰየም የሚገባው እንዲህ በምስል ወደ ውጭ አሳብህን ስትገልጥ ነው። ሁለት ሰዎች በሃሞች የሁሉን አሳብህን ስትገልጥ ነው። ሁለት ሰዎች በሃሞች የሁሉን ቋንቋ የማይሰሙም ይሁኑ ስእል እያደረጉ ልቡናቸው የሚያስበውን እያወጡ አሳባቸውን ይገላለጣሉ። (ይሄውም ነገሩ ወይም እንስሳው በማይታይበት ቦታ ነው እንጂ ሲታይማ በአመልካችነትም ሊስማሙበት ይቻላል።)

ታሪክን መርምረው ምድሩን ቈፍረው የዕውቀት መርማሪዎች ያገኙትን ነገር ሲነግሩ ከማየት አይኅ በኋላ ሰው የሚበላቸን እንስሳዎች በድንጋይ ላይ ወይ በሌላ እሱን መሳይ በእንጨት የተቀረጹ የማይጠፋ ምስላቸውን ይስልባቸው ነበረ። እነሱንም እንደ ደጎች መናፍስቶች ያከብራቸው ነበረ ይባላል።

እንዲህ አድርጎ ወደቀረጸው ምስላቸውም ሕይወታቸውን እንደገና ይመልሱበታል ብሎ ያምን ነበር እንዲህም በግብፃውያን ጽሕፈት ሆነ ወይም የአንድ ነገር ቅርጽ የጥልቅ ምሥጢራዊ ነገር ገላጭ ያስቡት ነበርና ሊጻፍበት የሚቻል የነበረ ዕንጨት የጥንቈላን ኃይል ይሰጡት ነበር። ስለዚሁ የዕንጨቱ ስምና ፊደል ማለት ትክክል ሆነ። እንደዚህ ቡክሽታብ የሚባል በጀርመን አገር የዛፍ ስም ፊደል ማለት ሆነ ዋኖች የፊደል ጀማሪዎች ፬ ሺ ዓመት ከጌታችን ልደት በፊት ጽሕፈትን የጀመርሁ ሁሉ ሥልጣኔን ለዓለም ያስተማሩ ግብጻውያንን ስንመለከት በግሪክ ቋንቋ «ሂየሮግሊፊኮስ› ሂየሮግሊፊካ ግራማታ (መለኮታዊ ቅርጽ) ተብሎ የሚጠራ ጦት የሚባል የአምላካቸው ኦሮስ በዚሁ ዓለም እንደራሴ ሆኖ የላይኛው ምሥጢር ገላጭና ለሰው ዘር አካፋይ የጥንቈላ ሁሉ ሠሪ የማይታወቅን ነገር ፈቺ ሆኖ የፊደልን ያመጣ እሱ ነው ይላሉ። አጻጻፉም የምትናገርበት ነገር ሥዕል ነው።

በመሰጶጦምያ ወገንም እንዲሁ በጥንት የዠመሩት በአንድ ችንካር መሳይ በላይኛው ሰፋ ያለ በታችኛው ግን ቀጭን የሆነ በያይነቱ አካሔድ አቋቍመው፣ ወይም አጋድመው፣ ሁለቱም ሲገናኙ እንዳደረጉት ማእዝን መጠን የአሳብ መግለጫ ኢዲዮግራማታ የሆነ ጥልቅ አጻጻፍ የፈጠሩትም የዚሁ ጽሕፈት መሣሪያ የአማልክት ሥልጣን ያለበት ነገር እንደሆነ ያስቡት ነበር። በህንድ አገርም ቡዳ የጽሕፈት አውጪ ተብሎ ዴባናጋሪ ይባላል፣ መለኮታዊን ማለት ነው።

ሥዕልን መቅረጽ ሕንጻን መሥራት ከጽሕፈት ጥበብ ነው የተነሣ፣ ስለምን አእምሮ እንዳሰበው ልክ በውጭ ለመግለጥ የጽሕፈት ሥራ ሆነ።

በቺና አገር ፊደላቸው ገና አሁንም የአሳብ ሥዕል ተብሎ ሊባል ያለበት ነው ቍጥሩ ማለቅያ የሌለው እስከ ፴፭ ሺህ የሚገመት ሁሉን አሳብ ገልጦ ለማሳየት የሚበቃ በመዠመሪያ ወገን ለይዎች ብለው (ነገርን ስለምን እንደሆነ የሚያስታውቅ) በሁለተኛ የድምፅ ከፋቾች ተብለው እንደ ምን ያለ አነባበብ እንደምታነበ ለአርአያ ስለ ሰው ስትናገር የሱ ሥዕልን አምጥተህ ሰውየው ትልቅ ሲሆን ትልቅነቱን የሚገልጥ ራሱ ላይ አንድ ምልክት ስታደርግበት የሚነግሩህን በ፲፮፻፲፮ ዓ፣ም ባደረጉት ውሳኔ ፪፻፲፬ ምልክቶች ከፋቶች አድርገውበታል።

ግብፃውያን ቀንሰው ሲያበቁ ፊደሎቻቸው ወደ ፮፻ ቢያደርስዋቸው ሁሉን ድምፅ ለማውጣት አይበቁም ነበር። በምሥራቃውያን የሴም ወገን እንደ ተቻላቸው መጠን የቀረጹዋቸው ፊደሎች አንድ ዓይነት ድምፅ መሆናቸው ወይም መለያየታቸው አይታወቅም ነበር፤ አሁንም እንዳለ በዕብራይስጥ በዓረብ በሱርስት የሦስቱ ድምፆች ሣልስና ራብዕ ካዕብና ሳብዕ ሊያመለክቱ የቀረጹዋቸው ምልክቶች የአ የ፣ ወ፣ ድምፅ ተኪዎች እንጂ ሌላ አልነበሩም። ሌላ ዓይነት ጽሕፈት ረቂቅ የሆነ ነገርን ለማሳየት የታሰቡም በጥንት አሉ አንድ ነጥብ የነፍስ ህላዌ የሕይወት ምልክት ነበር በቀጥታ የሚመጣ መስመር የብርሃን ምሳሌ ተሰባብሮ የሚታይም የመብረቅ ምሳሌ ነበር። በዙርያው መስመር የሚገኝ ነጥብ (ነቁጥ) የፀሐይ ምሳሌ ነበር።

ከሁሉ በፊት የድምፅ ልዩነት በፊደላት ውስጥ ያስገቡ (የሀ፣ ድምፅ ላብነት) ፊኒቃውያን ናቸው እነሱን ተከትለው ግሪካውያን አምስቱን አሰማጮች ፊደሎች ፈጠሩ። (ቡዋየልን የሚሉዋቸው ፍራንጆች) የጽሕፈት አካሄድ እንደምን መሆኑ ብንመለከት ግብፃውያን ከታች ወደ ላይ የሚነበብ መዠመሪያ በሐውልታቸው ጻፉ ቺናውያን እስካሁ ድረስ ከላይ ወደ ታች ያነባሉ የትውልዳቸው ከአባት ወደ ልጆቹ እንደሚወርድ አካሄድን ሲያሳዩ ነው። በቅንነቱ አካሄድ መዠመርያ አጻጻፍ ተቀኝ ወደ ግራ ሆነ ስለምን መንቀሳቀስ ሁሉ በተያዘ አኳኋን ተውጭ ወደ ውስጥ ወገን ማለቱ ነው። ምክንያቱ ሁለተኛም ሥዕል ለማድረግ እንዲሁ ይመቻል ሕንፃም እንደዚሁ እንደሚመቸው በጕልህ የሚታወቅ ነገር ነው ይላሉ።

የሳባ ፊደል ከግዕዝ ጋር ተያይቶ በድምጽ፣ አንድ መሆኑን ይገልጻል።

በግሪክ ቋንቋ ቡስትሮፌታ የተባለ ልዩ ዓይነት የጻጻፍም አለ ጥንድ በሬ የሚያደርጉት አካሄድ ከግራ ወደ ቀኝ ከቀኝ ወደ ግራ አጻጻፍ አለ። አሁን ነገራችን ስለ ግዕዝ ጽሕፈት በልዩ እንናገራለን።

በታተመው መጽሐፍ እንደምናየው የግዕዝ ፊደሎች ከሳባዊ ፊደል መሆናቸው ግልጥ ነው። በግዕዝ ቍጥራቸው ፳፮ ሲሆን በሳባ ፳፱ ነው የሳባ አጻጻፍ ከቀኝ ወደ ግራ ነው አካሄዱ ስለምን ጥንታዊ መሆኑ፤ ሁሉም ግዕዝ ነው፤ አ፣ ወ፣ የ፣ በቀር ሌሎች አስደማጮች ምልክቶች የሉበትም። ሳባዊ አበገደ ብሎ ነው የሚጀምር አለቃ ኪዳነ ወልድ ግዕዝም አማርኛም እንዲህ ብሎ ይዠምር ብለውታል በጥንትም ግዕዝ እንዲህ ኑሮ እንደነበረ ጥርጥር የለም ምክንያቱም የሁሉ የምሥራቅና የምዕራብ እንደዚህ ስለሆነ። አ የአፍ መክፈቻ ተብሎ ሲጀመር ግን፥

ሀ) ፊኒቃውያን በፊት የሀን ድምፅ እንዳመለከቱ የአፍ መክፈቻ ከውስጥ እስትንፋስ ገፍተን ስናወጣ አፋችን ስንከፍት ልክ የሀ፥ ድምፅ ነው። የአሳብ ሥዕል ከጥንት ከመሆኑ የተነሣ ይልቁንም በሳባ የተከፈተ አፍ ሲመስል በሳባ በታችኛው ያለው ወራጅ መስመር ጐረሮውን ያመለክታል። ሆህያት ወመሳክው ሲልም ደጅ አፍ ማለቱ ነው።

ለ) ለው፥ ከለወወ፥ የመጣ ጐባጣ፣ ሆነ አንገቱን አጠቀሰ ሐራውያ ሐቅል ለዋው፣ ፪ ነገ ፲፮ ፰።

ሐ) ሐውት ሑት ዓሣ፣ ማለት ነው፣ በዠልባ ምስል፣ ነው በዠልባ ምስል በግዕዝ ሐመር አለው ዓሣን ለመጥመድ የሚሆን መሣርያ ነው።

መ) ማይ ሲለው ሁለቱ የወሀ አመጣጥ አህያ ሲጫነው ወይም ሰው ሲሽከመው ያሳስባል።

ሠ) ሠውት (እሼት) ከአንድ ዘር ጭፍር ብሎ እንደ ማበቅልና ወደ እሸት እንደሚደርስ እህል ነው።

ረ) ርእስ በሳባዊ ወደ ግራ ነው ፊቱ የርእስ ምልክት፥ ከፍ ያለ ነው።

ሰ) እሳት ስለምን በታች ሰፊ በላይኛው ራስ ያለው እንደ እሳት ነበልባል አካሄድ።

ቀ) ቆፍ ቃፍ፣ በሌላ ግሥ ከመ ቃፍ ከመ መጠራ፣ ይለዋል ሳባ ዓላማ መሆኑ ነው።

በ) ቤት እንዳለ ስሙና አጻጻፉ የማደሪያ ሥዕል ነው።

ተ) ታው ባለ ሁለት ቀንድ እንደ መስቀል ነው።

ኀ) ኅርም ቃል ለቃሉ አንድ ቀንድ ያለው የውጣ እንተ አሐቲ ቅርጸታ አው ኅርመታ (ማቴ ፭)።

ነ) ናሕስ (የብረት ዓይነት) የታጠፈ ቢታጠፍ በታጠፈበት የሚቆም የማይሰበር።

አ) አሌፍ በዕብራይስጥ በሬ ወይም ጥምድ - ማለት ነው።

ከ) ካፍ ከብት (የከብት እግር መርገጫ ትርጕሙ ቃል ለቃሉ በዕብራይስጥ፣

ወ) ዋዌ መስኮት ሳይሆን አይቀርም፤ እስመ ሆህያተ ቤት በዋዌ ፩ ውእቱ የሚለው ቅዱስ ዮሐንስ አፈወርቅ በድርሳኑ ፰ኛ (በና ውስተ ምሥጢራቸው አንድ ነው ይላሉ) በ ባንድ ወገኑ ክፍት ሆኖ ሊያእባ እንደሚችል ወ ግን ማሀከሉ እንጂ አጽናፉ ክፍት አይዶለም። ስለዚህ መለኮትን ይመስሏል።

ዐ) ዓይን እንዳለ ነው።

ዘ) ዘይ ትርጕሙ ጦር ነው የሚሉ አሉ ምሥጢሩ አይታወቅም፥

የ) የማን ወደ ቀኝ የሚታጠፍ ክፍል ያለበት።

ደ) ደጃች ማለት ነው ስሙን ድንት ይለዋል።

ገ) ገመል ረጂም አንገት ነው።

ጠ) ጠይት ይለዋል።

ጰ) የጸ ተወላጅ ስለ ካም ወገን - በኢትዮጵያ ለሚገኙ ቃሎች - የተፈጠረ ለጽርዑ ፐ ምትክ የሆነ ነው።

ጸ) ጸደይ የመከር ጊዜ ፊደሉ በፊት የመስዔ መልክ ነበር፥

ፈ) አፍ በከንፈር ወገን ስትመለከተው ክፍት አፍ ይመስላል።

ፐ) አዲስ፥ ስለ ዕርዕ ቋንቋ (መሃፒል ፐፒረላይ ፓና ፒሳ ፓሳ) የተቀረጸ፣

የቁጥራቸው አጻጻፍ ተግሪክቹ ፊደል የመጣ ነው። የሳባ ቍጥር ግን ፊተኞች የሚያደርጉት እንደነበረ በዘንጎች ቍጥር ያደርጋሉ።

I (፩) II (፪) III (፫) IIII (፬) አምስትን ለማለት ኃ ብለው ይተውታል መነሻው ነው። ዐሥርም እንዲሁ መቶ እንዲሁ አምሳ መቶ ግማሽ በመሆኑ የመ ግማሹን ይጽፉታል።

በኢትዮጵያ ፊደል በግዕዝ ያሉ በሳባዊ የሌሉ ጰ ፐ፥ ናቸው በሳባ ያሉ በግዕዝ የሌሉ ሳናስቀርጻቸው ተውናቸው፣ የሳባና የግዕዝ አጻጻፍ የሚለይበት ትንሽ ነው፥ በሰሌዳው እይ።

የፊደሎቻችን ድምፅ ሀ፥ ክፍት አፍ ሐ፣ የጐረሮ ብርታት ኀ፣ የላንቃ አ፥ ተዐ እንደሚለይ ጕልህ ነው ነገሩ፥

ሰ እንደ ድምጹ ሠ ግን ሸ ነው በግዕዝ በዚሁ፥ ፊደል የሚጻፍ በአማርኛና በትግርኛ ልክ ሸ ነው ሤጠ፥ ሤመ፣ ሤበ ሤነ ሣሬት (ሸረሪት) ሥርናይ በትግሬም ሸንራይ።

ጸ እንደ ድምጹ ፀ ግን ጨ ነው፣ በግዕዝ ይህነን ፊደል በሚጽፉበት በትግርኛ ይልቁንም ባማርኛ ጨ ነው፣ ፀመረ ፀቈነ ፀበጠ ፄወወ ፄው፣ ፀርቅ ፄአ (ጨአ) ፅርናዕ (ጭርናዕ) ፀርዓ (ጨሪዑ ዝናም) ፀግዐ (ጨግዔ) አንፆረ (መንጨረር) ፀሐይ (ጨሐይ አካለ ጉዛይ) ስለዚሁ የማያስፈልጉ ፊደሎችን አብዝተን የነበሩትን ትተን መጻፋችን ስተት ነው። በአ ሐ በመጻፍ ፈንታ አሁን በሚያስፈልገው ፊደሎችን አብዝንተ የነበሩትን ትተን መጻፋችን ስተት ነው። በአ ሐ፣ በመጻፍ ፈንታ አሁን በሚያስፈልገው በትግሬ አገር አ፥ ሐ፣ ከራሳቸው ቀንድ ይጽፋሉ።

**፬ ክፍል።**

**በግዕዝ ቋንቋ የተደረሱ መጻሕፍት።**

፩) በንባብ - ሀ መዠመርያ በአክሱም መንግሥት ጊዜ ከድንጋይ ላይ የተጻፉ የሐውልቱ ማስረጃ የሚሆኑ አሉ (ከፕሮፌሰር ተአምራት ስለ ኢትዮጵያ ጽሑፍ ተነግሮዋል፤ እንዲሁም በሰንዓፌ የሚታይ ድንጋይ የጨረቃ እኩል ያለበት ሥዕል ዘሐወለተ ዘአገበረ አገዘ ለአበወሀ ወስሐበ መሐዘተ አወዐ አለፈነ ወጸበለነ የሚል አለ። ጽፈቱ ሁሁ ግዕዝ ነው ፊደሉ።

ለ) ቅዱሳት መጻሕፍት በ፬ኛው መቶ ዓመተ ምሕረት፥ የተተረጐሙ የግዕዝ ቋንቋ ዋና መግለጫ በነሱ ይገኛል። መዠመሪያ ሐዲሳት ያሳተሙ አባ ተስፋ ጽዮን ኢትዮጵያዊ በሺ ፭፻ ፵፩ (፵፰ በፈረንጅ) ናቸው። በሮሜ በኢትዮጵያውያን ቅ እስጢፋኖስ ገዳም። Bible Society በሁለተኛ ያሳተሙት በሺ፰፻፴ ዓ.ም ነው።

ሐ) ቄርሎስ የሌሎችም አበው ትምህርት።

መ) ሥርዓት ዘአዘዞ መልአከ እግዚአብሔር ለአባ ጳኵሚስ፥ የምንኵስና ሕይወት ሥርዓት አዋቂው ዲልማን እዚህ፥ ድረስ ጥሩ የግዕዝ ንግግር ያለበት ነው ይላል።

ሠ) ከነዚህ በኋላ የሚጠጡም ቀሌምንጦስ (መል ኅበ፥ ቆሮን) ሲኖዶስ ዲድስቅልያ መጽሐፈ ኪዳን ፈውስ መንፈሳዊ ፲፬ አኰቴተ ቁርባን (የማርያም አኵቴተ ቍርባን በተባለው ዘመን ሮሜ ላይ አባ ተስፋ ጽዮን አሳተሙት) መጽሕፈ ግንዘት መጽሐፈ ቄድር በያይነቱ ባርቶስ መጽሐፈ ባሕርይ ኪዳን ዘነግህ ጸሎት ብቻ ሲሆን።

ረ) ድርሳን ዘቅዱስ ዮሐንስ አፈ - ወርቅ ከነተግሣጹ፣

ሰ) ፊልክስዩስ (ለመንኵሴዎች)

ቀ) ሃይማኖተ አበው።

በ) መጽሐፈ ምሥጢር በይስሐቅ መንግሥት ወይም ሌሎች እንደሚሉት በአፄ ዘርአ ያዕቆብ ጊዜ የተጻፈ ጊዮርጊስ የሚባል ኢትዮጵያዊ የደረሰው ነው።

ተ) መጽሐፈ ፈላስፋ ጠቢባን።

ኀ) የዘርአ ያዕቆብና የወልደ ሕይወት ኢትዮጵያውያን ፈላስፎች መጽሐፍ (ታትሞአል)።

ነ) ለመንፈሳዊና ለሥጋዊ አስተዳዳሪነት የሚያስፈልግ ሥርዓት በፍትሐ ነገሥት በ፲፫ መቶ ዓ፣ም በዓረብ የተደረሰ ደራሲው አቡ ይስሐቅ ብን እልሀሰል።

አ) ስለ ጊዜ አቆጣጠር በዓላትም አወሳሰን አቡሻክርና፥ ትምሕርተ ሐሳብ።

ከ) መጽሐፈ ፈውስ የሚባል ስለ መድኃኒት የሚናገር በግዕዝና በአማርኛ።

ወ) ለታሪክ የሚሆኑ መጽሐፍ ክብረ ነገሥት ዘአክሱም ዜና አይሁድ፣ የዮሴፍ ወልደ ኮርዮን። በታሪክ መጽሐፍ ልሳነ ታሪክ ብለው ሊቃውንት የሚሰይሙትን ማስተዋል ይገባል። ንግግሩ በመሀከለኛው ዘመን ታሪከ ነገሥት እንደ ምንመለከተው ወደ አማርኛ ብዙ የሚቀርብ ነው ከአንዱ ቋንቋ ወደ ሌላው የሚተላለፍበት ጊዜ ስለ ደረሱ ይሆናል።

ዐ) የቅዱሳን ሕይወትና ገድል በስንክሳር ከሚገኙ ቅዱሳን ሌሎችም ለየብቻቸው የተደረገላቸው ብዙ ነው። ከገድሎች የላሊበላ ብዙ ለሕንፃ፥ ለጥበብ የሚሆን ቃል እንዳለው በልዩ የሚያመለክተው አለው።

፪) ለማኅሌት ዝማሬ መዋሥእት ድጓ ያሬድ፥ ማኅሌታይ የደረሳቸው።

፫) ስንክሳር፥

፬) እግዚአብሔር ጠቢበ ጠቢባን ስብሐት ለከ ማኅበረ ምእመናን (እነዚህ ሦስቱ በፈረንጅ አገርም ታትመዋል፥

፭) መልክዕ በያይነቱ፥

ሌሎች እዚህ በዲልማን የሚጠቀሱም ራእየ ማርያም ፍካሬ ኢየሱስ ጥበበ ሳቤላ መጽሐፈ ኑዛዜ። እነዚህ በዲልማን ግሥ የተጠቀሱ ናቸው፤ በጥልቅ እንጂ በልዩ ልዩ ሲሆን አለመጠን ብዙ ናቸው። ግብረ ሕማማትም አለ። በአፄ ዘርአ ያዕቆብ ጊዜ ከሳቸው በኋላ የተጻፉ መጻሕፍቶች ተአምረ ማርያም ነገረ ማርያም አርጋኖነ ድንግል አንቀጸ ብርሃን እግዚአብሔር ነግሠ ሰዓታት ዘጊዮርጊስ ዘጋስጫ ተዓቅቦ ምሥጢር መጽሐፈ ባሕርይ መጽሐፈ ሙላድ፣ ማኅሌተ ጽጌ አኮኑ ብእሲ ናቸው።

**፭ ክፍል።**

**ከግዕዝ የተወለዱ ቋንቋዎች።**

በቀጥታ ከግእዝ የወረዱ ቋንቋዎች ትግሬ ትግርኛ አማርኛ ናቸው።

ትግሬ የሚባሉ ከሰሜናዊ ኢትዮጵያ ጽንፍና በባሕር አጠገብ የሚቀመጡ ነገዶች ናቸው። ኑሮዋቸው እረኞችና ነጋዴዎች፣ ናቸው እርሻ ብዙ አያደርጉም። ቋንቋቸው አብዛኛው ግዕዝ በቍሙ ነው። የግዕዝ ቋንቋ ጸንቶ የሚኖርበት፣ ቦታ አግኝቶአል።

የኢትዮጵያ ሊቃውንት የቃሎቹን ምሥጢር በግሣቸው ሲጽፉ ጥርጥር ቢመጣባቸው ወደ ትግሬ አገር መሔዳቸው በታሪክ የታወቀ ነው። ትግሬ ቋንቋ በቅኔም ቢሆን ቢነበብም ቢሆን ጣፋጭ ነው። እዚሁ ከመጽሐፍ ለአርአያ አምጥተናል።

ፍቱሕ መሐሪ ፻፵፯ ገጽ

፲፬ ቀሽ እግል ዐድ ለወድያ ወራት ሀዬ እለ ተ። በዓል ለልውዕል እታ ምዕል ዐልብ ከ - እለ በዓል ተ፥ ዖላ ኢትከደማ። ወእለ ግብር ተ ክዳማ። እት ልብል እግል ለአዳም ለስእል። ሐር ደል ዐባይ በዐላት ምሴት ድሮ ሆም መጥቅዕ ቤት ማርያም ሀርም ከደርቡ እብ ለምሴት ለድሮ ለበዓል ወጽብሕ ምድሩ እንደ አተ እታ ልባን ዐጥን።

፲፭ እብ ምዕል ጥምቀት ዳም ምነ ክል አካን ለእታ ሀለ መጽእን ወለቀሽ እንደ ትፋጠነ መጥቅዕ ሀርም። ደርቡ ዋጦት መጽእዎ ከዘብጦ ወአንስ ለዐልለ። ወሐር ሰብ ለዐድ ክም ተአከበው ቀሽ ታቦቱ ጸውር ወእት ለመርሕ ምዕጥን ወርድ ወክለን አንሰ ለዐድ እት ለዐልላ ለሰብ አሰሩ ገቡእ ወልዱ ህሮመይ እት ልዘብጥ ቀደሙ ገይስ ክምሶልሃ ሀዬ ዋጦት ዐነድር እት ተሀርም ቀደም ወልዱ ትገይስ። ከክስቴነይ ለቱ።

እግዚኦ መሐረና ክርስቶስ። እት ልብል እሰሩ ገይስ። ወእብለ ሰርዐት እለእት ምዕጥን ዔማት ወርድ።

፲፮ ክም ወርደው በዲር እት ለትትከሬ እታ ቦልቀት እግል ለታቦት ከርያ ከቅርዕ ለጸብሕ። ወሐር ቅዱስ ቅዱስ፥ ቅዱስ። እት ልብል ሰለስ ዶል እብ መስቀል ማ እብ እዴሁ እት ለታቦት ማይ ናዝፍ። ገድም ኵሉ ለአዳም - ቅ - ቅ - እት ልብል ደግም ወእትለ ለማይ ልጠናቀሽ ወልትሐጸብ።

፲፯ ሐቆሃ ለቀሽ ለታቦት ረፍዕ ቀን ወኵሉ ለአዳም። እግዚኦ መሐረና ክርስቶስ እት ልብል አሰሩ ገብእ ወክእና ክሎም እት ዐድ ለቅብሎ።

፲፰ ሐቆሃ እት ዐድ ክምፈግረው ኵሉ ለሰብ መውላድ አስር ለቀሽ እብ ታቦቱ እት ልግቡእ ሰለስ ዶል ቤት ማርያም ከሎ። ወእት ለከሎ አንስ ሀዬ ጸዓዲ መገላብብ እንደ ትገላበበያ ወኩሉ ሀቴ እት ለአካን እት እንተ ለዐልላ ለጸበሖ።

፲፱ ወለሰብ ሠለስ ዶል ክም ደረው ለቐሽ እት፣ አፍ ቤት ማርያም በጥር ወኩሉ ለአዳም እብ ጦግ ጦግ፣ እት ቀዳም ቤተ ማርያም ልትስሩዕ። ወለቅሸ ገሌ እንደ ቅርዕ ጸንሕ። አበስነ በሎ። ልብሎም። ለዶል ክሎም ቤት ማርያም እት ልገኑሕ ወሰለስ ዶል እት ልሰግዶ ወእት ልቀንጾ። አበስነ አበስነ አበስነ ልብሎ ከልጸለው።

፳ ወሐር ክሎም ልትጋሰው ወእልቀሽ ክእና እት ልብል ልድሕሮም። ዘርእ ወጸርዕ ልጠለቅ። ንኡሽኩም ልዕቤ ወዐቢኩም ልደብር ዐድ ከር ግቡእ ዐድ በርከት ግቡእ ወዕጼጻኩም ልብቃዕ። ሹምኩም ልዝገን ወልደብር። ምሳትኩም ቲለድ። ሐራስኩም ትዕተብ። ፍርትኩም ትዒር ወዓይርትኩም ተጽብሕ። ጥለሎ ወብቀሎ። ወእት ክሎ ዘዐት ለመድሐር ኵሉ ለአዳም አሜን አሜን አሜን ሰኒትና ለቀርበት ወእኪትና ለሬመት ትግባእ እት ልብሎ ለደሐሮ።

፳፩ ገድም ለቀሽ ታቦት እት ቤታ ለአትያ ወለአዳም ቀንጽ ወክል ዎሮታ እት ቤቱ ገይስ። ሐቆሃ ለዐባዬ ሰሰተይ ዋይደም እግል ለቀሸ ልትላክዎ ወምሰሎሙ ለስትዎ።

ትግርኛ ለትግሬ ቅርብ እንደ ሆነ በስሙም ይመሳሰላል። የስሙ ሥርወ ቃል ምንድር መሆኑ አይታወቅም። ስንመረምረው ከዓረብኛ ከዕብራዊም ደጋራ ይማሰላል፣ ከዚሁ የተነሣ በግዕዝ፥ መታግርት የሚል ቃል አለ ትርጕሙ የኢትዮጵያ ግሥ ምሰሶ ይለዋል። በኦሪ ዘኁ ምዕ ፫ ኁ ፴፯ ወአዕማድ ዘዐውደ ዓፀድ ወመካይዲሆን ወመታክሊሆን ወመታግሪሆን። በመጽ ነገሥት ፫ኛ ምዕ ፯ ኁ ፳፬ መወታግርተ ግብረ ላቲ እምነ መንገለ መትሕተ ከናፍሪሃ እንተ ዓውደ።

በገድለ ተክለ ሃይማኖት «ለኀዋኀዊሃ ወለመሳክዊሃ ወለመታግሪሃ ወለአዕማድኒ» ይላል ይህነንም ሠርዌን ወይም ምሰሶን ያሰማል።

በአንድንድ አውራጃ በትግርኛ ተገረ ይባላልና ከኤርትራ ባሕር ጠረፍ የኢትዮጵያ ደጋ ሲታይ በጣር መውጣት የሚያስፈልግ መሆኑን ያመለክታል። ተገረ ዳገትን ወጣ አረገ ማለት ነው። በሩቅ ለሚያመለክታትም ኢትዮጵያ ብርቱ ዳገት ሁና ትታየዋለች።

አማርኛ አማረ ከሚል አንቀጽ (በትግርኛ አምዓረ) ማር ሠራ ተማለት የወጣ ነው ሲሉ አለቃ ታየ ጕልህ ሁኖ ይታያል። አለቃ ኪዳነ ወልድ ግን በመዝገበ ፊደል የግዕዝና ያማርኛ ቋንቋ መክፈቻ ዐም - ሐራ ማለት ነጻ ሕዝብ ጭዋ ሕዝብ ነጻነት ያለው ባላባት ነው ጥሩ የሰው ልጅ ማለት ነው ይላሉ። በትግርኛ አምሐረ ከሚል አንቀጽ ቢወጣም ምሕረት አስገኘ አስማረ መሆኑ ነው። የኢትዮጵያ መሀከል በሞላው ይዞ አማርኛ የሁለት ቋንቋ መቀላቀያ የሴምና የካም ዘር የሚገናኙበት በድምጽም በምሥጢርም ሁለት ዓይነት ቋንቋዎች የሚስማሙበት ሁኖ የጐረሮ ሐ ዐ፣ ትቶ ፈጠጥ ያለ የቤተ መንግሥት ቋንቋ ሁኖ የኢትዮጵያ ዋና ነው። በታሪክ እንደተጻፈ በይኩኖ አምላክ መንግሥት ከዛጔ ወደ ሰሎሞናውያን አልጋ ሲመለስ የተጀመረ ነው ይባላል።

ጕራጌና አረር እንዲሁም አርጎባና ጋፋት የሚባሉት ቋንቋዎች በጎን ከግዕዝ የመጡ ናቸው። የመንግሥት ወታደሮች ባደሩበት ቦታ ከአገሩ ሰዎች ተቀላቅለው ከዚያ ተተክለው ቋንቋቸውን ከሲዳማ ወይም ከሌላ አስማምተው እኩሉ ግዕዝ መሳይ እኩሉ ሌላ ቋንቋ ያላቸው ናቸው። ስለዚሁ ሰባት ቋንቋዎች ትንሽ ቃሎች እናመጣለን።

ከተናገሩቱ ቋንቋዎች።

የግዕዝ ግንኙነት ምሳሌ፥

ግዕዝ ብዕራይ ትግርኛ ብዕራይ ሐረር ባዓራ አማርኛ፥ በሬ ጉራጌ ቦራ ባራ ግዕዝ መዓልት ትግርኛ መዓልቲ ትግረ መዓል ሐረር መዓልቱ አማርኛ ዕለት። ግዕዝ ላዕል ትግርኛ፥ ላዕሊ ትግረ ላዓል ሐረር ላዓይ አማርኛ ላይ ጋፋት ለልበል ጉራጌ ላለ።

ግዕዝ ዓይን ትግርኛ ዓይኒ ትግሬ ዓይን ሐረር፥ ኤን አማርኛ ዓይን ጉራጌ ኡን ኢን።

ግዕዝ ዕፅ ትግርኛ ዕፀይቲ ትግሬ ዕፃይ ሐረር ኢንፂ አማርኛ እንጨት…. ጉራጌ አፃ ኢንፂ ዕፃ አርጎባ እንተት ጋፋት ኤጅ። ግዕዝ ውዕየ ትግርኛ ውዑይ ሐረር ውይ።

ግዕዝ ሐማት ትግርኛ ሐማት ትግረ ሐማት ሐረር፥ ሐማት አማርኛ አማት ጉራጌ አማት።

ግዕዝ ሐለበ ትግርኛ ሐለበ ትግሬ ሐለባ ሐረር፥ ሐለባ አማርኛ አለበ ጉራጌ አነበም።

ግዕዝ ሐረሰ ትግርኛ ሐረስ ትግረ ሐርሳ ሐረር ሐራሳ አማርኛ አረሰ ጉራጌ አራሳ።

ግዕዝ እኅው ትግርኛ ኃው ትግሬ እኅ ሐራር ኢኅ፥

ግዕዝ ወርኅ፣ ትግርኛ ወርኂ ሐራር ዋኅሪ፥ ትግሬ፥ ወራሕ አማርኛ ወር ጉራጌ ዋር።

ግዕዝ ሐፂር ትግርኛ ኅፂር ትግሬ ኀጪር ሐራር ሐቺር አማርኛ አጭር ጉራጌ አጭር።

ግዕዝ በልሐ ትግርኛ በልሐ ሐራር አባልሐ ግዕዝ ጽሕድ ትግርኛ ጽሕዲ ሐራር ጽድሒ አማርኛ ጥድ ጉራጌ ጽድ፥

ትግርኛ ለትግሬ ቅርብ እንደ ሆነ በስሙም ይመሳሰላል። የስሙ ሥርወ ቃል ምንድር መሆኑ አይታወቅም። ስንመረምረው ከዓረብኛ ከዕብራዊም ደጋራ ይማሰላል ከዚሁ የተነሣ በግዕዝ መታግርት የሚል ቃል አለ ትርጕሙ የኢትዮጵያ ግሥ ምሰሶ ይለዋል። በኦሪ ዘኁ ምዕ ፫ ኁ ፴፯ ወአዕማድ ዘዐውደ ዓፀድ ወመካይዲሆን ወመታክሊሆን ወመታግሪሆን። በመጽ ነገሥት ፫ኛ ምዕ ፯ ኁ ፳፬ ወመታግርገ ግብረ ላቲ እምነ መንገለ መትሕተ ከናፍሪሃ እንተ ዓውደ።

በገድለ ተክለ ሃይማኖት «ለኀዋኅዊሃ ወለመሳክዊሃ ወለምታግሪሃ ወለአዕማድኒ» ይላል ይህነንም ሠርዌን ወይም ምሰሶን ያሰማል።

በአንዳንድ አውራጃ በትግርኛ ተገረ ይባላልና ከኤርትራ ባሕር ጠረፍ የኢትዮጵያ ደጋ ሲታይ ባጣር መውጣት የሚያስፈልግ መሆኑን ያመለክታል። ተገረ ዳገትን ወጣ አረገ ማለት ነው። በሩቅ ለሚመለከታትም ኢትዮጵያ ብሩ ዳገት ሁና ትታየዋለች።

አማርኛ አማረ ከሚል አንቀጽ (በትግርኛ አምዓረ) ማር ሠራ ተማለት የወጣ ነው ሲሉ አለቃ ታየ ጕልህ ሁኖ ይታያል። አለቃ ኪዳነ ወልድ ግን በመዝገበ ፊደል የግዕዝና ያማርኛ ቋንቋ መክፈቻ ዐም - ሐራ ማለት ነጻ ሕዝብ ጭዋ ሕዝብ ነጻነት ያለው ባላባት ነው ጥሩ የሰው ልጅ ማለት ነው ይላሉ። በትግርኛ አምሐረ ከሚል አንቀጽ ቢወጣም ምሕረት አስገኘ አስማረ መሆኑ ነው። የኢትዮጵያ መሀከል በሞላው ይዞ አማርኛ የሁለት ቋንቋ መቀላቀያና የሴምና የካም ዘር የሚገናኙበት በድምጽም በምሥጢርም ሁለት ዓይነት ቋንቋዎች የሚስሙበት ሁኖ የጐረሮ ሐ፣ ዐ፣ ትቶ ፈጠጥ ያለ የቤተ መንግሥት ቋንቋ ሁኖ የኢትዮጵያ ዋና ነው። በታሪክ እንደተጻፈ በይኩኖ አምላክ መንግሥት ከዛጔ ወደ ሰሎሞናውያን አልጋ ሲመለስ የተጀመረ ነው ይባላል።

ጕራጌና አረር እንዲሁም አርጎባና ጋፋት የሚባሉት ቋንቋዎች በጐን ከግዕዝ የመጡ ናቸው። የመንግሥት ወታደሮች ባደሩበት ቦታ ከአገሩ ሰዎች ተቀላቅለው ከዚያ ተተክለው ቋንቋዎች ከሲዳማ ወይም ከሌላ አስማምተው እኩሉ ግዕዝ መሳይ እኩሉ ሌላ ቋንቋ ያላቸው ናቸው። ስለዚሁ ሰባት ቋንቋዎች ትንሽ ቃሎች እናመጣለን።

ከተናገሩት ቋንቋዎች።

ከግዕዝ ግንኙነት ምሳሌ፥

ግዕዝ ብዕራይ ትግርኛ ብዕራይ ሐረር ባዓራ አማርኛ፥ በሬ ጉራጌ ቦታ ባራ ግዕዝ መዓልት ትግርኛ መዓልቲ፣ ትግረ መዓል ሐረር መዓልቱ አማርኛ ዕለት። ግዕዝ ላዕል ትግርኛ ላዕሊ ትግረ ላዓል ሐረር ላዓይ አማርኛ ላይ ጋፋት ለለባል ጉራጌ ላለ።

ግዕዝ ዓይን ትግርኛ ዓይኒ ትግሬ ዓይን ሐረር፥ ኤን አማርኛ ዓይን ጉራጌ ኡን ኢን።

ግዕዝ እድ አማርኛ እጅ ትግርኛ ኢድ ትግረ እድ ጉራጌ እጅ፥

ግዕዝ ዕፅ፥ አማርኛ ዕፀይቲ ትግሬ ዕፃይ ሐረር ኢንፂ አማርኛ ዕንጨት….. ጉራጌ አፃ ኢንፂ ዕፃ አርጎባ እንተት ጋፋት ኤጅ። ግዕዝ ውዕየ ትግርኛ ውዑይ ሐረር ውይ።

ግዕዝ ሐማት ትግርኛ ትግረ ሐማት ሐረር፥ ሐማት አማርኛ አማት ጉራጌ አማት።

ግዕዝ ሐለበ ትግርኛ ሐለበ ትግሬ ሐለባ ሐረር፥ ሐለባ አማርኛ አለበ ጉራጌ አነበም።

ግዕዝ ሐረሰ ትግርኛ ሐረሰ ትግረ ሐርሳ ሐረር ሐራሳ አማርኛ አረሰ ጉራጌ አራሳ፥

ግዕዝ አኅው ትግርኛ ኃው ትግሬ እኅ ሐራር ኢኅ

ግዕዝ ወርኅ ትግርኛ ወርኂ ሐራር ዋኅሪ ትግሬ ወራሕ አማርኛ ወር ጉራጌ ዋር።

ግዕዝ ሐፂር ትግርኛ ኅፂር ትግሬ ኅጪር ሐራር ሐቺር አማርኛ አጭር ጉራጌ አጭር።

ግዕዝ በልሐ ትግርኛ በልሐ ሐራር አባልሐ፥

ግዕዝ ጽሕድ ትግርኛ ጽሕዲ ሐራር ጽድሒ አማርኛ ጥድ ጉራጌ ጽድ

ግዕዝ ጸቢብ ትግርኛ ጸቢብ አማርኛ ጠባብ ሐራር፥ ጠባብ ጉራጌ ጠብብ፥

ግዕዝ ሐጸበ ት ሐጸበት ት ሐጽባ ሐ ሐጣባ አ አጠበ ጉ አጠባ፥

ግ አሐድ አ አንድ ት ሐደ ት ሐድ አርጎባ ሃንድ ሐረር አሐድ ጕራጌ አት አድ።

ግ ዕፅ አ ዕንጨት ት ዕፀይቲ ት ዕጫይ ሓ ፥ ዕንጪ አርጎባ እንተት ጕራጌ ዕጫ።

ግዕዝ መማር ያስፈልጋል ፩) የሁሉን ነገር ምንጩን መያዝ ግድ ነው። አለዚህ የነገሩ ምክንያት አይታወቅምና አማርኛንም አጥርቶ ለማወቅ ግዕዝ አስፈላጊ ነው።

አርአያ የሚሆኑ ቃሎች።

ሰአለ

ሳለ ሰዐለ፥

ሰሐለ

ነቅሐ

ነቃ ነቅዐ

ነፍኀ

ነፋ፥ ነፈየ

መዐረ፥

ማረ፥ መሀረ፥

መሐረ፥

ሠርሐ፥

ሠራ፥ ሠርዐ

ሰፍሐ

ሰፋ፥ ሰፈየ፥

ሌሎችም የሚመሳሰሉ ብዙ አሉ።

፪) የዕውቀት ቃሎች በፍልስፍና በባሕርያዊ ጥበብ፥ በሐሳባዊ በቶሎጋዊ (ነገረ አምላክ) በሊጡር - ጊያዊ (መንፈሳዊ ተጸምዶ) በቅኔያዊ በጣፋጭነቱ በሁሉ የሚስብ ነው።

ቋንቋህ ሳለህ ከባዕድ መበደር አያስፈልግህም የምትበደረውስ ቁም ነገርና ጥበብ እንጂ ቃልስ እግዚአብሔር፥ የሰጠህ ይበቃሀል።

ተፈጸመ።

**ስለ ኢትዮጵያ ትንሣኤ ምክንያት**

የኢትዮጵያ ትንሣኤ ጥልቅ ምክንያት የሕዝቡ ከእግዚአብሔር ውሳኔ ጋራ የሚስማማ ነፍሳዊ - ዝንባሌ (ፕሲኮሎጊያ) ነው።

የኢትዮጵያ ትንሣኤ ቅርብ ምክንያት ደግሞ የንጉሠ ነገሥታችን በጠላት እጅ ስለ መውደቅና የርሳቸው ጥኑ ሃይማኖት ነው።

መቅድም። ምክንያት ሲባል አንድ ነገር እንዲሆን የሚያደርግ ነው። የሁሉን ነገር እንዲሆን የሚያደርግ ነው። የሁሉን ነገር ምክንያት ዐዋቂ እግዚአብሔር ብቻ ነው። የነገሩን ሁኔታና የመለዋወጡን ምክንያት የሚያውቀው በነገሩ የሚወስን እርሱ ራሱ ብቻ ነው። ነገር ግን ነቢዩ ዳዊት (መዝ ፴፭) በብርሃንህ ብርሃን እናይ እንድ እንዳለው እኛም ባቅማችን መጠን መመራመር ይገባናል። ያንድ ነገር ሁኔታና እኳኋን የሚገልጹ እንደ ፍላስፎች አሳብ አራት ምክንያቶች ናቸው ፩ ምንድር ነው እንዲህ የሚሆን (ኋኚው) ፪ ምንድር ነው ነገሩን እንዲህ ነው የሚያሰኘው (አኋኚው ባሕርይ) ፫ ማን ነው እንዲህ ያደረገው (አድራጊው) ፬ ሰላምን ነው እንዲህ የሆነው (ምክንያት)።

አራቱን ምክንያቶች ከብዙ በጥቂቱ ከረጅሙ ባጭሩ አመለክታለሁ።

፩ኛ ኋኜው የኢትዮጵያ ሕዝብ ነው። ኢትዮጵያ የተባለች ምሥጢራዊት አገር በቅዱስ መጽሐፍ በጥንታዊ ታሪክም፥ ብዙ ጊዜ ተጠቅሳ የምትገኝ ናት። በኦሪት ዘፍጥረት (ምዕ ፪ ኁ ፲፫) ስለ አራቱ የገነት ወንዞች ሲናገር ጌዮን የተባለ ኢትዮጵያን ይከባታል ይላል። እንዲሁም በጥንታውያን ስለ ዓለም አቋቋም አሳብ የነበረ ውቅያኖስ የተባለ ትልቁ ወንዝ ወይም ባሕር ለኢትዮጵያ ድንበር የነበረ ዓለንም ሁሉ የከበበ ነው ይሉታል።

ማደሪያ ካዳሪው ሁለጊዜ ይስማማል። በኢትዮጵያ ላይ ያደሩ ሕዝቦች በጥንት የጽርዕ ታሪከኞች ስንመለከት የዋህ ፍጥረት ቸር እንግዳ ተቀባይ ምስኪኑን ረዳጅ ጓደኛቸውን ወዳጅ ሁነው እናገኛቸዋለን። (ስለዚሁ በኢትዮጵያ ሕዥብ ታሪክ አለቃ ታየ በ፶፫ ገጽ ስለ ሄሮዶቱስ ተናግረዋል) እንዲህ የመሰለ ባሕርይ ለሰው ብቻ መጠጊያ ሳይሆን ያማልክትም ማረፊያ ለመሆን እንደበቃ ይነግሩናል። ኢስላያስና አዳሴውስ በተባሉ በጥንት ግሪካውያን እንደ ቅዱስ ስሑፍ ይታሰቡ በነበሩ የሆሜርስ ቅኔ አማልክቶቹ ስለ ዓለም ኑሮና ስለ መንግሥቶቹ አስተዳደር እርስ በርሳቸው በአሳብ ተለያይተው ሲጋጩ ልባቸውን ለማሳረፍ ወደ ኢትዮጵያውያን አገር ይሄዱ ነበር እነዚህም በሰላማዊ ልብ ተቀብለው ኤካቶም ቦስ፣ በተባለ የመቶ ከብቶች መሥዋዕት ያቀርቡላቸው ነበር እርሱም ተደስተው ይመለሱ ነበር የሚል ተጽፎ ይገኛል። (ኢሊያስ ድርሳን ፩ኛ እምሥመር 558 ዕና ድርሳን ፳፫ኛ መሥምር 276 በኦዲሴውስ ደግሞ ድርሳን ፭ኛ መሥመር 347)

ከክርስትና ዘመን መዠመሪያው ብርሃኑ ከክርስቶስ ከናቱና ከቅ ዮሴፍ ጋራ ኢትዮጵያውያን እንዳሳረፉቸው (ደብረ ሲና ያባ ዐሥራተ ማርያም መጽሐፍ) ለዚሁም እመቤታችን ከልጅዋ ዐሥራትና ጕልት ኢትዮጵያውያን እንደተቀበለቻቸው በቱፊት ይነገራል። (የደብረ ሲና መጽሐፍና ሥላሴ ማርያም ቍ ፻፲፩ ካማርኛ ባ፲፱፻፳፬ በቀዳማዊ ኃይለ ሥላሴ ማተሚያ ቤት የታተመ ተመልከት) በሌላ ቅዱሳት መጻሕፍት ቦታ ስለ ኢትዮጵያውያን የሚነገር ብዙ አለ። ለምሳሌ ኢሳይያስ ፵፫ ፫ ፵፭ ፲፬። መዝ ፷፯ ፸፩ ፸፫ ፹፮ ዕባቆም ምዕ ፫ ኁ ፯)።

፪ኛ አኋኚው። ሁሉን ፍጥረት ስንመለከት «እገሌ ነው» የሚያሰኘው ህልው ባሕርዩ ነው ሰውን ሰው እንስሳውን እንስሳ እንዲባል የሚያደርገው ሰውነቱና እንስሳነቱ ነው። ያንዱ ሕዝብ እገሌነቱን ለማወቅ መንግሥቱን መመልከት ያስፈልጋል። ቀዳማዊ ምኒልክ ጀምሮ መንግሥታችን ታቦቱንና መንግሥቱን አቀላቅሎ በየመብቱም አስተካክሎ የሁሉ ሁኔታ አቋቋሚና የሁሉ ሥራ አስፈጻሚ እሱ ብቻ መሆኑ ተረግጦ ለእግዚአብሔር አገልግሎት ግዴታ የሆነውን ነገር ሊሰጥ መሠረታዊ የሕዝቡን አኗኗር አድርጎ እግዚአብሔርን አጠና።

እግዚአብሔርም በልዩ ጠባቂነት ዐይኑን ኢትዮጵያ ላይ እንዳደረገ በፍጡን እርዳታው ገለጸ። ዘኖሐስ ወይም ፊንሐስ የተባለ አይሁዳዊ ባ፭ኛው ፻ ዘመነ ክርስቲና በየመን አገር በክርስቲያን ላይ ስደት ባስነሣ ጊዜ አጼ ካሊብ የተገፉትን ለመርዳት ያደረጉት ሁሉ የዓለም መንግሥታት ያአወቁት በጎ ሥራ ቱርኮች በጀመሩት ዐረቦቹም ከነ አዳሎች ከተጨመሩበት በግራኝ ጊዜ በኢትዮጵያ ላይ በወደቀ ወራሪነት በፖርቱጋሎች እርዳታ እግዚአብሔር መንግሥታችንን ረዳልን። («የፖርቱጋሎች ጀግነንት» አ አ ፲፱፻፴፯ ዓ፣ም እይ) እንዲሁም በአጼ ዮሐንስ መንግሥት ምስርና ቱርክ ተረዳድተው ጠመዣም ይዘው አብዛኛው ጦርና ጐራዴ የያዘ ወታደርን በቶሎ እናሸንፋለን ሲሉ ተመክተው መጡ። በእግዚአብሔር እምነት ግን ስለ ነፃነታቸው እየመከቱ ኢትዮጵያውን ሁለት ጊዜ ድል ሲያደርጉዋቸው የሠሩት የጀግንነት ሥራ ዓለምን ያስደነቀ ነው።

በአፄ ምኒልክ ጊዜ ሞላው ዓለምን ባስደነቀ ኢጣልያንን ዓስዋ ላይ ሲፈጁት የእግዚአብሔር ስለ ኢትዮጵያ በጎ ውሳኔ ነው። (የካቲት ፳፬ ፲፱፻፹፰) መንግሥታችን እንዲህ ነገሩን ሁሉ በእግዚአብሔር አክብሮ መሥሮታል። የመንግስቱን መልክ ቀራጪ ውብነትም ሰጪ ንጉሥ ነው። እንደ ዘመኑ አስፈላጊነት እግዚአብሔር ኢትዮጵያን ይረዳታላ። ከዘመሩ የሚስማሙ ነገሥታትም ይሰጣታል።

በጊዜያችን የመጡልን ለአእምሮ ብርሃን ለልብም ሰላም የሆኑት ንጉሠ ነገሥታችን ቀዳማዊ ኃይለ ሥላሴ፥ በእግዚአብሔር ግርማ ተሞግሰው ኃይሉንም ለብሰው ነገሡልን። ከዚህ ቀደም ያልነበረ ሕገ መንግሥት (፲፱፻፳፫) የተባለ ሕዝብ የመንግሥትነት ተካፋይ ሁኖ ተገዥ ብቻ ያይደለ የመንግሥቱ አጋዥ የራሱ ገዢ ሊሆን መብት ተከልክሎት በሙሉ ልቡ አገሩንና መንግሥቱን የመንግሥቱም ሰብሳቢ ንጉሠ ነገሥቱ አባሎች የአካላቸውን ራስ እንደሚወዱ እንዲህ፥ ወደደው ከንጉሡም አንድ ሁኖ ተጣበቀ። የኢትዮጵያ አንድነት በዚሁ ዘመን ፍጹም ሆነ።

፫ኛ አድራጊው። እግዚአብሔር ነው። የጊዜውን ሁሉ ሁኔታ በዘላለማዊ ሕጉ ወሳኝ እርሱ ነው። ይህን ነገር የሚክድ የለምና ስለምን ነው እንዲህ ብሎ እግዚአብሔር እኛን የረዳን ኢትዮጵያንም ከሙታን ያስነሣልን ብለን እንጠይቅና ወደ ቁም ነገሩ እንለፍ።

የኢትዮጵያ ትንሣኤ ጥልቅ ምክንያት (ሀ) የሕዝቡ ነፍሳዊ ዝንባሌ።

፬ኛ ኢትዮጵያዊ ሁሉ ብሔረ አግዓዚት ተብላ በተጠራች በቅድስት አገሪቱ በመወለዱ የነጻነት ወዳጅ መሆኑ በሁሉ ዓለም የተመሰከረለት ነው። በቅን ሕሊና የሚያገለግለውን እግዚአብሔር ሁል ጊዜ ይረዳዋል ምኞቱንና ጸሎቱን ይቀበልለታል ይፈጽምለታልም። በሞላው ዓለም ለምሳሌ የሚጠቀሱ ሁለት መንግሥቶች ናቸው ኢትዮጵያና ዣፓን። ይህ አሁን ያለበት ሁናቴ ሁላችን እናውቀዋለን። ስለ ነጻነቱ እንዲህ ሁኖ ለሞት የተዘጋጀ ልቡናው ሲያይ እግዚአብሔር ምንም ስንኳ የሕይወቱ መሥዋዕት ቢፈልግበት በመከራም ቢሞክረው ኢትዮጵያዊን ግን አልተወውም እንደማይተወው ደግሞ ኢትዮጵያዊ ሁሉ በልቡ ውስጥ ታትሞለታል።

የኢትዮጵያ ሕዝብ ነፍሳዊ ዝንባሌ ያልነው እንዲህ ውልውል በሌላው በእግዚአብሔር ያለው እምነትና ፍሬ ባለው የነጻነቱ ወዳጅነትና የአገሩ ፍቅር ነው።

ጠላቱ ኢጣሊያ ኢትዮጵያን ለመውረር ሲነሣ ለዚሁ የሚሆንም በያይነቱ ባሕርያዊ ሕግና ኅቡረ መንግሥታዊ ውል የከለከለው መሣሪያን አከማችቶ ከጨረሰ መጣሁብህ ዕወቅ ሳይልም አለወንድነት አገባብ ሹክል ብሎ ሲገባ ማን ድል ይነሣል እያለ ሲጠይቅ እግዚአብሔር ያውቃል የሚል መልስም ከኢትዮጵያዊ አፍ ሁሉ ሲሰማ እግዚአብሔር ዕወቅ አለው የሚያውቅስ የኛ ዱቼ በመድፉ በመትረየሱ በቦምቡ በመርዙ ነው እንጂ ብሎ ሰማይና ምድርን የሚነካ ስድብ እየተሳደበ እየፎከረ ገባ።

በፈረንጅ አገር አንዳንዶቹ ሰው ምንም ቢጠነክር ሰውነቱን ለመኪና ኃይል አቅርቦ መሰጠት ምን ጥቅም አለው ኢትዮጵያውያንስ መማረክ በተሻላቸው የሚሉ አይጠፋም ነበር። ኢትዮጵያዊ ግን በሙሉ በእግዚአብሔር እምነት ተጠግቶ በንጉሠ ነገሥቱና በመኳንንቶቹ መሪነት ተስቦ ያላንድ ፍራት ታንኮቹ ላይም እየዘለለ በመድፎቹና በመትረየሶቹ አፍ እየተወረወረ ጀግነንቱ በዓለም ሙሉ ተወርቶ ለትውልድ ትውልድ ድንቅ የሚሆን ሥራ ሠርቶ ከጠጕሩ እስከ ጥፍሩ የታጠቀ ጠላቱን አለ በቂ መሥሳሪያ እስከ አዲስ አበባ ድረስ ከ፯ ወር የሚበልጥ ከአዲስ አበባ ወኢያም አምስት አመት ሙሉ ተከላከለው። በኤውሮጳ ጦርነት በተነሣ ጊዜ ደግሞ ግን ከስንት ምሽጋቸው በሳምንትና በዕለት ብቻ ሲወድቁ ማየት ጠንካራው የነጻነት ወዳጅነቱን እግዚአብሔር ረዳለትና አበረታለት ከማለት በሌላ ሊረዳ አይቻልም።

ኢትዮጵያን ይዣታለሁ ብሎ ኢጣሊያ ሲፎክር፥ ጸያሔ ፍኖት የተባለ መንገድ ጠራጊ ይመጣልሃል እሱም ባምስት ዓመት ሁሉን አዘጋጅቶልህ ጸለም ብሎ ይጠፋልሃል የሚል የትንቢት ነገር አለ ብሎ የእግዚአብሔር ውሳኔን በሙሉ ሃይማኖት ይዘት የነበረ እንደ እምነቱ ሆነለት፡

አሁን ወደ ልዩ የኢትዮጵያ ትንሣኤ ምክንያት እንሻገር።

(ለ) የኢትዮጵያ ትንሣኤ ዋና ምክንያት የንጉሠ ነገሥታችን ከጦርነቱ በደኅና መውጣትና ሙሉ ሃይማኖታቸው ነው።

ጦረንት ሳይነሣ ጠቡን የሚያርቅ ብልሀትን ሁሉ ፈጽመው ለመንግሥታት ማኅበርም ነገሩ አስታውቀው ይህ በኢትዮጵያ ላይ የሚነሣው ጦርነትም እነሱ ላይ የሚነሣ መሆኑን አስጠንቅቀው ጦርነት ከሆነ ወዲህ አጭር ታጥቀው በኢትዮጵያ ታሪክ መዠመሪያው የታየ ነገር ለቅድስቲቱ አገራቸው ሕይወታቸውን ሊሰጡ የለፉት ልፋት ኢጣልያንንም እንደ ገፉት ማይ ጨው ይመሰክራል።

ምንም ለጊዜው ድል ቢሆኑ እግዚአብሄር እንዳይተዋቸው እንደገናም እንደሚያስነሳቸው አምነው አምስት ዓመት ሙሉ ሲጠባበቁ ሲታጠቁ ቆይተው ያ ሙቶ የሚቀብረው ያጣ መንግሥት ብሎ ዕብዱ ሙሶሎኒ የራራላቸው መንግሥታችን በሥላሴ ኃይል እንደ ገና ተነሣ። የንጉሠ ነገሥታችን በጣላት እጅ አለመውደቅ የኢትዮጵያ ትንሣኤ ዋና ምክንያት መሆኑ በሚከተሉት ሁለት ማስረጃ አስረዳለሁ።

አንድ ባሕርያዊ ሕግ ስንመለከተው የሕይወት ሥር በተነቀሳቃሾች ሕያዋን በራስ ነው በቅዉማን ሕያዋን ግን በታችኛው ሥር ነው። ለአንድ እንስሳ ለሰውም እንዲሁ አባል ቢጐድልበት እጁና እግሩም ቢቈረጥበት ሕይወቱ ገና ነው። ራሱ ሲቈረጥ ግን አለቀ። በዛፎችም ቅርንጫፍ ግንድም ቢቈረጥ ሕየቱ አላለቀም ገና ያበቅላል ብዙ ዛፎችም ይሆናል። ይህም በአዲስ አበባ በሚገኙት ባሕር ዛፎች ይታያል። ንጉሥ በሰው አካል አቋም ስናየው የሕዝቡ ሁሉ ራስ ነው መንግሥቱ ጠቅላላው ሕዝቡን ሰብስቦ ሲይዝና አንድ አካል ሲያደርገው የዚሁ አካል ራስ ንጉሥ ነው። ሥርም ነው ንጉሥ በጽርዕ ቋንቋ ባሲለውስ ሲባል የሕዝብ መሠረት ማለት ነው ቃሉ በላቲን ቋንቋም ሬክስ ሲል ማስጠጊያ መደገፊያ ማለት ነው። ንጉሠ ነገሥታችን በጠላት እጅ ወድቀው ቢሆን ኢትዮጵያ ፈጽማ ትሞት ነበረች ትንሣኤም አታገኝም ነበር።

አንድም በኢትዮጵያ ታሪክ እንደሚገኝ በግራኝ ጊዜ አጼ ልብነ ድንግል ድል ሁነው ከአገር ወደ አገር ከመንደር ወደ መንደር ሲዞሩ ከደብር ወደ ደብር እየተሻገሩ የግራኝ አሳብ እሳቸውን መግደል ወይም መማረክ ሁኖ ሌትና ቀን ሲፈልጋቸው እርሳቸው ሲነከራተቱ ፈቅጦርና ሚናስ ልጆቻቸውም ሲሞቱ ጊዜ አገኙ ረዳቶቹም ደረሱ።

አጼ ቴዎድሮስም አንዲሁ በጠላት እጅ ስላልወደቁ የኢትዮጵያ ህይወት ብድግ ብሎ በአጼ ዮሐንስ ተነሣ።

አጼ ዮሐንስም በመተማ በጠላት እጅ ስላልወደቁ በሰማዕትነትም ስለሞቱ አጼ ምኒልክን አስከተሉ። የኢትዮጵያ ዕድል እንግዲህ በእግዚአብሔር ጥልቅ ውሳኔ የተቀቡ ነገሥቶቿ በጠላት እጅ እንዳይወድቁ ነው ለማለት ያስደፍራል።

ግርማዊ ንጉሠ ነገሥታችን ቀዳማዊ ኃይለ ሥላሴ በኢዮብ ትዕግሥት ሊመስል በሚችል ትዕግሥታቸው ቈይተው በመድኃኔ ዓለም ምስካየ ግፉዓን ተጠግተው ሲጠባበቁ በመዝ፥ ፴፪ ዘያረስዖሙ ምክሮሙ ለመላእክት የሚለው እግዚአብሔር ሙሎሎኒን በስሕተት ትቶ ለንጉሠ ነገሥታችን ድል ሰጥቶ ኢትዮጵያን አስነሣ።

ጥር ፳፭ ቀን ፲፱፻፴፰ ዓ.ም