## ሺንጋ ጨነዊም።

ድየ አዉዛወዘም። በኸራር ምጀቻ የጠረቅ ዌራ እሳት ጥር ጥር ይብር። ያደተዂና ጡ የዘገዶ ቅሲ መገራ በጋድር ቈመቮም እምቤ ይብሮ። የሬ ዜማንቸ ዮጆ ኧሬአታ ደነገም ያቸን ዀረንም የኸሬ ኧሬ በረቌ ቧ ቲብሮ በቤት በቾኔዬ ቸነም እንዝር ይደርግ።

ማተቤት (የቤት ገረድ) የገፓት ቃዋ ቶሬ በድየ ጀበን ትታጣጣ ኬርወጌ (የቤት እም) ገገⷕታ አንሳረና የኸሬ በምጃቼ ተገተረችም እሳት ይᎀቅና። ንቃር የጥቓጠችም የኸሬ በኳ በረገ ትጨንቴ ቧርም ይቍሬ። የቤት አበⷕታ ባላ በቃቀት በጂፐ ቾናም የቤት ቈመተታ ᎄቅ ᎄቅ ያሜ “እንቁስ መነም በቾኔ” የቤት እመና ኧርች ትጨንቴ ገረድ ባረም ያትያን ቃር ይመስር።

ቀሪ በኰሺኧጋ ዮጀሬ ወረጀ ቲቸኖ ባላ ቈመተታ ኦናም ትምባዀ በከብሳሳ ሸፋነረም በከነ ዳንጋታ ሰንጠም ይትቐፐኖኤ ወጣም። ጓድ ኧራም ተትምባዀ ውጨቶ ባንትቐᎌሪ ገፓት ገፓት ቴበራም የዋረ ቃር ኸማ የጀግጀግት ይፈካ። አመረታ ይቴንሽ ቧርም እንዝርመታ ባንጭዬ ወፍካ አንች ባረም። ኧዃም ጎነ ዠፐረም ውርግ ቲብር ባላ ጓድ ባረም ጠናንም። ጓድ ያባታ ቃር ቢሰማ የትምባዀ የኸረ ኸማ ኻረም ተዠፐረም። ኧሬ ቤት በተዠፐሮ አንቐ ማተቤት በመደር መደረዂና ወሰደችም አገደችኖም። በኽማንቐ ታጣጣም የረፐረ ጀበን ጎንዝየ ጎንዘችም ብሳት ኦናችንም።

ባላ ሱሌኧታ ኦጣም ቡሉኮኧታ ተኽተረም በቃቀት ገፍ ባረም። እርስየ ገረደታ ተሬዛ ትትሮጥ ቸነችም በሜየቴ ቾናችም። አባⷕታ “ እንዴ ብርስየ ኧጃⷕ ⷝሸና ሟሸን” ባረናም። ⷕትም ያባⷕታ ዳንጋታ ሳᎀችንምታ በⷝሽታ የረፐረ ቡሉኮ ወስጥ ዠᎌረችንምታ ⷝሽታ ሟሶት ቀነሰችም።

ኬርወጌ መጥ ቀነሰናም የኸር በትገተረችወ መደር እንኽ ትብር። የተሬዛ የጨነችና ግዝየ መጥ ጀንጅር ቃር አጀገረናም የረፐሬ ተኻንቐ ኢግዘር ትከ ኤያቤ ባረችም ተሜናችም ባነ። የርች ወርድየ አነፐረኔ ጭን ተመኛተⷕታ ውረሙ ባረም ያመረና ሰብ አነፐረ። አደተⷕታ እንኽ ትትብር ሜራ ማተቤት ዋት ዋት ባረችም “አዲ እያ ንትቐም” ባረችም ትትሰተብ። በኽ በቾናሰብ ⷕት ባንኸሬ የጨነ እሽታ አነፐረ። የመጥ ቡሼነትመታ ጀፐረችም ትⷕን ተኽ ታነ ሰብ እንም ⷕትንያ።

ማተቤት ዋት ዋት ትትብርም ታነች ቃዋ ይወጣወ ወቅት ይብጘታ ይውሪ ዮነዀ ኧርች በዄት ሳም ተታ የባሌ ዮኸር ቸነም። ወኼ ዋሪም? ባረም ቲገባ ባላ ተትገተረወ መደር አንገት ነሳም አዠ ንምታ “ይብⷘታንኸዌ በዝ ግብት ኤ ፈካኸም ባነ ኤንማኸ ኢያዥ ከ?” ቧረንም። ኢብⷘታ መልስ ይውኔ ቴቅየም ባላ ደፐረወም ተሳረንም” ዛ ምሽራኽ በረቀጠችናኸም ዋረችም ዌ ቸነችንኸም? “ኢብⷘታ የዴንⷛም ሰብ ኸማ ቲቅመጭም” ኧኳ ቸነችም “ቧረንም። ባላ ዠፐረም” ኧኳውⷈር የቸነኸሽ ተኽ የቸኖ? ቤት ይቅየንኸ ሰብ ነከብኸም? ቧረንም።

ባላ ቲብⷘታ ቲትጮዶም ታነቦ ቃዋ ወጣም። ማተቤት ቼፋት ሸችም አቸነችም ጀበን ሰቼ ኦጣችንም። ሲን አጠበችም በሲን ኧጨ ኦናችኖም። ኽም ግዝየ አትሼወ (የኻ ቤት ኧርች) የኻ ቤት ዋጋ በቃጬት አገፓም አመበምፕ፣ ኤወዂና አበኖም ታነ የቃዋ ቸነም ገፓም። ሰብ ተደመደም ቃዋ ቲትቃዊ ኬርወጌ በትገተረችወ መደር አንትረሳች። አታት ግዝየ እንኽ ትብር ባንኸሬም አትቃር አትዝርኽ። “ቃዋ ኤብ የድጉᎌም ያውኸ “ቢውርያም ኤፐችም። ኻ ጋᎀ እርስወት ተሬዛ ዝረኸችም “ሲን የሳራኸር ባነሜ ቃዋ የምርዀነንም? ማተቤት “ጦቀነት ባሪቅ ዄት ቴያሜ ቃዋ ያⷕ ይውኽቴ!” ባረችም አጥራቀረችናም። ባላ ጭን ሰማናምታ የኹት ያዊ የረፐረ ቃዋ ጀᎀጐረምታ “የⷕ ይዮ ኹታ” ባረናም። ተሬዛ ሳረናም ሙሽርቅ ባረችምታ ያባⷕታ ቃዋ ተቐᎌረችንም።

ተቃውም ቲጀᎏሪ ኬርወጌ ⷝሸ ይጠብጦማዬ “የቃያ እሽታ ጥረኒ” ባረችም። ኻ ጋᎀ ዛ ሜራ ማተቤት ትትሰተብ ትትሰተብ ጎንዝየⷕታ ከፈረችም ጀበን ደራር ወሰደችንም። ቼፋት ተሲንም መደር መደረዂና ዠፐረችኖም።

ባላም ምሽተታ መጥ የጠበጠና ኸማ ባረጋገጠ እንቐ “በኻ ቤት ገፍ ኧብርቴ መደር ጨጭኒ “ባረም። ኢብⷘታ ጉማታ ጠበጠም የረን ወኸት እሸታ ይጠሬ ቲከራ አትሼወማ ጨዀታ ጠበጠም የተት ቃየ እሽታ ይጠሬ ወንደም። ሰስትራ ቦነዄ የተዝኻር ኧራም አንጪም ባነ። ተኽ የቸነደም የሽታኖ ጐንቸ ሸርሽር ባሮም። ማተቤት እንጪም ኧጀⷕታ ኻ ቤት ትግቤ ሰነፈችምታ ወኼ ተበቸ ባጋተⷕታ ኦናችወም ያባኽታ መደር ትጭየጬ ኻ ቤት ገፓችም። ዝም ተዝም የቃያ እሽታ ኬርወጌ መጥ የጠበጠና ኸማ ቢዩ ጅየማ ዋትዋት ባረማም ተረስማም። ኽ ከረ ድየ ኤን ቦኴ ኤትየ ጠነማ የረፐሬ ናሰኽነማ ክፈያ ጠበጠማም ናሰኽነማ ጦት አተከሰማም ቲድራ ከትማ ቸነማም። የቃያ እሽታ ቲቸነማም ባላ እርስወት ገረደታ ክረታም አፈር ያግዘግዝ የረፐሬ ኰቤኧታ ነቀጠም ኻ ቤተታ ገፓም። አትሼወ ቲብⷘታ ተቃያ እሽታ ኧግር በቸነቦ አንቐ የባላ ኧጥዋ ይኸረውዬ ተዂት ኻ ቤት ገፓም ቾኖም።

ግዝየ ዝᎋተᎀ ቲኸር አፈር ተስሜ ጭጭ ባረም። ኧሬ ቧ ይብር ቃር ኤነ ፌቅ እማር ይረቊ ቃር ዳር ኤነ። የኵታራ ዌም የግየ ቃር ዳር ኤትሰማ። በቤት ደን በቾኔዬ ጭን እንፋስ ቲረፍስ ቸነም እንዝር ይደርግ። ኬርወጌ መጥ አቸም ቲብስባ አታት ግዝየ ኧከሰችም ኧከሰችም እዩ ባረችም ትቶን ቀሪ ቀሪ ይትሰማ። እዩ በባረችም ቍጥር ተⷕት ያነማ እሽታ ቃረኽነማ ከፍ አመነማም “ማርያም ኤቸዅ” ይብረማ። ባላ የምሽተታ ኦያት በሰማ ቍጥር ⷕን ይጠውጥን። በኸረም ጭን የምስም ኸማ ኤⷕርᎌ ኸማ እንጐድ ጮዳ ይትጮድ። ኧከሰም ኧከሰመ በሜየቴ የትገተረች እርስየ ገረደታ ዳንጋⷕታ በፎረጀታ ይሟሽና።

ቲትቍሬም ታነዊ በረቌ ጐንቸ አዝማመረም ነቈም። ዝካቲረቍ በቃያ የጮረን ሰብ በረፐረ ይሞቴ ቧርም ይሰርᎋ። ኬርወጌ መጥ ያጀገረናሜ በቤት እሽታ ተገመያ ንቃር አትጣነቀም። ኻ ጋᎀ አትሼወ ቦጣ ኽሚ “ጐንቾ የገጋኽ ብⷕ” ቧረንም። ኦብⷘታም ቦጣ ኸማ “አሚን የገገታ የብⷕ” ባረም ባላ ጭን ካቶሊክ የረፐሬ በዝካ ዘንጋ ቤያምር። አትሼወ ቲብⷘታ ቲያትሳትቮ ሰማኖምታ “ዛቈርኹም” ባረኖም። በⷕነቴ ጭን የጔታ ዘንጋ ባንኸሬ ኹትም ቴያጣንቅ አንቸን።

ድይ ኵታራ ቲኸር እሽታ በረፐረማᎏ ቤት ጫውጫው ይውሪ ቃር ተሰማም። ማተቤት ዛ ተበቸⷕታ ባጋተⷕታ ባጋተኽታ ኦናችወም ትትሮጥ ቲያንስኸስኽና ያባⷕቴ ገፓችም። አባኽታ የቤት እመታ እሽቃር ኸረችም ባረም ጠነቈንም ተሳረናም “ገረ ምር ወሬ አቸምነⷕም? ⷕትም ቦጣች ኸማ ቧረችንም “አባ አዶተና ተነፈችም” ባላ “ኢግዜር አንድ ኧግባኽ” ባረም አንፏተታ ዮናᎈ ኽማ ቦጣ አንቐ ደፐረወም ተሳረናም “ኧርቹ ገረድ?” ማተቤት “አባ የኸረ ቃርሽ አንኻርኹ” ባረችም ዛም ትትሮጥ ትትሰሬ ትትገባ ቤማ እምር ጀከመናም ዮቀጠችም ኸማ ታትⷐር ጭን ትከ የኸረቃር ተሳረችም ዛም ቲያንስኽስኽና ተዠፐረችምታ “አባ የርች ወርድየ ጨነኸም” ቧረችንም። ባላ ዄተነ “ኢግዜር አንድ ኧግባኸ” ባረም።

አትሼወ ቲብኝታ ማተቤት ትትውራታ አዘቦም ⷍስ ⷍስ ባሮም ቲደቆ የተሬዛ ቦሬት ነስቦያም ኻ ጋᎀ ባላ ገረደታ ክረታም ኸራረታ ገፓም። በኽ የረፐረ ገመያ ትሽታም ጭን ደረም ቤት ቤተታ ተብራጨም ቦሬተታ ፈካም።

በመረጋ ቅረረ ብዘ ሰብ ጭን ይደሬ ቸነም። ዝምወትም (የኬርወጌ ንቅ አበጐደ) ተማሪ ኧርቸⷕታ ደገሙ አⷐተረችም። ታጣጥ ቸነችም። ቤት ብትገባም “ንትረባ ᎄርቀጭ ንበር ድቢᎌም ኧርች ጠን ባረችም ኬርወጌ የትገተረችወ መደር ወረችም ሳመችናም። ኧርችመⷕታ የⷐት ኸማ ቴትስተብም የኬርዋኬ ወረም ሳመናም። ኬርወጌ አበጐዳⷕታ ብትቸን ⷕነⷕታ ሳረናም ተፍተተረችም መደር ተረሳችም ዘንግር ተሻመኸችም ቾናችምታ የዝምወት በᎀተ ቃረⷕታ ተረሳችናም። “ዝሞ የጨነኹ ኸማ ሟን አደናⷐም? ዌ አቸም የኳ ወሬ ትምፋሽ ያር?”

ያገድⷕን እያሽ የትⷃጥⷕ ኸማ ኻርኹም አዥኼ ትንቸን የጨነⷕ ኽማ በረን ቤት ሰማኹም። ወሬ የዚፍቴ አጣጥሽ አንሰና።”

“በኸረም የጋት ኤነም ኸማ ወጣⷕምሽ። ያⷕ ባንባⷕ የዝ የጨንቅራ ትካⷐ በጋት ገሪ አትቀጠርⷒም።

ኬርወጌ በቤት የረፐረቼ ድየ አመደር መሰረናም ባንኸረሼ ድየሽ ጬቱ። ሰሜም ቅንቅት ኤነወ። የድየ ሠር የቅረረ እኻታ ነገፈም ቤት ገፓም ይሸታ። የቤት ደኔ ጭን ኦጭራነመም። የጭን ተትከⷕታ ጬት ኤገባቦ ኸማ ወዝገብ ዠነርሎም የረፐሬ ጬት የገፓም በኸረም ይትጋረፍኖቴ ቧርም ይሰርᎋ የረፐሬ።

## ባላ የጆካ ከናም።

ኽ ከረ በጀካ የጉራጔ ዘንጋ ይዝረኵዬ ጐቸ ያደጕᎌ ከረባነ። ጐቸመታ ሰብም በᎀተ ኤወርᎌ ቃር የረፐሬ ባላ የቤት እመታ ትትስራፕትወ ቃር ውየ ይስሬ ኸማ ያትሼወ አቴጐንም ታነ ዋርዳ ᎇቍረታ ጫረም የጀካ ከናም። ባሪቅ አበቃጥ ሶሬሳ የትቤረ ጉራጔ እማትም አምቧረ። የሰብ ኢፍቴ አመኖም ቲᎂዝርዮ ሰብ የቸኻ ባላባት ቀኛዝማች አመርጋ የⷘታ ሶሬሳ ፊታውራሪ ሳፎ ንጉሥ ቢቢ አዝማች ቶረና ጔታኩየ ዳᎀ ንዳ እንጐድም ሶሬሳ ተወንዠት አርብ ነበርከፈተ እንም በኽም ተሰበሰበም ባነ።

የትደᎀጅᎌ ዘንጋ አት ይገወᎌ ቲያገወᎌ ቕጫ ዮጬዬ ዄተነም የጉራጔ መስቀር ታማራ መስቀር ብማት ይወር ኸማ ይዝረኵዬ ባነ። የቸነ ሰብ እንም በዝግባ ቕኔ ተስበስበም ተዝራⷈም በትⷐⷐረ ጋᎀ ዘንጋ ቈነሺም።

ቀኛዝማች አመርጋ በሰብ እንም ግብት በወርጭማ ቾኖም “አነበር ኬር ያዛንⷝ የጨነዊ የራቅ ባሪቅ ያግርዠ ዋና ድየ ቶኼ ቃር የምሸ። ንጕሠንዳ። (ግርማዊ ቀዳማዊ ኃይለ ሥላሴ) ንቅ ከረ የምበሮ” ባሮም ቀነሶም።

ሰብ በዝግባ ቕኔ ቾኖም ዘንጋ ቲያትባታ በኽወነዀ ይርብር የረፐረ ሰብ እንም በጭስ አታት ጀበን ቃዋ ቶኼ ሻፍራታ ጮረም ተጕራ ተከነ ተፎር ቶስጥ ቲቸን ያዢ። ተዝግባ ዀታባን ፍንት ብቍረ ተፈረዝ ልጓᎀዅና ኦጨኖም ሠር ይረጦ በኽወኸትማ ፍንት በረቌ ጫውጫውተዅና ቤ ትሰማ መደር ያባዅና ብቍረ ይሸቦኤ የቸነቦ ቅሲ ዴንⷛ ይትፈቐሮ።

የትደመደ ሰብ ቡር ዘንጋ ቲዝረኽ ባላ ኧዃም ኧዃም አንገተታ ነሳም ይትፈቐሮ ዴንⷛ ያዥ። ኧከስከስምታ ጭራታ ይደርግ። በሜየቴ ቾናም የረፐረ አት ባሪቅ ምስ ብዘ ግዝየ አንገተታ ነሳም ቲያዥ መርኬ በዋረን አንቐ አት ግዝየ በኽነታ ጀክᎀንምታ ተሳረንም “ኧዃም ኧዃም ታዥን ያነ ምቃሩ? ትካኸ በኽ ቢትፈቐሮ ዴንⷛ ግብት ነረዌ?”

“ቤ ትክና በኸኖ ግብትሽ ኤነ። መቸ ጭን ስየት ኽካ ቲትፈቐር ኧዥንሽ ባኹም አትያን ባነ።”

“ምራኽሬ የሰና ኧርች ነረንኸ?”

“የቤት እመና ትራሞ የትግላገለች።

ባሪቅ ምስ ኹታ ኧርች የጨኔ አቤነቈንምታ። “የኳ ዴንⷛ አፈጠሮም ይትርቆ። ቀሪ ከረ ዳሩ ይስራነኸሽ።” ቧረንም።

ኽ ከረ ኧድየዋና ዘንጋ ቲዝረኵ ዋርም ባስር ዘንጋ አጐጅም ተረሼም። ዘንጋ ቲያርቅ ባላ በዋርዳታ ልጓም ኸናወምታ ተረሳም ቾናወም። ባት ፍንት የምሽተታ ተርቸታ ቃር ⷕን ደነጐንም ባት ፍንት ቤተታ በግዝየ ኧስራሽ ቲብር የዋርዳ በጆካ በረⷈሙን ቤተታ ይሰራ ዳር እማትም ግዝየ ቴረጅተ ስናትፏነን። ቤት ቲሠራ አትሼወ ኧሻም ባረም ብቍረታ ተቐᎌረንም ኻ ቤት አገፓም ግብረታ ቲፎታረ ኹት ኸራር ገፓም በወርጭማ ቾናም። ተሬዛ ትትሮጥ ቸነችም ዳንጋታ ሳᎀችንምታ ባርኔጣ ተጭራታ በታችም በሽንጥር ሰቀረችኖም። ባላ የቤት እመታ የዋረችወ ቲትስና ማተቤት የግር ዋንቐማ ተዋፈንድር ጠበጠችም ያባⷕታ ኧግር ታጥውኔ ቸነችም። ኧግረታ ቲያጥዊም ተሬዛ ባባኽታ ጉርበት ተሻመኽችምታ የባኽታ ተሳረችንም “አባ የጨነዊ እርስየ ትከ አዠዀንም?”

“እንክ ገረደና” “አባ አዶተና ኧኳም እንጐድ እርስየ ትከ ትጨንቴ?”

ኹትም ዳቀምታ “ቤ ኧኳ እንጐድ ትከሽ አትጨን” ባረናም።

ተሬዛ ያባⷕታ እንጐድ ቃር ትትሰኔ ቃረⷕታ ትቶጣ አትሼወ ቸነም ገፓም። ተኹትም ኧግር ኢብⷘታ በጆካ የዋርᎌ ዘንጋ ይትሰሬ ውⷈርም ደፐረወም ቸነም ሰናም። ባላ ያትሼወ ቲብⷘታ ኖር ባረም በትቐፐረኖ አንቐ ዄችም ጨዀዅና ተጉማዅና በኰተ ስቀሮዮም ቸነቦም ቾኖም። ኢብⷘታቦጣ ኸማ የባላ ተሳረንም።

“አባ ኧኳ ዘንጋ ምር ዋረም?”

“የድየዋና ቲዝረኵ የዋርፓ ዘንጋ ዄትሮ። አት የጉራጔ መስቀር ታማራ መስቀር ብማት የዋር ብማትም ኢትዮጵያ ዄቴ ኤዅሪ ቧርም አደጕም። ዄተነማ የዝአንቐ ዴንⷛ ግሬድ ቲያገባ ዅጅር ቶስየ በፎር እማት ሳንቲም ኤክስ ኸማ ተኖም ተረሼም።

ኬርወጌ የግሬድ የዝ አንቐ ዋጋ ኤኰሺ ቲውሪ ስማችምታ ዝካ ባረችም አⷈሰችም “ተሬዛ ስየተች ታናበደነያም ዝካ ሴራ አደግኸም ቸነኸም? ወኼ ቃር ያመነሽ ቃር ኸማ ቸነኸም ቱድንደ? “ኢብⷘታማ ቦጣ ኸማ ያርዋቴ ሳረንም “ቤተና ክየትዅ የምሸተና ዝኽ ንቅ ወሬ ኡድናቴ። በዛንቐ የረቀጠቼ በኸረ ቤትመና አትገባ በዛንቐ ግሬድ ወጠቀም። የሳሬ ቃር ሴተኹ አገባቴ “ባረም አⷈሰም።

ኽ ከረ ገፓት ዮⷈር ጮዳ እንጐድ ቃር አንትጮጂ። ሰብ “ቦኼ ኧደር ቦኼ ኧደር” ተቤበረም ይፈካ ዳር የጆካ ዘንጋ ጨርቀታ ኦጨም ተጮጂም። እሽታ ተግሬደታ በᎃጨጨም ገመያ ተዴንⷛ አⷓ ባረም።

## ኬርወጌ ተዝምወት።

ኬርወጌ ተጨንቅራ ትከⷕታ ዄት በነ ዳር በሰገራ ፎር በመዘኔት ግፔ ቾኖም። ባላ ምሽተታ የርች ወርድየ ያወችኔ ተጨራ አትጨሸናም። ውየ ተበሰር እትም ግዝየ አንበከረች። ተዄት በነ አንቐም ተጭን ትትወጣ ተሽጋከረችም። የድረ ወኼ ደመረⷕታ በዄት ኧጅ ደፐረም። ኢፍትመⷕታ ጬት ያናዠና የኸሬ ቢፍቴ ይርቅ ከፈተም። ኬርወጌ በጭን ዮጣች ከረ አበጐዳⷕታ ዝምወት ታቤንቅኔ ታጣጥ ተረሳችም ቸነችም። ቤት ብትገባ የዠነሪ የረፐረ ጂፐ ነሼም። ሰገራም ኹታ በመደረታ ኤነ። ኬርወጌ ትከⷕታ ኧንቐፈችም በቃቀት በጠቀሻ ቾናችም። ዝምወት አዠችናምታ ባረችናም “በሽር ወጣⷕ ኬሮ”

“ⷕናⷕ የሳርⷕ ዝም። ኧኳሽ ይማታⷕ ቸነⷐም? ኧርችኻⷕ የምር እናቸነⷒ?”

“ሳምትራ ውር ሰንበት አበታ እምድብር አኰናንም”፣

“እምድብርኽ የምር አኰናንም ኽኽ ሸረት ኤነወ ጠረቅ ገን!”

“ያቤ የትምርት ባረም ወሰደንም።”

ኬርወጌ በሰማችሜ ጠነቀናምታ ታጠርሬ “ያቤ? የትምርት ባረችም።

“እንክ የትምርት። የምር የጠነቈን ስብ ኽማ ትትሴን ኬሮ?”

“ዝም ⷕናⷕ ወኼቃር አንኽርዌ?”

“የምር?”

“ትካⷕ ኦጣⷐም የትምርት አታከርⷒም? ይያሽ ትከ (ሺንጋ) አንገት መና ባንጭን የትምርቴ ኤወስጂ። የኳዴንⷛ አትመር ቧርምታ ገበር ያᎀርዮ። የኰርየ ኧርች ትምርት ጀፐረም ንቅ እንጀራ አጣም ሸዋ ይረብር። የኽርም መስቀር ዳር ያባታ ታደተታ ⷝበተ ኤያዥ ኧዃ ያⷕም ኧርች እካ ይኽሬ ኦጣⷕም አታከርኺም? ይያ ትከእካ ቢኸር ቃር ⷘታ ያትርፉን። ኤትመር ⷘታ ያትያነረ ቃር ቴትመርም ያውንሸ። ካብት ወኼ ኧርች ሰዳኽድ ቶኼ ገረድ በሟንሜ ደንገነ ኸረም ይረብር።”

ትከና የትማርም እማት ወኼ እንጀራ ዮጣም የገገታ የትሰኰትንም የንበር። እያሽ ዝምጋᎀ እያትንኹ። ኢግዘር ታቤ ኸማ ኧምበርሸ።

ኬርወጌ ተዝምወት ቾነማም የዴንⷛኽነማ ቃር ቲትጮ ደማ ባላ አውዛሳንም በጒነረታ የጬት የደፏን የረፐረ በትት የድባቁላ እንዝር ቴዮርድንም ቸነም ገፓም። የድየዋናታ የሰት አረማ ቲያፈካ ዋረምታ ባት ፍንት ቅምጭና ወኮም አጀገረዊም ባት ፍንት ጓደንምታ ቤት ቸነም። በቍመታ የዝምወት አዝራⷈናም፤ የድባቍላ እንዝር ኹታ በችቤ ቋሸንምታ ወረም ቾናም። ማተቤት የጀታ እኻ አቸነችም ትታታጥውን ኬርወጌ ጮዳⷕታ አንጠችም መጪ ውሳ ፍረነተችም በተብር አቸነችም። ቦሳ ግብት በቢጥር ቅብ የጠᎈ ዝማᎀጃት አቸነዊም። ባላ ኬርወጌ ተዝምወት በተብር ኹታ ዙርያ ቾኖም ቲበሮ ተሬዛ ባባⷕታ ሜዬ ቾናችም። የⷕት አንቅᎈ አናውያ የረፐሬ አባⷕታ በዂት አንቀᎈ ነሳም ነሳም ያቸፍና ባነ።

## ሺንጋ ጤበር ኦኔም

ሸረት ጀᎌርም የወነᎌ ግብር ቲረሽዮ ዝምወት ተኬርወጌ ጮዳኽነማ ቀነስማም። ባላ ጭን “የᎉጋ ቃርችየ ንሴ” ባረም የቃርችዬ አዘር ከናም። ቃርችየ ቦረጀታ በዋንሸኸና ጥራር ቾናም ⷝመ ይⷕር። ጥቍር ግየታ (ገብችወት) በሜየቴ ተገተረም። ተግየ ኽወኸት ሶስት የኰርዮ ᎄርጭማ ጉነረዅና ኤትረፓ ኸማ ቤንዋ ሽፏነርም ብንጐድ ዋንሸኸና ጥራር ኦነዮም። በሙርጥ ወረጀም ኢራ ጎጋ ወተሪም። በቤት ጉነሬ ኢራ ጎጋ ያዘቦ ወንዠት ያንዣንሮ። ውረጅተቦም ኤረጠቦ ኸማ ዄታ ጨዀ በጒራ ተከነታ አስኰኵዮም። ገብችወት ባላ ቲቸን በተረም ነከወንምታ ው! ው! ባረም። ቃርችየ ይኵን የረፐረ ⷝመ ኦናንምታ አንገተታ ነሳም ቢያዥ ደማመቶ። ፈተክ ባረም ተረሳምታ “አብየ ደማም” ቧረንም።

“ውጋም ብራ ቃርቼ ኧኳኽማ ምር ትክር?”

“ደማም የረገ ገብያና አት ዄት ⷝመ አስራሽዌ ባኹም አትባቅር።”

ዝም ቲዝረኮ የቃርችየ ቤት ገፓም። የቃርችየ ቤት ኰተ ሙራመታ ናስ የተኰሺ ናስ ኢራ ግብሩ ገምባ ወሸር ትንክየ ቢጥር ሴራ ጥዋ … የቃርችየ ምሽት ዋና ሜናⷕታ ግብር ዋርሽም ዋስየ የረፐሬ። በኰተም ቦስጥ ያንጥረጠሪ ዚዛ በሰር ቸነም አንፉና ይደርግ። ባላ መርኬ ባረም ባዣንቐ የቃረችየ ተሳረንም።

“ቃርቼ ዝ እንም የሰቀርዀን በስር ቤ ቸነም? በዝ ግብት ፉጋ የበዳዳ ወርኹም ባነዌ?”

ቤሽ ደማም ይበⷘታ ደክ ምሳረ ፈገገምታ በሰረታ አቸነኹንም። ጎጋመታ ኽሙ ቦረጃ ወተርኹንም።”

“ኧረ ⷘታ ወደረታ የንሳረ።”

“አሚን ደማም ኽም ቲውሪ ኧኳ ተምር ታዤዬ ቸነኸም ደማም?”

“ኧረ የዛ ይርስየ ኧርቸና ጤበር ቶራንሸዌ ባኹም። በዄት በነ ይርቅ ዮፎኧታ ኤቾና ባኹም።”

“መቸ ዮሬ ደማም?”

“በትመቸናኸ አምስተ።”

“አምስተ ጐቸ ይንጐድ ሰብ አብኹም። የኳ ሳምዳር ይቴርሸዌ?”

“በር ኧጊ የኳ ሳምት የኽር።”

ዝም ቲትጮዶ ተቤት ወጦም ጎን ዠፐሮም ዋቮም። ገብችወት ተዅኖም አⷕተረም ውየም። የቃርችየ ጎነመታ ዮረጀታ ኸማᎃርጥ። ኧሰት ኤነ ቃዋ ኤነ አምብር ተᎈጠራ ደር ኤነ። ተጎነ አታኽሬ ቦስጥ ጭን ተን ቡፍ ባረም ይወጣ ባነ። ባላ የቃረችየ የኸረ ቃር ቢትሰን ምሽተታ የገብያ ግብር ትተክስ የረፐረ ኸማ ኦድንምታ “ሳምተ ንትራኸብነ” ባሮም ተቤተሮም።

በጐቸ ከረ ቃርችየ ገብችወተታ አⷕተረም ባት ኧጀታ ሳራታ ጠበጠም ባት ኧጀታ ዮምብየ ቈመተታ ጠበጠም ቲረፋ ኧሬ ዮጠᎌ ወቅት ቸነመ ሰናም። የጤበር አግኑት ቅምᎄር ወፌር አንጭት ቅብ አረጠርም ሰኸር ᎄቐርም ቅራዊም። ወረጀ ቢሰራ ወንዝት ኩፍ ባሮም ያንጪ ወፌር የረካ ደም ጨቀሞም ጨቀሞም ሰም ይውጦ። ገብችወት ቶንዠት የሰናን ቃር ይትሸዴ የደሜ ቲያርቃርችየ “አብየ” ባረም ቤት ገፓም። በቤት ደን በችባ ኽወኸት አትሸወ ቲብⷘታ ያንጪ በሰረ በቅጠር ኦኖም ፍንተታ በቤት ይስቍሪ ኸማ አብካከቦም ኦኖምታ ኻ ፍንተታ ይስየ ስብ የዄት ዄት ብሬ ይሸደ ባነ። ባላማ ባት ፍንት የድረዘዘቦ የሜየ ሰንዳ ይፈጭባነ። ብዘ የቃያ ቅሲ ዴንⷛም በሰር ቲሸጂ ያውንደሸ ቲብሮ በበሰር ጉነር ቾኖም ያዞ ባነ። ተሬዛም በግር ድንጐ ቁረጠሽም አውያም ባባⷕታ ጥራር ቾናችም ትረጭ ባነ ሰንዳ ይᎈጭዮ ዳር። ቃርችየ አብየ ባረም ቲገባ ባላ ይᎈጭን የረፐረ ሰንዳ ባፈር ኦናንም አንገተታ ነሳም

አዠምታ ቃረታ ከፍ አመነም “ውጋም ብራ ቃርቼ ኧኳሽ ሙርቲነት ወጣም ወጠቀናኸም!” ቧረንም።

“ደማም ባኸኽ ሜና መቸራ ኧትፍረቀቅ አንሽ ግዝየ ሙርቴንኹ።”

“ዮረማኾ ይንጐድ ፋጋሸ ኸማ አንኸረኸ። ያኽ አት ወኼነታኽ አትቾትኖ ሜና ኧቾትኖቴ አትብር አትቸንቦም ጐቸ ኧቸንቦቴ አትብር። ኽም ቲውሪ ድየ ቴረነሽ አንኸረዌ የትክ ጤበር ቦኔ ዌ አታኽር ግዝየ ንክስነ ጭን?”

“ደማም የገፓትየ እንጎድ ጐቸ ነረቢ የጤብር ሜና ያፍጣጠነ ይፈዝ፡”

“ኽኖ ቲትጮደ ኬርወጌ ትክⷕታ በንቀᎈችንም ኸማ ቃርችየ የጠወጠን ሳራ እንቁስ ባረችም ታዥን ባነ። ሜናም የቁርሺ ቢውሪ ⷕነⷕታ ብጥርቅ ብጥርቅ ባረባምታ “ኧርቸና ቲያርጪ በዝ ቶየትኹሽ አናዥ” ባረችም እንቀᎈችንም የረፐረ ትከ የባላ ወሰደችም አወንችምታ ኻ ቤት ገፓችም። ሜራ ማተቤትም የኬርወጌ ኸማ አወጣም ኧፈካ “ብትብር አባⷕታ፡ በዝም ቶየም ትቾቺ ሜናⷕ ቶች። ባረም አጥራቀረናም።

ቃርችየ ጤበር ዮራ ይፍቴ የሳራታ ደፐረወም ᎈጨንም ተኽም አንቐ ባላ የትከ ኧጀታ ጠወጠንም። አትሸወም ኧግረታ ቤተረም ጠበጠ ኖምታ ቃርችየ ጤበር ኦናንም። ትከ ቲዮን አደተታ በኽ ቤት ኸረችም ሰማችም “እያ ንታረጥ” ትትብር በካችካችት ቸነችም ሰናችም። ማተቤትም በቾናች ወመደር ትትሰተብ። ተሬዛም የትከ ጤበር ቲዮሬ የመጀመሪያ ግዝየ አዠችም በደም ብረገገችም የማተቤቴ ወረችም ቾናችም።

ሜናታ ቲጀᎏሪ ቃርችየ ኧጀታ አታጠዊም ሸረት አቸኖረሞ ግብት ሸረት የምሽተታ ሻደም ኦናራም። የተነፈ ግብተታ አፍጣጠረም ቲበራም ባላ ተሳረንም “ቃርቼ የምር ትትደራከት የⷕናኸ ብየተኽ ተጮጅተኸ አትከራዌ?

“ኤሽ ደማም። አኳ ንቃር ተድራከትሹም የዝⷉር ኢፍቴ እንጐድ ጐቸ ነረቢ።”

“ኤ ታርቴ?”

“አጣጥ ዳር ኧከራቴ።”

“ኧጨ ትፈቋረ ሰብ ነረዌ እንጐድ ሜና ነረብኸ?

“የጨሽ አንኸረ ደማም የትከ ውራውር አፈካቴ።”

“ኦ ኧጊ ኧኳሽ በመደር መደር ድግስ ትጠᎉ?”

“የቸኻ ዋቅ ታነ እንሸ ግዝየ በድግስ ባግኑት ይረውሪ።”

ሽረተታ ቲጀፕር ቃርችየ ሻደም አናንም የረፐረ ግብት በሰር ቤንዋ ጥዋነረንም ያዊ በትንክየ የረፐረ ስኸር አንቍራነስም ሰጨንም በቈመተታ ጋያ ፌም እሳት አናወም ዄት ግዝየ በሻወን አንቐ “ቤት የጥፏ የሳና ቤት የኸር የቸኻ ዋቅ በትከንዳ ባዠመነ አግኑት ያስራንደ” ባረም ዳረምታ ተሰራፐተም ወጣም።

## ሺንጋ ቐᎀንም

ሺንጋ ቴትጋረᎉንም መዛታ በግዝየም ጠነቈረም። ስድስት በነ ያኽር በኰሺ አንቐ መኸና ቸነም። ኬርወጌ የሰብ ኸማ አት ከረ የገን እሽታ ናስ ጨቈስችም ናስ ስየችም በጎነ ኧስት ታትፈቄ ወጣችም። ዩሳቻ እሽታ ናስ ጉፓ ያኰሽ ናስ ይድበሽ ናስ በዋታር ይፈቅ። አትመⷕታ ዋይወቶ ትቶጣ እንጐ ደኸነማ ብማት ይትቐፐረማ። ቶጣ ምሽት ዝካ ባረችም ትትደርስ

“ምሽት የጃማ ⷐናⷕ የሳረⷕ”

ቀᎌንⷍም በቅር ትፈቕ

ምሽት የጀሱር ቶየም መዥምዥ

ኤነናⷕ ቲብ ትከም ቢበⷕ

ምሽት የጃማ ምርይሽንⷕ

ⷕናⷕ ፍቍሩ አትምዠምዥ

ምሽት የጀሱር ተሸ ታገጅ

ገብያ ውጨም ጥቍርየ ስምች

የጃማ ምሽት እንምጊ አጅየት

በጥቍረያⷕታ ታውየ ታትረቅ

የጀሱር ምሽት ᎈያት ኤነንⷕ

አባር ተዘር ዮሳ ጀግጀግት”

ኻኽነማ ብማት ቃር ዝካ ባረማም ይትቐፐረማ ባነ

“ትቾት ምስ ኧጃኸ ኤዥን እሳት”

ኧጀሱር ⷕን ግዛም ቶት

ዮሳቻ እሽታ ዋይወቶ ቲዮጠማ ኧሰት፤

ቲፈቀማ ተሬዛ በኸራር የሺንጋ በሽራ ታትᎈቕን ባነ። ኸም ግዝየ አቡ ይውሪ የቃያ ሻማር የባሌ አጀጐረንም ቢቸን ባላ በቤት ኤነ የዘንጌ ወረም። የተሬዛም ዮረወ መደር ቢትሰና አንኻርኹ ቧረችንም። ኻ ጋᎀ “አባⷕ ቲገባ አቡ ይሸኼ ቸነም ባነ ቤም ኦጂ” ባረናም ቴቾናም የቸነወ መደርንየ ተዠፐረም ዣነገም። [አቡ ሙርጥየ ጉነረታ ግንድየ የኸሬ ቲያዢ በስሰ ኧጨ የሰኰኵ ድባቍላ ይመስር። ኤንመታ ይንጐድ ስብ ኸማ አንኸሮ ዌጣሮ።]

አቡ ጋኽም ኧግረታ ቲዮጣ ሺንጋ ኦያት ቀነሰም። ተሬዛ ብቲጥᎃን ብታትᎈቕን ትከ ዎን አንች ባረናምታ ጎነ ወጣችም ያደተⷕታ ኦደችናም። ኬርወጌም ኧርቸⷕታ ቲጐድን ባንኸሬ ኤብⷕ ኸማ ኻረችም ትትሮጥ ጧኧⷕታ ታጦኔ ቸነችም። ሺነጋ ጡም አንጦ ባረም ብኾትም አንች ባረም። ኬርወጌ “አዩ ንጥፋ የዚፍቴ ኤነወ አመር ኧኳ ምር ኸረም” ባረችም ተጨነቀችም። ተሬዛ ቲያ ጀግና ቁረጠሰችንም ይኽርሸ ባረችም “ቁረጠስኺም ባነዌ?” ብትብና ተሬዛ “እያሽ አነገድኹን” ባረችም። ኬርወጌ የሜኔ ትወጤ በትድራከተችሜ የሺንጋ አዘረችም ቀሪ ዳር ኧረረ ባረችም አቸነችም። ተረችንም በሜናⷕታ ወረችም።

ዮሳቻ እሽታ ቲፈቀማ ዋረማም ድየ ቲያጭራንም ብዘ ኧሰት ኤነነማ ኽነማ እንጐቻ የርባተኽነማ ጠበጠማም ቤት ቤተኽነማ ተብራጠማም። ኬርወጌ ሜና አደገችም ብትገባ ሺንጋ ቦሬት ተረሳም ይንቐስት። ባላም በዘንጌ ዋረም ቤት ቢትዠፐር ኧርቸታ ቐᎀንም። የጠወጠን ቃር አትሰብ አንኻረ ተሬዛ ባንኸሬ።

ባላ ገፓም አታኽር ግዝየ በቾና አንቐ የኬርወጌ “ኧኳ ይሼዬ የቸነ ሰብ ባነዌ?” ባረም ተሳረናም። ኬርወጌ “አትሰብ አንቸን” ትትውን ተሬዛ አቡ ያቴገና ቃር ተዘገደናም “አቡ ይሽኼ ቸነም ባነ” ቧረችንም። ኬርወጌ በሰማችሜ ታጠርሬ። “ገረ ምር ባኽም፤ አቡ ቸነም ባነ? “ባረችናም። ተሬዛም ቦጣች ኽማ “እንክ አⷕ በጎነ ኧሰት ትታትፈቕ አቡ ያባና ይሸኔ ቸነም ባነ” ባረችናም። ኬርወጌ ድፐረችወም ተሳረችናም “ኹት የገፓጊ ሺንጋ ኹጅር በᎈረታ ባነወ ዌ እንጭወታ ባነ?”

“ቅረረ የሜኔ ተተወጨ ተድራከትⷕም ታታኸድዪም ወጣኽም ባነ። አቡም የገፓ ግዝየ እንጭመታ ተሽራ ይትፈቐር ባነ።”

“አዮ እክም ንጥፉ ትከና የቐᎀንሽ ተኸቸኖ። አቡ ያዠን ኧራም ኤብ ኤያርዊ ምግር ባንኸሬ። ኹት ያዠን ትከ ተዝፔት ጀᎈር ኤወጣ።

ባላ ምሽተታ ትትውራታ አዠናም ታነ። ምሽቶ ዛቈርሽ ባⷕም ክርስቲያንም በኸርⷔ ቦዜ ታሚ? “ⷕትም በማቸ አንᎈⷕታ ዠᎌረችረም። “ኦ ክርስቲያን ክርስቲያን ክርስቲያን ዀሪም አንዀሪ ኦዜ ኦዜዩ። ትከ የዚፍቴ ኤነወ ባሽ ቤ አቸነንም? ስከከወም ወጣምሽ እኽም ንጥፋ!።

ዮዜ ጭዛታ ኦዜሙ። በመረጋ በየ ኬርወጌ አቡ ያነወ መደር ሸችም ወረችምታ ቧጣጥ ጄፈታ ባቈመወ አፈር ቀሪ ቃር ቍረጨችም ባዘጋርተⷕታ ቃጠረችም ቸነችም። ዛም አፈር በᎀቅ ኤብ ብን አመነችወም ታነ የሺንጋ አስጨችንም። ባላ ምሽተታ ያመነች ቃር አንኻረባ። ኹት ያጃቴ ስጋር ብቍረታ ጫረም ጭዛ ዩድ ሼኼ ወረም። ኹትም “አበሱድ ተቅብ ቅረረ ቅረረ አታት አንቀᎈ ይᎈዝዝን ደር አተᎉሪ። የበኽር ኤብም እማትም ግዝየ እምበከረ “ባረም ኦደም። ዮደም ኸማ ስድስት በነ ዳር ጭዛ አመኖረምታ ሺንጋ ተነፈም። ያᎈዘዘን ጭን አዜ ያቈመወ አፈር የኽር ሼኽ ዮደን ጭዛ የኽር ቤቲቶም አንዃሪ።

## ሺንጋ አታኻሪዪ

ሺንጋ አስረ ዄት ዘበር ይዀን ደር ንቃር ያተኽር ባነ። ⷕነታ ያንሳረን ቃር ቶት በዋሪ ዌም ዮንባ ዌም ይደነግባ። ተተሬዛም ዌ ባምሬቴ ዌም ተደመዶም ጭቃራ ቲያወኮ በተራከሶ ኩትየⷕታ ይረጭና ባነ እንጣር ዌም ጭራ የጠበጠ ባዘራ የቸነ ግዝየም ቴⷕሪም ወሰደም ይሸምኖ የረፐሬ ተጨራ ይቍሬ ባነ። አደተታ ገብያ ዌም አንጐድ ማረዳ ትታር አቴ ባረም ቀሚሰⷕታ ሻበም ይጠብጥባ ባነ። አታት ግዝየ ያዊ ቐሳ ይወጣኒ ቃሩ ባንባረም ይወራነታ ቸም ታነ ባፈር ይጥᎈጥᎉን ባነ። ተዋደግር በᎈርም አንጐድ ሜና አነᎌረን።

አጥም አስረ ዄት ዘበር ቲዀን ጭን ሺንጋ መገራ ዋሮት ቀነሰም። የዅት አቻ ዴንⷛ አታተዅና ትምርት ቤት ወሮም ቲትመሮ የኹት አባታ ታዶተታ ኸነዊም። ባላ የሬ ተቀርሺ ደንገነ የረፐሬ ኧርቸታ ተራቀም ቲሰራ ንብረት ኤመኳን ባረምታ።

አት ከረ በቈሎ በፈጠረወ ገማም መገራታ ኧግሬ አገፈረም ተዜማንቸ አበጐዳታ ቲወር ዄችም አትባቶም ያንቈነሺ በቈሎ እሴት ይሰርቆኤ ኧጊ ኧጊ ተቤቤሮም መገራኹና ሰር ባነወ መደረ ገፈሮዩምታ ኤረኽውዮ ኸማ ደካላ በቈሎ ያነወ መደር ሳቦም ገፖም። አንᎉ ዀረራኹና የፍረጠጦዮ የፍረጠጦዮ ጫንቋ በቈሎ ሰፐሮም ቲደፍጦ አታኽረጋ በከሶ ኧጋ ሺንጋ ባበጐዳታ ሸሚዝ ከብሸሸኔት ያንገተቴንየ ቲወጣወ አዠንምታ “አበጐድ በⷝሻⷈ ከበሸሸኔት ያርብኸ” ቧረንም። አበጐዳታ ከብሸሸኔት ይክበሰሰቢቴ ባረም ጠነቈንም ዘከረም ተደካላ ወጣም ቤማ ᎀረ ሸሚዘታ አፍጣጠረም ኦጣንምታ በሸሚዘታ የረፐረ ከብሸሸኔት ባፈር ቋሽንምታ መገራ ቢወርወ እንጣር ዄት ግዝየ ቢዮራወ የከብሸሸኔት የደን ግብር ምር ባረም ወጣም። ሺንጋም ቸነም አዠንምታ ኧኧኣ ቧረንም። ደካላ ኹታ ይትሸᎃ ወኼ መደረ በረፐረሜ እኹየ ይበዛወ ባነ። አታት ግዝየ ችረ ዳር ያዥᎌ ባነ። ሺነጋ ታበጐደመታ ተዘፔተዎ የደካሌ ይገቦኤ ሰነፎምታ በመገራኹና ⷝሽ ፈኮም።

የመገራዅኔ ቢያሮ መገራ ፈኮም። ወስጥም ᎈርም ቢትቅራዞ መገራ ይትረቦም ቃረ ኤነ። ቢከሮ ቢወርዶ የመገራ ዘፈረመኹና በኰርዮም። ኻ ጋᎀ መላም መገራ የገፓትየ ጬት ተከሰኖም ቤት ወጦም ቲብሮ ዴንⷛ እንጭመጀዅና ቤተዅና ተዠፐሮም።

ሺንጋ ቤት ቲሰራ አባታ ቦፈንቼ በወርጭማ ቾናም የሬ ወደረ ይሰርብ ባነ። ባላ የርቸታ አዠንምታ ተሳረንም። “መገራኻኽ ኤነረቦ?”

“እንጣር ኦጤ የድብሬ ቦርዄ ፈኮንም።” አባታ በከንፈረታ ጓድ ቃር አዠምታ ይፈጥሬ ባረም ተጥራጠረም “እንዴ ኔኸም ተቀነብ” ቧረንምታ ተሳረንም “ዝ ጓድ ቃር በከንፈራኸ ምቃሩ?”

“ቅረረ ኤበና በሰጨኹ አንቐ አንᎈና አንትሟሸዅባ ጓድ ዅታ ትንሰጭ የትፈረታቢ ኤቡ።” ዝክም ቲብር ታፈር ያኵኵን የረፐረ ውር አቴበታ ያዥ ባነ። ባላ የቅሲ ዴንⷛ ቃር ተጨር ይⷕር የረፐሬ ኧርቸታ ይᎈጥን ኸማ አፈር አፈር ቲያዥ ገፗንም “ፉንም መነኸም የፈካኸ ኧኳ በሟነታ ያንቈነሺ በቈሎ ትትደፍጥ ዋርኸም መገራ ገፈርኸኖም ቸነኸም” ባረም ይደርጉኔ ሶንጥ ጠበጠም ቢትረሳ ሺንጋ ኧግሮ ክሬ በባረኸማ የታዋ ደን ዠፐረም ሰጨነም ቀነም።

ኽሸ ጋᎀ መገራ በሰብ ዝነ ገፖም ቲያጠፎ ነከውም አጐጅዮም ባነ። ባላ መገራታ ባጐጅዮ መደር ሸም ዋጋ ካሰም አትⷘፈረም ቤት አቸነኖም።

ድየ ቲያጭራንም ኬርወጌ ኧርቸⷕታ ጐንቸ ያቕንቴ ባረችም ሰነፈችም ትሸኔ ወጣችም። የቃዋ ደን ብትዌ ሺንጋ ባትቃዋ ቕኔ ቈመም ይበⷕ። ቤት ዮጣ በኸረ አባታ ይደርጌቴ ባረም ሰነፈም። በኽም ይክሴ ጐንቸ ዌም ቀወረ በቸነቢ ባረም አትጣነቀም። አደትመታ ቲበⷕ ብታዥን “እንዴ ኔኸሽ አዶታኸ የብዅም ዮጨያ” ባረችም ኧጠᎀችንምታ “ቤት ንጣነ” ብትውን “ቤ አንወጣ አባና ይደረጌ” ባረናም። ብኾትም አንች ባረም። ኻ ጋᎀ

የጨነች አደት ተጨነቀችም። መገራ የረከውዮ ኸማ ቦደችን አንቐ አባኸ ኤደርግኸ ኸሚ አያ አሚሽ ነገም በገብያ ስንኳር ኧስየንኸቴ ባረችም ኧስየንኽቴ ባረችም ኧጠመችም ቤት ኦጣችንም።

ኬርወጌ ተተሬዛ ገብያ ወጠማም።

መገራ የቀነቦ መረገነ ውጠት ገብያ ባነ። ባላ የገበያ ኢፍቴ ጐቸ የረፐረዊ የርቸታ መገራታ ኧኳም ኤፈክዊ ኽማ አቴጐንም የዘንጋ ቤሮ ከናም። ኬርወጌ የገበያ ወቅት ቲሰራ ተሬዛⷕታ አኸተረችም እማርⷕታ ደነገችም ገበያ የቄጥ ወጣችም። በገበያ ኤማⷕታ ኢብⷘታ በጉነረታ ጁንያ ቃዋ ኦናወም ካች ካች ቲብር በረቌ ነከወችንምታ ጠናችም አትቓፐረችም ተሳረችንም

“ኢብⷘት ኧኳኽ ምር ጫርኸም?”

“ዳ ቀሪ ቃዋ ባኔ ናሰየን ባኹም”

“ኧኳ ቃዋኽ ግዋ አንኸረዌ የምር ተድራከትኸም ታስየን?”

“ጭቃራም በኸረ አስየንቴ ሸዋ ኧወጤ ኤላዅም።”

“ኧረ በሸዋ ሜና ኤነን ዴንⷛ ጀᎌርም አዶላ ወርቅ ዮጤ ይወስጂ አምቧሪዌ? መምር ታትሰርፍ ሸዋ ትወጤ ቴላ?”

“አዲ መቴነት ጠበጤም። ምሽት። አርቃቀጠችም ያባኽቴዮረች ኧኳ ሳምቱ። ትቸንወም ከረ ⷕት ቲግዘር የኻሮ ባንኸሬ አንጐድ ሰብ ኤⷕር። የመታገና ንብረት ይማተና ቐሜም። ኤነና ፍጢምተዅ ሸዋ ኧዣንግቴ።

“ቤትኻኸ አቸ ምር ታᎂንቴ?”

“በዝኻንቐ አጭኔ ባንኸረኼ አንጐድኽ መላ ምን ነረ! ምሽት ⷕነⷕታ በቀንጥና ትተንም ትክᎈ ትንሽ ኻ ባንኸረ ዛም ኧቸን ዳር የገᎈሪ ቤቱ።”

“ኧርቾ ዜግነት መቴነት ተዴንⷝነት ውጣም ፍካ ፍካ ያቲቮ። ይያሽ ኸማ ተኸረ ጭን በሰብ ገን ቲትሸከትኽታ ባባኸ አፈር ቲያጀግርኸም ተረፐርኸ ይፍዘዝኸ ባነ።”

ኬርወጌ ቲብⷘታ ጮዳዅና ቴጀፕሮም ገበያ ሰኖም። ኢብⷘታ የቃዋ ገብያ ቲያር ኬርወጌ የኽር ገብያ ወረችም። ተሬዛም ባዶተⷕታ ዋጋ ጨቈሰችም የግሬድ ገብዬ ወረችም። የገብያ ኢፍቴ ጉነረⷕታ ቅብ ተቀፗችንም ባነ። ተኽ የቸነ ያባር ዝምብ አጀገሮያም በገበያ ኤማኽታ በረፈቈችን የዋንሸኸና አቴበ ዝምበኽታ ትትቅረቅር የግብር የግብር ዴንⷜ ሰናችም። ልክ ትትሰራ አት ብርቅ ብርቅ ይብር ሻሸራ አዠችምታ ነሳችም ብርስ አቴ በኽታ ኸናችም አዠችንም። ያስየም ኧርች “ምራኽር ትውን?” ቧረችንም። ኹት ዋጋታ ቴዩ ድናም “ዠሻሸራ ታⷕ አትቓጨም ያትሽኰቺ ቃር የመስር። የተᎀና ባኹም ብንጦጦ አቸነዅንም ባነ የⷕት ጭን አነሰናም ታኖ አስያን ያነ።” ባረናም።

ⷕትም ዠፐረችም ይበርጥና ኸማ ጥረጠረችም ታነ “እያ ኧትስርኸ ያነ ዋጋቶ” ቧረችንም።

“በምራኽር ትብጀሽ?”

“ይያኽ ምር ትትሰሬ? ታስየ አኸትንኸ ምራኽር ትውን?”

“እማት ቃር አንኸረ ይዝረኵ ያነ?”

“እንክ እማት ቃር?”

“ኧጊ ብር ተግብት ኔም”

“ኤኸር የዛኽርወት ሻሸራ ብር ተግብትሽ አንከስ”

“ኧጊ ምራኽር ቴብንሽ?”

“አኸ በምራኽር ታስየንቴ?”

“ቤ ኧጊ ብር ተሰሙኒ ኔም። በኽ ቦስጥ እንጐድ ቃር እንዝረⷈⷕ።”

“አት ብር ትበዳቴ አትበዳ?”

“ኤኸር” ባረናምታ ሻሸራ ኹታ ታቴበⷕታ

“ኦጣችም አወችንም አታኽሬ ቦረች ጋᎀ ዠፐረም ጠናናም።” ይንጐድ ሰብ ተኸረ ስርም ባናስየን። የደንገነ ገረድ የኸርⷔ ጭን ኧጅ ኖራብⷕ። ባት ብር የባⷕም ኸማ ውስጅ። ተሬዛ ብረⷕታ ካሰችም ያደተⷕቴ ወረችም። የስየችወ ዋጋ ብቱድና “ሻሸራታ ወኼ ኤነቱ። አት ፍራንክ ጭን በንጠናⷕም” ባረችናም።

ኬርወጌ ተገረደⷕታ በቄጥ ዋረማምታ ገፓት የገብያ ሰብቲትብራጭ ቤት ተዠፐረማም። ሺንጋም መገራታ ደነገም ቤት አቸነኖም። ባላ ጭን በቤሮ ዘንጋ ያነወ ከረ ቴሰጭ ኤገባ የኸሬ “ያⷕሻሸራ በስሮንⷍሽ አንቐ እያም ቁምጣ ሰረኒ ኧብርቴ። ቤሻና ዴንⷛ የትምርቴ ያሮ የኸሬ ቁምጣ ይኸሮ። እያ ነገራ ዘወር ተገሩእ እናት ቃነቡስ ኧትገተር” ባረናም። አዶተታ እካ ቲብር ሰሟችንምታ” አባኸ ቲገባ ቁምጣ ሰየኒ በርም አደጉን። ነገ ኢብⷘታ ሸዋ ይወጣቴ በኹት ያትደምድንኸሽ “ባረችም መኰረችንም የስየችረም “ስንኳር” ብቲውን ሳረንምታ አንድቕ አንድቕ ባረምቕነታ ተፋም። ቲዘግር ጭን አደተታ በጉርበተታ መዛ ኸማ ቃር ትየናምታ “እንዴ ኔኸ” ቧረችንም። “ዝ መዛ ቤ ቸነም?” ቀሪ ደር አትያነምታ “በመገሬ ዞረ ትንፈጣ ወጠቅኹም።”

“ትፈጥር ዮጠቀ ሰብ ዝክሽ ኤትምረቀቅ። አት ሰብ በጥፍር ምረቀቀናኸም። ኧኳማ ተሟን ትትዳነግ ዋርኸም?”

“ኧጊ ቲደርጌ ኧችኔ ባነ?”

“ሟን?”

“የረን ቤት ኧርች”

“ተዴንⷛ አትራክስ ባኹም ብዘ ግዝየ ኦድከም ባነ፡ በዝ አንቐ ታት ሰብ በትራከስኸ ዘፒተዅ ስንኳር አንስየንኸ።”

“ኧጊ የረን ቤት ኧርች ዞረና ቲወስድቢ ኧችኔ ባነ? ኧዃም ቢኸር ዞረና ቲወስጅፒሽ እንቁስ ቤተዅሽ አናዥ።

ኬርወጌ ተርቸⷕታ ቲትጭቃጨቆም ታነቦ የገፓት ቃዋ ፈጠረም። ባላ ተቤሮ ቸነም ሰናም። ኢብⷘታም ቤተታ አጨም ተዅት ኧግር ገፓም።

አትሸወ ጭን ኽ ከረ የሬ ዜማንቸ ባነ። ተኽ የቸነ ቐጠም በኻ ቤት ገፍ ባረም ተገተረም። ባላ ቶየተ አንፏተታ ቲዮጣም ሺንጋ ቲሮጥ ቸነም ያባታ “አባ ቁምጣ ሰየኒ” ቧረንም። ባላ የርቸታ ትክ ባረም አዠንምታ “ኧኳኽ ሟን ቲመኽርኸ ዋረም? ዌ እማትም ግዝየ ወደያ የኸርኸ ቃር መሰረናኽም?”

“ቤሻና ዴንⷛ እንም ቁምጣ ስራውሮም እማት እያ ተቃም ቢሳ አርቴ!”

“አባ ብዘ ዘንጋ ነረብንዳሽ ቁምጣሽ ወደያ ተተኸር ኧስየንኸሽ”

ኬርወጌ አትጨማችም ሰማችኖምታ “ዴ ቀሪም ዘነጎሽ ዛⷕርወት ቁምጣ ሰየረ። ነገ ኢብⷘታ ሸዋ ቲያር ዋጋ አትድምድ የትከ ይዀን ቃር ይሰየም ያትደምድሽ።” ባላ የቁምጣ ቃር ባጭ አመነም ቸንምታ ይብⷘታ ቲያዥ ተሳረንም። “ኢብⷘታ ሸዋ ታርቴ?”

ኢብⷘታ ቦጣ ኸማ “እንክ ሸዋ አሬ ተረሳኹም። አታኽር ከረ ዳር ሜና በረከብኹ የኹጅረና የመስቀረና ተⷝብር ይኸር ቃር ዋጋ አቍራጢብትዅ ኧተንሽ።”

ባላም ዠፐረም ተሳረንም “ኧረ የዝ የቀላድ ቃር አንሰማኸዌ?”

“ምር ቀላድ?”

ደጃች በክፋቱ ያነኔᎌ አፈር ያስየንቴ ቧሪም። ይናም በኸረንኹ ሰረቦ ቧርንደም።

ኢብⷘታ አፈረታ ርስት ያሜወ ዋጋ ይረወነታ ታዊምታ ⷝብር ዳር ይከስ ቃር ይወጣን ዋጋ አነᎌረን። ተኽ የቸነ ያፈረታ ዘንጋ አዛገገም ቸንምታ የመረጋ ከረ ሸዋታ ሰጨንም።

## ሺንጋ ወልቂጤ ወጣም።

ኢብⷘታ ሸዋ ቲያር የሺንጋ አዶት “የቁምጣ ዋጋ አትደምድ” ብትውን ቤ የባረ ኸማ ቀሪ ኢፍቴ አዠነም። በዝ ዘንጋ ሺንጋንቃር አᎀጠጣንምታ አት ኽርም በፈካ አንቐ የቁምጣታ ቃር ዠፐረም ታደተታ አትባታም።

“አዲ የዝ የቁምጣ ቃር ምር ይፈዝ ትቢ?”

“አባኸ አንስየንኸ በባረናኸ አንቐ አትባቅርም ቄጥ ቅርስ። በዝ አንቐ ትክነት ተዘፔተ ኤቸን። እማት የቁምጣም ቴኸር አቂጥም ያርዋኸ ዋጋ ጥብጥ።”

“ዋጋ ኤባር ቄጥ መምር ንቅርስ?”

“ተፋደርም የቃዋ ቄም ንቅም ጋዴ ሰብ ዋጋ በሽ አንቐ ይበጅር ቃር ኤረብር።”

“ቄምኽ ምር ግዝየ ንንቅም? እሼ የመረግየ መገራ ኧወር።”

“አንኻረ ሰብ ዝካ ትትብር ሜና ቀጠረናኸም ይበርሽ። ዞረ ተዴንⷛ ወፍጣ፤ ዳራⷘ ወድርግ ቴንም ታነ አትባቅርም በትርፍ ግዝያኸ ቄም ንቅም።”

ሺንጋ አደተታ የመኰረችን ኸማ አመነም። የዴንⷛ ፍቕረታቸም ሶስት በነ ዳር ተፋተረም ቄም ነቀመም። የረቀᎀን ቄም ባስረ ሶስት ብር አስየንምታ በ፪ ብረታ ቁምጣ ስየወም። በተነፈ ዋጋ በሳᎃና ወቸርችር ቀነሰም። ይፍት ወረር ሳᎃና በጉብርየ ገብያ በጅምላ (በቀርጫት) ስየምታ በቃያ ችረቸረም ያስየ ባነ። ዛ ቄጥ ጭን ፪ ኽርም ዳር ባዠን ጋᎀ ንጤበ ኤነን ቃር ኽረወም። ተኽ የቸነ ቀሪ ዋጋ ባተነፈ አንቐ በግሬድ ግብር ገፓም። (ሽቱ ሻሽራ ያንገት ግብር አልቦ።) ግብርም ተጉብርየ በጅምላ ወሰየም በገን ወቸርችር ቸም ታነ ቶልቂጤ በጅምላ ስየም በጉብርየ ያስዬ አትያነም።

አት ከረ ዛ የዋርዮ ግብር ይስዬ እማረታ አንሸፋነረም ዋጋታ በቀረጢት ደን ኸናም ባንገተታ አንጥረጠረም ወልቂጤኧታ ወጣም። የኽ ኢፍቴ ወልቂጤ ያኽር ከተማ ያናዠ የረፐሬ ኽኼ ቲሰራ አፈር ገበር ኸርወም። ሰብ እንም የብⷐ ያር ቃር ኸማ ይትጣደፍ። ባማሪና ባንኸሬ በጉራጊና ይዝረⷍ ሰብ ቀሪ ቃሩ። የከተማ ጫውጫውትመታ ተጉብርየ ገብያ ባስር ኧጅ ይብስ። ሺንጋ አማረታ ተጨ አጐደንምታ ተመኪና ኤማ አታኸሬ ውጤ ቈመም ያር ይቸን መኪና ቲያዥ ታንቐቴ አት ሰብ “ኧረ ሟንኸት” ባረም በዄችም ኧጀታ ከነ ተጕራ አጋተታ ቢጠውጥን ጠነቈንም ተዥባፐረም ቢያዥ ያዶተታ አበጐዳ ኧርች ደገሙዩ። የኽ ኢፍቴ ይትⷐሮ የረፐሬ ባሽየነን አንቐ ጥንቕተታ ሳና ኸረም።

ብዘ ብዘ የከተማም ቃር ተሳረንም። “ደገም ኽኸ የሸረኒት ኸማ ያር ዅታ ምቃሩ?”

“በዝኼ መኪና ይውሪ የገነንዳ ሰብ ኸማ ጭን ጅወ ቁምጭር ፈረዙ።”

“ኽኽ ኧርች ያርወ ኹታኽ ምቃሩ?”

“የዝኼ ኸማ ቢስኪሌት ይውሪ የገነንዳ ሰብ ኸማ ጭን የሲጣር ፈረዙ።”

ሺንጋ ንቃር ወግ ኸረወም ታነ “ኢግዘር ነረናኸ!” ባረምታ ደፐረወም የደገሙ እንጐድ እንጐድ ቃር ተሳረንም።

“ደገሙ በዝኼ ዩዌ ተተመር ያነ?”

“ቤ ኧትመርሽ ያነ ብንድብሩ። ኧዃ ጭን የኼ ትምርት ጀፐር ኹምታ የትምርት ሸዋ ኧወጣቴ። ኧኳ ዝኼ የቸነኹም ኧወጣ ኢፍቴ ኹጅረና አትሴፌዩ።”

ሺንጋ ጭን ደገሙ የዋረን ቃር አናምር ባረምታ ደፐረወም ተሳረንም።” እሼ የበቈሎ ኸማ ተሽፈፈርኸም አት ቁምጣ አት ኮት አት ቃምቢስ ዄት ጫማ። ዝ እንመዅና ብማት ግዝየ ተኸተርኸምታር የኸም በᎈር እንጐድ ቃር ትስዬ ታትያን?”

ደገሙ ቦኼ ⷕነታ ይትሰን ኸማ ኻረም ዳቀምታ “የሟኒመዅና አኽኽ እማራኸ አንሽፋነርኸም አትⷕን መደር ተምር ቸነኸም?

“በግሬድ ግብር ቄጥ ቀነስኹምታ አስዬ ቸነኹም”

“በዝኼ ትⷕን ሰብ ነረዌ?”

“ቤ”

“ያማሪና ቃር ትⷕርዌ?”

“አታት ይውሪ ቃር ኧበዳ ባንኸረሼ አንዥባጥር።”

ደገሙ የከተማ ዴንⷛ ተገን ይቸነ ሰብ ቲያዞ ይበርጠዊ ኸማ ኦዳንምታ ቴያቄጦ ተገነታ ዴንⷛ ያትኼኔ ወሰደንም። ተኽም አንቐ ደገሙ “ቦኼ ቃር ንትራኸብነ” ቧረንም በገገታ ሜና ፈካም። ሺንጋም ተትⷐⷐረኖ ዴንⷛ ግብረታ ስየም እማረታ ጫረም የቤተቴንየ ተረሳም። ድየ ቴረነ ገፓት የረፐሬ ጭን ቤተታ ወስራ ቐᎀንም በሰብ ቤት አደረም።

ኽ ከረ ኬርወጌ ኤስ ትትብር አደረችም። ኧርቸⷕታ ቶልቂጤ አንትዠፐረ የረፐሬ። ባላም በምሽተታ ንቃር ማቸባም። “ዝ እንም ያⷕ ሜና ትከ ቦኼ ቃር በᎀቅ ቤተታ ኤቾና ኸማ የቄጥ ኦጣⷐም አታከርⷒም። ኧዃ እሳት ተኸተሮም ያሮ የከተማ ዴንⷛ ገርገር ቲብር ኻሮምታ ዌ ዋጋታ በተዊም ዌ እማረታ ቈርቈሮ አዠም ብረገባም ፈኳንም ዌ ኤማ ተድባᎌረንም ዛፕተም።”

“ኦጣኸም ያታከር ዀንሽ አኸትንኸ። ዛⷕርወት ቁምጣ ትሰየረታ ቸኸም እንጐድ ንቅ ዋጅነር ነረብንደ የባዀን ኸማ ተረሳናኸም? ቁምጣ ተስየዀረ መላም አፈር ትስየወ ዋጋ ያርቄ ባነ!”

“እሽታ እንም ግዝያኽማ እሽታንኸማ። ቅስር ሜና ባንኸሬ ቡር ቡር ሜና ኤትረከብኽማ። እርስየ ቁምጣ ወሰየ አⷕ ቐመናⷐም ባነዌ? ዌ የርች የምር አጣⷕም ቤኽን ሜና አታከረⷒም?”

“አብ ኤነን ታውዮ ዌ አያ ቁምጣ ኧስየረ ያነ? ዌ በምራኽር ከረ አኽሩ አዶት ያበሩስ ኹጅር ወስየ የቀነሰች? መላም ቅብ ተቐሳ የዲያ ተርባት ኧስየን ያን አነሴም!”

“አንኻረ ሰብ ትዝረⷊ ዘንጋ ውረሙ ይበርሽ መላም በጋድር ሲን ያርዊ ሽወትም ኤነ!”

“ተዄት ሽወት ኤብ ይትጠነቍሽ! መላ አበሩስም ያትየትርᎌ የቸነ ባዘራም ይⷘⷈችᎌ ኹትሙ!”

“እሽ የምብርⷐ!”

አብ ታደት “ያⷐ ጥፋት ያኸ ጥራት” ቲትበበሮ ቲትጨነቆ ወሬት ኤባር አደሮም። በመረጋ በየ ጭን ኧሬ ኸብር ወጣም ቴረነ ቲኸር ሺንጋ ትማርመታ ቦኼ ቃር ቸነም ሰናም። ተሬዛ በረቜ ቲቸን ነከወችንም ትትሮጥ ወጣችም “በጭቃራ ንተን” ባረችም ተቐᎌረችንም። ማተቤትማ አማረታ ትᎈታሬ ትትጣድፍ ወጣችም።

ሺንጋ ቤት ገፖም እንጣረታ ቲዮራ አዶተታ “ባርዳ ንተን ኧረ ቦኼም ቃር ቸነኸም ሰናኸምዌ?” ቧረችንም። ኹትም “እንክ” ባረናም በወርጭማ ወረም ሽኵ ቲብር ⷕት የማተቤት ጠናችም “ምዳድ ብሳት ኦየ” ባረችናምታ ኧርቸⷕታ ጓደንም ይኽርሽ ትትብር ብርባረችም ያምብር ጎነ ወረችም ገከበትየ ቀነፈችም አቸነችም።

ማተቤት እማረⷕታ በፈታች አንቐ በኸራር እሳት ብርቅ አመነችም ጎንዝየ ጎንዘችም የብረት ምዳድ ብሳት አናችንም። ኬርወጌ ያገፗችን ገከበትየ በምዳድ አጅኰረችም። ኦጣችንም። ከተᎈችንም ታነ ቅብ የጠᎈ ዝሟᎀጃት ዝማመዶችም የርቸⷕታ አትቕነወችረም። ተኽም አንቐ ኦደችንም። “ምሳረ አባኸ ትያ ንጠብጥነ ቃር ትምበኽነ ትንትጭቃጨቅነ አደነም። ይናሽ ትቸንም ትሰራቴም አምባነ ባነ።

“የጋዝ ወጣኹም ባነዌ ኻኽር ቃር ትትጨነቆ ቃር?

ኧርቾ ሙማንኸሽ የትከ ይትጨነቍ ያኽር ቃርኽ ተምር ኻርኸም። አት ከረ ኢግዘር ያስራኸም ትዥንሽ ጭን።”

## ሺንጋ ሸዋ ወጣም።

ሺንጋ ቄጥ በቀነሰ አንቐ ሶስት ኽርም ዳር ዋጋ ያቅመታ አኽር ቃር አተነፈም። ወልቂጤ ብዘ ግዝየ ይድዥባፐር የረፐረሜ ሸዋ ታዘቦ ቶልቂጤ ቤሻታ ዴንⷛ የሸዋ ንብረት ቃር ብዘ ብዘ ስማም ባነ። ተኽ የቸነ የኹት ዋና ተመኛተታ ዋጋ ቲያቍራጥብ ሸዋ ዌተያዤ ባነ።

አት ከረ ፲፮ ዘበር ቲዀን በሸዋ በቈሎ በጠናወ ገማም ታደተታ አትባታም “አዲ በሸዋ በቈሎ ንቃር ጠናም ይውሪ በጉብርየ ገብያ ፍራንክ ፬ኧጨ በቈሎ ቲስሬ በሸዋ ባት ፍራንክ እማት ፪ኧጨ ይስሬ ቧሪም። አት ዄት እማር በቈሎ ለየተኹ ሸዋ ቦጣዅምር ይኽርሽ ትቢ?”

“ኧርቾ ውጦት ቶጣኸሽ አሽቃር ዋጋ ታትርፍ ባነ እያ የሰነፍዅን ጭን ዴንⷝነት ᎀችችተናኽ በኽሜ በቾናኸ ትንብሩ። ሸዋ ይውሪ ኹታ የባር ኸማ የገፓወ ሰብ እንም ይወጥ። ኢብⷘታ ዳር የመስቀር ንወርም ንተን የባረ ባ፬ ዘበረታ ገነታ አንገፓ። የዝምወት ኧርች ደገሙ የትምርት የኳ ፫ ዘበር ሸዋ በፈካ ፪ ግዝየ ባንኸሬ ያደተታ ወረቀት ደር አንጣፈ። ኧኳ አኽም ዌተኸ በትዳፐርኸወ ሙጥጥ ዘንጎ።”

“አዲ የጠᎌዅን ጡዋⷕ ኧትዘፐርም ኧተንሽ። እማት ዄት እማር በቈሎ ኖጣም ናሰየምታ ተኽሜ የሸዋ ግብር ናተንም በዝኼ ናሰየ። ዋጋ ትርፍ ተጨራ ኧረኽብቴ።”

ታደተታ ያትባታም ኸማ ፪ እማረታ ጫረም አት ኸረ ቅረረ ማትቤተታ ደፐረወም በመኪና ይትሳፈሬ ወልቂጤኧታ ወጣም። ወልቂጤ ቲሰራ ጭን የቅረረ መኪና ፈከዊምታ ማተቤት አማረⷕታ ደነገችም ቤት ትትዠፐር ኹት ገፓት ዳር ⷀም በግብር መኪና ተሳፈረም ሸዋታ ወጣም። የመኪና ኹታ ነጂ ስጥና ይረምድ የረፐሬ ከተማ ባነወ ባስር መደር ይሰጬ ቲገባ ቲወጣ አቴረም በመረጋ ቅረረ ጋት የመኪና ተራ ሜርካቶ ሰናም።

ሺንጋ ሸዋ ቲውሪ ዮልቂጤ ኸማ ይᎀስን ባነ ስር ይፍት ከረ ቢያዥን ጭን ሰበታ ሽርሽር የባረ ቃር ᎀሰረንም። በመኪና ተራ ገን ይገባ ሰብ ግብር ያስረቮኤ የቸነቮ ዴንⷛ ጉነረታ አዠሮᎌም። ናስ ባት ኧጅ እንጣር ተምረኮዘም በጉነረዅና ንቅ ንቅ ቀርጫት ጮሮም ከፍ በባረ ቃር “ዳቦ ፈላጊ፤ ዳቦ ፈላጊ” ይብሮ። ናስ ሱቅ በደረት ያዦሮ ዴንⷛ “መርፌ ምላጭ ሳᎃና፣ መርፌ ምላጭ ሳᎃና” ይብሮ። ናስ “የፊት መስታወት ማበጠሪያ” ይብሮ። ኩሊማ ባት ፍንት የቸነ ሰብ ሳጥን በመኪና ይሰቅሮኤ ያትባትሮ።

ነጋዴ ዴንⷛ ወስጥም ᎈርም ቡን ቡን ቲብሮ ተጫውጫው ተዅናም የሺንጋ ያርወ መደር አትበከረዊም እክም ቡዥ ቧረንም ቈመም። ቀሪ ዳር ተከሰም አት ጋዴ ፈንገያ ሺንጋ በግረቴ ኦናኖም የረፐረ ያቸነኖ በቈሎ ንሸተ ተወታን ቡዥ በዋረኔ አትቃር ቤⷕር። የሺንጋ ኢግዘር ቲቈራን ጭን ኽ ከረ ኢብⷝታ ገን ይወርድ አበጐዳታ ይⷘⷈትኔ የመኪና ተራ ቸነም ባነ።

በረቌ የሺንጋ ነከወንምታ ኹት የኸረ አንኸረ ቲትጥራጠርም ቸነም ሰናም። “ኧረ ሺንጋ አንኸርኸዌ?” ቢውን ትክ መነም አዠንምታ አሽየነንም። “አኸ ኢብⷘታ አንኸርኸዌ?” ቧረንም ኻ ጋᎀ ዳንጋ ተደንጋ ተሰስሞም ታነ ኢብⷘታ ተሳረንም።

“ሺንግ ወኼምንኸዌ?”

“እንክ አኸ ወኼምንኸዌ?”

“የቃያንዳ ሰብ እንም መምሩ ናባኸ ናዶታኸ ናትሼወ?”

“አንም ሰብ ወኼዩ።”

“የጮረን ሰብ የᎀተ ሰብኽ?”

“አትኽን መደርኸ ቴቴ ዛፐትኸም?”

“የሸዋ ቃር ቢዩጅን ቢዩጅን ቢዩጅን ገግመና ንዥን ባኹም።?

ኻ ጋᎀ ኢብⷘታ ትክ መነም አዠንም ከት ባረም ዳቀምታ ዛ ኻኽር ተጨነቅዀረም የረፐረ ቁምጣሽ ተኸረርኸም?”

ሺንጋ ያርዋቴ ዳቀምታ “እንክ ባባመና ጡር ታዶተና ⷐቸ።”

“አቸ ገነንዳኸ መምሩ?”

“ገነንዳኽ ዛም ድረ ያዠዀንም ኸሞ አትቃር አንትሽጋ ከረ።”

“ዴ ኧስኸሽ እሼ አኸሽ ተሽጋ ከርኽም ወደያ ኸርኸም።”

“በኽሽ በᎈር እንጐድ የትሽጋከረ ቃር አትቃር ኤነ።”

“ዛ ኧተሟኸኽ አወቸያም ዌ?”

“የዝሽ ኢፍቴ አናወቸያ። ጕራጔ ጭን የመረግየ ይና ይና ወረፎ ይረቅጥ አባና ያት የⷘታ ኧርች ይቤ ኤላም ባነ። አዶተና ጭን ኤፐችም።”

“ምሩ ባረችም የትከ ወኼ ሰብ አንቸነራዌ?”

“የኸሽ ቴኸርም ተሬዛ ወድር ጌፍ በኸረችሜ አጥም አንሰናች ዴንⷛንያ ትብር።”

“አዶት ገረድⷕታ ቶጣም የሰብ ቲብ ዳር ንማም ያጀግናሽ። ኹትሽ የቸኖᎌሙ።”

ቧረንምታ “ጋሪ ጋሪ” ባረም ጠናም። ፪ ጋሪ ነጂ ቸነቦም። ሺንጋ ያቸነኖ ፪ እማር በቈሎ ጫᎈም የሺንጋ ቲብⷘታም ደፐሮᎌም ይብⷘታ ቤቴንየ ዣነጎም። ቤት ይሰሮ ዳር ሺንጋ ቤማ ያዠን ሰብ ⷕነታ ወኼ አንኸረ ቃር ᎀስረንም። “በሸዋ ስብ እንም ይትድራከትወ፣ ይትጋፋወ ዘንጋ የኸረ ቃር አንገባኸ ቧረንም። በመኪና ኤማ ጋሪ ንቅንቅ መኪና እርስየ መኪና ደቅዶቄ እቭ ባሮም የሲጣር ኸማ ቲያሮ መርኬ ባረም ያዥ። ተመኪና ኤማም ᎀረ ናስ ዴንⷛ ኧጨ በጉነረዅና ጮሮም ቡን ቡን ይብሮ። ናስ በቀርጫት ሙራ አምብር ጮሮም ካችካች ይብሮ። ሊስትሮማ የሟርዅኔ የሰብ ጫማ የሽረኒት ኸማ ይጠርጎ።

አዠም አዠም ታነ ይብⷘታ ቧረንም “ድረ ሸዋ ቲውሪ ወልቂጤ ኸማ ይመስሬ ባነ። በከተማመታ እማት የመኪና ኤማ ባንኸሬ እንጐድ ቃር ያነም ቃር ቤመስሬ። ኽም ቲውሪ የዝ ገን ሰብ ኤማ መምር ኻረም ያር? ያዠኽኖ ኤማ እንም እማት ይመስሮን። ከነ ጉራ ያንቔ ይፍቴ ቲያዢም ይትረከቦ ቤት እንም ይትምላስሮ። ኧኳ ያኸ ታነከብከሽ የስያም ያፍጥᎃን ባነ!”

“ሺንግ እያም የቸነኹ ግዝየ ያኸም ኸማ በጠነማ የርቅ ድብር ደን የገፓ ሰብ ኸርኹም ባነ። ሸዋ ቀሪ ከረ ደር በቾነᎌ አንቐ ጭን ይርወሺ። እያ ኧዃ ሸዋ ያነ መደረታ የቤተና ኽም ጀፐርኹም ኧⷕን።

ይብⷘታ ቤት ቲሰሮ ግብረዅና ቤት አገፓምታ ኢብⷘታ ሼ ሸከተም በሱቅ ፉርኖ ስየም ተሺንጋ ግንዝር በበኖ አንቐ ኹት ወቴል ቤት አሳላፊ የረፐሬ በሜናታ ፈካም። ሺንጋም ምሳረ በመኪና ᎈር ወሬት ተጨርም አንነ ባነ። ተኽ የቸነ ቢብⷘቴ በጨ አልጋ ተገተረም ዋረም።

ይብⷘታ ገፓት ሜና አደገም ቤት ቢቸን ሺንጋ ቶሬት ተረሳም ባልጋኹታ ᎀረ ቾናም አሽቃር ቲያትያን ኢብⷘታ ተሳረንም “ሺንግ ቾናኸም ምቃር ታትያን?” ሺንጋ ዳቀምታ “የዝገን ሰብ ስማት ቴስመትም ይረብርዌ? ባኹም አትያን ባነ። አኸ ትቸን ኢፍቴ ቦሬተና ትንትረሳ የስማት ድየ ብንወጣ ተጉራም ተከነም ቤት ኸረቢም። ᎃርጥ መደር በከርኹም ሰብም የዋና ኸማ ይወጣ ይወርድ። ተኽ የቸነ ኧስመትወ መደር በከርዅም ተዠፐርዅም ገፓኹም።”

ኢብⷘታ ያርዋቴ ዳቀምታ ቧረንም “የሸዋ ሰብ የገን ሰብኽማ ተቤት ውጤሽ ኤስመትሽ። ተሳ እንዴ ይስᎀችᎌ ቤት አተዥኸሸ። ኽሜማንዳ ውቴል ቤት ንወነም ኧርባት ንብራነሽ።”

ኢብⷘታ ተሺንጋ ተጣበጦም ወጦም። ድየ ጠናቆ። ኮሬንቲ ጭን በመደር መደር ዀዀብ ይመስር የረፐሬ ጠናቃ ያነ ኸማ ተጨርም ቤⷕሪ። የስማት ቤት ቢሰሮ ብዘ ስብ ቈመም አጋ ይቅየ። ቲትቐነዊም የስማት አንፏት ቸነም ባንᎉና ይገባ። ዄችም ያጋዅና ቅራቦም በስማቶ አንቐ ውቴል ቤትዅና ሰኖም።

ቤቴል ቤት ዅታ ወፈንቻ አት ብሻ መስቀል ያነወ ጓድ ጨርቅ አንጥረጠርᎌም። በቤት ደኔም አት አምስት ሰብ ቾኖም እንጀራ ቶጥ ይበሮ። ያነቦም ጠረጴዛ ባስር ኤርቆ። ሺንጋ ቲብⷘታ ሽረት ባዘዞ አንቐም ጮዳዅና ቀነሶም።

“ሺንግ የዛ ያፈረንዳ ቃር በምር ወጠቀም?”

“የምር አፈር ዘንጋ?”

“ዛ እያ ሸዋ ትንቸን ሰረቦ ቧንደም የረፐረ የቾናኔᎌ አፈር ዘንጋ።”

አፈር የኽርም ኽርም ዘንጋታ ይጀᎍሪቴ ይውሪ። ⷝብር ዛም የድረ ኸማ ይኰሺ። ያፈር ግብት ዋጋም የኳሺ ኧረቍ ከረ ኸረም። እማት አኸም ዄት የቃያንዳ ዜጋ ዴንⷛ ባንኸሬ። ዘንጋታ በፈጠር ይረቅሽ ቲውሪ የደጃች በከፋቱ ወኪል አትኹም ቀርሺ የሟረቴ ኢሽባ አዊም። ደጃች በክፋቱ ጭን ቀላድ ቤቲተዅ ቤቲተዅ አናስየ ባምሳ ቀላደና ያነ ሰብ እንም ደፒተ ባንካሴ ውል ቤት አናገባ ባረም።”

“ኧጊ ዘንጋሽታ ያርቅ ከረ እማት ኢግዘር ይⷕን። በቃ ያንደ ብዘ ኺተሮ ኤስረቦ ሰብ ያነቦ የኸሬ። እያ ገግመና እማት ሳንቲም አንከሰ አፈረና የሳረን ሰብ የሰየ።”

“ኢብⷘት ኽናኸ ወኼ ቃር አንኸረ? ያብ አፈር ኦጨም የሰብ ይችነ ቃር ይረብርዌ?”

“ሺንግ ያብ አፈር ይውሪ ቃር ድረ ዋረም። ኧኳ ይናምር አፈር ነረንደ? ያባንዳ አፈርሽ መካ ሰብ በቶንደምታ ኧኳ ዠፐሮም ይና ናሰየንኹ ይብሮንዶ። የዝሽ አንቐ እያሽ አንከስር ታቤ ኸማ በዝሜ ኧረብርቴ።

“በሸዋ አታኽር ከረ የረፐርኼ ዝካ ትዝረⷈ? ኽም ቲውሪ ዘንጋ ባንᎉ ንብዳኸምታ ተዛ ተደገሙ ስር ትትራቦዌ? አዶተታ ይና ቤት በቸነች ቁጥር የኹት ቃር ባንኸሬ አትዝረⷍ። ወሬኧታ ብዘ ግዝየ አትሰማ የኸሬ እንምጊ ትትጨነቅ።”

“ተደገሙ እንም ግዝየ የሳምት ሳምት ውር ሰንብት ንትራከብነ። ውርሰንበት ውርሰንበት ተተማሪ ቤት ፍቃድ ይረኽብ የኽሬ እያ ኧቾትወ ውቴል (አርነት ውቴል) ቸነም ሼ ይሰጭ። ነገ ትያም ኧቾትወ መደር ኧስድኸም ትትራኸቦሽ።

በመረጋ ከረ ተሳት አንቐ ሺንጋ ቲብⷘታ አርነት ውቴል ወሮም። አርነት ትራማ ኧርባት የበኖᎌ ውቴል ኸማ እርስየ ቃር አነፐረ። ቤት ቢገቦ ኧድያ ይበሬ ቴረነ የቸነ ሰብቀሪ ቃር ነረ። ቲገዌ ኢፍት ኢፍት የመጠጥ ጠርሙስ ቤነት ቤነተታ ድረደሪም። ቲገዌ በከነ ወኸት አት እርስየ ራዲዮን ይትፈቐር። በጕራ ወኸት አት አስር ሰብ ቾኖም ናስ ይብሮ። ሺንጋ የኽኢፍቴ የኽላ ውቴል ⷝበተም ቤⷕር። ተኽ የቸነ ⷕነታ እማትም ግዝየ በገበር ግብት ዮኔ ቅሲ ዲንⷛ ኸማ ሰነፈም።

ኢብⷘታም “በገᎉሪ ወንበር ቶራ ሼ አተንኸሸ” ቧረንም ወጥ ቤት ገፖም ዀጅረታ ሽገረም ሼ አቸነም አወንም።

ሺንጋ የኽ ኢፍቴ ራዲዮን ቲትፈቐር ስርም አንስማ የረፐሬ በኽ ያነ ሰብ ተረሳንም እንቁስ ባረም ሙዚቃ ቲሰማ ደገሙ ገፖም ተዅት ኢፍት ኢፍት ቾናም። ሺንጋ ተባላገር የቸነ ኸማ እማት በዅጅረታ ቴኸር አንቃታ ከፈተም ሙዚቃ ቲሰማ የሟኒም ሰብ ያⷐር ባነ። ደገሙም የሺንጋ ኢፍት የኸ ኢፍቴ ያዠንም ቃር በᎀሰረን ቤቲተ ወኻር ቐᎀንም። ይብⷘታ በኽ ወኸት ኸረም የዄችም አዠኖምታ አንትⷐⷐሮ ኸማ ኻረም ቸነም። የደገሙ ባዝራⷈን አንቐ የሺንጌንየ አዠም “የዝ ኧርች አትⷐንዌ?” ቧረንም። ኻ ጋᎀ ደገሙ ትዝ ቧረንም “ዝ ኧርች ሺንጋ አንኸረዌ?” ባረም።

“ወደያ ኸረም ዋሽዬ ቐመናኸም ባነ! ዅትሙሽ!”

ኻ ጋᎀ ደገሙ ተረሳም የሸዋ ሰብ ኸማ የሺንጋ ኧጀታ አወንም ታነ (የገን ሰብ ኸማሽ አንትስስም) ተሳረንም።

“ሺንግ መችራ ቸነኽም?”

“ትራማ”

“ወግ ይኸር ቃሩ ሰብ ዝካ በቀሪ ከረ ዩትሽጋከር! መጨረሻ የታዠነ ቦልቂጤ አንኸረዌ?”

“እንክ ታንቐኔ ቸነኸም ያጠነቅኼ ከረ።”

ደገሙ በⷕነቴ ድረ ሺንጋ የበቈሎ ኸማ ተሽፈፈርኸም የዋረን ዘንጋ ተዘጐደንም ዳቃምታ ተሳረንም።

“ቤማ ታዠኼኽ ትኻሬባዌ?”

“የስያመና ኧኻርኸባ። ይፍተኔ ጋኽም ትትቸን ኻርከም።”

“ኧጊ የምር አናዝራⷈኼ?”

“አኸ አዠኼም አንቁስ ብትብር አዝራኽኼ ሰነፍከም ቧረንምታ “ኧዃም ትትመር ዌ በሜና ወጠቅኸም?”

“ኧትመርሽ! ትምርት ይወሪ ኹታ ይጀᎍሪ ቃሩ ባኸምዌ!” ቧረንምታ ይብⷘታ “ሼ ናሚኒ” ቧረንም።

“ይብⷘታ ኸማሽ አንፈቀርኸ በትምርት ቤት ሽረት ያጀግርኸ የኸረ?”

“ሸረትሽ ቤነት ቤነተታ የሳራኽሩ ኤብ ይኻ ኸማ ይስጪ ቃዋም የገነንዳ ኸማ በጀበን ቴኸርም በበርሜል ይሸኵቺምታ ባቫምቧ ይኻ ኸማ ይወርድ።”

“ኧጊ የቐጥኸሽ መላም ትምርት በሳብኸምቶ! ዌ አሳብ ታበዛ ይኽርሽ!”

ደገሙ በሺንጋ ወኼነት ቲደቅ ኢብⷘታ ሼ በታም ባቸነረ አንቐ የሺንጋ ደፐረወም ተሳረንም “ዛኽ አደተና መምንያ? አት አት ግዝየ ታዥና ባነዌ?”

“ገግሸⷕታ ወኼምንያ ያኸ ቃር ጭን ንቃር ያትⷈታና ወሬ አትሰማ የኽሬ። ኽም ቲውሪ መስቀር ቸነም ሰናም ዄት ሳምት ተነᎈንም። የሦስት ያርበት ከረ ዳር ⷝበተኸ አትዠፐርዌ?”

“መስቀር እንሜ መስቀሩ። ምር አሜዬ ኧገባ?”

“የመስቀርም ባንባኸ አት ግዝየ ያደታኸ ታባኸ ⷝበተኸ አታዥኖ! አቸም ተረሶክም?”

“ኧርቾ ኽኖሽ አንትረሶንሽ። የገነንዳ ንብረት ጭን ትናትያንን ሽግግ ይብሬ። የብረት አልጋ ኤነ የኸሬ በሰር ጉዝጓዝ ይትጐተሪ። ራዲዮን ጋዜጣ ኤነ የኸሬ የባሪቅ ዠረርየ ቾነም ይሰᎂ ቀጭቀጭ የባረ ግዝየ ዳር ያርᎌ ቡና ቤት ኤነ። በኽም በᎈር ኮሬንቲ ኤነ የቤት ተን በቤት በቾኔዬ ኤን ይወጋ። ዛዅና ትናትያን ገን ይገዌ ዘንጋ ቀጭቀጭ ይብሬ።”

ሺንጋ አትጨማም ስሟንምታ የዋረን ቃር ዶፒተም ቴወዳረ በⷕነቴ “አዶተና እንም ግዝየ ትምርት ገበር ያሜ ትብርሽ ያነ ዩረም ቃሩ! ባረም።

ቀሪ ዳር እንቁስ ባረቦም በቾኖ አንቐ ደገሙ ተሳረንም “ሺንግ ሸዋኽ ተምር ቸነኸም ሚና ትሽዌ?”

“ቤ ቀሪ ቃር በቈሎ አቸነኹም። ነገ አሰየተኹን ሰስተ ቤተና ኧትዠፐርቴ።”

“ኧጊ ያዶተና ተራከብነም ወኼሙ በርም ኦድና። ውጠት ቶጠት መረጋ ትምርት ያነቢ የኸሬ መላም አንትራከብነ” ቧረንም ሼኧታ ጀፐረም ፍራንከታ በጠረጴዛ ኦናንም ተማሪ ቤተታ ተዠፐረም። ሺንጋም ሙዚቃ ሳረንም ቲሰማ ዋረም ገፓት ቲብⷘታታ ቤት ተዠፐረም። የደገሙ ዮደንም ኸማ ውጠት በቈሎኧታ አስየም የመስቀር ገነታ ገፓም።

## ዝምወት የጆወቸ ወረችም።

የርቅ ባር ከረ (ቦኸመያ ሳስት) ዝምወት የጀወቸ ባረችም የርችመⷕታ ቃር ኧትሳርሽ ትትብር ያበጐዳⷕቴ ወንዶችም። ኽ ከረ ዘር ዮጣወ የረፐሬ አፈር ብና ባነ። ሰሜ ቅንቅት ዳር እነፐረው የኸሬ ብርብር ይብር ባነ። ቤማ ᎀረᎀረ ኩፍ ባረም የረፐረ የፍረታ አዴ ሽነታ ከፈተም ይዶቅ ቃር ይመስር ባነ። የሺንጋ አዶት ወረጀ የመስቀር ሽኰችም የረፐሬ ᎈንዣ ቧረንም ባነ።

ዝምወት ቤት ብትገባ ባላ በቃቀት ቾናም የቤት ቈመተታ ይረፋ። ሺንጋ ባግዳቴ ገፍ ባረም ያ ኬርወጌ ተተሬዛ በምጃቼ በጂፐ ቾነማም ይትጮደማ። በደራር የሰቈሪ የመሰቀር በስር ተደራር ፉረ ፉረ ይትየ። ኰተ ተዘጕረ ጓድ የመስቀር ኧጨመናም ይትየ። ዮፈንቼ ጂፐ የመስቀር ቧርም ዝትረሰዊም ገደሩ። ዘንግር የመስቀር ወባረ ቀᎎም ዌጦ። በዘንግር የሰቈርዮም ብዘ ቢጥር ተጥዋ ናስኹና ገደርሎ ናስ ሜጠዋት።

ዝምወት ታትቾናም “ወጌም ኸነምኹም” ባረችም የባላ ከነ ተጉራ አጋተታ ፊንጨመታ ሳᎀችንም። የኬርወጌም ወረችም ከነ ተጉራ አጋተኽታ ሳመችናም። ኬርወጌም ተረሳችም “ዝትም ቦኼ ንኽረምነ” ባረችም የዝምወት ከነ ተጉራ አጋተኽታ ሳመችናም። ተሬዛ ዝምወት የጀወቸ ያቸነችን ቅብ ተቐፐረችናም ደራር ወሰደችንም ተዠፐረችምታ የዝምወት ዳንጋⷕታ ሳመችናም። ሺንጋም ብንም አንቐ ተረሳም ቸነም ሳመናም።

የመስቀር ሰᎀት ቲ ያርቅ ተሬዛ ተዠፐረችም ደራር ወረችም በሽኽራ ዋንጫ ስኸር ገታችም አቸነችም የዝምወት አበችናም። ⷕትም አምጣጣችም ዄት አምብቅወት በሰጨች አጋ “የጀወቸ ታነፐረም የርችመና ወሬ የሺንጋ ኧትሳንሸ ታንባዅም እማት የዝ ሰኸር ትንብር ታጣጥ ተሸንዅ ኧተንባ፣ ኤንም ኸማ ጅሙ” ባረችም። ኬርወጌ ሰኸረⷕታ ጅም የኸሬ ሳረናም ሙሽርቕ ባረችምታ የዝምወት ተሳረችናም።

“ዝም ዘድረ ባⷕ ቃያ መስቀር መምሩ?”

“መስቀር ቁርቁዮ። ናስ ቐጨነ አንጠም ናስ ያንጠን ማንዜ ዀረረም። ኹት እንቅወ እንቅወ ይብር ወፌር አንጠም ሙማ ስቀረም። በኸረም ጭን ይዬ መስቀር ምር መስቀሩ ባⷕም! በጨነዅሜ የኽርም ኽርም የዠገባ ኸማ መስቀር ኧርቸና ኤባር ኧወር። የርቸና ትናትያን የበናኹን በሰር በደንመና ኤዌ።

“ዝሞ እያ ብንም ቃር ኧጠራን ያነ ምቃሩ በባⷕ ዃርም በቾችዮ ሜና ወቱዘገቡ። ኧርቻⷕ በኸረ ሳረናⷕም ኦጣⷐም የትምርት አታከርኺም። እንጐድ ግርድ ቧርⷈምዌ?” ዌ ኧዃ ስብቅር ትቢ ያነ የንቃሩ?”

ኬሮ እያኽ ደገሙ የትምርቴ ያሬ በሳሬ የኽርም መስቀር ⷝበተ ኤያዤ ባኹም ጥረጠርኹምዌ?” የትማሬ የኻሬ በድረ ያርስ ይርመዴሸ ቤተኹሽ እማትም ግዝየ አናትያነዅ። የሟኒመዅና ጭን እማት የገገታ የትሰኰትን። ኢግዘር ሙጥጥ ቃረታ ኤያተዤ ባረችም ዬነⷕታ እምባ በᎈር ኧጀⷕታ ተሟሸችንም።

የደገሙ ቃር ቢረሼ ሺንጋ ቦጣ ኸማ “ተደገሙ በሸዋ ተራከብነም። አፍያታ አቸም ቦኼዩ። ያⷕም ወኼም ንⷕዌ በርም አዛንⷝኒ ባሬም። የመስቀር ይገባ ቃር ብንትሰን ጭን የትምርት ሜና ንቃር ይበዛቢ አንገባ ባሬም።”

“ያገድኼ ዛ ትምርት ኹታ መቸ ኧጀፑንቴ ባረናኸም?”

“ኹትሸ የባሬ ኸማ መላም ይገርዝም ደር ኤጀፕር።”

“እዩ ንጥፋ የኹት ያኽሬ የትማሮ ዴንⷛ ሜና ጠበጦም በበነ በነ ሶስት በቅር ቀርሺ ይውዮ ቧሪም። ኹት ጭን የትምርት ጉነረታ ታንሰራን አንች በሮተቶ!”

ኻ ጋᎀ ኬርወጌ ጠነቀናምታ ባረችም “ሶስት በቅር በበነ በነ ባⷕምዌ ዝሞ?”

“እንክ ያገድⷕን።”

“ይና በጨኖንደ ቅርሽም አኳ ዳር የረከብኔ ዋጋ ተᎂዘሪ በኽ ቤርቅ። ኹት ኻታ በበነ በነ አነሴም ባረም በኽም በᎈር ይደብርዌ ዬላ! ኢግዘር ኧጋ ንቅንኸ! ዝ ዱንያ ይውሪሸታ ጠᎈዅንም ይብር ሰብሽ አቸም ኤነ!”

ዝምወት የርቸⷕታ ወኼነት ብትሰማ ⷕን ገፓናም። መላም የኹት ቃር ድቢተችወ ታትጮድ ባትችን ተሬዛ ስኸር አቸነችም ትትደብላ መርኬ ቤተች ታናዠችና። የዄት ቁየ ኸማ ቁረመዞም ታታት ወኸት የትዀተረችን ሰደርያ ወተሮም ጠበጠዊም የረፐረ ጡኧⷕታ ቤነኽታ ቢገቦፓ ጭን ዝምወት ወሬ ሸገረችም የኬርወጌ ተሳረችናም።

“ኬሮ የዝ ትከ ሰብ ተኖት አንቀነስዌ?”

“ብዘ ሰብ ይቸላ። እያ ጭን ይንም አጥራቆርዅም ዠፐርኽኖም።”

“ምሩ አጥም አጭር ሰብ ባንኸሬ አንቸነራዌ? ዌ ወኼ ዴንⷛ አንቸነራ?”

“አቸም ኤዝራዅ ትከ አንሰናች ባኹም። ዘድራ ሟኒም አጥም ወኼ ሟኒም ደንገነ ምስ ተቸነራ ባናበዳና። አቸ የሰስትራ ትከ ኦጨተኹ የምስ ትኒብወ ፈተና ኢግዘር ያትርፌ።”

ተሬዛ ይᎈጅያ ቃር ቢዝረኵ ቅመጨችም ኻ ቤት ገፓችም። ዝምወትም ቦጣች ኸማ ባረችም ኬር በቤት የተጨነ መገራ ውርሽ ቲውሪ ኧራም ይኸር ይውሪ ወማካ ተረሳናⷕም? ግሬድኽ ጡ ያድግ ዳር የዜ ጉርዝ ይኸር ዳር ይቍሬዌ?”

“ዝሞ አⷕም ዝካ ትዝረⷈ? አⷕም ዳር የተሬዛ በገበር ኤን ታዥ ያ?!”

“ኬሮ እያሽ የⷕትም ይፍዘዝናሸ ትንብሩሽ። ወትራቅ ባንጀፐረች ገወቸያም አንቐ በምሽነት ትትራቅሽ ትንብሩ።”

ዝም ቲትጮደማ ታነማ ሺንጋ ተቾናወ መደር ተረሳም ተረመመም ታነ ድየ ወጣም። ቢያዥ ድየ ጬት ገብ ባረም። አት ግብር የትረሳን ሰብ ኸማ ተዠፐረም ቲሮጥ ቤት ገፓም። ዝምወት በጮዳ ኸረችም ድየ የኸረም ግዝየ ተረሳናም ባነ። ሺንጋ ቲወጣ ቲገባ ትዝ ባረናም ታነ ተሳረችንም “ሺንግ ግዝየ ምረጋ ኸረም ይኽርሽ?”

“ጬት ገብ ባረም መላም አስር ይኽርሽ “ባረናም የረፏ የመስቀር ያንጪ ቦራ ᎀነ ተቤሻታ ዴንⷛ የቁየ ኸማ ይረቅጦም ይትፈቐሮᎎ ጠበጠም ካች ካች ቲብር ተዠፐረም ወጣም።

ዝምወትም የኬርወጌንየ የዠችምታ “እዩ ንጥፋ ቤተና ታንከራም በዝ አቴርኹም። ትንቸንሽ የፈጠረ ቃዋ ቤትቃውᎌ ግዝየ ይርቅ ኧቾናቴም አምባዅ ባነ” ባረችም።

ኬርወጌም ዠፐረችራም እንም ግዝየ ኤስ ትቢ ዝም ትቸን ዝም ትፈⷈ የጠወጪ ጮዳ ያርጪ ዳር አትክሽ። አኳ መስቀሩ ያድራክትⷕ ቃር አትቃር ኤነ። ሸረት ያንᎈ ኸማ አፍ ጢተዅ ብየተነ የሳረኽንደ ቃር ተጮጅተነ ተⷕናⷕ ትክየሽ።”

“ቤ ያገድኽን። በዝ ይርቅ በቾናኹ ኹት ቤትም ኤያ ገቤ። ይማተታ ቸዅንም ወጣዅም የጀወቸ የቸነ ሰብ በረፐረ ዳር ይሰጭ ቃር ይብ ሰብ ኤነ ንክራ።”

“ኧጊ እክሸ በኸረ ዣርⷝ በዝ ግብት መስቀር ቶጣኸማ የገብያ ከረ የገብያ ኢፍቴ ኧተንም ኧዥኽሽ።”

ዝምወት ተረሳችም “ኧጊ ቦኼ ንትራኸብነ” ባረችዣ ነገችም።

## ደጃች በክፋቱ ቀላደታ ያስየ።

መስቀር ቦጣ አንቐ ᎈያት ጠᎈም አርዋ አገፓም የረፐረ የቸኻ ሰብ ተዠፐረም በሜና ሜናታ ቻ ባረም። የመስቀር በሰር ተጅ ያንካሰታ ይከሰወ ቃር ይሸ ናስ በቄጥ ናስ በጉርበት ሜና ወጠቀም። ደጃች በክፋቱም ገግመታ የዛ ያፈር ዘነጋ ይጀፕሬ ተሸዋ ተረሳም ቤሮ ቸነም።

ኽ ከረ በቀላደታ ይረብሮ አበቃጥ አበቃጥ የኸሮ ሰብ ኧጅ መንሻ ኧጀዅና የጠበጠ የጠበጠ ቃር ጠበጠም የደጃች በክፋቱ ይትቐፐሬ ቤሮ ከናም?? ናስ ይሽታታ ክትᎈ አትከተፈም ከናም አረቄ ስየም ከናም። ባላም የበቅር አው የኸሬ ይሽም ቲብር የሰና ወፌር ተሺንጋ ደነገም ከናም የት ዶᎀጅᎌ መደር ቢሰራ ደጃች በክፋቱ ተብዘ ሰብ ቾናም የቹቻ ቃር የዝራብ ቃር ይትጮድ።

ደጃች በክፋቱ የሸዋ ሰብ ኸማ ጥቁር ኮት ተወላሌ ተኸተረም በጉነረታ ጌፍ ጥቁር ባርኔጣ ደፐረወም እማት ፏᎉየ ተሱሌ በትኸተሮ በገነ ሰብ ግብት በቾኔ በመሬካ ግብት ያነ ሼጣን ኸማ ዬን ያትየ ባነ። ደመረታ የጥቁር ጠረሮ በፊንጨመታ አንጕዝ ነረወ ድረ በጋዝ ወኼም ባነ ቧሪም። ቁመታ በቾኔ ግብቻነ ሰብ ይመስር።

ሺንጋ የበክፋቱ አታኽር ግዝየ ትክ ባረም ባዠነጋ ያባታ በቀሪ ዝንᎈታ ተሳረንም። “አባ ዝ ምስ ዄት አርዎዌ?” ባላ በደነቴ ደቀምታ ኹትም በቀሪ አᎈታ “እሽ እክሽ ኤዝረኵ” ቧረንም ሺንጋ ጭን ንቃር ወግ ኸረወም አንገፍር ባረም ዠፐረም ያባታ ተሳረንም “አባ ዝካ ያᎈቈረን ምቃሩ? ባላ ኧርቸታ ኤትሰሪ ቃር ቲትሰን በመየቴ የረፐሮ ገመያ ይሰሞቴ ባረም ተጨነቀምታ ብንዝረታ “ይና ውዛቱ፣ በኽ በᎈር እንጐድ ቃር እንትሳርኼ እንቁስ በርም የዴንⷛ ኸማ ይውሪ ቃር ሰማ” ቧረንም።

ዩረም ቃር ዮጆ በዋሪሽ ደጀች በክፋቱ ተᎉቍነተታ የትረሳ ተሰብ አትቓጨም የኰርዮ ᎄርጭማ እንመዅና አነሰበዊም። በኽም ኽም ብንመዅና ቢቤትት ኹታ በቾናሜ በሰኰኵ ኧጨ ጉነር ቋንሳታ ዝራካም የቾና ወንዠት ይመሰር ባነ። ቲዝረⷕም ቲሮጥ አንፏት የነቀወ ሰብ ኸማ ያንስ ዀስዅን ባነ። በመመረታ ተከፓም ተከፓም የቾና በሰር አነቀም ጠወጠንም የረፐሬ።

ኽ ከረ ርስት ያስሬ ቲስሬ ቃር ቲዝረኵ ዋሪም። ዋጋ የረᎌረን የረᎌረነታ (ነባላ) ያፈረታ ከስ ጀፐረም ካስም። እንዅረረታ (ኒብⷘታ) ጭን ብዘ ሰብ የረፐሬ ደጃች በክፋቱ ንቃር ማቸም። እንሰብ ይሰማ ኽማም ባስተርጓሚ ዝካ ባረም።

“ቀላደና ተጅ ይስዬ ሰብ ብዘ ባነ። ነደጃች ገረፉ ነግራዝማች ጅቡ ነቀኛዝማች ነጠቁ ኧኳ ናስየንዅ ተባዅኖ ኧኳም ሙራ ዋጋና ያቮን ባነ። አያ ጭን ያኹ ትንብር የቾናኹᎌ የቾትኹዪ አፈር ይንጐድ ሰብ አናስየ ትንብር ዋጋኹ ታጠፎ ቡራኹ አጥፎም ሰብስቦም ቀረቦን ባኩም ባነ። ጐቸ ባደግንኩም ከረ አትጣደፎ ኸማ ባኹም ዄት ሳምት ደፐን ኩም ባነ። ኧዃማ ብናዥ ብዛኹ ቦትፈንቀቅ ዋጋና ያናቸነኹኒ የኸሬ ቴሽሬም ዋጋ ያናቸነኹ ያናቸነኹ ሰብ አፈር ይንጐድ ስብ ዋሰየኖ። ጥፋተነም ገጋኹ የኸርኹ ኸማ ኹርዊ” ባረም ዘንጋታ ጀፐረም።

በኽ የረፐረ ሰብ እንም የደጀች በክፋቱ ወኼነት ንቃር ወግ ኸረቮም። በላም ተቾናወ መደር ተረሳም ቈመም ፏᎉየታ አብኻኸም ተኸተረምታ የምስጋና ቃር ዠᎌረረም “አፈረንዳ ባኹ ኧጅ በገፓ እንም ሳረንደም ነፐነም። ባኹ አፈር ይረብር ሰብ በⷝብር ከስ የቸነ እማትም ከረ አናጐጂ። ኧሬመታ እማትም ከረ ዘወ አምᎄቼ። አፈረንደ ባኹ ኧጅኸረ ቢና ቡችነት ኤነን በኸረም ጭን ሳረናኹም ርስታኹ ትታሰራቦ አበተርኹም ይና ስረቦ የባኹንዴ ጀንጅር ቃር ሳረንደም።፡ሰብ የኸረ ሰብ በዝ ይርቅ ወኼ ውረታ ይወር ቃር ኤነ።” ባረም ቢፍቴ መደረታ ወረም ቾናም።

ዘንጋ አነቀም ሰብ ቤት ቤተታ ቲትብራጭም ባላ ያንቔ ተዠፐረን ያቸነን ወፌር አቐፐረን ተሺንጋታ ቤተታ ፈካም። በክፋቱም ወፌረታ ቲያቕ አደረም የገፗረ ያፈረታ ዋጋ ጠበጠም በመረጋ በየ ሸዋታ ወጣም።

## ሺንጋ ተተሬዛ እንቍት ይቶይ።

ሺንጋ አጥም አስረ ስደስት ተግብት ዘበረታ ቲኸር ወድርየ የረፐሬ ምሽራ በፈደነ ያቅመጭ ቃር አነፐረ አባታ እንጐድ ያገፓ ዴንⷛ አነᎌረን የኸሬ የሺንጋ በግዘየም ምሽራ ይᎈጅሬ ኤላም። በኸረም ጭን ንቅ ኧተᎃ ተሬዛ ቴያወጀያ ኹት ያገቤ ቤዀለ ሰብ ምር ይበርሽ ቲውሪ። ተኽ የቸነ አት ከረ ባላ የዄችም ዴንⷛ ቃር ተምሸተታ ያትባቴ እንጠም።

“ኬሮ የዝ (ተሬዛ) ዘንጋ በምር አቈምⷕም?”

“ትከ ዘድረ የᎀተ ሰብ ይቸንቴ በዋሪም ኤያወጆያ?”

“ይያ ኸማ በኸረ ትከ የⷘታ ምስ ኧርች ናብኔ። አጥመታ በኸረ ሶሬሶ የወንዠት አርብ ናማጋ መቸብዮ። ዶመረታ በኸረ በኳ ዴንⷛ ይፈዝ ኧርቹ። አባታ ንብረት ነረን ገረደንዳ በኸረ ኤያጀግና። በኽ በᎈር ይሼ ያነ ምቃሩ?”

“እንኳን የወንዠት አርብ መቸብያ ታዊም ታነ ያርጉስ ትከ በኸረም ዘድረ አኒብ።”

“ኧጋ ዝካ የኽር”

“መምር”

“ትከ የⷘታ ምስ ናብኔ መሴት የሳርሰ መስቀር የኽር፡ እያም ኽ ዳር የሺንጋ ምሽራ ንᎉጅረ። ዄት አግኑት በማት ንብራነ።”

ኬርወጌ ያደረስር ኸረችም የረፐረ የርቸⷕታ አግኑት ቃር ቢረሼ ደነⷕታ ሳረናም። ኧርች ⷕታ የትምርቴ ያሬ የዀናችን የረፐረ አት በፈጠር ያግባሸ ትትብር ባነ። ተኽ የቸነ የቤት አብⷐታ የባረና ቃር ገፖራም “ኧጊ የኽር” ቧረችንም።

ኽ ከረ ቴረነ ገፓት ቡዳ አቡ ወረቀት አነቀወም የረፐሬ በበቈሎ ዀረራ የጥᎀጠᎀን ሲጋራ ቲረፋ ዮⷈር ቢቸነ ተሬዛ ተሺንጋ ባንኸሬ እንጐድ ሰብ ኤነ። ኽኖም ብሳቴ ቾኖም እሳት ቲᎀቅኖ ቲᎀቅኖ የድረ ፍቅረዅና ተዘገደኖም እንቍት ይቶዶ ባነ። አቡ ቦጣ ኸማ የሺንጋ ተሳረንም።

“ሺንግ ሰብኽ እንም ኤ ወረም?”

“አዶተና ተማተቤት አወተና በኻ ቤት ኧርባት ያፈጥረማ። አባና ታትሼወ አብየና ጓድ ኧራም ቀነም ይሰበውዬ ወጦም።”

“ጓድ እንዝርም ባንጭዬ ወፍካ አንቸ ጭንዌ?”

“በዝ ግብት ወኼም ባነ። ኧኳ ጭን አባና ታዶተና አትሽ ወሬ ጠበጦምታ ተትምባዀ አንትቐᎌረን ተኽ የቸነ ፈካም።”

“ኧርቾ የትምባዀ አመር እማት በሰብሽ ይቈም ቃር አንኸረ! ባረም ባረም በሬ ተጋፓም!” ባረም አኸሰምታ ተዅኖም ቾናም ነባላ ይቸኖ ዳር እንቍተዅና ይሰሜ ኧከሰም።

ሺንጋ ታቡ ወሬ ኧዅና ቲጀፕሮ ተሬዛ “ሺንግ የኸንቍት” ቧረችንም።

“ንቕ”

“በዠዀረ ገግ አራረሟት።”

“ወዝገቡ”

“አንኸረ አፈር ናሜ”

“ጐበት ብጀ”

“ጐበት ንትራቅወ ደንገነ ንኽርወ” ባረችምታ “በዠዀረ ገግ አራረሟት ዛፓ” ቧረችንም።

“ሺንጋ የⷕ እንቍት”

ተሬዛ “ንቍ”

“በውርኻ ጭዛ ተክ”

“ዠንጉ”

“የⷕ እንቍት”

‘ንቍ”

“እርስየ ገረድ የቸዀረችን አምብር ይተም ይተም ኸማ፡ ውዮ”

“አንኸረ ብቍረ ኔምን”

“ግራጭ ብዳ”

“ግራጭ ንትራቅወ ደንገነ ንኽርወ ባረምታ” “እርስየ ገረድ የቸኰረችን አምብር ይተም ይተም ኸማ እንⷋⷎ ባረናም።

ተሬዛ “የኽንቍት”

ሺንጋ “ንቕ”

“የባና አዝጋርት ብንታጐድን አናርቅ ባሬም”

“ኤሞ”

“የኽንቍት”

“ንቕ”

“ዝ ባረም እንዝዝ አ ባረም ገምባ ወጠቀም ዝግባ”

“ብⷐ ጐጀ ኔሳ”

“የኸንቍት”

“ንቕ”

“ትንበራ ይበራ ትናር ያር ትንቾና ይቾና”

“ጥራርወቱ”

“የኽንቍት”

“ንቕ”

“ዄት ኸነም አዠኔም አምሰት ኸነም ነሳኔም ሳሳ ኸነም በናኔም።”

“አንⷕን”

“ኹጅር ናሜ”

“ኩታ ንትራቅወ ደንገነ ንኽርወ” ባረችምታ “ዄት ኤን አምስት አቴበ ሳሳ ስን” ቧረችንም።

ሺንጋ “የⷕ እንቍት”

ተሬዛ “ንቍ”

“ዝም ይቸን ዝም ይፈካ”

“ወሬቱ”

“የⷕ እንቍት”

“ንቍ”

“በድብር ቲገባ ኳሽ ኤብር፡

“ሳሮ”

ሺንጋ ተተሬዛ እንቍት ቲቶዶ ኧረቍ ጋᎀ ደርቾኖም ያባዅና ቅራበዊም። ኹት ጭን ኧርባትᎀ ደር አንቸነ፡ ኬርወጌም ተማተቤትም በኻ ቤት ኧርባት አፈጠረማም ቢቸነማ ባላ አንገፓ። አታኽረጋ በኰሺኧጋ ዴንⷛ እንቍተዅና ቲጀፕሮ አቡ ቤተታ ዣነገም። (ኧኳሽ ያትም ሰብ አምበና) ሺንጋ ᎀቅ ኤበታ ሰጨም ተገተረም። ተሬዛ ታዶተኽታ የባላ ደፐረማᎌም ቅራበሜም። ባላ ታትሸወ ኩታራ ይረቍ ደር ቃሳ ቃሳ ቲያሮ አደሮም የጓድ ኧራም በከረዊም ተዠፐሮም።

ኬርወጌ ተዝምወት የዴንⷛኽነማ አዠመነ ቃር ይትጮደማ።

ኬርወጌ ታበጐዳⷕታ መስቀር በዋረ አንቐ ቴትራከ በማም ኧረቍ ከረ ኧከሰማም ባነ። ተኽ የቸነ ኬርወጌ የዴንⷛⷕታ ቃር ታትጮድኔ ተሬዛⷕታ አⷈተረችም የዝምወቴ አጣጥ ከናችም። ቤት ትትሰራም ዝምወት ተረሳችም ተቐፐረ ችናም።

“በጭቃራ ንተን ኬሮ”

“እያም ዝሞ”

“መስቀር ቲወጣ አዥⷕቴ ባⷕንምታ በስድስት በናⷕ ትቸን? እያሽ አቸ አሽቃር ኸርⷕም ባኹም መቸ ንረድም ንዥⷕ ባኹም አትያን ባነ።”

“ደ የቤት ኩችኩችየ ኧግር ወረጀ ዮጬዬ ኸናም፡ ቤት ቲያሽሺ፣ ኹጅር በር አገᎈርም ቲᎂጪ ባዘራ ገፓም ቃዋ ቲውሪ ኢባራ ቲዮጬ ሸረት ቲያᎈጥሪ ቡክች ቧርም ይረውሪ። ኢግዘር ምስጋና የስራን አፍያ ነረ ጭን ምር አነሰም።”

“እንጐድኽ ወሬ ምነረ?” ትትብና ተሬዛ ቦነኼ አበጐ ዳⷕታ ገረድ ታዤ ወጣችም።

“ዝም ኧኳሽ ንቅ ወሬ ጠበጥንⷍም ቸነዅም”

“ኽመታ?”

“ገረደና የⷘታ ምስ አብኹንም።”

“ምቃር? ኻኽር ቃር ቲጨቍሽኽ እንዝራⷕ ፈጠምⷕም የረፐረሽ የዝም ዳሩ! ያጐርችኽ ኸማሽ ድረም ኻርኹም ባነኽ ኽም ቲውሪ የመቾ?”

ይቸን መስቀርሽ አንኸረ የኻ መስቀሩ። አቸም ወግ የኽርብⷕ የሺንጋም ምሽራ ይᎈጅረቴ። ኹት ኧዃ ብኩት ይብር። “ዘገር አረሽቴ! ባረም ትራማ ጐርደራ ዋትፈቃ ቀነሰም።”

“እንዴ ስርስያኽ ታዪ”

“እያ ንሙት”

“የሰብ ቀመጥ የትራማ ጨንቅራ ምሽራኽ መምር ያግባሽ?”

“ዝሞ ኧኳ ያጥም ገዘነት ኤያዢ ዮድር ጌፍነት ባንኸሬ ዋግባመታ አትም ያቅመጭ ቃር ኤነወ ኽም ቲውሪ የደገሟⷕ ወሬ በዝ ግብት የሰማⷕ ቃር ነረዌ?”

“ኧርቸና ተጋፗንም ምስ ኸረም ቧንም። ኹትም በዝከረ ወረቀት ጣፈም አትጀመደም።”

“ኧገባቲ ይብር ቃርኸ ነረዌ?”

“ዊ ኬሮ አⷕ ገነ ይገባታ ትዝረⷈ? ገን ወግባታ ቴተን በሸዋመታ ተረፐረ የገፓ ያኽር ቃር ባነ።”

“መምር ያገደⷐን?”

“የሸዋ ትምርት ቲጀፕር የባር ውጤ አርቴ ይብር። በⷕነታ ያነ ቃር ኹትም ኢግዛርም የኻሮ ባንኸሬ እያሽ አትቃር አንⷕር። እያሽ ዛም ጋᎀ የⷕናኸ ኸማ ንበር ባዅንም።

አማት ጭን ኢግዘር አግኑተታ ቴያትየዤ ኤቅጥሬ። የኹት ቤሻ ዴንⷛ ናስ አገፓም ናስዅና አገፓም ጨነቦም። እያ እማት አግኑተታ አዤ በተስፋ ቾናዅም ኧቅየ።”

“ዊ ዝም ያⷕ ዘንጋ የመስቀር ተንተ ያናዠናⷕ ትካⷕ ዝኼ ተንተ ምሽራ ያገባቴ ባⷕም ምኑታ ታሜ?”

“ያዠመነታ ታንገፓሽ በዝ አንቐ ኧርች ነሬ ቤተዅ ተሰብም ባንዝረⷍ”

“ዳ ደናⷕ ኧርጭሽ እያ ይመስሬ ኸማሽ የትማሮ ዴንⷛ ተንተቦ ይናሽ ግሬድ ኤያገቦ። በኽሜ ባነቦᎌ መደር የትማረማ ግራድ ያገቦም ይረብሮቴ። የኰርየ ኧርች በሸዋ የጥልያን ክልስ አናገፓዌ? ያባታ ታደተታ ያዠመነ ደር አንጠናኖ። ኽኖም ይጠብጦ ቃር ቲበኽሮ ሰተበዊም ቾኖም።”

ኸም ትትብር ተሬዛ ታበጐዳⷕታ ትትፈቐር ዋረችም ተዠፐረችም ብትቸን ዝምወት ኤነⷕታ ተሟሸችንም ጮዳⷕታ አንጠችም ሸረት ታፈጥለሜ ተረሳችም።

ደገሙ ይምድብር ሚሲዮን ቃር ዮድ።

ሺንጋ ምሽራ ይᎈጅነ ኸማ አትቃር አንኻረ። አባታ ጭን የቃርችየ ጠናም ጐርደራ ቲያትፈቋን፣ ዘገርም ቲያረሺ ⷕነታ ቴጥረጥር አንቸን። አት ከረ በስረᎌቺ አንቐ የስማተታ የታክርት ደን ቦዬ አትሼወ የርባት ኧጨ ቲፈቃ በረቌ ነከወንም ታነ ያዝራⷍኔ ወረም። አትሼወም ቢያዥን ሳረንምታ የምሽራ ጮዳ አቸነም።

“ሺንግ ምርሽንኽ! አባኽ ወኼ ገረድ ፈጀንኸም።”

“ምር በሮታኾ? ትዝረኽን ቃር አንገፔ።”

“ኧረ የፈዶንከ ገረድ ተደንየመⷕታ መርካማንያሽ። ዮጣራ ዘየንያ ጭን ትኽንኸሽ ባኸምዌ?”

አካ ቢውን ቅመጨም። ⷕንመታ ዄት ኸረወም። ባት ፍንት አትሼወ ይትስራሰርወ ቃር ᎀሰረንም። ባት ፍንት ዩረም ይኽርሽ ባረም። አትሼወ ይፈቃወ የረፐረ ጌንዞ ባፈር አደጐንም ውዛተታ ተሟሸንም ያፏኤ ወረም በግንድ ቾናም ታነ ተሳረንም። “ሺንግ የፈዶንከ ኸማ ዩረም አንኻርኸዌ በኻርኸሜ ያንኻረ ሰብ ኸማ ትኸር?”

“እያሽ ወሬም ኤኔ።”

“ቸግ የሰጠዊ የኳ ሳምቱ። ገረድም ብዘ ግዝየ ጉብርየ ገብያ ትቸን። ቢወረᎌ ተብር ታቄጥ መስሬም በቸነች ቁጥር በተብር ገብያ አዥና። በሳረናኸ አት ግዝየ ገብያ እማቴ ንጣነምታ አተዥኸሽ።”

“አዠመነኽ መቾ ይውሪ?”

“የመኸረ መስቀሩ ይውሪ። ኧተሟኸም ያወጀያ ኽ ግዝዮ።”

“ሺንጋ ⷕነታ ብጥርቅ ብጥርቅ ባረወም። ባት ፍንት ምስ ኸርኹም ቲብር ሳረንም። ባት ፍንት ባገᎎ አንቕ ያᎀሪ ቃር ኤኽር የኸሬ ሰነፈም። ቀሪ ጋᎀ ዳር የምሽራ ቃር ደፐሮᎌም ተጮደምታ አትሼወ ᎈያት ቲወጣረ ጌንዞኧታ ነሳም በጨታ ⷝሸ ገፓም። ሺንጋም የምሽራ ቃር ቲያትያን ቲያትያን ቤተታ ወጣም።

ቤት ቢገባ ቦፈንቼ ተብር አቈᎃም። ተሬዛ ገገⷕታ ዝንትሸከተና ተገተረችም። አዶትመⷕታ በመየኽቴ ቾናችም በጭራ ዝምብ ትቅረቅላ። ሺንጋም ተሳረናም።

“አዲ ተሬዛ ምር ኸረችም?”

“ቀሪ ቃር ጉነረⷕታ ፈንጠናም።”

“ምር ግዝየ ቀነሰናም።”

“ምር ግዝየ ቀነስናም?”

“የቀነሰናሽ ስረፐተም። በዝ ከረ የዝምወቴ ትንከራነ ቤማ ጬት ወካናም ባነ?? ኽ ከሮ የቀነሰና። የግድየ ያመነና ጭን ዝ ኧኳሙሽ!”

“ኧጊ በጉነረⷕታ ቅብ የምር አኖንፗ?”

ሺንጋ የቅብ ቃር ቢረሳ ኬርወጌ ዝምብ ትቅረቅርወ የረፐረ ጭራ ተሬዛ በትገተረችወ ጂፐ ᎀሬ አናችንምታ አፈጠረችም በደራር ቅብ ተማችም አቸነችም በተሬዛ በጉነረⷕታ ኦናችባም። ተኽም አንቐ የጉነረⷕታ ቅብ ኹጅር ኤያጠፉ ኸማ ጉነረⷕታ በሻሽ አጐዶችንም። ተሬዘም ዚዛ ቅብ ቢዬረፗ ሳረናም “ኡፍ” ባረችም አንፏተⷕታ ኦጣችም። ቀሪ ኧከስችም ታነ ወሬት ወሰደናም።

ከረ አፍጣጠረም ወረም። ተሬዛ ትትረሳ ትትገተር ኸነመችም። ደገሙ የሸዋ ትምርት ጀፐረም የገር ውጤ ያርወ ግዝየ ቲሰራ ያባታ ታዶተታ ይትስራፐትኖኤ ገን ገፓም። ተኸ የቸነ ሺንጋ ኹት በቸነ የመረጋ ቅረረ ያዥኔ ቢክራ ደገሙ ኢፍተታ ታጠበም ኹጀረታ ተኸተረም ቦፈንቼ ቾናም። ሺንጋ ቤት ቲገባም ተረሳምታ ኧጅ ተጅ (የሸዋ ኸማ) በትጣበጦ አንቐ ሺንጋ ቧረንም።

“ደገም ይናሽ ትቸንቴ ቤተነ አናትያነነ ባነ። ጠነቃር ገፓኸም። ሳምት ዄት ሳምት አትበዲተኸ ቶድኸ ቶልቂጤ ትቸንዌ ያባና ብቍረ ኦጣም ኧትቀፐርኸ ባነ።”

“ሺንግ ኧቸንቴ ቤተዅሽ አናትያነዅ ባነ። ጠነቃር ጭን ሰበና ታናዥ ኽሜማ መምር ኧፈካቴ ባኹም።”

“ምሳረኽ መምር አደርኸም ግድየ ሽረት ገበር ገብር አንኸሮብኸዌ?”

“ሸረትሽ አዶተና ወኼ ክትᎈ ከተፈችም አበናቼም። ግድየ ጭን ኤያስራብኸ። እማትም ግዝየ ፈጥ ታናሜ አደርኹም።”

“ምሩ ጉዝጓዝ አነሰናኸም ባነዌ?”

“ጉዝጓዝሽታ አትም ቤኸር። ትኻር ጭን ወሬት ኸኖንም ⷝሸና ትናክክ አደርኹም። ኧዃም ደን ኧግረና ይበሬ ቅራጭ ገፓፒም የኸረ።”

“መላም ጫማ ባጠቈቈን ኧግራኸ ቅራጭ ቲምቀምቆኸ አደሮም” ባረም በሸሚዘታ ዳታ የረፐረ መርፌ ቁልፍ ፈታም ይበረዊ የረፐሮ ዄት ቅራጭ በተኸም ቦጣረ አንቐ ቧረንም “ደገም መላም የቸነኼ ቶዘከብኸም?”

“ስርም አንቱዘከብዅ። አቸም ኧዃ ይርቅ ሳሬም ታንቸነዅ የጔታ ዘንጋ ባንኸሬ አቸ የገነ ንብረት ጭራሽ ቴትረሴ ቤችን። በኽም በᎈር ድረ እምደብር ሚሲዮን ኧረብር የረፐረ ግዝየ ንብረተና ኧዃ ንቃር ተዘገዴም።”

“እምድብር ትትመር የረፐረ ኸማ ድረ አድኼም ባነ ባንኸረሼ ንብረተታ የኸረ ቃርሽ ስርም አናትጮድኼ ቲውን ዝምወት ግንዝር አፈጠረችም የሺንጋ ተደገሙ የዄችመዅና ብሮ ባረችኖም።

“የኽ ግዝየ ቃር እንመዅና እንመዅና አትጮድኸ በባዅሽ ነገም ዳር አንጀፕንኸ። አታት ይትዘገዶን ኽነዋ ጭን ኖድኸ” ባረም ስር ኢፍቴ በከናወ ከረ ቀነሰም።

“ከረ ውር ሰነበት ባነ። የቐሴ ዴንⷛ ፍቃድ ተቐፐሮም ውጤ ወጦም የረፐሬ የሚሲዮን ግፔ ጭር ባረም ባነ። አባና ተሚሲዮን ዋና ቐስ አትራከቤም ታነ ቼም ቤት ቲያር አምባ ችነቢም ትኖጥ አⷐተርኹም ወጣሁም ኹት ጭን በብቍረታ ቾናም ቤተቴንየ ዠነገም። ኧጥራም አት ቓውንሽ ብንብር ውራውረና አምባ አነቀም ጠበጤም (ኽ ግዝየ ቀሪ ቃር ባነዅ) ቈምዅም አዠዅንም አዠዅንምታ በⷈዅም። የኸረ ቃር አንኻርዅ ⷕነና አትጣነቀም። ያባና ታይተና ተዘፔተዅ አዥኖ ቃር አመስሬ። ተኽም አንቐ ይፍዘዜሸ ባኹም ቤት ክርስቲያን ገፓኹም ጸሎት አመነኹም። አታኽረጋ በጉርበተና ወካዅም ጸሎት ባመነዅ ኧጋ ወረጀ ብንወጣ የፍቃድ ግዝየ አነቀምታ የሚሲዮን ዴንⷛ ተዠፐሮም ቸነቦም። አትመታ ወልደ ሰንበት አዠምታ ኧኳ የገፓዅ ኸማ ኻረም ቸነም አዝራⷌም። ቲያዝራኬም ታነ ዶነ ዳነጕም። የንቃሩ ብንውን የርባቱ ባሬምታ የሸረት ቤት ገፓነም። የርባት የስኔ ንᎉሮ ይትሸጂ ኢፍቴ ጸሎት አመነዊም። ተኽ አንቐ ዴንⷛ አንም ሳኽነታ ጠበጠም ንᎉሮ ይትቐፐር ያንቔ ቈመቦም የረፐሮ ዴንⷛ ንᎉሮ ኹታ ያርቄ ቲያር ይያ አንሰኔ ይያ አንሰኔ ባሮም ጫውጫው ይብሮ። እያ ሳኽንም አነፐሬ። የኽኖ ኸማ አትባትርሜ ሰነፍዅም ባዘራ የረፐርዄ። ሸረት ሻጅም በጀᎌሪ አንቐ ወልደ ሰነበት ያንሰኔ ኸማ አዠምታ የደንⷛ ቃረታ ከፍ አመነም “ጸጥታ” ባረኖም ትርፍ ሳኽም ሸም አቸነምታ አንመዅና ተሟረዅና ይቍረጦም ይቦን ኸማ ኦደኖም። (ኽሽ ጋᎀ አለቃዅና ባነ!) አታተዅና ቲᎃጠጦ ቲᎃጠጦ ቍረጠቦም ኧርባተና አበኖንም። ኽ ከረ ቤማ ዌተዅ ንቃር ያንጋዴ ተረፐረ ቲᎃጨጪ ቲᎃጨጪ የዠᎌሪ ሸረትሽ ባንበራ። የሟኒመዅና ᎄነም ቲጀᎏሪ ዠᎌርም ጸሎት አመነውም ተብራጠዊም።

ሺንጋ አንᎈታ ከፈተም አትጨማም ቲሰማ ዝምወት በኽወኸት ቾናችም የቃዋ እሳት ትትመⷍርወ ኧርቸኽታ ወግ ይኸር ጮዳ ያትጮድን ኸማ ጥረጠረችም። የቾናች ጭን በረቌ የረፐሬ ቃረታ ትሰማ ባንኸሬ ይብር ቃር አምበታች።

ደገሙም አት ወሬኧታ ቲጀፕር ሺንጋ ቧረንም “ደገም ዝ እንም ዘንጋ በደናኸ ጠቀርኸም ኧኳ ዳር መምር ታቱዴም ኧከስኸም? ያደታኸ ዳር አኖድኸና አንኸረዌ?”

“ኤ ኧኳም ባንኸሬ ተሰብም አንትጮድኹ። ምር ያሜዬ ትንብር!”

“በር አንጐድ ምር ይትዘገደኸ?”

“የሳምት ሳምት ቀጣ ሰንበት ቤት ናስስነም ንቀባነ ባነ። ያቤ ኧሬ ወጀ ዋሮት ንᎉሮ ወተክር ስር ኧጨ ተረቌ ወጦርም ዋተን ዝ እንም ይና ሜና ባነ። ባቤ ይሽታ ሜና ዳር ንቾትነ ባነ። ኖኸታ ወደብሽ (ሺንቅ ይደቅ)።

በኸረም ጭን ተሚሲዮን ንብረት እንም ኧጠራን የረፐረ ጸሎት ባነ። (ሺንጋ እካ ቢውን ጠነቈንም) ቅረረ ቲትረሼ ቅዳሴ ጸሎት ይውሪ የቁርስ ኢፍቴ ታንቔ ጸሎት ይውሪ የድያ ኢፍቴ ታንቔ ጸሎት ይውሪ የርባት ኢፍቴ ታንቔ ጸሎት ይውሪ ውር ሰንበት ተሳት አንቐ ጸሎት ቡራኬ ይውሪ። አታት ግዝየሽ አቸ በደነና ኢግዘር ባንጭቈጨቍዬ የጨቈሺ ቃር ኤሰማ ዌ አቸ እንዝር ኤነን ባኹም ወግ ይኸርቢ ባነ።

ሺንጋም “ቶሽ ቶሽ እከኸ አክኸረ” ባረምታ “ኧጊኧዃ ትታትያንን ኽኽ ንብረት ቀጭቀጭ ኤብርኸዌ?”

“ምቃር ቀጭቀጭ ይብሬ ይሽሬ ባንኸሬ። ኽ ሚሲዮን ታነፐረ ኧኳ ቤት ዋየት ኸርኹም ቀነኹም ባነ።”

“በር! እንጐድኽ ትደብርወ ቃር ነረዌ?”

“ዋና ኹታ ገና አኖድከሽ ስማ። አት ከረ ባባ ሸረት። ቤት ዮኔ ብስኩት ያባ የግንዝረዅና ያትቐንውዮሬ ቢሼ ብስኩት ኹታ ቦረ በፈካ ቃር በኰሪም። ተኽ የቸነ አባ ንቃር ማተቦምታ በግብታኹ ፈንገያ ነረ። ዝ ብስኩት የስነቀ ሰብ ባኖጣኹ ዄት ከረ ደር ሸረት አትበሮ ባሮም። ዴንⷛም እንም አትጣነቀምታ ፈንገያ ኖጣነ ተቤቤረም ሶስቴ ተሻጂምታ ዴንⷛ አንም ይጥረጥሪ ይጥረጥሪ ሰብዮድ ተዌሪም። አት የኰሪ ኧጨ ኸማ ጥንቍ የባረ ጌፍ ኧርች ተኸረ ቃር አንኻርዅ ይያ ኧጥረጥን ኹቱ ባረም። ይያ ቢትሰን በመስቀል ተነዅም አንበታዅ ባኹም። የዅትም አባ በምረቸነ ጥረጠርዀንም ቢብረዊ ትራማ ገፓት ቦኼ ኧደሮ ንብኔኩኤ ያኹ ሽረት ቤት ገፓነም ትንወጣነ ብንም አንቔ ዮጣ ኹት ባነ። ኹት ቦጣም አንቐ የሸረት ቤት ቶጤ ቈለᎉም አደረም። ተኽ የቸነ እንጐድ ሰብ አንበታ ኹቱ ባረኖም። ኢግዘር ጭን ቲቀሬ ብስኩት የበታ ኧርች ገግመታ ባንኸረ ቃር የኹት አት ጥብጠዊ ብስኩት ያበታዅ እያንዅ ባረም ኦደም። ኧርች ኹታ እንኳን ይሰርቀታ ታዊም ታነ ቤማ ዮጠቀ ቃር ዳር ይንሳሽ ቤቶ ኤጥረጥሪ ወኼ ሰብ ባነ። አባም በዅት ቃር ንቃር ወግ ኸረቮም ታነ ተሳረበዊም ኧርቸና በሚሲዮን ትትረብር መምር ደፈር ኸም ሰነቅኸም? ወስ ርቅ ማሳ የኸረ ኸማ አንትማርኸዌ?”

“አባ ማሳ የኸረ ኸማሽ ኧⷕር። ትራማ ገፓት ጭን ንᎉሮ ይወጣኒ ቃር አንሰኔ ባነ። ቢገዴ ያዅ ዮነንኩ ብስኩት በታኹም የተነፈ ቃሩ ትንብር።”

አባ ባት ፍንት የርች ኹታ ወኼነት ባት ፍንት ድፍረተታ አዘቮምታ ቴቀጠዊም ታበዊም።፡የኸም አንቔ ንᎉሮ የሳረ ኸማ ይጠᎉ አኽር ይቸኵሪ ኸማ ያለቃ ወልደ ሰንበት አዘዘዊም። በኸርች የቸነ ዴንⷛ እንም ተጠቀመም። እያ ጭን ባን ሰነቍኹሜ የጥረጠሬ ኧረች ኧዃም ዳር ኤትረሴ።”

ሺንጋ ጮዳታ ታᎀንምታ “ኧረ ወግ ነረብኸ ድብርወም። “ኦዴ ጭን” ቧረንም። ደገሙ ጭን “እንጐድሽዅና እንጐድ ግዝየ ኦድኸሸ ኧዃሽ ተረሶንም” ቧረንምታ በፈጠረ ቃዋዅና ⷝሸ ገፓም።

## ተሬዛ ᎀተችም።

ደገሙ ገን በገፓ ሳስት ሸዋ ይትዠፐርወ ከረ ሺንጋ ይⷘⷕትኔ ቲብር ባባታ ብቍረ ጨቈስም አጣጥ ከናም። አይትመታ ተⷕትም ሟር ይⷘክትን ኸማ ጨቈሰችንም። ሺንጋ አጣጥ ቲሰራ የብቍረታ በድየ ልጓም ኦጣረም ተጭር በጌፍ ወደረ አጐደንም ቤት ቢገባ ደገሙ ታዶተታ ቾናም ይትጮድ። ዝምወት የዅት ብታዠን ጮዳⷕታ አንጠችም ተሳረችንም። “ሺንግ ያኸኼ አበሩስ መምር አደረም?”

“እንሰብ ወኼዩ። ተሬዛ ጭን ባሸⷕታ ቲብስባ ቲብስባ ወረም ምሳረ አደተና የⷕት ትታገድ ወሬት ታትነ አደረችም። ትራማ የደገሙ ኧⷘⷍትኔ ኧከራቴ ባረችም ባነ። ኧኳ ጭን ተሬዛ ባሽⷕታ ቢያጠቅቅና ቴተችና ትቸኔ ሰነፈችም።”

“ዋⷕ እያ ንትበራ አቸ የትክነት ባሸ ኧመመጠናም? እማት ጭን ወኼ ቃረⷕታ ያትሰማ ባረችም ጮዳ የርቸⷕቴንየ ዠፐረችም።”

“ደገን ኧትሰርኸ ባነሽ በዝ አንቐ የዝኼ ትምርት በኸረ ጀፐርኸም፤ ዋጋ በኸረ ያኸ ያኽር የትመሮ ዴንⷛ የጐት ኸማ አᎈሽም ይውዮ ይውሪ በኸ በᎈር የዲና ገን ታርወ ዘንጋ ምቃሩ?”

“አዲ አርወ ዘንጋ የኸረ ቃርሽ እያም አንኽር። ⷕነና ጭን አንጠᎈ። አትሽ ኧሸን ዘንጋ ነረ።”

“ኹት መታ ምቃሩ የፈረንጂ ገን ባንᎄሪ ኤረኽዊ ቃር?”

“የኸረ ቃርሽ አንⷕር ባⷕም። ⷕነና ጭን እክም ወር ወር ይብሬ (ኽኖ ቲትጮደ ሺንጋ እንቁስ መነም አትጨማም ይስማ)”

“ኧጊ ዛም እያሽ የባከ ቃር መላም ኧጊ አትብሬ። ይያ ኸማ ተኸረ ታንᎄርኸ ይፍዘዝ ባነ። ሜና ጥብጭተኸ ምሽራ አⷝበተኸ የሰብ ዴንⷛ ኸማ ተረፐርኸ ንቃር ይሳሬ ባነ። ታሬ ባንጥኸ አንቐ ጭን ኢግዘር ትሸን ቃር ያትረኽብኸ።

ደገሙ ሳተታ አዠንምታ “አዲ በቅረረ መኪና ኧሰራ ኸማ ንተሳ ድየ ቴቴርቢም” ባረናም።

“አጊ ሽ እያ ሙጭት ንበር። ኤናኸ ጭን አዥምር ትችኒም ትፈካቴ?”

በኮተታ በደኔ ⷍስ ፎቶግራፈታ ኦጣም “ዝ የⷐ ባረናም። ዝምወት ተቐᎌረችንም የፎቶግራፈታ ሳᎀችንምታ ዴ ዝሽ ወረቀቱ ኤወጣኒ። የቸነኸ ከረ ውዛታኸ ትትሟሽወ የረፐረ ጨርቅ (መኻረብ) ድብኒ።”

ደገሙ በሱሌየታ በጐራ ⷍስ የረፐረ መኻረብ ኦጣም ቢያዥን ጭቃራ ጭቃራ ኸረወምታ “አዲ ዝሽታ ቈሸሽም። ዝ ንጹኽ ኹታ ናብⷕ፡ ባረም በሱሌየታ በከነ ⷈስ የረፐረ መኻረብ ኦጣም ቢብና ቤ ኻ ቁስስ የባዀን ኹታ ናሜ ውዛታኸ የትሟሽኸወ የኸሬ ትትዘገዴ ትትዘገዴ አሽታንሸ።” ደገሙ ሙሽርቕ ባረም ቴሽንም ያጭቃርየ ዅታ አበናም።

የቃያ ሰብ አት ባት ደገሙ ይⷘኽትኔ ቸነም ገመያ እሽታ ዴንⷛ ግሬድ። ደገሙ የባር ውጤ ያር የኸሬ ተዘፔተ ቦኼ ይቸን ኤቸን አት ሰብ አንኻረ። ዌሽ አቱ የኽ አንቔ አትሰብ ኤያዥን። ዌሽ አቱ ቴትዠፐርም በኽሜ ይሞቴ። አደትመታ ዅጭዅጭ በሮት ቀነሰችም። ደገሙ አዠናም ሳመናምታ ትትበⷕ ኤያዥ ኸማ በብቍረታ ተረሳም ቾናወም በኹማታ የብቍረታ ደን ደነታ ነቈጠንም ይሰግርም ያር ኸማ። ደገሙ ዣነገም ዣነገም ቤት ኤትረከብ ያኽሬ ቲያር የⷘⷈት ሰብ ባዘን ቤት ቤተታ ገፓም።

ሺንጋ የተᎀታ ቃር ⷕን ደነጐንም ቤተታ ቢትዠፐር ተሬዛ ጠቀቀችም። ኽ ከረ የተሬዛ ቲትጨነቍ ዋርም አደሪምታ አርዋⷕታ ተኵተራ ወጣም። በመርጋ ከረ የሺንጋ አደተታ ዠፐረችም የዝምወቴ ናዀችንም። ኹትም ወዝገብ አትከፈተም ቢገባ ዝምወት “የዝ ጋት እንጐድ ግዝየ ኤቸን ቃር ተምሩ” ባረችም ንቃር ጠነቀናም ተሳረችንም።

“ሺንግ ቦኼሙዌ የዝ ጋት?”

“ተሬዛ በኰራኰራት ገፓችም። አዶተና ያⷕ ክራም ጥራና ባረቼም።”

እዮ እክም ንጥፋ! አረ ሙተችምዌ? “ኹትም ፈጠረናም” ሙቶትሽ አᎀተች ትተርፍ ትረብር ጭን አንትቤተረራ። “እካ ቢብና ታትⷕንም እምባ ፈካናም። የተሬዛ ንቃር ትረምድና የረፐሬ። በድርኹት ኹጅረⷕታ አማንደችምታ ተሺንጋ ቤቴንየ ዣነጎም። ቲሰሮም ሰብ በመደር መደረታ ትርኩም ይብር። ቃርችየ ጠኔም በግሬ የብⷐ አጨ ይፈቃ። በጎነ እሽታ ኧስት ነቀረማም የብⷐ ሰብ ይⷘኽችᎎ ወኽታ ይድበስማ። እንጐድ ሰብ በቤትም በድየም ቃር ኦጣም ይበⷕ። ኬርወጌ የገረደⷕታ ዝካ ባረችም ታዝማምር ባነ።

“ተሬዛ አንዀረኖ ሟን አዠናⷕም? ሟን ቀነፈናⷕም?

ተሬዞ በሟን አማከርⷕም ወጣⷐም ፈካⷐም?

ምሽሮ ይማትኻⷕ ይኽንⷕሽዌ ገደር ዘገራⷕ ታᎀቂ ሸዌ?

ተሬዞ ዩረሙዌ? አንትዠፐር ቦኼ ቃር ባⷕም ዣነ ግⷕምዌ?

“ተሬዞ እያሽ አናምር ኧኳም ነርⷕ ትነ ወሬታⷕ ኧብር”

ዝምወትማ ያርዋኽቴ ዝካ ባረችም ታዝማምር ባነ

“ሞቶ ያጋኽ ሙቶ ትቤትር ትከ ታደቶ

ሞቶ ያጋኸ ሙቶ ትቤትር አᎀቤቸ ታበቃጦ

ሞቶ ያጋኸ ሙቶ ትቤትር የረᎃጂ ተረመዶ።

ኧርች ኰረምቶ ተሳም ታገድ

ኧርች ኮረምቶ አጎአኸ ጥብጥ

ኧርች ኰረምቶ ጨዃኸ ኦርድ

ሞት ቸነም ወረጃኸ

ዘመደብኸም ገረዳኸ

ዘመደብኸም ኧተሟኸ

ዘመደብኸም ᎀቅ ምሽራኸ

ኧርች ኰረምቶ ተሳ ማችም

ውጋም ቁጥን ጠራታኸ

ኤቸን ኸማ ተዘፔተ

“ኤወስድ ኸማ ኧተሟኸ

“ኤወስድ ኸማ ናᎀጃታኸ።”

እንጐድ መታ ባነወ ባነወ መደር ታᎀጠጠን ታᎀጠጠን ኸማ ይበⷕ ባነ። ናስ በኹማታ መየታ ተጀከመም በⷈም። ናስ ኢፍተታ ተተፋም ናስ ቅንጩ ባረም ተረሳም ወንደም ተቅጠቀጠም። የትተፏኤ የትጀከᎃዬ የጥቁጨቈጭዬ ተሬዛ ተሞት ትትረሳ ቃር ኸማ።

## ሺንጋ ምሽራ አገፓም።

ኬርወጌ የገረደⷕታ ሞት አረደደናም ስድስት በነ ደር ብኾትም አንቸች። የብⷐ በቀፐዊ ጉነረመⷕታ እማትም ግዝየ ቅብ አኖናችወ። በሰርመⷕታ ኤያሽየንያ ኸማ ቐጠችም። በኸረም ጭን የርቸⷕታ ያረሰዊ ዘገር አንገት ኦጣችም ትታዥ ⷐነⷕታ ንቃር ይሽና ባነ። የገረድመⷕታ ሞት ያትርሳሳና ባነ።

ኸነᎃም አዠመነ ይሰራ ሶስት ሳምት ኢፍቴ የቃያ ዴንⷛ ተግሬድ በሺንጌ ፍቕር ቀነሶም። ቅሲ ዴንⷛ ኧርባተዅና በበኖ አንቐ ቸነቦም ላሌ ይወጎ ባነ። ላሌ ቲዮጠማ ግሬድ አተⷕታ ዝካ ባረችም ትደርስ ባነ።

“በረን ወኸት ድብር ላላሽ ኤቦ

ምቃር ኳሽ ኳሽ ይብር ላላሽ ኤቦ

በተት ወኸት ድብር ላላሽ ኤቦ

ምቃር ኳሽኳሽ ይብር ላላሽ ኤቦ

ጋሼና ሺንጋ ላላሽ ኤቦ

መርካማ ያታውር ላላሽ ኤቦ”

“ኧዣ ቢጨቍስና ላላሽ ኤቦ

ስርም ኤኸረ ባረች ላላሽ ኤቦ

ኢኖር ቢጨቍስና ላላሽ ኤቦ

ስርም ኤኸር ባረች ላላሽ ኤቦ

ኧርች ᎀግየ (ሺንጋ) ቢቸላ ላላሽ ኤቦ

ተዅት ኧርጭን ባረች ላላሽ ኤቦ።”

“ምሽሮ ምር ይሽንⷐ ላላሽ ኤቦ

ኧጀማ ነከብⷕም ላላሽ ኤቦ

ምሽሮ ምር ይሽንⷕ ላላሽ ኤቦ

ዘር መጪ ነከብⷕም ላላሽ ኤቦ

ሺምም ሺምም ኧዢ ላላሽ ኤቦ

የሰብ ጭን አታተዥ ላላሽ ኤቦ።”

አትመⷕታ ዝካ ባረችም ቶጣ ባነ

ግሬዶ ስመማ ላላሽ ኤቦ

ግሬዶ አሰማመማ ላላሽ ኤቦ

የዘበርየ ባሽ ላላሽ ኤቦ

ትምርቱ የዋሪ ኸማ ላላሽ ኤቦ

“ትምርት በቸነ አኽር ላላሽ ኤቦ

በሳም የዘየ ጉርዝ ላላሽ ኤቦ

ዴንⷛ ወጣም ፈካም ላላሽ ኤቦ

ኤነ አፈር ይቾት ምስ ላላሽ ኤቦ።”

“ትምርት የዘበርየ ላላሽ ኤቦ

አንፈዘዘ ተሞት ላላሽ ኤቦ

ይወስድ በታም ዴንⷛ ላላስ ኤቦ

ይቤትር ታበሩስ ላላሽ ኤቦ፡

ያዠመነ ከረ ይሰራ ደር የቃያ ቅሲ ዴንⷛ ጋ ይብር ዳር ቲትፈቐሮ ያድሮ ባነ በላሌመዅና የቃያ ሰብ ይትገተሬ ቤበዊ በኸረም ጭን ፍቕራዅ ታዎ “ይብኖ ውርየ አነፐረ።

ያዠመነ ከነ ሺንጋ ጌፍ ሱሌ ትጀ ጠባብ ኸናም ኩታ በᎈረታ ደፐረወም ባርኔጣ በጉነረታ በደፌ እንጐድሰብ መሰረም።

አቸም ኤያሽየኒ ኸማም ኢብⷘታ ያገባ ኸማ ኻረም በሸዋ አትጀᎀደረም የረፐረ ጫማታ ያዠመነታ አባታ “ዅራን” ቧረንም። “ሺንጋ ጭን” ቤ ወንቅጠታ አንⷕርወ ኢግዘር ባቤ ኧግረና ኧወርሽ “ቢብር በኽ ተደመደም የረፐረ ሰብ “ጫማ ኽራም ወር” ባረም አጀጐረንም። ኻ ጋᎀ የሰብ እንም አናቅመጭ ቲብር የዛ ጫማ አቸነም ኧኽራኖሽ ቢብር ጄፍ በትት የረፐሬ አንገባ ባረዊም። ይኸራኖዬ ቤላ አንቐ ጭን ሟኒም በጠፐቮን አንችኖ ባረም ቲትⷛመድ አትበኸ የረፐረ ተማሪ ኧርች አዠንምታ በዳቐ ችክ በባረ አንቐ ቧረንም “ሺንግ ዝ ጫማ አንገባ የባሮክ የጠፐቦክሼ አንኸረ።”

“ኧጋ የንቃሩ?”

“የጉራ ኹታ በከነ የከነ ኹታ በጉራ ኧግራኸ የኸናኸ ኖኤዩ”

እካ ቢውን ሽጋከረም ቢያዥኖ ተግረታ ቕጥየሮ። ኻ ጋᎀ የቾና ሰብ እንም ዳቀወም። ኹትም ቅመጨምታ ዄተነ ኤትድባፐረዊ ኸማ በከነ ጫማታ ኹማ ወደረ አገደወም።

ጫማታ ኸናም ተሽካከተም ቲጀፕር ያዠመነ ኧጥዋ ይኸረዊ አርበት ዴንⷛ ደፐረወም ምሽራታ ያቸኖኤ ብቍረዅና ጫሮም ተረሶም። ግዝየ ዘር ዮጣወ ወቅት የረፐሬ ኤማ ጭራ ተድኻነም ባነ። ይወጦዮ ውር እኻም መኖም የረፐሬ ብቍረዅና ተገገዅና በደራⷘ ተⷘኖዮም። ተኽ የቸነ የምሽራ ቤት ተቴረነ ምሳረ ኢፍቴ ይሰሮኤ አንኸረሮ። ቤት ይሰሮኤ ቀሪ ቃር ቲትርፍኖ የቸነቦ ኸማ ያትኸሮኤ ኾያ ኾዬ ቲደርሶ በመሴቴ የትደመደ ሰብ ወጣም ብልልታ ተቐፐረኖም። ብቍረዅና ዮነዄ ᎄቸም ቲወስጅዮ የኽኖ የገረድ ቤት አገᎌዮም።

በቤትም የገረድ አብ በቃቀት ቡሉኮኧታ ተኸተረም ቾናም አዶት በጠቀሻ ብሳቴ ቾናችም። ኽኖ በቾኖም ኸማ ሺንጋ ውረም የዄችመዅና ጉራ ተከነ አጋተዅና በሳመኖ ኧንቐ ኹትታዠመነ በጥየጠውሮ ጂፐ ጉርበተዅና ውኮም።

ምሽራ ጭን ባግዳታ ኽወኸት ያዠመነ ዴንⷛ ተሺንጋ ኤያዘቦያ ኸማ በመዘኔት ደኔ ቾናችም። አዠመነ ኧግረዅና አጠውዮም ይሰቦ ቃር ተሸረት አውዮም በኖም አታኽረጋ ባᎈነቦ አንቐ ወየጋማ ጠኔም የሶሬሳ ወየግ ቲዮጣ ግሬድ ባጋኸነማ ዝካ ባረማም ላሊ ዮጠማ ባነ።

“ምሽረኖ የሳርኸ ላላሽ ኤቦ

ደማᎀ ነከብኸም ላላሽ ኤቦ

ምሽራ ብርሌንያ ላላሽ ኤቦ

እንትሰፐረትብኸ ላላሽ ኤቦ”

“ምሽሮ ሲመ አጤመም ላላሽ ኤቦ

ተኽም ውርጀ በዋርⷍ ላላሽ ኤቦ

ኦጀዮ ንጠም ኤነብⷕ ላላሽ ኤቦ

ብነሜ ዥማርንⷕ ላላሽ ኤቦ፡”

“ትሰጭ ቃር በትሳሮⷍ ላላሽ ኤቦ

የበኽር ኤብ ተውየ ቤ ላላሽ ኤቦ

ምር ትብየሽ በዋርⷈ ላላሽ ኤቦ

ችየ ተገከበት ላላሽ ኤቦ”

“ትረⷍምዬ ጡሪ ላላሽ ኤቦ

ትትኸተዬ መነን ላላሽ ኤቦ

ተኸም ኤነ በዋርⷍ ላላሽ ኤቦ

ንቅጭዮም ታነ ኔⷕ ላላሽ ኤቦ”

ዝክም ቲትᎈቐሪ ወየግ ታላሌ ቱዮጬ አደሪምታ በመረጋ የገረድ አባⷕታ ዄት ኧሬ ታት የቤትገረድ ሜስገናም። አዶትመⷕታ ዳረችናምታ የምሽራ ቢፍተⷕታ ሻሽ አጐጅናም በብቍረ ᎈር ኦነያም። ኻ ጋᎀ ⷕት ወብኸ ቀነሰችም። በብቍረᎈር ትትበኸ ትትበⷕም ያባⷕታ ታደተⷕታ ተግረፓችም ሳመችም ተስራፐተችኖም።

የኽ አንቔ ጭን ዘንጋ ቸነም። የምሽራ አበጐደ ግሬድ እንም “የመሴት ባንᎄነ “ባረማም አጀገረማም። ኽ ግዝየ ጭን የቸኻ ቕጫ በሱንት ግሬድ ይርቅ የመሴት ግሬድ ያሬ ኸናም ባነ። ተኽ የቸነ ያዠመነ ዴንⷛ የሳረኖ ግሬድ ሱንት ይሜጥሮም ይወስዶ ኸማ ኦጅዮም። ኽኖም ተጭራ ወሮት ይኸለማ ሱንት ዘየ ግሬድ ሜጠሮም ወሰደም።

ተኽነማ ግብት ብንም ዬን ታትየ የረፐረች ⷕታ ከሰር ትመአር ጥቁር ባነች። የራባⷕታ በᎈር ሰደርያ የራባⷕታ ቦስጥ ⷝደር አማንደችም ባነ። ትታንቧች የⷝደረⷕታ ድረደረም ይወጣ የረፐረ ሙማ በነⷕታ ይትየ ባነ። የግረⷕታ ነሳችም ትታድግኖም ኤማ ትጠᎉ ቃር ባትመስር። እንጐድመኽነማ የሰነማ ዘየ የረፐረሜ አትመኽነማ ኧግር አንጠበጠማ ቤማም አዠመነ ተመሴት ቲትቓነሶ ውርጀ ቲትቤሮ የሺንጋ ቤት ሰኖም።

ባዠመኔ የመሴት ግሬድ አት ከረ ዋረማም አደረማም ቤተኽነማ ተዠፐረማም። ያዠመነ ተረቜ የቸነ ደወ እንም ቤት ቤተታ ፈካም። ኻ ጋᎀ ሶስት ሳምት ዳር ቲትራቈጭᎌ ቲደርሽᎌ የረᎌርᎌ የሺንጋ ቤት ጭር ባረም።፡የገᎈሪ ቤት ኸማ።

ምሽራ በገፓች በሳስት ገፓት ኧርባት በወኔ አንቐ የቸኖᎌ ዘንጋም ኸማ ባላ የርቸታ ቧረንም “ሺንግ እንዴ ኧኳ ዘገር ግባር ኧደር።”

“አንጐድ ከረ ዘገር አድር ባነዌ? ኧኳኽ የምር ኧገባ”

“ኧረ የባዝራ ገረድ ግባም ኧጥዋ ኽናሽ። የመሴት ግሬድ ቤትኽነማ ፈከማም ይማተⷕታንያ።”

ሺንጋ ኤፐም። ንቃር በጨቈሺ ኧጋ ያባታ አናቅመጭ ቲብር ዘገር ያድሬ ገፓም። ኽ ከረ የቃያታ ቤሻታ ዴንⷛ ይገባ ዳር አⷛᎃጅን በባረም ቴገባ ኤችን ኸማ ጀፐሮም ይⷕሮ ባነ።ተኸ የቸነ ኹት በገፓ አንቐ በምሳረ ያትጨመውዬ አትባቶም ቸነቦም በዘገር ጓላ ቾኖም። በቤት ዳኔ ሺንጋ ተምሽራታ ጮዳ ይትጮድ።

“ገረ ሽማⷕ ሟን ይውርⷍ?” ምሽራ ትመጨችምታ እንቁስ ᎀነችንም። ኻ ጋᎀ ቃረታ ከፍ አመነም “ሽማⷕ ሟን ይውርኽ ኧብርⷕ?” ቲብና በጓላ የቾኖ ዴንⷛ ሰመዊምታ ዳቐ ወካም ጠበጠኖም። አትመታ ፈኳንም “ኡኹ” ቲብር ሺንጋ ያትጭመዊ ዴንⷛ የቸነቦ ኸማ ጥረጠረም ጨዀታ ጠበጠም ወዝገብ ከፈተም ቢወጣ በጓላ ቾኖም የረፐሮ ዴንⷛ እድድ ቲብሮ የሰት ደን ዣነጎም። ሺንጋም አታኽሬ አሳደዶኖም ታነ ተዠፐረም ቸነም ገፓም ወዝገበታ አጨም ጨዀታ ተዘንግር አትሻመⷕም አቈᎀንምታ ወረም በመዘኔት ደን ቾናም። ቀሪ ዳር ዴንⷛ ተዠፐሮም ይቸኖ ኢቸኖ ተጨማኖም ቃረዅና ቲበኽር ሱሌየታ ተጀጠባበታ አዀነቀም ገፍ ቢብር ፉርጃⷕታ ቾናችም የረፐረች ገረድ ተረሳችም አዝጋርተⷕታ ታገደችም የችቤ ወረችም ቈመችም። ሺንጋም የዴንⷛ ግሬድም ኸማ አትጣነቀችም “አንትገተር” በሮተⷕታ የኸረ ኸማ ኻረም። በማቸ አንᎈታ “ዝኼ ኔⷕም ተገዴ” ቲብና ዛ ዴንⷛ (ኽሽ ጋᎀ ተዠፐሮም ቸነቦም ያትጨም ባነ!) ደቐኹና ገፈረዊም። ቦጣ ባሮም ዛም እድድ ቲብሮ ኧግሬንየ ዋቦም። ሺንጋ ጭን የዴንⷛ ባጭ አመነም ቸኖም የገረድ አታኽረጋ ቢቅየና ትቸንም ተቾና የገረድ ሻበም አቸነም የመዘኔት ደኔ አገፓና ጫውጫውት ቴሰᎂ አደሪም።

## ባላ የቀን ኧራመታ ዘፈር ነከበም።

ኬርወጌ አዠመነ የትቐነበወ ቶጣወ ጠላት ትበቕር ውሳ ትታትቾት ቅብ ትታረጥር አሶ ታፊንጀ ትታትወካ ባዘራ ትትቐፐር ትትⷛⷈት ትትድራፈጥ ስረፐተችምታ ንቃር ቖጠችም። ተኽ የቸነ በᎈያት አፈደረችም ያበጐዳ ጮዳም ደፐረችወም የዝምወተⷕቴ ከናችም። ዝምወት ይንጐድም ግዝየ ኸማ በሳና ተቐፐረችናምታ ቾዳ ቀነሰችም።

“ኬር በዝም አንቐ ይግዘር ኻታ ዛታ ናሜ ቤተⷕ ታደግዪሽ ይኽርሸሽ?” ኬርወጌ ዝምወት ትቸንወ ዘንጋ ኻረችም ሙሽርቕ ባረችምታ ያንገፗን ሰብ ኸማ “መምር?” ባረችናም።

“የርቻⷕ አግኑት ቦኼ ቃር ባዠⷕም አንቐ አትም ንብረት አነሴም ትቤሽ ይኽርሸሽ?”

“ዝም ንብረት ጠᎈዅንም አⷓ ይብር ሰብ ሟን ነረ? አት ወኼ ዘንጋ ቲያዢ አንጐድ ቃር ይትᎂኒ። የትᎂኒ ኹታ ቲረኽዊ አትም እንጐድ ቃር ይትᎂኔ። እያ ኧዃ ኧትᎂናን ያነ እማት ኢግዘር ቴቀጥሬም መቸብያና ያትየዤዬዩ።”

“ቀሪም ከረ ዳሩ ትስየᎌሽ” ባረችናም ቀሪዳር አትያነችምታ ተሳረችናም። “ኸም ቲውሪ ሺንጋ የጨነዊ ምራኽር ከረ ኸረም?”

“ደ ሺንጋኽ የስሰትራ ትከ አንኸረዌ ያⷕ ኧርች ደገሙ በጨነዊ በስድስት ኽርመታ የሺንጋ ጨነኹንም ልክ ጭን የጉራጌ ቕጫ በግሬድ ዋጋ ኤወሬ ኸማ የኸና ግዝዮ የጨነዅን።

“አጥምሽ ዩረም ዴንⷞ። ይዬ ደገሙ የትምርቴ ታምᎄረ ኧዃ ዳርሽ የስያመና መቸብያና ኧዢ ባነ። ኢግዘር ያምባረ ቃር ጭን ኤኸር።

“ኧርቻⷕ ኸችንየ ቦረ ወሬኧታ የሰማⷕ ቃር ነረዌ?”

“ዛቈርⷕም! በሸዋ ይረብር የረፐረ ከረ ደር ወሬኧታ ታንስማ አምስት ስድስት በነ ኧቾና ባነ። ኧዃ የፈረንጂ ገነ ቦረ አንቐ ወሬኧታ ሰማኹም ባⷕም!”

“አቸ ወግ ይኸር ቃሩሽ።”

“ምቃር?”

“አብ ታደት ደወ ኤነወ ገን ወጦም ይፈኮ ዘንጋ። አታት ግዝየሽ አቸ ትምርት ይውሪ ኹታ የሰብ ፍጥረተታ ይሽጓኵን ይኽርሽዊ ኧብር።”

“በጠነማ ንረብነ ይናኸ ተምር ንⷕነ ኽም ኢግዘር ተተማሪ ዴንⷛ የኻሮ ባንኸሬ።”

“ዝምወት የርቸⷕታ ጮዳ ቲረሼ እምባ ያርቅና። የᎃተ ቃር ኸማ ተዘፔተ ታዥን ቃር ኤመስና። ተኽ የቸነ ቴሽናም የርቸⷕታ ቃር ይተሴሸ ትትብር ጮዳ ሸገረችም።

“ኬሮ በዝ ግብት የቤት አባⷕ መምሩ? ይንጐድ ግዝየ ኸማ ብዘ ግዝየ ኤያዥ።”

“በኹት በᎈር ሰብ ያነ ቃር ኤᎀስን። ኧርቸታ ምስ ዀረረም የዘንጌ ኧጥዋ በባረ ኹት ነረን። በትዳነጕ ኧጕዣ ይወጣሬ ኹት ነረን። ውⷈር እንጐድ ሰብ ባንቸነ ኹት ነረን። ⷕነታ መጥም።

“በዝ ግብት ሚና በሳወምዌ ተምር ኤያዢ?”

እዠመነ ቦጣ ቅርሽም ኧኳ ደር ገፍ ባረም በቤት ᎈያት ይጠᎉ ባነ። ኧኳ ጭን ጋት ተረሳም ወጣም።”

“ዘንጋሽ ይበዛወ። ኧዃማ ምር ዘንጋ ጠወጠንም ይኽርሸ?”

“ኧኳ ዮጣወሽ የዛ የቅነ የጓድ ኧራም ዘንጎ። ይና ጐንቸ አቐንም ባነም በስረፐትነ አንቐ ኧራም ፈንገያ ነሳንም ይውሪ ጨቀማ ቸነረምታ በኹት ⷝሸ ወጣም።”

“በራም በጉነርመታ ሰኔም ዌ ተጭራ ጠወጪም?”

“ኧራም በቀን በስረፐተ አንቐ ቦልቂጤ አንጪም ቧሪም። ጨቅመነም በጎጋታ አሰራቴ ባረም።”

ኬርወጌ ተዝምወት ይንጐድም ግዝየ ኸማ አስር ታስር ቃር ትትጮደማ በከሰማ ኧጋ ኬርወጌ “ᎀቅ ምሽራ በቤት ኦናዅም ቸነዅም። ሸረትም በባረች ያፈጥላ ሰብ አናቴግዅ ቤት ንትዘፐር” ባረችም ያበጐዳⷕታ ተስራፐረችናም ቤትⷕቴንየ ተጣወጠችንም።

ኽ ከረ ባላ የጨቀመነ አምሳ ቀርሺ ካስም ታነ ኧራመታ ያስየወ ፈንገያ ቦጂ አንቐ “ዘንጋ ᎆሮ አከናም የፈንገያ አትየግድቴ” ባረም ባነ። ፈንገያ ኹታ ጭን ፈንጌነተታ ባመረ አንቐ ዘንጋ በቸኻ ባሪቅ የደᎍሪ ቲብር ዦረም የባሪቅ ጨቈሰም። ባላ ይፍት ወረር ኤኸር ባረም አንጠም ባነ። በቸኻ ጭን ያንቓንቐታ ባሪቅ ይቐም የኸሬ የባላ አጐንችም ዘንጋ በባሪቅ አገᎎም። ኻ ጋᎀ ባላ ሶስት ባሪቅ ፈንገያ ዄት ባሪቅ ᎀደዶም ታነ ዛ አምስት የገን ባሪቅ በፈንደᎌ ዘንጋ ይጀፑርዬ አትጋᎎም።

እንጐድ የትደመደ ሰብ በፈንገያ ቤት ቾናም ቃዋ ቲትቆም ታነ ባሪቅ ኽነዋ ሙቈ ድየ ወጦም አትባቶም ቲጀፕሮ የሰቤ ተዠፐሮም ቸነቦም። ኩንችፍ ጌፍ ሽበታᎀ የረፐረ በኽም ኽም ብንመዅና ይገርዝ ኹታ ዝካ ቲብር ፍርድ አቐፐረም “አነበት ኬር ያዛንⷝ በትድባፐረ ቃር ኢግዘር ያትርፍ ይንም ሰብ ኢግዘር? ወኼ ኽንያውን ይቾትም ይበራሜ አፍያ ኤዅራን ይንመንዳም ተᎃጥጥ በርቸ የቀየንደ” ባረም ቀነሰም። የፈንገያ ኹታ ቲያዥ ቲያዥ ዝካ ባረም ደፐረወም። “ዝ ዘንጋ የዳኔ ቶሰጂቴያ ጕጅክ ቤቺ መቀጫም ጀንጅር ቃር ታትከስ ባትችን። የሟኒመዅና ጭን ዘንጋ ቢና በባሪቅ ያጋፓኼ ዄት ኧሬ የባላ የጨቀማ ዋጋ አምሳ ቀርሺ በዝ ሳምት ሴተኸ ቲብ ኸማ አንጥነም። በዝ ሳምት ግፔ ታሜ ቃር አሚተኸ ታጠፋ ቡራኸ አጢፈተኸ ያንካስኸ በኸረ ባላ በዳኔ ይⷈስስኸ ኸማ ፈንድነም” ባረም አቐፐረም። በሰᎂ ፍርድ የትደመደ ሰብ እንም ሳረንም ተብራጨም። ባላ ቤተታ ቲፈካ ፈንገያ በከሰታ ⷝሸ ገፓም።

## ምሽራ ይፍተ ዝፗር ወረችም።

የሺንጋ ምሽራ በመዘኔት ዶን ብርስየ ዘገረⷕታ ይፍተ ዝፗር ታር ዳር ቾናችም። አታት ግዝየ ቃዋ ወቍ አታት ግዝየ ኤብ ወድርግ ባንኸሬ ሚና ቤበዛቫ። የቃያ ቅስር ዴንⷛ ቸነቦም በⷕቴ ዋንዠነ ተላሌ ይትፈቐሮ የረፐረሜ እማተⷕታ ባትኸር። ተኽም ይማተⷕታ የኸረችም ድድ ግዝየ ዮጤ ሰብ ታዥዌ በዘንግር ፉረ ገደደችም ትጕድድ ይወጣ ይዌ ሰብ ቾናችም መርኬ ባረችም ታዥ ባነ። ገዘነ ሰብ ጭን የⷕቴ ያዥኔ ቲገባ ትትሸም ባነ።

ተኽ የቸነ አት ከረ ምሽራ በገፓች በረቍ ከረ አትሼወ ምሽራ የትሽጋከረች እንትሽጋከረች ያዥኔ ዘገረⷕታ ቢገባ ኢፍተⷕታ በፏᎉየⷕታ ሽᎈረችንም። አትሼወም ቦጣ ኸማ።

“ምሽሮ ይያሽ ትትሴምንም ቃር ኤነ በጉብርየ በተብር ገበያ አስር ከረ የኽረ አዠⷍም” ባረናም። ⷕት ጭን አንሰማ ሰብ ኸማ እንቁስ ᎀነችንም ተሽፈፈረችም ቾናችም።

ዠፐረም ቦጣ ኸማ “ባሜስጕⷍ አትከፈች በኸረ በዝ ግብት አልቦ ኧሰየንⷕሽ። ፏᎉያⷕ ቲፍታⷕ ኦርጂ” ባረናም። ቢሜስግና ሳረናም ፏᎉየⷕታ ዎ ስጥ ዠᎌረችንም ተገኬትች ጭን ኢፍት ኢፍት ታዥኔ ቅመጨችም። እንሼወ መርኬ ባረም ቢያዥና ምሽራ ቀሪ ቃር ተድረ ይርቅ ተሽጋከረችወም። የዜየነት ሳዱላⷕታ መናም ጉነረⷕታ ይሽታ ጉነር ኸረም። ኢፍትመⷕታ ተድረ ይርቅ ጠቅቅ ኸረወም። ጬት አናዠና የኸረሜ ደመረⷕታ ከፈተም። አዠናም ቲጠᎉ አትሼወ “ዋንዠነ ንዝራነ” ባረናምታ ቲዘሮ በምሽነት ትወጣወ ከረ ተሳረናም። ⷕትም በመዘኔት ደን የቾናች ያኽር ከረ (አርበት በነ) ሜዘረችም ታነ “ታት በነ አንቐ ኧወጣቴ” ቧረችንም።

“ትወጨᎌ ኹጅርኽ ስሮንⷈምዌ?”

“ጥጣታ ስራውኒም ወስርብ ቀነስኹም” ትትውን ሺንጋ ቸነም ገፓም። ምሽራ ኻ ጋᎀ ቅመጨችም የመዘኔት ደኔ ገፓችም ቾናችም። አትሼወም ቦጣ ኸማዳቀም አⷈሰም።

“ሺንግ ምሽራኸ ያኸም ትትሸምኸዌ?” እያሽ ይማት ይዮ ባኹም ባነ።

ሺንጋ ያርዋቴ ዳቀምታ “ይትⷕርመⷕቶሽ ዩረም ቅመጨችም ታኖ ባኸም! አኸ በዝ ታነፐርኸሽ ባትሽም።

አትሼወ “ኧጊ እክሽ በኸረ ንጣንኹ” ባረም ተረሳም ቈመም። ሺንጋ ቀሪ ዳር ተጮድም ትክራሽ ቢውን “ቤ በሜናና ንፍካ” ባረም ዣነገም።

የሺንጋ ምሽራ ኢፍተ ዝፗር ታርወ ኹጅረⷕታ ቀሚስ ተኵታ ᎃስᎃስመታ ውተያመታ ⷕትም በጅ ሰነበችኖም። ሺንጋ “ያረሰዊ ኹጅር በገበያ ንሰየንⷕ አትቕጭ” ቢብና “የገበያ መሸታ ኤያᎀቆ በጀና የሰነብኽኖ ይፈዝ” ባረችም። ስርቦት ትትጀፕሮ ሻማር ሳቦት ቈነሺም። በቃያ በረፐሮ ሻማር እንም ቡዳ አቡ። ይፈዝ ኸማ የምሽራ ኦጅያም ታነ ኹጅረⷕታ ኹታ ያረሽሬ አትያነችም ባነ። ሲንጋ ጭን ድረ በትክነተታ ዝቡ የወናን ኸማ አዶተታ ኦዶችንም የረፐሬ አቱሽ ዘፒተ የምሽራታ ኧጀⷕታ በበናና ቲብር እንጐድ ይቀብር ሻማር ሽም ኹጅረⷕታ አትረሸራም። ኹጅር ቲፈጥሮም ምሽራ ተመዘኔት ደን ወጣችም ያባⷕቴ ታዶተⷕቴ ወረችም።

## ሺንጋ የሸዋ ቃር ዮድ።

ታርበት በነ አንቐ ምሽራታ ትቸን ዳር ሺንጋ ቢተር ይጠብጥወ ቃር አቍራጥብሸ ቲብር ቃዋ ስየም ሸዋ ወጣ ቀነሰም። ባስየወም ዋጋ ተሸዋ ብዘ ኤነት ግብር አቸነም በጉብርየ ገበያ ያስየ ባነ። ሸዋ ብዘ ግዝየ በትዥባፐረ አንቐ አት ከረ አባታ ተሳረንም።

“ሺንግ ሸዋ ብዘ ግዝየ ወጣኸም አዠዀንም። ብንም ይርቅ ወግ ይኸርብኸ ምቃሩ?”

“ዊ አባ በኼ ባነ ዘንጋ ወግ ኤኸር ቃርኽ አቸ ምርነረ! በኸረም ጭን ብንም ይርቅ ወግ ይኸሮፒ ሶስት ዘንጋሮ። አት ሰብ በቤት ᎈር ቤት አረሸም በስቍር ይረብር ዘንጋ ዄተነ ራዲዮን ይውሪ ኹታ።”

ባላ በጨነዊ አትመዅና አናዠኖ የረፐሬ ሺንጋ መዚተ ቴጀፕርም ተሳረንም “ኧርቸና በቤት ᎈር ቤትኽ መምር አመነውም ይረውሪ? በስቍር ቤት ያነቦ ሰብቶስጥ ቤት ይወጣ ተን ኤያጀግኖዌ?”

“አባ የኽሼ ቤት ይኔ ኹታ ኸማ የስር ቤትሽ አንኸረ። ዘንግረታ ብምር የስቍር ቤተታ በቈርቈሮ ያረሺምታ ተን ይወጣወ ፉረ የሟርᎃቴ ይችነ።”

“የኸር! እያሽ ዛም ኢግዘር ቴቀጥሬም ዌተዅ ባናዠዅንሼ ኤገቤ ኻ ራዲዮን ትውን ኹታኽ መምር ቃሩ?

“ኹትሽ የኸረ ቃር እያም አንገፔ። ተደᎀጅም በቾኔዬ ተሰሜ የኽር ታፈር ደን የፈረንጂ ታማሪና ወየግ ቸነም ይትሰማ። ተዥዋᎌርም ቲያዢ ይትፈቐር ያነ ሲጣሩ ኧብር። አታት ግዝየ ላላሽ ኤቦ ቧርም የጉራጕና ዳር ቲትᎈቐሪ ይሰᎂ።”

“ኧርቸና ኧዃሽ ትትስራስርቢ?”

“አባ ኧጃኸሽ ዩረመኖ”

“ኧጊ እርግጥ ይትፈቐር ያነ ሲጣሩሽ። እንጐድሽ ቃር አንኸረ።” ባረም “በስመ አብ ወወልድ ወመንፈስ ቅዱስ” ባረምታ ደፐረወም ተሳረንም “በር! አንጎድኽ ወግ ምር ነረ?”

“ሶስቸነማ ወግ ይኸርቢ ያነ ሮጵላኑ። በዝ ባነኔᎌ ቤት ይርቅ ብረት በሰሜ ዮንዠት ኸማ ቲበርር ኤወጥቅ ዘንጋ መላታ ኧበዅን።”

ባላም ቦጣ ኸማ “የኹት ቃርሽ የዝም ኢፍቴ ሰማኹም ባነ። ጀበን ቃዋ ይወጣ ዳር ተሸዋ ተረሳም ጅማ ይሰራ ይውሪ። ድረ በግር ያሪ የረፐረ ከረ ተጅማ ተረሽም ሸዋ ይገዌ ዳር አቸም ባምበታ ዄት ሳምት ይበዳ ባነ። ሸዋ ቲሰሬም ጄፍ ይረፋ ባነ ይውሪ” ባረም ቀሪ ዳር አትያነም ታነ ድፐረወም” ዘበር ኤያቸንን ዘንጋ ኤነ ድረ በቸኻ ንቃር የትⷐረ ሸጐረ የዋረን ዘንጋ አትሰብ አናመረ ባነ። ወግ ቲዩድ ሰብ ሽርሽር የባረቃር ᎀሰረንም ባነ። ጅወ ቁምጭር ፈረዝ አርዋ ኤነን ወንዠት ያዥᎌ ግዝየ ይቸንቴ ይትዬ ባረም ቲዩድ ዠረርየ ይመስር ባነ። ኹት የዋረን ዘንጋ ቢናም እድሜ ሰናም።”

## ደገሙ የፈረንጂ ንብረት ቃር ጣፈም።

የሺንጋ ምሽራ ተቓጠችም ቲፍተ ዝፗር ቸነችም። ⷕት በቸነች በሳምት ሺንጋ ቢተር ወጣም። አባታ አፈር ኧሰት ተቃዋ አንጠም የሟረቴ ይቾት ኸማ አወንም።

ኽ ከረ ዝምወት ምሽራ የኸረች ቃር ታዤ የርች መⷕታ ቃር የኬርወጌ ታትጮድኔ ትትብር ታጣጥ ቸነችም።

“ኬር ኧዃሽ ንቅ ወሬ አቸነንⷍም”

“መላም የርቻⷕ የደገሙ ቃሩ፡ ኧቸንቴ ይብር ቃር ነረዌ?”

“ያገድⷕን ኹት ተንተ ኢፍተታ ያናዠኹን ከረሽ አናምር። በኸረም ጭን አት እርስየ ቃር ወረቀት ጣፈም ናኸኒም።”

“ወረቀት ደነታ ምር ይብር?”

“ብያ ወነዄ ያነ ተማሪ ኧርች አረበበም ዮዴ ኸማሽ ትከና ዝካ ይብር ኧዃ ዳር ያንጣፍንኬ የትረሳⷕን ቃር አመስረናⷕ። እንም ግዝየ ትትዘገጅን። እያም በቁርብ ግዝየ ታንቸን አንችን ኧሸን የረፐረ ዘንጋ ጭን አነከብዅን ኤነ ቃር የኸሬ።”

የፈረንጂ ገነ ንብረተታ ነመድኹንም። ሸረት ዋጋ የገነንዳ ኸማ ኤያጀግር። በኸረም ጭን የደን ቃር ዮጂ ደወ ታበጐዳ ኤረኽዊ። እንም የገገና ባንኸሬ ዬበር የና ይብር ቃር ኤነ። ሰብ ዳር በᎀተ ቀᎌሪም ይገዌ ባንኸሬ የᎀተን ሰብ አᎃጭጭተን አዝማሚተ ኤበⷕ። ባሪቅ ተዴንⷛም ንቃር ኤትቤተር። እንም ቕጥየ ያዝረⷍ። ባሪቅ ቲገባ መደር ኤገፉነ እሽታ ቲገባ ጭን ተረሽም ይትቐᎌርያ። የባዘነት በጠነን መደር ዳር የቤት እም ቾናችም የቤት አብ ይስጪ ቃር ይወሬ ቃር ቲያትቐንብ አዥም ወግ ይኸርቢ። በዝኼ ብዘ ዘንጋ ቕነᎈረ ኸረም ያዢ።

ዝኸታ ተማሪ ኧርች ኹታ ⷘⷋረም ባረበወንሽ በርዛዙ። ዴንⷛ ተባሪቅ ቕጥየ ይዝረⷈወ ገን ምሽት ቾናችም ምስ ሽረት ያትቐንብወ ገንኽ ምር ገኑ! የሺንጋ አባ እካ ምሽቶት ተኸረ እያ ንᎃት ተዅት ባነብር። ኧንቍጥንባ።”

ኬር ፈረንጂሽ የሳረኖ ኸማ የምበሮ። እያ እማት አርቸና የተኒ “ባረችም ትትጮድ አታኽር ግዝየ ኧከሰችምታ ቤተⷕታ ዣነገችም።

## የሺንጋ ምሽራ ታመጥ።

ዝምወት ቤትⷕታ በከናች አንቐ ድየ አውዛወዘም። በዘገር ምጃቻ የጠረቅ ዌራ እሳት ጥርጥር ይብር። ያዶተዅና ጡ የዘገዶ ቅሲ መገራ በጋድር ቈመቦም እምቤ ይብሮ። የሬ ዚማንቸ ዮጃ ኧሬኧታ ደነገም ያቸን ዀረንም የኸሬ ኧሬ በረቌ ቧ ቲብሮ በዘገር በቾኔዬ ቸነም እንዝር ይደርግ።

የቤት ገረድ የገፓት ቃዋ ቶሬ በድየ ጀበን ትታጣጣ የሺንጋ ምሽራ ገገⷕታ አንሳረና የኸሬ በምጃቼ ተገተረችም። እሳት ይᎀቅና ንቃር የትቓተችም የኸሬ በኳ በረገ ትጨንቴ ቧርም ይቍሬ። የቤት አበⷕታ በቃቀት በጂፐ ቾናም የቤት ቈመተታ ᎄቅ ᎄቅ ያሜ። እንቁስ መነም በቾኔ “የቤት እመና ኧርች ትጨንቴ ገረድ” ባረም ያትያን ቃር ይመስር።”