## አባ ጴጥሮስ ቐሺ ገብረ ሥላሴ

ሐጺር ታሪኽ ክርስትና

ብኃልዮት ጋዜጣ ብርሃን

አሥመራ ፲፱፻፸፰

ናበውሕ ከመ ይትሐተም

አባ ዘካርያስ ዮሓንስ

ዘመንበረ ኣሥመረ

ይትሓተም

ሐለቃ ማኅበር ሲታውያን

አባ ማቴዎስ ሐጎስ

ብዘይ ፈቃድ ደራሲኡ

ኪሕተም አይከአልን

መቅድም

ሓደ ጊዜ ጐ ኢየሱስ ክርስቶስ ንሓዋርያቱ ከምዚ ኢሉ ብምሳሌ ተዛሪቡዎም ነበረ፤ መንግሥቲ እግዚአብሔር ንሓደ ዘርኢ አድሪ እዩ ዝመስል ሓደ ካብቶም ዝደቐቑ ኣዝርእቲ እንኪንሱ በቝለ ይዓቢ’ሞ ክሳብ መጽለሊ ኣዕዋፍ ዚበቅዕ ጨናፍር የውጽእ። እንደገና ከዓ መንግሥቲ እግዚአብሔር ንሓደ ዕማኾ መባኹ ዕቲ ይመስል፤ ሒደት እንከሎ ንክንደይ ሓርጭ ኪልውጥ ይኽእል።

እዚ ትንቢት’ዚ ተፈጺሙ እዩ። ሓደ ዕማኾ ዘይአኽሉ አይሁዳውያን ሓሪስ ቶትን ገፈፍቲ ዓሣን ክርስቶስ ምስ ለአኾም ንትምህርቱ ሒዞም ካብ ሓደ ጫፍ ናብ ሓደ ጫፍ ዓለም እናትወናጨፍ ናብ ኵሉ ስፍራታት በጽሑ። እኒሆ ከዓእቲ ብኣታቶም ዝመሰረቶ እምነት ክርስትና ብዕድመ ክልተ ሽሕ ዓመት በጺሑሰ ኣብ ኵሉ ኵርናዕ ዓለም ንኵሉ ዓሌት ደቂ ሰብ ሓቍፉ ይርከብ።

እዚ መጽሓፍ እዚ ብዓቕሙ ክርስትና ከመይ ኢሉ ከምዝጀመረ ከመይ ኢሉ ከምዝማዕበለ ብናይ አጸሓሕፋ ታሪኽ መምርሒ ተኸቲሉ የቕርብ። ታሪኽ ሓቀኛ ኪኸውን ይግብኦ እቲ ዝተረኸበ ዓወታት መታን ኬመን እቲ ዝተገብረ ጌጋታት’ውን ኪጽሓፍ ይግብኦ ብማለት ካብቲ ዝበለጸ ምንጭታት ታሪኽ ተዋጺኡ ብምንፃር ተጻርዩ ዝቐረሰ እዩ። ዝኾነ ይኹን ግን ከም ዓቕምኻ ጥንቃቐ እንተግበርካው’ን ካብ ደቂ ሰብ ጌጋ ኣይሰኣንን ኢዩ’ሞ ዘጋጠመኩም ጌጋ ከተመልክቱትልና ብትሕትና ንልምን። ካብዚ መጽሓፍ’ዚ ግን መንፈስ ክርክርን ሽምጠጣን ከምኡ እውን መንፈስ ወገንነት ሃይማኖትን ካብ ሓሳብ ደራሲኡ ርሑቕ እዩ።

ደራሲኡ

መእተዊ

እዚ እንነብረሉ ዓለም ዕግርግርን፣ ግጭትን ጥሜትን ሕማምን ዝመልኦ ከምዝኾነ ሓደ’ኳ ኪዝንግዖ ኣይከእልን። ነዚ ዝተገንዘቡ ሰባት መድኃኒት ደልዮ ሙሉ ማለት ንዓለም ሰላምን ደስታን ፍትሕን ማዕርነትን ኬምጽኡሉ በብእዋኖም በብወገኖም ተጊሆምን ተቢዖምን ተንሥኡ። እዞም ሰባት እዚኣቶም ዓለም ከም’ዚ ሕጂ ዘለዎ ኮይኑ ከምዘይጀመረ ተገንዝቢቦም ናብቲ ናይ ቀደሙ ራህዋን ጽጋብን ሓጐስን ቅሳነትን ንኪመልስዎ ሕይወቶም ከይተረፈ ዝሰውዑ ዝሰውዑ ብዙኃት እያቶም ክሳብ ሎሚ እውን ነዚ ዝጽዕሩ ኣለው። እንተኾነ ሓደ ሕማም ንኸትፍውሶ መልዓሊኡ እንታይ ምዃኑ ምፍላጥ የድሊ፥ እዞም ድሕነት ዓለምን ናጽነት ወዲሰብን ተተምንዮም ዚጽዕሩ ሰባት ግን ናይ’ዚ ኣብ ዓለምና ዘሎ ጭንቀ - መከራን ገለ ሃብታም ገለ ድኻ ጌሩና ዘሎ ጽቡቕ ዘይተደላደለ ኣተዓዳድላ ሀብትን ሱሩን መንቀሊኡን ኪፈልጡዎ ኣይከኣሉን። ስለዚ ምሉእ ብምሉእ ኪዕወቱ ኣይ ተራእዩን።

ናይ’ዚ ኵሉ ዝበልናዮ ነገራት ምንጪ ከምዚ ዝሰዕብ እዩ፤ ብጊዜ ኣቦና ኣዳምን ኣደና ሔዋንን ዝነበረ ፍጥረት ሰብ ንኣምላኽ ንፈጣሪኡ እምቢ በለ ካብ ሕጊ እምልኹ ወጸ ካብ ልቡ ኣንቂሉ’ኳ እንተዘይተላዕለ እንታይ ደኣ ብሕሹኽታ ናይቲ ፈታኒ ሰይጣን ወዲ-ሰብ ኣብ ልዕሊ ኣምላኽ ተንኮል ፈጸመ ማዕረ አምላኽ ኪኸውን ተመጣጠረ። ወዮ እምነት ተነቢሩሉ ሓለው ፍጥረታት ዝተሸከመ ኪጠልም ተረኽበ። ወዲ - ሰብ ስለዝበደለ ተቐጽዐ። ካብ ገነት ተሰጐ ንሞት ከዓ ተፈርደ ካብ መሬት መንዚዑ ኪምገብ ተገደዶ።

እዚ አብ ዓለምና እንርእዮ ዘሎና ጭንቅን ጸበባን ከሰ ናይ’ዚ መቕጸዕቲ’ዘ ሳዕቤን እዩ እምበር ዓለም ከም’ዚ ኢሉ አይተፈጥረን ከም’ዚ ኢሉ ኣይጀመረን። እዚ ሕማም ከስ ካብ ሱሩ ኪፍወስ እንተደሊናዮ ወዲ - ሰብ በዲለ ኢሉ ተኣሚኑ ምሕረት ኪሓትት ኪኸሕስ ይግብኦ። እዚ ንኪገብር ግን ዓቕሚ አይነበሮን ማለት ዕመቕ በደሉ ዚርዳእ ልቢ፥ ዓቐን ኃጢኣቱ ዚግምት ብቝዕ አእምሮ ስኣነ። ስለዚ ባዕሉ ኣምላኽ ምስደቂ ሰብ ድሕነት - ዕርቂ ኪገብር መደቦ ስለዚ ከዓ ካልኣይ አካል ናይ ቅድስቲ ሥላሴ - ወልድ ሥጋ ደቂ ሰብ ለቢሱ ኣብ ማእከል ደቂ ሰብ ሓዲሩ ብዘይካ ብኃጢአት ብኵሉ ንኣና መሲሉ ተኻየደ። ድሕነት ኬበርስር ኣብ ጰለስጢናን ከባቢኣን ተመላለሰ ንሕዝቢ መሃረ ድንቂ ዝኾነ ተኣምራት ፈጸመ ኣብ መወዳእታ ከዓ ክንዳና በጃና ኪኸሕስ ቀረበ ኣብ ሓደ ኵርባ ኢየሩሳሌም በጊዕ መሥዋዕቲ ኮይኑ ናብ ኣምላኽ ተወፈየ ክሳብ ሞት ንኣምላኽ ኪእዘዝ ተረኽበ። ቀዳማይ አዳም እንተፈንጸገ ዳግማይ አዳም ግን ተማረኸ በዚ ከዓ አምላኽ ብዙሕ ተሓጐሰ፤ ተዓረቐና ድማ። ታሪኽ ድሕነትና ተፈጸመ።

ኣብዚ መጽሓፍ’ዚ ከስ እዚ ናይ ድኅነትና ታሪኽን እዚ ናይ ጐ - ኢየሱስ ክርስቶስ ቃልን አብዚ ፪ሺሕ ዓመታት እንታይ ከምዘጓነፎ ክንርኢ ኢና።

ምዕራፍ ፩

ጐይታና ኢየሱስ ክርስቶስ እንኪውልድ ዝነበረ ኵነታት ዓለም።

ቅ - ጳውሎስ «እዋን ምስ በጽሐ ክርስቶስ ናብ ዓለም መጸ» ይብለና (ገላ ፬ ፬)

እዚ ጳውሎስ በጺሑ ዝብሎ እዋን ከመይ ዝኣመሰለ ነበረ?

ደቂ ሰብ ንምጽኣት ክርስቶስ ከመይ ገይሮም ተሰናድዮም ነበሩ?

፩ - ብወገን አረምነት ፪ - ብወገን ሕዝበ አይሁድ

፫ - ብወገን ኵነታት ዓለም ከመይ ዝበለ ምድላው ነበረ?

፩ - ብወገን አረምነት

ቅድሚ ልደት ክርስቶስ መብዛኅቶም ደቂ ሰብ ኣብ ናይ ኣረምነት ጸልማት ይነብሩ ነበሩ፤ ማለት ነቲ ሓቀኛ አምላኽ ገዲፎም አብ አምልኾ ጣዖት፥ ኣብ ጥንቆላን፥ ኣብ ካልእ ብልሽዊ ግብረ አረምነትን ተዋፈሮም ይነብሩ ነበሩ (ሮሜ ፩ ፳፬ - ፳፭)።

ኣብ ግብጺ (ምስሪ) ንፀሓይ ከም ፈጣሪ የምልኽዋ (ይስግዱላ) ነበሩ። ሓደ ብዕራይ ኣምጺኦም ከዓ ኣብ ሓደ ፍሉይ ቤት ኣንቢሮም እናተኸናኸኑ ከም አምላኽ ይሰግዱሉ ነበሩ። ኣብ ገሊኡ ኣውራጃታት ድማ ንሓርገጽ ከይተረፈ ንሓቀኛ ኣምላኽ ዝግባእ ስግደትን ኣምልኾን መስዋዕትን የቕርቡሉ ነበሩ። ክሳብ ንሓደሓደ ሕንጉጉታት ከይተረፈ ይሰግዱ ከምዝነበሩ ታሪኽ ዚምስከሮ እዩ።

ኣብ መሶጶጣምያ እንተኾነው’ውን ሽሕኳ ብእዋን ልደት ክርስቶስ ናይታ ሃገር ሥልጣኔ ወዲቑ እቶም ዜደንቑ አብያተ ጸሎታት ፈራሪሶም እንተነበሩ ንከዋኸብቲ ኣምላኾ ኪወሃብ ጸኒሑ ነይሩ። አብ ዓዲ ግሪኽ (ፅርዕ) ድማ ዳርጋ ነፍሲ ወከፍ ወገን፥ ከተማ ሥድራቤት ነናቶም ሓለውቲ ኣማልኽቲ ገይሮም ነቶም ኣማልኽቲ ኬባእሰዎም ኬዋግእዎም ይውዕሉ ነይሮም ኢዮም።

ኣብ ፀሓይ ኣብ ውሕጅ ኣብ ዓበይቲ አግብራ ኣብ አኻውሕ ዚሰግዱ ሕዝቢ መሊኦም ነይሮም። ዜውስቡን ዚዋሰብን ጣዖታት ወወገኖም ሒዞም ነንሓድሕዶም ዚዋድኡ ዚነብሩ ጣዖታት ንወዲ ሰብ ኬጽግብዎ ኣይከኣሉን። ርማውያን እንተኾኑ’ውን ብዝገደደ ናይ ዘዝሰዓሩዎ አሕዛብ አማልኽቲ ጣዖታትን ናብ ሮማ ብምእታው ነቲ ኣብያተ ጸሎታቶም ቁጽሪ ብዘይብሎም ጣዖታት መልእዎም፥ ዳርጋ ነፍሲ ወከፍ ገዛ፥ ነፍሲ ወከፍ ደንበ ነናቱ ጣዖት ነይሩዎ ኪበሃል ይከኣል። ነገሥታት ሮማ ከዓ አማልኽቲ ኢና ስገዱልና ብምባል ትእዛዝ ይእውጁ ነበሩ። እዞም ኵሎም ጣዖታት ንሓደ ሰብ እኳ ጽምኢ ናይ’ቲ ሓቀኛ አምላኽ ከርውዩሉ አይከአሉን። መጠን ጣዖት ዚበዝሑ መጠኑ ከዓ ደቂ - ሰብ ብውሽጢ ልቦም ተሃወኹ። ኣዲ ዓዲ ግሪኽ ኣብ’ቲ ዓብይ አደባባይ ከተማ እቴና (አንተስ) «ነቲ ዘይተፈልጠ አምላኽ» ዚብል ጽሑፍ ጌሮም ኣብ እግሪ ሓደ ምስሊ ጣዖት አንቢሮም ነበሩ። ሕይወት ዘይብሎም ምስሊታት ፍጥረት ኢድ ደቂ ሰብ ስለዝኾኑ ካብ’ቲ ሓቀኛ አምላኽ አዚዮም ዝረሓቑ ጐደሎታት ኮይኖም ተረኸቡ። ስለዚ ከዓ አረማውያን ደቂ ሰብ ድሕነት ይትምነዩ ነበሩ አውራ እቶም ፍላስፋታቶም ከምእኒ ሶቅራጥስ ስነከ አሪስቶትል ወዘተ - ዝኣመሰሉ ናይ ኣምላኾ ጣዖታት ከንቱነት ተረዲኦም ንሓደ አምላኽ ጥራሕ ስግደት ከምዝግባእ ብሓይሊ ምምርማሮም እብጺሖም ነበሩ። ከም’ዚ ኢሎም ከዓ ንምጽኣት ድሐንት መሰናደዊ ገይሮም ኪበሃል ይከኣል።

፪ - ብወገን ዕብራውያን

ዕብራውያን ምስቶም ጐረባብቶም ዝነበሩ አሕዛብ እንተደኣ ኣነጻጺርናዮም ዝሓሹ እዮም ምኽንያቱ ከዓ ባዕሉ አምላኽ ንምጽኣት ክርስቶስ ንኺቕበሉ ኢሉ ድሮ ተገሊጹሎም ነይሩ እዩ። እስራኤላውያን ሕሩይ ሕዝቢ እግዚአብሔር ነበሩ። ካብ’ቲ ንኣብርሃም ዝጸውዓሉ ጊዜ ጀሚሩ ብፍሉይ ዝጥምቶም ዝነበሩ ሕዝቢ እዮም። ንሳቶም ከዓ ኣብ ኵሉ ናብራኦም እግዚአብሔር ዝገበረሎም እናዝከሩ ከይጠልምዎ ይጽዕሩ ነበሩ። እንተጠለሙ ግን ኪዳን ኣትዩሎም ስለ ዝነበረ በቲ ዝተጋጋይዎ ኪሀውተቱ ኣይገደፎም እንታይደኣ ከም እኒ ሙሴ ዳንኤል፥ ሕዝቅኤል ኢሳይያስ ወዘተ ዝኣመሰሉ ነቢያት እናለኣኸ ይገንሖምን ይመልሶምን ነበረ። ሓድሓደ ጊዜ ኣብ ትሕቲ ባዕዳአውያን ገዛእቲ ይነብሩ ነበሩ’ሞ ገዛእቶም ናብ ጣዖታቶም ኬዘንብልዎም ብዝረእዩ ምጽኣት መሲሕ እናዘከሩ ኣብ እምነቶም ይጸንዑ ነበሩ። ኣብ ናይ ሃይማኖት ጕዳይ ኣብ ሠለስተ ተኸፊሎም ነበሩ።

ሀ - ሰዱቃውያን ለ - ፈሪሳውያን ሐ - ኤሰናውያን። ሀ) ሰዱቃውያን ፍልስፍና ግሪኽ ዝተማህሩ አይሁዳውያን ኢዮም። ትንሣኤ ሙታን ኣይእምኑን ኢዮም ዝነበሩ። ነፍሲ መዋቲት እያ ኢሎም ስለዝኣምኑ ኣብ’ዚ ምድሪ’ዚ ንብላዕ፥ ንስተ ንተሓጐሰ ብሃልቲ ነበሩ። ክምኡ’ውን ብጊዜ ኢየሱስ ተጻይ ሮማውያን ዝቆመ ናይ ፖለቲካ ፓርቲ ኢዮም ዝነበሩ ብዙኃት ሀብታማትን ዐበይትን ምሁራትን ሰብዓቲ ነበሩዎም፤ ሕዝቢ ግን ብዙኅ ይስዕቦም አይነበረን።

ለ) ፈሪሳዊያን ዝተባህሉ ጕጅለ አይሁዳውያን ግን ኣብ ጽኑዕ ሓለዋ ሕጊ ሙሴን ልማዳት ዓዶምን ዝኣምኑ ጕጅለ ኢዮም ዝነበሩ። ብዛዕባ ሓለዋ ሕጊ ዝነበሮም ዝተጋነነ ርእይቶ አብ ብዙሕ ደቓይቕ ቀነመንጢ ዝኾነ ነገራት ኣውዲቑዎም ነበረ’ሞ ብዙኃት ካብኣቶም ኣብ ግዳማዊ (አፍኣዊ) ሓለዋ ሕጊ ተጸሚዶም እንከለው ግፍዕን ዓመጽን ይፍጽሙ ስለዝነበሩ ካብ እግዚአብሔር ዝረሓቑ ነበሩ። ዘዝዓበየ ነገራት ገዲፍካ ኣብ ነኣሽቱ ነገራት ምርቓቕ ምስ ክርስቶስ ነጋጭዎም ተረኸበ። ንኣብነት ብቐዳም መዓልቲ ወድኻ ምሕንጋርሲ ግቡእ ድዩ አይግቡእን እናበሉ ይማጐቱ ነበሩ። ቀዳም መዓልቲ ሰዊት ሓሲኻ ምብላዕ ሕጊ ዕረፍቲ ምፍራስ ገይሮም ይግምትዎ ነበሩ። ክሳብ ብቐዳም መዓልቲ ንሕሙም ምፍዋስ ኣይግባእን ዚብሉ ዚነበሩ ኢዮም። አብ ኵሉ ኣከያይዳኦም ብዝተራቐቐ ደቓይቕ ሕግታት ዝምርሑ «ብግዳሙ ዝተለቕለቐ መቓብር» ኢዮም ዝነበሩ።

ሐ) ኤሰናውያን ወይ ቻሲዲም እዞም ጕጅለ እዚኣቶም ናይ እስራኤል ምፅንናዕ ናይ እስራኤል ድሕነት ብቅንዕና ዚጽበዩ ዚነበሩ እያቶም ካብዚኣቶም ገሊኣቶም ብምንኵስና ኣብ ገዳማት እንኪቕመጡ ገሊኦም ግን ኣብ ዘዘለዉዎ ብሃረታት ምጽኣት መሲሕ ዚጽበዩ ዚነበሩ ኢዮም። ከምእኒ ስምዖን አረጋዊ ጽድቕ (ንጐይታና ብሕጸኑ ኣብ ቤተ መቕደስ ምስ ተቐበሎ «ተመስገን እንቋዕ አዒንተይ እዜ ረኣያ ሕጅስ ይጊዎ ዋላ ውሰደኒ ጐይታይ» ዝበለ) እኒ ሐና ነብዪተ እኒ ማርያም እደ ክርስቶስ ኤልሳቤጥ ኣደ ዮሓንስ መጥምቕ ወዘተ ዝኣመሰሉ ኢያቶም።

፫ - ብወገን ምምሕዳር መንግሥቲ

በቲ ግዜ እቲ ፍሉጣት ዝነበሩ ኣሕዛብ መብዝኅቶም ኣብ ትሕቲ ሮማ ይመሓደሩ ነበሩ። ኣብ ማእከላይ ባሕሪ ዚግምገሙ ዓድታት ግዝኣት ሮማ ኮይኖም ቋንቋ ግን ሮማይስጢ (ላቲን) ዘይኮነስ እንታይድኣ እቲ በቲ ጊዜ’ቲ ቋንቋ ትምህርቲ ዝነበረ ቋንቋ ግሪኽ (ፅርዕ) ይዛረቡ ነበሩ።

ሮማውያን ካብ ኵሎም ዝሓዙዎም አሕዛብ ጸጽቡቕ ሕጊ - ልምዲ ወሲዶም ንኹሉ ዓለም ዚቦቅዕ ዜተሓብር ዜማሓድር ሕጊ አቍምም ነበሩ። እዚ ሕጊ’ዚ ክሳብ ሎሚ መሠረት ናይ ኵሉ ሕግታት ዓለም ኮይኑ ይርከብ ኣሎ።

ኣብ ትሕቲኦም ንዚነበሩ ሃገራት እንተ ብቀላይ እንተ ብምድሪ በመንገድታት ኣራኺቦምዎም ነበሩ። ገሊጹ ካብ’ዚ መንገድታት’ዚ ጌና ዘመናውያን ማኪናታት ዚጓየያሉ ዘሎዋ እዩ። ብጊዜ ሮማውያን ምሥራቕን ምዕራብን መምስ ሃብቱን እምምስ ልምዲ - ባህሉን ተራኺቡ ነበረ።

ክርስቶስ ብሓቂ ከም’ቲ ጳውሎስ ዚብሎ ኣብ ምቹእ ጊዜ እዩ ኣብ ዓለም ዚመጸ። ብሓደ ወገን ደእቂ ሰብ ድኅነት ሃረር እንኪብሉ ነቲ ኣምልኾ ሓቀኛ ኣምላኽ ጸሚኦም እንከሎው በቲ ሓደ ወገን ከዓ ዓለም ኣብ ትሕቲ ሮማውያን ጸጥታ ረኺባ ድኅነት እንኪትጽበ ኢዩ ክርስቶስ ናብ ዓለም ዚመጸ።

ምዕራፍ ፪

፩ - ልደት ክርስቶስ መድኃኔ ዓለም

ኣቦና አዳም ትእዛዝ ፈጣሪኡ ምስ ጠሓሰ ሠይታን ኣጋግይዎ ማዕረ ኣምላኽ ኪኸውን ምስ ተመጣጠረ ብዝገበሮ በደል ካብ ገነት ተሰጐ። አምላኽ ግን ኣብ ተስፋ ቁርጸት አይደርበዮን ናይ ድኅነት ተስፋ ሃቦ ነቲ ዝተዓገበ አምላኽ ዚኸሕሰ፥ አብ ምንጐ ደቂ ሰብን ኣብ ሞንጐ ኣምላኽ ዕርቂ ዜውርድ ከስ መሲሕ ኪመጽእ ከምዝነበሮ ኣምላኽ ንአዳም ተናገሮ።

መሲሕ ኪውልድ ምዃኑ ቅድሚ ኣሽሓት ዓመታት ብትንቢት ይንገር ነይሩ፤ ነዚ ኪመጽእ ዝነበሮ መድኃኒ ሕዝቢ እስራኤል ብዓብይ ሃረርታ ይጽበይዎ ነበሩ። እግዚአብሔር ብዝገለጸሎም ከዓ ብዙኃት ነቢያት ኣቐዲሞም ብዓይኒ ተንቢት ርእዮሞ ነበሩ። ንኣብነት ካብ ዓሌት ዳዊት ከምዝኾነ (፪ ሳሙ ፯ ፲፩ - ፲፫) ኣዲኡ ድማ ሓንቲ ድንግል ከምዝኾነት (ኢሳ - ፯ ፲፬) ዝውለድሉ ቦታ ድማ ኣብ ናይ ይሁዳ ቤተልሔም ምዃኑ (ሚክ ፭ ፫)፤ ቅድሚ ብዙኅ ሚእትታት ዓመታት ነብያት ብዓይኒ ትንቢት ርእዮም ነይሮም ኢዮም። ቀቅድሚኡ ሓሊፉ መገዲ ዘጣሕጥሓሉ (ምል ፫ ፩) ከምኡ’ውን ኣብ ገምገም ፈለግ ዮርዳኖስ ኣብ አውራጃ ገሊላ ዚሰብኽ ሓደ ሰብ ኪመጽእ ከምዝነበሮ ተነጊሩ ኢዩ (ኢሳ - ፱ ፲፪)። ነቢያት ኣብ ኦሪት ብዛዕባ ሕይወት ክርስቶስ ንኪጽበዩ ከዓ መምህርን ነብይን ኪኸውን ከምዝነበሮ (ኦሪት ዘዳ ፲፰ ፲፭) ኣብ ሞንጐ ኣምላኽን ደቂ ሰብን ናይ ዝግበር ኪዳን ሞንጐኛ (ኢሳ ፶፭ ፫ - ፬)። ኪኸውን ከምዝኾነ፥ ናይ ደቂ ሰብ መድኃኒ ከምዝኾነ (ኢሳ ፰ ፲፬)። ብ፴ ቅርሺ ኪሽየጥ ከምዝነበሮ (ዘኰ ፲፩ ፲፪) ኣብ ኣእዳውን ኣእጋሩን ኪሽንከርዎ ከምዝኾኑ (መዝ ፳፩ ፲፯ - ፲፰)። ንኸዳውንቱ ጠላዕ ኪጻወትሉ ምዃኖም (መዝ ፳፩ ፲፱) ኪሰቕልዎ ከምዝኾኑ (ዘካ ፲፪ ፲)። እንተኾነ ግን ሥጋኡ ከይመሸመሸ ከምዝተርፍ (መዝ ፲፯ ፱ - ፲፩) ኣብ የማን ኣቦኡ ኪቕመጥ ከምዝኾነ (መዝ ፻፲ ፩) ቅድሚ ብዙኅ ዘመናት ብትንቢት ተፈሊጡ ነበረ። ሕዝቢ እስራኤል ከሰ ብሕሉፍ መንገዲ ብኣምላኽ ንመሲሕ ንኺቕበሉ ተመሪጾም ስለዝነበሩ ብዓብይ ሃረርታ ይጽበይዎ ነበሩ። ብምልኡ ኦሪት ትጽቢት መሲሕን ተልእኾኡን ኢዩ ሒዙ ዘሎ ኪበሃል ይከኣል።

፪ - ብሥራት ገብርኤል

ዓለም ኣብ ትሕቲ ኣውጉስጦስ ቄሣር ንጉሥ ሮማ ጸጥ ኢላ እንከላ ኣብ ሃገር ይሁዳ ሄሮድስ ነጊሡ ኣብ ዝነበረሉ ጊዜ (ሉቃ ፩ ፭)። ኣብ ናይ ኢየሩሳሌም ቤተ መቕደስ ዜገልግል ዝነእብረ ዘካርያስ ዝተባህለ ካህን ነበረ፤ ሰብይቱ ከዓ ኤልሳቤጥ ትበሃል ነበረት። ክሳብ እርጋኖም ውሉድ ብዘይምርካቦም ብዙኅ ጓሂ ነበሮም ከመይ ሽሕኳ ጥንቁቓት ሓለውቲ ሕግን ሕያዎትን እንተነበሩ ውሉድ ብዘይምርካቦም ግን አምላኽ ረጊምዎም ከይኸውን ብዙኅ ይፈርሁ ነበሩ።

ዘካርያስ ካህን ተርታኡ በጺሕዎ ቤተ መቕደስ ኪዓጥን እንከሎ ሓደ መዓልቲ መልኣኽ እግዚአብሔር ተራእዮ ኣብቲ ዚዕጠን ክፍሊ ናይ ቤተ መቕደስ ብዘይካ’ቲ ዓጣኒ ንካልኦት ክልኩል ነበረሞ ዘካርያስ በይኑ ምስ መቕደስ እግዚአብሔር ብምርኻቡ ብርቱዕ ፍርሓት ሓደሮ። እቲ መልኣኽ ግን «አይትፍራሕ ዘካርያስ ጸሎትካ ተሰሚዑ ኢዩ ኤልሳቤጥ ሰበይትኻ ወዲ ክትወልደልካ ኢያ ስሙ ከዓ ዮውሓንስ ክትብሎ ኢኻ» (ሉቃ ፩ ፩ - ፲፫)። በሎ ስም ይመርሕ ጥዋፍ የብር ከምዚብሃል ዮውሓንስ ማለት «አምላኽ ራሕሪሑ» ማለት ኢዩ። ዘካርያስ ንኺኣምን ምልክት ሓተተ’ሞ እቲ መልኣኽ «ኣነ እቲ ኣብ ቅድሚ ኣምላኽ ዝቐውም ገብርኤል ኢየ ነዚ ከበስረካ ከዓ እኔኹ ተላኢኸ» ኢሉ ምስ ኣረጋገጾ «ንምልክት ከዓ ክሳብ እዚ ብሥራት ዚፍጸም ዓባስ ክትከውን ኢኻ በሎ። ንዘካርያስ ኣብ ግጃም ዝጽበይዎ ዝነበሩ ሕዝቢ ኣብ ቤተ - መቕደስ ብምድንጓዩ ብዙኅ ተሻቐሉ ዓባስ ምስ ወጸ ግን ኣምላኽ ከምዝተራእዮ ተገንዘቡ።

ከምዚ ኢሉ ከስ እቲ እግዚአብሔር ኣተሰፍይዎ ዝነበረ እዋን ድኅነት ጀመረ። መልኣኽ ንዘካርያስ ከምዘበሰሮ ከዓ ኤልሳቤጥ ነፍሲ ጾር ኮይና ተረኽበት ኣብ ሻድሻይ ወርኂ ከዓ ገብርኤል መልኣኽ እንደገና ብሥራት ሒዙ ናብ ናዝሬት መጸ ኣብ እንዳማርያም ጓል ኢያቄምን ሓናን ኣትዩ ከዓ ንማርያም «ሰላም ንዓኺ ኦምልእተጸጋ እግዚአብሔር ምሳኺ እዩ» በላ። ልክዕ ከምዘካርያስ ንሳውን ሰንበደት «እንታይ ዓይነት ሰላምታ እዩ እዚኸ» ኢላ ከዓ ሓሰበት (ሉቃ ፩ ፳፰ - ፳፱) እቲ ቃላት እምብዛ ከቢድ ኮይኑ ረኸበቶ ትሕትና ዝዓሰላ ስለዝነበረት ክንድዚ ዝኣክል ዘረባ ከዓ ዚግባእ ኮይኑ ኣይመስላን። እቲ መልኣኽ ግን ከምዚ ኢሉ ኣተሃዳድኣ «ኣይትፍርሒ ማርያም ኣብ ቅድሚ እግዚአብሔር ፀጋ ረኺብኪ ኢኺ እኒሆ ከስ ክትፀንሲ ኢኺ ወዲ’ውን ክትወልዲ ኢኺ ስሙ ከዓ ኢየሱስ ክትብዮ ኢኺ ንሱ ዓቢይ ኢዩ ወዲ ልዑል እውን ኪበልሃ ኢዩ፤ እግዚአብሔር ኣምላኽ ድማ ዙፋን ኣቡኡ ዳዊት ኪህቦ ኢዩ…….» (ሉቃ ፩ ፴ - ፴፫)።

ፅንሲ ብናይ ሰብኣይን ሰብይትን ርክብ ስለዝኾነ ዚርከብ ማርያም ነቲ መልኣኽ መብርሂ ሓተተቶ። ጌና ሕጽይቲ ዮሴፍ ጥራሕ ስለዝነበረት ጌና መርዓት ስለዘይኮነት እዚ ብሥራት ገብርኤል ከመይ ኢሉ ኪፍጸም ከምዘኸእል ገረማ። ንሳ ድንግል ኢያ ዝነበረት። ናይ’ዚ ግድል’ዚ መፍትሒ እንኪነግራ ገብርኤል ሓይሊ ኣምላኽ ኣብ ምድሪ በዳ ኣብ ልዕሊ ጽላት ብመልክዕ ደመና የጽልል ከምዝነበረ ከምኡ ኬጽልላ ከምዝኾነ ስለዚ ከዓ እቲ ዝውለድ ብኃይሊ ኣምላኽ (ብተኣምራት) ከምዝኾነ ነገራ፤ እዚ ምስ በርሃሳ ከስ ማርያም ሕራይ በለት። እዚ ነገራት ሓቂ ከም ምዃኑ ዘመልከት ከዓ ከምቲ ንዘካርያስ ዝተዋህቦ ምልክት «እኒሆ ኤልሳቤጥ ዘመድኪ ኣብ እርጋና ወዲ ፀኒሳ ኣላ ወያ መኻን ዘነበረት ሻዱሻይ ወርኂ ሒዛ አሳ ከመይ ንእግዚአብሔር ዘይክኣሎ የልቦን በላ» (ሉቃ ፩ ፴፮ - ፴፯)። ነዚ ከዓ ማርያም ባዕላ ከይዳ ኣረጋገጸቶ።

ከምዚ ኢሉ ኢዩ ከስ መሲሕ መድኅኒና ወዲ እግዚአብሔር ኣብ ዓለም ዝመጸ ኣብ ታሪኽ ወዲ - ሰብ ዝኣተወ።

ብዛዕባ ናይ ሕይወቱ ታሪኽ አርባዕተ ወንጌላውያን ማቴዎስ ማርቆስ ሉቃስ ዮሓንስ እኹል ምንጭ ታሪኽ ሂቦሙና ኣሎው። ብዓይኖም ዝረኣይዎን ብእዝኖም ዝሰምዕዎን ኢዮም ጽሒፎም ሂቦሙና ዘሎው ወይ ድማ ብዓይኖም ካብ ዝረኣዩ ሰባት ብኸንደይ ጥንቃቄ እናሓተቱ ኣጸርዮም ኢዮም ጽሒፎምዎ ሀለዉ። ክርስቶስ ዝበሎን ዝገበሮን ኩሉ’ኳ እንተዘይኮነ ቀቀንዱ ግን ኣመዝጊቦሞ ኢዮም። ናይዚኣቶም ምስክርነት ታሪኽ እንተዘይኣኸለ ግን ናይቲ ግዜ’ቲ ዝነቦሩ አረማውያን ጸሓፍቲ ከመ እኒ ዝቨትኒዮስ ጵሊኑዩስ ንኡስ (ናይ ቢታንያ ኣውራጃ አመኃዳሪ ዝነበረ) ታቺቱስ ወዘተ ዝተባህሉ ምንባብ ይኣክል። ካብ ኵሎም መሳቱ ክርስቶስ ዝነበሩ ጸሐፍቲ ታሪኽ አውራ ምስክርነት ዚህበና ግን ፍለቪዩስ ዮሴፍ ዝተባህለ አይሁዳዊ ኢዩ፤ ንሱ ብዛዕባ ክርስቶስ ከምዚ ይብል «ኢየሱስ ዝስሙ ሰብ ነበረ (ሰብ ኪበሃል ዚከኣል እንተኾነ) ድንቂ ዝኾነ ተአምራታት ዚዓዪ ደቂ ሰብ ተሓጕሶም ዚሰምዕዎ መምህር እዩ ዝነበረ»። ፍላቪዮስ ነዚ ቃላት’ዚ ድሕሪ ቁሩብ ዓመታት ድሕሪ ትንሣኤ ክርስቶስ ኢዩ ዝጻሕፎ። ስለዚከስ ክርስቶስ ናይ ጽውጽዋይ ሰብ ኣይኮነን ናይ ዘመኑ ጻሓፍቲ ታሪኽ ዝዝክርዎ ህልዊ እዩ።

፫ - ክርስቶስ መሲሕ ምዃኑ ባዕሉ ገሊጹ እዩ።

ሓደ ጊዜ ዮሓንስ መጥምቕ ክልተ ተመሃርቱ ናብ ክርስቶስ ልኢኹ «እቲ ኪመጽእ እንጽበዮስ ንስኻ ዲኻ ወይስ ካልእ ከንጽበ ኢና» (ማቴ ፲፩ ፫) ኢሉ ሓተቶ እዚ ማለቱ ከዓ «ንስኻ መሲሕ’ዶ ኢኻ?» ማለቱ ኢዩ። ኢየሱስ እንኪምልሽ ትንቢት ኢሳይያስ እናጠቐሰ መሲሕ ምዃኑ ምልክት ከዓ እቲ ድንቂ ዝኾነ ተአምራታቱ ምዃኑ ገለጸሉ (ማቴ ፲፩ ፭ - ፮)። ሓንቲ ሳምራዊት ሰበይቲ እውን ብዛዕባ’ቲኦ ኪመጽእ ዘሎዎ መድሓኒ ስም ተዛረበቶ «ኣነ ዝዛረበኪ ዘሎኹ ንሱ እየ» በላ (ዮሓ ፬ ፳፭ - ፳፮) ንኒቆዲሞስ እውን ካብ ሰማያት ዝመጽአ ወዲ አምላኽ ምዃኑ ነገሮ (ዮሐ ፫ ፲፫ - ፲፰) እናዓበየ ብዝኸደ ወዲ እግዚአብሔር ምዃኑ እናተጋህደ ከደ «እዚ ሰብ’ዚ ከይተማህረ ክንድዚ ፍልጠት ካበይ ኣምጺኡዎ» (ዮሓ ፮ ፲፭) ኢሎም ተገሪሞም ይሰምዕዎ ንዝነበሩ ከምዚ በሎም «ትምህርተይ ናተይ ኣይኮነን እንታይ ድኣ ናይቲ ዝልኣኸኒ ኢዩ።» (ዮሐንስ ፯ ፲፮ - ፲፯)።

ሽሕኳ ፈሪሳውያን መሲሕ ምዃኑ ኪኣምኑ እንተዘይከኣሉ እቲ ተራ ሕዝቢ ግን ሽዑ ንሽዑ ኣለሊዩዎ ኢዩ። ብዓጀባ ናብ ኢየሩሳሌም ኪአቱ እንከሎ «ሆሳዕና ንወዲ ዳዊት»። እናበሉ ከም ሓደ ንጉሥ ኢዮም ዝተቐበልዎ። ኢየሱስ መንነቱ ብወግዒ ዝገለጸሉ ከዓ ኣብ ቅድሚ ሊቀ ካህናት ቀያፋን ካልኦት ሲቃነ ካህናትን ዓበይቲ ዓድን ኣብ ባይቶ ነበረ። ቀያፋ ንኢየሱስ ከምዚ ኢሉ ሓተቶ «ብሕያው አምላኽ ኣምሕለካ ኣሎኹ። ክርስቶስ ወዲ እግዚአብሔር እንተድኣ ኰንካ ንገረና» ኢየሱስ ከዓ «ልክዕ ኢልካዮ ኣሎኻ…… ድሕሪ ሕጂ ከዓ ወዲ ሰብ ኣብ የማን እቲ ሓያል ተቐሚጡ ክትርእይዎ ኢኻትኩዎ……» (ማቴ ፳፮ ፷፫ - ፷፬) በሎ። ኢየሱስ ዝሃቦ መልሲ ብሩህ ግሁድ ስለዘነበረ ሊቀ ካህናት ቀያፋ ብቑጥዓ ክዳውንቱ ተራብዐ። በዛ ወሳኒት ሰዓት ከኣ ኢየሱስ ወዲ እግዚአብሔር ምዃኑ ኣግሂዱ ገለጸ።

ክርስቶስ ኣምላኽ ምዃኑ ባዕሉ ገሊጹ።

ክርስቶስ መሲሕ ምዃኑ ጥራሕ አይኮነን ዝገለጸ ወዲ አምላኽ ምዃኑ እውን ገሊጹ እዩ። ካብ ተኸልቲ ሃይማኖታት ሓደ’ኳ ወዲ አምላኽ እየ ዝብል አይተረኽቦን መሓመድ ነብይ ንኣብነት ብኣምላኽ ከምዝተላእከ ድኣ እምበር ንባዕሉ ወዲ ኣምላኽ ምዃኑ ኣይተዛረበን ኢየሱስ ግን ወዲ እግዚአብሔር ከም ምዃኑ ይናገረና።

ቂሳርያ ኣብ እተባህለት ዓዲ እንከሎ ሓደ ግዜ ንሓዋርያቱ «ሕዝቢ መንይብሉኒ» ኢሉ ሕዝቢ ብዛዕባኡ እንታይ ከምዝሓስቡ ሓተቶም ንሳቶም ከዓ «ገሊኦም ዮሓንስ መጥምቕ ገሊኦም ኤልያስ ገለ ኤርምያስ ይብሉኻ» በሉዎ ንሱ ከዓ «ንስኻትኩም’ከ መን ትብሉኒ» በሎም ጴጥሮስ ብስም ኣሕዋቱ ሓዋርያት እናተዛረበ «ንስኻ ክርስቶስ ወዲ’ቲ ሕያው ኢኻ» በሎ። ክርስቶስ ከዓ ንጴጥሮስ «ስምኦን ወዲ ዩና እቲ ኣብ ሰማይ ዘሎ ኣቦይ እምበር ሥጋን ደምን ኣይገለጸልካን እሞ ብፁዕ ኢኻ» በሎ።

ጴጥሮስ ከስ ኣምላኽ ስለ ዝገለጸሉ ኢዩ ከምኡ ዝበለ ማለት መሲሕ ጥራሕ ዘይኮነስ ወዲ እግዚአብሔር ምዃኑ ዝፈለጠሉ።

ክርስቶስ ከስ ወዲ እግዚአብሔር ምዃኑ እንኪገልጽ ብዙኅ ጊዜ ኣቦኡ ከምዝልኣኾ ፈቓድ ከምዚገብር ነቦኡ ኣጸቢቑ ከምዚፈልጦ ኣቦኡ ከዓንዓኡ ኣጸቢቑ ከምዝፈለጦ ይገልጸልና።

፬ - ክርስቶስ ብዘረባኡን ብግብሩን ኣምላኽ ምዃኑ ገለጸ።

ጐ - ኢየሱስ ክርስቶስ ኃይሊ ፍጥረትና ዘይክእሎ ግሁድ ድንቅታት ሠሪሑ እዩ። በዚ ከዓ እግዚአብሔር ምዃኑ አመስኪሩ እዩ። ሠለስተ ጊዜ ምውታት ኣተንሢኡ ንማይ ናብ ወይኒ ለዊጡ፥ ብውሑድ እንጌራ ንኣሽት ኣጽጊቡ ንማዕበል ቀላይ ብሓደ ቃሉ ኣህዲኡ ብዕውሩ ንዝተወልደ ከኣ ብርሃን ኣዒንቱ ሂቡዎ እዩ። ነዚ ዚጽሕፉ ሰባት ወይ ብዓይኖም ዚረኣዩ ወይ ከኣ ብዓይኖም እናረአዩ ብጥንቃቐ ሓቲቶም ኢዮም ዝነግሩና። ፈሪሳውያን አይሁድ ነዚታት ንሰይጣን አይሰንጎን ኢዩ። ስለዚ «ብሰም ሰይጣንስ ከመይ ኢለ አጋንንቲ ኪሰጉግ» ምስ በሎም ግን መልሲ ኣይረኽቡሉን። ኣብ መወዳእታኡ ከዓ ንባዕሉ ካብ ሞት ብምትንሣኡ ብዝበለጸ ወዲ ኣምላኽ ምዃኑ ገለጸ።

ገሊኦም ንፈልጥ ኢና ዝብሉ ሰባትን እቶም ዘይተቐበሉዎ አይሁድን «ክርስቶስ ሓደ መጠፋፍኢ ኢዩ ዝነበረ« ይብሉ እዙይ ማን ጌጋ ጸልማት እዩ። መጠፋፍኢ ዚብሃል መሸሰቡ ደልዩ ንብጸዩ ዘተዓሻሹ ኢዩ። ኢየሱስ ግን «ሕዝቢ ብምሉኡ ሆ! እናበለ ንጉሥ ተሸየመልና» ኢሉ እናለመኖ ኢዩ ዝኣበየ። ኪጥዕመኒ ኪረብሕ ኣይበለን። ንሱ እምሲሕ ምዃኑ ጥራሕ እዩ ኪነግር ዚደለየ ንሠለስተ ዓመት ኣብ ቅድሚ ጸላእቱ ብግህዶ እዩ ዚሰበኸ ገለ መኸሰሲ እንተረኸበሉ ብማለት ይጻናተውዎ ነበሩ ኣብ ቅድሚ ዙመኛታት ሮማ ከሲሶም ኼቕትልዎ ብዝሃቀኑ ከዓ ምስሌነ ቄሳር ዝነበረ ጲላጦስ «እዚ ሰብ’ዚ ንጹሕ’ዩ» ኢሉ እዩ ዚፈረደ ሽሕኳ ፈሪሁ ነጻ ኢኻ ኣብ ድላይካ ኪድ እንተዘይበሎ። «መን እዩ ካባኻትኩም ብኃጢአት ዚኸሰኒ» (ዮሓ ፰ ፵፮) እንተበሎም ሓደ’ኳ ዚኸሶ አይተረኸበን ከመይ ጻድቕ ወዲ ኣምላኽ ኢዩ ዝነበረ እንበር ሰብ ኰይኑ ዘይጋገመን አሎ? ስለዚ ክርስቶስ «ሹት እስከ ኃጢአት ርኸቡለይ» ኪብሎም እንከሎ ወዲ እግዚአብሔር ብምኻኑ አይኮነን። አይሁድ መቕተሊ ዚኸውን ክስታት ብዙኅ ደለዩሉ ምስ ቀበጹ ከዓ ኢዩ ሊቀ ካህናት ቀያፋ «ኣምሕለካ ኣሰኹ ወዲ እግዚአብሔር እንተኾንካ ንገረና» ምስበሎ ኢየሱስ ከዓ «ልክዕ ከም’ቲ ትብሎ እየ» ምስበሎ ቀያፋ ከምዕቡድ ክጻውንቱ ዝቐደደ።

ብዛዕባ ኣምላኽነት ኢየሱስ መን ኪጠራጠር ይኽእል እቶም ጌና መሲሕ ኪመጽእ ኢዩ ኢሎም ዚጽበዩ ዘሎው ኣይሁድከ ክሳብ መኣስ ኪጽበዩዎ እዮም?

፭ - ቅድሚ ምምጻኡ ተነጊሩሉ ዝነበረ፥

መዝገበ ታሪኽ እንተገንጸልና ብዙኃት ሰባት ካብ አምላኽ መጺእና ይብሉ ብዙኃት ከዓ ንባዕላቶም ኣማልኽቲ ምዃኖም ይናገሩ፤ ሓደ ሓዲኦም ከዓ ናይ አምላኽ ፍሉይ መልእኽቲ ዝሓዙ ምዃኖም ይገልጹ። እዚኣቶም ከም እኒ ነቢይ መሓመድ ናይ ቡዲዝም መሥራቲ ቡድህ ኮንፋቸስ ክርስቶስ ወዘተ ዝኣመሰሉ ኢያቶም። በዚ ቀረባ ዘመናት እውን ከም እኒ በሃውሳ (ናይ ብሐይ ተኻሊ) ከም እኒ ሙን (መሲሕ እየ ዝብል ዘሎ ወዲ ደቡብ ኮረያ) ካልኦት’ውን አለው። ነፍሲ ወከፎም ኪዛረቡን ኪስምዑን መሰል አለዎም ዘረባኦም ሓቂ ምዃኑ ወይ ሓሶት ምዃኑ ግን ብምንታይ ይፍለጥ? ብግዳም ዚጥምቶም ሰብ ብምንታይ ይፈርዶም? ድሕሪ ሎሚ እውን ብዙኃት ከምኦም ዚኣመሰሉ ኪመጹ ይከኣል ኢዩ’ሞ ሓቀኛታት ምዃኖም ደቂሰብ ብምንታይ ይፍረድዎም?

ዐቢይ ተግባር ብሃንደበት ጥብ ኣይብልን ኢዩ ኣቐዲሙ ይንገር ትጽቢት ይግበረሉ ኣምላኽ ከዓ ሓደ ካብኡ ዝወጸ ናይ ሕይወት መልእኽቲ ዝሓዘ ኪልእክልና ምስደለየ መልእኽተኛኡ መኣስ ከምዝመጽእ ኣበይ ከምዝውለድ ኣበይ ኪነብር ከምዘለዎ እንታይ ዓይነት ትምህርቲ ኪምህር ምዃኑ፥ እንታዎት ሰባት ኪጸረርዎ ምዃኖም ከመይ ኢሉ ኪመውት ከምዘለዎ ኣቐዲሙ ነጊሩሉ ነበረ። እዚ ኵሉ ከዓ ምስ’ቲ ቃል ትንቢት ልክዕ ኮይኑ ስለዝተጋጠመ በዚ ጐ-ኢ-ክ- ሓቀኛ ልኡኽ ኣምላኽ ምዃኑ ኪረጋገጽ ይከኣል።

በዚ ናይ ትንቢትን ተፍጻሜቱን ነገር ሓቀኛ ካብ ዘይሓቀኛ እንተዘይተፈልዩ መጠፋፍእን መተዓሻሽውን እንተዘይፈሊናዮም ብምንታይ ካልእ ክንፈልጦም ንኽእል እዩ። ሓደ ሰብ ካብ ሃገሩ ወጺኡ ናይ ካልእ ሃገር ኪኣቱ እንከሎ እቶም ዚኣቶዎም ዘሎ ሃገር እንታዋይ ምዃኑ እንታይ መረጋገጺ ወረቐት ሒዙ መጺኡ ከምዘሎ አጥቢቆም ይምርምርዎ ስለዚ ከዓ ካብ ኣምላኽ መጺኤ ንዚብል ኣውራ ኣጸቢቕና ክንሓቶ ይግብአና። «ቅድሚ ምምጻእካ ክትመጽእ ምዃንካ ዝተነግረልካ እንታይን እንታይን ኣሎካ?» ገሊኦም ልኡኻት አምላኽ ኢና ዚብሉ «እኔኹ መጺኤ እመኑኒ» እንኪብሉ ክርስቶስ ግን መጽሓፍ ትንቢት ገንጺሉ «እዚ ብዛዕባይ ኢዩ ዝተባህለ» ኢዩ ዚብለና።

ንክርስቶስ ዚጽበይዎ ዝነበሩ ኣይሁዳውያን ጥራሕ ኣይኮኑን። ድኅነት ዚትምነዩ ዚነበሩ ኣረማውያን እውን ኪመጽእ እዩ ብዚብል ውዑይ ተስፋ ተጸቢዮምዎ እዮም፤ ንኣብነት ታቺቱስ ዝተባህለ ጸሓፋይ ብዛዕባ ሮማውያን እንኪዛረብ «ኵሎም ሕዝቢ ካብ ይሁዳ ሓደ መምህርን መራሕ ዓለምን ዝኾነ ኪመጽእ ምዃኑ ብእምነት ይነብሩ ነበሩ» ይብል። እቶም ምስ ተወልደ ካብ ርሑቕ ኪበጽሑዎ ዚመጹ ሰብኣ ሰገል እንብሎም ዓበይቲ’ኸ ብትንቢት ይጽበይዎ ስለዘነበሩ’ዶ ኣይኮነን እዋን ጸብጺቦም ብኮኾብ ተመሪሖም ዝመጹ?

ካብ ግሪኻውያን እውን እስኪሉስ ዝተባህለ ጸሓፋይ «ፕሮመቴኡስ» ኣብ ዝተባህለ ጽሑፍ ፮፻ ዓመት ቅ-ል-ከ- «ባዕሉ ኣምላኽ ሓጢኣትኩም ኪሰከም ክመጽኩም ምዃኑ ተመልከቱ» ከምዝበለ ታሪኽ የዘከረና።

ምዕራፍ ፫

፩ - ናይ ዓወት ጭርሖ።

ብመጀመርያ ክርስቶስ ካብቶም ዚስዕብዎ ዚነብሩ ሰባት ፲፪ተ መሪጹ ባብስሞም እናጸውዔ ተኸተሉኒ ስሎም። ብቐረባ ቃሉ ኪሰምዑ ኪመሃሩ ናይ’ቲ ድንቅ ዝኾነ ተኣምራታተ መሰኻኸር ኪኾኑ አውራ ከዓ ካብኡ ሥልጣን ተቐቢሎም ወንጌል ኬበስሩ ማለት ነቲ ኵሉ ዚመሃሮም ኪሰብኩ መረጾም። አቐሪቡ ከኣ መሃሮም ዘዝጸንከሮም እናፈትሐ ከዓ ኰስኰሶም ኣብ መወዳእታ’ውን «ብሓቂ እብለኩም አለኹ ኣብ ምድሪ ዚፈታሕክምዎ ኣብ ሰማይ ፍቱሕ ኪኸውን እዩ። ኣብ ምድሪ ዜአሰርክምዎ ዘበለ ከዓ ኣብ ሰማይ እውን እሱር ኪኸውን እዩ» (ዮሓ ፲፭ ፲፮) ብምባል ነቶም ፲፪ተ ሓዋርያት ኪውግዙን ኬሰልስሉን ኪፍቅዱን ኪኸልኡን ዜኸእሎም ምሉእ ሥልጣን አልበሶም።

ከምኡው’ን ድሕሪ ትንሣኤኡ (ማቴ ፳፰ ፲፰ - ፳) ንሕዋርያቱ ከምዚ በሎም «ኣብ ሰማይን ምድርን ሥልጣን ተዋሂቡኒ እዩ፤ ስለ’ዚ ከስ ኪዱ ንኹሎም ኣሕዛብ ተኸተልተይ ግበሩዎም። ብስም ኣብን ወልድን መንፈስ ቅዱስን ኣጠምቕዎም ዝበልኩኹም ዘበልኩ ንኪሕልዉዎ ኣምህርዎም ኣነ ከዓ ክሳብ መጨረሻ ዓለም ምሳኻትኩም ኣለኹ»።

ስለ’ዚ ከስ ሓዋርያት ንኺምህሩ ንኼጠምቑ ንደቂ ሰብ ሰዓብቲ ንኺገብሩን ምሉእ ሥልጣንን መዝነትን ለቢሶም ነበሩ። ንሳቶም ከዓ ነቲ መዝነት’ቲ ዋላ’ኳ ኣይዘንግዕዎን። ኣብ መጀመርያ እንቲ ስፍራ’ቲ ዝኸሓደ ይሁዳ ብመሪሕነተ ቅ. ጴጥሮስ ተኣኪቦም መተካእታ ገበሩሉ፤ ዕጫ ከዓ ኣብ ማትያስ በጽሕት። (ግብ - ሐዋ ፩ ፲፪ - ፳፮)። ኣብ ቅድሚ ባይቶ ካህናት ኣይሁድ ቀሪቦም ንሳቶም ተፈለጥቲ መራሕቲ ናይ’ታ ሓዳስ ማሕበር ኣመንቲ (ምእመናን) ምዃኖሙ ገለጹ (ግብ ሐዋ ፩ ፳፬ - ፳፮)።

«መሲሕ መጺኡ እዩ» ዚብል ብስራት ሎሚ ደኣ ብንውኒ ግዜን ብምድግጋምን ድምጹ ደኺሙ እምበር በቲ እዋን’ቲ ከም ሓደ ቦምብ ኮይኑ ሓጎስን ተስፋን መሲኡ እዩ ኣብ ልባቶም ዝነትዕ ዝነበረ። ምጽኣት መሲሕ ንኣይሁዳውያን ናይ ለይትን ናይ መዓልትን ሕልሞም እዩ ዝነበረ። ሮማውያን ንምድሪ ተስፋ ምስ’ኒ ሄሮድስ ኮይኖም ኪጨራርምዋ እንከለዉ አይሁዳውያን ተስፋ ኣይቆረጹን ነበሩ። ዮሐንስ ኣብ ገምገም ፈለገ ዮርዳኖስ ኪሰብኸ ከሎ ካህናትን ሌዋውያን «ንስኻ ዲኻ መሲሕ» ኢሎም ሓተትዎ እንድርያስ ሕዋርያ እውን ኣብ ጴጥሮስ አቢሉ እናጐየየ «መሲሕ ረኺበዮ» በሎ እታ ሳምራዊት እውን ንኢየሱስ ከም’ዚ ኢላቶ ነበረት «መሲሕ ኪመጽእ ከም ምዃኑ እፈልጥ’የ ንሱ ምስ መጸ ከዓ ኵሉ ኪነግረና እዩ» መሲሕ መጺኡ ምስተባህለ እቶም ትኽክለኛ መልክዕ መሲሕ ሒዞም ዚጽበዩ ሲነበሩ ከቦሮ ልቦም እናሃረሙ እዮም ዝተቐበልዎ።

ከመይ ኢሎም ኢዮም ሓዋርያት ድሕሪ ሞት ክርስቶስ እውን ብዜደንቕ ትብዓት ጸኒዖም ስብከቶም ዚቐጸሉ? ሓዋርያት ዕማኾ ዘይኣኸሉ ኣይሁዳውያን እዮም ዚነበሩ ምስቶም ኣሕዋቶም ተደባሊቆም እንክትርእዮም ከተለልዮም ኣይከኣልን እዩ ዚነበረ። ንሳቶም ካብ ክብ ዝበለ ዓሌት ኣይነበሩን ምስ መሳፍንቲ ኮን ምስ ካህናት ኣይሁድ ፍሉይ ርክብ ኣይነበሮምን ሳሕቲ ደኾን በም’ኒ ኒቆዲሞስ ምስ ዝኣመሰሉ ዓበይቲ ይራኸቡ እንተነበሩ እንድዒ እምበር ኣብ ሞንጎ ኦም ካብቶም ክብ ኢሎም ዚረኣዩ ኣይሁዳውያን ሐደ’ኳ አይነበረን።

እዞም ገርሀኛታት ሓረስቶት ግን ተባዓትን ለጋሳትን ስለዝነበሩ ካብ’ቲ ክርስቶስ ምእንቲ ሓዲስ ኪዳን ኢሉ ነቲ ሓዲስ ሕዝቢ ዘፍሰሶ ደምን ካብ’ቲ ኣብ ከተማ ቅፍርናሆም «እዚ ሥጋይ እዩ ካብዚ ብልዑ ካብ’ዚ ሕብስቲ እዚ ዚበልዐ ንዘለዓለም ኪነብር እዩ «ዚብሎ ሥጋ እናተመገቡን እናስተዩን፥ «ስቕበሉ ከይትሰብኩ» ይብሉዎም ንዚነበሩ አይሁድ «ካብ ንሰብ ንኣምላኽ ምእዛዝ ይዓቢ ስለ’ዚ ከዓ ነቲ ዝረኤናዮ ነገራት ሰቕ ከንብለሉ ኣይንኸእልን» (ግብ ሐዋ ፬ ፳) እናበሉ ብቆራጽነት ይምልሱሎም ነበሩ።

ንሓዋርያት አውራ ናይ እምነት ትብዓት ዘሕደረሎም ከዓ እታ ባዶ ዝተረፈት መቓብር ክርስቶስ እያ ዝነበረት። «ክርስቶስ ተነሢኡ እንተዘይከውን እምነትና ከንቱ ምኾነ ስብከትና ከዓ ብላሽ ምኾነ ነይሩ» (፩ ቆሮ ፲፭ ፲፬) ይብለና ጳውሎስ እታ ጥራሐ ዝተረፈት መቓብር ከስ ብዝዓዘዘ ኣገባብ ናይ ክርስቶስ መንነት ገለኢጻትሎም እያ።

ሻቡ እዮም ሓዋርያት ብናታቶም ተስፋ ትንሣኤ ዝተወሓጡ ስለዚ ከዓ እዩ ጳውሎስ ነዚ ናይ ክርስቶስ ትንሣኤ «ቀዳማይ ሰዊት ናይቶም ዝሞቱ» ዚብሎ (፩ ቆሮ ፲፭ ፳)። እቶም ዓበይቲ ነቢያት ከም እኒ ሕዝቅኤል ኢሳይያስ ዳንኤል ብዓይኒ ትንቢት ርእዮም ዝነበሩ ትንሣኤ ሙታን ሎሚ ሓዋርያት ብዓይኖም ስለዝረኣይዎ እምነቶም ነቕ ዘይብል ኮይኑ ተረኸበ። ኣርብዓ መዓልቲ ድሕሪ ትንሣኤኡ ከኣ ኣብ’ቲ አዋሊዕ ተተኺልዎ ዘነበረ ጐቦ »ኣብ ቅድሚ ዓይኖም ካብ መሬት ተንሢኡ ብደመና ተሸፊኑ ካብ ኣዕይንቶም ተኸወለ። እዚ ናይ ዕርገት ከአ ንሕዋርያት ካልእ ዓቢ ምልክት እዩ ዝነበረ «ካብ ሰማይ ዝወረደ እጓለ - እመሕያው እንተ ዘይኮይኑ ናብ ሰማይ ዝዓርግ የልቦን» (ዮሐ ፲፫ ፲፫)።

እዚ ኵሉ ምስክርነት’ዚ ረኺቦም ዝነበሩ ሓዋርያት ኣብ ናይ ክርስቶስ መሲሕነት ጽኑዕ እምነት አሕደሩ።

፪ - ምውራድ መንፈስ ቅዱስ

ጐ - ኢየሱስ ክርስቶስ ንሓዋርያት ኣብ ቅፎርናሆም ሥጋኡን ደሙን ኣተስፍዩዎም ነበረ። ከም’ቲ ቃል ዝኣተወሎም ከዓ ድሮ ሞተ ብጸሎት ሓሙስ እንጌራን ወይንን ባሪኹ ሃቦም በልዑን ከሰተዩን ከዓ። ከምኡ’ውን ካብ ሙታን ኪትንሥእ ከምዝነበሮ ቃል ኣትዩሎም ነበረ ከም’ቲ ዘተስፈዎም ከዓ ብሣልሳይ መዓልቲ ንሞት ስዒሩ ተንሠአ። ሣልሣይ ነገር ቃል ኣትዩሎም ዘነበረ «መጸናንዒ መንፈስ ኪሰደልኩም እየ ንሱ ንዓለም ኪረትዓ እዩ። ናብ ኵሉ ሓቂ’ውን ኪመርሓኩም እዩ»። (ዮሓ ፲፮ ፮ - ፲፫) ዚብል ነበረ። እዚ ተስፋ ብበዓል ሓምሳ (ጴንጠቆስጤ) ተመሊኡ ተረኸበ። ኣይሁዳውያን እግዚአብሔር ንሙሴ ዝገበረሉ ራእይ ዚዝክሩሉ ዓብይ በዓል እዩ ዝነበረ እኒሆ ከዓ በዚ በዓል ጴንጠቆስጤ ናይ ሓዲስ ኪዳን ዝዓበየ ግልጸት ይፍጸም። ሓዋርያት ተአኪቦም እንከለው «ብድንገት ከምብርቱዕ ህቦብላ ንፋስ ካብ ሰማይ ደሃይ መጸ ነታ ተቐሚጦሙላ ዝነበሩ ቤት’ውን ንብዘላ መልኣ እተመቓቐለ ልሣን ሓዊ ዝመስል ድማ ተራእዮም ኣብ ልዕሊ ነፍሲ ወከፎም ከዓ ዓለበ ንኹሎም ድማ መንፈስ ቅዱስ መልኦም። መንፈስ ቅዱስ ብዝተቐበሉ ከዓ ዘደነቕ በገራት ክርአ ጀምረ፤ ንኣብነት ሓዋርያት ብኻልእ ቋንቋታት ኪዛረቡ ጀመሩ» (ግብ ሐዋ ፪ ፩ - ፬)።

ሓዋርያት ካብ’ዚ ዚዓቢ መዓልት ኪጓነፎም ይከኣል አይነበረን። ካብ እግሮም ክሳብ ርእሶም ተሓደሱ ተለወጡ። ምእንቲ እምነቶም ዝኾነ ተቓውሞ ኪሳገሩ ስንዱዋት ኮኑ። ጳውሎስ ከም ዚብሎ «መንፈስ ክርስቶስ ዘይብሉ ዘበለ ናይ ክርስቶስ ኣይኮነን» (ሮሜ ፰ ፱) ኢዩ’ሞ መንፈስ ክርስቶስ ለቢሶም ሓዋርያት ኣብ እምነቶም ርጕጻት ጥራሕ ዘይኮኑስ ማረኸቲ’ውን ኮኑ። ካብ ውሽጦም ዓወት ዚህብ ሓይሊ ከምዘሎ ተገንዚቦም ንዓወት ወንጌል ተበገሱ።

መንፈስ ቅዱስ ድንቂ ብዝኾኑ ነገራት ተሰንዩ ወረዶም እም ነዚ ጉድ ኪርእዩ ብዙኃት ደቂ ኢየሩሳሌም ንበዓል ኢሎም ተኣኪቦም ዚነበሩን ኣብ’ቲ ገዛ ሕዋርያት ኣቢሎም ጐየዩ ተአከበ’ውን። ሓዋርያት ብሓጎስ ተመሊኦም ታዕታዕ ኪብሉ ከምኡ ብብዙኃት ቋንቋታት ኪዛረቡ ዝረኣዩዎም ሰባት ከዓ «ይዋኣት ንግሆ ምድሪ! ጕዕሽ ወይኒ ኣብዚሖም እኮ እዮም» ኢሎም ኪድንግጹ ሎም ተረኽቡ። ጴጥሮስ ግን ተንሢኡ ትብዓትን ናሀርን ብዝመልኦ ኣገባብ ተዛረበ፤ ጨርሱ ድንብርጽ’ውን ኣይበሎን። ኣብ ክርስቶስ መሲሕ ነቕ ዘይብል እምነቱ ጨደረ። ክርስቶስ ካብ ሞቱ ተንሢኡ ንሰማይ ከምዝዓረገ ኪሰብኸ እንዕዎ’ሞ በታ መዓልቲ ተኣኪቦም ዝነበሩ ሽሕ ሰባት ተጠምቁ ኣብ እምነት ክርስቶስ ናዝራዊ ተጸምዱ። ታሪኽ ቤተ ክርስቲያን በዚ መዓልቲ እዚ እዩ ዚጅምር።

፫ - ኣብ ኢየሩሳሌም ዝነበረት ቀዳመይቲ ማሕበር ክርስትያን።

«ግብረ - ሓዋርያት» ዝተባህለ መጽሐፍ ናይ’ቲ ቀዳማይ ማሕበር ክርስትያን ታሪኽ ሒዙልና ይርከብ። ጸሓፊኡ ቅ - ሉቃስ ወንጌላዊ እዩ። ወንጌልን ግብረ ሓዋርያትን እንኪጽሕፍ ባዕሉ ከምዜረጋገጽልና ንዋና ምንጭታት እናሓተተን ብዓይኑ ባዕሉ ብዝረኣዮን ነገራት ብምጽሓፍ ብብዙኅ ጥንቃቐ ከምዝገበሮን ይነግረና። በ፷ - ፷፬ ድኅሪ ልደተ ክርስቶስ ዝተጻሕፈ እዩ። ንእምነት ኢሉ’ኳ እንተኾነ ዝተጻሕፈ ብታሪኽ እንተጠመናትዮ’ውን መወዳድርቲ ዘይብሉ እዩ ከተንብቦ ዘደፋንቕ እዩ። ብመልክዕ ታሪክ ዚቐርብ ቃል እግዚአብሔር እዩ።

ኣብ ክርትና ዚኣትው ዝነበሩ ሰባት ቄጽሮም ካብ መዓልቲ ናብ መዓልቲ እናወሰኸ ከደ (ግብ ሐዋ ፪ ፵፯)። ድሕሪ’ቲ ምፍዋስ አካለ - ስንኩል ከዓ ቁጽሪ’ቶም ምእመናን እናወሰኸ ሓሙሽተ ሽሕ በጽሐ (ግብ ሐዋ ፬ ፲፬)። ናይ’ዛ ማሕበር ክርስቲያን ኣነባብራ ብሓቂ ዜሓጕስን ዚዓንጽን እዩ። እቶም ቀዳሞት ክርስቲያን ኣሕዋቲ ነቲ ክርስቶስ «ንተዝካረይ ከዓ ከምዚ ግበሩ» ኢሉ ዚሰርዓሎም ናይ ጸሎት ሓሙስ መአዲ ቁርባን ኪደግሙ ይእከቡ ነበሩ። ከምኡ’ውን ኣብ ሓደ መኣዲ ተቐሚጦም ሃብታምን ድኻን ከይተበሃሃሉ ብሓደ ይምገቡ ነበሩ። (በዓቢይ መንፈስ ሓድነትን ሕውነትን መንፈስ ትሕትናን ንጽሕናን ከዓ ይፍጽምዎ ነበሩ)። ከም’ዚ ኢሎም ከዓ ኢዮም ሓንቲ ማኅበር ክርስቲያን ሓንቲ ሱታፌ ጻድቃን ኬቑሙ ዚተረኸቡ ከምዚ ጌሮም ኢዮም ነቲ ክርስቶስ ዝሰበኾ ፍቕሪ ኣብ ግብሪ ዜውዕልዎ ዝነበሩ። ኣገባብራኦም ዘበለ ኵሉ ዜደፋንቕ ገርህነትን ሓጐስን ዚመልኦ ነበረ። ጐ - ኢየሱስ ክርስቶስ ከዓ ነዚ አብነታዊ ኣከያይዳኦም ብብዙኅ ተኣምራት ሸለሞ።

«ኵላቶም ሓደ ልብን ሓደ መንፈስን ነበሩ» ናተይ ናትካ ዘይብላ ኣብ ልዕሊ ኵሎም በረኸት መሊኡ ነበረ (ግብ ሐዋ ፬ ፴፪)። ስኡናት አሕዋት ካብ’ቲ ናይ ሓባር ንብረት ይምቀሉ ነበሩ (ግብ ሐዋ ፪ - ፵፬)።

እዚ ናይ ምምሕዳር ንብረት ንሓዋርያት ካብ’ቲ ናይ ወንጌል ምስባኽ ቀንዲ ዕላማኦም ከይዓግቶም ብማለት ሾብዓተ ሰባት መሪጾም መዓርግ ዲቁና ብምሃብ ሓገዝቶም ሸሙዎም። ካብዚኣቶም እስጢፋኖስ ፍሊጶስን ዝተባህሉ ይርከቡዎም።

ብመጀመርያ እዞም ኣብ እምነት ክርስቶስ ዝኣተው ሰባት መብዛሕትኦም ኣይሁዳአውያን ነበሩ’ሞ ሕጊ ሙሴ እናሓለው ብእዋናት ጸሎት ከም ኵሎም ኣይሁዳውያን ናብ ቤት ጸሎት ብምግላስ ግቡኦም ይፍጽሙ ነበሩ። ኣብ ልዕሊ’ዚ ግን ኣብ አባይቶም ተኣኪቦም ናይ እምነቶም ተግባራት ይፍጽሙ ነበሩ። «ኣብ ትምህርቲ ሓዋርያትን ኣብ ማኅበራዊ ሕውነቶምን ኣብ ምቍራስ እንጌራን (ቅዳሴ) አብ ጸሎትን ጸኒዖም ይነብሩ ነበሩ»። (ግብ ሐዋ ፪ ፵፪)። ምስ’ዚ ኵሉ ኣብነታዊ ኣነባብራኦም ግን ኣይሁዳውያን ከየስተብሃሉሎም ኪሓልፉ ኣይከኣሉን ብብዝሖም ተሸቢሮም ክልተ ግዜ ንሓዋርያት ብስም ኢየሱስ ከይሰብኩ ከልከሉዎም። ቀጺሎም ከዓ ኪገርፍዎምን ኬአስርዎምን ጀመሩ ገማልኤል ዝተባህለ መምህር ሕጊ ግን «አይንተሃወኽ ናይ ኣምላኽ እንተኾይኑ ንኸነጥፍኦ ሓይሊ ኣይክንረ ኸበሉን ኢና፤ ናይ ሰብ እንተኾይኑ ከዓ ከም’ቲ ዝመጾ ኪጠፍእ እዩ» እናበለ ንብጾቱ ኣይሁድ ይምዕዶም ነበረ።

ሓደ ጊዜ ጴጥሮስን ዮሓንስን ንናይ ሰዓት ትሽዓተ (ሠለስተ) ጸሎት ኪላተፉ ናብ ቤተመቕደስ ደየቡ’ሞ ኣብ’ቲ ኣፍ ቤተ - መቕደስ ሓደ ምልቡስ ለመኖም። ጴጥሮስ ከዓ «ወርቅን ብሩርን የብለይን ዘሎኒ ግን ኪሀበካ ብስም ኢየሱስ ናዝራዊ «ሕወ» በሎ። ሻቡ እቲ ሕሙም ሓወየ ነቲ ተኣምራት ዝረኣየ ሕዝቢ ነቶም ክልተ ሓዋርያት ዕጉግ ኢሉ ከበቦም ጴጥሮስ ስም ኢየሱስ ተኣምራታዊ ከምዝኾነ እናኣረድአ ነቶም ንጐ - ኢየሱስ ክርስቶስ ዝሰቐልዎ አይሁድ ኪጠዓሱ አባኡ ኬምኑ እናመዓደ «እታ ዝነዓቕኩምዋ እምንስ እምኒ ኵርናዕ ኮይና ብዘይካ ብኢየሱስ ድሕነት የልቦን ኣብ ትሕቲ ሰማይ ንደቂ ሰብ ከደኅን ዚኸእል ካልእ ስም ጨሪሹ ኣይተዋህበን» በሎም።

ኣብ መንጎ ሕጊ ኣይሁድን መስቀልን ፍልልይ እናተራእየ ከደ (እናተጋህደ ከደ) ጴጥሮስ ዮሐንስን ብብርቱዕ ተገርፉ እንተኾነ ነቲ «መብራህቲ» ኣብ ትሕቲ ከፈር ምቕባሩ ኣበዩ ምእንቲ ስም ኢየሱስ ምስቓይ ዓወት ምዃኑ ኣጸቢቑ ሰሪጹዎም ነበረ። ዲያቆን እስጢፋኖስ ከመይ ኢሉ ናይ ቀደም ኪዳን (ኣብ መንጎ ኣምላኽን ሕዝቢ እስራኤልን ዝነበረ ውዕሊ) ብክርስቶስ ተሪፉስ ብሓዲስ ኪዳን ከምዝተተከአ ኪሰብኸ ምስጀመረ ገሊአቶም ኣይሁድ ብእምኒ ጨፍጪፎም ቀተልዎ መጀመርያ ሰማዕት ኮነ። ነጸላታት ናይ’ቶም ቀተልቲ ዝሕሉ ዚነበሩ ከዓ ሳውል ዝተባህለ መንእሰይ ነበረ። ድሕሪ’ዚ ኣብ ኢየሩሳሌም ስደት ተላዕለ’ሞ ብዙኃት ምእመናን አብ ገጠርን ኣብ ወገን ሰማርያን ተሓብኡ ሓዋርያት ግን ኣብ ኢየሩስሌም ተረፉ (ግብ ሐዋ ፫ ፰)።

እዚ ናይ ምእመናን ፋሕ ምባል ግን ንምስፍሕፋሕ ሃይማኖት ብዙሕ ጠቕሚ ተረኺብዎ እዩ። ወንጌል ኣብ ኵሉ ኪበጽሕ ሓጊዙ ነበረ (ግብ ሐዋ ፰ ፬)። ፊልጶስ ዳኢያቆን ነቲ «ናይ አረምነት ሰዊት» ዝኾነ ናይ ንግሥቲ ህንዳኬ ንግሥቲ ኢትዮጵያ አገልጋሊ ዝነበረ ሰብኣይ ጸጋ ጥምቀት ሃበ (ግብ ሐዋ ፰ ፳፮)። ስለዚ ከስ ክርስትና ካብ ዝተቐበሉ ኢትዮጵያውያን ካብ መንጐ እቶም ቀዳሞት እዮም።

ክርስትና ከስ ካብ ኢየሩሳሌም ኬስፋሕፍሕ ምስጀመረ ብቐዳምነት ኣብ አንጾኪያ ናይ ሶርያ ርእሲ ከተማ ዝነበረት ኢዩ ዚኣተወ ኣብ’ዛ ከተማ’ዚኣ ዝነበሩ ክርስቲያን ካብ እረምነት ዝተመልሱ ኢዮም ዝነበሩ ስለ’ዚ ከዓ ልምድታት ኣይሁድ ኣይፈልጡን ነበሩ። ኣብርሃም ኣቦና ሙሴ ወሃብ ሕግና ዝብልዎ ስለዘይነበሮም ቀጥታ እምነቶም ኣብ ክርስቶስ እዩ ዘነበረ ስለ’ዚ ከዓ ንመጀመርያ ጊዜ ኣብ’ዛ ከተማ’ዚኣ እቶም ሰብዓቲ ኢየሱስ «ክርስቲያን» ብዚብል ስም ኪጽውዑ ጀመሩ። እዚ ከዓ እቶም ኣረማውያን ዝህብዎም ዚነበሩ ስም እዩ።

ምዕራፍ ፬

ጳውሎስ ሓዋርያ

፩ - ሳውል ኣብ መንገዲ ደማስቆ

ብመጀመርያ ሳውል ጭካኔን ቁጥዓን እናጐሰዐ ንክርስቲያን ናይ ደማስቆ ኬጥፍእ ካብ ኢየሩሳሌም ተጓዕዘ። ነዞም ናይ ኣቦታቶም እምነት ጠሲሞም ዘለው ኣይሁዳውያን ኪድምስስ ጕድ ዝኾነ ሕርቃን ዓሲሉዎ ነበረ። ኣብ መንገዲ እንከሎ ግን ካብ ሰማይ ሓደ መብረቕ ዚመስል ማሕታ ዓብለሎ’ሞ ኣብ መሬት ጠብ ኢሉ ወደቐ። ሻቡ ከዓ ሓደ ድምጺ «ሳውል - ሳውል ንምንታይ ተሳድደኒ» በሎ ሳውል ከዓ ብስንደባ ወታእታእ እናበለ «መን ኢኻ ንስኻ ጐይታይ» በለ። እቱ ድምጺ እንደገና «ኣነ እቲ እተሳድዶ ዘሎኻ ኢየሱስ እየ» በሎ ሳውል ከዓብፍርሒ ፈጥፈጥ እናበለ «እንታይ’ሞ ክገብር ትደልየኒ ኣሎኻ» በሎ፤ ምላሽ ከምዚ ዚብል ነበረ «ተንሥእ ከተማ እቶ ኣብኡ ክትገብሮ ዘሎካ ክትፈልጥ ኢኻ»። ሳውል ኣብራኹ ቀጥቀጥ እናበሎ ተንሥአ እቲ ማሕታ ብርሃኑ እምብዛ ብርቱዕ ስለዝነበረ አዒንቱ አዕወሮ ኣጸቢቑ’ውን እንተ አፍጠጦ ፈጺሙ ምርኣይ ስኣነ ስለዚ መሪሖም ወሰድዎ እቶም መጋይሽቱ ደሃይ ስሚዖም ነበሩ ዘረባታት’ውን ሰሚዖም ነበሩ ኪፈልዩዎ ግን ኣይክእሉን ነበሩ። ሳውል ግን ንወትሩ ኵሉ ተረድኦ (ግብ ሐዋ ፱)። ብኻልኣይ ዘመን ዝተጻሕፈ ሓደ መጽሐፋ አዋልድ ሐውሲ ልበወለድ ከምዚነግረና ጳውሎስ ሕጽር ኢሉ ዱልዱል ሓንኳል እግሪ በዓል ብዙኅ ጨጕሪ ዓይኒ ኢዩ ዚነበረ ኣብዚ ሰውነት’ዚ ሓዲሩ ዝነበረ እምነትን ተባዕነትን ግን ዓለም ምሉእ አናወጸ። አብ’ዚ አካላት’ዚ ሓዲሩ ዝነበረ መንፈሳዊ ሓይሊ ተቓላሳይ መንፈስ ትጉህን ዘይዝንግዕን መንፈስ መዓቀኒ ኣይነበሮን፤ ሓጺን እምበር ሰብ ይመስል ኣይነበረን።

ሳውል ብዕውሩ ተመሪሑ ኣብ ከተማ ደማስቆ ምስበጽሐ ኣብ ገዛ ሐደ ሃብታም ኣተወ። ኣብኡ ብርሃን መዓልቲ ጸልሚቱዎ ብጽሙና ይጽበን ይጽልይን ነበረ። አብታ ከተማ ሓደ አናንያ ዝተባህለ ሰብኣይ ካብ ላዕሊ ትእዛዝ መጺኡዎ ነበረ «ተንሥእ ኣብ ሓደ ገዛ ሳውል ዝተባህለ ሰብ ይጽበየካ ኣሎ ኢድካ ኣምብረሉ’ሞ ዓይኑ ክሓዊ እዩ» ተባሂሉ ነበረ ንአናንያ ሳውል ዚብል ስም ሓዲሽ ኣይነበረን። ከመይ ሳውል ኣብ ልዕሊ ክርስቲያን ብዘውርዶ ዝነበረ ጭካኔ ስሙ ውሩይ እዩ ዚነበረ። ስለዚ አናንያ ናብ ሳውል ብፍርሂ ከደ፥ ሽሕ’ኳ ኣምላኽ ንሳውል መሪጹዎ ከምዚነበረ እንተረጋገጸ «ሳውል ሓወይ ዓይንኻ መታን ኪትርኢ ኢየሱስ ልኢኹኒ» እናበለ ኢዱ ኣንበረሉ’ሞ ሳውል እንደገና እንደገና ብርሃን መዓልቲ በርሃሉ።

ከም’ዚ ኢሉ እዩ ጳውሎስ ወዲ ፴ ዓመት ኣቢሉ ኪኸውን እንከሎ ናብ ክርስትና ዝኣተወ። እቲ ኣብ መንገዲ ደማስቆ ዝተሸፈነ ሳውል ድሕሪ ደጊም ነቲ ንኡስ ተኽሊ ክርስትና ምስዳድ ገዲፉ ኣብ ቅድሚ ነገሥታትን አሕዛብን ስም እቲ ብቆራጽነት ኬሳድዶ ዝጸንሐ ኪሰብኸ ጀመረ። ነዚ ንኪገብር’ውን ዝኣክል መዓልቲ ዘሎ ስለ ዘይመሰሎ ብዓቢ ትግሃት ብዜደንቕ ንጥፈት ብዜስደምም ለጋስነት ካብ ጫፍ ናብ ጫፍ መንግሥቲ ሮማ ተወናጨፈ።

፪ - ኣብ ሃገራት ፅርዕ (ግሪኽ) ዝተወልደ ዕብራዊ

ጳውሎስ (ሳውል) ዝተወልደላ ሃገር ጠርሴስ (ንኡስ ኤስያ ቱርኪ) እትብሃል ካብተን ዝሃብተማን ዝጸበቓን ከተማታት ምሥራቕ ሓንቲ እያ ዝነበረት። መቃምጦኣ ምቹእ ስለዝነበረ ብዙኅ ንግድ ዚመሓለለፈላ ሃብታምን ምዕብልትን ከተማ እያ ዚነበረት ስለዚ ዕብራውያን ነጋዴታት እምነት’ኳ እንተዘይገደፉ፥ ኣብ ናይ ፅርዒ (ግሪኽ) ትምህርትን ባህልን ዝተተኸሉ ነበሩ። ኣብ’ዚ ከተማ’ዚ ኢዩ ሳውል ብ፭-፻ ዓ.ም ኣቢሉ ዝተወልደ። ብመዓልቲ ግዝረት ሳውል ዝብል ሽም ተዋህቦ። ካብ ዓሌት ቢንያም ከዓ እዩ ዚነበረ። ጠርሴስ ኣብ ግዝኣት መንግሥቲ ሮማ ስለዝነበረት ሃብታን ምዕብልናኣን ዝረኣዩ ሮማውያን ነቶም ተቐማጦኣ ዜግነት ሮማ ሂበቶም ነበረት። እዚ ከዓ ሮማ ሳሕቲ ንውሐዳት ከተማታት እትህቦ ዝነበረት ጉንዖ እዩ። ንሓዋሩ ጳውሎስ ነዚ ናይ ሮማ ዜግነቱ አጸቢቑ ክጥቀመሉ’ዩ።

ጳውሎስ ካብዛ ከተማ’ዚኣ ቋንቋ ግሪኽ ፍልስፍና ግሪኽ ናብራ ከተማ ንግድ ተሚሃሩ ነበረ። በዚ ከዓ ካብቶም ካልኦት ፲፪ ሓዋርያት ዝበለጸ ኮይኑ ተረኽበ። ኣይሁዳዊ ብምዃኑ ከዓ ናይ ሕጊ ኦሪት ምሉእ ትምህርቲ ተዋሂቡዎ ነበረ፤ ስለዚ ኣብ ኣምላኩን ኣብ ሕጉን እሙን ኮይኑ ዓበየ። ወዲ ፲፮ ዓመት ኣቢሉ ኪኸውን ከዓ ናይቲ ጊዜ’ቲ ዝዓበየ መምህር ገማልኤል ትምህርቱ ኪቐስም ሥድራኡ ንኢየሩሳሌም ለአኹዎ። ከምቲ ናይ’ቲ ጊዜ’ቲ ልምዲ ከዓ ኣብ መሬት አብ እግሪ መምህር ተቐሚጡ ካብ ኣፍ መምህሩ ዚወጽእ ዝነበረ ዝተራቐቐ ትምህርቲ ንዓመት ዚኣክል ተኸታተለ። ናይ ሕጊ ኦሪት ሊቅ ዓከ ኮነ። ከምዚ ኢሉ ከዓ ሳውል «ካብ ከርሲ ኣዲኡ ዝተመርጸ ብዐጋ ከዓ ዝተደልየ» ኮነ። ልክዕ ከምቲ ክርስቶስ ቅድሚ ናብ ናይ ስብከት ተልእኮኡ ምውፋሩ ኣብ ብሕትውና ምድረ - በዳ ብጽሞና ዝተዳለወ እኒሆ ከዓ ጳውሎስ ቅድሚ ናብ ስብከት ወንጌል ምውፋሩ፤ ንነዊሕ እዋን ኣብ ጸምጸም በረኻ ተሰናደወ። ኣብኡ ይሓስብ የስተንትን የዕሙቕ ሜላ ስብከት ወንጌል የውጽእ ኢዩ ዝነበረ።

ኣብ ደማስቆ ተመሊሱ ብዛዕባ መሲሕን እምነትን ኣብ ኣብያተ ጸሎት ኪሰብኸ ጀመረ። ኣይሁዳውያን «እዚ ደኣ ኣብ ኢየሩሳሌም ነቶም ስም ኢየሱስ ዚጽውዑ ዜሳድድ ዚነበረዶ ኣይኮነን። ናብዚ መምጺኡኸ ንዓታቶም ንኪኣስር ማለት’ዶ ኣይኮነን» እናበሉ ኣጕረምረሙ፤ ከምዝጠለመ ብዝፈለጡ ከኣ ኪቐትልዎ ተቓጸው ከሃይድም ከኣ ኵሉ መዓጹ ናይታ ከተማ ተሓለወ ስለ’ዚ ገሊኦም ፈተውቱ ኣብ ጀምቢል ጌሮም ብገመድ ኣንጠልጢሎም ብሓደ መንደቕ ኣህደምዎ።

ካብ ደማስቆ ጳውሎስ ናብ ኢየሩሳሌም ከደ። ኣብኡ እቶም ክርስቲያን እናፈርሑን እናተጠራጠሩን ተቐበሉዎ፤ ከመይ ናይቲ ኵሉ ዝገበሮም ዝነበረ ፍርሐት ኣይለቐቐሎምን ነበረ። ቀልጢፎም ግን ንወንጌል ዝተዓጥቀ ብጸጋ እግዚአብሔር ዝተወቕዐ ምዃኑ ፈለጡ። ጳውሎስ ከዓ ምስቶም ካልኦት ሓዋርያት ተሓቋቄፈ ኪመሃርን ኬምህርን ኪዝትን ይውዕል ነበረ። ናይ ጳውሎስ ጸዋዕታ ስብከት ግን ንኣይሁዳውያን ኣይነበረን። ጐይታና ኢየሱስ ክርስቶስ «ኣነ ንርሑቕ ናብ ኣሕዛብ እልእከካ’ሎኹ’ሞ ኪድ» ኢዩ ኢሉዎ ዝነበረ። ስለዚ ናይ ጳውሎስ ተልእኮ ኣብ መንጎ ኣረማውያን ኢዩ ዝነበረ።

፫ - ብሥራት ወንጌል ኣብ መንጎ ኣረማውያን።

ከም ጳውሎስ ኣቢሉ ምእንቲ ሓደ ዕላማ ተጊሁን ለጊሱን ዝተዓጥቀ ሰብ ኣብ ዓለም ዘሎ ኣይመስለናን። መዓልታቱ ደቂቕ ዕረፍቲ ዘይነበሮ ቀጺልካ መገሻ ስብከት ንሰባት ኣረዲእካ ናብ እምነት ምእታው እዩ ዝነበረ፡ ዘርኢ ወንጌል እናዘርገሐ ኣብ ዝሓለፎ ሓንቲ ሥድራ ማሕበር ክርስትና የቕውም ነበረ። ኣብ ዕስራ ዓመት ከኣ ዓወት ኣብ ርእሲ ዓወአት ዓተረ ኣብዚ ኵሉ ዓወት ንኪበጽሕ ሳንቲም ኣይነበሮን ሽሕ’ኳ መንቡ ታቦት ዜገልግልስ ብናይ መንበረ ታቦተ እቶቶ ኪነብር ግቡእ ምዃኑ እንተፈለጠ ነቶም ሕዝቢ ከበድ ይከውን ብማለት ግን ሽለን (ተኮባ) ስሪሑ እዩ ድራር ዕለቱ ዘእቱ ዝነበረ። ጳውሎስ ብመጀመሪያ ዝሰበኸለን ሃገራት እኒ ዓዲ ግሪኽ ንኡስ ኤሽያ (ቱርኪ) ኢየን ዝነበራ። ደሓር ግን ኣብ ሮማ’ውያን ሠሪሑ እዩ። ኣብ ግሪኽ ኮነ ኣብ ሮማ ግን ካብ ምንጽልላው ኣይሁድን ልምድታቶምን ነፃ ኮይኑ ሰበኸ ዋና ናይ ስብከት ወንጌል ሥራሑ ግን ኣብ አንጾኪያ ምስ ባርናባስ እዩ ዝጀመረ። «ንኣሕዛብን ንነገሥታትን ንደቂ እሥራኤልን ስም ጐይታ ኬብጽሕ ተጸዊዑ» ስለዝነበረ (ግብ ሐዋ ፱ ፲፭) ብዘይ ዕረፍቲ ቃል እግዚአብሔር ሒዙ የማነ ጸጋም ተወናጨፈ። «ወይሰይ» ወንጌል እንዘተይሰበኸኩ (፩ ቆሮ ፱ ፲፮) ኢሉ ምስ እርሱ እናተጋንሔ «ንጽርዓውያንን ንኻልኦት ኣሕዛብንን ለባማትን ንዓያሹን ዕዳ ኣሎኒ» (ሮሜ ፩ - ፲፬)። እናበለ ካብ ሓደ ጫፍ ናብቲ ሓደ ጫፍ ናይ ሮማ መንግሥቲ ካብ ሶርያ ክሳብ እስጳኛ ንኵሎም ነዞም አሕዛብ ኬብጽሓሎም ዝነበሮ ናይ ወንጌል ዕዳ ሒዙ ተወናጨፈ።

ኣይሁዳውያን ደጋጊሞም ኪቐትልዎ እንተሓሰቡ ብዜግነቱ ሮማዊ ስለ ዝነእብረ ኪፈርድዎ ብዝደለዩ ኣብ ናይ ሮማ ንጉሥ ይግባይ እናበለ አምለጠ። ተኣሲሩ ንሮማ ብዝመጸ ኣብ ሮማ ዕድል ረኺቡ ኣጸቢቑ ወንጌል ሰበኸ። ብዙሓት ኣረሜን አብ ክርስትና ኣእተወ። ኣብ መወዳእታኡ ግን ብንጉሥ ኔሮን ኣብ ሮማ ብ፷፯ ዓ.ም ክሳዱ ተመትረ። ኣክሊል ሰማዕትነት ዓተረ። ሓደ ካብ ዓበይቲ ሞያታት ናይ ሓዋርያ ጳውሎስ ንክርስትና ካብ ኣርዑት ሕጊ ኣይሁድ ነፃ ናይ ምግባር እዩ። ኣብ መጀመርያ ገሊኣቶም ኣብ ክርስትና ዝኣተው ኣይሁዳውያን ሓዋርያት ከይተረፉ ንክንድሕንሲ ሕጊ ኦሪት’ውን የድልየና እዩ ብማለት ኵሉ ተግባራት ኣይሁዳውያን ይፍጽሙ ነበሩ። ነቶም ካብ ኣረምነት ናብ ክርስትና ዚኣትውስ ዝነበሩ እውን ተገዚሮም (ተኸንሺቦም) እንተዘይኣተውስ ጥምቀት ጥራይስ ኣይኣክልን ከምኡ ኵሉ ሕግታት ኦሪት ኪፍጽሙ ይግባእ ዚብል ትምህርቲ የዘውትሩ ነበሩ። ጳውሎስ ግን ክርስቶስ ብናይ መስቀል ሞቱ ካብ ሕጊ ነፃ ገይሩና ኢዩ ስለዚ ሕጊ ኦሪት ፍሩስ ኢዩ እናበለ የስተምህር ነበረ። እዚ ነገር’ዚ ኣብ ውሽጢ እታ ጥንታዊት ማኅበር - ክርስትና ብርቱዕ ምንዋጽ ስለዝፈጠረ ብ፵፱ ወይ ፶ ዓ.ም ሓዋርያት ኣብ ኢየሩሳሌም ጉባኤ ኣካየዱ ኣብዚ ጉባኤ’ዚ ከዓ እቶም «አዕኑድ ቤተ - ክርስቲያን» ጳውሎስ ያዕቆብ ዮሓንስ ስብከት ጳውሎስ ቅኑዕ ከምዝኾነ ፈረዱ። (ገላ ፪ ፱)። ስለዚ ከስ ካብ ኣረምነት ንዚምለሱ ክርስቲያን ሓደ ሓደ ነገራት ጥራሕ ኪገድፉ ተነግሮም። ንኣብነት ሥጋ ዝሓለቀ እንስሳ ከይበልዑ ከምኡ’ውን ካብ መስዋዕቲ ጣዖታት ንዚቐርቡ መኣዲታት ከይሳተፉ ደም እንስሳ ከይሰትዩ ካብ ዝሙት ኪርሕቁ (ግብ ሐዋ ፲፭ ፳፰)። እዙይ ከምዘየድሊ ዜረድእ ድሕር’ዚ ጉባኤ - ሓዋርያት እቶም ካብ ኣይሁዳውያን ዚምለሱ ዝነበሩ ክርስቲያን’ውን ካብ ሕገ - ኦሪት ተበየኑ። ጴጥሮስ ባዕሉ ከይተረፈ’ኳ ኣብ ኣንጾኪያ ንኣይሁዳውያን ዕንቅፋት ከይህብ እናተጠንቀቑ ልክዕ ከምቶም ካብ ኣረምነት ዝተመልሱ ኣሕዋቱ ኮይኑ ይካየድ ነይሩ እዩ። (ገላ ፪ ፲፬)። ከምዚ ኢሉ ከስ ክሳብ ንጴጥሮስ ጳውሎስን ኣቢኢሱ ዝነበረ ጉዳይ ተዓጽወ (ገላ ፪ ፲፩)።

ጳውሎስን ነተን ኣብ ከከተማኡ መሥሪቱወን ዝነበረ ማኅበራት ክርስትያን ኮነ ንተመሃርቱ ዝጸሓፈን ፲፬ መልእኽታት ኣለዋና ብዛዕባ’ቲ ዝተሰቕለን ዝተንሥኣን ክርስቶስ ክብ ዝበለ ሓሳባት ዘለወን ኢያተን። ከምኡ’ውን ክርስትያን ሰብ ከመይ ኢሉ ወዲ (ወራሲ) መንግሥተ - ሰማያት ከምዝኸውን ብቑዕ (እኹል) ማዕዳ ይርከበን።

ኣስከሬን ቅ. ጳውሎስ ዓሪፉሉ ዘሎ ኣብቲ ዘንደቕ «ቤተ ክርስቲያን ቅዱስ ጳውሎስ» ተባሂሉ ዝጽዋዕ ኣብ ሮማ ዘሎ ሕንፃ እዩ።

ምዕራፍ ፭

ሓዋርያ ጴጥሮስ

፩ - ስምዖን ኬፋ - ጴጥሮስ - ከውሒ

ቅ. ጴጥሮስ ብጠባዩ ለጋስ ገርሂ፥ ውዑይን ውዕውዕን ሓዋርያ እዩ ዝነበረ። ኃው ንቅ. እንድርያስ ሓዋርያ እዩ። ዓዶም ቤተ - ሳይዳ ይበሃል፤ ስራሖም ከኣ ምግፋፍ ዓሣ ነበረ። ኣብ ወንጌል ጴጥሮስ ሓዋርያ ክብ ዝበለ ቦታ ተዋሂብዎ ይጾሓና። ኢየሱስ ኣብ መጀመርያ ምስረኣዩ ኣጸቢቑ ጠመቶ’ሞ «ስምዖን ወዲ ዮና ስምካ ኬፋ (ከውሒ) ኪኸውን እዩ» ቢሉ ስሙ ለወጠሉ። ኬፋ ብኣረማይስጢ ከውሒ ማለት እዩ። ቅድሚ ጴጥሮስ እዚ ስም’ዚ ዝነበሮም ሰባት ስነበሩ ኣይመስልን። ከመይ እንተኰነስ ሳጓ ደኣ እምበር ከም ስምስ ዝውቱር ኪኸውን ዝኽእል እኳ ኣይምሰልን። ንካልኦት ሓዋርያት ስም ኣይለወጠሎምን። ሓደ ጊዜ ጥራሕ ነቶም ክልተ ደቂ ዘብዴዎስ «ደቂ ነጐዳ» ኪብሎም ንርኢ (ማር ፫ ፲፰) እዚ ከዓ ድሕሪ ሓደ ፍሉይ ኣጋጣሚ ዝበሎም እምበር መጸውዒ ኪኾኖም ዝሃቦም ኣይኮነን ድሕሪኡ’ውን ሓዋርያት ነዙ ስምዚ ኣይተጠቕሙሉን። ናይ ስምዖን ሓዲስ ስም ኬፋ (ጴጥሮስ) ግን ነቲ ናይ ቀደም ስሙ ጨሪሱ ዳርጋ ደምሲስዎ ኪበሃል ይከኣል። ሓዋርያት በዚ ሓዲስ ስም ኢዮም ዝጥቀሙ። ኤፋ ዝብል ዝም ብግሪኽ ጴጥሮስ ኢሉ ይትርጐም። ስም ሓደ ፍሉይ ኣገዳስነት (ተልዕኮ) አለዎ ኮይኑ እንተዘይኮኑ ኣይትርጎምን እዩ። ወንጌላውያን ነዚ ናይ ጴጥሮስ ዚብል ስምን መዝነትን ናይ’ዚ ሓዋርያ’ዚ ብምግንዛብ ተርጕሞም ኪጥቀሙሉ ንርኢ።

ኣብ ኦሪት ሓደ ዓቢ ነገር እንኬጋጥመካ ጥራሕ እዩ ስም ዝልወጥ፤ ኢየሱስ ከዓ ንጴጥሮስ ነዚ ገፋፊ ዓሣ በዓል ቤተ ሰይዳ ስም እንተለወጠሉ ንድልዱል መሠረት ቤተ ክርስቲያን ስለ ዝደለዩ እዩ። ኣብ ወንጌል እንተረኣናዮ’ውን ክርስቶስ ኣብ ገዛኡ እዩ ዜዕርፍ ዝነበረ። ሓማቱ’ውን ኣሕወየሉ። (ማቴ ፰ ፲፬ - ፲፮) (ማር ፩ ፳፱ - ፴፩) ኣብ ቀላይ ጌንሣሬት ካብተን ዝነበራ ክልተ ጃልባታት ነታ ናይ ጴጥሮስ ኢዩ ዝወሰደ ኢየሱስ ንሓደ ፍሉይ ነገር መሰነይታ እንኪዶሊ ጴጥሮስ ካብቶም ዝየተርፉ እዩ (ደብረ ታቦር ጌተሰማኒ)። ኣብ ግብሪ ምኽፋል ምስኮነ’ውን ኢየሱስ ንርእሱን ንጴጥሮስን ጥራሕ ኢዩ ብተኣምራቱ ካብ ኣፍ ሓደ ዓሣ ገንዘብ ረኺቡ ዝኸፈለ (ማቴ ፲፯ ፳፬ - ፳፯)። ሰይታን ንእምነት ናይ ኵሎም ሓዋርያት ኪፍትን ምስደለየ ኢየሱስ ንጴጥሮስ ጥራሕ’ዩ ከይወድቕ ዝጸለየሉ (ሉቃ ፳፪ ፴፩ - ፴፪)። ኢየሱስ ንሓዋርያት ንግሮም እንኪሓጽቦም ብጴጥሮስ እዩ ዝጀመረ (ዮሓ ፲፫ ፮)። ኣብ ትንሣኤ ክርስቶስ ቀዳማይ ተዋሳኢ ጴጥሮስ እዩ። ኣብታ ጥራሓ ዝተረፈት መቓብር መጀመርያ ዝኣተወ ንሱ እዩ (ዮሐ ፳ ፮)። ጐይታና ኢየሱስ ክርስቶስ ድሕሪ ትንሣኤኡ ሞት ጴጥሮስ ልክዕ ነቲ ናቱ ዝመሰል ኪኸውን ከምዘለዎ ብትንቢት ተናጊሩሉ እዩ (ዮሓ ፳፩ ፲፰ - ፲፱) ክርስቶስ ንጴጥሮስ ብፍላይ ይገንሖ ይግሰጾ ነበረ። ማቴ ፲፬ ፳፰)። ናይ ምፍታሕን ምእሳርን ስልጣን ንጴጥሮስ ኢዩ ተዋሂቡ መጀመርያ። ጐ. ኢየሱስ ክርስቶስ መፋትሕ ኪህቦ ከሎ ዋና ቤት ከምዝሾም ኣመልከተሉ (ማቴ ፲፮ ፲፯ - ፲፱)።

በዚ ኵሉ ጥቕስታት ክንርድኦ ዚግባኣና ከምዚ ኢዩ። ጐ. ኢየሱስ ክርስቶስ ንጴጥሮስ ሓዋርያ ካብ ብጾቱ ብፍሉይ ዓይኒ ይጥምቶ ነይሩ ጴጥሮስ’ውን በዚ ርዱእ ዝነበረ ይመስል ከመይ ኣብ ኵሉ ንሱ እዩ ከም ናይ ብጾቱ ውሃቢ ቃል ኮይኑ ዝቐርብ። ኢየሱስ ጽንከር ዝበለ ዘረባ እንኪዛረብ «ፍትሓልና ኣረድኣና» እናበለ ዝዛረብ ዝነበረ ንሱ እዩ (ማቴ ፲፯ ፰ ፳፩ ፲፭ ፲፭)። «ኵሉ ገዲፍና ተኽቲልናካ ኢና እንታይ እዩ ዓስብና» (ማቴ ፲፱ ፳፯)። ኢሉ ዝሓተተ ንሱ እዩ። ወንጌላውያን ናይ ሓዋርያት መስርዕ ንኪሀቡ ኵሉ ሳዕ ብጴጥሮስ ሓዋርያ ኢዮም ዝጅምሩ (ማቴ ፲ ፪ - ፭፥ ማር ፫ ፲፰ ሉቃ ፮ ፲፬ - ፲፮)። (ግብ ሐዋ ፩ ፲፫)። ከከም ቀዳምነት ምጅማር ምስዓብእን ተዚኸውን ዮሓንስን እንድርያስ ሓውን ቅድሜኡ ኢዮም ዝተጸውዑ (ዮሓ ፩ ፴፭ - ፵፪) (ዮሓ ፩ ፵) ዕቤት ጴጥሮስ ግን አብ ማቴ ፲፮ ፲፰ - ፲፱ ኢና እንረኸቦ። «ንስኻ ከውሒ ኢኻ ኣዛብ ከውሒ እዚኣ እዚኣ ቤተ ክርስቲያነይ ክሓንስ እየ» ኢዩ ዝበሎ ከማኡ እውን ኣብ (ሉቃ ፳፪ ፫)። «ኣሕዋትካ ኣጸናንዕ» ብምባል ምዝነት ሃቦ ኣብ ዮሓንስ ፳፩ ፲፭ - ፲፯ ከዓ «ኣባጊዐይ ሓሉ ጓሲ ኢሉ ደጋጊሙ ሥልጣን ጕስነት ኣልቢስዎ ኢዩ።

ጴጥሮስ ከስ መሠረት ቤተ - ክርስቲያን እዩ። እታ ጥንታዊት ቤተ ክርስቲያን ብዛዕባት ጥርጥር ኣይነበራን። ሓዋርያት ንባዕላቶም ኣብ መንግሥተ ሰማይ መን’ዩ ቀዳማይ ኢሎም ዝከራኸሩ ዝነበሩ ብቀዳምነት ጴጥሮስ ግን ኣይተኸራኸሩን። ብመዓልቲ ጰንጤቆስጤ ዋና ሰባኺ ንሱ እዩ ነይሩ። መጀመርያ ተኣምራት ዚገበረ ንሱ እዩ (ግብ ፩ ፱) (ግብ ሓዋ ፱ ፴፮ - ፵፪) መጀመርያ ኣረሜን ኣብ ክርስትና ዝተቐበለ ንሱ እዩ (ግብ ፲ ፩ - ፵፪) ሄሮድስ ምስ አሰሮ እታ ማኅበር ክርስትያን ም እንታኡ ኣበርቲዓ ጸለየት (ግብ ፲፪ ፮) ሓዋርያት ኣብ ዝገበርዎ ኣኼባ ብሊቀ መንበርነት ዚመርሕ ዝነበረ ባዕሉ ጴጥሮስ እዩ። መወዳእታ ወሳኒ ዘረባ ከዓ ናቱ እዩ ዝነበረ (ግብ ሐዋ ፲፭ ፲፪) ወዘተ።

ስለዚ ከስ ጴጥሮስ ናይታ ቀዳመይቲ ማኅበር ክርስትያን ዓንዲ -ም ማእከል ኮይኑ እዩ ዝተረኸበ።

፪ - ጴጥሮስ ዝሰበኸለን ዓድታት።

ግብረ - ሓዋርያት ብዛዕባ ስብከት ጴጥሮስ ኣብ ኢየሩሳሌምን ኣብ ጳለስጢናን ከምዝኾነ እዩ ዚነግረና እምበር ብዛዕባ ዳሕራይ ሕይወቱ ብዙሕ ወረ ኣይህበናን እዩ። ጸሓፍቲ ታሪኽ ከምእኒ ኤውስብዩስ ዝኣመሰሉ ግን ኣብ ኣንጾኪያ ከምዝሰበኸ ይንግሩና። ብትውፊት ከምእንረኸቦን ቀዳሞት ጸሓፍቲ ኣመዝጊቦም ከምዘጽንሑልናን ከዓ ካብ ኣንጾኪያ ናብ ሮማ እዩ ዝሓለፈ። ባዕሉ ጴጥሮስ’ውን ነቶም ኣብ ንኡስ እስያ (ቱርኪ) ዝነበሩ ክርስትያን ኪጽሕፈሎም እንከሎ «ኣብ ባቢሎን ተኣኪባ ዘላ ማኅበር ክርስትያን ከዓ ሰላም ትብለኩም ከማኡ’ውን ወደይ ማርቆስ» (፩ ጴጥ ፭ ፲፫)። ኣየነይቲ ከተማ እያ እዛ ባቢሎን ኢሉዋ ዘሎ? በቲ ጊዜ’ቲ ክልተ ባቢሎን ጥራሕ እየን ነይረን። ሓንቲ እታ ከኣ እዛ ናይ ሎሚ ካይሮ (ግብጺ) ተባሂላ ዘላ እያ። እንተኾነ እታ ናይ መሶጶጣምያ ባቢሎን ብጊዜ ጴጥሮስ ጨሪሻ ዓንያ ስልጣኔኣ ተወዲኡ ተደምሲሳ ኢያ ዝነበረት። እዛ ናይ ሎሚ ካይሮ ዘላ ከዓ ክትከውን ኣይትኽእልን ከመይ ብጊዜ ቅ. ጴጥሮስ ሓንቲ ንቍጣ ናይ ወተሃደራት ጥራሕ እያ ዝነበረት። ባቢሎን ግን ንሮማ ኢዩ ዘስምዕ። ከምኡ በዓል ቀለመንጦስ ኤውስብዮስ ኢግናጽዮስ በዓል ኣንጾኪያ ዝተባህሉ ናይ ጥንቲ ጸሓፍቲ ነጻ ቅ. ጴጥሮስ ባቢሎን ኢሉዋ በዓል ኣንጾኪያ ዝተባህሉ ናይ ጥንቲ ጸሓፍቲ ነዛ ቅ. ጴጥሮስ ባቢሎን ኢሉዋ ዘሎ ሮማ ኢዩ ኢሎም ይትርጕምዎ። ዮሓንስ ኣብ ራእይ ምዕራፍ ፲፯ ፲፰ ባቢሎን እንኪብል ናይ ኣረሜን ሮማ እዩ ዜስምዕ። ቅ. ጴጥሮስ ንሮማ ባቢሎን መብሊኡ ብኣምሳልነት እንኪዛረብ እዩ። ሮማ በቲ ጊዜ’ቲ ኵሉ ዓይነት እኽሊ ዝበስሎ ቁራዕ እያ ትመስል ነይራ። ኵሎም ኣሕዛብ ዝእከቡላ ኵሎም ጣዖታት ኣማልኽቲ ቦታ ዚረኸቡላ ኵሉ ጥንቄላታት ዚከየደላ፥ ኵሉ ቋንቋታት ዚዝረበላ ከተማ እያ ዝነበረት። በዚ ምክንያት እዚከስ ሮማ ኣምሳል ባቢሎን ኮይና ትርከብ ኣላ። በዚ ኣዘራርባ’ዚ ከዓ እዩ ቅ. ጴጥሮስ ኣብ ሮማ ኮይኑ እንኪጽሕፍ «ካብ ባቢሎን» እናበለ ዝጸሓፈ።

ቅ. ጴጥሮስ ኣብ ሮማ ብ፷፯ ዓ.ም ብንጉሥ ኔሮን እዩ ዝተቐትለ። ሞቱ ኣብ መስቀል እዩ ዝነበረ ግን ከም ናይ ጐይታኡ ኣሰቓቕላ ዘይኮነስ ባዕሉ ብዝመረጾ ባዕሉ ብዝመረጾ ርእሱ ንታሕቲ እግሩ ንላዕሊ ኮይኑ እዩ ተሰቂሉ።

ናይ ጥንተ ታሪኽ ካብ ኣብ እምኒ ዝተወቕረ ስሑፍ ካብ ኣጋልዕ ካብ መቓብራት ኢና እንደልዩ። በዚ ጥበብ’ዚ ዝግደሱ ፈለጣት «አርኪኦሎጅስትስ» ይበሃሉ። ብዛዕባ ቅ. ጴጥሮስ ኣብ ሮማ ምስባኹ ከስ ኣርኪኦሎጂስትስ ብዙሕ መረዳእታ የቕርቡልና። ጋዩስ ዝተባህለ ናይ ሮማ ካህን ኣዕጽምቲ ጴጥሮስን ጳውሎስን ኣብ ቫቲካን ዝተባህለ ወገን (ክፍሊ) ሮማ ከምዝገዓዘ ይናገር። ቅድሜኡኸ ኣበይ ነይሩ እንተበልና ግን ኣብ ሓንቲ ቅ. ሰባስትያኖስ ዝተባህለት ቤተ ክርስቲያን ከምዝነበረ ኣየተራጥርን። እዛ ቤተ ክርስቲያን እዚኣ ኣብ ውሽጢ (ትሕቲ) ምድሪ እያ ዝነበረት። ኣርኪዮሎጅስትስ ኵዒቶም ብዝረኸብዎ ከዓ ኣብቲ መናድቓ «ጴጥሮስን ጳውሎስን ጸልዩልና» ዝብል ጽሑፍ ብብዙኅ ቋንቋታት ይርከብ። ሓደ ቶሚዮቸሲዮ ዝተባህለ ሮማዊ ክርስትያን ከዓ ናይ ጴጥሮስን ጳውሎስን ተዝካር ከምዝገበረ ኣብ መንደቕ ፍሒቑ ጽሒፍዎስ ክሳብ ሎሚ ኪንበብ ይከኣል ኣሎ።

ብትእዛዝ ርእሰ ሊቃነ ጳጳሳት ፒዮስ መበል ፲፪ ብ፲፱፻፴፰ ኣብዚ ቅ. ጴጥሮስ ተቐቢሩሉ ኣሎ ዚብሃል ቦታ (ልክዕ ትሕቲ መንበረ ታቦት ቤተ ክርስቲያን ቅ. ጴጥሮስ) ኣብ ሮማ መረጋገጺ ኵዕታ ኪካየድ ብዝፈቐዱ ኣርኪኦሎጂስትስ ሥርሖም ጀመሩ። ኣብ ትሕቲ’ዛ ብጊዜና ዘላ ቤተ ክርስቲያን ቅ. ጴጥሮስ ኣሰር ናይ ካልእ ቤተ ክርስቲያን ረኸቡ። ትሕቲ ምድሪ ቤት ናይዛ ቤተ ክርስቲያን ከዓ መቓብራት ናይ ክርስቲያን ናይ ቅድሚ ንጉሥ ቍስጥንጢኖስ ጸንሖም። ኣብዚ መቓብራት’ዚ ሓንቲ ፍልይቲ ጸንሐት ብእምነበረድ ብትራቨርቲኖ ዝበሃል ዓይነት እምንን ተነዲቓ ብብዙሕ ክቡር ዕቍታት ተሸሊማ ተረኸበት። ኣብ ልዕሌኣ ከኣ ከምዚ ዝብል ጽሑፍ ይርከብ። «ኣነ ንጉሥ ቍስጥንጢኖስ ነታ ናይ ጴጥሮስ መቃብር ዝገበርኩላ መባእ እዩ»። በቲ ሓደ ወገና ከኣ «ጴጥሮስ ጸሊ» ዚብል ጽሑፍ ኣሎ። ሊቃውንቲ ብታሕጓሰ ተሰራሰሩ ኣጥቢቆም ድሕሪ ተመራሚሮም ከኣ ናይ ጥንቲ ምዃኑ ብዘይትርጥር አረጋገጹ።

፪ ጴጥሮስ ከስ ከውሒ ቤተ ክርስቲያን ኢዩ ንሱ ኣብ ዘለዎ ከዓ

ቤተ ክርስቲያን አላ ማለት ኢዩ።

ምዕራፍ ፮

፩ - ስብከት ሓዋርያት

ኣብ ታሪክ ክርስትና ኣውራ ዜገርም እዚ ፈጣን ምስፋሕፋሑ እዩ። ቤተ ክርስትያን ከይተንቀሳቐሰት ኣብ ሓደ ቦታ ተዓጊታ ኣይተረፈትን። ውዑይ ውሽጣዊ ሓይሊ መንፈስ ቅዱስ ሰለዘለዋ ብውሽጢ ኮይኑ ንምዕባሌ ንዕብየት ዝደፍእ ሓይሊ እግዚአብሔር ስለዝኾነ ብጸዋዕታኣ ናይ ምስፍሕፋሕ ተልእኮ ስለዘለዋ ብሓጺር ጊዜ ኣብ ኵሉ ኣስፋሕፍሔት።

በዚ ጊዜና ሓዲስ ሐሳብ ሓዲስ ወረ ብቕጽበት ካብ ሓደ ጫፍ ናብ ሓደ ጫፍ ዓለም ይሳገር እዩ፤ ብጋዜጣ ብረድዮ ብተሌቪዥን ወዘተ ብሓጺር ግዜ ይብተን። ብጊዜ ሓዋርያት ግን ካብዚ ኵሉ መዛራግሒ ዜናታት ሓደ’ኳ ኣይነበረን፤ በግሮም ካብ ዓዲ ናብ ዓዲ እናገሹ ድኻም ጽምኢ፥ ካብ ገዛኻ ራሕቂ ካልእ ኵሉ ጭንቂ መንገድታት እናተጓነፎም ካብ ሃገር ናብ ሃገር ብሥራት ወንጌል ሒዞም ይወናጨፍ ነበሩ። ኣብ ዝረገጽዎ ዘርኢ - ወንጌል እናዘርኡ ይሓልፉ ነበሩ። ነዚ ነገር’ዚ ቅዱስ ዳዊት ብዓይኒ ትንቢት ርእይዎ ነበረ’ሞ «ናብ ኵሉ ምድሪ ነገሮም ተዘርገሐ ክሳብ ጽንፊ ዓለም ከዓ ዘረባኦም በጽሐ» ኢሉ ተነበየ።

አሰር - አሰር እቲ ቀዳማይ ልኡኽ - ኣቡኡ ዝኾነ ክርስቶስ ስዒቦምከስ ሓዋርያት ከምቲ ዘማሕጸኖም ከነጥሪ ክንሀብትም ከነጣጥሕ ይከበሉ ጥራሕ ኢዶም ጣርይ ጅባኦም ቃል ኣምላኽ ሒዞም መንግሥቲ እግዚአብሔር ኬስፍሑ ተቐዳደሙ እወናጨፉ። እቶም በዚ ጊዜና ዓዲምን ወለዶን ገዲፎምን ኣብ ኵሉ ሃገራትተ ተዘርዮም ዘለዉ ሰበኽቲ ወንጌል ፀዓዱ ኮኑ ጸለምቲ ነዚ ናይ ሓዋርያት ተግባር ዘረከቡ ኢያቶም።

ጐይታና ኢየሱስ ክርስቶስ «ኵሉ ሰብ ኪድሕን ሓቂ ኪፈልጥ ሓደ ኣምላኽን ሓደ መንጎኛን ኣብ መንጎ ሰብን ኣብ መንጎ ሰብን ኣብ መንጎ ኣምላኽን» ኢዩ ዚደሊ ስለዚ ከዓ ኵላቶም ናብኡ ኪምሰሉ ንዓኡ ኪፈልጡ ግድን ኢዩ። (ጉባኤ ቫቲካን ፪ይ)።

ሓዋርያትከስ እምነትን ጥምቀትን ናብ ኣሕዛብ ኬብስሑ ገሊኦም ክሳብ ዓዲ ህንዲ (ቅ. ቶማስ) ገሊኦም ንዓዲ ሩስያ (ቅ. እንድርያስ) ገለ ከዓ ክሳብ ከባቢ ኢትዮጵያ (ቅ. ማቴዎስ) እውን በጺሖም ዝብሃሉ ኣለው።

ናይ ነፍሲ ወከፎም ዝተዳቐቐ ታሪኽ የብልናን፥ ብትውፊት ግን ንነፍሲ ወከፍ ሰቢኾምሉ ዝበሃሉሉ ቦታታት ኣሎ። ንዓና ቀንዲ ዘድልየና ነቱ ጐ. ኢ. ክ. «ናብ ኵሉ ዓለም ኪዱ፤ ንኵሉ ፍጥረት (ሰብ) ወንጌል ሰበኹ ዝኣመነን ዝተጠመቀን ኪድሕን እዩ። ዘይኣመነ ግን ኪኹነን እዩ» (ማር ፬ ፲፮) ኢሉ ዝሃቦም መዝነት ብዓቢ ትግሃት ከምዚፈጸምዎ እዩ።

ካብ ሓዋርያት ኣጸቢቕና እንዝከሮ ቅ. ዮሓንስ እዩ። ካብ ሓዋርያት ዝነኣሰ እዩ ዝነበረ ኣይተመርዓወን’ውን ነበረ። እሙን ፈታው ኢየሱስ ክርስቶስ ብምንባሩ ጐይታኡ ኣብ ዕንፀይቲ መስቀል ከሎ ኣብ እግር’ቲ መስቀል ኮይኑ ይበኪ ነበረ። ጐ. ኢ. ክ. ካብ ዕፀ - መስቀል ሓደራ ነደይ ምሳኻ ውሰዳ ኪብል «ኣዴኻ እያ» «ወድኺ እዩ» ብምባል ለበዋ ገዲፉሉ ነበረ። ዮሐንስ ዝጸሓፎ ወንጌል ምስጢሩ ዓሚቍ ትሕዝቶኡ ብትምህርቲ እምብዛ ላዕሊ እዩ። ስለ’ዚ ከዓ እዩ ብመልክዕ ንስሪ ዝምሰል። ሓዲስ ኪዳን ብራእይ ዮሓንስ ወይ ድማ ኣቡቀለምሲስ ዝተባህለ መስሓፍ እዩ ዝድምደም። ብትውፊት ከምዝመጽኣና ቅ. ዮሓንስ ነዊሕ ዕድሜ ድሕሪ ጸኒሑ ፍጥሞ ኣብ ትበሃል ደሴት ዓዲ ግሪኽ እዮ ዝሞተ።

፪ - ውድቀት ኢየሩሳሌም።

እዚ ሕዲስ እምነት ጩራታት ብርሃኑ ኣብ ኵሉ ዓለም ኬብጽሕ ኪደሊ እንከሎ ኣብ ኢየሩሳሌም ግን ካብ ፶ ዓ.ም ንድሓር ክርስትና ብዙሕ ኣየስፋሕፍሔን ምኽንያቱ ከዓ ናይ ኣይሁዳውያን (ፈሪሳውያንን ሰዱቃውያንን) ምንጽልላው እምብዛ ስለዝበርትዐ። ኣይሁዳውያን ተዕቢት መሊእዎም ሞት ንሰዓብቱ ብምጭዳር ንሰፍሓት ክርስትና ዓንቂጾም ነበሩ። እቲ ናይ ቀደም ዕብየት ናይ ነገሥታት ዳዊት ሰሎሞን…… እናተራእዮም እንጽርጽሮት ሓዲርዎም ነበረ’ሞ ካብ ግዝኣት መንግሥቲ ሮማ ኪላቐቑ ብዙሓት ኣይሁዳውያን ኣብ ሽፍትነት ኣተው። ኣብ ልዕሊ ኣረማውያንን ክርስትያንን ከዓ ብርቱዕ ሽብር አካየዱ። ነቶም ምስ መንግሥቲ ሮማ ይተሓባበሩ እዮም ኢሎም ዝጠርጠርዎ ሃብታማት ደቂ ዓዶም ብክፉእ ተተሓሓዝዎም። መግዛእቲ ሓሲምዎ ዝነበረ ሕዝቢ ነዚ ተጸይ መንግሥቲ ሮማ ዝተጀመረ ሽፍትነት ብምሉእ ልቡ ደገፎ። ብዙሓት መንእስያት ኣብ እምባታት ጳለስጢና ተኸወሉ። መሲሕ መጺኡ ገዛእቲ ዓለም ኪገብሮም እዋኑ አኺሉ እዩ ዝብል ስምዒት ሓዞም። እንተኾነ መሲሕስ መጺኡ ከይተቐበልዎ ግን ተሪፎም እዮም።

ብፍላይ ካብ ፷፪ ዓ.ም ብምስሌንነት ኣብ ኢየሩሳሌም ዘማሕደሩ ዝነበሩ ክልተ ሮማውያን ሹመይናታት ኣግሪቢኖን ጆሊዮን ዝተባህሉ ነበሩ። ክልቲኦም ኣብ ልዕሊ እስራኤላውያን ከቢድ ሽኽም ኣውረዱ። ግብሪ ክፈሉ ንመንግሥቲ እናበሉ አጨነቑሉ፤ ሕዝቢ ግን በቶም ንናጽነት ኪዋግኡ ሸፊቶም ዝነበሩ ተዳፈሩ፤ ኣብ ቄሳርያን ኢየሩሳሌምን ዕግርግር ነበረ። ብዙሓት ዓበይቲ ሮማውያን ብሖዊ ተቓጸሉ። ዕርዲ ወተሃደራት’ውን ክውሰድ ተሀቀነ። ሮማ ነዚ ሰሚዓ ሸለል ክተብሎ ኣይከኣለትን። ብወርሓት ክረምት ፷፮ ዓ.ም ኣብ ሶርያ ንዝነበሩ ሓይልታት ኣኪቡ ኣመሓዳሪ ሶርያ ናብ ገምገም ኢየሩሳሌም በጽሐ። ኣብዚ ግን ብመገዲ ደኺሙ ኣብ መገዲ ከዓ ብሽፍታ ተዋሪዱ ስለዝነበረ ከተማ ኢየሩሳሌም ከይኣተወ ናይ ዓዱ ተመልሰ። ንጉሥ ኒሮን ከስ ቨስፓስያኖስ ዝተባህለ ዝነፍዐ መራሕ ወታሃደራቱ ጸዊዑ ስሳ ሽሕ (፷ ሽሕ) ወታሃደራት ሂቡ ንጰላስጢና ለአኾ። ኣብ ጎቦታት ይሁዳ ምስቶም ተዋጋእቲ ነፃነት ኣይሁዳውያን ብርቱዕ ውግእ ገጠሙ። ብቅሩብ መዓልታት ዐሠርተ ሽሕ ወተሃደራት ወደቑዎ እንተኾነ ኵነታት’ኳ እንተመረረ ቨስፓስኖስ ንከተማ ኢየሩሳሌም ክቢ ኪሕዛ ከአለ። ብሮማ ግን ንጉሥ ኔሮን ሞይቱ ዝብል መርድእ መጺእዎ መንግሥቲ ኪሕዝ ወተሃደራት ኣብ መሪሕነት ወዱ ቲቶ ገዲፉዎም ንሮማ ተመልሰ። ቲቶ ንኢየሩሳሌም አጽኒዑ ወግኣ ብ፸ ዓ.ም ከዓ ውሽጢ ከተማ አትዩ ካብ ሡራ ኣዕነዋ እንደገና ከይትሕነጽ በብዑር ጌሩ ሓራረሳ። እቲ ሰለሞን ዝሠርሖ ዓቢ ሕንፃ ቤተ - መቕደስ ፈረሰ። ሕዝቢ ተበታተነ ብዙሓት ብባርነት ተታሒዞም ናብ ዓበይቲ ከተማታት ተወሰዱ። እዚ ይከኣክል ከዓ ሮማ እቲ ኣይሁዳውያን ንቤተ - መቕደስ ዚኸፍልዎ ዝነበረ ግብሪ ንናይ ጣዖት ዩፒተር (ናይ ሮማውያን ዝዓበየ ጣዖት) ቤተ - መቕደስ መስርሒ ኣታዊ ኪኸውን ኣወጀት። ስለዚ ከዓ ኣብ ኵሉ ዝተዘርው ኣይሁዳውያን ግብሪ ይኸፍሉ ነበሩ።

እስራኤላውያን ንጐ. ኢየሱስ ክርስቶስ ኪሰቕልዎ እንከለው «ደም’ዚ ሰብ ኣይ’ዚ ኣብ ልዕሌናን ኣብ ልዕሊ ውሉድናን ይውደቕ» ኢሎም ብናይ ክርስቶስ ሞት ሓላፍነት ወሲዶም ነበሩ። እዚ ኣብ ልዕሊ ኢየሩሳሌምን ሕዝቢ ኣይሁድን ዝወረደ ማዓት ሳዕቤኑ ደኣ ከይከውን? ኣይሁዳውያን ክሳብን ሎሚ’ውን እንተኾነ ኣብ ዓለም ተዘርዮም ይርከቡ’ለው። ኣብዚ ቀረባ ዓመታት ኢዮም ድሕሪ ክንደይ ደምን ጸገምን «እስራኤል» ሽማ ሓንቲ ሃገር ከቑሙ ጀሚሮም ዘለው። ክሳብ ሎሚ ግን ኣብ ኢየሩሳሌም ኣብ ዝፈረሰ ቤተ መቕደስ ከይዶም ምብካይ ኣይገደፍዎን ኣለው።

በዚ ኢየሩሳሌም ዝወደቐትሉ እዋን (፲፱ መስከረም ፷፱ ዓ.ም) ኣብ ሮማ እቲ ዝዓበየ ቤተ መቕደስ ጣዖት ዩፒተር ብሓዊ ተቓጺሉ ተሃሚኹ ዓነወ። ምስዚ ናይ ኣይሁድ ቤተ መቕደስ ብሓንሳብ ምዕናዎምሲ ኣጋጣሚ ድዩ ወይስ ኃልዮት ኣምላኽ? ክልቲኡ ሃይማኖት ኣረምነትን ሃይማኖት እስራኤላውያንን ነቲ ሓዲስ ተኽሊ ክርስትና ቦታ ንኪገድፍ ዝተገብረ እምደብ ኣምላኽ ይመስል ዚብሉ ጸሓፍቲ ታሪኽ ኣለው።

ምዕራፍ ፯

ዘመነ ሰማዕታት

፩ - ንጉሥ ኒሮን ቀዳማይ አሳዳዲ ክርስትያን

ካብ ፲፰ ናብ ሓምለ ዜውግሕ ለይቲ ብ፷፬ ዓ.ም ኣብ ሮማ ጥሩምባታት ኪንፋሕ ሓደረ ንሕዝቢ ካብ ባርዕ ኪሀድም ዚወሃብ ዝነበረ አዋጅ’ዩ። ሕዝቢ ተጨቓጭቑ ካብ ዝቕመጠሉ ከተማ ባርዕ ሓዊ ዕለታዊ ሽግር እዩ ዝነበረ ኣውራ ከዓ እቲ ማንም ተራ ሕዝቢ ዚቕመጠሉ ዝነበረ ወገናት ከተማ ሮማ ንባርዕ ሓዊ ዝተጋለጸ ነበረ። በታ ለይቲ እቲኣ ዝተጀመረ ባርዕ ግን እምብዛም ብርቱዕ ነበረ፥ ሕዝቢ ዓቢ ንእሽቶ ኵሉ ሓዊ ኬጥፍእ ተጋደለ። ብርቱዕ ንፋስ ስለዝነበረ ግን እቲ ሃልሃልታ ካብ ገዛ ናብ ገዛ፥ ካብ ጽርግያ ናብ ጽርግያ እናተሳገረ ነቲ ኵሉ ወገን ዕዳጋ ዓለባን ቀመማትን ዝነበረ ክፍሊ ሮማ ሓሙኹሽቲ ገብሮ። ሽዱሽተ ለይትን መዓለትን ብዘይምሕረት ኣርባዕተ ወገናት ካብተን ዐሠርተ - ኣርባዕተ ከምዘይነበራ ገበረን። ዝተረፈ ሕዝቢ ሮማ ኢጽወር ብዘይከኣል ጨና ሓወን ሬሳታትን ተሳቐየ። መጽለሊ ስኢኑ ከዓ ኣብ ቃልዕ ኪሓድር ጀመረ ኪጽብጸብ ዘይከኣል ሃብቲ ዓነወ። ካብ ክንደይ ክፍለ - ዓለማት ዝተኣከበ ሃብቲ ብላሽ ዓረበ።

ምኽንያት ባርዕ - ሓዊ እንታይ ነበረ? ብገርሂ ሰኣን ጥንቃቐ ዝጀመረ ኪኸውን ይከኣል። ገሊኦም ሰባት ግን ብሓደ እዋን ኣብ ሾመንተ ዝተፈልዩ ቦታታት እዩ ጀሚሩ ዝብል ዘረባ ኣስምዑ፤ ቅሩብ መዓልታት ቅድሚኡ ከዓእቲ ዝነደደ ወገን ሮማ ኪሕደስ ይግብኦ፥ ተጫጭቑ ንጥዕና ጠንቂ እዩ ዝብል ዘረባታት ይሰማዕ ነይሩ እዩ። ስለዚ ሕዝቢ ትሒም ትሒም ኪብል ጀመረ። ስም ሓደ ሰብ ካብ ኣፍ ናብ እናተቄርሐ መጽ። በቲ መዓልታት’ቲ ኣብ ሮማ ኵነታት ኣዝዩ ከበደ።

በቲ ዓመታት’ቲ ነጊሡ ዝነበረ ኒሮን ዝተባህለ እዩ። ታሪክ ከምዝዝክሮ ኣእምሮኡ ኣይተመዛዘነን ነበረ። ንሱ ዝወጸሉ ማሕፀን ኪርኢ ነዲኡ ከምዝቐተላ ናይ ግዜኡ ጸሓፍቲ ታሪኽ ዚዝክርዎ እዩ። ሰበይቱ ኣቕቲሉ ሰበይቲ ሰብኣይ ከምዝወረሰ ዘቮቶኒዩስ ዝተባህለ ናይቲ ጊዜ’ቲ ጸሓፍ ታሪኽ ይዝክሮ እዩ። በዝን ካልእ ክንድዝን ሕዝቢ ነዚ ናይ ሮማ ባርዕ ሓዊ ጥራጠራኡ ናብ ኔሮን ኣዘምበለ። ክሳብ ሮማ ትቃጸለሉ ኣብ ዝነበረት መዓልታት ኣብ በሪኽ ኮይኑ ብናይ ታሕጓስ ተመስጦ ተዋሒጡ ይርኢ ነበረ ዚብል ወረ ተሰምዐ። ኔሮን ሕዝቢ ብኣኡ ይጠራእር ምህላው ምስፈለጠ ብፍርሓጥ ኣንቀጥቀጠ ቀልጢፉ ከዓ ምኽንያት ደልዩ ነቲ ክሲ ካብኡ ኬርሕቆ ምኽሪ ደለየ፤ ሕዝቢ ኣኪቡ ከዓ ነቲ ዓገብ ናብ ክርስትያን ኣውደቆ። ሕዝቢ ሮማ ብጎቦ ዓይኑ ይጥምቶም ነበረ’ሞ ብዘይወዓሉዎ ነገር እቲ ከሲ ናብ ክርስትያን ኣዘንበለ። ንሳቶም ነዚ ከምዚ ዝኣመሰለ ኵነታት ፈጺሞም ኣይተሰናደውን ነበሩ፥ ስለዚ ኪሃድሙ ወይ ኪሕብኡ ኣይከከኣሉን። ንመጀመርያ ፈፍሉጣቶም ደሓር ድማ ብሓበሬታ እቶም ተራ (ማንም) ተኣኪቦም ቤት ማሕቡሳት መልኡ። ሕሙም ኣእምሮ (ሓንጐል) ኔሮን ኪሓስቦ ዚኸእል ዘበለ ሥቓይ ኣውረደሎም። ኣብዚ ሕጂ ቤተ ክርስትያን ቅ. ጴጥሮስ ተሓኒጽዎ ዘሎ ናይ ንጉሥ ኔሮን መጸወቲ ሜዳ ነበረ’ሞ አብኡ ብዙሓት ክሳዶም ብሴፍ ተቄርጹ። ንብዙሓት ክርስትያን ቄርበት ከብቲ ከዲኖም ናብ አራዊት ይድርብይዎም ነበሩ ፡ ንብዙሓት ከዓ ሃድን ይጻወተሎም ነበሩ። ምሽት ፀሓይ ምስ ዓረበት ከዓ ንገሊኦም ክርስትያን ተባራዒ ነገር ለኸዮም ሆየ - ሆየ ይጸወቱሎም ነበሩ። ታቺቱስ ዝተባህለ ጸሐፍ - ታሪኽ ከምዚበሎ ብዙሓት ኣረማውያን - ሮማውያን ንክርስትያን ብዙሕ ደንገጹሎም።

ኣብ ልዕሊ ቀዳሞት ክርስትያን ሮማ ዝወረደ ሥቓይ እምብዛ ከቢድ ነበረ። ክርስትያን ምዃን ከም ገበን ተቄጺሩ ብዙሓት ጠፍኡ፤ ኣብ መንጎኦም ከዓ ኣዕኑድ ቤተ ክርስትያን ሓዋርያት ጴጥሮስን ሓዲኦም ከም መምህሩ ኣብ መስቀል ቁልቁል ኣፋ ተሰቕለ ሓዲኦም ከኣ ክሳዱ ብሴፍ ተመትረ። ከምዚ ኢሎም ኢዮም ኣቦታት ክርስትያን ብደሞም ንእምነቶም ሲምስከሩ ዝነበሩ። ከምዚ ኢሎም ነቲ ብናይ ስቕለት ሞት ዝተቐትሰ መምህሮም ኪመስሉ «ካብ ፍቕሪ ክርስቶስ ጥሜት ይኹን ሕማም ሞት’ውን ይኹን ኬርሕቐና ኣይክእልን እዩ» (ሮሜ ፰ ፴፭) እናበሉ ነንሓድሕዶም ይተሓናነጹ ይባራትዑ ነበሩ። ጐይታና ኢየሱስ ክርስቶስ ከዓ ኣብቲ ዓውዲ ሰማዕትነት ብዙሕ ተኣምር ኣርአዮም ዓጺብዎም ዝቐነየ ኣራዊት ነቶም ክርስትያን ብምርኣይ ክንዲ ዝዝልዝልዎም ተዓጺፎም ትም ኢሎም ዝተርፉ ከምዝነበሩ ይዝንቶ። በቲ እዋን’ቲ ዝተኻዕወ ደም ቅ. ጀናሮ ዝተባህለ ሰማዕት ክሳብ ሎሚ ከይነቐጸ ኣብ ከተማ ናፖሊ (ኢጣልያ) ኣሎ።

፪ - ካልእ ምኽንያት ስደት ክርስትያን፥

ኔሮን ዝጀመሮ ስደት ክርስትያን ዕብዳን’ምበር ካልእ መፍትሒ ምኽንያት የብሉን። ሕዝቢ ሮማ ከመይ ኢሉ ብክንድዚ ጭበና ኣብ ልዕሊ ክርስትያን ተላዕለ? ብጀካ ባርዕ ሮማ ካልእ ምኽንያትዶ ነበረ?

መንግሥቲ ሮማ ንነገሥታቱ ከም ኣማልኽቲ ጌሩ ኣምልኾን ስግደትን የቕርበሎም ነበረ። እዚ ነገር’ዚ ክርስትያን ሮማውያን ኪቕበልዎ ኣይከኣሉን። ንሓደ ማንም ፍጡር ሰብ ጣዖት ምስጋድ እምነቶም ኣይፈቅደሎምን ነበረ። በዚ ከዓ ምስ ነገሥታት ኮነ ምስ ኣመንቶም ኪጋጨው ተረኸቡ ሽሕ’ኳ ብካልኦም ትሑታት፥ እዙዛት ዜጋታት እንተነበሩ።

በቲ ጊዜያት’ቲ ኣብ ሮማ ፓንተኦን ዝተባህለ ዓቢይ ቤተ - ጸሎት ነበረ። ኣብኡ ካብ ኵሉ ኩርናዓት መንግሥታት ሮማ ዝተዋጽኡ ኣማልኽቲ ጣዖታት ተነቢሮም ነበሩ። ክርስትና ኣብ ሮማ ኣተወ ሮማውያን ምስሊ ናይ ክርስቶስ ከዓ ምስቲ ናይ ካልኦት ጣዖታት ኣብቲ ቤተ - ጸሎት ከእትውዎ ደለዩ ክርስትያን ግን ነዚ ኣበርቲዖም ተቓወምዎም። ኣምላኾም ከምቲ ናይ ካልኦት ኣሕዛብ ብኢድ ዝተሠርሐ ዘይኮነስ ሓቀኛ ኣምላኽ ብምዃኑ ምሳታቶም ኪሕውስዎ ቅኑዕ ኮይኑ ኣይተራእዮምን፤ በዚ ከዓ ምስ ሕዝቢ ሮማ ተጋጨው። ሕዝቢ «ኣማልኽቲ ዘይኣምኑ» «ኣተይስትስ» ኢሎም ጸረፎም። ኣማልኽትና ንዒቆምልና ብማለት ሕዝቢ ንክርስትያን ብጠራጠር ጠመቶም።

ኣብ ኣነባብራኦም’ውን እቶም ክርስትያን ፍሉያት ኢዮም ዝነበሩ። ትልሂት ማለት ሞራል ዘይብሉ ጸወታ ዘይፈትው እሩማት ዜጋታት እዮም ዝነበሩ፤ በዚ ከዓ ሕሊናኦም ዘወቐሶም ኣረማውያን ኣብ ልዕሊኦም መልዓሊ ምኽንያት ረኸቡ። ክርስትያን ብለይቲ ኣብ ጸሎተ - ቅዳሴ ኣትዮም ነቲ ክርስቶስ ዝሠርዓሎም ሥጋኡን ደሙን ብመልክዕ ኅብስትን ወይንን ይቕበልዎ ነበሩ’ዎ ናይዚ ጽንጽንታ ዝሰምዑ ዝነበሩ ኣረማውያን «ሰብ ሓሪዶም ይባልዑ’ለው» ዚብል ሓሰተይና ወረ ይዝርግሑሎም ነበሩ። ከምኡው’ን ኣብቲ ጊዜ ቅዳሴ «ሓወይ፥ ሓፍተይ» እናተባሃሃሉ ቅዱስን ንጹሕን ሠላምታ ይወሃሃቡ ነበሩ’ሞ ናይዚ ጽንጽንታ ዝነበሮም ሮማውያን «ተኣኪቦም ርኸሰትን ዝሙትን ይፍጽሙ እዮም» ብማለት ግፍዐይና ሓሜታ ነዝሑሎም።

መወዳእታ ዘይብሉ ሓሰተይና ወረ ኣብ መንጎ ሕዝቢ ተዘሪኡ ነበረ። ንኣብነት ክርስትያንሲ ፍርቁ ሰብ ፍርቁ፥ ድማ ኣድጊ ዝኾነ ጣዖት ኢዮም ዜምልኹ» ተባሂሉ ይውረ ነበረ። በዝን ክንድዝን ዚኣክል ከሰ ኣብ ሮማ ዝመጸ ሽግር እንተመጸ፤ ሮማውያን ሰበብ ናብ ክርስትያን የልግቡሎም ነበሩ። ተርቱልያኖስ ዝተባህለ ዓቢ ክርስትያን ከምዚብሎ «ውሕጅ ጤሮብስ ንሮማ እንተኣጥለቕለቓ ሰበብ ናብ ክርስትያን ነበረ፤ ማይ ምህራም እንተኣበየስ ዓገብ ናብ ክርስትያን ውግእ እንተመጸሰ ናብ ክርስትያን፤ ሕማም እንተመጸስ (እንተኣወስ) ክርስትያን እንተባህለ ክርስትያን ንኣራዊት ይወሃቡ ነበሩ» ማንም ዕዋላታት ተፃይ ክርስትያን ዝደለይዎ ይኽእሉ ነበሩ። አውራ ዜውርዩ ዝነበሩ ከዓ እቶም ናይ ጣዖት ምስልታት ሰሪሖም ዝሸጡን ዝሽቅጡን ነጋዴታት እዮም ዝነበሩ፤ ብምጽኣት ክርስትና ሥራሕ እምብዛ ዝሒልዎም ነበረ’ሞ ክርስትና ኬጥፍኡ ሓቢሮም ተላዒሎም ነበሩ።

፫ - ናይ ሰማዕታት ምስክርነት፤

ክርስትያን ዝረኸብዎ ዓፍዒ ብናይ ሰብ ፍርዲ እንኪትፍርዶን እንኪትርእዮን ዘይጽወር ኢዩ ዝነበረ። ካብቲ ንኡሶም ክሳብ’ቲ ዓቢኦም ግን ኵላቶም ብዜንደቕ ህድኣትን፥ ርግኣትን ትግዕግሥትን ንኹሉ ይጽመምዎ ነበሩ። እዚ ከዓ እዩ ነቶም ጸላእቶም ኣውራ ዚድንጽዎም ዝነበረ። ካብኣታቶም ስቅያት በርቲዕዎም ዝጠልሙን ዝኸሕዱን ዝነበሩ እምብዛ ውሑዳት ኢዮም ካልኦት ግን ኣብ ልቦም «ሰላም ክርስቶስ» ሓቍፎም እዮም ኣብ ቅድሚ ቀተልቶም ዚቐርቡ ዝነበሩ።

ብዙሓት ሰባት ኣብ ዓለም ንሞት ብንዕቀት ቀሪቦም እዮም። እንተኾነ ብብርቱዕ ጽልኢ ዝሰኸሩ ወይ ከዓ ብሓድሓደ ምኽንያት ኃይሊ ኣእምሮኦም ዝደኸሙ እዮም። እሶም ኣብ ስደት ዚርከቡ ክርስትያን ግን ንሓደ ፍሉይ ዕላማ ኪምስክሩ ኢዮም ብፍሉይን ብርጉእን ኣገባብ ዚቐርቡ ዝነበሩ፤ ደሊዮም ኣይኮኑን ዝሞቱ ዝነበሩ፤ ንሓበን ኣይኮኑን ዝሞቱ ዝነበሩ። ምስ መጾም ግን ንድሕሪት ቁሊሕ ኢሎም ይጠራጠር ኣይነበሩን። ትኸ ኢሎም ጽንዓት እምነቶም ብደሞም ይምስክሩ ነበሩ።

እዚ ምስክርነት እዚ ኣብ ቤተ ክርስትያን ዓቢ ዓወት ኣዕተረ። ተባዕነቶምን ጽንዓቶምን ዝረኣዩ ኣሕዛብ ተተሓፌሶም ፀጋ ጥምቀት ተቐቢሎም ኣብ ክርስትና ኣይትዉ ነበሩ ጐ. ኢ. ክ. »ንሕይወቱ ዘድሕና እቲ ዘጥፍኣ እዩ» ይብለና እዚ ከዓ እዩ ናይዚ ኵሉ ሰማዕትነት መፍትሒ። ኵሎም ምእንቲ ዘለዓለማዊ ዘይበርስ ዘይጠፍእ ዘይሥረቕ ሀብቲ ኪወርሱ ኢዮም ዝቀዳደሙ ዝነበሩ። ጐ. ኢ. ክ. ንጴጥሮስ ከምዚ ኢልዎ ነበረ «ኣብቲ ኣነ ሕጂ ዝኸዶ ንሕጂ ክትስዕበኒ ኣይትኽእልን ኢኻ፤ ጽንሕ ኢልካ ግን ክትስዕበኒ ኢኻ»። ሰማዕትነት ከስ ንክርስቶስ ብዝለዓለ መንገዲ ምምሳል ማለት እዩ።

ኣብ ሮማ ክሳብ ሎሚ ነዚ ናይ ክርስትያን ሰማዕትነት ዝምስክር ዘሎ ኮሎስዩም ዝተባህለ ዓቢ ሕንፃ ኣሎ። ኣብዚ ዝፈሰሰ ደም - ክርስትያን ልክዕ ውሕጅ ሩባ እዩ ዝነበረ። እቲ ሓዲስ ተኽሊ ክርስትና ሽሕኳ እንተተሳቐየን እንተ ጨምለወን ሠራውሩ ድልዱል ስለ ዝነበረ መመሊሱ ድኣ ለምዕ’ምበር ጥቓ ሞት ኣይቀረበን። ብግፍዒ ኣብ መሬት ዝፈሰሰ ደም ሰማዕታተ ነቲ ተኽሊ ክርስትና ግርም መልምዒኡ ኮነ። ዘርኢ ክርስትና እናተባዝሔ ከደ ካብ ኵሉ ደርብታት ሕዝቢ ኣብ ክርስትና ይኣትው ነበሩ። ሃብታማት ድኻታት ባራዩ ጎይቶት ብዘይፍልልይ ንፀጋ ጥምቀት ይቀዳደሙ ነበሩ።

ኣብ መንግሥቲ ብሥልጣን ዚሠርሑ ክርስትያን ተረኸቡ እንተኾነ ብዘይገለ ጸገም ጸሎታት ኬካይዱ ምስደለዩ እቶም ክርስትያን ካብ ከተማታት ውጽእ ኢሎም ሥውር ሠፈር ይደልዩ ነበሩ። ኣብ ብዙሕ ከተማታት (ሮማ ናፖሊ ኣብ ሰሜን አፍሪቃ ን ኡስ እስያ (ኤሽያ ማይኖር) ወዘተ - እቲ ክርስትያን ፍንትት ኢሎም ኣብ መሬት ኵዒቶም ዝሓንጽዎ ዝነበሩ ገዛውቲ ተረፍ ክሳብ ሎሚ ብኣድናቆት ኪርኣ ይከኣል፤ ስዉር ኪኾነሎም ደልዮም ኣብ ውሽጢ መሬት ዓበይቲ ሕንፃታት ይሠርሑ ነበሩ’ሞ ኣብዚ ምውታቶም ይቐብሩ ከምኡ’ውን ጸሎታቶም ይካይዱ ነበሩ። እዚ ቦታታት’ውን «ካታኮምብስ» ተባሂሉ ይጽዋዕ። ሓድሓደ ካታኮምብ ብላዕለዋይ ሜዳ እንኪመስል ንታሕቲ ግን ሓሙሽተ ደርቢ ዚወርድ ርሻን ነበረ።

ምዕራፍ ፰

ኣከያይዳ ቀዳሞት ማሕበራት ክርስትያን

፩ - ኣብ ክርስትና ምእታው።

ክርስትያን ክትከውን እንታይን እንታይን የድሊ? ኣብ ብዙሓት ሃገራት በዚ ሎሚ ጊዜ ኣብ ክርስትና እንከትኣቱ ዘሎ ስሩዕ መንገዲ ፀጋ - ጥምቀት ብሕፃንካ ብምቕባል እዩ። ስለዚ እቲ ሕፃን ምስ ተጠምቀ አባል ናይቲ ኣብ ምሉእ ዓለም ዘሎ ማሕበር ክርስትያን ይኸውን ብጥንቲ ግን ከምዚ ኣይነበረን ዓበይቲ ሰባት ኢዮም ደልዮም ፈሊጦም፣ ተመራሚሮምን ተረዲኦምን ዝኣትው ዝነበሩ።

ቀዳሞት ክርስትያን ኵላቶም ኢዮም ሰበኽቲ ወንጌል ዝነበሩ። ሽሕ’ኳ ሓዋርያት ተኸተልቶምን ዝዓበየ መዝነት እንተነበሮም ነጋዴታት ወተሃደራተ ሓረስቶት ኣደ ሥድራ መንእሰይ ወዘተ…… ኣብ በቦታኦም ከለዉ ነንመስታኦም እዮም ወንጌል ክርስቶስ ዚሰብኩ ዝነበሩ። ስብከቶም ከዓ ናይ ዘረባ ጥራሕ አይነበረን፤ ኣውራ ብሕይወቶምን ብኣነባብራኦምን ኢዮም ዚሰብኩ ዝነበሩ። ፍቕሪ ሕውነት ምትሕግጋዝ ድኹም ብብጸሕ…… ወዘተ….. ቀንዲ መልክዕ ናይ ቀዳሞት ክርስትያን ነበረ። ስለዚ ነዚ ዝረኣዩ አረማውያንን ኣይሁዳውያንን ተሳሒቦም ፀጋ ጥምቀት ይሓቱ ነበሩ። ብኣነባብራኦም እንኪሰብኩ ብቃሎም ከዓ ቃል ወንጌል ኣብ ዝኾነ ኣደባባይ ዝኾነ ባይቶ የስምዑ ነበሩ።

ቃል - ወንጌል ልቡ ነኺእዎ ኣባልነት ክርስትና ዝሓትት ዝነበረ ሰብ ሽዑንሽዑ ኣይኮነን ዝቕበልዎ ዝነበሩ ንኡስ ክርስትያን ተባሂሉ ንገለ ሓያሎ ኣዋርሕ ኣንተማህረን ኣብ ገገሊኡ ጸሎታት እናተሓወሰን ይጸንሕ ነበረ። ኣብዚ ከዓ ትምህርቲ ክርስቶስ ኣጸቢቑ ዝፈልጥን፥ ብጠባዩ ከዓ እሩምን ምስጉንን ኮይኑ እንተተረኽበ ንጥምቀት ብቑዕ ተባሂሉ ኣብ ቤተ ክርስትያን ይቐርብ ነበረ ሕዝቢ ክርስትያን ተኣኪቡ ከዓ ብጸሎት እናኣሰነየ ኣብ ማሕበር ይቕበሎ ነበረ። ልከዕ ከምቲ ዮሓንስ መጥምቕ ኣብ ገምገም ፈለግ - ዮርዳኖስ ዝገብሮ ዝነበረ እሞ ጐ. ኢ. ክ. እውን ጸጋ ዚህብ አባል ክርስቶስ ዝገብር ሓይሊ ድሕሪ ሂቡዎ ከምኡ ግበሩ ኢሉ ዝኣዘዞ እቲ ኣቡን ወይ ካህን ወይ ድማ ዲያቆን ነቲ ንኡስ ክርስትያን «አከለ! ብስም አብን ወልድን መንፈስ ቅዱስን አጠምቕካ ኣሎኹ» እናበለ ኣብ ማይ ጥምቐት ይኣልኮ ነበረ። ጸጋ ጥምቀት ካብ ዝተቐበለሉ መዓልቲ ንድሕሪት እቲ ንኡስ ክርስትያን ምሉእ አባል ክርስትና ኮኑ ኵሉ መሰሉን ግዴታኡን ይፍጽም ነበረ። ጸጋ ጥምቀት ዝተቐበለ ክርስትያን አባል ናይ ክርስቶስ አካል ይኸውን።

፪ - መንፈስ ጸሎት ኣብ ቀዳሞት ክርስትያን

ጐ. ኢ. ክ. እንጌራን ወይንን ኣቕሪቡ «እዚ ሥጋይ ኢዩ እዚ ደመይ ኢዩ» እናበለ ንሓዋርያቱ ሂብዎም ነበረ ከምኡ ከዓ ንሳቶም ንተዝካሩ ኪገብሩ ኣዚዝዎም ነበረ። ስለዚ ክርስትያን ነቲ ኣብ ቀራንዮ ምእንቲ ድሕነት - ዓለም ዝተሓርደ ሥጋን ዝፈሰሰ ደምን እናኣሓደሱ ሥጋኡን ደሙን ኪቕበሉ ብመዝሙር ጸሎት ዝተሠነየ ኣኼባ የካይዱ ነበሩ። ካብ ኦሪትን ካብ ሓዲስን ዝተወስደ ናይ ምስጋና ጸሎት ጌሮም ነቲ መሥዋዕቲ ኣቤል መሥዋዕቲ ኣብርሃም መሥዋዕቲ ኤልያስ መሥዋዕቲ መልከ - ጸድቅ ዝመሰለ ሓዲስ መስዋዕቲ ክርስቶስ እንደገና ብመልክዕ እንጌራን ወይንን የቕርቡ ነበሩ።

ናይ ጸሎት ኣኸባታቶም ብመዓልቲ ሰንበት ኢዮም ዘካይድዎ ዝነበሩ። ምኽንያቱ ከዓ ሰንበት ክርስቶስ ካብ ሞት ዝተሠንአላ ብምዃና ነቲ ናይ ኣይሁድ ቀዳም እትትክእ እያ። ኣቐዲሞም ካብ ዋዜማ ጀሚሮም ብንባባት ቃል እግዚአብሔር ብመዝሙረ - ጸሎት ተሰናድዮም ይቕድሱ ነበሩ። መጀመርያ ክፍሊ ናይ ቅዳሴ ኵላቶም ዚሳተፍዎ ዝነበሩ ጸሎታት ንባባትን ዝሓዘ ነበረ፤ ካልኣይ ክፍሊ ናይ ቅዳሴ ግን ናይቶም ጸጋ - ጥምቀት ዝተቐበሉ ንበይኖም ራይ ስለዝነበረ ድሕሪ ወንጌል ዲያቆን ነቶም ንኡሳት ክርትያን ኣብ ግዳም ኪጸንሑ ይነግሮም ነበረ።

ኣብ ቅዳሴ ምእንቲ ኵሉ ናይ ሕዝበ - ክርስትያን ግድነአት ይድለ፤ ምእንቲ ዝገሹ ምእንቲ ማይ (ዝናም) ምእንቲ ንጉሥ ምእንቲ ሰላማ ምእንቲ ዓለም ኣብ ቅዳሴ ደንጕዮምን ዝመጹ ወዘተ ይጽለ ነበረ።

ቀዳሞት ክርስትያን ብመዓልቲ ሥራሓት እውን ልቦም ካብ ክርስቶስ ይፍለ ኣይነበረን «ገዛኻ ዓጺኻ ጸሊ» ዝበሎ ጐይታና ብሰፊሑ ዝዝውተር ዝነበረ እዩ፤ ፀሓይ ክትበርቕን ክትዓርብን ከላ ብልቢ እናጸለየ ናብ ኣምላኹ ናይ ምሥጋና ጸሎት ብሰዓት ሠለስተ (፱) ሰዓት ሽዱሽተ (፲፪) ሰዓት ትሸዓተ (፫) እውን ናብ ኣምላኽ ጸሎቶም የዕርጉ ነበሩ።

ካብ ጸሎታተ ኣውራ ዝውቱር ከዓ እቲ ክርስቶስ ባዕሉ ዝመሃረና ጸሎት «ኣብ ሰማይ እትነብር» ን እኖና እግዝእትነ ማርያም ዝደገመቶ «ነፍሰይ ንእግዚአብሔር ተዕብዮ» ኢዩ ዝነበረ። ጸኒሑ ግን ነኒጊዜኡን ግድነቱን ጸሎታት ተጻሕፈ። ቀዳሞት ክርስትያን ብኣፎም ጸሎት ምግባር ኣይኮነን ዝነበረ ቀንዲ ሓይሎም ብቅዱስ ሕይወቶም ኢዮም ኣውራ ንእግዚአብሔር ክብሪ ዚህብዎ ዝነበሩ። ምስ ብጾቶምን ጎረቤቶምን ጋሻ ሓላፍ መንገድን ለጋሳትን ርሕሩሓትን ኢዮም ዝነበሩ። ሥድራ ቤቶም ፍቕሪ ዝመልኦ፥ ሓለውቲ ኪዳኖምን፥ ጥንቁቓት መዕበይቲ ውሉዶምን እዮም ዝነበሩ ስለዚ ከኣ ኣባይቶም ክርስቶስ ዝነገሠሉ ነበረ።

፫ - ርክብ ኣብ መንጎ ኣብያተ ክርስትያናት።

«ቤት ክርስትያን» ማለት ማሕበር ክርስትያን ጉባኤ ክርስትያን ማለት እዩ። ጸኒሑ ኣብ ዲሕራይ እዋን እዩ ነቲ ክርስትያን ንጸሎት ዝእከብሉ ሕንፃ ከስምዕ ዝጀመረ። ስለዚከስ ጐ. ኢ. ክ. ሓንቲ «ማሕበር» ሓንቲ «ኣቕለስያ» እዩ ዝመሥረተ። ኵላቶም ኣባላት ናይዛ ቤተ ክርስትያን ኵላቶም ድሕነት ዝተቐበሉ ኵላቶም ዝኣመኑ ክርስትያን ብብርቱዕ ፍቕሪ ዝተኣሰሩ እዮም። ብነገድ፥ ብዓዲ እኳ እንተተፈላለዩ እምነቶም ሓደ፥ ጥምቀቶም ሓደ ብምዃኑ ንክርስትያን ዝተፈላለዩ ኣይኮነን። ስለዚ ከዓ ኣብ ኵሉ ኩርናዓት ዓለም ተዘርዮም ዘለው ክርስትያን ቍጽሮም እኳ ብዙሕ እንተኾነ ሓዶ ኣካል ሓደ ማሕበር ኢያቶም። ክርስትያን ዓሌትን ወገንን ከፈይለዩ ሡሮምን በመቈሲኦምን ከይተሓታተቱ ናይታ ክርስቶስ ዝመሥረታ ቤተ ክርስትያን አባላት ምዃኖም ርጉጽ እዩ።

ክርስቶስ ዝመሥረታ ቤተ ክርስትያን እንተላዕሉ ኵሉ («ካቶሊካዊት» «ጠቕላላዊት ሓፈሻዊት») እያ። እታ ሳምራዊት ሰበይቲ «አበይ ኢዩ እቲ ሓቀኛ ኣምላኽ እነምልኸሉ ደብሪ» ኢላ ምስ ሓተተቶ ጐ. ኢ. ክ. «እቲ ሰበይቲ እመኒ! ኣብዚ ደብሪ’ዚ ዘይኮነን ኣብ ኢየሩሳሌምን ዘይኮነ ንኣቦ እተምልኸሉ ጊዜ መጺኡ እዩ፤ ደጊም ጊዜ በጺሑ እዩ፤ ነቦ ብመንፈስን ብሓቅን ከምልኽዎ እዮም» ኢሉ መለስላ። ስለዚከስ ኣብ ማሕብር ክርስትያን ወገንነትን ዓሌትን ብክርስቶስ ውጉዝ እዩ። «ብሓቂ እብለኩም አሎኹ ካብ ምሥራቕን ኣብ መንግሥተ ሰማያት ኣብ መኣዲ ኪቕመጡ እዮም» እዩ ዝብለና። ነዚ ተገንዚቦም ቀዳሞት ክርስትያን ናይታ ዓባይ ላዕለወይቲ ማሕበር ክርስትያን አባላት ምዃኖም ተገንዚቦም ኣብ ጸሎት እናተዘኻኸሩ፤ ኣብ ጸገም እናተራዳድኡ ይካየዱ ነበሩ።

፬ - አሠራርዓ ጥንታዊት ቤተ ክርስትያን።

ቅድሚ ሕጂ ከምዝረአናዮከስ ብመጀመርያ ጉዳያት ቤተ ክርስትያን (ማሕበር ክርስትያን) ብምልኡ ኣብ ኢድ ሓዋርያት እዩ ዝነበረ። ጸኒሖም እዚ ናይ ንብረት ምምሕዳር ካብቲ ቀንዲ ናይ ወንጌል ስብከት ተግባሮም ስለ ዘሰናኸሎም፥ ሓገዝቶም ዝኾኑ ንመጀመርያ ሸውዓተ ዲያቆናት ሸሙ ምስ እዚኣቶም ከዓ ብዙሓት ክርስቲያን ካብ መንፈስ ቅዱስ ናይ ትንቢተን ናይ ትምህርቲ (ፍልጠጥ) ፍሉይ ህያብ ዝተቐበሉ ነብሩ’ሞ ምስ ሓዋርያት ኮይኖም ይምህሩ ነበሩ። (፩ ቆሮ ፲፪ ፳፰ ግብ ሐዋ ፲፫ ፩)።

ሓዋርያት ዚብል ቃል ብፍላይ ነቶም ዓሰርተው ክልተ ጥራሕ ዝውሰን እንተመሰለ’ኳ እቶም ከም እኒ በርባባስ ዝኣመሰሉ መሰነይታኦምውን ሓዋርያት ይበሃሉ ነበሩ። ድሮ ሓዋርያት ብሕይወቶም እንከለዉ ግን መራሕቲ ክርስትያን ዝኾኑ ኤጲስ ቆጶሳት ቀሳውስት ዲያቆናት እናተባህሉ (ግብ ሐዋ ፳ ፲፬ - ፳፰) ከከም መዝነቶም ይፈላለዩ ነበሩ። እዚ መዝነታት’ዚ ብፍሉይ ጸሎታት ተሰንዩ ብቅብእትን ብእንብሮ ኢድን እዩ ዚወሃብ ዝነበረ። ኣንብሮ ኢድ ክሳብ ሎሚ ኣብ ቤተ ክርስትያን ሥልጣን ናይ ምምሕልላፍ ምልክት እዩ። እዚ ምልክትዚ ንሰብ ሥልጣን ካብቶም ብህያባት መንፈስ ቅዱስ ጥራሕ ተደሪኾም ዝዓዩ ዝነበሩ ሥልጣን ግን ዘይተማሓላለፈሎም (ካሪዝማቲክ) ሰባት ዝፈልዮም እዩ።

ብዛዕባ ኤጲስ ቆጶሳት ፍላይ ኣብ ግብሪ ሓዋርያት ምዕ ፳ ፳፰ ማሕበር ክርስትያን ንከመሓድሩ ንኪመርሑ ብመንፈስ ቅዱስ ዝተመርጹ ሰባት ምዃኖም ተገሊጹ ይጸንሓና። ብ፺፮ ዓ.ም ርእሰ ሊቃነ ጳጳሳት ቀሌምንጦስ ካብ ሮማ ንደቂ ቆሮንቶስ ኣብ ዝጸሓፉዎ መልእኽቲ ከምዚ ይብል «ሓዋርያት ኣብ ዓዓዱ ሓድ ሓደ ሰባት ይመርጹሞ መንፈሳውነቶም ኣጸቢቆም ድሕሪ መርሚሮም ኤጲስ ቆጶሳትን ዲያቆናትን ይመርጽዎም ነበሩ። ነዞም ሓደቲ ዝተሾሙ ከዓ ኣብ እርጋኖም (ኣብ ጊዜ ሞቶም) ካልኦት መተካእታኦም ኪሾሙ የማሕጽንዎም ነበሩ። እዚ ሥራሕዚ ካብ ክርስቶስ ናብ ሓዋርያት ካብ ሓዋርያት ከዓ ናብ ሰዓብቶም እናተመሓላለፈ ዝቕጽል ዘሎ እዩ።»

አባላት ቤተ ክርስትያን ከስ ድሮ ብእዋን ሓዋርያት ኣብ ክልተ ተኸፊሎም ይርከቡ። ወገነ ክህነትን ምእመናንን (ግ. ሐ. ፩ ፲፯) እንተኾነ ናይ ጥንታዊት ቤተ ክርስትያን «ፕረስቢተሮስ» ዝተባህሉ ቤተ ክርስትያን ዜናብሩ «ሽማግሌታት» እውን ንረክብ፤ ንሳቶም ቅብኣ - ክህነት ዝነበሮም ኪኾኑ ከይኮኑ ርግጽነት የብልናን።

ዲቁና፤ ናይ ዲቁና መዓርግ ሓዋርያት ባዕላቶም ዝጀመርዎ እዩ (ግ. ሐ. ፮ ፩ -፮) ሥራሓቶም ከዓ ምጽዋት ምዕዳል ንብረት ምምሕዳር ከምኡ ኣብስብከት’ውን ይዋፈሩ ነበሩ። ስለዚ ቃል እግዚአብሔር የስምዑ ነበሩ። እስጢፋኖስን ፊልጶስን ዝተባህሉ ዲያቆናት ዝገበርዎ ምዝካር ይኣክል። ዲያቆናትከስ ቀንዲ ሓገዝቲ ጳጳስ ኢያቶም፤ ንቤተ ክርስትያን እንከማሓድሩ ኮነ ኣብ ቅድስተ ቅዱሳን መሥዋዕቲ ቅዳሴ እንከዕርጉ ኮነ ቀንዲ ተሓባበርቲ ጳጳስ ዲያቆናት እዮም። ዲድስቅልያ ዝተባህለ ናይ ፫ይ ክፍለ ዘመን መጽሓፍ ንዲያቆናት «ናይ ኣቡን አፍ እዝኒ ልቢ ነፍሲ ኢዮም» ይብል።

ምዕራፍ ፱

፩ - ካብ ቃል ናብ ጽሕፈት

ኢየሱስ ብሕይወቱ እንከሎ ሓንቲ ጊዜ ጥራሕ እዩ ዝጻሕፈ ንስ ከዓ ኣብ መሬት። ንሱ ሓደ ቤት ትምህርቲ ባይቶ ፍልስፍና ኣይኮነን ዝመሥረተ። ንሓዋርያት ዚምሀሮም ዝነበረ ቃሉ ኣብ ብራና ኪስፍሮ ኣይተሸገረን።

ቀዳማይ ዘመን ከይተወድአ እንከሎ ግና ዋና ዋና ዜና ሕይወቱን ቀንዲ ቀንዲ መልእኽቱን ድሮ ኣብ መጻሕፍቲ ሠፈሩ ንረኸቦ። ድሮ ካልእ ዘመን ከይሓለፈ እንከሎ ከዓ ኣብ ልዕሊ እቲ ጐይታ ንረክብ። ካብዚ ጽሑፋት’ዚ ኢና ናይታ ንእሽቶ ተኸሊ ክርስትና ሓይሊ ሕይወትን ጅግንነት መንፈሳዊ ሃብትን እንርዳእ

እዚ ጽሑፍ’ዚ ውዳሴ ከንቱ ዝደልዩ ወይ ድማ ሽም ኬትርፉ ዝደልዩ ሰባት ኣይኮኑን ዚጸሓፍዎ እንታይደኣ ኵነታት ኣገዲድዎም ኣድላዪ ኮይኑ ብዝረኣይዎ ኢዮም ዚጸሓፍዎ። እቶም ብቐጥታ ካብ ኣፍ ክርስቶስ ዝተማህሩ ሰባት ሓዋርያት ቝጽሮም ሒደት ኢዩ ዝነበረ፤ በቲ ሓደ ወገን ከዓ ክርስትና ድሮ ካብ ሓደ ጫፍ ናብታ ሓደ ጫፍ ናብታ ሓደ ጫፍ በጺሑ ነበረ’ሞ እቲ ጐይታ ዝመሃሮም ብተኸኦም ካብኣቶም ነቲ ቃላት ጐይታኦም ኣብ ጽሑፍ ኣስፈርዎ። ጐ. ኢ. ክ. «ነዚ ቃላተይ ሰሚዑ ኣብ ግብሪ ዜውዕሎ ከምቲ ኣብ ከውሒ ዝተሠረተ ቤት ዝሓነፃ ሰብ እዩ……» ኢሉ ነበረሞ ቃላቱ ኣብ ኵሉ ዓለም ብጽሑፍ ክዝርዳጋሕ ብማለት ገሊኦም ካብ ሓዋርያት ገሊኦም ከኣ ብቐጥታ መኻይዲ ሓዋርያት ካብ ዝነበሩ ሰባት ብብዙሕ ጥንቃቐ ብመንፈስ ቅዱስ ተመሪሖም ወንጌል ጸሐፉ። ነቶም ንጐይታ ብቐጥታ ዘይፈልጥዎ ሰባት ከዓ መምህሪ ትምህርተ ክርስቶስ ብቑዕ መጋበሪ ኮኖም።

ክሳብ ሎሚ ቃል ክርስቶስ ኪፈልጡ ዚደልዩ ክርስትያን ነዚ ወንጌል ማቴዎስ፥ ወንጌል ማርቆስ ወንጌል ሉቃስ ወንጌል፥ ዮሓንስ ወንጌል ተባሂሉ ዝጽዋዕ መጽሓፍ ኢዮም ዚግንጽሉ ምስኦም ሓቢሮም ዚኸዱ ከዓ ግብረ ሓዋርያትን መጽሓፍ ኣርባዕተ (፲፬) መልእኽታት ጳውሎስን ናይ ካልኦት ሓዋርያት ጽሑፋትን አለው። «ወንጌል» ዚብል ቃል ካብ ግሪኽ «ኤዋን ገሊዮን» ዝተወስደ እዩ። ትርጉሙ ከዓ «ብሥራት» «ጥዑም ዜና» ማለት እዩ። ነዚ ጽሑፋት እዚ ቤተ ክርስቲያን ድሮ ካብቲ ዝተጻሕፈሉ መዓልታት ጀሚራ ብዓቢያ ጥንቃቐ ከይወሰኸት ከይነከየት እያ እትሕልዎ። እዚ ሎሚ ሒዝናዮ ዘሎና ወንጌል ልክዕ እቲ ወንጌላውያን ብየማናይ ኢዶም ዝጸሓፍዎ እዩ። ኣብ ዓለም ምሉእ ተዘርጊሑ ዘሎ ወንጌላት ከዓ ናይ ሓንቲ ንእሽቶ ሓሳብ’ውን ትኹን ፍልልይ የብሉን። እዞም ዝበልናዮም ቃል አምላኽ ዝሓዙ ጽሑፋት ምስ ተጸሕፉ ድሕሪ ሓያሎ ዓመታት ገሊኣቶም ኪቐጥፉ ዝደለዩ ሰባት «ወንጌል በርናባስ፥ ወንጌል ቶማስ» እናበሉ ሓዋርያት ዘይጸሓፍዎ ጊጉይ ትምህርትን ብዙሕ ሃጠውቀጠውን ዝሓዘ ጽሑፋት ኪብትኑ ጀመሩ። ስለዚ ቤተ ክርስትያን ነዚ ሓሰተይና ቃል ዝሓዘ መጻሕፍቲ ወጊዛ ኣየኖት ከም ምዃኖም ቃል ኣምላኽ ዝሓዙ ፈልያ ሠርዓ ንሕዝበ ክርስትያን ኣቕረበት። ስለዚ ካብዞም ሓዲስ ኪዳን ተባሂሎም ዚጽውዑ ፳፯ (ዕስራን ሽውዓተን) መጻሕፍቲ እንተዘይኮኑ ካብ ማንም መጻሕፍቲ ኣብ ቤተ ክርስትያን ቤተ ጸሎት ከይንበቡ ከልከለት። እዞም ናይ ሐዲስ ኪዳን መጻሕፍቲ ካብ ናይ እዋን ክርስቶስን ምስቲ ቃሉ ኣነጻጺሮምን መምዮምን ዝሃቡና ማሕተም መንፈስ ቅዱስ ዘለዎም መጻሕፍቲ እዮም። እቲ ኣብ ጽሑፍ ዘይሠፈረ ቃል ኣምላኽ ግን ብትውፊት ካብ ኣፍ ናብ ኣፍ ካብ ወለዶ ናብ ወለዶ እናተመሓላለፈ ዝመሰ ኣሎ። ከመይ ቅ. ዮሓንስ ወንጌላዊ ከምዚብሎ «ጐይታ ዝበሎ እንተዝጸሓፍሲ ማያት ዓለም ቀለም፤ ሰማይ ከዓ ወረቐት እንተዚኸውን ኣይምኸኣለን።»

፪ - ናይ ኣበው ጽሑፍ።

ኣብ ኦሪት ይኹን ኣብ ጥንታዊ ክርስትና ንመምህርካ «ኣቦ» ምብላ ዝውሩር ነበረ ቅ. ጳውሎስ ንደቂ ቆሮንቶስ «ወንጌል ስለ ዝሰብኸኩልኩም ወሊደኩም እየ» ይብሎም (፩ ቆሮ ፬ ፲፭)። ክብርን ምስጋናን ዚገልጽ ስም ብምዃኑ ቀዳሞት ክርስትያን ብኣኡ ይጸዋውዑ ነበሩ። ናይ ምምህርና ሥልጣንን መዝነትን ብሕልፊ ናይ ጳጳሳት እዩ ዝነበረ። ስለዚ ከዓ «አቡናት» ተባህሉ ጽንሕ ኢሉ ግን ጵጵስና ዘይብሎም መምህራን ወንጌል’ውን ኣቦታት ኪበሃሉ ተጀመረ።

ሓዋርያት ነቲ ዝሰብኩዎ ዝነበሩ ኵሉ ይጽሕፍዎ ኣይነበሩን ንሳቶም ዝመሃርዎም ሰባት ግን ብዙሕ ጽሒፎም አለዉ። ካብዞም ድሕሪ ሓዋርያት ዝጸሓፉ ሰባት ዝተረፉ ነገራት ከዓ ዳሕረዎት ወለዶ ነቲ ቃል ወንጌል ኣግፊሖምን ኣዕሚቆምን ብምርዳእን ብምስትንታንን ጽሒፎም ዓቢ ሓገዘ ዘቕረቡ ሰባት አለዉ። እዚአቶም ከዓ «አበው» ይበሃሉ። እዚ መዓርግ’ዚ ግን ማንም ዝመጸ ዝወስዶ ኣይኮነን ብመጀመርያ እቲ ጽሑፍ ብትምህርተ ክርስትና ጌጋ ዘይብሉ ኪኸውን ይግባእ። ካልኣይ ከዓ እቲ ጸሐፊ ብሕይወቱ ቅዱስ ጽድቕ ኪኸውን ይግባእ፤ ሽሕኳ ቅዱስን ኃጥእን ዚፈርድ ሓደ ኣምላኽ ጥራሕ እንተኾነ ኣብ ቅድሚ ዓይኒ ሰብ ግን ሓደ ዚንቀፍ ነገር ወይ ተጻይ እምነት ክርስትና ዝኾነ ጠባይ ኪርከቦ አይግባእን። ናይዞም ከምዚኣቶም ዝኣመሰሉ ሰባት ጽሑፍ ኣብ ክርስትና ዓቢይ ግምት ኢዩ ዝወሃቦ። ትምህርቲ ማዕዳ ተግሣጽ ዝመልኦ ብምዃኑ ክርስትያን ኬንብብዎ ኬጽንዕዎ ሓደራ ይበሃል እዩ።

ኣበው ዚጽሕፍሉ ዝነበረ ቋንቋ ክሳብ ፻፹ ዓ.ም ኣቢሉ ፅርዒ (ግሪኽ) ነበረ፤ ኣብ ምሥራቕ ኮነ ኣብ ምዕራብ ናይ ትምህርቲ ቋንቋ ስለዝነበረ ከምኡ ድማ ብብዝሒ ቃላትን ዝተፈላለየ ኣዘራርባኡን ዝማዕበለ ፍልስፍናኡ ሓሳብካ ክትገልጸሉ ደስ ዜብል ቋንቋ ነበረ። ካብ ፻፹ ዓ.ም ንደሓር ግን ኣብ ሰሜን ኣፍሪቃን (ካርተጅ) ኤውሮጳን ገሊኦም ኣበው ብላቲን (ሮማይስጥ) እውን ኪጽሕፉ ጀመሩ። ስለዚ ከዓ ኣበው ብዝጸሓፉሉ ቋንቋ ተመርኵስካ ምሥራቃውያን ምዕራባውያን ኢልካ ኪፍለዩ ይከኣል።

ዲዲከ። ብ፲፰፻፸፫ ዓ.ም አቡነ ብሬኒዮስ ዘኒቆመዲያ ኣብ ቁስጥንጥንያ ሓደ ናይ ፩ ሽሕን ፶፮ ዓ.ም ብኢድ ዝተጻሕፈ ብራና ተጓነፎም (ሎሚ ኣብ ናይ ኢየሩሳሌም ቤተ መጻሕፍቲ ተኣኪቡ ይርከብ)። ኣርእስቱ «ዲዳከ ቶን ዶደካ ኣፓስቶሎን» ብግሪኽ፤ «ትምህርቲ ዓሠርተው ክልተ ሓዋርያት» ይብል። ግድን ሓዋርያት ዚጸሓፍዎ ኢዩ ኪበሃል ኣይከኣልን፤ ብትሕዝቶኡ እንክትምርምሮ ግን እንተን ቀዳሞት ማሕበራት ክርስትና ዚጥቀማሉ ዚነበራ ሞራል (ግብረ - ሠናይ) ናይ ኣመሓዳድራ መሥርዕ (ሕጊ) ዝሓዘ ጽሑፍ እዩ። ብዛዕባ ኣመጋግባ ንኣብነት ልምዲ ኣይሁዳውያን ንኽልተ ይብል። ሠለስተ ጊዜ እባ መዓልቲ ከዓ ኣቡነ ዘበሰማያት ኪድገም ይእዝዝ። ሊቃውንቲ ድሕሪ ብዙሕ መጽናዕንት ክርክርን ከዲዳ ዝተጻሕፈሉ እዋን ናብ ካልኣይ ዘመን ኣቢሎም (፻፶ ዓ.ም) የቀራርብዎ። ነዚ ናይ ዲዳከ ዝመሰለ ጽሑፋት ከእምኒ ዲድስቅልያ ዝእመሰላ ጽሑፋት ብዙሕ ኣሎ። ናይ ቤት ክርስትያን ሰበ ሥልጣን ከዓ ትሕዝቶኡ እናመርመሩ ቅኑዕን ሓናጽን ዘዝኾነ ንሕዝበ - ክርስትያን የቕርቡዎ ነበሩ። እዚ ናይ ምምማይ ሥራሕ ግን እዚዩ ኣድላዪ ኮይኑ ተረኸበ። ምክንያቱ ድማ ብዙሕ ጽሑፋት ኣጋንኖ ዝመልኦን ካብ መሥመር ሓቀይና ትምህርተ ዝወጸን ኮይኑ ስለ ዝተረኸበ።

ምዕራፍ ፲

፩ - ዓወት ክርትና ብንጉሥ ቁስጥንጢኖስ

ብ፪፻፹፬ ዓ.ም ኣብ ዙፋን መንግሥቲ ሮማ ዝተቐመጠ ንጉሥ ዲዮክለስያን ዝተባህለ ነበረ። በዚ ጊዜ’ዚ መንግሥቲ ሮማ ተዳኺሙ ነበረ፤ ብወገን ምሥራቕ መንግሥቲ ፋርስ (ኢራን) ይከራኸሮ ነበረ። ብምዕራብ ከዓ በብዓይነቶም ሕዝብታት ኣብ ልዕሊ ሮማ ወራር እናኣካየዱ ብዙሕ ተዳፊሮማ ነበሩ። ኣብ ውሽጢ ከተማ ሮማ ወራር እናካየዱ ይዝርፍዋ ከምዝነበሩ ክሳብ ሎሚ ዚምስክር ስብርባር ሓውልትታት ኣሎ። ዲከለስያን ንጉሥ ነዚ ድኽመት ሮማ ኪፍውስ ዓጢቑ ተላዕለ። ንመጀመርያ ከስ ነቲ ኣብ መንጎ ሕዝቢ ኣትዩ ዝነበረ ዋሕዲ ሥርዓት ወጊዱ ንኵሉ ሰብ ቀጥ ኣቢሉ ኬካይድ መደብ። ከምኡ ከዓ መንግሥቲ ሮማ እምብዛ ገፊሕን ሰፊሕን ስለዝነበረ ንምጭባጡን ንምሕላውን ኪጥዕሞ ምሥራቃውን ምዕራባውን መንግሥቲ ኢሉ ኣብ ክልተ መቐሎ። ኣብ ርእሲ’ውን ካልእ ውሽጣዊ ኣመቓቕላ ወሰነሉ። ኣብ ወወገኑ ተሸይሞም ንዚነበሩ ንኣሽቱ ቄሳራት መሣፍንቲ ብመውስቦ ንኵላቶም ኣራኸቦም።

ዲዮክለስያን ንጉሥ ብመጀመርያ ንክርስትያን ኣይተጻረሮምን ነበረ። ብዙሓት ክርስትያን’ውን ኣብ ቤተ መንግሥቲ የገልግሉ ነበሩ። ክሳብ በዓልቲ ቤቱ ፕሪስካ ከይተረፈት ምስ ክርስትያን ብዙሕ ምሕዝነት ነበራ። ብዙሓት መራሕቲ ወተሃደራት እንተኾኑ’ውን ክርስትና ተቐቢሎም ነበሩ። ንዓሠርተ ዓመት ኣቢሉ ዲዮክለስያን ኣብ ልዕሊ ክርስትያን ሓደ ዓይነት ጉድለት ከየውረደ ተቐመጠ። ብ፪፻፺፭ ዓ.ም ግን ልክዕ ከም እሳተ - ገሞራ ብቁጥዓ ተላዕለ። መለዓሊኡ ምኽንያት ንጸሓፍቲ ታሪኽ ብግሁድ ንጹር ኣይኮነን፤ እንተኾነ ግን ዲዮክለስያን ንኵሎም ኣሕዛብ መንግሥቲ ሮማ ኣብ ሓድ መሥርዕ ኣብ ሓደ ሃይማኖት ኣረምነት ኣብ ሓደ ሕንጸጽ ኬርግጾም ተሊሙ ነበረ፤ እንተኾነ ተቓውሞ ናይ ክርስትያን ስለዝገጠሞ ከይኮነ ኣይተርፍን ጀመርያከስ በቶም ክርስትያን ወተሃደራቱ ጀመረ። ናብ ንጉሥን ናብ ሮማን ናይ ስግደት ኣምልኾ ተግባራት ልምዲ ነበረሞ እቶም ክርስትያን ወተሃደራት ነዚ ኪቕበልዎ ስለዘይከኣሉ፤ ከም መፍረስቲ ትእዛዝ ተቄጽሮም በብሓደ ክሳዶም ኣብ ትሕቲ ቆራጺ ፋስ ኣተወ። ብ፫፻፪ ዓ.ም ኣብ አንጾኪያ ብዙሓት ካህናት አረማውያን መሓስእ ሓሪዶም ኣብ መዓናጡኦም ምልክት ናይ ጣዖታቶም እንኬናዽዩ ሐደ ፍሉይ ምልክት ስለዝሰኣኑሉ ነዚኦም ክርስትያን ካብዚ ጉባኤና አርሕቑልና፣ እቲ ዝገብርዎ ዘለዉ ትእምርተ - መስቀል ንኣና ኣብዙ መዓናጡ ዘሎ ምልክት ጣዖታትና ምንባቡ ከሊኡና።» ኢሎም ጨደሩ። ዲዩክሰስያን ደው ኢሉ መልሲ እናተሰበየ ይዕዘብ ነበረሞ በዚ ናይዞም መታለልቲ ጠንቁልቲ ካህናት ተደናገረ። ኣብ ልዕሊ ክርስትያን ከዓ ዓመጸይና ስደት ኬካይድ ጀመረ። ብመጀመርያ ናይ ክርስትያን ኣኼባታት ኪኸልከል ቀጺሉ ከዓ ኣብያተ ጸሎቶም ኪፈርስ ከምኡ እውን መጻሕፍቶም ኪነድድ ኣዋጅ መንግሥቲ ምዃኑ ኣፍልጠ። ወተሃደራቱ ኣብያተ ክርስትያን ንምዝፍራ መጻሕፍቲ ጸሎት ንምቅጻል ተቐዳደምሙ። ኣብ ልዕሊ ክርስትያን ግን ክንድቲ ደም ምፍሳስ ኣይጀመረን ነበረ።

ጸኒሑ ግን መንነቶም ዘይተፈልጡ ሰባት ነቲ ገዝኡ ክልተ ጊዜ ብሓዊ ኬቃልጽልዎ ፈተኑ’ሞ ዲዩክለስያን ብፍርሒ ኣንበድበደ፤ ብዙሕ ከይተጠራጠረ ከኣ ሰበብ ናብ ክርስትያን ኣጸገዖ እንደገና ከዓ ክርስትያን ተኣሥሩ፤ ተቐትሉ። ብስደት ድዩክለስያን አውራ ዝተሳቐያ ዓድታት ወገን ምሥራቕ ነበራ። ማለት ግብጺ ጵለስጢና፥ ሶርያ ንኡስ ኤስያ (ኤሽያ ማይኖር ቱርኪ)። ወገን ምዕራብ ግን ብጊዜ ዲዩክለስያን ዳርጋ ብደሓን እዮም ሓሊፎም።

ብ፫፻፭ ዓ.ም ግን ሕዝብታት ሮማ ዘይተጸበይዎ ብሥራት ስምዑ። ዲዩክለስያን ደኺሙ ሓሚሙ፥ ብፍቓዱ ካብ ዙፋን መንግሥቲ ሮማ ወረደ። ቤተ ክርስትያን በዚ ብሥራት’ዚ ብዙሕ ኣስተንፈሰት። ብወገን ምዕራብ ዝነበረ መንግሥት ሮማ እንደገና ኣብ ክልተ ተመቕለ። እስጰኛን ጋሊያን (ፈርንሣይ) ኣብ ትሕቲ ቍስጥንጥኖስ ዝተባህለ መራሕ ወተሃደራት፤ ኢጣልያን ሰሜናዊ ኣፍሪቃን ከዓ ኣብ ትሕቲ ማሰንዚዮስ ዝተባህለ መራሒ ኮነ።

፪ - «በዚ ምልክት መስቀል እዚ ክትዕውት ኢኻ»

ቁስጥንጢኖስ ካብ ነዊሕ ጊዜ ኃልዮ ኣምላኽ ኣጽሊሉሉ ዝነበረ ወዲ ፴፪ ዓመት በጺሕ ነበረ። ኣቡኡ ኮስታንዞ ኣዲኡ ከዓ እሌን ዝተባህሉ ዓበይቲ ሹመይናታት ነበሩ። ወዲ ፲፭ ዓመት እንኪኸውን ኣብ ውትህድርና ኣተወ። ድሮ ወዲ ፲፰ ዓመት ስም በጽሐ ከዓ ናይ ብሪጋዴር ጀነራል ሽመት ዓተረ። ወተሃደራቱ እዚዮም ይፈትዉዎን ይኣንምንዎን ነበሩ። ቁመቱን ግዙፉን ድፍረቱን ፍጥነቱን ንክትርእዮ ጥራይ ንባዕሉ ክብርን መዓርግን ዚጽውዕ ነበረ። ጸሓፍቲ ታሪኽ ከዓ የዋህ ሕጉስ፥ ርጉእ ብማለት ውሽጣዊ ጽባቄኡ የማሓላለፉልና።

ኣብ ሮማ ዚገዝእ ዝነበረ ማሰንዚየስ ከይቀደመኒ ክቕድሞ ብማለት ናይ ምሉእ ምዕራባዊ መንግሥቲ ሮማ ንጉሥ ኪኸውን ኢሉ ንሱ ንበይኑ ጥራይ ናይ ቶም ቅድሚኡ ዝነበሩ ቄሳራት ወራሲ ምዃኑ ብኣዋጅ ኣፍለጠ። ቁስጢንጥኖስ ነዚ ቅጥፈት እዚ ክቐጽዕ ፵ሽሕ ወተሃደራት ሒዙ ካብ ፍራንስያ ንሮማ ገስገሠ። ማስንዚዮ ከዓ ኣብ ኢጣልያ ዝነበሩ ካብ ሰሜን ኣፍሪቃ ዝተኣኻኸቡ ፩፻ሽሕ ወተሃደራት ሒዙ ተዳልዩ ተጸበዮ። ሮማውያን ብቁስጥንጢኖስ ስሓቑ። ካብ ዓዲ ርሒቑ ሒደት ወተሃደራት ሒዙ ኣበይ ኪበጽሕ እዩ እናበሉ ኣላገጹሉ። ኣብቲ ጽኑዕ ዝኾነ መናድቕ ከተማ ተኣሚኖም ከምኡ ጠንቄልቲ ዝህብዎም ዝነበሩ መረጋገጺ ሒዞም ጸንሑም።

ብድሮ ውግእ ቁስጥንጢኖስ ኣብ ድቃሱ ሓደ ራእይ ረኣየ፤ ኣብ ሰማይ ሓደ ብሩህ መስቀል ረኣየ’ሞ «በዚ ምልክት እዚ ክትዕውት ኢኻ» ዚብል ደሃይ ብሥራት ሰምዐ። ብድድ ኢሉ ከዓ ንኵሎም ወተሃደራቱ ኣብ ዋልታኦም መስቀል ኪገብሩ ኣዘዘ። ኣብ ልዕሊ ኵሉ ባንዴራታት እውን ምልክት መስቀል ገበረ። ንጽባሒቱ ኣብ ናይ ክርስቲያን ኣምላኽ ተስፋ ጌሩ ተቢዑ ተዋገኣ።

ብ፳፰ ጥቅምቲ ወተሃደራት ማስንዚየስ ውሕጅ ጤብሮስ ተሳጊሮም ውግእ ገጠምዎ። ካብ ሰሜን ዝመጹ ወተሃደራት ቄስጥንጢኖስ ዘዘሊሎም ኣተውዎም፤ ማሰንዚዮ ቁሩብ ኣድሓርሓረ፥ ብሕቁኡ ውሕጅ ስለዝነበረ ጥምዓም ሰኣኖ፤ ብዙሓት ወተሃደራት ዘዘሊሎም ኣብ ውሕጅ ኣተው። ንባዕሉ ማሰንዚዮ ኪዋጋእ ድሕሪ ኣርፊዱ ተደፊኡ ኣብ ውሕጅ ወዲቑ ሞተ። አስከሬኑ ንጽባሒቱ ተረኸበ እሞ ርእሱ ኣብ ልዕሊ ሓደ ነዊሕ ዕንጨይቲ ጌሮም ወተሃደራት ቁስጥንጢኖስ ብዓወት ንከተማ ሮማ ኣተው።

፫) ቁስጥንጢኖስ ከስ ወሳኒ ዓወት ተዓወተ። ዓወቱ ከኣ ንርእሱ ጥራሕ ዘይኮነስ ንኵሉ ሕዝቢ መንግሥታት ሮማ ኣውራ ከዓ ንክርስትያን ኮነ። ታሪኽ ክርስትያን ጨሪሱ ተለወጠ።

፫ - እሌኒ ንግሥትን ቅዱሳት ቦታታትን።

ብ፳፱ ጥቅምቲ ፫፻፲፪ ዓ.ም ቁስጥንጢኖስ ብዓጀብ ንሮማ ኣተወ። ሕዝቢ ከዓ ብዕልልታን ብእምብልታን ተቐበሎ፤ ንክብሩ ተባሂሉ ዝተሓንጸ ቀስቲ (ሓውልቲ) ክሳብ’ዚ ዘሎናዮ ጊዜ ብጠጠው ኪምስክር ይኸእል። ብቅልጡፍ ናብ ኵሎም ሹመይናታት ጽሒፉ ኣብ ልዕሊ ክርስትያን ዝካየድ ዝነበረ ግፍዒ ኪቋረጽ ኣወጀ። ብ፫፻፲፫ ከዓ ኣብ ሚላኖ ምስቲ ናይ ምሥራቓዊ መንግሥቲ ሮማ ቄሳር ዝነበረ ሰብኣይ ሓውቱ ሲቺኒዩስ ተራኸበ’ሞ ብዛዕባ ኣመሓዳድራ መንግሥቶም ተዛተዩ። ኣብ ዘተኦም ቀዳምነት ዝሃብዎ ከዓ ብዛዕባ ናጽነት ክርትና ነበረ። ስለዚ ከዓ ነፍሲ ወከፍ ሰብ ብናይ ሃይማኖት ጉዳይ ሕሊናኡ ብዝመርሖ መገዲ ኪኸተል ምሉእ ነፃነት ኪወሃብ ተኣወጀ። በዚ ከዓ ክርስትናን ኣረምነትን ብሓደ መሰል ተደላደሉ። ቀጺሉ ከዓ ዝነደደን ዝፈረሰን ናይ ክርትያን ኣብያተ ጸሎት እንደገና ኪሕነጸሎም ትእዛዝ መንግሥቲ ምዃኑ አፍለጠ። ዝተወርሰ ንብረት ክርስትያን «ብዘይ ምድንጓይ፥ ብዘይ ፍርዲ» ኪምለሰሎም ተወሰነ። ከምዚ ኢሉ ከዓ ናይ ክርስትና ሓዲስ ታሪኽ ተጀመረ። ንጉሥ ቁስጥንጢኖስ ካብ ዓወት ናብ ዓወት እናተሰጋገረ ከዓ ናይ ምሥራቕን ምዕራብን መንግሥቲ ሮማ ዘውዲ ኪጭብጥ ተረኸበ። ዙፋኑ ከዓ ካብ ሮማ ኣብታ ብስሙ ዝተመሥረተት ሓዳስ ከተማ ቁስጥንጢንያ ኣግዓዘ።

ሥድራ ቁስጥንጢኖስ ኣብታ ዓወት ዝሃበቶም መስቀል ኢየሱስ ብዙሕ እምነት ነበሮም’ሞ ነታ ሓቀኛ መስቀል ክርስቶስ ንከተናዲ ንግሥቲ እሌኒ ንጻለስጢና ተጓዕዘት። ዓበይቲ ዓዲ እናሓተተት ታሪኽ ዝፈልጡ ዝተባህሉ ሰባት እናተወከሰት ብሓበሬታ ኣብ ብዙሕ ቦታታት ኵዕታ ኣካየደት። ኣብ መወዳእታ ናይ ጻዕራ ኣኽሊል ዓተረት፤ ኣብ ሓደ ጒድጓድ ሠለስተ መስቀላት ዕንጸይቲ ብጥንቃቐ ተቐቢረን ጸንሓኣ። ስደት ዚፈርሑ ክርስትያን ብጥንቃቐ ከምዚሓብኡወን የረጋግጽ። ነታ ናይ ክርስቶስ ንከተለልያ ሓደ ሕሙም ኣምጺኣ ብተኣምራት ሓወየ፤ ከምዚ ኢላ ከኣ መስቀል ክርስቶስ ተጋህደት።

ቅድስቲ እሌኒ ኣብ ጰለስጢና ጐ. ኢ. ክ. ዝረገጸን ዘበለ ቦታታት እናአሰረት ብዓቢ ትግሃት ዓበይቲ ኣብያት ክርስትያን አሕነጸት። ንሳ ብዝጀመረቶ መንፈሳውነት እኒሆ ክሳብ ሎሚ «መቓብር ጐይታና ኢየሱስ ክርስቶስ» «በዓቲ ልደቱ ንክርስቶስ ጐይታና» «ዝተጠምቀሉ ቦታ» ተባሂሉ ብዓጀብ ከቢሩ ተሓሊው ይርከብ ኣሎ። ዓመት ዓመት ከዓ ብሚልዮናት ዚቍጸሩ በጸሕቲ (ነጋዶ) ይሳለምዎ አለዉ።

ምዕራፍ ፲፩

፩ - ኣርዮስ

ቤተ ክርስትያን ሳላ ቁስጥንጢኖስ ዓወአት ረኺባ እንከላ ሓዲስ ጸገም ካብ ውሽጣ ተፈጥረ። ንጉሥ ንትእምርተ መስቀል ኣብ ኵሉ ኣብያተ መንግሥታትን ኣብያተ ክርስትያንን ኣብ ዝሰቐሉ ጊዜ እኒሆ ናይ ግጭት ናይ ፍልልይ ደመና ኣብ ልዕሊ ክርስትና እንጸላሊው ይርከብ።

ሓድሓደ ሰባት ሓዋርያት ዘይመሃርዎ፥ ኣብ ቃል ኣምላኽ ዘየሎ፥ ኣብ ቅዱስ መጽሐፍ ንዘሎ ከዓ ዘይትርጉሙ እናሃቡ ኣብ ክርስትና ጊጉይ ትምህርቲ እናኣምጽኡ መናፍቕነትን ፍልልይን ኣእትው። ካብዚኣቶም ብዕብየት ጌጋኡን ብክፍኣቱን ዝሐሰመ ኣርዮስ ዝተባህለ በዓል ሊብያ እዩ። ጸሓፍቲ ታሪኽ ከምዝብልዎ ኣብ ኣርዮስ ትዕቢትን ተንኮልን ብዘገርም ተዋሃሂደን ይርከብ ነበራ፤ በዓል በሊሕ አእምሮን፥ በዓል ከእለትን ዘረባን ፈታው ክርክርን ስለዝነበረ ንብዙሓት ኣታሊሉ ኣብ ቤተ ክርስትያን ብዙሕ ሥቓይ ኬውርድ ከአሰ።

ኣርዮስ ዘምጽኣ ትምህርቲ ብሓጺሩ ከምዚ ነበረ። ቅ. ጳውሎስ ኣብታ ንደቂ ቆላስዩስ ዝጸሓፋ መልእኽቱ ምዕ ፩ ቍ ፲፭ ንክርስቶስ «ቦዅሪ ፍጥረታት» ኢሉ ይጽውዖ ስለዚ ኣርዮስ ነዚኣ ጠቕሲ’ዚኣ ተመርኵሱ «ክርስቶስ ሓደ ፍጡር እዩ ስም ኣቦኡ ማዕርነት የብሉን ስለዚ ከዓ ሥላሴ ዝበሃል ነገር የልቦን ሓደ ኣካል ጣሕ እምበር «ኣብ ወልድ መንፈስ ቅዱስ ተባሂሎም» ሠለስተ ማዕር ዝኾነ አካላት የለውን። ክርስቶስ ሕሉፍ ፍጡር በኹሪ ፍጡራት ደአ እምበር ንባዕሉ ኣምላኽ ኣይኮነን ኣብ ኣምላኽነት ሲታፌ የብሉን ከም ኣቦኡ ኣምላኽ ኣይኮነን ሽሕ’ኳ ካብ ፍጡራት ቀዳማይ ብምዃኑ ክብሪ ዚግብኦ እንተኾነ ክርስቶስ መጀመርያ ናይ ኣቦኡ «ቃል» ኢዩ በዚ ቃል’ዚ ገይሩ ከዓ እዩ ኣምላኽ ዝፈጠረ። ክርስቶስ ናይ እግዚአብሔር መሠረት ሓደ ፍጡር እዩ ሽሕ’ኳ እዚ ፍጡር’ዚ እንብዛ ጥንቁቕን ንፉዕን ኮይኑ ኣብ ፍጽምና ብምብጸሕ «ወዲ እግዚአብሔር» ኢበሃል እንተበቕዐ፤ እዚ ስምዚ ግን ንሕና ካልኦት ሰባት እውን ከንረኸቦ ንኽእል ኢና ወዘተ…. ዚብል ደረቐኛን ኣዚዩ ጊጉይን ባህሊ ኣብ መንጎ ክርስትያን ዘረግሐ።

ኣርዮስ ነዚ ኵሉ ጠቕስታት ቅ. መጽሓፍ ተነጺፉ እንቲ ምሉእ ቅ. መጽሓፍ ዚምስክሮ ማዕርነት ኣምላኽ፥ ነቲ ክርስቶስ ባዕሉ ደጋጊሙ ዘምሃረና ህላዌ ቅድስቲ ሥላሴ ነጺጉ ኣብዛ ሓንቲ ናይ ጳውሎስ ቃል ሸእፍ ረኺቡ እንኪምጕት ነቶም ሻቡ ዝነበሩ ክርስትያን መልክዕ ሰይጣን ኮይኑ ተራእዮም። ሰብዓቲ ግን ብዙሓት ረኸበ። እዚ ኣርዮስ ዚብሎ ዘሎ ሓቂ እንተዝኸውን ማለት ክርስቶስ ኣምላኽ እንተዘይከውን ክርስትና መንደቑ ከምዚሰኣነ ቤት ምዓነወ ከመይ እቲ መቆሚኡ ስለዘየሎ። ናይ ወዲ ኣምላኽ ሥጋ ምልባስ፤ ናይ ድሕነት ወዘተ…. ኢልካ ዘርባታት ብላሽ ምኾነ።

ኣርዮስ ነዚ ትምህርታቱ ኣብ እስክንድርያ (ግብጺ) እዩ ኪዝርግሖ ዝጀመረ ሽሕኳ ንባዕሉ ካብ እኒ ሉቅያኖስ ዝተባህሉ ናይ ኣንጾኪያ ጊጉያት እምምህራን ዚሰምዖ ነገራት እንተኾነ በዚ ሓዲስ ትምህርቲ’ዚ ዝተሸበሩ መምህራን ንኣቡነ እስክንድሮስ ናይ ግብጺ ፓትሪያርክ ዝነበሩ ኪሓቱ መጹ። ንሶም ኣብ መጀመርታ ካብ ብሓይልስ ብምርድዳእ ይብልጽ ብማለት ንኣርዮስ ካብቲ ጊጉይ ትምህርቲ ንኪእረም ብጥዑም ለመኑዎ ጸኒሖም ግን ክንደይ ተሪር ሰብ ከምዝነበረ ምስተገንዘቡ ሲኖዶስ ማለት ኣኼባ ኣቡናት ናይ ግብጺ ኣወጁ። ብዙሓት ኣቡናት ናብ እስክንድርያ መጹ፥ ኣርዮስ ንክርክር ተዓጢቑ መጸ፤ ፓትርያርክ እስክንድሮስ ሓደ ተባዕን ትሑትን ፈላጥን ጻድቕን ዝኾነ ዲያቆን ኣትናቴዎስ ዝተባህለ ጸሐፊ ነበሮም። ኣብ ሲኖዶስ ብክርክር ዝረሰነ ባይቶ ተኻየደ፤ ሓደ ዝተባህለ ጸሓፊ ነበሮም። ኣብ ሲኖዶስ ብክርክር ዝረሰነ ባይቶ ተኻየደ፤ ሓደ ል፤ተ አቡናት ንኣርዮስ ኪድግፉ ተረኸቡ መብዝሕቶም ግን ሓዋርያት ዝመሃርዎን ቃል እግዚአብሔር ዝብሎን ሓሲቦም ንእስክንድሮስን ንኣትናቴዎስን ደገፉ። ስለዚ ከዓ ኣርዮስ ተረቲዐ ኢሉ ኣብ ሓቀኛ ትምህርቲ ኪኣቱ ተለመነ። እንተኾነ ብእምቢትነት ካብ ሲኖዶስ ወጸ። ከም ሕማም ተላገብ ከዓ ትምህርቱ እናተስፋሕፍሐ ከደ። ምሥራቓውያን ፈተውቲ ዘረባን ተኸራኸርትን ኢዮም። ስለዚ ከዓ ብረቒቕ ቃላት ምስጢሩ ንማንም ገርሂ ብዘይኮነ ኣዘራርባ ኣብ ኵሉ ዓድታት ክርስትና ሁከትና ሁከትን ክርክርን ተላዕለ። ንጉሥ ቁስጥንጢኖስ በዘ ኣብ ክርስትና ዚኣተወ ሽብር ጉህዩ ምትህድዳእ ኪመልስ ተላዕለ።

፪ - ጉባኤ ኒቅያ።

ብወርሓት ቀውዒ ናይ ፫፻፳፬ ቁስጥንጢኖስ ንጉሥ ንዘሙኡ ሉቺንዮስ ስዒሩ ናይ ምሥራቕን ምዕራብን መንግሥቲ ሮማ ዘውዲ ጨቢጡ ተረኸበ። ንናይ ክርስትና እንቅስቃሴ ከም ብሌን ዓይኑ ይከታተሎ ስለዝነበረ ሽሕኳ ኣብ ናይ መንፈስ ትምህርቲ ብስለት እንተዘይነሮ ብስነኪ’ዚ ናይ ኣርዮስ ናዕቢ ኣብ ልዕሊ ክርስትና ኣንጠልጢሉ ዝነበረ ሓደጋ ኣጸቢቑ ተገንዚብዎ ነበረ። ስለዚ ብመጀመርያ ንፓትሪያርክ እስክንድሮስን ንኣርዮስን ብዘይጠቅም ቃላት ክንድዚ ዚኣክል ኪለዓዓሉን ኪፈላለዩን ከምዘይግባእ እናኣረድአ ኪዕረቑ ኣብ ክርስትና ሰላም ኪሰፍን ለመኖም እንተኮነ ብዜደፋንቕ ኣዘራረባኡ’ኳ ክልቲኦም ወገን እንተተደነቑን እንተተጨነቑን ዕርቅን ፍቕርን ኪርከብ ኣይተኻእለን ከመይ ነቶም ኣምላኽነት ክርስቶስ ዚኣምኑን ነዚ ዘይኣምኑን ምትዕርራቕ ሰማይን ምድርን ከም ምጽንባር እዩ።

ቁስጥንጢኖስ ንጉሥ ከስ ኣምኸርቱ ሓቲቱ ምስ ዓበይቲ ፓትርያርክታት ብመልእኽቲ ድሕሪ ተራኺቡ ጉባኤ ኣቡናት ኣወጀ። ኣብ ክርስትና ብርትዕ ዝበለ ሽግር እንኪገጥም ጉባኤ አቡናት ምክያድ ካብ ጊዜ ሓዋርያት ጀሚሩ ልሙድ ኣክያይድ እዩ። ኣብ ነፍሲ ወከፍ ሃገር ሲኖዶስ ማለት ኣኼባ አቡናት ኣካይድ ውሳኔ ምምሕልላፍ ልሙድ ተግባር ኢዩ ዝነበረ። እዚ በዚ ጉዳይ’ዚ ዚእክብ ጉባኤ ግን ጠቕላላዊ (ኤኩመኒካል) ኪኸውን ተኣወጀ። ማለት ካብ ኵሉ ቦታታት ኵላቶም ጳጳሳት ኣቡናት ዚእከበሉ ኪኸውን። ስለዚ ብወርሓት ሕዳር ታሕሣሥ፥ ጥሪ፥ የካቲት፥ ናይዚ ጉባኤ ምስንዳው ድሕሪ ተጌሩ ናብ ኩሎም ኣቡናት መጸዋዕታ መልእኽቲ ተላእከ፤ ናይ ቤተ ክርስትያን ዕንባባታት ዝኾኑ ጳጳሳት ካብ ኤውሮጳ እስያ፥ ካብ አፍሪቃ ተኣከቡ። ብሓይሊ ኣምላኽ ድሕሪ ነዊሕ መገሻ ሶርያውያን ኬልቄደውያን ፊንቃውያን፥ ዓረባውያን ግብጻውያን ኢጣልያውያን ፈረንሳውያን፥ አቡናት ናብ ቦታ ጉባኤ መጹ። ቦታ ጉባኤ መጀመርያ ከተማ ቁስጥንጢንያ ክትከውን ተመደበት። እንተኾነ ብወርሓጥ ኣየት ጌና ቁሪ ዘይለቐቐላ ከተማ ስለ ዝነበረት ኣብ አውራጃ ቢታንያ ኣብ ገምገም ባሕሪ እትር ከብ ኒቅያ እተባህለት ከተማ ተመርጾት፤ ኣየራ ደስ ዜብል መውቂ ብምዃኑ ኩላቶም ተሓጐሱ። ቁጽሪ ተሳተፍቲ ፫፻፲፰ ነበረ።

ናይ ሮማ ጳጳስ ሲልቨስትሮስ ብዕድመ እምብዛ ዝደፍኡ ስለዝነበሩ ቪቶን ቪንቸንሶን ዝተባህሉ ተፈለጥቶም ልኢኾም ንሥራሕ ጉባኤ ተኸታተልዎ። ባዕሎም ኪመርሕዎ ብርቱዕ ድላይኳ እንተነበሮም ብምኽንያት ጥዕናን ከምኡውን ብላዕሊ (ብሰሜን) ንሮማ ኪወሩ ቅልቅል ቅልቅል ዚብሉ ኣሕዛብ ኬሕስርዎም ጀሚሮም ስለዝነበሩ ካብ መንበሮም ርሒቆም ከይጸንሑ ብማለት ተረፉ።

ጉባኤ ብ፳ ግንቦት ፫፻፳፭ ዓ.ም ብዓቢ መንፈሳውነት ብጸሎት ተኸፍተ። ድሮ ካብ መጀመርያ ሥራሕ ኣምላኽ ምዃኑ እናተጋህደ ከደ ከይደንጐየ መሪሕነት መንፈስ ቅዱስ ኣብ ጉባኤ ኪርኣ ተረኸበ። ካብ ስደትን ካብ ጐዳጕድን፥ ካብ ቅትለትን ንስክላ ዝተረፉ አቡናት በቶም ዘሳደብዎም ዝነበሩ ወተሃደራት ሮማውያን ተዓጂቦም ኪርእዩ ከለዉ ኣዒንቶም ብንብዓት ይሽፈን ነበረ። ካብቶም ቅድሚ ክልተ ሠለስተ ዓመታት ዚሃድንዎም ዚነበሩ ወተሃደራት ሮማ ናይ ብረት ሰላምታ ኪቕበሉ ከለዉ ልቦም ብምድፍናቕ የንደበድብ ነበረ።

፫ - «ነኣምን በኣሓዱ ኣምላክ»

ጉባኤ ብዝተኸተፍ ኣርዮስ ትምህርቱ ኪገልጽ ዕድል ተዋህቦ ኣበው ከኣ ጽን ኢሎም ስምዕዎ በቲ ሠይጣናዊ ዘረባኡ ከዓ ብዙሕ ተዓንቀፉ «ክርስቶስ ሓደ ማንም ፍጡር እዩ ካብ በልካ ኪሓጥእከ ይኸእልዶ ነይሩ?» ኢሎም እንተሓተትዎ «እወ ከም ማንም ከማና ኪሓጥእ ይኽእል ነይሩ» ኢሉ መለሰሎም። እዚ ትምህርቲ’ዚ ንኣበው ካብ ስደት ሮማውያን ንላዕሊ ኣሳቐዮም። ናይ ኵሎም አበው ኣፍ ኮይኑ ዲያቆን ኣትናቴዎስ መለሰሉ። ቃል ቅ. መስሓፍ ገገንጺሉ እናረኣየ ንትምህርቲ ሓዋርያት እናጠቐሰ፥ እምነት ቀዳሞት ክርስትያን እናአዘኻኸረ መጐተ። ክርስቶስ ሥጋና ለቢሱ ኣብ መንጐና ዚሓደረ ሓቀኛ ኣምላኽ ምዃኑ አብሪሁ ገለጸ። ኣበው ብኣትናቴዎስ ኪድነቑ ከለዉ ብድርቀት ኣርዮስ ተዓንቀፉ፤ ስለዚ ከዓ ኪጠዓስ ኪምለስ ዕድል ሂቦም ምስ ኣበየ፥ ናይ ውግዘት መቕጻዕቲ ኣውረዱሉ። ማለት ምስ ክርስትና ማሕበር ከምዘይብሉ ኣፍለጥዎ ምስኡ ከዓ ሓደ አርባዕተ ወይ ሓሙሽተ ዝኾነ ኣቡናት ደገፍቱ ተወገዙ። ካብ ሥልጣኖም ወሪዶም ክሳብ ዚጠዓሱ፥ ዚንስሑ ናይ መዓርጎም ሥራሕ ከየካየዱ ተኸልከሉ።

ንድሕሪ ሕጂ ከምዚ ዝ ኣመሰለ ጌጋ ንከይፍጸም ኣበው ናይ እምነቶም ኣንቀጻት ኣብ ሓደ ጸሎት ሃይማኖት ጠሪፎም ኣቕረብዎ እዚ ጸሎተ - ሃይማኖት እዚ ክሳብ ሎሚ ኣብ ቅዳሴ ይድገም እዩ። ኣበው ብሓደ ቃል ብሓደ ልቢ ዝሓንጸጽዎ ኢዩ። «ንኣምን በኣሓዱ ኣምላክ ገበሬ ሰማያት ወምድር…… ወነአምን በኣሓዱ እግዚእነ ኢየሱስ ክርስቶስ….. ዘዕሩይ ምስሌሁ…….» እናበለ ኢዩ ዚቕጽል። «ዕሩይ» ማለት ብግዕዝ «ማዕረ» ማለት እዩ። ስለዚከስ ኣበው ንክርስቶስ ከመቲ ንሱ ደጋጊሙ ንሓዋርያቱ ዝገለጸሎም ምስ ኣቦኡ ማዕረ - ኣምላኽ ምዃኑ ኣመኑሉ።

ጉባኤ ብወርሒ ሠን ፫፻፳፭ ዓ.ም ተዓጽወ። ናይ ጉባኤ መዕጸዊ ዓቢይ በዓል ተገብረ። ንጉሥ ባዕሉ ንክብሪ ኣበው በዓል ኣሰናደወ። ነቲ ትሕዝቶ ጉባኤ ከዓ ከም ኣዋጅ መንግሥቲ ጌሩ ዘርግሖ። ኣበው ከዓ ነቲ ዘይርሳዕ ታሪኽ ኣብ ልቦም ሓቲምሞ ብስላም ብሓጎስ ነናብ ዓዶም ተመሊሶም ነንሕዝቦም አሳተፉ።

ምዕራፍ ፲፪

ክርስትና ኣብ ኢትዮጵያ

፩ - ቅድሚ ምጽኣት ክርስትና ኣብ ኢትዮጵያ ዚነበሩ እምነታት

ብጊዜ ልደት ክርስቶስ መንግሥቲ ሮማ ንዓለም ጸጥ አቢሉ ይገዝእ ነበረ። እንተኾነ ብወገን ደቡብ ግብጺ፥ መንግሥቲ ኢትዮጵያ ምስ መንግሥቲ ሮማ ብምዕባሌ ኮነ ብሓይሊ ሠራዊ አጸቢቑ ዚወዳደር ኣብ አክሱም ቆይሙ ነበረ። ኣክሱማውያን ብነፃነቶም ኣይዝግዑን ኢዮም ነይሮም። ስለዚ ከዓ ካብ እስክንድር ዓቢይ ኮነ ካብ ሮማውያን ኪመጾም ዚኸእል ዚነበረ ወረራ ወትሩ ተዳልዮም ይጽበዩ ነበሩ። እዚ ከይእከል ከዓ ዘሰውሉ ቦታ ኮይዶም ይገጥምዎም ከምዝነበሩ ታሪኽ ኣይርስዖን እዩ። ብ፳፬ ቅድሚ ልደት ክርስቶስ ስትራቦነ ዝተባህለ ናይቲ ጊዜ’ቲ ጸሓፊ ከምዘዘንትዎ ብ፴ሽሕ ዕጡቓት ወተሃደራት ዝቄመ ሓይሊ አክሱማውያንን ኖባውያንን ኣብ ግብጺ ሠፊሩ ንዚነበረ መንግሥቲ ሮማ ኪድምስስ ተላዕለ፤ ተባይደስ ኣብ ዝተባህለ ኣውራጃ ግብጺ በጺሑ ብወተሃደራት ሮማ ዚሕለዋ ዝነበራ ሠለስተ ከተማታት ሓዘ፤ ሓይሊ ኣክሱማውያን ኣብ ሓደ ዓዲ ምስ በጽሑ ዓቢ ሓውልቲ ምስሊ ንጉሥ ቄሳር ኣዕነው። እንተኾነ ካዩስፐ መትሮንዩስ ዝተባሕለ ሮማዊ መራሕ ወተሃደራት ኣብ ሰሜን አፍሪቃ ዚነበረ ሓይሊ ሮማ ኣኪቡ ተኸላኸሉም እሞ ኣክሱማውያንን ኖባውያንን ንዓዳቶም ተመልሱ። መንግሥቲ ሮማ ግን ሓይሊ ኢትዮጵያ ካብ ሽዑ ጀሚሩ ምስቀስመ እዩ።

መንግሥቲ ኣክሱም ብሃብቲ ክብ ዝበለ ነበረሞ፥ ብወርቂ ክቡር ዕንቁታት ስኒ - ሓርማዝ በብዓይነቱ ቅመማት ዝደለዩ ነጋዴታት ካብ ኵሉ ወጻኢ ሃገራት ይመጹ ነበሩ። ናይቲ ጊዜ’ቲ ጸሓፍቲ ታሪኽ ከም እኒ ፒሲኒዩስ ብዛዕባ ወደብ ኣዱሊስ እንኪጽሕፉ «ኣብ ቀይሕ ባሕሪ ዝዓበየ ወደብ ናይ ኢትዮጵያውያን» ብምባል ይምስክሩ። ንሠራዊቱ ሓረምዝ ዚደሊ ዚነበረ ግሪኻዊ ንጉሥ ቶሌማኡስ ፲ይ ኣብ ኢትዮጵያ ሰላማዊ ወረራ አካየደ። ምስኡ ብዙሓት ምሁራት ግሪኻውያን ሰብሙያ ኣብ ሃገርና መጹ ቋንቋ ግሪኽ (ጽርእ) ኣብ ኣክሱም ዝውቱር ኮነ። ክሳብ ሎሚ ከዓ ነዚ ዚምሥክሩ እዞም ኣብ ፈቐዶ ሜዳን ጎቦን ተዘርዮም ዚርከቡ ጽሑፍ ዝሓዙ ውቑራት ኣእማን አለዉ።

ናይ ኢትዮጵያውያን ቀንዲ ርክብ ግን ምስ እሥራኤላውያን እዩ ዝነበረ። እዚ ርክብ’ዚ ናይ ግንድ ጥራሕ ዘይኮነስ ዝምድና እውን ተወስኾ። ኣብ ኢትዮጵያ ነጊሣ ዝነበረ ንግሥቲ ሣባ በቶም ዚመላለሱ ዚነበሩ ነጋዴታት ወረ ንጉሥ ሰሎሞን ትስምዕ ነበረት’ሞ ብቐረባ ክብሩን ዕብየቱን ፍልጠቱን ክትግንዘብ ደለየት። ስለዚ ከዓ ሰብዓታ ኣኸቲላ ንኢየሩሳሌም ተበገሰት። ጐ. ኢየሱስ ክርስቶስ ብዛዕባ’ዚ ነገር’ዚ እንኪዝክር «ናይ ደቡብ ንግሥቲ ነዚ ወለዶዚ ኪትፈርዶ እያ፤ ክትኩንኖ ከዓ እያ። ካብ ጫፍ ምድሪ ጥበብ ሰሎሞን ክትስምዕ ስትዝመጸት (ማቴ ፲፪ ፵፪ ሉቃ ፲፩ ፴፪) ይብል። ኣፈ ታሪክ ከምዝብሉ ንግሥተ ሳባ ብዙሕ ናይ ወርቅን ቀመማትን ክቡር ዕንቍታትን ገጸ በረኸት ሒዛ ኣብ ናይ ኢየሩሳሌም ቤተ መንግሥቲ ቀረበት። ንጉሥ ሰሎሞን ነዚ ሀያባትዚ ብዓቢ ታሕጓስ ተቐበሎ። ከመይ ነቲ ዘሥርሖ ዚነበረ ቤተ - መቕደስ እምብዛ ይብህጎ ስለዝነበረ። ንግሥቲ ሳባ ንሰሎሞን ቡዝሕ ሕቶታት ኣቕረበትሉ፤ ብሓቂ ከዓ ብጥበቡ ተደነቐት። ዛንታ ከምዚብሎ ንግሥቲ ሳባ ካብ ንጉሥ ሰሎሞን ፅንሲ ሒዛ ናብ መንግሥታ ኢትዮጵያ ተመልሰት ቅድሚ ምውላድ ግን ንጉሥ ሰሎሞን ውዲ እንተወሊድኪ እዛ ቀለበት እዚኣ ምልክት ኢያ፥ ነዚኣ ሂብኪ ናባይ ለኣኽዮ ኢልዋ ነበረ። ንግሥቲ ንዓዳ ክትምለስ ከላ ኣብ ከባቢ አሥመራ ጻዕዳ ክርስትያን «ማይ መላጸ» ኣብ ዝተባህለ ሩባ ወዲ ወለደት፤ መነሊኽ ከዓ በለቶ። ትርጉሙ ከዓ «ኢብን - ኣል - ሓኪም» ማለት «ወዲቲ ፈላጥ ጥበበይና» ማለት ኢዩ። መነሊኸ ምስ ጎበዘ ናብ አቡኡ ኢበጽሕ ንኢየሩሳሌም ከደ። ንጉሥ ሰሎሞን ብዙሕ ተሓጐሰ። ንወዱ በትሪ መንግሥቲ ኣዕቲቱ ከዓ ካብ ኵሎም ሥድራታት እሥራኤላውያን በኩሪ ዘበሉ ንኢትዮጵያ ከሰንይዎ አዘዘ። እዚኣቶም ኪነቕሉ ከለዉ እታ ኣብ መንጎ ኣምላኽን ኣብ መንጎ ደቂ እስራኤላውያን ዚነበረ ኪዳን (ዕውሊ) እተዘክር ጽላት ሒዞም መጹ። ክሳዕ ሎሚ’ውን ኣብ ኣክሱም ተዓቍራ ኣሳ ይበሃል። ንግሥቲ ሣባ ኣብ ምዕራባዊ ደቡብ ዓዲ ዓረብ (የመን) ዚርከቡ ኣሕዛብ’ውን ንግሥትና ይብልዋ እዮም። ነቢይ መሓመድ’ውን ኣብ ቅ. ቁርዓን ጹራ ፳፯ ፲፭ - ፵፭ ብዛዕባአ ኣንዊሑ ይዛረብ።

ፍላቪዩስ ዮሴፍ ዝተባህለ ኣይሁዳዊ ናይ ጊዜ ኢየሱስ ጸሓፊ ከምዚብሎ ግን ንግሥቲ ሣባ ኣብ ግብጽን ኢትዮጵያን ኢያ እትነግሥ ዚነበረት። እንተኾነ ሳባውያን ዝተባህሉ ዓሌት፥ ቀይሕ ባሕሪ ሰጊሮም ኣብ ኢትዮጵያ ኣክሱም ኣትዮም ነበሩ’ሞ ኣብ ክልቲአን ሃገራት ዝነበሩ ነገሥታት ካብ ሓደ ወስዶ ነይሮም ኪኸውን ይከኣል።

ከምዚ ኢልና ኢና ምስ እሥራኤላውያን ክንዛመድ ዝጀመርና። ክሳብ ሎሚ’ውን ብዙሕ ባህልታት ዕብራውያን ኣብ መንጎ ሕዝብና ሠሪፁ ይርከብ። ንኣብነት ዓውደ ዓመትና ከምቱ ናይ እስራኤል ኣብ ወርሒ መስከረም እዩ ዚጅምር። ቀዳም ይከበር ዚብል ባህሊ’ውን ናይ ኦሪት እዩ። ሽሕ’ኳ ኣብ ኢትዮጵያ ከምቲ ኣብ ኣይሁድ ዘሎ ጽኑዕ ኣከባብራ እንተዘይኮነ ኣብ ቋንቋውን ብዙሕ ታላቅ ኣይሁድ ሒዝና ንርከብ ኣሎና። ጌናውን ኣብ ኢትዮጵያ ፈላሻ እተባህሉ ምሉእ ብምሉእ እምነት ኦሪተ አይሁድ ሒዞም ዚካየዱ አለዉ። ብጊዜ ልደት ክርስቶስ ከስ «ኣብ ኣይሁዳውያን ዝነበረ ናይ ሓደ ኣምላኽ ጥራይ እምነት ኣብ ገሊኡ ክፍልታት ኢትዮጵያ እውን ዝውቱር ነበረ ኪበሃል ይከኣል።

በዚ ዝበልናዮ ዘመን ኣረምነትውን (እምነት ኣብ ጣዖት) ኣብ ኢትዮጵያ ዝውቱር እዩ ነይሩ። ናይቲ ጊዜ’ቲ ሓውልትታት ኮነ ጭላፍ ናይ ዝተቀቕረ አእማን ከምዚምሰክርዎ ኣብ መንግሥቲ ሮማ ዝሰገደሎም ዝነበሩ ጣዖታት ኣብ ሃገርና’ውን ነበሩ። ኣብ አዱሊስ ዝተረኸበት እምኒ «ዜውስ» «ኦሬስ» «ፓስይደን» ዝተባህሉ ሠለስተ ጣዖታት ትዝክር «ዜውስ» ብሮማይስጢ ዩፒተር ተባሂሉ ዝጽዋዕና ናይ ኵሎም ጣዖታት ዋና ጠቕላሊ ዚነበረ ኢዩ ኣብ ዓዲ ግሪኽ ኮነ ኣብ ሮማ ውሩይ ዓበይቲ ኣብያተ መቕደስ ተሃኒጹሉ ዝነበረ ጣዖት ኢዩ። ንጉሥ ኢዛና ዘኢትዮጵያ ንዜውስ «አስታር» ኢሉ ይጽውዖ ነበረ። ፓስዶደን ናይ ባሕሪታትን ቀላያትን ጣዖት ኢዩ ዚነበረ። መርከበይናታት ማዕበል ንክህድኣሎምን ንጃልባታቶም ንፋስ ሂቡ ኪድርኽሎምን መሥዋዕቲ ዜቕርቡሉ ዚነበረ ጣዖት እዩ። ኦሬስ ናይ ውግእ ጣዖተ እዩ ዝነበረ ነገሥታት ነዚ ጣዖት’ዚ መሥዋዕቲ ከየቕረቡ ናብ ውግእ ተንከስ ይብሉ ኣይነበሩን። ብሮማይስጢ «ማርስ» ተባሂሉ ዚጽዋዕ ዚነበረ እዩ።

ብፍላይ ንጉሥ ኤዛና ኣብ መጀመርያ ዓመታት መንግሥቱ ዘውቀሮ ሓወልቲ እንተርኢና ንሠለስተ ጣዖታት ምስጋና ኬቕርብ ንረኸቦ። «ንኣስታር» «ንመደር» «ንማኅረም»። ኣስታር ሰማይ ማለት እዩ፤ «መደር» ከዓ (መሬት) ምድሪ ማለት እዩ። ማኅረም ከዓ (ማርስ) ናይ ውግእ ጣዖት ዜነበረ ኢዩ። ኣብ ኢትዮጵያ ብፍላይ ከቢሩ ዝነበረ ጣዖት ግን ገበል እዩ። ምስሉ’ውን ኣብ ሓያሎ ኣእማን ኮነ ኣብ ገንዘብ ተወቂሩ ይጸንሕ እዩ። ስሙ አርዌ ይበሃል ነበረ። ብግዝፉን ብግርማኡን ዘፍርሕ እንስሳ እዩ ዚነበረ ስለዚ ኣምልኾ ረኺቡ መሥዋዕቲ የቕርቡሉ ነበሩ ይበሃል። እዚ ናይ ገበል አምልኾ ኣባና ጥራሕ ኣይኮነን። ልክዕ ከምዚ ኣብ ኢትዮጵያ ዚነእብረ ኣብ መንግሥቲ ፋርስ (ናይ ሎሚ ኢራን) እውን ነይሩ እዩ። ኣብ ሃገርና እዚ ኣምልኾ ገበል ገለ ኣሠር ዚገደፈ ይመስል። ከመይ ንኣብነት ገበል ዚቐተለ ሰብ ነቱ ገበል ተዝካር ኪገብረሉ ይግብኦ ዚብል ባህሊ ክሳብ ሎሚ ኣሎ ዚገብሩ’ውን ኣለው። ተዝካር እንተዘይገበሩሉ እቲ ዚሞተ ገበል ይብቀል ኢዩ ዚብል እምነት ጌና ኣሎ ካብ ጥንቲ ዝመጸ እምነት ይመስል።

ከምዚ ኢሉ ከስ ኣብ ኢትዮጵያ ቅድሚ ክርስትና ኣቦታትና ነቱ ሓቀይና ሓደ ኣምላኽ ዘይኮነስ ንፍጥረታቱ ዝኾኑ ነገራት የምልኹ ነበሩ። እዚ ግን ስለዘይተገልጸሎም ድኣምበር ካብ ስንፍናኦም ኣይኮነን። ህላዌ ኣምላኽ ንጹር ኢዩ ነይሩ ስሙ ግን ግሁድ ኣይነበረን። ስለዚ ኣስታር ባሕር መደር፥ ወዘተ እንተብልዎ ልቦምስ ኣብ ሓደ ልዑል ፈጣሪ ኢዩ ዚነበረ።

[በ] ኅይለ /እግዚኦ/ ሰማይ/ [ዘበ] ሰማይ/ ወምድር/ መዋኢ/

2 [ዛና] ወልደ/ እሌ/ ዐሜዳ ብእስየ/ ሐልን/ ንጉሠ/ አክሱም/

ወዘ/ ሕሜ

3 [ር] ወዘ/ ረይዳን/ ወዘ/ ሰበእ/ ወዘ/ ስልሔን/ ወዘ/ ጽያሞ/

ወዘ/ ብጋ/ ወ

4 [ዘ] ካሱ/ ንጉሠ / ነገሥት/ ወልደ/ እሌ/ ዐሚዳ/ ዘአይትመዋ

ዋእ /ለጸር/

5 [በ] ኅይለ/ እግዚኦ/ ሰማይ / ዘወሀበኒ/ እግዚኦ/ ዘለ/ ዘለፍ/

ፍጹ [መ]/

6 [ይነግ]ሥ/ ዘአይትመዋ [እ] ለዐር/ ቅድሜየ/ አይቁም/ ፀር/

ወድኅሬየ/

7 [አ] ይትሉ/ ዐር/ በኅይለ/ እግዚኣ / ኵሉ/ ፀበእኩ/ ኖባ/ ሶበ/

ኧእረረ [/]

8 [አ] ሕዛበ/ ናባ/ ሶቤ/ ተመከሐ. ወኢይደለው/ እምተከዚ/

ይቤ/ እሕዛ

9 [በ] ኖባ/ ሶቤ. ገፋዐ/ እሕዛበ/ መንጉርቶ/ ወኅሳ/ ወባርያ/

ወጸሊ [ም]/

10 [ሰ] ብእ/ ቀይሕ/ ፀብእ/ ወአማሰነ/ ካዕበ/ ወሥልስ/ ለመሐ

ላሁ/ [ወኢ]

11 [አ] ክሪሞ/ ይቀትል/ አግዋሪ/ ወተንባለነ/ ሐዋርያነ/ ዘፈነ]

12 ውኩ /ሎቱ/ ይስምዕዎ/ ሄዶሙ/ ወበርበሮሙ/ ንዋዮሙ/ ወሰረቆሙ/

ምጽኣት ክርስትና ኣብ ኢትዮጵያ

፪ - አቡነ ሠላማ - ከሣቴ ብርሃን (ፍሬምናጦስ)

አብ ግብረ ሓዋርያት ከምዚጻንሓና (ግ ሐ ፰ ፳፮ - ፵)። ናይ ንግሥቲ ህንዳቄ ኣገልጋሊ ተሓዚ ገንዘብ ዚነበረ ሓደ ሕፁው ኢትዮጵያዊ ናብ ኢየሩሳሌም ኪሰግድ ከይዱ ነበረ’ሞ ብ(ዲያቆን) ፍሊጶስ ጸጋ - ጥምቀት ተቐበለ። ብዓቢ ታሕጓስ ከዓ ክርስትና ተቐቢሉ ንዓዱ ተመልሰ። ናይ ቤተ ክርስትያን ታርኽ ኣቦ ተባሂሉ ዙጽዋዕ እውስብዮስ ነዚ ነገር’ዚ እንኪዝክር «እቲ ብትንቢት «ኢትዮጵያ ታበጽሕ እደዊሃ ኅበ እግዚአብሔር» ዝተባህለ እኒሆ ተፈጺሙ» ይብል። እዚ «ሠዊት ክርስትና» ተባሂሉ ዚጽዋዕ ኢትዮጵያዊ ክርስትያንስከ ኣብ ዓዱ ተመሊሱ ዝረኸቦ ፀጋን ዝሰምዖ ብሥራት ወንጌልን ንደቂ ዓዱ ከየካፍለ ሱቕ ከምዘይበለ ርግጽ እዩ ክንብል ንኽእል። እንተኾነ ቅድሚ ፬ይ ክፍለ ዘመን ድልዱላት ማሕበራት ክርስትና ኣብ ኢትዮጵያ ነበራ ክንብል ኣይንኽእልን። እኒ ሩፊኖስ ዝተባህሉ ጸሓፍቲ ታሪኽ ቅ. ማቴዎስ ወንጌላዊው’ን ኣብ ኢትዮጵያ ሰቢኹ ይብሉ ኢዮም። እዚ ግን ኣብ መንጎ ጸዓዱ ዚዝንቶኳ እንተኾነ ኣባና ግን ኣይፍለጥን እዩ።

ናይ ክርስትና ቀንዲ ኣስፋሕፍቲ ሓዋርያት ጥራሕ ኣይነበሩን። ነጋዴታትን ወተሃደራትን ማንም ገያሾን እውን ኣብ ዘዝበጽሕዎ ወንጌል የበሥሩ ኒሮም እዮም። ስለዚ ኣብ ኢትዮጵያ’ውን ክርስትና በቶም ኣብ ኢትዮጵያ ዚመላለሱ ዚነበሩ ነጋዴታት ኣትዩ ከምዚነበረ ኣየጠራጠርን።

ሃይማኖት ክርስትና ብወግዒ ኣብ ኢትዮጵያ ዝኣተወሉ ግን ብጊዜ ንጉሥ ኤዛና እዩ። ኣብ ናይ ፳፮ ሓምለ ኣብ መስሓፍ ስንክሳር ተጻሒፍ ከምዘሎ ኣብ ሃገርና ክርስትና ዘእተው ኣባ ሰላማ - ከሣቴ - ብርሃን ኢዮም። እዚ ኣብ ስንክሳር ተጻሒፉ ዘሎ ታሪኽ ምስ ናይቲ ሩፊኖስ ዝተባህለ ውሩይ ናይቲ ዘመን’ቲ ጸሓፊ ታሪኽ እንተ ኣነጻጸርካዮ ዘንደቕ ተመሳሳልነት ኣለው። ስለዚ ነዚ ናይ ስንክሳር ቃላት ብምሉእ ተርጕምና ነስፍሮ ኣሎና። «በዚ መዓልቲ’ዚ ከዓ ኣባ ሰላማ ከሣቴ ብርሃን ጳጳስ ዘኢትዮጵያ ዐረፉ። ዓዲ ግሪኽ ዝሃገሩ መርፐስ (መሮፒዩስ) ዚበሃል ሓደ ምሁር ሰብ ሃገረ ኢትዮጵያ ኪርኢ ደልዩ መጸ። ምስኡ ከዓ ክልተ መንእስያት ካብ ሥድራ ቤቱ ተማልኣ። ካብዚኣቶም እቲ ሓደ ስሙ ፍሬምናጦስ ነበረ፤ እቲ ሓደ ከኣ ኤድዮስ ይበሃል ነበረ ሕጂ ግን ስድራቆስ ዚብልዎ እውን ኣለው። ብሓንቲ ጀልባ ጌሮም ኣብ ገምገም ባሕሪ ኢትዮጵያ ምስበጽሑ መርፐስ ሃረር ዚብሎ ዚነበረ ብዙሕ ጽቡቕ ነገራት ረኣየ። ንዓዱ ኪምለስ ኪብል እንኪሎ ግን ከተርቲ ቀተልዎ፤ እምኡ’ውን ነቶም ብጾቱ። እቶም ክልተ መንእስያት ግን ብሕይወቶም ተረፉ። እቶም ደቂ እቲ ሃገር ከዓ ምርኮይናታት ገበርዎም። ብዛዕባ ውግእ መሃርዎም፤ ጸኒሖም ከዓ ከም ገጸ - በረከት ኣልኣሚዳ ንዝተባህለ ንጉሥ ኣክሱም ሃብዎ። እቲ ንጉሥ ከዓ ንኤድዮስ (ኤድዮስዮ) ናይ ቤተ መንግሥቲ ኣስተናባሪ ገበሮ። ንፍረ - ምናጦስ ከዓ ናይ መንግሥቲ ኣክሱም ሓላዊ ገበሮ። ድሕሪ ቁሩብ እዋን እቲ ንጉሥ ዙፋን ንሓደ ቆልዓ ምስ ኣዲኡን ገዲፉ ሞተ። ኤዴስዮስን ፍረምናጦስን ነቶም ደቂ እናመሃሩ ኣዕበዩዎም። በብቁሩብ እምነት ክርስቶስ ኣምሃርዎም። ቤት ጸሎት ሓነጹሎም። ኣብኡ ከዓ ቆልዑ ኣኪቦም መዛሙርን ዜማታትን ይምህርዎም ነበሩ። ነቶም ደቂ ምስ ኣዕበይዎም ከዓ ናብ እተወልዱሉ ዓዲ ኪምለሱ ሓተቱ። ኣዴየስዮስ ኣዝማዱ ኪጥይቕ ንጢሮስ ከደ። ፍሬምናጦስ ከዓ ንእስክንድርያ ናብ ኣቡነ ኣናቴዎስ ከደ። ኣብ ኢትዮጵያ ብዘጋጠሞ ብዛዕባ ሃይማኖት ኵሉ ኣውረየሉ። ሕዝቢ ኢትዮጵያ ኣብ ክርስቶስ ከምዚኣመነ እንተኾነ ግን ካህናትን ኣቡናትን ከምዘይብሉ ኣዘንተወሉ። ድሕርዚ ከዓ ኣትናቴዎስ ንፍረሚናጦስ ኣቡን ናይ ኢትዮጵያ ቀቢኡ ብንቢ ክብሪ ለኣኾ። ብጊዜ መንግሥቲ ኣብርሃን አጽብሓን ኣብ ኢትዮጵያ በጽሐ። ናይ ክርስቶስ ሰላም ከዓ ኣብ ኵሉ ኣውራጃታት ይሰብኸ ነበረ። በዚ ከዓ «ኣባ ሰላማ» ተባህለ። ሕዝቢ ኢትዮጵያ ምስ ኣድሓነ ድማ ብሰላም ዓረፈ።»

ሩፋኖስ ዚጻሕፎ ታሪኽ ካብዚ ናይ ስንክሳር ብዙኅ ዚፍላ ኣይኮነን። ባዕሉ ከምዚብሎ ከዓ «ካብ ኣፍ ኤድዮስ (ኤዲዮስዮስ) ሓው ንኣባ ፍሬምናጦስ ብዝስምዖ ኢዩ» ጽሒፉ። ኣብ ብዙሕ ቦታታት ሰሜናዊ ኢትዮጵያ ዝተገብረ ናይ አሠር ታሪኽ ኩዕታ (አርኬዎሎጂካል ዲስካቨሪይስ) ነዚ ናይ ስንክሳር ኮነ ናይ ሩፊኖስ ታሪኽ ምሉእ ብምሉእ ይድግፎ ኢዩ። ቅ. አቡነ ኣትናቴዎስ ከዓ ባዕሉ ኣብ ኢትዮጵያ ክርስትና ከምዘእተወ ኣብ ጽሑፍ ይምስክር ኢዩ።

ክርስትና ኣብ ኢትዮጵያ ዚኣተወሉ ዘመን ኣብ ካልኦት ሃገራት ቤተ ክርስትያን ኣብ ስደት ከተዕርፈሉ ዝጀመረት ጊዜ ኢዩ። ጊዜ ንጉሥ ቁስጥንጢኖስ ምዃኑ ኢዩ። ስለዚ ብ፫፻፳፯ ዓ.ም ኢቢሉ ኢዩ ዚመጽኣና። በቲ ጊዜ’ቲ ኣብ ኢትዮጵያ ንጉሥ ኤዛና ኢዩ ኣብ ኣክሱም ነጊሡ ዚነበረ። ብመጀመርያ መንግሥቱ ኣረሜን (መምለኺ ጣዖትጵ ኢዩ ዝነበረ። እዚ ከዓ ኣብቲ ንሱ ዜውቅሮ ዚነበረ ሓውልትታትን ኣብ መንግሥቱ ዚዝውተር ዝነበረ ናይ ሓጺን ገንዘብን ክንርድኦ ንኽእል። ተዋጊኡ እንኪዕወት ንክብሪ እቶም ዜዓወትዎ ጣዖታት ሓወልቲ ይሃንስ ነበረ’ሞ ኣብኡ ስሞም በብሓደ እናውቀረ ይጽውዖም ነበረ። ብዙሕ ጊዜ ዘምልኾም ዝነበረ ጣዖታት «ኦሬስ» «መድር» «ባሕር» ዝተባህሉ ሥለስተ ጣዖታት ኢዮም። ንኣታቶም ምስጋና ብዙሕ ጊዜ ከቕርብ ንረኸቦ። ናይ ኤዛና ሓውልታት ብሠለስተ ቋንቋታት ተጻሒፉ ንረኸቦ ብግእዝ ብግሪኽ፥ ብሳባዊ (ቋንቋ ናይ ደቡባዊ ዓዲ ዓረብ)።

ሳዶ ኣብ ዝተባህለ ዓዲ ኣብ ዜውቀራ ሓውልቲ ግን ኤዛና ንጉሥ «ኣብ ኣብን ወልድን፥ መንፈስ ቅዱስን» ከምዚኣመነ ይናገር። ንሥላሴ ብዝረኸ ዓወቱ ኬመስግን ንረኸቦ። በዚ ከዓ ክርስትና ከምዝተቐበለ ክንርዳእ ንኽእል። ካብዚ ዓመት’ዚ ንደሓር ዝተወቕረ እምንን ገንዘብን ኣብ ክንዲ ፍርቂ ወርሕን ዓንኬልን፤ መስቀል ጐ. ኢየሱስ ክርስቶስ ኢዩ ዚርኤ። ኣብ ኵሉ ዓወታት ኤዛና «ብኃይሊ እቲ ጐይታ ሰማያት» ተዓዊተ እናበለ የመስን። ስለዚከ ኤዛና ካብ ዓወት ሳዶ ንዶሓር ፈጺሙ ኣብ እምነት ሓደ ኣምላኽ ከምዚኣተውወ ዘጠራጠር የልቦን። ካብዚ እዋን’ዚ ንደሓር ብስም ጥምቀቱ ኪጽዋዕ ጀመረ። ኣብርሃ ከዓ ተባህለ። እዚ ከዓ ናይ እምነት ብርሃን ማለት ኢዩ። ኤዛና ንኡስ ሓው ድማ አጽብሓ ተባህለ። እዚውን ናይ ሃይማኖት ወጋሕታ ኣምጽኣ ማለትዩ። እዞም ክልተ ኣሕዋት ነገሥታት ኣብ ሃገርና ከምጻድቃን ኢና እነኸብሮም። ስለ ንክብሮም ዝተሓንጸ ኣብያተ ክርስትያናት አድባራትን ከዓ ኣብ ብዙሕ ቦታታት ይርከብ።

ነገሥታት ሃይማኖት - ክርስትና ምስተቐበሉከስ እምነት ክርስትና ኣብ ኢትዮጵያ ቀልጢፉ ኣስፋሕፍሐ። ሕዝቢ ብዘይ ስጋእታን ጥርጥርን ተቐበሎ። ኣምልኾ ጣዖት ተሪፉ ኣብ ሓደ ኣምላኽ ጥራሕ ስለ ዝተጠርነፈ «ክርስትና» ናይ ሕዝቢ ኢትዮጵያ ቀንዲ መተሓባበሪ መተኣሳሰሪ መጋበሪ ኮይኑ ተረኸበ።

፫ - ስብከት ወንጌል ድሕሪ ቅ. ፍሬምናጦስ

ናይ ክርስትና ምስፍሕፋሕ ድሕሪ ቅ. ፍሬምናጦስ ኣብ ኢትዮጵያ ብመነኮሳት ኢዩ ዝተኻየደ። ኣብ ሃገርና ምንኵስናን ምጽኣት ክርስትናን ዝተኣሳሰረ ኢዩ። ቅ. ፍሬምናጦስ ኣብ እስክድርያ ጳጳስ ምስተቐብኡ ቅ. ኣትናቴዎስ መሰነይታ ዚኾንዎምን ኣብ ስብከት ወንጌል ዝተሓባበርዎምን ሰባት ከምዝሃብዎም ብቐሊል ዝግመት እዩ። ቅ. ሄሮኒሞስ ብ፬፻፳ ዓ.ም ኣቢሉ ኣብታ ኢየሱስ ዝተወልደላ በዓቲ - ቤተልሔም ብብሕትውና እንኪነበር ኣብ ዝገደፎ ጽሑፍ «ብዙሓት ኢትዮጵያውያን መነኮሳት» ንኢየሩሳሌም ኪነግዱ ዝመጹ ይቕበል ከምዝነበረ ይገልጽ። ከምዝነበረ የረድእ። መጀመርያ ኣብ ታሪኽ ሃገርና ብናይ ምንኩስና ደረጃ ዚዝከሩ ከስ ፈለስቲ - ባሕታውያን ኢዮም። ንኣብነት ኣባ ሊባኖስ ኣባ ዮሓኒ ዝተባህሉናይ ጥንቲ መነኮሳን ይዝክሩ። አባ ሊባኖስ ናይ ቅ. ጳቁሚስ ተመሃራይ ዝነበሩ ኢዮም። ባዕሎም ቅ. ጳቁሚስ ከዓ ኢዮም ናብ ኢትዮጵያ ዝለኣኽዎም። ኣባ ዮሓኒ ከዓ ኣብ ኤርትራ ኣብ ምድሪ መንሳዕ ዝርከብ ገዳም ደብረሲና ዝመሥረቱ ብጸዮም ኢዮም። ስለዚ ከዓ ደብረ - ሲና ብጥንታዊነት ካብ ገዳማት ኢትዮጵያ ቀዳማይ ኢዩ። ደድሕሪ እዞም ክልተ መነኮሳን ከዓ «ጻድቃን» ተባሂሎም ዝጽውዑ ፈለስቲ ኣብ ወገን ኣከለጉዛይ ኣብ እምባሶይራ ብብሕውትና ንኣምላኽ ብተመስጦ እናኣመስገኑ ዝነበሩ ኣለው። ሓደ ጊዜ ጥራሕ ሓፀይ ካሌብ ንሃገር ናግራን ቅድሚ ምውራሮም በቲ ወገናት ሸፊቶም ዝነበሩ ሕዝቢ ኪወግኡ ብዝመጹ እዞም «ጻድቃን» ፈለስቲ ካብ ብሕትውናኦም ወጺኦም ተራኸብዎም ይበሃል። ንክብሮም ኢሉ ዝተሓንጸ «እንዳ ጻድቃን» እናተባህለ ዚጽዋዕ ደብሪ ክሳብ ሎሚ ኣሎ።

፱ቱ ቅዱሳን ሮማውያን

ኣብ ታሪኽ ክርስትና ኢትዮጵያ ክብ ዝበለ ቦታ ዚወሃቦም ከዓ እዞም ተስዓቱ ቅዱሳን ሮማውያን ዝተባህሉ መነኮሳን ኢዮም። «ጻድቃን እምሮምያ» ተባሂሎም ይጽውዑ። እንተኾነ ካብ ግዝአት ሮማ ድኣምበር ካብ ከተማ ሮማ ዚመጹ ኣይመስልን። ኣብ ኢትዮጵያ ብዝኣተው ድሙቕ ኣቀባብላ ተገብረሎም። ንሓያሎ ዓመታት ከዓ ወንጌል ብምስባኽ እምነት ክርስትና ኣብ መንጎ ሕዝቢ አደልደሉ። ዶሓር ግን ኣብ ብዙሕ ቦታታት ሠፊሮም ገዳማት መሥረቱ። ካብኣታቶም ኣውራ ውሩይ ኣባ ዘሚካኤል ወይ አቡነ ኣረጋዊ እናተባህሉ ዚጽውዑ ኣብ ትግራይ ዚርከብ ናይ ደብረዳሞ ገዳም መሥራቲ ኢዮም። ደብረዳሞ ንኸትድይቦ ገና ዕጹብ ዝኾነ ቦታ ኢዩ፤ ብገመድ ተሳሒብካ እንተዘይኮይኑ መዳይቦ መንገዲ የብሉን። ስለዚ ከዓ ጸላእቲ ክሳብ ሎሚ ኪደፍርዎ ኣይከኣሉን። በዚ ከዓ ብጊዜ ጸበባ ናይ ኢትዮጵያ ሃብተን ባህልን መፅቄቢ ኮይኑ ተረኺቡ ኢዩ። ብጾት ኣቡነ ኣረጋዊ እኒ አባ አሌፍ ኣባ ጰንጤሌዎን ኣባ፥ ሊቃኖስ ኣባ ገሪማ ኣባ ይምዖታ ኣባ ጉባ፥ ኣባ አፍጼ ኣባ፥ ጸሕማ ኢዮም።

ሓደ ካብቲ ዓበይቲ ተግባራቶም ንቅ - መጽሓፍ ካብ ግሪኽ ናብ ግዕዝ ምትርጓም ኢዩ። በዚ ምኽንያት’ዚ ከዓ ቋንቋ ግዕዝ ካብቶም ቀዳሞት ቃለ እግዚአብሔር ዝተጻሕፈሎም ቋንቋታት ሓደ ኮይኑ ይርከብ።

ክርስትና ኣዚዩ ማዕቢሉ ስለዝነበረ ምስኡ ዝተኣሳስረ ኪነጥበባት (ሥነ - ጽሑፍ) እውን ኣዚዩ ክብ በለ። በዚ ዘመናት’ዚ ቅ. ያሬድ ኣብ ቤተ ክርስትያን መጸለዪ ዚኸውን በብዓይነቱ መዛሙራት መምስ ድምጹ ደረሰ። እዚ ድርሰት’ዚ ብጣዕሚ ዜማኡ ጥራሕ ዘይኮነስ ብትሕዝቶ ምስጢር ሃይማኖቱን ብሥነ ጽሑፉን ክሳብ’ዚ ጊዜና ናይ አድናቆት ጥልቂ ስምዒት ዜሕድር ኢዩ። ክሳብ ሎሚ እንጽልየሎም ዘሎና መጽሓፈ ድጓ ዝማሬ መሥዋዕት ኣንቀጸ ብርሃን ናይዚ ዝበልናዮ ጊዜ ኢዮም።

ምዕራፍ ፲፫

፩ - ናይ ክርስትና ሓዲስ ሓይሊ ምንኩስና፥

ጐይታና ኢየሱስ ክርስቶስ ደጋጊሙ ከምዝመሃሮ ኣብዚ ዓለም’ዚ ክንፍጽሞ ዝግብኣና ቀንዲ ኣድላዪ ነገር ሓደ ጥራሕ ኢዩ፥ እዚ ከዓ ድሕነት ነፍስና ኢዩ። (ማቴ ፲ ፳፰ ፲፮ ፳፮)። ቅ. ጳውሎስ እውን ነቶም ቀዳሞት ክርስትያን ብናይዚ ዓለም’ዚ እምብዛ ከይሽገሩ ካብ ሀርፋን ሃብቲ - ምድሪ የጠናቕቖም ነበረ (፩ ቆሮ ፯ ፳፱ - ፴፩)። ክርስትያን መብራህቶም ወሊዖም ተዓጢቆም ኢዮም ምጽኣት መርዓዊ ኪጽበዩ ዘለዎም» (ሉቃ ፲፪ ፴፭)። «ኵሉ ሓዲግኩም ተኸተሉኒ» ዚብል ቃል ናይ ጐ. ኢየሱስ ክርስቶስ ኢዩ፤ ሕይወት ዘለዓለም ኪረከብ ዝደሊ ከስ ሥጋኡ ብጾምን ብጸሎትን እናአሰናደወ ኬዘንግዖ ካብ ዝኽእል ዓለም ርሒቑ ኣብ ጽሞና ካብ ሰብ ተሓቢኡ ከስተንትኖ ይግባእ።

ብዙሓት ስብኡትን ኣንስትን ከስ ነዚ ናይ ወንጌል ምኽሪ ኣብ ግብሪ ንምውዓል ናይ ዓቢ ናይ ቅድስና ደረጃ ንምብጻሕ ጥሪቶም ሸይጦም ንድኻታት ድሕሪ ዓዲሎም ካብ መርዓ ካብ ጥሪት ካብ መስተን ብልዕን ንርእሶም ከልኪሎም ዕላሎም ዘበለ ምስ ኣምላኽን ብዛዕባ ኣምላኽን ኮይኑ ኣብ ናብራ ምንኩስናን ብሕትውናን ሥራሖም ከይገደፉ ብመንፈስ ድኽነትን ንጽሕናን ኪነብሩ ይምባጽዑ ነበሩ። ካብ ዓለም ርሒቕካ ውራይ ድሕነት ነፍስኻ ጥራይ ምክትታልከስ ብ፫፻ ዓ.ም ኣቢሉ ኢዩ ጀሚሩ። ስደት ኣብ ተላዕለሉ ቦታታት ገሊኦም ክርስትያን ብሓደ ወገን ካብቶም መሳደድቲ ኪሕብኡ በቲ ሓደ ከዓ ንኣምላኽ ኣጸቢቆም ብጸሎትን ብተጋድሎን ምእንቲ ኬግልግሉ ኣብ ፈቐዶ በዓትታትን ሽንጭሮታትን ተኸወሉ። ባሕታውያን ከዓ ታባህሉ። ብዙሓት እዚ ሕይወት’ዚ ተፈትዩዎም ገሊኦም ንገዝኦም ከይትመልሱ ብኣኡ ኣቢሎም ቀጸልዎ። ገሊኦቶም ግን ንገለ እዋናት (ንኣብነት ብጾመ አርብዓ) ጥራሕ ካብ ዓለም ርሒቆም እናኸዱን እናመጹን ይብሕትዉ ነበሩ።

እዚ ናይ ብሕትውና ልምዲ ካብ ኣይሁድ ዝተለምደ ኢዩ። ነቢያትውን እኒ ኤልያስ ኣብ ጎቦ - ቀርሜሎስ ተሓቢኦም ንነዊሕ እዋን ምስ ኣምላኽ ጥራይ ይራኸቡ ነይሮም። ዮሓንስ መጥምቕ እውን ኣብ ጸምጸም በረኻ ብብሕትውና ንነዊሕ እዋን ተቐሚጡ ኢዩ ጐ. ኢየሱስ ክርስቶስ’ውን ከምኡ (ሉቃ ፬ ፩) ጸጸኒሑ ኣብ ጽሙና ምድረበዳ ተጸሚዱ ይሓስብ ምስ ኣቦኡ ይራኸብ ነይሩ ኢዩ። ቅ. ጳውሎስ እውን (ገላ ፩ ፲፯) ብብሕትውና ነዊሕ እዋን ኣሕሊፉ ኢዩ። ናይ በረኻ ጽሙናን ናይ ምድረበዳ ሱቕታት ንደቂ ሰብ ናይ ምልዋጥ ብርቱዕ ሓይሊ ኣለዎ። ኣብዚ ኣብነታት እዚ ተመርኵሶም ኢዮምከስ ብዙሓት ክርስትያን ናብ ፈቐዶ በዓትታትን ሽንጭሮታትን ዚሕብኡ ዝነበሩ።

ኣብ ክርስትና ዚኣትው ዝነበሩ ሰባት እምብዛ ብዙሓት ምስኮኑ ገሊኣቶም ልምዲ ኣረምነቶም ከይገደእፉ ተደባሊቆም ይኣትው ነበሩ። ስለዚ ከዓ በብቍሩብ ሞራላዊ ሕይወት ኣብ ክርስትና ቁሩብ ንታሕቲ አበለ። ናይ ቀዳሞት ሕይወት ጽድቕን ንጽሕናን እናደኽመ ብዝመጾ፥ መነኮሳን (ፈለስቲ) ናብቲ ናይ ቀደሙ ጥንቃቐን ሕንቃቐን ኪመልስዎ ጸዓሩ። እንመንዮምከ?

፪ - ኣባ እንጦኒ

ታሪኽ ሕይወቶም ፍሉጥ ካብ ዝኾነ ናይ ጥንቲ ባሕታውያን ቀዳማይ ኣባ ምንጦኒ ኢዮም። ብ፪፻፸ ዓ.ም ኣቢሉ ወዲ ፳ ዓመት ኪኸውን እንከሎ ኣብ ጽሙና ምድሪ ግብጺ ተሓብአ ቅ. ኣትናቴዎስ ብዛዕባኡ እንኪጽሕፍ «አባ እንጦኒ ካብ ሃብታማት ሥድራ ኢዩ ተወሊዱ። ሓደ መዓልቲ ኣብ ቤተ ክርስትያን ወንጌል ኪስበኸ ከሎ ከምዚ ዚብል ቃላት ስምዐ። «ፍጹም ክትከውን እንትድኣ ደሊኻ ዘሎካ ኵሉ ሸጥካ ንድኻታት ሃቦም እሞ፥ ንዓ ተኸተለኒ። (ሉቃ ፲፰ ፳፪) በዚ ቃላት’ዚ ልቡ ተነኺኡ መንእሰይ እንጦኒ ብጽሒቱ ዘበለ ሸይጡ፥ ንድኻታት ሂቡ ብሓደ ኣረጊት ባሕታዊ እናተሓገዘ ናብ መንገዲ ጽድቂ ተቓንዐ። ካብ መዓልቲ ናብ መዓልቲ ብጾም ብጸሎትን ብብሕትውናን እናዓበየ እናማዕበለ መጸ። እንተኾነ ሰይጣን ብዙሕ ተኸራኸሮ ስምዒት ሥጋ ብዙሕ እናወጾ ዓለም ከዓ ብዙሕ ተዋጠጦ፥ እንጦኒ ግን ሓይሊ ኣምላኽ ተዓጢቑ ተቓለሰ ሰዓሪ ኮይኑ ድማ ተረኸበ።

ን፳ ዓመታት ዚኣክል እንጦኒ ኣብ ገምገም ፈለግ ኒል ሰብ ከይፈልጦ ባሕተወ፤ ወረኡ ዚሰምኡ ሰባት ግን ኣብ ጥቓኡ ንእሽቶ ኣጕዶ እናሠርሑ መንፈሳዊ መሪሕነት ይልምንዎ ነበሩ። በብቅሩብ እናበዝሑ ብዝኸዱ ከዓ ካብዚ ናይ ባሕታውያን ጥቓጥቓ ምንባር ገዳማት ተጀመረ ማለት ኣብ ጸምጸም በረኻ ፈለስቲ (መነኮሳት) ብጸሎት እናተደጋገፉ ብምድራዊ መናባብራኦም እናማዕበሉ ናይ ሓባር መነባብራኦም ከካይዱ ጀመሩ። ናይ ገዳማት ኣጀማምራ ከስ በይንኻ ምንባር እምብዛ ስለ ዝኸበደለ ነፍሳት ቀንዲ መልክዕ ብሕትውና ከይገደፉ ሓገዝ ሙታን ኪረኸባ ኣብ ጥቓ ዓበይቲ ፈለስቲ ብምቕማጥ ኢዩ ዝጀመረ። ኣባ እንጦኒ ኣብ ፻፭ ዓመቶም ብ፫፻፶፮ ዓ.ም ካብዚ ዓለም ብሞት ተፈልዩ።

ኣባ ጳቍሚስ

ናይዚ ኣብ ገዳማት ዝንበር ናብራ ምንኩስና ተኻሊ ኪበሃል ዝከኣል ኣባ ጳቍሚስ ኢዩ። ቅድም ናይ መንግሥቲ ሮማ ወተሃደር ነበረ፤ ብዓቢኡ ከዓ ኣብ ክርስትና ኣመነ። ምስል ገሊኣቶም ባሕታውያን ተራኺቡ ምንኩስና ጀመረ፤ ብሓባር ኪነብሩ ናይ ዝደልዩ መነኮሳን ሕጊ ምንኩስና ከዓ ጸሓፈ። ወተሃደር ስለዝነበረ ዓዲ ኮይኑ ሥርዓቱ እምብዛ ጽኑዕ ኢዩ ካብ አንስቲ ካብ ዓለም ዝተኸወለት ደሴት ምንኩስና መሥረተ። መነኮሳት ብዙሕ ሥራሕ ኢድን ጸሎትን የዘውትሩ ነበሩ። በብዓይነቱ ተጋድሎ ከከም ድላዮም ምስ ኣብ ነፍሶም ተስማሚዖም የዘውትሩ ነበሩ።

ቅ. ጶቍሚስ ገና ብሕይወቱ ከሎ ገዳማቱ ከም ዝሩእ ግራት ሸኽ ኢሎም በቄሉ። መጸዋዕታ ኣምላኽ ሰሚዖም ብለጋስነት ንኣኡ ዝውፈዩ ሰባት ኣሽሓት ኮኑ። ቅድም ኢሉ ዓመታት ክርስትያን በሽሓት ይቕተሉ ይስውዑን ነበሩ፤ እኒሆ ከዓ ሕጂ ብድላዮም ብነፃ ምርጫኦም ከም መሥዋዕቲ ኮይኖም ካብ ዓለም ተፈልዮም ናብራ ጀመሩ።

ኣብዚ ናይ ጽድቂ ተግባር ኣንስቲ’ውን ድሕሪት ኣይተረፉን፤ ንብረተን ሸይጠን ንድኻታት ሂበን ብድንግልና ብንጽሕና እናነበራ ኣብ ጾምን ጸሎትን ተጸምዳ። ካብዚኣተን ሓንቲ ወለተ - ማርያም ዝተባህለት ኅውቲ ቅ. ጳቍሚስ ኢያ።

፫ - ምዕራባዊ ምንኩስና

ምንኩስና ኣብ ምሥራቕ ኢዩ ዝተወልደ ቀልጢፉ ግን ኣብ ምዕራብ እውን ሓለፈ፤ ካብ ምሥራቕ ዝኸዱ ዝነበሩ ነጋድያን ናይ ብሕትውና ባህልታት ሒዞም ይኸዱ ነበሩ’ሞ ነዚ ዝሰምዑ ዓበይቲ ኮኑ ነኣሽቱ ኣብ ፈቐዶ ባዕታት ወፈሩ። እቲ ሃገር ብባዕዳውያን ወረርቲ ብዙሕ ተጠቒዑ ነበረ’ሞ ዓለም ሓላፊ በናኒ ምዃኑ ግሁድ መረዳእታ ኣብ ቅድሚ አዒንቶም ተዘርጊሑ ነበረ። ስለዚ ከዓ ብዙሓት ንዓለም ምምናን ፈጺሙ ኣየጕሃየኦምን። ኣብ ምዕራብ ግን ምንኩስና ብብሕትውና ኣይጀመረን ብማሕበራት ብገዳማት ኢዩ ዚጀመረ። ኩለንታኻ ንማሕበር ምሃብ ካብ ማሕበር ድማ ዘድልየካ ዘለበ ምርካብ ኢዩ መምርሒ ዝነበረ።

ብ፬፻፩ ዓ.ም ቅ. ማርቲኖስ በዓል ቱር ኣብ ፍራንስያ ገዳማት ተኺሉ ነበረ። ከምኡውን ካልኦት ኣቡናት ማሕበራት ይተኸሉ ነበሩ። ከም ግቡእ ዝተደራጀወ ምንኩስና ግን ብኣቡነ ቡሩኽ በዓል ኖርቻ ኢዩ ዝተጀመረ። ቡሩኸ ብ፬፻፹ ዓ.ም ካብ ዓበይቲ ሥድራ ሮማውያን ተወልደ ትምህርቱ ኩመላልእ ብማለት ሓውቱ ፀበለ - ማርያም ሒዛቶ ንሮማ ኣተው። ኣብ ሮማ ናይ ዓለም ከንቱነት ምስተዓዘበ ግን ካብ ከተማ ሃዲሙ ኣብ በዓቲ ሱቢያኮ ዝተባህለ ተቐመጠ። ንሠለስተ ዓመት ዚኣክል ብጽሞና ምስተሓብኣ፥ ገሊኦም ኣብ ጥቓኡ ዝነበሩ ፈለስቲ ምርሓና ኢሎም መረጽዎ ኪመርሖም ምስጀመረ ግን ሕግታቱ እምብዛ በርትዖም ስለዚ ብመርዚ ኪቐትልዎ ምስሓሰቡ እቲ ኪስትየሉ ዝነበሮ ብርጭቆ ተሰቢሩ ደሓነ ይብሃል። ድሕሪ’ዚ ኣብ ብሕትውናኡ ተመልሰ። ብዙሓት ቅኑዓት ግን ሰብዓዎ’ሞ በብዓሠርተ - ክልተ ፈለስቲ እናከፋፈለ ብሓንሳብ ኪነብሩ ኣመሓደሮም። ምስ ሓደ ጎረቤት ዝነብር መራሕ ፈለስቲ ስለዘይተቓደወ ግን ቡሩኸ መነኮሳቱ ሒዙ ኣብ ሓደ ነዊሕ ጎቦ (ደብሪ) ሞንተካሲኖ ዘተባህለ ኣርሒቑ ሠፈረ። ኣብኡ ንፈለስቲ ነጋይሽ ዚኸውን ዓቢይ ሕፃን ሓነፀ። ኣብ ማእከል ከዓ ቤተ - ክርስትያን ሓነጸ ስለዚ ጸሎትን ሥራሕን ዝሓዘ መምርሒ ሕይወት - ምንኩስና ጀመረ። ፈለስቲ ናይ ትምህርቲ ዝንባሌ ንኪህልዎም ቤተ - መጻሕፍቲ ሓደ ዋና ካብቲ ሕንጻታት ገዳም ኮነ። ፈለስቱ ኣብ ልዕሊ እቲ ሠለስተ መብጽዓ ድኽነትን ንጽሕናን ተኣዝዞን ሓደ ናይ ተቀማጥነት (ሥምረት) መብጽዓ ወሰኹሉ። ስለዚ ፈለስቲ ኢና ብማለት ዓዲ - ዓዲ ዙረት ተኸልከለ። ኣብ ውሽጢ ቀጽሪ ገዳም ኩሉ ዘድሊ መሣርሒ ተገብረ። ፈለስቲ ምስ ዓለም ከራኸቦም ዚኸእል ኩሉ ኣብ ውሽጢ ገዳም ተገብረሎም። ስለዚ ከዓ ምስ ዓለም ርክብ አቋረጹ። ምንኩስና አቡነ ቡሩኸ ኣብ ኵሉ ክፍላተ - ዓለም ተዘርጊሑ ክሳብ ጊዜና ጩራ ሥልጣኔ ኮይኑ ይርከብ። ማሕበር ደቂ ኣቡነ ቡሩኽ ንቤተ ክርስትያን ዓቢ ጸግዒ ኮኑዋ። ፪፻፬ ካርዲናላት ፯ሽሕ ኣቡናት ተረኺቦም አለዉ።

ምዕራፍ ፲፬

ክልተ ዓበይቲ ጉባኤታት

፩ - ኤፊሶንን ኬልቄዶንን

ንስጥሮስ ዝተባህለ ናይ ቁስጥንጢንያ ፓትርያርክ ብዛዕባ ጐይታና ኢየሱስ ክርስቶስን ኣዲኡ እግዝእትነ ማርያምን ጊጉይ ዝኾነ ትምህርቲ ኪዝርግሕ ጀሚሩ ነበረ። ትምህርቱ ከዓ ከምዚ ይብል ነበረ፤ ክርስቶስ ናይ ሰብ ባሕርይን ኣካልን አለዎ፥ ክርስቶስ ዝናራውን ክርስቶስ ኣምላኽውን (መለኮታውን) ክልተ ፍሉያት ነገራት ኢዮም። እኖና እግዝእትነ ማርያም ንክርስቶስ ናዝራዊ ኢያ ዝወለደት እምበር ክርስቶስ ኣምላኺሲ ካብኣ ዝወሰዶ እንገር የብሉን። ሥጋና ኣይለበሰን። (ብግሪኽ «ክሪስቶቶኮስ» ደኣምበር «ተኦቶኮስ» (ኣደ ኣምላኽ) ኣይኮነትን ይብል ነበረ።) እቲ ክርስቶስ ናዝራዊ ምስተወለደ ኢዩ ጸኒሑ ክርስቶስ - ኣምላኽ ከዓ ኣብኡ ሓዲሩ ዝነበረ እምበር ድሮ ኪውሉድ እንከሎ «ኣምላኽን ሰብን» ኮይኑ ኣይተወልዶን እናበለ ንስጥሮስ ጊጉይ ዝኾነ ትምህርቲ በተነ።

ኣብ መጀመርያ ሓሳባቱ ንጹር ስለዘይነበረ ብልሒ ዘረባኡን ፍልጠቱን ተራእዩ ናይ ቁስጥንጢንያ ፓትርያርክ ተሾመ፤ ሥልጣን ሒዙ ከዓ ኣብ መንበሩ ተቐመጠ። ምእመናን ትምህርቱ እናሰምዑ ብዘኽዱ ብዙሕ ተዓንቀፉ፥ እኖና እግዝእትነ ማርያም «እመ ኣምላክ ኣደ ኣምላኸ» ዚብል መዓርጋ ተነፊግዋ ብምርኣይ ብዙሕ ምንዋጽ ተላዕለ፤ ሕዝበ ክርስትያን እንደገና ብናይ ፍልልይ ድንገት ተንጸላልዩ ተረኸበ።

በቲ ጊዜ’ቲ ናይ ሮማ ጳጳስ ዝነበሩ ቸለስቲኖስ ፩ ብዛዕባ እዚ ኣብ ቁስጥንጢንያ ተንሢኡ ዚነበረ ክርክር ንናይ እስክንድርያ ፓትሪያርክ ንቅ. ቄርሎስ ከከታተልዎ ብመልክዕ ልመና ጸሓፉሎም። እስክንድርያ ብትምህርት ሃይማኖት ሥልጥንቲ ነበረት ብሕልፊ ከዓ ቅ. ቄርሎስ ብቅዱሳት መጻሕፍትን ብፍልስፍናን ዝበሰለ ጻድቕ ጳጳስ ነበረ፤ ስለዚ ሕጂ’ውን እንተኾነ ንንስጥሮስ እትምልሹሉ መንበር እስክንድርያ ኮይና ተረኸበት።

ቄርሎስከስ ብድያቆን ፓሲዶንዮስ ጌሩ ብ፬፻፴ ዓ.ም ጸብጻብ ትምህርቲ ንስጥሮስ ንርእስ ሊቃነ ጳጳሳት ቸለስቲኖስ ናይ ሮማ ለአኸ። ናይ ምዕራብ ጳጳሳት ከዓ ብመጸዋዕታ ቸለስቲኖ ኣብ ሮማ ተኣኪቦም ቄርሎስ ንዝለኣኸሎም ጸብጻብ ትምህርቲ ንስጥሮስ ኣብ ሲኖዶስ ተመራመሩ፤ ንንስጥሮስ ንትምህርቱን ከዓ ወገዝዎ። ስለዚ ጳጳስ ንቄርሎስ መልእኽቲ ጽሒፎም «ንስጥሮስ ተጋጊየ ዚብል እንተኾነ ይመሓር እንተዘይተጣዕሰ ግን ውሳኔና ምስ ኣስማዕካዮ ኣብ ውሽጢ ዓሠርተ መዓልቲ ካብ ሥልጣን ጵጵስናኡ ኣውርዶ» በልዎ።

ናይቲ መናፍቕነት ቀንዲ ቄርሎስ ኣጸቢቑ ተገንዚብዎ ነበረ’ሞ ቅድሚ ኣብ ውግዘት ምሕላፍ ጉባኤ ኣኪቡ ንንስጥሮስ ኪሰምዖ መደብ፤ ብ፭ ኅዳር ፬፻፴ ዓ.ም ከዓ ኣቡናት ምሥራቕ ተአከቡ። ቄርሎስ ብዛዕባ ክርስቶስ ኪበሃል ዚከኣል ዘበለ ጌጋታት ኣብ ዓሠርተ - ክልተ ኣናቅጽ ጠርኒፉ «ከምዚ ዝበለ ውጉዝ ለይኩን ውጉዝ ይኹን» እናበለ ኣስምዖም። ንስጥሮስ ግን ብዓቢኡ ጠቕላላዊ ጉባኤ ይተኣከበለይ እምበር ብውሑዳት ኣቡናት ኣይፍረድን ብማለት ይግባይ በለ። ጉባኤ ኪግበር ውሳኔ ምስሓለፈ ዝግበረሉ ቦታ ከተማ ኤፌሶን ክኸውን ተስማምዑ፤ ክልተ ኣቡናት ተፈልጠቲ ጳጳሳት ኮይኖም ቀረቡ ንዓታቶም ንቄርሎስ ኪኽተሉ ንጹር መምርሒ ጳጳስ ሮማ ኮይኖም ቀረቡ ንዓታቶም ንቄርሎስ ኪኸተሉ ንጹር መምርሒ ተዋሂብዎም ነበረ ኣብ ጉባኤ ከዓ ሥፍራ ጳጳስ ሮማ ብምሓዝ ሥራሓት ጉባኤ ብናይ ውክልና ሥልጣን ኪመርሑ ተነግሮም።

ሮማ ብዛዕባ ትምህርቲ ንስጥሮስ ጌጋ ምዃኑ ኣቐዲማ ፍርዲ ሂባ ነበረት። እንተዘይተጣዕሰ ድማ ካብ መንበሩ ኪወርድ ወሲና ነበረት ኣብ ጉባኤ ዝተሳተፉ ኣቡናት መብዛሕትኦም ካብ ምሥራቕ ነበሩ። ምዕራባውያን አቡናት ሃገራቶም ካብ ሰሜን ብዝወረዱ ኣሕዛብ ይውረር ስለ ዝነእብረ ካብ ሕዝቦም ኪርሕቁ ኣይተኻእለን እቶም ልኡኻት ር. ሲ. ጳጳሳት እውን ድሕሪ ክንደይ ጭንቅን ድንገትን ዝመልኦ መገሻ ኢዮም ኣብኡ ደንጕዮም ዚበጽሑ። በብቍሩብ ግን ፻፺፰ ኣቡናት ተኣከቡ። ካንዲዲያኖስ ዝተባህለ ምስሌነ ንጉሥ - ቁስጥንጢንያ ወተሃደራቱ ሒዙ ንአበው ኪሕሉ መጸ። ንስጥሮስ ኣብ ድሮ ኣኼባ ክመጽእ ኣይከአልኩን ብማለት ብዘይምኽንያት ካብ ቁስጥንጢንያ ምምጻእ አበየ። ቄርሎስ ግን ነቲ ትምህርቱ ኣጸቢቑ ተገንዚብዎ ስለዝነበረ ንኣበው ፈትፊቱ ኣረድኦም። ኣበው ከመይ ዝበለ ርኹስ ትምህርቲ ምዃኑ ተረዲኦም ኣብ ልዕሊኡ ከዓ ንስጥሮስ ንጉባኤ ንዒቑ ብምትራፉ ጕህዮም ወገዝዎ ሥልጣኑ ተቐንጠጠ ምስኣቶም ማኅበር ከምዘይብሉ ኣፍለጥዎ።

ተቐማጦ ከተማ ኤፌሶን በታ ለይቲ እቲኣ ናይዚ ዓወት’ዚ ዓቢይ በዓል ብድሙቕ አኽበሩ፤ ሆየ! ሆየ! ኣብሪሆም ንኣበው ካብቲ ተኣኮቦሙሉ ዝነበሩ ቤተ ክርስትያን ቅ. ማርያም ብዜማ እናአሰነዩ ናብ መዳቅስኦም ኣብጽሕዎም። ምሥራቕን ምዕራን ብሓደ ቃል ብሓደ ልቢ ኮይኖም ወገዝዎ። ናይ ጉባኤ ዓንዲ ማእከል ግን ቄርሎስ ዘእስክንድርያ ነበረ።

ናይ ንስጥሮስ ነገር ኣብዚ ኣይተወድኣን ተወጊዙ እንከሎ ካብ ስብከት ኣይዓረፈን። ክሳብ ሎሚ እውን እንተኾነ ዕማኾ ሰብዓቱ ኣብ ሊባኖስ ኣብ ሶርያ ይርከቡ ኢዮም።

፪ - ጉባኤ ከልቄዶን

ተጸይ ትምህርቲ ንስጥሮስ ይካየድ ናይ ዝነበረ ቃልሲ ድሕሪ ቅዱስ ቄርሎስ (፬፻፵፬ ዓ.ም) መዝነቱ ናብ ፓትሪያርክ ዲዮስቆሮስ ዘመንበረ እስክንድርያ ሓለፈ። ኣብ ኤፌሶን ዝተረኸበ ዓወትን ዝተወሰደ ውሳኔታትን ከይሰናኽል ብማስለት ፓትሪያርክ ዲያስቆሮስ ናህሪ ብዝመልኦ መንፈስ ተቢዖም ተዋግኡሉ።

ኣቐዲምና ከምዝበልናዮ ንስጥሮስ ብዛዕባ ክርስቶስ እንከምህር «ናይ ሰብ ባህርይ ኣካልን» ኣለዎ። እዚ ሰብ’ዚ ምስ ተወልደ ጸኒሑ ከዓ ናይ ኣምላኽ «ባሕርይን ኣካልን» ሒዙ ካልኣይ ኣካል ናይ ቅድስቲ ሥላሴ ኣብ ክርስቶስ ሓደረ ብምባል ኣብ ክርስቶስ ክልተ ዝተፈላለዩ ነገራት ዝተፈላለዩ ህላዌታት ዝተፈላለዩ ኵነታት ኣሎዉ ኢሉ ገሊጹ ነበረ። እዚ ባህሊ’ዚ ግን ኣበው ኣብ ኤፌሶን ተኣኪቦም ኣፍረስዎ ወገዝዎ። በቲ ጊዜ’ቲ ካብ ባህሊ ንስጥሮስ ኣጸቢቕኻ ምርሓቕ ንስጥሮሳዊ ኬምስለካ ካብ ዚኽእል ኣዘራርባ ምኸልካል ቀንዲ ስከፍታ ኮይኑ ተረኸበ፤ ስምዒት ኤፌሶን ጌና ውዑይን ውዕውዕን ኢዩ ዚነበረ።

ንስጥሮስ ተወገዘ እንቋዕ ከዓ ተወገዘ፤ ኵነታት ክርስቶስ ግን ከመይ ኢዩ? ከመይ ጌርካ ኢዩ ብኣዘራርባ ደቂ ሰብ ኪግለጽ ዘለዎ? ነዚ ናይ ድሕነትና ምስጢር ኣብ ወንጌል ብዘየሎ ቃላት ክንፈትሖ፥ ኣጸቢቕና ኬነብራህርሆ እንክን ደሊ ገርህነቱን ብቐሊል ትረዳእነቱን ከይነጥፍኣሉ ምጥንቃቕ የድሊ። ቅ. ቄርሎስ ኣብ ጉባኤ ኤፌሶን ካብ ፍልስፍና ግሪኽ ብዝተወሰዱ «ባሕርይ ፊዚስ» «አካል ኢፓስታዚስ» ብዚብሃሉ ረቒቕ ፍልስፍና ዛሓዙ ቃላት ተጠቂሙ ነበረ፤ ባዕሉ ይፈትሖ ክሳብ ዝነበረ እዚ ቃላት’ዚ ንምርዳኡ ጸገም ኣይነበረን። ድሕሪኡ ግን በቲ ጊዜ’ቲ ግሢ - መዝገበ - ቃላት ስለ ዘይነበረ እዚ ቃላት’ዚ ኣብ መንጎ ክርስትያን ዕግርግር ፈጠረ።

ከም ትምህርቲ ፓትሪያርክ ዲዮስቆሮስ እምበኣርከስ ኣብ ክርስቶስ ሓደ ባህርይ ሓደ ኣካል ኢዩ ዘሎ እዚ ኪኸውን ዚኸኣለ ከዓ እታ ናይ ሰብ «ባሕርይ» ምስታ «ባሕርይ ኣምላኽ» ተዋሃሂድ ተዋሂዳ ሓደ ኮይና እያ»። ስለዚ ከዓ ኣብታ «ኣካል» ክርስቶስ ሓንቲ ባሕርይ ጥራሕ ኣላ መልት ኢዩ።

ከም ናይ ሮማ ኣንጾኪያን ባህሊ ትምህርቲ ግን ክርስቶስ ኣብዚ ዓለምዚ ብሥጋኡ ተወሊዱ ኪዓቢ፥ ኪጠቡ ኪደክም ኪሓምም ተራእዩ ኢዩ። እዚ ከዓ ከምሰብ መጠን ድኣምበር ከም ኣምላኸሰ ረቒቕ መንፈስ ብምዃኑ ኪገጥሞ ይኽእል ኣይነበረን። ስለዚ እታ «ባሕርይ - ሰብን ባሕርይ - ኣምላኽ» ኣብ ሓንቲ ናይ ኣምላኽ ኣካል ተጠርኒፈን ብምውሃድ ተሓዊሰን ግን ኣይተደባለቓን ዚብል ነበረ።

ንፓትሪያርክ ዲዮስቆሮስ እዚ ናይ ሮማ ኣዘራርባ ካብቲ ናይ ንስጥሮስ ፍሉይ ኮይኑ ኣይተራእዮን። ስለዚ መዝነት ቄርሎስ ብምቕጸል ተጸይ ንስጥሮስ እዋጋእ ኣሎኹ ብዚብል እምነት ተቓወሞ። ስለዚ ከዓ እንደገና ኣብ ኤፌሶን ብ፬፻፵፱ ዓ.ም ሓደ ንኡስ ጉባኤ ተገብረ፤ እምብዛ ናህርን ክርክርን ዝመልኦ ነበረ። ልኡኻን ጳጳስ ሮማ ቅድሚ ሎሚ ዝነበሮም ሊቀ መንበርነት ተኸልኡ መልእኽቲ ር. ሊ. ጳጳሳት ልዮን ከይንብብ ተኸልከለ። ልዮን ከኣ ነዚ ካልኣይ ጉባኤ ኤፌሶን «ጉባኤ ሰረቕቲ» ብማለት ወገዙዎ። ካብዚ ንደሓር ኣብ መንጎ ሮማን እስክንድርያን ዘይምርዳእ ዘይምቅዳው ተፈጥረ። ክርክር ኣብ መንጎ ምሁራንን ዓበይትን ከይተርፍ ከዓ ናይ ሃይማኖት ፍልጠት ኣብ ዘይነበሮም ነገሥታትን ተራ ምእመናንን ሓለፈ ወወገንካ ፈሲኻ ገልጠምጠም ኮነ፤ ብቐሊሉ ኪረዳድኡሉ ዝኸእሉ ዚነበሩ ነገራት ህድኣትን ርግኣትን ብምስኣን ብዙሕ ምጕህሃይ ተፈጥረ።

ኣብ ቁስጥንጢንያ ንግሥቲ ፑልከርያ ምስ መርቅያኖስ ሰብአያ ካብ ሓዋቴወዶስዮስ ዙፋን ወሪሳ ነበረት’ሞ በቲ ኣብ መንጎ ክርስትና ዝተፈጥረ ግጭት ብዙሕ ጒህያ ነበረት። ስለዚ ከዓ ምስ ልዮን ብመልእኽቲ ተራኺባ ጉባኤ አወጀት። ንመጀመርያ ጉባኤ ኣብ ኒቅያ ኪግበር ተሓስቦ መርቅያኖስ ግን ንኣቡናት ምሕላው ምእንቲ ኪጥዕሞ ኣብ ገምገም ቀላይ እትርከብ ከተማ ከኢልቀዶን መረጸ። ብ፰ ጥቅምቲ ፬፻፶፩ ዓ.ም ከዓ ጉባኤ ብዓቢ ዓጀብ ተኸፍተ። ሽዱሽተ ሚእቲ ኣቡናት ተሳተፉዎ ይበሃል። ቅድሚኡ ካብ ዝተገብረ ጉባኤታት ብብዝሒ ተሳተፍቲ ዚዓበየ ነበረ።

ዳርጋ ኵላቶም ኣቡናት ኣብ ሀገረ ስብከታት ምሥራቕ (አንጾኪያ ቁስጥንጢንያ እስክንድርያ) ኢዮም ዝነበሩ ከምቲ ልሙድ ግን ናይ ልዮን ልኡኻት ብሊቕ መንበርነት መርሕዎ። ኣብቲ ጉባኤ እታ ኣብ ፪ይ ጉባኤ ኤፊሶን ከይትንበብ ዝተኸልከለት ናይ ሮማ ትምህርቲ ዝሓዘት መልእኸቲ ተነበት። ኣበው ከዓ ብዕልልታን ብጣቕዒትን ተቐበልዋ። «ጴጥሮስ ብኣፍ ልዮን ተዛሪቡ» በሉ። ክርክር አይተረፈን፤ ኣብ መወዳእታ ግን ኣብ ክርስቶስ «ክልተ ባህርይን ሓደ አካል» ኣሎ ዚብል ወገን ተዓወተ። ናይ ዲዮስቆሮስ ባህሊ ግን «ሓደ ባህርይ ሓደ አካል» ዚብል ነበረ በዚ ከዓ፥ ሞኖፍሲዝም (ካብ ግሪኽ ሞኖስ ሓደ ፊሲዝ ባሕርይ ሓደ ባሕርይ) ተባህለ።

ነዚ ኣብ ክርስትና ዝተረኸበ ዜጕሂ ግጭት ካብቲ ሽዑ ዝነበረ ኵነታት ኣየር ፍንትት ኢልካ እንኪትፈርዶ እዚ ኵሉ ናህሪ እዚ ኵሉ ታዕታዕ ኣድላዪ ኣይመስልን፤ ብመጀመርያ ኣብ መንጎ ክልቲኡ ባህልታት ናይ ኣዘራርባ ድኣምበር ናይ ትምህርቲ ትሕዝቶ ፍልልይ ዘሎ ኣይመስልን። እዚ ኵሉ ጠንቂ ዘምጽኣ ከዓ «ባሕርይ ነቸር ፊዚስ» «አካል ፕርሶን ኢፓስታዚስ» ብዚብል ምስጢሩ ረቂቕን ፍልስፍናዊ ዝኾነን ቃላት ብምጥምቃም ኢዩ ዝመጸ። ኣበው ኣብቲ ወንጌል ዝሀበና መግለጺ ጥራሕ ተመርኵሶም እንተዚኾነ እዚ ኵሉ ፍልልይ ኣይተጀመረን ነበረ ኢልና ንግምት ኣብ ናይ ሃይማኖት ክርክር ናይ ነገሥታት ሻርነት ከም እኒ ተአዲስዮስ ወይ ከም እኒ ፑልኮርያ ሸሻራኻ ሒዝካ ጣልቃ ምእታው ነቲ ጉቤታት ብርግአትን ብህድኣትን ብቅኑዕ መንፈስን ንከይካየድ ተጽዕኖ ጌሩ ኢዩ ንፍፍልይ ሓጊዙ ኢዩ።

እዚ ከዓ ኣበው ኣብ ክንዲ ኣብ ሓይሊ ኣምላኽን ኣብ መሪሕነት መንፈስ ቅዱስን ጥራሕ ዜመኑ ኣብ ዋልታ ነገሥታት ኪእመኑ ስለዝተረኸቡ ኢዩ። ኣብቲ ኣምላኽ ብምሕረቱ ዝሃበና ጸጋ ድሕነት ምስጢርከ በዓል ንኡስ ዓቕሚ ዝኾነ አእምሮ ወድሰብ እንታይ ኣከራኸሮ? እንታይ ኣጫበጦ? ኣሜን ኢልካ ብኣምላኽ ዝተገብረልካ ጕንዖ ምቕባል ጥራሕዶ ኣይምኣኸለን? በዝን ክንድዝን ዚኣክል ከዓ ሓድነት ክርስትና ጠፊኡ ይርከብ። እቱ ሻቡ ዝተገብረ ኣነሃሃር ክሳብ ጊዜና ጨናፍሩ ገቲሩ ይርከብ።

፫ - ሓድነትን ብዝሕን ኣብ ክርስትና።

ኣብ መጀመርታ ኣብ ሃሃገሩ ዝቆማ ዝነበራ ማኅበራት ክርስትያን መልክዐን ሓደ ነበረ እናሓለፈ ብዝመጸ ግን ሕዝበ ክርስትያን እምብዛ ስለዝበዝሑ ነናይ ሕዝቡ ጠባይ ነናይ ወገኑ ባህልታት ነናይ ዓሌቱ ልምድታትን ቋንቋታትን ዝተፈላለየ ኮነ፤ ሽሕኳ ሓደ ሃይማኖት ሓደ እምነት እንተኾነ። ካማኡውን ፖለቲካዊ ኵነታት መንግሥቲ ጥርኑፍን ዝተኣሰሳረን ኣብ ዝነበረሉ ጊዜ ንሓድነት ክርስትና ብዙሕ ሓጊዙ ኢዩ፤ ኩነታት ዙፋን እናተፈጨለ ብዝመጸሉ ግን ንሓድነት ክርስትና ዕንቅፋት ኮነ፤ ኣብ ልዕሊ ክርስትና ምንጽላልው አርአየ። ኣብ መንጎ ክርስትና ኣውራ ፍልልይ ዘምጽኣ ግን በብዓይነቱ ናይ ሃይማኖት ክራክራት ኢዩ። ኣብ መንጎ ምሥራቓውያንን ምዕራባውያንን ኣሕዛብ ግን መሠረታዊ ናይ ጠባይ ፍልልይ ከይሃለወ ኣይተርፍን። ምሥራቓውያን ብተመስጦ (አስተንትና ኣምላኽ) ብርክርክ ብምጕት ብብልሒ ዘረባ ብሉጻት ኢዮም። ምዕራባውያን ግን ኣብ ህድኣት ኣብ ገርህነት ዝዘንብሉ ኢያቶም ከምኡውን ፈተውቲ ሥራሕ ኢዮም። እዚታትን ካልእ ነዚ ዝመስል ናይ ጠባይ ፍልልይን ንፍልልይ ክርስትና ብቐጥታ’ኳ እንተዘይኮነ ብተዘዋዋሪ መገዲ ኪድፍን ተረኸበ። ነፍሲወከፍ ሰበኻ (ብመንፈሳዊ ምምሕዳር ዝተኸለለ ቦታ) ነፍስ - ወከፍ ፓትሪያርክ ናቱ ፍሉይ አገባብ ኪሕዝ ጀመረ። ኣብ ቤተ ክርስትያን ዚካየድ ሥርዓተ ኣምልኾ (ሊጡርጊያ) ኣብ ምምሕዳር ቤተ ክርስትያን ኣብ አጽዋማት ብመሠረቱ እኳ ፍልልይ እንተዘይገብሮ ናይ ቋንቋ ናይ ጠባይ ናይ ልምዲ ፍልልይ ስለዝተወሰኾ ሕዝበ ክርስትያን ኣብ ፍልልይ ኣድሃበ። ኣብ ምሥራቕ ሠለስተ ዓበይቲ መንበረ ፓትሪያርካት ነበራ፤ እዚኣተን ከዓ ፩) ቁስጥንጢንያ ኢያተን።

፩ - መንበረ እስክንድርያ ኣብ ግብጺ (ምስሪ) እትርከብ እስክንድር ዓቢይ ኣብ ዝመሥረታ ከተማ እያ ዝነበረት። ማርርቆስ ወንጌላዊ ዝሰበኸላ ከተማ ኢያ። ስለዚ ኢያ እውን መንበረ - ማርቆስ ተባሂላ እትጽዋሶ ዓባይ ወደብ (መፅረፍ ባቡር ቀላይ) ብምዃና ዓዲ ሃብተን ዓዲ ትምህርትን ነበረት። ዓዲ እኒ ኦሪጂን ሊቅ ቀሌምንጦስ ዝተባህሉ ምሁራን ክርስትያን መንበር እኒ ማቴዎስ ቄርሎስ ዝተባህሉ ዓብይቲ ጻድቃን ፓትሪያርክታት ኢያ። ኣቢ ዓዲ’ዚ ሃይማኖት ተባዕን ጽኑዕን ኢዩ ዝነበረ። ናይዛ ከተማዚኣ ፓትሪያርክ ከዓ ንናይ ሊብያን ፐንታፖሊን፥ ኢትዮጵያን አብያተ ክርስትያን መራሒ ኢዩ ዝነበረ። ስለዚ ገለ ፻ ኣቡናት ኣቢሎም ኣብ ትሕቲ ሥልጣኑ ከምዝነበሩ ይዝከር።

፪) መንበረ ኣንጾኪያ ደድሕሪ ኢየሩሳሌም ክርስትና ዝተቐበለት ዓባይ ከተማ ኣንጾኪያ ኢያ። ንገለ ቁሩብ እዋን ናይ ሓዋርያት ጴጥሮስ መንበር ኔራ ኢያ። ቅ. ጳውሎስ’ውን ኣብዚኣ ኢዩ ንስብከት ዝተሰናደወ በዓል ቅ. ኢግናጽዮስ ሰማዕት ዝኣመሰሉ ዓበይቲ ጻድቃን ዘፍረየት ከተማ ኢያ። ናይ ኣናጾኪያ ፓትሪያርክ ንናይ መሰጶጣምያ ዓዲ ዓረብ ፊንቅያ ኪልቅያ ኣብያተ ክርስትያን መራሒ ኢዩ ዚነበረ።

፫) መንበረ ቁስጥንጥንያ ንጉሥ ቁስጥንጢኖስ ዝመሥረታ ኣብ ቱርክ እትርከብ ከተማ ኢያ «ሓዳስ ሮማ» ተባሂላውን ትጽዋዕ ኢያ። ናይዛ ከተማዚኣ ፓትሪያርክ ካብ ነገሥታት ብዙሕ ናይ ሞራልን ናይ ገንዘብን ሓገዝ ስለዝነበሮ ብቁሩብ ዓመታት ብዙሕ ናይ ሞራን ናይ ገዘብን ሓገዝ ስለዝነበሮ ብቁሩብ ዓመታት ብዙሕ መዓርግን ክእለት ዓቲሩ ተረኽበ። ብ፫፻፹፩ ዓ.ም ኣብ መንጎ ጎረባብቱ ዝነበሩ ዝነበሩ ኣቡናት ናይ ክብሪ ቀዳምነት ረኺቡስ ናይ ምምሕዳር ሥልጣን’ውን ጨቢጡ ይርከብ። እኒ ቅ. ባስልዮስ ዝተማህሩላ እኒ ዮሓንስ ኣፈወርቅን እኒ ቅ. ጎርጎርዮስ ዘኑሲስ ዝሰበኹላ መንበር እያ። እንተኾነ ምስ ሥልጣን መንግሥቲ እምብዛ ስለዝተቓረበት ዕድላ ምስቲ ተለዋዋጢ ዝኮነ ዕድል መንግሥቲ ሮማ እናተገላበጠ ብዙሕ ዕግርግር ረኺባ ኢያ።

በዚ ጊዜና ኣብዘን ዝበልናየን ሠለስተ መንበር ፓትሪያርክነት ሃይማኖት እስልምና ብብዝሒ ይርከበን። እቲ ናይ ቀደም ውዕውዕ ክርስትና ዳርጋ ናይ ዛንታ ነገር ኮይኑ ተሪፉ ኢዩ። ብወገን ምዕራብ ግን ኵሉ ክርስትና ኣብ መንበረ ሮሜ ወይ መንበረ ጴጥሮስ ተጠርፍኒፉ ንረኸቦ። ሮማ ሽሕኳ ናይዚ ኣብ ምሥራቕ ክርስትና ዝገጠመ ናይ ሃይማኖት ክርክራት ወረ እንተነበራ ንርእሳ ግን ደልዲላ ናህርን ክርክርን ብዘይብሉ ኣገባብ ትካየድ ነበረት ሽሕኳ ከም እኒ ሚላኖ ዝኣ መሰላ ዓበይቲ ከተማታ’ውን ንገለ እዋን ካብ መንበረ ሮሜ ዝተፈልያ እንተመሰላ ኣብ ምዕራባዊ ዓለም ክርስትና ከይትመቓቐለ ጸንሐ። ብወገን ወራር፥ ውግእ ብዙሕ ሥቓይኳ እንተኣምጽኣ ሃይማኖት ደልደለ ደኣምበር ኣይደኽመን።

እዚ ኣብ ክርስትና ዝረኣናዮ ፍልልይ ዝድላእ ኣይኮነን መሠረት ሃይማኖት ሓደ እንከሎ፥ እምነት ክርስና ዘይፈላለ እንከሎ ምስ ናይ ቦታን ጊዜን ባህልን ኣሰማሚዕካ ምኸኣሉ መሃብተሚኡ መጸብቂኡ ደኣምበር ከም ፍልልይ ኪቝጸር ኣይግባእን። ካብ ሓደ ዓለም ናብቲ ሓደ ጫፍ ዓለም ተዘርጊሑ ዘሎ ክርስትና ኵሎም አሓዛብ ዓለም ሓቍፋ ዘሎን ክርስትና ብመሠረቱ ሓደን ማዕረን እንከሎ፥ ብሓድሓድ ሡር ዘይትንከፍ ነገራት እንተተፈላለየ ተፈላሊዩ ኪበሃል ኣይግባእን ስለዚ ከዓ ንኣብነት ኣብ መንጎ ክርስትያን ዘሎ ዝተፈላለየ አቈጻጽራ ዓመት ልምዲ በዓላት ልምዲ ኣጽዋማት ሥርዓት ኣምልኾ (ሊጡርጊያ) ማለት ኣብ ቤተ ክርስትያን ዝፍጸም ጸሎታት ወዘተ ከም መፈላለዪ ኣይቁጸርን ኢዩ። ሕዝበ ክርስትያን ተኻሊኦምን መሥራቲኦምን ሓደ ክርስቶስ ስለዝኾነ ኣሕዋት ኢዮም። ዝተፈላለዩ ኣሕዛብ ብምዃኖም ከዓ ብሰንኪ ክርስትና ባህሎም፥ ልማዶም ከይገደፉ ይካየዱ። ናይ ትምህርቲ ፍልልይ’ውን እንተሎ ብትዕግሥትን ብርድኢትን ብምምያጥን ዘይፍታሕ ኣይኮነን። ጐይታና ኢየሱስ ክርስቶስ ሓደራ ዝበለና ፍቕሪ እንተሒዝና እዚ ፍቕሪ’ዚ ኪፈትሖ ዘይክእል ሽግርን ፍልልይን ከምዘየሎ እሙን ነገር እዩ።

ምዕራፍ ፲፭

ምጽኣት እስልምና

፩ - ነቢይ መሓመድ

ነቢይ መሓመድ ብ፭፻፸ ዓ.ም ኣቢሉ ካብ ዓሌት ቁራይሽ ካብ ቤት ሕሸም ኣብ ከባቢ መካ ተወልደ። ምሉእ ስሙ «አቡልቃስም ሙሓመድ ኢብን ዓብዱላህ ኢብን አልሙጣልብ ኢብን ሓሰሂም» ኢዩ። ጌና ኣብ ከርሢ ኣዲኡ እንከሎ ኣቦኡ ዓብደላ ሞተ፥ ኣዲኡ ከዓ ጌና ወዲ ሽዱሽተ ዓመት ከሎ ስለ ዝሞተት ብዝኽትምና ቅድም እንዳ ኣባሓጎኡ ደሓር ከዓ እንዳ ኣቡጣልብ ዝተባህለ ዝመዱ ተቐመጠ። ኣጻቢቑ ምስ ጎበዝ ግን ከጂጃ ምስ ዝተባህለት መበለት ከም ሠራሕተይና ኮይኑ ተጸጊዑ ተቐመጠ። ከጂጃ ንመሓመድ ብቕንዕናኡን ብመንፈዓቱን ብስለት ሥራሑን ብዙሕ ኣደነቐቶ። ሽሕ’ኳ ብዕድሜ ኣጸቢቓ ትዓብዮ እንተነበረት ተመርዓውቶ ኣዚዩ ስምምዕን ምርድዳእን ዝመልኦ ውላድ ዘለዎ ሕጉስ ሥድራቤት ድማ መሠረቱ።

ነቢይ መሓመድ ኣብ ዝተወለደሉ እዋን ዓዲ ዓረብ ሃብታም ሃገር ነበረ ምኽንያቱ ከዓ መንግሥቲ ቁስጥንጥንያ መንግሥቲ ፋርስን (ኢራን) ስለዝተፋጠጡ ካብ ዓዲ ህንዲ ካብ ርሑቕ ምሥራቅ (ፋር ኢስት) ብቁስጥንጥንያ ኣቢሉ ንኤሮጳ ዝሓልፍ ዝነበረ ንግድ ብመንገዲ ዓዲ ዓረብ ኪሓልፍ ግዲ ኮነ ናይ ህንዲ ዓለባ ናይ የመን ዕጣንን ቅመማትን ካብ ፋርስ (ኢራን) እርሒቑን ተዃሊሉ ብዓዲ ዓረብ ኣቢሉ ንደማስቆ ይኣቱ ነበረ። ስለዚ በዚ ሓድሽ ዝነትዐ ንግድ ኣውራ ደቂ ከተማ መካ ሃብተሙ። ከምኡ’ውን እታ ከተማ ናይ ከዓባ ቤተ ጸሎት ምቕማጥ ሥፍራ ስለዝነበረት ኵላቶም ኣዕራብ ንኪሰግድ ይመጹ ነበሩ’ሞ መካ ማእከል ኮይና ተረኸበት።

እንተኾነ እዚ ዝተኻዕወ ሓዲስ ሃብትን ንብረት ከተማን፥ ሓድሽ ግድላት ከዓ ኣምጽእ ናይ ሃብቲ ስስዐን ምቅድዳምን ነቲ ዝነበረ ሕውነትን ምትሕግጋዝን አጥፊኡ፥ ንብዙሓት ኣብ ብልሽዊ ናብራ አውደቆም። ሃብታማት ነንሓድሕዶም ተጣሚሮም ንሓድሕዶም እናተዃላለሱ ካብቲ ኵሉ ሺሻይ ካልኦት ከይሳተፉዎ ጸዓሩ። ነቢይ መሓመድ መስተውዓልን ኣስተንታንን ስለዝነበረ እዚ ጊጉይ ምዃኑ ቀልጢፉ ተረድኦ። ጸጸኒሑ ኣብ ጸምጸም በረኻ ብሒቱ ይጽልን ይሓስብን ነበረ። ከምዚ እንኪገብር ከዓ ብ፮፻፲ ዓ.ም ነቢይ መሓመድ ሓደ ራእይ ተራእዮ (ቁርዓን ፶፫ ፩ - ፲፰) ገብርኤል መልኣኸ ቃል ኣምላኽ ገለጸሉ ሓድሓደ ቃላት ንኪደግም እውን ትእዛዝ ተቐበለ (ቁርዓን ፺፮ ፩ - ፭)። በዚ ራእይ’ዚ መሓመድ ብውሽጢ ተሸበሪ ፈርሐ፥ በዓልቲ ቤቱ ከጂጃ ግን ኣምላኽ ከምዝተንከፎ ተረዲኣ ብዙሕ ደገፈቶ።

ብ፮፻፲፫ ዓ.ም ነቢይ መሓመድ ነዕሩኸቱን ንገለ ሒደት ሰባትን ኪሰብኸ ጀመረ አውራ፥ ዘተኰረለን ነጥብታተ ከዓ ከምዚ ዚስዕባ ኢያተን፤ «ኣምላኽ (አላህ) ከሃሌ ኩሉ ፈጣሪ ዓለም ኢዩ ንኵሎም ፍጥረቱ ከዓ ብመዓልቲ ትንሣኤ ኣብ ቅድሜኡ ጌሩ ኪፈርዶም ኢዩ። እንተኾነ ኣምላኽ ኣብ ፍርዲ ቅኑዕ’ኳ እንተኾነ መሓርነ ርሕሩሕን ኢዩ፤ ኵላቶም ደቂ ሰብ ከዓ ነዚ ኣምላኽ ዝገብረሎም ፍቕርን በረኸትን ብእምነትን ብጸልቶን ኪምልሹል ይግባእ። ብዘይካታ ሓንቲ ናይ ከዓባ ቤተ ጸሎት ከስ ካልእ ኵሉ ናይ ጣዖታት ኣብያተ ጸሎት ኪፈርስ ይግባእ»። ኣብ መጀመርታኡ ነቢይ መሓመድ እቲ ስብከቱ ነቲ ናይ እኒ ኣብርሃም ሙሴ ኢየሱስ መቐጸልታ ድኣምበር ከም ሓዲስ እምነት ጌሩ ዚዛረብ ዝነበረ ኣይመስልን።

፪ - ሕጂራ ንመዲና

ናይ ነቢይ መሓመድ ሰዓብትን ሰማዕትን እናበዝሑ ብዝኸዱ እቶም ሃብታማት መካ ኣብ መጀመርታ ብንዕቀትን ምልጋጽን ተቓውምዎ። ጸኒሖም ግን ኣብ ግሉጽ ምስዳድ ሓለፉ። ነቢይ መሓመድ ነቶም መቕርቡ ዝኾኑ ቤተሰቡን ሰዓብቱን ንኪዕቄቡ ንኢትዮጵያ ለኣኾም፤ ክርስትያን ነገሥታት ኢትዮጵያ ከዓ ብጽቡቕ ተቐቢሎም ኣዕቄብዎም። በዚ ከዓ ነቢይ መሓመድ ከየእምስገነ ኣይሓለፈን። ንርእሱ ግን ኣብ ጣይፍ እተባህለት ጥቓ መካ ዘላ ዓዲ ተሓቢኡ ተቐመጠ። ጸኒሑ ግን ምስ ገሊኦም ዓበይቲ ተስማሚዑ ንመካ ተመሊሱ ተቐመጠ። ብ፮፻፳ ዓ.ም ከዓ ኣብ መካ ነቢይ መሓመድ ዓቢይ ዕድል ረኸበ። ንንግደት ኢሎም ዝመጹ ተቐማጦ ከተማ መዲና ብስብከቱ ተደኒቆም ኣብ ዓዶም ብዝነበረ ናይ ነንሐድሕድካ ውግእ ብሞንጎኝነት ኪዓርቆም ለመኑዎ ከም ሓደ ዓበይ ነቢይ ኪቕበልዎ ድማ ቃል ኣተውሉ። ኪእዝዝዎ ካብ ጌጋታቶም ኪእረሙ ተስፋ ሃብዎ።

ደቂ መካ ናይ ነቢይ መሓመድ እንቅስቃአሴ ርእዮም ኪቐትልዎ ደለዩ፤ እንተኾነ ብ፲፮ ሐምሌ ፮፻፳፪ ዓ.ም መሊቑ ንመዲና ሃደመ። እዚ ዕለት’ዚ ብእስልምና ዓቢይ ዕለት ኢዩ፤ ናይ እስልምና መራሕ ዕለት ኣቄጸጽራ ዘመን ካብ ሕጂራ (ህድማ ናብ መዲና) ኢዩ ሓዸ ኢሉ ኪቄጽር ዚጅምር። መዲና ኣስታት ፫፻ ኪ. ሜ ካብ መካ እትርሕቕ ከተማ ኢያ፤ ብዙሓት ኣይሁዳውያን ዝቕመጡላ ስል’ኳ እንተነበረ ከም ነቢይ ኪቕበሉዎ ኣይደልዩን ነበሩ። መሓመድ ብ፮፻፳፫ ዓ.ም ጓል አቡበከር ኣእተወሞ ንጓሉ ፋጥማ ከዓ ንዓሊ ሃቦ። ከምዚ ኢሉ ከዓ ምስ ዓበይቲ እታ ዓዲ ብዝምድና ተኣሳሰረ።

ደቂ መካ ግን ጌና ኣይዓረፋን ነበሩ ጸጸኒሖም ወተሃደራት እናለኣኹ ንመሓመድ ውግእ ይገጥምዎ ነበሩ ግን ተሳዒሮም ይምለሱ ነበሩ። ኣብ መወዳእታ ከዓ ብመጋቢት ፮፻፳፬ ዓ.ም ካብ ጋዛ ንመካ ብዙሓት ኣግማል ዝጸዓኑ ኪሓልፉ ከለው መሓመድ እስታት ፫፻ ዝኮኑ ወታሃደራት ሒዙ ከተሮም። ካብ መካ ከዓ ኪረድእዎም ብዙሓት መጹ፥ እንተኾነ ዓወት ናይ መሓመድ ኮነ። ነዚ ዓወት እዚ ንምዝካር ነቢይ መሓመድ ናይ ራማዳን ጾም ወሰነ። በመጋቢ ፮፻፳፰ ዓ.ም መሓመድ ንመካ ኪሳለም ፩ሽሕን ፭፻ ወተሃደራት ሒዙ ተበገሰ፤ ደቂ መካ ከሎ ጌና ፈሪሖም ንተዓረቕ በልዎ። ተዓሪቖም ድማ ንከዓባ ካብ ጣዖታት ኣጽርዮም ነታ ኣምላኽ ነብርሃም ዝሃቦ ጻዕዳ እምኒ (ሎሚ ብናይቶም ዚሳለምዋ ሰባት ኃጢአት ጸሊማ ዘላ) ጥራሕ ገደፉ።

ካብዚ ንደሓር ነቢይ መሓመድ ተጻራርያን ሓይልታት እናበታተነ ንምልእቲ ዓዲ ዓረብ ኣብ ቁጽጽሩ ኣእተዋ። ብ፮፻፴፪ ዓ.ም እንደገና ንመካ ንግደት ፈጸመ ኪምለስ ከሎ ግን ጥዕና ይወሓዶ ስለዝነበረ ንኣቡበከር ጸሎት ኪመርሕ (ተኸታሊኡ ኪኸውን) ሓደራ ኢሉ ዓረፈ።

፫ - እምነት እስልምና

እምነት እስልምና ብሓጺሩ ከምዚ ኢዩ። ብቀዳምነት «ብዘይካ እቲ ሓደ ኣምላኽ (አላህ) ካልእ የልቦን መሓመድ ከዓ ናቱ ነቢይ ኢዩ።» ቀጺሎም ንኣምላኽ ዚመስግኑን ገሊኦም ከዓ ዙፋኑ ዝሽከሙ መላእኽቲ አለው፤ ናቱ መልእኽተይናታት አያቶም፤ ንኣመንቲ ከዓ ተጻይ ዘይኣመንቲ ኣብ ዝገብርዎ ውግእ ደገፍቶም ኢዮም፤ ገሊኦም ካብዞም መላእኽቲ ናይ ደቂ - ሰብ ሓለውቲ ኢያቶም። ኣምላኽ (አላህ) ንዓለም ብሽዱሽተ መዓልቲ ፈጠሮ ንኣዳም ድማ ኣብ ገነት ኣቐመጦ ሰይጣን ምስ ፈተኖ ግን ተጋጊዩ ወደቐ። ኣምላኽ ከምቲ ንአብርሃም ንሙሴ ንኢየሱስ ዝተዛረቦም ንነቢይ መሓመደ’ውን ተገሊጹሉ ኢዩ።»

እስልምና ኣብ ሓሙሽተ ነገራት ዝጸንዐ ኢዩ።

፩. ሓደ ኣምላኽ (አላህ ጥራሕ ኢዩ፥ መሓመድ ከዓ ነቢይ ኢዩ።

፪. ጸሎት

፫. ንስኡንን ንድኻን ምምጽዋተ

፬. ንግደት ንከተማ መካ

፭. ናይ ራማዳን ጾም።

፬ - ምስልምናን ክርስትናን

ኣላህ ንነቢይ መሓመድ ዝሃቦ መጽሓፍ ቁርዓን ይበሃል። ኣብ ቁርዓን ሠለስተ ምዕራፍ (ሱራ) ብፍላይ ብዛዕባ ኢየሱስ ተጸሒፉ ይጸንሓና። ኣብ ሱራ ፫ ፭ ፲፱። ብተዘዋዋሪ ወይ ብኣምሳልነት ግን ኣብ ፲፭ ምዕራፋት (ሱራቱ) ይዛረብ ኢዩ። ቁርዓን ንኢየሱስ «እል መሲሕ ወይ ድማ ዒሣ ብኑ ማርያም» ብዚብል ቃላት እዩ ዚሰምዮ። እዚ ከዓ ልክዕ ከምቲ ክርስትያን እንህቦ ስም ኢዩ።

ኣብ ቁርዓን ተገሊጹ ዝጸንሓና ክርስቶስ ግን ነቢይ ደኣ እምበር ፈጺሙ እምላኽ ኣይኮነን «ኣምላኽ ሓደ ጥራሕ ኢዩ መኻፍልቲ (ሸሪኻ) ከዓ የብሉን» ካብ ካልኦት ነቢያት ግን ኣዝዩ ዝለዓለ ኢዩ። ካብ ሓንቲ ማርያም ዝስማ ድንግል ብዘይ ግብረ - ሥጋ ከም እተወልደ ኣብ ቁርዓን እሙንን ግሉጽን ግሁድን ኢዩ። ኢየሱስ ንደቂ መካን ንኣይሁዳውያንን ኣብነት ኪኸውን ዝተላእከ «ነቢይ» ኢዩ። (ሱራ ፵፫ ፶፯) ንሱ ናይ ኣምላኽ ሕያዋይ ኣገልጋሊ ኢዩ« (ሱራ ፮ ፹፭) ኣቦ ዘይብሉ ስለዝኾነ ንኣዳም ዝመስል ኢዩ» (ሱራ ፫ ፶፱)። ንካልኦት ነቢያት ዘይተዋህበ ንኢየሱስ ጥራሕ ዚወሃባ ክልተ መጸዋዕታ ኣለዋ። ኣብ ሲራ ፫ ፴፱ - ፵፱ ኢየሱስ «ቀሊማ ምን ኣላሁ» - «ቃል ኣምላኽ» ተባሂሉ ይጽዋዕ። ኣብ ሱራ ፫ ፵፯ - ፵፱ ፲፱ ፴፭ ከዓ «ኣብ ከርሢ ድንግል ተዘሪኡ ዝተጸንሰን ካብኣ ዝተወልደን ቃል ኣምላኸ» ተባሂሉ ይጽዋዕ (ኣብ ሱራ ፬ ፻፸፩)።

ቅዲሚ ልደት ክርስቶስ ዮሓንስ ዝተባህለ ካብ ሓንቲ መኻን ሰበይትን ካብ ኣቦኡ ዘካርያስ ካህንን ከምዝተወልደ ኣብ እስልምና እሙን ኢዩ (ሱራ ፲፱ ፩ - ፲፭ ፫ ፴፰ - ፵፩)። «ኢየሱስ ወንጌል ዝተባህለ መጽሓፍ ኣብ ሰማይ ተቐቢሉ እዩ» (ሱራ ፭ ፻፲ ፶፮ ፳፯) ኣብ ሕየቱ ብዙሕ ተኣምራት ገበረ። ዕዉር አሕወየ ለምጸም ከዓ አንጽሐ ሓዋርያት መረጸ ንሳቶም ብዝሓተትዎ ካብ ሰማይ መኣዲ መግቢ ኣሰናወደሎም (ሱራ ፭ ፻፲፬ - ፻፲፭)። ጭቃ ረጋቢት ሠሪሑ ትንፋሰ ሂቡ የንፍረን ነበረ ሙታን ከተንሥእ ክእለት ከምዝነበሮ ኣብ ቁርዓን ግሉስ ኢዩ (ሱራ ፫ ፴፭)። እዚ ኵሉ ድንቂ እናሠርሐ ግን ነቶም ሰብ ተሪር ልቢ ዝኾኑ ሕዝበ - እስራኤል ኪመልሶም ኣይከኣለን።

ኢየሱስ ሞይቱዶ ኣይሞተን? እዚ ኣብ ቁርዓን ብሩህ ኣይመስልን። ኣብ ብዙሕ ሱራታት ከምዝሞተ ግሉጽ ከምዝሞተ ግሉጽ ይመስል። ሓድሓደ ታሪኽ ግን ኣይሁዳውያን ኪቐትልዎ ደኣ ፈቲኖም እምበር ኣይቀተልዎን ይብል። ዝሰቐልዎ መሲልዎም ግን ኣምላኽ ስለ ዝሓሊዎስ ኣምላሉ ደአ’ምበር ኣይረኸብዎን።

ነቢይ መሓመድ ምስ ክርስትና ዝነበሮ ርክብ ግሉጽ ነበረ። «አውራ ናብ ኣመንቲ (እስላም) ዝቐረቡ እቶም ክርስትያን ዚበሃሉ ኢዮም፤ እዚ ከዓ ካህናት ፈለስቲ ስለዘለውዎምን ዕቡያት ስለዘይኮኑን ኢዮም» (ሱራ ፹፪)። ነቢይ መሓመድ ንክርስትያን ናይ መንፈስ ተግባራቶም ንኬካየድሉ ካብቲ መስጊድ ሓደ ወገን ሂቡዎም ነበረ ዚብል ታሪኽ’ውን ኣሎ። ኣብ መንጎ እስላምን ክርስትያንን ብናይ እምነት ትምህርቲ ኣሰሓሓብ ጸኒሑ ዝመጸ ጋሻ ነገር ኢዩ ንምባል የድፍር ኢዩ። እስላም ሓደ ኣምላኽ (አላህ) እሞ እቲ ኣምላኽ ኣብርሃምን ይስሓቅን ያዕቆብብ» ከምዘምልኹ ግሁድ ኢዩ፥ ክርስትያንከ ነየናይ ኣምላኽ ድዮም ዜምልኹ።

ምዕራፍ ፲፮

ኣሰሓሓብ ኣብ መንጎ መንበረ ሮሜን

መንበረ ቁስጥንጥንያን

፩ - ምትእስሳር መንግሥትን ቤተ ክርስትያንን

አብ ቁስጥንጥንያ (ቢዛንስዮ - ዳሕራይ ኢስታንቡል) ነጊሶም ዝነበሩ ገዛእቲ ብርቱዓት ሓለውቲ ክርስትና ነበሩ፤ ኣምላኽ ኪፈትወሎም ብማለት ንናይ ቤተ ክርስትያን እከያይዳ እምብዛ ኣቕሪቦም እንኪከታተልዎ ሕሉፍ ሓሊፉ ብዛዕባ’ቲ ኣብ ቤተ መቕደስ ዚፍጽሞ ነገራት እውን ንውሉደ ክህነት ሕግታት የውጽኡሎም ብጥብቂ ከዓ ይከታተልዎም ነበሩ። አልባሳት ቤተ - ክርስትያን መንግሥትን ሓደ ኮነ፤ ኣብ ዕብይ ዝበለ ኣጋጣም ኣብ ቤተ መንግሥቲ ዝርኤ ዝነቦረ አገባባ - መዓርግ ካብቲ ናይ ቤተ ክርስትያን ዝተፈልየ ኣይነበረን። ብመዓልቲ ትንሣኤ ናይ ቁስጥንጥንያ ንጉሥ ረቂቕ ቄጽሊ ወርቂ ተኸዲኑ ኣብ እይማነ - ጸጋሙ ብኣምሳል ሓዋርያት ፲፪ ሶበ - ሥልጣን ደው ኣቢሉ ኣብ ቅድሚ ሕዝቢ ይቐውም ነበረ።

ከምዚ ኢሉ ንጉሥ ንክልቲኡ ሥልጣን ቤተ ክርስትያንን መንግሥትን ጨቢጡ ተረኽበ። ንጉሥ ዘውዲ እንኪደፍእ እቲ ፓትሪያርክ ብቅብኣ - ቅዱስ እናገበረ ይቐብኦ ነበረ መዓርገ ክህነት’ውን ይህቦ ነበረ። ንሽሙ እኳ እቲ ፓትሪያርክ ነፃ እንተነበረ ብግብሪ ግን ካብ ፍቓድ ነገሥታት ቁስጥንጥንያ ኪውጽእ ይኸእል ኣይነበረን። ክሳብ ሽዑ ኣብ ምርጫ ፓትሪያርክ ናይ ሕዝቢ ተወከልቲ ናይ ውሉድ ክህነት ተወከልቲ ናይ ቤተ መንግሥቲ ተወከልቲ ኣብ ዝተረኸቡሉ ኣኼባ ይካየድ ነበረ፤ ብ፱ይን ፲ይን ፲፩ን ክፍለ ዘመናት ግን እዚ ኣገባብ’ዚ ተሪፉስ ንጉሥ ዚፈትዎ ሰብ ጥራሕ ናይ ቤተ ክርስትያን ዝለዓለ ዙመት ይረክብ ነበረ። መብዛሕትኡ ጊዜ ጳጳሳት ፓትሪያርካት ዝምረጹ ዝነበሩ ድማ ናይ ቤተ መንግሥቲ ተራ መኳንንትን ሹመኛታትን ነበሩ እዚ ሹማምንቲ ዓለም ኣብ ጉዳይ ቤተ ክርስትያን ጣልቃ ምእታው «ቸዛሮፓፒዝም» ይበሃል። ብወገን ሮማዊት ቤተ ክርስትያን ኣብ ነገሥታት ፍራንስያ ተጸጊዓ እንክትካየድ ብምሥራቕ ከዓ ናብ ነገሥታት ቁስጥንጥንያ ተጸገዐት። እዚ ዘይክኣል ከዓ ናይ ምሥራቕን ምዕራብን ክርስትያን በተሓሳስባን ኣነባብራን እናተፈላለዩ መጹ። ብወገን ሮማ ዝነበረ ክርስትና ኣብ ናይ ነፍሲ ወከፍ ወዲ ሰብ ሕይወት ናይ ጠባይ ለውጢ ኪርከብ ሕብረተሰብ ብሙሉእ ብክርስትና ኪልወጥ ይግብኦ ብዚብል እምነት ስብከታት ትምህርቲ ኣስተምህሮ እንኬማዕብል፥ ብወገን ቁስጥንጥንያ - ግሪኽ ግን ማእከልነት ንሊጡርጊያ ማለት ነቲ ኣብ ውሽጢ ቤተ ክርስትያን ዚፍጽሞ ተግባራት ጥራሕ ብምትኳር ናይ ቤተ ክርስትያን ተልእኮ ኣብ መንጎ ደቂ - ሰብ እናተረሰዐ መጸ።

፪ - ፓትርያርክ ፎዚዮስ፥

ኣብ ዙፋን መንግሥቲ ቁስጥንጥንያ ወልተ ቴድሮስ እተባሀለት ንግሥቲ ኣብ ዝነበረትሉ ጊዜ ብናታ ደገፍ ዝተሾመ ኢግናጽዮስ ዝተባህለ መነኮስ ናይ መንበረ ቁስጥንጥንያ ፓትሪያርክ ኮነ። ኢግናስዮስ ገርሂ መነኮስ’ኳ እንተመሰለ ሕሊናኡ ግን ዘይዕጸፍ ሓጺን ኢዩ ዝነበረ። ንንግሥቲ ወልተ ቴድሮስ ኣብ ዙፋን ዝተኸተለ ንጉሥ ሚካኤል ፫ይ ንክርስትያን ዜዕንቅፍ ግስሩጥ ጠባይ ሒዙ ነበረሞ ኢግናጽዮስ ቃልዓለም ብዘይብሉ ኣዘራርባ ነቲ ኣብ ቤተ መንግሥቲ ብሰበሥልጣን ዚፍጸም ዝነበረ ርኸሰት ሃልሃል ብዝብል ቃል ውግዘት ኮኖም። ብመዓልቲ በዓል ጥምቀት ፰፻፶፰ ዓ.ም ሓደ ባርዳስ ዝተባህለ ንጉሣዊ ቤተሰብ ኣብ ቅዳሴ ኣጽቢሑ ካብ «ሥጋሁ ወደሙ» ኪሳተፍ እንተቐረበ ፓትሪያርክ ኢግናጽዮስ ዘሊሉዎ ሓለፈ፤ ምሉእ ቤተ መንግሥቲ ታዕታዕ በለ ኩላቶም ሰበ - ሥልጣን ከዓ ንኢግናጽዮስ ካብ መንበሩ ኬውርድዎ ዓጠቑ። ክውን ዘይከውን ኣሊምሞ ኣጋጢሞም ኣብ መንጎ ሕዝቢ መርዛም ወሬታት እናዘርግሑ ካብ መንበረ ቁስጥንጥንያ ኣውሪዶም ኣብ ሓደ ደሴት ኣብ ዝርከብ ገዳም ከም እሱር ኪቕመጥ ገደድዎ።

«ጻድቅ ወሰላም ተሰዓማ» ኣብቲ ድሕነትና ዝተፈጸመሉ ቅ. ቦታታት ናይ ኢየሩሳሌም ናይ ክልቲኣን መናብር ሓዋርያት መንበሬ ቁስጥንጥንያ መራሕቲ ር. ሊ. ጳጳሳት ጳውሎስ ፮ይን ፓትርያርክ ኣጥናጎራስ ፩ይን ብ7 ታሕሣሥ 1965 ዓ.ም ፈ ንነዊሕ ዘመናት ፈላልዩወን ዝነበረ ናይ ሓድሕድ ውግዘት ተሰላሰለ። በዚ ከዓ ዝሓለፈ ታሪኽ ዝሓለፈ ታሪኽ ብዕርቂ ተዓጽዩ ሓዲስ ምዕራፍ ብፍቅሪ ተኸፍተ።

መተካእታ ኢግናጽዮስ ፎዚዮስ ዝተባህለ ተመርጸ። ንፎዚዮስ ገሊኦም ጸሓፍቲ ታሪኽ ማዕረ ከዋኽብቲ ክብ የብልዎ፤ ገሊኦም ከዓ ክዳን ንዕቀትን ሓፍረትን ኣልቢሶም ንታሪኽ የቕርብዎ። ብዛዕባኡ ኵላቶም ብርግጽ ዚስማምዑሉ ነጥብታት ግን ኣሎ። ትውልዱ ካብ መኳንንቲ ኮይኑስ ኣብ ቤተ መንግሥቲ ከም ዝዓበየ ርጉጽ ኢዩ። ንመጀመርያ ናይ ሃገሩ ኣምባሳደር ኮይኑ ኣብ ባግዳድ (ኢራቕ) አገልገለ፤ ካብዚ ተመሊሱ ከዓ ኣብ ናይ ቁስጥንጥንያ ቤተ መንግሥቲ ካብቶም ኣውራ ዝረኣዩ ሰበ ሥልጣን ኮይኑ ተቐመጠ። በዓል በሊሕ አእምሮ ምሁርን ኢዩ ዝነበረ።

ፎዚዩስ ናይ መንበረ ቁስጥንጥንያ ፓትሪያርክ ኪሽየም እንከሎ ማንም ተራ ዓለማዊ ኢዩ ዝነበረ፤ እንተኾነ ነቲ ተጋጭዩን ተፈላልዩን ዝነበረ ዙፋን መንግሥተ መንበረ ጵጵስናን ኣቃርበልና ኢሎም ብዙሓት ብኵሉ ወገን ምስለመንዎ፥ ኪቕበል ግዲ ከምዝኾኖ ይንገር። ኣብ ውሽጢ ኣርባዕተ መዓልቲ ናብ ጵጵስና ዘብጽሑ መዓርጋት ማለት ፩ይ መዘምር ፪ይ ንፍቂ ዲቍና ፫ይ ዲቍና ፬ይ ክህነት ተቐበለ ኣብ ሓሙሻይ መዓልቲ ከአ ብበዓል ልደት ፰፻፶፰ ዓ.ም ቅብአ ጵጵስና ተቐቢሉ ናይ መንበረ ቁስጥንጥንያ ፓትሪያርክ ተባህለ።

ብናይ ኢግናጽዮስ ብዘይግቡእ ካብ ሥልጣን ምውራድ ዝጐሃዩን ብናይ ፎዚዩስ ምትካእ ዘይተሓጐሱን ጳጳሳት ኮኑ ሕዝበ ክርስትያን ተቓውሞኦም ኬስምዑ ጀመሩ። ናይ ሮማ ርእሰ ሊቃነ ጳጳሳት ወረ ሰሚዖም ነበሩ’ሞ ባዕሎም ኪከታተልዎ ጀመሩ። ከም ናይ ቀደም ስምምዖም ነፍሲ ወከፍ ዝተመርጸ ሓዲስ ፓትሪያርክ ነርባዕቲኦም ፓትሪያርክታት ማለት ንናይ መንበረ ኢየሩሳሌምን መንበረ ኣንጾኪያን መንበረ እስክንድርያን መንበረ ሮማን ብዛዕባ ኣመራርጻኡ ገሊጹ ብምንጋር ኣተሓሒዙ ከዓ እምነቱ ዘርዚሩ ብምርዳእ ብጽሑፍ የፍልጦም ነበረ። በዚ እንብሎ ዘሎና ዘመናት ግን ናይተን ሠለስተ ቀዳሞት መንበረ ፓትሪያርክታት ብምኽንያት ስዕረት እስልምና ሓይለን ተዳኺሙ ስለዝነበረ ናይ ፎዚዮስ ወረቐት ተቐቢሉን ሱቕ በላ፤ መንበረ ሮሜ ግን ኣጥቢቓ ተኸታተለቶ’ሞ ኣብ ውሽጡ ዝነበረ ተንኮን ሻርነትን ንምርዳእ ንር - ሊ - ጳጳሳት ን ኢቆሎስ ፩ይ (፰፻፶፰ - ፰፻፷፯) ነዊሕ ኣይወሰደሎምን። ብቕልጡፍ ከዓ ነገራት ከጻርዩ ክልተ ልኡኻቶም ንቁስጥንጥንያ ሰደዱ፥ እዚኣቶም ግን ብዝተገብረሎም ንጉሣዊ ኣቀባብላ ኮነ ብዝቐረበሎም ሽፋን ኣነጋግራ ተደናጊሮም ነገራት ከየጻረዩ ንክልተ ተኻሰስቲ ማለት ንወገን ፎዚዮስን ወንገ ኢግናጽዮስን ከይሰምዑ ኣቡናተን ካህናትን ኣኪቦም ምርጫ ፎዚዮስ ሕጋዊ ኢዩ ኢሎም ኣወጁ።

ንር - ሊቃነ ጳጳሳት ኒቆሎስ እዚ ናይ ክልተ ልኡኻቶም ጠባይ ብዙሕ ኣስደመሞም አጸርዮም ጥራሕ ኪምለሱ ዝበልዎም ደረት ተልእኾኦም ሓሊፎም ጉባኤ ኣኪቦም ንፎዜዮስ ምጽዳቖም ዝይተላእኩዎ ብምዃኑ ውሳኔታቶም ፍሩስ ምዃኑ አፍለጡ። ባዕሎም ከዓ ኣብ ሮማ ኮይኖም ካብ ክልቲኡ ወገን (ካብ ወገን ኢግናጽዮስን ፎዚዮስን) ተፈለጥቲ ኣጸዊዖም ስምዕዎም። በብቑሩብ ከዓ ናይ ኢግናጽዮስ ካብ ሥልጣን ምውራድን ናይ ፎዚዮስ ምምራጽን ዝይሕጋዊ ምዃኑ ተገንዘቡ ካብ ልዕሊ ፓትሪያርክ ፎዚዮስ ከዓ ከቢድ ውግዘ አውረዱ። ንኢግናጽዮስ ድማ ኣብ መንበሩ ኪምለስ ፈረዱ። ነቶም ሠለስተ ፓትሪያርክታት ከዓ ብዛዕባ’ቲ ኵሉ በመልእኽቲ አሳተፉ።

፫ - ፍልልይ ኣብ መንጎ ሮማን ቁስጥንጥንያ

ፎዚዮስ ውግዘቱ ተቀቢሉ ሱቕ ኣይበለን ተገይሩን ተሰሚዑን ዘይፈልጥ ሰብዓቱ ኣኽቲሉ ኣኼባ ገበረ ንናይ ሮማ ጳጳስ ኒቆሎስ ፩ይ ከዓ ብውጉዙ ወገዞም። እዚ ከይኣክል ከዓ ንናይ ሮማ ቤተ ክርስትያን ብናይ እምነት ነጥብታትን ነናእሽቱ ናይ ልምዲ ክርስትና ተግባራትን ከሰሳ። ቅድሚ ኵሉ ኣብ ቡልጋርያ ዝሰበኩ ዝነበሩ ካብ ሮማ ዝተላእኩ ካህናት ክልል ሃገረ - ስብከቶም ጥሒሶም መሬት ምሥራቕ ኣትዮም ኣለው ብማለት ከሰሰ። ከምኡ’ውን ብጾመ - ኣርብዓ (ዓቢይ ጾም) ጥልላት (ጸባን ካብ ጸባ ዝርከብ መግብን) ምዝውታር ኣይግባእን ኪብል ወቐሳኡ ኣቕረበ ኣብ ዓለም ንዝርከቡ ካህናት ድንግልና ኣየድልን ኢዩ፤ ኣብ ገዳማት ንዝነብሩ ጥራሕ ይኹን ኣብ ፀጋ ጥምቀት ንሕፃናት ብኣጥማቒ ካህን ሜሮን ምቕባእ ከምኡ’ውን ሥጋሁን ደሙን ምስፍታ ግቡእ ኢዩ ኣብ መንበረ ሮሜ ዝግበር ተግባር ማለት እቲ ሕጻን ምስ ዓበየ ሜሮንን ቁርባንን ምሃቡ ግን ጌጋ ኢዩ እናበለ ገለጸ። ፎዚዮስ ካብ ኵሉ አዕቢዩ ዝወቐሶ ግን ብዛዕባ ናይ መንፈስ ቅዱስ ኣመጻጽኣ ኢዩ። መንበረ ሮሜ «ዘሠረፀ እም ኣብ ወልድ» (ካብ ኣብን ወልድን ዝወሰ) እትብሎ ናይ ኒቅያ አበው ዘይበልዎ ኢዩ። ስለዚ «ዘሠረጸ እም ኣብ» ጥራሕ ኪበሃል ኣለዎ ኪብል ብትምህርተ - ሃይማኖት ከሰሰ።

ከምዚ ኢለን ሮማን ቁስጥንጥንያ እናተረሓሓቓ ብዝመጻ ብ፩ ሽህን ፵፫ ዓ.ም ኣብ መንበረ ቁስጥንጥንያ ሚካኤል ቸሩለርዮስ ዝተባህለ ሰብ ተቐመጠ። ብርቱዕ ናይ ወገን ስምዒት ስለዝነበሮ ኣብ ቁስጥንጥንያ ዝርከብ ናይ ላቲናውያን (ሮማ) ኣብያተ ክርስትያን ኪዕጾ ንብረተ’ውን ኪውረስ ንሕዝቢ ከዓ ተጻይ ላቲናውያን ኣለዓዓለ። ሓድሓደ ክሲታት’ውን ተጸይ ሮሜ ኣቕረበ። ላቲአንውያን ብዘይ ቦኹዐ እንጌራ ብምቕዳሶም ኣብ ጾም አርብዓ ሃሌ - ሉያ ብዘይምባሎም ጽልእን ቂምን ብዝመልኦ ደሃይ ወገዞም።

ምዕራባውያን ኣብ ቅድሚ’ዚ ተግባር’ዚ ሱቕ ኢሎም ኪሓልፉ ኣይደለዩን። ትርን ጸርፍን ዝመልኦ ምላ ከዓ ሃቡሉ። ምስዚ ኵሉ ግን ንዕርቅን ስምምዕን ዚፍትኑ ላቲአንውያን በብእዋኑ ተላእኩ። እንተኾነ ፓትሪያርክ ቸሩላርዮስ ዘይቀርብ ኮይኑ ተረኸበ። ስለዚ ከዓ ብ፩ሽሕን ፶፬ ዓ.ም ኣብ ሶፍያ (ርእሰ ከተማ ናይ ቡልጋርያ) ዝርከቡ ዝነበሩ ክልተ ልኡኻት ሮማ ዓጺቕ ቃላት እናአዘውተሩ ሓደ ናይ ውግዘት ብራና ጽሒፎም ኣብቲ ናይ ሶፍያ ዋና ቤተ ክርስትያን መንበረ ታቦት አቐሚቶም ከዱ። ከምዚ ኢሉ ከዓ እቲ ኣብ መንጎ ሮማን ቁስጥንጥንያ ዝነበረ ኣስሓሓብ ኣብ ምብታኽ በጽሐ። ነዚ ናይ ቁስጥንጥንያ ርእዮም ብዙሓት ናይ ምሥራቕ ፓትሪያሪክታት ካብ ሮማ ተፈነጨሉ። ሩስያውያን ሩመናውያን ቡልጋርያውያን ግሪኻውያን በዚ ዘመናት’ዚ ኢዮም ካብ ሮማ ዝተፈልዩ።

ምዕራፍ ፲፯

፩ - መስቀላዊ እንቅስቃሴ (ክሩሰይድ ሙቭመንት)።

ብ፲፰ ሕዳር ፩ሽሕን ፺፭ ዓመተ ምሕረት ክለርሞን ኣብ ዝተህባለት ከተማ ዓዲ ፍራንስያ ብሮማዊ ር - ሊ - ጳጳሳት ኡርባኖስ ፪ይ አካባቢነት ጉባኤ ይካየድ ነበረ። አብኡ ኣቡናት አበምኔታት ካህናት ሰበ ሥልጣን ዝኾኑ ምእመናን ተኣኪቦም ብዛዕባ ናይ ቤተ ክርስትያን ሕጹጽ ጉዳያት ይመያየጡ ነበሩ። ኣብ መደምደምታ ጉባኤ ር - ሊ - ጳጳሳት ተንሢኦም ብዛዕባ ናይ ጐይታና ኢየሱስ ክርስቶስ መቓብር እናነብዑ ተዛረቡ ኣብ ኢየሩሳሌምን ከባቢኣን ዝርከብ ቅዱስ ሥፍራታት ኣብ ኢድ ቱርካውያን እስላም ስለዝኣተወ ኪሳለሙ ዝኸዱ ዝነበሩ ክርስትያን ብዙሕ ግፍዕን መከራን ይጓነፎም ከምዝነበረ እቲ ቅዱስ ሥፍራታት ንባዕሉ ኣብ ኢድ ማንም ዘይአመንቲ ኣትዩ ተራኺሱ ከምዝነበረ ገለጹ። ኣብ መወዳእታ ከአ «ፍቁራትን ሕሩያንን ዝኾንኩም ደቂ እግዚአብሔርን ምርቓት ደቀይን ሓይልታትኩም ኣተኃባብሩ ናብቲ ናይ ጐይታና ቅዱስ መቓብር ኣቢልኩም ተበገሱ ኣብ መንግሥቲ እግዚአብሔር ዘይበርስ ቦታ ክብሪ ይጽበየኩም ኣሎ። መስቀል ኣልዕሉ» ዚብል ቃላት ኣስምዑ።

ኣዕራብ ድሕሪ ሞት መሓመድ ብ፮፻፴፯ ዓ.ም ንኢየሩሳሌም ምስ ሓዝዋ ንክርስትያን ነጋድያን ጸግመ ኣየምጽኡሎምን ነበሩ። እስላምን ክርስትያንን ብስምምዕን ብምጽውዋርን ሃይማኖታዊ ተግባራቶም የካይዱ ነበሩ። ብ፩ሽሕ ዓ.ም ግን ቱርካውያን ውሪሮም ካብ ኢድ አዕራብ ወሰድዋ። ካብኡ ንድሓር ምስ ክርስትያን ዝይምቅዳው ተጀመረ። ቅዱስ ሥፍራታት ኪበጽሑ ካብ ኵሉ ክፍላተ ዓለም ዝመጹ ዝነበሩ ክርስትያን ነጋድያን ንብረቶም ተዘሪፎም ከም ባራዩ ብርቱካውያን ይሸየጡን ይልወጡን ነበሩ። ገሊኣቶም ኣብ ጰለስጢና ዝነበሩ ክርስትያን ዝገጥምሞ ዝነበረ በብዓይነቱ ዜስካሕክሕ ሥቅያት የዘንትዉ ነበሩ። እንዚ ምስተገንዘቡ ኣብ ኤውሮጳ ዝነበሩ ክርስትያን ብዙሕ ሓዘኑ፤ ንመቓብር ጐ. ኢ. ክርስቶስ ከዓ ነፃ ከውጽኡ ተዓጥቁ። ጐ. ኢ. ክርስቶስ ዝተወልደሉ ዝዓበየሉ ዝረገጾ ቦታታት ካብ ኢድ እስላም ንኸውጽኡ እቶም ብምቅታል ተቔራሪሶምን ተበታቲኖም ዝነበሩ ነገሥታት ምዕራብ ንጊዜኡ ባእሶም ገዲፎም ሓደ ልቢ ሓደ ሓሳብ ኮኑ። ሰበኽቲ ከዓ ነዚ ናይ ር - ሊ - ጳጳሳት ኣዋጅ ካብ ሃገር ናብ ሃገር፥ ዓዲ ናብ ዓዲ ዘርግሕዎ። ሕዝበ ክርስትያን ዓቢ ብሽበት ንእሽቶ ብቀለቤት ኢሉ ተንሥኣ። መወዳድርቲ ብዘይብሉ ለጋስነት ደረት ብዘይብሉ ተኣማንነት ኩሎም ኣብ ቃል ር - ሊ - ጳጳሳት ተጠርነፉ። ሓረስቶተ ነጋዴታት ሹመይናታት ነገሥታት ወዘተ ናይ ክታበቶም ፍሉይ ምልክት መስቀል ተቐበሉ። ነቲ ዝተዋህቦም ዋልታ ከዓ ዓቢይ መስቀል ሰኣሉሉ። በዚ ከዓ ኢዮም መስቀላውያን (ክሩሰይደርስ) ዝተባህሉ።

ውሕጅ ዝኾነ ሕዝቢ ከዓ ካብ ዓዲ እንግሊዝ ጀርመን፥ ፈረንሳ ኢጣልያ፥ እስጳኛ ወዘተ ንኢየሩሳሌም ተበገሰ። እምብዛ ብዙኅ ስለዝነበረ መስርዕ ክትህቦ ጽጉም ነገር ኮነ። ኣብ መንጎኦም ከዓ ብዙሓት ኣካለ ስንኩላት ንውግእ ዘይኣኽሉ ሕጻናትን መንእስያትን ኣረገውትን ኣንስትን ተሓዊሶም ነበሩ። ከምዚ ዝመሰሉ ካብ ሓገዞም ዘመጽእዎ ዝነበሩ ጸገም አዝዩ ከምዚበዝሐ ቀልጢፉ ተጋህደ። ክንድዚ ዝኣክል ሕዝቢ እኹል ሥንቂ ኪረከብ ስለዘይክእል ኣብ መገዲ ካብ ዝጸንሖ ዓድታት እንተብፍቶት እንተብቀስብ ይቕለብ ነበረ። ዝተሳገርወን ዘበላ ዓድታት ከዓ ብክፉእ ይጥምታኦም ነበራ።

፪ - ትሕዘት ኢየሩሳሌም

ብወርሒ ሓምለ ፩ሽሕን ፺፱ ዓ.ም ኢየሩሳሌም ብመስቀላውያን ወተሃደራት ተኸበት፤ ክርስትያን ወተሃደራት ኣቐዲሞም ሓጢኣቶምን ንምሕረት ኣምላኽን ኪኾነሎም ሳእኖም አውጺኦም ዖጽዋ። ኢየሩሳሌም ብነዊሕ ቀጽሪ መንደቕ ዝተኸበት ከተማ ነበረት’ሞ በየን ከምዝጥዕሞም ከጽንዑ ቀነዩ። ካብ ከተማ ጀኖዋ (ዓዲ ጣልያን) ዝወፈሩ መሃንድሳት ናብቲ መንደቕ መሠጋገሪ ሕንጸታት ገበሩ። ቱርካውያን መን ይመጾም ከምዘሎ ስለዝፈለጡ ኣጸቢቆም ተዳሊዮም ይጽበዩዎም ነበሩ።

ሓደ ንግሆ መስቀላውያን ንኢየሩሳሌም ብኵሉ ወገና ወረርዋ ብጭማራ ብሴፍ፥ ብጉራዴ ኣተሓራራድ ኮነ። ብንውሒ መገዲ ደኺሞምን ተዋሒዶምን ዝነበሩ ክርስትያን ከም ቄጽሊ ረገፉ ኣማስያኡግን ኢያሪኮ ዝሓዘ ኢያሱ ኪመስሉ ንኢየሩሳሌም ኣብ ቁጽጽሮም ገበርዋ እሳእኖም ኣውጺኦም ከዓ መሬታ ኣመሳቂሎም ካብቲ ዝነበሮም ድኻም አዕረፉ።

ጎፍሪዶ ዲ ቡሊዮን ዝተባህለ ናይ ጀርመናውያን መስቀላውያን መራሒ ዝነበረ «ናይ ኢየሩሳሌም ኣመሓዳሪ» ተሾመ። ብሓይሊ ሠራዊን ብትብዓቱን ኣብ ልዕሊ ኩላቶም ጸብለልታ ስለዘርአየ እዚ ሹመት’ዚ ከምዚግብኦ ኩላቶም ተሰማ ምዑሉ። ኣብቲ ክርስቶስ ኣኽሊል እሾኽ ዝደፍኣሉ ዓዲ ግን ዘውዲ መንግሥቲ ኪደፍእ ስለዘይደለየ «ኣመዳሓሪ» ጥራሕ ተባህለ። ብዙሓት መስቀላውያን መብጽዓና ፈጺምና ኢና ብማለት ነንዓዶም ናብ ሥድራ ቤቶም ኪምለሱ ነቐሉ እንተኾነ ግን ምሉእ ጰለስጢና ካብ ኢድ ቱርካውያን ጌና ምሉእ ነፃነት ኣይረኸበን ነበረ፤ ዝገደደ ከዓ እቶም ድሕሪት ዝተረፉ መስቀላውያን ወተሃደራት ነንዓዶም ግዝኣት ሃብቲ ኬጥርዩ ተተፈናጭሎም ኪዓዩ ጀመሩ። ኣብ መንጎኣቶም ኣቀናናእ ኣተናዃል ተጀመረ። እቲ ኣውራ ዜድልዮም ዝነበእረ ሥምረት ብዝጠፍኦ ከዓ እቲ ዓወቶም ጊዜያዊ ጥራሕ ኮይኑ ተረኸበ። ቱርካውያን ካብቲ ጀመርታ ስንባዴኦም ተላቒቕም እንደገና ተኣኪቦም ደልዲሎም ተንሥኡ ዓወት ኣብ ልዕሊ ዓወት ከዓ ዓተሩ።

ብ፲፩፻፵፭ ዓ.ም ር. ሊ. ጳጳሳት ኤውገንዮስ ፫ይ እንደገና ንቅዱስ ሥፍራታት ነፃ ከውጽኡ ናብ ምሉእ ሕዝበ ክርስትያን ቃል ሓደራኦም ኣስምዑ። ነዚ ቃል’ዚ ከዓ ወዲ ማሕበር ሲታውያን ዝነበረ ቅ. በርናዶስ ተቐቢሉ በቲ ብምሳር መላእኽቲ ዝተጸርበ መልሓሱ ካብ ዓዲ ናብ ዓዲ፥ ካብ ሹመይና ናብ ሹመናይ ኣብጽሐ። እንደገና ብዙሓት ክርስትያን ወተሃደራት ኣብ ንጉሥ ኮንራድ ፫ይን ሉዊ ፯ይን ተጠርኒፎም ንኢየሩሳሌም ኣቢሎም ነቐሉ። እንተኾነ ኣብ መንጎዞም ክልተ መራሕቲ መንፈስ ውድድር ተላዒሉ ነበረ’ሞ ሥምረት ገዲፎም በበይኖም ንቱርካውያን ገጠምዎም። በዚ ምኽንያት’ዚ ከዓ ዓወት ኪርከብ ኣይተኻእለን። ፈረንሳውያን መስቀላውያን ወተሃደራት ንሠለስተ ዓመአት ዚኣክል ኣብ ጰለስጢና ተቐሚጦም ተዋግኡ ግን ብዙሕ ጐድኡን ተጐድኡን ደኣምበር ዘወፈይዎ ተስፋ ሓንቲ’ኳ ኣይነበረን። ሳላዲን ዘተባህለ ቱርካዊ መራሒ ኣብ ኢየሩሳሌም ኮይኑ ንዘዝመጹ ክርስትያን የሸንፍ ነበረ። ከምዚ ኢሉከስ ክርስትና ኣብ ቁጥዓን ምስ ቁርቋርን ኣተወ።

፫ - ፍርዲ ታሪኽ ኣብ ልዕሊ መስቀላዊ እንቅስቃሴ

ኣብ መስቀላዊ እንቅስቃሴ ኣሽሓት ጀጋኑ ሕይወቶም ሰውዑ፤ ክንደይ ንጹሕ ደም ሕጻናትን እንስትን ኣረገውትን ከዓ ብከንቱ ተኻዕወ። ክንደይ ገንዘብ ሃምታማትን ድኻታትን ከዓ ዘይጠፍአ፥ እዚ ኵሉ ጥፍኣት ግን ተመጣጣኒኡ ፍሬ ከምዘይረኸቦ ኣየከራኸር ኢዩ። ቅ. መቓብር ጐይታና ኣብ ኢድ ቱርካውያን ኣስላም ኢዩ ዝተረፈ። በተን ኢየሩሳሌም ኣብ ኢድ ክርስትያን ኣትያ ዝነበረትሉ ጊዜ ክርስትያን ነጋድያን ብነጻነት ብዘይ ሓደ ጸገም ተሳሊሞም ይምሰሉ ነበሩ። እዚ ግን ክንዲ ብክዕወት ደም ብስምምዕን ብወግዕንዶ ኪኸውን ኣይምኸኣለን ነይሩ? እዚ ዘሕተተና ከዓ ድሕሪ ሓያሎ ዓመታት ብ፲፫፻፵፪ ዓ.ም ር. ሊ. ጳጳሳት ቀመንጦስ ፮ይ ነቲ ኵሉ ቅዱስ ሥፍራታት ብቐሊሉ ብገንዘብ ተሻይጦም ንማሕበር ደቂ ቅ. ፍራንቸስኮስ ስለ ዝሃቡዎም ክሳብ ሎሚ ከዓ ኣብ ኢድ እዞም መነኮሳን (ፈለስቲ) ብምህላው ኢዩ። ዝሽምግል ስለ ዝተሳእነ ደኣምበር ምስ ኣስላም ክንድዚ ቤባእስ ኣይነበረን።

መስቀላዊ እንቅስቃሴ ኣብ መንጎ ሮማን ቁስጥንጥንያን እውን እንተኾነ ኣረሓሓቐን ድኣምበር ኣየቀራረበንን። ምዕራባውያን ነገሥታት ወተሃደራቶም ሒዞም ብቁስጥንጥንያ እንኪሓልፉ እንታ ካተማ ይዝርፍዋን ብዙሕ ጸገም የውርዱላን ስለዝነበሩ ክርስትያን ቁስጥንጥንያ ኣብ ልዕሊ ክርስትያን ሮማ ቅሬታ ከየሕደሩ ኣይተረፉን።

መስቀላዊ እንቅስቃሴ ጠቕምታት እውን ተረኺብዎ ኢዩ። ንኣብነት ሓድነት ክርስትያን ኣጸቢቑ ተራእዩ ኢዩ፤ ምዕራባውያን ክርስትያን ኣብ ትሕቲ ጳጳሶም ጥርኑፍ ሓይሊ ምዃኖም ኣርኣዩ። ሡሮም ከዓ ኣብ ጰለስጢን ኣብ ኢየሩሳሌም ማለት ኣብቲ ኣብኣ ዝነበረ ክርስቶስ ምዃኑ ጐሊሑ እራእየ። ኣብ መንጎ ምሥራቓውያንን ምዕራባውያንን ሕዝብታት ዓለም ምፍላጥን ምዝማድን ኣምጺኡ አዩ። ብወገን ምጣኔ ሃብቲ እንተረአናውን ኣብ ሞንጎ ክልተ ወገናት ናይ ባህልን ሥልጣኔን ንግድን ምልውዋጥ ብዙሕ ተረኺቡ ኢዩ። ክሳብ እዚ ጊዜና እውን «ክሩሰይድ» (መስቀላዊ) ዚብል ቃል ጀግንነት ናይ ዝመልኦ ተግባር ተመሳሰሊ መግለጺ ቃል ኮይኑ ይርከብ።

ምዕራፍ ፲፰

፩ - ቤተ ክርስትያን ሥልጣን መንግሥትን።

ኣብ መንጎ ፖለቲካዊ ሥልጣን ዓለምን ኣብ መንጎ መንፈሳዊ ሥልጣን ቤተ ክርስትያንን ከመይ ዝበለ ርክብ ወይ ምትእስሳር ኪሀሉ ይግባእ? እዚ ሕቶ እዚ ክሳብ’ዚ ጊዜና ኣከራኻሪ ኮይኑ ንረኸቦ፥ ክንደይ ኣሳሓሓብን ኣተሓማማይን ዝወለደ ኢዩ። ጌና እውን ብቑዕ ምላሽ ተረኺብዎ ኪበሃል ኣይከኣልን። ምኽንያቱ ደቂ ሰብ ብፍጥረትና ኣብ መንጎ መንፈስን ሥራን ኣሳሓሓብ ስለዘሎና እዩ። መንፈሳዊ ሥልጣንን መንግሥታዊ ሥልጣንን ኣብ ሓደ ዓለም ብሓንሳብ ዚነብሩ ስለዝኾኑ ኪፈላለዩ ኣይክእሉን ኢዮም፤ እንተኾነ ቤተ ክርስትያን ሽሕኳ ዓውዲ - ሥራሓ እዚ ዓለም’ዚ እንተኾነ ተልእኮኣ’ውን ኣብ መንጎ ደቂሰብ እንተኾነ ኣብ ዓለም ድኣምበር «ናይ ዓለም ኣይኮነትን»።

ሓድሓደ ጊዜ ክርስትና ኣብ ዝተቐበላ ሃገራት መንፈሳውያን መራሕቲ ንክልቲኡ ሥልጣን ማለት ሥልጣን መንግሥትን ሥልጣን መንፈስን ብሓደ ጨቢጦም ተረኸቡ። ከምዚ እንተዘይኮነ ከዓ ነቲ ንጉሥ ናይታ ሃገር ባዕሎም ዘውዲ ኣብ ርእሱ ብምድፋእ ምሉእ ተኣዛዝነቱ የረጋግጹ ነበሩ። ብናይ ውሉደ ክህነት ሻርነት ዝተሾመ ንጉሥ ከዓ ውዒሉ ሓዲሩ ናታቶም ኣገልጋሊ ኮይኑ ንዓታቶም ባህ ኬብል ራሕ ይጋደል ነበረ። ብዙሓት ጳጳሳትን ካልኦት ናይ ቤተ ክርስትያን ሰብ ሥልጣንን ንናይዚ ዓለም’ዚ ሥልጣን ብሂጎም ወይ ሃሪፎም ኣይኮኑን ኣብ ናይ ሃገራዊ ኣከያይዳ ኢዶም ዚመልሱ ዚነበሩ እንታይደአ እቲ ዝለዓለ ናይ መንፈስ ናይ ሃይማኖት ነገራት ከይሰናኸል መዓንቀፍታ ከይርከብ፥ ክርስትና ኣጸቢቑ ኬስፋሕፍሕ፥ ኣብ ናይ ነፍሲወከፍ ልቢ ወዲ - ሰብ ኪሠርጽ ብዚብል ጽቡቕ ሓሳባት ተንሢኦም ኢያቶም ምስ ነገሥታት ሻርነት ዚኣትዉ ዚነበሩ። ብዙሓት ጳጳሳት ኣብ ናይ ዓለም ነገራት እምብዛ ብምእታው ናይ ዓለም ኮይኖም ተሪፎም ኢዮም፥ መፍትሕ ቅ. ጴጥሮስ ኣብ ውሕጅ ጢብሮስ ደርቢዮም ሴፍ ዝተዓጥቁ ጳጳሳት ኣይተሳእኑን ይበሃል።

ሥልጣን ዓለምን ሥልጣን መንፈስን ብግቡእ ሚዛን ኣረሓሒቕካ ምሓዝቀሊል እንገር ኣይኮነን። ኣውራ ከዓ እቶም ክልቲኡ ሥልጣን ዘለዉ ሰባት ብዝምድና ሥጋ ብወገን ዚራኸቡ እንኪኾኑ ብቀሊል ይደባለቕ ኢዩ። ኣብ ታሪኽ ከምዝጸንሓና ብዙሓት ኣበምኔታት ቆምሳት ኣቡናት፣ ጳጳሳት ነገሥታቶም ኮኑ ምእመናኖም ዚመጽወቱሎም መሬት ገዛአውቲ በብዓይነቱ ሃብቲ ኬመሓድሩ ኪብል ልክዕ ኣብ ናይ ፊውዳል ኣገዛዝኣ መደብ ኣትዮም ተረኽቡ። ነዚ ንብረት ዓለም ኪከላኸሉሉ ኪብሉ ብረት ኣብ ምዕጣቕ ዚበጽሑ ውሉደ - ክህነት እውን ኣይተሳእኑን። በዚ ጊዜ’ዚ ብዙሓት ናይ ቤተ ክርስትያን ሰበ - ሥልጣን ልክዕ ከም መሣፍንቲ ኮይኖም ኣዳራሻቶም ኣጸባቢቆም ብግዙኣትን ብናይ መሬት መዋጻእቲ ግብሪ ኣመሓደርትን ተኺቢቦም ተረኸቡ።

እዚ ኣከያይዳ እዚ ግን ንቤተ ክርስትያን ጠቐማዶ ጐድኣ? ኣብ ማእከላይ ክፍለ ዘመን ቤተ ክርስትያን ምስ ፊውዳላዊ ኣከያይዳ ተሓላሊኻ ተረኸበት። በዚ ጊዜ’ዚ ዝገጠማ ዘበለ ጭንቅን ጸበባን ፍልልይን መናፍቕነትን ከዓ ናይዚ ጌጋዚ ሳዕቤን ኢዩ። እዚ ዝተፈለጦም መንፈሳውያን መራሕቲ ንቤተ ክርስትያን ካብዚ ፊውዳላዊ ኣከያይዳ ንኬላቕቕዋ ብዙሕ ጻዕሪ ገበሩ፥ ምስ ክንደይ ነገሥታትን መሳፍንትን ግጭት ገበሩ። ካብዚኣቶም ኣውራ ኣብ ታሪኽ ዚዝከሩ መነኮስ ወዲ ኣቡነ ቡሩክ ር. ሊ. ጳጳሳት ጎርጎርዮስ ፯ይ ኢዮም።

፪ - ብወገን ነገሥታት

በዚ ዝበልናዮ ማእከላይ ክፍለ ዘመን ዚነበሩ ነገሥታትን መሣፍንትን ናይ ቤተ ክርስትያን መራሕቲ ናይ ምሻም መሰል ካብ ኢድ ሕዝበ ክርስትያንን ካብ ጳጳሳትን እምንዚዖም ወሲዶም ባዕላቶም ጨቢጦሞ ነበሩ። ስለዚ ከዓ ንሳቶም ዚደለይዎ ቃሕ ዝበሎም ዘመዶም ወይ ቤተ - ሰቦም እንተዘይኮይኑ ካልእ ሰብ ኣብ መዓርግ - ጵጵስና ይበጽሕ ኣይነበረን። ናይ ሓንቲ ደብሪ ቆሞስ ቀሺ - ገበዝ - ኰንካ ንኸተገልግል ናይ ገሊኣቶም መሣፍንቲ ደገፍ ኣድላዪ ነበረ። እንተኾነ እቲ ንሓዋርያት ዝተዋህበ ሥልጣን ናይ ምምሕልላፍ ክእለት ከምኡ’ውን ብስም እግዚአብሔር ኪዛረቡ ናይ ዘለዎም ሰባት ምምራጽ ከምቲ ልሙድ ዝጸንሐ ብካልኦት ተኸትልቲ ሓዋርያት ደኣ እምበር ብናይ ዓለም ሰበ - ሥልጣን ኪኸውን ግቡእ ኣይኮነን። ነገሥታትን መሣፍንትን ባዕላቶም ንዝሸምዎም ኣቡናት በትረ - ኖላውን ቀለቤትን ብምሃብ ናይ ሽመቶም ምልክት ሥልጣን ይህብዎም ነበሩ። ከምዚ ኢሎም ከዓ ብዙሓት ንጉስነት ነፍሳትን ንመንግሥቲ እግዚአብሔርን ዘይብቑዓት፤ ዘይስንዱዋት ዘይግቡኣት ሰባት ኣብ ሥፍራ ሓዋርያት ኪትክኡ ተረኽቡ። ጸግዒ ዚኾኑዋ ዚሕልዉዋ ተመሲሎም ዚቐረብዋ ነገሥታትን መሣፍንትን ንቤተ ክርስትያን ዓቢይ ዕንቅፋት ኮንዋ። ባዕላቶም ኪሸሙን ኪስዕሩን ተረኽቡ። ናይዚ ሳዕቤን ከዓ ሽመኒ ኪሻመካ፥ ኩነለይ ኪኾነልካ ኮነ። ክህነት ብዝምድና ብብላዕ ከይተረፈ’ውን ኮነ። ብዙሓት ዘመውቲ ካህናት ኣብ መንበረ ታቦት ኪይድቡ ተራእዩ።

ቤተ ክርስትያን ካብዚ ኵነታት’ዚ ክትላቐቕ ኣበርቲዓ ጸዓረት ብ፩ሽሕን ፸፭ ዓ.ም ኣብ ሮማ ጉባኤ ተኻየደ። በቲ እዋን’ቲ ኣብ መንበረ ጴጥሮስ ተቐሚጦም ዝነበሩ ጳጳስ ጎርጎርዮስ ፯ ይነበሩ። ብኣካላቶም ረቒቕ’ኳ እንተነበሩ ብሕሊናኦም ግን ዘይዕጸፍ ሓጺን ተሪርን ተባዕን ነበሩ። በቲ ዝነበረ ኵነታት መሪሕነት ክርስትና ብዙሕ ጐሃዩ፥ ጓሂኦም ግን ፈርያም ኮይኑ ተረኽበ፤ ብመጀመርያ ነቶም ብዘይግቡእ ክህነት ኮነ ጵጵስና ዝተቐበሉ ነቶም ምስ ውሽማታቶም ከለዉ ዚቕድሱ ዚነበሩ ካህናት ወገዙ። ዝኾነ ይኹን ንጉሥ ወይ መሥፍን ከዓ ብኢዱ ኣልዕል ኣቢሉ ናይ ቤተ ክርስትያን ሽመት ንሓደ’ኳ ከይህብ ከልከሉ። ኣብ መወዳእታ ነዚ ዚተቓወመ ውግዘት ኣወጁሉ።

ር. ሊ. ጳጳሳት ጎርጎርዮስ ፯ይን ንጉሥ ሄንሪ ፬ይን

ኣብ ዓዲ እንግሊዝ እስጳኛ ፍራንስያ ዝነበሩ ሕዝበ ክርስትያን ነገሥታቶም ኮኑ ጳጳሳቶም ካህናቶም ኮኑ ምእመናኖም ነዚ ናይ ር. ሊ. ጳጳሳት ቃል ኣኽቢሮም ተቐቢሎም ኣብ ግብሪ ንኬውዕልዎ፤ ኣብ ዓዲ ጀርመን ዚነበሩ ክርስትያን ነገሥታትን መሣፍንትን ግን ብትርን ግብዝነትን ተቐበልዎ። ኣቡናት ኪሸሙን ኪስዕሩን ከዓ ቀጸሉ። ካብዚኣቶም ኣውራ ንጉሥ ሄሪን ፬ይ (፩ሽሕን ፶፰ - ፲፩፻፮) ነዚ ቃል መንበረ ጴጥሮስ አዕቢሩ ደስ ንዜብልዎ ሰባት ከምኡ ከዓ ካብ ዓበይቲ ንዝውለዱ ናይ መሬት ወረስቲ ንዚኾኑ ሰባት ለልዩ ኣቡናት ይሸሞም ነበሩ። እዚ ከይኣኽሎ ከዓ ናይ ተኣማንነት ማሕላ የምሕሎም ነበረ። እዚ ንጉሥ’ዚ ሥልጣን መንግሥቲ ጀርመንን ሥልጣን ቤተ ክርስትያንን ኪጭብጥ ተረኸበ። ትመእለስ ተባሂሉ ዚምዕዱን ዚመኸሩን ዓበይቲ መንፈሳውያን ሰባት ተላእክዎ ግን ኣበየ፤ ከመይ ንሱ ናይ ኣከያይዳ መንግሥቱ ደኣምበር ናይ ሃይማኖት ምብልሻው ግዲ ኣይገበረሉን ነበረ። ኣብ መንጎኡን ኣብ እምንጎ ር. ሊ. ጳጳሳትን ከስ ብርቱዕ ኣስሓሓብ ኮነ።

ር. ሊ. ጳጳሳት ጎርጎርዮስ ፯ይ ምስ ቀበጽዎ ክርስትያን ተባሂሉ ንክርስትና ካብ ዚጐድእ ንጉሥ ዓለም እንክነሱ ኣብ ናይ መንፈስ ነገራት ኢዱ ኣእቲዩ ዘይብቑዓት ሰባት መሪጹ ብምሻም ንቤተ ክርስትያን ካብዘበላሹ መላጸ ዝኾነ በሊሕ ቃለ ውግዘት ለኣኹሉ። ንጉሥ ሄንሪ ነዚ ሰሚዑ ብቁጥዓ ዓረፈ ፈከረ። ባዕሉ ዝሸሞም ዘይብቑዓት ኣቡናት ኣኪቡ ን. ሊ. ጳጳሳት ጎርጎርዮስ ኪግምጥል ሀቀነ። ጳጳስ ግን በዚ ዚድንግጹ ኣይነበሩን። ሕዝቢ መንግሥቲ ጀርመን ብወገኑ ንውጉዝ ንጉሥ ኣይንእዘዝን ኪብል ብወገን ጳጳስ ተሰለፈ። ንጉሥ ሄንሪ ምስ ከመይ ዝበለ ጳጳስ ተጋጭዩ ከምዘሎን ኣበየናይ መዓት ከምዚወደቐን ቀልጢፉ ተረድኦ፤ እቲ ዘይዕጽፍ ዝነበረ ደፋር ኣንበሳ ኪመስል ጸኒሑ ወኻርያ መሰለ፤ ኣብ ጣዕሳን ሓዘንን ከዓ ኣተወ። ካብ ዓዲ ጀርመን ከስ ይቕረታን ምሕረትን ኪሓትት ንኢጣልያ መጸ። ር. ሊ. ጳጳሳት ካኖሳ ኣብ ዝተባህለ ዕርዲ ሠፊሮም ጸንሕዎ። ሄንሪ ንሠለስተ መዓልትን ለይትን ማዕዶ ኳሕኰሐ፤ ኣብ ርእሱ ሓሙኹሽቲ ነስኒሱ ገመድ ተዓጢቑ ጥራይ እግሩ ኣብ እግሪ ተኸታሊ ሓዋርያ ጴጥሮስ ብኣፍ ልቡ ተደፊኡ ምሕረት ሓተተ። ንስሓ ኣተወ፤ ካብ ጌጋኡ ንኪእረም ከዓ ቃል ኣተወ። በቲ ጊዜ’ቲ ዚነበሩ ሰባት ብዙሕ ተደነቑ፤ ብቑመቱ ብመልክዑ ብሐይሊ ሠራዊቱ ብስፍሒ መንግሥቱ መወዳድርቲ ዘይነበሮ ሄንሪ ኣብ ቅድሚ ሓደ ደቂቕ ሰብ ተዓጺፉ ብምስማዕ ሓይሊ ክርስትና ኣደነቐ።

ንጉሥ ሄንሪ ናይ ውግዘት ፍትሓት ተቐበሉ ምስ ተመልሰ ድሕሪ ነዊሕ እዋን በቲ ዝረኸቦ ጭንቅን መከራን «ንኣኻዶ ከምዚ ይረከብካ» እናበሉ ብዙሓት መሣፍንትን ኣቡናትን ሹት እነበሉ ድቃስ ከልእዎ። ጸኒሑ ከዓ ናይ ሕነ ምፍዳይ ስምዒት ኣብ ልቡ ሓደሮ። እንደገና ድማ ንር. ሊ. ጳጳሳት ጎርጎርዮስ ኬውድቕ ሃቀነ። ሓደ ኣብ ክንዳኦም ባዕሉ ዝሸሞ ኣቡን ሒዙ ከዓ ኣብ መንበረ ጴጥሮስ ኬቐምጦ ወተሃደራቱ ኣምሪሑ ንኢጣልያ ገስገሰ። ብወገን ጳጳስ ዝተሰለፉ መሣፍንቲ ከዓ ወተሃደራቶም ሒዞም ኣብ ገምገም ሮማ ይጽበይዎ ነበሩ። ብርቱዕ ኵናት ኮነ ብዙሕ ኅልቀት ኮነ። ር. ሊ. ጳጳሳት እዚ ኵሉ መዓት ንሶም ብዘውረድዎ ቃል ውግዘት ምዃኑ መንቀሊኡ ሓሲቦም ኣምሪሮም ጐሀዩ ሽሕኳ ብውሳኔኦም ዝጠዓሱ እንተዘይነበሩ። ምስ ጉሁይ ልቦም ከዓ ብ፳፭ ግንቦት ፩ሽሕን ፹፭ ዓ.ም ሳለርኖ ኣብ ዝተባህለት ከተማ ደቡብ ኢጣልያ ዓረፉ።

ጐይታና ኢየሱስ ክርስቶስ ብዛዕባ ቤተ ክርስትያን እንኪገልጽ «ኃይልታት ሲኦል እውን ኣይሽኮሸንዋፉን ኢዮም» ኢሉ ኣረጋጊጹ ነበረ። እኒሆውን ሄንሪ ፬ይ ሓንቲ’ኳ ከየውቀየ ወተሃደራቱ ጨሪሹ ንዓዱ ተመልሰ። ድሕሪ ጎርጎርዮስ ዝመጹ ጳጳሳት ከም እኒ ኡርባኖስ ፪ይ፥ ካሊስቶስ ፪ይ ዝኣመሰሉ እውን ንቤተክርስትያን ካብ ምንጽልላው ነገሥታት ዓለም ነጻ ንኬውጽእዋ ንሥልጣን መንግሥቲ ካብ ሥልጣን ቤተክርስትያን ብንጹር ንኪፈላለዩ «ናይ ቄሳር - ንቄሳር ናይ ኣምላኽ ን ኣምላኽ» ንኪሀቡ ጨኪኖም ተዓጥቁ ሽሕኳ ዓወቶም ምስ ጻዕሮም ዝተመዛዘነ እንተዘይነበረ።

ንጉሥ እንተኾነ እውን ከም ማንም ተራ ሕዝቢ ሓንቲ ክትድሕን ዝግባኣ ነፍሲ ዝሓዘ ኢዩ ስለዚ ጳጳስ ብስም እግዚአብሔር ክዛረቦ እንከሎ ጽን ኢሉ ኪስምዕ ትሑዝ ኢዩ። ኣብ ልዕሊ ሕቢ ዘይግቡእ ጭከና እንኬውርድ ኮነ ተጻይ መንፈስ ክርስትና ዝኾነ መሪሕነት እንክህብ ብጳጳስ ዚመጾ ተግሣጽ ኪሰምዕ ግቡእ ኢዩ። ንጉሥ ተባሂሉ ንሙሉእ ሃገር ዕንቅፋት ዚህብ እንተኾነ ናይ ውግዘት ኩርማጅ ከምዘለዎ ይፍለጥ። እዚ ማለት ግን እቲ ንጉሥ ናይ ሕዝቡ ምምሕዳር ተልእኮኡ ረሲዑ ደድሕሪ ኣቕሸሽትን ጳጳሳትን ሎኸሎኽ ኪብል ኣለዎ ማለት ኣይኮነን። ሓደ ንጉሥ «ቤተ ክርስትያን ኣስራሕኩ ወርቂ መስቀል ሃብኩን» ጥራሕ እንተኾይኑ ቀንዲ ስርሑ ኣብ ተልእኮኡ ብዘይ ምርካብ ጽቡቕ ጌሩ ኪበሃል ኣይከኣልን። ናይ ሕዝቡ ፍትሒ ሰላም ሀብቲ ኢዩ ኣውራ ኪግደስ ዚግባኦ። ሥልጣን መንግሥትን ቤተ ክርስትያንን መዋዳድርቲ ኣይኮነን መሳንይቲ ኢዩ።

ምዕራፍ ፲፱

፩ - ረፎርመሽን - ማርቲን ሉተር።

ዕለቱ ብፈርንጂ ባሕቲ ሕዳር ፲፭፻፲፯ ኢዩ ዝነበረ ዊተንበርግ ኣብ ዝተባህለት ናይ ኣውራጃ ሳክሶኒ (ዓዲ ጀርመን) ከተማ ሕዝበ ክርስትያን ብደማቕ ኣገባብ «በዓለ ቅዱሳን ማኅበር በኵር» ኬኸብር ናብ ቤተ ክርስትያን ኣቢሉ ይጋሰስ ነበረ። በታ ንግሆ እቲኣ ካብ ማኅበር መንኮሳን ደቂ ቅ. ኣጎስጢኖስ ሓደ ውሩይ ካህን ኣብቲ ማዕዶ ቤተ ክርስትያን ብቋንቋ ላቲን ፺፭ ፍጹም ሓሳባት ጽሒፉ ለጢፉ ነበረ፤ ንሓሳባቱ ዚቃወም እንተነበረ ከዓ ኣብ ምጉት ኪገጥመሉ ድልዊ ምዃኑ ኣፍጠለ። ናይዘን ፺፭ ጭብጢ ሓሳባት ቀንዲ ጠርናፊ ዓንቀጽ ብዛዕባ ስሬት ኃጢአት ነበረ። ሕዝበ ክርስትያን ምጽዋት ብምሃብ ተነሲሑ ካብ ሥጋኡን ደሙን ብምቕባል ካብቲ በብዓይነቱ በደል ዝፍጽሞ ተግባራት ኪመጾ ዝግብኦ ዝነበረ መቕጻዕቲ ብያኔ ይረክብ ኢዩ ማለት ስሬት ኃጢአት ይረክብ ንዚብል ትምህርቲ ኣባ ማርቲን ሉተር ኣበርቲዑ ኰነኖ። ቤተ ክርስትያን እተምህሮ ከምዚ ኢዩ ሓደ ሰብ ምስ ኣምላኩ ብዝገብሮ ዘበለ ኃጢአት ሓሲቡ ኣስተንቲኑ በዝን በዝን ተጋግየ ኢሉ ንስሓ ይገብር ዚግብኦ እንተኾነ ፍትሓት ከዓ ይቕበል ደቂ - ሰብ ኰንካ ግን ኵሉ ዝገበርካዮ ሓጢአት ኣይትዝክሮን ኢኻ፤ በደል ብምዃኑ ከዓ ክትመረሓረሉ ግቡእ ኢዩ። ምሕረት ንክትረክብ ከዓ ከም ዓቕምኻ ክትክሕሥ የድሊ ስለዚ ነቲ ዘይከሓስናሉ በደላት ጾም ጸሎት ንግደት ምጽዋት ብምሃብ ካብቲ ብሰንኪ ኃጢኣትና ኪወርደና ዚግብኣና ዝነበረ መቕጻዕቲ ንብየን። እዚ ግን እቲ ተነሳሒ ኣቐዲሙ ብሓጢኣት ተጣዒሱ ንኪእረም ቃል እናኣተወ ንካሕሳ ስንድው ብምዃን ደኣ እምበር ምጽዋት ብምሃብ ጥራሕ ወይ ጾም ብምጻም ጥራሕ ድሕገተ ኃጢኣት ከምዘይርከብ ፍሉጥ ኢዩ።

ነዚ ናይ ቤተ ክርስትያን ትምህርቲ ብመልክዕ ተብላጽ እናወሰዱ ግን ብዙኃት ሰባት ካብ ኃጢኣቶም ንኪነጽሑ ምጽዋት ጾም፥ እኹል ከምዝኾነ ጌሮም ተኻየዱ። ብዙኃት ኣቡናት ኮነ ካህናት በዚ ናይ ምጽዋት ነገር ተጠቂሞም ንሕዝበ ክርስትያን ምጽዋት ንኪህቡ እናኣንቀሳቀሱ ብዙኅ ሃብቲ ኣከቡ፥ ክንደይ ዘንጸባርቕ ዓበይቲ ቤተ ክርስትያን ኣሕነጹ። ሰበኸቲ ካብ መንበረ ታቦት ናይ ሸቐጥን ናይ ባንክን ዚመስል ቋንቋታት ኬዘውትሩ ጀመሩ። ሕዝበ ክርስትያን ብኹሉ ወገን ሀባ፥ ኣምጽእ፥ ወሰኸ ብዙብሉ ሰባት ተኸበ።

ነዚ ኵነታት’ዚ ዝርእዩ ዝነበሩ መራሕቲ ቤተ ክርስትያን ጸጸኒሖም’ኳ ነውሪ ምባል እንዘተይገደፉ ኣትሪሮምን ኣምሪሮምን ክንዲ ዝውግዙ ብዙኅ ግዜ ንባዕላቶም ካብዚ ንጹሓት ኮይኖም ኣይረኣዩን ነበሩ። ብዙሓት ቅኑዓት ካህናት ኮነ ዓለማውያን ናይዚ ብምጽዋት ዚርከብ ሥርየት ኃጢአት ትምህርቲ ቅንዕና ኣግሂዶም ካብ መስበኺኦም ኪጻረርዎ ተረኸቡ። ክንደይ ሰረቕቲ ክንደይ ቀተልቲ ነፍሲ ዘመውቲ ካብቲ ዝሰረቕዎ ገንዘብ ንቤተክርስትያን ብምሃብ ጥራይ ኃጢአትና ተሓዲጉልና ብዚብል ጊጉይ እምነት እንኪካየዱ ክንደይ ተባዓት ሰባት ከዓ ንሕዝበ ክርስትያን ካብ ከምዚ ዝኣመሰለ ጌጋ ንኬውጽእዎ ተዓጢቆም ተንሥኡ።

ብ፲፭፻፮ ዓ.ም ር. ሊ. ጳጳሳት ጁልየስ ፪ይ ብ፲፭፻፲፬ ከዓ ር. ሊ. ጳጳሳት ልዮና ፲ይ ንናይ ሮማ ቤተክርስትያን ቅ. ጴጥሮስ ንመሕነጺ ገንዘብ ንዝመጽወቱ ምእመናን እሞ ከምቲ ግቡእ ብኃጢኣቶም ተነሲሖም ሥጋኡውን ደሙን እንተተቐበሉ ኣብ ሸውዓተ ኣብያተ ክርስትያናት እውን እንተሳሰለሙ ከምኡ ከዓ ሓድሓደ ውሱን ጸሎታት እንተደገሙ ናይ ኃጢአቶም ስሬት ይረኽቡ እናበሉ የስተምህሩ ነበሩ። እዚ ግን ንብዙኃት ናይ ቅዱስ ነገራት ሸቐጥ ጥራሕ ኮይኑ ተራእዮም ሓደ ካብዚኣቶም ከዓ ኣባ ማርቲን ሉተር ካቶሊካዊ ካህን ወዲ ማኅበር ቅ. ኣጎስጢኖስ ነበረ። ቤተ ክርስትያን ካብ ከምዚ ዝመስል ኣከያይዳ ክትነጽሕ አለዋ። ክትሕደስ ማለት ከምብሓድሽ ክትስራዕ (ፎርመሽን) ይግባእ ብማለት ተላዕለ።

፪ - ማርቲንን ስድራኡን

ማርቲን ብ፲ ኅዳር ፲፬፻፹፫ ኣብ ሳክሶኒ (ጀርመን) ኣይስላበን ኣብ ዝተባህለት ዓዲ ካብ አቶ ሃንስ ሉተንር ካብ ወይዘሮ ማረጋረትን ተወልደ። ኣቡኡ መንፈሳዊ’ኳ እንተነበረ ኣብ ኣነባብራኡ ግም ጽኑዕ ሓላው ስርዓት ቁጡዕ መሳሊ ነበረ። ኣብ ስድራ ቤቱ ሓንቲ ንእሽቶ ነገር’ውን ትኹን ካብ መስርዕ ዝወኣት ነገር ወይድማ ካብቲ ንሱ ዝሓንጸጸ መስመር ካልእ ኪርኪ ይደሊ ኣይነበረን። በዓልቲ ቤቱ እውን እንተኾነት ምሉእ ትድግፎ ነበረት። ስለዚ ከዓ ኣብ ደቃቶም ናይዚ አዚዩ ስርዓት ዝበዝሖ ደረት ጭቆና ዝተንከፎ ኣተዓባብይ ሳዕቤን ብጋህዲ ይርኤ ነበረ። ሃንስ ኣብ መጀመርያ ኣብ ናይ ማዕድን ከሰል ሰራሕተኛ ነበረ፤ ጸኒሑ ግን ካብ ደሞዙ ኣዋህሊሉ ሓደ መምከኺ ሓጺን ቤት ዕዮ ከፊቱ ነበረ። ስለዚ ኣብ እንዳ ማርቲን እንጌራኳ ዘይሰኣን እንተነበረ ጽጋብ ነይሩ ግን ክበሃል ኣይከኣልን ሰሪሖም ዝሓደሩ ክርስትያን ስድራ ቤተ ኢዮም ዝነበሩ።

ማርቲን ማንስፈልድ ኣብ ዝተባህለ ዓዲ መባእታ ትምህርቲ ድሕሪ ጨሪሹ ወዲ ፲፰ ዓመት ኪኸውን እንከሎ ኣብ ናይ ኤርፉርት ዩኒቨርስቲ ተጻሕፈ። ኣብኡ ማርቲን ብዝቐልጠፈ ግዜ ብብልሒ ኣእምሮኡ ተገልጸ። መምህራን ብዙኅ ተደነቑሉ ብጾቱ ከዓ በቲ ተሰማምዓይ ሕጉሱን መንፈስን ብዙሕ ፈተዉዎ። ስድራኡ ክኢላ ወዲ ዓለም ኪኾነሎም ሕጊ ኬጽንዕ መኸሩዎ። እንተኾነ ብ፪ ሓምለ ፲፭፻፭ ዓ.ም ማርቲን ንበይኑ ኪኸይድ እንከሎ ብርቱዕ በርቅን ነጐዳን ኣርከቦ ሓደ በርቂ ብፍላይ ኣብ ጐኑ ወደቐ። ብዙኅ ሰንቢዱ ዝመውት ዘሎ ጥራሕ መሰሎ «እንተሓዌኹ ፈላሲ ኪኸውን ኢየ» ኢሉ ካዓ ሽዑ ቃል መሓላ ገበረ። ድሕርዚ ማርቲን ነዊሕ ሓመመ፥ እዚ ከይኣክል ከዓ ሓደ ዝፈትዎ ዓርኩ መስታኡ ሞቶ እዚ ኵሉ ተደራሪቡዎ ማርቲን ናይ ነፍሲ ብርቱዕ ታህዋኽ ፍርሂ ኣሕደረ።

ድሕርዚ ማርቲን ኣብ ገዳም ኪኣቱ መደብ። ብ፲፭፻፯ ከዓ ኣብ ማሕበር ደቂ ቅ. ኣጎስጢኖስ መዓርገ ክህነት ተቐበለ። ናይ ማሕበሩ ዓንዲ ማእከል ኮይኑ ኔው ነጀው ተመላለስ። ብ፲፭፻፲፩ ንሮማ ተላኢኹ ብዓቢይ መንፈሳውነት መቓብር ቅ. ጴጥሮስ ተሳለመ። ናይ ሮማ ጽቡቕን ክፉእን ብምስትብሃል ተገንዘበ። ንዓዱ ምስ ተመልሰ ኣብ ዊተንበርግ ዩኒቨርስቲ ናይ ቅዱስ መጽሓፍ ብሉጽ መምህር ኮነ፥ ንፉዕ ሰባኻይ ከዓ ነበረ። ስለዚ ኢዩ ከዓ ብ፲፭፻፲፯ ሉተር ተጻይ ትምህርቲ ሮማ ፺፭ ጭብጢ ሓሳባት ኣብ ቤተ ክርስትያን ምስ ለጠፈ ብዙኅ ተሰማ ዕነት ዘትረፈ።

፫ - ሉተር ተጻይ ሮማ፥

ንግዜኡ ሉተር ተጋጊኻ ዝብሎ ሰብ ኣይረኸበን ሽሕኳ ንሱ ሹት ኢሉ እንተነበረ፥ በዚ ከዓ ሉተር ኣብ ናይ ሓሳባቱ ቅንዕና ዝነበሮ እምነት እናበርትዐ ከደ። ተመሃርቲ እንቲ ሓሳባት ኣብ ልባቶም እናስረጽዎን እናጽንዕዎን ከዱ። ስለዚ እውን ተዘል ዝተባህለ መምህር ንባበ መለኮት ነዚ ናይ ሉተር ሓሳባት ተቓውሞኡ ዘርዚሩ እንተጻሓፈ ትምህርቲ ሉተር ተቐቢሎም ለግጽን ንዕቀትን ብዚመልኦ ኣገባብ ነቲ ጽሑፍ ሓዊ ኣንደድዎ። በብቑሩብ እቲ ክርክር ናይ ፈለስትን ገዳማትን መምህራንን ተመሃሮን ምዃን ገዲፉ ተራ ሕዝብን መሳፍንትን ኣቡናትን ጳጳሳትን ብብርቱዕ ተገዳስነት ኪከታተልዎ ጀመሩ። ሉተር ካብቲ ዘምጽኦ ሓድሽ ትምህርቲ ኪምለስ ብሮማ ብዙኅ ግዜ ማዕዳ መጾ እንተኾነ ወሰኸሉ ደኣምበር ካብ ሓሳባቱ ፍንትት ምባል ኣበየ።

ኣብ መጀመርታ ሉተር ተጻይ መንበረ ጴጥሮስ ኪትንሥእ ኢሉ ኣይጀመሮን። ካብ ካቶሊካዊት ቤተ ክርስትያን ኪርሕቕ ፈጺሙ ድላይ ኣይነበሮን። በብቁሩብ ግን ምስ መራሕቲ ቤተ ክርስትያን እናተቀሓሓረ ከደ። በብምኽንያቶም ምስ ሮማ ተቃሓሒሮም ዝነበሩ ብዙኃት ዓበይትን ማንም ሕዝብን ምስ ሉተር ወገን እናፈለዩ መጹ፥ ድምጾም ከዓ ተሪርን መሪርን ዝኾነ ክስተትን ክርክራትን ዝሓዘ ነበረ። ኣብ ዩኒቨርስቲታት ይኹን ኣብ እንዳመስተ ኣብ ቤተ ክርስትያን ይኹን ኣብ ጽርጊያታት ዕላል ብዛዕባ እዚ ሓድሽ ሓሳባትን ግጭት ሉተርን ሮማን ጥራሕ ኮነ። ሉተርን ሰብዓቱን ብሓደ ወገን መንበረ ጴጥሮስ ሰብዓታት በቲ ሓደ ወገን ፍልልዮም እናተጋህደ ኣብኣታቶም ከይተርፍ ከዓ ነቲ ነገር መሳፍንትን ነገሥታትን ብሻርነት ኣተውዎ እንደገና ኣብ ቤተ ክርስትያን ናይ ጋኔን መንፈስ ባእስን ፍልልይን እናኣተወ መጸ ር. ሊ. ጳጳሳት ጌና እቲ ክርክር ብሕውነት ይፍታሕ ኢዩ ዚብል ተስፋ ኣሕዲሮም ቀልጢፎም ኪውግዝዎ ኣይደለዩን። እንታይ ደአ ንሉተር ኮነ ነቲ ኣዕቍቡዎ ዝነበረ ናይ ሳክሶኒ ኣውራጃ ገዛኢ ልዑል ፍረድሪክ ሽማግሌታት እናለኣኹ ንዕርቂ ንሰላም ይዕድሙ ነበሩ ፡

ብዙሓት ናይ መንፈስ መምህራን ነዚ ናይ ሉተር ትምህርቲ በብወገኖም መልሲ ይህብሉ ነበሩ። ካብኣቶም ሓደ ጆን ኤክ ዝተባህለ ናይ ኢንጎልስታድ ዩኒቨርስቲ ምክትል ሓለቓ ዝነበረ ብ፲፭፻፲፰ ንሉተር ዚምልሽ ሓደ መጽሓፍ ኣሕተመ ሕዝቢ ነዚ ጽሑፍ ብዓቢ ተገዳስነት ተኸታተሎ። ምስ ሉተር ከዓ ፊት ንፊት ተራኺቦም ኪማጐቱ ኪርእዮም ደለየ። ስለዚ ኣብ ከተማ ሊፕሲያ ብወርኂ ሰነ ፲፭፻፲፱ ካብቲ ዓቢይ ናይታ ከተማ ማዘጋጃ ቤት አዳራሽ ኣብ ቅድሚ ማእለያ ዘይብሎም ካብ ዓዲ ጀርመንን ካብ ወጸእን ዝመጹ መማህራንን ተመሃሮን ተራ ሕዝብን ምጉት ተጀመረ። ጆን ኤክ ብርቱዕ መጓታይ በዓል በሊሕ አእምሮ እዩ ዝነበረ ስለዚ ተመላሊሱ ንማርቲን ኣብ ጸቢብ ኣእተዎ ኣውራ’ኳ ብዛዕባ ቀዳምነት ርእሰ ሊቃነ ጳጳሳት ናይ ሮማ ተኸታሊ ጴጥሮስ ብምዃኑ እቲ ካብ ክርስቶስ ዝተቐበሎ ቀዳምነት ኮነ መሪሕነት ኣጥቢቑ ሓተቶ። ሉተር ርእይቶኡ ኣነጺሩ ኪዛረብ ተገደደ ክበጽሖ ዝደልዮ ደረት ተሳገረ ኣብ ናይ ቀዳምነት ቅ. ጴጥሮስ ኣብ ልዕሊ ሓዋርያት ከምዘይኣምን ገሊጹ ተናገረ። ከምኡ እውን ቃል እግዚአብሔር ኣንቢብካ ንትምህርጓምን ካብኡ ድማ ጽማቍ ትምህርቲ ንምውጻእን ናይ ዝኾነ ምእመን መሰል ደኣምበር ናይቶም ተኸተልቲ ሓዋርያት ዝበሃሉ ጳጳሳትን ካህናትን ጥራሕ ከምዘይኮነ ዚብል ሓድሽ ሓሳብ እምነቱ ከምዝኾነ ገለጾ ናይ መነኮሳን ድንግልና ኣይግቡእን ኪብል ከዓ መጐተ። ካብ ኵሉ ዝገደደ ግን ጆን ኤክስ ማርቲን ሉተር ብዛዕባ ምስጢራት ዝነበሮም ርእይቶ እናተረሓሓቐ መጸ ኣውራ ከዓ ብዛዕባ ምስጢረ ቍርባንን ንስሓን።

ሉተር በቲ ኣማጓጉታ ፈጺሙ ኣይተሓጐሰን ክብሎ ዘይሓሰበ ኣብ ውሽጢ ልቡ ጥራሕ ዚጠራጠረሉን ዝማራመረሉን ዝነበረ ነገራት ኪገልጽ ተገደደ፣ ካብቲ ዝቕረቦ ጭብጢ ሐሳባት ኮዓ ፵ ዚኣክል ብመናፍቕነት ተወገዘ። ብ፫ ጥሪ ፲፭፻፳፩ ዓ.ም ካብ ሮማ ናይ ውግዘት መልእኽቲ መጾ ሉተር ተመሃርቱን ኣዕሩኽቱን ጸዊዑ ምስቲ «ሕገ ቀኖና» ዚብል ናይ ቤተ ክርስትያን ሕግን ሥርዓትን ዝሓዘ መጽሓፍ ኣተሓሒዙ ኣብ ሓዊ ኣእተዎ። ከምዚ ኢሉ ከዓ ምስ ሮማ ተባተኸ።

፬ - ፕሮተስታንት «ተቓወምቲ»

ብወርኂ ሚያዝያ ፲፭፻፳፭ ሉተር ምንኵስናኡ ገዲፉ ሓንቲ ፈላሲት ተመርዓወ። ኣርዑት ድንግልና ካብ ክሳዱ ኣውረደ። ሰብዓቱ እናበዝሑን እናበርትዑን ብዝኸዱ ኣብ ቤተ ክርስትያን ብርቱዕ ናዕቢ ተፈጥረ፤ ንሉተር ጸላእቱ ክሳብ ኣብ ሕየቱ ይለይዎ። ሓድሓደ ሰባት ግን ኣብ ገዛውቶም ን፲ ወርኂ ዚኣክል ሽም ኣለዊጦም ሓብእዎ ኣብኡ ምስል ገሊኣቶም ብጾቱ (ሜላንቶን፥ ስፓላቲን) ኮይኑ ቅ. መጽሓፍ ካብ ላቲን ናብ ቋንቋ ጀርመን ተርጐመ። ኣብ ዓዲ ጀርመንን ኣብ ጐረባብትን ዝነበሩ ሰብዓቱ ደሃዩ ምስ ጠፍኦም ተቐቲሉ መሲልዎም ብዙኅ ጐሃዩ ናዕብታት እውን ፈጠሩ ኣብ ቤተ ክርስትያናት ኣትዮም ኣብ ግዜ ቅዳሴ ኣብ ምርባሽ በጽሑ።

ምስ’ዚ ኵሉ ግን ኣብ ሓድነት ቤተ ክርስትያን ብርቱዕ ተስፋን ሃረርታን ዝነበሮም ሰባት እቲ ኵነታት ከይባራዕ ብማለት ብዝግታ ይጽዕሩ ነበሩ። ንጉሥ ቻርልስ ንኵሎም እናሰምዐ ክሳብ ጠቕላሊ ጉባኤ ናይ ቤተ ክርስትያን ዚግበር መጻንሒ ሓድሓደ ትእዛዝ ኣመሓላለፈ፤ ፩) ትምህርቲ ሉተር ኣብቲ ጌና ዘይበጽሖ ቦታታት ከይኣቱ ኪኸልከል ፪) ኣብተን ድሮ ኣትዩወስን ኣብ ናይ ሉተር ትምህርቲ ተገምጢለን ዝነበራ ዓድታት ከዓ እቶም ካቶሊካውያን ብዘይ ሓደ ጸገም ቅዳሴኦምን ቍርባኖምን ኪፍጽሙ ኢሉ ንጉሥ ኣወጀ። ሰብዓቲ ሉተር ግን ብ፲፱ ሚያዝያ ፲፭፻፳፱ ዓ.ም ተጻይ’ዚ መምርሒ እዚ ንንጉሥ ብርቱዕ ናይ «ተቃውሞ» መልእኽቲ ኣቕረቡሉ። ብምኽንያት እዚ መልእኽቲዚኣ ካብዚ ዕለት’ዚ ንድሓር ኢዩ ሰብዓቲ ሉተር «ፕሮተስታንት» ማለት «ተቓወምቲ» ዚብል ስም ዝተዋህቦም። «ከንሻ» ዝብል ስም ግን «ከኒሳ» ካብ ዝብ ናይ ግዕዝ ቃል ዝመጸ ኢዩ እዩ ከዓ ተኣከበ ማኅበር ኣቄመ ማለት ኢዩ።

ኣብ ታሪኽ ዓለም እዚ ጊዜ’ዚ ሪሮርመሽን ማለት «ከም ብሓድሽ ናይ ምስራዕ እዋን» ተባሂሉ ይጽዋዕ እዚ ከዓ እቲ ብእኒ ጆን ዊክሊፍ ሁስ፥ ጀሚሩ ዝነበረ ናይ ቤተ ክርስትያን ምሕዳስ እንቅስቃሴ ኢዩ ዜመልክት። ኣብ ግዜ እኒ ሉተር ኣብ ቤተ ክርስትያን ውድቀት ከምዝነበረ ዘይከሓድ ኢዩ። ቃል እግዚአብሔር ዝሓዘ ቅ. መስሓፍ ነቶም ፍሉያት ምሁራት መዋጽአ ጠቕስታት ደኣ እምበር ኣብ ኢድ ተራ ሕዝቢ ኣትዩ ሰብ የንብቦ የጽንዖ ኣብ ሕይወቱ ይጥቀመሉ ኣይነበረን። ብዙኃት ሰባት ንባብን ጽሕፈትን ይፈልጡ ኣይነበሩን። ስለዚ ቃል እግዚአብሔር ካብ ኣፍ ሰበኸቲ ካህናት ይጽበይዎ ነበሩ። እዚኣቶም ግን ነዚ ተልእኮ’ዚ ብቑዓት ኣይነበሩን ብዙኃት ካብ ውሉደ ክህነት እንደኳይዶ ንስብከት ንርእሱ እቲ ንባብ እውን ብዚኣክል ይመልክዎ ኣይነበሩን ይበሃል ኢዩ።

በዚ ጊዜ’ዚ ኣብ ቤተ ክርስትያን ዚፍጸም ዝነበረ ሥርዓት ኣምልኮ እውን ብታህዋኸን መዓርግ ብዝወሓዶን ኣገባብ ነበረ። እቲ ዓሚቍ መንፈስ ስርዓት ኣምልኮ ጠፊኡስ ሊጡርጊያ ኣገባብ ጥራሕ ኮይኑ ተረፈ። ካብ ኵሉ ዝገደደ ግን ናይ ጳጳሳት ዓንቃፊ ጠባይ ነበረ። ካብ ፲፫፻፱ ክሳብ ፲፯፻፸፰ ጳጳሳት መንበረ ሮሜ ገዲሮም ኣብ ኣብ ዓዲ ፍራንስያ ኣብ ኣቪኞን ጥቓ ነገሥታት ፍራንስያ ተቐመጡ። ገሊኦም ጳጳሳት ንሕዝበ ክርስትያን ግብሪ የኽፍልዎ ነበሩ በቲ ዝተዋጽኤ ገንዘብ ከዓ ንጣዕሚ ዓለም ጥራሕ ዜተምኒ ሕይወት ከሕልፉ ተረኽቡ፤ ግሁድ ዕንቅፋት እውን ይርከብ ነበረ። ጳጳሳት ካብ ማንም ናይ ኢጣልያ መስፍን ይፍለዩ ኣይነበሩን። ብዛዕባ’ዚ ኵሉ ግን ኣጠቓሊልካ ምዝራብ ኣይግባእን። ኣብ ሞንጎኣቶም ክንደይ ንጹሓን ጻድቃን እውን ተረኺቦም ኢዮም ሕዝበ ክርስትያን ናይ ምምራሕ ተልእኮኦም ዘይረስዑ ኣቡናትን ካህናትን ብዙኃት ነይሮም ብሓፈሻ እንከትርእዮ ግን ብእዋን ሉተር ኣብ ቤተ ክርስትያን ውድቀት ነበረ ኪበሃል የድፍር ኢዩ። እዚ ኣብ ልዕሊ መራሕቲ ወሪዱ ዝነበረ ሕማቕ ነፀብራቕ ኣብ ልዕሊ ምእመናን እውን ይርኤ ነእብረ ንውሽጣዊ ጽምኢ መንፈሱ ኬርዊ ዘይከኣለ ሕዝቢ ኣብ ግዳግማዊ ተግባራት ሃይማትኖት ተዋፈፈ። ጥንቆላ ኣጸቢቑ ዓንበዘ።

ነዚ ኵሉ መምዩ ዝረኣየ ሉተር ናይ ቤተ ክርስትያን ምሕዳስ ኣበርቲዑ ሃረር በለ። ንናይ ካቶሊካዊት ቤተ ክርስትያን ደኣ እምበር ተፈንጭሉ ሓዲስ ሃይማኖት ንምቋም ኢሉ ከምዘይተበገሰ ግሁድ ነገር ኢዩ። እንተኾነ ኣብዚ ናይ ቤተ ክርስትያን ናይ ምሕዳስ ጻዕሩ ብሓድሓደ መስመር ጥራሕ ስለ ዝሰርሖ ንኣብነት ካብ መልእኽታት ጳውሎስ ጥራሕ ካብዚኣን ከዓ ኣውራ ኣብተን ንሮማውያን ንደቂ ገላትያን ዝጸሓፈን ኣበርቲዑ ብምትኳር ንናይ ክርስትና መልእኽቲ ብምሉኡ ምርኣይ ኣይከኣለን ስለዚ ከዓ ኣብ ብዙኅ ጊጉይ ትምህርታት ወደቐ ትምህርቱ ከዓ ብብዙኃት ተነጽገ።

ሓቀኛ ሪፎርመሽን (ተሓድሶ) ኣብ ናይ ፍቕሪ ቀዳምነትን ልዕልናን ዚኣምን ኢዩ፤ ሓቀኛ ሪፎርመሽን ናይ ቤተ ክርስትያን መሠረትን ሕይወትን ከይተንከኻን ኢዩ ኪግበር ዘለዎ ሓቀኛ ፊፎርመሽን ዓቃል ኢዩ፤ ኣከያይዳ ደቂ ሰብ ኪልውጥ ኬሓድስ ዘዶሊ ሰብ ምስ ከማኡ ሕያዋን ሰባት ይከራኸር ከምዘሎ ኣይረስዕ፤ ተጸቢኻ ተዓጊስካ ዘይምኸኣል ኣብ መፈጸምታ ሐሳብካ ኣየብጽሓካን ኢዩ ሓቀኛ ሪፎርመር ናይ ዝሓለፈን ዝመጽእን ኣተሓሒዙ ኣቋጺሩ ዝኽእል ድኣ እምበር በቲኹ ዚኸእል ኣይኮነን።

፭ - ምፍላይ ዓዲ እንግሊዝ

ማርቲን ሉተር ዘበሰሮ ክርስትና መቓልሑ ኣብ መላእ ኤውሮጳ ተሰምዐ፤ ብዙኅ ኅሊና ከዓ ተበራበረ። ፕሮስታንቲዝም ካብ ዓዲ ጀርመን ወጺኡ ንሰሜን ኤውሮጳ ንስዊድን ንኖርወይ ንደንማርክ ኣቢሉ ኣስፋሕፍሔ። በቲ ዘመናት እቲ ጉተንበርግ ዝተባህለ ጀርመናዊ ናይ ማሕተም ጥበብ ምሂዙ ነበረ’ሞ ሳላ ሓገዝ ማኅተም ሓሳባት ሉተር ካብ ጫፍ ናብ ጫፍ ኤውሮጳ ብፍጥነት ተጓዕዘ።

እዚ ድምፂ ሉተር ባሕሪ ተሳጊሩ ኣብ ደሴታት ዓዲ እንግሊዝ እውን በጺሑ ነበረ። በቲ ዘመናት’ዚ ኣብ ዙፋን መንግሥቲ ዓዲ እንግሊዝ ንጉሥ ሄንሪ ፰ይ ተቐሚጡ ነበረ። ንሱ ብመጀመርታ ነዚ ሐዲስ ትምህርታት ኣበርቲዑ ተቓወሞ መጻሕፍቲ ሉተር ኵሉ ኪነድድ ትእዛዝ ሃበ፥ ባዕሉ እውን ንትምህርቲ ሉተር ዚቃወም መልሲ ጸሓፊ፤ ምስጢራት ሉተር ከምዝብሎ ሠለስተ ጥራሕ ዘይኮነስ ሸውዓተ ምዃኖም ዚገልጽ ጽሑፍ ኣኅቲሙ ዘርግሐ። በዚ ብዙኅ ዝተሓጐሱ ር. ሊ. ጳጳሳት ልዮን ፲ይ ከዓ «ሓላው ሃይማኖት» ዚብል ክብ ዝበለ ሽመት ሃቡዎ። ስለዚ ከስ ሉተራዊ ኣተሓሳስባ ኣብ ዓዲ እንግሊዝ ኣዝዩ ቀሰይ ኢሉ እዩ ከስፋሕፍሕ ዝጀመረ። ዝኾነ ኮይኑ ኣብ ዓዲ እንግሊዝ እውን ብዛዕባ ጳጳስ ሮማ ምጕርምራም ነይሩ ኢዩ። መጀመርያ ቤተ ክርስትያን እምብዛ «ሮማዊት» ብምዃና ማለት ናይ ሮማ ጳጳሳት ኵሉ ዓየንት ስልጣን ጨቢጡ ንመላእ ማኅበር ክርስትያን ብዚግበር ምጽዋት እምብዛ ሃብቲሙ ብምርኣዮም ኣቡናት ካህናትን ገዳማትን ከዓ ካብ ዓቕሞም ንላዕሊ ሃብትን ንብረትን ደሊቦም ብምርኣዩ ኣብ ሕዝብ ክርስትያን ዓዲ እንግሊዝ ብዙኅ ዕንቅፋት ተረኺቡ ነበረ።

ኣብ ልዕሊ’ዚ ዘየሓጉስ ኵነታት’ዚ ንጉሥ ሄንሪ ፰ይ ካልእ ጸገም ፈጠረ ብ፳፪ ሰነ ፲፭፻፳፯ ንበዓልቲ ቤቱ ካተሪን አራጎን (ስጰኛ) «ፈቲሐኪ ኢየውጽእለይ» ኪብላ ተረኸበ ምኽንያቱ ከዓ ካብተን ካብ ኪዳኖም ዝተወልዱ ሓሙሽተ ሕፃናት ወራስ ዓራት ዚኸውን ሓደ ወዲ ስለዘይሃበቶ ነበረ፤ ንርእሱ ኣብ ዙፋን ንኪበጽሕ ክንደይ ውግእ ክንደይ ደም ከምዝፈሰሰ ኣጸቢቑ ስለዝፈለጥ ወራሲኡ ወዲ ብዘይ ምርካቡ እቲ ዓዲ እንደ ገና ኣብ ግጭት ኪኣቱ ኣይደልን ነበረ። ስለዚ ሓንቲ ጽብቕቲ ኢሉ ዝመረጸ ሓና ቦለይን ዝተባህለት ጓል ኬእቱ መደቦ። ብዓጀብ ኣብ ቤተ ክርስትያን ኪዳን ኪኣስር ስለዝደለየ ካብ ቀዳማይ ኪዳኑ ፈቲሆም ኪዳን ኬእስርዎ ንርእሰ ሊቃነ ጳጳሳት ሓተተ። ሮማ ብሓደ ወገን ብናይ ሉተር ናዕቢ ተረቢሻ በቲ ሓደ ወገን ከዓ ላንዚከነክስ ብዝተባህሉ ተዋጋእቲ ተደምሲሳ ኢያሞ ጳጳስ ኣብ ጸገም እንከለዉስ ንኣየ «ንሓላው ሃይማኖትስ» አይአብዩንን ዚብል እምነት ነበሮ። ኣብ ዓዲ እንግሊዝ ዝነበሩ ልኡኽ ጳጳስ ንኬፍቅዱ ትንዕ በሉ ማለት ንካተሪና መንግሥትነታ መኒና ኣብ ሓደ ገዳም ክትዕጾ ምዒዶም ምስ ሓና በለይን ኪዳን ኬእስርዎ ሓሳቡ፥ ካተሪና ግን ኣበርቲዓ ተቓወመት (፯)። ናብ ር. ሊ. ጳጳሳት እውን ይግባይ በለት። ር. ሊ. ጳጳሳት ክለመንት ፯ይ ነገሩ ተገንዚቦም ኪዳን ኪፍታሕ ኣይከኣልን ብማለት መለሹ። ንጉሥ ሄንሪ ብዙኅ ኣንሰርጸረ ተጻይ ር. ሊ. ጳጳሳት ከዓ ጨኪኑ ተንሥኣ። ንኵላቶም ጳጳሳትን ካህናትን ብዘይካኡ ካልእ ስልጣን ከምዘየሎ ስለዚ ከዓ ምስ ሮማ ዘለዎ ርክብ ኬቋርጹ ኣወጀሎም። ስለዚ ከስ ንጉሥ ናይ ቤተ ክርስትያን ዓዲ እንግሊዝ ዝለዓለ በዓል ስልጣን ኮነ። ንሮማ ዚኽፈል ዝነበረ ግብሪ ኣቋረጸ። እዚ ኵሉ ኪኸውን ከሎ ሄንሪ ፰ይ ድሮ ንሓና ቦለይን ኣእቲዩስ ንሳ እውን ነፍሰጾር ኮይና ነበረት። እዚ ምስ ተፈልጠ ብሮማ ብ፲፩ ሓምለ ፲፭፻፴፫ ካብ ር. ሊ. ጳጳሳት ክለመንት ብርቱዕ ናይ ውግዘት ቃል መጸ። ሄንሪ ናይቲ ውግዘት ክበድ ይርድኦ ስለዝነበረ ሕዝቢ፥ ካህናተ ጳጳሳት ከይኣብይዎ ፈሪሁ ብዝቐልጠፈ ካብ ጳጳስ ሮማ ነፃ ዝኾነት ሓንቲ ብሔራዊት ናሽናል ቤተ ክርስትያን ኪምስርት ተቐዳደመ፤ ከምዚ ኢሉ መንፈሳዊ ስልጣን ኣብ ኢድ ሓደ ዓለማዊ ተጨበጠ። ሕዝቢ ነዚ ምቕባል ከቢድ ሸኽም ኮኖ ብዙሓት ኣተሪሮም ተቓወሙ ብስማዕትነት ከዓ ንሓቂ ኪምስክሩ ኣሽሓት ብሴፍ ንጉሥ ተቐንጸሉ። ብዙሓት ኣቡናት ነቲ ኣብ ዙፋን እንግሊዝ ተፈጢሩ ዝነበረ ጽያፍ ዓው ኢሎም ኰነንዎ ክንደይ ዝተቓወሙ ገዳማት ብሓዊ ሓረሩ። ክንደይ ኣብያተ ክርስትያናት ከዓ ካብ ሱሮም ተበንቄሱ። ንጉሥ ሄንሪ ካብ ጭካኔ ናብ ጭካኔ ተሳገረ ነታ ክንደይ ዝፈተዋ ሓና ቦለይን ብክፉእ ሞት ቀተላ። ድሕሪኣ ከዓ እንደገና ኣርባዕተ ኣንስቲ እናለዋወጠ ኣእተወ ሕይወቱ ኣንጽርጽሮት ጭካኔን ኮነ ካህናት ጳጳሳት ኣንቀጥቂጦም ኣብ ዝኣትዉዎ ጠፍኦም ሕዝቢ ብዙኅ ተሸበረ ተሳቐየ።

ኣብ መወዳእታ ግን ካብዚ ኵሉ ኪድኅኑ ኪብሉ ብዙኃት ውሉደ ክህነት ሰዓቡዎ ከምዚ ኢሉ ከዓ ኣብ ቤተ ክርስትያን ዜጉሂ ፍልልይ ኣተወ። እዚ ኣብ ሞንጎ ሮማዊት ቤተ ክርስትያንን ኣንግሊካዊት ቤተ ክርስትያንን ዚርኣ ፍልልይ ከስ ብናይ እምነት ዓንቀጻት ዘይምስምማዕ ኣይኮነነ ዝጀመረ እንታይ ደኣ ብናይ ሓደ ሰብ ውልቃዊ ጠባይ ኢዩ ዝተላዕለ። ክሳብ ሎሚ እውን እታ «ሃይ ቸርች ኦፍ ኢንግላድ እትብሃል ብዘይካ ምስ ናይ ሮማ ሊቀ ጳጳስ ርክብ እንተዘይኮኑ ብናይ ካልእ ዓንቀጽ ሃማኖት ብዙሕ ዚፈሊ የብላን። ስርዓተ ኣምልኮ ጌና ባልቲን ዘዘውትራ ኣብያተ ክርስትያናት ኣለዋ።

፮ - ናይ ካቶሊካውያን ረፎርመሽን

ኣብ ላዕሊ ከም ዝተግንዘብናዮ ከስ ብሰንኪ ማርቲን ሉተር ኣብ ቤተ ክርስትያን ብርቱዕ ምንቅስቃስ ተላዕለ። መሠረት ቤተ ክርስትያን ተነቓነቐ ገሊኡ አረጊት ወገን ናይ ናይቲ ሕንጻ ቤተ ክርስትያን ከዓ ኣብ መናፍቅነት ወደቐ። ድሕርዚ መራሕቲ ቤተ ክርስትያን ካብቲ ደፊንዎም ዝነበረ ከቢድ ናይ መንፈስ ዝሕለት ኪበራበሩ ጀመሩ። ፕሮተስታንቲዝም ብዝጐነጾም እቲ ካብ ነዊሕ ዚድለ ዝነበረ ለውጥጣት ተሓድሶ ኬካይዱ ተላዕሉ። ንቤተ ክርስትያን ትኽኽለኛ መልክዕ ከህቡዋ ጀመሩ። ማርቲን ሉተር ኣብ ቅድሚ ጠቕላሊ ጉባኤ ናይ ቤተ ክርስትያን ሓሳባቱ ገሊጹ ኬረድእ እሞ ፍርዲ ኣቡናት ኪሰምዕ ብርቱዕ ሃረርታ ነበሮ ስለዚ ከዓ ንሱን ሰብዓቱን «ኣብ ምድሪ ጀርመን ኣብ ውሽጢ ሓደ ዓመት ናይ ሕዝበ ክርስትያን ሓደ ዓብይ ጉባኤ ክግበር» ጠየቐ። እንተኾነ ሓድሓደ ቤተ ክርስትያን ዘይትቕበሎ ውዕልታት ስለዝነበሩ ከም ንኣብነት ፩) ብጀካ ቅ. መጽሓፍ ካልእ ዝጥቀስ ናይ ትምህርቲ ክርስትና ምንጭ ሓደ’ኳ ከይህሉ ፪) ነዚ ጉባኤ’ዚ ዚመርሑ ንጉሥን ር. ሊ. ጳጳሳትን ድኣምበር ር. ሊ. ጳጳሳት ንበይኖም ንከይኾኑ ፫) ኣብ ዓዲ ጀርመን ጥራሕ ዝብል ው ዕልታት ገበሩ ነዚታት ግን ሮማ ጨሪሻ ክትቅበሎ ኣይከኣለትን።

ብዕለት ፳፪ ግንቦት ፲፭፻፵፪ ዓ.ም ር. ሊ. ጳጳሳት ጳውሎስ ፫ይ ኣብ ከተማ ትረንት - ሰሜናዊ ኢጣልያ ጉባኤ አወጁ ፡ ብሓድሓደ ጸገማት ግን እቲ ጉባኤ ክሳብ ፲፭፻፵፭ ጌና ኣይተጀመረን ነበረ። ጉባኤ ትረንቶ ካቶሊካውያን ንፕሮተስታንት ዝሃቡዎ ምላሽ ኢዩ ኪበሃል ምተኻእለ። ኣብዚ ጉባኤ’ዚ ናይ ካቶሊክ ቤተ ክርስትያን ትምህርታት ብንጹር ተገሊጹ ቀረበ። «ክርስትና ኣብ ናይ ጥንቱ ኵነታት ቅድስና ኪምለስ ኣለዎ» ብዚብል መፈክር ዝተንስኡ ካብ ኵሉ ኤውሮጳ ዝተኣከቡ ኣቡናት ንናይ ትምህርት ክርስትና ዓንቀጸት በብሓደ እናገንጸሉን እናኣራቐቑን ተንተኑ ናይ ካቶሊካዊት ቤተ ክርስትያን እምነት ብንጹር ገለጹ። ኣውራ ብዛዕባ ሸውዓተ ምስጢራት ሰፊሕን ዓሚቑን መጽናዕቲ ተገብረ ቃል ኪዳን ቅ. ምስጢር ምዃኑን ዘይፍታሕ ምዃኑን ኣበው ደጋጊሞም ኣረጋጊጹ። ኣብ ቤተ ክርስትያን ዚፍጸም ናይ መስዋዕቲ ቅዳሴ ኮነ ናይ ካልእ ሥርዓተ ኣምልኮ ተግባራት ብስሩዕ መገዲ ከምዚካየድ ተገብረ። ኣብ መራሕቲ ቤተ ክርስትያን ኣትዩ ዝነበረ ንወገንካን እንዝማድካን ፍሉይ ኣጠማምታ ጨሪሹ ካብ ሡሩ ንኪተርፍ ኣበው ጉባኤ ትሬንቶ ከይደኸሙ ደጋጊሞም ኣማሕጸኑ። ከምኡው’ን ብግበረለይ ክገብረልካ ዚርከብ ሽመት ቤተ ክርስትያን ካብ መገዲ ኣምላኽ ኣዝዩ ዝረሓቐ ምዃኑ ኣበው ኣብ ግብረ ሓዋርያት መንፈስ ቅዱስ ኪሻየጥ ዝመጸ ስምዖን ዝረኸቦ እናዘከሩ ከይልመድ ሓደራ በሉ።

በዚ እዋን’ዚ ኣብ ሕዝበ ክርስትያን እውን ዓቢይ ናይ ሃይማኖት ምንቕቓሕ ኪርአ ጀመረ አብ ቤተ ክርስትያን ጽሬትን ጽፈትን ርእዮም ብዙኅ ተሓንጹ ነዚ ናይ ኣበው ትረንቶስ መምርሒ ከዓ ብለጋስን ውዕውዕን መንፈስ ተቐቢሎም ኣብ ግብሪ ኬውዕልዎ ተረኸቡ። ብእዋን ጉባኤ ትረንቶስ ብዙኃት ሓደስቲ ማኅበራት ተመስረቱ። ማኅበር ካፑቺን ማኅበር ጀስዊት (ኢየሱሳውያን) ማኅበር ላዛሪስት (ደቂ. ቅ. ቨንቸንሶ) ናይዚ ጊዜ’ዚ ኢዮም።

ጉባኤ ትረንቶስ ብዘነቓቕሖም ብዙኃት ሰበኽቲ ወንጌል ንርሑቕ ምስራቕ ማለት ቻይና፥ ህንዲ፥ ጎኣ ወዘተ ተበገሱ። ብዙኃት ከዓ ናብቲ ብቕረባ እዋን ተረኺቡ ዝነበረ ሓዲስ ዓለም ኣመሪቃ ኣቢሎም ወንጌል መስቀልን ሒዞም ተበገሱ። ናብ ኢትዮጵያ ዝተላእኩ ኢየሱሳውያን እውን በዚ ጊዜ’ዘ ኢዮም።

ካቶሊካዊት ቤተ ክርስትያን ብጽሬት ትምህርታ ጽፍፍቲ ብምትሕድዳራ ጥርንፍቲ ብተልእኮኣ ቅድስቲ ኮይና እንተተረኸበት ሞያ ናይ ጉባኤታት ኢዩ ጉባኤ ትረንቶስ ከዓ በዚ ካብቶም ዝዓበዩ ጉባኤታት ኮይኑ ይጽብጸብ ኣሎ።

ምዕራፍ ፳

ታሪኽ ክርስትና ኣብ ኢትዮጵያ

ካብ ፯ይ ሚእቲ ዘመን ንድሓር

፩ - ውድቀት መንግሥቲ ኣኵሱም

ብ፯ይ ሚእቲ ዘመን ታሪኽ ዓለም ብሃንደበት ተለዋወጠ፤ መንግሥቲ ቍስጥንጥንያ መንግሥቲ ፋርስን ንነዊሕ ዓመታት ድሕሪ ተጨፋጭፎም ተዳኺሞም ደቀሱ ሓዲስ ሓይሊ ኣዕራብ ከኣ ምቹእ እዋን ረኺቡ ኣብ ምስልምና ኣሚኑ ብቆራጽነት ተንሥኣ። ዝቃወሞ ሓይሊ ድማ ኣይተረኸበን። ብቅጽበት ካብ ዓወት ናብ ዓወት እናተስገረ ንናይ ማእከላይ ምሥራቕ ዓድታት ኣብ ቍጽጽሩ ኣእተወን ኣብ ዝሓዞ ከዓ እምነት ምስልምና ኣስፋሕፍሔ። ናይ ክርስትና ርስቲ ዝነበራ እኒ ግብጺ - ሶርያ - ጰለስጢን - ወዘተ ኣብ እስልምና ኣተዋ ኵነታት ዓለም ሃንደበታዊ ለውጢ ኣርኣየ።

መንግሥቲ ኣኵሱም’ውን በቲ ኣብ ጐረባብቱ ዝርከብ ዝነበረ ለውጥታት ከይተተንከየ ኣይሓለፈን ብመጀመርያ ግብጺ ኣብ ኢድ ኣዕራብ ምስ ኣተወት ርከብ ምስ መንበረ ማርቆስ እስክንድርያ ኪጽግም ጀመረ መንግሥቲ ቢዛንስዩስ (ቁስጥንጥንያ) ናይ ቀይሕ ባሕሪ ሓይሊ ምንጽልላው ምስ ኣጥፍአ መንግሥቲ ኣኵሱም በብቍሩብ ንበይኑ ነጺሉ ተረፈ። ብወገን ሰሜን ምስ ዚርከቡ ስልጡናተ መንግሥታት ዝነበሮ ናይ ትምህርቲ ናይ ንግዲ ናይ ሃይማኖት እንቅስቃሴታት ምስ ቆመ፤ ሮማውያን ፅርዓውያን ኣዕራብ ከም መንገዲ ሩባ ዚመላለስዎ ዚነበሩ ወደባት ኣዱሊስ ኪባድም ምስ ጀመረ ኣብ መንግሥቲ ኣኵሱም ናይ ጸላም መጋረጃ ወደቐ።ስ ሙን ወሬኡን እናተዳኸመ ብዝኸደ ኣብ ትሕቲ ግዝኣቱ ኣትዮም ዝነበሩ መንግሥታት የመንን ካልኦትን ምድካሙ ርእዮም ናጽነቶም ኣውጁ። ብ፮፻፹፯ ዓ.ም ኣቢሉ ናይ ኖባ ንጉሥ ነቲ ዘይድፈር ዝነበረ ንጉሥ ሓበሻ ውግእ ገጠመሉ። ክልቲኣቶም ክርስትያን ስለ ዝነበሩ ፓትርያርክ ይስሓቅ ናይ መንበረ እስክድንርያ ኪዓርቅዎም መልእኽቲ ጸሓፉሎም። እንተኾነ እቶም ሓደስቲ ነገሥታት ግብጺ ንክልቲኣቶም ከተተዓርቕ ምፍታንካ ኣብ ልዕሊ ምስልምና ዝገበርካዮ ተንኮል ኢዩ ብማለት አፋራርሕዎም። ቤተሰቦም ከዓ ነተን መልእኽትታት ቃላትን ኣለዊጦም ኣርኣዩዎም’ሞ ንፓተርያርክ ኣድኃኑዎም። ናይ ኖባ ንጉሥ ግን አይዓረፈን። ካብ መንግሥቲ ኣኵሱም ብወገን ሰሜናዊ ምዕራብ ቆላ ዝነበረ ጫፍ መሬት ኪጨርም ተረኽበ። መንግሥቲ ኣኵሱም ብሓደ ወገን ብዋኅዲ እንቅስቃሴ ንግድ ተዳኽዩ በቲ ሓደ ከአ ብናይ ራሕቂ ምኽንያት ኃይሊ ግዝኣቱ ኣብ ልዕሊ ኵሉ ሃገር ኬብጽሕ ተሳእኖ።

ኣብ ውሽጢ ሃገር እውን ሓድሓደ መሳንፍቲ ኣብ ልዕሊ መንግሥቲ ኪትንሥኡ ጀመሩ። ካብ ሞንጎ እዚኣቶም ብጭካኔኣን ብናይ ዕንወት ተግባራታትን ኣዚያ ዚተፈልጠት ዮዲት ወይ እሳት ዝተባህለት ኢያ። ሕዝብታት ወገራን ደምብያን ላስታን ኣሰሊፋ ኣብ ልዕሊ መንግሥቲ ኣኵሱም ተንሥኣት’ሞ ንከተማ ኣኵሱም ሓመዳ ንላዕሊ ኣውጽኣታ። ነቲ ናይ መንግሥቲ ኣኵሱም ጽንዓት ኬመልክተ ኣብ ውሽጢ መሬት ተመስሪቱ ንሰማይ ተወንጭፉ ዝነበረ ሓውልታት ኣብ መሬት ኣውደቐቶ። ክሳብ ሎሚ እውን ነዚ እከይ ተግባር’ዚ ተግባር’ዚ ኪምስክር ገሊኡ ኣብ መሬት ረማዕ ኢሉ ይርኣ ኣሎ። ሃይማኖታ ዕብራዊት ነበረት ይበሃል ናቱ ግዲ ኮይኑ ከአ ብዙኅ ኣብያተ ክርስትያናት ብሓዊ ኣቃጸለት ኣብ ልዕሊ ክርስትያን ከዓ ጭካኔ ዝመልኦ ከቢድ ንፈለማ ጊዜ ኣብ ምድሪ ኢትዮጵያ ኣካየደት። ብዙኅ ሕዝቢ ታቦቱ ሒዙ ፋሕፋሕ በለ። እንታይ ከምዘ ጌሩ ኣብ ክንድዚ ጭካኔ ከምዘብጽሐ ኣብ ታሪክ ብሩህ ኣይኮነን፤ ብዙኅ አፈ ታሪክ ኢዩ ዘሎ።

ከምዚ ኢሎም ከስ ነገደ ሰሎሞን መንግሥትነት ምስ ኣጥፍኡ መንግሥቲ ኢትዮጵያ ኣብ ነገደ ዛጔ ተጠርነፈ። ካብዚኦቶም እቲ ቀዳማይ መራሒ ተክለሃይማኖት ዝተባህለ ነበረ። ደድሕሪኡ ዝመጹ ከዓ ተተደም ግርማ - ሥዩም ይምርሐነ ክርስቶስ ሓርቦይ ላሊበላ ነኣኩቶ ለአብ ይትባረክ ዝተባህሉ ነገሥታት ዛጔ ኢዮም። ሓርቦይ ላሊበላ ነእኩቶ ለአብ ይትባረክ ዝተባህሉ ነገሥታት ዛጔ ኢዮም። ካብዚኣቶም ኣውራ (በዓል ጥዑም ሽም ጻድቅ ንጉሥ ፀሐይ ላሊበላ ወዲ ጃን ሥዩም ኢዩ። ውልድ ምስበለ ወርቂ ዝሕብሮም ዕስሊ ንህቢ ኣምሳል መላእኽቲ ሰማይ ኮይኖም ዓሰልዎ ይበሃል። ሓፀይ ላሊበላ ሮሐ ኣብ ዝተባህለ ቦታ (ሕጂ ብስሞም ላሊበላ ተባሂሉ ዘሎ) ኣብ ከውሒ ዝተነድሰ ሓደ ካብ ሓደ ዜደንቕ ብዙኅ ኣብያተ ክስርትያናት ኣስርሑ። ክሳብ ሎሚ ናይ ኢትዮጵያውያን ጽንዓት ክርስትና ኪምስክር ቆይሙ ዘሎ ከውሒ እምነት ኢዩ። ናይዚ ውቁር ኣብያተ ክርስትያናት ናይ ሕንጸ ጥበብ ንበጻሕቲ ሃገርና ሕሉፍ ኣድናቆት ኣትሪፉ ዘሎ ኢዩ። ኣወቓቕራ እምኒ ዘሎ ሎሚ ውዕውዕ መንፈሳውነት ዚካየደሉ ካብ ኵሉ ኵርናዓት ኢትዮጵያ ነጋድያን ዚእኮብሉ ቅዱስ ቦታ ኢዩ። እዞም ነዚ ዝሐነጹ እንታዎት ኢዮም ካበይከ መጹ? እንተተባህለ ታሪኩ ኢዩ። ብ፲፪፻፲፮ ዓ.ም ኣቢሉ ፓትርያርክ ዮሓንስ ናይ መንበር ማርቆስ ምስ ዐረፉ መንበረ እስክንድርያ ንዕስራ ዓመታት ዚኣክል ብዘይ መራሒ ተረፈት እስክንድርያን ደምያታን ብመስቀላውያን ክርስትያን ተዋጋእቲ ስለ ዝተታሕዛ እስላም ብዙኅ ተቆጥዑ ንክርስትያን ግብጺ ከኣ ብተሓባበርነት ጠርጠርርዎም ንሓጺር ጊዜ ከኦ ስደት ኣልዓሉሎም። ብዙኃት ክርስትያን ደቂ ግብጺ ናብ ኢትዮጵያ ኣቢሎም መጹ ይበሃል። ካብዚኣቶም ብዙኃት ሰብ ኢደ - ጥበብ ነበሩ እሞ ንጉሥ ላሊበላ ንሕንጻ ኣብያተ ክርስትያናት ይጥቀመሎም ነበረ ይበሃል። በዚ ጊዜ’ዚ እስክንድርያ ኣብ ኢድ መስቀላውያን ምስ ወደቐት ኣስካሬን ቅ. ማርቆስ ብስውር ንቨኒስ (ኢጣልያ) ተወስደ። ክሳብ ሎሚ’ውን ቨኒስ መንበረ ማርቆስ ትበሃል ኢያ እዚ ግን ጌጋ ኢዩ ከመይ መንበረ ማርቆስ ሓንቲ እስክንድርያ ኢያ። ዝተረድኡ ር. ሊ. ጳጳሳት ጳውሎስ ፮ይ ከዓ ብ፲፱፻፷፯ ዓ.ም ፈ. ዓጽሚ ቅ. ማርርቆስ ንእስክንድርያ ከምዚምለስ ገይሮም ኣለዉ።

፪ - ርክብ እስክንድርያን ኢትዮጵያን፥

ነቢይ መሓመድ ኣብ መካ ኪሰብኽ ምስጀመረ ኣብ ፈለማ ብዙኅ ተቓውሞ ረኸበ ኣብ ልዕሌኡን ሰብዓቱን ስደት ተላዕለ ስለዚ ነዚ መሓመድ «ናብታ ምድረ ርትዕን ፍትሕን ዝኾነት ኢትዮጵያ ተዓቆቡ ኣምላክ ካብዚ ኵሉ ስቓይኩም ከጸናንዓኩም ኢዩ» ኢሉ ንሰዓብቱ ናብ ኢትዮጵያ ለኣኾም። እዚ ብ፮፻፲፭ ዓ.ም ኣቢሉ ኢዩ ዝኾነ ኣብ መንጎኣቶም ሮኪያ ጓል ነቢይ መሓመድ ምስ ዑስማን ሰብኣያ ነበረች ኣብ ኣኵሱም ምስ በስሁ ንጉሥ ሕዝቡ መሪሑ ብኸብሪ ተቐቢሉ ኣዕቄቦም። ብዘይሓደ ጸገም ከኣ ቀሲኖም ተቐመጡ። ናይ መካ መራሕቲ ግን ንንጉሥን ንመኳንንቱን ብዙኅ ክቡር ገጸ - በረከት እናሃቡ ንሰዓብቲ መሓመድ ኣሕሊፎም ኪህብዎም ለመኑ። ንጉሥ ኣቡናትን ዓበይቲ ዓድን ንሰብዓቲ መሓመድ ኣሕሊፎም ኪህብዎም ለመኑ። ንጉሥ ኣጥቢቑ ሓተቶም። ንሳእኪቡ ነዞም ሰብዓቲ ሓዲስ ሃይማኖት ብዛዕባ እምነቶም ኣጥቢቑ ሓተቶም። ንሳቶም ከዓ ብዛዕባ ክርስቶስ ብዛዕባ ማርያም ዝነበሮም እምነት ገሊጾም ነገርዎ በዚ ኵሉ ሕዝቢ ብዘይ ሓደ ዕንቅፋት ተሓጐሱሎም ስለዚ ንጉሥ ነቶም ብዓበይቲ መካ ተላኢኾም ዝመጹ ጥራሕ ኢዶም ም መለሶም። ምድሪ ምስ ዘሓሰ ከኣ ባዕሉ ነቢይ ንንጉሥ ኣኵሱም ብዝጸሐፈሉ ኣብ ክልተ ጃልባታት ኣስፊሩ ንመካ ኣሳገሮም። ኣብ መንጎ ነገሥታት ኣኵሱምን ነቢይ መሓመድን ዝነበረ ርክብ ስምምዕን ምርድዳእ ዝመልኦ ነበረ፣ ስለዚ ከዓ ነቢይ መሓመድ ነቶም ሰዓብቱ ንኢትዮጵያ ከይወርዋ ፈጺሙ ከልከለ ይበሃል።

ኣኵሱም ካብቲ ሓድሽ ወራር ኃይሊ ኣዕራብ ነፃ ክትከውን ከላ ግብጽን እስክንድርያ ኣንጾኪያን ግን ኬምልጣ ኣይከኣላን። ስለዚ ከዓ ምስሪ ኣብ ትሕቲ ኣዕራብ ምስ ወደቐት ከማኡ ድማ መንገዲ ቀላይ ቀይሕ ባሕሪ ደጊም ሓደስቲ ዋናታት ምስገበረ፥ ርክብ ኣብ መንጎ መንበረ ማርቆስ እስክንድርያ መንበረ ፍረሚናጦስ ሰላማ ከሣቴ ብርሃን ኣኵሱምን እማጽፕምለረ ደ። ኣብ መንጐ ክልቲኤን ጊዜ ኣኩሱም ኪህብ ዚኽእል ሓደ ንሱ ጥራሕ ስለ ዝነበረ ብጉያ ጉያ ብዙሓት ሰባት ክህነት ይቕበሉ ነበሩ። ብጥዑም ጊዜ ዕድሜኦም ዘይመፍቀደሎም ነኣሽቱ’ውን መዓርገ ዲቍና ይቕበሉ ነበሩ ሳላ ከምዚ ኢሎም ዝተቐዳደሙ ከዓ ኵሉ ታቦታት እኹላት ኣገልገልቲ ይረክብ ነበረ።

ብ፲ይ ሚእቲ ዘመን ሚናስን ቪክተርን ዝተባህሉ ክልተ መጠፋፋእቲ ግብጽውያን ፈለስቲ ካብ ዓዶም ንኢትዮጵያ ሓዲኦም ከም ሊቀ ጳጳስ ሓዲኦም ከዓ ተራዳኢ ጳጳስ ኮይኖም ኣብ ቅድሚ ንጉሥ ቀረቡ ንሱ ከዓ ሽመቶም ሕጋዊ ስለዝመሰሎ ነቶም ዝነበሩ ሊቀ - ጳጳስ አቡነ ጴጥሮስ ዝተባህሉ ሰጕጉ ንሚናስ ተቐበለ ናይ መንበረ ማርቆስ ፓትርያርክ ነዚ ሰሚዖም ብዙኅ ጐሃዩ ድሕሪኡ ድማ ንኢትዮጵያ ሊቀ - ጳጳስ ከይለኣኸ ወሰኑ። ነዚ ውሳኔ’ዚ ድሕሪኦም ዝመጹ ኣርባዕተ ፓትርያርክታት እውን ኣብ ግብሪ ኣውዓልዎ ይብሃል። ኣብ ኢትዮጵያ ከስ በዚ ዓመታት’ዚ ብዙኅ ናይ ሃይማኖት ጸገም ይርከብ ከምዝነበረ ብቐሊሉ ክንርዳእ ንኸእል። ነዚ ጸገም’ዚ ኬቃልሉ ብ፱ይ ሚእት ዘመን ንናይ እስክንድርያ ሊቀ - ጳጳሳት ብደቂ ኢትዮጵያ ንምትካእ ተፈተነ፤ እንተኾነ ናይ እስክንድርያ ፓትርያርክታት ስልጣኖም ተሳዒሮም ጠቕሞም ጐዲሉ ብምርኣይ ጉባኤ ኒቅያ «ካብ ደቂ ኢትዮጵያ ጳጳስ ዚሽየም ከይርከብ» ኢሉ ኣውጁ ኢዩ ብማለት ኣኸልከልዎም። ጻድቃን ኣበው ኒቅያ ነዚ ይብሉ ኢልካ ግን ዘይመእን ኢዩ። ኵሉ ድማ ኣበው ኣብ ጓቤ ኒቅያ ኣብ ዝተኣከቡሉ ዓመታት ኣብ ኣኵሱም መንበረ ጵጵስና ከምዘይነበረ ርጉጽ ኢዩ እንታይ እርዮም እንታይ ሰሚዖም ደኣ ኣበው ንደቂ ኢትዮጵያ ከልከሉ?

ሓፀይ ሰይፈ አርእይ ናይ ኢትዮጵያ ከስ እንዚ ብጉድለት ፓትርያርክ ተረኺቡ ዝነበረ ጸገም ንምፍዋስ ንንጉሥ ወልደ ጊዮርጊስ ናይ ኖባ ጽሒፎም ኵነታት ክርስትና ኣብ ኢትዮጵያ እናዘርዘሩ ካህናት ከምዝአረጉ ዲያቆናት ከኣ ከምዝተሳእኑ ሃይማኖት ከም ዝዘሓለ እናኣረድኡ ምስ ናይ እስክንድርያ ፓትርያርክ ከተዓርቆም ኣምሪሮም ለመንዎ። ፓትርያርክ ፈሎተዎስ ናይ መንበረ ማርቆስ ከዓ ነዚ ናይ ላሊበላ’ውን ሓደ ጉጅለ ኢትዮጵያውያን ፓትርያርክ ኬምጽእ ንግብጺ ብዝኸደ ኣብ ካይሮ ምስበጽሐ ገዳማት ባዲሙ ክርስትና ተዳኺሙ ረኸቡዎ፥ ዝሽየም በዓል ድላይ ተሳኢኑ ከዓ ንሓያሎ ጊዜ ከም ዝተጻበየ ይዝከር። ምኽንያቱ ግብጻውያን ጳጳሳት ናይ ሃገር መራሕቲ ኣስላም ስለ ዝነበሩ ገዛእቶም ዘይፍትዉዎ ነገር ደሐ’ኳ ከይሰትኮም ብዙኅ እናተጠንቐቑ ኢዮም ዚካየዱ ዝነበሩ። እዚ ናይታ ወላዲት ዝኾነት እስክንድርያ ዝኣተወ ድኻም - ኣብታ ጓላ ዝኾነት ኢትዮጵያ እውን ምንጽልላው ከይተሰምዓ ኣይተረፈን። እዚ እንክብሃል ግን ጸጸኒሖም ናይ ሃይማኖት ዕርዲ ናይ ቤተ ክርስትያን ዓንዲ ዝኾነ ጳጳሳት ኣይተላእኩን ማለት ኣይኮነን።

፫ - ናይ ደብረ ሐይቅን ደብረ ሊባኖስ ምዕባሌ

ኣብ ኢየሱስ ሞዓ ዝተባህሉ ጻድቅ መነኵሴ መንግሥቲ ኢትዮጵያ ካብ ነገደ ዛጔ ናብ ናይ ጥንቲ መስመሩ ነገደ ሰሎሞን ንኪምለስ ብጸሎትን ብምኸርን ኣበርቲዖም ዝሓገዙ ኢዮም። ብጊዜ ሓፀይ ይኩኖ ኣምላክ ዘውዲ ናብ ነገድ ሰሎሞን ምስተመልሰ ከዓ ንጉሥ ዝተገብረሉ ድማዕ ንኪመስል ናይ መንግሥቱ ሣልሳይ ኣፍ ዝኸውን መሬት ንደብረ ሐይቅ ገዳም አባ ኢየሱስ ሞዓ መጽወተ። እዞም ፈላሲ እዚኦም ብትውልዶም ካብ ዓበይቲ ስድራ - ቤት ዚውለዱ ኢዮም አለም መኒኖም ግን ብመጀመርያ ኣብ ደብረ ዳሞ መንኰሱ ካብዙይ ከዓ ሐይቅ ኣብ ዝተባህለ ጥቓ ደሴ ዚርከብ ብቐላይ ዝተኸበ ስፍራ ሓድደ ምዕቡል ገዳም ተኽሉ። ካብዚ ገዳምዚ’ዝ ብዙኅ ናይ ወጻኢ ሃገር መንፈሳዊ ጽሑፋት ተተርጐመ። ኣባ ሓጽበጽዮን ዝተባህሉ ፈላጥ ተርጓማይ ናይ ደብረ ሐይቅ አበምኔት ዝነበሩ ኢዮም። ኣባ ጊዮርጊስ ዘጋሰጫ ዝተባህሉ ሰዓታት መልክዐ ስዕል ዝመስል መወዳድርቲ ዘይብሉ ጽሑፍ ዝደረሱ ናይዚ ገዳም’ዚ ፍረ ጽድቅን ትምህርትን ኢዮም። ናይ ደብረ ሐይቅ ኣበምኔት ናይ ነገሥታት ኢትዮጵያ ኣበ ነፍሲ ንምዃኑ ስልጣኖ ምን ምንጽልላዎምን ካብ ናይ ፓትርያርክ ዘይንእስ ኮይኑ ተረኸበ።

ክሳብ ፲፭፻፴፭ ዓ.ም ናይ’ዚ ገዳም’ዚ ኣበምኔታት ምስ ምሉእ መዓርጎም ነበሩ በዚ ዝበልናዮም ዓመት ግን ኣባ ነገደ ኢየሱስ ዝተባህሉ ኣብምኔት ናይ መንእሰይ ንጉሥ ሓፀይ ልብነ ድንግል ዋና ኣማኻርን እሙን ፈታውን ዝነበሩ ኣብ ኢድ እስላም ወዲቆም ተማረኩ። ገዳም ተዘረፉ ተቓጸለ። ኣቐዲሙ መሓመድ ግራኝ ኡራይ ሓርባ ዝተባህለ ተማሪኹ ዝነበረ ወዲ ሶማል ኪህብዎ ነቶም ፍለስቲ ደብረ ቅዱስ እስጢፋኖስ - ሐይቅ ሓተቶም። መሓመድ ግራኝ ግን ጀልባታት መሰጋገሪ ብሓገዘዝ አዕራብ ሰሪሑ ነበረ’ሞ እቶም ፈለስቲ ተሳጊሩ ገዳምና ከየንድልደል ብማለት ገዳሞም ከድሕኑ ነቲ ምሩኽ ጥራሕ ዘይኮነ ናይታ ደብሪ ሀብቲ ብምሉኡ ከረክብዎ እውን ተስማምዑ። ኣብቲ ዝምታ እዚ ግራኝ ዝኣከቦ ሀብቲ ዝግመት ኣይነበረን። ወርቂ መስቀል ወርቂ ማዕጠንታት መሶብ ወርቅታት ጥራሕ ንምግዓዙ ሓንቲ ፻፶ ሰብ እንተልዕል ጃልባ ሠለስተ ጊዜ ተመላሊሳ አግዓዘቶ ይበሃል።

ደብረ ሊባኖስ

ክርስትና ናብ ደቡብ ኣቢሉ ብዘስፋሕፍሔ ኣብ ሸዋ ኣብ መጨረሻ መበል ፲፫ ሚእቲ ዘመን ኣቢሉ ብጻድቅ ኣቡነ ተክለ ሃይማኖት ደብረ ሊባኖስ ተመሥረተ። ኣቡነ ተክለ ሃይማኖት ብንእሽትኦም ኣብ ደርበ ሐይቅ ምስ ኣባ ኢየሱስ ሞዓ ድሕሪ ተማሂሮም ናብ እኒ ደብረ ዳሞ መጺኦም ከዓ ናይ ሕይወት ምንኩስና ምጽንካርን ምጽራይን ተዓዘቡ ድሕሪዚ ንደቡብ ተመሊጦም ገዳም ደብረ ሊባኖስ መሥረቱ። ዳዊት ነቢይ «ጻድቅሰ ከመ በቀልት ይፈሪ ወይበዝኅ ከመ ዝግባ ዘሊባኖስ» ዝበሎ ቃል ትንቢት ኣብ ገዳም ኣቡነ ተክለ ሃይማኖት ኪፍጸም ተራ እየ ብቍሩብ ዓመታት ኣብቲ ምንኵስና ዘይፍለጠሉ ዝነእብረ ስፍራታት ብዙኃት ሰባት ተቐበሉና ኪብሉ ኣብ ማዕዶ ገዳም ደብረ ሊባኖስ ኳሕኳሑ። መነኮሳን ብዝበዝሑ ከዓ ገዳማት በዝሑ ከምኡ ከዓ ተልእኮ ስብከት ወንጌልን ምስፍሕፋሕ ክርስትናን እዛበዝሐ ከደ። ሓፀይ ዐምደ ጽዮን ወሰናስን ሃገር እናስፍሑ ብዝኸዱ መነኮሳት ደቂ አቡነ ተክለ ሃይማኖት ከኣ ሰስዒቦም ነቶም ሓደስቲ ሕዝብታት ቃል ወንጌል የብጽሕሎም ነበሩ። ሓፀይ ዘርአያቆብ ከዓ ደብረ አስቦ ኪበሃል ድሕሪ ጸኒሑ ደርበ ሊባኖስ ዝብል ስም ሂቦም ብዙኅ መሬት ብዙኅ ሃብቲ መጽወቱሉ ክልተ ፈለስቲ ናይ ደብረ ሊባኖስ ከዓ ከይተፈልዩ ኣብ ግቢ እናተቐመጡ ንንጉሥ የማኸሩ ነበሩ። ድሕሪኦም ዝመጹ ነገሥታት’ውን ንደብረ ሊባኖስ ኮነ ንካልኦት ገዳማት መስመር ኣቡነ ተክለ ሃይማኖት ንዝኸተሉ ኵላቶም ብጽቡቕ ዓይኒ እናጠመቱ ንምንኵስና አሕፍ ኣበልዎ። ብ፲፭፻፴፪ ዓ.ም ኣቢሉ ግን መሓመድ ግራኝ ብዝወረሮም ናይ ደብረ ሊባኖስ ፈለስቲ ሃይማኖቶም ጠሊሞም ኪምስልሙ ኣገደዶም እንተኾነ ኣብ ሓዊ ደኣ ይጥበሱ ነበሩ እምበር ዝምስልምስ ኣይነበረን ይበሃል። እቲ ዋና ገዳም ምስ ነደደ ኣበምኔት ሓደ ቍሩብ ፈለስቲ ሒዞም ናብ ጣና ሓይቅ ጥቓ ንጉሥ ተቐሚጦም ነበሩ ናይ ደብረ ሓይቅ ኣበምኔት ብእስላም ምቕታል ብዝተሰምዐ ከዓ ናይ ደብረ ሊባኖስ ኣበምኔት ነቲ ኵሉ ናይ ደብረ ሓይቅ ኣበምኔት ሥልጣን ኪእከቡ ተረኸቡ።

ከምዚ ኢሉ ብስላ እዘን ዝበልናየን ክልተ ገዳማት ክርስትና ንደቡብ ኣቢሉ ኣስፋሕፍሐ። ኃይሊ ምንኩስና’ውን ምስኡ ካብ’ኒ ደብረ ዳሞ ንደቡብ ኣቢሉ ዘንበለ።

፬ - መሓመድ ግራኝን ስደት ክርስትናን

ብመበል ፲፫ ፲፬ን ሚእት ዘመን ገምገም ቀላይ ዘበለ መሬት ኢትዮጵያ በብቍሩብ ኣብ ናይ ምስልምና ምንጽልላው ኣተወ። እንተኾነ መሬቱ ንሕርሻ ዘይምቹእ ብምዃኑ ከምኡ’ውን ጀላቡ ሰሪሖም ብመንገድ ከይመሓደሩ እኹል ሥልጣኔ ስለ ዘይነበሮም እዞም ኣብ ገምገም ቀላይ ዝሰፈሩ ኣሕዛብ ነቲ ልሙዕ መሬት ማእከል ኢትዮጵያ ከማዕደዉ ጀመሩ። ብመጀመርያ ካብ ወሰናሰን ዓዲ ዘሚትካ ምውሳድ ጀመሩ። እኸሊ ምስኣተወ ብእዋን ቀውዒ ካብ ቆፎታት ጥሪተ ከዓ ካብ ደምበታ ዘዘሚቶም ንዓዳቶም ከግዕዙ ጀመሩ። እዚ ብቐሊሉ ይሰልጦም ብዝርኣዩ ከዓ ድፍረት ተሰሚዕዎም ገርገሩ። ናብ ሃገር ውሽጥ ኢሎም ብምእታው ካብ ንብረት ምዝራፍ ሓሊፎም ኣብያተ ክርስትያናት ኣብ ምቅጻልን እውን በጽሑ። እንተኾነ ጌና ዘዘሪፍካ ንዓድኻ ምህዳም ደኣ እምበር ዓድታት ሒዝካ ምቕማጥ (ምግዛእ) ኣብ ሕልምሞ’ውን ኣይነበረን፤ እዚ ናይ ዝምታ ተግባር ይሰልጦም ምስረኣዩ ግን ቆላሕታኦም እናስፍሔ ከደ’ሞ ሃገር ንምሓዝ ተማጣጠሩ። ኃይሊ ቱርካውያንን ኣዕራብን ተመርኵዞም ከዓ ንመላእ መንግሥቲ ክስትያን ኢትዮጵያ ኪትምነዩ ጀመሩ።

ናይ ራሕቂ ነገር’ኳ ንክርስትያን ሕዝቢ ኢትዮጵያ ከዘንግዖ እንተኸኣሰ ኣብ ዙፋን መንግሥቲ ዝከታተሉ ዝነበሩ ነገሥታት ግን ጸጸኒሖም ሠራዊቶም ኣንለኣኹ ነዞም ናይ ወሰናስን እስላም ይደቍስዎም ነበሩ። ናይዚ ዘመናት’ዚ ነገሥታት ሓደ ካብ ሓደ ዚበልሑ ጀጋኑ ነበሩ እኒ ሓፀይ ዐምደ ጽዮን፥ ሓፀይ ሰይፈ ኣረድ፥ ሓፀይ ይስሓቅ ሓፀይ ዘርዐ ያዕቆብ ሓፀይ በእደ ማርያም ሓፀይ ናዖድ ሓጸይ ልብነ ድንልግ ወዘተ ካብ ወለዶ ናብ ወለዶ እናተቐባበሉ ነዚ ናይ ባዕዳውያን ወራሪ ዕማኾ ሓሙድ’ውን ከየጥፍኡ ዝነበረ እናግፍሑን ዘሎ እናሓለውን ሴፍን ዋልታን ኮይኖም ተኸላኸሎም ኢዮም። እዞም ዝበልናዮም ነገሥታት ኢትዮጵያ ጅግነቶም ኣብ ዐውዲ ኵናት ጥራሕ ኣይነበረን ንሕዝቦም ኣብ ሰላም ኣንቢሮም ብናይ ምምሕድዳር ስነ ሥርዓት ኮነ ብናይ ማሕበራዊ ኣከያይዳ ኣዚዮም ብሱላት ኢዮም ዝነበሩ። ኣብ አሰራርዓ ኣብያተ ክርስትያናት፥ ኣብ ምዕባለ ትምህርቲ ዝወዳደሮም የልቦን ምተባህለ። ንመላእ ኢትዮጵያ ካብ ሰማይ ዝተዘርኡ ከዋኸብቲ ከምስልዋ ገዳማት እናተኸሉ ኣመልኪዖምዋ ኢዮም።

በብጊዜኡ ብዝተዋህቦም ትምህርቲ ክስክሑ ዘይከኣሉ ደቂ አዳል ደቂ ሶማል ግን ጸጸኒሖም መዓርን ጸባን ዝውሕጅ ምድሪ ኢትዮጵያ እናረኣዩ ዓሪፎም ኪቕመጡ ኣይተኻእሎምን። ካብዚኣቶም እቲ ኣዝዩ ዝተወርየ ኣሕመድ ቢን ኢብራሂም ኤልጋዚ ወይ ድማ ሴፍ ብጽጋማዩ ዝዓትር ስለዝነበረ ግራኝ ዝተባህለ መራሕ ወተሃደር ኣስላም ነበረ። አፈ ታሪክ ከምዝብሎ እንተኾይኑ ብዝሙት ካብ ሓደ ቀሽን ካብ ሓንቲ ኣስላመይትን ተወሊዱ ይብሃል። እቲ ቀሺ’ውን ለይቲ ተንሢኡ ብጸልማት መጠምጠምያኡ መሲሉዎ ጉልባብ እታ ኣስላመይቲ ሒዙ ምስ ብጾቱ ማኅሌት ኪቐውም እንተመጸ ብጾቱ ቆቡዑ ርእዮም ብእምኒ ጨፍጭፎም ቀተልዎ ይበሃል። ግራኝ ሞት ኣቡኡ ኪበቅል ኢዩ ብክንድ’ዚ ዘይበሃል ጭካኔ ኣብ ልዕሊ ክርስትያን ተንሢኡ ዝበሃል ኣፈ ታሪክ ኣሎ።

በዚ ጊዜ’ዚ ቀይሕ ባሕሪ ኣብ ቍጽጽሮም ኪገብሩ ቱርካውያን ተንሢኦም ነበሩ ግብጽን ዓዲ ዓረብን ኣብ ግዝኣቶም ኣትየን ነበራ’ሞ ናይ ምሉእ ቀይሕ ባሕሪ ጎይቶት ንኸውን ዝብል ጽኑዕ ተስፋ ኣሕደሩ ስለዚ ሓደ ኪብርትዖም ዚኸእል ዝነበረ ንጉሥ ሓበሻ ነበረ’ሞ በብእዋኑ ሹት እናበሉ ንእኒ መሓመድ ግራኝ ዝኣመሰሉ ሰባት የተንሥኡሉ ነበሩ፤ ብእዋን ጾመ ፵ ንኢየሩሳሌም ዚነግዱ ዝነበሩ ክርስትያን ብዘይ ምሕረት ከከቲሮም ይጭፍጭፍዎምን ባራዩ ጌሮም ኣብ ዕዳጋ ኬውርድዎም ጀመሩ። ኣብ ልዕሊ ክርስትያን ከዓ ብዙኅ ቁጥዓ ሓደረ። በዚ ዓመታት’ዚ ናይ ቀላያት ዓለም ጎይታ መንግሥቲ ፖርቱጋል ነበረት። ስለዚ ቀይሕ ባሕሪ እውን ይኹን ካብ ኢድ ቱርካውያን አውጺኦ ክትመልክ ብርቱዕ ቅንኢ ነበራ። ልዕሊ ኵሉ ግን ክርስትያን ሕዝቢ ኢትዮጵያ ይውጻዕ ብምርኣያ ሱቕ ኢላ ክትርኢ ኣይከአለትን። ስለዚ ቱርካውያንን ኣዕራብን ኣብ ገምገም ሓረር መመጺኦም ነስላም «መቓብር ነቢይ መሓመድ ኪድምስሱ ፖርቱጋል መጺኦም ኣለዉ’ሞ ዕጠቑ» እናበሉ ብሓሶት እናሰበኹ ጀሃድ (ቅዱስ ውግእ) ኪእውጃሎም ከለው ፖርቱጋል ከዓ መልእኽተኛታት ናብ ኢትዮጵያ ትሰድድ ነበረት። ብ፲፭፻፲፰ ዓ.ም ሮድሪጎ ደሊማ ዝተባህለ ፖርቱጋላዊ አብ ኢትዮጵያ ከም አምባሳደር ይቕመጥ ምስጸንሐ ንዓዱ ኪምለስ ከሎ ሓፀይ ልብነ ድንግል ከዓ ስምኡ ዚኸይድ ጸጋዘኣብ ዝተባህለ መልእኽተኛኦም ንሊስቦን ለኣኹ።

መሓመድ ግራኝ ንናይ ሓፀይ ልብነ ድንግል ሠራዊት ኣብ ብዙኅ ቦታታት ተዋጊኡ ሰዓሮ ባዕሉ ኣብ ቀዳማይ ግንባር ተሰሊፉ እናተዋግአ ካብ ዓወት ናብ ዓወት እናተሳገረ ብዙኅ ኣውራጃታት ሒዙ ነበረ። ኣብ ብዙኅ ቦታታት ንሓፀይ ልብነ ድንግል ክማርኾም ድንዕ በለ ይበሃል። ሓፀይ ጀጋኑ ሠራዊቶም ሒዞም ካብ ቦታ ናብ ቦታ እናተዘወተሩ የሕልፍዎ ነበሩ። ግራኝ ኣብ ዝኣተዎ ዓዲ ሃብቲ ቤተ ክርስትያን ዘሪፉ ካህናት ቀቲሉ ኣብያተ ክርስትያናት ኣቃጺሉ ኣብ ሕዝበ ክርስትያን መዓት የውርድ ነበረ ቍጽሪ ዘይብሉ ኣድባራት ተዘርፈ ሚዛን ዘይብሉ ወርቂ ካብ ዓዱ ግዒዙ ዝርዝር ዘይብሉ ሊቅነት ዝሓዘ ብራናታት ብሓዊ ሐሪሩ ኢዩ። ክንደይ ኣተሓንጻኡ ዘስደምም ኣብያተ ክርስትያናት እክም ጥዋፍ ለይትን መዓልትን ነዲዱ፤ ክንደይ ክርስትያን ጐበዝ ብመድፍዕ ቱርክን ዓረብን ጠፊኡ ኢዩ ክንደይ መርዑት ንቕባጥ ቱርካውያን ኬሕጉሳ ንቱርኪ ንዓረብ ዘይተሰዳ። ብጥሜት፥ ብጭማቂ ብውግእ ዝጠፍአ ክርስትያን ሕዝቢ ተቆጺሩ ዘይውዳእ ኢዩ፤ ካብ ውሽጢ ሃገር ተኻዒቱ ዝተረኸበ ሃብቲ ጥራሕ ዘይኮነ ክንደይ ካብ ማእከላይ ምሥራቕ ብንግድ ዝተኣከበ ንብረት ዘይጠፍአ። እቲ ኵሉ ሃብቲ እቲ ኣይንሕዝቢ ኢትዮጵያ ኪጠቅም ኣይንሠራዊት ኢትዮጵያ መሣርያ መግዝኢ ኪውራት ናይ መሓመድ ግራኝ ጥራሕ ወርቅን ክቡር ዕንቍን ፭፻ ኣግማል ጽዒኑ ይጐዓዝ ነበረ ይበሃል። መሓመድ ግራኝ ኣብ ልዕሊ ኢትዮጵያ ዘውርዶ ቍስሊ እኒሆ ዘይጠፍእ በሰላ ኮይኑ ኣሎ።

፭ - ምጽኣት ኢየሱሳውያን ኣብ ኢትዮጵያ

ሓፀይ ልብነ ድንግል ሠራዊቶም ኣዝዩ ተዳኺሙ መሬቶም በብሓደ ኣብ ኢድ ኣስላም ይወድቕ ምስረኣዩ ሓገዝ ኪሓቱ ናብ ናይ ፖርቱጋል ንጉሥን ንስብ ናይ ሮማ ጳጳስን መልእኽተኛታት ሰዲዶም ነበሩ። እንተኾነ በቲ ዓመታት’ቲ ኣብ ኤውሮጳ ብሓደ ወገን ብምኽንያት ናዕቢ ማርቲን ሉተር ብኻልእ ከኣ ናይ ጳጳሳት ኮነ ናይ ፖርቱጋል ንጉሥ ቻርልስ ፭ይ ናይ ፍራንስ ምስፍሕፋሕ መንግሥቲ ይርእ ነበረ’ሞ ር. ሊ. ጳጳሳት ኮነ ናይ ፖርቱጋል ንጉሥ ነናቶም ኵነታተ ኣስጊኡዎም ንጀመርያ ነዚ ር. ሊ. ሓፀይ ልብነ ድንግል ሕጹጽ ጉዳይ ጌሮም ከይወሰድዎ ተረፉ። ጸኒሖም ግን ር. ሊ. ጳጳሳት ብናይ ሓድሓድ ፖርቱጋላውያን መልእክተኛታት ተደፋፊኦም ንናይ ኢትዮጵያ ቤተ ክርስትያን ምስ ናይ ሮማ ቤተ ክርስትያን ንምጽንባር ዝበለጸ ጊዜ ኮይኑ ብዝተራእዮም ንኢትዮጵያ ዚሰብኩን ንኢትዮጵያውያን መሰናዶዊ ኪኸውንን ደብረ ቅ. እስጢፋኖስ ዝተባህለ ገዳም ኣብ ውሽጢ ቫቲካን ከፈቱ። ብዛዕባ ኢትዮጵያ ከጽንዑ ንዚደልዩ ጸዓዱ ከዓ ኣበራትዑ። ማርያኖ ቪቶሪ ዝተባህለ ጣልያን በዚ ዝተባህለ ጊዜ ናይ ግዕዝ መምሃሪ ሰዋሰው ጸሓፈ ይበሃል። ር. ሊ. ጳጳሳት ጁልየስ ፫ይ እውን ነዚ ናይ ኢትዮጵያ ጉዳይ ሸለል ከይበሉ ንጉሥን ሕዝቢ ኢትዮጵያን ኣይጸልኡን ብማለት ኑኘዝ ንዝተባህለ ፖርቱጋላዊ ካህን ናይ ፓትርያርክነት መኣርግ ሂቦም ምስ ዐሠርተ ካህናት ካብ ማሕበር ኢየሱሳውያን ንኢትዮጰያ ለኣኹዎም። ኢየሱሳውያን ዝተባህሉ ማኅበር መነኮሳን ኢዮም በዚ ናብ ኢትዮጵያ ዝመጽሉ ጊዜ ሓደስቲ ትካል ኢዮም ዝነበሩ መሥራቲኦም ኣባ ኢግናጽዮስ በዓል ሎዮላ ጌና ብሕይወቱ እንከሎ ኢዩ። ብ፳፰ የካቲት ፲፭፻፶፭ ዓ.ም ዝተጻሕፈት መልእኽቲ ናይ ቅ. ኢግናጽዮስ አባ ኡረታ ዝተባህሉ ካህን ንንጉሥ ገላውዴዎስ ሂቦም ይበሃል ኢዩ። እዞም ዝተባህሉ መነኮሳን ብወርኂ መጋቢት ፲፭፻፶፯ ዓ.ም ኣብ ሕርጊጎ (ባጽዕ) ኣተው፤ ሓፀይ ገላውዴዎስ ብጽቡቕ ተቐበሎም። ባዕሉ ሓፀይ ኣብ ዝተላተፈሉ ኣኼባታት ካቶሊካውያን ስብከትን ኢትዮጵያውያን ሊቃአውንትን ብዛዕባ ሃይማኖት ብዙኅ ዘተን ምብርራህን ኣከየዱ። ብቅልጡፍ ከዓ ዘይተረዳድእሉ ነጥብታት ከምዘሎ ተገንዘቡ። ክርክሮም ኣብ አደባባይ ወጸ፥ ሕዝቢ ብብዙኅ ተገዳስነት ተኸታተሎ። ብርቱዕ ናይ ትምህርተ ሃይማኖት ምብርባር ተላዕለ። ንኣብነት’ኳ ብቋንቋ ኣምሓርኛ በዚ ጊዜ’ዚ መዝሙር ዳዊት መኃልያት ውዳሴ ማርያም ጠቢበ ጠቢባን ወዘተ ዝተባህለ መጻሕፍቲ ተተርጐመ ኣባ መብኣጽዮን ዝተባህሉ ወዲ ራእሲ ዓንዱ ከዓ ካብ ዓረብኛ «ሃይማኖተ ኣበው» ዝተባህለ መጽሓፍ ናብ ግዕዝ ተርጕሙ ይበሃል። ከምኡ’ውን «ፍካሬ መለኮት ሰውና ነፍስ» ዝተባህለ ንኢየሱስውያን መነኮሳት መልሲ ተጻሕፈ። ኣባ ሮድሪጕወዝ ዝተባህለ ኢየሱሳውያን መነኮስ ከዓ መልሲ ጸሐፈ ጽሑፍ ግን ንምሁራን ኢትዮጵያ ብዙኅ ኣቆጥዖም። ሓፀይ ገላውዴዎስ እውን ኣብ መጀመርታ እኳ ምስ ኣባ ኣቪየዶ ዝተባህለ ኢየሱሳዊ ብዙኅ ኅውነታዊ ዕላልን ትምህርትን እንተገበረ ደሓር ግን ናይ ኣቦታቱ ናይ እኒ ሓፀይ ናዖድ እምነት ዝከምዘየጕድልን ከምዘይውስኽን ኣግሂዱ ገለጸ። ከምዚ ኢሉ ከዓ እዚ ቀዳማይ ምጽኣት ኢየኣሳውያን ፍረ ዘይብል መኺኑ ተረፈ።

ብ፲፮፻፫ ዓ.ም ኣባ ፓኤዝ ዝተባህለ ፖርቱጋላዊ ካህን ወዲ ማኅበር ኢየሱሳውያንን ሓደ ህንዳዊ ካህን ኣባ መልኪዮር ደ ሳልቫ ዝተባህለን ንኢትዮጵያ ኣተው ኣብ ትግራይ ፍረሞና ኣብ ዝተባህለት ዓዲ ተቐሚጦም ከዓ ናይቶም ቍሩባት ካቶሊካውያን ኵነታት ኪከታተሉ ጀመሩ። ብ፲፭፻፴፩ ዓ.ም ናይ ፖርቱጋል ንጉሥ ንክርስትያን ኢትዮጵያ ብዙኃት ወተሃደራት ምስ ድልዱል ዕጥቂ ለኣኸ። ብ፪ የካቲት ወተሃደራት ፖርቱጋል ምጽዋዕ ኣትዮም ኣብኡ ዝነበረ ኑርኤዲን ዝተባህለ ኣስላማይ ገዛኢ ቀተሉ ዝነበረ ዘበለ መሳጊድ ኣቃሰሉ ንክርስትያን ኣሕዋቶም ኪሕግዙ ብዝወዓየ መንፈስ ካብ ዓወት ናብ ዓወት እናተሳገሩ ናብ ዝባውንቲ ደየቡ። ኣብ ደብረ ቢዘን ዝነበሩ ፈለስቲ ብዓቢይ ክብሪ ተቀቢሎም ከምዘኣንገድዎም ኣብ ታሪክ ይዝንቶ። ናይ ፖርቱጋል ወተሃደራት መራሒ ወዲ ፳፭ ዓመት ዶም ክሪስቶፎር ደጋማ ይበሃል ነበረ። ኣብ ውግእ ሓዊ ነበልባል ባርዕ ኢዩ ዝነበረ ምስ ቍሩባት ወተሃደራቱ ነቲ ማእለያ ዘይብሉ ሠራዊት ግራኝ ካብ ምድሪ ኢትዮጵያ እናጨፋጨፈ ከብኪቡ ኬወጽኦ ጀመረ። ክርስትያን ወተሃደራት ኢትዮጵያ ብዙኅ ተጸናኒዖም ንግራኝን ሠራዊቱን ኣብ ዘዘለዎም ቦታ ኮይኖም እንደገና ተቢዖም ተዋግእዎ።

ካቶሊካውያን ኢየሱሳውያን ደቂ ፖርቱጋል በዚ እዋን’ዚ ኣብ ኢትዮጵያ ስብከቶም ይካየዱ ነበሩ። ንብዙኅ ሕዝቢ’ውን ኣእሚኖም ነበሩ። ንጉሥ ሓፀይ ሥልጣን ሰገድ ወይ ሱስንዮስ ብዚብል ስም ዚጽዋዕ ንጉሥ ከይተረፈ እውን ኣብ ካቶሊክ ኣሚኑ ቅዳሴ ብሥርዓት ላቲን የቐድስ ነበረ ይበሃል። እዚ ከይኣክል ከዓ ቀዳም ከይክቦር በኣዋጅ መንግሥቲ ንሕዝቢ አፍለጠ። ኣብ መወዳእታ ከዓ ንር. ሊ. ጳጳሳት ቀሌምንጦስ ፰ይ ናይ መንበረ ሮሜ ናይ መላእ ሕዝበ ክርስትያን ላዕለዋይ በዓል ሥልጣን ምዃኖም ከምዝኣመነ ገሊጹ ጸሓፊሎም። ናይ ኢትዮጵያ ሊቀ ጳጳሳት (ፓትርያርክ) አቡነ ስምዖን ነዚ ብዝሰምዑ ኣዚዮም ጐሃዩ። ንንጉሥ ከዓ ቃል ውግዘት ኣውደቕሉ። ብምኽንያት ወረራ ምስልምና ኣብ ኢትዮጵያ ናይ መንግሥቲ ሓድነት ተረፉ ብዙኃት መሳፍንቲ ኣብ በቦታኡ ተንሢኦም ነበሩ’ሞ ብምኽንያት እዚ ናይ ንጉሥ ሃይማኖት ምልዋጥ ትሕንትኽ ኣበሉ። ሃገር እንደገና ብደም ተሓጽበት ኣብ መወዳእታ ግን ሓፀይ ፋሲል ወዲ ሱስንዮስ ሕዝቢ ሰሜን ሒዙ ኣብ ልዕሊ ዙፋን ኣብኡ ተንሢኡ ነቡኡ ሰዒሩ ንሃይማኖት ተዋህዶ እንደገና ናይ ሕዝበ ኢትዮጵያ እምነት ከምዚኸውን ገብረ ኣብ ልዕሊ ኢየሱሳውያን ካቶሊካውያንን ከዓ ብዘይምሕረት ስደተ ኣካየደ። ኢየሱሳውያን ዝሞቱ ሞይቶም ዝተረፉ ከዓንዳቶም ተመልሱ።

ንኢትዮጵያውያንን ንኢየሱሳውያን ዘከራኸር ዝነበረ ነጥብታት ሓድሓደ ክንዝርዝር፤ ፩) ኢየሱሳውያን በቲ ጊዜ’ቲ ኣብ ካቶሊካውያን ልሙድ ከምዝነበረ ኣብ መስዋዕቲ ቅዳሴ ቅ. ቍርባን ብመልክዕ ሥጋሁ (ሕብስቲ) ጥራሕ ኢዩ ንምእመናን ዚወሃብ ዝነበረ በዚ ከዓ ብዙኃት ኢትዮጵያውያን ጐደሎ ነገር ብምርኣዩም ብዙኅ ሰንበዱ። ፪) ሮቡዕ መዓልቲ ጾም ኣየድልን ኪብሉ ይሰብኩ ነበሩ። ስለዚ እውን ንግሆ ረቡዕ ኪብላዕ ይከኣል ኢዩ ይብሉ ነበሩ ብዙኅ ሕዝቢ ከዓ ተዓንቀፈ። ፫) ኢየሱሳውያን ብመዓልቲ ጾም ካብ ሥጋ ደኣ እምበር ጸባን እንቁቍሖንስ ፍቑድ ኢዩ ይብሉ ነበሩ። ፬) ኢየሱሳውያን ኣብ ውሽጢ ቤተ ክርስትያን ኵሉ ሕዝቢ ኪኣቱ ይግባእ ኪብሉ ከለዉ ሊቃውንት ኢትዮጵያ ግን እቶም ንጹሓት ጥራሕ ይእተው ይብሉ ነበሩ። ከምኡ’ውን ፭)። ታቦት ብዕንጨይቲ ክንዲ ዝኸውን ብእምነበረት ይኹን ዚብል ባህሊ ንተዋህዶ ሓዲሽ ኮይኑ ተራእዮም። ስለዚ ኣብ መንጎ ኢየሱሳውያንን ሊቃውንቲ ኢትዮጵያውያን ዝነበረ ሸለል ኪበሃል ዚከኣል ነኣሽቱ ነገራት ደኣ እምበር ኣብቲ መሠረታዊ እምነት ክርስትናስ ዝተኸራኸሩሉ ዘሎ ኣይመስልን።

ምዕራፍ ፳፩

፩ - ታሪኽ ቤተ ክርስቲያን ብጊዜ ኤንላይትንመትን - ኢሉሚኒዝም

(ብርሃነዊነተ)

ማእከላይ ክፍለ ዘመን - ሚልድ ኤይጅስ - ዘመነ እምነት ተባሂሉ ምተጸውዐ በዚ ዘመናት’ዚ ኣብ መንጎ ሕዝቢ ናይ ሃይማኖት ስምዒትን ርድኢትን ኣዝዩ ውዕውዕ ነበረ። ረናሳንስ ከብ ዝተባህለ ዘመን ንድሓር ግን ናይ እምነት ናይ ሃይማኖት ዝሕለት ኣብ መንጎ ሕዝቢ ኪርአ ጀመረ፤ ከምኡ’ውን ንናይ ሃይማኖት ዓናቅጽ ኣብ ጥርጥር ዜውድቕ ሓሳባት ኪዝርጋሕ ጀመረ። ወድሰብ ኣብ ናይ ስነ ጥበባት ፍልጠት (ሳይንስ) ዓበይቲ ስጉምታት ብዝገበረ ኣውራ ከዓብዛዕባ ኣቀማምጣ መሬትን ኣቀዋውማ ፀሓይን ዝምልክት ምስ ቃል ቅ. መጽሓፍ ዚጋጮ ሲመስል ናይ እኒ ጋሊለዮን ኣባ ኮፐርኒኮን ሐዲስ ትምህርቲ ኣብ ሓፍ ዚጋጮ ዚመስል ናይ ምህውታት ዝምባሌ ኣምጽኣ። ጽንሕ ኢሉ ድማ ስራሕ ሞንጎ ምእመናን ተማህዛ ወድሰብ ንሓደ ነገር ኪሰርሕ ሰሙናት ኣዋርኅ ዝወሰደሉ ዝነበረ ነገር በዘን ሓደስቲ መካይን ብዘይ ብዙኅ ድኻም ብሓዲር እዋን ኪሰራሕ ምስተራእየ ኣብ ናይ ወድሰብ ዓቕሚ ብዙኅ ተስፋ ተነብረ ናይ ኣምላክ ኣድላይነት ኣብ ሞንጎ ደቂ - ሰብ ኣዚዩ ኪዝሕል ተረኸበ። ከምኡ’ውን በዚ እዋን’ዚ ናይ መራሕቲ ቤተ ክርስትያን ኃይሊ ሥልጣን ረዚኑዎም ዝነበረኡ ብዙኃት ሰባት ካብ ሥልጣን ጳጳሳት ኪላቐቑ ተተምነዩን ፈተኑን።

ኤንላይትንመንት ወይ ድማ ኢሉሚነዝም ዝተባህለ ፍልስፍና ኣብ ናይ ኣእምሮ ወድ - ሰብ ሓይሊ ምምርማር ዝኣምን ብምዃኑ ነዚ ፍልስፍና’ዚ ዚኸተሉ ሰባት ብኣእምሮ ደቂ ሰብ ዘይርዳእ ዘይፍታሕ ዘበለ ኵሉ ኪእመን የብሉን ኪብሉነቲ ምስጢራዊ ቃላት ናይ ኣምላክ ኪነጽጉ ተረኸቡ። እምነት ከስ ብኣእምሮ ደቂ ሰብ ዚጭበጥ ጥራሕ እምበር ብሽም ኣምላክ ተናጊሩዎ ኢዩ ኢልካ ምእማን ኣይኮነን ኪብሉ ተረኸቡ። እዚ ሓዲስ ኣተሓሳስባ’ዚ ኣብ ሞንጎ ሕዝቢ ናይ ሃይማኖት ኣስሓሓብ ፈጠረ። ኣብ ብዙኃት ከዓ ናይ እምነት ዝሕለትን ክሕደትን ተራእየ። ናይ ሃይማኖት አስር ካብ ምምሕዳር ሃገር ካብ ኣብያተ ፍርዲ ካብ ኣብያተ ዕዮ እናለቐቐ መጸ። «ነፍሲ ወከፍ ሰብ ቃሕ ዝበሎ ይእመን፥ ንሕይወቱ ኣብያተ ዕዮ እናለቐቐ ዚብል ናይ ካፒታሊዝም ሱር ተጸንሰ ንቃል እግዚአብሔር ኮነ ንናይ መራሕቲ ሃይማኖት ትምህርቲ ዚቃወም ሓሳባት ኪዝርጋሕ ጀመረ።

ኤንላይንትመንት ኣብ ዓዲ እንግሊዝ ብመበል ፲፯ ክፍለ ዘመን ኢዩ ዝጀመረ። ድሮ ብ፲፮፻፹፬ ዓ.ም ኣብ ናይ ዓዲ እንግሊዝ ሕገ - መንግሥት «ናይ ሕሊና (ናይ ሃይማኖት) ናጽነትን ርእይቶኻ ብጽሑፍ ናይ ምዝርጋሕን» መሰላት ናጽነት ተኣወጀ። ፍራማሶን ዝተባህሉ ተጻይ ሃይማኖትን ውሉደ ክህነትን ዚዓዩ ስውራት ማኅበራትን ነጻ ተፈላለትን በዚ ጊዜ’ዚ ገኒኖም ይርኣዩ።

ናይ ኤንላይትንመንት ሳዕቤን ኣጸቢቓ ዘስተማቐረት ሃገር ግን ዓዲ ፍራንስያ ኢያ። መበል ፲፰ ክፍለ ዘመን ኣብ ዓዲ ፍራንስያ «ዘመነ ኣረምነት» ተባሂሉ ኢዩ ዚጽዋዕ። ክርስትና ኣዚዩ ተዳኺሙ ሥርዓት ሃይማኖት ተጣሒሱ ይርኣ ነበር። ብዙኃት ካብ ውሉደ ክህነትን ሽሞኛታትን ነገሥታትን ኣብ ናይ ሞራል ብልሽውና ወዲቆም ንሕዝቢ የዓንቅፉ ነበሩ። ናይታ ሃገር ምሁራን ድማ ሃይማኖቶም ጠሊሞም ንካልኦት መርዛም ምህሮታት የስፋሕፍሑ ነበሩ። ማንም ተራ ሕዝቢ ድራር ዕለቱ ስኢኑ ብሓለንጊ ጥሜት እንኪግረፍ ሒደት ህሩፋት ከዓ ብጽጋብ ነቲዖም ይርአዩ ነበሩ። ርትዒ ዘይብሉ ምምሕድዳር ኣብ ኵሉ ጐሊሁ ይርአ ነበረ።

ካብ ኤንላይትንመንት ጠቕሚ እውን ተረኺቡ ኢዩ። ንኣብነት’ኳ ብማእከላይ ክፍለ ዘመን ወድ - ሰብ ናይ ተማራማሪነቱ ኃይሊ ረሲዑ ንኵሉ ኣሜን ብማለት ጥራሕ እናተቐበለ ብፍልጠጠ ንከይስጉም ብስልጣኔ ንብረቱ ንከየማሓይሽ ተዓጊቱ ኢዩ። ብዛዕባ ናይ ስነ ጥበባት ፍልጠት ዝመጸ’ኳ «ማእከላይ ዘመን» «ዘመነ ጸልማት» እውን ምተባህለ። ክንደይ ጥበበይናታት ሰራሕቲ ሓጺን ኣቃመምቲ ጠንቄልቲ ተባሂሎም ተቐቲሎም ኢዮም። ክንደይ መሳኪን መበለታት ምስ ምዉታት ይዛረባ ኢየን ተባሂለን ጥንቄላን ሕማምን የውርዳ ኢየን ሰብ ይሕዛ ኢየን ተባሂለን ኣብ ጓህሪ ብሕይወተን ተጠቢሰን ኢየን። ኣብ ናይ ሃይማኖት ነገራት እውን ኣብ ገገሊኡ ዓንቀጸ - ሃይማኖት ናይ ርእይቶ ፍልልይ ዝገለጹ ኣብ ናይ ሮማዊት ቤተ ክርስትያን ቤት ፍርዲ ድሕሪ ቀሪቦም ብዘይ ርሕራሒ ኣብ ሃልሃል ዝብል ሓዊ ተጠቢሶም። ስለዚ ማእከላይ ክፍለ ዘመን ንናይ ወድሰብ ብርሃነ - አእምሮ ሸፊኑ ብምዕጋት ብዙኅ ጉድኣት አምጺኡ ኢዩ ሽሕ’ኳ ብጠቕላላ ዘመነ እምነትን ሃይማኖትን ክንብሎ እንተኸኣልና ናይ ኤንላይትንመንት ፍልስፍና ግን ንናይ ማእከላይ ክፍለ ዘመን ኢሳይንሳዊ ጠባይ ወጊዱ ንወድ ሰብ ናይ ምምርማር መዓርጉ መሊሲሉ ኢዩ።

በዚ እዋን’ዚ ናይ ካቶሊካዊት ቤተ ክርስትያን ዓንዲ ማእከል ኮይኖም ኣብ ናይ ስፍሓት ወንጌል ስራሕ ኣብ ምዕባሌ ኣብያተ ትምህርቲ ኣብ ጉስነት ነፍሳትን ተዋፊሮም ዝነበሩ ኢየሱሳውያን ዝተባህሉ መነኮሳን ኢዮም ንሳቶም ኣብ ልዕሊ’ቲ ኵላቶም መነኮሳት ዚምሕልዎ ናይ ተኣዝዞ ናይ ድኽነት ናይ ንጽሕና መብጽዓ ብተወላኺ ራብዓይ ማሕላ «ተኣዝዞ ንር. ሊ. ጳጳሳት» ዚብል ኣለዎም ንር. ሊ. ጳጳሳት እይማናይ ኢዶም ኢዮም ስለዚ ከዓ ብጊዜ ኤንላይትንመንት ናይ ር. ሊ. ጳጳሳት ስልታን ኪድፈር፥ ካብ ናይ ቤተ ክርስትያን ትምህርቲ ገሊኡ ዓናቅጽ ኪከሓድ ምስረኣዩ ኢየሱሳውያን ተቢዖም እኸላኸሉ፤ ከምኡውን ምስቶም ኣብ ናይ ወድሰብ ዘይዕገት ኃይሊ ምምርማር ዚኣምን ምስቶም ኣብ ናይ ወድሰብ ምዕባሌ ብርቱዕ ተስፋን ሃረርታን ኣንቢሮም ንኣምላኸን ንሓልዮቱን ሸሊል ኢሎም ዝነበሩ ሰባት ዝተፈላለየ ርእይቶን ዝተረሓሓቐ ኣተሓሳስባን አርኣዩ። እዞም መነኮሳን እዚኣቶም ከም ናይ ቤተ ክርስትያን ንናይ መንበረ ሮሜን ተኸላኸልቲ ኮይኖም ስለ ዝተራእይዎ መንግሥቲ ፈረንሳ ብወርኂ ነሐሰ ፲፮፻፷፪ ናይ ኢየሱሳውያን ማኅበር ፈጺሙ ኪድምስስ ፋሕፋሕ ኪብል ኣወጀ።

ከምኡ’ውን መንግሥቲ ፖርቱጋል ኣብ ደቡብ አመሪካ ኣብ ልዕሊ ደቀባት ማለት ቀያሕቲ ህንዳውያን ብዙኅ ግፍዕን ጭፍጨፋን የይካድ ነበረ’ሞ ኣብቲ ቦታ ዝነበሩ ልኡኻት ወንጌል ኢየሱሳውያን ስለዝነበሩ ነዚ ተግባራት ጭካኔ ብምውጋዝ ምእንቲ መሰል ደቀባት ደቡብ ኣመሪካ ተቓውሞ ኣስምዑ። መንግሥቲ ፖርቱጋል ነዚ ደሃይ ተቓውሞ ሸለል ኪብሎ ኣይከኣለን ስለዚ ከዓ ኣብ ልዕሊ ኢየሱሳውያን ብርቱዕ ስደት ኣልዓለ። ኣብ ግዝኣቱ ዚርከብ ገዳማቶምን ንብረቶምን ዘረፈ ነቶም ኣባላት ማኅበር ግን ከም ውልቅ ስባት መጠን ብክህነቶም ኬገልግሉ ተፈቕደሎም።

ቤተ ክርስትያን

ብጊዜ ዕግርግር ዓዲ ፈረንሳ

ፍረንች ረቮሉሽን ፲፯፻፹፱ - ፲፰፻

ብሓደ ወገን መንግሥቲ ዓዲ ፈረንሳ ፊውዳላዊ ብምንባሩ ብልሽውን ድኹምን ነበረ’ሞ በቲ ሓደ ከዓ ናይ ከእለት ምምርማር ብዙኅ ተስፋታት ከፊቱ ብምንባሩ ኣብ ሞንጎቲ ጭቁን ድኻ ሕዝቢ ናይ ናዕቢ ትሒም ትሒም ተጀመረ። ብወርኂ ሰነ ዕለት ፲፯/ ፲፯፻፹፱ ዓ.ም ሕዝቢ ፈረንሳ ንኣብዮት ተላዕለ። ንመራሕቲ ዓዲ ስልጣኖም መንዚዑ ኣግደፎም። በዚ እዋን’ዚ ውሉደ ክህነት ኣይርእዮምን ነበረ። ብመጀመርያ ንብረት ቤተ ክርስትያን ዘበለ መሬት ይኹን ዓበይቲ ሕንጻታት ኵሉ ኣብ ኢድ ሓፋሽ ሕዝቢ ኣተወ። እቶም ናይ ኣብዮት መራሕጢ ዝነበሩ ከዓ ብዛዕባ ኣከያይዳ ቤተ ክርስትያን ሓድሓደ መምርሒታት ኣወጁ። ኣቡናት ኩላቶም ኪወርዱ ሓደስቲ ከዓ ኪምረጹ ከምኡ’ውን ናይ ሓንቲ ዓዲ ቆሞስ ዓዲ ተሳማሚዖም ዝሽሙዎ እንተዘይኮይኑ ኣቡን ሂቡና ኢልካ ምቕባል ኣየድልን ተባህለ። ብዚከኣል መጠን ናይ ሮማ ቤተ ክርስትያን ኢዳ ኣብ ናይ ፈረንሳ ቤተ ክርስትያን ከይተእቱ ንማለት ርክብ ኪቋረጽ ተኣወጀ። ከምዚ ኢሉ ከዓ ነይ ዓዲ ፈረንሳ ቤተ ክርስትያን ብሔራዊት ቤተ ክርስትያን ኮነት። ብዙኃተ ኣቡናትን ካህናትን ብማሕላ ተኣማንነቶም ነዚ ሓድሽ ሕዝባዊ መንግሥቲ ድኣ እምበር ንሮማዊ ር. ሊ. ጳጳሳት ከምዘይኮነ ኣረጋጊጹ። ሓደ ክልተ ጥራሕ ንመንበረ ጴጥሮስ ኣይንጠልምን ኪብሉ ርክቦም ምስ ሮሜ ቀጸሉ። ኣብ ሞንጎ መራሕቲ ሃይማኖት ጥልመታትን ዕግርግራትን ኮነ ኣብ ሞንጎ ተራ ሕዝቢ ከዓ ታህዋኸን ረብሻን ኣተወ። ሓድሽ ኣብዮታዊ መንግሥቲ ፈረንሳ ኣስር ክርስትና ዘበለ ኬጥፍእ ተሊሙ ነበረ። ንኣብነት መዓልቲ ሰንበት ካብ መራሕ ዕለት ተደምሰሰት መዓልቲ ዕረፍቲ ኣብ ሰሰሙን ክንዲ ዚኸውን ኣብ ዐሰርተ መዓልቲ ኮነ ስለዚ ከዓ ሕዝበ ክርስትያን ብሰንበት መዓልቲ ካብ ስራሕ ኣዕሪፉ ናይ ነፍሱ ጉዳይ ዚገብረሉ ዝነበረ ልምዱ ኪገድፍ ተገደደ። ናይ ክርስትና ዓበይቲ በዓላት ተሪፎም ብናይ ሓድሽ ኣብዮታዊ መንግሥቲ በዓላት ተተክኡ። ብዙኅ ኣብያተ ክርስትያናት ያይ መደይ ኢልካ ናብ መሓድሮ መጽዓኛ ተለወጠ። ኣብ እኒ «ኖትር ዳም ዱ ፓር» ዝኣመሰሉ ዓበይቲ ካተድራለታት በብዓይነቱ ምርኻስ ተፈጸመ። ብዙኅ ገዳማት ተዘረፈ «ክሉኒ» ናይ ዝተባህለ ገዳም ኣልባሳት ቤተ ክርስትያን ዘሕረሩ ሰባት ካብቲ ኣልባሳተ መኺኹ ዝተረፈ ፈትሊ ወርቂ ፲፪ ኪሎ ረኸቡ ይበሃል። ብዙኃት ካህናት ገዛ ዓጽዮም ብፍርቂ ለይቲ ብኅቡእ መስዋዕቲ ቅዳሴ የዕርጉ ነበሩ፤ ብዝተረኸቡሉ እዋን ከዓ ከም እንስሳ በረኻ ይህደኑ ነበሩ። ውሉደ ክህነት ብወገን እቶም ጨቄንቲ ብጉለብት ሰብ ተበለጽቲ ህሩፋን ጎይቶት ተቄጺሮም ብርቱዕ ጭንቂ ተጓነፎም።

እንተኾነ እዚ ኣስር ኣምላኽ ዘይብሉ እዋን ንነዊሕ ኪጸንሕ ኣይከኣለን። ስለዚ ከዓ በብቁሩብ ኵነታት ዝሕል ኪብል ጀመረ’ዋ ተዓጽዮም ዝነበሩ ኣብያተ ክርስትያናት ተኸፍቱ ሃዲሞም ዓዲ ገዲፎም ዝነበሩ ውሉደ ክህነት ኩምለሱ ተፈቕደሎም ከምኡ’ውን ብ፲፰፻፭ ዓ.ም ናይ ቤተ ክርስትያን መራሕ ዕለት እንደገና ኪዝውተር ተፈቕደ። ናይ ፈረንሳ ኣብዮታውያን በብሓደ ኪሞቱ ምስጀመሩ ከዓ ናፖሊዮን ቦናፓርተ ዝተባህለ መንእሰይ ጀነራል ኣብ ዙፋን ፈረንሳ ተቐሚጡ፥ ካብ ዓወት ናብ ዓወት እናተሳገረ ንኵሉ ጨቢጡ ነበረሞ ኣብ ዓዲ ፈረንሳ ብመጠኑ ህድኣቱን ቅሳነትን ተመልሰ ምስ መንበረ ሮሜ ከዓ ስምምዕ ተፈራረመ።

፫ - ናይ ር. ሊ. ጳጳሳት ምድራዊ ግዝኣት መፈጸምታ

ናይ መንበረ ሮሜ ር. ሊ. ጳጳሳት ንከተማ ሮማ መሓላዊ ኪኾኖም ከምኡ እውን ካብቲ ኣታዊ ግብሪ መካየዲኦም ኪረኸቡ ኪብሉ ከተማ ሮማን ከባቢኣን ግዝኣት መንግሥቲ ር. ሊ. ጳጳሳት ጌሮማ ነበሩ። በቲ ጊዜ’ቲ ድማ መንግሥቲ ጣልያን ኣብ ብዙኅ መንግሥታት ተጨራሪማ ብደቡብ ኣብ ትሕቲ መንግሥቲ ስጰኛ ብሰሜን ኣብ ትሕቲ መንግሥቲ ኣውስትሪያ ኣትያ ነበረት። ሕዝቢ ጣልያን ድማ እቲ ጥንታዊ መንግሥቲ ሮማውያን አቄሙ ሓደ ሃገርን ሓደ መንግሥትን ንኪኸውን ብርቱዕ ሃረርታ ኣሕደረ’ሞ ኣበየ በረኻኡ ብዙኃት ጣልያን ሸፈቱ ድሕሪ እምሪር ውግእ እውን ካብ እስጳኛን ኣውስትሪያን ነፃ ወጽኡ። ድሕርዙይ ብጋሪባልዲ ዝምራሕ ነፃ መውጽኢ ወተሃደራት ጣልያን ንከተማ ሮማን ከባቢኣን ካብ ግዝኣት ር. ሊ. ጳጳሳት ፒዮስ ፱ይ ንኬውጽኡ እሞ ሮማ ዝርእሰ ከተማኣ ሓንቲ ዓባይ ኢጣልያ ኪምስርቱ ምስ ኣብ መጨረሻ ግን ወተሃደራት ጣሊያን ፓርታ ፒያ ብዝተባህለት ወገን ሮማ ጥሒሶም ኣተው ንሮማ ከዓ ኣብ ቁጽጽሮም ኣእተውዋ፤ ር.ሊ. ጳጳሳት ፒዮስ ፱ይ ድማ ኣብ ሓንቲ ንእሽቶይ ቫቲካን እተባህለት ክፍሊ ሮማ ተወሲኖም ተረፉ።

ከምዚ ኢሉ ከስ ናይ ሮማዊ ጳጳስ ምድራዊ ስልጣን ፈጺሙ ተሓከ። እንቋዕ ከዓ ተረፈ ንቤተ ክርስትያን ዓቢይ ሸኺም ኢዩ ዝተራገፈላ። ር. ሊ. ጳጳሳት ንምድራዊ መንግሥቶም ኪሕልው ክብሉ ስም ክንደይ ዘይብቁዓት ሰበ ሥልጣን ሻርነት ጌሮም ሓድሓደ ጊዜ ድማ ምስቶም ውሉዶም ዝኾነ ምእመናኖም ውግእ ገጢሞሞ ኢዮም። ኢሎም ግን ምድራዊ ሥልታን ዘይብሎም ጳጳሳት ምስ ኵሎም መንግሥታት ዓለም ኪዛረቡን ብኵሎም ኪስምዑን ከኢሎም ኣለው። ር. ሊ. ጳጳሳት ጳውሎስ ፮ይ ድማ ነቶም ኣብ ውሽጢ ቫቲካን ዚሰርሑ ናይ መዓጀቢ ወተሃደራቶም ሰብ ኪጐድእ ዚኸእል ዘበለ መሳርሒ ከይሕዙ ከልከሉ። ቤተ ክርስትያን «ካቶሊካዊት» ማለት ናይ ኵሎም ሕዝብታት ዓለም ሓቋፊትን ጠርናፊትን ኢሉ ኢዩ ጐይታና ኢየሱስ ክርስቶስ ዝመስረታ ስለዚ ከዓ ኢያ ንኵሎም ነገሥታት ዓለም ብዘይ ሻርነት ብትንቢታዊ ተልእኮ እትግስፅ እትገንሕ። ቤተ ክርስትያን ኣውራ በዚ ሎሚ ናይ መቓልሕ ሰላም ኣዋጅ ንኵሉ ተብጽሕ፥ ሻርነተ እንተገበረት ከዓ ምስ ድኻን ምስ ውጹዕን ድኣ እምበር ምስ ጨቋንን ጨካንን ኣይኮነትን።

ምዕራፍ ፳፪

ኣቡነ ያዕቆብ ዩስጢኖስ

ካቶሊካውያን ኣብ ሰሜናዊ ኢትዮጵያ

ቤተ ክርስትያን መንበረ ሮሜ ብዛዕባ ኢትዮጵያ ተገንዚባቶ ዝነበረት ከምዚ ዚስዕብ ኢዩ። ክልቲኤን ኣብያተ ክርስትያናት ማለት መንበረ ጴጥሮስ ሮሜን መንበረ ፍሬምናጦስ ሰላማ ከሣቴ ብርሃን ኣኵሱምን ፊት ንፊት ተረኣእየን ብዛዕባ ኣናቅጽ ሃይማኖት ዝተጋጨዋሉ ዕለት ወይ ቦታ ኣብ ታሪኽ ኣይዝከርን ኢዩ። ፍልልይ እንተሎ ካብ ራሕቂ ዝተላዕለ ከምኡ’ውን ካብ ፍልልይ ቋንቋ ባህልን ልምዲ ክርስትና ደኣ እምበር መሠረታዊ ዝኾነ ናይ ክርስትና ኣፈላላይ ከምዘየሎ መንበረ ሮሜ ትኣምን ነበረት። እቲ ምስ ከም ኢየሱሳውያን ዝኣመሰሉ ሰበኸቲ ወንጌል ዝተረኸበ ግጭት ካብ ናይ ሓድሓደ ሰባት ናህርን ካብ ዋሕዲ ጥበብን ጥንቃቐን ካብ ሕጽረት ሜላ - ምውስሳእ ዝኣመሰለ ደኣ እምበር ካብ መሠረት ኣይኮነን። መንበረ ጴጥሮስ ነዚ እምነት’ዚ ተመርኵዛ ነቲ ጐይታና ኢየሱስ ክርስቶስ «ከመ ይኩን አሐደ» እናበለ ኣብ መዓልቲ ፈነዋኡ ኣምሪሩ ዝለመነልና ሓድነት ኣብ ግብሪ ንምትርጓም ብዚብል ሃረርታ ጸጸኒሓ ልኡካን ወንጌል ናብ ኢትዮጵያ ትልእኸ ነበረት።

ካብዚኣቶም ብመንፈስ ጽድቅን ብኡነተኛ ፈታዊነት ኢትዮጵያውያንን ዝተወርዩ ኣቡነ ያዕቆብ ዩስጢኖስ ይበሃሉ። ኣብ ኢጣልያ ሳፈለ ኣብ ዝተባህለ ዓዲ ካብ ሕያዎት ስድራ ቤት ብ፲፰፻ ዓ.ም ተወልዱ ወዲ ፲፰ ዓመት መንእሰይ እንኪኾኑ ጸዋዕታ ምንኩስናን ክህነትን ተሰሚዑዎም ኣብ ማኅበር ደቂ ቅ. ቨንቸንስዮስ ኣተው። ኣብ ዝተዋህቦም መዝነት ኣብ ዝተለኣኹሉ ዓዲ ሕዝቢ ብመንፈስ ትሕትናኦምን መንፈሳውነቶምን ይግረምን ይጽነጽን ነበረ፥ ሰበ ሥልጣንን ምእመናንን ቀልጢፎም ንክብ ዝበለ መዓርጋት ጵጵስና ኪትምነየሎም ጀመሩ ትሒም ትሒም ምስ በዝሐ ኣብ እዝኒ ኣባ ያዕቆብ እውን በጽሐ። ብሓደ ወገን ንኸምዚ ዝኣክል መዓርግ ኣይብቑዕን ኢየ ኪብሉ በቲ ሓደ ድማ ኣብ ተልእኮ ወንጌል ኪዋፈሩ ስለዝ ደለዩ ነሕሉቆም መልእኽቲ ጽሒፎም ንምድሪ ኢትዮጵያ ኪመጹ ለመኑ ፈቓድ ረኺቦም ከዓ ብ፲፫ ጥቅምቲ ፲፰፻፴፱ ዓ.ም ፈ. ኣብ ባጽዕ ኣተው። ካብዚ ከዓ ንዓድዋ ቀጸሉ። ኣብ ዓድዋ ብብሕትውናን ብጸሎትን ቋንቋ ልምድን እናጽንዑ ኣብ ናይ ኦርቶዶክሳውያን ተዋህዶ ምስ መዘመራን ማኅሌት ቆይሞም እናሓደሩ ብኹሉ ኣነባብራኦም ኢትዮጵያዊ ኪኾኑ ይጽዕሩ ነበሩ። እዚ ከዓ ንቓል ዓለም ወይ ንኬምስሉ ዘይኮነስ እንታይ ድኣ ብሓቂ ናይ ኢትዮጵያ ሥርዓተ ሊጡርጊያ ኣስተማቂሮም ሰብን ልምድን ኣብ ልቦም ኣትዩ ማሪኩዎም ስለ ዝነበረ ኢዩ።

ብመንፈስ ትሕትናኦምን ፍቕሮምን ተጋድሎኦምን ዝተደነቑ ሰባት በብሓደ ኬዕልልዎም ኣብ ገዝኦም ይመጹ ነበሩ፤ ሓድሓደ ከዓ ኣጥቢቆም ብዛዕባ ኣናቅጽ ሃይማኖት ይሓትዎም ነበሩ ፍልልይ ስለ ዘይረኣይሉ ከዓ ብዙኃት ኣብ እምነት ኣቡነ ያዕቆብ ኣተው። ብ፲፰፻፵ ኣብ ዓድዋ ጥራይ ሓደ ሚእት ዚኾኑ ካቶሊካውያን ነበሩ ደጊያተ ውቤ በቲ ጊዜ’ቲ ገዛኢ ናይ ትግራይ ዝነበሩ እውን ጽቡቕ ሌላ ነበሮም ዜናኦም ከዓ በብቍሩብ ኣብ ምሉእ ትግራይ ተሰምዐ።

በዚ እዋን’ዚ ኣብ ኢትዮጵያ ኣብ ኃያሎ ዓመታት ማለት ካብ ፲፰፻፳፰ ዓ.ም ፈ. ሊቀ ጳጳሳት ጐዲሉ ነበረ’ሞ ደጊያት ውቤ ንኣቡነ ያዕቆብ ነቶም ካብ ግብጺ ሊቀ ጳጳሳት ከምጽኡ ዝኸዱ ኢትዮጵያውያን ኬሰንዩሎም ሓተትዎም ንሶም ከዓ ሽሕ’ኳ ብዙኅ ድኻምን ኰለልን ከምዝነበሮም እንተፈለጡ እዚስ ዓቢይ ኣገልግሎት እንድዩ ብማለት ብማለት ብ፲፰ ጥሪ ፲፰፻፵ ካብ ማይ ደስዕታ (ዓድዋ) ምስ ፮ ልኡኻት ምስ ፷፩ ነጋድያን ኢየሩሳሌምን ተበገሱ። ካብ ባጽዕ ንጅዳ ብ፲፬ መዓልቲ ኣተው ካብ ጅዳ ንሱወዝ ድማ ፴ መዓልቲ ኣድለዮም ምኽንያቱ ባሕሪ ይናወጽ ስለ ዝነበረ።

ኣቡነ ያዕቆብ ተልእኮኦም ምስፈጸሙ ነቶም ልኡኻት ሒዞም ክሳብ ሮሜ መንበረ ጴጥሮስ ተዛወሩ ብአኡ ኣቢሎም ከዓ ንኢየሩሳሌም ንግደቶም ፈጸሙ’ሞ ድሕሪ ነዊሕ መገሻ ንኢትዮጵያ ተመልሱ። ብመጀመርያ ከዓ ንናይ ሰሜን ኢትዮጵያ ከበሳን በጎስን በጽሑ ንሓሙሽተ ዓመታት ዚኣክል ንገዳማት ትግራይ እና በጽሑ ምስ ብዙኃት መነኮሳት ተላለዩ። ከምኡ’ውን ክልተ ጊዜ ናብ ምድሪ መንሳዕ በጽሑ። ኣብ ሓደ መገሻኦም ብድባርዋ ብሽከቲ ኣቢሎም ሓዘጋ ኣብ እንዳ ኣብኦም ንራእሲ ወልደንኪኤል ከምዝሓደሩ ይዝከር። ኣብ ምድሪ መንሳዕ ኣብ ኣብኦም ገዳም ደብረ ሲና የዕርፉ ነበሩ። ብ፲፰፻፵፬ ዓ.ም ፈ. ድማ ደብረ ቢዜን ከምዝበጽሑ ይዝከር።

በዚ ጊዜ’ዚ ኣብዘን ዝሰዕላ ዓድታት ካቶሊካውያን ነበሩ ዓድዋ እንትጮ ጎልዓ እንትጮ ጎልዓ ዓሊቴና ሓላይ ታሕታይ ዝባን ብዔራ ገነትኣተሽም ላዕሲዕ። ብወርኂ የካቲት ፲፰፻፶፪ ዓ.ም ፈ ኣብ ዝተገብረ ጸብጸብ ኣብ ሰሜን ኢትዮጵያ ፬ - ፭ ሽሕ ዚኾኑ ካቶሊካውያን ነበሩ ይበሃል። እንተኮነ ግዳ አቡነ ሰላማ ኣብ ዕዳጋ ዓድዋ ከምዚ ኪብሉ ኣወጁ «ንያዕቆብ ፈረንጂ ኣብ መገሻኡ ማይ ዘቐበለ እንጌራ ዘሃበ ሓዊ ጽሒሩ ዘቐበለ ኵሉ ውጉዝ ኢዩ»። ኣብ ልዕሊ ካቶሊካውያን ናይ ስደት ደመና ኣንጸላሰወ። ሓዲስ ዘርአ ክህነት ጕልዓ ተዘምተ። ኣቡነ ያዕቆብ ንጊዜኡ ባጽዕ ወሪዶም ተቐመጡ።

ብጥቅምቲ ፲፰፻፶ ዓ.ም ፈ. ኣቡነ ያዕቆብ ዋና መደብሮም ኣብ ሓላይ ጌሮም ምስ ኵሎም ተመሃርቶም ካህናት ተቐሚጦም ነበሩ። ኣብኡ ምስ ሰብ ስያሕ ተላለዩ። ኣባ እምነቱ ዝተባህሉ ወዲ ጐንደር ካህን ሰዲዶም ከዓ ነቲ ዓድታት ናብ ሃይማኖት ንኬእትውዎ የሰናድዉዎ ነበሩ። በብመዓልተን ከዓ ብ፲፰፻፶፪ ዓ.ም ፈ. ኣቢለን እዘን ዓድታት እዚኣተን ኣብ ካቶሊክ ኣሚነን ነበራ ሔቦ ኣኩሩር ዓዲቆንጺ፥ ዓዲ ፈኒዕ ሚዔላ….. ጸኒሐን ከኣ ዐበይቲ ዓድታት ከምእኒ ሠገነይቲ ደግራ ከምኡ’ውን ዓደንገፎም ሰዓባ።

ኣቡነ ያዕቆብ ኣብ እክበሳ ኪሰብኩ እንከለዉ ኣብ ምድሪ ቦጎስ ድማ ብጸዮም ወዲ ማኅበሮም ኣባ ስተላ ንሕዝቢ ቢለን ይሰብኩ ነበሩ። ስተላ ኮኾብ ማለት እዩ እዞም ካህንዚኦም ከዓ ብሓቂ ናይ ምድሪ ቦጎስ ኮኸብ ኢዮም። ክኢላን በሊሕን መንእሰይ ካህን ዝነበሩ። ንምድሪ ቦጎስ ብቱርኪ ዝተደገፉ ሕዝቢ ባርያን ሚነዓምርን ኪወርዎ እንከለዉ ኣባ ስተላ ብእግሮም ክሳብ ከሰላ ከይዶም ምስ ቆንስል እንግሊዝ ዎልተር ፕላውደን ተላዘቡ ብቱርካውያን ተዘሚቶም ዝነበሩ ፫፻ ሕዝቢ ቦጎስ ሒዞም ከዓ ንከረን ተመሊሶም ተቐመጡ። ብዙኅ ሕዝቢ ብፍቕሮም ተሳሒቡ ሃይማኖት ተቐበለ። ቅድሚ ፲፰፻፸፪ ከዓ ኣብ ወገን ቦጎስ ኣብዘን ዓድታት እዚእተን ካቶሊክ ከምዝነበሩ ይዝከር ጽላለ፥ ድጊ ዋደምባ፥ ዝናራ ወዘተ -።

ኣቡነ ያዕቆብ ኣብ ሰሜን ኢትዮጵያ ብእግሮም ምድሪ ቆላን ከበሳን ርሑቕን ቀረባን ከይበሉ ንኵሉ ድሕሪ በጺሖም ኣብ ፶፱ ዓመትን ፱ ወርኅን ዕድሜኦም ብሠሉስ ፴፩ ሓምለ ፲፰፻፰ ዓ.ም ፈ. ኣብ በረኻ ዓሊገደ (ሒደለ) ምስ ኵሎም ደቆም ብንብዓት ተፋንዮም ዕረፍቲ ጻድቃን ኣዕረፉ ከም ትምኒቶም ከዓ ኣብ ሔቦ ተቐብሩ። ደድሕሪኦም ኣቡነ ቢያንከሪ ተተክኡ ንጎም ከዓ ኣብ ኢትዮጵያ መጀመርያ ቤት ማኅተም ኣእተዉ ኣብ ከረን ከዓ ተኸልዋ ምስኣ ድማ ናይ ስራሕ ዕንጨይትን ሓጺንን ቤት ትምህርቲ ከፈቱ። ከምዚ ኢሉ ከዓ ሃይማኖት ካቶሊክ ኣብ ሰሜናዊ ኢትዮጵያ ኣብ ሞንጎ ብዙኅ ጸገምን ድኻምን ተተኸለ።

ብ፳፰ ሚያዝያ ፲፰፻፺፬ ስደት ንካቶሊካውያን ካብ ዘይተጸበይዎ ወገን መጾም። ፍራንቸስኮ ክሪስፒ ናይ መንግሥቲ ጣልያን ናይ ቤት ምኽሪ ፕረዚደንት ዝነበረ ኣብ ሃገርና ኣትዩ ዓመጸኛ ወራር የካይድ ዝነበረ ንጀነራል ባራቲየሪ መልእኸቲ ጽሒፉ ንኵሎም ሚስናውያን ላዛሪስት ካብ ሰሜን ኢትዮጵያ አልቂቑ ንኬውጽኦም ነገሮ። ምኽንያቱ ከዓ እቶም ስበኽቲ ወንኬል ላዛሪስት ዓሌቶም ፈረንሳውያን ነበሩ’ሞ ነቲ ግፍዓዊ ወረራ ጣልያን ንዓለም መሰኻኸር ኮይኖም ከይርከቡ ከምኡ’ውን ንናይ ኢትዮጵያ ንጉሥ ተጻይ ጣልያን ምስጢር ከየሕልፉ ስለ ዝፈርሆም ነበረ።

ካብ ፴ ጥሪ ክሳብ ፬ የካቲት ፲፰፻፺፭ ዓ.ም ኣብ ዘሎ ጊዜ ሚስዮናውያን ላዛሪስት ካህናቶም ኮነ ደናግሎም ምስቲ ዚፈትዉዎን ዚፈትዎምን ሕዝቢ ብንብዓት ተፈላልዮም ኣብ ባጽዕ ተራኸቡ ዝኾነ ኮይኑ ኣብ ልቢ ውሉዶም ታሪኮም ብወርቂ ስለ ዝተጻሕፈ ኪድምስስ ኣይተኻእለን።

ናይ ስብከት ኣቡነ ያዕቆብ ፍረ ዝኾኑ በዓል ጥዑም ዝኸሪ ብፁዕ ኣቡነ ኪዳነማርያም ካሣ። ብ፳፯ ሓምለ ፲፱፻፳፪ ዓ.ም ቅብኣ ጵጵስና ተቀብኡ ኣሥመራ ኣትዮም ከዓ ኣብ እንዳ ኪዳነ ምሕረት መንበሮም ገበሩ። ከምዚ ኢሎም ከዓ ድሕሪ ብዙሕ ጻዕረ ካቶሊካውያን ኢትዮጵያውያን ካብ ናይ ኣጋይሽ ሰበኸቲ ወንጌል መሪሕነት ተላቂቆም ብወዲ ሃገር ኪምርሑ ጀመሩ።

ንስራሕ ላዛሪስት ሚስዮናውያን ኪቕጽሉ ዝተመዘዙ ናይ ሰበኻ ሮማ መነኮሳን ደቂ ቅ. ፍራንቸስኮስ ካፑቺን ኢዮም። ኣባ ሚካኤል በዓል ካርቦናራ ዝተባህሉ ከዓ ካብ ኣቡነ ክሩዘ ብ፳፰ ጥቅምቲ ፲፰፻፺፭ ዓ.ም ፈ. ካብ ላዛሪስት ናይ ስብከት ካቶሊካዊ እምነት መፋትሕ ተቐበሉ።

ምዕራፍ ፳፫

፩ - ብወገን ኣምላኽን ተጻይ ኣምላኽን

ብ፳ መስከረም ፲፰፻፸ ዓ.ም ፈ. ናይ ጋሪባልዲ መዳፍዕ ንምድራዊ ግዝኣት ር.ሊ. ጳጳሳት ካብ ታሪኽ ኪድምስስ እንከሎ፣ ሰማንያ ዓመታት ቅድሜኡ ድማ ናይ ሓፋሽ ሕዝቢ መዳፍዕ ኣብ ባስቲል (ፓሪስ) ነቲ ጥንታዊ መንግሥቲ ፈረንሳ ሱቕ ኣቢሉዎ ነበረ። ኵነታት ዓለም ከስ ካብ መሠረቱ ይለዋወጥ ነበረ። መንፈስ ዓለም ገኒኑ ይርኤ ነበረ። ቤተ ክርስትያን ሽሕ’ኳ ብመትከላ ንናይ ንየዋይ ዓለም መንግሥቲ እግዚአብሔር ዝኾነት እትሓሊ ብሥጋን ብደምን ዝቆሙ ደቂ ሰብ ኢያ ተሓኒጸ ዘላ። ስለዚ ድማ እዚ ናይዚ ዓለም’ዚ አሕላፊ ታሪኽ እውን ይግድሳ’ዩ። ስለዚ ድማ ኣብቲ ጨሪሹ ተለዋዊጡ ዝርአ ዝነበረ ታሪኽ ዓለም ከመይ ገይራ ተልእኮኣ ከምእትፍጽም ኣጸቢቓ ኣስተንተነት።

በዚ ጊዜ’ዚ ንሕንጻ ክርስትና ኬፍርሱ ዝተዓጥቁ ሰባት ተንሲኦም ነበሩ። ተቐዳዲሞም ከዓ ሃገራዊ መንግሥትን ቤተ ክርስትያንን ሓንቲ ዘራኸብ የብሎምን ዚብል ሓሳባት ዘርግሑ እዚ ማለት ከዓ ኵሉ ስራሓት መንግሥቲ ብዘይ ሓደ ናይ ሃይማኖት ክርስትና ምንጽልላው ከምዚካይድ ገበሩ። ንምዕብልና ገዳማት ንምዕንቃጽ ዘድሊ ብልሓታት ተፈጥረ። እንተ ብስዉር እንተ ብግሁድ ንውሉደ ክህነት መዓንቐጽታታት ተፈጥረ። እዚ ከምዚ ዝበለ ዓለማዊ ኣተሓሳሰባ ንሞራላዊ ሕንጻ ክርስትና ከይትንከየ’ውን ኣይተረፈን። ደቂ - ሰብ ብፍርሃት እግዚኣብሔር ዚዕገቱሉ ኮነ ብቤተ ክርስትያን ዝተዋህበ ሕገ - ሞራል ንምፍንጸግ ተሃቀነ። ንመንእስያት ካብ መንገዲ ሃይማኖት ንምልጋስ ብዙኅ ተጻዕሪ ንኣብነት ክልመንሶ ናይ ፈረንሳ ቀዳማይ ሚኒስትርን ናይዚ ዓለማዊ ኣተሓሳስባ መራሕን ዝነበረ ከምዚ ይብል ነበረ «ውግእና ኣብ ዐውዲ ኵናተ ጥራሕ ኣይኮነን ኣብ ኣብያተ ትምህርቲ እውን ኢዩ»።

እዚ ዓለማዊ ኣተሓሳስባ ዘይሩ ኣብ ኣምላኪ «ምእማን ወይ ዘይምእማን» ኣብ ዚብል ቀራን ሕቶ ተጠረፈ። ሓድሓደ ናይዚ ጊዜ’ዚ ፍላስፋታት ከም እኒ ኦውጉስት ከምት ዝመሰሉ «ብዘይካ’ቲ ብሕዋሳትካ ዳህሲስካ ብዓይንኻ እትርእዮ ሸቲትካ ሰሚዕካ ብቐጥታ እትፈልጦ ነገር እንተዘይኮኑ ብኻልእ መንገዲ ዚፍለጥ ብምምርማር ጥራሕ እትርድኦ ክውን ነገር የልቦን። ስለዚ እውን ንእግዚአብሔር ብግዳማዊ ሕዋሳትና ስለ ዘይንፈልጦ ክውን ህልዊ ኣይኮነን፤ ብቁጽራዊ ኣተዓቓቕና ዘይልካዕ ነገር ሓንቲ ዋጋ የብሉን ኣምላክ ከስ ብኣኃዛዊ ኣዘራርባ ክትልክዖ ዘይከኣል ስለ ዝኾነ ዋጋ የብሉን። ኣልዩ ኣየልዩ ናቱ እምበር ናትና ጉዳይ ኣይኮነን» ዚብል ኣረሜናዊ ኣዘራርባን ኣተሓሳስባን ይዝርግሑ ነበሩ። እዚኣቶም ኣብ ፍልስፍና «ፖዚቲቪስትስ» ይበሃሉ። እዞም ፍላስፋታት እዚኣቶ ንስነ ጥበብ «ሳይንስ» ከም ሃይማኖቶም ጌሮም ተቐቢሎም ዝነበሩ ኢዮም። ረናን ዝተባለ ሓደ ካብኣቶም ብ፲፰፻፵፰ ዓ.ም ፈ. «ስነ ጥበባት ሃይማኖትና» ኢዩ ኪብል ኣብ ጋዜጣ ጸሓፈ። ብስነጥበባት (ሳይንስ) ጌርና ብተክኒካዊ ምዕባሌ ኣቢልና ምድራዊ መንግሥተ ሰማያት ክንሓንጽ ኢና፤ ኣምላኽ ከዓ ኣየድልናን ኢዩ ዚብል ኣዘራርባ የዘውትሩ ነበሩ።

ካብዚ ዓመታት’ዚ ቁሩብ ቅድም ኢሉ ቻርልስ ዳርዊን - ንዳሕራይ ንዘጣዕሶ «ደቂ ሰብካብ ህበይ ኢና ህበይ ኢና ብምዕባሌ መጺእና» ኪብል ናይ ኤቮሉሽን ትምህርቲ ፈልሲፉ ነበረ። እዞም ንኣምላኽ ዝኸሓዱ ከዓ በዚ ትምህርቲ’ዚ ተጻይ ቅ. መጽሓፍ ተጻይ ፈጣሪ፥ ዝበለጸ መሳርሒ ዝረኸቡ ኮይኑ ተራእዮም። ፈጣርን ኃላዪን ኣምላኽ የልቦን ንምባል ተቐዳደሙ። ፍረድሪክ ኒቸ ዘተባህለ ሓደ ካብታቶም ጀርመናዊ ፍላስፋ «ንኣምላኽ ቀቲልናዮ ኢና በዚ ከዓ ዝዓበየ ታሪኽ ፈጺምና ኢና» ኪብል ጭርሖ የስምዕ ነበረ። ኦውጉስት ኮምት ድማ «ሆሞ ሆሚነ ዴውስ» ማለት «ሰብ ንሰብ ኣምላኹ ኢዩ» ይብል ነበረ። እዚ ማለቱ ናብ ሰብ ይገብሮ። ንኣምላኽ ዝነበሮ እምነት እንኪገድፍ ብኡንብኡ እምነቱ ናብ ሰብ ይገብሮ። ንኣምላኽ ኪህቦ ዝጸንሐ ኣምልኾን ስግደን ክብርን ሰብ ንሰብ ኪህቦ ይግባእ ማለትዩ። ስለዚ ከስ ንዓለም ዜዋፍራን ሲገዝኣን ውድሰብ ደኣ እምበር ኣምላኽ ኣይኮነን ማለት ኢዩ።

፪ - ማርክሲዝም

እኒ ኣውጉስት ኮምት እኒ ፍረድሪክ ኒቸ ፍልስፍናኦም ናብ ሓፋሽ ሕዝቢ ዘይበጽሕ ውጉን ንጹል ፍልስፍና ነበረ። በዚ ጊዜዚ ግና ኣብ ላንድን (ዓዲ እንግሊዝ) ሓደ ዓቢይ ፍላስፋ ብቀጥታ ኣብ እዝኒ ሓፋሽ ሕዝቢ ዚበጽሕ ፍልስፍና ይትልም ነበረ። ስሙ ካርል ማርክስ ይበሃል ዓሌቱ ድማ ኣይሁዳዊ ጀርመን ነበረ። ብ፲፰፻፲፰ ዓ.ም ፈ. ተወሊዱ ብ፲፰፻፹፫ ዓ.ም ፈ. ዓረፈ። ኣቦ «ሳይንሳዊ ሶሻሊዝም» ኢዩ። በዚ ጊዜና ማርክሲዝም እነሆ ሥጋን ደምን ለቢሱ ብዙኃት ኣሕዛብ ዓለም ከም መምርሒኦም ተቐቢሎምዎ ይርከቡ ኣሎው።

ብጊዜ ካርል ማርክስ ኣብ ዓለም ቅጥዒ ዝሰኣነ መስርዕ ዘይብሉ ፍትሕን ርትዕን ማዕርነትን ዘይፈልጥ ምክዕባተ ሃብቲ ይርአ ነበረ። ሒደት ሃብታማት በረሃጽ ሰፊሕ ሕዝቢ እናተበለጹ ካብ ዜድልዮም ንላዕሊ ሀብቲ ኣኪቦም መሰላት ሠራሕተኛ ረጊጾም ነንሕድሕዶም ንናይ ሃብቲ ጸብለልታ ይቀዳደሙ ነበሩ። ሰፊሕ ሕዝቢ ድማ መሓለዊት ትንፋስ ትኸውን ንእሽቶ እንጌራ ስኢኑ ይጭነቕ ነበረ፡ ምሉኣት ስድራቤት ክሳብ ደቂ ፬ - ፭ ዓእምት ሕጻናት ከይትረፉ ኣብ ናይ ሃብታማት ኣብያተ ዕዮ ተቄጺሮም ንነዊሕ ሰዓታት ንዘይጠቅም ደሞዝ ኪሽቅሉ ተገደዱ። ብእዋን ካርል ማርክስ ከስ እዚ ክልተ ተቓራኒ ነገራት ብጉልሒ ይርአ ነበረ። ብሓደ ወገን ብጥሜትን ብስእነትን ዝተጸቕጠ ሰፊሕ ሕዥቢ በቲ ሓደ ድማ ዘይዕገት መንፈስ ህርፋንን ስስዐን ዝለኸፎም ርእሰ - ማላውያን። ማርክስ ነዚ ኵነታት’ዚ ኣራቂቑ ተንተኖ ሱሩን መንቀሊኡን ኣድቂቑ መርመሮ። ኣብ ውሽጢ ሕሊናኡ ከዓ እዚ ነገራት’ዚ ኪቕጽል ከምዘይብሉ ውሳኔ ኣመሓላለፈ። ሎሚ ማርክሲዝም ኢልና እንጽውዖ ዘሎና ፍልስፍና ድማ ሓንጸጸ።

ማርክሲዝም ብክልተ ዓንዲ ዝቆመ ኢዩ፤

ሀ) ዲያለክቲካዊ ማተሪያሊዝምን (ቄስ ኣካልነት)

ለ) ታሪኻዊ (ሂስቶሪካል) ማተሪያሊዝምን።

እዚ ክልተ እምነት’ዚ ናይ ኵሉ ዓለም፥ ናይ ኵሉ ኵነታት እኹልን ብቑዕን መፍትሒ - መረድኢ ዝሓዘ ኢዩ ማርክስ ኣቕረቦ። ብዲያለክቲካዊ ማተሪያሊዝም ናይዚ ዓለምና ኣመጸጽኣ ወይ ኣፈጣጥራ ይፍታሕ። እዚ ማለት ከምቲ ኣብ ክርስትና ኣብ ምስልምና ኣብ ካልኦት ሃይማኖታት ዚእመን ዓለም ካብ እግዚአብሔር ፈጣሪ ኢዩ መበቄሉ ዘይኮነስ ካብቲ ዘለዓለማዊ መጀመርታን መጨረሽታን ዘይብሉ «ማተር» ወይ ቁስ አካል ብመልክዕ ተለዋዋጥነት እዩ ዚመጽእ። ስለዚ «ማተር» ቁስ አካል - ኣብ ውሽጡ ብዘለዎ ሓይሊ ባዕሉ ንባዕሉ ዝተፈላለየ ነገራትን ይኸውን። ስለዚ ከዓ ናይ እግዚአብሔር ፈጣሪነት የልቦን ማለት ኢዩ።

ብታሪኻዊ ማተርያሊዝም ድማ ካርል ማርክስ ኣብ ደቂ - ሰብ ንዝተረኽበ ማኅበራዊ ለውጥታት መረድኢ የምጽእ። ኅብረተሰብ ከመይ ከምዝነበረን ከመይ ከምዘሎን ንጽባሕ ከመይ ኪኸውን ምዃኑን ፈላልዩ የረድእ። ብናይ ካርል ማርክስ ኣተሓሳስባ ከስ ተለዋዋጣይ ታሪኽ ደቂ - ሰብ ፍሉይን ፍሉጥን ብዝኾነ ሕጸጻት ኢዩ ዚጓዓዝ እምበር ደቂ - ሰብ ብናጻ ድላዮም ዚሓንጽዎ ኵነታት ኣይኮነን።

«ሃይማኖት መደንዘዚ ቄጽሊ ኢዩ»

ማርክሲዝም ኣብ አምላክ ዘይኣምን ፍልስፍና ጥራሕ ኣይኮነን። እንታይ ደኣ ንእምነት ኣምላኽ ካብ ሞንጎ ደቂ - ሰብ ምሕዩ ንኬውጽእ ዝተዓጥቀ ተግባራዊ ፍልስፍና ኢዩ። ስለዚ ንኣምላኽ ጥራሕ ዘይኮነስ ንሃይማኖት ዚቃወም ኣተሓሳስባ እየ። ቅድሚ ካርል ማርክስ ፎየርባኽ ዝተባህለ ፈለስፋ «ወድ - ሰብ ደአ ኢዩ ንእግዚአብሔር ዝፈጠሮ እምበር እግዚአብሔር ኣይኮነን ንወድሰብ ዝፈጠሮ» ይብል ነበረ። እዚ ማለቱ ከዓ እግዚአብሔር የልቦን ከመይ ዘይድህስስ ዘይርአ ስለዝኾነ፤ መንፈስ እቂቕ እንተኾይኑ የሎን ማለት’ዩ። ከመይ ብዘይካ ግዙፍ ነገር «ማተር» ካልእ ህልዊ ክውን ነገር የልቦን። እንተኾነ ወድ ሰብ - ኣውራ ከዓ እቲ ጭቁን ጭኑቕ ሰብ ነቲ ኣብ ርእሱ ዝርእዮ ዝነበረ ሓድሓደ ክእለታት ፍልጠታት ካልእ ጽቡቕ ነገራትን ኣኪቡ ምስቲ ኪኾኖ ኪበጽሖ ሃረር ዚብሎ ዝነበረ አቋሪኑ ንሓደ ዘይህልዊ ብሓሳባቱ ጥራሕ ዝመሃዞ እግዚአብሔር ዝስሙ ኣልገበሉ። ንርእሱ ከም ደቂቕ ሓሳኻ ቄጽሩ ንእግዚአብሔር ኬልዕል ተረኸበ።

ካርል ማርክስ ነዚ ናይ ፎየርባኸ ባህሊ ተቐቢሉ ቀጸሎ። ሃይማኖት - ማለት እምነት ኣብ ኣምላኽ ንወዲ - ሰብ ጐዳኢኡ ኢዩ ይብል።

ሃይማኖትን ወዲ ሰብ ነጻ ልዑል፥ በሪኸ ኣብ ርእሱ ምሉእ ብምሉእ ዘተአማመን ክንዲ ዚገብሮ ኣብ ትሕቲ ኣምላኽ ኣሕዲሩ መዝነቱን መዓርጉን ንከይለብስ ከልኪሉዎ ኣሎ ይብል።

ሃይማኖት ናይ ርእሰማላውያን ሀብታማትን ናይ ውሉደ ክህነትን ምህዞ ኢዩ ንሳቶም ነቲ ድኻ ጭቁን መዓገሲ መጸመሚ ድኽነት ኪኸውን ዝመሃዝዎ ፈውሲ ኢዩ። ድኻታት ብናይ ስእነት ዓቕሊ ጽበት ከይዕበጡ መተንፈሲ ንኪኾኖም ዝተማህዘ ኢዩ።

ነዚ ዘሎ ስነ ቁጠባዊ መስርዕ ንኬየመሓየሹ ዓፊኑ ዝሕዝ መደንዘዚ ዕጼ ፋርስ - ኦፒዩም ኢዩ ክብል ካርል ማርክስ ሓሳባቱ ዘርግሐ።

ምዕራፍ ፳፬

በዛቲ ኮክሕ እሐንጻ ለቤተ ክርስትያንየ

ወአናቅጸ ሲኦል ኢይሄይልዋ

እዚ ዝበልናዮ - ዓለማዊ ኣተሓሳስባ ንሓድሓደ ናይቲ ጊዜ’ቲ ውልቀሰባት ኮነ ጉጅለታት እንኪትንክፍ መብዝኅቶም ሕዝቢ ክርስትያን ግን ኣብቲ «መንገድን ሓቅን ሕይወትን» ዝኾነ ኣምላኽ ጸኒዖም ነበሩ። ኣብያተ ክርስትያናት ተልእኮ ተቢዐን ተቓወማኦ። እዚ ጐ. ኢ. ክርስቶስ ብዛዕባ ቤተ ክርስትያኑ እንኪዛረብ «ወአናቅጸ ሲኦል ኢይሄይልዋ - ኃይልታት ሲኦል ከዓ ኣይከሸንፉዋን ኢያቶም»ዝበሎ ቃል ትንቢት ተደጊፉ ቤተ ክርስትያን ነዚ ሓድሽ ፍልስፍናታት ተቓወመቶ። እቲ «ቀቲልናዮ» ዝተባለ ኣምላኽ ናይ ምትንሣእ ልምዲ ነበሮ’ሞ ተንሢኡ ንሕሊና ደቂ - ሰብ ኣበራበረ። ቤተ ክርስትያን በቲ ናይ ቀደም ኣገባብራ ውግዘት ዘይኮነስ ንተጻረርታ ኣብቲ ዝተነቕፈትሉ ትምህርታውን ማኅበራውን፥ ሞራላውን ፖለቲካውን ትልምታት ጸመደት። ብመጀመርያ ነቲ ኣብ ሞንጎ ሓፋሽ ሕዝቢ ኣትዩ ዝነበረ ትካስ ሕሊና አነቓቕሐት። ንመልእኽቲ ወንጌል ኣብ ልቢ ደቂ ሰብ ከተብጽሕ ተጓየየት።

ነዚ ንኸትገብር ከዓ ምስ ጊዜ ክትስጉም ኣብ ብርቱዕ ናይ ርእሳ ምሕዳስ ተግባር ተዋፈረት። ነቲ መሠረታዊ ዝኾነ እምነታት ዓንቀጽ ሃይማኖት ዕርዲ ጌራ ነቲ ምስ ጊዜን ምስ ቦታን ዝለዋወጠ ባህላታት እናኣጻረየት ተባዕ መንእሰይ ኮይና ጽሬት ትምህርትን ንጽሕና ኣባላታን ጭብጥና ምምሕድዳራን ሒዛ ቀረበት። ብዙኃት ምሁራን ንባበ መለኮት ደቃ ኣብዚ ሓዲስ ኵነታት ታሪኽ ዓለም ቤተ ክርስትያን ክትሕዞ ብዛዕባ ዘለዋ አቕዋም ኪትልሙ ሰፊሕን ዓሚቍን ኣስተንትኖ አካየዱ። ብወገን ኣምላክ ኮይኖም ከዓ ነቶም ተጻይ ሕንጻ ክርስትና ዝተላዕሉ ሰባት ገጠሙሎም። እግዚአብሔር ድማ ብሓልዮቱ ኣብ መንበረ ጴጥሮስ ንጀልባ ቤተ ክርስትያን ዚመርሑ ብሉጸት ር. ሊ. ጳጳሳት ይልእኸ ነበረ። ናይዚ ጊዜ’ዚ ር. ሊ. ጳጳሳት ብመንፈሳውነቶም ብብልሒ ኣእምሮኦም ብተባዕነቶም ፍሉያት ኢዮም ብተባዕነቶም ፍሉያተ ኢዮም ኣስማቶም ፒዮስ ፱ይ ልዮን መበል ፲፫ ፒዮስ ፲ይ በነዲክቶስ መበል ፲፭ ይበሃሉ።

እዚኣቶም ካብ ዓለም ናይታ ዝነአሰት ሃገር ክንዲ ሓንቲ ቁሸት’ኳ ዘይትኸውን ከተማ ቫቲካን መራሕቲ ኢዮም ዝነበሩ መጠን ምድራዊ ግዝኣቶም ዝነኣሰ መጠኑ እካአ ናይ መላእ ዓለም መሪሕነቶም ዓበየ ወሰናስን ሥልጣኖም ሰፍሐ። ንሳቶም ዚገዝእዎ ከተማ ቫቲካን ዘይኮነስ ናይ ነፍሲ ወከፍ በዓል ጽቡቕ ድላይ ዝኾነ ምድራዊ ሰብ ልቢ ኢዩ። ብጊዜ እዞም ጳጳሳት እዚኣቶም መሪሕነት ቤተ ክርስቲያን ሮማ ብዜደንቕ አሰራር ተደራጁዩ ይርአ በብእዋኑ ምስ ሕዝቦም ብኖላዊ (ብኤንሲክሊካዊ) መልእኽታት እናተራኸቡ ብንጹር ሓሳባቶም የካፍሉ። መምርሒ ይሁቡ ነበሩ። ናይዚ ጊዜ’ዚ ቤተ ክርስትያን ካብ ናይ መንግሥታት ጸግዒ ተላቂቓ ብምሉእ ናጽነት ክትገንሕን ክትመርሕን ትርአ ነበረት።

ር. ሊ. ጳጳሳት ፒዮስ ፱ይ ብ፰ ታሕሣሥ ፲፰፻፷፬ ዓ.ም ፈ. ድሕሪ ነዊሕ ምስንዳው ሓንቲ ዓባይ መልእኽቲ ፈነው ስማ «ኳንቶ ኩራ» ወይ ድማ «ሲላቡስ» ትብሃል ኣብኣ ከዓ ብዘይቃል ዓለም ንናይቲ ጊዜ’ቲ ሰማንያ ዝኾኑ ጌጋታት በብሓደ እናፈለዩ መልሲ ሃቡ። ካብዚ ጌጋታት’ዚ ሓድሓደ ንምጥቃስ ፓንትይዝም (ኵሉ ኣምላኽ ኢዩ ዚብል ባህሊ) ራሽናሊዝም (ብኣእምሮ ዘይርዳእ፥ ዘይጭበጥ ዘበለ ዚነጽግ ኣተሳስባ) ኢንዲፈረንቲዝም (ኵሉ ሃይማኖታት ሓደ ኢዩ - ሓደ ካብ ሓደ ኣይበልጽን ኢዩ ኢሉ ብሃይማኖት ዘይግደስ ባህሊ) ሊበራሊዝም (ዝደሌኻዮ መምርሒ ተኽተል ክሳብ ዝደሌኻዮ ሃብትም ሓደ’ኳ አንትካ ዘይብሉ ኵሉ ናይ ኵሉ ኮይኑ ኪካየድ ይግባእ ዚብል ባህሊ) ሃገራዊነት ቤተ ክርስትያን (ብወሰናስን ሃገር ስተኸለለት ቤተ ክርስትያን ዝኣምን ጸቢብ ኣተሓሳስባ) ወዘተ - ካብዞም ኵሎም በቲ ጊዜ’ቲ ማዕቢሉ ዝነበረ ሊበራሊዝም ኢዩ ነዚ ናይ ር. ሊ. ጳጳሳት ኩነኔ ከዓ ከምተጻይ ምዕባሌ ትምህርትን ሥልጣኔን ጌሩ ብምቕራብ ኣተሪሩ ተቓወሞ።

ኣብ መጨረሻ ፒዮስ ፱ይ ጠቕላላ ናይ ቤተ ክርስትያን ጉባኤ ኣከቡ። ብ፲፰፻፷፯ ናይ ቅ. ጴጥሮስ ሰማዕትነት መበል ፲፻፲፻ ዓመት ኬኽብሩ መብዝኅት ኦም ጳጳሳት ዓለም ኣብ ሮማ ተኣኪቦም ነበሩ ኣብኡ ፒዮስ ፱ይ ጉባኤ ኣወጁ ብ፲፰፻፷፱ ከዓ ኣብ ቫቲካን ተኣከቡ ፵፯ ካርዲናላት ፱ ፓትርያርክታት ፻፲፯ ሊቃነጳጳሳት ፬፻፸፱ ኣቡናትን ፲፬ ኣብምኔታትን ፳፭ ጠቕለልቲ ኣሕሉቕ ማሕበራትን ተሳቲፎም ነበሩ። ካብቲ ዝቐረበ ኣካራኻሪ ዓንቀጻት «ናይ ር. ሊ. ጳጳሳት ኢተሰሓሓትነት» (**INFALLIBILITY**) ነበረ እዚ ማለት ር. ሊ. ጳጳሳት ኣብ ዙፋኖም ተቐሚጦም ብስም መንፈስ ቅዱስ ዝኣወጅዎ ትምህርቲ ኣብ ጌጋ ብዩን ኢዩ ማለት ኢዩ። እንተኾነ እዚ ዓንቀጸ ሃይማኖት’ዚ ምስ ካልኦተ ክርስትያን ከም ኦርቶዶክሳውያን ኣውራ ከዓ ፕሮተታንትስ ኬጋጭውና ኢዩ ኪብሉ ብዙኃት አበው ዚቃወሙ ተረኸቡ። ድኅሪ ነዊሕን ዓሚቍን ምርድዳእ ግን አሜን ኢሎም ተቐበሉ። ሓደ ክልተ ኣቡናት ናይ ዓዲ ፈረንሳን ስዊዘርላንድን ግን ኣይንቕበሎን ብማለት ብጸጉም። ስለዚ ከዓ ኣብ ቤተ ክርስትያን ሓደ ናይ ኦልድ ካቶሊክ (ጥንታውያን ካቶሊካውያን) ዝተባህለ ሓውሲ መናፍቅነት ተላዕለ።

ር. ሊ. ጳጳሳት ፒዮስ ፱ይ ድሕሪ ፴፩ ዓመት ጵጵስና (ኣብ ታሪኽ ዝነውሐ ምዃኑ ኢዩ) ኣብ ፹፮ ዕድሜኦም ብ፯ የካቲት ፲፰፻፸፰ ዓ.ም ፈ. ካብዚ ዓለም ተፈልዩ።

ር. ሊ. ጳጳሳት ልዮን መበል ፲፫ ኣብ ዙፋን መንበረ ጴጥሮስ ደድሕሪ ፒዮስ ፱ይ ተቐመጡ። ብስፍሕን ጥልቀት ፍልጠትን ኣዚዮም ጽጉብ ነበሩ ብቋንቋ ላቲን ግጥሚ - ቅኔ ብምጽሓፍ ውሩይ ምሁር ነበሩ እዚ ኵሉ ፍልጠት ድማ ኣብ ዓሚቍ መንፈስ ሰፊሩ ነበረ’ሞ ልዮን መበል ፲፫ ኣውራ ኣብ ዝተደለዩሉ ጊዜ ንዓዲ ቤተ ክርስትያን ኮይኖም ቀረቡ። ረሩም ኖቫሩም (**Retum Novarnm**) ኣብ ዝተባህለ ኤንሲክሊካዊ መልእሽቶም ንሶሻሊዝምን ንፍሪማሰነሪን ተቓውሞ ገለጹ። ኣቐዲሞም ሃይማኖት ናይ ደቂ - ሰብ በብደርብታት ምፍልላይ ማለት ሃብታምን ድኻን ተባሃሂልካ ክልተ ዘይራኸቡ ተቓረንቲ ምዃን ከምዘይፈቕድ ኣረድኡ። ክርስትና ኣብ ማዕርነት ደቂ - ሰብ ጽኑዕ እምነት ከምዘለዎ ኣረድኡ ካቶሊካዊት ቤተ ክርስትያን ድማ ብተልእኮኣን ብዕላማኣን ንኵሎም ዓሌታት እትሓቁፍ ምዃና ሓደ’ኳ ኪጥርጥሮ ኣይግባእን ኪብሉ ኣረድኡ። እንተኾነ ቤተ ክርስትያን ማዕርነት እንክትሰብኸ ቃላት ትምህርታ ብሴፍን ብጐራዴን ብጥይትን ዘይተሰነየ ብምዃኑ ምናልባሽ ሓይሊ ድምጻ ድኹም መሲሉ ይርአ ይኸውን፥ ቤተ ክርስትያን ግን ብሰላማዊ ኣብ ልቦና ደቂ - ሰብ ንምብጸሕ ኢያ እትጽዕር ብምርድዳእን ብምውስሳእን ዝርከበ ለውጢ ቀቲልካን ተቓቲልካን ካብዚርከብ ለውጢ ኣጸቢቑ አሳልቶ ከምዚረከብ እሙን ነገር ኢዩ። ር. ሊ. ጳጳሳት ልዮን መበል ፲፫ ንሓደ ቀቲልካ ነቲ ሓደ ሕይወት ምሃብ ግቡእን ቅኑዕን ከምዘይኮነ ኣብ መልእኽቶም ኣረድኡ። ከምኡ እውን መስልካ ተገፊፍካ እንከሎኻ ተዓሚጽካ ብግቡእ ኣገባብ መሰልካ ንምርካብ ምጽዓር ጽቡቕን ግቡእን ምዃኑ ኣገንዘቡ ር. ሊ. ጳጳሳት ልዮን ብተውሳኺ ፍጥረት ሰብ ኣብ ክርስትና ትኸክለኛ መዓርጉን ዕበየቱን ከምዚለብስ የረድኡ፤ ኣዚዩ ዜፍቅረና እግዚአብሔር ብምህላውና ንኾርዕን ንዓብን እምበር ዝጐድል ከምዘይብልና ይትንትኑ ስለዚ ኣብ ክርስትና ወዲ ሰብ ማንም ሓላፊ በራሲ ፍጥረት ዘይኮነስ ክቡርን ሓሳብ ተፈጢሩ ከዓ ንዘለዓለም ኪነብር ዘለዎ ፍጥረትን ኢዩ።

ክሳብ’ታ መወዳእታ ሰዓት ሕይወቶም ብንቑሕ አእምሮኦም ኣብ ፺፫ ዕድሜኦም ብ፳ ሓምለ ፲፱፻፫ ዓ.ም ፈ. ካብዚ ዓለም’ዚ ብሞተ ተፈልዩ። ኣብ ዙፋን መንበረ ጴጥሮስ ከዓ ሓደ ጻድቅ ር. ሊ. ጳጳሳት ፒዮስ ፲ይ ተተክኡ። ናይዚ ጊዜ’ዚ ጳጳሳት ኣብ ሞንጎ ክልተ ውግኣት ዓለም ተረኺቦም ብዙኅ ተሳቐዩ። ብክልቲኡ ተሰሊፎም ዝጫፋጨፉ ዝነበሩ መንግሥታት ነናብ ወገኖም ኪስሕብዎም እንተ ብምፍርራህ እንተ ብምቅብጣር ተዋጠጡሎም ንሳቶም ግን ኣብ ክልቲኡ ውግኣት ዓለም ኣታዓራቂ ሞንጎኝነቶም ኣወፈዩ፤ እንተኾነ እቶም ብፕሮፓጋንዳ ተነፋፊሖምን ዝነበሩ ነገሥታትን መራሕትን ነዚ ናይ ጳጳሳት ግደፉ ዚብል ኣዋጅ ጥሒሶም ኣብ ዓውዲ ኵናት ተሓላለቑ። ቤተ ክርስትያን ከዓ ዓቕማ ከምዝፈቕደላ ነቶም ብስንኪ ውግእ ዝቆስሉን ዝሞቱን ዝነበሩ ዜጋታትን ዝዝኸትሙ ዝነበሩ ሕጻናትን ሰብኣዊ ርሕራሔ ኣብ ምውፋይ ተወሰነት።

፪ይ ጉባኤ ቫቲካን

ርእሰ ሊቃነ ጳጳሳት ዮሓንስ መበል ፳፫

ር. ሊ. ጳጳሳት ፒዮስ መበል ፲፪ ምስ ዓረፉ ብኡንብኡ ብወርኂ ጥቅምቲ ፲፱፻፶፰ ዓ.ም ፈ. ልዑላን ካርዲናላት ተኸታሊ ጴጥሮስ ኪሾሙ ጉባኤ ኣተው፤ ዕጫ ከዓ ኣብ ካርዲናል ኣንጀሎ ሮንካሊ ወደቐት ምርጫኦም ሰብ ዘይተጸበዮ ስለዝነበረ ብዕድመ ድማ ደፊኦም ስለ ዝነበሩ ዓለም ከም ንመጻንሒ ኢሉ ተቐበሎም እንተኾነ መንፈስ ቅዱስ ዝወዓሎ ጉባኤ ምዃኑ ቀልጢፉ ተጋህደ።

ንሶም ካብ ትሑታት ስድራ ሓረስቶት ላዕላይ ዓዲ ጣልያን ብ፲፰፻፹፩ ዓ.ም ፈ. ተወለዱ። ወለዶም ዘሕደሩሎም ዓሚቍ ሕያውነትን ገርሂ መንፈሳውነትን ንዓለም ምሉእ ብኣድናቆት ሰሓበ። መደረኸታ ጸዋዕታ ክህነት ተሰሚዑዎም ብንእስነቶም ኣብ ናይ በርጋሞ ዘርአ ክህነት ኣተው ብ፲ ነሐሰ ፲፱፻፬ ኣብ ሮማ ብንባበ መለኮት (ቲኦሎጂ) ናይ ዶክተረይት ሊቅነት ድሕሪ ተቐቢሎም ናብ ኣክሊል ክህነት ደየቡ። ድሕርዙይ ካብ መዓርግ ናብ መዓርግ እናደየቡ መጹ። ብ፲፱ መጋቢት ፲፱፻፳፭ ዓ.ም ፈ. ቅብኣ ጵጵስና ተቐቢሎም ከም ሓዋርያዊ በጻሒ ኣብ ቡልጋርያ ተቐመጡ። ድሕሪኡ ድማ ኣብ ቱርኪ ኣብ ዓዲ ግሪኸ ከም ተፈላጢ ቤተ ክርስትያን ኣገልገሉ። ኣብዚ ከዓ ምስ ኦርቶዶክሳውያን ቤተ ክህነትን ምሁራትን ናይ ምሕዝነትን ምርድዳእን ብሉጽ ተመክሮ ገበሩ። ድሕርዚ ከዓ ኢዮም ናይ ቨኒስ ፓትርያርክ ተሸይሞም ንኢጣልያ ዝተመልሱ።

ናይ ር. ሊ. ጳጳሳት ዮሓንስ ፳፫ ቀንዲ መልክዕ ኣባታዊ ሕያውነቶም ኢዩ ንኵሉ ሕያዋይ ጓሳ ኮይኖም ብተገዳስነትን ብገርህነትን ይቐርብዎ ነበሩ። ካብ ብክእለት ዘረባኦምን ፍልጠቶም ኣጻቢቆም ብሕያዋይ ልቦም ይስሕቡ ነበሩ። ብ፳፭ ጥሪ ፲፱፻፶፱ ዓ.ም ፈ. ኣብ ቤተ ክርስትያን ቅ. ጳውሎስ (ሮማ) እንኪቕድሱ ዓለም ዘይተጸበዮ ብሽራት ብሃንደበት ኣስምዑ። ናይ መላእ ዓለም «ኤኩመኒካዊ» ጉባኤ ኣበሰሩ። ጸኒሖም ዳሕራይ ባዕሎም ከምዝገለጽዎ እዚ ካብ ነዊሕ እዋን ዝመደብዎ ኣይነበረን ከምሓደ ማሕታ ኮይኑ ካብ መንፈስ ቅዱስ ዝመጾም መደረኽታ ወይ ክስተት ነበረ ይብሉ። ስለዚ ነዚ እንኪእውጁ ብዘይካ ድላይ ኣምላኽ ምፍጸም ካልእ ዕላማ ዘይነበሮም ር. ሊ. ጳጳሳት ከዓ ንዓለም ደርጉሕዎ።

ኣብ ውሽጢ ካቶሊካዊት ቤተ ክርስትያን ኮነ ኣብ ወሳኢ ዝነበረ ሕዝቢ ዓለም ብሓጎስ ልብን ብተስፋን ተቐበሎ። እቲ መጸዋዕታ ንካቶሊካውያን ጥራሕ ኣይነበረን እዚ ጉባኤ’ዚ ሕብረት ክርስትያን እውን ዕላማኡ ከምዝነበረ ትምኒቶ ምን መደቦምን ገለጹ። ንስራሕ ጉባኤ ብቐረባ ኪከታተላኦ ድማ ንኩለን ኣብያተ ክርስትያናት ኦርቶዶክሳውያንን ፕሮተስታንትን ተዓዘዝብቲ ተሳተፍቲ ኪሰዳ መጸዋዕታ ኣመሓላለፉለን።

ብ፲፱፻፶፱ ከስ ፪ሽሕን ፭፻፺፬ ኣቡናት ፻፶፮ ዓበይቲ ኣሕሉቕ ገዳማትን ገምኡ’ውን ናይ ካቶሊካውያን ዩኒቨርስቲታት ሓለፍትን ንጉባኤ ዚኸውን ሓስባቶም ርእይቶኦምን ተሓቱ። ዓሠርተ መሰናዳእቲ ኮሚሽናት ጉጅለታት ከዓ ነዚ ስራሕ’ዚ መምየን በብኣንቀጹ ሰርዓኦ። ናይ ኵሉ ጨንፈራት ፍልጠት ምሁራት ንክልተ ዓመት ለይትን መዓልትን ንግራት ፍልጠትም ኣጻርዮም ተንተኑ ካብኡ ከዓ ንናይ ቤተ ክርስትያን ተሓድሶ ትልሚ ኣውጽኡ። በብዓይነቱ ሓሳባት ብምሐተጸርዩ ቀረበ። ር. ሊ. ጳጳሳት ዮሓንስ መበል ፳፫ ባዕሎም ኮምዘማሕጸንዎ ከዓ ሕዝበ ክርስትያን ንዓወት ጉባኤ ተደፊኡ ጸለየ። ኣብ ሆስፒታላት ዝርከቡ ሕሙማት ኣብ ገዳማት ዝተዓጽው ኅቡኣት መነኮሳንን ደናግልን ኣብ እንዳ ዘኸታማት ዝዓብዩ ሕጻናት ንነይ ጉባኤ ጽቡቕ ዓወትን ፈርያም ውጽኢትን ጾምን ጸሎትን ኣቕረቡ።

ብ፲፩ ጥቅምቲ ፲፱፻፷፪ ከስ ካብ ኵሉ ኩርናዓት ዓለም ዝተኣከቡ በብዓይነቱ ዝሕብሮም ዝተፈላለየ ዝቋንቋኦም ካብ ፪ሽሕን ፭፻ ንላዕሊ ካቶሊካውያን ኣቡናትን አበምኔታትን ምሁራን ማንም ጓሶት ነፍሳትን ብዜደንቕ መንፈስ ሓድነት ኣብ ቤተ ክርስትያን መንበረ ጴጥሮስ ተኣከቡ። ኣኃት ካብ ዝኾና ኣብያተ ክርስትያናት ኦርቶዶክስን ፕሮተስታንትን ድማ ብዙኃት ተዓዘብቲ ኣብ ቄጸራኦም ተረኸቡ።

ብመጀመርያ ናይ ስራሕ መስርዕ ተሓንጸጸ። ቅድሚ ኵሉ ኣካየድቲ ጉባኤ ዋናጸሓፍን ምክትላቱን ተመርጹ። ኣበው ተብራህሪሁ ንዝቐረበሎም ዓናቅጽ ቅድም ይከራኸሩሉ ነበሩ ተተንሢኦም ብዛዕባታ ዝተዋህበት ሓሳብ ምሳሌኦም ይነግሩ ነበሩ ናይቶም ዝተዛረቡ ዘበሉ ሓሳባት ድሕሪ ተጠርኒፉ ተጻርዩ ንኪመጽእ እንደ ገና ኣብ ኢድ ምሁራትን ሰብ ተመክሮን ይምለስ ነበረ ድሕርዙይ ንምቕባል ወይ ንምንጻግ ኣብ ምርጫ ይቐርብ። ካብ ክልተ ሢሶ ብዘይውሕድ ድምጺ ከዓ ይሓልፍ። ብር - ሊ - ጳጳሳት ተፈሪሙ እቲ ጽሑፍ ንዓለም ይእወጅ ነበረ። ነቲ በብእዋኑ ካብ ጉባኤ ዝፍኖ ዝነበረ ውሳኔታት ዓለም ኣዝዩ ብታሕጓስ ተቐባበሎ ብተገዳስነት ከዓ ተኸታተሎ። ኣብ ቀዳማይ መዓልታት ኣኼባ ካብ ኵሉ ዓለም ዝተላእኩ ካብ ሺሕ ዓለም ዝተላእኩ ካብ ሽሕ ንላዕሊ ዝኾነ ጋዜጠኛታት ነንዓዶም በብቋንቋኦም የሳትፉ ነበሩ።

እንተኾነ ብወርኂ ሰነ ዕለት ፫ ፲፱፻፷፫ ዓ.ም ፈ. ር. ሊ. ጳጳሳት ዮሓንስ መበል ፳፫ ካብዚ ዓለም ብሞት ተፈልዩ። ዓለም ምሉእ ከም ኣቦኡ ወላዲኡ በኸ የሎም። ካብ ካብ ውሽጢ ካቶሊካዊት ቤተ ክርስትያን ኣብ ወጻኢ ዝተኻዕወ ንብዓት ይበዝኅ ነበረ ንማለት የድፍር። ከምዚ ኢሎም ከስ ናይቲ ዝዘርእዎ ሠናይ ዘርኢ ጉባኤ ፍረ ከይረኣዩ ሓለፉ።

ከርዲናላት ተኣኪቦም ነዚ ጉባኤ ተግባር ከም ናይ ር. ሊ. ጳጳሳት ዮሓንስ መበል ፳፫ ሐሳባትን መደብን ዚቕጽል መን ኮን ይኸውን ብማለት መምስ ሕሊናኦምን ብጸሎት ከዓ ምስ ኣምላኾምን ተራኺቡ። ምርጫ ከዓ ናብ ካርዲናል ጆቫኒ ባቲስታ ሞንቲኒ ወደቐት ጳውሎስ ፮ይ ብዚብል ስመ ጵጵስና ከዓ ኣብ መንበረ ጴጥሮስ ተቐመጡ። ንሕሳብ ር. ሊ. ጳጳሳት ዮሓንስ መበል ፳፫ ኣጸቢቆም ተገንዚቦም ነበሩ’ሞ ጉባኤ ብዘይ ሓደ መዓንቀፍታ ስራሑ ብጽቡቕ ቀጸለ። ካብ ፲፱፻፷፪ ዓ.ም ፈ. ክሳብ ፲፱፻፷፭ ዓ.ም ፈ. አበው ጳጳሳት ኣበምኔታት ዓበይቲ ኣሕሉቕ ገዳማት፥ ዓመት ዓመት ንዝተወሰነ ኣዋርኅ ይእከቡ ነበሩ። ነናብ ሰበኻታቶም ተመሊሶም ከዓ ንምእመናኖም እናኣሳተፉ ንርእሳቶም ኣብ ልዕል’ቲ ኣብ ሮማ ዝቐረበሎም ከቢድ ስራሕተ ዓሚቍ ኣስተንትኖ የካይዱ ይሰናደውን ነበሩ።

ናይ ምሉእ ጉባኤ ቫቲካን ፪ ስራሕ ኣብ ፲፯ ዝተፈላለዩ መዛግብቲ ተጠርነፈ።

፩ይ ውሳኔ ብዛዕባ ሊጡርጊያ

፪ይ ውሳኔ ብዛዕባ ዘመናውያን መዘርግሕ ወረ

፫ይ ውሳኔ ብዛዕባ ቤተ ክርስትያን

፬ይ ውሳኔ ብዛዕባ ምሥራቃውያን ኣብያተ ክርስትያን

፭ይ ውሳኔ ብዛዕባ ሓድነት ክርስትያን

፮ይ ውሳኔ ብዛዕባ ጳጳሳት

፯ይ ውሳኔ ብዛዕባ ሕይወት ምንኩስና

፰ይ ብዛዕባ ማዕበያ ክህነት

፱ይ ውሳኔ ብዛዕባ ማዕበያ ክርስትና

፲ይ ውሳኔ ብዛዕባ ክርስትያን ዘይኮና ሃይማኖታት

መ - ፲፩ ውሳኔ ብዛዕባ ቃለ እግዚአብሔር

መ - ፲፪ ውሳኔ ብዛዕባ ሓዋርያነት ምእመናን

መ - ፲፫ ውሳኔ ብዛዕባ ናጽነት ሃይማኖት

መ - ፲፬ ውሳኔ ብዛዕባ ስብከት ወንጌል

መ - ፲፭ ውሳኔ ብዛዕባ ተልእኮን ሕይወትን ካህናት

መ - ፲፮ ውሳኔ ብዛዕባ ተልእኮ ቦእተ ክርስትያን ኣብ ዓለም

ብ፰ ታሕሣሥ ፲፱፻፷፭ ዓ.ም ፈ. ጉባኤ ቫቲካን ኣብ ኣደባባይ ቅ. ጴጥሮስ ኣብ ዝወዓለ ዘስደምም ትርኢት ብዓጀብ ተዓስወ። ኣበው ነንዝምልከቶም ኣካል ንመራሕቲ መንግሥቲ፥ ንምሁራን ንደቀንስትዮ፥ ንድኻታት ንዝሳቐዩን ንሰራሕተኛታትን ንመንእስያትን ዝተፈላለየ መልእኽቲ ንኵላቶም አበ ዘዝርከቡሉ ነዚ ናይ ጉባኤ መምርሕታት ግብራዊ ንኪገብሩ ሓደራ በሉ። ር. ሊ. ጳጳሳት ጳውሎስ ፮ይ ከዓ ነቶም ካብ ካልኦት ሃይማኖታት ክርስትና ተሳቲፎም ዝነበሩ ተዓዘብቲ ኣብ ቤተ ክርስትያን ቅ. ጳውሎስ ናይ ደሓን ኩኑ ዘደፋንቕ ፈነዋ ገበሩሎም።

ናይዚ ጉባኤ’ዚ ጠቕሚ ዓመታት መጠን ዝሓለፈ ታሪኽ ባዕሉ ኪፈርዶ ኢዩ። ንሕና ክንብሎ እንኸእል ናይዚ ሒዝናዮ ዘሎና ክፍለ ዘመን ዝዓበየ ሰላማዊ ታሪኻዊ ኣጋጣሚ ኢዩ።

ምዕራፍ ፳፭

ኢትዮጵያዊ ፓትርያርክ

ቅዱስ ፍሬሚናጦስ ኣቡነ ሰላማ ከሣቴ ብርሃን ብወግዒ ክርስትና ኣብ ኢትዮጵያ ምስ ኣእተው በቲ ጊዜ’ቲ ኣብ መንበረ ማርቆስ እስክንድርያ ዝነበሩ ቅዱስ ኣትናቴዎስ ቋንቋኦም እትፈልጥ ንስኻ፥ ልምዶም እትኽእል ባዕልኻ ኣብ ክርስትና ዘእተኻዮም ብምዃንካ ካባኻ ዚበቅዕ ኣይረኸበሎምን ኢየ ኢሎም ንቅ. ፍሬምናጦስ ቅብኣ ጵጵስና ሂቦም ንኢትዮጵያ መለስዎም። ካብዚ ጀሚሩ ከዓ ኣብ ሞንጎ ክልቲኤን ኣብያተ ክርስትያናት ኢትዮጵያን ግብፅን ጽኑዕ ርከብ ማዕበለ። ብባህሊ፥ ብልምዲ ክርትና ተኣሳሰራ። ካብ ኵሉ ከዓ ኣብዚ ኵሉ ዝሓለፈ ዘመናት ናይ ኢትዮጵያ ቤተ ክርስትያን መራሒ ግብጻዊ ኣቡን ብምንባሩ ርክሰን ጸንዐ። ነፍሲ ወከፍ ግብጻዊ ኣቡን እንኪመውት መተካእታኡ ካብ ግብጺ ሓደ ይልኣኽ ነበረ። ሓሓሊፍካ ግን ኣብ ሞንጎ ክልቲኣን ኣብያተ ክርስትያናት ኣስሓሓብ ኣይነእብረን ኪበሃል ኣይከኣልን ንኣብነት’ኳ ኣብ መጨረሻ ፲ይ ክፍለ ዘመን ናይ እስክንድርያ ፓትርያርክ ንኣቡነ ጴጥሮስ ኣጉሂኹሞም ኢሉ ንኢትዮጵያ ሊቀ ጳጳስ ምልኣኸ ኣበየ ደድሕሪኡ ድማ ኣርባዕተ ፓትርያርክ ታትቀጺሎም ኣቡን ምልኣኸ ኣብዮም ነበሩ ደበሃል ዳርጋ ድሕሪ ፻ ዓመት ኢዩ ኣብ ሞንጎ ክልቲኤን ዕርቂ ዝተረኸበ።

ጸጸኒሖም ኢትዮጵያውያን ናትና ኣቡን ይሸየመልና ካብ ዓሌትና ካብ ዓድና ከይበሉ ኣይተረፉን እንተኾነ ነዚ እስክንድርያ ኣጸቢቓ ተቓወመቶ ክሳብ «አበው ናይ ኒቅያ ኢትዮጵያ ፓትርያርክ ከይህልዋ ኢትዮጵያዊ ፓቶርያርክ ከይርከብ ኣቡን ኢትዮጵያ ኣብ ትሕቲ መንበረ እስክድንርያ ኪኸውን ከምቲ ናይ ካልኦት ፓትርያርክታት ኣቡናት ኪቐብእ መሰል ኮይህልዎ ኣብ ሀገረ ሩም (ግሪኽ - ቁስጥንጥንያ) ጉባኤ እንተተገብረ ድማ ድሕሪ ፓትርያርክ ናይ ሰለውቅያ ይስራዕ ምናልባት ድማ ሊቀ ጳጳሳት ኪመርጽ ስልጣን እንተረኸበ ኣብዚ መዓርግ’ዚ ሓደ ኢትዮጵያዊ ከይድይብ ኣበው ኒቅያ ተቓዊሞም ኢዮም» ብምባል ይኣብዩ ነበሩ።

ብጊዜ ሓፀይ ኃይሌ ናይ ነገደ ዛጔ ንጉሥ ኢትዮጵያ ክብል ሕቶ ኣቕረበ ንኣቡነ ሚካኤል ሊቀ ጳጳስ ግብጻዊ ናይ ኢትዮጵያ ዝሕግዙ ዓሠርተ ዝኾኑ ተራዳእቲ ጳጳሳት ኢትዮጵያውያን ኪቅቡኡ ለመነ። እዚ ግን ስውር ሜላ ነበሮ ኣቡነ ሚካኤል ምስ ሞቱ ሓደ ካብቶም ዐሠርተ ምተከኦም ዝብል ተስፋ ነበሮ። ብኣኡ ከዓ ኢትዮጵያ ርእሳ ምኸኣለት። ኣቡነ ገብርኤል መበል ፸ ፓትርያርክ ናይ እስክንድርያ ነዚ ሓሳባተ ናይ ሓፀይ ተቐቢሎም ነበሩ እንተ ኾነ ሓድሓደ ኣብ ናይ ኢትዮጵያ ቤተ መንግሥት ዝሰርሑ ዝነበሩ ግብጻውያን ሜላ ኢትዮጵያውያን ቆብ ኣቢሎም ንናይ ግብጺ ሡልጣን ብልኡኽእ ነገርዎ ንሱ ዳማ ካብቲ ኢትዮጵያ ንመንበረ እስክንድርያ እትጽግዎ ዝነበረት ገጸ በረኸት ይካፈል ስለዝነበረ እዚ ከይተርፎ ኢሉ ነዚ ሕቶ ንጉሥ ኢትዮጵያ ከምዘይሠምር ገበሮ። ኢትዮጵያውያን በዚ ናይ ሕቶኦም ምንጻግ ቡዙኅ ኣንጸርጸሩ ኣጋጣም ኮይኑ ከዓ በቲ ዓመት እቲ ኣብ ኢትዮጵያ ብርቱዕ ደቂ ኣትዩ ነበረ’ሞ ናይ እስክንድርያ ፓትርያርክ «ብምክንያት ስርዓት ንምጉዳልኩም ቅጽዓት ኢዩ ስለዚ ከዓ ኣብ ስንክሳር ዕለት ፲ ሚያዝያ ዘክርዎ» ኪብል ኣዘዘ።

ክርስትያን ኢትዮጵያውያን ንናይ ግብጺ ክርስትያን ብብዝኂ ይተዓጻጸፉዎም ነበሩ እንተኾነ ግብጺ ብመዓርግ ፓትርያርክን ብብዙኃት ኣቡናትን እንከትምራሕ ኢትዮጵያ ግን ብሓደ ጋአ ኣቡን ትምራሕ ነበረት። ናይ ኢትዮጵያ ቤተ ክርስትያን ምዕባሌ ኣጸቢቆም ተገዲሶሙሉ ዝነበሩ ሓፀይ ዮሓንስ ፬ይ ኣቡነ ኣትናቴዎስ መስበል ፻፰ ግብጻዊ ጳጳስ ናይ ኢትዮጵያ ምስ ሞቱ ከምቲ ልሙድ ንእስክንድርያ ናይ መተካእታ ሕቶ ኣቕረቡ ምስኦም ከዓ ካልኦት ሠለስተ ተራዳእቲ ኣቡናት ከሰንይዎም ሓተቱ እንተኾነ በቲ ዓመታት’ቲ ኣብ ኢየሩሳሌም ኣብ ሞንጎ ግብጻውያንን ኢትዮጵያውያንን መነኮሳት ኣሰሓሓብ ተፈጢሩ ነበረ’ሞ ፓትርያርክ ነቲ ሕቶ ቅድም ሸለል በሉዎ። ጸኒሖም ግን ፓትርያርክ ቄርሎስ ፭ይ ነዚ ናይ ሓፀይ ዮሓንስ ሕቶ ኪመኽሩ ብ፰ ሓምለ ፲፰፻፹፩ ዓ.ም ሲኖዶስ አከቡ። ኣቡናት ግብጺ ከስ ኣብ ጉባኤኦም ነዚ ናይ ሓፀይ ዮሓንስ ሕቶ ብቑዕ ኮይኑ ረኸቡዎ። ኣቡነ ጴጥሮስ ኣቡነ ማቴዎስ ኣቡነ ሉቃስ ኣቡነ ማርቆስ ዝተባህሉ ጳጳሳት ከዓ ንኢትዮጵያ ተላእኩ፤ ኣቡነ ጴጥሮስ «መጥሮጶሊስ» ተባሂሎም ኣብ ትግራይ ተረፉ ኣቡነ ማቴዎስን ኣቡነ ሉቃስን ድም ንሽዋን ንጎጃምን ሓለፉ ኣቡነ ማርቆስ ግን ምጽእ ምስበሉ ዐረፉ።

ብጊዜ ሓፀይ ሚኒሊክ ካብዞም ኣርባዕተ ኣቡናት ኣቡነ ማቴዎስ ጥራሕ ተሪፎም ነበሩ’ሞ ናይ ኢትዮጵያ ጳጳሳት ኮይኖም ነበሩ፤ ንሶም ድማ ብ፬ ታሕሣሥ ፲፱፻፳፮ ዓ.ም ብሰላም ዐረፉ ኣብ ቤተ ክርስትያን መካነ ሥላሴ ኣዲስ ኣበባ ብዓብይ ዓጀብ ተቐብሩ ሕይዋይ ኣቦን ጥበበኛ መራሕን ስለ ዝነበሩ ሕዝቢ ኣምሪሩ ሓዘነ።

እንደ ገና ኢትዮጵያውያን በብወገኖም ካብ ዓሌትም ሊቀ ጳጳሳት ንኪቕበኣሎም ሕቶ ኣቕረቡ እንተኾነ ኣቡነ ቄርሎስ ፭ይ ናይ እስክንድርያ ነኢት ዘረባ ከይጨረስዎ ኣብ ፻፭ ዕድሜኦም ብ፲፱፻፳፯ ዓ.ም ዐረፉ። ብሞቶም ኣብ ኢትዮጵያ ናይ ሠለስተ መዓልቲ ሓዘን ተገብረ ሸውዓተ መዳፍዕ ከዓ ተተኰሰ። ብወርኂ ታሕሣሥ ፲፱፻፳፰ ኣብ መንበረ ማርቆስ መበል ፻፲፫ ፓተርያርክ ኣቡነ ዮሓንስ መበል ፲፱ ናይ ኣቡነ ቄርሎስ ጸሓፋይ ዝነበሩ ተመርጹ። እንድገና ኢትዮጵያ «ካብ ምንጎ ኣበምኔታት ገዳማት ኢትዮጵያ ቅብኣ ጵጵስና ተቐቢሉ ኪመርሕ ዚመርጽ ግብጻዊ ኣቡን ይለኣኸልና» ኢላ ሓተተት። ኣቡነ ዮሓንስ ግን ነዚ ሕቶ’ዚ ነጺጎም ሓደ ሊቀ ጳጳሳትን ክልተ ሓገዝቲ ጳጳሳትን ለኣኹ። ከምኡ ድማ ንእጨጌ (ኢትዮጵያዊ) ቅብኣ ጵጵስና ኪቀብኡ ፈቐዱ ስለዚ ከስ ንመጀመርያ ጊዜ ሓደ ኢትዮጵያዊ ኦርቶዶክሳዊ ቅብኣ ጵጵስና ብምቅባሉ ዓቢይ ናይ ታሪኽ ነጥቢ ኮነ።

ቤተ ክርስትያን ኢትዮጵያ ግን እዚ ናይ ዓወት መጀመርታ ጥራሕ ቆጸረቶ ስለዚ ቀጺላ ብዝጠየቐቶ ብ፲፱፻፳፱ ናይ ግብጺ ሲኖዶስ ተኣወጀ ኣብ መፈጸምታ ሲኖዶስ ድማ እዚ ዚስዕብ ነጥብታት ጸደቐ፤

፩ - ኢትዮጵያውያን ኣብ ቅብኣ ጵጵስና ኪበጽሑ፤ ፪ - ሊቀ ጳጳሳት ግን ካብ ግብጺ ኪኸውን እዚ ከዓ ታሪኸ ንኽቕጽል ንማለት።

ስለዚ ከዓ ሲኖዶስ ኣብ መጨረሻ ንናይ ደብረ ቁስቋም ፈላሲ ዝነበሩ ንኣቡነ ቄርሎስ ናይ ኢትዮጵያ ሊቀ ጳጳሳት ሾመ መስኦም ከዓ ሓሙሽተ ኢትዮጵያውያን ፈለስቲ ኣብ መንበረ ማርቆስ ቅብኣ ጵጵስና ተቐበሉ። ንሳቶም ከዓ እዞም ዚስዕቡ ኢዮም፤

፩ - ኣቡነ ጴጥሮስ ናይ ወሎን ላስታን

፪ - ኣቡነ ኣብርሃም ናይ ጎጃምን ጎንደርን

፫ - ኣቡነ ይስሓቅ ናይ ትግራይን ሰሜንን

፬ - ኣቡነ ሚካኤል ናይ ምስራቓዊ ኢትዮጵያ።

ኣርባዕተ ኢትዮጵያውያን ኣቡናትን ናይ ኢትዮጵያ ሊቀ ጳጳስ መበል ፻፲ ናይ ኣቡነ ቄርሎስ ግብጻውን ብባዕሎም ናይ እስክንድርያ ፓትርያርክ ተሰንዮም ብጥሪ ፲፱፻፴ ዓ.ም ንኢትዮጵያ ኣተው። ሃገራዊ በዓል ኣቀባበል ከዓ ተገብረሎም። ብባሕቲ የካቲት ፲፱፻፴ ከዓ ኣብ በኣታማርያም አዲስ አበባ እጨጌ ገብረ መንፈስ ቅዱስ ሳዊሮስ ብዚብል ስም ቅብኣ ጵጵስና ተቐብኡ ኣብ ግብጺ ኪቕብኡ’ኳ ተመሪጾም እንተነበሩ ብዋሕዲ ጥዕና ተሪፎም ነበሩ። ከምዚ ኢላ ከስ ተዋህዶ ቤተ ክርስትያን ኢትዮጵያ ብዙኅ መንፈሳዊ ዓወታት ረኸበት።

እንተኾነ በዚ እዋን’ዚ ፋሺስት ኢጣልያ ዐመጸኛ ወራር ኣብ ኢትዮጵያ የካይድ ነበረ’ሞ ኣብ ሃይማኖት እውን ብዙኅ ዕግርግር ይፈጥር ነበረ። ንኣቡነ ቄርሎስ ሙሶሊኒ ንሮማ ብሓይሊ ኣጸዊዑ ወሰዶም ኣብ እርጋኖምን ሕማሞምን ብግፍዒ ነዊሕ ድሕሪ እካላቢቱዎም ንዓዶም ንግብጺ ተመላሊሶም ኣብ ገዳሞም ብብሕትውና ተቐመጡ ብ፳፪ ጥቅምቲ ፲፱፻፶ ከዓ ኣብኡ ዓረፉ። ኣብ አዲስ አበባ ድማ ኣቡነ ኣብርሃም ስፍራኦም ሒዞም ነበሩ ብ፳፩ ኅዳር ፲፱፻፴ ዓ.ም ከስ ኣቡነ ኣብርሃም ብዓብይ ክብሪ ሲመት ሊቀ ጵጵስና ተቐበሉ ሽዑ መዓልቲ ከዓ ንሓሙሽተ ኢትዮጵያውያን ቅብአ ጵጵስና ሀቡ ንሓደ ካአ ኤጲስ ቆጶስ ሾሙ።

፩ - ኣቡነ ዮሓንስ - እጨጌን ናይ ሸዋ ኣቡንን

፪ - ኣቡነ ማርቆስ - ናይ ኤርትራ

፫ - ኣቡነ ሰላማ - ናይ ሓረር

፬ - ኣቡነ ማቴዎስ - ናይ ወሎ

፭ - ኣቡነ ገብርኤል - ናይ ጎንደር

በዚ ሲመት’ዚ ግን እስክንድርያ ቅር ከይበላ ኣይተረፈን ካብዚ ንድሓር ግና ደጊም ኢትዮጵያውያን ኣቡናት ካብ መነኮሳን ኢትዮጵያ ዐዕንባብኦም እናመረጹ ቅብኡ። ድሕሪ ነዊሕ ዘተን ዝርርብን ከዓ ብ፳፪ ፲፱፻፶ ዓ.ም ፈ. ቤተ ክርስትያን ኢትዮጵያ እቲ ክንደይ ዝተተምነየቶን ብትዕግስትን ብጸሎትን ዝተጸበየቶን ዓወተ ዓተረት። ካብ ሞንጎ ውሉዳ ኣቡነ ባስልዮስ ናይ ኢትዮጵያ ሊቀ ጳጳሳት ተሾሙ።

ዕርቂ

ኣብ ሞንጎ መንበረ ሮሜን መንበረ ኣንጾኪያን

መንበረ ኣንጾኪያ ሓንቲ ካብተን ንናይ ከልቄዶን ጉባኤ ውሳኔ «ክልኤ ባሕርይ» ዘይተቐበላ ኢያ ዝነበረት። እንተኾነ ብ፳፫ ሰነ ፲፱፻፹፬ ዓ.ም ፈ. ብብፁዕ ወቅዱስ ር. ሊ. ጳጳሳት ዮሓንስ ጳውሎስ ፪ይን ብብፁዕ ወቅዱስ ኣቡነ ኢግናጽዮስን ብዛዕባ እምነተን ነዚ ዚስዕብ ተስማሚዐናሉ ተፈራሪመናሉ።

«ጐይታና ኣምላኽናን መድኃኒና ንጉሥ ኵሉን ዝኾነ ኢየሱስ ክርስቶስ ፍጹም ኣምላኽን ፍጹም ሰብን ወልደ ኣብ በመለኮቱ ወልደ ማርያም በትስብእቱ ኣባኡ መለኮት ምስ ትሰብእቲ ተወሓሒዱ ከምዝርከብ ንኣምን። እዚ ምውሕሓድ እዚ ብዘይምትሕውዋስን ምድብላቕን ብዘይ ፍልልይን ምልውዋጥን ሓቅን ፍጹምን ከምዝኾነ ኣባኡ ትስብእትን መለኮትን ብሓቂ ተወሓሒደን ከምዝሰርሓ ንኣምን»።

ናይ ኣንጾኪያ ተዋኅዶ ቤተ ክርስትያን ከስ ከምቲ ናይ ሮሜ እምነት ማለት አብ ጎ. ኢ. ክርስቶስ ባሕርይ መለኮትን ባሕርይ ሰብን ኣብ ሓደ መለኮታዊ ኣካል ተዋሓሒደን ከምዝለዋ ኣሚና ትርከብ ማለት’ዩ።

ተፈጸመ

ከመ በኩሉ ይሴባሕ እግዚአብሔር!

መሐበርታ ገጽ።

መቅድም ገጽ

መእተዊ

ምዕራፍ ፩ ብወገን ኣረምነት 1

ብወገን ዕብራውያን 3

ብወገን ምምሕዳር መንግሥቲ 7

ምዕራፍ ፪ ልደት ክርስቶስ መድኃኔ ዓለም

ብስራት ገብርኤል 9

ክርስቶስ መሲሕ ምዃኑ

ኣምላክ ምዃኑ - ቅድም ዝተነግረሉ

ምዕራፍ ፫ ናይ ዓወት ጭርሖ

ምራድ መንፈስ ቅዱስ 16

ኣብ ኢየሩሳሌም ዝነበረት ማኅበር

ምዕራፍ ፬ ጳውሎስ ሓዋርያ 21

ኣብ ሀገራት ፅርዕ ዝተወልደ ዕብራዊ

ብስራት ወንጌል ኣብ መንጎ ኣረማውያን

ምዕራፍ ፭ ሓዋርያ ጴጥሮስ - ኬፋ 25

ጴጥሮስ ዝሰበኸለን ዓድታት

ምዕራፍ ፮ ስብከት ሓዋርያት 30

ምኽንያት ስደት ክርስትያን

ናይ ሰማዕታት ምስክርነት

ምዕራፍ ፯ ዘመነ ሰማዕታት 34

ምኽንያት ስደት ክርስትያን

ናይ ሰማዕታት ምስክርነት

ምዕራፍ ፰ ኣከያይዳ ቀዳሞት ክርስትያን 38

መንፈስ ጸሎት ኣብ ቀዳሞት

ርክብ ኣብ ሞንጎ ኣቢያተ ክርስትያን

አሠራርዓ ጥንታዊት ቤተ ክርስትያን

ምዕራፍ ፱ ካብ ቃል ናብ ጽሑፍ 41

ናይ ኣበው ጽሑፍ

ምዕራፍ ፲ ዓወት ክርስትና ብንጉሥ ቁስጥንጢኖስ 44

በዚ ምልክት’ዚ ክትዕወት ኢኻ

እሌኒ ንግሥትን ቅዱስ ቦታታት

ምዕራፍ ፲፩ ኣርዮስ 47

ጉባኤ ኒቅያ

ነኣምን በኣሓዱ ኣምላክ

ምዕራፍ ፲፪ ክርስትና ኣብ ኢትዮጵያ 50

ኣቡነ ሰላማ ከሣቴ ብርሃን

፱ቱ ቅዱሳን ሮማውያን

ምዕራፍ ፲፫ ሓዲስ ኃይሊ ክርስትና - ምንኩስና 57

ኣባ እንጦኒ

ኣባ ጳኩሚስ

ምዕራባዊ ምንኩስና

ምዕራፍ ፲፬ ክልተ ዓበይቲ ጉባኤታት ኤፊሶን 61

ኬልቄዶን

ሓድነትን ብዝኅን ኣብ ክርስትና

ምዕራፍ ፲፭ ነቢይ መሓመድ 67

ሕጂራ ንመዲና

እምነት እስልምና

ምስልምና ክርስትናን

ምዕራፍ ፲፮ እሰሓሓብ መንበረ ሮሜን ቁስጥንጥንያን 71

ፓትርያርክ ፎዚዮስ

ፍልልይ

ምዕራፍ ፲፯ መስቀላዊ እንቅስቃሴ 75

ትሕዘት ኢየሩሳሌም

ፍርዲ ታሪኽ

ምዕራፍ ፲፰ ቤተ ክርስትያንን ሥልጣን መንግሥትን 78

ብወገን ነገሥታት

ር. ሊ. ጳጳሳት ጎርጎርዮስ ፯ይን ንጉሥ ሄንሪ ፬ይን

ምዕራፍ ፲፱ ረፎርመሽን - ማርቲን ሉተር 82

ማርቲንን ስድራኡን

ሉተር ተጻይ ሮማ

ፕሮተስታንትስ

ምፍላይ ዓዲ እንግሊዝ

ናይ ካቶሊካውያን ረፎርመሽን

ምዕራፍ ፳ ታሪክ ክርስትና ኣብ ኢትዮጵያ ካብ ፯ይ ዘመን ንዶሓር 91

ርክብ እስክንድርያን ኢትዮጵያን

ደብር ሓይቅን ደብር ሊባኖስን

መሓመድ ግራኝን ስደት ክርስትናን

ኢየሱሳውያን ኣብ ኢትዮጵያ

ምዕራፍ ፳፩ ታሪክ ቤተ ክርስትያን ብጊዜ ኤንላይትንመንት 100

ፍረንች ሪቮሉሽን

ናይ ር. ሊ. ጳጳሳት ምድራዊ ግዝኣት

ምዕራፍ ፳፪ ካቶሊካውያን ኣብ ሰሜናዊ ኢትዮጵያ 104

ኣቡነ ያዕቆብ ዩስጢኖስ

ምዕራፍ ፳፫ ብወገን ኣምላክን ተጻይ ኣምላክን 109

ማርክሲዝም

ምዕራፍ ፳፬ በዛቲ ከክሕ እሐንጻ ለቤተ ክርስትያን 112

፪ይ ጉባኤ ቫቲካን

ምዕራፍ ፳፭ ኢትዮጵያዊ ፓትርያርክ 120